
sinus  erat  a Virginis  partu  mcccli,  quum  duo  sodales  e 
familia  S.  Dominici  et  patriciae  inter  Bergomates  nobi- 
litatis, ex  urbe  Neapoli  ad  coenobium  patrium  redeun- 
tes, nihil  carius,  nihil  antiquius  habuerunt,  quam  ut  volumen 
quoddam  ipsa  S.  Thomae  manu  conscriptum,  secum  asportarent. 
Hoc  volumen  in  Bergomensi  coenobio,  ea  qua  par  erat  reve- 
rentia et  cultu  usque  eo  adservatum  est,  quoad  in  immani  illa 
rerum  perturbatione,  quae  superiori  saeculo  Gallicam  rebellionem 
consecuta  est,  coenobium  et  familia  Fratrum  Dominicianorum 
Bergomi  consistentium  dispersa  sunt  et  distracta.  In  qua  calami- 
tate fuit  ex  illis  coenobitis,  qui  volumen  secum  extulit,  et  domi 
suae  ad  extremum  usque  spiritum  religiose  retinuit.  At,  eo  de- 
mortuo, tantus  thesaurus  in  mancipium  cessit  trium  ejus  nepo- 
tum, qui  anno  mdcccxvii,  cum  gravissime  inopia  premerentur, 
in  summa  illa  annonae  caritate,  quae  totam  provinciam  Bergo- 
mensem  afflixit,  ad  civicam  mensam  pignoratitiam  codicem  detu- 
lerunt, ut  suis  vitae  necessitatibus  subvenirent.  Emptus  est  a juris- 
consulto Aloisio  Fantonio,  a quo  usque  ad  mortem,  quae  abhinc 
duodecim  annos  eum  intercepit,  diligentissime  est  custoditus 
Denique  suscepto  iterum  consilio  ab  ejus  liberis  et  haeredibus  ut 
venundaretur,  Pontifex  Bergomatium  Petrus  Aloisius  Speranza, 
ejusque  adjutor  episcopus  et  ipse,  cum  jure  successionis,  Alexander 
Valsecchius,  Collegium  summum  Canonicorum,  et  praeclarissimi 

viri  ex  clero  populoque,  instinctu  quodam  excelsi  animi  et  reli- 
gionis ac  munificentiae,  in  eam  cogitationem  adducti  sunt,  ut 
codicem  sibi  aere  pararent,  universae  dioeceseos  nomine  sanctis- 
simo Pio  IX  Pont.  Max.  vice  Petrinae  stipis  dedicandum.  Res  ad 
optatum  exitum  cito  perducta  est,  solutis  argenteorum  X millibus, 
et  exeunte  anno  mdccclxxvi,  ipse  Bergomatium  pontifex,  quum 
in  Urbem  Sepulcri  Apostolorum  visendi  causa  venisset,  munere 
et  honore  sibi  delato  pro  dignitate  functus  est:  nam  sui  gregis 
pastor  ac  legatus  pretiosissimum  codicem  Maximo  sacrorum  An- 
tistiti et  Christianorum  Parenti  atque  Magistro,  summa  cum  mo- 
destia obtulit,  habita  coram  eo  splendida  oratione.  Non  potest 
verbis  adumbrari  nedum  exprimi,  quam  gratum  acceptumque 
habuerit  tantum  donum  Summus  Pontifex,  qui  eo  mirifice  de- 
lectatus, humanissimas  dedit  litteras  ad  clerum  populumque  dioe- 
ceseos Bergomensis,  in  quibus  oblatae  rei  praestantiam,  et  animi 
sui  laetitiam  gratissimosque  sensus  peramanter  testatur.  Post  haec 
ad  doctorum  hominum  commodum,  et  Urbis  religionisque  orna- 
mentum jussit  summi  pretii  xei[XY)Xiov  in  Vaticana  bibliotheca 
sanctissime  custodiri. 

In  hoc  volumine  continentur  tria  Doctoris  Angelici  diversa 
opera.  Primum  est  Summa  contra  Gentiles,  alterum  Commentarius 
in  librum  Boethii  de  Trinitate,  tertium  adnotationes  quaedam  in 
Isaiam,  quae  Postillae  vocabulo  designatae  sunt. 

Primum  opus,  ut  docti  homines  norunt,  numeris  omnibus 
absolutum  est,  in  quo  divini  illius  ingenii  mira  vis  et  foecunditas  se 
prodit  incredibili  argumentorum  varietate,  copia  et  robore:  quibus 
quasi  armis  instructus  et  hostes  omnis  generis  invicte  prosternit, 
et  christianam  pietatem  validissime  tuetur.  Scriptum  est,  horta- 
tore S.  Raymundo,  ad  eorum  subsidium  qui  in  Hispania  conver- 
tendis ad  Christum  Mauris  apostolicam  operam  navabant:  a theo- 
logis auctum  est  commentariis:  fuit  graece  hebraiceque  translatum; 
et  quod  caput  est,  nostrorum  temporum  conditioni  et  necessita- 
tibus maxime  aptum  censeri  debet  atque  opportunum.  Quum 
enim  in  primis  tribus  libris  cum  acutissimis  philosophis,  duce 
tantum  ratione,  pugnet,  et  principiis  ex  naturae  penu  unice  de- 
sumptis (nisi  quod  in  calce  cujusque  capitis  additur  christiana 
veritas,  ut  amica  rationes  religionisque  concordia  quasi  harmonia 
et  concentus  resonet):  mirum  est  quot  quantaque  probandarum 
rerum  adjumenta  nobis  suppeditet,  et  quantopere  inservire  possit 
ad  recentioris  aetatis  somnia,  erroresque  quamplurimos  refellen- 
dos et  radicitus  exstirpandos. 

Commentarii  autem  in  librum  Boethii  de  Trinitate,  seu  potius 
in  priorem  tantum  Boethiani  operis  partem,  summo  in  pretio  a 
viris  doctis  haberi  solent,  quum  sit  opus  acerrimo  ingenio  per- 
fectum, singulari  industria  elaboratum,  et  in  sex  quaestiones, 
tamquam  totidem  gemmarum  serta,  distributum,  in  quibus  Tho- 
mam  deprehendis  divinae  humanaeque  philosophiae  peritissimum. 

Quod  spectat  adnotationes  in  Isaiam,  unum  illud  satis  sit  ad 
eorum  commendationem,  quod  narrat  Guillelmus  de  Tocco  in 
eius  vita  apud  Bollandianos,  scilicet  Doctorem  nostrum,  quum 
in  difficiliori  loco  explicando  haereret  incertus,  fusis  ad  Deum 
precibus  lacrimisque,  et  a sensibus  alienatum,  summos  ipsos  apo- 
stolos Petrum  et  Paulum  in  altissimo  illo  excessu  habuisse  inter- 
pretes et  magistros. 

Quae  quum  ita  sint,  non  parva  vel  ex  impressione  unius  Operis 
quod  inscribitur  Summa  contra  Gentiles,  tum  scientiae,  tum  reli- 
gioni utilitatis  accessio  fiet.  Si  enim  cujusvis  operis  editio  pluri- 
mum commendationis  habere  solet  quae  ad  autographos  codices 
exacta  sit  atque  recognita,  quanto  id  magis  censendum  erit,  quum 
agitur  de  Viro  qui  ob  sapientiae  dignitatem  et  altitudinem  dictus 
est  Angelicus,  et  quum  agitur  de  Opere  in  quo  penitioris  philo- 
sophiae thesauri  reconduntur ! 

Hoc  ergo  volumen  faventes  excipite  quotquot  estis  sapientiae 
studiosi,  illudque  assidua  versate  manu. 

QUOD  SIT  OFFICIUM  SAPIENTIS. 


Veritatem  meditabitur  guttur  meum , it  labia  mea  detestabuntur  impium 
(Proverb.  VIII.  7.).  Multitudinis  usus,  quem  in  rebus  nominandis  sequendum 
Philosophus  censet  (Topic.  II.  c.  1.),  communiter  obtinuit,  ut  sapientes  di- 
cantur qui  res  directe  ordinant  et  eas  bene  gubernant.  Unde,  inter  alia  quae 
homines  de  sapiente  concipiunt,  a Philosopho  ponitur  (Metaph.  prooem.  c.  2.), 
quod  sapientis  est  ordinare.  Omnium  autem  gubernandorum  et  ordinando- 
rum ad  finem,  gubernationis  et  ordinis  regulam  ex  fine  sumi  necesse  est.  Tunc 
enim  unaquaeque  res  optime  disponitur,  quum  ad  suum  finem  convenienter 
ordinatur.  Finis  enim  uniuscujusque  est  bonum.  Unde  videmus  in  artibus, 
unam  alterius  esse  gubernativam  et  quasi  principem,  ad  quam  pertinet  ejus 
finis.  Sicut  medicinalis  ars  pigmentariae  principatur,  et  eam  ordinat  propter 
hoc  quod  sanitas,  circa  quam  medicinalis-  versatur,  finis  est  omnium  pigmen- 
torum, quae  arte  pigmentaria  conficiuntur.  Et  simile  apparet  in  arte  guber- 
natoria,  respectu  navifactivae ; et  in  militari,  respectu  equestris  et  omnis 
bellici  apparatus.  Quae  quidem  artes,  aiiis  principantes,  architectonicae  no- 
minantur, quasi  principales  artes;  unde  et  earum  artifices,  qui  architectones 
vocantur,  nomen  sibi  vindicant  sapientum.  Quia  vero  praedicti  artifices,  sin- 
gularium quarumdam  rerum  fines  pertractantes,  ad  finem  universalem  omnium 
non  pertingunt,  dicuntur  quidem  sapientes  hujus  vel  illius  rei,  secundum  quem 
modum  dicitur  (I.  ad  Cor.  III.  10.) : Ut  sapiens  architecton  fundamentum  posui. 
Nomen  autem  simpliciter  sapientis  illi  soli  reservatur,  cujus  consideratio  circa 
finem  universi  versatur,  qui  etiam  est  universitatis  principium.  Unde,  secun- 
dum Philosophum  (ubi  supra),  sapientis  est  causas  altissimas  considerare. 

Finis  autem  ultimus  uniuscujusque  rei  est  qui  intenditur  a primo  auctore 
*el  motore  ipsius.  Primus  autem  auctor  et  motor  universi,  est  intellectus,  ut 


S.  Thomae  Summa  contro  Gentiles. 


1 


o 


LIBER  I.  CAP.  I. 


mfra  ostendetur  (Lib.  II.  c.  23.  et  24.).  Oportet  ergo  ultimum  finem  universi 
esse  bonum  intellectus;  hic  autem  est  veritas.  Oportet  igitur  veritatem  esse 
ultimum  finem  totius  universi,  et  circa  ejus  finem,  et  considerationem  prin- 
cipaliter sapientiam  insistere.  Et  ideo,  ad  veritatis  manifestationem  divina 
Sapientia  carne  induta  se  venisse  in  mundum  testatur  dicens  (Joan.  XVIII.  37.): 
Ego  in  hoc  natus  sum  et  ad  hoc  veni  in  mundum , ut  testimonium  perhibeam  ve- 
ritati. Sed  et  primam  philosophiam  (Metaph.  II.  t.  c.  3.)  Philosophus  deter- 
minat esse  scientiam  veritatis,  non  cujuslibet,  sed  ejus  veritatis,  quae  est  origo- 
omnis  veritatis,  scilicet  quae  pertinet  ad  primum  principium  essendi  omnibus ; 
unde  et  sua  veritas  est  omnis  veritatis  principium.  Sic  enim  est  dispositio 
rerum  in  veritate,  sicut  in  esse.  Ejusdem  autem  est  unum  contrariorum  pro- 
sequi, et  aliud  refutare ; sicut  medicina  sanitatem  operatur,  aegritudinem 
vero  excludit.  Unde  sicut  sapientis  est  veritatem  praecipue  de  primo  prin- 
cipio meditari  et  de  aliis  disserere,  ita  ejus  est  falsitatem  contrariam  impugnare- 
Convenienter  ergo,  ex  ore  Sapientiae,  duplex  sapientis  officium  in  verbis 
propositis  demonstratur,  scilicet:  veritatem  divinam,  quae  antonomastice 
est  veritas,  meditari,  et  meditatam  eloqui,  quod  tangit  quum  dicit:  Veritatem 
meditabitur  guttur  meum ; et  errorem  contra  veritatem  impugnare,  quod  tangit 
quum  dicit:  Et  labia  mea  detestabuntur  impium;  per  quod  falsitas  contra  di- 
vinam veritatem  designatur,  quae  religioni  contraria  est,  quae  pietas  nomi- 
natur, unde  etiam  falsitas  contraria  ei  impietatis  sibi  nomen  assumit. 

CAPUT  II. 

QUAE  SIT  AUCTORIS  INTENTIO. 

Inter  omnia  vero  studia  hominum,  sapientiae  studium  est  perfectius,  su- 
blimius et  utilius  et  jucundius. 

Prob.  i.  Perfectius  quidem,  quia,  in  quantum  homo  sapientiae  studio 
dat  se,  in  tantum  verae  beatitudinis  jam  aliquam  partem  habet.  Unde  Sa- 
piens (Eccles.  XIV.  22.)  dicit:  Beatus  vir  qui  in  sapientia  morabitur. 

2.  Sublimius  autem  est,  quia  per  ipsum  homo  ad  divinam  similitudinem 
praecipue  accedit,  qui  omnia  in  sapientia  fecit.  Unde  quia  similitudo  causa  ' 
est  dilectionis,  sapientiae  studium  praecipue  Deo  per  amicitiam  conjungit; 
propter  quod  (Sap.  VII.  11.)  dicitur  quod  sapientia  est  infinitus  thesaurus  homi- 
nibus ; quo  qui  usi  sunt,  facti  sunt  participes  amicitiae  Dei. 

5.  Utilius  autem  est,  quia  per  ipsam  sapientiam  ad  immortalitatis  re- 
gnum pervenitur:  Concupiscentia  autem  sapientiae  deducet  ad  regnum  perpetuum 
(Sap.  VI.  21.). 

4.  Jucundius  autem  est,  quia  non  habet  amaritudinem  conversatio  illius , nec 
taedium  convictus  illius , sed  laetitiam  et  gaudium  (Sap.  VIII.  16.). 

•Assumpta  igitur  ex  divina  pietate  fiducia  sapientis  officium  prosequendi, 
quamvis  proprias  vires  excedat,  propositum  nostrae  intentionis  est  veritatem,  - 
quam  fides  catholica  profitetur,  pro  nostro  modulo  manifestare,  errores  eli- 
minando contrarios.  Ut  enim  verbis  Hilarii  utar  (De  Trin.  I.  37.):  « ego  hoc 
vel  praecipuum  vitae  meae  officium  debere  me  Deo  conscius  sum,  ut  eum 
omnis  sermo  meus  et  sensus  loquatur  ».  Contra  singulorum  autem  errores 
difficile  est  procedere  propter  duo. 

Primo,  quia  non  ita  sunt  nobis  nota  singulorum  errantium  dicta  sacri- 
lega, ut,  ex  his  quae  dicunt,  possimus  rationes  assumere  ad  eorum  errores 

destruendos.  Hoc  enim  modo  usi  sunt  antiqui  doctores  in  destructionem 
errorum  Gentilium,  quorum  positiones  scire  poterant,  quia  et  ipsi  Gen- 
tiles fuerant,  vel  saltem  inter  Gentiles  conversati  et  in  eorum  doctrinis 
eruditi. 

Secundo,  quia  quidam  eorum,  ut  Machomestitae  et  Pagani,  non  conve- 
niunt nobiscum  in  auctoritate  alicujus  scripturae,  per  quam  possint  convinci; 
sicut  contra  Judaeos  disputare  possumus  per  Vetus  Testamentum;  contra 
haereticos,  per  Novum.  Hi  vero  neutrum  recipiunt.  Unde  necesse  est  ad  na- 
turalem rationem  recurrere,  cui  omnes  assentire  coguntur;  quae  tamen  in 
rebus  divinis  deficiens  est.  . 

Simul  autem  veritatem  aliquam  investigantes  ostendemus,  qui  errores 
per  eam  excludantur,  et  quomodo  demonstrativa  veritas  fidei  Christianae  re- 
ligionis concordet. 


CAPUT  IIL. 

QUOD  IN  HIS  QUAE  DE  DEO  CONFITEMUR, 

DUPLEX  EST  VERITATIS  MODUS. 

Quia  vero  non  omnis  .veritatisjnanifestandae  modus  est  idem,  « discipli- 
nati autem  hominis  est  tantum  de  unoquoque  fidem  capere  tentare,  quantum 
natura  rei  permittit  »,  ut  a Philosopho  optime  dictum  est  (Ethic.  I.  c.  2.),  et 
ut  Boetius  introducit  (De  Trin.  c.  2.),  necesse  est  prius  ostendere  quin  modus 
possibilis  sit  ad  veritatem  propositam  manifestandam. 

Est  autem  in  his,  quae  ae  Deo  confitemur,  duplex  veritatis  modus.  Quae- 
dam namque  vera  sunt  de  Deo,  quae  omnem  facultatem  humanae  rationis 
excedunt,  ut  Deum  esse  trinum  et  unum.  Quaedam  vero  sunt,  ad  quae  etiam 
ratio  naturalis  pertingere  potest,  sicut  est  Deum  esse,  Deum  esse  unum,  et 
alia  hujusmodi;  quae  etiam  philosophi  demonstrative  de  Deo  probaverunt, 
ducti  naturalis  lumine  rationis. 

Quod  autem  sint  aliqua  intelligibilium  divinorum,  quae  humanae  rationis 
penitus  excedant  ingenium,  evidentissime  apparet. 

Prob.  i.  Quum  enim  principium  totius  scientiae,  quam  de  aliqua  re  ratio 
percipit,  sit  intellectus  substantiae  ipsius,  eo  quod,  secundum  doctrinam  Phi- 
losophi (Anal.  post.  II.  t.  c.  2.),  demonstrationis  principium  est  quod  quid  est, 
oportet  quod  secundum  modum,  quo  substantia  rei  intelligitur,  sit  eorum 
modus  quae  de  re  illa  cognoscuntur.  Unde,  si  intellectus  humanus  alicujus 
rei  substantiam  comprehendit,  puta  lapidis  vel  trianguli,  nullum  intelligibi- 
lium illius  rei  facultatem  humanae  rationis  excedet.  Quod  quidem  nobis 
circa  Deum  non  accidit.  Nam,  ad  substantiam  ipsius  capiendam,  intellectus 
humanus  non  potest  naturali  virtute  pertingere,  quum  intellectus  nostri,  se- 
cundum modum  praesentis  vitae,  cognitio  a sensu  incipiat.  Et  ideo  ea  quae 
in  sensu  non  cadunt  non  possunt  humano  intellectu  capi,  nisi  quatenus  ex 
sensibus  eorum  cognitio  colligitur.  Sensibilia  autem  ad  hoc  ducere  intelle- 
ctum nostrum  non  possunt,  ut  in  eis  divina  substantia  videatur  quid  sit , quum 
sint  effectus  causae  virtutem  non  aequantes.  Ducitur  tamen  ex  sensibilibus 
intellectus  noster  in  divinam  cognitionem,  ut  cognoscat  de  Deo  quia  est,  et 
alia  hujusmodi,  quae  oportet  attribui  primo  principio.  Sunt  igitur  quaedam 
intelligibilium  divinorum,  quae  humanae  rationi  sunt  pervia;  quaedam  vero, 
ciuae  omnino  vim  humanae  rationis  excedunt. 

2.  Adhuc:  ex  intelligibilium  gradibus  idem  est  facile  ridere.  Duorum 
enim,  quorum  unus  alio  rem  aliquam  intellectu  subtilius  intuetur,  ille  cujus 
intellectus  est  elevatior  multa  intelligit  quae  alius  omnino  capere  non  potest; 
sicut  patet  in  rustico,  qui  nullo  modo  philosophiae  subtiles  considerationes 
capere  potest.  Intellectus  autem  angeli  plus  excedit  intellectum  humanum, 
quam  intellectus  optimi  philosophi  intellectum  rudissimi  idiotae;  quia  haec 
distantia  inter  speciei  humanae  limites  continetur,  quos  angelicus  intellectus 
excedit.  Cognoscit  quidem  angelus  Deum  ex  nobiliori  effectu  quam  homo, 
quanto  ipsa  substantia  angeli,  per  quam  in  Dei  cognitionem  ducitur  naturali 
cognitione,  est  dignior  rebus  sensibilibus,  et  etiam  ipsa  anima,  per  quam  in- 
tellectus humanus  in  Dei  cognitionem  ascendit.  Multoque  amplius  intellectus 
divinus  excedit  angelicum,  quam  angelicus  humanum.  Ipse  enim  intellectus 
divinus  sua  capacitate  substantiam  suam  adaequat,  et  ideo  perfecte  de  se 
intelligit  quid  est,  et  omnia  cognoscit  quae  de  seipso  intelligibilia  sunt;  non 
autem  naturali  cognitione  angelus  de  Deo  cognoscit  quid  est,  quia  et  ipsa 
substantia  angeli,  per  quam  in  Dei  cognitionem  ducitur,  est  effectus  causae 
virtutem  non  adaequans.  Unde  non  omnia,  quae  in  seipso  Deus  intelligit, 
angelus  naturali  cognitione  capere  potest;  nec  ad  omnia,  quae  angelus  na- 
turali sua  virtute  intelligit,  humana  ratio  sufficit  capienda.  Sicut  igitur  maxi- 
mae amentiae  esset  idiota,  qui  ea  quae  a philosopho  proponuntur  falsa 
esse  assereret,  propter  hoc,  quod  ea  capere  non  potest;  ita  et  multo  amplius 
nimiae  stultitiae  esset  homo,  si  ea.  quae  divinitus  angelorum  ministerio  reve- 
lantur, falsa  esse  suspicaretur,  ex  hoc  quod  ratione  investigari  non  possunt. 

3.  Adhuc:  idem  manifeste  apparet  ex  defectu,  quem  in  rebus  cogno- 
scendis quotidie  experimur.  Rerum  enim  sensibilium  plurimas  proprietates 
ignoramus,  earumque  proprietatum,  quas  sensu  apprehendimus,  rationem 
perfecte  in  pluribus  invenire  non  possumus.  Multo  igitur  amplius  illius  ex- 
cellentissimae substantiae,  transcendentis,  omnia  intelligibilia  humana  ratio 
invptqicrarp  nnn  snffirit  Huic  etiam  consonat  dictum  Philosophi,  qui  asserit 
(Metaph.  II.  t.  c.  1.),  quod  « intellectus  noster  sic  se  habet  ad  prima  entium, 
quae  sunt  manifestissima  in  natura,  sicut  oculus  vespertilionis  ad  solem  ». 

Huic  etiam  veritati  sacra  Scriptura  testimonium  perhibet.  Dicitur  enim 
(Job  XI.  7.) : Forsitan  vestigia  Dei  comprehendes,  et  usque  ad  perfectum  omni- 
potentem reperies  ? Et  (XXXVI.  26.):  Ecce  Deus  magnus  vincens  scientiam  no- 
stram. Et  (I.  Cor.  XIII.  9.) : Ex  parte  cognoscimus.  Non  igitur  omne  quod  de 
Deo  dicitur,  quamvis  ratione  investigari  non  possit,  statim  quasi  falsum  est 
abijciendum,  ut  Manichaei  et  plures  infidelium  putaverunt. 

CAPUT  IV. 

QUOD  DIVINA  NATURALITER  COGNITA  CONVENIENTER 
HOMINIBUS  CREDENDA  PROPONUNTUR. 

Duplici  igitur  veritate  divinorum  intelligibilium  exsistente,  una  ad  quam 
rationis  inquisitio  pertingere  potest,  altera  quae  omne  ingenium  humanae 
rationis  excedit,  utraque  convenienter  divinitus  homini  credenda  proponitur. 

Hoc  autem  de  illa  primo  ostendendum  est,  quae  inquisitioni  rationis  pervia 
' esse  potest,  frustra  id  supernaturali  inspiratione  credendum  traditum  esse. 

Sequerentur  tamen  tria  inconvenientia,  si  hujus  veritas  solummodo  ra- 
tioni inquirenda  relinqueretur. 

1.  Unum  est,  quod  paucis  hominibus  Dei  cognitio  inesset.  A fructu  enim 
studiosae  inquisitionis,  qui  est  veritatis  inventio,  plurimi  impediuntur  tribus 
de  causis. 

Quidam  siquidem  impediuntur,  propter  complexionis  indispositionem,  ex 
qua  multi  naturaliter  sunt  indispositi  ad  sciendum.  Unde  nullo  studio  ad  hoc 
pertingere  possent,  ut  summum  gradum  humanae  cognitionis  attingerent,  qui 
in  cognoscendo  Deum  consistit. 

Quidam  vero  impediuntur  necessitate  rei  familiaris.  Oportet  enim  esse, 
inter  homines,  aliquos  qui  temporalibus  administrandis  insistant,  qui  tantum 
tempus  in  otio  contemplativae  inquisitionis  non  possent  expendere,  ut  ad 
summum  fastigium  humanae  inquisitionis  pertingerent,  scilicet  Dei  cogni- 
tionem. 

Quidam  autem  impediuntur  pigritia.  Ad  cognitionem  enim  eorum  quae 
de  Deo  ratio  investigare  potest,  multa  praecognoscere  oportet,  quum  fere 
totius  philosophiae  consideratio  ad  Dei  cognitionem  ordinetur.  Propter  quod 
metaphysica,  quae  circa  divina  versatur,  inter  philosophiae  partes  ultima  re- 
manet addiscenda. 

Sic  ergo  nonnisi  cum  magno  labore  studii  ad  praedictae  veritatis  inqui- 
sitionem perveniri  potest;  quem  quidem  laborem*  pauci  subire  volunt  pro 
amore  scientiae,  cujus  tamen  mentibus  hominum  naturalem  Deus  inseruit 
appetitum. 

2.  Secundum  inconveniens  est,  quod  ilii  qui  ad  praedictae  veritatis  co- 
gnitionem vel  inventionem  pervenirent,  vix  post  longum  tempus  pertingerent, 
tum  propter  hujusmodi  veritatis  profunditatem,  ad  quam  capiendam  per  viam 
rationis  nonnisi  prius  post  longum  exercitium  intellectus  humanus  idoneus 
invenitur;  tum  etiam  propter  multa  quae  praeexiguntur,  ut  dictum  est;  tum 
propter  hoc  quod,  tempore  juventutis,  dum  diversis  motibus  passionum  anima 
fluctuat,  non  est  apta  ad  tam  altae  veritatis  cognitionem,  sed  in  quiescendo 
fit  prudens,  et  sciens,  ut  dicitur  in  septimo  Physicorum  (t.  c.  20.).  Remaneret 
igitur  humanum  genus,  si  sola  rationis  via  ad  Deum  cognoscendum  pateret, 
in  maxijnis  ignorantiae  tenebris;  quum  Dei  cognitio,  quae  homines  maxime 
perfgctos  et  bonos  facit,  nonnisi  quibusdam  paucis,  et  his  paucis  etiam  post 
temporis  longitudinem  proveniret. 

3.  Tertium  inconveniens  est,  quod  investigationi  rationis  humanae  ple- 
rumque falsitas  admiscetur  propter  debilitatem  intellectus  nostri  in  judicando, 
et  phantasmatum  permixtionem.  Et  ideo  apud  multos  in  dubitatione  rema- 
nerent ea,  quae  sunt  verissime  etiam  demonstrata,  dum  vim  demonstrationis 
ignorant,  et  praecipue  quum  videant  a diversis,  qui  sapientes  dicuntur,  diversa 
doceri.  Inter  multa  etiam  vera,  quae  demonstrantur,  immiscetur  aliquando 
aliquid  falsum,  quod  non  demonstratur,  sed  aliqua  probabili  vel  sophistica 
ratione  asseritur,  quae  interdum  demonstratio  reputatur.  Et  ideo  oportuit, 
per  viam  fidei,  fixa  certitudine,  ipsam  veritatem  de  rebus  divinis  hominibus 
exhiberi. 

Salubriter  ergo  divina  providit  clementia,  ut  ea  etiam  quae  ratio  investi- 
gare potest,  fide  tenenda  praeciperet;  ut  Sic  omnes  de  facili  possent  divinae 
cognitionis  participes  esse  et  absque  dubitatione  ct  errore. 

Hinc  est  quod  dicitur  (Eph.  IV.  17.  et  18.):  Jam  non  ambuletis  sicut  et 
gentes  ambulant,  in  vanitate  sensus  sui,  tenebris  obscuratum  habentes  intellectum. 
Et  (Isa.  LIV.  1 5.):  Ponam  universos  filios  tuos  doctos  a Domino. 

CAPUT  V. 

QUOD  EA,  QUAE  RATIONE  INVESTIGARI  NON  POSSUNT, 
CONVENIENTER  FIDE  TENENDA  PROPONUNTUR. 

Videtur  autem  quibusdam  fortasse  non  debere  homini  ad  credendum  pro- 
poni illa,  quae  ratio  investigare  non  sufficit,  quum  divina  Sapientia  unicuique 
secundum  modum  suae  naturae  provideat. 

Et  ideo  demonstrandum  est,  quod  necessarium  sit  homini  divinitus  cre- 
denda proponi  etiam  illa,  quae  rationem  excedunt. 

Nullus  enim  desiderio  et  studio  in  aliquid  tendit,  nisi  sit  ei  praecognitum. 
Quia  ergo  ad  altius  bonum  quam  experiri  in  praesenti  vita  possit  humana 
fragilitas,  homines  per  divinam  providentiam  ordinantur,  ut  in  sequentibus 
investigabitur  (Lib.  III.  c.  142.),  oportuit  mentem  evocari  in  aliquid  altius  quam 
ratio  nostra  in  praesenti  possit  pertingere;  ut  sic  disceret  aliquid  desiderare 
et  studio  tendere  ip  aliquid,  quod  totum  statum  praesentis  vitae  excedit.  Et 
hoc  praecipue  Christianae  religioni  competit,  quae  singulariter  bona  spiri- 
tualia et  aeterna  promittit.  Unde  et  in  ea  plurima  humanum  sensum  exce- 
dentia proponuntur.  Lex  autem  vetus,  quae  temporalia  promissa  habebat, 
pauca  proposuit,  quae  humanae  rationis  inquisitionem  excederent.  Secundum 
etiam  hunc  modum,  philosophis  cura  fuit,  ut  patet  septimo  (c.  1 3.)  et  decimo 
Ethicorum  (c.  1.  et  5.),  ad  hoc  ut  homines  a sensibilium  delectationibus  ad 
•honestatem  perducerent,  ostendere  esse  alia  bona  his  sensibilibus  potiora, 
quorum  gustu  multo  suavius  qui  vacant  activis  vel  contemplativis  virtutibus 
delectantur. 

Est  etiam  necessarium  hujusmodi  veritatem  ad  credendum  hominibus 
proponi,  ad  Dei  cognitionem  veriorem  habendam.  Tunc  enim  solum  vere 
Deum  cognoscimus,  quando  ipsum  esse  credimus  supra  omne  id,  quod  de 
Deo  cogitari  ab  homine  possibile  est,  eo  quod  naturalem  hominis  cognitio- 
nem divina  substantia  excedit,  ut  supra  ostensum  est  (c.  3.).  Per  hoc  ergo 
quod  homini  de  Deo  aliqua  proponuntur,  quae  rationem  excedunt,  firmatur 
in  homine  opinio,  quod  Deus  sit  aliquid  supra  id  quod  cogitari  potest. 

2.  Alia  etiam  utilitas  inde  provenit,  scilicet  praesumptionis  repressio,  quae 
est  mater  erroris.  Sunt  enim  quidam  tantum  de  suo  ingenio  praesumentes, 
ut  totam  naturam  divinam  se  reputent  suo  intellectu  posse  metiri,  aestimantes 
scilicet  totum  esse  verum  quod.eis  videtur,  et  falsum  quod  eis  non  videtur. 
Ut  ergo  ab  hac  praesumptione  humanus  animus  liberatus  ad  modestam  in- 
quisitionem veritatis  perveniat,  necessarium  fuit  homini  proponi  quaedam 
divinitus,  quae  omnino  intellectum  ejus  excederent. 

3.  Apparet  etiam  alia  utilitas  ex  dictis  Philosophi  in  decimo  Ethic.  (c.  7.). 
Quum  enim  Simonides  cuidam  homini  praetermittendam  divinam  cognitio- 
nem persuaderet,  et  humanis  rebus  ingenium  applicandum,  oportere  inquiens 
humana  sapere  hominem  et  mortalia  mortalem,  contra  eum  Philosophus 
dicit  quod  homo  debet  se  ad  immortalia  et  divina  trahere  quantum  potest. 
Unde  in  libro  primo  De  partibus  animalium  dicit  quod,  quamvis  parum  sit 
quod  de  substantiis  superioribus  percipimus,  tamen  id  modicum  est  magis 
amatum  et  desideratum  omni  cognitione  quam  de  substantiis  inferioribus 
habemus.  Dicit  etiam,  in  secundo  Coeli  et  mundi  (II.  c.  12.  t.  c.  34.),  quod. 

cum  de  corporibus  coelestibus  quaestiones  possint  solvi  parva  et  topica  so- 
lutione, contingit  auditori  ut  vehemens  sit  gaudium  ejus. 

Ex  quibus  omnibus  apparet  quod  de  rebus  nobilissimis  quantumcumque 
•imperfecta  cognitio  maximam  perfectionem  animae  confert.  Et  ideo,  quamvis 
•ea,  quae  supra  rationem  sunt,  ratio  humana  plene  capere  non  possit,  tamen 
multum  sibi  perfectionis  acquirit,  si  saltem  ea  qualitercumque  teneat  fide. 
Et  ideo  dicitur  (Eccli.  III.  25.):  Plurima  supra  sensum  -hominis  ostensa  sunt  tibi. 
Et  (I.  Cor.  II.  10.  et  1 1 .) : Quae  sunt  Dei  nemo  novit , nisi  Spiritus  Dei...  Nobis 
mitem  revelavit  Deus  per  Spiritum  suum. 

CAPUT  VI. 

QUOD  ASSENTIRE  HIS  QUAE  SUNT  FIDEI,  NON  EST  LEVITATIS, 
QUAMVIS  SUPRA  RATIONEM  SINT. 

Hujusmodi  autem  veritati,  cui  ratio  humana  experimentum  non  praebet, 
fidem  adhibentes  non  leviter  credunt,  quasi  indoctas  fabulas  secuti,  ut  secunda 
Petri  (I.  16.)  dicitur. 

Haec  enim  divinae  sapientiae  secreta  ipsa  divina  Sapientia,  quae  omnia 
splenissime  novit,  dignata  est  hominibus  revelare,  quae  sui  praesentiam  et 
doctrinae  et  inspirationis  veritatem  convenientibus  argumentis  ostendit,  dum 
ad  confirmandum  ea,  quae  naturalem  cognitionem  excedunt,  opera  visibi- 
liter ostendit,  quae  totius  naturae  superant  facultatem ; videlicet  in  mirabili 
curatione  languorum,  mortuorum  suscitatione,  coelestium  corporum  mirabili 
immutatione,  et,  quod  est  mirabilius,  humanarum  mentium  inspiratione,  ut 
idiotae  et  simplices,  dono  Spiritus  Sancti  repleti,  summam  sapientiam  et  fa- 
cundiam in  instanti  consequerentur. 

Quibus  inspectis,  praedictae  probationis  efficacia,  non  armorum  violentia, 
non  voluptatum  promissione,  et,  quod  est  mirabilissimum,  inter  persecuto- 
rum tyrannidem,  innumerabilis  turba  non  solum  simplicium  sed  etiam  sapien- 
tissimorum  hominum  ad  fidem  Christianam  convolavit ; in  qua  omnem  huma- 
num intellectum  excedentia  praedicantur,  voluptates  carnis  cohibentur,  et 
•omnia  quae  in  mundo  sunt  haberi  contemptui  docentur.  Quibus  animos  mor- 
talium assentire  et  maximum  miraculum  est,  et  manifestum  divinae  inspira- 
tionis opus,  ut,  contemptis  visibilibus,  sola  invisibilia  cupiantur.  Hoc  autem 
non  subito  neque  casu,  sed  divina  dispositione  factum  esse  manifestum  est 
•ex  hoc,  quod  hoc  se  facturum  Deus  multis  ante  prophetarum  praedixit  ora- 
culis, quorum  libri  penes  nos  in  veneratione  habentur,  utpote  nostrae  fidei 
testimonium  adhibentes. 

Hujus  quidem  confirmationis  modus  tangitur  Hebr.  II,  3.  et  4.:  Quae 
'(scilicet  humana  salus)  quum  initium  accepisset  enarrari  per  Dominum,  ab  eis, 
qui  audierunt,  in  nos  confirmata  est,  contestante  Deo  signis  et  portentis  et  variis 
Spiritus  sancti  distributionibus.  Haec  autem  tam  mirabilis  mundi  conversio  ad 
fidem  christianam  indicium  certissimum  est  praeteritorum  signorum,  ut  ea 
ulterius  iterari  necesse  non  sit,  quum  in  suo  effectu  appareant  evidenter.  Esset 
autem  omnibus  signis  mirabilius,  si,  ad  credendum  tam  ardua  et  operandum 
tam  difficilia  et  ad  sperandum  tam  alta,  mundus  absque  mirabilibus  signis 
inductus  fuisset  a simplicibus  et  ignobilibus  hominibus;  quamvis  non  cesset 
Deus,  etiam  nostris  temporibus,  ad  confirmationem  fidei,  per  sanctos  suos 
nriracula  operari. 

Hi  vero,  qui  sectas  errorum  introduxerunt,  processerunt  via  contraria,  ut 
patet  in  Mahumete,  qui,  carnalium  voluptatum  promissis,  ad  quorum  desi- 
derium carnalis  concupiscentia  instigat,  populos  illexit.  Praecepta  etiam  tra- 
didit promissis  conformia,  voluptati  carnali  habenas  relaxans,  quibus  in 
promptu  est  a carnalibus  hominibus  obediri.  Documenta  etiam  veritatis  non 
attulit,  nisi  quae  de  facili  a quolibet  • mediocriter  sapiente,  naturali  ingenio,, 
cognosci  possint;  quin  potius  vera  quae  docuit  multis  fabulis  et  falsissimis 
doctrinis  immiscuit.  Signa  etiam  non  adhibuit  supernaturaliter  facta,  quibus 
solum  divinae  inspirationi  conveniens  testimonium  adhibetur,  dum  operatio 
visibilis,  quae  non  potest  esse  nisi  divina,  ostendit  doctorem  veritatis  invisi- 
biliter inspiratum;  sed  dixit  se  in  armorum  potentia  missum ; quae  signa  etiam 
latronibus  et  tyrannis  non  desunt.  Ei  etiam  non  aliqui  sapientes  in  rebus  di- 
vinis, et  de  divinis  et  humanis  exercitati,  a principio  crediderunt,  sed  homines 
bestiales  in  desertis  morantes,  omnis  doctrinae  divinae  prorsus  ignari,  per 
quorum  multitudinem  alios,  armorum  violentia,  in  suam  legem  coegit.  Nulla 
etiam  divina  oracula  praecedentium  prophetarum  ei  testimonium  perhibent; 
quin  potius  quasi  omnia  Veteris  et  Novi  Testamenti  documenta  fabulosa 
narratione  depravat,  ut  patet  ejus  legem  inspicienti.  Unde  astuto  consilia 
libros  Veteris  et  Novi  Testamenti  suis  sequacibus  non  reliquit  legendos,  ne 
per  eos  falsitatis  argueretur.  Et  sic  patet,  quod  ejus  dictis  fidem  adhibentes 
leviter  credunt. 

CAPUT  VII. 

aUOD  VERITATI  FIDEI  CHRISTIANAE  NON  CONTRARIATUR 
VERITAS  RATIONIS. 

Quamvis  autem  praedicta  veritas  fidei  Christianae  humanae  rationis  ca- 
pacitatem excedat,  haec  tamen,  quae  ratio  naturaliter  indita  habet,  huic  ve- 
ritati contraria  esse  non  possunt. 

1.  Ea  enim,  quae  naturaliter  rationi  sunt  insita,  verissima  esse  constat, 
in  tantum  ut  nec  ea  esse  falsa  sit  possibile  cogitare ; nec  id  quod  fide  tenetur, 
quum  tam  evidenter  divinitus  confirmatum  sit,  fas  est  credere  esse  falsum. 
Quia  igitur  solum  falsum  vero  contrarium  est,  ut  ex  eorum  diffinitionibus 
inspectis  manifeste  apparet,  impossibile  est  illis  principiis,  quae  ratio  natura- 
liter cognoscit,  praedictam  veritatem  fidei  contrariam  esse. 

2.  Item:  illud  idem,  quod  indicitur  in  animam  discipuli  a docente,  doctoris 
scientia  continet,  nisi  doceat  ficte;  quod  de  Deo  nefas  est  dicere.  Principio- 
rum autem  naturaliter  notorum  cognitio  nobis  divinitus  est  indita,  quum  ipse 
Deus  sit  auctor  nostrae  naturae.  Haec  ergo  principia  etiam  divina  Sapientia, 
continet.  Quidquid  igitur  principiis  hujusmodi  contrarium  est,  est  divinae 
Sapientiae  contrarium;  non  igitur  a Deo  esse  potest.  Ea  igitur  quae,  ex  re- 
velatione divina,  per  fidem  tenentur,  non  possunt  naturali  cognitioni  esse 
contraria. 

3.  Adhuc:  contrariis  rationibus  intellectus  noster  ligatur,  ut  ad  veri  co- 
gnitionem procedere  nequeat.  Si  igitur  contrariae  cognitiones  nobis  a Deo 
immitterentur,  ex  hoc  a veritatis  cognitione  intellectus  noster  impediretur; 
quod  a Deo  esse  non  potest. 

4.  Amplius : ea  quae  sunt  naturalia  mutari  non  possunt,  natura  manente  ; 
contrariae  autem  opiniones  simul  eidem  inesse  non  possunt;  non  igitur  contra 

cognitionem  naturalem  aliqua  opinio  vel  fides  homini  a Deo  immittitur.  Et 
ideo  Apostolus  dicit  (Rom.  X.  8.):  Prope  est  verbum  in  corde  tuo,  et  in  ore  tuo ; 
hoc  est  verbum  fidei,  quod  praedicamus.  Sed  quia  superat  rationem,  a nonnullis 
reputatur  quasi  contrarium;  quod  esse  non  potest-  Huic  etiam  auctoritas  Au- 
gustini concordat,  qui,  in  secundo  Super  Genesim  ad  litteram  (c.  1 8.),  dicit 
sic:  «Illud  quidem,  quod  veritas  patefacit,  libris  sanctis  sive  Veteris  Testa- 
menti sive  Novi  nullo  modo  potest  esse  adversum  ». 

Ex  quo  evidenter  colligitur,  quaecumqUe  argumenta  contra  fidei  docu- 
menta ponantur,  haec  ex  principiis  primis  naturae  inditis,  per  se  notis,  non 
recte  procedere.  Unde  nec  demonstrationis  vim  habent,  sed  vel  sunt  rationes 
probabiles  vel  sophisticae;  et  sic  ad  ea  solvenda  locus  relinquitur. 

CAPUT  VIII. 

QUALITER  SE  HABEAT  HUMANA  RATIO  AD  VERITATEM  FIDEI  PRIMAM» 

Considerandum  etiam  videtur,  quod  res  quidem  sensibiles,  ex  quibus  hu- 
mana ratio  cognitionis  principium  sumit,  aliquale  vestigium  in  se  divinae 
imitationis  retinent,  videlicet  quod  sunt,  et  bonae  sunt,  ita  tamen  imperfectum 
quod  ad  declarandam  ipsius  Dei  substantiam  omnino  insufficiens  invenitur. 
Habent  enim  effectus  suarum  causarum,  suo  modo,  similitudinem,  quum  agens 
agat  sibi  simile ; non  tamen  effectus  ad  perfectam  agentis  similitudinem  semper 
pertingit. 

Humana  igitur  ratio,  ad  cognoscendum  fidei  veritatem,  quae  solum  viden- 
tibus divinam  substantiam  potest  esse  notissima,  ita  se  habet  quod  ad  eam 
potest  aliquis  veras  similitudines  colligere;  quae  tamen  non  sufficiunt  ad  hoc» 
quod  praedicta  veritas  quasi  demonstrative  vel  per  se  intellecta  comprehen- 
datur. Utile  tamen  est  ut,  in  hujusmodi  rationibus,  quantumcumque  debilibus, 
se  mens  humana  exerceat,  dummodo  desit  comprehendendi  vel  demonstrandi 
praesumptio ; quia  de  rebus  altissimis,  etiam  parva  et  debili  consideratione, 
aliquid  posse  inspicere  jucundissimum  est,  ut  ex  dictis  (c.  5.  in  fine)  apparet. 

Cui  quidem  sententiae  auctoritas  Hilarii  concordat,  qui  sic  dicit,  in  libro 
Qe  Trinitate  (1.  II.  10.),  loquens  de  hujusmodi  veritate:  «Haec  credendo 
incipe,  percurre,  persiste;  et  si  non  perventurum  sciam,  gratulabor  tamen  pro- 
fecturum. Qui  enim  pie  infinita  persequitur,  etsi  non  contingat  aliquando, 
semper  tamen  proficiet  procedendo.  Sed  ne  te  inferas  in  illud  secretum,  et 
in  arcanum  interminabilis  veritatis  non  te  immergas,  summam  intelligentiae 
comprehendere  praesumens;  sed  intellige  incomprehensibilia  esse  ». 

CAPUT  IX. 

ORDO  ET  MODUS  PROCEDENDI  IN  HOC  OPERE. 

Ex  praemissis  igitur  evidenter  apparet  sapientis  intentionem  circa  dupli- 
cem veritatem  divinorum  debere  versari,  et  circa  errores  contrarios  destruen- 
dos. Ad  quarum  unam  investigatio  rationis  pertingere  potest ; alia  vero  omnem 
rationis  excedit  industriam. 

Dico  autem  duplicem  veritatem  divinorum,  non  ex  parte  ipsius  Dei,  qui 
es?  una  et  simplex  Veritas,  sed  ex  parte  cognitionis  nostrae,  quae  ad  diviiia 
cognoscenda  diversimode  se  habet 

Ad  primae  igitur  veritatis  manifestationem  per  rationes  demonsttativas, 
quibus  adversarius  convinci  possit,  procedendum  est.  Sed  quia  tales  rationes 
ad  secundam  veritatem  haberi  non  possunt,  non  debet  esse  ad  hoc  intentio, 
utlihve?saTms^  ut  *ejus  rationes,  quas  contra  veri- 

tatem  habet,  solvantur,  quum  veritati  fidei  ratio  naturalis  contraria  esse  non 
possit,  ut  ostensum  est  (c.  7.). 

Singularis  vero  modus  convipcendi  adversarium  contra  hujusmodi  veri- 
tatem, est  ex  auctoritate  Scripturae  divinitus  confirmata  miraculis.  Quae  enim 
supra  rationem  humanam  sunt,  non  credimus,  nisi  Deo  revelante.  Sunt  tamen, 
adjiujusmodi  veritatem  manifestandam,  rationes  aliquae  verisimiles  inducen-  2>f*» 
daeTaTl^  exerciciuniTt^olatium,  non  autem  ad  adversarios  con 

vincendos;  quia  ipsa  rationum  insufficientia  eos  magis  in  suo  errore  confirma- 
ret, dum  aestimarent  nos,  propter  tam  debiles  rationes,  veritati  fidei  consentire. 

Modo  ergo  posito  procedere  intendentes,  primum  nitemur  ad  manifesta- 
Uonem  illius  veritatis^  quam  fides  profitetur  et  ratio  investigat^  inducendo 
rationes  d e m o n s t r 1 1 iv^  set^pfoBlTb  ile  spq  ha  fflrfr  ^quasda  nT~ex~lT5  r i s^pTiTIqs^- 
pTiorui^^  per  quas  "veritas  confirmetur  et  adversa- 

rius convincatur. 

Deinde,  ut  a manifestioribus  nobis  ad  minus  manifesta  fiat  processus,  ad 
illius  veritatu^m an iTeYtationenTpi^e^  rationem'  exceditTsoIvente s 

fationes  a^^rsariorum7l£T*tiond^^^  (quantum 

Deus  dederit)  veritatem  fid^t^decTarantHSl  “ ""  ' ' 

Intendentibus  igitur  nobis  per  viam  rationis  prosequi  ea,  quae  de  Deo  ratio 
humana  investigare  potest  : 

Primo  occurrit  consideratio  de  his,  quae  Deo,  secundum  seipsum,  con- 
veniunt (Lib.  I.). 

Secundo  vero,  de  processu  creaturarum  ab  ipso  (Lib.  II.). 

Tertio  autem,  de  ordine  creaturarum  in  ipsum,  sicut  in  finem  (Lib.  III. 
et  IV.). 

Inter  ea  vero,  quae  de  Deo  secundum  seipsum  consideranda  sunt,  prae- 
mittenda est,  quasi  totius  operis  necessarium  fundamentum,  consideratio  qua 
demonstratur  Deum  esse.  Quo  non  habito,  supposita  omnis  consideratio  de 
rebus  divinis  necessario  tollitur. 


CAPUT  X. 

DE  OPINIONE  DICENTIUM  QUOD  DEUM  ESSE  DEMONSTRARI  NON  POTEST, 
QUUM  SIT  PER  SE  NOTUM. 


Haec  autem  consideratio,  qua  quis  nititur  ad  demonstrandum  Deum  esse, 
superflua  fortasse  quibusdam  videbitur,  qui  asserunt  quod  Deum  esse  per  se 
notum  est;  ita  quod  ejus  contrarium  cogitari  non  possit;  et  sic  Deum  esse  de- 
monstrari non  potest. 

Quod  quidem  videtur  ex  his: 

Illa  enim  per  se  esse  nota  dicuntur,  quae  statim,  notis  terminis,  cogno- 
scuntur; sicut:  Cognito  quid  est  totum  et  quid  est  pars,  statim  cognoscitur 
quod  omne  totum  est  majus  sua  parte.  Hujusmodi  autem  est  hoc  quod  dicimus 
Deum  esse;  nam  nomine  Dei  intelligimus  aliquid,  quo  majus  cogitari  noa 
potest.  Hoc  autem  in  intellectu  formatur  ab  eo  qui  audit  et  intelligit  nomen 
Dei,  ut  sic,  saltem  in  intellectu,  jam  Deum  esse  oporteat.  Nec  potest  in  ia- 

tcllectu  solum  esse;  nam  quod  in  intellectu  et  in  re  est,  majus  est  eo  quod 
in  solo  intellectu  est;  Deo  autem  nihil  est  majus,  ut  ipsa  nominis  ratio  de- 
monstrat. Unde  restat  quod  Deum  esse  per  se  hotum  est,  quasi  ex  ipsa  signi- 
ficatione nominis  manifestum  sit. 

2.  Item : cogitari  quidem  potest  quod  aliquid  sit  quod  non  possit  cogitari 
non  esse,  quod  majus  est  evidenter  eo  quod  potest  cogitari  non  esse.  Sic  ergo 
Deo  aliquid  majus  cogitari  posset,  si  ipse  posset  cogitari  non  esse,  quod  est 
contra  rationem  nominis.  Relinquitur  igitur  quod  Deum  esse  per  se  notum  est. 

3.  Adhuc:  propositiones  illas  oportet  esse  notissimas  per  se,  in  quibus 
idem  de  seipso  praedicatur,  ut:  «Homo  est  homo»,  vel  quarum  praedicata 
in  diffinitionibus  subjectorum  includuntur,  ut : « Homo  est  animal ».  In  Deo 
autem  hoc  prae  aliis  invenitur,  ut  infra  ostendetur  (c.  22.),  quod  suum  esse 
est  sua  essentia,  ac  sic  idem  sit  quod  respondetur  ad  quaestionem  quid  est 
et  ad  quaestionem  an  est . Sic  ergo,  quum  dicitur : Deus  est,  praedicatum  vei 
est  idem  subjecto  vel  saltem  in  diffinitione  subjecti  includitur;  et  ita  Deum  esse 
per  se  notum  erit. 

4.  Amplius:  quae  naturaliter  sunt  nota,  per  se  cognoscuntur;  non  enim 
ad  ea  cognoscenda  inquisitionis  studio  pervenitur.  Deum  ^utem  esse  natura- 
liter notum  est,  quum  in  Deum  naturaliter  desiderium  hominis  tendat,  sicut 
ad  ultimum  finem,  ut  infra  patebit  (Lib.  III.  c.  25.).  Est  igitur  per  se  notum 
Deum  esse. 

5.  Item:  illud  per  se  notum  oportet  esse,  quo  omnia  alia  cognoscuntur. 
Deus  autem  hujusmodi  est.  Sicut  enim  lux  soiis  principium  est  omnis  visi- 
bilis perceptionis,  ita  divina  lux  omnis  intelligibilis  cognitionis  principium 
est,  quum  sit  in  quo  primum  maxime  lumen  intelligibile  invenitur.  Oportet 
igitur  quod  Deum  esse  per  se  notum  sit. 

Ex  his  igitur  et  similibus,  aliqui  opinantur  Deum  esse  sic  per  se  notum  exsi- 
stere, ut  contrarium  mente,  cogitari  non  possit. 

CAPUT  XI. 

REPROBATIO  PRAEMISSAE  OPINIONIS 
ET  SOLUTIO  RATIONUM  PRAEMISSARUM. 

Praedicta  autem  opinio  provenit: 

Partim  quidem  ex  consuetudine,  qua  a principio  homines  assueti  sunt 
nomen  Dei  audire  et  invocare.  Consuetudo  autem,  et  praecipue  quae  est  a 
principio,  vim  naturae  obtinet;  ex  quo  contingit  ut  ea  quibus  a pueritia  ani- 
mus imbuitur,  ita  firmiter  teneantur  ac  si  essent  naturaliter  et  per  se  nota; 

Partim  vero  contingit  ex  eo  quod  non  distinguitur  quod  est  notum  per  ' 
se  simpliciter,  et  quod  quoad  nos  notum  est.  Nam  simpliciter  quidem  Deum  esse 
per  se  notum  est,  quum  hoc  ipsum  quod  Deus  est  sit  suum  esse.  Sed  quia 
hoc  ipsum  quod  Deus  est  mente  concipere  non  possumus,  remanet  ignotum 
quoad  nos.  Sicut  «omne  totum  sua  parte  majus  esse  » per  se  notum  est  sim- 
pliciter; ei  autem,  qui  rationem  totius  mente  non  conciperet,  oporteret  esse 
ignotum.  Et  sic  fit  ut,  ad  ea  quae  sunt  notissima  rerum,  noster  intellectus  se 
habeat,  ut  oculus  noctuae  ad  solem,  ut  secundo  Metaphys.  dicitur. 

Nec  oportet  ut,  statim  cognita  hujus  nominis,  Deus,  significatione,  Deum 
esse  sit  notum,  ut  prima  ratio  intendebat.  Primo  quidem,  quia  non  omnibus 
notum  est,  etiam  concedentibus  Deum  esse,  quod  Deus  sit  id,  quo  majus  co 

gitari  non  possit;  quum  multi  antiquorum  mundum  istum  dixerint  Deum  esse. 
Nec  etiam  ex  interpretationibus  hujus  nominis,  Deus,  quas  Damascenus  posuit, 
aliquid  hujus  intelligi  datur.  Deinde  quia,  dato  quod  ab  omnibus  per  hoc 
nomen,  Deus,  intelligatur  aliquid  quo  majus  cogitari  non  possit,  non  necesse  erit 
aliquid  esse  quo  majus  cogitari  non  potest  in  rerum  natura.  Eodem  enim  modo 
necesse  est  poni  rem  et  nominis  rationem.  Ex  hoc  autem  quod  mente  conci- 
pitur quod  profertur  hoc  nomine,  Deus,  non  sequitur  Deum  esse,  nisi  in  in- 
tellectu. Unde  nec  oportebit  id,  quo  majus  cogitari  non  potest,  esse  nisi  in  in- 
tellectu ; et  ex  hoc  non  sequitur  quod  sit  aliquid  in  rerum  natura,  quo  majus 
cogitari  non  possit.  Et  sic  nullum  inconveniens  accidit  ponentibus  Deum  non 
esse.  Non  enim  inconveniens  est,  quolibet  dato  vel  in  re,  vel  in  intellectu, 
aliquid  majus  cogitari  posse,  nisi  ei  qui  concedit  esse  aliquid,  quo  majus  co- 
gitari non  possit  in  rerum  natura. 

Nec  etiam  oportet,  ut  secunda  ratio  proponebat,  Deo  posse  aliquid  majus 
cogitari,  si  potest  cogitari  non  esse.  Nam  quod  possit  cogitari  non  esse,  non 
ex  imperfectione  sui  esse  est,  velincertitudine,  quum  suum  esse  sit  secundum 
se  manifestissimum,  sed  ex  debilitate  nostri  intellectus,  qui  eum  intueri  non 
potest  per  seipsum,  sed  ex  effectibus  ejus.  Et  sic,  ad  cognoscendum  ipsum 
esse,  ratiocinando  perducitur. 

Ex  quo  etiam  tertia  ratio  solvitur.  Nam,  sicut  nobis  per  se  notum  est 
quod  « Totum  sua  parte  sit  majus  »,  sic  videntibus  ipsam  divinam  essentiam 
per  se  notissimum  est  Deum  esse,  ex  hoc  quod  sua  essentia  est  suum  esse. 
Sed,  quia  ejus  essentiam  videre  non  possumus,  ad  ejus  esse  cognoscendum, 
non  per  seipsum,  sed  per  ejus  effectus  pervenimus. 

Ad  quartam  etiam  patet  solutio.  Sic  enim  homo  naturaliter  Deum  co- 
gnoscit, sicut  naturaliter  ipsum  desiderat.  Desiderat  autem  ipsum  homo  na- 
turaliter, in  quantum  desiderat  naturaliter  beatitudinem,  quae  est  quaedam 
similitudo  divinae  bonitatis.  Sic  igitur  non  oportet,  quod  Deus  ipse,  in  se 
consideratus,  sit  naturaliter  notus  homini,  sed  similitudo  ipsius.  Unde  oportet 
quod,  per  ejus  similitudines  in  effectibus  repertas,  in  cognitionem  ipsius  homo 
ratiocinando  perveniat. 

Ad  quintam  etiam  de  facili  patet  solutio.  Nam  Deus  est  quidem  in  quo 
omnia  cognoscuntur,  non  ita  quod  alia  non  cognoscantur  nisi  eo  cognito, 
sicut  in  principiis  per  se  notis  accidit,  sed  quia  per  ejus  influentiam  omnis 
causatur  in  nobis  cognitio. 


CAPUT  XII. 

DE  OPINIONE  DICENTIUM  QUOD  DEUM  ESSE  SOLA  FIDE  TENETUR, 
ET  DEMONSTRARI  NON  POTEST. 

Est  autem  quaedam  aliorum  opinio,  praedictae  positioni  contraria,  per 
quam  etiam  inutilis  redderetur  conatus  intendentium  probare  Deum  esse. 

Dicunt  enim  quod  Deum  esse  non  potest  per  rationem  inveniri,  sed  per 
solam  viam  fidei  et  revelationis  est  acceptum. 

Ad  hoc  autem  dicendum  moti  sunt  quidam  propter  debilitatem  rationum, 
quas  aliqui  inducebant  ad  probandum  Deum  esse.  i.  Posset  tamen  hic  error 
fulcimentum  aliquod  falso  sibi  assumere  ex  quorumdaYn  philosophorum 
dictis,  qui  ostendunt,  per  rationem,  in  Deo  idem  esse  essentiam  et  esse,  sci- 
licet id  quo  respondetur  ad  quid  est,  et  ad  quaestionem  an  est.  Via  autem  ra- 

tionis  perveniri  non  potest,  ut  sciatur  de  Deo  quid  est.  Unde  nec  ratione 
videtur  posse  demonstrari  an  Deus  sit. 

2.  Item : si  principium  ad  demonstrandum  an  est,  secundum  artem  Philo- 
sophi, oportet  accipere  quid  significet  nomen  (ratio  vero  significata  per  no- 
men est  definitio,  secundum  Philosophum,  in  quarto  Metaphys.  c.  7.),  nulla 
igitur  remanebit  via  ad  demonstrandum  Deum  esse,  remota  divinae  essen- 
tiae vel  quidditatis  cognitione. 

3.  Item : si  demonstrationis  principia  a sensu  cognitionis  originem  sumunt, 
ut  in  Posterioribus  (Lib.  I.  c.  18.  t.  c.  35.)  ostenditur,  ea  quae  omnem  sensum 
et  sensibilia  excedunt,  videntur  indemonstrabilia  esse.  Hujusmodi  autem  est 
Deum  esse;  est  igitur  indemonstrabile. 

Hujusmodi  autem  sententiae  falsitas  nobis  ostenditur:  tum  ex  demonstra- 
tionis arte,  quae  ex  effectibus  causas  concludere  docet;  tum  ex  ipso  scien- 
tiarum ordine ; nam  si  non  sit  aliqua  scibilis  substantia  supra  substantiam 
sensibilem,  non  erit  aliqua  scientia  supra  naturalem,  ut  dicitur  in  quarto 
Metaphys.  (t.  c.  7.);  tum  ex  philosophorum  studio,  qui  Deum  esse  demon- 
strare conati  sunt ; tum  etiam  apostolica  veritate  asserente  (Rom.  I.  20) : 
Invisibilia  Dei  per  ea  quae  facta  sunt  intellecta  conspiciuntur. 

Nec  hoc  debet  movere,  quod  in  Deo  idem  est  essentia  et  esse,  ut  prima 
ratio  proponebat.  Nam  hoc  intelligitur  de  esse,  quo  Deus  in  seipso  subsistit, 
quod  nobis  quale  sit  ignotum  est,  sicut  ejus  essentia;  non  autem  intelligitur 
de  esse,  quod  significat  compositionem  intellectus.  Sic  enim  esse  Deum  sub 
demonstratione  cadit,  dum  ex  rationibus  demonstrativis  mens  nostra  indu- 
citur hujusmodi  propositionem  de  Deo  formare,  qua  exprimat  Deum  esse. 

In  rationibus  autem  in  quibus  demonstratur  Deum  esse,  non  oportet  as- 
sumi pro  medio  divinam  essentiam  sive  quidditatem,  ut  secunda  ratio  pro- 
ponebat; sed  loco  quidditatis  accipitur  pro  medio  effectus,  sicut  accidit  in 
demonstrationibus  quia,  et  ex  hujusmodi  effectu  sumitur  ratio  hujus  nominis, 
Deus.  Nam  omnia  divina  nomina  imponuntur  vel  ex  remotione  effectuum 
divinorum  ab  ipso,  vel  ex  aliqua  habitudine  Dei  ad  suos  effectus. 

Patet  etiam  ex  hoc  quod,  etsi  Deus  sensibilia  omnia  et  sensum  excedat, 
ejus  tamen  effectus,  ex  quibus  demonstratio  sumitur  ad  probandum  Deum 
esse,  sensibiles  sunt;  et  sic  nostrae  cognitionis  origo  in  sensu  est,  etiam  de 
his  quae  sensum  excedunt. 

CAPUT  XIII. 

RATIONES  AD  PROBANDUM  DEUM  ESSE. 

Ostenso  igitur  quod  non  est  vanum  niti  ad  demonstrandum  Deum  esse, 
procedamus  ad  ponendum  rationes,  quibus  tam  philosophi  quam  doctores 
catholici  Deum  esse  probaverunt. 

Primo  autem  ponemus  rationes  quibus  Aristoteles  procedit  ad  proban- 
dum Deum  esse,  qui  hoc  probare  intendit  ex  parte  motus,  duabus  viis. 

Quarum  prima  talis  est:  Omne  quod  movetur  ab  alio  movetur.  Patet 
autem  sensu  aliquid  moveri,  ut  puta  solem ; ergo,  alio  movente,  movetur. 
Aut  ergo  illud  movens  movetur,  aut  non.  Si  non  movetur,  ergo  habemus 
propositum,  quod  necesse  est  ponere  aliquod  movens  immobile,  et  hoc  di- 
cimus Deum.  Si  autem  movetur,  ergo  ab  alio  movente  movetur.  Aut  ergo 
est  procedere  in  infinitum,  aut  est  devenire  ad  aliquod  movens  immobile; 

sed  non  est  procedere  in  infinitum  , ergo  necesse  est  ponere  aliquod  primum 
movens  immobile. 

In  hac  autem  probatione  sunt  duae  propositiones  probandae,  scilicet  quod 
omne  motum  movetur  ab  alio,  et  quod  in  moventibus  et  motis  non  sit  pro- 
cedere in  infinitum. 

Quorum  primum  probat  Philosophus  tribus  modis. 

Primo  sic:  Si  aliquid  movet  seipsum,  oportet  quod  in  se  habeat  princi- 
pium motus  sui ; aliter  manifeste  ab  alio  moveretur.  Oportet  etiam  quod  sit 
primo  motum,  scilicet  quod  moveatur  ratione  suiipsius  et  non  ratione  suae 
partis,  sicut  movetur  animal  per  motum  pedis.  Sic  enim  totum  non  move- 
retur a se,  sed  a sua  parte;  et  una  pars. ab  alia.  Oportet  etiam  ipsum  divisi- 
bile esse  et  habere  partes,  quum  omne  quod  movetur  sit  divisibile,  ut  pro- 
batur in  sexto  Physic.  (t.  c.  32.  et  88.).  His  suppositis,  sic  arguit. 

Hoc  quod  a seipso  ponitur  moveri,  est  primo  motum ; ergo  ad  quietem 
unius  partis  ejus  non  sequitur  quies  totius.  Si  enim,  quiescente  una  parte, 
2lia  pars  ejus  moveretur,  tunc  ipsum  totum  non  esset  primo  motum,  sed 
pars  ejus  quae  movetur,  alia  quiescente.  Nihil  autem  quod  quiescit,  quie- 
scente alio,  movetur  a seipso.  Cujus  enim  quies  ad  quietem  sequitur  alte- 
rius, oportet  quod  motus  ad  motum  alterius  sequatur;  et  sic  non  movetur  a 
seipso.  Ergo  hoc  quod  ponebatur  a seipso  moveri,  non  movetur  a seipso; 
necesse  est  ergo  omne  quod  movetur  ab  alio  moveri. 

Nec  obviat  huic  rationi  quod  forte  aliquis  posset  dicere  quod  ejus,  quod 
ponitur  movere  seipsum,  pars  non  potest  quiescere ; et  iterum,  quod  partis 
non  est  quiescere  vel  moveri  nisi  per  accidens,  ut  Avicenna  calumniatur; 
quia  vis  rationis  in  hoc  consistit,  quod,  si  aliquid  seipsum  moveat  primo  et 
per  se,  non  ratione  partium,  oportet  quod  suum  moveri  non  dependeat  ab 
aliquo ; moveri  autem  ipsius  divisibilis,  sicut  et  ejus  esse,  dependet  a partibus ; 
et  sic  non  potest  seipsum  movere  primo  et  per  se.  Non  requiritur  ergo,  ad 
veritatem  conditionalis  inductae,  quod  supponat  partem  moventis  seipsum 
quiescere,  quasi  quoddam  verum  absolute,  sed  oportet  hanc  conditionalem 
esse  veram,  quod,  « si  quiesceret  ' pars,  quiesceret  totum  » ; quae  quidem 
potest  esse  vera,  etiamsi  antecedens  sit  impossibile:  sicut  ista  conditionalis 
est  vera:  « Si  homo  est  asinus,  est  irrationalis  ». 

Secundo  probat  (Phys.  VIII.  t.  c.  27.  et  seqq.)  per  inductionem  sic : Omne 
quod  movetur  per  accidens,  non  movetur  a seipso;  movetur  enim  ad  motum 
alterius.  Similiter  neque  quod  movetur  per  violentiam,  ut  manifestum  est; 
neque  quae  moventur  per  naturam,  ut  ex  se  mota,  sicut  animalia  quae  constat 
ab  anima  moveri;  nec  iterum  quae  moventur  per  naturam,  ut  gravia  et  levia, 
quia  haec  moventur  a generante  et  removente  prohibens.  Omne  autem  quod 
movetur,  aut  movetur  per  se,  aut  per  accidens.  Si  per  se,  vel  per  violentiam, 
vel  per  naturam ; et  hoc  vel  motum  ex  se,  ut  animal,  vel  non  motum  ex  se, 
ut  grave  et  leve.  Ergo  omne  quod  movetur  ab  alio  movetur. 

Tertio  probat  (Phys.  VIII.  t.  c.  40.)  sic:  Nihil  idem  est  simul  in  actu  et 
in  potentia,  respectu  ejusdem ; sed  omne  quod  movetur,  in  quantum  hujus- 
modi, est  in  potentia,  quia  motus  est  actus  existentis  in  potentia,  secundum 
quod  hujusmodi.  Omne  autem  quod  movet  est  in  actu,  in  quantum  hujus- 
modi, quia  nihil  agit,  nisi  secundum  quod  est  in  actu.  Ergo  nihil  est,  respectu 
ejusdem,  movens  actu  et  motum;  et  sic  nihil  movet  seipsum. 

Sciendum  autem  quod  Plato,  qui  posuit  omne  movens  moveri,  commu- 
uius  accepit  nomen  motus  quam  Aristoteles.  Aristoteles  enim  (Phys.  III.  t.  c.  6.) 

proprie  accipit  motum,  secundum  quod  est  actus  existentis  in  potentia  se* 
eundum  quod  hujusmodi,  qualiter  non  est  nisi  divisibilium  et  corporum,  ut 
probatur  in  sexto  Physic.  (t.  c.  32.).  Secundum  Platonem  autem,  movens 
seipsum  non  est  corpus.  Accipiebat  enim  motum  pro  qualibet  operatione,  ita 
quod  intelligere  et  operari  sit  quoddam  moveri ; quem  etiam  modum  loquendi 
Aristoteles  tangit  in  tertio  De  anima  (t.  c.  20.).  Secundum  hoc  ergo  dicebat 
primum  movens  seipsum  movere,  quod  intelligit  se,  et  vult  vel  amat  se; 
quod  in  aliquo  non  repugnat  rationibus  Aristotelis.  Nihil  enim  differt  de- 
venire in  aliquod  primum  quod  moveat  se,  secundum  Platonem,  et  devenire 
ad  primum  quod  omnino  sit  immobile,  secundum  Aristotelem. 

Aliam  autem  propositionem,  scilicet  quod  in  moventibus  et  motis  non 
sit  procedere  in  infinitum,  probat  tribus  rationibus. 

Quarum  prima  talis  est  (Phys.  VII.  t.  c.  3.  et  10.) : Si  in  motoribus  et 
motis  proceditur  in  infinitum,  oportet  omnia  hujusmodi  infinita  corpora  esse, 
quia  omne  quod  movetur  est  divisibile  et  corpus,  ut  probatur  in  sexto  Physic. 
(t.  c.  33.).  Omne  autem  corpus  quod  movet  motum,  simul  dum  movet,  mo- 
vetur; ergo  omnia  ista  infinita  simul  moventur,  dum  unum  eorum  movetur; 
sed  unum  eorum,  quum  sit  finitum,  movetur  tempore  finito  (Phys.  VII.  t.  c.  8. 
et  seqq.);  ergo  omnia  illa  infinita  moventur  tempore  finito.  Hoc  autem  est 
impossibile;  ergo  impossibile  est  quod  in  motoribus  et  motis  procedatur  in 
infinitum. 

Quod  autem  sit  impossibile  quod  infinita  praedicta  moveantur  tempore 
finito,  sic  probat:  Movens  et  motum  oportet  esse  simul,  ut  probat,  inducendo 
in  singulis  speciebus  motus:  Sed  corpora  non  possunt  simul  esse,  nisi  per 
continuitatem  vel  contiguationem.  Quum  ergo  omnia  praedicta,  moventia 
et  mota,  sint  corpora,  ut  probatum  est,  oportet  quod  sint  quasi  unum  mobile 
per  continuationem  vel  contiguationem.  Et.  sic  unum  infinitum  movebitur 
tempore  finito ; quod  est  impossibile,  ut  probatur  in  sexto  Physic.  (t.  c.  60-74.). 

Secunda  ratio  ad  idem  probandum  talis  est  (Phys.  t.  c.  33.  et  340 : 
moventibus  et  motis  ordinatis,  quorum  scilicet  unum  per  ordinem  ab  alio 
movetur,  hoc  necesse  est  inveniri,  quod,  remoto  primo  movente  vel  cessante 
a motione,  nullum  aliorum  movebit  neque  movebitur;  quia  primum  est 
causa  movendi  omnibus  aliis.  Sed  si  sunt  moventia  et  mota  per  ordinem  in 
infinitum,  non  erit  aliquod  primum  movens,  sed  omnia  erunt  quasi  media 
moventia.  Ergo  nullum  aliorum  poterit  moveri,  et'  sic  nihil  movebitur  in 
mundo. 

Tertia  probatio  in  idem  redit,  nisi  quod  est  ordine  transmutato,  incipiendo 
scilicet  a superiori;  et  est  talis  (Phys.  VIII.  t.  35.):  Id  quod  movet  instru- 
mentaliter,  non  potest  movere,  nisi  sit  aliquid,  quod  principaliter  moveat. 
Sed  si  in  infinitum  procedatur  in  moventibus  et  motis,  omnia  erunt  quasi 
instrumentaliter  moventia,  quia  ponerentur  sicut  moventia  mota;  nihil  autem 
erit  sicut  principale  movens ; ergo  nihil  movebitur. 

Et  sic  patet  probatio  utriusque  propositionis,  quae  supponebatur  in  prima 
demonstrationis  via,  qua  probat  Aristoteles  esse  primum  motorem  immo- 
bilem. 

Secunda  via  talis  est:  Si  omne  movens  movetur,  aut  haec  propositio  est 
vera  per  se,  aut  per  accidens.  Si  per  accidens,  ergo  non  est  necessaria  ; quod 
enim  est  per  accidens  verum,  non  est  necessarium;  contingens  est. ergo  nui- 
.um  movens  moveri.  Sed  si  movens  non  movetur,  non  movet,  ut  adversa- 
rius dicit;  ergo  contingens  est,  r/ihil  movere:  nam  si  nihil  movet,  nihil  mo* 

vetur.  Hoc  autem  habet  Aristoteles  pro  impossibili,  quod  scilicet  aliquando 
nullus  motus  sit;  ergo  primum  non  fuit  contingens,  quia  ex  falso  contingenti 
non  sequitur  falsum  impossibile.  Et  sic  haec  propositio  : « omne  movens  ab 
alio  movetur  »,  non  fuit  per  accidens  vera. 

Item:  si  aliqua  duo  sunt  conjuncta  per  accidens  in  aliquo,  et  unum  il- 
lorum invenitur  sine  altero,  probabile  -est  quod  alterum  absque  illo  inveniri 
possit,  sicut  si  album  et  musicum  inveniuntur  in  Socrate,  et  in  Platone  in- 
venitur musicum  absque  albo,  probabile  est  quod  in  aliquo  alio  possit  inveniri 
album  absque  musico.  Si  igitur  movens  et  motum  conjunguntur  in  aliquo  per 
accidens,  motum  autem  invenitur  in  aliquo  absque  eo  quod  moveat,  proba- 
bile est  quod  movens  inveniatur  absque  eo  quod  moveatur : nec  contra  hoc 
potest  fieri  instantia  de  duobus  quorum  unum  ab  altero  dependet,  quia  haec 
non  conjunguntur  per  se,  sed  per  accidens. 

Si  autem  praedicta  propositio  est  vera  per  se,  similiter  sequitur  impossi- 
bile vel  inconveniens,  quia  vel  oportet  quod  movens  moveatur  eadem  specie 
motus  qua  movet,  vel  alia.  Si  eadem,  ergo  oportebit  quod  alterans  alteretur, 
et  ulterius  quod  sanans  sanetur,  et  quod  docens  doceatur,  etiam  secundum 
eamdem  scientiam.  Hoc  autem  est  impossibile:  nam  docentem  necesse  est 
habere  scientiam,  addiscentem  vero  necesse  est  non  habere,  et  sic  idem 
habebitur  ab  eodem  et  non  habebitur,  quod  est  impossibile. 

Si  autem  secundum  aliam  speciem  motus  moveatur,  ita  scilicet  quod 
alterans  moveatur  secundum  locum,  et  movens  secundum  locum  augeatur, 
et  sic  de  aliis  est,  cum  sint  finita  genera  et  species  motus,  sequetur  quod 
non  sit  abire  in  infinitum.  Et  sic  erit  aliquod  primum  movens  quod  non 
movetur  ab  alio;  nisi  forte  aliquis  dicat,  quod  fiat  reflexio  hoc  modo  quod 
completis  omnibus  generibus  et  speciebus  motus  iterum  oporteat  redire  ad 
primum : ut  si  movens  secundum  locum  alteretur,  et  alterans  augeatur,  ite- 
rum augens  moveatur'  secundum  locum.  Sed  ex  hoc  sequitur  idem  quod 
prius,  scilicet  quod  id  quod  movet  secundum  aliquam  speciem  motus,  secun- 
dum eamdem  moveatur,  licet  non  immediate,  sed  mediate;  ergo  relinquitur 
quod  oportet  ponere  aliquod  primum  quod  non  moveatur  ab  aliquo  exte- 
riori. Quia  vero  hoc  habito,  quod  scilicet  sit  primum  movens  quod  non 
movetur  ab  alio  exteriori,  non  sequitur  quod  sit  penitus  immobile,  ideo  ul- 
terius procedit  Aristoteles  dicendo  quod  hoc  potest  esse  dupliciter:  uno  modo 
ita,  quod  illud  primum  sit  penitus  immobile ; quo  posito  habetur  propositum, 
scilicet  quod  sit  aliquod  primum  moveris  immobile:  alio  modo,  quod  illud 
primum  moveatur  a seipso;  et  hoc  videtur  probabile,  quia  quod  est  per  se, 
semper  est  prius  eo  quod  est  per  aliud.  Unde  etiam  in  motis  primum  motum 
rationabile  est  per  seipsum  moveri,  non  ab  alio.  Sed  hoc  dato,  iterum  idem 
sequetur;  non  enim  potest  dici  quod  movens  seipsum,  totum  moveatur  a 
toto,  quia  sic  sequerentur  praedicta  inconvenientia,  scilicet  quod  aliquis  simul 
doceret  et  doceretur,  et  similiter  in  aliis  motibus,  et  iterum  quod  aliquid 
simul  esset  in  potentia  et  actu;  nam  movens,  in  quantum  hujusmodi,  est 
actu;  motum  vero  in  potentia.  Relinquitur  igitur,  quod  una  pars  ejus  est 
movens  tantum,  et  altera  mota;  et  sic  habetur  idem  quod  prius,  quod  ali- 
quid sit  movens  immobile:  ipsuin  enim  habere  partem  necessarium  est,  cum 
omne  movens  sit  divisibile.  Non  autem  potest  dici  quod  utraque  pars  mo- 
veatur, ita  quod  una  ab  altera,  neque  quod-una  pars  moveat  seipsam  et  mo- 
veat alteram,  neque  quod  totum  moveat  partem,  neque  quod  pars  moveat 
totum,  quia  sequerentur  praemissa  inconvenientia,  scilicet  quod  aliquid  simul 

moveret  et  moveretur  secundum  eandem  speciem  motus,  et  quod  simul  esset 
in  potentia  et  actu,  et  ulterius  quod  totum  non  esset  primo  movens  se,  sed 
ratione  partis  (Phys.  VIII.  t.  c.  5.).  Relinquitur  ergo,  quod  moventis  seipsum 
oportet  unam  partem  esse  immobilem  et  moventem  aliam  partem. 

Sed  quia  in  moventibus  se  quae  sunt  apud  nos,  scilicet  in  animalibus 
pars  movens,  scilicet  anima,  etsi  si  immobilis  per  se,  movetur  tamen  per 
accidens,  ulterius  ostendit  quod  primi  moventis  seipsum  pars  movens  non 
movetur  neque  per  se  neque  per  accidens.  Moventia  enim  se,  quae  sunt  apud 
nos,  scilicet  animalia,  cum  sint  corruptibilia,  pars  movens  in  eis  movetur 
per  accidens.  Necesse  est  autem  moventia  se  corruptibilia  reduci  ad  aliquod 
primum  movens  se,  quod  sit  sempiternum ; ergo  necesse  est  al:quem  motorem 
•esse  alicujus  moventis  seipsum  qui  neque  perse,  neque  per  accidens  moveatur. 

Quod  autem  necesse  sit  secundum  suam  positionem  aliquod  movens  se 
esse  sempiternum,  patet.  Si  enim  motus  est  sempiternus,  ut  ipse  supponi. 
{Phys.  VIII.  t.  c.  46.  et  seqq.),  oportet  quod  generatio  moventium  seipsa, 
■quae  sunt  generabilia  et  corruptibilia,  sit  perpetua.  Sed  hujus  perpetuitatis 
non  potest  esse  causa  aliquod  ipsorum  moventium  se,  quia  non  semper  est, 
nec  simul  omnia,  tum  quia  infinita  essent,  tum  quia  non  simul  sunt.  Relin- 
quitur ergo  quod  oportet  esse  aliquod  movens  seipsum  perpetuum,  quod 
■causat  perpetuitatem  generationis  in  istis  inferioribus  moventibus  se,  et  sic 
motor  ejus  non  movetur  neque  per  se,  neque  per  accidens. 

Item:  in  moventibus  se  videmus  quod  aliqua  incipiunt  de  novo  moveri 
propter  aliquem  motum,  quo  non  movetur  a seipso  animal,  sicut  cibo  di- 
gesto. aut  aere  alterato ; quo  quidem  motu  ipse  motor  movens  seipsum  mo 
vetut  per  accidens:  ex  quo  potest  accipi  qdod  nullum  movens  seipsum  mo- 
vetur semper,  cujus  motor  movet  per  se  vel  per  accidens.  Primum  movens 
seipsum,  movetur  semper,  alias  non  posset  motus  esse  sempiternus,  cum 
•omnis  alius  motus  a motu  primi  moventis  seipsum  causetur:  relinquitur  igitur 
quod  primum  movens  seipsum  movetur  a motore  qui  non  movet  neque  per 
se,  neque  per  accidens. 

Nec  est  contra  hanc  rationem  quod  motores  inferiorum  orbium  movent 
motum  sempiternum,  et  tamen  dicuntur  moveri  per  accidens  non  ratione 
suiipsorum,  sed  ratione  suorum  mobilium,  quae  sequuntur  motum  supe 
rioris  orbis. 

Sed  quia  Deus  non  est  pars  alicujus  moventis  seipsum,  ulterius  Aristo- 
teles investigat  (Metaphys.  XII.  t.  c.  36.),  ex  hoc  motore  qui  est  pars  mo- 
ventis seipsum,  alium  motorem  separatum  omnino,  qui  est  Deus.  Quum 
enim  omne  movens  seipsum  moveatur  per  appetitum,  oportet  quod  motor, 
qui  est  pars  moventis  seipsum,  moveat  propter  appetitum  alicujus  appetibilis, 
quod  est  eo  superius  in  movendo ; nam  appetens  est  quodammodo  movens 
motum;  appetibile  autem  est  movens  omnino  non  motum.  Oportet  igitur 
-esse  primum  motorem  separatum,  omnino  immobilem,  qui  Deus  est. 

Praedictos  autem  processus  duo  videntur  infirmare : 

Quorum  primum  est,  quod  procedunt  ex  suppositione  aeternitatis  motus; 
quod  apud  Catholicos  supponitur  esse  falsum.  Et  ad  hoc  dicendum,  quod 
via  efficacissima  ad  probandum  Deum  esse,  est  ex  suppositione  novitatis 
mundi,  non  autem  sic,  ex  suppositione  aeternitatis  mundi:  qua  posita,  minus 
videtur  esse  manifestum,  quod  Deus  sit.  Nam  si  mundus  et  motus  de  novo 
incepit,  planum  est  quod  oportet  poni  aliquam  causam,  quae  de  novo  pro 
•ducat  mundum  er  motum;  quia  omne,  quod  de  novo  fit,  ab  aliouo  innova- 


S.  Thohae  Sumtr i cotilra  Gentile i 


2 


i8 


LIBER  I.  CAP.  XIII. 


tore  oportet  sumere  originem,  quum  nihil  educat  se  de  potentia  in  actum 
vel  de  non-esse  in  esse. 

Secundum  est,  quod  supponitur,  in  praedictis  demonstrationibus,  primum 
motum,  scilicet  corpus  coeleste,  esse  motum  ex  se,  ex  quo  sequittr  ipsum 
esse  animatum;  quod  a multis  non  conceditur.  Et  ad  hoc  dicendum  est, 
quod,  si  primum  movens  non  ponitur  motum  ex  se,  oportet  quod  moveatur 
immediate  a penitus  immobili.  Unde  etiam  Aristoteles  sub  divisione  hanc 
conclusionem  inducit,  quod  scilicet  oporteat  vel  statim  devenire  ad  primum 
movens  immobile  separatum,  vel  ad  movens  seipsum,  ex  quo  statim  deve- 
nitur ad  movens  primum  immobile  separatum. 

Procedit  autem  Philosophus  alia  via,  in  secundo  Metaphys.  (c.  II.  t.  c.  6.), 
ad  ostendendum  non  posse  procedi  in  infinitum  in  causis  efficientibus,  sed 
esse  deveniendum  ad  unam  causam  primam;  et  hanc  dicimus  Deum.  Et 
haec  via  talis  est : 

In  omnibus  causis  efficientibus  ordinatis,  primum  est  causa  medii,  et  me- 
dium est  causa  ultimi ; sive  sit  unum,  sive  sint  plura  media.  Remota  autem 
causa,  removetur  id  cujus  est  causa;  ergo  remoto  primo,  medium  causa  esse 
non  poterit.  Sed  si  procedatur  in  causis  .efficientibus  in  infinitum,  nulla  cau- 
sarum erit  prima ; ergo  omnes  aliae  tollentur,  quae  sunt  mediae.  Hoc  autem 
est  manifeste  falsum;  ergo  oportet  ponere  primam  causam  efficientem  esse, 
quae  Deus  est.  . 

Potest  etiam  ct  alia  ratio  colligi  ex  verbis  Aristotelis,  in  secundo  Metaphys. 
(c.  II.  t.  c.  4.).  Ostendit  enim  ibi  quod  ea  quae  sunt  maxime  vera  sunt  et 
maxime  entia.  In  quarto  etiam  Metaphys.  (c.  III.  t.  c.  8.),  ostendit  esse  ali- 
quid maxime  verum,  ex  hoc  quod  videmus  duorum  falsorum  unum  altero 
esse  magis  falsum;  unde  oportet  ut  alterum  sit  etiam  altero  verius.  Hoc  autem 
est  secundum  approximationem  ad  id  quod  est  simpliciter  et  maxime  verum. 
Ex  quibus  concludi  potest  ulterius,  esse  aliquid  quod  est  maxime  ens ; et 
hoc  dicimus  Deum. 

Adhuc  etiam  inducitur  a Damasceno  (De  fide  orth.  lib.  I.  c.  3.)  alia  ratio 
sumpta  ex  rerum  gubernatione ; quam  etiam  innuit  Commentator  in  secundo 
Physic.  (t.  c.  75.).  Et  est  talis:  Impossibile  est  aliqua  contraria  et  dissonantia 
in  unum  ordinem  concordare  semper  vel  pluries,  nisi  alicujus  gubernatione, 
ex  qua  omnibus  et  singulis  tribuitur,  ut  ad  certum  finem  tendant.  Sed  in 
mundo  videmus  res  diversarum  naturarum  in  unum  ordinem  concordare,  non 
ut  raro  et  a casu,  sed  ut  semper  vel  in  majori  parte.  Oportet  ergo  esse  ali- 
quid, cujus  providentia  mundus  gubernetur;  et  hoc  dicimus  Deum. 

CAPUT  XIV. 

QUOD  AD  COGNITIONEM  f)EI  OPORTET  UTI  VIA  REMOTIONIS. 

Ostenso  igitur,  quod  est  aliquod  primum  ens,  quod  Deum  dicimus,  oportet 
ejus  conditiones  investigare. 

Est  autem  via  remotionis  utendum,  praecipue  in  consideratione  divinae 
substantiae.  Nam  divina  substantia  omnem  formam,  quam  intellectus  noster 
attingit,  sua  immensitate  excedit ; et  sic  ipsam  apprehendere  non  possumus 
cognoscendo  quid  est,  sed  aliqualem  ejus  habemus  notitiam  cognoscendo 
quid  non  est.  Tanto  enim  ejus  notitiae  magis  appropinquamus,  quanto  plura 
per  intellectum  nostrum  ab  eo  poterimus  removere ; tanto  enim  unumquodque 

perfectius  cognoscimus,  quanto  differentias  ejus  ad  alia  plenius  intuemur; 
habet  enim  res  unaquaeque  in  seipsa  esse  proprium  ab  omnibus  aliis  di- 
stinctum. Unde,  et  in  rebus  quarum  diffinitiones  cognoscimus,  primo  eas  in 
genere  collocamus,  per  quod  scimus  in  communi  quid  est;  et  postmodum 
differentias  addimus,  quibus  a rebus  aliis  distinguatur;  et  sic  perficitur  sub- 
stantiae rei  completa  notitia. 

Sed  quia,  in  consideratione  substantiae  divinae,  non  possumus  accipere 
quid  quasi  genus,  nec  distinctionem  ejus  ab  aliis  rebus  per  affirmativas  dif- 
ferentias accipere  possumus,  oportet  eam  accipere  per  differentias  negativas. 
Sicut  autem,  in  affirmativis  differentiis,  una  aliam  contrahit  et  magis  ad 
completam  designationem  rei  appropinquat,  secundum  quod  a pluribus  dif- 
ferre facit,  ita  una  differentia  negativa  per  aliam  contrahitur,  quae  a pluribus 
differre  facit;  sicut  si  dicamus  Deum  non  esse  accidens,  per  hoc  quod  ab 
omnibus  accidentibus  distinguitur.  Deinde,  si  addamus  ipsum  non  esse  corpus, 
distinguemus  ipsum  etiam  ab  aliquibus  substantiis;  et  sic  per  ordinem,  ab 
omni  eo  quod  est  praeter  ipsum,  per  negationes  hujusmodi,  distinguetur; 
et  tunc  de  substantia  ejus  erit  propria  consideratio,  quum  cognoscetur  ut  ab 
omnibus  distinctus.  Non  tamen  erit  perfecta  cognitio,  quia  non  cognoscetur 
quid  in  se  sit. 

Ad  procedendum  igitur  circa  Dei  cognitionem  per  viam  remotionis,  ac- 
cipiamus principium  (id,  quod  ex  superioribus  jam  monstratum  est),  scilicet 
quod  Deus  sit  omnino  immobilis ; quod  etiam  auctoritas  sacrae  Scripturae 
confirmat.  Dicitur  enim  (Malach.  III.  6.) : Ego  Dominus,  et  non  mutor;  (Jacob  I. 
17.):  Apud  quem  non  est  transmutatio;  et  (Num.  XXIII.  19.):  Non  est  Deus 
quasi  homo,  ut  mutetur. 

CAPUT  XV. 

QUOD  DEUS  EST  AETERNUS. 

Ex  hoc  autem  apparet  ulterius  Deum  esse  aeternum. 

1.  Nam  omne  quod  incipit  esse  vel  desinit,  per  motum  vel  mutationem 
hoc  patitur.  Ostensum  autem  est  Deum  esse  omnino  immutabilem;  est  igitur 
aeternus,  carens  principio  et  fine. 

2.  Item : illa  sola  tempore  mensurantur  quae  moventur,  eo  quod  tempus 
est  numerus  motus,  ut  patet  in  quarto  Physic.  (c.  XI.  t.  c.  101.).  Deus  autem 
est  omnino  absque  motu,  ut  jam  probatum  est  (c.  13.);  tempore  igitur  non 
mensuratur.  Igitur  in  ipso  non  est  prius  vel  posterius  accipere ; non  ergo 
habet  esse  post  non  esse,  nec  non  esse  post  esse  potest  habere,  nec  aliqua 
successio  in  esse  ipsius  inveniri  potest,  quia  haec  sine  tempore  intelligi  non 
possunt.  Est  igitur  carens  principio  et  fine,  totum  esse  suum  simul  habens ; 
in  quo  ratio  aeternitatis  consistit. 

3.  Adhuc:  si  Deus  aliquando  non  fuit  et  postmodum  fuit,  ab  aliquo  edu- 
ctus est  de  non  esse  in  esse;  non  autem  a seipso,  quia  quod  non  est  non 
potest  aliquid  agere.  Si  autem  ab  alio,  illud  est  prius  eo.  Ostensum  est  autem 
Deum  esse  primam  causam;  non  igitur  esse  incepit:  unde  nec  esse  desinet, 
quia  quod  semper  fuit  habet  virtutem  semper  essendi.  Est  igitur  aeternus. 

4.  Amplius:  videmus  in  mundo  quaedam  quae  sunt  possibilia  esse  et  non 
esse,  scilicet  generabilia  et  corruptibilia.  Omne  autem  quod  est  possibile 
esse,  causam  habet;  quia,  quum  de  se  aeaualiter  se  habeat  ad  duo,  scilicet 

esse  et  non  esse,  oportet,  si  ei  approprietur  esse,  quod  hoc  sit  ex  aliqua  causa. 
Sed  in  causis  non  est  procedere  in  infinitum,  ut  supra  (c.  13.)  probatum 
est,  per  rationem  Aristotelis;  ergo  oportet  ponere  aliquid  quod  sit  necesse 
esse.  Omne  autem  necessarium  vel  habet  causam  suae  necessitatis  aliunde, 
vel  non,  sed  est  per  seipsum  necessarium.  Non  est  autem  procedere  in  infi- 
nitum in  necessariis  quae  habent  causam  suae  necessitatis  aliunde;  ergo 
oportet  ponere  aliquod  primum  necessarium,  quod  est  per  seipsum  neces- 
sarium; et  hoc  est  Deus,  quum  sit  prima  causa,  ut  dictum  est  (c.  13.).  Igitur 
Deus  aeternus  est,  quum  omne  necessarium  per  se  sit  aeternum. 

5.  Ostendit  etiam  Aristoteles  (Phys.  VIII.  t.  c.  10.),  ex  sempiternitate 
temporis,  sempiternitatem  motus;  ex  quo  iterum  ostendit  sempiternitatem 
substantiae  moventis.  Prima  autem  substantia  movens  Deus  etiam  est;  igitur 
sempiternus.  Negata  enim  sempiternitate  temporis  et  motus,  adhuc  remanet 
ratio  ad  sempiternitatem  substantiae;  nam,  si  motus  incepit,  oportet  quod 
ab  aliquo  movente  inceperit,  qui  si  inceperit,  ab  aliquo  agente  incepit.  Et 
sic  vel  in  infinitum  ibitur,  vel  devenietur  ad  aliquid  quod  non  incepit. 

Huic  autem  veritati  divina  auctoritas  testimonium  perhibet.  Unde  Psal- 
mista (Ps.  CI.  13.):  Tu  autem , Domine,  in  aeternum  permanes.  Et  idem  (28.): 
Tu  autem  idem  ipse  es,  et  anni  tui  non  dejicient. 

CAPUT  XVI. 

QUOD  in  DEO  NON  SIT  POTENTIA  PASSIVA. 

Si  autem  Deus  aeternus  est,  necesse  est  ipsum  non  esse  in  potentia. 

1.  Omne  enim  id,  in  cujus  substantia  admiscetur  potentia,  secundum  id 
quod  habet  de  potentia,  potest  non  esse;  quia  quod  potest  esse,  potest  non 
esse.  Deus  autem,  secundum  se,  non  potest  non  esse,  quum  sit  sempiternus ; 
in  Deo  igitur  non  est  potentia  ad  esse. 

2.  Adhuc:  quamvis  id,  quod  quandoque  est  in  potentia,  quandoque  in 
actu,  prius  sit  tempore  in  potentia  quam  in  actu,  tamen  simpliciter  actus  est 
prior  potentia ; quia  potentia  non  educit  se  in  actum,  sed  oportet  quod  edu- 
catur in  actum  per  aliquid  quod  sit  actu.  Omne  igitur  quod  est  aliquo  modo 
in  potentia,  habet  aliquid  prius  se.  Deus  autem  est  primum  ens  et  prima 
causa,  ut  ex  supradictis  patet  (c.  13.  et  15.);  non  igitur  habet  in  se  aliquid 
potentiae  admixtum. 

3.  Item:  id  quo  i est  per  se  necesse  esse,  nullo  modo  est  possibile  esse; 
quia  quod  est  per  se  necesse  esse,  non  habet  causam.  Omne  autem  quod 
est  possibile  esse  habet  causam,  ut  supra  ostensum  est  (c.  15.).  Deum  autem 
per  se  est  necesse  esse ; nullo  igitur  modo  est  possibile  esse ; nihil  ergo  po- 
tentiae in  sua  substantia  invenitur. 

4.  Item:  unumquodque  agit  secundum  quod  est  actu.  (Quod  igitur  non 
est  totus  actus,  non  toto  se  agit,  sed  aliquo  sui.  (Quod  autem  non  toto  se 
agit,  non  est  primum  agens ; agit  enim  alicujus  participatione,  non  per  es- 
sentiam suam.  Primum  igitur  agens,  quod  est  Deus,  nullam  habet  potentiam 
admixtam,  sed  est  actus  purus. 

5.  Adhuc:  unumquodque  sicut  natum  est  agere  in  quantum  est  actu,  ita 
natum  est  pati  in  quantum  est  potentia;  nam  motus  est  actus  in  potentia 
exsistentis.  Sed  Deus  est  omnino  impassibilis  ac  immutabilis,  ut  patet  ex 
praedictis;  nihil  ergo  habet  de  potentia,  scilicet  passiva. 

6.  Item,  videmus  aliquid  esse  in  mundo,  quod  exit  de  potentia  in  actum. 
Non  autem  educit  se  de  potentia  in  actum;  quia  quod  est  in  potentia,  non- 
dum est,  unde  nec  agere  potest.  Ergo  oportet  esse  aliquid  aliud  prius,  quo 
educatur  de  potentia  in  actum.  Et  iterum,  si  hoc  est  exiens  de  potentia  in 
actum,  oportet  ante  hoc  aliquid  aliud  poni,  quo  reducatur  in  actum.  Hoc 
autem  in  infinitum  procedere  non  potest;  ergo  oportet  devenire  ad  aliquid, 
quod  est  tantum  actu,  et  nullo  modo  in  potentia ; et  hoc  dicimus  Deum. 

CAPUT  XVII. 

QUOD  DEUS  NON  EST  MATERIA. 

Apparet  etiam  ex  hoc,  Deum  non  esse  materiam: 

1.  Quia  materia  id  quod  est  in  potentia  est. 

2.  Item:  materia  non  est  agendi  principium;  unde  efficiens  et  materia  in 
idem  non  incidunt,  secundum  Philosophum  (De  gen.  et  corrupt.  I.  c.  7. 
II.  c.  9.).  Deo  autem  convenit  esse  primam  causam  effectivam  rerum,  ut 
supra  dictum  est.  Ipse  igitur  materia  non  est. 

3.  Amplius:  sequitur  res  naturales  casu  exsistere  his  qui  in  materiam 
omnia  reducebant,  sicut  in  causam  primam;  contra  quos  agitur  in  secundo 
Physic.  (II.  t.  c.  77.).  Si  igitur  Deus,  qui  est  prima  causa,  sit  causa  mate- 
rialis rerum,  sequitur  omnia  a casu  exsistere. 

Item:  materia  non  fit  causa  alicujus  in  actu,  nisi  secundum  quod  alte- 
ratur et  mutatur.  Si  igitur  Deus  est  immobilis,  ut  probatum  est  (c.  13.),  nullo 
modo  potest  esse  rerum  causa  per  modum  materiae. 

Hanc  autem  veritatem  fides  catholica  confitetur,  quae  Deum  non  de  sua 
substantia,  sed  de  nihilo  asserit  cuncta  creasse.  In  hoc  autem  insania  Da- 
vidis  de  Dinando  confunditur,  qui  ausus  est  dicere  Deum  esse  idem  quod 
prima  materia,  ex  hoc  quod,  si  non  esset  idem,  oporteret  differre  ea  aliquibus 
differentiis ; et  sic  non  essent  simplicia ; nam  in  eo,  quod  per  differentiam  ab 
alio  differt,  ipsa  differentia  compositionem  facit.  Hoc  autem  processit  ex 
ignorantia,  qua  nescivit  quid  inter  differentiam  et  diversitatem  intersit.  Dif- 
ferens enim,  ut  in  decimo  Metaphys.  (c.  III.  t.  c.  12.)  determinatur,  dicitur 
ad  aliquid ; nam  omne  differens,  aliquo  est  differens.  Diversum  autem  aliquid 
absolute  dicitur,  ex  hoc  quod  non  est  idem.  Differentia  igitur  in  his  quae- 
renda est,  quae  in  aliquo  conveniunt;  oportet  enim  aliquid  in  his  assignari, 
secundum  quod  differant,  sicut  duae  species  conveniunt  in  genere,  unde 
oportet  quod  differentiis  distinguantur.  In  his  autem,  quae  in  nullo  conveniunt, 
non  est  quaerendum  quo  differant;  sed  seipsis  diversa  sunt.  Sic  enim  et  op- 
positae differentiae  ab  invicem  distinguuntur;  non  enim  participant  genus, 
quasi  partem  suae  essentiae;  et  ideo  non  est  quaerendum  quibus  differant; 
seipsis  enim  diversa  sunt.  Sic  etiam  Deus  et  materia  prima  distinguuntur, 
quorum  unum  est  actus  purus,  aliud  potentia  pura,  in  nullo  convenientiam 
habentes. 


CAPUT  XVIII. 

QUOD  IN  DEO  NULLA  SIT  COMPOSITIO. 

kx  praemissis  autem  concludi  potest,  quod  in  Deo  nulla  sit  compositio. 
1.  Nam,  in  omni  composito,  oportet  esse  actum  et  potentiam.  Non  enim 

plura  possunt  simpliciter  fieri  unum,  nisi  aliquid  ibi  sit  actus  et  aliquid  po- 
tentia. Quae  enim  actu  sunt  non  uniuntur,  nisi  quasi  colligata  vel  sicut  con- 
gregata: quae  non  sunt  unum  simpliciter;  in  quibus  etiam  ipsae  partes  con- 
gregatae, sunt  sicut  potentia  respectu  unionis.  Sunt  enim  unitae  in  actu, 
postquam  fuerint  in  potentia  unibiles.  In  Deo  autem  nulla  est  potentia ; non 
est  igitur  in  eo  aliqua  compositio. 

2.  Item:  omne  compositum  posterius  est  suis  componentibus.  Primum 
ergo  ens,  quod  Deus  est,  ex  nullis  compositum  est. 

3.  Adhuc:  omne  compositum  est  potentia  dissolubile,  quantum  est  ex  ra- 
tione compositionis,  licet  in  quibusdam  sit  aliquid  aliud  dissolutioni  repu- 
gnans. Quod  autem  est  dissolubile  est  in  potentia  ad  non  esse;  quod  Deo 
non  competit,  quum  sit  per  se  necesse  esse.  Non  est  ergo  in  eo  aliqua  com- 
positio. 

4.  Amplius:  omnis  compositio  indiget  aliquo' componente;  si  enim  com- 
positio est,  ex  pluribus  est:  quae  autem  secundum  se  sunt  plura,  in  unum 
non  conveniunt,  nisi  ab  aliquo  componente  uniantur.  Si  igitur  compositus 
esset  Deus,  haberet  componentem ; non  enim  ipse  seipsum  componere  posset, 
quia  nihil  est  causa  suiipsius ; esset  enim  prius  seipso,  quod  est  impossibile. 
Componens  autem  est  causa  efficiens  compositi.  Ergo  Deus  haberet  causam 
efficientem;  et  sic  non  esset  causa  prima,  quod  supra  (c.  15.)  habitum  est. 

5.  Item:  in  quolibet  genere,  tanto  aliquid  est  nobilius,  quanto  simplicius; 
sicut,  in  genere  calidi,  ignis,  qui  non  habet  aliquam  permixtionem  frigidi. 
Quod  igitur  est  in  fine  nobilitatis  omnium  entium,  oportet  esse  in  fine  sim- 
plicitatis. Hoc  autem,  quod  est  in  fine  nobilitatis  omnium  entium,  dicimus 
Deum,  quum  sit  prima  causa;  causa  enim  est  nobilior  effectu.  Nulla  igitur 
compositio  ei  accidere  potest. 

6.  Praeterea:  in  omni  composito,  bonum  non  est  hujus  vel  illius  partis, 
§cd  totius;  et  dico  bonum  secundum  illam  bonitatem,  qu^e  est  propria  totius 
et  perfectio  ejus.  Nam  partes  sunt  imperfectae  respectu  totius,  sicut  partes 
hominis  non  sunt  homo.  Partes  enim  numeri  senarii  non  habent  perfectionem 
senarii;  et  similiter  partes  lineae  non  perveniunt  ad  perfectionem  mensurae, 
quae  in  tota  linea  invenitur.  Si  ergo  Deus  est  compositus,  perfectio  et  bonitas 
ejus  propria  invenitur  in  toto,  non  autem  in  aliqua  ejus  partium.  Et  sic  non 
erit  in  eo  pure  id  bonum  quod  est  proprium  ei;  non  est  ergo  ipse  primum 
et  summum  bonum. 

7.  Item:  ante  multitudinem  oportet  invenire  unitatem.  In  omni  autem 
composito  est  multitudo.  Igitur  oportet  id,  quod  est  ante  omnia,  scilicet  Deum, 
omni  compositione  carere. 


CAPUT  XIX. 

QUOD  IN  DEO  NIHIL  EST  VIOLENTUM  NIH1LQUE  PRAETER  NATURAM. 

Ex  hoc  autem  concluditur  quod  in  Deo  nihil  potest  esse  violentum,  neque 
extra  naturam.  Omne  enim  illud  in  quo  aliquid  violentum  et  praeter  naturam 
invenitur,  aliquid  sibi  additum  habet;  nam  quod  est  de  substantia  rei  non 
potest  esse  violentum  neque  praeter  naturam.  Nullum  autem  simplex  habet 
in  se  aliquid  additum,  ex  hoc  enim  compositio  relinqueretur.  Cum  igitur 
Deus  sit  simplex,  u*  ostensum  est,  nihil  in  eo  esse  potest  violentum  neque 
praeter  naturam. 

Amplius : necessitas  coactionis  est  necessitas  ex  alio.  In  Deo  autem  non 
est  necessitas  ex  alio,  sed  est  per  seipsum  necessarium  et  causa  necessitatis 
aliis : igitur  in  eo  nihil  est  coactum. 

Adhuc:  ubicumque  est  aliquod  violentum,  ibi  potest  esse  aliquid  praeter 
illud,  quod  rei  per  se  conveniat;  nam  violentum  contrariatur  ei  quod  est  se- 
cundum naturam.  Sed  in  Deo  non  est  possibile  esse  aliquid  praeter  id  quod 
secundum  se  ei  convenit,  cum  secundum  se  sit  necesse  esse,  ut  ostensum  est 
(c.  13.);  non  potest  igitur  in  eo  esse  aliquid  violentum. 

Item : omne  in  quo  est  aliquid  violentum  vel  innaturale,  natum  est  ab  alio 
moveri ; nam  violentum  est  cujus  principium  est  extra,  nihil  conferente  vim 
passo.  Deus  autem  est  omnino  immobilis,  ut  ostensum  est:  igitur  non  potest 
in  eo  esse  aliquid  violentum  vel  innaturale. 

Hinc  est  quod  Philosophus  dicit  in  quinto  Metaphys.,  quod  in  his  quae 
sunt  sempiterna  et  immobilia,  nihil  est  violentum,  neque  praeter  naturam. 


CAPUT  XX. 

QUOD  DEUS  NON  EST  CORPUS. 

Ex  praedictis  autem  ostenditur,  quod  Deus  non  est  corpus. 

1.  Omne  enim  corpus,  quum  sit  continuum,  compositum  est  et  partes 
habens.  Deus  autem  non  est  compositus,  ut  ostensum  est  (c.  18.);  igitur  corpus 
non  est. 

2.  Praeterea:  omne  quantum  est  aliquo  modo  in  potentia;  nam  continuum 
«st  in  potentia  divisibile  in  infinitum ; numerus  autem  in  infinitum  est  aug- 
mentabilis.  Omne  autem  corpus  est  quantum ; ergo  omne  corpus  est  in  po- 
tentia. Deus  autem  non  est  in  potentia,  sed  actus  purus,  ut  ostensum  est  (c.  16.). 
Ergo  Deus  non  est  corpus. 

3.  Adhuc:  si  Deus  est  corpus,  oportet  quod  sit  aliquod  corpus  naturale; 
nam  corpus  mathematicum  non  est  per  se  exsistens,  ut  Philosophus  probat 
(III.  Metaphys.  c.  V.  t.  c.  17.),  eo  quod  dimensiones  accidentia  sunt.  Non 
autem  est  corpus  naturale,  quum  sit  immobilis,  ut  ostensum  est  (c.  13.);  omne 
autem  corpus  naturale  mobile  est.  Deus  igitur  non  est  corpus. 

4.  Amplius:  omne  corpus  finitum  est,  quod  tam  de  corpore  circulari  quam 
de  recto  probatur  in  primo  De  coelo  et  mundo  (c.  8.  t.  c.  35-75.).  Quod- 
libet autem  corpus  finitum,  intellectu  et  imaginatione  transcendere  possumus. 
Si  igitur  Deus  est  corpus,  intellectus  et  imaginatio  nostra  aliquid  majus  Deo 
cogitare  possunt.  Et  sic  Deus  non  est  major  intellectu  nostro,  quod  est  in- 
conveniens. Non  est  igitur  corpus. 

5.  Adhuc:  cognitio  intellectiva  certior  est  quam  sensitiva.  Invenitur  autem 
aliquod  objectum  sensus  in  rerum  natura;  ergo  et  intellectus.  Sed  secundum 
ordinem  objectorum  est  ordo  potentiarum,  sicut  et  distinctio;  ergo  super 
omnia  sensibilia  est  aliquid  intelligibile,  in  rerum  natura  exsistens.  Omne 
autem  corpus  in  rebus  exsistens  est  sensibile;  igitur  super  omnia  corpora  est 
aliquid  accipere  nobilius.  Si  igitur  Deus  est  corpus,  non  erit  primum  et  maxi- 
mum ens. 

6.  Praeterea:  quolibet  corpore  non  vivente  res  vivens  est  nobilior.  Quo- 
libet autem  corpore  vivente  sua  vita  est  nobilior,  quum  per  hoc  habeat  supra 

alia  corpora  nobilitatem.  Id  ergo  quo  nihil  est  nobilius,  corpus  non  est.  Hoc 
autem  est  Deus.  Ergo  non  est  corpus. 

7.  Item  : inveniuntur  rationes  Philosophorum  (Phvs.  VIII.  t.  c.  52.  et  seqq.) 
ad  idem  ostendendum,  procedentes  ex  aeternitate  motus,  in  hunc  modum ; 
In  omni  motu  sempiterno,  oportet  quod  primum  movens  non  moveatur,, 
neque  per  se,  neque  per  accidens,  sicut  ex  supradictis  (c.  13.)  patet.  Corpus 
autem  coeli  movetur  circulariter  motu  sempiterno;  ergo  primus  motor  eius 
non  movetur  neqtie  per  se,  neque  per  accidens.  Nullum  autem  corpus  movet 
localiter  nisi  moveatur;  eo  quod  oportet  motum  et  movens  esse  simul.  Et 
sic  corpus  movens  moveri  oportet,  ad  hoc  quod  sit  simul  cum  corpore  moto. 
Nulla  etiam  virtus  in  corpore  movet,  nisi  per  atcidens  moveatur;  quia,  moto 
corpore,  movetur  per  accidens  virtus  corporis.  Ergo  primus  motor  coeli  non 
est  corpus  neque  virtus  in  corpore;  hoc  autem  ad  quod  ultimo  reducitur 
motus  coeli  sicut  ad  primum  movens  immobile,  est  Deus.  Deus  igitur  non 
est  corpus. 

8.  Adhuc:  nulla  potentia  infinita  est  potentia  in  magnitudine.  Potentia 
primi  motoris  est  potentia  infinita.  Ergo  non  est  in  aliqua  magnitudine.  Et 
sic  Deus,  qui  est  primus  motor,  neque  est  corpus,  neque  est  virtus  in  corpore. 

Prima  sic  probatur:  Si  potentia  alicujus  magnitudinis  est  infinita,  aut  erit 
magnitudinis  finitae  aut  infinitae.  Magnitudo  infinita  nulla  est,  ut  probatur 
in  tertio  Physic.  (c.  VII.  t.  c.  39  et  seqq.),  et  in  primo  De  coelo  et  mundo 
(c.  V.  t.  c.  3 5-75.) i magnitudinis  autem  finitae  non  est  possibile  esse  po- 
tentiam infinitam;  et  sic  in  nulla  magnitudine  potest  esse  potentia  infinita. 

Quod  autem  in  magnitudine  finita  non  possit  esse  potentia  infinita,  sic 
probatur:  Aequalem  effectum  quem  facit  potentia  minor  tempore  majori, 
facit  potentia  major  tempore  minori,  qualiscumque  sit  ille  effectus,  sive  sit 
secundum  alterationem,  sive  secundum  motum  localem,  sive  secundum 
quemcumque  alium  motum.  Sed  pdtentia  infinita  est  major  omni  potentia 
finita,  ergo  oportet  quod  in  minori  perficiat  effectum  velocius  movendo  quam 
potentia  quaecumque  finita:  nec  potest  esse,  quod  in  minori  quod  sit  tempus. 
Relinquitur  igitur,  quod  hoc  erit  in  indivisibili  temporis,  et  sic  movere  et 
moveri  et  motus  essent  in  instanti,  cujus  contrarium  demonstratum  est  in 
sexto  Physic.  (c.  III.  t.  c.  29-32.).  Quod  autem  non  possit  potentia  infinita 
magnitudinis  finitae  movere  in  tempore,  sic  iterum  probatur:  Sit  potentia 
infinita,  quae  est  A,  accipiatur  autem  pars  ejus,  quae  est  A B,  pars  igitur  ista 
movebit  in  tempore  majori;  oportebit  tamen  esse  aliquam  proportionem  hujus 
temporis  ad  tempus  in  quo  movet  tota  potentia,  cum  utrumque  tempus  sit 
finitum.  Sint  igitur  haec  duo  tempora  in  decupla  proportione  se  ad  invicem 
habentia;  non  enim  quantum  ad  hanc  rationem  differt  istam,  vel  aliam  pro- 
portionem dicere:  si  autem  addatur  ad  potentiam  praedictam  finitam,  diminui 
oportebit  de  tempore  secundum  proportionem  additionis  ad  potentiam  finitam, 
tum  major  potentia  in  minori  tempore  moveat.  Si  ergo  addatur  decuplum, 
illa  potentia  movebit  in  tempore,  quod  erit  decima  pars  temporis  in  quo  mo- 
vebat prima  pars  accepta  infinitae  potentiae,  scilicet  A B;  et  tamen  haec  po- 
tentia, quae  est  decuplum  ejus,  est  potentia  finita,  cum  habeat  proportionem 
determinatam  ad  potentiam  finitam.  Relinquitur  igitur,  quod  in  aequali  tem- 
pore moveat  potentia  finita  et  infinita,  quod  est  impossibile.  Non  igitur  po* 
tentia  infinita  magnitudinis  finitae  potest  movere  in  tempore  aliquo. 

Quod  autem  potentia  primi  motoris  sit  infinita,  sic  probatur:  Nulla  po- 
tentia finita  potest  movere  tempore  infinito;  sed  potentia  primi  motoris  movet 

tempore  infinito,  quia  motus  primus  est  sempiternus;  ergo  potentia  primi 
motoris  est  infinita.  Prima  sic  probatur:  Si  aliqua  potentia  finita  alicujus 
corporis  movet  tempore  infinito,  pars  illius  corporis,  habens  partem  potentiae, 
movebit  in  tempore  minori;  quia,  quanto  aliquid  est  majoris  potentiae,  tanto 
in  majori  tempore  motum  continuare  poterit ; et  sic  pars  praedicta  movebit 
tempore  finito.  Major  autem  pars  in  majori  tempore  movere  poterit;  et  sic 
sempcr,  secundum  quod  addetur  ad  potentiam  motoris,  addetur  ad  tempus 
secundum  eamdem  proportionem.  Sed  additio  aliquoties  facta  perveniet  ad 
quantitatem  totius  vel  etiam  excedet ; ergo  et  additio  ex  parte  temporis  per- 
veniet ad  quantitatem  temporis,  in  quo  movet  totum.  Tempus  autem,  in  quo 
totum  movebat,  dicebatur  esse  infinitum;  ergo  tempus  finitum  metietur  tempus 
infinitum;  quod  est  impossibile. 

Sed  contra  hunc  processum  plures  sunt  objectiones: 

Quarum  una  est : quia  potest  poni,  quod  illud  corpus,  quod  movet  pri- 
mum motum,  non  est  divisibile,  sicut  patet  de  corpore  coelesti;  praedicta 
autem  probatio  procedit  ex  divisione  ejus.  Sed  ad  hoc  dicendum  est,  quod 
conditionalis  potest  esse  vera,  cujus  antecedens  est  impossibile ; et  si  quid  est 
quod  destruat  veritatem  tali?  conditionalis,  est  impossibile ; sicut  si  aliquid 
destrueret  veritatem  hujus  conditionalis:  « Si  homo  volat,  habet  alas  »,  esset 
impossibile.  Et  secundum  hunc  modum  intelligendus  est  processus  probationis 
praedictae,  quia  haec  conditionalis  est  vera : « Si  corpus  coeleste  dividitur, 
pars  ejus  erit  minoris  potentiae  quam  totum  ».  Hujus  autem  conditionalis 
veritas  tollitur,  si  ponatur  primum  movens  esse  corpus,  propter  impossibilia 
quae  sequuntur.  Unde  patet  hoc  esse  impossibile. 

Et  similiter  potest  responderi,  si  fiat  objectio  de  augmento  potentiarum 
finitarum,  quia  non  est  accipere  in  rerum  natura  potentias,  secundum  omnem 
proportionem  quam  habet  tempus  ad  tempus  quodcumque.  Est  tamen  con- 
ditionalis vera,  qua,  in  praedicta  probatione,  indigetur. 

Secunda  objectio  est:  quia,  etsi  corpus  dividitur,  aliqua  virtus  potest  esse 
alicujus  corporis,  quae  non  dividitur,  diviso  corpore;  sicut  anima  rationalis 
non  dividitur,  diviso  corpore. 

Et  ad  hoc  est  dicendum:  quod,  per  processum  praedictum,  non  probatur 
quod  non  sit  Deus  conjunctus  corpori,  sicut  anima  rationalis  corpori  humano; 
sed  quod  non  est  virtus  in  corpore,  sicut  virtus  materialis,  quae  dividitur  ad 
divisionem  corporis.  Unde  etiam  dicitur  de  intellectu  humano,  quod  non  est 
corpus  neque  virtus  in  corpore.  Quod  autem  Deus  non  sit  unitus  corpori 
sicut  anima,  alterius  rationis  est. 

Tertia  objectio  est:  quod,  si  cujuslibet  corporis  potentia  finita  est,  ut  in 
praedicto  processu  ostenditur,  per  potentiam  autem  finitam  non  potest  ali- 
quid durare  tempore  infinito;  sequitur  quod  nullum  corpus  possit  durare  tem- 
pore infinito;  et  sic  corpus  coeleste  de  necessitate  corrumpetur. 

Ad  hoc  autem  a quibusdam  respondetur : Quod  corpus  coeleste,  secun- 
dum potentiam  suam,  potest  deficere ; sed  perpetuitatem  durationis  acquirit  ab 
alio,  quod  est  potentiae  infinitae.  Et  huic  solutioni  videtur  attestari  Plato,  qui 
de  corporibus  coelestibus  Deum  loquentem  inducit  in  hunc  modum:  « Na- 
tura vestra  estis  dissolubilia,  voluntate  autem  mea  indissolubilia ; quia  voluntas 
mea  major  est  nexu  vestro  ».  Hanc  autem  solutionem  improbat  Commen- 
tator (Metaph.  XII.  t.  c.  41.  et  Physic.  VIII.  t.  c.  79.).  Nam  impossibile  est, 
secundum  eum,  quod  id,  quod  est  de  se  possibile  non  esse,  acquirat  perpe- 
tuitatem essendi  ab  alio.  Sequitur  enim  quod  corruptibile  mutaretur  in  in- 

corruptibile,  quod  est  impossibile  secundum  ipsum.  Et  ideo  ipse  in  hunc 
modum  respondet:  quod  in  corpore  coelesti,  omnis  potentia  quae  est,  finita 
est.  Non  tamen  oportet  quod  habeat  omnem  potentiam;  est  enim  in  corpore 
coelesti,  secundum  Aristotelem,  in  octavo  Metaphys.  (t.  c.  1 2.),  potentia  ad  ubi, 
sed  non  ad  esse,  et  sic  non  oportet  quod  insit  ei  potentia  ad  non-esse. 

Sciendum  tamen  quod  haec  responsio  Commentatoris  non  est  sufficiens, 
quia  si  detur  quod  in  corpore  coelesti  non  sit  potentia  quasi  passiva  ad  esse, 
quae  est  potentia  materiae,  est  tamen  in  eo  potentia  quasi  activa,  quae  est 
virtus  essendi,  cum  expresse  Aristoteles  dicat  in  primo  Coeli  et  mundi  (c.  IX. 
t.  c.  20-23.),  quod  coelum  habet  virtutem  ut  sit  semper,  et  ideo  melius  di- 
cendum est,  quod  cum  potentia  dicatur  ad  actum,  oportet  judicare  de  potentia 
secundum  modum  actus.  Motus  autem,  secundum  sui  rationem,  quantitatem 
habet  et  extensionem,  unde  duratio  ejus  infinita  requirit  quod  potentia  mo- 
vens sit  infinita.  Esse  autem  non  habet  aliquam  extensionem  quantitatis,  prae- 
cipue in  re  cujus  esse  est  invariabile,  sicut  coelum;  et  ideo  non  oportet  quod 
virtus  essendi  sit  infinita  in  corpore  finito,  licet  in  infinitum  duret,  quia  non 
differt  quod  per  illam  virtutem  aliquid  duret  in  uno  instanti  vel  tempore  in- 
finito, cum  esse  illud  invariabile  non  attingatur  a tempore  nisi  per  accidens. 

Quarta  objectio  est  de  hoc,  quod  non  videtur  esse  necessarium,  quod 
illud,  quod  movet  tempore  infinito,  habeat  potentiam  infinitam  in  illis  mo- 
ventibus, quae  movendo  non  alterantur;  quia  talis  motus  nihil  consumit  de 
potentia  eorum  : unde  non  minori  tempore  movere  possunt,  postquam  aliquo 
tempore  moverunt,  quam  ante ; sicut  solis  virtus  finita  est,  et  quia  in  agendo 
ejus  virtus  activa  non  minuitur,  infinito  tempore  potest  agere  in  haec  infe- 
riora secundum  naturam. 

Et  ad  hoc  dicimus,  quod  corpus  non  movet,  nisi  motum,  ut  probatum  est 
(c.  13.);  et  ideo,  si  contingat  corpus  aliquod  non  moveri,  sequitur  ipsum  non 
movere.  In  omni  autem  quod  movetur,  est  potentia  ad  opposita,  quia  termini 
motus  sunt  oppositi;  et  ideo,  quantum  est  de  se,  omne  corpus  quod  movetur 
possibile  est  non  moveri;  et  quod  possibile  est  non  moveri,  non  habet  de  se 
ut  perpetuo  tempore  moveatur,  et  sic  nec  quod  in  perpetuo  tempore  moveat. 
Procedit  ergo  praedicta  demonstratio  de  potentia  finita  corporis  finiti,  quae 
non  potest  de  se  movere  tempore  infinito.  Sed  corpus  quod  de  se  possibile  est 
moveri  et  non  moveri,  movere  et  non  movere,  acquirere  potest  perpetuitatem 
motus  ab  aliquo,  quod  oportet  esse  incorporeum  ; et  ideo  oportet  primum  mo- 
vens esse  incorporeum ; et  sic  nihil  prohibet,  secundum  naturam,  corpus  fini- 
tum, quod  acquirit  ab  alio  perpetuitatem  in  moveri,  habere  etiam  perpetui- 
tatem in  movere.  Nam  et  ipsum  primum  corpus  coeleste,  secundum  naturam, 
potest  perpetuo  motu  inferiora  corpora  coelestia  revolvere,  secundum  quod 
sphaera  movet  sphaeram.  Nec  est  inconveniens,  secundum  Commentatorem 
(Metaph.  XII.  t.  c.41.),  quod  illud,  quod  de  se  est  in  potentia  ad  moveri  et  non 
moveri,  acquirat  ab  alio  perpetuitatem  motus;  sicut  ponebatur  esse  impossibile 
de  perpetuitate  essendi.  Nam  motus  est  quidam  defluxus  a movente  in  mo- 
bile; et.  ideo  potest  aliquod  mobile  acquirere  ab  alio  perpetuitatem  motus, 
quam  non  habet  de  se.  Esse  autem  est  aliquid  fixum  et  quietum  in  ente;  et 
ideo,  quod  de  se  est  in  potentia  ad  non-esse,  non  potest,  ut  ipse  dicit,  secun- 
dum viam  naturae,  acquirere  ab  alio  perpetuitatem  essendi. 

Quinta  objectio  est,  quod  per  praedictum  processum  non  videtur  majo* 
ratio,  quare  non  sit  potentia  infinita  in  magnitudine,  quam  extia  magnitud» 
nem ; nam  utrobique  sequitur,  quod  moveat  non  m tempore. 


LIBER  I.  CAP.  XX. 


2? 

Et  ad  hoc  dicendum:  quod  finitum  et  infinitum,  in  magnitudine  et  tem- 
pore et  motu  inveniuntur  secundum  unam  rationem,  sicut  probatur  in  tertio 
et  in  quinto  Physic.  Et  ideo  infinitum  in  uno  eorum  aufert  proportionem  fi- 
nitam in  aliis.  In  his  autem,  quae  carent  magnitudine,  non  est  finitum  et  in- 
finitum, nisi  aequivoce.  Unde  praedictus  modus  demonstrandi  in  talibus  po- 
tentiis locum  non  habet. 

Aliter  autem  respondetur  melius  quod  coelum  habet  duos  motores,  unum 
proximum,  qui  est  finitae  virtutis,  et  ab  hoc  habet  quod  motus  ejus  sit  fi- 
nitae velocitatis,  et  alium  remotum,  qui  est  infinitae  virtutis,  a quo  habet 
quod  motus  ejus  possit  esse  infinitae  durationis.  Et  sic  patet  quod  potentia 
infinita,  quae  non  est  in  magnitudine,  potest  movere  corpus  non  immediate 
in  tempore;  sed  potentia,  quae  est  in  magnitudine,  oportet  quod  moveat  corpus 
immediate,  cum  nullum  corpus  moveat  nisi  motum,  unde,  si  moveret,  se- 
queretur quod  moveret  non  in  tempore. 

Potest  adhuc  melius  dici  quod  potentia,  quae  non  est  in  magnitudine,  est 
intellectus,  et  movet  per  voluntatem ; unde  movet  secundum  exigentiam  mo- 
bilis, et  non  secundum  proportionem  suae  virtutis.  Potentia  autem  quae  est 
in  magnitudine,  non  potest  movere  nisi  per  necessitatem  naturae,  quia  pro- 
batum est  quod  intellectus  non  est  virtus  in  corpore ; et  sic  movet  de  neces- 
sitate secundum  proportionem  suae  quantitatis;  unde  sequitur,  si  movet,  quod 
moveat  in  instanti.  Secundum  hoc,  ergo,  remotis  praedictis  objectionibus, 
procedit  demonstratio  Aristotelis. 

Amplius : nullus  motus  qui  est  a movente  corporeo  potest  esse  continuus 
et  regularis,  eo  quod  movens  corporale  in  motu  locali  movet,  attrahendo 
vel  expellendo.  Id  autem  quod  attrahitur  vel  expellitur  non  in  eadem  dispo- 
sitione se  habet  ad  moventem,  a principio  motus  usque  ad  finem;  quum 
quandoque  sit  propinquius,  quandoque  remotius»  Et  sic  nullum  corpus  potest 
movere  motu  continuo  et  regulari.  Motus  autem  primus  est  continuus  et  re- 
gularis, ut  probatur  in  octavo  Physic.  (t.  c.  73-77.)*  Igitur  movens  primum 
motum  non  est  corpus. 

Item:  nullus  motus,  qui  est  ad  finem  qui  exit  de  potentia  ad  actum,  potest 
esse  perpetuus;  quia,  quum  perventum  fuerit  ad  actum,  motus  quiescit.  Si 
ergo  motus  primus  est  perpetuus,  oportet  quod  sit  ad  finem  qui  sit  semper 
et  omnibus  modis  in  actu.  Tale  autem  non  est  aliquod  corpus,  neque  aliqua 
virtus  in  corpore,  quum  omnia  hujusmodi  sint  mobilia  per  se  vel  per  acci- 
dens. Igitur  finis  primi  motus  non  est  corpus  neque  virtus  in  corpore.  Finis 
autem  primi  motus  est  primum  movens,  quod  movet  sicut  desideratum ; hoc 
autem  est  Deus.  Deus  igitur  neque  est  corpus,  neque  virtus  in  corpore.  Quam- 
vis autem  falsum  sit,  secundum  fidem  nostram,  quod  motus  coeli  sit  perpe- 
tuus, ut  infra  patebit  (Lib.  II.  c.  36.  et  Lib.  IV.  c.  37.),  tamen  verum  est  quod 
motus  ille  non  deficit,  neque  propter  impotentiam  motoris,  neque  propter 
corruptionem  substantiae  mobilis,  quum  non  videatur  motus  coeli  per  diu- 
turnitatem temporis  lentescere.  Unde  demonstrationes  praedictae  suam  effi- 
caciam non  perdunt. 

Huic  autem  veritati  demonstratae  concordat  divina  auctoritas.  Dicitur 
enim  (Joan.  IV.  24.) : Spiritus  est  Deus , et  eos  qui  eum  adorant , in  spiritu  et 
veritate  oportet  adorare.  Dicitur  etiam  (I.  Tim.  I.  17.):  Regi  saeculorum  immor- 
tali, invisibili,  soliDcO.  Et  (Rom.  I.  29.):  Invisibilia  Dei,  per  ea  quae  facta  sunt, 
intellecta  conspiciuntur.  Quae  enim  non  visu,  sed  intellectu  conspiciuntur,  in* 
corporea  sunt. 

Per  hoc  autem  .destruitur  error  primorum  philosophorum  naturalium,  qui 
non  ponebant  nisi  causas  materiales,  ut  ignem,  vel  aquam,  vel  aliquid  hujus- 
modi; et  sic  prima  rerum  principia  corpora  dicebant,  et  eadem  vocabant 
deos.  Inter  quos  etiam  quidam  fuerunt  ponentes  causas  moventes,  amicitiam 
et  litem;  qui  etiam  propter  praedictas  rationes  confutantur.  Nam,  quum  lis 
et  amicitia  sint  in  corporibus,  secundum  eos,  sequitur  prima  principia  mo- 
ventia esse  virtutes  in  corpore.  Ipsi  etiam  ponebant  Deum  esse  compositum 
ex  quatuor  elementis  et  amicitia;  p.r  quod  datur  intelligi,  quod  posuerunt 
Deum  esse  corpus  coeleste.  Inter  antiquos  autem,  solus  Anaxagoras  ad  ve- 
ritatem accessit,  ponens  intellectum  moventem  omnia  separatum.  Hac  etiam 
veritate  redarguuntur  Gentiles  ponentes  ipsa  elementa  mundi  et  virtutes  in 
eis  exsistentes  deos  esse,  ut  solem,  lunam,  terram,  aquam  et  hujusmodi,  oc- 
casionem habentes  ex  praedictis  philosophorum  erroribus.  Praedictis  etiam 
rationibus  excluduntur  deliramenta  Judaeorum  simplicium,  Tertulliani,  Va- 
dianorum,  sive  Anthropomorphitarum  haereticorum,  qui  Deum  corporalibus 
lineamentis  figurabant;  necnon  et  Manichaeorum,  qui  quamdam  infinitam 
lucis  substantiam,  per  infinitum  spatium  distentam,  Deum  existimabant. 
Quorum  omnium  errorum  fuit  occasio,  quod,  de  divinis  cogitantes,  ad  ima- 
ginationem deducebantur,  per  quam  non  potest  accipi  nisi  corporis  simili- 
tudo. Et  ideo  eam  in  incorporeis  meditandis  derelinquere  oportet. 

CAPUT  XXI. 

QUOD  DEUS  EST  SUA  ESSENTIA. 

Ex  praemissis  autem  haberi  potest,  quod  Deus  est  sua  essentia,  quidditas, 
seu  natura. 

1.  In  omni  enim  eo,  quod  non  est  sua  essentia  sive  quidditas,  oportet 
aliquam  esse  compositionem.  Quum  enim  in  unoquoque  sit  sua  essentia,  si 
nihil  in  aliquo  esset  praeter  ejus  essentiam,  totum  quod  res  est  esset  ejus 
essentia;  et  sic  ipsum  esset  sua  essentia.  Si  igitur  aliquid  non  est  sua  essen- 
tia, oportet  aliquid  in  eo  esse  praeter  ejus  essentiam;  et  sic  oportet  in  eo 
esse  compositionem.  Unde  etiam  essentia  in  compositis  significatur  per  mo- 
dum partis,  ut  humanitas  in  homine.  Ostensum  est  autem  in  Deo  nullam 
esse  compositionem.  Deus  igitur  est  sua  essentia. 

2.  Adhuc : solum  illud  videtur  esse  praeter  essentiam  vel  quidditatem  rei, 
quod  non  intrat  diffinitionem  ipsius.  Diffinitio  enim  significat  quid  est  res. 
Sola  autem  accidentia  rei  sunt,  quae  in  diffinitione  non  cadunt.  Sola  igitur 
accidentia  sunt  in  re  aliqua,  praeter  essentiam  ejus.  In  Deo  autem  non  sunt 
aliqua  accidentia,  ut  ostendetur  (c.  23.);  nihil  igitur  est  in  eo  praeter  essen- 
tiam ejus;  est  igitur  ipse  sua  essentia. 

3.  Amplius  : formae  quae  de  rebus  subsistentibus  non  praedicantur,  sive 
in  universali  sive  in  singulari  acceptis,  sunt  formae  quae  non  per  se  singulariter 
subsistunt  in  seipsis  individuatae.  Non  enim  dicitur  quod  Socrates  aut  homo 
aut  animal  sit  albedo  ;iquia  albedo  non  est  per  se  singulariter  subsistens,  sed 
individuatur  per  subjectum  subsistens.  Similiter  etiam  formae  naturales  non 
subsistunt  per  se  singulariter,  sed  individuantur  in  propriis  materiis;  unde 
non  dicimus,  quod  hic  vel  ille  ignis,  aut  ignis  sit  sua  forma.  Ipsae  etiam  es- 
sentiae vel  quidditates  generum  vel  specierum  individuantur  secundum  ma- 
teriam signatam  hujus  vel  illius  individui;  licet  etiam  quidditas  generis  vel 

speciei  formam  includat  et  materiam  in  communi;  unde  non  dioitur  quod 
Socrates  vel  homo  sit  humanitas.  Sed  divina  essentia  est  per  se  singulariter 
exsistens  et  in  seipsa  individuata,  ut  ostendetur  (c.  42.).  Divina  igitur  essentia 
praedicatur  de  Deo,  ut  dicatur:  « Deus  est  sua  essentia  ». 

4.  Praeterea:  essentia  rei  vel  est  res  ipsa,  vel  se  habet  ad  ipsam,  aliquo 
modo,  ut  causa ; quum  res  per  suam  essentiam  speciem  sortiatur.  Sed  nullo 
modo  potest  esse  aliquid  causa  Dei,  quum  sit  primum  ens,  ut  ostensum  est 
(c.  13.).  Deus  igitur  est  sua  essentia. 

5.  Item:  quod  non  est  sua  essentia  se  habet,  secundum  aliquid  sui,  ad 
ipsam,  ut  potentia  ad  actum.  Unde  et  per  modum  formae  significatur  essen- 
tia, ut  puta  humanitas.  Sed  in  Deo  nulla  est  potentialitas,  ut  supra  (c.  16.) 
ostensum  est.  Oportet  igitur  quod  ipse  sit  sua  essentia. 

CAPUT  XXII. 

QUOD  IN  DEO  IDEM  EST  ESSE  ET  ESSENTIA. 

Ex  his  autem,  quae  supra  ostensa  sunt,  ulterius  probari  potest,  quod  in 
Deo  non  est  aliud  essentia  vel  quidditas,  quam  suum  esse. 

1.  Ostensum  est  enim  supra  (c.  15.)  aliquid  esse,  quod  per  se  necesse 
■est  esse:  quod  Deus  est.  Hoc  igitur  esse,  quod  necesse  est,  si  est  alicui  quid* 
ditati  conjunctum,  quae  non  est  quod  ipsum  est,  aut  est  dissonum  illi  quid- 
ditati  seu  repugnans,  sicut  per  se  exsistere  quidditati  albedinis ; aut  ei  con- 
sonum sive  affine,  sicut  albedini  esse  in  alio.  Si  primo  modo,  illi  quidditati 
non  conveniet  esse  quod  est  per  se  necesse  esse,  sicut  nec  albedini  per  se 
•exsistere.  Si  autem  secundo  modo,  oportet  quod  vel  esse  hujusmodi  depen- 
deat ab  essentia,  vel  utrumque  ab  alia  causa,  vel  essentia  ab  esse.  Prima  duo 
sunt  contra  rationem  ejus,  quod  est  per  se  necesse  esse;  quia,  si  ab  alio  de- 
pendet, jam  non  est  necesse  esse.  Ex  tertio  vero  sequitur,  quod  illa  quidditas 
accidentaliter  advenit  ad  rem,  quae  per  se  necesse  est  esse ; quia  omne  quod 
sequitur  ad  esse  rei,  est  ei  accidentale;  et  sic  non  erit  ejus  quidditas.  Deus 
igitur  non  habet  essentiam,  quae  non  sit  suum  esse. 

Sed  contra  hoc  potest  dici,  quod  illud  esse  non  absolute  dependet  ab 
■essentia  illa,  ut  omnino  non  sit,  nisi  illa  esset;  sed  dependet  quantum  ad 
•conjunctionem,  qua  ei  conjungitur;  et  sic  illud  esse  per  se  necesse  est,  sed 
ipsum  conjungi  non  per  se  necesse  est. 

Haec  autem  responsio  praedicta  inconvenientia  non  evadit,  quia,  si  illud 
■esse  potest  intelligi  sine  illa  essentia,  sequitur  quod  illa  essentia  accidenta- 
liter  se  habet  ad  illud  esse;  sed  id  quod  est  per  se,  necesse  est  illud  esse. 
Ergo  illa  essentia  se  habet  accidentaliter  ad  id,  quod  est  per  se  necesse  esse; 
non  ergo  est  quidditas  ejus.  Hoc  autem,  quod  est  per  se  necesse  esse,  est 
Deus.  Non  igitur  illa  est  essentia  Dei,  sed  aliqua  essentia  Deo  posterior.  Si 
.autem  non  potest  intelligi  illud  esse  sine  illa  essentia,  tunc  illud  esse  abso- 
lute dependet  ab  eo,  a quo  dependet  conjunctio  sua  ad,  essentiam  illam;  et 
sic  redit  idem  quod  prius. 

2.  Item : unumquodque  est  per  suum  esse.  Quod  igitur  non  est  suum  esse 
non  est  per  se  necesse  esse.  Des  autem  est  per  se  necesse  esse;  ergo  Deus 
est  suum  esse. 

3.  Amplius:  si  esse  Dei  non  est  sua  essentia,  non  autem  pars  ejus  esse 
potest*,  quum  essentia  divina  sit  simplex,  ut  ostensum  est  (c.  18.),  oportet 

quod  hujusmodi  esse  sit  aliquid  praeter  essentiam  ejus.  Omne  autem  quod 
convenit  alicui  quod  non  est  de  essentia  ejus,  convenit  ei  per  aliquam  causam. 
Ea  enim,  quae  per  se  non  sunt  unum,  si  conjunguntur,  oportet  per  aliquam 
causam  uniri.  Esse  igitur  convenit  illi  quidditati  per  aliquam  causam.  Aut 
igitur  per  aliquid  quod  est  de  essentia  illius  rei,  sive  per  essentiam  ipsam; 
aut  per  aliquid  aliud.  Si  primo  modo  (essentia  autem  est  secundum  illud  esse), 
sequitur  quod  aliquid  sit  sibi  ipsi  causa  essendi.  Hoc  autem  est  impossibile, 
quia  prius,  secundum  intellectum,  est  causam  esse,  quam  effectum.  Si  ergo 
aliquid  sibi  ipsi  esset  causa  essendi,  intelligeretur  esse  antequam  haberet  esse; 
quod  est  impossibile,  nisi  intelligatur  quod  "aliquid  sit  sibi  causa  essendi  se- 
cundum esse  accidentale,  quod  esse  est  secundum  quid ; hoc  enim  non  est 
impossibile;  invenitur  enim  aliquod  ens  accidentale  causatum  ex  principiis 
sui  subjecti  ante  quod  esse,  intelligitur  esse  substantiale  subjecti.  Nunc  autem 
non  loquimur  de  esse  accidentali,  sed  de  substantiali.  Si  autem  illi  esse  con- 
veniat per  aliquam  aliam  causam;  omne  autem  quod  acquirit  esse  ab  alia 
causa,  est  causatum,  et  non  est  causa  prima.  Deus  autem  est  prima  causa, 
non  habens  causam,  ut  supra  (c.  13.)  demonstratum  est.  Igitur  illa  quidditas 
quae  acquirit  esse  aliunde,  non  est  quidditas  Dei;  necesse  est  igitur  quod  Dei 
esse  quidditas  sua  sit. 

4.  Amplius:  Esse  actum  quemdam  nominat;  non  enim  dicitur  esse  aliquid 
ex  hoc  quod  est  in  potentia,  sed  ex  hoc  quod  est  in  actu.  Omne  autem  cui 
convenit  aliquis  actus,  aliquid  diversum  ab  eo  exsistens,  se  habet  ad  ipsum 
ut  potentia  ad  actum;  actus  enim  et  potentia  ad  se  invicem  dicuntur.  Si  ergo 
divina  essentia  est  aliud  quam  suum  esse,  sequitur  quod  essentia  et  esse  sese 
habeant  sicut  potentia  et  actus.  Ostensum  est  autem  supra  (c.  16.)  in  Deo 
nihil  esse  de  potentia,  sed  ipsum  esse  purum  actum.  Non  igitur  Dei  essentia 
est  aliud  quam  suum  esse. 

5.  Item : omne  quod  non  potest  esse  nisi  concurrentibus  pluribus,  est  com- 
positum; sed  nulla  res,  in  qua  est  aliud  essentia  et  aliud  esse,  potest  esse  nisi 
concurrentibus  pluribus,  scilicet  essentia  et  esse ; ergo  omnis  res,  in  qua  est 
aliud  essentia  et  aliud  esse,  est  composita.  Deus  autem  non  est  compositus, 
ut  ostensum  est  (c.  18.).  Ipsum  igitur  esse  Dei  est  sua  essentia. 

6.  Amplius:  omnis  res  est  per  hoc  quod  habet  esse;  nulla  igitur  res,  cujus 
essentia  non  est  suum  esse,  est  per  essentiam  suam,  sed  participatione  ali- 
cujus,  scilicet  ipsius  esse.  Quod  autem  est  per  participationem  alicujus  non 
potest  esse  primum  ens;  quia  id,  quo  aliquid  participat  ad  hoc  quod  sit,  est 
eo  prius.  Deus  autem  est  primum  ens,  quo  nihil  est  prius.  Dei  igitur  essentia 
est  suum  esse. 

Hanc  autem  sublimem  veritatem  Moyses  a Domino  est  edoctus,  qui,  quum 
quaereret  a Domino,  dicens  (Exod.  III.  13.  14.):  Si  dixerint  ad  me  filii  Israel: 
Quod  est  nomen  ejus  ? quid  dicam  eis  ? Dominus  respondit : Ego  sum  qui  sum; 
sic  dices  filiis  Israel:  Qui  est , misit  me  ad  vos,  ostendens  suum  proprium  nomen 
esse : Qui  est.  Quodlibet  autem  nomen  est  institutum  ad  significandum  natu- 
ram seu  essentiam  alicujus  rei.  Unde  relinquitur  quod  ipsum  divinum  esse 
est  sua  essentia  vel  natura.  Hanc  etiam  veritatem  catholici  Doctores  professi 
sunt.  Ait  namque  Hilarius,  in  libro  De  Trinitate  (lib.  VII.):  Esse  non  accidens 
Deo,  sed  subsistens  veritas,  et  manens  causa,  et  naturalis  generis  proprietas. 
Boetius  etiam  dicit,  in  libro  De  Trinitate  (c.  2.),  quod  divina  substantia  est 
ipsum  esse,  et  ab  ea  est  esse. 

CAPUT  XXIII. 

QUOD  IN  DEO  NON  SIT  ACCIDENS. 

Ex  hac  etiam  veritate  de  necessitate  sequitur  quod  Deo,  super  ejus  essen- 
tiam, nihil  supervenire  possit,  neque  aliquid  ei  accidentaliter  inesse. 

1.  Ipsum  enim  esse  non  potest  participare  aliquid,  quod  non  sit  de  es- 
sentia sua;  quamvis  id  quod  est  possit  aliquid  aliud  participare;  nihil  enim 
est  formalius  aut  simplicius  quam  esse.  Divina  autem  substantia  est  ipsum 
esse;  ergo  nihil  habet  quod  non  sit  de  sua  substantia;  nullum  ergo  accidens 
ei  inesse  potest. 

2.  Amplius:  omne  quod  inest  alicui  accidentaliter,  habet  causam  quare 
insit,  quum  sit  praeter  essentiam  ejus  cui  inest.  Si  igitur  aliquid  accidentaliter 
sit  in  Deo,  oportet  quod  hoc  sit  per  aliquam  causam.  Aut  ergo  causa  acci- 
dentis est  ipsa  divina  substantia,  aut  aliquid  aliud.  Si  aliquid  aliud,  oportet 
quod  illud  agat  in  divinam  substantiam.  Nihil  enim  inducit  aliquam  formam 
vel  substantialem  vel  accidentalem  in  aliquo  recipiente,  nisi  aliquo  modo 
agendo  in  ipsum,  eo  quod  agere  nihil  aliud  est  quam  facere  aliquid  actu; 
quod  quidem  est  per  formam.  Ergo  Deus  patietur  et  movebitur  ab  aliquo 
agente;  quod  est  contra  praedeterminata  (c.  13.).  Si  autem  ipsa  divina  sub- 
stantia est  causa  accidentis,  quod  sibi  inest;  impossibile  autem  est  quod  sit 
causa  illius,  secundum  quod  est  recipiens  ipsum,  quia  sic  idem  secundum 
idem,  faceret  seipsum  in  actu ; ergo  oportet,  si  in  Deo  est  aliquod  accidens, 
quod'  secundum  aliud  et  aliud  recipiat  et  causet  accidens  illud ; sicut  corpo- 
ralia recipiunt  propria  accidentia  per  naturam  materiae,  et  causant  per  for- 
mam, sic  igitur  Deus  erit  compositus,  cujus  contrarium  superius  probatum 
est  (c.  18.). 

3.  Item:  omne  subjectum  accidentis  comparatur  ad  ipsum,  ut  potentia  ad 
actum,  eo  quod  accidens  quaedam  forma  est  faciens  esse  actu  secundum  esse 
accidentale;  sed  in  Deo  nulla  est  potentialitas,  ut  snpra  ostensum  est  (c.  16. 
et  17.).  In  eo  igitur  nullum  accidens  esse  potest. 

4.  Adhuc:  cuicumque  inest  aliquid  accidentaliter,  est  aliquo  modo,  se- 
cundum suam  naturam,  mutabile;  accidens  enim  de  se  natum  est  inesse  et 
non  inesse.  Si  igitur  Deus  habet  aliquid  accidentaliter  sibi  conveniens,  se- 
quetur quod  ipse  sit  mutabilis;  cujus  contrarium  supra  demonstratum  est 
(c.  13.  et  15.). 

5.  Amplius:  cuicumque  inest  aliquod  accidens,  non  est  quidquid  habet 
in  se;  quia  accidens  non  est  de  essentia  subjecti.  Sed  Deus  est  quidquid  in 
se  habet;  in  Deo  igitur  nullum  est  accidens. 

Media  sic  probatur:  Unumquodque  nobilius  invenitur  in  causa  quam  in 
effectu.  Deus  autem  est  omnium  causa;  ergo  quidquid  est  in  eo,  nobilissimo 
modo  in  eo  invenitur.  Perfectissime  autem  convenit  aliquid  alicui,  quod  est 
ipsummet.  Hoc  enim  perfectius  est  unum,  quam  quum  aliquid  alteri  substan- 
tialiter unitur,  ut  forma  materiae;  quae  etiam  unio  perfectior  est,  quam  quum 
aliquid  alteri  accidentaliter  inest.  Relinquitur  ergo  quod  Deus  sit  quidquid 
habet. 

6.  Item  : substantia  non  dependet  ab  accidente,  quamvis  accidens  depen- 
deat a substantia;  quod  autem  non  dependet  ab  aliquo  potest  aliquando  in- 
veniri sine  illo;  ergo  potest  aliqua  substantia  inveniri  sine  accidente.  Hoc 

autem  praecipue  videtur  simplicissimae  substantiae  convenire,  qualis  est 
substantia  divina.  Divinae  igitur  substantiae  omnino  accidens  non  inest. 

In  hanc  autem  sententiam  etiam  catholici  Doctores  conveniunt.  Unde 
Augustinus  in  libro  De  Trinitate  (lib.  V.  c.  4.)  dicit,  quod  in  Deo  nullum 
est  accidens. 

Ex  hac  autem  veritate  ostensa,  error  quorumdam  in  lege  Saracenorum 
loquentium  confutatur,  qui  ponunt  quasdam  intentiones  divinae  essentiae 
superadditas. 

CAPUT  XXIV. 

QUOD  ESSE  DIVINUM  NON  POTEST  DESIGNARI 
PER  ADDITIONEM  DIFFERENTIAE  SUBSTANTIALIS. 

Ostendi  etiam  ex  praedictis  potest,  quod  supra  ipsum  divinum  esse  non 
potest  aliquid  superaddi,  quod  designet  ipsum  designatione  essentiali,  sicut 
designatur  genus  per  differentias. 

1.  Impossibilb  enim  est  aliquid  esse  in  actu,  nisi  omnibus  exsistentibus, 
quibus  esse  substantiale  designatur.  Non  enim  potest  esse  animal  in  actu, 
quin  sit  animal  rationale  vel  irrationale.  Unde  etiam  Platonici,  ponentes  ideas, 
non  posuerunt  ideas  per  se  exsistentes  generum,  quae  designantur  ad  esse 
speciei  per  differentias  essentiales ; sed  posuerunt  ideas  per  se  exsistentes  so- 
larum specierum,  quae  ad  sui  designationem  non  indigent  essentialibus  diffe- 
rentiis. Si  ergo  divinum  esse  per  aliquid  aliud  superadditum  designetur  desi- 
gnatione essentiali,  ipsum  esse  non  erit  in  actu,  nisi  illo  superaddito  exsistente. 
Sed  ipsum  esse  divinum  est  sua  substantia,  ut  ostensum  est  (c.  22.);  ergo 
substantia  divina  non  potest  esse  in  actu,  nisi  aliquo  superveniente : ex  quo 
potest  concludi,  quod  non  sit  per  se  necesse  esse;  cujus  contrarium  supra 
ostensum  est  (c.  15.). 

2.  Item : omne  illud  quod  indiget  aliquo  superaddito  ad  hoc  quod  possit 
esse,  est  in  potentia  respectu  illius.  Sed  divina  substantia  non  est  aliquo  modo 
in  potentia,  ut  supra  ostensum  est  (c.  16.),  sed  sua  substantia  est  suum  esse. 
Ergo  esse  suum  non  potest  designari  aliqua  designatione  substantiali  per 
aliquid  sibi  superadditum. 

3.  Amplius:  omne  illud  per  quod  res  consequitur  esse  in  actu  et  est  in- 
trinsecum rei,  vel  est  tota  essentia,  vel  pars  essentiae.  Quod  autem  designat 
aliquid  designatione  essentiali,  facit  rem  esse  actu,  et  est  intrinsecum  rei 
designatae;  alias  per  id  designari  non  posset  substantialiter.  Ergo  oportet 
quod  sit  vel  ipsa  essentia  rei,  vel  pars  essentiae.  Sed  si  aliquid  superadditur 
ad  esse  divinum,  hoc  non  potest  esse  tota  essentia  Dei,  quia  jam  ostensum 
est  (c.  22.),  quod  esse  Dei  non  est  aliud  ab  essentia  ejus.  Relinquitur  ergo 
quod  sit  pars  essentiae  divinae,  et  sic  Deus  erit  compositus  ex  partibus  es- 
sentialiter; cujus  contrarium  supra  ostensum  est  (c.  18.). 

4.  Item:  quod  additur  alicui  ad  designationem  alicujus  designatione  es- 
sentiali, non  constituit  ejus  rationem,  sed  solum  esse  in  actu;  rationale  enim 
additum  animali  acquirit  animali  esse  in  actu;  non  autem  constituit  rationem 
animalis,  in  quantum  est  animal,  nam  differentia  non  intrat  diffinitionem 
generis.  Sed  si  in  Deo  addatur  aliquid  per  quod  designetur  designatione  es- 
sentiali, oportet  quod  illud  constituat  ei,  cui  additur,  rationem  propriae  ejus 
quidditatis  seu  naturae ; nam  quod  sic  additur,  acquirit  rei  esse  in  actu.  Hoc 

autem,  scilicet  esse  in  actu,  est  ipsa  divina  essentia,  ut  supra  ostensum  est 
<c.  22.).  Relinquitur  ergo  quod  supra  divinum  esse  nihil  possit  addi,  quo 
•designet  ipsum  designatione  essentiali,  sicut  differentia  designat  genus. 

CAPUT  XXV. 

QUOD  DEUS  NON  SIT  IN  ALIQUO  GENERE. 

Ex  hoc  autem  de  necessitate  concluditur,  quod  Deus  non  sit  in  aliquo 
genere. 

1.  Nam  omne  quod  est  in  aliquo  genere,  habet  aliquid  in  se,  per  quod 
natura  generis  designetur  ad  speciem.  Nihil  enim  est  in  genere  quod  non  sit 
in  aliqua  ejus  specie.  Hoc  autem  in  Deo  est  impossibile,  ut  ostensum  est 
<c.  praec.).  Impossibile  est  igitur  Deum  esse  in  aliquo  genere. 

2.  Amplius:  si  Deus  sit  in  genere,  aut  est  in  genere  accidentis,  aut  in 
genere  substantiae.  In  genere  accidentis  non  est;  accidens  enim  non  potest 
esse  primum  ens  et  prima  causa.  Jn  genere  etiam  substant:ae  esse  non  potest; 
quia  substantia,  quae  est  genus,  non  est  ipsum  esse ; alias  omnis  substantia 
•esset  esse  suum,  et  sic  non  esset  causatum  ab  alio,  quum  ratio  generis  sal- 
vetur in  omnibus,  quae  sub  genere  continentur;  et  sic  nulla  substantia  esset 
causata  ab  alio,  quod  esse  non  potest,  ut  patet  ex  dictis  (c.  13.  et  15.).  Deus 
autem  est  ipsum  esse ; igitur  non  est  in  aliquo  genere. 

3.  Item:  quidquid  est  in  genere,  secundum  esse  differt  ab  aliis  quae  in 
eodem  genere  sunt;  alias  genus  de  pluribus  non  praedicaretur.  Oportet  autem 
•omnia,  quae  in  eodem  genere  sunt,  in  quidditate  generis  convenire ; quia  de 
•omnibus  genus  in  quod  quid  est  praedicatur.  Esse  igitur  cujuslibet  in  genere 
•exsistentis  est  praeter  generis  quidditatem.  Hoc  autem  in  Deo  impossibile 
est ; Deus  igitur  in  genere  non  est. 

4.  Amplius:  unumquodque  collocatur  in  genere  per  rationem  suae  quid- 
ditatis;  genus  autem  praedicatur  in  quod  quid  est.  Sed  quidditas  Dei  est  ipsum 
suum  esse,  secundum  quod  non  collocatur  aliquid  in  genere ; quia  sic  ens 
esset  genus,  quod  significat  ipsum  esse.  Relinquitur  ergo,  quod  Deus  non 
sit  in  genere. 

Quod  autem  ens  non  possit  esse  ^enus,  probatur  per  Fhilosophum  in 
hunc  modum : Si  ens  esset  genus,  oporteret  differentiam  aliquam  inveniri, 
per  quam  traheretur  ad  speciem;  nulla  autem  differentia  participat  genus,  ita 
scilicet  quod  genus  sit  in  ratione  dif  rentiae ; quia  sic  genus  poneretur  bis 
in  diffinitione  speciei.  Sed  oportet  ditlerentiam  esse  praeter  id  quod  intelli- 
gitur  in  ratione  generis.  Nihil  autem  potest  esse  quod  sit  praeter  id  quod 
intelligitur  per  ens,  si  ens  sit  de  intellectu  eorum  de  quibus  praedicatur;  et 
sic  per  nullam  differentiam  contrahi  potest.  Relinquitur  ergo  quod  ens  non 
sit  genus.  Unde  ex  hoc  de  necessitate  concluditur,  quod  Deus  non  sit  in 
genere. 

Ex  hoc  etiam  patet  quod  Deus  diffiniri  non  potest,  quia  omnis  diffinitio 
est  ex  genere  et  differentiis. 

Patet  etiam,  quod  non  potest  demonstratio  de  ipso  fieri,  nisi  per  effectum, 
quia  principium  demonstrationis  est  diffinitio  ejusdem  de  quo  fit  demon- 
stratio. 

Potest  autem  alicui  videri  quod,  quamvis  nomen  substantiae  Deo  pro. 
prie  convenire  non  possit,  quia  Deus  non  substat  accidentibus,  res  tamen 


S.  TnoM\t  Su/in 


eouira  Cremiles 


'6 


LIBER  I.  CAP.  XXV. 


34 

significata  per  nomen  ei  conveniat,  et  ita  sit  in  genere  substantiae;  nam  sub- 
stantia est  ens  per  se,  quod  Deo  constat  convenire;  ex  quo  probatum  est 
ipsum  non  esse  accidens. 

Sed  ad  hoc  dicendum  est,  ex  dictis  (c.  23.),  quod  in  diffinitione  substan- 
tiae non  est  ens  per  se.  Ex  hoc  enim  quod  dicitur  ens,  non  posset  esse  genus,., 
quia  jam  probatum  est  quod  ens  non  habet  rationem  generis.  Similiter  nec 
ex  hoc  quod  dicitur  per  se,  quia  hoc  non  videtur  importare  nisi  negationem 
tantum;  dicitur  enim  ens  per  se  ex  hoc  quod  non  est  in  alio,  quod  est  negatio 
pura,  quae  nec  potest  naturam  vel  rationem  generis  constituere ; quia  sic  genus 
non  diceret  quid  est  res,  sed  quid  non  est.  Oportet  igitur  quod  ratio  substan- 
tiae intelligatur  hoc  modo,  quod  substantia  sit  res,  cui  conveniat  esse  non  in 
subjecto,  nomen  autem  rei  a quidditate  imponitur,  sicut  nomen  entis  ab  esse,, 
et  sic  in  ratione  substantiae  intelligantur,  quod  habeat  quidditatem  cui  con- 
veniat esse,  non  in  alio.  Hoc  autem  Deo  non  convenit;  nam  non  habet 
quidditatem  nisi  suum  esse.  Unde  relinquitur,  quod  nullo  modo  est  in  ge- 
nere substantiae:  et  sic  nec  in  aliquo  genere,  quum  ostensum  sit  ipsum  non 
esse  in  genere  accidentis. 


CAPUT  XXVI. 

QUOD  DEUS  NON  EST  ESSE  FORMALE  OMNIUM. 

Ex  his  confutatur  quorumdam  error,  qui  dixerunt  Deum  nihil  aliud  esse,, 
quam  esse  formale  uniuscujusque  rei. 

1.  Nam  esse  hoc  dividitur  per  esse  substantiae  et  esse  accidentis.  Divi- 
num autem  esse  non  est  esse  substantiae  neque  esse  accidentis,  ut  probatum 
est.  Impossibile  est  igitur  Deum  esse  illud  esse,  quo  formaliter  unaquaeque 
res  est. 

2.  Item:  res  ad  invicem  non  distinguuntur  secundum  quod  esse  habent, 
quia  in  hoc  omnia  conveniunt.  Si  ergo  res  differunt  ad  invicem,  oportet  quod 
vel  ipsum  esse  specificetur  per  aliquas  differentias  additas,  ita  quod  rebus 
diversis  sit  diversum  esse  secundum  speciem;  vel  quod  res  differant  per  hoc,, 
quod  ipsum  esse  diversis  naturis  secundum  speciem  convenit.  Sed  primum 
horum  est  impossibile,  quia  enti  non  potest  fieri  aliqua  additio  secundum 
modum  quo  differentia  additur  generi,  ut  dictum  est  (c.  25.).  Relinquitur 
ergo  quod  res  propter  hoc  differant,  quod  habent  diversas  naturas,  quibus 
acquiritur  esse  diversimode.  Esse  autem  divinum  non  advenit  alii  naturae, 
sed  est  ipsa  natura  seu  essentia  divina,  ut  ostensum  est  (c.  22.).  Si  igitur 
esse  divinum  esset  formale  esse  omnium,  oporteret  omnia  simpliciter  esse 
unum. 

3.  Amplius;  principium  naturaliter  prius  est  eo  cujus  est  principium  ; esse 
autem  in  quibusdam  rebus  habet  aliquid  quasi  principium.  Forma  enim  di- 
citur esse  principium  essendi,  et  similiter  agens  quod  facit  aliqua  esse  actu. 
Si  igitur  esse  divinum  sit  esse  uniuscujusque  rei,  sequetur  quod  Deus,  qui 
est  suum  esse,  habeat  aliquam  causam;  et  sic  non  erit  necesse  esse  per  se; 
cujus  contrarium  supra  (c.  15.)  ostensum  est. 

4.  Adhuc:  quod  est  commune  multis  non  est  aliquid  praeter  multa,  nisi 
sola  ratione;  sicut  animal  non  est  aliud  praeter  Socratem  et  Platonem  et 
alia  animalia,  nisi  intellectu  qui  apprehendit  formam  animalis  exspoliatam  ab 
omnibus  individuantibus  et  specificantibus;  homo  enim  est  quod  vere  est. 

animal:  a.ias  sequeretur  quod,  in  Socrate  et  Platone,  essent  plura  animalia: 
anima,  scilicet  ipsum  commune,  et  homo  communis,  et  ipse  Plato.  Multo 
ergo  minus  et  ipsum  esse  commune  est  aliquid  praeter  omnes  res  exsistentes,, 
nisi  in  intellectu  solum.  Si  igitur  Deus  sit  commune  esse,  Deus  non  erit 
aliqua  res  exsistens,  nisi  quae  sit  in  intellectu  tantum.  Ostensum  est  autem 
supra  (c.  13.)  Deum  esse  aliquid  non  solum  in  intellectu,  sed  in  rerum  na- 
tura. Non  est  igitur  Deus  ipsum  esse  commune  omnium. 

5.  Item:  generatio,  per  se  loquendo,  est  via  in  esse,  et  corruptio  via  in 
non  esse.  Non  enim  generationis  terminus  est  forma,  et  corruptionis  pri- 
vatio, nisi  quia  forma  facit  esse,  et  privatio  non  esse.  Dato  enim  quod  aliqua 
forma  non  faceret  esse,  non  diceretur  generari  id  quod  talem  formam  acci- 
peret. Si  igitur  Deus  sit  omnium  rerum  esse  formale,  sequetur  quod  sit  ter- 
minus generationis;  quod  est  falsum,  quum  ipse  sit  aeternus,  ut  supra  (c.  15.) 
ostensum  est. 

6.  Praeterea:  sequetur  quod  esse  cujuslibet  rei  fuerit  ab  aeterno.  Non 
igitur  potest  esse  generatio  vel  corruptio ; si  enim  sit  generatio,  oportet  quod 
esse  praeexsistens  alicui  rei  de  novo  acquiratur.  Aut  ergo  alicui  prius  exsi- 
stenti aut  nullo  modo  prius  exsistenti:  — Si  primo  modo,  quum  unum  sit 
esse  omnium  exsistentium,  secundum  positionem  praedictam,  sequitur  quod 
res,  quae  generari  dicitur,  non  accipiat  novum  esse,  sed  novum  modum  es- 
sendi;  quod  non  facit  generationem,  sed  alterationem.  — Si  autem  nullo» 
modo  prius  exsistebat,  sequetur  quod  fiat  ex  nihilo ; quod  est  contra  rationem 
generationis.  Igitur  haec  positio  omnino  generationem  et  corruptionem  de- 
struit; et  ideo  patet  eam  esse  impossibilem. 

Hunc  etiam  errorem  sacra  doctrina  repellit,  dum  confitetur  Deum,  excelsum 
et  elevatum,  ut  dicitur  I$a.  (VI.  1.);  et  eum  super  omnia  esse,  ut  Rom.  (IX.  5.) 
habetur.  Si  enim  est  esse  omnium,  tunc  est  aliquid  omnium,  non  autem  super 
omnia. 

Hi  etiam  errantes  eadem  sententia  propelluntur  qua  et  idololatrae,  qui  i«- 
communicabile  nomen,  scilicet  Dei,  lignis  et  lapidibus  imposuerunt,  ut  habetur 
Sapient.  XIV.  21.  Si  enim  Deus  est  esse  omnium,  non  magis  dicetur  vere: 
« Lapis  est  ens  » quam:  « Lapis  est  Deus  ». 

Huic  autem  errori  quatuor  sunt  quae  videntur  praestitisse  fomentum. 

Primum  est  quarumdam  auctoritatum  intellectus  perversus.  Invenitur 
enim  a Dionysio  dictum  (IV.  c.  Coei.  Hier.):  « Esse  omnium  est  supersubstan- 
tialis Divinitas  ».  Ex  quo  intelligere  voluerunt,  ipsum  esse  formale  omnium 
rerum  Deum  esse,  non  considerantes  hunc  intellectum  ipsis  verbis  consonum 
esse  non  posse.  Nam  si  Divinitas  est  omnium  esse  formale,  non  erit  super 
omnia,  sed  intr*  omnia,  imo  aliquid  omnium.  Quum  enim  Divinitatem  super 
omnia  dixit,  ostendit,  secundum  naturam  suam  ab  omnibus  distinctum  et 
super  omnia  collocatum.  Ex  hoc  vero,  quod  dixit,  quod  Divinitas  est  esse 
omnium,  ostendit  quod  a Deo  in  omnibus  quaedam  divini  esse  similitudo 
reperitur.  Hunc  etiam  eorum  perversum  intellectum  alibi  apertius  excludens, 
dixit  in  II.  cap.  De  div.  nomin.,  quod  « ipsius  Dei  neque  tactus  neque  aliqua 
commixtio  est  ad  res  alias,  sicut  est  puncti  ad  lineam,  vel  figurae  sigilli  ad 
ceram  ». 

Secundum,  quod  eos  in  hunc  errorem  promovit,  est  rationis  defectus.  Quia 
enim  id,  quod  commune  est,  per  additionem  specificatur  vel  individuatur, 
aestimaverunt  divinum  esse,  cui  nulla  fit  additio,  non  esse  aliquid  proprium, 
sed  esse  commune  omnium,  non  considerantes  quod  id,  quod  commune  est 

vel  universale,  sine  additione  esse  non  potest,  sed  sine  additione  consideratur. 
Non  enim  animal  potest  esse  absque  rationali  vel  irrationali  differentia, 
quamvis  sine  his  differentiis  cogitetur;  licet  etiam  cogitetur  universale  absque 
additione,,  non  tamen  absque  receptibiiitate  additionis  est.  Nam  si  animali 
nulla  differentia  addi  posset,  genus  non  esset;  et  similiter  est  de  omnibus 
aliis  nominibus.  Divinum  autem  esse  et  absque  additione,  non  solum  cogi- 
tatione, sed  etiam  in  rerum  natura , est  non  solum  absque  additione,  sed  etiam 
absque  receptibiiitate  additionis.  Unde  ex  hoc  ipso  quod  additionem  non  re- 
cipit nec  recipere  potest,  magis  concludi  potest  quod  Deus  non  sit  esse  com- 
mune, sed  proprium.  Etenim  ex  hoc  ipso  suum  esse  ab  omnibus  aliis  distin- 
guitur, quia  nihil  ei  addi  potest.  Unde  Commentator,  in  libro  De  causis 
(propos.  9.  circa  fin.),  dicit  quod  causa  prima,  ex  ipsa  puritate  suae  boni- 
tatis, ab  aliis  distinguitur  et  quodammodo  individuatur. 

Tertium:  quod  eos  in  hunc  errorem  induxit,  est  divinae  simplicitatis  con- 
sideratio. Quia  enim  Deus  infinitae  simplicitatis  est,  aestimaverunt  illud,  quod 
in  ultimo  resolutionis  invenitur  eorum  quae  sunt  in  nobis,  Deum  esse,  quasi 
simplicissimum;  non  enim  est  in  infinitum  procedere  in  compositione  eorum 
quae  sunt  in  nobis.  In  hoc  etiam  eorum  defecit  ratio,  dum  non  attenderunt 
id,  quod  in  nobis  simplicissimum  invenitur,  non  tam  rem  completam  quam 
rei  aliquid  esse.  Deo  autem  simplicitas  attribuitur,  sicut  rei  alicui  perfecte 
subsistenti. 

Quartum  etiam,  quod  eos  ad  hoc  inducere  potuit,  est  modus  loquendi, 
quo  dicimus  Deum  in  omnibus  rebus  esse;  non  intelligentes  quod  non  sic 
est  in  rebus  quasi  aliquid  rei,  sed  sicut  rei  causa,  quae  nullo  modo  suo  ef- 
fectui deest.  Non  enim  similiter  esse  dicimus  formam  in  corpore  et  nautam 
in  navi.  » 


CAPUT  XXVII. 

QUOD  DEUS  NON  SIT  FORMA  ALICUJUS  CORPORIS. 

Ostenso  igitur  quod  Deus  non  sit  esse  omnium,  similiter  ostendi  potest 
quod  Deus  non  sit  alicujus  rei  forma. 

1.  Nam  divinum  esse  potest  esse  alicujus  rei  quidditas,  quae  non  sit  ipsum 
esse,  ut  ostensum  est  (c.  22.) ; quod  autem  est  ipsum  esse  divinum,  non  est 
aliud  quam  Deus.  Impossibile  est  igitur  Deum  esse  alicujus  alterius  formam 

2.  Amplius : forma  corporis  non  est  ipsum  esse,  sed  essendi  principium ; 
Deus  autem  est  ipsum  esse;  non  ergo  est  Deus  forma  corporis. 

3.  Item:  ex  unione  formae  et  materiae  resultat  aliquid  compositum,  quod 
est  totum,  respectu  materiae  et  formae.  Partes  autem  sunt  in  potentia,  re- 
spectu totius ; in  Deo  autem  nulla  est  potentialitas;  impossibile  est  igitur  Deum 
esse  formam  unitam  alicui  rei. 

4.  Adhuc:  quod  perse  habet  esse,  nobilius  est  eo  quod  habet  esse  in  alio. 
Omnis  autem  forma  alicujus  corporis  habet  esse  in  alio.  Quum  igitur  Deus 
sit  ens  nobilissimum,  quasi  prima  essendi  causa,  non  potest  esse  alicujus 
forma. 

5.  Praeterea:  hoc  idem  potest  ostendi,  ex  aeternitate  motus,  sic:  Si  Deus 
est  forma  alicujus  mobilis,  quum  ipse  sit  primum  movens  compositum,  erit 
movens  seipsum.  Sed  movens  seipsum  potest  moveri  et  non  moveri . utrumque 
igitur  in  ipso  est.  Quod  autem  est  hujusmodi  non  habet  motus  indeficien- 

tiam  cx  seipso;  oportet  igitur  supra  movens  seipsum  ponere  aliud  primum 
movens,  quod  largiatur  perpetuitatem  motus.  Et  sic  Deus,  qui  est  primum 
movens,  non  est  forma  corporis  moventis  seipsum.  Est  autem  hic  processus 
utilis  ponentibus  aeternitatem  motus;  quo  non  posito,  eadem  conclusio  ha- 
beri potest  ex  regularitate  motus  coeli.  Sicut  enim  movens  seipsum  potest 
quiescere  et  moveri,  ita  potest  velocius  et  tardius  moveri.  Necessitas  igitur 
uniformitatis  motus  coeli  dependet  ex  aliquo  principio  superiori  omnino  im- 
mobili, quod  non  est  pars  corporis  moventis  seipsum,  quasi  aliqua  forma  ejus. 

Huic  autem  veritati  Scriptura  concordat;  dicitur  enim  (Psalm.  VIII.  2.): 
Elevata  est  magnificentia  tua  super  coelos,  et  (Job  XII.):  Excelsior  coelo  est , et 
quid  facies?  longior  terra  mensura  ejus  est,  et  profundior  mari.  Sic  Gentilium 
error  evacuatur,  qui  dicebant  Deum  esse  animam  coeli,  vel  etiam  animam 
totius  mundi;  et  ex  hoc  errore  idololatriam  defendebant,  dicentes  totum 
mundum  esse  Deum,  non  ratione  corporis,  sed  ratione  animae,  sicut  homo 
dicitur  sapiens  non  ratione  corporis,  sed  ratione  animae ; quo  supposito,  sequi 
opinabantur  quod  mundo  et  partibus  ejus  non  indebite  divinus  cultus  exhi- 
bebatur. Commentator  etiam  dicit  in  decimo  secundo  Metaphys.  (t.  c.  41.), 
quod  hic  locus  fuit  lapsus  sapientium  gentis  Zabiorum,  quia  scilicet  posue* 
runt  Deum  esse  formam  coeli. 


CAPUT  XXVIII. 

DE  PERFECTIONE  DIVINA. 

Licet  autem  ea  quae  sunt  et  vivunt  perfectiora  sint  quam  ea  quae  tantum 
sunt,  Deus  tamen,  qui  non  est  aliud  quam  suum  esse,  est  universaliter  ens 
perfectum  cui  non  deest  alicujus  generis  nobilitas. 

Omnis  enim  nobilitas  cujusque  rei  est  sibi  secundum  suum  esse;  nulla 
enim  nobilitas  esset  homini  ex  sua  sapientia,  nisi  per  eam  sapiens  esset,  et 
sic  de  aliis;  sic  ergo  secundum  modum  quo  res  habent  esse,  est  suus  modus 
in  nobilitate:  nam  res  secundum  quod  suum  esse  contrahitur  ad  aliquem 
specialem  modum  nobilitatis  majorem  vel  minorem,  dicitur  esse  secundum 
hoc  nobilior  vel  minus  nobilis.  Igitur  si  aliquid  est  cui  competit  tota  virtus 
essendi,  ei  nulla  nobilitas  deesse  potest,  quae  alicui  rei  conveniat;  sed  rei 
quae  est  suum  esse,  competit  esse  secundum  totam  essendi  potestatem  : sicut 
si  esset  aliqua  albedo  separata  nihil  ei  de  virtute  albedinis  deesse  posset;  nam 
alicui  albo  aliquid  de  virtute  albedinis  deesset  ex  defectu  recipientis  albedinem 
qui  eam  secundum  modum  suum  recipit,  et  fortasse  non  secundum  totum 
posse  albedinis.  Deus  igitur,  qui  est  suum  esse,  ut  probatum  est,  habet  esse 
secundum  totam  virtutem  ipsius  esse.  Non  potest  ergo  carere  aliqua  nobili- 
tate quae  alicui  rei  competat ; sicut  autem  omnis  nobilitas  et  perfectio  inest 
rei  secundum  quod  est,  ita  omnis  defectus  inest  ei  secundum  quod  aliqua- 
liter non  est.  Deus  autem  sicut  habet  esse  totaliter,  ita  ab  eo  totaliter  absistit 
non  esse,  quia  per  modum  per  quem  habet  aliquid  esse  deficit  a non  esse; 
a Deo  ergo  omnis  defectus  abscedit:  est  igitur  universaliter  perfectus.  Ista 
vero  quae  tantum  sunt  non  sunt  imperfecta  propter  imperfectionem  ipsius 
esse  absoluti;  non  enim  ipsa  habent  esse  secundum  suum  totum  posse,  sed 
participant  esse  secundum  quemdam  particularem  modum,  et  imperfectis- 
simum. 

Item:  omne  imperfectum  ab  aliquo  perfecto  necesse  est  ut  procedat;  semen 
■enim  est  ab  animali  vel  a planta;  igitur  primum  ens  debet  esse  perfectissi- 
mum. Ostensum  est  autem  Deum  esse  primum  ens;  est  ergo  perfectissimus. 

Amplius:  unumquodque  perfectum  est,  in  quantum  est  actu,  imperfectum 
•rautem  secundum  quod  est  in  potentia  cum  privatione  actus.  Id  igitur  quod 
nullo  modo  est  in  potentia,  sed  est  actus  purus,  oportet  perfectissimum  esse. 
Tale  autem  Deus  est;  est  igitur  perfectissimus. 

Amplius:  nihil  agit  nisi  secundum  quod  est  in  actu:  actio  igitur  conse- 
quitur modum  actus  in  agente.  Impossibile  est  igitur  effectum,  qui  per  actio- 
nem educitur,  esse  in  nobiliori  actu  quam  sit  actus  agentis ; possibile  est  tamen 
actum  effectus  imperfectiorem  esse  quam  sit  actus  causae  agentis,  eo  quod 
actio  potest  debilitari  ex  parte  ejus  in  quo  terminatur.  In  genere  autem  causae 
efficientis  fit  reductio  ad  unam  causam  quae  Deus  dicitur,  ut  ex  dictis  patet, 
a quo  sunt  omnes  res,  ut  in  sequentibus  ostendetur.  Oportet  igitur  quod 
quidquid  actu  est  in  quacumque  re  alia,  inveniri  in  Deo  multo  eminentius 
quam  sit  in  re  illa;  non  autem  e converso.  Est  igitur  Deus  perfectissimus. 

Item:  in  unoquoque  genere  est  aliquod  perfectissimum  in  genere  illo,  ad 
quod  omnia  quae  sunt  illius  generis  mensurantur,  quia  ex  eo  unumquodque 
ostenditur  magis  et  minus  esse  perfectum,  quod  ad  mensuram  sui  generis 
magis  vel  minus  appropinquat:  sicut  album  dicitur  esse  mensura  in  omnibus 
coloribus,  et  virtuosus  inter  omnes  homines.  Id  autem  quod  est  mensura 
omnium  entium,  non  potest  esse  aliud  quam  Deus,  qui  est  suum  esse;  ipsi 
igitur  nulla  deest  perfectionum,  quae  aliquibus  rebus  conveniat,  alias  non  esset 
omnium  communis  mensura. 

Hinc  est  quod  cum 'quaereret  Moyses  divinam  videre  faciem  seu  gloriam, 
responsum  est  ei  a Domino:  Ego  ostendam  tibi  omne  bonum,  ut  habetur  (Exod. 
XXXIII,  19  ),  per  hoc  dans  intelligere  in  se  omnis  bonitatis  plenitudinem  esse. 
Dionysius  etiam  in  V.  c.  De  div.  nomin.  dicit:  «Deus  non  quodammodo  est 
exsistens,  sed  simpliciter  et  incircumscriptive  totum  esse  in  seipso  accipit  et 
praeaccipit ». 

Sciendum  tamen  est  quod  perfectio  Deo  convenienter  attribui  non  potest, 
si  nominis  significatio  quantum  ad  sui  originem  attendatur;  quod  enim  factum 
non  est,  nec  perfectum  posse  dici  videtur.  Sed  quia  omne  quod  fit  de  potentia 
in  actum  deductum  est,  et  de  non  esse  in  esse,  quando  factum  est,  tunc  recte 
perfectum  esse  dicitur,  quasi  totaliter  factum;  quando  potentia  totaliter  est 
ad  actum  reducta,  ut  nihil  de  non  esse  retineat,  sed  habeat  esse  completum. 
Per  quamdam  igitur  nominis  extensionem  perfectum  dicitur,  non  solum  quod 
fiendo  pervenit  ad  actum  completum,  sed  etiam  id  quod  est  in  actu  com- 
pleto absque  omni  factione,  et  sic  Deum  perfectum  esse  dicimus  secundum 
illud  (Matth.  V.  48.):  Estote  perfecti  sicut  et  Pater  vester  coelestis  perfectus  est. 

CAPUT  XXIX. 

DE  SIMILITUDINE  DIVINA. 

Ex  hoc  autem  quomodo  in  rebus  possit  similitudo  ad  Deum  inveniri, 
vel  non  possit,  considerari  potest.  Effectus  enim  a suis  causis  deficientes 
non  conveniunt  cum  eis  in  nomine  et  ratione ; necesse  est  tamen  aliquam 
inter  ea  similitudinem  inveniri;  de  natura  enim  agentis  est  ut  agens  sibi  si- 
mile agat,  cum  unumquodque  agat  secundum  quod  actu  est.  Unde  forma 

affectus  in  causa  excedente  invenitur  quidem  aliqualiter,  sed  secundum  alium 
modum  et  aliam  rationem,  ratione  cujus  causa  aequivoca  dicitur;  sol  enim 
in  corporibus  inferioribus  calorem  causat,  agendo  secundum  quod  actu  est; 
unde  oportet  quod  calor  a sole  generatus  aliqualem  similitudinem  obtineat 
ad  virtutem  activam  solis,  per  quam  calor  in  istis  inferioribus  causatur, 
ratione  cujus  sol  calidus  dicitur,  quamvis  non  una  ratione;  et  sic  sol  om- 
nibus illis  similis  aliqualiter  dicitur,  in  quibus  suos  effectus  efficaciter  inducit, 
a quibus  tamen  rursus  omnibus  dissimilis  est,  in  quantum  hujusmodi  effe- 
ctus non  eodem  modo  possident  calorem  hujusmodi  quo  in  sole  invenitur. 
Ita 'etiam  et  Deus  omnes  perfectiones  rebus  tribuit,  ac  per  hoc  cum  om- 
nibus similitudinem  habet  et  dissimilitudinem  simul;  et  inde  est  quod  sacra 
Scriptura  aliquando  similitudinem  inter  Deum  et  creaturam  commemorat, 
ut  cum  dicitur  (Genes.  I.  26.):  Faciamus  hominem  ad  imaginem  et  similitudi- 
nem nostram;  aliquando  vero  similitudo  negatur  secundum  illud  (Isa.  XL.  18.): 
Cui  ergo  similem  fecistis  Deum  aut  quam  imaginem  ponetis  ei  ? et  (Ps.  LXXXII.  2.): 
Deus , qui  similis  erit  tibi  ? 

Huic  autem  rationi  Dionysius  concordat,  qui  in  IX.  c.  De  div.  nomin. 
dicit:  « Eadem  similia  sunt  Deo  et  dissimilia:  similia  quidem  secundum  imi- 
tationem ejus,  qui  non  est  perfecte  imitabilis,  qualem  in  eis  contingit  esse; 
dissimilia  autem,  secundum  quod  causata  habent  minus  suis  causis  ». 

Secundum  tamen  hanc  similitudinem  convenientius  dicitur  Deo  creatura 
similis,  quam  e converso;  simile  enim  alicui  dicitur,  quod  ejus  possidet  qua- 
litatem vel  formam.  Quia  igitur  id  quod  in  Deo  perfecte  est,  in  rebus  aliis 
per  quandam  deficientem  participationem  invenitur  illud  secundum  quod 
similitudo  attenditur,  Dei  quidem  simpliciter  est,  non  autem  creaturae;  et 
sic  creatura  habet  quod  Dei  est,  unde  et  Deo  recte  similis  dicitur.  Non 
autem  sic  potest  dici  Deum  habere  quod  creaturae  .est;  unde  nec  conve- 
nienter dicitur  Deum  creaturae  similem  esse,  sicut  nec  hominem  dicimus 
suae  imagini  fore  similem,  cui  tamen  sua  imago  recte  similis  enuntiatur. 

Multo  etiam  minus  proprie  dicitur,  quod  Deus  creaturae  similetur;  nam 
assimilatio  motum  ad  similitudinem  dicit,  et  sic  competit  ei  quod  ab  alio 
accepit  unde  simile  ei  sit.  Creatura  autem  accipit  a Deo  unde  ei  similis  sit, 
non  autem  e converso;  non  igitur  Deus  creaturae  assimilatur,  sed  magis 
converso. 


CAPUT  XXX. 

QUAE  NOMINA  DE  DEO  POSSINT  PRAEDICARI. 

Ex  his  etiam  considerari  potest  quid  de  Deo  dici,  vel  non  dici  possit; 
<juidve  de  eo  tantum  dicatur,  quid  etiam  de  Deo  simul,  et  aliis  rebus:  quia 
enim  omnem  perfectionem  creaturae  est  in  Deo  invenire,  sed  per  aliud 
modum  eminentiorem,  quaecumque  nomina  absolute  perfectionem  absque 
defectu  designant,  de  Deo  praedicantur,  et  de  aliis  rebus,  sicut  est  bonitas, 
sapientia,  esse,  et  alia  hujusmodi. 

Quaecumque  vero  nomina  hujusmodi  perfectiones  exprimunt,  cum  modo 
proprio  creaturis,  de  Deo  dici  non  possunt,  nisi  per  similitudinem  e.t  me- 
taphoram, per  quam  quae  sunt  unius  rei  alteri  solent  adaptari,  sicut  aliquis 
homo  dreitur  lapis  propter  duritiam  intellectus:  hujusmodi  autem  sunt  omnia 
nomina  imposita  au  designandum  speciem  rei  creatae,  sicut  homo  et  lapis, 

nam  cuilibet  speciei  debetur  proprius  modus  perfectionis  et  esse.  Similiter 
etiam  quaecumque  nomina  proprietates  rerum  designant,  quae  ex  propriis 
principiis  specierum  causantur,  de  Deo  dici  non  possunt  nisi  metaphorice. 

Quae  vero  hujusmodi  perfectiones  exprimunt  cum  supereminentiori  modo 
quo  Deo  conveniunt,  de  solo  Deo  dicuptur,  sicut  summum  bonum,  primum 
ens,  et  alia  hujusmodi. 

Dico  autem  aliqua  praedictorum  nominum  perfectionem  absque  defecta 
importare,  quantum  ad  illud  ad  quod  significandum  nomen  fuit  impositum; 
quantum  enim  ad  modum  significandi,  omne  nomen  cum  defectu  est,  nam 
nomine  res  exprimimus  eo  modo  quo  intellectu  concipimus.  Intellectus  autem 
noster  a sensibilibus  cognoscendi  initium  sumens,  illum  modum  non  tran- 
scendit qui  in  rebus  sensibilibus  invenitur,  in  quibus  aliud  est  forma  et  habens 
formam,  propter  formae  et  materiae  compositionem.  Forma  vero  in  his 
rebus  invenitur  quidem  simplex,  sed  non  perfecta,  utpote  non  subsistens: 
habens  autem  formam  invenitur  quidem  subsistens:  sed  non  simplex,  immo 
concretionem  habens;  unde  intellectus  noster,  quidquid  significat  ut  subsi- 
stens, in  concretione  significat;  quod  vero  ut  simplex  significat,  non  ut  quod 
est,  sed  ut  quo  est.  Et  sic  in  omni  nomine  a nobis  dicto,  quantum  ad  mo- 
dum significandi,  imperfectio  invenitur  quae  Deo  non  competit,  quamvis  res 
significata  aliquo  eminenti  modo  Deo  conveniat,  ut  patet  in  nomine  boni- 
tatis et  boni;  nam  bonitas  significat  ut  non  subsistens,  bonum  autem  ut 
concretum ; et  quantum  ad  hoc  nullum  nomen  Deo  convenienter  aptatur* 
sed  solum  quantum  ad  id  ad  quod  significandum  nomen  imponitur. 

Possunt  igitur,  ut  Dionysius  docet  (I.  et  IV.  cap.  De  div.  nomin.),  hujus* 
modi  nomina  et  affirmari  de  Deo  et  negari:  affirmari  quidem  propter  no* 
minis  rationem ; negari  vero  propter  significandi  modum. 

Modus  autem  supereminentiae  quo  in  Deo  dictae  perfectiones  inveniantur 
per  nomina  a nobis  imposita,  significari  non  possunt  nisi  vel  per  negatio* 
nem,  sicut  cum  dicimus  Deum  aeternum  vel  infinitum,  vel  etiam  per  rela- 
tionem ipsius  ad  alia,  ut  cum  dicitur  prima  causa  vel  summum  bonum ; non 
enim  de  Deo  capere  possumus  quid  est,  sed  quid  non  est,  et  qualiter  alia  se 
habeant  ad  ipsum,  ut  ex  praedictis  patet. 

CAPUT  XXXI. 

QUOD  DIVINA  PERFECTIO  ET  PLURALITAS  NOMINUM 
DIVINAE  SIMPLICITATI  NON  REPUGNAT. 

Ex  praedictis  etiam  videri  potesLquod  divina  perfectio  et  plura  nomina 
dicta  de  Deo,  ipsius  simplicitati  non  repugnant;  sic  enim  omnes  perfectiones 
in  rebus  aliis  inventas  Deo  attribui  diximus  sicut  effectus  in  suis  causis  ae- 
quivocis  inveniuntur.  Qui  quidem  effectus  in  suis  causis  sunt  virtute,  ut  calor 
in  sole ; virtus  autem  hujusmodi  nisi  aliqualiter  esset  de  genere  caloris,  sol 
per  eum  agens  non  sibi  simile  generaret:  ex  hac  igitur  virtute  sol  calidus 
dicitur,  non  solum  quia  calorem  facit,  sed  quia  virtus  per  quam  hoc  facit 
est  aliquid  conforme  calori;  per  eandem  autem  virtutem,  perquam  sol  facit 
calorem,  facit  et  multos  alios  effectus  in  inferioribus  corporibus,  utpote  sic* 
citatem;  et  sic  calor  et  siccitas,  quae  in  igne  sunt  qualitates  diversae,  soli 
attribuuntur  per  unam  virtutem.  Ita  et  omnium  perfectiones  quae  rebus  aliis 
secundum  diversas  fo-mas  conveniunt.  Deo  secundum  unam  ejus  virtutem 

attribui  est  necesse:  quae  quidem  virtus  non  est  alia  a sua  essentia,  cum  ei 
nihil  accidere  possit,  ut  probatum  est  (c.  23.). 

Sic  igitur  sapiens  Deus  dicitur,  non  solum  secundum  hoc  quod  sapien- 
tiam efficit,  sed  quia  secundum  quod  sapientes  sumus,  virtutem  ejus,  qua 
sapientes  nos  facit,  aliquatenus  imitamur;  non  autem  dicitur  lapis  quamvis 
lapides  fecerit,  quia  in  nomine  lapidis  intelligitur  modus  determinatus  es- 
sendi,  secundum  quem  lapis  a Deo  distinguitur:  imitatur  autem  lapis  Deum 
ut  causam  secundum  esse,  secundum  bonitatem,  et  alia  hujusmodi,  sicut  et 
aliae  creaturae. 

Hujusmodi  autem  simile  inveniri  potest  in  potentiis  cognoscitivis,  et  in 
virtutibus  operativis  humanis ; intellectus  enim  unica  virtute  cognoscit  omnia 
quae  pars  sensitiva  diversis  potentiis  apprehendit,  et  etiam  alia  multa;  in- 
tellectus etiam  quanto  fuerit  altior,  tanto  aliquo  uno  plura  cognoscere  potest* 
ad  quae  cognoscenda  intellectus  inferior  non  pertingit  nisi  per  multa.  Po- 
testas autem  regia  ad  omnia  illa  extenditur,  ad  quae  diversae  sub  ipsa  po- 
testates ordinem  habent:  sic  igitur  et  Deus  per  unum  simplex  suum  esse, 
omnimodam  perfectionem  possidet  quam  res  aliae;  immo  multo  majorem 
per  quaedam  diversa  consequuntur. 

Ex  quo  patet  necessitas  plurium  nominum  de  Deo  dictorum.  Quia  enim 
eum  non  possumus  cognoscere  naturaliter  nisi  ex  effectibus  deveniendo  in 
ipsum,  oportet  quod  nomina  quibus  perfectionem  ipsius  significamus  diversa 
sint,  sicut  et  perfectiones  in  rebus  inveniuntur  diversae.  Si  autem  ipsam  es- 
sentiam, prout  est,  possemus  intelligere,  et  ei  nomen  proprium  adaptare,  uno 
nomine  tantum  eam  exprimeremus,  quod  promittitur  his  qui  eum  per  es- 
sentiam videbunt  (Zach.  XIV.  9.):  In  die  illa  erit  Dominus  unus , st  nomen, 
ejus  unum. 


CAPUT  XXXII. 

QUOD  NIHIL  DE  DEO  ET  REBUS  ALIIS  UNIVOCE  PRAEDICATUR- 
(I.  part.  quaest.  XIII.  ari.  5.). 

Ex  his  autem  patet  quod  nihil  de  Deo  et  rebus  aliis  potest  univoce  prae- 
dicari; nam  effectus  qui  non  recipit  formam  secundum  speciem  similem  ei 
per  quam  agens  agit,  nomen  ab  illa  forma  sumptum  secundum  univocam 
praedicationem  recipere  non  potest:  non  enim  univoce  dicitur  calidus  ignis 
a sole  generatus  et  sol.  Rerum  autem  quarum  Deus  est  causa,  formae  ad 
speciem  divinae  virtutis  non  perveniunt,  cum  divisim  et  particulariter  reci- 
piant, quod  in  Deo  simpliciter  et  universaliter  invenitur;  patet  igitur  quod 
de  Deo  et  rebus  aliis  nihil  univoce  dici  potest. 

Amplius : si  aliquis  effectus  ad  speciem  causae  pertingat,  praedicationem 
nominis  univoce  non  consequitur,  nisi  secundum  eumdem  essendi  modum 
eamdem  speciem  vel  formam  suscipiat;  non  enim  univoce  dicitur  domus 
quae  est  in  arte  et  in  materia,  propter  hoc  quod  forma  domus  habet  esse 
dissimile  utrobique.  Res  autem  aliae  etiam  si  omnino  similem  formam  con- 
sequerentur, non  tamen  consequuntur  secundum  eumdem  modum  essendi ; 
nam  nihil  est  in  Deo  quod  non  sit  ipsum  esse  divinum,  ut  ex  dictis  (c.  23.) 
patet,  quod  in  aliis  rebus  non  accidit.  Impossibile  est  igitur  aliquid  de  Dea 
"nivoce  et  rebus  aliis  praedicari. 

Adhuc:  omne  quod  de  pluribus  univoce  praedicatur  vel  est  genus,  vel 
■est  species,  vel  differentia,  vel  accidens,  aut  proprium;  de  Deo  autem  nihil 
praedicatur  ut  genus, nec  ut  differentia,  ut  supra  (c.  25.)  ostensum  est;  et  sic 
nec  ut  diffinitio,  nec  etiam  ut  species  quae  ex  genere  et  differentia  consti- 
tuitur, nec  aliquid  ei  accidere  potest,  ut  supra  (c.  23.)  demonstratum  est.  Et 
ita  nihil  de  Deo  praedicatur,  neque  ut  accidens,  neque  ut  proprium,  nam 
proprium  de  genere  accidentium  est.  Relinquitur  igitur  nihil  de  Deo  et  rebus 
-aliis  univoce  praedicari. 

Item:  quod  univoce  de  pluribus  praedicatur,  utroque  illorum  ad  minus 
secundum  intellectum  simplicius  est.  Deo  autem  neque  secundum  rationem, 
neque  secundum  intellectum  potest  esse  aliquid  simplicius;  nihil  igitur  uni- 
voce de  Deo  et  rebus  aliis  praedicatur. 

Amplius:  omne  quod  de  pluribus  praedicatur  univoce  secundum  parti- 
cipationem, cuilibet  eorum  convenit  de  quo  praedicatur,  nam  species  parti- 
cipare dicitur  genus,  et  individuum  speciem.  De  Deo  autem  nihil  dicitur  per 
participationem,  nam  omne  quod  participatur  determinatur  ad  modum  parti- 
cipati, et  sic  partialiter  habetur,  et  non  secundum  omnem  perfectionis  mo- 
dum. Oportet  igitur  nihil  de  Deo  et  rebus  aliis  univoce  praedicari. 

Adhuc : quod  praedicatur  de  aliquibus  secundum  prius  et  posterius,  certum 
■est  univoce  non  praedicari;  nam  prius  in  diffinitione  posterioris  includitur, 
sicut  substantia  in  diffinitione  accidentis,  secundum  quod  est  ens.  Si  igitur 
■diceretur  univoce  ens  de  substantia  et  accidente,  oporteret  quod  substantia 
etiam  poneretur  in  diffinitione  entis  secundum  quod  de  substantia  praedica- 
tur, quod  patet  esse  impossibile.  Nihil  autem  de  Deo  et  rebus  aliis  praedi- 
catur eodem  ordine,  sed  secundum  prius  et  posterius,  cum  de  Deo  omnia 
praedicentur  essentialiter;  dicitur  enim  ens  quasi  ipsa  essentia,  et  bonus  quasi 
ipsa  bonitas : de  aliis  autem  praedicatione?  fiunt  per  participationem,  sicut 
Socrates  dicitur  homo,  non  quod  sit  ipsa  humanitas,  sed  humanitatem  habens. 
Impossibile  est  igitur  aliquid  de  Deo  et  rebus  aliis  univoce  dici. 

CAPUT  XXXIII. 

QUOD  NON  OMNINO  NOMINA  DICUNTUR  DE  DEO  ET  CREATURIS 
PURE  AEQUIVOCE. 

Ex  praemissis  etiam  patet  quod  non  quidquid  de  Deo  et  rebus  aliis  prae- 
dicatur, secundum  puram  aequivocationem  dicitur,  sicut  ea  quae  sunt  a casu 
^equivoca;  nam  in  his  quae  sunt  a casu  aequivoca,  nullus  ordo  aut  respectus 
attenditur  unius  ad  alterum,  sed  omnino  per  accidens  est  quod  unum  nomen 
diversis  rebus  attribuatur:  non  enim  nomen  impositum  uni,  signat  ipsum 
habere  ordinem  ad  alterum.  Sic  autem  non  est  de  nominibus  quae  de  Deo 
dicuntur  et  creaturis;  consideratur  enim  in  hujusmodi  nominum  communi- 
tate ordo  causae  et  causati,  ut  ex  dictis  (c.  29.  et  32.)  patet.  Non  igitur 
secundum  puram  aequivocationem  aliquid  de  Deo  et  rebus  aliis  praedicatur. 

Amplius : ubi  est  pura  aequivocatio  nulla  similitudo  in  rebus  attenditur, 
sed  solum  unitas  nominis.  Rerum  autem  ad  Deum  est  aliquis  modus  simi- 
litudinis, ut  ex  praedictis  (c.  29.)  patet.  Relinquitur  igitur  quod  non  dicantur 
de  Deo  secundum  puram  aequivocationem. 

Item  : quando  unum  de  pluribus  secundum  puram  aequivocationem  prae- 
dicatur, ex  uno  eorum  non  possum»**'  ^uci  in  agnitionem  alterius ; nam  co- 

gnitio  rerum  non  dependet  ex  vocibus,  sed  ex  nominum  ratione.  Ex  his 
-autem  quae  in  rebus  aliis  inveniuntur,  in  divinorum  cognitionem  pervenimus, 
ut  ex  dictis  (c.  30.  et  31.)  patet.  Non  igitur  secundum  puram  aequivocationem 
dicuntur  hujusmodi  de  Deo  et  aliis  rebus. 

Adhuc : aequivocatio  nominis  processum  argumentationis  impedit.  Si 
igitur  nihil  diceretur  de  Deo,  et  creaturis,  nisi  pure  aequivoce,  nulla  argu- 
mentatio fieri  posset  procedendo  de  creaturis  ad  Deum;  cujus  contrarium 
patet  ex  omnibus  loquentibus  de  divinis. 

Amplius:  frustra  aliquod  nomen  de  aliquo  praedicatur,  nisi  per  illud 
nomen  aliquid  de  eo  intelligamus.  Sed  si  nomina  dicuntur  de  Deo  et  crea- 
turis omnino  aequivoce,  nihil  per  illa  nomina  omnino  de  Deo  intelligimus ; 
cum  significationes  illorum  nominum  notae  sint  nobis  solum  secundum  quod 
de  creaturis  dicuntur:  frustra  igitur  diceretur,  aut  probaretur  de  Deo  quod 
Deus  est  ens  bonum,  vel  si  quid  aliud  hujusmodi  est. 

Si  autem  dicatur  quod  per  hujusmodi  nomina  solum  de  Deo  cognoscimus 
■quid  non  est,  ut  scilicet  ea  ratione  dicatur  vivens,  quia  non  est  de  genere 
rerum  inanimatarum,  et  sic  de  aliis,  ad  minus  oportebit  quod  vivens  de  Deo 
et  creaturis  dictum  conveniat  in  negatione  inanimati,  et  sic  non  erit  pure 
■aequivocum. 


CAPUT  XXXIV. 

QUOD  EA  QUAE  DICUNTUR  DE  DEO  ET  CREATURIS 
ANALOGICE  DICUNTUR. 

Sic  igitur  ex  dictis  relinquitur  quod  ea  quae  de  Deo  et  rebus  aliis  dicuntur» 
praedicantur  neque  univoce,  neque  aequivoce,  sed  analogice,  hoc  est  secun- 
dum ordinem  vel  respectum  ad  aliquod  unum.  (Quod  quidem  dupliciter  con- 
tingit: uno  modo,  secundum  quod  multa  habent  respectum  ad  aliquod  unum, 
sicut  secundum  respectum  ad  unam  sanitatem  animal  dicitur  sanum,  ut  ejus 
subjectum,  medicina,  ut  ejus  effectivum,  cibus,  et  ejus  conservativum,  urina, 
fut  ejus  signum;  alio  modo,  secundum  quod  duorum  attenditur  ordo  vel  re- 
spectus, non  ad  aliquid  alterum,  sed  ad  unum  ipsorum,  sicut  ens  de  substantia 
et  accidente  dicitur,  secundum  quod  accidens  ad  substantiam  respectum  ha- 
bet, non  quod  substantia  et  accidens  ad  aliquod  tertium  referantur.  Hujusmodi 
igitur  nomina  de  Deo  et  rebus  aliis  non  dicuntur  analogice  secundum  pri- 
mum modum;  oporteret  enim  aliquid  Deo  ponere  prius,  sed  modo  secundo. 

In  hujusmodi  autem  analogica  praedicatione  ordo  attenditur  idem  secun- 
dum nomen,  et  secundum  rem  quandoque;  quandoque  vero  non  idem : nam 
ordo  nominas  sequitur  ordinem  cognitionis,  quia  est  signum  intelligibilis  con- 
ceptionis. Quando  igitur  id  quod  est  prius  secundum  rem,  invenitur  etiam 
cognitione  prius:  idem  invenitur  prius  et  secundum  nominis  rationem,  et 
secundum  rei  naturam.  Sic  substantia  est  prior  accidente  natura  in  quantum 
substantia  est  causa  accidentis : et  cognitione,  in  quantum  substantia  in  diffi- 
nitione accidentis  ponitur,  et  ideo  ens  dicitur  prius  de  substantia  quam  de  ac- 
cidente, et  secundum  rei  naturam  et  secundum  nominis  rationem.  Quando 
vero  illud  quod  est  prius  secundum  naturam,  est  posterius  secundum  cogni- 
tionem, hinc  in  analogicis  non  est  idem  ordo  secundum  rem,  et  secundum 
nominis  rationem : sicut  virtus  sanandi,  quae  est  in  sanitavis,  prior  est  natu- 
raliter sanitate  quae  est  in  animali,  sicut  causa  effectu.  Sed  quia  hanc  virtutem 

per  effectum  cognoscimus,  ideo  etiam  ex  effectu  nominamus;  et  inde  est  quod 
sanativum  est  prius  ordine  rei,  sed  animal  dicitur  prius  sanum  secundum  no* 
minis  rationem.  Sic  igitur  quia  ex  rebus  aliis  in  Dei  cognitionem  pervenimus,, 
res  nominum  de  Deo  et  rebus  aliis  dictorum  per  prius  est  in  Deo  secundum 
suum  modum,  sed  ratio  nominis  per  posterius : unde  et  nominari  dicitur  a. 
suis  causatis. 


CAPUT  XXXV. 

QUOD  PLURA  NOMINA  DICTA  DE  DEO  NON  SUNT  SYNONYMA. 

Ostenditur  etiam  ex  dictis,  quod  quamvis  nomina  de  Deo  dicta  eamdem. 
rem  significent,  non  tamen  sunt  synonyma,  quia  non  significant  rationem 
eamdem ; nam  sicut  diversae  res  uni  simplici  rei,  quae  Deus  est,  similantur  per 
formas  diversas,  ita  intellectus  noster  per  diversas  conceptiones  aliqualiter 
ei  similatur,  in  quantum  per  diversas  perfectiones  creaturarum  in  ipsum  co- 
gnoscendum perducitur.  Et  ideo  de  uno  intellectus  noster  multa  concipiens 
non  est  falsus  neque  vanus,  quia  illud  simplex  esse  divinum  hujusmodi  est,  ut 
ei  secundum  formas  multiplices  aliqua  similari  possint,  ut  supra  ostensum 
est  (c.  29  et  31.).  Secundum  autem  diversas  conceptiones  diversa  nomina  in- 
tellectus adinvenit,  quae  Deo  attribuit,  et  ita  cum  non  secundum  eamdem  ra- 
tionem attribuantur,  constat  ea  non  esse  synonyma,  quamvis  rem  omnino 
unam  significent.  Non  enim  est  eadem  nominis  significatio,  cum  nomen  per 
prius  conceptionem  intellectus,  quam  rem  intellectam  significet. 

CAPUT  XXXVI. 

QUALITER  INTELLECTUS  NOSTER  DE  DEO  PROPOSITIONES  FORMET* 

Ex  hoc  etiam  ulterius  patet,  quod  intellectus  noster  de  Deo  simplici  non 
in  vanum  enuntiationes  format  componendo  et  dividendo,  quamvis  Deus  om- 
nino sit  simplex.  Quamvis  namque  intellectus  noster  in  Dei  cognitionem  per 
diversas  conceptiones  deveniat,  ut  dictum  est  (c.  praec.),  intelligit  tamen  id 
quod  omnibus  eis  respondet  omnino  unum  esse; non  enim  intellectus  modum 
quo  intelligit,  rebus  attribuit  intellectis,  sicut  nec  lapidi  immaterialitatem, 
quamvis  eum  immaterialiter  cognoscat,  et  ideo  rei  unitatem  proponit  per  com- 
positionem verbalem  quae  est  identitatis  nota,  cum  dicit:  Deus  est  bonus, 
vel  bonitas:  ita  quod,  si  qua  est  diversitas  in  compositione,  ad  intellectum  re- 
feratur ; unitas  vero  ad  rem  intellectam.  Et  ex  hac  ratione  quandoque  intel- 
lectus noster  enuntiationem  de  Deo  format  cum  aliqua  diversitatis  nota  prae- 
positionem interponendo,  ut  cum  dicitur:  Bonitas  est  in  Deo;  quia  in  hoc 
designatur  aliqua  diversitas  quae  competit  intellectui,  et  aliqua  unitas  quam 
oportet  ad  rem  referre. 

CAPUT  XXXVII. 

QUOD  DEUS  EST  BONUS. 

(I.  part.  q.  VI.  art.  i.). 

Ex  perfectione  autem  divina,  quam  ostendimus,  bonitas  ipsius  concludi 
potest.  Id  enim  quo  unumquodque  bonum  dicitur,  est  propria  virtus  ejus; 
nam  virtus  est  uniuscujusque  quae  bonum  facit  habentem,  et  opus  ejus  bo- 
num reddit.  Virtus  autem  est  perfectio  quaedam : tunc  enim  unum  quodlibet 
perfectum  dicimus  quando  attingit  propriam  virtutem,  ut  patet  in  septimo 
Phys.  (t.  c.  18.);  ex  hoc  igitur  unumquodque  bonum  est  quod  perfectum  est: 
et  inde  est  quod  unumquodque  suam  perfectionem  appetit,  sicut  proprium 
bonum.  Ostensum  est  (c.  28.)  autem,  Deum  esse  perfectum ; est  igitur  bonus. 

Item  ostensum  est  supra  (c.  13.)  esse  aliquod  primum  movens  immobile, 
quod  Deus  est;  movet  autem,  sicut  movens  omnino  immobile,  quod  movet 
sicut  desideratum. 

Deus  igitur,  cum  sit  primum  movens  immobile,  est  primum  desideratum. 
Desideratur  autem  dupliciter  aliquid,  aut  quia  est  bonum,  aut  quia  apparet 
bonum,  quorum  primum  est  quod  est  bonum ; nam  apparens  bonum  non 
movet  per  seipsum,  sed  secundum  quo/1  habet  aliquam  speciem  boni:  bonum 
vero  movet  per  seipsum.  Primum  igitur  desideratum,  quod  Deus  est,  est 
vere  bonum. 

Adhuc:  bonum  est  quod  omnia  appetunt,  ut  Philosophus  optime  dictum 
introducit  primo  Ethicor.  (c.  1.);  omnia  autem  appetunt  esse  actu  secundum 
suum  modum,  quod  patet  ex  hoc  quod  unumquodque  secundum  naturam 
suam  repugnat  corruptioni.  Esse  igitur  actu,  boni  rationem  constituit:  unde 
et  per  privationem  actus,  a potentia  consequitur  malum,  quod  est  bono  op- 
positum, ut  per  Philosophum  patet  in  nono  Metaphys.  (t.  c.  19.).  Deus  autem 
est  ens  actu,  non  in  potentia,  ut  supra  ostensum  est  (c.  16.);  est  igitur  vere 
bonus. 

Amplius:  communicatio  esse  et  bonitatis,  ex  bonitate  procedit,  quod  qui- 
dem patet  ex  ipsa  natura  boni,  et  ex  ejus  ratione;  naturaliter  enim  bonum 
uniuscujusque  et  actio  est  perfectio  ejus.  Unumquodque  autem  ex  hoc  agit 
quod  actu  est:  agendo  autem  esse  et  bonitatem  et  alia  diffundit.  Unde  et 
signum  perfectionis  est  alicujus  quod  simile  sibi  possit  producere,  ut  patet 
per  Philosophum  in  quarto  Metheoreorum  (t.  c.  18.).  Ratio  vero  boni  est  ex 
hoc  quod  est  appetibile,  quod  est  finis,  quae  etiam  movet  agentem  ad  agen- 
dum ; propter  quod  dicitur  bonum  esse  aiffusivum  sui  esse.  Haec  autem  dif- 
fusio Deo  competit;  ostensum  est  enim  supra  (c.  13.),  quod  Deus  est  aliis 
<ausa  essendi,  sicut  per  se  ens  necesse  esse.  Est  igitur  vere  bonus. 

Hinc  est  quod  in  Psalm.  LXXII.  1.  dicitur:  Quam  bonus  Israel  Deus  his  qui 
recto  sunt  corde;  et  (Thren.  III.  25.)  dicitur:  Bonus  est  Dominus  sperantibus  in 
se,  animae  quaerenti  illutr 

CAPUT  XXXVIII. 

Q.UOD  DEUS  EST  IPSA  BONITAS. 

(I.  part.  q.  VI.  art.  i.). 

Ex  his  autem  haberi  potest,  quod  Deus  sit  sua  bonitas;  esse  enim  actu 
in  unoquoque  est  bonum  ipsius.  Sed  Deus  non  est  solum  ens  actu,  sed  est 
ipsum  suum  esse,  ut  supra  (c.  22.)  ostensum  est.  Est  igitur  ipsa  bonitas,  non 
tantum  bonus. 

Praeterea : perfectio  uniuscujusque  est  bonitas  ejus,  ut  ostensum  est  (c.  37.) 
perfectio  autem  divini  esse  non  attenditur  secundum  aliquid  additum  supra 
ipsum,  sed  quia  ipsum  secundum  seipsum  perfectum  est,  ut  supra  (c.  28.) 
ostensum  est.  Bonitas  igitur  Dei  non  est  aliquid  additum  suae  substantiae,, 
sed  sua  substantia  est  sua  bonitas. 

Item : unumquodque  bonum  quod  non  est  sua  bonitas,  participatione  di- 
citur bonum ; quod  autem  per  participaiionem  dicitur,  aliquid  ante  se  prae- 
supponit,  a quo  rationem  suscipit  bonitatis.  Hoc  autem  in  infinitum  non  est 
possibile  abire,  quia  in  causis  finalibus  non  proceditur  in  infinitum  ; infinitum 
enim  repugnat  fini,  bonum  autem,  rationem  finis  habet.  Oportet  igitur  deve- 
nire ad  aliquod  primum  bonum,  quod  non  participative  sit  bonum  per  ordi- 
nem ad  aliquod  aliud,  sed  sit  per  essentiam  suam  bonum.  Hoc  autem  Deus- 
est;  est  igitur  Deus  sua  bonitas. 

Item:  id  quod  est,  participare  aliquid  potest;  ipsum  autem  esse,  nihil: 
quod  enim  participat,  potentia  est;  esse  autem,  actus  est.  Sed  Deus  est  ipsum 
esse,  ut  probatum  est  (c.  22.) ; non  est  igitur  bonus  participative,  sed  essen- 
tialiter. 

Amplius:  omne  simplex,  suum  esse,  et  id  quod  est,  unum  habet;  nam  sL 
sit  aliud  et  aliud,  jam  simplicitas  tolleretur.  Deus  autem  est  omnino  simplex, 
ut  ostensum  est  (c.  18.);  igitur  ipsum  esse  bonum  'non  est  aliud  quam  ipse: 
est  igitur  sua  bonitas. 

Per  eadem  etiam  patet  quod  nullum  aliud  bonum  est  sua  bonitas ; propter 
quod  dicitur  (Matth.  XIX.  17.):  Nemo  bonus,  nisi  solus  Deus. 

CAPUT  XXXIX, 

QUOD  IN  DEO  NON  POSSIT  ESSE  MALUM. 

Ex  hoc  autem  manifestum  apparet  quod  in  Deo  non  potest  esse  malum; 
esse  enim,  et  bonitas,  et  omnia  quae  per  essentiam  dicuntur,  nihil  praeter 
se  habent  admixtum,  licet  id  quod  est  bonum  possit  aliquid  praeter  esse  er 
bonitatem  habere.  Nihil  enim  prohibet  hoc  quod  est  uni  perfectioni  suppo- 
situm, etiam  alii  supponi:  sicut  quod  est  corpus,  potest  esse  album  et  dulce; 
unumquodque  autem  intra  suos  rationis  terminos  concluditur,  ut  nihil  extra- 
neum intra  se  capere  possit.  Deus  autem  est  bonitas,  non  solum  bonus,  ut 
ostensum  est  (c.  37.  et  38.):  non  potest  igitur  in  eo  esse  aliquid  non  bonitas, 
et  ita  malum  in  eo  omnino  esse  non  potest. 

Amplius:  id  quod  est  oppositum  essentiae  alicujus  rei,  sibi  omnino  con- 
venire non  potest  dum  manet,  sicut  homini  non  potest  convenire  irrationa- 


LIBER  I.  CAP.  XXXIX. 


47 


bilitas  vel  insensibilitas,  nisi  homo  esse  desistat.  Sed  divina  essentia  est  ipsa 
bonitas,  ut  ostensum  est  (c.  praec.) : ergo  malum  quod  est  bono  oppositum 
in  eo  locum  habere  non  potest,  nisi  esse  desisteret;  quod  est  impossibile,  cum. 
sit  aeternus,  ut  supra  ostensum  est  (c.  15.). 

Adhuc : cum  Deus  sit  suum  esse,  nihil  participative  de  Deo  dici  potest, 
ut  patet  ex  ratione  supra  inducta  ; si  igitur  malum  de  ipso  dicatur,  non  di- 
cetur participative,  sed  essentialiter.  Sic  autem  malum  de  nullo  dici  potest,., 
ut  sit  essentia  alicujus ; ei  enim  esse  deficeret  quod  bonum  est,  ut  ostensum 
est  (c.  37.):  in  malitia  autem  non  potest  esse  aliquid  extraneum  admixtum, 
sicut  nec  in  bonitate.  Malum  igitur  de  Deo  dici  non  potest. 

Item:  malum  bono  oppositum  est;  ratio  autem  boni  in  perfectione  con- 
sistit; ergo  ratio  mali  in  imperfectione.  Defectus  autem  vel  imperfectio  in 
Deo,  qui  est  vere  perfectus,  esse  non  debet,  ut  supra  (c.  28.)  ostensum  est; 
in  Deo  igitur  malum  esse  non  potest. 

Praeterea:  perfectum  est  aliquid  secundum  quod  est  actu;  ergo  imper- 
fectum erit  secundum  quod  est  deficiens  ab  actu ; ergo  malum  vel  privatio 
est,  vel  privationem  includit.  Privationis  autem  subjectum  est  potentia : hoc 
autem  in  Deo  esse  non  potest;  igitur  nec  malum. 

Praeterea:  si  bonum  est  quod  ab  omnibus  appetitur,  igitur  malum  una- 
quaeque natura  refugit  in  quantum  hujusmodi;  quod  autem  est  alicui  contra 
motum  naturalis  appetitus,  est  violentum  et  praeter  naturam.  Malum  igitur 
in  unoquoque  est  violentum  et  praeter  naturam,  secundum  qucd  est  ei  malum, 
etsi  possit  ei  esse  naturale  secundum  aliquid  ejus  in  rebus  compositis.  Deus 
autem  compositus  non  est,  nec  aliquid  esse  potest  in  eo  violentum,  vel  praeter 
naturam,  ut  ostensum  est  (c.  19.);  malum  igitur  in  Deo  esse  non  potest. 

Hoc  etiam  sacra  Scriptura  confirmat;  dicitur  enim  (I.  Joan.  I.  5.)  : Deus, 
lux  esi,  et  tenebrae  in  eo  non  sunt  ullae;  et  (Job  XXXIV.  10.):  Absit  a Deo  im - 
pietas,  et  ab  omnipotente  iniquitas. 


CAPUT  XL. 

QUOD  DEUS  EST  OMNIS  BONI  BONUM. 

(1.  part.  q.  VI.  art.  4.). 

Ostenditur  etiam  ex  praedictis  quod  Deus  sit  omnis  boni  bonum.  Boni- 
tas enim  uniuscujusque  est  perfectio  ipsius,  ut  dictum  est  (c.  3.).  Deus  autem 
cum  sit  simpliciter  perfectus,  sua  perfectione,  omnes  rerum  perfectiones  com- 
prehendit, ut  ostensum  est  (c.  28);  sua  igitur  bonitate  omnes  bonitates  com- 
prehendit, et  ita  est  omnis  boni  bonum. 

Item:  quod  per  participationem  dicitur  aliquale,  non  dicitur  tale  nisi  in 
quantum  habet  quamdam  similitudinem  ejus  quod  per  essentiam  dicitur, 
sicut  ferrum  dicitur  ignitum  in  quantum  quamdam  similitudinem  ignis  parti- 
cipat. Sed  Deus  est  bonus  per  essentiam,  omnia  vero  alia  per  participatio- 
nem, ut  ostensum  est  (c.  38.) ; igitur  nihil  dicetur  bonum  nisi  in  quantum  habet 
aliquam  similitudinem  divinae  bonitatis : est  igitur  ipse  bonum  omnis  boni. 

Adhuc  : cum  unumquodque  appetibile  sit  propter  finem,  boni  autem  ratio 
consistat  in  hoc  quod  est  appetibile,  oportet  quod  unumquodque  dicatur  bo- 
num, vel  quia  est  finis,  vel  quia  ordinatur  ad  finem.  Finis  igitur  ultimus  est 


LIBER  I.  CAP.  XL. 


48 

a quo  omnia  rationem  boni  accipiunt.  Hoc  autem  Deus  est,  ut  infra  (c.  74.) 
probabitur. 

Hinc  est  quod  Dominus  suam  visionem  Moysi  promittens  dicit  (Exod. 
XXXIII.  19.):  Ego  ostendam  tibi  omne  bonum:  et  (Sap.  VII.  11.)  dicitur  de  di- 
vina Sapientia : Venerunt  mihi  omnia  bona  pariter  cum  illa. 


CAPUT  XL1. 

QUOD  DEUS  SIT  SUMMUM  BONUM. 

(I.  part.  q.  VI.  art.  2.). 

Ex  hoc  autem  ostenditur  quod  Deus  sit  summum  bonum : nam  Donum 
universale  praeeminet  cuilibet  bono  particulari,  sicut  bonum  gentis  est  melius 
quam  bonum  unius ; bonitas  enim  totius  et  perfectio  praeeminet  bonitati  et 
perfectioni  partis.  Sed  divina  bonitas  comparatur  ad  omnia  alia,  sicut  uni- 
versale bonum  ad  particulare,  cum  sit  omnis  boni  bonum,  ut  ostensum  est 
(c.  praec.)  ; est  igitur  ipse  summum  bonum, 

Praeterea:  id  quod  per  essentiam  dicitur  verius  dicitur  quam  id  quod  est 
per  participationem  dictum.  Sed  Deus  est  bonus  per  suam  essentiam,  alia  vero 
per  participationem,  ut  ostensum  est  (c.  38.) ; est  igitur  ipse  summum  bonum. 

Item:  quod  est  maximum  in  unoquoque  genere,  est  causa  aliorum  quae 
sunt  in  illo  genere;  causa  enim  potior  est  effectu.  Ex  Deo  autem  omnia  ha- 
bent rationem  boni,  ut  ostensum  est  (c.  nraec.);  e«tf  igitur  ipse  summum 
bonum. 

Amplius : sicut  albius  est  quod  est  nigro  impermixtius,  ita  melius  est  quod 
-est  malo  impermixtius.  Sed  Deus  est  maxime  malo  impermixtius,  quia  in  eo 
nec  actu,  nec  potentia  malum  esse  potest,  et  hoc  ei  ex  sua  natura  competit, 
ut  ostensum  est  (c.  39.);  est  igitur  ipse  summum  bonum. 

Hinc  est  quod  dicitur  (I.  Reg.  II.  2.)  : Non  est  sanctus  ut  est  Deus. 


CAPUT  XLI1. 

QUOD  DEUS  EST  UNUS. 

(I.  part.  q.  XI.  art.  ].). 

Hoc  autem  ostenso,  manifestum  est  Deum  non  esse  nisi  unum ; non  enim 
possibile  est  esse  duo  summe  bona : quod  enim  per  superabundantiam  dicitur 
in  uno  tantum  invenitur.  Deus  autem  est  summum  bonum,  ut  ostensum  est 
(c.  41.);  Deus  igitur  est  unus. 

Praeterea:  ostensum  est  (c.  28.),  Deum  esse  omnino  perlectum,  cui  nulla 
perfectio  desit;  si  igitur  sunt  plures  dii,  oportet  esse  plura  hujusmodi  perfe- 
cta. Hoc  autem  est  impossibile ; nam  si  nulli  eorum  deest  aliqua  perfectio, 
nec  aliqua  imperfectio  ei  admisceatur,  quod  requiritur  ad  hoc  quod  aliquid 
sit  simpliciter  perfectum,  non  erit  in  quo  ab  invicem  distinguantur.  Impos- 
sibile est  igitur  plures  deos  ponere. 

Item:  quod  sufficienter  fit  uno  posito,  melius  est  per  unum  fieri  quam 
per  multa.  Sed  rerum  ordo  est,  sicut  melius  potest  esse;  non  enim  potentia 
agentis  primi  deest  potentiae,  quae  est  in  rebus  ad  perfectionem.  Sufficienter 

autem  omnia  complentur  reducendo  in  unum  primum  principium;  non  est 
igitur  ponere  plura  principia. 

Amplius:  impossibile  est  unum  motum  continuum  et  regularem  a plu- 
ribus motoribus  esse ; nam  si  simul  movent,  nullus  eorum  est  perfectus  motor, 
sed  omnes  se  habent  loco  unius  perfecti  motoris,  quod  non  competit  in  primo 
motore;  perfectum  enim  est  prius  imperfecto.  Si  autem  non  simul  movent, 
quilibet  eorum  est  quandoque  movens,  et  quandoque  non : ex  quo  sequitur 
quod  motus  non  sit  continuus,  neque  regularis  : motus  enim  continuus  et  unus 
est  ab  uno  motore  ; motor  etiam  qui  non  semper  movet,  irregulariter  inve- 
nitur movere,  sicut  patet  in  motoribus  inferioribus,  in  quibus  motus  violentus 
in  principio  intenditur  et  in  fine  remittitur:  motus  autem  naturalis  e con- 
verso. Sed  primus  motus  est  unus  et  continuus,  ut  a philosophis  probatum 
est  (VIII.  Phys.  t.  c.  54.  et  seqq.  €173.  et  seqq.) ; ergo  oportet  ejus  motorem 
esse  unum. 

Adhuc : substantia  autem  corporalis  ordinatur  ad  spiritualem  sicut  ad  suum 
bonum;  nam  est  illa  bonitas  plenior  cui  corporalis  substantia  intendit  assimi- 
lari,  cum  omne  quod  est,  desideret  optimum  quantum  possibile  est.  Sed  omnes 
motus  corporalis  creaturae  inveniuntur  reduci  ad  unum  primum  praeter  quem 
non  est  alius  primus  qui  nullo  modo  reducatur  in  ipsum;  ergo  praeter  sub- 
stantiam spiritualem,  quae  est  finis  primi  motus,  non  est  aliqua  quae  non  re- 
ducatur in  ipsam.  Hoc  autem  nomine  Dei  intelligimus ; non  est  igitur  nisi 
•unus  Deus. 

Amplius:  omnium  diversorum  ordinatorum  ad  invicem,  ordo  eorum  ad 
invicem  est  propter  ordinem  eorum  ad  aliquid  unum,  sicut  ordo  partium  exer- 
citus ad  invicem  est  propter  ordinem  totius  exercitus  ad  ducem ; nam  quod 
aliqua  diversa  in  habitudine  aliqua  uniantur,  non  potest  esse  ex  propriis  na- 
turis secundum  quod  sunt  diversa,  quia  ex  hoc  magis  distinguerentur;  nec 
potest  esse  ex  diversis  ordinationibus,  quia  non  potest  esse  quod  unum  ordi- 
nem intenderent  ex  seipsis  secundum  quod  sunt  diversi,  et  sic  vel  ordo  mul- 
torum ad  invicem  est  per  accidens,  vel  oportet  reducere  ad  aliquod  unum 
primum  ordinans,  qui  ad  finem  quem  intendit  omnia  alia  ordinat.  Omnes 
autem  partes  hujus  mundi  inveniuntur  ordinatae  ad  invicem,  secundum  quod 
quaedam  a quibusdam  juvantur,  sicut  corpora  inferiora  moventur  per  supe- 
riora, et  haec  per  substantias  incorporeas,  ut  ex  praedictis  patet;  nec  hoc  est 
per  accidens,  cum  sit  semper,  vel  in  majori  parte.  Igitur  totus  hic  mundus 
non  habet  nisi  unum  ordinatorem  et  gubernatorem.  Sed  praeter  hunc  mun- 
dum non  est  alius; non  est  igitur  nisi  unus  omnium  rerum  gubernator,  quem 
Deum  dicimus. 

Adhuc:  si  sunt  duo  quorum  utrumque  est  necesse  esse,  oportet  quod 
conveniant  in  intentione  necessitatis  essendi:  oportet  igitur  quod  distinguantur 
per  aliquid  quod  additur,  vel  uni  tantum,  vel  utrique;  et  sic  oportet  vel  al- 
terum, vel  utrumque  esse  compositum.  Nullum  autem  compositum  est  ne- 
cesse esse  per  seipsum,  sicut  supra  (c.  18.)  ostensum  est;  impossibile  est 
igitur  esse  plura  quorum  utrumque  sit  necesse  esse ; et  sic  plures  deos. 

Amplius:  illud  in  quo  differunt,  ex  quo  ponuntur  convenire  in  necessitate 
;ssendi,  aut  requiritur  ad  complementum  necessitahs  essendi  aliquo  modo, 
aut  non.  Si  non  requiritur,  ergo  est  aliquid  accidentale,  quia  omne  quod  ad- 
venit rei,  nihil  faciens  ad  esse  ipsius,  est  accidens;  ergo  hoc  accidens  habet 
causam:  aut  ergo  essentiam  ejus  quod  est  necesse  esse,  aut  aliquid  aliud.  Si 
essentiam  ejus,  cum  ipsa  necessitas  essendi  sit  essentia  ejus,  ut  ex  praedictis 

patet  (c.  16.),  necessitas  essendi  erit  causa  illius  accidentis;  sed  necessitas  es- 
sendi  invenitur  in  utroque;  ergo  utrumque  habebit  illud  accidens,  et  sic  non 
distinguentur  secundum  illud.  Si  autem  causa  illius  accidentis  sit  aliquid  aliud» 
nisi  ergo  illud  aliud  esset,  hoc  accidens  non  esset,  et  nisi  hoc  accidens  esset» 
distinctio  praedicta  non  esset;  ergo  nisi  esset  illud  aliud,  ista  duo  quae  po- 
nuntur necesse  esse,  non  essent  duo,  sed  unum;  ergo  esse  proprium  utrius- 
que  est  dependens  ab  altero  ; et  sic  neutrum  est  necesse  esse  per  seipsum.  Si 
autem  illud  in  quo  distinguuntur  sit  necessarium  ad  necessitatem  essendi  com- 
plendam, aut  hoc  erit  quia  illud  includitur  in  ratione  necessitatis  essendi, 
sicut  animatum  includitur  in  diffinitione  animalis ; aut  hoc  erit  quia  neces- 
sitas essendi  specificatur  per  illud,  sicut  animal  completur  per  rationale.  Si 
primo  modo,  oportet  quod  ubicumque  sit  necessitas  essendi,  sit  illud  quod  in 
eius  ratione  includitur,  sicut  cuicumque  convenit  animal,  convenit  animatum» 
et  sic  cum  ambobus  praedictis  attribuatur  necessitas  essendi,  secundum  illud 
distingui  non  poterunt.  Si  autem  secundo  modo,  hoc  iterum  esse  non  potest; 
nam  differentia  specificans  genus  non  complet  generis  rationem,  sed  per  eam. 
acquiritur  generi  esse  in  actu:  ratio  enim  animalis  completa  est  ante  additio- 
nem rationalis,  sed  non  potest  esse  animal  actu,  nisi  sit  rationale  vel  irratio- 
nale. Sic  ergo  aliquid  complet  necessitatem  essendi  quantum  ad  esse  in  actu» 
et  non  quantum  ad  intentionem  necessitatis  essendi ; quod  est  impossibile  pro- 
pter duo : primo,  quia  ejus  quod  est  necesse  esse,  sua  quidditas  est  suum  esse» 
ut  probatum  est  (c.  22.);  secundo,  quia  sic  necesse  esse  acquireretur  esse  per 
aliquid  aliud;  quod  est  impossibile.  Non  est  ergo  possibile  ponere  plura,  quo- 
rum quilibet  sit  necesse  esse  per  >cipsum. 

Adhuc:  si  sunt  duo  dii,  aut  hoc  nomen,  Deus,  de  utroque  praedicatur  uni- 
voce, aut  aequivoce.  Si  aequivoce,  hoc  est  praeter  intentionem  praesentem, 
nam  nihil  prohibet  rem  quamlibet  quolibet  nomine  aequivoce  nominari,  si 
usus  loquentium  admittat ; si  autem  dicatur  univoce,  oportet  quod  de  utroque 
praedicetur  secundum  unam  rationem,  et  sic  oportet  quod  in  utroque  sit  una 
natura  secundum  rationem.  Aut  igitur  haec  natura  est  in  utroque  secundum 
unum  esse,  aut  secundum  aliud  et  aliud:  si  secundum  unum,  ergo  non  erunt 
duo,  sed  unum  tantum;  duorum  enim  non  est  unum  esse,  si  substantialiter 
distinguantur : si  autem  est  aliud  et  aliud  esse  in  utroque,  ergo  neutrum  erit 
sua  quidditas  vel  suum  esse.  Sed  hoc  oportet  in  Deo  ponere,  ut  probatum 
est  (c.  22.) ; ergo  neutrum  illorum  duorum  est  hoc  quod  intelligimus  nomine 
Dei.  Sic  igitur  impossibile  est  ponere  duos  deos. 

Amplius:  nihil  eorum  quae  conveniunt  huic  signato  in  quantum  est  hoc 
signatum,  possibile  est  alii  convenire,  quia  singularitas  alicujus  rei  non  inest 
alteri  praeter  ipsum  singulare,  sed  ei  quod  est  necesse  esse,  sua  necessitas  es- 
sendi convenit  in  quantum  est  hoc  signatum ; ergo  impossibile  est  quod  alicui 
alteri  conveniat,  et  sic  impossibile  est  quod  sint  plura  quorum  quodlibct  sit 
necesse  esse,  et  per  consequens  impossibile  est  esse  plures  deos.  Probatio 
mediae:  si  enim  illud  quod  est  necesse  esse  non  est  hoc  signatum  in  quan- 
tum est  necesse  esse,  oportet  quod  designatio  sui  esse  non  sit  necessaria  se- 
cundum se,  sed  ex  alio  dependeat;  unumquodque  autem  secundum  hoc  quod 
est  actu,  est  distinctum  ab  omnibus  aliis,  quod  est  esse  hoc  signatum ; ergo 
quod  est  necesse  esse,  dependet  ab  alio  quantum  ad  hoc  quod  est  esse  in 
actu,  quod  est  contra  rationem  ejus  quod  est  necesse  esse:  oportet  igitur  quod 
id  quod  est  necesse  esse,  sit  necesse  esse  secundum  hoc  quod  est  signatum. 

Adhuc:  natura  significata  hoc  nomine,  Deus,  aut  est  per  seipsam  indivi- 

dunta  in  hoc  Deo,  aut  per  aliquid  aliud : si  per  aliud,  oportet  quod  sit  ibi 
compositio;  si  per  seipsam,  ergo  impossibile  est  quod  alteri  conveniat;  illud 
enim  quod  est  individuationis  principium,  non  potest  esse  pluribus  commune. 
Impossibile  est  igitur  esse  plures  deos. 

Amplius:  si  sunt  plures  dii,  oportet  quod  natura  deitatis  non  sit  una  nu- 
mero in  utroque ; oportet  igitur  esse  aliquid  distinguens  naturam  divinam  in 
hoc  et  in  illo.  Sed  hoc  est  impossibile,  quia  natura  divina  non  recipit  addi- 
tionem neque  differentiam  rerum  essentialium,  neque  accidentalium,  ut  supra 
(c.  23.  et  24.)  ostensum  est:  nec  etiam  natura  divina  est  forma  alicujus  ma- 
teriae, ut  possit  dividi  ad  materiae  divisionem;  impossibile  est  igitur  esse 
plures  deos. 

Item:  esse  proprium  cujuslibet  rei  est  tantum  unum;  sed  ipse  Deus  est 
esse  suum,  ut  supra  (c.  22.)  ostensum  est;  impossibile  est  igitur  esse  nisi 
unum  Deum. 

Adhuc : secundum  hunc  modum  res  habent  esse,  quo  possident  unitatem, 
unde  unumquodque  suae  divisioni  pro  posse  repugnat,  ne  per  hoc  in  non 
esse  tendat.  Sed  divina  natura  est  potissime  habens  esse ; est  igitur  in  ea  maxime 
unitas;  nullo  igitur  modo  in  plura  distinguitur. 

Amplius:  in  unoquoque  genere  videmus  multitudinem  ab  aliqua  unitate 
procedere,  et  ideo  in  quolibet  genere  invenitur  unum  primum,  quod  est  men- 
sura omnium  quae  in  illo  genere  inveniuntur;  quorumcumque  igitur  inve- 
nitur in  aliquo  uno  convenientia,  oportet  quod  ab  aliquo  uno  dependeat.  Sed 
omnia  in  esse  conveniunt ; oportet  igitur  esse  unum  tantum,  quod  sit  rerum 
principium,  quod  Deus  est. 

Item:  in  quolibet  principatu  ille  qui  possidet,  unitatem  desiderat;  unde 
inter  principatus  est  potissima  monarchia  sive  regnum : multorum  etiam 
membrorum  unum  est  caput,  ac  per  hoc  evidenti  signo  apparet,  ei  cui  con- 
venit principatus,  unitatem  deberi;  unde  et  Deum,  qui  est  omnium  causa, 
oportet  unum  simpliciter  confiteri. 

Hanc  autem  confessionem  divinae  unitatis  etiam  ex  sacris  eloquiis  acci- 
pere possumus;  nam  (Deuter.  VI.  4.)  dicitur:  Audi,  Israel,  Dominus  Deus 
tuus,  Deus  unus  est,  et  (Exod.  XX.  3.):  Non  eru?it  tibi  dii  alii  praeter  me,  et 
(Ephes.  IV.  5.):  Unus  Dominus,  una  fides,  etc. 

Hac  autem  veritate  repelluntur  Gentiles  deorum  multitudinem  confitentes, 
quamvis  plures  eorum  unum  Deum  summum  esse  dicerent,  a quo  omnes 
alios  quos  deos  nominabant,  creatos  esse  asserebant;  omnibus  substantiis 
sempiternis  divinitatis  nomen  adseribentes,  et  praecipue  ratione  sapientiae, 
et  felicitatis,  et  rerum  gubernationis.  Quae  quidem  consuetudo  loquendi 
etiam  in  sacra  Scriptura  invenitur,  dum  sancti  angeli  aut  etiam  homines,  vel 
judices  dii  nominantur,  sicut  illud  (Psalm.  LXXXV.  8.):  Non  est  similis  libi 
in  diis,  Domine,  et  alibi  (LXXXI.  6.):  Ego  dixi:  dii  estis,  et  multa  hujusmodi 
per  varia  Scripturae  loca  inveniuntur.  Unde  magis  huic  veritati  videntur  con- 
trarii Manichaei,  duo  prima  ponentes  principia,  quorum  alterum  alterius  causa 
non  sit.  Hanc  etiam  veritatem  Ariani  suis  erroribus  impugnaverunt  dum  con- 
fitentur Patrem  et  Filium  non  unum,  sed  plures  Deos  esse,  cum  tamen  Fi- 
lium verum  Deum  auctoritate  Scripturae  credere  cogantur. 

CAPUT  XLIIL 

QUOD  DEUS  EST  INFINITUS. 

(I.  part.  q.  VII.  ari.  i.). 

Cum  autem  infinitum  quantitatem  sequatur,  ut  philosophi  tradunt  (I.  Phys. 
t.  c.  15.  18.  23.),  non  potest  infinitas  Deo  attribui  ratione  multitudinis,  cura 
ostensum  sit  (c.  42.)  soium  unum  Deum  esse,  nullamque  in  eo  compositio- 
nem, vel  partium,  vel  accidentium  inveniri.  Secundum  etiam  quantitatem 
continuam  infinitus  dici  non  potest,  cum  ostensum  sit  (c.  20.)  eum  incor- 
poreum esse.  Relinquitur  igitur  investigare  an  secundum  spiritualem  magni- 
tudinem esse  infinitum  conveniat;  quae  quidem  spiritualis  magnitudo  quantum 
ad  duo  attenditur,  scilicet  quantum  ad  potentiam,  et  quantum  ad  propriae 
naturae  bonitatem,  sive  completionem:  dicitur  enim  aliquid  magis  vel  minus 
album  secundum  modum  quo  in  eo  sua  albedo  compleatur;  pensatur  etiam 
magnitudo  virtutis  ex  magnitudine  actionis  vel  factorum.  Harum  autem  ma- 
gnitudinum una  aliam  consequitur;  nam  ex  hoc  ipso  quod  aliquid  in  actu  est, 
activum  est.  Secundum  igitur  modum  quo  in  actu  suo  completur,  est  mo- 
dus magnitudinis  suae  virtutis ; et  sic  relinquitur  res  spirituales  magnas  dici 
secundum  modum  suae  completionis;  nam,  ut  Augustinus  (De  Trin.  lib.  VI. 
c.  9.)  dicit,  quod  in  his  quae  non  mole  magna  sunt,  illud  omne  est  majus 
quod  est  melius  esse.  Ostendendum  est  igitur  secundum  hujus  magnitudinis 
modum  Deum  infinitum  esse,  non  autem  sic  ut  infinitum  privative  accipiatur, 
sicut  in  quantitate  dimensiva  vel  numerali;  nam  hujusmodi  quantitas  nata 
est  finem  habere : unde  secundum  subtractionem  eorum  quae  sunt  nata  ha- 
bere, infinita  dicuntur,  et  propter  hoc  in  eis  infinitum  imperfectionem  de- 
signat. Sed  in  Deo  infinitum  negative  tantum  intelligitur,  quia  nullus  est 
perfectionis  suae  terminus,  sive  finis,  sed  est  summe  perfectum:  et  sic  Deo 
infinitum  attribui  debet.  Omne  namque  quod  secundum  suam  naturam  finitum 
est,  ad  generis  alicujus  rationem  determinatur.  Deus  autem  non  est  in  aliquo 
genere,  sed  ejus  perfectio  omnium  generum  perfectiones  continet,  ut  supra 
(c.  25.  et  28.)  ostensum  est;  est  igitur  infinitus. 

Amplius:  omnis  actus  alteri  inhaerens  terminationem  recipit  ex  eo  in 
quo  est,  quia  quod  est  in  altero,  est  in  eo  per  modum  recipientis : actus 
igitur  in  nullo  exsistens,  nullo  terminatur : puta  si  albedo  esset  per  se  exsi- 
stens, perfectio  albedinis  in  ea  non  terminaretur,  quominus  haberet  quidquid 
de  perfectione  albedinis  haberi  potest.  Deus  autem  est  actus  nullo  modo  in 
alio  exsistens,  quia  nec  est  forma  in  materia,  ut  probatum  est  (c.  26.  et  27.), 
nec  esse  suum  inhaeret  alicui  formae  vel  naturae,  cum  ipse  sit  suum  esse, 
ut  supra  (c.  21.)  ostensum  est;  relinquitur  igitur  ipsum  esse  infinitum. 

Adhuc:  in  rebus  invenitur  aliquid  quod  est  potentia  tantum,  ut  materia 
prima ; aliquid  quod  est  actus  tantum,  ut  Deus,  sicut  supra  (c.  6.)  ostensum 
est;  aliquid  quod  est  actus  et  potentia,  sicut  res  ceterae.  Sed  potentia  cum  di- 
catur ad  actum  non  potest  actum  excedere,  sicut  nec  in  unoquoque,  ita 
nec  simpliciter.  Cum  igitur  materia  prima  sit  infinita  in  sua  potentialitate, 
relinquitur  quod  Deus,  qui  est  actus  purus  sit  infinitus  in  sua  actualitate. 

Item:  tanto  actus  aliquis  perfectior  est,  quanto  minus  habet  potentiae 
permixtum;  unde  omnis  actus  cui  permiscetur  potentia,  habet  terminum 

suae  perfectionis:  cui  autem  non  permiscetur  aliqua  potentia,  est  absque  ter- 
mino perfectionis.  Deus  autem  est  actus  purus  absque  omni  potentia,  ut  supra 
ostensum  est  (c.  1 6.) ; est  igitur  infinitus. 

Amplius:  ipsum  esse  absolute  consideratum,  infinitum  est;  nam  ab  infi- 
nitis et  infinitis  modis  participari  possibile  est.  Si  igitur  alicujus  esse  sit  fini- 
tum, oportet  quod  limitetur  esse  illud  per  aliquid  aliud  quod  sit  aliqualiter 
causa  illius  esse.  Sed  esse  divini  non  potest  esse  aliqua  causa,  quia  ipse  est 
necesse  esse  per  seipsum  ; igitur  esse  suum  est  infinitum,  et  ipse  infinitus. 

Adhuc:  omne  quod  habet  aliquam  perfectionem,  tanto  est  perfectius 
quanto  illam  perfectionem  plenius  participat.  Sed  non  potest  esse  aliquis 
modus,  nec  etiam  cogitari  quo  plenius  habeatur  aliqua  perfectio  quam  ab 
eo  quod  per  suam  essentiam  est  perfectum,  et  cujus  esse  est  sua  bonitas. 
Hoc  autem  Deus  est;  nullo  igitur  modo  potest  cogitari  aliquid  melius  vel 
perfectius  Deo:  est  igitur  infinitus  in  bonitate. 

Amplius:  intellectus  noster  ad  infinitum  in  intelligendo  extenditur,  cujus 
signum  est  quod  qualibet  quantitate  finita  data  intellectus  noster  majorem 
excogitare  possit.  Frustra  autem  esset  haec  ordinatio  intellectus  in  infinitum 
nisi  esset  aliqua  res  intelligibilis  infinita;  oportet  igitur  esse  aliquam  rem 
intelligibilem  infinitam,  quam  oportet  esse  maximam  rerum,  et  hanc  dicimus 
Deum.  Deus  igitur  est  infinitus. 

Item:  effectus  non  potest  extendi  ultra  suam  causam;  intellectus  autem 
noster  non  potest  esse  nisi  a Deo,  qui  est  prima  omnium  causa : non  igitur 
potest  aliquid  cogitare  intellectus  noster  majus  Deo.  Si  igitur  omni  finito 
potest  aliquid  majus  cogitare,  relinquitur  autem  Deum  finitum  non  esse. 

Amplius:  virtus  infinita  non  potest  esse  in  essentia  finita,  quia  unum- 
quodque agit  per  suam  formam,  quae  vel  est  essentia  ejus  vel  pars  essentiae, 
virtus  autem  principium  actionis  nominat.  Sed  Deus  non  habet  virtutem  acti- 
vam finitam;  movet  enim  in  tempore  infinito,  quod  non  potest  esse  nisi  a 
virtute  infinita,  ut  supra- (c.  20.)  ostensum  est.  Relinquitur  igitur  Dei  essen- 
tiam esse  infinitam. 

Haec  autem  ratio  est  secundum  ponentes  aeternitatem  mundi,  qua  non 
posita,  adhuc  magis  confirmatur  opinio  de  infinitate  divinae  virtutis;  nam 
unumquodque  agens  tanto  est  virtuosius  in  agendo,  quanto  potentiam  magis 
remotam  ab  actu,  in  actum  reducit,  sicut  majori  virtute  opus  est  ad  calefa- 
ciendum aquam  quam  aerem.  Sed  illud  quod  omnino  non  est,  infinite  distat 
ab  actu  nec  est  aliquo  modo  in  potentia ; igitur  si  mundus  factus  est  post- 
quam omnino  prius  non  erat,  oportet  factoris  virtutem  esse  infinitam. 

Haec  autem  ratio,  etiam  secundum  eos,  qui  ponunt  aeternitatem  mundi, 
valet  ad  probandum  infinitatem  divinae  virtutis;  confitentur  enim  Deum  esse 
causam  mundanae  substantiae,  quamvis  eam  sempiternam  arbitrentur,  dicen- 
tes hoc  modo  Deum  aeternum  sempiterni  mundi  causam  extare,  sicut  pes 
ab  aeterno  fuisset  causa  vestigii,  si  ab  aeterno  fuisset  impressus  in  pulvere. 
Hac  autem  positione  facta  secundum  rationem  praedictam,  nihilominus  se- 
quitur Dei  virtutem  infinitam  esse;  nam  sive  ex  tempore  secundum  nos,  sive 
ab  aeterno  secundum  eos  res  produxerit,  nihil  esse  potest  in  re,  quod  non 
ipse  produxerit,  cum  sit  universale  essendi  principium,  et  sic,  nulla  praesup- 
posita  materia,  vel  potentia,  produxit.  Oportet  autem  proportionem  virtutis 
activae  accipere  secundum  proportionem  potentiae  passivae;  nam  quanto  po- 
tentia passiva  major  praeexsistit,  vel  praeintelligitur,  tanto  a majori  virtute 
activa  in  actum  completur.  Relinquitur  igitur,  cum  virtus  finita  producat  ali- 

quem  effectum  praesupposita  potentia  materiae,  quod  Dei  virtus,  quae  nullam 
potentiam  praesupponit,  non  sit  finita,  sed  infinita,  et  ita  essentia  infinita. 

Amplius:  unaquaeque  res  tanto  est  diuturnior,  quanto  ejus  esse  causa 
est  efficacior;  illud  igitur  cujus  diuturnitas  est  infinita,  oportet  quod  habeat 
esse  per  causam  efficaciae  infinitae.  Sed  diuturnitas  Dei  est  infinita ; osten- 
sum est  enim  supra  (c.  15.)  ipsum  esse  aeternum;  cum  igitur  non  habeat 
aliam  causam  sui  esse  praeter  seipsum,  oportet  ipsum  esse  infinitum. 

Huic  autem  veritati  sacra  Scriptura  testimonium  perhibet:  ait  namque 
Psalmista  (Ps.  CXLIV.  3.):  Magnus  Dominus,  et  laudabilis  nimis,  et  magnitu- 
dinis ejus  non  est  finis. 

Huic  etiam  veritati  attestantur  antiquissimorum  philosophorum  dicta,  qui 
omnes  posuerunt  infinitum  primum  rerum  principium,  quasi  ab  ipsa  veritate 
coacti;  propriam  enim  vocem  ignorabant,  aestimantes  infinitatem  principii 
ad  modum  quantitatis  discretae,  secundum  Democritum,  qui  posuit  athomos 
infinitos  rerum  principia,  et  secundum  Anaxagoram,  qui  posuit  infinitas  partes 
consimiles  principia  rerum ; vel  ad  modum  quantitatis  continuae,  secundum 
illos  qui  posuerunt  aliquod  elementum,  vel  confusum  aliquod  infinitum  corpus 
esse  primum  omnium  principium.  Sed  cum  ostensum  sit  per  sequentium 
philosophorum  studium,  quod  non  est  aliquod  corpus  infinitum,  et  huic  con- 
jungatur, quod  oportet  esse  primum  principium  aliquo  modo  infinitum,  con- 
cluditur quod  neque  est  corpus  neque  virtus  in  corpore  infinitum  illud,  quod 
est  primum  principium. 

CAPUT  XLIV. 

QUOD  DEUS  EST  INTELLIGENS. 

(I.  part.  q.  XIV.  ari.  1.). 

Ex  praemissis  autem  ostendi  potest  quod  Deus  sit  intelligens;  ostensum 
enim  est  supra  (c.  13.)  quod  in  moventibus  et  motis  non  est  possibile  in  infi- 
nitum procedere,  sed  oportet  mobilia  omnia  reducere,  ut  probatum  est  (c.  13.), 
in  unum  primum  movens  seipsum.  Movens  autem  seipsum,  se  movet  per 
appetitum  et  apprehensionem;  sola  enim  hujusmodi  inveniuntur  seipsa  mo- 
vere, utpote  in  quibus  est  movere,  et  non  moveri.  Pars  igitur  movens  in 
primo  movente  seipsum,  oportet  quod  sit  appetens  et  apprehendens;  in  motu 
autem  qui  est  per  appetitum  et  apprehensionem,  appetens  et  apprehendens 
est  movens  motum;  appetibile  autem  et  apprehensum  est  movens  non  mo- 
tum. Cum  igitur  id  quod  est  omnium  primum  movens,  quod  Deum  dicimus, 
sit  movens  omnino  non  motum,  oportet  quod  comparetur  ad  motorem,  qui 
est  pars  moventis  seipsum,  sicut  appetibile  ad  appetentem,  non  autem  sicut 
appetibile  sensuali  appetitu ; nam  appetitus  sensualis  non  est  boni  simpliciter, 
sed  hujus  praedicti  boni  cum  et  apprehensio  sensus  non  sit  nisi  particularis. 
Id  autem  quod  est  bonum  et  appetibile  simpliciter,  est  prius  eo  quod  est 
bonum  et  appetibile  ut  hic  et  nunc;  oportet  igitur  primum  movens  esse  ap- 
petibile, ut  intellectum;  et  ita  oportet  movens  quod  appetit  ipsum,  esse  intel- 
ligens. Multo  igitur  magis  et  ipsum  primum  appetibile  erit  intelligens,  quia 
appetens  ipsum  fit  intelligens  actu  per  hoc,  quod  ei  tamquam  intelligibile 
unitur.  Oportet  igitur  Deum  esse  intelligentem,  facta  suppositione  quod  pri- 
mum motum  moveat  seipsum,  ut  philosophi  (Metaph.  XII.  t.  c.  36.  et  infra) 
voluerunt. 

Adhuc:  idem  necesse  est  sequi  si  fiat  reductio  mobilium  non  in  aliquod 
primum  movens  seipsum,  sed  in  movens  omnino  immobile ; nam  primum 
movens  est  universale  principium  motus.  Oportet  igitur  cum  omne  movens 
moveat  per  aliquam  formam  quam  intendit  in  movendo,  quod  forma  per 
quam  movet  primum  movens  sit  universalis  forma  et  universale  bonum.  Forma 
autem  per  modum  universalem  non  invenitur  nisi  in  intellectu;  oportet  igitur 
primum  movens,  quod  Deus  est,  esse  intelligens. 

Amplius:  in  nullo  ordine  moventium  invenitur  quod  movens  per  intel- 
lectum sit  instrumentum  ejus  quod  movet  absque  intellectu,  sed  magis  e con- 
verso; omnia  autem  moventia  quae  sunt  in  mundo,  comparantur  ad  primum 
movens  quod  Deus  est,  sicut  instrumenta  ad  agens  principale.  Cum  igitur  in 
mundo  inveniantur  multa  moventia  per  intellectum,  impossibile  est  quod  pri- 
mum movens  moveat  absque  intellectu.  Necesse  est  igitur  Deum  esse  intel- 
ligentem. 

Item:  ex  hoc  aliqua  res  est  intelligens,  quod  est  sine  materia,  cujus  signum 
est  quod  formae  fiunt  intellectae  in  actu  per  abstractionem  a materia ; unde 
et  intellectus  est  universalium,  et  non  singularium,  quia  materia  est  indivi- 
duationis  principium : formae  autem  intellectae  in  actu,  fiunt  unum  cum  in- 
tellectu actu  intelligente.  Unde  si  ex  hoc  sunt  formae  intellectae  in  actu, 
<juod  sunt  sine  materia,  oportet  rem  aliquam  ex  hoc  esse  intelligentem,  quod 
est  sine  materia.  Ostensum  est  autem  supra  (c.  17.  et  20.)  Deum  esse  omnino 
immaterialem ; est  igitur  intelligens. 

Adhuc:  Deo  nulla  perfectio  deest,  quae  in  aliquo  genere  entium  inve- 
niatur, ut  supra  (c.  28.)  ostensum  est,  nec  ex  hoc  aliqua  compositio  in  eo 
■consequitur,  ut  etiam  ex  superioribus  (c.  18.)  patet.  Inter  perfectiones  autem 
rerum  potissima  est  quod  aliquid  sit  intellectivum,  nam  per  hoc  ipsum  est 
quodam  modo  omnia,  habens  in  se  omnium  perfectiones.  Deus  igitur  est 
intelligens. 

Item:  omne  quod  tendit  determinate  in  aliquem  finem,  aut  ipsum  prae- 
stituit sibi  finem,  aut  praestituitur  ei  finis  ab  alio ; alias  non  magis  in  hunc 
quam  in  illum  finem  intenderet.  Naturalia  autem  tendunt  in  fines  determi- 
natos; non  enim  a casu  naturales  utilitates  consequuntur,  sic  enim  non  essent 
semper  aut  in  pluribus,  sed  raro;  horum  enim  est  casus.  Cum  ergo  ipsa  non 
praestituant  sibi  finem,  quia  rationem  finis  non  cognoscunt,  oportet  quod  eis 
praestituatur  finis  ab  alio,  qui  sit  naturae  institutor:  hic  autem  est  qui  praebet 
omnibus  esse,  et  est  per  seipsum  necesse  esse,  quem  Deum  dicimus,  ut  ex 
supradictis  (c.  13  et  37.)  patet;  non  autem  posset  naturae  finem  praestituere 
nisi  intelligeret:  Deus  igitur  est  intelligens. 

Amplius:  omne  quod  est  imperfectum,  derivatur  ab  aliquo  perfecto;  nam 
perfecta  naturaliter  sunt  priora  imperfectis,  sicut  actus  potentia.  Sed  formae 
in  rebus  particularibus  exsistentes  sunt  imperfectae,  quia  particulariter,  et  non 
secundum  communitatem  suae  rationis;  oportet  igitur  quod  deriventur  ab 
aliquibus  formis  perfectis  et  non  particulatis.  Tales  autem  formae  esse  non 
possunt  nisi  intellectae,  cum  non  inveniatur  aliqua  forma  in  sua  universalitate 
nisi  in  intellectu,  et  per  consequens  oportet  eas  esse  intelligentes,  si  sint 
subsistentes ; sic  enim  solum  possunt  esse  operantes.  Deum  igitur  qui  est  actus 
primus  subsistens,  a quo  omnia  alia  derivantur,  oportet  esse  intelligentem. 

Hanc  autem  veritatem  etiam  fides  catholica  confitetur;  dicitur  enim 
(Job  IX.  4.)  de  Deo:  Sapiens  corde  est , et  fortis  robore ; et  (XII.  16.):  Apud 
ipsum  est  fortitudo  et  sapientia;  et  (Psalm.  CXXXVIII.  6.):  Mirabilis  facta  est 

scientia  tua  ex  me;  et  (Rom.  XI.  33.):  O altitudo  divitiarum  sapientae  et  scien- 
tiae Dei! 

Hujus  autem  fidei  veritas  in  tantum  apud  homines  invaluit  ut  ab  intelli- 
gendo  nomen  Dei  imponerent ; nam  Theos,  quod  secundum  Graecos  Deuirs 
significat,  dicitur  a theaste,  quod  est  considerare  vel  videre. 


CAPUT  XLV. 

QUOD  INTELLIGERE  DEI  EST  SUA  ESSENTIA. 

(I.  pari,  quaesi.  XI V.  art.  4.). 

Ex  hoc  autem  quod  Deus  est  intelligens,  sequitur  quod  suum  intelligere 
est  sua  essentia ; intelligere  enim  est  actus  intelligentis  in  ipso  existens,  non 
in  aliquid  extrinsecum  transiens,  sicut  calefactio  'transit  in  calefactum : non 
enim  aliquid  patitur  intelligibile  ex  hoc  quod  intelligitur,  sed  intelligens  per 
ficitur.  Quidquid  autem  est  in  Deo,  est  divina  essentia;  intelligere  ergo  Dei 
est  divina  essentia,  et  divinum  esse  est  ipse  Deus;  nam  Deus  est  sua  essentia 
et  suum  esse. 

Praeterea:  intelligere  comparatur  ad  intellectum  sicut  esse  ad  essentiam; 
sed  esse  divinum  est  ejus  essentia,  ut  supra  (c.  22.)  probatum  est;  ergo  in- 
telligere divinum  est  ejus  intellectus.  Intellectus  autem  divinus  est  Dei  es- 
sentia, alias  esset  accidens  Deo ; oportet  igitur  quod  intelligere  divinum  sie 
ejus  essentia. 

Amplius : actus  secundus  est  perfectior  quam  actus  primus,  sicut  consi- 
deratio quam  scientia ; scientia  autem  vel  intellectus  Dei  est  ipsa  ejus  es- 
sentia, si  est  intelligens,  ut  ostensum  est(c.  41.),  cum  nulla  perfectio  conveniat 
ei  participative,  sed  per  essentiam,  ut  ex  superioribus  patet  (c.  22.  et  23.).  Si 
igitur  sua  consideratio  non  sit  sua  essentia,  aliquid  erit  sua  essentia  nobilius- 
et' perfectius,  et  sic  non  erit  in  fine  perfectionis  et  bonitatis;  unde  non  erit 
primum. 

Adhuc:  intelligere  est  actus  intelligentis;  si  igitur  Deus  intelligens  non> 
sit  suum  intelligere,  oportet  quod  comparetur  ad  ipsum,  sicut  potentia  ad 
actum,  et  ita  in  Deo  erit  potentia  et  actus,  quod  est  impossibile,  ut  probatum 
est  (c.  16.  et  17.). 

Item:  omnis  substantia  est  propter  suam  operationem;  si  igitur  operatio- 
Dei  sit  aliquid  aliud  quam  divina  substantia,  erit  finis  ejus  aliquid  aliud  a 
se,  et  sic  Deus  non  erit  sua  bonitas,  cum  bonum  cujuslibet  sit  finis  ejus. 

Si  autem  divinum  intelligere  est  ejus  esse,  necesse  est  quod  intelligere 
ejus  sit  simplex,  aeternum  et  invariabile,  et  actu  tantum  exsistens,  et  omnia 
quae  de  divino  esse  probata  sunt.  Non  est  igitur  Deus  in  potentia  intelligens, 
aut  de  novo  aliquid  intelligere  incipiens,  vel  quamcumque  mutationem  aut 
compositionem  in  intelligendo  habens. 

CAPUT  XLVI. 

QUOD  DEUS  PER  NIHIL  ALIUD  INTELLIGIT, 

QUAM  PER  SUAM  ESSENTIAM. 

(I.  part.  qaaest.  XIV.  art.  2.). 

Ex  his  autem  quae  supra  ostensa  sunt,  evidenter  apparet  quod  intellectus 
divinus  nulla  alia  specie  intelligibili  intelligat  quam  sua  essentia;  species 
enim  intelligibilis  principium  formale  est  intellectualis  operationis,  sicut 
forma  cujuslibet  agentis  principium  est  propriae  operationis.  Divina  autem 
operatio  intellectualis  est  ejus  essentia,  ut  ostensum  est  (c.  45.);  esset  igitur 
aliquid  aliud  divinae  essentiae  principium  et  causa,  si  alia  intelligibili  specie, 
quam  sua  essentia  intellectus  divinus  intelligeret;  quod  supra  ostensis  (c.  45.). 
repugnat. 

Adhuc:  per  speciem  intelligibilem  fit  intellectus  intelligens  actu,  sicut 
per  speciem  sensibilem  sensus  actu  sentiens;  comparatur  igitur  species  intel- 
ligibilis ad  intellectum  sicut  actus  ad  potentiam.  Si  igitur  intellectus  divinus 
aliqua  alia  specie  intelligibili  intelligeret  quam  seipso,  esset  in  potentia  re- 
spectu alicujus,  quod  esse  non  potest,  ut  supra  ostensum  est  (c.  16.  et  17.). 

Amplius : species  intelligibilis  in  intellectu  praeter  essentiam  ejus  exsistens, 
esse  accidentale  habet,  ratione  cujus  scientia  nostra  inter  accidentia  compu- 
tatur. In  Deo  autem  non  potest  esse  aliquod  accidens,  ut  supra  (c.  23.) 
ostensum  est ; igitur  non  est  in  intellectu  ejus  aliqua  species  praeter  ipsam 
divinam  essentiam. 

Adhuc : species  intelligibilis  similitudo  est  alicujus  intellecti.  Si  igitur  in 
intellectu  divino  sit  aliqua  intellectualis  species  praeter  essentiam  ipsius,  si- 
militudo alicujus  intellecti  erit,  aut  igitur  divinae  essentiae,  aut  alterius  rei. 
Ipsius  quidem  divinae  essentiae  non  potest  esse,  quia  sic  divina  essentia  non 
esset  intelligibilis  per  seipsam,  sed  illa  species  faceret  eam  intelligibilem: 
nec  etiam  potest  esse  in  intellectu  ejus  species  alia  praeter  essentiam  ipsius, 
quae  sit  alerius  rei  similitudo  ; illa  enim  similitudo  imprimeretur  ei  ab  aliquo, 
non  autem  a seipso,  quia  sic  idem  esset  agens  et  patiens,  essetque  aliquid 
agens  quod  non  suam,  sed  alterius  similitudinem  induceret  in  patiente,  et  sic 
non  omne  agens  sibi  simile  ageret,  nec  ab  alio ; esset  enim  aliquid  agens 
prius  eo.  Ergo  impossibile  est  quod  in  ipso  sit  aliqua  species  intelligibilis 
praeter  ipsius  essentiam. 

Praeterea:  intelligere  Dei  est  ejus  esse,  ut  ostensum  est  (c.  45.);  si  igitur 
intelligeret  per  aliquam  speciem,  quae  non  sit  sua  essentia,  esset  per  aliquod 
aliud  a sua  essentia,  quod  est  impossibile ; non  igitur  intelligit  per  aliquam 
speciem,  quae  non  sit  sua  essentia. 

CAPUT  XLVII. 

QUOD  DEUS  PERFECTE  INTELLIGIT  SEIPSUM. 

(I.  part.  quaest.  XIV.  art.  }.). 

Ex  hoc  autem  ulterius  patet,  quod  ipse  seipsum  perfecte  intelligit.  Cum 
enim  per  speciem  intelligibilem  intellectus  in  rem  intellectam  feratur,  ex 

duobus  perfectio  intellectualis  operationis  dependet:  unum  est,  ut  species 
intelligibilis  perfecte  rei  intellectae  conformetur;  aliud  est,  ut  perfecte  intel- 
lectui coniungatun  quod  quidem  tanto  fit  amplius,  quanto  intellectus  in  in- 
telligendo  majorem  efficaciam  habet.  Ipsa  autem  divina  essentia,  quae  est 
species  intelligibilis,  qua  intellectus  divinus  intelligit,  et  ipsi  Deo  penitus  idem, 
estque  intellectui  ipsius  idem  omnino.  Seipsum  igitur  Deus  perfectissime  co- 
gnoscit. 

Adhuc:  res  materialis  intelligibilis  efficitur  per  hoc,  quod  a materia  et  a 
materialibus  conditionibus  separatur : quod  ergo  est  per  sui  naturam  ab  omni 
materia  et  omnibus  conditionibus  materialibus  separatum,  hoc  est  intelligi- 
bile  secundum  suam  naturam.  Sed  omne  intelligibile  intelligitur  secundum 
quod  est  unum  actu  cum  intelligente : ipse  autem  Deus  intelligens  est,  ut 
probatum  est  (c.  44.)  ; igitur  cum  sit  immaterialis  omnino,  et  sibi  ipsi  maxime 
sit  unum,  maxime  ergo  seipsum  intelligit. 

Item:  ex  hoc  aliquid  actu  intelligitur,  quod  intellectus  in  actu,  et  intelle- 
ctum in  actu  unum  sunt.  Divinus  autem  intellectus  est  semper  intelligens  in 
actu;  nihil  enim  est  in  potentia  et  imperfectum  in  Deo  : essentia  autem  Dei 
secundum  seipsam  perfecte  intelligibilis  est,  ut  ex  dictis  patet  (c.  45.).  Cum 
igitur  intellectus  divinus  et  essentia  divina  sint  unum,  ut  ex  dictis  (c.  46.) 
manifestum  est,  relinquitur  quod  Deus  seipsum  perfecte  intelligat : Deus  enim 
est  et  suus  intellectus  et  sua  essentia. 

Adhuc:  omne  quod  est  in  aliquo  per  modum  intelligibilem,  intelligitur 
ab  eo.  Essentia  autem  divina  est  in  Deo  per  modum  intelligibilem ; nam  esse 
naturale  Dei,  et  esse  intelligibile  unum  et  idem  sunt,  cum  esse  suum  sit  suum 
intelligere.  Deus  igitur  intelligit  essentiam  suam,  igitur  seipsum,  cum  ipse  sit 
sua  essentia. 

Amplius : actus  intellectus,  sicut  et  aliarum  animae  potentiarum  secun- 
dum objecta  distinguuntur;  tanto  igitur  erit  perfectior  intellectus  operatio, 
quanto  erit  perfectius  intelligibile.  Sed  perfectissimum  intelligibile  est  es- 
sentia divina,  cum  sit  perfectissimus  actus  et  prima  veritas;  operatio  autem 
intellectus  divini  est  etiam  nobilissima,  cum  sit  ipsum  esse  divinum,  ut  osten- 
sum est  (c.  45.).  Deus  igitur  seipsum  intelligit. 

Adhuc : rerum  omnium  perfectiones  in  Deo  maxime  inveniuntur.  Inter 
alias  autem  perfectiones  in  rebus  creatis  inventas,  maxima  est  intelligere 
Deum,  cum  natura  intellectualis  aliis  praeemineat,  cujus  perfectio  est  in- 
telligere. Nobilissimum  autem  intelligibile  Deus  est;  Deus  igitur  maxime 
seipsum  intelligit. 

Hoc  autem  divina  auctoritate  confirmatur:  ait  -namque  Apostolus  (I.  ad 
Corinth.  II.  10.)  quod  Spiritus  Dei  scrutatur  diam  profunda  Dei. 


CAPUT  XLVIII. 

QUOD  DEUS  PRIMO  ET  PER  SE  SOLUM  SEIPSUM  COGNOSCIT. 

(I.  part.  quaest.  XIV.  art.  }.). 

Ex  praemissis  autem  apparet  quod  Deus  primo  et  per  se  solum  seipsum 
cognoscit.  Illa  enim  solum  res  est  prima  et  per  se  ab  intellectu  cognita,  cujus 
specie  intelligit ; operatio  enim  formae,  quae  est  operationis  principium,  pro- 
portionatur.  Sed  id  quo  Deus  intelligit,  nihil  est  aliud  quam  sua  essentia,  ut 

probatum  est  (c.  46.) ; igitur  intellectum  ab  ipso  primo  et  per  se  nihil  est 
aliud  quam  ipsemet. 

Adhuc:  impossibile  est  simul  multa  primo,  et  per  se  intelligere;  una  enim 
operatio  non  potest  simul  multis  terminari.  Deus  autem  seipsum  quandoque 
intelligit,  ut  probatum  est  (c.  47.).  Si  igitur  intelligat  aliquid  aliud  quasi  primo 
et  perse  intellectum,  oportet  quod  intellectus  Dei  mutetur  de  consideratione 
sui  in  considerationem  illius;  id  autem  est  eo  ignobilius;  sic  igitur  intellectus 
divinus  mutatur  in  pejus,  quod  est  impossibile. 

Amplius:  operationes  intellectus  distinguuntur  -penes  objecta.  Si  igitur 
Deus  intelligit  se,  et  aliud  a se  quasi  principale  objectum,  habebit  plures  ope- 
rationes intellectuales;  ergo  vel  sua  essentia  erit  in  plura  divisa,  vel  aliquam 
intellectualem  operationem  habebit,  quae  non'  est  sua  substantia,  quorum 
utrumque  impossibile  esse  monstratum  est  (c.  42.  et  45.).  Restat  igitur  nihil 
a Deo  esse  cognitum  quasi  primo  et  per  se  intellectum,  nisi  suam  essentiam. 

Item : intellectus  secundum  quod  est  differens  a suo  intellecto,  est  in  po- 
tentia respectu  illius;  si  igitur  aliquid  aliud  sit  intellectum  a Deo  primo  et 
per  se,  sequitur  quod  ipse  sit  in  potentia  respectu  alicujus  alterius;  quod  est 
impossibile,  ut  ex  dictis  patet  (c.  16.). 

Praeterea  : intellectum  est  perfectio  intelligentis  : secundum  enim  hoc  in- 
tellectus perfectus  est,  quod  actu  intelligit,  quod  quidem  est  per  hoc,  quod 
est  unum  cum  eo  quod  intelligitur.  Si  igitur  aliquid  aliud  a Deo  sit  primo 
intellectum  ab  ipso,  erit  aliquid  aliud  perfectio  ipsius,  et  eo  nobilius;  quod 
est  impossibile. 

Amplius:  ex  multis  intellectis  intelligentis  scientia  integratur  Si  igitur 
sunt  multa  scita  a D50,  quasi  principaliter  cognita  et  per  se,  sequitur  quod 
scientia  Dei  sit  ex  multis  composita,  et  sic  vel  erit  essentia  divina  compo- 
sita, vel  scientia  erit  accidens  Deo,  quorum  utrumque  impossibile  esse  ex 
dictis  (c  18.  et  23.)  manifestum  est.  Relinquitur  igitur  quod  illud  quod  est 
primo  et  per  se  intellectum  a Deo,  nihil  est  aliud  quam  sua  substantia. 

Adhuc:  operatio  intellectualis  speciem  et  nobilitatem  habet,  secundum 
id  quod  est  per  se  et  primo  intellectum,  cum  hoc  sit  ejus  objectum.  Si  igitur 
Deus  aliud  a se  intelligeret  quasi  per  se  et  primo  intellectum,  ejus  operatio 
intellectualis  speciem  et  nobilitatem  haberet,  secundum  id  quod  est  aliud  ab 
ipso.  Hoc  autem  est  impossibile,  cum  sua  operatio  sit  ejus  essentia,  ut  osten- 
sum est  (c.  45.) ; sic  igitur  impossibile  est,  quod  intellectum  a Deo  primo  et 
per  se  sit  aliud  ab  ipso. 


CAPUT  XLIX. 

QUOD  DEUS  COGNOSCIT  ALIA  A SE. 

(I.  part.  quaest.  XIV.  art.  $.). 

fcx  hoc  autem  quod  Deus  seipsum  cognoscit  primo  et  per  se,  quod  alia 
a se  in  seipso  cognoscat  etiam  ponere  oportet;  effectus  enim  cognitio  suffi- 
cienter habetur  per  cognitionem  suae  causae ; unde  et  scire  dicimur  unum- 
quodque, cum  causam  ejus  cognoscimus.  Ipse  autem  Deus  est  per  suam  es- 
sentiam causa  essendi  aliis;  cum  igitur  suam  essentiam  plenissime  cognoscat, 
oportet  ponere  quod  etiam  alia  cognoscat. 

Adhuc:  omnis  effectus  in  sua  causa  aliqualiter  praeexsistit  similitudo,  cum 

omne  agens  agat  sibi  simile;  omne  autem  quod  est  in  aliquo,  est  in  eo  per 
modum  ejus  in  quo  est.  Si  igitur  Deus  aliquarum  rerum  est  causa,  cum  ipse 
sit  secundum  suam  naturam  intellectualis,  similitudo  causati  sui  in  eo  erit 
intelligibiliter ; quod  autem  est  in  aliquo  per  modum  intelligibilem,  ab  eo 
intelligitur.  Deus  igitur  res  alias  in  seipso  intelligit. 

Amplius : quicumque  cognoscit  perfecte  rem  aliquam,  cognoscit  omnia 
quae  de  re  illa  vere  possunt  dici,  et  quae  ei  conveniunt  secundum  suam  na- 
turam. Deo  autem  secundum  suam  naturam  convenit  quod  sit  aliorum  causa. 
Cum  igitur  perfecte  seipsum  cognoscat,  cognoscit  se  esse  causam,  quod  esse 
non  potest  nisi  cognoscat  aliqualiter  causatum,  quod  est  aliud  ab  ipso ; nihil 
enim  sui  ipsius  causa  est;  ergo  Deus  cognoscit  alia  a se. 

Colligentes  igitur  has  duas  conclusiones  apparet  Deum  cognoscere  sei- 
psum, quasi  primo  et  per  se  notum,  alia  vero  sicut  in  essentia  sua  visa. 
Quam  quidem  veritatem  expresse  Dionysius  tradit  in  VII.  cap.  Dediv.  nomin., 
dicens:  « Non  secundum  visionem  singulis  se  immittit,  sed  secundum  causae 
continentiam  scit  omnia  »;  et  infra:  « Divina  sapientia  seipsam  cognoscens, 
scit  alia  » : cui  etiam  sententiae  attestari  videtur  Scripturae  sacrae  aucto- 
ritas, nam  in  Psal.  CI.  20.  de  Deo  dicitur:  Prospexit  de  excelso  sancto  suo, 
quasi  de  seipso  excelso  alia  videns. 


CAPUT  L. 

QUOD  DEUS  HABET  PROPRIAM  COGNITIONEM  DE  REBUS  OMNIBUS* 
(1.  part.  quaest.  XIV.  art.  6.). 

Quia  vero  quidam  dixerunt  quod  Deus  de  aliis  rebus  non  habet  cogni- 
tionem nisi  universalem,  utpote  cognoscens  ea  in  quantum  sunt  entia,  ex 
hoc  quod  naturam  essendi  cognoscit  per  cognitionem  suiipsius,  restat  osten- 
dendum quod  Deus  cognoscit  omnes  alias  res,  prout  ab  invicem  sunt  di- 
stinctae et  a Deo : quod  est  cognoscere  res  secundum  proprias  rationes  earum. 
Ad  hujus  autem  ostensionem,  Deum  esse  causam  omnis  entis,  supponatur 
quod  ex  supradictis  aliquatenus  patet,  et  infra  (Lib.  II.  c.  15.)  plenius  osten- 
detur. Sic  igitur  nihil  in  aliqua  re  esse  potest,  quod  non  sit  ab  eo  causatum, 
vel  mediate  vel  immediate;  cognita  autem  causa  cognoscitur  ejus  effectus. 
Quidquid  igitur  est  in  quacumque  re,  potest  cognosci  cognito  Deo,  et  omni- 
bus causis  mediis,  quae  sunt  inter  Deum  et  res.  Sed  Deus  seipsum  cogno- 
scit, et  omnes  causas  medias  quae  sunt  inter  ipsum,  et  rem  quamlibet;  quod 
enim  seipsum  perfecte  cognoscat,  jam  ostensum  est  (c.  47.);  seipso  autem 
cognito,  cognoscit  iterum  quod  ab  illo  mediate  est,  et  sic  de  omnibus  causis 
mediis  usque  ad  ultimum  effectum.  Ergo  Deus  cognoscit  quidquid  est  in  re; 
hoc  autem  est  habere  propriam  et  completam  cognitionem  de  re,  cogno- 
scere scilicet  omnia  quae  in  re  sunt  communia  et  propria.  Deus  ergo  pro- 
priam de  rebus  cognitionem  habet  secundum  quod  sunt  ab  invicem  di- 
stinctae. 

Adhuc : omne  quod  agit  per  intellectum,  habet  cognitionem  de  re  quam 
agit,  secundum  propriam  facti  rationem,  quia  cognitio  facientis  determinat 
formam  facto.  Deus  autem  causa  est  rerum  per  intellectum,  cum  suum  esse 
sit  suum  intelligere ; unumquodque  autem  agit  in  quantum  est  actu.  Cogno- 
scit igitur  causatum  suum  proprie,  secundum  quod  est  distinctum  ab  aliis. 

Amplius:  rerum  distinctio  non  potest  esse  a casu;  habet  enim  ordinem 
certum.  Oportet  igitur  ex  alicujus  causae  intentione  distinctionem  in  rebus 
esse;  non  autem  ex  intentione  alicujus  causae  per  necessitatem  naturae 
agentis,  quia  natura  determinatur  ad  unum,  et  sic  nullius  rei  per  naturae  ne- 
cessitatem agentis,  intentio  potest  esse  ad  multa,  in  quantum  distincta  sunt. 
Restat  ergo  quod  distinctio  in  rebus  provenit  ex  intentione  alicujus  causae 
cognoscentis ; videtur  enim  intellectus  proprium  esse  rerum  distinctionem 
considerare,  unde  et  Anaxagoras  (apud  Aristot.  VIII.  Phys.  t.  c.  15.  et  77.) 
distinctionis  principium  intellectum  dixit.  Universalis  autem  rerum  distinctio 
non  potest  esse  ex  intentione  alicujus  causarum  secundarum,  quia  omnes 
hujusmodi  causae  sunt  de  universitate  causatorum  distinctorum;  est  igitur 
hoc  primae  causae  quae  per  seipsam  ab  omnibus  aliis  distinguitur,  intendere 
distinctionem  omnium  rerum.  Deus  igitur  cognoscit  res  ut  distinctas. 

Item:  quidquid  Deus  cognoscit,  perfectissime  cognoscit;  est  enim  in  eo 
omnis  perfectio  sicut  in  simpliciter  perfecto,  ut  supra  (c.  28.)  ostensum  est. 
Quod  autem  cognoscitur  in  communi  tantum,  non  perfecte  cognoscitur; 
ignorantur  enim  ea  quae  sunt  praecipua  illius  rei,  scilicet  ultimae  perfe- 
ctiones, quibus  perficitur  proprium  esse  ejus,  unde  tali  cognitione  magis 
cognoscitur  res  in  potentia  quam  in  actu.  Si  igitur  Deus  cognoscendo  essen- 
tiam suam,  cognoscit  omnia  in  universali,  oportet  etiam  quod  propriam  ha- 
beat cognitionem  de  rebus. 

Adhuc:  quicumque  cognoscit  naturam  aliquam,  cognoscit  per  se  acci- 
dentia illius  naturae;  per  se  autem  accidentia  entis,  in  quantum  est  ens, 
sunt  unum  et  multa,  ut  probatur  in  quarto  Metaph.  (t.  c.  3.  et  4.).  Deus 
igitur  si  cognoscendo  essentiam  suam,  cognoscit  in  universali  naturam  entis, 
sequitur  quod  cognoscat  multitudinem ; multitudo  autem  sine  distinctione 
intelligi  non  potest;  intelligit  igitur  res  prout  sunt  ab  invicem  distinctae. 

Amplius:  quicumque  cognoscit  perfecte  aliquam  naturam  universalem, 
•cognoscit  modum  quo  natura  illa  potest  haberi,  sicut  qui  cognoscit  albedi- 
nem  scit  quod  recipit  magis  et  minus;  sed  ex  diverso  modo  essendi  con- 
stituuntur diversi  gradus  entium.  Si  igitur  Deus  cognoscendo  se,  cognoscit 
naturam  universalem  entis,  non  autem  imperfecte,  quia  ab  eo  omnis  imper- 
fectio longe  est,  ut  supra  (c.  28.)  probatum  est,  oportet  quod  cognoscat 
«omnes  gradus  entium  ; et  sic  de  rebus  aliis  a se  habebit  propriam  cognitionem. 

Praeterea : quicumque  cognoscit  perfecte  aliquid,  cognoscit  omnia  quae 
sunt  in  illo.  Sed  Deus  cognoscit  seipsum  perfecte;  ergo  cognoscit  omnia 
«quae  sunt  in  ipso  secundum  potentiam  activam.  Sed  omnia  secundum  pro- 
prias formas  sunt  in  ipso  secundum  potentiam  activam,  cum  sit  omnis  entis 
principium;  ipse  igitur  habet  cognitionem  propriam  de  omnibus  rebus. 

Adhuc:  quicumque  scit  aliquam  naturam,  scit  an  illa  natura  sit  corarnu- 
-nicabilis;  non  enim  animalis  naturam  sciret  perfecte,  qui  nesciret  cam  plu- 
ribus communicabilem  esse.  Divina  autem  natura  communicabilis  est  per 
similitudinem;  scit  ergo  Deus  quot  modis  ejus  essentiae  aliquid  simile  esse 
oportet.  Sed  ex  hoc  sunt  diversitates  formarum,  quia  divinam  essentiam  res 
diversimode  imitantur,  unde  Philosophus  (I.  Phys.  t.  c.  10.)  formam  natu- 
ralem divinum  quoddam  nominat.  Deus  igitur  de  rebus  habet  cognitionem 
secundum  proprias  formas. 

Praeterea:  apud  homines  et  alios  cognoscentes,  habetur  cognitio  de  rebus 
prout  in  sua  multitudine  ab  invicem  sunt  distinctae.  Si  igitur  Deus  res  in 
sua  distinctione  non  cognoscit,  sequitur  eum  insipientissimum  esse  secundum 

illos  qui  ponebant  Deum  non  cognoscere  litem,  quam  omnes  cognoscunt: 
quod  pro  inconvenienti  habet  Philosophus  in  primo  De  anima  (t.  c.  80.)  et 
in  tertio  Metaph.  (t.  c.  15.). 

Hoc  etiam  auctoritate  Scripturae  canonicae  edocemur:  dicitur  namque 
(Gen.I.  31.):  Vidit  Deus  cuncta  quae  fecerat,  et  erant  valde  bona;  e t(Hebr.  IV.  13.): 
Non  est  ulla  creatura  invisibilis  in  conspectu  ejus : omnia  [autem]  nuda  et  aperta 
sunt  oculis  ejus. 


CAPUT  LI. 

RATIONES  AD  INQUIRENDUM  QUALITER  MULTITUDO  INTELLECTORUM 
SIT  IN  INTELLECTU  DIVINO. 

Sed  ne  multitudo  intellectorum  in  intellectum  divinum  compositionem 
inducat,  investigandus  est  modus  quo  ista  intellecta  sint  multa. 

Non  autem  haec  multitudo  sic  intelligi  potest,  quasi  multa  intellecta 
habeant  esse  distinctum  in  Deo.  Ista  enim  intellecta  aut  essent  idem  quod 
essentia  divina,  et  sic  in  essentia  Dei  poneretur  aliqua  multitudo,  quod  supra 
(c.  31.)  multipliciter  est  remotum;  aut  essent  superaddita  essentiae  divinae, 
et  sic  esset  in  Deo  aliquod  accidens,  quod  supra  (c.  23.)  impossibile  esse 
ostendimus. 

Nec  iterum  potest  poni  hujusmodi  formas  intelligibiles  per  se  exsistere, 
quod  Plato  praedicta  inconvenientia  vitans,  videtur  posuisse  introducendo 
ideas  ; nam  formae  rerum  naturalium  sine  materia  exsistere  non  possunt,  cum 
nec  sine  materia  intelligantur. 

Quod  etiam  si  poneretur,  nec  hoc  sufficeret  ad  ponendum  Deum  intelli- 
gere  multitudinem;  nam  cum  formae  praedictae  sint  extra  Dei  essentiam, 
si  sine  his  Deus  multitudinem  rerum  intelligere  non  posset,  quod  ad  perfe- 
ctionem sui  intellectus  requiritur,  sequeretur  quod  sua  perfectio  in  intelli- 
gendo  ab  alio  dependeret,  et  per  consequens  in  essendo,  cum  suum  esse  sit 
suum  intelligere,  cujus  contrarium  supra  (c.  46.)  ostensum  est. 

Item : cum  omne  quod  est  praeter  essentiam  suam  sit  causatum  ab  eo,  ut 
infra  ostendetur  (Lib.  II.  c.  15.),  necesse  est,  si  formae  praedictae  extra  Deum 
sunt,  ab  eo  causatas  esse:  ipse  autem  est  causa  rerum  per  intellectum,  ut 
infra  (Lib.  II.  c.  23.  et  24.)  ostendetur;  ergo  Deum  intelligere  hujusmodi  in- 
telligibilia, praeexigitur  ordine  naturae  ad  hoc  quod  hujusmodi  intelligibilia 
sint:  non  igitur  per  hoc  Deus  intelligit  multitudinem,  quod  intelligibilia  multa 
per  se  exsistant  extra  eumi 

Adhuc : intelligibile  in  actu,  est  intellectus  in  actu,  sicut  et  sensibile  in 
actu,  est  sensus  in  actu:  secundum  vero  quod  intelligibile  ab  intellectu  di- 
stinguitur, est  utrumque  in  potentia,  sicut  et  in  sensu  patet ; nam  neque  visus 
est  videns  actu,  neque  visibile  videtur  actu,  nisi  cum  visus  informatur  visibili 
specie,  ut  sic  ex  visu  et  visibili  unum  fiat.  Si  igitur  intelligibilia  Dei  sunt  extra 
intellectum  ipsius,  sequitur  quod  intellectus  suus  sit  in  potentia,  et  similiter 
intelligibilia  ipsius,  et  sic  indigebit  aliquo  reducente  in  actu,  quod  est  impos- 
sibile; nam  hoc  esset  eo  prius. 

Praeterea : intellectum  oportet  esse  in  intelligente ; non  igitur  sufficit  po- 
nere formas  rerum  per  se  exsistentes  extra  intellectum  divinum,  ad  hoc  quo$ 
Deus  multitudinem  rerum  intelligat;  sed  oportet  quod  sint  in  ipso  intellectu 
divino. 

CAPUT  LII. 

RATIONES  QUOD  HUJUSMODI  MULTITUDO  INTELLI GIBILIUM 
NON  EST  IN  INTELLECTU  DIVINO. 

Ex  eisdem  etiam  rationibus  apparet,  quod  non  potest  poni  quod  multi 
tudo  intelligibilium  praedictorum  sit  in  aliquo  alio  intellectu  praeter  divinum, 
vel  animae,  vel  angeli,  sive  intelligentiae;  nam  sic  intellectus  divinus  quantum 
ad  aliquam  suam  operationem  dependeret  ab  aliquo  posteriori  intellectu,  quod 
etiam  est  impossibile. 

Sicut  enim  res  in  se  subsistentes  a Deo  sunt,  ita  etiam  quae  a rebus  sunt: 
unde  et  ad  esse  praedictorum  intelligibilium  in  aliquo  posteriorum  intelle- 
ctuum praeexigitur  intelligere  divinum  per  quod  Deus  est  causa. 

Sequitur  etiam  intellectum  divinum  esse  in  potentia,  cum  sua  intelligi- 
bilia  non  sint  ei  conjuncta. 

Sicut  etiam  unicuique  est  proprium  esse,  ita  et  propria  operatio:  non  igitur 
esse  potest  ut  per  hoc  quod  aliquis  intellectus  ad  operandum  disponatur,  alius 
operationem  intellectualem  exequatur,  sed  ipsemet  intellectus  apud  quem  di- 
spositio invenitur,'  sicut  unumquodque  est  per  essentiam  suam,  non  per  es- 
sentiam alterius.  Per  hoc  igitur  quod  intelligibilia  multa  sunt  apud  aliquem 
secundorum  intellectuum,  non  poterit  esse  quod  intellectus  primus-multitu- 
dinem  cognoscat. 


CAPUT  LIII: 

QUOMODO  MULTITUDO  INTELLECTORUM  SIT  IN  DEO. 

Praemissa  autem  dubitatio,  faciliter  solvi  potest  si  diligenter  inspiciatur 
qualiter  res  intellectae  in  intellectu  exsistant;  et  ut  ab  intellectu  nostro  ad  di- 
vini intellectus  cognitionem,  prout  est  possibile  procedamus,  considerandum 
est,  quod  res  exterior  intellecta  a nobis  in  intellectu  nostro  non  exsistit  se- 
cundum propriam  naturam,  sed  oportet  quod  species  ejus  sit  in  intellectu 
nostro  per  quam  fit  intellectus  in  actu.  Exsistens  autem  in  actu,  per  hujusmodi 
speciem  sic  per  propriam  formam  intelligit  rem  ipsam,  non  autem  ita,  quod 
ipsum  intelligere  sit  actio  transiens  in  rem  intellectam,  sicut  calefactio  transit 
in  calefactum,  sed  manet  in  intelligente,  secundum  quod  habet  relationem 
ad  rem  quae  intelligitur,  ex  eo  quod  species  praedicta,  quae  est  principium 
intellectualis  operationis,  ut  forma,  est  similitudo  illius. 

Ulterius  autem  considerandum  est,  quod  intellectus  per  speciem  rei  for- 
matus intelligendo  format  in  seipso  quamdam  intentionem  rei  intellectae, 
quae  est  ratio  ipsius  quam  significat  diffinitio;  et  hoc  quidem  necessarium 
est,  eo  quod  intellectus  intelligit  indifferenter  rem  absentem  et  praesentem, 
in  quo  cum  intellectu  imaginatio  convenit.  Sed  intellectus  hoc  amplius  habet, 
quod  etiam  intelligit  rem  ut  separatam  a conditionibus  materialibus,  sine  qui- 
bus in  rerum  natura  non  exsistit;  et  hoc  non  posset  esse  nisi  intellectus  sibi 
intentionem  praedictam  formaret.  Haec  autem  intentio  intellecta,  cum  sit 
quasi  terminus  intelligibilis  operationis,  est  aliud  a specie  intelligibili  quae 
facit  intellectum  in  actu,  quod  oportet  considerari  ut  intelligibilis  operatio- 
nis principium , licet  utrumque  sit  rei  intellectae  similitudo.  Per  hoc  enim 

quod  species  intelligibilis,  quae  est  forma  intellectus,  et  intelligendi  princi- 
pium, est  similitudo  rei  exterioris,  sequitur  quod  intellectus  intentionem 
formet  illius  rei  similem,  quia  quale  est  unumquodque,  talia  operatur;  et 
ex  hoc  quod  intentio  intellecta  est  similis  alicui  rei,  sequitur  quod  intel- 
lectus formando  hujusmodi  intentionem,  rem  illam  intelligat.  Intellectus 
autem  divinus  nulla  alia  specie  intelligit  quam  essentia  sua,  ut  supra  (c.  46.) 
ostensum  est;  sed  tamen  essentia  sua  est  similitudo  omnium  rerum.  Per 
hoc  ergo  sequitur  quod  conceptio  intellectus  divini  prout  seipsum  intel- 
ligit, quae  est  verbum  ipsius,  non  solum  sit  similitudo  ipsius  Dei  intellecti, 
sed  etiam  omnium  quorum  est  divina  essentia  similitudo.  Sic  ergo  per  unam 
speciem  intelligibilem,  quae  est  divina  essentia,  et  per  unam  intentionem  in- 
tellectam, quae  est  verbum  divinum,  multa  possunt  a Deo  intelligi. 

CAPUT  LIV. 

QUOMODO  DIVINA  ESSENTIA  UNA  EXSISTENS  SIT  PROPRIA  SIMILITUDO 
ET  RATIO  OMNIUM  INTELLIGIBILIUM. 

Sed  rursus  difficile  vel  impossibile  alicui  videri  potest,  quod  unum  et  idem 
simplex,  ut  divina  essentia,  sit  propria  ratio  sive  similitudo  diversorum;  nam 
cum  diversarum  rerum  sit  distinctio  ratione  propriarum  formarum  quod  alicui 
secundum  propriam  formam  simile  fuerit,  alteri  necesse  esse,  ut  dissimile  in- 
veniatur. Secundum  vero  quod  diversa  aliquid  commune  habent,  nihil  pro- 
hibet ea  similitudinem  unam  habere,  sicut  homo  et  asinus  in  quantum  sunt 
animalia.  Ex  quo  sequitur  quod  Deus  de  rebus  propriam  cognitionem  non 
habeat,  sed  communem ; nam  secundum  modum  quo  similitudo  cogniti  est 
in  cognoscente,  sequitur  cognitionis  operatio,  sicut  et  calefactio  secundum 
modum  caloris;  similitudo  enim  cogniti  in  cognoscente  est  sicut  forma  qua 
agitur. 

Oportet  igitur,  si  Deus  de  pluribus  propriam  cognitionem  habet,  quod 
ipse  sit  propria  ratio  singulorum:  quod  qualiter  sit  investigandum  est.  Ut 
enim  Philosophus  dicit  in  octavo  Metaph.  (t.  c.  10.),  formae  et  diffinitiones 
rerum,  quae  eas  signant,  sunt  similes  numeris ; nam  in  numeris  una  unitate 
addita  vel  subtracta,  species  numeri  variatur,  ut  patet  in  binario  et  ternario ; 
similiter  autem  est  in  diffinitionibus,  nam  una  differentia  addita  vel  subtracta 
variat  speciem ; substantia  enim  sensibilis  absque  rationali  aut  irrationali  ad 
dito,  specie  differt.  In  his  autem,  quae  in  se  multa  continent,  non  sic  se  habet 
intellectus  ut  natura;  nam  ea  quae  ad  esse  alicujus  rei  conjuncta  requiruntur, 
illius  rei  natura  divisa  esse  non  patitur : non  enim  remanebit  animalis  natura 
si  a corpore  anima  subtrahatur.  Intellectus  vero  ea  quae  sunt  in  esse  con- 
juncta, interdum  disjunctim  accipere  potest,  quando  unum  eorum  in  alterius 
rationem  non  cadit,  et  per  hoc  in  ternario  potest  considerari  binarium  tan- 
tum, et  in  animali  rationali  id  quod  est  sensibile  tantum ; unde  intellectus, 
id  quod  plura  complectitur,  potest  accipere  ut  propriam  rationem  plurimo- 
rum, apprehendendo  aliqua  illorum  absque  aliis.  Potest  enim  accipere  dena- 
rium ut  propriam  rationem  novenarii,  una  unitate  subtracta,  et  similiter  ut 
propriam  rationem  singulorum  numerorum  infra  inclusorum : similiter  etiam 
et  in  homine  accipere  potest  proprium  exemplar  animalis  irrationalis,  in  quan- 
tum hujusmodi,  et  singularium  specierum  ejus,  nisi  aliquas  differentias  ad- 
deret positivas.  Propter  hoc  quidam  philosophus,  Clemens  nomine,  dicit, 

quod  nobiliora  in  entibus  sunt  minus  nobilium  exemplaria.  Divina  autem  es- 
sentia in  se  nobilitates  omnium  entium  comprehendit;  non  quidem  per  mo- 
dium compositionis,  sed  per  modum  perfectionis,  ut  supra  (c.  31.)  ostensum 
est.  Forma  autem  omnis  tam  propria  quam  communis  secundum  illud  quod 
aliquid  ponit,  perfectio  quaedam  non  autem  imperfectionem  includit,  nisi 
secundum  quod  deficit  a vero  esse;  intellectus  igitur  divinus  id  quod  est 
proprium  uniuscujusque  in  essentia  sua,  comprehendere  potest,  intelligendo 
in  quo  ejus  essentia  imitatur,  et  in  quo  ab  ejus  perfectione  deficit  unum- 
quodque, utpote  intelligendo  essentiam  suam  ut  imitabilem  per  modum  vitae, 
et  non  cognitionis,  accipit  propriam  formam  plantae ; si  vero  ut  imitabilem 
per  modum  cognitionis,  et  non  intellectus  propriam  formam  animalis,  et  sic 
de  aliis.  Sic  igitur  patet  quod  essentia  divina  in  quantum  est  absolute  per- 
fecta, potest  accipi  ut  propria  ratio  singulorum;  unde  per  eam  Deus  pro- 
priam cognitionem  de  omnibus  habere  potest. 

Quia  vero  propria  ratio  unius  distinguitur  a propria  ratione  alterius,  di- 
stinctio autem  est  pluralitatisprincipium,  oportet  in  intellectu  divino  distin- 
ctionem quandam  et  pluralitatem  rationum  intellectarum  considerare,  secun- 
dum quod  id  quod  est  in  intellectu  divino  est  propria  ratio  diversorum.  Unde 
cum  hoc  sit  secundum  quod  Deus  intelligit  proprium  respectum  assimilationis, 
quam  habet  unaquaeque  creatura  ad  ipsum,  relinquitur  quod  rationes  rerum 
in  intellectu  divino  non  sint  plures,  vel  distinctae,  nisi  secundum  quod  Deus 
agnoscit  res  pluribus  et  diversis  modis  esse  assimilabiles  sibi;  et  secundum 
hoc  Augustinus  dicit,  quod  Deus  alia  ratione  fecit  hominem,  et  alia  equum, 
et  rationes  rerum  pluraliter  in  mente  divina  esse  dicit.  In  quo  etiam  aliqua- 
liter salvatur  Platonis  opinio  (in  Parmenide  et  Thim.  et  alibi)  ponentis  ideas 
secundum  quas  formantur  omnia  quae  in  rebus  materialibus  exsistunt. 


CAPUT  LV. 

QUOD  DEUS  OMNIA  SIMUL  INTELLIGIT. 

Ex  his  autem  ulterius  apparet  quod  Deus  omnia  simul  intelligit.  Intel- 
lectus noster  simul  multa  actu  intelligere  non  potest,  quia  cum  intellectus 
in  actu  sit  intellectum  in  actu,  si  plura  simul  actu  intelligeret,  sequeretur 
quod  intellectus  simul  esset  plura  secundum  unum  genus,  quod  est  impos- 
sibile. Dico  autem  secundum  unum  genus,  quia  nihil  prohibet  idem  subjectum 
informari  diversis  formis  diversorum  generum;  sicut  idem  corpus  est  figu- 
ratum et  coloratum.  Species  autem  intelligibiles  quibus  intellectus  formatur 
ad  hoc  quod  ipsa  sint  intellecta  in  actu,  omnes  sunt  unius  generis:  habent 
enim  unam  rationem  essendi  secundum  esse  intelligibile,  licet  res  quarum 
sunt  species,  in  unam  essendi  non  conveniant  rationem:  unde  nec  contra- 
riae sunt  per  contrarietatem  rerum,  quae  sunt  extra  animam.  Et  inde  est 
quod,  quando  aliqua  multa  accipiuntur,  quocumque  modo  unita,  simul  in- 
telliguntur:  simul  enim  intelligit  totum  continuum,  non  partem  post  partem: 
et  similiter  simul  intelligit  propositionem,  non  prius  subjectum,  et  postea  prae- 
dicatum; quia  secundum  unam  totius  speciem  omnes  partes  cognoscit.  Ex 
his  igitur  accipere  possumqs  quod  quaecumque  plura  una  specie  cognoscuntur, 
simul  possunt  intelligi : omnia  autem  quae  Deus  cognoscit  una  specie  co- 
gnoscit, quae  est  sua  essentia;  omnia  igitur  simul  intelligere  potest. 

Item : vis  cognoscitiva  non  cognoscit  aliquid  actu  aisi  adsit  intentio,  unde 
et  phantasmata  in  organo  conservata,  interdum  non  actu  imaginamur,  quia 
intentio  non  refertur  ad  ea;  appetitus  enim  alias  potentias  in  actum  movet 
in  agentibus  per  voluntatem.  Multa  igitur  ad  quae  simul  intentio  non  fertur, 
non  simul  intuemur;  quae  autem  oportet  sub  una  et  eadem  intentione  ca- 
dere, oportet  simul  esse  intellecta:  quia  enim  comparationem  duorum  con- 
siderat, intentionem  ad  utrumque  dirigit,  et  simul  intuetur  utrumque.  Omnia 
autem  quae  sunt  in  divina  scientia,  sub  una  intentione  neeesse  est  cadere; 
intendit  enim  Deus  sbam  essentiam  perfecte  videre,  quod  est  videre  ipsam 
secundum  totam  virtutem  suam,  sub  qua  omnia  concluduntur.  Deus  igitur  vi- 
dendo essentiam  suam,  simul  omnia  intuetur. 

Amplius : intellectus  successive  multa  considerantis  impossibile  est  esse 
unam  tantum  operationem;  cum  enim  operationes  secundum  objecta  diffe- 
rant, oportebit  diversam  esse  operationem  intellectus  qua  considerabatur  pri- 
mum, et  qua  considerabatur  secundum.  Intellectus  autem  divini  est  una  ope- 
ratio, quae  est  sua  essentia,  ut  probatum  est  supra  (c.  45.);  non  igitur 
successive,  sed  simul  omnia  sua  cognita  considerat. 

Adhuc:  successio  sine  tempore  intelligi  non  potest,  nec  tempus  sine 
motu;  cum  tempus  sit  numerus  motus  secundum  prius  et  posterius.  In  Deo 
autem  impossibile  est  esse  motum  aliquem,  ut  ex  supradictis  (c.  13.)  haberi 
potest;  nulla  igitur  est  in  consideratione  divina  successio,  et  sic  omnia  quae 
cognoscit,  simul  considerat. 

Item:  intelligere  Dei  est  ipsum  suum  esse,  ut  ex  supradictis  (c.  45.)  patet; 
in  esse  autem  divino  non  est  prius  et  posterius,  sed  est  totum  simul,  ut 
supra  (ibid.)  ostensum  est;  igitur  nec  consideratio  Dei  habet  prius  et  p.oste- 
rius,  sed  omnia  simul  intelligit. 

Praeterea:  omnis  intellectus  intelligens  unum  post  alium  est  quandoque 
potentia  intelligens,  et  quandoque  actu ; dum-  enim  intelligit  primum  in  actu, 
intelligit  secundum  in  potentia.  Intellectus  autem  divinus  nunquam  est  in 
potentia,  sed  semper  in  actu  intelligens;  non  igitur  intelligit  res  successive, 
sed  omnia  simul  intelligit. 

Huic  autem  veritati  testimonium  sacra  Scriptura  affert : dicitur  enim 
(Jacob  I.  17.),  quod  apud  Deum  non  est  transmutatio,  nec  vicissitudinis  obum- 
bratio. 


CAPUT  LVI. 

QUOD  IN  DEO  NON  EST  HABITUALIS  COGNITIO. 

(I.  pari.  q.  XIV.  art.  1.  ad  r.). 

Ex  hoc  autem  apparet,  quod  in  Deo  non  est  habitualis  cognitio.  In  qui- 
buscumque enim  est  habitualis  cognitio  non  omnia  simul  cognoscuntur, 
quaedam  cognoscuntur  actu,  alia  cognoscuntur  habitu.  Deus  autem  omnia 
simul  actu  intelligit,  ut  probatum  est  (c.  praec.) ; non  est  igitur  in  eo  habi- 
tualis cognitio. 

Praeterea : habens  habitum  et  non  considerans,  est  quodammodo  in  po- 
tentia, aliter  tamen  quam  ante  intelligeret ; ostensum  est  autem  (c.  praec.) 
quod  intellectus  divinus  nullo  modo  est  in  potentia;  nullo  igitur  modo  est 
in  ipso  habitualis  cognitio. 

Adhuc : omnis  intellectus  habitualiter  aliquid  cognoscentis,  est  aliud  ejus 
essentia  quam  sua  operatio  intellectualis,  quae  est  ipsa  consideratio:  intel- 
lectui enim  habitualiter  cognoscenti  deest  sua  operatio,  non  autem  ejus  es- 
sentia deesse  ei  potest.  In  Deo  autem  sua  essentia  est  sua  operatio,  ut  supra 
(c.  45.)  ostensum  est;  non  est  igitur  in  ejus  intellectu  habitualis  cognitio. 

Item:  intellectus  habitualiter  tantum  cognoscens  non  est  in  sua  ultima 
perfectione,  unde  nec  felicitas  quae  est  optimum  ponitur  secundum  habitum, 
sed  secundum  actum.  Si  igitur  Deus  est  habitualiter  cognoscens  per  suam 
substantiam,  secundum  suam  substantiam  consideratus,  non  erit  universaliter 
perfectus,  cujus  contrarium  ostensum  est  supra  (c.  28.). 

Amplius:  ostensum  est  (c.  46.)  quod  ipse  est  intelligens  per  essentiam 
suam,  non  autem  per  aliquas  species  intelligibiles  essentiae  superadditas. 
Omnis  autem  intellectus  in  habitu  per  aliquas  species  intelligit,  nam  habitus 
vel  est  habilitatio  quaedam  intellectus  ad  recipiendum  species  intelligibiles, 
quibus  actu  fit  intelligens,  vel  est  ordinata  aggregatio  ipsarum  specierum 
exsistentium  in  intellectu,  non  secundum  completum  actum,  sed  medio  modo 
inter  potentiam  et  actum ; non  est  igitur  in  ipso  habitualis  scientia. 

Praeterea:  habitus  quaedam  qualitas  est;  Deo  autem  non  potest  nec 
qualitas,  nec  aliquid  accidens  accidere,  ut  supra  (c.  23.)  probatum  est ; non 
igitur  Deo  competit  habitualis  cognitio. 

Quia  vero  dispositio  qua  quis  est  habitu  tantum  considerans,  aut  volens 
vel  agens,  assimilatur  dispositioni  dormientis,  hinc  est  quod  David,  ut  habi- 
tualem dispositionem  a Deo  removeret,  dicit  (Ps.  CXX.  4.):  Ecce  uc.  do- 
mitabit neque  dormiet  qui  custodit  Israel.  Hinc  etiam  est  quod  (Eccli.  XXIII.  2.; . > 
dicitur:  Oculi  Domini  multo  plus  lucidiores  super  solem ; nam  sol  semper  est 
in  actu  iucendi. 


CAPUT  LVII. 

QUOD  COGNITIO  DEI  NON  EST  DISCURSIYA. 

(I.  part.  quaest.  XIV.  art.  y.). 

Ex  hoc  autem  ulterius  habetur,  quod  divina  consideratio  non  est  ratio- 
cinativa vel  discursiva.  Tunc  enim  ratiocinativa  est  nostra  consideratio, 
quando  ab  uno  considerato  in  aliud  transimus,  sicut  syllogizando  a principiis 
in  conclusiones:  non  enim  ex  hoc  aliquis  ratiocinatur  vel  discurrit,  quod 
inspicit  qualiter  conclusio  ex  praemissis  sequatur, simul  utrumque  considerans ; 
hoc  enim  contingit  non  argumentando,  sed  argumenta  judicando  ; sicut  nec 
cognitio  materialis  est  ex  hoc  quod  materialia  dijudicat.  Ostensum  est  autem 
■(c.  55.)  quod  Deus  non  considerat  unum  post  alium  quasi  successive,  sed 
simul  omnia;  non  ergo  cognitio  ejus  est  ratiocinativa  vei  discursiva,  quamvis 
omnium  discursum  et  ratiocinationem  cognoscat. 

Item:  omnis  ratiocinans  alia  consideratione  intuetur  principia  et  conclu- 
sionem; non  enim  oporteret  consideratis  principiis  ad  conclusionem  proce- 
dere, si  ex  hoc  ipso  quod  principia  considerantur,  conclusiones  etiam  con- 
siderarentur. Deus  autem  cognoscit  omnia  operatione  una,  quae  est  sua 
✓essentia,  ut  supra  probatum  est  (ibid.);  non  est  igitur  sua  cognitio  raticx i 
nativa. 

Praeterea:  omnis  ratiocinativa  cognitio  habet  aliquid  de  potentia,  et  ali 
quid  de  actu  ; nam  conclusiones  in  principiis  sunt  in  potentia.  In  divino  autem 

intellectu  potentia  locum  non  habet,  ut  supra  (c.  1 6.)  ostensum  est;  non  est 
igitur  ejus  intellectus  discursivus. 

Amplius:  in  omni  scientia  discursiva  oportet  aliquid  esse  causatum ; nam 
principia  sunt  quodammodo  causa  efficiens  conclusionis,  unde  et  demonstratio 
dicitur  syllogismus  faciens  scire.  In  divina  autem  scientia  nihil  potest  esse 
causatum,  cum  ipsa  Dei  scientia  sit  ipse  Deus,  ut  ex  superioribus  (c.  45.) 
patet.  Dei  igitur  scientia  non  potest  esse  discursiva. 

Adhuc:  ea  quae  naturaliter  cognoscuntur,  absque  ratiocinatione  nobis 
sunt  nota,  sicut  patet  de  primis  principiis..  Sed  in  Deo  non  potest  esse  co- 
gnitio nisi  naturalis,  imrao  nisi  essentialis ; sua  enim  ;cientia  est  sua  essentia, 
ut  supra  (ibid.)  probatum  est.  Dei  igitur  cognitio  non  est  ratiocinativa. 

Praeterea : omnem  motum  necesse  est  reduci  in  primum  movens,  quod 
est  movens  tantum,  et  non  motum  ; illud  igitur  a quo  est  prima  origo  motus, 
est  omnino  esse  movens  et  non  motum.  Hoc  autem  est  intellectus  divinus, 
ut  supra  (c.  13.)  ostensum  est;  oportet  igitur  intellectum  divinum  omnino 
esse  moventem,  non  motum  Ratiocinatio  autem  est  quidam  motus  intellectus 
transeuntis  ab  uno  in  aliud.  Non  est  igitur  divinus  intellectus  ratiocinativus. 

Item : quod  est  supremum  in  nobis,  est  inferius  in  eo  quod  in  Deo  est ; 
nam  inferius  non  attingit  superius  nisi  in  sui  summo.  Supremum  autem  in 
nostra  cognitione  est  non  ratio,  sed  intellectus  qui  est  rationis  origo.  Dei 
igitur  cognitio  non  est  ratiocinativa,  sed  intellectualis  tantum. 

Amplius : a Deo  omnis  defectus  removendus  est,  eo  quod  ipse  est  sim- 
pliciter perfectus,  uc  supra  (c.  28.)  ostensum  est.  Sed  ex  imperfectione  intel- 
lectualis naturae  provenit  ratiocinativa  cognitio  ; nam  quod  per  aliud  co- 
gnoscitur, minus  est  notum  eo  quod  per  se  cognoscitur,  nec  ad  id  quod  per 
aliud  est  notum  natura  cognoscentis  sufficit  sine  eo  per  quod  fit  notum.  In 
cognitione  autem  ratiocinativa  fit  aliquid  notum  per  aliud:  quod  autem  in- 
tellectualiter  cognoscitur,  per  se  est  notum,  et  ad  ipsum  cognoscendum 
natura  cognoscentis  sufficit  absque  exteriori  medio;  unde  manifestum  est, 
quod  defectus  quidam  intellectus  est  ratiocinatio.  Divina  igitur  scientia  non 
est  ratiocinativa. 

Adhuc:  absque  rationis  discursu  comprehenduntur  ea  quorum  species 
sunt  in  cognoscente;  non  enim  visus  discurrit  ad  lapidem  cognoscendum, 
cujus  similitudo  in  visu  est.  Divina  autem  essentia  est  omnium  similitudo, 
ut  supra  (c.  54.)  probatum  est;  non  igitur  procedit  ad  aliquid  cognoscendum 
per  rationis  discursum. 

Patet  etiam  solutio  eorum  quae  discursum  in  divinam  scientiam  inducere 
videntur:  tum  ex  hoc  quod  per  essentiam  suam  alia  novit,  quod  quidem 
ostensum  est  non  fieri  discursive,  cum  ejus  essentia  se  habeat  ad  alia,  non 
sicut  principium  ad  conclusiones,  sed  sicut  species  ad  res  cognitas:  tum  ex 
hoc  quod  inconveniens  forte  aliquibus  videretur  si  Deus  syllogizare  non  pos- 
set; habet  enim  syllogizandi  scientiam  tamquam  judicans,  et  non  sic  syllo- 
gizando  discurrens. 

Huic  autem  veritati  rationibus  probatae  etiam  sacra  Scriptura  testimo- 
nium perhibet:  dicitur  enim  (Hebr.  IV.  13.):  Omnia  nuda  et  aperta  sunt  oculis 
ejus / quae  enim  ratiocinando  scimus,  non  sunt  secundum  se  nobis  nuda  et 
aperta,  sed  ratione  aperiuntur  et  nudantur. 

CAPUT  LVIII. 

QUOD  DEUS  NON  1NTELL1GIT  COMPONENDO  ET  DIVIDENDO. 

(I.  part.  quaest.  XIV.  art.  14.). 

Per  eadem  etiam  ostendi  potest,  quod  intellectus  divinus  non  intelligit  per 
modum  intellectus  componentis  et  dividentis.  Cognoscit  enim  omnia  cogno- 
scendo essentiam  suam:  essentiam  autem  suam  non  cognoscit  componendo 
vel  dividendo ; cognoscit  enim  seipsum  sicut  est.  In  ipso  autem  nulla  est  com- 
positio; non  igitur  intelligit  per  modum  componentis  et  dividentis. 

Adhuc:  ea  quae  intellectu  componuntur  et  dividuntur,  nata  sunt  seor- 
sum ab  eo  considerari : compositione  enim  et  divisione  opus  non  esset,  si  in 
hoc  ipso  quod  de  aliquo  apprehenderetur  quod  est,  haberetur  quid  ei  inesset 
vel  non  inesset.  Si  igitur  Deus  intelligeret  per  modum  intellectus  compo- 
nentis et  dividentis,  sequeretur  quod  non  uno  intuitu  omnia  consideraret, 
sed  seorsum  unumquodque,  cujus  contrarium  supra  ostensum  est  (c.  55.). 

Amplius:  in  Deo  non  potest  esse  prius  et  posterius;  compositio  autem 
et  divisio  posterior  est  consideratione  ejus  quod  quid  est,  quae  est  ejus  prin- 
cipium ; in  operatione  igitur  divini  intellectus  compositio  et  divisio  esse  non 
potest. 

Item:  proprium  objectum  intellectus  est  quod  quid  est;  unde  circa  hoc 
non  decipitur  intellectus,  nisi  per  accidens.  Circa  compositionem  autem  et 
divisionem  decipitur,  sicut  et  sensus,  qui  est  propriorum,  semper  est  verus, 
in  aliis  autem  fallitur.  In  intellectu  autem  divino  non  est  aliquid  per  acci- 
dens, sed  solum  quod  per  se  est;  in  divino  igitur  intellectu  non  est  com- 
positio et  divisio,  sed  solum  simplex  rei  acceptio. 

Ajnplius : propositionis  per  intellectum  componentem  et  dividentem  for- 
mata compositio  in  ipso  intellectu  exsistit,  non  in  re  quae  est  extra  animam. 
Si  igitur  intellectus  divinus  de  rebus  judicet  per  modum  intellectus  compo- 
nentis et  dividentis,  erit  intellectus  ipse  compositus;  quod  est  impossibile,  ut 
ex  supradictis  (c.  18.)  patet. 

Item:  intellectus  componens  et  dividens  diversis  compositionibus  diversa 
dijudicat;  compositio  enim  intellectus  compositionis  terminos  non  excedit, 
unde  compositionem  qua  intellectus  dijudicat  hominem  esse  animal,  non 
dijudicat  triangulum  esse  figuram ; compositio  autem  vel  divisio  operatio 
quaedam  intellectus  est.  Si  igitur  Deus  res  considerat  componendo  et  divi- 
dendo, sequitur  quod  suum  intelligere  non  sit  unum  tantum,  sed  multiplex, 
et  sic  et  sua  essentia  non  erit  una  tantum,  cum  sua  operatio  intellectualis 
sit  sua  essentia,  ut  supra  (c.  45.)  ostensum  est. 

Non  autem  propter  hoc  oportet  nos  dicere  quod  enuntiabilia  ignorat ; 
nam  essentia  sua  cum  sit  una  et  simplex,  exemplar  est  omnium  multipli 
cium  et  compositorum;  et  sic  per  ipsam  Deus  omnem  multitudinem  et  com 
positionem  tam  naturae  quam  rationis  cognoscit. 

His  autem  sacrae  Scripturae  auctoritas  consonat : dicitur  enim  (Isa.  L V.  8.): 
Non  enim  cogitationes  meae , cogitationes  vestrae;  et  tamen  (Psal.  XCIII.  1 indi- 
citur : Deus  scit  cogitationes  hominum , quas  constat  per  compositionem  et  divi- 
sionem intellectus  procedere.  Dionysius  etiam  dicit  (cap.VII.  De  div.  nomin.): 

« Igitur  divina  sapientia  seipsam  cognoscens,  cognoscit  omnia  et  materialia 
iramaterialiter,  et  indivisibiliter  divisibilia  et  multa  unitive  ». 


CAPUT  LIX. 

QUOD  A DEO  NON  EXCLUDITUR  VERITAS  ENUNTIABILIUM. 

(I.  part.  quaest.  XXXVI.  art.  j.  ad  1.). 

Ex  hoc  autem  apparet  quod  licet  divini  intellectus  cognitio  non  se  ha- 
beat ad  modum  componentis  et  dividentis,  non  tamen  excluditur  ab  eo  ve- 
ritas, quae  secundum  Philosophum  (VI.  Metaphys.  t.  c.  8.)  solum  circa  com- 
positionem et  divisionem  intellectus  est.  Cum  enim  veritas  intellectus  sit 
adaequatio  intellectus  et  rei,  secundum  quod  intellectus  dicit  esse  quod  est, 
vel  non  est  quod  non  est,  ad  id  in  intellectu  veritas  pertinet,  quod  intelle- 
ctus dicit,  non  ad  operationem,  qua  id  dicit;  non  enim  ad  veritatem  intel- 
lectus exigitur  ut  ipsum  intelligere  rei  aequetur,  cum  res  interdum  sit  ma- 
terialis, intelligere  vero  immateriale.  Sed  illud  quod  intellectus  intelligendo 
dicit  et  cognoscit,  oportet  esse  rei  aequatum,  ut  scilicet  ita  sit  in  re  sicut 
intellectus  dicit.  Deus  autem  sua  simplici  intelligentia,  in  qua  non  est  com- 
positio et  divisio,  cognoscit  non  solum  rerum  quidditates,  sed  etiam  enun- 
tiationes, ut  ostensum  est  (c.  57.  et  58.),  et  sic  illud  quod  intellectus  divinus 
intelligendo  dicit,  est  compositio  et  divisio.  Non  ergo  excluditur  veritas  ab 
intellectu  divino  ratione  suae  simplicitatis. 

Amplius:  cum  aliquod  incomplexum  vel  dicitur  vel  intelligitur,  ipsum 
quidem  incomplexum,  quantum  est  de  se,  nec  est  rei  aequatum,  nec  rei 
inaequale,  cum  aequalitas  et  inaequalitas  secundum  comparationem  dican- 
tur. Incomplexum  autem,  quantum  est  de  se,  non  continet  aliquam  compa- 
rationem, vel  applicationem  ad  rem,  unde  de  se  nec  verum,  nec  falsum  dici 
potest,  sed  tantum  complexum,  in  quo  designatur  comparatio  incomplexi  ad 
rem  per  notam  compositionis  aut  divisionis.  Intellectus  tamen  incomplexus 
intelligendo  quod  quid  est  apprehendit  quidditatem  rei  in  quadam  compa- 
ratione ad  rem,  quia  apprehendit  eam  ut  hujusmodi  rei  quidditatem:  unde 
licet  ipsum  incomplexum,  et  etiam  diffinitio  non  sit  per  se  verum  vel  fal- 
sum, tamen  intellectus  apprehendens  quod  quid  est*  dicitur  quidem  per  se 
semper  esse  verus,  ut  patet  in  tertio  De  anima  (t.  c.  26.).  Etsi  per  accidens 
possit  esse  falsus,  in  quantum  vel  diffinitio  includit  aliquam  complexionem 
vel  partium  diffinitionis  ad  invicem,  vel  totius  diffinitionis  ad  diffinitum  ; unde 
diffinitio  dicetur,  secundum  quod  intelligitur  ut  hujus  vel  illius  rei  diffinitio, 
secundum  quod  ab  intellectu  accipitur,  vel  simpliciter  falsa,  si  partes  diffi- 
nitionis non  cohaereant  in  invicem,  ut  si  dicatur  animal  insensibile,  vel  falsa 
secundum  hanc  rem,  prout  diffinitio  circuli  accipitur  ut  trianguli.  Dato  igitur 
per  impossibile,  quod  sic  intellectus  divinus  solum  in  complexu  cognosceret, 
adhuc  esset  verus  cognoscendo  suam  quidditatem,  ut  suam. 

Adhuc  : divina  simplicitas  perfectionem  non  excludit,  quia  in  suo  esse 
simplici  habet  quidquid  perfectionis  in  aliis  rebus  per  quandam  aggregatio- 
nem perfectionum,  seu  formarum  invenitur,  ut  supra  ostensum  est  (c.  28.). 
Intellectus  autem  noster  apprehendendo  incomplexa,  nondum  pertingit  ad 
ultimam  suam  perfectionem,  quia  adhuc  est  in  potentia  respectu  composi- 
tionis sive  divisionis,  sicut  in  naturalibus  simplicia  sunt  in  potentia  respectu 

mixtorum,  et  partes  respectu  totius.  Deus  igitur  secundum  suam  simplicem 
intelligentiam  illam  perfectionem  cognitionis  habet,  quam  intellectus  noster 
habet  per  utramque  cognitionem  et  complexorum,  et  incomplexorum.  Sed 
veritas  consequitur  intellectum  nostrum  in  sui  perfecta  cognitione,  quando 
jam  usque  ad  compositionem  pervenit;  ergo  et  in  ipsa  simplici  Dei  intelli- 
gentia  est  veritas. 

Item:  cum  Deus  omnis  boni  bonum  sit,  utpote  omnes  bonitates  in  se 
habens,  ut  supra  ostensum  est  (c.  40.),  bonitas  intellectus  ei  deesse  non  po- 
test; sed  verum  est  bonum  intellectus,  ut  patet  per  Philosophum  in  sexto 
Ethic.  (c.  3.);  ergo  veritas  in  Deo  est. 

Et  hoc  est  quod  dicitur  in  Psal.  LXXXV.  15.:  Est  autem  Deus  verax. 

CAPUT  LX. 

Q.UOD  DEUS  EST  VERITAS. 

( I.  part.  quaest.  XX  VI.  art.  1.) . 

Ex  praemissis  autem  apparet  quod  ipse  Deus  est  veritas.  Veritas  enim 
iquaedam  perfectio  est  intelligentiae,  sive  intellectualis  operationis,  ut  di- 
ctum est  (c.  praec.).  Intelligere  autem  Dei  est  sua  substantia,  ipsum  etiam 
intelligere,  cum  sit  divinum  esse,  ut  ostensum  est  (c.  45.),  non  superveniente 
aliqua  perfectione  perfectum  est,  sed  per  seipsum  perfectum,  sicut  et  de  di- 
vino esse,  supra  ostensum  est  (c.  28.).  Relinquitur  igitur  quod  divina  substantia 
sit  ipsa  veritas. 

Item:  veritas  est  quaedam  bonitas  intellectus  secundum  Philosophum 
(VI.  Ethic.  c.  3.);  Deus  autem  est  sua  bonitas,  ut  supra  ostensum  est:  ergo 
est  etiam  sua  veritas. 

Praeterea:  de  Deo  nihil  participative  dici  potest,  cum  sit -suum  esse,  quod 
nihil  participat,  sed  veritas  est  in  Deo,  ut  supra  (c.  praec.)  ostensum  est. 
Si  igitur  non  dicatur  participative,  oportet  quod  dicatur  essentialiter,  ut 
supra  ostensum  est  (c.  38.).  Deus  ergo  est  sua  veritas. 

Amplius:  licet  verum  proprie  non  sit  in  rebus,  sed  in  mente,  res  tamen 
interdum  vera  dicitur  secundum  quod  proprie  actum  propriae  naturae  con- 
sequitur: unde  Avicenna  dicit  in  sua  Metaphys.  (Tract.  I.  c.  6.  et  VIII.  c.  6.), 
quod  veritas  rei  est  proprietas  esse  uniuscujusque  rei,  quod  stabilitum  est 
ei,  in  quantum  talis  res  nata  est  de  se  facere  veram  aestimationem,  et  in 
quantum  propriam  sui  rationem  quae  est  in  mente  divina  imitatur.  Sed  Deus 
est  sua  essentia;  ergo  sive  de  veritate  intellectus  loquamur,  sive  de  veritate 
Tei,  Deus  est  sua  veritas. 

Hoc  autem  confirmatur  auctoritate  Domini  de  se  dicentis  (Joan.  XIV.  6.): 
Ego  sum  via,  veritas,  et  vita. 


CAPUT  LXI. 

QUOD  DEUS  EST  PURISSIMA  VERITAS. 

Hoc  autem  ostenso,  manifestum  est  quod  in  Deo  est  pura  veritas,  cui 
fiulla  falsitas  et  deceptio  admisceri  potest : veritas  enim  falsitatem  non  com- 
patitur, sicut  nec  albedo  nigritudinem.  Deus  autem  non  solum  est  verus,  sed 
est  ipsa  veritas ; igitur  in  eo  falsitas  esse  non  potest. 

Amplius:  intellectus  non  decipitur  in  cognoscendo  quod  quid  est,  sicut 
nec  sensus  in  proprio  sensibili.  Omnis  autem  cognitio  divini  intellectus  se 
habet  ad  modum  intellectus  cognoscentis  quod  quid  est,  ut  ostensum  est 
(c.  58.) ; impossibile  est  igitur  in  divina  cognitione  errorem  sive  deceptio- 
nem aut  falsitatem  esse. 

Praeterea  : intellectus  in  primis  principiis  non  errat,  sed  in  conclusio- 
nibus interdum,  ad  quas  ex  principiis  primi  ratiocinando  procedit.  Intellectus 
autem  divinus  non  est  ratiocinans  aut  discorsivus,  ut  supra  (c.  57.)  ostensum 
est;  non  igitur  potest  esse  in  ipso  falsitas  aut  deceptio. 

Item : quanto  aliqua  vis  cognoscitiva  est  altior,  tanto  ejus  proprium  ob- 
jectum est  universalius,  plura  sub  se  continens:  unde  id  quod  visus  cogno- 
scit per  accidens,  hoc  sensus  communis  aut  imaginatio  apprehendit,  ut  suh 
proprio  objecto  contentum.  Sed  vis  divini  intellectus  est  in  fine  sublimitatis 
in  cognoscendo ; ergo  omnia  cognoscibilia  comparantur  ad  ipsum,  sicut  co- 
gnoscibilia proprie  et  per  se,  et  non  secundum  accidens.  In  talibus  autem 
virtus  cognoscitiva  non  errat;  in  nullo  igitur  cognoscibili  possibile  est  di- 
vinum intellectum  errare. 

Amplius:  virtus  intellectualis  est  quaedam  perfectio  intellectus  in  cogno- 
scendo: secundum  autem  virtutem  intellectualem  non  contingit  intellectum, 
falsum  dicere,  sed  semper  verum ; verum  enim  dicere  est  bonus  actus  intel- 
lectus, virtutis  autem  est  actum  bonum  reddere.  Sed  divinus  intellectus  per- 
fectior est  per  suam  naturam  quam  intellectus  humanus  per  habitum  virtutis; 
est  enim  in  fine  perfectionis.  Relinquitur  igitur  quod  in  intellectu  divino  non 
potest  esse  falsitas. 

Adhuc : scientia  intellectus  humani  a rebus  quodammodo  causatur,  unde 
provenit  quod  scibilia  sunt  mensura  scientiae  humanae : ex  hoc  enim  verum 
est,  quod  intellectu  dijudicatur,  quia  res  ita  se  habet,  et  non  e converso.  In- 
tellectus autem  divinus  per  suam  scientiam  est  causa  rerum,  unde  oportet 
quod  scientia  ejus  sit  mensura  rerum,  sicut  ars  est  mensura  artificiatorum, 
quorum  unumquodque  in  tantum  perfectum  est,  in  quantum  arti  concordat: 
talis  igitur  est  comparatio  intellectus  divini  ad  res,  qualis  est  rerum  ad  in- 
tellectum humanum.  Falsitas  autem  causata  ex  inaequalitate  intellectus 
humani  et  rei,  non  est  in  rebus,  sed  in  intellectu;  si  igitur  non  esset  omni- 
moda adaequatio  intellectus  divini  ad  res,  falsitas  esset  in  rebus,  non  in  in- 
tellectu divino.  Nec  tamen  in  rebus  est  falsitas,  quia  quantum  unumquodque 
habet  de  esse,  tantum  habet  de  veritate;  nulla  igitur  inaequalitas  est  inter 
intellectum  divinum  et  res,  nec  aliqua  falsitas  in  intellectu  divino  esse  potest. 

Item : sicut  verum  est  bonum  intellectus,  ita  falsum  est  malum  ipsius ; 
naturaliter  enim  appetimus  verum  cognoscere  et  refugimus  falso  decipi.  Ma- 
lum autem  in  Deo  esse  non  potest,  ut  probatum  est  (c.  39.);  non  potest 
igitur  in  eo  esse  falsitas. 

Hinc  est  quod  dicitur  (Rom.  III.  4.):  Est  autem  Deus  verax;  (Num.  XXIII. 
19.):  Non  est  Deus  ut  homo  ut  mentiatur ; et  (Joan.  I.  5.):  Deus  lux  est  et  te- 
nebrae in  eo  non  sunt  ullae . 

CAPUT  LXII. 

QUOD  DTVINA  VERITAS  EST  PRIMA  ET  SUMMA  VERITAS. 

(I.  part.  quaest.  XVI.  art.  $.). 

Ex  his  autem  quae  ostensa  sunt,  manifeste  habetur  quod  divina  veritas 
sit  prima  et  summa  veritas;  sicut  enim  est  dispositio  rerum  in  esse,  ita  et  in 
veritate,  ut  patet  per  Philosophum  in  secundo  Metaph.  (t.  c.  4.),  et  hoc  ideo, 
quia  verum  et  ens  se  invicem  consequuntur.  Est  enim  verum  cum  dicitur 
esse  quod  est;  vel  non  esse  quod  non  est.  Sed  divinum  esse  est  primum  et 
perfectissimum ; ergo  et  sua  veritas  est  prima  et  summa. 

Item:  quod  per  essentiam  alicui  convenit,  perfectissime  ei  convenit;  sed 
veritas  Deo  attribuitur  essentialiter,  ut  ostensum  est  (c.  60.) ; sua  igitur  ve- 
ritas est  summa  et  prima  veritas. 

Praeterea:  veritas  in  nostro  intellectu  ex  hoc  est,  quod  adaequatur  rei 
intellectae,  aequalitatis  autem  causa  est  unitas,  ut  patet  in  quinto  Metaph. 
(t.  c.  20.);  cum  igitur  in  intellectu  divino  sit  omnino  idem  intellectus  et 
quod  intelligitur,  sua  veritas  erit  prima  et  summa  veritas. 

Amplius:  illud  quod  est  mensura  in  unoquoque  genere,  est  perfectissi- 
mum illius  generi : unde  omnes  colores  mensurantur  albo.  Sed  divina  veritas 
est  mensura  omnis  veritatis ; veritas  enim  nostri  intellectus  mensuratur  a re, 
quae  est  extra  animum,  ex  hoc  enim  intellectus  noster  verus  dicitur,  quod 
consonat  rei;  veritas  autem  rei  mensuratur  ad  intellectum  divinum  qui  est 
causa  rerum,  ut  infra  (Lib.  II.  c.  24.)  probabitur,  sicut  veritas  artificiatorum. 
ab  arte  artificis:  tunc  enim  vera  est  arca  quando  consonat  arti.  Cum  ergo 
Deus  sit  primus  intellectus  et  primum  intelligibfle,  oportet  quod  veritas  in- 
tellectus cujuslibet  ejus  veritate  mensuretur,  si  unumquodque  mensuratur 
primo  sui  generis,  ut  Philosophus  tradit  in  decimo  Metaph.  (t.  c.  7.).  Divina 
igitur  veritas  est  prima,  summa  et  perfectissima  veritas. 


CAPUT  LXIII. 

RATIONES  VOLENTIUM  A DEO  SUBTRAHERE 
COGNITIONEM  SINGULARIUM. 

Sunt  autem  quidam  qui  perfectioni  divinae  cognitionis  singularium  noti- 
tiam subtrahere  nituntur:  ad  quod  quidem  confirmandum  septem  viis  pro- 
cedunt. 

Prima  est  ex  ipsa  singularitatis  conditione.  Cum  enim  singularitatis 
principium  sit  materia  signata,  non  videtur  per  aliquam  virtutem  immate- 
rialem singularia  posse  cognosci,  si  omnis  cognitio  per  quandam  assimila- 
tionem  fint,  unde  et  in  nobis  illae  solae  potentiae  singularia  apprehendunt, 
quae  materialibus  organis  utuntur,  ut  imaginatio,  et  sensus,  et  hujusmodi. 
Intellectus  autem  noster,  quia  immaterialis  est,  singularia  non  agnoscit; 
multo  igitur  minus  intellectus  divinus  singularium  est  cognoscitivus,  qui 
maxime  a materia  recedit;  et  sic  nullo  modo  videtur  quod  Deus  singularia 
cognoscere  possit. 

Secunda  est,  quod  singularia  non  semper  sunt;  aut  igitur  semper  scientur 
a Deo,  aut  quandoque  scientur,  et  quandoque  non  scientur:  primum  esse  non 
potest,  quia  de  eo  quod  non  est,  non  potest  esse  scientia,  quae  sola  verorum 
est;  ea  autem  quae  non  sunt  vera,  esse  non  possunt.  Secundum  etiam  esse 
non  potest,  quia  divini  intellectus  cognitio  est  omnino  invariabilis,  ut  supra 
(c.  45.)  ostensum  est. 

Tertia  ex  eo  quod  non  omnia  singularia  de  necessitate  proveniunt,  sed 
quaedam  contingenter;  unde  de  eis  certa  cognitio  esse  non  potest,  nisi 
quando  sunt:  certa  enim  cognitio  est,  quae  falli  non  potest.  Cognitio  autem 
omnis  quae  est  de  contingenti,  cum  futurum  est,  falli  potest;  potest  enim 
evenire  oppositum  ejus  quod  cognitione  tenetur:  si  enim  non  posset  oppo- 
situm evenire,  jam  necessarium  esset;  unde  et  de  contingentibus  futuris  non 
potest  esse  in  nobis  scientia,  sed  conjecturalis  aestimatio  quaedam.  Suppo- 
nere autem  oportet  omnem  Dei  cognitionem  esse  certissimam  et  infallibilem, 
ut  supra  (c.  61.)  ostensum  est.  Impossibile  etiam  quod  Deus  aliquid  de 
novo  cognoscere  incipiat,  propter  ejus  immutabilitatem,  ut  dictum  est  (c.  45.). 
Ex  his  igitur  videtur  sequi,  quod  singularia  contingentia  non  cognosdat. 

Quarta  est  ex  hoc,  quod  quorumdam  singularium  causa  est  voluntas. 
Effectus  autem  antequam  sit  non  potest  nisi  in  sua  causa  cognosci ; sic  enim 
solum  esse  potest  antequam  in  se  esse  incipiat.  Motus  autem  voluntatis  a 
nullo  possunt  per  certitudinem  cognosci,  nisi  a volente,  in  cujus  potestate 
sunt.  Impossibile  est  igitur  quod  Deus  de  hujusmodi  singularibus  quae  cau- 
sam ex  voluntate  sumunt,  notitiam  certam  habeat. 

Quinta  est  ex  singularium  infinitate.  Infinitum  enim  in  quantum  hujus- 
modi est  ignotum,  nam  omne  quod  cognoscitur,  sub  cognoscentis  comprehen- 
sione quodammodo  mensuratur,  cum  mensuratio  nihil  aliud  sit  quam  certi- 
ficatio  rei  mensuratae;  unde  omnis  ars  infinita  repudiat.  Singularia  autem 
sunt  infinita  ad  minus  in  potentia ; impossibile  igitur  videtur  quod  Deus  sin- 
gularia cognoscat. 

Sexta  est  ex  ipsa  vilitate  singularium.  Cum  enim  nobilitas  scientiae  ex 
nobilitate  scibilis  quodammodo  pensetur,  vilitas  etiam  scibilis  in  vilitate 
scientiae  redundare  videtur.  Divinus  autem  intellectus  nobilissimus  est ; non 
igitur  ejus  nobilitas  patitur  quod  Deus  quaedam  vilissima  inter  singularia 
cognoscat. 

Septima  est  ex  malitia  quae  in  quibusdam  singularibus  invenitur.  Cum 
enim  cognitum  sit  aliquo  modo  in  cognoscente,  malum  autem  in  Deo  esse 
non  possit,  ut  supra  (c.  39.)  ostensum  est,  videtur  sequi  quod  Deus  malum 
et  privationem  omnino  non  cognoscat,  sed  solum  intellectus  qui  est  in  po- 
tentia; privatio  enim  non  nisi  in  potentia  esse  potest.  Ex  hoc  sequitur  quod 
non  habeat  Deus  de  singularibus  notitiam,  in  quibus  malum  et  privatio  in- 
venitur. 


CAPUT  LXIV. 

ORDO  DICENDORUM  CIRCA  DIVINAM  COGNITIONEM. 

Ad  hujus  autem  erroris  exclusionem,  ut  etiam  divinae  scientiae  perfectio 
ostendatur,  oportet  diligenter  veritatem  inquirere  circa  singularia  praedicto- 
rum, ut  ea  quae  sunt  veritati  contraria  repellantur.  Primo  ergo  ostendemus, 
quod  divinus  intellectus  singularia  cognoscit;  secundo  quod  cognoscit  ea 

«quae  non  sunt  in  actu;  tertio  quod  cognoscit  contingentia  futura  infallibili 
-cognitione;  quarto  quod  cognoscit  motus  voluntatis;  quinto  quod  cognoscit 
infinita;  sexto  quod  cognoscit  quaelibet  vilia  et  minima  in  entibus;  septimo 
quod  cognoscit  mala,  et  privationes  quaslibet  vel  defectus. 


CAPUT  LXV. 

QUOD  DEUS  SINGULARIA  COGNOSCAT», 

(I.  part.  q.  XIV.  art.  n.). 

Primo  igitur  ostendamus  quod  singularium  cognitio  Deo  non  potest 
'deesse.  Ostensum  enim  est  supra  (c.  49.),  quod  Deus  cognoscit  alia  in  quan- 
tum est  causa  eis:  effectus  autem  divini  subsistentes  sunt  res  singulares;  hoc 
enim  modo  Deus  causat  res  in  quantum  facit  eas  esse  in  actu.  Universalia 
autem  non  sunt  res  subsistentes,  sed  habent  esse  solum  in  singularibus,  ut 
probatur  in  septimo  Metaph.  (t.  c.  51.).  Deus  igitur  cognoscit  res  alias  a se, 
non  solum  in  universali,  sed  etiam  in  singulari. 

Item:  cognitis  principiis  ex  quibus  constituitur  essentia  rei,  necesse  est 
rem  illam  cognosci,  sicut  cognita  anima  rationali  et  corpore  tali  cognoscitur 
"homo.  Singularis  autem  in  sua  essentia  constituitur  ex  materia  designata  et 
forma  individuata,  sicut  Socratis  essentia  ex  hoc  corpore  et  hac  anima,  ut  es- 
sentia hominis  universalis  hac  ex  anima  et  corpore,  ut  patet  in  septimo  Metaph. 
(t.  c.  34.) ; unde  sicut  haec  cadunt  in  diffinitione  hominis  universalis,  ita 
illa  caderent  in  diffinitione  Socratis,  si  posset  diffiniri.  Cuicumque  igitur 
adest  cognitio  materiae,  et  eorum  per  quae  materia  designatur,  et  formae 
in  materia  individuatae,  ei  non  potest  deesse  cognitio  singularis.  Sed  Dei 
cognitio  usque  ad  materiam  et  accidentia  individuantia  et  formas  pertingit: 
cum  enim  suum  intelligere  sit  sua  essentia,  oportet  quod  intelligat  omnia 
quae  sunt  quocumque  modo  in  ejus  essentia,  in  qua  quidem  virtute  sunt, 
•sicut  in  prima  origine  omnia  quae  esse  quocumque  modo  habent,  cum  sit 
primum  universale  essendi  principium,  a quibus  materia  et  accidens  non 
sunt  aliena,  cum  materia  sit  ens  in  potentia,  et  accidens  sit  ens  in  alio.  Deo 
igitur  cognitio  singularium  non  deest. 

Amplius:  natura  generis  perfecta  non  potest  cognosci  nisi  ejus  differen- 
tiae primae  et  passiones  propriae  cognoscantur;  non  enim  perfecte  sciretur 
natura  numeri,  si  par  et  impar  ignoraretur.  Sed  universale  et  singulare  sunt 
differentiae,  vel  per  se  passiones  entis  ; si  igitur  Deus  cognoscendo  essentiam 
suam,  perfecte  cognoscit  naturam  communem  entis,  oportet  quod  perfecte 
cognoscat  universale  et  singulare.  Sicut  autem  non  perfecte  cognosceret  uni- 
versale, si  cognosceret  intentionem  universalitatis,  et  non  cognosceret  rem  ^ 
universalem,  ut  hominem  aut  animal,  ita  non  perfecte  cognosceret  singulare^ 
si  cognosceret  rationem  singularitatis,  et  non  cognosceret  hoc  vel  illud  sin- 
gulare. Oportet  igitur  quod  Deus  res  singulares  cognoscat. 

Adhuc : sicut  Deus  est  ipsum  suum  esse,  ita  et  suum  cognoscere,  ut  osten- 
sum est  (c.  45.);  sed  ex  hoc  quod  est  suum  esse,  oportet  quod  in  ipso  in- 
veniantur omnes  perfectiones  essendi,  sicut  in  prima  essendi  origine,  ut  supra 
(c.  28.)  habitum  est.  Ergo  oportet  quod  in  ejus  cognitione  inveniatur  omnis 
cognitionis  perfectio,  sicut  in  primo  cognitionis  fonte : hoc  autem  non  esset. 

si  ei  singularium  notitia  deesset,  cum  in  hoc  aliquorum  cognoscentium  per- 
fectio consistat;  impossibile  est  igitur  eum  singularium  notitiam  non  habere. 

Praeterea:  in  omnibus  virtutibus  ordinatis  conimiiniter  invenitur,  quod 
virtus  superior  ad  plura  se  extendit,  et  tamen  est  unica:  virtus  vero  inferior 
se  extendit  ad  pauciora,  et  tamen  multiplicatur  respectu  illorum,  sicut  patet 
in  imaginatione  et  sensu;  nam  una  vis  imaginationis  se  extendit  ad  omnia 
quae  quinque  vires. sensuum  cognoscunt,  et  ad  plura.  Sed  vis  cognoscitiva 
in  Deo  est  superior  quam  in  homine;  quidquid  ergo  homo  diversis  viribus 
cognoscit  intellectu,  imaginatione,  et  sensu,  hoc  Deus  uno  suo  simplici  in- 
tellectu considerat;  est  igitur  singularium  cognoscitivus  quae  nos  sensu  et 
imaginatione  apprehendimus. 

Amplius:  divinus  intellectus  ex  rebus  cognitionem  non  sumit  sicut  noster, 
sed  magis  per  suam  cognitionem  est  causa  rerum,  ut  infra  ostendetur  (Lib.  II. 
c.  24.),  et  sic  ejus  cognitio,  quam  de  rebus  aliis  habet,  est  ad  modum  prac- 
ticae  cognitionis.  Practica  autem  cognitio  non  est  perfecta,  nisi  ad  singu- 
laria perveniatur,  nam  practicae  cognitionis  finis  est  operatio,  quae  in  sin- 
gularibus est.  Divina  igitur  cognitio  quam  de  aliis  rebus  habet,  se  usque  ad 
singularia  extendit. 

Adhuc:  primum  mobile  movetur  a motore  movente  per  intellectum  et 
appetitum,  ut  supra  ostensum  est  (c.  44.) ; non  autem  posset  motor  aliquis 
per  intellectum  causare  motum,  nisi  cognosceret  mobile  in  quantum  natum 
est  moveri  secundum  locum : hoc  est,  in  quantum  est  hic  et  nunc,  et  per 
consequens  in  quantum  est  singulare.  Intellectus  igitur,  qui  est  motor  primi 
mobilis,  cognoscit  primum  mobile  in  quantum  est  singulare;  qui  quidem 
motor  vel  ponitur  Deus,  et  sic  habetur  propositum,  vel  aliquid  quod  est  infra 
Deum,  cujus  intellectus  si  potest  cognoscere  singulare  sua  virtute,  quod  in- 
tellectus noster  non  potest,  multo  magis  hoc  poterit  intellectus  Dei. 

Item:  agens  honorabilius  est  patiente  et  acto,  sicut  actus  potentia.  Forma 
igitur  quae  est  inferioris  gradus  non  potest  agendo  producere  suam  simili- 
tudinem in  gradum  altiorem ; sed  forma  superior  poterit  producere  agendo 
suam  similitudinem  in  gradum  inferiorem,  sicut  ex  virtutibus  incorruptibi- 
libus stellarum  producuntur  formae  corruptibiles  in  istis  inferioribus.  Virtus 
autem  corruptibilis  non  potest  producere  formam  incorruptibilem.  Cognitio 
autem  omnis  fit  per  assimilationem  cognoscentis  et  cogniti;  in  hoc  tamen 
differunt,  quod  assimilatio  in  cognitione  humana  fit  per  actionem  rerum 
sensibilium  in  vires  cognoscitivas  humanas;  in  cognitione  autem  Dei  est  e 
converso,  per  actionem  formae  intellectus  divini  in  res  cognitas.  Forma  igitur 
rei  sensibilis  cum  sit  per  suam  materialitatem  individuata,  suae  singularitatis 
similitudinem  producere  non  potest,  in  hoc  quod  sit  omnino  immaterialis, 
sed  solum  usque  ad  vires  quae  organis  materialibus  utuntur:  ad  intellectum 
autem  producitur  per  virtutem  intellectus  agentis  in  quantum  omnino  a con- 
ditionibus materiae  exuitur,  et  sic  similitudo  singularitatis  formae  sensibilis 
non  potest  pervenire  usque  ad  intellectum  humanum.  Similitudo  autem 
formae  intellectus  divini  cum  pertingat  usque  ad  rerum  minima  ad  quae  per- 
tingit sua  causalitas,  pervenit  usque  ad  singularitatem  formae  sensibilis  et 
materialis.  Intellectus  igitur  divinus  DOtest  cognoscere  singularia,  non  autenc 
humanus. 

Praeterea:  sequeretur  inconveniens,  quod  Philosophus  (I.  De  anima, 
t.  c.  80.)  contra  Empedoclem  inducit,  scilicet  Deum  esse  insipientissimum^ 
si  singularia  non  cognoscit,  quae  etiam  homines  cognoscunt. 

Haec  autem  probata  veritas  etiam  Scripturae  sacrae  auctoritate  firmatur: 
dicitur  enim  (Hebr.  IV.  13.):  Non  est  ulla  creatura  invisibilis  in  conspectu  ejus; 
error  etiam  contrarius  excluditur  (Eccli.  XVI.  16.):  Non  dicas,  a Deo  abscondar, 
et  ex  summo  quis  mei  memorabitur? 

Patet  etiam  ex  dictis,  qualiter  objectio  in  contrarium  facta  non  recte  con- 
cludit; nam  id  quo  intellectus  divinus  intelligit,  etsi  immateriale  sit,  est  tamen 
et  materiae  et  formae  similitudo,  sicut  primum  principium  productivum 
utriusque. 


CAPUT  LXVI. 

QUOD  DEUS  COGNOSCIT  EA  QUAE  NON  SUNT. 

(L  part.  quaest.  XIV.  art.  9.). 

Secundo  ostendendum  est,  quod  Deo  non  deest  notitia  eorum  etiam  quae 
non  sunt.  Ut  enim  ex  supradictis  (c.  61.)  patet,  eadem  est  comparatio  scientiae 
divinae  ad  res  scitas,  quae  scibilium  ad  scientiam  nostram.  Est  autem  hujus- 
modi comparatio  scibilis  ad  nostram  scientiam,  quod  scibile  potest  esse 
absque  eo,  quod  ejus  scientia  a nobis  habeatur,  ut  ponit  exemplum  Philo- 
sophus in  praedicamentis  (c.  Ad  aliquid)  de  circuli  quadratura,  non  autem 
e converso.  Talis  ergo  erit  comparatio  divinae  scienti  ae  ad  res  alias,  quod 
etiam  non  exsistentium  esse  potest. 

Item:  cognitio  divini  intellectus  comparatur  ad  res  alias,  sicut  cognitio 
artificis  ad  artificiata,  cum  per  suam  scientiam  sit  causa  rerum.  Artifex  autem 
suae  artis  cognitione  etiam  ea  quae  nondum  sunt  artificiata  cognoscit;  formae 
enim  artis  ex  ejus  scientia  effluunt  in  exteriorem  materiam  ad  artificiatorum 
constitutionem;  unde  nihil  prohibet  in  scientia  artificis  esse  formas  quae 
nondum  exterius  prodierunt.  Sic  igitur  nihil  prohibet,  Deum  eorum  quae 
non  sunt,  notitiam  habere. 

Praeterea:  Deus  cognosci^  alia  a se  per  suam  essentiam,  in  quantum  est 
similitudo  eorum  quae  ab  eo  procedunt,  ut  ex  dictis  (c.  54.)  patet:  sed  cum 
essentia  Dei  sit  infinitae  perfectionis,  ut  supra  (c.  43.)  ostensum  est,  quaelibet 
autem  alia  res  habet  esse,  et  perfectionem  terminatam,  impossibile  est  quod 
universitas  rerum  aliarum  adaequet  essentiae  divinae  perfectionem:  extendit 
igitur  se  vis  suae  repraesentationis  ad  multo  plura  quam  ad  ea  quae  sunt. 
Si  igitur  Deus  totaliter  virtutem  et  perfectionem  suae  essentiae  cognoscit, 
extendit  se  ejus  cognitio  non  solum  ad  ea  quae  sunt,  sed  etiam  ad  ea  quae 
non  sunt. 

Amplius : intellectus  noster  secundum  illam  operationem  qua  cognoscit 
quod  quid  est,  notitiam  habere  potest  etiam  eorum  quae  non  sunt  actu;  potest 
enim  Iconis  vel  equi  essentiam  comprehendere  omnibus  hujusmodi  anima- 
libus interemptis.  Intellectus  autem  divinus  cognoscit  ad  modum  cognoscentis 
quod  quid  est,  non  solum  diffinitiones,  sed  etiam  enuntiabilia,  ut  ex  supra- 
dictis (c.  59.)  patet;  potest  igitur  etiam  eorum  quae  non  sunt  notitiam 
habere. 

Adhuc:  effectus  aliquis  in  sua  causa  praenosci  potest,  etiam  antequam 
sit,  sicut  praenoscit  astrologus  eclipsim  futuram  ex  consideratione  ordinis 
coelestium  motuum.  Sed  cognitio  Dei  est  de  rebus  omnibus  per  causam;  s( 
enim  cognoscendo,  qui  est  omnium  causa,  alia  quasi  effectus  suos  cognoscit, 

ut  supra  (c.  49.)  ostensum  est;  nihil  igitur  prohibet  quin  etiam  quae  nondum 
sunt  cognoscat. 

Amplius:  intelligere  Dei  successionem  non  habet,  sicut  nec  ejus  esse; 
est  igitur  totum  simul,  semper  manens,  quod  de  ratione  aeternitatis  esi: 
temporis  autem  duratio  successione  prioris  et  posterioris  extenditur.  Proportio» 
igitur  aeternitatis  ad  totam  temporis  durationem  est  sicut  proportio  indivi- 
sibilis ad  continuum:  non  quidem  ejus  indivisibilis,  quod  terminus  continui 
est,  quod  non  adest  cuilibet  parti  continui.  Hujus  enim  similitudinem  habet 
instans  temporis;  sed  ejus  indivisibilis,  quod  extra  continuum  est,  cuilibet 
tamen  parti  continui,  sive  puncto  in  continuo  signato  coexsistit;  nam  cum 
tempus  motum  non  excedat,  aeternitas  quae  omnino  extra  motum  est,  nihil 
temporis  est.  Rursum  cum  aeterni  esse  nunquam  deficiat,  cuilibet  tempori, 
vel  instanti  temporis  praesentialiter  adest  aeternitas;  cujus  exemplum  utcum- 
que in  circulo  est  videre ; puncto  enim  inter  circumferentias  signatum,  etsi 
indivisibile  sit,  non  tamen  cuilibet  puncto  alii  secundum  situm  coexsistit  simul; 
ordo  enim  situs  continuitatem  circumferentiae  facit,  centrum  vero  quod  est 
extra  circumferentiam  ad  quodlibet  punctum  in  circumferentia  signatum 
directe  oppositionem  habet.  Quidquid  igitur  in  quacumque  parte  temporis 
est,  coexsistit  aeterno,  quasi  praesens  eidem,  etsi  respectu  alterius  partis  tem- 
poris sit  praeteritum  vel  futurum.  Aeterno  autem  non  potest  aliquid  praesen- 
tialiter coexsistere,  nisi  toti,  quia  successionis  durationem  non  habet;  quidquid 
igitur  per  totum  decursum  temporis  agitur,  divinus  intellectus  in  tota  sua. 
aeternitate  intuetur  quasi  praesens,  nec  tamen  quod  quadam  parte  temporis 
agitur,  semper  fuit  exsistens.  Relinquitur  igitur,  quod  eorum  quae  secundum 
decursum  temporis  nondum  sunt,  Deus  notitiam  habet. 

Per  has  igitur  rationes  apparet,  quod  Deus  non  entium  notitiam  habete 
Non  tamen  omnia  non  entia  eamdem  habent  habitudinem  ad  ejus  scientiam;, 
ea  enim  quae  non  sunt,  nec  erunt,  nec  fuerunt  a Deo  sciuntur  quasi  ejus  virtuti 
possibilia ; unde  non  cognoscit  ea  ut  exsistentia  aliqualiter  in  seipsis,  sed  ut 
exsistentia  solum  in  potentia  divina,  quae  quidem  a quibusdam  dicuntur  a 
Deo  cognosci,  secundum  notitiam  simplicis  intelligentiae.  Ea  vero  quae  sunt 
praesentia,  praeterita,  vel  futura  nobis,  cognoscit  Deus  secundum  quod  sunt 
n sua  potentia,  et  in  propriis  causis,  et  in  seipsis,  et  horum  cognitio  dicitur 
notitia  visionis.  Non  enim  Deus  rerum  quae  apud  nos  nondum  sunt,  videt 
solum  esse  quod  habent  in  suis  causis,  sed  etiam  illud  quod  habent  in  seipsis, 
in  quantum  ejus  aeternitas  est  praesens  in  sua  indivisibilitate  omni  tempori, 
et  tamen  esse  cujuscumque  rei  Deus  cognoscit  per  essentiam  suam.  Nam 
sua  essentia  est  repraesentabilis  per  multa  quae  non  sunt,  nec  erunt,  nec 
fuerunt.  Ipsa  etiam  est  similitudo  virtutis  cujuslibet  causae,  secundum  quam 
praeexsistunt  effectus  in  causis.  Esse  etiam  cujuslibet  rei  quod  habet  in  se 
ipsa,  est  ab  ea  exemplariter  deductum.  Sic  igitur  non  entia  cognoscit  Deus 
in  quantum  aliquo  modo  habent  esse,  vel  in  potentia  Dei,  vel  in  causis  suis, 
vel  in  seipsis,  quod  rationi  scientiae  non  obsistit. 

His  autem  quae  praemissa  sunt  etiam  sacrae  Scripturae  auctoritas  testi- 
monium perhibet:  dicitur  enim  (Eccli.  XXII.  29.):  Domino  Deo  nostro  ante- 
quam crearentur  nota  sunt  omnia,  sicut  et  post  perfectum  respicit  omnia ; et 
(Hier.  I.  5.):  Priusquam  te  formarem  in  utero,  novi  te. 

Patet  autem  ex  praemissis,  quod  non  cogimur  dicere,  sicut  quidam  dixe- 
runt, Deum  universaliter  singularia  cognoscere,  quia  cognoscit  ea  in  causis 
universalibus  tantum,  sicut  qui  cognosceret  eclipsim  hanc,  non  prout  haec*. 

sed  prout  provenit  ex  oppositione,  cum  ostensum  sit  (c.  55.),  quod  divina 
cognitio  se  extendit  ad  singularia  prout  sunt  in  seipsis. 


CAPUT  LXVII. 

QUOD  DEUS  COGNOSCIT  SINGULARIA  CONTINGENTIA  FUTURA. 

Ex  his  autem  jam  aliqualiter  patere  potest  quod  contingentium  ab  aeterno 
Deus  infallibilem  scientiam  habuit,  nec  tamen  contingentia  esse  desistunt. 
Contingens  enim  certitudini  cognitionis  non  repugnat  nisi  secundum  quod 
futurum  est,  non  autem  secundum  quod  praesens  est  contingens.  Enim  cum 
futurum  est,  potest  non  esse,  et  sic  cognitio  aestimantis  ipsum  futurum  esse, 
falli  potest;  falleretur  enim  si  non  erit,  quod  futurum  esse  aestimavit.  Ex  quo 
autem  praesens  est,  pro  illo  tempore,  non  potest  non  esse : potest  autem,  in 
futurum  non  esse,  sed  hoc  non  jam  pertinet  ad  contingens  prout  praesens 
est,  sed  prout  futurum  est ; unde  nihil  certitudini  sensus  deperit,  cum  quis 
viderit  currere  hominem,  quamvis  hoc  dictum  sit  contingens.  Omnis  igitur 
cognitio,  quae  supra  contingens  fertur,  prout  praesens  est,  certa  esse  potest ; 
divini . autem  intellectus  intuitus  ab  aeterno  fertur  in  unumquodque  eorum 
quae  temporis  cursu  peraguntur,  prout  praesens  est,  ut  supra  (c.  66)  ostensum 
est.  Relinquitur  igitur  quod  de  contingentibus  nihil  prohibet  Deum  ab  aeterno 
scientiam  infallibilem  habere. 

Item:  contingens  a necessario  differt,  secundum  quod  unumquodque  in 
sua  causa  est ; contingens  enim  sic  in  sua  causa  est,  ut  non  esse  ex  ea  possit 
et  esse;  necessarium  vero  ex  sua  causa  non  potest  non  esse.  Secundum  id 
vero  quod  utrumque  eorum  in  se  est,  non  differt  quantum  ad  esse  supra  quod 
fundatur  verum,  quia  in  contingenti  secundum  id  quod  in  se  est,  non  est  esse 
et  non  esse,  sed  solum  esse,  licet  in  futurum  contingens  possit  non  esse.  Di- 
vinus autem  intellectus  ab  aeterno  cognoscit  res,  non  solum  secundum  esse, 
quod  habent  in  causis  suis,  sed  etiam  secundum  esse  quod  habent  in  seipsis. 
Nihil  igitur  prohibet  ipsum  habere  aeternam  cognitionem  de  contingentibus 
infallibilem. 

Amplius:  sicut  ex  causa  necessaria  certitudinaliter  sequitur  effectus,  ita 
ex  causa  contingenti  completa,  si  non  impediatur.  Sed  cum  Deus  cognoscat 
omnia,  ut  ex  supra  dictis  (c.  50.)  patet,  scit  non  solum  causas  contingentium, 
sed  etiam  ea  quibus  possunt  impediri;  scit  igitur  per  certitudinem  an  con- 
tingentia sint,  vel  non  sint. 

Adhuc:  effectum  excedere  suae  causae  perfectionem  non  contingit;  in- 
terdum  autem  ab  ea  deficit;  unde  cum  in  nobis  ex  rebus  cognitio  causetur, 
contingit  interdum  quod  necessaria  non  per  modum  necessitatis  cognoscimus, 
sed  probabilitatis.  Sicut  autem  apud  nos  res  sunt  causa  cognitionis,  ita  divina 
cognitio  est  causa  rerum  cognitarum;  nihil  igitur  prohibet  ea  in  se  contin- 
gentia esse,  de  quibus  Deus  necessariam  scientiam  habet. 

Praeterea : effectus  uon  potest  esse  necessarius,  cujus  causa  est  contingens, 
contingeret  enim  effectum  esse  remota  causa.  Effectus  autem  ultimi  causa 
est  et  proxima  et  remota : si  igitur  proxima  fuerit  contingens,  ejus  effectum 
contingentem  oportet  esse,  etiamsi  causa  remota  necessaria  sit,  sicut  plantae 
non  necessario  fructificant,  quamvis  motus  solis  sit  necessarius,  propter  causas 
medias  contingentes.  Scientia  autem  Dei,  etsi  sit  causa  rerum  scitarum  per 

ipsam,  est  tamen  causa  remota  ejus.  Igitur  necessitati  scitorum  contingentia 
non  repugnat,  cum  contingat  causas  intermedias  contingentes  esse. 

Item : scientia  Dei  vera  non  esset  et  perfecta,  si  non  hoc  modo  res  eve^ 
nirent,  sicut  Deus  eas  evenire  cognoscit.  Deus  autem  cum  sit  cognitor  totius 
esse  cujus  est  principium,  cognoscit  unumquemque  effectum,  non  solum  in 
se,  sed  etiam  in  ordine  ad  quaslibet  suas  causas  proximas;  ordo  autem  con- 
tingentium ad  suas  causas  proximas  est  ut  contingenter  ex  eis  proveniant. 
Cognoscit  igitur  Deus  aliqua  evenire,  et  contingenter  evenire ; sic  igitur  di- 
vinae scientiae  certitudo  et  veritas  rerum  contingendam  non  tollit. 

Patet  igitur  ex  dictis,  quomodo  objectio  cognitionum  contingentium  in 
Deo  repugnans  sit  repellenda ; non  enim  posteriorum  variatio  prioribus  varia- 
bilitatem  inducit,  cum  contingat  ex  causis  necessariis  primis  effectus  ultimos 
contingentes  provenire.  Res  autem  a Deo  scitae  non  sunt  priores  ejus  scientia, 
sicut  apud  nos  est,  sed  sunt  ea  posteriores.  Non  igitur  sequitur,  si  id  quod  est 
a Deo  scitum  variari  potest,  quod  ejus  scientia  possit  falli,  vel  qualitercumque 
variari.  Secundum  consequens  igitur  decipiemur;  sed  quia  nostra  cognitio 
rerum  variabilium  variabilis  est,  propter  hoc  in  omni  cognitione  hoc  neces- 
sario accidere  putatur. 

Rursus:  cum  dicitur:  Deus  °cit  vel  scivit  hoc  futurum,  medium  quoddam 
accipitur  inter  divinam  scientiam  et  rem  scitam,  scilicet  tempus  in  quo  est 
locutio,  respectu  cujus  id  quod  a Deo  scitum  dicitur,  est  futurum.  Non  autem 
est  futurum  respectu  divinae  scientiae,  quae  in  momento  aeternitatis  exsistens 
ad  omnia  praesentialiter  se  habet,  respectu  cujus,  si  tempus  locutionis  de 
medio  subtrahatur,  non  est  dicere  hoc  esse  cognitum,  quasi  non  exsistens,  ut 
locum  habeat  quaestio  qua  quaeritur  an  possit  non  esse;  sed  sic  cognitum 
diceretur  a Deo  ut  jam  in  sua  exsistentia  visum.  Quo  posito,  non  remanet 
praedictae  quaestioni  locus,  quia  quod  jam  est,  non  potest  quantum  ad  illud 
instans  non  esse;  deceptio  igitur  accidit  ex  hoc  quod  tempus  in  quo  loqui- 
mur, coexsistit  aeternitati,  vel  etiam  tempus  praeteritum  quod  designatur  cum 
dicimus:  Deus  scivit.  Unde  habitudo  temporis  praeteriti  vel  praesentis  ad 
futurum,  aeternitati  attribuitur,  quod  omnino  ei  non  competit ; et  ex  hoc  accidit 
secundum  accidens  falli. 

Praeterea:  si  unumquodque  a Deo  cognoscitur  sicut  praesentialiter  visum, 
sic  necessarium  erit  esse,  quod  Deus  cognoscit;  sicut  necessarium  est  Socra- 
tem sedere,  ex  hoc  quod  sedere  videtur.  Hoc  autem  non  necessarium  est 
. absolute,  velut  a quibusdam  dicitur,  necessitate  consequentis,  sed  sub  condi- 
tione, vel  necessitate  consequentiae.  Haec  enim  conditionalis  est  necessaria: 
si  videtur  sedere,  sedet;  unde  etsi  conditionalis  in  cathegoricam  transferatur, 
ut  dicatur:  quod  videtur  sedere,  necesse  est  sedere;  patet  eam  de  dicto  intel- 
lectam et  compositam  esse  veram,  de  re  vero  intellectam  et  divisam,  esse 
falsam.  Et  sic  in  his  et  in  omnibus  similibus,  quae  Dei  scientiam  circa  con- 
tingentia oppugnantes  argumentantur,  secundum  compositionem  et  divisio- 
nem falluntur. 

Quod  autem  Deus  futura  .contingentia  sciat,  etiam  auctoritate  Scripturae 
sacrae  ostenditur:  dicitur  enim  (Sap.  VIII.  8.)  de  divina  sapientia:  Signa  et 
monstra  scii  antequam  fiant,  et  eventus  temporum  et  saeculorum ; et  (Eccli.  XXXIX. 
24.  et  25.):  Non  est  quidquam  absconditum  ab  oculis  ejus , a saeculo  usque  m sae- 
culum respicit;  et  (Isa.  XLVIII.  5.):  Praedixi  tibi  ex  tunc , antequam  venirent, 
indicavi  tibi. 


cAr.  L\vri(. 


Si 


CAPUT  LXVHI. 

QUOD  DEUS  COGNOSCIT  MOTUS  VOLUNTATIS. 

(I.  part.  quaest.  L VII.  ari.  4.). 

Deinde  oportet  ostendere  quod  Deus  cogitationes  mentium  et  voluntates 
cordium  cognoscat  in  virtute  et  causa,  cum  ipse  sit  universale  essendi  prin- 
cipium; omne  enim  quod  quocumque  modo  est,  cognoscitur  a Deo  in  quan- 
tum suam  essentiam  cognoscit,  ut  supra  (c.  49.)  ostensum  est.  Ens  autem 
■quoddam  in  anima  est,  quoddam  in  rebus  extra  animam.  Cognoscit  igitur 
Deus  omnes  hujus  entis  differentias,  et  quae  sub  eis  continentur;  ens  autem 
in  anima  est,  quod  est  in  voluntate  vel  cogitatione.  Relinquitur  igitur  quod 
Deus  ea  quae  sunt  in  cogitatione  et  voluntate  cognoscat. 

Amplius:  sic  Deus  cognoscendo  suam  essentiam  alia  cognoscit,  sicut  per 
cognitionem  causae  cognoscuntur  effectus.  Omnia  igitur  Deus  cognoscit, 
suam  essentiam  cognoscendo,  ad  quae  sua  causalitas  extenditur.  Extenditur 
autem  ad  operationes  intellectus  et  voluntatis;  nam  cum  res  quaelibet  ope- 
retur per  suam  formam  a qua  est  aliquod  esse  rei,  oportet  fontale  principium 
totius  esse,  a quo  est  etiam  omnis  forma,  omnis  operationis  principium  esse, 
cum  effectus  causarum  secundarum  in  causas  primas  principalius  reducantur. 
■Cognoscit  igitur  Deus  et  cogitationes  et  affectiones  mentis. 

Item:  sicut  esse  suum  est  primum,  et  per  hoc  omnis  esse  causa,  ita  suum 
intelligere  est  primum,  et  per  hoc  omnis  intellectualis  operationis  intelle- 
ctualis causa.  Sicut  igitur  Deus  cognoscendo  suum  esse,  cognoscit  esse  cujus- 
libet  rei,  ita  cognoscendo  suum  intelligere  et  velle,  cognoscit  omnem  cogi- 
tationem et  voluntatem. 

Adhuc:  Deus  non  solum  cognoscit  res  secundum  quod  in  seipsis  sunt, 
sed  etiam  secundum  quod  sunt  in  causis  suis,  ut  ex  supra  dictis  (c.  66.)  patet; 
cognoscit  enim  ordinem  causae  ad  suum  effectum.  Sed  artificialia  sunt  in 
artificibus  per  intellectum  et  voluntatem  artificum,  sicut  res  naturales  sunt  in 
suis  causis  per  virtutes  causarum.  Sicut  enim  res  naturales  assimilant  sibi 
suos  effectus  per  suas  virtutes  activas,  ita  artifex  per  intellectum  inducit  for- 
mam artificiati,  per  quam  assimilatur  suae  arti;  et  similis  ratio  est  de  omnibus 
quae  a proposito  aguntur.  Scit  igitur  Deus  et  cogitationes  et  voluntates. 

Item : Deus  non  minus  cognoscit  substantias  intellectuales,  quam  ipse  vel 
nos  substantias  sensibiles,  cum  substantiae  intellectuales  sint  magis  cogno- 
scibiles, puta  magis  in  actu  existentes;  informationes  autem  et  inclinationes 
substantiarum  sensibilium  cognoscuntur  et  a Deo  et  a nobis.  Cum  igitur  co- 
gitatio animae  sit  per  informationem  quandam  ipsius,  affectio  autem  quaedam 
sit  inclinatio  ipsius  ad  aliquid,  nam  ipsam  inclinationem  rei 'naturalis  appe- 
titum naturale  dicimus,  relinquitur  quod  Deus  cogitationes  et  affectiones  cor- 
dium cognoscat. 

Hoc  autem  testimonio  sacrae  Scripturae  confirmatur:  dicitur  enim  (Psal. 
VII.  10.):  Scrutans  corda  et  renes  Deus ; (Prov.  XV.  11.):  Infernus  et  perditio  co- 
ram Domino,  quanto  magis  corda  filiorum  hominum;  et  (Joan.  II.  25.):  Opus 
ei  non  erat  ut  quis  testimonium  perhiberet  de  homine , ipse  sciebat  quid  esset  in 
homine.  Dominium  autem  quod  habet  voluntas  supra  suos  actus,  per  quod 
in  ejus  est  potestate  velle  vel  non  velle,  excludit  determinationem  virtutis 

ad  unum,  et  violentiam  causae  exterius  agentis;  non  autem  excludit  influen- 
tiam superioris  causae  a qua  est  ei  esse  et  operari;  et  sic  remanet  causalitas 
in  causa  prima,  quae  Deus  est,  respectu  motuum  voluntatis,  ut  sic  Deus  se 
ipsum  cognoscendo  hujusmodi  cognoscere  possit. 


CAPUT  LXIX. 


QUOD  DEUS  COGNOSCIT  INFINITA. 

(I.  part.  quaest.  XIV.  art.  12.  et  I.  Sent.  dist.  XXXIX.  quaest.  XI.  art. 
et  De  verit.  quaest.  XI.  art.  ().). 

Post  hoc  ostendendum  est  quod  Deus  infinita  cognoscit.  Cognoscendo 
enim  se  esse  causam  rerum,  alia  a se  cognoscit,  ut  ex  superioribus  (c.  49.) 
patet.  Ipse  autem  est  causa  infinitorum,  si  infinita  sunt  entia,  est  enim  omnium 
eorum  quae  sunt  causa ; est  igitur  infinitorum  cognoscitivus. 

Item:  Deus  suam  virtutem  perfecte  cognoscit,  ut  ex  supradictis  (c.  47. 
et  49.)  patet : virtus  autem  non  potest  cognosci  perfecte,  nisi  cognoscantur 
omnia  in  quae  potest,  cum  secundum  ea  quantitas  virtutis  quodammodo  at- 
tendatur. Sua  autem  virtus  cum  sit  infinita,  ut  ostensum  est  supra  (c.  43.)». 
ad  infinita  se  extendit;  est  igitur  Deus  infinitorum  cognitor. 

Amplius:  si  Dei  cognitio  ad  omnia  se  extendit  quae  qualitercumque  modo 
sunt,  oportet  quod  non  solum  cognoscat  ens  actu,  sed  etiam  ens  potentia.  Sed 
in  rebus  naturalibus  est  infinitum  m potentia,  etsi  non  actu,  ut  Philosophum 
probat  in  tertio  Physic.  (t.  c.  8.) ; cognoscit  igitur  Deus  infinita,  sicut  unitas 
quae  est  principium  numeri,  infinitas  species  numerorum  cognosceret,  si 
cognosceret  quidquid  est  in  sua  potentia:  est  enim  unitas,  potentia  omnis 
numerus. 

Adhuc : Deus  essentia  sua  sicut  quodam  medio  exemplari  alia  cognoscit. 
Sed  cum  sit  perfectionis  infinitae,  ut  supra  (c.  43.)  ostensum  est,  ab  ipso 
exemplari  possunt  infinita  habentia  perfectiones  finitas,  quia  nec  aliquod 
unum  eorum,  nec  quaelibet  plura  exemplata  perfectionem  exemplaris  adae- 
quare possunt,  et  sic  semper  remanet  novus  modus  quo  aliquid  exemplatum 
ipsum  imitare  possit.  Nihil  igitur  prohibet  ipsum  per  essentiam  suam  infinita 
cognoscere. 

Praeterea,  esse  Dei  est  suum  intelligere;  sicut  igitur  suum  esse  est  infi- 
nitum, ut  ostensum  est  (ibid.),  ita  suum  intelligere  est  infinitum.  Sicut  autem 
se  habet  finitum  ad  finitum,  ita  etiam  infinitum  ad  infinitum.  Si  igitur  secun- 
dum intelligere  nostrum,  quod  finitum  est,  finita  capere  possumus,  et  Deus 
secundum  suum  intelligere,  infinitum  infinita  capere  potest. 

Amplius:  intellectus  cognoscens  maximum  intelligibile,  non  minus  co- 
gnoscit minora,  sed  magis,  ut  patet  per  Philosophum  in  tertio  De  anima 
(t.  c.  7.),  quod  ex  lioc  provenit,  quia  > intellectus  non  corrumpitur  ex  excel- 
lenti .uidagitiii,  cuCiu  jd  i£a6.o  pcrLcuiii.  Seu  si  <ibC.p.uu.ur  . n . /■ 

nita  entia,  sive  sint  ejusdem  speciei,  ut  infiniti  homines,  sive  infinitarum  spe- 
cierum,  etiamsi  aliqua,  vel  omnia  essent  infinita  secundum  quantitatem,  si 
hoc  esset  possibile,  universum  eorum  esset  minoris  infinitatis  quam  Deus ; 
nam  quodlibet  eorum,  et  omnia  simul,  haberent  esse  receptum  et  limitatum 
ad  aliquam  speciem,  vel  genus;  et  sic  sectandum  aliquid  esset  finitum,  unde 
deficeret  ab  infinitate  Dei,  qui  est  infinitus  simpliciter,  ut  supra  (c.  43.)  osten- 

sum  est.  Cum  igitur  Deus  perfecte  seipsum  cognoscat,  nihil  prohibet  eum 
etiam  summam  infinitorum  cognoscere. 

Adhuc  : quanto  aliquis  intellectus  est  efficacior  et  lucidior  in  cognoscende, 
tanto  ex  uno  potest  plura  cognoscere : sicut  omnis  virtus  quanto  est  fortior, 
tanto  est  magis  unita.  Intellectus  autem  divinus  secundum  efficaciam  sive 
perfectionem  est  infinitus,  ut  ex  superioribus  (ibid.)  patet;  potest  ergo  per 
unum  quod  est  sua  essentia  infinita  cognoscere. 

Praeterea:  intellectus  divinus  est  perfectus  simpliciter,  sicut  etiam  ejus 
essentia.  Nulla  igitur  perfectior intelligibilis  ei  deest,-sed  id  ad  quod  est  in 
potentia  intellectus  noster,  est  ejus  perfectio  intelligibilis.  Est  autem  in  po- 
tentia ad  omnes  species  intelligibiles : species  autem  hujusmodi  sunt  infini- 
tae, nam  etiam  numerorum  species  infinitae  sunt  et  figurarum.  Relinquitur 
igitur  quod  Deus  omnia  hujusmodi  infinita  cognoscat. 

Item : cum  intellectus  noster  sit  cognoscitivus  infinitorum  in  potentia, 
potest  enim  in  infinitum  species  numerorum  multiplicare,  si  intellectus  di- 
vinus non  cognosceret  infinita  etiam  actu,  sequeretur  quod  vel  plurium  esset 
cognoscitivus  intellectus  humanus  quam  divinus,  vel  quod  intellectus  divi- 
nus non  cognosceret  omnia  actu  quorum  est  cognoscitivus  in  potentia;  quo- 
rum utrumque  est  impossibile,  ut  ex  supradictis  (c.  55.  et  56.)  patet. 

Adhuc:  infinitum  cognitioni  repugnat  in  quantum  repugnat  numerationi; 
nam  partes  infiniti  numerare  per  se  impossibile  est,  quasi  contradictionem 
implicans.  Cognoscere  autem  aliquid  per  numerationem  suarum  partium  est 
intellectus  successive  cognoscentis  partem  post  partem,  non  autem  intelle- 
ctus simul  diversas  partes  comprehendentis.  Cum  igitur  divinus  intellectus 
absque  successione  cognoscat  omnia  simul,  non  magis  impeditur  cognoscere 
infinita  quam  finita. 

Amplius:  omnis  quantitas  in  quadam  multiplicatione  partium  consistit, 
et  propter  hoc  numerus  est  prima  quantitatum;  ubi  ergo  pluralitas  nullam 
differentiam  operatur,  ibi  nec  aliquid  quod  quantitatem  consequitur  aliquam 
differentiam  facit.  In  cognitione  autem  Dei  plura  hoc  modo  cognoscuntur 
ut  unum,  cum  non  per  diversas  species,  sed  per  unam  speciem,  quae  est  Dei 
essentia,  cognoscantur:  unde  et  simul  multa  cognoscuntur  a Deo,  et  ita  in 
Dei  cognitione  nullam  differentiam  pluralitas  facit ; ergo  nec  infinitum,  quod 
quantitatem  consequitur.  Nihil  ergo  differt  ad  intellectum  divinum  infinito- 
rum et  finitorum  cognitio,  et  sic  cum  cognoscat  finita,  nihil  prohibet  eum 
cognoscere  etiam  infinita. 

Huic  autem  consonat  quod  in  Psal.  CXLVI.  dicitur:  Et  sapientiae  ejus 
non  est  numerus. 

Patet  autem  ex  praedictis  quare  intellectus  noster  infinitum  non  cogno- 
scit sicut  intellectus  divinus.  Differt  enim  intellectus  noster  ab  intellectu  di- 
vino quantum  ad  quatuor,  quae  hanc  differentiam  faciunt : primum  est,  quod 
intellectus  noster  simpliciter  finitus  est,  divinus  autem  infinitus;  secundum 
est,  quod  cum  intellectus  noster  diversa  per  diversas  species  cognoscat,  non 
I potest  in  infinita  secundum  unam  cognitionem,  sicut  intellectus  divinus; 
tertium  est  ex  hoc  proveniens,  quod  intellectus  noster  quia  per  diversas  spe- 
cies diversa  cognoscit,  non  potest  simul  multa  cognoscere,  et  ita  infinita 
cognoscere  non  posset  nisi  successive  ea  numerando,  quod  non  est  in  intel- 
lectu divino,  qui  simul  multa  intuetur  quasi  per  unam  speciem  visa;  quar- 
tum est,  quia  intellectus  divinus  est  eorum  quae  sunt,  et  eorum  quae  non 
sunt,  ut  ostensum  est  (c.  66.). 


84 


LIBER  I.  CAP.  LXIX. 


Patet  etiam  quomodo  verbum  Philosophi  (Physic.  I.  t.  c.  35.),  qui  dicit 
quod  infinitum,  secundum  quod  infinitum,  est  ignotum,  praesenti  sententiae 
non  obviat,  quia  cum  infiniti  ratio  quantitati  competat,  ut  ipse  dicit,  infirritum 
ut  infinitum  cognosceretur,  si  per  mensurationem  suarum  partium  notum 
esset;  haec  est  enim  propria  cognitio  quantitatis.  Sic  autem  .Deus  non  co- 
gnoscit: unde,  ut  ita  dicatur,  non  cognoscit  infinitum,  secundum  quod  est 
infinitum,  sed  secundum  quod  aa  suam  scientiam  se  habet  ac  si  esset  fini- 
tum, ut  ostensum  est. 

Sciendum  tamen,  quod  Deus  infinita  non  cognoscit  scientia  visionis,  ut 
verbis  aliorum  utamur,  quia  infinita  nec  sunt  actu,  nec  fuerunt,  nec  erunt, 
cum  generatio  ex  neutra  parte  sit  infinita,  secundum  fidem  catholicam ; scit 
tamen  infinita  scientia  simplicis  intelligentiae.  Scit  enim  Deus  infinita,  quae 
nec  sunt,  nec  erunt,  nec  fuerunt,  quae  tamen  sunt  in  potentia  creaturae;  et 
scit  etiam  infinita,  quae  sunt  in  sua  potentia,  quae  nec  sunt,  nec  erunt,  nec 
fuerunt.  Unde,  quantum  ad  quaestionem  de  cognitione  singularium  pertinet, 
responderi  potest  per  interemptionem  majoris:  non  enim  singularia  sunt  in- 
finita; si  tamen  essent,  nihilominus 'Deus  ea  cognosceret. 


CAPUT  LXX. 

QUOD  DEUS  COGNOSCIT  VILIA. 

(I.  part.  q.  XXII.  ari.  3.  ad  }.). 

Hoc  autem  habito,  ostendendum  est  quod  Deus  cognoscit  vilia,  et  quod 
hoc  nobilitati  ejus  scientiae  non  repugnat.  Quanto  enim  aliqua  virtus  activa 
est  fortior,  tanto  in  remotiora  suam  actionem  extendit,  ut  etiam  in  sensibi- 
lium actionibus  apparet.  Vis  autem  divini  intellectus  in  cognoscendo  res  si- 
milatur virtuti  activae;  intellectus  enim  divinus  non  recipiendo  a rebus,  co- 
‘gnoscit,  sed  magis  per  hoc  quod  eis  influit : cum  igitur  sit  infinitae  virtutis 
in  intelligendo,  ut  ex  praedictis  (c.  43.)  patet,  oportet  quod  ejus  cognitio 
usque  ad  remotissima  extendatur.  Sed  gradus  nobilitatis  et  vilitatis  in  omnibus 
entibus  attenditur  secundum  propinquitatem  et  distantiam  a Deo,  qui  est  in 
fine  nobilitatis;  ergo  quantumcumque  vilissima  in  entibus,  Deus  propter 
maximam  virtutem  sui  intellectus  cognoscit. 

Praeterea:  omne  quod  est  in  eo  quod  est,  vel  quale  quidem  est,  actu  est, 
et  similitudo  primi  actus  est;  et  ex  hoc  nobilitatem  habet,  quia  etiam  quod 
potentia  est,  ex  ordine  ad  actum  nobilitatis  est  particeps ; sic  enim  esse  di- 
citur. Relinquitur  igitur  quod  unumquodque  in  se  consideratum  nobile  est, 
sed  vile  dicitur  respectu  nobilioris.  A Deo  autem  distant  nobilissimae  aliarum 
rerum,  non  minus  quam  ultimae  rerum  creatarum  distant  a supremis ; si 
igitur  haec  distantia  impediret  divinam  cognitionem,  multo  magis  impediret 
illa,  et  sic  sequeretur  quod  nihil  Deus  cognosceret  aliud  a se,  quod  supra 
improbatum  est  (c.  49.).  Si  igitur  aliquid  aliud  a se  cognosceret,  quantum- 
cumque nobilissimum,  pari  ratione  cognosceret  quodlibet,  quantumcumque 
dicatur  vilissimum. 

Amplius:  bonum  ordinis  universi  nobilius  est  quaiibet  parte  universi,  cum 
partes  singulae  ordinentur  ad  bonum  ordinis,  qui  est  in  toto  sicut  ad  finem, 
ut  per  Philosophum  patet  deciino  secundo  Metapfi.  (t.  c.  52.).  Si  igitur  Deus 
cognoscit  aliquam  aliam  naturam  nobilem,  maxime  cognosceret  ordinem 

universi ; hoc  autem  cognosci  non  potest  nisi  cognoscantur  et  nobiliora  et 
viliora,  in  quorum  distantiis  et  habitudinibus  ordo  universi  consistit.  Relin- 
quitur igitur  quod  Deus  cognoscit  non  solum  nobilia,  sed  etiam  ea  quae  vilia 

putantur. 

Adhuc:  vilitas  cognitorum  in  cognoscentem  non  redundat  per  se;  hoc 
est  enim  de  ratione  cognitionis,  ut  cognoscens  contineat  species  cogniti  se- 
cundum modum  suum.  Per  accidens  autem  potest  redundare  in  cognoscentem 
vilitas  cognitorum,  vel  eo  quod  dum  vilia  considerat,  a nobilioribus  abstrahitur 
cogitandis,  vel  eo  quod  ex  consideratione  vilium  in  aliquas  indebitas  affe- 
ctiones inclinatur:  quod  quidem  in  Deo  esse  non  potest,  ut  ex  dictis  (c.  38. 
et  39.)  patet.  Non  igitur  derogat  divinae  nobilitati  vilium  rerum  cognitio,  sed 
magis  pertinet  ad  divinam  perfectionem,  secundum  quod  omnia  in  seipsa 
habet,  ut  supra  (c.  31.  et  54.)  ostensum  est. 

Adhuc : virtus  aliqua  non  judicatur  parva,  quae  in  parva  potest,  sed  quae 
ad  parva  determinatur;  nam  virtus  quae  in  magna  potest,  etiam  potest  in 
parva.  Cognitio  ergo  quae  simul  potest  in  nobilia  et  vilia,  non  est  judicanda 
vilis,  sed  illa  quae  in  vilia  tantum  potest,  sicut  in  nobis  accidit;  nam  alia 
consideratione  consideramus  divina  et  humana,  et  alia  scientia  est  utriusque, 
unde  comparatione  nobilioris  inferior  vilior  reputatur.  In  Deo  autem  non 
est  sic,  nam  eadem  scientia  et  consideratione  seipsum  et  omnia  alia  consi- 
derat; non  igitur  ejus  scientia  aliqua  vilitas  adscribitur  ex  hoc,  quod  quae- 
cumque vilia  cognoscit. 

Huic  autem  consonat  quod  dicitur  (Sap.  VII.  24.  et  25.)  de  divina  sa- 
pientia, quod  attingit  ubique  propter  suam  munditiam,  et  nihil  inquinatum  in- 
currit in  illam. 

Patet  autem  ex  praedictis,  quod  ratio  quae  in  oppositum  objiciebatur, 
ostensae  veritati  non  repugnat.  Nobilitas  enim  scientiae  attenditur  secundum 
ea  ad  quae  principaliter  scientia  ordinatur,  et  non  ad  omnia  quaecumque  in 
scientia  cadunt;  sub  nobilissima  enim  scientiarum  apud  nos  cadunt  non 
solum  suprema  in  entibus,  sed  etiam  infima;  nam  philosophia  prima  consi- 
derationem suam  extendit  a primo  ente  usque  ad  ens  in  potentia,  quod  est 
ultimum  in  entibus.  Sic  autem  sub  divina  scientia  comprehenduntur  infima 
entium,  quasi  cum  principali  cognito  simul  nota;  divina  enim  essentia  est 
principale  a Deo  cognitum,  in  quo  omnia  cognoscuntur,  ut  supra  (c.  49.) 
ostensum  est. 

Patet  qtiam  quod  haec  veritas  non  repugnat  dictis  Philosophi  in  decimo 
secundo  Metaph.  (t.  c.  31.);  ndm  ibi  intendit  ostendere  quod  divinus  intel- 
lectus non  cognoscit  aliud  a se,  quod  sit  sui  intellectus  perfectio,  quasi 
principale  cognitum;  et  secundum  hunc  modum  dicit  quod  vilia  melius 
ignorantur  quam  cognoscantur,  quando  scilicet  est  alia  cognitio  vilium  et 
nobilium,  et  vilium  consideratio  considerationem  nobilium  impedit. 

CAPUT  LXXI. 

QUOD  DEUS  COGNOSCIT  MALA. 

(I.  par  t.  quaest.  XIV.  art.  10.). 

Nunc  restat  ostendere  quod  Deus  cognoscat  etiam  mala.  Bono  enim  co- 
gnito, malum  oppositum  cognoscitur.  Sed  Deus  cognoscit  omnia  particularia 
bona,  quibus  mala  opponuntur;  cognoscit  igitur  Deus  mala. 

Praeterea:  contrariorum  rationes  in  anima  non  sunt  contrariae,  alias  non 
simul  essent  in  anima,  nec  simul  cognoscerentur;  ratio  ergo,  qua  cogno- 
scitur malum,  non  repugnat  bono,  sed  magis  ad  rationem  boni  pertinet.  Si 
igitur  in  Deo  propter  suam  absolutam  perfectionem  inveniuntur  omnes  ra- 
tiones bonitatis,  ut  supra  (c.  40.)  probatum  est,  relinquitur  quod  in  ipso  sit 
ratio,  qua  malum  cognoscitur,  et  sic  est  etiam  malorum  cognoscitivus. 

Item:  verum  est  bonum  intellectus;  ex  hoc  enim  aliquis  intellectus  di- 
citur bonus,  quod  verum  cognoscit.  Verum  autem  non  solum  est  bonum 
esse  bonum,  sed  etiam  malum  esse  malum ; sicut  enim  verum  est  esse  quod 
est,  ita  ve-rum  est  non  esse  quod  non  est.  Bonum  igitur  intellectus  etiam  in 
cognitione  mali  consistit.  Sed  cum  divinus  intellectus  sit  perfectus  bonitate, 
non  potest  illi  deesse  aliqua  intellectualium  perfectionum ; adest  igitur  illi  ma- 
lorum cognitio. 

Amplius:  Deus  cognoscit  rerum  distinctionem,  ut  supra  (c.  50.)  osten- 
sum est.  Sed  in  ratione  distinctionis  est  negatio;  distincta  enim  sunt  quorum 
unum  non  est  aliud,  unde  et  prima  quae  seipsis  distinguuntur,  mutuo  sui 
negationem  includunt,  ratione  cujus  negativae  propositiones  in  eis  sunt  im- 
mediate, ut  nulla  quantitas  est  substantia.  Cognoscit  igitur  Deus  negationem. 
Privatio  autem  negatio  quaedam  est  in  subjecto  determinato,  ut  in  quarto 
Metaph.  (t.  c.  4:)  ostenditur ; cognoscit  igitur  privationem,  et  per  consequens 
malum,  quod  nihil  est  aliud  quam  privatio  debitae  perfectionis. 

Praeterea:  si  Deus  cognoscit  omnes  species  rerum,  ut  supra  (c.  49.  et  50.) 
probatum  est,  et  etiam  a quibusdam  philosophis  conceditur,  et  probatur, 
oportet  quod  cognoscat  contraria,  tum  quia  quorumdam  generunj  species 
sunt  contrariae,  tum  quia  differentiae  generum  sunt  contrariae,  ut  patet  in 
decimo  Metaph.  (t.  c.  13.).  Sed  in  contrariis  includitur  oppositio  formae  et 
privationis,  ut  ibidem  habetur;  ergo  oportet  quod  Deus  cognoscat  privatio- 
nem, et  per  consequehs  malum. 

Adhuc:  Deus  cognoscit  non  solum  formam,  sed  etiam  materiam,  ut  supra 
(c.  65.)  ostensum  est.  Materia  autem  cum  sit  ens  in  potentia,  cognosci  per- 
fecte non  potest,  nisi  cognoscatur  ad  quae  ejus  potentia  se  extendit,  sicut 
etiam  in  omnibus  aliis  potentiis  accidit.  Extendit  autem  se  potentia  mate- 
riae ad  formam  et  privationem;  quod  enim  potest  esse,  potest  etiam  non 
esse.  Ergo  Deus  cognoscit  privationem,  et  sic  cognoscit  per  consequens 
malum. 

Item:  si  Deus  cognoscit  aliquid  aliud  a se,  maxime  cognoscet  quod  est 
optimum;  hoc  autem  est  ordo  universi,  ad  quem  sicut  ad  finem  omnia  par- 
ticularia bona  ordinantur.  In  ordine  autem  universi  sunt  quaedam,  quae 
sunt  ad  removendum  nocumenta,  quae  possent  ex  quibusdam  aliis  prove- 
nire, ut  patet  in  his  quae  dantur  animalibus  ad  defensionem;  ergo  hujus- 
modi nocumenta  Deus  cognoscit;  cognoscit  igitur  mala. 

Praeterea : in  nobis  malorum  cognitio  nunquam  vituperatur,  secundum 
id  quod  per  se  scientiae  est,  id  est  secundum  judicium  quod  habetur  de  malis; ' 
sed  per  accidens,  secundum  quod  per  malorum  considerationem  interdum 
aliquis  ad  mala  inclinatur.  Hoc  autem  non  est  in  Deo,  quia  immutabilis  est, 
ut  supra  (c.  13.)  ostensum  est;  nihil  igitur  prohibet  quin  Deus  malum  co- 
gnoscat. 

Huic  autem  consonat  quod  dicitur  (Sap.  VII.  30.),  quod  Dei  sapientiam . 
non  vincit  malitia;  et  (Prov.  XV.  11.)  dicitur:  Infernus  et  perditio  coram  Do- 
mino; et  in  Psal.  LXVIII.  6. : Delicta  mea  a te  non  sunt  abscondita;  et  (Job  XL 

II.)  dicitur:  Ipse  enim  novit  hominum  vanitatem,  et  videns  iniquitatem  nonne 
considerat  ? 

Sciendum  autem  quod  circa  cognitionem  mali  et  privationis  aliter  se  habet 
intellectus  divinus,  atque  aliter  intellectus  noster,  nam  cum  intellectus  noster 
singulas  res  per  singulas  species  proprias  cognoscat  et  diversas,  id  quod  est 
in  actu,  cognoscit  per  speciem  intelligibilem,  per  quam  fit  intellectus  in  actu. 
Unde  et  potentiam  cognoscere  potest,  in  quantum  in  potentia  ad  talem  spe- 
ciem quandoque  se  habet,  ut  sicut  actum  cognoscit  per  actum,  ita  etiam  po- 
tentiam per  potentiam  cognoscat,  et  quia  potentia  est  de  ratione  privationis : 
nam  privatio  est  negatio  cujus  subjectum  est  ens  in  potentia,  sequitur,  quod 
intellectui  nostro  competat  aliquo  modo  cognoscere  privationem  in  quantum 
est  natus  esse  in  potentia.  Licet  etiam  dici  possit  quod  ex  ipsa  cognitione 
actus  sequitur  cognitio  potentiae  et  privationis,  intellectas  autem  divinus, 
qui  nullo  modo  est  in  potentia,  non  cognoscit  modo  praedicto  privationem, 
nec  aliquid  aliud;  nam  si  cognosceret  aliquid  per  speciem,  quae  non  est  ipse, 
sequeretur  de  necessitate  quod  proportio  ejus  ad  illam  speciem  esset  sicut 
proportio  potentiae  ad  actum.  Unde  oportet,  quod  ipse  intelligat  solum  per 
speciem,  quae  est  sua  essentia,  et  per  consequens,  quod  intelligat  se  tantum, 
sicut  primum  intellectum.  Intelligendo  tamen  se,  cognoscit  alia,  sicut  supra 
{c.  46.)  ostensum  est,  non  solum  autem  actus,  sed  potentias  et  privationes, 
et  hic  est  sensus  verborum  quem  Philosophus  ponit  in  tertio  De  anima 
(t.  c.  25.),  dicens,  aut  quomodo  malum  cognoscit,  aut  nigrum  ; contraria 
enim  quodammodo  cognoscit.  Oportet  autem  potentia  esse  cognoscens,  et 
esse  in  ipso,  si  vero  alicui  non  inest  contrarium,  scilicet  in  potentia  seipsum 
cognoscit,  et  actu  est,  et  separabile.  Nec  oportet  sequi  expositionem  Aver- 
roes  qui  vult,  quod  ex  hoc  sequatur  quod  intellectus,  qui  est  tantum  in  actu, 
nullo  modo  cognoscat  privationem,  sed  sensus  est,  quod  non  cognoscat  pri- 
vationem per  hoc,  quod  est  in  potentia  ad  aliquid  aliud,  sed  per  hoc  quod 
cognoscit  seipsum,  et  est  semper  in  actu. 

Rursus:  sciendum  quod  si  Deus  hoc  modo  seipsum  cognosceret,  quod 
cognoscendo  se,  non  cognosceret  alia  entia,  quae  sunt  particularia  bona, 
nullo  modo  cognosceret  privationem  aut  malum,  quia  bono,  quod  est  ipse,  non 
est  aliqua  privatio  opposita,  cum  privatio  et  suum  oppositum  sint  nata  esse 
circa  idem;  et  sic  ei  quod  est  actus  purus,  nulla  privatio  opponitur,  et  per 
consequens  nec  malum.  Unde,  posito  quod  Deus  se  solum  cognoscat,  co- 
gnoscendo bona,  quae  est  ipse,  non  cognoscet  malum.  Sed  quia  cognoscendo 
se,  cognoscit  entia  in  quibus  natae  sunt  esse  privationes,  necesse  est  ut  co- 
gnoscat privationes  oppositas,  et  mala  opposita  particularibus  bonis. 

Sciendum  etiam,  quod  sicut  Deus  absque  discursu  intellectus,  cognoscendo 
se,  cognoscit  alia,  ut  supra  ostensum  est,  ita  non  oportet  quod  ejus  cognitio 
sit  discursiva,  si  per  bona  cognoscit  mala:  nam  bonum  est  quasi  ratio  cogni- 
tionis mali,  cum  malum  nihil  sit  aliud  quam  privatio  boni;  unde  cognoscuntur 
mala  per  bona,  sicut  res  per  suas  diffinitiones,  non  sicut  conclusiones  per 
principia. 

Nec  etiam  ad  imperfectionem  cognitionis  divinae  cedit,  si  mala  per  pri- 
vationem bonorum  cognoscat,  quia  malum  non  dicitur  esse,  nisi  in  quantum 
est  privatio  boni:  unde  secundum  hunc  solum  modum  est  cognoscibile;  nam 
unumquodque  quantum  habet  de  esse,  tantum  habet  de  cognoscibilitate. 

CAPUT  LXXII. 

QUOD  deus  EST  VOLENS. 

(I.  part.  quaast.  XIX.  art.  i.). 

Expeditis  his  quae  ad  divini  intellectus  cognitionem  pertinent,  nunc  restat 
considerare  de  Dei  voluntate.  Ex  hoc  enim,  quod  Deus  est  intelligens,' se- 
quitur quod  sit  volens.  Cum  enim  bonum  intellectus  sit  objectum  proprium 
voluntatis,  oportet  quod  bonum  intellectum,  in  quantum  hujusmodi,  sit  vo- 
litum ; intellectum  autem  dicitur  ad  intelligentem.  Necesse  est  igitur,  quod 
intelligens  bonum,  in  quantum  hujusmodi,  sit  volens.  Deus  autem  intelligit 
bonum ; cum  enim  sit  perfecte  intelligens,  ut  ex  supradictis  patet  (c.  44.),  in- 
telligit ens  simul  cum  ratione  boni ; est  igitur  volens. 

Adhuc : cuicumque  inest  aliqua  formarum,  habet  per  illam  formam  habi- 
tudinem ad  ea  quae  sunt  in  rerum  natura,  sicut  lignum  album  per  suam  al- 
bedinem  est  aliquibus  simile,  et  quibusdam  dissimile.  In  intelligente  autem 
et  sentiente  est  forma  rei  intellectae  et  sensatae,  cum  omnis  cognitio  sit  per 
aliquam  similitudinem.  Oportet  igitur  esse  habitudinem  intelligentis  et  sen- 
tientis ad  ea,  quae  sunt  intellecta  et  sensata,  secundum  quod  sunt  in  rerum 
natura:  non  autem  hoc  est  per  hoc,  quod  intelligunt  et  sentiunt,  nam  per  hoc 
magis  attenderetur  habitudo  rerum  ad  intelligentem  et  sentientem,  quia  in- 
telligere  et  sentire  est  secundum  quod  res  sunt  in  intellectu  et  sensu,  secundum 
modum  utriusque.  Habet  autem  habitudinem  sentiens  et  intelligens  ad  rem 
quae  est  e-xtra  animam  per  voluntatem  et  appetitum,  unde  omnia  sentientia 
et  intelligentia  appetunt  et  volunt.  Voluntas  tamen  proprie  in  intellectu  est; 
cum  igitur  Deus  sit  intelligens,  oportet  quod  sit  volens.' 

Amplius:  illud  quod  consequitur  omne  ens,  convenit  enti,  in  quantum  est 
ens ; quod  autem  est  hujusmodi,  oportet  quod  in  eo  maxime  inveniatur,  quod 
est  primum  ens.  Cuilibet  autem  enti  competit  appetere  suam  perfectionem 
et  conservationem  sui  esse:  unicuique  tamen  secundum  suum  modum,  intel- 
lectualibus quidem  per  voluntatem,  animalibus  per  sensibilem  appetitum,  ca- 
rentibus vero  sensu  per  appetitum'  naturalem.  Aliter  tamen,  quae  habent  et 
quae  non  habent:  nam  ea  quae  non  habent,  appetitiva  virtute  sui  generis  de- 
siderio tendunt  ad  acquirendum  quod  eis  deest;  quae  autem  habent  quie- 
tantur  in  ipso.  Hoc  igitur  primo  enti,  quod  Deus  est,  deesse  non  potest;  cum 
igitur  ipse  sit  intelligens,  inest  sibi  voluntas  qua  placet  sibi  suum  esse  et  sua 
bonitas. 

Item:  intelligere  quanto  perfectius  est,  tanto  delectabilius  intelligenti.  Sed 
Deus  intelligit,  et  suum  intelligere  est  perfectissimum,  ut  supra  (c.  44.)  osten- 
sum est;  ergo  intelligere  est  ei  delectabilissimum.  Delectatio  autem  intelli- 
gibilis  est  per  voluntatem,  sicut  delectatio  sensibilis  est  per  concupiscentiae 
appetitum;  est  igitur  in  Deo  voluntas. 

Praeterea:  forma  per  intellectum  considerata  non  movet,  nec  aliquid 
causat  nisi  mediante  volur**  cujus  objectum  est  finis,  et  bonum  a quo  mo- 
veretur aliquis  ad  ageauum,  unde  intellectus  speculativus  non  movet,  neque 
imaginatio  pura  absque  aestimatione  boni  vel  mali.  Sed  forma  intellectus  di- 
vini est  causa  motus  et  esse  in  aliis:  agit  enim  res  per  intellectum,  ut  infra 
ostendetur  (Lib.  II.  c.  24.);  et  sic  oportet  quod  ipse  sit  volens. 

Item : in  virtutibus  motivis  et  habentibus  intellectum  prior  invenitur  vo- 
luntas; nam  voluntas  omnem  potentiam  applicat  ad  suum  actum.  Intelligimus 
enim  quia  volumus,  imaginamur  quia  volumus,  et  sic  de  aliis;  et  hoc  habet, 
quia  objectum  ejus  est  finis,  quamvis  intellectus  non  secundum  modum  causae 
efficientis  et  moventis,  sed  secundum  modum  causae  finalis  moveat  volun- 
tatem, proponendo  sibi  suum  objectum,  quod  est  finis.  Primo  igitur  moventi 
convenit  maxime  habere  voluntatem. 

Praeterea:  liberum  est  quod  sui  causa  est,  et  sic  liberum  habet  rationem 
ejus  quod  est  per  se.  Voluntas  autem  primo  habet  libertatem  in  agendo;  in 
quantum  enim  voluntarie  agit  quis,  dicitur  libere  agere  quamcumque  actio- 
nem. Primo  igitur  agenti  maxime  competit  per  voluntatem  agere,  cui  maxime 
competit  per  se  agere. 

Amplius:  finis  et  agens  ad  finem  semper  unius  ordinis  inveniuntur  in 
rebus : unde  finis  proximus,  qui  est  proportionatus  agenti,  incidit  in  idem 
specie  cum  agente,  tam  in  naturalibus  quam  in  artificialibus;  nam  forma  artis, 
per  quam  artifex  agit,  est  species  formae,  quae  est  in  materia,  quae  est  finis 
artificis,  et  forma  ignis  generantis,  qua  agit,  est  ejusdem  speciei  cum  forma 
ignis  generati,  quae  est  finis  generationis.  Deo  autem  nihil  coordinatur  quasi 
ejusdem  ordinis,  nisi  ipse,  alias  essent  plura  prima,  cujus  contrarium  supra 
(c.  13.)  ostensum  est;  ipse  est  igitur  primum  agens  propter  finem,  qui  est 
ipsemet.  Ipse  igitur  non  solum  est  finis  appetibilis,  sed  appetens,  ut  ita  dicam, 
se  finem  et  appetitu  intellectuali,  cum  sit  intelligens,  qui  est  voluntas ; est 
igitur  in  Deo  voluntas. 

Hanc  autem  Dei  voluntatem  Scripturae  sacrae  testimonia  confitentur: 
dicitur  enim  (Ps.  CXXXIV.  6.):  Omnia  quaecumque  voluit  Dominus  fecit;  et 
(Rom.  IX.  19.):  Voluntati  ejus  quis  resistit  ? 


CAPUT  LXXIII. 

QUOD  VOLUNTAS  DEI  SIT  EJUS  ESSENTIA. 

(1.  part.  q.  XIX.  art.  1.  ad  3.  et  q.XX.  art.  j.  ad  2.). 

Ex  hoc  autem  apparet,  quod  sua  voluntas  non  est  aliud  quam  sua  essentia. 
Deo  enim  convenit  esse  voluntatem  in  quantum  est  intelligens,  ut  ostensum 
est  (c.  72.).  Est  autem  intelligens  per  essentiam  suam,  ut  supra  (c.  44.  et  45.) 
probatum  est,  ergo  et  volens.  Est  igitur  voluntas  Dei  ipsa  ejus  essentia. 

Adhuc:  sicut  intelligere  est  perfectio  intelligentis,  ita  et  velle  volentis; 
utrumque  enim  est  actio  in  agente  manens,  non  autem  transiens  in  aliquod 
passum,  sicut  calefactio.  Sed  intelligere  Dei  est  ejus  esse,  ut  supra  (c.  45.) 
probatum  est,  eo  quod  cum  esse  divinum  secundum  se  sit  perfectissimum, 
nullam  supervenientem  perfectionem  admittit,  ut  supra  ostensum  est;  est 
igitur  divinum  velle  esse  ipsius.  Ergo  voluntas  Dei  est  ejus  essentia. 

Amplius:  cum  omne  agens  agat  in  quantum  actu  est,  oportet  quod  Deus, 
qui  est  actus  purus,  per  suam  essentiam  agat.  Velle  autem  est  quaedam  Dei 
operatio;  oportet  igitur  quod  Deus  per  essentiam  suam  sit  volens.  Sua  igitur 
voluntas  est  sua  essentia. 

Amplius:  si  voluntas  esset  aliquid  additum  divinae  substantiae,  cum  di- 
vina substantia  sit  quid  completum  in  esse,  sequeretur  quod  voluntas  adve- 
niret ei  quasi  accidens  subjecto  : sequeretur  etiam  quod  divina  substantia  com- 

pararetur  ad  ipsam  quasi  potentia  ad  actum,  et  quod  esset  compositio  in  Deo: 
quae  omnia  supra  improbata  sunt.  Non  est  igitur  possibile  quod  divina  vo- 
luntas sit  aliquid  additum  divinae  essentiae. 


CAPUT  LXXIV. 

QUOD  PRINCIPALE  VOLITUM  DEI  EST  DIVINA  ESSENTIA, 
(I.  part.  q.  XIX.  art.  1.  ad  5.  et  De  potent,  q.  III.  art.  17.  ad  14.). 

Ex  hoc  autem  ulterius  apparet  quod  principale  divinae  voluntatis  volitum 
est  ejus  essentia.  Bonum  enim  intellectum  est  objectum  voluntatis,  ut  dictum 
est  (c.  72.).  Illud  autem  quod  a Deo  principaliter  intelligitur,  est  divina  es- 
sentia, ut  supra  probatum  est  (c.  48.);  divina  igitur  essentia  est  id  de  quo 
principaliter  est  divina  voluntas. 

Item:  appetibile  comparatur  ad  appetitum,  sicut  movens  ad  motum,  ut 
supra  dictum  est  (c.  44.),  et  similiter  se  habet  volitum  ad  volentem,  cum  vo- 
luntas sit  de  genere  appetitiyarum  potentiarum.  Si  igitur  Voluntatis  divinae 
sit  aliud  principale  volitum,  quam  ipsa  Dei  essentia,  sequetur  quod  aliquid 
aliud  sit  superius  divina  voluntate,  quod  ipsam  movet,  cujus  contrarium  ex 
praedictis  (c.  44.)  patet. 

Praeterea:  principale  volitum  est  unicuique  volenti  causa  volendi;  cum 
enim  dicimus:  Volo  ambulare  ut  saner,  causam  nos  reddere  arbitramur;  et 
si  quaeratur,  quare  vis  sanari,  procedetur  in  assignatione  causarum  quousque 
perveniatur  ad  finem  ultimum,  qui  est  principale  volitum,  quod  est  causa  vo- 
lendi per  seipsum.  Si  igitur  Deus  aliquid  aliud  principaliter  velit  quam  se- 
ipsum,  sequetur  quod  aliquid  aliud  sit  ei  causa  volendi.  Sed  suum  velle  est 
suum  esse,  ut  ostensum  est  (c.  73);  ergo  aliquid  aliud  erit  ei  causa  essendi: 
quod  est  contra  rationem  primi  entis. 

Adhuc:  unicuique  volenti  principale  volitum  est  suus  ultimus  finis;  nam 
finis  est  per  se  volitus,  et  per  quem  alia  fiunt  volita.  Ultimus  autem  finis  est 
ipse  Deus,  quia  ipse  est  summum  bonum,  ut  ostensum  est  (c.  41.);  ipse  igitur 
est  principale  volitum  suae  voluntatis. 

Amplius:  unaquaeque  virtus  ad  suum  objectum  principale  secundum  ae- 
qualitatem proportionatur ; nam  virtus  rei  secundum  objecta  mensuratur,  ut 
patet  per  Philosophum  in  primo  De  coelo  et  mundo  (t.c.  117.,).  Voluntas  igitur 
essentiae  ex  aequo  proportionatur  principali  objecto,  et  similiter  intellectus, 
et  etiam  sensus.  Divinae  autem  voluntati  nihil  ex  aequo  proportionatur  nisi 
ejus  essentia;  igitur  principale  objectum  divinae  voluntatis  est  essentia 
divina. 

Cum  autem  divina  essentia  sit  Dei  intelligere,  et  omnia  alia  quae  in  ipso 
esse  dicuntur,  manifestum  est  ulterius,  quod  eodem  modo  principaliter  vult 
intelligere,  se  veUe%  se  esse  unum.,  e:  quidquid  aliud  est  hujusmodi. 

CAPUT  LXXV. 

QUOD  DEUS  VOLENDO  SE,  VULT  ETIAM  ALIA  A SE. 

Q.  part.  quaesi.  XIX.  art.  2.). 

Hinc  autem  ostendi  potest  quod  Deus  volendo  se,  vul  etiam  alia;  cujus 
•est  enim  velle  finem  principaliter,  ejus  est  velle  ea  quae  sunt  ad  finem  ra- 
tione finis.  Est  autem  ipse  Deus  ultimus  rerum  finis,  ut  ex  praedictis  (c.  praec.) 
aliquatenus  patet;  ex  hoc  igitur  quod  vult  se  esse,  etiam  alia  vult,  quae  in 
ipsum  sicut  in  finem  ordinantur. 

Item:  unusquisque  ejus  quod  est  propter  seipsum  ab  ipso  volitum  et  ama- 
tum perfectionem  desiderat ; quae  enim  propter  se  amamus,  volumus  esse 
optima  et  semper  meliora,  et  multiplicari  quantum  possibile  est.  Ipse  autem 
Deus  essentiam  suam  propter  seipsam  vult  et  amat:  non  autem  secundum 
se  augmentabilis  et  multiplicabilis  est,  ut  ex  supradictis  (c.  42.)  est  manife- 
stum, sed  solum  multiplicabilis  est  secundum  suam  similitudinem,  quae  a multis 
•participatur.  Vult  igitur  Deus  rerum  multitudinem,  ex  hoc  quod  suam  es- 
sentiam et  perfectionem  vult  et  amat. 

Amplius:  quicumque  amat  aliquid  secundum  se  et  propter  ipsum,  vult  per 
consequens  omnia  in  quibus  illud  invenitur,  ut  qui  amat  dulcedimen  propter 
■ipsam,  oportet  quod  omnia  dulcia  amet.  Sed  Deus  suum  esse  secundum  se 
-et  propter  ipsum  vult  et  amat,  ut  supra  (c.  praec.)  ostensum  est:  omne  autem 
aliud  esse  est  quaedam  sui  esse  secundum  • imilitudinem  participatio,  ut  ex 
praedictis  (c.  29.)  aliquatenus  patet.  Relinquitur  igitur  quod  Deus  ex  hoc  ipso 
■quod  vult  et  amat  se,  vult  et  amat  alia. 

Adhuc:  Deus  volendo  se,  vult  omnia  quae  in  ipso  sunt;  omnia  autem 
quodammodo  praeexsistunt  in  ipso  per  proprias  rationes,  ut  supra  (c.  28.  et  54.) 
ostensum  est;  Deus  igitur  volendo  se,  etiam  alia  vult. 

Item : quanto  aliquid  est  perfectioris  virtutis,  tanto  sua  causalitas  ad  plura 
se  extendit,  et  in  magis  remota,  ut  supra  (c.  70.)  dictum  est.  Causalitas  autem 
finis  in  hoc  consistit  quod  propter  ipsum  alia  desiderantur.  Quanto  igitur  finis 
est  perfectior  et  magis  volitus,  tanto  voluntas  volentis  finem  ad  plura  exten- 
ditur ratione  finis  illius.  Divina  autem  essentia  est  perfectissima  in  ratione 
bonitatis  et  finis;  igitur  diffundet  suam  causalitatem  maxime  ad  multa,  ut 
propter  ipsam  multa  sint  volita,  et  praecipue  a Deo,  qui  eam  secundum  totam 
suam  virtutem  perfecte  vult. 

Praeterea:  voluntas  consequitur  intellectum  ; sed  Deus  intellectu  suo  in- 
telligit  se  principaliter,  et  in  se  intelligit  omnia  alia ; igitur  similiter  princi- 
paliter vult  se,  et  volendo  se  vult  omnia  alia. 

Hoc  autem  auctoritate  sacrae  Scripturae  confirmatur:  dicitur  enim(Sap. 
XI.  25.):  Diligis  omnia  quae  sunt,  et  nihil  odisti  eorum  quae  fecisti. 

CAPUT  LXXVI. 

QUOD  DEUS  UNO  ACTU  VOLUNTATIS  SE  ET  OMNIA  ALIA  VELIT. 

(I.  part.  quaest.  XIX.  art.  2.  ad  4.). 

Hoc  autem  habito,  sequitur  quod  Deus  uno  actu  voluntatis  se  et  alia 
velit.  Omnis  enim  virtus  una  operatione,  vel  uno  actu  fertur  in  objectum  et 

in  rationem  formalem  obiecti,  sicut  eadem  visione  videmus  lumen  et  colo- 
rem qui  ht  visibilis  actu  per  lumen.  Cum  autem  aliquid  velimus  propter  finem 
tantum,  illud  quod  propter  finem  desideratur,  accipit  rationem  voliti  ex  fine, 
et  sic  finis  comparatur  ad  ipsum,  sicut  ratio  formalis  ad  objectum,  ut  lumen 
ad  colorem.  Cum  igitur  Deus  omnia  alia  velit  propter  se,  sicut  propter  finem, 
ut  ostensum  est  (c.  75."),  uno  actu  voluntatis  vult  se  et  alia. 

Amplius:  quod  perfecte  cognoscitur  et  desideratur,  secundum  totam  suam 
virtutem  cognoscitur  et  desideratur.  Finis  autem  virtus  est,  non  solum  secun- 
dum quod  in  se  desideratur,  sed  etiam  secundum  quod  alia  fiunt  appetibilia 
propter  ipsum;  qui  igitur  perfecte  desiderat  finem,  utroque  modo  ipsum  de- 
siderat. Sed  non  est  ponere  aliquem  actum  Dei  volentis,  quo  velit  se,  et 
non  velit  se  perfecte,  cum  in  eo  nihil  sit  imperfectum.  Quolibet  igitur  actu 
quo  Deus  vult  se,  vult  se  et  alia  propter  se  absolute : alia  vero  a se  non  vult 
nisi  in  quantum  vult  se,  ut  probatum  est  (c.  praec.).  Relinquitur  igitur  quod 
se  et  alia,  non  alio  et  alio  actu  voluntatis  vult,  sed  uno  et  eodem. 

Adhuc:  sicut  ex  supradictis  (c.  57.)  patet,  in  actu  cognoscitivae  virtutis 
discursus  attenditur,  secundum  quod  semotim  cognoscimus  principia,  et  ex 
eis  in  conclusiones  venimus;  si  enim  in  ipsis  principiis  intueremur  conclu- 
siones, ipsa  principia  cognoscendo,  non  esset  discursus,  sicut  nec  quando 
aliquid  videmus  in  speculo.  Sicut  autem  principia  se  habent  ad  conclusiones 
in  speculativis,  ita  finis  ad  ea  quaesunt  ad  finem  in  operativis  et  appetitivis; 
nam  sicut  conclusiones  cognoscimus  per  principia,  ita  ex  fine  procedit  et  ap- 
petitus et  operatio  eorum  quae  sunt  ad  finem.  Si  igitur  aliquis  semotim  velit 
finem,  et  ea  quae  sunt  ad  finem,  erit  quidam  discursus  in  ejus  voluntate. 
Hoc  autem  in  Deo  esse  est  impossibile,  cum  sit  extra  omnem  motum.  Re- 
linquitur igitur  quod  simul  et  eodem  actu  voluntatis  Deus  vult  se  et  alia. 

Item:  cum  Deus  semper  velit  se,  si  alio  actu  vult  se,  et  alio  alia,  sequetur 
quod  simul  sint  in  eo  duo  actus  voluntatis,  quod  est  impossibile ; nam  unius 
simplicis  potentiae  non  sunt  simul  duae  operationes. 

Praeterea : in  omni  actu  voluntatis  volitum  comparatur  ad  volentem,  ut 
movens  ad  motum;  si  igitur  sit  aliqua  actio  voluntatis  ex  qua  vult  alia  a se, 
diversa  a voluntate  qua  vult  se,  in  illa  erit  aliquid  aliud  movens  divinam  vo- 
luntatem, qua  vult  se,  quod  est  impossibile. 

Amplius:  velle  Dei  est  suum  esse,  ut  probatum  est  (c.  73.);  sed  in  Deo 
non  est  nisi  unum  esse ; ergo  non  est  nisi  unum  velle. 

Item:  velle  competit  Deo,  secundum  quod  est  intelligens.  Sicut  igitur 
uno  actu  intelligit  se  et  alia,  in  quantum  essentia  sua  est  exemplar  omnium, 
ita  uno  actu  vult  se  et  alia  in  quantum  sua  bonitas  est  ratio  omnis  bonitatis. 


CAPUT  LXXVII. 

QUOD  MULTITUDO  VOLITORUM  NON  REPUGNAT 
SIMPLICITATI  DIVINAE  SUBSTANTIAE. 

(I.  part.  quaest.  XIX.  ari.  2.  ad  2.). 

Ex  hoc  autem  sequitur  quod  volitorum  multitudo  non  repugnat  unitati 
et  simplicitati  divinae  substantiae;  nam  actus  secundum  objecta  distinguun- 
tur. Si  igitur  volita  plura  quae  Deus  vult  mducecent  in  ipso  aliquam  multi- 

tudinem,  sequeretur  quod  non  esset  in  eo  una  tantum  operatio  voluntatis, 
quod  est  contra  praeostensa  (c.  praes .). 

Item:  ostensum  est  (c.  75.),  quod  Deus  alia  vult  in  quantum  vult  bo- 
nitatem suam : hoc  igitur  modo  comparantur  aliqua  ad  voluntatem  Dei, 
quo  comprehenduntur  a bonitate  ejus.  Sed  omnia  in  bonitate  ejus  unum 
sunt;  sunt  enim  aliqua  in  ipso  secundum  modum  ejus,  scilicet  materialia 
immaterialiter  et  multa  unite,  ut  ex  supradictis  (c.  55.  et  58.)  patet.  Relin- 
quitur igitur  quod  multitudo  volitorum  non  multiplicat  divinam  substantiam 
Praeterea:  divinus  intellectus  et  voluntas  sunt  aequalis  simplicitatis,  quia 
utrumque  est  divina  substantia,  ut  probatum  est  (c.  45.  et  73.).  Multitudo 
autem  intellectorum  non  inducit  multitudinem  in  essentia  divina,  neque  com- 
positionem in  intellectu  ejus;  ergo  neque  multitudo  volitorum  inducit  aut 
diversitatem  in  essentia  divina,  aut  compositionem  in  ejus  voluntate. 

Amplius:  hoc  inter  cognitionem  et  appetitum  interest,  quod  cognitio  fit 
secundum  quod  cognitum  est  aliquo  modo  in  cognoscente;  appetitus  autem 
non,  sed  e contra  secundum  quod  appetitus  refertur  ad  rem  appetibilem  in 
quantum  appetens  quaerit  in  quo  quiescat,  et  propter  hoc  bonum  et  malum, 
quae  respiciunt  appetitum,  sunt  in  rebus.  Verum  autem  et  falsum,  quae  re- 
spiciunt cognitionem,  sunt  in  mente,  ut  Philosophus  dicit  in  sexto  Metaph. 
{t.  c.  8.).  Quod  autem  aliquid  ad  multa  se  habeat,  non  repugnat  simplicitati 
ejus,  cum  et  unitas  sit  multorum  numerorum  principium  ; multitudo  ergo 
volitorum  a Deo  non  repugnat  ejus’simplicitati. 


CAPUT  LXXVIII. 

QUOD  DIVINA  VOLUNTAS  AD  SINGULARIA  BONA  SE  EXTENDIT. 

Ex  quo  etiam  apparet,  quod  non  oportet  nos  dicere  ad  conservandam 
simplicitatem  divinam  quod  velit  alia  bona  in  quadam  universitate,  in  quan- 
tum vult  se  esse_principium  bonorum,  quae  possunt  ab  ipso  fluere,  non  autem 
velit  ea  in  particulari ; nam  velle  est  secundum  comparationem  voluntatis 
ad  rem  volitam.  Non  autem  prohibet  divina  simplicitas,  quin  possit  compa- 
rari ad  multa,  etiam  particularia;  dicitur  enim  Deus  optimum,  vel  primum 
respectu  singularium ; ergo  sua  simplicitas  non  prohibet,  quin  in  speciali  vel 
particulari  alia  a se  velit. 

Item : voluntas  Dei  ad  alia  comparatur  in  quantum  bonitatem  participat 
ex  ordine  ad  bonitatem  divinam,  quae  est  ratio  volendi  Deo.  Sed  non  solum 
universitas  bonorum,  sed  et  singulum  eorum  a bonitate  divina  bonitatem  sor- 
titur sicut  et  esse.  Voluntas  igitur  Dei  ad  singula  bonorum  se  extendit. 

Amplius:  secundum  Philosophum  in  decimo  secundo  Metaph.  (t.  c.  52.) 
duplex  bonum  ordinis  invenitur  in  universo : unum,  quidem,  secundum  quod 
totum  universum  ordinatur  ad  id  quod  est  extra  universum,  sicut  exercitus 
ordinatur  ad  ducem;  aliud,  secundum  quod  partes  universi  ordinantur  ad 
invicem,  sicut  etiam  partes  exercitus : secundus  autem  ordo  est  pro.pter  pri- 
mum. Deus  autem  ex  hoc  quod  vult  se,  ut  finis  est,  vult  alia,  quae  ordinan- 
tur in  ipsum  ut  in  finem,  sicut  probatum  est  (c.  75.);  vult  igitur  bonum  or- 
dinis totius  universi  in  ipsum,  et  bonum  ordinis  universi  secundum  partes 
suas  ad  invicem.  Bonum  autem  ordinis  consistit  ex  singulis  bonis  ; vult  igitur 
etiam  singula  bona. 

Praeterea:  si  Deus  non  vult  singuia  bona  ex  quibus  constat  universum* 
sequitur  quod  in  universo  sit  a casu  ordinis  bonum;  non  enim  est  possibile- 
quod  aliqua  pars  universi  omnia  particuiaria  bona  componat  in  ordinem  uni- 
versi, sed  soia  universalis  causa  totius  universi,  quia  Deus  est,  qui  per  suam, 
voluntatem  agit,  ut  infra  (Lib.  IL  c.  23.)  ostendetur.  Q.uod  autem  ordo  uni- 
versi sit  casualis,  est  impossibile,  quia  sequeretur  quod  multo  magis  alia 
posteriora  essent  a casu.  Relinquitur  igitur  quod  Deus  etiam  singula  bono- 
rum vult. 

Adhuc : bonum  intellectum,  in  quantum  hujusmodi,  est  volitum.  Sed  Deus 
intelligit  etiam  particuiaria  bona,  ut  supra  (c.  65.)  probatum  est;  vult  igitur 
etiam  particularia  bona. 

Hoc  autem  auctoritate  Scripturae  confirmatur,  quae  (Gen.  I.  4.)  ad  sin- 
gula opera  complacentiam  divinae  voluntatis  ostendit  dicens : Vidit  Deus  lu- 
cem quod  esset  bona:  et  similiter  de  aliis  operibus,  et  postea  de  omnibus  si- 
mul (I.  31.):  Vidit  Deus  cuncta  quae  fecerat,  et  erant  valde  bona. 


CAPUT  LXXIX. 

QUOD  DEUS  VELIT  ETIAM  QUAE  NONDUM  SUNT. 

(De  ver  it.  quaest.  XXIII.  art.  1.  ad  9.). 

Si  autem  velle  est  per  comparationem  volentis  ad  volitum,  forte  alicui- 
potest  videri  quod  Deus  non  velit  nisi  ea  quae  sunt;  nam  relativa  oportet 
simul  esse,  ut  uno  interempto,  interimatur  alterum,  ut  Philosophus  docet.  Si 
igitur  velle  est  per  comparationem  volentis  ad  volitum,  nullus  potest  velle 
nisi  ea  quae  sunt. 

Praeterea:  voluntas  dicitur  ad  volita,  sicut  et  creatura  et  creator;  non 
autem  potest  dici  etiam  Deus  esse  'creator,  vel  Dominus,  vel  pater,  nisi  eorum 
quae  sunt;  ergo  non  potest  dici  velle,  nisi  ea  quae  sunt.^ 

Ex  hoc  autem  posset  ulterius  concludi,  si  divinum  velle  est  invariabile*. 
sicut  et  suum  esse,  et  non  vult  nisi  ea  quae  actu  sunt,  quod  nihil  velit  quod 
non  semper  sit. 

Dicunt  autem  ad  hoc  quidam,  quod  ea  quae  non  sunt  in  seipsis,  sunt  in 
Deo,  et  in  ejus  intellectu;  unde  nihil  prohibet,  ea  quae  non  sunt  in  seipsis 
Deum  velle  secundum  quod  in  eo  sunt. 

Hoc  autem  non  videtur  sufficienter  dictum ; nam  secundum  hoj:  dicitur 
quilibet  volens  aliquid  velle,  quod  voluntas  sua  referatur  ad  volitum.  Si  igitur 
divina  voluntas  non  refertur  ad  volitum,  quod  non  est  nisi  secundum  quod 
est  in  ipso,  vel  in  ejus  intellectu,  sequitur  quod  Deus  non  velit  illud  aliter, 
nisi  quia  vult  illud  esse  in  se,  vel  in  ejus  intellectu.  Hoc  autem  non  inten- 
dunt loquentes,  sed  quod  Deus  hujusmodi  quae  nondum  sunt,  velit  esse  etiam 
in  seipsis. 

Rursus : si  voluntas  comparetur  ad  rem  volitam  per  suum  objectum,  quod 
est  bonum  intellectum ; intellectus  autem  non ‘solum  intelligit  bonum  esse 
in  se,  sed  etiam  in  propria  nacura,  et  voluntas  comparabitur  ad  volitum  non 
solum  secundum  quod  est  in  cognoscente,  sed  etiam  secundum  quod  est  in 
seipso. 

Dicamus  igitur  quod,  quum  nonum  apprenensum  moveat  voluntatem* 
oportet  quoci  ipsum  veile  sequatur  conditionem  apprehensionis,  sicut  et  motus. 

aliorum  mobilium  sequuntur  conditiones  moventis,  quod  est  causa  motus. 
Relatio  autem  apprehendentis  ad  apprehensum  est  consequens  ad  apprehen- 
sionem ipsam ; per  hoc  enim  refertur  apprehendens  ad  apprehensum,  quod 
apprehendit  ipsum.  Non  autem  solum  apprehendens  apprehendit  rem  secundum 
quod  est  in  seipso,  sed  secundum  quod  est  in  propria  natura ; quia  non  solum 
cognoscimus  rem  intelligi  a nobis  (quod  est  eam  esse  in  intellectu),  sed  eam 
esse  vel  fuisse  vel  futuram  esse  in  propria  natura.  Licet  igitur  tunc  res  illa  non 
sit  nisi  in  cognoscente,  relatio  tamen  consequens  apprehensionem  est  ad  eam, 
non  prout  est  in  cognoscente,  sed  prout  est  secundum  propriam  naturam 
quam  apprehendit  apprehendens.  Voluntatis  igitur  divinae  relatio  est  ad  rem 
non  exsistentem,  secundum  quod  est  in  propria  natura  secundum  aliquod 
tempus,  et  non  solum  secundum  quod  est  in  Deo  cognoscente;  vult  enim 
Deus  rem,  quae  non  est  nunc,  esse  secundum  aliquod  tempus ; et  non  solum 
vult  secundum  quod  ipse  eam  intelligit. 

Nec  est  simile  de  relatione  volentis  ad  volitum  et  creantis  ad  creatum  et 
facientis  ad  factum  aut  domini  ad  subjectam  creaturam.  Nam  velle  est  actio 
in  volente  manens ; unde  non  contingit  intelligi  aliquid  extra  exsistens  actu. 
Sed  facere  et  creare  et  gubernare  significant  actionem  terminatam  ad  exte- 
riorem effectum,  sine  cujus  exsistentia  hujusmodi  actio  non  potest  intelligi. 


CAPUT  LXXX. 

QUOD  DEUS  DE  NECESSITATE  VULT  SUUM  ESSE  ET  SUAM  BONITATEM* 
(I.  part.  quaest.  XIX.  art.  }.). 

Ex  his  autem  quae  supra  (c.  74.)  ostensa  sunt,  sequitur  quod  Deus  de 
necessitate  velit  suum  esse  et  suam  bonitatem,  nec  possit  contrarium  velle. 

Ostensum  est  enim  supra  quod  Deus  vult  suum  esse  et  suam  bonitatem 
ut  principale  objectum,  quod  est  sibi  ratio  volendi  alia.  In  omni  igitur  volito 
suum  esse  et  suam  bonitatem  vult,  sicut  visus  in  omni  colore  videt  lumen. 
Impossibile  est  autem  Deum  non  velle  aliquid  actu ; esset  enim  volens  in 
potentia  tantum;  quod  est  impossibile,  quum  suum  velle  sit  suum  esse.  Ne- 
cesse  igitur  est  quod  velit  suum  esse  et  suam  bonitatem. 

Item:  quilibet  volens,  de  necessitate  vult  suum  ultimum  finem ; sicut  homo 
de  necessitate  vult  suam  beatitudinem,  nec  potest  velle  miseriam.  Sed  Deus 
vult  se  esse  sicut  ultimum  finem,  ut  ex  praedictis  (c.  75.)  patet.  Necessario 
igitur  vult  se  esse,  nec  potest  velle  se  non  esse. 

Amplius : in  appetitivis  et  in  operativis,  finis  hoc  modo  se  habet  sicut 
principium  indemonstrabile  in  speculativis;  sicut  enim  ex  principiis  conclu- 
duntur in  speculativis  conclusiones,  ita  in  activis  et  appetitivis  ratio  omnium 
agendorum  et  appetendorum  ex  fine  sumitur.  Sed  in  speculativis  intellectus 
de  necessitate  assentit  primis  principiis  indemonstrabilibus,  quorum  contrariis 
nullo  modo  potest  assentire.  Ergo  voluntas  necessario  inhaeret  fini  ultimo, 
ut  non  possit  contrarium  velki  Et  sic,  si  divinae  voluntati  non  est  alius  finis 
quam  ipse,  de  necessitate  vult  se  esse. 

Adhuc:  omnia,  in  quantum  sunt,  assimilantur  Deo,  qui  est  primo  et 
maxime  ens.  Omnia  autem,  in  quantum  sunt,  suo  modo  naturaliter  diligunt 
cuum  esse.  Multo  igitur  magis  Deus  suum  esse  diligit  naturaliter.  Natura 

autem  ejus  est  per  se  necesse  esse^  ut  supra  (c.  13.)  probatum  est.  Deus  igitur 
ex  necessitate  vult  se  esse. 

Praeterea:  omnis  perfectio  et  bonitas,  quae  in  creaturis  est,  Deo  convenit 
essentialiter,  ut  supra  (c.  28.)  probatum  est.  Diligere  autem  Deum  est  summa 
perfectio  rationalis  creaturae,  quum  per  hoc  quodammodo  Deo  uniatur.  Ergo 
in  Deo  essentialiter  est;  ergo  ex  necessitate  diligit  se,  et  sic  vult  se  esse. 


CAPUT  LXXXI. 

QUOD  DEUS  NON  DE  NECESSITATE  VULT  ALIA  A SE. 

(I.  part.  quaest.  XIX.  art.  y). 

Si  autem  divina  voluntas  est  divinae  bonitatis  et  divini  esse  ex  necessi- 
tate, posset  alicui  videri  quod  etiam  aliorum  ex  necessitate  esset,  quum  omnia 
alia  velit  volendo  suam  bonitatem,  ut  supra  (c.  75.)  probatum  est.  Sed  ta- 
men recte  considerantibus  apparet  quod  non  est  aliorum  ex  necessitate. 

Est  enim  aliorum  ut  ordinatorum  ad  finem  suae  bonitatis.  Voluntas  au- 
tem non  ex  necessitate  fertur  in  ea  quae  sunt  ad  finem,  si  finis  sine  his  esse 
possit;  non  enim  habet  necesse  medicus,  ex  suppositione  voluntatis  quam 
habet  de  sanando,  illa  medicamenta  adhibere  infirmo  sine  quibus  potest 
nihilominus  infirmum  sanare.  Quum  igitur  divina  bonitas  sine  aliis  esse 
possit,  quinimmo  nec  per  alia  ei  aliquid  accrescat,  nulla  inest  ei  necessitas  ut 
alia  velit,  ex  hoc  quod  vult  suam  bonitatem. 

Adhuc:  quum  bonum  intellectum  sit  proprium  objectum  voluntatis,  cujusli- 
bet  per  intellectum  concepti  potest  esse  voluntas,  ubi  salvatur  ratio  boni ; unde, 
quamvis  esse  cujuslibet,  in  quantum  hujusmodi,  bonum  sit,  non-esse  autem 
malum,  ipsum  tamen  non-esse  alicujus  potest  cadere  sub  voluntate,  ratione 
alicujus  boni  adjuncti  quod  salvatur,  licet  non  ex  necessitate;  est  enim  bo- 
num aliquid  esse,  etiam  alio  non  exsistente.  Solum  igitur  illud  bonum  volun- 
tas, secundum  sui  rationem,  non  potest  velle  non  esse,  quo  non  exsistente, 
tollitur  totaliter  ratio  boni.  Tale  autem  nullum  est,  praeter  Deum.  Potest 
igitur  voluntas,  secundum  sui  rationem,  velle  non  esse  quamcumque  rem, 
praeter  Deum.  Sed  in  Deo  est  voluntas  secundum  totam  suam  facultatem : 
omnia  enim  in  ipso  sunt  universaliter  perfecta.  Potest  igitur  Deus  velle  non 
esse  quamcumque  rem  aliam  praeter  se.  Non  igitur  de  necessitate  vult  esse 
alia  a se. 

Amplius:  Deus,  volendo  bonitatem  suam,  vult  etiam  alia  a se,  prout  bo- 
nitatem ejus  participant.  Quum  autem  divina  bonitas  sit  infinita,  et  infinitis 
modis  participabilis  (etiam  aliis  modis  quam  ab  his  creaturis  quae  nunc  sunt 
participetur),  si  ex  hoc  quod  vult  bonitatem  suam,  vellet  de  necessitate  ea 
quae  ipsam  participant,  sequeretur  quod  vellet  esse  infinitas  creaturas  infi- 
nitis modis  participantes  suam  bonitatem ; quod  patet  esse  falsum,  quia,  si 
v bellet,  essent,  quum  sua  voluntas  sit  principium  essendi  rebus,  ut  infra  (Lib.  II. 
c.  23.)  ostendetur.  Non  igitur  ex  necessitate  vult  etiam  ea  quae  nunc  sunt. 

Item:  sapientis  voluntas,  ex  hoc  quod  est  de  causa,  est  de  effectu  qui  ex 
causa  de  necessitate  sequitur;  stultum  enim  esset  velle  solem  exsistere  super 
terram,  et  non  esse  diei  claritatem.  Sed  effectum,  qui  non  ex  necessitate  se- 
quitur ex  causa,  non  est  necesse  aliquem  velle,  ex  hoc  quod  vult  causam.  A 

Deo  aut2m  procedunt  alia  non  ex  necessitate,  ut  infra  (ibid.)  ostendetur.  Non 
igitur  necesse  est  quod  Deus  alia  velit,  ex  hoc  quod  vult  se. 

Amplius:  res  procedunt  a Deo,  sicut  artificiata  ab  artifice,  ut  infra  (Lib. II. 
c.  24.)  ostendetur.  Sed  artifex,  quamvis  velit  se  habere  artem,  non  tamen  ex 
necessitate  vult  artificiata  producere.  Ergo  nec  Deus  ex  necessitate  vult  alia 
a se  esse. 

Est  ergo  considerandum  quare  Deus  alia  a se  ex  necessitate  sciat,  non 
autem  ex  necessitate  velit,  quum  tamen,  ex  lioc  quod  intelligit  et  vult  se, 
intelligat  et  velit  alia.  Hujus  autem  ratio  est : quod  enim  intelligens  intelligat 
anquid,  ex  hoc  est  quod  intellectus  se  habet  quodam  modo;  ex  hoc  enim 
quod  aliquid  actu  intelligitur,  est  ejus  similitudo  in  intelligente.  Sed  quod 
volens  aliquid  velit,  ex  hoc  est  quod  volitum  aliquo  modo  se  habet;  volumus 
enim  aliquid,  vel  quia  est  finis,  vel  quia  ad  finem  ordinatur.  Esse  autem 
omnia  in  Deo,  ut  in  eo  intelligi  possint,  ex  necessitate  requirit  divina  perfe- 
ctio; non  autem  divina  bonitas  ex  necessitate  requirit  alia  esse,  quae  in 
ipsam  ordinentur  ut  in  finem;  et  ob  hoc  necesse  est  Deum  alia  scire,  non 
autem  velle.  Unde  nec  omnia  vult  quae  ad  bonitatem  ipsius  ordinem  habere 
possent;  omnia  autem  scit  quae  ad  essentiam  ejus,  per  quam  intelligit,  qua- 
lemcumque  ordinem  habent. 

CAPUT  LXXXII. 

RATIONES  CONTRA  PRAEMISSA,  ET  EARUM  SOLUTIONES. 

Videntur  tamen  sequi  inconvenientia,  si  Deus  ea  quae  vult  non  ex  neces- 
sitate velit. 

Si  enim  Dei  voluntas,  respectu  aliquorum  volitorum,  non  determinetur 
quantum  ad  illa,  videtur  se  ad  utrumlibet  habere.  Omnis  autem  virtus  quae 
est  ad  utrumlibet,  est  quodammodo  in  potentia ; nam  ad  utrumlibet  species 
est  possibilis  contingentis.  Erit  ergo  Dei  voluntas  in  potentia ; non  igitur  erit 
Dei  substantia,  in  qua  nulla  est  potentia,  ut  supra  (c.  16.)  ostensum  est. 

Adhuc:  si  ens  in  potentia,  in  quantum  hujusmodi,  natum  est  moveri,  quia 
quod  potest  esse,  potest  non  esse,  sequitur  ulterius  divinam  voluntatem  esse 
variabilem. 

Praeterea : si  naturale  est  Deo  aliquid  circa  causata  sua  velle,  necessa- 
rium est.  Innaturale  autem  nihil  in  eo  esse  potest ; non  enim  in  ipso  potest 
esse  aliquid  per  accidens,  neque  violentum,  ut  supra  (c.  23.  et  19.)  osten- 
sum est. 

Item  : si  quod  est  ad  utrumlibet,  indifferenter  se  habens,  non  magis  in 
unum  quam  in  aliud  tendit,  nisi  ab  alio  determinetur,  oportet  quod  Deus  vel 
nihil  eorum  velit  ad  quae  ad  utrumlibet  se  habet,  cujus  contrarium  supra 
•(c.  praec.)  ostensum  est;  vel  quod  ab  alio  determinetur  ad  unum,  et  sic  erit 
aliquid  eo  prius  quod  ipsum  determinet  ad  unum. 

Horum  autem  nullum  necesse  est  sequi. 

Ad  utrumlibet  enim  esse  alicui  virtuti  potest  convenire  dupliciter:  uno 
modo,  ex  parte  sui;  alio  modo,  ex  parte  ejus  ad  quod  dicitur.  Ex  parte  qui- 
dem sui,  quando  nondum  consecuta  est  suam  perfectionem,  per  quam  ad 
unum  determinetur  ; unde  hoc  in  imperfectionem  virtutis  redundat,  et  osten- 
ditur esse  potentialitas  in  ipsa,  sicut  patet  in  intellectu  dubitantis,  qui  non- 
dum assecutus  est  principia  ex  quibus  ad  alterum  determinetur.  Exparte  autem 

S.  Thomae  Summa  contra  Gentiles. 

ejus  ad  quod  dicitur,  invenitur  aliqua  virtus  ad  utrumlibet  esse,  quando  per- 
fecta operatio  virtutis  a neutro  dependet,  sed  tamen  utrumque  esse  potest; 
sicut  ars  quae  diversis  instrumentis  uti  potest  ad  idem  opus  aequaliter  per- 
ficiendum. Hoc  autem  ad  imperfectionem  virtutis  non  pertinet,  sed  magis  ad 
ejus  eminentiam,  in  quantum  utrumlibet  oppositorum  excedit,  et  ob  hoc 
determinatur  ad  neutrum  se  ad  utrumlibet  habens.  Sic  autem  est  in  divina 
voluntate  respectu  aliorum  a se ; nam  finis  ejus  a nullo  aliorum  dependet, 
cum  tamen  ipsa  fini  suo  perfectissime  sit  unita.  Non  igitur  oportet  potentia- 
litatem  aliquam  in  divina  voluntate  poni. 

Similiter  autem  nec  mutabilitatem.  Si  enim  in  divina  voluntate  nulla  est 
potentialitas,  non  sic  absque  necessitate  alterum  oppositorum  praeaccipit 
circa  sua  causata,  quasi  consideretur  in  potentia  ad  utrumque,  ut  primo  sit 
volens  potentia  utrumque,  et  postmodum  volens  actu:  sed  semper  est  volens 
actu,  quidquid  vult,  non  solum  circa  se,  sed  etiam  circa  causata:  sed  quia 
volitum  non  habet  necessarium  ordinem  ad  divinam  bonitatem,  quae  est 
proprium  objectum  divinae  voluntatis,  per  modum  quo  non  necessaria,  sed 
possibilia  enuntiabilia  dicimus,  quando  non  est  necessarius  ordo  praedicati 
ad  subjectum.  Unde  cum  dicitur:  Deus  vult  hoc  causatum,  manifestum  est 
esse  enuntiabile  non  necessarium  sed  possibile,  illo  modo  quo  dicitur  aliquid 
possibile,  non  secundum  aliquam  potentiam,  sed  quod  non  necesse  est  esse, 
nec  impossibile  est  esse,  ut  Philosophus  tradit  in  quinto  Metaphys.  (t.  c.  17.), 
sicut  triangulum  habere  duo  latera  aequalia,  est  enuntiabile  possibile,  non 
tamen  secundum  aliquam  potentiam,  cum  in  mathematicis  non  sit  potentia 
neque  motus.  Exclusio  igitur  necessitatis  praedictae  immutabilitatem  divinae 
voluntatis  non  tollit,  quod  etiam  Scriptura  sacra  profitetur  (I.  Reg.  XV.  29.): 
Triumphator  in  Israel  non  parcet  et  poenitudine  non  flectetur. 

Quamvis  autem  divina  voluntas  ad  sua  causata  non  determinetur,  non. 
tamen  oportet  dicere,  quod  nihil  eorum  velit,  aut  quod  ad  volendum  ab  ali- 
quo exteriori  determinetur.  Cum  enim  bonum  apprehensum  voluntatem  si- 
cut proprium  objectum  determinet,  intellectus  autem  divinus  non  sit  extra- 
neus ab  ejus  voluntate,  cum  utrumque  sit  sua  essentia,  si  voluntas  Dei  ad 
aliquid  volendum  per  sui  intellectus  cognitionem  determinetur,  non  erit  de- 
terminatio voluntatis  divinae  per  aliquid  extraneum  factu.  Intellectus  enim 
divinus  apprehendit  non  solum  divinum  esse,  quod  est  bonitas  ejus,  sed 
etiam  alia  bona,  ut  supra  (c.  49.)  ostensum  est:  quae  quidem  apprehendit, 
ut  similitudines  quasdam  divinae  bonitatis  et  essentiae,  non  ut  ejus  principia: 
et  sic  voluntas  divina  in  illa  tendit,  ut  suae  bonitati  convenientia,  non  ut 
ad  suam  bonitatem  necessaria.  Sic  autem  et  in  nostra  voluntate  accidit,  quae 
cum  ad  aliquid  inclinatur,  quasi  necessarium  simpliciter  ad  finem,  quadam 
necessitate  movetur  in  illud:  cum  autem  tendit  in  aliquid  solum  propter  con- 
venientiam, non  necessario  in  illud  tendit.  Unde  nec  divina  voluntas  tendit 
in  sua  causata  necessario. 

Nec  etiam  oportet  propter  praemissa  innaturale  aliquid  in  Deo  ponere. 
Voluntas  namque  sua  uno  et  eodem  actu  vult  se  et  alia;  sed  habitudo  ejus 
ad  se  est  necessaria  et  naturalis.  Habitudo  autem  ejus  ad  alia  est  secundum 
convenientiam  quandam,  non  quidem  necessaria  et  naturalis,  neque  violenta 
aut  innaturalis,  sed  voluntaria.  Quod  autem  voluntarium  est  neque  violentum, 
neque  necesse  est  esse. 

CAPUT  LXXXIII. 

QUOD  DEUS  VULT  ALIQUID  ALIUD  A SE  NECESSITATE  SUPPOSITIONIS. 

Ex  his  autem  haberi  potest  quod,  licet  Deus  circa  causata  nihil  neces- 
sario velit  absolute,  vult  tamen  aliquid  necessario  ex  conditione  vel  suppo- 
sitione. Ostensum  enim  est  (c.  praec.)  divinam  voluntatem  immutabilem  esse. 
In  quolibet  autem  immutabili,  si  semel  est  aliquid,  non  potest  postmodum 
non  inesse;  hoc  enim  moveri  dicimus,  quod  aliter  se  habet  nunc  et  prius. 
Si  igitur  divina  voluntas  est  immutabilis,  posito  quod  aliquid  velit,  necesse 
est  ex  suppositione  eum  hoc  velle. 

Item:  omne  aeternum  est  necessarium.  Deum  autem  velle  aliquid  cau- 
satum esse,  est  aeternum:  sicut  enim  esse  suum,  ita  et  velle  aeternitate  men- 
suratur. Est  ergo  necessarium,  sed  non  absolute  consideratum,  quia  voluntas 
Dei  non  habet  necessariam  habitudinem  ad  hoc  volitum : est  ergo  necessa- 
rium ex  suppositione. 

Praeterea:  quidquid  Deus  potuit,  potest.  Virtus  enim  ejus  non  minuitur, 
sicut  nec  ejus  essentia:  sed  non  potest  nunc  non  velle,  quod  proponitur  vo- 
luisse, quia  non  potest  mutari  sua  voluntas;  ergo  nunquam  potuit  non  velle 
quidquid  voluit.  Est  ergo  necessarium  ex  suppositione  eum  voluisse  quidquid 
voluit,  sicut  et  velle : neutrum  autem  necessarium  absolute,  sed  possibile 
modo  praedicto. 

Amplius:  quicumque  vult  aliquid,  necessario  vult  ea  quae  necessario 
requiruntur  ad  illud,  nisi  sit  ex  parte  ejus  defectus,  vel  propter  ignorantiam, 
vel  quia  a recta  electione  ejus  quod  est  ad  finem  interdum  abducitur  per 
aliquam  passionem : quae  de  Deo  dici  non  possunt.  Si  igitur  volendo  se,  vult 
aliquid  aliud  a se,  necessarium  est  eum  velle  omne  illud  quod  ad  volitum  ab 
eo  ex  necessitate  requiritur,  sicut  necessarium  est  Deum  velle  animam  ra- 
tionalem esse,  supposito  quod  velit  hominem  esse. 

CAPUT  LXXXIV. 

QUOD  VOLUNTAS  DEI  NON  EST  IMPOSSIBILIUM  SECUNDUM  SE. 

Ex  hoc  apparet  quod  voluntas  Dei  non  potest  esse  eorum  quae  sunt  se- 
cundum se  impossibilia ; hujusmodi  enim  sunt  quae  in  seipsis  repugnantiam 
habent,  ut  hominem  esse  asinum,  in  quo  includitur  rationale  esse  irratio- 
nale. Quod  autem  repugnat  alicui,  excludit  aliquid  eorum  quae  ad  ipsum 
requiruntur,  sicut  esse  asinum  excludit  hominis  rationem.  Si  igitur  neces- 
sario vult  ea  quae  requiruntur  ad  hoc  quod  supponitur  velle,  impossibile  est 
eum  velle  ea  quae  eis  repugnant;  et  sic  impossibile  est  eum  velle  quae  sunt 
impossibilia  simpliciter. 

Item:  sicut  supra  (c.  75.)  ostensum  est,  Deus  volendo  suum  esse,  quod 
est  sua  bonitas,  vult  omnia  alia,  in  quantum  habent  ejus  similitudinem : se- 
cundum hoc  autem  aliquid  repugnat  rationi  entis,  in  quantum  hujusmodi 
non  potest  in  eo  salvari  similitudo  ^>rimi  esse,  scilicet  divini,  quod  est  fons 
essendi.  Non  potest  igitur  Deus  velle  aliquid  quod  repugnet  rationi  entis  in 
quantum  hujusmodi.  Sicut  autem  rationi  hominis,  in  quantum  est  homo, 
repugnat  esse  irrationale,  ita  rationi  entis,  in  Quantum  hujusmodi,  repugnat 

quod  aliquid  sit  simul  ens  et  non  ens.  Non  potest  igitur  Deus  velle  quod 
affirmatio  et  negatio  sint  simul  verae.  Hoc  autem  includitur  in  omni  per  se 
impossibili,  quod  ad  seipsum  repugnantiam  habet,  in  quantum  contradictio- 
nem implicat.  Voluntas  igitur  Dei  non  potest  esse  per  se  impossibilium. 

Amplius:  voluntas  non  est  nisi  alicujus  boni  intellecti:  illud  igitur  quod 
non  cadit  in  intellectu,  non  potest  cadere  in  voluntate.  Sed  ea  quae  sunt 
secundum  se  impossibilia  non  cadunt  in  intellectum,  cum  sibi  ipsis  repugnent, 
nisi  forte  per  errorem  non  intelligentis  rerum  proprietatem,  quod  de  Deo  dici 
non  potest.  In  divinam  igitur  voluntatem  non  possunt  cadere  quae  secundum 
se  sunt  impossibilia. 

Adhuc:  secundum  quod  unumquodque  se  habet  ad  esse,  ita  se  habet  ad 
bonitatem.  Sed  impossibilia  sunt  quae  non  possunt  esse;  ergo  non  possunt 
esse  bona ; ergo  nec  volita  a Deo,  qui  non  vult  nisi  ea  quae  sunt,  vel  pos- 
sunt esse  bona. 

CAPUT  LXXXV. 

QUOD  DIVINA  VOLUNTAS  NON  TOLLIT  CONTINGENTI AM  A REBUS. 

(I.  pari,  quaest.  XIX.  art.  8.). 

Ex  praedictis  autem  haberi  potest  quod  divina  voluntas  contingendam 
non  tollit,  nec  necessitatem  absolutam  rebus  imponit.  Vult  enim  Deus  omnia 
quae  requiruntur  ad  rem  quam  vult,  ut  dictum  est.  Sed  aliquibus  rebus  se- 
cundum modum  suae  naturae  competit,  quod  sint  contingentes,  non  neces- 
sariae; igitur  vult  aliquas  res  esse  contingentes.  Efficacia  autem  divinae  vo- 
luntatis exigit,  ut  non  solum  sit  quod  Deus  vult  esse,  sed  etiam  ut  hoc  modo 
sit,  sicut  Deus  vult  illud  esse;  nam  et  in  agentibus  naturalibus  cum  virtus 
agens  est  fortis,  assimilat  sibi  suum  effectum,  non  solum  quantum  ad  spe- 
ciem, sed  etiam  quantum  ad  accidentia,  quae  sunt  quidam  modi  ipsius  rei. 
Igitur  efficacia  divinae  voluntatis  contingendam  non  tollit. 

Amplius:  Deus  principalius  vult  bonum  universitatis  suorum  effectuum, 
quam  aliquod  bonum  particulare,  quanto  in  illo  complectior  invenitur  suae 
bonitatis  similitudo.  Completio  autem  universi  exigit,  ut  sint  aliqua  contin- 
gentia, alias  non  omnes  gradus  entium  in  universo  continerentur.  Vult  igitur 
Deus  aliqua  esse  contingentia. 

Adhuc:  bonum  universi  in  quodam  ordine  consideratur,  ut  patet  in  de- 
cimo secundo  Metaph.  (t.  c.  25.).  Requirit  autem  ordo  universi  aliquas 
causas  esse  variabiles,  cum  corpora  sint  de  perfectione  universi,  quae  non 
movent  nisi  mota.  A causa  autem  variabili  effectus  contingentes  sequuntur; 
non. enim  potest  esse  effectus  firmioris  esse  quam  sua  causa:  unde  videmus, 
quamvis  causa  remota  sit  necessaria,  si  tamen  causa  proxima  sit  contingens, 
effectum  contingentem  esse,  sicut  patet  in  his  quae  circa  inferiora  corpora 
accidunt:  quae  quidem  contingentia  sunt  propter  causarum  proximarum  con- 
tingendam, quamvis  causae  remotae,  quae  sunt  motus  coelestes,  sint  ex  ne- 
cessitate. Vult  igitur  Deus  aliqua  contingenter  evenire. 

Praeterea:  necessitas  ex  suppositione  in  causa  non  potest  concludere 
necessitatem  absolutam  in  effectu.  Deus  autem  vult  aliquid  in  creatura  non 
necessitate  absoluta,  sed  solum  necessitate  quae  est  ex  suppositione,  ut  supra 
(c.  83.)  ostensum  est;  ex  voluntate  igitur  divina  non  potest  concludi  in 

rebus  creatis  necessitas  absoluta.  Haec  autem  sola  excludit  contingenti  am; 
nam  etiam  contingentia  ad  utrumque  extenditur  ex  suppositione  necessaria; 
sicut  Socratem  moveri,  si  currit,  est  necessarium.  Divina  igitur  voluntas 
non  excludit  a rebus  volitis  contingentiam.  Non  igitur  sequitur,  si  Deus  vult 
aliquid,  quod  illud  de  necessitate  eveniat;  sed  hoc,  quod  haec  conditionalis 
sit  vera  et  necessaria:  si  Deus  aliquid  vult,  illud  erit;  consequens  tamen  non 
oportet  esse  necessarium. 


CAPUT  LXXXVI. 

QUOD  DIVINAE  VOLUNTATIS  POTEST  RATIO  ASSIGNARI. 

(I.  pari,  quaest.  XIX.  ari.  $.). 

Colligere  autem  ex  praedictis  possumus  quod  divinae  voluntatis  ratio  as- 
signari potest.  Finis  enim  est  ratio  volendi  ea  quae  sunt  ad  finem.  Deus 
autem  vult  bonitatem  suam  tanquam  finem : omnia  autem  alia  vult,  tan- 
quam  ea  quae  sunt  ad  finem ; sua  igitur  bonitas  est  ratio  quare  vult  alia  quae 
sunt  diversa  ab  ipso. 

Rursus:  bonum  particulare  ordinatur  ad  bonum  totius  sicut  ad  finem,  ut 
imperfectum  ad  perfectum:  sic  autem  cadunt  aliqua  sub  divina  voluntate, 
secundum  quod  se  habent  in  ordine  boni.  Relinquitur  igitur  quod  bonum 
universi  sit  ratio  quare  Deus  vult  unumquodque  bonum  particulare  in  uni- 
verso. 

Item:  sicut  supra  (c.  83.)  ostensum  est,  supposito  quod  Deus  aliquid  velit, 
sequetur  ex  necessitate,  quod  velit  ea  quae  ad  illud  requiruntur.  Quod  autem 
aliis  necessitatem  imponit,  est  ratio  quare  illud  sit.  Ratio  igitur  quare  Deus 
vult  ea  quae  requiruntur  ad  unumquodque,  est  ut  sit  illud  ad  quod  requiritur. 

Sic  igitur  procedere  possumus  in  assignanda  divinae  voluntatis  ratione. 
Deus  vult  hominem  habere  rationem  ad  hoc,  quod  homo  sit;  vult  autem 
hominem  esse  ad  hoc  quod  completio  universi  sit;  vult  autem  bonum  uni- 
versi esse  quia  decet  bonitatem  ipsius. 

Non  tamen  praedicta  triplex  ratio  secundum  eandem  habitudinem  pro- 
cedit ; nam  bonitas  divina  neque  dependet  a perfectione  universi,  neque  ex 
eadem  aliquid  sibi  accrescit.  Perfectio  autem  universi,  licet  ex  aliquibus  par- 
ticularibus bonis  ex  necessitate  dependeat,  quae  sunt  essentiales  partes  uni- 
versi, ex  quibusdam  tamen  non  dependet  ex  necessitate,  sed  tamen  ex  eis 
aliqua  bonitas  vel  decor  accrescit  universo : sicut  ex  his  quae  sunt  solum  ad 
monimentum,  vel  decorem  aliarum  partium  universi.  Particulare  autem  bo- 
num dependet  ex  necessitate  ex  his  quae  ad  ipsum  absolute  requiruntur, 
licet  et  haec  etiam  habeant  quaedam;  quae  sunt  propter  melius  ipsius.  Ali- 
quando igitur  ratio  divinae  voluntatis  continet  solam  decentiam,  aliquando 
< utilitatem,  aliquando  etiam  necessitatem,  quae  est  ex  suppositione:  necessi- 
tatem vero  absolutam  solum  cum  vult  seipsum. 

CAPUT  LXXXVII.  1 

QUOD  DIVINAE  VOLUNTATIS  NIHIL  POTEST  ESSE  CAUSA. 

(I.  part.  quaest.  XIX.  art.  $.  et  De  verit.  quaest.  VI.  art.  2.). 

Quamvis  autem  aliqua  ratio  divinae  voluntatis  assignari  possit,  non  tamen 
sequitur  quod  voluntatis  ejus  sit  aliqua  causa.  Voluntati  enim  causa  volendi 
est  finis:  finis  autem  divinae  voluntatis  est  sua  bonitas:  ipsa  igitur  est  Deo 
causa  volendi,  quae  est  etiam  ipsum  suum  velle.  Aliorum  autem  a Deo  vo- 
litorum  nullum  est  Deo  causa  volendi,  sed  unum  eorum  est  alteri  causa  ut 
ordinem  habeat  ad  divinam  bonitatem,  et  sic  intelligitur  Deus  propter  unum 
eorum  aliud  velle.  Patet  tamen  quod  non  oportet  discursum  aliquem  ponere 
in  Dei  voluntate  ; nam  ubi  est  unus  actus  non  consideratur  discursus,  ut 
supra  (c.  57.)  circa  intellectum  ostensum  est.  Deus  autem  uno  actu  vult 
suam  bonitatem  et  omnia  alia,  cum  sua  actio  sit  sua  essentia. 

Per  praedicta  autem  excluditur  error  quorumdam  dicentium,  omnia  pro- 
cedere a Deo  secundum  simplicem  voluntatem,  ut  de  nullo  oporteat  ratio- 
nem reddere,  nisi  quia  Deus  vult.  Quod  etiam  Scripturae  divinae  contra- 
riatur,  quae  Deum  perhibet  secundum  ordinem  sapientiae  suae  omnia  fecisse, 
secundum  illud  (Ps.  CIII.  24.) : Omnia  in  sapientia  fecisti;  et  (Eccli.  1. 10.)  dici- 
tur, quod  Deus  effudit  sapientiam  suam  super  omnia  opera  sua. 


CAPUT  LXXXVIII. 

QUOD  IN  DEO  EST  LIBERUM  ARBTTRIUM. 

(I.  part.  quaest.  XIX.  art.  10.  et  1.  Sent.  dist.  2y 
et  De  verit.  quaest.  XXIV.  art.  4.). 

Ex  praedictis  autem  ostendi  potest,  quod  in  Deo  liberum  arbitrium  inve- 
nitur. Nam  liberum  arbitrium  dicitur  respectu  eorum  quae  non  necessitate 
quis  vult,  sed  propria  sponte ; unde  in  nobis  est  liberum  arbitrium  respectu 
ejus  quod  volumus  currere  vel  ambulare.  Deus  autem  alia  a se  non  ex  ne- 
cessitate vult,  ut  supra  (c.  81.)  ostensum  est.  Deo  igitur  liberum  arbitrium 
habere  competit. 

Adhuc:  voluntas  divina  in  his  ad  quae  non  secundum  naturam  suam  de- 
terminatur, inclinatur  quodammodo  per  suum  intellectum,  ut  supra  (c.  82.) 
ostensum  est.  Sed  ex  hoc  homo  dicitur  prae  caeteris  animalibus  liberum  ar- 
bitrium habere,  quia  ad  volendum  judicio  rationis  inclinatur,  non  impetu 
naturae  sicut  bruta;  ergo  in  Deo  est  liberum  arbitrium. 

Item:  secundum  Philosophum  in  tertio  Ethic.  (c.  7.),  voluntas  est  finis: 
electio  autem,  eorum  quae  ad  finem  sunt.  Cum  igitur  Deus  seipsum  tanquam 
finem  velit,  alia  vero  sicut  quae  ad  finem  sunt,  sequitur,  quod  respectu  sui 
habeat  voluntatem  tantum,  respectu  autem  aliorum  electionem.  Electio  autem 
semper  per  liberum  arbitrium  fit.  Deo  igitur  liberum  arbitrium  competit. 

Praeterea:  homo  per  hoc  quod  habet  liberum  arbitrium,  dicitur  suarum 
actionum  dominus.  Hoc  autem  maxime  competit  primo  agenti,  cujus  actus 
ab  alio  non  dependet.  Ipse  igitur  Deus  liberum  arbitrium  habet. 

Hoc  etiam  ex  ipsa  nominis  ratione  haberi  potest : nam  liberum  est,  quod 
sui  causa  est,  secundum  Philosophum  in  principio  Metaph.  (c.  2.).  Hoc  autem 
nulli  magis  competit,  quam  primae  causae,  quae  Deus  est. 

CAPUT  LXXXIX. 

QUOD  IN  DEO  NON  SUNT  PASSIONES  AFFECTUUM. 

Ex  praemissis  autem  sciri  potest,  quod  passiones  affectuum  in  Deo  non 
sunt.  Secundum  enim  intellectivam  affectionem  non  est  aliqua  passio,  sed 
solum  secundum  sensitivam,  ut  probatur  in  septimo  Phys.  (t.  c.  18.).  Nulla 
autem  talis  affectio  in  Deo  esse  potest,  cum  desit  sibi  sensitiva  cognitio,  ut 
per  supradicta  (c.  44.  et  65.)  est  manifestum.  Relinquitur  igitur  quod  in  Deo 
non  sit  affectiva  passio. 

Praeterea:  omnis  affectiva  passio  secundum  aliquam  transmutationem 
corporalem  fit,  puta  secundum  constrixionem  vel  dilatationem  cordis,  aut  se- 
cundum aliquid  hujusmodi:  quorum  nullqm  in  Deo  possibile  est  accidere,  eo 
quod  non  sit  corpus,  neque  virtus  in  corpore,  ut  supra  (c.  20.)  ostensum  est; 
non  est  igitur  in  ipso  affectiva  passio. 

Item:  in  omni  affectiva  passione  patiens  aliqualiter  trahitur  extra  suam 
conditionem  essentialem  vel  connaturalem  dispositionem,  cujus  signum  est, 
quod  hujusmodi  passiones,  si  intendantur,  animalibus  inferant  mortem.  Sed 
non  est  possibile  Deum  extra  suam  naturalem  conditionem  aliqualiter  trahi, 
cum  sit  omnino  immutabilis,  ut  supra  (c.  13.)  ostensum  est.  Patet  igitur 
quod  in  Deo  hujusmodi  passiones  esse  non  possunt. 

Amplius:  omnis  affectio  quae  est  secundum  passionem,  determinate  in 
unum  fertur  secundum  modum  et  mensuram  passionis : passio  enim  impetum 
habet  ad  aliquid  unum,  sicut  et  natura,  et  propter  hoc  ratione  oportet  eam 
reprimi  et  regulari.  Divina  autem  voluntas  non  determinatur  secundum  se 
ad  unum  in  his  quae  creata  sunt,  nisi  ex  ordine  suae  sapientiae,  ut  supra 
(c.  82.)  ostensum  est.  Non  est  igitur  in  ipso  passio  secundum  affectionem 
aliquam. 

Adhuc:  omnis  passio  est  alicujus  in  potentia  exsistentis.  Deus  autem  est 
omnino  liber  a potentia,  cum  sit  purus  actus ; est  igitur  agens  tantum,  ut 
nullo  modo  aliqua  passio  in  ipso  locum  habeat. 

Sic  igitur  omnis  passio  ratione  generis  a Deo  removetur.  Quaedam  autem 
passiones  removentur  a Deo,  i^pn  solum  ratione  sui  generis,  sed  etiam  ra- 
tione speciei:  omnis  enim  passio  ex  objecto  speciem  recipit;  cujus  igitur 
objectum  omnino  est  Deo  incompetens,  talis  passio  a Deo  removetur  et  se- 
cundum rationem  propriae  speciei.  Talis  autem  est  tristitia  et  dolor:  nam 
ejus  objectum  est  malum  jam  inhaerens,  sicut  gaudii  objectum  est  bonum 
praesens  et  habitum.  Tristitia  igitur  et  dolor  ex  ipsa  sui  ratione  in  Deo  esse 
non  possunt. 

Adhuc:  ratio  objecti  alicujus  passionis  non  solum  sumitur  ex  bono  et 
malo,  sed  etiam  ex  hoc  quod  aliqualiter  quis  se  habet  ad  alterum  horum : 
sic  enim  spes  et  gaudium  differunt.  Si  igitur  modus  ipse  se  habendi  ad  ob- 
jectum qui  in  ratione  passionis  includitur  Deo  non  competit,  nec  ipsa  passio 
Deo  convenire  potest  etiam  ex  ratione  propriae  speciei.  Spes  autem,  quamvis 
habeat  objectum  bonum,  non  tamen  bonum  obtentum,  sed  obtinendum,  quod 
quidem  Deo  non 'potest  competere,  ratione  suae  perfectionis,  quae  tanta  esu 


L13LR  1.  CAP.  LXXXIX. 


i 04 

quod  ei  additio  fieri  non  potest.  Spes  igitur  in  Deo  esse  non  potest,  etiam 
ratione  suae  speciei,  et  similiter  nec  desiderium  alicujus  non  habiti. 

Amplius:  sicut  divina  perfectio  impedit  potentiam  additionis  alicujus  boni 
obtinendi  a Deo,  ita  etiam  multo  amplius  excludit  potentiam  ad  malum  : timor 
autem  respicit  malum  quod  potest  imminere,  sicut  spes  bonum  obtinendum. 
Duplici  igitur  ratione  suae  speciei  timor  a Deo  excluditur,  et  quia  non  est 
nisi  exsistentis  in  potentia,  et  quia  habet  objectum  malum  quod  potest  inesse. 

Item:  poenitentia  mutationem  affectus  importat;  igitur  et  ratio  poeniten- 
tiae Deo  repugnat,  non  solum  quia  species  tristitiae  est,  sed  etiam  quia  mu- 
tationem voluntatis  importat. 

Praeterea : absque  errore  cognoscitivae  virtutis  esse  non  potest,  ut  illud 
quod  est  bonum  apprehendatur  ut  malum,  nec  est  nisi  in  particularibus  bonis, 
ut  alterius  malum  possit  bonum  exsistere  alteri,  in  quibus  corruptio  unius  est 
generatio  alterius  : universali  autem  bono  ex  nullo  particulari  bono  aliquid 
deperit,  sed  per  unumquodque  repraesentatur.  Deus  autem  est  universale 
bonum,  cujus  similitudinem  participando  omnia  dicuntur  bona  : nullius  igitur 
malum  sibi  potest  esse  bonum:  nec  potest  esse  etiam  ut  id  quod  est  simpli- 
citer bonum,  et  non  est  sibi  malum,  apprehendat  ut  malum,  quia  sua  scientia 
est  absque  errore,  ut  supra  (c.  61.)  ostensum  est.  Invidiam  igitur  in  Deo  im- 
possibile est  esse,  etiam  secundum  suae  speciei  rationem,  non  solum  quia 
invidia  species  tristitiae  est,  sed  etiam  quia  tristatur  de  bono  alterius,  et  sic 
accipit  bonum  alterius  tamquam  sibi  malum. 

Adhuc:  ejusdem  rationis  est  tristari  de  bono,  et  appetere  malum:  nam 
primum  est  ex  hoc,  quod  bonum  aestimatur  malum ; secundum  vero  est  ex 
hoc,  quod  malum  aestimatur  bonum.  Ira  autem  est  appetitus  mali  alicujus 
ad  vindictam.  Ira  igitur  a Deo  longe  est  secundum  rationem  suae  speciei,  non 
solum  quia  effectus  tristitiae  est,  sed  etiam  quia  est  appetitus  vindictae,  propter 
tristitiam  ex  injuria  illata  conceptam. 

Rursus  quaecumque  aliae  passiones  harum  specierum  sunt,  vel  ab  eis 
causantur,  pari  ratione  a Deo  excluduntur. 

CAPUT  XC. 

QUOD  IN  DEO  SIT  DELECTATIO  ET  GAUDIUM. 

Sunt  autem  quaedam  passiones,  quae  licet  Deo  non  conveniant,  secundum 
quod  passiones,  nihil  tamen  ex  ratione  sua$  speciei  important  repugnans  di- 
vinae perfectioni:  harum  autem  est  gaudium  et  delectatio.  Est  enim  gaudium 
praesentis  boni;  neque  igitur  ratione  objecti,  quod  est  bonum,  neque  ratione 
modi  se  habendi  ad  objectum,  quod  est  actu  habitum,  gaudium  secundum  suae 
speciei  rationem  divinae  perfectioni  repugnat. 

Ex  hoc  autem  manifestum  est,  quod  gaudium  vel  delectatio  proprie  in 
Deo  sit.  Sicut  enim  bonum  et  malum  apprehensum  sunt  objectum  appetitus 
sensibilis,  ita  appetitus  intellectivi;  utriusque  enim  est  per  se  prosequi  bonum 
et  fugere  malum,  vel  secundum  veritatem,  vel  secundum  aestimationem,  nisi 
quod  objectum  intellectivi  appetitus  est  communius  quam  sensitivi,  quia  in- 
tellectivus appetitus  respicit  bonum  vel  malum  simpliciter,  appetitus  autem 
sensitivus  bonum  vel  malum  secundum  sensum,  sicut  etiam  et  intellectus 
objectum  est  communius  quam  sensus.  Sed  operationes  appetitus  speciem  ex 
objectis  sortiuntur.  Inveniuntur  igitur  in  appetitu  intellectivo,  qui  est  vo- 

luntas,  similes  operationes  secundum  rationem  speciei,  operationibus  ap- 
petitus sensitivi,  in  hoc  differentes,  quod  in  appetitu  sensitivo  sunt  passiones 
propter  communicationem  ejus  ad  organum  corporale,  in  intellectivo  autem 
sunt  operationes  simplices.  Sicut  enim  per  passionem  timoris,  quae  est 
in  appetitu  sensitivo,  refugit  quis  malum  futurum,  ita  sine  passione  intel- 
lectivus appetitus  idem  operatur.  Cum  igitur  gaudium  et  delectatio  Deo  non 
repugnent  secundum  suam  speciem,  sed  solum  in  quantum  passiones  sunt, 
in  voluntate  autem  sint  secundum  suam  speciem,  non  autem  ut  passiones, 
relinquitur  quod  etiam  divinae  voluntati  non  desint. 

Item  : gaudium  et  delectatio  est  quaedam  quietatio  voluntatis  in  suo  volito. 
Deus  autem  in  seipso,  qui  est  suum  principale  volitum,  maxime  quietatur, 
utpote  in  se  omnem  sufficientiam  habens.  Ipse  igitur  per  suan  voluntatem 
in  se  maxime  gaudet  et  delectatur. 

Praeterea : delectatio  est  quaedam  operationis  perfectio,  ut  patet  per  Phi- 
losophum in  decimo  Ethic.  (cap.  4.):  perficit  enim  operationem,  sicut  pul- 
critudo  juventutem.  Sed  Deus  perfectissimam  operationem  habet  in  intelli- 
gendo,  ut  ex  praedictis  patet  (c.  72.).  Si  igitur  nostrum  intelligere  propter 
suam  perfectionem  est  delectabile,  divinum  intelligere  erit  sibi  delectabilis- 
simum. 

Amplius : unumquodque  naturaliter  in  suo  simili  gaudet,  quasi  in  conve- 
nienti, nisi  per  accidens,  in  quantum  est  impeditivum  propriae  utilitatis,  sicut 
figuli  ad  invicem  corrixantur  pro  eo  quod  unus  impedit  lucrum  alterius.  Omne 
autem  bonum  est  divinae  bonitatis  similitudo,  ut  ex  praedictis  (c.  40.)  patet, 
nec  ex  aliquo  bono  sibi  aliquid  deperit.  Relinquitur  igitur  quod  Deus  de  omni 
bono  gaudet.  Est  igitur  in  eo  proprie  gaudium  et  delectatio. 

Differunt  autem  gaudium  et  delectatio  ratione ; nam  delectatio  provenit  ex 
bono  realiter  conjuncto,  gaudium  autem  hoc  non  requirit;  sed  sola  quie- 
tatio voluntatis  sufficit  ad  gaudii  rationem : unde  delectatio  est  solum  de 
conjuncto  bono,  si  proprie  sumatur;  gaudium  autem  de  exteriori.  Ex  quo 
patet  quod  Deus  proprie  in  seipso  delectatur;  gaudet  autem  et  in  se  et  in  aliis. 


CAPUT  XCI. 

QUOD  DEUS  SIT  AMOR. 

(I.  part.  quaesi.  XX.  ari.  1.). 

Similiter  autem  oportet  et  amorem  in  Deo  esse  secundum  actum  volun- 
tatis ejus:  hoc  est  enim  proprie  de  ratione  amoris,  quod  amans  bonum  amati 
velit.  Deus  autem  vult  bonum  suum  et  aliorum,  ut  ex  dictis  (c.  75.)  patet; 
secundum  hoc  igitur  Deus  et  se  et  alia  amat. 

Adhuc:  ad  veritatem  amoris  requiritur  quod  bonum  alicujus,  prout  est 
ejus,  velit;  cujus  enim  bonum  aliquis  vuffisolum  prout  in  alterius  bonum  ce- 
dit, per  accidens  amatur,  sicut  qui  vult  vinum  conservari,  ut  illud  bibat,  aut 
hominem  ut  sibi  sit  utilis  aut  delectabilis,  per  accidens  amat  vinum  aut  ho- 
minem; per  se  autem  seipsum.  Sed  Deus  vult  bonum  uniuscujusque  secun- 
dum quod  est  ejus;  vult  enim  unumquodque  esse  secundun  quod  in  se  bonum 
est,  licet  etiam  unum  ordinet  in  utilitatem  alterius.  Deus  igitur  vere  amat  et 
se  et  alia. 

Amplius:  cum  unumquodque  naturaliter  velit  et  appetat  suo  modo  pro- 
prium bonum,  si  hoc  habet  amoris  ratio,  quod  amans  velit  aut  appetat  bonum 
amati,  consequens  est  quod  amans  et  amatum  se  habeant  sicut  ad  id  quod 
•e^t  cum  eo  aliquo  modo  unum.  Ex  quo  videtur  propria  ratio  amoris  consi- 
stere in  hoc,  quod  affectus  unius  tendat  in  alterum,  sicut  in  unun  cum  ipso, 
■aliquo  modo ; propter  quod  dicitur  a Dionysio,  quod  amor  est  unitiva  virtus. 
Quanto  igitur  id,  unde  amans  est  unum  cum  amato,  est  majus,  tanto  est 
amor  intensior : magis  enim  amamus  quos  nobis  unit  generationis  origo,  aut 
conversationis  usus,  aut  aliquid  hujusmodi,  quam  eos  quos  solum  nobis  unit 
humanae  naturae  societas.  Et  rursus,  quanto  id  ex  quo  est  unio  est  magis 
intimum  amanti,  tanto  amor  fit  firmior,  unde  interdum  amor  qui  est  ex  aliqua 
passione,  fit  intensior  amore  qui  est  ex  naturali  origine,  vel  ex  aliquo  habitu, 
sed  facilius  transit.  Id  autem  unde  omnia  Deo  uniuntur,  scilicet  ejus  bonitas 
quam  omnia  imitantur,  est  maximum  et  intimum  Deo,  cum  ipse  sit  sua  bo- 
nitas. Est  igitur  in  Deo  amor  non  solum  verus,  sed  etiam  perfectissimus  et 
firmissimus. 

Item:  amor  ex  parte  objecti  non  importat  aliquid  repugnans  Deo,  cum 
sit  boni;  nec  ex  modo  se  habendi  ad  objectum.  Nam  amor  est  alicujus  rei, 
non  minus  cum  habetur,  sed  magis  quia  bonum  aliquod  fit  nobis  affinius, 
cum  habetur,  unde  motus  ad  finem  in  rebus  naturalibus  ex  propinquitate 
finis  intenditur.  Quandoque  autem  contrarium  per  accidens  accidit,  utpote 
quando  in  amato  experimur  aliquid  quod  repugnat  amori:  tunc  enim  minus 
amatur  quando  habetur.  Non  igitur  amor  repugnat  divinae  perfectioni  se- 
cundum rationem  suae  speciei;  est  igitur  in  Deo  amor. 

Praeterea:  amoris  est  ad  invicem  movere,  ut  Dionysius  dicit.  Cum  enim 
propter  similitudinem  vel  convenientiam  amantis  et  amati,  effectus  amantis 
sit  quodammodo  unitus  amato,  tendit  appetitus  in  perfectionem  unionis,  ut 
scilicet  unio  quae  jam  inchoata  est  in  affectu,  compleatur  in  actu:  unde  et 
amicorum  proprium  est  mutua  praesentia  et  convictu  et  collationibus  gau- 
dere. Deus  autem  movet  omnia  alia  ad  unionem;  in  quantum  enim  dat  esse 
et  alias  perfectiones,  unit  ea  sibi  per  modum  quo  possibile  est.  Deus  igitur 
£t  se  et  alia  amat. 

Adhuc:  omnis  affectionis  principium  est  amor;  gaudium  enim  et  desi- 
derium non  est  nisi  amati  boni,  timor  et  tristitia  non  est  nisi  de  malo,  quod 
contrariatur  bono  amato:  ex  his  autem  omnes  aliae  affectiones  oriuntur. 
Sed  in  Deo  est  gaudium  et  delectatio,  ut  supra  (c.  90.)  ostensum  est;  ergo 
in  Deo  est  amor. 

Posset  autem  alicui  videri  quod  Deus  non  magis  hoc  quam  illud  amet: 
si  enim  intentio  et  remissio  naturae  mutabilis  est,  proprie  Deo  competere 
non  potest,  a quo  omnis  mutabilitas  procul  est. 

Rursus:  nullum  aliorum  quae  de  Deo  per  modum  operationis  dicuntur, 
secundum  magis  et  minus  de  ipso  dicitur;  neque  enim  magis  aliquid  alio 
cognoscitur,  neque  magis  de  hoc  quam  de  illo  gaudet. 

Sciendum  itaque,  quod  cum  aliae  operationes  animae  sint  circa  unum 
solum  objectum,  solus  amor  ad  duo  objecta  ferri  videtur.  Per  hoc  enim  quod 
intelligimus  vel  gaudemus,  ad  aliquod  objectum  aliqualiter  nos  habere  oportet: 
amor  vero  aliquid  alicui  vult.  Hoc  enim  amare  dicimur,  cui  aliquod  bonum 
volumus  secundum  modum  praedictum;  unde  et  ea  quae  concupiscimus, 
simpliciter  quidem  et  proprie  desiderare  dicimur,  non  autem  amare,  sed  po- 
tius nos  ipsos,  quibus  ea  concupiscimus,  et  ex  hoc  ipsa  per  accidens,  non 

proprie  dicimm  amare.  Aliae  igitur  operationes  secundum  solum  actionis 
vigorem,  secundum  magis  et  minus  dicuntur:  quod  in  Deo  accidere  non  po- 
test. Nam  vigor  actionis,  secundum  virtutem  qua  agitur,  mensuratur.  Omnis 
autem  divina  actio  unius  et  ejusdem  virtutis  est:  amor  autem  secundum 
magis  et  minus  dupliciter  dici  potest:  uno  quidem  modo,  ex  bono  quod  alicui 
volumus,  secundum  quod  illud  magis  diligere  dicimur,  cui  volumus  magis 
bonum:  alio  modo  ex  vigore  actionis,  secundum  quod  dicimur  illum  magis 
diligere,  cui  etsi  non  majus  bonum,  aequale  tamen  bonum  ferventius  et 
efficacius  volumus.  Primo  quidem  igitur4modo  nihil  prohibet  dici,  quod 
Deus  aliquid  alio  magis  diligat,  secundum  quod  .ei  majus  vult  bonum:  se- 
cundo autem  modo  dici  non  potest,  eadem  ratione  quae  de  aliis  dicta  est. 

Patet  igitur  ex  praedictis,  quod  de  nostris  affectionibus  nulla  est  quae  in 
Deo  proprie  possit  esse,  nisi  gaudium  et  amor,  quamvis  haec  etiam  in  eo 
non  secundum  passionem,  sicut  in  nobis,  sint.  Quod  autem  in  Deo  sit  gau- 
dium vel  delectatio  auctoritate  sacrae  Scripturae  confirmatur : dicitur  enim 
(Ps.  XV.  11.):  Delectationes  in  dextera  tua  usque  in  finem;  (Prov.  VIII.  30.): 
Delectabar  per  singulos  dies,  ludens  coram  eo,  dicit  divina  Sapientia,  quae  Deus 
est,  ut  ostensum  est;  (Luc.  XV.  10.):  Gaudium  erit  in  coelo  super  uno  pecca- 
tore poenitentiam  agente.  Philosophus  etiam  dicit  septimo  Ethic.  (c.  ult.)  quod 
Deus  semper  gaudet  una  et  simplici  delectatione. 

Amorem  etiam  Dei  Scriptura  commemorat  (Deut.  XXXIII.  3.):  Dilexit 
populos;  (Jer.  XXXI.  3.):  In  caritate  perpetua  dilexi  te;  (Jo.  XVI.  27.):  Ipse 
enim  Pater  amat  vos.  Philosophi  etiam  quidam  posuerunt  rerum  principium 
Dei  amorem,  cui  consonat  Dionysii  verbum  (IV.  cap.  De  div.  nom.)  dicentis, 
quod  divinus  amor  non  permisit  ipsum  sine  germine  esse. 

Sciendum  tamen  etiam  alias  perfectiones,  quae  secundum  speciem  suam 
divinae  perfectioni  repugnant,  in  sacra  Scriptura  de  Deo  dici,  non  quidem 
proprie,  ut  probatum  est  (c.  30.),  sed  metaphorice,  propter  similitudinem 
vel  effectuum,  vel  alicujus  affectionis  praecedentis. 

Dico  autem  effectuum,  quia  interdum  voluntas  ex  sapientiae  ordine  in 
illum  effectum  tendit,  in  quem  aliquis  ex  passione  defectiva  inclinatur.  Judex 
enim  ex  justitia  punit,  sicut  et  iratus  ex  ira.  Dicitur  igitur  aliquando 
Deus  iratus,  in  quantum  ex  ordine  suae  sapientiae  aliquem  vult  punire, 
secundum  illud  (Ps.  II.  13.):  Cum  exarserit  in  brevi  ira  ejus;,  misericors 
vero  dicitur,  in  quantum  ex  sua  benevolentia  miserias  hominum  tollit, 
sicut  et  nos  propter  misericordiae  passionem  facimus  idem:  unde  in 
Ps.  CII.  8.:  Miserator  et  misericors  Dominus  patiens  et  multum  misericors. 
Poenitens  etiam  interdum  dicitur  in  quantum  secundum  aeternum  et  im- 
mutabilem providentiae  suae  ordinem  facit  quae  prius  destruxerat,  vel 
destruit  quae  prius  fecit,  sicut  et  poenitentia  moti  facere  inveniuntur:  unde 
(Gen.  VI.  6.  et  7.):  Poenitet  me  fecisse  hominem.  Quod  autem  hoc  proprie  in- 
telligi  non  possit,  patet  per  hoc,  quod  habetur  (I.  Reg.  VI.  29.) : Triumphator 
in  Israel  non  parcet,  poenitudine  non  flectetur. 

Dico  autem  per  similitudinem  affectionis  praecedentis,  nam  amor  et  gau- 
dium, quae  in  Deo  proprie  sunt,  principia  sunt  omnium  affectionum : amor 
quidem  per  modum  principii  moventis:  gaudium  vero  per  modum  finis. Unde 
etiam  irati  punientes  gaudent,  quasi  finem  assecuti.  Dicitur  enim  Deus  tristari, 
in  quantum  accidunt  aliqua  contraria  his  quae  ipse  amat  et  approbat,  sicut 
et  in  nobis  tristitia  est  de  his  quae  nobis  nolentibus  accidunt.  Et  hoc  patet 
Isa.  (LIX.  15.  et  16.):  Vidit  Dominus,  et  malum  apparuit  in  oculis  ejus  'auianon 

est  judicium.  Vidit  Deus,  quia  non  est  vir,  et  aporiatus  est,  et  quia  non  est  qui  oc- 
cutrat. 

Ex  praedictis  autem  excluditur  error  quorundam  Judaeorum  attribuentium 
Deo  iram,  tristitiam,  poenitentiam,  et  omnes  hujusmodi  passiones,  secundum 
proprietatem,  non  distinguentes  quid  in  Scripturis  sacris  proprie,  et  quid  me- 
taphorice dicatur. 


CAPUT  XCII. 

QUOMODO  IN  DEO  PONANTUR  ESSE  VIRTUTES. 

Consequens  est  autem  ex  dictis  ostendere,  quomodo  virtutes  in  Deo  po- 
nere oportet.  Oportet  enim  sicut  esse  ejus  est  universaliter  perfectum,  om- 
nium entium  perfectiones  in  se  quodammodo  comprehendens,  ita  et  boni- 
tatem ejus  omnium  bonitates  in  se  quodammodo  comprehendere.  Virtus  autem 
est  bonitas  quaedam : virtuosus  namque  secundum  eam  dicitur  bonus,  et  opus 
ejus  bonum.  Oportet  ergo  bonitatem  divinam  omnes  virtutes  suo  modo  con- 
tinere, unde  nulla  earum  secundum  habitum  in  Deo  dicitur,  sicut  in  nobis. 
Deo  enim  non  convenit  bonum  esse  per  aliquid  aliud  ei  superadditum,  sed 
per  essentiam  suam,  cum  sit  omnino  simplex;  nec  etiam  per  aliquid  suae 
essentiae  additum  agit,  cum  sua  actio  sit  suum  esse,  ut  ostensum  est  (c.  45.). 
Non  est  igitur  virtus  in  Deo  aliquis  habitus,  sed  sua  essentia. 

Item:  habitus  imperfectus  actus  est  quasi  medius  inter  potentiam  et  actum; 
unde  et  habentes  habitum  dormientibus  comparantur.  In  Deo  autem  est  actus 
perfectissimus.  Actus  igitur  in  eo  non  est  sicut  habitus  et  scientia,  sed  sicut 
considerare,  quod  est  actus  ultimus  et  perfectus. 

Adhuc  : habitus  potentiae  alicujus  perfectivus  est;  in  Deo  autem  nihil  est 
secundum  potentiam,  sed  solum  secundum  actum;  in  eo  Agitur  habitus  esse 
non  potest. 

Praeterea:  habitus  de  genere  accidentis  est,  quod  in  Deo  omnino  non  est, 
ut  supra  (c.  23.)  ostensum  est.  Igitur  nec  virtus  aliqua  in  Deo  secundum  ha- 
bitum dicitur,  sed  solum  secundum  essentiam. 

Cum  autem  virtutes  humanae  sint  quibus  humana  vita  dirigitur;  humana 
autem  vita  sit  duplex,  contemplativa  et  activa ; quae  quidem  ad  activam  vitam 
virtutes  pertinent,  prout  hanc  vitam  perficiunt,  Deo  competere  non  possunt. 
Vita  enim  activa  hominis  in  usu  corporalium  bonorum  consistit;  unde  et  vir- 
tutes activam  vitam  dirigunt,  quibus  his  bonis  recte  utimur.  Hujusmodi  autem 
Deo  convenire  non  possunt;  igitur  nec  hujusmodi  virtutes,  proui  hanc  vitam 
dirigunt. 

Adhuc:  hujusmodi  virtutes  mores  hominum  secundum  politicam  conver- 
sationem perficiunt:  unde  illis,  qui  politiqa  conversatione  non  utuntur,  con- 
venire non  multum  videntur.  Multo  igitur  minus  Deo  convenire  possunt, 
cujus  conversatio  et  vita  longe  est  a modo  humanae  vitae. 

Harum  etiam  virtutum  quae  circa  activam  vitam  sunt,  quaedam  circa 
passiones  nos  dirigunt,  quas  in  Deo  ponere  non  possumus.  Virtutes  enim  quae 
circa  passiones  sunt,  ex  ipsis  passionibus  speciem  sortiuntur  sicut  ex  propriis 
objectis  : unde  et  temperantia  a fortitudine  differt,  in  quantum  haec  circa 
concupiscibilia  est,  illa  vero  circa  timores  et  audacias.  In  Deo  autem  passio- 
nes non  sunt,  ut  ostensum  est  (c.  89.).  Igitur  nec  hujusmodi  virtutes  in  D';<> 
esse  possunt. 

Item : hujusmodi  virtutes  non  in  parte  intellectiva  animae  sunt,  sed  in 
parte  sensitiva,  in  qua  sola  passiones  esse  possunt,  ut  probatur  in  septimo 
T^hys.  (t.  c.  18.).  In  Deo  autem  non  est  sensitiva  pars,  sed  solus  intellectus, 
relinquitur  igitur  quod  in  Deo  hujusmodi  virtutes  esse  non  possint,  etiam 
secundum  proprias  rationes. 

Passionum  autem  circa  quas  virtutes  sunt,  quaedam  sunt  secundum  incli- 
nationem appetitus  in  aliquod  corporale  bonum,  quod  est  delectabile  secun- 
dum sensum,  sicut  sunt  cibi  et  potus,  et  venerea,  circa  quorum  concupiscen- 
tias est  sobrietas,  castitas,  et  universaliter  temperantia  et  continentia:  unde 
quia  corporales  delectationes  omnino  a Deo  remotae  sunt,  virtutes  praedi- 
ctae nec  proprie  Deo-  conveniunt,  cum  circa  passiones  sint,  nec  etiam  meta- 
phorice de  Deo  dicuntur  in  Scripturis,  quia  non  est  accipere  similitudinem 
ipsarum  in  Deo  secundum  similitudinem  alicujus  effectus.  Quaedam  vero 
passiones  sunt  secundum  inclinationem  appetitus  in  aliquod  spirituale  bonum, 
sicut  est  honor,  dominium,  victoria,  vindicta,  et  alia  hujusmodi:  circa  quorum 
species  et  audacias  et  omnino  appetitus,  sunt  fortitudo,  magnanimitas,  man- 
suetudo et  aliae  hujusmodi  virtutes,  quae  quidem  in  Deo  proprie  esse  non 
possunt,  eo  quod  circa  passiones  sunt.  Dicuntur  tamen  in  Scriptura  meta- 
phorice de  Deo  propter  similitudinem  effectus,  ut  est  illud  (I.  Reg.  II.  2.): 
Non  est  fortis  sicut  Deus  noster;  (Soph.  II.  3.):  Quaerite  justum,  quaerite  mansuetum. 

CAPUT  XCIII. 

QUOD  IN  DEO  SUNT  VIRTUTES  QUAE  SUNT  CIRCA  ACTIONES. 

(I.  pari,  quaest.  XXL  art.  1.  et  2.  quaest.  LXI.  art.  5.). 

Sunt  autem  virtutes  aliquae  vitam  activam  hominis  dirigentes,  quae  non 
circa  passiones,  sed  circa  actiones  sunt,  ut  veritas,  justitia,  liberalitas,  magni- 
ficentia, prudentia,  ars.  Cum  autem  virtus  ex  objecto  vel  materia  speciem 
sortiatur;  actiones  autem  quae  sunt  harum  virtutum  materiae,  vel  objecta, 
divinae  perfectioni  non  repugnant,  et  nec  hujusmodi  virtutes  secundum  pro- 
priam speciem  habent  aliquid  propter  quod  a divina  perfectione  excludantur. 

Item:  hujusmodi  virtutes  perfectiones  quaedam  voluntatis  et  intellectus 
sunt,  quae  sunt  principia  operationum  absque  passione.  In  Deo  autem  est 
voluntas  et  intellectus  nulla  carens  perfectione ; igitur  haec  Deo  deesse  non 
possunt. 

Amplius:  eorum  omnium  quae  a Deo  in  esse  procedunt,  ratio  propria  in 
divino  intellectu  est,  ut  supra  (c.  66.)  ostensum  est.  Ratio  autem  rei  fiendae 
in  mente  facientis,  ars  est:  unde  Philosophus  dicit  in  sexto  Ethic.  (c.  5.)  quod 
ars  est  recta  ratio  factibilium.  Est  igitur  proprie  ars  in  Deo,  et  ideo  dicitur 
(Sap.  VII.  21.):  Omnium  artifex  docuit  me  sapientia. 

Item : divina  voluntas  in  his  quae  sunt  alia  ab  ipso,  determinatur  ad  unum 
per  cognitionem  suam,  ut  supra  (c.  82.)  ostensum  est.  Cognitio  autem  ordi- 
nans voluntatem  ad  agendum  prudentia  est;  quia,  secundum  Philosophum  in 
sexto  Ethic.  (c.  6.),  prudentia  est  recta  ratio  agibilium.  Est  igitur  in  Deo  pru- 
dentia, et  hinc  est  quod  dicitur  (Job  XII.  13.):  Apud  ipsum  est  prudentia,  et  for- 
titudo. 

Adhuc:  ostensum  est  supra  (c.  83.)  quod  ex  hoc  quod  Deus  vult  aliquid, 
vult  illa  quae  requiruntur  ad  ipsum.  Quod  autem  ad  perfectionem  alicujus 

requiritur,  est  debitum  unicuique;  est  igitur  in  Deo  justitia,  cujus  est  unicui- 
que suum  esse  distribuere.  Unde  in  Ps.  X.  8.  dicitur:  Justus  Dominus , et  ju - 
r Uti  ani  dilexit. 

Amplius : sicut  supra  (c.  74.  et  75.)  ostensum  est,  finis  ultimus  propter  quem 
Deus  vult  omnia,  nullo  modo  dependet  ab  his  quae  sunt  ad  finem,  nec  quan- 
sum  ad  esse,  nec  quantum  ad  perfectionem  aliquam : unde  non  vult  alicui 
tuam  bonitatem  communicare  ad  hoc  ut  sibi  exinde  aliquid  accrescat,  sed 
quia  ipsum  communicare  est  sibi  conveniens,  sicut  fonti  bonitatis.  Dare  autem,, 
non  propter  aliquod  commodum  ex  datione  exspectatum,  sed  propter  ipsam 
bonitatem,  et  convenientiam  dationis,  est  actus  liberalitatis,  ut  patet  per  Philo- 
sophum in  quarto  Ethic.  (c.  6.).  Deus  igitur  est  maxime  liberalis,  et,  ut  Avicenna. 
dicit  (secundo,  c.  28.  et  29.),  ipse  solus  liberalis  proprie  dici  potest;  nam  omne 
aliud  agens  praeter  ipsum  ex  sua  'actione  aliquod  bonum  acquirit,  quod  est 
finis  intentus.  Hanc  autem  ejus  liberalitatem  Scriptura  ostendit  dicens  in 
Ps.  CIII.  28.:  Aperiente  te  manum  tuam,  omnia  implebuntur  bonitate;  et  (Jacob- 
I.  5.):  Qui  dat  omnibus  affluenter , ct  non  improperat. 

Item : omnia  quae  a Deo  esse  accipiunt,  necesse  est  ut  ipsius  similitudi- 
nem gerant,  in  quantum  sunt,  et  bona  sunt,  et  proprias  rationes  in  divino, 
intellectu  habent,  ut  supra  (c.  54.)  ostensum  est.  Hoc  autem  ad  virtutem 
veritatis  pertinet,  ut  per  Philosophum  in  quarto  Ethic.  patet,  ut  in  suis  factis, 
et  dictis  aliquis  talem  se  exhibeat  qualis  est.  Est  igitur  in  Deo  veritatis  virtus,, 
unde  (Rom.  III.  4.):  Est  autem  Deus  verax,  et  (Ps.  CXVIII.  1 5 1.) : Omnes  viae 
tuae  veritas. 

Si  quae  autem  virtutes  sunt,  quae  ad  aliquas  actiones  ordinantur,  qu2e 
sunt  subjectorum  ad  superiora,  talia  Deo  convenire  non  possunt,  sicut  obe- 
dientia,  latria,  vel  aliquid  hujusmodi,  quod  superiori  debetur. 

Si  etiam  aliquarum  ex  praedictis  virtutibus  sint  aliqui  imperfecti  actus» 
secundum  illos,  Deo  attribui  dictae  virtutes  non  possunt,  sicut  prudentia» 
quantum  ad  actum  bene  consiliandi,  Deo  non  competit.  Cum  enim  consilium 
sit  quaedam  quaestio,  ut  dicitur  sexto  Ethic.  (c.  10.);  divina  autem  cognitio- 
non  sit  inquisitiva,  ut  supra  (c.  57.)  ostensum  est;  non  potest  sibi  consiliari 
esse  conveniens.  Unde  (Job  XXVI.  3.):  Cui  dedisti  consilium?  forsitan  ei  qui 
non  habet  intelligentiam  ? et  (Isa.  XL.  14.) : Cum  quo  iniit  consilium,  et  instruxit 
eum?  Secundum  autem  actum  illum  qui  est  de  consiliatis  judicare,  et  appro- 
bata eligere,  nihil  prohibet  prudentiam  de  Deo  dici.  Dicitur  tamen  interdum 
consilium  de  Deo,  vel  propter  similitudinem  occultationis,  nam  consilia  oc- 
culte aguntur:  unde  quod  est  in  divina  sapientia  occultum,  per  similitudinem 
consilium  dicitur,  ut  patet  Isa.  XXV.  1.:  secundum  aliam  litteram:  Consi- 
lium tuum  antiquum  verum  Jiat;  vel  in  quantum  consulentibus  satisfiat;  est  enim 
etiam  sine  discursu  intelligentis  instruere  inquirentes. 

Similiter  etiam  justitia,  quantum  ad  commutationis  actum  Deo  competere 
non  potest,  cum  ipse  a nullo  aliquid  accipiat:  unde  (Rom.  XI.  35.):  Quis 
prior  dedit  illi,  et  retribuetur  ei?  et  (Job  XLI.  2.) : Quis  ante  dedit  mihi,  ut  red- 
dam ei  ? Per  similitudinem  tamen  aliqua  Deo  dare  dicimur,  in  quantum  no- 
stra data  Deus  acceptat.  Non  igitur  sibi  competit  commutativa  justitia,  sed 
solum  distributiva.  Unde  Dionysius  dicit  (VIII.  cap.  De  div.  nomin.),  quod 
justitia  laudatur  Deus,  sicut  omnibus  secundum  dignitatem  distribuens,  se- 
cundum illud  (Matth.  XXV.  15.):  Dedit  unicuique  secundum  propriam  virtutem* 

Scire  autem  oportet  quod  actiones  circa  quas  sunt  praedictae  virtutes,  se- 
cundum suas  rationes  ex  rebus  humanis  non  dependent.  Non  enim  de  agendis 

judicare,  aut  aliquid  dare,  vet  distribuere,  solius  hominis  est,  sed  cujuslibet 
intellectum  habentis:  secundum  tamen  quod  ad  res  humanas  contrahuntur, 
ex  his  quodammodo  speciem  sumunt,  sicut  curvum  in  naso  facit  speciem 
simi.  Virtutes  igitur  praedictae,  secundum  quod  ordinant  humanam  vitam 
activam,  ad  has  actiones  ordinantur,  prout  ad  res  humanas  contrahuntur,  ab 
eis  speciem  sumentes,  secundum  quem  modum  Deo  convenire  non  possunt. 
Secundum  vero  quod  actiones  praedictae  in  sua  communitate  accipiuntur* 
possunt  etiam  rebus  divinis  aptari:  sicut  enim  homo  rerum  humanarum,  ut 
pecuniae,  vel  honoris,  distributor  est,  ita  et  Deus  omnium  bonitatum  universi. 
Sunt  igitur  praedictae  virtutes  in  Deo  universalioris  extensionis  quam  'ng ho- 
mine; nam.  sicut  justitia  hominis  se  habet  ad  civitatem  vel  domum,  ita  ju- 
stitia Dei  se  habet  ad  totum  universum:  unde  et  divinae  virtutes  nostrarum 
exemplares  dicuntur,  nam  quae  sunt  contracta  et  particulata  similitudines 
quaedam  absolutorum  entium  sunt,  sicut  lumen  candelae  se  habet  ad  lumei> 
solis.  Aliae  vero  virtutes  quae  Deo  proprie  non  conveniunt,  non  habent  exen^- 
plar  in  divina  natura,  sed  solum  in  divina  sapientia,  quae  omnium  entium 
proprias  complectitur  rationes,  sicut  est  de  aliis  corporalibus  rebus. 

CAPUT  XCIV. 

QUOD  IN  DEO  SUNT  VIRTUTES  CONTEMPLATIVAE. 

De  contemplativis  autem  virtutibus  dubium  esse  non  potest,  quin  Deo 
maxime  conveniant.  Si  enim  sapientia  in  cognitione  altissimarum  causarum 
consistit,  secundum  Philosophum  in  principio  Metaph.  (c.  2.);  ipse  autem 
Deus  praecipue  seipsum  cognoscit,  nec  aliquid  cognoscit  nisi  cognoscendo 
seipsum,  ut  probatum  est  (c.  46.),  qui  est  omnium  prima  causa,  manifestum 
est  quod  sibi  potissime  sapientia  debet  adscribi.  Unde  (Job  IX.  4.) : Sapiens 
corde  est;  et  (Eccli.  I.  1.):  Omnis  sapientia  a Domino  Deo  est , et  cum  illo  fuit 
semper.  Philosophus  etiam  dicit  in  principio  Metaph.  (c.  2.)  quod  est  divina 
possessio,  non  humana. 

Item : si  scientia  est  rei  cognitio  per  propriam  causam,  ipse  autem  omnium 
causarum  et  effectuum  ordinem  cognoscit,  et  per  hoc  singularium  proprias, 
causas  novit,  ut  supra  (c.  65.  et  67.)  ostensum  est,  manifestum  est  quod  in 
ipso  proprie  scientia  est;  non  tamen  quae  sit  per  ratiocinationem  causata, 
sicut  scientia  nostra  ex  demonstratione  causatur,  unde  (I.  Reg.  II.  3.) : Deus 
scientiarum  Dominus  est. 

Adhuc:  si  immaterialis  cognitio  aliquarum  rerum  absque  discursu  intel- 
lectus est,  Deus  autem  hujusmodi  cognitionem  de  omnibus  habet,  ut  supra 
(c.  50.)  ostensum  est:  in  ipso  igitur  est  intellectus.  Unde  (Job  XII.  13.):  lp:e 
habet  consilium  et  intelligentiam. 

Hae  etiam  virtutes  in  Deo  sunt  exemplares  nostrarum,  sicut  perfectum 
imperfecti. 

CAPUT  XCV. 

QUOD  DEUS  NOM  POTEST  VELLE  MALUM. 

(I.  part.  quaest.  XIX.  art.  g.). 

Ex  his  autem  quae  dicta  sunt  ostendi  potest  quod  Deus  non  potest  velle 
malum.  Virtus  enim  rei  est  secundum  quam  aliquis  bonum  operatur.  Omnis 
autem  operatio  Dei  est  operatio  virtutis,  cum  sua  virtus  sit  sua  essentia,  ut 
supra  (c.  92.)  ostensum  est.  Non  potest  igitur  malum  velle. 

Item:  voluntas  nunquam  ad  malum  fertur,  nisi  aliquo  errore  in  ratione 
exsistente,  ad  minus  in  particulari  eligibili.  Cum  enim  voluntatis  objectum  sit 
bonum  apprehensum,  non  potest  voluntas  ferri  in  malum,  nisi  aliquo  modo 
proponatur  sibi  ut  bonum ; et  hoc  sine  errore  esse  non  potest.  In  divina  autem 
cognitione  non  potest  esse  error,  ut  supra  (c.  61.)  ostensum  est;  non  igitur 
voluntas  ejus  potest  ad  malum  tendere. 

Amplius:  Deus  est  summum  bonum,  ut  supra  (c.  41.)  probatum  est:  sum- 
mum autem  bonum  non  patitur  aliquod  consortium  mali,  sicut  nec  summe 
calidum  permixtionem  frigidi;  divina  igitur  voluntas  non  potest  flecti  ad 
malum. 

Praeterea : cum  bonum  habeat  rationem  finis,  malum  non  potest  incidere 
in  voluntatem  nisi  per  aversionem  a fine.  Voluntas  autem  divina  a fine  averti 
non  potest,  cum  nihil  possit  velle  nisi  volendo  seipsum,  ut  (c.  75.)  ostensum 
est;  non  potest  igitur  velle  malum,  et  sic  patet  quod  liberum  arbitrium  in  ipso 
naturaliter  stabilitum  est  in  bono.  Hoc  autem  est  quod  dicitur  (Deut.  XXXII.  4.) : 
Deus  fidelis  est,  et  absque  iniquitate;  et  (Abachuc  I.  13.):  Mundi  sunt  oculi  tui , 
Domine,  et  respicere  ad  iniquitatem  non  potes. 

Per  hoc  autem  confutatur  error  Judaeorum  qui  in  Thalmut  dicunt  Deum 
quandoque  peccare,  et  a peccato  purgari,  et  Luciferianorum,  qui  dicunt 
Deum  in  Luciferi  dejectione  peccasse. 

CAPUT  XCVI. 

QUOD  DEUS  NIHIL  ODIT. 

Ex  his  autem  apparet  quod  odium  alicujus  rei  Deo  convenire  non  potest. 
Sicut  enim  amor  se  habet  ad  bohum,  ita  et  odium  se  habet  ad  malum;  nam 
his  quos  amamus,  bonum  volumus:  his  vero  quos  odimus,  malum.  Si  igitur 
voluntas  Dei  ad  malum  inclinari  non  potest,  ut  ostensum  est,  impossibile  est 
quod  ipse  rem  aliquam  odio  habeat. 

Item  : voluntas  Dei  in  alia  a se  fertur,  ut  supra  (c.  75.)  ostensum  est,  in 
quantum  volendo,  et  amando  suum  esse  et  suam  bonitatem,  vult  eam  dif- 
fundi, secundum  quod  possibile  est,  per  similitudinis  communicationem.  Hoc 
igitur  est  quod  Deus  in  rebus  aliis  a se  vult,  ut  in  eis  sit  suae  bonitatis  si- 
militudo. Hoc  autem  est  bonum  uniuscujusque  rei,  ut  similitudinem  divinam 
participet,  nam  quaelibet  bonitas  alia  non  est  nisi  similitudo  quaedam  primae 
bonitatis.  Igitur  Deus  uniuscujusque  rei  vult  bonum:  nihil  igitur  odit. 

Adhuc : a primo  ente  omnia  alia  originem  essendi  sumunt.  Si  igitur  ali- 
quid eorum  quae  sunt  odio  habet,  vult  illud  non  esse,  quia  hoc  est  unicuique 

tonum ; vult  igitur  actionem  suam  non  esse,  quia  illud  in  esse  producitur 
vel  mediate,  vel  immediate:  ostensum  est  enim  supra  (c.  83.),  quod  si  Deus 
-aliquid  vult,  oportet  quod  illa  velit  quae  ad  illud  requiruntur.  Hoc  autem  est 
impossibile;  quod  quidem  patet,  si  res  per  voluntatem  ipsius  in  esse  proce- 
dant, quia  tunc  oportet  actionem  qua  res  producuntur  esse  voluntariam.  Si- 
militer, si  naturaliter  sit  rerum  causa,  quia  sicut  placet  sibi  sua  natura,  sic 
placet  sibi  omne  illud  quod  sua  natura  requirit.  Nullam  igitur  rem  Deus  odit. 

Praeterea:  illud  quod  invenitur  in  omnibus  causis  activis  naturaliter,  prae- 
cipue in  primo  agente  necesse  est  inveniri.  Omnia  autem  agentia  suo  modo 
suos  effectus  amant  secundum  quod  hujusmodi,  sicut  parentes  filios,  poetae 
poemata,  artifices  sua  opera.  Multo  igitur  magis  Deus  nullam  rem  odit,  cum 
ipse  sit  omnium  causa. 

Hoc  autem  est  quod  dicitur  (Sap.  XI.  25.):  Diligis  omnia  quae  sunt,  et 
nihil  odisti  eorum  quae  fecisti. 

Dicitur  autem  Deus  aliqua  odire  similitudinarie,  et  hoc  dupliciter.  Primo 
modo  ex  hoc  quod  Deus  amando  res,  volens  earum  bonum  esse,  vult  contra- 
rium bono,  scilicet  malum  non  esse;  unde  malorum  odium  habere  dicitur, nam 
■quae  non  esse  volumus,  dicimur  odio  habere,  secundum  illud  (Zac.  VIII.  17.): 
Unusquisque  malum  contra  amicum  suum  ne  cogitetis  in  cordibus  vestris,  et  jura- 
mentum mendax  ne  diligatis:  omnia  enim  haec  sunt  quae  odi,  dicit  Dominus.  Haec 
autem  non  sunt  effectus,  ut  res  subsistentes,  quorum  proprie  est  odium  vel 
amor.  Alius  autem  modus  est,  ex  hoc  quod  Deus  vult  aliquod  majus  bonum, 
quod  esse  non  potest  sine  privatione  minoris  boni,  et  sic  dicitur  odire,  cura 
magis  hoc  sit  amare.  Sic  enim  in  quantum  vult  bonum  justitiae,  vel  ordinis 
universi,  quod  esse  non  potest  sine  punitione  vel  corruptione  aliquorum,  di- 
ceretur illa  odire  quorum  punitionem  vult,  vel  corruptionem,  secundum  illud 
{Malach.  I.  3.):  Esau  odio  habui,  et  illud  (Ps.  V.  7.):  Odisti  omnes  qui  operantur 
iniquitatem,  perdes  omnes  qui  loquuntur  mendacium : virum  sanguinum  et  dolosum 
abhominabitur  Dominus. 

CAPUT  XCVII. 

QUOD  DEUS  EST  VIVENS. 

(I.  pari,  quaest.  XIX.  art.  1.). 

Ex  his  autem  quae  supra  (c.  44.  et  72.)  jam  ostensa  sunt,  de  necessitate 
habetur,  quod  Deus  est  vivens.  Ostensum  est  enim  Deum  esse  intelligentem, 
et  volentem;  intelligere  autem,  et  velle,  non  nisi  viventis  est;  est  igitur  Deus 
^vivens. 

Adhuc : vivere  secundum  hoc  aliquibus  attributum  est,  quod  visa  sunt  per 
se,  non  ab  alio  moveri;  et  propter  hoc  illa  quae  videntur  per  se  moveri, 
<quorum  motores  vulgus  non  percipit,  per  similitudinem  dicimus  vivere,  sicut 
aquam  vivam  fontis  fluentis,  non  autem  cisternae,  vel  stagni  stantis,  et  ar- 
.gentum  vivum,  quod  motum  quendam  habere  videtur.  Proprie  enim  illa  sola 
per  se  moventur,  quae  movent  seipsa  composita  ex  motore,  et  moto,  sicut 
animata,  unde  haec  sola  proprie  vivere  dicimus;  alia  vero  omnia  ab  aliquo 
exteriori  moventur,  vel  generante,  vel  removente  prohibens,  vel  impellente, 
et  quia  operationes  sensibiles  cum  motu  sunt,  ulterius  omne  illud  quod  agit 
se  ad  proprias  operationes,  quamvis  non  sit  cum  motu,  dicitur  vivere:  unde 

intelligere,  et  appetere,  et  sentire,  actiones  vitae  sunt.  Sed  Deus  maxime  non 
ab  alio,  sed  a seipso  operatur,  cum  sit  prima  causa  agens:  maxime  igitur  ei 
competit  vivere. 

Item : divinum  esse  omnem  perfectionem  essendi  comprehendit,  utWpr-a 
(c.  28.)  ostensum  est.  Vivere  autem  est  quoddam  esse  perfectum;  unde  vi- 
ventia in  ordine  entium  non-viventibus  praeferuntur.  Divinum  igitur  esse  est 
vivere : ipse  igitur  est  vivens. 

Hoc  etiam  auctoritate  divinae  Scripturae  confirmatur:  dicitur  enim 
(Deut.  XXXII.  40.):  Ex  ore  Domini  dicam:  Vivo  ego  in  aeternum;  et  in 
Ps.  LXXIII.  3.:  Cor  meum  et  caro  mea  exsultaverunt  in  Deum  vivum. 


CAPUT  XCVIII. 

QUOD  DEUS  SIT  SUA  VITA. 

(I.  part.  quest.  XXIII.  art.  3.  ad  2.). 

Ex  hoc  autem  ulterius  patet  quod  Deus  sit  sua  vita.  Vita  enim  viventis 
est  ipsum  vivere  in  quadam  abstractione  significatum,  sicut  cursus  non  est 
secundum  rem  aliud  quam  ipsum  currere:  vivere  autem  viventium,  est  ipsum 
esse  eorum,  ut  patet  per  Philosophum  in  secundo  De  anima  (t.  c.  37.).  Cum 
enim  ex  hoc  animal  dicatur  vivens,  quod  habet  animam,  secundum  quam 
habet  esse,  utpote  secundum  propriam  formam,  oportet  quod  vivere  nihil  sit 
aliud  quam  tale  esse  ex  tali  forma  proveniens.  In  Deo  autem  est  suum  esse, 
ut  supra  (c.  22.)  probatum  est;  est  ergo  suum  vivere,  et  sua  vita. 

Item:  ipsum  intelligere  est  quoddam  vivere,  ut  patet  per  Philosophum  in 
secundo  De  anima  (t.  c.  13.);  nam  vivere  est  actus  viventis.  Deus  autem  est 
suum  intelligere,  sicut  supra  (c.  45.)  ostensum  est;  est  igitur  suum  vivere, 
et  sua  vita. 

Amplius : si  Deus  non  esset  sua  vita,  cum  sit  vivens,  ut  ostensum  est 
(c.  praec.),  sequeretur  quod  esset  vivens  per  participationem  vitae.  Omne 
autem  quod  est  per  participationem,  reducitur  ad  id  quod  est  per  se  ipsum. 
Deus  igitur  reduceretur  in  aliquod  prius,  per  quod  viveret,  quod  est  impos- 
sibile, ut  ex  dictis  (c.  13.)  patet. 

Adhuc : si  sit  vivens  Deus,  ut  ostensum  est  (c.  97.),  oportet  in  ipso  esse 
vitam.  Si  igitur  non  sit  ipse  sua  vita,  erit  aliquid  in  ipso  quod  non  est  ipse, 
et  sic  erit  compositus,  quod  supra  (c.  18.)  improbatum  est.  Est  igitur  Deus 
sua  vita. 

Et  hoc  est  quod  dicitur  (Joan.  XIV.  6.):  Ego  sum  vita . 

CAPUT  XCIX. 

QUOD  VITA  DEI  EST  SEMPITERNA. 

Ex  hoc  autem  apparet  quod  vita  ejus  sit  sempiterna;  nihil  enim  desinit 
vivere,  nisi  per  separationem  vitae.  Nihil  autem  a seipso  separari  potest; 
omnis  enim  separatio  fit  per  divisionem  alicujus  ab  alio.  Impossibile  est  igitur 
quod  Deus  desinat  vivere,  cum  ipse  sit  sua  vita,  ut  ostensum  est  (c.  98.). 

Item : omne  illud  quod  quandoque  est,  et  quandoque  non  est,  est  per  ali- 
quam causam:  nihil  enim  seipsum  de  non  esse  in  esse  adducit,  quia  quod 

nondum  est,  non  agit.  Divina  autem  vita  non  habet  aliquam  causam,  sicut 
nec  divinum  esse;  non  igitur  quandoque  est  vivens,  et  quandoque  non  vivens, 
sed  semper  vivit.  Est  igitur  vita  ejus  sempiterna. 

Adhuc:  in  qualibet  operatione  operans  manet,  licet  interdum  operatio 
transeat  secundum  successionem : unde  et  in  motu  mobile  manet  idem  subjecta 
in  toto  motu,  licet  non  secundum  rationem.  Ubi  igitur  actio  est  ipsum  agens, 
oportet  quod  nihil  ibi  per  successionem  transeat,  sed  totum  simul  maneat. 
Intelligere  autem  et  vivere  Dei  est  ipse  Deus, ut  ostensum  est  (c.  45.  et  98.); 
ergo  ejus  vita  non  habet  successionem,  sed  est  tota  simul.  Est  igitur  sempi- 
terna. 

Amplius:  Deus  omnino  immobilis  est,  ut  supra  (c.  13.)  ostensum  est. 
Quod  autem  incipit,  aut  desinit  vivere,  vel  in  vivendo  successionem  patitur, 
mutabile  est:  nam  vita  alicujus  incipit  per  generationem,  desinit  autem  per 
corruptionem;  successio  autem  propter  motum  aliquem  est.  Deus  igitur  neque 
incepit  vivere,  neque  desinet  vivere,  neque  in  vivendo  successionem  patitur: 
est  igitur  ejus  vita  sempiterna. 

Hinc  est  quod  dicitur  (Deut.  XXXII.  40):  Ex  ore  Domini:  Vivo  ego  in 
aeternum , et  (Joan.  ultimo,  20.) : Hic  est  verus  Deus,  et  vita  aeterna. 

CAPUT  C. 

QUOD  DEUS  EST  BEATUS. 

Restat  autem  ex  praemissis  ostendere,  Deum  esse  beatum.  Cujuslibet 
enim  intellectualis  naturae  proprium  bonum  est  beatitudo.  Cum  igitur  Deus 
sit  intelligens,  suum  proprium  bonum  erit  beatitudo:  non  autem  comparatur 
ad  proprium  bonum,  sicut  quod  in  proprium  bonum  nondum  habitum  tendit; 
hoc  enim  est  naturae  mobilis,  et  in  potentia  exsistentis;* sed  sicut  quod  pro- 
prium bonum  jam  obtinet.  Igitur  beatitudinem  non  solum  desiderat,  sicut  et 
nos,  sed  ea  fruitur : est  igitur  beatus. 

Amplius:  illud  est  maxime  desideratum,  vel  volitum  ab  intellectuali  na- 
tura, quod  est  perfectissimum  in  ipsa;  et  hoc  est  ejus  beatitudo.  Perfectis- 
simum autem  in  unoquoque  est  operatio  perfectissima  ejus;  nam  potentia 
et  habitus  per  operationem  perficiuntur:  unde  et  Philosophus  dicit  (X.  Ethic. 
c.  8.  in  principio),  felicitatem  esse  perfectam  operationem.  Perfectio  autem 
operationis  dependet  ex  quatuor.  Primo  ex  suo  genere,  ut  sic  sit  manens 
in  ipso  operante : dico  autem  operationem  in  ipso  manentem,  per  quam  non 
fit  aliud  praeter  ipsam  operationem,  sicut  videre  et  audire ; hujusmodi  enim 
sunt  perfectiones  eorum  quorum  sunt  operationes,  et  possunt  esse  ultimae!, 
quia  non  ordinantur  ad  aliquod  factum,  quod  sit  finis : operatio  vero,  vel 
actio  ex  quo  sequitur  aliquid  actum  praeter  ipsam,  est  perfectio  operati, 
non  operantis,  et  comparatur  ad  ipsum  sicut  ad  finem ; et  ideo  talis  operatio 
intellectualis  naturae  non  est  beatitudo,  sive  felicitas.  Secundo  ex  principio 
operationis,  ut  sit  altissimae  potentiae : unde  secundum  operationem  sensus, 
non  est  in  nobis  felicitas,  sed  secundum  operationem  intellectus,  et  per  ha- 
bitum perfecti.  Tertio  ex  operationis  objecto,  et  propter  hoc  in  nobis  ultima 
felicitas  est  in  intelligendo  altissimum  intelligibile.  Quarto  ex  forma  opera- 
tionis, ut  scilicet  perfecte,  faciliter,  et  delectabiliter  operetur.  Talis  autem 
est  Dei  operatio,  cum  sit  intelligens  et  suus  intellectus  altissima  virtutum 
sit,  nec  indiget  habitu  perficiente,  quia  in  seipso  perfectus  est,  ut  supra  (c.28.) 

ostensum  est.  Ipse  autem  seipsum  intelligit,  qui  est  summum  intelligibilium 
perfecte,  absque  omni  difficultate  et  delectabiliter:  est  ergo  beatus. 

Adhuc:  per  beatitudinem  desiderium  omne  quietatur,  quia  ea  habita,  non 
restat  aliud  desiderandum,  cum  sit  ultimus  finis:  oportet  igitur  eum  esse 
beatum  qui  perfectus  est,  quantum  ad  omnia  quae  desiderare  potest.  Unde 
Boetius  dicit,  quod  beatitudo  est  status  omnium  bonorum  congregatione  per- 
fectus. Sed  talis  est  divina  perfectio,  quae  omnem  perfectionem  in  quadam 
simplicitate  comprehendit,  ut  supra  (c.  28.  et  54.)  ostensum  est;  ipse  igitur 
est  vere  beatus. 

Item:  quamdiu  alicui  deest  aliquid  quo  indigeat,  nondum  beatus  est,  quia 
ejus  desiderium  nondum  est  quietatum.  Quicumque  igitur  sibi  sufficiens  est, 
nullo  indigens,  ille  beatus  est.  Ostensum  autem  est  supra  (c.  81.),  quod  Deus 
non  indiget  aliis,  cum  a nullo  exteriori  sua  perfectio  dependeat,  nec  alia  vult 
propter  se,  sicut  propter  finem,  quasi  eis  indigeat,  sed  solum  quia  hoc  est 
conveniens  suae  bonitati;  est  igitur  ipse  beatus. 

Praeterea : ostensum  est  supra  (c.  84.)  quod  Deus  non  potest  velle  aliquod 
impossibile.  Impossibile  est  autem  ei  aliquid  advenire  quod  nondum  habeat, 
cum  ipse  nullo  modo  sit  in  potentia,  ut  ostensum  est  (c.  16.).  Igitur  non 
potest  velle  se  habere  quod  non  habet;  quidquid  igitur  vult  habet;  nec  ali- 
quid mali  vult,  ut  supra  (c.  95.)  ostensum  est.  Est  igitur  beatus,  secundum 
quod  a quibusdam  beatus  esse  perhibetur,  qui  habet  quidquid  vult,  et  nihil 
mali  vult. 

Ejus  enim  beatitudinem  sacrae  Scripturae  protestantur  (I.  Tim.  VI.  15.): 
Quem  ostendet  suis  temporibus  beatus  et  potenj. 


CAPUT  CI. 

QUOD  DEUS  SIT  SUA  BEATITUDO. 

(I.part.  quaest.  LXII.  art.  2.  ad  1.). 

Ex  his  autem  apparet  quod  Deus  sit  sua  beatitudo.  Beatitudo  enim  ejus 
est  intellectualis  operatio  ipsius,  ut  ostensum  est  (c.  100.).  Supra  autem 
ostendimus  (c.  45.)  quod  ipsum  Dei  intelligere  sit  sua, substantia;  ipse  igitur 
est  sua  beatitudo. 

Item : beatitudo,  cum  sit  ultimus  finis,  est  id  quod  quilibet  natus  est  ha- 
bere, vel  habens  principaliter  vult.  Ostensum  est  autem  supra  (c.  74.)  quod 
Deus  principaliter  vult  suam  essentiam  ; sua  igitur  essentia  est  ejus  beatitudo. 

Adhuc:  unusquisque  in  beatitudinem  suam  ordinat  quidquid  vult;  ipsa 
enim  est  quae  propter  aliud  non  desideratur,  et  ad  quam  terminatur  motus 
desiderii,  unum  propter  aliud  desiderantis,  ne  sit  infinitus.  Cum  igitur  Deus 
omnia  alia  velit  propter  suam  bonitatem,  quae  est  sua  essentia,  oportet  quod 
ipse  sicut  est  sua  essentia  et  sua  bonitas,  ita  sit  sua  beatitudo. 

Praeterea:  duo  summa  bona  esse  est  impossibile:  si  enim  aliquid  uni 
deesset,  quod  alterum  haberet,  neutrum  summum  et  perfectum  esset.  Deus 
autem  ostensus  est  supra  summum  bonum  esse;  beatitudo  etiam  summum 
bonum  ostenditur  esse  ex  hoc  quod  est  ultimus  finis;  ergo  beatitudo,  et  Deus 
sunt  idem.  Est  igitur  Deus  sua  beatitudo. 

CAPUT  CII. 

QUOD  DIVINA  BEATITUDO  PEK  F E CT  I S S I M A EST 
OMNEMQUE  ALIAM  BEATITUDINEM  EXCEDIT. 

(I.  part.  quaest.  XXVI.  aH.  4.). 

Ulterius  autem  ex  praemissis  considerari  potest  beatitudinis  divinae  excel- 
lentia. Quanto  enim  aliquid  propinquius  est  beatitudini,  tanto  perfectius  bea- 
tum est:  unde  et  si  aliquis  propter  spem  beatitudinis  obtinendae  beatus  di- 
citur, nullo  modo  sua  beatitudo  comparatur  ejus  beatitudini  qui  eam  jam 
actu  consecutus  est.  Propinquissimum  autem  est  beatitudini,  quod  est  ipsa 
beatitudo,  quod  de  Deo  ostensum  est  (c.  101.).  Ipse  est  igitur  singulariter 
perfecte  beatus. 

Item:  cum  delectatio  ex  amore  causetur,  ut  ostensum  est  (c.  91.),  ubi  est 
major  amor,  et  major  delectatio  in  consecutione  amati.  Sed  unumquodque 
ceteris  paribus  plus  se  amat  quam  aliquid  aliud;  cujus  signum  est  quod  quanto 
aliquid  est  alicui  propinquius,  magis  naturaliter  amatur.  Plus  igitur  delectatur 
Deus  in  sua  beatitudine,  quae  est  ipsemet,  quam  alii  beati  in  beatitudine, 
quae  non  est,  quod  ipsi  sunt;  magis  igitur  desiderium  quiescit  et  perfectior 
est  beatitudo. 

Praeterea : quod  per  essentiam  est,  potius  est  eo  quod  per  participationem 
dicitur;  sicut  natura  ignis  perfectius  invenitur  in  ipso  igne  quam  in  rebus 
ignitis.  Deus  autem  per  essentiam  suam  beatus  est,  quod  nulli  alii  compe- 
tere potest:  nihil  enim  aliud  praeter  ipsum  potest  esse  summum  bonum,  ut 
ex  praedictis  (c.  41.)  patere  potest:  et  sic  oportet,  ut  quicumque  alius  ab 
ipso  beatus  est,  participative  beatus  dicatur.  Divina  igitur  beatitudo  omnem 
aliam  beatitudinem  excedit. 

Amplius : beatitudo  perfecta  in  operatione  intellectus  consistit,  ut  osten- 
sum est  (c.  100.).  Nulla  autem  alia  intellectualis  operatio  ejus  operationi 
comparari  potest:  quod  patet  non  solum  ex  hoc,  quod  est  operatio  subsi- 
stens, sed  quia  una  operatione  Deus  seipsum  ita  perfecte  intelligit,  sicut  est, 
et  omnia  alia  quae  sunt,  et  quae  non  sunt,  bona  et  mala.  In  aliis  autem  in- 
telligentibus  intelligere  ipsum  non  est  subsistens,  sed  actus  subsistentis.  Nec 
ipsum  Deum,  qui  est  summum  intelligibile,  aliquis  ita  perfecte  potest  intel- 
ligere sicut  ipse  perfectus  est,  cum  nullius  esse  perfectum  sit  sicut  esse  divi- 
num, nec  alicujus  operatio  possit  esse  perfectior  quam  sua  substantia;  nec 
est  aliquis  alius  intellectus  qui  omnia,  etiam  quae  Deus  facere  potest,  co- 
gnoscat, quia  sic  divinam  potentiam  comprehenderet:  illa  etiam,  quae  in- 
tellectus alius  cognoscit,  non  omnia  una  et  eadem  operatione  cognoscit. 
Incomparabiliter  igitur  Deus  super  omnia  beatus  est. 

Item : quanto  aliquid  magis  unitum  est,  tanto  ejus  virtus  et  bonitas  per- 
fectior est;  operatio  autem  successiva  secundum  diversas  partes  temporis 
dividitur.  Nullo  igitur  modo  ejus  perfectio  potest  comparari  perfectioni  ope- 
rationis quae  est  absque  successione  tota  simul  et  praecipue  si  non  in  mo- 
mento transeat,  sed  in  aeternum  maneat.  Divinum  autem  intelligere  est 
absque  successione  totum  simul  aeternaliter  exsistens;  nostrum  autem  intel- 
ligere successionem  habet,  in  quantum  adjungitur  ei,  per  accidens,  conti- 

nuum  et  tempus.  Divina  igitur  beatitudo  in  infinitum  excedit  humanam» 
sicut  duratio  aeternitatis  excedit  nunc  temporis  fluens. 

Adhuc:  fatigatio  et  occupationes  variae,  quibus  necesse  est  contempla- 
tionem nostram  in  hac  vita  interpolari  (in  qua  consistit  praecipue  humana 
felicitas,  si  qua  est  praesentis  vitae),  et  errores  et  dubitationes  et  casus  varii, 
quibus  subjacet  praesens  vita,  ostendunt  omnino  incomparabilem  esse  hu- 
manam felicitatem,  praecipue  hujus  vitae,  divinae  beatitudini. 

Amplius:  perfectio  divinae  beatitudinis  considerari  potest  ex  hoc  quod 
omnes  beatitudines  complectitur  secundum  perfectissimum  modum ; de  con- 
templativa quidem  felicitate,  habet  perfectissimam  sui  et  aliorum  perpetuam 
considerationem;  de  activa  vero  vita,  non  unius  hominis  aut  domus  aut  ci- 
vitatis aut  regni,  sed  totius  universi  gubernationem.  Falsa  enim  felicitas  et 
terrena  non  habet  nisi  quamdam  umbram  illius  felicitatis  perfectissimae. 
Consistit  enim  in  quinque,  secundum  Boetium,  scilicet  in  voluptate,  divitiis, 
potestate,  dignitate  et  fama.  Habet  etiam  Deus  excellentissimam  delectatio- 
nem'de  se,  et  universale  gaudium  de  omnibus  bonis,  absque  contrarii  ad- 
mixtione. Pro  divitiis  vero,  habet  omnimodam  sufficientiam  in  seipso  omnium 
bonorum,  ut  supra  (c.  41.)  ostensum  est.  Pro  potestate,  habet  infinitam  vir- 
tutem. Pro  dignitate,  habet  omnium  entium  primatum  et  regimen.  Pro  fama, 
admirationem  omnis  intolle.ctus  ipsum  utcumque  cognoscentis. 

Ipsi  igitur,  qui  singulariter  beatus  est,  honor  sit  et  gloria,  in  saecula  sae* 
culorum.  Arnen, 

CAPUT  I. 

CONTINUATIO  SEQUENTIUM  AD  PRAECEDENTIA. 

Meditatus  sum  in  omnibus  operibus  tuis : in  factis  manuum  tuarum  meditabar 

<Ps.  CXLII.  5.). 

Rei.cujuslibet  perfecta  cognitio  haberi  non  potest,  nisi  ejus  operatio  co- 
gnoscatur. Ex  modo  enim  operationis  et  specie,  mensura  et  qualitas  virtutis 
pensatur.  Virtus  vero  naturam  rei  monstrat;  secundum  hoc  enim  unum- 
quodque natum  est  operari,  quod  actu  talem  naturam  sortitur. 

Est  autem  duplex  rei  operatio,  ut  Philosophus  tradit  in  nono  Metaph. 
(t.  c.  16.).  Una  quidem,  quae  in  ipso  operante  manet  et  est  ipsius  operantis 
perfectio,  ut  sentire,  intelligere  et  velle ; alia  vero,  quae  in  exteriorem  rem 
transit,  quae  est  perfectio  facti  quod  per  ipsam  constituitur,  ut  calefacere, 
secare  et  aedificare. 

Utraque  autem  dictarum  operationum  competit  Deo.  Prima  quidem,  in 
eo  quod  intelligit,  vult,  gaudet  et  amat;  alia  vero,  in  eo  quod  res  in  esse 
producit  et  eas  conservat  et  regit.  Quia  vero  prima  operatio  perfectio  ope- 
rantis est,  secunda  vero  perfectio  facti,  agens  autem  naturaliter  prius  facto 
est  et  causa  ipsius,  oportet  quod  prima  dictarum  operationum  sit  ratio  se- 
cundae et  eam  praecedat  naturaliter,  sicut  causa  effectum:  quod  quidem  in 
rebus  humanis  manifeste  apparet;  consideratio  enim  et  voluntas  artificis  prin- 
cipium est  et  ratio  aedificationis.  Prima  igitur  dictarum  operationum,  tan- 
quam  simplex  operantis  perfectio,  operationis  vindicat  sibi  nomen  vel  etiam 
actionis;  secunda  vero,  eo  quod  sit  perfectio  facti,  factionis  nomen  assumit; 
unde  manufacta  dicuntur  quae,  per  actionem  hujusmodi,  ab  artifice  in  esse 
procedunt. 

De  prima  autem  Dei  operatione  in  praecedenti  libro  (a  cap.  44.  usque  in 
finem)  jam  diximus,  ubi  est  actum  de  cognitione  et  voluntate  divina.  Unde, 
ad  completam  divinae  veritatis  considerationem,  restat  nunc  de  secunda  ope- 
ratione tractare,  per  quam  scilicet  res  producuntur  et  gubernantur  a Deo. 

Quem  quidem  ordinem  ex  praemissis  verbis  sumere  possumus.  Prae- 
mittit namque  primae  operationis  meditationem,  quum  dicit:  Meditatus  sum 
in  omnibus  operibus  tuis,  ut  operatio  ad  divinum  intelligere  vel  velle  referatur. 
Subjungit  vero  factionis  meditationem,  quum  dicit:  In  factis  manuum  tuarum 
meditabar,  ut,  per  facta  manus  ipsius,  intelligamus  coelum  et  terram  et  omnia 
quae  procedunt  in  esse  a Deo,  sicut  ab  artifice  manufacta  procedunt. 

CAPUT  II. 

QUOD  CONSIDERATIO  CREATURARUM  UTILIS  EST 
AD  FIDEI  INSTRUCTIONEM. 

Hujusmodi  quidem  divinorum  factorum  meditatio  ad  fidem  humanam 
instruendam  de  Deo  necessaria  est. 

Primo  quidem,  quia,  ex  factorum  meditatione,  divinam  sapientiam  ut- 
cumque possumus  et  admirari  et  considerare.  Ea  enim  quae  arte  fiunt,  ipsius 
artis  sunt  repraesentativa,  utpote  ad  similitudinem  artis  facta.  Deus  autem 
sua  sapientia  res  in  esse  produxit,  propter  quod  dicitur  in  Psal.  CIII.  24. 1 
Omnia  in  sapientia  fecisti.  Unde,  ex  factorum  consideratione,  divinam  sapien- 
tiam colligere  possumus  sicut  in  reous  tactis  per  quamdam  communicationem 
suae  similitudinis  impressam;  dicitur  enim  (Eccli.  I.  10):  Effudit  illam  (sa- 
pientiam) super  omnia  opera  sua.  Unde  Psalmista,  quum  diceret  (CXXXVIII.  6.)r 
Mirabilis  facta  est  scientia  tua  ex  me : confortata  est,  e *.  non  potero  ad  eam,  et 
adjungeret  divinae  illuminationis  auxilium,  quum  dicit  (ib.  11.):  Nox  illumi- 
natio mea  in  deliciis  meis,  ex  consideratione  divinorum  operum  se  adjutum 
ad  divinam  sapientiam  cognoscendam  confitetur,  dicens  (ib.  14.)  : Mirabilia, 
opera  tua,  et  anima  mea  cognoscit  nimis. 

Secundo,  haec  consideratio  in  admirationem  altissimae  Dei  virtutis  ducit* 
et  per  consequens  in  cordibus  hominum  reverentiam  Dei  parit.  Oportet  enim 
quod  virtus  facientis  eminentior  rebus  factis  intelligatur;  et  ideo  dicitur 
(Sap.  XIII.  4.):  Si  virtutem  et  opera  eorum , scilicet  coeli  et  stellarum  et  ele- 
mentorum mundi,  mirati  sunt,  scilicet  philosophi,  intelligant  quoniam  qui  fecit 
haec  fortior  est  illis;  et  (Rom.  I.  20.)  dicitur:  Invisibilia  Dei , per  ea  quat 
facta  sunt,  intelUcta  conspiciuntur : sempiterna  quoque  ejus  virtus  et  divinitas.  Ex 
hac  autem  admiiatione  Dei  timor  procedit  et  reverentia;  unde  dicitur  (Je- 
rem.  X.  6.  et  7.):  Magnum  est  nomen  tuum  in  fortitudine:  quis  non  timebit  te, 
0 Rex  gentium? 

Tertio,  haec  consideratio  animos  hominum  in  amorem  divinae  bonitatis 
accendit.  Quidquid  enim  bonitatis  et  perfectionis  in  diversis  creaturis  parti- 
culariter distributum  est,  totum  in  ipso  universaliter  est  adunatum  sicut  in 
fonte  totius  bonitatis,  ut  in  primo  (c.  28.)  ostensum  est.  Si  igitur  creatu- 
rarum bonitas,  pulcritudo  et  suavitas  sic  animos  hominum  allicit,  ipsius 
Dei  fons  bonitatis  rivulis  bonitatum  in  singulis  creaturis  repertis  diligenter 
comparata,  animos  hominum  inflammatos  totaliter  ad  se  trahet.  Unde  in. 
Ps.  XCI.  5.  dicitur:  Delectasti  me,  Domine,  in  factura  tua,  et  in  operibus  ma- 
nuum tuarum  exultabo  ; et  alibi  de  filiis  hominum  dicitur  (Ps.  XXXV.  9.  et  10.)  1 
Inebriabuntur  ab  ubertate  domus  tuae,  quasi  totius  creaturae,  et  sic  torrente  vo- 
luptatis tuae  potabis  eos , quoniam  apud  te  est  fons  vitae;  et  (Sap.  XIII.  1.)  dicitur 
contra  quosdam:  Ex  his  quae  videntur  bona,  scilicet  creaturis,  quae  sunt 
bona  per  quamdam  participationem,  non  potuerunt  intelligere  eum  qui  est  (ibid.)^ 
scilicet  vere  bonus,  immo  ipsa  bonitas,  ut  in  primo  (c.  37.  et  38.)  osten- 
sum est. 

Quarto,  haec  consideratio  homines  in  quamdam  similitudinem  divinae 
perfectionis  constituit.  Ostensum  est  enim  in  primo  (c.  48.  et  49.)  quod 
Deus,  cognoscendo  seipsum,  in  se  omnia  alia  intuetur.  Quum  igitur  Chri- 
stiana fides  hominem  de  Deo  principaliter  instruit,  et  per  lumen  divinae 

revelationis  eum  creaturarum  cognitorem  facit,  fit  in  homine  quaedam  di- 
vinae sapientiae  similitudo.  Hinc  est  quod  dicitur  (II.  Cor.  III.  18.):  Nosvert 
omnes,  revelata  facie  gloriam  Domini  speculantes,  in  eamdem  imaginem  transfor- 
mamur. 

Sic  igitur  patet  quo<^  consideratio  creaturarum  pertinet  ad  instructionem 
fidei  Christianae.  Et  ideo  dicitur  (Eccli.  XLII.  15.):  Memor  ero  operum  Do- 
mini, et  quae  vidi  annuntiabo.  In  sermonibus  Domini  opera  ejus. 


CAPUT  III. 

QUOD  COGNITIO  CREATURARUM  VALET  AD  DESTRUCTIONEM  ERRORUM 
QUI  SUNT  CIRCA  DEUM. 

Est  etiam  necessaria  creaturarum  consideratio,  non  solum  ad  veritatis 
instructionem,  sed  etiam  ad  errores  excludendos.  Errores  namque  qui  circa 
creaturam  sunt,  interdum  a fidei  veritate  abducunt,  secundum  quod  verae 
Dei  cognitioni  repugnant.  Hoc  autem  multipliciter  contingit. 

Primo  quidem,  ex  hoc  quod  creaturarum  naturam  ignorantes  in  hoc  per- 
vertuntur quandoque,  quod  id,  quod  non  potest  nisi  ab  alio  esse,  primam 
causam  et  Deum  constituunt,  nihil  ultra  creaturas,  quae  videntur,  aestiman- 
tes ; sicut  fuerunt  illi  qui  corpus  quodcumque  Deum  aestimaverunt,  de  qui- 
bus dicitur  (Sap.  XIII.  2.) : Sed  autem  ignem,  aut  spiritum,  aut  citatum  aerem , 
aut  girum  stellarum,  aut  nimiam  aquam,  aut  solem  et  lunam .. . deos  putaverunt. 

Secundo,  ex  hoc  quod  illud  quo  Dei  solius  est,  creaturis  aliquibus  ad- 
scribunt ; quod  etiam  ex  errore  circa  creaturas  contingit.  Quod  enim  natura 
rei  alicujus  non  patitur,  ei  non  attribuitur,  nisi  quia  ejus  natura  ignoratur; 
sicut  si  homini  attribueretur  habere  tres  pedes.  Quod  autem  solius  Dei  est,, 
natura  creaturae  non  patitur;  sicut  quod  solius  hominis  est,  non  patitur  al- 
terius rei  natura.  Ex  hoc  ergo  quod  natura  creaturae  ignoratur,  praedictus 
error  contingit.  Et  contra  hunc  errorem  dicitur  (Sap.  XIV.  21.):  Incommu- 
nicabile nomen  lapidibus  et  lignis  imposuerunt.  In  hunc  errorem  labuntur  qui 
rerum  creationem  vel  futurorum  cognitionem  vel  miraculorum  operationem 
aliis  causis  quam  Deo  adscribunt. 

Tertio  vero,  ex  hoc  quod  divinae  virtuti  in  creaturas  operanti  aliquid 
detrahitur  per  hoc  quod  creaturae  natura  ignoratur;  sicut  patet  in  his  qui 
duo  rerum  principia  constituunt,  et  qui  res,  non  ex  divina  voluntate,  sed  ex 
necessitate  naturae,  a Deo  procedere  asserunt,  et  illi  etiam  qui  res  vel 
omnes  vel  quasdam  divinae  providentiae  subtrahunt,  aut  eam  posse  praeter 
solitum  cursum  operari  negant;  haec  enim  omnia  divinae  derogant  pote- 
stati. Contra  quos  dicitur  (Job  XXII.  17.):  Quasi  nihil  possit  facere  Omnipo- 
tens, aestimabant  eum.  Et  (Sap.  XII.  17.):  Virtutem  enim  ostendis  tu,  qui  non. 
crederis  esse  in  virtute  consummatus. 

Quarto,  homo  qui  per  fidem  in  Deum  ducitur  sicut  in  ultimum  finem, 
ex  hoc  quod  ignorat  naturas  rerum,  et  per  consequens  gradum  sui  ordinis 
in  universo,  aliquibus  creaturis  se  putat  esse  subjectum,  quibus  superior  est; 
ut  patet  in  illis  qui  voluntates  hominum  astris  supponunt,  contra  quos  di- 
citur (Jerem.  X.  2.):  A signis  coeli  nolite  metuere,  quae  timent  gentes;  et  in  illis 
qui  angelos  creatores  animarum  existimant,  et  animas  hominum  esse  mor- 
tales, et  si  qua  similia  hominum  derogant  dignitati. 

Sic  ergo  patet  falsam  esse  quorumdam  sententiam,  qui  dicebant  nihil  in- 
teresse  ad  fidei  veritatem  quid  de  creaturis  quisque  sentiret,  dummodo  circa 
Deum  recte  sentiatur,  ut  Augustinus  narrat  De  origine  animae  (c.  4.  et  5.). 
Nam  error  circa  creaturas  redundat  in  falsam  de  Deo  scientiam,  et  homi- 
num mentes  a Deo  abducit,  in  quem  fides  dirigere  nititur,  dum  ipsas  qui- 
busdam aliis  causis  supponit.  Et  ideo  illis  qui  circa  creaturas  errant,  poenas, 
sicut  infidelibus,  Scriptura  comminatur  dicens  in  Ps.  XXVII.  5.:  Quoniam 
non  intellexerunt  opera  Domini  et  in  opera  manuum  ejus , destrues  illos,  et  non 
aedificabis  eos.  Et  (Sap.  II.  21.):  Haec  cogitaverunt,  et  erraverunt;  et  subjun- 
gitur: Nec  judicaverunt  honorem  animarum  sanctarum  (ibid.  22.). 

CAPUT  IV. 

QUOD  ALITER  CONSIDERAT  DE  CREATURIS  PHILOSOPHUS 
ET  ALITER  THEOLOGUS. 

Manifestum  est  autem,  ex  praedictis,  quod  considerationem  circa  crea- 
turas habet  doctrina  fidei  christianae,  in  quantum  in  eis  resultat  quaedam 
Dei  similitudo,  et  in  quantum  error  in  ipsis  inducit  in  divinorum  errorem ; 
et  s;c  alia  ratione  subjiciuntur  praedictae  doctrinae  et  philosophiae  huma- 
nae. Nam  philosophia  humana  eas  considerat  secundum  quod  hujusmodi 
sunt,  unde  et  secundum  diversa  rerum  genera  diversae  partes  philosophiae 
inveniuntur;  fides  autem  Christiana  eas  considerat,  non  in  quantum  hujus- 
modi, utpote  ignem  in  quantum  ignis  est,  sed  in  quantum  divinam  altitudi- 
nem repraesentat,  et  in  ipsum  Deum  quoquomodo  ordinatur ; ut  enim  di- 
citur (Eccli.  XLII.  16.  et  17.)  : Gloria  Domini  plenum  est  opus  ejus.  Nonne 
Dominus  fecit  sanctos  enarrare  omnia  mirabilia  sua?  Et  propter  hoc  etiam, 
alia  et  alia  circa  creaturas  et  philosophus  et  fidelis  considerant ; philosophus 
namque  considerat  illa  quae  eis,  secundum  naturam  propriam  conveniunt, 
sicut  igni  ferri  sursum ; fidelis  autem  ea  solum  considerat,  circa  creaturas, 
quae  eis  conveniunt,  secundum  quod  sunt  ad  Deum  relata,  utpote  quod  sunt 
a Deo  creata,  quod  sunt  Deo  subjecta,  et  hujusmodi.  Unde  non  est  imper- 
fectioni doctrinae  fidei  imputandam,  si  multas  rerum  proprietates  praeter- 
mittat, ut  coeli  figuram,  motus  qualitatem;  sic  enim  nec  naturalis  circa 
lineam  illas  passiones  considerat  quas  geometra,  sed  solum  ea  quae  acci- 
dunt sibi,  in  quantum  est  terminus  corporis  naturalis. 

Si  qua  vero  circa  creaturas  communiter  a philosopho  et  fideli  conside- 
rantur, per  alia  et  alia  principia  traduntur.  Nam  philosopus  argumentum 
assumit  ex  propriis  rerum  causis;  fidelis  autem  ex  causa  prima,  utpote  quia 
sic  divinus  est  traditum,  vel  quia  hoc  in  gloria  Dei  cedit,  vel  quia  Dei  po- 
testas est  infinita.  Unde  et  ipsa  maxima  sapientia  dici  debet,  utpote  semper 
altissimam  causam  considerans,  secundum  illud  (Deuter.  IV.  6.):  Haec  est 
enim  vestra  sapientia  et  intellectus  coram  populis;  et  propter  hoc  sibi,  quasi 
principali,  philosophia  humana  deservit.  Et  ideo  interdum  ex  principiis 
philosophiae  humanae  sapientia  divina  procedit;  nam,  et  apud  philosophos, 
prima  philosophia  utitur  omnium  scientiarum  documentis  ad  suum  propo- 
situm ostendendum. 

Exinde  etiam  est  quod  non  eodem  ordine  utraque  doctrina  procedit.  Nam 
in  doctrina  philosophiae,  quae  creaturas  secundum  se  considerat  et  ex  eis 
in  Dei  cognitione  perducit,  prima  est  consideratio  de  creaturis  et  ultima  de 

Deo;  in  doctrina  vero  fidei,  quae  creaturas  nonnisi  in  ordine  ad  Deum  con 
siderat,  primo  est  consideratio  Dei,  et  postmodum  creaturarum ; et  sic  est 
perfectior,  utpote  Dei  cognitioni  similior,  qui  seipsum  cognoscens,  alia  in- 
tuetur. Unde,  secundum  hunc  ordinem,  post  ea  quae  de  Deo  in  se,  in  primo, 
sunt  dicta,  de  his  quae  ab  ipso  sunt  restat  prosequendum. 

CAPUT  V. 

ORDO  DICENDORUM. 

Erit  autem  hic  prosecutionis  ordo,  ut  primo  agamus  de  productione  re- 
rum in  esse  (c.  6-38.);  secundo,  de  earum  distinctione  (c.  39-45.);  tertio  vero, 
de  ipsarum  rerum  productarum  et  distinctarum  natura  (c.  46.  ad  fin.),  quan- 
tum ad  fidei  pertinet  veritatem. 

CAPUT  VI. 

QUOD  DEO  COMPETIT  ESSE  ALIIS  PRINCIPIUM  ESSENDI. 

Supponentes  igitur  quae  in  superioribus  ostensa  sunt,  ostendamus  nunc 
quod  competit  Deo  ut  sit  aliis  essendi  principium  et  causa. 

Ostensum  est  enim  supra  (Lib.I.  c.  13.),  per  demonstrationem  Aristotelis, 
esse  aliquam  primam  causam  efficientem,  quam  Deum  dicimus.  Efficiens 
autem'  causa  suos  effectus  conducit  ad  esse.  Deus  igitur  aliis  causa  essendi 
exsistit. 

Item:  ostensum  est  in  primo  (c.  13.),  per  rationem  ejusdem,  esse  ali- 
quod primum  movens  immobile,  quod  Deum  dicimus.  Primum  autem 
movens,  in  quolibet  ordine  motuum,  est  causa  omnium  motuum  qui  sunt 
illius  ordinis.  Quum  igitur  multa  ex  motibus  coeli  producantur  in  esse,  in 
quorum  ordine  Deum  esse  primum  movens  ostensum  est  (ibid.),  oportet 
quod  Deus  sit  multis  rebus  causa  essendi. 

Amplius:  quod  per  se  alicui  convenit  naturaliter  ei  inesse  necesse  est; 
sicut  homini  rationale  et  igni  sursum  moveri.  Ageri  autem  per  se  aliquem 
effectum  convenit  enti  in  actu;  nam  unumquodque  agens  secundum  hoc 
agit  quod  in  actu  est.  Omne  igitur  ens  actu,  natum  est  agere  aliquid  actu 
exsistens.  Sed  Deus  est  ens  actu,  ut  in  primo  libro  (c.  16.)  ostensum  est. 
Igitur  sibi  competit  agere  aliquid  ens  actu,  cui  sit  causa  essendi. 

Adhuc : signum  perfectionis  in  rebus  inferioribus  est  quod  possunt  sibi 
similia  facere,  ut  patet  per  Philosophum  in  quarto  Meteor.  (t.  c.  18.).  Deus 
autem  est  maxime  perfectus,  ut  in  primo  (c.  28.)  ostensum  est.  Ipsi  igitur 
competit  facere  aliquid  sibi  simile  ens  in  actu,  ut  sic  sit  causa  essendi. 

Item:  ostensum  est  in  primo  (c.  82.)  quod  Deus  vult  suum  esse  aliis  qhod 
communicare  per  modum  similitudinis.  De  perfectione  autem  voluntatis  est 
sit  actionis  et  motus  principium,  ut  patet  in  tertio  de  Anima  (t.  c.  50.).  Quum 
igitur  divina  voluntas  sit  perfecta,  non  deerit  ei  virtus  communicandi  esse 
suum  alicui  per  modum  similitudinis ; et  sic  erit  ei  causa  essendi. 

Adhuc : quanto  alicujus  actionis  principium  est  perfectius,  tanto  actionem 
suam  potest  in  plura  extendere  et  magis  remota;  ignis  enim  si  sit  debilis, 
solum  propinqua  calefacit;  si  autem  sit  fortis,  etiam  remota.  Actus  autem 
purus  qui  Deus  est,  perfectior  est  quam  actus  potentiae  permixtus,  sicut  in 

nobis  est;  actus  autem  actionis  principium  est.  Quum  igitur  per  actum  qu; 
in  nobis  est,  possimus  non  solum  in  actiones  in  nobis  manentes,  sicut  sunt 
intelligere  et  velle,  sed  etiam  in  actiones  quae  in  exteriora  tendunt,  per  quas 
aliqua  facta  producimus,  multo  magis  Deus  potest,  per  hoc  quod  actu  est, 
non  solum  intelligere  et  velle,  sed  etiam  producere  effectum;  et  sic  potest 
aliis  esse  causa  essendi. 

Hinc  est  quod  dicitur  (Job  V.  9.):  Qui  facit  magna  et  mirabilia  et  inscru- 
tabilia absque  numero. 


CAPUT'  VII. 

QUOD  POTENTIA  ACTIVA  SIT  IN  DEO, 

(I. part.  quaest.  XXV.  art.  1.  et  Depot,  quaesi.  1.  art.  1.). 

Ex  hoc  autem  apparet  quoa  ueus  est  potens,  et  quod  ei  convenienter 
potentia  activa  attribuitur. 

Potentia  enim  activa  est  principium  agendi  in  aliud,  secundum  quod  est 
aliud.  Deo  autem  convenit  esse  aliis  principium  essendi;  ergo  convenit  sibi 
esse  potentem. 

Amplius:  sicut  potentia  passiva  sequitur  ens  in  potentia,  ita  potentia 
activa  sequitur  ens  in  actu;  unumquodque  enim  ex  hoc  agit  quod  est  actu, 
patitur  vero  ex  eo  quod  est  potentia.  Sed  Deo  convenit  esse  actu;  igitur  con- 
venit sibi  potentia  activa. 

Adhuc : divina  perfectio  omnium  perfectiones  in  se  includit,  ut  in  primo 
(c.  28.)  ostensum  est.  Virtus  autem  activa  de  perfectione  rei  est;  unumquod- 
que enim  tanto  majoris  virtutis  invenitur,  quanto  perfectius  est.  Virtus  igitur 
activa  Deo  non  potest  deesse. 

Praeterea:  omne  quod  agit  potens  est  agere;  nam  quod  non  potest  agere, 
impossibile  est  agere;  et  quod  impossibile  est  agere,  necesse  est  non  agere. 
Deus  autem  est  agens  et  movens,  ut  supra  (Lib.  I.  c.  13.)  ostensum  est.  Igitur 
potens  est  agere,  et  potentia  ei  convenienter  adscribitur  activa,  sed  non  passiva. 

Hinc  est  quod  in  Psal.  LXXXVIII.  9.  dicitur:  Potens  es,  Domiite;  et  alibi 
(Psal.  LXX.  18.  19.):  Potentiam  tuam  et  justitiam  tuam  Deus  usque  in  altissima 
quae  fecisti  magnalia. 


CAPUT  VII  t. 

QUOD  DEI  POTENTIA  SIT  EJUS  SUBSTANTIA. 

(I.  part.  quaest.  XXV.  art.  1.  De  pot.  quaest.  1.  art.  1.  ad  y). 

Ex  hoc  autem  ulterius  concludi  potest  quod  divina  potentia  sit  ipsa  Dei 
substantia. 

Potentia  enim  activa  competit  alicui,  secundum  quod  est  actu.  Deus  autem 
est  actus  ipse;  non  autem  est  ens  actu  per  aliquem  actum  qui  non  sit  quod 
est  ipse,  quum  in  eo  nulla  sit  potentialitas,  ut  in  primo  (c.  16.  et  17.)  osten- 
sum est.  Est  igitur  ipse  sua  potentia. 

Adhuc:  omnis  potens,  qui  non  est  sua  potentia,  est  potens  participatione 
potentiae  alicujus.  De  Deo  autem  nihil  potest  dici  participative,  quum  sit 

ipsum  suum  esse,  ut  in  primo  (c.  22.)  ostensum  est.  Est  igitur  ipse  sua  po- 
tentia. 

Amplius:  potentia  activa  ad  perfectionem  rei  pertinet,  ut  ex  praedictis 
(c.  praec.)  patet.  Omnis  autem  divina  perfectio  in  ipso  suo  esse  continetur, 
ut  in  primo  (c.  28.)  ostensum  est.  Divina  igitur  potentia  non  est  aliud  ab 
ipso  esse  ejus.  Deus  autem  est  suum  esse,  ut  in  primo  (c.  22.)  ostensum  est. 
Est  igitur  sua  potentia. 

Item:  in  rebus  quarum  potentiae  non  sunt  earum  substantia,  ipsae  po- 
tentiae sunt  accidentia;  unde  potentia  naturalis  in  secunda  specie  qualitatis 
ponitur.  In  Deo  autem  non  potest  esse  aliquod  accidens,  ut  in  primo  (c.  23.) 
ostensum  est.  Deus  igitur  est  sua  potentia. 

Praeterea:  omne  quod  est  per  aliud,  reducitur  ad  id  quod  est  per  se,  sicut 
ad  primum.  Alia  vero  agentia  reducuntur  in  Deum,  sicut  in  primum  agens. 

Est  igitur  agens  perse.  Quod  autem  per  se  agit,  per  suam  essentiam  agit; 
id  autem  quo  quis  agit  est  ejus  activa  potentia.  Ipsa  igitur  Dei  essentia  est 
«jus  activa  potentia. 


CAPUT  IX. 

QUOD  DEI  POTENTIA  SIT  EJUS  ACTIO. 

Ex  hoc  autem  ostendi  potest  quod  potentia  Dei  non  sit  aliud  quam  sua 
actio. 

Quae  enim  uni  et  eidem  sunt  eadem,  sibi  invicem  sunt  eadem.  Divina 
autem  potentia  est  ejus  substantia,  ut  ostensum  est  (c.  praec.);  ejus  etiam 
actio  est  ejus  substantia,  ut  ostensum  est  in  primo  (c.  45.)  de  intellectuali 
operatione;  eadem  enim  ratio  in  aliis  competit.  Igitur  in  Deo  non  est- aliud 
potentia,  et  aliud  actio. 

Item : actio  alicujus  rei  est  quoddam  complementum  potentiae  ejus ; com- 
paratur enim  ad  potentiam  sicut  actus  secundus  ad  primum.  Divina  autem 
potentia  non  completur  alia  quam  seipsa,  quum  sit  ipsa  Dei  essentia.  In  Deo 
igitur  non  est  aliud  potentia,  et  aliud  actio. 

Amplius:  sicut  potentia  activa  est  aliquid  agens,  ita  essentia  ejus  est  ali- 
quid ens : sed  divina  potentia  est  ejus  essentia,  ut  ostensum  est  (c.  praec.) ; 
ergo  suum  agere  est  suum  esse.  Sed  ejus  esse  est  sua  substantia;  ergo  divina 
actio  est  sua  substantia,  et  sic  idem  quod  prius. 

Adhuc : actio  quae  non  est  substantia  agentis  inest  ei  sicut  accidens  sub- 
jecto; unde  et  actio  inter  novem  praedicamenta  accidentis  computatur.  In 
Deo  autem  non  potest  esse  aliquid  per  modum  accidentis.  In  Deo  igitur  sua 
actio  non  est  aliud  a sua  substantia,  et  a sua  potentia. 

CAPUT  X. 

QUALITER  POTENTIA  IN  DEO  DICATUR. 

Quia  vero  nihil  est  sui  ipsius  principium,  quum  divina  actio  non  sit  aliud 
quam  ejus  potentia,  manifestum  est  ex  praedictis  quod  potentia  non  dicitur 
in  Deo  sicut  principium  actionis,  sed  sicut  principium  facti.  Et  quia  potentia 
respectum  ad  alterum  importat  in  ratione  principii  (est  enim  potentia  activa 
principium  agendi  in  aliud,  ut  per  Philosophum  in  quinto  Metaphys.  t.  c.  ir 

patet),  manifestum  est  ex  praedictis  quod  potentia  dicitur  in  Deo  per  re- 
spectum ad  facta,  secundum  rei  veritatem,  non  per  respectum  ad  actionem, 
nisi  secundum  modum  intelligendi,  prout  intellectus  noster  diversisAonceptio- 
nibus  utrumque  considerat,  divinam  scilicet  potentiam  et  ejus  actionem. 

Unde  si  aliquae  actiones  Deo  conveniant,  quae  non  in  aliquod  factum  tran- 
seant, sed  maneant  in  agente,  respectu  harum  non  dicitur  in  Deo  potentia, 
nisi  secundum  modum  intelligendi,  non  secundum  rei  veritatem : hujusmodi 
autem  actiones  sunt  intelligere  et  velle.  Potentia  igitur  Dei,  proprie  loquendo, 
non  respicit  hujusmodi  actiones,  sed  solos  effectus.  Intellectus  igitur  et  vo- 
luntas in  Deo  non  sunt  ut  potentiae,  sed  solum  ut  actiones. 

Patet  etiam  ex  praedictis  quod  multitudo  actionum,  quae  Deo  attribuun- 
tur, ut  intelligere,  velle,  producere  res,  et  similia  non  sunt  diversae  res,  cum 
quaelibet  harum  actionum  in  Deo  sit  ipsum  ejus  esse,  quod  est  unum  et  idem. 
Quomodo  autem  multiplicitas  significationis  unius  rei,  unitati  non  praejudicet, 
ex  his  quae  in  primo  ostensa  sunt  (c.  31.)  manifestum  esse  potest. 


CAPUT  XI. 

QUOD  DE  DEO  DICATUR  ALIQUID  RELATIVE  AD  CREATURAS. 

(I.  pari,  quaesi.  XIII.  art.  7.  et  De  pol.  quaesi.  VII.  ari.  8.). 

Cum  autem  potentia  Deo  conveniat  respectu  suorum  effectuum : potentia 
autem  rationem  principii  habeat,  ut  dictum  est  (c.  praec.):  principium  autem 
relative  ad  principiatum  dicitur;  manifestum  est  quod  aliquid  relative  potest 
'dici  de  Deo  in  respectu  suorum  effectuum. 

Item:  non  potest  intelligi  aliquid  relative  dici  ad  alterum,  nisi  e converso 
illud  relative  diceretur  ad  ipsum.  Sed  res  aliae  relativae  dicuntur  ad  Deum, 
utpote  secundum  suum  esse  quod  a Deo  habent,  ut  ostensum  est  (Lib.  I.  c.  1 3.), 
ab  ipso  dependentes.  Deus  igitur  e converso  relative  ad  creaturas  dicetur. 

Adhuc:  similitudo  est  relatio  quaedam.  Deus  autem,  sicut  et  caetera 
agentia,  sibi  simile  agit;  dicitur  igitur  aliquid  relative  de  ipso. 

Amplius:  scientia  ad  scitum  relative  dicitur.  Deus  autem  non  solum  sui 
ipsius,  sed  etiam  aliorum  scientiam  habet;  igitur  aliquid  relative  dicitur  de 
Deo  ad  alia. 

Adhuc:  movens  dicitur  relative  ad  motum,  et  agens  ad  factum.  Deus 
autem  est  agens,  et  movens,  non  factus,' ut  ostensum  est  (Lib.  I.  c.  13.);  di- 
cuntur igitur  de  ipso  relationes. 

Item : primum  relationem  quandam  importat;  similiter  et  summum.  Osten- 
sum est  autem  (c.  13.  et  41.)  in  primo  ipsum  esse  primum  ens,  et  summum 
bonum;  patet  igitur  quod  multa  de  Deo  relative  dicuntur. 

CAPUT  XII. 

QUOD  RELATIONES  DICTAE  DE  DEO  AD  CREATURAS 
NON  SUNT  REALITER  IN  DEO. 

(I.  Sent.  dist.  30.  quaest.  I.  art.  1.  el  De  pot.  quaest.  VII.  art.  10.). 

Hujusmodi  autem  relationes,  quae  sunt  ad  suos  effectus,  realiter  in  Deo 
esse  non  possunt.  Non  enim  in  eo  esse  possent  sicut  accidentia  in  subjecto, 
cum  ipso  nullum  sit  accidens,  ut  in  primo  (c.  23.)  ostensum  est;  nec  etiam 
posset  esse  ipsa  Dei  substantia.  Cum  enim  relativa  sint  quae  secundum 
suum  esse  ad  aliud  quodammodo  se  habent,  ut  Philosophus  dicit  in  Prae- 
dicam. (c.  Ad  aliquid.):  oporteret  quod  Dei  substantia,  hoc  ipsum  quod  est 
ad  aliud  diceretur.  Quod  autem  ipsum  quod  est  ad  aliud  dicitur,  quodam- 
modo ab  ipso  dependet,  cum  nec  esse,  nec  intelligi  sine  eo  possit.  Oporteret 
igitur  quod  Dei  substantia  ab  alio  extrinseco  esset  dependens;  et  sic  non 
esset  per  seipsum  necesse  esse,  ut  in  primo  (c.  15.)  ostensum  est.  Non  sunt 
igitur  hujsmodi  relationes  secundum  rem  in  Deo. 

Item  : ostensum  est  in  primo  (c.  28.)  quod  Deus  omnium  entium  est  prima 
mensura.  Comparatur  igitur  Deus  ad  alia  entia  sicut  scibile  ad  scientiam  no- 
stram, qncd  ejus  mensura  est.  Nam  ex  eo  quod  res  est,  vel  non  est,  opinio 
et  oratio  vera  vel  falsa  est,  secundum  Philosophum  in  Praedicam,  (c.  De 
substantia.).  Scibile  autem  licet  ad  scientiam  relative  dicatur,  tamen  relatio 
secundum  rem  in  scibili  non  est,  sed  in  scientia  tantum.  Unde,  secundum 
Philosophum  in  quinto  Metaph.  (t.  c.  20.),  scibile  dicitur  relative,  non  quia 
ipsum  referatur,  sed  quia  aliquid  aliud  ad  ipsum  refertur.  Dictae  igitur  re- 
lationes in  Deo  non  sunt  realiter. 

Adhuc:  relationes  praedictae  dicuntur  de  Deo  non  solum  respectu  eorum 
quae  sunt  actu,  sed  etiam  respectu  eorum  quae  sunt  in  potentia,  quia  et 
eorum  scientiam  habet,  et  respectu  eorum  dicitur  et  primum  ens,  et  sum- 
mum bonum.  Sed  ejus  quod  est  actu,  ad  id  quod  non  est  actu,  sed  potentia, 
non  sunt  relationes  reales:  alias  sequeretur  quod  essent  infinitae  relationes 
actu  in  eodem,  cum  numeri  infiniti  in  potentia  sint  majores  binario,  quibus 
omnibus  ipse  est  prior.  Deus  autem  non  aliter  refertur  ad  ea  quae  sunt  actu, 
quam  ad  ea  quae  sunt  potentia;  quia  non  mutatur  ex  hoc  quod  aliqua  pro- 
ducit: non  igitur  refertur  ad  alia  per  relationem  realiter  in  ipso  exsistentem. 

Amplius:  cuique  aliquid  de  novo  advenit,  necesse  est  illud  mutari,  vel 
per  se,  vel  per  accidens.  Relationes  autem  quaedam  de  novo  dicuntur  de 
Deo,  sicut  quod  est  dominus,  aut  gubernator  hujus  rei,  quae  de  novo  incipit 
esse.  Si  igitur  praedicaretur  aliqua  relatio  realiter  in  Deo  exsistens,  seque- 
retur quod  aliud  Deo  de  novo  adveniret,  et  sic  quod  mutaretur  vel  per  se, 
vel  per  accidens:  cujus  contrarium  in  primo  (c.  13.)  ostensum  est. 

. CAPUT  XIII. 

QUOMODO  PRAEDICTAE  RELATIONES  DE  DEO  DICANTUR. 

(De  pot.  quaest.  VII.  art.  11.). 

Non  autem  potest  dici  quod  relationes  praedictae  sint  exsistentes  exterius 
quasi  res  aliquae  extra  Deum.  Cum  enim  Deus  sit  primum  entium,  ec  sum- 

mum  bonorum,  oporteret  ad  illas  etiam  relationes,  quae  sunt  aliquae  res, 
Dei  relationes  alias  considerare ; et  si  illae  sint  iterum  res  aliquae,  oportebit 
iterum  tertias  adinvenire,  et  sic  in  infinitum.  Non  igitur  relationes  quibus 
Deus  ad  res  alias  refertur  sunt  res  aliquae  extra  Deum  exsistentes. 

Item : duplex  est  modus  quo  aliquid  denominative  praedicatur.  Denomi- 
natur enim  aliquid  ab  eo  quod  extra  ipsum  est,  sicut  a loco  dicitur  aliquis 
esse  alicubi,  et  a tempore,  aliquando;  aliquid  vero  denominatur  ab  eo  quod 
inest,  sicut  ab  albedine  albus.  A relatione  vero  non  invenitur  aliquid  deno- 
minari quasi  exterius  exsistente,  sed  inhaerente : non  enim  denominatur  aliquis 
pater  nisi  a paternitate  quae  ei  inest.  Non  igitur  potest  esse,  quod  relationes 
quibus  Deus  ad  creaturam  refertur  sint  res  aliquae  extra  ipsum. 

Cum  igitur  ostensum  sit  (c.  praec.),  quod  non  sint  in  ipso  realiter,  et 
tamen  dicuntur  de  eo,  relinquitur  quod  ei  attribuantur  solum  secundum  in- 
telligentiae  modum,  ex  eo  quod  alia  referuntur  ad  ipsum.  Intellectus  enim 
noster  intelligendo  aliquid  referri  ad  alterum,  eo  intelligit  relationem  illius 
ad  ipsum,  quamvis  secundum  rem  quandoque  non  referatur. 

Et  sic  etiam  patet  quod  alio  modo  dicuntur  de  Deo  praedicta  relationes, 
et  alia  quae  de  Deo  praedicantur.  Nam  omnia  alia,  ut  sapientia,  voluntas, 
ejus  essentiam  praedicant,  relationes  vero  praedictae  minime,  sed  secundum 
modum  intelligendi  tantum;  nec  tamen  intellectus  est  falsus.  Ex  hoc  enim 
ipso  quod  intellectus  noster  intelligit  relationes  divinorum  effectuum  terminari 
in  ipsum  Deum,  aliqua  praedicat  relative  de  ipso,  sicut  et  scibile  relative  in- 
telligimus,  et  significamus  ex  hoc  quod  scientia  refertur  ad  ipsum. 

CAPUT  XIV. 

QUOD  MULTAS  RELATIONES  DICI  DE  DEO 
NON  DEROGAT  EJUS  SIMPLICITATI. 

Patet  etiam  ex  his  quod  divinae  simplicitati  non  derogat,  si  multae  re- 
lationes de  ipso  dicantur,  quamvis  ejus  essentiam  non  significent,  quia  se- 
quuntur intelligendi  modum.  Non  enim  prohibet  intellectum  nostrum  intel- 
ligentem  multa,  multipliciter  referri  ad  id  quod  est  in  se  simplex;  ut  sic  ipsum 
simplex  sub  multiplici  relatione  consideret;  et  quanto  aliquid  est  magis  sim- 
plex, tanto  est  majoris  virtutis,  et  principium  plurium,  ac  per  hoc  multipli- 
cius relatum  intelligitur : sicut  punctum  plurium  est  principium  quam  linea, 
et  linea  quam  superficies.  Hoc  igitur  ipsum  quod  multa  relative  de  Deo  di- 
cuntur, ejus  summae  simplicitati  attestatur. 


CAPUT  XV. 

QUOD  DEUS  SIT  OMNIBUS  CAUSA  ESSENDI. 

(I.  part.  quaest.  XLIV.  art.  i.  et  De  pot.  quaest.  III.  art.  $.). 

Quia  vero  ostensum  est  quod  Deus  est  aliquibus  essendi  principium, 
oportet  ulterius  ostendere  quod  nihil  praeter  ipsum  est  nisi  ab  ipso.  Omne 
enim  quod  alicui  convenit  non  secundum  quod  ipsum  est,  per  aliquam  causam 
convenit  ei,  sicut  album  homini:  nam  quod  causam  non  habet,  primum  ct 
immediatum  est,  unde  necesse  est  ut  sit  per  se,  et  secundum  quod  ipsum^ 


LIBER  II.  CAP.  XV. 


12? 

Impossibile  est  autem  aliquod  unum  duobus  convenire,  et  utrique  secundum 
•quod  ipsum.  Quod  enim  de  aliquo  secundum. quod  ipsum  dicitur,  ipsum  non 
excedit : sicut  habere  tres  angulos  duobus  rectis  aequales,  non  excedit  trian- 
gulum, de  quo  praedicatur,  sed  eidem  convertibiliter  est.  Si  igitur  aliquid 
duobus  conveniat,  non  convenit  utrique  secundum  quod  ipsum  est.  Impos- 
sibile est  igitur  aliquod  unum  de  duobus  praedicari,  ita  quod  de  neutro  per 
causam  dicatur,  sed  oportet  vel  unum  esse  alterius  causam,  sicut  ignis  est 
causa  caloris  corpori  mixto,  cum  tamen  utrumque  calidum  dicatur;  vel  oportet 
quod  aliquid  tertium  sit  causa  utrique,  sicut  duabus  candelis  ignis  est  causa 
lucendi.  Esse  autem  dicitur  de  omni  eo  quod  est;  impossibile  est  igitur  esse 
aliqua  duo  quorum  neutrum  habeat  causam  essendi,  sed  oportet  utrumque 
acceptorum  esse  per  causam,  vel  alterum  alteri  esse  causam  essendi,  oportet 
igitur  quod  ab  illo  cui  nihil  est  causa  essendi,  sit  omne  illud  quod  quocumque 
modo  est.  Deum  autem  supra  (Lib.  I.  c.  13.)  ostendimus  hujusmodi  ens  esse, 
cui  nihil  sit  causa  essendi : ab  eo  igitur  est  omne  quod  quocumque  modo  est. 

Si  autem  dicatur  quod  ens  non  est  praedicatum  univocum,  nihilominus 
praedicta  conclusio  sequetur;  non  enim  de  multis  aequivoce  dicitur,  sed  per 
analogiam:  et  sic  oportet  fieri  reductionem  in  unum. 

Amplius:  quod  alicui  convenit  ex  sua  natura,  et  non  ex  aliqua  causa, 
minoratum  in  eo,  et  deficiens  esse  non  potest.  Si  enim  naturae  aliquid  es- 
sentiale subtrahitur,  vel  additur,  jam  altera  natura  erit,  sicut  et  in  numeris 
-accidit,  in  quibus  unitas  addita,  vel  subtracta  speciem  variat.  Si  autem  natura, 
vel  quidditate  rei  integra  manente,  aliquid  minoratum  inveniatur,  jam  patet 
quod  illud  non  simpliciter  dependet  ex  illa  natura,  sed  ex  aliqua  alia  causa, 
per  cujus  remotionem  minoratur.  Quod  igitur  alicui  minus  convenit  quam 
aliis,  non  convenit  ei  ex  sua  natura  tantum,  sed  ex  alia  causa.  Illud  igitur 
erit  causa  omnium  in  aliquo  genere,  cui  maxime  convenit  illius  generis  prae- 
dicatio; unde  etiam  quod  maxime  calidum  est  videmus  esse  causam  caloris 
in  omnibus  calidis,  et  quod  maxime  lucidum,  causam  omnium  lucidorum. 
Deus  autem  est  maxime  ens,  ut  in  primo  (c.  13.)  ostensum  est;  ipse  igitur 
■est  causa  omnium  de  quibus  ens  praedicatur. 

Adhuc:  secundum  ordinem  effectuum  oportet  esse  ordinem  causarum,  eo 
•quod  effectus  causis  suis  proportionati  sunt;  unde  oportet  quod,  sicut  effectus 
proprii  reducuntur  in  causas  proprias,  ita  id  quod  commune  est  in  effectibus 
propriis  reducatur  in  aliquam  causam  communem  ; sicut  supra  particulares 
causas  generationis  hujus  vel  illius  est  sol  universalis  causa  generationis;  et 
rex  est  universalis  causa  regiminis  in  regno,  supra  praepositos  regni,  et  etiam 
urbium  singularum.  Omnibus  autem  commune  est  esse.  Oportet  igitur  quod 
supra  omnes  causas  sit  aliqua  causa,  cujus  sit  dare  esse.  Prima  autem  causa 
Deus  est,  ut  supra  (Lib.  I.  c.  13.)  ostensum  est.  Oportet  igitur  omnia  quae 
sunt,  a Deo  esse. 

Item:  quod  per  essentiam  dicitur  est  causa  omnium  quae  per  participa- 
tionem dicuntur,  sicut  ignis  est  causa  omnium  ignitorum  in  quantum  hujus- 
modi. Deus  autem  est  ens  per  essentiam  suam,  quia  est  ipsum  esse;  omne 
autem  aliud  ens  est  ens  per  participationem,  quia  ens  quod  sit  suum  esse  non 
potest  esse  nisi  unum,  ut  in  primo  (c.  13.  et  14.)  ostensum  est.  Deus  igitur 
•est  causa  essendi  omnibus  aliis. 

Praeterea:  omne  quod  est  possibile  esse  et  non  esse  habet  aliquam  cau- 
sam, quia,  in  se  consideratum,  ad  utrumlibet  se  habet;  et  sic  oportet  esse 
aliquid  aliud,  quod  ipsum  ad  unum  determinet:  unde,  quum  in  infinitum  pro- 

cedi  non  possit,  oportet  quod  sit  aliquod  necessarium  quod  sit  causa  omniurr* 
possibilium  esse  et  non  esse.  Necessarium  autem  quoddam  est  habens  causam 
suae  necessitatis,  in  quo  etiam  in  infinitum  procedi  non  potest,  et  sic  est  de- 
venire ad  aliquid  quod  est  per  se  necesse  esse;  hoc  autem  esse  non  potest 
nisi  unum,  ut  in  primo  (c.  13.  et  42.)  ostensum  est,  et  hoc  est  Deus.  Oportet 
igitur  omne  aliud  ab  ipso  reduci  in  ipsum  sicut  in  causam  essendi. 

Amplius:  Deus  secundum  hdcfactivus  est  rerum  quod  actu  est,utsupia  (c.  j.f 
ostensum  est.  Ipse  autem  sua  actualitate  et  perfectione  omnes  rerum  perfe- 
ctiones comprehendit,  ut  in  primo  (c.  28.)  probatum  est;  et  sic  est  virtua- 
liter  omnia.  Est  igitur  ipse  omnium  factivus.  Hoc  autem  non  esset,  si  aliquid 
aliud  esset  natum  esse  nisi  ab  ipso  ; nihil  enim  natum  est  esse  ab  alio  et  non 
ab  alio,  quia  si  natum  est  non  ab  alio  esse,  est  per  seipsum  necesse  esse,, 
quod  non  potest  ab  alio  esse.  Nihil  igitur  potest  esse  nisi  a Deo. 

Item:  imperfecta  a perfectis  sumunt  originem,  ut  semen  ab  animali.  Deus- 
autem  est  perfectissimum  et  summum  ens  et  summum  bonum,  ut  in  primo- 
re. 28.  13.  41.)  ostensum  est.  Ipse  igitur  est  omnibus  causa  essendi,  prae- 
cipue quum  ostensum  sit  (Lib.  I.  c.  42.)  quod  tale  non  possit  esse  nisi  unum. 

Hoc  autem  divina  confirmat  auctoritas.  Dicitur  enim  (Psal.  CXLV.  6.): 
Qui  fecit  coelum  et  terram,  mare,  et  omnia  quae  in  eis  sunt.  Et  (Joan.  I.  3): 
Omnia  per  ipsum  facta  sunt,  et  sine  ipso  factum  est  nihil:  Et  (Rom.  XI.  3 6)  r 
Ex  quo  omnia,  per  quem  omnia,  et  in  quo  omnia,  ipsi  gloria  in  saecula. 

Per  hoc  autem  excluditur  antiquorum  naturalium  error,  qui  ponebant  cor- 
pora quaedam  non  habere  causam  essendi;  et  etiam  quorumdam,  qui  dicunt 
Deum  non  esse  causam  substantiae  coeli,  sed  solum  motus. 


CAPUT  XVI. 

QUOD  DEUS  EX  NIHILO  PRODUXIT  RES  IN  ESSE. 

(I.  part.  quaesi . XLIV.  art.  1.  et  De  pot.  quaest.  III.  art.  1.). 

Ex  hoc  autem  apparet  quod  Deus  in  esse  res  produxit  ex  nullo  prae- 
exsistente sicut  ex  materia. 

Si  enim  est^aliquid  effectus  Dei,  aut  praeexsistit  aliquid  illi,  aut  non.  Si 
non,  habetur  propositum,  scilicet  quod  Deus  aliquem  effectum  producat  ex 
nullo  preexsistente.  Si  autem  aliquid  illi  praeexsistit,  aut  est  procedere  in 
infinitum,  quod  non  est  possibile  in  causis  materialibus,  ut  Philosophus  pro- 
bat secundo  Metaph.  (t.  c.  7.);  aut  erit  devenire  ad  aliquod  primum  quod 
aliud  non  praesupponit;  quod  quidem  non  potest  esse  ipse  Deus:  ostensum 
est  enim  in  primo  (c.  17.)  quod  ipse  non  est  materia  alicujus  rei,  nec  potest 
esse  aliud  a Deo,  cui  Deus  non  sit  causa  essendi,  ut  ostensum  est  (c.  15.). 
Relinquitur  igitur  quod  Deus,  in  productione  sui  effectus,  non  requirit  ma- 
teriam praejacentem  ex  qua  operetur. 

Adhuc : unaquaeque  materia  per  formam  superinductam  contrahitur  ad 
aliquam,  speciem.  Operari  ergo  ex  materia  praejacente,  superinducendo  for- 
mam quocumque  modo,  est  agentis  ad  aliquam  determinatam  speciem.  Tale 
autem  agens  est  agens  particulare;  causae  enim  causatis  proportionales  sunt. 
Agens  igitur  quod  requirit  ex  necessitate  materiam  praejacentem  ex  qua  ope- 
ratur, est  agens  particulare.  Deus  autem  est  agens  sicut  causa  universalis. 

essendi,  ut  supra  (c.  15.)  ostensum  est.  Igitur  ipse,  in  sua  actione,  materiam 
praejacentem  non  requirit. 

Item:  quanto  aliquis  effectus  est  universalior,  tanto  habet  propriam  cau- 
sam altiorem;  quia  quanto  causa  est  altior,  tanto  ad  plura  virtus  ejus  exten- 
ditur. Esse  autem  est  universalius  quam  moveri;  sunt  enim  quaedam  entium 
immobilia,  ut  etiam  philosophi  tradunt,  ut  lapides  et  hujusmodi.  Oportet  ergo 
quod  supra  causam  quae  non  agit  nisi  movendo  et  transmutando,  sit  illa  causa 
quae  est  primum  essendi  principium.  Hoc  autem  ostendimus  (Lib.  I.  c.  13.) 
esse  Deum.  Deus  igitur  non  agit  tantummodo  movendo  et  transmutando. 
Oibne  autem  quod  non  potest  producere  res  in  esse  nisi  ex  materia  praeja- 
cente, agit  solum  movendo  et  transmutando ; facere  enim  aliquid  ex  materia, 
est  per  motum  vel  mutationem  quamdam.  Non  ergo  impossibile  est  produ- 
cere res  in  esse  sine  materia  praejacente.  Producit  igitur  Deus  res  in  esse 
sine  materia  praejacente. 

Praeterea:  quod  agit  tantum  per  motum  et  mutationem,  non  competit 
universali  causae  ejus  quod  est  esse ; non  enim  per  motum  et  mutationem 
fit  ens  ex  non-ente  simpliciter,  sed  ens  hoc  ex  non-ente  hoc.  Deus  autem 
est  universale  essendi  principium,  ut  ostensum  est  (c.  15.).  Non  igitur  sibi 
competit  agere  tantum  per  motum  aut  per  mutationem ; neque  igitur  sibi 
competit  indigere  praejacente  materia  ad  aliquid  faciendum. 

Amplius:  unumquodque  agens  sibi  simile  agit;  agit  enim  secundum  quod 
actu  est.  Illius  igitur  agentis  erit  producere  effectum,  causando  aliquo  modo 
formam  materiae  inhaerentem,  quod  est  actu  per  formam  sibi  inhaerentem, 
et  non  per  totam  substantiam  suam;  unde  Philosophus  septimo  Metaph. 
(t.  c.  28.)  probat  quod  res  materiales,  habentes  formas  in  materiis,  generantur 
a materialibus  agentibus,  habentibus  formas  in  materia,  non  a formis  per  se 
exsistentibus.  Deqs  autem  non  est  ens  actu  per  aliquid  sibi  inhaerens,  sed 
per  totam  suam  substantiam,  ut  supra  (Lib.  I.  c.  18.)  probatum  est.  Igitur 
proprius  modus  suae  actionis  est  ut  producat  rem  subsistentem  totam,  nen 
solum  rem  inhaerentem,  scilicet  formam  in  materia.  Per  hunc  autem  modum 
agit  omne  agens  quod  materiam  in  agendo  non  requirit.  Deus  igitur  ma- 
teriam praejacentem  non  requirit  in  sua  actione. 

Item:  materia  comparatur  ad  agens,  sicut  recipiens  actionem  quae  ab 
ipso  est;  actus  enim,  qui  est  agentis  ut  a quo,  est  patientis  ut  in  quo.  Igitur 
requiritur  materia  ab  aliquo  agente,  ut  recipiat  actionem  ipsius;  ipsa  enim 
actio  agentis,  in  patiente  recepta,  est  actus  agentis  et  formae,  aut  aliqua  in- 
choatio formae  in  ipso.  Deus  autem  non  agit  actione  aliqua,  quam  necesse 
sit  in  aliquo  patiente  recipi;  quia  sua  actio  est  sua  substantia,  ut  supra  (c.  6.) 
probatum  est.  Non  igitur  ad  producendum  effectum  reouirit  materiam  prae- 
jacentem. 

Praeterea:  omne  agens  quod  in  agendo  requirit  materiam  praejacentem 
habet  materiam  proportionatam  suae  actioni,  ut  quidquid  est  in  virtute 
agentis,  totum  sit  in  potentia  materiae;  alias  non  posset  in  actum  producere 
quidquid  est  in  sua  virtute  activa,  et  sic  frustra  haberet  virtutem  ab  illa. 
Materia  autem  non  habet  talem  proportionem  ad  Deum ; non  enim  in  ma- 
teria est  potentia  ad  quantitatem  quamcumque,  ut  patet  per  Philosophum 
in  tertio  Physic.  (t.  c.  6.).  Quum  ergo  divina  potentia  sit  simplex  et  infinita, 
ut  ostensum  est  (Lib.  I.  c.  18.  et  43.),  Deus  igitur  non  requirit  materiam  prae- 
jacentem ex  qua  de  necessitate  agat. 

Adhuc : diversarum  rerum  diversae  sunt  materiae ; non  enim  est  eadem 

materia  spiritualium  et  corporalium,  nec  corporum  coelestium  et  corrupti- 
bilium; quod  quidem  ex  hoc  patet,  quod  recipere,  quod  est  proprietas  ma- 
teriae, non  ejusdem  rationis  est  in  praedictis;  nam  receptio  quae  est  in 
spiritualibus  est  intelligibilis,  sicut  intellectus  recipit  species  intelligibilium 
non  secundum  esse  materiae;  corpora  vero  supercoelestia  recipiunt  innova- 
tionem situs,  non  autem  innovationem  essendi,  sicut  corpora  inferiora.  Non 
est  igitur  una  materia  quae  sit  in  potentia  ad  esse  universale.  Ipse  autem 
Deus  est  totius  esse  causa  universaliter.  Ipsi  igitur  nulla  materia  proportio- 
naliter  respondet;  non  igitur  materiam  ex  necessitate  requirit. 

Amplius:  quorumcumque  in  rerum  natura  est  aliqua  proportio  et  aliquis 
ordo,  oportet  unum  eorum  esse  ab  alio,  vel  ambo  ab  aliquo  tertio:  oportet 
enim  ordinem  in  uno  constitui,  respondendo  ad  aliud ; alias  ordo  vel  pro- 
portio esset  a casu,  quem  in  primis  rerum  principiis  ponere  est  impossibile, 
quia  sequeretur  magis  omnia  alia  esse  a casu.  Si  igitur  sit  aliqua  materia 
divinae  actioni  proportionata,  oportet  vel  quod  alterum  sit  ab  altero,  vel 
utrumque  a tertio.  Sed  quum  Deus  sit  primum  ens  et  prima  causa,  non  potest 
esse  effectus  materiae,  nec  potest  esse  ab  aliqua  tertia  causa.  Relinquitur 
igitur,  si  invenitur  aliqua  materia  proportionata  divinae  actioni,  quod  illius 
ipse  sit  causa. 

Adhuc:  quod  est  in  entibus  primum,  oportet  esse  causam  eorum  quae 
sunt;  si  enim  non  essent  causata,  non  essent  ab  ipso  ordinata,  ut  jam  osten- 
sum est  (Lib.  I.  c.  13.).  Inter  actum  autem  et  potentiam  talis  est  ordo,  quod 
licet  in  uno  et  eodem  quod  quandoque  est  potentia,  quandoque  actu,  potentia 
sit  prior  tempore  quam  actus  (licet  actus  sit  prior  natura),  tamen,  simpliciter 
loquendo,  oportet  actum  potentia  priorem  esse;  quod  patet  ex  hoc  quod  po- 
tentia non  reducitur  in  actum  nisi  per  ens  actu.  Sed  materia  est  ens  in  po- 
tentia. Ergo  oportet  quod  Deus,  qui  est  actus  primus  et  purus,  sit  simpliciter 
ea  prior,  et  per  consequens  causa  ipsius.  Non  ergo  suae  actioni  praesuppo- 
nitur  materia  ex  necessitate. 

Item:  materia  prima  aliquo  modo  est,  quia  est  ens  in  potentia.  Deus 
autem  est  causa  omnium  quae  sunt,  ut  supra  (c.  15.)  ostensum  est.  Deus 
igitur  est  causa  materiae  primae,  cui  nulla  praeexsistit;  divina  igitur  actio 
materiam  praeexsistentem  non  requirit. 

Hanc  autem  veritatem  divina.  Scriptura  confirmat,  dicens  (Gen.  I.  1.): 
In  principio  creavit  Deus  coelum  et  terram.  Nihil  enim  est  aliud  creare  quam 
absque  materia  praejacente  aliquid  in  esse  producere. 

Ex  hoc  autem  confutatur  error  antiquorum  philosophorum,  qui  ponebant 
materiae  omnino  nullam  causam  esse,  eo  quod  in  actionibus  particularium 
agentium  semper  videbant  aliquid  actioni  praejacerp;  ex  quo  opinionem 
sumpserunt  omnibus  communem,  quod  ex  nihilo  nihil  fit;  quod  quidem  in 
particularibus  agentibus  verum  est.  Ad  universalis  autem  agentis,  quod  est 
totius  esse  activum,  cognitionem  nondum  pervenerant,  quem  nihil  in  sua 
actione  praesupponere  necesse  esu 

CAPUT  XVII. 

QUOD  CREATIO  NON  EST  MOTUS  NEQUE  MUTATIO. 

(I.  pari,  quaest.  XLV.  art.  2.  ad  2.  et  3.  et  II.  Seni.  dist.  1.  qaaest.  1.  art.  2. 
et  De  pot.  quaest.  111.  art.  2.). 

Hoc  autem  ostenso,  manifestum  est  quod  Dei  actio,  quae  est  absque 
materia  praejacente,  et  creatio  vocatur,  non  sit  motus  neque  mutatio,  proprie 
loquendo. 

Motus  enim  omnis  vel  mutatio  est  actus  exsistentis  in  potentia  secundum 
quod  hujusmodi;  in  hac  autem  actione  non  praeexsistit  aliquid  in  potentia 
quod  suscipiat  actionem,  ut  jam  ostensum  est  (c.  16.);  igitur  non  est  motus 
neque  mutatio. 

Item  : extrema  motus  vel  mutationis  cadunt  in  eumdem  ordinem:  vel  quia 
sunt  sub  uno  genere,  sicut  contraria,  ut  patet  in  motu  augmenti  et  altera- 
tionis  et  secundum  locum  lationis;  vel  quia  communicant  in  una  potentia 
materiae,  ut  privatio  et  forma  in  generatione  et  corruptione.  Neutrum  autem 
potest  dici  in  creatione;  potentia  enim  ibi  non  est,  nec  aliquid  ejusdem  ge- 
neris quod  praesupponatur  creationi,  ut  probatum  est  (c.  16.).  Igitur  non  est 
ibi  neque  motus  neque  mutatio. 

Praeterea:  in  omni  mutatione  vel  motu,  oportet  esse  aliquid  aliter  se 
habens  nunc  quam  prius;  hoc  enim  ipsum  nomen  mutationis  ostendit.  Ubi 
autem  tota  substantia  rei  in  esse  producitur,  non  potest  esse  aliquod  idem 
aliter  et  aliter  se  habens;  quia  illud  non  esset  productum,  sed  productioni 
praesuppositum.  Non  est  ergo  creatio  mutatio. 

Adhuc:  oportet  quod  motus,  vel  mutatio  duratione  praecedat  id  quod 
fit  per  mutationem,  vel  motum,  quia  factum  esse  est  principium  quietis,  et 
terminus  motus:  unde  oportet  omnem  mutationem  esse  motum,  vel  termi- 
num motus,  qui  est  successivus ; et  propter  hoc  quod  fit  non  est : quia  quam- 
diu  durat  motus  aliquid  fit,  et  non  est:  in  ipso  autem  termino  motus,  in  quo 
incipit  quies,  jam  non  fit  aliquid,  sed  factum  est.  In  creatione  autem  non 
potest  hoc  esse,  quia  si  ipsa  creatio  praecederet  ut  motus,  vel  mutatio,  opor- 
teret sibi  praestitui  aliquod  subjectum,  quod  est  contra  creationis  rationem. 
Creatio  igitur  non  est  motus,  neque  mutatio. 

CAPUT  XVIII. 

QUOMODO  SOLVANTUR  RATIONES  CONTRA  CREATIONEM  AB  AETERNO. 

Ex  hoc  autem  apparet  vanitas  impugnantium  creationem  per  rationes 
sumptas  ex  natura  motus,  vel  mutationis;  utpote  quod  oportet  creationem, 
sicut  ceteros  motus,  vel  mutationes,  esse  in  aliquo  subjecto,  et  quod  oportet 
non  esse  transmutari  in  esse,  sicut  ignis  transmutatur  in  aerem;  non  enim 
est  creatio  mutatio,  sed  ipsa  dependentia  esse  creati  ad  principium  a quo 
instituitur,  et  sic  est  de  genere  relationis:  unde  nihil  prohibet  eam  in  creato 
esse  sicut  in  subjecto.  Dicitur  tamen  creatio  esse  mutatio  quaedam,  secun- 
dum modum  intelligendi  tantum,  in  quantum  scilicet  intellectus  noster  ac- 
cipit unam  et  eamdem  rem  ut  non  exsistentem  prius,  et  postea  exsistentem- 

Apparet  autem,  si  creatio  relatio  quaedam  est,  quod  res  quaedam  est,  et 
neque  increata  est,  neque  alia  relatione  creata;  cum  enim  effectus  creatus 
realiter  dependeat  a creatore,  oportet  hujusmodi  relationem  esse  rem  quan- 
dam.  Omnis  autem  res  a Deo  in  esse  producitur.  Est  igitur  in  esse  a Deo 
producta,  non  tamen  alia  creatione  creata  quam  ipsa  creatura  prima,  quae 
per  eam  creata  dicitur,  quia  accidentia  et  formae  sicut  per  se  non  sunt,  ita 
nec  per  se  creantur,  cum  creatio  sit  productio  entis : sed  sicut  in  alio  sunt, 
ita  in  aliis  creatis  creantur. 

Praeterea:  relatio  non  refertur  ad  aliam  relationem,  quia  sic  esset  abire 
in  infinitum,  sed  per  se  ipsam  refertur,  quia  essentialiter  relatio  est.  Non 
igitur  alia  creatione  opus  est,  qua  ipsa  creatio  creatur,  et  sic  in  infinitum 
procedatur. 


CAPUT  XIX. 

QUOD  CREATIO  NON  SIT  SUCCESSIVA. 

Apparet  autem  ex  praedictis  quod  omnis  creatio  absque  successione  est, 
nam  successio  propria  est  motui;  creatio  autem  neque  est  motus,  neque 
terminus  motus,  sicut  mutatio ; igitur  nulla  est  in  ipsa  successio. 

Item:  in  omni  motu  successivo  est  aliquid  medium  inter  ejus  extrema: 
quia  medium  est  ad  quod  continue  motum  prius  venit,  quam  ad  ultimum ; 
inter  esse  autem,  et  non  esse,  quae  sunt  quasi  extrema  creationis,  non  potest 
esse  aliquid  medium ; igitur  non  est  ibi  aliqua  successio. 

Adhuc:  in  omni  factione  in  qua  est  successio,  fieri  est  ante  factum  esse, 
ut  probatur  in  sexto  Phys.  (t.  c.  59.).  Hoc  autem  in  creatione  non  potest 
accidere,  quia  fieri,  quod  praecederet  factum  esse  creaturae,  indigeret  aliquo 
subjecto,  quod  non  posset  esse  ipsa  creatura,  de  cujus  creatione  loquimur, 
quia  illa  non  est  ante  factum  esse,  nec  etiam  in  factore:  non  enim  moveri 
est  actus  moventis,  sed  moti.  Relinquitur  igitur  quod  fieri  haberet  pro  subjecto 
aliquam  materiam  facti  praeexsistentem,  quod  est  contra  creationis  ratio- 
nem: impossibile  est  igitur  in  creatione  successionem  esse. 

Amplius:  omnem  factionem  successivam,  in  tempore  oportet  esse;  prius 
enim  et  posterius  in  motu,  numerantur  tempore.  Simul  autem  dividitur 
tempus  et  motus,  et  id  super  quod  transit  motus ; quod  quidem  in  motu  lo- 
cali manifestum  est : nam  in  medietate  temporis  regulariter  motum  pertransit 
medium  magnitudinis.  Divisio  autem  in  formis  respondens  divisioni  tem- 
poris, attenditur  secundum  intensionem  et  remissionem,  ut  si  aliquid  in  tanto 
tempore  tantum  calefit,  in  minori  minus.  Secundum  hoc  igitur  potest  esse 
successio  in  motu,  vel  quacumque  factione,  quod  id,  secundum  quod  est  motus, 
est  divisibile  vel  secundum  quantitatem,  sicut  in  motu  locali  et  in  augmento, 
vel  secundum  intensionem  et  remissionem,  sicut  in  alteratione.  Hoc  autem 
secundum  contingit  dupliciter:  uno  modo,  quia  ipsa  forma,  quae  est  termi- 
nus motus,  est  divisibilis  secundum  intensionem  et  remissionem;  sicut  patet 
cum  aliquid  movetur  ad  albedinem:  alio  modo,  quia  talis  divisio  contingit 
m dispositionibus  ad  talem  formam,  sicut  fieri  ignis  successivum  est  propter 
aherationem  praecedentem  circa  dispositiones  ad  formam.  Ipsum  autem  esse 
substantiale  creaturae  non  est  divisibile  modo  praedicto;  quia  substantia 
non  suscipit  magis  et  minus:  nec  in  creatione  praecedunt  dispositiones,  ma- 

teria  non  praeexsistente : nam  dispositio  ex  parte  materiae  est.  Relinquitur 
igitur  quod  in  creatione  non  possit  esse  aliqua  successio. 

Praeterea:  successio  in  rerum  factionibus,  ex  defectu  materiae  provenit, 
-quae  non  convenienter  est  a principio  ad  receptionem  formae  disposita : unde 
■quando  materia  jam  perfecte  disposita  est  ad  formam,  eam  recipit  in  instanti: 
et  inde  est  quod  quia  diaphanum  semper  est  in  ultima  dispositione  ad  lucem, 
statim  ad  praesentiam  lucidi  in  actu  illuminatur ; nec  aliquis  motus  praecedit 
«x  parte  illuminabilis,  sed  solum  motus  localis  ex  parte  illuminantis,  per  quem 
fit  praesens.  In  creatione  autem  nihil  praeexigitur  ex  parte  materiae,  nec  ali- 
quid deest  agenti  ad  agendum,  quod  postea  per  motum  ei  eveniat,  cum  sit 
immobilis,  ut  in  primo  hujus  operis  (c.  13.)  ostensum  est.  Relinquitur  igitur 
quod  creatio  sit  in  instanti:  unde  simul  aliquid  dum  creatur,  creatum  est,  sicut 
•simul  illuminatur,  et  illuminatum  est. 

Et  inde  est  quod  Scriptura  divina  creationem  rerum  in  indivisibili  fa- 
ctam pronuntiat  dicens  (Gen.  I.  1.):  In  principio  creavit  Deus  coelum  et  terram, 
quod  quidem  principium  Basilius  principium  temporis  exponit,  quod  oportet 
esse  indivisibile,  ut  in  sexto  Phys.  probatur  (t.  c.  24.  et  infra). 


CAPUT  XX. 

QUOD  NULLUM  CORPUS  POTEST  CREARE. 

(1.  part.  quaest.  XL  V.  art.  et  De  verit.  quaest.  V . art.  9.). 

Ex  hoc  autem  evidenter  apparat  quod  nullum  corpus  potest  aliquid  per 
modum  creationis  producere.  Nullum  enim  corpus  agit,  nisi  moveatur,  eo 
quod  oporteat  agens  et  patiens  esse  simul,  vel  faciens  et  factum.  Simul  autem 
sunt,  quae  in  eodem  loco  sunt,  ut  habetur  in  quinto  Phys.  (t.  c.  22.);  locum 
autem  non  acquirit  corpus  nisi  per  motum : nullum  autem  corpus  movetur 
nisi  in  tempore:  quidquid  igitur  fit  per  actionem  corporis,  fit  successive. 
Greatio  autem,  ut  ostensum  est  (c.  19.),  non  habet  successionem.  Nihil  igitur 
potest  a corpore  quocumque  per  modum  creationis  produci. 

Praeterea:  omn^  agens  quod  agit  in  quantum  movetur,  de  necessitate 
movet  illud  in  quod  agit : factum  enim,  et  passum  consequitur  dispositionem 
facientis  et  agentis,  eo  quod  omne  agens  agit  sibi  simile : unde  si  agens  non 
in  eadem  dispositione  se  habens  agit,  in  quantum  per  motum  variatur,  oportet 
quod  etiam  in  patiente,  et  facto  quaedam  renovatio  dispositionum  fiat,  quod 
sine  motu  esse  non  potest.  Omne  autem  corpus  non  movet  nisi  motum,  ut 
probatum  est  (Lib.  I.  c.  13.).  Nihil  igitur  fit  a corporis  actione  nisi  permotum 
vel  mutationem  facti;  creatio  autem  non  est  mutatio,  nec  motus,  ut  osten- 
sum est  (C.  17.);  igitur  nullum  corpus  potest  aliquid  causare  creando. 

Item : cum  agens  et  factum  oporteat  sibi  esse  similia,  non  potest  esse 
productivum  totius  substantiae  facti,  quod  non  tota  sua  substantia  agit,  sicut 
■e  converso  probat  Philosophus  in  septimo  Metaph.  (t.  c.  28.),  quod  forma 
sine  materia,  quae  tota  se  agit,  non  potest  esse  causa  proxima  generationis, 
secundum  quam  sola  forma  in  actum  educitur.  Nullum  autem  corpus  tota 
sua  substantia  agit,  etsi  totum  agat:  quia  cum  omne  agens  agat  per  formam 
qua  actu  est,  illud  solum  per  totam  suam  substantiam  agere  poterit,  cujus 
est  tota  substantia  forma  : quod  de  nullo  corpore  potest  dici,  cum  omne  cor- 
pus habeat  materiam,  eo  quod  omne  corpus  est  mutabile.  Ergo  nullum  cor- 


LIBER  II.  CAP.  XX. 


136 

pus  potest  aliquid  producere,  secundum  totam  ejus  substantiam,  quod  est  de 
ratione  creationis. 

Amplius:  creare  non  est  nisi  potentiae  infinitae.  Tanto  enim  est  majoris, 
potentiae  agens  aliquod,  quanto  potentiam  magis  ab  aCtu  distantem  in  actum 
reducere  potest:  ut  quod  potest  ex  aqua  ignem  facere,  quam  quod  ex  aere: 
unde  ubi  omnino  potentia  praeexsistens  subtrahitur,  exceditur  omnis  determi- 
natae distantiae  proportio,  et  sic  necesse  est  potentiam  agentis,  quae  aliquid 
instituit,  nulla  potentia  praeexsistente,  excedere  omnem  proportionem  quae 
posset  considerari  ad  potentiam  agentis  aliquid  ex  materia  facientis.  Nulla 
autem  potentia  corporis  est  infinita,  ut  probatur  a Philosopho  in  octavo  Phys. 
(t.  c.  28.).  Nullum  igitur  corpus  potest  aliquid  creare,  quod  est  ex  nihilo  ali- 
quid facere. 

Adhuc : movens  et  motum,  faciens  et  factum  oportet  simul  esse,  ut  pro- 
batur in  septimo  Phys.  (t.  c.  10.);  corpus  autem  agens  non  potest  adesse  suo 
effectui  nisi  per  contactum,  quo  tangentia  ultima  fiunt  simul:  unde  impos- 
sibile est  aliquod  corpus  agere  nisi  tangendo.  Tactus  autem  alicujus  ad  al- 
terum est:  et  sic  ubi  non  est  aliquid  praeexsistens. praeter  agens,  sicut  in  crea- 
tione accidit,  tactus  esse  non  potest.  Nullum  igitur  corpus  potest  agere  creando. 

Patet  igitur  falsitas  positionis  quorumdam  dicentium  substantiam  coele- 
stium corporum  causam  materiae  elementorum  esse,  cum  materia  causam 
habere  non  possit,  nisi  id  quod-  creando  agit,  eo  quod  ipsa  est  primum  motus, 
et  mutationis  subjectum. 

CAPUT  XXI. 

QUOD  SOLIUS  DEI  EST  CREARE. 

(I.  part.  quaest.  XIV.  art.  /.  et  quaesi.  LXV.  art.  3.  et  I.  Sent.  dist.  47.  quaest.  I.  art.  i- 
et  De  pot.  quaest.  III.  art.  $.). 

Ex  praemissis  etiam  ulterius  ostendi  potest  quod  creatio  est  propria  Dei 
actio,  et  quod  ejus  solius  est  creare.  Cum  enim  secundum  ordinem  agentium 
sit  ordo  actionum,  eo  quod  nobilioris  agentis  nobilior  est  actio,  oportet  quod 
prima  actio  sit  primi  agentis  propria;  creatio  autem  est  prima  actio,  eo  quod 
nullam  aliam  praesupponit,  omnes  autem  aliae  praesupponunt  eam;  est  igitur 
creatio  propria  Dei  solius  actio,  qui  est  agens  primum. 

Item:  ex  hoc  ostensum  est  (c.  15.)  quod  Deus  creat  res,  quia  nihil  potest 
esse  praeter  ipsum  ab  eo  non  creatum;  hoc  autem  nulli  alii  convenire  potest,, 
cum  nihil  aliud  sit  universalis  causa  essendi  nisi  Deus ; soli  igitur  Deo  com- 
petit creatio  sicut  propria  ejus  actio. 

Adhuc  : effectus  suis  causis  proportionabiliter  respondent,  ut  scilicet  effe- 
ctus in  actu,  causis  actualibus  attribuamus,  et  effectus  in  potentia,  causis  quae 
sunt  in  potentia,  et  similiter  effectus  particulares  causis  particularibus,  uni- 
versalibus vero  causis  universales,  ut  docet  Philosophus  in  secundo  Phys. 
(t.  c.  38.).  Esse  autem  est  causatum  primum,  quod  ex  ratione  suae  commu- 
nitatis apparet.  Causa'  igitur  propria  essendi  simpliciter  est  agens  primum  et 
universale,  quod  Deus  est:  alia  vero  agentia  non  sunt  causae  essendi  sim- 
pliciter, sed  causae  essendi  hoc,  ut  hominem  vel  album : esse  autem  simpli- 
citer per  creationem  causatur,  quae  nihil  praesupponit,  quia  non  potest  ali- 
quid praeexsistere  quod  sit  extra  ens  simpliciter : per  alias  autem  factiones 

fit  hoc  ens  vel  tale:  nam  ex  ente  praeexsistente  fit  hoc  ens  vel  tale.  Ergo 
creatio  ~st  propria  Dei  actio. 

Amplius:  quidquid  est  causatum  setundum  aliquam  naturam,  non  potest 
esse  prima  causa  illim»  naturae,  sed  secunda  et  instrumentalis : Socrates 
enim,  quia  habet  suae  humanitatis  causam,  non  potest  esse  prima  huma- 
nitatis causa,  quia  cum  humanitas  sua  sit  ab  aliquo  causata,  sequeretur  quod 
esset  sui  ipsius  causa,  cum  sit  id  quod  est  per  humanitatem ; et  ideo  oportet 
quod  generans  univocum  sit  quasi  agens  instrumentale  respectu  ejus  quod 
est  causa  primaria  totius  speciei.  Et  inde  est  quod  oportet  omnes  causas  in- 
feriores agentes  reduci  in  causas  superiores,  sicut  instrumentales  in  prima- 
rias: omnis  autem  alia  substantia  praeter  Deum  est  causata  in  quantum 
habet  esse  causatum  ab  alio,  ut  supra  (c.  15.)  probatum  est.  Impossibile  est 
igitur  quod  sit  causa  essendi,  nisi  sicut  instrumentalis,  et  agens  in  virtute 
alterius : instrumentum  autem  nunquam  adhibetur  nisi  ad  causandum  aliquid 
per  viam  motus.  Est  enim  ratio  instrumenti  quod  sit  movens  motum;  creatio 
autem  non  est  motus,  ut  ostensum  est  (c.  17.).  Nulla  igitur  substantia  praeter 
Deum  potest  aliquid  creare. 

Item:  instrumentum  adhibetur  propter  convenientiam  ejus  cum  causato, 
ut  sit  medium  inter  causam  primam  et  causatum,  et  attingat  utrumque,  et 
sic  influentia  primi  perveniat  ad  causatum  per  instrumentum,  unde  oportet 
quod  sit  aliquid  recipiens  primo  influentiam,  in  eo  quod  per  instrumentum 
causatur;  quod  est  contra  rationem  creationis,  nam  nihil  praesupponit.  Re- 
linquitur igitur,  quod  nihil  aliud  praeter  Deum  potest  creare,  neque  sicut 
principale  agens,  neque  sicut  instrumentum. 

Praeterea:  omne  agens  instrumentale  exequitur  actionem  principalis 
agentis  per  aliquam  actionem  propriam,  et  connaturalem  sibi,  sicut  calor 
naturalis  generat  carnem  dissolvendo  et  digerendo,  et  serra  operatur  ad  fa- 
ctionem scamni  secando.  Si  igitur  aliqua  natura  sit  quae  operatur  ad  crea- 
tionem, sicut  instrumentum  primi  creantis,  oportet  quod  hoc  operetur  per 
aliquam  actionem  debitam,  et  propriam  suae  naturae.  Effectus  autem  re- 
spondens actioni  propriae  instrumenti  est  prior  in  via  generationis  quam  effe- 
ctus respondens  principali  agenti ; ex  quo  provenit  quod  primo  agenti  finis 
ultimus  respondet:  prius  enim  est  sectio  ligni  quam  forma  scamni,  et  digestio 
cibi  quam  generatio  carnis.  Oportebit  igitur  aliquid  esse  effectum  per  pro- 
priam operationem  instrumentalis  creantis,  quod  sit  prius  in  via  generationis 
quam  esse,  quod  est  effectus  respondens  actioni  primi  creantis.  Hoc  autem 
estfmpossibile : nam  quanto  aliquid  est  communius,  tanto  est  prius  in  via 
generationis,  sicut  prius  est  animal  quam  homo  in  generatione  hominis,  ut 
Philosophus  dicit  in  libro  De  generat,  animal.  Impossibile  est  ergo,  quod 
aliqua  creatura  creet,  neque  sicut  principale  agens  neque  instrumentaliter. 

Item:  quod  est  secundum  aliquam  naturam  tantum,  non  potest  esse  sim- 
pliciter illius  naturae  causa : esset  enim  sui  ipsius  causa ; potest  autem  esse 
causa  illius  naturae  in  hoc,  sicut  Plato  est  causa  humanae  naturae  in  So- 
crate, non  autem  simpliciter,  eo  quod  ipse  est  creatus  in  humana  natura. 
Quod  autem  est  causa  alicujus  in  hoc,  est  attribuens  naturam  communem 
alicui,  per  quod  specificatur  vel  individuatur : quod  non  potest  esse  per  crea- 
tionem, quae  nihil  praesupponit  cui  aliquid  attribuatur  per  actionem.  Impos- 
sibile est  igitur  aliquod  ens  creatum  esse  causam  alterius  per  creationem. 

Amplius : cum  omne  agens  agat  secundum  quod  actu  est,  oportet  modum 
actionis  esse  secundum  modum  actus  ipsius  rei;  unde  calidum,  quod  magis 

est  in  actu  caloris,  magis  calefacit.  Cujuscumque  igitur  actus  determinator 
ad  genus,  et  ad  speciem,  et  accidens  ejus  virtutem  oportet  esse  determina* 
tam  ad  effectus  similes  agenti,  in  quantum  hujusmodi,  ex  eo  quod  omne 
agens  agit  sibi  simile.  Nihil  autem  quod  habet  esse  determinatum  potest 
esse  simile  effectui  ejusdem  generis,  vel  speciei,  nisi  secundum  rationem  ge- 
neris vel  speciei;  nam  secundum  quod  est  hoc  aliquid,  unumquodque  est 
ab  alio  distinctum  : nihil  igitur  cujus  esse  finitum  est,  potest  per  suam  actio- 
nem esse  causa  finalis  alterius,  nisi  quantum  ad  hoc  quod  habet  genus,  vel 
speciem,  non  autem  quantum  ad  hoc  quod  subsistit  ab  aliis  distinctum. 
Omne  igitur  agens  finitum  praesupponit  ad  suam  actionem  hoc,  unde  cau- 
satum suum  individualiter  subsistit ; non  ergo  creat,  sed  solum  hoc  est  agentis 
cujus  esse  est  infinitum,  quod  est  omnis  entis  comprehendens  similitudinem, 
ut  supra  ostensum  est.  , 

Adhuc:  cum  omne  quod  fit,  ad  hoc  fiat  ut  sit,  oportet,  si  aliquid  fieri 
dicatur,  quod  prius  fuerit,  quod  hoc  non  fiat  per  se,  sed  per  accidens:  per 
se  vero  illud  quod  prius  non  fuerit,  ut  si  ex  albo  fiat  nigrum,  fit  quidem  ni- 
grum et  coloratum,  sed  nigrum  per  se,  quia  fit  ex  non  nigro  : coloratum 
autem  per  accidens:  nam  prius  coloratum  erat.  Sic  igitur  cum  fit  aliquod 
ens,  ut  homo  vel  lapis ; homo  quidem  per  se  fit,  quia  ex  non  homine,  ens 
autem  per  accidens,  quia  non  ex  non  ente  simpliciter,  sed  ex  non  ente 
hoc,  ut  Philosophus  dicit  in  primo  Phys.  (t.  c.  76.).  Cum  ergo  aliquid  fit 
omnino  ex  non  ente,  ens  per  se  fiet : oportet  igitur  quod  ab  eo  qui  est 
per  se  causa  essendi:  nam  effectus  proportionaliter  reducuntur  in  causas. 
Hoc  autem  est  primum  ens  solum,  quod  est  causa  entis,  in  quantum  hujus- 
modi: alia  vero  sunt  causa  essendi  per  accidens,  et  non  esse  per  se.  Cum 
igitur  producere  ens  non  ex  ente  praeexsistente  sit  creare,  oportet  quod  so- 
lius Dei  sit  creare. 

Huic  autem  veritati  sacrae  Scripturae  auctoritas  attestatur,  quae  Deum 
omnia  creasse  affirmat  (Gen.  I.  1.):  In  principio  creavit  Deus  coelum  et  terram. 
Damascenus  etiam  in  secundo  sui  libri  De  orth.  fide  dicit:  « Quicumque  vero 
ajunt  angelos  creatores  esse  cujuscumque  substantiae,  hi  omnes  sunt  patris 
sui  diaboli  filii:  creaturae  enim  exsistentes  non  sunt  creatores  ». 

Per  hoc  autem  destruitur  quorumdam  philosophorum  error,  qui  dixerunt 
Deum  creasse  primam  substantiam  separatam,  et  ab  ea  fuisse  creatam  se- 
cundam, et  sic  quodam  ordine  usque  ad  ultimam. 


CAPUT  XXII. 

QUOD  DEUS  OMNIA  POSSIT. 

(I.  part.  quaest.  XXV.  art.  5.  et  in  I.  Sent.  dist.  20.  art.  1.  et  2.). 

Ex  hoc  autem  apparet  quod  divina  virtus  non  determinatur  ad  aliquem 
unum  effectum.  Si  enim  solius  Dei  creare  est,  ab  ipso  immediate  producta 
esse  oportet  quaecumque  a sua  causa  produci  non  possunt,  nisi  per  modum 
creationis:  hujusmodi  autem  sunt  omnes  substantiae  separatae,  quae  non  sunt 
compositae  ex  materia  et  forma,  quas  esse  nunc  supponatur;  et  similiter 
omnis  materia  corporalis.  Haec  igitur  diversa  exsistentia,  praedictae  virtutis 
immediate  effectus  sunt.  Nulla  autem  virtus  producens  immediate  plures 
effectus  non'  ex  materia,  est  determinata  ad  unum  effectum:  dico  autem  im- 

mediate,  quia  si  per  media  produceret,  posset  provenire  diversitas  ex  parte 
mediarum  causarum ; dico  etiam  non  ex  materia,  quia  idem  agens  et  eadem 
actione  causat  diversos  effectus  secundum  materiae  diversitatem : sicut  calor 
ignis  qui  indurat  lutum,  et  dissolvit  ceram.  Dei  igitur  virtus  non  est  determi- 
nata ad  unum  effectum. 

Item  : omnis  virtus  perfecta  ad  ea  omnia  se  extendit  ad  quae  suus  per  se  et 
proprius  effectus  se  extendere  potest : sicut  aedificativa  ad  omnia  se  extendit, 
si  perfecta  sit,  quae  possunt  rationem  habere  domus;  virtus  autem  divina  est 
per  se  causa  essendi,  et  esse  est  ejus  proprius  effectus,  ut  ex  dictis  (c.  praec.) 
patet;  ergo  ad  omnia  illa  se  extendit  quae  rationi  entis  non  repugnant.  Si 
enim  in  quemdam  tantum  effectum  virtus  ejus  posset,  non  esset  per  se  causa 
entis,  in  quantum  hujusmodi,  sed  hujus  entis;  rationi  autem  entis  repugnat 
oppositum  entis,  quod  est  non  ens;  omnia  igitur  Deus  potest  quae  in  se  ra- 
tionem non  entis  non  includunt:  haec  autem  sunt  quae  contradictionem  non 
mplicant.  Relinquitur  igitur,  quod  quidquid  contradictionem  non  implicat, 
Deus  potest. 

Adhuc : omne  agens  agit  in  quantum  est  actu : secundum  igitur  modum 
actus  uniuscujusque  agentis,  est  modus  suae  virtutis  in  agendo;  homo  enim 
generat  hominem,  et  ignis  ignem.  Deus  autem  est  actus  perfectus,  in  se 
omnium  perfectiones  habens,  ut  supra  (Lib.  I.  c.  28.)  ostensum  est;  est  igitur 
sua  virtus  activa  perfecta  ad  omnia  se  habens,  quaecumque  non  repugnant 
rationi  ejus,  quod  est  esse  in  actu  : hoc  autem  est  solum  quod  contradictio- 
nem implicat.  Omnia  igitur,  praeter  hoc,  Deus  potest. 

Amplius:  omnipotentiae  passivae  respondet  potentia  activa;  potentia 
enim  propter  actum  est,  sicut  materia  propter  formam.  Non  potest  autem 
ens  in  potentia  consequi  quod  sit  actu,  nisi  per  virtutem  alicujus  exsistentis 
in  actu.  Otiosa  igitur  esset  potentia,  nisi  esset  virtus  activa  agentis,  quae  eam 
in  actum  reducere  possit,  cum  tamen  nihil  sit  otiosum  in  rebus  naturae ; et 
per  hunc  modum  videmus,  quod  omnia  quae  sunt  in  potentia  materiae  ge- 
nerabilium, et  corruptibilium,  possunt  reduci  in  actum,  per  virtutem  activam 
quae  est  in  corpore  coelesti,  quod  est  primum  principium  activum  in  natura. 
Sicut  autem  corpus  coeleste  est  primum  agens  respectu  corporum  inferiorum, 
ita  Deus  est  primum  agens  respectu  totius  entis  creati.  Quidquid  igitur  est 
in  potentia  entis  creati;  totum  hoc  Deus  per  suam  virtutem  activam  facere 
potest;  in  potentia  autem  entis  creati  est  omne  quod  enti  creato  non  repu- 
gnat; sicut  in  potentia  naturae  humanae  sunt  omnia  quae  naturam  huma- 
nam non  tollunt;  omnia  igitur  Deus  potest. 

Praeterea:  quod  effectus  aliquis  non  subsit  potentiae  alicujus  agentis,  po- 
test ex  tribus  contingere.  Uno  modo  per  hoc  quod  non  habet  cum  agente 
affinitatem  vel  similitudinem;  agens  enim  omne  agit  sibi  simile  aliquo  modo; 
unde  virtus  quae  est  in  semine  hominis,  non  potest  producere  brutum  vel 
plantam:  hominem  autem  potest,  qui  tamen  praedicta  excedit.  Alio  modo 
propter  excellentiam  effectus  qui  transcendit  proportionem  virtutis  activae: 
sicut  virtus  activa  corporalis  non  potest  producere  substantiam  separatam. 
Tertio  modo  propter  materiam  determinatam  ad  effectum  in  quam  agens 
non  potest:  sicut  carpentarius  non  potest  facere  serram,  quia  sua  arte  non 
potest  agere  in  ferrum,  ex  quo  fit  serra.  Nullo  autem  istorum  modorum  po- 
test aliquis  effectus  subtrahi  divinae  virtuti:  neque  enim  propter  dissimilitu- 
dinem effectus,  aliquid  ei  impossibile  esse  potest,  cum  omne  ens,  in  quantum 
habet  esse,  sit  ei  simile,  ut  supra  (c.  is.)  ostensum  est;  nec  etiam  propte»- 

effectus  excellentiam,  cum  ostensum  sit  (Lib.  I.  c.  41.  et  28.),  quod  Deus  est 
super  omnia  in  bonitate  et  perfectione ; nec  iterum  propter  defectum  mate- 
riae, cum  ipse  sit  causa  materiae,  quae  non  possibilis  est  causari,  nisi  per 
creationem.  Ipse  etiam  in  agendo  non  requirit  materiam,  cum  nullo  praeexsi- 
stente rem  in  esse  producat:  et  sic  propter  materiae  defectum,  ejus  actio  im- 
pediri non  potest  ab  effectus  productione.  Restat  igitur  quod  divina  virtus 
non  determinetur  ad  aliquem  effectum,  sed  simpliciter  omnia  potest;  quod 
est  eum  esse  omnipotentem. 

Hinc  est  quod  etiam  divina  Scriptura  fide  tenendum  hoc  tradit:  dicitur 
enim  (Gen.  XVII.  1.)  ex  ore  Dei:  Ego  Deus  omnipotens , ambula  coram  me  et 
esto  perfectus;  et  (Job  XLII.  2.):  Scio  quia  omnia  potes ; et  (Luc.  I.  37.),  ex  ore 
angeli:  Non  erit  impossibile  apud  Deum  omne  verbum. 

Per  hoc  autem  excluditur  quorumdam  philosophorum  error,  qui  posue- 
runt a Deo  immediate  produci  unum  effectum  tantum,  quasi  virtus  ejus  ad 
illius  productionem  determinata  esset,  et  quod  Deus  non  potest  aliquid  fa- 
cere, nisi  secundum  quod  cursus  rerum  naturalium  se  habet;  de  quibus 
dicitur  (Job  XXII.  17.):  Quasi  nihil  possit  Omnipotens,  aestimabant  eum. 


CAPUT  XXIII. 

QUOD  DEUS  NON  AGAT  EX  NECESSITATE  NATURAE. 

Ex  hoc  autem  ostenditur,  quod  Deus  agit  in  creaturis  non  per  necessita* 
tem  naturae,  sed  per  arbitrium  voluntatis.  Omnis  enim  agentis  per  necessi- 
tatem naturae,  virtus  determinatur  ad  unum  effectum ; et  inde  est  quod  omnia 
naturalia  semper  eveniant  eodem  modo,  nisi  sit  impedimentum;  non  autem 
voluntaria.  Divina  autem  virtus  non  ordinatur  ad  unum  effectum  tantum,  ut 
supra  (c.  22.)  ostensum  est.  Deus  igitur  non  agit  per  necessitatem  naturae* 
sed  per  voluntatem. 

Adhuc : quidquid  non  implicat  contradictionem,  subest  divinae  potentiae* 
ut  ostensum  est  (c.  praec.).  Multa  autem  non  sunt  in  rebus  creatis,  quae  tamen 
si  essent,  contradictionem  non  implicarent,  sicut  patet  praecipue  circa  nu- 
merum, quantitates,  et  distantias  stellarum,  et  aliorum  corporum,  in  quibus 
si  aliter  se  haberet  ordo  rerum,  contradictio  non  implicaretur.  Multa  igitur 
subsunt  divinae  virtuti,  quae  in  rerum  natura  non  inveniuntur.  Quicumque 
autem  eorum  quae  potest  facere,  quaedam  facjt,  et  quaedam  non  facit,  agit 
per  electionem  voluntatis,  et  non  per  necessitatem  naturae.  Deus  igitur  non 
agit  per  necessitatem  naturae,  sed  per  voluntatem. 

Item:  unumquodque  agens  hoc  modo  agit  secundum  quod  similitudo 
facti  est  in  ipso;  omne  enim  agens  agit  sibi  simile:  omne  autem  quod  est 
in  altero,  est  in  eo  per  modum  ejus  in  quo  est.  Cum  igitur  Deus  sit  per 
essentiam  suam  intelligens,  ut  supra  (Lib.  I.  c.  44.)  probatum  est,  oportet  quod 
similitudo  effectus  sui  sit  in  eo  per  modum  intelligibilem : igitur  per  intel- 
lectum agit.  Intellectus  autem  non  agit  aliquem  effectum  nisi  mediante  vo- 
luntate, cujus  objectum  est  bonum  intellectum  quod  movet  agentem  ut  finis. 
Deus  igitur  per  voluntatem  agit,  non  per  necessitatem  naturae. 

Amplius:  secundum  Philosophum  in  nono  Metaph.  (t.  c.  16.),  duplex  est 
actio:  una  quae  manet  in  agente,  et  est  perfectio  ipsius,  ut  videre  est:  alia 
quae  transit  in  exteriora,  et  est  perfectio  facti,  sicut  comburere  in  igne.  Di- 

vina  autem  actio  non  potest  esse  de  genere  illarum  actionum  quae  non  sunt 
in  agente,  cum  sua  actio  sit  sua  substantia,  ut  in  primo  (c.  45.)  ostensum 
est:  oportet  igitur  quod  sit  de  genere  illarum  actionum,  quae  sunt  in  agente, 
et  sunt  quasi  perfectio  ipsius.  Hujusmodi  autem  non  sunt  nisi  actiones  co- 
gnoscentis et  appetentis.  Deus  igitur  agnoscendo  et  volendo  agit  et  operatur: 
non  igitur  per  necessitatem  naturae,  sed  per  arbitrium  voluntatis. 

Adhuc  : Deum  agere  propter  finem,  ex  hoc  manifestum  esse  potest,  quod 
universum  non  est  a casu,  sed  ad  aliquod  bonum  ordinatur,  ut  per  Philo- 
sophum patet  in  decimo  secundo  Metaph.  (t.  c.  52.).  Primum  autem  agens 
propter  finem,  oportet  esse  agens  per  intellectum  et  voluntatem;  ea  enim 
quae  intellectu  carent,  agunt  propter  finem,  sicut  in  finem  ab  alio  directa: 
quod  quidem  in  artificialibus  patet:  nam  sagittae  motus  est  ad  determinatum 
signum  ex  directione  sagittantis;  simile  autem  esse  oportet  in  naturalibus. 
Ad  hoc  enim  quod  aliquid  directe  in  finem  debitum  ordinetur,  requiritur 
•cognitio  ipsius  finis,  et  ejus  quod  est  ad  finem,  et  debitae  proportionis  inter 
utrumque,  quod  solum  intelligentis  est.  Cum  igitur  Deus  sit  primum  agens, 
non  agit  per  necessitatem  naturae,  sed  per  intellectum  et  voluntatem. 

Praeterea:  quod  per  se  agit,  prius  est  eo  quod  per  aliud  agit;  omne  enim 
quod  est  per  aliud,  reducitur  in  id  quod  per  se  est,  ne  in  infinitum  proceda- 
tur. Qui  autem  suae  actionis  non  est  dominus,  non  per  se  agit : agit  enim 
quasi  ab  alio  actum,  non  quasi  seipsum  agens.  Oportet  igitur  primum  agens 
hoc  modo  agere,  quod  sui  actus  dominus  sit.  Non  est  autem  aliquis  sui 
dominus  actus,  nisi  per  voluntatem ; oportet  igitur  Deum,  qui  est  primum 
agens,  per  voluntatem  agere,  non  per  necessitatem. 

Adhuc:  primo  agenti  debetur  prima  actio,  sicut  et  primo  mobili  primus 
motus.  Sed  naturaliter  actio  voluntatis  est  prior  quam  actio  naturae:  illud 
enim  naturaliter  prius  est  quod  est  perfectius,  licet  in  unoquoque  sit  tem- 
pore posterius.  Actio  autem  agentis  per  voluntatem  est  perfectior,  quod  ex 
hoc  patet,  quod  perfectiora  sunt  ea  apud  nos  quae  per  voluntatem  agunt, 
quam  quae  per  naturae  necessitatem.  Ergo  Deo,  qui  est  primum  agens,  de- 
betur actio  quae  est  per  voluntatem. 

Amplius : ex  hoc  idem  apparet,  quod  ubi  conjungitur  utraque  actio,  supe- 
rior est  virtus  quae  agit  per  voluntatem,  ea  quae  agit  per  naturam  et  utitur 
ea  quasi  instrumento:  nam  in  homine  superior  est  intellectus,  qui  agit  per 
voluntatem,  quam  anima  vegetabilis,  quae  agit  per  naturae  necessitatem. 
Divina  autem  virtus  est  suprema  in  omnibus  entibus : igitur  ipsa  agit  in  res 
omnes  per  voluntatem,  non  per  naturae  necessitatem. 

Item:  voluntas  habet  pro  objecto  bonum  secundum  rationem  boni:  na- 
tura autem  non  attingit  ad  communem  bonitatem,  sed  ad  hoc  bonum,  quod 
est  sua  perfectio.  Cum  igitur  omne  agens  agat  secundum  quod  ad  bonum 
intendit,  quia  finis  movet  agentem,  oportet  quod  agens  per  voluntatem  ad 
agens  per  necessitatem  naturae  comparetur,  sicut  agens  universale  ad  agens 
particulare.  Agens  autem  particulare  se  habet  ad  agens  universale  sicut  ea 
quae  posterius  sunt,  et  sicut  ejus  instrumentum.  Ergo  oportet  quod  primum 
agens  sit  voluntarium,  et  non  per  necessitatem  naturae  agens. 

Hanc  etiam  veritatem  divina  Scriptura  nos  docet:  dicitur  enim  in 
Psal.  CXXXIV.  6.:  Omni  a quaecumque  voluit,  Dominus  fecit;  et  (Eph.  I.  11.): 
Qui  operatur  omnia  secundum  propositum  voluntatis  suae;  et  Hilarius  in  libro 
De  synodis  (art.  24.):  « Omnibus  creaturis  substantiam  voluntas  Dei  a:;ulit  »; 
et  infra:  « Talia  enim  cuncta  creata  sunt,  qualia  Deus  facere  voluit  ». 

Per  hoc  autem  removetur  error  quorumdam  philosophorum,  qui  dicebant 
Deum  agere  per  naturae  necessitatem. 

CAPUT  XXIV. 

QUOD  DEUS  AGIT  PER  SUAM  SAPIENTIAM. 

Ex  hoc  autem  apparet  quod  Deus  effectus  suos  producit  secundum  suam 
sapientiam.  Voluntas  enim  ad  agendum  ex  aliqua  apprehensione  movetur: 
bonum  enim  apprehensum  est  objectum  voluntatis.  Deus  autem  est  agens- 
per  voluntatem,  ut  ostensum  est  (c.  23.).  Cum  igitur  in  Deo  non  sit  nisi 
intellectualis  apprehensio,  nihilque  intelligat  nisi  intelligendo  se,  quem  in- 
telligere  est  sapientem  esse,  relinquitur  quod  omnia  Deus  secundum  suam 
sapientiam  operatur. 

Item:  omne  agens  agit  sibi  simile,  unde  oportet  quod  secundum  hoc 
agat  unumquodque  agens  secundum  quod  habet  similitudinem  sui  effectus,, 
sicut  ignis  calefacit  secundum  modum  sui  caloris.  Sed  in  quolibet  agente 
per  voluntatem,  in  quantum  hujusmodi,  est  similitudo  sui  effectus  secundum 
intellectus  apprehensionem:  si  enim  secundum  naturae  dispositionem  solum 
inesset  similitudo  effectus  agenti  voluntario,  non  ageret  nisi  unum,  quia  ratio- 
naturalis  unius  est  una  tantum.  Omne  igitur  agens  voluntarium  producit 
effectum  secundum  rationem  sui  intellectus.  Deus  autem  agit  per  voluntatem, 
ut  ostensum  est.;  igitur  per  sapientiam  sui  intellectus  res  in  esse  producit. 

Amplius : secundum  Philosophum  in  primo  Metaph.  (c.  2.),  ordinare  sa- 
pientis est.  Ordinatio  enim  aliquorum  fieri  non  potest,  nisi  per  cognitionem 
habitudinis  et  proportionis  ordinatorum  ad  invicem,  et  ad  aliquid  altius,  quod 
est  finis  eorum : ordo  enim  aliquorum  ad  invicem  est  propter  ordinem  eorum 
ad  finem.  Cognoscere  autem  habitudines,  et  proportionem  aliquorum  ad 
invicem,  est  solius  habentis  intellectum:  judicare  autem  de  aliquibus  per 
causam  altissimam  sapientiae  est:  et  sic  oportet  quod  omnis  ordinatio  per 
sapientiam  alicujus  intelligentis  fiat;  unde  et  in  mechanicis  ordinatores  arti- 
ficiorum, sapientes  illius  artificii  dicuntur.  Res  autem  omnes  quae  sunt  a Deo 
productae,  ordinem  ad  invicem  habent  non  casualem,  cum  sint  semper,  vel 
ut  in  pluribus;  et  sic  patet  quod  Deus  res  in  esse  produxit  eas  ordinando. 
Deus  igitur  per  suam  sapientiam  res  in  esse  produxit. 

Adhuc : ea  quae  sunt  a voluntate,  vel  sunt  agibilia,  sicut  actus  virtutum, 
qui  sunt  perfectiones  operantis,  vel  transeunt  in  exteriorem  materiam,  quae 
factibilia  dicuntur;  et  sic  patet  quod  res  creatae  sunt  a Deo  sicut  factae.  Fa- 
ctibilium  autem  ratio  est  ars,  sicut  Philosophus  dicit.  Comparantur  igitur 
omnes  res  creatae  ad  Deum  sicut  artificiata  ad  artificem.  Sed  artifex  per  or- 
dinem suae  sapientiae,  et  intellectus  artificiata  in  esse  producit ; ergo  et  Deus 
omnes  creaturas  per  ordinem  sui  intellectus  facit. 

Hoc  autem  divina  auctoritate  confirmatur:  nam  dicitur  (Ps.  CIII.  24.): 
Omnia  in  sapientia  fecisti ; et(Prov.  III.  19.):  Dominus  sapientia  fundavit  terram* 

Per  hoc  autem  excluditur  quorumdam  error  qui  dicebant,  omnia  ex  sim- 
plici divina  voluntate  dependere  absque  aliqua  ratione. 

CAPUT  XXV. 

QUALITER  OMNIPOTENS  DICATUR  QUAEDAM  NON  POSSE. 

(I.  part.  quaest.  XXV.  art.  et  4.). 

Ex  praemissis  autem  accipi  potest  quod  quamvis  Deus  sit  omnipotens* 
aliqua  tamen  dicitur  non  posse.  Ostensum  est  enim  supra  (c.  7.),  in  Deo  esse 
potentiam  activam;  potentiam  vero  passivam  in  eo  non  esse  jam  supra  in 
primo  (c.  16.)  fuerat  probatum.  Secundum  autem  utramque  potentiam  dici' 
mur  posse.  Illa  igitur  Deus  non  potest  quae  posse  potentiae  passivae  sunt. 

Quae  autem  hujusmodi  sint,  investigandum  est.  Primo  quidem  igitur  pO' 
tentia  activa  ad  agere  est,  potentia  autem  passiva  ad  esse;  unde  in  illis  solis 
est  potentia  ad  esse  quae  materiam  habent  contrarietati  subjectam.  Cum  igitur 
in  Deo  potentia  passiva  non  sit,  quidquid  ad  suum  esse  non  pertinet,  Deus 
non  potest.  Non  potest  igitur  Deus  esse  corpus,  aut  aliquid  hujusmodi. 

Adhuc:  hujusmodi  potentiae  passivae  motus,  actus  est.  Deus  igitur,  cui. 
potentia  passiva  non  competit,  mutari  non  potest. 

Potest  autem  ulterius  ostendi  et  concludi,  quod  non  potest  mutari  secun- 
dum singulas  mutationis  species,  ut  quod  non  potest  augeri,  vel  minui,  aut 
alterari,  aut  generari,  aut  corrumpi. 

Amplius:  cum  deficere  quoddam  corrumpi  sit,  sequitur  quod  in  nullo  de- 
ficere potest. 

Praeterea : defectus  omnis  secundum  privationem  aliquam  est ; privationis 
autem  subjectum  potentia  materiae  est ; nullo  igitur  modo  potest  deficere. 

Adhuc ; cum  fatigatio  sit  per  defectum  virtutis,  oblivio  autem  per  defe- 
ctum scientiae,  patet  quod  neque  fatigari,  neque  oblivisci  potest. 

Amplius:  neque  vinci,  neque  violentiam  pati:  haec  enim  non  sunt  nisi 
ejus  quod  natum  est  moveri. 

Similiter  autem  neque  poenitere  potest,  neque  irasci,  aut  tristari,  cum 
haec  omnia  imperfectionem  et  passionem,  et  defectum  sonent. 

Rursus:  quia  potentiae  activae  objectum,  et  effectus  est  ens  factum ; nulla 
autem  potentia  operationem  habet  ubi  deficit  ratio  sui  objecti,  sicut  visus  non 
videt  deficiente  visibili  in  actu;  oportet  quod  Deus  dicatur  non  posse  quid- 
quid est  contra  rationem  entis  in  quantum  est  ens,  vel  facti  entis  in  quantum 
est  factum. 

Quae  autem  sint  hujusmodi,  inquirendum  est.  Primo  quidem  igitur  contra 
rationem  entis  est  quod  entis  rationem  tollit.  Tollitur  autem  ratio  entis  per 
suum  oppositum,  sicut  ratio  hominis  per  oppositum  ejus,  vel  partium  ipsius. 
Oppositum  autem  entis  est  non  ens.  Hoc  igitur  Deus  non  potest  ut  faciat 
simul  unum  et  idem  esse,  et  non  esse,  quod  est  contradictoria  esse  simul. 

Adhuc:  contradictio  in  contrariis,  et  privative  oppositis  includitur:  se- 
quitur enim,  si  est  album  et  nigrum,  quod  sit  album  et  non  album ; et  si  est 
videns  et  caecum,  quod  sit  videns,  et  non  videns;  unde  ejusdem  rationis  est 
quod  Deus  non  possit  facere  opposita  simul  inesse  eidem  secundum  idem. 

Amplius : ad  remotionem  cujuslibet  principii  essentialis  sequitur  remotio 
ipsius  rei.  Si  igitur  Deus  non  potest  facere  rem  simul  esse,  et  non  esse,  nec 
etiam  potest  facere  quod  rei  desit  aliquid  suorum  principiorum  essentialium 
ipsa  remanente,  sicut  quod  homo  non  habeat  animam. 


LIBER  II.  CAP.  XXV. 


144 

Praeterea:  cum  principia  quarumdam  scientiarum,  ut  logicae,  geometriae» 
ct  arithmeticae,  sumantur  ex  solis  principiis  formalibus  rerum,  ex  quibus  es- 
sentia rei  dependet;  sequitur  quod  contraria  horum  principiorum  Deus  fecere 
non  possit,  sicut  quod  genus  non  sit  praedicabile  de  specie,  vel  quod  lineae 
ductae  a centro  ad  circumferentiam  non  sint  aequales,  aut  quod  triangulus 
rectilineus  non  habeat  tres  angulos  aequales  duobus  rectis. 

Hinc  etiam  patet,  quod  Deus  non  potest  facere  quod  praeteritum  non  fuerit, 
nam  hoc  etiam  contradictionem  includit:  ejusdem  namque  necessitatis  est 
aliquid  esse  dum  est,  et  aliquid  fuisse  dum  fuit. 

Sunt  etiam  quaedam  quae  repugnant  rationi  entis  facti,  in  quantum  hu- 
jusmodi, quae  etiam  Deus  facere  non  potest;  nam  omne  quod  facit  Deus, 
oportet  esse  factum. 

Ex  hoc  autem  patet  quod  Deus  non  potest  facere  Deum.  Nam  de  ratione 
entis  facti  est  quod  esse  suum  ex  alia  causa  dependeat,  quod  est  contra  ra- 
tionem ejus  quod  dicitur  Deus,  ut  ex  superioribus  (Lib.  I.  c.  13.)  patet. 

Eadem  etiam  ratione  non  potest  Deus  facere  aliquid  aequale  sibi:  nam 
id  cujus  esse  ab  alio  non  dependet,  prius  est  in  essendo  et  in  ceteris  digni- 
tatibus, eo  quod  ab  alio  dependet,  quod  ad  rationem  entis  facti  pertinet. 

Similiter  etiam  Deus  facere  non  potest  quod  aliquid  conservetur  in  esse 
sine  ipso : nam  conservatio  esse  uniuscujusque  dependet  a causa  sua,  unde 
oportet  quod  remota  causa,  removeatur  effectus.  Si  igitur  res  aliqua  possit  esse 
quae  a Deo  non  conservaretur  in  esse,  non  esset  effectus  ejus. 

Rursus : quia  ipse  est  per  voluntatem  agens,  illa  non  potest  facere  quae 
non  potest  velle.  Quae  autem  velle  non  possit,  considerari  potest,  si  accipia- 
mus qualiter  in  divina  voluntate  necessitas  esse  possit;  nam  quod  necesse 
est  esse,  necesse  est  non  esse. 

Patet  autem  ex  hoc  quod  non  potest  Deus  facere  se  non  esse,  vel  non 
esse  bonum,  aut  beatum;  quia  de  necessitate  vult  se  esse,  bonum,  et  beatum, 
ut  in  primo  (c.  80.)  ostensum  est. 

Item:  ostensum  est  supra  (Lib.  I.  c.  95.)  quod  Deus  non  potest  velle  ali- 
quod malum,  unde  patet  quod  Deus  peccare  non  potest. 

Similiter  ostensum  est  supra  (Lib.  I.  c.  13.)  quod  divina  voluntas  non  po- 
test esse  mutabilis ; sic  igitur  non  potest  facere  id,  quod  est  a se  volitum,  non 
impleri. 

Sciendum  tamen,  quod  hoc  alio  modo  dicitur  non  posse  a praemissis; 
nam  praemissa  simpliciter  Deus  nec  velle,  nec  facere  potest.  Hujusmodi  au- 
tem Deus  potest  quidem  vel  facere,  vel  velle,  si  ejus  voluntas,  vel  potentia 
absolute  consideretur,  non  autem  si  consideretur  praesupposita  voluntate  de 
opposito ; nam  voluntas  divina  respectu  creaturarum  necessitatem  non  habet 
nisi  ex  suppositione,  ut  in  primo  ostensum  est  (c.  83.).  Et  ideo  omnes  istae 
locutiones : Deus  non  potest  facere  contraria  his  quae  disposuit  facere,  et  quae- 
cumque similiter  dicuntur,  intelliguntur  composite : sic  enim  implicant  sup- 
positionem divinae  voluntatis  de  opposito.  Si  autem  intelligantur  divise,  sunt 
falsae,  quia  respiciunt  potentiam  et  voluntatem  Dei  absolute. 

Sicut  autem  Deus  agit  per  voluntatem,  ita  et  per  intellectum,  et  scien- 
tiam, ut  ostensum  est  (c.  23.  et  24.);  pari  igitur  ratione  non  potest  facere  quae 
se  facturum  non  praescivit,  aut  dimittere  quae  se  facturum  praescivit,  quia 
non  potest  facere  quae  facere  non  vult,  aut  dimittere  quae  vult.  Et  eodem 
modo'  conceditur  et  negatur  utrumque,  ut  scilicet  praedicta  non  posse  dicatur, 
non  quidem  absolute,  sed  sub  conditione,  vel  suppositione. 

CAPUT  XXVI. 

QUOD  DIVINUS  INTELLECTUS  NON  COARCTATUR 
AD  DETERMINATOS  EFFECTUS. 

Quoniam  autem  ostensum  est  (c.  22.)  quod  divina  potentia  ad  determl* 
■natos  effectus  non  limitatur,  ac  per  hoc  quod  ex  necessitate  naturae  non 
tagit,  sed  per  intellectum  et  voluntatem;  ne  cui  forte  videatur  quod  ejus  in- 
ellectus,  vel  scientia  ad  determinatos  effectus  solummodo  possit  extendi,  et 
sic  agat  ex  necessitate  scientiae,  quamvis  non  ex  necessitate  naturae;  restat 
ostendere  quod  ejus  scientia,  vel  intellectus  nullis  effectuum  limitibus  coar- 
ctatur. Ostensum  est  enim  supra  (Lib.  I.  c.  49.),  quod  Deus  omnia  alia  quae 
ab  eo  procedere  possunt,  comprehendit,  suam  essentiam  intelligendo,  in  quo 
omnia  hujusmodi  esse  necessarium  est  per  aliqualem  similitudinem,  sicut 
effectus  virtute  sunt  in  causa.  Si  igitur  potentia  divina  ad  effectus  determi- 
natos non  coarctatur,  ut  supra  (c.  22.)  ostensum  est,  necessarium  est  et  de 
ejus  intellectu  similem  sententiam  proferre. 

Adhuc:  divinae  essentiae  infinitatem  supra  (Lib.  I.  c.  43.)  ostendimus:  in- 
finitum autem  quantalibet  additione  finitorum  facta,  adaequari  non  potest, 
quin  in  infinitum  excedat  quantalibet  finita,  si  etiam  numero  infinita  exsistant. 
"Nihil  aliud  praeter  Deum  constat  esse  secundum  essentiam  infinitum,  cum- 
omnia  alia  secundum  essentiae  rationem  sub  determinatis  generibus  et  spe- 
-ciebus  concludantur : quomodocumque  igitur,  et  quantumcumque  divini  ef- 
fectus comprehendantur,  semper  in  divina  essentia  est  ut  eos  excedat,  et  ita 
plurium  ratio  esse  possit.  Divinus  igitur  intellectus,  qui  perfecte  divinam 
essentiam  cognoscit,  ut  supra  (Lib.  I.  c.  47.)  ostensum  est,  omnem  finitatem 
effectum  transcendit.  Non  igitur  ex  necessitate  ad  hos  vel  illos  effectus  co- 
arctatur. 

Item:  supra  (Lib.  I.  c.  69.)  ostensum  est  quod  divinus  intellectus  infinito 
rum  est  cognitor;  Deus  autem  per  sui  intellectus  scientiam  res  producit  in 
esse;  causalitas  igitur  divini  intellectus  ad  finitos  effectus  non  coarctatur. 

Amplius:  si  divini  intellectus  causalitas  ad  effectus  aliquos,  quasi  de  ne- 
cessitate agens,  arctaret-ir,  hoc  esset  respectu  illorum  qui  ab  eo  producuntur 
in  esse.  Hoc  autem  esse  non  potest,  cum  supra  (Lib.  I.  c.  66.)  ostensum  sit 
quod  Deus  intelligit  etiam  quae  non  sunt,  nec  erunt,  nec  fuerunt;  non  igitur 
Deus  agit  ex  necessitate  sui  intellectus,  vel  scientiae. 

Praeterea:  divina  scientia  comparatur  ad  res  ab  ipso  productas,  sicut 
scientia  artificis  ad  res  artificiatas.  Quaelibet  autem  ars  se  extendit  ad  omnia 
quae  possunt  contineri  sub  genere  subjecto  illius  artis,  sicut  ars  aedificatoria 
ad  omnes  domus.  Genus  autem  subjectum  divinae  artis  est  ens,  cum  ipse 
per  suum  intellectum  sit  universale  principium  entis,  ut  (c.  21.  et  24.)  osten- 
sum est.  Igitur  intellectus  divinus  ad  omnia  quibus  entis  ratio  non  repugnat 
suam  causalitatem  extendit:  hujusmodi  enim  omnia,  quantum  est  de  se,  nata 
sunt  sub  ente  contineri.  Non  igitur  divinus  intellectus  ad  aliquos  determi- 
natos effectus  coarctatur. 

Hinc  est  quod  in  Psal.  CXLVI.  5.  dicitur:  Magnus  Dominus,  et  magna 
virtus  ejus,  et  sapientiae  ejus  non  est  numerus. 

Per  hoc  aptem  excluditur  quorumdam  philosophorum  positio  dicentium, 
•quod  ex  hoc  quod  Deus  seipsum  intelligit,  fluit  ad  ipso  de  necessitate  talis 

rerum  dispositio,  quasi  non  suo  arbitrio  limitet  singula,  et  universa  disponat*, 
sicut  fides  catholica  profitetur. 

Sciendum  tamen  quod  quamvis  divinus  intellectus  ad  certos  effectus  non 
coarctetur,  ipse  tamen  sibi  statuit  determinatos  effectus,  quos  per  suam  sa- 
pientiam ordinate  producat,  sicut  (Sap.  XI.  21.)  dicitur:  Omnia  in  numero u 
pondere  et  mensura  disposuisti , Domine . 

CAPUT  XXVII. 

QUOD  DIVINA  VOLUNTAS  AD  DETERMINATOS  EFFECTUS 
NON  ARCTATUR. 

Ex  his  etiam  ostendi  potest,  quod  nec  ejus  voluntas,  per  quam  agit  ad‘ 
determinatos  effectus,  necessitatem  habet.  Voluntatem  enim  suo  objecto  pro- 
portionatam  esse  oportet.  Objectum  autem  voluntatis  est  bonum  intellectum* 
ut  patet  ex  supradictis  (Lib.  I.  c.  72.) ; voluntas  igitur  ad  quaelibet  se  parata 
est  extendere  quae  ei  intellectus  sub  ratione  boni  proponere  potest.  Si  igitur 
intellectus  divinus  ad  certos  effectus  non  coarctetur,  ut  ostensum  est  (c.  26.)* 
relinquitur  quod  nec  divina  voluntas  determinatos  effectus  ex  necessitate: 
producit. 

Praeterea : nihil  agens  per  voluntatem  producit  aliquid  non  volendo.. 
Ostensum  autem  est  supra  (Lib.  I.  c.  81.),  quod  Deus  circa  alia  a se,  nihil 
vult  ex  necessitate  absoluta.  Non  igitur  ex  necessitate  divinae  voluntatis  aliqui 
effectus  procedunt,  sed  ex  ejus  libera  dispositione. 

CAPUT  XXVIII. 

QUALITER  IN  RERUM  PRODUCTIONE  DEBITUM  JUSTITIAE  INVENIATUR- 

Ostendere  autem  ex  praedictis  oportet  quod  Deus  non  ex  necessitate 
operatus  est  in  rerum  creatione,  quasi  ex  debito  justitiae  res  in  esse  produxe- 
rit. Justitia  enim  secundum  Philosophum,  in  quinto  Ethic.  (c.  3.),  ad  alte- 
rum est,  cui  debitum  reddit.  Nihil  autem  universali  rerum  productioni  prae- 
supponitur,  cui  aliquid  debeatur.  Ipsa  igitur  universalis  rerum  productio  ex 
debito  justitiae  provenire  non  potuit. 

Item:  cum  justitiae  actus  sit  reddere  unicuique  quod  suum  est,  actum 
justitiae  praecedit  actus  quo  aliquid  alicujus  suum  efficitur,  sicut  in  rebus 
humanis  patet:  aliquis  enim  laborando  meretur  suum  effici  quod  retributor 
per  actum  justitiae  sibi  reddit.  Ille  igitur  actus  quo  primo  aliquid  suum  ali- 
cujus efficitur,  non  potest  esse  actus  justitiae.  Sed  per  creationem  res  creata 
primo  incipit  aliquid  suum  habere ; non  igitur  creare  ex  debito  justitiae 
procedit. 

Praeterea:  nullus  debet  aliquid  alteri,  nisi  per  hoc  quod  aliqualiter  de- 
pendet ab  ipso,  vel  aliquid  accipit  ab  eo,  vel  ab  altero,  ratione  cujus  alteri 
debet:  sic  enim  filius  est  debitor  patri,  quia  accipit  esse  ab  eo;  dominus  mi- 
nistro, quia  ab  eo  accipit  famulatum  quo  indiget;  omnis  homo  proximo, 
propter  Deum,  a quo  bona  cuncta  suscepimus.  Sed  Deus  a nullo  dependet, 
nec  indiget  aliquo  quod  ab  altero  suscipiat,  ut  ex  praedictis  (Lib.  I.  c.  13.  28. 
et  ult.)  manifeste  apparet.  Deus  igitur  non  producit  res  in  esse  ex  aliquo- 
\ustitiae  debito. 

Amplius:  in  quolibet  genere,  quod  est  propter  se,  est  prius  eo  quod  est 
propter  aliud.  Illud  igitur  quod  est  primum  simpliciter  inter  omnes  causas, 
est  causa  propter  seipsum  tantum.  Quod  autem  agit  ex  debito  justitiae,  non 
agit  propter  seipsum  tantum:  agit  enim  propter  illud  cui  debet.  Deus  igitur, 
cum  sit  prima  causa,  et  primum  agens  res  in  esse  non  produxit  ex  debito 
justitiae. 

Hinc  est  quod  (Rom.  XI.  35.  et  36.)  dicitur:  Quis  prior  dedit  illi  et  retri- 
buetur ei?  quoniam  ex  ipso,  et  per  ipsum,  et  in  ipso  sunt  omnia;  et  (Job  XLI.  2.) : 
Quis  autem  dedit  mihi,  ut  reddam  ei?  omnia  quae  sub  coelo  sunt,  mea  sunt. 

Per  hoc  autem  excluditur  error  quorumdam  (Rab.  Moys.  lib.  III.  c.  18.), 
probare  nitentium,  quod  Deus  non  potest  facere  nisi  quod  facit,  quia  non 
potest  facere  nisi  quod  debet:  non  enim  ex  debito  justitiae  res  operatur,  ut 
supra  ostensum  est. 

Licet  autem  universalem  rerum  productionem  nihil  creatum  praecedat, 
cui  aliquid  debitum  esse  possit,  praecedit  tamen  aliquid  increatum,  quod  est 
creationis  principium.  Quod  quidem  dupliciter  considerari  potest.  Ipsa  enim 
divina  bonitas  praecedit  ut  finis,  et  primum  motivum  ad  creandum,  secundum 
Augustinum  qui  dicit  (De  verbis  apostol.  serm.  13.):  « Quia  Deus  bonus  est, 
sumus  » ; scientia  autem  ejus,  et  voluntas  praecedunt  sicut  ea  quibus  res  in 
esse  producuntur.  Si  igitur  ipsam  divinam  bonitatem  absolute  consideremus, 
nullum  debitum  in  Creatione  rerum  invenimus.  Dicitur  enim  uno  modo  ali- 
quid alicui  debitum;  ex  ordine  alterius  ad  ipsum,  quod  scilicet  in  ipsum 
debet  referre  quod  ab  ipso  accipit:  sicut  debitum  est  benefactori  quod  ei  de 
beneficiis  gratiae  agantur,  in  quantum  ille  qui  accepit  beneficium,  hoc  ei  de- 
bet. Hic  tamen  modus  debiti  in  rerum  creatione  locum  non  habet,  cum  non 
sit  aliquid  praeexsistens  cui  posset  competere  aliquid  Deo  debere,  nec  aliquod 
ejus  beneficium  praeexsistat.  Alio  modo  dicitur  aliquid  alicui  debitum  secun- 
dum se:  hoc  enim  est  ex  necessitate  alicui  debitum  quod  ad  ejus  perfectionem 
requiritur;  sicut  homini  debitum  est  habere  manus,  vel  virtutem,  quia  sine 
his  perfectus  esse  non  potest.  Divina  autem  bonitas  nullo  exteriori  indiget  ad 
sui  perfectionem : non  est  igitur  per  modum  necessitatis  ei  debita  creatu- 
rarum productio. 

Adhuc : Deus  sua  voluntate  res  in  esse  produxit,  ut  supra  (c.  27.)  ostensum 
est.  Non  est  autem  necessarium,  si  Deus  suam  bonitatem  vult  esse,  quod 
velit  alia  a se  produci;  hujus  enim  conditionali’s  antecedens  est  necessarium, 
non  autem  consequens : ostensum  est  enim  in  primo  (c.  80.),  quod  Deus  ex 
necessitate  vult  suam  bonitatem  esse,  non  autem  ex  necessitate  vult  alia. 
Igitur  non  ex  necessitate  debetur  divinae  bonitati  creaturarum  productio. 

Amplius  : ostensum  est  (c.  23.  26.  et  27.),  quod  Deus  producit  res  in  esse, 
non  ex  necessitate  naturae,  neque  ex  necessitate  scientiae,  neque  voluntatis, 
neque  justitiae.  Nullo  igitur  modo  necessitatis  divinae  bonitatis  est  debitum 
quod  res  in  esse  producantur. 

Potest  tamen  dici  esse  sibi  debitum  per  modum  cujusdam  condecentiae. 
fustitia  autem  proprie  dicta  debitum  necessitatis  requirit;  quod  enim  ex  justitia 
alicui  redditur,  ex  necessitate  juris  ei  debetur.  Sicut  igitur  creaturarum  pro- 
ductio non  potest  dici  fuisse  ex  debito  justitiae,  qua  Deus  creaturae  sit  de- 
bitor, ita  nec  ex  tali  justitiae  debito,  quo  suae  bonitati  sit  debitor,  si  justitia 
proprie  accipiatur.  Large  tamen  justitia  accepta  potest  dici  in  creatione  rerum 
justitia,  in  quantum  divinam  condecet  bonitatem. 

Si  vero  divinam  dispositionem  consideremus,  quorhodo  Deus  disposuit 

suo  intellectu,  et  voluntate  res  in  esse  producere,  sic  rerum  productio  ex 
cessitate  divinae  dispositionis  procedit.  Non  enim  potest  esse  quod  Deus  ali- 
quid se  facturum  disposuerit  quod  posmodum  ipse  non  faciat:  alias  ejus  di- 
spositio vel  esset  mutabilis,  vel  infirma.  Ejus  igitur  dispositioni  ex  necessi- 
tate debetur  quod  impleatur.  Sed  tamen  hoc  debitum  non  sufficit  ad  rationem 
justitiae  proprie  dictae  in  rerum  creatione,  in  qua  considerari  non  potest  nisi 
actio  Dei  creantis:  ejusdem  autem  ad  seipsum  non  est  justitia  proprie  dicta, 
ut  patet  per  Philosophum  in  quinto  Ethic.  (c.  3.).  Non  igitur  proprie  dici 
potest,  quod  Deus  ex  debito  justitiae  res  in  esse  produxit  ea  ratione,  quia  per 
scientiam  et  voluntatem  se  disposuit  producturum. 


CAPUT  XXIX. 

QUALITER  IN  PRODUCTIONE  ALICUJUS  CREATURAE 
POTEST  DEBITUM  JUSTITIAE  INVENIRI 
IN  COMPARATIONE  POSTERIORIS  AD  PRIOREM. 

Si  autem  alicujus  creaturae  productio  consideretur,  poterit  ibi  debitum 
justitiae  inv.eniri  ex  comparatione  posterioris  creaturae  ad  priorem.  Dico 
autem  priorem  non  solum  tempore,  sed  natura.  Sic  igitur  in  primis  divinis 
effectibus  producendis  debitum  non  invenitur,  in  posteriorum  vero  productione 
invenitur  debitum,  ordine  tamen  diverso  : nam  si  illa  quae  sunt  priora  na- 
turaliter, sint  etiam  priora  esse,  posteriora  ex  prioribus  debitum  trahunt ; de- 
bitum enim  est  ut,  positis  causis,  habeant  actiones  per  quas  producunt  effectus. 
Si  vero  quae  sunt  priora  naturaliter  sint  posteriora  in  esse,  tunc  e converso 
priora  debitum  trahunt  a posterioribus;  sicut  medicinam  debitum  est  prae- 
cedere, ad  hoc  quod  sanitas  consequatur.  Utrobique  autem  hoc  commune 
exsistit  quod  debitum,  sive  necessitas  sumatur  ab  eo  quod  est  prius  natura, 
circa  id  quod  est  natura  posterius.  Necessitas  autem  quae  est  a posteriori  in 
esse,  licet  prius  natura,  non  est  absoluta  necessitas  sed  conditionalis ; ut  si 
hoc  debet  fieri,  necesse  est  hoc  prius  esse.  Secundum  igitur  hanc  necessi- 
tatem in  crfcaturarum  productione  debitum  invenitur  tripliciter.  Primo,  ut 
sumatur  conditionatum  debitum  a tota  rerum  universitate  ad  quamlibet  ejus 
partem,  quae  ad  perfectionem  requiritur  universi:  si  enim  tale  universum 
fieri  Deus  voluit,  debitum  fuit  ut  solem  et  aquam  faceret,  et  hujusmodi,  sine 
quibus  universum  esse  non  potest.  Secundo,  ut  sumatur  conditionis  debitum 
ex  una  creatura  ad  aliam,  ut  si  animalia  et  plantas  Deus  esse  voluit,  debi- 
tum fuit  ut  coelestia  corpora  faceret,  ex  quibus  conservantur,  et  si  hominem 
esse  voluit,  oportuit  facere  plantas,  et  animalia,  et  alia  hujusmodi,  quibus 
homo  indiget  ad  esse  perfectum;  quamvis  et  haec  et  illa  ex  mera  Deus  fe- 
cerit voluntate.  Tertio,  ut  in  unaquaque  natura  sumatur  £onditionale  debitum 
ex  suis  partibus,  et  proprietatibus,  et  accidentibus,  ex  quibus  dependet  crea- 
tura quantum  ad  esse,  vel  quantum  ad  aliquam  sui  perfectionem:  sicut  sup- 
posito quod  Deus  hominem  facere  voluit,  debitum  ex  hac  suppositione  fuit 
ut  animam  et  corpus  in  eo  conjungeret,  et  sensus,  et  alia  hujusmodi  adju- 
menta tam  intrinseca  quam  extrinseca  ei  praeberet.  In  quibus  omnibus,  si 
recte  attenditur,  Deus  creaturae  debitor  non  dicitur,  sed  suae  dispositioni 
implendae. 

Invenitur  autem  et  alius  necessitatis  modus  in  rerum  natura,  secundum 
quod  aliquid  dicitur  necessarium  absolute:  quae  quidem  necessitas  depen- 
det ex  causis  prioribus  in  esse  sicut  ex  principiis  essentialibus  et  causis  effi- 
cientibus, sive  moventibus.^Sed  iste  modus  necessitatis  in  prima  rerum  crea- 
tione locum  habere  non  potest  quantum  ad  causas  efficientes:  ibi  enim  solus 
Deus  causa  efficiens  fuit,  cujus  est  solius  creare,  ut  supra  (c.  21.)  ostensum 
est.  Ipse  autem  non  necessitate  naturae,  sed  voluntate  operatur  creando,  ut 
supra  (c.  23.)  ostensum  est.  Ea  vero  quae  voluntate  fiunt,  necessitatem  ha- 
bere non  possunt,  nisi  ex  sola  finis  suppositione,  secundum  quam  debitum 
est  fini  ut  ea  sint  per  quae  pervenitur  ad  finem.  Sed  quantum  ad  causas 
formales,  vel  materiales,  nihil  prohibet  etiam  in  prima  rerum  creatione  ne- 
cessitatem absolutam  inveniri.  Ex  hoc  enim  quod  aliqua  corpora  ex  elemen- 
tis fuerint  composita,  necessarium  fuit  ea  calida  aut  frigida  esse;  et  ex  hoc 
quod  aliqua  superficies  producta  est  triangularis  figurae,  necessarium  fuit 
quod  tres  angulos  aequales  duobus  rectis  haberet.  Haec  autem  necessitas  est 
secundum  ordinem  effectus  ad  causam  creatam  materialem,  vel  formalem: 
unde  secundum  hanc  Deus  debitor  dici  non  potest,  sed  magis  in  creaturam 
debitum  necessitatis  cadit.  In  rerum  autem  propagatione,  ubi  jam  creatura 
efficiens  invenitur,  potest  esse  necessitas  absoluta  a causa  efficiente  creata : 
sicut  ex  motu  solis  inferiora  corpora  necessario  immutantur. 

Sic  igitur  ex  praedictis  debiti  rationibus  justitia  naturalis  in  rebus  inve- 
nitur, et  quantum  ad  rerum  creationem,  et  quantum  ad  rerum  propagatio- 
nem: et  ideo  Deus  dicitur  juste  et  rationabiliter  omnia  condidisse,  et  gu- 
bernare. 

Sic  igitur  per  praedicta  excluditur  duplex  error : eorum  scilicet  qui  di- 
vinam potentiam  limitantes  dicebant,  Deum  non  posse  facere  nisi  quae  facit, 
quia  sic  facere  debet,  et  eorum  qui  dicunt,  quod  omnia-  sequuntur  simplicem 
voluntatem  absque  aliqua  alia  ratione,  vel  quaerenda  in  rebus,  vel  assignanda. 

CAPUT  XXX. 

QUALITER  IN  REBUS  CREATIS  POSSIT  ESSE  NECESSITAS  ABSOLUTA. 

Licet  autem  omnia  ex  Dei  voluntate  dependeant  sicut  ex  prima  causa, 
quae  in  operando  necessitatem  non  habet,  nisi  ex  sui  propositi  supposi- 
tione; non  tamen  propter  hoc  absoluta  -necessitas  a rebus  excluditur,  ut  sit 
necessarium  nos  fateri  omnia  contingentia  esse:  quod  poset  alicui  videri  ex 
hoc,  quod  a causa  sua  non  de  necessitate  absoluta  fluxerint:  cum  soleant  in 
rebus  esse  contingentes  effectus,  qui  ex  causa  sua  non  de  necessitate  proce- 
dunt. Sunt  enim  quaedam  in  rebus  creatis,  quae  simpliciter  et  absolute  ne- 
cesse  est  esse.  Illas  enim  res  simpliciter  et  absolute  necesse  est  esse  in  qui- 
bus non  est  possibilitas  ad  non  esse:  quaedam  autem  res  sic  sunt  a Deo  in 
esse  productae,  ut  in  earum  natura  sit  potentia  ad  non  esse;  quod  quidem 
contingit  ex  hoc,  quod  materia  in  eis  est  in  potentia  ad  aliam  formam.  Illae 
igitur  res  in  quibus  vel  non  est  materia,  vel  si  est,  non  est  possibilis  ad 
aliam  formam,  non  habent  potentiam  ad  non  esse:  eas  igitur  absolute  et 
simpliciter  necesse  est  esse. 

Si  autem  dicatur  quod  ea  quae  sunt  ex  nihilo,  quantum  est  de  se,  in  nihi- 
um  tendunt ; et  sic  in  omnibus  creaturis  inest  potentia  ad  non  esse : mani- 
estum  est  hoc  non  sequi.  Dicuntur  enim  res  creatae  a Deo  eo  modo  in  n* 

hilum  tendere  quo  sunt  ex  nihilo : quod  quidem  non  est,  nisi  secundun: 
potentiam  agentis.  Sic  igitur  in  rebus  creatis  non  inest  potentia  ad  non  esse, 
sed  in  Creatore  inest  potentia  ut  eis  det  esse,  vel  eis  desinat  esse  influere, 
cum  non  ex  necessitate  naturae  agat  ad  rerum  groductionem,  sed  ex  volun- 
■ tate,  ut  (c.  23.)  ostensum  est. 

Item:  ex  quo  res  creatae,  ex  divina  voluntate  in  esse  prodeunt,  oportet 
eas  tales  esse,  quales  Deus  eas  esse  voluit.  Per  hoc  autem  quod  dicitur, 
Deum  produxisse  res  per  voluntatem,  non  per  necessitatem,  non  tollitur 
quin  voluerit  aliquas  res  esse  quae  de  necessitate  sint,  et  aliquas  quae  sint 
contingenter,  ad  hoc  quod  sit  in  rebus  diversitas  ordinata.  Nihil  igitur  pro- 
hibet res  quasdam  divina  voluntate  productas  necessarias  esse. 

Adhuc : ad  divinam  perfectionem  pertinet  quod  rebus  creatis  suam  simi- 
litudinem indiderit,  nisi  quantum  ad  illa  quae  repugnant  ei,  quod  est  esse 
creatum : agentis  enim  perfecti  est  producere  sibi  simile,  quantum  possibile 
est.  Esse  autem  necesse  simpliciter  non  repugnat  ad  rationem  esse  creati : 
nihil  enim  prohibet  aliquid  esse  necesse,  quod  tamen  suae  necessitatis  cau- 
sam habet,  sicut  conclusiones  demonstrationum.  Nihil  igitur  prohibet  quas- 
dam res  sic  esse  productas  a Deo  ut  tamen  eas  esse  sit  necesse  simpliciter: 
immo  hoc  divinae  perfectioni  attestatur. 

Amplius : quanto  aliquid  magis  distat  ab  eo  quod  est  per  seipsum  exsi- 
stens, scilicet  Deo,  tanto  magis  propinquum  est  ad  non  esse:  quanto  igitur 
aliquid  est  propinquius  Deo,  tanto  magis  recedit  a non  esse.  Quae  autem 
jam  sunt,  propinqua  sunt  ad  non  esse,  per  hoc  quod  habent  potentiam  ad 
non  esse.  Illa  igitur  quae  sunt  Deo  propinquissima,  et  per  hoc  a non  esse 
remotissima,  talia  esse  oportet,  ad  hoc  quod  sit  rerum  ordo  completus,  ut 
in  eis  non  sit  potentia  ad  non  esse;  talia  autem  sunt  necessaria  absolute;  sic 
igitur  aliqua  creata  de  necessitate  habent  esse. 

Sciendum  est  itaque,  quod  si  rerum  creatarum  universitas  consideretur, 
prout  sunt  a primo  principio,  inveniuntur  dependere  ex  voluntate  non  ex 
necessitate  principii,  nisi  'ex  necessitate  suppositionis,  sicut  dictum  est.  Si 
vero  comparentur  ad  principia  proxima,  inveniuntur  necessitatem  habere 
absolutam:  nihil  enim  prohibet  aliqua  principia  rerum  non  ex  necessitate 
produci;  quibus  tamen  positis,  de  necessitate  sequitur  talis  effectus:  sicut 
mors  animalis  hujus  necessitatem  absolutam  habet  propter  hoc,  quod  jam 
ex  contrariis  est  compositum:  quamvis  ipsum  ex  contrariis  componi  non 
fuisset  necessarium  absolute.  Similiter  autem  quod  tales  rerum  naturae  a 
Deo  producerentur,  voluntarium  fuit : quod  autem  eis  sic  statutis  aliquid 
proveniat,  vel  exsistat,  absolutam  necessitatem  habet. 

Diversimode  autem  ex  diversis  causis  necessitas  sumitur  in  rebus  creatis. 
Nam  quia  sine  suis  essentialibus  principiis,  quae  sunt  materia  et  forma,  res 
-esse  non  potest,  quod  ex  ratione  principiorum  essentialium  rei  competit; 
absolutam  necessitatem  in  omnibus  habere  necesse  est.  Ex  his  autem  prin- 
cipiis, secundum  quod  sunt  essendi  principia,  tripliciter  sumitur  necessitas 
, absoluta  in  rebus.  Uno  quidem  modo  per  ordinem  ad  esse  ejus  cujus  sunt, 
et  quia  materia,  secundum  id  quod  est,  ens  in  potentia  est:  quod  autem 
potest  esse,  potest  et  non  esse : ex  ordine  materiae  necessario  res  aliquae 
corruptibiles  exsistunt;  sicut  animal,  quia  ex  contrariis  compositum  est,  et 
ignis,  quia  ejus  materia  contrariorum  est  susceptiva.  Forma  autem,  secundum 
id  quod  est  actus,  est,  et  per  eam  res  actu  exsistunt:  unde  ex  ipsa  provenit 
necessitas  ad  esse  in  quibusdam ; quod  contingit,  vel  quia  res  illae  sunt  formae 

Tion  in  materia,  et  sic  non  est  in  eis  potentia  ad  non  esse,  sed  per  suam 
'formam  semper  sunt  in  virtute  essendi,  sicut  est  in  substantiis  separatis : vel 
quia  formae  rerum  sua  perfectione  adaequant  totam  potentiam  materiae,  ut 
sic  non  remaneat  potentia  ad  aliam  formam,  nec  per  consequens  au  non  esse, 
sicut  est  in  corporibus  coelestibus.  In  quibus  vero  forma  non  complet  totam 
potentiam  materiae,  remanet  adhuc  in  materia  potentia  ad  aliam  formam: 
et  ideo,  non  est  in  eis  necessitas  essendi,  sed  virtus  essendi  consequitur  in 
eis  victoriam  formae  super  materiam,  ut  patet  in  elementis  et  elemencatis. 
Forma  enim  elementi  non  attingit  materiam  secundum  totum  ejus  posse: 
non  enim  fit  susceptiva  formae  elementi  unius,  nisi  per  hoc  quod  subjicitur 
alteri  parti  contrarietatis;  forma  vero  mixti  attingit  materiam,  secundum 
quod  disponitur  per  determinatum  modum  mixtionis.  Idem  autem  subjectum 
oportet  esse  contrariorum,  et  mediorum  omnium,  quae  sunt  ex  commixtione 
extremorum.  Unde  manifestum  est  quod  omnia,  quae  vel  contrarium  habent, 
vel  ex  contrariis  sunt,  corruptibilia  sunt;  quae  autem  hujusmodi  non  sunt, 
sempiterna  sunt,  nisi  per  accidens  corrumpantur,  sicut  formae  quae  non 
subsistunt,  sed  esse  earum  est  per  hoc,  quod  insunt  materiae. 

Alio  vero  modo  ex  principiis  essentialibus,  est  in  rebus  absoluta  neces- 
sitas per  ordinem  ad  partes  materiae,  vel  formae,  si  contingit  hujusmodi 
principia  in  aliquibus  non  simplicia  esse.  Quia  enim  materia  propria  hominis 
est  corpus  commixtum,  et  completionatum,  et  organizatum,  necessarium  est 
absolute  hominem  quodlibet  elementorum,  et  humorum,  et  organorum  prin- 
cipalium in  se  habere:  similiter  si  homo  est  animal  rationale,  et  mortale, 
et  haec  est  natura,  vel  forma  hominis,  necessarium  est  ipsum  et  animal  ra- 
tionale esse. 

Tertio  modo  est  in  rebus  necessitas  absoluta  per  ordinem  principiorum 
essentialium  ad  proprietates  consequentes  materiam,  et  formam;  sicut  ne- 
cesse  est  serram,  quia  ex  ferro  est,  duram  esse,  et  hominem,  quia  animal 
rationale  est,  disciplinae  perceptibilem  esse. 

Necessitas  vero  agentis  consideratur  et  quantum  ad  ipsum  agere,  et  quan- 
tum ad  effectum  consequentem.  Prima  autem  necessitatis  consideratio  si- 
milis est  necessitati  accidentis,  quam  habet  ex  principiis  formalibus;  sicut 
enim  alia  accidentia  ex  necessitate  principiorum  essentialium  procedunt,  ita 
€t  actio  ex  necessitate  formae,  per  quam  agens  est  actu:  sic  enim  agit  ut 
actu  est. 

Differenter  tamen  hoc  accidit  in  actione  quae  in  ipso  agente  manet,  sicut 
intelligere  et  velle,  et  in  actione  quae  in  alterum  transit,  sicut  calefacere.  Nam 
in  primo  genere  actionis  seqpitur  ex  forma,  per  quam  agens  fit  in  actu, 
necessitas  actionis  ipsius:  quia  ad  esse  ejus  nihil  extrinsecum  requiritur  in 
•quod  actio  terminetur;  cum  enim  sensus  fuerit  factus  in  actu  per  speciem 
sensibilem,  necesse  est  ipsum  sentire,  et  similiter  cum  intellectus  est  in  actu 
per  speciem  intelligibilem.  In  secundo  autem  genere  actionis,  sequitur  ex 
forma  necessitas  actionis  quantum  ad  virtutem  agendi;  si  enim  ignis  sit  ca- 
Jidus,  necessarium  est  ipsum  habere  virtutem  calefaciendi:  non  tamen  ne- 
cesse est  ipsum  calefacere,  eo  quod  ab  extrinseco  impediri  potest. 

Nec  ad  propositum  differt,  utrum  agens  sit  unus  tantum  ad  actionem 
sufficiens  per  suam  formam,  vel  oporteat  multos  agentes  ad  unam  actionem 
agendam  congregari,  sicut  multi  homines  ad  trahendam  navim : nam  omnes 
sunt  ut  unus  agens,  qui  fit  actu  per  adunationem  eorum  ad  actionem  unam. 

Necessitas  autem  quae  est  a causa  agente,  vel  movente  in  effectu,  vel 


LIBER  II.  CAP.  XXX. 


I52 

motu,  non  tantum  dependet  a causa  agente,  sed  etiam  a conditione  ipsius 
moti,  et  recipientis  actionem  agentis,  cui  vel  nullo  modo  inest  potentia  nd 
recipiendum  talis  actionis  effectum,  sicut  lanae,  ut  cx  ea  fiat  prora:  vel  est 
potentia  impedita  per  contraria  agentia,  vel  contrarias  dispositiones  inhae- 
rentes mobili,  aut  formas,  motore  impedito,  quo  impeditur  virtus  agentis  iit 
agendo,  sicut  ferrum  non  liquefit  a debili  calido.  Oportet  igitur  ad  hoc,, 
quod  sequatur  effectus,  quod  in  passo  sit  potentia  ad  recipiendum,  et  in 
agente  sit  victoria  supra  passum,  ut  possit  ipsum  transmutare  ad  contrariam 
dispositionem.  Et  si  quidem  effectus  consequens  passum,  ex  victoria  agentia 
super  ipsum,  fuerit  contraria  naturali  dispositioni  patientis,  erit  necessitas- 
violentiae,  sicut  cum  lapis  projicitur  sursum : si  vero  non  fuerit  contrarius 
naturali  dispositioni  ipsius  subjecti,  non  erit  necessitas  violentiae,  sed  ordinis 
naturalis;  sicut  est  in  motu  coeli,  qui  est  a primo  agente  extrinseco,  non 
tamen  est  contra  naturalem  dispositionem  mobilis,  et  ideo  non  est  motus- 
violentus,  sed  naturalis.  Similiter  est  in  alteratione  corporum  inferiorum  a 
corporibus  coelestibus:  nam  naturalis  inclinatio  est  in  corporibus  inferioribus 
ad  recipiendam  impressionem  corporum  superiorum.  Sic  etiam  est  in  ge- 
neratione elementorum : nam  forma  inducenda  per  generationem  non  est 
contraria  primae  materiae,  quae  est  generationis  subjectum,  licet  sit  contraria 
formae  abjiciendae;  non  enim  materia  sub  forma  contraria  exsistens  est  ge- 
nerationis subjectum. 

Ex  praedictis  igitur  patet  quod  necessitas  quae  est  ex  causa  agente,  in 
quibusdam  dependet  ex  dispositione  agentis  tantum;  in  quibusdam  vero 
ex  dispositione  agentis  et  patientis.  Si  igitur  talis  dispositio,  secundum  quam 
de  necessitate  sequitur  effectus,  fuerit  necessaria,  et  absolute  in  agente  et  pa- 
tiente, erit  necessitas  absoluta  in  causa  agente  sicut  in  his  quae  agunt  ex  ne- 
cessitate, et  semper;  si  autem  non  fuerit  absolute  necessaria,  sed  possibili* 
removeri,  non  erit  necessitas  ex  causa  agente  nisi  ex  suppositione  disposi- 
tionis utriusque  debitae  ad  agendum : sicut  in  his  quae  impediuntur  interdum 
in  sua  operatione,  vel  propter  defectum  virtutis,  vel  propter  violentiam  ali- 
cujus  contrarii;  unde  non  agunt  semper  ex  necessitate,  sed  ut  in  pluribus. 

Ex  causa  autem  finali  consequitur  in  rebus  necessitas  dupliciter.  Uno 
quidem  modo  prout  est  primum  in  intentione  agentis,  et  quantum  ad  hoc 
eodem  modo  est  necessitas  ex  fine,  et  ab  agente;  agens  enim  in  tantum  agit,, 
in  quantum  finem  intendit,  tam  in  naturalibus  quam  in  voluntariis:  in  rebus 
enim  naturalibus  intentio  finis  competit  agenti  secundum  suam  formam,  per 
quam  finis  est  sibi  conveniens,  unde  oportet,  quod  secundum  virtutem  for- 
mae tendat  res  naturalis  in  finem,  sicut  grave  secundum  mensuram  gravi- 
tatis tendit  ad  medium;  in  rebus  autem  voluntariis  tantum  voluntas  inclinat 
ad  agendum  propter  finem  quem  intendit,  licet  non  semper  tantum  inclinetur 
ad  agendum  haec  vel  illa  quae  sunt  propter  finem  quem  appetit,  quando  finis 
non  solum  per  haec  vel  illa  haberi  potest,  sed  pluribus  modis.  Alio  vero 
modo,  est  ex  fine  necessitas  secundum  quod  est  posterius  in  esse;  et  haec 
est  necessitas  non  absoluta,  sed  conditionata : sicut  dicimus  necesse  fore  ut 
serra  sit  ferrea,  si  debet  habere  serrae  opus. 

CAPUT  XXXI. 

QUOD  NON  EST  NECESSARIUM  CREATURAS  SEMPER  FUISSE. 

Ex  praemissis  autem  restat  ostendere  quod  non  est  necessarium  res  creatas 
ab  aeterno  fuisse.  Si  enim  universitatem  creaturarum,  vel  quamcumque  ' nam 
creaturam  necesse  est  esse,  oportet  quod  necessitatem  istam  habeat  ex  se,, 
vel  ex  alio.  Ex  se  quidem  eam  habere  non  potest;  ostensum  est  enim  supra 
(c.  15.),  quod  omne  ens  oportet  esse  a primo  ente:  quod  autem  non  habet 
esse  a se,  impossibile  est  quod  necessitatem  essendi  a se  habeat;  quia  quod 
necesse  est  esse,  impossibile  est  non  esse;  et  sic  quod  de  se  habet  quod  sit 
necesse  esse,  de  se  habet,  quod  non  possit  esse  non  ens,  et  per  consequens 
quod  non  sit  non  ens,  et  ita  quod  sit  ens.  Si  autem  haec  necessitas  creaturae 
est  ab  alio,  oportet  quod  sit  ab  aliqua  causa  quae  sit  extrinseca,  quia  quid- 
quid accipiatur  intrinsecum  creaturae,  habet  esse  ab  alio. 

Causa  autem  extrinseca  est  vel  efficiens,  vel  finis.  Ex  efficiente  vero  se- 
quitur quod  effectum  necesse  sit  esse  per  hoc,  quod  agentem  necesse  est 
agere:  per  actionem  enim  agentis  effectus  a causa  efficiente  dependet.  Si 
igitur  agentem  non  necesse  sit  agere  ad  productionem  effectus,  nec  effectum 
necesse  est  esse  absolute.  Deus  autem  non  agit  ex  aliqua  necessitate  ad  crea- 
turarum productionem,  ut  supra  (c.  23.)  ostensum  est;  non  est  igitur  abso- 
lute necesse  creaturam  esse,  necessitate  pendente  a causa  efficiente.  Similiter 
nec  necessitate  pendente  a causa  finali:  ea  enim  que  sunt  ad  finem,  neces- 
sitatem a fine  non  recipiunt,  nisi  secundum  quod  finis  sine  eis  vel  non  potest 
esse,  sicut  conservatio  vitae  sine  cibo,  vel  non  ita  bene  esse,  sicut  iter  sine 
equo.  Finis  autem  divinae  voluntatis,  ex  qua  res  in  esse  processerunt,  non 
potest  aliud  esse  quam  sua  bonitas,  ut  in  primo  (c.  75.)  ostensum  est;  quae 
quidem  a creaturis  non  dependet  nec  quantum  ad  esse,  quum  sit  per  se  ne- 
cesse esse,  nec  quantum  ad  bene  esse,  quum  sit  secundum  se  perfecta  simpli- 
citer; quae  omnia  supra  (c.  13.  et  28.)  ostensa  sunt.  Non  est  igitur  creaturam 
esse  absolute  necessarium;  nec  igitur  necessarium  est  ponere  creaturam  semper 
fuisse. 

Adhuc:  quod  est  ex  voluntate  non  est  absolute  necessarium,  nisi  forte 
quando  voluntatem  hoc  velle  est  necessarium.  Deus  autem,  non  per  neces- 
sitatem naturae,  sed  per  voluntatem,  producit  creaturas  in  esse,  ut  probatum 
est  (c.  23.);  nec  necessitate  vult  creaturas  esse,  ut  in  primo  (c.  81.)  ostensum 
est.  Non  igitur  est  absolute  necessarium  creaturas  esse,  neque  ergo  necessa-- 
rium  est  eas  semper  fuisse. 

Amplius:  ostensum  est  supra  (c.  23.)  quod  Deus  non  agit  aliqua  actione 
quae  sit  extra  ipsum  quasi  ab  ipso  exiens  et  in  creaturam  terminata,  sicut 
calefactio  exit  ab  igne  et  terminatur  in  ligna;  sed  ejus  velle  est  ejus  agere;, 
et  hoc  modo  sunt  res  secundum  quod  Deus  vult  eas  esse.  Sed  necessarium 
non  est  quod  Deus  velit  creaturam  semper  fuisse,  quum  etiam  non  sit  ne- 
cessarium Deum  velle  quod  creatura  sit  omnino,  ut  in  primo  (c.  81.)  osten- 
sum est.  Non  igitur  est  necessarium  quod  creatura  semper  fuerit. 

Item:  ab  agente  per  voluntatem  non  procedit  aliquid  ex  necessitate  nisi, 
per  rationem  alicujus  debiti.  Ex  nullo  autem  debito  Deus  creaturam  produ- 
cit, si  absolute  universalis  creaturae  productio  consideretur,  ut  supra  (c.  28.). 
ostensum  est.  Non  igitur  ex  necessitate  Deus  creaturam  producit.  Nec  igitur 

necessarium  est,  si  Deus  sempiternus  sit,  quod  creaturam  ab  aeterno  pro- 
duxerit. 

Praeterea:  ostensum  est  supra  (c.  29.  et  30.)  quod  absoluta  necessitas  in 
rebus  creatis  non  est  per  ordinem  ad  primum  principium  quod  per  se  ne- 
cesse  est  esse,  scilicet  Deum,  sed  per  ordinem  ad  alias  causas  quae  non  sunt 
per  se  necessariae  causae.  Necessitas  autem  ordinis  ad  id  quod  non  est  per 
se  necesse  esse,  non  cogit  aliquid  semper  fuisset;  sequitur  enim,  si  aliquid 
currit,  quod  moveatur;  non  tamen  necesse  est  quod  semper  motum  fuerit, 
quia  ipsum  currere  non  est  per  se  necessarium.  Nihil  ergo  cogit  creaturas 
semper  fuisse. 


CAPUT  XXXII. 

RATIONES  PROBARE  VOLENTIUM  AETERNITATEM  MUNDI, 

EX  PARTE  DEI  ACCEPTAE. 

Sed  quia  multorum  positio  fuit  quod  mundus  semper  et  ex  necessitate 
fuerit,  et  hoc  demonstrare  conati  sunt,  restat  rationes  eorum  ponere,  ut  osten 
datur  quod  non  de  necessitate  concludunt  mundi  sempiternitatem. 

Primo  autem  ponentur  rationes  quae  sumuntur  ex  parte  Dei; 

Secundo,  quae  sumuntur  ex  parte  creaturae  (c.  33.); 

Tertio,  quae  sumuntur  a modo  factionis  rerum,  secundum  quem  ponun- 
tur de  novo  incipere  esse  (c.  34.). 

Ex  parte  autem  Dei,  ad  aeternitatem  mundi  ostendendam,  sumuntur 
rationes  hujusmodi. 

Omne  agens  quod  non  semper  agit  movetur  per  se  vel  per  accidens:  per 
se  quidem,  sicut  ignis,  qui  non  semper  comburebat,  incipit  comburere,  vel 
quia  de  novo  accenditur,  vel  quia  de  novo  transfertur  ut  sit  propinquum 
combustibili;  per  accidens  autem,  sicut  motor  animalis  incipit  de  novo  mo- 
vere animal,  aliquo  novo  motu  facto  circa  ipsum,  vel  ex  interiori,  sicut  quum 
animal  expergiscitur,  digestione  completa,  et  incipit  moveri,  vel  ab  exteriori, 
sicut  quum  de  novo  veniunt  actiones  inducentes  ad  aliquam  actionem  de  novo 
inchoandam.  Deus  autem  non  movetur  neque  per  se  neque  per  accidens,  ut 
in  primo  (c.  13.)  probatum  est.  Deus  igitur  semper  eodem  modo  agit.  Ex  sua 
autem  actione  res  creatae  in  esse  consistunt.  Semper  igitur  creaturae  fuerunt. 

Adhuc:  effectus  procedit  a causa  agente  per  actionem  ejus.  Sed  actio  Dei 
«st  aeterna;  alias  fieret,  de  potentia  agente,  actu  agens,  et  oporteret  quod 
reduceretur  in  actum  ab  aliquo  priori  agente  actu,  quod  est  impossibile.  Ergo 
res  a Deo  creatae  ab  aeterno  fuerunt. 

Amplius:  posita  causa  sufficienti,  necesse  est  effectum  poni.  Si  enim  adhuc, 
posita  causa,  non  necesse  est  effectum  poni,  possibile  igitur  erit,  causa  posita, 
effectum  esse  et  non  esse;  consecutio  igitur  effectus  ad  causam  erit  possi- 
bilis tantum ; quod  autem  est  possibile,  indiget  aliquo  quo  reducatur  in 
actum;  oportebit  igitur  ponere  aliquam  esse  causam  qua  fiat  ut  effectus  re- 
ducatur in  actum,  et  sic  prima  causa  non  erat  .sufficiens.  Sed  Deus  est  causa 
sufficiens  productionis  creaturarum ; alias  non  esset  causa,  sed  magis  in  po- 
tentia se  ad  causam  haberet;  aliquo  enim  addito,  fieret  causa;  quod  patet 
esse  impossibile.  Videtur  igitur  necessarium  quod,  quum  Deus  ab  aeterne 
fuerit,  creatura  etiam  fuerit  ab  aeterno. 

Item:  agens  per  voluntatem  non  retardat  suum  propositum  exsequi  de 
aliquo  faciendo,  nisi  propter  aliquid  in  futurum  exspectatum  quod  nondum 
adest.  Et  hoc  quandoque  est  in  ipso  agente,  sicut  quum  exspectatur  perfectio 
virtutis  ad  agendum,  aut  sublatio  alicujus  impedientis  virtutem;  quandoque 
vero  est  extra  agentem,  sicut  quum  exspectatur  praesentia  alicujus  coram 
quo  actio  fiat,  vel  saltem  quum  exspectatur  praesentia  alicujus  temporis  op- 
portuni, quod  nondum  adest.  Si  enim  voluntas  sit  completa,  statim  potentia 
exsequitur,  nisi  sit  defectus  in  ipsa;  sicut  ad  imperium  voluntatis  statim  se- 
quitur motus  membri,  nisi  sit  defectus  potentiae  motivae  exsequentis  motum ; 
-et  per  hoc  patet  quod,  quum  aliquis  vult  aliquid  facere  et  non  statim  fiat, 
oportet  quod  vel  hoc  sit  propter  defectum  potentiae,  qui  exspectatur  remo- 
vendus, vel  quia  voluntas  non  est  completa  ad  hoc  faciendum.  Dico  autem 
'Complementum  voluntatis  esse,  quando  vult  hoc  absolute  facere  omnibus 
modis;  voluntas  autem  incompleta  est,  quando  aliquis  non  vult  facere  hoc 
absolute,  sed  exsistente  aliqua  conditione  quae  nondum  adest,  vel  nisi  sub- 
tracto impedimento  quod  adest.  Constat  autem  quod  quidquid  Deus  nunc 
vult  quod  sit,  ab  aeterno  voluit  quod  sit;  non  enim  novus  motus  voluntatis 
ei  advenire  potest,  nec  aliquis  defectus  vel  impedimentum  potentiae  ejus 
adesse  potuit,  vel  aliquid  aliud  exspectari  potuit  ad  universalis  creaturae  pro- 
ductionem, quum  nihil  aliud  sit  increatum  nisi  ipse  solus,  ut  supra  (c.  6.  et  15.) 
ostensum  est.  Necessarium  igitur  videtur  quod  ab  aeterno  creaturam  in  esse 
produxerit. 

Praeterea : agens  per  intellectum  non  praeeligit  unum  alteri  nisi  propter 
praeeminendam  unius  ad  alterum.  Sed  ubi  nulla  est  differentia,  non  potest 
•esse  praeeminentia.  Ubi  igitur  nulla  est  differentia,  non  fit  praeelectio  unius 
ad  alterum ; et  propter  hoc,  ab  agente  ad  utrumlibet  se  habente  aequaliter 
nulla  erit  actio,  sicut  nec  a materia;  talis  enim  potentia  assimilatur  poten- 
tiae materiae.  Non-entis  autem  ad  non-ens  nulla  potest  esse  differentia. 
Unum  igitur  non-ens  non  est  alteri  praeeligibile.  Sed  praeter  totam  creatu- 
rarum universitatem  nihil  est  nisi  aeternitas  Dei;* in  nihilo  autem  non  pos- 
sunt assignari  differentiae  aliquae  momentorum,  ut  in  uno  magis  oporteat 
aliquid  fieri  quam  in  alio ; similiter  nec  in  aeternitate,  quae  tota  est  uniformis 
et  simpliciter,  ut  in  primo  (c.  15.)  ostensum  est.  Relinquitur  igitur  quod  vo- 
luntas Dei  se  aequaliter  habet  ad  producendum  creaturam  per  totam  aeterni- 
tatem. Aut  igitur  voluntas  sua  est  de  hoc  quod  nunquam  creatura  sub  aeter- 
nitate ejus  constituatur,  aut  quod  semper  constet.  Non  est  autem  voluntas 
ejus  de  hoc  quod  nunquam  creatura  sub  ejus  esse  aeterno  constituatur,  quum 
pateat  creaturas  voluntate  ejus  esse  institutas.  Relinquitur  igitur  de  necessi- 
tate, ut  videtur,  quod  creatura  semper  fuit. 

Adhuc  : ea  quae  sunt  ad  finem  necessitatem  habent  ex  fine,  et  -maxime 
in  his  quae  voluntate  aguntur.  Oportet  igitur  quod,  fine  eodem  modo  se 
habente,  ea  quae  sunt  ad  finem  eodem  modo  se  habeant  vel  producantur, 
nisi  adveniat  nova  habitudo  eorum  ad  finem..  Finis  autem  creaturarum  ex 
divina  voluntate  procedentium  est  divina  bonitas,  quae  sola  potest  esse  di- 
vinae voluntatis  finis.  Quum  igitur  divina  bonitas  in  tota  aeternitate  eodem 
modo  se  habeat  in  se  ed  in  comparatione  ad  divinam  voluntatem,  videtur 
quod  eodem  modo  creaturae  in  esse  producuntur  a divina  voluntate  in  tota 
aeternitate;  non  enim  potest  dici  quod  aliqua  nova  relatio  eis  advenerit  ad 
finem,  si  penitus  ponatur  non  fuisse  ante  aliquod  determinatum  tempus  a quo 
incepisse  ponuntur. 


LIBER  II.  CAP.  XXXII. 


I56 

Adhuc:  quum  bonitas  divina  perfectissima  sit,  non  hoc  modo  dicitur  quo<f 
omnia  a Deo  processerunt  propter  bonitatem  ejus  ut  ei  aliquid  ex  creaturis- 
accresceret,  sed  quia  bonitatis  est  ut  seipsam  communicet,  prout  possibile  est„ 
in  quo  bonitas  manifestatur.  Quum  autem  omnia  bonitatem  Dei  participent 
in  quantum  habent  esse,  secundum  quod  diuturniora  sunt,  magis  bonitatem 
Dei  participant;  unde  et  esse  perpetuum  speciei  dicitur  divinum  esse.  Bonitas 
autem  divina  infinita  est.  Ejus  igitur  est  ut  se  in  infinitum  communicet,  non 
aliquo  determinato  tempore  tantum.  Hoc  igitur  videtur  ad  divinam  bonitatem 
pertinere  ut  creaturae  aliquae  ab  aeterno  fuerint. 

Haec  igitur  sunt  ex  parte  Dei  accepta,  per  quae  videtur  quod  creaturae: 
semper  fuerint. 


CAPUT  XXXIII. 

RATIONES  EX  PARTE  CREATURARUM  SUMPTAE. 

Sunt  autem  et  alia  ex  parte  creaturarum  accepta,  quae  idem  ostendere 
videntur. 

Quae  enim  non  habent  potentiam  ad  non  esse  impossibile  est  ea  non  esse. 
Quaedam  autem  sunt  in  creaturis  in  quibus  non  est  potentia  ad  non-esse : non 
enim  potest  esse  potentia  ad  non-esse  nisi  in  illis  quae  habent  materiam  con- 
trarietati  subjectam;  potentiam  enim  ad  esse  et  non-esse  est  potentia  ad  pri- 
vationem et  formam,  quorum  subjectum  est  materia;  privatio  vero  semper 
adjungitur  formae  contrariae,  quum  impossibile  sit  materiam  esse  absque 
omni  forma.  Sed  quaedam  creaturae  sunt,  in  quibus  non  est  materia  contra- 
rietati  subjecta,  vel  quia  omnino  non  habent  materiam,  sicut  substantiae  in- 
tellectuales, ut  infra  (c.  50.)  ostendetur,  vel  quia  non  habent  contrarium,  sicut 
corpora  coelestia,  quod  eorum  motus  ostendit,  qui  contrarium  non  habet. 
Quasdam  igitur  creaturas  impossibile  est  non  esse ; ergo  eas  necesse  est  sem- 
per esse. 

Item : unaquaeque  res  tantum  durat  in  esse  quanta  est  sua  virtus  essendi,. 
nisi  per  accidens,  sicut  in  his  quae  violenter  corrumpuntur.  Sed  quaedam 
creaturae  sunt,  quibus  inest  virtus  essendi  non  ad  aliquod  determinatum  tem- 
pus, sed  ad  semper  essendum,  sicut  corpora  coelestia  et  intellectuales  sub- 
stantiae; incorruptibilia  enim  sunt,  quum  contrarium  non  habeant.  Relinquitur 
igitur  quod  eis  competit  semper  esse.  Quod  autem  incipit  esse  non  semper 
est.  Eis  ergo  non  competit  ut  esse  incipiant. 

Adhuc : quandocumque  aliquid  de  novo  incipit  moveri,  oportet  quod  mo- 
vens vel  motum  vel  utrumque  aliter  se  habet  nunc  quando  est  motus,  quam 
prius  quando  non  erat  motus;  est  enim  habitudo  vel  relatio  quaedam  mo- 
ventis ad  motum,  secundum  quod  est  movens  actu : relatio  autem  nova  non 
incipit  sine  mutatione  utriusque  vel  alterius  saltem  extremorum. 

Quod  autem  aliter  se  habet  nunc  quam  prius,  movetur:  ergo  oportet,, 
ante  motum  qui  de  novo  incipit,  alium  motum  praecedere  in  mobili,  vel  in 
movente.  Oportet  igitur  quod  quilibet  motus  vel  sit  aeternus,  vel  habeat  alium 
motum  ante  se;  motus  igitur  semper  fuit ; ergo  et  mobilia,  et  sic  creaturae 
semper  fuerunt.  Deus  enim  omnino  immobilis  est,  ut  in  primo  (c.  13.)  osten- 
sum est. 

Praeterea : omne  agens  quod  generat  sibi  simile,  intendit  conservare  esse 
perpetuum  in  specie,  quod  non  potest  perpetuo  conservari  in  individuo ; im- 


LIBER  II.  CAP.  XXXIII.  I57 

possibile  est  autem  naturae  appetitum  vanum  esse.  Oportet  igitur  quod  rerum 
generabilium  species  sint  perpetuae. 

Adhuc:  si  tempus  est  perpetuum,  oportet  motum  esse  perpetuum,  cum  sit 
numerus  motuum,  et  per  consequens  mobilia  esse  perpetua,  cum  sit  actus 
mobilis.  Sed  tempus  oportet  esse  perpetuum:  non  enim  potest  intelligi  esse 
tempus,  quin  sit  nunc,  sicut  nec  linea  non  potest  intelligi  sine  puncto:  nunc 
autem  semper  est  finis  praeteriti,  et  principium  futuri.  Haec  est  enim  diffinitio 
ipsius  nunc,  et  sic  quodlibet  nunc  datum  habet  ante  se  tempus  prius  et  po- 
*:erius;  et  ita  nullum  potest  esse  primum,  neque  ultimum.  Relinquitur  igitur 
quod  mobilia,  quae  sunt  substantiae  creatae,  sint  ab  aeterno. 

Item : omne  oportet  vel  affirmare  vel  negare.  Si  igitur  ad  negationem 
alicujus  sequitur  ejus  positio,  oportet  illud  esse  semper.  Tempus  autem  est 
hujusmodi;  nam  si  tempus  non  semper  fuit,  est  accipere  prius  non  esse  ipsius 
quam  esse;  et  similiter  si  non  sit  semper  futurum,  oportet  quod  non  esse 
ejus  sit  posterius  ad  esse  ejus.  Prius  autem,  et  posterius  non  potest  esse  se- 
cundum durationem,  nisi  tempus  sit : nam  numerus  prioris  et  posterioris  tem- 
pus est:  et  sic  oportebit  tempus  fuisse  antequam  inciperet,  et  futurum  esse 
postquam  desinat.  Oportet  igitur  tempus  esse  aeternum.  Tempus  autem  est 
accidens,  quod  sine  subjecto  esse  non  potest;  subjectum  autem  ejus  non  est 
Deus,  quod  est  supra  tempus,  cum  sit  omninp  immobilis,  ut  in  primo  (c.  13. 
et  15.)  probatum  est.  Relinquitur  igitur  aliquam  substantiam  creatam  aeter- 
nam esse. 

Amplius:  multae  propositiones  sic  se  habent,  quod  qui  eas  negat,  oportet 
quod  eas  ponat,  sicut  qui  negat  veritatem  esse,  ponit  veritatem  esse ; ponit 
enim  suam  negativam  esse  veram  quam  profert:  et  simile  est  de  eo  qui  negat 
hujusmodi  principium,  contradictionem  non  esse  simul  veram ; negans  enim 
hoc,  dicit  negationem  quam  ponit  esse  veram,  oppositam  autem  affirmatio- 
nem falsam;  et  sic  non  de  eodem  utrumque  verificari.  Si  igitur  id  ad  cujus 
remotionem  sequitur  sua  positio,  oportet  esse  semper,  ut  probatum  est,  sequitur 
quod  praedictae  propositiones,  et  omnes  quae  ex  eis  sequuntur,  sint  sempi- 
ternae; hae  autem  propositiones  non  sunt  Deus;  ergo  oportet  aliquid  praeter 
Deum  esse  aeternum. 

Hae  igitur,  et  hujusmodi  rationes  sumi  possunt  ex  parte  creaturarum,  quod 
•creaturae  fuerint  semper. 

CAPUT  XXXIV. 

RATIONES  AD  PROBANDUM  AETERNITATEM  MUNDI 
EX  PARTE  FACTIONIS. 

Possunt  etiam  sumi  aliae  rationes  ex  parte  ipsius  factionis  ad  idem  osten- 
dendum. Quod  enim  ab  omnibus  communiter  dicitur,  impossibile  est  totaliter 
esse  falsum;  falsa  enim  opinio  infirmitas  quaedam  intellectus  est,  sicut  et 
falsum  judicium  de  sensibili  proprio,  ex  infirmitate  sensus  accidit:  defectus 
autem  per  accidens  sunt,  quia  praeter  naturae  intentionem.  Quod  autem  est 
per  accidens,  non  potest  esse  semper,  et  in  omnibus;  sicut  judicium  quod  de 
saporibus  ab  omni  gustu  datur,  non  potest  esse  falsum,  ita  judicium  quod  ab 
omnibus  de  veritate  datur,  non  potest  esse  erroneum.  Communis  autem  sen- 
tentia est  omnium  philosophorum,  ex  nihilo  nihil  fieri ; oportet  igitur  esse 
verum.  Si  igitur  aliquid  sit  factum,  oportet  ex  aliquo  esse  factum;  quod  si 

etiam  factum  sit,  oportet  etiam  et  hoc  ex  alio  fieri.  Non  potest  autem  hoc 
in  infinitum  procedere,  quia  sic  nulla  generatio  compleretur,  cum  non  sit 
possibile  infinita  transire ; oportet  igitur  devenire  ad  aliquod  principium  quod 
non  sit  factum.  Omne  autem  ens  quod  non  semperfuit,  oportet  esse  factum;, 
ergo  oportet  illud  ex  quo  omnia  primo  fiunt,  esse  sempiternum : hoc  autem 
non  est  Deus,  quia  ipse  non  potest  esse  materia  alicujus  rei,  ut  in  primo  (c.  17.)- 
probatum  est.  Relinquitur  igitur  quod  aliquid  extra  Deum  sit  aeternum,  sci- 
licet prima  materia. 

Amplius:  si  aliquid  non  se  habet  eodem  modo  nunc  et  prius,  oportet 
illud  esse  aliqualiter  mutatum:  hoc  enim  est  moveri,  non  eodem  modo  se 
nunc,  et  prius  habere.  Omne  autem  quod  de  novo  incipit  esse,  non  eodem 
modo  se  habet  nunc  et  prius;  oportet  igitur  hoc  per  aliquem  motum  acci- 
dere, vel  mutationem:  omnis  autem  motus,  vel  mutatio  in  aliquo  subjecto 
est;  est  enim  actus  mobilis.  Cum  autem  motus  sit  prius  eo  -quod  fit  per 
motum  cum  ad  hoc  terminetur  motus,  oportet  ante  quodlibet  factum  prae- 
exsistere aliquod  subjectum  mobile.  Et  cum  hoc  non  sit  possibile  in  infinitum 
procedere,  oportet  devenire  ad  aliquod  primum  subjectum,  non  de  novo  in- 
cipiens, sed  semper  exsistens. 

Adhuc:  omne  quod  de  novo  esse  incipit,  antequam  esset,  possibile  erat 
ipsum  esse:  si  enim  non  impossibile  erat  ipsum  esse,  et  necesse  non  esse, 
sic  semper  fuisset  non  ens,  et  nunquam  esse  incepisset.  Sed  quod  est  pos- 
sibile esse,  est  subjectum  potentia  ens;  oportet  igitur  ante  quodlibet  de  novo 
incipiens  praeexsistere  subjectum  potentia  ens ; et  cum  hoc  in  infinitum  pro- 
cedere non  possit,  oportet  ponere  aliquod  primum  subjectum  quod  non  in- 
ceperit esse  de  novo. 

Item:  nulla  substantia  permanens  est  dum  fit;  ad  hoc  enim  fit  ut  sit: 
non  igitur  fieret,  si  jam  esset;  sed  dum  fit,  oportet  aliquod  esse  quod  sit 
factionis  subjectum:  non  enim  factio,  cum  sit  accidens,  sine  subjecto  esse 
potest.  Omne  igitur  quod  fit  habet  aliquod  subjectum  praeexsistens;  et  cum 
hoc  in  infinitum  ire  non  possit,  sequitur  primum  subjectum  non  esse  factum,., 
sed  sempiternum.  Ex  quo  ulterius  sequitur,  aliquid  praeter  Deum  esse  ae- 
ternum, cum  ipse  subjectum  factionis  aut  motus  esse  non  possit. 

Hae  igitur  rationes  sunt,  quibus  aliqui  tanquam  demonstrationibus  inhae- 
rentes dicunt,  necessarium  esse  res  creatas  semper  fuisse,  in  quo  fidei  ca- 
tholicae contradicunt,  quae  ponit,  nihil  praeter  Deum  semper  fuisse,  sed 
omnia  esse  coepisse  praeter  unum  Deum  aeternum. 

CAPUT  XXXV. 

SOLUTIO  RATIONUM  SUPRA  POSITARUM, 

ET  PRIMO  QUAE  SUMUNTUR  EX  PARTE  DEI. 

Oportet  igitur  ostendere  praemissas  rationes  non  ex  necessitate  conclu- 
dere, et  primo  illas  quae  ex  parte  agentis  sumuntur.  Non  enim  oportet  quod 
per  se,  vel  per  accidens  Deus  moveatur,  si  effectus  ejus  de  novo  esse  inci- 
piunt, ut  prima  ratio  procedebat;  novitas  enim  effectus  indicare  potest  mu- 
tationem agentis,  in  quantum  demonstrat  novitatem  actionis:  non  enim  po- 
test esse  quod  in  agente  sit  nova  actio,  nisi  aliquo  modo  moveatur,  saltem 
de  otio  in  actum.  Novitas  autem  divini  effectus  non  demonstrat  novitatem 
actionis  in  Deo,  cum  actio  sua  sit  sua  essentia,  ut  supra  ostensum  est(Lib.  L- 

r.  45.) : unde  neque  novitas  effectus  mutationem  Dei  agentis  demonstrare 
lotest. 

Nec  tamen  oportet,  quod  si  primi  agentis  actio  sit  aeterna,  quod  ejus 
effectus  sit  aeternus,  ut  secunda  ratio  concludebat.  Ostensum  enim  est  supra 
(c.  23.),  quod  Deus  agit  voluntarie  in  rerum  productione,  non  autem  ita 
quod  sit  aliqua  alia  ipsius  actio  media,  sicut  in  nobis  actio  virtutis  motivae 
est  media  inter  actum  voluntatis  et  effectum,  ut  in  praecedentibus  ostensum 
est;  sed  oportet  quod  suum  intelligeie  ei  velle  sint  suum  facere.  Effectus 
autem  ab  intellectu  et  voluntate  sequitur  secundum  determinationem  intel- 
lectus, et  imperium  voluntatis.  Sicut  autem  per  intellectum  determinatur  rei 
factio,  et  quaecumque  alia  conditio,  ita  et  praescribitur  ei  tempus:  non  enim 
solum  ars  determinat  ut  hoc  tale  sit,  sed  ut  tunc  sit,  sicut  medicus,  pt  tunc 
potio  detur  ; unde  si  ejus  velle  per  se  esset  efficax  ad  effectum  producendum, 
sequeretur  de  novo  effectus  ab  antiqua  voluntate,  nulla  actione  de  novo 
exsistente.  Nihil  igitur  prohibet  dicere  actionem  Dei  ab  aeterno  fuisse,  effe- 
ctum autem  non  ab  aeterno;  sed  tunc  cum  ab  aeterno  disposuit. 

Ex  quo  etiam  patet  quod  etsi  Deus  sit  sufficiens  causa  productionis  re- 
rum in  esse,  non  tamen  oportet  quod  ejus  effectus  aeternus  ponatur,  eo  exsi- 
stente aeterno,  ut  tertia  ratio  concludebat.  Posita  enim  causa  sufficiente,  po- 
nitur ejus  effectus,  non  autem  effectus  extraneus  a causa:  hoc  enim  esset  ex 
insufficientia  causae,  ac  sic  calidum  non  calefaceret.  Proprius  autem  effectus 
voluntatis  est  ut  sit  hoc  quod  voluntas  vult : si  autem  aliquid  aliud  esset 
quam  voluntas  velit,  non  poneretur  effectus  proprius  causae,  sed  alienus  ab 
ea.  Voluntas  autem,  sicut  dictum  est,  sicut  vult  hoc  esse  tale,  ita  vuk  hoc 
esse  tunc;  unde  oportet,  ad  hoc  quod  voluntas  sit  sufficiens  causa,  quod  ef- 
fectus sit  quando  voluntas  est,  scilicet  quando  voluntas  effectum  esse  dispo- 
suit. In  his  autem  quae  a causa  naturaliter  agente  procedunt,  secus  est,  quia 
actio  naturae  est,  secundum  quod  ipsa  est:  unde  ad  esse  causae  sequi  oportet 
effectum.  Voluntas  autem  agit  non  secundum  modum  sui  esse,  sed  secundum 
modum  sui  propositi:  et  ideo  sicut  effectus  naturalis  agentis  sequitur  esse 
agentis,  si  sit  sufficiens ; ita  effectus  agentis  per  voluntatem  sequitur  modum 
propositi. 

Ex  his  etiam  patet,  quod  divinae  voluntatis  non  retardatur  effectus,  quamvis 
non  semper  fuerit,  voluntate  de  eo  exsistente,  ut  quarta  ratio  supponebat: 
nam  sub  voluntate  divina  cadit  non  solum  quod  ejus  effectus  sit,  sed  quod 
tunc  sit.  Hoc  igitur  volitum  quod  est  tunc  creaturam  esse,  non  retardatur  1 
quia  tunc  incipit  creatura  esse,  quando  Deus  ab  aeterno  disposuit. 

Non  est  autem  ante  totius  creaturae  inchoationem  diversitatem  aliquam 
partium  alicujus  durationis  accipere,  ut  in  quinta  ratione  supponebatur,  nam 
nihil  mensuram  non  habet,  nec  durationem.  Dei  autem  duratio,  quae  est 
aeternitas,  non  habet  partes,  sed  est  simplex  omnino,  non  habens  prius  et 
posterius,  cum  Deus  sit  immobilis,  ut  in  primo  (c.  13.)  ostensum  est.  Non 
est  igitur  comparare  inchoationem  totius  creaturae  ad  aliqua  diversa  signata 
in  aliqua  praexsistente  mensura,  ad  quae  initium  creaturarum  similiter,  vel 
dissimiliter  se  possit  habere,  ut  oporteat  rationem  esse  apud  agentem  quare 
in  hoc  signato  illius  durationis  creaturam  in  esse  produxerit,  et  non  in  alia 
praecedenti,  vel  sequenti;  quae  quidem  ratio  requireretur  si  aliqua  duratio 
in  partes  divisibiles  esset  praeter  totam  creaturam  productam : sicut  accidit 
in  particularibus  agentibus,  a quibus  producitur  effectus  in  tempore,  non 
autem  ipsum  tempus.  Deus  autem  simul  in  esse  produxit  et  creaturam,  et 

tempus;  non  est  igitur  ratio  quare  nunc  et  non  prius,  in  hoc  consideranda, 
sed  solum  quare  non  semper:  sicut  per  simile  in  loco  apparet:  particulari: 
■enim  corpora,  sicut  in  tempore  determinato,  ita  etiam  in  loco  detenninato 
producuntur;  et  quia  habent  extra  se  tempus  et  locum  a quibus  continentur, 
oportet  esse  rationem  quare  magis  in  hoc  loco,  et  in  hoc  tempore  produ- 
cuntur quam  in  alio.  In  toto  autem  coelo,  extra  quod  non  est  locus,  et  cum 
quo  universalis  locus  omnium  producitur,  non  est  ratio  consideranda  quare 
hic  et  non  ibi  constitutum  est:  quam  rationem  quia  quidam  considerandam 
putabant,  deciderunt  in  errorem,  ut  ponerent  infinitum  in  corporibus;  et  si- 
militer in  productione  totius  creaturae,  extra  quam  non  est  tempus,  et  cum 
qua  simul  tempus  producitur,  non  est  attendenda  ratio  quare  nunc,  et  non 
prius,  ut  per  hoc  ducamur  ad  concedendum  temporis  infinitatem,  sed  solum 
quare  non  semper,  vel  quare  post  non  esse,  vel  cum  aliquo  principio. 

Ad  hoc  autem  inquirendum  sexta  ratio  inducebatur  ex  parte  finis,  qui 
solus  inducere  potest  necessitatem  in  his  quae  voluntate  aguntur.  Finis  au- 
tem divinae  voluntatis  non  potest  esse  nisi  ejus  bonitas:  non  autem  agit 
propter  hunc  finem  producendum  in  esse,  sicut  artifex  agit  propter  consti- 
tutionem artificiati,  cum  bonitas  ejus  sit  aeterna  et  immutabilis,  ita  quod  ei 
nihil  accrescere  potest.  Nec  etiam  potest  dici,  quod  propter  ejus  meliora- 
tionem Deus  agat;  nec  etiam  agit  propter  hunc  finem  acquirendum  sibi,  sicut 
rex  pugnat,  ut  acquirat  civitatem : ipse  enim  est  sua  bonitas.  Restat  igitur  quod 
agat  propter  finem,  in  quantum  effectum  producit  ad  participationem  finis.  In 
producendo  igitur  res  sif  propter  finem,  uniformis  habitudo  finis  ad  agentem 
non  est  consideranda  ut  ratio  operis  sempiterni,  sed  magis-  est  attendenda 
habitudo  finis  ad  effectum,  qui  sit  propter  finem,  ut  taliter  producatur  effe- 
ctus, qualiter  convenientius  ordinetur  ad  finem  : unde  per  hoc  quod  finis 
uniformiter  se  habet  ad  agentem,  non  potest  concludi,  quod  effectus  sit  sem- 
piternus. 

Nec  est  necessarium  effectum  divinum  semper  fuisse,  propter  hoc  quod 
sic  convenientius  ordinetur  ad  finem,  ut  septima  ratio  procedere  videbatur, 
sed  convenientius  ordinatur  ad  finem  propter  hoc  quod  est  non  semper  fuisse. 
Omne  enim  agens  producens  effectum  in  participationem  suae  formae,  inten- 
dit in  eo  inducere  suam  similitudinem.  Sic  igitur  divinae  voluntati  conveniens 
fuit  in  suae  bonitatis  participationem  creaturam  producere,  ut  sua  similitu- 
dine divinam  bonitatem  repraesentaret.  Non  autem  potest  esse  talis  repraesen- 
tatio per  modum  aequalitatis,  sicut  effectus  univocus  suam  causam  reprae- 
sentat, ut  sic  oporteat  ab  infinita  bonitate  aeternos  effectus  produci,  sed  sicut 
excedens  repraesentatur  ab  eo  quod  exceditur ; excessus  autem  divinae  boni- 
tatis supra  creaturam  per  hoc  maxime  exprimitur  quod  creaturae  non  sem- 
per fuerunt ; ex  hoc  enim  apparet  expresse  quod  omnia  alia,  praeter  ipsum, 
eum  habent  sui  esse  auctorem,  et  quod  virtus  ejus  non  obligatur  ad  hujus- 
modi effectus  producendos  sicut  natura  ad  effectus  naturales;  et  per  conse- 
quens quod  est  voluntate  agens  et  intelligens.  Quorum  contraria  quidam 
posuerunt,  aeternitatem  creaturarum  supponentes. 

Sic  igitur  ex  parte  agentis  nihil  est  quod  aeternitatem  creaturarum  nos 
ponere  cogat. 

CAPUT  XXXVI. 

SOLUTIO  RATIONUM  SUMPTARUM  EX  PARTE  RERUM  FACTARUM. 

Similiter  etiam  nec  ex  parte  creaturae  est  aliquid  quod  nos  ad  ejus  ae- 
ternitatem ponendam  de  necessitate  inducat. 

Necessitas  enim  essendi  quae  in  creaturis  invenitur,  ex  quo  prima  ratio 
■sumitur,  est  necessitas  ordinis,  ut  in  praecedentibus  (c.  30.)  est  ostensum. 
Necessitas  autem  ordinis  non  cogit  ipsum,  cui  talis  inest  necessitas,  semper 
fuisse,  ut  ostensum  est  supra  (c.  31.);  licet  enim  substantia  coeli,  per  hoc 
-quod  caret  potentia  ad  non  esse,  habeat  necessitatem  ad  esse,  haec  tamen 
necessitas  non  sequitur  ejus  substantiam.  Unde,  substantia  ejus  jam  in  esse 
instituta,  talis  necessitas  impotentialitatem  non  essendi  inducit,  non  autem 
facit  esse  impossibile  coelum  non  esse,  in  consideratione  qua  agitur  de  pro- 
ductione substantiae  ipsius. 

Similiter  etiam  virtus  essendi  semper,  ex  qua  procedebat  secunda  ratio, 
praesupponit  substantiae  productionem;  unde,  quum  de  productione  sub- 
stantiae coeli  agitur,  talis  virtus  sempiternitatis  argumentum  sufficiens  esse 
non  potest. 

Motus  etiam  sempiternitatem  non  cogit  nos  ponere  ratio  consequenter 
inducta.  Jam  enim  patet  quod,  absque  mutatione  Dei  agentis,  potest  esse 
quod  novum  agat,  non  sempiternum.  Si  autem  possibile  est  ab  eo  aliquid 
agi  de  novo,  patet  quod  et  moveri;  nam  motus  dispositionem  voluntatis  ae- 
‘ernae  sequitur  de  motu  non  semper  essendo. 

Similiter  etiam  intentio  naturalium  agentium  ad  specierum  perpetuita- 
tem, ex  qua  quarta  ratio  procedebat,  praesupponit  naturalia  agentia  jam 
producta;  unde  locum  non  habet  haec  ratio  nisi  in  rebus  naturalibus  jam  in 
esse  productis,  non  autem  quum  de  rerum  productione  agitur.  — Utrum 
^utem  necesse  sit  ponere  generationem  perpetuo  duraturam,  in  sequentibus 
ostendetur. 

Ratio  etiam  quinta,  ex  tempore  inducta,  aeternitatem  motus  magis  sup- 
ponit quam  probet.  Quum  enim  prius  et  posterius  et  continuitas  temporis 
sequatur  prius  et  posterius  et  continui*  .tem  motus,  secundum  Aristotelis 
doctrinam  (quarto  Phys.  t.  c.  99.),  paiet  quod  ideo  idem  instans  est  principium 
futuri  et  finis  praeteriti,  quia  aliquid  signatum  in  motu  est  principium  et 
finis  diversarum  partium  motus.  Non  oportebit  igitur  omne  instans  hujus- 
modi esse,  nisi  omne  signum  in  tempore  acceptum  sit  medium  inter  prius  et 
posterius  in  motu;  quod  est  ponere  motum  sempiternum.  Ponens  autem 
motum  esse  non  sempiternum  potest  dicere  primum  instans  temporis  esse 
principium  futun  et  nullius  praeteriti  finem.  Nec  repugnat  successioni  tem- 
poris quod  ponatur  in  ipso  aliquod  nunc  principium  et  non  finis,  propter  hoc 
quod  linea  in  qua  ponitur  punctus  aliquis  principium  et  non  finis,  est  stans 
et  non  fluens;  quia  etiam  in  motu  aliquo  particulari,  qui  etiam  non  est 
stans  sed  fluens,  signari  aliquid  potest  ut  principium  motus  tantum  et  non 
ut  finis  ; aliter  enim  omnis  motus  esset  perpetuus,  quod  est  impossibile. 

Quod  autem  prius  ponitur  non  esse  temporis  quam  ejus  vsse  si  tempus 
incepit,  non  cogit  nos  dicere  quod,  si  ponitur  tempus  esse,  ponatur  non 
esse,  ut  sexta  ratio  concludebat.  Nam  prius,  quod  dicimus  antequam  tempus 
esset,  non  ponit  aliquam  temporis  partem  in  re,  sed  solum  in  imaginatione; 

quum  enim  dicimus:  tempus  habet  esse  post  non  esse,  intelligimus  quod  noa 
fuit  aliqua  pars  temporis  ante  hoc  nunc  signatum ; sicut  quum  dicimus  quod 
supra  coelum  nihil  est,  non  intfelligimus  quod  aliquis  locus  sit  extra  coelum», 
qui  possit  dici  supra  respectu  coeli,  sed  quod  non  est  locus  eo  superior.  Utro- 
bique  autem  imaginatio  potest  mensuram  aliquam  rei  exsistenti  apponere,  ra- 
tione cujus,  sicut  non  est  ponenda  quantitas  corporis  infinita,  ut  dicitur  in 
tertio  Phys.  (t.  c.  60.),  ita  nec  tempus  in  aeternum. 

Veritas  autem  propositionum,  quam  oportet  concedere  etiam  propositio- 
nes negantem,  ex  qua  septima  ratio  procedebat,  habet  necessitatem  ordinis 
qui  est  praedicati  ad  subjectum;  unde  non  cogit  aliquam  rem  esse  semper» 
nisi  forte  intellectum  divinum,  in  quo  est  radix  omnis  veritatis,  ut  in  primo 
(c.  51.)  ostensum  est. 

Patet  igitur  quod  rationes  ex  creaturis  inductae  non  cogunt  ad  mundi 
aeternitatem  ponendam. 


CAPUT  XXXVII. 

SOLUTIONES  RATIONUM  SUMPTARUM  EX  PARTE  FACTIONIS  RERUM*.' 

Restat  autem  ostendere  quod  nec  ex  parte  productionis  rerum  aliqua  ratia 
sumpta  cogere  possit  ad  idem. 

Communis  enim  philosophorum  positio  ponentium  ex  nihilo  nihil  fieri» 
ex  qua  prima  ratio  procedebat,  veritatem  habet  secundum  illud  fieri  quod 
ipsi  considerabant.  Quia  enim  omnis  nostra  cognitio  a sensu  incipit,  qui  sin- 
gularium est,  a particularibus  considerationibus  ad  universales  consideratio- 
humana  profecit ; unde,  principium  rerum  perquirentes,  particulares  factiones 
entium  tantum  consideraverunt,  inquirentes  qualiter  vel  hic  ignis  vel  hic  lapis 
fiat.  Et  ideo  primi,  magis  extrinsece  quam  oporteret  fieri  rem  considerantes, 
posuerunt  rem  fieri  solum  secundum  quasdam  accidentales  dispositiones,  ut 
rarum,  densum  et  hujusmodi,  dicentes  per  consequens  fieri  nihil  esse  nisi  al- 
terari, propter  hoc  quod  ex  ente  in  actu  unumquodque  fieri  intelligebant.  Po- 
steriores vero,  magis  intrinsece  rerum  factionen  considerantes,  ad  fieri 'rerum 
secundum  substantiam  processerunt,  ponentes  quod  non  ooortet  aliquid  fieri 
ex  ente  in  actu  nisi  per  accidens,  sed  per  se  ex  ente  in 'potentia'  Hoc  autem 
fieri,  quod  est  entis  ex  qualicunque  ente,  est  factio  particularis  entis,  quod 
quidem  fit  in  quantum  est  ens  hoc,  ut  homo  vel  ignis,  non  autem  in  quan- 
tum est  ens  universaliter ; ens  enim  prius  erat  quod  in  hoc  ens  transmutatur. 
Profundius  autem  ad  rerum  originem  ingredientes,  consideraverunt  ad  ul- 
timum totius  entis  creati  ab  una  prima  causa  processionem,  ut  ex  rationibus 
hoc  ostendentibus  supra  positis  patet  (c.  15.  et  16.).  In  hac  autem  processione 
totius  entis  a Deo,  non  est  possibile  fieri  aliquid  ex  aliquo  alio  praejacente;, 
non  enim  esset  totius  entis  creati  factio.  Et  hanc  quidem  factionem  non  atti- 
gerunt primi  naturales,  quorum  erat  communis  sententia,  ex  nihilo  nihil 
fieri;  vel  si  qui  eam  attigerunt,  non  proprie  nomen  factionis  ei  competere 
consideraverunt,  quum  nomen  factionis  motum  vel  mutationem  importet. 
In  hac  autem  totius  entis  origine  ab  uno  primo  ente,  intelligi  non  potest  tran- 
smutatio unius  entis  in  aliud,  ut  ostensum  est  (c.  17.);  propter  quod  nec  ad 
naturalem  philosophum  pertinet  hujusmodi  rerum  originem  considerare,  sed 
ad  philosophum  primum,  qui  considerat  ens  commune  et  ea  quae  sunt  sepa- 
rata a motu.  Nos  tamen  sub  quadam  similitudine  etiam  ad  illam  originem 

nomen  factionis  transferimus,  ut  dicamus  facta  ea  quorumcumque  essentia  ve) 
natura  ab  aliis  originem  habet. 

Ex  quo  patet  quod  nec  secunda  ratio  de  necessitate  concludit,  quae  ex 
ratione  motus  sumebatur.  Nam  creatio  mutatio  dici  non  potest  nisi  secundum 
metaphoram,  prout  creatum  consideratur  habere  esse  post  non  esse ; ratione 
cujus  aliquid  ex  alio  fieri  dicitur  etiam  eorum  quae  invicem  transmutationem 
non  habent,  ex  hoc  solo  quod  unum  eorum  est  post  alterum,  sicut  dies  ex 
nocte.  Nec  ratio  motus  inducta  ad  hoc  aliquid  facere  potest ; nam  quod  nullo 
modo  est  non  se  habet  aliquo  modo,  ut  possit  concludi  quod,  quando  incipit 
esse,  alio  modo  se  habeat  nunc  quam  prius. 

Ex  hoc  etiam  patet  quod  non  oportet  aliquam  potentiam  passivam  prae- 
cedere esse  totius  entis  creati,  ut  tertia  ratio  concludebat.  Hoc  enim  est  ne- 
cessarium in  illis  quae,  per  motum,  essendi  principium  sumunt,  eo  quod  motus 
est  actus  exsistentis  in  potentia.  Possibile  autem  fuit  ens  creatum  esse  ante- 
quam esset,  per  potentiam  agentis,  per  quam  et  esse  incepit,  vel  propter  ha- 
bitudinem terminorum  in  quibus  nulla  repugnantia  invenitur;  quod  quidem 
possibile  secundum  nullam  potentiam  dicitur,  ut  patet  per  Philosophum  in 
quinto  Metaph.  (c.  17.);  hoc  enim  praedicatum,  quod  est  esse,  non  repugnat 
huic  subjecto,  quod  est  mundus  vel  homo,  sicut  commensurabile  repugnat 
diametro:  et  sic  sequitur  quod  non  sit  impossibile  esse,  et  per  consequens 
quod  sit  possibile  esse  antequam  esset,  etiam  nulla  potentia  exsistente.  In  his 
autem  quae  per  motum  fiunt,  oportet  prius  fuisse  possibile  per  aliquam  pas- 
sivam potentiam ; in  quibus  Philosophus  in  septimo  Metaph.  (t.  c.  22.)  hac 
utitur  ratione. 

Patet  igitur  etiam  ex  hoc,  quod  nec  quarta  ratio  ad  propositum  concludit. 
Nam  fieri  non  simul  est  causa  esse  rei,  in  his  quae  per  motum  fiunt,  in  quorum 
fieri  successio  invenitur;  in  his  autem  quae  non  fiunt  per  motum,  non  prius 
est  fieri  quam  esse. 

Sic  igitur  evidenter  apparet  quod  nihil  prohibet  ponere  mundum  non 
semper  fuisse;  quod  fides  catholica  ponit  (Gen.  I.  1.):  In  principio  creavit  Deus 
coelum  et  terram.  Et  (Prov.  VII.  22.)  de  Deo  dicitur:  Antequam  quidquam  fa- 
ceret a principio , etc. 

CAPUT  XXXVIII. 

RATIONES  QUIBUS  CONANTUR  ALIQUI  OSTENDERE 
MUNDUM  NON  ESSE  AETERNUM, 

ET  SOLUTIONES  EARUM. 

Sunt  autem  quaedam  rationes  a quibusdam  inductae  ad  probandum  mun- 
dum non  semper  fuisse,  sumptae  ex  his. 

Eum  enim  esse  omnium  rerum  causam  demonstratum  est.  Causam  autem 
oportet  duratione  praecedere  ea  quae  per  actionem  causae  fiunt. 

Item:  quum  totum  ens  a Deo  sit  creatum,  non  potest  dici  factum  esse  ex 
aliquo  ente;  et  sic  relinquitur  quod  sit  factum  ex  nihilo,  et  per  consequens 
quod  habeat  esse  post  non  esse. 

Adhuc:  quia  infinita  non  est  transire:  si  autem  mundus  semper  fuisset, 
essent  jam  infinita  pertransita,  quia  quod  praeteritum  est  pertransitum  est; 
sunt  autem  infiniti  dies  vel  circulationes  solis  praeteritae,  si  mundus  semper 
fuit. 

Praeterea:' sequitur  quod  infinito  fiat  additio,  quum  ad  dies  vel  circula- 
tiones praeteritas  quotidie  de  novo  addatur. 

Amplius:  sequitur  quod  in  causis  efficientibus  sit  procedere  in  infinitum, 
si  generatio  fuit  semper;  quod  oportet  dicere,  mundo  semper  exsistente;  nam 
filii  causa  est  pater,  et  hujus  alius,  et  sic  in  infinitum. 

Rursus:  sequitur  quod  sint  .infinita,  scilicet  infinitorum  hominum  praete- 
ritorum animae  immortales. 

Has  autem  ratones,  quia  usquequaque  non  de  necessitate  concludunt,  licet 
probabilitatem  habeant,  sufficit  tangere  solum,  ne  videatur  fides  catholica  in 
vanis  rationibus  constituta,  et  non  potius  in  solidissima  Dei  doctrina;  et  ideo 
conveniens  videtur,  ponere  qualiter  obvietur  eis  per  eos  qui  aeternitatem 
mundi  posuerunt. 

Quod  enim  primo  dicitur,  agens  de  necessitate  praecedere  effectum  qui 
per  suam  operationem  fit,  verum  est  in  his  quae  agunt  aliquid  per  motum, 
quia  effectus  non  est  nisi  in  termino  motus;  agens  autem  necesse  est  esse 
etiam  quum  motus  incipit ; in  his  autem  quae  in  instanti  agunt,  hoc  non  est 
necesse;  sicut  simul,  dum  sol  est  in  puncto  orientis,  illuminat  nostrum  he- 
misphaerium. Quod  etiam  secundo  dicitur  non  est  efficax.  Hi  enim  quod  est, 
ex  aliquo  aliquid  fieri , contradictorium  oportet  dare,  si  hoc  non  detur,  est  non 
ex  aliquo  fieri,  non  autem  quod  est  ex  nihilo,  nisi  sub  sensu  primi;  ex  quo 
concludi  non  potest  quod  fiat  post  non  esse. 

Quod  etiam  tertio  ponitur  non  est  cogens.  Nam  infinitum,  etsi  non  sit 
iimul  in  actu,  potest  tamen  esse  in  successione,  quia  sic  quodlibet  infinitum 
acceptum  finitum  est.  Quaelibet  igitur  circulatio  praecedentium  transiri  potuit, 
quia  finita  fuit;  in  omnibus  autem  simul,  si  mundus  semper  fuisset,  non  esset 
accipere  primam,  et  ita  nec  transitum,  qui  semper  exigit  duo  extrema. 

Quod  etiam  quarto  proponitur  debile  est.  Nam  nihil  prohibet  infinito  ex 
ea  parte  additionem  fieri  qua.e  est  finitum.  Ex  hoc  autem  quod  ponitur  tempus 
aeternum,  sequitur  quod  sit  infinitum  ex  parte  ante,  sed  finitum  ex  parte  post : 
nam  praesens  est  terminus  praeteriti. 

Quod  etiam  quinto  objicitur  non  cogit,  quia  causas  agentes  in  infinitum 
procedere  est  impossibile,  secundum  philosophos  (secundo  Metaph.  t.  c.  5.),  in 
causis  simul  agentibus;  quia  oportet  effectum  dependere  ex  actionibus  in- 
finitis simul  exsistentibus;  et  hujusmodi  sunt  causae  per  se  infinitae,  quia 
earum  infinitas  ad  causatum  requiritur.  In  causis  autem  non  simul  agentibus, 
hoc  non  est  impossibile,  secundum  eos  qui  ponunt  generationem  perpetuam. 
Haec  autem  infinitas  accidit  causis;  accidit  enim  patri  Socratis  quod  sit  al- 
terius filius  vel  non  filius;  non  autem  accidit  baculo,  in  quantum  movet  la- 
pidem, quod  sit  motus  a manu;  movet  enim  in  quantum  est  motus. 

Quod  autem  de  animabus  objicitur  difficilius  est;  sed  tamen  ratio  non 
est  muVjn  utilis,  quia  multa  supponit.  Quidam  namque  aeternitatem  mundi 
ponentium,  posuerunt  etiam  humanas  animas  non  esse  post  corpus:  quidam 
vero,  quod  ex  omnibus  animabus  non  maneat  nisi  intellectus  separatus,  vel 
agens,  secundum  quosdam,  vel  etiam  possibilis  secundum  alios;  quidam 
autem  posuerunt  circulationem  in  animabus,  dicentes  quod  eaedem  animae 
post  aliqua  saecula  in  corpora  revertantur;  quidam  vero  pro  inconvenienti 
non  habent  quod  sint  aliqua  infinita  actu  in  his  quae  ordinem  non  habent. 

Potest  autem  efficacius  procedi  ad  hoc  ostendendum  ex  fine  divinae  vo- 
luntatis, ut  supra  (c.  35.)  tactum  est.  Finis  enim  divinae  voluntatis  in  rerum 
productione  est  ejus  bonitas,  in  quantum  per  causata  manifestatur:  potissime 

autem  manifestatur  divina  virtus  et  bonitas  per  hoc  quod  res  aliae  praeter 
ipsum  non  semper  fuerunt:  ex  hoc  enim  ostenditur  manifeste  quod  res  aliae 
praeter  ipsum  ab  ipso  esse  habent,  quia  non  semper  fuerunt.  Ostenditur  etiam 
quod  non  agit  per  necessitatem  naturae,  et  quod  virtus  sua  est  infinita  in 
agendo.  Hoc  enim  convenientissimum  fuit  divinae  bonitati,  ut  rebus  creatis 
principium  durationis  daret. 

Ex  his  autem  quae  praedicta  sunt,  vitare  possumus  diversos  errores  Genti- 
lium philosophorum,  quorum  quidam  posuerunt  mundum  aeternum,  quidam 
materiam  mundi  aeternam,  ex  qua  ex  aliquo  tempore  mundus  coepit  gene- 
rari, vel  a casu,  vel  ab  aliquo  intellectu,  aut  etiam  amore,  aut  lite;  ab  omnibus 
enim  his  ponitur  aliquid  praeter  Deum  aeternum,  quod  fidei  catholicae  re- 
pugnat. 


CAPUT  XXXIX. 

QUOD  DISTINCTIO  RERUM  NON  EST  A CASU. 

(Dt?  pot.  quaest.  III.  art.  16.). 

Expeditis  autem  his  quae  ad  rerum  productionem  pertinent,  restat  pro- 
sequi ea  quae  sunt  consideranda  in  rerum  distinctione ; in  quibus  primo  oportet 
ostendere  quod  rerum  distinctio  non  est  a casu ; casus  enim  non  contingit 
nisi  in  possibilibus  aliter  se  habere:  quae  enim  sunt  ex  necessitate, et  semper, 
non  dicimus  esse  a casu.  Ostensum  est  autem  supra  (c.  30.)  quasdam  res 
creatas  esse,  in  quarum  natura  non  est  possibilitas  ad  non  esse,  sicut  sunt 
substantiae  immateriales,  et  absque  contrarietate.  Substantias  igitur  eorum 
impossibile  est  esse  a casu.  Sunt  autem  per  suam  substantiam  ad  invicem 
distinctae.  Earum  igitur  distinctio  non  est  a casu. 

Amplius:  cum  casus  sit  tantum  in  possibilibus  aliter  se  habere;  princi- 
pium autem  'hujus  possibilitatis  est  materia,  non  autem  forma,  quae  magis 
determinat  possibilitatem  materiae  ad  unum ; ea  autem  quorum  distinctio  est 
a forma,  non  distinguuntur  a casu,  sed  forte  ea  quorum  distinctio  est  a ma- 
teria; specierum  autem  distinctio 'est  a forma;  singularium  autem  ejusdem 
speciei  a materia.  Distinctio  igitur  rerum  secundum  speciem  non  potest  esse 
a casu;  sed  forte  aliquorum  individuorum  casus  potest  esse  distinctivus. 

Adhuc : cum  materia  sit  principium  et  causa  rerum  casualium,  ur  ostensum 
est  (praec.  rat.),  in  eorum  factione  potest  esse  casus  quae  ex  materia  gene- 
rantur. Ostensum  est  autem  supra  (c.  .16.),  quod  prima  rerum  productio  in 
esse  non  est  ex  materia.  In  ea  igitur  casus  locum  habere  non  potest.  Oportet 
autem  quod  prima  rerum  productio  cum  distinctione  fuerit,  cum  multa  in- 
veniantur in  rebus  creatis  quae  neque  ex  invicem  generantur,  neque  ex  aliquo 
uno  communi,  quia  non  conveniunt  in  materia.  Non  est  igitur  possibile  quod 
rerum  distinctio  sit  a casu. 

Item:  causa  per  se,  prior  est  ea  quae  est  per  accidens.  Si  igitur  poste- 
riora sint  a causa  per  se  determinata,  inconveniens  est  dicere  priora  esse  a 
causa  per  accidens  indeterminata.  Distinctio  autem  rerum  praecedit  natura- 
liter motus  et  operationes  rerum : determinati  enim  motus  et  operationes 
sunt  rerum  determinatarum,  et  distinctarum.  Motus  autem  et  operationes 
rerum  sunt  a causis  per  se,  et  determinatis,  cum  inveniantur  aut  semper,  aut 
in  pluribus  ex  suis  causis  eodem  modo  procedere.  Ergo  et  distinctio  rerum 

est  a causa  per  se,  et  determinata,  non  a casu,  qu.  est  causa  per  accidens 
indeterminata. 

Amplius:  cujuslibet  rei  procedentis  ab  agente  per  intellectum  et  volun- 
tatem, forma  est  ab  agente  intenta.  Ipsa  autem  universitas  creaturarum  Deum 
habet  auctorem,  qui  est  agens  per  voluntatem,  et  intellectum,  ut  ex  prae- 
missis (c.  23.)  patet.  Nec  in  virtute  sua  defectus  aliquis  esse  potest,  ut  sic  de- 
ficiat a sua  intentione,  cum  sua  virtus  sit  infinita,  ut  supra  ostensum  est  (c.  43.). 
Oportet  igitur  quod  forma  universi  sit  a Deo  intenta,  et  volita.  Non  est  igitur 
a casu:- casu  enim  esse  dicimus  quae  praeter  intentionem  agentis  sunt.  Forma 
autem  universi  consistit  in  distinctione  et  ordine  partium  ejus.  Non  est  igitur 
distinctio  rerum  a casu. 

Adhuc:  id  quod  est  bonum, et  optimum  in  effectu,  est  finis  productionis 
illius.  Sed  bonum  et  optimum  universi  consistit  in  ordine  partium  ipsius  ad 
invicem,  qui  sine  distinctione  esse  non  potest.  Per  hunc  enim  ordinem  uni- 
versum in  sua  totalitate  constituitur,  quae  est  optimum  ipsius.  Ipse  igitur 
ordo  partium  universi,  et  distinctio  earum,  est  finis  productionis  universi:  non 
est  igitur  distinctio  rerum  a casu. 

Hanc  autem  veritatem  sacra  Scriptura  profitetur,  ut  patet  Genesu  I.  ubi 
cum  primo  dicitur:  In  principio  creavit  Deus  coelum  et  terram,  subjungit:  Di- 
stinxit Deus  lucem  a tenebris  (4.),  et  sic  de  aliis,  ut  non  solum  rerum  creatio, 
sed  etiam  rerum  distinctio  a Deo  esse  ostendatur,  non  a casu,  sed  quasi 
bonum  et  optimum  universi;  unde  subditur  (31.):  Vidit  Deus  cuncta  quae  fe- 
cerat, et  erant  valde  bona. 

Per  hoc  autem  excluditur  opinio  antiquorum  naturalium,  ponentium  cau- 
sam materialem  solam  et  unam,  ex  qua  omnia  fiebant  raritate  et  densitate: 
hos  enim  necesse  est  dicere  distinctionem  rerum  quas  in  universo  videmus, 
non  ex  alicujus  ordinante  intentione  provenisse,  sed  ex  materiae  fortuito  motu. 
Similiter  etiam  excluditur  error  Democriti,  et  Leucippi,  ponentium  infinita 
principia  materialia,  scilicet  indivisibilia  corpore  ejusdem  naturae,  sed  diffe- 
rentia figuris,  ordine,  et  positione,  ex  quorum  concursu,  quem  oportebat  esse 
fortuitum,  cum  causam  agentem  negarent,  ponebant  esse  diversitatem  in  rebus, 
propter  tres  praedictas  athomorum  differentias,  scilicet  figurae,  ordinis,  et 
positionis: 'unde  sequebatur  distinctionem  rerum  esse  fortuitam,  quod  ex  prae- 
• missis  patet  esse  falsum. 


CAPUT  XL. 

QUOD  MATERIA  NON  EST  PRIMA  CAUSA  DISTINCTIONIS  RERUM. 

(De  pot.  quaest.  III.  ari.  16.). 

Ex  his  autem  ulterius  apparet,  quod  rerum  distinctio  non  est  propter  ma- 
teriae diversitatem  sicut  propter  primam  causam.  Ex  materia  enim  nihil  de- 
terminatum provenire  potest,  nisi  casualiter,  eo  quod  materia  ad  multa  pos- 
sibilis est ; ex  quibus  si  unum  tantum  proveniat,  hoc  ut  in  paucioribus  contingens 
necesse  est  esse.  Hujusftiodi  autem  est  quod  casualiter  evenit,  et  praecipue 
sublata  intentione  agentis.  Ostensum  est  autem  (c.  59.)  quod  rerum  distin- 
ctio non  est  a casu.  Relinquitur  igitur  quod  non  sit  propter  materiae  diver- 
sitatem sicut  propter  primam  causam. 

Adhuc:  ea  quae  sunt  ex  intentione  agentis,  non  sunt  propter  materiam 
■sicut  propter  primam  causam;  causa  enim  agens  prior  est  in  causando  quam 
materia,  quia  materia  non  fit  actu  causa,  nisi  secundum  quod  est  mota  ab 
agente.  Unde  si  aliquis  effectus  consequitur  dispositionem  materiae,  et  inten- 
tionem agentis,  non  est  ex  materia  sicut  ex  causa  prima;  et  propter  hoc  vi- 
demus quod  ea  quae  reducuntur  in  materiam  sicut  in  causam  primam,  sunt 
praeter  intentionem  agentis,  sicut  monstra  et  alia  peccata  naturae  Forma 
autem  est  ex  intentione  agentis,  quod  ex  hoc  patet.  Agens  enim  agit  sibi  si- 
mile secundum  formam;  et  si  aliquando  deficiat,  hoc  est  a casu  propter  ma- 
teriam. Formae  igitur  non  sequuntur  dispositionem  materiae  sicut  primam 
causam,  sed  magis  e converso  materiae  sic  disponuntur,  ut  sint  tales  formae. 
Distinctio  autem  rerum  secundum  speciem  est  per  formas.  Distinctio  igitur 
rerum  non  est  propter  materiae  diversitatem  sicut  propter  primam  causam. 

Amplius:  distinctio  rerum  non  potest  provenire  ex  materia  nisi  in  illis 
quae  ex  materia  praeexsistente  fiunt.  Multa  autem  sunt  ab  invicem  distincta 
in  rebus  quae  non  possunt  ex  praeexsistente  materia  fieri,  sicut  patet  de  cor- 
poribus coelestibus,  quae  non  habent  contrarium,  ut  eorum  motus  ostendit. 
Non  igitur  potest  esse  prima  causa  distinctionis  rerum  diversitas  materiae. 

Item:  quaecumque  habentia  sui  esse  causam  distinguuntur,  habent  cau- 
sam suae  distinctionis:  unumquodque  enim  secundum  hoc  fit  ens  secundum 
quod  fit  unum  in  se  indivisum,  et  ab  alio  distinctum.  Sed  si  materia  sui  di- 
versitate est  causa  distinctionis  rerum,  oportet  ponere  materias  in  se  esse  di- 
stinctas; constat  autem  quod  materia  quaelibet  habet  esse  ab  alio,  per  hoc 
quod  suj^ra  ostensum  est  (c.  15.),  omne  quod  qualitercumque  est,  a Deo  esse. 
Ergo  aliud  est  causa  distinctionis  materiis.  Non  igitur  prima  causa  distin- 
ctionis rerum  potest  esse  diversitas  materiae. 

Adhuc:  cum  omnis  intellectus  agat  propter  bonum,  non  agit  melius  pro- 
pter vilius,  sed  e converso.  Et  similiter  est  de  natura.  Omnis  autem  res  pro- 
cedit a Deo  per  intellectum  agentem,  ut  ex  supradictis  (c.  23.)  patet.  Sunt 
igitur  a Deo  viliora  propter  meliora,  et  non  e converso.  Forma  autem  no- 
bilior est  materia,  cum  sit  perfectio,  et  actus  ejus.  Ergo  non  producit  solas 
formas  rerum  propter  tales  materias,  sed  magis  tales  materias  produxit,  ut  sint 
tales  formae.  Non  igitur  distinctio  specierum  in  rebus,  quae  est  secundum 
■formam,  est  propter  materiam,  sed  magis  materiae  sunt  creatae  diversae,  ut 
diversis  formis  conveniant. 

Per  hoc  autem  excluditur  opinio  Anaxagorae  ponentis  infinita  principia 
materialia  a principio  quidem  commixta  in  uno  confuso,  quae  postmodum 
intellectus  separando  rerum  distinctionem  constituit;  et  quorumcumque  alio- 
rum ponentium  diversa  principia  materialia  ad  distinctionem  rerum  cau- 
sandam. 


CAPUT  XLI. 

QUOD  DISTINCTIO  RERUM  NON  EST  PROPTER  DIVERSITATEM 
AUT  CONTRARIETATK-U  AGENTIUM. 

Ex  praemissis  etiam  ostendi  potest  quod  causa  distinctionis  rerum  non 
«st  diversitas,  aut  etiam  contrarietas  agentium.  Si  enim  diversi. agentes,  ea 
quibus  procedit  rerum  diversitas,  sun*  ordinati  ad  invicem,  oportet  quod  hu- 

jusmodi  ordinis  sit  aliqua  una  causa.  Nam  multa  non  uniuntur  nisi  per  ali 
quod  unun:  et  sic  illius  ordinis  est  prima  causa,  et  una  distinctionis  rerum. 
Si  vero  diversi  agentes  non  sint  ad  invicem  ordinati,  concursus  eorum  ad 
diversitatem  rerum  producendam  erit  per  accidens.  Distinctio  igitur  rerum 
erit  casualis;  cujus  contrarium  supra  (c.  39.)  ostensum  est.  . 

Item:  a diversis  causis  non  ordinatis  non  procedunt  effectus  ordinati,  nisi 
forte  per  accidens:  diversa  enim  in  quantum  hujusmodi,  non  faciunt  unum. 
Res  autem  distinctae  inveniuntur  habere  ordinem  ad  invicem,  non  casualiter» 
cum,  ut  in  pluribus,  unum  ab  alio  moveatur.  Impossibile  est  igitur  quod  di- 
stinctio rerum  sic  ordinatarum  sit  propter  diversitatem  agentium  non  ordi- 
natorum. 

Amplius:  quaecumque  habent  causam  suae  distinctionis,  non  possunt  esse 
prima  causa  distinctionis  rerum.  Sed  si  plura  entia  ex  aequo  accipiantur,  ne- 
cesse  est  quod  habeant  causam  suae  distinctionis.  Habent  enim  causam  es- 
sendi,  cum  omnia  entia  sint  ab  uno  primo  ente,  ut  supra  (c.  15.  huius  Libri) 
ostensum  est.  Idem  autem  est  causa  essendi  alicui,  et  distinctionis  ejus  ab 
aliis,  sicut  (c.  40.)  ostensum  est.  Non  potest  igitur  esse  prima  causa  distin- 
ctionis rerum  diversitas  agentium. 

Item:  si  diversitas  rerum  procedat  a diversitate  vel  contrarietate  diverso- 
rum agentium,  maxime  hoc  videtur,  quod  plures  ponunt,  de  contrarietate 
boni  et  mali;  ita  quod  omnia  bona  procedant  a bono  principio,  mala  autem 
a malo.  Bonutij  enim  et  malum  sunt  in  omnibus  generibus.  Non  potest  auteni 
esse  unum  primum  principium  omnium  malorum.  Cum  enim  ea  quae  sunt 
per  aliud  reducantur  ad  ea  quae  sunt  per  se,  oportebit  principium  activum  ma- 
lorum esse  per  se  malum.  Per  se  autem  dicimus  tale,  quod  per  essentiam 
suam  tale  est.  Ejus  igitur  essentia  non  erit  bona.  Hoc  autem  est  impossibile: 
omne  enim  quod  est,  in  quantum  est  ens,  necesse  est  esse  bonum : esse  namque 
suum  unumquodque  amat,  et  conservare  appetit.  Signum  autem  est  quia  ccn- 
trapugnat  unumquodque  suae  corruptioni.  Bonum  autem  est  quod  omnia 
appetunt.  Non  potest  igitur  distinctio  in  rebus  procedere  a duobus  contrariis 
principiis,  quorum  unum  sit  bonum,  et  aliud  malum. 

Adhuc:  omne  agens  agit  in  quantum  est  actu;  in  quantum  vero  est  actu» 
unumquodque  perfectum  est.  Perfectum  vero  omne,  in  quantum  hujusmodi» 
bonum  dicimus.  Omne  igitur  agens,  in  quantum  hujusmodi,  bonum  est.  Si 
quid  igitur  per  se  malum  est,  non  poterit  esse  agens : si  autem  est  malorum 
primum  principium,  oportet  esse  per  se  malum,  ut  ostensum  est  (paulo  ante). 
Impossibile  est  igitur  distinctionem  in  rebus  procedere  a duobus  principiis» 
bono  et  malo. 

Amplius:  si  omne  ens,  in  quantum  hujusmodi,  bonum  est,  malum  igitur» 
in  quantum  est  malum,  est  non  ens;  non  entis  autem,  in  quantum  hujus- 
modi, non  est  ponere  causam  agentem,  cum  omne  agens  agat  in  quantum 
est  ens  actu.  Agit  autem  unumquodque  sibi  simile.  Mali  igitur,  in  quantum 
est  hujusmodi,  non  est  ponere  causam  per  se  agentem.  Non  est  igitur  fieri 
reductionem  malorum  in  unam  primam  causam,  quae  per  se  sit  causa  Om- 
nium malorum. 

Adhuc:  quod  educitur  praeter  intentionem  agentis  non  habet  causam 
per  se,  sed  incipit  per  accidens,  sicut  cum  quis  invenit  thesaurum  fodiens  ad 
plantandum:  sed  malum  in  effectu  aliquo  non  potest  provenire  nisi  praeter 
intentionem  agentis,  cum  omne  agens  ad  bonum  intendat.  Bonum  enim  est 
quod  omnia  appetunt.  Malum  igitur  non  habet  causam  per  se,  sed  per  ac- 

cidens  incidit  in  effectibus  causarum.  Non  igitur  est  ponere  unum  primum 
principium  omnium  malorum. 

Praeterea:  contrariorum  agentium  sunt  contrariae  actiones.  Eorum  igitur 
quae  per  unam  actionem  producuntur  non  sunt  ponenda  principia  contraria. 
Bonum  autem  et  malum  eadem  actione  producuntur.  Eadem  enim  actione 
lqua  corrumpitur,  et  aer  generatur.  Non  sunt  igitur  propter  differentiam 
boni  et  mali  in  rebus  inventam  ponenda  principia  contraria. 

Amplius:  quod  omnino  non  est,  nec  bonum,  nec  malum  est;  quod  autem 
est,  in  quantum  est,  bonum  est,  ut  ostensum  est  (paulo  ante).  Oportet  igitur 
malum  esse  aliquid  in  quantum  est  non  ens;  hoc  autem  est  ens  privatum: 
malum  igitur,  in  quantum  hujusmodi,  est  ens  privatum,  et  ipsum  malum  est 
ipsa  privatio.  Privatio  autem  non  habet  causam  per  se  agentem,  quia  omne 
agens  agit  in  quantum  habet  formam;  et  sic  oportet  per  se  effectum  agentis 
esse  habens  formam,  cum  agens  agat  sibi  simile,  nisi  per  accidens.  Relinquitur 
igitur  quod  malum  non  habet  causam  per  se  agentem,  sed  incidit  per  acci- 
dens in  effectibus  causarum  per  se  agentium.  Non  est  igitur  unum  primum, 
et  per  se  malorum  principium,  sed  primum  omnium  principium  est  unum 
primum  bonum,  in  cujus  effectibus  consequitur  malum  per  accidens. 

Hinc  est  quod  (Isa.  XLV.  6.  et  7.)  dicitur : Ego  Dominus , et  non  est  alter 
Deus,  formans  lucem  et  creans  tenebras;  faciens  pacem,  et  creans  malum  : ego  Do- 
minus faciens  omnia  haec;  et  (Eccli.  XI.  14.):  Bona  et  mala,  vita  et  mors,  pau- 
pertas et  honestas  a Deo  sunt;  et  (in  eodem  XXXIII.  15.):  Contra  malum  bonum 
est,  et  contra  vitam  mors:  sic  et  contra  virum  justum  peccator;  et  sic  intuere  in 
omnia  opera  Altissimi,  duo  contra  duo,  unum  contra  unum. 

Dicitur  autem  Deus  facere  mala,  vel  creare,  in  quantum  creat  ea,  quae 
secundum  se  bona  sunt,  et  tamen  aliis  sunt  nociva;  sicut  lupus,  quamvis  in 
sua  specie  quoddam  bonum  naturae  sit,  tamen  ovi  est  malus:  et  similiter 
ignis  aquae,  in  quantum  est  ejus  corruptivus:  et  per  similem  modum  est  causa 
malorum  in  omnibus  quae  poenae  dicuntur.  Unde  dicitur  (Amos  III.  6.): 
Si  est  malum  in  civitate,  quod  Deus  non  fecerit;  et  hoc  est  quod  Gregorius 
dicit:  « Etiam  mala  quae  nulla  sua  natura  subsistunt  creantur  a Domino: 
sed  creare  mala  dicitur,  cum  res  in  se  bonas  creatas,  nobis  male  agentibus 
in  flagellum  format  » (tertio  Moral.  c.  9.  et  in  Job  c.  2.). 

Per  hoc  autem  excluditur  error  ponentium  prima  principia  contraria,  qui 
error  primo  incepit  ab  Empedocle:  posuit  enim  duo  prima  principia  agen- 
tia, amicitiam  et  litem:  quorum  amicitiam  dixit  esse  causam  generationis, 
litem  vero  corruptionis.  Ex  quo  videtur,  ut  Aristoteles  dicit  in  primo  Metaph. 
(c.  4.),  haec  duo,  bonum  et  malum,  prima  principia  contraria  posuisse.  Posuit 
autem  Pythagoras  duo  principia,  bonum  et  malum,  sed  non  per  modum 
principiorum  agentium,  sed  per  modum  formalium  principiorum.  Ponebat 
enim  haec  duo  esse  genera,  sub  quibus  omnia  alia  comprehenderentur,  ut 
patet  per  Philosophum  in  primo  Metaph.  (c.  5.). 

Hos  autem  antiquissimorum  philosophorum  errores,  qui  etiam  per  po- 
steriores philosophos  sunt  sufficienter  exclusi,  quidam  perversi  sensus  ho- 
mines doctrinae  christianae  adjungere  praesumpserunt,  quorum  primus  fuit 
Marchius  a quo  Marchiani  sunt  dicti:  qui  sub  nomine  Christiano  haeresim 
condidit,  opinatus  duo  sibi  adversa  principia;  quem  secuti  sunt  Cerdoniani, 
et  postmodum  Marchionistae,  et  ultimo  Manichaei,  qui  hunc  errorem  maxime 
diffuderunt. 

CAPUT  XLII. 

.QUOD  CAUSA  PRIMA  DISTINCTIONIS  RERUM 
NON  EST  SECUNDORUM  AGENTIUM  ORDO. 

Ex  eisdem  etiam  ostendi  potest  quod  rerum  distinctio  non  causatur  ex 
ordine  secundorum  agentium,  sicut  quidam  dicere  voluerunt,  quod  Deus, 
cum  sit  unus  et  simplex,  facit  tantum  unum  effectum,  qui  est  substantk 
primo  creata;  quae  quia  simplicitati  primae  causae  adaequari  non  potest 
cum  non  sit  actus  purus,  sed  habeat  aliquid  de  potentia  admixtum,  habet 
aliquam  multiplicitatem,  ut  ex  ea  ideo  pluralitas  aliqua  possit  prodire ; et  sic 
semper  effectibus  a simplicitate  causarum  deficientibus,  dum  multiplicantur 
•effectus,  diversitas  causarum  constituitur,  ex  quibus  universum  consistit. 
Haec  igitur  positio  toti  rerum  diversitati  non  unam  causam  assignat,  sed 
•singulas  causas  determinatas  effectibus : totam  autem  diversitatem  rerum  ex 
concursu  omnium  causarum  procedere  ponit.  Ea  autem  a casu  esse  dicimus 
•quae  ex  concursu  diversarum  causarum  proveniunt,  et  non  ex  aliqua  una 
causa  determinata.  Distinctio  igitur  rerum,  et  ordo  universi  erit  a casu. 

Amplius  : id  quod  est  optimum  in  rebus  creatis  reducitur  ut  in  primam 
causam  in  id  quod  est  optimum  in  causis ; oportet  enim  effectus  proportio- 
nales esse  causis.  Optimum  autem  in  omnibus  entibus  creatis  est  ordo  uni- 
versi, in  quo  bonum  universi  consistit ; sicut  in  rebus  humanis  bonum  gentis 
est  divinius  quam  bonum  unius.  Oportet  igitur  ordinem  universi  sicut  in  cau- 
sam primam  reducere  in  Deum,  quem  supra  (Lib.  I.  c.  41.)  ostendimus  esse 
summum  bonum.  Non  igitur  rerum  distinctio,  in  quo  ordo  consistit  universi, 
causatur  ex  causis  secundis,  sed  magis  ex  intentione  causae  primae. 

Adhuc:  absurdum  videtur  id  quod  est  optimum  in  rebus,  reducere  sicut 
in  causam,  in  rerum  defectum.  Optimum  autem  in  rebus  creatis  est  distin- 
ctio, et  ordo  ipsarum,  ut  ostensum  est  (c.  39).  Inconveniens  igitur  est  dicere, 
•quod  talis  distinctio  ex  hoc  causetur  quod  secundae  causae  deficiunt  a sim- 
plicitate causae  primae. 

Item : in  omnibus  causis  agentibus  ordinatis,  ubi  agitur  propter  finem, 
•oportet,  quod  fines  causarum  secundarum  sint  propter  finem  causae  primae, 
sicut  finis  militaris,  et  equestris,  et  frenifacientis  est  propter  finem  civilis. 
Processus  autem  entium  a primo  ente  est  per  actionem  ordinatam  ad  finem, 
cum  sit  per  intellectum,  ut  ostensum  est  (c.  23.).  Intellectus  autem  omnis 
propter  finem  agit.  Si  igitur  in  productione  rerum  sunt  aliquae  causae  se- 
cundae, oportet  quod  fines  earum,  et  actiones  sint  propter  finem  causae  pri- 
mae, qui  est  ultimus  finis  in  rebus  creatis.  Hic  autem  est  distinctio  et  ordo 
partium  universi,  qui  est  quasi  ultima  forma.  Non  igitur  hic  est  distinctio  in 
rebus,  et  ordo  propter  actiones  secundarum  causarum,  sed  magis  actiones 
secundarum  causarum  sunt  propter  ordinem  et  distinctionem  in  rebus  con- 
stituendam. 

Adhuc  : si  distinctio  partium  universi,  et  ordo  earum  est  proprius  effe- 
ctus causae  primae,  quasi  ultima  forma,  et  optimum  in  universo,  oportet  re- 
rum distinctionem,  et  ordinem  esse  in  intellectu  causae  primae.  In  rebus 
enim,  quae  per  intellectum  aguntur,  forma  quae  in  rebus  factis  producitur 
provenit  a forma  simili,  quae  est  in  intellectu,  sicut  domus  quae  est  in  ma- 
teria, a domo  quae  est  in  intellectu.  Forma  autem  distinctionis,  et  ordinis 

non  potest  esse  in  intellectu  agente  nisi  sint  ibi  formae  distinctorum  et  or- 
dinatorum. Sunt  igitur  in  intellectu  divino  formae  diversarum  rerum  distin- 
ctarum et  ordinatarum.  Nec  hoc  simplicitati  ipsius  repugnat,  ut  supra  osten- 
sum est  (Lib.  I.  c.  51.  et  seqq.).  Si  igitur  ex  formis  quae  sunt  in  intellectu 
proveniant  res  extra  animam  in  his  quae  per  intellectum  aguntur,  poterunt 
a prima  causa  immediate  causari  plura,  et  diversa,  non  obstante  divina  sim- 
plicitate, propter  quam  quidam  in  praedictam  positionem  inciderunt. 

Item:  actio  agentis  per  intellectum  terminatur  ad  formam  quam  intel- 
ligit,  non  ad  aliam,  nisi  per  accidens,  et  a casu.  Deus  autem  est  agens  per 
intellectum*  ut  ostensum  est  (c.  23.):  non  potest  ejus  actio  esse  casualis, 
cum  non  possit  in  sua  actione  deficere.  Oportet  igitur  quod  producat  effe- 
ctum suum  ex  hoc,  quod  ipsum  effectum  intelligit,  et  intendit.  Sed  per  quam 
rationem  intelligit  unum  effectum,  potest  et  multos  effectus  alios  a se  intel- 
ligere.  Potest  igitur  statim  multa  causare  absque  medio. 

Amplius:  sicut  supra  (c.  22.)  ostensum  est,  virtus  divina  non  limitatur 
ad  unum  effectum,  et  hoc  ex  ejus  simplicitate  provenit;  quia  quanto  aliqua 
virtus  est  magis  unita,  tanto  est  magis  infinita,  et  ad  plura  se  potest  exten- 
dere. Quod  autem  ex  uno  non  fiat  nisi  unum,  non  oportet  nisi  quando  agens 
ad  unum  effectum  determinatur.  Non  oportet  igitur  dicere,  quod  quia  Deus 
est  unus,  et  omnino  simplex,  ex  ipso  multitudo  provenire  non  possit  nisi 
mediantibus  aliquibus  ab  ejus  simplicitate  deficientibus. 

Praeterea:  ostensum  est  supra  (c.  21.),  quod  solus  Deus  potest  creare. 
Multa  autem  sunt  rerum,  quae  non  possunt  procedere  in  esse  nisi  per  crea- 
tionem : sicut  omnia  quae  non  sunt  composita  ex  forma  et  materia  contra- 
rietati  subjecta.  Hujusmodi  enim  ingenerabilia  oportet  esse,  cum  omnis  ge- 
neratio sit  ex  contrario,  et  ex  materia.  Talia  autem  sunt  omnes  intellectuales 
substantiae,  et  omnia  corpora  coelestia,  et  etiam  ipsa  materia  prima.  Opor- 
tet igitur  ponere  omnia  hujusmodi  immediate  a Deo  sumpsisse  sui  esse  prin- 
cipium. 

Hinc  est  quod  dicitur  (Genes.  I.  1.)  : In  principio  creavit  Deus  coelum  et 
terram;  et  (Job  XXXVII.  iS.):  Tu  forsitan  cum  eo  fabricatus  es  coelos,  qui  so- 
lidissimi quasi  aere  fundati  sunt  ? 

Excluditur  autem  ex  praedictis  opinio  Avicennae,  qui  dicit  (c.  4.),  quod 
Deus  intelligens  se  produxit  unam  intelligentiam  primam,  in  qua  jam  est  po 
tentia  et  actus,  quae  in  quantum  intelligit  Deum,  producit  intelligentiam  se- 
cundam; in  quantum  vero  intelligit  se  secundum  quod  est  in  actu,  producit 
animam  orbis;  in  quantum  vero  intelligit  se  secundum  quod  est  in  potentia, 
producit  substantiam,  orbis  primi;  et  sic  inde  procedens,  diversitatem  rerum 
instituit  per  causas  secundas. 

Excluditur  etiam  opinio  quorumdam  antiquorum  haereticorum,  qui  di- 
cebant Deum  non  creasse  mundum,  sed  angelos;  cujus  erroris  dicitur  primo 
fuisse  Simon  magus  inventor. 


CAPUT  XLIII. 

Q.U  OD  DISTINCTIO  RERUM  NON  EST  PER  ANGELUM 
INDUCENTEM  IN  MATERIAM  DIVERSAS  FORMAS. 

Sunt  autem  quidam  moderni  haeretici  qui  dicunt  Deum  omnium  visibi- 
lium creasse  materiam,  sed  per  aliquem  angelum  per  diversas  formas  fuisse 

distinctam:  cujus  opinionis  falsitas  manifeste  apparet.  Non  enim  coelestia 
corpora,  in  quibus  nulla  contrarietas  invenitur,  ex  aliqua  materia  possunt 
esse  formata;  omne  enim  quod  fit  ex  materia  praeexsistente,  oportet  ex  con- 
trario fieri.  Impossibile  est  igitur,  quod  ex  aliqua  materia  prius  a Deo  creata 
angelus  aliquis  coelestia  corpora  formaverit. 

Amplius:  coelestia  corpora  aut  in  nulla  materia  conveniunt  cum  corpo- 
ribus inferioribus,  aut  non  conveniunt  in  aliqua  materia  nisi  in  prima.  Nor» 
enim  coelum  est  ex  elementis  compositum,  nec  naturae  elementaris:  quod 
ejus  motus  ostendit  a motibus  omnium  elementorum  diversus.  Materia  autem 
prima  non  potest  praefuisse  pe,r  seipsam  ante  omnia  corpora  formata,  cum 
non  sit  nisi  potentia  tantum.  Omne  enim  esse  in  actu  est  ab  aliqua  forma. 
Impossibile  est  igitur,  quod  ex  materia  prius  a Deo  creata  aliquis  angelus 
omnia  visibilia  corpora  formaverit. 

Adhuc:  omne  quod  fit,  ad  hoc  fit  ut  sit:  est  enim  fieri  via  in  esse;  sic 
igitur  unicuique  creato  convenit  heri  sicut  sibi  convenit  esse.  Esse  autem 
non  convenit  formae  tantum,  nec  materiae  tantum,  sed  composito.  Materia 
enim  non  est  nisi  in  potentia:  formavero  est  qua  aliquid  est;  est  enim  actus; 
unde  restat  quod  compositum  proprie  sit.  Ejus  igitur  solius  est  proprie  fieri, 
non  materiae  praeter  formam.  Non  est  igitur  aliud  agens  creans  materiam 
solam,  et  aliud  inducens  formam. 

Item:  prima  inductio  formarum  in  materia  non  potest  esse  ab  aliqua 
agente  per  motum  tantum:  omnis  enim  motus  ad  formam  est  ex  forma  de- 
terminata in  formam  determinatam ; quia  materia  non  potest  esse  absque 
omni  forma,  et  sic  praesupponitur  aliqua  forma  in  materia.  Sed  omne  agens 
ad  formam  solam  materialem  oportet  quod  sit  agens  per  motum:  cum  enim 
formae  materiales  non  sint  per  se  subsistentes,  sed  earum  esse  sit  in  esse 
materiae,  non  possunt  produci  in  esse,  nisi  vel  per  creationem  totius  com- 
positi, vel  per  transmutationem  materiae  ad  talem  vel  talem  formam.  Im- 
possibile est  igitur,  quod  prima  inductio  formarum  in  materia  sit  ab  aliquo 
creante  formam  tantum ; sed  ab  eo  qui  est  creator  totius  compositi. 

Adhuc  : motus  ad  formam  est  posterior  naturaliter  motu  secundum  locum, 
cum  sit  actus  magis  imperfecti,  ut  probat  Philosophus  (octavo  Phys.  t.  c.  57.} 
Posteriora  autem  in  entibus,  naturali  ordine  causantur  a prioribus.  Motus 
igitur  ad  formam  causatur  a motu  secundum  locum.  Primus  autem  motus 
secundum  locum  est  motus  coelestis.  Omnis  motus  igitur  ad  formam  fit 
mediante  motu  coelesti:  ea  igitur  quae  non  possunt  fieri  mediante  motu  coe- 
lesti, non  possunt  fieri  ab  aliquo  agente,  qui  non  potest  agere  nisi  per  mo- 
tum, qualem  oportet  esse  agentem  qui  non  potest  nisi  inducere  formam  in 
materia,  ut  ostensum  est  (c.  20.  et  21.).  Per  motum  autem  coelestem  non 
possunt  produci  multae  formae  sensibiles,  nisi  mediantibus  determinatis 
principiis  suppositis,  sicut  animalia  quaedam  non  fiunt  nisi  ex  semine.  Prima 
igitur  institutio  harum  formarum,  ad  quarum  productionem  non  sufficit  motus 
coelestis  sine  praeexsistentia  similium  formarum  in  specie,  oportet  quod  sit 
a solo  creante. 

Item : sicut  (tertio  Phys.  t.  c.  48.)  idem  est  motus  localis  partis,  et  totius, 
ut  totius  terrae  et  unius  glebae ; ita  mutatio  generationis  est  eadem  totius  et 
partis.  Partes  autem  horum  generabilium  et  corruptibilium  generantur,  acqui- 
rentes formas  in  actu  a formis  quae  sunt  in  materia,  non  autem  a formis  extra 
materiam  exsistentibus;  cum  oporteat  generans  esse  simile  generato,  ut 
probat  Philosophus  in  quinto  Metaohys.  (t.  c.  22.  ad  28.).  Neque  igitur  to- 

talis  acquisitio  formarum  in  materia  potest  fieri  per  motum  sb  aliqua  sub- 
stantia separata,  cujusmodi  est  angelus,  sed  vel  oportet,  quod  hoc  fiat  me- 
diante agente  corporeo,  vel  creante,  qui  agit  sine  motu. 

Adhuc:  sicut  esse  est  primum  in  effectibus,  ita  respondet  primae  causae, 
ut  proprius  effectus.  Esse  autem  est  per  formam,  et  non  per  materiam.  Prima 
igitur  causalitas  formarum  maxime  est  primae  causae  attribui  nda. 

Amplius:  cum  omne  agens  agat  sibi  simile,  ab  illo  acquirit  effectus  for- 
mam cui  per  formam  acquisitam  similatur;  sicut  domus  in  materia,  ab  arte 
•quae  est  species  domus  in  anima.  Sed  omnia  similantur  Deo,  qui  est  actus 
purus,  in  quantum  habet  formas  per  quas  fiunt  in  actu  ; et  in  quantum  formas 
appetunt,  divinam  similitudinem  appetere  dicuntur.  Absurdum  igitur  est  di- 
cere, quod  rerum  formatio  ad  alium  pertineat  quam  ad  creatorem  omnium 
Deum.  Et  inde  est  quod,  ad  excludendum  istum  errorem  (Genes.  I.  1.), 
Moyses  postquam  dixerat,  Deum  in  principio  coelum  et  terram  creasse, 
subdit  quomodo  omnia  in  proprias  species  formando  distinxerit;  et  Apostolus 
dicit  (Coloss.  I.),  quod  in  Christo  condita  sunt  omnia  universa,  sive  quae 
in  coelis  sunt,  sive  quae  in  terris,  sive  visibilia,  sive  invisibilia. 

CAPUT  XLIV. 

QUOD  RERUM  DISTINCTIO  NON  PROCESSIT  EX  MERITORUM, 

VEL  DEMERITORUM  DIVERSITATE. 

Nunc  superest  ostendere  quod  rerum  distinctio  non  processit  ex  diversis 
motibus  liberi  arbitrii  rationalium  creaturarum,  ut  posuit  Origenes  in  libro 
Periarchon.  Volens  enim  resistere  antiquorum  haereticorum  objectionibus, 
et  erroribus,  qui  ostendere  nitebantur  diversam  naturam  boni  et  mali  esse 
in  rebus  ex  contrariis  actoribus,  propter  multam  distantiam  inventam  tam  in 
rebus  naturalibus,  quam  in  rebus  humanis,  quam  nulla  merita  praecessisse 
videntur:  scilicet  quod  corpora  quaedam  sunt  lucida,  quaedam  obscura;  qui- 
dam homines  ex  barbaris,  quidam  ex  Christianis  nascuntur;  coactus  est  po- 
nere omnem  diversitatem  in  rebus  inventam  ex  diversitate  meritorum  se- 
cundum Dei  justitiam  processisse.  Dicit  enim,  qucrd  Deus  ex  sola  sua  bonitate 
primo  omnes  creaturas  aequales  produxit,  et  omnes  spirituales,  et  rationales, 
quae  per  liberum  arbitrium  diversimode  sunt  motae,  quaedam  adhaerentes 
Deo  plus  vel  minus,  quaedam  ab  eo  recedentes  vel  magis  vel  minus;  et 
secundum  hoc  diversi  gradus  in  substantiis  spiritualibus  ex  divina  justita  sunt 
subsequuti;  ut  quidam  essent  angeli  secundum  diversos  ordines,  quidam  ani- 
mae humanae  etiam  secundum  diversos  status,  quidam  etiam  daemones  in 
statibus  diversis;  et  propter  diversitatem  rationalium  creaturarum  dicebat,  di- 
versitatem corporalium  creaturarum  Deum  instituisse,  ut  nobilioribus  corpo- 
ribus nobiliores  spirituales  substantiae  adjungerentur,  ut  diversimode  corpo- 
ralis creatura  spiritualium  substantiarum  diversitati  quibuslibet  modis  aliis 
deserviret. 

Haec  autem  opinio  esse  falsa  manifeste  convincitur.  Quanto  enim  aliquid 
•est  melius  in  effectibus,  tanto  est  prius  in  intentione  agentis : optimum  autem 
in  rebus  creatis  est  perfectio  universi,  quae  consistit  in  ordine  distinctarum 
rerum.  In  omnibus  enim  perfectio  totius  praeeminet-  perfectioni  singularium 
partium.  Igitur  diversitas  rerum  provenit  non  ex  diversitate  meritorum,  sed 
ex  principali  intentione  primi  agentis. 

Adhuc:  si  omnes  creaturae  rationales  a principio  fuerunt  aequales  crea- 
tae, oportet  dicere,  quod  una  earum  in  sua  operatione  ab  alia  non  dependet. 
Quod  autem  provenit  ex  concursu  diversarum  causarum,  quarum  una  ab 
alia  non  dependet,  est  casuale.  Igitur,  secundum  praedictam  positionem,  talis 
distinctio,  et  ordo  rerum  est  casualis;  quod  est  impossibile,  ut  supra  (c.  39.) 
ostensum  est. 

Amplius:  quod  est  alicui  naturale,  non  acquiritur  ab  alio  per  voluntatem. 
Motus  enim  voluntatis,  sive  liberi  arbitrii,  praesupponit  exsistentiam  volentis» 
ad  quam  ejus  naturalia  exiguntur.  Si  igitur  per  motum  liberi  arbitrii  acqui- 
situs est  diversus  gradus  rationalium  creaturarum,  nulli  creaturae  rationali 
erit  suus  gradus  naturalis,  sed  accidentalis.  Hoc  autem  est  impossibile.  Cum 
enim  differentia  specifica  sit  unicuique  naturalis,  sequitur  quod  omnes  sub- 
stantiae rationales  creatae  sint  unius  speciei,  scilicet  angeli,  daemones,  et 
animae  humanae,  et  animae  coelestium  corporum,  quae  Origenes  animata 
ponebat;  et  hoc  esse  falsum  diversitas  actionum  naturalium  declarat.  Non 
enim  est  idem  modus  quo  naturaliter  intelligit  intellectus  humanus  qui  sensu 
et  phantasia  indiget,  et  intellectus  angelicus,  et  anima  solis;  nisi  forte  fin- 
gamus angelos  et  coelestia  corpora  habere  carnes  et  ossa  et  alias  hujusmodi 
partes,  ad  hoc  quod  possint  organa  sensuum  habere;  quod  est  absurdum.  Re- 
linquitur igitur  quod  diversitas  substantiarum  intellectualium  non  consequitur 
diversitatem  meritorum  quae  sunt  secundum  motus  liberi  arbitrii. 

Adhuc : si  ea  quae  sunt  naturalia  non  acquiruntur  per  motum  liberi  ar- 
bitrii, animam  autem  rationalem  tali  corpori  unire  acquiritur  ei  propter  prae- 
cedens meritum  vel  demeritum  secundum  motum  liberi  arbitrii,  sequetur 
quod  conjunctio  hujus  animae  ad  hoc  corpus  non  sit  naturalis.  Ergo  nec 
compositum  est  naturale.  Homo  autem  et  sol,  secundum  Origenem,  et  astra 
sunt  composita  ex  substantiis  rationalibus  et  corporibus  talibus.  Ergo  omnia 
hujusmodi,  quae  sunt  nobilissima  inter  corporeas  substantias,  sunt  innaturalia. 

Item : si  huic  substantiae  rationali  non  convenit,  in  quantum  est  talis 
substantia,  huic  corpori  uniri,  sed  magis  in  quantum  est,  sic  materiam  huic 
corpori  uniri  non  est  ei  per  se,  sed  per  accidens.  Ex  his  autem  quae  per 
accidens  uniuntur,  non  resultat  aliqua  species,  quia  non  fit  ex  eis  unum  per 
se;  non  enim  est  aliqua  Species  homo  albus  vel  homo  vestitus.  Relinquitur 
igitur  quod  homo  non  sit  aliqua  species,  nec  sol,  nec  luna,  nec  aliquid 
hujusmodi. 

Amplius:  ea  quae  ad  merita  consequuntur  possunt  in  melius  vel  in  pejus 
mutari.  Merita  autem  et  demerita  possunt  augeri  vel  minui,  et  praecipue 
secundum  Origenem,  qui  dicebat  liberum  arbitrium  cujuslibet  creaturae 
semper  esse  in  utramque  partem  flexibile.  Si  igitur  anima  rationalis  hoc  cor- 
pus consecuta  est  propter  praecedens  meritum  vel  demeritum,  sequetur  quod 
possit  iterum  conjungi  alteri  corpori;  et  non  solum  quod  anima  humana 
assumat  aliud  corpus  humanum,  sed  etiam  quod  assumat  quandoque  corpus 
sidereum;  quod  est  (secundum  pythagoricas  fabulas)  quamlibet  animam 
quodlibet  corpus  ingredi.  Hoc  autem,  et  secundum  philosophiam  apparet  esse 
erroneum,  secundum  quam  determinatis  formis  et  motoribus  assignantur 
determinatae  materiae  et  determinata  mobilia;  et  secundum  fidem  haereti- 
cum, quae  animam  in  resurrectione  idem  corpus  resumere  praedicat  quod 
deponit. 

Praeterea:  quum  multitudo  sine  diversitate  esse  non  possit,  si  fuerunt  a 
principio  creaturae  rationales  in  quadam  multitudine  constitutae,  oportuit 

in  eis  aliquam  diversitatem  fuisse.  Aliquid  ergo  habuit  u«a  earum  quod  non 
habuit  altera;  et  si  hoc  ex  diversitate  meriti  non  procedat,  pari  ratione 
nec  fuit  necesse  ut  gradus  diversitas  ex  meritorum  diversitate  proveniret. 

Item:  omnis  distinctio  aut  est  secundum  divisionem  quantitatis,  quae  in 
solis  corporibus  est,  unde  in  substantiis  primo  creatis,  secundum  Origenem, 
esse  non  potuit;  aut  secundum  divisionem  formalem,  quae  sine  gradus  di- 
versitate esse  non  potest,  quum  talis  divisio  reducatur  ad  privationem  et 
formam;  et  sic  oportet  quod  altera  formarum  condivisarum  sit  melior  et 
altera  vilior;  unde,  secundum  Philosophum^  species  rerum  sunt  sicut  numeri, 
quorum  unus  alteri  addit  aut  minuit.  Sic  igitur,  si  fuerunt  a principio  multae 
substantiae  rationales  creatae,  oportet  quod  fuerit  in  eis  gradus  diversitas. 

Item:  si  creaturae  rationales  sine  corporibus  subsistere  possunt,  non  fuit 
necessarium  propter  diversa  merita  rationalium  creaturarum  diversitatem  in 
natura  corporali  institui;  quia,  et  sine  diversitate  corporum,  poterat  diversus 
gradus  in  substantiis  rationalibus  inveniri.  Si  autem  creaturae  rationales 
sine  corporibus  subsistere  non  possunt,  ergo  a principio  simul  cum  crea- 
tura rationali  est  etiam  creatura  corporalis  instituta.  Major  est  autem  distantia 
corporalis  creaturae  ad  spiritualem  quam  spiritualium  creaturarum  ad  in- 
vicem. Si  igitur  a principio  Deus  tam  magnam  distantiam  in  suis  creaturis 
instituit  absque  aliquibus  meritis  praecedentibus,  non  oportuit  merita  diversa, 
praecedere  ad  hoc,  quod  in  diversis  gradibus  creaturae  rationales  institue- 
rentur. 

Adhuc:  si  diversitas  creaturae  corporalis  respondet  diversitati  creaturae 
rationalis,  pari  ratione  et  uniformitati  rationalium  creaturarum  responderet 
uniformitas  naturae  corporalis.  Fuisset  ergo  natura  corporalis  creata,  etiam 
si  diversa  merita  rationalis  creaturae  non  praecessissent,  sed  uniformis ; fuisset 
igitur  creata  materia  prima,  quae  est  omnibus  corporibus  communis,  sed 
sub  .una  tantum  forma.  Sunt  autem  in  ipsa  plures  formae  in  potentia.  Re- 
mansisset igitur  imperfecta,  sola  una  ejus  forma  reducta  in  actum,  quod  non 
est  divinae  conveniens  bonitati. 

Item:  si  diversitas  corporalis  creaturae  sequitur  diversos  motus  liberi  ar- 
bitrii rationalis  creaturae,  oportebit  dicere  quod  causa  quare  est  tantum  unus 
sol  in  mundo,  sit  quia  tantum  una  rationalis  creatura  sic  mota  est  per  libe- 
rum arbitrium  ut  tali  corpori  mereretur  adjungi.  Hoc  autem  fuit  a casu,  quod, 
una  tantum  sic  peccaret.  Est  igitur  a casu  quod  sit  unus  sol  in  mundo,  et 
non  ad  necessitatem  corporalis  naturae. 

Praeterea:  quum  creatura  spiritualis  non  mereatur  descendere  nisi  per 
peccatum  (descendit  autem  a sua  sublimitate,  in  qua  invisibilis  est,  per  hoc 
quod  visibilibus  corporibus  unitur),  videtur  sequi  quod  visibilia  corpora  sint 
eis  adjuncta  propter  peccatum;  quod  videtur  propinquum  errori  Manichaeo- 
rum, ponentium  haec  visibilia  ex  malo  principio  processisse. 

Huic  etiam  opinioni  auctoritas  sacrae  Scripturae  manifeste  contradicit, 
quia  in  singulis  operibus  visibilium  creaturarum  tali  modo  loquendi  utitur 
Moyses  (Gen.  I.  passim)  : Vidit  Deus  quod  esset  bonum ; et  postmodum  de  cun- 
ctis simul  subjungit:  Vidit  Deus  cuncta  quae  fecerat,  et  erant  valde  bona  (ib.  31.). 
Ex  quo  manifeste  datur  intelligi  quod  creaturae  corporales  et  visibiles  ideo 
sunt  factae,  quia  bonum  est  eas  esse,  quod  est  consonum  divinae  bonitati 
et  non  propter  aliqua  creaturarum  rationalium  merita  vel  peccata. 

^tem  Origenes  non  perpendisse  quod,  quum  aliquid  non  ex 
devito  sed  libeiji^er  damus,  non  est  contra  justitiam  si  inaequalia  damus, 

nulla  diversitate  meritorum  pensata,  quum  retributio  merentibus  debeatur. 
Deus  autem,  ut  supra  ostensum  est  (c.  28.),  ex  nullo  debito,  sed  ex  mera 
liberalitate  res  in  esse  produxit;  unde  diversitas  creaturarum  diversitatem 
meritorum  non  praesupponit.  Item,  quum  bonum  totius  sit  melius  quam 
bonum  singularum  partium,  non  est  optimi  factoris  diminuere  bonum  totius, 
ut  aliquarum  partium  augeat  bonitatem;  non  enim  aedificator  fundamento 
tribuit  eam  bonitatem  quam  tribuit  tecto,  ne  domum  faciat  ruinosam ; factor 
igitur  omnium  Deus  non  faceret  totum  universum  suo  genere  optimum,  si 
faceret  omnes  partes  aequales,  quia  multi  gradus  bonitatis  in  universo  dees- 
sent,  et  sic  esset  imperfectum. 


CAPUT  XLV. 

QUAE  SIT  PRIMA  CAUSA  DISTINCTIONIS  RERUM  SECUNDUM  VERITATEM. 

(I.  part.  quaest.  XLVII.  ari.  1.  et  2.). 

Ostendi  autem  ex  praedictis  potest  quae  sit  vere  prima  distinctionis  rerum 
causa. 

Quum  enim  omne  agens  intendat  suam  similitudinem  in  effectum  indu- 
cere, secundum  quod  effectum  capere  potest,  tanto  hoc  agit  perfectius,  quanto 
agens  perfectius  est ; patet  enim  quod  quanto  aliquid  est  calidius,  tanto  facit 
magis  calidum,  et  quanto  est  aliquis  melior  artifex,  tanto  formam  artis  per- 
fectius inducit  in  materiam.  Deus  autem  est  perfectissimum  agens.  Suam 
igitur  similitudinem  in  rebus  creatis  ad  eum  pertinebat  inducere  perfectissime, 
quantum  naturae  creatae'  convenit.  Sed  perfectam  Dei  similitudinem  non 
possunt  consequi  res  creatae  secundum  unam  solam  speciem  creaturae,  quia, 
quum  causa  excedat  effectum,  quod  est  in  causa  simpliciter  et  unite,  in 
effectu  invenitur  composite  et  multipliciter,  nisi  effectus  pertingat  ad  speciem 
causae  ; quod  in  proposito  dici  non  potest ; non  enim  creatura  potest  esse  Deo 
aequalis.  Oportuit  igitur  esse  multiplicitatem  et  varietatem  in  rebus  creatis,  ad 
hoc  quod  inveniretur  in  eis  Dei  similitudo  perfecta-  secundum  modum  suum. 

Amplius:  sicut  ea  quae  fiunt  ex  materia  sunt  in  potentia  materiae  pas- 
siva, ita  quae  fiunt  ab  agente  oportet  esse  in  potentia  activa  agentis.  Non 
autem  potentia  passiva  materiae  perfecte  reduceretur  in  actum,  si  ex  materia 
fieret  unum  tantum  eorum  ad  quae  materia  est  in  potentia.  Ergo  si  aliquis 
agens  cujus  potentia  est  ad  plures  effectus  faceret  unum  illorum  tantum,  po- 
tentia ejus  non  ita  complete  reduceretur  in  actum  sicut  quum  facit  plura.  Per 
hoc  autem  quod  potentia  activa  reducitur  in  actum,  effectus  consequitur  si- 
militudinem agentis.  Ergo  non  esset  perfecta  Dei  similitudo  in  universo,  si 
esset  unus  tantum  gradus  omnium  entium.  Propter  hoc  igitur  est  distinctio 
in  rebus  creatis,  ut  perfectius  Dei  similitudinem  consequantur  per  multa  quam 
per  unum. 

Adhuc:  quanto  aliquid  in  pluribus  est  Deo  simile,  tanto  perfectius  ad 
ejus  similitudinem  accedit.  In  Deo  autem  est  bonitas  et  diffusio  bonitatis  in 
alia.  Perfectius  igitur  accedit  res  creata  ad  Dei  similitudinem,  si  non  solum 
bona  est,  sed  etiam  ad  bonitatem  aliorum  agere  potest,  quam  si  solum  in 
se  bona  esset;  sicut  similius  est  soli  quod  lucet  et  illuminat,  quam  quod  lucet 
tantum.  Non  autem  posset  creatura  ad  bonitatem  alterius  creaturae  agere, 
nisi  esset  in  rebus  creatis  pluralitas  et  inaequalitas;  quia  agens  est  aliud  a 

patiente  et  honorabilius  eo.  Oportuit  igitur,  ad  hoc  quod  in  creaturis  esset 
perfecta  Dei  imitatio,  quod  diversi  gradus  in  creaturis  invenirentur. 

Item:  plura  bona  uno  bono  finito  sunt  meliora;  habent  enim  hoc  et  ad 
haec  amplius.  Omnis  autem  creaturae  bonitas  finita  est;  est  enim  deficiens 
ab  infinita  Dei  bonitate.  Perfectius  est  igitur  universum  creaturarum,  si  sunt 
plures,  quam  si  esset  unus  tantum  gradus  rerum.  Summo  autem  Bono  com- 
petit facere  quod  melius  est.  Ergo  conveniens  ei  fuit  ut  plures  faceret  crea- 
turarum gradus. 

Adhuc:  bonitas  speciei  excedit  bonitatem  individui,  sicut  formale  id  quod 
est  materiale.  Magis  igitur  addit  ad  bonitatem  universi  multitudo  specierum 
•quam  multitudo  individuorum  in  una  specie.  Est  igitur  ad  perfectionem  uni- 
versi pertinens,  non  solum  quod  multa  sint  individua,  sed  quod  sint  etiam 
diversae  rerum  species,  et  per  consequens  diversi  gradus  in  rebus. 

Item : omne  quod  agit  per  intellectum,  repraesentat  speciem  sui  intelle- 
ctus in  re  facta ; sic  enim  agens  sibi  per  artem  facit  simile.  Deus  autem  fecit 
creaturam  ut  agens  per  intellectum,  et  non  per  necessitatem  naturae,  ut 
supra  (c.  23.)  ostensum  est.  Species  igitur  intellectus  divini  repraesentatur 
in  creatura  per  ipsum  facta.  Intellectus  autem  multa  intelligens  non  suffi- 
cienter repraesentatur  in  uno  tantum.  Quum  igitur  intellectus  divinus  multa 
intelligat,  ut  in  primo  (c.  54.  et  55.)  probatum  est,  perfectius  seipsum  reprae- 
sentat, si  plures  universorum  graduum  creaturas  producat,  quam  si  unum 
tantum  produxisset. 

Amplius:  operi  a summo  bono  artifice  facto  non  debuit  deesse  summa 
perfectio.  Sed  bonum  ordinis  diversorum  est  melius  quolibet  illorum  ordina- 
torum per  se  sumpto ; est  enim  formale  respectu  singularium  sicut  perfectio 
totius  respectu  partium.  Non  debuit  ergo  bonum  ordinis  operi  Dei  deesse 
Hoc  autem  bonum  esse  non  posset,  si  diversitas  et  inaequalitas  creaturarum 
non  fuisset.  Est  igitur  diversitas  et  inaequalitas  in  rebus  creatis,  non  a casu, 
non  propter  materiae  diversitatem,  non  propter  interventum  aliquarum  cau- 
sarum vel  meritorum,  sed  ex  propria  Dei  intentione,  perfectionem  creaturae 
dare  volentis,  qualem  possibile  erat  eam  habere. 

Hinc  est  quod  dicitur  (Gen.  I.  31.)  : Vidit  Deus  cuncta  quae  fecerat,  et  erant 
valde  bona,  quum  de  singulis  dixisset  quod  sunt  bona,  quia  singula  quidem  sunt 
in  suis  naturis  bona,  simul  autem  omnia  valde  bona  propter  ordinem  uni- 
versi, qui  est  ultima  et  nobilissima  perfectio  in  rebus. 


CAPUT  XLVI. 

QUOD  OPORTUIT  AD  PERFECTIONEM  UNIVERSI 
ESSE  ALIQUAS  NATURAS  INTELLECTUALES. 

(I.  pari,  quaesi.  1 V.  art.  1.) 

Hac  igitur  exsistente  causa  diversitatis  in  rebus,  restat  nunc  de  ipsis  rebus 
distinctis  prosequi,  quantum  ad  fidei  veritatem  pertinet,  quod  erat  tertium 
a nobis  propositorum.  Et  ostendemus  primo  quod,  ex  divina  dispositione 
perfectionem  rebus  creatis  secundum  suum  modum  optimum  assignante,  con- 
sequens fuit  quod  quaedam  creaturae  intellectuales  fierent  in  summo  rerum 
vertice  constitutae. 


S.  Thomae  Summa  conlra  Gcntuet , 

Tunc  enim  effectus  maxime  perfectus  est  quando  in  suum  redit  princf 
pium;  unde  et  circulus  inter  omnes  figuras,  et  motus  circularis  inter  omne;;- 
motus,  est  maxime  perfectus,  quia  in  eis  ad  principium  reditur.  Ad  hoc  igitur 
quod  universum  creaturarum  ultimam  perfectionem  consequatur,  oporter 
creaturas  ad  suum  redire  principium.  Redeunt  autem  ad  suum  principium  sin 
gulae  et  omnes  creaturae,  in  quantum  sui  principii  similitudinem  gerunt  se- 
cundum suum  esse  et  suam  naturam,  in  quibus  quandam  perfectionem  habent;, 
sicut  et  omnes  effectus  tunc  maxime  perfecti  sunt  quando  maxime  similantur 
causae  agenti,  ut  domus  quando  maxime  similatur  arti,  et  ignis  quando 
maxime  similatur  generanti.  Quum  igitur  intellectus  Dei  creaturarum  pro- 
ductionis  principium  sit,  ut  supra  (c.  23.  et  24.)  ostensum  est,  necesse  fuit,, 
ad  creaturarum  perfectionem,  quod  aliquae  creaturae  essent  intelligentes. 

Amplius : perfectio  secunda  in  rebus  addit  supra  primam  perfectionem^ 
Sicut  autem  esse  et  natura  rei  consideratur  secundum  primam  perfectionem^ 
ita  operatio  secundum  perfectionem  secundam.  Oportuit  igitur,  ad  consum- 
matam universi  perfectionem,  esse  aliquas  creaturas  quae  in  Deum  redirent,, 
non  solum  secundum  naturae  similitudinem,  sed  etiam  per  operationem ;. 
quae  quidem  non  potest  esse  nisi  per  actum  intellectus  et  voluntatis,  quia 
nec  ipse  Deus  aliter  erga  seipsum  operationem  habet.  Oportuit  igitur,  ad  per- 
fectionem optimam  universi,  esse  aliquas  creaturas  intellectuales. 

Adhuc : ad  hoc  quod  perfecte  divinae  bonitatis  repraesentatio  per  crea- 
turas fieret,  oportuit,  ut  supra  (c.  45.)  ostensum  est,  non  solum  quod  res 
bonae  fierent,  sed  etiam  quod  ad  aliorum  bonitatem  agerent.  Assimilatur 
autem  perfecte  aliquid  alteri  in  agendo,  quando  non  solum  est  eadem  species 
actionis,  sed  etiam  idem  modus  agendi.  Oportuit  igitur,  ad  summam  rerum 
perfectionem,  quod  essent  aliquae  creaturae  quae  agerent  hoc  modo  quo  Deus 
agit.  Ostensum  est  autem  supra  (c.  23.)  quod  Deus  agit  per  intellectum  et 
voluntatem.  Oportuit  igitur  aliquas  creaturas  esse  intelligentes  et  volentes. 

Amplius:  similitudo  effectus  ad  causam  agentem  attenditur  secundum 
formam  effectus  qui  praeexsistit  in  agente ; agens  enim  agit  sibi  simile  in 
forma  secundum  quam  agit.  Forma  autem  agentis  recipitur  quidem  in  effectu,, 
quandoque  secundum  eumdem  modum  essendi  quo  est  in  agente,  sicut  forma 
ignis  generati  eumdem  essendi  habet  modum  cum  forma  ignis  generantis,, 
quandoque  vero  secundum  alium  modum  essendi,  sicut  forma  domus,  quae 
est  intelligibiliter  in  mente  artificis,  recipitur  materialiter  in  domo,  quae  est 
extra  animam.  Patet  igitur  perfectiorem  esse  primam  similitudinem  quam, 
secundam.  Perfectio  autem  universalis  creaturarum  consistit  in  similitudine 
ad  Deum,  sicut  etiam  perfectio  cujuslibet  effectus  in  similitudine  ad  causam 
agentem.  Requirit  igitur  summa  universi  perfectio  non  solum  secundam  as- 
similationem  creaturae  ad  Deum,  sed  etiam  primam,  quantum  possibile  est. 
Forma  autem  per  quam  Deus  agit  creaturam  est  forma  intelligibilis  in  ipso;, 
est  enim  agens  per  intellectum,  ut  supra  (c.  23.)  ostensum  est.  Oportet  igitur,, 
ad  summam  perfectionem  universi,  esse  aliquas  creaturas  in  quibus  secundum 
esse  intelligibile  forma  divini  intellectus  exprimatur;  et  hoc  est  esse  creaturas- 
secundum  suam  naturam  intellectuales. 

Item:  ad  productionem  creaturarum  nihil  aliud  movet  Deum  nisi  sua. 
bonitas,  quam  rebus  aliis  communicare  voluit,  secundum  modum  assimila- 
tionis  ad  ipsum,  ut  ex  dictis  (Lib.  I.  c.  87.)  patet.  Similitudo  autem  unius  in- 
venitur in  altero  dupliciter:  uno  modo  quantum  ad  esse  naturae,  sicut  simi- 
litudo caloris  ignis  est  in  re  calefacta  per  ignem;  alio  modo  secunduni: 

cognitionem,  sicut  similitudo  ignis  est  in  visu  vel  tactu.  Ad  hoc  igitur  quod 
similitudo  Dei  perfecte  esset  in  rebus  modis  possibilibus,  oportuit  quod  di- 
vina bonitas  rebus  per  similitudinem  communicaretur,  non  solum  in  essendo, 
sed  etiam  in  cognoscendo.  Cognoscere  autem  divinam  bonitatem  solus  intel- 
lectus potest.  Oportuit  igitur  esse  creaturas  intellectuales. 

Adhuc  : in  omnibus  decenter  ordinatis,  habitudo  secundorum  ad  ultima 
imitatur  habitudinem  primi  ad  omnia  secunda  et  ultima,  licet  quandoque 
deficienter.  Ostensum  est  autem  (Lib.  I.  c.  25.  51.  et  54.)  quod  Deus  in  se 
omnes  creaturas  comprehendit,  et  hoc  repraesentatur  in  corporalibus  crea- 
turis, licet  per  alium  modum;  semper  enim  invenitur  superius  corpus  com- 
prehendens et  continens  inferius,  tamen  secundum  extensionem  quantitatis; 
quum  Deus  omnes  creaturas  simplici  modo,  et  non  quantitatis  extensione, 
contineat.  Ut  igitur,  nec  in  hoc  modo  continendi,  Dei  imitatio  creaturis 
deesset,  factae  sunt  creaturae  intellectuales  quae  creaturas  corporales  conti- 
nerent, non  extensione  quantitatis,  sed  simpliciter  per  modum  intelligibilem  ; 
nam  quod  intelligitur  est  in  intelligente,  et  ejus  intellectuali  operatione  com- 
prehenditur. 


CAPUT  XLVII. 

QUOD  SUBSTANTIAE  INTELLECTUALES  SINT  VOLENTES. 

( I.  part.  quaest.  LIX.  art.  1.). 

Has  autem  substantias  intellectuales  necesse  est  esse  volentes.  Inest  enim 
omnibus  appetitus  boni,  cum  bonum  sit  quod  omnia  appetunt,  ut  philosophi 
(primo  Ethic.  c.  1.)  tradunt:  hujusmodi  autem  appetitus  in  his  quidem  quae 
cognitione  carent,  dicitur  naturalis  appetitus,  sicut  dicitur,  quod  lapis  appetit 
esse  deorsum  ; in  his  autem  quae  cognitionem  sensitivam  habent,  dicitur 
appetitus  animalis,  qui  dividitur  in  concupiscibilem,  et  irascibilem ; in  his 
vero  quae  intelligunt,  dicitur  appetitus  intellectualis,  seu  ratiofialis,  qui  est 
voluntas.  Substantiae  igitur  intellectuales  creatae  habent  voluntatem. 

Adhuc : id  quod  est  per  aliud,  reducitur  in  id  quod  est  per  se  tanquam 
in  prius:  unde  et  secundum  Philosophum  in  octavo  Phys.  (t.  c.  33.  et  infra), 
mota  ab  alio  reducuntur  in  prima  moventia  seipsa:  in  syllogismis  etiam 
conclusiones,  quae  sunt  notae  ex  aliis,  reducuntur  in  prima  principia,  quae 
sunt  nota  per  seipsa.  Inveniuntur  autem  in  substantiis  creatis  quaedam  quae 
non  agunt  seipsa  ad  operandum,  sed  aguntur  vi  naturae,  sicut  inanimata, 
plantae,  et  animalia  bruta.  Non  enim  est  in  eis  agere,  et  non  agere.  Oportet 
igitur  quod  fiat  reductio  ad  alia  prima,  quae  seipsa  agant  ad  operandum. 
Prima  autem  in  rebus  creatis  sunt  substantiae  intellectuales,  ut  supra  (c.  46.) 
ostensum  est.  Hae  igitur  substantiae  se  agunt  ad  operandum.  Hoc  autem  est 
proprium  voluntatis,  per  quam  substantia  aliqua  est  domina  sui  actus,  utpote 
in  ipsa  exsistens  agere  et  non  agere.  Substantiae  igitur  intellectuales  creatae 
habent  voluntatem. 

Amplius : principium  cujuslibet  operationis  est  forma  per  quam  aliquid 
est  actu,  cum  omne  agens  agat  in  quantum  est  actu.  Oportet  igitur  quod 
secilndum  modum  formae  sit  modus  operationis  consequentis  formam.  Forma 
igitur  quae  non  est  ab  ipso  agente  per  formam,  causat  operationem  cujus  agens 
non  est  dominus;  si  qua  vero  fuerit  forma  quae  sit  ab  eo  qui  per  ipsam  opera- 

tur,  operationis  etiam  consequentis  dominium  habebit.  Formae  autem  natu- 
rales, ex  quibus  sequuntur  motus  et  operationes  naturales,  non  sunt  ab  his 
quorum  sunt  formae,  sed  ab  exterioribus  agentibus  totaliter,  cum  per  for- 
mam naturalem  unumquodque  esse  habeat  in  sua  natura.  N<hil  autem  potest 
esse  sibi  causa  essendi;  et  ideo  quae  moventur  naturaliter,  non  movent  seipsa. 
non  enim  grave  movet  seipsum  deorsum,  sed  generans  quod  dedit  ei  formam. 
In  animalibus  etiam  brutis  formae  sensatae,  vel  imaginatae  moventes,  non 
sunt  adiventae  ab  ipsis  animalibus  brutis,  sed  sunt  receptae  in  eis  ab  exte- 
rioribus sensibilibus,  quae  agunt  in  sensum,  et  dijudicatae  per  naturalem  exi- 
stimationem: unde  licet  dicantur  quodammodo  movere  seipsa,  in  quantum 
eorum  una  pars  est  movens,  et  alia  est  mota,  tamen  ipsum  movere  non  est 
eis  ex  seipsis,  sed  partim  ex  exterioribus  sensatis,  et  partim  a natura.  In 
quantum  enim  appetitus  movet  membra,  dicuntur  seipsa  movere  quod  ha- 
bent supra  inanimata  et  plantas.  In  quantum  vero  ipsum  appetere  de  neces- 
sitate sequitur  in  eis  ex  formis  acceptis  per  sensum,  et  judicium  naturalis 
existimationis,  non  sibi  sunt  causa  quod  moveantur,  unde  non  habent  domi- 
nium sui  actus.  Forma  autem  intellecta,  per  quam  substantia  intellectualis 
operatur,  est  ab  ipso  intellectu,  utpote  per  ipsum  concepta,  et  quodammodo 
excogitata,  ut  patet  de  forma  artis,  quam  artifex  concipit  et  excogitat,  et  per 
eam  operatur.  Substantiae  igitur  intellectuales  seipsas  agunt  ad  operandum 
ut  habentes  suae  operationis  dominium.  Habent  igitur  voluntatem. 

Item : activum  oportet  esse  proportionatum  passivo,  et  motivum  mobili. 
Sed  in  habentibus  cognitionem,  vis  apprehensiva  se  habet  ad  appetitivam 
sicut  motivum  ad  mobile;  nam  apprehensum  per  sensum,  vel  imaginatio- 
nem, vel  intellectum  movet  appetitum  intellectualem,  vel  animalem.  Appre- 
hensio autem  intellectiva  non  determinatur  ad  quaedam,  sed  est  omnium : 
unde  et  de  intellectu  possibili  Philosophus  dicit  in  tertio  De  anima  (t.  c.  io.), 
quod  est  quo  est  omnia  fieri.  Appetitus  igitur  intellectualis  substantiae  est  ad 
omnia  se  habens.  Hoc  autem  est  proprium  voluntatis  ut  ad  omia  se  habeat. 
Unde,  in  tertio  Ethic.  (c.  5.),  Philosophus  dicit,  quod  est  possibilium,  et  im- 
possibilium. Substantiae  igitur  intellectuales  habent  voluntatem. 

CAPUT  XLVIII. 

QUOD  SUBSTANTIAE  INTELLECTUALES 
SUNT  LIBERI  ARBITRII  IN  AGENDO. 

(I.  part.  quaest.  LIX.  art.  $.). 

Ex  his  autem  apparet,  quod  praedictae  substantiae  sunt  liberi  arbitrii  in 
agendo.  Quod  enim  arbitrio  agant,  manifestum  est  eo  quod  per  cognitioneTn 
intellectivam  judicium  habent  de  operandis.  Libertatem  autem  necesse  est 
eas  habere,  si  habent  dominium  sui  actus,  ut  ostensum  est  (c.  47.).  Sunt  igitur 
praedictae  substantiae  liberi  arbitrii  in  agendo. 

Item : liberum  est  quod  sui  causa  est ; quod  ergo  non  est  sibi  causa  agendi, 
non  est  liberum  in  agendo.  Quaecumque  autem  non  moventur,  neque  agunt 
nisi  ab  aliis  mota,  non  sunt  sibi  ipsis  causa  agendi.  Sola  ergo  moventia  seipsa 
libertatem  in  agendo  habent:  edhaec  sola  judicio  agunt:  nam  movens  seipsum 
dividitur  in  movens  et  motum.  Motum  autem  est  appetitus  ab  intellectu,  vel 
phantasia,  aut  sensu  motus,  quorum  est  judicare.  Horum  igitur  haec  sola 

libere  judicant,  quaecumque  in  judicando  seipsa  movent.  Nulla  autem  potentia 
judicans,  seipsam  ad  judicandum  movet,  nisi  supra  actum  suum  reflectatur. 
Oportet  enim,  si  se  ad  judicandum  agit,  quod  suum  judicium  cognoscat 
quod  quidem  solius  intellectus  est.  Sunt  igitur  animalia  irrationalia  quodam- 
modo liberi  quidem  motus,  sive  actionis,  non  autem  liberi  judicii : inanimata 
autem,  quae  solum  ab  aliis  moventur,  neque  liberae  actionis  sunt  aut  motus; 
intellectualia  vero  non  solum  actionis,  sed  etiam  liberi  judicii;  quod  est  li- 
berum arbitrium  habere. 

Adhuc:  forma  apprehensa  est  principium  movens  secundum  quod  ap- 
prehenditur sub  ratione  boni,  vel  convenientis.  Actio  enim  exterior  in  mo- 
ventibus seipsa  procedit  ex  judicio  quo  judicatur  aliquid  esse  bonum,  vel 
conveniens  per  formam  praedictam.  Si  igitur  judicans  ad  judicandum  seipsum 
moveat,  oportet  quod  per  aliquam  altiorem  formam  apprehensam  se  moveat 
ad  judicandum ; quae  quidem  esse  non  potest  nisi  ipsa  ratio  boni,  vel  con- 
venientis, per  quam  de  quolibet  determinato  bono,  vel  convenienti  judicatur. 
Illa  igitur  sola  se  ad  judicandum  movent  quae  communem  boni  vel  conve- 
nientis rationem  apprehendunt : haec  autem  sunt  sola  intellectualia.  Sola 
igitur  intellectualia  se  non  solum  ad  agendum,  sed  etiam  ad  judicandum 
movent.  Sola  igitur  ipsa  sunt  libera  in  judicando:  quod  est  liberum  arbitrium 
habere. 

Amplius:  a conceptione  universali  non  sequitur  motus  et  actio  nisi  me- 
diante partichlari  apprehensione,  eo  quod  motus  et  actio  circa  particularia 
est.  Intellectus  autem  est  naturaliter  universalium  apprehensivum.  Ad  hoc 
igitur  quod  ex  apprehensione  intellectus  sequatur  motus,  aut  quaecumque 
actio,  oportet  quod  universalis  intellectus  conceptio  applicetur  ad  particu- 
laria. Sed  universale  continet  in  potentia  multa  particularia.  Potest  igitur 
applicatio  conceptionis  intellectualis  fieri  ad  plura,  et  diversa.  Judicium  igitur 
intellectus  de  agibilibus  non  est  determinatum  ad  unum  tantum.  Habent 
igitur  omnia  intellectualia  liberum  arbitrium. 

Praeterea:  judicii  libertate  carent  aliqua  vel  propter  hoc  quod  nullum 
habent  judicium,  sicut  quae  cognitione  carent,  ut  lapides,  et  plantae,  vel  quia 
habent  judicium  a natura  determinatum  ad  unum,  sicut  irrationalia  animalia. 
Naturali  enim  existimatione  judicat  ovis  lupum  sibi  nocivum,  et  ex  hoc  ju- 
dicio fugit  ipsum : similiter  autem  in  aliis.  Quaecumque  igitur  habent  judi- 
cium de  agendis  non  determinatum  a natura  ad  unum,  necesse  est  liberi 
arbitrii  esse.  Hujusmodi  autem  sunt  omnia  intellectualia : intellectus  enim 
apprehendit  non  solum  hoc  vel  illud  bonum,  sed  ipsum  bonum  commune: 
unde,  cum  intellectus  per  formam  apprehensam  moveat  voluntatem : in 
omnibus  autem  movens,  et  motum  oporteat  esse  proportionata : voluntas 
substantiae  intellectualis  non  est  determinata  a natura  nisi  ad  bonum  com- 
mune. Quidquid  igitur  offertur  sibi  sub  ratione  boni,  poterit  voluntas  incli- 
nari in  illud,  nulla  determinatione  naturali  in  contrarium  prohibente.  Omnia 
igitur  intellectualia  liberam  voluntatem  habent  ex  judicio  intellectus  venien- 
tem ; quod  est  liberum  arbitrium  habere,  quod  diffinitur  liberum  de  ratione 
judicium. 

CAPUT  XLIX. 

QUOD  SUBSTANTIA  INTELLECTUALIS  NON  SIT  CORPUS. 

(I.  part.  quaest.  I.  art.  i.). 

Ex  praemissis  autem  ostenditur  quod  nulla  substantia  intellectualis  est 
corpus. 

Nullum  enim  corpus  invenitur  aliquid  continere  nisi  per  commensuratio- 
nem  quantitatis ; unde,  et  si  se  toto  totum  aliquid  continet,  et  partem  parte 
continet,  majorem  quidem  majore,  minorem  autem  minore.  Intellectus  autem 
non  comprehendit  rem  aliquam  intellectam  per  aliquam  quantitatis  commen- 
surationem,  quum  se  toto  intelligat  et  comprehendat  totum  et  partem,  majora 
in  quantitate  et  minora.  Nulla  igitur  substantia  intelligens  est  corpus. 

Amplius:  nullum  corpus  potest  alterius  corporis  formam  substantialem 
recipere,  nisi  per  corruptionem  suam  formam  amittat.  Intellectus  autem  non 
corrumpitur,  sed  magis  perficitur  per  hoc  quod  recipit  formas  omnium  cor- 
porum ; perficitur  enim  intelligendo ; intelligit  autem  secundum  quod  habet 
in  se  formas  intellectorum.  Nulla  igitur  substantia  intellectualis  est  corpus. 

Adhuc:  principium  diversitatis  individuorum  ejusdem  speciei  est  divisio 
materiae  secundum  quantitatem;  forma  enim  hujus  ignis  a forma  illius  ignis 
non  differt,  nisi  per  hoc  quod  est  in  diversis  partibus  in  quas  materia  divi- 
ditur, nec  aliter  quam  divisione  quantitatis  sine  qua  substantia  est  indivisi- 
bilis. Quod  autem  recipitur  in  corpore,  recipitur  in  eo  secundum  quantitatis 
divisionem.  Ergo  forma  non  recipitur  in  corpore  nisi  ut  individuata.  Si  igitur 
intellectus  esset  corpus,  formae  rerum  intelligibiles  non  reciperentur  in  eo 
nisi  ut  individuatae.  Intelligit  autem  intellectus  res  per  formas  earum,  quas 
penes  se  habet.  Non  ergo  intellectus  intelligit  universalia,  sed  solum  parti- 
cularia, quod  patet  esse  falsum.  Nullus  igitur  intellectus  est  corpus. 

Item:  nihil  agit  nisi  secundum  suam  speciem,  eo  quod  forma  est  princi- 
pium agendi  in  unoquoque.  Si  igitur  intellectus  sit  corpus,  actio  ejus  ordinem 
corporum  non  excedit.  Non  igitur  intelligit  nisi  corpora.  Hoc  autem  patet 
esse  falsum:  intelligimus  enim  multa  quae  non  sunt  corpora.  Intellectus 
igitur  non  est  corpus. 

Adhuc : si  substantia  intelligens  est  corpus,  aut  est  finitum,  aut  infinitum. 
Corpus  autem  esse  infinitum  actu  est  impossibile,  ut  in  Phys.  (tertio,  t.  c.  24. 
et  infra,  primo  Coeli,  t.  c.  35.  et  infra)  probatur.  Est  igitur  finitum  corpus,  si 
corpus  esse  ponitur.  Hoc  autem  est  impossibile : in  nullo  enim  corpore  finito 
potest  esse  potentia  infimta,  ut  supra  (Lib.  I.  c.  13.)  probatum  est;  potentia 
autem  intellectus  est  quodammodo  infinita  in  intelligendo  : in  infinitum  enim 
intelligit  species  numerorum  augendo,  et  similiter  species  figurarum  et  pro- 
portionum: cognoscit  etiam  universale,  quod  est  virtute  infinitum  secundum 
suum  ambitum;  continet  enim  individua,  quae  sunt  potentia  infinita.  Intel- 
lectus igitur  non  est  corpus. 

Amplius  : impossibile  est  duo  corpora  se  invicem  continerd,  cum  con- 
tinens excedat  contentum.  Duo  autem  intellectus  se  invicem  continent  et 
comprehendunt,  dum  unus  alium  intelligit.  Non  est  igitur  intellectus  corpus. 

Item  : nullius  corporis  actio  reflectitur  super  agentem:  ostensum  est  enim 
in  Phys.  (septimo,  t.  c.  1.  et  octavo,  t.  c.  40.  et  infra),  quod  nullum  corpus 

-•a  seipso  movetur  nisi  secundum  partem;  ita  scilicet  quod  una  pars  ejus  sit 
movens,  et  alia  mota.  Intellectus  autem  supra  seipsum  agendo  reflectitur  : 
intelligit  enim  seipsum  non  solum  secundum  partem,  sed  secundum  totum. 
"Non  est  igitur  corpus. 

Adhuc:  actus  corporis  ad  actionem  non  terminatur,  nec  motus  ad  motum, 
ut  in  quinto  Phys.  (t.  c.  io.  et  infra)  est  probatum.  Actio  autem  substantiae 
intelligentis  ad  actionem  terminatur:  intellectus  enim  sicut  intelligit  rem, 
nta  intelligit  se  intelligere,  et  sic  in  infinitum.  Substantia  igitur  intelligens 
non  est  corpus. 

Hinc  est  quod  sacra  Scriptura  substantias  intellectuales  spiritus  nominat: 
per  quem  modum  consuevit  Deum  incorporeum  nominare,  secundum  illud 
•(Joann.  IV.  24.):  Deus  spiritus  est;  dicitur  autem  (Sapient.  VII.  22.):  Est 
autem  in  illa,  scilicet  divina  sapientia,  spiritus  intelligentiae,  qui  capiat  omnes 
spiritus  intelligibiles. 

Per  hoc  autem  excluditur  error  antiquorum  naturalium  (Tertull.  teste  Aug. 
De  haeres,  n.  86.),  qui  nullam  substantiam  nisi  corpoream  esse  ponebant ; 
unde  et  animam  dicebant  esse  corpus,  vel  ignem,  vel  aerem,  vel  aquam,  vel 
aliquid  hujusmodi : quam  quidem  opinionem  in  fidem  Christianam  quidam 
inducere  sunt  conati,  dicentes  animam  esse  corpus  effigiatum,  sicut  corpus 
«exterius  figuratum. 


CAPUT  L. 

QUOD  SUBSTANTIAE  INTELLECTUALES  SUNT  IMMATERIALES. 

(I.  part..quest.  I.  art.  2.  et  II.  Sent.  dist.  3.  art.  1.). 

Ex  hoc  autem  apparet  quod  substantiae  intellectuales  sunt  immateriales. 
Unumquodque  enim  ex  materia  et  forma  compositum,  est  corpus.  Di- 
versas enim  formas  materia  non  nisi  secundum  diversas  partes  recipere  po- 
test: quae  quidem  diversitas  partium  esse  in  materia  non  potest,  nisi  secun- 
flum  quod  per  dimensiones  in  materia  exsistentes  una  communis  materia 
in  plures  dividitur:  subtracta  enim  quantitate,  substantia  indivisibilis  est. 
Ostensum  est  autem  (c.  49.),  quod  nulla  substantia  intelligens  est  corpus. 
Relinquitur  igitur  quod  non  sit  ex  materia  et  forma  composita. 

Amplius:  sicut  homo  non  est  sine  hoc  homine,  ita  materia  non  est  sine 
hac  materia.  Quidquid  igitur  in  rebus  est  subsistens  ex  materia  et  forma 
•compositum,  est  compositum  ex  materia  et  forma  individuali.  Intellectus 
.autem  non  potest  esse  compositus  ex  materia  et  forma  individuali:  speciem 
<_nim  rerum  intellectarum  fiunt  intelligibiles  actu  per  hoc  quod  a materia 
individuali  abstrahuntur;  secundum  autem  quod  sunt  intelligibiles  actu,  fiunt 
■unum  cum  intellectu ; unde  et  intellectum  oportet  esse  absque  materia  indi- 
viduali. Non  est  igitur  substantia  intelligens  ex  materia  et  forma  composita. 

Adhuc:  actio  cujuslibet  ex  materia  et  forma  compositi  non  est  tantum 
formae,  nec  tantum  materiae,  sed  compositi ; ejus  enim  est  agere  cujus  est 
«sse;  esse  autem  est  compositi  per  formam:  unde  et  compositum  per  mate- 
riam et  formam  agit.  Si  igitur  substantia  intelligens  sit  composita  ex  ma- 
teria et  forma,  intelligere  erit  ipsius  compositi.  Actum  autem  terminatur  ad 
aliquid  simile  agenti:  unde  et  compositum  generans  non  generat  formam 
sed  compositum.  Si  igitur  intelligere  sit  actio  compositi,  non  intelligetur  nec 

forma  nec  materia,  sed  tantum  compositum.  Hoc  autem  patet  esse  falsuro 
Non  est  igitur  substantia  intelligens  composita  ex  materia  et  forma. 

Item:  formae  rerum  sensibilium  perfectius  esse  habent  in  intellectu 
quam  in  rebus  sensibilibus : sunt  enim  simpliciores,  et  ad  plura  se  exten- 
dentes; per  unam  enim  formam  hominis  intelligibilem,  omnes  homines  in- 
tellectus cognoscit.  Forma  autem  perfecte  in  materia  exsistens  facit  esse- 
actu  tale,  scilicet  vel  ignem,  vel  coloratum.  Si  autem  non  faciat  aliquid  esse 
tale,  est  imperfecte  in  illo,  sicut  forma  caloris  in  aere,  ut  in  deferente,  et 
sicut  virtus  primi  agentis  in  instrumento.  Si  igitur  intellectus  sit  ex  materia 
et  forma  compositus,  formae  rerum  intellectarum  facient  intellectum  esse- 
actu  talis  naturae,  qualis  est  quod  intelligitur : et  sic  sequitur  error  Empe- 
doclis, qui  dicebat  quod  ignem  igne  cognoscit  anima,  et  terram  terra,  et  sic- 
de  aliis : quod  patet  esse  inconveniens.  Non  est  igitur  intelligens  substantia. 
composita  ex  materia  et  forma. 

Praeterea:  omne  quod  est  in  aliquo,  est  in  eo  per  modum  recipientis.  Si 
igitur  intellectus  sit  compositus  ex  materia  et  forma,  formae  rerum  erunt  in 
intellectu  materialiter,  sicut  sunt  extra  animam : sicut  igitur  extra  animam 
non  sunt  intelligibiles  actu,  ita  nec  exsistentes  in  intellectu. 

Item : formae  contrariorum,  secundum  esse  quod  habent  in  materia,  sunt: 
contrariae,  unde  et  se  invicem  expellunt;  secundum  autem  quod  sunt  in  in- 
tellectu, non  sunt  contrariae,  sed  unum  contrariorum  est  ratio  intelligibilis 
alterius;  quia  unum  per  aliud  cognoscitur.  Non  igitur  habent  esse  materiale 
in  intellectu.  Ergo  intellectus  non  est  compositus  ex  materia  et  forma. 

Adhuc:  materia  non  recipit  aliquam  formam  de  novo  nisi  per  motum», 
vel  mutationem ; intellectus  autem  non  movetur  per  hoc  quod  recipit  formas, 
sed  magis  quiescens  perficitur,  et  inielligit:  impeditur  autem  in  intelligendo 
per  motum.  Non  igitur  recipiuntur  formae  in  intellectu  sicut  in  materia,  vel 
ia  re  materiali » unde  patet  quod  subtantiae  intelligentes,  immateriales  sunt 
sicut  et  incorporea. 

Hinc  est  quod  Dionysius  dicit  (cap.  IV.  De  div.  nomin.):  Propter  di- 
vinae bonitatis  radios  substiterunt  intellectuales  omnes  substantiae,  quae 
sicut  incorporales,  et  immateriales  omnes  intelliguntur. 

CAPUT  LI. 

QUOD  INTELLECTUS  NON  SIT  FORMA  MATERIALIS. 

Per  eadem  autem  ostenditur  quod  naturae  intellectuales  sunt  formae 
subsistentes,  non  autem  exsistentes  in  materia,  quasi  esse  earum  a materia 
dependeat.  Formae  enim  secundum  esse  a materia  dependentes,  non  ipsae 
proprie  habent  esse,  sed  composita  per  ipsas.  Si  igitur  naturae  intellectuales- 
essent  hujusmodi  formae,  sequeretur  quod  haberent  esse  materiale,  sicut  et 
si  essent  ex  materia  et  forma  compositae. 

Adhuc:  formae  quae  per  se  non  subsistunt,  non  possunt  per  se  agere:, 
agunt  autem  composita  per  eas.  Si  igitur  naturae  intellectuales  hujusmodi 
formae  essent,  sequeretur  quod  ipsae  non  intelligerent,  sed  composita  ex  eis. 
et  materia:  et  sic  intellectus  esset  compositus  ex  materia  et  forma:  quod 
est  impossibile,  ut  ostensum  est  (c.  50.). 

Amplius : si  intellectus  esset  forma  in  materia,  et  non  per  se  subsistens, 
sequeretur  quod  id  quod  recipitur  in  intellectu,  reciperetur  in  materia.  Hujus- 

modi  enim  formae  quae  habent  esse  in  materia  obligatum,  non  recipiunt 
aliquid  quod  in  materia  non  recipiatur.  Cum  igitur  receptio  formarum  in 
intellectu  non  sit  receptio  formarum  in  materia,  impossibile  est  quod  intel- 
lectus sit  forma  materialis. 

Praeterea:  dicere  quod  intellectus  sit  forma  non  subsistens,  sed  materiae- 
immersa,  idem  est  secundum  rem,  ac  si  dicatur,  quod  intellectus  sit  com- 
positus ex  materia  et  forma;  differt  autem  solum  secundum  nomen.  Nam 
primo  modo  diceretur  intellectus  forma  ipsa  compositi:  secundo  vero  modo* 
diceretur  intellectus  ipsum  compositum;  si  igitur  falsum  est,  intellectum  esse 
compositum  ex  materia  et  forma,  falsum  erit  quod  sit  forma  non  subsistens* 
sed  materialis. 


CAPUT  LII. 

QUOD  IN  SUBSTANTIIS  INTELLECTUALIBUS  CREATIS 
DIFFERT  ESSE,  ET  QUOD  EST. 

(I.  Sent.  dist.  3.  quaest.  L). 

Non  est  opinandum  quod  quamvis  substantiae  intellectuales  non  sint  cor- 
poreae, nec  ex  materia  et  forma  compositae,  nec  in  materia  exsistentes,  sicut 
formae  immateriales,  quod  propter  hoc  divinae  simplicitati  adaequentur: 
invenitur  enim  in  eis  aliqua  compositio,  ex  eo  quod  non  est  idem  in  eis  esse,, 
et  quod  est.  Si  enim  esse  est  subsistens,  nihil  praeter  ipsum  esse  ei  adjun- 
gitur, quia  etiam  in  his  quorum  esse  non  est  subsistens,  quod  inest  exsistenti 
praeter  esse  ejus,  est  quidem  exsistenti  unitum,  non  autem  est  unum  cum 
esse  ejus,  nisi  per  accidens,  in  quantum  est  unum  subjectum  habens  esse,  et 
id  quod  est  praeter  esse;  sicut  patet  quod  Socrati,  praeter  suum  esse  substan- 
tiale, inest  album,  quod  quidem  diversum  est  ab  ejus  esse  substantiali : non 
enim  idem  est  esse  Socratem,  et  esse  album,  nisi  per  accidens.  Si  igitur  non 
sit  esse  in  aliqua  substantia,  non  remanebit  aliquis  modus  in  quo  possit  ei 
uniri  illud  quod  est  praeter  esse.  Esse  autem,  in  quantum  est  esse,  non  potest 
esse  diversum:  potest  autem  diversificari  per  aliquid  quod  est  praeter  esse, 
sicut  esse  lapidis  est  aliud  ab  esse  hominis.  Illud  igitur  quod  est  subsistens, 
non  potest  esse  nisi  unum  tantum.  Ostensum  est  autem  (Lib.  I.  c.  22.  et  42.),. 
quod  Deus  est  suum  esse  subsistens.  Nihil  igitur  aliud  praeter  ipsum  potest 
esse  suum  esse.  Oportet  igitur  in  omni  substantia  quae  est  praeter  ipsum,, 
esse  aliud  ipsam  substantiam,  et  aliud  ejus  esse. 

Amplius : natura  communis,  si  separata  intelligatur,  non  potest  esse  nisi 
una,  quamvis  habentes  naturam  illam  plures  possint  inveniri : si  enim  natura 
animalis  per  se  separata  subsisteret,  non  haberet  ea  quae  sunt  hominis,  vel  quae 
sunt  bovis ; jam  enim  non  esset  animal  tantum,  sed  homo,  vel  bos.  Remotis  au. 
tem  differentiis  constitutivis  specierum,  remanet  natura  generis  indivisa:  quia 
eaedem  differentiae  quae  sunt  constitutivae  specierum,  sunt  divisivae  generis. 
Sic  igitur  si  hoc  ipsum,  quod  est  esse,  sit  commune,  sicut  genus  esse  separatum 
per  se  subsistens,  non  potest  esse  nisi  unum : si  vero  non  dividatur  differen- 
tiis sicut  genus,  sed  per  hoc  quod  est  hujus  vel  illius  esse,  jam  hoc  magis- 
est  verum,  quod  non  potest  esse  per,  se  exsistens  nisi  unum.  Relinquitur  igitur 
quod  cum  Deus  sit  ens  subsistens,  nihil  aliud  praeter  ipsum  est  suum  esse. 

Adhuc : impossibile  est  quod  sit  duplex  esse  omnino  infinitum : esse 

•enim  quod  omnino  est  infinitum,- omnem  perfectionem  essendi  comprehen- 
dit; et  sic  si  duobus  talis  adesset  infinitas,  non  inveniretur  quo  unum  ab  altero 
differret.  Esse  autem  subsistens  oportet  esse  infinitum,  quia  non  terminatur 
aliquo  recipiente.  Impossibile  est  igitur  esse  aliquod  esse  per  se  subsistens 
.praeter  primum. 

Item : si  sit  aliquod  esse  per  se  subsistens,  nihil  competit  ei,  nisi  quod  est 
•entis  in  quantum  est  ens.  Quod  enim  dicitur  de  aliquo,  non  in  quantum 
hujusmodi,  non  convenit  ei  nisi  per  accidens  ratione  subjecti:  unde  si  sepa- 
Tatim  a subjecto  ponatur,  nullo  modo  ei  competit.  Esse  autem  ab  alio  causa- 
tum non  competit  enti,  in  quantum  est  ens;  alias  omne  ens  esset  ab  alio 
causatum,  et  sic  oporteret  procedere  in  infinitum  in  causis;  quod  est  impos- 
sibile, ut  supra  (Lib.  I.  c.  13.)  ostensum  est.  Illud  igitur  esse  quod  est  ens 
subsistens,  oportet  quod  sit  non  causatum.  Nullum  igitur  ens  causatum  est 
•suum  esse. 

Amplius:  substantia  uniuscujusque  est  ens  per  se,  et  non  per  aliud:  unde 
-esse  lucidum  actu  non  est  de  substantia  aeris,  quia  est  ei  per  aliud.  Sed 
cujuslibet  rei  creatae  suum  esse  est  ei  per  aliud,  alias  non  esset  creatum. 
Nullius  igitur  substantiae  creatae  suum  esse  est  sua  substantia. 

Item:  cum  omne  agens  agat  in  quantum  est  actu,  primo  agenti,  quod  est 
perfectissimum,  competit  esse  in  actu  perfectissimo  modo.  Tanto  autem  ali- 
quod est  perfectius  in  actu,  quanto  talis  actus  est  in  via  generationis  poste- 
rior: actus  enim  est  tempore  potentia  posterior  in  uno  et  eodem,  quod  de 
potentia  ad  actum  procedit;  perfectius  quoque  est  in  actu  quod  est  ipse  actus, 
quam  quod  est  habens  actum:  hoc  enim  propter  illud  actus  est.  His  igitur 
sic  positis,  constat  ex  supra  (Lib.  I.  c.  13.  et  15.  et  Lib.  II.  c.  21.)  ostensis 
quod  Deus  solum  est  primum  agens.  Sibi  ergo  soli  competit  esse  in  actu 
perfectissimo  modo,  ut  scilicet  sit  ipse  actus  perfectissimus.  Hoc  autem  est 
esse  ad  quod  generatio,  et  omnis  motus  terminatur:  omnis  enim  forma,  et 
actus  est  in  potentia  antequam  esse  acquirat.  Soli  igitur  Deo  competit  quod 
sit  ipsum  esse,  sicut  soli  competit  quod  sit  primum  agens. 

Amplius:  ipsum  esse  competit  primo  agenti  secundum  propriam  naturam: 
esse  enim  Dei  est  ejus  substantia,  ut  supra  (Lib.  I.  c.  22.)  ostensum  est.  Quod 
autem  competit  alicui  secundum  propriam  suam  naturam,  non  convenit  aliis 
nisi  per  modum  participationis,  sicut  calor  aliis  corporibus  ab  igne.  Ipsum 
igitur  esse  competit  omnibus  aliis  a primo  agente  per  participationem  quan- 
dam.  Quod  autem  competit  alicui  per  participationem,  non  est  substantia  ejus. 
Impossibile  est  igitur  quod  substantia  alicujus  entis,  praeter  agens  primum, 
sit  ipsum  esse. 

Hinc  est  quod  (Exod.  III.  14.)  proprium  nomen  Dei  ponitur  esse:  qui 
est,  quia  ejus  solius  proprium  est  quod  sua  substantia  non  sit  aliud  quam 
suum  esse. 


CAPUT  LIII. 

QUOD  IN  SUBSTANTIIS  INTELLECTUALIBUS  CREATIS 
EST  ACTUS  ET  POTENTIA. 

Ex  hoc  autem  evidenter  apparet  quod  in  substantiis  intellectualibus  creatis 
^st  compositio  actus  et  potentiae.  In  quocumque  enim  inveniuntur  aliqua 
ouo,  quorum  unum  est  complementum  alterius,  proportio  unius  eorum  ad 

■alterum  est  sicut  proportio  potentiae  ad  actum;  nihil  enim  completur  m?; 
per  proprium  actum.  In  substantia  autem  intellectuali  creata  inveniuntur  duo, 
scilicet  substantia  ipsa,  et  esse  ejus,  quod  non  est  ipsa  substantia,  ut  ostensum 
■est  (c.  praec.) ; ipsum  autem  esse  est  complementum  substantiae  exsistentis 
unumquodque  enim  actu  est  per  hoc  quod  esse  habet.  Relinquitur  igitur  quoa 
i in  qualibet  praedictarum  substantiarum  sit  compositio  actus  et  potentiae. 

Amplius:  quod  inest  alicui  ab  agente,  oportet  esse  actum  ejus;  agentis 
■enim  est  facere  aliquid  actu.  Ostensum  autem  est  supra  (c.  15.),  quod  omnes 
aliae  substantiae  habent  esse  a primo  agente,  et  per  hoc  ipsae  substantiae 
creatae  sunt  quod  esse  ab  alio  habent.  Ipsum  igitur  esse  inest  substantiis 
creatis  ut  quidam  actus  ipsarum.  Id  autem  cui  actus  inest,  potentia  est : nam 
actus,  in  quantum  hujusmodi,  ad  potentiam  refertur.  In  qualibet  igitur  substantia 
creata  est  potentia,  et  actus. 

Item:  omne  participans  aliquid  comparatur  ad  ipsum  quod  participatur, 
ut  potentia  ad  actum:  per  id  enim  quod  participatur,  fit  participans  actu  tale. 
Ostensum  autem  est  supra  (Lib.  I.  c.  22.  et  Lib.  II.  c.  praec.),  quod  solus 
Deus  est  essentialiter  ens,  omnia  autem  alia  parficipant  ipsum  esse.  Com- 
paratur igitur  substantia  omnis  creata  ad  suum  esse  sicut  potentia  ad  actum 

Praeterea:  assimilatio  alicujus  ad  causam  agentem  fit  per  actum;  agens 
enim  agit  sibi  simile  in  quantum  est  actu.  Assimilatio  autem  cujuslibet  sub- 
stantiae creatae  ad  Deum  est  per  ipsum  esse,  ut  supra  (c.  15.  et  52.)  osten- 
sum est.  Ipsum  igitur  esse  comparatur  ad  omnes  substantias  creatas  sicut 
actus  earum,  ex  quo  relinquitur  quod  in  qualibet  substantia  creata  sit  com- 
positio actus  et  potentiae. 


CAPUT  LIV. 

QUOD  NON  EST  IDEM  COMPOSITIO  EX  SUBSTANTIA  ET  ESSE, 

ET  MATERIA  ET  FORMA. 

(I.  pari,  quaest.  I.  art.  1.). 

Non  est  autem  ejusdem  rationis  compositio  ex  materia  et  forma,  et  ex 
substantia  et  esse,  quamvis  utraque  sit  ex  potentia  et  actu.  Primo  quidem 
quia  materia  non  est  ipsa  substantia  rei ; nam  sequeretur  omnes  formas  esse 
accidentia,  sicut  antiqui  naturales  opinabantur;  sed  materia  est  pars  substantiae. 

Secundo  autem  quia  ipsum  esse  non  est  proprius  actus  materiae,  sed  sub- 
stantiae totius:  ejus  enim  actus  est  esse,  de  quo  possumus  dicere  quod  sit. 
Esse  autem  non  dicitur  de  materia,  sed  de  toto;  unde  materia  non  potest 
dici  quod  est,  sed  ipsa  substantia  est  id  quod  est. 

Tertio  quia  nec  forma  est  ipsum  esse,  sed  se  habent  secundum  ordinem: 
comparatur  enim  forma  ad  ipsum  esse,  sicut  lux  ad  lucem,  vel  albedo  ad 
album  esse. 

Deinde  quia  ad  ipsam  etiam  formam  comparatur  ipsum  esse  ut  actus 
per  hoc  enim  in  compositis  ex  materia  et  forma  dicitur  forma  esse  princi- 
pium essendi,  quia  est  complementum  substantiae,  cujus  actus  est  ipsum  esse ; 
sicut  diaphanum  est  aeri  principium  lucendi,  quia  facit  eum  proprium  sub 
jectum  lucis. 

Unde  in  compositis  ex  materia  et  forma,  nec  materia  nec  forma  potes' 
dici  ipsum  quod  est,  nec  etiam  ipsum  esse;  forma  tamen  potest  dici  quo  est. 

secundum  quod  est  essendi  principium:  ipsa  autem  tota  substantia  est  ipsum 
quod  est,  et  ipsum  esse  est  quo  substantia  denominatur  ens.  In  substantiis 
autem  intellectualibus,  quae  non  sunt  ex  materia  et  forma  compositae,  ut 
(c.  50.  et  51.)  ostensum  est,  sed  in  eis  ipsa  forma  est  substantia  subsistens* 
forma  est  quod  est;  ipsum  autem  esse  est  actus,  et  quo  est;  et  propter  hoc 
in  eis  est  unica  tantum  compositio  actus  et  potentiae,  quae  scilicet  est  ex 
substantia  et  esse ; quae  a quibusdam  dicitur  ex  quod  est,  et  esse  vel  ex  eo  quod 
est  et  quo  est.  In  substantiis  autem  compositis  ex  materia  et  forma  est  du- 
plex compositio  actus  et  potentiae:  prima  quidem  ipsius  substantiae,  quae- 
componitur  ex  materia  et  forma;  secunda  vero  ex  ipsa  substantia  jam  com- 
posita, et  esse  quae  etiam  potest  dici,  ex  eo  quod  est,  et  esse,  vel  ex  eo  quod 
est,  et  quo  est. 

Sic  igitur  patet  quod  compositio  actus  et  potentiae  est  in  plus  quam  com- 
positio formae  et  materiae;  unde  materia  et  forma  dividunt  substantiam 
materialem ; potentia  autem  et  actus  dividunt  ens  commune ; et  propter  hoc 
quaecumque  quidem  consequuntur  potentiam  et  actum,  in  quantum  hujus- 
modi, sunt  communia  substantiis  materialibus,  et  immaterialibus  creatis ; sicut 
recipere,  et  recipi,  perficere  et  perfici.  Quaecumque  vero  sunt  propria  ma- 
teriae et  formae,  in  quantum  hujusmodi,  sicut  generari,  et  corrumpi,  et  alia 
hujusmodi,  haec  sunt  propria  substantiarum  materialium,  et  nullo  modo  con- 
veniunt substantiis  immaterialibus  creatis. 

CAPUT  LV. 

QUOD  SUBSTANTIAE  INTELLECTUALES  SUNT  INCORRUPTIBILES. 

(I.  part.  quaest.  1.  art.  $.). 

Ex  hoc  autem  aperte  ostenditur  quod  omnis  substantia  intellectualis  est 
incorruptibilis.  Omnis  enim  corruptio  est  per  separationem  formae  a mate- 
ria: simplex  quidem  corruptio  per  separationem  formae  substantialis;  cor- 
ruptio autem  secundum  quid  per  separationem  formae  accidentalis:  forma 
enim  manente,  oportet  rem  esse:  per  formam  enim  substantia  fit  proprium 
susceptivum  ejus  quod  est  esse.  Ubi  autem  non  est  compositio  formae  et  ma- 
teriae, ibi  non  potest  esse  separatio  earumdem ; igitur  nec  corruptio.  Osten- 
sum est  autem  (c.  50.),  quod  nulla  substantia  intellectualis  est  composita  ex 
materia  et  forma : nulla  igitur  substantia  intellectualis  est  corruptibilis. 

Amplius : quod  per  se  alicui  competit,  de  necessitate,  et  semper,  et  inse- 
parabiliter ei  inest,  sicut  rotundum  per  se  quidem  inest  circulo,  per  accidens 
autem  aeri:  unde  aes  quidem  fieri  non  rotundum  est  possibile;  circulum 
autem  non  esse  rotundum,  est  impossibile.  Esse  autem  per  se  consequitur  ad 
formam.  Per  se  enim  dicimus  secundum  quod  ipsum : unumquodque  autem 
habet  esse  secundum  quod  habet  formam.  Substantiae  igitur  quae  non  sunt 
ipsae  formae  possunt  privari  esse  secundum  quod  amittunt  formam:  sicut 
aes  privatur  rotunditate,  secundum  quod  desinit  esse  circulare.  Substantiae 
vero  quae  sunt  ipsae  formae  nunquam  possunt  privari  esse,  sicut  si  aliqua 
substantia  esset  circulus,  nunquam  posset  fieri  non  rotunda.  Ostensum  est 
autem  supra  (c.  50.),  quod  substantiae  intellectuales  sunt  ipsae  formae  sub- 
sistentes. Impossibile  est  igitur  quod  esse  desinint.  Sunt  igitur  incorruptibiles. 


LIBER  II.  CAP.  LV. 


189 

Adhuc:  in  omni  corruptione,  remoto  actu  remanet  potentia:  non  enim 
corrumpitur  aliquid  in  omnino  non  ens,  sicut  nec  generatur  aliquid  ex  om- 
nino non  ente.  In  substantiis  autem  intellectualibus,  ut  ostensum  est  (c.  53.), 
.actus  est  ipsum  esse;  ipsa  autem  substantia  est  sicut  potentia.  Si  igitur  sub- 
stantia intellectualis  corrumpatur,  remanebit  post  suam  corruptionen ; quod  est 
omnino  impossibile.  Omnis  igitur  substantia  intellectualis  est  incorrupti- 
bilis. 

Item : in  omni  quod  corrumpitur,  oportet  quod  sit  potentia  ad  non  esse.  Si 
quid  igitur  est  in  quo  non  est  potentia  ad  non  esse,  hoc  non  potest  esse  cor- 
ruptib^e.  In  substantia  autem  intellectuali  non  est  potentia  ad  non  esse.  Ma- 
nifestum est  enim  ex  dictis  (c.  praec.),  quod  substantia  completa  est  pro- 
prium susceptivum  ipsius  esse.  Proprium  autem  susceptivum  alicujus  actus 
ita  comparatur  ut  potentia  ad  actum  illum,  quod  nullo  modo  est  in  potentia 
ad  oppositum;  sicut  ignis  ita  comparatur  ad  calorem  ut  potentia  ad  actum 
quod  nullo  modo  est  in  potentia  ad  frigus ; unde  nec  in  ipsis  substantiis  cor- 
poralibus est  potentia  ad  non  esse  in  ipsa  substantia  completa,  nisi  ratione 
materiae  ; in  substantiis  autem  intellectualibus  non  est  materia,  sed  ipsae  sunt 
substantiae  completae  simplices.  Igitur  in  eis  non  est  potentia  ad  non  esse. 
Sunt  igitur  incorruptibiles. 

Praeterea:  in  quibuscumque  est  compositio  potentiae  et  actus,  id  quod 
tenet  locum  primae  potentiae,  sive  primi  subjecti,  est  incorruptibile:  unde 
etiam  in  substantiis  corruptibilibus  materia  prima  est  incorruptibilis.  Sed  in 
substantiis  intellectualibus  id  quod  tenet  locum  primae  potentiae,  et  subjecti, 
•est  ipsa  earum  substantia  completa.  Igitur  substantia  ipsa  est  incorruptibilis. 
Nihil  autem  est  corruptibile  nisi  per  hoc  quod  sua  substantia  corrumpitur. 
Igitur  omnes  intellectuales  naturae  sunt  incorruptibiles. 

Amplius:  omne  quod  corrumpitur,  vel  corrumpitur  per  se,  vel  corrum- 
pitur per  accidens.  Substantiae  autem  intellectuales  non  possunt  per  se  cor- 
rumpi. Omnis  enim  corruptio  est  a contrario.  Agens  enim  cum  agat  se- 
cundum quod  est  ens  actu  semper  agendo  ducit  ad  aliquod  esse  actu:  unde 
si  per  hujusmodi  esse  actu  aliquid  corrumpatur  desinens  esse  actu,  oportet 
quod  hoc  contingat  per  contrarietatem  eorum  ad  invicem ; nam  contraria 
^unt  quae  mutuo  se  expellunt ; et  propter  hoc  oportet  omne  quod  corrum- 
pitur per  se,  vel  habere  contrarium,  vel  esse  ex  contrariis  compositum.  Neu- 
trum autem  horum  substantiis  intellectualibus  convenit,  cujus  signum  est 
•quia  in  intellectu  ea  etiam  quae  secundum  suam  naturam  sunt  contraria, 
desinunt  esse  contraria.  Album  enim,  et  nigrum  in  intellectu  non  sunt  con- 
traria ; non  enim  se  expellunt,  immo  magis  se  consequuntur ; per  intelle- 
ctum enim  unius  eorum  intelligitur  aliud.  Substantiae  igitur  intellectuales 
non  sunt  corruptibiles  per  se.  Similiter  autem  neque  per  accidens : sic  enim 
corrumpuntur  accidentia,  et  formae  non  subsistentes.  Ostensum  est  autem 
supra  (c.  51.),  quod  substantiae  intellectuales  sunt  subsistentes.  Sunt  igitur 
•omnino  incorruptibiles. 

Adhuc:  corruptio  est  mutatio  quaedam,  quam  oportet  esse  terminum 
motus,  ut  in  quinto  Phys.  (t.  c.  7.)  est  probatum : unde  oportet  quod  omne 
quod  corrumpitur,  moveatur.  Ostensum  autem  est  in  naturalibus  (sexto  Phy- 
sic.  t.  c.  36.),  quod  oimm  quod  movetur  est  corpus.  Oportet  igitur  omne 
quod  corrumpitur  esse  pus,  si  per  se  corrumpatur;  vel  aliquam  formam 
seu  virtutem  corporis  a corpore  dependentem,  si  corrumpatur  per  accidens. 
Substantiae  autem  intellectuales  non  sunt  corpora,  neque  virtutes,  seu  formae 

a corpore  dependentes.  Ergo  neque  per  se,  neque  per  accidens  corrumpuntur 
Sunt  igitur  omnino  incorruptibiles. 

Item : omne  quod  corrumpitur,  corrumpitur  per  hoc  quod  aliquid  pati- 
tur; nam  et  ipsum  corrumpi  est  quoddam  pati.  Nulla  autem  substantia  in- 
tellectualis potest  pati  tali  passione  quae  ducat  ad  corruptionem : nam  pati 
recipere  quoddam  est:  quod  autem  recipitur  in  substantia  intellectuali,  oportet 
quod  recipiatur  in  eo  per  modum  ipsius,  scilicet  intelligibiliter : quod  vero 
sic  in  substantia  intellectuali  recipitur,  est  perficiens  substantiam  intellectua- 
lem et  non  corrumpens  eam:  intelligibile  enim  est  perfectio  intelligentis.  Sub- 
stantia igitur  intelligens  est  incorruptibilis. 

Praeterea:  sicut  sensibile  est  objectum  sensus,  ita  intelligibile  est  obje- 
ctum intellectus.  Sensus  autem  propria  corruptione  non  corrumpitur  nisi 
propter  excellentiam  sui  objecti;  sicut  visus  a valde  fulgidis,  et  auditus  a. 
fortibus  sonis,  et  sic  de  aliis.  Dico  autem  propria  corruptione,  quia  sensus 
corrumpitur  etiam  per  accidens  propter  corruptionem  subjecti;  qui  tamen 
modus  corruptionis  non  potest  accidere  intellectui,  cum  non  sit  actus  cor- 
poris ullius,  quasi  a corpore  dependens,  ut  supra  (c.  49.)  ostensum  est.  Patet 
autem  quod  nec  corrumpitur  per  excellentiam  sui  objecti,  quia  qui  intelligit 
valde  intelligibilia,  non  minus  intelligit  minus  intelligibilia,  sed  magis.  In- 
tellectus igitur  nullo  modo  est  corruptibilis. 

Amplius:  intelligibile  est  propria  perfectio  intellectus:  unde  intellectus 
in  actu,  et  intelligibile  in  actu,  sunt  unum.  Quod  igitur  convenit  intelligibilia 
in  quantum  est  intelligibile,  oportet  convenire  intellectui  in  quantum  hujus- 
modi; quia  perfectio  et  perfectibile  sunt  unius  generis.  Intelligibile  autem,, 
in  quantum  est  intelligibile,  est  necessarium  et  incorruptibile:  necessaria 
enim  perfecte  sunt  intellectu  cognoscibilia;  contingentia  vero,  in  quantum, 
hujusmodi,  non  nisi  deficienter:  habetur  enim  de  eis  non  scientia,  sed  opinio- 
Unde  et  corruptibilium  intellectus  scientiam  habet  secundum  quod  sunt  in- 
corruptibilia; in  quantum  scilicet  sunt  universalia.  Oportet  igitur  intellectum 
esse  incorruptibilem. 

Adhuc : unumquodque  perficitur  secundum  modum  suae  substantiae.  Ex, 
modo  igitur  perfectionis  alicujus  rei  potest  accipi  modus  substantiae  ipsius- 
Intellectus  autem  non  perficitur  per  motum,  sed  per  hoc  quod  est  extra  motum 
exsistens.  Perficitur  enim  secundum  intellectivam  animam  scientia  et  pru- 
dentia, sedatis  permutationibus,  et  corporalibus  et  animae  passionum,  ut 
patet  per  Philosophum  in  septimo  Phys.  (t.  c.  20.).  Modus  igitur  substantiae 
intelligentis  est,  quod  esse  suum  sit  supra  motum,  et  per  consequens  supra 
tempus.  Esse  autem  cujuslibet  rei  corruptibilis  subjacet  motui,  et  tempori- 
Impossibile  est  igitur  substantiam  intelligentem  esse  corruptibilem. 

Praeterea : impossibile  est  naturale  desiderium  esse  inane : natura  enim 
nihil  facit  frustra.  Sed  quodlibet  intelligens  naturaliter  desiderat  esse  perpe- 
tuum, non  solum  ut  perpetuetur  esse  secundum  speciem,  sed  etiam  indivi- 
duum: quod  sic  patet.  Naturalis  enim  appetitus  quibusdam  quidem  inest  ex. 
apprehensione,  sicut  lupus  naturaliter  desiderat  occisionem  animalium, 
de  quibus  pascitur,  et  homo  naturaliter  desiderat  felicitatem;  quibusdam 
vero  absque  apprehensione  ex  sola  inclinatione  naturalium  principiorum,  qui 
naturalis  appetitus  in  quibusdam  dicitur,  sicut  grave  appetit  esse  deorsum ; 
utroque  autem  modo  inest  rebus  naturale  desiderium  essendi,  cujus  signum 
est,  quia  et  ea  quae  cognitione  carent  resistunt  corrumpentibus  secundum 
virtutem  suorum  principiorum  naturalium,  et  ea  quae  cognitionem  habent: 

resistunt  eisdem  secundum  modum  suae  cognitionis.  Illa  igitur  cognitione 
•carentia  quorum  principiis  inest  virtus  ad  conservandum  esse  perpetuum,  ita 
quod  maneant  semper  eadem  secundum  numerum,  naturaliter  appetunt  esse 
perpetuum  etiam  secundum  idem  numero.  Quorum  autem  principia  non  ha- 
bent ad  hoc  virtutem,  sed  *olum  ad  conservandum  esse  perpetuum  secun- 
dum idem  specie,  etiam  naturaliter  appetunt  perpetuitatem.  Hanc  igitur  dif- 
ferentiam oportet  in  his  inveniri,  quibus  desiderium  essendi  cum  cognitione 
inest,  ut  scilicet  illa  quae  non  cognoscunt  esse  nisi  ut  nunc,  desiderant  esse 
ut  nunc,  non  autem  semper,  quia  esse  sempiternum  non  apprehendunt;  de- 
siderant tamen  esse  perpetuum  speciei  absque  cognitione ; quia  virtus  gene- 
rativa,  quae  ad  hoc  deservit,  praeambula  est,  et  non  subjacens  cognitioni. 
Illa  igitur  quae  ipsum  esse  perpetuum  cognoscunt,  et  apprehendunt,  desi- 
derant ipsum  naturali  desiderio.  Hoc  autem  convenit  omnibus  substantiis 
intelligentibus.  Omnes  igitur  substantiae  intelligentes  naturali  desiderio  ap- 
petunt esse  semper.  Ergo  impossibile  est  quod  esse  deficiant. 

Adhuc : quaecumque  incipiunt  esse,  et  desinunt,  per  eamdem  potentiam 
habent  utrumque.  Eadem  enim  est  potentia  ad  esse,  et  non  esse.  Sed  sub- 
stantiae intellectuales  non  potuerunt  incipere  esse  nisi  per  potentiam  primi 
agentis.  Non  enim  sunt  ex  materia  quae  potuerit  praefuisse,  ut  ostensum 
est  (Lib.  II.  c.  50.).  Igitur  nec  est  aliqua  potentia  ad  non  esse  earum*  nisi  in 
primo  agente,  secundum  quod  potest  non  influere  eis  esse.  Sed  ex  hac  sola 
potentia  nihil  potest  dici  corruptibile;  tum  quia  res  dicuntur  necessariae  et 
contingentes,  secundum  potentiam  quae  est  in  eis,  et  non  secundum  po- 
tentiam Dei,  ut  supra  (c.  30.)  ostensum  est;  tum  etiam  quia  Deus,  qui  est 
institutor  naturae,  non  subtrahit  rebus  id  quod  est  proprium  naturis  earum. 
Ostensum  est  autem  (paulo  ante)  quod  proprium  naturis  intellectualibus  est 
quod  sint  perpetuae,  unde  hoc  eis  a Deo  non  subtrahitur.  Sunt  igitur  sub- 
stantiae intellectuales  ex  omni  parte  incorruptibiles. 

Hinc  est  quod  in  Psal.  CXLVIII.  1.:  Laudate  Dominum  de  coelis,  connu- 
meratis angelis,  et  coelestibus  corporibus,  subjungitur  (ib.  6.) : Statuit  ea  in  ae- 
ternum et  in  saeculum  saeculi;  per  quod  praedictorum  perpetuitas  designatur. 
Dionysius  etiam  (in  IV.  cap.  De  div.  nomin.)  dicit,  quod  propter  divinae  bo- 
nitatis radios  substiterunt  intelligibiles,  et  intellectuales  substantiae,  et  suntr 
et  vivunt,  et  habent  vitam  indeficientem,  et  imminorabilem  ab  universa  cor- 
ruptione, et  generatione,  et  morte,  mundae  exsistentes,  et  elevatae  ab  in- 
stabili, et  fluxa  variatione. 

CAPUT  LVI. 

PER  QUEM  MODUM  SUBSTANTIA  INTELLECTUALIS 
POSSIT  CORPORI  UNIRI. 

Cum  autem  supra  (c.  49.  et  51.)  ostensum  sit  substantiam  intellectualem 
non  esse  corpus,  neque  virtutem  aliquam  a corpore  dependentem,  restat  in 
vestigandum  utrum  aliqua  substantia  intellectualis  corpori  possit  uniri. 

Est  autem  primo  manifestum  quod  substantia  intellectualis  non  potes» 
corpori  uniri  per  modum  mixtionis:  quae  enim  miscentur,  oportet  ad  invi- 
cem alterata  esse;  quod  non  contingit  nisi  io  his  quorum  est  materia  eadem, 
quae  possunt  esse  activa  et  passiva  ad  invicem.  Substantiae  autem  intelle- 

ctuales  non  communicant  in  materia  cum  corporibus ; sunt  enim  immateria- 
les, ut  supra  (c.  50.)  ostensum  est:  non  sunt  igitur  corpori  miscibiles. 

Adhuc:  quae  miscentur,  mixtione  jam  perfecta,  non  manent  actu,  sed 
• virtute  tantum;  nam  si  actu  manerent,  non  esset  mixtio,  sed  confusio  tantum; 
''unde  corpus  mixtum  ex  elementis  nullum  eorum  est.  Hoc  autem  impossi- 
bile est  accidere  substantiis  intellectualibus:  sunt  enim  incorruptibiles,  ut 
-supra  (c.  49.  et  55.)  ostensum  est.  Non  igitur  potest  substantia  intellectualis 
uniri  corpori  per  modum  mixtionis. 

Similiter  autem  patet  quod  substantia  intellectualis  non  potest  uniri'  cor- 
pori per  modum  contactus  proprie  sumpti.  Tactus  enim  non  nisi  corporum 
•est:  sunt  enim  tangentia  quorum  sunt  ultima  simul:  ut  puncta,  aut  lineae, 
aut  superficies,  quae  sunt  corporum  ultima.  Non  igitur  per  modum  conta- 
ctus substantia  intellectualis  corpori  uniri  potest. 

Ex  hoc  autem  relinquitur  quod  neque  continuatione,  neque  compositione, 
•neque  colligatione,  ex  substantia  intellectuali  et  corpore  unum  fieri  possit: 
omnia  enim  haec  sine  contactu  esse  non  possunt. 

Est  autem  quidam  modus  contactus  quo  substantia  intellectualis  corpori 
misceri  potest.  Corpora  enim  naturalia  tangendo  se,  alterant,  et  sic  ad  in- 
-vicem  uniuntur,  non  solum  secundum  ultima  quantitatis,  sed  etiam  secun- 
dum similitudinem  qualitatis  aut  formae,  dum  alterans  formam  suam  impri- 
mit in  alteratum,  et  quamvis  si  considerentur  solum  ultima  quantitatis, 
oporteat  etiam  in  omnibus  mutuum  esse  tactum;  tamen,  si  attendatur  ad 
actionem  et  passionem,  invenientur  aliqua  esse  tangentia  tantum,  et  aliqua 
tacta  tantum.  Corpora  enim  coelestia  tangunt  quidem  hoc  modo  elemen-  - 
taria  corpora,  in  quantum  ea  alterant,  non  autem  tanguntur  ab  eis,  quia  ab 
eis  non  patiuntur.  Si  igitur  sint  aliqua  tangentia  quae  in  quantitatis  ultimis 
non  tangant,  dicentur  nihilominus  tangere,  in  quantum  agunt;  secundum 
quem  modum  dicimus,  quod  contristans  non  tangit.  Hoc  igitur  modo  tan- 
gendi possibile  est  uniri  substantiam  intellectualem  corpori  per  contactum. 
Agxint  enim  substantiae  intellectuales  in  corpora,  et  movent  ea,  cum  sint 
immateriales,  et  magis  in  actu  exsistentes. 

Hic  autem  tactus  non  est  quantitatis  sed  virtutis:  unde  differt  hic  tactus 
a tactu  corporeo  in  tribus.  Primo  quidem  quia  hoc  tactu  id  quod  est  indivi- 
sibile, potest  tangere  divisibile:  quod  in  tactu  corporeo  non  potest  accidere. 
Nam  puncto  non  potest  tangi  nisi  indivisibile  aliquod;  substantia  autem  in- 
tellectualis, quamvis  sit  indivisibilis,  potest  tangere  quantitatem  divisibilem, 
in  quantum  agit  in  ipsam.  Alio  enim  modo  est  indivisibile  punctum,  et  sub- 
stantia intellectualis.  Punctum  quidem  est  sicut  quantitatis  terminus,  et  ideo 
habet  situm  determinatum  in  continuo,  ultra  quem  porrigi  non  potest;  sub- 
stantia autem  intellectualis  est  indivisibilis,  quasi  extra  genus  quantitatis  exsi- 
stens: unde  non  determinatur  ei  indivisibile  aliquid  quantitatis  ad  tangendum. 
Secundo,  quia  tactus  quantitatis  est  solum  secundum  ultima;  tactus  autem 
virtutis  est  ad  totum  quod  tangitur.  Sic  enim  tangitur  secundum  quod  pa- 
titur, et  movetur;  hoc  autem  fit  secundum  quod  est  in  potentia;  potentia 
vero  est  secundum  totum, et  non  secundum  ultima  totius:  unde  totum  tangitur. 

Ex  quo  patet  tertia  differentia;  quia  in  tactu  quantitatis,  qui  fit  secundum 
extrema,  oportet  esse  tangens  extrinsecum  ei  quod  tangitur;  et  non  potest 
incedere  per  ipsum,  sed  impeditur  ab  eo;  tactus  autem  virtutis  qui  competit 
substantiis  intellectualibus,  cum  sit  ad  intima,  facit  substantiam  tangentem 
esse  intra  id  quod  tangitur,  et  incedentem  per  ipsam  absque  impedimento. 


LIBER  II.  CAP.  LVI. 


J93 

Sic  igitur  substantia  intellectualis  potest  corpori  uniri  per  contactum  vir- 
tutis. Quae  autem  uniuntur  secundum  talem  contactum,  non  sunt  unum 
simpliciter.  Sunt  enim  unum  in  agendo,  et  patiendo,  quod  non  est  esse 
unum  simpliciter.  Sic  enim  dicitur  esse  unum  quomodo  et  ens.  Esse  autem 
agens  non  significat  esse  simpliciter.  Unde  nec  esse  unum  in  agendo  est 
esse  unum  simpliciter. 

Unum  autem  simpliciter,  tripliciter  dicitur:  vel  sicut  indivisibile,  vel  sicut 
continuum,  vel  sicut  quod  est  ratione  unum.  Ex  substantia  autem  intelle- 
ctuali, et  corpore  non  potest  fieri  unum  quod  sit  indivisibile.  Oportet  enim 
illud  esse  compositum  ex  duobus.  Nec  iterum  quod  sit  continuum,  quia 
partes  continui  quantae  sunt.  Relinquitur  igitur  inquirendum,  utrum  ex  sub- 
stantia intellectuali  et  corpore  possit  fieri  unum,  sicut  quod  est  ratione  unum. 
Ex  duobus  autem  permanentibus  non  fit  aliquod  ratione  unum,  nisi  sicut  ex 
forma  substantiali,  et  materia.  Ex  substantia  enim,  et  accidente  non  fit  ra- 
tione unum:  non  enim  est  eadem  ratio  hominis  et  albi.  Hoc  igitur  inqui- 
rendum relinquitur  utrum  substantia  intellectualis  corporis  alicujus  forma 
substantialis  esse  possit. 

Videtur  autem  rationabiliter  considerantibus  hoc  esse  impossibile.  Ex 
duabus  enim  substantiis  actu  exsistentibus,  non  potest  fieri  aliquid  unum. 
Actus  enim  cujuslibet  est  id  quo  ab  altero  distinguitur.  Substantia  autem 
intellectualis  est  substantia  actu  exsistens,  ut  ex  praemissis  apparet  (c.  53.). 
Similiter  autem  et  corput.  Non  igitur  potest  aliquid  unum  fieri,  ut  videtur, 
ex  substantia  intellectuali,  et  corpore. 

Adhuc:  forma  et  materia  in  eodem  genere  continentur;  omne  enim  genus 
per  actum,  et  potentiam  dividitur.  Substantia  autem  intellectualis  et  corpus 
•sunt  diversa  genera.  Non  igitur  videtur  possibile  unum  esse  formam  alterius. 

Amplius:  omne  illud  cujus  esse  est  in  materia,  oportet  esse  materiale. 
Sed  si  substantia  intellectualis  est  forma  corporis,  oportet  quod  esse  ejus  sit 
in  materia  corporali:  non  enim  esse  formae  est  praeter  esse  materiae.  Se- 
quitur igitur  quod  substantia  intellectualis  non  sit  immaterialis,  ut  supra  (c.  50.) 
ostensum  est. 

Item:  impossibile  est  id  cujus  esse  est  in  corpore,  esse  a corpore  sepa- 
ratum. Intellectus  autem  ostenditur  a physicis  (tertio  De  anima,  t.  c.  6.  et  19.) 
esse  separatus  a corpore,  et  quod  neque  est  corpus,  neque  virtus  in  corpore. 
Non  est  igitur  intellectualis  substantia  forma  corporis:  sic  enim  esse  ejus 
•esset  in  corpore. 

Adhuc : cujus  esse  est  commune  corpori,  oportet  et  operationem  corpori 
communem  esse;  unumquodque  enim  agit  secundum  quod  est  ens:  nec 
virtus  operativa  rei  potest  esse  sublimior  quam  ejus  essentia,  cum  virtus  es- 
sentiae principia  consequatur.  Si  autem  substantia  intellectualis  sit  forma  cor- 
poris, oportet  quod  esse  ejus  sit  sibi,  et  corpori  commune:  ex  forma  enim 
et  materia  fit  aliquid  unum  simpliciter,  quod  est  secundum  esse  unum.  Erit 
igitur  et  operatio  substantiae  intellectualis  communis  corpori,  et  virtus  ejus 
virtus  in  corpore:  quod  ex  praemissis  patet  esse  impossibile. 

CAPUT  LVII. 

POSITIO  PLATONIS  DE  UNIONE  ANIMAE  INTELLECTUALIS  AD  CORPUS. 

(I.  part.  quaest.  LXXVI.  art.  i.). 

Ex  his  autem  et  similibus  rationibus  aliqui  moti,  dixerunt,  quod  nulla 
substantia  intellectualis  potest  esse  forma  corporis.  Sed  quia  huic  positioni 
ipsa  hominis  natura  contradicere  videbatur,  quia  ex  anima  intellectuali,  et 
corpore  videtur  esse  compositus,  excogitaverunt  quasdam  vias  per  quas  na- 
tura hominis  salvarent. 

Plato  igitur  posuit,  et  ejus  sequaces,  quod  anima  intellectualis  non  unitur 
corpori  sicut  forma  materiae,  sed  solum  sicut  motor  mobili,  dicens  animam 
esse  in  corpore  sicut  nauta  est  in  navi ; et  sic  unio  animae  et  corporis  non 
esset  nisi  per  contactum  virtutis,  de  quo  supra  (c.  praec.)  dictum  est. 

Hoc  autem  videtur  inconveniens.  Secundum  praedictum  enim  contactum 
non  fit  aliquid  unum  simpliciter,  ut  (c.  praec.)  ostensum  est.  Ex  unione  autem 
animae  et  corporis  fit  homo.  Relinquitur  igitur  quod  homo  non  sit  unum 
simpliciter,  et  per  consequens  nec  ens  simpliciter,  sed  ens  per  accidens. 

Ad  hoc  autem  evitandum,  Plato  posuit  quod  homo  non  sit  aliquid  com- 
positum ex  anima  et  corpore,  sed  quod  ipsa  anima  utens  corpore  sit  homo: 
sicut  Petrus  non  est  aliquid  compositum  ex  homine,  et  indumento,  sed  horna 
utens  indumento. 

Hoc  autem  esse  impossibile  ostenditur.  Animal  enim  et  homo  sunt  quae- 
dam sensibilia,  et  naturalia.  Hoc  autem  non  esset,  si  corpus,  et  ejus  partes 
non  essent  de  essentia  hominis,  et  animalis,  sed  tota  essentia  utriusque  esset 
anima  secundum  positionem  praedictam  (c.  praec.).  Anima  enim  non  est 
aliquid  sensibile,  neque  materiale.  Impossibile  est  igitur  hominem,  et  animal 
esse  animam  utentem  corpore.  Non  autem  aliquid  ex  corpore  et  anima  com- 
positum. 

Item:  impossibile  est  quod  eorum  quae  sunt  diversa  secundum  esse* 
sit  operatio  una.  Dico  autem  operationem  unam,  non  ex  parte  ejus  in  quod 
terminatur  actio,  sed  secundum  quod  egreditur  ab  agente.  Multi  enim  trahentes 
navim . unam  actionem  faciunt  ex  parte  operati,  quod  est  unum,  sed  tamen 
ex  pane  trahentium  sunt  multae  actiones,  quia  sunt  diversi  impulsus  ad 
trahendum.  Cum  enim  actio  consequatur  formam,  et  virtutem,  oportet  quod 
quorum  sunt  diversae  formae,  et  virtutes,  esse  et  actiones  diversas.  Quamvis 
autem  animae  sit  aliqua  operatio  propria,  in  qua  non  communicat  corpus,, 
sicut  intelligere;  sunt  tamen  aliquae  operationes  communes  sibi  et  corpori,, 
ut  timere,  irasci,  et  sentire,  et  hujusmodi.  Haec  enim  accidunt  secundum  ali- 
quam transmutationem  alicujus  determinatae  partis  corporis.  Ex  quo  patet 
quod  simul  sunt  animae  et  corporis  operationes.  Oportet  igitur  ex  anima  et 
corpore  unum  fieri,  et  quod  non  sint  secundum  esse  diversa. 

Huic  autem  rationi  secundum  Platonis  sententiam  obviatur:  nihil  enim 
inconveniens  est  moventis,  et  moti,  quamvis  secundum  esse  diversorum,  esse 
eumdem  actum;  nam  motus  est  idem  quod  actus  moventis,  sicut  a quo  est* 
moti  autem,  sicut  in  quo  est.  Sic  igitur  Plato  posuit  praemissas  operationes 
esse  animae  corporique  communes,  ut  videlicet  sint  animae  sicut  moventis* 
et  corporis  sicut  moti. 

Sed  hoc  esse  non  potest,  quia,  ut  probat  Philosophus  in  secundo  De 
anima  (t.  c.  51.),  sentire  accidit  in  ipso  moveri  a sensibilibus  exterioribus; 
unde  non  potest  homo  sentire  absque  exteriori  sensibili,  sicut  non  potest 
aliquid  moveri  absque  movente.  Organum  igitur  sensus  movetur,  et  patitur 
in  sentiendo,  sed  ab  exteriori  sensibili.  Illud  autem  quod  patitur,  est  sensus; 
quod  ex  hoc  patet,  quia  carentia  sensu  non  patiuntur  a sensibilibus  tali  modo 
passionis.  Sensus  igitur  est  virtus  passiva  ipsius  organi.  Anima  igitur  sensi- 
tiva non  se  habet  in  sentiendo  sicut  movens,  et  agens,  sed  sicut  illud  quo 
patiens  patitur:  quod  impossibile  est  esse  diversum,  secundum  esse,  a pa- 
tiente. Non  est  igitur  anima  sensibilis  secundum  esse  diversa  a corpore  animato. 

Praeterea:  licet  motus  sit  communis  actus  moventis  et  moti;  tamen  alia 
operatio  est  facere  motum,  et  recipere  motum : unde  et  duo  praedicamenta 
ponuntur,  facere  et  pati.  Si  igitur  in  sentiendo  anima  sensitiva  se  habet  ut 
agens,  et  corpus  ut  patiens,  alia  erit  operatio  animae,  et  alia  corporis.  Anima 
igitur  sensitiva  habebit  aliquam  operationem  propriam  ; habebit  igitur  et  sub- 
sistentiam propriam:  non  igitur  destructo  corpore  esse  desinet.  Animae  igitur 
sensitivae,  etiam  irrationabilium  animalium  erunt  immortales : quod  quidem 
improbabile  videtur,  tamen  a Platonis  opinione  non  discordat.  Sed  de  hoc 
infra  (c.  82.)  erit  locus  quaerendi. 

Amplius : mobile  non  sortitur  speciem  a suo  motore.  Si  igitur  anima  non 
conjungitur  corpori  nisi  sicut  motor  mobili,  corpus,  et  partes  ejus  non  con- 
sequuntur speciem  ab  anima : abeunte  igitur  anima,  remanebit  corpus,  et 
partes  ejus  ejusdem  speciei.  Hoc  autem  est  manifeste  falsum:  nam  caro,  et 
os,  et  manus,  et  hujusmoudi  partes,  post  abscessum  animae  non  dicuntur  nisi 
acquivoce,  cum  nulli  harum  partium  propria  operatio  adsit,  quae  speciem 
consequitur^  Non  igitur  unitur  anima  corpori  solum  sicut  motor  mobili,  vel 
sicut  homo  vestimento. 

Adhuc:  mobile  non  habet  esse  per  suum  motorem,  sed  solummodo  mo- 
tum. Si  igitur  anima  uniatur  corpori  solummodo  ut  motor,  corpus  movebitur 
quidem  ab  anima,  sed  non  habebit  esse  per  eam.  Vivere  autem  est  quoddam 
esse  viventis.  Non  igitur  corpus  vivet  per  animam. 

Item:  mobile  neque  generatur  per  applicationem  motoris  ad  ipsum,  neque 
per  ejus  separationem  corrumpitur,  cum  non  dependeat  mobile  a motore  se- 
cundum esse,  sed  secundum  moveri  tantum.  Si  igitur  anima  uniatur  corpori 
solum  ut  motor,  sequitur  quod  in  unione  animae  et  corporis  non  erit  aliqua 
generatio,  neque  in  separatione  corruptio:  et  sic  mors,  quae  consistit  in  se- 
paratione animae  et  corporis,  non  erit  corruptio  animalis,  quod  est  mani- 
feste falsum. 

Praeterea:  omne  movens  seipsum  ita  se  habet  quod  in  ipso  est  moveri, 
et  non  moveri,  movere,  et  non  movere.  Sed  anima,  secundum  Platonis  opi- 
nionem (in  decimo  De  republ.),  movet  corpus  sicut  movens  seipsum  ; est  ergo 
in  potestate  animae  movere  corpus,  vel  non  movere.  Si  igitur  non  unitur  ei 
nisi  sicut  motor  mobili,  erit  in  potestate  animae  separari  a corpore  cum  vo- 
luerit, et  iterum  uniri  ei  cum  voluerit:  quod  patet  esse  falsum. 

Quod  autem  ut  forma  propria  anima  corpori  uniatur,  sic  probatur.  Illud 
quo  aliquid  fit  de  potentia  ente,  actu  ens,  est  forma,  et  actus  ipsius.  Cor- 
pus autem  per  animam  fit  actu  ens  de  potentia  exsistente.  Vivere  enim 
est  esse  viventis.  Semen  autem  ante  animationem  est  vivens  solum  in  po- 
tentia; per  animam  autem  fit  vivens  actu.  Est  igitur  anima  forma  corporis 
animati. 

Amplius : quia  tam  esse,  quam  etiam  operari  non  est  solum  formae,  nec 
solum  materiae,  sed  conjuncti;  esse  et  agere  duobus  attribuuntur,  quorum 
unum  se  habet  ad  alterum  sicut  forma  ad  materiam.  Dicimus  enim  quod 
homo  est  sanus  corpore,  et  sanitate,  et  quod  est  sciens  scientia,  et  anima. 
Quorum  scientia  est  forma  animae  scientis,  et  sanitas  corporis  sani.  Vivere 
autem,  ac  sentire  attribuitur  animae  et  corpori ; dicimur  enim  vivere  et  sen- 
tire anima  et  corpore,  sed  anima  tamen,  sicut  principio  vitae,  et  sensus. 
Est  igitur  anima  forma  corporis. 

Adhuc : similiter  se  habet  tota  anima  sensitiva  ad  totum  corpus  sicut 
pars  ad  partem.  Pars  autem  ita  se  habet  ad  partem,  quod  est  forma,  et 
actus  ejus;  visus  enim  est  forma  et  actus  oculi.  Igitur  anima  est  forma  et 
actus  corporis. 


CAPUT  LVIII. 

QUOD  NUTRITIVA,  SENSITIVA  ET  INTELLECTIVA 
NON  SUNT  IN  HOMINE  TRES  ANIMAE. 

Potest  autem  praedictis  rationibus,  secundum  opinionem  Platonis  (Tim. 
quarto  et  nono  De  repub.),  obviari  quantum  ad  praesentem  intentionem  per- 
tinet. Ponit  enim  Plato,  non  esse  eamdem  animam  in  nobis  intellectivam, 
nutritivam  et  sensitivam.  Unde  etsi  anima  sensitiva  sit  forma  corporis,  non 
oportebit  propter  hoc  dicere,  quod  aliqua  intellectualis  substantia  forma  cor- 
poris esse  possit. 

Quod  autem  hoc  sit  impossibile,  sic  ostendendum  est.  Quae  attribuuntur 
alicui  eidem  secundum  diversas  formas,  praedicantur  de  se  invicem  per  ac- 
cidens ; album  enim  dicitur  esse  musicum  per  accidens,  quia  Socrati  accidit 
albedo,  et  musica.  Si  igitur  anima  intellectiva,  sensitiva  et  nutritiva  sunt 
diversae  virtutes,  aut  formae  in  nobis,  ea  quae  secundum  has  formas  nobis 
conveniunt,  de  invicem  praedicabuntur  per  accidens.  Sed  secundum  animam 
intellectivam  dicimur  homines,  secundum  sensitivam  animalia,  secundum 
nutritivam  viventia;  erit  igitur  haec  praedicatio  per  accidens:  « Homo  est 
animal»,  vel:  « Animal  est  vivum  ».  Est  autem  per  se  talis  praedicatio: 
nam  homo,  secundum  quod  est  homo,  animal  est;  et  animal,  secundum 
quod  est  animal,  vivum  est.  Est  igitur  aliquid  ab  eodem  principio  homo, 
animal,  et  vivum. 

Si  autem  dicatur,  quod  etiam  praedictis  animabus  diversis  exsistentibus, 
non  sequitur  praedictas  praedicationes  fore  per  accidens,  eo  quod  animae 
illae  ad  invicem  ordinem  habent;  hoc  iterum  removetur.  Nam  ordo  sensi- 
tivi ad  intellectivum,  et  nutritivi  ad  sensitivum,  est  sicut  ordo  potentiae  ad 
actum  ; nam  intellectivum  sensitivo,  et  sensitivum  nutritivo  posterius  secun- 
dum generationem  est:  prius  enim  in  generatione  fit  animal,  quam  homo. 
Si  igitur  iste  ordo  facit  praedicationes  esse  per  se,  hoc  non  erit  secundum 
illum  modum  dicendi  per  se  qui  accipitur  secundum  formam,  sed  secun- 
dum illum  qui  accipitur  secundum  materiam,  et  subjectum,  sicut  dicitur 
superficies  colorata.  Hoc  autem  est  impossibile,  quia  in  isto  modo  dicendi 
per  se,  id  quod  est  formale  praedicatur  per  se  de  subjecto,  ut  cum  dicimus  : 
superficies  est  alba,  vel  numerus  est  par.  Et  iterum  in  hoc  modo  dicendi 
per  se  subjectum  ponitur  in  diffinitione  praedicati,  sicut  numerus  in  diffi- 
nitione paris.  Ibi  autem  e contrario  accidit;  non  enim  homo  per  se  prae 

dicatur  de  animali,  sed  e converso.  Et  iterum  non  ponitur  subjectum  in  dif- 
finitione praedicati,  sed  e converso.  Non  igitur  praedictae  praedicationes 
dicuntur  per  se,  ratione  dicti  ordinis. 

Praeterea : ab  eodem  aliquid  habet  esse,  et  unitatem  ; unum  enim  con- 
sequitur ad  ens.  Cum  igitur  a forma  unaquaeque  res  habeat  esse,  a forma 
etiam  habebit  unitatem.  Si  igitur  ponantur  in  homine  plures  animae  sicut 
diversae  formae,  homo  non  erit  unum  ens,  sed  plura:  nec  ad  unitatem  ho- 
minis ordo  formarum  sufficiet,  quia  esse  unum  secundum  ordinem  non  est 
esse  unum  simpliciter,  cum  unitas  ordinis  sit  minima  unitatum. 

Item:  adhuc  redibit  praedictum  inconveniens,  ut  scilicet  ex  anima  in- 
tellectiva, et  corpore  non  fiat  unum  simpliciter,  sed  secundum  accidens 
tantum;  omne  enim  quod  advenit  alicui  post  esse  completum,  advenit  ei 
accidentaliter,  cum  sit  extra  essentiam  ejus.  Quaelibet  autem  forma  sub- 
stantialis facit  ens  completum  in  genere  substantiae  : facit  enim  ens  actu, 
et  hoc  aliquid.  Quidquid  igitur  post  primam  formam  substantialem  advenit 
rei,  accidentaliter  adveniet.  Cum  igitur  anima  nutritiva  sit  forma  substan- 
tialis (vivum  enim  substantialiter  de  homine  praedicatur,  et  de  animali), 
sequitur  quod  anima  sensitiva  adveniat  accidentaliter,  et  similiter  intellectiva: 
et  sic  neque  animal,  neque  homo  significant  unum  simpliciter,  neque  ali- 
quod genus,  aut  species  in  praedicamento  substantiae. 

Amplius:  si  homo,  secundum  Platonis  sententiam,  non  est  aliquid  ex 
anima  et  corpore  compositum,  sed  est  anima  utens  corpore  ; aut  hoc  in- 
telligitur  solum  de  anima  intellectiva,  aut  de  tribus  animabus,  si  tres  sunt, 
sive  de  duabus  earum.  Si  autem  de  tribus,  vel  duabus,  sequitur  quod  homo 
non  sit  unum,  sed  duo,  vel  tria;  est  enim  tres  animae,  vel  saltem  duae.  Si 
autem  hoc  intelligatur  de  anima  intellectiva  tantum,  ita  scilicet  quod  intel- 
ligatur  anima  sensitiva  esse  forma  corporis,  et  anima  intellectiva,  utens  cor- 
pore animato,  et  sensificato,  sit  homo,  sequentur  adhuc  inconvenientia, 
scilicet  quod  homo  non  sit  animal,  sed  utatur  animali:  nam  per  animam 
sensitivam  aliquid  est  animal;  et  quod  homo  non  sentiat,  sed  utatur  re 
sentiente:  quae  cum  sint  inconvenientia,  impossibile  est  tres  animas  sub- 
stantia differentes  esse  in  nobis,  intellectivam,  sensitivam  et  nutritivam. 

Adhuc:  ex  duobus  aut  pluribus  non  potest  fieri  unum,  si  non  sit  aliquid 
uniens,  nisi  unum  eorum  se  habeat  ad  alterum  ut  actus  ad  potentiam : sic 
enim  ex  materia  et  forma  fit  unum,  nullo  vinculo  extraneo  eos  colligente. 
Si  autem  in  homine  sint  plures  animae,  non  se  habent  ad  invicem  ut  ma- 
teria et  forma,  sed  omnes  ponuntur  ut  actus  quidam,  et  principia  actionum : 
oportet  igitur,  si  uniantur  ad  faciendum  aliquid  unum,  puta  hominem,  vel 
animal,  quod  sit  aliquid  uniens.  Hoc  autem  non  potest  esse  corpus,  cum 
magis  corpus  uniatur  per  animam;  cujus  signum  est  quod,  discedente  anima, 
corpus  dissolvitur.  Relinquitur  igitur  quod  oportet  aliquid  formalius  esse, 
quod  facit  ex  illis  pluribus  unum:  et  hoc  magis  erit  anima  quam  illa  plura 
quae  per  ipsum  uniuntur.  Si  igitur  hoc  iterum  est  habens  partes  diversas, 
et  non  est  unum  secundum  se,  oportet  adhuc  esse  aliquid  uniens.  Cum 
igitur  non  sit  abire  in  infinitum,  oportet  devenire  ad  aliquid,  quod  sit  se- 
cundum se  unum;  et  hoc  maxime  est  anima.  Oportet  igitur  in  uno  homine, 
vel  animali  unam  tantum  animam  esse. 

Item:  si  quod  est  ex  parte  animae  in  homine,  est  ex  pluribus  congre- 
gatum, oportet  quod  sicut  totum  congregatum  se  habet  ad  totum  corpus, 
ita  singula  ad  singulas  partes  corporis:  quod  etiam  a positione  Platoni* 

non  discordat;  ponebat  enim  animam  rationalem  in  cerebro,  nutritivam  in 
hepate,  concupiscibilem  in  corde.  Hoc  autem  apparet  esse  falsum  dupliciter : 
primo  quidem,  quia  aliqua  pars  est  an-imae,  quae  non  potest  attribui  alicui 
parti  corporis,  scilicet  intellectus,  de  quo  supra  (c.  56.)  ostensum  est,  quod 
non  est  actus  alicujus  partis  corporis;  secundo,  quia  manifestum  est  quod 
in  eadem  parte  corporis  apparent  diversarum  partium  animae  operationes, 
sicut  patet  in  animalibus  quae  decisa  vivunt,  quia  eadem  pars  habet  motum, 
et  sensum,  et  appetitum  quo  moveatur:  et  similiter  eadem  pars  plantae  de- 
cisa nutritur,  augetur,  et  germinat;  ex  quo  apparet,  quod  diversae  partes 
animae  in  una  et  eadem  parte  corporis  sint.  Non  igitur  sunt  diversae  animae 
in  nobis,  diversis  partibus  corporis  attributae. 

Amplius:  diversae  vires  quae  non  radicantur  in  uno  principio  non  im- 
pediunt se  invicem  in  agendo,  nisi  forte  earum  actiones  essent  contrariae, 
quod  in  proposito  non  contingit.  Videmus  autem  quod  diversae  actiones 
animae  impediunt  se:  cum  enim  una  est  intensa,  altera  remittitur.  Oportet 
igitur  quod  iitae  actiones,  et  vires  quae  sunt  earum  proxima  principia,  redu- 
cantur in  unum  principium.  Hoc  autem  principium  non  potest  esse  corpus*: 
tum  quia  aliqua  actio  est  in  qua  non  communicat  corpus,  scilicet  intelligere  ; 
tum  quia  si  principium  harum  virium,  et  actionum  esset  corpus,  in  quantum 
hujusmodi,  inveniretur  in  omnibus  corporibus : quod  patet  esse  falsum.  Et 
sic  relinquitur  quod  sit  principium  earum  forma  aliqua  una,  per  quam  hoc 
corpus  est  tale  corpus,  quae  est  anima.  Relinquitur  igitur  quod  omnes  actiones 
animae  quae  sunt  in  nobis,  ab  ipsa  una  procedunt:  et  sic  non  sunt  in  nobis 
plures  animae. 

Huic  etiam  consonat  quod  dicitur  in  libro  De  ecclesiast.  dogmat.  (Gennad. 
c.  15.):  « Neque  duas  animas  esse  credimus  in  uno  homine*  sicut  Jacobus,  ec 
alii  Syrorum  scribunt,  unam  animalem,  qua  animatur  corpus,  et  immixta  sir 
sanguini,  et  alteram  spiritualem,  quae  rationem  ministrat : sed  dicimus  unara 
eamdemque  esse  animam  in  homine  quae  et  corpus  sua  societate  vivificet,  e 
semetipsum  sua  ratione  disponat  ». 

CAPUT  LIX. 

QUOD  INTELLECTUS  POSSIBILIS  HOMINIS 
NON  EST  SUBSTANTIA  SEPARATA. 

Fuerunt  autem  et  alii  alia  adinventione  utentes  in  sustinendo,  quod  sub- 
stantia intellectualis  non  possit  uniri  corpori  ut  forma.  Dicunt  enim,  quod 
intellectus,  etiam  quem  Aristoteles  possibilem  vocat  (tertio  De  anima,  t 
c.  5.),  est  quaedem  substantia  separata,  non  conjuncta  nobis  ut  forma. 

Et  hoc  confirmare  nituntur : primo  ex  verbis  Aristotelis,  qui  dicit,  de  hoc 
intellectu  loquens,  quod  est  separatus,  et  immixtus  corpori,  et  simplex,  et 
impassibilis : quae  non  possent  dici  de  eo,  si  esset  forma  corporis. 

Item:  per  demonstrationem  ejusdem,  qua  probat  (tertio  De  anima,  t.  c.  4. 
et  infra),  quod  quia  intellectus  possibilis  recipit  omnes  species  rerum  sensi- 
bilium, in  potentia  ad  eas  exsistens,  oportet  quod  omnibus  careat,  sicut  pu- 
pilla quae  recipit  omnes  species  colorum,  caret  omni  colore : si  enim  haberet 
de  se  aliquem  colorem,  ille  color  prohiberet  videri  nlios  colores,  quin  immc 
nihil  videretur  nisi  sub  illo  colore.  Et  similiter  contingeret  de  intellectu  pos- 
sibili, si  haberet  de  se  aliquam  formam,  seu  naturam  de  rebus  sensibilibus. 

Hoc  autem  oporteret  esse,  si  esset  mixtus  alicui  corpori,  et  similiter  si  esset 
forma  alicujus  corporis:  quia  cum  ex  forma  et  materia  fiat  unum,  oportet 
-quod  forma  participet  aliquid  de  natura  ejus  cujus  est  forma.  Impossibile  est 
igitur  intellectum  possibilem  esse  mixtum  corpori,  aut  esse  actum,  seu  for- 
mam alicujus  corporis. 

Adhuc:  si  esset  forma  alicujus  corporis  materialis,  esset  ejusdem  generis 
receptio  hujus  intellectus,  et  receptio  materiae  primae.  Id  enim  quod  est  ali- 
cujus corporis  forma,  non  recipit  aliquid  absque  sua  materia.  Materia  autem 
prima  recipit  formas  individuales,  immo  per  hoc  individuantur  quod  sunt  in 
materia.  Intellectus  igitur  possibilis  recipiet  formas,  ut  sunt  individuales,  et  sic 
non  cognosceret  universalia:  quod  patet  esse  falsum. 

Praeterea:  materia  prima  non  est  cognoscitiva  formarum  quas  recipit.  Si 
ergo  eadem  esset  receptio  intellectus  possibilis,  et  materiae  primae,  nec  in- 
tellectus possibilis  cognosceret  formas  receptas ; quod  est  falsum. 

Amplius : impossibile  est  in  corpore  esse  virtutem  infinitam,  ut  probatur 
ab  Aristotele  in  octavo  Physic.  (t.  c.  79.).  Intellectus  autem  possibilis  est 
quodammodo  virtutis  infinitae:  judicamus  enim  per  ipsum  res  infinitas  se- 
cundum numerum,  in  quantum  per  ipsum  cognoscimus  universalia,  sub  quibus 
comprehenduntur  particularia  infinita  in  potentia.  Non  est  igitur  intellectus 
possibilis  virtus  in  corpore. 

Ex  his  autem  motus  est  Averroes  (tertio  De  anima,  t.  c.  5.),  et  quidam 
antiqui,  ut  ipse  dicit,,  ad  ponendum  intellectum  possibilem,  quo  intelligit 
anima,  esse  separatum  secundum  esse  a corpore,  et  non  esse  formam  cor- 
poris. 

Sed  quia  hic  intellectus  nihil  ad  nos  pertineret,  nec  per  ipsum  intellige- 
remus,  nisi  nobiscum  aliquo  modo  conjungeretur,  determinat  etiam  modum 
quo  continuatur  nobiscum,  dicens,  quod  species  intellecta  in  actu  est  forma 
intellectus  possibilis:  sicut  visibile  in  actu  est  forma  potentiae  visivae : unde 
ex  intellectu  possibili,  et  forma  intellecta  in  actu,  fit  unum.  Cuicumque  igitur 
conjungitur  forma  intellecta  praedicta,  conjungitur  intellectus  possibilis.  Con- 
jungitur autem  nobis  mediante  phantasmate,  quod  est  subjectum  quoddam 
illius  formae  intellectae.  Per  hunc  igitur  modum  intellectus  possibilis  nobi- 
scum continuatur. 

Quod  autem  haec  frivola  sint,  et  impossibilia,  facile  est  videre.  Habens 
-enim  intellectum,  est  intelligens.  Intelligitur  autem  id  cujus  species  intelligi- 
bilis  intellectui  unitur.  Per  hoc  enim  quod  species  intelligibilis  intellectui 
unita  est  in  homine  per  aliquem  modum,  non  habebit  homo  quod  sit  intel- 
ligens, sed  solum  quod  intelligatur  ab  intellectu  separato. 

Praeterea : sic  species  intellecta  in  actu  est  forma  intellectus  possibilis, 
sicut  species  visibilis  in  actu  est  forma  potentiae  visivae,  sive  ipsius  oculi: 
species  autem  intellecta  comparatur  ad  phantasmata  sicut  species  visibilis  in 
actu  ad  coloratum,  quod  est  extra  animam : et  hqc  similitudine  ipse  utitur, 
ut  etiam  Aristoteles.  Similis  igitur  continuatio  est  intellectus  possibilis  per 
formam  intelligibilem  ad  phantasma  quod  in  nobis  est,  et  potentiae  visivae 
ad  colorem  qui  est  in  lapide:  haec  autem  continuatio  non  facit  lapidem  vi- 
dere, sed  solum  videri.  Ergo  et  praedicta  continuatio  intellectus  possibilis 
nobiscum  non  facit  nos  intelligere,  sed  intelligi  solum.  Planum  autem  est, 
quod  proprie  et  vere  dicitur,  quod  homo  intelligit:  non  enim  intellectus  na- 
turam investigaremus  nisi  per  hoc  quod  non  intelligimus.  Non  igitur  suffi- 
ciens est. praedictus  continuationis  modus. 

Adhuc:  omne  cognoscens  per  virtutem  cognoscitivam  conjungitur  objecto,, 
et  non  e converso,  sicut  et  operans  omne  per  virtutem  operativam  conjun- 
gitur operato.  Homo  autem  est  intelligens  per  intellectum  sicut  per  virtutem 
cognoscitivam.  Non  igitur  conjungitur  per  formam  intelligibilem  intellectui^ 
sed  magis  per  intellectum  intelligibilis. 

Amplius:  id  quo  aliquid  operatur  oportet  esse  lormam  ejus:  nihil  enim 
agit  nisi  secundum  quod  est  actu ; actu  autem  non  est  aliquid,  nisi  per  id 
quod  est  forma  ejus.  Unde  et  Aristoteles  (secundo  De  anima,  t.  c.  4.  et  infra)- 
probat  animam  esse  formam,  per  hoc  quod  animal  vivit,  et  sentit.  Homo 
autem  intelligit,  et  non  nisi  per  intellectum.  Unde  et  Aristoteles,  inquirens  de 
principio  quo  intelligimus,  tradit  nobis  naturam  intellectus  possibilis.  Oportet 
igitur  intellectum  possibilem  formaliter  uniri  nobis,  et  non  solum  per  suunt 
objectum. 

Praeterea:  intellectus  in  actu,  et  intelligibile  in  actu,  sunt  unum:  sicut 
sensus  in  actu,  et  sensibile  in  actu ; non  autem  intellectus  in  potentia,  et  in- 
telligibile in  potentia:  sicut  nec  sensus  in  potentia,  et  sensibile  in  potentia. 
Species  igitur  rei,  secundum  quod  est  in  phantasmatibus,  non  est  intelligi- 
bilis actu : non  enim  sic  est  unum  cum  intellectu  in  actu,  sed  secundum  quod 
est  a phantasmatibus  abstracta : sicut  nec  species  coloris  est  sensata  in  actu 
secundum  quod  est  in  lapide,  sed  solum  secundum  quod  est  in  pupilla.  Sic 
autem  solum  continuatur  nobiscum  species  intelligibilis,  secundum  quod  est 
in  phantasmatibus,  secundum  positionem  praedictam.  Non  igitur  continuatur 
nobiscum,  secundum  quod  est  unum  cum  intellectu  possibili,  ut  forma  ejus. 
Igitur  non  potest  esse  medium  quo  continuetur  intellectus  possibilis  nobi- 
scum: quia  -secundum  quod  continuatur  cum  intellectu  possibili,  non  conti- 
nuatur nobiscum,  nec  e converso. 

Patet  autem  eum  qui  hanc  positionem  induxit  aequivocatione  deceptum 
fuisse.  Colores  enim  extra  animam  exsistentes  praesente  lumine  sunt  visi- 
biles actu,  ut  potentes  movere  visum,  non  autem  ut  actu  sensata,  secundum 
quod  sunt  unum  cum  sensu  in  actu  ; et  similiter  phantasmata  per  lumen 
intellectus  agentis  fiunt  actu  intelligibilia,  ut  possint  movere  intellectum  pos- 
sibilem : non  autem  ut  sint  intellecta  actu,  secundum  quod  sunt  unum  cum 
intellectu  possibili  facta  in  actu. 

Item:  ubi  invenitur  altior  operatio  viventis,  ibi  invenitur  altior  species- 
vitae  correspondens  illi  actioni.  In  plantis  enim  invenitur  sola  actio  ad  nu- 
tritionem  pertinens,  in  animalibus  autem  invenitur  altior  actio,  scilicet  sen- 
tire, et  moveri  secundum  locum ; unde  et  animal  vivit  altiori  specie  vitae- 
Sed  adhuc  in  homine  invenitur  altior  operatio  ad  vitam  pertinens  quam  in 
animali,  scilicet  intelligere ; ergo  homo  habebit  altiorem  speciem  vitae.  Sed 
vita  est  per  animam ; habebit  igitur  homo  altiorem  animam  qua  vivit,  quam 
sit  anima  sensibilis.  Nulla  autem  est  altior  quam  intellectus  ; est  igitur  in- 
tellectus anima  hominis,  et  per  consequens  forma  ipsius. 

Adhuc : quod  consequitur  ad  operationem  alicujus  rei,  non  largitur  alicui 
speciem;  quia  operatio  est  actus  secundus,  forma  autem,  per  quam  aliquid 
habet  speciem,  est  actus  primus.  Unio  autem  intellectus  possibilis  ad  homi- 
nem, secundum  positionem  praedictam,  consequitur  hominis  operationem:, 
fit  enim  mediante  phantasia,  quae,  secundum  Philosophum  (secundo  De 
anima,  t.  c.  160.  et  161.),  est  motus  factus  a sensu  secundum  actum.  Ex  tali 
igitur  unione  non  consequitur  homo  speciem.  Non  igitur  differt  homo  specie 
a brutis  animalibus  per  hoc,  quod  est  intellectum  habens. 

Amplius:  si  homo  speciem  sortitur  per  hoc,  quod  est  rationalis,  et  in- 
tellectum habens,  quicumque  est  in  specie  humana  est  rationalis,  et  intel 
lectum  habens.  Sed  puer  etiam,  antequam  ex  utero  egrediatur,  est  in  specie 
humana,  in  quo  tamen  nondum  sunt  phantasmata,  quae  sint  intelligibilia 
actu.  Non  est  igitur  homo  intellectum  habens,  per  hoc  quod  intellectus  con- 
tinuatur homini  mediante  specie  intelligibili,  cujus  subjectum  est  phantasma. 

CAPUT  LX. 

QUOD  HOMO  NON  SORTITUR  SPECIEM  PER  INTELLECTUM  PASSIVUM, 
SED  PER  INTELLECTUM  POSSIBILEM. 

His  autem  rationibus  obviatur,  secundum  praedictam  positionem.  Dicit 
enim  praedictus  Averroes  (tertio  De  anima,  t.  c.  5.  et  6.),  quod  homo  differt 
specie  a brutis  per  intellectum  quem  Aristoteles  vocat  passivum,  qui  est 
ipsa  vis  cognoscitiva,  quae  est  propria  hominis,  loco  cujus  alia  animalia  ha- 
bent quandam  exstimativam  naturalem.  Hujus  autem  cogitativae  virtutis  est 
distinguere  intentiones  individuales,  et  comparare  eas  ad  invicem;  sicut  in- 
tellectus, qui  est  separatus,  et  immixtus,  comparat,  et  distinguit  inter  inten- 
tiones universales ; et  quia  per  hanc  virtutem  simul  cum  imaginativa  et  me- 
morativa  praeparantur  phantasmata  ut  recipiant  actionem  intellectus  agentis, 
a quo  fiunt  intelligibilia  actu,  sicut  sunt  aliquae  artes  praeparantes  materiam 
artifici  principali:  ideo  praedicta  virtus  vocatur  nomine  intellectus  et  rationis, 
de  qua  medici  dicunt,  quod  habet  sedem  in  media  cellula  capitis:  et  secun- 
dum dispositionem  hujus  virtutis  differt  homo  unus  ab  alio  in  ingenio,  et 
in  aliis  quae  pertinent  ad  intelligendum : et  per  usum  hujus  et  exercitium 
acquirit  homo  habitum  scientiae.  Unde  habitus  scientiarum  sunt  in  intel- 
lectu passivo  sicut  in  subjecto.  Et  hic  intellectus  passivus  a principio  adest 
puero,  per  quem  sortitur  speciem  humanam,  antequam  actu  intelligat. 

Quod  autem  haec  sint  falsa,  et  abusive  dicta,  evidenter  apparet.  Opera- 
tiones enim  vitae  comparantur  ad  animam  ut  actus  secundi  ad  primum,  ut 
patet  per  Aristotelem  in  secundo  De  anima  (t.  c.  5.).  Actus  autem  primus 
in  eodem  praecedit  tempore  actum  secundum,  sicut  scientia  est  ante  con- 
siderare ; in  quocumque  igitur  invenitur  aliqua  operatio  vitae,  oportet  in  eo 
ponere  aliquam  partem  animae,  quae  comparatur  ad  illam  operationem 
sicut  actus  primus  ad  secundum.  Sed  homo  habet  propriam  operationem 
supra  alia  animalia,  scilicet  intelligere,  et  ratiocinari,  quae  est  operatio  ho- 
minis in  quantum  est  homo,  ut  Aristoteles  dicit  in  primo  Ethic.  (c.  9.).  Ergo 
oportet  in  homine  ponere  aliquod  principium,  quod  proprie  dat  speciem  ho- 
mini, quod  se  habeat  ad  intelligere  sicut  actus  primus  ad  secundum.  Hoc 
autem  non  potest  esse  intellectus  passivus  praedictus;  quia  principium  prae- 
dictae operationis  oportet  esse  impassibile  et  non  mixtum  corpori,  ut  Philo- 
sophus probat  in  tertio  De  anima  (t.  c.  6.),  cujus  contrarium  apparet  de  in- 
tellectu passivo.  Non  igitur  est  possibile  quod  per  virtutem  cognitivam,  quae 
dicitur  intellectus  passivus,  homo  speciem  sortiatur,  per  quam  ab  aliis  ani- 
malibus differat. 

Adhuc:  quod  est  passio  partis  sensitivae  non  potest  ponere  in  altiori 
genere  vitae  quam  sit  vita  sensitiva,  sicut  quod  est  passio  animae  nutritivae 
non  ponit  in  altiori  genere  vitae  quam  sit  vita  nutritiva.  Constat  autem 
quod  phantasia,  et  hujusmodi  potentiae  quae  ad  ipsam  consequuntur,  ut 

memorativa,  et  consimiles,  sunt  passiones  partis  sensitivae,  ut  Philosophus 
probat  in  lib.  De  memoria.  Non  igitur  per  praedictas  virtutes,  vel  aliquam 
earum,  aliquod  animal  potes:  poni  in  altiori  genere  vitae  quam  sit  anima 
sensitiva.  Homo  autem  est  in  altiori  genere  vitae ; quod  patet  per  Philoso- 
phum in  secundo  De  anima  (t.  c.  14.),  qui  distinguens  genera  vitae  super- 
addit intellectivum,  quod  homini  attribuit,  sensitivo,  quod  attribuit  commu- 
niter omni  animali.  Non  igitur  homo  est  vivens  vita  sibi  propria  per  virtutem 
cogitativam  praedictam. 

Amplius  : omne  movens  seipsum,  secundum  quod  probat  Philosophus  in 
octavo  Physic.  (t.  c.  40.),  componitur  ex  movente  et  moto.  Homo  autem, 
sicut  et  alia  animalia,  est  movens  seipsum  ; ergo  movens  et  motum  sunt 
partes  ipsius.  Primum  autem  movens  in  homine  est  intellectus;  nam  intel- 
lectus suo  intelligibili  movet  voluntatem.  Nec  potest  dici,  quod  solus  intel- 
lectus passivus  sit  movens,  quia  intellectus  passivus  est  solum  particularium. 
In  movendo  autem  accipitur  universalis  opinio,  quae  est  intellectus  possi- 
bilis, et  particularis,  quae  potest  esse  intellectus  passivi,  ut  patet  per  Aristo- 
telem in  tertio  De  anima  (t.  c.  58.)  et  in  septimo  Ethic.  (c.  5.).  Ergo  intellectus 
possibilis  est  aliqua  pars  hominis,  et  est  quod  dignissimum  et  formalissimum 
in  ipso ; ergo  ab  eo  speciem  sortitur,  et  non  ab  intellectu  passivo. 

Adhuc:  intellectus  possibilis  probatur  non  esse  actus  corporis  alicujus, 
propter  hoc  quod  est  cognoscitivus  omnium  formarum  sensibilium  in  uni- 
versali: nulla  igitur  virtus,  cujus  operatio  se  extendere  potest  ad  universalia 
omnium  formarum  sensibilium,  potest  esse  actus  alicujus  corporis.  Voluntas 
autem  est  hujusmodi;  omnium  enim  eorum  quae  intelligimus,  possumus  ha- 
bere voluntatem,  saltem  ea  cognoscendi.  Apparet  etiam  actus  voluntatis  in 
universali : odimus  enim,  ut  dicit  Aristoteles  in  sua  Rethorica  (secundo,  c.  4.), 
in  universali  latronum  genus;  irascimur  autem  particularibus  tantum.  Vo- 
luntas igitur  non  potest  esse  actus  alicujus  partis  corporis,  nec  consequi 
aliquam  potentiam  quae  sit  actus  corporis:  omnis  autem  pars  animae  est 
actus  alicujus  corporis,  praeter  solum  intellectum  proprie  dictum.  Igitur 
voluntas  in  intellectiva  parte  est;  unde  et  Aristoteles  dicit  in  tertio  De 
anima  (t.  c.  42.),  quod  voluntas  in  ratione  est,  irascibilis  autem  et  concu- 
piscibilis in  parte  sensitiva;  propter  quod  et  actus  concupiscibilis  et  irasci- 
bilis cum  passione  sunt,  non  autem  actus  voluntatis,  sed  cum  electione. 
Voluntas  autem  hominis  non  est  extrinseca  ab  homine,  quasi  in  quadam 
substantia  separata  fundata,  sed  est  in  ipso  homine;  aliter  enim  non  esset 
dominus  suarum  actionum,  quia  ageretur  voluntate  cujusdam  substantiae 
separatae,  et  in  ipso  essent  tantum  potentiae  appetitivae  cum  passione  ope- 
rantes, scilicet  irascibilis  et  concupiscibilis,  quae  sunt  in  parte  sensitiva,  sicut 
et  in  ceteris  animalibus,  quae  magis  aguntur  quam  agunt.  Hoc  autem  est 
impossibile  et  destructivum  totius  moralis  philosophiae  et  politicae  conver- 
sationis. Oportet  igitur  intellectum  possibilem  in  nobis  esse,  per  quem  a 
brutis  differamus,  et  non  solum  secundum  intellectum  passivum. 

Item:  sicut  nihil  est  potens  agere  nisi  per  potentiam  activam  in  ipso 
exsistentem,  ita  nihil  potens  est  pati  nisi  per  potentiam  passivam  quae  est  in 
ipso ; combustibile  enim  est  potens  comburi,  non  solum  quia  est  aliquid  potens 
comburere  ipsum,  sed  etiam  quia  in  se  habet  potentiam  ut  comburatur.  In- 
telligere  autem  est  quoddam  pati,  ut  dicitur  in  tertio  De  anima  (t.  c.  2.). 
Quum  igitur  puer  sit  intelligens  potentia,  etsi  non  actu  intelligat,  oportet 
quod  sit  in  eo  aliqua  potentia  qua  sit  potens  intelligere.  Haec  autem  potentia 

«st  intellectus  possibilis.  Oportet  igitur  quod  puero  jam  sit  conjunctus  intel- 
lectus possibilis  antequam  actu  intelligat.  Non  est  igitur  continuatio  intelle- 
ctus possibilis  cum  homine  per  formam  intellectam  in  actu;  sed  ipse  intel- 
lectus possibilis  inest  homini  a principio  sicut  aliquid  ejus. 

Huic  autem  rationi  respondet  Averroes  praedictus.  Dicit  enim  quod  puer 
dicitur  potentia  intelligere  duplici  ratione : uno  modo,  quia  phantasmata  quae 
sunt  in  ipso  sunt  intelligibilia  in  potentia;  alio  modo,  quia  intellectus  possi- 
bilis est  potens  continuari  cum  ipso,  et  non  quia  intellectus  sit  jam  unitus  ei. 

Ostendendum  est  autem  quod  uterque  modus  sit  insufficiens. 

Alia  enim  potentia  est  qua  agens  potest  agere,  et  alia  potentia  qua  patiens 
potest  pati ; et  ex  opposito  dividuntur.  Ex  eo  igitur  quod  convenit  alicui  quod 
possit  agere,  non  competit  ei  quod  possit  pati.  Posse  autem  intelligere  est 
posse  pati,  quum  intelligere  quoddam  pati  sit,  secundum  Philosophum  (tertio 
De  anima,  t.  c.  2.).  Non  igitur  dicitur  puer  potens  intelligere  ex  eo  quod 
phantasmata  in  eo  possunt  esse  intellecta  in  actu,  quum  hoc  pertineat  ad 
posse  agere;  phantasmata  enim  movent  intellectum  possibilem. 

Adhuc:  potentia  consequens  speciem  alicujus  non  competit  ei  secundum 
id,  quod  speciem  non  largitur.  Posse  autem  intelligere  consequitur  speciem 
humanam;  est  enim  intelligere  operario  hominis  in  quantum  hujusmodi; 
phantasmata  autem  non  dant  speciem  humanam,  sed  magis  consequuntur 
operationem  hominis.  Non  ergo  ratione  phantasmatum  potest  dici  puer  po- 
tentia intelligens. 

Similiter  autem  neque  dici  potest  puer  posse  intelligere,  quia  intellectus 
possibilis  potest  continuari  cum  ipso.  Sic  enim  aliquis  dicitur  potentia  agere 
■vel  pati,  per  potentiam  activam  vel  passivam,  sicut  dicitur  albus  per  albedi- 
nem.  Non  autem  aliquis  dicitur  albus,  antequam  albedo  sit  ei  conjuncta.  Ergo 
neque  dicitur  aliquis  potens  agere  vel  pati,  antequam  potentia  activa  vel  pas- 
siva ei  adsit ; non  ergo  de  puero  posset  dici  quod  est  potens  intelligere  an- 
tequam intellectus  possibilis,  qui  est  potentia  intelligendi,  sit  ei  continuatus. 

Praeterea:  aliter  dicitur  aliquis  potens  operari,  antequam  habeat  naturam 
qua  operetur,  et  aliter  postquam  jam  habet  naturam,  sed  impeditur  per  acci- 
dens ab  operando;  sicut  aliter  dicitur  corpus  potens  ferri  sursum,  antequam 
sit  leve,  et  aliter  postquam  jam  est  generatum  leve,  sed  impeditur  in  suo 
motu.  Puer  autem  est  in  potentia  intelligens,  non  quasi  nondum  habens  na- 
turam intelligendi,  sed  habens  impedimentum  ut  non  intelligat ; impeditur 
enim  ab  intelligendo  propter  multimodos  motus  in  ipso  exsistentes,  ut  dicitur 
in  septimo  Physic.  (t.  c.  20.).  Non.  igitur  propter  hoc  dicitur  potens  intelli- 
gere, quia  intellectus  possibilis,  qui  est  intelligendi  principium,  potest  con- 
tinuari sibi;  sed  quia  jam  est  continuatus,  et  impeditur  ab  actione  propria; 
unde  impedimento  remoto,  statim  intelligit. 

Item : habitus  est  quo  quis  operatur,  quum  voluerit.  Oportet  igitur  ejusdem 
esse  habitum  et  operationem  quae  est  secundum  babitum.  Sed  considerare 
intelligendo,  quod  est  aetus  Hujus  habitus  qui  est  scientiae,  non  potest  esse 
intellectus  passivi,  sed  est  ipsius  intellectus  possibilis;  ad  hoc  enim  quod 
aliqua  potentia  intelligat,  oportet  quod  non  sit  actus  corporis  alicujus.  Ergo 
et  habitus  scientiae  non  est  in  intellectu  passivo,  sed  in  intellectu  possibili. 
Scientia  autem  in  nobis  est  secundum  quam  dicimur  scientes.  Ergo  et  intel- 
lectus possibilis  est  in  nobis  non  secundum  esse  a nobis  separatus. 

Adhuc : scientia  est  assimilatio  scientis  ad  rem  scitam.  Rei  autem  scitae, 
in  cuantum  est  scita,  non  assimilatur  sciens,  nisi  secundum  species  univer- 

sales;  scientia  enim  de  hujusmodi  est;  species  autem  universales  non  possunt 
in  intellectu  passivo  esse,  quum  sit  potentia  utens  organo;  sed  solum  in  in? 
tellectu  possibili.  Scientia  igitur  non  est  in  intellectu  passivo,  sed  solum  in> 
intellectu  possibili. 

Amplius:  intellectus  in  habitu,  ut  adversarius  confitetur,  est  effectus  in- 
tellectus agentis.  Intellectus  autem  agentis  effectus  sunt  intelligibilia  in  actu* 
quorum  proprium  recipiens  est  intellectus  possibilis,  ad  quem  comparatur 
agens  sicut  ars  ad  materiam,  ut  Aristoteles  dicit  in  tertio  De  anima  (t.  c.  17.). 
Oportet  igitur  intellectum  in  habitu,  qui  est  habitus  scientiae,  esse  in  intel- 
lectu possibili,  non  passivo. 

Praeterea : impossibile  est  quod  perfectio  superioris  substantiae  dependeat 
ab  inferiori.  Perfectio  autem  intellectus  possibilis  dependet  ab  operatione 
hominis;  dependet  enim  a phantasmatibus  quae  movent  intellectum  possi- 
bilem. Non  igitur  est  intellectus  possibilis  aliqua  substantia  superior  homine; 
ergo  oportet  quod  sit  aliquid  hominis,  ut  actus  et  forma  ipsius. 

Adhuc : quaecumque  sunt  separata  secundum  esse  habent  etiam  separatas 
operationes;  nam  res  sunt  propter  suas  operationes  sicut  actus  primus  propter 
secundum;  unde  Aristoteles  dicit  in  primo  De  anima  (t.  c.  12.  et  13.),  quod 
si  aliqua  operationum  animae  est  sine  corpore,  possibile  est  animam  sepa- 
rari. Operatio  autem  intellectus  possibilis  indiget  corpore;  dicit  enim  Philo- 
sophus in  tertio  De  anima  (t.  c.  8.),  quod  anima  potest  agere  per  seipsam* 
scilicet  intelligere,  quando  intellectus  est  factus  in  actu  per  speciem  a phanta- 
smatibus abstractam,  quae  non  sunt  sine  corpore.  Igitur  intellectus  possibilis 
non  est  omnino  a corpore  separatus. 

Amplius:  cuicumque  competit  aliqua  operatio  secundum  naturam,  sunt 
ei  a natura  attributa  ea  sine  quibus  illa  operatio  compleri  non  potest,  sicut 
Aristoteles  probat  in  secundo  De  coelo  et  mundo  (t.  c.  50.),  quod,  si  stellae 
moverentur  motu  progressivo  ad  modum  animalium,  natura  dedisset  eis  or- 
gana motus  progressivi.  Sed  operatio  intellectus  possibilis  completur  per 
organa  corporea  in  quibus  necesse  est  esse  phantasmata.  Natura  igitur  intel- 
lectum possibilem  corporeis  univit  organis;  non  est  igitur  secundum  esse  a 
corpore  separatus. 

Item:  si  sit  secundum  esse  a corpore  separatus,  magis  intelligit  substan- 
tias quae  sunt  a materia  separatae  quam  formas  sensibiles,  quia  sunt  magis 
intelligibiles  et  magis  ei  conformes.  Non  potest  autem  intelligere  substantias 
omnino  a materia  separatas,  quia  earum  non  sunt  aliqua  phantasmata;  hic 
autem  intellectus  nequaquam  sine  phantasmate  intelligit,  ut  Aristoteles  dicit 
in  tertio  De  anima  (t.  c.  30.) ; sunt  enim  ei  phantasmata  sicut  sensibilia  sensui* 
sine  quibus  sensus  non  sentit.  Non  est  igitur  substantia  separata  a corpore 
secundum  esse. 

Adhuc:  in  omni  genere,  tantum  se  extendit  potentia  passiva,  quantum 
potentia  activa  illius  generis;  unde  non  est  aliqua  potentia  passiva  in  natura, 
cui  non  respondeat  aliqua  potentia  activa  naturalis.  Sed  intellectus  agens 
non  facit  intelligibilia  nisi  per  phantasmata.  Ergo  nec  intellectus  possibilis 
movetur  ab  aliis  intelligibilibus  nisi  a speciebus  a phantasmatibus  abstractis; 
et  sic  substantias  separatas  intelligere  non  potest. 

Amplius : in  substantiis  separatis  sunt  species  rerum  sensibilium  intelligi- 
biliter,  per  quas  de  sensibilibus  scientiam  habent.  Si  igitur  intellectus  possi- 
bilis intelligit  substantias  separatas,  in  eis  acciperet  sensibilium  cognitionem. 
Non  ergo  acciperet  eam  a phantasmatibus,  quia  natura  non  abundat  super- 

fluis.  Si  autem  dicatur  quod  substantiis  separatis  non  adest  cognitio  sensibi- 
lium, saltem  oportebit  dicere  quod  eis  adsit  altior  cognitio,  quam  oportet  non 
deesse  intellectui  possibili,  si  praedictas  substantias  intelligit.  Habebit  igitur 
duplicem  scientiam,  unam  per  modum  substantiarum  separatarum,  aliam  a 
sensibus  acceptam ; quarum  altera  superflueret. 

Praeterea:  intellectus  possibilis  est  quo  intelligit  anima,  ut  dicitur  in 
tertio  De  anima  (t.  c.  5.).  Si  igitur  intellectus  possibilis  intelligit  substantias 
separatas,  et  nos  intelligimus  eas;  quod  patet  esse  falsum;  habemus  enim  nos 
ad  eas  sicut  oculus  noctuae  ad  solem,  ut  Aristoteles  dicit  secundo  Metaph. 
{t.  c.  1.). 

His  autem  respondetur,  secundum  positionem  praedictam.  Intellectus 
enim  possibilis,  secundum  quod  est  in  se  subsistens,  intelligit  substantias  se- 
paratas, et  est  in  potentia  ad  eas  sicut  diaphanum  ad  lucem;  secundum  autem 
quod  continuatur  nobis  a principio,  est  in  potentia  ad  formas  a phantasma- 
tibus abstractas;  unde  nos  a principio  non  intelligimus  per  eum  substantias 
separatas.  Sed  hoc  stare  non  potest. 

Intellectus  enim  possibilis  ex  hoc  dicitur,  secundum  eos,  continuari  nobis, 
quod  perficitur  per  species  intelligibiles  a phantasmatibus  abstractas.  Prius 
igitur  est  considerare  intellectum  ut  in  potentia  ad  hujusmodi  species  quam 
ut  continuetur  nobis.  Non  igitur,  per  hoc  quod  continuatur  nobis,  est  in  po- 
tentia ad  hujusmodi  species. 

Praeterea:  secundum  hoc,  esse  in  potentia  ad  praedictas  species  non 
osset  ei  secundum  se  conveniens,  sed  per  aliud.  Per  ea  autem  quae  non  con- 
veniunt alicui  secundum  se,  non  debet  aliquid  diffiniri.  Non  igitur  ratio  in- 
tellectus possibilis  est  ex  hoc,  quod  in  potentia  est  ad  praedictas  species,  ut 
diffinit  ipsum  Aristoteles  in  tertio  De  anima  (t.  c.  3.  et  infra). 

Adhuc:  impossibile  est  intellectum  possibilem  simul  multa  intelligere, 
nisi  unum  per  aliud  intelligat;  non  enim  una  potentia  simul  pluribus  actibus 
perficitur,  nisi  secundum  ordinem.  Si  igitur  intellectus  possibilis  intelligat 
substantias  separatas  et  species  a phantasmatibus  abstractas,  oportet  quod 
vel  intelligat  per  species  hujusmodi  substantias  separatas,  vel  e converso. 
Quodcumque  autem  detur,  sequitur  quod  nos  intelligimus  substantias  sepa- 
ratas, quia,  si  nos  intelligimus  naturas  sensibilium,  in  quantum  intelligit  eas 
intellectus  possibilis  (intellectus  autem  possibilis  intelligit  eas,  per  hoc  quod 
intelligit  substantias  separatas),  similiter  et  nos  intelligimus;  et  similiter  si 
sit  e converso.  Hoc  autem  est  manifeste  falsum.  Non  igitur  intellectus  pos- 
sibilis intelligit  substantias  separatas  ; non  est  igitur  substantia  separata. 

CAPUT  LXI. 

QUOD  PRAEDICTA  POSITIO  EST  CONTRA  SENTENTIAM  ARISTOTELIS. 

Sed  quia  huic  positioni  Averroes  praestare  robur  auctoritatis  nititur, 
propter  hoc  quod  dicit  Aristotelem  ita  sensisse,  ostendemus  manifeste  quod 
praedicta  positio  est  contra  sententiam  Aristotelis. 

Primo  quidem,  quia  Aristoteles,  in  secundo  De  anima  (t.  c.  7.),  diffinit 
animam,  dicens  quod  est  « actus  primus  physici  corporis,  organici,  potentia 
vitam  habentis  »;  et  postea  subjungit  (t.  c.  8.),  quod  « haec  est  diffinitio  uni- 
versaliter dicta  de  omni  anima  » ; non  sicut  praedictus  Averroes  fingit 
(Com.  11.),  sub  dubitatione  hoc  proferens,  ut  patet  ex  exemplaribus  Graecis 

et  translatione  Boetii.  Postmodum  autem,  in  eodem  cap.  (t.  c.  9.),  subjungit 
esse  quasdam  partes  animae  separabiles,  quae  non  sunt  nisi  intellectivae. 
Relinquitur  igitur  quod  illae  partes  sunt  actus  corporis. 

Nec  est  contra  hoc  quod  postea  (t.  c.  21.)  subjungit:  « De  intellectu  au- 
tem et  perfectiva  potentia  nihil  est  adhuc  manifestum,  sed  videtur  animae 
alterum  genus  esse  ».  Non  enim  per  hoc  vult  intellectum  alienare  a com- 
muni diffinitione  animae,  sed  a propriis  naturis  aliarum  partium;  sicut  qui 
dicit  quod  alterum  genus  animalis  est  volatile  a gressibili,  non  aufert  a vo- 
latili communem  diffinitionem  animalis.  Unde,  ut  ostenderet  in  quo  dixerit 
alterum,  subjungit:  « Et  hoc  solum  contingit  separari,  sicut  perpetuum  a cor- 
ruptibili ».  Nec  est  intentio  Aristotelis,  ut  Commentator  praedictus  fingit 
(secundo  De  anima,  t.  c.  21.  Com.  5.),  dicere  quod  nondum  est  manifestum 
de  intellectu  utrum  intellectus  sit  anima,  sicut  de  aliis  principiis.  Non  enim 
textus  vetus  habet:  « Nihil  est  declaratum  »,  sive:  « Nihil  est  dictum  »,  sed:. 
« Nihil  est  manifestum  »;  quod  intelligendum  est  quantum  ad  id  quod  est 
proprium  ei,  non  quantum  ad  communem  diffinitionem.  Si  autem,  ut  ipse 
(Averr.  secundo  De  anima,  Com.  7.  30.  et  in  tertio  Com.  5.)  dicit,  anima, 
aequivoce  dicitur  de  intellectu  et  aliis,  primo  distinxisset  aequivocationem, 
postea  diffinivisset,  sicut  est  consuetudo  sua;  alias  procederet  in  aequivoco,. 
quod  non  est  in  scientiis  demonstrativis, 

Item:  in  secundo  De  anima  (t.  c.  27.),  intellectum  numerat  inter  poten- 
tias animae  et,  in  auctoritate  etiam  praedicta,  nominat  perspectivam  poten- 
tiam. Non  est  igitur  intellectus  extra  animam  humanam,  sed  est  quaedam 
potentia  ejus. 

Item:  in  tertio  De  anima  (t.  c.  1.),  incipiens  loqui  de  intellectu  possibili, 
nominat  eum  partem  animae,  dicens:  « De  parte  autem  animae,  qua  cogno- 
scit anima  et  sapit  » ; in  quo  manifeste  ostendit  quod  intellectus  possibilis  sit 
aliquid  animae. 

Adhuc  autem  manifestius,  per  id  quod  postea  subjungit,  declarat  naturam 
intellectus  possibilis,  dicens:  « Dico  autem  intellectum  quo  opinatur  et  in- 
telligit  anima  » (t.  c.  5.);  in  quo  manifeste  ostenditur  intellectum  esse  aliquid 
animae  humanae,  quo  anima  humana  intelligit. 

Est  igitur  praedicta  positio  contra  sententiam  Aristotelis  et  contra  veri- 
tatem; unde  tanquam  fictitia  repudianda  est. 


CAPUT  LXII. 

CONTRA  OPINIONEM  ALEXANDRI  DE  INTELLECTU  POSSIBILI. 

His  igitur  verbis  Aristotelis  consideratis,  Alexander  posuit  intellectum 
possibilem  esse  aliquam  virtutem  in  nobis,  ut  sic  diffinitio  communis  de  anima 
assignata  ab  Aristotele  in  secundo  De  anima  possit  sibi  convenire.  Quia 
vero  intelligere  non  poterat  aliquam  substantiam  intellectualem  esse  cor- 
poris formam,  posuit  praedictam  virtutem  non  esse  fundatam  in  aliqua  in- 
tellectuali substantia,  sed  consequentem  commixtionem  elementorum  in  cor- 
pore humano.  Determinatus  enim  mixtionis  humani  corporis  modus  facit 
hominem  esse  in  potentia  ad  recipiendum  influentiam  intellectus  agentis,  qui 
semper  est  in  actu  et,  secundum  ipsum,  est  quaedam  substantia  separata;  ex 
qua  influentia  homo  fit  intelligens  actu.  Id  autem  in  homine,  per  quod  est 

potentia  intelligens,  est  intellectus  possibilis;  et  sic  videbatur  sequi  quod  ex 
commixtione  determinata  in  nobis  sit  intellectus  possibilis. 

Videtur  autem  primo  aspectu  haec  positio  verbis  et  demonstrationi  Ari- 
stotelis esse  contraria.  Ostendit  enim  Aristoteles  in  tertio  De  anima  (t.  c.  4.),. 
ut  dictum  est,  quod  intellectus  possibilis  est  immixtus  corpori.  Hoc  autem 
est  impossibile  dici  de  aliqua  virtute  consequente  mixtionem  elementorum; 
quod  enim  hujusmodi  est,  oportet  quod  in  ipsa  elementorum  commixtione 
fundetur;  sicut  videmus  de  sapore  et  odore  et  aliis  hujusmodi.  Non  igitur 
positio  praedicta  Alexandri  potest  stare  cum  verbis  et  demonstratione  Ari- 
stotelis, ut  videtur. 

Ad  haec  autem  Alexander  dicit  quod  intellectus  possibilis  est  ipsa  prae- 
paratio in  natura  humana  ad  recipiendum  influentiam  intellectus  agentis ; 
praeparatio  autem  ipsa  non  est  aliqua  natura  sensibilis  determinata,  neque 
est  mixta  corpori;  est  enim  relatio  quaedam  et  ordo  unius  ad  aliud. 

Sed  hoc  manifeste  discordat  ab  intentione  Aristotelis. 

Probat  enim  Aristoteles  (tertio  De  anima,  t c.  4.)  ex  hoc,  intellectum 
possibilem  non  habere  determinate  aliquam  naturam  sensibilium,  et  per  con- 
sequens non  esse  mixtum  corpori,  quia  est  receptivus  omnium  formarum 
sensibilium  et  cognoscitivus  earum;  quod  de  praeparatione  non  potest  intel- 
ligi,  quia  ejus  non  est  recipere,  sed  magis  praeparari.  Non  igitur  demon- 
stratio Aristotelis  procedit  de  praeparatione,  sed  de  aliquo  recipiente  prae- 
parato. 

Amplius:  si  ea  quae  dicit  Aristoteles  de  intellectu  possibili  conveniunt  ei 
in  quantum  est  praeparatio,  et  non  ex  natura  subjecti  praeparati,  sequetur 
quod  omni  praeparationi  conveniant.  In  sensu  autem  est  praeparatio  quaedam 
ad  sensibilia  in  actu  recipienda.  Ergo  idem  dicendum  est  de  sensu  et  intel- 
lectu possibili;  ciljus  contrarium  manifeste  subjungit  Aristoteles  (t.  c.  4.),. 
ostendens  differentiam  inter  receptionem  sensus  et  intellectus,  ex  hoc  quod 
sensus  corrumpitur  ex  excellentia  objectorum,  non  autem  intellectus. 

Item:  Aristoteles  attribuit  possibili  intellectui  pati  ab  intelligibili,. susci- 
pere species  intelligibiles,  esse  in  potentia  ad  eas;  comparat  enim  eum  ta- 
bulae in  qua  nihil  est  scriptum.  Quae  quidem  omnia  non  possunt  dici  de 
praeparatione,  sed  de  subjecto  praeparato.  Est  igitur  contra  intentionem  Ari- 
stotelis quod  intellectus  possibilis  sit  praeparatio  ipsa. 

Adhuc:  agens  est  nobilius  patiente  et  faciens  facto,  sicut  actus  potentia. 
Quanto  autem  aliquid  est  immaterialius,  tanto  est  nobilius.  Non  potest  igitur 
effectus  esse  immaterialior  sua  causa.  Omnis  autem  virtus  cognoscitiva,  in 
quantum  hujusmodi,  est  immaterialis;  unde  et  de  sensu,  qui  est  infimus  in 
ordine  virtutum  cognoscitivarum,  dicit  Aristoteles  in  secundo  De  anima 
(t.  c.  121.),  quod  est  susceptivus  sensibilium  specierum  sine  materia.  Impos- 
sibile est  igitur  a commixtione  elementorum  causari  aliquam  virtutem  co- 
gnoscitivam.  Intellectus  autem  possibilis  est  suprema  virtus  cognoscitiva  in 
nobis;  dicit  enim  Aristoteles  in  tertio  De  anima  (t.  c.  5.),  quod  intellectus 
possibilis  est  quo  cognoscit  et  intelligit  anima.  Intellectus  igitur  possibilis- 
non  causatur  ex  commixtione  elementorum. 

Amplius:  si  principium  alicujus  operationis  ab  aliquibus  causis  procedit, 
oportet  operationem  illam  non  excedere  causas  illas,  quum  causa  secunda 
agat  virtute  primae.  Operatio  autem  animae  nutritivae  etiam  excedit  virtu- 
tem qualitatum  elementarium;  probat  enim  Aristoteles  in  secundo  De  anima 
(t.  c.  41.),  quod  ignis  non  est  causa  augmenti,  sed  concausa  aliquo  modo;. 

principalis  autem  causa  est  anima,  ad  quam  comparatur  calor  sicut  instru 
mentum  ad  artificem.  Non  igitur  potest  anima  vegetabilis  produci  ex  com 
mixtione  elementorum;  multo  igitur  minus  sensus  et  intellectus  possibilis. 

Item:  intelligere  est  quaedam  operatio  in  qua  impossibile  est  communi- 
care aliquod  organum  corporeum.  Haec  autem  operatio  attribuitur  animae 
vel  etiam  homini;  dicitur  enim  quod  anima  intelligit  vel  homo  per  ammam. 
Oportet  igitur  aliquod  principium  in  homine  esse  a corpore  non  denendens, 
quod  sit  principium  talis  operationis.  Praeparatio  autem  sequens  commixtio- 
nem elementorum  a corpore  dependet  manifeste.  Non  est  igitur  praepa- 
ratio tale  principium  quale  intellectus  possibilis:  dicit  enim  Aristoteles  in 
tertio  De  anima  (t.  c.  5.),  quod  intellectus  possibilis  est  quo  anima  opinatur 
et  intelligit.  Non  est  igitur  intellectus  possibilis  praeparatio.  Si  autem  dicatur 
quod  principium  praedictae  operationis  in  nobis  est  species  intelligibilis  facta 
in  actu  ab  intellectu  agente,  hoc  non  videtur  sufficere,  quia  quum  homo  de 
potentia  intelligente  fiat  actu  intelligens,  oportet  quod  non  solum  intelligat 
per  speciem  intelligibilem  per  quam  fit  actu  intelligens,  sed  per  aliquam  po- 
tentiam intellectivam  quae  sit  praedictae  operationis  principium,  sicut  et  in 
sensu  accidit.  Haec  autem  potentia  ab  Aristotele  ponitur  (tertio  De  anima, 
t.  c.  5.),  intellectus  possibilis.  Intellectus  igitur  possibilis  est  non  dependens 
a.  corpore. 

Praeterea,  species  non  est  intelligibilis  actu,  nisi  secundum  quod  est  de- 
purata ab  esse  materiali.  Hoc  autem  non  potest  accidere  dum  fuerit  in  aliqua 
potentia  materiali,  quae  scilicet  sit  causata  ex  principiis  materialibus,  vel 
quae  sit  actus  materialis  organi.  Oportet  igitur  poni  aliquam  potentiam  in- 
tellectivam in  nobis  immaterialem,  quae  est  intellectus  possibilis. 

Adhuc:  intellectus  possibilis  ab  Aristotele  (tertio  De  anima,  t.  c.  1.)  di- 
citur pars  animae.  Anima  autem  non  est  praeparatio,  sed  actus ; praeparatio 
enim  est  ordo  potentiae  ad  actum ; sequitur  tamen  ad  actum  aliqua  prae- 
paratio ad  ulteriorem  actum,  sicut  ad  actum  diaphaneitatis  sequitur  ordo  ad 
actum  lucis.  Intellectus  igitur  possibilis  non  est  ipsa  praeparatio,  sed  actus 
quidam. 

Amplius:  homo  consequitur  speciem  et  naturam  humanam  secundum 
partem  animae  sibi  propriam,  quae  quidem  est  intellectus  possibilis.  Nihil 
autem  consequitur  speciem  et  naturam  secundum  quod  est  in  potentia,  sed 
secundum  quod  est  actu.  Quum  igitur  praeparatio  nihil  sit  aliud  quam  ordo 
potentiae  ad  actum,  impossibile  est  quod  intellectus  possibilis  non  sit  aliud 
quam  praeparatio  quaedam  in  natura  humana  exsistens. 


CAPUT  LXIII. 

QUOD  ANIMA.  NON  SIT  COMPLEXIO,  UT  POSUIT  GALENUS. 

Praedictae  autem  opinioni  Alexandri  de  intellectu  possibili  propinqua  est 
Galeni  medici  de  anima;  dicit  enim  animam  esse  complexionem.  Ad  hoc 
autem  dicendum  motus  est  per  hoc,  quod  videmus  ex  diversis  complexionibus 
causari  in  nobis  diversas  passiones  quae  attribuuntur  animae ; aliquam  enim 
complexionem  habentes,  ut  cholericam,  de  facili  irascuntur;  melancholici 
vero  de  facili  tristantur.  Unde  et  per  easdem  rationes  haec  opinio  improbari 
potest,  per  quas  improbata  est  opinio  Alexandri,  et  per  aliquas  proprias. 

Ostensum  est  enim  supra  quod  operatio  animae  vegetabilis  et  cognitio 
-sensitiva  excedit  virtutem  qualitatum  activarum  et  passivarum;  et  multo 
magis  operatio  intellectus.  Complexio  autem  causatur  ex  qualitatibus  activis 
et  passivis.  Non  potest  igitur  complexio  esse  principium  operationum  animae. 
Unde  impossibile  est  quod  aliqua  anima  sit  complexio. 

Adhuc:  complexio  quum  sit  quoddam  constitutum  ex  contrariis  qualita- 
tibus, quasi  medium  inter  eas,  impossibile  est  quod  sit  forma  substantialis ; 
nam  substantiae  nihil  est  contrarium,  nec  suscipit  magis  et  minus.  Anima 
autem  est  forma  substantialis  et  non  accidentalis;  alias  per  animam  non 
sortiretur  aliquid  genu*  vel  speciem.  Anima  igitur  non  est  complexio. 

Adhuc:  complexio  non  movet  corpus  animalis  motu  locali;  sequeretur 
enim  motum  dominantis,  et  sic  semper  deorsum  ferretur.  Anima  autem 
movet  animal  in  omnem  partem.  Non  est  igitur  anima  complexio. 

Amplius:  anima  regit  corpus  et  repugnat  passionibus  quae  complexionem 
sequuntur;  ex  complexione  enim  aliqui  sunt  magis  aliis  ad  concupiscentias 
vel  iras  apti;  qui  tamen  magis  ab  eis  abstinent,  propter  aliquid  refraenans, 
13 1 patet  in  continentibus.  Hoc  autem  non  facit  complexio.  Non  est  igitur 
anima  complexio. 

Deceptus  autem  fuisse  videtur  Galenus  ex  hoc,  quod  non  consideravit 
aliter  passiones  attribui  complexioni  et  aliter  animae.  Complexioni  namque 
attribuuntur  sicut  disponenti,  et  quantum  ad  id  quod  est  materiale  in  pas- 
sionibus, sicut  fervor  sanguinis  et  hujusmodi;  animae  autem,  tanquam  prin 
cipali  causae,  ex  parte  ejus  quod  est  in  passionibus  formale,  sicut  in  ira  ap- 
petitus vindictae. 

CAPUT  LXIV. 

QUOD  ANIMA  NON  SIT  HARMONIA. 

Similis  autem  praedictae  positioni  est  positio  dicentium  animam  esse 
harmoniam.  Non  enim  intellexerunt  animam  esse  harmoniam  sonorum,  sed 
contrariorum  ex  quibus  videbant  componi  corpora  animata.  Quae  quidem 
opinio  in  primo  De  anima  (t.  c.  54.)  videtur  attribui  Empedocli;  Gregorius 
autem  Nyssenus  (secundo  De  Phil.  c.  3.)  attribuit  eam  Dinarcho.  Unde  et 
improbatur  sicut  et  praecedens,  et  adhuc  propriis  rationibus. 

Omne  enim  corpus  mixtum  harmoniam  habet  et  complexionem ; nec  har- 
monia potest  movere  corpus  aut  regere  ipsum  vel  repugnare  passionibus 
sicut  et  complexio;  intenditur  etiam  et  remittitur,  sicut  et  complexio.  Ex 
quibus  omnibus  ostenditur  quod  anima  non  sit  harmonia,  sicut  nec  com- 
plexio. 

Adhuc : ratio  harmoniae  magis  convenit  qualitatibus  corporibus  quam 
animae ; nam  sanitas  est  quaedam  harmonia  humorum,  fortitudo  nervorum 
^t  ossium,  pulcritudo  membrorum  et  colorum.  Non  autem  potest  assignari 
qualium  harmonia  sit  sensus  aut  intellectus  et  cetera  quae  ad  animam  per- 
tinent. Non  est  igitur  anima  harmonia. 

Amplius:  harmonia  dicitur  dupliciter:  uno  modo,  ipsa  compositio;  alio 
modo,  ratio  compositionis.  Anima  autem  non  est  compositio,  quia  oporteret 
quod  unaquaeque  pars  animae  esset  compositio  aliquarum  partium  corporis; 
quod  non  est  assignare.  Similiter  non  est  ratio  compositionis,  quia,  quum 
in  diversis  partibus  corporis  sint  diversae  rationes  seu  proportiones  compo- 

sitionis,  singulae  partes  corporis  haberent  singulas  animas;  aliam  enim  ani- 
mam haberet  os  et  caro  et  nervus,  quum  sint  secundum  diversam  propor- 
tionem composita;  quod  patet  esse  falsum.  Non  est  igitur  anima  harmonia. 


CAPUT  LXV. 

QUOD  ANIMA  NON  SIT  CORPUS. 

Fuerunt  autem' et  alii  magis  errantes,  ponentes  animam  esse  corpus; 
quo-rum  opiniones  licet  fuerint  diversae  et  variae,  suffjpit  eas  hic  commu- 
niter reprobare. 

Viventia  enim,  quum  sint  quaedam  res  naturales,  sunt  composita  ex  ma- 
teria et  forma.  Componuntur  autem  ex  corpore  et  anima  quae  facit  viventi ar 
actu.  Igitur  oportet  alterum  istorum  esse  formam  et  alterum  materiam.  Corpus 
autem  non  potest  esse  forma,  quia  corpus  non  est  in  altero  sicut  in  materia 
et  subjecto.  Anima  igitur  erit  forma;  ergo  non  est  corpus,  quum  nullum 
corpus  sit  forma. 

Adhuc : impossibile  est  duo  corpora  esse  simul.  Anima  autem  non  est 
seorsum  a corpore,  dum  vivit.  Non  est  igitur  anima  corpus. 

Amplius : omne  corpus  divisibile  est.  Omne  autem  divisibile  indiget  aliquo 
continente  et  uniente  partes  ejus.  Si  igitur  anima  sit  corpus,  habebit  aliqui^ 
aliud  continens,  et  illud  magis  erit  anima;  videmus  enim,  anima  recedente, 
corpus  dissolvi.  Et  si  hoc  iterum  sit  divisibile,  oportebit  vel  devenire  ad  ali- 
quod indivisibile  et  incorporeum,  quod  erit  anima;  vel  erit  in  infinitum  pro- 
cedere, quod  est  impossibile.  Non  est  igitur  anima  corpus. 

Item:  sicut  supra  (c.  49.)  probatum  est,  et  in  octavo  Physic.  (t.  c.  40.  et 
infra)  probatur,  omne  movens  seipsum  componitur  ex  duobus,  quorum  al- 
terum est  movens  et  non  motum,  et  alterum  est  motum.  Sed  animal  est  mo- 
vens seipsum;  movens  autem  in  ipso  est  anima,  motum  autem  corpus.  Anima 
igitur  est  movens  non  motum.  Nullum  autem  corpus  movet  nisi  motum,  ut 
supra  (Lib.  I.  c.  13.)  probatum  est.  Anima  igitur  non  est  corpus. 

Praeterea:  supra  (c.  62.)  ostensum  est  quod  intelligere  non  potest  esse 
actio  alicujus  corporis.  Est  autem  actus  animae.  Arjima  igitur,  ad  minus  in- 
tellectiva, non  est  corpus. 

Ea  autem  quibus  aliqui  conati  sunt  probare  animam  esse  corpus  facile 
est  solvere. 

Ostendunt  enim  animam  esse  corpus  per  hoc  quod  filius  assimilatur  patri* 
etiam  in  accidentibus  animae,  quum  tamen  filius  generetur  a patre  per  de- 
cisionem corporalem;  et  quia  anima  compatitur  corpori;  et  quia  separatur  a 
corpore;  separari  autem  est  corporum  se  tangentium. 

Sed  contra  hoc  jam  dictum  est  (c.  63.  in  fine)  quod  complexio  corporis 
est  aliqualiter  causa  animae  passionum  per  modum  disponentis ; anima  etiam 
non  compatitur  corpori  nisi  per  accidens,  quia,  quum  sit  forma  corporis*, 
movetur  per  accidens,  moto  corpore ; separatur  etiam  anima  a corpore,  non 
sicut  tangens  a tacto,  sed  sicut  forma  a materia,  quamvis  et  aliquis  tactus 
sit  incorporei  ad  corpus,  ut  supra  (c.  56.)  ostensum  est. 

Movit  etiam  ad  hanc  positionem  multos,  quia  crediderunt  quod  non  est 
corpus  non  esse,  imaginationem  transcendere  non  valentes,  quae  solum  circa 
corpora  versatur. 

Unde  haec  opinio  (Sap.  II.  2.)  ex  persona  insipientium  proponitur,  di- 
centium de  anima : Furnus  et  fatus  est  in  naribus  nostris,  ei  sermo  scintillae  ad 
movendum  cor. 


CAPUT  LXVI. 

CONTRA  PONENTES  INTELLECTUM  ET  SENSUM  ESSE  IDEM. 

His  autem  propinquum  fuit  quod  quidam  antiquorum  philosophorum 
(opinio  Empedoc.,  teste  Aristot.  secundo  De  anima,  t.  c.  150.  et  seq.)  intel- 
lectum a sensu  non  differre  opinabantur;  quod  quidem  impossibile  est. 

Sensu$  enim  in  omnibus  animalibus  invenitur.  Alia  autem  animalia  ab 
homine  intellectum  non  habent ; quod  ex  hoc  apparet,  quia  non  operantur 
diversa  et  opposita,  quasi  intellectum  habentia,  sed  sicut  a natura  mota  ad 
determinatas  quasdam  operationes  et  uniformes  in  eadem  specie,  sicut  omnis 
hirundo  similiter  nidificat.  Non  est  igitur  idem  intellectus  et  sensus. 

Adhuc:  sensus  non  est  cognoscitivus  nisi  singularium;  cognoscit  enim 
omnis  sensitiva  potentia  per  species  individuales,  quum  recipiat  species  rerum 
in  organis  corporalibus.  Intellectus  autem  est  cognoscitivus  universalium,  ut 
per  experimentum  patet.  Differt  igitur  intellectus  a sensu. 

Amplius:  cognitio  sensus  non  se  extendit  nisi  ad  corporalia;  quod  ex 
hoc  patet  quod  qualitates  sensibiles,  quae  sunt  propria  objecta  sensuum,  non 
sunt  nisi  in  corporalibus;  sine  eis  autem  sensus  nihil  cognoscit.  Intellectus 
autem  cognoscit  incorporalia,  sicut  sapientiam,  veritatem  et  relationes  rerum. 
Non  est  igitur  idem  intellectus  et  sensus. 

Item  : nullus  sensus  seipsum  cognoscit  nec  suam  operationem ; visus  enim 
non  videt  seipsum  nec  videt  se  videre;  sed  hoc  superioris  potentiae  est,  ut 
probatur  in  secundo  De  anima  (t.  c.  136.  et  infra).  Intellectus  autem  co- 
gnoscit seipsum  et  cognoscit  se  intelligere.  Non  est  igitur  idem  intellectus 
et  sensus. 

Praeterea,  sensus  corrumpitur  ab  excellenti  sensibili.  Intellectus  autem 
non  corrumpitur  ab  intelligibilis  excellentia;  quin  immo  qui  intelligit  majora 
potest  melius  postmodum  minora  intelligere.  Est  igitur  alia  virtus  sensitiva 
et  intellectiva. 


CAPUT  LXVII. 

CONTRA  PONENTES  INTELLECTUM  POSSIBILEM  ESSE  IMAGINATIONEM. 

Huic  autem  opinioni  affine  fuit  quod  quidam  posuerunt  (opinio  Abubach. 
et  Avemp.,  teste  Aver.  tertio  De  anima,  Com.  5.),  intellectum  possibilem 
non  esse  aliud  quam  imaginationem;  quod  quidem  patet  esse  falsum. 

Imaginatio  enim  est  etiam  in  aliis  animalibus ; cujus  signum  est  quod, 
abeuntibus  sensibilibus,  fugiunt  vel  persequuntur  ea;  quod  non  esset,  nisi  in 
eis  imaginaria  apprehensio  sensibilium  remaneret.  Intellectus  autem  in  eis 
non  est,  quum  nullum  opus  intellectus  in  eis  appareat.  Non  est  igitur  idem 
intellectus  et  imaginatio. 

Adhuc:  imaginatio  non  est  nisi  corporalium  et  singularium,  quum  phan- 
tasia sit  motus  factus  a sensu  secundum  actum,  ut  dicitur  in  secundo  De 

anima  (t.  c.  1 6 1 .).  Intellectus  autem  universalium  et  incorporalium  est.  Non 
est  igitur  intellectus  possibilis  imaginatio. 

Amplius:  impossibile  est  idem  esse  movens  et  motum.  Sed  phantasmata 
movent  intellectum  possibilem,  sicut  sensibilia  sensum,  ut  Aristoteles  dicit 
in  tertio  De  anima  (?.  c.  30.).  Impossibile  est  igitur  quod  sit  idem  intellectus 
possibilis  et  imaginatio. 

Praeterea:  probatum  est,  in  tertio  De  anima  (t.  c.  6.),  quod  intellectus 
non  est  actus  alicujus  partis  corporis  Imaginatio  autem  habet  organum  cor- 
porale determinatum.  Non  est  igitur  idem  imaginatio  et  intellectus  possibilis. 

Hinc  est  quod  dicitur  (Job  XXXV.  11.):  Qui  docet  nos  super  jumenta  terrae, 
et  super  volucres  coeli  erudit  nos;  per  quod  datur  intelligi  quod  hominis  est 
aliqua  virtus  cognoscitiva  supra  sensum  et  imaginationem  quae  sunt  in  aliis 
animalibus. 


CAPUT  LXVIII. 

QUALITER  SUBSTANTIA  INTELLECTUALIS  POSSIT  ESSE 
CORPORIS  FORMA. 

Ex  praemissis  igitur  rationibus  concludere  possumus  quod  intellectualis 
substantia  potest  corpori  uniri  ut  forma. 

Si  enim  substantia  intellectualis  non  unitur  corpori  solum  ut  motor,  ut 
Plato  posuit;  neque  continuatur  ei  solum  per  phantasmata,  ut  dixit  Averroes, 
sed  ut  forma;  neque  tamen  intellectus,  quo  homo  intelligit,  est  praeparatio 
in  humana  natura,  ut  dixit  Alexander;  neque  complexio,  ut  Galenus;  neque 
harmonia,  ut  Empedocles;  neque  corpus  vel  sensus  vel  imaginatio,  ut  an- 
tiqui dixerunt;  relinquitur  quod  anima  humana  sit  intellectualis  substantia 
corpori  unita  ut  forma;  quod  quidem  sic  potest  fieri  manifestum: 

Ad  hoc  enim  quod  aliquid  sit  forma  substantialis  alterius,  duo  requiruntur. 
Quorum  unum  est  ut  forma  sit  principium  essendi  substantialiter  ei  cujus 
est  forma;  principium  autem  dico  non  effectivum  sed  formale,  quo  aliquid 
est  et  denominatur  ens.  Unde  sequitur  aliud,  scilicet  quod  forma  et  materia 
conveniant  in  uno  esse;  quod  non  contingit  de  principio  effectivo  cum  eo 
cui  dat  esse;  et  hoc  esse  est  in  quo  subsistit  substantia  composita,  quae  est 
una  secundum  esse  ex  materia  et  forma  constans.  Non  autem  impeditur  sub- 
stantia intellectualis,  per  hoc  quod  est  subsistens,  ut  probatum  est  (c.  56.), 
esse  formale  principium  essendi  materiae,  quasi  esse  suum  communicans  ma- 
teriae; non  est  enim  inconveniens  quod  idem  sit  esse  in  quo  subsistit  com- 
positum, et  forma  ipsa,  quum  compositum  non  sit  nisi  per  formam,  nec  seor- 
sum utrumque  subsistat. 

Potest  autem  objici  quod  substantia  intellectualis  esse  suum  materiae  cor- 
porali communicare  non  possit,  ut  sit  unum  esse  substantiae  intellectualis  et 
materiae  corporalis;  diversorum  enim  generum  est  diversus  modus  essendi, 
et  nobilioris  substantiae  nobilius  esse. 

Hoc  autem  convenienter  diceretur,  si  eodem  modo  illud  esse  materiae 
esset  sicut  esse  substantiae  intellectualis.  Non  est  autem  ita;  est  enim  ma- 
teriae corporalis  ut  recipientis  et  subjecti  ad  aliquid  altius  elevati,  substantiae 
autem  intellectualis  ut  principii  et  secundum  propriae  naturae  congruentiam. 
Nihil  igitur  prohibet  substantiam  intellectualem  esse  formam  corporis  hu- 
mani quae  est  anima  humana. 

Hoc  autem  modo  mirabilis  rerum  connexio  considerari  potest.  Semper 
enim  invenitur  infimum  supremi  generis  contingere  supremum  inferioris  ge- 
neris; sicut  quaedam  infima  in  genere  animalium  parum  excedunt  vitam 
plantarum,  sicut  ostrea  quae  sunt  immobilia  et  solum  tactum  habent  et  terrae 
in  modum  plantarum  affiguntur;  unde  et  beatus  Dionysius  dicit  (VII.  cap.  De 
div.  nomin.), quod  «divina  sapientia  conjungit  fines  superiorum  principiis  in- 
feriorum ».  Est  igitur  accipere  aliquid  in  genere  corporum,  scilicet  corpus 
humanum,  aequaliter  complexionatum,  quod  attingit  ad  infimum  superioris 
generis,  scilicet  ad  animam  humanam  quae  tenet  ultimum  gradum  in  genere 
intellectualium  substantiarum,  ut  ex  modo  intelligendi  percipi  potest.  Et  inde 
est  quod  anima  intellectualis  dicitur  esse  quasi  quidam  horizon  et  confinium 
corporeorum  et  incorporeorum,  in  quantum  est  substantia  incorporea,  cor- 
ioris  tamen  forma.  Non  autem  minus  est  aliquid  unum  ex  substantia  intel- 
lectuali et  materia  corporali  quam  ex  forma  ignis  et  ejus  materia,  sed  forte 
magis;  quia  quanto  forma  magis  vincit  materiam,  tanto  ex  ea  et  materia 
magis  efficitur  unum. 

Quamvis  autem  sit  unum  esse  formae  et  materiae,  non  tamen  oportet 
quod  materia  semper  adaequet  esse  formae ; immo  quanto  forma  est  nobilior, 
tanto  in  suo  esse  semper  excedit  materiam ; quod  patet  inspicienti  opera- 
tiones formarum,  ex  quarum  consideratione  earum  naturas  cognoscimus. 
Unumquodque  enim  operatur  secundum  quod  est;  unde  forma  cujus  ope- 
ratio excedit  conditionem  materiae,  et  ipsa,  secundum  dignitatem  sui  esse, 
superexcedit  materiam.  Invenimus  enim  aliquas  infimas  formas,  quae  in 
nullam  operationem  possunt  nisi  ad  quam  se  extendunt  qualitates  quae  sunt 
dispositiones  materiae,  ut  calidum,  frigidum,  humidum,  siccum,  rarum,  den- 
sum, grave  et  leve,  et  his  similia,  sicut  formae  elementorum ; unde  istae  sunt 
formae  omnino  materiales  et  totaliter  immersae  materiae.  Super  has  inve- 
niuntur formae  mixtorum  corporum,  quae,  licet  non  se  extendant  ad  aliqua 
operata  quae  non  possunt  compleri  per  qualitates  praedictas,  interdum  tamen 
operantur  illos  effectus  altiori  virtute  corporali,  quam  tamen  sortiuntur  ex 
corporibus  coelestibus,  quae  consequitur  eorum  speciem,  sicut  adamas  trahit 
ferrum.  Super  has  iterum  inveniuntur  aliquae  formae  quarum  operationes 
extenduntur  ad  aliqua  operata  quae  excedunt  virtutem  qualitatum  praedicta- 
rum, quamvis  qualitates,  praedictae  organicae  ad  harum  operationes  deser- 
viant; sicut  sunt  animae  plantarum,  quae  etiam  assimilantur  non  solum  vir- 
tutibus corporum  coelestium  in  excedendo  qualitates  activas  et  passivas,  sed 
etiam  ipsis  motoribus  corporum  coelestium,  in  quantum  sunt  principia  motus 
rebus  viventibus  quae  movent  seipsas.  Super  has  formas  inveniuntur  aliae 
formae  similes  superioribus  substantiis,  non  solum  in  movendo,  sed  etiam 
aliqualiter  in  cognoscendo;  et  sic  sunt  potentes  in  operationes  ad  quas  nec 
organicae  qualitates  praedictae  deserviunt,  quum  operationes  hujusmodi  non 
compleantur  nisi  mediante  organo  corporali,  sicut  sunt  animae  brutorum 
animalium ; sentire  enim  et  imaginari  non  complentur  calefaciendo  et  infri 
gidandq,  licet  haec  sint  necessaria  ad  debitam  organi  dispositionem.  Super 
omnes  autem  has  formas  invenitur  forma  similis  superioribus  substantiis, 
etiam  quantum  ad  genus  cognitionis,  quod  est  intelligere;  et  sic  est  potens 
in  operationem  quae  completur  absque  organo  corporali  omnino;  et  haec 
est  anima  intellectiva;  nam  intelligere  non  fit  per  organum  corporale.  Unde 
oportet  quod  id  principium  quo  homo  intelligit,  quod  est  anima  intellectiva, 
et  excedit  materiae  conditionem  corporalis,  non  sit  totaliter  comprehensum 

a materia  aut  ei  immersum,  sicut  aliae  formae  materiales  ; quod  ejus  operatio 
intellectualis  ostendit,  in  qua  non  communicat  materia  corporalis.  Quia  tamen 
ipsum  intelligere  animae  humanae  indiget  potentiis  quae  per  quaedam  organa 
corporalia  operantur,  scilicet  imaginatione  et  sensu,  ex  hoc  ipso  declaratur 
quod  naturaliter  unitur  corpori  ad  complendam  speciem  humanam. 


CAPUT  LXIX. 

SOLUTIO  RATIONUM  QUIBUS  SUPRA  PROBATUR 
QUOD  SUBSTANTIA  INTELLECTUALIS  NON  POTEST  CORPORI  UNIRI 

UT  FORMA. 

His  autem  consideratis,  non  est  difficile  solvere  quae  contra  praedictam 
unionem  supra  posita  sunt. 

In  prima  enim  ratione  falsum  supponitur;  non  enim  corpus  et  anima  sunt 
duae  substantiae  actu  exsistentes,  sed  ex  eis  duobus  fit  una  substantia  actu 
exsistens;  corpus  enim  hominis  non  est  idem  actu,  praesente  anima  et  absente, 
sed  anima  facit  ipsum  actu  esse. 

Quod  autem  secundo  objicitur,  formam  et  materiam  in  eodem  genere 
contineri,  non  sic  verum  est  quasi  utrumque  sit  species-  unius  generis,  sed 
quia  sunt  principia  ejusdem  speciei.  Sic  igitur  substantia  intellectualis  et 
corpus,  quae,  seorsum  exsistentia,  essent  diversorum  generum  species,  prout 
uniuntur,  sunt  unius  generis,  ut  principia. 

Non  autem  oportet  substantiam  intellectualem  esse  formam  materialem, 
quamvis  esse  ejus  sit  in  materia,  ut  tertia  ratio  procedebat;  non  enim  est 
in  materia  sicut  materiae  immersa  vel  a materia  totaliter  comprehensa,  sed 
alio  modo,  ut  dictum  est. 

Nec  tamen,  per  hoc  quod  substantia  intellectualis  unitur  corpori  ut  forma, 
removetur  quod  a philosophis  dicitur  (tertio  De  anima,  t.  c.  9.),  intellectum 
esse  a corpore  separatum;  et  est  quarta  ratio.  Est  enim  in  anima  conside- 
rare et  ipsius  essentiam  et  potentiam  ejus.  Secundum  essentiam  quidem  suam, 
dat  esse  tali  corpori;  secundum  potentiam  vero,  operationes  proprias  efficit. 
Si  igitur  operatio  animae  per  organum  corporale  completur,  oportet  quod 
potentia  animae,  quae  est  illius  operationis  principium,  sit  actus  illius  partis 
corporis  per  quam  operatio  ejus  completur,  sicut  visus  est  actus  oculi.  Si 
autem  operatio  ejus  non  compleatur  per  organum  corporale,  potentia  ejus 
non  erit  actus  alicujus  corporis;  et  per  hoc  dicitur  intellectus  esse  separatus, 
non  quin  substantia  animae,  cujus  est  potentia  intellectus,  nec  anima  intel- 
lectiva sit  corporis  actus,  ut  forma  dans  tali  corpori  esse. 

Non  est  autem  necessarium,  si  anima  secundum  suam  substantiam  est 
forma  corporis,  quod  omnis  ejus  operatio  sit  per  corpus,  ac  per  hoc  omnis 
ejus  virtus  sit  alicujus  corporis  actus,  ut  quinta  ratio  procedebat.  Jam  enim 
ostensum  est  quod  anima  humana  non  sit  talis  forma  quae  sit  totaliter  im- 
mersa materiae,  sed  est  inter  omnes  alias  formas  maxime  supra  materiam 
elevata;  unde  et  operationem  producere  potest  absque  corpore,  id  est  quasi 
non  dependens  a corpore  in  operando,  quia  nec  etiam  in  essendo  dependet 
a corpore. 

Eodem  etiam  modo  patet  quod  ea,  quibus  Averroes  suam  opinionem  con- 

firmare  nititur,  non  probant  substantiam  intellectualem  corpori  non  uniri  ut 
formam. 

Verba  enim  Aristotelis,  quae  dicit  (tertio  De  anima,  t.  c.  21.)  de  intellectu 
possibili,  quod  est  impassibilis  et  immixtus  et  separatus,  non  cogunt  confiteri 
quod  substantia  intellectiva  non  sit  unita  corpori  ut  forma  dans  esse.  Verifi- 
catur  enim,  etiam  si  dicatur  quod  intellectiva  potentia,  quam  Aristoteles  vocat 
potentiam  perspectivam,  non  sit  alicujus  organi  actus  quasi  per  ipsum  suam 
exercens ' operationem;  et  hoc  etiam  sua  demonstratio  declarat;  ex  opera- 
tione enim  intellectuali,  qua  anima  intelligit,  ostendit  ipsum  immixtum  esse 
vel  separatum ; operatio  autem  pertinet  ad  'potentiam  ut  ad  principium. 

Unde  patet  quod  nec  demonstratio  Aristotelis  hoc  concludit,  quod  sub- 
stantia intellectiva  non  uniatur  corpori  sicut  forma.  Si  enim  ponamus  sub- 
stantiam animae,  secundum  esse,  corpori  sic  unitam,  intellectum  autem  nullius 
organi  actum  esse,  non  sequitur  quod  intellectus  habeat  aliquam  naturam 
determinatam  (de  naturis  dico  sensibilium),  quum  non  ponatur  harmonia 
vel  ratio  alicujus  organi,  sicut  de  sensu  dicit  Aristoteles  in  secundo  De  anima 
(t.  c.  23.),  quod  est  quaedam  ratio  organi;  non  enim  habet  intellectus  ope- 
rationem communem  cum  corpore. 

Quod  autem,  per  hoc  quod  Aristoteles  dicit,  intellectum  esse  immixtum 
vel  separatum,  non  intendat  excludere  ipsum  esse  partem  sive  potentiam 
animae  quae  est  forma  totius  corporis,  patet  per  hoc  quod  dicit  in  fine  primi 
De  anima  (t.  c.  92.),  contra  illos  qui  dicebant  animam  in  diversis  partibus 
corporis  diversas  sui  partes  habere:  « Si  tota  anima  omne  corpus  continet, 
convenit  et  partium  unamquamque  aliquid  corporis  continere.  Hoc  autem 
videtur  impossibile ; qualem  enim  partem  aut  quo  modo  intellectus  continet, 
grave  est  fingere  ». 

Patet  etiam  quod,  ex  quo  intellectus  nullius  partis  corporis  actus  est,  non 
sequitur  receptionem  ejus  esse,  receptionem  materiae  primae;  ex  que  ejus 
receptio  et  operatio  est  omnino  absque  corporali  organo. 

Nec  etiam  infinita  virtus  intellectus  tollitur,  quum  non  ponatur  virtus  in 
magnitudine,  sed  in  substantia  intellectuali  fundata,  ut  dictum  est. 

CAPUT  LXX. 

QUOD,  SECUNDUM  DICTA  ARISTOTELIS, 

OPORTET  PONERE  INTELLECTUM  UNIRI  CORPORI  UT  FORMAM. 

(7.  part.  quaesi.  LXXVI.  art.  1.). 

Et  quia  Averroes  maxime  nititur  suam  opinionem  confirmare  per  verba 
et  demonstrationem  Aristotelis,  ostendendum  restat  quod  necessarium  est 
dicere,  secundum  opinionem  Aristotelis,  intellectum  secundum  suam  substan- 
tiam alicui  corpori  uniri  ut  formam. 

Probat  enim  Aristoteles  (in  septimo  Physic.  t.  c.  3.  et  infra  et  octavo 
t.  c.  33.  et  infra),  quod  in  motoribus  et  motis  impossibile  est  procedere  in 
infinitum  ; unde  concludit  quod  necesse  est  devenire  ad  aliquod  primum  mo- 
tum, quod  vel  moveatur  ab  immobili,  vel  moveat  seipsum;  et  de  his  duobus 
accipit  secundum,  scilicet  quod  primum  mobile  moveat  seipsum,  ea  ratione, 
quia  quod  est  per  se,  semper  est  prius  eo  quod  est  per  aliud.  Deinde  ostendit 
(octavo  Phys.  t.  c.  40.),  quod  movens  seipsum  de  necessitate  dividitur  in 

duas  partes,  quarum  una  est  movens  et  alia  est  mota.  Oportet  igitur  primum- 
seipsum  movens  componi  ex  duabus  partibus,  quarum  una  est  movens.  Omne- 
autem  hujusmodi  est  animatum  (secundum  opinionem  Aristotelis) : unde  et 
in  secundo  De  coelo  et  mundo  (t.  c.  13.)  dicitur  expresse  quod  coelum  est 
animatum,  et  propter  hoc  oportet  in  eo  ponere  differentias  positionis,  non- 
solum  quoad  nos,  sed  etiam  secundum  se. 

Inquiramus  igitur,  secundum  opinionem  Aristotelis,  qua  anima  sit  coelum 
animatum. 

Probat  etiam  in  decimo  secundo  Metaph.  (t.  c.  35.  et  36.)  quod,  in  motu 
coeli,  est  considerare  aliquid  quod  movet  omnino  immotum,  et  aliquid  quod 
movet  motum.  Id  autem  quod  movet  omnino  immotum  movet  sicut  deside- 
rabile; nec  dubium  quin  ab  eo  quod  movetur.  Ostendit  autem  quod  non 
sicut  desiderabile  desiderio  concupiscentiae,  quod  est  desiderium  sensus,  sed 
sicut  desiderabile  intellectuali  desiderio;  unde  dicit  quod  primum  movens 
non  motum  est  desiderabile  et  intellectuale.  Igitur  id  quod  ab  eo  movetur, 
scilicet  coelum,  est  desiderans  et  intelligens  nobiliori  modo  quam  nos,  ut 
subsequenter  probat.  Est  igitur  coelum  compositum,  secundum  opinionem- 
Aristotelis,  ex  anima  intellectuali  et  corpore;  et  hoc  significat  in  secundo- 
De  anima  (t.  c.  29.),  ubi  dicit  quod  « quibusdam  inest  iQtellectiyum  et  intel- 
lectus, ut  hominibus,  et  si  aliquid  alterum  hujusmodi  est  activum  aut  hono- 
rabilius »,  scilicet  coelum.  Constat  autem  quod  coelum  non  habet  animam 
sensitivam,  secundum  opinionem  Aristotelis  (secundo  De  caelo) ; haberet 
enim  diversa  organa,  quae  non  competunt  simplicitati  coeli;  et  ad  hoc  si- 
gnandum, subjungit  Aristoteles  (secundo  De  anima,  t.  c.  32.),  de  numera 
corruptibilium  inest  intellectus,  insunt  omnes  aliae  potentiae,  ut  daret  intel- 
ligere  quod  aliqua  incorruptibilia  habent  intellectum,  quae  non  habent  alias- 
potentias  animae,  scilicet  corpora  coelestia.  Non  poterit  igitur  dici  quod 
intellectus  continuetur  corporibus  coelestibus  per  phantasmata ; sed  oportebit 
dicere  quod  intellectus  secundum  suam  substantiam  uniatur  corpori  coelesti 
ut  forma.  Sic  igitur  et  corpori  humano,  quod  est  inter  omnia  corpora  infe- 
riora nobilissimum  et  aequalitate  suae  complexionis  coelo  ab  omni  contra- 
rietate  absoluto  simillimum,  secundum  intentionem  Aristotelis,  substantia 
intellectualis  unitur,  non  per  aliqua  phantasmata,  sed  ut  forma  ipsius. 

Hoc  autem,  quod  dictum  est  de  animatione  coeli,  non  diximus  quasi  as- 
serendo secundum  fidei  doctrinam,  ad  quam  nihil  pertinet  sive  sic  sive  aliter 
dicatur;  unde  Augustinus  dicit  in  libro  Enchirid.  (c.  58.)  : « Nec  illud  quidem 
certum  habeo,  utrum  ad  eamdem  societatem,  scilicet  angelorum,  pertineant 
sol  et  luna  et  cuncta  sidera;  quamvis  nonnullis  lucida  esse  corpora  non 
tamen  sensu  vel  intelligentia  videatur  ». 

CAPUT  LXXI. 

QUOD  ANIMA  IMMEDIATE  UNITUR  CORPORI. 

Ex  praemissis  autem  concludi  potest,  quod  anima  immediate  corpori 
unitur;  nec  oportet  ponere  aliquod  medium  quasi  animam  corpori  uniens; 
vel  phantasmata,  sicut  dicit  Averroes;  vel  potentias  ipsius,  sicut  quidam  dicunt; 
vel  etiam  spiritum  corporalem,  sicut  alii  dixerunt. 

Ostensum  est  enim  quod  anima  unitur  corpori  ut  forma  ejus;  forma 
autem  unitur  materiae  absque  omni  medio;  per  se  enim  competit  formae 

quod  sit  actus  corporis,  et  non  per  aliquid  aliud;  unde  nec  est  aliquid  unum 
laciens  ex  materia  et  forma,  nisi  agens  quod  potentiam  reducit  ad  actum,  ut 
probat  Aristoteles  octavo  Metaphys.  (t.  c.  ultimo);  nam  materia  et  forma  se 
habent  ut  potentia  et  actus. 

Potest  tamen  dici  aliquid  esse  medium  inter  animam  et  corpus,  etsi  non 
in  essendo,  tamen  in  movendo  et  in  via  generationis.  In  movendo  quidem, 
quia,  in  motu  quo  anima  movet  corpus,  est  quidam  ordo  mobilium  et  mo- 
torum; anima  enim  omnes  operationes  suas  efficit  per  suas  potentias ; unde, 
mediante  potentia,  movet  corpus,  et  adhuc  membra,  mediante  spiritu,  et 
ulterius  unum  organum,  mediante  alio  organo.  In  via  autem  generationis, 
dispositiones  ad  formam  praecedunt  formam  in  materia,  quamvis  sint  poste- 
riores in  essendo ; unde  et  dispositiones  corporis,  quibus  fit  proprium  per- 
fectibile  talis  formae,  hoc  modo  possunt  dici  mediae  inter  animam  et  corpus. 


CAPUT  LXXII. 

QUOD  ANIMA  SIT  TOJA  IN  TOTO  ET  TOTA  IN  QUALIBET  PARTE. 

(I.  part.  quaest.  LXXVI.  art.  8.). 

Per  eadem  autem  ostendi  potest  animam  totam  in  toto  corpore  esse  et 
totam  in  singulis  partibus. 

Oportet  enim  proprium  actum  in  proprio  perfectibili  esse.  Anima  autem 
est  actus  corporis,  organici,  non  unius  organi  tantum.  Est  igitur  in  toto  cor- 
pore et  non  in  una  parte  tantum,  secundum  suam  essentiam  secundum  quam 
est  forma  corporis.  Sic  autem  anima  est  forma  totius  corporis,  quod  est 
etiam  forma  singularium  partium;  si  enim  esset  forma  totius  et  non  partium, 
non  esset  forma  substantialis  talis  corporis  ; sicut  forma  domus,  quae  est 
forma  totius  et  non  singularum  partium,  est  forma  accidentalis. 

Quod  autem  anima  est  forma  substantialis  totius,  et  partium,  patet  per 
hoc,  quod  ab  ea  sortitur  speciem  et  totum  et  partes ; unde,  ea  abscedente, 
neque  totum  neque  partes  remanent  ejusdem  speciei;  nam  oculus  mortui  et 
caro  ejus  non  dicuntur  nisi  aequivoce.  Si  igitur  anima  est  actus  singularium 
partium  (actus  autem  est  in  eo  cujus  est  actus),  relinquitur  quod  sit  secun- 
dum suam  essentiam  in  qualibet  parte  corporis.  Quod  autem  tota,  manifestum 
est;  quum  enim  totum  "dicatur  per  relationem  ad  partes,  oportet  totum  di- 
versimode accipi  sicut  diversimode  accipiuntur  partes.  Dicitur  autem  pars 
dupliciter:  uno  quidem  modo,  in  quantum  dividitur  aliquid  secundum  quan- 
titatem, sicut  bicubitum  est  pars  tricubiti ; alio  modo,  in  quantum  dividitur 
aliquid  secundum  divisionem  essentiae,  sicut  forma  et  materia  dicuntur  partes 
compositi.  Dicitur  ergo  totum  et  secundum  quantitatem  et  secundum  essen- 
tiae perfectionem.  Totum  autem  et  partes,  secundum  quantitatem  dicta,  formis 
non  conveniunt  nisi  per  accidens,  scilicet  in  quantum  dividuntur  divisione 
subjecti  quantitatem  habentis;  totum  autem  vel  pars,  secundum  perfectionem 
essentiae,  invenitur  in  formis  per  se.  De  hac  igitur  totalitate  loquendo,  quae 
per  se  formis  competit,  in  qualibet  forma  apparet  quod  est  tota  in  toto  et 
tota  in  qualibet  parte  ejus;  nam  albedo,  sicut  secundum  totam  rationem  al- 
bedinis  est  in  toto  corpore,  ita  et  in  parte  qualibet  ejus.  Secus  autem  est  de 
totalitate  quae  per  accidens  attribuitur  formis;  sic  enim  non  possumus  dicere 
quod  tota  albedo  sit  in  qualibet  parte.  Si  igitur  est  aliqua  forma  quae  non 

dividatur  divisione  subjecti,  sicut  sunt  animae  animalium  perfectorum,  non 
erit  opus  distinctione,  quum  eis  non  competat  nisi  una  totalitas;  sed  absolute 
dicendum  est  eam  totam  esse  in  qualibet  corporis  parte ; nec  est  hoc  difficile 
apprehendere  ei  qui  intelligit  animam  non  sic  esse  indivisibilem  ut  punctum, 
neque  sic  incorporeum  corporeo  conjungi,  sicut  corpora  ad  invicem  conjun- 
guntur, ut  supra  (c.  56.)  expositum  est.  „ • 

Non  est  autem  inconveniens  animam,  quum  sit  quaedam  forma  simplex, 
esse  actum  partium  tam  diversarum,  quia  unicuique  formae  aptatur  materia 
secundum  sifam  congruentiam;  quanto  autem  aliqua  forma  est  nobilior  et 
simplicior,  tanto  est  majoris  virtutis.  Unde  anima,  quae  est  nobilissima  inter 
formas  inferiores,  etsi  simplex  sit  in  substantia,  est  tamen  multiplex  in  po- 
tentia et  multarum  operationum;  unde  indiget  diversis  organis  ad  suas  ope- 
rationes complendas,  quorum  diversae  animae  potentiae  proprii  actus  esse 
dicuntur,  sicut  visus  oculi, ' auditus  aurium,  et  sic  de  aliis ; propter  quod 
animalia  perfecta  habent  maximam  diversitatem  in  organis,  plantae  vero 
minimam. 

Hac  igitur  occasione,  a quibusdam  philosophis  dictum  est  animam  esse 
in  aiiqua  parte  corporis,  sicut  ab  ipso  Aristotele  l(De  causa  motus  animaL 
c.  6.)  dicitur  esse  in  corde,  quia  aliqua  potentiarum  ejus  illi  parti  corporis 
attribuitur;  vis  enim  motiva,  de  qua  Aristoteles  in  libro  illo  agebat,  est  prin- 
cipaliter in  corde,  per  quod  anima  in  totum  corpus  motum  et  alias  hujus- 
modi operationes  diffundit. 

CAPUT  LXXIII. 

QUOD  INTELLECTUS  POSSIBILIS  NON  EST  UNUS 
IN  OMNIBUS  HOMINIBUS. 

(I.  part.  quaesi.  LXXVI.  art.  2.). 

Ex  praemissis  autem  evidenter  o°tenditur  non  esse  unum  intellectum 
possibilem  omnium  hominum  qui  sunt  et  qui  erunt  et  qui  fuerunt,  ut  Aver- 
roes  (tertio  De  anima,  t.  c.  5.)  fingit. 

Ostensum  est  autem  (c.  57.)  quod  substantia  intellectus  unitur  corpori 
humano  ut  forma.  Impossibile  est  autem  unam  formam  esse  nisi  unius  ma- 
teriae, quia  proprius  actus  in  propria  potentia  fit;  surit  enim  ad  invicem  pro- 
portionata.  Non  est  igitur  intellectus  unus  omnium  hominum. 

Adhuc:  unicuique  motori  debentur  propria  instrumenta;  alia  enim  sunt 
instrumenta  tibicinis,  alia  architectonis.  Intellectus  autem  comparatur  ad 
corpus  ut  motor  ipsius,  sicut  Aristoteles  declarat  et  determinat  (tertio  De 
anima,  t.  c.  48.).  Sicut  igitur  impossibile  est  quod  architecton  utatur  instru- 
mentis tibicinis,  ita  impossibile  est  quod  intellectus  unius  hominis  sit  intelle- 
ctus alterius  hominis. 

Praeterea:  Aristoteles  (primo  De  anima,  t.  c.  53.)  reprehendit  antiquos 
de  hoc  quod,. disserentes  de  anima,  nihil  de  proprio  susceptibili  dicebant; 
quasi  esset  contingens,  secundum  pythagoricas  fabulas,  quamlibet  animam 
quodlibet  corpus  induere.  Non  est  igitur  possibile  quod  anima  canis  ingre- 
diatur corpus  lupi,  vel  anima  hominis  aliud  corpus  quam  hominis.  Sed  quae 
est  proportio  animae  hominis  ad  corpus  hominis,  eadem  est  proportio  ani- 
mae hujus  hominis  ad  corpus  hujus  hominis.  Non  est  igitur  possibile  ani 

mam  hujus  hominis  ingredi  aliud  corpus  quam  istius  hominis.  Sed  anima 
hujus  hominis  est  per  quam  hic  homo  intelligit;  homo  enim  per  animam 
intelligit,  secundum  sententiam  Aristotelis  in  primo  De  anima  (t.  c.  64.). 
Non  est  igitur  unus  intellectus  istius  et  illius  hominis. 

Amplius : ab  eodem  aliquid  habet  esse  et  unitatem ; unum  enim  et  ens 
se  consequuntur.  Sed  unumquodque  habet  esse  per  suam  formam.  Ergo  et 
unitas  rei  sequitur  unitatem  formae.  Impossibile  est  igitur  diversorum  indi- 
viduorum hominum  esse  formam  unam.  Forma  autem  hujus  hominis  est 
anima  intellectiva.  Impossibile  est  igitur  omnium  hominum  esse  unum  in- 
tellectum. 

Si  autem  dicatur  quod  anima  sensitiva  hujus  hominis  sit  alia  ab  anima 
sensitiva  illius,  et  pro  tanto  non  est  unus  homo,  licet  sit  unus  intellectus, 
hoc  stare  non  potest.  Propria  enim  operatio  cujuslibet  rei  consequitur  et  de- 
monstrat speciem  ipsius.  Sicut  autem  animalis  propria  operatio  est  sentire, 
ita  hominis  propria  operatio  est  intelligere,  ut  Aristoteles  dicit  in  primo  Ethic. 
(c.  9.).  Unde  oportet  quod,  sicut  homo  individuum  est  animal  propter  sen- 
sum, secundum  Aristotelem  in  secundo  De  anima  (t.  c.  17.),  ita  sit  homo 
propter  id  quo  intelligit.  Id  autem  quo  intelligit  anima  vel  homo  per  ani- 
mam est  intellectus  possibilis,  ut  dicitur  in  tertio  De  anima  (t.  c.  5.).  Est 
igitur  hoc  individuum  homo  per  intellectum  possibilem.  Si  igitur  hic  homo 
habet  aliam  animam  sensitivam  cum  alio  homine,  non  autem  alium  intel- 
lectum possibilem,  sed  unum  et  eumdem,  sequitur  quod  sint  duo  animalia, 
sed  non  duo  homines ; quod  patet  impossibile  esse.  Non  igitur  est  unus  in- 
tellectus possibilis  omnium  hominum. 

His  autem  rationibus  respondet  Commentator  praedictus  in  tertio  De 
anima  (t.  c.  5.),  dicens  quod  intellectus  possibilis  continuatur  nobiscum  per 
formam  suam,  scilicet  per  speciem  intelligibilem,  cujus  unum  subjectum  est 
phantasma  in  nobis  exsistens,  quod  est  in  diversis  diversum ; et  sic  intelle- 
ctus possibilis  numeratur  in  diversis,  non  ratione  suae  substantiae,  sed  ra- 
tione suae  formae. 

Quod  autem  haec  responsio  nulla  sit,  apparet  per  ea  quae  supra  (c.  59.) 
dicta  sunt.  Ostensum  est  enim  supra  quod  non  est  possibile  hominem  in- 
telligere, si  sic  solum  intellectus  possibilis  continuaretur  nobiscum.  Dato 
autem  quod  praedicta  continuatio  sufficeret  ad  hoc,  quod  homo  esset  intel* 
ligens,  adhuc  responsio  dicta  rationes  supradictas  non  solvit. 

Secundum  enim  dictam  positionem,  nihil  ad  intellectum  pertinens  rema- 
nebit numeratum  secundum  multitudinem  hominum,  nisi  solum  phantasma ; 
et  hoc  ipsum  phantasma  non  erit  numeratum  secundum  quod  intellectum 
est  in  actu,  quia  sic  est  in  intellectu  possibili  et  est  abstractum  a materia- 
libus conditionibus  Der  intellectum  aeentem.  Phantasma  autem,  secundum 
quod  est  intellectum  in  potentia,  non  excedit  gradum  animae  sensitivae. 

Adhuc:  non  remanebit  alius  hic  homo  ab  illo,  nisi  per  animam  sensiti- 
vam; et  sequitur  praedictum  inconveniens,  quod  non  sint  plures  homines  hic 
et  ille. 

Praeterea:  nihil  sortitur  speciem  per  id  quod  est  in  potentia,  sed  per  id 
quod  est  actu.  Phantasma  autem,  secundum  quod  est  numeratum,  est  tan- 
tum in  potentia  ad  esse  intelligibile.  Ergo  per  phantasma,  secundum  quod 
numeratur,  non  sortitur  hoc  individuum  speciem  animalis  intellectivi,  quod 
est  ratio  hominis;  et  sic  remanebit  illud,  quod  speciem  humanam  dat  non 
esse  numeratum  in  diversis. 

Adhuc:  illud  per  quod  speciem  sortitur  unumquodque  vivens,  est  perfe- 
ctio prima,  et  non  perfectio  secunda,  ut  patet  per  Aristotelem  in  secundo 
De  anima  (t.  c.  5.  et  6.).  Phantasma  autem  non  est  perfectio  prima,  sed  per- 
fectio secunda ; est  enim  phantasia  motus  factus  a sensu  secundum  actum,, 
ut  dicitur  in  secundo  De  anima  (t.  c.  168.).  Non  igitur  est  ipsum  phantasma 
quod  numeratur,  a quo  homp  speciem  habet. 

Amplius:  phantasmata  quae  sunt  intellecta  in  potentia,  diversa  sunt.  Illud 
autem  quo  aliquid  speciem  sortitur  oportet  esse  unum;  nam  species  una  est 
unius.  Non  igitur  per  phamasmata,  prout  ponuntur  numerari  in  diversis  ut 
sunt  intellecta  in  potentia,  homo  speciem  sortitur. 

Item:  illud  a quo  homo  sortitur  speciem  oportet  semper  esse  manens  in 
eodem  individuo  dum  durat;  alias  individuum  non  semper  esset  unius  et 
ejusdem  speciei,  sed  quandoque  hujus,  quandoque  illius.  Phantasmata  autem 
non  semper  eadem  manent  in  uno  homine,  sed  quaedam  de  novo  adveniunt,, 
et  quaedam  praeexsistentia  abolentur.  Individuum  igitur  hominis  neque  per 
phantasma  sortitur  speciem,  neque  per  ipsum  continuatur  principio  suae  spe- 
ciei, quod  est  intellectus  possibilis. 

Si  autem  dicatur  quod  hic  homo  non  sortitur  speciem  ab  ipsis  phanta- 
smatibus, sed  a virtutibus  in  quibus  sunt  phantasmata,  scilicet  imaginativa, 
memorativa,  et  cogitativa  quae  est  propria  homini,  quam  Aristoteles  in  tertio 
De  anima  (t.  c.  20.)  passivum  intellectum  vocat,  adhuc  sequuntur  eadem 
inconvenientia. 

Quia,  quum  virtus  cogitativa  habeat  operationem  solum  circa  particularia 
quorum  intentiones  dividit  et  componit,  et  habeat  organum  corporale  per 
quod  agit,  non  transcendit  genus  animae  sensitivae.  Homo  autem  ex  anima 
sensitiva  non  habet  quod  sit  homo,  sed  quod  sit  animal.  Adhuc  igitur  relin- 
quitur quod  numeretur  in  nobis  solum  id  quod  competit  homini  in  quantum 
est  animal. 

Praeterea : virtus  cogitativa,  quum  operetur  per  organum,  non  est  id  quo 
intelligimus,  quum  intelligere  non  sit  operatio  alicujus  organi.  Id  autem  quo 
intelligimus  est  id  quo  homo  est  homo,  quum  intelligere  sit  propria  opera- 
tio hominis,  consequens  ejus  speciem.  Non  est  igitur  hoc  individuum  homo 
per  virtutem  cogitativam,  neque  haec  virtus  est  id  per  quod  homo  substan- 
tialiter differt  a brutis,  ut  Commentator  praedictus  fingit  (tertio  De  anima, 
t.  c.  5.). 

Adhuc:  virtus  cogitativa  non  habet  ordinem  ad  intellectum  possibilem 
quo  intelligit  homo,  nisi  per  suum  actum  quo  praeparantur  phantasmata,  ut 
per  intellectum  agentem  fiant  intelligibilia  actu  et  perficientia  intellectum 
possibilem.  Operatio  autem  ista  non  semper  eadem  manet  in  nobis.  Impos- 
sibile est  igitur  quod  homo  per  eam  vel  continuetur  principio  speciei  hu- 
manae, vel  per  eam  habeat  speciem. 

Sic  igitur  patet  quod  praedicta  responsio  omnino  confutanda  est. 

Item:  id  quo  aliquid  operatur  aut  agit  est  principium  ad  quod  sequitur 
operatio,  non  solum  quantum  ad  esse  ipsius,  sed  etiam  quantum  ad  multi- 
tudinem aut  unitatem;  ab  eodem  enim  calore  non  est  nisi  unum  calefacere, 
sive  una  calefactio  activa,  quamvis  possit  esse  multiplex  calefieri,  sive  multae 
calefactiones  passivae  secundum  diversitatem  calefactorum  simul  per  unum 
calorem.  Intellectus  autem  possibilis  est  quo  intelligit  anima,  ut  dicit  Ari- 
stoteles in  tertio  De  anima  (t.  c.  5.).  Si  igitur  intellectus  possibilis  hujus  et 
illius  hominis  sit  unus  et  idem  numero,  necesse  erit  etiam  intelligere  uirius- 

que  esse  unum  et  idem;  quod  patet  esse  impossibile;  nam  diversorum  in- 
dividuorum impossibile  est  esse  operationem  unam.  Impossibile  est  igitur 
intellectum  possibilem  esse  unum  hujus  et  illius. 

Si  autem  dicatur  quod  ipsum  intelligere  multiplicatur  secundum  diver- 
sitatem phantasmatum,  hoc  stare  non  potest. 

Sicut  enim  dictum  est,  unius -agentis  una  est  actio,  quae  multiplicatur 
solum  secundum  diversa  subjecta  in  quae  transit  illa  actio.  Intelligere  autem 
et  velle  et  hujusmodi  non  sunt  actiones  transeuntes  in  exteriorem  materiam, 
sed  manent  in  ipso  agente  quasi  perfectiones  ipsius  agentis,  ut  patet  per 
Aristotelem  ki  decbno  primo  Metaphvs.  (t.  c.  49.).  Non  potest  igitur  unum 
intelligere  intellectus  possibilis  multiplicari  per  diversitatem  phantasmatum. 

Praeterea:  phantasmata  se  habent  ad  intellectum  possibilem  ut  activum 
quodammodo  ad  passivum,  secundum  quod  Aristoteles  dicit  in  tertio  De 
anima  (t.  c.  2.),  quod  intelligere  quoddam  pati  est.  Pati  autem  ipsum  pa- 
tientis diversificatur  secundum  diversas  formas  activorum,  sive  species,  non 
secundum  diversitatem  eorum  in  numero;  in  uno  enim  passivo  sequitur 
simul  a duobus  activis,  scilicet  calefaciente  et  desiccante,  calefieri  et  desic- 
cari; non  autem  a duobus  calefacientibus  sequitur  in  uno  calefactibili  du- 
plex calefieri,  sed  unum  tantum,  nisi  forte  sint  diversae  species  caloris ; 
quum  enim  calor  duplex  unius  speciei  non  possit  esse  in  uno  subjecto,  motus 
autem  numeretur  secundum  terminum  ad  quem,  si  sit  unius  temporis  et 
ejusdem  subjecti,  non  poterit  esse  duplex  calefieri  in  uno  subjecto;  et  hoc. 
dico,  nisi  sit  alia  species  caloris,  sicut  ponitur  in  semine  calor  ignis,  coeli 
et  animae.  Ex  diversitate  igitur  phantasmatum  intelligere  intellectus  possi- 
bilis non  multiplicatur,  nisi  secundum  diversarum  specierum  intelligentiam 
ut  dicamus  quod  aliud  est  ejus  intelligere,  prout  iutelligit  hominem  et  prour 
intelligit  equum.  Sed  horum  unum  intelligere  simul  convenit  omnibus  ho- 
minibus. Ergo  ad  hoc  sequetur  quod  idem  intelligere  numero  sit  hujus  ho- 
minis et  illius. 

Adhuc:  intellectus  possibilis  intelligit  hominem,  non  secundum  quod  est 
hic  homo,  sed  in  quantum  est  homo  simpliciter  secundum  rationem  spe- 
ciei. Haec  autem  ratio  una  est,  quantumcumque  phantasmata  hominis  mul- 
tiplicentur vel  in  uno  homine,  vel  in  diversis  secundum  diversa  individua 
hominis,  quorum  proprie  sunt  phantasmata.  Multiplicatio  igitur  phantasma- 
tum non  potest  esse  causa  quod  multiplicetur  ipsum  intelligere  intellectus 
possibilis  respectu  unius  speciei ; et  sic  adhuc  remanebit  una  actio  numero 
diversorum  hominum. 

Item:  proprium  subjectum  habitus  scientiae  est  intellectus  possibilis,  quia 
ejus  actus  est  considerare  secundum  scientiam.  Accidens  autem,  si  sit  unum 
secundum  speciem,  non  multiplicatur  nisi  secundum  subjectum.  Si  igitur 
intellectus  possibilis  sit  unus  omnium  hominum,  necesse  erit  quod  scien- 
tiae habitus,  si  sit ‘idem  secundum  speciem,  puta  habitus  grammaticae,  sit 
idem  numero  in  omnibus  hominibus ; quod  est  inopinabile.  Non  est  igitur 
intellectus  possibilis  unus  in  omnibus. 

Sed  ad  hoc  dicunt  quod  subjectum  habitus  scientiae  non  est  intellectus 
possibilis,  sed  intellectus  passivus  et  virtus  cogitativa;  quod  quidem  esse 
non  potest. 

Nam,  sicut  probat  Aristoteles  in  secundo  Ethic.  (c.  1.),  ex  similibus  actibus 
fiunt  similes  habitus,  et  similes  etiam  actus  reddunt.  Ea  actibus  autem  in- 
tellectus possibilis  fit  habitus  scientiae  in  nobis,  et  ad  eo«d«m  actus  potentes 

sumus  secundum  habitum  scientiae.  Habitus  igitur  scientiae  est  in  intellectu 
possibili,  non  passivo. 

Adhuc:  scientia  est  de  conclusionibus  demonstrationum;  nam  demonstra- 
tio est  syllogismus  faciens  scire,  ut  Aristoteles  dicit  in  primo  Poster,  (t.  c.  5.)» 
Conclusiones  autem  demonstrationum  sunt  universales,  sicut  et  principia. 
Est  igitur  in  illa  virtute  quae  est  cognitiva  universalium.  Intellectus  autem 
passivus  non  est  cognoscitivus  universalium,  sed  particularium  intentionum. 
Non  est  igitur  subjectum  habitus  scientiae. 

Praeterea:  contra  hoc  sunt  plures  rationes  adductae  supra,  quum  de 
unione  intellectus  possibilis  ad  hominem  ageretur. 

Videtur  autem  ex  hoc  fuisse  deceptio,  in  ponendo  habitum  scientiae  in 
intellectu  passivo  esse,  quia  homines  inveniuntur  promptiores  vel  minus 
prompti  ad  scientiarum  considerationes,  secundum  diversam  dispositionem 
virtutis  cogitativae  et  imaginativae. 

Sed  ista  promptitudo  dependet  ab  illis  virtutibus  sicut  ex  dispositionibus 
remotis,  prout  etiam  dependet  a bonitate  tactus  et  corporis  complexione, 
secundum  quod  dicit  Aristoteles  in  secundo  De  anima  (t.  c.  94.),  homines 
boni  tactus  et  mollis  carnis  esse  bene  aptos  mente.  Ex  habitu  autem  scien- 
tiae inest  facultas  considerandi,  sicut  ex  proximo  principio  actus;  oportet 
enim  quod  habitus  scientiae  perficiat  potentiam  qua  intelligimus,  ut  agat 
quum  voluerit  faciliter,  sicut  et  alii  habitus  potentias  in  quibus  sunt. 

Item:  dispositiones  praedictarum  virtutum  sunt  ex  parte  objecti,  scilicet 
phantasmatis  quod,  propter  bonitatem  harum  virtutum,  praeparatur  ad  hoc 
quod  faciliter  fiat  intelligibile  actu  per  intellectum  agentem.  Dispositiones 
autem  quae  sunt  ex  parte  objectorum  non  sunt  habitus,  sed  quae  sunt  ex 
parte  potentiarum ; non  enim  dispositiones  quibus  terribilia  fiunt  magis  to- 
leranda, sunt  habitus  fortitudinis,  sed  dispositio  qua  pars  animae,  scilicet 
irascibilis,  disponitur  ad  terribilia  sustinenda.  Ergo  manifestum  est  quod  ha- 
bitus scientiae  non  est  in  intellectu  passivo,  ut  Commentator  praedictus  dicit,, 
sed  magis  in  intellectu  possibili. 

Item:  si  unus  est  intellectus  possibilis  omnium  hominum,  oportet  ponere 
intellectum  possibilem  semper  fuisse,  si  homines  semper  fuerunt,  sicut  po- 
nunt; et  multo  magis  intellectum  agentem,  quia  agens  est  honorabilius  pa- 
tiente, ut  Aristoteles  dicit  in  tertio  De  anima  (t.  c.  19.).  Sed  si  agens  est 
aeternum  et  recipiens  aeternum,  oportet  recepta  esse  aeterna.  Ergo  species 
intelligibiles  ab  aeterno  fuerunt  in  intellectu  possibili ; non  igitur  de  novo 
erit  quod  recipiat  aliquas  species  intelligibiles.  Ad  nihil  autem  sensus  et 
phantasia  sunt  necessaria  ad  intelligendum,  nisi  ut  ab  eis  accipiantur  spe- 
cies intelligibiles.  Sensus  igitur  non  erit  necessarius  ad  intelligendum, 
neque  phantasia,  et  redibit  opinio  Platonis  (in  Menone),  quod  scientiam  non 
acquirimus  per  sensus,  sed  ab  eis  excitamur  ad  rememorandum  prius 
scita. 

Sed  ad  hoc  respondet  praedictus  Commentator,  quod  species  intelligibiles 
habent  duplex  subjectum:  ex  uno  quorum  habent  aeternitatem,  scilicet  ab 
intellectu  possibili;  ab  alio  autem  habent  novitatem,  scilicet  a phantasmate; 
sicut  etiam  speciei  visibilis  subjectum  est  duplex,  scilicet  res  extra  animam 
•et  potentia  visiva.  Haec  autem  responsio  stare  nOn  potest. 

Impossibile  enim  est  quod  actio  et  perfectio  aeterni  dependeat  ab  aliauo 
temporali.  Phantasmata  autem  temporalia  sunt  et  de  novo  quotidie  in  nobis 
facta  ex  sensu.  Impossibile  est  igitur  quod  species  intelligibiles,  quibus  in- 

tellectus  possibilis  fit  actu  et  operatur,  dependeant  a phantasmatibus,  sicut 
species  visibiles  dependent  a rebus  quae  sunt  extra  animam. 

Amplius:  nihil  recipit  quod  jam  habet,  quia  recipiens  oportet  esse  de- 
nudatum a recipiendo,  secundum  Aristotelem  in  tertio  De  anima  (t.  c.  4.),. 
Sed  species  intelligibiles,  ante  meum  sentire  vel  tuum*  fuerunt  in  intellectu 
possibili ; non  enim  qui  fuerunt  ante  nos  intellexissent,  nisi  intellectus  pos- 
sibilis fuisset  reductus  in  actum  per  species  intelligibiles.  (Nec  potest  dici 
quod  species  illae,  prius  receptae  in  intellectu  possibili,  esse  cessaverunt; 
quia  intellectus  possibilis  non  solum  recipit,  sed  conservat  quae  recipit;  unde, 
in  tertio  De  anima  (t.  c.  6.),  dicitur  esse  locus  specierum.  Igitur  ex  phanta- 
smatibus nostris  non  recipiuntur  species  in  intellectu  possibili).  Frustra  igitur 
per  intellectum  agentem  fiunt  intelligibilia-actu  nostra  phantasmata. 

Item : receptum  est  in  recipiente  per  modum  recipientis.  Sed  intellectus 
secundum  se  est  supra  motum.  Ergo  quod  recipitur  in  eo  recipitur  fixe  et 
immobiliter. 

Praeterea:  quum  intellectus  sit  superior  virtus  quam  sensus,  oportet  quod 
sit  magis  unita;  et  ex  hoc  videmus,  quod  unus  intellectus  habet  judicium  de 
diversis  generibus  sensibilium  quae  ad  diversas  potentias  sensitivas  perti- 
nent ; unde  accipere  possumus  quod  operationes  pertinentes  ad  diversas  po- 
tentias sensitivas  in  uno  intellectu  adunantur.  Potentiarum  autem  sensiti- 
varum quaedam  recipiunt  tantum,  ut  sensus;  quaedam'  autem  retinent,  ut 
imaginatio  et  memoria;  unde  et  thesauri  dicuntur.  Oportet  igitur  quod  in- 
tellectus possibilis  et  recipiat  et  retineat  jam  recepta. 

Amplius:  in  rebus  haturalibus  vanum  est  dicere  quod  id  ad  quod  per- 
venitur per  motum  non  permaneat,  sed  statim  esse  desinat;  propter  quod 
repudiatur  positio  dicentium  omnia  semper  moveri ; oportet  enim  motum  ad 
quietem  terminari.  Multo  igitur  minus  dici  potest  quod  receptum  in  intel- 
lectu possibili  non  conservetur. 

Adhuc:  si,  ex  phantasmatibus  quae  sunt  in  nobis,  intellectus  possibilis 
non  recipit  aliquas  species  intelligibiles,  quia  jam  recepit  a phantasmatibus 
eorum  qui  fuerunt  ante  nos,  pari  ratione  a nullorum  phantasmatibus  re- 
cipit, quos  alii  praecesserunt.  Sed  quoslibet  aliqui  alii  praecesserunt,  si  mun- 
dus aeternus  est,  ut  ponunt.  Nunquam  igitur  intellectus  possibilis  recipit  ali- 
quas species  a phantasmatibus ; frustra  igitur  ponitur  intellectus  ab  Aristotele 
(tertio  De  anima,  t.  c.  18.),  ut  faciat  phantasmata  esse  intelligibilia  actu. 

Praeterea : ex  hoc  videtur  sequi  quod  intellectus  possibilis  non  indigeat 
phantasmatibus  ad  intelligendum.  Non  autem  per  intellectum  possibilem  in- 
telligimus.  Neque  igitur  nos  sensu  et  phantasmate  indigebimus  ad  intelli- 
gendum; quod  est  manifeste  falsum  et  contra  sententiam  Aristotelis  (tertio 
De  anima,  t.  c.  39.). 

Si  autem  dicatur  quod  pari  ratione  non  indigeremus  phantasmate  ad 
considerandum  ea  quorum  species  intelligibiles  sunt  in  intellectu  conser- 
vatae, etiamsi  intellectus  possibiles  sint  plures  in  diversis,  quod  est  contra. 
Aristotelem,  qui  dicit  in  tertio  De  anima  (t.  c.  30.),  quod  « nequaquam  sine 
phantasmate  intelligit  anima  »,  patet  quod  non  est  conveniens  obviatio. 

Intellectus  enim  possibilis,  sicut  et  quaelibet  substantia,  operatur  secun- 
dum modum  suae  naturae.  Secundum  autem  naturam  suam  est  forma  cor- 
poris; unde  intelligit  quidem  immaterialia,  sed  inspicit  ea  in  aliquo  mate- 
riali; cujus  signum  est  quod,  in  doctrinis  universalibus,  exempla  particularia 
ponuntur,  in  quibus  quod  dicitur  inspiciatur.  Alio  erg^  modo  se  habet  in- 

tellectus  possibilis  ad  phantasma  quo  indiget,  ante  speciem  intelligibilem, 
et  alio  modo  postquam  recepit  speciem  intelligibilem;  ante  enim  indiget  eo 
ut  ab  eo  accipiat  speciem  intelligibilem ; unde  se  habet  ad  intellectum  pos- 
sibilem ut  objectum  movens;  sed,  post  speciem  in  eo  receptam,  indiget  eo 
quasi  instrumento  sive  fundamento  suae  speciei;  unde  se  habet  ad  phan- 
tasmata sicut  causa  efficiens;  secundum  enim  imperium,  intellectus  formatur 
in  imaginatione  phantasma  conveniens  tali  speciei  intelligibili,  in  quo  re- 
splendet species  intelligibilis  sicut  exemplar  in  exemplato  sive  in  imagine. 
Si  ergo  intellectus  possibilis  semper  habuisset  species,  nunquam  compara- 
retur ad  phantasmata  sicut  recipiens  ad  objectum  motivum. 

Item:  intellectus  possibilis  est  quo  anima  et  homo  intelligit,  secundum 
Aristotelem.  Si  autem  intellectus  possibilis  est  unus  omnium  ac  aeternus, 
oportet  quod  in  ipso  jam  sint  receptae  omnes  species  intelligibiles  eorum 
quae  a quibuslibet  hominibus  sunt  scita  vel  fuerunt.  Quilibet  igitur  nostrum 
qui  per  intellectum  possibilem  intelligit,  immo  cujus  intelligere  est  ipsum  in- 
telligere  intellectus  possibilis,  intelliget  omnia  quae  sunt  vel  fuerunt  a qui- 
buscumque intellecta;  quod  patet  esse  falsum. 

Ad  hoc  autem  Commentator  praedictus  respondet,  dicens  (tertio  De 
anima,  t.  c.  5.)  quod  nos  non  intelligimus  per  intellectum  possibilem,  nisi  se- 
cundum quod  continuatur  nobis  per  nostra  phantasmata ; et  quia  non  sunt  eadem 
phantasmata  apud  omnes,  nec  eodem  modo  disposita,  nec  quidquid  intel- 
ligit unus  intelligit  alius.  Et  videtur  haec  responsio  consonare  praemissis; 
nam,  etiamsi  intellectus  possibilis  non  est  unus,  non  intelligimus  ea  quorum 
species  sunt  in  intellectu  possibili,  nisi  adsint  phantasmata  ad  hoc  disposita. 

Sed  quod  dicta  responsio  non  possit  totaliter  inconveniens  evitare,  sic 
patet. 

Quum  intellectus  possibilis  factus  est  actu  per  speciem  intelligibilem  re- 
ceptam, potest  agere  per  seipsum,  ut  dicit  Aristoteles  in  tertio  De  anima 
(t.  c.  8.)  ; unde  videmus  quod  illud  cujus  scientiam  semel  accepimus  est  in 
potestate  nostra  iterum  considerare  quum  volumus,  nec  impedimur  propter 
phantasmata;  quia  in  potestate  nostra  est  formare  phantasmata  accommo- 
data considerationi  quam  volumus,  nisi  forte  esset  impedimentum  ex  parte 
organi  cujus  est;  sicut  accidit  in  phreneticis  et  lethargicis,  qui  non  possunt 
habere  liberum  actum  phantasiae  et  memorativae.  Et  propter  hoc  in  octavo 
Physic.  Aristoteles  dicit  quod  ille  qui  jam  habet  habitum  scientiae,  licet  sit 
potentia  considerans,  non  indiget  motore  qui  reducat  eum  de  potentia  in 
actum,  nisi  removente  prohibens,  sed  potest  ipse  exire  in  actum  conside- 
rationis, ut  vult.  Si  autem  in  intellectu  possibili  sunt  species  intelligibiles 
omnium  scientiarum  (quod  oportet  dicere,  si  est  unus  et  aeternus),  neces- 
sitas phantasmatum  ad  intellectum  possibilem  erit  sicut  est  illius  qui  jam 
habet  scientiam  ad  considerandum  secundum  scientiam  illam,  quod  etiam 
sine  phantasmatibus  non  posset.  Quum  igitur  quilibet  homo  intelligat  per 
intellectum  possibilem,  secundum  quod  est  reductus  in  actum  per  species 
intelligibiles,  quilibet  homo  poterit  considerare,  quum  voluerit,  scita  omnium 
scientiarum;  quod  est  manifeste  falsum;  sic  enim  nullus  indigeret  doctore  ad 
acquirendum  scientiam.  Non  igitur  est  unus  et  aeternus  intellectus  possibilis. 

CAPUT  LXXIV. 

DE  OPINIONE  AVICENNAE  QUI  POSUIT  FORMAS  INTELLIGIBILES 
NON  CONSERVARI  IN  INTELLECTU  POSSIBILI. 

(I.  part.  quaest.  LXX1X.  art.  6.). 

Praedictis  autem  rationibus  obviare  videntur  quae  Avicenna  ponit.  Dicit 
•enim  in  suo  libro  De  anima  (c.  6.),  quod  in  intellectu  possibili  non  rema- 
nent species  intelligibiles,  nisi  quamdiu  actu  intelliguntur. 

Quod  quidem  ex  hoc  probare  nititur  quia,  quamdiu  formae  apprehensae 
manent  in  potentia  apprehensiva,  actu  apprehenduntur;  ex  hoc  enim  sensus 
in  actu  fit,  et  similiter  intellectus  in  actu  est  intellectum  in  actu;  unde  vi- 
detur quod,  quandocumque  sensus  vel  intellectus  est  factus  unum  cum  sen- 
sato vel  intellecto,  secundum  hoc  quod  habet  formam  ipsius,  fit  apprehensio 
in  actu  per  sensum  vel  per  intellectum.  Vires  autem  quae  conservant  formas 
non  apprehensas  in  actu  dicit  non  esse  vires  apprehensivas,  sed  thesauros 
virtutum  apprehensivarum ; sicut  imaginatio,  quae  est  thesaurus  formarum 
apprehensarum  per  sensum,  et  memoria,  secundum  ipsum,  quae  est  se- 
cundus thesaurus  intentionum  apprehensarum  absque  sensu;  sicut  quum  ovis 
apprehendit  inimicitiam  lupi.  Hoc  autem  contingit  hujusmodi  virtutibus,  quod 
conservant  formas  non  apprehensas  actu,  in  quantum  habent  quaedam  organa 
in  quibus  recipiuntur  formae  receptione  propinqua  apprehensioni ; et  propter 
hoc  virtus  apprehensiva,  convertens  se  ad  hujusmodi  thesauros,  apprehendit 
in  actu.  Constat  autem  quod  intellectus  possibilis  est  vinus  apprehensiva,  et 
■quod  non  habet  organum  corporeum;  unde  concludit  quod  impossibile  est 
quod  species  intelligibiles  conserventur  in  intellectu  possibili,  rrisi  quamdiu 
intelligit  actu.  Oportet  ergo  quod  vel  ipsae  species  intelligibiles  conserventur 
in  aliquo  organo  corporeo  sive  in  aliqua  virtute  habente  organum  corpo- 
reum; vel  oportet  quod  formae  intelligibiles  sint  per  se  exsistentes,  ad  quas 
■comparetur  intellectus  possibilis  noster  sicut  speculum  ad  res  quae  videntur 
in  speculo:  vel  oportet  quod  species  intelligibiles  fluant  in  intellectum  pos- 
-sibilem  de  novo  ab  aliquo  agente  separato,  quandocumque  actu  intelligit. 
Primum  autem  horum  trium  est  impossibile,  quia  formae  exsistentes  in  po- 
tentiis utentibus  organis  corporalibus  sunt  intelligibiles  in  potentia  tantum. 
Secundum  autem  est  opinio  Platonis,  quam  reprobat  Aristoteles  in  primo 
Metaph.  (t.  c.  25.  et  infra).  Unde  concludit  tertium,  quod,  quandocumque  in- 
telligimus  actu,  fluunt  species  intelligibiles  in  intellectum  possibilem  no- 
strum ab  intellectu  agente  quem  ponit  ipse  quamdam  substantiam  separatam. 

Si  vero  aliquis  objiciat  contra  eum  quod  tunc  non  est  differentia  inter  ho- 
minem, quum  primo  addiscit  et  quum  postmodum  vult  considerare  in  actu 
quae  prius  didicit,  respondet  quod  addiscere  nihil  aliud  est  quam  acquirere 
perfectam  habitudinem  conjungendi,  se  intelligentiae  agenti,  ad  recipiendum 
ab  eo  formam  intelligibilem ; et  ideo,  ante  addiscere  est  nuda  potentia  in 
hominem  ad  talem  receptionem,  addiscere  vero  est  sicut  potentia  adaptata. 

Videtur  etiam  huic  opinioni  consonare  quod  Aristoteles  in  libro  De  me- 
moria (c.  1.)  ostendit,  memoriam  non  esse  in  parte  intellectiva,  sed  in  parte 
animae  sensitiva;  ex  quo  videtur  quod  conservatio  specierum  intelligibilium 
non  pertineat  ad  partem  intd^ectivam. 

S.  T iiOMAE  Sumina  contra  Gentiles. 

Sed  si  diligenter  consideretur,  haec  positio,  quantum  ad  originem,  parum; 
aut  nihil  differt  a positione  Platonis.  Posuit  enim  Plato  formas  inteliigibiles- 
esse  quasdam  substantias  separatas,  a quibus  scientia  fluebat  in  animas  no- 
stras; hic  autem  ponit  ab  una  substantia  separata,  quae  est  intellectus  agens 
secundum  ipsum,  scientiam  in  animas  nostras  fluere.  Non  autem  differt,  quan- 
tum ad  modum  acquirendi  scientiam,  utrum  ab  una  vel  pluribus  substantiis- 
separatis  nostra  causetur  scientia;  utrobique  enim  sequetur  quod  scientia 
nostra  non  causetur  a sensibilibus;  cujus  contrarium  apparet  per  hoc  quod 
qui  caret  aliquo  sensu,  caret  scientia  sensibilium  quae  cognoscuntur  per 
sensum  illum. 

Dicere  autem  quod,  per  hoc  quod  intellectus  possibilis  inspicit  singularia 
quae  sunt  in  imaginatione,  illustratur  luce  intellectus  agentis  ad  cognoscendum 
universale,  et  quod  actiones  virium  inferiorum,  scilicet  imaginationis  et  me- 
morativae  et  cogitativae,  sunt  aptantes  animam  ad  recipiendum  emanatio- 
nem intelligentiae  agentis,  est  novum.  Videmus  enim  quod  anima  nostra 
tanto  magis  disponitur  ad  recipiendum  a substantiis  separatis,  quanto  magis 
a corporalibus  et  sensibilibus  removetur;  per  recessum  enim  ab  eo  quod 
infra  est,  acceditur  ad  id  quod  supra  est.  Non  igitur  est  verisimile  quod,  per 
hoc  quod  anima  respicit  ad  phantasmata  corporalia,  disponatur  ad  recipien- 
dam influentiam  intelligentiae  separatae.  Plato  autem  radicem  suae  positionis 
melius  est  prosecutus;  posuit  enim  quod  sensibilia  non  sunt  disponentia  ani- 
mam ad  recipiendum  influentiam  formarum  separatarum,  sed  solum  exper- 
gescentia  intellectum  ad  considerandum  ea  quorum  scientiam  habebat  ab- 
exteriori  causatam.  Ponebat  enim  quod  a principio  a formis  separatis  cau 
sabatur  scientia  in  animabus  nostris  omnium  scibilium;  unde  addiscere  dixit 
esse  quoddam  reminisci.  Et  hoc  necessarium  est  secundum  ejus  positionem; 
nam,  quum  substantiae  separatae  sint  immobiles  et  semper  eodem  modo  se 
habentes,  semper  ab  eis  resplendet  scientia  rerum  in  anima  nostra,  quae  est 
ejus  capax. 

Amplius : quod  recipitur  in  aliquo  est  in  eo  per  modum  recipientis.  Esse 
autem  intellectus  possibilis  est  magis  firmum  quam  esse  materiae  corporalis. 
Quum  igitur  formae,  fluentes  in  materiam  corporalem  ab  intelligentia  agente,, 
secundum  ipsum,  conserventur  in  ea,  multo  magis  conservantur  in  intellectu 
possibili. 

Adhuc : cognitio  intellectiva  est  perfectior  sensitiva.  Si  igitur  in  sensitiva 
cognitione  est  aliquid  conservans  apprehensa,  multo  fortius  hoc  erit  in  co- 
gnitione intellectiva. 

Item:  videmus  quod  diversa,  quae  in  inferiori  ordine  potentiarum  perti- 
nent ad  diversas  potentias,  in  superiori  ordine  pertinent  ad  unum;  sicut  sensus 
communis  apprehendit  sensata  omnium  sensuum  propriorum.  Apprehendere 
igitur  et  conservare  quae,  in  parte  animae  sensitivae,  pertinent  ad  diversas 
potentias  oportet  quod,  in  suprema  potentia,,  scilicet  intellectu,  uniantur. 

Praeterea:  intelligentia  agens,  secundum  ipsum,  influit  omnes  scientias. 
Si  igitur  addiscere  nihil  est  aliud  quam  aptari  ut  uniatur  intelligentiae  agenti, 
qui  addiscit  unam  scientiam  non  magis  addiscit  illam  quam  aliam  ; quod 
patet  esse  falsum. 

Patet  etiam  quod  haec  opinio  est  contra  sententiam  Aristotelis,  qui  dicit 
in  tertio  De  anima  (t.  c.  6.)  quod  intellectus  possibilis  est  locus  specierum;. 
quod  nihil  aliud  est  dicere  quam  ipsum  esse  thesaurum  intelligibilium  spe 
cierum,  ut  verbis  Avicennae  utamur. 

Item:  postea  (tertio  De  anima,  t.  c.  8.)  subjungit  quod,  quando  intel- 
lectus possibilis  acquirit  scientiam,  est  potens  operari  per  seipsum,  licet  non 
actu  intelligat.  Non  igitur  indiget  influentia  alicujus  superioris  agentis. 

Dicit  etiam  in  octavo  Physic.  (t.  c.  32.)  quod,  ante  addiscere,  est  homo 
in  potentia  essentiali  ad  scientiam,  et  ideo  indiget  motore  per  quem  redu- 
catur in  actum;  non  autem,  postquam  jam  didicit,  indiget  per  se  motore. 
Ergo  non  indiget  influentia  intellectus  agentis. 

Dicit  etiam  in  tertio  De  anima  (t.  c.  30.),  quod  phantasmata  se  habent 
ad  intellectum  possibilem  sicut  sensibilia  ad  sensum;  unde  patet  quod  spe- 
cies intelligibiles  sunt  in  intellectu  possibili  a phantasmatibus,  et  non  a sub- 
stantia separata. 

Rationes  autem  quae  videntur  in  contrarium  esse  non  est  difficile  solvere. 

Intellectus  enim  possibilis  est  in  actu  perfecto  secundum  species  intelli- 
gibiles, quum  considerat  actu;  quum  vero  non  considerat  actu,  non  est  in 
actu  perfecto  secundum  illas  species,  sed  se  habet  medio  modo  inter  po- 
tentiam et  actum.  Et  hoc  est  quod  Aristoteles  dicit  in  tertio  De  anima 
(t.  c.  8.)  quod,  « quum  haec  pars  (scilicet  intellectus  possibilis)  unaquaeque 
fiat,  sciens  dicitur  secundum  actum;  hoc  autem  accidit,  quum  possit  operari 
per  seipsum.  Est  quidem  simile,  et  tunc  potentia  quodammodo ; non  tamen 
similiter  est  ante  addiscere  aut  invenire  ». 

Memoria  vero  in  parte  sensitiva  ponitur,  quia  est  alicujus  prout  cadit  sub 
determinato  tempore;  non  enim  est  nisi  praeteriti;  et  ideo,  quum  non  ab- 
strahatur a singularibus  conditionibus,  non  pertinet  ad  partem  intellectivam, 
quae  est  universalium.  Sed  per  hoc  non  excluditur  quin  intellectus  possibilis 
sit  conservativus  intelligibilium,  quae  abstrahuntur  ab  omnibus  conditionibus 
particularibus. 


CAPUT  LXXV. 

SOLUTIO  RATIONUM  QUIBUS  VIDETUR  PROBARI 
UNITAS  INTELLECTUS  POSSIBILIS. 

(I.  pari,  quaesi.  LXXVI.  ari.  3.). 

Ad  probandum  autem  unitatem  intellectus  possibilis  quaedam  rationes 
adducuntur,  'quas  oportet  ostendere  efficaces  non  esse. 

Videtur  enim  quod  omnis  forma  quae  est  una  secundum  speciem  ct 
multiplicatur  secundum  numerum,  individuetur  per  materiam ; quae  enim 
sunt  unum  specie  et  multa  secundum  numerum,  conveniunt  in  forma  et  di- 
stinguuntur secundum  materiam.  Si  igitur  intellectus  possibilis  in  diversis 
hominibus  sit  multiplicatus  secundum  numerum,  quum  sit  unus  secundum 
speciem,  oportet  quod  sit  individuatus  in  hoc  et  in  illo  per  materiam ; non 
autem  per  materiam  quae  sit  pars  sui,  quia  sic  esset  receptio  ejus  de  genere 
receptionis  materiae  primae  et  reciperet  formas  individuales  ; quod  est  contra 
naturam  intellectus.  Relinquitur  ergo  quod  individuetur  per  materiam  quae 
est  corpus  hominis  cujus  ponitur  forma.  Omnis  autem  forma  individuata  per 
materiam  cujus  est  actus  est  forma  materialis;  oportet  enim  quod  esse 
cujuslibet  rei  dependeat  ab  eo  a quo  dependet  individuatio  ejus ; sicut  enim 
principia  communia  sunt  de  essentia  speciei,  ita  principia  individuantia  sunt 
de  essentia  hujus  individui.  Sequitur  ergo  quod  intellectus  possibilis  sit  forma 

materialis,  et  per  consequens  quod  non  recipiat  aliquid  neque  operetur  sine 
organo  corporali;  quod  est  etiam  contra  naturam  intellectus  possibilis.  Igitur 
intellectus  possibilis  non  multiplicatur  in  diversis  hominibus,  sed  est  unus 
omnium  hominum. 

Item:  si  intellectus  possibilis  esset  alius  in  hoc  et  in  illo  homine,  opor- 
teret quod  species  intellecta  esset  alia  numero  in  hoc  et  in  illo,  una  vero 
in  specie;  quum  enim  specierum  intellectarum  in  actu  proprium  subjectum 
sit  intellectus  possibilis,  oportet  quod,  multiplicato  intellectu  possibili,  mul- 
tiplicentur species  intelligibiles  secundum  numerum  in  diversis.  Species  autem 
aut  formae  quae  sunt  eaedem  secundum  speciem  et  diversae  secundum  nu- 
merum, sunt  formae  individuales,  quae  non  possunt  esse  formae  intelligibiles  ; 
quia  intelligibilia  sunt  universalia,  non  particularia.  Impossibile  est  igitur 
intellectum  possibilem  esse  multiplicatum  in  diversis  individuis  hominum; 
necesse  est  igitur  quod  sit  unus  in  omnibus. 

Adhuc:  magister  scientiam  quam  habet  transfundit  in  discipulum;  aut 
igitur  eamdem  numero,  aut  aliam  diversam  numero,  etsi  sit  eadem  in  specie. 
Secundum  videtur  impossibile  esse,  quia  sic  magister  causaret  scientiam  suam 
in  discipulo  sicut  causat  formam  suam  in  aliquo,  generando  sibi  simile  in 
specie;  quod  videtur  pertinere  ad  agentia  materialia.  Oportet  ergo  quod  eam- 
dem scientiam  numero  causet  in  discipulo;  quod  esse  non  posset,  nisi  esset 
unus  intellectus  possibilis  utriusque.  Necesse  igitur  videtur  intellectum  pos- 
sibilem esse  unum  omnium  hominum. 

Sicut  autem  praedicta  positio  veritatem  non  habet,  ut  ostensum  est,  ita 
rationes  positae  ad  ipsam  confirmandam  facile  solubiles  sunt. 

Confitemur  enim  intellectum  possibilem  esse  unum  specie  in  diversis 
hominibus,  plures  •,mtem  secundum  numerum;  ut  tamen  non  fiat  in  hoc  vis 
quod  partes  hominis  non  ponuntur  in  genere  vel  specie  secundum  se,  sed 
solum  ut  sunt  principia  totius.  Nec  tamen  sequitur  quod  sit  forma  materialis 
secundum  esse  dependens  a corpore;  sicut  enim  animae  humanae  secundum 
suam  speciem  competit  quod  tali  corpori  secundum  speciem  uniatur,  ita  haec 
anima  differt  ab  illa  numero  solo,  ex  hoc  quod  ad  aliud  numero  corpus  habi- 
tudinem habet;  et  sic  individuantur  animae  humanae,  et  per  consequens  in- 
tellectus possibilis,  qui  est  potentia  animae  humanae  secundum  corpora,  non 
quasi  individuatione  a corporibus  causata. 

Secunda  vero  ratio  ipsius  deficit  ex  hoc,  quod  non  distinguit  inter  id  quo 
intelligitur  et  id  quod  intelligitur.  Species  enim  recepta  in  intellectu  possibili 
non  habet  se  ut  quod  intelligitur;  quum  enim  de  his  quae  intelliguntur  sint 
omnes  artes  et  scientiae,  sequeretur  quod  omnes  scientiae  essent  de  speciebus 
exsistentibus  in  intellectu  possibili;  quod  patet  esse  falsum ; nulla  enim  scientia 
dc  eis  aliquid  considerat,  nisi  naturalis  et  metaphysica;  sed  tamen  per  eas 
quaecumque  sunt  in  omnibus  scientiis  cognoscuntur.  Habet  se  igitur  species 
intelligibilis  recepta  in  intellectu  possibili,  in  intelligendo,  sicut  id  quo  intel- 
ligitur; sicut  et  species  coloris  in  oculo  non  est  id  quod  videtur,  sed  id  quo 
videmus,  /d  vero  quod  intelligitur  est  ipsa  ratio  rerum  exsistentium  extra 
animam ; sicut  etiam  et  res  extra  animam  exsistentes  visu  corporali  videntur; 
ad  hoc  enim  inventae  sunt  artes  et  scientiae  ut  res  in  suis  naturis  cogno- 
scantur. Neque  tamen  oportet  quod,  si  scientiae  sunt  de  universalibus,  uni- 
versalia sint  extra  animam  per  se  subsistentia,  sicut  Plato  posuit.  Quamvis 
enim  ad  veritatem  cognitionis  necesse  sit  ut  cognitio  rei  respondeat,  non 
tamen  oportet  quod  idem  sit  modus  cognitionis  et  rei;  quae  enim  conjuncta 

sunt  in  re,  interdum  divisim  cognoscuntur;  simul  enim  una  res  est  et  alba 
et  dulcis;  visus  tamen  cognoscit  solam  albedinem,  gustus  solam  dulcedinem. 
Sic  etiam  et  intellectus  intelligif  lineam  in  materia  sensibili  exsistentem  absque 
materia  sensibili,  licet  etiam  cum  materia  sensibili  intelligere  posset.  Haec 
autem  diversitas  accidit  secundum  diversitatem  specierum  intelligibilium  in 
intellectu  receptarum,  quae  quandoque  sunt  similitudo  quantitatis  tantum, 
quandoque  vero  substantiae  sensibilis -quantae ; similiter  autem,  licet  natura 
generis  et  speciei  nunquam  sit  nisi  in  his  individuis,  intelligit  tamen  intel- 
lectus naturam  speciei  et  generis,  non  intelligendo  principia  individuantia ; 
et  hoc  est  intelligere  universalia.  Et  sic  haec  duo  non  repugnant,  quod  uni- 
versalia non  subsistant  extra  animam,  et  quod  intellectus,  intelligens  univer- 
salia, intelligat  res  quae  sunt  extra  animam.  Quod  autem  intelligat  intellectus 
naturam  generis  vel  speciei  denudatam  a principiis  individuantibus,  contingit 
ex  conditione  speciei  intelligibilis  in  ipso  receptae,  quae  est  immaterialis 
effecta  per  intellectum  agentem,  utpote  abstracta  a materia  et  conditionibus 
materiae  quibus  aliquid  individuatur.  Et  ideo  potentiae  sensitivae  non  possunt 
cognoscere  universalia,  quia  non  possunt  recipere  formam  immaterialem, 
quum  recipiant  semper  in  organi  corporali. 

Non  igitur  oportet  esse  numero  unam  speciem  intelligibilem  hujus  intel 
ligentis  et  illius;  ad  hoc  enim  sequeretur  esse  unum  intelligere  numero  hujus 
et  illius,  quum  operatio  sequatur  formam,  quae  est  principium  speciei;  sed 
oportet,  ad  hoc  quod  sit  unum  intellectum,  quod  sit  unius  et  ejusdem  simi- 
litudo; et  hoc  est  possibile,  si  species  intellegibiles  sint  numero  diversae ; nihil 
enim  prohibet  unius  rei  fieri  plures  imagines  differentes;  et  ex  hoc  contingit 
quod  unus  homo  a pluribus  videtur.  Non  igitur  repugnat  cognitioni  univer- 
sali intellectus  quod  sint  diversae  species  intelligibiles  in  diversis.  Nec  propter 
hoc  oportet  quod,  si  species  intelligibiles  sint  plures  numero  et  eaedem  specie, 
non  sint  intelligibiles  actu,  sed  potentia  tantum,  sicut  alia  individua.  Non  enim 
hoc  quod  est  esse  individuum  repugnat  ei  quod  ect  esse  intelligibile  actu; 
oportet  enim  dicere  ipsum  intellectum  possibilem  et  agentem,  si  ponantur 
quaedam  substantiae  separatae,  corpori  non  unitae,  per  se  subsistentes,  quae-, 
dam  individua  esse ; et  tamen  intelligibilia  sunt.  Sed  id  quod  repugnat  intel- 
ligibilitati  est  materialitas ; cujus  signum  est  quod,  ad  hoc  quod  fiant  formae 
rerum  materialium  intelligibiles  actu,  oportet  quod  a materia  abstrahantur; 
et  ideo  in  illis  in  quibus  individuatio  fit  per  hanc  materiam  signatam,  indi- 
viduata  non  sunt  intelligibilia  actu.  Si  autem  individuatio  fiat  non  per  ma- 
teriam, nihil  prohibet  ea  quae  sunt  individua  esse  actu  intelligibilia ; species 
autem  intelligibiles  individuantur  per  suum  subjectum,  qui  est  intellectus  pos- 
sibilis, sicut  et  omnes  aliae  formae;  unde,  quum  intellectus  possibilis  non 
sit  materialis,  non  tollitur  a speciebus  individuatis  per  ipsum  quin  sint  intel- 
ligibiles actu. 

Praeterea : in  rebus  sensibilibus,  sicut  non  sunt  intelligibilia  actu  individua 
quae  sunt  multa  in  una  specie,  ut  equi  vel  homines,  ita  nec  individua  quae 
sunt  unica  in  sua  specie,  ut  hic  sol  et  haec  luna.  Eodem  autem  modo  indi- 
viduantur species  per  intellectum  possibilem,  sive  sint  plures  intellectus  pos- 
sibiles, sive  unus;  sed  non  eodem  modo  multiplicantur  in  eadem  specie.  Nihil 
igitur  refert,  quantum  ad  hoc  . quod  species  receptae  in  intellectu  possibili 
sint  intelligibiles  actu,  utrum  intellectus  possibilis  sit  unus  in  omnibus  aut 
plures. 

Item:  intellectus  possibilis,  secundum  Commentatorem  praedictum,  est 

ultimus  in  ordine  intelligibilium  substantiarum ; quae  quidem,  secundum 
ipsum,  sunt  plures. 

Nec  potest  dici  quin  aliquae  superiorum  substantiarum  habeant  cogni- 
tionem eorum  quae  intellectus  possibilis  cognoscit.  In  motoribus  enim  orbium, 
ut  ipse  etiam  'dicit,  sunt  formae  eorum  quae  causantur  per  orbis  motum. 
Adhuc  igitur  remanebit,  licet  intellectus  possibilis  sit  unus,  quod  formae  in- 
telligibiles  multiplicentur  in  diversis  intellectibus. 

Licet  autem  dixerimus  quod  species  intelligibilis  in  intellectu  possibili 
recepta  non  sit  quod  intelligitur,  sed  quo  intelligitur,  non  tamen  removetur 
quin,  per  reflexionem  quamdam,  intellectus  seipsum  intelligat  et  suum  in- 
telligere  et  speciem  qua  intelligit.  Suum  autem  intelligere  intelligit  dupli- 
citer: uno  modo,  in  particulari;  intelligit  enim  se  nunc  intelligere;  alio  modo, 
in  universali,  secundum  quod  ratiocinatur  de  ipsius  actus  natura.  Unde  et 
intellectum  et  speciem  intelligibilem  intelligit  eodem  modo  dupliciter:  et 
percipiendo  se  esse  et  habere  speciem  intelligibilem,  quod  est  cognoscere 
in  particulari;  et  considerando  suam  et  speciei  intelligibilis  naturam,  quod 
est  cognoscere  in  universali;  et  secundum  hoc  de  intellectu  et  intelligibili 
tractatur  in  scientiis. 

Per  haec  autem  quae  dicta  sunt  et  tertiae  rationis  apparet  solutio.  Quod 
enim  dicit  scientiam  in  discipulo  et  in  magistro  esse  numero  unam,  partim 
quidem  vere  dicitur,  partim  autem  non;  est  enim  numero  una  quantum  ad 
id  quod  scitur,  non  tamen  quantum  ad  species  intelligibiles  quibus  scitur, 
neque  quantum  ad  ipsum  scientiae  habitum.  Non  tamen  oportet  quod  eodem 
modo  magister  causet  scientiam  in  discipulo  sicut  ignis  generat  ignem;  non 
enim  idem  est  modus  eorum  quae  a natura  generantur  et  eorum  quae  ab 
arte.  Ignis  quidem  generat  ignem  naturaliter  reducendo  materiam  de  potentia 
in  actum  suae  formae;  magister  vero  causat  scientiam  in  discipulo  per  mo- 
dum artis;  ad  hoc  enim  datur  ars  demonstrativa,  quam  Aristoteles  in  primo 
Poster,  (t.  c.  5.)  tradit;  demonstratio  enim  est  syllogismus  faciens  scire. 

Sciendum  tamen  quod,  secundum  quod  Aristoteles  in  octavo  Metaphys. 
(t.  c.  29.)  docet,  artium  quaedam  sunt  in  quarum  materia  non  est  aliquod  prin- 
cipium agens  ad  effectum  artis  producendum,  sicut  patet  in  aedificativa ; non 
enim  est  in  lignis  et  lapidibus  aliqua  vis  activa  movens  ad  domus  constitutio- 
nem, sed  aptitudo  passiva  tantum.  Aliqua  vero  est  ars  in  cujus  materia  est  ali- 
quod activum  principium  movens  ad  producendum  effectum  artis,  sicut  patet  in 
medicativa;  nam  in  corpore  infirmo  est  aliquod  activum  principium  ad  sani- 
tatem. Et  ideo  effectum  artis  primi  generis  nunquam  producit  natura ; sed 
semper  fit  ab  arte,  sicut  domus  omnis  est  ab  arte.  -Effectus  autem  secundi 
generis  fit  et  ab  arte,  et  a natura  sine  arte ; multi  enim,  per  operationem  na- 
turae, sine  arte  medicinae  sanantur.  In  his  autem  quae  possunt  fieri  et  arte 
et  natura,  ars  imitatur  naturam;  si  quis  enim  ex  frigida  causa  infirmetur,  na- 
tura eum  calefaciendo  sanat;  unde  et  medicus,  si  eum  curare  debeat,  cale- 
faciendo sanat.  Huic  autem  arti  similis  est  ars  docendi;  in  eo  enim  qui  docetur 
est  principium  activum  ad  scientiam,  scilicet  intellectus,  et  ea  quae  natura- 
liter intelliguntur,  scilicet  prima  principia;  et  ideo  scientia  acquiritur  dupli- 
citer ; et  sine  doctrina  per  inventionem,  et  per  doctrinam.  Docens  igitur  hoc 
modo  incipit  docere  sicut  inveniens  incipit  invenire,  offerendo  scilicet  con- 
siderationi discipuli  principia  ab  eo  nota ; quia  omnis  disciplina  et  omnis 
scientia  ex  praeexsistenti  fit  cognitione,  et  illa  principia  in  conclusiones  de- 
ducendo, et  proponendo  exempla  sensibilia  ex  quibus  in  anima  discipuli  for- 

mentur  phantasmata  necessaria  ad  intelligendum.  Et  quia  exterior  operatio 
docentis  nihil  operaretur  nisi  adesset  principium  intrinsecum  scientiae,  quod 
inest  nobis  divinitus,  ideo  apud  theologos  dicitur  quod  homo  docet  ministe- 
rium exhibendo,  Deus  autem  interius  operando ; sicut  et  medicus  dicitur 
naturae  minister  in  sanando.  Sic  igitur  causatur  scientia  in  discipulo  per 
magistrum,  non  modo  naturalis  actionis,  sed  artificialis,  ut  dictum  est. 

Praeterea : quum  Commentator  praedictus  ponat  habitus  scientiarum  esse 
in  intellectu  passivo  sicut  in  subjecto,  unitas  intellectus  possibilis  nihil  facit 
ad  hoc  quod  sit  una  scentia  numero  in  discipulo  et  magistro ; intellectum 
■enim  passivum  constat  non  esse  eundem  in  diversis,  quum  sit  potentia  mate- 
rialis. Unde  haec  ratio  non  est  ad  propositum,  secundum  ejus  positionem. 

CAPUT  LXXVI. 

QUOD  INTELLECTUS  AGENS  NON  SIT  SUBSTANTIA  SEPARATA, 

SED  ALIQUID  ANIMAE. 

(I.  part.  quaest.  LXXIX.  art.  4.). 

Ex  his  autem  concludi  potest,  quod  nec  intellectus  agens  est  unus  in  om- 
nibus, ut  Alexander  (primo  De  anima,  c.  De  intell.  ag.)  etiam  ponit,  et  Avi- 
<enna  (De  intell.  et  P.  I.  De  anima,  c.  5.),  qui  non  ponunt  intellectum  pos- 
sibilem esse  unum  omnium. 

Quum  enim  agens  et  recipiens  sint  proportionata,  oportet  quod  unicuique 
■passivo  respondeat  proprium  activum.  Intellectus  autem  possibilis  compa- 
ratur ad  agentem  ut  proprium  passivum  sive  susceptivum  ipsius;  habet  enim 
se  ajd  eum  agens  sicut  ars  ad  materiam,  ut  dicitur  m tertio  De  anima  (t.  c.  17.). 
-Si  igitur  intellectus  possibilis  est  aliquid  animae  humanae,  multiplicatum 
secundum  multitudinem  individuorum,  ut  ostensum  est  (c.  73.),  et  intellectus 
■etiam  agens  erit  hujusmodi,  et  non  erit  unus  omnium. 

Adhuc : intellectus  agens  non  facit  species  intelliglbiles  actu  ut  ipse  per 
■eas  intelligat,  maxime  sicut  substantia  separata,  quum  non  sit  in  potentia; 
sed  ut  per  eas  intelligat  intellectus  possibilis.  Non  igitur  facit  eas  nisi  tales 
quales  competunt  intellectui  possibili  ad  intelligendum.  Tales  autem  facit  eas 
qualis  est  ipse;  nam  omne  agens  agit  sibi  simile.  Est  igitur  intellectus  agens 
proportionatus  intellectui  possibili;  et  sic,  quum  intellectus  possibilis  sit  pars 
•animae,  intellectus  agens  non  erit  substantia  separata. 

Amplius:  sicut  materia  prima  perficitur  per  formas  naturales  quae  sunt 
extra  animam,  ita  intellectus  possibilis  perficitur  per  formas  intellectas  in  actu. 
Sed  formae  naturales  recipiuntur  in  materia  prima,  non  per  actionem  ali- 
cujus  substantiae  separatae  tantum,  sed  per  -actionem  formae  ejusdem  ge- 
neris, scilicet  quae  est  in  materia;  sicut  haec  caro  generatur  per  formam  quae 
■est  in  his  carnibus  et  in  his  ossibus,  ut  probat  Aristoteles  in  septimo  Metaph. 
■(t.  c.  28.).  Si  igitur  intellectus  possibilis  sit  pars  animae  et  non  sit  substantia 
separata,  ut  probatum  est  (c.  59.),  intellectus  agens,  per  cujus  actionem  fiunt 
•species  intelligibiles  in  ipso,  non  erit  aliqua  substantia  separata,  sed  aliqua 
virtus  activa  animae. 

Item:  Plato  (in  Tim.)  posuit  scientiam  in  nobis  causari  ab  ideis,  quas 
ponebat  esse  quasdam  substantias  separatas;  quam  quidem  positionem  Ari- 
stoteles improbat  in  primo  Metaph.  (t.  c.  48.  et  infra).  Constat  autem  quod 

igitur  intellectus  agens  est  quaedam  substantia  separata,  nulla  esset,  vel  mo- 
dica differentia  inter  opinionem  istam  et  platonicam  a Philosopho  impro- 
batam. 

Adhuc:  si  intellectus  agens  est  quaedam  substantia  separata,  oportet  qu£>d 
ejus  actio  sit  continua  et  non  intercisa,  vel  saltem  oportet  dicere  quod  non 
continuetur  et  intercidatur  ad  nostrum  arbitrium.  Actio  autem  ejus  est  facere 
phantasmata  intelligibilia  actu.  Aut  igitur  hoc  semper  faciet,  aut  non  semper. 
Si  non  semper,  non  tamen  hoc  faciet  ad  arbitrium  nostrum:  sed  tunc  intel- 
ligimus  actu  quando  phantasmata  fiunt  intelligibilia  actu:  igitur  oportet  quod 
vel  semper  intelligamus,  vel  quod  non  sit  in  potestate  nostra  actu  intelligere. 

Praeterea:  comparatio  substantiae  separatae  ad  omnia  phantasmata  quae 
sunt  in  quibuscumque  hominibus,  est  una;  sicut  comparatio  solis  est  una  ad 
omnes  calores.  Res  autem  sensibiles  similiter  sentiunt  sentientes  et  inscii,  et 
per  consequens  eadem  phantasmata  sunt  in  utrisque.  Similiter  igitur  fient 
intelligibilia  ab  intellectu  agente.  Uterque  ergo  similiter  intelliget. 

Potest  autem  dici  quod  intellectus  agens  semper  agit  quantum  in  se  est, 
sed  non  semper  phantasmata  fiunt  intelligibilia  actu,  sed  solum  quando  sunt 
ad  hoc  disposita ; disponuntur  autem  ad  hoc  per  actum  cogitativae  virtutis, 
cujus  usus  est  in  nostra  potestate ; et  ideo  intelligere  actu  est  in  nostra  po- 
testate; et  ob  hoc  etiam  contingit  quod  non  omnes  homines  intelligunt  ea. 
quorum  habent  phantasmata;  quia  non  omnes  habent  actum  virtutis  cogita- 
tivae convenientem,  sed  solum  qui  sunt  instructi  et  consueti. 

Videtur  autem  quod  haec  responsio  non  sit  omnino  sufficien?.  Haec  enim 
dispositio,  quae  fit  per  cogitationem  ad  intelligendum,  oportet  quod  sit  vel 
dispositio  intellectus  possibilis  ad  recipiendum  formas  intelligibiles  ab  intel- 
lectu agente  fluentes,  ut  Avicenna  dicit  (P.  I.  De  anima,  c.  5.),  vel  quia  di- 
sponuntur phantasmata  ut  fiant  intelligibilia  actu,  sicut  Averroes  (tertio  De 
anima,  Com.  5.)  et  Alexander  (ubi  supra)  dicunt.  Primum  autem  horum  non 
videtur  esse  conveniens,  quia  intellectus  possibilis  secundum  suam  naturam 
est  in  potentia  ad  species  intelligibiles  actu;  unde  comparatur  ad  eas  sicut 
diaphanum  ad  lucem  vel  ad  species  coloris.  Non  autem  indiget  aliquid,  in 
cujus  natura  est  recipere  formam  aliquam,  disponi  ulterius  ad  formam  illam, 
nisi  forte  sint  in  illo  contrariae  dispositiones;  sicut  materia  aquae  disponitur 
ad  formam  aeris  per  remotionem  frigiditatis  et  densitatis.  Nihil  autem  contra- 
rium est  in  intellectu  possibili,  quod  possit  impedire  cujuscumque  speciei  in- 
telligibilis  susceptionem;  nam  species  intelligibiles,  etiam  contrariorum,  in 
intellectu  non  sunt  contrariae,  ut  probat  Aristoteles  in  septimo  Metaphys. 
(t.  c.  23.),  quum  unum  sit  ratio  cognoscendi  aliud;  falsitas  autem,  quae  ac- 
cidit in  judicio  intellectus  componentis  et  dividentis,  provenit  non  ex  eo  quod 
in  intellectu  possibili  sint  aliqua  intellecta,  sed  ex  eo  quod  ei  aliqua  desunt. 
Non  igitur,  quantum  in  se  est,  intellectus  possibilis  indiget  aliqua  praepara- 
tione ut  suscipiat  species  intelligibiles  ab  intellectu  agente  fluentes. 

Praeterea:  colores,  facti  visibiles  actu  per  lucem,  pro  certo  imprimunt 
suam  similitudinem  in  diaphanum,  et  per  consequens  in  visum.  Si  igitur  ipsa 
phantasmata,  illustrata  ab  intellectu  agente,  non  imprimunt  suas  similitudines 
in  intellectum  possibilem,  sed  solum  disponunt  ipsum  ad  recipiendum,  non 
esset  comparatio  phantasmatum  ad  intellectum  possibilem  sicut  colorum  ad 
visum,  ut  Aristoteles  ponit  (tertio  De  anima,  t.  c.  30.). 

Item : secundum  hoc,  phantasmata  non  essent  per  se  necessaria  ad  intel- 

ligendam,  et  per  consequens  nec  sensus,  sed  solum  per  accidens,  quasi  exci- 
tantia et  praeparantia  intellectum  possibilem  ad  recipiendum;  quod  est  opi- 
nionis Platonicae,  et  contra  ordinem  generationis  intellectus  et  scientiae, 
quem  ponit  Aristoteles  in  primo  Metaph.  (t.  c.  i.)  et  Poster,  (ult.  27.),  dicens 
quod  « ex  sensu  Iit  memoria,  ex  multis  memoriis  unum  experimentum,  ex 
multis  experimentis  universalis  acceptio,  quae  est  scientiae  et  intellectus  ». 
Est  autem  haec  positio  Avicennae  (Metaph.  Tr.  IX.  c.  5.)  consona  his  quae 
de  generatione  rerum  naturalium  dicit;  ponit  enim  quod  omnia  agentia  in- 
feriora solum  per  suas  actiones  praeparant  materiam  ad  suscipiendas  formas 
quae  effluunt  in  materias  ab  intelligentia  agente  separate;  unde  et  eadem 
ratione  ponit  quod  phantasmata  praeparant  intellectum  possibilem,  formae 
autem  intelligibiles  fluunt  a substantia  separata.  Similiter  autem  quod  per 
cogitationem  disponantur  phantasmata  ad  hoc  quod  fiant  intelligibilia  actu 
et  moventia  intellectum  possibilem,  conveniens  non  videtur,  si  intellectus 
agens  ponatur  substantia  separata ; hoc  enim  videtur  esse  conforme  positioni 
dicentium,  quod  inferiora  agentia  sunt  solum  disponentia  ad  ultimam  per- 
fectionem, ultima  autem  perfectio  est  ab  agente  separato ; quod  est  contra 
sententiam  Aristotelis  in  septimo  Metaphys.  (t.  c.  28.) ; non  enim  videtur 
imperfectius  se  habere  anima  humana  ad  intelligendum  quam  inferiores 
naturae  ad  proprias  operationes. 

Amplius:  effectus  nobiliores  in  istis  inferioribus  producuntur  non  solum 
ab  agentibus  superioribus,  sed  requirunt  agentia  sui  generis ; hominem  enim 
generat  sol  et  homo;  similiter  videmus  in  aliis  animalibus  perfectis  quod 
quaedam  ignobilia  animalia  ex  solis  tantum  actione  generantur,  absque  prin- 
cipio activo  sui  generis,  sicut  patet  in  animalibus  generatis  ex  putrefactione. 
Intelligere  autem  est  nobilissimus  effectus  qui  est  in  istis  inferioribus.  Non 
igitur  sufficit  ponere,  ad  ipsum,  agens  remotum,  nisi  etiam  ponatur  agens 
proximum.  Haec  autem  ratio  contra  Avicennam  non  procedit,  nam  ipse  ponit 
omne  animal  posse  generari  absque  semine. 

Adhuc  : intentio  effectus  demonstrat  agentem;  unde  animalia  generata  ex 
putrefactione  non  sunt  ex  intentione  naturae  inferioris,  sed  superioris  tantum, 
quia  producuntur  ab  agente  superiori  tantum ; propter  quod  Aristoteles,  in 
septimo  Metaph.  (t.  c.  30.),  dicit  ea  fieri  casu;  animalia  autem  quae  fiunt  ex 
semine,  sunt  ex  intentione  naturae  superioris  et  inferioris.  Hic  autem  effectus, 
qui  est  abstrahere  formas  universales  a phantasmatibus,  est  in  intentione  no- 
stra, non  solum  in  intentione  agentis  remoti.  Igitur  oportet  in  nobis  ponere 
aliquod  proximum  principium  talis*  effectus.  Hoc  autem  est  intellectus  agens. 
Non  est  igitur  substantia  separata,  sed  aliqua  virtus  animae  nostrae. 

Item  : in  natura  cujuslibet  moventis  est  principium  sufficiens  ad  operatio- 
nem naturalem  ejusdem;  si  quidem  operatio  illa  consistat  in  actione,  adest 
ei  principium  activum,  sicut  patet  de  potentiis  animae  nutritivae  in  plantis ; 
si  vero  operatio  illa  consistat  in  passione,  adest  ei  principium  passivum,  sicut 
patet  de  potentiis  sensitivis  in  animalibus.  Homo  autem  est  perfectissimus 
inter  omnia  inferiora  moventia  ; ejus  autem  propria  et  naturalis  operatio  est 
intelligere,  quae  non  completur  sine  passione  quadam,  in  quantum  quilibet 
intellectus  patitur  ab  intelligibili,  nec  etiam  sine  actione,  iri  quantum  intel- 
lectus facit  intelligibilia  in  potentia  esse  intelligibilia  in  actu.  Oportet  igitur 
in  natura  hominis  esse  utriusque  proprium  principium,  scilicet  intellectum 
agentem  et  possibilem,  et  neutrum,  secundum  esse,  ab  anima  hominis  sepa* 
ratum  esse. 

Adhuc:  si  intellectus  agens  est  quaedam  substantia  separata,  manifestum 
•est  quod  est  supra  naturam  hominis.  Operatio  autem  quam  homo  exercet 
sola  virtute  alicujus  supernaturalis  substantiae,  est  operatio  supernaturalis,  ut 
miracula  facere  et  prophetare,  et  alia  hujusmodi  quae  divino  munere  ho- 
mines operantur.  Quum  igitur  homo  non  possit  intelligere  nisi  virtute  intel- 
lectus agentis,  si  intellectus  agens  est  quaedam  substantia  separata,  sequitur 
quod  intelligere  non  sit  operatio  propria  et  naturalis  homini;  et  sic  homo 
non  poterit  diffiniri  per  hoc  quod  est  intellectivus  aut  rationalis. 

Praeterea:  nihil  operatur  nisi  per  aliquam  virtutem  quae  formaliter  in 
ipso  est;  unde  Aristoteles  in  secundo  De  anima  (t.  c.  24.  25.  et  26.)  ostendit 
quod  quo  vivimus  et  sentimus  est  forma  et  actus.  Sed  utraque  actio,  scilicet 
intellectus  possibilis  et  intellectus  agentis,  convenit  homini;  homo  enim  spe- 
cies abstrahit  a phantasmatibus,  et  recipit  mentis  intelligibilia  actu;  non  enim 
aliter  in  notitiam  harum  actionum  venissemus,  nisi  eas  in  nobis  experiremur. 
Oportet  igitur  quod  principia  quibus  attribuuntur  hae  actiones,  scilicet  intel- 
lectus possibilis  et  agens,  sint  virtutes  quaedam  in  nobis  formaliter  exsistentes. 
Si  autem  dicatur  quod  hae  actiones  attribuuntur  homini  in  quantum  prae- 
dicti intellectus  continuantur  nobis,  ut  Averroes  dicit,  jam  supra  (c.  59.) 
ostensum  est,  quod  continuatio  intellectus  possibilis  nobiscum,  si  sit  quaedam 
substantia  separata,  qualem  ipse  intelligit,  non  sufficit  ad  hoc  quod  per  ipsum 
intelligamus.  Similiter  etiam  patet  de  intellectu  agente.  Comparatur  enim 
intellectus  agens  ad  species  intelligibiles  receptas  in  intellectu  possibili,  sicut 
ars  ad  formas  artificiales  quae  per  artem  ponuntur  in  materia,  ut  patet  ex 
exemplo  Aristotelis  in  tertio  De  anima  (t.  c.  17.).  Formae  autem  artis  non 
consequuntur  actionem  artis,  sed  solum  similitudinem  formalem;  unde  nec 
subjectum  harum  formarum  potest  per  hujusmodi  formas  actionem  artificis 
facere.  Ergo  nec  homo,  per  hoc  quod  sunt  in  ipso  species  intelligibiles  actu 
factae  ab  intellectu  agente,  potest  facere  operationem  intellectus  agentis. 

Adhuc:  unumquodque  quod  non  potest  exire  in  propriam  operationem 
nisi  per  hoc  quod  movetur  ab  exteriori  principio,  magis  agitur  ad  operandum 
quam  quod  ipsum  agat;  irrationalia  enim  magis  aguntur  ad  operandum  quam 
seipsa  agant,  quia  omnis  operatio  eorum  dependet  a principio  extrinseco  mo- 
vente; sensus  autem  motus  a sensibili  exteriori  imprimit  in  phantasiam;  et 
sic  per  ordinem  procedit  in  omnibus  potentiis  usque  ad  motivas.  Operatio 
autem  propria  hominis  est  intelligere,  cujus  primum  principium  est  intelle- 
ctus agens,  qui  facit  species  intelligibiles  a quibus  patitur  quodammodo  in- 
tellectus possibilis,  qui  factus  in  actu  movet  voluntatem.  Si  igitur  intellectus 
agens  est  quaedam  substantia  extra  hominem,  tota  operatio  hominis  dependet 
a principio  extrinseco.  Non  igitur  erit  homo  agens  seipsum,  sed  actus  ab 
alio ; et  sic  non  erit  dominus  suarum  operationum,  nec  meretur  laudem  aut 
vituperium;  et  peribit  tota  scientia  moralis  et  conversatio  politica;  quod  est 
Inconveniens.  Non  est  igitur  intellectus  agens  substantia  separata  ab  homine. 

CAPUT  LXXVII. 

QUOD  NON  EST  IMPOSSIBILE  INTELLECTUM  POSSIBILEM,  ET  AGENTEM, 
IN  UNA  SUBSTANTIA  ANIMAE  CONVENIRE. 

Videbitur  autem  forsan  alicui  hoc  esse  impossibile,  quod  una  et  eadem 
substantia,  scilicet  nostrae  animae,  sit  in  potentia  ad  omnia  intelligibilia,- quod 

pertinet  ad  intellectum  possibilem,  et  faciat  ea  actu,  quod  est  intellectus  agentis, 
quum  nihil  agat  secundum  quod  est  in  potentia,  sed  secundum  quod  est  in 
actu.  Unde  non  videbitur  quod  agens  'et  possibilis  intellectus  possint  in  una 
substantia  animae  convenire. 

Si  quis  autem  recte  inspiciat,  nihil  inconveniens  aut  difficile  sequitur. 
Nihil  enim  prohibet  hoc,  respectu  illius  esse  secundum  aliquid  in  potentia 
et  secundum  aliud  in  actu,  sicut  in  rebus  naturalibus  videmus;  aer  enim  est 
actu  humidus  et  potentia  siccus,  terra  autem  e converso.  Haec  autem  com- 
paratio invenitur  esse  inter  animam  intellectivam  et  phantasmata.  Habet  enim 
anima  intellectiva  aliquid  in  actu,  ad  quod  phantasma  est  in  potentia;  et  ad 
aliquid  est  in  potentia,  quod  in  phantasmatibus  actu  invenitur.  Habet  enim 
substantia  animae,  humanae  immaterialitatem ; et,  sicut  ex  dictis  patet,  ex  hoc 
habet  naturam  intellectualem,  quia  omnis  substantia  immaterialis  est  hujus- 
modi. Ex  hoc  autem  nondum  habet  quod  assimiletur  huic  vel  illi  rei  deter- 
minate, quod  requiritur  ad  hoc  quod  anima  nostra  hanc  vel  illam  rem  de- 
terminate cognoscat;  omnis  enim  cognitio  fit  secundum  similitudinem  cogniti 
in  cognoscente.  Remanet  igitur  ipsa  anima  intellectiva  in  potentia  ad  deter- 
minatas similitudines  rerum  cognoscibilium  a nobis,  quae  sunt  naturae  re- 
rum sensibilium.  Et  has  quidem  determinatas  naturas  rerum  sensibilium 
praesentant  nobis  phantasmata,  quae  tamen  nondum  pervenerunt  ad  esse  in- 
telligibile,  quum  sint  similitudines  rerum  sensibilium,  etiam  secundum  condi, 
tiones  materiales,  quae  sunt  proprietates  individuales  et  sunt  etiam  in  organis 
materialibus.  Non  igitur  sunt  intelligibilia  actu;  et  tamen  quia,  in  hoc  ho- 
mine cujus  similitudinem  repraesentant  phantasmata,  est  accipere  naturam 
universalem  denudatam  ab  omnibus  conditionibus  individuantibus,  sunt  in- 
telligibilia in  potentia.  Sic  igitur  habent  intelligibilitatem  in  potentia,  deter- 
minationem autem  similitudinis  rerum  in  actu.  E contrario  autem  erat  in 
anima  intellectiva.  Est  igitur  in  anima  intellectiva  virtus  activa  in  phanta- 
smata, faciens  ea  intelligibilia  actu;  et  haec  potentia  animae  vocatur  intel- 
lectus agens.  Est  etiam  in  ea  virtus,  quae  est  in  potentia  ad  determinatas  si- 
militudines rerum  sensibilium;  et  haec  est  potentia  intellectus  possibilis.  Dif- 
fert tamen  hoc  quod  invenitur  in  anima  ab  eo  quod  invenitur  in  agentibus 
naturalibus,  quia  ibi  unum  est  in  potentia  ad  aliud  secundum  eumdem  mo- 
dum quo  in  altero  invenitur  actu  ; nam  materia  aeris  est  in  potentia  ad  for- 
mam aquae  eo  modo  quo  est  in  aqua;  et  ideo  corpora  naturalia  quae  com- 
municabant in  materia,  eodem  ordine  agunt  et  patiuntur  ad  invicem;  anima 
autem  intellectiva  non  est  in  potentia  ad  similitudines  rerum  quae  sunt  in 
phantasmatibus,  per  modum  illum  quo  sunt  ibi,  sed  secundum  quod  illae  si- 
militudines elevantur  ad  aliquid  altius,  ut  scilicet  sint  abstractae  a conditio- 
nibus individuantibus  materialibus,  ex  .quo  fiunt  intelligibiles  actu;  et  ideo 
actio  intellectus  agentis  in  phantasmata  praecedit  receptionem  intellectus 
possibilis,  ac  sic  principalitas  actionis  non  attribuitur  phantasmatibus,  sed 
intellectui  agenti;  propter  quod  Aristoteles  dicit  (tertio  De  anima,  t.  c.  17.) 
quod  se  habet  ad  possibilem  sicut  ars  ad  materiam.  Hujus  autem  exemplum 
omnino  simile  esset,  si  oculus,  simul  cum  hoc  quod  est  diaphanus  et  susce- 
ptivus  colorum,  haberet  tantum  de  luce  quod  posset  colores  facere  visibiles 
actu;  sicut  quaedam  animalia  dicuntur  sui  oculi  luce  sufficienter  sibi  illu- 
minare objecta,  propter  quod  de  nocte  vident  magis,  in  die  vero  minus; 
sunt  enim  debilium  oculorum,  quia  a parva  luce  moventur,  ad  multam  autem 
confunduntur.  Cui  etiam  simile  est  in  intellectu  nostro,  qui  ad  ea  quae  sunt 

manifestissima  se  habet  sicut  oculus  noctuae  ad  solem;  unde  parvum  lumen 
intelligibile  quod  est  nobis  connaturale  sufficit  ad  nostrum  intelligere. 

Quod  autem  lumen  intelligibile  nostrae  animae  connaturale  sufficiat  ad 
faciendum  actionem  intellectus  agentis,  patet,  si  quis  consideret  necessitatem 
ponendi  intellectum  agentem.  Inveniebatur  enim  anima  nostra  in  potentia 
ad  intelligibilia,  sicut  sensus  ad  sensibilia;  sicut  enim  non  semper  sentimus, 
ita  non  semper  intelligimus.  Haec  autem  intelligibilia,  quae  anima  intelle- 
ctiva humana  intelligit,  Plato  posuit  esse  intelligibilia  per  seipsa,  scilicet  ideas  ; 
unde  non  erat  ei  necessarium  ponere  intellectum  agentem  intelligibilia.  Si 
autem  hoc  esset  verum,  oporteret  quod,  quanto  aliqua  sunt  secundum  se 
magis  intelligibilia,  eo  magis  intelligerentur  a nobis;  quod  patet  esse  falsum; 
nam  magis  sunt  nobis  intelligibilia  quae  sunt  sensui  proximiora,  quae  in  se 
sunt  minus  intelligibilia.  Unde  Aristoteles  fuit  motus  ad  ponendum  (tertio 
De  anima,  t.  c.  17.  et  18.)  quod  ea  quae  sunt  nobis  intelligibilia  non  sunt 
aliqua  exsistentia  intelligibilia  per  seipsa,  sed  fiunt  ex  sensibilibus ; unde 
oportuit  quod  poneret  virtutem  quae  hoc  faceret;  et  haec  est  intellectus  agens. 
Ad  hoc  ergo  ponitur  intellectus  agens  ut  faciat  intelligibilia  nobis  propor- 
tionata.  Hoc  autem  non  excedit  modum  luminis  intelligibilis  nobis  connatu- 
ralis.  Unde  nihil  prohibet  ipsi  lumini  nostrae  animae  attribuere  actionem 
intellectus  agentis,  et  praecipue  quum  Aristoteles  (tertio  De  anima,  t.  c.  18.) 
intellectum  agentem  comparet  lumini. 


CAPUT  LXXVIII. 

QUOD  NON  FUIT  SENTENTIA  ARISTOTELIS 
QUOD  INTELLECTUS  AGENS  SIT  SUBSTANTIA  SEPARATA, 

SED  MAGIS  QUOD  SIT  ALIQUID  ANIMAE. 

Quia  vero  plures  opinioni  suprapositae  assentiunt,  credentes  eam  fuisse 
opinionem  Aristotelis,  ostendendum  est,  ex  verbis  ejus,  quod  ipse  hoc  non 
sentit  de  intellectu  agente,  quod  sit  substantia  separata. 

Dicit  enim  primo  (tertio  De  anima,  t.  c.  17.  et  18.)  quod,  sicut  in  omni 
natura  est  aliquid  quasi  materia  in  unoquoque  genere,  et  hoc  est  in  potentia 
ad  omnia  quae  sunt  illius  generis,  et  aliquid  quasi  efficiens  quod  facit  omnia 
quae  sunt  illius  generis,  sicut  se  habet  ars  ad  materiam,  necesse  est  et  in 
' anima  esse  has  differentias,  et  hujusmodi  quidem,  scilicet : quod  in  anima  est 
sicut  materia  est  intellectus  possibilis,  in  quo  fiunt  omnia,  intelligibilia;  ille 
vero  qui  in  anima  est  sicut  efficiens  causa  est  intellectus  quo  est  omnia  fa- 
cere, scilicet  intelligibilia  in  actu,  id  est  intellectus  agens,  qui  est  sicut  habitus 
et  non  sicut  potentia.  Qualiter  autem  dixerit  intellectum  agentem  habitum, 
exponit  subjungens  (t.  c.  18.)  quod  est  sicut  lumen;  quodam  enim  modo 
lumen  facit  potentia  colores  esse  actu  colores,  in  quantum  scilicet  facit  eos 
visibiles  actu;  hoc  autem  circa  intelligibilia  attribuitur  intellectui  agenti.  Ex 
his  autem  manifeste  habetur,  quod  intellectus  agens  non  sit  substantia  sepa- 
rata, sed  magis  aliquid  animae;  expresse  enim  dicit  quod  intellectus  possi- 
bilis, et  agens,  sunt  differentiae  animae,  et  quod  sunt  in  anima;  neutra  ergo 
earum  est  substantia  separata. 

Adhuc:  ratio  ejus  hoc  idem  ostendit:  Quia  in  onrni  natura  in  qua  inve- 
nitur potentia  et  actus  est  aliquid  quasi  materia,  quod  est  in  potentia  ad  ea 

quae  sunt  illius  generis,  et  aliquid  quasi  agens,  quod  reducit  potentiam  in 
actum,  sicut  in  artificialibus  est  ars  et  materia;  sed  anima  intellectiva  est 
■quaedam  natura  in  qua  invenitur  potentia  et  actus,  quum  quandoque  sit  actu 
intelligens  et  quandoque  in  potentia;  est  igitur,  in  natura  animae  intelle- 
ctivae, aliquid  quasi  materia,  quod  est  in  potentia  ad  omnia  intelligibilia, 
■quod  dicitur  intellectus  possibilis,  et  aliquid  quasi  causa  efficiens,  quod  facit 
•omnia  in  actu,  et  dicitur  intellectus  agens.  Uterque  igitur  intellectus,  secun- 
dum demonstrationem  Aristotelis,  est  in  natura  animae,  et  non  aliquid  se- 
paratum, secundum  esse,  a corpore  cujus  anima  est  actus. 

Amplius:  Aristoteles  dicit  (tertio  De  anima,  t.  c.  18.)  quod  intellectus 
agens  est  sicut  habitus,  quod  est  lumen.  Habitus  autem  non  signatur  ut  ali- 
quid per  se  exsistens,  sed  alicujus  habentis.  Non  est  igitur  intellectus  agens 
aliqua  substantia  separatim  per  se  exsistens,  sed  est  aliquid  animae  humanae. 
Non  autem  intelligitur  littera  Aristotelis  ut  habitus  dicatur  esse  effectus  in- 
tellectus agentis,  sed  ut  sit  sensus:  Ihtellectus  agens  facit  hominem  intelli- 
gere  omnia,  quod  est  sicut  habitus.  Haec  enim  est  diffinitio  habitus,  ut  com- 
mentator Averroes  ibidem  dicit,  quod  habens  habitum  intelligat  per  ipsum 
■quod  est  sibi  proprium,  ex  se,  et  quando  voluerit,  absque  hoc  quod  indigeat 
in  eo  aliquo  extrinseco ; expresse  enim  assimilat  habitui  non  ipsum  factum, 
sed  intellectum  quo  est  omnia  facere.  Nec  tamen  intelligendum  est  quod, 
intellectus  agens  sit  habitus  per  modum  quo  habitus  est  in  secunda  specie 
■qualitatis,  secundum  quod  quidam  dixerunt  intellectum  agentem  esse  habitum 
principiorum;  quia  habitus  ille  principiorum  est  acceptus  a sensibilibus,  ut 
probat  Aristoteles  in  secundo  Poster,  (t.  c.  ult.),  et  sic  oportet  quod  sit  effectus 
intellectus  agentis,  cujus  est  phantasmata,  quae  sunt  intellecta  in  potentia, 
facere  intellecta  in  actu.  Sed  accipitur  habitus  secundum  quod  dividitur  contra 
privationem  et  potentiam,  sicut  omnis  forma  et  actus  potest  dici  habitus;  et 
hoc  apparet,  quia  dicit  hoc  modo  intellectum  agentem  esse  habitum  sicut 
lumen  habitus  est. 

Deinde  subjungit  (tertio  De  anima,  t.  c.  19.)  quod  hic  intellectus,  scilicet 
agens,  est  separatus,  et  immixtus,  et  impassibilis,  et  substantia  actu  ens.  Horum 
autem  quatuor  quae  attribuit  intellectui  agenti,  duo  supra  expresse  de  intel- 
lectu possibili  dixerat,  scilicet  quod  sit  immixtus  et  quod  sit  separatus.  Ter-' 
tium,  scilicet  quod  sit  impassibilis,  sub  distinctione  dixerat ; ostendit  enim 
• primo  (t.  c.  6.  et  7.)  quod  non  est  passibilis  sicut  sensus,  et  postmodum 
(t.  c.  14.)  ostendit  quod,  communiter  accipiendo  pati,  passibilis  est,  in  quan- 
tum scilicet  est  in  potentia  ad  intelligibilia.  Quartum  vero  omnino  negaverat 
de  intellectu  possibili,  dicendo  quod  erat  in  potentia  ad  intelligibilia,  et  nihil 
horum  erat  actu  ante  intelligere.  Sic  igitur,  in  duobus  primis,  intellectus 
possibilis  convenit  cum  agente;  in  tertio,  partim  convenit  et  partim  differt; 
in  quarto  autem,  omnino  differt  agens  a possibili. 

Has  quatuor  conditiones  agentis  probat  per  unam  rationem,  subjungens 
(t.  c.  19.):  « Semper  enim  honorabilius  est  agens  patiente,  et  principium 
(scilicet  activum)  materia»;  supra  enim  (t.  c.  17.)  dixerat  quod  intellectus 
agens  est  sicut  causa  efficiens,  et  possibilis  sicut  materia.  Per  hoc  autem 
medium  concluduntur  duo  prima  sic:  Agens  est  honorabilius  patiente  et 
materia;  sed  possibilis,  qui  est  sicut  patiens  et  materia,  est  separatus  et  im- 
mixtus, ut  supra  (c.  62.)  probatum  est;  ergo  multo  magis  agens.  Alia  vero 
per  hoc  medium  sic  excluduntur:  Agens  in  hoc  est  honorabilius  patiente  et 
materia,  quod,  comparatur  ad  ipsum  sicut  agens  et  actu  ens  ad  patiens  et  ens 

ir?  potentia;  intellectus  autem  possibilis  est  patiens  quodammodo  et  potentia 
ens;  intellectus  igitur  agens  est  non  patiens,  et  actu  ens.  Patet  autem  quod 
nec  ex  his  verbis  Aristotelis  haberi  potest  quod  intellectus  agens  sit  quaedam 
substantia  separata,  sed  quod  sit  separatus  hoc  modo  quo  supra  dixit  de  pos- 
sibili, scilicet  ut  non  habeat  organum.  Quod  autem  dicit  quod  est  «substantia 
actu  ens»,  non  repugnat  ei  quod  «substantia  animae  est  in  potentia»,  ut 
supra  (c.  76.)  ostensum  est. 

Deinde  subjungit  (t.  c.  19.):  «Idem  autem  6st,  secundum  actum,  scientia 
rei » ; in  quo  Commentator  dicit  quod  differt  intellectus  agens  a possibili ; 
nam,  in  intellectu  agente,  idem  est  intelligens  et  intellectum,  non  autem  in 
possibili.  Hoc  autem  manifeste  est  contra  intentionem  Aristotelis;  nam  supra 
(t.  c.  15.)  eadem  verba  dixerat,  de  intellectu  possibili,  ubi  dixit  de  intellectu 
possibili,  quod  «ipse  intelligibilis  est  sicut  intelligibilia ; in  his  enim  quae 
sine  materia  sunt,  idem  est  intelligens  et  quod  intelligitur ; scientia  namque 
speculativa  et  quod  speculatum  est  idem  est  ».  Manifeste  enim,  per  hoc  quod 
intellectus  possibilis,  prout  est  actu  intelligens,  idem  est  cum  eo  quod  intel- 
ligitur, vult  ostendere  quod  intellectus  possibilis  intelligitur  sicut  alia  intel- 
ligibilia. Et  primum,  supra  (t.  c.  14.)  dixerat  quod  «intellectus  possibilis  est 
quodammodo  intelligibilia;  sed  nihil  actu  est  antequam  intelligat»;  ubi  ex- 
presse dat  intelligere  quod,  per  hoc  quod  intelligit  actu,  fit  ipsa  intelligibilia. 
Nec  est  mirum  si  hoc  dicat  de  intellectu  possibili,  quia  hoc  etiam  supra  (t.  c.  3.) 
dixerat  de  sensu  et  sensibili  secundum  actum;  sensus  enim  fit  actu  per  spe- 
ciem sensatam  in  actu,  et  similiter  intellectus  possibilis  fit  actu  per  speciem 
intelligibilem  actu;  et  hac  ratione  intellectus  in  actu  dicitur  ipsum  intelli- 
gibile  in  actu. 

Est  igitur  dicendum  quod,  postquam  Aristoteles  determinavit  de  intellectu 
possibili  et  agente,  hic  incipit  determinare  de  intellectu  in  actu,  dicens  (t.  c.  19.) 
quod  « scientia  in  actu  est  idem  rei  scitae  in  actu  ».  Deinde  dicit  (t.  c.  20.): 
« Qui  vero  secundum  potentiam  tempore  prior  in  uno  est,  omnino  autem 
neque  in  tempore  ».  Qua  quidem  distinctione  inter  potentiam  et  actum  in 
pluribus  locis  utitur,  scilicet  quod  actus,  secundum  naturam,  est  prior  po- 
tentia; tempore  vero,  in  uno  et  eodem  quod  mutatur  de  potentia  in  actum, 
est  prior  potentia  actu;  simpliciter  vero  loquendo,  non  est  potentia  etiam 
tempore  prior  actu,  quia  potentia  non  reducitur  in  actum  nisi  per  actum. 
Dicit  ergo  quod  « intellectus  qui  est  secundum  potentiam  (scilicet  possibilis), 
prout  est  in  potentia,  prior  est  tempore  quam  intellectus  in  actii ; et  hoc  dico 
in  uno  et  eodem,  non  tamen  omnino  »,  id  est  universaliter;  quia  intellectus 
possibilis  reducitur  in  actum  per  intellectum  agentem,  qui  est  in  actu,  ut  dixit, 
et  iterum  per  aliquem  intellectum  possibilem  factum  actu ; unde  dicit  in  tertio 
Physic.  (t.  c.  20.)  quod  « ante  addiscere,  indiget  aliquis  docente  ut  reducatur 
de  potentia  in  actum  ».  Sic  igitur  in  verbis  istis  ostendit  ordinem  intellectus 
possibilis,  prout  est  in  potentia,  ad  intellectum  in  actu. 

Deinde  dicit  (t.  c.  20.) : « Sed  non  aliquando  quidem  intelligit,  et  aliquando 
non  intelligit » ; in  quo  ostendit  differentiam  intellectus  in  actu  et  intellectus 
possibilis.  Supra  enim  (t.  c.  14.)  dixit  de  intellectu  possibili  quod  «nonsem- 
per  intelligit,  sed  quandoque  non  intelligit »,  quando  scilicet  est  in  potentia 
ad  intelligibilia,  «quandoque  intelligit»,  quando  scilicet  est  in  actu  ipsa.  In- 
tellectus autem  per  hoc  fit  actu  quod  est  ipsa  intelligibilia,  ut  jam  dixit  (t.  c.  8.). 
Unde  non  competit  ei  quandoque  intelligere  et  quandoque  non  intelligere. 

Deinde  subjungit  (t.  c.  20.) : « Separatum  autem  hoc  solum  quo4  vere 

est  »>;  quod  non  potest  intelligi  de  agente;  non  enim  ipse  solus  est  sepa- 
ratus, quia  jam  idem  dixerat  (t.  c.  6.)  de  intellectu  possibili;  nec  potest  in- 
telligi de  possibili,  quia  jam  idem  dixerat  (t.  c.  19.)  de  agente.  Relinquitur 
ergo  quod  dicatur  de  eo  quod  comprehendit  utrumque,  scilicet  de  intellectu 
in  actu,  de  quo  loquebatur;  quia  hoc  solum  in  anima  nostra  est  separatum, 
non  utens  organo,  quod  pertinet  ad  intellectum  in  actu,  id  est  illa  para 
animae  qua  intelligimus  actu,  comprehendens  possibilem  et  agentem.  Et 
ideo  subjungit  quod  « hoc  solum  animae  immortale  et  perpetuum  est  »,  quasi 
a corpore  non  dependens,  quum  sit  separatum. 


CAPUT  LXXIX. 

QUOD  ANIMA  HUMANA,  CORRUPTO  CORPORE,  NON -CORRUMPITUR. 

(L  pari,  quaest.  LXXV.  art.  7.). 

Ex  praemissis  igitur  manifeste  ostendi  potest  animam  humanam  non 
corrumpi,  corrupto  corpore. 

Ostensum  est  enim  supra  (c.  55.)  omnem  substantiam  intellectualem  esse 
incorruptibilem.  Anima  autem  hominis  est  quaedam  substantia  intellectualis,, 
ut  ostensum  est.  Oportet  igitur  animam  humanam  incorruptibilem  esse.. 

Adhuc:  nulla  res  corrumpitur  ex  eo  in  quo  consistit  sua  perfectio;  hae 
enim  mutationes  sunt  contrariae,  scilicet  ad  perfectionem  et  ad  corruptionem. 
Perfectio  autem  animae  humanae  consistit  in  abstractione  quadam  a cor- 
pore; perficitur  enim  anima  scientia  et  virtute;  secundum  scientiam  autem, 
tanto  magis  perficitur,  quanto  magis  immaterialia  considerat;  virtutis  autem 
perfectio  consistit  in  hoc,  quod  homo  corporis  passiones  non  sequatur;  sed 
eas  secundum  rationem  temperet  et  refrenet.  Non  ergo  corruptio  animae 
consistit  in  hoc  quod  a corpore  separetur. 

Si  autem  dicatur  quod  perfectio  animae  consistit  in  separatione  ejus  a 
corpore  secundum  operationem,  corruptio  autem  in  separatione  secundum 
esse,  non  convenienter  obviatur.  Operatio  enim  rei  demonstrat  substantiam 
et  esse  ipsius;  quia  unumquodque  operatur  secundum  quod  est  ens,  et  pro- 
pria operatio  rei  sequitur  propriam  ipsius  naturam.  Non  potest  igitur  perfici 
operatio  alicujus  rei,  nisi  secundum  quod  perficitur  ejus  substantia.  Si  igitur 
anima  secundum  operationem  suam  perficitur  in  relinquendo  corpus  et  cor- 
porea, substantia  sua  in  esse  suo  non  deficiet  per  hoc,  quod  a corpore  se- 
paratur. 

Item:  proprium  perfectivum  hominis  secundum  animam  est  aliquid  in* 
corruptibile;  propria  enim  operatio  hominis,  in  quantum  hujusmodi,  est  in- 
telligere;  per  hanc  enim  differt  a brutis  et  plantis  et  inanimatis;  intelligere 
enim  est  universalium  et  incorruptibilium,  in  quantum  hujusmodi.  Perfectiones, 
autem  oportet  esse  perfectibilibus  proportionatas.  Ergo  anima  humana  est 
incorruptibilis. 

Amplius:  impossibile  est  appetitum  naturalem  esse  frustra.  Sed  homo, 
naturaliter  appetit  perpetuo  manere;  quod  patet  ex  hoc,  quod  esse  est  quod 
ab  omnibus  appetitur;  homo  autem  per  intellectum  apprehendit  esse,  non 
solum  ut  nunc,  sicut  bruta  animalia,  sed  simpliciter.  Consequitur  ergo  homo 
perpetuitatem  secundum  animam,  qua  esse  simpliciter  et  secundum  omne 
tempus  apprehendit. 

Item : unumquodque  quod  recipitur  in  aliquo,  recipitur  in  eo  secundum 
modum  ejus  in  quo  est.  Formae  autem  rerum  recipiuntur  in  intellectu  pos- 
sibili prout  sunt  intelligibiles  actu;  sunt  autem  intelligibiles  actu  prout  sunt 
immateriales  et  universales,  et  per  consequens  incorruptibiles.  Ergo  intel- 
lectus possibilis  est  incorruptibilis.  Sed,  sicut  probatum  est  supra  (c.  59.  et  61.), 
intellectus  possibilis  est  aliquid  animae  humanae.  Est  igitur  anima  humana 
incorruptibilis. 

Adhuc:  esse  intelligibile  est  permanentius  quam  esse  sensibile.  Sed  id 
quod  se  habet  in  rebus  sensibilibus  per  modum  proprium  primi  recipientis 
est  incorruptibile  secundum  suam  substantiam,  scilicet  materia  prima.  Multo 
igitur  fortius  intellectus  possibilis,  qui  est  receptivus  formarum  intelligi- 
bilium.  Ergo  et  anima  humana,  cujus  intellectus  possibilis  est  pars,  est  in- 
corruptibilis. 

Amplius : faciens  est  honorabilius  facto,  ut  etiam  Aristoteles  dicit  (tertio 
De  anima,  t.  c.  19.).  Sed  intellectus  agens  facit  actu  intelligibilia,  ut  ex  prae- 
missis patet.  Quum  igitur  intelligibilia  actu,  in  quantum  hujusmodi,  sint  in- 
corruptibilia, multo  fortius  intellectus  agens  erit  incorruptibilis.  Ergo  et  anima 
humana,  cujus  lumen  est  intellectus  agens,  ut  ex  praemissis  patet. 

Item  : nulla  forma  corrumpitur  nisi  vel  actione  contrarii,  vel  per  cor- 
ruptionem sui  subjecti,  vel  per  defectum  suae  causae:  per  actionem  quidem 
contrarii,  sicut  calor  destruitur  per  actionem  frigidi ; per  corruptionem  autem 
sui  subjecti,  sicut,  destructo  oculo,  destruitur  vis  visiva;  per  defectum  autem 
causae,  sicut  lumen  aeris  deticit,  deficiente  solis  praesentia,  quae  erat  ipsius 
causa.  Sed  anima  humana  non  potest  corrumpi  per  actionem  contrarii ; non 
est  enim  ei  aliquid  contrarium,  quum  per  intellectum  possibilem  ipsa  sit  co- 
gnoscitiva  et  receptiva  omnium  contrariorum.  Similiter  autem  neque  per 
corruptionem  sui  subjecti:  ostensum  est  enim  supra  (c.  68.)  quod  anima 
humana  est  forma  non  dependens  a corpore  secundum  suum  esse.  Similiter 
autem  neque  per  deficientiam  suae  causae,  quia  non  potest  habere  aliquam 
causam  nisi  aeternam,  ut  infra  ostendetur.  Nullo  igitur  modo  anima  humana 
corrumpi  potest. 

Adhuc  : si  anima  humana  corrumpitur  per  corruptionem  corporis,  oportet 
quod  ejus  esse  debilitetur  per  debilitatem  corporis.  Si  autem  aliqua  virtus 
animae  debilitetur,  debilitato  corpore,  hoc  non  est  nisi  per  accidens,  in  quan- 
tum scilicet  virtus  animae  indiget  organo  corporali,  sicut  visus  debilitatur, 
debilitato  organo,  per  accidens  tamen;  quod  ex  hoc  patet:  Si  enim  ipsi  vir- 
tuti per  se  accideret  aliqua  debilitas,  nunquam  restauraretur,  organo  repa- 
rato; videmus  autem  quod,  quantumcumque  vis  visiva  videatur  debilitata,  si 
organum  reparetur,  vis  visiva  restauratur;  unde  dicit  Aristoteles  in  primo  De 
anima  (t.  c.  65.)  quod,  si  senex  accipiat  oculum  juvenis,  videbit  utique  sicut 
juvenis.  Quum  igitur  intellectus  sit  virtus  animae,  quae  non  indiget  organo, 
ut  ex  praemissis  (c.  68.  et  69.)  patet,  ipse  non  debilitatur  neque  per  se,  neque 
per  accidens  per  senium  vel  per  aliquam  aliam  debilitatem  corporis;  si  autem 
in  operatione  intellectus  accidit  fatigatio  aut  impedimentum  propter  infirmi- 
tatem corporis,  hoc  non  est  propter  -debilitatem  ipsius  intellectus,  sed  propter 
debilitatem  virium,  quibus  intellectus  indiget,  scilicet  imaginationis,  memo- 
rativae  et  cogitativae  virtutum.  Patet  igitur  quod  intellectus  humanus  est  in- 
corruptibilis; ergo  et  anima  humana,  quae  est  intellectiva  quaedam  substantia. 
Hoc  etiam  apparet  per  auctoritatem  Aristotelis;  dicit  enim  in  primo  De  anima 
(t.  c.  65.)  quod  « intellectus  videtur  quaedam  substantia  esse,  et  non  cor- 

■rumpi  » ; quod  autem  hoc  non  possit  intelligi  de  aliqua  substantia  separata 
quae  sit  intellectus  possibilis  vel  agens,  ex  praemissis  haberi  potest. 

Praeterea:  apparet  ex  ipsis  verbis  Aristotelis,  decimo  primo  Metaphys. 
(t.  c.  16.),  ubi  dicit,  contra  Platonem  loquens,  quod  causae  moventes  praeexsi- 
stunt, causae  vero  formales  sunt  simul  cum  his  quorum  sunt  causae;  « quando 
enim  sanatur  homo,  tunc  sanitas  est  »,  et  non  prius;  contra  hoc  quod  Plato 
posuit  formas  rerum  praeexsistere  rebus.  Et  his  dictis  postmodum  subdit 
(t.  c.  17.):  « Si  autem  posterius  aliquid  manet  perscrutandum  est;  in  qui- 
busdam enim  nihil  prohibet  ut,  si  est  anima  tale,  non  omnis,  sed  intellectus  ». 
Ex  quo  patet,  quum  loquatur  de  formis,  quod  vult  intellectum,  qui  est  forma 
hominis,  post  materiam  remanere,  scilicet  post  corpus.  Patet  autem  ex  prae- 
missis verbis  Aristotelis  quod,  licet  ponat  animam  esse  formam,  non  tamen 
ponit  eam  non  subsistentem,  et  per  consequens  corruptibilem,  sicut  Gregorius 
Nyssenus  (secundo  De  philos.  c.  5.  et  6.)  ei  imponit;  nam  a generalitate 
aliarum  formarum  animam  intellectivam  excludit,  dicens  eam  post  corpus 
remanere  et  substantiam  quamdam  esse. 

Praemissis  autem  sententia  catholicae  fidei  concordat;  dicitur  enim  (De 
accies,  dogmat.  c.  16.):  « Solum  hominem  credimus  habere  animam  substan- 
tivam, quae  exuta  corpore  vivit,  et  sensus  suos  atque  ingenia  vivaciter  tenet. 
Neque  cum  corpore  moritur,  sicut  Arabs  asserit,  neque  post  modicum  in- 
tervallum, sicut  Zenon  dicit,  quia  substantialiter  vivit  ». 

Per  hoc  autem  excluditur  error  impiorum,  ex  quorum  persona  dicitur 
(Sap.  II.  2.):  Ex  nihilo  nati  sumus,  et  post  hoc  erimus  tanquam  non  fuerimus,  et 
ex  quorum  persona  dicit  Salomon  (Eccli.  III.  19.):  Unus  interitus  est  hominis 
et  jumentorum,  et  aequa  utriusque  conditio;  sicut  moritur  homo,  sic  et  illa  mo- 
riuntur; similiter  spirant  omnia  et  nihil  habet  homo  jumento  amplius;  quod  enim 
non  ex  persona  sua,  sed  impiorum  dicat,  patet  per  hoc  quod  in  fine  libri, 
quasi  determinando,  subj  ungit  (Eccli.  XII.  7.):  Donec  revertatur  pulvis  in  terram 
suam  unde  erat,  et  spiritus  redeat  ad  Deum  qui  dedit  illum.  Infinitae  etiam  sunt 
auctoritates  sacrae  Scripturae,  quae  immortalitatem  animae  protestantur. 

CAPUT  LXXX. 

RATIONES  PROBARE  VOLENTIUM  ANIMAM  HUMANAM  CORRUMPI, 
CORRUPTO  CORPORE. 

Videtur  autem  quibusdam  rationibus  posse  probari  animas  humanas  non 
posse  remanere  post  corpus. 

Si  enim  animae  humanae  multiplicantur  secundum  multiplicationem  cor- 
porum, ut  $upra  (c.  75.)  ostensum  est,  destructis  ergo  corporibus,  non  pos- 
sunt animae  in  sua  multitudine  remanere.  Unde  oportet  alterum  duorum 
sequi:  aut  quod  totaliter  anima  humana  esse  desinat;  aut  quod  remaneat 
una  tantum,  quod  videtur  esse  secundum  opinionem  eorum  qui  ponunt  in- 
corruptibile solum  id  quod  est  unum  in  omnibus  hominibus,  sive  hoc  sit 
intellectus  agens  tantum,  ut  Alexander  dicit,  sive  cum  agente  etiam  possi- 
bilis, ut  dicit  Averroes  (tertio  De  anima,  Com.  5.). 

Amplius:  ratio  formalis  est  causa  diversitatis  secundum  speciem.  Sed,  si 
remanent  multae  animae  post  corporum  corruptionem,  oportet  eas  esse  di- 
versas; sicut  enim  idem  est  quod  est  unum  secundum  substantiam,  ita  diversa 
sunt  quae  sunt  multa  secundum  substantiam.  Non  potest  autem  esse,  in  ani- 

16 


S.  Ihumai  Summa  contra  Gentiles. 


LIBER  II.  CAP.  LXXX. 


242 

mabus  remanentibus  post  corpus,  diversitas  nisi  formalis;  non  enim  sunt 
compositae  ex  materia  et  forma,  ut  supra  (c.  50.)  probatum  est  de  omni 
substantia  intellectuali.  Relinquitur  igitur  quod  sunt  diversae  secundum  spe- 
cietoi.  Non  autem  per  corruptionem  corporis  mutantur  animae  ad  aliam  spe- 
ciem, quia  omne  quod  mutatur  de  specie  in  speciem,  corrumpitur.  Relin- 
quitur ergo  quod,  antequam  essent  a corporibus  separatae,  erant  secundum 
speciem  diversae.  Composita  autem  sortiuntur  speciem  secundum  formam. 
Ergo  et  individua  hominum  erant  secundum  speciem  diversa,  quod  est  in- 
conveniens. Ergo  impossibile  videtur  quod  animae  humanae  multae  rema- 
neant post-corpora. 

Adhuc : videtur  omnino  esse  impossibile,  secundum  ponentes  aeternita- 
tem mundi,  ponere  quod  animae  humanae  in  sua  multitudine  remaneant  post 
mortem  corporis.  Si  enim  mundus  est  ab  aeterno,  motus  fuit  ab  aeterno; 
ergo  et  generatio  est  aeterna.  Sed  si  generatio  est  aeterna,  infiniti  homines 
mortui  sunt  ante  nos.  Si  ergo  animae  mortuorum  remanent  post  mortem  in 
sua  multitudine,  oportet  dicere  animas  infinitas  esse  nunc  in  actu  hominum 
prius  mortuorum.  Hoc  autem  est  impossibile ; nam  infinitum  actu  non  potest 
esse  in  natura.  Relinquitur  igitur,  si  mundus  est  aeternus,  quod  animae  non 
remaneant  multae  post  mortem. 

Item : quod  advenit  alicui  et  discedit  ab  eo  praeter  sui  corruptionem* 
advenit  ei  accidentali  ter;  haec  enim  est  diffinitio  accidentis.  Si  ergo  anima 
humana  non  corrumpitur,  corpore  abscedente,  sequetur  quod  anima  humana, 
accidentaliter  corpori  uniatur.  Ergo  homo  est  ens  per  accidens,  qui  est  com- 
positus ex  animaret  corpore.  Et  sequetur  ulterius  quod  non  sit  aliqua  species, 
humana;  non  enim  ex  his  quae  conjunguntur  per  accidens  fit  species  una;  nam 
homo  albus  non  est  aliqua  species. 

Amplius:  impossibile  est  aliquam  substantiam  esse,  cujus  non  sit  aliqua 
operatio.  Sed  omnis  operatio  animae  finitur  cum  corpore ; quod  quidem  patet 
per  inductionem:  nam  virtutes  animae  nutritivae  operantur  per  qualitates, 
corporeas  et  per  instrumentum  corporeum,  et  in  ipsum  corpus,  quod  perfi- 
citur per  animam,  quod  nutritur  et  augetur,  et  ex  quo  deciditur  semen  ad. 
generationem.  Operationes  etiam  omnes  potentiarum  quae  pertinent  ad  ani- 
mam sensitivam,  complentur  per  organa  corporalia;  et  quaedam  earum  com- 
plentur cum  aliqua  transmutatione  corporali,  sicut  quae  dicuntur  animae 
passiones,  ut  amor,  gaudium  et  hujusmodi.  Intelligere  autem,  etsi  non  sit 
operatio  per  aliquod  organum  corporalem  exercita,  tamen  objecta  ejus  sunt 
phantasmata,  quae  ita  se  habent  ad  ipsam,  ut  colores  ad  visum;  unde,  sicut 
visus  non  potest  videre  sine  coloribus,  ita  anima  intellectiva  non  potest  in- 
telligere sine  phantasmatibus.  Indiget  etiam  anima,  ad  intelligendum,  virtu- 
tibus praeparantibus  phantasmata,  ad  hoc  quod  fiant  intelligibilia  actu,  scilicet 
virtute  cogitativa  et  memorativa,  de  quibus  constat  quod,  quum  sint  actus 
quorumdam  organorum  corporis  per  quae  operantur,  non  possunt  remanere 
post  corpus.  Unde  et  Aristoteles  dicit  (tertio  De  anima,  t.  c.  30.)  quod. 
« nequaquam  sine  phantasmate  intelligit  anima  »,  et  <^uod  « nihil  intelligit 
sine  intellectu  passivo  »,  quem  vocat  virtutem  cogitativam,  quae  est  corru- 
ptibilis; et  propter  hoc  dicit  in  primo  De  anima  (t.  c.  65.)  quod  « intelligere 
hominis  corrumpitur,  quodam  interius  corrupto  »,  scilicet  phantasmate  vel 
passivo  intellectu;  et  in  tertio  De  anima  (t.  c.  20.)  dicitur  quod  « non  re- 
miniscimur post  mortem  eorum  quae  scivimus  in  vita  ». 

Sic  igitur  patet  quod  nulla  operatio  animae  potest  remanere  post  mortem; 

neque  igitur  substantia  ejus  manet,  quum  nulla  substantia  possit  esse  absque 
operatione.. 


CAPUT  LXXXI. 

SOLUTIO  PRAECEDENTIUM  RATIONUM. 

Has  autem  rationes,  quia  falsum  concludunt,  ut  ex  praemissis  (c.  79.) 
ostensum  est,  tentandum  est  solvere. 

Ac  primo  sciendum  est,  quod  quaecumque  oportet  esse  invicem  coaptata 
et  proportionata,  simul  recipiunt  multitudinem  vel  unitatem,  unumquodque 
ex  sua  causa.  Si  igitur  esse  unius  dependeat  ab  altero,  unitas  vel  multipli- 
catio ejus  etiam  ex  illo  dependet ; alioquin,  ex  alia  causa  extrinseca.  Formam 
igitur  et  materiam  semper  oportet  esse  ad  invicem  proportionata  et  quasi 
naturaliter  coaptata,  quia  proprius  actus  in  propria  materia  fit;  unde  semper 
oportet  quod  materia  et  forma  consequantur  se  invicem  in  multitudine  et 
unitate.  Si  igitur  esse  formae  dependet  a materia,  multiplicatio  ipsius  a ma- 
teria dependet  et  similiter  unitas;  si  autem  non,  erit  quidem  necessarium 
multiplicari  formam  secundum  multiplicationem  materiae,  id  est  simul  cum 
materia,  et  proportionem  ipsius;  non  autem  ita  quod  dependeat  unitas  vel 
multitudo  ipsius  formae  a materia.  Ostensum  est  autem  (c.  68.)  quod  anima 
humana  est  forma  secundum  suum  esse  a materia  non  dependens.  Unde 
sequitur  quod  multiplicantur  quidem  animae  secundum  quod  multiplicantur 
corpora;  non  tamen  multiplicatio  corporum  erit  causa  multiplicationis  ani- 
marum. Et  ideo  non  oportet  quod,  destructis  corporibus,  cesset  pluralitas 
animarum,  ut  prima  ratio  concludebat. 

Ex  quo  etiam  de  facili  patet  responsio  ad  secundam  rationem.  Non  enim 
quaelibet  formarum  diversitas  facit  diversitatem  secundum  speciem,  sed  soinm 
illa  quae  est  secundum  principia  formalia  vel  secundum  diversam  rationem 
formae;  constat  enim  quod  alia  est  essentia  formae  hujus  ignis  et  illius,  nec 
tamen  est  alius  ignis  neque  alia  forma  secundum  speciem.  Multitudo  igitur 
animarum  a corporibus  separatarum  consequitur  quidem  diversitatem  for- 
marum secundum  substantiam,  quia  alia  est  substantia  hujus  animae  et  illius; 
non  tamen  ista  diversitas  procedit  ex  diversitate  principiorum  essentialium 
ipsius  animae,  nec  est  secundum  diversam  rationem  ipsius  animae,  sed  est 
secundum  diversam  commensurationem  animarum  ad  corpora;  haec  enim 
anima  est  commensurata  huic  corpori  et  non  illi,  illa  autem  alii,  et  sic  de 
omnibus.  Hujusmodi  autem  commensurationes  remanent  in  animabus,  etiam 
pereuntibus  corporibus,  sicut  et  ipsae  earum  substantiae  manent,  quasi  a cor- 
poribus secundum  esse  non  dependentes.  Sunt  enim  animae  secundum  sub- 
stantias suas  formae  corporum  ; alias  accidentaliter  corpori  unirentur,  et  sic 
ex  anima  et  corpore  non  fieret  unum  per  se,  sed  unum  per  accidens.  In  quan- 
tum autem  formae  sunt,  oportet  eas  esse  corporibus  commensuratas.  Unde 
patet  quod  ipsae  diversae  commensurationes  manent  in  animabus  separatis, 
et  per  consequens  pluralitas. 

Occasione  autem  tertiae  rationis  inductae,  aliqui,  aeternitatem  mundi 
ponentes,  in  diversas  opiniones  extraneas  inciderunt.  Quidam  enim  conclu- 
sionem simpliciter  concesserunt,  dicentes  animas  humanas  cum  corporibus 
penitus  interire.  Alii  vero  (Alex,  et  Averr.  ut  supra  c.  38.)  dixerunt  quod 
de  omnibus  animabus  remanet-  aliquid  unum  separatum,  quod  est  omnibus 

commune,  scilicet  intellectus  agens  secundum  quosdam,  vel  cum  eo  intel- 
lectus possibilis  secundum  alios.  Alii  autem  posuerunt  animas  in  sua  multi- 
tudine post  corpora  remanere;  sed,  ne  cogerentur  animarum  ponere  infi- 
nitatem, dixerunt  animas  easdem  diversis  corporibus  uniri  post  determinatum 
tempus;  et  haec  fuit  Platonicorum  opinio,  de  qua  infra  (c.  83.)  agetur’  Qui- 
dam vero,  omnia  praedicta  vitantes,  dixerunt  non  esse  inconveniens  animas 
separatas  actu  exsistere  infinitas ; esse  enim  infinitum  actu,  in  his  quae  non 
habent  ad  invicem  ordinem,  est  esse  infinitum  per  accidens;  quod  ponere 
non  reputant  inconveniens;  et  est  positio  Avicennae  et  Algazelis.  Quid  autem 
horum  Aristoteles  senserit,  ab  eo  expresse  non  invenitur,  quum  tamen  expresse 
mundi  aeternitatem  ponat.  Ultima  tamen  praedictarum  opinionum  principiis 
ab  eo  positis  non  repugnat;  nam  probat  in  tertio  Physic.  (t.  c.  40.  et  infra), 
et  in  primo  De  coelo  et  mundo  (t.  c.  48.  et  infra),  infinitum  non  esse  actu 
in  corporibus  naturalibus,  non  autem  in  substantiis  immaterialibus.  Certum 
tamen  est  circa  hoc  nullam  difficultatem  pati  catholicae  fidei  professores, 
qui  aeternitatem  mundi  non  ponunt. 

Non  est  etiam  necessarium  quod,  si  anima  manet,  corpore  destructo, 
fuerit  ei  accidentaliter  unita,  ut  quarta  ratio  concludebat.  Accidens  enim 
describitur  quod  potest  adesse  vel  abesse  praeter  corruptionem  subjecti  com- 
positi ex  materia  et  forma ; si  autem  referatur  ad  principia  compositi  subjecti, 
verum  non  invenitur.  Constat  enim  materiam  primam  ingenitam  et  incor- 
ruptibilem esse,  ut  probat  Aristoteles  in  primo  Physic.  (t.  c.  82.) ; unde,  re- 
cedente forma,  manet  in  sua  essentia;  non  tamen  forma  accidentaliter  ei 
uniebatur,  sed  essentialiter;  uniebatur  enim  ei  secundum  esse  unum.  Simi- 
liter autem  anima  unitur  corpori  secundum  esse  unum,  ut  supra  (c.  68.) 
ostensum  est.  Unde,  licet  maneat  post  corpus,  substantialiter  tamen  ei 
unitur,  non  accidentaliter.  Quod  autem  materia  prima  remaneat  actu  post 
formam,  non  est  nisi  secundum  actum  alterius  formae;  anima  autem  humana 
manet  in  actu  eodem;  et  ex  hoc  contingit  quod  anima  humana  est  forma 
et  actus,  materia  autem  prima  potentia  ens. 

Quod  autem  quinta  ratio  proponebat,  nullam  operationem  posse  rema- 
nere in  anima,  si  a corpore  separetur,  dicimus  esse  falsum.  Manent  enim 
operationes  illae  quae  per  organa  non  exercentur;  hujusmodi  autem  sunt 
intelligere  et  velle.  Quae  autem  per  organa  corporea  exercentur,  sicut  sunt 
operationes  animae  nutritivae  et  sensitivae,  hae  non  manent. 

Sciendum  tamen  est  quod  alio  modo  intelligit  anima,  separata  a corpore 
et  corpori  unita,  sicut  et  alio  modo  est;  unumquodque  enim  secundum  hoc 
agit  secundum  quod  est.  Esse  quidem  animae  humanae,  dum  est  corpori 
unita,  etsi  sit  absolutum,  a corpore  non  dependens,  tamen  instrumentum  quod- 
dam ipsius  et  subjectum  ipsum  recipiens  est  corpus;  unde  et  consequenter 
operatio  propria  ejus,  quae  est  intelligere,  etsi  non  dependeat  a corpore  quasi 
per  organum  corporale  exercita,  habet  tamen  objectum  in  corpore,  scilicet 
phantasma;  unde,  quamdiu  est  anima  in  corpore,  non  potest  intelligere  sine 
phantasmate,  nec  etiam  reminisci  nisi  per  virtutem  cogitativam  et  memo- 
rativam,  per  quam  phantasmata  praeparantur,  ut  ex  dictis  (c.  73.)  patet;  et 
propter  hoc,  intelligere  (quantum  ad  hunc  modum)  et  similiter  reminisci 
destruitur,  corpore  destructo.  Esse  vero  animae  separatae  est  ipsi  soli  absque 
corpore;  unde  nec  ejus  operatio,  quae  est  intelligere,  explebitur  per  respe- 
ctum ad  aliqua  objecta  in  corporeis  organis  exsistentia,  quae  sunt  phanta- 
smata; sed  intelliget  per  seipsam,  per  modum  substantiarum  quae  sunt  to* 

taliter  secundum  esse  a corporibus  separatae,  de  quibus  infra  (c.  91.  usque 
in  fine)  agetur,  a quibus  etiam,  tamquam  a superioribus,  uberius  influentiam 
recipere  poterit  ad  perfectius  intelligendum. 

Cujus  signum  etiam  in  viventibus  apparet.  Nam  anima,  quando  impeditur 
ab  occupatione  circa  corpus  proprium,  redditur  debilior  ad  intelligendum 
aliqua  altiora;  unde  et  virtus  temperantiae,  quae  a corporeis  delectationibus; 
retrahit  animam,  praecipue  facit  homines  ad  intelligendum  aptos;  homines 
etiam  dormientes,  quando  corporeis  sensibus  non  utuntur  nec  est  aliqua  per- 
turbatio humorum  aut  fumositatum  impediens,  percipiunt  de  futuris,  ex  su- 
periorum impressione,  aliqua  quae  modum  ratiocinationis  humanae  exce- 
dunt; et  hoc  multo  magis  accidit  in  syncopizantibus  et  ecstasim  passis,  quanto 
magis  fit  retractio  a corporeis  sensibus.  Nec  immerito  hoc  accidit,  quia, 
quum  anima  humana,  ut  supra  (c.  68.)  ostensum  est,  sit  in  confinio  corpo- 
rum et  incorporearum  substantiarum,  quasi  in  horizonte  exsistens  aeternitatis 
et  temporis,  recedens  ab  infimo  appropinquat  ad  summum ; unde,  et  quando 
totaliter  erit  a corpore  separata,  perfecte  assimilabitur  substantiis  separatis 
quantum  ad  modum  intelligendi,  et  uberius  influentiam  earum  recipiet. 

Sic  igitur,  etsi  intelligere  nostrum  secundum  modum  praesentis  vitae, 
corrupto  corpore,  corrumpatur,  succedet  tamen  alius  modus  intelligendi  al- 
tior.  Reminisci  autem,  quum  sit  actus  per  corporeum  organum  exercitus,  ut 
Aristoteles  in  libro  De  memoria  et  reminiscentia  (c.  2.)  probat,  non  poterit 
post  corpus  in  anima  remanere;  nisi  reminisci  aequivoce  sumatur  pro  in- 
telligentia  eorum  quae  quis  prius  novit,  quam  oportet  animae  separatae  adesse 
etiam  eorum  quae  novit  in  vita,  quum  species  intelligibiles  in  intellectu  pos- 
sibili indelebiliter  recipiantur,  ut  dictum  est  supra  (c.  74.).  Circa  alias  vera 
animae  operationes,  sicut  est  amare,  gaudere  et  alia  hujusmodi,  est  aequi- 
vocatio  cavenda;  nam  quandoque  sumuntur  ut  sunt  animae  passiones,  et  sic 
sunt  actus  sensibilis  appetitus  secundum  concupiscibilem  vel  irascibilem  cum 
aliqua  permutatione  corporali,  et  sic  in  anima  manere  non  possunt  post 
mortem,  ut  Aristoteles  probat  in  primo  De  anima  (t.  c.  66.) ; sumuntur  au- 
tem quandoque  pro  simplici  actu  voluntatis,  qui  est  absque  passione;  unde 
Aristoteles  in  septimo  Ethic.  (c.  ult.)  dicit  quod  Deus  una  simplici  opera- 
tione gaudet,  et  in  decimo  (c.  8.)  quod  in  contemplatione  sapientiae  est  de- 
lectatio admirabilis,  et  in  octavo  (c.  5.)  amorem  amicitiae  ab  amatione,  quae 
est  passio,  distinguit;  quum  vero  voluntas  sit  potentia  non  utens  organo,  sicut 
nec  intellectus,  palam  est  hujusmodi,  secundum  quod  sunt  actus  voluntatis, 
in  anima  separata  remanere. 

Sic  igitur  ex  praedictis  rationibus  concludi  non  potest  animam  hominis 
esse  mortalem. 


CAPUT  LXXXII. 

QUOD  ANIMAE  BRUTORUM  ANIMALIUM  NON  SUNT  IMMORTALES. 

Ex  his  autem  quae  dicta  sunt,  evidenter  ostenditur  brutorum  animas  non 
esse  immortales. 

Jam  enim  ostensum  est  (c.  57.  et  68.)  quod  nulla  operatio  sensitivae  partis 
esse  sine  corpore  potest.  In  animabus  autem  brutorum  non  est  invenire  ali- 
quam operationem  superiorem  operatioftibus  sensitivae  partis;  non  enim  in- 
telligunt  neque  ratiocinantur;  quod  ex  hoc  apparet,  quia  omnia  animalia 

ejusdem  speciei  similiter  operantur,  quasi  a natura  motae  et  non  ex  arte 
operantes;  omnis  enim  hirundo  similiter  facit  nidum,  et  omnis  aranea  simi- 
liter telam.  Nulla  igitur  operatio  est  animae  brutorum  quae  possit  sine  cor- 
pore esse.  Quum  igitur  omnis  substantia  aliquam  operationem  habeat,  non 
poterit  anima  bruti  absque  corpore  esse;  ergo,  pereunte  corpore,  perit. 

Item:  omnis  forma  separata  a materia  est  intellecta  in  actu;  sic  enim 
intellectus  agens  facit  species  intelligibiles  actu,  in  quantum  abstrahit  eas, 
ut  ex  supradictis  (c.  77.)  patet.  Sed  si  anima  bruti  manet,  corrupto  corpore, 
erit  forma  a materia  separata.  Ergo  erit  forma  intellecta  in  actu.  Sed  in  se- 
paratis a materia  idem  est  intelligens  et  intellectum,  ut  Aristoteles  dicit  in 
tertio  De  anima  (t.  c.  16.).  Ergo  anima  bruti,  si  post  corpus  manet,  erit  in- 
tellectualis; quod  est  impossibile. 

Adhuc:  in  qualibet  re,  quae  potest  pertingere  ad  aliquam  perfectionem, 
invenitur  naturalis  appetitus  illius  perfectionis ; bonum  enim  est  quod  omnia 
appetunt,  ita  tamen  quod  unumquodque  proprium  bonum.  In  brutis  autem 
non  invenitur  aliquis  appetitus  ad  esse  perpetuum,  nisi  ut  perpetuentur  se- 
cundum speciem,  in  quantum  in  eis  invenitur  appetitus  generationis  per  quam 
species  perpetuatur;  quod  quidem  invenitur  et  in  plantis  et  in  rebus  inani- 
matis, non  autem  quantum  ad  proprium  appetitum  animalis  in  quantum  est 
animal,  qui  est  appetitus  apprehensionem  consequens;  nam,  quum  anima  sen- 
sitiva non  apprehendat  nisi  hic  et  nunc,  impossibile  est  quod  apprehendat 
esse  perpetuum,  neque  ergo  appetit  appetitu  animali.  Non  est  igitur  anima 
bruti  capax  perpetui  esse. 

Amplius : quum  delectationes  operationes  perficiant,  ut  patet  per  Aristo- 
telem in  decimo  Ethic.  (c.  5.),  ad  hoc  ordinatur  operatio  cujuslibet  rei  sicut 
in  finem,  in  quo  sua  delectatio  figitur.  Delectationes  autem  brutorum  ani- 
malium omnes  referuntur  ad  conservantiam  corporis ; non  enim  delectantur 
in  sonis,  odoribus  et  aspectibus,  nisi  secundum  quod  sunt  indicativa  ciborum 
vel  venereorum,  circa  quae  est  omnis  eorum  delectatio.  Tota  igitur  operatio 
eorum  versatur  ad  conservationem  esse  corporei  sicut  in  finem.  Non  igitur 
est  eis  aliquod  esse  absque  corpore. 

Huic  autem  sententiae  doctrina  catholicae  fidei  concordat;  dicitur  enim 
(Levit.  XVII.  11.)  de  animalibus  brutis:  Anima  enim  omnis  carnis  in  sanguine 
est,  quasi  dicat:  Ex  sanguinis  permanentia  esse  illius  dependet.  Et  in  libro 
De  ecclesiasticis  dogmatibus  (c.  16.  et  17.):  « Solum  hominem  dicimus  ha- 
bere animam  substantivam  (id  est  per  se  vitalem);  brutorum  vero  animas 
cum  corporibus  interire  ».  Aristoteles  etiam  dicit  in  secundo  De  anima  (t.  c.  22.) 
■quod  intellectiva  pars  animae  separatur  ab  aliis  sicut  incorruptibile  a corru- 
ptibili. 

Per  hoc  autem  excluditur  positio  Platonis  (tertio  De  legibus),  qui  posuit 
etiam  brutorum  animas  esse  immortales. 

Videtur  tamen  posse  probari  brutorum  animas  esse  immortales. 

Cujus  enim  est  aliqua  operatio  per  se  separatim,  et  ipsum  est  per  se 
subsistens.  Sed  animae  sensitivae  in  brutis  est  aliqua  operatio  per  se  sub- 
sistens, in  qua  non  communicat  corpus,  scilicet  se  movere;  natura  enim 
movens  componitur  ex  duobus,  quorum  unum  est  movens  et  alterum  est 
motum  ; unde,  quum  corpus  sit  motum,  relinquitur  quod  anima  sola  sit 
movens.  Ergo  est  per  se  subsistens.  Non  igitur  potest  per  accidens  cor- 
rumpi, corpore  corrupto;  illa  enim -solum  per  accidens  corrumpuntur  quae 
per  se  non  habent  esse;  per  se  autem  non  potest*  corrumpi,  quum  neque 

contrarium  habeat,  neque  sit  ex  contrariis  composita.  Relinquitur  igitur  quod 
sit  omnino  incorruptibilis. 

Adhuc  etiam  videbatur  redire  Platonis  ratio,  qua  probabat  omnem  ani- 
mam esse  immortalem,  quia  scilicet  anima  est  movens  seipsam.  Omne  autem 
movens  seipsuin  oportet  esse  immortale;  corpus  enim  non  moritur  nisi  ab- 
scedente eo  a quo  movebatur;  idem  autem  a seipso  non  potest  discedere, 
unde  sequitur  secundum  ipsum  quod  movens  seipsum  non  possit  mori.  Et 
sic  relinquebatur  quod  anima  omnis  motiva  esset  immortalis,  etiam  bruto- 
rum. Ideo  autem  hanc  rationem  in  idem  redire  diximus  cum  praemissa,  quia, 
quum,  secundum  Platonis  positionem  (decimo  De  legibus),  nihil  moveat  nisi 
motum,  id  quod  est  seipsum  movens  est  per  seipsum  motivum,  et  sic  habet 
aliquam  operationem  per  se.  Non  solum  autem  in  movendo,  sed  etiam  in 
sentiendo,  ponebat  Plato  (in  Tim.),  animam  sensitivam  propriam  opera- 
tionem habere;  dicebat  enim  quod  sentire  est  motus  quidam  ipsius  animae 
sentientis,  et  ipsa  sic  mota  movebat  corpus  ad  sentiendum ; unde,  diffiniens 
sensum,  dicebat  quod  est  motus  animae  per  corpus. 

Haec  autem  quae  dicta  sunt  patet  esse  falsa. 

Non  enim  sentire  est  movere,  sed  magis-  moveri ; nam  ex  potentia  sen- 
tiente fit  animal  actu  sentiens  per  sensibilia  a quibus  sensus  immutantur. 
Non  autem  potest  dici  similiter  sensum  pati  a sensibili  sicut  patitur  intel- 
lectus ab  intelligibili,  ut  sic  sentire  possit  esse  operatio  animae  absque  cor- 
poreo instrumento,  sicut  est  intelligere;  nam  intellectus  apprehendit  res  in 
-abstractione  a materia  et  materialibus  conditionibus,  quae  sunt  individua- 
tionis  principia,  non  autem  sensus;  quod  exinde  apparet  quia  sensus  est  par- 
ticularium, intellectus  vero  universalium.  Unde  patet  quod  sensus  patiuntur 
a rebus  secundum  quod  sunt  in  materia,  non  autem  intellectus,  sed  secun- 
dum quod  sunt  abstractae.  Passio  igitur  intellectus  est  absque  materia  cor- 
porali, non  autem  passio  sensus. 

Adhuc : diversi  sensus  sunt  perceptivi  diversorum  sensibilium,  sicut  visus 
colorum,  auditus  sonorum.  Haec  autem  diversitas  manifeste  ex  dispositione 
organorum  diversa  contingit;  nam  organum  visus  oportet  esse  in  potentia 
ad  omnes  colores,  organum  auditus  ad  omnes  sonos.  Si  autem  haec  rece- 
ptio fieret  absque  organo  corporali,  eadem  potentia  esset  omnium  sensibi- 
lium susceptiva;  nam  virtus  immaterialis  se  habet  aequaliter,  quantum  de  se 
est,  ad  omnes  hujusmodi  qualitates;  unde  intellectus,  qui  non  utitur  organo 
corporali,  omnia  sensibilia  cognoscit.  Sentire  igitur  non  fit  absque  organo 
corporeo. 

Praeterea:  sensus  corrumpitur  ab  excellentia  sensibilium,  non  autem  in- 
tellectus; quia  qui  intelligit  altiora  intelligibilium  non  minus  poterit  alia 
speculari,  sed  magis.  Alterius  igitur  generis  est  passio  sensus  a sensibili,  et 
intellectus  ab  intelligibili;  intellectus  quidem  passio  fit  absque  organo  cor- 
porali ; passio  vero  sensus  cum  organo  corporali,  cujus  harmonia  solvitur 
per  sensibilium  excellentiam. 

Quod  autem  Plato  dixit  (decimo  De  legibus),  animam  esse  moventem 
seipsam,  certum  esse  videtur  ex  hoc  quod  erga  corpora  apparet.  Nullum 
enim  corpus  videtur  movere,  nisi  sit  motum;  unde  Plato  ponebat  omne 
movens  moveri;  et,  quia  non  itur  in  infinitum  ut  unumquodque  motum  ab 
alio  moveatur,  ponebat  primum  movens  in  unoquoque  ordine  movere  se- 
ipsum. Et  ex  hoc  sequebatur  animam,  quae  est  primum  movens  in  motibus 
animalium,  esse  aliquid  movens  seiomm. 

Hoc  autem  patet  esse  falsum  dupliciter.  Primo  quidem,  quia  probatum 
est  (Lib.  I.  c.  13.)  quod  omne  quod  movetur  per  se,  est  corpus;  unde  quum 
anima  non  sit  corpus,  impossibile  est  ipsam  moveri  nisi  per  accidens.  Se- 
cundo, quia,  quum  movens  in  quantum  hujusmodi  sit  actu,  motum  autem 
in  quantum  hujusmodi  sit  in  potentia,  nihil  autem  potest  esse  secundum 
idem  actu  et  potentia,  impossibile  erit  quod  idem  secundum  idem  sit  mo- 
vens et  motum  ; sed  oportet,  si  aliquid  dicitur  seipsum  movens,  quod  una 
pars  ejus  sit  movens  et  alia  pars  sit  mota;  et  hoc  modo  dicitur  animal  mo- 
vere seipsum,  quia  anima  est  movens  et  corpus  est  motum.  Sed  quia  Plato 
animam  non  ponebat  esse  corpus,  licet  uteretur  nomine  motus,  qui  proprie 
corporum  est,  non  tamen  hoc  de  motu  proprie  dicto  intelligebat,  sed  acci- 
piebat motum  communius  pro  qualibet  operatione,  prout  etiam  Aristoteles 
dicit  in  tertio  De  anima  (t.  c.  28.),  quod  sentire  et  intelligere  sunt  motus  qui- 
dam; sic  autem  motus  non  est  actus  exsistentis  in  potentia,  sed  actus  per- 
fecti. Unde  quum  dicebat  animam  movere  seipsam,  intendebat  per  hoc  dicere 
quod  ipsa  operatur  absque  adminiculo  corporis,  e contrario  ei  quod  accidit 
in  aliis  formis,  quae  non  agunt  absque  materia;  non  enim  calor  calefacit  se- 
paratim,  sed  calidum;  ex  quo  volebat  concludere  omnem  animam  motivam 
esse  immortalem ; nam  quod  per  se  habet  operationem,  et  per  se  exsisten- 
tiam habere  potest. 

Sed  jam  ostensum  est  quod  operatio  animae  brutalis,  quae  est  sentire,, 
non  potest  esse  sine  corpore.  Multo  autem  magis  hoc  apparet  in  operatione 
ejus,  quod  est  appetere ; nam  omnia  quae  ad  appetitum  sensitivae  partis  per- 
tinent, manifeste  cum  transmutatione  aliqua  corporis  fiunt;  unde  et  pas- 
siones animae  dicuntur 

Ex  quibus  sequitur  quod  nec  ipsum  movere  sit  operatio  animae  sensi- 
tivae absque  organo.  Non  enim  movet  anima  brutalis  nisi  per  sensum  et  ap- 
petitum; nam  virtus  quae  dicitur  exsequens  motum  facit  membra  esse  obe- 
dientia  imperio  ^appetitus;  unde  magis  sunt  virtutes  perficientes  corpus  ad 
moveri,  quam  virtutes  moventes.  Sic  igitur  patet  quod  nulla  operati^  animae 
brutalis  potest  esse  absque  corpore;  ex  quo  de  necessitate  concludi  potest 
quod  anima  brutalis  cum  corpore  intereat. 

CAPUT  LXXXIII. 

QUOD  ANIMA  HUMANA  NON  INCIPIAT  CUM  CORPORE, 

SED  FUERIT  AB  AETERNO. 

Sed  quia  eaedem  res  inveniuntur  et  esse  incipere  et  finem  essendi  ha- 
bere, potest  alicui  videri  quod,  ex  quo  anima  humana  finem  essendi  non 
habet,  nec  principium  essendi  habuerit,  sed  fuerit  semper:  quod  quidem  vi- 
detur his  rationibus  posse  probari. 

Nam  id  quod  nunquam  esse  desinet  habet  virtutem  ut  sit  semper.  Quod 
autem  habet  virtutem  ut  sit  semper,  nunquam  de  eo  verum  est  dicere  non 
esse ; quia  quantum  se  extendit  virtus  essendi,  tantum  res  durat  in  esse.  Omne 
' autem  quod  incepit  esse,  est  aliquando  verum  dicere  non  esse.  Quod  igitur 
nunquam  desinet  esse,  nec  esse  aliquando  incipiet. 

Adhuc:  veritas  intelligibilium  sicut  est  incorruptibis,  ita,  quantum  est 
de  se,  est  etiam  aeterna;  est  enim  necessaria.  Omne  autem  necessarium  est 
aeternum,  quia  quod  necesse  est  esse,  impossibile  est  non  esse.  Ex  Incorru- 


LIBER  II.  CAP.  LXXXIII. 


249 

ptibilitate  autem  veritatis  intelligibilis,  ostenditur  anima  secundum  esse  incor 
ruptibilis.  Pari  ergo  ratione  ex  ejus  aeternitate  potest  probari  animae  ae- 
ternitas. 

Amplius:  illud  non  est  perfectum  cui  plurimae  suarum  partium  principa- 
lium desunt.  Patet  autem  principales  partes  universi  esse  intellectuales  sub- 
stantias, in  quarum  genere  ostensum  est  supra  (c.  68.)  esse  animas  humanas. 
Si  igitur  quotidie  de  novo  tot  animae  humanae  esse  incipiant  quot  homines 
nascuntur,  patet  quotidie  universo  plurimas  principalium  suarum  partium 
addi  et  plurimas  ei  deesse.  Sequitur  igitur  universum  esse  imperfectum ; quod 
est  impossibile. 

Adhuc:  etiam  quidam  argumentantur  ex  auctoritate  sacrae  Scripturae.  Di- 
citur enim  (Genes.  II.  2.)  quod  complevit  Deus  die  septimo  opus  suum  quod 
fecerat:  et  requievit  ab  universo  opere  quod  patrarat.  Hoc  autem  non  esset,  si 
quotidie  novas  animas  faceret.  Non  igitur  animae  humanae  esse  incipiunt, 
sed  a principio  mundi  fuerunt. 

Propter  has  autem  et  similes  rationes,  quidam,  aeternitatem  mundi  po- 
nentes, dixerunt  animam  humanam,  sicut  est  incorruptibilis,  ita  enim  et  ab 
aeterno  fuisse;  unde  qui  posuerunt  animas  humanas  in  sua  multitudine  esse 
immortales,  scilicet  Platonici,  posuerunt  easdem  ab  aeterno  fuisse,  et  nunc 
quidem  corporibus  uniri,  nunc  autem  a corporibus  absolvi,  ac  vicissitudine 
secundum  determinata  annorum  curricula  observata. 

Qui  vero  posuerunt  animas  humanas  esse  immortales  secundum  aliquid 
unum,  quod  ex  omnibus  hominibus  manet  post  mortem,  posuerunt  hoc  ipsum 
unum  ab  aeterno  fuisse,  sive  hoc  sit  intellectus  agens  tantum,  ut  posuit 
Alexander,  sive  cum  eo  etiam  intellectus  possibilis,  ut  posuit  Averroes.  Hoc 
etiam  videntur  sonare  et  Aristotelis  verba ; nam,  de  intellectu  loquens,  dicit 
(tertio  De  anima,  t.  c.  20.)  ipsum  non  solum  incorruptibilem,  sed  etiam  per-^ 
petuum  esse. 

Quidam  vero  catholicam  fidem  profitentes,  Platonicorum  doctrinis  imbuti, 
viam  mediam  tenuerunt.  Quia  enim,  secundum  fidem  catholicam,  nihil  est 
aeternum  praeter  Deum,  humanas  quidem  animas  aeternas  non  posuerunt, 
sed  eas  cum  mundo  sive  potius  ante  mundum  visibilem  creatas  esse,  et  tamen 
eas  de  novo  corporibus  alligari.  Quam  quidem  positionem  primus  inter 
Christianae  fidei  professores  Origenes  (Ilepi  ’Apx-  primo  c.  7.  et  seqq.)  po- 
suisse invenitur,  et  post  eum  plures  ipsum  sequentes;  quae  quidem  opinio 
usque  hodie  apud  haereticos  manet,  quorum  Manichaei  eas  etiam  aeternas 
asserunt  cum  Platone,  et  eas  de  corpore  ad  corpus  transire. 

Sed  de  facili  ostendi  potest  praemissas  positiones  non  esse  veritate  sub- 
nixas. Quod  enim  non  sit  unus  omnium  intellectus  possibilis  neque  agens, 
jam  supra  (c.  73.  et  76.)  est  ostensum.  Unde  restat  contra  istas  positiones 
procedere,  quae  dicunt  plures  animas  esse  hominum,  et  tamen  ponunt  eas 
ante  corpora  exstitisse,  sive  ab  aeterno,  sive  a mundi  constitutione ; quod 
quidem  videtur  inconveniens  his  rationibus. 

Ostensum  est  enim  supra  (c.  57.)  animam  uniri  corpori  ut  formam  et 
actum  ipsius.  Actus  autem,  licet  sit  naturaliter  prior 'potentia,  tamdn,  in  eo- 
dem, tempore  est  posterior;  movetur  enim  aliquid  de  potentia  in  actu.  Prius, 
igitur  fuit  semen,  quod  quidem  est  potentja  vivum,  quam  esset  anima,  quae 
est  actus  vitae. 

Adhuc:  unicuique  formae  naturale  est  propriae  materiae  uniri;  alioquin 
constitutum  ex  forma  et  materia  esset  aliquid  praeter  naturam.  Prius  autem 

attribuitur  unicuique  quod  convenit  ei  secundum  naturam,  quam  quod  con- 
venit ei  praeter  naturam;  quod  enim  convenit  alicui  praeter  naturam,  inest 
«i  per  accidens;  quod  autem  convenit  ei  secundum  naturam,  inest  ei  per  se: 
quod  autem  per  accidens  est,  semper  posterius  est  eo  quod  est  per  se.  Animae 
igitur  prius  convenit  esse  unitam  corpori  quam  esse  a corpore  separatam. 
Non  est  igitur  creata  ante  corpus  cui  unitur. 

Amplius:  omnis  pars  a suo  toto  separata  est  imperfecta.  Anima  autem, 
quum  sit  forma,  ut  probatum  est  (c.  47.),  est  pars  speciei  humanae.  Igitur, 
exsistens  per  se  absque  corpore,  est  imperfecta.  Perfectum  autem  est  prius 
imperfecto,  in  rerum  naturalium  ordine.  Non  igitur  competit  naturae  ordini 
quod  anima  fuerit  prius  creata  corpore  exuta,  quam  corpori  unita. 

Amplius:  si  animae  sunt  creatae  absque  corporibus,  quaerendum  est  quo- 
modo sint  corporibus  unitae.  Aut  enim  hoc  fuit  violenter,  aut  per  naturam. 

Si  autem  violenter,  omne  autem  violentum  est  contra  naturam,  unio  igitur 
animae  ad  corpus  est  praeter  naturam;  homo  igitur,  qui  ex  utroque  com- 
ponitur, est  quid  innaturale ; quod  patet  esse  falsum.  Praeterea,  substantiae 
intellectuales  altioris  ordinis  sunt  quam  corpora  coelestia ; in  corporibus  autem 
coelestibus  nihil  invenitur  violentum,  neque  contra  naturam  ; multo  igitur 
minus  in  substantiis  intellectualibus. 

Si  autem  naturaliter  animae  sunt  corporibus  unitae,  naturaliter  igitur 
animae  in  sui  creatione  appetierunt  corporibus  uniri.  Appetitus  autem  natu- 
ralis statim  prodit  in  actum,  nisi  sit  aliquid  impediens,  sicut  patet  in  motu 
gravium  et  levium;  natura  enim  semper  uno  modo  operatur.  Statim  ergo  a 
principio  suae  creationis  fuissent  corporibus  unitae,  nisi  esset  aliquid  impe- 
diens. Sed  omne  impediens  exsecutionem  naturalis  appetitus  est  violentiam 
inferens.  Per  violentiam  igitur  fuit  quod  animae  essent  aliquo  tempore  a 
corporibus  separatae;  quod  est  inconveniens,  tum  quia  in  illis  substantiis  non 
potest  esse  aliquid  violentum,  ut  supra  ostensum  est,  tum  quia  violentum 
ct  quod  est  contra  naturam,  quum  sit  per  accidens,  non  potest  esse  prius  eo 
quod  est  secundum  naturam,  neque  totam  speciem  consequens. 

Praeterea,  quum  unumquodque  naturaliter  appetat  suam  perfectionem, 
materiae  est  appetere  forman,  et  non  e converso.  Anima  autem  comparatur 
-ad  corpus  sicut  forma  ad  materiam,  ut  supra  (c.  57.  et  75.)  ostensum  est. 
Non  igitur  unio  animae  ad  corpus  fit  per  appetitum  animae,  sed  magis  per 
-appetitum  corporis. 

Si  autem  dicatur  quod  utrumque  est  animae  naturale,  scilicet  uniri  cor- 
pori et  esse  a corpore  separatam  pro  diversis  temporibus,  hoc  videtur  esse 
impossibile,  quia  ea  quae  naturaliter  variantur  circa  subjectum  sunt  acci- 
dentia, sicut  juventus  et  senectus.  Si  igitur  uniri  corpori  et  separari  a corpore 
naturaliter  circa  animam  varietur,  erit  accidens  animae  corpori  uniri ; et  sic 
ex  hac  unione  homo  costitutus  non  erit  ens  per  se,  sed  per  accidens. 

Praeterea:  omne  illud  cui  accidit  alteritas  aliqua  secundum  diversitatem 
temporum,  est  subjectum  coelesti  motui,  quem  sequitur  totus  temporis  cursus. 
-Substantiae  autem  intellectuales  et  incorporeae,  inter  quas  sunt  animae  se 
paratae,  excedunt  totum  ordinem  corporis;  unde  non  possunt  esse  subje‘ctae 
coelestibus  motibus.  Impossibile  est  igitur  quod  secundum  diversa  tempora  na- 
turaliter uniantur  quandoque  et  separentur  quandoque,  vel  naturaliter  nunc  hoc, 
nunc  illud  appetant. 

Si  autem  dicatur  quod  neque  per  violentiam  neque  per  naturam  corpo- 
Tibus  uniuntur,  sed  spontanea  voluntate,  hoc  esse  non  potest.  Nullus  enim 


LIBER  II.  CAP.  LXXXIII. 


251 

vult  in  statum  pejorem  venire  nisi  deceptus.  Anima  autem  separata  est  al* 
tioris  status  quam  corpori  unita,  et  praecipue  secundum  Platonicos,  qui  di 
eunt  quod  ex  unione  corporis  patitur  oblivionem  eorum  quae  prius  scivit,  et 
retardatur  a contemplatione  purae  veritatis.  Non  igitur  volens  corpori  unitur 
nisi  decepta.  Deceptionis  autem  nulla  causa  in  eo  potest  exsistere,  quum  po- 
natur secundum  eos  scientiam  omnium  habere.  Nec  posset  dici  quod  judicium 
ex  universali  causa  procedens  in  particulari  eligibili  subvertatur  propter  pas- 
siones, sicut  accidit  incontinentibus;  quia  passiones  hujusmodi  non  sunt 
absque  corporali  transmutatione ; unde  non  possunt  esse  in  anima  separata. 
Relinquitur  igitur  quod  anima,  si  fuisset  ante  corpus,  non  uniretur  corpori 
propria  voluntate. 

Praeterea : omnis  effectus  procedens  ex  concursu  duarum  voluntatum  ad  in- 
vicem non  ordinatarum  est  effectus  casualis;  sicut  patet  quum  aliquis,  inten- 
dens emere,  obviat  in  foro  creditori  illuc  non  ex  condicto  venienti.  Voluntas 
autem  patris  generantis,  ex  qua  dependet  generatio  corporis,  non  habet  or- 
dinem cum  voluntate  animae  separatae  uniri  volentis.  Quum  igitur  absque 
utraque  voluntate  unio  corporis  et  animae  fieri  non  possit,  sequitur  quod  sit 
casualis ; et  ita  generatio  hominis  non  est  a natura,  sed  a casu ; quod  patet 
■esse  falsum,  quum  sit  ut  in  pluribus. 

Si  autem  rursus  dicatur  quod  nec  ex  natura  nec  ex  propria  voluntate 
anima  corpori  unitur,  sed  ex  divina  ordinatione,  hoc  etiam  non  videtur  con- 
veniens, si  animae  ante  corpora  fuerunt  creatae.  Unumquodque  enim  Deus 
instituit  secundum  convenientem  modum  suae  naturae;  unde  et  (Gen.  I.  10. 
et  seq.)  de  singulis  creatis  dicitur:  Vidit  Deus  quod  esset  Ionum,  et  simul  de 
omnibus  (ib.  31.):  Viditque  cuncta  quae  fecerat,  et  erant  valde  bona.  Si  igitur  animas 
creavit  a corporibus  separatas,  oportet  dicere  quod  hic  modus  essendi  sit 
convenientior  naturae  earum.  Non  est  autem  ad  ordinationem  divinae  boni- 
tatis pertinens  res  ad  inferiorem  statum  reducere,  sed  magis  ad  meliorem 
promovere.  Non  igitur  ex  divina  ordinatione  factum  fuisset  quod  anima  cor- 
pori uniretur. 

Praeterea:  non  pertinet  ad  ordinem  divinae  sapientiae,  cum  superiorum 
detrimento,  ea  quae  sunt  infima  nobilitare.  Infima  autem  in  rerum  ordine 
sunt  corpora  generabilia  et  corruptibilia.  Non  igitur  fuisset  conveniens  ordini 
divinae  sapientiae,  ad  nobilitandum  humana  corpora,  animas  praeexsistentes 
cis  unire,  quum  hoc  sine  detrimento  earum  esse  non  possit,  ut  ex  dictis  patet. 

Hoc  autem  Origenes  considerans,  quum  poneret  animas  humanas  a prin- 
cipio fuisse  creatas,  dixit  quod  ordinatione  divina  animae  corporibus  sunt 
unitae,  sed  in  earum  poenam ; nam  ante  corpora  eas  peccasse  existimavit,  et 
pro  quantitate  peccati  corporibus  nobilioribus  vel  minus  nobilibus  eas  unitas 
esse,  quasi  quibusdam  carceribus  inclusas. 

Sed  haec  positio  stare  non  potest. 

Poena  enim  bono  naturae  adversatur,  et  ex  h'oc  dicitur  mala.  Si  igitur 
unio  animae  et  corppris  est  quoddam  poenale,  non  est  bonum  naturae;  quod 
est  impossibile;  est  enim  intentum  per  naturam,  nam  ad  hoc  naturalis  gene- 
ratio terminatur.  Et  iterum  sequeretur  quod  esse  hominem  non  esset  bonum 
secundum  naturam,  quum  tamen  (Gen.  I.  31.)  dicatur  post  hominis  creatio- 
nem : Viditque  Deus  cuncta  qicae  fecerat,  et  erant  valde  bona. 

Praeterea : ex  malo  non  provenit  bonum  nisi  per  accidens.  Si  igitur,  propter 
peccatum  animae  separatae,  hoc  constitutum  est  quod  anima  corpori  uniatur, 
quum  hoc  sit  quoddam  bonum,  per  acudens  erit.  Casuale  igitur  fuit  quod 

homo  fieret;  quod  derogat  divinae  Sapientiae,  de  qua  dicitur  (Sap.  XI.  21.)  „ 
Omnia  in  mensura , et  numero , et  pondere  disposuisti. 

Adhuc  autem  et  hoc  repugnat  apostolicae  doctrinae  manifeste;  dicitur 
enim  (Rom.  IX.  11.  12.  et  13.)  de  Jacob  et  Esau,  quod,  quum  nondum  nati 
essent,  aut  aliquid  boni  egissent  aut  mali ....  dictum  est  quia  major  serviet  minori. 
Non  igitur,  antequam  hoc  verbum  diceretur,  aliquid  eorum  animae  pecca- 
verant,  quum  tamen  hoc  post  eorum  conceptionem  dictum  fuerit,  ut  patet 
Gen.  XXV.  23. 

Sunt  autem  supra,  quum  de  distinctione  rerum  ageretur,  plura  contra. 
Origenis  positionem  inducta,  quae  etiam  hic  possent  assumi;  et  ideo,  eis 
praetermissis,  ad  alia  transeundum  est.  * 

Item : necesse  est  dicere  quod  anima  humana  aut  indigeat  sensibus  aut 
non.  Videtur  autem  manifeste,  per  id  quod  experimur,  quod  indigeat  sen- 
sibus; quia  qui  caret  sensu  aliquo  non  habet  scientiam  de  sensibilibus  quae 
cognoscuntur  per  sensum  illum;  sicut  caecus  natus  nullam  scientiam  habet 
nec  aliquid  intelligit  de  coloribus.  Et  praeterea,  si  non  sunt  necessarii  humanae 
animae  sensus  ad  intelligendum,  non  inveniretur  in  homine  aliquis  ordo  sen- 
sitivae et  intellectivae  cognitionis;  cujus  contrarium  experimur ; nam  exsen- 
sius fiunt  in  nobis  memoriae  ex  quibus  experimenta  de  rebus  accipimus,  per 
quae  ad  comprehendendum  universalia  scientiarum  et  artium  principia  per- 
venimus. Si  ergo  anima  humana  ad  intelligendum  sensibus  indiget,  natura, 
autem  nulli  deficit  in  necessariis  ad  propriam  operationem  explendam,  sicut 
animalibus  habentibus  animam  sensitivam  et  motivam  dat  convenientia  or- 
gana sensus  et  motus,  non  fuisset  anima  humana  sine  necessariis  adminiculis 
sensuum  instituta.  Sensus  autem  non  operantur  sine  organis  corporeis,  ut 
•ex  dictis  (c.  57.  et  78.)  patet.  Non  igitur  fuit  instituta  anima  sine  corporeis 
organis.  Si  autem  anima  humana  non  indiget  sensibus  ad  intelligendum  et 
propter  hoc  dicitur  absque  corpore  fuisse  creata,  oportet  dici  quod,  ante- 
quam corpori  uniretur,  omnium  scientiarum  veritates  intelligebat  per  sei- 
psam ; quod  Platonici  concesserunt,  dicentes  ideas,  quae  sunt  formae  rerum 
intelligibiles  separatae,  secundum  Platonis  sententiam  (in  Tim.),  causam 
scientiae  esse;  unde  anima  separata,  quum  nullum  impedimentum  adesset,, 
plenarie  omnium  scientiarum  cognitionem  accipiebat.  Oportet  igitur  dicere 
quod,  dum  corpori  unitur,  quum  inveniatur  ignorans,  oblivionem  praehabitae 
scientiae  patiatur;  quod  etiam  Platonici  confitentur,  hujus  rei  signum  esse 
dicentes  quod  quilibet,  quantumcumque  ignoret,  ordinate  interrogatus  de  his 
quae  in  scientiis  traduntur,  veritatem  respondet ; sicut  quum  aliquis  jam  oblito 
aliquorum  quae  prius  scivit,  seriatim  proponit  ea  quae  prius  fuerat  oblitus,  in 
eorum  memoriam  ipsum  reducit;  ex  quo  etiam  sequebatur  quod  addiscere 
non  esset  aliud  quam  reminisci.  Sic  igitur  ex  hac  positione  de  necessitate 
concluditur  (Plato  in  Menone)  quod  unio  corporis  et  animae  praestet  intel- 
ligentiae  animae  impedimentum.  Nulli  autem  rei  natura  adjungit  aliquid  per 
quod  sua  operatio  impediatur,  sed  magis  ea  per  quae  fiat  convenientior.  Non 
igitur  erit  unio  corporis  et  animae  naturalis,  et  sic  homo  non  erit  res  natu- 
ralis, nec  ejus  generatio  naturalis;  quae  patent  esse  falsa. 

Praeterea : ultimus  finis  rei  cujuslibet  est  id  ad  quod  res  pervenire  nititur 
per  suas  operationes.  Sed  per  omnes  proprias  ordinatas  operationes  et  rectas 
homo  pervenire  nititur  in  veritatis  contemplationem;  nam  operationes  vir- 
tutum activarum  sunt  quaedam  praeparationes  et  dispositiones  ad  virtutes 
contemplativas.  Finis  igitur  hominis  est  pervenire  ad  veritatis  contemplatio- 

nem.  Propter  hoc  igitur  anima  est  unita  corpori,  quod  est  esse  hominem. 
Non  igitur,  per  hoc  quod  unitur  corpori,  scientiam  habitam  perdit;  sed  magis 
«i  unitur  ut  scientiam  acquirat. 

Item:  si  aliquis,  scientiarum  ignarus,  de  his  quae  ad  scientias  pertinent 
interrogetur,  non  respondebit  veritatem  nisi  de  universalibus  principiis,  quae 
nullus  ignorat,  sed  sunt  ab  omnibus  eodem  modo  et  naturaliter  cognita  ; 
postmodum  autem  ordinate  interrogatus,  respondebit  veritatem  de  his  quae  * 
sunt  propinqua  principiis,  habito  respectu  ad  principia ; et  sic  deinceps,  quousque 
veritatem  primorum  principiorum  ad  ea  de  quibus  interrogatur  applicare  po- 
test. Ex  hoc  igitur  manifeste  apparet  quod,  per  principia  prima,  in  eo  qui  in- 
terrogatur causatur  cognitio  de  novo.  Non  igitur  prius  habitae  notitiae  remi- 
niscitur. 

Praeterea:  si  ita  esset  animae  naturalis  cognitio  conclusionum  sicut  prin- 
cipiorum, eadem  esset  scientia  apud  omnes  de  conclusionibus  sicut  de  prin- 
cipiisfquia  quae  sunt  naturalia  sunt  eadem  apud  omnes.  Non  est  autem  eadem 
scientia  apud  omnes  de  conclusionibus,  sed  solum  de  principiis.  Patet  igitur 
quod  cognitio  principiorum  est  nobis  naturalis,  non  autem  conclusionum. 
Quod  autem  non  est  naturale  nobis  acquirimus  per  id  quod  est  naturale, 
sicut  etiam  in  exterioribus  per  manus  instituimus  omnia  artificialia.  Non  ergo 
conclusionum  scientia  est  in  nobis  nisi  ex  principiis  acquisita. 

Adhuc : quum  natura  semper  ordinetur  ad  unum,  unius  virtutis  oportebit 
esse  naturaliter  unum  objectum,  sicut  visus  colorem  et  auditus  sonum.  In- 
tellectus igitur  quum  sit  una  vis,  est  ejus  unum  naturale  objectum,  cujus 
per  se  et  naturaliter  cognitionem  habet.  Hoc  autem  oportet  esse  id  sub  quo 
comprehenduntur  omnia  ab  intellectu  cognita,  sicut  sub  colore  comprehen- 
duntur omnes  colores,  qui  sunt  per  se  visibiles ; quod  non  est  aliud  quam 
ens  naturaliter.  Igitur  intellectus  noster  cognoscit  ens  et  ea  quae  sunt  per  se 
entis  in  quantum  hujusmodi;  in  qua  cognitione  fundatur  primorum  princi- 
piorum notitia,  ut  non  esse  simul  affirmare  et  negare,  et  alia  hujusmodi. 
Haec  igitur  sola  principia  intellectus  noster  naturaliter  cognoscit,  conclu- 
siones autem  per  ipsa,  sicut  per  colorem  cognoscit  visus  omnia  sensibilia, 
tam  communia  quam  sensibilia  per  accidens. 

Praeterea:  id  quod  per  sensum  in  nobis  acquiritur  non  infuit  animae  ante 
corpus.  Sed  ipsorum  principiorum  cognitio  in  nobis  ex  sensibilibus  causatur; 
nisi  enim  aliquod  totum  sensu  percepissemus,  non  possemus  intelligere  quod 
totum  esset  majus  parte,  sicut  nec  caecus  natus  aliquid  percipit  de  coloribus. 
Ergo  nec  ipsorum  principiorum  cognitio  affuit  animae  ante  corpus;  multo 
igitur  minus  aliorum.  Non  igitur  firma  est  Platonis  ratio,  quod  anima  fuit 
antequam  uniretur  corpori. 

Item:  si  omnes  animae  praeexstiterunt  corporibus  quibus  uniuntur,  con- 
sequens videtur  quod  eadem  anima,  secundum  vicissitudinem  temporum, 
diversis  corporibus  uniatur;  quod  quidem  aperte  consequitur  ponentes  aeter- 
nitatem mundi.  Si  enim  generatio  hominum  est  sempiterna,  oportet  infinita 
corpora  humana  generari  et  corrumpi,  secundum  totum  temporis  decursum. 
Aut  ergo  oportebit  dicere  animas  praeexstitisse  actu  infinitas,  si  singulae 
animae  singulis  corporibus  uniuntur;  aut  oportebit  dicere,  si  animae  sunt 
finitae,  quod  eaedem  uniantur  nunc  his,  nunc  illis  corporibus.  Idem  autem 
videtur  sequi,  si  ponantur  animae  praefuisse  corporibus,  et  quum  haec  gene- 
ratio non  sit  aeterna.  Etsi  enim  ponatur  humana  generatio  non  semper  fuisse, 
tamen  nulli  dubium  est  quin,  secundum  naturam,  in  infinitum  possit  durare; 

sic  enim  est  unusquisque  naturaliter  institutus,  nisi  per  accidens  impediatur* 
ut,  sicut  est  ab  alio  generatus,  ita  possit  alium  generare.  Hoc  autem  est 
etiam  impossibile,  si,  animabus  exsistentibus  finitis,  una  pluribus  corporibus 
uniri  non  possit;  unde  et  plures  ponentium  animas  ante  corpora  ponunt  tran- 
situm animae  de  corpore  in  corpus.  Hoc  autem  est  impossibile.  Non  igitur 
^animae  ante  corpora  praeexstiterunt. 

Quod  autem  sit  impossibile  unam  animam  diversis  corporibus  uniri,  sic 
patet. 

Animae  enim  humanae  non  differunt  specie  ab  invicem,  sed  numero 
solo ; alioquin  et  homines  specie  differrent.  Differentia  autem  secundum  nu- 
merum inest  secundum  principia  materialia.  Oportet  igitur  diversitatem  ani- 
matum humanarum  secundum  aliquid  materiale  sumi;  non  autem  ita  quod 
ipsius  animae  sit  materia  pars;  ostensum  est  enim  supra  (c.  50.)  quod  est 
substantia  intellectualis,  et  quod  nulla  talis  substantia  materiam  habet.  Relim 
quitur  ergo  quod,  secundum  ordinem  ad  diversas  materias  quibus  animae' 
uniuntur,  diversitas  et  pluralitas  animarum  sumatur  eo  modo  quo  supra  di- 
ctum est.  Si  igitur  sunt  diversa  corpora,  necesse  est  quod  habeant  diversas 
animas  sibi  unitas;  non  igitur  una  pluribus  unitur. 

Adhuc:  ostensum  est  supra  (c.  57.)  animam  uniri  corpori  ut  formam.  For- 
mas autem  oportet  esse  propriis  materiis  proportionatas,  quum  se  habeant 
ad  invicem  sicut  potentia  et  actus : proprius  autem  actus  propriae  potentiae 
respondet.  Non  ergo  una  anima  pluribus  corporibus  unitur.  y 

Amplius:  virtutem  motoris  oportet  esse  suo  mobili  proportionatam ; non 
enim  quaecumque  virtus  movet  quodeumque  mobile.  Anima  autem,  etsi  non 
sit  forma  corporis,  non  tamen  potest  dici  quod  non  sit  motor  ipsius ; ani- 
matum autem  ab  inanimato  distinguimus  sensu  et  motu.  Oportet  igitur  secun- 
dum diversitatem  corporum  esse  diversitatem  animarum. 

Item:  in  his  quae  generantur  et  corrumpuntur,  impossibile  est  per  gene- 
rationem reiterari  idem  numero ; quum  enim  generatio  et  corruptio  sit  motus 
in  substantiam  in  his  quae  generantur  et  corrumpuntur,  non  manet  substantia 
eadem,  sicut  manet  in  his  quae  secundum  locum  moventur.  Sed  si  una  anima 
diversis  corporibus  generatis  unitur  sudeessive,  redibit  idem  numero  homo 
per  generationem;  quod  secundum  Platonem  de  necessitate  sequitur,  qui  dixit 
hominem  esse  animam  corpore  indutam.  Sequitur  etiam  et  in  aliis  quibus- 
cumque; quia,  quum  unitas  rei  sequatur  formam  sicut  et  esse,  oportet  quod 
illa  sint  idem  numero  quorum  est  forma  numero  una.  Non  igitur  est  possi- 
bile unam  animam  diversis  corporibus  uniri;  ex  quo  etiam  sequitur,  quod  nec 
animae  fuerunt  ante  corpora. 

Huic  autem  veritati  catholicae  fidei  sententia  concordat;  dicitur  enim 
(Psal.  XXXII.  15.):  Qui  finxit  singillatim  corda  eorum,  quia  scilicet  unicuique 
seorsum  proprie  Deus  animam  fecit;  non  autem  simul  omnes  creavit,  nec 
unam  diversis  corporibus  adjunxit. 

Hinc  etiam  in  libro  De  ecclesiast.  dogmat.  (c.  14.)  dicitur:  « Animas  ho- 
minum (dicimus)  non  esse  ab  initio  inter  ceteras  intellectuales  naturas,  nec 
simul  creatas,  sicut  Origenes  (LUpi  ’Apx.)  fingit  ». 

CAPUT  LXXXIV. 

SOLUTIO  RATIONUM  CONTRA  SUPERIOREM  CONCLUSIONEM. 

Rationes  autem  quibus  probatur  animas  ab  aeterno  fuisse  vel  saltem  cor~ 
poribus  praeexstitisse,  facile  est  solvere. 

Quod  enim  primo  dicitur,  animam  habere  virtutem  ut  sit  semper,  con- 
cedi oportet.  Sed  sciendum  quod  virtus  et  potentia  rei  non  se  extendit  ad 
id  quod  fuit,  sed  ad  id  quod  est,  vel  erit;  unde  et  in  praeteritis  possibilitas 
locum  non  habet.  Non  igitur,  ex  hoc  quod  anima  habet  virtutem  ut  sit  sem- 
per, potest  concludi  quod  semper  fuerit,  sed  quod  semper  erit. 

Praeterea:  ex  virtute  non  sequitur  id  ad  quod  est  virtus,  nisi  praesuppo- 
sita  virtute.  Quamvis  igitur  anima  habeat  virtutem  ut  sit  semper,  non  tamen 
potest  concludi  quod  anima  sit  semper,  nisi  postquam  hanc  virtutem  accepit. 
Si  autem  sumatur  quod  hanc  virtutem  ab  aeterno  habuerit,  erit  petitum  id 
quod  oportebit  probari,  scilicet  quod  fuerit  ab  aeterno. 

Quod  vero  objicitur  de  aeternitate  veritatis  quam  intelligit  anima,  consi- 
derare oportet  quod  intellectae  veritatis  aeternitas  potest  intelligi  dupliciter 
uno  modo,  quantum  ad  id  quod  intelligitur;  alio  modo,  quantum  ad  id  quo 
intelligitur.  Et  si  quidem  veritas  intellecta  sit  aeterna  quantum  ad  id  quod  in- 
telligitur, sequetur  aeternitas  rei  quae  intelligitur,  non  autem  intelligentis.  Si 
autem  veritas  intellecta  sit  aeterna  quantum  ad  id  quo  intelligitur,  sequetur 
intelligentem  animam  esse  aeternam.  Sic  autem  veritas  intellecta  non  est  ae- 
terna, sed  primo  modo;  ex  praemissis  enim  patet  species  intelligibiles,  quibus 
anima  nostra  intelligit  veritatem,  de  novo  nobis  advenire  ex  phantasmatibus 
per  intellectum  agentem.  Unde  non  potest  concludi  quod  anima  sit  aeterna, 
sed  quod  veritates  intellectae  fundentur  in  aliquo  aeterno.  Fundantur  autem 
in  ipsa  prima  veritate,  sicut  in  causa  universali  contentiva  omnis  veritatis. 
Ad  hoc  autem  aeternum  comparatur  anima,  non  sicut  subjectum  ad  formam, 
sed  sicut  res  ad  proprium  finem;  nam  verum  est  bonum  intellectus,  et  finis 
ipsius.  Ex  fine  autem  argumentum  accipere  possumus  de  rei  duratione,  sicut 
et  de  initio  rei  argumentari  possumus  per  causam  agentem;  quod  enim  est 
ordinatum  ad  finem  sempiternum,  oportet  esse  capax  perpetuae  durationis. 
Unde  potest  probari  ex  aeternitate  veritatis  intelligibilis  immortalitas  ani- 
mae, non  autem  ejus  aeternitas. 

Quod  vero  non  possit  probari  ex  aeternitate  agentis,  patet  ex  his  quae 
supra  (c.  31.  et  seq.)  dicta  sunt,  quum  de  aeternitate  creaturarum  quaereretur. 

Quod  etiam  tertio  objicitur  de  perfectione  universi,  necessitatem  non  habet. 
Universi  enim  perfectio  attenditur  quantum  ad  species,  non  quantum  ad  in- 
dividua; quum  continue  universo  plurima  individua  addantur  praeexsisten- 
tium specierum. Animae  autem  humanae  non  sunt  diversae  secundum  speciem, 
sed  solum  numero,  ut  probatum  est  (c.  75.).  Unde  non  repugnat  perfectioni 
universi  si  animae  de  novo  creentur. 

Ex  quo  etiam  patet  solutio  ad  id  quod  quarto  objicitur.  Similiter  enim 
dicitur  Genes.  I.,  quod  Deus  consummavit  opera  sua,  et  quod  requievit  ab 
omni  opere  quod  patrarat.  Sicut  ergo  consummatio  sive  perfectio  creatura- 
rum secundum  species  consideratur,  et  non  secundum  individua,  ita  quies 
Dei  est  intelligenda  secundum  cessationem  a novis  speciebus  condendis,  non 
autem  a novis  individuis  quorum  similia  secundum  speciem  praecesserunt:  et 

sic,  quum  omnes  animae  humana‘e  sint  unius  speciei  sicut  et  omnes  homi- 
nes, non  repugnat  praedictae  quieti  si  Deus  quotidie  novas  animas  creat. 

Sciendum  autem  est  quod  ab  Aristotele  non  invenitur  dictum  quod  intel- 
lectus humanus  sit  aeternus;  quod  tgmen  dicere  consuevit  in  his  quae  se- 
cundum suam  opinionem  semper  fuerunt.  Dicit  autem  ipsum  esse  perpetuum; 
•quod  quidem  potest  dici  de  his  quae  semper  erunt,  etiamsi  non  semper  fue 
Tint;  unde  in  decimo  primo  Metaph.  (t.  c.  17.),  quum  animam  intellectivam 
a conditione  aliarum  formarum  acciperet,  non  dixit  quod  haec  forma  fuerit 
ante  materiam,  quod  tamen  Plato  de  ideis  dicebat,  et  sic  videbatur  conve- 
niens materiae  in  qua  loquebatur  ut  aliquid  tale  de  anima  diceret;  sed  dixit 
quod  manet  post  corpus. 


CAPUT  LXXXV. 

QUOD  ANIMA  NON  EST  DE  SUBSTANTIA  DEI. 

(I.  part.  quaesi.  XC.  art.  1). 

Ex  his  etiam  patet  animam  non  esse  de  substantia  Dei. 

Ostensum  est  enim  supra  (Lib.  I.  c.  15.)  divinam  substantiam  esse  aeter- 
nam, nec  aliquid  ejus  de  novo  incipere.  Animae  autem  humanae  non  fuerunt 
ante  corpora,  ut  ostensum  est  (c.  83.).  Non  igitur  anima  potest  esse  de  sub- 
stantia divina. 

Amplius:  ostensum  <-.st  supra  (Lib.  I.  c.  27.)  quod  Deus  nullius  rei  forma 
esse  potest.  Anima  autem  humana  est  forma  corporis,  ut  ostensum  est  (c.  57.). 
Non  igitur  est  de  substantia  divina. 

Praeterea : omne  illud  ex  quo  fit  aliquid  est  in  potentia  ad  id  quod  fit  ex 
eo.  Substantia  autem  Dei  non  est  in  potentia  ad  aliquid,  quum  sit  purus  actus, 
ut  supra  (Lib.  I.  c 16.)  ostensum  est.  Impossibile  est  igitur  quod  ex  substantia 
Dei  fiat  anima  vel  quodeumque  aliud. 

Adhuc:  illud  ex  quo  fit  aliud  aliquo  modo  mutatur.  Deus  autem  est 
omnino  immobilis,  ut  supra  (Lib.  I.  c.  14.)  probatum  est.  Impossibile  es  igitur 
quod  ex  eo  aliquid  fieri  possit. 

Amplius:  in  anima  manifeste  apparet  variatio  secundum  scientiam  et  vir- 
tutem eorum  opposita.  Deus  autem  est  omnino  invariabilis  et  per  se,  et  per 
accidens.  Non  igitur  anima  potest  esse  de  divina  substantia. 

Item:  supra  ostensum  est  (Lib.  I.  c.  16.)  quod  Deus  est  actus  purus,  in 
quo  nulla  potentialitas  invenitur.  In  anima  autem  humana  invenitur  et  po- 
tentia et  actus  ; est  enim  in  ea  intellectus  possibilis,  qui  est  potentia  ad  omnia 
intelligibilia,  et  intellectus  agens,  ut  ex  supradictis  (c.  76.  et  seq.)  patet.  Non 
est  igitur  anima  humana  de  natura  divina. 

Item:  quum  substantia  divina  sit  omnino  impartibilis,  non  potest  aliquid 
substantiae  ejus  esse  anima,  nisi  sit  tota  substantia  ejus.  Substantiam  autem 
divinam  est  impossibile  esse  nisi  unam,  ut  supra  (Lib.  I.  c.  42.)  ostensum  est. 
Sequitur  igitur  quod  omnium  hominum  sit  tantum  anima  una,  quantum  ad 
intellectum;  et  hoc  supra  (c.  75.)  improbatum  est.  Non  est  igitur  anima  de 
substantia  divina. 

Videtur  autem  haec  opinio  ex  triplici  fonte  processisse. 

Quidam  enim  posuerunt  nullam  substantiam  incorpoream  esse ; unde  no- 
bilissimum corporum  Deum  esse  dicebant,  sive  hoc  esset  aer,  sive  ignis,  sive 

quodcumque  aliud  principium  ponebant;  et  de  natura  hujusmodi  corporis 
-animam  esse  dicebant;  nam  omnes  id  quod  ponebant  principium  animae 
-attribuebant,  ut  patet  per  Aristotelem  in  primo  De  anima  (t.  c.  19.  et  infra) 
■et  sic  sequebatur  animam  esse  de  substantia  divina.  Et  ex  hac  radice  pullu- 
lavit positio  Manichaei,  qui  existimavit  Deum  esse  quamdam  lucem  corpo- 
ream per  infinita  spatia  distensam,  cujus  quamdam  particulam  humanam 
-animam  esse  dicebat.  Haec  autem  positio  supra  (Lib.  I.  c.  20.)  iniprobata 
est,  per  hoc  quod  ostensum  est  Deum  non  esse  corpus,  et  per  hoc  quod  osten- 
sum est  (c.  49.  et  65.)  animam  humanam  corpus  non  esse,  nec  aliquam  in- 
tellectualem substantiam. 

Quidam  vero  posuerunt  intellectum  omnium  hominum  esse  unum,  vel 
agentem  tantum,  vel  agentem  et  possibilem  simul,  sicut  supra  (c.  76.)  dictum 
•est;  et  quia  quamlibet  substantiam  separatam  antiqui  Deum  esse  dicebant, 
sequebatur  animam  nostram,  id  est  intellectum  quo  intelligimus,  esse  divinae 
naturae;  unde  et  a quibusdam  nostri  temporis  christianae  fidei  professoribus, 
ponentibus  intellectum  agentem  separatum,  dictum  est  expresse  quod  intel- 
lectus agens  sit  Deus.  Haec  autem  positio  de  unitate  intellectus  nostri  supra 
{c.  73.  et  75.)  improbata  est. 

Potuit  autem  ex  ipsa  similitudine  animae  nostrae  ad  Deum  haec  opinio 
nasci.  Intelligere  enim,  quod  maxime  aestimatur  proprium  Dei,  nulli  substan- 
tiae in  mundo  inferiori  convenire  invenitur,  nisi  homini  propter  animam: 
unde  videri  potuit  animam  ad  naturam  divinam  pertinere,  et  praesertim  apud 
homines  in  quorum  opinionibus  erat  firmatum  quod  anima  hominis  esset 
immortalis.  Adhuc  etiam  coadjuvare  videtur  quod  (Gen.  I.  26.),  postquam 
dictum  est:  Faciamus  hominem  ad  imaginem  et  similitudinem  nostram,  subditur: 
Formavit  Deus  hominem  de  limo  terrae,  et  inspiravit  in  faciem  ejus  spiraculum 
vitae  (Gen.  II.  7.).  Ex  quo  quidam  accipere  voluerunt  quod  anima  sit  de  na- 
tura divina ; qui  enim  in  faciem  alterius  inspirat,  idem  numero  quod  in  ipso 
erat  in  alium  emittit ; et  sic  videtur  Scriptura  innuere  quod  aliquid  divinum 
a Deo  in  hominem,  ad  ipsum  vivificandum,  immissum  sit. 

Sed  similitudo  praedicta  non  ostendit  animam  hominis  esse  aliquid  sub- 
stantiae divinae,  quum  in  intelligendo  defectum  multipliciter  patiatur;  quod 
de  Deo  dici  non  potest.  Unde  haec  similitudo  magis  est  indicativa  cujusdam 
imperfectae  imaginis  quam  alicujus  substantialitatis;  quod  etiam  Scriptura 
innuit,  quum  dicit  ad  imaginem  Dei  hominem  factum.  Unde  et  inspiratio 
praedicta  processum  vitae  a Deo  in  hominem,  secundum  quamdam  simili- 
tudinem, demonstrat,  non  secundum  unitatem  substantiae;  propter  quod  et 
in  faciem  spiritus  vitae  dicitur  inspiratus,  quia  quum  in  hac  parte  corporis 
sint  plurium  sensuum  organa  sita,  in  ipsa  facie  evidentius  vita  monstratur. 
Sic  igitur  Deus  inspirasse  in  faciem  hominis  spiraculum  vitae  dicitur,  quia 
spiritum  vitae  homini  dedit,  non  eum  ex  sua  substantia  decidendo ; nam  et 
•qui  corporaliter  insufflat  in  faciem  alicujus,  unde  videtur  sumpta  esse  me 
taphora,  aerem  in  faciem  ejus  impellit,  non  autem  aliquam  suae  substantiae 
partem  ipsum  emittit. 

CAPUT  LXXXVI. 

QUOD  ANIMA  HUMANA  NON  TRADUCATUR  CUM  SEMINE. 

(I.  piirt.  quatst.  CXVIII.  art.  j.). 

Ex  praemissis  autem  ostendi  potest  quod  anima  humana  non  traducitur 
cum  semine,  quasi  per  coitum  seminata. 

Quorumcumque  enim  principiorum  operationes  non  possunt  esse  sine 
corpore,  nec  eorum  initium  sine  corpore  esse  potest;  sic  enim  res  habet  esse 
sicut  et  operatur,  quum  unumquodque  operetur  in  quantum  est  ens.  E con- 
trario vero,  quorum  principiorum  operationes  sine  corpore  sunt,  generatio 
eorum  non  est  per  generationem  corporis.  Operatio  enim  animae  nutritivae 
et  sensitivae  non  potest  esse  sine  corpore,  ut  ex  praemissis  (c.  57.  et  68.) 
patet;  operatio  autem  animae  intellectivae  non  fit  per  organum  corporeum, 
ut  supra  (c.  69.)  habiturp  est.  Igitur  anima  nutritiva  et  sensitiva  per  genera- 
tionem corporis  generantur,  non  autem  anima  intellectiva.  Sed  traductio 
seminis  ad  corporis  generationem  ordinatur.  Igitur  anima  nutritiva  et  sen- 
sitiva esse  incipiunt  per  seminis  traductionem,  non  autem  intellectiva. 

Adhuc : si  anima  humana  per  traductionem  seminis  esse  inciperet,  hoc 
non  posset  esse  nisi  dupliciter:  uno  modo,  ut  intelligeretur  esse  in  semine 
actu,  quasi  per  accidens  divisa  ab  anima  generantis  sicut  semen  dividitur  a 
corpore,  ut  videmus  in  animalibus  anulosis  quae  decisa  vivunt,  in  quibus  est 
anima  una  in  actu  et  multae  in  potentia,  diviso  autem  corpore  animalis  prae- 
dicti, in  qualibet  parte  vivente  incipit  anima  esse  in  actu ; alio  modo,  ut  in- 
telligatur  in  semine  esse  virtus  productiva  animae  intellectivae,  ut  sic  anima 
intellectiva  ponatur  in  semine,  virtute,  sed  non  actu.  Primum  autem  horum 
est  impossibile  duplici  ratione.  Primo,  quia,  quum  anima  intellectiva  sit  per- 
fectissima animarum  et  maximae  virtutis,  ejus  proprium  perfectibile  est  corpus 
habens  magnam  diversitatem  in  organis  per  quae  possunt  multiplices  ejus 
operationes  expleri;  unde  non  potest  esse  quod  fiat  actu  in  semine  deciso, 
quia  nec  etiam  animae  brutorum  perfectorum  per  decisionem  multiplicantur, 
prout  contingit  in  animalibus  anulosis.  Secundo,  quia,  quum  intellectus,  qui 
est  propria  et  principalis  virtus  animae  intellectivae,  non  sit  alicujus  partis 
corporis  actus,  non  potest  dividi  per  accidens  secundum  corporis  divisionem; 
unde  nec  anima  intellectiva.  Secundum  etiam  est  impossibile.  Virtus  enim 
activa  quae  est  in  semine-agit  ad  generationem  animalis  transmutando  corpus; 
non  enim  aliter  agere  potest  virtus  quae  est  in  materia.  Sed  omnis  forma  quae 
incipit  esse  per  transmutationem  materiae  habet  esse  a materia  dependens ; 
transmutatio  enim  materiae  reducit  eam  de  potentia  in  actum,  et  sic  determi- 
natur ad  esse  actu  materiae  quod  est  per  unionem  formae ; unde,  si  per  hoc 
etiam  incipiat  esse  formae,  simpliciter  esse  formae  non  erit  nisi  in  hoc  quod 
est  uniri  materia,  et  sic  erit  secundum  esse  a materia  dependens.  Si  igitur 
'anima  humana  producatur  in  esse  per  virtutem  activam  quae  est  iu  semine, 
sequitur  quod  esse  suum  sit  dependens  a materia,  sicut  esse  aliarum  forma- 
rum materialium;  cujus  contrarium  supra  (c.  79.)  ostensum  est  Nullo  igitur 
modo  anima  intellectiva  producitur  in  esse  per  seminis  traductionem. 

Amplius  : omnis  forma  quae  educitur  in  esse  per  materiae  transmutationem 
est  forma  educta  de  potentia  materiae ; hoc  enim  est  materiam  transmutari. 

de  potentia  in  actum  educi.  Anima  autem  intellectiva  non  potest  educi  de 
potentia  materiae;  jam  enim  supra  (c.  68.)  ostensum  est  quod  ipsa  anima 
intellectiva  excedit  totum  posse  materiae,  quum  habeat  aliquam  operationem 
absque  materia,  ut  supra  (c.  69.)  ostensum  est.  Non  igitur  anima  intellectiva 
in  esse  educitur  per  transmutationem  materiae:  et  sic  neque  per  actionem 
virtutis  quae  est  in  semine. 

Praeterea:  nulla  virtus  activa  agit  ultra  suum  genus.  Sed  anima  intel- 
lectiva excedit  totum  genus  corporeum,  quum  habeat  operationem  super 
omnia  corpora  elevatam,  quae  est  intelligere.  Nulla  igitur  virtus  corporea  po- 
test producere  animam  intellectivam.  Sed  omnis  actio  virtutis  quae  est  in 
semine  est  per  aliquam  corpoream  virtutem ; agit  enim  virtus  formativa,  me- 
diante triplici  calore,  scilicet  ignis,  -coeli,  et  calore  animae.  Non  igitur  potest 
produci  in  esse  anima  intellectiva  per  virtutem  quae  est  in  semine. 

Praeterea:  ridiculum  est  dicere  aliquam  intellectualem  substantiam  vel 
per  divisionem  corporis  dividi,  vel  etiam  ab  aliqua  virtute  corporea  pro- 
duci. Sed  anima  humana  est  quaedam  intellectualis  substantia,  ut  supra  (c.  68.) 
ostensum  est.  Non  igitur  potest  dici  quod  dividatur  per  divisionem  seminis, 
neque  quod  producatur  in  esse  a virtute  activa  quae  est  in  semine;  et  sic 
nullo  modo  per  seminis  traductionem  anima  humana  incipit  esse. 

Praeterea:  si  generatio  alicujus  est  causa  quod  aliquid  sit,  corruptio  ejus 
erit  causa  quod  illud  esse  desinat.  Corruptio  autem  corporis  non  est  causa 
quod  anima  humana  esse  desinat,  quum  sit  immortalis,  ut  supra  (c.  79.) 
ostensum  est.  Neque  igitur  generatio  corporis  est  causa  quod  anima  incipiat 
esse.  Sed  traductio  seminis  est  causa  propria  generationis  corporis.  Non  est 
igitur  traductio  seminis  causa  generationis  animae  in  esse. 

Per  hoc  autem  excluditur  error  Apollinaris  et  sequacium  ejus,  qui  dixe- 
runt, teste  Gregorio  Nysseno  (De  philos.  c.  6.)  animas  ab  animabus  gene- 
rari, sicut  a corporibus  corpora. 

CAPUT  LXXXVII. 

QUOD  ANIMA  HUMANA  PRODUCATUR  IN  ESSE  A DEO 
PER  CREATIONEM. 

(7.  part.  quaesi.  XC.  art . 2.). 

Ex  his  autem  quae  dicta  sunt  ostendi  potest  quod  solus  Deus  animam 
humanam  in  esse  producit. 

Omne  enim  quod  in  esse  producitur,  vel  generatur  per  se,  aut  per  acci- 
dens, vel  creatur.  Anima  autem  humana  non  generatur  per  se,  quum  non  sit 
composita  ex  materia  et  forma,  ut  supra  (c.  50^tseq.)  ostensum  est;  neque 
generatur  per  accidens;  quum  enim  sit  forma  corporis,  generaretur  per  cor- 
poris generationem  quae  est  ex  virtute  activa  seminis,  quod  improbatum  est 
(c.  86.).  Quum  ergo  anima  humana  de  novo  esse  incipiat,  non  enim  est  aeterna 
nec  praeexsistit  corpori,  ut  supra  (c.  83.)  ostensum  est,  relinquitur  quod  exeat 
in  esse  per  creationem.  Ostensum  est  autem  supra  (c.  21.)  quod  solus  Deus 
potest  creare.  Solus  igitur  ipse  anxiam 'humanam  in  esse  producit. 

Amrplius:  omne  illud  cujus  substantia  non  est  suum  esse,  habet  sui  esse 
auctorem,  ut  supra  (c.  15.)  ostensum  est.  Anima  autem  humana  non  est  suum 
esse;  hoc  enim  solius  Dei  est.  Habet  igitur  causam  activam  sui  esse.  Sed 

quod  per  se  habet  esse,  per  se  etiam  agitur;  quod  vero  non  habet  esse  per 
se,  sed  solum  cum  alio,  non  per  se  fit,  sed  alio  facto,  sicut  forma  ignis  fit  igne 
generato.  Anima  autem  humana  hoc  habet  proprium,  inter  alias  formas,  quod 
est  in  suo  esse  subsistens,  et  esse  quod  est  sibi  proprium  corpori  communi- 
cat. Anima  igitur  per  se  habet  suum  fieri,  praeter  modum  aliarum  formarum 
quae  fiunt  per  accidens  compositis  factis.  Sed  quum  anima  humana  non  ha- 
beat materiam  partem  sui,  non  potest  fieri  ex  aliquo  sicut  ex  materia.  Relin- 
quitur ergo  quod  ex  nihilo  fiat,  et  sic  creetur.  Quum  igitur  creatio  sit  opus 
proprium  Dei,  ut  supra  (c.  21.)  ostensum  est,  sequitur  quod  a solo  Deo  im- 
mediate creatur. 

Adhuc : eorum  quae  sunt  unius  generis  est  idem  modus  prodeundi  in  esse, 
ut  supra  (c.  16.)  probatum  est.  Anima  autem  est  de  genere  substantiarum 
intellectualium,  quae  non  possunt  aliter  intelligi  prodire  in  esse  nisi  per  viam 
creationis.  Anima  igitur  humana  exit  in  esse  per  creationem  a Deo. 

Item:  quidquid  producitur  in  esse  ab  aliquo  agente  acquirit  ab  ipso,  vel 
aliquid  quod  est  principium  essendi  in  tali  specie,  vel  ipsum  esse  absolutum. 
Anima  autem  non  potest  sic  produci  in  esse,  quod  acquiratur  ei  aliquid  quod 
sit  principium  essendi,  sicut  contingit  in  rebus  compositis  ex  materia  et  forma, 
quae  generantur  per  hoc  quod  acquirunt  formam  in  actu;  non  enim  habet 
anima  aliquid  in  seipsa  quod  sit  sibi  principium  essendi,  quum  sit  substantia 
simplex,  ut  supra  (c.  50.  et  seq.) -ostensum  est.  Relinquitur  igitur  quod  non 
producatur  in  esse  ab  aliquo  agente,  nisi  per  hoc  quod  consequitur  ab  ipso 
esse  absolute.  Ipsum  autem  esse  est  proprius  effectus  primi  et  universalis 
agentis ; secunda  enim  agentia  agunt  per  hoc  quod  imprimunt  similitudines 
suarum  formarum  in  rebus  factis,  quae  sunt  formae  factorum.  Anima  igitur 
non  potest  produci  in  esse  nisi  a primo  et  universali  agente,  quod  est  Deus. 

Praeterea:  finis  rei  respondet  principio  ejus;  tunc  enim  res  perfecta  est 
quum  ad  primum  principium  pertingit  vel  per  similitudinem,  vel  quocumque 
modo.  Finis  autem  animae  humanae  et  ultima  ejus  perfectio  est  quod  per 
cognitionem  et  amorem  transcendat  totum  ordinem  creaturarum,  et  pertingat 
ad  primum  principium,  quod  Deus  est.  Igitur  a Deo  habet  proprie  suae  ori- 
ginis principium. 

Hoc  etiam  innuere  videtur  sacra  Scriptura  (Gen.  I.  20.).  Quum  enim,  de  in- 
stitutione aliorum  animalium  loquens,  eorum  animas  aliis  causis  adscribat, 
utpote  quum  dicit:  Producant  aquae  reptile  animae  viventis,  et  similiter  de  aliis, 
ad  hominem  veniens,  animam  ejus  a Deo  creari  ostendit  dicens  (Gen.  II.  7.): 
Formavit  Deus  hominem  de  limo  terrae,  et  inspiravit  in  faciem  ej us  spiraculum  vitae . 

Per  hoc  autem  excluditur  error  ponentium  animas  ab  angelis  esse  creatas. 

CAPUT  LXXXIII. 

RATIONES  CONTRA  DETERMINATAM  VERITATEM. 

Sunt  autem  quaedam  quae  praemissis  videntur  esse  adversa. 

Quum  enim  homo  sit  animal,  in  quantum  habet  animam  sensitivam,  ratio 
autem  animalis  univoce  homini  et  aliis  animalibus  conveniat,  videtur  quod 
anima  sensitiva  hominis  sit  ejusdem  genueris  cum  animabus  aliorum  anima- 
lium. Quae  autem  sunt  unius  generis  eumdem  modum  habent  procedendi 
in  esse.  Anima  igitur  sensitiva  hominis,  sicut  et  aliorum  animalium,  per  vir- 
tutem quae  est  in  semine  in  esse  procedit.  Est  autem  idem  secundum  sub- 

stantiam  anima  intellectiva  et  sensitiva  in  homine,  ut  supra  (c.  58.)  ostensum 
est.  Videtur  igitur  quod  etiam  anima  intellectiva  per  virtutem  seminis  pro-* 
ducatur. 

Praeterea:  sicut  docet  Aristoteles  in  secundo  De  generat,  anim.  (c.  3.), 
prius  tempore  est  foetus  animal  quam  homo.  Sed  quum  est  animal  et  non 
homo,  habet  animam  sensitivam  et  non  intellectivam  ; quam  quidem  sensi- 
tivam non  est  dubium  ex  virtute  activa  seminis  produci,  sicut  in  ceteris  ani- 
malibus contingit:  illa  autem  met  anima  sensitiva  est  in  potentia  ut  sit  intel- 
lectiva, sicut  illud  animal  est  in  potentia  ut  sit  animal  rationale;  nisi  forte 
dicatur  quod  anima  intellectiva  superveniens  sit  alia  substantia,  quod  supra 
(c.  58.)  improbatum  est.  Videtur  ergo  quod  substantia  animae  intellectivae 
sit  ex  virtute  quae  est  in  semine. 

Item:  anima,  quum  sit  forma  corporis,  unitur  corpori  secundum  suum 
esse.  Sed  ad  ea  quae  sunt  unum  secundum  esse  terminatur  una  actio  unius 
agentis;  si  enim  sunt  diversa  agentia,  et  per  consequens  diversae  actiones, 
sequetur  quod  sint  facta  diversa  secundum  esse.  Oportet  ergo  unius  agentis 
unam  actionem  terminari  ad  esse  animae  et  corporis.  Constat  autem  quod 
corpus  fit  per  actionem  virtutis  quae  est  in  semine.  Ergo  et  ab  eadem  est 
anima  quae  est  ejus  forma,  et  non  ab  agente  separato. 

Amplius : homo  generat  sibi  simile  secundum  speciem  per  virtutem  quae 
est  in  semine  deciso.  Omne  autem  agens  univocum  generat  sibi  simile  in 
specie,  per  hoc  'quod  causat  formam  generati,  a qua  est  ejus  species.  Anima 
igitur  humana,  a qua  est  species  hominis,  producitur  ex  virtute  quae  est  in 
semine. 

Item : Apollinaris  sic  argumentatur : Quicumqr“  dat  complementum  operi 
cooperatur  agenti;  sed  si  animae  creantur  a Deo,  ipse  dat  complementum 
generationi  puerorum,  qui  quandoque  ex  adulteris  nascuntur;  ergo  Deus  coo- 
peratur adulteris;  quod  sibi  inconveniens  videtur.  . 

Inveniuntur  autem  in  libro,  qui  Gregorio  Nysseno  inscribitur,  quaedam 
rationes  ad  hoc  idem  probandum.  Argumentatur  autem  sic: 

Ex  anima  et  corpore  fit  unum,  quod  est  homo  unus;  si  igitur  anima  fiat 
prius  quam  corpus,  aut  corpus  prius  quam  anima,  idem  erit  prius  et  poste- 
rius seipso,  quod  videtur  impossibile ; simul  igitur  fit  corpus  et  anima.  Sed 
corpus  incipit  fieri  in  decisione  seminis.  Ergo  et  per  decisionem  seminis 
anima  in  esse  producitur. 

Adhuc:  imperfecta  videtur  esse  operatio  agentis  qui  non  totam  rem  in 
esse  producit,  sed  solum  ejus  alteram  partem.  Si  igitur  Deus  animam  in  esse 
produceret,  corpus  vero  virtute  seminis  formaretur,  quae  duo  sunt  partes 
unius,  scilicet  hominis,  utriusque  operatio,  scilicet  Dei  et  seminativae  vir- 
tutis, imperfecta  videretur;  quod  patet  esse  inconveniens.  Ab  una  igitur  et 
eadem  causa  producitur  anima  et  corpus  hominis.  Constat  autem  corpus  ho- 
minis produci  virtute  seminis.  Ergo  et  anima. 

Item:  in  omnibus  quae  generantur  ex  semine,  omnes  partes  rei  generatae 
simul  comprehenduntur  virtute  in  semine,  licet  actu  non  appareant;  sicut 
videmus,  in  tritico  aut  in  quolibet  alio  semine,  quod  herba,  et  culmus,  et  in- 
ternodia, et  fructus,  et  aristae  virtute  comprehenduntur  in  primo  semine,  et 
postea  protenditur  semen  et  dilatatur  quadam  consequentia  naturali  ad  per- 
fectionem, non  assumens  aliquid  extrinsecum.  Constat  autem  animam  esse 
partem  hominis.  In  semine  igitur  hominis  virtute  continetur  anima  numana; 
non  autem  ex  aliqua  exteriori  causa  principium  sumit. 


262 


LIBER  II.  CAP.  LXXXV1II. 


Amplius:  eorum  quorum  invenitur  idem  processus  et  terminus,  oportet 
esse  idem  originis  principium.  Sed  in  generatione  hominis  idem  processus 
corporis  et  animae,  et  idem  terminus  invenitur;  secundum  enim  quod  figu- 
ratio et  quantitas  membrorum  procedit,  et  animae  etiam  operationes  magis 
ac  magis  manifestantur;  nam  prius  apparet  operatio  animae  sensitivae,  et 
tandem,  corpore  completo,  operatio  animae  intellectivae.  Ergo  idem  est  prin- 
cipium animae  ct  corporis.  Sed  principium  originis  corporis  est  per  decisio- 
nem seminis.  Ergo  est  et  principium  originis  animae. 

Adhuc:  quod  configuratur  alicui,  constituitur  ex  actione  ejus  cui  confi- 
guratur; sicut  cera,  quae  configuratur  sigillo,  accipit  hanc  configurationem 
ex  impressione  sigilli.  Constat  autem  corpus  hominis  et  cujuslibet  animalis 
esse  propriae  animae  configuratum;  talis  est  enim  organorum  dispositio 
qualis  competit  ad  operationes  animae  per  eas  exercendas.  Corpus  igitur 
formatur  ex  actione  animae  ; unde  etiam  Aristoteles  dicit  in  secundo  De 
anima  (t.  c.  36.)  quod  anima  est  efficiens  causa  corporis.  Hoc  autem  non 
esset,  nisi  anima  esset  in  semine;  nam  corpus  per  virtutem  quae  est  in  se- 
mine, constituitur.  Est  igitur  anima  humana  in  semine  hominis,  et  ita  ex 
decisione  seminis  originem  habet. 

Item:  nihil  vivit  nisi  per  animam.  Semen  autem  est  vivum;  quod  patet 
ex  tribus:  primo  quidem,  quia  a vivente  deciditur;  secundo,  quia  in  semine 
apparet  calor  vitalis  et  operatio  vitae,  quae  sunt  rei  viventis  indicia  : tertio, 
quia  semina  plantarum  terrae  mandata,  nisi  in  se  vitam  haberent,  ex  terra, 
quae  est  exanimis,  non  possent  calescere  ad  vivendum.  Est  igitur  anima  in 
semine,  et  sic  ex  decisione  seminis  vitam  habet  et  originem  capit. 

Amplius:  si  anima  non  est  ante  corpus,  ut  ostensum  est  (c.  83.),  neque 
incipit  esse  cum  seminis  decisione,  sequitur  quod  prius  formetur  corpus,  et 
postea  ei  infundatur  anima  de  novo'  creata.  Sed  si  hoc  est  verum,  sequitur 
ulterius  quod  anima  sit  propter  corpus;  quod  enim  est  propter  aliud,  inve- 
nitur eo  posterius,  sicut  vestimenta  sunt  propter  hominem.  Hoc  autem  est 
falsum;  nam  magis  est  corpus  propter  animam;  finis  enim  semper  nobilior 
est.  Oportet  igitur  dicere  quod  anima  simul  cum  decisione  seminis  oriatur. 

CAPUT  LXXXIX. 

RESPONSIONES  AD  PRAEDICTA. 

Ad  faciliorem  vero  praemissarum  rationum  solutionem,  praemittenda 
sunt  quaedam  ad  exponendum  ordinem  et  processum  generationis  humanae, 
et  generaliter  animalis. 

Primo  itaque  sciendum  est  falsam  esse  opinionem  quorumdam  dicentium 
ouod  opera  vitae,  quae  apparent  in  embryone  ante  ultimum  complementum, 
non  sunt  ex  aliqua  anima  vel  virtute  animae  in  eo  exsistente,  sed  ex  anima 
matris.  Si  enim  hoc  esset  verum,  jam  embryo  non  esset  animal,  quum  omne 
animal  ex  anima  et  corpore  constet.  Operationes  etiam  vitae  non  proveniunt 
a principio  activo  extrinseco,  sed  ab  intranea  virtute;  in  quo  praecipue  a non 
viventibus  viventia  videntur  discerni,  quorum  est  proprium  movere  seipsa. 
Quod  enim  nutritur  assimilat  sibi  nutrimentum  ; unde  oportet  in  nutrito  esse 
virtutem  nutritionis  activam,  quum  agens  sibi  simile  agat;  et  multo  est  hoc 
manifestius  in  operibus  sensus;  nam  videre  et  audire  convenit  alicui  per  vir- 
tutem aliquam  in  ipso  exsistentem,  non  in  alio.  Unde,  quum  embrvo  inve- 

niatur  nutriri  ante  ultimum  complementum,  et  etiam  sentire,  non  potest  ho  ' 
attribui  animae  matris. 

Nec  tamen  potest  dici  quod  in  semine,  ab  ipso  principio,  sit  anima  se- 
cundum suam  essentiam  completam,  cujus  tamen  operationes  non  apparent 
propter  organorum  defectum.  Nam,  quum  anima  uniatur  corpori  ut  forma, 
non  unitur  nisi  corpori,  cujus  est  proprie  actus.  Est  autem  anima  actus  cor- 
.poris  organici.  Non  est  igitur  ante  organizationem  corporis  in  semine  anima 
actu,  sed  solum  potentia  sive  virtute.  Unde  Aristoteles  dicit  in  secundo  De 
anima  (t.  c.  30.)  quod  semen  et  fructus  sic  sunt  potentia  vitam  habentia 
quod  abjiciunt  animam,  id  est  anima  carent,  quum  tamen  id  cujus  anima 
est  actus  sit  potentia  vitam  habens,  non  tamen  abjiciens  animam.  Sequeretur 
etiam,  si  a principio  anima  esset  in  semine,  quod  generatio  animalis  esset 
solum  per  decisionem,  sicut  est  in  animalibus  anulosis,  quod  ex  uno  fiunt 
duo.  Semen  enim,  si,  statim  quum  est  decisum,  animam  haberet,  jam  ha- 
beret formam  substantialem.  Omnis  autem  generatio  substantialis  praecedit 
formam  substantialem,  non  eam  sequitur;  si  quae  vero  transmutationes  for- 
mam substantialem  sequuntur,  non  ordinantur  ad  esse  generati,  sed  ad  bene 
■esse  ipsius.  Sic  igitur  generatio  animalis  compleretur  in  ipsa  decisione  se- 
minis; omnes  autem  transmutationes  sequentes  essent  ad  generationem  im- 
pertinentes.  Sed  adhuc  magis  est  ridiculum,  si  hoc  de  anima  rationali  dicatur: 
tum  quia  impossibile  est  ut  dividatur  secundum  divisionem  corporis,  ad  hoc 
ut  in  deciso  semine  esse  possit;  tum  quia  sequeretur  quod,  in  omnibus  pol- 
lutionibus ex  quibus  conceptus  non  sequitur,  nihilominus  rationales  animae 
multiplicarentur. 

Neque  etiam  dici  potest,  quod  quidam  dicunt,  etsi  a principio  decisionis 
in  semine  non  sit  anima  actu,  sed  virtute  propter  deficientiam  organorum, 
tamen  ipsamet  virtutem  seminis,  quod  est  corpus  organizabile,  etsi  non 
•organizatiyn,  esse  proportionaliter  semini  animam  in  potentia,  sed  non  actu; 
•et,  quia  vita  plantae  pauciora  requirit  organa  quam  vita  animalis,  primo  se- 
mine sufficienter  ad  vitam  plantae  organizato,  ipsam  praedictam  virtutem 
fieri  animam  vegetabilem  ; deinde  organis  magis  perfectis  et  multiplicatis, 
eamdem  perduci  ut  sit  anima  sensitiva;  ulterius  autem,  forma  organorum 
perfecta,  eamdem  animam  fieri  rationalem,  non  quidem  per  actionem  vir- 
tutis seminis,  sed  ex  influxu  exterioris  agentis;  propter  quod  suspicantur 
Aristotelem  dixisse  (De  gener,  anim.)  intellectum  ab  extrinseco  esse.  Secun- 
dum enim  hanc  positionem,  sequeretur  quod  aliqua  virtus  eadem  numero 
nunc  esset  anima  vegetabilis  tantum  et  postmodum  anima  sensitiva,  et  sic 
ipsa  forma  substantialis  continue  magis  ac  magis  perficeretur;  et  ulterius 
sequeretur  quod  non  simul,  sed  successive  educeretur  forma  substantialis  de 
potentia  in  actum;  et  ulterius  quod  generatio  esset  motus  continuus,  sicut  et 
alteratio;  quae  omnia  sunt  impossibilia  in  natura. 

Sequeretur  etiam  adhuc  majus  inconveniens,  scilicet  quod  anima  ratio- 
nalis esset  mortalis.  Nihil  enim  formaliter  alicui  rei  corruptibili  adveniens 
iacit  ipsum  esse  incorruptibile  per  naturam ; alias  corruptibile  mutaretur  in 
incorruptibile;  quod  est  impossibile,  quum  differant  secundum  genus,  ut 
dicitur  in  decimo  Metaph.  (t.  c.  26.).  Substantia  autem  animae  sensibilis, 
quum  ponatur  esse  per  accidens  generata  a corpore  generato  in  processu 
praedicto,  de  necessitate  est  corruptibilis  ad  corruptionem  corporis.  Si  igitur 
ipsamet  sit  rationalis,  quodam  lumine  intrinsecus  inducto,  quod  formaliter 
se  habet  ad  ipsam,  est  enim  sensitivum  potentia  intellectivum,  de  necessitate 

sequitur  quod  anima  rationalis,  corpore  corrupto,  corrumpitur;  quod  est  im- 
possibile, ut  supra  (c.  79.)  probatum  est,  et  fides  catholica  docet. 

Non  igitur  ipsamet  virtus  quae  cum  semine  deciditur,  et  dicitur  formativa*. 
est  anima,  neque  in  processu  generationis  fit  anima;  sed,  quum  ipsa  fundetur* 
sicut  in  proprio  subjecto,  in  spiritu  cujus  est  semen  contentivum  sicut  quod- 
dam spumosum,  operatur  formationem  corporis,  prout  agit  ex  vi  animae 
patris  cui  attribuitur  generatio  sicut  principali  generanti,  non  ex  vi  animae 
concepti,  etiam  postquam  anima  inest;  non  enim  conceptum  generat  seipsum, 
sed  generatur  a patre.  Et  hoc  patet  discurrenti  per  singulas  virtutes  animae. 
Non  enim  potest  attribui  animae  embryonis,  ratione  virtutis  generativae:  tum 
quia  vis  generativa  non  habet  suam  operationem  nisi  completo  opere  nutri- 
tivae  et  augmentativae  quae  ei  deserviunt,  quum  generare  sit  jam  perfecti; 
tum  quia  opus  generativae  non  ordinatur  ad  perfectionem  ipsius  individui*, 
sed  ad  speciei  conservationem.  Nec  etiam  potest  attribui  virtuti  nutritivae,. 
cujus  opus  est  assimilare  nutrimentum  nutrito,  quod  hic  non  apparet;  non 
enim  nutrimentum  in  processu  formationis  trahitur  in  similitudinem  preexsi- 
stentis,  sed  producitur  ad  perfectiorem  formam  et  viciniorem  similitudini 
patris.  Similiter  nec  augmentativae,  ad  quam  non  pertinet  mutatio  secundum 
formam,  sed  solum  secundum  quantitatem.  De  sensitiva  autem  et  intellectiva; 
patet  quod  non  habent  aliquod  opus  formationi  tali  appropriatum.  Relinquitur 
igitur  quod  formatio  corporis,  praecipue  quantum  ad  primas  et  principales- 
partes,  non  est  ab  anima  genita,  nec  a virtute  formativa  agente  ex  vi  ejus*, 
sed  agente  ex  vi  animae  generativae  patris,  cujus  opus  est  facere  simile  ge- 
neranti secundum  speciem.  Haec  igitur  vis  formativa  eadem  manet  in  spiritu, 
praedicto,  a principio  formationis  usque  in  finem;  species  tamen  formati 
non  manet  eadem ; nam  primo  habet  formam  seminis,  postea  sanguinis,  et  sic 
inde  quousque  veniat  ad  ultimum  complementum.  Licet  enim  generatio  sim- 
plicium corporum  non  procedat  secundum  ordinem,  eo  quod  quodlibet  eorum, 
habet  formam  immediatam  materiae  primae,  in  generatione  tamen  corporum 
aliorum  oportet  esse  generationum  ordinem,  propter  multas  formas  intermedias- 
inter  primam  formam  elementi  et  ultimam  formam  ad  quam  generatio  or- 
dinatur f et  ideo  sunt  multae  generationes  et  corruptiones  sese  consequentes- 

Nec  est  inconveniens  si  aliquid  intermediorum  generatur,  et  statim  post- 
modum  interrumpitur,  quia  intermedia  non  habent  speciem  completam,  sed 
sunt  ut  via  ad  speciem;  et  ideo  non  generantur  ut  permaneant,  sed  ut  per 
ea  ad  ultimum  generatum  perveniatur.  Nec  est  mirum  si  tota  generationis 
transmutatio  non  est  continua,  sed  sunt  multae  generationes  intermediae*, 
quia  hoc  etiam  accidit  in  alteratione  et  augmento;  non  enim  est  tota  alte- 
ratio  continua  neque  totum  augmentum,  sed  solum  motus  localis  est  vere 
continuus,  ut  patet  in  octavo  Physic.  Quanto  igitur  aliqua  forma  est  nobilior 
et  magis  distans  a forma  elementi,  tanto  oportet  esse  plures  formas  inter- 
medias quibus  gradatim  ad  formam  ultimam  veniatur,  et  per  consequens, 
plures  generationes  medias;  et  ideo  in  generatione  animalis  et  hominis,  in 
quibus  est  forma  perfectissima,  sunt  plurimae  formae  et  generationes  inter- 
mediae, et  per  consequens  corruptiones,  quia  generatio  unius  est  corruptio 
alterius.  Anima  igitur  vegetabilis,  quae  primo  inest  quum  embryo  vivit  vita, 
plantae,  corrumpitur,  et  succedit  anima  perfectior  quae  est  nutritiva  et  sensi- 
tiva simul,  et  tunc  embryo  vivit  vita  animalis;  hac  autem  corrupta,  succedit 
anima  rationalis  ab  extrinseco  immissa,  licet  praecedentes  fuerint  virtute 
seminis. 

His  igitur  visis,  facile  est  respondere  ad  objecta . 

Quod  enim  primo  objicitur,  oportere  animam  sensitivam  eumdcm  modum 
originis  in  homine  et  in  brutis  habere,  ex  eo  quod  animal  de  eis  univoce 
praedicatur,  dicimus  hoc  necessarium- non  esse.  Etsi  enim  anima  sensitiva 
in  homine  et  bruto  conveniat  secundum  generis  rationem,  differunt  tamen 
specie,  sicut  et  ea  quorum  sunt  formae;  sicut  enim  animal  quod  est  homo 
ab  aliis  animalibus  specie  differt  per  hoc  quod  est  rationale,  ita  anima  sem 
sitiva  hominis  ab  anima  sensitiva  bruti  specie  differt  per  hoc  quod  est  etiam 
intellectiva.  Anima  igitur  in  bruto  habet  id  quod  est  sensitivum  tantum,  et 
per  consequens  nec  esse,  nec  ejus  operatio  supra  corpus  elevatur;  unde 
oportet  quod  simul  cum  generatione  corporis  generetur  et  cum  corruptione 
corrumpatur.  Anima  autem  sensitiva  in  homine,  quum  habeat  supra  sensi- 
tivam naturam  vim  intellectivam,  ex  qua  oportet  quod  ipsa  substantia  animae 
sit  secundum  esse  et  operationem  supra  corpus  elevata,  neque  per  genera- 
tionem corporis  generatur,  neque  per  ejus  corruptionem  .corrumpitur.  Di- 
versus ergo  modus  originis  in  animabus  praedictis  non  est  ex  parte  sensitivi, 
ex  quo  sumitur  ratio  generis,  sed  ex  parte  intellectivi,  ex  quo  sumitur  diffe- 
rentia speciei ; unde  non  potest  concludi  diversitas  generis,  sed  sola  diversitas 
speciei. 

Quod  vero  secundo  objicitur,  conceptum  prius  esse  animal  quam  homi- 
nem, non  ostendit  rationalem  animam  cum  semine  propagari.  Nam  anima 
sensitiva,  per  quam  animal  erat,  non  manet,  sed  ei  succedit  anima  quae  est 
simul  sensitiva  et  intellectiva,  ex  qua  est  animal  et  homo  simul,  ut  ex  dictis 

patet. 

Quod  vero  tertio  objicitur,  diversorum  agentium  actiones  non  terminari 
ad  unum  factum,  intelligendum  est  de  diversis  agentibus  non  ordinatis.  Si 
enim  ordinata  sint  ad  invicem,  oportet  eorum  esse  unum  effectum  ; nam  causa 
agens  prima  agit  in  effectum  causae  secundae  agentis,  vehementius  quam 
etiam  ipsa  causa  secunda;  unde  videmus  quod  effectus  qui  per  instrumentum 
agitur  a principali  agente,  magis  proprie  attribuitur  principali  agenti  quam 
instrumento.  Contingit  autem  quandoque  quod  actio  principalis  agentis  per- 
tingit ad  aliquid  in  operato,  ad  quod  non  pertingit  actio  instrumenti;  sicut 
vis  vegetativa  ad  speciem  carnis  perducit,  ad  quam  non  potest  perducere 
calor  ignis  qui  est  ejus  instrumentum,  licet  operetur  disponendo  ad  eam,  re- 
solvendo et  consumendo.  Quum  igitur  omnis  virtus  naturae  activa  compa- 
retur ad  Deum  sicut  instrumentum  ad  primum  et  principale  agens,  nihil 
prohibet,  in  uno  et  eodem  generato,  quod  est  homo,  actionem  naturae  ad  aliquid 
hominis  terminari,  et  non  ad  totum  ,iuod  fit  actione  Dei.  Corpus  igitur  ho- 
minis formatur  simul  et  virtute  Dei  quasi  principalis  agentis  et  primi,  et  etiam 
virtute  seminis  quasi  agentis  secundi;  sed  actio  Dei  producit  animam  hu- 
manam, quam  virtus  seminis  producere  non  potest,  sed  disponit  ad  eam. 

Unde  patet  solutio  ad  quartum.  Sic  enim  homo  sibi  simile  in  specie  ge- 
nerat, in  quantum  virtus  seminis  ejus  dispositive  operatur  ad  ultimam  formam, 
ex  qua  homo  speciem  sortitur. 

Deum  vero  adulteris  cooperari  in  actione  naturae  nihil  est  inconveniens 
Non  enim  natura  adulterorum  mala  est,  sed  voluntas ; actio  autem  quae  est 
ex  virtute  seminis  ipsorum  est  naturalis,  non  voluntaria;  unde  non- est  in- 
conveniens si  Deus  illi  operationi  cooperatur,  ultimam  perfectionem  in- 
ducendo. 

Quod  vero  sexto  objicitur,  patet  quod  non  de  necessitate  concludit.  Etsi 

vnim  detur  quod  corpus  hominis  formetur  priusquam  anima  creetur,  aut  e 
•converso,  non  sequitur  quod  idem  homo  sit  prior  seipso;  non  enim  homo  est 
suum  corpus  neque  sua  anima.  Sequitur  autem  quod  aliqua  pars  ejus  sit  al- 
tera prior,  quod  non  est  inconveniens ; nam  materia  tempore  est  prior  forma ; 
materiam  dico,  secundum  quod  est  in  potentia  ad  formam,  non  secundum 
quod  actu  est  per  formam  perfecta;  sic  enim  est  simul  cum  forma.  Corpus 
igitur  humanum,  secundum  quod  est  in  potentia  ad  animam,  utpote  quum 
nondum  habet  animam,  est  prius  tempore  quam  anima;  tunc  autem  non  est 
humanum  actu,  sed  potentia  tantum*  quum  vero  est  humanum  actu,  quasi 
per  animam  humanam  perfectum,  non  est  prius  neque  posterius  anima,  sed 
simul  cum  ea. 

Neque  etiam  sequitur,  si  anima  ex  virtute  seminis  non  producitur,  sed 
solum  corpus,  quod  sit  imperfecta  operatio  tam  Dei  quam  naturae,  ut  septima 
ratio  procedebat.  Virtute  enim  Dei  utrumque  fit,  et  corpus  et  anima,  licet 
formatio  corporis  sit  ab  eo  mediante  virtute  seminis  naturalis,  animam  autem 
immediate  prQducat.  Neque  etiam  sequitur  quod  actio  virtutis  seminis  sit 
imperfecta,  quum  perficiat  hoc  ad  quod  est. 

Sciendum  est  etiam  in  semine  virtute  contineri  omnia  illa  quae  virtutem 
corpoream  non  excedunt,  sicut  foenum,  culmus,  internodia  et  similia;  ex  quo 
concludi  non  potest  quod  id  hominis  quod  totam  virtutem  corpoream  excedit, 
in  semine  virtute  contineatur,  ut  octava  ratio  concludebat. 

Quod  autem  operationes  animae  videntur  proficere  in  processu  genera- 
tionis humanae  sicut  proficiunt  corporis  partes,  non  ostendit  animam  huma- 
nam et  corpus  idem  principium  habere,  sicut  nona  ratio  procedebat;  sed. 
ostendit  quod  dispositio  partium  corporis  est  necessaria  ad  animae  opera- 
tionem. 

Quod  autem  decimo  objicitur,  corpus  animae  configurari,  et  ob  hoc  ani- 
mam sibi  corpus  simile  praeparare,  partim  quidem  est  verum,  partim  autem 
falsum.  Si  enim  intelligatur  de  anima  generantis,  est  verum  quod  dicitur; 
falsum  autem,  si  intelligatur  de  anima  generati.  Non  enim  virtute  animae 
generati  formatur  corpus  quantum  ad  primas  et  praecipuas  partes,  sed  vir- 
tute animae  generantis,  ut  supra  probatum  est.  Similiter  etiam  omnis  ma- 
teria suae  formae  configuratur;  non  tamen  haec  configuratio  fit  ex  actione 
generati,  sed  ex  actione  formae  generantis. 

Quod  autem  undecimo  objicitur  de  seminis  vita  in  principio  decisionis, 
patet  quidem  ex  dictis  non  esse  vivum  nisi  in  potentia;  unde  tunc  animam 
actu  non  habet,  sed  virtute.  In  processu  autem  generationis  habet  animam 
vegetabilem  et  sensibilem,  ex  virtute  seminis;  quae  non  manent,  sed  tran- 
seunt, anima  rationali  succedente. 

Neque  etiam,  si  formatio  corporis  animam  humanam  praecedit,  sequitur 
quod  anima  sit  propter  corpus,  ut  duodecima  ratio  inferebat.  Est  enim  ali- 
quid propter  alterum  dupliciter:  uno  modo  propter  ejus  operationem  sive 
conservationem  vel  quidquid  hujusijiodi  est  quod  sequitur  ad  esse,  et  hujus- 
modi sunt  posteriora  eo  propter  quod  sunt,  sicut  vestimenta  sunt  propter 
hominem,  et  instrumenta  propter  artificem;  alio  modo  est  aliquid  propter 
alterum,  id  est  propter  esse  ejus,  et  sic  quod  est  propter  alterum  est  prius 
tempore  et  natura  posterius.  Hoc  autem  modo  corpus  est  propter  animam, 
sicut  etiam  omnis  materia  propter  formam.  Secus  autem  esset,  si  ex  anima 
et  corpore  non  fieret  unum  secundum  esse,  sicut  dicunt  qui  ponunt  animam 
non  esse  corporis  formam. 

CAPUT  XC. 

QUOD  NULLI  ALII  CORI  ORl  NISI  HUMANO  UNITUR 
SUBSTANTIA  INTELLECTUALIS  UT  FORMA. 

Quia  vero  ostensum  est  (c.  57.)  substantiam  aliquam  intellectualem 
uniri  corpori  ut  formam,  scilicet  animam  humanam,  inquirendum  restat 
utrum  alicui  alteri  corpori  aliqua  substantia  intellectualis  ut  forma  uniatur. 
Et  quidem  de  corporibus  coelestibus,  quod  sint  animata  anima  intellectuali, 
superius  est  ostensum  (c.  70.)  quid  de  hoc  Aristoteles  senserit  et  quod  Au-, 
gustinus  hoc  sub  dubio  reliquit,  unde  praesens  inquisitio  circa  corpora  ele- 
mentaria versari  debet.  Quod  autem  nulli  corpori  elementari  substantia  in- 
tellectualis uniatur  ut  forma,  nisi  humano,  evidenter  apparet. 

Si  enim  alteri  corpori  uniatur,  aut  unitur  corpori  mixto,  aut  simplici. 

Non  autem  potest  uniri  corpori  mixto,  quia  oporteret  illud  corpus  maxime 
esse  aequalis  complexionis  secundum  suum  genus,  inter  cetera  corpora 
mixta,  quum  videamus  corpora  mixta  tanto  nobiliores  formas  habere  quanto 
magis  ad  temperamentum  commixtionis  perveniunt;  et  sic  quod  habet  for- 
mam nobilissimam,  utpote  substantiam  intellectualem,  si  sit  corpus  mixtum, 
oportet  esse  temperatissimum ; unde  etiam  videmus  quod  mollities  carnis  et 
bonitas  tactus,  quae  aequalitatem  complexionis  demonstrant,  sunt  signa  boni 
intellectus.  Complexio  autem  maxime  aequalis  est  complexio  corporis  hu- 
mani. Oportet  igitur,  si  substantia  intellectualis  uniatur  alicui  corpori  mixto, 
quod  illud  sit  ejusdem  naturae  cum  corpore  humano.  Forma  etiam  ejus  esset 
ejusdem  naturae  cum  anima  humana,  si  esset  substantia  intellectualis.  Non 
igitur  esset  differentia  secundum  speciem  inter  illud  animal  et  hominem. 

Similiter  autem  neque  corpori  simplici,  puta  aeri  aut  aquae  aut  igni  aut 
terrae,  uniri  potest  substantia  intellectualis  ut  forma.  Unumquodque  enim 
horum  corporum  est  simile  in  toto  et  partibus;  ejusdem  enim  naturae  et 
speciei  est  pars  aeris  et  totus  aer;  etenim  eumdem  motum  habet;  et  simi- 
liter de  aliis.  Similibus  autem  motoribus  similes  formae  debentur.  Si  igitur 
aliqua  pars  alicujus  dictorum  corporum  sit  animata  anima  intellectuali,  puta 
aeris,  totus  aer  et  omnes  partes  ejus  eadem  ratione  erunt  animata.  Hoc  autem 
manifeste  apparet  esse  falsum ; nam  nulla  operatio  vitae  apparet  in  partibus 
aeris,  vel  aliorum  simplicium  corporum.  Non  igitur  alicui  parti  aeris,  vel  si- 
milium corporum  substantia  intellectualis  unitur  ut  forma. 

Adhuc  • si  alicui  simplicium  corporum  unitur  aliqua  substantia  intelle- 
ctualis ut  forma,  aut  habebit  intellectum  tantum,  aut  habebit  alias  potentias, 
utpote  quae  pertinent  ad  partem  sensitivam,  aut  nutritivam,  sicut  est  in  ho- 
mine. Si  autem  habet  intellectum  tantum,  frustra  unitur  corpori.  Omnis 
enim  forma  corporis  habet  aliquam  propriam  operationem  per  corpus.  In- 
tellectus autem  non  habet  aliquam  operationem  ad  corpus  pertinentem,  nisi 
secundum  quod  movet  corpus;  intelligere  enim  ipsum  non  est  operatio  quae 
per  organum  corporis  exerceatur ; et  eadem  ratione,  nec  velle.  Elementorum 
etiam  motus  sunt  a moventibus  naturalibus,  scilicet  a generantibus,  et  non 
movent  seipsa;  unde  non  oportet  quod  propter  eorum  motum  sint  animata. 
Si  autem  habet  substantia  intellectualis,  quae  ponitur  ciniri  elemento  aut  parti 
ejus,  alias  animae  partes,  quum  partes  illae  sint  partes  aliquorum  organorum. 

oportebit  n corpore  elementi  invenire  diversitatem  organorum ; quod  re- 
pugnat simplicitati  ipsius.  Non  igitur  substantia  intellectualis  potest  uniri  ut 
forma  alicui  elemento,  aut  parti  ejus. 

Amplius:  quanto  aliquod  corpus  est  propinquius  materiae  primae,  tanto 
est  ignobilius,  utpote  magis  in  potentia  exsistens,  et  minus  in  actu  completo. 
Elementa  autem  ipsa  sunt  propinquiora  materiae  primae  quam  corpora  mixta, 
quum  et  ipsa  sint  mixtorum  corporum  materiae  proxima.  Sunt  igitur  ele- 
mentorum cqrpora  ignobiliora,  secundum  suam  speciem,  corporibus  mixtis. 
Quum  igitur  nobilioris  corporis  sit  nobilior  forma,  impossibile  est  quod  no- 
bilissima forma,  quae  est  anima  intellectiva,  sit  unita  corporibus  elemen- 
torum. 

Item:  si  corpora  elementorum  aut  aliquae  partes  eorum  essent  animata 
nobilissimis  animabus,  quae  sunt  animae  intellectivae,  oporteret  quod  quanto 
aliqua  corpora  essent  viciniora  elementis,  essent  propinquiora  ad  vitam.  Hoc 
autem  non  apparet,  sed  magis  contrarium;  nam  plantae  minus  habent  de 
vita  quam  animalia,  quum  tamen  sint  propinquiores  terrae;  et  mineralia, 
quae  sunt  adhuc  propinquiora,  nihil  habent  de  vita.  Non  igitur  substantia 
intellectualis  unitur  alicui  elemento,  vel  parti  ejus  ut  forma. 

Adhuc:  omnium  moventium  corruptibilium  vita  per  excellentiam  con- 
trarietatis  corrumpitur;  nam  animalia  et  plantae  mortificantur  ab  excellenti 
calido  et  frigido,  humido  aut  sicco.  In  corporibus  autem  elementorum  sunt 
praecipue  excellentiae  harum  contrarietatum.  Non  igitur  est  possibile  quod 
in  eis  sit  vita;  impossibile  est  igitur  quod  substantia  intellectiva  uniatur  eis 
ut  forma. 

Amplius:  elementa,  etsi  secundum  totum  sint  incorruptibilia,  tamen  sin- 
gulae partes  sunt  corruptibiles,  utpote  'contrarietatem  habentes.  Si  igitur 
aliquae  partes  elementorum  habeant  sibi  unitas  substantias  cognoscentes, 
maxime  videtur  quod  assignetur  eis  vis  discretiva  corrumpentium ; quae  qui- 
dem est  sensus  tactus,  qui  est  discretivus  calidi  et  frigidi,  et  similium  con* 
trarietatum,  propter  quod  etiam,  quasi  necessarius  ad  praeservationem  a cor- 
ruptione, omnibus  animalibus  inest.  Hunc  autem  sensum  impossibile  est  inesse 
corpori  simplici,  quum  oporteat  organum  tactus  non  habere  actu  contrarie- 
tdtes,  sed  potentia;  quod  contingit  solum  in  mixtis  temperatis.  Non  igitur  est 
possibile  aliquas  partes  elementorum  esse  animatas  anima  cognoscitiva. 

Item:  omne  corpus  vivens  aliquo  modo  secundum  animam  localiter  mo- 
vetur; nam  corpora  coelestia,  si  tamen  sint  animata,  moventur  circulariter; 
animalia  perfecta,  motu  progressivo ; ostrea  autem  motu  dilatationis  et  con- 
strictionis; plantae  autem  motu  augmenti  et  decrementi,  qui  sunt  aliquo 
modo  secundum  locum.  Sed  in  elementis  non  apparet  aliquis  motus  qui  sit 
ab  anima,  sed  solum  motus  naturalis.  Non  sunt  igitur  corpora  viventia. 

Si  autem  dicatur  quod  substantia  intellectualis,  etsi  non  uniatur  corpori 
elementari,  aut  parti  ejus  ut  forma,  unitur  tamen  ei  ut  motor. 

Primum  quidem  in  aere  hoc  dici  impossibile  est.  Quum  enim  pars  aeris 
non  sit  per  seipsam  terminabilis,  non  potest  aliqua  pars  ejus  determinata 
m6tum  proprium  habere,  propter  quem  sibi  substantia  intellectualis  uniatur. 

Praeterea:  si  aliqua  substantia  intellectualis  unitur  alicui  corpori  natura- 
liter, sicut  motor  proprio  mobili,  oportet  virtutem  motivam  illius  substantiae 
limitari  ad  corpus  mobile  cui  naturaliter  unitur;  nam  cujuslibet  motoris 
proprii  virtus  non  excedit,  in  movendo,  proprium  mobile.  Ridiculum  autem  vi- 
detur dicere  quod  virtus  alicujus  substantiae  intellectualis  non  excedat,  in  mo- 


LIBER  II.  CAP.  XC. 


269 

vendo,  aliquam  determinatam  partem  alicujus  elementi,  aut  aliquod  corpm 
mixtum.  Non  videtur  igitur  dicendum  quod  aliqua  substantia  intellectuali? 
uniatur  alicui  corpori  elementari  naturaliter  ut  motor,  nisi  sibi  etiam  uniatur 
ut  forma. 

Item:  motus  corporis  elementaris  potest  ex  aliis  principiis  causari  quam 
-ex  substantia  intellectuali.  Superfluum  igitur  esset,  propter  hujusmodi  motus, 
naturaliter  substantias  intellectuales  corporibus  elementaribus  uniri. 

Per  hoc  autem  excluditur  error  et  opinio  Apuleii  et  quorumdam  Plato- 
nicorum, qui  dixerunt  daemonia  esse  animalia  corpore  aerea,  mente  ratio- 
nabilia, animo  passiva,  tempore  aeterna;  et  quorumdam  Gentilium  ponen- 
tium elementa  e$se  animata,  unde  et  eis  cultum  divinum  instituebant.  Excluditur 
etiam  opinio  dicentium  angelos  et  daemones  habere  corpora  naturaliter  sibi 
unita  de  natura  superiorum  vel  inferiorum  elementorum  (apud  S.  Aug.  octavo 
Civ.  Dei,  c.  11.). 

CAPUT  XCI. 

QUOD  SUNT  ALIQUAE  SUBSTANTIAE  INTELLECTUALES 
CORPORIBUS  NON  UNITAE. 

Ex  praemissis  autem  ostendi  potest  esse  aliquas  substantias  intellectuales 
corporibus  penitus  non  unitas. 

Ostensum  est  enim  supra  (c.  79.),  corporibus  corruptis,  intellectus  sub- 
stantiam quasi  perpetuam  remanere.  Et,  si  quidem  substantia  intellectus  quae 
remanet  sit  una  omnium,  sicut  quidam  dicunt,  de  necessitate  consequitur 
eam  esse  secundum  suum  esse  a corpore  separatam ; et  sic  habetur  proposi- 
tum quod  substantia  intellectualis  aliqua  sine  corpore  subsistat.  Si  autem 
plures  animae  intellectivae  remaneant,  corporibus  destructis,  conveniet  ali- 
quibus substantiis  intellectualibus  absque  corpore  subsistere,  praesertim  quum 
ostensum  sit  (c.  83.)  quod  animae  non  transeant  de  corpore  ad  corpus.  Con- 
venit autem  animabus  esse  a corporibus  separatas  per  accidens,  quum  natu- 
raliter sint  formae  corporum ; eo  autem  quod  est  per  accidens  oportet  prius 
esse  id  quod  est  per  se.  Sunt  igitur  aliquae  substantiae  intellectuales  ani- 
mabus secundum  naturam  priores,  quibus  per  se  inest  sine  corporibus  sub- 
sistere. 

Amplius:  omne  quod  est  de  ratione  generis  oportet  de  ratione  speciei 
esse ; sunt  autem  quaedam  quae  sunt  de  ratione  speciei,  non  autem  de  'ra- 
tione generis,  sicut  rationale  est  de  ratione  hominis,  non  autem  de  ratione 
animalis.  Quidquid  autem  est  de  ratione  speciei,  non  autem  de  ratione  ge- 
neris, non  est  necesse  omnibus  speciebus  generis  inesse;  multae  enim  species 
sunt  irrationalium  animalium.  Substantiae  autem  intellectuali  secundum  suum 
genus  convenit  quod  sit  per  se  subsistens,  quum  habeat  per  se  operationem, 
sicut  superius  (c.  50.  et  51.)  est  ostensum;  de  ratione  autem  rei  per  se  sub- 
sistentis non  est  quod  alteri  uniatur.  Non  est  igitur  de  ratione  substantiae 
intellectualis  seclindum  suum  genus  quod  sit  corpori  unita,  etsi  sit  hoc  de 
ratione  alicujus  intellectualis  substantiae  CMae  est  anima.  Sunt  igitur  aliquae 
substantiae  intellectuales  corporibus  non  unitae. 

Adhuc:  natura  superior  in  suo  infimo  contingit  naturam  inferiorem  in  ejus 
supremo.  Natura  autem  intellectualis  est  superior  corporali ; contingit  autem 
eam  secundum  aliquam  partem  sui,  quae  est  anima  intellectiva.  Oportet  igitur 

quod,  sicut  corpus  perfectum  per  animam  intellectivam  est  supremum  in  ge- 
nere corporum,  ita  anima  intellectiva  quae  unitur  corpori  sit  infima  in  genere 
substantiarum  intellectualium.  Sunt  igitur  aliquae  substantiae  intellectuales 
non  unitae  corporibus,  superiores  secundum  naturae  ordinem  anima. 

Item:  si  est  aliquid  imperfectum  in  aliquo  genere,  invenitur  ante  illud* 
secundum  naturae  ordinem,  aliquid  in  genere  illo  perfectum;  perfectum  enim 
natura  prius  est  imperfecto.  Formae  autem  quae  sunt  in  materiis  sunt  actus 
imperfecti,  quia  non  habent  esse  completum.  Sunt  igitur  aliquae  formae 
quae  sunt  actus  completi  per  se  subsistentes,  et  speciem  completam  habentes. 
Omnis  autem  forma  per  se  subsistens  absque  materia  est  substantia  intel- 
lectualis; immunitas  autem  materiae  confert  esse  intelligibile,  ut  ex  prae- 
missis (c.  51.)  patet.  Sunt  ergo  aliquae  substantiae  intellectuales  corporibus 
non  unitae;  omne  autem  corpus  materiam  habet. 

Amplius : substantia  potest  esse  sine  quantitate,  licet  quantitas  sine  sub- 
stantia esse  non  possit;  substantia  enim  aliorum  generum  prima  est  tempore* 
ratione  et  cognitione.  Sed  nulla  substantia  corporea  est  sine  quantitate.  Pos- 
sunt igitur  quaedam  esse  in  genere  substantiae  omnino  absque  corpore.  Omnes 
autem  naturae  possibiles  in  rerum  ordine  inveniuntur;  aliter  enim  esset  uni- 
versum imperfectum;  in  sempiternis  etiam  non  differt  esse  et  posse.  Sunt 
igitur  aliquae  substantiae  absque  corporibus  subsistentes  post  primam  sub- 
stantiam, quae  Deus  est,  quae  non  est  in  genere,  ut  supra  (c.  2.)  ostensum 
est,  et  supra  animam  quae  est  corpori  unita. 

Adhuc:  si  ex  aliquibus  duobus  invenitur  aliquod  compositum  et  alterum 
eorum  invenitur  per  se  quod  est  minus  perfectum,  et  alterum,  quod  est  magis- 
perfectum,  et  minus  reliquo  indigens,  per  se  invenitur.  Invenitur  autem  aliqua 
substantia  composita  ex  substantia  intellectuali  et  corpore,  ut  ex  praemis- 
sis (c.  68)  patet;  corpus  autem  invenitur  per  se,  sicut  patet  in  omnibus  cor- 
poribus inanimatis.  Multo  igitur  fortius  inveniuntur  substantiae  intellectuales 
corporibus  non  unitae. 

Item : substantiam  rei  oportet  esse  proportionatam  suae  operationi,  quia 
operatio  est  actus  et  bonum  substantiae  operantis.  Sed  intelligere  est  pro- 
pria operatio  substantiae  intellectilalis.  Oportet  igitur  substantiam  intelle- 
ctualem talem  esse  quae  competat  praedictae  operationi.  Intelligere  autem, 
quum  sit  operatio  per  organum  corporeum  non  exercita,  non  indiget  cor- 
pore, nisi  in  quantum  intelligibilia  sumuntur  a sensibilibus.  Hic  autem  est 
imperfectus  modus  intelligendi;  perfectus  enim  modus  intelligendi  est  ut  in- 
telligantur  ea  quae  sunt  secundum  naturam  suam  intelligibilia ; quod  autem 
non  intelligantur  nisi  ea  quae  non  sunt  secundum  se  intelligibilia,  sed  fiunt 
intelligibilia  per  intellectum,  est  imperfectus  modus  intelligendi.  Si  igitur 
ante  omne  imperfectum  oportet  esse  perfectum  aliquid  in  genere  illo,  oportet 
quod,  ante  animas  humanas,  quae  intelligunt  accipiendo  a phantasmatibus* 
sint  aliquae  intellectuales  substantiae  intelligentes  ea  quae  sunt  secundum 
se  intelligibilia,  non  accipientes  cognitionem  a sensibilibus,  ac  per  hoc 
omnino  a corporibus  secundum  suam  naturam  separatae. 

Praeterea:  Aristoteles  in  decimo  primo  Metaphys.  (t.  c.  43.)  argumen- 
tatur sic:  Motum  continuum  regularem,  et  quantum  in  se  est  indeficientem 
oportet  esse  a motore  qui  non  movetur  neque  per  se,  neque  per  accidens, 
ut  supra  (Lib.  I.  c.  13.)  est  probatum;  plures  etiam  motus  oportet  esse  a. 
pluribus  motoribus.  Motus  autem  coeli  est  continuus,  regularis  et,  quantum, 
in  se,  etiam  indeficiens  est;  et  praeter  primum  motum  sunt  multi  tales  motus^ 

in  coelo,  sicut  per  considerationes  astrologorum  probatur.  Oportet  igitur  esse 
plures  motores  qui  non  moveantur  neque  per  se,  neque  per  accidens.  Nullum 
autem  corpus  movet  nisi  motum,  ut  supra  probatum  est  (Lib.  I.  c.  13.);  motor 
autem  incorporeus,  unitus  corpori,  movetur  per  accidens  ad  motum  corporis, 
sicut  patet  de  anima.  Oportet  igitur  esse  plures  motores  qui  neque  sint  cor- 
pora, neque  corporibus  uniti.  Motus  autem  coelestes  sunt  ab  aliquo  intellectu^ 
ut  supra  (Lib.  I.  c.  20.)  probatum  est.  Sunt  igitur  plures  substantiae  intelle- 
ctuales corporibus  non  unitae. 

His  autem  concordat  sententia  Dionysii  (cap.  De  divin.  nomin.),  dicentis 
de  angelis  quod  «sicut  immateriales  et  incorporei  intelliguntur  ». 

Per  hoc  autem  excluditur  error  Sadducaeorum,  qui  dicebant  spiritum  non 
esse;  et  positio  antiquorum  naturalium,  qui  dicebant  omnem  substantiam 
corpoream  esse;  positio  etiam  Origenis,  qui  dixit  (Tlepi  ’Ap^.  c.  6.)  quod 
nulla  substantia,  post  Trinitatem  divinam,  absque  corpore  potest  subsistere; 
et  pmniurn  aliorum  ponentium  omnes  angelos,  bonos  et  malos,  habere  cor- 
pora naturaliter  sibi  unita. 


CAPUT  XCII. 

DE  MULTITUDINE  SUBSTANTIARUM  SEPARATARUM. 

Sciendum  est  autem  quod  Aristoteles  probare  nititur,  non  solum  esse- 
aliquas  substantias  intellectuales  absque  corpore,  sed- etiam  quod  sunt  ejus- 
dem numeri  cujus  sunt  motus  deprehensi  in  coelo,  neque  plures,  neque  pau- 
ciores. 

Probat  enim  (decimo  secundo  Metaph.  t.  c.  48.)  quod  non  sunt  aliqui 
motus  in  coelo  qui  a nobis  deprehendi  non  possint,  per  hoc  quod  omnis, 
motus  qui  est  in  coelo  est  propter  motum  alicujus  stellae  quae  sensibilis  est ; 
orbes  enim  deferunt  stellas ; motus  autem  deferentis  est  propter  motum  delati. 

Item  probat  (ubi  supra)  quod  non  sunt  aliquae  substantiae  separatae  a 
quibus  non  proveniant  aliqui  motus  in  coelo  ; quia,  quum  motus  coelestes 
ordinentur  ad  substantias  separatas  sicut  ad  fines,  si  essent  aliae  substantiae 
separatae  quam  istae  quas  numerat,  essent  aliqui  motus  in  eas  ordinati  sicut 
in  fines;  aliter  essent  motus  imperfecti. 

Unde  ex  his  concludit  quod  non  sunt  plures  substantiae  separatae  quam 
motus  deprehensi,  et  qui  possunt  deprehendi  in  coelo;  praesertim  quum  non 
sint  plura  corpora  coelestia  ejusdem  speciei,  ut  sic  etiam  possint  esse  plures 
motus  nobis  incogniti. 

Haec  autem  probatio  non  habet  necessitatem.  In  his  enim  quae  sunt  ad 
finem  sumitur  necessitas  ex  fine,  sicut  ipsemet  docet  in  secundo  Physic. 
(t.  c.  23.);  non  autem  e converso.  Unde,  si  motus  coelestes  ordinantur  in 
substantias  separatas  sicut  in  fines,  ut  ipsemet  dicit,  non  potest  concludi  ne- 
cessario numerus  substantiarum  praedictarum  ex  numero  motuum.  Potest 
enim  dici  quod  sunt  aliquae  substantiae  separatae  altioris  naturae  quam  illae 
quae  sunt  proximi  fines  motuum  coelestium ; sfcut  instrumenta  artificialia 
sunt  propter  homines  qui  per  ea  operantur,  et  nihil  prohibet  esse  alios  ho- 
mines qui  per  instrumenta  hujusmodi  non  operantur  immediate,  sed  impe- 
rant operantibus.  Et  ideo  ipse  Aristoteles  hanc  rationem  non  inducit  quasi 
necessariam,  sed  tanquam  probabilem;  dicit  enim  (t.  c.  48.):  « Quare  sub- 
stantias, et  principia  immobilia  rationabile  est  tot  aestimare;  necr^arium 

autem,  dimittatur  fortioribus  dicere  ».  Restat  igitur  ostendendum  quod  sunt 
multo  plures  substantiae  intellectuales  a corporibus  separatae  quam  sint 
motus  coelestes. 

Substantiae  enim  intellectuales  secundum  suum  genus  transcendunt  om- 
nem naturam  corpoream;  oportet  igitur  accipere  gradum  in  praedictis  sub- 
stantiis, secundum  elevationem  earum  supra  corpoream  naturam.  Sunt  autem 
quaedam  intellectuales  substantiae  elevatae  supra  corpoream  substantiam, 
secundum  sui  generis  naturam  tantum,  quae  tamen  corporibus  uniuntur  ut 
formae,  ut  ex  praemissis  (c.  68.  et  70.)  patet;  et,  quia  esse  substantiarum 
intellectualium  secundum  suum  genus  nullam  a corpore  dependentiam  habet, 
ut  supra  (c.  91.)  probatum  est,  invenitur  altior  gradus  dictarum  substan- 
tiarum, quae,  etsi  non  uniantur  corporibus  ut  formae,  sunt  tamen  proprii 
motores  aliquorum  corporum  determinatorum.  Similiter  autem  natura  sub- 
stantiae intellectualis  non  dependet  a movendo,  quum  movere  sit  conse- 
quens ad  principalem  eorum  operationem,  quae  est  intelligere.  Erit  igitur 
et  aliquis  gradus  altior  substantiarum  intellectualium,  quae  non  sunt  proprii 
motores  aliquorum  corporum,  sed  superiores  motoribus. 

Amplius:  sicut  agens  per  naturam  agit  per  suam  formam  naturalem,  ita 
agens  per  intellectum  agit  per  formam  intellectus,  ut  patet  in  his  qui  agunt 
per  artem.  Sicut  igitjur  agens  per  naturam  est  proportionatum  patienti,  ra- 
tione suae  formae  naturalis,  ita  agens  per  intellectum  est  proportionatum 
patienti  et  facto  per  formam  intellectus,  ut  scilicet  hujusmodi  sit  forma 
intellectiva  quae  possit  induci  per  actionem  agentis  in  materiam  recipien- 
tem. Oportet  igitur  proprios  motores  orbium,  qui  per  intellectum  movent, 
si  in  hoc  opinionem  Aristotelis  sustinere  volumus,  tales  intelligentias  habere, 
quales  sunt  explicabiles  per  motus  orbium,  et  producibiles  in  rebus  materia- 
libus. Sed  supra  hujusmodi  conceptiones  intelligibiles  est  accipere  aliquas 
universaliores;  intellectus  enim  universalius  apprehendit  formas  rerum  quam 
sit  esse  earum  in  rebus;  unde  videmus  quod  universalior  est  forma  intelle- 
ctus speculativi  quam  practici,  et  inter  artes  practicas  universalior  est  con- 
ceptio artis  imperantis  quam  exsequentis.  Oportet  autem  substantiarum  in- 
tellectualium gradus  accipere  secundum  gradum  intellectualis  operationis 
quae  est  eis  propria.  Sunt  igitur  aliquae  substantiae  intellectuales  supra  illas 
quae  sunt  proprii  et  proximi  motores  determinatorum  orbium. 

Adhuc:  ordo  universi  exigere  videtur  ut  id  quod  est  in  rebus  nobilius 
excedat  quantitate  vel  numero  ignobiliora;  ignobiliora  enim  videntur  esse 
propter  nobiliora;  unde  oportet  quod  nobiliora,  quasi  propter  se  exsistentia, 
multiplicentur  quantum  possibile  est;  et  ideo  videmus  quod  corpora  incor- 
ruptibilia, scilicet  coelestia,  in  tantum  excedunt  corporalia,  scilicet  elemen- 
taria, ut  haec  quasi  non  habeant  notabilem  quantitatem  in  comparatione  ad 
illa.  Sicut  autem  coelestia  corpora  digniora  sunt  elementaribus,  ut  incorru-^ 
ptibilia  corruptibilibus,  ita  substantiae  intellectuales  omnibus  corporibus,  ut 
immobile  et  immateriale  mobili  et  materiali.  Excedunt  igitur  in  numero  in- 
tellectuales substantiae  separatae  omnium  rerum  materialium  multitudinem. 
Non  igitur  comprehenduntur  numero  coelestium  motuum. 

Item : species  rerum  materialium  non  multiplicantur  per  materiam,  sed 
per  formam.  Formae  autem  quae  sunt  extra  materiam  habent  esse  com- 
pletius et  universalius  quam  formae  quae  sunt  in  materia ; nam  formae  in 
materia  recipiuntur  secundum  materiae  capacitatem.  Non  videntur  igitur 
esse  minoris  multitudinis  formae  quae  sunt  extra  materiam,  quas  dicimus 

•substantias  separatas,  quam  sint  species  materialium  rerum.  Non  autem  pro- 
pter  hoc  dicimus  quod  substantiae  separatae  sint  species  istorum  sensibilium 
^icut  Platonici  senserunt.  Quum  enim  non  possent  ad  praedictarum  substan- 
tiarum notitiam  pervenire  nisi  ex  sensibilibus,  posuerunt  illas  substantias 
esse  ejusdem  speciei  cum  istis,  vel  magis  species  istarum;  sicut  si  aliquis 
non  videret  solem,  et  lunam,  et  alia  astra,  et  audiret  esse  quaedam  corpora 
incorruptibilia,  nominaret  ea  nominibus  istorum  corruptibilium,  existimans 
ea  esse  ejusdem  speciei  cum  istis;  quod  non  esset  possibile.  Similiter  autem 
impossibile  est  substantias  immateriales  esse  ejusdem  speciei  cum  materia- 
libus, vel  species  ipsarum,  quum  materia  sit  de  ratione  speciei  horum  sen- 
sibilium, licet  non  haec  materia,  quae  est  proprium  principium  individui; 
sicut  de  ratione  speciei  hominis  sunt  carnes  et  ossa,  non  autem  hae  carnes 
•et  haec  ossa,  quae  sunt  principia  Socratis  et  Platonis.  Sic  igitur  non  dicimus 
substantias  separatas  esse  species  istorum  sensibilium,  sed  esse  alias  species 
nobiliores  istis,  quanto  purum  est  nobilius  permixto;  et  tunc  illas  substantias 
esse  plures  oportet  istis  speciebus  rerum  materialium. 

Adhuc:  magis  est  aliquid  multiplicabile  secundum  suum  esse  intelligi- 
bile  quam  secundum  suum  esse  materiale ; multa  enim  intellectu  capimus 
quae  in  materia  esse  non  possunt;  ex  quo  contingit  quod  cuilibet  rectae  li- 
neae finitae  potest  mathematice  fieri  additio,  non  autem  naturaliter;  raritas 
etiam  corporum,  velocitas  motuum,  et  diversitas  figurarum  in  infinitum  augeri 
comprehenditur  secundum  intellectum,  quamvis  sit  impossibile  in  natura  sic 
•esse.  Substantiae  autem  separatae  sunt  in  esse  intelligibili  secundum  suam 
naturam.  Major  igitur  multiplicitas  in  eis  est  possibilis  quam  in  rebus  mate- 
rialibus secundum  proprietatem  et  rationem  pensatam  generis  utriusque.  In 
perpetuis  autem  non  differt  esse  et  posse.  Excedit  igitur  multitudo  substan- 
tiarum separatarum  multitudinem  materialium  corporum. 

His  autem  attestatur  sacra  Scriptura;  dicitur  enim  (Dan.  VII.  io.):  Millia 
millium  ministrabant  ei,  et  decies  centena  millia  adsistebant  ei.  Et  Dionysius  etiam 
<XIII.  cap.  Coelest.  hier.)  dicit,  quod  numerus  illarum  substantiarum  excedit 
-omnem  materialem  multitudinem. 

Per  hoc  autem  excluditur  error  dicentium  substantias  separatas  secun- 
dum numerum  motuum  coelestium,  aut  secundum  numerum  spherarum 
coelestium  esse,  et  error  Rabbi  Moysis  (Lib.  II.  c.  7.),  qui  dixit  numerum 
.angelorum,  qui  in  Scriptura  ponitur,  non  esse  numerum  separatarum  sub- 
stantiarum, sed  virtutum  in  istis  inferioribus,  sicut  si  vis  concupiscibilis  di- 
catur spiritus  concupiscentiae, 'et  sic  de  aliis. 


CAPUT  XCIII. 

•QUOD  SUBSTANTIAE  SEPARATAE  NON  SUNT  MULTAE  UNIUS  SPECIEI 

(1.  part.  quaesi.  L.  art.  4.  et  11.  'Seni.  dist.  5.  ari.  4.). 

Ex  his  autem,  quae  de  istis  substantiis  praemissa  sunt,  ostendi  potest  quod 
•non  sunt  plures  substantiae  separatae  unius  speciei. 

Ostensum  est  enim  supra  (c.  51.)  quod  substantiae  separatae  sunt  quae- 
Jam  quidditates  subsistentes.  Species  autem  rei  est  quam  signat  diffinitio, 
•quae  est  signum  quidditatis  rei;  unde  quidditates  subsistentes  sunt  species  sub 


S.  Thomah  Summa  contra  Gentiles, 


18 


LIBER  II.  CAP.  XCIII. 


274 

sistentes.  Piares  ergo  substantiae  separatae  esse  non  possunt,  nisi  sint  plures 
species. 

Adhuc : quaecumque  sunt  idem  specie,  differentia  autem  numero,  habent 
materiam.  Differentia  autem  quae  ex  forma  procedit  inducit  diversitatem, 
speciei;  quae  autem  est  ex  materia  inducit  diversitatem  secundum  numerum; 
substantiae  aui;em  separatae  non  habent  omnino  materiam,  neque  quae  sit 
pars  earum,  neque  cui  uniantur  ut  formae.  Impossibile  est  igitur  quod  sint 
plures  unius  speciei. 

Amplius:  ad  hoc  sunt  plura  individua  in  una  specie,  in  rebus  corrupti- 
bilibus, ut  natura  speciei  quae  non  potest  perpetuo  conservari  in  uno  indi- 
viduo conservetur  in  pluribus;  unde,  etiam  in  corporibus  incorruptibilibus^, 
ncn  est  nisi  unum  individuum  in  una  specie.  Substantiae  autem  separatae 
natura  potest  conservari  in  uno  individuo,  eo  quod  sunt  incorruptibiles,  ut 
supra  (c.  55.)  ostensum  est.  Non  igitur  oportet  esse  plura  individua  in  illis- 
substantiis  ejusderrf  speciei. 

Item  : id  quod  est  speciei  in  unoquoque  dignius  est  eo  quod  est  indivi- 
duationis  principium  praeter  rationem  speciei  exsistens ; multiplicatio  igitur 
specierum  plus  addit  nobilitatis  et  perfectionis  universo  quam  multiplicatio- 
individuorum  in  una  specie.  Perfectio  autem  universi  maxime  consistit  iit 
substantiis  separatis.  Magis  igitur  competit  ad  perfectionem  universi  quod 
sint  plures  secundum  speciem  diversae,  quam  quod  sint  multae  secundum. 
numerum  in  eadem  specie. 

Praeterea:  substantiae  separatae  sunt  perfectiores  quam  corpora  coelestia- 
Sed  in  corporibus  coelestibus,  propter  eorum  perfectionem,  non  invenitur 
nisi  unum  individuum  unius  speciei,  tum  quia  unumquodque  eorum  constat 
ex  tota  materia  suae  speciei,  tum  quia  in  uno  individuo  est  perfecte  virtus- 
speciei  ad  complendum  illud  in  universo  ad  quod  sua  species  ordinatur,  sicut 
praecipue  patet  in  sole  et  luna.  Multo  igitur  magis  in  substantiis  separatis, 
non  invenitur  nisi  unum  individuum  in  una  specie. 


CAPUT  XCIV. 

QUOD  SUBSTANTIA  SEPARATA  ET  ANIMA  NON  SUNT  UNIUS  SPECIEI*. 

(II.  Seni.  dist.  3.  art.  6.). 

Ex  his  autem  ulterius  ostenditur  quod  anima  non  est  ejusdem  speciei 
cum  substantiis  separatis. 

Major  enim  est  differentia  animae  humanae  a substantia  separata  quam 
unius  substantiae  separatae  ab  alia.  Sed  substantiae  separatae  omnes  ad  in- 
vicem specie  differunt,  ut  ostensum  est  (c.  93.).  Multo  igitur  magis  substantia 
separata  ab  anima. 

Amplius:  unaquaeque  res  habet  proprium  esse  secundum  rationem  suae 
speciei;  quorum  enim  est  diversa  ratio  essendi,  horum  est  diversa  species. 
Esse  autem  animae  humanae  et  substantiae  separatae  non  est  unius  rationis; 
nam  in  esse  substiantiae  separatae  non  potest  communicare  corpus  sicut: 
uotest  communicare  in  esse  animae  humanae,  quae  secundum  esse  unitur 
corpori  ut  forma  materiae.  Anima  igitur  humana  differt  specie  a substan. ?,s~ 
separatis. 

Adhuc  . quod  habet  secundum  seipsum  speciem  non  potest  esse  ejusdem 
speciei  cum  eo  quod  non  habet  secundum  se  speciem,  sed  est  pars  speciei. 
Substantia  autem  separata  habet  per seipsam  speciem:  anima  autem  non,  sed 
est  pars  speciei  humanae.  Impossibile  est  igitur  quod  anima  sit  ejusdem  spe- 
ciei cum  substantiis  separatis,  nisi  forte  homo  esset  ejusdem  speciei  cum 
illis;  quod  patet  esse  impossibile. 

Praeterea:  ex  propria  operatione  rei  percipitur  species  ejus.;  operatio 
enim  demonstrat  virtutem,  quae  indicat  essentiam.  Propria  autem  operatio 
substantiae  separatae  et  animae  intellectivae  est  intelligere ; est  autem  om- 
nino alius  modus  intelligendi  substantiae  separatae  et  animae;  nam  anima 
intelligit  a phantasmatibus  accipiendo,  non  autem  substantia  separata,  quum 
non  habeat  organa  corporea  in  quibus  oportet  esse  phantasmata.  Non  sunt 
igitur  anima  humana  et  substantia  separata  unius  speciei. 


CAPUT  XCV. 

QUOMODO  ACCIPIATUR  GENUS  ET  SPECIES  IN  SUBSTANTIIS  SEPARATIS. 

(I.  part.  quaest.  L.  art.  2.  ad  1.). 

Oportet  autem  considerare  secundum  quid  diversificatur  species  in 
substantiis  separatis.  In  rebus  enim  materialibus,  quae  sunt  diversarum  spe- 
cierum  unius  generis  exsistentes,  ratio  generis  ex  principio  materiali  sumitur, 
differentia  speciei  a principio  formali ; natura  enim  sensitiva,  ex  qua  sumitur 
ratio  animalis,  est  materiale  in  homine,  respectu  naturae  intellectivae,  ex 
qua  sumitur  differentia  specifica  hominis,  scilicet  rationale.  Si  igitur  substan- 
tiae separatae  non  sunt  ex  materia  et  forma  compositae,  ut  ex  praemis- 
sis (c.  50.)  patet,  non  apparet  secundum  quid  in  eis  genus  et  differentia 
specifica  accipi  possit. 

Scire  igitur  oportet  quod  diversae  rerum  species  gradatim  naturam  entis 
possident.  Statim  enim  in  prima  entis  divisione  invenitur  hoc  quidem  perfe- 
ctum, scilicet  ens  per  se  et  ens  actu,  aliud  vero  imperfectum,  scilicet  ens  in 
alio  et  ens  in  potentia;  et  eodem  modo  discurrenti  per  singula  apparet  unam 
speciem  supra  aliam  aliquem  gradum  perfectionis  adjicere,  sicut  animalia 
super  plantas  et  animalia  progressiva  super  animalia  immobilia;  in  coloribus 
etiam,  una  species  alia  perfectior  invenitur,  secundum  quod  est  albedini 
propinquior;  propter  quod  Aristoteles  in  octavo Metaph.  (t.  c.  10.) dicit  quod 
distinctiones  rerum  'sunt  sicut  numerus,  in  quo  unitas  subtracta  vel  addita 
speciem  numeri  variat;  per  quem  modum,  in  diffinitionibus,  si  una  diffe- 
rentia subtrahatur  vel  addatur,  diversa  species  invenitur.  Ratio  igitur  deter- 
minatae speciei  consistit  in  hoc  quod  natura  communis  in  determinato  gradu 
entis  collocatur;  et,  quia  in  rebus  ex  materia  et  forma  compositis  forma  est 
quasi  terminus,  id  autem  quod  terminatur  per  eam  est  materia  vel  mate- 
riale, oportet  quod  ratio  generis  sumatur  ex  materiali,  differentia  vero  spe- 
cifica ex  formali;  et  ideo  ex  differentia  et  genere  fit  unum,  sicut  ex  materia 
et  forma;  et  sicut  una  et  eadem  est  natura  quae  ex  materia  et  forma  consti- 
tuitur, ita  differentia  non  addit  extraneam  quamdam  naturam  super  genus, 
sed  est  quaedam  determinatio  ipsius  naturae  generis;  ut,  si  genus  accipiatur 
animal  pedes  habens,  differentia  ejus  est  duos  pedes  habens;  quam  quidem 
ditFerentiam  nihil  extraneum  super  genus  addere  manifestum  est. 

Unde  patet  quod  accidit  generi  et  differentiae  quod  determinatio  quae- 
dam, quam  differentia  importat,  ex  alio  principio  causetur  quam  a natura 
generis;  ex  hoc  quod  natura  quam  signat  diffinitio  est  composita  ex  materia 
et  forma,  sicut  ex  terminante  et  terminato.  Si  igitur  aliqua  natura  est  sim- 
plex, ipsa  quidem  per  seipsam  erit  terminata,  nec  oportebit  quod  habeat 
duas  partes,  quarum  una  sit  terminans  et  alia  terminata.  Ex  ipsa  igitur  ratione 
naturae  sumetur  ratio  generis;  ex  terminatione  autem  ejus  secundum  quod 
est  in  tali  gradu  entium,  sumetur  ejus  differentia  specifica. 

Ex  quo  etiam  patet  quod,  si  aliqua  natura  non  est  terminata,  sed  infinita 
in  se,  sicut  supra  (Lib.  I.  c.  43.)  ostensum  est  de  natura  divina,  non  est  in 
ea  accipere  neque  genus,  neque  speciem;  quod  est  consonum  his  quae  su- 
pra (Lib.  I.  c.  25.)  ostendimus 

Patet  etiam  ex  praemissis,  quod  quum  diversae  species  in  substantiis 
separatis  accipiantur  secundum  quod  diversos  gradus  sortiuntur,  in  una  au- 
tem specie  non  sint  plura  individua,  quod  non  sunt  in  substantiis  separatis 
duae  aequales  secundum  ordinem,  sed  una  naturaliter  est  altera  superior. 

Unde  et  (Job  XXXVIII.  33.)  dicitur:  Numquid  nosti  ordinem  coeli?  Et 
Dionysius  dicit  (X.  cap.  Coelest.  hier.),  quod,  sicut  in  tota  angelorum  mul- 
titudine est  hierarchia  suprema,  media  et  infima,  ita  in  qualibet  hierarchia 
est  ordo  supremus,  medius  et  infimus,  et  in  quolibet  ordine  supremi,  medii 
et  infimi. 

Per  hoc  autem  excluditur  Orirenis  positio,  qui  dixit  (Ilept  c.  5.  6. 
7.  et  8.)  a principio  omnes  substantias  spirituales  aequales  creatas  fuisse,  inter 
quas  etiam  animas  connumerat;  diversitas  autem  quae  in  hujusmodi  substan- 
tiis invenitur,  quod  quaedam  est  unita  corpori,  quaedam  non  unita,  et  quae- 
dam altior,  quaedam  vero  inferior,  provenit  ex  differentia  meritorum.  Osten- 
sum est  autem  (c.  46.  93.  et  94.),  hanc  differentiam  graduum  naturalem 
esse,  et  quod  anima  non  est  ejusdem  speciei  cum  substantiis  separatis,  nec 
ipsae  substantiae  separatae  ad  invicem,  nec  etiam  secundum  ordinem  natu- 
rae aequales. 


CAPUT  XCVI. 

QUOD  SUBSTANTIAE  SEPARATAE  NON  ACCIPIUNT  COGNITIONEM 
EX  SENSIBILIBUS. 

(I.  part.  quest.  LV.  art.  2.). 

Ex  praemissis  ostendi  potest  quod  substantiae  separatae  non  accipiunt 
intellectivam  cognitionem  ex  rebus  sensibilibus. 

Sensibilia  enim,  secundum  suam  naturam,  nata  sunt  apprehendi  per  sen- 
sum, sicut  intelligibilia  per  intellectum ; omnis  igitur  substantia  cognoscitiva, 
ex  sensibilibus  cognitionem  accipiens,  habet  cognitionem  sensitivam,  et  per 
consequens  habet  corpus  naturaliter  unitum,  cum  cognitio  sensitiva  sine  or- 
gano corporeo  esse  non  possit.  Substantiae  autem  separatae  non  habent 
corpora  naturaliter  sibi  unita,  nt  superius  (c.  91.)  est  ostensum.  Non  igitur 
intellectivam  cognitionem  ex  rebus  sensibilibus  sumunt. 

Amplius:  altioris  virtutis  oportet  esse  altius  objectum.  Virtus  autem  in- 
tellectiva  substantiae  separatae  est  altior  quam  vis  intellectiva  animae  hu- 
l manae,  quum  intellectus  animae  humanae  sit  infimus  in  ordine  intellectuumT 

ut  ex  praemissis  (c.  78.)  habetur;  intellectus  autem  humanae  animae  obje- 
ctum est  phantasma,  ut  supra  (c.  60.)  dictum  est,  quod  est  superius  in  ordine 
objectorum  quam  res  sensibilis  extra  animam  exsistens,  sicut  ex  ordine  vir- 
tutum cognitivarum  apparet.  Objectunf  igitur  substantiae  separatae  non  potest 
esse  exsistens  extra  animam  ut  ab  ea  immediate  accipiat  cognitionem,  neque 
phantasma;  relinquitur  igitur  quod  objectum  intellectus  substantiae  separatae, 
sit  aliquid  altius  phantasmate.  Nihil  autem  est  altius  phantasmate  in  ordine 
objectorum  cognoscibilium,  nisi  id  quod,  est  intelligibile  actu.  Substantiae 
igitur  separatae  non  accipiunt  cognitionem  intellectivam  a sensibilibus,  sed 
intelligunt  ea  quae  sunt  per  seipsa  etiam  intelligibilia. 

Adhuc:  secundum  ordinem  intellectuum  est  ordo  intelligibilium.  Sed  ea 
quae  sunt  secundum  seipsa  intelligibilia  sunt  superiora,  in  ordine  intelligi- 
bilium, his  quae  non  sunt  intelligibilia  nisi  quia  nos  facimus  ea  intelligibilia; 
ejusmodi  autem  oportet  esse  omnia  intelligibilia  a sensibilibus  accepta,  nam 
sensibilia  non  sunt  secundum  se  intelligibilia;  hujusmodi  autem  intelligibilia 
sunt  quae  intelligit  intellectus  noster.  Intellectus  igitur  substantiae  separatae, 
quum  sit  superior  intellectu  nostro,  non  intelligit  intelligibilia  a sensibilibus 
accepta,  sed  quae  sunt  secundum  se  intelligibilia  actu. 

Amplius:  modus  operationis  propriae  alicujus  rei  proportionaliter  re- 
spondet modo  substantiae  et  naturae  ipsius.  Substantia  autem  separata  est 
intellectus  per  se  exsistens,  non  in  corpore  aliquo.  Operatio  igitur  intelle- 
ctualis ejus  erit  intelligibilium  quae  non  sunt  fundata  in  aliquo  corpore. 
Omnia  autem  intelligibilia  a sensibilibus  accepta  sunt  in  aliquibus  corpo- 
ribus aliqualiter  fundata,  sicut  intelligibilia  nostra  in  phantasmatibus,  quae 
sunt  in  organis  corporeis.  Substantiae  igitur  separatae  non  accipiunt  cogni- 
tionem ex  sensibilibus. 

Adhuc:  sicut  materia  prima  est  infimum  in  ordine  rerum  sensibilium, 
et  per  hoc  est  in  potentia  tantum  ad  omnes  formas  sensibiles,  ita  intellectus 
possibilis,  infimus  in  ordine  intelligibilium  exsistens,  est  in  potentia  ad  omnia 
intelligibilia,  ut  ex  praemissis  (c.  59.)  patet.  Sed  ea  quae  sunt  in  ordine  sen- 
sibilium supra  materiam  primam,  habent  in  actu  suam  formam  per  quam 
constituuntur  in  esse  sensibili.  Substantiae  igitur  separatae,  quae  sunt  in  or- 
dine intelligibilium  supra  intellectum  possibilem  humanum,  sunt  actu  in  esse 
intelligibili ; intellectus  enim  accipiens  cognitionem  a sensibilibus  non  est 
actu  in  esse  intelligibili,  sed  in  potentia.  Substantia  igitur  separata  non  ac- 
cipit cognitionem  a sensibilibus. 

Adhuc : perfectio  naturae  superioris  non  dependet^a  natura  inferiori.  Per- 
fectio autem  substantiae  separatae,  quum  sit  intellectualis,  est  in  intelligendo. 
Earum  igitur  intelligere  non  dependet  a rebus  sensibilibus,  sic  quod  ab  eis 
cognitionem  accipiant. 

Patet  autem  ex  hoc  quod,  in  substantiis  separatis,  non  est  intellectus  agens 
et  possibilis,  nisi  forte  aequivoce.  Intellectus  enim  possibilis  et  agens  in 
anima  intellectiva  inveniuntur,  propter  hoc  quod  accipit  cognitionem  intel- 
lectivam a sensibilibus;  nam  intellectus  agens  est  qui  facit  species,  a sensi- 
bilibus acceptas,  esse  intelligibiles ; intellectus  autem  possibilis  est  in  potentia 
ad  omnes  formas  sensibilium  cognoscendas.  Quum  igitur  substantiae  sepa- 
ratae non  accipiant  cognitionem  a sensibilibus,  non  est  in  eis  intellectus  agens 
et  possibilis.  Unde  et  Aristoteles  in  tertio  De  anima  (t.  c.  17.),  intellectum 
possibilem  et  agentem  inducens,  dicit  eos  in  anima  oportere  poni. 

Item  manifestum  est, in  eisdem,  quod  localis  distantia  cognitionem  animae 

separatae  impedire  non  potest.  Localis  enim  distantia  per  se  comparatur  ad 
sensum,  non  autem  ad  intellectum,  nisi  per  accidens,  in  quantum  a sensu 
accipit;  nam  sensibilia  secundum  determinatam  distantiam  movent  sensum; 
intelligibilia  autem  actu,  secundum  quod  movent  intellectum,  non  sunt  in 
loco,  quum  sint  a materia  corporali  separata.  Quum  igitur  substantiae  se- 
paratae non  accipiant  intellectivam  cognitionem  a sensibilibus,  in  eorum 
cognitionem  distantia  localis  nihil  operatur. 

Palam  est  etiam  quod  intellectuali  operationi  eorum  non  admiscetur 
tempus.  Sicut  enim  intelligibilia  actu  sunt  absque  loco,  ita  etiam  sunt  absque 
tempore;  nam  tempus  consequitur  motum  localem,  unde  non  mensurat  nisi 
ea  quae  aliqualiter  sunt  in  loco.  Et  ideo  intelligere  substantiae  separatae  est 
supra  tempus.  Operationi  autem  intellectuali  nostrae  adjacet  tempus,  ex  eo 
quod  phantasmatibus  cognitionem  accipimus,  quae  determinatum  respiciunt 
tempus ; et  inde  est  quod,  in  compositione  et  divisione,  semper  noster  intel- 
lectus adjungit  tempus  praeteritum,  vel  futurum,  non  autem  inteliigendo 
quod  quid  est;  intelligit  enim  quod  quid  est  abstrahendo  intelligibilia  a sensi- 
bilium conditionibus;  unde,  secundum  illam  operationem,  neque  sub  tem- 
pore neque  sub  aliqua  conditione  sensibilium  rerum  intelligibile  comprehendit; 
componit  autem  aut  dividit  applicando  intelligibilia  prius  abstracta  ad  res, 
et  in  hac  applicatione  necesse  est  cointelligi  tempus. 

CAPUT  XCVII. 

QUOD  INTELLECTUS  SUBSTANTIAE  SEPARATAE 
SEMPER  ACTU  INTELLIGIT. 

Ex  hoc  autem  apparet  quod  intellectus  substantiae  separatae  est  semper 
intelligens  actu. 

Quod  enim  est  quandoque  in  actu,  quandoque  in  potentia  mensuratur 
tempore.  Intellectus  autem  substantiae  separatae  est  supra  tempus,  ut  pro- 
batum est  (c.  96.).  Non  est  igitur  quandoque  intelligens  actu,  et  quan- 
doque non. 

Item:  omnis  substantia  vivens  habet  aliquam  operationem  vitae  in  actu 
ex  sua  natura,  quae  inest  ei  semper,  licet  aliae  quandoque  insint  ei  in  po- 
tentia; sicut  animalia  semper  nutriuntur,  licet  non  semper  sentiant.  Substan- 
tiae autem  separatae  sunt  substantiae  viventes,  ut  ex  praemissis  patet,  nec 
habent  aliam  operationem  vitae  nisi  intelligere.  Oportet  igitur  quod  ex  sua 
natura  sint  intelligentes  actu  semper. 

Item : substantiae  separatae  movent  per  intellectum  corpora  coelestia,  se- 
cundum philosophorum  doctrinam  (decimo  secundo  Metaphys.  t.  c.  36.  et  37.). 
Motus  autem  corporum  coelestium  est  semper  continuus.  Intelligere  igitur 
substantiarum  separatarum  est  continuum  et  semper.  Hoc  autem  idem  se- 
quitur, etsi  non  ponantur  moventes  corpora  coelestia,  quum  sint  altiores 
corporibus  coelestibus.  Unde,  si  propria  operatio  corporis  coelestis,  quae  est 
motus  ipsius,  est  continua,  multo  magis  propria  operatio  substantiarum  se- 
paratarum, quae  est  intelligere. 

Amplius : omne  quod  quandoque  operatur  et  quandoque  non  operatur 
movetur  per  se,  vel  per  accidens;  unde  et  hoc  quod  nos  quandoque  intelb- 
gimus,  quandoque  non,  provenit  ex  alteratione  quae  est  circa  partem  sensi- 
bilem, ut  dicitur  in  octavo  Physic.  (t.  c.  51.).  Sed  substantiae  separatae  non 

amoventur  per  se,  quia  non  sunt  corpora;  neque  moventur  per  accidens,  quia 
non  sunt  unitae  corporibus.  Igitur  operatio  propria,  quae  est  intelligere,  est 
•5n  eis  continua  et  non  intercisa. 


GAPUT  XCVIII. 

QUOMODO  UNA  SUBSTANTIA  SEPARATA  INTELLIGI1  ALIAM. 

(I.  part.  quaest.  LV1.  ari.  2.). 

Si  autem  substantiae  separatae  intelligunt'  ea  quae  sunt  per  se  intelligi- 
bilia,  ut  (c.  96.)  est  ostensum,  per  se  autem  intelligibilia  sunt  substantiae  se- 
paratae; immunitas  enim  a materia  facit  aliquid  esse  per  se  intelligibile,  ut 
-ex  superioribus  (Lib.  I.  c.  44.  et  75.)  patet,  sequitur  quod  substantiae  sepa- 
ratae intelligant,  sicut  propria  objecta,  substantias  separatas.  Unaquaeque 
igitur  et  seipsam  et  alias  cognoscet.  Seipsam  quidem  unaquaeque  earum 
.aliter  cognoscit  quam  intellectus  possibilis  seipsum.  Intellectus  enim  possi- 
bilis est  ut  potentia  exsistens  in  esse  intelligibili ; fit  autem  actu  per  speciem 
intelligibilem,  sicut  materia  prima  fit  actu  in  esse  sensibili  per  formam  na- 
turalem. Nihil  autem  cognoscitur  secundum  quod  est  potentia  tantum,  sed 
secundum  quod  est  actu ; unde  et  forma  est  principium  cognitionis  rei,  quae 
per  eam  fit  actu ; similiter  autem  potentia  cognoscitiva  fit  actu  cognoscens 
per  speciem  aliquam.  Intellectus  igitur  possibilis  noster  non  cognoscit  seipsum 
•nisi  per  speciem  intelligibilem,  qua  fit  actu  in  esse  intelligibili.  Et  propter 
hoc  dicit  Aristoteles  in  tertio  De  anima  (t.  c.  15.)  quod  est  cognoscibilis  sicut 
<t  alia,  scilicet  per  species  a phantasmatibus  acceptas  sicut  per  formas  pro- 
prias. Substantiae  autem  separatae  sunt  secundum  suam  naturam  ut  actu 
•exsistentes  in  esse  intelligibili ; unde  unaquaeque  earum  seipsam  per  suam 
•essentiam  cognoscit,  non  per  aliquam  speciem  alterius  rei.  Quum  autem 
•omnis  cognitio  sit  secundum  quod  in  cognoscente  est  similitudo  cogniti,  una 
autem  substantiarum  separatarum  sit  similis  alteri  secundum  communem  na- 
turam generis,  differant  autem  ab  invicem  secundum  speciem,  ut  ex  prae- 
missis (c.  93.)  apparet,  videtur  sequi  quod  una  earum  aliam  non  cognoscat 
quantum  ad  propriam  rationem  speciei,  sed  solum  quantum  ad  communem 
gcneps  rationem. 

Dicunt  ergo  quidam  (Avicen.  Metaphys.  tr.  IX.  c.  4.)  quod  una  substan- 
tiarum separatarum  est  causa  effectiva  alterius.  In  qualibet  autem  causa  ef- 
fectiva oportet  esse  similitudinem  sui  effectus,  et  similiter  in  quolibet  effectu 
oportet  esse  similitudinem  suae  causae,  eo  quod  unumquodque  agens  agit 
•sibi  simile.  Sic  igitur  in  superiori  substantiarum  separatarum  est  similitudo 
inferioris  sicut  in  causa  est  similitudo  effectus,  in  inferiori  autem  similitudo 
superioris  est,  sicut  in  effectu  est  similitudo  suae  causae.  In  causis  autem  non 
univocis,  similitudo  effectus  est  in  causa  eminentius;  causae  autem  simili- 
tudo in  effectu,  inferiori  modo.  Tales  autem  causas  oportet  esse  substantias 
separatas  superiores  respectu  inferiorum,  quum  non  sint  unius  speciei,  sed 
in  diversis  gradibus  constitutae.  Cognoscit  igitur  substantia  separata  inferior 
superiorem,  secundum  modum  substantiae  cognoscentis,  non  secundum  mo- 
ffum  substantiae  cognitae,  sed  inferiori  modo ; superior  autem  inferiorem, 
cminentiori  modo.  Et  hoc  est  quod  in  libro  De  causis  dicitur  quod  « intelli- 

gentia  scit  quod  est  sub  se  et  quod  est  supra  se,  per  modum  suae  subsr  rr- 
tiae,  quia  alia  est  causa  alterius  ». 

Sed,  quum  superius  (c.  50.)  sit  ostensum  quod  substantiae  separatae  in 
tellectuales  non  sunt  compositae  ex  materia  et  forma,  non  possunt  causare 
nisi  per  modum  creationis.  Creare  autem  solius  Dei  est,  ut  supra  (c.  21.)* 
ostensum  est.  Non  poterit  igitur  una  substantiarum  separatarum  esse  alte- 
rius causa. 

Praeterea:  ostensum  est  (c.  15.)  quod  principales  partes  universi  omnes- 
sunt  a Deo  immediate  creatae  ; non  est  igitur  una  earum  ab  alia.  Unaquaeque- 
autem  substantiarum  separatarum  est  de  principalibus  partibus  universi  multo- 
amplius  quam  sol  vel  luna,  quum  unaquaeque  earum  habeat  propriam  spe- 
ciem et  nobiliorem  quam  quaevis  species  corporalium  rerum.  Non  igitur  una 
earum  causatur  ab  alia,  sed  omnes  immediate  a Deo. 

Sic  igitur,  secundum  praedicta,  quaelibet  substantiarum  separatarum  co- 
gnoscit Deum  naturali  cognitione  secundum  modum  suae  substantiae,  per 
quam  similes  sunt  Deo  sicut  causae;  Deus  autem  cognoscit  eas  sicut  propria 
causa,  earum  omnium  in  se  similitudinem  habens.  Non  autem  hoc  modo 
una  substantiarum  separatarum  poterit  cognoscere  aliam,  quum  una  non  sit: 
causa  alterius. 

Considerandum  est  igitur  quod,  quum  nulla  hujusmodi  substantiarum 
secundum  suam  essentiam  sit  sufficiens  principium  cognitionis  omnium  alia- 
rum rerum,  unicuique  earum  supra  propriam  substantiam  oportet  superad- 
dere quasdam  intelligibiles  similitudines,  per  quas  quaelibet  earum  alia  in 
propria  natura  cognoscere  possit. 

Hoc  autem  sic  manifestum  esse  potest.  Est  enim  proprium  objectum  in- 
tellectus ens  intelligibile,  quod  quidem  comprehendit  omnes  differentias  et 
species  entis  possibiles;  quidquid  enim  esse  potest  intelligi  potest.  Quum, 
autem  omnis  cognitio  fiat  per  modum  similitudinis,  non  potest  totaliter  suum 
objectum  intellectus  cognoscere,  nisi  habeat  in  se  similitudinem  totius  entis 
et  omnium  differentiarum  ejus;  talis  autem  similitudo  totius  entis  esse  non 
potest  nisi  natura  infinita,  quae  non  determinatur  ad  aliquam  speciem  vel 
genus  entis,  sed  est  universale  principium  et  virtus  activa  totius  entis,  qualis- 
est  sola  natura  divina,  ut  in  primo  (c.  25.  et  43.)  ostensum  est;  omnis  autem 
alia  natura,  quum  sit  terminata  ad  aliquod  genus  et  speciem  entis,  non  po- 
test esse  universalis  similitudo  totius  entis.  Relinquitur  igitur  quod  solus  Deus 
per  suam  essentiam  omnia  cognoscat;  quaelibet  autem  substantiarum  sepa- 
ratarum per  suam  naturam  cognoscit  perfecta  cognitione  suam  speciem  tan- 
tum ; intellectus  autem  possibilis  nequaquam,  sed  per  speciem  intelligibilem,. 
sicut  supra  dictum  est.  Ex  hoc  autem  quod  substantia  aliqua  est  intellectualis,, 
comprehensiva  est  totius  entis;  unde,  quum  substantia  separata  per  suam  na- 
turam non  fiat  actu  comprehendens  totum  ens,  ipsa,  in  sua  substantia  con- 
siderata, est  quasi  potentia  ad  similitudines  intelligibiles  quibus  totum  ens- 
f cognoscitur,  et  illae  similitudines  erunt  actus  ejus,  in  quantum  est  intelle- 
ctualis. Non  autem  est  possibile  quin  istae  similitudines  sint  plures,  quia  jam 
ostensum  est  paulo  ante  quod  totius  entis  universalis  perfecta  similitudo  esse 
aon  potest  nisi  infinita.  Sicut  autem  natura  substantiae  separatae  non  est  in- 
, nita,  sed  terminata,  ita  similitudo  intelligibilis  in  ea  exsistens  non  potest  esse 
.nfinita,  sed  terminata  ad  aliquam  speciem  vel  genus  entis.  Unde  ad  com- 
prehensionem totius  entis  requiruntur  plures  hujusmodi  similitudines.  Quanto 
autem  aliqua  substantia  separata  est  superior,  tanto  ejus  natura  est  divinae- 

naturae  similior;  et  ideo  est  minus  contracta,  utpote  propinquius  accedens- 
ad  ens  universale,  perfectum  et  bonum,  et  propter  hoc  universaliorem  bont 
et  entis  participationem  habens ; et  ideo  similitudines  intelligibiles  in  sub- 
stantia superiori  exsistentes  sunt  minus  multiplicatae  et  magis  universales. 
Et  hoc  est  quod  Dionysius  dicit  in  decimo  secundo  Coelest.  hier.,  quod  an- 
geli superiores  habent  scientiam  magis  universalem  ; et  in  libro  De  causis  (pro- 
pos.  io.)  dicitur  quod  intelligentiae  superiores  habent  formas  magis  univer- 
sales. Summum  autem  hujusmodi  universalitatis  est  in  Deo,  qui  per  unum,, 
scilicet  per  essentiam  suam,  omnia  cognoscit;  infimum  autem  in  intellectu 
humano,  qui  ad  unumquodque  intelligibile  indiget  specie  intelligibili  propria 
et  ei  coaequata. 

Non  est  igitur  per  formas  universaliores  apud  substantias  superiores  im- 
perfecta cognitio,  sicut  apud  nos;  per  similitudinem  enim  animalis,  per  quam 
cognoscimus  aliquid  in  genere  tantum,  imperfectiorem  cognitionem  habemus 
quam  per  similitudinem  hominis,  per  quam  cognoscimus  speciem  completam; 
cognoscere  enim  aliquid  secundum  genus  tantum  est  cognoscere  imperfecte, 
et  quasi  in  potentia ; cognoscere  autem  in  specie  est  cognoscere  perfecte  et 
in  actu.  Intellectus  autem  noster,  quia  infimum  gradum  tenet  in  substantiis 
intellectualibus,  adeo  particulatas  similitudines  requirit  cfuod  unicuique  co- 
gnoscibili proprio  oportet  respondere  propriam  similitudinem  in  ipso ; unde- 
per  similitudinem  animalis  non  cognoscit  rationale,  et  per  consequens  nec. 
hominem,  nisi  secundum  quid.  Similitudo  autem  intelligibilis  quae  est  in. 
substantia  separata  est  universalioris  virtutis,  ad  plura  repraesentanda  suffi- 
ciens, et  ideo  non  facit  imperfectiorem  cognitionem,  sed  perfectiorem ; est 
enim  universalis  virtute  ad  modum  formae  agentis  in  causa  universali,  quae 
quanto  fuerit  universalior,  tanto  ad  plura  se  extendit  et  efficacius  producit. 
Per  similitudinem  igitur  unam  cognoscit  et  animal  et  differentias  animalis^ 
aut  etiam  universaliori  modo  et  contractiori,  secundum  ordinem  substantia- 
rum praedictarum.  Exempla  igitur  hujus,  ut  dictum  est,  in  duobus  extremis 
accipere  possumus,  scilicet  in  intellectu  divino  et  humano.  Deus  enim  per 
unum,  quod  est  sua  essentia,  cognoscit  omnia ; homo  autem  ad  diversa  co- 
gnoscenda diversas  similitudines  requirit,  quin  etiam  quanto  altioris  fuerit 
intellectus,  tanto  ex  paucioribus  plura  cognoscere  potest;  unde  his  qui  sunt 
tardi  intellectus  oportet  exempla  particularia  adducere  acTcognitionem  de  rebus 
sumendam. 

Quum  autem  substantia  separata,  in  sua  natura  considerata,  sit  in  potentia 
ad  similitudines  quibus  totum  ens  cognoscatur,  non  est  aestimandum  quod 
sit  denudata  ab  omnibus  hujusmodi  similitudinibus;  haec  enim  est  dispositio- 
intellectus  possibilis  antequam  intelligat,  ut  dicitur  in  tertio  De  anima  (t.c.  14.). 
Neque  est  etiam  aestimandum  quod  aliquas  earum  habeat  in  actu,  et  alias 
in  potentia  tantum ; sicut  materia  prima  in  corporibus  inferibribus  habet  unam 
formam  in  actu,  et  alias  in  potentia;  et  sic  intellectus  possibilis  noster,  quum 
jam  sumus  scientes,  est  actu  secundum  aliqua  intelligibilia,  secundum  alia 
vero  in  potentia.  Quum  enim  illae  substantiae  separatae  non  moveantur, 
neque  per  se,  neque  per  accidens,  ut  ostensum  est  (c.  97.),  omne  quod  est 
in  eis  in  potentia  oportet  esse  in  actu ; alias  exirent  de  potentia  in  actum,  et 
sic  moverentur  per  se,  vel  per  accidens.  Est  igitur  in  eis  potentia  et  actus 
quantum  ad  esse  intelligibile,  sicut  in  corporibus  coelestibus  quantum  ad  esse 
naturale.  Materia  enim  corporis  coelestis  ita  perficitur  per  suam  formam 
quod  non  remanet  in  potentia  ad  aliquas  formas;  et  similiter  intellectus  sub* 

stantiae  sepaiatae  totaliter  perficitur  per  formas  intelligibiles,  quantum  ad  co- 
gnitionem naturalem ; intellectus  autem  possibilis  noster  proportionaliter  se 
'habet  corporibus  corruptibilibus  quibus  unitur  ut  forma;  sic  enim  fit  actu 
habens  quasdam  formas  intelligibiles  quod  remanet  in  potentia  ad  alias.  Et 
propter  hac  dicitur,  in  libro  De  causis,  quod  intelligentia  est  plena  formis, 
quia  scilicet  tota  potentialitas  intellectus  ejus  completa  est  per  formas  intel- 
ligibiles; et  sic,  per  hujusmodi  intelligibiles  species,  una  substantia  separata 
-aliam  intelligere  potest. 

Forte  autem  alicui  videri  potest  quod,  quum  substantia  separata  per  es- 
-sentiam  sit  intelligibilis,  non  oportet  ponere  quod  per  aliquas  species  intel- 
ligibiles una  ab  alia  intelligatur,  sed  per  essentiam  ipsius  substantiae  intel- 
lectae. Hoc  enim  quod  substantia  aliqua  per  speciem  intellegibilem  cognoscatur, 
•videtur  accidere  substantiis  materialibus  ex  hoc  quod  non  sunt  per  suam  es- 
-sentiam  intelligibiles  actu ; unde  oportet  quod  per  intentiones  abstractas  intel- 
ligantur.  Huic  etiam  videtur  consonare  dictum  Philosophi,  dicentis  in  decimo 
•secundo  Metaph.  (t.  c.  51.)  quod  in  substantiis  separatis  a materia  non  dif- 
Fert  intellectus,  intelligere,  et  quod  intelligitur. 

Hoc  autem,  si  concedatur,  habet  dubitationes  non  paucas. 

Primo  quidem,  quia  intellectus  in  actu  est  intellectum  in  actu,  secundum 
■doctrinam  Aristotelis  (tertio  De  anima,  t.  c.  19.  et  27.).  Difficile  est  autem 
•videre  quomodo  una  substantia  separata  sit  unum  alteri,  dum  intelligit  ipsam. 

Adhuc:  omne  agens  vel  operans  operatur  per  suam  formam,  cui  operatio 
respondet  sicut  calefactio  calori;  unde  et  illud  videmus  cujus  specie  visus 
informatur.  Non  videtur  autem  esse  possibile  quod  una  substantia  separata 
-sit  forma  alterius,  quum  habeat  unaquaeque  esse  separatum  ab  alia.  Impos- 
sibile igitur  videtur  quod  una  videatur  ab  altera  per  essentiam  suam. 

Amplius : intellectum  est  perfectio  intelligentis ; non  potest  autem  inferior 
substantia  separata  esse  perfectio  superioris.  Sequeretur  etiam  quod  superior 
inferiorem  non  intelligeret,  si  per  essentiam  suam  unaquaeque  intelligeretur 
■et  non  per  speciem  aliam. 

Item:  intelligibile  est  intra  intellectum,  quantum  ad  id  quo  intelligitur. 
Nulla  autem  substantia  illabitur  menti  nisi  solus  Deus,  qui  est  in  omnibus  per 
essentiam,  praesentiam  et  potentiam.  Impossibile  igitur  videtur  quod  sub- 
stantia separata  per  essentiam  suam  intelligatur  ab  alia,  et  non  per  similitu- 
dinem ejus  in  ipsa. 

Et  hoc  quidem  oportet  verum  esse,  secundum  sententiam  Aristotelis,  qui 
ponit  (tertio  De  anima,  t.  c.  19.  et  27.)  quod  intelligere  contingit  per  hoc 
quod  intellectum  in  actu  fit  unum  cum  intellectu  in  actu;  unde  substantia 
separata,  quamvis  sit  per  se  intelligibilis  actu,  non  tamen  secundum  se  intel- 
ligitur nisi  ab  intellectu  cui  est  unum.  Sic  autem  substantia  separata  seipsam 
intelligit  per  essentiam  suam;  et  secundum  hoc  est  idem  intellectus  et  intel- 
lectum et  intelligere.  Secundum  autem  positionem  Platonis  (decimo  De  repub. 
c.  6.),  intelligere  fit  per  contactum  intellectus  ad  rem  intelligibilem.  Sic  igitur 
ana  substantia  separata  potest  aliam  per  ejus  essentiam  intelligere,  dum  eam 
ipiritualiter  contingit:  superior  quidem  inferiorem,  quasi  eam  sua  virtute  con- 
cludens et  continens ; inferior  vero  superiorem,  quasi  eam  capiens  ut  sui  per- 
..fectionem. 

Unde  et  Dionysius  dicit  (IV.  cap.  De  div.  nomin.)  quod  superiores  sub- 
stantiae intelligibiles  sunt  quasi  cibus  inferiorum. 

CAPUT  XCIX. 

QUOD  SUBSTANTIAE  SEPARATAE  MATERIALIA  COGNOSCUNT. 

(I.  part.  quaest.  LV1I.  art.  i.). 

Per  praedictas  igitur  formas  intelligibiles,  substantia  separata  non  solum 
cognoscit  alias  substantias  separatas,  sed  etiam  species  rerum  corporalium. 

Qu-um  enim  intellectus  earum  sit  perfectus  naturali  perfectione,  utpote 
totus  in  actu  exsistens,  oportet  quod  suum  objectum,  scilicet  ens  intelligi- 
bile,  universaliter  comprehendat.  Sub  ente  autem  intelligibili  comprehenduntur 
etiam  species  rerum  corporalium.  Eas  igitur  substantia  separata  cognoscit. 

Adhuc : quum  species  rerum  distinguantur  sicut  species  numerorum,  ut 
supra  (c.  95.)  habitum  est,  oportet  quod  in  specie  superiori  continuetur  ali- 
qualiter quod  est  in  inferiori,  sicut  major  numerus  continet  minorem.  Quum 
igitur  substantiae  separatae  sint  supra  substantias  corporales,  oportet  quod  ea 
quae  sunt  in  substantiis  corporalibus  per  modum  materialem  sint  in  sub- 
stantiis separatis  per  modum  intelligibilem ; quod  enim  est  in  aliquo  est  in 
«o  per  modum  ejus  in  quo  est. 

Item:  si  substantiae  separatae  movent  corpora  coelestia,  ut  philosophi 
ponunt  (decimo  secundo  Metaphys.  t.  c.  36.  et  49.),  quidquid  provenit  ex 
motu  corporum  coelestium  attribuitur  ipsis  corporibus  sicut  instrumentis,  eo 
^uod  movent  mota,  substantiis  autem  separatis  moventibus  sicut  principa- 
libus agentibus.  Agunt  autem  et  movent  per  intellectum.  Sunt  igitur  cau- 
santes  ea  quae  fiunt  per  motum  corporum  coelestium,  sicut  artifex  operatur 
per  sua  instrumenta.  Formae  igitur  eorum  quae  generantur  et  corrumpuntur 
sunt  intelligibiliter  in  substantiis  separatis;  unde  et  Boetius,  in  primo  De 
Trinit.  (c.  3.),  dicit  quod  « ex  formis  quae  sunt  sine  materia  venerunt  formae 
■quae  sunt  in  materia  ».  Cognoscunt  igitur  substantiae  separatae  non  solum 
substantias  separatas,  sed  etiam  species  rerum  materialium;  nam,  si  cogno- 
scunt species  generabilium  et  corruptibilium  corporum  tamquam  propriorum 
■effectuum,  multo  magis  species  corporum  coelestium  quasi  propriorum  in- 
strumentorum. Quia  vero  intellectus  substantiae  separatae  est  in  actu,  ha- 
bens omnes  similitudines  ad  quas  est  in  potentia,  habet  autem  virtutem  com- 
prehendendi omnes  species  et  differentias  entis,  necesse  est  quod  substantia 
separata  quaelibet  cognoscat  omnes  res  naturales  et  totum  ordinen  earum. 

Quum  autem  intellectus  in  actu  perfectio  sit  intellectum  in  actu,  potest 
alicui  videri  quod  substantia  separata  non  intelligat  res  materiales;  inconve- 
niens enim  videtur  quod  res  materialis  sit  perfectio  substantiae  separatae. 
Sed,  si  recte  consideretur,  res  intellecta  est  perfectio  intelligentis,  secundum 
suam  similitudinem  quam  habet  in  intellectu;  non  enim  lapis,  qui  est  extra 
animam,  est  perfectio  intellectus  possibilis  nostri.  Similitudo  autem  rei  ma- 
terialis in  intellectu  substantiae  separatae  est  immaterialiter,  secundum  mo- 
dum substantiae  separatae,  non  secundum  modum  substanti?"  materialis. 
IJnde  non  est  inconveniens  si  haec  similitudo  dicatur  esse  peifectio  intel 
cetus  substantiae  separatae  sicut  propria  forma  ejus. 


,IRER  II.  CA1J.  C. 


284 


CAPUT  C. 

QUOD  SUBSTANTIAE  SEPARATAE  COGNOSCUNT  SINGULARIA. 

(1.  part . quaest.  LVI1.  art.  y.). 

Quia  vero  similitudines  rerum,,  in  intellectu  substantiae  separatae,  sunt 
universaliores  quam  in  intellectu  nostro,  et  efficaciores  ad.  hoc  quod  per 
eas  aliquid  cognoscatur  per  similitudines  rerum  materialium,  substantiae  se- 
paratae non  solum  cognoscunt  res  materiales  secundum  rationem  generis 
vel  speciei,  sicut  intellectus  noster,  sed  etiam  secundum  individua. 

Quum  enim  species  rerum  in  intellectu  exsistentes  oporteat  esse  imma- 
teriales, non  poterunt,  secundum  quod  sunt  in  intellectu  nostro,  esse  princi- 
pium cognoscendi  singularia,  quae  per  materiam  individuantur,  eo  quod  spe- 
cies intellectus  nostri  in  tantum  sunt  contractae  virtutis  quod  una  ducit  solum 
in  cognitionem  unius ; unde,  sicut  similitudo  naturae  generis  non  potest  du- 
cere in  cognitionem  generis  et  differentiae,  ut  per  eam  species  cognoscatur* 
ita  similitudo  naturae  speciei  non  potest  deducere  in  cognitionem  principio- 
rum speciei  et  individuantium  quae  sunt  principia  materialia,  ut  per  eam  in- 
dividuum in  sua  singularitate  cognoscatur.  Similitudo  vero  intellectus  sub- 
stantiae separatae,  quum  sit  universalis  virtutis,  una  et  immaterialis  exsistens* 
potest  ducere  in  cognitionem  principiorum  speciei  et  individuantium,  quae 
sunt  principia  materialia,  ita  quod  per  eam  substantia  separata  non  solum  ma- 
teriam generis  et  speciei,  sed  etiam  individui  cognoscere  possit  per  suum  in- 
tellectum. Nec  sequitur  quod  forma  per  quam  cognoscit  sit  materialis,  vel 
quod  sint  infinitae  secundum  numerum  individuorum. 

Adhuc:  quod  potest  inferior  virtus  potest  et  superior,  sed  eminentius; 
unde  virtus  inferior  operatur  per  multa,  ubi  virtus  superior  per  unum  tantum 
operatur;  virtus  enim,  quanto  est  superior,  tanto  magis  colligitur  et  unitur; 
e contrario  vero  virtus  inferior  dividitur  et  multiplicatur,  unde  videmus  quod 
diversa  genera  sensibilium,  quae  quinque  sensus  exteriores  percipiunt,  una 
vis  sensus  communis  apprehendit.  Anima  autem  humana  est  inferior  ordine 
naturae  quam  substantia  separata ; ipsa  autem  cognoscitiva  est  universalium 
et  singularium  per  duo  principia,  scilicet  per  sensum  et  intellectum.  Sub- 
stantia igitur  separata,  quae  est  altior,  cognoscit  utrumque  altiori  modo  per 
unum  principium,  scilicet  intellectum. 

Item : species  rerum  intelligibiles  contrario  ordine  perveniunt  ad  intelle- 
ctum nostrum,  et  intellectum  substantiae  separatae;  ad  intellectum  enim 
nostrum  perveniunt  per  viam  resolutionis,  scilicet  per  abstractionem  a con- 
ditionibus materialibus  et  individuantibus ; unde  per  eas  singularia  a nobis 
cognosci  non  possunt;  ad  intellectum  autem  substantiae  separatae  perveniunt 
species  intelligibiles  quasi  per  viam  compositionis ; habet  enim  species  in- 
telligibiles ex  assimilatione  sui  ad  primam  intelligibilem  speciem  intellectus 
divini,  quae  quidem  non  est  a rebus  abstracta,  sed  rerum  factiva.  Est  autem 
factiva  non  solum  formae,  sed  materiae,  quae  est  individuationis  principium. 
Species  igitur  intellectus  substantiae  separatae  totam  rem  respiciunt,  et  non 
solum  principia  speciei,  sed  etiam  principia  individuantia.  Non  est  igitur  sin- 
gularium cognitio  subtrahenda  substantiis  separatis,  licet  intellectus  noster 
singularia  cognoscere  non  possit. 

Praeterea:  si  corpora  coelestia  moventur  a substantiis  separatis,  secun- 
dum philosophorum  positionem  (decimo  secundo  Metaphys.  t.  c.  36.  et  37.), 
quum  substantiae  separatae  agant  et  moveant  per  intellectum,  oportet  quod 
cognoscant  mobile  quod  movent,  quod  est  quoddam  particulare;  nam  uni- 
versalia immobilia  sunt.  Situs  etiam,  qui  renovantur  per  motum,  sunt  quae- 
dam singularia  quae  non  possunt  ignorari  a substantia  movente  per  intelle- 
ctum. Oportet  igitur  dicere  quod  substantiae  separatae  singularia  cognoscant 
istarum  materialium  rerum. 


CAPUT  CI. 

UTRUM  SUBSTANTIAE  SEPARATAE  NATURALI  COGNITIONE 
COGNOSCANT  OMNIA  SIMUL. 

Quia  vero  intellectus  in  actu  est  intellectum  in  actu,  sicut  sensus  in  actu 
est  sensibile  in  actu,  idem  autem  non  potest  simul  esse  muha  in  actu,  im- 
possibile videtur  quod  intellectus  substantiae  separatae  habeat  species  in- 
telligibilium  diversas,  sicut  jam  supra  dictum  est. 

Sed  sciendum  est  quod  non  omne  illud  est  intellectum  in  actu  cujus  spe 
cies  intelligibilis  actu  est  in  intellectu;  quum  enim  substantia  intelligens  sit 
etiam  volens,  ac  per  hoc  sit  domina  sui  actus,  in  potestate  ipsius  est,  post- 
quam habet  speciem  intelligibilem,  ut  ea  utatur  intelligendo  actu ; vel,  si 
iiabet  plures,  ut  utatur  una  ipsarum.  Unde  et  ea  quorum  scientiam  habe- 
mus, non  omnia  actu  consideramus.  Substantia  igitur  intellectualis,  per  plures 
-species  cognoscens,  utitur  una  quam  vult,  ac  per  hoc  simul  actu  cognoscit 
-omnia  quae  per  unam  speciem  cognoscit ; omnia  enim  sunt  ut  unum  intelli- 
gibile,  in  quantum  sunt  per  unum  cognita,  sicut  et  intellectus  noster  simul  co- 
gnoscit multa  ad  invicem  composita  vel  relata  ut  unum  quoddam.  Ea  vero  quae 
per  diversas  species  cognoscit  non  cognoscit  simul;  et  ideo,  sicut  est  intellectus 
■unus,  ita  est  intellectum  in  actu  unum.  Est  igitur  in  intellectu  substantiae 
-separatae  quaedam  intelligentiarum  successio ; non  tamen  motus  proprie  lo- 
quende, quum  non  succedat  actus  potentiae,  sed  actus  actui.  Intellectus 
autem  divinus,  quia  per  unum,  quod  est  sua  essentia,  omnia  cognoscit,  et 
-sua  actio  est  sua  essentia,  omnia  simul  intelligit;  unde  in  intelligentia  ejus 
non  cadit  aliqua  successio,  sed  suum  intelligere  est  totum  simul  perfectum, 
cermanens  per  omnia  saecula  saeculorum.  Amen. 


UBER  TERTIUS 


CAPUT  I. 

PROOEMIUM  AD  SEQUENTIA. 

Detis  magnus  Dominus,  et  Rex  magnus  super  omnes  deos.  Quoniam  non  re - 
pellet  Dominus  plebem  suam , quia  in  manu  ejus  sunt  omnes  fines  terrae , et  alti- 
tudines montium  ipse  conspicit.  Quoniam  ipsius  est  mare,  et  ipse  fecit  illud,  et 
siccam  manus  ejus  formaverunt  (Psal.  XCIV.  3-5.). 

Unum  esse  primum  entium,  totius  esse  perfectionem  plenam  possidens,, 
quod  Deum  dicimus,  ostensum  est  superius  (Lib.  I.  c.  13.),  quod  ex  sui  per- 
fectionis abundantia  omnibus  exsistentibus  esse  largitur,  ut  non  solum  pri- 
mum entium,  sed  et  primum  principium  omnium  esse  comprobetur.  Esse 
autem  aliis  tribuit  non  necessitate  naturae,  sed  secundum  suae  arbitrium 
voiuntatis,  ut  ex  superioribus  (Lib.  II.  c.  23.)  est  manifestum.  Unde  conse- 
quens est  ut  factorum  suorum  sit  dominus;  nam  super  ea  quae  nostrae  vo- 
luntati subduntur,  dominamur.  Hoc  autem  dominium  super  res  a se  produ- 
ctas perfectum  habet,  utpote  qui  ad  eas  producendas  non  exterioris  agentis- 
adminiculo  indiget  nec  materiae  fundamento,  quum  sit  totius  esse  univer- 
salis effector.  Eorum  autem  quae  per  voluntatem  producuntur  agentis  unum- 
quodque ab  agente  in  finem  aliquem  ordinatur;  bonum  enim  et  finis  est 
objectum  proprium  voluntatis;  unde  necesse  est  ut  quae  ex  voluntate  pro- 
cedunt ad  finem  aliquem  ordinentur.  Finem  autem  ultimum  unaquaeque 
res  per  Suam  consequitur  actionem,  quam  oportet  dirigi  ab  eo  qui  principia, 
rebus  dedit  per  quae  agunt.  Necesse  est  igitur  ut  Deus,  qui  est  in  se  natu- 
raliter perfectus  et  omnibus  entibus  ex  sua  potestate  esse  largitur,  omnium 
entium  rector  exsistat,  a nullo  utique  directus;  nec  est  aliquid  quod  ab  ejus 
regimine  excusetur,  sicut  nec  est  aliquid  quod  ab  ipso  esse  non  sortiatur. 
Est  igitur,  sicut  perfectus  in  essendo  et  causando,  ita  etiam  et  in  regendo 
perfectus.  Hujus  vero  regiminis  effectus  in  diversis  apparet  diversimode,  se- 
cundum differentiam  naturarum. 

Quaedam  namque  sic  a Deo  producta  sunt,  ut  intellectum  habentia,  ejus 
similitudinem  gerant  et  imaginem  repraesentent;  unde  et  ipsa  non  solum 
sunt  directa,  sed  et  seipsa  dirigentia  secundum  proprias  actiones  in  debitum, 
finem;  quae,  si  in  sua  directione  regimini  divino  subdantur,  ad  ultimum  fi- 
nem consequendum  ex  divino  regimine  admittuntur;  repelluntur  autem,  si 
secus  in  sua  directione  processerint. 

Alia  vero,  intellectu  carentia,  seipsa  in  suum  finem  non  dirigunt,  sed  ab 
alio  diriguntur;  quorum  quaedam,  incorruptibilia  exsistentia,  sicut  in  esse 

naturali  pati  non  possunt  defectum,  ita  in  propriis  actionibus  ab  ordine  iir 
finem  eis  praestitutum  nequaquam  exorbitant,  sed  indeficienter  regimini  primi 
regentis  subduntur;  sicut  sunt  corpora  coelestia,  quorum  motus  semper  uni- 
formiter procedunt. 

Alia  vero,  corruptibilia  exsistentia,  naturalis  esse  pati  possunt  defectum,, 
qui  tamen  per  alterius  profectum  completur;  nam,  uno  corrupto,  aliud  ge- 
neratur. Et  similiter  in  actionibus  propriis  a naturali  ordine  deficiunt;'  qui 
tamen  defectus  per  aliquod  bonum  inde  proveniens  compensatur.  Ex  quo 
apparet  quod  nec  illa  quae  ab  ordine  primi  regiminis  exorbitare  videntur 
potestatem  primi  regentis  evadunt;  nam  et  haec  corruptibilia  corpora,  sicut. 
ab  ipso  Deo  condita  sunt,  ita  potestati  ejus  perfecte  subduntur. 

Hoc  igitur  divino  repletus  spiritu  Psalmista  considerans,  ut  nobis  divinum 
regimen  demonstraret. 

Primo  describit  nobis  primi  regentis  perfectionem : naturae  quidem,  in  hor 
quod  dicit : Deus ; potestatis,  in  hoc  quod  dicit:  Magnus  Dominus , quasi  nulln 
indigens  ad  suae  potestatis  effectum  producendum  ; auctoritatis,  in  hoc  quod 
dicit:  Rex  magnus  super  omnes  deos , quia,  etsi  sint  multi  regentes,  ejus  tamen 
regimini  omnes  subduntur; 

Secundo  autem  nobis  describit  regiminis  modum  : et  quidem  quantum  ad 
intellectualia,  quae,  ejus  regimen  sequentia,  ab  ipso  consequuntur  ultimum 
finem  qui  est  ipse ; et  ideo  dicit : Quia  non  repellet  Dominus  plebem  suam ; 
quantum  vero  ad  corruptibilia,  quae,  etiamsi  exorbitent  interdum  a propriis 
actionibus,  a potestate  tamen  primi  regentis  non  excluduntur;  unde  dicit: 
Quia  in  manu  ejus  sunt  omnes  fines  terrae ; quantum  vero  ad  coelestia  corpora,, 
quae  omnem  altitudinem  terrae  excedunt,  id  est  eorruptibilium  corporum,, 
et  semper  rectum  ordinem  divini  regiminis  servant ; unde  dicit : Et  altitudines 
montium  ipse  conspicit; 

Tertio  vero  ipsius  universalis  regiminis  rationem  assignat,  quia  necesse 
est  ut  ea  quae  a Deo  sunt  condita  ab  ipso  etiam  regantur;  et  hoc  est  quod 
dicit:  Quoniam  ipsius  est  mare,  etc. 

Quia  ergo,  in  primo,  de  perfectione  divinae  naturae  orosecuti  sumus,  in 
secundo  autem  de  perfectione  potestatis  ipsius,  secundum  quod  est  omnium 
rerum  productor  et  dominus,  restat  igitur,  in  hoc  tertio,  prosequi  de  perfecta 
auctoritate,  sive  dignitate  ipsius,  secundum  quod  est  omnium  rerum  finis  et. 
rector.  Erit  ergo  hoc  ordine  procedendum,  ut  primo  agatur  de  ipso,  secun- 
dum quod  est  rerum  omnis  finis ; secundo,  de  regimine  universali  ipsius,, 
secundum  quod  omnem  creaturam  gubernat;  tertio,  de  speciali  ipsius  regi- 
mine, prout  gubernat  creaturas  intellectum  habentes. 

CAPUT  II. 

QUOD  OMNE  AGENS  AGIT  PROPTER  FINEM. 

(I.  part.  quaest.  XLIV.  art.  4.  et  I-JI.  quaest.  1.  ari.  2.). 

Ostendendum  est  igitur  primo  quod  omne  agens  in  agendo  intendit  ali- 
quem finem. 

In  his  enim  quae  manifeste  propter  finem  agunt,  hoc  dicimus  esse  finem 
in  quod  tendit  impetus  agentis;  hoc  enim  adipiscens  dicitur  adipisci  finem. 

.deficiens  autem  dicitur  deficere  a fine  intento,  sicut  patet  in  medico  agente 
.ad  sanitatem  et  homine  currente  ad  certum  terminum ; nec  differt,  quantum 
ad  hoc,  utrum  quod  tendit  in  finem  sit  cognoscens  vel  non;  sicut  enim  si- 
gnum est  finis  sagittantis,  ita  est  finis  motus  sagittae.  Omnis  autem  agentis 
impetus  ad  aliquid  certum  tendit;  non  enim  ex  quacumque  virtute  quaevis 
.actio  procedit,  sed  a calore  quidem  caiefectio,  a frigore  autem  infrigidatio ; 
;unde  et  actiones,  secundum  diversitatem  activorum,  specie  differunt.  Actio 
-vero  quandoque  quidem  terminatur  ad  aliquod  factum,  sicut  aedificatio  ad 
domum  et  sanatio  ad  sanitatem,  quandoque  autem  non,  sicut  intelligere  et 
sentire; 'et,  si  quidem  actio  terminatur  ad  aliquod  factum,  impetus  agentis 
;per  actionem  tendit  in  illud  factum;  si  autem  non  terminatur  ad  aliquod 
factum,  impetus  agentis  tendit  in  ipsam  actionem.  Oportet  igitur  quod  omne 
.agens  in  agendo  intendat  finem,  quandoque  quidem  actionem  ipsam,  quan- 
doque aliquid  per  actionem  factum. 

Adhuc:  in  omnibus  agentibus  propter  finem,  hoc  esse  ultimum  finem  di- 
cimus ultra  quod  agens  non  quaerit  aliquid;  sicut  actio  medici  est  usque  ad 
sanitatem,  eo  vero  consecuta,  non  conatur  ad  aliquid  ulterius.  Sed  in  actione 
cujuslibet  agentis  est  venire  ad  aliquid,  ultra  quod  agens  non  quaerit  aliquid; 
alias  enim  auctiones  in  infinitum  tenderent;  quod  quidem  est  impossibile,  quia, 
•quum  infinita  non  sit  pertransire,  agens  agere  non  inciperet;  nihil  enim  mo- 
vetur ad  id  ad  quod  impossibile  est  pervenire.  Omne  igitur  agens  agit  pro- 
;pter  finem. 

Amplius:  si  actiones  agentis  procedant  in  infinitum,  oportet  quod  vel  ex 
istis  actionibus  sequatur  aliquod  factum  vel  non.  Si  quidem  sequatur  aliquod 
factum,  esse  illius  facti  sequetur  post  infinitas  actiones ; quod  autem  praeexigit 
infinita,  impossibile  est  esse,  quum  non  sit  infinita  pertransire;  quod  autem 
impossibile  est  esse,  impossibile  est  fieri,  et  quod  est  impossibile  fieri,  est  im- 
possibile facere ; impossibile  est  igitur  quod  agens  incipiat  facere  aliquod 
factum  ad  quod  praeexiguntur  actiones  infinitae.  Si  autem  ex  illis  actionibus 
-non  sequitur  aliquod  factum,  oportet  ordinem  hujusmodi  actionum  esse,  vel 
secundum  ordinem  virtutum  activarum,  sicut  si  homo  sentit  ut  imaginetur, 
imaginatur  autem  ut  intelligat,  intelligit  autem  ut  velit ; vel  secundum  or- 
•dinem  objectorum,  sicut  si  considero  corpus  ut  considerem  animam,  quam 
•considero  ut  considerem  substantiam  separatam,  quam  considero  ut  consi- 
derem Deum ; non  autem  est  possibile  procedere  in  infinitum,  neque  in  vir- 
tutibus activis,  sicut  neque  in  formis  rerum,  ut  probatur  in  secundo  Metaphys. 
1(1.  c.  10.):  forma  enim  est  agendi  principium;  neque  in  objectis,  sicut  neque 
in  entibus,  quum  sit  unum  ens  primum,  ut  supra  probatum  est  (Lib.  I.  c.  13.). 

Non  est  igitur  possibile  quod  actiones  in  infinitum  procedant;  oportet 
igitur  esse  aliquid,  quo  habito,  conatus  agentis  quiescat.  Omne  igitur  agens 
.agit  propter  finem. 

Item : in  his  quae  agunt  propter  finem,  omnia  intermedia  inter  primum 
agens  et  ultimum  finem  sunt  fines  respectu  priorum,  et  principia  activa  re- 
-spectu  sequentium.  Si  igitur  conatus  agentis  non  est  ad  aliquid  determina- 
tum, sed  actiones,  sicut  dictum  est,  procedunt  in  infinitum,  oportet  principia 
activa  in  infinitum  procedere ; quod  est  impossibile,  ut  supra  ostensum  est. 
Necesse  est  igitur  quod  conatus  agentis  sit  ad  aliquid  determinatum. 

Adhuc:  omne  agens  vel  agit  per  naturam  vel  per  intellectum.  De  agen- 
tibus autem  per  intellectum  non  est  dubium  quin  agant  propter  finem ; agunt 
^nim  praeconcipientes  i"  intellectu  id  quod  per  actionem  consequuntur,  er 

ex  tali  praeconceptione  agunt;  hoc  enim  est  agere  per  intellectum.  Sicut  au- 
tem in  intellectu  praeconcipiente  exsistit  tota  similitudo  effectus,  ad  quam  per 
actiones  intelligentis  pervenitur,  ita  in  agente  naturali  praeexsistit  similitudo 
naturalis  effectus,  ex  qua  actio  ad  hunc  effectum  determinatur;  nam  ignis 
generat  ignem,  et  oliva  olivam.  Sicut  igitur  agens  per  intellectum  tendit  in 
finem  determinatum  per  suam  actionem,  ita  agens  per  naturam.  Omne  igitur 
agens  agit  propter  finem. 

Amplius:  peccatum  non  invenitur  nisi  in  his  quae  sunt  propter  finem  ; nec 
enim  imputatur  alicui  ad  peccatum  si  deficiat  ab  eo  ad  quod  non  est;  medico 
enim  imputatur  ad  peccatum  si  deficiat  a sanando  naturam,  non  autem  aedi- 
ficatori aut  grammatico  ; sed  peccatum  invenimus  in  his  quae  fiunt  secundum 
artem,  sicut  quum  grammaticus  non  recte  loquitur,  et  in  his  quae  sunt  se- 
cundum naturam,  sicut  patet  in  partubus  monstruosis.  Ergo  tam  agens  secun- 
dum naturam  quam  agens  secundum  artem,  et  a proposito,  agit  propter 
finem. 

Item:  si  agens  non  tenderet  ad  aliquem  effectum  determinatum,  omnes 
effectus  essent  ei  indifferentes.  Quod  autem  indifferenter  se  habet  ad  multa 
non  magis  unum  eorum  operatur  quam  aliud;  unde  a contingente  ad  utrum- 
que non  sequitur  aliquis  effectus  nisi  per  aliquid  quod  determinetur  ad  unum. 
Impossibile  igitur  esset  quod  ageret.  Omne  igitur  agens  tendit  ad  aliquem 
determinatum  effectum,  quod  dicitur  finis  ejus. 

Sunt  autem  aliquae  actiones  quae  non  videntur  esse  propter  finem,  sicut 
actiones  ludicrae,  et  contemplatoriae,  et  actiones  quae  absque  attentione 
fiunt,  sicut  confricatio  barbae  et  hujusmodi,  ex  quibus  aliquis  opinari  potest 
quod  sit  aliquod  agens  non  propter  finem. 

Sed  sciendum  quod  actiones  contemplativae  non  sunt  propter  alium  finem, 
sed  ipsae  sunt  finis;  actiones  autem  ludicrae  interdum  sunt  finis,  sicut  quum 
quis  solum  ludit  propter  delectationem  quae  in  ludo  est,  quandoque  autem 
sunt  propter  finem,  sicut  quum  ludimus  ut  postmodum  fortius  secundo  agamus ; 
actiones  autem  quae  fiunt  sine  attentione  non  sunt  ab  intellectu,  sed  ab  aliqua 
subita  imaginatione  vel  naturali  principio,  sicut  inordinatio  humoris  pruritum 
excitantis  est  causa  confricationis  barbae,  quae  fit  sine  attentione  intellectus; 
et  tamen  haec  ad  aliquos  fines  tendunt,  licet  praeter  ordinem  intellectus. 

Per  hoc  autem  excluditur  antiquorum  naturalium  error  (Empedoc.  et 
Democ.  apud  Aristot.  secundo  Phys.  t.  c.  22.  et  43.),  qui  ponebant  omnia 
fieri  ex  necessitate  materiae,  causam  finalem  a rebus  penitus  subtrahentes. 


CAPUT  III. 

QUOD  OMNE  AGENS  AGIT  PROPTER  BONUM. 

(1.  part.  quaesi.  CV.  art.  $.  et  De  verit.  quaesi.  XXII.  art.  /.). 

Ex  hoc  autem  ulterius  ostendendam  est  quod  omne  agens  agit  propter 
■bonum. 

Inde  enim  manifestum  est  omne  agens  agere  propter  finem,  quia  quod- 
libet agens  tendit  ad  aliquod  cieterminatum.  Id  autem  ad  quod  agens  deter- 
minate tendit  oportet  esse  conveniens  ei;  non  enim  tenderet  in  ipsum  nisi 

propter  aliquam  convenientiam  ad  ipsum.  Quod  autem  conveniens  est  alicui 
est  illi  bonum.  Ergo  omne,  agens  agit  propter  bonum. 

Praeterea : finis  est  in  quo  quiescit  appetitus  agentis,  vel  moventis,  et 
ejus  quod  movetur.  Hoc  autem  est  de  ratione  boni  ut  terminet  appetitum; 
nam  bonum  est  quod  omnia  appetunt.  Omnis  ergo  actio  et  motus  est  propter 
bonum. 

Adhuc:  omnis  actio  et  motus  ad  esse  aliquo  modo  ordinari  videtur,  vel 
ut  conservetur  secundum  speciem,  vel  individuum,  vel  ut  de  novo  acqui- 
ratur. Hoc  autem  ipsum  quod  est  esse,  bonum  est,  et  ideo  omnia  appetunt 
esse.  Omnis  igitur  actio  et  motus  est  propter  bonum. 

Amplius : omnis  actio  et  motus  est  propter  aliquam  perfectionem ; si  enim 
ipsa  actio  sit  finis,  manifestum  est  quod  est  perfectio  secunda  agentis;  si 
autem  actio  sit  transmutatio  exterioris  materiae,  manifestum  est  quod  mo- 
vens intendit  aliquam  perfectionem  inducere  in  re  mota,  in  quam  etiam  tendit 
mobile,  si  sit  motus  naturalis.  Hoc  autem  dicimus  esse  bonum  quod  est  esse 
perfectum.  Omnis  igitur  actio  et  motus  est  propter  bonum. 

Item:  omne  agens  agit  secundum  quod  est  actu:  agendo  autem  tendit 
in  sibi  simile;  igitur  tendit  in  actum  aliquem.  Actus  autem  omnis  habet  ra- 
tionem boni;  nam  malum  non  invenitur  nisi  in  potentia  deficiente  ab  actu. 
Omnis  igitur  actio  est  propter  bonum. 

Adhuc:  agens  per  intellectum  agit  propter  finem,  sicut  determinans  sibi 
finem;  agens  autem  per  naturam,  licet  agat  propter  finem,  ut  probatum  est 
(c.  praec.),  non  tamen  determinat  sibi  finem,  quum  non  cognoscat  rationem 
finis,  sed  movetur  in  finem  determinatum  sibi  ab  alio.  Agens  autem  per  in- 
tellectum non  determinat  sibi  finem  nisi  sub  rationd  boni ; intelligibile  enim 
non  movet  nisi  sub  ratione  boni,  quod  est  objectum  voluntatis;  ergo  et  agens- 
per  naturam  non  movetur  neque  agit  propter  aliquem  finem,  nisi  secundum 
quod  est  bonum,  quum  agenti  per  naturam  determinetur  finis  ab  aliquo  ap- 
petitu. Omne  igitur  agens  propter  bonum  agit. 

Item:  ejusdem  rationis  est  fugere  malum  et  appetere  bonum,  sicut  ejusdem 
rationis  est  moveri  a deorsum  et  moveri  sursum.  Omnia  autem  inveniuntur 
malum  fugere;  nam  agentia  per  intellectum  hac  ratione  aliquid  fugiunt  quia 
apprehendunt  illud  ut  malum;  omnia  autem  agentia  naturalia,  quantum  ha- 
bent de  virtute,  tantum  resistunt  corruptioni,  quae  est  malum  uniuscujusque.. 
Omnia  igitur  agunt  propter  bonum. 

Adhuc:  quod  provenit  ex  alicujus  agentis  actione  praeter  intentionem 
ipsius,  dicitur  a casu  vel  fortuna  accidere.  Videmus  autem  in  operibus  na- 
turae, vel  semper,  vel  frequentius  quod  melius  est;  sicut  in  plantis  folia  sic 
esse  disposita  ut  producant  fructus,  et  partes  animalium  sic  disponi  ut  animal 
salvari  possit.  Si  ergo  haec  eveniunt  praeter  intentionem  naturalis  agentis, 
hoc  erit  accidens  a casu  vel  fortuna.  Sed  hoc  est  impossibile  ; nam  ea  quae 
accidunt  semper  vel  frequenter  non  sunt  casualia  neque  fortuita,  sed  quae 
accidunt  in  paucioribus.  Naturale  ergo  agens  intendit  ad  id  quod  melius  est,, 
et  multo  manifestius  quod  agit  per  intellectum.  Omne  igitur  agens  intendit 
bonum  in  agendo. 

Item : omne  quod  movetur  ducitur  ad  terminum  motus  a movente  et  agente. 
Oportet  igitur  movens  et  motum  ad  idem  tendere  in  quantum  movetur.  Quod 
autem  movetur,  quum  sit  in  potentia,  tendit  ad  actum,  et  ita  ad  perfectum 
et  bonum ; per  motum  enim  exit  de  potentia  in  actum.  Ergo  et  movens  et 
agens  semper  in  movendo  et  agendo  intendit  bonum. 

Hinc  est  quod  philosophi,  diffinientes  bonum,  dixerunt:  « Bonum  est  quod 
omnia  appetunt»;  et  Dionysius  (IV.  cap.  De  divin.  nomin.)  dicit  quod 
« omnia  bonum  et  optimum  concupiscunt ». 


CAPUT  IV. 

QUOD  MALUM  EST  PRAETER  INTENTIONEM  IN  REBUS. 

(I.  Sent.  dist.  39.  quaest.  II.  art.  2.). 

Ex  hoc  autem  apparet  quod  malum  est  praeter  intentionem  in  rebus,  et 
incidit  praeter  intentionem  agentium. 

Quod  enim  ex  actione  consequitur  diversum  ab.  eo  quod  erat  in  inten- 
tione, sive  intentum  ab  agente,  manifestum  est  praeter  intentionem  accidere. 
Malum  autem  diversum  est  a bono,  quod  intendit  omne  agens.  Est  igitur 
malum  praeter  intentionem  eveniens. 

Item : defectus  in  effectu  et  actione  consequitur  aliquem  defectum  in  prin- 
cipiis actionis,  sicut  ex  aliqua  corruptione  seminis  sequitur  partus  monstruosus, 
et  ex  curvitate  cruris  sequitur  claudicatio.  Agens  autem  agit  secundum  quod 
habet  de  virtute  activa,  non  secundum  id  quod  defectum  virtutis  patitur;  se- 
cundum autem  quod  agit,  sic  intendit  finem.  Intendit  igitur  finem  correspon- 
dentem  virtuti ; quod  igitur  sequitur  respondens  defectui  virtutis,  erit  praeter 
intentionem  agentis.  Hoc  autem  est  malum.  Accidit  igitur  malum  praeter 
intentionem. 

Adhuc:  ad  idem  tendit  motus  mobilis  et  motio  moventis.  Mobile  autem 
tendit  per  se  ad  bonum,  ad  malum  autem  per  accidens,  et  praeter  intentio- 
nem; quod  quidem  maxime  in  generatione  et  corruptione  apparet.  Materia 
enim,  quum  est  sub  una  forma,  est  in  potentia  ad  formam  aliam  et  priva- 
tionem formae  jam  habitae,  sicut,  quum  est  sub  forma  aeris,  est  in  potentia 
ad  formam  ignis,  et  privationem  formae  aeris,  et  ad  utrumque  transmutatio 
materiae  terminatur  simul:  ad  formam  quidem  ignis,  secundum  quod  gene- 
ratur ignis;  ad  privationem  autem  formae  aeris,  secundum  quod  corrum- 
pitur aer.  Non  autem  intentio  et  appetitus  materiae  est  ad  privationem,  sed 
ad  formam;  non  enim  tendit  ad  impossibile;  est  autem  impossibile  mate- 
riam tantum  sub  privatione  esse,  esse  vero  eam  sub  forma  est  possibile ; 
igitur  quod  terminetur  ad  privationem  est  praeter  intentionem;  terminatur 
autem  ad  eam  in  quantum  pervenit  ad  'formam  quam  intendit,  quam  pri- 
vatio alterius  formae  de  necessitate  consequitur.  Transmutatio  ergo  materiae 
in  generatione  et  corruptione  per  se  ordinatur  ad  formam;  privatio  vera 
consequitur  praeter  intentionem ; et  similiter  oportet  esse  in  omnibus  motibus, 
et  ideo  in  quolibet  motu  est  generatio  et  corruptio  secundum  quid;  sicut, 
quum  aliquid  alteratur  de  albo  in  nigrum,  corrumpitur  album  et  fit  nigrum. 
Bonum  autem  est  secundum  quod  materia  est  perfecta  per  formam,  et  po- 
tentia per  actum  proprium ; malum  autem  secundum  quod  est  privata  actu 
debito.  Omne  igitur  quod  movetur  tendit  in  suo  motu  pervenire  ad  bonum, 
pervenit  autem  ad  malum  praeter  intentionem.  Igitur,  quum  omne  agens  et 
movens  intendat  ad  bonum,  malum  provenit  praeter  intentionem  agentis. 

Amplius : in  agentibus  per  intellectum  et  aestimationem  quamcumque, 
intentio  sequitur  apprehensionem;  in  illud  enim  tendit  intentio  quod  ap* 


LIBER  III.  CAP.  IV. 


292 

prehenditur  ut  finis.  Si  ergo  perveniatur  ad  aliquid  quod  non  habet  speciem 
apprehensam,  erit  praeter  intentionem;  sicut  si  aliquis  intendat  comedere 
mei  et  comedat  fel,  credens  illud  esse  mei,  hoc  erit  praeter  intentionem. 
Sed  omne  agens  per  intellectum  intendit  aliquid  secundum  quod  accipit  illud 
sub  ratione  boni,  sicut  ex  superioribus  (c.  3.)  patet;  si  ergo  illud  non  sit  bo- 
num, sed  malum,  hoc  erit  praeter  intentionem.  Agens  igitur  per  intellectum 
non  operatur  malum  nisi  praeter  intentionem. 

Quum  igitur  tendere  ad  bonum  sit  commune  agenti  per  intellectum  et 
per  naturam,  malum  non  consequitur  ex  intentione  alicujus  agentis,  nisi 
praeter  intentionem.  Hinc  est  quod  Dionysius  dicit  (IV.  cap.  De  divin.  no- 
min.),  quod  « malum  est  praeter  intentionem  et  voluntatem  ». 


CAPUT  V. 

RATIONES  CONTRA  DETERMINATAM  VERITATEM. 

Sunt  autem  quaedam  quae  huic  sententiae  adversari  videntur. 

Quod  enim  accidit  praeter  intentionem  agentis  dicitur  esse  fortuitum  et 
casuale,  et  in  paucioribus  accidens.  Malum  autem  fieri  non  dicitur  fortuitum 
et  casuale,  neque  ut  in  paucioribus  accidens,  sed  semper,  vel  in  pluribus; 
in  naturalibus  enim  semper  generationi  corruptio  adjungitur;  in  agentibus 
etiam  per  voluntatem  in  pluribus  peccatum  accidit,  quum  difficile  sit  secun- 
dum virtutem  agere,  sicut  attingere  centrum  in  circulo,  ut  dicit  Aristoteles 
in  secundo  Ethic.  (c.  9 ).  Non  igitur  videtur  malum  esse  proveniens  praeter 
intentionem. 

Item:  Aristoteles  in  tertio  Ethic.  (c.  4.)  expresse  dicit  quod  malitia  est 
voluntarium,  et  probat  per  hoc  quod  aliquis  operatur  injusta  voluntarie.  Ir- 
rationabile autem  est  operantem  voluntarie  injusta  non  velle  injustum  esse, 
et  voluntarie  stuprantem  non  velle  incontinentem  esse;  et  per  hoc  etiam 
legislatores  puniunt  malos  quasi  voluntarie  operantes  mala.  Non  videtur 
igitur  malum  praeter  voluntatem  vel  intentionem  esse. 

Praeterea : omnis  motus  naturalis  habet  finem  intentum  a natura.  Cor- 
ruptio autem  est  mutatio  naturalis,  sicut  et  generatio.  Finis  igitur  ejus,  qui 
est  privatio,  habens  rationem  mali,  est  intentus  a natura,  sicut  etiam  forma  et 
bonum,  quae  sunt  generationis  finis. 


CAPUT  VI. 

SOLUTIO  RATIONUM  PRAEMISSARUM. 

Ut  autem  positarum  rationum  solutio  manifestior  fiat,  considerandum  est 
quod  malum  considerari  potest,  vel  in  substantia  aliqua,  vel  in  actione  ipsius. 

Malum  quidem  in  substantia  aliqua  est  ex  eo  quod  deficit  ei  aliquid  quod 
natum  est,  et  debet  habere;  si  enim  homo  non  habet  alas,  non  est  ei  ma- 
lum, quia  non  est  natus  eas  habere;  si  etiam  homo  capillos  flavos  non  habet, 
non  est  malum,  quia,  etsi  natus  est  habere,  non  tamen  est  ei  debitum  ut 
habeantur;  est  tamen  malum  si  non  habeat  manus,  quas  natus  est,  et  debet 
habere,  si  sit  perfectus;  quod  tamen  non  est  malum  avi.  Omnis  autem  pri- 

vatio,  si  proprie,  et  stricte  accipiatur,  est  ejus  quod  quis  natus  est  habere  et 
debet  habere.  In  privatione  igitur  sic  accepta  est  ratio  mali.  Materia  autem, 
quum  sit  in  potentia  ad  omnes  formas,  omnes  quidem  nata  est  habere,  nulla 
tamen  est  ei  debita,  quum  sine  quavis  una  earum  possit  esse  perfecta  in 
actu;  quaelibet  tamen  earum  est  debita  alicui  eorum  quae  ex  materia  con- 
stituuntur; nam  non  potest  esse  aqua  nisi  habe, at  formam  aquae,  nec  potest 
esse  ignis  nisi  habeat  formam  ignis.  Privatio  igitur  hujusmodi  formae  com- 
parata ad  materiam  non  est  malum  naturae,  sed  comparata  ad  id  cujus  est 
forma  est  malum  ejus,  sicut  privatio  formae  ignis  est  malum  ignis.  Et,  quia 
tam  privationes  quam  habitus  et  formae  non  dicuntur  esse  nisi  secundum 
quod  sunt  in  subjecto,  si  quidem  privatio  sit  malum  per  comparationem  ad 
subjectum  in  quo  est,  erit  malum  simpliciter;  sin  aute-m,  erit  malum  ali- 
cujus,  et  non  simpliciter;  hominem . igitur  privari  manu  est  malum  simpli- 
citer; materiam  autem  privari  forma  aeris  non  est  malum  simpliciter,  sed 
est  malum  aeris.  Privatio  autem  ordinis  aut  commensurationis  debitae  in 
actione  est  malum  actionis;  et,  quia  cuilibet  actioni  est  debitus  aliquis  ordQ 
et  aliqua  commensuratio,  necesse  est  ut  talis -privatio  in  actione  simpliciter 
malum  exsistat. 

His  igitur  visis,  sciendum  est  quod  non  omne  quod  est  praeter  intentio- 
nem oportet  esse  fortuitum  vel  casuale,  ut  prima  ratio  proponebat.  Si  enim 
quod  est  praeter  intentionem  sit  consequens  ad  id  quod  est  intentum,  vel 
semper,  vel  sicut  frequenter,  non  eveniet  fortuito  vel  casualiter,  sicut  in  eo 
qui  intendit  dulcedine  vini  frui,  si  ex  potatione  vini  sequatur  ebrietas  semper, 
vel  frequenter,  non  erit  fortuitum  nec  casuale ; esset  autem  casuale,  si  seque- 
retur ut  in  paucioribus.  Malum  ergo  corruptionis  naturalis,  etsi  sequatur 
praeter  mtentionem  generantis,  consequitur  tamen  semper;  nam  semper 
formae  unius  est  adjuncta  privatio  alterius;  unde  corruptio  non  evenit  ca- 
sualiter, neque  ut  in  paucioribus,  licet  privatio  quandoque  non  sit  malum 
simpliciter,  sed  alicujus,  ut  dictum  est.  Si  autem  sit  talis  privatio  quae  privet 
id  quod  est  debitum  generato,  erit  casuale  et  simpliciter  malum,  sicut  quum 
nascuntur  partus  monstruosi;  hoc  enim  non  consequitur  de  necessitate  ad  id 
quod  nst  intentum,  sed  est  ei  repugnans,  quum  agens  intendat  perfectionem 
generati. 

Malum  autem  actionis  accidit  in  naturalibus  agentibus  ex  defectu  virtutis 
activae;  unde,  si  agens  habet  virtutem  defectivam,  hoc  malum  consequitur 
praeter  intentionem,  sed  non  erit  casuale,  quia  de  necessitate  est  consequens 
ad  talem  agentem,  quum  tale  agens  vel  semper,  vel  frequenter  patitur  hunc 
virtutis  defectum;  erit  autem  casuale,  si  hic  defectus  raro  talem  comitatur 
agentem. 

In  agentibus  autem  voluntariis  intentio  est  ad  bonum  aliquod  particu- 
lare, si  debet  sequi  actio;  nam  universalia  non  movent,  sed  particularia  in 
quibus  est  actus.  Si  igitur  illud  bonum  quod  intenditur  habeat  conjunctam 
privationem  boni  secundum  rationem,  vel  semper,  vel  frequenter,  sequitur 
malum  morale,  non  casualiter,  sed  vel  semper,  vel  frequenter,  sicut  patet  in 
eo  qui  vult  uti  foemina  propter  delectationem,  cui  delectationi  adjuncta  est 
inordinatio  adulterii;  unde  malum  adulterii  non  sequitur  casualiter;  esset 
autem  casuale  malum,  si  ad  id  quod  intendit  sequeretur  aliquod  peccatum 
ut  in  paucioribus,  sicut  quum  quis  pi-ojiciens  ad  avem  interficit  hominem. 
Quod  autem  hujusmodi  bona  aliquis  intendat,  ut  in  pluribus,  quibus  priva- 
tiones boni  secundum  rationem  consequantur,  ex  hoc  provenit  quod  plures 

vivunt  secundum  sensum,  eo  quod  sensibilia  non  sunt  nobis  manifesta,  et 
magis  efficaciter  moventia  in  particularibus,  in  quibus  est  operatio;  ad  plura 
autem  talium  bonorum -sequitur  privatio  boni  secundum  rationem. 

Ex  quo  patet  quod,  licet  malum  praeter  intentionem  sit,  est  tamen  vo- 
1 luntarium,  ut  secunda  ratio  proponit,  licet  non  per  se,  sed  per  accidens.  In- 
tentio enim  est  ultimi  finis  quem  quis  propter  se  vult;  voluntas  autem  est 
etiam  ejus  quod  quis  vult  propter  aliud,  etiamsi  simpliciter  non  vellet;  sicut 
qui  projicit  merces  in  mare  causa  salutis,  non  intendit  projectionem  mer- 
cium, sed  salutem;  projectionem  autem  vult,  non  simpliciter,  sed  causa 
salutis.  Similiter,  propter  aliquod  bonum  sensibile  consequendum  vult  ali- 
quis facere  inordinatam  actionem,  non  intendens  inordinationem,  neque  vo- 
lens eam  simpliciter,  sed  propter  hoc ; et  ideo  hoc  modo  malitia  et  peccatum 
dicuntur  esse  voluntaria  sicut  projectio  mercium  in  mari. 

Eodem  autem  modo  patet  solutio  ad  tertiam  objectionem.  Nunquam 
enim  invenitur  mutatio  corruptionis  sine  mutatione  generationis,  et  per  con- 
.sequens  nec  finis  corruptionis  sine  fine  generationis.  Natura  ergo  non  in- 
tendit finem  corruptionis  seorsum  a fine  generationis,  sed  simul  utrumque. 
Non  enim  est  de  intentione  naturae  absoluta  quod  non  sit  aqua,  sed  quod 
sit  aer,  quo  exsistente  non  est  aqua;  hoc  ergo  quod  est  esse  aerem  intendit 
natura  secundum  se ; hoc  vero  quod  est  non  esse  aquam  non  intendit  nisi  in 
quantum  est  conjunctum  ei  quod  est  esse  aerefn.  Sic  igitur  privationes  a 
natura  non  sunt  secundum  se  intentae,  sed  secundum  accidens;  formae 
vero,  secundum  se. 

Patet  ergo  ex  praemissis  quod  illud  quod  est  simpliciter  malum  omnino 
est  praeter  intentionem  in  operibus  naturae,  sicut  partus  monstruosi ; quod 
vero  non  est  simpliciter;  sed  alicui  malum,  non  est  intentum  a natura  secun- 
dum se,  sed  secundum  accidens. 

CAPUT  VII. 

QUOD  MALUM  NON  EST  ALIQUA  NATURA. 

(I.  part.  quaest.  XLVIII.  art.  4.). 

Ex  his  autem  apparet  quod  nulla  essentia  est  secundum  se  mala. 

Malum  enim,  ut  dictum  est  (c.  praec.),  nihil  est  aliud  quam  privatio  ejus 
quod  quis  natus  est,  et  debet  habere;  sic  enim  apud  omnes  est  usus  hujus 
nominis,  malum.  Privatio  autem  non  est  aliqua  essentia,  sed  est  negatio  in 
substantia.  Malum  igitur  non  est  aliqua  essentia  in  rebus. 

Adhuc:  unumquodque  secundum  suam  essentiam  habet  esse.  In  quan- 
tum autem  habet  esse,  habet  aliquod  bonum ; nam  si  bonum  est  quod  omnia 
appetunt,  oportet  ipsum  esse  bonum  dicere,  quum  omnia  esse  appetant.  Se- 
cundum hoc  igitur  unumquodque  bonum  est  quod  essentiam  habet.  Bonum 
autem  et  malum  opponuntur.  Nihil  igitur  est  malum  secundum  quod  es- 
sentiam habet.  Nulla  igitur  essentia  mala  est. 

Amplius:  omnis  res  vel  est  agens,  vel  est  facta.  Malum  autem  non  potest 
esse  agens,  quia  quidquid  agit  in  quantum  est  actu  exsistens  et  perfectum, 
et  similiter  non  potest  esse  factum,  nam  cujuslibet  generationis  terminus  est 
forma  et  bonum.  Nulla  igitur  res,  secundum  suam  essentiam,  est  mala. 

Item:  nihil  tendit  ad  suum  contrarium;  unumquodque  enim  appetit  quod 
■est  sibi  simile  et  conveniens.  Omne  autem  ens  agendo  intendit  bonum,  ut 
ostensum  est  (c.  3.).'  Nullum  igitur  ens,  in  quantum  hujusmodi,  est  malum. 

Adhuc:  omnis  essentia  est  alicui  rei  naturalis;  si  enim  est  in  genere 
substantiae,  est  ipsa  natura  rei ; si  vero  sit  in  genere  accidentis,  oportet  quod 
ex  principiis  alicujus  substantiae  causetur,  et  sic  illi  substantiae  erit  natu- 
ralis, licet  forte  alteri  substantiae  non  sit  naturalis,  sicut  caliditas  est  natu- 
ralis igni,  licet  sit  innaturalis  aquae.  Quod  autem  est  secundum  se  malum 
non  potest  esse  alicui  naturale;  de  ratione  enim  mali  est  privatio  ejus  quod 
est  alicui  natum  inesse  et  debitum  ei;  malum  igitur,  quum  sit  ejus  quod 
est  naturale  privatio,  non  potest  esse  alicui  naturale;  unde  quidquid  natu- 
raliter inest  alicui  est  bonum,  et  malum  si  ei  desit.  Nulla  igitur  essentia  est 
secundum  se  mala. 

Amplius:  quidquid  habet  essentiam  aliquam,  aut  ipsamet  est  forma,  aut 
habet  formam  aliquam;  per  formam  enim  collocatur  unumquodque  in  ge- 
nere, vel  specie.  Forma  autem,  in  quantum  hujusmodi,  habet  rationem  bo- 
nitatis, quum  sit  principium  actionis  et  finis  quem  intendit  omne  faciens,  et 
actus  quo  unumquodque  habens  formam  perfectum  est.  Quidquid  igitur 
habet  essentiam  aliquam,  in  quantum  hujusmodi,  est  bonum.  Malum  igitur 
non  habet  essentiam  aliquam. 

Item:  ens  per  actum  et  potentiam  dividitur.  Actus  autem,  in  quantum 
hujusmodi,  bonum  est,  quia,  secundum  quod  aliquid  est  actu,  secundum  hoc 
aliquid  est  perfectum ^ potentia  etiam  bonum  aliquid  est;  tendit  enim  po- 
tentia ad  actum,  ut  in  quolibet  motu  apparet,  et  etiam  est  actui  proportio- 
nata,  non  ei  contraria,  et  est  in  eodem  genere  cum  actu,  et  privatio  non 
competit  ei  nisi  per  accidens.  Omne  igitur  quod  est,  quocumque  modo  sit, 
in  quantum  est  ens,  bonum  est.  Malum  igitur  non  habet  aliquam  essentiam. 

Amplius:  probatum  est  in  secundo  hujus  (c.  6.)  quod  omne  esse,  quo- 
cumque modo  sit,  est  a Deo.  Deum  autem  esse  perfectam  bonitatem  osten- 
dimus (Lib.  I.  c.  41.).  Quum  igitur  boni  effectus  malum  esse  non  possit, 
impossibile  est  aliquod  ens,  in  quantum  est  ens,  esse  malum. 

Hinc  est  quod  (Gen.  I.  31.).  dicitur:  Vidit  Deus  cuncta  quae  fecerat,  et 
erant  valde  bona;  et  (Eccli.  III.  11.):  Cuncta  fecit  bona  in  tempore  suo;  et 
(I.  Tim.  IV.  4.):  Omnis  creatura  Dei  bona  est.  Et  Dionysius  (IV.  cap.  De 
div.  nomin.)  dicit,  quod  « malum  non  est  exsistens  (scilicet  per  se),  nec 
aliquid  in  exsistentibus  quasi  accidens,  sicut  albedo  vel  nigredo  ». 

Per  hoc  autem  excluditur  error  Manichaeorum  ponentium  aliquas  re$, 
secundum  suas  naturas,  malas  esse. 


CAPUT  VIII. 

RATIONES  CONTRA  PRAEMISSAM  CONCLUSIONEM. 

Videtur  autem  quibusdam  rationibus  praedictae  sententiae  posse  ooviari. 

Ex  propria  enim  differentia  specifica  unumquodque  speciem  sortitur.  Ma- 
lum autem  est  differentia  specifica  in  aliquibus  generibus,  scilicet  in  habiti- 
bus et  actibus  moralibus;  sicut  enim  virtus,  secundum  suam  speciem,  est 
bonus  habitus,  ita  contrarium  vitium  est  malus  habitus,  seeundum  suam 
speciem;  et  similiter  de  actibus  virtutum  et  vitiorum.  Malum  igitur  est  dans 

speciem  aliquibus  rebus;  est  igitur  aliqua  essentia,  et  aliquibus  rebus  na- 
turalis. 

Praeterea : utrumque  contrariorum  est  natura  quaedam ; si  enim  *nihil 
poneret  alterum  contrariorum,  esset  privatio  vel  negatio  pura.  Sed  bonum 
et  malum  dicuntur  esse  contraria.  Malum  igitur  est  natura  aliqua. 

Item:  bonum  et  malum  dicuntur  esse  genera  contrariorum  ab  Aristotele 
in  Postpraedic.  (c.  1.  in  calce).  Cujuslibet  autem  generis  est  essentia  et 
natura  aliqua;  nam  non-entis  non  sunt  species,  neque  differentiae,  et  ita 
quod  non  est  non  potest  esse  genus.  Malum  est  igitur  aliqua  essentia  et 
natura. 

Adhuc:  omne  quod  agit  est  res  aliqua.  Malum  autem  agit,  in  quantum 
malum;  repugnat  enim  bono,  et  corrumpit  ipsum.  Malum  igitur,  in  quan- 
tum malum,  est  res  aliqua. 

Amplius:  in  quibuscumque  invenitur  magis  et  minus,  oportet  quod  sint 
res  aliquae  habentes  ordinem ; negationes  enim  et  privationes  non  suscipiunt 
magis  et  minus.  Invenitur  autem  inter  mala  unum  altero  pejus.  Oportet 
igitur,  ut  videtur,  quod  malum  sit  res  aliqua. 

Praeterea:  res  et  ens  convertuntur.  Est  autem  malum  in  mundo.  Ergo 
est  res  aliqua  et  natura. 

CAPUT  IX. 

RESPONSIO  AD  PRAEDICTAS  OBJECTIONES. 

Has  autem  rationes  non  difficile  est  solvere. 

Malum  enim  et  bonum  in  moralibus  specificae  differentiae  ponuntur,  ut 
prima  ratio  proponebat,  quia  moralia  a voluntate  dependent.  Secundum  hoc 
enim  aliquid  ad  genus  moris  pertinet  quod  est  voluntarium.  Voluntatis  au- 
tem objectum  est  finis  et  bonum;  unde  a fine  specietn  moralia  sortiuntur, 
sicut  et  naturales  actiones  a forma  principii  activi,  ut  calefactio  a calore. 
Quia  igitur  bonum  et  malum  dicuntur  secundum  ordinem  ad  finem,  vel  pri- 
vationem ordinis,  oportet  quod  in  moralibus  primae  differentiae  sint  bonum 
et  malum.  Unius  autem  generis  oportet  esse  unam  mensuram  primam.  Mo- 
ralium autem  mensura  est  ratio.  Oportet  igitur  quod  a fine  rationis  dicantur 
aliqua  in  moralibus  bona  vel  mala.  Quod  igitur  in  moralibus  sortitur  spe- 
ciem a fine,  qui  est  secundum  rationem,  dicitur  secundum  speciem  suam 
bonum ; quod  vero  sortitur  speciem  a fine  contrario  fini  rationis  dicitur  se- 
cundum speciem  suam  malum.  Finis  autem  ille,  etsi  tollat  finem  rationis, 
est  tamen  aliquod  bonum,  sicut  delectabile  secundum  sensum,  vel  aliquid 
hujusmodi;  unde  et  in  aliquibus  animalibus  sunt  bona,  et  homini  etiam, 
quum  sunt  secundum  rationem  moderata,  et  contingit  quod  est  malum  uni 
esse  bonum  alteri.  Et  ideo  nec  malum,  secundum  quod  est  differentia  spe- 
cifica in  genere  moralium,  importat  aliquid  quod  sit  secundum  essentiam 
suam  malum,  sed  aliquid  quod  secundum  se  est  bonum,  malum  autem  ho- 
mini in  quantum  privat  ordinem  rationis,  quod  est  hominis  bonum. 

Ex  quo  etiam  patet  quod  malum  et  bonum  sunt  contraria,  secundum 
quod  in  genere  moralium  accipiuntur,  non  autem  simpliciter  accepta,  sicut 
secunda  ratio  proponebat;  sed  malum  privatio  est  boni,  in  quantum  est 
malum. 

Eodem  etiam  modo  potest  accipi  dictum  quod  malum  et  bonum,  prou» 

surit  in  moralibus,  sunt  genera  contrariorum;  ex  quo  tertia  ratio  procede 
bat.  Omnium  enim  contrariorum  moralium,  vel  utrumque.  est  malum,  sicut 
prodigalitas  et  illiberalitas,  vel  unum  bonum  et  alterum  malum,  sicut  libe— 
ralitas  et  illiberalitas.  Est  igitur  malum  morale  et  genus  et  differentia; 
non  secundum  quod  est  privatio  boni  rationis,  ex  quo  dicitur  malum,  sed 
ex  natura  actionis  vel  habitus  ordinati  ad  aliquem  finem,  qui  repugnat  de- 
bito fini  rationis;  sicut  homo  caecus  est  hominis  individuum,  non  in  quan- 
tum est  caecus,  sed  in  quantum  est  hic  homo;  et  irrationale  est  differentia 
animalis,  non  propter  privationem  rationis,  sed  ratione  talis  naturae  ad 
quam  sequ;tur  remotio  rationis.  Potest  etiam  dici  quod  Aristoteles  dicit 
malum  et  bonum  esse  genera,  non  secundum  propriam  opinionem,  quum 
inter  prima  decem  genera  (in  quorum  quolibet  invenitur  aliqua  contrarietas) 
ea  non  connumeret,  sed  secundum  opinionem  Pythagorae,  qui  posuit  bo- 
num et  malum  esse  prima  genera,  et  prima  principia;  et  in  utraque  eorum 
posuit  esse  decem  prima  contraria:  sub  bono  quidem,  finitum,  par,  unum, 
dextrum,  masculinum,  quiescens,  rectum,  lucem,  quadratum,  et  ultimo  bo- 
num; sub  malo  autem,  infinitum,  impar,  plurale,  sinistrum,  foemininum,  mo- 
tum, curvum,  tenebrae,  altera  parte  longius,  et  ultimo  malum.  Sic  autem, 
et  in  pluribus  librorum  logicalium  locis,  utitur  exemplis  secundum  senten- 
tiam aliorum  philosophorum,  quasi  probabilibus  secundum  illud  tempus. 

Habet  tamen  et  hoc  dictum  aliquam  veritatem;  nam  impossibile  est,  quod 
probabiliter  dicitur,  secundum  totum  esse  falsum.  Omnium  enim  contra- 
riorum unum  est  perfectum  et  alterum  diminutum,  quasi  privationem  quam- 
dam habens  admixtam;  sicut  album,  et  calidum  sunt  perfecta,  frigidum  vera 
et  nigrum  sunt  imperfecta,  quasi  cum  privatione  significata.  Quia  ergo  omnis 
diminutio  et  privatio  ad  rationem  mali  pertinet,  omnis  autem  perfectio  et 
complementum  ad  rationem  boni,  semper  in  contrariis  alterum  sub  ratione 
boni  videtur  comprehendi,  alterum  ad  rationem  mali  accedere;  et  secundum 
hoc  bonum  et  malum  genera  contrariorum  omnium  esse  videntur. 

Per  hoc  etiam  patet  qualiter  malum  repugnat  bono,  ex  quo  quarta  ratio 
procedebat.  Secundum  enim  quod  formae  et  fini,  quae  habent  rationem  boni, 
et  sunt  agendi  vera  principia,  est  adjuncta  privatio  contrariae  formae  et  finis 
contrarii,  actio  quae  sequitur  ex  tali  forma  et  tali  fine  attribuitur  privationi 
et  malo,  per  accidens  quidem;  nam  privatio,  secundum  quod  hujusmodi,  non 
est  alicujus  actionis  principium.  Propter  quod  bene  dicit  Dionysius  (IV.  cap.  De 
divin.  nomin.),  quod  malum  non  pugnat  contra  bonum  nisi  virtute  boni:  se- 
cundum se  vero  est  impotens  et  infirmum,  quasi  nullius  actionis  principium. 
Malum  vero  corrumpere  dicitur  bonum,  non  solum^agendo  virtute  boni,  sicut 
expositum  est,  sed  formaliter  secundum  se,  sicut  dicitur  caecitas  corrumpere 
visum,  quia  est  ipsa  visus  corruptio;  per  quem  modum  dicitur  albedo  pa- 
rietem colorare,  quia  ipsa  est  parietis  color. 

Dicitur  autem  aliquid  altero  magis  et  minus  malum  per  recessum  a bono. 
Sic  enim  quae  privationem  important  intenduntur  et  remittuntur  sicut  inae- 
quale et  dissimile;  dicitur  enim  inaequalius  quod  est  ab  aequalitate  magis 
distans,  et  sirniliter  dissimilius  magis  a similitudine  recedens.  Unde  et  magis 
malum  dicitur  quod  est  magis  privatum  bono,  quasi  magis  a bono  distans. 
Privationes  enim  non  intenduntur  quasi  aliquam  essentiam  habentes,  sicut 
aequalitates  et  formae,  ut  quinta  ratio  procedebat,  sed  per  augmentum  causae 
privantis,  sicut  aer  tanto  tenebrosior  est  quanto  plura  fuerint  interposita  ob- 
stacula luci ; sic  enim  longius  a lucis  participatione  distat. 

Dicitur  etiam  malum  esse  in  mundo,  non  quasi  essentiam  aliquam  ha- 
beat, vel  res  quaedam  exsistat,  ut  sexta  ratio  procedebat,  sed  ea  ratione  quia 
dicitur  quod  res  aliqua  mala  est  ipso  malo,  sicut  caecitas,  et  quaelibet  pri- 
vatio esse  dicitur,  quia  animal  caecitate  est  caecum.  Ens  enim  dupliciter  di- 
citur, ut  Philosophus  in  quinto  Metaphys.  (t.  c.  14)  docet:  uno  modo,  se- 
cundum quod  significat  essentiam  rei,  et  dividitur  per  decem  praedicamenta: 
et  sic  nulla  privatio  potest  dici  ens;  alio  modo,  secundum  quod  significat 
veritatem  compositionis,  et  sic  malum  et  privatio  dicitur  ens  in  quantum 
privatione  dicitur  aliquid  esse  privatum. 


CAPUT  X. 

QUOD  CAUSA  MALI  EST  BONUM. 

(I.  part.  quaest.  XLIX.  art.  1.). 

Ex  praemissis  autem  concludi  potest  quod  malum  non  causatur  nisi  a bono. 

Si  enim  alicujus  mali  est  causa  malum  (malum  autem,  ut  probatum 
est  (c.  9.),  non  agit  nisi  virtute  boni),  oportet  ipsum  bonum  esse  causam 
primariam  mali. 

Adhuc:  quod  non  est,  nullius  est  causa.  Omnem  igitur  causam  oportet 
esse  ens  aliquod.  Malum  autem  non  est  ens  aliquod, utprobatum  est(c.7*  et 9.); 
malum  igitur  non  potest  esse  alicujus  causa.  Oportet  igitur,  si  ab  aliquo  cau- 
satur malum,  quod  illud  sit  bonum. 

Item : quidquid  est  proprie  et  per  se  alicujus  causa  tendit  in  proprium 
effectum;  si  igitur  malbm  esset  per  se  alicujus  causa,  tenderet  in  proprium 
effectum,  scilicet  malum.  Hoc  autem  est  falsum;  nam  ostensum  est  (c.  3.) 
•quod  omne  agens  intendit  bonum.  Malum  igitur  per  se  non  est  causa  alicujus, 
sed  solum  per  accidens.  Omnis  autem  causa  per  accidens  reducitur  ad  cau- 
sam per  se.  Solum  autem  bonum  potest  esse  per  se  causa:  malum  igitur 
•causatum  est  a bono. 

Praeterea:  omnis  causa  vel  est  materia,  vel  forma,  vel  agens,  vel  finis. 
Malum  autem  non  potest  esse  neque  materia,  neque  forma;  ostensum  est 
■enim  supra  (c,  7.  et  9.),  quod  tam  ens  actu,  quam  ens  in  potentia  est  bonum. 
Similiter  non  potest  esse  agens,  quum  unumquodque  agat  secundum  quod 
est  actu  et  formam  habet.  Neque  etiam  potest  esse  finis,  quum  sit  praeter 
intentionem,  ut  probatum  est  (c.  4.)-  Malum  igitur  non  potest  esse  alicujus; 
causa.  Si  igitur  aliquid  sit  causa  mali,  oportet  quod  sit  a bono  causatum. 

Quum  autem  bonum  et  malum  sint  opposita,  unum  autem  oppositorum 
non  potest  esse  causa  alterius  nisi  per  accidens,  sicut  frigidum  calefacit,  ut 
■dicitur  in  octavo  Physic.  (t.  c.  8.),  sequitur  quod  bonum  non  possit  esse  causa 
activa  mali  nisi  per  accidens. 

Hoc  autem  accidens  in  naturalibus  potest  esse,  et  ex  parte  agentis,  et 
ex  parte  effectus. 

Ex  parte  quidem  agentis,  sicut  quum  agens  patitur  defectum  virtutis,  ex 
■quo  sequitur  quod  actio  sit  defectiva  et  effectus  deficiens;  ut,  quum  virtus 
membri  digerentis  est  debilis,  sequitur  imperfecta  decoctio  et  humor  indige- 
stus, quae  sunt  quaedam  mala  naturae.  Accidit  autem  agenti,  in  quantum  est 
agens,  quod  defectum  virtutis  patiatur;  non  enim  agit  secundum  quod  deficit 

ei  virtus,  sed  secundum  quod  habet  aliquid  de  virtute ; si  enim  penitus  vir 
tute  careret,  omnino  non  ageret.  Sic  igitur  malum  causatur  per  accidens  ex 
parte  agentis,  in  quantum  agens  est  deficientis  virtutis;  propter  quod  dicitur 
quod  malum  non  habet  causam  efficientem,  sed  deficientem,  quia  malum  non 
sequitur  ex  causa  agente  nisi  in  quantum  est  deficientis  virtutis,  et  secundum 
hoc  non  est  efficiens.  In  idem  autem  redit  si  defectus  actionis  et  effectus  pro- 
veniat ex  defectu  instrumenti,  vel  cujuscumque  alterius  quod  requiritur  ad 
actionem  agentis,  sicut  quum  virtus  motiva  producit  claudicationen  propter 
tibiae  curvitatem ; utroque  enim  agens  agit,  et  virtute  et  instrumento. 

Ex  parte  vero  effectus,  malum  ex  bono  causatur  per  accidens,  tum  ex 
parte  materiae  effectus,  tum  ex  parte  ipsius  formae.  Si  enim  materia  sit  in- 
disposita ad  recipiendam  impressionem  agentis,  necesse  est  defectum  sequi 
in  effectu ; sicut  quum  monstruosi  partus  sequuntur  propter  materiae  indige- 
stionem. Nec  hoc  imputatur  ad  aliquem  defectum  agentis,  si  materiam  indi- 
spositam non  transmutat  ad  actum  perfectum;  unicuique  enim  agenti  natu- 
rali est  virtus  determinata  secundum  modum  suae  naturae;  quam  si  non 
excedat,  non  propter  hoc  erit  deficiens  in  virtute,  sed  tunc  solum  quando  de- 
ficit a mensura  virtutis  sibi  debitae  per  naturam.  Ex  parte  autem  formae  ef- 
fectus, per  accidens  malum  incidit,  in  quantum  formae  alicui  de  necessitate 
adjungitur  privatio  alterius  formae;  unde  simul  cum  generatione  unius  rei 
necesse  est  alterius  rei  sequi  corruptionem.  Sed  hoc  malum  non  est  malum 
effectus  intenti  ab  agente,  sicut  in  praecedentibus  patet,  sed  alterius. 

Sic  igitur  in  naturalibus  patet  quod  malum  per  accidens  tantum  causatur 
a bono.  Eo  icm  autem  modo  et  in  artificialibus  accidit;  ars  enim  in  sua  ope- 
Tatione  imitatur  naturam,  et  similiter  peccatum  in  utraque  invenitur. 

In  moralibus  autem  videtur  aliter  se  habere.  Non  enim  ex  defectu  virtutis 
sequi  videtur  morale  vitium,  quum  infirmitas  virtutis  morale  vitium  vel  to- 
taliter tollat,  vel  saltem  diminuat;  infirmitas  enim  non  meretur  poenam, 
quae  culpae  debetur,  sed  magis  misericordiam  et  ignoscentiam;  voluntarium 
enim  oportet  esse  moris  vitium,  non  necessarium.  Si  tamen  diligenter  con- 
sideretur, invenitur  quantum  ad  aliquid  simile,  quantum  vero  ad  aliquid  dis- 
simile ; dissimile  quidem,  quantum  ad  hoc  quod  vitium  morale  in  sola  actione 
consideratur,  non  autem  in  aliquo  effectu  producto ; nam  virtutes  morales 
non  sunt  factivae,  sed  activae,  artes  autem  factivae  sunt;  et  ideo  dictum  est 
quod  in  eis  similiter  peccatum  accidit  sicut  in  natura.  Malum  igitur  morale 
non  consideratur  ex  materia  vel  forma  effectus,  sed  solum  consequitur  ex 
agente.  In  actionibus  autem  moralibus  inveniuntur  per  ordinem  quatuor  activa 
principia:  quorum  unum  est  virtus  exsecutiva,  scilicet  vis  motiva,  qua  mo- 
ventur membra  ad  exsequendum  imperium  voluntatis ; unde  haec  vis  a vo- 
luntate movetur,  quae  est  aliud  principium ; voluntas  vero  movetur  a judicio 
virtutis  apprehensivae,  quae  judicat  hoc  esse  bonum  vel  malum,  quae  sunt 
voluntatis  objecta,  unum  ad  prosequendum,  aliud  ad  fugiendum ; ipsa  autem 
vis  apprehensiva  movetur  a re  apprehensa.  Primum  igitur  activum  princi- 
pium in  actionibus  moralibus  est  res  apprehensa  ; secundum,  vis  apprehen- 
siva; tertium,  voluntas;  quartum,  vis  motiva  quae  exsequitur  imperium  ra- 
tionis. Actus  autem  virtutis  exsequentis  jam  praesupponit  bonum  morale  vel 
malum:  non  enim  ad  mores  hujusmodi  actus  exteriores  pertinent,  nisi  se- 
cundum quod  sunt  voluntarii.  Unde,  si  voluntatis  sit  actus  bonus,  et  actus 
exterior  bonus  dicetur;  malus  autem,  si  ille  sit  malus;  nihil  enim  ad  mali- 
tiam moralem  pertineret,  si  actus  exterior  deficiens  esset  defectu  ad  volun- 

tatem  non  pertinente;  claudicatio  enim  non  est  vitium  moris,  sed  naturae. 
Hujusmodi  igitur  virtutis  exsequentis  defectus  moris  vitium  vel  totaliter  ex. 
cusat  vel  minuit.  Actus  vero  quo  res  movet  apprehensivam  virtutem  immunis 
est  a vitio  moris;  movet  enim,  secundum  ordinem  naturalem,  visibile  visum, 
et  quodlibet  objectum  potentiam  passivam.  Ipse  etiam  actus  apprehensivae 
virtutis  in  se  consideratus  morali  vitio  caret,  quum  ejus  defectus  vitium  mo- 
rale, vel  excuset,  vel  minuat,  sicut  et  defectus  exsequentis  virtutis ; pariter 
enim  infirmitas  et  ignorantia  excusant  peccatum,  vel  minuunt.  Relinquitur 
igitur  quod  morale  vitium  in  solo  actu  voluntatis  primo  et  principaliter  in- 
venitur; et  rationabiliter,  quum  ex  hoc  actus  moralis  dicatur  quia  volunta- 
rius est.  In  actu  igitur  voluntatis  quaerenda  est  radix  et  origo  peccati 
moralis. 

Videtur  autem  hanc  inquisitionem  consequi  difficultas.  Quum  enim  actus 
deficiens  provemat  propter  defectum  activi  principii,  oportet  praeintelligere 
defectum  in  voluntate  ante  peccatum  morale.  Qui  quidem  defectus,  si  sit 
naturalis,  semper  inhaeret  voluntati;  semper  igitur  voluntas  in  agendo  mo- 
ralher  peccabit,  quod  actus  virtutum  falsum  esse  ostendunt.  Si  autem  de- 
fectus sit  voluntarius,  jam  est  peccatum  morale,  cujus  causa  iterum  inqui- 
renda restabit;  et  sic  ratio  in  infinitum  deducet.  Oportet  ergo  dicere  quod 
defectus  in  voluntate  praeexsistens  non  sit  naturalis,  ne  sequatur  voluntatem 
in  quolibet  actu  peccare;  neque  etiam  casualis  et  fortuitus;  non  enim  esset 
in  nobis  morale  peccatum ; casualia  enim  sunt  impraemeditata  et  extra  ra- 
tionem. Est  igitur  voluntarius,  non  tamen  peccatum  morale,  ne  cogamus  in 
infinitum  procedere. 

Quod  quidem  qualiter  esse  possit  considerandum  est.  Cujuslibet  siquidem 
activi  principii  perfectio  virtutis  ex  superiori  activo  dependet;  agens  enim 
secundum  agit  per  virtutem  primi  agentis.  Quum  igitur  secundum  agens 
manet  sub  ordine  primi  agentis,  indeficienter  agit;  deficiet  autem  in  agendo, 
si  contingat  ipsum  ab  ordine  primi  agentis  deflecti,  sicut  patet  in  instrumento, 
quum  deficit  a motu  agentis.  Dictum  est  autem  quod,  in  ordine  actionum 
moralium,  duo  principia  voluntatem  praecedunt,  scilicet  vis  apprehensiva 
et  objectum  apprehensum,  quod  est  finis.  Quum  autem  unicuique  mobili 
respondeat  proprium  motivum,  non  quaelibet  vis  apprehensiva  est  debitum 
motivum  cujuslibet  appetitus,  sed  hujus  haec,  et  illius  alia.  Sicut  igitur  ap- 
petitus sensitivi  proprium  motivum  est  vis  apprehensiva  sensualis,  ita  vo- 
luntatis proprium  motivum  est  ratio  ipsa. 

Rursus:  quum  ratio  multa  bona  et  multos  fines  apprehendere  possit, 
cujuslibet  autem  sit  proprius  finis,  et  voluntatis  erit  objectum,  et  finis,  et 
primum  motivum,  non  bonum  quodlibet,  sed  bonum  quoddam  determinatum. 
Quum  igitur  voluntas  tendit  in  actum,  mota  ab  apprehensione  rationis  re- 
praesentantis sibi  proprium  bonum,  sequitur  debita  actio.  Quum  autem  vo- 
luntas in  actione  prorumpit  ad  apprehensionem  apprehensivae  sensualis,  vel 
ipsius  rationis  aliquod  aliud  bonum  rapraesentafitis  a proprio  bono  diversum, 
sequitur  in  actione  voluntatis  peccatum  morale.  Praecedit  igitur  in  voluntate 
peccatum  actionis  defectus  ordinis  ad  rationem,  et  ad  proprium  finem.  Ad 
rationem  quidem,  sicut  quum,  ad  subitam  apprehensionem  sensus,  voluntas 
in  bonum  delectabile  secundum  sensum  tendit;  ad  finem  vero  debitum,  sicut 
quum  ratio  in  aliquod  bonum  ratiocinando,  devenit  quod  non  est  vel  nunc 
vel  hoc  modo  bonum,  et  tamen  voluntas  in  illud  tendit  quasi  in  proprium 
bonum.  Hic  autem  ordinis  defectus  voluntarius  est;  nam  in  potestate  ipsius 

voluntatis  est  velle  et  non  velle;  itemque  est  in  potestate  ipsius  quod  ratio 
actu  consideret,  vel  a consideratione  desistat,  aut  quod  hoc  vel  illud  consi 
deret.  Nec  tamen  iste  defectus  est  malum  morale;  si  enim  ratio  nihil  con- 
sideret, vel  consideret  bonum  quodcumque,  nondum  est  peccatum  quousque 
voluntas  in  finem  indebitum  tendat;  quod  jam  est  voluntatis  actus. 

Sic  igitur,  tam  in  moralibus,  quam  in  naturalibus,  patet  quod  malum  a 
bono  non  causatur,  nisi  per  accidens. 

CAPUT  XI. 

QUOD  MALUM  IN  ALIQUO  BONO  FUNDATUR. 

(I.  part.  qiiaest.  XLIX.  art.  3.  et  De  malo , qiiaest.  I.  art.  2.). 

Ex  praemissis  etiam  ostendi  potest  quod  omne  malum  est  in  aliquo  bono 
fundatum. 

Mffum  enim  non  potest  esse  per  se  exsistens,  quum  non  sit  essentiam 
habens,  ut  supra  (c.  7.)  ostensum  est.  Oportet  igitur  quod  malum  sit  in 
aliquo  subjecto.  Omne  autem  subjectum,  quum  sit  substantia  quaedam,  bo- 
num quoddam  est,  ut  ex  praemissis  (ibid.)  patet.  Omne  igitur  malum  in 
bono  aliquo  est. 

Adhuc : malum  privatio  quaedam  est,  ut  ex  praemissis  patet.  Privatio 
autem  et  forma  privata  in  eodem  subjecto  sunt;  objectum  autem  formae 
«st  ens  in  potentia  ad  formam,  quod  bonum  est,  nam  in  eodem  genere  sunt 
potentia  et  actus.  Privatio  igitur,  quod  malum  est,  est  in  bono  aliquo  sicut 
in  subjecto. 

Amplius:  ex  hoc  dicitur  aliquid  malum  quia  nocet,  non  autem  nisi  quia 
nocet  bono;  nocere  enim  malo  bonum  est,  quum  corruptio  mali  sit  bona. 
Non  autem  noceret,  formaliter  loquendo,  bono,  nisi  esset  in  bono ; sic  enim 
caecitas  homini  nocet,  in  quantum  in  ipso  est.  Oportet  igitur  quod  malum 
sit  in  bono. 

Item:  malum  non  causatur  nisi  a bono,  et  per  accidens  tantum.  Omne 
autem  quod  est  per  accidens  reducitur  ad  id  quod  est  per  se.  Oportet  igitur 
semper  cum  malo  causato,  quod  est  effectus  boni  per  accidens,  esse  bonum 
aliquod,  quod  est  effectus  boni  per  se,  ita  quod  sit  fundamentum  ejus;  nam 
quod  est  per  accidens  fundatur  super  id  quod  est  per  se. 

Sed,  quum  bonum  et  malum  sint  opposita,  unum  autem  oppositorum 
non  possit  esse  alterius  subjectum,  sed  expellat  ipsum,  videtur  alicui  primo 
aspectu  esse  inconveniens  si  bonum  subjectum  mali  esse  dicatur. 

Non  est  autem  inconveniens,  si  veritas  perquiratur.  Nam  bonum  com- 
muniter dicitur  sicut  et  ens,  quum  omne  ens,  in  quantum  huju  modi,  sit 
bonum,  ut  probatum  est  (ibid.).  Non  est  autem  inconveniens  ut  non  ens  sit 
in  ente  sicut  in  subjecto ; privatio  enim  quaelibet  est  non  ens,  et  tamen  sub- 
jectum ejus  est  substantia,  quae  est  ens  aliquod.  Non  tamen  non  ens  est  in 
ente  sibi  opposito  sicut  in  subjecto;  caecitas  enim  non  est  non  ens  univer- 
sale, sed  non  ens  hoc,  quo  scilicet  tollitur  visus;  non  est  igitur  in  visu  sicut 
in  subjecto,  sed  in  animali.  Similiter  autem  malum  non  est  sicut  in  subjecto 
in  bono  sibi  opposito,  sed  hoc  per  malum  tollitur,  sed  in  aliquo  alio  bono; 
sicut  malum  moris  est  in  bono  naturae ; malum  autem  naturae,  quod  est  pri- 
vatio formae,  est  in  materia,  quae  est  bonum  sicut  etiamjms  in  DOtentia. 

CAPUT  XII. 

QUOD  MALUM  NON  TOTALITER  CONSUMIT  BONUM. 

(I.  pari,  quaesi.  XLVIII.  art.  4.  et  MI.  quaest.  LXXXV.  ari.  2.). 

Patet  autem  ex  praedictis  quod,  quantumcumque  multiplicetur  malum*, 
nunquam  potest  totum  bonum  consumere.  Semper  enim  oportet  quod  re- 
maneat mali  subjectum,  si  malum  remanet.  Subjectum  autem  mali  est  bo- 
num; manet  igitur  semper  bonum. 

Sed,  quum  contingat  malum  in  infinitum  intendi,  semper  autem  per  in- 
tentionem mali  minuatur  bonum,  videtur  in  infinitum  per  malum  diminui 
bonum.  Bonum  autem  quod  per  malum  diminui  potest  oportet  esse  fini- 
tum; nam  infinitum  bonum  non  est  capax  mali,  ut  in  primo  ostensum  est 
(Lib.  I.  c.  39.).  Videtur  igitur  quod  quandoque  totum  tollatur  bonum  per 
malum ; nam,  si  ex  finito  aliquid  finities  tollatur,  oportet  illud  quandoque 
per  ablationem  consumi. 

Non  autem  potest  dici,  ut  dicunt  quidam,  quod  sequens  ablatio,  secun- 
dum eamdem  proportionem  facta  qua  et  prior,  in  infinitum  procedens,  bo- 
num non  possit  consumere,  sicut  in  continui  divisione  contingit.  Nam  si  ex 
bicubitali  linea  dimidium  subtraxeris,  itemque  ex  residuo  dimidium,  et  sic 
in  infinitum  procedas,  semper  aliquid  adhuc  dividendum  remanebit;  sed  ta- 
men, in  hoc  divisionis  processu,  semper  posterius  subtractum  oportet  esse 
minus  secundum  quantitatem;  dimidium  enim  totius  quod  prius  subtrahe- 
batur majus  est  secundum  quantitatem  absolutam  quam  dimidium  dimidii, 
licet  eadem  proportio  maneat.  Hoc  autem  in  diminutione  qua  bonum  per 
malum  diminuitur  nequaquam  potest  accidere;  nam,  quanto  bonum  magis 
per  malum  fuerit  diminutum,  erit  infirmius,  et  sic  per  secundum  malum 
magis  diminui  poterit ; rursusque  malum  sequens  contingit  esse  aequale  vel. 
majus  priore;  unde  non  semper  secundo  subtrahetur  a bono  per  malum 
minor  boni  quantitas,  proportione  servata  eadem. 

Est  igitur  dicendum. 

Ex  praemissis  enim  manifestum  est  quod  malum  totaliter  bonum,  cui  op- 
positum est,  tollit,  sicut  caecitas  visum ; oportet  autem  quod  remaneat  bonum 
quod  est  mali  subjectum.  Quod  quidem,  in  quantum  subjectum  est,  habet 
rationem  boni  secundum  quod  est  potentia  ad  actum  boni  quod  privatur  per 
malun.  Quanto  igitur  minus  fuerit  in  potentia  ad  illud  bonum,  tanto  minus 
erit  bonum.  Subjectum  autem  fit  minus  potentia  ad  formam,  non  quidem 
per  solam  subtractionem  alicujus  partis  subjecti  per  hoc  quod  aliqua  pars 
potentiae  subtrahatur,  sed  per  hoc  quod  potentia  impeditur  per  contrarium 
actum  ne  in  actum  formae  exire  possit;  sicut  subjectum  tanto  est  minus  po- 
tentia frigidum  quanto  in  eo  magis  calor  augetur.  Diminuitur  igitur  bonum 
per  malum,  magis  apponendo  contrarium  quam  de  bono  aliquid  subtrahendo ; 
quod  etiam  convenit  his  quae  dicta  sunt  de  malo.  Diximus  enim  quod  malum 
incidit  praeter  intentionem  agentis,  quod  semper  intendit  aliquod  bonum,  ad 
quod  sequitur  exclusio  alterius  boni  quod  est  ei  oppositum.  Quanto  igitur 
illud  bonum  ad  quod  praeter  intentionem  agentis  sequitur  malum  magis  mul- 
tiplicatur, tanto  potentia  ad  bonum  contrarium  diminuitur  magis;  et  sic; 

magis  per  malum  dicitur  diminui  bonum.  Haec  igitur  diminutio  boni  per 
malum  non  potest  in  naturalibus  iri  infinitum  procedere;  nam  formae  natu- 
rales et  virtutes  omnes  terminatae  sunt,  et  perveniunt  ad  aliquem  terminum 
ultra  quem  porrigi  non  possunt;  non  potest  igitur  neque  forma  aliqua  con- 
traria, neque  virtus  contrarii  agentis  in  infinitum  augeri,  ut  ex  hoc  sequatur 
in  infinitum  diminutio  boni  per  malum.  In  moralibus  autem  potest  ista  di- 
minutio in  infinitum  procedere;  nam  intellectus  et  voluntas  in  suis  actibus 
terminos  non  habent;  potest  enim  intellectus  intelligendo  in  infinitum  pro- 
cedere ; unde  mathematicae  numerorum  species  et  figurarum  infinitae  dicun- 
tur; et  similiter  voluntas  in  volendo  in  infinitum  procedit;  qui  enim  vult 
furtum  committere  potest  iterum  velle  et  aliud  committere,  et  sic  in  infini- 
tum. Quanto  autem  voluntas  magis  in  fines  indebitos  tendit,  tanto  difficilius 
redit  ad  proprium  et  debitum  finem ; quod  patet  in  his  in  quibus  per  peccandi 
consuetudinem  jam  est  habitus  vitiorum  inductus.  In  infinitum  igitur,  per 
malum  moris,  bonum  naturalis  aptitudinis  diminui  potest,  nunquam  tamen 
totaliter  tolletur,  sed  semper  naturam  remanentem  comitatur. 


CAPUT  XIII. 

QUOD  MALUM  HABET  ALIQUO  MODO  CAUSAM. 

(I.  part.  quaesi.  XL1X.  art.  1.). 

Ex  praedictis  autem  ostendi  potest  quod,  etsi  malum  non  habeat  causam 
per  se,  cujuslibet  tamen,  mali  oportet  esse  causam  per  accidens. 

Quidquid  enim  est  in  aliquo  ut  in  subjecto,  oportet  quod  habeat  aliquam 
causam;  causatur  enim  vel  ex  subjecti  principiis,  vel  ex  aliqua  extrinseca 
causa.  Malum  autem  est  in  bono  sicut  in  subjecto,  ut  ostensum  est  (c.  11.). 
Oportet  ergo  quod  malum  habeat  causam. 

Item:  quod  est  in  potentia  ad  utrumque  oppositorum  non  constituitur  in 
actu  alicujus  eorum  nisi  per  aliquam  causam;  nulla  enim  potentia  facit  se 
esse  in  actu.  Malum  autem  est  privatio  ejus  quod  quis  natus  est,  et  debet 
habere;  ex  hoc  enim  unumquodque  dicitur  malum  esse;  est  igitur  malum 
in  subjecto  quod  est  in  potentia  ad  ipsum  et  ad  suum  oppositum.  Oportet 
igitur  quod  malum  habeat  aliquam  causam. 

Adhuc : quidquid  inest  alicui  praeter  suam  naturam,  advenit  ei  ex  aliqua 
alia  causa ; omnia  enim  in  his  quae  sunt  sibi  naturalia  permanent,  nisi  ali- 
quid aliud  impediat;  unde  lapis  non  fertur  sursum  nisi  ab  aliquo  projiciente, 
nec  aqua  calefit  nisi  ab  aliquo  calefaciente.  Malum  autem  semper  inest 
praeter  naturam  ejus  cui  inest,  quum  sit  privatio  ejus  quod  natum  est  ali- 
quid, et  debet  habere.  Igitur  oportet  quod  malum,  semper  habeat  aliquam 
causam  vel  per  se,  vel  per  accidens. 

Amplius:  omne  malum  consequitur  ad  aliquod  bonum,  sicut  corruptio 
sequitur  ad  aliquam  generationem.  Sed  omne  bonum  habet  aliquam  causam, 
praeter  primum  bonum  in  quo  non  est  aliquod  malum,  ut  in  primo  ostensum 
est  (c.  39.).  Omne  igitur  malum  habet  aliquam  causam  ad  quam  sequitur  per 
accidens. 

CAPUT  XIV. 

QUOD  MALUM  EST  CAUSA  PER  ACCIDENS. 

Ex  eisdem  etiam  patet  quod  malum,  etsi  non  sit  causa  per  se,  est  tamen 
causa  per^accidens. 

Si  enim  aliquid  est  causa  alicujus  per  se,  id  quod  accidit  ei  est  causa 
illius  per  accidens;  sicut  album  quod  accidit  aedificatori  est  causa  domus 
per  accidens.  Omne  autem  malum  est  in  aliquo  bono ; bonum  autem  omne 
est  alicujus  aliquo  modo  causa;  materia  enim  est  quodammodo  causa  formae, 
et  quodammodo  e converso;  et  similiter  est  de  agente  et  fine;  unde  non  se- 
quitur processus  in  infinitum  in  causis  et  causatis,  si  quodlibet  est  alicujus 
causa,  propter  circulum  inventum  in  causis  et  causatis  secundum  species  di- 
versas causarum.  Malum  igitur  est  per  accidens  causa. 

Adhuc : malum  est  privatio  quaedam,  ut  ex  praedictis  (c.  6.)  patet.  Pri- 
vatio autem  est  principium  per  accidens  in  rebus  mobilibus,  sicut  materia 
et  forma  per  se.  Malum  igitur  est  alicujus  causa  per  accidens. 

Praeterea : ex  defectu  causae  sequitur  defectus  in  effectu.  Defectus  autem 
in  causa  est  aliquod  malum;  non  tamen  potest  esse  causa  per  se,  quia  res 
non  est  causa  per  hoc  quod  est  deficiens,  sed  per  hoc  quod  est  ens ; si  enim 
tota  deficeret,  nullius  esset  causa.  Malum  igitur  -e st  alicujus  causa  per  ac- 
cidens. 

Item : secundum  omnes  species  causarum  discurrendo  invenitur  malum 
esse  per  accidens  causa.  In  specie  quidem  causae  efficientis,  quia  propter 
causae  agentis  deficientem  virtutem  sequitur  defectus  in  effectu  et  actione. 
In  specie  vero  causae  materialis,  quia  ex  materiae  indispositione  causatur' 
in  effectu  defectus.  In  specie  vero  causae  formalis,  quia  uni  formae  semper 
adjungitur  alterius  formae  privatio.  In  specie  vero  causae  finalis,  quia  inde- 
bito fini  adjungitur  malum,  in  quantum  per  ipsum  finis  debitus  impeditur. 

Patet  igitur  quod  malum  est  causa  per  accidens,  et  non  potest  esse  causa 
per  se. 


CAPUT  XV. 

QUOD  NON  EST  ALIQUOD  SUMMUM  MALUM 
QUOD  SIT  OMNIUM  MALORUM  PRINCIPIUM. 

Ex  hoc  autem  patet  quod  non  potest  esse  aliquod  summum  malum  quod 
sit  omnium  malorum  principium. 

Summum  enim  malum  oportet  esse  absque  consortio  omnis  boni,  sicut  et 
summum  bonum  est  quod  est  omnino  separatum  a malo.  Non  potest  autem 
esse  aliquod  malum  omnino  separatum  a bono,  quum  ostensum  sit  (c.  n.) 
quod  malum  fundatur  in  bono.  Ergo  nihil  est  summe  malum. 

Adhuc:  si  aliquid  est  summe  malum,  oportet  quod  per  essentiam  suam 
sit  malum,  sicut  et  summe  bonum  est  quod  per  suam  essentiam  bonum  est. 
Hoc  autem  est  impossibile,  quum  malum  non  habeat  aliquam  essentiam,  ut 

supra  (c.  7.)  probatum  est.  Impossibile  est  igitur  ponere  summum  malum 
quod  sit  malorum  principium. 

Item;  illud  quod  est  primum  principium  non  est  ab  aliquo  causatum. 
Omne  autem  malum  causatur  a bono,  ut  ostensum  est  (c.  10.).  Non  est 
igitur  malum  primum  principium. 

Amplius;  malum  non  agit  nisi  in  virtute  boni,  ut  ex  praemissis  (ibid.) 
patet.  Primum  autem  principium  agit  virtute  propria.  Malum  igitur  non  po- 
test esse  primum  principium. 

Praeterea : quum  id  quod  est  per  accidens  sit  posterius  eo  quod  est  per 
se,  impossibile  est  quod  sit  primum  id  quod  est  per  accidens.  Malum  autem 
non  evenit  nisi  per  accidens,  et  praeter  intentionem,  ut  probatum  est  (c.  4.). 
Impossibile  est  igitur  quod  malum  sit  primum  principium. 

Adhuc : omne  malum  habet  causam  per  accidens,  ut  probatum  est  (c.  13.). 
Primum  autem  principium  non  habet  causam  neque  per  se,  neque  per  ac- 
cidens. Malum  igitur  non  potest  esse  primum  principium  in  aliquo  genere. 

Item:  causa  per  se  est  prior  ea  quae  est  per  accidens.  Sed  malum  non 
-est  causa  nisi  per  accidens,  ut  ostensum  est(c.  14.).  Malum  igitur  non  potest 
esse  primum  principium  in  aliquo  genere. 

Per  hoc  autem  excluditur  error  Manichaeorum  ponentium  aliquod  sum- 
mum malum  quod  est  principium  primum  omnium  malorum. 


CAPUT  XVI. 

QUOD  FINIS  CUJUSLIBET  REI  EST  BONUM. 

Si  autem  omne  agens  agit  propter  bonum,  ut  supra  (c.  3.)  probatum  est, 
«equitur  ulterius  quod  cujuslibet  entis  bonum  sit  finis. 

Omne  enim  ens  ordinatur  in  finem  per  suam  actionem;  oportet  enim 
quod  vel  ipsa  actio  sit  finis,  vel  quod  finis  actionis  sit  finis  agentis,  quod  est 
ejus  bonum. 

Amplius:  finis  rei  cujuslibet  est  in  quod  terminatur  appetitus  ejus.  Ap- 
petitus autem  cujuslibet  rei  terminatur  ad  bonum ; sic  enim  philosophi  dif- 
finiunt bonum:  « Quod  omnia  appetunt  ».  Cujuslibet  igitur  rei  finis  est  ali- 
quod bonum. 

Item : illud  ad  quod  aliquid  tendit  quum  extra  ipsum  fuerit,  et  in  quo 
quiescit  quum  ipsum  habuerit,  est  finis  ejus.  Unumquodque  autem,  si  per- 
fectione propria  careat,  in  ipsam  movetur,  quantum  in  se  est ; si  vero  eam 
habeat,  in  ipsa  quiescit.  Finis  igitur  uniuscujusque  rei  est  ejus  perfectio. 
Perfectio  autem  cujuslibet  es  bonum  ipsius.  Unumquodque  igitur  ordinatui 
in  bonum  sicut  in  finem. 

Praeterea : eodem  modo  ordinantur  in  finem  ea  quae  cognoscunt  finem 
et  ea  quae  finem  non  cognoscunt,  licet  ea  quae  cognoscunt  finem  per  se 
moveantur  in  finem,  quae  autem  non  cognoscunt  finem,  tendunt  in  finem 
quasi  ab  alio  directa,  sicut  patet  de  sagittante  et  sagitta.  Sed  ea  quae  co- 
gnoscunt finem  semper  ordinantur  in  bonum  sicut  in  finem ; nam  voluntas, 
quae  est  appetitus  finis  praecogniti,  non  tendit  in  aliquid  nisi  sub  ratione 
boni,  quod  est  ejus  objectum.  Ergo  et  ea  quae  finem  non  cognoscunt  ordi- 
nantur in  bonum  sicut  in  finem.  Finis  igitur  omnium  est  bonum. 

CAPUT  XVII. 

QUOD  OMNIA  ORDINANTUR  IN  UNUM  FINEM,  QUI  EST  DEUS. 

(I.  part.  quaest.  XLIV.  art.  4.). 

Ex  hoc  autem  apparet  quod  omnia  ordinantur  in  unum  bonum  sicut  ii* 
ultimum  finem. 

Si  enim  nihil  tendit  in  aliquid  sicut  in  finem  nisi  in  quantum  ipsum 
est  bonum,  oportet  quod  bonum,  in  quantum  bonum,  sit  finis.  Quod  igitur 
est  summum  bonum  est  maxime  omnium  finis.  Sed  summum  bonum  est 
unum  tantum,  quod  est  Deus,  ut  probatum  est  in  primo  (c.  41.).  Omnia 
igitur  ordinantur  sicut  in  finem  in  unum  bonum,  quod  est  Deus. 

Item:  quod  est  maximum  in  unoquoque  genere  causa  est  omnium  illo- 
rum quae  sunt  illius  generis ; sicut  ignis,  qui  est  calidissimus,  est  causa  ca- 
liditatis  in  aliis  corporibus.  Summum  igitur  bonum,  quod  est  Deus,  est  causa 
bonitatis  in  omnibus  bonis.  Ergo  et  est  causa  cujuslibet  finis  quod  sit  finis,, 
quum  quidquid  est  finis  sit  hujusmodi  in  quantum  est  bonum.  Propter  quod 
autem  est  unumquodque,  et  illud  magis.  Deus  igitur  maxime  est  omnium 
rerum  finis. 

Adhuc:  in  quolibet  genere  causarum,  causa  prima  est  magis  causa  quam 
causa  secunda  ; nam  causa  secunda  non  est  causa  nisi  per  causam  primam. 
Illud  igitur  quod  est  causa  prima  in  ordine  causarum  finalium,  oportet  quod 
sit  magis  causa  finalis  cujuslibet,  quam  causa  finalis  proxima.  Sed  Deus  est 
prima  causa  in  ordine  causarum  finalium,  quum  sit  summum  in  ordine 
bonorum.  Est  igitur  magis  finis  uniuscujusque  rei  quam  aliquis  finis  proximus. 

Amplius:  in  omnibus  finibus  ordinatis  oportet  quod  ultimus  finis  sit  finis- 
omnium  praecedentium  finium;  sicut,  si  potio  conficitur  ut  detur  aegroto,, 
datur  autem  ut  purgetur,  purgatur  autem  ut  extenuetur,  extenuatur  autem 
ut  sanetur,  oportet  quod  sanitas  sit  finis  et  extenuationis  et  purgationis  et 
aliorum  praecedentium.  Sed  omnia  inveniuntur  in  diversis  gradibus  boni- 
tatis ordinata  sub  uno  summo  bono,  quod  est  causa  omnis  bonitatis ; ac  per 
hoc,  quum  bonum  habeat  rationem  finis,  omnia  ordinantur  sub  Deo  sicut 
fines  praecedentes  sub  fine  ultimo.  Oportet  igitur  quod  omnium  finis  sit  Deus. 

Praeterea:  bonum  particulare  ordinatur  in  bonum  commune  sicut  in 
finem;  esse  enim  partis  est  propter  esse  totius;  unde  et  bonum  gentis  est 
divinius  quam  bonum  unius  hominis.  Bonum  autem  summum,  quod  est 
Deus,  est  bonum  commune,  quum  ex  eo  universorum  bonum  dependeat; 
bonum  autem  quo  quaelibet  res  bona  est,  est  bonum  particulare  ipsius  et 
aliorum,  quae  ab  ipso  dependent.  Omnes  igitur  res  ordinantur  sicut  in  finem 
in  unum  bonum,  quod  est  Deus. 

Item:  ad  ordinem  agentium  sequitur  ordo  in  finibus;  nam  sicut  supre- 
mum agens  movet  omnia  secunda  agentia,  ita  ad  finem  supremi  agentis 
oportet  quod  ordinentur  omnes  fines  secundorum  agentium ; quidquid  enim 
agit  supremum  agens  agit  propter  finem  suum.  Agit  autem  supremum  agens 
actiones  omnium  inferiorum  agentium,  movendo  omnes  ad  suas  actiones,  et 
per  consequens  ad  suos  fines;  unde  sequitur  quod  omnes  secundorum  agen- 
tium actiones  ordinentur  a primo  agente  in  finem  suum  proprium.  Agens, 
autem  primum  rerum  omnium  est  Deus,  ut  in  secundo  probatum  est(c.  15.)- 

Voluntatis  autem  ipsius  nihil  aliud  finis  est  quam  sua  bonitas,  quae  est  ipse 
met,  ut  in  primo  probatum  est  (c.  38.  et  74.).  Omnia  igitur  quaecumque  sunt 
facta,  vel  ab  ipso  immediate  vel  mediantibus  causis  secundis,  in  Deum  or- 
dinantur sicut  in  finem.  Omnia  autem  entia  sunt  hujusmodi ; nam,  sicut 
probatur  in  secundo  (c.  15.),  nihil  esse  potest  quod  ab  ipso  non  habeat  esse. 
Omnia  igitur  ordinantur  in  Deum  sicut  in  finem. 

Adhuc:  finis  ultimus  cujuslibet  facientis,  in  quantum  est  faciens,  est 
ipsemet;  utimur  enim  factis  a nobis  propter  nos:  et,  si  aliquid  aliquando 
propter  alium  homo  faciat,  hoc  refertur  in  bonum  suum,  vel  utile,  vel  de- 
lectabile, vel  honestum.  Deus  autem  est  causa  factiva  rerum  omnium,  qua- 
rumdam quidem  immediate,  quarumdam  autem  mediate,  sive  mediantibus 
aliis  causis,  ut  ex  praemissis  est  manifestum.  Est  igitur  ipsemet  finis  rerum 
omnium. 

Praeterea : finis  inter  alias  causas  primatum  obtinet,  et  ab  ipso  omnes 
aliae  causae  habent  quod  sint  causae  in  actu^  agens  enim  non  agit  nisi  pro- 
pter finem,  ut  ostensum  est  (c.  2.) ; ex  agente  autem  materia  in  actu  formae 
reducitur ; unde  materia  fit  actu  hujus  rei  materia,  et  similiter  forma  hujus 
rei  forma  per  actionem  agentis,  et  per  consequens  per  finem.  Finis  etiam 
posterior  est  causa  quod  praecedens  finis  intendatur  ut  finis ; non  enim 
movetur  aliquid  in  finem  proximum  nisi  propter  finem  postremum.  Est  igitur 
finis  ultimus  prima  omnium  causa.  Esse  autem  primam  omnium  causam 
necesse  est  primo  enti  convenire,  quod  Deus  est,  ut  supra  (Lib.  I.  c.  13.« 
Lib.  II.  c.  15.)  ostensum  est.  Deus  igitur  est  ultimus  omnium  finis. 

Hinc  est  quod  dicitur  (Prov.  XVI.  4.) : Universa  propter  semetipsum  ope- 
ratus est  Deus;  et  (Apoc.  XXII.  13.):  Ego  sum  alpha  et  omega,  primus  et  no- 
vissimus. 


CAPUT  XVIII. 

QUOMODO  DEUS  SIT  FINIS  OMNIUM. 

Restat  igitur  inquirendum  quomodo  Deus  sit  omnium  finis,  quod  qui- 
dem ex  praemissis  fiet  manifestum. 

Sic  enim  est  ultimus  finis  omnium  rerum  quod  tamen  est  prius  omnibus 
in  essendo.  Finis  autem  aliquis  invenitur  qui,  etiam  si  primatum  obtineat 
in  causando  secundum  quod  est  in  intentione,  est  tamen  in  essendo  poste- 
rius; quod  quidem  contingit  in  quolibet  fine  quem  agens  sua  actione  con- 
stituit; sicut  medicus  constituit  sanitatem  per  suam  actionem  in  infirmo, 
quae  tamen  est  finis  ejus.  Aliquis  autem  finis  invenitur  qui,  sicut  est  prae- 
cedens in  causando,  ita  etiam  in  essendo  praecedit;  sicut  dicitur  finis  id 
quod  aliquis  sua  actione  vel  motu  acquirere  intendit,  ut  locum  sursum  ignis 
per  suum  motum,  et  civitatem  rex  per  pugnam.  Deus  igitur  sic  est  finis 
rerum  sicut  aliquid  ab  unaquaque  re  suo  modo  obtinendum. 

Adhuc : Deus  est  simul  ultimus  rerum  finis,  et  primum  agens,  ut  osten- 
sum est  (c.  17.).  Finis  autem  per  actionem  agentis  constitutus  non  potest 
esse  primum  agens,  sed  est  magis  effectus  agentis.  Non  potest  igitur  Deus 
sic  esse  finis  rerum  quasi  aliquid  constitutum,  sed  solum  quasi  aliquid  prae- 
exsistens obtinendum. 

Amplius:  si  aliquid  agat  propter  rem  aliquam  jam  exsistentem,  et  per 
ejus  actionem  aliquid  constituatur,  oportet  quod  rei  propter  quam  agit  ali- 

quid  acquiratur  ex  actione  agentis  ; sicut  si  milites  pugnant  propter  ducem 
cui  acquiritur  victoria.  Deo  autem  non  potest  aliquid  acquiri  ex  actione 
cujuslibet  rei;  est  enim  sua  bonitas  omnino  perfecta,  ut  in  primo  osten- 
sum est  (c.  38.  et  seq.).  Relinquitur  igitur  quod  Deus  sit  finis  rerum,  non 
sicut  aliquid  constitutum,  aut  aliquid  effectum  a rebus,  neque  ita  'quod 
aliquid  ei  a rebus  acquiratur,  sed  hoc  solo  modo  quia  ipse  rebus  acquiritur. 

Item : oportet  quod  eo  modo  effectus  tendat  in  finem  quo  agens  propter 
finem  agit.  Deus  autem,  qui  est  primum  agens  omnium  rerum,  non  sic  agit 
quasi  sua  actione  aliquid  acquirat,  sed  quasi"  sua  actione  aliquid  largiatur, 
quia  non  est  in  potentia  ut  aliquid  acquirere  possit,  sed  solum  in  actu  per- 
fecto ex  quo  potest  aliquid  elargiri.  Res  igitur  non  ordinantur  in  Deum  „ 
sicut  in  finem  cui,  aliquid  acquiratur,  sed  ut  ab  ipso  ipsummet  suo  modo 
consequantur,  quum  ipsemet  sit  finis. 

CAPUT  XIX. 

QUOD  OMNIA  INTENDUNT  ASSIMILAR1  DEO. 

Ex  hoc  autem  quod  acquirunt  divinam  bonitatem  res  creatae,  similes 
Deo  constituuntur. 

Si  igitur  res  omnes  in  Deum  sicut  in  ultimum  finem  tendunt  ut  ipsius 
bonitatem  consequantur,  sequitur  quod  ultimus  rerum  finis  sit  Deo  assimilari. 

Amplius:  agens  dicitur  esse  finis  effectus,  in  quantum  effectus  tendit  in 
similitudinem  agentis;  unde  forma  generati  est  finis  generationis.  Sed  Deus 
ita  est  finis  rerum  quod  est  etiam  primum  agens  earum.  Qmnia  igitur  ten- 
dunt, sicut  ad  ultimum  finem,  Deo  assimilari. 

Item:  in  omnibus  rebus  evidenter  apparet  quod  esse  appetunt  naturaliter; 
unde,  et  si  qua  corrumpi  possunt,  naturaliter  corrumpentibus  resistunt,  et 
tendunt  illuc  ubi  conserventur,  sicut  ignis  sursum  et  terra  deorsum.  Secun- 
dum hoc  autem  esse  habent  omnia  quod  Deo  assimilantur,  qui  est  ipsum 
esse  subsistens,  quum  omnia  sint  solum  quasi  esse  participantia.  Omnia  igitur 
appetunt,  quasi  ultimum  finem,  Deo  assimilari. 

Praeterea:  res  omnes  creatae  sunt  quaedam  imagines  primi  agentis,  sci- 
licet Dei ; agens  enim  agit  sibi  simile ; perfectio  enim  imaginis  est  ut  reprae- 
sentet suum  exemplar  per  similitudinem  ad  ipsum ; ad  hoc  enim  imago  con- 
stituitur. Sunt  igitur  res  omnes  propter  divinam  similitudinem  consequendam 
sicut  propter  ultimum  finem. 

Adhuc : omnis  res  per  suum  motum  vel  actionem  tendit  in  aliquod  bo- 
num sicut  in  finem,  ut  supra  ostensum  est  (c.  16.).  In  tantum  autem  aliquid 
de  bono  participat,  in  quantum  assimilatur  primae  bonitati,  quae  Deus  est. 
Omnia  igitur  per  motus  suos  et  actiones  tendunt  in  divinam  similitudinem 
sicut  in  finem  ultimum. 


CAPUT  XX. 

QUOMODO  RES  DIVINAM  BONITATEM  IMITENTUR. 

Patet  ergo  ex  his  quae  dicta  sunt,  quod  assimilari  ad  Deum  est  ultimus 
omnium  finis.  Id  autem  quod  proprie  habet  rationem  finis  est  bonum.  Ten- 
dunt igitur  res  in  hoc  quod  assimilentur  Deo  proprie  in  quantum  est  bonus. 

Bonitatem  autem  creaturae  non  assequuntur  eo  modo  sicut  in  Deo  est,  licet 
divinam  bonitatem  unaquaeque  res  imitetur  secundum  suum  modum. 

Divina  enim  bonitas  simplex  est,  quasi  tota  in  uno  consistens;  ipsum  enim 
divinum  esse  omnem  plenitudinem  perfectionis  obtinet,  ut  in  primo  pro- 
batum est  (c.  28.).  Unde,  'quum  unumquodque  in  tantum  sit  bonum  in 
quantum  est  perfectum,  ipsum  divinum  esse  est  ejus  perfecta  bonitas;  idem 
enim  est  Deo  esse,  vivere,  sapientem  esse,  beatum  esse,  et  quidquid  aliud 
ad  perfectionem  et  bonitatem  videtur  pertinere,  quasi  tota  divina  bonitas  sit 
ipsum  divinum  esse. 

Rursum:  quia  ipsum  divinum  esse  est  ipsius  Dei  exsistentis  substantia. 
In  aliis  autem  rebus  hoc  accidere  non  potest ; ostensum  est  enim  in  se- 
cundo (c.  52.)  quod  nulla  substantia  creata  est  ipsum  suum  esse;  unde,  si 
secundum  quod  res  quaelibet  bona  est,  non  est  earum  aliqua  suum  esse, 
nulla  earum  est  sua  bonitas  ; sed  earum  quaelibet  bonitatis  participatione 
bona  est,  sicut  et  ipsius  esse  participatione  est  ens. 

Rursus:  non  omnes  creaturae  in  uno  gradu  bonitatis  constituuntur.  Nam 
quorumdam  substantia  forma  et  actus  est,  scilicet  cui  secundum  id,  quod 
est,  competit  esse  actu  et  bonum  esse.  Quorumdam  vero  substantia  ex  ma- 
teria et  forma  composita  est,  cui  comperit  actu  esse  et  bonum  esse,  sed  se- 
cundum aliquid  sui,  scilicet  secundum  form-am.  Divina  igitur  substantia  sua 
bonitas  est;  substantia  vero  simplex  bonitatem  participat  secundum  id  quod 
est;  substantia  autem  composita,  secundum  aliquid  sui.  In  hoc  autem  tertio 
gradu  substantiarum  iterum  diversitas  invenitur  quantum  ad  ipsum  esse.  Nam 
quorumdam  ex  materia  et  forma  compositorum  totam  materiae  potentiam 
forma  adimplet,  ita  quod  non  remanet  in  materia  potentia  ad  aliam  formam, 
et  per  consequens  nec  in  aliqua  alia  materia  potentia  ad  hanc  formam;  et 
hujusmodi  sunt  corpora  coelestia,  quae  ex  tota  materia  sua  constant.  Quo- 
rumdam vero  forma  non  replet  totam  materiae  potentiam;  unde  adhuc  in 
materia  remanet  potentia  ad  aliam  formam,  et  in  aliqua  materiae  parte  re- 
manet potentia  ad  hanc  formam,  sicut  patet  in  elementis  et  elementatis. 
Quia  vero  privatio  est  negatio,  in  substantia,  ejus  quod  substantiae  potest 
inesse,  manifestum  est  quod  cum  hac  forma,  quae  non  implet  totam  mate- 
riae potentiam  adjungitur  privatio  formae;  quae  quidem  adjungi  non  potest 
substantiae  cujus  forma  implet  totam  materiae  potentiam,  neque  illi  quae 
est  forma  per  suam  essentiam,  et  multo  minus  illi  cujus  essentia  est  ipsum 
suum  esse.  Quum  autem  manifestum  sit  quod  motus  non  potest  esse  ubi  non 
est  potentia  ad  aliud,  quia  motus  est  actus  exsistentis  in  potentia,  itemque 
manifestum  sit  quod  malum  est  ipsa  privatio  boni,  planum  est  quod,  in  hoc 
ultimo  substantiarum  ordine,  est  bonum  mutabile  cum  permixtione  mali  op- 
positi se  habens ; quod  in  superioribus  substantiarum  ordinibus  accidere  non 
potest.  Possidet  igitur  haec  substantia  ultimo  modo  dicta,  sicut  ultimum  gra- 
dum in  esse,  ita  ultimum  gradum  in  bonitate. 

Inter  partes  etiam  hujus  substantiae  ex  materia  et  forma  compositae,  bo- 
nitatis ordo  invenitur.  Quum  enim  materia  sit  ens  in  potentia  secundum  se 
considerata,  forma  vero  sit  actus  ejus,  substantia  vero  composita  sit  actu 
exsistens  per  formam,  forma  quidem  erit  secundum  se  bona,  substantia  vero 
composita  prout  actu  habet  formam,  materia  vero  secundum  quod  est  in  po- 
tentia ad  formam.  Et,  licet  unumquodque  sit  bonum  in  ^uantum  est  ens,  non 
tamen  oportet  quod  materia,  quae  est  ens  solum  in  potentia,  sit  bona  solum 
in  potentia;  ens  enim  absolute  dicitur,  bonum  autem  et  in  ordine  consistit; 

non  enim  solum  aliquid  bonum  dicitur  quia  est  finis,  vel  quia  est  obtinens 
finem,  sed  etiamsi  nondum  ad  finem  pervenerit,  dummodo  sit  ordinatum  in 
finem,  ex  hoc  ipso  dicitur  bonum.  Materia  ergo  non  potest  simpliciter  dici 
ens  ex  hoc  quod  est  potentia  ens,  in  quo  importatur  ordo  ad  esse;  potest 
autem  ex  hoc  simpliciter  dici  bona  propter  ordinem  ipsum.  In  quo  apparet 
quod  bonum  quodammodo  amplioris  est  ambitus  quam  ens.  Propter  quod 
Dionysius  dicit  (IV.  cap.  De  div.  nomin.),  quod  « bonum  se  extendit  ad  exsi- 
stentia et  non  exsistentia  » ; nam  et  ipsa  non  exsistentia,  scilicet  materia,  se- 
cundum quod  intelligitur  privationi  subjecta,  appetit  bonum,  scilicet  esse;  ex 
quo  patet  quod  etiam  sit  bona ; nihil  enim  appetit  bonum  nisi  bonum. 

Est  autem  et  alio  modo  creacurae  bonitas  a bonitate  divina  deficiens. 
Nam,  sicut  dictum  est,  Deus  in  ipso  suo  esse  summam  perfectionem  obtinet 
bonitatis ; res  autem  creata  suam  perfectionem  non  possidet  in  uno,  sed  in 
multis.  Quod  enim  est  in  supremo  anitum,  multiplex  in  infimis  invenitur ; 
unde  Deus  secundum  idem  dicitur  esse  virtuosus,  sapiens  et  operans;  crea- 
tura vero,  secundum  diversa  ; tantoque  perfecta  bonitas  alicujus  creaturae 
majorem  multiplicitatem  requirit  quanto  magis  a prima  bonitate  distans  in- 
venitur ; si  vero  perfectam  bonitatem  non  possit  attingere,  imperfectam  reti- 
nebit in  paucis.  Et  inde  est  quod,  licet  primum  et  summum  bonum  sit  omnino 
simplex  substantiaeque  ei  propinquae  in  bonitate  sint,  pariter  et  quantum  ad 
simplicitatem  vicinae,  infimae  tamen  substantiae  inveniuntur  simpliciores  qui- 
busdam superioribus  eis,  sicut  elementa  animalibus  et  hominibus,  quia  non 
possunt  pertingere  ad  perfectionem  cognitionis  et  intellectus  quam  conse- 
quuntur animalia  et  homines.  Manifestum  est  ergo  ex  dictis  quod,  licet  Deus, 
secundum  suum  simplex  esse,  perfectam  et  totam  suam  bonitatem  habeat, 
creaturae  tamen  ad  perfectionem  suae  bonitatis  non  pertingunt  per  solum 
suum  esse,  §ed  per  plura.  Unde,  licet  quaelibet  earum  sit  bona  in  quantum 
est,  non  tamen  potest  simpliciter  bona  dici,  si  aliis  careat  quae  ad  ipsius  bo- 
nitatem requiruntur;  sicut  homo  qui,  virtute  spoliatus,  vitiis  est  subjectus, 
dicitur  quidem  bonus  secundum  quid,  scilicet  in  quantum  est  ens,  et  in  quantum 
est  homo,  non  tamen  bonus  simpliciter,  sed  magis  malus.  Non  igitur  cuilibet 
creaturarum  idem  est  esse  et  bonum  esse  simpliciter,  licet  quaelibet  earum 
bona  sit  in  quantum  est;  Deo  vero  simpliciter  id  est  esse  et  esse  bonum  sim- 
pliciter. Si  autem  res  quaelibet  tendit  in  divinae  bonitatis  similitudinem  sicut 
in  finem : divinae  autem  bonitati  assimilatur  aliquid  quantum  ad  omnia  quae 
ad  propriam  pertinent  bonitatem ; bonitas  autem  rei  non  solum  in  esse  suo  con- 
sistit, sed  in  omnibus  aliis>quae  ad  suam  perfectionem  requiruntur,  ut  ostensum 
est,  manifestum  est  quod  res  ordinatur  in  Deum  sicut  in  finem,  non  solum 
secundum  esse  substantiale,  sed  etiam  secundum  ea  quae  ei  accidunt  pertb 
nentia  ad  perfectionem  ipsius,  et  etiam  secundum  propriam  operationem,  quae 
etiam  pertinet  ad  perfectionem  rei. 

CAPUT  XXI. 

QUOD  RES  INTENDUNT  ASSIMILARI  DEO 
IN  HOC  QUOD  SUNT  CAUSAE. 

Ex  his  autem  apparet  quod  res  intendunt  divinam  similitudinem  etiam 
in  hoc  quod  sunt  causae  aliorum. 

Tendit  enim  in  divinam  similitudinem  res  ^eata  Der  suam  ooerationem. 

Per  suam  autem  operationem  una  res  fit  causa  alterius.  Ergo  in  hoc  etiam 
res  intendunt  divinam  similitudinem  ut  sint  aliis  causae. 

Adhuc:  res  intendunt  in  divinam  similitudinem,  in  quantum  Deus  est  bo- 
nus, ut  supra  dictum  est  (c.  20.).  Ex  bonitate  autem  Dei  est  quod  aliis  esse 
largitur;  unumquodque  enim  agit  in  quantum  est  actu  perfectum.  Desiderant 
•igitur  generaliter  res  in  hoc  Deo  assimilari  ut  sint  aliorum  causae. 

Amplius:  ordo  ad  bonum  boni  ratione  habet,  ut  ex  dictis  (ibid.)  est  ma- 
nifestum. Unumquodque  autem  per  hoc  quod  est  causa  alterius  ordinatur  ad 
bonum;  bonum  autem  solum  per  se  cognoscitur  et  causatur;  malum  autem 
per  accidens  tantum,  ut  ostensum  est  (c.  14.).  Esse  igitur  aliorum  causa  est 
bonum.  Secundum  autem  quodlibet  bonum  ad  quod  tendit,  aliquid  intendit 
divinam  similitudinem,  quum  quodlibet  bonum  creatum  sit  ex  participatione 
divinae  bonitatis.  Intendunt  igitur  res  divinam  similitudinem  in  hoc  quod  sint 
aliorum  causae. 

Item;  ejusdem  rationis  est  quod  effectus  tendat  in  similitudinem  agentis, 
•et  quod  agens  assimilet  sibi  effectum.  Tendit  igitur  effectus  in  finem  in  quem 
dirigitur  ab  agente.  Agens  autem  intendit  sibi  assimilare  patiens,  non  solum 
•quantum  ad  esse  ipsius,  sed  etiam  quantum  ad  causalitatem;  sicut  enim  ab 
.agente  conferuntur  effectui  naturali  principia  per  quae  subsistit,  ita  principia 
,per  quae  aliorum  sit  causa ; sicut  enim  animal,  dum  generatur,  accipit  a ge- 
nerante virtutem  nutritivam,  ita  etiam  virtutem  generativam.  Effectus  igitur 
tendit  in  similitudinem  agentis,  ut  ostensum  est,  non  solum  quantum  ad  spe- 
ciem ipsius,  sed  etiam  quantum  ad  hoc  quod  sit  aliorum  causa.  Sic  autem 
tendunt  res  in  similitudinem  Dei  sicut  effectus  in  similitudinem  agentis.  In- 
tendunt igitur  res  naturaliter  assimilari  Deo  in  hoc  quod  sunt  causae  aliorum. 

Praeterea:  tunc  maxime  perfectum  est  unumquodque  quando  potest  al- 
terum sibi  simile  facere;  illud  enim  perfecte  lucet  quod  alia  illuminare  potest. 
Unumquodque  autem  tendens  in  suam  perfectionem  tendit  in  divinam  simi- 
litudinem. Per  hoc  igitur  unumquodque  tendit  in  divinam  similitudinem  quod 
intendit  aliorum  causa  esse.  Quia  vero  causa,  in  quantum  hujusmodi,  supe- 
rior est  causato,  manifestum  est  quod  tendere  in  divinam  similitudinem,  per 
hunc  modum  ut  sit  aliorum  causa,  est  superior  perfectio  in  entibus. 

Item : prius  est  unumquodque  in  se  perfectum  quam  possit  alterum  cau- 
sare, ut  dictum  est.  Haec  igitur  perfectio  ultimo  accidit  rei  ut  aliorum  causa 
•exsistat.  Quum  igitur  per  multa  tendat  res  creata  in  divinam  similitudinem, 
hoc  ultimum  ei  restat  ut  divinam  similitudinem  quaerat  per  hoc  quod  sit 
aliorum  causa.  Unde  Dionysius  dicit  (III.  cap.  Coelest.  hier.),  quod  « om- 
nium'divinius  est  Dei  cooperatorem  fieri  »;  secundum  quod  Apostolus  dicit 
<1.  Cor.  III.  9.)  : Dei  adjutores  simus. 

CAPUT  XXII. 

QUOMODO  RES  DIVERSIMODE  IN  SUOS  FINES  ORDINANTUR. 

Ex  praemissis  autem  manifestum  esse  potest  quod  ultimum  per  quod 
unaquaeque  res  ordinatur  ad  finem  est  ejus  operatio,  diversimode  tamen  se- 
cundum diversitatem  operationis. 

Nam  quaedam  operatio  est  rei  ut  aliud  moventis,  sicut  calefacere  et  se- 
care. Quaedam  vero  est  operatio  rei  ut  ab  alio  motae,  sicut  calefieri  et  secari. 
Quaedam  vero  operatio  perfectio  operantis  actu  exsistentis,  in  aliud  trans- 

mutandum  non  tendens,  quorum  primo  differunt  a pass'one  et  motu,  se* 
eundo  vero  ab  actione  transmutativa  exterioris  materiae;  hujusmodi  autem 
operatio  est  sicut  intelligere,  sentire  et  velle.  Unde  manifestum  est  quod  ea 
quae  moventur  vel  operantur  tantum,  sine  hoc  quod  moveant  vel  faciant,, 
tendunt  in  divinam  similitudinem  quantum  ad  hoc  quod  sint  in  seipsis  per* 
fecta;  quae  autem  faciunt  et  movent,  in  quantum  hujusmodi,  tendunt  in  di- 
vinam similitudinem  in  hoc  quod  sint  aliorilm  causae ; quae  vero  per  hoc  quod 
moventur  movent,  tendilnt  in  divinam  similitudinem  quantum  ad  utrumque. 

Corpora  autem  inferiora,  secundum  quod  moventur  motibus  naturalibus,, 
considerantur  ut  mota  tantum,  non  autem  ut  moventia,  nisi  per  accidens; 
accidit  enim  lapidi  quod  descendens  aliquod  obvians  impellat;  et  similiter 
est  in  alteratione  et  aliis  motibus.  Unde  finis  motus  eorum  est  ut  conse- 
quantur divinam  similitudinem  quantum  ad  hoc  quod  sint  in  seipsis  perfecta,, 
utpote  habentia  propriam  formam  et  proprium  ubi. 

Corpora  vero  coelestia  movent  mota.  Unde  finis  motus  eorum  est  con- 
sequi divinam  similitudinem  quantum  ad  utrum  que.  Quantum  quidem  ad 
propriam  perfectionem,  in  quantum  corpus  coeleste  sit  in  aliquo  ubi  in  actu* 
in  quo  prius  erat  in  potentia.  Nec  propter  hoc  minus  suam  perfectionem  con- 
sequitur, quamvis  ad  ubi>  in  quo  prius  erat  actu,  remaneat  in  potentia:  simi- 
liter enim  et  materia  prima  in  suam  perfectionem  tendit  per  hoc  quod  acquirit 
in  actu  formam  quam  prius  habebat  in  potentia,  licet  et  aliam  habere  desinat 
quam  prius  actu  habebat;  sic  enim  successive  materia  omnes  formas  suscipit 
ad  quas  est  in  potentia,  ut  tota  ejus  potentia  reducatur  in  actum  successive; 
quod  simul  fieri  non  poterat.  Unde  quuum  corpus  coeleste  sit  potentia  ad  ubi 
sicut  materia  prima  ad  formam,  perfectionem  suam  consequitur  per  hoc  quod 
ejus  potentia  tota  ad  ubi  reducitur  in  actum  successive ; quod  simul  non  po- 
terat fieri.  In  quantum  vero  movendo  movent,  est  finis  motus  eorum  con- 
sequi divinam  similitudinem  in  hoc  quod  sint  causae  aliorum.  Sunt  autem 
aliorum  causae  per  hoc  quod  causant  generationem  et  corruptionem,  et  alios- 
motus  in  istis  inferioribus.  Motus  igitur  corporum  coelestium,  in  quantum 
movent,  ordinantur  ad  generationem  et  corruptionem,  quae  est  in  istis  infe- 
rioribus. Non  est  autem  inconveniens  quod  corpora  coelestia  moveant  ad 
generationem  horum  inferiorum,  quamvis  haec  inferiora  corpora  sint  coele- 
stibus corporibus  indigniora,  quum  tamen  finem  oporteat  esse  potiorem  eo  quod 
est  ad  finem ; generans  enim  agit  ad  formam  generati,  quum  tamen  gene- 
ratum non  sit  dignius  generante,  sed  in  agentibus  univocis  sit  ejusdem  spe- 
ciei cum  ipso.  Intendit  enim  generans  formam  generati,  quae  est  generationis- 
finis,  non  quasi  ultimum  finem,  sed  similitudinem  esse  divini  in  perpetua- 
tione  speciei  et  in  diffusione  bonitatis  suae,  per  hoc  quod  aliis  formam  spe- 
ciei suae  tradit,  et  aliorum  fit  causa.  Similiter  autem  corpora  coelestia,  licet 
sint  digniora  inferioribus  corporibus,  non  tamen  intendunt  generationem 
eorum  et  formas  generatorum  in  actiim  educere  per  suos  motus,  quasi  ulti- 
mum finem;  sed  per  hoc  ad  divinam  similitudinem  tendentes  quasi  ad  ulti- 
timum  finem,  in  hoc  quod  causae  aliorum  exsistant. 

Considerandum  tamen  quod  unumquodque,  in  quantum  participat  simi- 
litudinem divinae  bonitatis,  quae  est  objectum  voluntatis  ejus,  in  tantum  par- 
ticipat de  similitudine  divinae  voluntatis,  per  quam  res  producuntur  in  esse 
et  conservantur.  Superiora  autem  divinae  bonitatis  similitudinem  participant 
simplicius  et  universalius,  inferiora  vero  particularius  et  magis  divisim;unde 
et  inter  corpora  coelestia  et  inferiora  non  attenditur  similitudo  secundum 

aequiparantiam,  sicut  in  his  quae  sunt  unius  speciei,  sed  sicut  universalis 
agentis  ad  particularem  effectum.  Sicut  igitur  particularis  agentis  in  istis  in- 
ferioribus intentio  contrahitur  ad  bonum  hujus  speciei  vel  illius,  ita  intentio 
corporis  coelestis  fertur  ad  bonum  commune  substantiae  corporalis,  quae  per 
generationem  conservatur  et  multiplicatur  et  augetur. 

Quum  vero,  ut  dictum  est,  quaelibet  res  mota,  in  quantum  movetur,  tendat 
in  divinam  similitudinem  ut  sit  in  se  perfecta,  perfectum  autem  sit  unum- 
quodque in  quantum  fit  actu,  oportet  quod  intentio  cujuslibet  in 'potentia  exsi- 
stentis sit  ut  per  motum  tendat  in  actum.  Quanto  igitur  aliquis  actus  est 
posterior  et  magis  perfectus,  tanto  principalius  in  idipsum  appetitus  materiae 
fertur.  Unde  oportet  quod  in  ulteriorem  et  perfectissimum  actum  quem  ma- 
teria consequi  potest  tendat  appetitus  materiae  quo  appetit  formam,  sicut  in 
ultimum  finem  generationis. 

In  actibus  autem  formarum,  gradus  quidam  inveniuntur.  Nam  materia 
prima  est  in  potentia  primum  ad  formam  elementi;  sub  forma  vero  elementi 
exsistens,  est  in  potentia  ad  formam  mixti,  propter  quod  elementa  sunt  ma- 
teria mixti;  sub  forma  autem  mixd  considerata,  est  in  potentia  ad  animam 
vegetabilem,  nam  talis  corporis  anima  actus  est.  Itemque  anima  vegetabilis 
est  in  potentia  ad  sensitivam,  sensitiva  vero  ad  intellectivam ; quod  processus 
generationis  ostendit ; primo  enim  in  generatione  est  foetus  vivens  vita  plantae, 
postmodum  vero  vita  animalis,  demum  vero  vita  hominis.  Post  hanc  autem 
formam  non  invenitur  in  generabilibus  et  corruptibilibus  posterior  forma  et 
dignior.  Ultimus  igitur  generationis  totius  gradus  est  anima  humana,  et  in 
hanc  tendit  materia  sicut  in  ultimam  formam.  Sunt  ergo  elementa  propter 
corpora  mixta,  haec  vero  propter  viventia,  in  quibus  plantae  sunt  propter 
animalia,  animalia  propter  hominem,  homo  enim  est  finis  totius  genera- 
tionis. 

Quia  vero  eadem  res  generatur  et  conservatur  in  esse  secundum  ordi- 
nem praemissum  in  generationibus  rerum,  est  etiam  ordo  in  conservationibus 
earumdem.  Unde  videmus  quod  corpora  mixta  sustentantur  per  elementorum 
congruas  qualitates,  plantae  vero  ex  mixtis  corporibus  nutriuntur,  animalia 
ex  plantis  nutrimentum  habent,  et  quaedam  etiam  perfectiora  et  virtuosiora 
ex  quibusdam  imperfectioribus  et  infirmioribus.  Homo  vero  utitur  omnium 
rerum  generibus  ad  sui  utilitatem;  quibusdam  quidem  ad  esum,  quibusdam 
vero  ad  vestitum ; unde  et  a natura  nudus  est  institutus,  utpote  potens  ex 
aliis  sibi  vestitum  praestare,  sicut  etiam  nullum  sibi  congruum  nutrimentum 
natura  praeparavit  nisi  lac,  ut  ex  diversis  rebus  sibi  cibum  conquireret ; qui- 
busdam vero  ad  vehiculum;  nam,  in  motus  celeritate  et  in  fortitudine  ad  su- 
stinendos labores,  multis  animalibus  infirmior  invenitur,  quasi  aliis  anima- 
libus ad  auxilium  sibi  praeparatis.  Et  super  hoc  omnibus  sensibilibus  utitur 
ad  intellectualis  cognitionis  perfectionem.  Unde  et  de  homine  in  Psalmis  di- 
citur ad  Deum  directo  sermone  (Psal.  VIII.  8.) : Omnia  subjecisti  sub  pedibus 
ejus.  Et  Aristoteles  dicit  in  primo  Polit,  (c.  5.),  quod  homo  habet  naturale 
dominium  super  omnia  animalia. 

Si  igitur  motio  ipsius  coeli  ordinatur  ad  generationem,  generatio  autem 
tota  ordinatur  ad  hominem  sicut  in  ultimum  finem  hujus  generationis,  ma- 
nifestum est  quod  finis  motionis  coeli  ordinatur  ad  hominem  sicut  in  ulti- 
mum finem  In  genere  generabilium  e:  mobilium. 

Hinc  est  quod  dicitur  fDeut.  IV.  19.)  quod  Deus  corpora  coelestia  fecit 
m ministerium  cunctis  gentious. 

CAPUT  XXIII. 

QUOD  COELUM  MOVETUR  EX  ALIQUA  INTELLECTUALI  SUBSTANTIA. 

(I.  part.  quaest.  LXX.  art.  3.  II.  Sent.  dist.  14.  art.  3.). 

Ex  praemissis  etiam  ostendi  potest  primum  motivum  motus  coeli  esse 
aliquid  intellectivum. 

Nihil  enim  secundum  propriam  speciem  agens  intendit  formam  altiorem 
*sua  forma;  intendit  enim  omne  agens  sibi  simile.  Corpus  autem  coeleste, 
secundum  quod  agit  per  motum  suum,  intendit  ultimam  formam,  quae  est 
intellectus  humanus ; qui  quidem  est  altior  omni  forma,  ut  ex  praemissis 
patet.  Corpus  igitur  coeli  non  agit  ad  generationem  secundum  propriam 
speciem  sicut  agens  principale,  sed  secundum  speciem  alicujus  superioris 
agentis  intellectualis,  ad  quod  se  habet  corpus  coeleste  sicut  instrumentum 
ad  agens  principale.  Agit  autem  coelum  ad  generationem  secundum  quod 
movetur.  Movetur  igitur  coeleste  corpus  ab  aliqua  intellectuali  substantia. 

Adhuc:  omne  quod  movetur  necesse  est  ab  aliquo  moveri,  ut  superius 
(Lib.  I.  c.  13.)  probatum  est.  Corpus  igitur  coeli  ab  aliquo  movetur.  Aut 
ergo  illud  aliud  est  omnino  separatum  ab  eo,  aut  est  ei  unitum,  ita  quod 
compositum  ex  coelo  et  movente  dicatur  movere  seipsum,  in  quantum  una 
pars  ejus  est  movens  et  alia  mota.  Si  autem  sic  est,  omne  autem  movens 
•seipsum  est  vivum  et  animatum,  sequitur  quod  coelum  sit  animatum,  non 
autem  alia  anima  quam  intellectuali : non  enim  nutritiva,  quum  in  eo  non 
sit  generatio  et  corruptio ; neque  sensitiva,  quum  non  habeat  organorum  di- 
versitatem; sequitur  ergo  quod  moveatur  ab  anima  intellectiva.  Si  autem 
movetur  a motore  extrinseco,  aut  illud  erit  corporeum  aut  incorporeum.  Et 
si  quidem  corporeum,  non  movet  nisi  motum,  ut  ex  superioribus  (ibid.)  patet; 
oportebit  ergo  et  illud  ab  alio  moveri ; quum  autem  non  sit  procedere  in  in- 
finitum in  corporibus,  oportebit  devenire  ad  primum  movens  incorporeum; 
quod  autem  est  penitus  a corpore  separatum,  oportet  esse  intellectuale,  ut 
cx  superioribus  (Lib.  I.  c.  44.)  patet.  Motus  igitur  coeli,  quod  est  primum 
corporeum,  est  ab  intellectuali  substantia. 

Item:  corpora  gravia  et  levia  moventur  a generante  et  removente  prohi- 
bens, ut  probatur  in  octavo  Physic.  (c.  32.);  non  enim  potest  esse  quod  forma 
in  eis  sit  movens  et  materia  mota,  nihil  enim  movetur  nisi  corpus.  Sicut  au- 
tem elementorum  corpora  sunt  simpliciar,  et  non  est  in  eis  compositio  nisi 
materiae  et  formae,  ita  et  corpora  coelestia  sunt  simplicia.  Si  igitur  moventur 
sicut  gravia  et  levia,  oportet  quod  moveantur  a generante  per  se  et  a remo- 
vente prohibens  per  accidens.  Hoc  autem  est  impossibile ; nam  illa  corpora 
ingenerabilia  sunt,  utpote  non  habentia  contrarietatem,  et  motus  eorum  im- 
pediri non  possunt.  Oportet  igitur  quod  moveantur  illa  corpora  a moven- 
r tibus  per  apprehensionem;  non  autem  sensitivam,  ut  ostensum  est;  ergo  in- 
tellectivam. 

Amplius;  si  principium  motus  coelestis  est  sola  natura  absque  apprehen- 
sione aliqua,  oportet  quod  principium  motus  coeli  sit  forma  coelestis  corporis 
sicut  et  in  elementis;  licet  enim  formae  simplices  non  sint  moventes,  sunt 
tamen  principia  motuum;  ad  eas  enim  consequuntur  motus  naturales,  sicut 

omnes  aliae  naturales  proprietates.  Non  autem  potest  esse  quod  motus  coe- 
lestis sequatur  formam  coelestis  corporis  sicut  principium  activum;  sic  enim 
forma  est  principium  motus  localis,  in  quantum  alicui  corpori  secundum 
suam  formam  debetur  aliquis  locus  in  quem  movetur  ex  vi  suae  formae  ten- 
dentis in  locum  illum,  quem  quia  dat  generans,  dicitur  esse  motor;  sicut  igni 
secundum  suam  formam  competit  esse  sursum;  corpori  autem  coelesti  se- 
cundum suam  formam  non  magis  congruit  unum  ubi  quam  aliud.  Non  igitur 
motus  coelestis  principium  est  sola  natura.  Oportet  igitur  quod  principium 
motus  ejus  sit  per  apprehensionem  moventis. 

Adhuc:  natura  semper  ad  unum  tendit;  unde  quae  sunt  a natura  semper 
sunt  eodem  modo,  nisi  impediantur,  quod  est  in  paucioribus.  Quod  igitur 
ex  sui  ratione  habet  difformitatem  impossibile  est  quod  sit  finis  in  quem 
tendit  natura.  Motus  autem  secundum  suam  rationem  est  hujusmodi;  quod 
enim  movetur,  in  quantum  hujusmodi,  dissimiliter  se  habet  nunc  et  prius. 
Impossibile  est  igitur  quod  natura  intendat  motum  propter  seipsum.  Intendit 
igitur  quietem  per  motum,  quae  se  habet  ad  motum  sicut  unum  ad  multa; 
quiescit  enim  quod  similiter  se  habet  nunc  et  prius.  Si  ergo  motus  coeli  sit 
a natura  tantum,  esset  ordinatus  in  aliquam  quietem;  cujus  contrarium  ap- 
paret, quum  sit  continuus.  Non  est  igitur  motus  coeli  a natura  sicut  a prin- 
cipio activo,  sed  magis  a substantia  intelligente. 

Item:  omni  motui  qui  est  a natura  sicut  a principio  activo,  oportet,  quod, 
si  accessus  ad  aliquid  est  naturalis,  recessus  ab  eodem  sit  innaturalis  et 
contra  naturam;  sicut  grave  accedit  deorsum  naturaliter,  recedit  autem  inde 
contra  naturam.  Si  igitur  motus  coeli  esset  naturalis,  quum  tendat  ad  occi- 
dentem naturaliter,  contra  naturam  ab  occidente  recedens  in  orientem  re- 
diret. Hoc  autem  est  impossibile ; in  motu  enim  coelesti  nihil  est  violentum 
et  contra  naturam.  Impossibile  est  igitur  quod  principium  activum  motus 
coelestis  sit  natura.  Est  igitur  principium  activum  ejus  aliqua  vis  apprehen- 
siva  et  per  intellectum  movens,  ut  ex  praedictis  patet.  Movetur  igitur  corpus 
coeleste  a substantia  intellectuali. 

Non  tamen  est  negandum  motum  coelestem  esse  naturalem.  Dicitur  enim 
esse  aliquis  motus  naturalis,  non  solum  propter  activum  principium,  sed 
etiam  propter  passivum;  sicut  patet  in  generatione  simplicium  corporum, 
quae  quidem  non  potest  dici  naturalis  ratione  principii  activi.  Movetur  enim 
id  naturaliter  a principio  activo  cujus  principium  activum  est  intra;  natura 
enim  est  principium  motus  in  eo  in  quo  est.  Principium  autem  activum 
in  generatione  simplicis  corporis  est  extra.  Non  est  igitur  naturalis  ratione 
principii  activi,  sed  solum  ratione  principii  passivi,  quod  est  materia  cui 
inest  naturalis  appetitus  ad  formam  naturalem.  Sic  ergo  motus  coelestis  cor- 
poris, quantum  ad  activum  principium,  non  est  naturalis,  sed  magis  volun- 
tarius et  intellectualis;  quantum  vero  ad  principium  passivum,  est  naturalis; 
nam  corpus  coeleste  habet  naturalem  aptitudinem  ad  talem  motum.  Hoc 
autem  manifeste  apparet,  si  habitudo  consideretur  coelestis  corporis  ad  suum 
ubi.  Patitur  enim  et  movetur  unumquodque  secundum  quod  est  in  potentia; 
agit  vero  et  movet  secundum  quod  est  actu.  Corpus  autem  coeleste,  secun- 
dum suam  substantiam  consideratum,  invenitur  ut  in  potentia  indifferenter 
se  habens  ad  quodlibet  ubi,  sicut  materia  prima  ad  quamlibet  formam,  sicut 
praedictum  est.  Aliter  autem  est  de  corpore  gravi  et  levi,  quod,  in  sua  na- 
tura consideratum,  non  est  indifferens  ad  omnem  locum,  sed  ex  ratione  suae 
formae  determinatur  sibi  locus.  Natura  igitur  corporis  gravis  et  levis  es: 


LIBER  III.  CAP.  XXIII. 


3 1 & 

principium  activum  motus  ejus;  natura  vero  corporis  coelestis  est  motus- 
ipsius  passivum  principium.  Unde  non  debet  alicui  videri  quod  violenter 
moveatur,  sicut  corpora  gravia  et  levia,  quae  a nobis  moventur  per  intelle- 
ctum. Corporibus  enim  gravibus  et  levibus  inest  naturalis  aptitudo  ad  con- 
trarium motum  ei  quo  moventur  a nobis;  et  ideo  a nobis  moventur  per 
violentiam,  licet  motus  corporis  animalis  quo  movetur  ab  anima  non  sit  ei 
violentus,  in  quantum  est  animatum,  etsi  sit  ei  violentus,  in  quantum  est 
grave  quoddam.  Corpora  autem  coelestia  non  habent  aptitudinem  ad  mo- 
tum contrarium,  sed  ad  illum  quo  moventur  a substantia  intelligente ; unde 
simul  est  voluntarius,  quantum  ad  principium  activum,  et  naturalis,  quantum 
ad  principium  passivum. 

Quod  autem  motus  coeli  est  voluntarius  secundum  activum  principium 
non  repugnat  unitati  et  conformitati  coelestis  motus ; ex  hoc  quod  voluntas 
ad  multa  se  habet  et  non  est  determinata  ad  unum ; quia,  sicut  natura  de- 
terminatur ad  unum  per  suam  virtutem,  ita  voluntas  determinatur  ad  unum 
per  suam  sapientiam,  qua  voluntas  dirigitur  infallibiliter  ad  unum  finem. 

Patet  etiam  ex  praemissis  quod,  in  motu  coeli,  non  est  contra  naturam 
neque  accessus  ad  aliquod  ubi,  neque  recessus  ab  eo.  Hoc  enim  accidit  in 
motu  gravium  et  levium  propter  duo:  primo  quidem,  quia  intentio  naturae 
est  determinata,  et  in  gravibus  et  in  levibus,  ad  unum  locum;  unde,  sicut 
naturaliter  tendit  in  ipsum,  ita  contra  naturam  recedit  ab  eo;  secundo,  quia 
duo  motus,  quorum  uno  accedit  ad  medium  et  altero  recedit,  sunt  contrarii. 
Si  autem  accipiatur  in  motu  gravium  et  levium  non  ultimus  locus,  sed  me- 
dius, sicilt  ad  ipsum  acceditur  naturaliter,  ita  ab  ipso  naturaliter  receditur,, 
quia  totum  stat  sub  una  intentione  naturae,  et  non  sunt  motus  contrarii,  sed 
unus  et  continuus.  Ita  autem  est  in  motu  coelestium  corporum,  quia  na- 
turae intentio  non  est  ad  aliquod  ubi  determinatum,  ut  jam  dictum  est;  mo- 
tus etiam  quo  recedit  corpus  circulariter  motum  ab  aliquo  signo  non  est 
contrarius  motui  quo  illuc  accedit,  sed  est  unus  motus  et  continuus ; unde 
quodlibet  ubi,  in  motu  coeli,  est  sicut  medium,  et  non  sicut  extremum  in 
motu  recto. 

Non  differt  autem,  quantum  ad  praesentem  intentionem,  utrum  corpus 
coeleste  moveatur  a substantia  intellectuali  conjuncta,  quae  sit  anima  ejus* 
vel  a substantia  separata,  et  utrum  unumquodque  corporum  coelestium  mo- 
veatur a Deo,  vel  nullum  immediate,  sed  mediantibus  substantiis  intelle- 
ctualibus creatis,  aut  primum  tantum  immediate  a Deo,  alia  vero  median- 
tibus substantiis  creatis;  dummodo  habeatur  quod  motus  coelestis  est  a sub- 
stantia intellectuali.  > 

CAPUT  XXIV. 

QUOD  OMNIA  APPETUNT  BONUM,  ETIAM  QUAE  COGNITIONE  CARENT* 

Si  autem  corpus  coeleste  a substantia  intellectuali  movetur,  ut  ostensum 
est  (c.  23.),  motus  autem  corporis  coelestis  ordinatur  ad  generationem  in 
inferioribus,  necesse  est  quod  generationes  et  motus  istorum  inferiorum  pro- 
cedant ex  intentione  substantiae  inteliigentis.  In  eumdem  enim  fertur  finem 
intentio  principalis  agentis  et  instrumenti.  Coe'  -m  autem  est  causa  infe- 
riorum motuum,  secundum  suum  motum  quo  movetur  a substantia  inteile* 

ctuali;  sequitur  ergo  quod  sit  sicut  instrumentum  intellectualis  substantiae. 
Sunt  igitur  formae  et  motus  inferiorum  corporum  a substantia  intellectuali 
•causatae  et  intentae  sicut  a principali  agente,  a corpore  vero  coelesti  sicut 
ab  instrumento.  Oportet  autem  quod  species  eorum  quae  causantur  et  in- 
tenduntur ab  intellectuali  agente  praeexsistant  in  intellectu  ipsius,  sicut  for- 
mae artificiatorum  praeexsistunt  in  intellectu  artificis,  et  ex  eis  deriventur 
in  effectus.  Omnes  igitur  formae  quae  sunt  in  istis  inferioribus  et  omnes 
motus  determinantur  a formis  intellectualibus,  quae  sunt  in  intellectu  alicujus 
substantiae  vel  aliquarum.  Et  propter  hoc  dicit  Boetius  (De  Trinit.  c.  2.), 
quod  formae  quae  sunt  in  materia  venerunt  a formis  quae  sunt  sine  materia; 
ct  quantum  ad  hoc,  verificatur  dictum  Platonis,  quod  formae  separatae  sunt 
principia  formarum  quae  sunt  in  materia,  licet  posuerit  eas  per  se  subsisten- 
tes et  causantes  immediate  formas  sensibilium;  nos  vero  ponimus  eas  in  in- 
tellectu exsistentes  et  causantes  formas  inferiores  per  motum  coeli. 

Quia  vero  omne  quod  movetur  ab  aliquo  per  se,  et  non  secundum  ac- 
cidens, dirigitur  ab  eo  in  finem  sui  motus,  corpus  autem  coeleste  movetur 
a substantia  intellectuali  et  causat  per  sui  motum  omnes  motus  in  istis  in- 
ferioribus, necessarium  est  quod  corpus  coeleste  dirigatur  in  finem  sui  motus 
per  substantiam  intellectualem,  et  per  consequens  inferiora  corpora  in  pro- 
prios fines. 

Sic  igitur  non  est  difficile  videre  qualiter  naturalia  corpora  cognitione 
carentia  moveantur  et  agant  propter  finem.  Tendunt  enim  in  finem  sicut 
directa  in  finem  a substantia  intelligente,  per  modum  quo  sagitta  tendit  ad 
signum,  directa  a sagittante;  sicut  enim  sagitta  consequitur  inclinationem 
ad  signum,  sive  ad  finem  determinatum  ex  impulsione  sagittantis,  ita  cor- 
pora naturalia  consequuntur  inclinationem  in  fines  naturales  ex  moventibus 
naturalibus,  ex  quibus  sortiuntur  suas  formas,  et  virtutes,  et  motus.  Unde 
etiam  patet'quod  quodlibet  opus  naturae  est  opus  substantiae  intelligentis ; 
nam  effectus  principalius  attribuitur  primo  moventi  dirigenti  in  finem  quarr 
instrumentis  ab  eo  directis;  et  propter  hoc  operationes  naturae  inveniuntur 
ordinate  procedere  ad  finem,  sicut  operationes  sapientis.  Planum  igitur  fit 
•quod  ea  etiam  quae  cognitione  carent  possunt  operari  propter  finem,  et 
•appetere  bonum  naturali  appetitu,  et  appetere  divinam  similitudinem  et  pro- 
priam perfectionem.  Non  est  autem  differentia,  sive  hoc,  sive  illud  dicatur. 
Nam  per  hoc  tendunt  in  suam  perfectionem  quod  tendunt  ad  bonum,  quum 
unumquodque  in  tantum  bonum  sit  in  quantum  est  perfectum.  Secundum 
vero  quod  tendit  ad  hoc  quod  sit  bonum,  tendit  in  divinam  similitudinem ; 
Deo  enim  assimilatur  aliquid  in  quantum  bonum  est:  bonum  autem  hoc  vel 
illud  particulare  habet  quod  sit  appetibile,  in  quantum  est  similitudo  primae 
bonitatis.  Propter  hoc  igitur  tendit  in  proprium  bonum,  quia  tendit  m di- 
vinam similitudinem,  et  non  e converso.  Unde  patet  quod  omnia  appetunt 
divinam  similitudinem  quasi  ultimum  finem. 

Bonum  autem  suum  cujuslibe:  rei  potest  accipi  multipliciter.  Uno  qui- 
dem modo,  secundum  quod  est  ejus  proprium,  ratione  individui;  et  sic  ap- 
petit animal  suum  bonum,  quum  appetit  cibum  quo  in  esse  conservatur. 
Alio  modo,  secundum  quod  est  ejus,  ratione  speciei;  et  sic  appetit  proprium 
bonum  animal,  in  quantum  appetit  generationem  prolis  et  ejus  nutritionem, 
vel  si  aliquid  aliud  operetur  ad  conservationem  vel  defensionem  individuo- 
rum suae  speciei.  Tertio  vero  modo,  ratione  generis;  et  sic  appetit  proprium 
bonum  in  causando  agens  aequivocum,  sicut  coelum.  Quarto  autem  mode 

ratione  similitudinis  analogiae  principiatorum  ad  suum  principium;  et  sic 
Deus,  qui  est  extra  genus,  propter  suum  bonum  omnibus  rebus  dat  esse. 

Ex  quo  patet  quod,  quanto  aliquid  est  perfectioris  virtutis  et  eminen- 
tius in  gradu  bonitatis,  tanto  appetitum  boni  communiorem  habet  et  magis 
in  distantibus  a se  bonum  quaerit  et  operatur.  Nam  imperfecta  ad  solum 
bonum  proprii  individui  tendunt;  perfecta  vero,  ad  bonum  speciei;  perfe- 
ctiora vero,  ad  bonum  generis;  Deus  autem,  qui  est  perfectissimus  in  bo- 
nitate, ad  bonum  totius  entis.  Unde  non  immerito  dicitur  a quibusdam  quod 
bonum,  in  quantum  hujusmodi,  est  diffusivum;  quia,  quanto  aliquid  inve- 
nitur melius,  tanto  ad  remotiora  bonitatem  suam  diffundit.  Et  quia,  in  quo- 
libet genere,  quod  est  perfectissimum,  est  exemplar  et  mensura  omnium 
quae  sunt  illius  generis,  oportet  quod  Deus,  qui  est  in  bonitate  perfectis- 
simus et  suam  bonitatem  communissime  diffundens,  in  sua  diffusione  sit 
exemplar  omnium  bonitatem  diffundentium  ; in  quantum  enim  unumquod- 
que communius  bonitatem  diffundit  in  alia,  fit  altior  causa. 

Hinc  etiam  patet  quod  unumquodque  tendens  ad  hoc  quod  sit  aliorum 
causa,  tendit  in  divinam  similitudinem,  et  nihilominus  tendit  in  suum  bonum. 
Non  est  ergo  inconveniens  si  motus  corporum  coelestium  et  actiones  mo- 
torum eorum  dicantur  esse  aliqualiter  propter  haec  corpora  quae  generantur 
et  corrumpuntur,  quae  sunt  eis  indigniora;  non  enim  sunt  propter  haec  sicut 
propter  ultimum  finem;  sed,  intendentes  horum  generationem,  intendunt 
suum  bonum  et  divinam  similitudinem  tamquam  ultimum  finem. 


CAPUT  XXV. 

Q.UOD  INTELLIGERE  DEUM  EST  FINIS 
OMNIS  INTELLECTUALIS  SUBSTANTIAE. 

(I.  part.  quaest.  XXL  ari . 5.  et  I-II.  quaesi.  I.  art.  y.). 

Quum  autem  omnes  creaturae,  etiam  intellectu  carentes,  ordinentur  in 
Deum  sicut  in  finem  ultimum,  ad  hunc  autem  finem  pertingant  omnia,  in 
quantum  de  similitudine  ejus  aliquid  participant,  intellectuales  creaturae 
aliquo  specialiori  modo  ad  ipsum  pertingunt,  scilicet  per  suam  propriam 
operationem  intelligendo  ipsum ; unde  oportet  quod  hoc  sit  finis  intelle- 
ctualis creaturae,  scilicet  intelligere  Deum. 

Ultimus  enim  finis  cujuslibet  rei  est  Deus,  ut  ostensum  est  (c.  18.).  In- 
tendit igitur  unumquodque  sicut  ultimo  fini  Deo  conjungi,  quanto  magis 
sibi  possibile  est.  Vicinius  autem  conjungitur  aliquid  Deo  per  hoc  quod  ad 
ipsam  substantiam  ejus  aliquo  modo  pertingit,  quod  fit  dum  aliquid  quis 
cognoscit  de  divina  substantia,  quam  dum  consequitur  ejus  aliquam  simi- 
litudinem. Substantia  igitur  intellectualis  tendit  in  divinam  cognitionem  sicu; 
in  ultimum  finem. 

Item:  propria  operatio  cujuslibet  rei  est  finis  ejus;  est  enim  secunda, 
perfectio  ipsius;  unde  quod  ad  propriam  operationem  bene  se  habet,  dicitur 
virtuosum  et  bonum.  Intelligere  autem  est  propria  operatio  substantiae  in- 
tellectualis. Ipsa  igitur  est  finis  ejus.  Quod  igitur  est  perfectissimum  in  hac 
operatione,  hoc  est  ultimus  finis,  et  praecipue  in  operationibus  quae  non 
ordinantur  ad  aliqua  operata,  sicut  est  intelligere  et  sentire.  Quum  autem 

hujusmodi  operationes  ex  objectis  speciem  recipiant,  per  quae  etiam  co- 
gnoscuntur, oportet  quod  tanto  sit  perfectior  aliqua  istarum  operationum 
quanto  ejus  objectum  est  perfectius ; et  sic,  intelligere  perfectissimum  in* 
telligibile,  quod  Deus  est,  est  perfectissimum  in  genere  hujus  operationis, 
quae  est  intelligere.  Cognoscere  igitur  Deum  intelligendo  est  ultimus  finis 
cujuslibet  intellectualis  substantiae. 

Potest  autem  aliquis  dicere:  Intellectualis  quidem  substantiae  ultimum 
finem  consistere  in  intelligendo  optimum  intelligibile  ; non  tamen  illud  quod 
est  optimum  intelligibile  hujus  vel  illius  intellectualis  substantiae  est  opti 
mum  intelligibile  simpliciter;  sed  quanto  aliqua  intellectualis  substantia 
est  altior,  tanto  suum  intelligibile  optimum  est  altius.  Et  ideo  suprema  in 
tellectualis  substantia  creata  habet  pro  intelligibili  optimo  id  quod  est  opti- 
mum simpliciter ; unde  ejus  felicitas  erit  in  intelligendo  Deum.  Cujuslibet 
vero  inferioris  substantiae  intellectualis  felicitas  erit  intelligere  aliquod  in 
ferius  intelligibile,  quod  est  tamen  altissimum  eorum  quae  ab  ipsa  intel- 
liguntur.  Et  praecipue  intellectus  humani  videtur  quod  non  sit  intelligere 
optimum  intelligibile  simpliciter,  propter  ejus  debilitatem;  habet  enim  se, 
ad  cognoscendum  illud  quod  est  maxime  cognoscibile,  sicut  oculus  noctuae 
ad  solem.  Sed  manifeste  apparet  quod  finis  cujuslibet  substantiae  intelle- 
ctualis, etiam  infimae,  est  intelligere  Deum. 

Ostensum  est  enim  supra  (c.  18.)  quod  omnium  entium  ultimus  finis,  in 
quem  tendunt,  est  Deus.  Intellectus  autem  humanus,  etsi  sit  infimus  in  or- 
dine intellectualium  substantiarum,  est  tamen  superior  omnibus  intellectu 
carentibus.  Quum  ergo  nobilioris  substantiae  non  sit  ignobilior  finis,  erit 
etiam  intellectus  humani  finis  ipse  Deus.  Unumquodque  autem  intelligens. 
consequitur  suum  finem  ultimum  per  hoc  quod  ipsum  intelligit,  ut  osten- 
sum est.  Intelligendo  igitur  pertingit  intellectus  humanus  ad  Deum  sicut  ad 
finem. 

Adhuc : sicut  res  intellectu  carentes  tendunt  in  Deum  sicut  in  finem 
per  viam  assimilationis,  ita  substantiae  intellectuales  per  viam  cognitionis, 
ut  ex  praedictis  patet.  Res  autem  intellectu  carentes,  etsi  tendant  in  simi- 
litudinem proximorum  agentium,  non  tamen  ibi  quiescit  naturae  intentio, 
sed  habet  pro  fine  assimilationem  ad  summum  bonum,  ut  ex  dictis  patet, 
etsi  imperfectissime  ad  hanc  similitudinem  possint  pertingere.  Intellectus, 
igitur  quantumcumque  modicum  possit  de  divina  cognitione  percipere,  illud 
erit  sibi  pro  ultimo  fine  magis  quam  perfecta  cognitio  inferiorum  intelli- 
gibilium. 

Amplius:  unumquodque  maxime  desiderat  suum  ultimum  finem.  Intel- 
lectus autem  humanus  magis  desiderat  et  amat  et  delectatur  in  cognitione 
divinorum,  quamvis  modicum  quidem  de  illis  percipere  possit,  quam  in 
perfecta  cognitione  quam  habet  de  rebus  infimis.  Est  igitur  ultimus  finis 
hominis  intelligere  quoquo  modo  Deum.  ' 

Adhuc:  unumquodque  tendit  in  divinam  similitudinem  sicut  in  proprium 
finem.  Illud  igitur  per  quod  unumquodque  maxime  Deo  assimilatur,  est  ul- 
timus finis  ejus.  Deo  autem  assimilatur  maxime  creatura  intellectualis  per 
hoc  quod  intellectualis  est;  hanc  enim  similitudinem  habet  prae  caeteris 
creaturis,  et  hoc  includit  omnes  alias  ; in  genere  autem  hujus  similitudinis 
magis  assimilatur  Deo,  secundum  quod  intelligit  actu,  quam  secundum 
quod  intelligit  in  habitu  vel  potentia,  quia  Deus  semper  actu  intelligens  est, 
ut  in  primo  probatum  est  (c.  56.)  ; et  in  hoc  quod  intelligit  actu,  maxime 


^20 


LIBER  III.  CAP.  XXV. 


assimilatur  Deo,  secundum  quod  intelligit  ipsum  Deum;  nam  ipse  Deus  in- 
lelligendo  se  intelligit  omnia  alia,  ut  probatum  est  (Lib.  I.  c.  46.).  Intel- 
ligere  igitur  Deum  est  ultimus  finis  omnis  intellectualis  substantiae. 

Item  : quod  est  tantum  propter  aliud  diligibile,  est  propter  illud  quod 
•est  tantum  propter  se  diligibile;  non  enim  est  abire  in  infinitum  in  appe- 
titu naturae,  quia  desiderium  naturae  frustraretur,  quum  non  sit  possibile 
pertransire  infinita.  Omnes  autem  scientiae  et  artes  et  potentiae  practicae 
sunt  tantum  propter  aliud  diligibiles;  nam  in  eis  finis  non  est  scire,  sed 
operari.  Scientiae  autem  speculativae  sunt  propter  seipsas  diligibiles ; nam 
finis  earum  est  ipsum  scire;  nec  invenitur  aliqua  actio  in  rebus  humanis 
quae  non  ordinetur  ad  alium  finem,  nisi  consideratio  speculativa;  nam 
etiam  ipsae  actiones  ludicrae,  quae  videntur  absque  fine  fieri,  habent  ali- 
quem finem  debitum,  scilicet  ut,  per  eas  quodammodo  mente  relevati,  magis 
simus  postmodum  potentes  ad  studiosas  operationes;  alias  esset  semper 
ludendum,  si  ludus  propter  se  quaereretur,  quod  est  inconveniens.  Ordi- 
nantur igitur  artes  practicae  ad  speculativas,  et  similiter  omnis  humana 
operatio  ad  speculationem  intellectus,  sicut  ad  finem.  In  omnibus  autem 
scientiis  et  artibus  ordinatis,  ad  illam  videtur  pertinere  ultimus  finis  quae 
«st  praeceptiva  et  architectonica  aliarum;  sicut  ars  gubernatoria,  ad  quam 
pertinet  finis  navis,  qui  est  usus  ipsius,  est  architectonica  et  praeceptiva 
respectu  navifactivae.  Hoc  autem  modo  se  habet  Philosophia  prima  ad  alias 
scientias  speculativas;  nam  ab  ipsa  omnes  aliae  dependent,  utpote  ab  ipsa 
accipientes  sua  principia  et  directionem  contra  negantes  principia ; ipsaque 
prima  Philosophia  tota  ordinatur  ad  Dei  cognitionem  sicut  ad  ultimum 
finem;  unde  et  scientia  divina  nominatur.  Est  ergo  cognitio  divina  finis 
ultimus  omnis  huirmnae  cognitionis  et  operationis. 

Adhuc:  in  omnibus  agentibus  et  moventibus  ordinatis,  oportet  quod 
finis  primi  agentis  et  motoris  sit  ultimus  finis  omnium,  sicut  finis  ducis 
exercitus  est  finis  omnium  sub  eo  militantium.  Inter  omnes  autem  hominis 
partes  intellectus  invenitur  superior  motor;  nam  intellectus  movet  appeti- 
tum, proponendo  ei  suum  objectum.  Appetitus  autem  intellectivus,  qui  est 
voluntas,  movet  appetitus  sensitivos,  qui  sunt  irascibilis  et  concupiscibilis; 
unde  et  concupiscentiae  non  obedimus  nisi  voluntatis  imperium  adsit.  Ap- 
petitus autem  sensitivus  adveniente  consensu  voluntatis  movet  jam  corpus. 
Finis  igitur  intellectus  est  finis  omnium  actionum  humanarum.  Finis  autem 
et  bonum  intellectus  est  verum,  et  per  consequens  ultimus  finis  primum 
verum.  Est  igitur  ultimus  finis  totius  hominis  et  omnium  operationum  et 
desideriorum  ejus  cognoscere  primum  verum,  quod  est  Deus. 

Amplius:  naturaliter  inest  omnibus  hominibus  desiderium  cognoscendi 
causas  eorum  quae  videntur;  unde,  propter  admirationem  eorum  quae  vide- 
bantur, quorum  causae  latebant,  homines  primo  philosophari  coeperunt;  in- 
venientes autem  causam  quiescebant.  Nec  sistit  inquisitio  quousque  perveniatur 
ad  primam  causam;  et  tunc  perfecte  nos  scire  arbitramur  quando  primam 
causam  cognoscimus.  Desiderat  igitur  homo  naturaliter  cognoscere  primam 
causam  quasi  ultimum  finem.  Prima  autem  omnium  causa  Deus  est.  Est 
igitur  ultimus  finis  hominis  cognoscere  Deum. 

Praeterea:  cujuslibet  effectus  cogniti  naturaliter  homo  causam  scire  de- 
siderat. Intellectus  autem  humanus  cognoscit  ens  universale.  Desiderat  igitur 
naturaliter  cognoscere  causam  ejus,  quae  solum  Deus  est,  ut  in  secundo  pro- 
batum est(c.  15.).  Non  est  autem  aliquis  assecutus  finem  ultimum  quousque  na- 

turale  desiderium  quiescat.  Non  sufficit  igitur,  ad  felicitatem  humanam,  quae 
est  ultimus  finis,  qualiscumque  intelligibilis  cognitio,  nisi  divina  cognitio  adsit, 
quae  naturale  desiderium  quietet  sicut  ultimus  finis.  Est  igitur  ultimus  finis 
hominis  ipsa  Dei  cognitio. 

Amplius:  corpus  quod  naturali  appetitu  tendit  in  suum  ubi , tanto  vehe- 
mentius et  velocius  movetur,  quanto  magis  appropinquat  fini;  unde  probat 
Aristoteles  in  primo  De  coelo  (t.  c.  44.)  quod  motus  naturalis  rectus  non  potest 
esse  ad  infinitum,  quia  non  magis  moveretur  postea  quam  prius.  Quod  igitur  ve- 
hementius in  aliquid  tendit  postea  quam  prius,  non  movetur  ad  infinitum,  sed 
ad  aliquid  determinatum  tendit.  Hoc  autem  invenimus  in  desiderio  sciendi ; 
quanto  enim  aliquis  plura  scit,  tanto  majori  desiderio  affectat  scire.  Tendit 
igitur  desiderium  naturale  hominis  in  sciendo  ad  aliquem  determinatum  finem. 
Hoc  autem  non  potest  esse  aliud  quam  nobilissimum  scibile,  quod  Deus  est. 
Est  igitur  cognitio  divina  finis  ultimus  hominis.  Ultimus  autem  finis  hominis, 
et  cujuslibet  intellectualis  substantiae,  felicitas  sive  beatitudo  nominatur;  hoc 
enim  est  quod  omnis  substantia  intellectualis  desiderat  tamquam  ultimum 
finem  et  propter  se  tantum.  Est  igitur  beatitudo  et  felicitas  ultima  cujuslibet 
substantiae  intellectualis  cognoscere  Deum. 

Hinc  est  quod  dicitur  (Matth.  V.  8.) : Beati  mundo  corde , quoniam  ipsi  Deum 
videbunt;  el  (Jo.  XVII.  3.):  Haec  est  vita  aeterna  ut  cognoscant  te  solum  Deum 
verum.  Huic  etiam  sententiae  Aristoteles  in  ultimo  Ethic.  (c.  10.)  concordat, 
ubi  ultimam  hominis  felicitatem  dicit  esse  speculativam  quantum  ad  specu- 
lationem optimi  speculabilis. 


CAPUT  XXVI. 

QUOD  FELICITAS  IN  ACTU  VOLUNTATIS  NON  CONSISTIT. 

(J-II.  quaest  III.  art.  4.). 

Quia  vero  intellectualis  substantia  sua  operatione  pertingit  ad  Deum,  non 
solum  intelligendo,  sed  per  actum  etiam  voluntatis  desiderando  et  amando 
ipsum,  et  in  ipso  delectationem  habendo,  potest  alicui  videri  quod  ultimus 
finis  et  ultima  hominis  felicitas  non  sit  in  cognoscendo  Deum,  sed  magis  in 
amando,  vel  aliquo  alio  actu  voluntatis  se  habendo  ad  ipsum ; praecipue 
quum  objectum  voluntatis  sit  bonum,  quod  habet  rationem  finis ; verum  etiam, 
quod  est  objectum  intellectus,  non  habeat  rationem  finis,  nisi  in  quantum  et 
ipse  est  bonum.  Unde  non  videtur  homo  consequi  ultimum  finem  per  actum 
intellectus,  sed  magis  per  actum  voluntatis. 

Praeterea:  ultima  perfectio  operationis  est  delectatio,  quae  perficit  ope- 
rationem, sicut  pulcritudo  juventutem,  ut  Philosophus  dicit  in  decimo  Ethic. 
(c.  4.).  Si  igitur  perfecta  operatio  est  ultimus  finis,  videtur  quod  ultimus  finis 
magis  sit  secundum  operationem  voluntatis  quam  intellectus. 

Adhuc:  delectatio  videtur  ita  propter  se  desiderari  quod  nunquam  propter 
aliud ; stultum  enim  est  quaerere  ab  aliquo  quare  velit  delectari.  Haec  autem 
est  conditio  ultimi  finis,  ut  scilicet  propter  se  quaeratur.  Est  igitur  ultimus 
finis  magis  in  operatione  voluntatis  quam  intellectus,  ut  videtur. 

Item : in  appetitu  ultimi  finis  maxime  omnes  concordant,  quum  sit  natu- 
ralis. Plures  autem  quaerunt  delectationem  quam  cognitionem.  Magis  igitur 
videtur  esse  finis  delectatio  quam  cognitio. 


S.  TuoMAt  Summa  contra  Gentiles. 

Amplius:  voluntas  videtur  esse  altior  potentia  quam  intellectus;  nam  vo- 
luntas movet  intellectum  ad  finem ; intellectus  enim  actu  considerat  quae 
habitu  tenet,  quum  aliquis  voluerit.  Actio  igitur  voluntatis  videtur  nobilior 
quam  actio  intellectus.  Magis  igitur  videtur  ultimus  finis,  quae  est  beatitudo,. 
consistere  in  actu  voluntatis  quam  in  actu  intellectus. 

Hoc  autem  esse  impossibile  manifeste  ostenditur. 

Quum  enim  beatitudo  sit  proprium  bonum  intellectualis  naturae,  oporter 
quod  secundum  id  intellectuali  naturae  conveniat  quod  est  sibi  proprium. 
Appetitus  autem  non  est  proprium  intellectualis  naturae,  sed  omnibus  rebus 
inest,  licet  sit  diversimode  in  diversis;  quae  tamen  diversitas  procedit  ex  hoc 
quod  res  diversimode  se  habent  ad  cognitionem : quae  enim  omnino  cogni- 
tione carent  habent  appetitum  naturalem  tantum ; quae  vero  habent  cogni- 
tionem sensitivam,  et  appetitum  sensibilem  habent,  sub  quo  irascibilis  et 
concupiscibilis  continentur;  quae  vero  habent  cognitionem  intellectivam,  et 
appetitum  cognitioni  proportionatum  habent,  scilicet  voluntatem.  Voluntas 
igitur,  secundum  quod  est  appetitus,  non  est  proprium  intellectualis  naturae,, 
sed  solum  secundum  quod  ab  intellectu  dependet;  intellectus  autem  secundum 
se  proprius  est  intellectuali  naturae.  Beatitudo  igitur  vel  felicitas  in  actu  in- 
tellectus consistit  substantialiter  et  principaliter  magis  quam  in  actu  voluntatis. 

Adhuc:  in  omnibus  potentiis  quae  moventur  a suis  objectis,  objecta  sunt 
naturaliter  priora  actibus  illarum  potentiarum,  sicut  motor  naturaliter  prior 
est  quam  moveri  ipsius  mobilis.  Talis  autem  potentia  est  voluntas;  appeti- 
bile enim  movet  appetitum.  Objectum  igitur  voluntatis  est  prius  naturaliter 
quam  actus  ejus.  Primum  igitur  ejus  objectum  praecedit  omnem  actum  ipsius^ 
Non  potest  ergo  actus  voluntatis  primum  volitum  esse.  Hoc  autem  est  ultimus 
finis,  quae  est  beatitudo.  Impossibile  est  igitur  quod  beatitudo  sive  felicitas 
sit  ipse  actus  voluntatis. 

Praeterea : in  omnibus  potentiis  quae  possunt  converti  in  suos  actus,  prius- 
oportet  quod  actus  illius  potentiae  feratur  in  objectum  aliquod  et  postmodum 
feratur  in  suum  actum.  Si  enim  intellectus  intelligit  se  intelligere,  prius 
oportet  ponere  quod  intelligat  rem  aliquam,  et  consequenter  quod  intelligat 
se  intelligere;  nam  ipsum  intelligere  quod  intellectus  intelligit  alicujus  objecti 
est;  unde  oportet  quod  vel  procedatur  in  infinitum,  vel,  si  est  devenire  ad 
primum  intellectum,  hoc  non  erit  ipsum  intelligere,  sed  aliqua  res  intelligi- 
bilis.  Similiter  oportet  quod  primum  volitum  non-sit  ipsum  velle,  sed  aliquod 
aliud  bonum.  Primum  autem  volitum  intellectualis  naturae  est  ipsa  beatitudo- 
sive  felicitas;  nam  propter  hoc  volumus  quaecumque  volumus.  Impossibile 
est  igitur  felicitatem  essentialiter  in  actu  voluntatis  consistere. 

Amplius:  unumquodque,  secundum  ea  quae  constituunt  substantiam  ejus,, 
habet  naturae  suae  veritatem;  differt  enim  verus  homo  a picto  per  ea  quae- 
substantiam  hominis  constituunt.  Vera  autem  beatitudo  non  differt  a falsa 
secundum  actum  voluntatis;  nam  eodem  modo  se  habet  voluntas  in  deside- 
rando vel  amando  vel  delectando,  quidquid  sit  illud  quod  sibi  proponitur  ut 
summum  bonum,  sive  vere,  sive  falso ; utrum  autem  vere  sit  summum  bonum 
quod  ut  tale  proponitur  vel  falso,  hoc  differt  ex  parte  intellectus.  Beatitudo 
igitur  sive  felicitas  in  intellectu  essentialiter,  magis  quam  in  actu  voluntatis, 
consistit. 

Item : si  aliquis  actus  voluntatis  esset  ipsa  felicitas,  hic  actus  esset  aut 
desiderare,  aut  amare,  aut  delectari.  Impossibile  est  autem  quod  desiderare 
sit  ultimus  finis;  est  enim  desiderium  secundum  quod  voluntas  tendit  in  id 

quod  nondum  habet  ^ hoc  autem  contrariatur  rationi  ultimi  finis.  Amare 
etiam  non  potest  esse  ultimus  finis;  amatur  enim  bonum,  non  solum  quando 
habetur,  sed  etiam  quando  non  habetur ; ex  amore  enim  est  quod  non  ha- 
bitum desiderio  quaeratur;  et  si  amor  jam  habiti  perfectior  sit,  hoc  causatur 
ex  hoc  quod  bonum  amatum  habetur;  aliud  est  igitur  habere  bonum,  quod 
est  finis,  quam  amare,  quod  ante  habere  est  imperfectum,  post  habere  per- 
fectum. Similiter  autem  nec  delectatio  est  ultimus  finis ; ipsum  enim  habere 
bonum  causa  est  delectationis,  vel  dum  bonum  nunc  habitum  sentimus,  vel 
dum  prius  habitum  memoramur,  vel  dum  in  futuro  habendum  speramus; 
non  est  igitur  delectatio  ultimus  finis.  Nullus  ergo  actus  voluntatis  potest 
esse  substantialiter  ipsa  felicitas. 

Adhuc:  si  delectatio  esset  ultimus  finis,  ipsa  secundum  seipsam  esset 
appetenda.  Hoc  autem  est  falsum ; refert  enim  quae  delectatio  appetatur  ex 
eo  ad  quod  consequitur  delectatio,  nam  delectatio  quae  consequitur  bonas 
et  appetendas  operationes  bona  est  et  appetenda;  quae  autem  malas,  mala 
est  et  fugienda.  Habet  igitur  quod  sit  bona  et  appetenda  ex  alio.  Non  est  igitur 
ipsa  ultimus  finis,  quod  est  felicitas. 

Adhuc  : rectus  ordo  rerum  convenit  cum  ordine  naturae ; nam  res  natu- 
rales ordinantur  in  suum  finem  absque  errore.  In  naturalibus  autem  est  de- 
lectatio propter  operationem,  et  non  e converso ; videmus  enim  quod  natura 
illis  operationibus  animalium  delectationem  apposuit  quae  sunt  manifeste  ad 
fines  necessarios  ordinatae,  sicut  in  usu  ciborum  qui  ordinatur  ad  conserva- 
tionem individui,  et  in  usu  Venereorum  qui  ordinatur  ad  conservationem 
speciei;  nisi  enim  adesset  delectatio,  animalia  a praedictis  usibus  necessariis 
abstinerent.  Impossibe  ergo  est  quod  delectatio  sit  ultimus  finis. 

Item:  delectatio  nihil  aliud^esse  videtur  quam  quietatio  voluntatis  in 
aliquo  bono  convenienti,  sicut  desiderium  est  inclinatio  voluntatis  in  aliquod 
bonum  consequendum.  Sicut  autem  homo  per  voluntatem  inclinatur  in  finem 
et  quietatur  in  illo,  ita  corpora  naturalia  habent  inclinationes  naturales  in 
fines  proprios,  quae  quidem  quietantur,  fine  jam  adepto.  Ridiculum  autem 
est  dicere  quod  finis  motus  corporis  gravis  non  sit  esse  in  loco  proprio,  sed 
quietatio  inclinationis  qua  in  hoc  tendebat;  si  enim  hoc  principaliter  natura 
intenderet  ut  inclinatio  quietaretur,  non  daret  eam;  dat  autem  eam  ut  per 
hoc  in  locum  proprium  tendat;  quo  consecuto  quasi  fine,  sequitur  inclina- 
tionis quietatio ; et  sic  quietatio  talis  non  esset  finis,  sed  concomitans  finem. 
Nec  igitur  delectatio  est  finis  ultimus,  sed  concomitans  ipsum.  Multo  igitur 
magis  nec  aliquis  voluntatis  actus  est  felicitas. 

Adhuc : si  alicujus  rei  sit  aliqua  res  exterior  finis,  illa  operatio  dicetur  esse 
finis  ultimus,  per  quam  primo  consequitur  rem  illam : sicut  his  quibus  pe- 
cunia est  finis,  dicitur  etiam  possidere  pecuniam  finis,  non  autem  amare, 
neque  concupiscere.  Finis  autem  ultimus  substantiae  intellectualis  est  Deus. 
Illa  igitur  operatio  hominis  est  substantialiter  ejus  beatitudo  vel  felicitas,  per 
quam  primo  attingit  ad  Deum.  Hoc  autem  est  intelligere;  nam  velle  non 
possumus  quod  non  intelligimus.  Est  igitur  ultima  felicitas  hominis  in  co- 
| gnoscendo  Deum  per  intellectum  substantialiter,  et  noa  in  actu  voluntatis. 

Jam  igitur,  per  ea  quae  dicta  sunt,  patet  solutio  in  contrarium  objectorum. 

Non  enim,  si  felicitas  per  hoc  quod  habet  rationem  summi  boni  est 
objectum  voluntatis,  propter  hoc  necesse  est  quod  sit  substantialiter  ipse 
actus  voluntatis,  ut  prima  ratio  procedebat;  immo  ex  hoc  ipso  quod  es? 
primum  objectum,  sequitur  quod  non  sit  actus  ejus,  ut  ex  dictis  apparet. 

Nec  etiam  oportet  quod  omne  id  quo  res  quocumque  modo  perficitur 
sit  finis  illius  rei,  sicut  secunda  ratio  procedebat.  Est  enim  aliquid  perfectio 
alicujus  dupliciter:  uno  modo,  ut  habentis  jam  speciem;  alio  modo,  ut  ad 
speciem  habendam;  sicut  perfectio  domus,  secundum  quod  jam  habet  spe- 
ciem, est  id  ad  quod  species  domus  ordinatur,  scilicet  habitatio;  non  enim 
domus  fieret  nisi  propter  hoc;  unde  et  in  diffinitione  domus  oportet  hoc 
poni,  si  debeat  diffinitio  esse  perfecta.  Perfectio  vero  ad  speciem  domus  est 
tam  id  quod  ordinatur  ad  speciem  constituendam,  sicut  principia  substan- 
tialia ipsius,  quam  id  quod  ordinatur  ad  speciei  conservationem,  sicut  appo- 
diacula  quae  fiunt  ad  sustentationem  domus,  quam  "etiam  illa  quae  faciunt 
ad  hoc  quod  usus  domus  sit  convenientior,  sicut  pulcritudo  domus.  Illud 
igitur  quod  est  perfectio  rei  secundum  quod  jam  habet  speciem,  est  finis 
ipsius,  ut  habitatio  est  finis  domus.  Et  similiter  propria  operatio  cujuslibet 
rei,  quae  est  quasi  usus  ejus,  est  finis  ipsius.  Quae  autem  sunt  perfectiones 
rei  ad  speciem,  non  sunt  finis  rei;  immo  res  est  finis  ipsarum;  materia  enim 
et  forma  sunt  propter  speciem ; licet  enim  forma  sit  finis  generationis,  non 
tamen  est  finis  jam  generati  et  speciem  habentis;  immo  ad  hoc  quaeritur 
forma  ut  species  sit  completa.  Similiter  conservantia  rem  in  sua  specie,  ut 
sanitas  et  vis  nutritiva,  licet  perficiant  animal,  non  tamen  sunt  finis  animalis, 
sed  magis  e converso.  Ea  etiam  quibus  aptatur  res  ad  proprias  operationes 
speciei  perficiendas  et  ad  debitum  finem  congruentius  consequendum,  non 
sunt  finis  rei,  sed  magis  e converso ; sicut  pulcritudo  hominis  et  robur  cor- 
poris et  alia  hujusmodi,  de  quibus  dicit  Philosophus  in  primo  Ethic.  (c.  13.) 
quod  organice  deserviunt  felicitati.  Delectatio  autem  est  perfectio  operatio- 
nis, non  ita  quod  ad  ipsam  ordinetur  operatio  secundum  suam  speciem,  sed 
ordinatur  ad  alios  fines,  sicut  comestio  ordinatur  ad  conservationem  indi- 
vidui; sed  est  similis  perfectioni  quae  ordinatur  ad  speciem  rei;  nam  propter 
delectationem  attentius  et  decentius  operationi  insistimus  in  qua  delecta- 
mur. Unde  in  decimo  Ethic.  (c.  4.)  Philosophus  dicit  quod  delectatio  per- 
ficit operationem,  sicut  decor,  juventutem ; qui  quidem  est  propter  eum  cui 
inest  juventus,  et  non  e converso. 

Neque  autem  quod  delectationem  non  propter  aliud  volunt  homines,  sed 
proter  seipsam,  est  sufficiens  signum  quod  delectatio  sit  ultimus  finis,  sicut 
tertia  ratio  concludebat.  Nam  delectatio,  etsi  non  sit  ultimus  finis,  est  tamen 
ultimum  finem  concomitans,  quum  ex  adeptione  finis  delectatio  consurgat. 

Non  autem  plures  quaerunt  delectationem  quae  est  in  cognoscendo 
quam  cognitionem;  sed  plures  sunt  qui'  quaerunt  delectationes  sensibiles 
quam  cognitionem  intellectus  et  delectationem  ipsam  consequentem;  quia 
ea  quae  exterius  sunt  magis  nota  pluribus  exsistunt,  eo  quod  a sensibilibus 
incipit  humana  cognitio. 

Quod  autem  quinta  ratio  proponit,  voluntatem  esse  altiorem  intellectu 
quasi  ejus  motivam,  falsum  esse  manifestum  est.  Nam  primo  et  per  se  in- 
tellectus movet  voluntatem.  Voluntas  enim,  in  quantum  hujusmodi,  movetur 
a suo  objecto,  quod  est  bonum  apprehensum;  voluntas  autem  movet  intelle- 
ctum quasi  per  accidens,  in  quantum  scilicet  intelligere  ipsum  apprehenditur 
ut  bonum  et  sic  desideratur  a voluntate;  ex  quo  sequitur  quod  intellectus 
actu  intelligit,  et  in  hoc  ipso  voluntatem  praecedit;  nunquam  enim  voluntas 
desideraret  intelligere,  nisi  prius  intellectus  ipsum  intelligere  apprehendere: 
ut  bonum.  Et  iterum  voluntas  movet  intellectum  ad  operandum  in  actu  per 
modum  quo  agens  movere  dicitur:  intellectus  autem  voluntatem,  per  modum 

qno  finis  movet,  nam  bonum  intellectum  est  finis  voluntatis; agens  autem  est 
posterior  in  movendo  quam  finis,  nam  agens  non  movet  nisi  propter  finem  ; 
unde  apparet  intellectum  simpliciter  esse  altiorem  voluntate,  voluntatem 
vero  intellectu  per  accidens  et  secundum  quid. 


CAPUT  XXVII. 

Q.UOD  FELICITAS  HUMANA  NON  CONSISTIT 
IN  DELECTATIONIBUS  CORPORALIBUS. 

(I-II.  quatit.  XI.  art.  6.). 

Ex  praemissis  autem  apparet  quod  impossibile  est  felicitatem  humanam 
consistere  in  delectationibus  corporalibus,  quarum  praecipuae  sunt  in  cibis  et 
venereis. 

Ostensum  est  enim  (c.  26.)  quod,  secundum  naturae  ordinem,  delectatio 
est  propter  operationem,  et  non  e converso.  Si  igitur  operationes  non  fue- 
rint ultimus  finis,  delectationes  consequentes  eas  neque  sunt  ultimus  finis, 
neque  concomitantes  ultimum  finem.  Constat  autem  quod  operationes  quas 
consequuntur  praedictae  delectationes  uon  sunt  ultimus  finis;  ordinantur 
autem  ad  aliquos  fines  manifestos,  sicut  comestio  ad  conservationem  cor- 
poris, coitus  autem  ad  generationem  prolis.  Delectationes  igitur  praemissae 
non  sunt  ultimus  finis,  neque  ultimum  finem  .concomitantes.  Non  est  igitur 
in  his  ponenda  felicitas. 

Adhuc : voluntas  est  superior  quam  appetitus  sensitivus ; movet  enim 
ipsum,  sicut  superius  (c.  25.)  dictum  est.  In  actu  autem  voluntatis  non  con- 
sistit felicitas,  sicut  jam  supra  (c.  26.)  ostensum  est.  Multo  igitur  minus  in 
delectationibus  praedictis,  quae  sunt  in  appetitu  sensitivo. 

Amplius:  felicitas  est  quoddam  bonum  hominis  proprium;  non  enim 
bruta  possunt  dici  felicia  nisi  abusive.  Delectationes  autem  praemissae  sunt 
communes  hominibus  et  brutis.  Non  est  igitur  in  eis  ponenda  felicitas. 

Item:  ultimus  finis  est  nobilissimum  eorum  quae  ad  rem  pertinent;  habet 
enim  rationem  optimi.  Hae  autem  delectationes  non  conveniunt  homini  se- 
cundum id  quod  est  nobilissimum  in  ipso,  quod  est  intellectus,  sed  secundum 
sensum.  Non  est  igitur  in  talibus  delectationibus  ponenda  felicitas. 

Amplius:  summa  perfectio  hominis  esse  non  potest  in  hoc  quod  conjun- 
gitur rebus  se  inferioribus,  sed  per  hoc  quod  conjungitur  alicui  rei  altiori; 
finis  enim  est  melior  eo  quod  est  ad  finem.  Delectationes  autem  praemissae 
consistunt  in  hoc  quod  homo  secundum  sensum  conjungitur  aliquibus  se  in- 
ferioribus, scilicet  sensibilibus  quibusdam.  Non  est  igitur  in  talibus  delecta- 
tionibus felicitas  ponenda. 

Amplius:  quod  non  est  bonum  nisi  secundum  quod  est  moderatum  non 
est  secundum  se  bonum,  sed  accipit  bonitatem  a moderante.  Usus  autem 
praedictarum  delectationum  non  est  bonus  homini,  nisi  sit  moderatus;  aliter 
enim  delectationes  se  invicem  impedirent.  Non  sunt  igitur  hae  delectationes 
secundum  se  bonum  hominis.  Quod  autem  est  summum  bonum,  est  per  se 
bonum,  quia  quod  per  se  bonum  est  melius  est  eo  quod  est  per  aliud.  Non 
sunt  igitur  tales  delectationes  summum  hominis  bonum,  quod  est  felicitas. 

Item:  in  omnibus  quae  per  se  dicuntur,  sequitur  magis  ad  magis,  si  sim- 

pliciter  sequatur  ad  simpliciter;  sicut  calidum  calefacit,  magis  calidum  magis 
calefacit,  et  maxime  calidum  maxime  calefaciet.  Si  igitur  delectationes  prae- 
missae essent  secundum  se  bonae,  oporteret  quod  maxime  uti  eis  esset  opti- 
mum. Hoc  autem  patet  esse  falsum;  nam  nimius  usus  eorum  reputatur  in 
vitium,  et  est  etiam  corpori  noxius,  et  similium  delectationum  impeditivus. 
Non  sunt  igitur  per  se  bonum  hominis.  In  eis  igitur  non  consistit  humana 
felicitas. 

Praeterea:  actus  virtutum  sunt  laudabiles  ex  hoc  quod  ad  felicitatem  or- 
dinantur. Si  igitur  in  delectationibus  praemissis  consisteret  humana  felicitas, 
actus  virtutis  magis  esset  laudabilis  in  accedendo  ad  has  delectationes  quam 
in  abstinendo  ab  eis.  Hoc  autem  patet  esse  falsum;  nam  actus  temperantiae 
maxime  laudatur  in  abstinendo  a delectationibus,  unde  ab  hoc  denominatur. 
Non  est  igitur  in  delectationibus  praemissis  hominis  felicitas. 

Amplius:  finis  ultimus  cujuslibet  rei  Deus  est,  ut  ex  praemissis  (c.  18.) 
patet.  Illud  igitur  oportet  ultimum  finem  hominis  poni  per  quod  maxime  ap- 
propinquat ad  Deum.  Per  praedictas  autem  delectationes  homo  impeditur  a 
maxima  appropinquatione  ad  Deum,  quae  fit  per  contemplationem,  quam 
maxime  praedictae  delectationes  impediunt,  utpote  ad  sensibilia  maxime  ho- 
minem immergentes,  et  per  consequens  ab  intelligibilibus  retrahentes.  Non 
est  igitur  in  delectationibus  corporalibus  felicitas  humana  ponenda. 

Per  hoc  autem  excluditur  error  Epicureorum  in  his  voluptatibus  felicita- 
tem hominis  ponentium;  ex  quorum  persona  dicit  Salomon  (Eccle.  V.  17.): 
Hoc  itaque  visum  est  mihi  bonum,  ut  comedat  quis,  et  bibat,  et  fruatur  laetitia 
ex  labore  suo...;  et  haec  pars  illius;  et  (Sap.  II.  9.):  Ubique  relinquamus  signa 
laetitiae , quoniam  haec  est  pars  nostra,  et  haec  est  sors  nostra.  Excluditur  etiam 
error  Cerinthianorum,  qui  in  ultima  felicitate  post  resurrectionem  mille  annos 
in  regno  Christi  secundum  carnales  ventris  voluptates  fabulantur  futuros  , 
unde  et  Chiliastae,  quasi  Millenarii,  sunt  appellati ; in  Graeco  enim  x&ta  idem 
est  quod  mille.  Excluduntur  etiam  Judaeorum  et  Saracenorum  fabulae,  qui 
retributiones  justorum  in  praedictis  voluptatibus  ponunt;  felicitas  enim  vir- 
tutis est  praemium. 

CAPUT  XXVIII. 

QUOD  FELICITAS  NON  CONSISTIT  IN  HONORIBUS. 

(7-17.  quaest.  XI.  art.  2.). 

Ex  praedictis  patet  quod  etiam  nec  in  honoribus  est  summum  hominis 
bonum,  quod  est  felicitas. 

Finis  enim  ultimus  hominis  et  sua  felicitas  est  ejus  perfectissima  operatio, 
ut  ex  superioribus  (c.  26.  et  27.)  patet.  Honor  autem  hominis  non  consistit 
in  sua  operatione,  sed  alterius  ad  ipsum,  qui  ei  reverentiam  exhibet.  Non 
est  igitur  felicitas  hominis  in  honoribus  ponenda. 

Adhuc : quod  est  propter  alterum  bonum  et  desiderabile  non  est  ultimus 
finis.  Tale  autem  est  honor;  non  enim  aliquis  recte  honoratur  nisi  propter 
aliquid  aliud  bonum  in  eo  exsistens ; et  propter  hoc  homines  honorari  quae- 
runt, quasi  boni  alicujus  quod  in  eis  est  testimonium  habere  volentes;  unde 
et  magis  gaudent  homines  a magnis  et  sapientibus  honorari.  Non  est  igitur 
in  honoribus  felicitas  hominis  ponenda. 

Amplius:  ad  felicitatem  per  virtutem  pervenitur.  Operationes  autem  vir- 
tutum sunt  voluntariae;  aliter  enim  non  essent  laudabiles.  Oportet  igitur 
felicitatem  esse  aliquod  bonum  ad  quod  homo  sua  voluntate  perveniat.  Hoc 
autem  quod  honorem  assequatur  non  est  in  potestate  hominis,  sed  magis  in 
potestate  honorantis.  Non  est  igitur  in  honoribus  felicitas  humana  ponenda. 

Item : omne  dignum  honore  non  potest  nisi  bonis  inesse.  Honorari  autem 
possunt  etiam  mali.  Melius  est  igitur  fieri  honore  dignum  quam  honorari. 
Non  est  igitur  honor  summum  hominis  bonum. 

Praeterea : summum  bonum  est  perfectum  bonum.  Perfectum  autem  bo- 
num non  compatitur  aliquod  malum;  cui  autem  inest  aliquod  malum  impos- 
sibile est  esse  beatum.  Impossibile  est  igitur  esse  malum  cui  adest  summum 
bonum.  Potest  autem  aliquis  malus  honorem  consequi.  Non  est  igitur  honor 
summum  hominis  bonum. 


CAPUT  XXIX. 

QUOD  FELICITAS  HOMINIS  NON  CONSISTIT  IN  GLORIA  HUMANA. 

(7-17.  quaest.  XI.  art.  3.). 

Ex  quo  etiam  apparet  quod  nec  in  gloria,  quae  est  in  celebritate  famae, 
consistit  summum  hominis  bonum. 

Est  enim  gloria,  secundum  Tullium  (secundo  De  inventione,  55.),  « fre- 
quens de  aliquo  fama  cum  laude  »,  et,  secundum  Ambrosium  (seu  S.  August. 
cont.  Maximum,  secundo,  c.  13.),  « clara  cum  laude  notitia  ».  Ad  hoc  autem 
volunt  homines  innotescere  cum  laude  et  claritate  quadam,  ut  ab  eis  quibus 
innotescunt  honorentur.  Est  igitur  gloria  propter  honorem  quaesita.  Si  igitur 
honor  non  est  summum  bonum,  multo  minus  gloria.  • 

Adhuc : laudabilia  bona  sunt  secundum  quae  aliquis  ostenditur  ordinatus 
ad  finem.  Qui  autem  ordinatur  ad  finem  nondum  est  ultimum  finem  assecu- 
tus. Laus  igitur  non  attribuitur  ei  qui  jam  est  ultimum  finem  assecutus,  sed 
magis  honor,  ut  Philosophus  dicit  in  primo  Ethic.  (c.  16.).  Non  potest  igitur 
gloria  esse  summum  bonum,  quum  principaliter  in  laude  consistat. 

Amplius:  cognoscere  nobilius  est  quam  cognosci;  non  enim  cognoscunt 
nisi  quae  sunt  nobiliora  in  rebus;  cognoscuntur  autem  etiam  infima.  Non 
potest  igitur  summum  hominis  bonum  esse  gloria,  quae  consistit  in  hoc 
quod  aliquis  cognoscatur. 

Item : cognosci  aliquis  non  desiderat  nisi  in  bonis ; in  malis  autem  quaerit 
latere.  Cognosci  igitur  bonum  est  et  desiderabile  propter  bona  quae  in  aliquo 
cognoscuntur.  Illa  igitur  sunt  meliora.  Non  est  igitur  gloria,  quae  in  hoc 
consistit  quod  aliquis  cognoscatur,  summum  hominis  bonum. 

Praeterea:  summum  bonum  oportet  esse  perfectum,  quum  quietet  appe- 
titum. Cognitio  autem  famae, in  qua  gloria  humana  consistit,  est  imperfecta; 
■est  enim  plurimum  incertitudinis  et  erroris  habens.  Non  potest  igitur  talis 
gloria  esse  summum  bonum. 

Item:  id  quod  est  summum  hominis  bonum,  oportet  esse  stabilissimum 
in  rebus  humanis;  naturaliter  enim  desideratur  diuturna  boni  constantia. 
Gloria  autem  quae  in  fama  consistit  est  instabilissima;  nihil  enim  est  mu- 
tabilius opinione  et  laude  humana.  Non  est  igitur  talis  gloria  summum  ho- 
minis bonum. 

CAPUT  XXX. 

QUOD  FELICITAS  HOMINIS  NON  CONSISTIT  IN  DrviTIIS. 

(I-II.  quaesi.  XI.  art.  i.). 

Ex  hoc  autem  apparet  quod  nec  divitiae  sunt  summum  hominis  bonum. 

Non  enim  appetuntur  divitiae  nisi  propter  aliud ; per  se  enim  nihil  boni 
inferunt,  sed  solum  utimur  eis  vel  ad  corporis  sustentationem,  vel  ad  aliquid 
hujusmodi.  Quod  autem  est  summum  est  propter  se  desideratum,  et  non 
propter  aliud.  Non  sunt  igitur  divitiae  summum  hominis  bonum. 

Adhuc:  eorum  possessio  vel  conservatio  non  potest  esse  summum  ho- 
minis bonum,  quae  maxime  conferunt  homini  in  hoc  quod  emittuntur.  Di- 
vitiae autem  in  hoc  maxime  conferunt  quod  expenduntur;  hoc  enim  earum 
usus  est.  Non  potest  igitur  divitiarum  possessio  esse  summum  hominis 
bonum. 

Amplius : actus  virtutis  laudabilis  est  secundum  quod  ad  felicitatem  acce- 
dit. Magis  autem  est  laudabilis  actus  liberalitatis  et  munificentiae,  quae  sunt 
circa  pecunias,  ex  hoc  quod  pecuniae  emittuntur  quam  ex  hoc  quod  con- 
servantur; unde  et  ab  hoc  nomina  harum  virtutum  sumuntur.  Non  consistit 
igitur  hominis  felicitas  in  possessione  divitiarum. 

Item : illud  in  cujus  consecutione  summum  hominis  bonum  est,  oportet 
esse  homine  melius.  Divitiis  autem  homo  est  melior,  quum  sint  res  quae- 
dam  ad  usum  hominis  ordinatae.  Non  est  igitur  in  divitiis  summum  hominis 
Donum. 

Praeterea:  summum  hominis  bonum  fortunae  non  subjacet.  Nam  fortuita 
absque  studio  rationis  eveniunt.  Oportet  autem  quod  per  rationem  homo 
proprium  finem  consequatur.  In  consecutione  autem  divitiarum  maximum 
locum  habet  fortuna.  Non  est  igitur  in  divitiis  humana  felicitas  constituta. 

Amplius : hoc  evidens  fit  per  hoc  quod  divitiae  involuntarie  amittuntur* 
et  quod  malis  evenire  possunt  quos  necesse  est  summo  bono  carere,  et  quod 
instabiles  sunt,  et  alia  hujusmodi,  quae  ex  superioribus  rationibus  colligi 
possunt. 

CAPUT  XXXI. 

QUOD  FELICITAS  NON  CONSISTIT  IN  POTENTIA  MUNDANA. 

(I-II.  quaest.  XI.  art.  4.). 

Similiter  autem  nec  in  mundana  potentia  summum  hominis  bonum  esse 
Tpotest. 

Quum  in  ea  obtinenda  plurimum  fortuna  possit,  et  instabilis  sit,  et  non 
iubj aceat  hominis  voluntati,  et  plerumque  malis  adveniat;  quae  summo  bono 
repugnant,  ut  ex  praemissis  (c.  29.  et  30.)  patet. 

Item : homo  maxime  dicitur  bonus  secundum  quod  ad  summum  bonum 
ittingit.  Secundum  autem  quod  habet  potentiam,  non  dicitur  bonus  neque 
malus;  non  enim  est  bonus  omnis  qui  potest  bona  facere,  neque  malus  est 


LIBER  IIT.  CAP.  XXXI.  329 

aliquis  ex  hoc  quod  potest  mala  facere.  Summum  igitur  bonum  nou  consi- 
stit in  hoc  quod  est  esse  potentem. 

Adhuc:  omnis  potentia  ad  alterum  est.  Summum  autem  bonum  non  est 
ad  alterum.  Non  est  igitur  potentia  summum  hominis  bonum. 

Amplius:  illud  quo  quis  potest  et  bene  et  male  uti,  non  potest  esse  sum- 
mum hominis  bonum ; melius  enim  est  quo  nullus  male  uti  potest.  Potentia 
autem  aliquis  bene  et  male  uti  potest;  nam  potestates  rationales  ad  opposita 
sunt.  Non  est  igitur  potestas  humana  summum  hominis  bonum. 

Praeterea:  si  aliqua  potestas  est  summum  bonum,  oportet  illam  esse 
perfectissimam.  Potestas  autem  humana  est  imperfectissima ; radicatur  enim 
in  hominum  voluntatibus  et  opinionibus,  in  quibus  est  maxima  inconstantia : 
et  quanto  magis  reputatur  potestas,  tanto  a pluribus  dependet;  quod  etiam 
ad  ejus  debilitatem  pertinet,,  quum  quod  a multis  dependet  destrui  multipli- 
citer possit.  Non  est  igitur  in  potestate  humana  summum  hominis  bonum. 

Felicitas  igitur  hominis  in  nullo  bono  exteriori  consistit,  quum  omnia 
exteriora  bona,  quae  dicuntur  bona  fortunae,  sub  praedictis  contineantur. 


CAPUT  XXXII. 

QUOD  FELICITAS  NON  CONSISTIT  IN  BONIS  CORPORIS. 

(I-II.  quaest.  XI.  art. 

Quod  autem  nec  in  corporis  bonis,  cujusmodi  sunt  sanitas,  pulcritudo 
et  robur,  sit  hominis  summum  bonum,  per  similia  manifeste  apparet. 

Haec  enim  etiam  bonis  et  malis  communia  sunt,  et  instabilia  sunt,  et  vo- 
luntati non  subjacent. 

Praeterea : anima  est  melior  corpore,  quod  non  vivit,  nec  praedicta  bona 
habet  nisi  per  animam.  Bonum  igitur  animae,  sicut  intelligere  et  alia  hujus- 
modi, est  melius  quam  bonum  corporis.  Non  est  igitur  corporis  bonum  sum- 
mum hominis  bonum. 

Adhuc:  haec  bona  sunt  homini  et  aliis  animalibus  communia.  Felicitas 
autem  est  proprium  hominis  bonum.  Non  est  igitur  in  praemissis  bonis  ho- 
minis felicitas. 

Amplius:  multa  animalia,  quantum  ad  bona  corporis,  sunt  homine  po- 
tiora:  quaedam  enim  sunt  velociora  homine,  quaedam  robustiora,  et  sic  de 
aliis.  Si-  igitur  in  his  esset  summum  hominis  bonum,  non  esset  homo  opti- 
mum animalium;  quod  patet  esse  falsum.  Non  est  igitur  felicitas  humana 
in  bonis  corporis  consistens. 

CAPUT  XXXIII. 

QUOD  FELICITAS  NON  CONSISTIT  IN  PARTE  SENSITIVA. 

(1-11.  quaest.  111.  art.  }.). 

Per  eadem  etiam  apparet  quod  neque  summum  hominis  bonum  est  in 
bo  iis  sensitivae  partis. 

Nam  haec  etiam  bona  sunt  homini,  et  aliis  animalibus  communia. 

Item:  intellectus  e>t  melior  sensu.  Bonum  igitur  intellectus  est  melius 
quam  bonum  sensus.  Non  igitur  summum  hominis  bonum  in  sensu  consistit. 

Adhuc:  maximae  delectationes  secundum  sensum  sunt  in  cibis  et  vene- 
reis,  in  quibus  oporteret  esse  summum  bonum,  si  in  sensu  esset.  Non  est 
autem  in  his.  Non  est  igitur  in  sensu  summum  hominis  bonum. 

Amplius : sensus  diliguntur  propter  utilitatem  et  propter  cognitionem. 
Tota  autem  utilitas  sensuum  ad  corporis  bona  refertur,  cognitio  autem  sensus 
ad  intellectivam  ordinatur;  unde  animalia  intellectu  carentia  non  delectantur 
in  sentiendo  nisi  per  comparationem  ad  utilitatem  ad  corpus  pertinentem, 
secundum  quod  per  sensus  cognitionem  consequuntur  cibos  vel  venerea.  Non 
•est  igitur  in  parte  sensitiva  summum  hominis  bonum,  quod  est  felicitas. 


CAPUT  XXXIV. 

QUOD  ULTIMA  HOMINIS  FELICITAS  NON  CONSISTIT 
IN  ACTIBUS  VIRTUTUM  MORALIUM. 

Apparet  autem  quod  nec  in  operationibus  moralibus  consistit  ultima  fe- 
licitas hominis. 

Felicitas  enim  humana  non  est  ad  ulteriorem  finem  ordinabilis,  si  sit 
ultima.  Omnes  autem  operationes  morales  sunt  ordinabiles  ad  aliquid  aliud, 
quod  patet  ex  his  quae  inter  eas  sunt  praecipue;  operationes  enim  fortitu- 
dinis, quae  sunt  in  rebus  bellicis,  ordinantur  ad  victoriam  et  ad  pacem ; stul- 
tum enim  esset  propter  se  tantum  bellare;  similiter  operationes  justitiae  ad 
servandam  pacem  inter  homines  ordinantur,  per  hoc  quod  unusquisque  quiete 
quod  suum  est  possidet;  et  similiter  patet  in  omnibus  aliis.  Non  est  igitur 
in  operationibus  moralibus  ultima  hominis  felicitas. 

Adhuc:  virtutes  morales  ad  hoc  sunt  ut  per  eas  conservetur  medium  in 
passionibus  intrinsecis  et  exterioribus  rebus.  Non  est  autem  possibile  quod 
modificatio  passionum  vel  rerum  exteriorum  sit  ultimus  finis  humanae  vitae, 
quum  ipsae  passiones  et  exteriores  res  sint  ad  aliud  ordinabiles.  Non  est  igitur 
possibile  quod  in  actibus  virtutum  moralium  sit  ultima  hominis  felicitas. 

Amplius : quum  homo  sit  homo  ex  eo  quod  est  rationem  habens,  oportet 
quod  proprium  ejus  bonum,  quod  est  felicitas,  sit  secundum  id  quod  est 
proprium  rationis.  Magis  autem  est  proprium  rationis  quod  ipsa  in  se  habet 
quam  quod  in  alio  facit.  Quum  igitur  bonum  moralis  virtutis  sit  quoddam 
a ratione  in  rebus  aliis  a se  institutum,  non  poterit  esse  optimum  hominis, 
quod  est  felicitas;  sed  magis  bonum  quod  est  in  ipsa  ratione  situm. 

Item:  ostensum  est  supra  (c.  19.)  quod  finis  omnium  rerum  ultimus  est 
assimilari  ad  Deum.  Illud  igitur  secundum  quod  homo  maxime  assimilatur 
Deo  erit  ejus  felicitas.  Hoc  autem  non  est  secundum  actus  morales,  quum 
tales  actus  Deo  attribui  non  possint  nisi  metaphorice;  non  enim  Deo. con- 
venit habere  passiones  vel  aliqua  hujusmodi  quae  sunt  circa  actus  morales. 
Non  est  igitur  ultima  felicitas  hominis,  quae  est  ultimus  ejus  finis,  consistens 
in  actibus  moralibus. 

Praeterea:  felicitas  est  proprium  hominis  bonum.  Illud  igitur  quod  est 
maxime  proprium  hominis  inter  omnia  bona  humana,  respectu  aliorum  ani 
- malium,  est  in  quo  quaerenda  est  ejus  ultima  felicitas.  Hujusmodi  autem  non 
est  virtutum  moralium  actus ; nam  alia  animalia  aliquid  participant  vel  libe- 

ralitatis,  vel  fortitudinis ; intellectualis  autem  actionis  nullum  animal  aliquid 
participat.  Non  est  igitur  ultima  hominis  felicitas  in  actibus  moralibus. 


CAPUT  XXXV. 

QUOD  ULTIMA  HOMINIS  FELICITAS  NON  CONSISTIT 
IN  ACTU  PRUDENTIAE. 

Ex  hoc  etiam  apparet  quod  neque  in  actu  prudentiae  est  ultima  hominis 
felicitas. 

Actus  enim  prudentiae  est  solum  circa  ea  quae  sunt  moralium  virtutum. 
Non  est  autem  in  actibus  moralium  virtutum  ultima  hominis  felicitas-.  Neque 
igitur  in  actu  prudentiae. 

Adhuc:  ultima  felicitas  hominis  est  in  optima  hominis  operatione.  Optima 
autem  hominis  operatio,  secundum  id  quod  est  proprium  hominis,  est  in 
■comparatione  ad  perfectissima  objecta.  Operatio  autem  prudentiae  non  est 
erga  objecta  perfectissima  intellectus,  vel  rationis ; non  enim  est  erga  neces- 
saria, sed  erga  contingentia  operabilia.  Non  est  igitur  in  ejus  operatione  ul- 
tima hominis  felicitas. 

Amplius:  quod  ordinatur  ad  alterum  sicut  ad  finem  non  est  ultima  ho- 
minis felicitas.  Operatio  autem  prudentiae  ordinatur  ad  alterum  sicut  ad 
finem : tum  quia  omnis  practica  cognitio,  sub  qua  continetur  prudentia,  or- 
dinatur ad  operationem;  tum  etiam  quia  prudentia  facit  hominem  bene  se 
habere  in  his  quae  sunt  ad  finem  eligenda,  sicut  patet  per  Aristotelem  in 
sexto  Ethic.  (c.  1 6.).  Non  est  igitur  in  operatione  prudentiae  ultima  hominis 
felicitas. 

Item  : animalia  irrationabilia  non  participant  aliquid  felicitatis,  sicut  probat 
Aristoteles  in  primo  Ethic.  (c.  13.).  Participant  autem  quaedam  eorum  aliquid 
prudentiae,  ut  patet  per  eumdem  in  primo  Metaphys.  (c.  1.).  Igitur  felicitas 
non  consistit  in  operatione  prudentiae. 


CAPUT  XXXVI. 

QUOD  FELICITAS  NON  CONSISTIT  IN  OPERATIONE  ARTIS. 

Patet  etiam  quod  neque  in  operatione  artis. 

Quia  etiam  artis  cognitio  practica  est,  et  ita  ad  finem  ordinatur;  et 
ideo  ipsa  non  est  ultimus  finis. 

Praeterea:  operationum  artis  fines  sunt  artificiata,  quae  non  possunt 
esse  ultimus  finis  humanae  vitae,  quum  magis  nos  simus  fines  omnium  ar- 
tificialium; omnia  enim  propter  hominis  usum  fiunt.  Non  potest  igitur  in 
operatione  artis  esse  ultima  felicitas. 

CAPUT  XXXVII. 

QUOD  ULTIMA  HOMINIS  FELICITAS 
CONSISTIT  IN  CONTEMPLATIONE  DEI. 

(Opusc.  III.  cap.  107.). 

SI  igitur  ultima  felicitas  hominis  non  consistit  in  exterioribus  quae  di- 
cuntur  bona  fortunae,  neque  in  bonis  corporis,  neque  in  bonis  animae  quan- 
tum  ad  sensitivam  partem,  neque  quantum  ad  intellectivam  secundum  actus 
moralium  virtutum,  neque  secundum  intellectuales  quae  ad  actionem  per- 
tinent, scilicet  artem  et  prudentiam,  relinquitur  quod  ultima  hominis  feli- 
citas sit  in  contemplatione  veritatis. 

Haec  enim  sola  operatio  hominis  est  sibi  propria,  et  in  qua  nullo  modo 
aliquod  aliud  communicat. 

Hoc  etiam  ad  nihil  aliud  ordinatur  sicut  ad  finem,  quum  contemplatio 
veritatis  propter  seipsam  quaeratur. 

Per  hanc  etiam  operationem  homo  substantiis  superioribus  conjungitur 
per  similitudinem,  quia  hoc  tantum  de  operationibus  humanis  in  Deo  et  in 
substantiis  separatis  est. 

Hac  etiam  operatione  ad  illa  superiora  conjungitur,  cognoscendo  ipsa 
quocumque  modo. 

Ad  hanc  etiam  operationem  homo  sibi  magis  est  sufficiens,  utpote  ad 
eam  parum  auxilio  exteriorum  rerum  egens. 

Ad  hanc  etiam  omnes  aliae  operationes  humanae  ordinari  videntur  sicut 
ad  finem.  Ad  perfectionem  enim  contemplationis  requiritur  incolumitas  cor- 
poris, ad  quam  ordinantur  artificialia  omnia  quae  sunt  necessaria  ad  vitam. 
Requiritur  etiam  quies  a perturbationibus  passionum,  ad  quam  pervenitur 
per  virtutes  morales,  et  per  prudentiam,  et  quies  ab  exterioribus  passio- 
nibus, ad  quam  ordinatur  totum  regimen  vitae  civilis,  ut  sic,  si  recte  con- 
siderentur, omnia  humana  officia  servire  videantur  contemplantibus  veritatem. 

Non  est  autem  possibile  quod  ultima  hominis  felicitas  consistat  in  con- 
templatione quae  est  secundum  intellectum  principiorum,  quae  est  imper- 
fectissima, sicut  maxime  universalis,  rerum  cognitionem  in  potentia  conti- 
nens, et  est  principium,  non  finis  humani  studii,  a natura  nobis  proveniens, 
non  secundum  studium  veritatis;  neque  etiam  secundum  scientias,  quae 
sunt  de  rebus  infimis,  quum  oporteat  felicitatem  esse  in  operatione  intel- 
lectus per  comparationem  ad  nobilissima  intelligibilia.  Relinquitur  igitur 
quod  in  contemplatione  sapientiae  ultima  hominis  felicitas  consistat,  se- 
cundum divinorum  considerationem. 

Ex  quo  etiam  patet,  inductionis  via,  quod  supra  rationibus  est  proba- 
tum: quod  ultima  felicitas  hominis  non  consistit  msi  in  contemplatione  Dei. 

CAPUT  XXXVIII. 

QUOD  FELICITAS  HUMANA  NON  CONSISTIT  IN  COGNITIONE  DEI 
QUAE  COMMUNITER  HABETUR  A PLURIBUS. 

(Opusc.  III.  cap.  104.). 

Inquirendum  autem  relinquitur  in  quali  Dei  cognitione  ultima  felicitas 
substantiae  intellectualis  consistit.  Est  enim  quaedam  communis  et  con- 
fusa Dei  cognitio,  quae  quasi  omnibus  hominibus  adest;  sive  hoc  sit  per 
hoc  quod  Deum  esse  sit  per  se  notum,  sicut  alia  demonstrationis  principia, 
sicut  quibusdam  videtur,  ut  in  primo  (c.  10.)  est  dictum;  sive,  quod  magis 
verum  videtur,  quia  naturali  ratione  statim  homo  in  aliqualem  Dei  cogni- 
tionem pervenire  potest ; videntes  enim  homines  res  naturales  secundum 
ordinem  certum  currere  ; quum  ordinatio  absque  ordinatore  non  sit,  per- 
cipiunt ut  in  pluribus  aliquem  esse  ordinatorem  rerum  quas  videmus.  Quis 
autem,  vel  qualis,  vel  si  unus  tantum  est  ordinator  naturae,  nondum  statim  ex 
hac  communi  consideratione  habetur ; sicut  quum  videmus  hominem  moveri 
ct  alia  opera  agere,  percipimus  in  eo  quamdam  causam  harum  operationum 
quae  aliis  rebus  non  inest,  et  hanc  causam  animam  nominamus,  nondum 
tamen  scientes  quid  sit  anima,  si  est  corpus,  vel  qualiter  operationes  prae- 
dictas efficiat.  Non  est  autem  possibile  hanc  cognitionem  ad  felicitatem 
sufficere. 

Felicitatem  enim  operationem  esse  oportet  absque  defectu.  Haec  autem 
cognitio  est  multorum  errorum  admixtionem  suscipiens  ; quidam  enim  rerum 
mundanarum  non  alium  ordinatorem  esse  crediderunt  quam  corpora  coele- 
stia, unde  corpora  coelestia  deos  esse  dixerunt;  quidam  vero  ulterius  ipsa 
elementa  quae  ex  eis  generantur,  quasi  aestimantes  motus  et  operationes 
naturales  quas  habent  non  ab  alio  ordinatore  eis  inesse,  sed  ab  eis  alia 
ordinari ; quidam  vero,  humanos  actus  non  alicujus  ordinationi  subesse  cre- 
dentes nisi  humanae,  homines  qui  alios  ordinant  deos  esse  dixerunt.  Ista  igitur 
Dei  cognitio  non  sufficit-  ad  felicitatem. 

Amplius : felicitas  est  finis  humanorum  actuum.  Ad  praedictam  autem 
•cognitionem  non  ordinantur  humani  actus  sicut  ad  finem ; immo  quasi  statim 
a principio  omnibus  adest.  Non  igitur  in  hac  Dei  cognitione  felicitas  consistit. 

Item:  nullus  per  hoc  vituperabilis  apparet  quia  felicitate  careat;  quin 
immo  carentes  ea  et  in  ipsam  tendentes  laudantur.  Ex  hoc  autem  quod 
praedicta  Dei  cognitione  aliquis  caret,  maxime  vituperabilis  apparet ; de- 
signatur enim  peir  hoc  maxime  hominis  stoliditas,  quod  tam  manifesta  Dei 
signa  non  percipit,  sicut  stolidus  reputaretur  qui,  hominem  videns  habere 
animam,  eum  non  comprehenderet ; unde  et  in  Psal.  XIII.  etLII.  1.  dicitur: 
Dixit  insipiens  in  corde  suo : Non  est  Deus.  Non  est  igitur  haec  Dei  cognitio 
quae  ad  felicitatem  sufficiat. 

Amplius:  cognitio  quae  habetur  de  re  tantum  in  communi,  non  secun- 
dum aliquid  sibi  proprium,  est  imperfectissima,  sicut  cognitio  quae  habetur 
de  homine  ex  hoc  quod  movetur ; est  enim  hujusmodi  cognitio  per  quam 
res  cognoscitur  in  potentia  tantum;  propria  enim  in  communibus  potentia 
continentur.  Felicitas  autem  est  operatio  perfecta,  et  summum  hominis  bo- 

num  oportet  esse  secundum  id  quod  est  actu,  et  non  secundum  quod  est 
potentia  tantum ; nam  potentia  per  actum  perfecta  habet  boni  rationem. 
Non  est  igitur  praemissa  Dei  cognitio  ad  felicitatem  nostram  sufficiens. 


CAPUT  XXXIX. 

QUOD  FELICITAS  HUMANA  NON  CONSISTIT  IN  COGNITIONE  DEI 
QUAE  HABETUR  PER  DEMONSTRATIONEM. 

(I-II.  quatit.  LXV.  art.  j.  ad  2.). 

Rursus  est  quaedam  alia  Dei  cognitio,  altior  quam  praemissa,  quae  de 
Deo  per  demonstrationem  habetur,  per  quam  magis  ad  propriam  ipsius 
cognitionem  acceditur,  quum  per  demonstrationem  removeantur  ab  eo 
multa  per  quorum  remotionem  ab  aliis  discretus  intelligitur ; ostendit  enim 
demonstratio  Deum  esse  immobilem,  aeternum,  incorporeum,  omnino  sim- 
plicem, unum,  et  alia  hujusmodi,  quae  in  primo  (c.  13.  et  seq.)  de  Deo  osten- 
dimus. Ad  propriam  autem  alicujus  rei  cognitionem  pervenitur,  non  solum 
per  affirmationes,  sed  etiam  per  negationes ; sicut'  enim  proprium  hominis 
est  esse  animal  rationale,  ita  proprium  ejus  est  non  esse  inanimatum  neque 
irrationale;  sed  hoc  interest  inter  utrumque  cognitionis  propriae  modum, 
quod,  per  affirmationes  propria  cognitione  de  re  habita,  scitur  quid  est  res 
et  quomodo  ab  aliis  separatur;  per  negationes  autem  habita  propria  cogni- 
tione de  re,  scitur  quod  est  ab  aliis  discreta,  tamen  quid  sit  remanet  igno- 
tum. Talis  autem  est  propria  cognitio  quae  de  Deo  habetur  per  demon- 
strationes. Non  est  autem  nec  ista  ad  ultimam  hominis  felicitatem  sufficiens. 

Ea  enim  quae  sunt  alicujus  speciei  perveniunt  ad  finem  illius  speciei  ut 
in  pluribus;  ea  vero  quae  sunt  a natura,  sunt  semper  vel  in  pluribus,  defi- 
ciunt autem  in  paucioribus  propter  aliquam  corruptionem.  Felicitas  autem 
est  finis  humanae  speciei,  quum  omnes  homines  ipsam  naturaliter  desiderent. 
Felicitas  igitur  est  .quoddam  commune  bonum  possibilem  provenire  omnibus 
hominibus,  nisi  accidat  aliquibus  impedimentum  quo  sint  orbati.  Ad  praedi- 
ctam autem  cognitionem  de  Deo  habendam  per  viam  demonstrationis  pauci 
perveniunt,  propter  impedimenta  hujus  cognitionis,  quae  tetigimus  in  primo 
(c.  4.).  Non  est  igitur  talis  cognitio  essentialiter  ipsa  humana  felicitas. 

Adhuc : esse  in  actu  est  finis  exsistentis  in  potentia,  ut  ex  praemissis  (c.  20.) 
patet.  Felicitas  igitur,  quae  est  ultimus  finis,  est  actus  cui  non  adjungitur 
potentia  ad  ulteriorem  actum.  Talis  autem  cognitio,  per  viam  demonstra- 
tionis de  Deo  habita,  remanet  adhuc  in  potentia  ad  aliquid  ulterius  de  Deo 
cognoscendum,  vel  eadem  nobiliori  modo ; posteriores  enim  conati  sunt  ali- 
quid ad  divinam  cognitionem  pertinens  adjungere  his  quae  a prioribus  in- 
venerunt tradita.  Non  est  igitur  talis  cognitio  ultima  hominis  felicitas. 

Amplius:  felicitas  omnem  miseriam  excludit;  nemo  enim  simul  miser 
et  felix  esse  potest.  Deceptio  autem  et  error  magna  pars  miseriae  est;  hoc 
est  enim  quod  omnes  naturaliter  fugiunt.  Praedictae  autem  cognitioni  quae 
de  Deo  habetur  multiplex  error  adjungi  potest;  quod  patet  in  multis  qui 
aliqua  vera  de  Deo  per  viam  demonstrationis  cognoverunt,  qui,  suas  aesti- 
mationes sequentes,  dum  demonstratio  eis  deesset,  in  errores  multiplices  in- 
ciderunt. Si  autem  aliqui  fuerunt  qui  sic  de  divinis  veritatem  invenerunt,. 

demonstrationis  via,  quod  eorum  aestimationi  nulla  falsitas  adjungeretur, 
patet  eos  fuisse  paucissimos ; quod  non  congruit  felicitati,  quae  est  commu- 
nis finis.  Non  igitur  est  in  hac  cognitione  de  Deo  ultima  hominis  felicitas. 

Praeterea:  felicitas  in  operatione  perfecta  consistit.  Ad  perfectionem  au- 
tem cognitionis  requiritur  certitudo;  unde  scire  aliquid  non  dicimur  nisi  co- 
gnoscamus quod  impossibile  est  aliter  se  habere,  ut  patet  in  primo  Poster, 
(t.  c.  7.).  Cognitio  autem  praedicta  multum  incertitudinis  habet;  quod  de- 
monstrat diversitas  scientiarum  de  divinis  eorum  qui  haec  per  viam  demon- 
strationis invenire  conati  sunt.  Non  est  igitur  in  tali  cognitione  ultima  fe- 
licitas. 

Item:  voluntas,  quum  consecuta  fuerit  ultimum  finem,  quietatur  ejus  de- 
siderium. Ultimus  autem  finis  omnis  cognitionis  humanae  est  felicitas.  Illa 
igitur  cognitio  Dei  essentialiter  est  ipsa  felicitas,  qua  habita,  non  restabit 
alicujus  scibilis  desideranda  cognitio.  Talis  autem  non  est  cognitio  quam 
philosophi  per  demonstrationes  de  Deo  habere  potuerunt,  quia  adhuc,  illa 
cognitione  habita,  alia  desideramus  scire  quae  per  hanc  cognitionem  non- 
dum sciuntur.  Non  est  igitur  in  tali  cognitione  Dei  felicitas. 

Adhuc:  finis  cujuslibet  in  potentia  exsistentis  est  ut  ducatur  in  actum; 
ad  hoc  enim  tendit  per  motum  quo  movetur  in  finem.  Tendit  autem  unum- 
quodque ens  in  potentia  ad  hoc  quod  sit  actu  secundum  quod  est  possibile;, 
aliquid  enim  est  exsistens  in  potentia  cujus  tota  potentia  potest  reduci  in 
actum,  unde  hujus  finis  est  ut  totaliter  in  actum  reducatur;  sicut  grave  extra 
medium  exsistens  est  in  potentia  ad  proprium  ubi;  aliquid  vero  cujus  po- 
tentia tota  non  potest  simul  in  actum  reduci,  sicut  patet  de  materia  prima;, 
unde  per  suum  motum  appetit  successive  in  actum  diversarum  formarum 
exire,  quae  sibi  propter  earum  diversitatem  simul  inesse  non  possunt.  In- 
tellectus autem  videtur  esse  in  potentia  ad  omnia  intelligibilia,  ut  in  secundo 
dictum  est;  duo  autem  intelligibilia  possunt  simul  in  intellectu  possibili  exsi- 
stere secundum  actum  primum,  qui  est  scientia,  licet  forte  non  secundum 
actum  secundum,  qui  est  consideratio;  ex  quo  patet  quod  tota  potentia  in- 
tellectus possibilis  potest  reduci  simul  in  actum.  Hoc  igitur  requiritur  ad  ejus 
ultimum  finem,  qui  est  felicitas.  Hoc  autem  non  facit  praedicta  cognitio 
quae  de  Deo  per  demonstrationem  haberi  potest,  quia,  ea  habita,  adhuc 
multa  ignoramus.  Non  est  igitur  talis  cognitio  Dei  sufficiens  ad  ultimam 
felicitatem. 


CAPUT  XL. 

QUOD  FELICITAS  HUMANA  NON  CONSISTIT  IN  COGNITIONE  DEI 
QUAE  EST  PER  FIDEM. 

Est  autem  et  alia  Dei  cognitio  quantum  ad  aliquid  superior  cognitione- 
praedicta,  qua  scilicet  Deus  ab  omnibus  per  fidem  cognoscitur;  quae  quidem 
quantum  ad  hoc  cognitionem  quae  de  Deo  per  demonstrationem  habetur 
excedit,  quia  quaedam  de  Deo  per  fidem  cognoscimus,  ad  quae,  propter  sui 
eminentiam,  ratio  demonstrans  pervenire  non  potest,  sicut  in  principio  hujus 
operis  dictum  est  (c.  5.).  Non  est  autem  possibile  neque  in  hac  Dei  cogni- 
tione ultimam  hominis  felicitatem  consistere. 

Felicitas  enim  est  perfecta  humani  intellectus  operatio,  sicut  ex  dictis 

patet.  In  cognitione  autem  fidei  invenitur  operatio  intellectus  imperfectissima 
•quantum  ad  id  quod  est  ex  parte  intellectus,  quamvis  maxima  perfectio  in- 
veniatur ex  parte  objecti;  non  enim  intellectus  capit  illud  cui  asscntit  cre- 
dendo. Non  est  igitur  neque  in  hac  Dei  cognitione  ultima  hominis  felicitas. 

Item : ostensum  est  supra  (c.  26.)  quod  ultima  felicitas  non  consistit 
principaliter  in  actu  voluntatis.  In  cognitione  autem  fidei  principalitatem 
habet  voluntas;  intellectus  enim  assentit  per  fidem  his  quae  sibi  proponuntur 
quia  vult,  non  autem  ex  ipsa  veritatis  evidentia  necessario  tractus.  Non  est 
igitur  in  hac  cognitione  ultima  hominis  felicitas. 

Adhuc:  qui  credit  assensum  praebet  his  quae  sibi  ab  alio  proponuntur, 
quae  ipse  non  videt;  unde  fides  magis  habet  cognitionem  auditui  similem 
quam  visioni.  Non  autem  crederet  aliquis  non  visis,  ab  aliquo  propositis, 
nisi  aestimaret  eum  perfectiorem  cognitionem  habere  de  propositis  quam 
ipse  habeat  qui  non  videt.  Aut  igitur  aestimatio  credentis  est  falsa,  aut  oportet 
quod  proponens  habeat  perfectiorem  cognitionem  propositorum ; quod  et  si 
ipse  non  solum  cognoscit  ea,  sed  quasi  ab  aliquo  alio  audiens,  non  potest 
hoc  in  infinitum  procedere;  esset  enim  vanus  et  absque  certitudine  fidei  as- 
sensus ; non  enim  inveniretur  aliquod  primum  ex  se  certum,  quod  certitu- 
dinem fidei  credentium  afferret;  non  est  enim  possibile  fidei  cognitionem 
esse  falsam  neque  vanam,  ut  in  principio  libri  patet  (Lib.  I.  c.  6.);  et  tamen 
si  esset  falsa  et  vana,  in  tali  cognitione  felicitas  non  posset  consistere.  Est 
igitur  aliqua  hominis  cognitio  de  Deo  altior  cognitione  fidei,  sive  ipse  homo 
proponens  fidem  immediate  videat  veritatem,  sicut  Christo  credimus,  sive  a 
vidente  immediate  accipiat,  sicut  credimus  Apostolis  et  Prophetis.  Quum 
igitur  in  summa  Dei  cognitione  felicitas  hominis  consistat,  impossibile  est 
quod  consistat  in  fidei  cognitione. 

Amplius:  per  felicitatem,  quum  sit  ultimus  finis,  naturale  desiderium 
qiiietatur.  Cognitio  autem  fidei  non  quietat  desiderium,  sed  magis  ipsum 
accendit,  quia  unusquisque  desiderat  videre  quod  credit.  Non  est  igitur  in 
cognitione  fidei  ultima  hominis  felicitas. 

Praeterea:  cognitio  de  Deo  dicta  est  finis,  in  quantum  ultimo  fini  rerum, 
scilicet  Deo,  conjungit.  Per  cognitionem  autem  fidei  non  fit  res  credita  in- 
tellectui praesens  perfecte,  quia  fides  de  absentibus  est,  non  de  praesentibus; 
unde  et  Apostolus  dicit  (II.  Cor.  V.  6.)  quod,  quamdiu  per  fidem  ambulamus, 
peregrinamur  a Domitio;  fit  tamen  per  fidem  Deus  praesens  affectui,  quum 
voluntarie  credens  Deo  assentiat,  secundum  quod  dicitur  (Ephes.  III.  17.): 
Habitare  Christum  per  fidem  in  cordibus  nostris . Non  est  igitur  possibile  quod 
in  cognitione  fidei  ultima  felicitas  humana  consistat. 

CAPUT  XLI. 

QUOD  HOMO  NON  POTEST  IN  HAC  VITA 
COGNOSCERE  SUBSTANTIAS  SEPARATAS  PER.  STUDIUM 
ET  INQUISITIONEM  SCIENTIARUM  SPECULATIVARUM, 

UT  VOLUIT  AVEMPACE. 

Habet  autem  et  adhuc  aliam  cognitionem  de  Deo  intellectualis  substantia. 
Dictum  est  enim  in  secundo  (c.  98.)  quod  intellectualis  substantia  separata 
cognoscendo  essentiam  suam,  cognoscit  et  quod  est  supra  se,  et  quod  est 

sub  se,  et  secundum  modum  suae  substantiae;  quod  praecipue  necesse  est, 
si  illud  quod  est  supra  ipsam  sit  causa  ejus,  quum  oporteat  in  effectibus  si- 
militudinem inveniri  causae.  Unde,  quum  Deus  sit  causa  omnium  substan- 
tiarum intellectualium  creatarum,  ut  ex  superioribus  (Lib.  II.  c.  15.)  patet, 
necesse  est  quod  intellectuales  substantiae  separatae,  cognoscendo  suam  es- 
sentiam, cognoscant  per  modum  visionis  cujusdam  ipsum  Deum.  Res  enim 
illa  per  intellectum,  visionis  modo,  cognoscitur  cujus  similitudo  in  intellectu 
exsistit,  sicut  et  similitudo  rei  corporaliter  visae  est  in  sensu  videntis.  Qui- 
cumque ergo  intellectus  apprehendit  substantiam  separatam,  cognoscendo 
de  ea  quid  est,  videt  Deum  altiori  modo  quam  aliqua  praedictarum  co- 
gnoscatur. 

Quia  ergo  quidam  posuerunt  ultimam  felicitatem  hominis  esse  in  hac 
■vita,  per  hoc  quod  cognoscit  substantias  separatas,  considerandum  est  utrum 
homo  in  hac  vita  possit  substantias  separatas  cognoscere.  Hoc  autem  quae- 
stionem* habet.  Intellectus  enim  noster,  secundum  statum  praesentem,  nihil 
intelligit  sine  phantasmate,  quod  ita  se  habet  ad  intellectum  possibilem,  quo 
intelligimus,  sicut  se  habent  colores  ad  visum,  ut  patet  ex  his  quae  in  se- 
cundo (c.  8.  59.  et  73.)  tractata  sunt.  Si  igitur,  per  cognitionem  intellectivam 
■quae  est  ex  phantasmatibus,  possit  pervenire  aliquis  nostrum  ad  intelligendas 
substantias  separatas,  possibile  erit  quod  aliquis  in  hac  vita  intelligat  ipsas 
substantias  separatas,  et  per  consequens  videndo  ipsas  substantias  separatas 
participabit  modum  illius  cognitionis  quo  substantia  separata,  intelligens  se, 
intelligit  Deum.  Si  autem,  per  cognitionem  quae  est  ex  phantasmatibus, 
nullo  modo  possit  pervenire  ad  intelligendas  substantias  separatas,  non  erit 
possibile  quod  homo,  in  statu  hujus  vitae,  praedictum  modum  divinae  co- 
gnitionis assequatur. 

Quod  autem,  ex  cognitione  quae  est  per  phantasmata,  ad  intelligendum 
substantias  separatas  pervenire  possimus,  aliqui  diversimode  posuerunt. 
Avempace  namque  posuit  quod,  per  studium  speculativarum  scientiarum, 
possumus  ex  his  intellectis  quae  per  phantasmata  cognoscimus  pervenire  ad 
intelligendas  substantias  separatas.  Possumus  enim  actione  intellectus  ex- 
trahere quidditatem  rei  cujuslibet  habentis  quidditatem  quae  non  est  sua 
quidditas ; est  enim  intellectus  natus  cognoscere  quamlibet  quidditatem,  in 
quantum  est  quidditas,  quum  intellectus  proprium  objectum  sit  quod  quid 
est.  Si  autem  illud,  quod  primo  per  intellectum  possibilem  intelligitur,  est 
aliquid  habens  quidditatem,  possumus  per  intellectum  possibilem  abstrahere 
quidditatem  illius  primo  intellecti;  et  si  illa  quidditas  habeat  quidditatem, 
possibile  erit  iterum  abstrahere  quidditatem  illius  quidditatis ; et,  quum  non 
sit  procedere  in  infinitum,  oportet  quod  stetur  alicubi.  Potest  igitur  in- 
tellectus noster  pervenire,  via  resolutionis,  ad  cognoscendam  quidditatem 
substantiae  separatae  non  habentem  aliam  quidditatem.  Talis  autem  est 
quidditas  substantiae  separatae.  Potest  igitur  intellectus  noster,  per  cogni- 
tionem quae  ex  phantasmatibus  accipitur,  pervenire  ad  intelligendas  sub- 
stantias separatas. 

Procedit  autem  ad  ostendendum  idem  per  aliam  similem  viam.  Ponit 
enim  quod  intellectum  unius  rei,  ut  puta  equi,  apud  me  et  apud  te  multipli- 
catur solum  per  multiplicationem  specierum  spiritualium,  quae  sunt  diversae 
in  me  et  in  te.  Oportet  igitur  quod  intellectum  quod  non  sustentatur  in  aliqua 
hujusmodi  specie  sit  idem  apud  te  et  apud  me.  Sed  quidditas  intellecti,  quam 
intellectus  noster  natus  est  abstrahere,  ut  probatum  est,  non  habet  aliquam 

speciem  spiritualem  et  individualem,  quum  quidditas  intellecti  non  sit  quid- 
ditas  individui  neque  spiritualis,  neque  corporalis,  quum  intellectum,  in 
quantum  est  hujusmodi,  sit  universale.  Intellectus  igitur  noster  natus  est 
intelligere  quidditatem,  cujus  intellectus  est  unus  apud  omnes.  Talis  autem  est 
quidditas  substantiae  separatae.  Est  igitur  intellectus  noster  natus  cognoscere 
substantiam  separatam. 

Si  autem  diligenter  consideretur,  viae  istae  frivolae  invenientur. 

Quum  enim  intellectum,  in  quantum  hujusmodi,  sit  universale,  oportet, 
quod  quidditas  intellecti  sit  quidditas  alicujus  universalis,  scilicet  generis  vel 
speciei.  Quidditas  autem  generis  vel  speciei  horum  sensibilium,  cujus  cogni- 
tionem intellectivam  per  phantasmata  accipimus,  comprehendit  in  se  ma- 
teriam et  formam.  Est  igitur  omnino  dissimilis  quidditati  substantiae  sepa- 
ratae, quae  est  simplex  et  immaterialis.  Non  est  igitur  possibile  quod,  per 
hoc  quod  intelligitur  quidditas  rei  sensibilis  per  phantasmata,  intelligatur 
quidditas  substantiae  separatae. 

Praeterea:  non  est  ejusdem  rationis  forma  quae  secundum  se  non  potest 
separari  ab  aliquo  subjecto  cum  illa  quae  separatur  secundum  esse  a tali 
subjecto,  licet  utraque  secundum  considerationem  accipiatur  absque  tali 
subjecto;  non  enim  est  eadem  ratio  magnitudinis  et  substantiae  separatae, 
nisi  ponamus  magnitudines  separatas  medias  inter  species  et  sensibilia,  sicut 
aliqui  Platonici  posuerunt.  Quidditas  autem  generis  vel  speciei  rerum  sensi- 
bilium non  potest  separari  secundun  esse  ab  hac  individuali  materia,  nisi 
forte,  secundum  Platonicos,  ponamus  rerum  "species  separatas;  quod  est  ab 
Aristotele  (primo  Metaph.  t.  c.  2.  4.  et  seq.)  improbatum.  Est  igitut  omnino 
dissimilis  quidditas  praedicta  a substantiis  separatis,  quae  nullo  modo  sunt 
in  materia.  Non  igitur,  per  hoc  quod  hae  quidditates  intelliguntur,  substan- 
tiae separatae  intelligi  possunt. 

Adhuc : si  quidditas  substantiae  separatae  detur  esse  ejusdem  rationis 
cum  quidditate  generis  vel  speciei  istorum  sensibilium,  non  poterit  dici  quod 
sit  ejusdem  rationis  secundum  speciem;  nisi  dicamus,  quod  species  horum 
sensibilium  sint  ipsae  substantiae  separatae,  sicut  Platonici  posuerunt.  Re- 
manet igitur  quod  non  erunt  ejusdem  rationis,  nisi  quantum  ad  rationem 
quidditatis,  in  quantum  est  quidditas.  Haec  autem  est  ratio  communis,  ge- 
neris scilicet,  et  speciei,  et  substantiae.  Non  igitur  per  has  quiddidates  de  sub- 
stantiis separatis  aliquid  intelligi  poterit,  nisi  remotum  genus  ipsarum.  Co- 
gnito autem  genere,  non  propter  hoc  cognoscitur  species,  nisi  in  potentia. 
Non  poterit  igitur  intelligi  substantia  separata  per  intellectum  harum  quid- 
ditatum. 

Amplius:  major  est  distantia  substantiae  separatae  a sensibilibus  quam, 
unius  sensibilis  ab  alio.  Sed  intelligere  quidditatem  unius  sensibilis  non  suf- 
ficit ad  intelligendam  quidditatem  alterius  sensibilis ; caecus  enim  natus,  per 
hoc  quod  intelligit  quidditatem  soni,  nullo  modo  potest  pervenire  ad  intel- 
ligendam quidditatem  coloris.  Multo  igitur  minus,  p»er  hoc  quod  intelligat 
quis  quidditatem  sensibilis  substantiae,  poterit  intelligere  quidditatem  sub- 
stantiae separatae. 

Item:  si  etiam  ponamus  quod  substantiae  separatae  orbes  moveant  ex 
quorum  motibus  causantur  formae  sensibilium,  hic  modus  cognitionis  sub- 
tantiae  separatae  ex  sensibilibus  non  sufficit  ad  sciendam  quidditatem  ipsa- 
rum. Nam  per  effectum  scitur  causa,  vel  ratione  similitudinis  quae  est  inter 
effectum  et  causam,  vel  in  quantum  effectus  demonstrat  virtutem  causae.- 

Ratione  autem  similitudinis  ex  effectu  non  poterit  sciri  de  causa  quid  est, 
nisi  sit  agens  unius  speciei;  sic  autem  non  se  habent  substantiae  separatae 
ad  sensibilia.  Ratione  autem  virtutis  hoc  etiam  non  potest  esse,  nisi  quando 
effectus  adaequat  virtutem  causae:  tunc  enim  per  effectum  tota  virtus  causae 
cognoscitur,  virtus  autem  rei  demonstrat  substantiam  ipsius ; hoc  autem  in 
proposito  dici  non  potest:  nam  virtutes  substantiarum  separatarum  excedunt 
effectus  sensibiles  omnes  quos  intellectu  comprehendimus,  sicut  virtus  uni- 
versalis effectum  particularem.  Non  est  igitur  possibile  quod,  per  sensibilium 
intellectum,  devenire  possimus  ad  intelligendum  substantias  separatas. 

Adhuc  : omnia  intelligibilia  in  quorum  cognitionem  devenimus  per  in- 
quisitionem et  studium  ad  aliquam  scientiarum  speculativarum  pertinent.  Si 
igitur,  per  hoc  quod  intelligimus  naturas  et  quidditates  istorum  sensibilium, 
pervenimus  ad  intelligendas  substantias  separatas,  oportet  quod  intelligere 
substantias  separatas  contingat  per  aliquam  scientiarum  speculativarum.  Hoc 
autem  non  videmus;  non  est  enim  aliqua  speculativa  scientia  quae  doceat 
de  aliqua  substantiarum  separatarum  quid  est,  sed  solum  quia  est.  Non  est 
igitur  possibile  quod,  per  hoc  quod  intelligimus  naturas  sensibilium,  perve- 
niamus ad  intelligendas  substantias  separatas.  Si  autem  dicatur  quod  est 
possibile  esse  aliquam  talem  scientiam  speculativam,  quamvis  adhuc  non 
sit  inventa,  hoc  nihil  est;  quia  non  est  possibile,  per  aliqua  principia  nobis 
nota,  ad  intelligendas  substantias  praedictas  devenire.  Omnia  enim  propria 
principia  cujuscumque  scientiae  - dependent  ex  principiis  primis  indemon- 
strabilibus per  se  notis,  quorum  cognitionem  a sensibilibus  accipimus,  ut 
patet  in  fine  Poster,  (t.  c.  27.).  Sensibilia  autem  non  sufficienter  ducunt  in 
cognitionem  rerum  immaterialium,  ut  per  superiores' rationes  est  probatum. 
Non  est  ergo  possibile  aliquam  scientiam  esse  per  quam  ad  intelligendas 
substantias  separatas  perveniri  possit. 


CAPUT  XLII. 

QUOD  NON  POSSUMUS  IN  HAC  VITA 
COGNOSCERE  SUBSTANTIAS  SEPARATAS, 

UT  POSUIT  ALEXANDER. 

Quia  vero  Alexander  posuit  (Paraph.  De  anima,  primo, -c.  De  intellectu 
agente),  quod  intellectus  possibilis  est  generabilis  et  corruptibilis,  utpote 
quaedam  praeparatio  humanae  naturae  consequens  commixtionem  elemen- 
torum, ut  in  secundo  (c.  62.)  habitum  est  (non  est  autem  possibile  ut  talis 
virtus  supra  materialia  elevetur),  posuit  quod  intellectus  possibilis  noster  nun- 
quam possit  pervenire  ad  intelligendas  substantias  separatas;  posuit  tamen 
quod  nos,  secundum  statum  praesentis  vitae,  possumus  substantias  separatas 
intelligere;  quod  quidem  ostendere  nitebatur  hoc  modo: 

Unumquodque  quando  pervenit  ad  complementum  in  sua  generatione  et 
ad  ultimam  perfectionem  suae  substantiae,  complebitur  operatio  propria  sua„ 
sive  actio,  sive  passio;  sicut  enim  operatio  substantiam  sequitur,  ita  opera- 
tionis perfectio  perfectionem  substantiae;  unde  animal,  quum  fuerit  ex  toto 
perfectum,  poterit  per  se  ambulare.  Intellectus  autem  habitualis,  qui  nihil 
est  aliud  quam  species  intelligibiles  factae  per  intellectum  agentem  exsi- 
stentes in  intellectu  possibili,  operatio  est  duplex:  una,  ut  faciat  intellecta 

in  potentia  esse  intellecta  actu,  quam  habet  ex  parte  intellectus  agentis;  se- 
cunda est  intelligere  intellecta  in  actu ; haec  enim  duo  homo  potest  facere 
per  habitum  intellectualem.  Quando  igitur  complebitur  generatio  intellectus 
in  habitu,  complebitur  in  ipso  utraque  praemissarum  operationum.  Semper 
autem  accedit  ad  complementum  suae  generationis,  dum  novas  species  in- 
tellectas acquirit;  et  sic  necesse  est  quod  quandoque  generatio  compleatur, 
nisi  sit  impedimentum,  quia  nulla  generatio  est  ad  infinitum  tendens.  Com- 
plebitur igitur  quandoque  utraque  operationum  intellectus  in  habitu,  per  hoc 
quod  omnia  intellecta  in  potentia  faciat  in  adtu  (quod  est  complementum 
primae  operationis),  et  per  hoc  quod  intelliget  omnia  intelligibilia  separata, 
et  non  separata. 

Quum  autem  intellectus  possibilis  non  possitintelligere  substantias  sepa- 
ratas jam,  secundum  ejus  opinionem,  ut  dictum  est,  intendit  quod  intellige- 
mus  per  intellectum  in  habitu  substantias  separatas,  in  quantum  intellectus 
agens,  qui  ab  ipso  ponitur  substantia  separata,  fiet  forma  intellectus  in  habitu 
et  in  nobis  ipsis;  ita  quod  per  eum  intelligemus,  sicut  nunc  intelligimus  per 
intellectum  possibilem.  Et  quum  de  virtute  intellectus  agentis  sit  facere  omnia 
intellecta  in  actu  quae  sunt  intelligibilia  in  potentia  et  etiam  intelligere  sub- 
stantias separatas,  in  statu  illo  intelligemus  omnes  substantias  .separatas  et 
omnia  intelligibilia  non  separata.  Et,  secundum  hoc,  per  hanc  cognitionem, 
quae  est  ex  phantasmatibus,  pervenimus  in  cognitionem  substantiae  sepa- 
ratae; non  quod  ipsa  phantasmata  intellecta,  per  ea,  sint  medium  aliquod  ad 
cognoscendas  substantias  separatas,  prout  accidit  in  scientiis  speculativis,  sicut 
posuit  opinio  superior,  sed  in  quantum  species  intelligibiles  sunt  quaedam 
dispositiones  in  nobis  ad  talem  formam  quae  est  intellectus  agens.  Et  hoc 
est  primum  in  quo  differunt  hae  duae  opiniones. 

Unde  quando  intellectus  in  habitu  fuerit  perfectus  per  hujusmodi  species 
intelligibiles  in  nobis  factas  ab  intellectu  agente,  fiet  ipse  intellectus  agens 
nobis  forma,  ut  dictum  est;  et  nominat  ipsum  intellectum  adeptum,  de  quo 
dicunt  Aristotelem  dicere  (secundo  De  generat. . animal,  c.  3.)  quod  sit  ab 
extrinseco.  Et  sic,  licet  in  scientiis  speculativis  non  sit  perfectio  ultima  hu- 
mana, sicut  superior  ponebat  opinio,  per  eas  tamen  homo  disponitur  ad  ul- 
timam perfectionem  consequendam.  Et  hoc  est  secundum  in  quo  differt  secunda 
opinio  a prima. 

Tertio  autem  differt  per  hoc  quod,  secundum  primam  opinionem,  intel- 
ligere intellectum  agentem  est  causa  quod  continuetur  nobiscum ; secundum 
vero  hanc  secundam  opinionem,  est  e converso;  nam,  propter  hoc  quod  no 
biscum  continuatur  ut  forma,  intelligimus  ipsum  et  alias  substantias  separatas. 

Haec  autem  irrationabiliter  dicuntur. 

Intellectus  enim  in  habitu,  sicut  intellectus  possibilis,  ponitur  abAIexandro 
esse  generabilis  et  corruptibilis.  Aeternum  autem  non  potest  fieri  forma  ge- 
nerabilis et  corruptibilis,  secundum  eum ; propter  hoc  enim  ponit  intellectum 
possibilem,  qui  unitur  nobis  ut  forma,  esse  generabilem  et  corruptibilem; 
intellectum  vero  agentem,  qui  est  incorruptibilis,  esse  substantiam  separa- 
tam. Quum  igitur  intellectus  agens,  secundum  Alexandrum,  ponatur  esse 
quaedam  substantia  separata  aeterna,  impossibile  erit  quod  intellectus  agens 
fiat  forma  intellectus  in  habitu. 

Praeterea;  forma  intellectus,  in  quantum  est  intellectus,  est  inteliigibile, 
sicut  forma  sensus  est  sensibile ; non  enim  recipit  intellectus  aliquid,  per  se 
loquendo,  nisi  intelligibiliter,  sicut  nec  sensus  nisi  sensibiliter.  Si  igitur  non 

potest  intellectus  agens  esse  intelligibile  per  intellectum  in  habitu,  impossi- 
bile erit  quod  sit  forma  ejus. 

Item:  intelligere  aliquod  tripliciter  dicimur:  Uno  modo,  sicut  intelligimus 
intellectu,  qui  est  virtus  a qua  egreditur  talis  operatio;  unde  et  ipse  intel- 
lectus intelligere  dicitur,  et  ipsum  intelligere  intellectus  fit  intelligere  nostrum ; 
alio  modo,  sicut  specie  intelligibili,  qua  quidem  dicimur  intelligere,  non  quasi 
ipsa  intelligat,  sed  quia  vis  intellectiva  perficitur  per  eam  in  actu,  sicut  vis 
visiva  per  speciem  coloris;  tertio  modo,  sicut  medio,  per  cujus  cognitionem 
devenimus  in  cognitionem  alterius.  Si  igitur  homo  quandoque  per  intellectum 
agentem  intelligat  substantias  separatas,  oportet  aliquo  modorum  dictorum 
hoc  dici.  Non  autem  dicitur  hoc  modo  tertio,  quia  non  concedit  Alexander 
quod  intelligat  intellectum  agentem  vel  intellectus  possibilis,  vel  intellectus 
in  habitu.  Nec  etiam  secundo  modo,  quia  intelligere  per  speciem  intelligi- 
bilem  attribuitur  virtuti  intellectivae,  cujus  ilia  species  intelligibilis  est  forma; 
nec  autem  concedit  Alexander  quod  intellectus  possibilis  vel  intellectus  in 
habitu  intelligat  substantias  separatas;  unde  non  potest  esse  quod  sic  intelli* 
gamus  substantias  separatas  per  intellectum  agentem  sicut  intelligimus  aliqua 
per  speciem  intelligibilem.  Si  autem  sicut  per  virtutem  intellectivam,  oportet 
quod  ipsum  intelligere  intellectus  agentis  sit  intelligere  hominis.  Hoc  autem 
esse  non  potest,  nisi  ex  substantia  intellectus  agentis  et  substantia  hominis  fiat 
unum  secundum  esse;  impossibile  est  enim,  si  sint  duae  substantiae  secundum 
esse  diversae,  quod  operatio  unius  sit  operatio  alterius.  Erit  igitur  intellectus 
agens  unum  secundum  esse  cum  homine;  non  autem  secundum’ esse  acciden- 
tale, quia  jam  non  esset  intellectus  agens  substantia,  sed  accidens;  sic  enim 
ex  colore  et  corpore  fit  unum  secundum  esse  accidentale.  Relinquitur  igitur 
quod  intellectus  agens  sit  cum  homine  unum  secundum  esse  substantiale. 
Erit  igitur  vel  anima  humana,  vel  pars  ejus,  et  non  aliqua  substantia  sepa- 
rata, sicut  Alexander  ponit.  Non  igitur,  secundum  opinionem  Alexandri,  po- 
test poni  quod  homo  intelligat  substantias  separatas. 

Amplius:  si  intellectus  agens  quandoque  fiet  forma  istius  hominis,  ita 
quod  per  ipsum  intelligere  possit,  eadem  ratione  poterit  fieri  forma  alterius 
hominis  per  ipsum  similiter  intelligentis.  Sequitur  ergo  quod  duo  homines 
simul  per  intellectum  agentem  intelligent  sicut  per  formam  suam.  Hoc  autem 
est  ita  quod  ipsum  intelligere  intellectus  agentis  sit  intelligere  intelligentis 
per  ipsum,  ut  jam  dictum  est.  Erit  ergo  idem  intelligere  duorum  intelligen- 
tium ; quod  est  impossibile. 

Ratio  etiam  ejus  frivola  est  omnino.  Primo  quidem,  quia,  quando  perfi- 
citur generatio  alicujus  generis,  oportet  quod  perficiatur  ejus  operatio,  sed 
tamen  secundum  modum  sui  generis,  non  autem  secundum  modum  generis 
altioris ; quum  enim  perficitur  generatio  aeris,  habet  generationem  et  motum 
completum  sursum,  non  tamen  ut  moveatur  ad  locum  ignis.  Similiter  autem, 
quum  completur  generatio  intellectus  in  habitu,  complebitur  ejus  operatio, 
quae  est  intelligere,  secundum  suum  modum,  non  autem  secundum  modum 
quo  intelligunt  substantiae  separatae,  ut  scilicet  intelligat  substantias  sepa- 
ratas. Unde  ex  generatione  intellectus  in  habitu  non  potest  concludi  quod 
homo  quandoque  intelligat  substantias  separatas.  Secundo,  quia  ejusdem  vir- 
tutis est  complementum  operationis  cujus  est  operatio  ipsa.  Si  igitur  intel- 
ligere substantias  separatas  sit  complementum  operationis  intellectus  in  ha- 
bitu, sequitur  quod  intellectus  in  habitu  intelligat  quandoque  substantias 
separatas,  quod  Alexander  non  ponit;  sequeretur  enim  quod  intelligere  sub- 

stantias  separatas  contingeret  per  scientias  speculativas,  quae  sub  intellectu 
in  habitu  comprehenduntur.  Tertio,  quia  eorum  quae  generari  incipiunt  com- 
pletur generatio  ut  in  pluribus,  quum  omnes  generationes  rerum  sint  a causis 
determinatis,  quae  consequuntur  effectus  suos  vel  semper,  vel  in  majori  parte. 
Si  igitur  ad  completionem  generationis  sequitur  etiam  complementum  actio- 
nis, oportet  etiam  quod  operatio  completa  consequatur  ea  quae  generantur 
vel  semper  vel  in  majori  parte.  Intelligere  autem  substantias  separatas  non 
consequuntur  qui  ad  generationem  intellectus  in  habitu  student,  neque  in 
pluribus  neque  semper;  quin  immo  nullus  professus  est  se  ad  hanc  perfectio- 
nem pervenisse.  Non  est  igitur  complementum  operationis  intellectus  in 
habitu  intelligere  substantias  separatas. 


CAPUT  XLIII. 

QUOD  NON  POSSUMUS  IN  HAC  VITA 
INTELLIGERE  SUBSTANTIAS  SEPARATAS, 

SICUT  POSUIT  AVERROES. 

Quia  vero  maxima  difficultas  est  in  opinione  Alexandri,  ex  hoc  quod 
ponit  intellectum  possibilem  in  habitu  totaliter  corruptibilem,  Averroes  (tertio 
De  anima,  t.  c.  36.)  faciliorem  viam  se  existimavit  adinvenisse  ad  ostenden- 
dum quod  quandoque  intelligamus  substantias  separatas,  ex  hoc  quod  ponit 
intellectum  possibilem  incorruptibilem  et  a nobis  secundum  esse  separatum, 
sicut  et  intellectum  agentem. 

Ostendit  enim  primo  quod  necesse  est  ponere  quod  intellectus  agens  se 
habeat  ad  principia  naturaliter  cognita  a nobis,  vel  sicut  agens  ad  instru- 
mentum, vel  sicut  forma  ad  materiam.  Intellectus  enim  in  habitu,  quo  intel- 
ligimus,  non  solum  habet  hanc  actionem  quae  est  intelligere,  sed  etiam  hanc 
quae  est  facere  intellecta  in  actu;  utrumque  enim  experimur  in  nostra  po- 
testate exsistere.  Hoc  autem  quod  est  facere  intellecta  in  actu  magis  proprie 
notificat  intellectum  in  habitu  quam  intelligere,  quia  prius  est  facere  intel- 
lecta in  actu  quam  intelligere ; sunt  enim  quaedam  in  nobis  facta  intellecta 
in  actu  naturaliter,  non  ex  studio  aut  ex  nostra  voluntate,  sicut  prima  intel- 
iigibilia.  Hoc  autem  facere  intellecta  actu  non  contingit  per  intellectum  in 
habitu,  per  quem  fiunt  intellecta  in  actu  ea  quae  scimus  ex  studio,  sed  magis 
sunt  initium  intellectus  in  habitu;  unde  et  habitus  horum  intelligibilium  ab 
Aristotele  in  sexto  Ethic.  (c.  7.)  intellectus  dicitur;  fiunt  autem  intellecta  in 
actu  per  solum  intellectum  agentem,  per  hoc  autem  fiunt  intellecta  in  actu 
alia  quae  ex  studio  scimus.  Facere  igitur  haec  consequentia  intellecta  in 
actu,  est  actio  et  intellectus  in  habitu  quantum  ad  prima  principia  et  ipsius 
intellectus  agentis.  Una  autem  actio  non  est  duorum,  nisi  unum  eorum 
comparetur  ad  alterum  sicut  agens  ad  instrumentum,  vel  sicut  forma  ad  ma- 
teriam. Oportet  igitur  quod  intellectus  agens  comparetur  ad  prima  principia 
intellectus  in  habitu,  vel  sicut  agens  ad  instrumentum,  vel  sicut  forma  ad 
materiam.  Quod  quidem  qualiter  possit  esse.,  sic  ostendit: 

Intellectus  possibilis,  quum  sit,  secundum  ejus  positionem,  quaedam 
substantia  separata,  intelligit  intellectum  agentem  et  alias  substantias  sepa- 
ratas, et  etiam  prima  intellecta  speculativa;  est  igitur  subjectum  utrorumque. 
Quaecumque  autem  conveniunt  in  uno  subjecto,  alterum  eorum  est  sicut 

forma  alterius;  sicut,  quum  color  et  lux  sint  in  diaphano  sicut  in  subjecto, 
•oportet  quod  alterum,  scilicet  lux,  sit  quasi  forma  alterius,  scilicet  coloris. 
Hoc  autem  necesse  est  quando  habent  ordinem  ad  invjcem,  non  in  his  quae 
per  accidens  conjunguntur  in  eodem  subjecto,  sicut  albedo  et  musica.  Sunt 
autem  intellecta  speculativa  et  intellectus  agens  ordinem  ad  invicem  haben- 
tia, quum  intellecta  speculativa  sint  facta  intellecta  in  actu  per  intellectum 
agentem.  Habet  se  igitur  intellectus  agens  ad  intellecta  speculativa  quasi 
forma  ad  materiam.  Oportet  igitur  quod,  quum  intellecta  speculativa  sint 
nobis  copulata  per  phantasmata,  quae  sunt  quasi  quoddam  subjectum  ipso- 
rum, etiam  intellectus  agens  continuetur  nobiscum,  in  quantum  est  forma 
intellectorum  speculativorum.  Quando  igitur  intellecta  speculativa  sunt  in 
nobis  solum  in  potentia,  intellectus  agens  continuatur  nobiscum  solum  in 
potentia ; quando  autem  aliqua  intellecta  speculativa  insunt  nobis  in  actu,  et 
aliqua  in  potentia,  continuatur  nobis  partim  in  actu  et  partim  in  potentia ; 
et  tunc  dicimur  moveri  ad  continuationem  praedictam,  quia,  quando  plura 
intellecta  in  actu  fuerint  in  nobis  facta,  perfectius  intellectus  agens  continuatur 
in  nobis.  Hic  autem  perfectus  motus  ad  continuationem  fit  per  studium  in 
scientiis  speculativis,  per  quod  vera  intellecta  acquirimus  et  falsae  opiniones 
excluduntur,  quae  sunt  extra  ordinem  hujus  motus,  sicut  monstruosa  extra 
ordinem  naturalis  operationis.  Unde  et  ad  hunc  profectum  juvant  se  homines 
^icut  juvant  se  invicem  in  scientiis  speculativis.  Quando  ergo  omnia  intellecta 
in  potentia  fuerint  in  nobis  facta  in  actu,  tunc  intellectus  agens  perfecte  co- 
pulabitur nobis  ut  forma,  et  intelligemus  per  ipsum  perfecte,  sicut  nunc  per- 
fecte intelligimus  per  intellectum  in  habitu.  Unde  cum  ad  intellectum  agen- 
tem pertineat  intelligere  substantias  separatas,  intelligemus  tunc  substantias 
separatas,  sicut  nunc  intelligimus  intellecta  speculativa;  et  hoc  erit  ultima 
hominis  felicitas,  in  qua  homo  erit  sicut  quidam  deus. 

Hujus  autem  positionis  destructio  ex  praemissis  sufficienter  apparet.  Pro- 
cedit enim  ex  suppositione  multorum  quae  in  superioribus  sunt  improbata. 
Primo  quidem  supra  ostensum  est  (Lib.  II.  c.  59.),  quod  intellectus  possibilis 
-non  est  aliqua  substantia  separata  a nobis  secundum  esse.  Unde  non  opor- 
tebit, quod  sit  subjectum  substantiarum  separatarum,  praecipue  cum  Aristo- 
teles dicat  (tfcrtio  De  anima,  t.  c.  18.)  quod  intellectus  possibilis  est  in  quo 
est  omnia  fieri.  Unde  videtur  quod  sit  subjectum  solum  illorum,  quae  sunt 
facta  intellecta. 

Item : de  intellectu  agente,  etiam  supra  (Lib.  II.  c.  76.  et  78.)  ostensum 
•est,  quod  non  est  aliqua  substantia  separata,  sed  pars  animae,  cui  Aristote- 
les (tertio  De  anima,  t.  c.  18.)  attribuit  hanc  operationem,  scilicet  facere 
intellecta  in  actu  quae  est  in  nostra  potestate.  Unde  non  oportebit  quod  in- 
telligere per  intellectum  agentem  sit  nobis  causa  quod  possimus  intelligere 
substantias  separatas ; alias  semper  intelligeremus  eas. 

Adhuc : si  intellectus  agens  est  substantia  separata,  non  copulabitur  no- 
biscum nisi  per  species  factas  intellectas  in  actu  secundum  ejus  positionem, 
sicut  nec  intellectus  possibilis,  licet  intellectus  possibilis  se  habeat  ad  illas 
species  sicut,  materia  ad  formam.  Intellectus  autem  e converso  sicut  forma 
ad  materiam.  Species  autem  factae  intellectae  in  actu  copulantur  nobiscum, 
secundum  ejus  positionem  per  phantasmata,  quae  ita  se  habent  ad  intellectum 
possibilem,  sicut  colores  ad  visum : ad  intellectum  vero  agentem  sicut  colores 
ad  lucem,  ut  ex  verbis  Aristotelis  in  tertio  De  anima  (t.  c.  18.  et  30.)  patet. 
Non  autem  lapidi,  in  quo  est  color,  potest  attribui  neque  actio  visus  ut  videat» 


LIBER  III.  CAP.  XLIII. 


31 4 

neque  actio  solis  ut  illuminet.  Ergo  secundum  positionem  praedictam  homini 
non  poterit  attribui  neque  actio  intellectus  possibilis  ut  intelligat,  neque  actio 
intellectus  agentis  ut  intelligat  substantias  separatas,  vel  ut  faciat  intellecta 
in  actu. 

Amplius:  secundum  positionem  praedictam,  intellectus  agens  non  ponitur 
continuari  nobiscum  ut  forma,  nisi  per  hoc  quod  est  forma  speculativorum 
intellectorum,  quorum  etiam  ponitur  forma  per  hoc,  quod  eadem  actio  est 
intellectus  agentis  et  illorum  intellectorum,  scilicet  facere  intellecta  in  actu* 
Non  igitur  poterit  esse  forma  nobis,  nisi  secundum  quod  communicant  ia 
actione  ejus  intellecta  speculativa.  Haec  autem  non  communicant  in  opera- 
tione ejus,  quae  est  intelligere  substantias  separatas,  cum  sint  species  rerum 
sensibilium,  nisi  redeamus  ad  opinionem  Avempace,  quod  quidditates  sub- 
stantiarum separatarum  possint  cognosci  per  ea  quae  intelligimus  de  istis  sen 
sibilibus.  Nullo  igitur  modo  per  viam  praedictam  poterimus  intelligere  sub- 
stantias separatas. 

Praeterea:  intellectus  agens  secundum  alium  ordinem  comparatur  ad  in- 
tellecta speculativa,  quorum  est  factivus,  et  ad  substantias  separatas,  quarum 
non  est  factivus,  sed  cognoscitivus  tantum  secundum  ejus  positionem.  Non 
igitur  oportet,  si  copuletur  nobis  per  hoc  quod  est  factivus  intellectorum 
speculativorum,  quod  copuletur  nobis  secundum  quod  est  cognoscitivus  sub- 
stantiarum separatarum,  sed  in  tali  processu  est  deceptio  manifeste  secundum 
accidens. 

Adhuc : si  per  intellectum  agentem  cognoscimus  substantias  separatas, 
hoc  non  est  in  quantum  intellectus  agens  est  forma  hujus  vel  illius  intel- 
lecti speculativi,  sed  in  quantum  fit  forma  nobis;  sic  enim  per  ipsum  possu- 
mus intelligere.  Fit  autem  forma  nobis  etiam  per  prima  intellecta  speculativa, 
secundum  quod  ipse  dicit.  Ergo  statim  a principio  homo  potest  per  intel- 
lectum agentem  intelligere  substantias  separatas.  Si  autem  dicatur  quod  non 
fit  nobis  perfecte  forma  per  quaedam  intellecta  speculativa  intellectus  agens, 
ut  per  ipsum  possimus  intelligere  substantias  separatas,  hoc  non  est  nisi 
quia  ipsa  intellecta  speculativa  non  adaequant  perfectionem  intellectus  agentis 
in  intelligendo  substantias  separatas. . Sed  nec  omnia  intellecta  speculativa 
simul  accepta  adaequant  illam  perfectionem  intellectus  agentis  secundum  quod 
intelligit  substantias  separatas,  cum  omnia  haec  non  sint  intelligibilia  nisi 
in  quantum  sunt  facta  intellecta.  Illa  vero  sunt  intelligibilia  secundum  suam 
naturam.  Non  igitur  per  hoc  quod  omnia  speculativa  intelligibilia  sciemus, 
oportebit  quod  ita  perfecte  intellectus  agens  fiat  nobis  forma  quod  per  ipsum 
intelligamus  substantias  separatas.  Vel  si  hoc  non  requiritur,  oportebit  dicere 
'quod  intelligendo  quodlibet  intelligibile,  intelligimus  substantias  separatas. 


CAPUT  XLIV. 

QUOD  ULTIMA  FELICITAS  HOMINIS 
NON  CONSISTIT  IN  COGNITIONE  SUBSTANTIARUM  SEPARATARUM^ 
QUALEM  PRAEDICTAE  OPINIONES  FINGUNT. 

Non  est  autem  possibile  felicitatem  humanam  in  tali  cognitione  substan- 
tiarum separatarum  ponere,  sicut  praedicti  pnilosophi  posuerunt.  Vanum  enim 
est  quod  est  ad  finem  quem  non  potest  consequi.  Cum  igitur  finis  hominis 

sit  felicitas  in  quam  tendit  naturale  ipsius  desiderium,  non  potest  poni  feli- 
citas hominis  in  eo  ad  quod  homo  pervenire  non  potest,  alioquin  sequeretur 
quod  homo  esset  in  vanum,  et  naturale  ejus  desiderium  esset  inane : quod 
est  impossibile.  Quod  autem  intelligere  substantias  separatas  homini  sit  im- 
possibile secundum  praedictas  positiones,  ex  dictis  est  manifestum.  Non  est 
igitur  in  tali  cognitione  substantiarum  separatarum  felicitas  hominis  con 
stituta. 

Praeterea:  ad  hoc  quod  intellectus  agens  uniatur  nobis  ut  forma,  ita  quod 
per  ipsum  intelligamus  substantias  separatas,  requiritur  quod  generatio  intel- 
lectus in  habitu  sit  completa,  secundum  Alexandrum  (Paraph.  De  anima,  tertio, 
t.  c.  36.),  vel  quod  omnia  speculativa  sint  facta  in  nobis  in  actu,  secundum 
Averroes;  quae  duo  in  idem  redeunt.  Nam  secundum  hoc  intellectus  in  ha- 
bitu generatur  in  nobis,  secundum  quod  intellecta  speculativa  fiunt  in  nobis 
in  actu ; omnes  autem  species  rerum  sensibilium  sunt  intellecta  in  potentia. 
Ad  hoc  igitur  quod  intellectus  agens  copuletur  alicui,  oportet  quod  intelligat 
in  actu  per  intellectum  speculativum  omnes  naturas  rerum  sensibilium,  et 
omnes  virtutes  et  operationes  et  motus  eorum.  Quod  non  est  possibile  ali- 
quem hominem  scire  per  principia  scientiarum  speculativarum,  per  quas 
movemur  ad  continuationem  intellectus  agentis,  ut  ipsi  dicunt,  cum  ex  his 
quae  nostris  sensibus  subsunt,  ex  quibus  sumuntur  principia  scientiarum  spe- 
culativarum, non  possit  perveniri  ad  omnia  praedicta  cognoscenda.  „Est  igitur 
impossibile  quod  aliquis  homo  ad  illam  continuationem  perveniat  per  modum 
ab  eis  assignatum.  Non  est  igitur  possibile  quod  in  tali  continuatione  sit  ho- 
minis felicitas. 

Adhuc:  dato  quod  talis  continuatio  hominis  ad  intellectum  agentem  sit 
possibilis,  qualem  ipsi  describunt,  planum  est,  quod  talis  perfectio  paucis- 
simis hominum  advenit  in  tantum  quod  nec  ipsi,  nec  aliqui,  quantumcumque 
in  scientiis  speculativis  studiosi  et  periti,  ausi  sunt  talem  perfectionem  de 
se  profiteri.  Quin  immo  omnes  plurima  a se  asserunt  ignorata,  sicut  Aristo- 
teles quadraturam  circuli,  et  ratione  ordini  coelestium  corporum,  in  quibus, 
ut  ipsemet  dicit  in  secundo  De  coelo  (t.  c.  61),  non  nisi  topicas  rationes 
reddere  potest;  et  quid  sit  in  eis  necessarium  et  eorum  motoribus,  aliis  re- 
servat in  decimo  secundo  Metaph.  (t.  c.  36.).  Felicitas  autem  est  quoddam 
commune  bonum,  ad  quod  plures  pervenire  possunt  nisi  sint  orbati,  ut  Ari- 
stoteles dicit  in  primo’ Ethicor.  (c.  13.).  Et  hoc  etiam  verum  est  de  omni 
fine  naturali  alicujus  speciei,  quia  ipsum  consequentur  ea  quae  sunt  illius 
speciei,  ut  in  pluribus.  Non  est  ergo  possibile  quod  ultima  hominis  felicitas 
in  continuatione  praedicta  consistat. 

Patet  autem  quod  nec  Aristoteles,  cujus  sententiam  sequi  conantur  prae- 
dicti philosophi,  in  tali  continuatione  ultimam  felicitatem  hominis  opinatus 
est  esse.  Probat  enim  in  primo  Ethic.  (c.  17.)  quod  felicitas  hominis  est  ope- 
ratio ipsius  secundum  virtutem  perfectam.  Unde  necesse  fuit  quod  de  vir- 
tutibus determinaret,  quas  divisit  in  virtutes  morales  et  intellectuales.  Ostendit 
autem  (X.  cap.  ejusdem  libri),  quod  ultima  felicitas  hominis  est  in  specu- 
latione. Unde  patet,  quod  non  est  in  actu  alicujus  virtutis  moralis,  nec  pru- 
dentiae, nec  artis,  quae  tamen  sunt  intellectuales.  Relinquitur  quod  sit  ope- 
ratio secundum  sapientiam,  quae  est  praecipua  inter  res  residuas  intellectuales, 
quae  sunt  sapientia,  scientia  et  intellectus,  ut  ostendit  in  sexto  Ethic.  (c.  4.). 
Unde,  in  decimo  Ethic.  (c.  8.),  sapientem  judicat  esse  felicem.  Sapientia  autem 
secundum  ipsum  est  una  de  scientiis  speculativis,  caput  aliarum,  ut  dicitur 

in  sexto  Ethic.  (c.  8.),  et  in  principio  Metaphys.  scientiam  quam  in  illo  libro 
tradere  intendit,  sapientiam  nominat.  Patet  ergo  quod  opinio  Aristotelis  fuit 
quod  ultima  felicitas,  quam  homo  in  vita  ista  acquirere  potest,  sit  cognitio 
<le  rebus  divinis  qualis  per  scientias  speculativas  haberi  potest.  Ille  autem 
posterior  modus  cognoscendi  res  divinas  non  per  viam  scientiarum  specula- 
tivarum, sed  quodam  generationis  ordine  naturali,  est  confictus  ab  exposito- 
ribus quibusdam. 


CAPUT  XLV. 

QUOD  NON  POSSUMUS  IN  HAC  VITA  INTELLIGERE 
SUBSTANTIAS  SEPARATAS. 

(I.  part.  quaest.  LXXXV1I1.  art . i.). 

Quia  ergo  secundum  modos  praedictos  substantiae  separatae  non  possunt 
cognosci  a nobis  in  vita  ista,  inquirendum  restat  utrum  aliquo  modo  in  vita 
ista  substantias  ipsas  intelligere  possimus.  Quod  autem  hoc  sit  possibile  ni- 
titur ostendere  Themistius  (tertio  De  anima,  c.  50.)  per  locum  a minori.  Sub- 
stantiae enim  separatae  sunt  magis  intelligibiles  quam  materialia:  haec  enim 
sunt  intelligibilia  in  quantum  sunt  facta  intellecta  in  actu  per  intellectum 
agentem ; illa  vero  sunt  secundum  seipsa  intelligibilia.  Si  ergo  intellectus 
noster  comprehendit  haec  materialia,  multo  magis  natus  est  intelligere  illas 
substantias  separatas. 

Haec  autem  ratio  secundum  diversas  opiniones  de  intellectu  possibili  di- 
versimode judicanda  est.  Si  enim  intellectus  possibilis  non  sit  virtus  a ma- 
teria dependens,  et  sit  iterum  secundum  esse  a corpore  separatus,  ut  Aver- 
roes  ponit,  sequitur  quod  nullum  necessarium  ordinem  ad  res  materiales 
habeat.  Unde  quae  sunt  magis  intelligibilia  in  seipsis,  erunt  sibi  magis  intel- 
ligibilia. Sed  tunc  sequi  videtur  quod,  cum  nos  a principio  per  intellectum 
possibilem  intelligamus,  a principio  intelligamus  substantias  separatas : quod 
patet  esse  falsum.  Sed  hoc  inconveniens  evitare  Averroes  nititur,  secundum 
«a  quae  de  ejus  opinione  praedicta  sunt:  quae  patet  esse  falsa  ex  praemissis. 
Si  autem  intellectus  possibilis  non  est  a corpore  separatus  secundum  esse, 
ex  hoc  ipso  quod  est  tali  corpori  unitus  secundum  esse,  habet  quemdam 
necessarium  ordinem  ad  materialia,  ut  nisi  per  illa  ad  aliorum  cognitionem 
pervenire  non  possit.  Unde  non  sequitur,  si  substantiae  separatae  sint  in  se- 
ipsis magis  intelligibiles,  quod  propter  hoc  sint  magis  intelligibiles  intellectui 
nostro.  Et  hoc  demonstrant  verba  Aristotelis  in  secundo  Metaph.  (t.  c.  1.). 
Dicit  enim  ibidem  quod  difficultas  intelligendi  res  illas  accidit  ex  nobis  non 
ex  illis;  nam  intellectus  noster  se  habet  ad  manifestissima  rerum,  sicut  se 
habet  oculus  vespertilionis  ad  lucem  solis.  Unde  cum  per  materialia  intel- 
lecta non  possint  intelligi  substantiae  separatae,  ut  supra  ostensum  est,  se- 
quitur quod  intellectus  possibilis  noster  nullo  modo  possit  intelligere  sub- 
stantias separatas. 

Hoc  etiam  apparet  ex  ordine  intellectus  possibilis  ad  agentem.  Potentia 
enim  passiva  ad  illa  solum  est  in  potentia  in  quae  potest  proprium  ejus  acti- 
vum : omni  enim  potentiae  passivae  respondet  potentia  activa  in  natura;  alias 
potentia  passiva  esset  frustra,  cum  non  possit  reduci  in  actum  nisi  per  acti- 

vam.  Unde  videmus  quod  visus  non  est  susceptivus  nisi  colorum  qui  illumi- 
namur per  lucem.  Intellectus  autem  possibilis  cum  sit  virtus  quodammodo 
passiva,  habet  proprium  agens  sibi  respondens,  scilicet  intellectum  agentem, 
qui  ita  se  habet  ad  intellectum  possibilem,  sicut  se  habet  lux  ad  visum.  Non 
est  igitur  intellectus  possibilis  in  potentia  nisi  ad  illa  intelligibilia  quae  sunt 
facta  per  intellectum  agentem.  Unde  et  Aristoteles  in  tertio  De  anima  (t.  c.  18.), 
describens  utrumque  intellectum,  dicit  quod  intellectus  possibilis  est,  quo  est 
omnia  fieri : agens  vero  quo  est  omnia  facere,  ut  ad  eadem  utriusque  po- 
tentia referri  intelligatur,  hujus  activa,  illius  passiva.  Cum  ergo  substantiae 
separatae  non  sint  factae  intellectae  in  actu  per  intellectum  agentem,  sed 
solum  materialia,  ad  haec  sola  se  extendit  possibilis  intellectus.  Non  igitur 
per  ipsum  possumus  intelligere  substantias  separatas. 

Propter  quod  et  Aristoteles  congruo  exemplo  usus  est  (secundo  Metaph. 
t.  c.  i.).  Nara  oculus  vespertilionis  nunquam  potest  videre  lucem  solis,  quamvis 
Averroes  hoc  exemplum  depravare  nitatur  dicens,  quod  simile  non  est  de  in- 
tellectu nostro  ad  substantias  separatas  et  oculo  vespertilionis  ad  lucem  solis, 
quantum  ad  impossibilitatem,  sed  solum  quantum  ad  difficultatem.  Quod  tali 
ratione  probat  ibidem;  quia,  si  illa  quae  sunt  intellecta  secundum  se,  scilicet 
substantiae  separatae,  essent  nobis  impossibiles  ad  intelligendum,  frustra  es- 
sent, sicut  si  esset  aliquod  visibile  quod  a nullo  visu  videri  possit.  Quae  qui- 
dem ratio  quam  frivola  sit  apparet.  Etsi  enim  a nobis  nunquam  illae  sub- 
stantiae intelligerentur,  tamen  intelligerentur  a semetipsis.  Unde  nec  frustra 
intelligibiles  essent,  sicut  nec  sol  frustra  visibilis  est,  ut  Aristotelis  exemplum 
prosequamur,  quia  non  potest  ipsum  videre  vespertilio,  cum  possit  ipsum  vi- 
dere homo  et  alia  animalia. 

Sic  ergo  intellectus  possibilis,  si  ponitur  corpori  unitus  secundum  esse, 
non  potest  intelligere  substantias  separatas.  Interest  tamen  qualiter  de  sub- 
stantia ipsius  sentiatur.  Si  enim  ponatur  esse  quaedam  virtus  materialis  ge- 
nerabilis et  corruptibilis,  ut  quidam  posuerunt,  sequitur  quod  ex  sua  substantia 
determinatur  ad  intelligendum  materialia.  Unde  necesse  est,  quod  nullo  modo 
intelligere  possit  substantias  separatas,  quia  impossibile  erit  ipsum  esse  sepa- 
ratum. Si  autem  intellectus  possibilis,  quamvis  sit  corpori  unitus,  est  tamen 
incorruptibilis,  et  a materia  non  dependens  secundum  suum  esse,  sicut 
supra  (Lib.  II.  c.  59.  et  60.)  ostendimus,  sequitur  quod  obligatio  ad  intelli- 
gendas  res  materiales  accidat  ei  ex  unione  ad  corpus.  Unde  cum  anima  a 
corpore  tali  fuerit  separata,  intellectus  possibilis  intelligere  poterit  ea  quae 
sunt  secundum  se  intelligibilia,  scilicet  substantias  separatas,  per  lumen  in- 
tellectus agentis,  quod  est  similitudo  in  anima  intellectualis  luminis  quod  est 
in  substantiis  separatis.  Et  haec  est  sententia  nostrae  fidei  de  intelligendo 
substantias  separatas  a nobis  post  mortem,  et  non  in  hac  vita. 


CAPUT  XLVI. 

QUOD  ANIMA  IN  HAC  VITA  NON  1NTELLIGAT  SEIPSAM  PER  SEIPSAM. 

Videtur  autem  difficultas  quaedam  contra  praedicta  afferri  ex  quibusdam 
Augustini  verbis  quae  diligenter  pertractanda  sunt.  Dicit  enim  in  nono  De 
Trinit.  (c.  3.):  «Mens,  sicut  corporearum  rerum  notitias  per  sensus  corporis 
colligit,  sic  incorporearum  rerum  per  semetipsam;  ergo  et  semetipsam  per  se- 

metipram  novit,  quoniam  ipsa  est  incorporea  ».  Ex  his  enim  verbis  videtur 
quod  mens  nostra  se  per  seipsam  intelligat,  et  intelligendo  se,  intelligat  sub- 
stantias separatas,  quod  est  contra  prius  ostensa. 

Inquirere  ergo  oportet  quomodo  anima  nostra  per  seipsam  intelligat  se. 
Impossibile  est  autem  dici  quod  per  seipsam  intelligat  de  se  quid  est.  Per 
hoc  enim  fit  potentia  cognoscitiva  actu  cognoscens,  quod  est  in  ea  id  quo 
cognoscitur.  Et  si  quidem  sit  in  ea  in  potentia,  cognoscit  in  potentia ; si  au- 
tem in  actu,  cognoscit  in  actu;  si  autem  medio  modo,  cognoscit  in  habitu. 
Ipsa  autem  anima  semper  sibi  adest  actu,  et  nunquam,  in  potentia  vel  in 
habitu  tantum.  Si  igitur  per  seipsam  anima  seipsam  cognoscit  quid  est,  semper 
actu  intelliget  de  se  quid  est:  quod  patet  esse  falsum. 

Adhuc:  si  anima  per  seipsam  cognoscit  de  se  quid  est,  omnis  autem 
homo  animam  habet,  omnis  igitur  homo  cognoscit  de  anima  quid  est:  quod 
patet  esse  falsum. 

Amplius:  cognitio  quae  ‘it  per  aliquid  naturaliter  nobis  inditum,  est  na- 
turalis, sicut  principia  indemonstrabilia  quae  cognoscuntur  per  lumen  intel- 
lectus agentis.  Si  igitur  nos  de  anima  sciamus  quid  est  per  ipsam  animam, 
hoc  erit  naturaliter  notum.  In  his  autem  quae  sunt  naturaliter  nota,  nullus 
potest  errare  ; in  cognitione  enim  principiorum  indemonstrabilium  nullus 
errat.  Nullus  ergo  erraret  circa  animam  quid  est,  si  hoc  anima  per  seipsam 
cognosceret.  Quod  patet  esse  falsum,  cum  multi  opinati  sint  animam  esse 
hoc  vel  illud  corpus,  et  aliqui  numerum,  vel  harmoniam.  Non  igitur  anima 
per  seipsam  cognoscit  de  se  quid  est. 

Amplius : in  quolibet  ordine  quod  est  per  se,  est  prius  eo  quod  est  per 
aliud  et  principium  ejus.  Quod  ergo  est  per  se  notum,  est  prius  notum  omnibus 
quae  per  aliud  cognoscuntur,  et  principium  cognoscendi  ea,  sicut  primae 
propositiones  conclusionibus.  Si  igitur  anima  per  seipsam  de  se  cognoscit 
quid  est,  hoc  erit  per  se  notum,  et  per  consequens  primo  notum,  et  princi- 
pium cognoscendi  alia.  Hoc  autem  patet  esse  falsum;  nam  quid  est  anima 
non  supponitur  in  scientia  quasi  notum,  sed  proponitur  ex  aliis  inquirendum* 
Non  igitur  anima  de  seipsa  cognoscit  quid  est  per  seipsam. 

Patet  autem  quod  nec  ipse  Augustinus  hoc  voluit.  Dicit  enim  in  decimo 
De  Trinit.  quod  anima  cum  sui  notitiam  quaerit,  non  velut  absentem  se 
quaerit  cernere,  sed  praesentem  se  curat  discernere;  non  ut  cognoscat  se 
quasi  non  norit,  sed  ut  dignoscat  ab  eo  quod  alterum  novit.  Ex  quo  dat  in- 
telligere,  quod  anima  per  se  cognoscit  seipsam  quasi  praesentem,  non  quasi 
ab  aliis  distinctam.  Unde  et  in  hoc  dicit  alios  errasse,  quod  animam  non  di- 
stinxerunt ab  illis  quae  sunt  ab  ipsa  diversa.  Per  hoc  autem  quod  scitur  de 
re  quid  est,  scitur  res  prout  est  ab  aliis  distincta : unde  et  diffinitio  quae  si- 
gnat quid  est  res,  distinguit  diffinitum  ab  omnibus  aliis.  Non  igitur  voluit  Au- 
gustinus quod  anima  de  se  cognoscat  quid  est  per  seipsam. 

Nec  Aristoteles  hoc  voluit.  Dicit  enim  in  tertio  De  anima  (t.  c.  1 5.),  quod 
intellectus  possibilis  intelligit  se  sicut  alia;  intelligit  enim  se  per  speciem  in- 
telligibilem  qua  fit  actu  in  genere  intelligibilium.  In  se  enim  consideratus  est 
solum  in  potentia  ad  esse  intelligib ile.  Nihil  autem  cognoscitur  secundum 
quod  est  in  potentia,  sed  secundum  quod  est  in  actu.  Unde  substantiae  se- 
paratae, quarum  substantiae  sunt  ut  aliquid  actu  ens  in  genere  intelligibilium, 
de  se  intelligunt  quid  sunt  per  suas  substantias ; intellectus  vero  possibilis 
noster  per  speciem  intelligibilem  per  quam  fit  actu  intelligens.  Unde  et  Ari- 
stoteles in  tertio  De  anima  (t.  c.  3.  et  infra)  ex  ipso  intelligere  demonstrat 

«saturam  m.eiltcvus  possibilis,  scilicet  quod  sit  immixtus  et  incorrupuoilis,  ut 
■ex  praemissis  (Lib.  II.  c.  62.)  patet. 

Sic  igitur  secundum  intentionem  Augustini  mens  nostra  per  seipsam  novit 
-seipsam,  in  quantum  de  se  cognoscit  quod  est:  ex  hoc  enim  ipso  quod  per- 
cipit se  agere,  percipit  se  esse.  Agit  autem  per  seipsam.  Unde  per  seipsam 
de  se  cognoscit  quod  est. 

Sic  ergo  et  de  substantiis  separatis  anima  cognoscendo  seipsam,  cogno- 
scit quia  sunt,  non  autem  quid  sunt,  quod  est  earum  substantias  intelligere. 
Cum  enim  de  substantiis  separatis  hoc  quod  sint  intellectuales  quaedam  sub- 
stantiae cognoscamus,  vel  per  demonstrationem,  vel  per  fidem,  neutro  modo 
hanc  cognitionem  accipere  possemus,  nisi  hoc  ipsum  quod  est  esse  intelle- 
ctuale anima  nostra  ex  seipsa  cognosceret.  Unde  et  scientia  de  intellectu 
animae  oportet  uti  ut  principio  ad  omnia  quae  de  substantiis  separatis  co- 
gnoscimus. 

Non  autem  oportet  quod  si  per  scientias  speculativas  possimus  perve- 
nire ad  sciendum  de  anima  quid  est,  quod  possumus  ad  sciendum  quidquid 
est  de  substantiis  separatis  per  hujusmodi  scientiam  pervenire.  Nam  intelli 
gere  nostrum,  per  quod  pervenimus  ad  sciendum  de  anima  nostra  quid  est, 
multum  est  remotum  ab  intelligentia  substantiae  separatae.  Potest  tamen,,  per 
hoc  quod  scitur  de  anima  nostra  quid  est,  perveniri  ad  sciendum  aliquod 
genus  remotum  substantiarum  separatarum:  quod  non  est  earum  substantias 
intelligere. 

Sicut  autem  de  anima  scimus  quia  est  per  seipsam,  in  quantum  ejus  actus 
percipimus;  quid  autem  sit  inquirimus  ex  actibus  et  objectis  per  principia 
scientiarum  speculativarum:  ita  etiam  de  his  quae  sunt  in  anima  nostra,  sci- 
licet potentiis  et  habitibus,  scimus  quidem  quia  sunt,  in  quantum  actus  per- 
cipimus. Quid  vero  sint,  ex  ipsorum  actuum  qualitate  invenimus. 


CAPUT  XLVII. 

QUOD  NON  POSSUMUS  IN  HAC  VITA  VIDERE  DEUM  PER  ESSENTIAM. 

(I.  pari,  quaest.  XI  l.  art.  11.). 

Si  autem  alias  substantias  separatas  in  hac  vita  intelligere  non  possumus 
propter  connaturalitatem  intellectus  nostri  ad  phantasmata,  multo  minus  in 
hac  vita  divinam  essentiam  videre  possumus,  quae  transcendit  omnes  substan- 
tias separatas. 

Hujus  autem  signum  hinc  etiam  accipi  potest,  quia  quanto  magis  mens 
nostra  ad  contemplanda  spiritualia  elevatur,  tanto  magis  abstrahitur  a sen- 
sibilibus. Ultimus  autem  terminus  quo  contemplatio  pertingere  potest,  est 
divina  substantia.  Unde  oportet  mentem  quae  divinam  substantiam  videt, 
totaliter  a corporalibus  sensibus  esse  absolutam,  vel  per  mortem,  vel  per 
aliquem  raptum. 

Hinc  est  quod  dicitur  ex  persona  Dei  (Exod.  XXXIII.  20.):  Non  videbit  me 
homo  et  vivet. 

Quod  autem  in  sacra  Scriptura  aliqui  Deum  vidisse  dicuntur,  oportet 
intelligi  hoc  fuisse  per  aliquam  imaginariam  visionem,  seu  etiam  corporalem, 
prout  scilicet  per  aliquas  corporeas  species,  vel  exterius  apparentes,  vel  in- 


LIBER  III.  CAP.  XLVII. 


350 

terius  formatas,  in  imaginatione  divinae  virtutis  praesentia  demonstrabatur 
vel  etiam  secundum  quod  aliquae  spirituales  substantiae  per  effectus  aliquam 
cognitionem  de  Deo  intelligibilem  perceperunt. 

Difficultatem  autem  afferunt  quaedam  verba  Augustini,  ex  quibus  videtur 
quod  in  hac  vita  possimus  intelligere  ipsum  Deum.  Dicit- enim  in  nono 
De  Trinit.  (c.  7.)  quod  in  aeterna  veritate,  ex  qua  omnia  corporalia  facta 
sunt,  formam  secundum  quam  sumus,  et  secundum  quam  vel  in  nobis,  vel 
in  corporibus  vera  et  recta  ratione  quid  operamur,  visu  mentis  conspicimus 
atque  inde  conceptam  rerum  veracem  notitiam  apud  nos  habemus.  Decimo* 
primo  etiam  Confess.  (c.  25.)  dicit:  « Si  ambo  videmus  verum  esse  quod 
dicis,  et  ambo  videmus  verum  esse  quod  dico,  ubi,  quaeso,  id  videmus? 
Nec  ego  utique  in  te,  nec  tu  in  me,  sed  ambo  in  ipsa  quae  supra  mentes 
nostras  est  incommutabili  veritate  ». 

In  libro  etiam  De  vera  relig.  (c.  31.)  dicit,  quod  secundum  veritatem  di- 
vinam de  omnibus  judicamus. 

In  primo  autem  Soliloq.  (c.  15.)  dicit,  quod  prius  est  veritas  cognoscenda, 
per  quam  possunt  alia  cognosci : quod  de  veritate  divina  intelligere  videtur. 
Videtur  ergo  ex  verbis  ejus  quod  ipsum  Deum,  qui  sua  veritas  est,  videamus, 
et  per  ipsum  cognoscamus  alia. 

Ad  idem  etiam  pertinere  videntur  verba  ejusdem,  quae  ponit  in  decimo 
secundo  De  Trinit.  (c.  2.), sic  dicens:  «Rationis  est  judicare  de  istis  corpo- 
ralibus secundum  rationes  incorporales  et  sempiternas,  quae  nisi  supra  men- 
tem humanam  essent,  incommutabiles  proiecto  non  essent  ».  Rationes  autem 
incommutabiles  et  sempiternae  alibi  quam  in  Deo  esse  non  possunt,  cum 
solus  Deus  secundum  fidei  doctrinam  sit  sempiternus.  Videtur  igitur  sequi 
quod  Deum  in  ista  vita  videre  possimus,  et  per  hoc  quod  eum,  et  in  eo  ra- 
tiones rerum  videmus,  de  aliis  judicamus. 

Non  est  autem  credendum  quod  Augustinus  hic  in  verbis  praemissis  sen- 
serit quod  in  hac  vita  Deum  per  suam  essentiam  intelligere  possimus,  cum 
contrarium  dicat  in  libro  De  videndo  Deum  ad  Paulinam  (epist.  146.  c.  4.  et  5.). 

Qualiter  igitur  illam  incommutabilem  veritatem,  vel  istas  rationes  ae- 
ternas in  hac  vita  videamus,  et  secundum  eam  de  aliis  judicemus  inquiren- 
dum est.  Veritatem  quidem  in  anima  esse,  ipse  Augustinus  in  secundo- 
Soliloq.  (c.  18.  et  19.)  confitetur:  unde  ex  aeternitate  veritatis  immortalita- 
tem animae  probat.  Non  solum  autem  sic  veritas  est  in  anima,  sicut  Deus 
per  essentiam  in  rebus  omnibus  dicitur,  neque  sicut  in  rebus  omnibus  est  per 
suam  similitudinem,  prout  unaquaeque  res  in  tantum  dicitur  vera,  in  quantum 
ad  Dei  similitudinem  accedit.  Non  enim  in  hoc  anima  rebus  aliis  praefertur. 
Est  ergo  speciali  modo  in  anima  in  quantum  veritatem  cognoscit.  Sicut  igitur 
animae  et  res  aliae  verae  quidem  dicuntur  in  suis  naturis  secundum  quod 
similitudinem  illius  summae  naturae  habent,  quae  est  ipsa  veritas,  cum  sit 
suum  intellectum  esse:  ita  id  quod  per  animam  cognitum  est,  manifestum 
est  in  quantum  illius  divinae  veritatis  quam  Deus  cognoscit  similitudo  quae- 
dam exsistit  in  ipsa.  Unde  et  Glossa  super  illud  (Psal.XI.  2.):  Diminutae  sunt 
veritates  a filiis  hominum,  dicit  quod  sicut  ab  una  facie  resultant  multae  fa- 
cies in  speculo,  ita  ab  una  prima  veritate  resultant  multae  veritates  in  men- 
tibus hominum.  Quamvis  autem  diversa  a diversis  cognoscantur  et  credantur 
vera,  tamen  quaedam  sunt  vera  in  quibus  omnes  homines  concordant,  sicut 
sunt  prima  principia  intellectus  tam  speculativi  quam  practici,  secundum 
quod  universaliter  in  mentibus  omnium  divinae  veritatis  quasi  quaedam 

imago  resultat.  In  quantum  ergo  quaelibet  mens  quidquid  per  certitudinem 
cognoscit,  in  his  principiis  intuetur  secundum  quae  de  omnibus  judicatur 
facta  resolutione  in  ipsa,  dicitur  omnia  in  divina  veritate  vel  in  rationibus 
aeternis  videre,  et  secundum  eas  de  omnibus  judicare.  Et  hunc  sensum  con- 
firmant verba  Augustini  in  primo  Soliloq.  (c.  8.),  qui  dicit,  quod  scientia- 
rum spectamina  videntur  in  divina  veritate  sicut  visibilia  in  lumine  solis, 
quae  constat  non  videri  in  ipso  corpore  solis,  sed  per  lumen  quod  est-  si- 
militudo solaris  claritatis  in  aere,  et  similibus  corporibus  relicta.  Ex  his  ergo* 
verbis  Augustini  non  habetur  quod  Deus  videatur  secundum  suam  substan- 
tiam in  hac  vita,  sed  solum  sicut  in  speculo;  quod  et  Apostolus  de  cogni- 
tione hujus  vitae  confitetur,  dicens  (I.  Corinth.  XIII.  12.)  : Videmus  nunc  per 
speculum  in  aenigmate. 

Quamvis  autem  mens  humana  de  propinquiori  Dei  similitudinem  re- 
praesentet quam  inferiores  creaturae,  tamen  cognitio  Dei,  quae  ex  mente 
humana  accipi  potest,  non  excedit  illud  genus  cognitionis  quod  ex  sensi- 
bilibus sumitur,  cum  et  ipsa  anima  de  seipsa  cognoscat  quid  est,  per  hoc 
quod  naturas  intelligit  sensibilium,  ut  dictum  est  (c.  46.).  Unde  nec  per  hanc, 
viam  cognosci  Deus  altiori  modo  potest  quam  sicut  causa  cognoscitur  per 
effectum. 


CAPUT  XLVIII. 

QUOD  ULTIMA  HOMINIS  FELICITAS  NON  SIT  IN  HAC  VITA. 

(7-/1.  quacst.  V.  art.  $.). 

Si  ergo  humana  felicitas  ultima  non  consistit  in  cognitione  Dei,  qua 
communiter  ab  omnibus  vel  pluribus  cognoscitur  secundum  quamdam  ae- 
stimationem confusam,  neque  iterum  in  cognitione  Dei  qua  cognoscitur 
per  viam  demonstrationis  in  scientiis  speculativis,  neque  in  cognitione  Dei 
qua  cognoscitur  per  fidem,  ut  in  superioribus  (c.  38.  39.  et  40.)  est  osten- 
sum: non  est  autem  possibile  in  hac  vita  ad  altiorem  Dei  cognitionem  per 
venire,  ut  per  essentiam  cognoscatur,  vel  saltem  ita  quod  aliae  substantiae 
separatae  intelligantur,  ut  ex  his  possit  Deus  quasi  de  propinquiori  cognosci, 
ut  ostensum  est  (c.  41-46.):  oportet  autem  in  aliqua  Dei  cognitione  felicita- 
tem ultimam  poni,  ut  supra  (c.  37.)  probatum  est.  Impossibile  est  quod  in  hac 
vit£  sit  ultima  hominis  felicitas. 

Item  : ultimus  finis  hominis  terminat  ejus  appetitum  naturalem,  ita  quod,, 
eo  habito,  nihil  aliud  quaeritur.  Si  enim  adhuc  movetur  ad  aliud,  nondum 
habet  finem  in  quo'  quiescat.  Hoc  autem  in  hac  vita  non  est  possibile  ac- 
cidere. Quanto  enim  plus  aliquis  intelligit,  tanto  magis  in  eo  desiderium 
intelligendi  augetur,  quod  est  omnibus  naturale,  nisi  forte  aliquis  sit  qui 
omnia  intelligat,  quod  in  hac  vita  nulli  unquam  accidit  qui  esset  solum 
homo.  Nec  est  possibile  accidere,  cum  in  hac  vita  substantias  separatas, 
quae  sunt  maxime  intelligibilia,  cognoscere  non  possimus,  ut  ostensum  est 
(c.  41.  et  42.).  Non  est  igitur  possibile  ultimam  hominis  felicitatem  in  hac 
vita  esse. 

Adhuc  : omne  quod  movetur  in  finem  desiderat  naturaliter  stabiliri  et 
quiescere  in  illo.  Unde  a loco  quo  corpus  naturaliter  movetur  non  recedit 

nisi  per  motum  violentum,  qui  contrariatur  appetitui.  Felicitas  autem  est 
ultimus  linis,  quem  homo  naturaliter  desiderat.  Est  igitur  hominis  deside- 
rium naturale  ad  hoc  quod  in  felicitate  stabiliatur.  Nisi  igitur  cum  felici- 
tate pariter  immobiliterque  stabilitatem  consequatur,  nondum  est  felix,  ejus 
desiderio  naturali  nondum  quiescente.  Cum  igitur  aliquis  felicitatem  conse- 
quitur, pariter  stabilitatem  et  quietem  consequitur.  Unde  et  omnium  haec 
est  de  felicitate  conceptio,  quod  de  sui  ratione  stabilitatem  requirat:  propter 
quod  Philosophus  dicit  in  primo  Ethic.  (c.  14.)  quod  non  aestimamus  ho- 
minem esse  chamaeleontem  quemdam.  In  vita  autem  ista  non  est  aliqua  certa 
stabilitas ; cuilibet  enim,  quantumcumque  felix  dicatur,  possibile  est  infirmi- 
tates et  infortunia  accidere  quibus  impediatur  ab  operatione,  quaecumque 
sit  illa,  in  qua  ponitur  felicitas.  Non  est  igitur  possibile  in  hac  vita  esse  ul- 
timam hominis  felicitatem. 

Amplius : inconveniens  videtur  et  irrationabile,  quod  tempus  genera- 
tionis alicujus  rei  sit  magnum,  tempus  autem  durationis  ipsius  sit  parvum; 
sequeretur  enim  quod  natura  in  majori  tempore  suo  fine  privaretur»  Unde 
videmus  quod  animalia  quae  parvo  tempore  vivunt,  parvum  etiam  tempus 
ad  hoc  quod  perficiantur  habent.  Si  autem  humana  felicitas  consistat  in 
perfecta  operatione  secundum  virtutem  perfectam,  vel  intellectualem,  vel  mo- 
ralem, impossibile  est  eam  advenire  homini  nisi  post  tempus  diuturnum 
Et  hoc  maxime  in  speculativis  apparet,  in  quibus  ultima  felicitas  hominis 
ponitur,  ut  ex  praedictis  patet.  Nam  vix  in  ultima  aetate  homo  ad  perfe- 
ctam speculationem  scientiarum  pervenire  potest;  tunc  autem,  ut  plurimum, 
modicum  restat  humanae  vitae.  Non  est  igitur  possibile  in  hac  vita  ulti- 
mam hominis  felicitatem  esse  perfectam. 

Praeterea : felicitatem  perfectam  quoddam  bonum  omnes  confitentur ; 
alias  appetitum  non  quietaret.  Perfectum  autem  bonum  est  quod  omnino 
caret  admixtione  mali,  sicut  perfectum  album  est  quod  est  omnino  imper 
mixtum  nigro.  Non  est  autem  possibile  quod  homo  in  statu  istius  vitae 
omnino  sit  immunis  a malis,  non  solum  corporalibus,  quae  sunt  fames, 
sitis,  aestus  et  frigus,  et  alia  hujusmodi,  sed  etiam  a malis  animae.  Nullus 
enim  invenitur  qui  non  aliquando  inordinatis  passionibus  inquietetur,  qui 
non  aliquando  praetereat  medium  in  quo  virtus  consistit,  vel  in  plus,  vel 
in  minus,  qui  non  etiam  in  aliquibus  decipiatur,  vel  saltem  ignoret  quae 
scire  desideret,  aut  etiam  debili  opinione  concipiat  ea  de  quibus  certitudi- 
nem habere  vellet.  Non  est  igitur  aliquis  in  hac  vita-  felix. 

Adhuc : homo  naturaliter  refugit  mortem,  et  tristatur  de  ipsa,  non  solum 
ut  nunc  cum  eam  sentit  eam  refugit,  sed  etiam  cum  eam  recogitat.  Hoc  au- 
tem quod  non  moriatur  homo  non  potest  assequi  in  hac  vita.  Non  est  igitur 
possibile  quod  homo  in  hac  vita  sit  felix. 

Amplius : felicitas  ultima  non  consistit  in  habitu,  sed  in  operatione ; ha- 
bitus enim  propter  actus  sunt.  Sed  impossibile  est  in  hac  vita  continue  agere 
quamcumque  actionem.  Impossibile  est  igitur  in  hac  vita  hominem  totaliter 
esse  felicem. 

Item:  quanto  aliquid  est  magis  desideratum  et  dilectum,  tanto  ejus  amissio 
majorem  dolorem  et  tristitiam  affert.  Felicitas  autem  maxime  desideratur  et 
amatur;  maxime  igitur  ejus  amissio  tristitiam  habet.  Sed  si  sit  in  hac  vita 
ultima  felicitas,  certum  est  quod  amittetur,  saltem  per  mortem,  et  non  est 
certum  utrum  duratura  sit  usque  ad  mortem,  cum  cuilibet  homini  possibile 
sit  in  hac  vita  accidere  morbos  quibus  totaliter  ab  operatione  virtutis  irn^ 

peuitur,  sicut  phrenesim,  et  alia  hujusmodi,  quibus  impeditur  rationis  usus.. 
Semper  igitur  talis  felicitas  habebit  tristitiam  naturaliter  annexam:  non  erit 
igitur  perfecta  felicitas. 

Potest  autem  aliquis  dicere  quod,  cum  felicitas  sit  bonum  intellectualis 
naturae,  perfecta  et  vera  felicitas  est  illorum,  in  quibus  natura  intellectualis 
perfecta  invenitur,  id  est  in  substantiis  separatis.  In  hominibus  autem  inve- 
nitur imperfecta  per  modum  participationis  cujusdam.  Ad  veritatem  enim 
intelligendam  plene,  non  nisi  per  quemdam  inquisitionis  modum  pertingere 
possunt,  et  ad  ea  quae  sunt  secundum  naturam  maxime  intelligibilia  omnino 
-deficiunt,  sicut  ex  dictis  (c.  45.)  patet.  Unde  nec  felicitas  secundum  suam 
perfectam  rationem  potest  omnibus  hominibus  adesse,  sed  aliquid  ipsius  par- 
ticipant etiam  in  hac  vita. 

Et  haec  videtur  fuisse  sententia  Aristotelis  de  felicitate,  unde  in  primo  Ethic. 
{c.  14.),  ubi  inquirit  utrum  infortunia  tollantfelicitatem,  ostenso  quod  felicitas  sit 
in  operationibus  virtutis  quae  maxime  permanentes  in  hac  vita  esse  videntur, 
concludit  illos  quibus  talis  perfectio  in  hac  vita  quidem  adest  esse  beatos 
ut  homines,  quasi  non  simpliciter  ad  felicitatem  pertingentes,  sed  modo 
humano. 

Quod  autem  praedicta  responsio  rationes  praemissas  non  evacuet,  osten- 
dendum est.  Homo  enim,  etsi  naturae  ordine  substantiis  separatis  sit  inferior, 
creaturis  tamen  irrationabilibus  superior  est.  Perfectiori  igitur  modo  suum 
finem  ultimum  consequetur  quam  illa.  Illa  vero  sic  perfecte  suum  finem  ul- 
timum consequuntur,  quod  nihil  aliud  quaerunt.  Grave  enim,  cum  fuerit  in 
suo  ubi,  quiescit.  Animalia  etiam,  cum  fruuntuur  delectationibus  secundum 
sensum,  eorum  naturale  desiderium  quietatur.  Oportet  igitur  multo  fortius 
■quod,  cum  homo  pervenerit  ad  suum  finem  ultimum,  naturale  ejus  deside- 
rium quietetur.  Sed  hoc  non  potest  fieri  in  vita  ista.  Ergo  homo  non  con- 
sequitur felicitatem  prout  est  finis  proprius  ejus  in  hac  vita,  ut  ostensum  est. 
Oportet  ergo  quod  consequatur  post  hanc  vitam. 

Adhuc:  impossibile  est  naturale  desiderium  esse  inane;  natura  enim  nihil 
facit  frustra.  Esset  autem  inane  desiderium  naturae  si  nunquam  posset  im- 
pleri. Est  igitur  implebile  desiderium  naturale  hominis.  Non  autem  in  hac 
vita,  ut  ostensum  est.  Oportet  igitur  quod  impleatur  post  hanc  vitam.  Est 
igitur  felicitas  ultima  hominis  post  hanc  vitam. 

Amplius:  quamdiu  aliquid  movetur  ad  perfectionem,  nondum  est  in  ul- 
timo fine.  Sed  omnes  homines  in  cognoscendo  veritatem  semper  se  habent 
ut  moti  et  tendentes  ad  perfectionem,  quia  illi  qui  sequuntur,  semper  inve- 
niunt alia  ab  illis  quae  a prioribus  sunt  inventa,  sicut  etiam  dicitur  in  se- 
cundo Metaph.  (t.  c.  i .).  Non  igitur  homines  in  cognitione  veritatis  sic  se 
habent  quasi  in  ultimo  fine  exsistentes.  Cum  igitur  in  speculatione  per  quam 
quaeritur  cognitio  veritatis,  maxime  videatur  ultima  felicitas  hominis  in  hac 
vita  consistere,  sicut  etiam  ipse  Aristoteles  probat  in  decimo  Ethic.  (c.  10.), 
impossibile  est  dicere  quod  homo  in  hac  vita  ultimum  suum  finem  conse- 
quatur. 

Praeterea:  omne  quod  est  in  potentia,  intendit  exire  inactum.  Quamdiu 
igitur  non  est  ex  toto  factum  in  actu,  non  est  in  suo  fine  ultimo.  Intellectus 
autem  noster  est  in  potentia  ad  omnes  formas  rerum  cognoscendas;  redu- 
citur autem  in  actum  cum  aliquam  earum  cognoscit.  Ergo  non  erit  ex  toto 
in  actu,  nec  in  ultimo  suo  fine,  nisi  quando  omnia,  saltem  ista  materialia, 
■cognoscit.  Sed  hoc  non  potest  homo  asseaui  per  «dentias  speculativas  quibus 

in  hac  vita  veritatem  cognoscimus.  Non  est  igitur  possibile  quod  ultima  fe- 
licitas hominis  sit  in  hac  vita. 

Propter  has  autem  et  hujusmodi  rationes,  Alexander  et  Averroes  posue- 
runt ultimam  hominis  felicitatem  non  esse  in  cognitione  humana,  quae  est 
per  scientias  speculativas,  sed  per  continuationem  cum  substantia  separata,, 
quam  esse  credebant  possibilem  homini  in  hac  vita. 

Quia  vero  Aristoteles  vidit  (decimo  Ethic.  c.  io.)  quod  non  est  alia  co- 
gnitio hominis  in  hac  vita,  quam  per  scientias  speculativas,  posuit  hominem, 
non  consequi  felicitatem  perfectam,  sed  suo  modo.  In  quo  satis  apparet,  quan- 
tam angustiam  patiebantur  hinc  inde  eorum  praeclara  ingenia,  a quibus  an- 
gustiis liberabimur,  si  ponamus,  secundum  probationes  praemissas,  hominem 
ad  veram  felicitatem  post  hanc  vitam  pervenire  posse,  anima  hominis  im- 
mortali exsistente.  In  quo  statu  anima  intelliget  per  modum  quo  intelligunt 
substantiae  separatae,  sicut  in  secundo  (c.  96.  et  seq.)  hujus  operis  ostensum 
est.  Erit  igitur  ultima  felicitas  hominis  in  cognitione  Dei,  quam  habet  hu- 
mana mens  post  hanc  vitam  per  modum  quo  ipsum  cognoscunt  substantiae 
separatae. 

Propter  quod  (Matth.  V.  12.)  Dominus  me.rude.rn  nobis  in  coelis  promittit;, 
et  (Matth.  XXII.  30.)  dicit,  quod  sancti  erunt  sicut  angeli  qui  vident  semper 
Deum  in  coelis,  ut  dicitur  (Matth.  XVIII.  10.) 

CAPUT  XLIX. 

QUOD  SUBSTANTIAE  SEPARATAE  NON  VIDENT  DEUM  PER  ESSENTIAM 
EX  HOC  QUOD  COGNOSCANT  EUM  PER  ESSENTIAM  SUAM. 

(I.  part.  quaest.  XII.  art.  4.  et  quaest.  LXIV.  art.  1.  ad  2.). 

Oportet  autem  inquirere,  utrum  haec  ipsa  cognitio  qua  substantiae  se- 
paratae et  animae  post  mortem  cognoscunt  Deum  per  suas  essentias,  suf- 
ficiat ad  ipsarum  ultimam  felicitatem.  Ad  cujus  veritatis  indagationem  primo 
ostendendum  est,  quod  per  talem  modum  cognitionis  non  cognoscitur  divina 
essentia.  Contingit  enim  ex  effectu  cognoscere  causam  multipliciter.  Uno 
modo,  secundum  quod  effectus  sumitur  ut  medium  ad  cognoscendum  de 
causa  quod  sit,  et  quod  talis  sit,  sicut  accidit  in  scientiis  quae  causam  de- 
monstrant per  effectum.  Alio  modo,  ita  quod  in  ipso  effectu  videatur  causa 
in  quantum  similitudo  causae  resultat  in  effectu : sicut  homo  videtur  in  spe- 
culo propter  suam  similitudinem.  Et  differt  hic  modus  a primo.  Nam  in 
primo  sunt  duo  cognitiones  effectus  et  causae,  quarum  una  est  alterius  causa: 
nam  cognitio  effectus  est  causa  quod  cognoscatur  ejus  causa.  In  modo  autem 
secundo,  una  est  visio  utriusque : simul  enim  dum  videtur  effectus,  videtur  et 
causa  in  ipso.  Tertio  modo,  ita  quod  ista  similitudo  causae  in  effectu  sit 
forma  qua  cognoscit  causam  suus  effectus,  sicut  si  arca  haberet  intellectum 
et  per  formam  suam  cognosceret  artem,  a qua  talis  forma  velut  ejus  simi- 
litudo processit.  Nullo  autem  istorum  modorum  per  effectum  potest  cognosci 
causa  quid  est,  nisi  sit  effectus  causae  adaequatus,  in  quo  tota  virtus  causae 
exprimatur.  Substantiae  autem  separatae  cognoscunt  Deum  per  suas  substan- 
tias, sicut  causa  cognoscitur  per  effectum.  Non  autem  primo  modo,  quia  sic 
eorum  cognitio  esset  discursiva,  sed  modo  secundo,  in  quantum  una  videt 
Deum  in  alia;  et  modo  tertio  in  quantum  quaelibet  earum  videt  Deum  iit 

seipsa.  Nulla  autem  earum  est  effectus  adaequans  virtutem  Dei,  ut  in  secundo 
ostensum  est  (c.  26.  et  27.).  Non  est  igitur  possibile  quod  per  hunc  modum 
cognitionis  ipsam  divinam  essentiam  videant. 

Amplius:  similitudo  intelligibilis  per  quam  intelligitur  aliquid  secundum 
suam  substantiam  oportet  quod  sit  ejusdem  speciei,  vel  magis  species  ejus; 
sicut  forma  domus,  quae  est  in  mente  artificis,  est  ejusdem  speciei  cum  forma 
domus  quae  est  in  materia,  vel  potius  species  ejus.  Non  enim  per  speciem 
hominis  intelligitur  de  asino  vel  equo  quid  est.  Sed  ipsa  natura  substantiae 
separatae  non  est  idem  specie  cum  natura  divina,  quin  immo  nec  genere, 
ut  in  primo  (c.  25.)  ostensum  est.  Non  est  igitur  possibile  quod  substantia 
separata  intelligat  divinam  substantiam  per  propriam  naturam. 

Item:  omne  creatum  ad  aliquod  genus  vel  speciem  terminatur.  Divina 
autem  essentia  est  infinita,  comprehendens  in  se  omnem  perfectionem  to- 
tius esse,  ut  in  primo  (c.  28.  et  43.)  ostensum  est.  Impossibile  est  igitur 
quod  per  aliquod  creatum  divina  substantia  videatur. 

Praeterea:  omnis  intelligibilis  species  per  quam  intelligitur  quidditas  vel 
essentia  alicujus  rei  comprehendit  in  repraesentando  rem  illam:  unde  et 
orationes  significantes  quod  quid  est,  terminos,  et  rationes,  et  diffinitiones 
vocamus.  Impossibile  est  autem  quod  aliqua  similitudo  creata  totaliter  Deum 
repraesentet,  cum  quaelibet  similitudo  creata  sit  alicujus  generis  determinati, 
non  autem  Deus,  ut  in  primo  (c.  25.)  ostensum  est.  Non  igitur  est  possibile 
quod  per  aliquam  similitudinem  creatam  divina  substantia  intelligatur. 

Amplius:  divina  substantia  est  suum  esse,  ut  in  primo  (c.  22.)  osten- 
sum est.  Ipsum  autem  esse  substantiae  separatae  est  aliud  quam  sua  sub- 
stantia, ut  in  secundo  (c.  52.)  probatum  est.  Essentia  igitur  substantiae  se- 
paratae non  est  sufficiens  medium  quo  Deus  per  essentiam  videri  possit. 

Cognoscit  tamen  substantia  separata  per  suam  substantiam  de  Deo  quia 
est,  et  quod  est  omnium  causa,  et  eminens  omnibus,  et  remotus  ab  omnibus 
non  solum  quae  sunt,  sed  etiam  quae  mente  creata  concipi  possunt.  Ad 
quam  etiam  cognitionem  de  Deo  nos  utcumque  pertingere  possumus ; pei 
effectus  de  Deo  enim  cognoscimus  quia  est,  et  quod  causa  aliorum  est,  aliis 
supereminens  et  ab  omnibus  remotus.  Et  hoc  est  ultimum  et  perfectissimum 
nostrae  cognitionis  in  hac  vita,  unde  Dionysius  dicit  in  libro  De  mistica 
Theol.  (c.  2.)  quod  Deo  quasi  ignoto  conjungimur.  Quod  quidem  contingit 
dum  de  Deo  quid  non  sit  cognoscimus,  quid  vero  sit,  penitus  manet  inco- 
gnitum. Unde  et  ad  hujus  sublimissimae  cognitionis  ignorantiam  demon- 
strandam, de  Moyse  dicitur  (Exod.  XX.  21.)  quod  accessit  ad  caliginem  in  qua 
erat  Deus. 

Quia  vero  natura  inferior  in  sui  summo  non  nisi  ad  infimum  superioris 
naturae  attingit,  oportet  quod  haec  ipsa  cognitio  sit  eminentior  in  substantiis 
separatis  quam  in  nobis,  quod  per  singula  patet.  Nam  quanto  propinquior 
et  expressior  alicujus  causae  effectus  cognoscitur,  tanto  evidentius  apparet 
de  causa  ejus  quod  sit.  Substantiae  autem  separatae  quae  per  seipsas  Deum 
t cognoscunt,  sunt  propinquiores  effectus  et  expressius  Dei  similitudinem  ge- 
| rentes,  quam  effectus  per  quos  nos  Deum  cognoscimus.  Certius  ergo  sciunt 
f substantiae  separatae  et  clarius  quam  nos  quod  Deus  est. 

Rursus:  cum  per  negationes  ad  propriam  cognitionem  rei  quoquo  modo 
deveniatur,  ut  supra  (c.  39.)  dictum  est,  quanto  plura  et  magis  propinqua 
quis  ab  aliquo  remota  esse  cognoverit,  tanto  magis  ad  propriam  ipsius  co- 
gnitionem accedit,  sicut  magis  accedit  ad  propriam  hominis  cognitionem  qui 

scit  eum  non  esse  neque  inanimatum,  neque  insensibilem,  quam  qw  scit  so- 
lum eum  non  esse  inanimatum,  licet  neuter  sciat  de  homine  quid  sit.  Sub- 
stantiae autem  separatae  plura  cognoscunt  quam  nos,  et  quae  sunt  Deo 
magis  propinqua,  et  per  consequens  suo  intellectu  plura  et  magis  propinqua 
a Deo  removent  quam  nos.  Magis  igitur  accedunt  ad  propriam  ipsius  cogni- 
tionem quam  nos,  licet  nec  ipsae,  per  hoc  quod  seipsas  intelligunt,  divinam 
substantiam  videant. 

Item:  tanto  aliquis  alicujus  altitudinem  magis  novit,  quanto  altioribus 
eum  scit  esse  praelatum,  sicut  et  si  rusticus  sciat  regem  esse  summum  in 
regno,  qui  tamen  non  cognoscit  nisi  quosdam  infimos  regni  officiales,  cum 
quibus  aliquid  habet  negotii,  non  ita  cognoscit  regis  eminentiam  sicut  ali- 
quis qui  omnium  principum  regni  dignitatem,  novit  quibus  scit  regem  esse 
praelatum,  quamvis  neuter  altitudinem  regiae  dignitatis  comprehendat.  Nos 
autem  non  scimus  nisi  quaedam  infima  entium.  Licet  ergo  sciamus  Deum 
omnibus  entibus  eminere,  non  tamen  ita  cognoscimus  eminentiam  divinam 
sicut  substantiae  separatae,  quibus  altissimi  rerum  ordines  noti  sunt,  et  eis 
omnibus  superiorem  Deum  esse  cognoscunt. 

Ulterius : manifestum  est  quod  causalitas  alicujus  causae  et  virtus  ejus 
tanto  magis  cognoscitur,  quanto  plures  et  majores  ejus  effectus  innotescunt. 
Ex  quo  manifestum  fit  quod  substantiae  separatae  causalitatem  Dei  et  ejus 
virtutem  magis  cognoscunt  quam  nos,  licet  nos  omnium  entium  eum  esse 
causam  sciamus. 


CAPUT  L. 

QUOD  IN  NATURALI  COGNITIONE 
QUAM  HABENT  SUBSTANTIAE  SEPARATAE  DE  DEO, 

NON  QUIESCIT  EORUM  DESIDERIUM. 

Non  potest  autem  esse  quod  in  tali  Dei  cognitione  quiescat  naturale  de- 
siderium substantiae  separatae.  Omne  enim  quod  est  imperfectum  in  aliqua 
specie,  desiderat  consequi  perfectionem  speciei  illius:  qui  enim  habet  opi- 
nionem de  re  aliqua,  quae  est  imperfecta  illius  rei  notitia,  ex  hoc  ipso  inci- 
tatur ad  desiderandum  illius  rei  scientiam.  Praedicta  autem  cognitio  quam 
substantiae  separatae  habent  de  Deo,  non  cognoscentes  ipsius  substantiam 
plene,  est  imperfecta  cognitionis  species.  Non  enim  arbitramur  nos  aliquid 
cognoscere,  si  substantiam  ejus  non  cognoscimus.  Unde  et  praecipuum  in 
cognitione  alicujus  rei  est  scire  de  ea  quid  est.  Ex  hac  igitur  cognitione 
quam  habent  substantiae  separatae  de  Deo,  non  quiescit  naturale  desiderium, 
sed  incitatur  magis  ad  divinam  substantiam  videndam. 

Item:  ex  cognitione  effectuum  incitatur  desiderium  ad  cognoscendum 
causam:  unde  homines  philosophari  incoeperunt,  causas  rerum  inquirentes. 
Non  quiescit  igitur  sciendi  desiderium  naturaliter  omnibus  substantiis  intel- 
lectualibus inditum,  nisi  cognitis  substantiis  effectuum,  etiamsi  substantiam 
causae  cognoscant.  Per  hoc  igitur,  quod  substantiae  separatae  cognoscunt 
omnium  rerum,  quarum  substantias  vident,  esse  Deum  causam,  non  quiescit 
desiderium  naturale  in  ipsis,  nisi  et  ipsius  Dei  substantiam  videant. 

Adhuc:  sicut  se  habet  quaestio  propter  quid  ad  quaestionem  quia,  ita  se 
habet  quaestio  quid  est  ad  quaestionem  an  est.  Nam  quaestio  propter  quid 
quaerit  medium  ad  demonstrandum  quia  est  aliquid;  nuta  quod  luna  ecli- 

psatur;  et  similiter  questio  quia  est  quaerit  medium  ad  demonstrandum  an 
est,  secundum  doctrinam  traditam  in  secundo  Poster,  (t.  c.  i.).  Videmus 
autem,  quod  videntes  quia  est  aliquid,  naturaliter  scire  desiderant  propter 
quid.  Ergo  et  cognoscentes  an  aliquid  sit,  naturaliter  scire  desiderant  quid 
est  ipsum:  quod  est  intelligere  ejus  substantiam.  Non  igitur  quietatur  natu- 
rale sciendi  desiderium  in  cognitione  Dei,  qua  scitur  de  ipso  solum  quia  est. 

Amplius:  nihil  finitum,  desiderium  intellectus  quietare  potest.  Quod  exinde 
ostenditur,  quod  intellectus,  quolibet  finito  dato,  aliquid  ultra  molitur  ap- 
prehendere, unde,  qualibet  linea  finita  data,  aliquam  majorem  molitur  ap- 
prehendere. Et  similiter  in  numeris.  Et  haec  est  ratio  infinitae  additionis  in 
numeris  et  lineis  mathematicis.  Altitudo  autem  et  virtus  cujuslibet  substan- 
tiae creatae  finita  est.  Non  igitur  intellectus  substantiae  separatae  quiescit 
per  hoc,  quod  cognoscit  substantias  creatas  quantumcumque  eminentes,  sed 
adhuc  naturali  desiderio  tendit  ad  intelligendum  substantiam  quae  est  alti- 
tudinis infinitae,  ut  in  primo  (c.  43.)  ostensum  est  de  substantia  divina. 

Praeterea:  sicut  naturale  desiderium  inest  omnibus  intellectualibus  naturis 
ad  sciendum,  ita  inest  eis  naturale  desiderium  ignorantiam  seu  nescientiam 
pellendi.  Substantiae  autem  separatae,  sicut  jam  dictum  est  (c.  49.),  cogno- 
scunt praedicto  cognitionis  modo  substantiam  Dei  esse  supra  se,  et  supra 
omne  quod  ab  eis  intelligitur,  et  per  consequens  sciunt  divinam  substantiam 
sibi  esse  ignotam.  Tendit  igitur  naturale  ipsorum  desiderium  ad  intelligen- 
dam  divinam  substantiam. 

Item:  quanto  aliquid  est  fini  propinquius,  tanto  majori  desiderio  tendit 
ad  finem.  Unde  et  videmus  quod  motus  naturalis  corporum  in  fine  intenditur. 
Intellectus  autem  substantiarum  separatarum  propinquiores  sunt  divinae  co- 
gnitioni quam  noster  intellectus ; intensius  igitur  desiderant  Dei  cognitionem 
quam  nos.  Nos  autem,  quantumcumque  sciamus  Deum  esse,  et  alia  quae 
supra  dicta  sunt,  non  quiescimus  desiderio,  sed  adhuc  desideramus  Deum 
per  essentiam  suam  cognoscere;  multo  igitur  magis  substantiae  separatae 
hoc  naturaliter  desiderant.  Non  igitur  in  cognitione  Dei  praedicta  eorum  de- 
siderium quietatur. 

Ex  quibus  concluditur  quod  ultima  felicitas  substantiae  separatae  non  est 
in  illa  cognitione  Dei  qua  eum  cognoscunt  per  suas  substantias,  cum  adhuc 
eorum  desiderium  ducat  eos  usque  ad  Dei  substantiam. 

In  quo  etiam  satis  apparet,  quod  in  nullo  alio  quaerenda  est  ultima  feli- 
citas, quam  in  operatione  intellectus,  cr.m  nullum  desiderium  tam  in  sublime 
ferat  sicut  desiderium  intelligendae  vernatis.  Omnia  namque  nostra  desideria 
vel  delectationis,  vel  cujuscumque  alterius  quod  ab  homine  desideratur,  in 
aliis  rebus  quiescere  possunt.  Desiderium  autem  praedictum  non  quiescit 
nisi  ad  summum  rerum  cardinem  et  factorem  Deum  pervenerit.  Proptei 
quod  convenienter  Sapientia  dicit  (Eccli.  XXIV.  7.) : Ego  in  ditissimis  habi- 
tavi, et  thronus  meus  in  columna  nubis ; et  (Prov.  IX.  3.)  dicitur,  quod  sa- 
pientia ancillas  suas  vocat  ad  arcem. 

Erubescant  igitur  qui  felicitatem  hominis,  tam  altissime  sitam,  in  infimis 
rebus  quaerunt. 

CAPUT  LI. 

QUOMODO  DEUS  PER  ESSENTIAM  VIDEATUR. 
(I.  part.  qua&st.  XII.  ari.  4 ). 


Cum  autem  impossibile  sit  naturale  desiderium  esse  inane,  quod  quidem 
esset,  si  non  esset  possibile  pervenire  ad  divinam  substantiam  intelligendam, 
quod  naturaliter  omnes  mentes  desiderant,  necesse  est  dicere  quod  possibile 
est  substantiam  Dei  videri  per  intellectum,  et  a substantiis  intellectualibus 
separatis. 

Modus  autem  hujus  visionis  satis  jam  ex  dictis,  qualis  esse  debeat,  apparet. 
Ostensum  enim  est  supra  (c.  49.),  quod  divina  substantia  non  potest  videri 
per  intellectum  in  aliqua  specie  creata.  Unde  oportet,  si  Dei  essentia  videa- 
tur, quod  per  ipsammet  essentiam  divinam  intellectus  ipsam  videat,  ut  sic 
in  tali  visione  divina  essentia  sit  et  quod  videtur,  et  quo  videtur. 

Cum  autem  intellectus  substantiam  aliquam  intelligere  non  possit  nisi 
fiat  actu,  secundum  aliquam  speciem  informantem  ipsum  quae  sit  similitudo 
rei  intellectae,  impossibile  videri  potest  alicui,  quod  per  essentiam  divinam 
intellectus  creatus  possit  videre  ipsam  Dei  substantiam  quasi  per  quamdam 
speciem  intelligibilem,  cum  divina  essentia  sit  quoddam  per  seipsum  subsi- 
stens, et  in  primo  (c.  27.)  ostensum  sit,  quod  Deus  nullius  potest  esse  forma. 

Ad  hujus  igitur  intelligentiam  veritatis  considerandum,  quod  substantia 
quae  est  per  seipsa  subsistens  est  vel  forma  tantum,  vel  compositura  ex  materia 
et  forma.  Illud  igitur  quod  ex  materia  et  forma  compositum  est  non  potest  alteri 
esse  forma,  quia  forma  in  eo  est  jam  contracta  ad  illam  materiam,  ut  alte- 
rius rei  forma  esse  non  possit.  Illud  autem  quod  sic  est  subsistens,  ut  tamen 
solum  sit  forma,  potest  alteri  esse  forma,  dummodo  esse  suum  sit  tale  quod 
ab  aliquo  alio  participari  possit,  sicut  in  secundo  (c.  68.)  ostendimus  de 
anima  humana.  Si  vero  esse  suum  ab  altero  participari  non  possit,  nullius 
rei  forma  esse  possit:  sic  enim  per  suum  esse  determinatur  in  seipso,  sicut 
quae  sunt  materialia  per  materiam.  Hoc  autem  sicut  in  esse  substantiali,  vel 
naturali  invenitur,  sic  et  in  esse  intelligibili  considerandum  est.  Cum  enim 
intellectus  perfectio  sit  verum,  illud  intelligibile  erit  ut  forma  tantum  in  ge- 
nere intelligibilium,  quod  est  veritas  ipsa,  quod  convenit  soli  Deo.  Nam  cum 
verum  sequatur  ad  esse,  illud  tantum  sua  veritas  est,  quod  est  suum  esse, 
quod  est  proprium  soli  Deo,  ut  in  secundo  (c.  15.)  ostensum  est.  Alia  igitur 
intellegibilia  subsistentia  sunt  non  ut  pura  forma  in  genere  intelligibilium,  sed 
ut  formam  in  subjecto  aliquo  habentes:  est  enim  unumquodque  eorum  ve- 
rum, non  veritas;  sicut  et  est  ens,  non  autem  ipsum  esse.  Manifestum  est 
igitur  quod  essentia  divina  potest  comparari  ad  intellectum  creatum  ut  species 
intelligibilis,  qua  intelligit:  quod  non  contingit  de  essentia  alicujus  alterius 
substantiae  separatae. 

Nec  tamen  potest  esse  forma  alterius  rei  secundum  esse  naturale.  Seque- 
retur enim  quod  simul  cum  aliquo  unita  constitueret  unam  naturam;  quod 
esse  non  potest,  cum  essentia  divina  in  se  perfecta  sit  in  sui  natura.  Species 
autem  intelligibilis  unita  intellectui  non  constituit  aliquam  naturam,  sed 
'perficit  ipsum  ad  intelligendum : quod  perfectioni  divinae  essentiae  non  re- 
pugnat. 

Haec  igitur  visio  immediata  Dei  repromittitur  nobis  in  Scriptura  (I.  Cor. 
XIII.  12.):  Videmus  nunc  per  speculum  in  aenigmate,  tunc  autem  facie  ad  faciem. 
Ouod  corporali  modo  nefas  est  intelligere,  ut  in  ipsa  divinitate  corporalem 
faciem  imaginemur,  cum  ostensum  sit  (Lib.  I.  c.  20.)  Deum  incorporeum 
-esse ; neque  etiam  sit  possibile  ut  nostra  corporali  facie  Deum  videamus, 
cum  visus  corporalis,  qui  in  facie  nostra  residet,  non  nisi  rerum  corporalium 
-esse  possit.  Sic  igitur  facie  ad  faciem  Deum  videbimus,  quia  immediate  eum 
"videbimus  sicuti  hominem  quem  facie  ad  faciem  videmus. 

Secundum  autem  hanc  visionem  maxime  Deo  assimilamur,  et  ejus  beati- 
tudinis  participes  sumus.  Nam  ipse  Deus  per  suam  essentiam  suam  substan- 
tiam intelligit,  et  haec  est  ejus  felicitas.  Unde  dicitur  (I.  Jo.  III.  2.):  Cum 
<autem  apparuerit,  similes  ei  erimus,  et  videbimus  eum  sicuti  est,  et  (Luc.  XXII.  29.) 
Dominus  dixit:  Ego  dispono  vobis  sicut  disposuit  mihi  Pater  meus  regnum,  ut 
edatis  et  bibatis  super  mensam  meam  in  regno  meo.  Quod  quidem  de  corporali 
-cibo  vel  potu  non  intelligi  potest,  sed  de  eo  qui  in  mensa  Sapientiae  sumitur, 
■de  quo  a Sapientia  dicitur  (Prov.  IX.  5.):  Comedite  panes  meos,  et  bibite  vinum 
quod  miscui  vobis.  Super  mensam  ergo  Dei  manducant  et  bibunt,  qui  eadem 
■felicitate  fruuntur  qua  Deus  felix  est,  videntes  eum  illo  modo  quo  ipse  videt 
seipsum. 


CAPUT  LII. 

QUOD  NULLA  CREATA  SUBSTANTIA  POTEST  SUA  NATURALI  VIRTUTE 
PERVENIRE  AD  VIDENDUM  DEUM  PER  ESSENTIAM. 

(I.  part.  quaest.  XII.  art.  4.). 

Non  est  autem  possibile  quod  ad  istum  visionis  divinae  modum  aliqua 
creata  substantia  ex  virtute  propria  possit  attingere.  Quod  enim  est  superioris 
naturae  proprium,  non  potest  consequi  natura  inferior,  nisi  per  actionem  su- 
perioris naturae  cujus  est  proprium,  sicut  aqua  non  potest  esse  calida  nisi 
per  actionem  ignis.  Videre  autem  Deum  per  ipsam  essentiam  divinam  est 
proprium  naturae  divinae.  Operari  enim  per  propriam  formam  est  proprium 
cujuslibet  operantis.  Nulla  igitur  intellectualis  substantia  potest  videre  Deum 
per  ipsam  divinam  essentiam,  nisi  Deo  hoc  faciente. 

Amplius:  forma  alicujus  propria  non  fit  alterius  nisi  eo  agente.  Agens 
•enim  facit  sibi  simile  in  quantum  formam  suam  alteri  communicat.  Videre 
autem  substantiam  Dei  impossibile  est,  nisi  ipsa  divina  essentia  sit  forma  in- 
tellectus  quo  intelligit,  ut  probatum  est.  Impossibile  est  igitur  quod  aliqua 
L -substantia  creata  ad  illam  visionem  perveniat,  nisi  per  actionem  divinam. 

Adhuc  : si  aliqua  duo  debeant  ad  invicem  copulari,  quorum  unum  sit 
formale,  et  aliud  materiale,  oportet  quod  copulatio  eorum  compleatur  per 
' actionem,  quae  est  ex  parte  ejus  quod  est  formale,  non  autem  per  actionem 
■ejus  quod  est  materiale;  forma  enim  est  principium  agendi,  materia  vero 
principium  patiendi.  Ad  hoc  autem  quod  intellectjas  creatus  videat  Dei  sub- 
stantiam, oportet  quod  ipsa  divina  essentia  copuletur  intellectui  ut  forma  ih- 
telligibilis,  sicut  probatum  est  (c.  51.).  Non  est  igitur  possibile  ad  hanc  vi- 
sionem perveniri  ab  aliquo  intellectu  creato,  nisi  per  actionem  divinam. 

Item:  quod  est  per  se,  causa  est  ejus  quod  est  per  aliud.  Intellectus  au- 
tem divinus  per  seipsum  divinam  substantiam  videt;  nam  intellectus  divinus 

est  ipsa  divina  essentia,  qua  Dei  substantia  videtur,  ut  in  primo  (c.  45.)  pro- 
batum est.  Intellectus  autem  creatus  videt  divinam  substantiam  per  essentiam 
Dei  quasi  per  aliud  a se.  Haec  igitur  visio  non  potest  advenire  intellectui 
creato,  nisi  per  actionem  Dei. 

Praeterea  : quidquid  excedit  limites  alicujus  naturae,  non  potest  sibi  adve- 
nire nisi  per  actionem  alterius;  sicut  aqua  non  tendit  sursum  nisi  ab  aliquo* 
alio  mota.  Videre  autem  Dei  substantiam  transcendit  limites  omnis  naturae 
creatae;  nam  cujuslibet  naturae  intellectualis  creatae  proprium  est,  ut  intel- 
ligat  secundum  modum  suae  substantiae.  Substantia  autem  divina  non  potest 
sic  intelligi,  ut  supra  (c.  49.)  ostensum  est.  Impossibile  est  ergo  perveniri  ab 
aliquo  intellectu  creato  ad  visionem  divinae  substantiae,  nisi  per  actionem* 
Dei,  qui  omnem  creaturam  transcendit. 

Hinc  est  quod  (Rom.  VI.  23.)  dicitur:  Gratia  Dei  vita  aeterna.  In  ipsa, 
enim  divina  visione  ostendimus  esse  hominis  beatitudinem,  quae  vita  aeterna 
dicitur,  ad  quam  sola  Dei  gratia  ducimur,  et  dicimur  pervenire,  quia  talis- 
visio  omnem  creaturae  facultatem  excedit,  nec  est  possibile  ad  eam  perve- 
nire nisi  divino  munere.  Quae  autem  sic  adveniunt  creaturae,  Dei  gratiae 
deputantur.  Et  (Joan.  XIV.  21.)  Dominus  dicit:  Ego  manifestabo  ei  me  ipsum - 

CAPUT  LIII. 

QUOD  INTELLECTUS  CREATUS 

INDIGET  ALIQUA  INFLUENTIA  DIVINI  LUMINIS 
AD  HOC  QUOD  DEUM  PER  ESSENTIAM  VIDEAT. 

(I.  part.  quaest.  XII.  art.  $.). 

Oportet  autem  quod  ad  tam  nobilem  visionem  intellectus  creatus  per 
aliquam  divinae  bonitatis  influentiam  elevetur.  Impossibile  est  enim  quod  id 
quod  est  forma  alicujus  rei  propria,  fiat  alterius  rei  forma,  nisi  res  illa  par- 
ticipet aliquam  similitudinem  illius,  cujus  est  propria  forma ; sicut  lux  non 
fit  actus  alicujus  corporis,  nisi  aliquid  participet  de  diaphano.  Essentia  autem 
divina  est  propria  forma  intelligibilis  intellectus  divini,  et  ei  proportionata; 
nam  haec  tria  in  Deo  unum  sunt:  intellectus,  quo  intelligitur,  et  quodinteh 
ligitur.  Impossibile  est  igitur,  quod  ipsa  essentia  Dei  fiat  intelligibilis  forma 
alicujus  intellectus  creati,  nisi  per  hoc,  quod  aliquam  divinam  similitudinem 
intellectus  creatus  participat.  Haec  igitur  divinae  similitudinis  participatio- 
necessaria  est  ad  hoc  quod  Dei  sdbstantia  videatur. 

Adhuc:  nihil  est  susceptivum  formae  sublimioris,  nisi  per  aliquam  dispo- 
sitionem ad  illius  capacitatem  elevetur.  Proprius  enim  actus  in  propria  po- 
tentia fit.  Essentia  autem  divina  est  forma  altior  omni  intellectu  creato.  Ad 
hoc  igitur  quod  essentia  divina  fiat  intelligibilis  species  alicujus  intellectus 
creati,  quod  requiritur  ad  hoc  quod  divina  substantia  videatur,  necesse  est 
quod  intellectus  creatus  aliqua  dispositione  sublimiori  ad  hoc  elevetur. 

Amplius : si  aliqua  duo  prius  fuerint  non  unita,  et  postmodum  uniantur,, 
oportet  quod  hoc  fiat  per  mutationem  utriusque,  vel  alterius  tantum.  Si  au- 
tem ponatur  quod  intellectus  aliquis  creatus  de  novo  incipiat  Dei  substan- 
tiam videre,  oportet,  secundum  praemissa,  quod  divina  essentia  copuletur  ei 
de  novo,  ut  intelligibilis  species.  Impossibile  est  autem  quod  divina  essentia 
moveatur,  sicut  supra  (Lib.  I.  c.  13.)  ostensum  est.  Oportet  igitur,  quod 

talis  unio  incipiat  esse  per  mutationem  intellectus  creati.  Quae  quidem  mu- 
tatio aliter  esse  non  potest,  nisi  per  hoc  quod  intellectus  creatus  aliquam  di- 
spositionem de  novo  acquirat.  Idem  autem  sequitur  si  detur,  quod  a principio 
suae  creationis  tali  visione  aliquis  creatus  intellectus  potiatur.  Nam  si  talis 
visio  facultatem  naturae  creatae  excedit,  ut  probatum  est  (c.  52.),  potest  in- 
telligi  quis  intellectus  creatus  in  specie  suae  naturae  consistere,  absque  hoc 
quod  Dei  substantiam  videat.  Unde  sive  a principio,  sive  postmodum  Deum; 
videre  incipiat,  oportet  ejus  naturae  aliquid  superaddi. 

Item : nihil  potest  ad  altiorem  operationem  elevari,  nisi  per  hoc  quod' 
ejus  virtus  fortificetur.  Contingit  autem  dupliciter  alicujus  virtutem  fortificaris 
Uno  modo  per  simplicem  intensionem  ipsius  virtutis;  sicut  virtus  activa  ca- 
lidi augetur  per  intensionem  caloris,  ut  possit  efficere  vehementiorem  actio- 
nem in  eadem  specie.  Alio  modo  per  novae  formae  appositionem,  sicut  dia- 
phani  virtus  augetur  ad  hoc  quod  possit  illuminare,  per  hoc  quod  fit  lucidum 
actu  per  formam  lucis  receptam  in  ipso  de  novo.  Et  hoc  quidem  virtutis- 
augmentum  requiritur  ad  alterius  speciei  operationem  consequendam.  Yirtus- 
autem  intellectus  creati  naturalis  non  sufficit  ad  divinam  substantiam  viden- 
dam, ut  ex  dictis  patet.  Oportet  ergo  quod  augeatur  ei  virtus  ad  hoc  quod 
ad  talem  visionem  perveniat.  Non  sufficit  autem  augmentum  per  intensionem 
naturalis  virtutis,  quia  talis  visio  non  est  ejusdem  rationis  cum  visione  natu- 
rali intellectus  creati:  quod  ex  distantia  visorum  patet.  Oportet  autem  quod 
fiat  augmentum  virtutis  intellectivae  per  alicujus  novae  dispositionis  ade- 
ptionem. 

Quia  vero  in  cognitionem  intelligibilium  ex  sensibilibus  pervenimus,  etiam 
sensibilis  cognitionis  nomina  ad  intelligibilem  cognitionem  transumimus,  er 
praecipue  quae  pertinent  ad  visum,  qui  inter  ceteros  sensus  nobilior  est  et 
spiritualior,  ac  per  hoc  intellectui  affinior;  et  inde  est  quod  ipsa  intellectualis 
cognitio  visio  nominatur.  Et  quia  corporalis  visio  non  completur  nisi  per 
lucem,  ea  quibus  intellectualis  visio  perficitur,  lucis  nomen  assumunt.  Unde 
etiam  Aristoteles  in  tertio  De  anima  (t.  c.  18.)  intellectum  agentem  luci  as- 
similat,  ex  eo  quod  intellectus  agens  facit  intelligibilia  in  actu,  sicut  lux  facit 
quodammodo  visibilia  in  actu.  Illa  igitur  dispositio  qua  intellectus  creatus- 
ad  intellectualem  divinae  substantiae  visionem  extollitur,  congrue  lux  gloriae 
dicitur:  non  propter  hoc  quod  faciat  intelligibile  actu,  sicut  lux  intellectus 
agentis,  sed  per  hoc  quod  facit  intellectum  patientem  actu  intelligere. 

.Hoc  autem  est  lumen  de  quo  (Psal.  XXXV.  10.)  dicitur : In  lumine  tuo- 
videbimus  lumen,  scilicet  divinae  substantiae;  et  (Apocal.  XXI.  23.)  dicitur: 
Civitas,  scilicet  beatorum,  non  eget  sole  neque  luna:  nam  claritas  Dei  illuminat 
illam;  et  (Isa.  LX.  19.)  dicitur:  Non  erit  tibi  amplius  sol  ad  lucendum  per 
diem,  nec  splendor  lunae  illuminabit  te,  sed  erit  tibi  Dominus  in  lucem  sempiter- 
nam, et  Deus  tuus  in  gloriam  tuam. 

Inde  est  etiam,  quia  Deo  idem  est  esse  quod  intelligere,  et  est  omnibus 
causa  intelligendi,  quod  dicitur  esse  lux  (Joan.  I.  8.):  Erat  lux  vera  quae  illu- 
minat omnem  hominem  venientem  in  hunc  mundum ; et  (I.  Joan.  I.  5.):  Deux  lux 
est ; et  (Psal.  CIII.  2.):  Amictus  lumine  sicut  vestimento.  Et  propter  hoc  etiam 
tam  Deus  quam  angeli  in  sicra  Scriptura  in  figuris  igneis  describuntur* 
propter  ignis  claritatem. 

CAPUT  LIV. 

RATIONES  CONTRA  PRAEDICTAM  DETERMINATIONEM 
ET  EARUM  SOLUTIONES. 

Objiciet  autem  aliquis  contra  praedicta.  Nullum  enim  lumen  adveniens 
•visui  potest  visum  elevare  ad  videndum  ea,  quae  naturalem  facultatem  visus 
.corporalis  excedunt;  non  enim  potest  visus  videre  nisi  colorata.  Divina  au- 
tem substantia  excedit  omnem  intellectus  creati  capacitatem,  et  etiam  magis 
-quam  intellectus  excedat  capacitatem  sensus.  Nullo  igitur  lumine  superve- 
niente intellectus  creatus  elevari  poterit  ad  divinam  substantiam  videndam. 

Praeterea  : lumen  illud  quod  in  intellectu  creato  recipitur,  creatum  ali- 
quid est.  Ipsum  ergo  in  infinitum  a Deo  distat.  Non  potest  igitur  per  hujus- 
modi lumen  intellectus  creatus  ad  divinae  substantiae  visionem  elevari. 

Item:  si  hoc  quidem  potest  facere  lumen  praedictum,  propter  hoc  quod 
est  divinae  substantiae  similitudo,  cum  omnis  intellectualis  substantia,  ex 
hoc  ipso  quod  intellectualis  est,  divinam  similitudinem  gerat:  ipsa  natura 
cujuslibet  intellectualis  substantiae  ad  visionem  divinam  sufficiet. 

Adhuc : si  lumen  illud  creatum  est,  nihil  autem  prohibet  quod  est 
•creatum  alicui  rei  creatae  connaturale  esse,  poterit  aliquis  intellectus  creatus 
esse,  qui  suo  connaturali  lumine  divinam  substantiam  videbit.  Cujus  con- 
trarium ostensum  est  (c.  52.). 

Amplius : infinitum,  in  quantum  hujusmodi,  ignotum  est.  Ostensum  est 
.autem  in  primo  (c.  43.),  Deum  esse  .infinitum.  Non  igitur  potest  divina.sub- 
■stantia  per  lumen  praedictum  videri. 

Adhuc:  oportet  esse  proportionem  intelligentis  ad  rem  intellectam.  Non 
est  autem  aliqua  proportio  intellectus  creati  in  lumine  praedicto  perfecti,  ad 
substantiam  divinam,  cum  adhuc  remaneat  distantia  infinita.  Non  potest 
igitur  intellectus  creatus  ad  divinam  substantiam  videndam  per  lumen  ali- 
quod elevari. 

Ex  his  autem  et  similibus  rationibus  aliqui  moti  sunt  ad  ponendum,  quod 
divina  substantia  nunquam  ab  aliquo  intellectu  creato  videatur.  Quae  qui- 
dem positio  et  veram  creaturae  rationalis  beatitudinem  tollit,  quae  non 
potest  esse  nisi  in  visione  divinae  substantiae,  ut  ostensum  est  (c.  51.),  et 
auctoritati  sacrae  Scripturae  contradicit,  ut  ex  superioribus  patet,  unde  tan- 
•quam  falsa  et  haeretica  abjicienda  est. 

Rationes  autem  praedictas  non  difficile  est  solvere.  Divina  enim  sub- 
stantia non  sic  est  extra  facultatem  creati  intellectus,  quasi  aliquid  omnino 
extraneum  ab  ipso,  sicut  est  sonus  a visu,  vel  substantia  immaterialis  a 
sensu.  Nam  divina  substantia  est  primum  intelligibile,  et  totius  intellectualis 
cognitionis  principium.  Sed  est  extra  facultatem  intellectus  creati,  sicut  ex- 
cedens virtutem  ejus,  sicut  excellentia  sensibilium  sunt  extra  facultatem  sen- 
suum. Unde  et  Philosophus  in  secundo  Metaph.  (t.  c.  1.)  dicit,  quod  intel- 
lectus noster  se  habet  ad  rerum  manifestissima  sicut  oculus  noctuae  ad 
lucem  solis.  Indiget  igitur  confortari  intellectus  creatus  aliquo  divino  lu- 
mine ad  hoc,  quod  divinam  essentiam  videre  possit.  Per  quod  prima  ratio 
•solvitur. 

Hujusmodi  autem  lumen  intellectum  creatum  ad  Dei  visionem  exaltat : 
mon  propter  ejus  indistantiam  a divina  substantia,  sed  propter  virtutem  quam 

a Deo  sortitur  ad  talem  effectum,  licet  secundum  suum  esse  a Deo  in  infi- 
nitum distet,  ut  secunda  ratio  proponebat.  Non  enim  hoc  lumen  creatum 
ntellectum  Deo  conjungit  secundum  esse,  sed  secundum  intelligere  solum. 

Quia  vero  ipsius  Dei  proprium  est  ut  suam  substantiam  perfecte  co- 
gnoscat, lumen  praedictum  Dei  similitudo  est  quantum  ad  hoc  quod  ad  Dei 
•substantiam  videndam  producit.  Hoc  autem  modo  nulla  intellectualis  sub- 
stantia similitudo  Dei  esse  potest  Cum  enim  nullius  substantiae  creatae  sim- 
plicitas sit  aequalis  divinae,  impossibile  est,  quod  totam  suam  perfectio- 
tnem  creata  substantia  habeat  in  eodem.  Hoc  enim  est  proprium  Dei,  ut  in 
primo  (c.  28.)  ostensum  est,  qui  secundum  idem  est  ens  intelligens  et  beatus. 
Aliud  igitur  oportet  esse  in  substantia  intellectuali  creata  lumen  quo  divina 
-visione  beatificatur,  et  aliud  quodcumque  lumen  quo  in  specie  suae  naturae 
-completur,  et  proportionaliter  suam  substantiam  intelligit.  Ex  quo  patet  so- 
lutio tertiae  rationis. 

Quarta  vero  solvitur  per  hoc  quod  visio  divinae  substantiae  omnem  na- 
turalem virtutem  excedit,  ut  ostensum  est  (c.  52.),  unde  et  lumen  quo  intel- 
lectus creatus  perficitur  ad  divinae  substantiae  visionem  oportet  esse  super- 
naturale. 

Neque  autem  divinae  substantiae  visionem  impedire  potest,  quod  Deus 
-dicatur  esse  infinitus,  ut  quinta  ratio  proponebat.  Non  enim  dicitur  infinitus 
privative,  sicut  quantitas.  Hujusmodi  enim  infinitum  rationabiliter  est  igno- 
tum, quia  est  quasi  materia  carens  forma,  quae  est  cognitionis  principium. 
"Sed  dicitur  infinitus  negative  quasi  forma  per  se  subsistens,  non  limitata  per 
materiam  recipientem.  Unde  quod  sic  est  infinitum,  maxime  est  cognosci- 
bile secundum  se. 

Proportio  autem  intellectus  creati  est  quidem  ad  Deum  intelligendum, 
-non  secundum  commensurationem  aliquam  proportione  exsistente,  sed  se- 
cundum quod  proportio  significat  quamcumque  habitudinem  unius  ad  al- 
terum, vel  materiae  ad  formam,  vel  causae  ad  effectum.  Sic  enim  nihil 
prohibet  esse  proportionem  creaturae  ad  Deum  secundum  habitudinem  in- 
telligentis  ad  intellectum,  sicut  etiam  secundum  habitudinem  effectus  ad 
causam.  Unde  patet  solutio  sextae  objectionis. 

CAPUT  LV. 

QUOD  INTELLECTUS  CREATUS  NON  COMPREHENDIT 
DIVINAM  SUBSTANTIAM. 

(I.  part.  quaest.  XII.  art.  7.  et  I-IL  quaest.  IV.  art.  $.). 

Quia  vero  cujuslibet  actionis  modus  sequitur  efficaciam  activi  principii, 
magis  enim  calefacit,  cujus  calor  virtuosior  est,  oportet  quod  etiam  modus 
cognitionis  sequatur  efficaciam  principii  cognoscendi.  Lumen  autem  prae- 
dictum est  quoddam  divinae  cognitionis  principium,  cum  per  ipsum  elevetur 
intellectus  creatus  ad  divinam  substantiam  videndam.  Oportet  ergo  quod 
modus  divinae  visionis  commensuretur  virtuti  praedicti  luminis.  Lumen  au 
teni  praedictum  multum  deficit  in  virtute  a claritate  divini  intellectus.  Im- 
possibile est  ergo,  quod  per  hujusmodi  lumen  ita  perfecte  divina  substantia 
videatur,  sicut  eam  videt  intellectus  divinus.  Intellectus  autem  divinus  sub 
■stantiam  illam  videt  ita  perfecte,  sicut  perfecte  visibilis  est;  veritas  enim 

divinae  substantiae  et  claritas  intellectus  divini  sunt  aequalia,  immo  magis 
sunt  unum.  Impossibile  est  igitur,  quod  intellectus  creatus  per  lumen  prae- 
dictum videat  divinam  substantiam  ita  perfecte  sicut  perfecte  est  visibilis. 
Omne  autem  quod  comprehenditur  ab  aliquo  cognoscente,  cognoscitur  ab  eo 
ita  perfecte  sicut  cognoscibile  est.  Qui  enim  novit  quod  triangulus  habet  tres 
angulos  aequales  duobus  rectis,  quasi  opinabile  quoddam  probabili  ratione,, 
quia  sic  a sapientibus  dicitur,  nondum  hoc  comprehendit;  sed  solum  iller 
qui  hoc  novit  quasi  quoddam  scibile,  per  medium  quod  est  causa.  Impos- 
sibile est  igitur  quod  intellectus  creatus  divinanTsubstantiam  comprehendat* 

Adhuc:  virtus  finita  non  potest  adaequare  in  sua  operatione  objectum 
infinitum.  Substantia  autem  divina  est  quoddam  infinitum  per  comparatio-  1 
nem  ad  omnem  intellectum  creatum,  cum  omnis  intellectus  creatus  sub  certa 
specie  terminetur.  Impossibile  est  ergo  quod  visio  alicujus  intellectus  creati 
adaequet  in  videndo  divinam  substantiam,  scilicet  ita  perfecte  ipsam  videndo,, 
sicut  visibilis  est.  Nullus  igitur  intellectus  creatus  ipsam  comprehendit. 

Amplius:  omne  agens  in  tantum  perfecte  agit,  in  quantum  perfecte  par- 
ticipat formam  quae  est  operationis  principium.  Forma  autem  intelligibilis 
qua  divina  substantia  videtur  est  ipsa  divina  essentia,  quae,  etsi  fiat  forma 
intelligibilis  intellectus  creati,  non  tamen  intellectus  creatus  capit  ipsam 
secundum  totum  posse  ejus.  Non  igitur  ita  perfecte  ipsam  videt  sicut  ipsa 
visibilis  est.  Non  ergo  comprehenditur  ab  intellectu  creato. 

Item : nullum  comprehensum  excedit  terminos  comprehendentis.  Si  igitur 
intellectus  creatus  divinam  substantiam  comprehenderet,  divina  substantia 
non  excederet  limites  intellectus  creati,  quod  est  impossibile.  Impossibile  est 
igitur  quod  intellectus  creatus  divinam  substantiam  comprehendat. 

Non  autem  sic  dicitur  quod  divina  substantia  ab  intellectu  creato  vi- 
detur, non  tamen  comprehenditur;  quasi  aliquid  ejus  videatur,  et  aliquid  non 
videatur;  cum  divina  substantia  sit  simplex  omnino.  Sed  quia  non  ita  per- 
fecte ab  intellectu  creato  videtur,  sicut  visibilis  est;  per  quem  modum  di- 
citur opinans  conclusionem  demonstrativam  cognoscere,  sed  non  comprehen- 
dere, quia  non  perfecte  ipsam  'cognoscit,  scilicet  per  modum  scientiae,  licet 
nulla  pars  ejus  sit  quam  non  cognoscat. 


CAPUT  LVI. 

QUOD  NULLUS  INTELLECTUS  CREATUS  VIDENDO  DEUM 
VIDET  OMNIA  QUAE  IN  EO  VIDERI  POSSUNT. 

Ex  hoc  autem  apparet  quod  intellectus  creatus,  etsi  divinam  substan- 
tiam videat,  non  tamen  omnia  cognoscit  quae  per  divinam  substantiam  co- 
gnosci possunt.  Tunc  enim  solum  necesse  est,  quod  cognito  aliquo  prin- 
cipio, omnes  ejus  effectus  cognoscantur  per  ipsum,  quando  principium 
comprehenditur  intellectu.  Sic  enim  principium  aliquod  per  suam  totam 
virtutem  cognoscitur,  quando  omnes  effectus  ejus  cognoscuntur  quod  cau- 
santur ex  ipso.  Per  divinam  autem  essentiam  alia  cognoscuntur,  sicut  co- 
gnoscuntur effectus  ex  causa.  Cum  igitur  intellectus  creatus  non  possit 
jdivinam  substantiam  cognoscere  sic  quod  ipsam  comprehendat,  non  est  ne- 
cessarium quod  videndo  ipsam,  omnia  videat  quae  per  ipsam  cognoscf 
«sossunt. 

Item:  quanto  aliquis  intellectus  est  altior,  tanto  plura  cognoscit,  vel  se- 
cundum rerum  multitudinem,  vel  saltem  secundum  earumdem  rerum  plures 
rationes;  intellectus  autem  divinus  excedit  omnem  intellectum  creatum. 
Plura  igitur  cognoscit  quam  omnis  intellectus  creatus.  Non  autem  cognoscit 
.aliquid  nisi  per  hoc  quod  suam  essentiam  videt,  ut  in  primo  (c.  46.)  osten- 
■sum  est.  Plura  igitur  sunt  cognoscibilia  per  essentiam  divinam  quam  omnis 
intellectus  creatus  per  ipsam  videre  possit. 

Adhuc:  quantitas  virtutis  attenditur  secundum  ea  in  quae  potest.  Idem 
igitur  est  cognoscere  omnia  in  quae  potest  aliqua  virtus,  et  ipsam  virtutem 
comprehendere.  Divinam  autem  virtutem,  cum  sit  infinita,  non  potest  aliquis 
creatus  intellectus  comprehendere,  sicut  nec  essentiam  ejus,  ut  probatum 
•est  (c.  55.).  Neque  igitur  intellectus  creatus  potest  cognoscere  omnia  in 
•quae  divina  virtus  potest.  Omnia  autem  in  quae  divina  virtus  potest  sunt 
per  essentiam  divinam  cognoscibilia;  omnia  enim  cognoscit  Deus,  et  non 
nisi  per  essentiam  suam.  Non  igitur  intellectus  creatus  videns  divinam  sub- 
-stantiam  videt  omnia  quae  in  Dei  substantia  videri  possunt. 

Amplius : nulla  virtus  cognoscitiva  cognoscit  rem  aliquam  nisi  secun- 
dum rationem  proprii  objecti;  non  enim  visu  cognoscimus  aliquid  nisi  in 
•quantum  est  coloratum.  Proprium  autem  objectum  intellectus  est  quidquid 
est  in  substantia  rei,  ut  dicitur  in  tertio  De  anima  (t.  c.  9.).  Igitur  quidquid 
intellectus  de  aliqua  re  cognoscit,  cognoscit  per  cognitionem  substantiae 
illius  rei.  Unde  in  qualibet  demonstratione  per  quam  innotescunt  nobis  pro- 
pria accidentia,  principium  accipimus  quod  quid  est,  ut  dicitur  in  primo 
Posteriorum  (t.  c.  9.).  Si  autem  substantiam  alicujus  rei  intellectus  cogno- 
scat per  accidentia,  sicut  dicitur  in  primo  De  anima  (t.  c.  II.),  quod  acci- 
dentia magnam  partem  conferunt  ad  cognoscendum  quod  quid  est,  hoc  est 
per  fccidens,  in  quantum  cognitio  intellectus  oritur  a sensu.  Et  sic  per  sen- 
sibilium accidentium  cognitionem  oportet  ad  substantiae  intellectum  perve- 
nire. Propter  quod  hoc  non  habet  locum  in  mathematicis,  sed  in  natura- 
libus tantum.  Quidquid  igitur  est  in  re,  quod  non  potest  cognosci  per 
cognitionem  substantiae  ejus,  oportet  esse  intellectui  ignotum.  Quid  autem 
velit  aliquis  volens  non  potest  cognosci  per  cognitionem  substantiae  ipsius. 
Nam  voluntas  non  tendit  in  sua  volita  omnino  naturaliter,  propter  quod 
voluntas  et  natura  duo  principia  activa  ponuntur.  Non  potest  igitur  aliquis 
intellectus  cognoscere  quid  volens  velit,  nisi  forte  per  aliquos  effectus,  sicut 
•cum  videmus  aliquem  voluntarie  operantem,  scimus  quid  voluerit,  aut  per 
causam,  sicut  Deus  voluntates  nostras  sic  et  alios  suos  effectus  cognoscit 
per  hoc,  quod  est  nobis  causa  volendi;  aut  per  hoc  quod  aliquis  alteri  suam 
voluntatem  insinuat,  ut  cum  aliquis  loquendo  suum  affectum  exprimit.  Cum 
igitur  multa  ex  simplici  Dei  voluntate  dependeant,  ut  partim  ex  superio- 
ribus (Lib.  II.  c.  27.)  patet,  et  adhuc  erit  amplius  manifestum ; intellectus 
creatus  etsi  Dei  substantiam  videat,  non  tamen  omnia  cognoscit  quae  Deus 
per  suam  substantiam  videt. 

Potest  autem  aliquis  contra  praedicta  objicere,  quod  Dei  substantia  majus 
est  aliquid  quam  omnia  quae  ipse  facere,  vel  intelligere,  vel  velle  potest 
praeter  seipsum.  Unde  si  intellectus  creatus  Dei  substantiam  videre  potest, 
multo  magis  possibile  est  quod  omnia  cognoscat  quae  Deus  per  seipsum 
vel  intelligit,  vel  vult,  vel  facere  potest. 

Sed  si  diligenter  consideretur,  non  est  ejusdem  rationis  aliquid  cognosci 
in  seipso  et  in  sua  causa;  quaedam  enim  in  seipsis  de  facili  cognoscibilia 

sunt,  quae  tamen  in  suis  causis  non  de  facili  cognoscuntur.  Verum  est  igitur 
quod  majus  est  intelligere  divinam  substantiam,  quam  quidquid  est  aliuct; 
praeter  ipsam,  quod  in  seipso  cognosci  potest.  Perfectioris  tamen  cogni- 
tionis est  cognoscere  divinam  substantiam,  et  in  ea  ejus  effectus  videre, 
quam  cognoscere  divinam  substantiam  sine  hoc  quod  videatur  effectus  in 
ipsa.  Et  hoc  quidem  quod  divina  substantia  videatur,  absque  comprehen- 
sione ipsius  fieri  potest.  Quod  autem  omnia  per  ipsam  intelligi  possint  et: 
cognoscantur,  hoc  absque  comprehensione  non  potest  accidere,  ut  ex  prae- 
dictis patet. 

CAPUT  LVII. 

QUOD  OMNIS  INTELLECTUS  CUJUSCUMQUE  GRADUS 
PARTICEPS  ESSE  POTEST  DIVINAE  VISIONIS. 

Cum  autem  ad  visionem  divinae  substantiae  intellectus  creatus  quodam 
supernaturali  lumine  sublimetur,  ut  patet  ex  dictis  (c.  53.),  non  est  aliquis 
intellectus  creatus  ita  secundum  suam  naturam  infimus,  qui  non  ad  hanc 
visionem  possit  elevari.  Ostensum  est  enim  (c.  54.)  quod  lumen  illud  non 
potest  esse  alicui  creaturae  connaturale,  sed  omnem  creatam  naturam  ex- 
cedit secundum  virtutem.  Quod  autem  fit  virtute  supernaturali,  non  impe- 
ditur propter  naturae  diversitatem,  cum  divina  virtus  sit  infinita.  Unde  in 
sanatione  infirmi  quae  fit  miraculose,  non  differt  utrum  aliquis  multum  vel 
parum  infirmetur.  Diversus  igitur  gradus  naturae  intellectualis  non  impedit. 
quin  infimum  in  tali  natura  intellectuali  ad  illam  visionem  perduci  possit- 
praedicto  lumine. 

Adhuc  : distantia  intellectus  secundum  ordinem  naturae  supremi  ad  Deum 
est  infinita  in  perfectione  et  in  bonitate ; ejus  autem  distantia  ad  intellectum 
infimum  est  finita,  a finito  enim  ad  finitum  non  potest  esse  infinita  distantia. 
Distantia  igitur  quae  est  inter  infimum  intellectum  creatum  et  supremum, 
est  quasi  nihil  in  comparatione  ad  illam  distantiam  quae  est  inter  supre- 
mum intellectum  creatum  et  Deum.  Quod  autem  est  quasi  nihil,  non  po- 
test variationem  sensibilem  facere,  sicut  distantia  quae  est  inter  centrum 
terrae  et  visura  est  quasi  nihil  in  comparatione  ad  distantiam  quae  est. 
inter  visum  nostrum  et  octavam  sphaeram,  ad  quam  tota  terra  comparata, 
obtinet  locum  puncti.  Et  propter  hoc  nulla  sensibilis  variatio  fit  per  hoc 
quod  astrologi  in  suis  demonstrationibus  utuntur  visu  nostro  quasi  centro 
terrae.  Nihil  ergo  differt  quicumque  intellectus  sit  qui  ad  Dei  visionem 
per  lumen  praedictum  elevetur,  utrum  summus,  vel  infimus,  vel  medius. 

Item  : supra  probatum  est  (c.  25.  et  50.)  quod  omnis  intellectus  naturaliter 
desiderat  divinae  substantiae  visionem.  Naturale  autem  desiderium  non  po- 
test esse  inane.  Quilibet  igitur  intellectus  creatus  potest  pervenire  ad  di- 
vinae substantiae  visionem,  non  impediente  inferioritate  naturae. 

Hinc  est,  quod  (Matth.  XXII.  30.),  Dominus  hominibus  repromittit  glo- 
riam angelorum.  Erunt , inquit  de  hominibus  loquens,  sicut  angeli  Dei  in 
coelo;  et  Apoc.  X.  eadem  mensura  hominis  et  angeli  esse  perhibetur.  Pro 
pter  quod  saepe  in  sacra  Scriptura  angeli  in  forma  hominum  describuntur, 
vel  in  toto,  sicut  patet  de  angelis  qui  apparuerunt  Abrahae  in  similitudine' 
virorum  (Gen.  XVIII.),  vel  in  parte,  sicut  patet  de  animalibus  (Ezecn.  i.  8.)^ 
de  quibus  dicitur  quod  manus  hominis  erant  sub  pennie  e orum . 

Per  hoc  autem  excluditur  error  quorumdam  qui  dicebant  quod  anima 
humana,  quantumcumque  elevetur,  non  potest  ad  aequalitatem  superiorum 
intellectuum  pervenire. 

CAPUT  LVIH. 

QUOD  UNUS  ALIO  PERFECTIUS  DEUM  VIDERE  POTEST. 

(I.  part.  quaest.  XII.  art.  6.). 

Quia  vero  modus  operationis  consequitur  formam  quae  est  operationis 
principium ; visionis  autem  qua  intellectus  creatus  divinam  substantiam* 
videt,  principium  quoddam  est  lumen  praedictum,  ut  ex  dictis  (c.  55.)  patet: 
necesse  est  quod  secundum  modum  hujus  luminis  sit  modus  divinae  vi- 
sionis. Possibile  est  autem  hujus  luminis  diversos  esse  participationis  gra- 
dus, ita  quod  unus  eo  perfectius  illustretur,  quam  alius.  Possibile  igitur  est 
quod  unus  Deum  videntium  imperfectius  alio  videat,  quamvis  uterque  vi- 
deat ejus  substantiam. 

Adhuc : in  quocumque  genere  est  aliquod  summum  quod  excedit  alia* 
est  etiam  invenire  magis  et  minus  secundum  majorem  propinquitatem,  veL 
distantiam  ab  ipso,  sicut  aliqua  sunt  magis  et  minus  calida  secundum  quod 
magis  vel  minus  appropinquant  ad  ignem,  qui  est  summe  calidus.  Deus- 
autem  suam  substantiam  perfectissime  videt,  utpote  qui  solus  eam  com- 
prehendit, ut  supra  (c.  5 5.)  ostensum  est.  Igitur  et  eum  videntium  unus  alio- 
magis  vel  minus  substantiam  ejus  videt,  secundum  quod  magis  vel  minus 
ei  appropinquat. 

Amplius:  lumen  gloriae  ex  hoc  ad  divinam  visionem  elevat,  quod  est 
quaedam  similitudo  intellectus  divini,  sicut  jam  (c.  53.)  dictum  est.  Con- 
tingit autem  aliquid  magis  vel  minus  assimilari  Deo.  Possibile  est  igitur 
aliquem  perfectius  vel  minus  perfecte  divinam  substantiam  videre. 

Item:  cum  finis  proportionaliter  respondeat  his  quae  sunt  ad  finem* 
oportet  quod  sicut  aliqua  diversimode  praeparantur  ad  finem,  ita  diversimode 
participent  finem.  Visio  autem  divinae  substantiae  est  ultimus  finis  cujus- 
libet  intellectualis  substantiae,  ut  ex  dictis  (c.  25.  et  50.)  patet.  Intellectualem 
autem  substantiae  non  omnes  aequaliter  praeparantur  ad  finem;  quaedam- 
enim  sunt  majoris  virtutis,  et  quaedam  minoris.  Virtus  autem  est  via  ad 
felicitatem.  Oportet  igitur  quod  in  visione  divina  sit  diversitas,  qua  quidam 
perfectius,  quidam  minus  perfecte  divinam  substantiam  videant. 

Hinc  est  quod  ad  hanc  felicitatis  differentiam  designandam  Dominus 
dicit  (Joan.  XIV.  2.):  In  domo  Patris  mei  mansiones  multae  sunt. 

Per  hoc  autem  excluditur  error  quorumdam  qui  dicunt  omnia  praemia, 
esse  aequalia. 

Sicut  autem  ex  modo  visionis  apparet  diversus  gradus  gloriae  in  beatis* 
ita  ex  eo  quod  videtur,  apparet  gloria  eadem;  nam  cujuslibet  felicitas  ex  hoc 
est,  quod  Dei  substantiam  videt,  ut  probatum  est  (c.  25.).  Idem  ergo  est  quod 
omnes  beatos  facit,  non  tamen  ab  eo  omnes  aequaliter  beatitudinem  capiunt. 
Unde  praedictis  non  obviat  quod  Dominus  (Matth.  XX.)  omnibus  laboran- 
tibus in  vinea,  licet  non  aequaliter  laboraverint,  idem  tamen  praemium  red- 
dendum docet,  scilicet  denarium,  quia  idem  est  quod  omnibus  datur  in  prae- 
mium ad  videndum  et  fruendum,  scilicet  Deus. 

In  quo  etiam  considerandum  est,  quod  quodam  modo  contrarius  est  ordo 
corporalium  et  spiritualium  motuum.  Omnium  enim  corporalium  motuum 
<est  idem  numero  primum  subjectum,  fines  vero  diversi : spiritualium  vero 
motuum,  scilicet  intellectualium  apprehensionum  et  voluntatum,  sunt  quidem 
diversa  subjecta  prima,  finis  vero  numero  idem. 


CAPUT  LIX. 

QUOMODO  VIDENTES  DIVINAM  SUBSTANTIAM  OMNIA  VIDEANT. 

(I.  part.  quaest.  XII.  art.  8.). 

Quia  vero  visio  divinae  substantiae  est  ultimus  finis  cujuslibet  intellectualis 
substantiae,  ut  patet  ex  dictis  (c.  25.  et  50.),  omnis  autem  res,  cum  pervenerit 
ad  ultimum  finem,  quiescit  appetitus  ejus  naturalis ; oportet  quod  appetitus 
naturalis  substantiae  intellectualis  divinam  substantiam  videntis  omnino 
quiescat.  Est  autem  appetitus  naturalis  intellectus,  ut  cognoscat  omnium  re- 
rum genera  et  species,  et  virtutes,  et  totum  ordinem  universi,  quod  demon- 
strat humanum  studium  erga  singula  praedictorum.  Quilibet  igitur  divinam 
substantiam  videntium  cognoscet  omnia  supradicta. 

Amplius : in  hoc  intellectus  et  sensus  differt,  ut  patet  in  tertio  De  anima 
(t.  c.  7.),  quod  sensus  ab  excellentibus  sensibilibus  corrumpitur  vel  debilita- 
tur, ut  postmodum  minora  sensibilia  percipere  non  possit:  intellectus  autem, 
quia  non  corrumpitur  nec  impeditur  a suo  objecto,  s£d  solum  perficitur,  post- 
quam intellexit  majus  intelligibile,  non  minus  poterit  alia  intelligibilia  intel- 
ligere,  sed  magis:  summum  autem  in  genere  intelligibilium  est  divina  sub- 
stantia: intellectus  igitur  qui  per  lumen  divinum  elevatur  ad  videndam  Dei 
substantiam,  multo  magis  eodem  lumine  perficitur  ad  omnia  alia  intelligenda 
quae  sunt  in  rerum  natura. 

Adhuc : esse  intelligibile  non  est  minoris  ambitus  quam  esse  naturale,  sed 
forte  majoris;  intellectus  enim  natus  est  omnia  quae  sunt  in  rerum  natura 
intelligere:  et  quaedam*  intelligit  quae  non  habent  esse  naturale,  sicut  nega*, 
tiones  et  privationes.  Quaecumque  igitur  requiruntur  ad  perfectionem  esse 
naturalis,  requiruntur  ad  perfectionem  esse  intelligibilis,  vel  etiam  plura.  Per- 
fectio autem  esse  intelligibilis  est  cum  intellectus  ad  suum  ultimum  finem 
pervenerit,  sicut  perfectio  esse  naturalis  in  ipsa  rerum  constitutione  consistit. 
Omnia  igitur  quae  Deus  ad  perfectionem  universi  produxit,  intellectui,  se  vi- 
denti manifestat. 

Item : quamvis  videntium  Deum  unus  alio  perfectius  eum  videat,  ut  osten- 
sum est  (c.  praec.),  quilibet  tamen  ita  perfecte  eum  videt,  quod  impletur  tota 
■capacitas  naturalis.  Quin  immo  ipsa  visio  omnem  capacitatem  naturalem 
excedit,  ut  ostensum  est  (c.  52.)  Oportet  igitur,  quod  quilibet  videns  divinam 
substantiam  in  ipsa  substantia  cognoscat  omnia  ad  quae  se  extendit  sua  ca- 
pacitas naturalis.  Capacitas  autem  naturalis  cujuslibet  intellectus  se  extendit 
ad  cognoscenda  omnia  genera  et  species,  et  ordinem  rerum.  Haec  igitur  qui- 
libet Deum  videntium  in  divina  substantia  cognoscet. 

Hinc  est  quod  Dominus  Moysi  petenti  divinae  substantiae  visionem  re- 
spondit (Exod.  XXXIII.  19.):  Ego  ostendam  tibi  omne  bonum;  et  Grego- 
tius  (quarto  Dialog.  c.  33.)  dicit:  « Quid  est  quod  nesciant,  qui  scientem 
omnia  sciunt?  ». 

Si' autem  praemissa  diligenter  considerentur,  patet  quod  quodam  modo 
videntes  divinam  substantiam  omnia  vident,  quodam  vero  modo,  non.  Si  enim 
per  omnia  illa  intelligantur  quae  ad  universi  perfectionem  pertinent,  mani- 
festum est  ex  dictis,  quod  videntes  divinam  substantiam  omnia  vident,  ut 
rationes  modo  inductae  ostendunt.  Gum  enim  intellectus  sit  quodamjnodo 
omnia  quaecumque  ad  perfectionem  naturae  pertinent,  omnia  etiam  perti- 
nent ad  perfectionem  esse  intelligibilis,  propter  quod,  secundum  Augustinum 
■(secundo  Super.  Gen.  ad  litt.  c.  8.),  quaecumque  facta  sunt  per  Dei  Verbum, 
ut  in  prima  natura  subsisterent,  fiebant  etiam  in  intelligentia  angelica,  ut  ab 
angelis  intelligerentur.  De  perfectione  autem  naturalis  esse  sunt  naturae  spe- 
cierum, et  earum  proprietates,  et  virtutes:  ad  naturas  enim  specierum  in- 
tentio naturae  fertur;  individua  enim  sunt  propter  speciem.  Pertinet  igitur 
ad  perfectionem  intellectualis  substantiae,  ut  omnium  specierum  naturas  et 
virtutes,  et  propria  accidentia  cognoscat.  Hoc  igitur  in  finali  beatitudine  con- 
sequitur per  divinae  essentiae  visionem.  Per  cognitionem  autem  naturalium 
specierum,  et  individua  sub  speciebus  hujusmodi  exsistentia  cognoscuntur  ab 
intellectu  Deum  vidente,  ut  ex  his  quae  dicta  sunt  supra  (c.  55.  et  56.)  de 
cognitione  Dei  et  angelorum  potest  esse  manifestum.  Si  vero  per  omnia  in- 
telligantur omnia  quae  Deus  suam  essentiam  videndo  cognoscit,  nullus  intel 
lectus  creatus  omnia  in  Dei  substantia  videt,  ut  supra  ostensum  est. 

Hoc  autem  considerari  potest  quantum  ad  plura.  Primo  quidem  quantum 
ad  ea  quae  Deus  facere  potest,  sed  nec  facit,  nec  facturus  est  unquam.  Omnia 
enim  hujusmodi  cognosci  non  possunt  nisi  ejus  virtus  comprehenderetur, 
quod  non  est  possibile  alicui  intellectui  creato,  ut  supra  (c.  55.)  ostensum 
est.  Hinc  est  quod  (Job  XI.  7.  8.  et  9.)  dicitur:  Forsitan  vestigia  Dei  com- 
prehendes, et  usque  ad  perfectum  Omnipotentem  reperies : excelsior  coelo  est,  et  quid 
facies?  profundior  inferno,  et  unde  cognosces ? longior  terra  mensura  ejus  et  latior 
mari.  Non  enim  haec  dicuntur  quasi  dimensionibus  quantitatis  Deus  sit  ma- 
gnus, sed  quia  ejus  virtus  non  limitatur  ad  omnia  quae  magna  esse  videntur, 
quin  possit  etiam  majora  facere. 

Secundo,  quantum  ad  rationem  rerum  factarum,  quas  omnes  cognoscere 
non  potest  intellectus,  quin  divinam  bonitarem  comprehendat.  Ratio  enim 
cujuslibet  rei  factae  sumitur  ex  fine  quem  faciens  intendit.  Finis  autem  om- 
nium a Deo  factorum  divina  bonitas  est.  Ratio  igitur  rerum  factarum  est,  ut 
divina  bonitas  diffundatur  in  rebus.  Sic  igitur  aliquis  omnes  rationes  rerum 
creatarum  cognosceret,  si  cognosceret  omnia  bona  quae  in  rebus  creatis  se- 
cundum ordinem  divinae  sapientiae  provenire  possunt;  quod  esset  divinam 
bonitatem  et  sapientiam  comprehendere,  quod  nullus  intellectus  creatus  po- 
test. Hinc  est  quod  dicitur  (Eccle.  VIII.  17.):  Intellexi  quod  omnium  operum  Dei 
non  possit  homo  invenire  rationem. 

Tertio,  quantum  ad  ea  quae  ex  sola  Dei  voluntate  dependent,  sicut  prae* 
destinatio,  electio,  justificatio,  et  alia  hujusmodi  quae  ad  sanctificationem 
pertinent  creaturae.  Hinc  est  quod  dicitur  (I.  Corinth.  II.  1 1 .) : Quae  sunt 
hominis  nemo  novit  nisi  spiritus  hominis  qui  in  ipso  est,  ita  et  quae  sunt  Dei,  nemo 
cognovit,  nisi  spiritus  Dei. 

CAPUT  LX. 

QUOD  VIDENTES  DEUM  OMNIA  SIMUL  VIDENT  IN  IPSO. 

(I.  part.  quaest.  XII.  art.  io.). 

Cum  autem  ostensum  sit  quod  intellectus  creatus  divinam  substantiam 
videns,  in  ipsa  Dei  substantia  omnes  species  rerum  intelligat,  quaecumque' 
autem  una  specie  videntur,  oportet  simul  una  visione  videri,  cum  visio  prin- 
cipio visionis  respondeat,  necesse  est  ut  intellectus  qui  divinam  substantiam 
videt,  non  successive,  sed  simul  omnia  contempletur. 

Item:  summa  et  perfecta  felicitas  intellectualis  naturae  in  Dei  visione 
consistit,  ut  supra  (c.  25.)  ostensum  est.  Felicitas  autem  non  est  secundum 
habitum,  sed  secundum  actum,  cum  sit  ultima  perfectio  et  ultimus  finis.  Ea 
igitur  quae  videntur  per  visionem  divinae  substantiae,  qua  beati  sumus,  omnia 
secundum  actum  videntur:  non  ergo  unum  prius  et  aliud  posterius. 

Adhuc : unaquaeque  res,  cum  pervenerit  ad  suum  ultimum  finem,  quiescit,, 
cum  omnis  motus  si:  ad  acquirendum  finem.  Ultimus  autem  finis  intelle- 
ctus est  visio  divinae  substantiae,  ut  supra  (ibid.)  ostensum  est.  Intellectus- 
igitur  divinam  substantiam  videns  non  movetur  de  uno  intelligibili  in  aliud. 
Omnia  igitur  quae  per  hanc  visionem  cognoscit,  simul  actu  considerat. 

Amplius:  in  divina  substantia  intellectus  omnes  rerum  species  cognoscit* 
ut  ex  dictis  (c.  59.)  patet.  Quorumdam  autem  generum  sunt  species  infinitae* 
sicut  numerorum,  et  figurarum,  et  proportionum.  Intellectus  igitur  in  divina 
substantia  videt  infinita.  Non  autem  omnia  ea  videre  posset  nisi  simul  videret* 
quia  infinita  non  est  transire.  Oportet  igitur  quod  omnia  quae  intellectu^ 
in  divina  substantia  videt,  simul  videat. 

Hinc  est  quod  Augustinus  dicit  in  decimo  quinto  De  Trinit.  (c.  16.): 
« Non  erunt  tunc  volubiles  nostrae  cogitationes,  ab  aliis  et  in  alia  euntes  et 
redeuntes  » : sed  omnem  scientiam  nostram  uno  simul  conspectu  videbimus- 


CAPUT  LXI. 

QUOD  PER  VISIONEM  DEI  ALIQUIS  SIT  PARTICEPS  VITAE  AETERNAE. 

Ex  hoc  autem  apparet,  quod  per  visionem  praedictam  intellectus  creatum 
vitae  aeternae  fit  particeps.  In  hoc  enim  aeternitas  a tempore  differt,  quod 
tempus  in  quadam  successione  habet  esse : aeternitatis  vero  esse  est  totum- 
simul.  Jam  autem  ostensum  est  (c.  60.),  quod  in  praedicta  visione  non  est 
aliqua  successio,  sed  omnia  quae  per  illam  videntur,  simul  et  uno  intuita 
videntur.  Illa  ergo  visio  in  quadam  aeternitatis  participatione  perficitur.  Est 
autem  illa  visio  quaedam  vita;  actio  enim  intellectus  est  vita  quaedam.  Fit 
ergo  per  illam  visionem  intellectus  creatus  vitae  aeternae  particeps. 

Item:  per  objecta  actus  specificantur.  Objectum  autem  visionis  praedi- 
ctae est  divina  ‘substantia  secundum  seipsam,  non  secundum  aliquam  ejus 
similitudinem  creatam,  ut  supra  (c.  .51.)  ostensum  est.  Esse  autem  divinae 
substantiae  in  aeternitate  est,  vel  magis  est  ipsa  aeternitas : ergo  visio  prae- 
dicta in  participatione  aeternitatis  est. 

Adhuc:  si  aliqua  actio  sit  in  tempore,  hoc  erit  vel  propter  principium 
actionis,  quod  est  in  tempore,  sicut  actiones  rerum  naturalium  sunt  tempo- 
rales, vel  propter  operationis  terminum,  sicut  substantiarum  spiritualium  quae 
sunt  supra  tempus,  quas  exercent  in  res  tempori  subditas.  Visio  autem  prae- 
dicta non  est  in  tempore  ex  parte  ejus  quod  videtur,  cum  hoc  sit  substantia 
aeterna,  neque  ex  parte  ejus  quo  videtur,  quod  etiam  est  substantia  aeterna, 
neque  etiam  ex  parte  videntis,  quod  est  intellectus,  cujus  esse  non  subjacet 
tempori,  cum  sit  incorruptibilis,  ut  supra  (Lib.  II.  c.  79.)  probatum  est.  Est 
igitur  visio  illa  secundum  aeternitatis  participationem,  utpote  omnino  tran- 
scendens tempus. 

Amplius : anima  intellectiva  est  creata  in  confinio  aeternitatis  et  temporis, 
ut  in  libro  De  causis  (propos.  II.)  dicitur,  et  ex  praemissis  potest  esse  ma- 
nifestum, quia  est  ultima  in  ordine  intellectuum;  et  tamen  ejus  substantia  est 
elevata  supra  materiam  corporalem,  non  dependens  . ab  ipsa.  Sed  actio  ejus, 
secundum  quam  conjungitur  inferioribus  quae  sunt  in  tempore,  est  tempo- 
ralis. Ergo  actio  ejus  secundum  quam  conjungitur  superioribus  quae  sunt 
supra  tempus,  aeternitatem  participat.  Talis  autem  est  maxime  visio  qua 
divinam  substantiam  videt.  Ergo  per  hujusmodi  visionem  in  participatione 
aeternitatis  fit,  et  eadem  ratione  quicumque  alius  intellectus  creatus  Deum 
videt. 

Hinc  est  quod  Dominus  dicit  (Jo.  XVII.  3.):  Haec  est  vita  aeterna  ut  cogno • 
scani  te  solum  Deum  verum. 


CAPUT  LXII. 

QUOD  VIDENTES  DEUM  IN  PERPETUUM  EUM  VIDEBUNT. 

Ex  hoc  autem  apparet  quod  illi  qui  ultimam  felicitatem  consequuntur  ex 
visione  divina  nunquam  ab  illa  decident.  Omne  enim  quod  quandoque  est,  et 
quandoque  non  est,  tempore  mensuratur,  ut  patet  in  quarto  Physicor.  (t.  c.  1 1 7.). 
Visio  autem  praedicta,  quae  intellectuales  creaturas  beatas  facit,  non  est  in 
tempore,  sed  in  aeternitate.  Impossibile  est  ergo  quod  ex  quo  illius  particeps 
aliquis  'fit,  ipsam  amittat. 

Adhuc:  creatura  intellectualis  non  pervenit  ad  ultimum  finem,  nisi  quando 
ejus  naturale  desiderium  quietatur.  Sicut  autem  naturaliter  desiderat  felicita- 
tem, ita  naturaliter  desiderat  felicitatis  perpetuitatem.  Cum  enim  in  sua  sub- 
stantia sit  perpetua,  illud  quod  propter  se  desiderat,  et  non  propter  aliud, 
desiderat  ut  semper  habendum.  Non  igitur  esset  felicitas  ultimus  finis,  nisi 
perpetuo  permaneret. 

Amplius : omne  illud  quod  cum  amore  possidetur,  si  sciatur  quod  quan- 
doque amittatur,  tristitiam  infert.  Visio  autem  praedicta,  quae  beatos  facit, 
cum  sit  maxime  delectabilis  et  maxime  desiderata,  maxime  a possidentibus 
eam  amatur.  Impossibile  ergo  esset  eos  non  tristari,  si  scirent  se  quandoque 
eam  amissuros.  Si  autem  non  esset  perpetua,  hoc  scirent.  Jam  enim  osten- 
sum est  (c.  59.),  quod  videndo  divinam  substantiam  etiam  alia  cognoscunt 
quae  naturaliter  sunt.  Unde  multo  magis  cognoscunt  qualis  illa  visio  sit, 
utrum  perpetua,  vel  quandoque  desitura.  Non  ergo  talis  visio  adesset  eis  sine 
tristitia,  et  ita  non  esset  ver^  felicitas,  quae  ab  omni  malo  immunem  reddere 
debet,  ut  supra  (c.  48.)  ostensum  est. 

Item : quod  movetur  naturaliter  ad  aliquid  sicut  ad  finem  sui  motus’  non 

removetur  ab  eo  nisi  per  violentiam,  sicut  grave  cum  projicitur  sursum.  Con- 
stat autem  ex  praedictis  (c.  50.)  quod  omnis  substantia  intellectualis  naturali 
desiderio  tendit  ad  illam  visionem.  Non  ergo  ab  illa  deficiet  nisi  per  violen- 
tiam. Nihil  autem  tollitur  per  violentiam  alicujus,  nisi  virtus  auferentis  sit 
major  virtute  causantis.  Visionis  autem  Dei  causa  est  Deus,  ut  supra  (c.  52.) 
probatum  est.  Ergo  cum  nulla  virtus  divinam  virtutem  excedat,  impossibile 
est  quod  illa  visio  per  violentiam  tollatur : in  perpetuum  ergo  durabit. 

Adhuc:  si  aliquis  videre  desinat  quod  prius  videbat,  aut  hoc  erit  quia 
deficiet  ei  facultas  videndi,  sicut  cum  aliquis  moritur  vel  caecatur,  vel  ali- 
qualiter impeditur;  aut  erit  quia  non  vult  amplius  videre,  sicut  cum  quis 
avertit  visum  a re  quam  prius  videbat;  vel  quia  objectum  subtrahitur:  et  hoc 
communiter  verum  est,  sive  de  visione  sensus,  sive  de  intellectuali  visione 
loquatur.  Substantiae  autem  intellectuali  videnti  Deum  non  potest  deesse 
facultas  videndi  Deum,  neque  per  hoc  quod  esse  desinat,  cum  sit  perpetua, 
ut  supra  (Lib.  II.  c.  55.)  ostensum  est,  neque  per  defectum  luminis  quo  Deum 
videt,  cum  lumen  illud  incorruptibiliter  recipiatur  secundum  conditionem  et 
recipientis  et.  dantis;  neque  potest  deesse  ei  voluntas  tali  visione  fruendi,  ex 
quo  percipit  in  illa  visione  esse  suam  ultimam  felicitatem,  sicut  non  potest 
velle  non  esse  felix.  Neque  etiam  videre  desinet  per  subtractionem  objecti, 
quia  objectum  illud,  quod  est  Deus,  semper  eodem  modo  se  habet,  nec  elon- 
gatur a nobis  nisi  in  quantum  nos  elongamur  ab  ipso.  Impossibile  est  igitur 
quod  visio  illa  Dei,  quae  beatos  facit,  unquam  deficiat. 

Praeterea:  impossibile  est  quod  aliquis  a bono  quo  fruitur  velit  disce- 
dere, nisi  propter  aliquod  malum  quod  in  fruitione  illius  boni  aestimatur, 
saltem  propter  hoc  quod  aestimatur  impedimentum  majoris  boni.  Sicut  enim 
nihil  desiderat  appetitus  nisi  sub  ratione  boni,  ita  nihil  fugit  nisi  sub  ratione 
mali.  Sed  in  fruitione  illius  visionis  non  potest  esse  aliquod  malum,  cum 
sit  optimum  ad  quod  creatura  intellectualis  pervenire  potest;  neque  etiam 
potest  esse  quod  ab  eo  qui  illa  fruitur  visione  aestimetur  in  ea  esse  aliquod 
malum,  vel  aliquod  eo  melius,  cum  visio  illius,  summae  veritatis  omnem 
falsam  aestimationem  excludat.  Impossibile  est  igitur  quod  substantia  intel- 
lectualis quae.  Deum  videt,  unquam  illa  visione  carere  velit. 

Item:  fastidium  alicujus  quo  prius  aliquis  delectabiliter  fruebatur  accidit 
propter  hoc  quod  res  illa  aliquam  immutationem  facit  in  re,  corrumpendo 
vel  debilitando  virtutem  ipsius,  et  propter  hoc  vires  sensibiles,  quibus  ac- 
cidit fatigatio  in  suis  actibus  propter  immutationem  corporalium  organorum 
a sensibilibus,  a quibus  etiam  si  fuerint  excellentia  corrumpuntur,  fastidiunt 
post  aliquod  tempus  frui  eo  quod  prius  delectabiliter  sentiebant.  Et  propter 
hoc,  etiam  in  ingelligendo  fastidium  patimur  post  longam  vel  vehementem 
meditationem,  quia  fatigantur  potentiae  utentes  corporalibus  organis,  sine 
quibus  consideratio  intellectus  nostri  compleri  non  potest.  Divina  autem  sub- 
stantia non  corrumpit,  sed  maxime  perficit  intellectum,  neque  ad  ejus  visio- 
nem concurrit  aliquis  actus  qui  per  organa  corporalia  exerceatur.  Impossibile 
est  igitur,  quod  illa  visio  aliquem  fastidiat,  qui  prius  ea  delectabiliter  fruebatur. 

Amplius:  nihii  quod  cum  admiratione  consideratur  potest  esse  fastidio- 
sum, quia  quamdiu  sub  admiratione  est,  adhuc  desiderium  manet.  Divina 
autem  substantia  a qualibet  intellectu  creato  semper  cum  admiratione  vide- 
tur, cum  nullus  intellectus  creatus  eam  comprehendat.  Impossibile  est  igitur 
quod  substantia  intellectualis  illam  visionem  fastidiat,  et  ita  non  potest  esse 
quod  per  propriam  voluntatem  ab  illa  visione  desistat. 

Adhuc  : si  aliqua  duo  fuerunt  prius  unita,  et  pcstmodum  separantur, 
oportet  quod  hoc  accidat  permutationem  alicujus  eorum.  Relatio  enim  sicut 
non  incipit  esse  de  novo  absque  mutatione  alterius  relatorum,  ita  nec  absque 
alterius  mutatione  de  novo  desistit.  Intellectus  autem  creatus  videt  Deum  per 
hoc  quod  ei  quodammodo  unitur,  ut  ex  dictis  (c.  51.)  patet.  Si  ergo  visio 
illa  desinat,  unione  hujusmodi  desinente,  oportet  quod  hoc  fiat  per  mutationem 
divinae  substantiae,  vel  intellectus  ipsam  videntis,  quorum  utrumque  est  im- 
possibile; nam  divina  substantia  est  immutabilis,  ut  in  primo  (c.  13.)  osten- 
sum est;  substantia  etiam  intellectualis  elevatur  supra  omnem  mutationem, 
cum  Dei  substantiam  videt.  Impossibile  est  igitur  quod  aliquis  decidat  ab  illa 
felicitate  qua  Dei  substantiam  videt. 

Item:  quanto  aliquid  est  Deo  propinquius,  qui  est  omnino  immobilis,  tanto 
est  minus  mutabile  et  magis  perseverans.  Unde  quaedam  corpora,  propter 
hoc  quod  longe  distant  a Deo,  non  possunt  in  perpetuum  durare,  sicut  di- 
citur in  secundo  De  generat,  (t.  c.  59.).  Sed  nulla  creatura  potest  Deo  vici- 
nius appropinquare  quam  quae  ejus  substantiam  videt.  Creatura  igitur  in- 
tellectualis quae  Dei  substantiam  videt  quodammodo  immobilitatem  conse- 
quitur. Non  igitur  possibile  est  quod  unquam  ab  illa  visione  deficiat. 

Hinc  est  quod  (Psal.  LXXXIII.  5.)  dicitur:  Beati  qui  habitant  in  domo  tua. 
Domine,  in  saecula  saeculorum  laudabunt  te;  et  alibi  (CXXIV.  1.):  Non  move- 
bitur in  aeternum  qui  habitat  in  Hierusalem  ; et  (Isa.  XXXIII.  20.  et  21.):  Oculi 
tui  videbunt  Hierusalem  civitatem  opulentam,  et  tabernaculum  quod  nunquam  trans- 
ferri poterit,  nec  auferentur  clavi  ejus  in  sempiternum,  et  omnes  funiculi  ejus  non 
rumpentur,  quia  solummodo  ibi  magnificus  est  Dominus  Deus  noster ; et  (Apoca- 
lypsis III.  12.):  Qui  vicerit,  faciam  illum  columnam  in  templo  Dei  mei,  et  foras 
non  egredietur  amplius. 

Per  hoc  autem  excluditur  error  Platonicorum,  qui  dicebant  separatas 
animas  postquam  felicitatem  ultimam  adeptae  fuissent,  iterum  ad  corpora 
incipere  velle  redire,  et  finita  felicitate  illius  vitae,  iterum  miseriis  hujus  vitae 
involvi;  et  etiam  error  Origenis,  qui  dixit  animas  et  angelos  post  beatitudinem 
iterum  posse  ad  miseriam  devenire  (tertio  ITepl  \Apx-  c.  1.). 

CAPUT  LXIII. 

QUALITER  IN  ILLA  ULTIMA  FELICITATE  COMPLETUR 
OMNE  DESIDERIUM  HOMINIS. 

Ex  praemissis  autem  evidenter  apparet,  quod  in  illa  ultima  felicitate 
quae  provenit  ex  visione  divina,  omne  desiderium  humanum  impletur,  se- 
cundum illud  (Psal.  CII.  5.)  : Qui  replet  in  bonis  omne  desiderium  tuum.  Et  omne 
humanum  studium  ibi  suam  consummationem  accipit:  quod  quidem  patet 
discurrenti  per  singula.  Est  enim  quoddam  desiderium  hominis,  in  quantum 
intellectualis  est,  de  cognitione  veritatis;  quod  quidem  desiderium  homines 
consequuntur  per  studium  contemplativae  vitae.  Et  hoc  quidem  manifeste 
in  illa  visione  consummabitur,  quando  per  visionem  primae  veritatis  omnia 
quae  intellectus  naturaliter  scire  desiderat  ei  innotescent,  ut  ex  superiori- 
bus (c.  50.)  apparet. 

Est  etiam  quoddam  hominis  desiderium  secundum  quod  habet  rationem 
qua  inferiora  disponere  potest;  quod  prosequuntur  homines  per  studium 
activae  et  civilis  vitae.  Quod  quidem  desiderium  principaliter  ad  hoc  est,  ut 

tota  hominis  vita  secundum  rationem  disponatur;  quod  est  vivere  secundum 
virtutem.  Cujuslibet  enim  virtuosi  finis  in  operando  est  propriae  virtutis  bo- 
num, sicut  fortis  ut  fortiter  agat.  Hoc  autem  desiderium  tunc  omnino  com- 
plebitur, quando  ratio  in  summo  vigore  erit,  divino  lumine  illustrata,  ne  a 
recto  deficere  possit. 

Consequntur  etiam  civilem  vitam  quaedam  bona,  quibus  homo  indiget 
ad  civiles  operationes,  sicut  honoris  sublimitas,  quam  homines  inordinate 
appetentes,  superflui  et  ambitiosi  fiunt.  Ad  summam  autem  honoris  altitudi- 
nem per  illam  visionem  Dei  homines  sublimantur,  in  quantum  Deo  quodam- 
modo uniuntur,  ut  supra  (c.  51.)  ostensum  est;  et  propter  hoc,  sicut  ipse 
Deus  rex  saeculorum  est,  ita  et  beati  ei  conjuncti  regnare  dicuntur  (Apo- 
cal.  XX.  6.) : Regnabunt  cum  Christo. 

Consequitur  etiam  civilem  vitam  aliud  appetibile,  quod  est  famae  cele- 
britas, per  cujus  inordinatum  appetitum  homines  inanis  gloriae  cupidi  di- 
cuntur. Beati  autem  per  illam  visionem  redduntur  celebres,  non  secundum 
hominum,  qui  decipi  et  decipere  possunt,  opinionem,  sed  secundum  veris- 
simam cognitionem  et  Dei,  et  omnium  beatorum.  Et  ideo  illa  beatitudo  in 
sacra  Scriptura  frequentissime  gloria  nominatur,  sicut  in  Psal.  CXLIX.  5. 
dicitur:  Exsultabunt  justi  in  gloria. 

Est  etiam  et  aliud  in  civili  vita  appetibile,  scilicet  divitiae,  per  cujus  in- 
ordinatum appetitum  et  amorem,  homines  illiberales  et  injusti  fiunt.  In  illa 
autem  beatitudine  est  bonorum  omnium  sufficientia,  in  quantum  beati  per- 
fruuntur  illo  qui  comprehendit  omnium  bonorum  perfectionem;  propter 
quod  dicitur  (Sap.  VII.  1 1) : Venerunt  mihi  omnia  bona  pariter  cum  illa ; 
et  (Psal.  CXI.  3.):  Gloria  et  divitiae  in  domo  ejus. 

Est  etiam  tertium  hominis  desiderium,  quod  est  sibi  et  aliis  animalibus 
commune,  ut  delectationibus  perfruatur;  quod  homines  maxime  prosequun- 
tur secundum  vitam  voluptuosam,  et  per  ejus  immoderantiam  homines  intem- 
perati et  incontinentes  fiunt.  In  fila  vero  felicitate  est  delectatio  perfectissima, 
tanto  quidem  perfectior  ea  quae  secundum  sensus  est,  qua  et  bruta  animalia 
perfrui  possunt,  quanto  intellectus  est  altior  sensus,  tanto  etiam  illud  bonum 
in  quo  delectabimur  majus  est  omni  sensibili  bono,  et  magis  intimum,  et 
magis  continue  delectans,  quanto  etiam  illa  delectatio  est  magis  pura  ab 
omni  permixtione  contristantis,  aut  sollicitudinis  alicujus  molestantis,  de  qua 
dicitur  (Psal.  XXXV.  9.) : Inebriabuntur  ab  ubertate  domus  tuae,  et  torrente  vo- 
luptatis tuae  potabis  eos. 

Est  etiam  naturale  desiderium  omnibus  rebus  commune  per  quod  con- 
servationem sui  desiderant,  secundum  quod  possibile  est,  per  cujus  immo- 
derantiam homines  timidi  redduntur,  et  nimis  a laboribus  sibi  parcentes.  Quod 
quidem  desiderium  tunc  omnino  complebitur,  quando  beati  perfectam  sem- 
piternitatem consequentur,  ab  omni  nocumento  securi,  secundum  illud 
(Isa.  XLIX.  10.  et  Apocal.  VII.  16.):  Non  esurient  neque  sitient  amplius,  neque 
cadet  super  illos  sol,  neque  ullus  aestus. 

Sic  igitur  patet  quod  per  visionem  divinam  consequuntur  intellectuales 
substantiae  veram  felicitatem,  in  qua  omnino  desiderium  quietatur,  et  in  qua 
est  plena  sufficientia  omnium  bonorum,  quae  secundum  Aristotelem  ad  fe- 
licitatem requiritur.  Unde  et  Boetius  dicit,  quod  beatitudo  est  status  omnium 
bonorum  congregatione  perfectus. 

Hujus  autem  ultimae  et  perfectae  felicitatis  in  hac  vita  nihil  est  adeo 
simile,  sicut  vita  contemplantium  veritatem,  secundum  quod  est  possibile  in 

hac  vita.  Et  ideo  philosophi,  qui  de  illa  felicitate  ultima  plenam  notitiam 
habere  non  potuerunt,  in  contemplatione  quae  est  possibilis  in  hac  vita  ul- 
timam felicitatem  hominis  posuerunt  (decimo  Ethic.  c.  8.).  Propter  hoc  etiam 
inter  alias  vitas  in  Scriptura  divina  magis  .contemplativa  commendatur,  di- 
cente Domino  (Luc.  X.  42.) : Maria  optimam  partem  elegit,  scilicet  contempla- 
tionem veritatis,  quae  non  auferetur  ab  ea.  Incipit  enim  contemplatio  veritatis 
in  hac  vita,  sed  in  futura  consummabitur;  activa  vero  et  civilis  vita  hujus 
vitae  terminos  non  transcendunt. 

CAPUT  LXIV. 

QUOD  DEUS  SUA  PROVIDENTIA  GUBERNAT  RES. 

(I.  part.  quaest.  XXII.  art.  2.). 

Ex  his  autem  quae  praemissa  sunt,  sufficienter  habetur  quod  Deus  est 
rerum  omnium  finis.  Ex  quo  haberi  potest  ulterius,  quod  ipse  sua  providentia 
gubernat,  et  regit  universa.  Quandocumque  enim  aliqua  ordinantur  ad  ali- 
quem finem.  Omnia  dispositioni  illius  subjacet,  ad  quem  principaliter  per- 
tinet ille  finis,  sicut  in  exercitu  apparet.  Omnes  enim  partes  exercitus  et 
eorum  opera  ordinantur  ad  bonum  ducis,  quod  est  victoria,  sicut  in  ultimum 
finem,  et  propter  hoc  ad  ducem  pertinet  totum  exercitum  gubernare.  Simi- 
liter ars,  quae  est  de  fine,  imperat  et  dat  leges  arti,  quae  est  de  his  quae  sunt 
ad  finem,  ut  civilis  militari,  et  militaris  equestri,  et  ars  gubernatoria  navi- 
factivae.  Cum  igitur  omnia  ordinentur  ad  bonitatem  divinam  sicut  in  finem, 
ut  ostensum  est  (c.  17.  et  18.),  oportet  quod  Deus,  ad  quem  principaliter  illa 
bonitas  pertinet,  sicut  substantialiter  habita  et  intellecta  et  amata,  sit  guber- 
nator omnium  rerum. 

Adhuc:  quicumque  facit  aliquid  propter  finem,  utitur  illo  ad  finem. 
Ostensum  est  autem  supra  (Lib.  II.  c.  15.),  quod  omnia  quae  habent  esse 
quocumque  modo,  sunt  effectus  Dei,  et  (Lib.  III.  c.  17.)  quod  Deus  omnia 
facit  propter  finem,  qui  est  ipse.  Ipse  igitur  utitur  omnibus  dirigendo  ea  in 
finem:  hoc  autem  est  gubernare.  Est  igitur  Deus  per  suam  providentiam 
omnium  gubernator. 

Amplius:  ostensum  est  (Lib.  I.  c.  13.),  quod  Deus  est  primum  movens 
non  motum.  Primum  autem  movens  non  minus  movet  quam  secunda  mo- 
ventia, sed  magis,  quia  sine  eo  non  movent  alia.  Omnia  autem  quae  moven- 
tur, moventur  propter  finem,  ut  supra  (c.  2.)  ostensum  est.  Movet  igitur 
Deus  omnia  ad  fines  suos,  et  per  intellectum.  Ostensum  est  enim  supra 
{Lib.  II.  c.  23.  et  24.),  quod  non  agit  per  necessitatem  naturae,  sed  per  in- 
tellectum et  voluntatem.  Non  est  autem  aliud  regere  et  gubernare  per  pro- 
videntiam quam  movere  per  intellectum  aliqua  ad  finem.  Deus  igitur  per 
suam  providentiam  gubernat  et  regit  omnia  quae  moventur  in  finem,  sive 
moveantur  corporaliter,  sive  spiritualiter,  sicut  desiderans  dicitur  moveri  a 
desiderato. 

Item:  probatum  est  (c.  2.  et  3.),  quod  corpora  naturalia  moventur  et 
operantur  propter  finem,  licet  finem  non  cognoscant.  Ex  hoc  quod  semper 
vel  frequentius  accidit  in  eis  quod  melius  est,  et  non  aliter  fierent,  si  fierent 
per  artem.  Impossibile  est  autem  quod  aliqua  non  cognoscentia  finem  ope- 
rentur propter  finem,  et  ordinate  perveniant  in  ipsum,  nisi  sint  mota  ab  aliquo 

habente  cognitionem  finis,  sicut  sagitta  dirigitur  ad  signum  a sagittante.  Oportet 
ergo  quod  tota  operatio  naturae  ab  aliqua  cognitione  ordinetur,  et  hoc  qui- 
dem mediate  vel  immediate  oportet  reducere  in  Deum.  Oportet  enim  quod 
omnis  inferior  ars  et  cognitio  a superiori  principia  accipiat,  sicut  in  scien- 
tiis et  speculativis  et  operativis  apparet.  Deus  igitur  sua  providentia  mundum 
gubernat. 

Adhuc:  ea  quae  sunt  secundum  suam  naturam  distincta,  in  unum  ordi- 
nem non  conveniunt,  nisi  ab  uno  ordinate  colligantur  in  unum.  In  univer- 
salitate autem  rerum  sunt  res  distinctas  et  contrarias  naturas  habentes,, 
quae  tamen  omnes  in  unum  ordinem  conveniunt,  cum  quaedam  operationes, 
quorumdam  excipiunt,  quaedam  autem  a quibusdam  juvantur,  vel  etiam  ope- 
rantur. Oportet  igitur  quod  sit  universorum  unus  ordinator  et  gubernator. 

Amplius:  eorum  quae  circa  coelestium  corporum  motus  apparent,  ratio 
assignari  non  potest  ex  necessitate  naturae,  cum  quaedam  eorum  habeant  ; 
plures  motus  quibusdam,  et  omnino  difformes.  Oportet  igitur  quod  illorum  j 
motuum  ordinatio  sit  ab  aliqua  providentia,  et  per  consequens  omnium  in-  j 
feriorum  motuum  et  operationum  quae  per  illos  motus  disponuntur. 

Item : quanto  aliquid  propinquius  est  causae,  tanto  plus  participat  de 
effectu  ipsius.  Unde  si  aliquid  tanto  participatur  perfectius  ab  aliquibus,  quanta  i 
alicui  rei  magis  appropinquat,  signum  est  quod  illa  res  sit  causa  illius  ] 
quod  diversimode  participatur:  sicut  si  aliqua  magis  sunt  calida  secundum 
quod  magis  appropinquant  igni,  signum  est  quod  ignis  sit  causa  caloris.  In-  j 
veniuntur  autem  tanto  aliqua  perfectius  ordinata  esse  qnanto  magis  sunt  \ 
Deo  propinqua.  Nam  in  corporibus  inferioribus  quae  sunt  maxime  a Deo 
distantia,  naturae  dissimilitudine  invenitur  esse  defectus  aliquando  ab  eo  quod  ' 
est  secundum  cursum  naturae,  sicut  patet  in  monstruosis  et  aliis  casualibus»  I 
quod  nunquam  accidit  in  corporibus  coelestibus,  quae  tamen  sunt  aliquo 
modo  mutabilia ; quod  non  accidit  in  substantiis  intellectualibus  separatis. 
Manifestum  est  ergo  quod  Deus  est  causa  totius  ordinis  rerum.  Est  igitur  j 
ipse  per  suam  providentiam  gubernator  totius  universitatis  rerum. 

Adhuc:  sicut  supra  (Lib.  II.  c.  23.  et  24.)  probatum  est,  Deus  res  omnes  J 
in  esse  produxit  non  ex  necessitate  naturae,  sed  per  intellectum  et  volun=  : 
tatem.  Intellectus  autem  et  voluntatis  ipsius  non  potest  esse  alius  finis  ultimus»  j 
nisi  bonitas  ejus,  ut  scilicet  eam  rebus  communicaret,  sicut  ex  praemissis  I 
apparet.  Res  autem  participant  divinam  bonitatem  per  modum  similitudinis  ■ 
in  quantum  ipsae  sunt  bonae.  Illud  autem  quod  est  maxime  bonum  in  rebus  j 
creatis  est  bonum  ordinis  universi,  quod  est  maxime  perfectum,  ut  Philo-  3 
sophus  dicit  decimo  secundo  Metaph.  (t.  c.  52.),  cui  etiam  consonat  Scriptura  , 
divina  (Gen.  I.  31.),  cum  dicitur:  Vidit  Deus  cuncta  quae  fecerat,  et  erant  valde  \ 
bona , cum  de  -lingulis  operibus  dixisse  simpliciter  quod  erant  bona.  Bonum  , 
igitur  ordinis  rerum  creatarum  a Deo  est  id  quod  est  praecipue  volitum 
et  intentum  a Deo.  Nihil  autem  aliud  est  gubernare  aliqua  quam  eis  ordi-  , 
nem  imponere.  Ipse  igitur  Deus  omnia  suo  intellectu  et  voluntate  gu-  j 
bernat. 

Amplius:  unumquodque  intendens  aliquem  finem  magis  curat  de  eo  quod 
est  propinquius  fini  ultimo,  quia  hoc  est  etiam  finis  aliorum.  Ultimus  autem 
finis  divinae  voluntatis  est  bonitas  ipsius,  cui  propinquissimum  in  rebus  creatis  i 
est  bonum  ordinis  totius  universi,  cum  ad  ipsum  ordinetur  sicut  ad  finem 
omne  particulare  bonum  hujus  vel  illius  rei,  sicut  minus  perfectum  ordinatur  t 
ad  id  quod  est  perfectius.  Unde  et  quaelibet  pars  invenitur  esse  propter  suun» 

totum.  Id  igitur  quod  maxime  curat  Deus  in  rebus  creatis  est  ordo  universi. 
Est  igitur  gubernator  ipsius. 

Item:  quaelibet  res  creata  consequitur  suam  ultimam  perfectionem  per 
operationem  propriam;  nam  oportet  quod  ultimus  finis  et  perfectio  rei  sit 
vel  ipsa  operatio,  vel  operationis  terminus,  aut  effectus.  Forma  vero  secun- 
dum quam  res  est,  est  perfectio  prima,  ut  patet  in  secundo  De  anima  (t.  c.  4.)* 
Ordo  autem  rerum  creatarum  secundum  distinctionem  naturarum  et  graduum 
ipsarum  procedit  ex  divina  sapientia,  sicut  in  secundo  (c.  24.)  est  ostensum; 
ergo  et  ordo  operationum  per  quas  res  creatae  magis  appropinquant  ad  ul- 
timum finem.  Ordinare  autem  actiones  aliquarum  rerum  ad  finem  est  gu- 
bernare ipsas.  Deus  igitur  per  suae  sapientiae  providentiam  rebus  guberna- 
tionem et  regimen  praestat. 

Hinc  est  quod  sacra  Scriptura  Deum  Dominum  et  regem  profitetur  se- 
cundum illud  (Ps.  XCIX.  3.):  Dominus  ipse  est  Deus;  et  item  (XLVI.  8.)  : Rex 
omnis  terrae  Deus.  Regis  enim  et  domini  est  suo  imperio  regere  et  gubernare 
subjectos.  Unde  et  rerum  cursum  sacra  Scriptura  divino  praecepto  ascribit 
(Job  IX.  7.):  Qui  praecipit  soli  et  non  oritur,  et  stellas  claudit  quasi  sub  signaculo; 
et  (Psal.  CXLVIII.  6.) : Praeceptum  posuit  et  non  praeteribit. 

Per  hoc  autem  excluditur  error  antiquorum  naturalium,  qui  dicebant 
omnia  ex  necessitate  materiae  provenire,  ex  quo  sequebatur  omnia  a casu 
accidere,  et  non  ex  aliquo  providentiae  ordine. 

CAPUT  LXV. 

1 

QUOD  DEUS  CONSERVAT  RES  IN  ESSE. 

(I:  pari,  quaest.  CIV.  art.  1.). 

Ex  eo  autem  quod  Deus  res  sua  providentia  regit,  sequitur  quod  res 
in  esse  conservet.  Ad  gubernationem  enim  aliquorum  pertinet  omne  illud 
per  quod  suum  finem  consequuntur:  secundum  hoc  enim  aliqua  regi,  vel 
gubernari  dicuntur,  quod  ordinantur  in  finem.  In  finem  autem  ultimum 
quem  Deus  intendit,  scilicet  bonitatem  divinam,  ordinantur  res  non  solum 
per  hoc  quod  operantur,  sed  etiam,  per  hoc  quod  sunt,  quia,  in  quantum  sunt, 
divinae  bonitatis  similitudinem  gerunt,  quod  est  finis  rerum,  ut  supra  osten- 
sum est  (c.  19.  et  20.).  Ad  divinam  igitur  providentiam  pertinet  quod  res 
conserventur  in  esse. 

Item:  oportet  quod  idem  sit  causa  rei,  et  conservationis  ipsius;  nam 
conservatio  rei  non  est  nisi  continuatio  esse  ipsius.  Ostensum  autem  est 
supra  (Lib.  II.  c.  23.  et  24.),  quod  Deus  per  suum  intellectum  et  voluntatem 
est  causa  essendi  omnibus  rebus.  Igitur  per  suum  intellectum  et  voluntatem 
conservat  res  omnes  in  esse. 

Item:  nullum  particulare  agens  univocum  potest  esse  simpliciter  causa 
speciei;  sicut  hic  homo  non  potest  esse  causa  speciei  humanae,  esset  enim 
causa  omnis  hominis,  et  per  consequens  sui  ipsius : quod  est  impossibile. 
Est  autem  causa  hic  homo  hujus  hominis  per  se  loquendo.  Hic  autem  homo 
est  per  hoc  quod  natura  humana  est  in  hac  materia,  quae  est  individuationis 
principium.  Hic  igitur  homo  non  est  causa  hominis,  nisi  in  quantum  est 
causa  quod  forma  humana  fiat  in  hac  materia.  Hoc  autem  est  esse  princi 
pium  generationis  hujus  hominis.  Patet  ergo  quod  nec  hic  homo,  nec  aliquo^ 

aliud  agens  univocum  in  natura  est  causa  nisi  generationis  hujus  vel  illius 
rei.  Oportet  autem  ipsius  speciei  humanae  esse  aliquam  per  se  cau-sam  agen- 
tem; quod  ipsius  compositio  ostendit,  et  ordinatio  partium,  quae  eodem  modo 
se  habet  in  omnibus,  nisi  per  accidens  impediatur.  Et  eadem  ratio  est  de 
omnibus  aliis  speciebus  rerum  naturalium.  Haec  autem  causa  est  Deus,  vel 
mediate,  vel  immediate.  Ostensum  est  enim  (Lib.  II.  c.  6.)  quod  ipse  est 
prima  omnium  rerum  causa:  oportet  ergo  quod  ipse  se  hoc  modo  habeat 
ad  species  rerum,  sicut  se  habet  hoc  generans  in  natura  ad  generationem 
cujus  est  per  se  causa.  Generatio  autem  cessat  cessante  operatione  generan- 
tis. Ergo  et  omnes  species  rerum  cessarent,  cessante  operatione  divina.  Igitur 
ipse  per  suam  operationem  conservat  res  in  esse. 

Adhuc:  licet  alicui  exsistenti  accidat  motus,  tamen  motus  est  praeter 
«sse  rei.  Nullum  autem  corporeum  est  causa  alicujus  rei,  nisi  in  quantum 
movetur,  quia  nullum  corpus  agit  nisi  per  motum,  ut  Aristoteles  probat 
(primo  Physic.  t.  c.  95.).  Nullum  igitur  corpus  est  causa  esse  alicujus  rei  in 
quantum  est  esse,  sed  est  causa  ejus,  quod  est  moveri  ad  esse,  quod  est 
fieri  rei.  Esse  autem  cujuslibet  rei  est  esse  participatum,  cum  non  sit  res 
aliqua  praeter  Deum  suum  esse,  ut  supra  (Lib.  I.  c.  22.)  probatum  est,  et 
sic  oportet,  quod  ipse  Deus,  qui  est  suum  esse,  sit  primo  et  per  se  causa 
omnis  esse.  Sic  igitur  se  habet  ad  esse  rerum  operatio  divina,  sicut  motio 
corporis  moventis  ad  fieri,  et  moveri  rerum  factarum  vel  motarum.  Impos- 
sibile autem  est  quod  fieri,  vel  moveri  alicujus  rei  maneat  cessante  motione 
moventis.  Impossibile  est  igitur,  quod  esse  alicujus  rei  remaneat  nisi  per 
operationem  divinam. 

Amplius:  sicut  opus  artis  praesupponit  opus  naturae,  ita  opus  naturae 
praesupponit  opus  Dei  creantis ; nam  materia  artificialium  est  a natura,  na- 
turalium vero  per  creationem  a Deo.  Artificialia  autem  conservantur  in  esse 
virtute  naturalium,  sicut  domus  per  soliditatem  lapidum.  Omnia  igitur  natu- 
ralia non  conservantur  in  esse,  nisi  virtute  Dei. 

Item:  impressio  agentis  non  remanet  in  effectu  cessante  actione  agentis, 
nisi  vertatur  in  naturam  effectus.  Formae  enim  generatorum,  et  proprietates 
ipsorum  usque  in  finem  remanent  in  eis  post  generationem,  quia  efficiuntur 
eis  naturales ; et  similiter  habitus  sunt  difficile  mobiles  quia  vertuntur  in  na- 
turam. Dispositiones  autem  et  passiones,  sive  corporales,  sive  animales,  ma- 
nent aliquantulum  post  actionem  agentis,  sed  non  semper,  quia  insunt  ut  in 
via  ad  naturam.  Quod  autem  pertinet  ad  naturam  superioris  generis  nullo 
modo  manet  post  actionem  agentis,  sicut  lumeil  non  manet  in  diaphano 
recedente  illuminante.  Esse  autem  non  est  natura,  vel  essentia  alicujus  rei 
creatae,  sed  solius  Dei,  ut  in  primo  (c.  21.  et  22.)  ostensum  est.  Nulla  igitur 
res  remanere  potest  in  esse,  cessante  operatione  divina. 

Adhuc:  circa  rerum  originem  duplex  est  positio : una  fidei,  quod  res  de 
novo  fuerint  a Deo  productae  in  esse;  et  positio  quorumdam  philosophorum, 
quod  res  a Deo  ab  aeterno  fluxerint.  Secundum  autem  utramque  positionem, 
oportet  dicere  quod  res  conserventur  in  esse  a Deo.  Nam  si  res  a Deo  pro- 
ductae sunt  in  esse  postquam  non  fuerunt,  oportet  quod  esse  rerum  divinam 
voluntatem  consequatur;  et  similiter  non  esse,  quia  permisit  res  non  esse 
quando  voluit,  et  fecit  res  esse  cum  voluit.  Tamdiu  igitur  sunt  quamdiu  eas 
esse  vult.  Sua  igitur  voluntas  conservatrix  est  rerum.  Si  autem  res  ab  aeterno 
a Deo  effluxerunt,  non  est  dare  tempus,  aut  instans  in  quo  primo  a Deo 
effluxerunt.  Aut  igitur  nunquam  a Deo  productae  sunt,  aut  semper  a Deo 

esse  eorum  procedit  quamdiu  sunt.  Sua  igitur  operatione  res  in  esse  con- 
servat. 

Hinc  est  quod  dicitur  (Hebr.  I.  3.):  Portans  omnia  verbo  virtutis  suae;  et 
Augustinus  dicit  quarto  Super  Gen.  ad  litt.  (c.  12.):  « Creatoris  namque 
potentia,  et  omnipotentis  atque  omnitenentis  virtus  causa  est  subsistenti 
omni  creaturae,  quae  virtus  ab  eis  quae  creata  sunt  regendis  si  aliquando 
cessaret,  similiter  eorum  cessaret  species,  omnisque  natura  concideret.  Neque, 
sicut  structuram  aedium  cum  fabricaverit  quis,  abscedit,  atque  illo  cessante 
et  abscedente  stat  opus  ejus,  ita  mundus  vel  in  ictu  oculi  stare  poterit  si 
ei  regimen  Deus  subtraxerit  ». 

Per  hoc  autem  excluditur  quorumdam  loquendum  in  lege  Maurorum 
positio,  qui  ad  hoc  quod  sustinere  possent  mundum  Dei  conservatione  indi- 
gere, posuerunt  omnes  formas  esse  accidentia,  et  quod  nullum  accidens  durat 
per  duo  instantia,  ut  sic  semper  rerum  formatio  esset  in  fieri,  quasi  res  non 
indigeret  causa  agente,  nisi  dum  est  in  fieri.  Unde  aliqui  eorum  ponere  di- 
cuntur, quod  corpora  invisibilia,  ex  quibus  omnes  substantias  dicunt  esse 
compositas,  quae  sola  secundum  eas  firmitatem  habent,  possunt  ad  horam 
aliquam  remanere,  si  Deus  suam  gubernationem  rebus  subtraxerit.  Quorum 
etiam  quidam  dicunt  quod  res  esse  non  desineret,  nisi  Deus  in  ipsa  accidens 
decisionis  causaret.  Quae  omnia  patet  esse  absurda. 

CAPUT  LXVI. 

QUOD  NIHIL  DAT  ESSE  NISI  IN  QUANTUM  AGIT  IN  VIRTUTE  DIVINA. 

Ex  hoc  autem  manifestum  est,  quod  omnia  inferiora  agentia  non  dant 
esse  nisi  in  quantum  agunt  in  virtute  divina.  Nihil  enim  dat  esse  nisi  in  quan- 
tum est  ens  actu.  Deus  autem  conservat  res  in  esse  per  suam  providentiam, 
ut  ostensum  est  (c.  65.).  Ex  virtute  igitur  divina  est  quod  aliquid  det  esse. 

Amplius:  quando  enim  aliqua  agentia  diversa  sub  uno  genere  ordinantur, 
necesse  est  quod  effectus,  qui  ab  eis  communiter  fit,  sit  eorum  secundum 
quod  uniuntur  in  participando  motum  et  virtutem  illius  agentis.  Non  enim 
plura  faciunt  unum,  nisi  in  quantum  unum  sunt,  sicut  patet  quod  omnes 
qui  sunt  in  exercitu  operantur  ad  victoriam  causandam,  quam  causant  se- 
cundum quod  sunt  sub  ordinatione  ducis,  cujus  proprius  effectus  victoria 
est.  Ostensum  est  autem  in  primo  (c.  13.),  quod  primum  agens  est  Deus. 
Cum  igitur  esse  sit  communis  effectus  omnium  agentium,  nam  omne  agens 
facit  esse  actu,  oportet  quod  hunc  effectum  producant,  in  quantum  ordinantur 
sub  primo  agente,  et  agunt  in  virtute  ipsius. 

Adhuc:  in  omnibus  causis  agentibus  ordinatis,  id  quod  est  ultimum  in 
generatione  et  primum  in  intentione,  est  proprius  effectus  primi  agentis, 
sicut  forma  domus,  quae  est  proprius  effectus  aedificatoris,  posterius  provenit 
quam  praeparatio  cementi,  et  lapidum,  et  lignorum,  quae  fiunt  per  artifices 
inferiores,  qui  subsunt  aedificatori.  In  omni  autem  actione  esse  in  actu  est 
principaliter  intentum,  et  ultimum  in  generatione ; nam,  eo  habito,  quiescit 
agentis  actio  et  motus  patientis.  Est  igitur  esse  proprius  effectus  primi  agen- 
tis, scilicet  Dei.  Et  omnia  quae  dant  esse,  hoc  habent  in  quantun  agunt  in 
virtute  Dei. 

Amplius:  ultimum  in  bonitate  et  perfectione  inter  ea  in  quae  potest  agens 
secundum,  est  illud  quod  potest  in  virtute  agentis  primi ; nam  complementum 

virtutis  agentis  secundi  est  ex  agente-  primo.  Quod  autem  est  in  omnibus 
effectibus  perfectissimum,  est  esse.  Quaelibet  enim  natura  vel  forma  perficitur 
per  hoc  quod  est  actu,  et  comparatur  ad  esse  in  actu  sicut  potentia  ad  actum 
ipsum.  Igitur  esse  est  quod  agentia  secunda  agunt  in  virtute  agentis  primi. 

Item : secundum  ordinem  causarum  est  ordo  effectuum.  Primum  autem 
in  omnibus  effectibus  est  esse;  nam  omnia  alia  sunt  in  causa  determinatio- 
nes ipsius.  Igitur  esse  est  proprius  effectus  primi  agentis,  et  omnia  alia  agunt 
ipsum  in  quantum  agunt  in  virtute  primi  agentis.  Secunda  autem  agentia, 
quae  sunt  quasi  particulares  et  determinantes  actionem  primi  agentis,  agunt 
sicut  proprios  effectus  alias  perfectiones  quae  determinant  esse. 

Praeterea:  quod  est  per  essentiam  tale,  est  proprie  causa  ejus  quod  est 
per  participationem  tale : sicut  ignis  est  causa  omnium  ignitorum.  Deus  autem 
solus  est  ens  per  essentiam  suam,  omriia  autem  alia  sunt  entia  per  partici- 
pationem; nam  in  solo  Deo  esse  est  sua  essentia.  Esse  igitur  cujuslibet  exs>- 
stenfis  est  proprius  effectus  ejus,  ita  quod  omne  quod  producit  aliquid  in  esse 
hoc  facit  in  quantum  agit  in  virtute  Dei. 

Hinc  est  quod  dicitur  (Sap.  I.  14.):  Creavit  Deus  ut  essent  omnia;  et  in 
pluribus  Scripturae  locis  dicitur,  quod  Deus  omnia  fecit.  In  libro  etiam  De 
causis  dicitur  quod  nec  intelligentia  dat  esse  nisi  in  quantum  est  divina,  et 
in  quantum  agit  in  virtute  divina. 

CAPUT  XLVII. 

QUOD  DEUS  EST  CAUSA  OPERANDI  OMNIBUS  OPERANTIBUS. 

Ex  hoc  autem  apparet  quod  Deus  causa  est  omnibus  operantibus,  ut 
operentur.  Omne  enim  operans  est  aliquo  modo  causa  essendi,  vel  secundum 
esse  substantiale,  vel  accidentale.  Nihil  autem  est  causa  essendi  nisi  in  quan- 
tum agit  in  virtute  Dei,  ut  ostensum  est  (c.  66.).  Omne  igitur  operans  ope- 
ratur per  virtutem  Dei.  v 

Adhuc:  omnis  operatio  quae  consequitur  aliquam  virtutem  attribuitur 
sicut  causae  illi  rei  quae  dedit  illam  virtutem ; sicut  virtus  gravium  et  levium 
naturalis  consequitur  formam  ipsorum  secundum  quod  sunt  gravia  et  levia; 
et  ideo  causa  motus  ipsorum  dicitur  esse  generans,  qui  dedit  formam.  Omnis 
autem  virtus  cujuscumque  agentis  est  a Deo  sicut  a primo  principio  perfectio- 
nis. Ergo  cum  omnis  operatio  consequatur  aliquam  virtutem,  oportet  quod 
cujuslibet  operationis  causa  sit  Deus. 

Amplius : manifestum  est  quod  omnis  actio  quae  non  potest  permanere 
cessante  impressione  alicujus  agentis,  est  ab  illo  agente,  sicut  manifestatio 
colorum  non  potest  esse  cessante  actione  solis  quae  aerem  illustrat.  Unde 
non  est  dubium  quin  sol  sit  causa  manifestationis  coloruih.  Et  similiter  pattt 
de  motu  violento  qui  cessat  cessante  violentia  impellentis.  Sicut  autem  Deus 
non  solum  dedit  esse  rebus  cum  primo  esse  incoeperunt,  sed  quamdiu  sunt 
esse  in  eis  causat,  res  in  esse  conservans,  ut  ostensum  est  (c.  65.),  ita  non 
solum  cum  primo  res  conditae  sunt  eis  virtutes  operativas  indidit,  sed  semper 
eas  in  rebus  causat:  unde  cessante  influentia  divina  omnis  operatio  cessaret- 
Omnis  igitur  rei  operatio  in  ipsum  reducitur  sicut  in  causam. 

Item : quidquid  applicat  virtutem  activam  ad  agendum  dicitur  esse  causa 
illius  actionis.  Artifex  enim  applicans  virtutem  rei  naturalis  ad  aliquam  actio- 
nem, dicitur  esse  causa  illius  actionis,  sicut  coquus  decoctionis  quae  est  ptr 

ignem.  Sed  omnis  applicatio  virtutis  ad  operationem  est  principaliter  et  primo 
a Deo.  Applicantur  enim  virtutes  operativae  ad  proprias  operationes  per 
aliquem  motum  vel  corporis,  vel  animae.  Primum  autem  principium  utriusque 
motus  est  Deus ; est  enim  primum  movens  omnino  immobile,  ut  supra  (Lib.  I. 
c.  1 3.) 'ostensum  est.  Similiter  et  omnis  motus  voluntatis,  quo  applicantur 
aliquae  virtutes  ad  operandum,  reducitur  in  Deum  sicut  in  primum  appeti- 
bile, et  primum  volentem.  Omnis  igitur  operatio  debet  attribui  Deo  sicut 
primo  et  principali  agenti. 

Adhuc:  in  omnibus  causis  agentibus  ordinatis  semper  oportet  quod  causae 
sequentes  agant  in  virtute  causae  primae,  sicut  in  rebus  naturalibus,  corpora 
inferiora  agunt  in  virtute  corporum  coelestium,  et  in  rebus  voluntariis  omnes 
artifices  inferiores  operantur  secundum  imperium  supremi  architectonis.  In 
ordine  autem  causarum  agentium  Deus  est  prima  causa,  ut  in  primo  (c.  13.) 
ostensum  est.  Ergo  omnes  causae  inferiores  agentes  agunt  in  virtute  ipsius. 
Causa  autem  actionis  magis  est  id  cujus  virtute  agitur,  quam  etiam  illud 
quod  agit,  sicut  principale  agens  magis  agit  quam  instrumentum.  Deus  igitur 
principalius  est  causa  cujuslibet  actionis  quam  etiam  secundae  causae  agentes. 

Item : omne  operans  per  suam  operationem  ordinatur  ad  finem  ultimum. 
Oportet  autem  quod  vel  operatio  ipsa  sit  finis,  vel  operatum  quod  est  ope- 
rationis effectus.  Ordinare  autem  res  in  finem  est  ipsius  Dei,  ut  supra  (c.  64.) 
ostensum  est.  Oportet  igitur  dicere  quod  omne  agens  virtute  divina  agat. 
Ipse  est  igitur  qui  est  causa  actionis  omnium  rerum. 

Hinc  est  quod  dicitur  (Isa.  XXVI.  12.):  Omnia  opera  operatus  es  in  nobis. 
Domine ; et  (Jo.  XV.  5.):  Sine  me  nihil  potestis  facere ; et  (Philip.  II.  13.):  Deus 
est  qui  operatur  in  nobis  velle  et  perficere  pro  bona  voluntate.  Et  hac  ratione  fre- 
quenter in  Scripturis  naturae  effectus  operationi  divinae  attribuuntur  quia  ipse 
est  qui  operatur  in  omni  operante  per  naturam  vel  per  voluntatem,  sicut  illud 
(Job  X.  10.  et  11.):  Nonne  sicut  lac  mulsisti  me  et  sicut  caseum  me  coagulasti  ? pelle 
et  carnibus  vestisti  me,  ossibus  et  nervis  compegisti  me;  et  (Psal.  XVII.  14.):  In- 
tonuit de  coelo  Dominus  et  Altissimus  dedit  vocem  suam,  grando  et  carbones  ignis. 


CAPUT  LXVII I. 

QUOD  DEUS  EST  UBIQUE  ET  IN  OMNIBUS  REBUS. 

(I.  part.  quaest.  VIII.  art.  1.  et  I.  Sent.  dist.  ly.  quaest.  1.  art.  1.). 

Ex  hoc  autem  apparet  cjuod  Deum  necesse  est  esse  ubique  et  in  omnibus 

rebus. 

Movens  enim  et  motum  oportet  simul  esse,  ut  probat  Philosophus  (septimo 
Physic.  t.  c.  8.).  Deus  autem  omnia  movet  ad  suas  operationes,  ut  ostensum 
est  (c.  67.).  Est  igitur  in  omnibus  rebus. 

Item:  omne  quod  est  in. loco  vel  in  re  quacumque  aliquo  modo  contingit 
ipsam;  res  enim  corporea  est  in  aliquo  sicut  in  loco  secundum  contactum 
quantitatis  dimensivae.  Res  autem  incorporea  in  aliquo  esse  dicitur  secundum 
contactum  virtutis,  quum  careat  dimensiva  quantitate.  Sic  igitur  se  habet 
res  incorporea  ad  hoc  quod  sit  in  aliquo  per  virtutem  suam,  sicut  se  habet 
res  corporea  ad  hoc  quod  sit  in  aliquo  per  quantitatem  dimensivam.  Si  au- 
tem esset  aliquod  corpus  habens  quantitatem  dimensivam  infinitam,  oporteret 
illud  esse  ubique.  Ergo,  si  sit  aliqua  res  incorporea  habens  virtutem  infini- 

tam,  oportet  quod  sit  ubique.  Ostensum  est  autem  in  primo  (c.  43.)  Deum 
esse  infinitae  virtutis.  Est  igitur  ubique. 

Adhuc : sicut  se  habet  causa  particularis  ad  particularem  effectum,  ita  se 
habet  causa  universalis  ad  universalem  effectum.  Oportet  autem  causam  par- 
ticularem proprio  effectui  particulari  adesse  simul;  sicut  ignis  per  suam 
essentiam  calefacit,  et  anima  per  suam  essentiam  vitam  corpori  confert. 
Quum  igitur  Deus  sit  causa  universalis  totius  esse,  ut  ostensum  est  in  secundo 
(c.  6.),  oportet  quod  in -quocumque  est  invenire  esse,  ei  adsit  divina  prae- 
sentia. 

Amplius:  quodcumque  agens  est  praesens  tantum  uni  suorum  effectuum, 
ejus  actio  non  potest  derivare  ad  alia  nisi  illo  mediante,  eo  quod  agens  et 
patiens  oportet  esse  simul;  sicut  vis  motiva  non  movet  alia  membra  nisi 
mediante  corde.  Si  igitur  Deus  esset  praesens  uni  tantum  suorum  effectuum, 
utpote  primo  mobili,  quod  ab  eo  immediate  movetur,  sequeretur  quod  ejus 
actio  non  posset  ad  alia  derivari  nisi  illo  mediante.  Hoc  autem  est  incon- 
veniens. Si  enim  alicujus  agentis  actio  non  potest  dt  rivari  ad  alia  nisi  me- 
diante aliquo  primo,  oportet  quod  illud  proportionaliter  respondeat  agenti 
secundum  totam  ejus  virtutem;  aliter  enim  non  posset  agens  tota  sua  vir- 
tute uti,  sicut  videmus  quod  omnes  motus  quos  potest  causare  virtus  motiva 
expleri  possunt  per  cor.  Non  est  autem  aliqua  creatura  per  quam  posset 
expleri  quidquid  divina  virtus  facere  potest,  quum  divina  virtus  excedat  in 
infinitum  quamlibet  rem  creatam,  ut  apparet  ex  his  quae  in  primo  ostensa 
sunt  (c.  43.).  Inconveniens  est  igitur  dicere  quod  divina  actio  non  se  extendat 
ad  alia  nisi  mediante  uno  primo.  Non  est  igitur  praesens  in  uno  tantum 
suorum  effectuum,  sed  in  omnibus;  eadem  enim  ratione  opinabitur,  si  quis 
dicat  eum  esse  in  aliquibus  et  non  in  omnibus,  quia  quocumque  modo  ef- 
fectus divini  accipiantur,  non  sufficienter  explere  poterunt  divinae  virtutis 
exsecutionem. 

Praeterea:  necesse  est  ut  causa  agens  sit  simul  cum  suo  effectu  proximo 
et  immediato.  In  qualibet  autem  re  est  aliquis  effectus  proximus  et  imme- 
diatus ipsius  Dei;  ostensum  est  enim  in  secundo  (c.  21.)  quod  solus  Deus 
creare  potest;  in  qualibet  autem  re  est  aliquid  quod  per  creationem  causa- 
tur: in  rebus  quidem  corporalibus,  prima  materia;  in  rebus  autem  incor- 
poreis, simplices  earum  essentiae,  ut  ex  his  apparet  quae  sunt  determinata 
(Lib.  II.  c.  15.  et  seq.).  Oportet  igitur  simul  Deum  adesse  in  omnibus  rebus, 
praesertim  quum  ea  quae  de  non  esse  ad  esse  prodixit  continuo  et  semper 
in  esset  conservet,  ut  ostensum  est  (c.  65.). 

Hinc  est  quod  (Jerem.  XXIII.  24.)  dicitur:  Coelum  et  terram  ego  impleo; 
et  (Psal.  CXXXVIII.  8.) : Si  ascendero  in  coelum,  tu  illic  es;  si  descendero  ad 
infernum,  ades. 

Per  hoc  autem  excluditur  error  quorumdam  dicentium  Deum  in  aliqua 
parte  mundi  determinata  esse,  puta  in  primo  coelo  et  in  parte  orientis,  unde 
est  principium  motus  coeli.  Quorum  tamen  dictum  sustineri  posset,  si  sane 
accipiatur,  ut  scilicet  non  intelligamus  Deum  aliqua  determinata  mundi  parte 
esse  conclusum,  sed  quia  omnium  corporearum  motionum  principium,  se- 
cundum naturae  ordinem,  ab  aliqua  determinata  incipit  parte,  Deo  movente; 
propter  quod  et  in  sacra  Scriptura  Deus  dicitur  specialiter  esse  in  coelo  se- 
cundum illud  (Isa.  ultimo  1.):  Coelum  mea  sedes;  et  (Psal.  CXIII.  16.):  Coe- 
lum coeli  Domino.  Sed  ex  hoc  quod,  praeter  naturae  ordinem,  etiam  in  in- 
fimis corporibus  Deus  aliquid  operatur  quod  virtute  coelestis  corporis  cau- 

sari  nor-  potest,  manifeste  ostenditur  Deum,  non  solum  coelesti  corpori,  sed 
etiam  intimis  rebus  immediate  adesse. 

Non  est  autem  aestimandum  Deum  sic  esse  ubique  quod  per  locorum 
spatia  dividatur,  quasi  una  pars"ejus  sit  hic  et  alia  alibi;  sed  totus  ubique  est. 
Deus  enim,  quum  sit  omnino  simplex,  partibus  caret. 

Neque  sic  simplex  est  sicut  punctus  qui  est  terminus  continui,  et  propter 
hoc  determinatum  situm  in  continuo  habet;  unde  non  potest  unus  punctus 
nisi  in  uno  loco  indivisibili  esse.  Deus  autem  indivisibilis  est,  quasi  omnino 
extra  genus  continui  exsistens;  unde  non  determinatur  ad  locum  vel  ma- 
gnum, vel  parvum,  ex  necessitate  suae  essentiae,  quasi  oporteat  eum  esse  in 
aliquo  loco,  quum  ipse  fuerit  ab  aeterno  ante  omnem  locum ; sed  immensi- 
tate suae  virtutis  attingit  omnia  quae  sunt  in  loco,  quum  sit  universalis  catisa 
essendi,  ut  dictum  est.  Sic  igitur  ipse  totus  est  ubicumque  est,  quia  per  sim- 
plicem suam  virtutem  universa  attingit. 

Non  est  tamen  aestimandum  quod  sic  sit  in  rebus  quasi  mixtus;  ostensum 
est  enim  in  primo  (c.  26.  et  27.)  quod  neque  materia,  neque  forma  est  ali- 
cujus,  sed  est  in  operibus  per  modum  causae  agentis. 

CAPUT  LXIX. 

DE  OPINIONE  EORUM  QUI  REBUS  NATURALIBUS 
PROPRIAS  SUBTRAHUNT  ACTIONES. 

(II.  Sent.  dist.  11.  quaest.  I.  art.  y et  I.  part.  quaest.  LIII.  art.  1.). 

Ex  hoc  autem  quidam  occasionem  errandi  sumpserunt,  putantes  quod 
nulla  creatura  habet  aliquam  actionem  in  productione  effectuum  naturalium, 
ita  scilicet  quod  ignis  non  calefacit,  sed  Deus  causat  calorem  praesente  igne. 
Et  similiter  dicunt  in  omnibus  aliis  effectibus  naturalibus. 

Hunc  autem  errorem  rationibus  confirmare  conati  sunt,  ostendentes  nul- 
lam formam  neque  substantialem,  neque  accidentalem,  nisi  per  viam  crea- 
tionis produci  in  esse.  Non  enim  possunt  formae  et  accidentia  fieri  ex  ma- 
teria, cum  non  habeat  materiam  partem  sui.  Unde  si  fiant,  oportet  quod 
fiant  ex  nihilo,  quod  est  creari;  et  quia  creatio  solius  Dei  actio  est,  ut  in 
secundo  ostensum  est  (c.  21.),  sequi  videtur,  quod  solus  Deus  tam  formas 
substantiales  quam  accidentales  in  natura  producat. 

Huic  autem  positioni  partim  etiam  quorumdam  philosophorum  opinio 
concordavit.  Quia  enim  omne  quod  per  se  non  est,  ab  eo  quod  est  per  se 
derivatum  invenitur,  videtur  quod  formae  rerum  quae  non  sunt  per  se  ex- 
sistentes, sed  in  materia,  proveniant  ex  formis  quae  per  se  sine  materia  sunt: 

■ quasi  formae  in  materia  exsistentes  sint  quaedam  participationes  illarum 
formarum  quae  sine  materia  sunt.  Et  propter  hoc  Plato  (Tim.  c.  10.  et  De 
rep.  passim)  posuit  species  rerum  sensibilium  esse  quasdam  formas  separatas, 
quae  sunt  causa  essendi  his  sensibilibus  secundum  quod  eas  participant.  Avi- 
cenna  vero  posuit  omnes  formas  substantiales  ab  intelligdntia  agente  effluere ; 
accidentales  autem  formas  esse  ponebat  quasdam  materiae  dispositiones, 
quae  ex  actione  inferiorum  agentium  materiam  disponentium  proveniebant, 
in  quo  a priori  stultitia  declinabat. 

Hujus  autem  signum  esse  videbatur,  quod  nulla  virtus  activa  invenitur 
esse  in  istis  corporibus  nisi  accidentalis  forma,  sicut  qualitates  activae  et 

passivae,  quae  non  videntur  esse  ad  hoc  sufficientes  quod  formas  substantiales 
causare  possint. 

Inveniuntur  etiam  quaedam  in  istis  inferioribus  quae  non  generantur  ex 
similibus,  sicut  animalia  ex  putrefactione  generata:  unde  videtur  quod  ho- 
rum formae  ex  altioribus  principiis  proveniant,  et  pari  ratione  aliae  formae, 
quarum  quaedam  sunt  multo  nobiliores. 

Quidam  vero  ad  hoc  argumentum  assumunt  ex  naturalium  corporum 
imbecillitate  ad  agendum.  Nam  omrfis  corporis  forma  est  adjuncta  quanti- 
tati: quantitas  autem  impedit  actionem  et  motum  cujus  signum  ponunt, 
quia  quantum  additur  in  quantitate  alicui  corpori,  tanto  fit  ponderosius,  et 
tardatur  motus  ejus.  Unde  per  hoc  concludunt  quod  nullum  corpus  sit  acti- 
vum, sed  passivum  tantum. 

Hoc  etiam  ostendere  nituntur  per  hoc,  quod  omne  patiens  est  subjectum 
agenti,  et  omne  agens  praeter  primum  quod  causat,  requirit  subjectum  infe- 
rius se.  Nulla  autem  substanda  est  inferior  corporali:  unde  videtur  quod 
nullum  corpus  sit  activum. 

Addunt  etiam  ad  hoc  quod  corporalis  substantia  est  in  ultima  distantia 
a primo  agente,  unde  non  videtur  eis  quod  virtus  activa  perveniat  usque  ad 
substantiam  corporalem,  sed  sicut  Deus  est  agens  tantum,  ita  substantia  cor- 
poralis, cum  sit  infima  in  genere  rerum,  sit  passiva  tantum. 

Propter  has  igitur  rationes  ponit  Avicebron,  in  libro  Fontis  vitae,  quod 
nullum  corpus  est  activum,  sed  virtus  substantiae  spiritualis  pertransiens 
per  corpora  agit  actiones  quae  per  corpora  fieri  videntur. 

Quidam  etiam  loquentes  in  lege  Maurorum  dicuntur  ad  hoc  rationem 
inducere,  quod  etiam  accidentia  non  sint  ex  actione  corporum,  quia  acci- 
dens non  transit  a subjecto  in  subjectum;  unde  reputant  impossibile  quod 
calor  transeat  a corpore  calido  in  aliud  corpus  ab  ipso  calefactum,  sed  di- 
cunt omnia  hujusmodi  accidentia  creari  a Deo. 

Ad  praemissas  autem  positiones,  multa  inconvenientia  sequuntur.  Si  enim 
nulla  inferior  causa,  et  maxime  corporalis,  aliquid  operatur,  sed  Deus  ope- 
ratur in  omnibus  solus:  Deus  autem  non  variatur  per  hoc,  quod  operatur 
in  rebus  diversis:  non  sequetur  diversus  effectus  ex  diversitate  rerum,  in 
quibus  Deus  operatur.  Hoc  autem  ad  sensum  apparet  falsum;  non  enim  ex 
appositione  calidi  sequitur  infrigidatio,  sed  calefactio  tantum  ; neque  ex  se- 
mine hominis  sequitur  generatio  nisi  hominis.  Non  ergo  causalitas  effectuum 
inferiorum  est  ita  attribuenda  divinae  virtuti,  quod  subtrahatur  causalitas 
inferiorum  agentium. 

Item : contra  rationem  sapientiae  est,  ut  sit  aliquid  frustra  in  operibus  sa- 
pientis. Si  autem  res  creatae  nullo  modo  operentur  ad  effectus  producendos,  sed 
solus  Deus  operetur  omnia  immediate,  frustra  essent  adhibitae  ab  ipso  aliae  res 
ad  producendos  effectus.  Repugnat  igitur  praedicta  positio  divinae  sapientiae. 

Adhuc:  quod  dat  alicui  aliquod  principale,  dat  eidem  omnia  quae  con- 
sequuntur ad  illud,  sicut  causa  quae  dat  corpori  elementari  gravitatem,  dat 
ei  motum  deorsum.  Facere  autem  aliquid  actu  consequitur  ad  hoc  quod 
est  esse  actu,  ut  patet  in  Deo;  ipse  est  enim  actus  purus,  et  est  etiam  prima 
causa  essendi  omnibus,  ut  supra  (Lib.  I.  c.  10.  et  13.  Lib.  II.  c.  15.)  osten- 
sum est.  Si  igitur  communicavit  aliis  similitudinem  suam,  quantum  ad  esse, 
in  quantum  res  in  esse  produxit,  consequens  est,  ut  communicaverit  eis 
similitudinem  suam  quantum  ad  agere,  ut  etiam  res  creatae  habeant  pro- 
prias actiones. 

Amplius:  perfectio  effectus  determinat  perfectionem  causae;  major  enim 
hirtus  perfectionem  effectuum  inducit.  Deus  autem  est  perfectissimum  agens. 
Oportet  igitur,  quod  res  ab  ipso  creatae  perfectionem  ab  ipso  consequantur. 
Detrahere  ergo  perfectioni  creaturarum  est  detrahere  perfectioni  divinae  vir- 
tutis. Sed  si  nulla  creatura  habet  aliquam  actionem  ad  aliquem  effectum 
producendum,  multum  detrahitur  perfectioni  creaturae.  Ex  abundantia  enim 
perfectionis  est,  quod  perfectionem  quam  aliquid  habet,  possit  alteri  com- 
municare. Detrahit  igitur  haec  positio  divinae  virtuti. 

Item : sicut  est  boni  bonum  facere,  ita  est  summi  boni  aliquid  optime 
facere.  Deus  autem  est  summum  bonum,  ut  in  primo  (c.  41.)  ostensum  est. 
Igitur  ejus  est  optime  facere  omnia.  Melius  autem  est  quod  bonum  alicui 
collatum  sit  multorum  commune,  quam  quod  sit  proprium,  quia  bonum 
commune  semper  invenitur  esse  divinius  quam  bonum  unius  tantum.  Sed 
bonum  unius  fit  multis  commune,  si  ab  uno  in  alia  derivatur,  quod  non 
potest  esse,  nisi  in  quantum  diffundit  ipsum  in  alia  per  propriam  actionem. 
Si  vero  potestatem  non  habet  illud  in  alia  transfundendi,  manet  sibi  ipsi 
proprium.  Sic  igitur  Deus  rebus  creatis  suam  bonitatem  communicavit,  ut 
una  res  quod  accepit  possit  in  aliam  transfundere.  Detrahere  ergo  actiones 
proprias  rebus  est  divinae  bonitati  derogare. 

Adhuc:  subtrahere  ordinem  rebus  creatis  est  eis  subtrahere  id  quod  opti- 
mum habent;  nam  singula  in  seipsis  sunt  bona:  simul  autem  omnia  sunt 
optima  propter  ordinem  universi.  Semper  enim  totum  est  melius  partibus, 
et  finis  ipsarum.  Si  autem  rebus  subtrahantur  actiones,  subtrahitur  ordo  re- 
rum ad  invicem;  rerum  enim  quae  sunt  diversae  secundum  suas  naturas, 
non  est  colligatio  in  ordinis  unitatem,  nisi  per  hoc  quod  quaedam  agunt, 
et  quaedam  patiuntur.  Inconveniens  igitur  est  dicere,  quod  res  non  habent 
proprias  actiones. 

Amplius : si  effectus  non  producuntur  ex  actione  rerum  creatarum,  sed 
solum  ex  actione  Dei,  impossibile  est  quod  per  effectum  manifestetur  virtus 
alicujus  causae  creatae;  non  enim  effectus  ostendit  virtutem  causae  nisi  ra- 
tione actionis,  quae  a virtute  procedens  ad  effectum  terminatur.  Natura  autem 
causae  non  cognoscitur  per  effectum  nisi  in  quantum  per  ipsum  cognoscitur 
virtus  ejus,  quae  naturam  consequitur.  Si  igitur  res  creatae  non  habent  actiones 
ad  producendum  effectus,  sequitur  quod  nunquam  natura  alicujus  rei  creatae 
poterit  cognosci  per  effectum,  et  sic  subtrahitur  nobis  omnis  cognitio  scien 
tiae  naturalis,  in  qua  praecipue  demonstrationes  per  effectum  sumuntur. 

Item : apparet  per  inductionem  in  omnibus,  quod  simile  agat  suum  simile. 
Id  autem  quod  generatur  in  rebus  inferioribus,  noii  est  forma  tantum,  sed 
compositum  ex  materia  et  forma ; nam  omnis  generatio  ex  aliquo  est,  scilicet 
ex  materia,  et  ad  aliquid,  scilicet  ad  formam.  Oportet  ergo  quod  generans 
non  sit  forma  tantum,  sed  compositum  ex  materia  et  forma.  Non  igitur 
species  rerum  separatarum,  ut  Platonici  posuerunt,  neque  intelligentia  agens, 
ut  posuit  Avicenna,  est  causa  formarum  quae  sunt  in  materiis,  sed  magis 
hoc  compositum  ex  materia  et  forma. 

Item : si  agere  sequitur  ad  esse  in  actu,  inconveniens  est,  quod  actus  per- 
fectior actione  destituatur.  Perfectior  autem  actus  est  forma  substantialis 
quam  accidentalis.  Si  igitur  formae  accidentales  quae  sunt  in  rebus  corpo- 
ralibus habent  proprias  actiones,  multo  magis  forma  substantialis  habet 
aliquam  propriam  actionem.  Non  est  autem  ejusmodi  actio  disponere  mate- 
riam, quia  hoc  fit  per  alterationem,  ad  quam  sufficiunt  formae  accidentales 

Igitur  forma  substantialis  generantis  est  principium  actionis,  ut  forma  sub- 
stantialis introducatur  in  generatum. 

Rationes  autem  quas  inducunt,  facile  est  solvere.  Cum  enim  ad  hoc  ali- 
quid fiat  ut  sit,  sicut  forma  non  dicitur  ens,  quasi  ipsa  habeat  esse,  sed  quia 
per  eam  compositum  est,  ita  nec  forma  proprie  fit,  sed  incipit  esse  per  hoc 
quod  compositum  sit  reductum  de  potentia  in  actum,  quae  est  forma. 

Nec  etiam  oportet  ut  omne  quod  habet  aliquam  formam  quasi  partici- 
patam, recipiat  eam  immediate  ab  eo  quod  est  essentialiter  forma,  sed  im- 
mediate quidem  ab  alio  quod  habet  similem  formam,  simili  modo,  scilicet, 
participatam,  quod  tamen  agat  in  virtute  illius  formae  separatae,  si  qua  sit 
talis.  Sic  enim  agens  similem  effectum  sibi  producit. 

Similiter  etiam  nec  oportet,  quod  quia  omnis  actio  inferiorum  corporum 
sit  per  qualitates  activas  et  passivas,  quae  sunt  accidentia,  quod  non  produ- 
catur ex  actione  earum  nisi  accidens,  quia  illae  formae  accidentales  sicut 
causantur  a forma  substantiali,  quae  simul  cum  materia  est  causa  omnium 
propriorum  accidentium,  ita  agunt  virtute  formae  substantialis,  quod  autem 
agit  in  virtute  alterius,  producit  effectum  similem  non  sibi  tantum,  sed  magis 
ei  in  cujus  virtute  agit;  sicut  ex  actione  instrumenti  fit  in  artificiato  simi- 
litudo formae  artis ; ex  quo  sequitur  quod  ex  actione  formarum  accidenta- 
lium producantur  formae  substantiales  in  quantum  agunt  instrumentaliter  in 
virtute  substantialium  formarum. 

In  animalibus  vero,  quae  ex  putrefactione  generantur,  causatur  forma, 
substantialis  ex  agente  corporali,  scilicet  corpore  coelesti,  quod  est  primum 
alterans.  Unde  oportet  quod  omnia  moventia  ad  formam  in  istis  inferioribus 
agant  in  virtute  illius,  et  propter  hoc  ad  producendas  aliquas  formas  imper- 
fectas sufficit  virtus  coelestis  absque  agente  univoco.  Ad  producendas  autem 
formas  perfectiores,  sicut  sunt  animae  animalium  perfectorum,  requiritur 
etiam  cum  agente  coelesti  agens  univocum.  Talia  enim  animalia  non  gene- 
rantur nisi  ex  semine,  et  propter  hoc  dicit  Aristoteles  in  secundo  Phys.  (t.  c.  26.) 
quod  homo  generat  hominem  et  sol. 

Non  est  autem  verum  quod  quantitas  impediat  actionem  formae  nisi  per 
accidens,  in  quantum  scilicet  omnis  quantitas  continua  est  in  materia.  Forma 
autem  in  materia  exsistens,  cum  sit  minoris  actualitatis,  est  per  consequens 
minoris  virtutis  in  agendo.  Unde  corpus  quod  habet  minus  de  materia,  et 
minus  de  forma,  sicut  ignis,  est  magis  activum:  Supposito  autem  modo 
actionis  quam  forma  in  materia  exsistens  habere  potest,  quantitas  coauget 
magis  quam  minuit  actionem.  Nam  quanto  corpus  calidum  fuerit  majus,, 
supposita  aeque  intensa  caliditate,  tanto  magis  calefacit;  et  supposita  gravi- 
tate aeque  intensa,  quanto  majus  fuerit  corpus  grave,  tanto  velocius  move- 
bitur motu  naturali,  et  inde  est  quod  tardius  movetur  motu  innaturali.  Quia 
igitur  corpora  gravia  sunt  tardioris  motus  innaturalis,  cum  fuerint  majoris 
quantitatis,  non  ostenditur  quod  quantitas  impediat  actionem,  sed  magis  quod 
coaugeat  ipsam. 

Non  oportet  etiam  quod  corpus  omne  careat  actione,  propter  hoc  quod 
in  ordine  rerum  substantia  corporalis  est  infima  secundum  suum  genus,  quia 
etiam  inter  corpora  unum  est  superius  altero,  et  formalius,  et  magis  activum; 
sicut  ignis  respectu  inferiorum  corporum;  nec  tamen  etiam  infimum  corpus 
excluditur  ab  agendo.  Manifestum  est  enim,  quod  corpus  non  potest  agere 
se  toto  cum  sit  compositum  ex  materia,  quae  est  ens  in  potentia,  et  ex  forma, 
quae  est  actus:  agit  enim  unumquodque  secundum  quod  est  actu;  et  propter 

hoc  omne  corpus  agit  secundum  suam  formam  ad  quam  comparatur  aliud 
corpus,  scilicet  patiens,  secundum  suam  materiam,  ut  subjectum,  in  quantum 
materia  ejus  est  in  potentia  ad  formam  agentis.  Si  autem  e converso  ad 
formam  corporis  patientis  sit  in  potentia  materia  corporis  agentis,  erunt 
agentia  et  patientia  ad  invicem:  sicut  accidit  in  duobus  corporibus  elemen- 
taribus.  Sin  autem,  erit  unum  tantum  agens,  et  alterum  tantum  patiens  re* 
spectu  illius:  sicut  est  comparatio  corporis  coelestis  ad  corpus  elementare. 
Sic  igitur  corpus  agens  agit  in  subjectum  non  ratione  totius  corporis,  sed 
formae  per  quam  agit. 

Non  est  etiam  verum,  quod  corpora  sint  in  ultima  remotione  a Deo.  Cum 
enim  Deus  sit  actus  purus,  secundum  hoc  aliqua  magis  vel  minus  ab  eo 
distant,  secundum  quod  sunt  plus  vel  minus  in  actu  vel  in  potentia.  Illud 
etiam  in  entibus  est  extreme  distans  a Deo  quod  est  in  potentia  tantum,  sci- 
licet materia  prima.  Unde  ejus  est  pati  tantum,  et  non  agere.  Corpora  vero, 
cum  sint  composita  ex  materia  et  forma,  accedunt  ad  divinam  similitudinem 
in  quantum  habent  formam,  quam  Aristoteles  in  primo  Phys.  (t.  c.  48.) 
nominat  divinum  quoddam.  Et  propter  hoc,  secundum  quod  habent  formam, 
. agunt:  secundum  vero  quod  habent  materiam,  patiuntur. 

Ridiculum  autem  est  dicere  quod  ideo  corpus  non  agat,  quia  accidens 
non  transit  de  subjecto  in  subjectum.  Non  enim  hoc  modo  dicitur  corpus 
calidum  calefacere,  quod  idem  numero  calor,  qui  est  in  calefaciente  corpore, 
transeat  ad  corpus  calefactum;  sed  quia  virtute  caloris,  qui  est  in  corpore 
calefaciente,  alius  calor  numero  fit  actu  in  corpore  calefacto,  qui  prius  erat 
in  eo  in  potentia.  Agens  enim  naturale  non  est  traducens  propriam  formam 
in  alterum  subjectum,  sed  reducens  subjectum  quod  patitur  de  potentia  in 
actum. 

Non  igitur  auferimus  proprias  actiones  rebus  creatis,  quamvis  omnes  ef- 
fectus rerum  creatarum  Deo  attribuamus,  quasi  in  omnibus  operanti. 


CAPUT  LXX. 


QUOMODO  IDEM  EFFECTUS  SIT  A DEO  ET  A NATURALI  AGENTE. 


(Quibusdam  autem  difficile  videtur  ad  intelligendum  quod  effectus  na- 
turales attribuantur  Deo,  et  naturali  agenti;  nam  una  actio  a duobus  agen- 
tibus non  videtur  progredi  posse.  Si  igitur  actio,  per  quam  effectus  naturalis 
producitur,  procedit  a corpore  naturali,  non  procedit  a Deo. 

Item:  quod  potest  fieri  sufficienter  per  unum,  superfluum  est  quod  per 
multa  fiat;  videmus  enim  quod  natura  non  facit  per  duo  instrumenta  quod 
potest  facere  per  unum.  Cum  igitur  virtus  divina  sufficiens  sit  ad  producendos 
effectus  naturales,  superfluum  est  adhibere  ad  eosdem  effectus  producendos 
etiam  naturales  virtutes ; vel  si  virtus  naturalis  sufficienter  proprium  effectum 
producit,  superfluum  est,  quod  divina  virtus  ad  eumdem  effectum  agat. 

Praeterea : si  Deus  totum  effectum  naturalem  producit,  nihil  relinquitur 
de  effectu  naturali  agenti  ad  producendum.  Non  videtur  igitur  esse  possi- 
bile, quod  eosdem  effectus  Deus  producere  dicatur,  quos  res  naturales  pn> 
ducunt. 

Haec  autem  difficultatem  non  afferunt  si  praemissa  considerentur.  In 
quolibet  enim  agente  est  duo  considerare,  scilicet  rem  ipsam  quae  agit,  et 
virtutem  in  qua  agit,  sicut  ignis  calefacit  per  calorem.  Virtus  autem  infe- 

rioris  agentis  dependet  a virtute  superioris  agentis,  in  quantum  superius  agens 
dat  virtutem  ipsam  inferiori  agenti  per  quam  agit,  vel  conservat  eam,  aut 
etiam  applicat  eam  ad  agendum;  sicut  artifex  applicat  instrumentum  ad 
proprium  effectum,  cui  tamen  interdum  non  dat  formam  per  quam  agit  in- 
strumentum ; nec  conservat,  sed  dat  ei  solum  motum.  Oportet  ergo  quod 
actio  inferioris  agentis  non  solum  sit  ab  eo  per  virtutem  propriam,  sed  per 
virtutem  omnium  superiorum  agentium.  Agit  enim  in  virtute  omnium,  et 
sicut  agens  infimum  invenitur  immediatum  activum,  ita  virtus  primi  agentis 
invenitur  immediata  ad  producendum  effectum.  Nam  virtus  infimi  agentis 
non  habet  quod  producat  hunc  effectum  ex  se,  sed  ex  virtute  proximi  supe- 
rioris, et  virtus  illius  hoc  habet  ex  virtute  superioris,  et  sic  virtus  supremi 
agentis  invenitur  ex  se  productiva  effectus,  quasi  causa  immediata,  sicut 
patet  in  principiis  demonstrationum,  quorum  primum  est  immediatum.  Sicut 
igitur  non  est  inconveniens,  quod  una  actio  producatur  ex  aliquo  agente, 
et  ejus  virtute,  ita  non  est  inconveniens,  quod  producatur  idem  effectus 
ab  inferiori  agente,  et  a Deo,  ab  utroque  immediate,  licet  alio  et  alio  modo. 

Patet  etiam,  quod  si  res  naturalis  producat  proprium  effectum,  non  est 
superfluum  quod  Deus  illum  producat;  quia  res  naturalis  non  producit  ipsurt*, 
nisi  in  virtute  divina.  Neque  est  superfluum  si  Deus  per  seipsum  potest 
omnes  effectus  naturales  producere,  quod  per  quasdam  alias  causas  produ- 
cantur; non  enim  hoc  est  ex  insufficientia  divinae  virtutis,  sed  ex  immen- 
sitate bonitatis  ipsius,  per  quam  suam  similitudinem  rebus  communicare 
voluit,  non  solum  quantum  ad  hoc  quod  essent,  sed  etiam  quantum  ad  hoc 
quod  aliorum  causae  essent.  His  enim  duobus  modis  creaturae  communiter 
omnes  divinam  similitudinem  consequuntur,  ut  supra  (c.  21.)  ostensum  est. 
Pqr  hoc  etiam  decor  ordinis  in  rebus  creatis  apparet. 

Patet  etiam,  quod  non  sic  idem  effectus  causae  naturali  et  divinae  vir- 
tuti attribuitur,  quasi  partim  a Deo,  partim  a naturali  agente  fiat,  sed  totus 
ab  utroque  secundum  alium  modum,  sicut  idem  effectus  totus  attribuitur 
instrumento,  et  principali  agenti  etiam  totus. 

CAPUT  L XXI . 

QUOD  DIVINA  PROVIDENTIA  NON  EXCLUDIT  TOTALITER 
MALUM  A REBUS. 

(I.  part.  quaest.  XXII.  art.  2.  ai  3.). 

Ex  his  autem  apparet  quod  divina  providentia,  quae  res  gubernat,  non 
impedit  quin  corruptio,  et  defectus,  et  malum  in  rebus  inveniatur.  Divina 
enim  gubernatio,  qua  Deus  operatur  in  rebus,  non  excludit  operationem  cau- 
sarum secundarum,  sicut  jam  ostensum  est  (c.  praec.).  Contingit  autem 
provenire  defectum  in  effectu  propter  defectum  causae  secundae  agentis, 
absque  eo  quod  sit  defectus  in 'primo  agente;  sicut  cum  in  effectu  artificis 
habentis  perfecte  artem  contingit  aliquis  defectus  propter  instrumenti  de- 
fectum; et  sicut  hominem,  cujus  vis  motiva  est  fortis,  contingit  claudicare, 
non  propter  defectum  virtutis  motivae,  sed  propter  tibiae  curvitatem.  Con- 
tingit igitur  in  his  quae  aguntui  et  gubernantur  a Deo  aliquem  defectum 
et  aliquod  malum  inveniri  propter  defectum  agentium  secundorum,  licet  in 
ipso  Deo  nullus  sit  defectus. 

Amplius:  perfecta  bonitas  in  rebus  creatis  non  inveniretur  nisi  esset  ordo 
bonitatis  in  eis,  ut  scilicet  quaedam  sint  aliis  meliora;  non  enim  implerentur 
omnes  gradus  possibiles  bonitatis,  neque  etiam  aliqua  creatura  Deo  simila- 
retur quantum  ad  hoc  quod  alteri  emineret.  Tolleretur  etiam  summus  decor 
a rebus  si  ab  eis  ordo  distinctorum  et  disparium  tolleretur,  et  quod  est  am- 
plius, tolleretur  multitudo  a rebus,  inaequalitate  bonitatis  sublata,  cum  per 
differentias  quibus  res  ab  invicem  differant,  unum  altero  melius  exsistat, 
sicut  animatum  inanimato,  et  rationale  irrationali.  Et  sic  si  aequalitas  om- 
nimoda esset  in  rebus,  non  esset  nisi  unum  bonum  creatum ; quod  manifeste 
perfectioni  derogat  creaturae.  Gradus  autem  bonitatis  superior  est,  ut  aliquid 
sit  bonum,  quod  non  possit  a bonitate  deficere;  inferior  autem  eo  est,  quod 
potest  a bonitate,  deficere.  Utrumque  igitur  gradum  bonitatis  perfectio  uni- 
versi requirit.  Ad  providentiam  autem  gubernantis  pertinet  perfectionem  in 
rebus  gubernatis  conservare,  non  autem  eam  minuere.  Igitur  non  pertinet  ad 
divinam  providentiam,  ut  omnino  excludat  a rebus  potentiam  deficiendi  a 
bono.  Hanc  autem  potentiam  sequitur  malum;  quia  quod  potest  deficere, 
quandoque  deficit,  et  ipse  defectus  boni  malum  est,  ut  supra  ostensum  est 
(c.  7.).  Non  est  igitur  ad  divinam  providentiam  pertinens  ut  omnino  malum 
a rebus  gubernatis  prohibeat. 

Adhuc:  optimum  in  gubernatione  qualibet  est,  ut  in  rebus  gubernatis 
secundum  modum  suum  provideatur;  in  hoc  enim  regiminis  justitia  con- 
sistit. Sicut  igitur  esset  contra  rationem  humani  regiminis,  si  impedirentur 
a gubernatione  civitatis  homines  agere  secundum  sua  officia,  nisi  forte  quan- 
doque ad  horam  propter  aliquam  necessitatem,  ita  esset  contra  rationem 
divini  regiminis,  si  non  sineret  res  creatas  agere  secundum  modum  propriae 
naturae.  Ex  hoc  autem  quod  creaturae  sic  agunt,  sequitur  corruptio  et  ma- 
lum in  rebus;  cum  propter  contrarietatem  et  repugnantiam  quae  est  in  rebus 
una  res  sit  alterius  corruptiva.  Non  est  igitur  ad  divinam  providentiam  per- 
tinens malum  omnino  a rebus  gubernatis  excludere. 

Item:  impossibile  est  quod  agens  operetur  aliquod  malum,  nisi  propter 
hoc  quod  intendit  aliquod  bonum,  sicut  ex  superioribus  (c.  3.  et  4.)  apparet. 
Prohibere  autem  cujuscumque  boni  intentionem  universaliter  a rebus  creatis 
non  pertinet  ad  providentiam  ejus  qui  est  omnis  boni  causa;  sic  enim  multa 
Dona  subtraherentur  ab  universitate  rerum ; sicut,  si  subtraheretur  igni  in- 
tentio generandi  sibi  simile,  ad  quam  sequitur  hoc  malum  quod  est  corruptio 
rerum  combustibilium,  tolleretur  hoc  bonum  quod  est  generatio  ignis  et 
conservatio  ipsius  secundum  suam  speciem.  Non  est  igitur  divinae  provi- 
dentiae malum  totaliter  a rebus  excludere. 

Adhuc:  multa  bona  sunt  in  rebus,  quae,  nisi  mala  essent,  locum  non 
haberent;  sicut  non  esset  patientia  justorum,  si  non  esset  malignitas  perse- 
quentium; nec  esset  locus  justitiae  vindicativae  si  delicta  non  essent;  in 
rebus  etiam  naturalibus,  non  esset  unius  generatio,  nisi  esset  alterius  cor- 
ruptio. Si  ergo  malum  totaliter  ab  universitate  rerum  per  divinam  providen- 
tiam excluderetur,  oporteret  etiam  bonorum  multitudinem  diminui ; quod 
esse  non  debet,  quia  virtuosius  est  bonum  in  bonitate  quam  in  malitia  ma- 
lum, sicut  ex  superioribus  (c.  12.)  patet.  Igitur  non  debet  per  divinam  provi- 
dentiam totaliter  malum  excludi  a rebus. 

Amplius : bonum  totius  praeeminet  bono  partis.  Ad  prudentem  igitur  gu- 
bernatorem pertinet  negligere  aliquem  defectum  bonitatis  in  parte,  ut  fiat 
augmentum  bonitatis  in  toto;  sicut  artifex  abscondit  fundamentum  sub  terra, 

ut  tota  domus  habeat  firmitatem.  Sed,  si  malum  a quibusdam  partibus  uni- 
versi subtraheretur,  multum  deperiret  perfectionis  universi,  cujus  pulcritudo 
ex  ordinata  bonorum  et  malornm  adunatione  consurgit,  dum  mala  ex  bonis 
deficientibus  proveniunt,  et  tamen  ex  eis  quaedam  bona  consequuntur  ex 
providentia  gubernantis,  sicut  et  silentii  interpositio  facit  cantilenam  esse 
suavem.  Non  igitur  per  divinam  providentiam  debuit  malum  a rebus  excludi. 

Adhuc:  res  aliae,  et  praecipue  inferiores  ad  bonum  hominis  ordinantur 
sicut  ad  finem.  Si  autem  nulla  mala  essent  in  rebus,  multum  de  bono  ho- 
minis diminueretur,  et  quantum  ad  cognitionem,  et  quantum  ad  boni  desi- 
derium vel  amorem;  nam  bonum  ex  comparatione  mali  magis  cognoscitur, 
et,  dum  aliqua  mala  perpetrantur,  ardentius  bona  optamus;  sicut  quantum 
bonum  sit  sanitas,  infirmi  maxime  cognoscunt,  qui  etiam  ad  eam  magis  exar- 
dent quam  sani.  Non  igitur  pertinet  ad  divinam  providentiam  mala  a rebus 
totaliter  excludere. 

Propter  quod  dicitur  (Isa.  XLV.  7.):  Faciens  pacem , et  creans  malum;  et 
(Amos  III.  6.) : Si  erit  malum  in  civitate  quod  Dominus  non  fecerit. 

Per  hoc  autem  excluditur  quorumdam  error,  qui  propter  hoc  quod  mala 
in  mundo  evenire  videbant,  dicebant  Deum  non  esse;  sicut  Boetius  in  primo 
De  consolatione  (Prosa  IV.)  introducit  quemdam  philosophorum  quaerentem: 
Si  Deus  est,  unde  malum?  Esset  autem  e contrario  arguendum  : -si  malum 
est,  Deus  est.  Non  enim  esset  malum,  sublato  ordine  boni,  cujus  privatio  est 
malum:  hic  autem  ordo  non  esset  si  Deus  non  esset. 

Tollitur  etiam  erroris  occasio  per  praemissa  illis  qui  divinam  providentiam 
usque  ad  haec  corruptibilia  extendi  negabant,  propter  hoc  quod  in  eis  multa 
mala  evenire  conspiciebant.  Sola  autem  incorruptibilia  divinae  providentiae 
subdi  dicebant,  in  quibus  nullus  defectus  nec  malum  aliquod  invenitur. 

Per  hoc  etiam  tollitur  errandi  occasio  Manichaeis,  qui  duo  prima  prin- 
cipia agentia  posuerunt,  bonum  et  malum,  quasi  malum  sub  providentia 
boni  Dei  locum  habere  non  posset. 

Solvitur  etiam  quorumdarq  dubitatio,  utrum  scilicet  actiones  malae  sint 
a Deo;  nam  cum  ostensum  sit  (c.  70.)  omne  agens  actionem  suam  produ- 
cere in  quantum  agat  virtute  divina;  et  ex  hoc  Deum  esse  omnium  et  ef- 
fectuum et  etiam  actionum  causam : itemque  ostensum  sit  (ibid.),  quod 
malum  et  defectus,  in  his  quae  providentia  divina  reguntur,  accidat  ex  con- 
ditione secundarum  causarum,  in  quibus  potest  esse  defectus;  manifestum 
est,  quod  actiones  malae,  secundum  quod  deficientes  sunt,  non  sunt  a Deo, 
sed  a causis  proximis  deficientibus.  In  quantum  autem  ad  id  quod  de  actione 
et  entitate  habent,  oportet  quod  sint  a Deo,  sicut  claudicatio  est  a virtute 
motiva  quantum  ad  id  quod  habet  de  motu;  quantum  vero  ad  id  quod  habet 
de  defectu,  est  ex  curvitate  cruris. 

CAPUT  LXXII. 

QUOD  DIVINA  PROVIDENTIA  NON  EXCLUDIT 
CONTINGENTI AM  A REBUS. 

Sicut  autem  divina  providentia  non  excludit  universaliter  malum  a rebus, 
ita  etiam  non  excludit  contingendam,  nec  necessitatem  rebus  imponit.  Jam 
enim  ostensum  est  (ibid.),  quod  operatio  providentiae,  qua  Deus  operatur  in 
rebus,  non  excludit  causas  secundas,  sed  per  eas  impletur,  in  quantum  agunt 

-virtute  Dei.  Ex  causis  autem  proximis  aliqui  effectus  dicuntur  necessarii  vel 
■contingentes;  non  autem  ex  causis  remotis.  Nam  fructificatio  plantae  est 
effectus  contingens  propter  causam  proximam,  quae,  est  vis  generativa,  quae 
potest  impediri  et  deficere,  quamvis  causa  remota,  scilicet  sol,  sit  causa  ne- 
cessitate agens.  Cum  igitur  inter  causas  proximas  multae  sint  quae  deficere 
possunt,  non  omnes  effectus  qui  providentiae  subduntur  erunt  necessarii, 
sed  plurimi  sunt  contingentes. 

Adhuc:  ad  divinam  providentiam  pertinet,  ut  gradus  entium  qui  possi- 
biles sunt  adimpleantur,  ut  ex  praedictis  (c.  71.)  patet.  Ens  autem  dividitur 
per  contingens  et  necessarium:  et  est  per  se  divisio  entis.  Si  igitur  divina 
providentia  excluderet  omnem  contingendam,  non  omnes  gradus  entium 
conservarentur. 

Amplius:  quanto  aliqua  sunt  propinquiora  Deo,  tanto  magis  de  simili- 
tudine ipsius  participant;  et  quanto  magis  distant,  tanto  magis  a similitudine 
ipsius  deficiunt.  Illa  autem  quae  sunt  Deo  propinquissima,  sunt  omnino  im- 
mobilia, scilicet  substantiae  separatae,  quae  maxime  ad  Dei  similitudinem 
-accedunt,  qui  est  omnino  immobilis.  Quae  autem  sunt  his  proxima,  et  mo- 
ventur immediate  ab  his  quae  semper  eodem  modo  se  habent,  quamdam  im- 
mobilitatis speciem  retinent  in  hoc  quod  semper  eodem  modo  moventur; 
sicut  corpora  coelestia.  Consequitur  ergo  quod  ea  quae  consequuntur  ad 
ista,  et  ab  eis  sunt  mota,  longius  ab  immobilitate  Dei  distent,  ut  scilicet  non 
semper  eodem  modo  moveantur : et  in  hoc  ordinis  pulcritudo  apparet.  Omne 
autem  necessarium,  in  quantum  hujusmodi,  semper  eodem  modo  se  habet. 
Repugnaret  igitur  divinae  providentiae,  ad  quam  pertinet  ordinem  in  rebus 
statuere  et  conservare,  si  omnia  ex  necessitate  evenirent. 

Praeterea:  quod  de  necessitate  est,  semper  est;  nullum  autem  corrupti- 
bile semper  est.  Si  igitur  divina  providentia  hoc  requirit,  quod  omnia  sint 
necessaria,  sequitur  quod  nihil  sit  in  rebus  corruptibile,  et  per  consequens 
nec  generabile.  Subtraheretur  ergo  a rebus  tota  pars  generabilium  et  cor- 
ruptibilium, quod  perfectioni  derogat  universi. 

Adhuc:  in  omni  motu  est  quedam  generatio  et  corruptio;  nam  in  eo  quod 
movetur,  aliquid  incipit,  et  aliquid  desinit  esse.  Si  igitur  omnis  generatio  et 
corruptio  subtraheretur  subtracta  contingentia  rerum  omnium,  ut  ostensum 
est,  consequens  est  quod  et  motus  subtraheretur  a rebus,  et  omnia  mobilia. 

Item:  debilitatio  virtutis  alicujus  substantiae,  et  ejus  impedimentum  ex 
aliquo  contrario  agente,  est  ex  aliqua  ejus  immutatione.  Si  ergo  divina  pro 
videntia  non  impedit  motum  a rebus,  neque  etiam  impedietur  debilitatio  vir- 
tutis ipsarum,  aut  impedimentum  ex  resistentia  alicujus.  Ex  virtutis  autem 
debilitate,  et  ejus  impedimento,  contingit  quod  res  naturalis  non  semper  eo- 
dem modo  operatur,  sed  quandoque  deficit  ab  eo  quod  competit  sibi  secun- 
dum suam  naturam,  ut  sic  naturales  effectus  non  ex  necessitate  proveniant. 
Non  igitur  pertinet  ad  providentiam  divinam  quod  rebus  provisis  necessita 
tem  imponat. 

Amplius : in  his  quae  providentia  debite  reguntur  non  debet  esse  aliquid 
frustra.  Quum  igitur  manifestum  sit  causas  aliquas  esse  contingentes  ex  eo 
quod  impediri  possunt  ut  non  producant  suos  effectus,  patet  quod  contra 
rationem  providentiae  esset  quod  omnia  ex  necessitate  contingerent.  Non 
igitur  divina  providentia  necessitatem  rebus  imponit,  contingentiam  a rebus 
universaliter  excludens. 

CAPUT  LXXIII. 

QUOD  DIVINA  PROVIDENTIA  NON  EXCLUDIT  ARBTTRTI  LIBERTATEM» 

(I.  part.  quaest.  XXII.  art.  2.  ad  4.). 

Ex  quo  etiam  patet  quod  providentia  divina  voluntatis  libertati  non  re- 
pugnat. 

Cujuslibet  enim  gubernantis  prudentis  gubernatio  ad  perfectionem  rerum 
gubernatarum  ordinatur,  vel  adipiscendam,  vel  augendam,  vel  conservandam. 
Quod  igitur  perfectionis  est,  magis  conservandum  est  per  providentiam* 
quam  quod  est  imperfectionis  et  defectus.  In  rebus  autem  inanimatis,  cau- 
sarum contingentia  ex  imperfectione  et  defectu  est;  secundum  enim  suam 
naturam  sunt  determinatae  ad  unum  effectum,  quem  semper  consequuntur* 
nisi  sit  impedimentum,  vel  ex  debilitate  virtutis,  vel  ex  aliquo  exteriori 
agente,  vel  ex  materiae  indispositione;  et  propter  hoc  causae  naturales  agentes 
non  sunt  ad  utrumque,  sed  ut  frequentius  eodem  modo  suum  effectum  pro- 
ducunt, deficiunt  autem  raro.  Quod  autem  voluntas  sit  causa  contingens  ex 
ipsius  perfectione  provenit,  quia  non  habet  virtutem  limitatam  ad  unum,  sed 
habet  in  potestate  producere  hunc  effectum  vel  illum,  propter  quod  est  con- 
tingens ad  utrumlibet.  Magis  igitur  pertinet  ad  providentiam  divinam  con- 
servare libertatem  voluntatis  quam  contingentiam  in  naturalibus  causis. 

Amplius:  ad  providentiam  divinam  pertinet  ut  rebus  utatur  secundum  mo- 
dum earum.  Modus  autem  agendi  cujuslibet  rei  consequitur  formam  ejus, 
quae  est  principium  actionis;  forma  autem  per  quam  agit  voluntarie  agens 
non  est  determinata;  agit  enim  voluntas  per  formam  apprehensam  ab  in- 
tellectu; nam  bonum  apprehensum  movet  voluntatem  ut  ejus  objectum; 
intellectus  autem  non  habet  unam  formam  effectus  determinatam,  sed  de 
ratione  sua  est  ut  multitudinem  formarum  comprehendat;  et  propter  hoc 
voluntas  multiformes  effectus  producere  potest.  Non  igitur  ad  rationem  pro- 
videntiae pertinet  quod  excludat  libertatis  voluntatem. 

Item:  per  gubernationem  cujuscumque  providentis,  res  gubernatae  de- 
ducuntur ad  finem  convenientem;  unde  et  de  providentia  divina  Gregorius 
Nyssenus  dicit  (octavo  De  Philos.  c.  2.),  quod  est  « voluntas  Dei  per  quam 
omnia  quae  sunt  convenientem  deductionem  accipiunt ».  Finis  autem  ultimus 
cujuslibet  creaturae  est  ut  consequatur  divinam  similitudinem,  sicut  supra 
(c.  17.)  ostensum  est. 

Esset  igitur  providentiae  repugnans,  si  alicui  rei  subtraheretur  illud,  per 
quod  assequitur  similitudinem  divinam.  Agens  autem  voluntarium  assequitur 
divinam  similitudinem  in  hoc,  quod  libere  agit:  ostensum  est  enim  in  primo 
(c.  88.)  liberum  arbitrium  in  Deo  esse : non  igitur  per  providentiam  prohi- 
betur voluntatis  libertas. 

Adhuc : providentia  est  multiplicativa  bonarum  in  rebus  gubernatis.  Illud  , 
ergo  per  quod  multa  bona  subtraherentur  a rebus,  non  pertinet  ad  provi- 
dentiam. Si  autem  libertas  voluntatis  tolleretur,  multa  bona  subtraherentur.  1 
Tolleretur  enim  laus  virtutis  humanae,  quae  nulla  est  si  bona  libere  non 
agit ; tolleretur  etiam  justitia  praemiantis  et  punientis,  si  non  libere  homo 
ageret  bonum  et  malum;  cessaret  etiam  circumspectio  in  consiliis,  quae  de  m 

his  quae  in  necessitate  aguntur  frustra  tractarentur.  Esset  igitur  contra  pro» 
videntiae  rationem  si  subtraheretur  voluntatis  libertas. 

Hinc  est  quod  dicitur  (Eccli.  XV.  14.):  Deus  ab  initio  constituit  hominem , 
et  reliquit  eum  in  manu  consilii  sui;  et  iterum  (ib.  18.) : Ante  hominem  vita  et  mors, 
bonum  et  malum;  quod  placuerit,  dabitur  illi. 

Per  hoc  autem  excluditur  opinio  Stoycorum  qui  secundum  ordinem  cau- 
sarum intransgressibilem,  quem  Graeci  ymarmenen  vocabant,  omnia  ex  ne- 
cessitate dicebant  provenire. 

CAPUT  LXXIV. 

QUOD  DIVINA  PROVIDENTIA  NON  EXCLUDIT  FORTUNAM  ET  CASUM. 

Ex  praemissis  etiam  apparet,  quod  divina  providentia  non  subtrahit  a 
rebus  fortunam  et  casum;  in  his  enim  quae  in  minori  parte  accidunt,  dicuntur 
esse  fortuna  et  casus.  Si  autem  non  provenirent  aliqua  ut  in  minori  parte,, 
omnia  ex  necessitate  acciderent ; nam  ea  quae  sunt  contingentia  ut  in  plu- 
ribus, in  hoc  solo  a necessariis  differunt,  quod  possunt  in  minori  parte 
deficere.  Esset  autem  contra  rationem  providentiae  divinae,  si  omnia  ex  ne- 
cessitate contingerent,  ut  ostensum  est  (c.  72.).  Igitur  et  contra  rationem 
providentiae  divinae  esset,  si  nihil  fieret  fortuitum  et  casuale  in  rebus. 

Amplius:  contra  rationem  providentiae  esset,  si  res  providentiae  subjectae 
non  agerent  propter  finem : cum  providentiae  sit  omnia  ordinare  in  finem. 
Esset  etiam  contra  perfectionem  universi,  si  nulla  res  corruptibilis  esset,  nec 
aliqua  virtus  deficere  potens,  ut  ex  praedictis  (c.  71.  et  72.)  patet.  Ex  hoc 
autem  quod  aliquod  agens  propter  finem  deficit  ab  eo  quod  intendit,  sequitur 
aliqua  casu  contingere.  Esset  igitur  contra  rationem  providentiae  et  perfe- 
ctionis rerum,  si  non  essent  aliqua  casualia. 

Adhuc : multitudo  et  diversitas  causarum  ex  ordine  divinae  providentiae 
et  dispositionis  procedit.  Supposita  autem  causarum  dispositione,  oportet 
'unam  alteri  quandoque  concurrere,  per  quam  impediatur,  vel  juvetur  ad 
suum  effectum  producendum.  Ex  concursu  autem  duarum  vel  plurium  cau- 
sarum, contingit  aliquod  casualiter  evenire,  dum  finis  non  intentus  ex  con- 
cursu alicujus  causae  provenit:  sicut  inventio  debitoris  ab  eo  qui  ibat  ad 
forum  causa  emendi  aliquid  provenit  ex  hoc  quod  debitor  etiam  ad  forum 
venit.  Non  est  igitur  divinae  providentiae  contrarium  quod  sint  aliqua  for- 
tuita et  casualia  in  rebus. 

Item:  quod  non  est,  non  potest  esse  alicujus  causa.  Unde  oportet  quod 
unumquodque  sicut  se  habet  ad  esse,  ita  se  habeat  ad  hoc  quod  sit  causa. 

Oportet  igitur  quod  secundum  diversitatem  ordinis  in  entibus  sit  etiam 
diversitas  ordinis  in  causis.  Ad  perfectionem  autem  rerum  requiritur,  quod 
non  solum  sint  in  rebus  entia  per  se,  sed  etiam  entia  per  accidens.  Res  enim 
quae  non  habent  in  sua  substantia  ultimam  perfectionem,  oportet  quod  per- 
fectionem aliquam  consequamur  per  accidentia,  et  per  tanto  plura  quanta 
magis  distant  a simplicitate  Dei.  Ex  hoc  autem  quod  aliquid  subjectum  habet 
multa  accidentia,  sequitur  quod  sit  aliquod  ens  per  accidens;  nam  subjectum 
et  accidens,  et  etiam  duo  accidentia  unius  subjecti  sunt  unum  in  omnibus 
per  accidens,  sicut  homo  albus,  et  musicum  album.  Oportet  igitur  ad  per- 
fectionem rerum,  quod  sint  etiam  quaedam  causae  per  accidens.  Ea  autem 
quae  ex  causis  aliquibus  procedunt  per  accidens,  dicuntur  accidere  a casu 

vel  fortuna.  Non  est  igitur  contra  rationem  providentiae,  quae  perfectionem 
rerum  conservat,  ut  aliqua  fiant  a casu  vel  fortuna. 

Praeterea:  ad  ordinem  divinae  providentiae  pertinet  ut  sit  ordo  et  gradus 
in  causis.  Quanto  autem  aliqua  causa  est  superior  causato,  tanto  est  majoris 
virtutis,  unde  ejus  causalitas  ad  plura  se  extendit.  Nullius  autem  causae  na- 
turalis intentio  se  extendit  ultra  virtutem  ejus:  esset  enim  frustra.  Oportet 
ergo,  quod  intentio  causae  particularis  non  se  extendat  ad  omnia  quae  con- 
tingere possunt.  Ex  hoc  autem  contingit  aliquod  casuale  vel  fortuitum,  quia 
eveniunt  aliqua  praeter  intentionem  agentium.  Ordo  igitur  divinae  provi- 
dentiae exigit  quod  sit  casus  et  fortuna  in  rebus. 

Hinc  est  quod  dicitur  (Eccli.  IX.  n.):  Vidi  nec  velocium  esse  cursum , etc., 
sed  tempus  casumque  in  omnibus,  scilicet  inferioribus. 


CAPUT  LXXV. 

QUOD  PROVIDENTIA  DEI  SIT  SINGULARIUM  CONTINGENTIUM. 

(I.  part.  quaest.  XXII . art . i.). 

Ex  his  autem  quae  ostensa  sunt,  manifestum  fit  quod  divina  providentia 
provenit  usque  ad  singularia  generabilium  et  corruptibilium.  Non  enim 
videtur  horum  non  esse  providentiam  nisi  propter  eorum  contingentiam,  et 
quia  multa  in  eis  casualiter  et  fortuito  eveniunt.  In  hoc  enim  solum  differunt 
ab  incorruptibilibus  et  universalibus  corruptibilium,  quorum  dicunt  provi- 
dentiam esse.  Providentiae  autem  non  repugnat  contingentia,  et  casus,  et  for- 
tuna, neque  voluntarium,  ut  ostensum  est.  Nihil  igitur  prohibet  horum  pro- 
videntiam esse,  sicut  incorruptibilium  et  universalium. 

Adhuc:  si  Deus  horum  singularium  providentiam  non  habet,  aut  hoc 
est  quia  non  cognoscit  ea,  aut  quia  non  potest,  aut  quia  non  vult  rerum 
curam  habere.  Non  autem  potest  dici  quod  Deus  singularia  non  cognoscat. 
Ostensum  enim  est  supra  (Lib.  I.  c.  65.)  quod  Deus  eorum  notitiam  habet. 
Nec  etiam  potest  dici  quod  Deus  eorum  curam  habere  non  possit,  cum  ejus 
potentia  sit  infinita,  ut  supra  probatum  est  (Lib.  II.  c.  22.).  Nec  etiam  haec 
singularia  gubernationis  non  capacia  sunt,  cum  videamus  ea  gubernari  ra- 
tionis industria,  sicut  patet  in  hominibus,  et  per  naturalem  instinctum,  sicut 
patet  in  apibus,  et  multis  animalibus  brutis,  quae  quodam  naturali  instinctu 
gubernantur;  neque  etiam  dici  potest  quod  Deus  non  velit  ea  gubernare,  cum 
voluntas  ipsius  sit  universaliter  omnis  boni.  Bonum  autem  eorum  quae  gu- 
bernantur in  ordine  gubernationis  maxime  consistit.  Non  igitur  potest  dici 
quod  Deus  horum  singularium  curam  non  habeat. 

Amplius:  omnes  causae  secundae,  in  hoc  quod  causae  exsistunt,  divinam 
similitudinem  consequuntur,  ut  ex  supradictis  (c.  21.)  patet.  Invenitur  au- 
tem hoc  communiter  in  causis  producentibus  aliquid,  quae  curam  habent 
eorum  quae  producunt:  sicut  animalia  naturaliter  nutriunt  foetus  suos.  Deus 
igitur  curam  habet  eorum  quorum  causa  exsistit.  Est  autem  causa  etiam 
istorum  particularium,  ut  ex  praedictis  (Lib.  II.  c.  15.)  patet.  Habet  igitur 
eorum  curam. 

„ Item:  ostensum  est  supra  (Lib.  II.  c.  23.  et  24.),  quod  Deus  in  rebus 
creatis  non  necessitate  naturae  agit,  sed  per  voluntatem  et  intellectum.  Ea 
autem  ouae  aguntur  per  voluntatem  et  intellectum  curae  providentis  sub 

duntur,  quae  in  hoc  consistere  videtur,  quod  per  intellectum  aliqua  dispen- 
sentur. Divinae  ergo  providentiae  subduntur  ea  quae  ab  ipso  aguntur.  Osten- 
sum est  autem  supra  (c.  70.),  quod  Deus  operatur  in  omnibus  causis  secundis, 
et  omnes  rerum  effectus  reducuntur  in  Deum  sicut  in  causam.  Et  sic  oportet 
quod  ea  quae  in  istis  singularibus  aguntur  sint  sicut  ipsius  opera.  Igitur  haec 
singularia,  et  motus,  et  operationes  ipsorum  divinae  providentiae  subjacent. 

Praeterea:  stulta  est  providentia  alicujus  qui  non  curat  ea  sine  quibus  ea 
quae  curat  esse  non  possunt : constat  autem,  quod  si  omnia  deficerent  par- 
ticularia, universalia  remanere  non  possent.  Si  igitur  Deus  universalia  tan- 
tum curat,  singularia  vero  ista  omnino  derelinquit,  stulta  et  imperfecta  erit 
ejus  providentia. 

Si  autem  dicat  aliquis,  quod  horum  singularium  Deus  curam  habet  usque 
ad  hoc,  quod  conserventur  in  esse,  non  autem  quantum  ad  alia,  hoc  omnino 
esse  non  potest.  Nam  omnia  alia  quae  circa  singularia  accidunt,  ad  eorum 
conservationem  vel  corruptionem  ordinantur.  Si  ergo  Deus  habet  curam 
singularium  quantum  ad  eorum  conservationem,  habet  etiam  curam  omnium 
contingentium. 

Potest  autem  aliquis  dicere,  quod  sola  cura  universalium  sufficit  ad  par- 
ticularium conservationem  in  esse.  Provisa  sunt  enim  cuilibet  speciei  ea  per 
quae  quodlibet  individuum  speciei  illius  potest  conservari  in  esse,  sicut  data 
sunt  animalibus  organa  ad  cibum  sumendum  et  digerendum,  et  cornua  ad 
protegendum  se.  Utilitates  autem  horum  non  deficiunt  nisi  in  minori  parte, 
cum  ea  quae  sunt  a natura  producant  effectus  suos,  vel  semper,  vel  fre- 
quenter ■ et  sic  non  possunt  omnia  individua  deficere,  etsi  aliquod  deficiat. 
Sed  secundum  hanc  rationem,  omnia  quae  circa  individua  contingunt,  pro- 
videntiae subjacebunt,  sicut  et  conservatio  eorum  in  esse,  quia  circa  singu- 
laria alicujus  speciei  nihil  potest  accidere,  quod  non  reducatur  aliquo  modo 
ad  principia  illius  speciei.  Sic  igitur  singularia  non  magis  subjacent  divinae 
providentiae  quantum  ad  conservationem  in  esse,  quam  quantum  ad  alia. 

Praeterea : in  comparatione  rerum  ad  finem  talis  ordo  apparet,  quod  ac- 
cidentia sunt  propter  substantias,  ut  per  ea  perficiantur.  In  substantiis  vero 
materia  est  propter  formam ; per  hanc  enim  participat  divinam  bonitatem, 
propter  quam  omnia  facta  sunt,  ut  supra  ostensum  est  (c.  18.).  Ex  quo  patet, 
quod  singularia  sunt  propter  naturam  universalem,  cujus  signum  est,  quod 
in  his  in  quibus  potest  natura  universalis  conservari  per  unum  individuum, 
non  sunt  multa  individua  unius  speciei,  sicut  patet  in  sole  et  luna.  Cum  autem 
providentia  sit  ordinativa  aliquorum  in  finem,  oportet  quod  ad  providentiam 
pertineant  et  fines,  et  quae  sunt  ad  finem.  Subjacent  igitur  providentiae  non 
solum  universalia,  sed  etiam  singularia. 

Adhuc:  haec  est  differentia  inter  cognitionem  speculativam  et  practicam, 
quod  cognitio  speculativa  et  ea  quae  ad  ipsam  pertinent  perficiuntur  in  uni- 
versali: ea  vero  quae  pertinent  ad  cognitionem  practicam  perficiuntur  in 
particulari : nam  finis  speculativae  est  veritas,  quae  primo  et  per  se  in  im- 
materialibus consistit,  et  in  universalibus;  finis  vero  practicae  est  operatio, 
quae  est  circa  singularia;  unde  medicus  non  curat  hominem  in  universali, 
sed  hunc  hominem,  et  ad  hoc  est  tota  scientia  medicinae  ordinata.  Constat 
autem  quod  providentia  ad  practicam  cognitionem  pertinet,  cum  sit  ordina- 
tiva rerum  in  finem.  Esset  igitur  imperfectissima  Dei  providentia,  si  in  uni- 
versalibus consisteret,  et  usque  ad  singularia  non  perveniret. 

Item:  cognitio  speculativa  magis  perficitur  in  universali  quam  in  parti- 

culari:  quia  magis  sciuntur  universalia,  quam  particularia;  et  propter  hoc. 
universalissimorum  principiorum  cognitio  omnibus  est  communis.  Ille  vero 
est  perfectior  in  scientia  speculativa,  qui  non  solum  universalem,  sed  propriam 
cognitionem  de  rebus  habet.  Nam  qui  cognoscit  in  universali  tantum,  co- 
gnoscit rem  solum  in  potentia:  propter  quod  discipulus  de  universali  cogni- 
tione principiorum  reducitur  in  propriam  cognitionem  conclusionum  per  ma- 
gistrum, qui  utramque  cognitionem  habet;  sicut  aliquid  reducitur  de  potentia 
in  actu  per  ens  actu.  Multo  igitur  magis  in  scientia  practica  perfectior  est 
qui  non  solum  in  universali,  sed  etiam  in  particulari  res  disponit  ad  actum. 
Divina  igitur  providentia,  quae  est  perfectissima,  usque  ad  singularia  se  ex- 
tendit. 

Amplius:  cum  Deus  sit  causa  entis,  in  quantum  est  ens,  ut  supra  (Lib.  I* 
c.  15.)  ostensum  est,  oportet  quod  ipse  sit  provisor  entis  in  quantum  est 
ens;  providet  enim  rebus  in  quantum  est  causa  earum.  Quidquid  ergo,  quo- 
cumque modo  est,  sub  ejus  providentia  cadit.  Singularia  autem  sunt  entia 
et  magis  quam  universalia,  quia  universalia  non  subsistunt  per  se,  sed  sunt 
solum  in  singularibus.  Est  igitur  divina  providentia  etiam  singularium. 

Item : res  creatae  providentiae  divinae  subduntur,  prout  ab  ipsa  in  finem 
ultimum  ordinantur,  qui  est  bonitas  sua.  Participatio  ergo  divinae  bonitatis 
a rebus  creatis  est  per  providentiam.  Divinam  bonitatem  autem  omnia  parti- 
cipant singularia  etiam  contingentia.  Oportet  ergo  quod  ad  fea  divina  pro- 
videntia se  extendat. 

Hinc  est  quod  dicitur  (Matth.  X.  29.) : Duo  passeres  asse  veneunt,  et  unus 
ex  eis  non  cadit  in  terram  sine  Patremeo  ; et  (Sap.  VIII.  1.):  Attingit  a fine  usque 
ad  finem  fortiter,  id  est  a primis  creatis,  usque  ad  infima  eorum.  Ezech.  etiam 
(IX.  9.)  arguitur  opinio  quorumdam  qui  dicebant:  Dereliquit  Dominus  terram y 
Dominus  non  videt ; et  (Job  XXII.  14.):  Circa  cardines  coeli  perambulat,  nec 
nostra  considerat. 

Per  hoc  autem  excluditur  opinio  quorumdam  qui  dixerunt  quod  divina 
providentia  non  se  extendit  usque  ad  haec  singularia.  Quam  quidem  opinio- 
nem Aristoteli  imponunt,  licet  ex  verbis  ejus  haberi  non  possit. 


CAPUT  LXXVI. 

QUOD  PROVIDENTIA  DEI  SIT  OMNIUM  SINGULARIUM  IMMEDIATE. 

(I.  part.  quaest.  XXII.  ari.  $.). 

Quidam  autem  concesserunt  providentiam  divinam  usque  ad  haec  sin- 
gularia procedere,  sed  quibusdam  mediantibus  causis.  Posuit  enim  Plato,  ut 
Gregorius  Nyssenus  dicit  (octavo  De  Philos.  c.  3.),  triplicem  providentiam, 
quarum  prima  est  summi  Dei,  quae  primo  et  principaliter  provideat  propriis, 
idest  omnibus  spiritualibus  et  intellectualibus,  consequenter  vero  toti  mundo 
quantum  ad  genera  et  species  et  universales  causas,  quae  sunt  corpora  coe- 
lestia. Secunda  vero  ea  qua  providetur  singularibus  animalium  et  plantarum 
et  aliorum  generabilium  et  corruptibilium  quantum  ad  eorum  generationem, 
et  corruptionem,  et  alias  mutationes;  quam  quidem  providentiam  Plato  at- 
tribuit diis  qui  coelorum  circumeunt,  Aristoteles  vero  (secundo  De  gener, 
et  corrupt.  t.  c.  58.)  horum  qualitatem  attribuit  obliquo  circulo.  Tertiam 
vero  providentiam  ponit  rerum  quae  ad  humanam  vitam  pertinent:  quam 

quidem  attribuit  quibusdam  daemonibus  circa  terram  exsistentibus,  qui  sum 
secundum  ipsum  humanarum  actionum  custodes.  Sed  tamen,  secundum  Pla- 
tonem, secunda  et  tertia  providentia  a prima  dependent:  nam  Deus  summus 
secundos  et  tertios  statuit  provisores. 

Haec  autem  positio  catholicae  fidei  consonat  quantum  ad  hoc,  quod 
omnium  providentiam  reducit  in  Deum  sicut  in  primum  auctorem.  Videtur 
autem  sententiae  fidei  repugnare  quantum  ad  hoc,  quod  non  omnia  particu- 
laria divinae  providentiae  immediate  dicit  esse  subjecta  ; quod  ex  praemissis 
ostendi  potest.  Habet  enim  Deus  immediatam  singularium  cognitionem,  non 
quasi  ea  in  suis  causis  co*gnoscens  tantum,  sed  etiam  in  seipsis,  sicut  in 
primo  hujus  operis  ostensum  est.  Inconveniens  autem  videtur,  quod  singularia 
cognoscens,  eorum  ordinem  non  velit,  in  quo  bonum  praecipuum  rerum  con- 
stat, cum  voluntas  sua  sit  totius  bonitatis  principium.  Oportet  ergo,  quod  sicut 
immediate  singularia  cognoscit,  ita  etiam  immediate  eorum  ordinem  statuat. 

Amplius:  ordo  qui  per  providentiam  in  rebus  gubernatis  statuitur,  ex 
ordine  illo  provenit  quem  provisor  in  sua  mente  disposuit;  sicut  et  forma 
artis  quae  fit  in  materia,  ab  ea  procedit  quae  est  in  mente  artificis.  Oportet 
autem  ubi  sunt  multi  provisores  unus  sub  alio,  quod  ordinem  contentum  su- 
perior inferiori  tradat,  sicut  ars  inferior  accipit  principia  a superiori.  Si  igitur 
secundi  et  tertii  provisores  ponuntur  esse  sub  primo  provisore,  qui  est  Deus 
summus,  oportet  quod  ordinem  statuendum  in  rebus  a summo  Deo  accipiant 
Non  est  autem  possibile  quod  iste  ordo  sit  in  eis  perfectior  quam  in  summo 
Deo ; quin  immo  omnes  perfectiones  per  modum  descensus  ab  eo  in  alia 
proveniunt,  ut  ex  superioribus  (c.  69.)  patet.  Oportet  autem,  quod  ordo  rerum 
sit  in  secundis  provisoribus,  non  solum  in  universali,  sed  etiam  quantum  ad 
singularia : alias  non  possent  sua  providentia  in  singularibus  ordinem  sta- 
tuere ; multo  igitur  magis  ordo  singularium  est  in  divinae  providentiae  dispo- 
sitione. 

Adhuc : in  his  quae  humana  providentia  reguntur,  invenitur  quod  aliquis 
superior  provisor  circa  quaedam  magna  universalia  per  seipsum  excogitat, 
qualiter  sint  ordinanda ; minorum  vero  ordinem  ipse  non  excogitat,  sed  aliis 
inferioribus  excogitandum  relinquit;  et  hoc  quidem  contingit  propter  ejus 
defectum,  in  quantum  vel  singularium  minorum  conditiones  ignorat,  vel  non 
sufficit  ad  omnium  ordinem  excogitandum,  propter  laborem  et  temporis  pro- 
lixitatem quae  requireretur.  Hujusmodi  autem  defectus  longe  sunt  a Deo:  nam 
ipse  omnia  singularia  cognoscit,  nec  in  intelligendo  ea  laborat,  aut  tempus 
requirit,  cum  intelligendo  seipsum  omnia  alia  cognoscat,  sicut  supra  (Lib.  I. 
c.  49.)  ostensum  est.  Ipse  igitur  omnium  singularium  ordinem  excogitat: 
ejus  igitur  providentia  est  omnium  singularium  immediate. 

Item:  in  rebus  humanis  inferiores  provisores  per  suam  industriam  ordinem 
excogitant  in  his  quorum  gubernatio  eis  a praesidente  committitur:  quam 
quidem  industriam  a praesidente  homine  non  habent,  sed  usum  ipsius.  Si 
vero  a superiore  eam  haberent,  jam  ordinatio  per  superiorem  fieret:  ipsi  autem 
essent  illius  ordinationis  non  provisores,  sed  exsecutores.  Constat  autem  per 
supradicta  (Lib.  I.  c.  51.  et  Lib.  III.  c.  67.),  quod  omnis  sapientia  et  intel- 
lectus a summo  Deo  in  omnibus  intellectibus  causatur;  nec  intellectus  ali- 
quis potest  aliquid  intelligere  nisi  virtute  divina,  sicut  nec  aliquod  agens  ope- 
ratur nisi  in  quantum  agit  virtute  ipsius.  Est  igitur  ipse  Deus  immediate  sua 
providentia  omnia  dispensans ; quicumque  vero  sub  ipso  provisores  dicuntur 
sunt  providentiae  ipsius  exsecutores. 

Praeterea:  superior  providentia  dat  regulas  providentiae  inferiori,  sicul 
politicus  dat  regulas  et  leges  duci  exercitus,  qui  dat  leges  et  regulas  centu- 
rionibus et  tribunis.  Si  igitur  sub  prima  providentia  Dei  summi  sunt  aliae 
providentiae,  oportet  quod  Deus  illis  secundis  vel  tertiis  provisoribus  det  re- 
gulas sui  regiminis.  Aut  ergo  dat  eis  Tegulas  et  leges  universales,  aut  parti- 
culares. Si  autem  dat  eis  universales  regulas  regiminis,  cum  universales  re- 
gulae non  possint  semperad  particularia  applicari,  maxime  in  rebus  mobilibus, 
quae  non  semper  eodem  modo  se  habent,  oporteret  quod  illi  provisores  se- 
cundi vel  tertii  quandoque  praeter  regulas  sibi  datas  ordinarent  de  rebus  suae 
provisioni  subjectis.  Haberent  ergo  judicium  super  regulas  acceptas,  quando 
secundum  eas  oporteret  agere,  et  quando  eas  praetermittere  oporteret:  quod 
esse  non  potest,  quia  hoc  judicium  ad  superiorem  pertinet.  Nam  ejus  est  in- 
terpretari leges  et  dispensare  in  eis,  cujus  est  eas  condere.  Hoc  igitur  judi- 
cium de  regulis  universalibus  datis  oportet  quod  fiat  per  supremum  provi- 
sorem:-quod  quidem  esse  non  posset,  si  se  ordinationi  horum  singularium 
immediate  non  immisceret.  Oportet  igitur  secundum  hoc  quod  sit  horum 
immediatus  provisor.  Si  vero  secundi  et  tertii  provisores  a summo  provisore 
particulares  regulas  et  leges  accipiunt,  manifeste  apparet,  quod  horum  sin- 
gularium ordinatio  fit  immediate  per  divinam  providentiam. 

Amplius:  semper  provisor  superior  habet  judicium  de  his  quae  ab  inferio- 
ribus provisoribus  ordinantur,  utrum  sint  bene  ordinata,  necne.  Si  igitur  se- 
cundi provisores  vel  tertii  sint  sub  Deo  primo  provisore,  oportet  quod  Deus 
judicium  habeat  de  his  quae  ab  eis  ordinantur:  quod  quidem  esse  non  potest, 
si  horum  singularium  ordinem  non  consideret.  Habet  ergo  ipse  per  seipsum 
curam  de  his  singularibus. 

Adhuc : si  Deus  per  seipsum  immediate  inferiora  singularia  non  curat, 
hoc  non  est  nisi  vel  quia  ea  despicit,  vel  ne  ejus  dignitas  inquinetur,  ut  quidam 
dicunt  (Averr.  decimo  secundo  Metaphys.  t.  c.  37.  et  51.).  Hoc  autem  irra- 
tionabile est;  nam  dignius  est  provide  aliquorum  ordinationem  excogitare, 
quam  in  eis  operari.  Si  igitur  Deus  in  omnibus  operatur,  sicut  supra  (c.  67. > 
ostensum  est,  nec  in  hoc  aliquid  ejus  dignitati  derogatur,  quin  immo  pertinet 
ad  ejus  universalem  et  summam  virtutem,  nullo  modo  despiciendum  est  ei, 
vel  ejus  dignitatem  commaculat,  si  circa  haec  singularia  immediate  provi- 
dentiam habeat. 

Item:  omnis  sapiens  qui  provide  sua  virtute  utitur,  in  agendo  moderatur 
suae  virtutis  usum,  ordinans  ad  quid  et  quantum  proveniat;  alias  virtus  in 
agendo  sapientiam  non  sequeretur.  Constat  autem  ex  praemissis,  quod  di- 
vina virtus  in  operando  usque  ad  infima  rerum  pervenit;  igitur  divina  sa- 
pientia est  ordinativa,  qui,  et  quot,  et  qualiter  ex  ejus  virtute  progrediantur 
effectus,  etiam  in  infimis  rebus.  ,Est  igitur -Jpse  immediate  sua  providentia 
omnium  rerum  ordinem  excogitans. 

Hinc  est  quod  dicitur  (Rom.  XIII.  1.) : Quae.  autem  sunt,  a Deo  ordinata  sunt; 
et  (Judith  IX.  4.):  Tu  fuisti  priora , et  illa  post  illa  cogitasti,  U hoc  jactum  est 
quod  ipse  voluisti. 


LIBER  III.  CAP.  LXXVII, 


3 9» 


CAPUT  LXXVII. 

QUOD  EXSECUTIO  DIVINAE  PROVIDENTIAE  FIT 
MEDIANTIBUS  CAUSIS  SECUNDIS. 

A tendendum  est  autem,  quod  ad  divinam  providentiam  duo  requiruntur» 
ordinatio,  et  ordinis  exsecutio.  Quorum  primum  fit  per  virtutem  cognosci- 
tivam ; unde  qui  perfectioris  cognitionis  sunt,  ordinatores  aliorum  dicuntur 
Sapientis  enim  est  ordinare.  Secundum  vero  fit  per  virtutem  operativam.  E 
contrario  autem  se  habet  in  his  duobus.  Nam  tanto  perfectior  est  ordinatid» 
quanto  magis  descendit  ad  minima.  Minorum  autem  exsecutio  condecet  infe- 
riorem virtutem  effectui  proportionatam.  In  Deo  autem,  quantum  ad  utrum- 
que, summa  perfectio  invenitur;  est  enim  in  eo  perfectissima  sapientia  ad 
ordinandum,  et  virtus  perfectissima  ad  operandum.  Oportet  ergo  quod  ipse 
omnium  ordines  per  sapientiam  suam  disponat,  etiam  minimorum;  exse- 
quatur vero  minima  sive  infima  per  alias  inferiores  virtutes,  per  quas  ipse 
operatur,  si  ut  virtus  universalis  et  altior  per  inferiorem  et  particularem 
virtutem.  C<  nveniens  est  igitur,  quod  sint,  inferiores  agentes  divinae  provi- 
dentiae exsecutores. 

Item : ostensum  est  supra  (c.  69.),  quod  divina  operatio  non  excludit  ope- 
rationes causarum  secundarum:  ea  vero  quae  ex  operationibus  causarum  se- 
cundarum proveniunt,  divinae  providentiae  subjacent,  cum  Deus  omnia 
singularia  ordinet  per  seipsum,  ut  supra  (c.  76.)  ostensum  est.  Sunt  igitur 
secundae  causae  divinae  providentiae  exsecutrices. 

Adhuc:  quanto  virtus  alicujus  agentis  est  fortior,  tanto  in  magis  remota 
suam  operationem  extendit;  sicut  ignis  quanto  est  violentior,  tanto  magis, 
remota  calefacit.  Hoc  autem  non  contingit  in  agente  quod  non  agit  per  me- 
dium, quia  quodlibet  in  quod  agit  est  sibi  proximum.  Cum  igfiur  virtus  di- 
vinae providentiae  sit  maxima,  per  aliqua  media  ad  ultima  suam  operationem 
perducere  debet. 

Amplius:  ad  dignitatem  regentis  pertinet  ut  habeat  multos  ministros  et 
diversos  sui  regiminis  exsecutores ; quia  tanto  altius  et  majus  ostenditur  suum 
dominium,  quanto  plures  in  diversis  gradibus  ei  subduntur : nulla  autem  di- 
gnitas alicujus  regentis  est  comparabilis  dignitati  divini  regiminis;  conveniens 
igitur  est,  quod  per  diversos  gradus  agentium  fiat  divinae  providentiae  exse- 
cutio. 

Praeterea : convenientia  ordinis  perfectionem  providentiae  demonstrat,  cura 
ordo  sit  proprius  providentiae  effectus.  Ad  convenientiam  autem  ordinis  per- 
tinet, ut  nihil  inordinatum  relinquatur;  perfectio  igitur  divinae  providentiae 
requirit,  • t excessum  aliquarum  rerum  super  alias  ad  ordinem  convenientem 
reducat;  hoc  autem  fit  cum  ex  abundantia  aliquarum  magis  habentium  pro- 
venit aliquod  bonum  minus  habentibus.  Cum  igitur  perfectio  universi  requirat 
quod  quaedam  aliis  abundantius  divinam  bonitatem  participent,  ut  supra 
- (Lib.  II.  c.  45.)  ostensum  est,  exigit  divinae  providentiae  perfectio,  ut  per  ea 
*quae  plenius  divinam  bonitatem  participant,  exsecutio  divini  regiminis  com- 
1 pleatur. 

Adhuc  : nobilior  est  ordo  causarum  quam  effectuum,  sicut  et  causa  potior 

effectu.  Magis  igitur  in  eo  perfectio  providentiae  divinae  demonstratur. 

Si  autem  non  essem.  aliquae  causae  mediae  exsequentes  divinam  providen-* 

tiam,  non  esset  in  rebus  ordo  causarum,  sed  effectuum  tantum.  Exigit  igitur 
divinae  providentiae  perfectio,  quod  sint  causae  mediae  exsequentes  ipsam. 

Hinc  est  quod  dicitur  (Psal.  CII.  21.):  Benedicite  Domino  omnes  virtutes 
ejus,  ministri  ejus  qui  facitis  voluntatem  ejus;  et  alibi  (CXLVIII.  8.):  Ignis , 
grando,  uix,  spiritus  procellarum,  quae  faciunt  verbum  ejus. 

CAPUT  LXXVIII. 

QUOD  MEDIANTIBUS  CREATURIS  INTELLECTUALIBUS 
ALIAE  CREATURAE  REGUNTUR  A DEO. 

Qia  vero  ad  divinam  providentiam  pertinet  ut  ordo  servetur  in  rebus: 
congruus  autem  ordo  est  ut  a supremis  ad  infima  proportionaliter  descen- 
datur, oportet  quod  divina  providentia  secundum  quamdam  proportionem 
usque  ad  res  ultimas  perveniat.  Haec  autem  proportio  est,  ut  sicut  supremae 
creaturae  sunt  sub  Deo,  et  gubernantur  ab  ipso,  ita  inferiores  creaturae  sint 
sub  superioribus  et  regantur  ab  ipsis.  Inter  omnes  autem  creaturas  sunt  su- 
premae intellectuales,  sicut  ex  superioribus  (c..  49.)  patet.  Exigit  igitur  di- 
vinae providentiae  ratio  ut  ceterae  creaturae  per  creaturas  rationales  regantur. 

Amplius : quaecumque  creatura  exsequitur  divinae  providentiae  ordinem, 
hoc  habet  in  quantum  participat  aliquid  de  virtute  sibi  providentis,  sicut  et 
instrumentum  non  movet  nisi  in  quantum  per  motum  participat  aliquid  de 
virtute  principalis  agentis.  Quae  igitur  amplius  de  virtute  divinae  providen- 
tiae participant,  sunt  exsecutiva  divinae  providentiae  in  illa  quae  minus  par- 
ticipant. Creaturae  autem  intellectuales  plus  aliis  de  ipsa  participant.  Nam 
cum  ad  providentiam  requiratur  dispositio  ordinis,  quae  fit  per  cognosciti- 
vam  virtutem,  et  exsecutio,  quae  fit  per  operativam,  creaturae  rationales 
utramque  virtutem  participant,  reliquae  vero  creaturae  virtutem  operativam 
tantum.  Per  creaturas  igitur  rationales  omnes  aliae  creaturae  sub  divina 
providentia  reguntur. 

Adhuc:  cuicumque  datur  a Deo  aliqua  virtus,  datur  ei  in  ordine  ad  ef- 
fectum ipsius  virtutis.  Sic  enim  optime  omnia  disponuntur,  dum  unumquod- 
que ordinatur  ad  omnia  bona  quae  ex  ipso  nata  sunt  provenire.  Virtus  autem 
intellectiva  de  se  est  ordinativa  et  regitiva ; unde  videmus  quod  quando  con- 
junguntur in  eodem,  virtus  operativa  sequitur  regimen  intellectivae  virtutis 
sicut  in  homine  videmus  quod  ad  imperium  voluntatis  movetur  membrum. 
Idque  etiam  apparet  si  in  diversis  exsistant,  nam  illi  homines  qui  excedunt 
in  virtute  operativa  oportet  quod  dirigantur  ab  illis  qui  in  virtute  intelle- 
ctiva excedunt.  Exigit  igitur  divinae  providentiae  ratio,  quod  creaturae  aliae 
per  intellectuales  creaturas  regantur. 

Item:  virtutes  particulares  natae  sunt  moveri  a virtutibus  universalibus, 
ut  patet  tam  in  arte,  quam  in  natura.  Constat  autem  quod  virtus  intellectiva 
est  universalior  omni  alia  virtute  operativa;  nam  virtus  intellectiva  continet 
formas  universales.  Omnis  autem  virtus  operativa  tantum  est  ex  aliqua  forma 
propria  operantis : oportet  igitur  quod  per  virtutes  intellectuales  moveantur 
et  regantur  omnes  aliae  creaturae. 

Praeterea:  in  omnibus  potentiis  ordinatis,  una  est  directiva  alterius,  quae 
magis  rationem  cognoscit.  Unde  videmus  in  artibus,  quod  ars  illa  ad  quam 
pertinet  finis  ex  quo  sumitur  ratio  totius  artificii,  dirigit  illam,  et  imperat 
ei  quae  artificium  operatur:  sicut  ars  gubernatoria  navifactivae,  et  illa  quae 

foimam  inducit  imperat  ei  quae  materiam  disponit.  Instrumenta  vero,  quae 
non  cognoscunt  aliquam  rationem,  reguntur  tantum.  Cum  igitur  solae  in- 
tellectuales creaturae  rationes  ordinis  creaturarum  cognoscere  possint,  earum 
erit  regere  et  gubernare  omnes  alias  creaturas. 

Adhuc : quod  est  per  se  est  causa  ejus  quod  est  per  aliud : solae  autem 
creaturae  intellectuales  operantur  per  seipsas,  utpote  suarum  operationum 
per  liberum  voluntatis  arbitrium  dominae  exsistentes : aliae  vero  creaturae 
ex  necessitate  naturae  operantur,  tamquam  ab  alio  -motae.  Creaturae  igitur 
intellectuales  per  suam  operationem  sunt  motivae,  et  regitivae  aliarum  crea- 
turarum. 


CAPUT  LXXIX. 

QUOD  SUBSTANTIAE  INTELLECTUALES  INFERIORES 
REGUNTUR  PER  SUPERIORES. 

Cum  autem  inter  creaturas  intellectuales  quaedam  sint  aliis  altiores,  ut 
ex  superioribus  (Lib.  II.  c.  92-95.)  patet,  oportet  quod  et  inferiores  intelle- 
ctualium naturarum  per  superiores  gubernentur. 

Adhuc:  virtutes  magis  universales  sunt  motivae  virtutum  particularium, 
sicut  dictum  est  (c.  78.).  Superiores  autem  inter  intellectuales  naturas  habent 
formas  magis  universales,  ut  supra  (Lib.  II.  c.  98.)  ostensum  est.  Sunt  igitur 
regitivae  inferiorum  intellectualium  naturarum. 

Item:  potentia  intellectiva  quae  est  propinquior  principio,  semper  inve- 
nitur regitiva  intellectualis  virtutis  quae  magis  a principio  distat.  Quod  qui- 
dem  apparet  tam  in  scientiis  speculativis,  quam  in  activis.  Scientia  enim 
speculativa  quae  accipit  ab  alia  principia,  ex  quibus  deliberat,  dicitur  esse  illi 
subalternata,  et  scientia  activa  quae  est  propinquior  fini,  qui  est  principium 
in  operativis,  est  architectonica  respectu  magis  distantis.  Cum  ergo  inter  in- 
tellectuales substantias  quaedam  sint  primo  principio,  scilicet  Deo,  propin- 
quiores, ut  in  primo  (c.  92.  et  95.)  ostensum  est,  ipsae  erunt  aliarum  re- 
gitivae. 

Adhuc:  superiores  intellectuales  substantiae  perfectius  divinae  sapientiae 
influentiam  in  seipsis  recipiunt,  cum  unumquodque  recipiat  aliquid  secun- 
dum modum  suum.  Per  sapientiam  autem  divinam  omnia  gubernantur,  et 
sic  oportet  quod  ea  quae  magis  divinam  sapientiam  participant,  sint  guber- 
nativa  eorum  quae  minus  participant.  Substantiae  igitur  intellectuales  in- 
feriores gubernantur  per  superiores. 

Dicuntur  ergo  superiores  spiritus  et  angeli  in  quantum  inferiores  spiritus 
dirigunt,  quasi  eis  annuntiando.  Nam  angeli  quasi  nuntii  dicuntur  et  ministri, 
in  quantum  per  suam  operationem  exsequuntur  etiam  in  rebus  corporalibus 
divinae  providentiae  ordinem,  nam  minister  est  quasi  instrumentum  anima- 
tum, secundum  Philosophum  (octavo  Ethicor.  c.  7.  et  primo  Polit,  c.  t-T 
Et  hoc  est  quod  dicitur  (Psal.  GUI.  4.):  Qui  facit  anoelos  suos  spiritus,  nuru- 
siros  suos  jiannam  ignis. 

CAPUT  LXXX. 

DE  ORDINATIONE  ANGELORUM  AD  INVICEM. 

Cum  autem  corporalia  per  spiritualia  regantur,  ut  ostensum  est,  corpo- 
ralium  autem  sit  quidam  ordo,  oportet  quod  superiora  corpora  per  superiores 
intellectuales  substantias  regantur : inferiora  vero  per  inferiores. 

Quia  vero  quanto  aliqua  substantia  est  superior,  tanto  virtus  ejus  est 
universalior:  virtus  vero  intellectualis  substantiae  est  universalior  virtute 
corporis:  superiores  quidem  inter  intellectuales  substantias  habent  virtutes 
non  explicabiles  per  aliquam  virtutem  corpoream,  et  ideo  non  sunt  corpo- 
ribus unitae;  inferiores  vero  habent  virtutes  particulatas  explicabiles  per  aliqua 
corporalia  instrumenta,  et  ideo  oportet  quod  corporibus  uniantur. 

Sicut  autem  superiores  inter  substantias  intellectuales  sunt  universalioris 
virtutis,  ita  etiam  perfectius  divinam  dispositionem  ab  ipso  recipiunt  in  hoc 
quod  usque  ad  singularia  ordinis  rationem  cognoscunt,  per  hoc  quod  a Deo 
accipiunt.  Haec  autem  divinae  ordinationis  manifestatio  divinitus  facta  usque 
ad  ultimas  intellectualium  substantiarum  pertingit, sicut  dicitur  (Job  XXV.  3.) : 
Numquid  est  numerus  militum  ejus ; et  super  quem  non  splendet  lumen  ejus?  Sed 
inferiores  intellectus  non  ea  perfectione  ipsam  recipiunt,  quod  per  eam  sin- 
gula quae  ad  ordinem  providentiae  spectant,  ab  ipsis  exsequenda  cognoscere 
possint,  sed  solum  in  quadam  communitate  ; quantoque  sunt  inferiores,  tanto- 
per  primam  illuminationem  divinitus  acceptam,  minus  in  speciali  divini  or- 
dinis cognitionem  accipiunt ; in  tantum  quod  intellectus  humanus,  qui  est 
infimus  secundum  naturalem  cognitionem,  solum  quorumdam  universalissi- 
morum notitiam  habet.  Sic  igitur  substantiae  intellectuales  superiores  perfe- 
ctionem cognitionis  praedicti  ordinis  immediate  consequuntur  a Deo:  quam 
quidem  perfectionem  oportet  quod  aliae  inferiores  per  eas  consequantur* 
sicut  supra  diximus,  quod  universalis  discipuli  cognitio  per  cognitionem  ma- 
gistri, qui  in  speciali  cognoscit,  perducitur  ad  perfectum.  Hinc  est  quod  Dio- 
nysius de  supremis  intellectuabilibus  substantiis,  quas  primae  hierarchiae*  j 
idest  sacri  principatus,  nominat  (VII.  cap.  Coelest.  hierarch.),  dicit,  quod 
non  per  alias  substantias  sanctificatae,  sed  ab  ipsa  divinitate  in  ipsam  imme- 
diate extenduntur,  etiam  ad  immaterialem  et  invisibilem  pulcritudinem,  quan- 
tum fas  est,  in  contemplationem  adducuntur,  et  ad  divinorum  operum  sci- 
biles rationes ; et  per  has  dicit  suppositas  coelestium  essentiarum  dispositiones 
erudiri. 

Sic  ergo  altiores  intellectus  in  altiori  principio  cognitionis  perfectionem 
suscipiunt.  In  qualibet  autem  dispositione  providentiae  ipsa  ordinatio  effe- 
ctuum ex  forma  agentis  derivatur.  Oportet  enim  effectus  a causa  secundum, 
aliquam  similitudinem  procedere. 

Quod  autem  agens  suae  formae  similitudinem  effectibus  communicet,  est 
propter  aliquem  finem.  Primum  ergo  principium  in  dispositione  providentiae 
est  finis;  secundum,  forma  agentis;  tertium,  ipsa  dispositio  ordinis  effectuum. 
Supremum  igitur  in  ordine  intellectus  est  quod  in  fine  ordinis  ratio  atten- 
datur; secundum  autem  quod  in  forma;  tertium  vero  quod  ipsa  ordinis  di- 
spositio in  seipsa,  non  in  aliquo  altiori  principio  cognoscatur.  Unde  et  ars 
quae  considerat  finem  est  architectonica  respectu  ejus  quae  considerat  for- 
mam, sicut  gubernatoria  respectu  navifactivae ; ea  vero  quae  considerat  for- 

mam,  respectu  ejus  quae  considerat  solum  ordines  motuum  qui  ordinantur 
ad  formam,  sicut  navifactiva  respectu  manus  artificum. 

Sic  ergo  inter  illos  intellectus  qui  immediate  in  ipso  Deo  perfectam  co 
gnitionem  ordinis  providentiae  divinae  percipiunt  est  quidam  ordo,  quo  su- 
premi ^t  primi  ordinis  providentia  rationem  participant  in  ipso  ultimo  fine, 
qui  est  divina  bonitas.  Quidam  tamen  eorum  aliis  clarius,  et  isti  dicuntur 
seraphim,  quasi  ardentes  vel  incendentes,  quia  per  incendium  designari  solet 
incensio  amoris  vel  desiderii,  qui  sunt  de  fine.  Unde  Dionysius  dicit  (VII.  cap. 
Coelest.  hierarch.),  quod  ex  hoc  eorum  nomine  designatur  et  immobilitas 
eorum  circa  divina,  fervens  et  flexibilis,  et  reductio  inferiorum  in  Deum  sicut 
in  finem. 

Secundi  autem  rationem  ordinis  providentiae  in  ipsa  forma  divina  per- 
fecte cognoscunt,  et  hi  dicuntur  cherubim,  quod  interpretatur  scientiae  ple- 
nitudo. Scientiam  enim  per  formam  scibilis  perficitur.  Unde  dicit  Dionysius 
quod  talis  nominatio  significat  quod  sunt  contemplativi  in  prima  operatrice 
virtute  divinae  pulcritudinis. 

Tertii  vero  ipsam  dispositionem  divinorum  judiciorum  in  seipsa  consi- 
derant, et  hi  dicuntur  throni. Nam  per  thronum  potestas  judiciaria  designatur 
secundum  illud  (Psal.  IX.  5.):  Sedisti  super  thronum  et  judicas  justitiam.  Unde 
dicit  Dionysius  quod  per  hanc  nominationem  designatur  quod  sunt  deiferi, 
et  ad  omnes  divinas  susceptiones  familiariter  apti. 

Non  autem  sic  praemissa  intelligenda  sunt,  quasi  aliud  sit  divina  bonitas, 
aliud  ejus  essentia,  et  aliud  ejus  scientia  rerum  dispositionem  continens,  sed 
quia  secundum  hoc  alia  et  alia  est  ejus  consideratio. 

Item:  inter  ipsos  inferiores  spiritus,  qui  divini  ordinis  per  eos  exsequendi 
perfectam  cognitionem  per  superiores  spiritus  consequuntur,  oportet  ordinem 
esse.  Nam  qui  inter  eos  sunt  altioris  virtutis,  etiam  sunt  universalioris  in 
cognoscendo;  unde  cognitionem  ordinis  providentiae  in  principiis  et  causis 
magis  universalibus  adipiscuntur,  inferiores  vero  in  causis  magis  particula- 
ribus. Altioris  enim  intellectus  esset  homo  qui  ordine  omnium  naturalium 
considerare  posset  in  corporibus  coelestibus,  quam  qui  indiget  ad  perfectam 
cognitionem  ad  inferiora  corpora  ' prospicere. 

Illi  igitur  qui  in  causis  universalibus,  quae  sunt  mediae  inter  Deum,  qui 
est  universalissima  causa,  et  causas  particulares,  possunt  ordinem  providen- 
tiae perfecte  cognoscere,  medii  sunt  inter  illos  qui  in  ipso  Deo  rationem 
perfecti  ordinis  considerare  sufficiunt,  et  eos  qui  in  causis  particularibus  ne- 
cesse  habent  considerare.  Et  hi  a Dionysio  ponuntur  in  media  hierarchia, 
quae  sicut  a suprema  dirigitur,  ita  dirigit  infimam,  ut  dicit  in  septimo  Coelest. 
hierarch. 

Inter  has  etiam  intellectuales  substantias  oportet  quod  ordo  quidam  exsi- 
stat; nam  ipsa  universalis  providentiae  dispositio  distribuitur  quidem  primo 
in  multos  exsecutores.  Quod  quidem  fit  per  ordinem  dominationum:  domi- 
norum enim  est  praecipere  quid  alii  exsequantur.  Unde  Dionysius  dicit 
(VIII.  cap.  Coelest.  hierarch.),  quod  nomen  dominationis  designat  aliquam 
anagogen  suppositam  omni  servituti,  et  omni  subjectioni  superiorem. 

Secundo  autem  ab  operante  et  exsequente  distribuitur  et  multiplicatur  ad 
varios  effectus,  quod  quidem  fit  per  ordinem  virtutum,  quarum  nomen,  ut 
Dionysius  ibidem  dicit,  significat  quamdam  fortem  virilitatem  in  omnes  dei- 
formes  operationes,  non  relinquentem  suimet  imbecillitate  aliquem  deiformem 
motum.  Et  sic  patet  quod  principium  universalis  operationis  ad  hunc  ordinem 

pertinet,  unde  videtur,  quod  ad  hunc  ordinem  pertineat  motus  coelestium 
corporum,  ex  quibus  sicut  a quibusdam  universalibus  causis  consequuntur 
particulares  effectus  in'  natura,  et  ideo  virtutes  coelorum  vocantur  Luc.  XXI.  26. 
ubi  dicitur : Virtutes  coelorum  movebuntur.  Ad  eos  etiam  spiritus  pertinere  vi- 
detur exsecutio  divinorum  operum  quae  praeter  naturae  ordinem  fiunt,  et 
ideo  ista  sunt  sublimissima  in  divinis  ministeriis ; propter  quod  Gregorius 
dicit  (secundo  Hom.  in  Evang.  hom.  XXXIV.  n.  10.),  quod  virtutes  dicuntur 
illi  spiritus,  per  quos  signa  frequentius  fiunt;  et  si  quid  aliud  universale  et 
primum  est  in  ministeriis  divinis  exsequendis,  convenienr  est  ad  hunc  ordinem 
pertinere. 

Tertio  vero  universalis  providentiae  ordo  jam  in  effectibus  institutus  in- 
confusus custoditur,  dum  cohibentur  ea  quae  possent  hunc  ordinem  perturbare : 
quod  quidem  pertinet  ad  ordinem  potestatum.  Unde  Dionysius  ibidem  dicit, 
quod  nomen  potestatum  importat  quamdam  bene  ordinatam  et  inconfusam 
circa  divinas  susceptiones  ordinationem.  Et  ideo  Gregorius  dicit,  quod  ad  hunc 
ordinem  pertinet  contrarias  potestates  arcere. 

Infimi  autem  inter  superiores  intellectuales  substantias  sunt,  qui  ordinem 
divinae  providentiae  in  particularibus  causis  cognoscibilem  divinitus  acci- 
piunt, et  hi  immediate  rebus  humanis  praeponuntur.  Unde  de  eis  Dionysius 
dicit,  quod  ista  tertia  dispositio  spirituum  humanis  hierarchiis  per  consequentia 
praecipit.  Per  res  autem  humanas  intelligendae-sunt  omnes  inferiores  naturae 
et  causae  particulares  quae  ad  hominem  ordinantur,  et  in  usum  hominis 
cedunt,  sicut  patet  ex  praemissis. 

Inter  has  etiam  quidam  ordo  exsistit.  Nam  in  rebys  humanis  est  aliquod 
bonum  commune,  quod  quidem  est  bonum  civitatis  vel  gentis,  quod  videtur 
ad  principatuum  ordinem  pertinere.  Unde  et  Dionysius  in  eodem  cap.  dicit, 
quod  nomen  principatuum  designat  quoddam  dominium  cum  ordine  sacro. 
Propter  quod  et  Danielis  (X.20.  et  21.)  fit  mentio  de  Michaele  principe  Judaeo- 
rum et  principe  Persarum  et  Graecorum ; et  sic  dispositio  regnorum  et  mu- 
tatio dominationis  a gente  in  gentem  ad  ministerium  hujus  ordinis  pertinere 
oportet.  Instructio  etiam  eorum,  qui  inter  homines  exsistunt  principes,  de  his 
quae  ad  administrationem  sui  regiminis  pertinent,  ad  hunc  ordinem  spectare 
videtur. 

Est  etiam  aliquod  humanum  bonum  quod  non  in  communitate  consistit, 
sed  ad  aliquem  pertinet  secundum  seipsum:  non  tamen  uni  soli  utile,  sed 
multis,  sicut  quae  sunt  ab  omnibus  et  singulis  credenda  et  observanda,  sicut 
ea  quae  sunt  fidei  et  cultus  divinus,  et  alia  hujusmodi.  Et  hoc  ad  archangelos 
pertinet,  de  quibus  Gregorius  dicit,  quod  summa  nunciant,  sicut  Gabrielem 
archangelum  nominamus,  qui  unigeniti  Verbi  incarnationem  nunciavit,  ab 
omnibus  credendam. 

Quoddam  vero  humanum  bonum  est  ad  unumquodque  singulariter  per- 
tinens, et  hoc  ad  ordinem  pertinet  angelorum,  de  quibus  Gregorius  dicit, 
quod  infima  nunciant.  Unde  et  hominum  custodes  esse  dicuntur,  secundum 
illud  (Psal.  XC.  11.):  Angelis  suis  Deus  mandavit  de  te,  ut  custodiant  te  in  omnibus 
viis  tuis.  Unde  et  Dionysius  dicit,  quod  archangeli  medii  sunt  inter  principatus 
et  angelos,  habentes  aliquod  commune  cum  utrisque.  Cum  principatibus  qui- 
dem in  quantum  inferioribus  angelis  ducatum  praestant:  nec  immerito,  quia 
quae  sunt  propria  in  humanis,  secundum  ea  quae  sunt  communia  dispensari 
oportet.  Cum  archangelis  vero,  quia  annuntiant  angelis,  et  per  angelos  nobis, 
quorum  est  manifestare  hominibus  quae  ad  eos  pertinent  secundum  uniuscu 


LIBER  III.  CAP.  LXXX. 


405 

jusque  analogiam;  propter  quod  et  commune  nomen  ultimus  ordo  quasi 
speciale  sibi  assumit,  quia  scilicet  officium  habet  nobis  immediate  nuntiandi; 
et  propter  hoc  archangel'  nomen  compositum  habent  ex  utroque.  Dicuntur 
enim’archangeli,  quasi  principes  angeli. 

Assignat  autem  et  Gregorius  aliter  coelestium  spirituum  ordinationem. 
Nam  principatus  inter  medios  spiritus  connumerat  post  dominationes  imme- 
diate, virtutes  vero  inter  infimos,  ante  archangelos.  Sed  diligenter  inspicien- 
tibus utraque  ordinatio  in  modico  differt;  nam  secundum  Gregorium  princi- 
patus dicuntur  non  qui  gentibus  praeponuntur,  sed  qui  etiam  ipsis  bonis  spiritibus 
principantur,  quasi  prius  exsistentes  in  ministeriorum  divinorum  exsecutione. 
Dicit  enim  quod  principari  est  inter  alios  priorem  exsistere.  Hoc  autem  se- 
cundum assignationem  ante  dictam  diximus  ad  virtutum  ordinem  pertinere: 
virtutes  autem,  secundum  Gregorium,  sunt  quae  ad  quasdam  particulares 
operationes  ordinantur,  cum  aliquo  speciali  casu  praeter  communem  ordinem 
oportet  aliquid  miraculose  fieri.  Secundum  quam  rationem  satis  convenienter 
cum  infimis  ordinantur. 

Utraque  autem  ordinatio  ex  verbis  Apostoli  auctoritatem  habere  potest. 
Dicit  enim  (Eph.  I.  20.  et  21.):  Constituens  illum,  scilicet  Christum,  ad  dexte- 
ram  suam  in  coelestibus  supra  omnem  principatum  et  potestatem , virtutem  et  domi- 
nationem. In  quo  patet,  quod  ascendendo,  supra  principatus  potestates  posuit, 
et  supra  has,  virtutes,  supra  quas  dominationes  collocavit.  Quem  ordinem 
Dionysius  observavit.  Ad  Coloss.  autem  primo  (c.  16.)  loquens  de  Christo 
dicit:  « Sive  throni,  sive  dominationes,  sive  principatus,  sive  potestates,  omnia 
per  ipsum  et  in  ipso  creata  sunt  ».  In  quo  patet  quod  a thronis  incipiens 
descendendo,  sub  eis  dominationes,  sub  quibus  principatus,  et  sub  his  po- 
testates posuit.  Quem  ordinem  Gregorius  observavit.  De  seraphim  autem  fit 
mentio  Isaiae  VI.,  de  cherubim  Ezechiae  I.,  de  a-rchangelis  in  Canonica  Judae: 
Cum  Michael  archangelus  cum  diabolo  disputans,  etc.,  de  angelis  autem  in  Psal., 
ut  dictum  est. 

Est  autem  in  omnibus  ordinatis  virtutibus  hoc  commune,  quia  in  vi  su- 
perioris virtutis  omnes  inferiores  agunt;  unde  id  quod  diximus  ad  seraphim 
ordinem  pertinere,  omnes  inferiores  ex  virtute  ipsius  exsequuntur.  Et  simi- 
liter etiam  in  aliis  ordinibus  est  considerandum. 


CAPUT  LXXXI. 

DE  ORDINATIONE  HOMINUM  AD  INVICEM,  ET  AD  ALIA. 

inter  alias  vero  intellectuales  substantias,  humanae  animae  infimum  gra- 
dum habent,  quia,  sicut  supra  (c.  89.)  dictum  est,  in  prima  sui  institutione 
cognitionem  ordinis  providentiae  divinae  in  sola  quadam  universali  cogni- 
tione suscipiunt ; ad  perfectam  vero  ordinis  singularium  cognitionem  oportet 
quod  ex  ipsis  rebus  in  quibus  ordo  divinae  providentiae  jam  particulariter 
institutus  est,  perducantur.  Unde  oportuit  quod  haberent  organa  corporea, 
per  quae  a rebus  corporalibus  cognitionem  haurirent,  ex  quibus  tamen,  pro- 
pter debilitatem  intellectualis  luminis,  perfectam  notitiam  eorum  quae  ad 
hominem  spectant  adipisci  non  vaient,  nisi  per  lumen  superioris  spiritus  adju- 
ventur, hoc  exigente  divina  dispositione,  ut  inferiores  per  superiores  spiritus 
perfectionem  acquirant,  ut  supra  (c.  79.)  ostensum  est. 

Quia  tamen  aliquid  homo  de  lumine  intellectuali  participat,  ei  secundum 
providentiae  ordinem  subduntur  animalia  bruta,  quae  intellectu  nullo  modo 
participant.  Unde  dicitur  (Gen.  I.  26.) : Faciamus  hominem  ad  imaginem  et 
similitudinem  nostram,  scilicet  secundum  quod  intellectum  habet,  et  praesit 
piscibus  maris  et  volatilibus  coeli , et  bestiis  terrae. 

Animalia  vero  bruta,  etsi  intellectu  careant,  quia  tamen  cognitionem 
aliquam  habent,  plantis,  et  aliis  quae  cognitione  carent,  secundum  divinae 
providentiae  ordinem  praeferuntur.  Unde  dicitur  (Gen.  I.  29.  et  30.) : Ecce 
dedi  vobis  omnem  herbam  afferentem  semen  super  terram,  et  universa  ligna  quae 
habent  in  semetipsis  sementem  generis  sui,  ut  sint  vobis  in  escam  et  cunctis  ani- 
mantibus terrae. 

Inter  ea  vero  quae  penitus  cognitione  carent,  unum  subjacet  alteri  secun- 
dum quod  est  unum  altero  potentius  in  agendo.  Non  enim  participat  aliquid 
de  dispositione  providentiae,  sed  solum  de  exsecutione. 

Quia  vero  homo  habet  intellectum,  et  sensum,,  et  corporalem  virtutem, 
haec  in  ipso  ad  invicem  ordinantur  secundum  divinae  providentiae  disposi- 
tionem ad  similitudinem  ordinis  qui  in  universo  invenitur.  Nam  virtus  cor- 
porea subditur  sensitivae  et  intellectivae  virtuti  velut  exsequens  earum  im- 
perium. Ipsa  vero  sensitiva  potentia  intellectivae  subditur,  et  sub  ejus  imperio 
continetur. 

Ex  eadem  autem  ratione,  et  inter  ipsos  homines  ordo  invenitur.  Nam  illi 
qui  intellectu  praeeminent,  naturaliter  dominantur:  illi  vero  qui  sunt  intel- 
lectu deficientes,  corpore  vero  robusti,  a natura  videntur  instituti  ad  ser- 
viendum, sicut  Aristoteles  dicit  in  sua  Politica,  cui  etiam  concordat  sententia 
Salomonis,  qui  dicit  (Prov.  XI.  29.):  Qui  stultus  est  serviet  sapienti;  et  dicitur 
(Exod.  XVIII.  21.  et  22.):  Provide  de  omni  plebe  viros  sapientes  et  timentes 
Deum  qui  judicent  populum  omni  tempore. 

Sicut  autem  in  operibus  unius  hominis  ex  hoc  inordinatio  provenit,  quod 
intellectus  sensualem  virtutem  sequitur,  sensualis  vero  virtus  propter  cor- 
poris indispositionem  trahitur  ad  corporis  motum,  ut  in  claudicantibus  ap- 
paret; ita  et  in  regimine  humano  inordinatio  provenit  ex  eo  quod  non  pro- 
pter intellectus  praeeminendam  aliquis  praeest,  sed  vel  robore  corporali  do- 
minium sibi  usurpat,  vel  propter  sensualem  affectionem  aliquis  ad  regendum 
praeficitur.  Quam  quidem  inordinationem  nec  Salomon  tacet,  qui  dicit 
(Eccles.  X.  5.  et  6.):  Est  et  malum  quod  vidi  sub  sole,  quasi  per  errorem  egre- 
diens  a facie  principis,  positum  stultum  in  dignitate  sublimi. 

Hujusmodi  autem  inordinatio  divinam  providentiam  non  excludit.  Pro- 
venit enim,  permissione  divina,  ex  defectu  inferiorum  agentium,  sicut  et  de 
aliis  malis  dictum  est. 

Sed  neque  per  hujusmodi  inordinationem  totaliter  naturalis  ordo  per- 
vertitur; nam  stultorum  dominium  infirmum  est,  nisi  sapientum  consilio 
roboretur.  Unde  dicitur  (Prov.  XX.  18.):  Cogitationes  consiliis  roborabuntur, 
it  gubernaculis  tractanda  sunt  bella;  et  (XXIV.  5.  et  6.):  Vir  sapiens  fortis  est 
et  vir  doctus  validus,  et  robustus,  quia  cum  dispositione  initur  bellum,  et  erit  salus 
ubi  multa  consilia.  Et  quia  consilians  regit  eum  qui  consilium  accipit,  et  quo- 
dammodo ei  dominatur,  dicitur  (Prov.  XVII.  2.),  quod  servus  sapiens  domi- 
nabitur filiis  stultis. 

Patet  ergo  quod  divina  providentia  ordinem  omnibus  rebus  imponit,  ut 
sic  verum  sit  quod  dicit  Apostolus  (Rom.  XIII.  1.):  Quae  autem  sunt,  a Deo 
ordinata  sunt. 

CAPUT  LXXXII. 

QUOD  INFERIORA  CORPORA  REGUNTUR  A DEO 
PER  CORPORA  COELESTIA. 

Sicut  autem  in  substantiis  intellectualibus  est  superius  et  inferius,  ita  in 
substantiis  corporalibus.  Substantiae  autem  intellectuales  reguntur  a superio- 
ribus, ut  dispositio  divinae  providentiae  proportionaliter  descendat  usque  ad 
infima,  sicut  jam  dictum  est  (c.  77.  et  seq.).  Ergo  pari  ratione  inferiora  cor- 
pora per  superiora  disponuntur. 

Amplius:  quanto  aliquod  corpus  est  superius  loco,  tanto  invenitur  esse 
formalius ; et  propter  hoc  rationabiliter  locus  superior  est  locus  inferioris. 
Nam  formae  est  continere,  sicut  loci.  Aqua  enim  est  formalior  terra,  aer  aqua, 
et  ignis  aere;  sed  corpora  coelestia  sunt  omnibus  loco  superiora.  Ipsa  igitur 
sunt  magis  formalia  omnibus  aliis:  ergo  magis  activa.  Agunt  ergo  in  in- 
feriora corpora,  et  sic  per  ea  inferiora  disponuntur. 

Item : quod  est  in  sua  natura  perfectum  absque  contrarietate,  est  uni- 
versalioris virtutis  quam  illud  quod  in  sua  natura  non  perficitur  nisi  in  con- 
trarietate. Contrarietas  enim  est  ex  differentiis  determinantibus  et  contra- 
hentibus genus:  unde  in  acceptione  intellectus,  quia  est  universalis,  species 
contrariorum  non  sunt  contrariae,  cum  sint  simul.  Corpora  autem  coelestia 
sunt  in  suis  naturis  absque  omni  contrarietate  perfecta.  Non  enim  sunt  levia, 
neque  gravia,  neque  calida,  neque  frigida:  corpora  vero  inferiora  non  per- 
ficiuntur in  suis  naturis  nisi  cum  aliqua  contrarietate,  et  hoc  etiam  motus 
eorum  demonstrat.  Nam  motui  circulari  corporum  coelestium  non  est  ali- 
quid contrarium:  unde  nec  in  eis  violentia  esse  potest;  motus  autem  infe- 
riorum corporum  contrarii  sunt,  scilicet  motus  deorsum  motui  sursum.  Cor- 
pora ergo  coelestia  sunt  universalioris  virtutis  quam  corpora  inferiora.  Uni- 
versales autem  virtutes  sunt  motivae  particularium,  sicut  ex  dictis  (c.  78.) 
patet.  Corpora  igitur  coelestia  movent  et  disponunt  corpora  inferiora. 

Adhuc:  ostensum  est  supra  (ibid.),  quod  per  substantias  intellectuales 
omnia  alia  reguntur.  Corpora  autem  coelestia  sunt  similiora  substantiis  in- 
tellectualibus quam  alia  corpora,  in  quantum  sunt  incorruptibilia:  sunt  etiam 
eis  propinquiora,  in  quantum  ab  eis  immediate  moventur,  ut  supra  ostensum 
est  (Lib.  II.  c.  70.  et  Lib.  III.  c.  80.).  Per  ipsa  igitur  reguntur  inferiora 
corpora. 

Praeterea:  oportet  primum  principium  motus  esse  aliquid  immobile.  Quae 
■ergo  magis  accedunt  ad  immobilitatem  debent  esse  aliorum  motiva;  corpora 
autem  coelestia  magis  accedunt  ad  immobilitatem  primi  principii,  quam  in- 
feriora, quia  non  moventur  nisi  una  specie  motus,  scilicet  motu  locali.  Alia 
vero  corpora  moventur  omnibus  speciebus  motus.  Corpora  igitur  coelestia 
sunt  motiva  et  regitiva  omnium  inferiorum  corporum. 

Amplius:  primum  in  quolibet  genere  est  causa  eorum  quae  sunt  post. 
Inter  omnes  autem  alios  motus  primus  est  motus  coeli.  Primo  quidem,  quia 
motus  localis  est  primus  inter  omnes  motus  et  tempore,  quia  solus  potest 
esse  perpetuus,  ut  probatur  in  octavo  Phys.  (t.  c.  54.  et  seq.),  et  naturaliter, 
quia  sine  ipso  non  potest  esse  aliquis  aliorum  motuum:  non  enim  augmentatur 
aliquid  nisi  praeexsistente  alteratione,  per  quam  quod  prius  erat  dissimile 
convertatur  et  f»at  simile.  Neoue  alteratio  notest  esse  nisi  oraeexsistente  loci 

mutatione,  quia  ad  hoc  quod  fiat  alteratio,  oportet  quod  alterans  magis  sit 
propinquum  alterato  nunc  quam  prius.  Est  etiam  perfectione  prior,  quia 
motus  localis  non  variat  rem  secundum  aliquid  ei  inhaerens,  sed  solum  se- 
cundum aliquid  extrinsecum,  et  propter  hoc  est  rei  jam  perfectae.  Secundo* 
quia  etiam  inter  motus  locales  est  motus  circularis  prior,  et  tempore,  quia 
solus  ipse  potest  esse  perpetuus,  ut  p' 'fi» , 'r  in  octavo  Phys.  (t.c.64.),  et  na- 
turaliter, quia  e§t  magis  simplex  et  unus,  cum  non  distinguatur  in  principium, 
medium  et  finem,  sed  totus  sit  quasi  medium;  et  etiam  perfectione,  quia  re- 
flectitur ad  principium.  Tertio,  quia  solus  motus  coeli  semper  invenitur  regu- 
laris et  uniformis.  In  motibus  enim  naturalibus  gravium  et  levium  fit  additio 
velocitatis  in  fine,  in  violentis  autem  additio  tarditatis.  Oportet  ergo  quod 
motus  coeli  sit  causa  omnium  aliorum  motuum. 

Adhuc : sicut  se  habet  immobile  simpliciter  ad  motum  simpliciter,  ita  se 
habet  immobile  secundum  hunc  motum  ad  motum  talem : id  autem  quod  est 
immobile  simpliciter,  est  principium  omnis  motus,  ut  supra  (Lifr.  I.  c.  13.)  pro- 
batum est.  Quod  ergo  est  immobile  secundum  alterationem,  est  principium 
omnis  alterationis : corpora  autem  coelestia  sola  inter  corporalia  sun  inaltera- 
bilia,  quod  demonstrat  dispositio  eorum  quae  semper  eadem  invenitur.  Est 
ergo  corpus  coeleste  causa  omnis  alterationis  in  his  quae  alterantur.  Alteratio 
autem  in  his  inferioribus  est  principium  omnis  motus;  nam  per  alterationem 
pervenitur  ad  augmentum  est  generationem:  generans  autem  est  motor 
per  se  in  motu  locali  gravium  et  levium;  opoftet  ergo  quod  coelum  sit  causa 
omnis  motus  in  istis  inferioribus  corporibus.  Sic  ergo  patet  quod  corpora 
inferiora  per  superiora  reguntur. 

CAPUT  LXXXIII. 

EPILOGUS  PRA  EDICTORUM. 

Ex  omnibus  autem  quae  ostensa  sunt  colligere  possumus,  quod,  quantum 
ad  ordinis  excogitationem  rebus  imponendi,  Deus  omnia  per  seipsum  dispo- 
suit. Unde  super  illud  (Job  XXXIV.  13.):  Quem  posuit  alium  super  orbem  quem 
fabricatus  est?  dicit  Gregorius:  «Mundum  quippe  per  seipsum  regit  qui  per 
seipsum  condidit»;  et  Boetius  in  quarto  De  consolat.:  «Deus  per  se  solum 
cuncta  disponit » : sed  quantum  ad  exsecutionem  inferiora  per  superiora  di- 
spensat, corporalia  quidem  per  spiritualia.  Unde  Gregorius  dicit  in  quarto 
Dialog.  (c.  6.) : « In  hoc  mundo  visibili  nihil  nisi  per  invisibilem  creaturam 
disponi  potest:  inferiores  vero  spiritus  per  superiores».  Unde  dicit  Dionys. 
(IV.  cap  Coelest.  hierarch.)  quod  coelestes  essentiae  intellectuales  primo  in 
seipsas  divinam  edunt  illuminationem,  et  in  nos  deferunt  quae  supra  nos 
sunt  manifestationes:  inferiora  etiam  corpora  per  superiora.  Unde  dicit  Dio- 
nysius (IV.  cap.  De  div.  nomin.),  quod  sol  generationem  visibilium  corpo- 
rum confert,  et  ad  vitam  ipsam  movet,  et  nutrit,  et  auget,  et  perficit,  et  mundat, 
et  renovat.  De  his  autem  omnibus  simul  dicit  Augustinus  in  tertio  De  Trin.: 
« Quaemadmodum  corpora  crassiora  et  inferiora  per  sublimiora  et  potentiora 
quodam  ordine  reguntur,  ita  omnia  corpora  per  spiritum  vitae  rationalem, 
et  spiritus  rationalis  peccator  per  spiritum  rationalem  iustum  » 

CAPUT  LXXXIV. 

QUOD  CORPORA  COELESTIA  NON  IMPRIMANT 
IN  INTELLECTUS  NOSTROS. 

(I.part.  quaest.  CXV.  art.  4.). 

Ex  his  autem  quae  praemissa  sunt,  in  promptu  apparet,  quod  eorum 
quae  sunt  circa  intellectum  corpora  coelestia  causae  esse  non  possunt.  Jam 
enim  ostensum  est  82.  et  83.),  quod  divinae  providentiae  ordo  est,  ut 
per  superiora  regantur  inferiora  et  moveantur.  Intellectus  autem  naturae  or- 
dine omnia  corpora  excedit,  ut  etiam  ex  praedictis  (c.  49.  et  78.)  patet.  Im- 
possibile est  igitur  quod  corpora  coelestia  agant  in  intellectum  directe:  non 
igitur  possunt  esse  causa  per  se  eorum  quae  sunt  circa  intellectum. 

Adhuc : nullum  corpus  agit  nisi  per  motum,  ut  probatur  in  octavo  Phys. 
(t.  c.  53.).  Quae  autem  sunt  immobilia,  non  causantur  ex  motu.  Nihil  enim 
causatur  ex  motu  alicujus  agentis  nisi  in  quantum  movet.  Passum  autem 
movetur.  Quae  igitur  sunt  omnino  extra  motum  non  possunt  esse  causata 
a corporibus  coelestibus.  Sed  ea  quae  sunt  circa  intellectum  sunt  omnino 
extra  motum  per  se  loquendo,  sicut  patet  per  Philosophum  in  septimo  Phys. 
(t.  c.  18.  19.  et  20.);  quin  immo  per  quietem  a motibus  iit  anima  prudens 
et  sci-ens,  ut  ibidem  dicitur.  Impossibile  est  ergo  quod  corpora  coelestia  sint 
per  se  causa  eorum  quae  circa  intellectum  sunt. 

Amplius:  si  nihil  causatur  ab  aliquo  corpore  nisi  in  quantum  movet  dum 
movetur,  oportet  omne  id  quod  recipit  impressionem  alicujus  corporis  mo- 
veri. Nihil  autem  movetur  nisi  corpus,  ut  probatur  in  sexto  Physic.  (t.  c.  46. 
49.  et  seq.).  Oportet  ergo  omne  id  quod  recipit  impressionem  alicujus  cor- 
poris esse  corpus,  vel  aliquam  virtutem  corpoream.  Ostensum  est  autem  in  se- 
cundo (c.  49.),  quod  intellectus  neque  est  corpus,  neque  virtus  corporea. 
Impossibile  est  igitur  quod  corpora  coelestia  directe  imprimant  in  intellectum. 

Item : omne  quod  movetur  ab  aliquo,  reducitur  de  potentia  in  actum. 
Nihil  autem  reducitur  ab  aliquo  de  potentia  in  actum  nisi  per  id  quod  est 
actu.  Oportet  ergo  omne  agens  et  movens  esse  in  aliquo  modo  actu,  re- 
spectu eorum  ad  quae  passum  et  motum  est  in  potentia.  Corpora  autem  coe- 
lestia non  sunt  actu  intelligibilia,  cum  sint  quaedam  singularia  sensibilia.  Cum 
igitur  intellectus  noster  non  sit  in  potentia  nisi  ad  intelligibilia  in  actu,  im- 
possibile est  quod  corpora  coelestia  directe  agant  in  intellectum. 

Adhuc:  propria  operatio  rei  consequitur  naturam  ipsius,  quae  rebus  ge- 
neratis per  generationem  acquiritur  simul  cum  propria  operatione,  sicut  patet 
de  gravi  et  levi,  quae  habent  statim  proprium  motum  in  termino  suae  gene 
rationis,  nisi  sit  aliquid  impediens,  ratione  cujus  generaus  dicitur  movens. 
Illud  ergo  quod  secundum  principium  suae  naturae  non  est  subjectum  actio- 
nibus corporum  coelestium,  neque  secundum  suam  operationem  potest  esse 
ei  subjectum.  Pars  autem  intellectiva  non  causatur  ab  aliquibus  principiis 
corporalibus,  sed  est  omnino  ab  extrinseco,  ut  supra  (Lib.  II.  c.  87.  et  seq.} 
est  probatum.  Operatio  igitur  intellectus  non  subjacet  directe  corporibus  coe- 
lestibus. 

Amplius:  ea  quae  causantur  ex  motibus  coelestibus  tempori  subduntur, 
quod  est  numerus  primi  motus  coelestis.  Quae  igitur  omnino  abstrahuntur 

a tempore  non  sunt  coelestibus  motibus  subjecta.  Intellectus  autem  in  sua 
operatione  abstfahit  a tempore  sicut  a loco : considerat  enim  universale  quod 
est  abstractum  ab  hic  et  nunc.  Non  igitur  operatio  intellectualis  subditur 
coelestibus  motibus. 

Adhuc:  nihil  agit  ultra  suam  speciem  : ipsum  autem  intelligere  transcendit 
speciem  et  formam  cujuscumque  corporis  agentis,  quia  omnis  forma  cor- 
porea est  materialis  et  individuata.  Ipsum  autem  intelligere  habet  speciem  a 
suo  objecto,  quod  est  universale  et  immateriale.  Unde  nullum  corpus  per 
formam  suam  corpoream  intelligere  potest.  Multo  igitur  minus  potest  quod- 
cumque  corpus  causare  ipsum  intelligere  in  alio. 

Item:  secundum  illud  quo  aliquid  unitur  superioribus,  non  est  inferioribus 
subjectum;  anima  autem  nostra,  secundum  quod  intelligit,  unitur  substantiis 
intellectualibus,  quae  sunt  superiores  ordine  naturae  corporibus  coelestibus. 
Non  enim  potest  anima  nostra  intelligere  nisi  secundum  quod  lumen  intel- 
lectuale inde  sortitur.  Impossibile  est  ergo  quod  intellectualis  operatio  directe 
motibus  coelestibus  subdatur. 

Praeterea : huic  rei  fidem  faciet  si  consideremus  quae  a philosophis  circa 
hoc  sunt  dicta.  Antiqui  enim  philosophi  naturales,  ut  Democritus,  Empe- 
docles, et  hujusmodi,  posuerunt  quod  intellectus  non  differt  a sensu,  ut  patet 
in  quarto  Metaph.  (t.  c.  21.),  et  in  tertio  De  anima,  et  ideo  sequebatur  quod 
intellectus  sit  quaedam  virtus  corporea  sequens  corporum  transmutationem: 
quod  ita  esse  etiam  de  intellectu  propter  hoc  dixerunt,  quod  cum  transmu- 
tatio inferiorum  corporum  sequatur  transmutationem  corporum  superiorum, 
intellectualis  operatio  sequetur  corporum  coelestium  motus,  secundum  illud 
Homeri:  Talis  est  intellectus  in  diis  et  hominibus  terrenis,  qualem  in  diem 
inducit  pater  virorum  deorumque,  scilicet  sol,  vel  magis  Jupiter,  quem  di- 
cebant summum  Deum,  intelligentes  per  ipsum  totum  coelum,  ut  patet  per 
Augustinum  in  quarto  De  civit.  Dei  (c.  11.). 

Hinc  etiam  processit  Stoicorum  opinio,  qui  dicebant  cognitionem  intel- 
lectus causari  ex  hoc,  quod  imagines  corporum  nostris  mentibus  imprimuntur, 
sicut  speculum  quoddam,  vel  sicut  pagina  recipit  litteras  impressas  absque 
hoc  quod  aliquid  agat,  ut  Boetius  narrat  in  quinto  De  cons.  (Prosa  IV.  et 
metr.  4.) ; secundum  quorum  sententiam  sequebatur  quod  maxime  ex  im- 
pressione corporum  coelestium  intellectuales  notiones  nobis  imprimerentur. 
Unde  et  Stoici  fuerunt  qui  praecipue  necessitate  quadam  fatali  hominum  vi- 
tam duci  posuerunt. 

Sed  haec  positio  inde  falsa  apparet,  ut  Boetius  ibidem  dicit,  quia  intel- 
lectus componit  et  dividit,  et  comparat  suprema  ad  infima,  et  cognoscit  uni- 
versalia, et  simplices  formas,  quae  in  corporibus  non  inveniuntur;  et  sic 
manifestum  est,  quod  intellectus  non  est  sicut  recipiens  tantum  imagines 
corporum,  sed  habet  aliquam  virtutem  corporibus  altiorem ; nam  sensus 
«xterior,  qui  solum  imagines  corporum  recipit,  ad  praedicta  se  non  extendit. 

Omnes  autem  sequentes  philosophi,  intellectum  a sensu  discernentes, 
causam  nostrae  scientiae  non  aliquibus  corporibus,  sed  rebus  immaterialibus 
attribuerunt,  sicut  Plato  posuit  (in  Parmen.  Tim.  et  sexto  De  repub.)  cau- 
sam nostrae  scientiae  esse  ideas,  Aristoteles  autem  (tertio  De  anima  t.  c.  17.) 
intellectum  agentem. 

Ex  his  omnibus  est  accipere,  quod  ponere  corpora  coelestia  esse  cau- 
sam nobis  intelligendi,  est  consequens  opinionem  eorum  qui  ponebant  in- 
tellectum a sensu  non  distare,  ut  patet  etiam  per  Ari«otelem  in  libro  De  anima. 

Hanc  autem  opinionem  manifestum  est  esse  falsam.  Igitur  manifestum  est 
eam  esse  falsam,  quae  ponit  corpora  coelestia  esse  nobis  causas  intelligendi 
directe. 

Hinc  est  etiam  quod  sacra  Scriptura  causam  nostrae  intelligentiae  attri- 
buit non  alicui  corpori,  sed  Deo  (Job  XXXV.  io.  et  n.):  Ubi  est  Deus  qui 
fecit  me,  qui  dedit  carmina  in  nocte?  Qui  docet  nos  super  jumenta  terrae,  et 
super  volucres  coeli  erudit  nos?  Et  (Psal.  XCIII.  io.)  : Qui  docet  hominem 
scientiam. 

Sciendum  est  tamen  quod  licet  corpora  coelestia  directe  intelligentiae 
nostrae  causa  esse  non  possint,  aliquid  tamen  ad.  hoc  operantur  indirecte. 
Licet  enim  intellectus  non  sit  virtus  corporea,  tamen  in  nobis  operatio  in- 
tellectus compleri  non  potest  sine  operatione  virtutum  corporearum,  quae 
sunt  imaginatio,  et  vis  memorativa  et  cogitativa,  ut  ex  superioribus  (Lib.  II. 
c.  7.3.  c.  fin.)  patet.  Et  inde  est  quod  impeditis  harum  virtutum  operationibus 
propter  aliquam  corporis  indispositionem,  impeditur  operatio  intellectus,  sicut 
patet  in  phreneticis  et  lethargicis,  et  aliis  hujusmodi.  Et  propter  hoc  etiam 
bonitas  dispositionis  corporis  humani  facit  aptum  ad  bene  intelligendum,  in 
quantum  ex  hoc  praedictae  vires  fortiores  exsistunt.  Unde  dicitur  in  secundo 
De  anima  (t.  c.  94.)  quod  molles  carne  aptos  mente  videmus.  Dispositio 
autem  corporis  humani  subjacet  coelestibus  motibus.  Dicit  enim  Augustinus 
in  quinto  De  civit.  Dei  (c.  6.  et  7.),  quod  non  usquequaque  absurde  dici 
potest  ad  solas  corporis  differentias  afflatus  quosdam  valere  sidereos:  et  Da- 
mascenus dicit  in  secundo  De  fide  orthodox.  (c.  7.)  quod  alii  et  alii  pla- 
netae diversas  complexiones,  et  habitus,  et  dispositiones  in  nobis  constituunt. 
Et  ideo  indirecte  corpora  coelestia  ad  bonitatem  intelligentiae  operantur. 
Et  sic  sicut  medici  possunt  judicare  de  bonitate  intellectus  ex  corporis  com- 
plexione, sicut  ex  dispositione  proxima,  ita  astrologus  ex  motibus  coelestibus 
sicut  ex  causa  remota  talis  dispositionis.  Et  per  hunc  modum  potest  verifi- 
cari  quod  Ptolomaeus  in  Centilogio  dicit : Cum  fuerit  Mercurius  in  nativitate 
alicujus  in  aliqua  domorum  Saturni,  et  ipse  fortis  in  esse  suo,  dat  bonitatem 
intelligentiae  medullitus  in  rebus. 


CAPUT  LXXXV. 

QUOD  CORPORA  COELESTIA  NOX  SUNT  CAUSAE  VOLUNTATUM 
ET  ACTIONUM  NOSTRARUM. 

(I.  part.  q.  CXV.  art.  4.). 

Ex  hoc  autem  ulterius  apparet,  quod  corpora  coelestia  non  sunt  causa 
voluntatum  nostrarum,  neque  electionum.  Voluntas  enim  in  parte  intellectiva 
animae  est,  ut  patet  per  Philosophum  in  tertio  De  anima  (t.  c.  42.).  Si  igitui 
corpora  coelestia  non  possunt  imprimere  directe  in  intellectum  nostrum,  ut 
ostensum  est  (c.  84.),  neque  etiam  in  voluntatem  nostram  directe  imprimere 
poterunt. 

Amplius:  omnis  electio  et  actualis  voluntas  in  nobis  immediate  ex  ap- 
prehensione intellectuali  causatur.  Bonum  enim  intellectum  est  objectum 
voluntatis,  ut  patet  in  tertio  De  anima  (t  c.  31.).  Et  propter  hoc  non  potest 
sequi  perversitas  in  eligendo,  nisi  intellectus  judicium  deficiat  in  particulari 
eligibili,  ut  patet  per  Philosophum  in  septimo  Ethic.  (c.  5.).  Corpora  autem 

coelesjia  non  sunt  causa  intelligentiae  nostrae;  ergo  neque  electionis  nostrae 
possunt  esse  causa. 

Item:  quaecumque  ex  impressione  corporum  coelestium  in  istis  inferio- 
ribus eveniunt,  naturaliter  contingunt,  cum  haec  inferiora  sint  naturaliter  sub 
illis  ordinata.  Si  ergo  electiones  nostrae  eveniunt  ex  impressione  corporum 
coelestium,  oportet  quod  naturaliter  eveniant,  ut  scilicet  sic  naturaliter  eligat 
homo  operari  suas  operationes,  sicut  naturaliter  instinctu  bruta  operantur,  et 
naturaliter  corpora  inanimata  moventur.  Non  ergo  erunt  propositum  et  na- 
tura duo  principia  agentia,  sed  unum  tantum,  quod  est  natura;  cujus  contra- 
rium patet  per  Aristotelem  in  secundo  Physic.  (t.  c.  49.).  Non  est  igitur  verum 
quod  ex  impressione  corporum  coelestium  nostrae  electiones  proveniant. 

Praeterea:  ea  quae  naturaliter  fiunt,  determinatis  mediis  perducuntur  ad 
finem.  Unde  semper  eodem  modo  contingunt;  natura  enim  determinata  est 
ad  unum.  Electiones  autem  humanae  diversis  viis  tendunt  in  finem,  tam  in 
moralibus,  quam  in  artificialibus.  Non  igitur  electiones  humanae  fiunt  natu- 
raliter. 

Amplius:  ea  quae  naturaliter  fiunt,  ut  plurimum,  recte  fiunt;  natura  enim 
non  deficit  nisi  in  paucioribus.  Si  igitur  homo  naturaliter  eligeret,  ut  in  plu- 
ribus, electiones  ejus  essent  rectae,  quod  patet  esse  falsum.  Non  igitur  homo 
naturaliter  eligit;  quod  oporteret,  si  ex  impulsu  corporum  coelestium  eligeret. 

Item:  ea  quae  sunt  ejusdem  speciei,  non  diversificantur  in  generationibus 
naturalibus  quae  naturam  speciei  consequuntur.  Unde  omnis  hirundo  simi- 
liter facit  nidum,  et  omnis  homo  similiter  intelligit  prima  principia  quae  sunt 
naturaliter  nota.  Electio  autem  est  operatio  consequens  speciem  humanam. 
Si  igitur  homo  naturaliter  eligeret,  oporteret  quod  omnes  homines  eodem 
modo  eligerent;  quod  patet  esse  falsum  tam  in  moralibus  quam  in  artificialibus. 

Item  : virtutes  et  vitia  sunt  electionum  principia  propria  ; nam  virtuosus  et 
vitiosus  differunt  ex  hoc,  quod  contraria  eligunt.  Virtutes  autem  politicae  et  vitia 
non  sunt  nobis  a natura,  sed  ex  assuetudine,  ut  probat  Philosophus  in  secundo 
Ethic.  (c.  1.),  ex  hoc  quod  quales  operationes  assuescimus,  et  maxime  a puero, 
ad  tales  habitum  habemus.  Ergo  electiones  nostrae  non  sunt  nobis  a natura. 
Non  ergo  causantur  ex  impressione  corporum  coelestium  secundum  quam  res 
naturaliter  procedunt. 

Adhuc:  corpora  coelestia  non  imprimunt  directe  nisi  in  corpora,  ut  osten- 
sum est  (c.  82.).  Si  igitur  sint  causa  electionum  nostrarum,  aut  hoc  erit  in 
quantum  imprimunt  in  corpora  nostra,  aut  in  quantum  imprimunt  in  exte- 
riora. Neutro  autem  modo  sufficienter  possunt  esse  causa  electionis  nostrae. 
Non  enim  est  sufficiens  causa  nostrae  electionis,  quod  aliqua  corporalia 
nobis  exterius  praesententur.  Patet  enim  quod  ad  occursum  alicujus  delecta- 
bilis, puta  cibi,  vel  mulieris,  temperatus  non  movetur  ad  eligendum  ipsum  : 
intemperatus  autem  movetur.  Similiter  etiam  non  sufficit  ad  nostram  electio- 
nam  quaecumque  immutatio  possit  esse  in  nostro  corpore  ab  impressione 
coelestis  corporis;  cum  per  hoc  non  sequantur  in  nobis  nisi  quaedam  pas- 
siones, vel  magis,  vel  minus  vehementes.  Passiones  autem,  quantumcumque 
vehementes,  non  sunt  causa  sufficiens  electionis,  quia  per  easdem  passiones 
incontinens  inducitur  ad  eas  sequendum  per  electionem,  continens  autem 
non  inducitur.  Non  potest  igitur  dici  quod  corpora  coelestia  sint  causa  no- 
strarum electionum. 

Amplius:  nulla  virtus  datur  alicui  rei  frustra:  homo  autem  habet  virtutem 
judicandi  et  consiliandi  'de  omnibus  quae  per  ipsum  operabilia  sunt,  sive  io 

usu  exteriorum  rerum,  sive  in  admittendo  et  repellendo  intrinsecas  passio- 
nes. Quod  quidem  frustra  esset,  si  electio  nostra  causaretur  a corporibus 
coelestibus,  non  exsistens  in  nostra  potestate.  Non  est  igitur  possibile  quod 
corpora  coelestia  sint  causa  nostrae  electionis. 

Praeterea:  homo  naturaliter  est  animal  politicum  vel  sociale.  Quod  qui- 
dem ex  hoc  apparet  quod  unus  homo  non  sufficit  sibi  si  solus  vivat,  propterea 
quod  natura  in  paucis  homini  providit  sufficienter,  dans  ei  rationem  per 
quam  possit  sibi  omnia  necessaria  ad  vitam  praeparare,  sicut  cibum,  indu- 
menta, et  alia  hujusmodi,  ad  quae  omnia  operanda  non  sufficit  unus  homo. 
Unde  naturaliter  inditum  est  homini  ut  in  societate  vivat.  Sed  ordo  provi- 
dentiae non  aufert  alicui  rei  quod  est  sibi  naturale,  sed  magis  unicuique  pro- 
videtur secundum  suam  naturam,  ut  ex  dictis  patet.  Non  igitur  per  ordinem 
providentiae  sic  est  homo  ordinatus,  ut  vita  socialis  tollatur.  Tolleretur  autem 
si  electiones  nostrae  ex  impressionibus  corporum  coelestium  provenirent, 
sicut  naturalis  instinctus  aliorum  animalium.  Frustra  enim  darentur  leges  et 
praecepta -vivendi,  si  homo  suarum  electionum  dominus  non  esset;  frustra 
etiam  adhiberentur  poenae  et  praemia  bonis  aut  malis,  ex  quo  non  est  in 
nobis  haec  vel  illa  eligere.  His  autem  desinentibus,  statim  socialis  vita  cor- 
rumpitur. Non  igitur  homo  est  sic  secundum  ordinem  providentiae  institu- 
tus, ut  electiones  ejus  ex  motibus  coelestium  corporum  proveniant. 

Adhuc:  electiones  hominum  ad  bona  et  mala  se  habent.  Si  igitur  electiones 
nostrae  ex  motibus  stellarum  provenirent,  sequeretur  quod  stellae  per  se  es- 
sent causa  malarum  electionum.  Quod  autem  est  malum,  non  habet  causam 
in  natura;  nam  malum  incidit  ex  defectu  alicujus  causae,  et  non  habet  causam 
per  se,  ut  supra  (c.  14.)  ostensum  est.  Non  igitur  est  possibile,  quod  electiones 
nostrae  directe,  et  per  se  a corporibus  coelestibus  proveniant,  sicut  ex  causis. 

Poterit  autem  aliquis  huic  rationi  obviare,  dicendo  quod  omnis  mala  electio 
ex  alicujus  boni  appetitu  provenit,  ut  supra  (c.  3.  et  4.)  ostensum  est.  Sicut 
electio  adulterii  provenit  ex  appetitu  boni  delectabilis,  quod  est  in  venereis ; 
ad  quod  quidem  bonum  universale  aliqua  stella  movet.  Et  hoc  necessarium 
est  ad  generationes  animalium  perficiendas.  Nec  debuit  hoc  commune  bo- 
num praetermitti  propter  malum  particulare  hujusmodi,  quod  ex  instinctu 
eligit  malum. 

Haec  autem  responsio  sufficiens  non  est,  si  ponantur  corpora  coelestia 
per  se  causa  electionum  nostrarum,  utpote  per  se  imprimentia  in  intellectum 
et  voluntatem;  nam  impressio  universalis  causae  recipitur  in  unoquoque 
secundum  modum  suum.  Effectus  ergo  stellae  moventis  ad  delectationem 
quae  est  in  conjunctione  ordinata  ad  generationem,  recipietur  in  quolibet  se- 
cundum modum  proprium  sibi,  sicut  videmus  quod  diversa  animalia  habent 
diversa  tempora  et  diversos  modos  commixtionis  secundum  congruentiam 
suae  naturae,  ut  Aristoteles  dicit  in  quinto  De  hist.  anim.  (c.  7.).  Recipient 
ergo  intellectus  et  voluntas  impressionem  illius  stellae  secundum  modum 
suum.  Cum  autem  aliquid  appetitur  secundum  modum  intellectus  et  ratio- 
nis, non  accidit  peccatum  in  electione,  quae  quidem  semper  ex  hoc  mala 
est,  quod  non  est  secundum  rationem  rectam.  Non  igitur,  si  corpora  coele- 
stia essent  causa  electionum  nostrarum,  esset  unquam  in  nobis  electio  mala. 

Amplius:  nulla  virtus  activa  se  extendit  ad  ea  quae  sunt  supra  speciem 
et  naturam  agentis,  quia  omne  agens  agit  per  suam  formam.  Sed  ipsum 
veiie  transcendit  omnem  speciem  corporalem,  sicut  et  ipsum  intelligere.  Sicut 
enim  intelligimus  universalia,  ita  et  voluntas  nostra  in  aliquod  universale 

fertur,  puta  quod  odimus  'omne  latronum  genus,  ut  Philosophus  dicit  in  se- 
cundo Rhet.  (c.  4.).  Nostrum  igitur  velle  non  causatur  a corpore  coelesti. 

Praeterea : ea  quae  sunt  ad  finem,  proportionantur  fini.  Electiones  autem 
humanae  ordinantur  ad  felicitatem,  sicut  ad  ultimum  finem.  Quae  quidem 
non  consistit  in  aliquibus  corporalibus  bonis,  sed  in  hoc  quod  anima  con- 
jungatur per  intellectum  rebus  divinis,  ut  supra  (c.  25.  37.  et  seq.)  ostensum 
est,  tam  secundum  sententiam  fidei,  quam  secundum  philosophorum  opi- 
niones. Corpora  igitur  coelestia  non  possunt  esse  causa  electionum  nostrarum. 

Hinc  est  quod  dicitur  (Hier.  X.  2.  et  3.):  A signis  coeli  nolite  metuere,  quae 
gentes  timent,  quia  leges  populorum  vatiae  sunt. 

Per  hoc  autem  excluditur  positio  Stoicorum,  qui  ponebant  omnes  actus 
nostros,  et  etiam  electiones  nostras  secundum  corpora  coelestia  disponi. 
Quae  etiam  dicitur  fuisse  positio  antiquissima  Pharisaeorum  apud  JudaeqB. 
Priscillianistae  etiam  hujus  erroris  rei  fuerunt,  ut  dicitur  in  hbro  De  haere- 
sibus  (August.  c.  70.).  Haec  etiam  fuit  opinio  antiquorum  naturalium,  qui 
ponebant  sensum  et  intellectum  non  differre.  Unde  Empedocles  dixit,  quod 
voluntas  augetur  in  hominibus,  sicut  in  aliis  animalibus,  ad  praesens,  id  est 
secundum  praesens  momentum,  ex  motu  coeli  causante  tempus,  ut  Aristo- 
teles introducit  in  secundo  De  anima  (t.  c.  50.). 

Sciendum  tamen  est,  quod  licet  corpora  coelestia  non  sint  directe  causa 
electionum  nostrarum,  quasi  directe  in  voluntates  nostras  imprimentia,  in- 
directe tamen  ex  his  aliqua  occasio  nostris  electionibus  praestatur,  secundum 
quod  hahent  impressionem  super  corpora,  et  hoc  dupliciter.  Uno  quidem 
modo,  secundum  quod  impressiones  corporum  coelestium  in  exteriora  cor- 
pora sunt  nobis  occasio  alicujus  electionis,  sicut  cum  per  corpora  coelestia 
disponitur  aer  ad  frigus  intensum,  eligimus  calefieri  ad  ignem,  vel  aliqua 
hujusmodi  facere  quae  congruunt  tempori.  Alio  modo  secundum  quod  im- 
primunt in  corpora  nostra,  ad  quorum  immutationem  insurgunt  in  nobis 
aliqui  motus  passionum,  vel  per  eorum  impressionem  efficimur  habiles  ad 
aliquas  passiones,  sicut  cholerici  sunt  proni  ad  iram;  vel  secundum  quod  ex 
eorum  impressione  causatur  in  nobis  aliqua  dispositio  corporalis  quae  est 
occasio  alicujus  electionis,  sicut  cum  nobis  infirmantibus  eligimus  accipere 
medicinam.  Interdum  etiam  ex  corporibus  coelestibus  actus  humani  causantur» 
in  quantum  ex  indispositione  corporis  aliqui  amentes  efficiuntur  usu  rationis 
privati,  in  quibus  proprie  electio  non  est,  sed  moventur  aliquo  naturali  in- 
stinctu, sicut  et  bruta. 

Manifestum  autem  est,  et  experimento  cognitum,  quod  tales  occasiones, 
sive  sint  exteriores,  sive  sint  interiores,  non  sunt  causa  necessaria  electionis» 
cum  homo  per  rationem  possit  eis  resistere  vel  obedire;  sed  plures  sunt  qui 
impetus  naturales  sequuntur,  pauciores  autem,  scilicet  soli  sapientes,  qui 
occasiones  male  agendi  et  naturales  impetus  non  sequuntur.  Et  propter  hoc 
dicit  Ptolomaeus  in  Centilogio,  quod  anima  sapiens  adjuvat  opus  stellarum» 
et  quod  non  potest  astrologus  dare  judicia  secundum  stellas,  nisi  vim  ani- 
mae et  complexionem  naturalem  bene  cognoverit,  et  quod  astrologus  non 
debet  dicere  rem  specialiter,  sed  universaliter,  quia  scilicet  impressio  stel- 
larum in  pluribus  sortitur  effectum,  qui  non  resistunt  inclinationi  quae  est 
ex  corpore,  non  autem  semper  in  hoc  vel  in  illo,  qui  forte  per  rationem 
naturali  inclinationi  resistit. 

CAPUT  LXXXVI. 

QUOD  IN  ISTIS  INFERIORIBUS 
CORPORALES  EFFECTUS  NON  SEQUUNTUR  EX  NECESSITATE 
A CORPORIBUS  COELESTIBUS. 

Non  solum  autem  corpora  coelestia  humanae  electioni  necessitatem  in- 
ferre non  possunt,  sed  nec  etiam  corporales  effectus  in  istis  inferioribus  ex 
necessitate  ab  eis  procedunt.  Impressiones  enim  causarum  naturalium  re- 
cipiuntur in  effectibus'  secundum  recipientium  modum.  Haec  autem  inferiora 
sunt  fluxibilia,  et  non  semper  eodem  modo  se  habentia  propter  materiam, 
quae  est  in  potentia  ad  plures  formas,  et  propter  contrarietatem  formarum 
et  virtutum.  Non  igitur  impressiones  corporum  coelestium  recipiuntur  in 
istis  inferioribus  per  modum  necessitatis. 

Item:  a causa  remota  non  sequitur  effectus  de  necessitate,  nisi  etiam  sit 
causa  media  necessaria,  sicut  et  in  syllogismis  ex  majori  de  necessitate,  et 
minori  de  contingenti,  non  sequitur  conclusio  de  necessitate.  Corpora  autem 
coelestia  sunt  causae  remotae.  Proximae  autem  causae  inferiorum  effectuum 
sunt  virtutes  activae  et  passivae  in  istis  inferioribus,  quae  non  sunt  causae 
necessariae,  sed  contingentes;  possunt  enim  deficere  ut  in  paucioribus.  Non 
ergo  ex  corporibus  coelestibus  sequuntur  in  istis  inferioribus  corporibus  ef- 
fectus de  necessitate. 

Praeterea:  motus  coelestium  corporum  semper  est  eodem  modo.  Si  igitur 
effectus  coelestium  corporum  in  istis  inferioribus  corporibus  ex  necessitate 
provenirent,  semper  eodem  modo  se  haberent  quae  in  inferioribus  sunt. 
Non  autem  semper  eodem  modo  se  habent,  sed  ut  in  pluribus.  Non  ergo 
ex  necessitate  proveniunt. 

Adhuc  : ex  multis  contingentibus  non  potest  fieri  unum  necessarium,  quia 
sicut  quodlibet  contingentium  per  se  deficere  potest  ab  effectu,  ita  etiam 
omnia  simul.  Constat  autem  quod  singula  quae  in  istis  inferioribus  fiunt  ex 
impressione  coelestium  corporum,  sunt  contingentia.  Non  igitur  connexio 
eorum  quae  in  istis  inferioribus  contingunt  ex  impressione  coelestium  cor- 
porum sunt  necessaria:  manifestum  est  enim  quod  quodlibet  eorum  impe- 
diri potest. 

Amplius:  corpora  coelestia  sunt  agentia  naturalia,  quae  requirunt  ma- 
teriam in  quam  agant-  Non  igitur  ex  necessitate  corporum  coelestium  tollitur 
id  quod  materia  requirit.  Materia  autem  in  quam  agunt  corpora  coelestia 
sunt  corpora  inferiora,  quae,  cum  sint  corruptibilia  secundum  suam  natu- 
ram, sicut  deficere  possunt  ab  esse,  ita  ab  operari,  et  sic  eorum  natura  hoc 
habet,  ut  non  ex  necessitate  producant  effectus.  Non  igitur  ex  necessitate 
proveniunt  effectus  coelestium  corporum  in  corporibus  inferioribus. 

Si  aliquis  autem  forte  dicat,  quod  necessarium  est  ut  effectus  coelestium 
corporum  compleantur,  nec  tamen  per  hoc  tollitur  possibilitas  a rebus  in- 
ferioribus, eo  quod  quilibet  effectus  est  in  potentia  antequam  fiat,  et  tunc 
dicitur  possibilis.  Quando  autem  jam  est  in  actu,  transit  a possibilitate  in 
necessitatem,  et  totum  hoc  subjacet  coelestibus  motibus.  Et  sic  non  tollitur 
aliquando  effectus  sit  possibilis,  licet  necessarium  sit  effectum  illum 

quandoque  produci.  Sic  enim  Albumasar  in  primo  sui  Introductorii  defen- 
dere nititur  possibile. 

Non  est  autem  possibile  quod  per  hunc  modum  possibile  defendatur;  pos- 
sibile enim  quoddam  est,  quod  ad  necessarium  sequitur.  Nam  quod  necesse 
est  esse,  possibile  est  .esse:  quod  enim  non  possibile  est  esse,  impossibile  est 
esse;  et  quod  impossibile  est  esse,  necesse  est  non  esse.  Igitur  quod  necesse 
est  esse,  necesse  est  non  esse.  Hoc  autem  est  impossibile.  Ergo  impossibile 
est  quod  aliquid  necesse  sit  esse,  et  tamen  non  sit  possibile  illud  esse.  Ergo 
possibile  illud  sequitur  ad  necesse  esse.  Hoc  autem  possibile  non  est  neces- 
sarium defendere,  contra  hoc  quod  effectus  ex  necessitate  causari  dicuntur, 
sed  possibile  quod  opponitur  necessario,  prout  dicitur  possibile  quod  potest 
esse  et  non  esse.  Non  dicitur  autem  aliquid  per  hunc  modum  possibile,  et 
contingens  ex  hoc  solum,  quod  quandoque  sit  in  potentia,  et  quandoque  in 
actu,  ut  praedicta  responsio  praesupponit.  Nam  sic  etiam  in  motibus  coele- 
stibus est  possibile  et  contingens : non  enim  semper  est  conjunctio,  vel  oppo- 
sitio solis,  aut  lunae  in  actu,  sed  quandoque  quidem  in  actu,  quandoque 
autem  in  potentia.  Quae  tamen  necessaria  sunt,  cum  de  his  dentur  demon- 
strationes. Sed  possibile,  vel  contingens,  quod  opponitur  necessario,  hoc  in 
sua  ratione  habet,  quod  non  sit  necesse  illud  fieri  quando  non  est,  quod  qui- 
dem est,  quia  non  de  necessitate  sequitur  ex  causa  sua.  Sicut  enim  dicimus 
Socratem  sessurum  esse  est  contingens : ipsum  autem  esse  moriturum  est 
necessarium,  quia  secundum  horum  ex  causa  sua  de  necessitate  sequitur,  non 
autem  primum.  Si  ergo  ex  motibus  coelestibus  de  necessitate  sequitur  quod 
eorum  effectus  sint  quandoque  futuri,  tollitur  possibile  et  contingens,  quod 
necessario  opponitur. 

Sciendum  autem  quod  ad  probandum  effectus  coelestium  corporum  ex 
necessitate  provenire,  Avicenna  in  decimo  Metaph.  (c.  1.)  utitur  tali  ratione. 
Si  enim  aliquis  effectus  coelestium  corporum  impeditur,  oportet  quod  hoc 
sit  per  aliquam  causam  voluntariam  vel  naturalem.  Omnis  autem  causa  vo- 
luntaria vel  naturalis  reducitur  ad  aliquod  coeleste  principium.  Ergo  impedi- 
mentum effectuum  coelestium  corporum  procedit  ex  aliquibus  coelestibus 
principiis.  Impossibile  est  ergo,  quod,  si  totus  ordo  coelestium  corporum 
simul  accipiatur,  effectus  ejus  unquam  cassetur.  Unde  concludit  quod  cor- 
pora coelestia  faciunt  necessario  esse  debere  effectus  in  his  inferioribus  tam 
voluntarios,  quam  naturales.  Haec  autem  ratio,  ut  Aristoteles  in  secundo 
Physic.  (t.  c.  4.  et  infra)  dicit,  fuit  quorumdam  antiquorum,  qui  negabant 
casum  et  fortunam,  per  hoc  'quod  cujuslibet  effectus  est  aliqua  causa  deter- 
minata. Posita  autem  causa,  ponitur  effectus  de  necessitate;  et  sic  cum  omnia 
ex  necessitate  proveniant,  non  est  aliquid  fortuitum  vel  casuale. 

Hanc  autem  rationem  ipse  solvit  in  sexto  Metaph.  (t.  c.  7.),  negando  duas 
propositiones  quibus  haec  ratio  utitur.  Quarum  una  est,  quod  posita  causa 
quacumque,  necesse  sit  ejus  effectum  poni.  Hoc  enim  non  oportet  in  om- 
nibuscausis,  quia  aliqua  causa,  licet  sit  per  se  et  proprie  causa  sufficiens  alicuius 
effectus,  potest  tamen  impediri  ex  concursu  alterius  causae,  ut  non  sequatur  ef- 
fectus. Alia  propositio  est  quam  negat,  quod  non  omne  quod  est  quocumque 
modo  habet  causam  per  se,  sed  solum  ea  quae  sunt  per  se;  quae  autem  sunt 
per  accidens,  non  habent  aliquam  causam:  sicut  quod  sit  musicum,  habet 
aliquam  causam  in  homine;  quod  autem  homo  sit  simul  albus  et  musicus,  non 
haDet  aliquam  causam.  Quaecumque  enim  sunt  simul  propter  aliquam  cau- 
sam, ordinem  habent  ad  invicem  ex  illa  causa ; quae  autem  sunt  per  acci- 

dens  non  habent  ordinem  ad  invicem.  Non  igitur  sunt  cx  aliqua  causa  per 
■se  agente,  sed  solum  per  accidens  hoc  evenit.  Accidit  enim  docenti  musicam, 
quod  doceat  hominem  album:  est  enim  praeter  ejus  intentionem,  sed  intendit 
•docere  disciplinae  susceptibilem.  Sic  igitur  proposito  aliquo  effectu  dicemus, 
quod  habuit  aliquam  causam  ex  qua  non  de  necessitate  sequebatur,  quia  po- 
terat impediri  ex  aliqua  alia  causa  concurrenti  per  accidens.  Et  licet  illam 
-causam  concurrentem  sit  reducere  in  aliquam  causam  altiorem,  tamen  ipsum 
concursum  qui  impedit  non  est  reducere  in  aliquam  causam.  Et  sic  non  po- 
test dici,  quod  impedimentum  hujus  effectus  vel  illius  procedat  ex  aliquo 
•coelesti  principio.  Unde  non  oportet  dicere,  quod  effectus  corporum  coelestium 
ex  necessitate  proveniant  in  istis  inferioribus. 

Hinc  est  quod  Damascenus  dicit  in  secundo  De  fide  orthod.  (c.  7.),  quod 
corpora  coelestia  non  sunt  causa  generationis  alicujus  eorum  quae  fiunt, 
neque  corruptionis  eorum  quae  corrumpuntur,  quia  scilicet  non  ex  necessi- 
tate ex  eis  effectus  proveniunt.  Aristoteles  etiam  dicit  in  secundo  De  somno 
et  vigilia  (c.  2.  sub  initio),  quod  eorum  quae  in  corporibus  sunt,  signorum 
etiam  coelestium,  velut  aquarum  et  ventorum,  multa  non  eveniunt.  Si  enim 
alius  vehementior  isto  accidat  motus,  a quo  futurum  est  signum,  non  fit, 
sicut  et  multa  consulta  bene,  quae  fieri  expediebat,  dissoluta  sunt  propter 
alias  digniores  inchoationes.  Ptolomaeus  etiam  in  Quadripartito  dicit:  Rur- 
sus, non  aestimare  debemus  quod  superiora  procedunt  invariabiliter,  ut  ea 
quae  divina  dispositione  contingunt,  et  quae  nullatenus  sunt  vitanda,  nec 
non  quae  veraciter  et  ex  necessitate  proveniunt.  In  Centilogio  etiam  dicit 
<(c.  1.):  Haec  indicia,  quae  tibi  trado,  sunt  media  inter  necessarium  et  pos- 
sibile. 


CAPUT  L XXXVII. 


QUOD  MOTUS  COELESTIS  CORPORIS  NON  SUNT  CAUSAE 

ELECTIONUM  NOSTRARUM  EX  VIRTUTE  ANIMAE  MOVENTIS, 

UT  QUIDAM  DICUNT. 

(I.  part.  quaest.  CXV.  art.  4.). 

Est  tamen  attendendum,  quod  Avicenna  decimo  Metaph.  (c.  1.)  vult,  quod 
motus  coelestium  corporum  sint  nostrarum  electionum  causae,  non  quidem 
per  occasionem  tantum,  sicut  supra  dictum  est  (c.  8).),  sed  per  se.  Ponit 
enim  corpora  coelestia  esse  animata;  unde  oportet,  cum  motus  coelestis  sit 
ab  anima,  et  sit  motus  corporis,  quod,  sicut  in  quantum  est  motus  cor- 
poris, habet  virtutem  transmutandi  corpora,  ita,  in  quantum  est  ab  anima, 
habeat  virtutem  imprimendi  in  animas  nostras,  et  sic  motus  coelestis  sit  causa 
nostrarum  voluntatum  et  electionum.  Ad  quod  etiam  redire  videtur  positio 
Albumasar  in  primo  sui  Introductorii. 

Haec  autem  positio  irrationalis  est.  Omnem  enim  effectum  qui  est  per 
instrumentum  aliquod  ab  efficiente  procedens,  oportet  esse  proportionatum 
instrumento,  sicut  etiam  agenti:  non  enim  quolibet  instrumento  utimur  ad 
quemlibet  effectum.  Unde  illud  non  potest  fieri  per  aliquod  instrumentum  ad 
quod  nullo  modo  se  extendit  actio  instrumenti.  Actio  autem  corporis  nullo 
modo  se  extendit  ad  immutationem  intellectus  et  voluntatis,  ut  ostensum  est 
(c.  84.  et  85.),  nisi  forte  per  accidens,  in  quantum  ex  his  immutatur  corpus, 

sicut  praedictum  est.  Impossibile  est  ergo  quod  anima  coelestis  corporis,  sS 
sit  animatum,  in  intellectum  et  voluntatem  imprimat,  mediante  motu  coele- 
stis corporis. 

Amplius:  causa  agens  particularis  similitudinem  in  agendo  gerit  causae 
agentis  universalis,  et  est  exemplum  ejus.  Si  autem  anima  humana  in  aliam 
animam  humanam  aliquid  per  operationem  corporalem  imprimeret,  sicut 
cum  per  significationem  vocis  suam  intelligentiam  pandit  actio  corporalis 
quae  est  ab  una  anima  non  pervenit  ad  aliam  nisi  mediante  corpore;  vox 
enim  prolata  immutat  organum  auditus,  et  sic  a sensu  percepta  pervenit 
ejus  significatum  usque  ad  intellectum.  Si  igitur  anima  coelestis  aliquid  im- 
primat in  animas  nostras  per  motum  corporeum,  actio  illa  non  pervenit  ad 
animam  nostram  nisi  per  mutationem  ebrporis  nostri,  quae  quidem  non  est 
causa  electionum  nostrarum,  sed  occasio  tantum,  sicut  ex  praemissis  (c.  85.) 
patet.  Non  igitur  erit  motus  coelestis  causa  nostrae  electionis,  nisi  per  occa- 
sionem tantum. 

Item:  cum  movens  et  motum  oporteat  esse  simul,  ut  probatur  in  septimo 
Phys.  (t.  c.  9.  et  infra),  oportet  quod  a primo  movente  proveniat  motus  usque 
ad  ultimum,  quod  movetur  quodam  ordine,  ut  scilicet  movens  per  id  quod  est 
sibi  proximum  moveat  id  quod  est  ab  eo  distans.  Corpori  autem  coelesti,, 
quod  moveri  ponitur  ab  anima  sibi  conjuncta,  propinquius  est  cornus  nostrum 
quam  anima,  quae  non  habet  ordinem  ad  corpus  coeleste  nisi  mediante  cor- 
pore, quod  ex  hoc  patet,  quia  intellectus  separatus  nullum  ordinem  habet  ad 
corpus  coeleste,  nisi  forte  moventis  ad  motum.  Immutatio  igitur  corporis 
coelestis  ab  anima  ejus  procedens  non  pertingit  ad  animam  nostram  nisi  me- 
diante corpore.  Ad  motum  autem  corporis  non  movetur  anima  nisi  per  ac- 
cidens, nec  immutationem  corporis  sequitur  electio,  nisi  per  occasionem,  ut 
dictum  est  (c.  85.).  Motus  igitur  coelestis  non  potest  esse  causa  electionis 
nostrae  per  hoc  quod  est  ab  anima. 

Praeterea:  secundum  positionem  Avicennae  (Comp.  de  anima,  c.  10.), 
et  quorumdam  aliorum  philosophorum  (tertio  De  anima,  c.  5.),  intellectus 
agens  est  quaedam  substantia  separata,  quae  quidem  agit  in  animas  nostras 
in  quantum  facit  intellecta  in  potentia  esse  intellecta  in  actu.  Hoc  autem  fit 
per  abstractionem  ab  omnibus  materialibus  dispositionibus,  ut  patet  ex  his 
quae  dicta  sunt  in  secundo  (c.  76.  et  79.).  Quod  igitur  agit  directe  in  animam,, 
non  agit  in  eam  per  motum  corporeum,  sed  magis  per  abstractionem  ab  omni 
corporeo.  Anima  igitur  coeli,  si  sit  animatum,  non  potest  esse  causa  electio- 
num vel  intelligentiarum  nostrarum  per  motum  coeli. 

Per  easdem  etiam  rationes  potest  probari,  quod  motus  coeli  non  sit  causa 
electionum  nostrarum  per  virtutem  substantiae  separatae,  si  quis  ponat  coe- 
lum non  esse  animatum,  sed  a substantia  separata  moveri. 

CAPUT  LXXXVIII. 

QUOD  SUBSTANTIAE  NON  POSSUNT  ESSE  CAUSA  DIRECTE 
ELECTIONUM  ET  VOLUNTATUM  NOSTRARUM. 

(1.  part.  quaest.  CXV.  ari.  4.  et  I-1L  quaest.  IX.  art.  ().). 

Non  est  autem  aestimandum,  quod  animae  coelorum,  si  quae  sint,  vel 
quaecumque  aliae  intellectuales  substantiae  separatae  creatae  possint  directe 
voluntatem  nobis  in^mittere,  aut  electionis  nostrae  causa  esse:  omnium  enim 

creatorum  actiones  sub  ordine  divinae  providentiae  continentur,  unde  praeter 
leges  ipsius  agere  non  possunt.  Est  autem  providentiae  lex  ut  unumquodque 
immediate  a proxima  sibi  causa  inducatur.  Causa  igitur  superior  creata,  tali 
ordine  praetermisso,  nec  movere,  nec  aliquid  agere  potest.  Proximum  autem 
motivum  voluntatis  est  bonum  intellectum,  quod  est  suum  objectum,  et  mo- 
vetur ab  ipso  sicut  visus  a colore.  Nulla  igitur  substantia  creata  potest  mo- 
vere voluntatem  nisi  mediante  bono  intellecto : hoc  autem  est  in  quantum 
manifestat  ei  aliqujd  esse  bonum  ad  agendum,  quod  est  persuadere.  Nulla 
igitur  substantia  creata  potest  agere  in  voluntatem,  vel  esse  causa  electionis 
nostrae,  nisi  per  modum  persuadentis. 

Item:  ab  illo  agente  aliquid  natum  est  moveri  et  pati,  per  cujus  formam 
reduci  potest  in  actum;  nam  omne  agens  agit  per  formam  suam.  Voluntas 
autem  reducitur  in  actum  pep  appetibile,  quod  motus  desiderii  ejus  quietat. 
In  solo  autem  bono  divino  quietatur  desiderium  voluntatis,  sicut  in  ultimo 
fine,  ut  ex  supradictis  patet.  Solus  igitur  Deus  potest  movere  voluntatem  per 
modum  agentis. 

Adhuc:  sicut  in  re  inanimata  se  habet  inclinatio  naturalis  ad  proprium 
finem,  quae  etiam  appetitus  naturalis  dicitur,  ita  se  habet  in  substantia  intel- 
lectuali voluntas,  quae  dicitur  appetitus  intellectualis.  Inclinationes  autem 
naturales  dare  non  est  nisi  illius  qui  naturam  instituit.  Ergo  et  voluntatem 
inclinare  in  aliquid  non  est  nisi  ejus  qui  est  naturae  intellectualis  causa.  Hoc 
autem  solius  Dei  est,  sicut  ex  superioribus  (Lib.  II.  c.  21.)  patet.  Ipse  igitur 
solus  voluntatem  nostram  ad  aliquid  inclinare  potest. 

Amplius:  violentum,  ut  dicitur  in  tertio  Ethic.  (c.  2.),  est  cujus  princi- 
pium est  extra,  nihil  conferente  vim  passo.  Si  igitur  voluntas  moveatur  ab 
aliquo  exteriori  principio,  erit  violentus  motus.  Dico  autem  moveri  a prin- 
cipio extrinseco  quod  moveat  per  modum  agentis,  et  non  per  modum  finis. 
Violentum  autem  voluntario  repugnat.  Impossibile  est  ergo,  quod  voluntas 
moveatur  a principio  extrinseco  quasi  ab  agente,  sed  oportet  quod  omnis 
motus  voluntatis  ab  interiori  procedat.  Nulla  autem  substantia  creata  con- 
jungitur animae  intellectuali  quantum  ad  sua  interiora  nisi  solus  Deus,  qui 
solus  est  causa  esse  ipsius,  et  sustinens  eam  in  esse.  A solo  igituxDeo  potest 
motus  voluntatis  causari. 

Adhuc:  violentum  opponitur  naturali  et  voluntario  motui,  quia  utrumque 
oportet  quod  sit  a principio  intrinseco.  Agens  autem  exterius  sic  solum  na- 
turaliter movet,  in  quantum  causat  in  mobili  intrinsecum  principium  motus,, 
sicut  generans,  quod  dat  formam  gravitatis  corpori  gravi  generato,  movet 
ipsum  naturaliter  deorsum.  Nihil  autem  aliud  extrinsecum  movere  potest 
absque  violentia  corpus  naturale,  nisi  forte  per  accidens,  sicut  removens 
prohibens,  quod  magis  utitur  motu  naturali,  vel  actione  quam  causet  ipsum. 
Illud  igitur  solum  agens  potest  causare  motum  voluntatis  absque  violentia,, 
quod  causat  principium  intrinsecum  hujus  motus,  quod  est  potentia  ipsa 
voluntatis.  Hoc  autem  est  Deus,  qui  animam  solus  creat,  ut  in  secundo  osten- 
sum est  (c.  21.  et  87.).  Solus  igitur  Deus  potest  movere  voluntatem  per 
modum  agentis  absque  violentia. 

Hinc  est  quod  dicitur  (Prov.  XXI.  1.):  Cor  regis  in  manu  Domini , et  quo- 
cumque voluerit,  inclinabit  illud;  et  (Philip.  II.  13.):  Deus  est  qui  operatur  in  nobis 
et  velle  et  perficere  pro  bona  voluntate. 

CAPUT  LXXXIX. 

QUOD  MOTUS  VOLUNTATIS  CAUSATUR  A DEO, 

ET  NON  SOLUM  A POTENTIA  VOLUNTATIS. 

Quidam  vero  non  intelligentes  qualiter  motum  voluntatis  Deus  in  nobis 
causare  possit  absque  praejudicio  libertatis  voluntatis,  conati  sunt  has  au- 
ctoritates male  exponere,  ut  scilicet  dicerent  quod  Deus  causat  in  nobis 
velle  et  perficere  in  quantum  dat  nobis  virtutem  volendi:  non  autem  sic, 
quod  faciat  nos  velle  hoc  vel  illud,  sicut  Origenes  exponit  in  tertio  Pe- 
riarchon,  liberum  arbitrium  defendens  contra  auctoritates  praedictas.  Et  ex 
hoc  processisse  videtur  opinio  quorumdam  qui  dicebant,  quod  providentia 
non  est  de  his  quae  subsunt  libero  arbitrio,  scilicet  de  electionibus ; sed 
providentia  refertur  ad  exteriores  eventus.  Non  enim  qui  eligit  aliquod  con- 
sequi vel  perficere,  puta  aedificare  vel  ditari,  semper  poterit  ad  hoc  perve- 
nire; et  sic  eventus  actionum  nostrarum  non  subjacent  libero  arbitrio,  sed 
providentia  disponuntur. 

Quibus  quidem  auctoritatibus  sacrae  Scripturae  resistitur  evidenter.  Di- 
citur enim  (Isa.  XXVI.  12.):  Omnia  opera  nostra  operatus  es  in  nobis,  Do- 
mine. Unde  non  solum  virtutem  volendi  a Deo  habemus,  sed  etiam  ope- 
rationem. 

Praeterea,  hoc  ipsum  quod  Salomon  dicit  (Prov.  XXI.  1.):  Quocumque 
voluerit  inclinabit  illud,  ostendit  non  solum  divinam  causalitatem  ad  poten- 
tiam voluntatis  extendi,  sed  etiam  ad  actum  ipsius. 

Item : Deus  non  solum  dat  rebus  virtutes,  sed  etiam  nulla  res  potest 
propria  virtute  agere,  nisi  etiam  agat  in  virtute  ipsius,  ut  supra  (c.  70.)  osten- 
sum est.  Ergo  homo  non  potest  virtute  voluntatis  sibi  data  uti,  nisi  in 
quantum  agit  in  virtute  Dei.  Illud  autem  in  cujus  virtute  agens  agit  est 
causa  non  solum  virtutis,  sed  etiam  actus:  quod  in  artifice  apparet,  in  cujus 
virtute  agit  instrumentum,  et  quod  ab  hoc  artifice  propriam  formam  non  ac- 
cipit, sed  solum  ab  ipso  applicatur  ad  actum.  Deus  igitur  est  causa  nobis  non 
solum  voluntatis,  sed  etiam  volendi. 

Amplius : perfectius  invenitur  ordo  in  spiritualibus  quam  in  corporalibus. 
In  corporalibus  autem  omnis  motus  causatur  a primo  motu.  Oportet  igitur 
quod  in  spiritualibus  omnis  motus  voluntatis  a prima  voluntate  causetur, 
quae  est  voluntas  Dei. 

Adhuc : superius  (c.  70.)  ostensum  est,  quod  Deus  est  causa  omnis  actio- 
nis, et  operatur  in  omni  agente:  est  ergo  causa  motuum  voluntatis. 

Item:  arguit  adhuc  Aristoteles  in  octavo  Eudemicae  Ethicae  per  hunc 
modum  : Hujus  quod  aliquis  intelligat,  consilietur,  eligat,  et  velit,  oportet 
aliquid  esse  causam,  quia  omne  novum  oportet  quod  habeat  aliquam  cau- 
sam. Si  autem  est  causa  ejus  aliud  consilium,  et  alia  voluntas  praecedens, 
cum  non  sit  procedere  in  his  in  infinitum,  oportet  devenire  ad  aliquod  pri- 
mum. Hujusmodi  autem  primum  oportet  esse  aliquid  quod  est  melius  ra- 
tione. Nihil  autem  est  melius  intellectu  et  ratione  nisi  Deus.  Est  igitur  Deus 
primum  principium  nostrorum  consiliorum  et  voluntatum. 

CAPUT  XC. 

QUOD  ELECTIONES  ET  VOLUNTATES  HUMANAE 
SUBDANTUR  DIVINAE  PROVIDENTIAE. 

(I.  part.  quaest.  XXII.  art.  2.  ad  4.). 

Ex  quo  patet,  quod  oportet  etiam  voluntates  humanas,  et  electiones  di- 
vinae providentiae  subditas  esse.  Omnia  enim  quae  Deus  agit,  ex  ordine 
providentiae  suae  agit.  Cum  igitur  ipse  sit  causa  electionis  et  voluntatis 
nostrae,  electiones  et  voluntates  nostrae  divinae  providentiae  subduntur. 

Amplius,  omnia  corporalia  per  spiritualia  administrantur,  sicut  superius 
(c.  78.)  est  ostensum.  Spiritualia  autem  agunt  in  corporalia  per  voluntatem. 
Si  igitur  electiones  et  motus  voluntatum  intellectualium  substantiarum  ad 
Dei  providentiam  non  pertinent,  sequitur  quod  etiam  corporalia  ipsius  pro- 
videntiae subtrahantur,  et  sic  totaliter  nulla  erit  providentia. 

Item:  quanto  aliqua  sunt  nobiliora  in  universo,  tanto  oportet  quod  magis 
participent  ordinem  in  quo  bonum  universi  consistit.  Unde  Aristoteles  in  se- 
cundo Physic.  (t.  c.  44.)  arguit  antiquos  philosophos,  qui  ponebant  casum 
et  fortunam  in  constitutione  coelestium  corporum,  non  autem  in  inferio- 
ribus rebus.  Substantiae  autem  intellectuales  sunt  nobiliores  substantiis  cor- 
poralibus. Si  igitur  substantiae  corporales  quantum  ad  suas  substantias  et 
actiones  cadunt  sub  ordine  divinae  providentiae,  multo  magis  substantiae 
intellectuales. 

Praeterea:  ea  quae  sunt  propinquiora  fini  magis  cadunt  sub  ordine  qui 
est  ad  finem,  nam  eis  mediantibus  etiam  alia  ordinantur  in  finem.  Actio- 
nes autem  substantiarum  intellectualium  propinquius  ordinantur  in  Deum 
sicut  in  finem,  quam  actiones  aliarum  rerum,  sicut  supra  (c.  50.)  ostensum 
est.  Magis  igitur  cadunt  actiones  intellectualium  substantiarum  sub  ordine 
providentiae  qua  Deus  omnia  in  seipsum  ordinat,  quam  actiones  aliarum 
rerum. 

Adhuc : gubernatio  providentiae  ex  amore  divino  procedit,  quo  Deus  res 
a se  creatas  amat ; in  hoc  enim  praecipue  consistit  amor,  quod  amans  amato 
bonum  velit.  Quanto  ergo  Deus  aliqua  magis  amat,  tanto  magis  sub  ejus  pro- 
videntia cadunt.  Hoc  autem  etiam  sacra  Scriptura  docet  (Psal.  CXLIV.  20.) 
dicens:  Custodit  Dominus  omnes  diligentes  se;  et  etiam  Philosophus  tradit  in 
decimo  Ethic.  (c.  10.)  dicens,  quod  Deus  maxime  curat  de  his  qui  diligunt 
intellectum,  tamquam  de  suis  amicis.  Ex  quo  etiam  habetur  quod  maxime 
substantias  intellectuales  amat.  Sub  ejus  igitur  providentia  cadunt  eorum 
voluntates  et  electiones. 

Amplius:  bona  interiora  hominis,  quae  ex  voluntate  et  electione  depen- 
dent, sunt  magis  propria  homini  quam  illa  quae  extra  ipsum  sunt,  ut  ade- 
ptio divitiarum,  vel  si  quid  aliud  est  hujusmodi.  Unde  per  haec  homo 
dicitur  ens  bonus,  non  autem  per  illa.  Si  igitur  electiones  humanae,  et 
voluntatis  motus  non  cadunt  sub  divina  providentia,  sed  solum  exteriores 
proventus,  verius  erit  quod  res  humanae  sint  extra  providentiam,  quam  quod 
providentiae  subsint.  Quod  quidem  ex  persona  blasphemantium  inducitur 
j?(Job  XXII.  14.):  Circa  cardines  coeli  perambulat,  nec  nostra  considerat;  et 

(E/.ech.  IX.  9.):  Dereliquit  Dominus  terram,  et  Dominus  non  vide  ; et:  Quis 
est  qui  dixit  ut  fieret  Domino  non  jubente?  (Thren.  III.  37.). 

Videtur  autem  quaedam  in  sacra  doctrina  secundum  praedictam  sen- 
tentiam sonare.  Dicitur  enim  (Eccli.  XV.  14.):  Deus  ab  initio  constituit  ho- 
minem, et  reliquit  illum  in  manu  consilii  sui;  et  infra  (17.  et  18.):  Proposui 
tibi  aquam' et  ignem,  ad  quod  volueris  porrige  manum  tuam;  ante  hominem  vita 
ei  mors,  bonum  et  malum,  quod  placuerit  ei,  dabitur  illi ; et  (Deuter.  XXX.  15.): 
Considera  quod  hodie  proposuerim  in  conspectu  tuo,  vitam  et  bonum,  et  e con- 
verso mortem  et  malum. 

Haec  autem  verba  ad  hoc  inducuntur,  ut  homines  esse  liberi  arbitrii 
ostendandur,  non  ut  eorum  electiones  a divina  providentia  subtrahantur. 
Et  similiter  quod  Gregorius  Nyssenus  dicit  in  libro  quem  de  fine  hominis 
fecit,  quod  providentia  est  eorum  quae  non  sunt  in  nobis,  non  autem  eorum 
quae  sunt  in  nobis.  Et  Damascenus,  eum  sequens,  dicit  in  secundo  De 
orthod.  fide  (c.  30.),  quod  ea  quae  sunt  in  nobis  Deus  praenoscit,  sed  non 
praedeterminat,  exponenda  sunt,  ut  intelligantur  ea  quae  sunt  in  nobis  di- 
vinae providentiae  determinationi  non  esse  subjecta,  quasi  ab  ea  necessi- 
tatem accipientia. 


CAPUT  XCI. 

QUOMODO  RES  HUxMANAE  AD  SUPERIORES  CAUSAS  REDUCANTUR, 

Ex  his  ergo  quae  supra  ostensa  sunt,  colligere  possumus  quomodo  hu- 
mana ad  superiores  causas  reducuntur,  et  non  aguntur  fortuito.  Nam  ele- 
ctiones, et  voluntatum  motus  immediate  a Deo  disponuntur ; cognitio  vero 
humana  ad  intellectum  pertinens  a Deo  mediantibus  angelis  ordinatur;  ea 
vero  quae  ad  corporalia  pertinent,  sive  sint  interiora,  sive  exteriora,  in  usum 
hominis  venientia,  a Deo  mediantibus  angelis,  et  coelestibus  corporibus 
dispensantur. 

Hujus  autem  ratio  generaliter  una  est.  Nam  oportet  omne  multiforme, 
et  mutabile,  et  deficere  potens,  reduci  sicut  in  principium  in  aliquod  uni- 
forme, et  immutabile,  et  deficere  non  valens.  Omnia  autem  quae  in  nobis 
sunt  inveniuntur  esse  multiplicia,  variabilia,  et  defectibilia.  Patet  enim  quod 
electiones  nostrae  multiplicitatem  habent,  cum  in  diversis  et  a diversis  di- 
versa eligantur.  Mutabiles  etiam  sunt,  tum  propter  animi  levitatem,  qui  non 
est  firmatus  in  ultimo  fine,  tum  etiam  propter  mutationem  rerum  quae  nos 
extra  circumstant.  Quod  autem  defectibiles  sint,  hominum  peccata  testantur. 
Divina  autem  voluntas  uniformis  est,  quia  unum  volendo  omnia  alia  vult  : 
est  etiam  immutabilis,  et  indeficiens,  ut  in  primo  ostensum  est  (c.23.  et  75.). 
Oportet  ergo  omnium  voluntatum  et  electionum  motus  in  divinam  volun- 
tatem reduci,  non  autem  in  aliquam  aliam  causam,  quia  solus  Deus  no- 
strarum voluntatum  et  electionum  causa  est. 

Similiter  autem  intelligentia  nostra  multiplicationem  habet,  quia  ex  multis 
sensibilibus  veritatem  inteilig  bilem  quasi  congregamus.  Est  etiam  mutabilis; 
quia  ex  uno  in  aliud  discurrendo  procedit,  ex  notis  ad  ignota  proveniens. 
Est  etiam  defectibilis  propter  permixtionem  phantasiae,  et  sensus,  ut  errores 
hominum  ostendunt.  Angelorum  autem  cognitiones  sunt  uniformes,  quia  ab 
ipso  uno  veritatis  fonte,  scilicet  Deo,  accipiunt  veritatis  cognitionem.  Est 
etiam  immobilis,  quia  non  discurrendo  ab  effectibus  in  causas,  aut  e con- 

verso,  sed  simplici  intuitu  puram  veritatem  de  rebus  intuentur.  Est  etiam  in- 
•defectibilis,  cum  ipsas  rerum  naturas,  seu  quidditates  intueantur  per  seipsas, 
circa  quas  non  potest  intellectus  errare,  sicut  nec  sensus  circa  propria  sen- 
sibilia. Nos  autem  quidditates  rerum  ex  accidentibus,  et  effectibus  cognosci- 
mus. Oportet  ergo  quod  nostra  intellectualis  cognitio  reguletur  per  angelo- 
rum cognitionem. 

Rursus:  de  corporibus  humanis,  et  exterioribus  quibus  homines  utuntur, 
manifestum  est  quod  in  eis  multiplicitas  commixtionis,  et  contrarietatis,  et 
^uod  non  semper  eodem  modo  moventur,  quia  motus  eorum  non  possunt 
«sse  continui,  et  quod  defectibilia  sunt  per  alterationem  et  corruptionem. 
Corpora  autem  coelestia  sunt  uniformia,  utpote  simplicia,  et  absque  omni 
contrarietate  exsistentia.  Motus  etiam  eorum  sunt  uniformes,  continui,  et 
semper  eodem  modo  se  habentes,  nec  in  eis  potest  esse  corruptio  aut  alte- 
ratio.  Unde  necessarium  est  quod  corpora  nostra,  et  alia  quae  in  usum  no- 
strum veniunt,  per  motum  coelestium  corporum  regulentur. 


CAPUT  XCII. 

QUOMODO  DICITUR  ALIQUIS  BENE  FORTUNATUS, 

ET  QUOMODO  ADJUVATUR  HOMO  A SUPERIORIBUS  CAUSIS. 

Ex  his  autem  apparere  potest  quomodo  aliquis  possit  dici  bene  fortunatus. 
Dicitur  enim  alicui  homini  bene  secundum  fortunam  contingere,  quando 
aliquod  bonum  accidit  sibi  praeter  intentionem,  sicut  cum  aliquis  fodiens 
in  agro  invenit  thesaurum,  quem  non  quaerebat.  Contingit  autem  aliquem 
operantem  praeter  intentionem  operari  propriam  ; non  tamen  praeter  inten- 
tionem alicujus  superioris,  cui  ipse  subest,  sicut  si  dominus  aliquis  praeci- 
piat alicui  servq,  quod  vadat  ad  aliquem  locum  quo  ipse  alium  servum  mi- 
serat illo  ignorante:  inventio  conservi  est  praeter  intentionem  servi  missi, 
non  autem  praeter  intentionem  domini  mittentis;  et  ideo  licet  per  compa- 
rationem ad  servum  sit  fortuitum  et  casuale,  non  autem  per  comparationem 
ad  dominum,  sed  est  aliquid  ordinatum.  Cum  igitur  homo  sit  ordinatus  se- 
cundum corpus  sub  corporibus  coelestibus,  secundum  intellectum  vero  sub 
angelis,  secundum  voluntatem  autem  sub  Deo,  potest  contingere  aliquid 
praeter  intentionem  hominis,  quod  tamen  est  secundum  ordinem  coelestium 
corporum,  vel  dispositionem  angelorum,  vel  etiam  Dei.  Quamvis  autem 
Deus  solus  directe  ad  electionem  hominis  operetur,  tamen  actio  angeli  ope- 
ratur aliquid  ad  electionem  hominis  per  modum  persuasionis:  actio  vero 
corporis  coelestis  per  modum  disponentis,  in  quantum  corporales  impres- 
siones coelestium  corporum  in  corpora  nostra  disponunt  ad  aliquas  electiones. 
Quando  igitur  aliquis  ex  impressione  coelestium  corporum,  et  superiorum 
causarum  secundum  praedictum  modum  inclinatur  ad  aliquas  electiones 
sibi  utiles,  quarum  tamen  utilitatem  propria  ratione  non  cognoscit,  et  cum 
hoc  ex  lumine  intellectualium  substantiarum  illuminatur  intellectus  ejus  ad 
eadem  agenda,  ex  divina  operatione  inclinante  inclinatur  voluntas  ejus  ad 
aliquid  eligendum  sibi  utile,  cujus  rationem  ignorat,  dicitur  esse  bene  for- 
tunatus; et  e contrario  male  fortunatus,  quando  ex  superioribus  causis  ad 
contraria  ejus  electio  inclinatur,  sicut  de  quodam  dicitur  (Hier.  XXII.  30.): 
Scribe  virum  istum  sterilem , virum  qui  in  diebus  suis  non  prosperabitur. 

Sed  iii  hoc  est  attendenda  differentia.  Nam  impressiones  corporum  coe- 
lestium in  corpora  nostra  causant  in  nobis  naturales  corporum  dispositiones; 
et  ideo  ex  dispositione  relicta  ex  corpore  coelesti  in  corpore  nostro  dicitur 
aliquis  non  solum  bene  fortunatus,  aut  male,  sed  etiam  bene  natus,  aut 
male : secundum  quem  modum  Philosophus  dicit  in  magnis  Moralibus  (se- 
cundo, c.  8.)  quod  bene  fortunatum  esse  est  esse  bene  natum.  Non  enim  po- 
test intelligi  quod  hoc  ex  natura  intellectus  diversa  procedat,  quod  unus 
utilia  sibi  eligat,  et  alius  nociva  praeter  rationem  propriam,  cum  natura  in- 
tellectus et  voluntatis  in  omnibus  hominibus  sit  una:  diversitas  enim  for- 
malis induceret  diversitatem  secundurq  speciem ; diversitas  autem  materialis 
inducit  diversitatem  secundum  numerum:  unde  secundum  quod  intellectus 
hominis  illustratur  ad  aliquid  agendum,  vel  voluntas  a Deo  instigatur,  nori 
dicitur  homo  bene  natus,  sed  magis  custoditus  vel  gubernatus. 

Rursus:  attendenda  est  circa  haec  alia  differentia.  Nam  operatio  angeli,, 
et  corporis  coelestis  est  solum  sicut  disponens  ad  electionem:  operatio  au- 
tem Dei  est  sicut  perficiens.  Cum  autem  dispositio  quae  ex  corporis  quali- 
tate, vel  intellectus  persuasione,  necessitatem  ad  eligendum  non  inducat,  non 
semper  homo  elegit  id  quod  angelus  custodiens  intendit,  neque  illud  ad  quod 
corpus  coeleste  inclinat;  semper  tamen  hoc  homo  eligit,  quod  Deus  operatur 
in  ejus  voluntate.  Unde  custodia  angelorum  interdum  cassatur,  secundum 
illud  (Hier.  LI.  9.):  Curavimus  Babylonem,  et  non  est  sanata.  Et  multo  magis, 
inclinatio  coelestium  corporum ; divina  vero  providentia  semper  est  firma. 

Est  etiam  et  alia  differentia  consideranda;  nam  cum  corpus  coeleste  non 
disponat  ad  electionem  nisi  in  quantum  imprimit  in  corpora  nostra,  ex  qui- 
bus homo  incitatur  ad  eligendum  per  modum  quo  passiones  inducunt  ad 
electionem;  omnis  dispositio  ad  electionem  quae  est  ex  corporibus  coele- 
stibus, est  per  modum  alicujus  passionis,  sicut  cum  quis  inducitur  ad  aliquid 
eligendum  per  odium,  vel  amorem,  vel  iram,  vel  aliud  hujusmodi.  Ab  an- 
gelo vero  disponitur  aliquis  ad  eligendum  per  modum  intelligibilis  conside- 
rationis absque  passione.  Quod  quidem  contingit  dupliciter.  Quandoque 
enim  illuminatur  intellectus  ■ hominis  ab  angelo,  ad  cognoscendum  solum 
quod  aliquid  est  bonum  fieri,  non  autem  instruitur  de  ratione  propter  quam 
est  bonum,  quae  sumitur  ex  fine;  et  ideo  quandoque  homo  aestimat  quod 
aliquid  sit  bonum  fieri,  si  tamen  quaereretur  quare,  responderet  se  nescire; 
unde  quando  pervenit  in  finem  utilem,  quem  non  praecorisideravit,  erit  sibi 
fortuitum.  Quandoque  vero  per  illuminationem"  angeli  instruitur  etiam  quod 
hoc  sit  bonum,  et  de  ratione  quare  est  bonum,  quae  dependet  ex  fine;  et 
sic  quando  perveniet  ad  finem  quem  praeconsideravit,  non  erit  fortuitum. 

Sciendum  est  etiam,  quod  vis  activa  spiritualis  naturae,  sicut  est  altior 
quam  corporalis,  ita  etiam  est  universalior : unde  non  ad  omnia  ad  quae  se 
extendit  humana  electio,  se  extendit  dispositio  coelestis  corporis.  Rursus: 
virtus  humanae  animae,  vel  etiam  angeli  .est  particularis  in  comparatione 
ad  virtutem  divinam,  quae  quidem  est  universalis  respectu  omnium  entium. 
Sic  ergo  aliquod  bonum  accidere  potest  homini  etiam  praeter  propriam  inten- 
tionem, et  praeter  inclinationem  coelestium  corporum,  et  praeter  angelorum 
illuminationem;  non  autem  praeter  divinam  providentiam,  quae  est  guber- 
nativa,  sicut  et  factiva  entis  in  quantum  est  ens:  uruie  oportet  quod  omnia 
sub  se  contineat.  Sic  ergo  aliquid  fortuitum  bonum,  vel  malum  potest  con- 
tingere homini,  et  per  comparationem  ad  ipsum,  et  per  comparationem  ad 
coelestia  corpora,  et  per  comparationem  ad  angelos;  non  autem  ner  com- 

parationem  ad  Deum  Nam  per  comparationem  ad  ipsum  non  solum  in  rebus 
humanis,  sed  nec  in  qualibet  alia  re  potest  esse  aliquid  casuale  et  impro- 
visum. 

Quia  vero  fortuita  sunt  quae  sunt  praeter  intentionem,  bona  autem  mo- 
ralia praeter  intentionem  esse  non  possunt,  cum  in  electione  consistant,  re- 
spectu eorum  non  potest  dici  aliquis  bene,  vel  male  fortunatus,  licet  respectu 
eorum  possit  aliquis  dici  bene,  vel  male  natus,  quando  ex  naturali  disposi- 
tione corporis  est  aptus  ad  electiones  virtutum,  vel  vitiorum.  Respectu  autem 
exteriorum  bonorum,  quae  praeter  intentionem  homini  evenire  possunt,  po- 
test dici  homo  et  bene  natus,  et  bene  fortunatus,  et  a Deo  gubernatus,  et  ab- 
angelis  custoditus. 

Consequitur  autem  ex  superioribus  causis  et  aliud  auxilium  quantum  ad 
exitus  suarum  actionum.  Cum  enim  homo  et  eligere  habeat,  et  prosequi 
quod  elegit,  in  utroque  a causis  superioribus  adjuvatur  interdum,  vel  etiam 
impeditur;  secundum  electionem  quidem,  ut  dictum  est,  inquantum  homo 
vel  disponitur  ad  aliquid  eligendum  per  coelestia  corpora,  vel  quasi  illustratur 
per  angelorum  custodiam,  vel  etiam  inclinatur  per  operationem  divinam.  Se- 
cundum exsecutionem  vero  in  quantum  homo  consequitur  ex  aliqua  supe- 
riori causa  robur,  et  efficaciam  ad  implendum  quod  elegit;  quae  quidem  non 
solum  a Deo  et  angetis  esse  potest,  sed  etiam  a corporibus  coelestibus,  in 
quantum  talis  efficacia  in  corpore  sita  est.  Manifestum  est  enim  quod  etiam 
inanimata  corpora  quasdam  vires  et  efficacias  a coelestibus  corporibus  con- 
sequuntur, etiam  praeter  eas  quae  ad  qualitates  activas  et  passivas  elemen- 
torum consequuntur,  quas  etiam  non  est  dubium  coelestibus  corporibus  esse 
subjectas ; sicut  quod  magnes  attrahit  ferrum,  habet  ex  virtute  coelestis  cor- 
poris, et  lapides  quidam,  et  herbae  alias  occultas  virtutes.  Unde  nihil  prohibet 
quod  etiam  aliquis  homo  habeat  ex  impressione  coelestis  corporis  aliquam 
efficaciam  in  aliquibus  operibus  faciendis,  quas  alius  non  habet:  puta  me- 
dicus in  sanando,  et  agricola  in  plantando,  et  miles  in  pugnando.  Hanc  au- 
tem efficiam  multo  perfectius  Deus  hominibus  largitur  ad  sua  opera  effica- 
citer exsequenda.  Quantum  ergo  ad  primum  auxilium,  quod  est  in  eligendo,, 
dicitur  Deus  hominem  dirigere ; quantum  vero  ad  secundum  auxilium,  dicitur 
hominem  confortare;  et  haec  auxilia  tanguntur  simul  in  Psal.  XXVI.  (1.),. 
ubi  dicitur:  Dominus  illuminatio  mea,  et  salus  mea,  quem  timebo?  quantum  ad 
primum:  Deus  protector  vitae  meae:  a quo  trepidabo?  quantum  ad  secundum. 

Sed  inter  haec  duo  auxilia  est  differentia  duplex.  Prima  quidem,  quia  ex 
auxilio  primo  adjuvatur  homo  tam  in  his  quae  virtuti  hominis  subduntur,, 
quam  in  aliis.  Sed  secundum  auxilium  ad  illa  tantum  se  extendit,  ad  quae 
virtus  hominis  valet;  quod  enim  homo  fodiens  sepulcrum  inveniat  thesau- 
rum, ex  nulla  hominis  virtute  procedit.  Unde  respectu  talis  proventus  adju- 
vari potest  homo  in  hoc  quod  instigetur  ad  quaerendum  ubi  est  thesaurus ; 
non  autem  in  hoc  quod  ei  aliqua  virtus  detur  ad  thesaurum  inveniendum. 
In  hoc  autem  quod  medicus  sanet,  vel  miles  in  pugna  vincat,  potest  adjuvari 
in  hoc  quod  eligat  convenientia  ad  finem,  et  in  hoc  quod  efficaciter  exse- 
quatur per  virtutem  a superiori  causa  adeptam.  Unde  primum  auxilium  est 
universalius.  Secunda  differentia  est,  quia  secundum  auxilium  datut  ad  pro- 
sequendum efficaciter  ea  quae  intendit.  Unde  cum  fortuita  sint  praeter  in- 
tentionem, ex  tali  auxilio  non  potest  dici  homo,  proprie  loquendo,  bene  for- 
tunatus, sicut  potest- dici  ex  primo,  ut  supra  ostensum  est. 

Contingit  autem  homini  bene,  vel  male  secundum  fortunam  quandoque 

quidem  ipso  solo  agente,  sicut  cum  fodiens  terram  invenit  thesaurum  qute- 
scentem ; quandoque  autem  actione  alterius  causae  concurrente,  sicut  cum 
aliquis  vadens  ad  torum  causa  emendi  aliquid,  invenit  debitorem  quem  non 
credebat  invenire.  In  primo  autem  eventu  homo  adjuvatur  ad  hoc  quod  ali- 
quid sibi  bene  contingat  secundum  hoc  solum  quod  dirigatur  in  eligendo 
illud  cui  conjunctum  est  per  accidens  q,liquod  commodum,  quod  provenit 
praeter  intentionem.  In  secundo  autem  eventu  oportet  quod  uterque  agens 
dirigatur  ad  eligendum  actionem,  vel  motum  unde  sibi  occurrant. 

Oportet  autem  et  aliud  considerare  circa  ea  quae  dicta  sunt.  Dictum  est 
enim,  quod  ad  hoc  quod  homini  aliquid  bene  contingat,  vel  male  secundum 
fortunam,  et  ex  Deo  est,  et  a corpore  coelesti  esse  potest,  in  quantum  homo 
a Deo  inclinatur  ad  eligendum  aliquid  cui  conjunctum  est  aliquod  commo- 
dum, vel  incommodum,  quod  eligens  non  praeconsiderat,  et  in  quantum  a 
corpore  coelesti  ad  tale  aliquid  eligendum  disponitur.  Hoc  autem  commodum, 
vel  incommodum  quidem  relatum  ad  electionem  hominis  est  fortuitum,  re- 
latum ad  Deum  rationem  amittit  fortuiti,  non  autem  relatum  ad  corpus  coe- 
leste. Quod  sic  patet.  Non  enim  aliquis  eventus  amittit  rationem  fortuiti,  nisi 
reducatur  in  causam  per  se.  Virtus  autem  coelestis  corporis  est  causa  agens, 
■non  per  modum  intellectus  et  electionis,  sed  per  modum  naturae.  Naturae 
autem  est  proprium  tendere  ad  unum.  Si  ergo  aliquis  effectus  non  est  unus, 
non  potest  per  se  esse  causa  ejus  aliqua  virtus  naturalis.  Cum  autem  aliqua 
duo  sibi  per  accidens  conjunguntur,  non  sunt  vere  unum;  sed  solum  per  acci- 
dens : unde  hujus  conjunctionis  nulla  causa  naturalis  per  se  causa  esse  potest. 
Si  ergo  iste  homo  ex  impressione  coelestis  corporis  instigatur  per  modum 
passionis,  ut  dictum  est,  ad  fodiendum  sepulcrum:  sepulcrum  autem,  et  locus 
thesauri  non  sunt  unum  nisi  per  accidens,  quia  non  habent  aliquem  ordinem 
ad  invicem,  unde  et  virtus  coelestis  corporis  non  potest  per  se  inclinare  ad 
hoc  totum  quod  iste  fodiat  sepulcrum,  et  locum  ubi  est  thesaurus.  Sed  ali- 
quis per  intellectum  agens  potest  esse  causa  inclinationis  in  hoc  totum,  quia 
intelligentis  est  multa  ordinare  in  unum;  patet  enim  quod  etiam  homo  qui 
sciret  thesaurum  esse  ibi,  posset  alium  ignorantem  mittere  ad  fodiendum 
sepulcrum  in  loco  eodem,  ut  praeter  intentionem  suam  inveniret  thesaurum. 
Sic  ergo  hujusmodi  fortuiti  eventus  reducti  in  causam  divinam  amittunt 
rationem  fortuiti;  reducti  vero  in  causam  coelestem,  nequaquam. 

Per  eamdem  etiam  rationem  apparet  quod  homo  non  potest  esse  bene  for- 
tunatus universaliter  ex  virtute  corporis  coelestis,  sed  solum  quantum  ad 
hoc,  vel  illud.  Dico  autem  universaliter,  ut  aliquis  homo  habeat  in  natura  sua 
impressionem  coelestis  corporis,  ut  eligat  semper,  et  in  pluribus  aliqua  quibus 
sint  conjuncta  per  accidens  aliqua  commoda,  vel  incommoda;  natura  enim 
non  ordinatur  nisi  ad  unum.  Ea  autem  secundum  quae  homini  accidit  bene, 
vel  male  secundum  fortunam,  non  sunt  reducibilia  in  aliquod  unum,  sed  sunt 
indeterminata  et  infinita,  ut  Philosophus  dicit  in  secundo  Physic.  (t.  c.  50.), 
et  ad  sensum  patet.  Non  est  ergo  possibile  quod  aliquis  habeat  in  natura  sua 
eligere  semper  ea  ad  quae  etiam  per  accidens  sequuntur  aliqua  commoda, 
sed  potest  esse  quod  ex  inclinatione  coelesti  inclinetur  ad  eligendum  ali- 
quid cui  conjungatur  per  accidens  aliquod  commodum,  et  ex  alia  inclina- 
tione aliud,  et  ex  tertia  tertium;  non  autem  ita  quod  ex  una  inclinatione  in- 
clinetur ad  omnia.  Ex  una  autem  divina  dispositione  potest  ad  omnia  dirigi. 

CAPUT  XCIII. 

DE  FATO,  AN  SIT,  ET  QUID  SIT. 

(I.  part.  quaest.  CXVI.  ari.  1.). 

Ex  his  autem  quae  praemissa  sunt,  apparet  etiam  quid  sit  de  fato  sentien- 
dum. Videntes  enim  homines  multa  in  hoc  mundo  per  accidens  contingere,  si 
causae  particulares  considerentur,  posuerunt  quidam  quod  nec  etiam  ab  ali- 
quibus superioribus  causis  ordinentur;  et  his  videbatur  fatum  nihil  esse 
omnino.  Quidam  vero  ea  in  aliquas  altiores  causas  reducere  sunt  conati,  ex 
quibus  cum  quadam  dispositione  ordinate  procedant;  et  hi  fatum  posuerunt, 
quasi  ea  quae  videntur  a casu  contingere  sint  ab  aliqua  causa  effata,  sive 
praelocuta,  et  praeordinata  ut  essent. 

Horum  ergo  quidam  omnia  quae  hic  accidunt  a casu  contingentia  re- 
ducere conati  sunt,  sicut  in  causas,  in  coelestia  corpora,  etiam  electiones  hu- 
manas vi  positionis  siderum,  cui  omnia  cum  quadam  necessitate  subdi  po- 
nebant, fatum  appellantes,  quae  quidem  positio  impossibilis  est,  et  a fide 
aliena,  ut  ex  superioribus  (c.  71.  et  seq.)  patet.  Quidam  vero  in  dispositione 
divinae  providentiae  omnia  reducere  voluerunt  quaecumque  in  his  inferio- 
ribus casu  contingere  videntur:  unde  omnia  fato  agi  dixerunt,  ordinationem 
quae  est  in  rebus  ex  divina  providentia  fatum  nominantes;  unde  Boetius  dicit 
quod  fatum  est  inhaerens  rebus  mobilibus  dispositio,  per  quam  providentia 
suis  quaeque  nectit  ordinibus.  In  qua  fati  descriptione  dispositio  pro  ordina- 
tione ponitur.  In  rebus  autem  inhaerens  ponitur  ut  distinguatur  fatum  a pro- 
videntia. Nam  ipsa  ordinatio  secundum  quod  in  mente  divina  est,  nondum 
rebus  impressa,  providentia  est;  secundum  vero  quod  jam  est  explicata  in 
rebus,  fatum  nominatur.  Mobilibus  autem  dicit,  ut  ostendat  quod  ordo  pro- 
videntiae rebus  contingendam  et  mobilitatem  non  aufert,  ut  quidam  posue- 
runt. Secundum  hanc  ergo  acceptionem,  negare  fatum  est  providentiam  di- 
vinam negare.  Sed  quia  cum  infidelibus  nec  nomina  debemus  habere  com- 
munia, ne  ex  consortio  nominum  possit  sumi  erroris  occasio,  nomine  fati 
non  est  a fidelibus  utendum,  ne  videamur  illis  assentire,  qui  male  de  fato 
senserunt,  omnia  necessitati  siderum  subjicientes.  Unde  Augustinus  dicit  in 
quinto  De  civit.  Dei  (c.  1.):  « Si  quis  virtutem,  vel  potestatem  Dei  fati  no- 
mine appellat,  sententiam  teneat,  linguam  corrigat  ».  Et  Gregorius  secun- 
dum eumdem  intellectum  dicit  (Homil.  X.  in  Evang.  Epiphan.):  «Absit  a 
fidelium  mentibus  ut  fatum  aliquod  esse  dicant ». 

CAPUT  XCIV. 

DE  CERTITUDINE  DIVINAE  PROVIDENTIAE. 

Difficultas  autem  quaedam  ex  praemissis  suboritur.  Si  enim  omnia  quae 
hic  inferius  aguntur,  etiam  contingentia,  providentiae  divinae  subduntur, 
oportet,  ut  videtur,  vel  providentiam  non  esse  certam,  vel  omnia  ex  neces- 
sitate contingere.  Ostendit  enim  Philosophus  in  sexto  Metaph.  (t.  c.  7.)  quod 
si  omnem  effectum  ponimus  habere  aliquam  causam  per  se,  et  iterum,  quod 
qualibet  causa  per  se  posita,  necessarium  sit  effectum  poni,  sequetur  quod 

omnia  futura  ex  necessitate  eveniant.  Si  enim  quilibet  effectus  habeat  causam 
per  se,  quodlibet  futurum  erit  reducere  in  aliquam  causam  praesentem,  vel  prae- 
teritam ; sicut  si  quaeratur  de  aliquo,  utrum  sit  occidendus  a latronibus,  hu- 
jusmodi effectus  procedit  a causa,  occursu  latronum.  Hunc  autem  effectum 
iterum  praecedit  alia  causa,  scilicet  quod  ipse  exivit  domum:  hunc  autem 
adhuc  alia,  quod  vult  quaerere  aquam  ; quam  quidem  praecedit  causa,  scilicet 
sitis:  et  haec  causatur  ex  comestione  salsorum,  quae  jam  est,  vel  fuit.  Si 
ergo,  causa  posita,  necesse  est  effectum  poni,  necesse  est,  si  comedit  salsa, 
quod  sitiat;  et  si  sitit,  quod  velit  quaerere  aquam;  et  si  vult  quaerere  aquam, 
quod  exeat  domum ; et  si  exit  domum,  quod  occurrant  ei  latrones;  et  si  occur- 
runt, quod  occidatur.  Ergo  de  primo  ad  ultimum  necesse  est  hunc  comedentem 
salsa  a latronibus  occidi.  Concludit  ergo  Philosophus  non  esse  verum  quod, 
posita  causa,  necesse  sit  effectum  poni,  quia  aliquae  causae  sunt  quae  possunt 
deficere.  Neque  iterum  verum  est  quod  omnis  effectus  habeat  per  se  causam, 
quia  quod  est  per  accidens,  scilicet  istum  volentem  aquam  quaerere,  occur- 
rere latronibus,  non  habet  aliquam  causam.  Ex  hac  autem  ratione  apparet, 
quod  omnes  effectus  qui  reducuntur  in  aliquam  causam  per  se  praesentem 
vel  praeteritam,  qua  posita  necesse  sit  effectum  poni,  ex  necessitate  contin- 
gunt. Vel  ergo  oportet  dicere,  quod  non  omnes  effectus  divinae  providen- 
tiae subdantur,  et  sic  providentia  non  est  de  omnibus,  quod  prius  fuit  osten- 
sum ; vel  quod  non  est  necessarium  ut,  providentia  posita,  effectus  ejus  po- 
nantur; et  sic  providentia  non  est  certa,  aut  est  necessarium  quod  omnia  ex 
necessitate  contingant.  Providentia  enim  non  solum  est  in  praesenti  tempore, 
vel  praeterito,  sed  aeterno,  quia  nihil  potest  esse  in  Deo  non  aeternum. 

Adhuc : si  divina  providentia  est  certa,  oportet  hanc  conditionalem  esse 
veram:  si  Deus  providit  hoc,  hoc  erit.  Hujus  autem  conditionalis  antecedens 
est  necessarium,  quia  est  aeternum,  ergo  consequens  est  necessarium.  Oportet 
enim  omnis  conditionalis  consequens  esse  necessarium,  cujus  antecedens  est 
necessarium,  et  ideo  consequens  est  sicut  conclusio  antecedentis.  Quidquid 
autem  ex  necessario  sequitur  oportet  esse  necessarium.  Sequitur  igitur,  si 
divina  providentia  est  certa,  quod  omnia  ex  necessitate  proveniant. 

Amplius:  si  aliquid  est  provisum  a Deo,  puta  quod  talis  sit  regnaturus, 
aut  ergo  possibile  est  quod  non  regnet,  aut  non.  Si  quidem  non  est  possibile 
ipsum  non  regnare,  ergo  impossibile  est  ipsum  non  regnare ; ergo  necessa- 
rium est  eum  regnare.  Si  autem  possibile  est  eum  non  regnare,  possibili 
autem  posito  non  sequitur  aliquid  impossibile,  sequitur  autem  divinam  pro- 
videntiam deficere ; non  est  igitur  impossibile  divinam  providentiam  deficere. 
Aut  igitur  oportet,  si  omnia  sint  provisa  a-  Deo,  quod  divina  providentia 
non  sit  certa,  aut  quod  omnia  ex  necessitate  eveniant. 

Item:  argumentatur  sic  Tullius  in  secundo  De  divinatione  (c.  8.):  Si 
omnia  a Deo  provisa  sunt,  certus  est  ordo  causarum.  Si  autem  hoc  verum 
est,  omnia  fato  aguntur.  Quod  si  omnia  fato  aguntur,  nihil  est  in  nostra 
potestate.  Nullum  est  ergo  voluntatis  arbitrium.  Sequitur  igitur  quod  tollatur 
liberum  arbitrium  si  . divina  providentia  sit  certa,  et  eodem  modo  sequetur 
quod  omnes  causae  contingentes  tollantur. 

Praeterea:  divina  providentia  causas  medias  non  excludit,  ut  supra  (c.  77.) 
ostensum  est.  Inter  causas  autem  sunt  aliquae  contingentes,  et  deficere  va- 
lentes. Deficere  igitur  potest  providentiae  effectus.  Non  est  igitur  Dei  provi- 
dentia certa. 

Oportet  autem  ad  horum  solutionem  aliaua  reoetere  ex  his  quae  supra 

posita  sunt,  ut  manifestum  fiat  quod  nihil  divinam  providentiam  effugit,  et 
quod  ordo  divinae  providentiae  omnino  immutari  non  potest ; nec  tamen 
oportet  quod  ea  quae  ex  providentia  divina  proveniunt,  ex  necessitate  cuncta 
eveniant. 

Primo  namque  considerandum  est,  quod  cum  Deus  sit  omnium  exsisten- 
tium causa,  rebus  omnibus  conferens  esse,  oportet  quod  suae  providentiae 
ordo  omnes  res  complectatur:  quibus  enim  esse  largitus  est  oportet  quod 
et  conservationem  largiatur,  et  perfectionem  conferat  in  ultimo  fine.  Cum 
autem  in  quolibet  providente  duo  considerari  oporteat,  scilicet  ordinis  prae- 
meditationem, et  praemeditati  ordinis  institutionem,  in  rebus  quae  pro- 
videntiae subduntur,  quorum  primum  ad  cognoscitivam  virtutem  perti- 
net, aliud  vero  ad  operativam,  hoc  inter  utramque  differt,  quod  in  prae- 
meditando ordinem  tanto  est  providentia  perfectior,  quanto  magis  usque 
ad  minima  ordo  providentiae  potest  perduci.  Quod  enim  nos  omnium  par- 
:icularium  ordinem  praemeditari  non  possumus  circa  ea  quae  sunt  dispo- 
nenda a nobis,  ex  defectu  nostrae  cognitionis  provenit,  quae  cuncta  singu- 
laria complecti  non  potest.  Tanto  autem  in  praevidendo  unusquisque  solli- 
citior habetur,  quanto  plura  singulariter  praemeditari  potest;  cujus  autem 
provisio  in  solis  universalibus  Consisteret,  parum  de  prudentia  participaret. 
Simile  autem  in  omnibus  operativis  artibus  considerari  potest.  Sed  in  hoc 
quod  ordo  praemeditatus  rebus  imponitur,  tanto  est  dignior  et  perfectior  pro- 
videntia gubernantis,  quanto  est  universaiior,  et  per  plura  ministeria  suam 
explicat  praemeditationem,  quia  et  ipsa  ministeriorum  dispositio  magna  par- 
tem provisi  ordinis  habet.  Oportet  autem  quod  divina  providentia  in  summo 
perfectionis  consistat,  quia  ipse  est  simpliciter  et  universaliter  perfectus,  ut 
in  primo  (c.  28.)  ostensum  est.  In  providendo  igitur  suae  sapientiae  prae- 
meditatione sempiterna  omnia  ordinat,  quantumcumque  minima  videantur. 
Quaecumque  vero  eorum  aliquid  operantur,  instrumentaliter  agunt  ab  eo 
mota,  et  ei  obtemperando  ministrant,  ad  ordinem  providentiae  ab  aeterno, 
ut  ita  dicam,  excogitatum  explicandum  in  rebus. 

Si  autem  omnia  quae  agere  possunt  necesse  est  ut  in  agendo  ei  mini- 
strent, impossibile  est  quod  aliquod  agens  divinae  providentiae  exsecutionem 
impediat,  sibi  contrarium  agendo.  Neque  etiam  impossibile  est  divinam  pro- 
videntiam impediri  per  defectum  alicujus  agentis,  vel  patientis,  cum  omnis 
virtus  activa  vel  passiva  sit  in  rebus  secundum  divinam  dispositionem  cau- 
sata. Impossibile  est  etiam  quod  impediatur  divinae  providentiae  exsecutio 
per  providentiae  immutationem,  cum  Deus  sit  omnino  immutabilis,  ut  supra 
ostensum  est  (Lib.  I.  c.  15.).  Relinquitur  ergo  quod  divina  provisio  cassari 
non  potest. 

Deinceps  autem  considerandum  est,  quod  omne  agens  intendit  ad  bo- 
num, et  melius  secundum  quod  potest,  ut  supra  (c.  3.)  ostensum  est.  Bonum 
autem,  et  melius  non  eodem  modo  considerantur  in  toto,  et  partibus.  In  toto 
enim  bonum  est  integritas,  quae  ex  partium  ordine,  et  compositione  relin- 
quitur; unde  rrielms  est  toti  quod  sit  inter  partes  disparitas,  sine  qua  ordo 
et  perfectio  totius  esse  non  potest,  quam  quod  omnes  partes  sint  aequales, 
unaquaque  earum  perveniente  ad  gradum  nobilissimae  partis.  Quaelibet  au- 
tem pars  inferioris  gradus  in  se  considerata  melior  esset,  si  esset  in  gradu 
superioris  partis,  sicut  patet  in  corpore  humano.  Dignior  enim  pars  esset 
pes  hominis,  si  oculi  pulcritudinem  et  virtutem  haberent;  corpus  autem  totum 
esset  imperfectius,  si  ei  officium  pedis  deesset.  Ad  aliud  igitur  tendit  intentio 

particularis  agentis  et  universalis.  Nam  particulare  agens  tendit  ad  bonum 
partis  absolute,  et  facit  eam  quanto  meliorem  potest:  universale  autem  agens 
tendit  ad  bonum  totius:  unde  aliquis  defectus  est  praeter  intentionem  par- 
ticularis agentis,  qui  est  secundum  intentionem  agentis  universali^  sicut 
patet  quod  generatio  feminae  est  praeter  intentionem  naturae  particularis,, 
id  est  hujus  virtutis  quae  est  in  hoc  semine,  quae  ad  hoc  tendit  quod  per- 
ficiat conceptum  quanto  magis  potest.  Est  autem  de  intentione  naturae  uni- 
versalis, id  est  virtutis  universalis  agentis  ad  generationem  inferiorum,  quod 
femina  generetur,  sine  qua  generatio  multorum  animalium  compleri  non 
posset.  Et  eodem  modo  corruptio,  et  diminutio,  et  omnis  defectus  est  de 
intentione  naturae  universalis,  non  autem  naturae  particularis;  nam  quae 
libet  res  fugit  defectum,  tendit  vero  ad  perfectionem  quantum  in  se  est.  Patet 
ergo  quod  de  intentione  agentis  particularis  est  quod  effectus  suus  fiat  pei 
fectus  quantumcumque  potest  in  genere  suo;  de  intentione  autem  naturae 
universalis  est,  quod  hic  effectus  fiat  perfectus  tali  perfectione,  puta  perfer 
ctione  masculi,  ille  autem  perfectione  feminae.  Inter  partes  autem  totius 
universi  prima  differentia  apparet  secundum  contingens,  et  necessarium.  Su- 
periora enim  in  entibus  sunt  necessaria,  et  incorruptibilia,  et  immobilia;  a 
qua  quidem  conditione  tanto  magis  deficiunt,  quanto  in  inferiori  gradu  con- 
stituuntur, ita  quod  infima  corrumpuntur  quidem  quantum  ad  esse  suum,, 
moventur  vero  quantum  ad  suas  dispositiones:  suos  etiam  effectus  non  de 
necessitate,  sed  contingenter  producunt.  Quodlibet  igitur  agens  quod  est 
pars  universi  intendit  quantum  potest  in  suo  esse,  et  naturali  dispositione 
persistere,  et  suum  stabilire  effectum;  Deus  autem,  qui  est  universi  guber- 
nator, intendit  quod  effectuum  ejus  hic  quidem  stabiliatur  per  modum  ne- 
cessitatis, hic  autem  contingenter,  et  secundum  hoc  diversas  eis  causas 
adaptat;  his  quidem  necessarias,  his  autem  contingentes.  Cadit  igitur  sub- 
ordine  divinae  providentiae  non  solum  hunc  effectum  esse,  sed  hunc  effe- 
ctum esse  contingenter,  alium  autem  necessario ; et  secundum  hoc  quaedam 
eorum  quae  divinae  providentiae  subduntur  sunt  necessaria,  quaedam  vero 
contingentia,  non  autem  omnia  necessaria. 

Patet  ergo  quod,  etsi  divina  providentia  est  per  se  causa  hujus  effectui 
futuri,  etiam  est  praesentis  et  praeteriti,  magis  autem  ab  aeterno;  non  ta- 
men sequitur,  ut  prima  ratio  procedebat,  quod  effectus  iste  sit  de  necessi- 
tate futurus : est  enim  divina  providentia  per  se  causa  quod  hic  effectus  con- 
tingenter proveniat,  et  hoc  cassari  non  potest. 

Ex  quo  etiam  patet  quod  haec  conditionalis  est  vera : si  Deus  providit 
hoc  futurum,  hoc  erit;  sicut  secunda  ratio  procedebat.  Sed  sic  erit  sicut 
Deus  providit  illud  esse  futurum ; providit  autem  illud  esse  futurum  contin- 
genter; sequitur  ergo  infallibiliter  quod  erit  contingenter,  et  non  neces- 
sario. 

Patet  etiam  quod  hoc  quod  ponitur  esse  provisum  a Deo  ut  sit  futurum,  si 
sit  de  genere  contingentium,  poterit  non  esse  secundum  se  consideratum: 
sic  enim  provisum  est  ut  sit  contingens,  potens  non  esse.  Non  tamen  est  pos- 
sibile quod  ordo  providentiae  deficiat  quin  contingenter  eveniat.  Et  sic  tertia 
ratio  solvitur.  Unde  potest  poni  quod  iste  non  sit  regnaturus,  si  secundum 
se  consideretur;  non  autem  si  consideretur  ut  provisum. 

Illud  etiam  quod  Tullius  objicit,  secundum  praemissa  frivolum  apparet. 
Cum  enim  divinae  providentiae  non  solum  subdantur  effectus,  sed  etiam 
causae,  et  modi  essendi,  sicut  ex  praemissis  (c.  77.  et  seq.)  patet,  non  se- 

quitur  quod  si  omnia  divina  providentia  aguntur,  nihil  sit  in  nobis:  sic  enim 
sunt  a Deo  provisa,  ut  per  nos  libere  fiant. 

Neque  autem  defectibilitas  causarum  secundarum,  quibus  mediantibus 
effectus  providentiae  producuntur,  certitudinem  divinae  providentiae  potest 
auferre,  ut  quinta  ratio  procedebat ; cum  ipse  Deus  in  omnibus  operetur,  et 
pro  suo  arbitrio  voluntatis,  ut  supra  (c.  66.  et  seq.)  ostensum  est.  Unde  ad 
ejus  providentiam  pertinet  et  causas  defectibiles  quandoque  sinat  deficere,, 
quandoque  eas  a defectu  conservet. 

Ea^vero  quae  ad  necessitatem  provisorum  a Deo  possent  assumi  ex  cer- 
titudine divinae  scientiae,  soluta  sunt  cum  de  Dei  scientia  ageretur. 

CAPUT  XCV. 

QUOD  IMMOBILITAS  DIVINAE  PROVIDENTIAE 
UTILITATEM  ORATIONIS  NON  EXCLUDIT. 

Considerare  etiam  oportet,  quod  sicut  divinae  providentiae  immobilitas 
necessitatem  rebus  provisis  non  imponit,  ita  etiam  nec  orationis  utilitatem 
excludit;  non  enim  ad  hoc  oratio  ad  Deum  funditur,  ut  aeterna  providentiae 
dispositio  immutetur.  Hoc  enim  impossibile  est,  sed  ut  aliquis  illud  quod  desi- 
derat assequatur  a Deo.  Piis  enim  desideriis  rationalis  creaturae  conveniens  est 
ut  Deus  assentiat,  non  tamquam  desideria  nostra  moveant  immobilitatem 
Dei,  sed  ex  sua  bonitate  procedit  ut  convenienter  desiderata  perficiat.  Cum 
enim  omnia  naturaliter  bonum  desiderent,  ut  supra  (c.  24.)  probatum  est,, 
ad  supereminentiam  autem  divinae  bonitatis  pertineat  quod  esse,  et  bene 
esse  ordine  quodam  distribuat;  consequens  est  ut  per  suam  bonitatem  de- 
sideria pia,  quae  per  orationem  explicantur,  adimpleat. 

Adhuc:  ad  moventem  pertinet  ut  illud  quod  movetur  perducat  ad  finem.. 
Unde  et  per  eamdem  naturam  aliquid  movetur  ad  finem,  et  consequitur  finem,, 
et  in  eo  quiescit.  Omne  autem  desiderium  est  quidam  motus  ad  bonum,  qui 
quidem  non  potest  rebus  inesse,  nisi  a Deo,  qui  est  per  essentiam  suam  bo- 
nus, et  fons  bonitatis:  movens  enim  omne  movet  ad  aliquid  simile  sibi.  Ad. 
Deum  igitur  pertinet  secundum  suam  bonitatem  quod  desideria  convenien- 
tia, quae  per  orationem  explicantur,  ad  effectum  convenientem  perducat. 

Item:  quanto  aliqua  sunt  propinquiora  moventi,  tanto  efficacius  impres- 
sionem moventis  assequuntur;  nam  et  quae  propinquiora  sunt  igni,  magis 
ab  ipso  calefiunt.  Substantiae  autem  intellectuales  propinquiores  sunt  Deo,, 
quam  substantiae  naturales  inanimatae.  Efficacior  est  igitur  impressio  divinae 
motionis  in  substantiis  intellectualibus,  quam  in  substantiis  aliis  naturalibus. 
Corpora  autem  naturalia  in  tantum  participant  de  motione  divina,  quod  na- 
turalem boni  appetitum  consequuntur  ex  ea,  et  etiam  appetitus  impletionem,. 
quod  quidem  fit,  dum  proprios  fines  consequuntur.  Multo  igitur  magis  intel- 
lectuales substantiae  desideriorum  suorum,  quae  per  orationem  Deo  offerun- 
tur, impletionem  consequuntur. 

Amplius:  de  ratione  amicitiae  est  quod  amans  velit  impleri  desiderium 
amati,  in  quantum  vult  ejus  bonum  et  perfectionem ; propter  quod  dicitur 
quod  amicorum  est  idem  velle.  Ostensum  est  autem  supra  (Lib.  I.  c.  91.),. 
quod  Deus  suam  creaturam  amat,  et  tanto  magis  unamquamque,  quanto  plus 
de  bonitate  participat,  quae  est  primum  et  principale  amatum  ab  ipso.  Vult 
igitur  impleri  desideria  rationalis  creaturae,  quae  perfectissime  divinam  bo- 

Tiitatem  participat  inter  ceteras  creaturas.  Sua  autem  voluntas  est  effectiva 
rerum : est  enim  causa  rerum  per  suam  voluntatem,  ut  supra  (Lib.  II.  c.  24.) 
ostensum  est.  Ad  bonitatem  igitur  divinam  pertinet  ut  impleat  desideria  ratio- 
nalis creaturae  sibi  per  orationem  proposita. 

Praeterea:  bonum  creaturae  derivatum  est  secundum  ipsam  similitudinem 
a bonitate  divina.  Hoc  autem  maxime  commendabile  in  hominibus  apparet, 
ut  juste  petentibus  assensum  non  denegent:  ex  hoc  enim  vocantur  liberales, 
olementes,  misericordes  et  pii.  Maxime  ig:tur  hoc  ad  divinam  bonitatem  per 
tinet,  ut  pias  orationes  exaudiat. 

Hinc  est  quod  dicitur  (Psal.  CXLIV.  19.):  Voluntatem  timentium  se  faciet, 
et  orationes  eorum  exaudiet,  et  salvos  faciet  eos;  et  (Matth.  VII.  8.)  Dominus 
•dicit : Omnis  qui  petit,  accipit,  et  qui  quaerit,  invenit,  et  pulsanti  aperietur. 

CAPUT  XCVI. 

QUOD  DEUS  NON  OMNES  ORATIONES  EXAUDIT. 

Non  est  autem  inconveniens,  si  quandoque  petitiones  orantium  non  admit- 
tuntur a Deo.  Ea  enim  ratione  ostensum  est  (c.  praec.),  quod  Deus  desideria 
rationalis  creaturae  adimplet,  in  quantum  desiderat  bonum.  Quandoque  autem 
•contingit  quod  id  quod  petitur  non  est  verum  bonum,  sed  apparens,  simpli- 
citer autem  malum.  Non  igitur  talis  oratio  a Deo  exaudibilis.  Hinc  est  quod 
•dicitur  (Jacob.  IV.  3.):  Petitis,  et  non  accipitis,  eo  quod  male  petatis. 

Similiter  autem,  ex  hoc  quod  Deus  ad  desiderandum  movet,  ostensum  est 
(c.  praec.)  conveniens  esse  quod  desideria  impleat.  Mobile  autem  ad  finem 
motus  non  perducitur  a movente,  nisi  motus  continuetur.  Si  igitur  motus  de- 
siderii per  orationis  instantiam  non  continuetur,  non  est  inconveniens  si  oratio 
affectum  debitum  non  sortiatur.  Hinc  est  quod  Dominus  dicit  (Luc.  XVIII.  1.): 
Quoniam  oportet  semper  orare , et  non  deficere;  et  (I.  Thess.  V.  17.)  dicit  Apo- 
stolus : Sine  intermissione  orate. 

Rursus:  ostensum  est  (c.  praec.)  quod  Deus  rationalis  creaturae  decenter 
desiderium  implet,  in  quantum  ei  appropinquat.  Appropinquat  autem  ei  ali- 
quis per  contemplationem,  et  devotam  affectionem,  et  humilem,  et  firmam  in- 
tentionem. Illa  igitur  oratio  quae  sic  Deo  non  appropinquat,  non  est  a Deo 
exaudibilis.  Unde  et  (Psal.  CI.  18.)  dicitur:  Respexit  in  orationem  humilium; 
et  (Jacob.  I.  6.):  Postulet  autem  in  fide,  nihil  haesitans. 

Item:  ostensum  est  (c.  praec.)  quod  ratione  amicitiae  Deus  vota  piorum 
exaudit.  Qui  igitur  a Dei  amicitia  declinat,  non  est  dignus  ut  ejus  oratio 
exaudiatur.  Hinc  est  quod  (Prov.  XXVIII.  9.)  dicitur:  Qui  declinat  aurem  suam 
ne  audiat  legem,  oratio  ejus  erit  exsecrabilis ; et  (Isa.  15.):  Cum  multiplicaveritis 
■orationes,  non  exaudiam : manus  enim  vestrae  sanguine  plenae  sunt. 

Ex  hac  etiam  radice  procedit  quod  quandoque  aliquis  Dei  amicus  non 
audiatur,  quando  pro  his  rogat  qui  non  sunt  Dei  amici,  secundum  illud 
(Hier.  VII.  16.):  Tu  autem  noli  orare  pro  populo  hoc , nec  assumas  prc  eis  lau- 
dem, et  orationem , et  non  obsistas  mihi,  quia  non  exaudiam  te. 

Contingit  autem  quandoque  quod  aliquis  ex  amicitia  denegat  quod  pe- 
titur ab  amico,  quia  cognoscit  hoc  ei  esse  nocivum,  vel  contrarium  ei  magis 
expedire,  ut  medicus  infirmanti  quandoque  negat  quod  pet:t,  considerans  quod 
non  expedit  ei  ad  salutem  corporis  consequendam.  Unde  cum  ostensum  sit 
euod  Deus,  ex  amore  quem  ad  creaturam  rationalem  habet,  ejus  desideria 

■Impleat  per  orationem  sibi  propositam,  non  est  mirandum  si  quandoque  eorum 
-etiam  quos  praecipue  diligit  petitionem  non  implet,  ut  impleat  quod  petenti 
magis  expedit  ad  salutem,  propter  quod  a Paulo  stimulum  carnis  non  amo- 
vit, quamvis  hoc  ter  peteret,  providens  hoc  ei  esse  utile  ad  humilitatis  con- 
servationem, ut.  habetur  in  II.  Cor.  (XII.  7-9.).  Unde  et  (Matth.  XX.  22.) 
-quibusdam  Dominus  dixit:  Nescitis  quid  petatis;  et  (Rom.  VIII.  26.)  dicitur: 
Nam  quid  oremus  sicut  oportet,  nescimus.  Et  propter  hoc.  Augustinus  dicit  in 
epist.  ad  Paulinum  et  Therasiam:  « Bonus  Dominus,  qui  non  tribuit  saepe 
quod  volumus,  ut  quod  mallemus  attribuat  ». 

Patet  igitur  ex  praemissis  quod  aliquorum  quae  fiunt  a Deo  causa  sunt 
orationes,  et  pia  desideria.  Ostensum  est  autem  supra  (c.  77.),  quod  divina 
providentia  causas  alias  non  excludit,  quin  potius  ordinat  eas  ad  hoc  quod 
ordo  quem  apud  se  statuit,  rebus  imponatur;  et  sic  causae  secundae  non  re- 
pugnant providentiae,  sed  magis  providentiae  exsequuntur  effectum.  Sic  ergo 
orationes  apud  Deum  efficaces  sunt,  non  tamen  ordinem  immutabilem  di- 
vinae providentiae  solvunt,  quia  et  hoc  ipsum  quod  tali  petenti  hoc  conce- 
datur, sub  ordine  divinae  providentiae  cadit.  Simile  est  ergo  dicere  non  esse 
orandum,  ut  aliquid  consequamur  a Deo,  quia  ordo  suae  providentiae  est 
immutabilis,  ac  si  diceretur  quod  non  est  ambulandum  ut  perveniamus  ad 
iocum,  nec  comedendum  ut  nutriamur;  quae  omnia  patet  esse  absurda. 

Excluditur  ergo  ex  praemissis  duplex  error  circa  orationem.  Quidam  enim 
dixerunt  nullum  esse  orationis  fructum;  quod  quidem  dicebant  tam  illi  qui 
negabant  divinam  providentiam,  sicut  Epicurei,  quam  illi  qui  res  humanas 
divinae  providentiae  subtrahebant,  sicut  aliqui  Peripateticorum,  nec  non  et 
illi  qui  omnia  quae  providentiae  subsunt,  ex  necessitate  contingere  arbitra- 
bantur, sicut  Stoici.  Ex  his  enim  omnibus  sequitur  quod  nullus  sit  orationis 
fructus,  et  per  consequens  quod  omnis  deitatis  cultus  fiat  in  vanum : qui  qui- 
dem error  tangitur  (Malach.  III.  14.):  Dixistis,  inquit,  vanus  est  qui  servit  Deo; 
-et  quod  emolumentum,  quia  custodivimus  praecepta  ejus,  et  quia  ambulavimus  tri- 
stes coram  Domino  exercituum  ? 

Quidam  vero  e contrario  divinam  dispositionem  orationibus  vertibilem 
esse  dicebant,  sicut  et  Aegyptii  dicebant,  quod  fatum  orationibus,  et  quibus- 
dam imaginibus,  et subfumigationibus,  sive  incantationibus  vertebatur;  et  ad 
hunc  sensum  pertinere  videntur  quaedam  quae  in  Scripturis  divinis  dicuntur 
secundum  id  quod  prima  facie  apparet  ex  eis.  Dicitur  enim  (Isa.  XXXVIII.  1-5 .) 
quod  Isaias  ex  mandato  Domini  dixit  Ezechiae  regi : Haec  dicit  Dominus : 
Dispone  domui  tuae,  quia  morieris  tu,  et  non  vives ; et  quod  post  orationem  Eze- 
chiae factum  est  verbum  Domini  ad  Isaiam  dicens:  Vade  et  dic  Ezechiae:  Audivi 
orationem  tuam,  ecce  ego  adjiciam  super  dies  tuos  quindecim  annos;  et  (Hier.  XVIII. 
7.  et  8.)  dicitur  ex  persona  Domini : Repente  loquar  adversus  gentem , et  adversus 
regnum,  ut  eradicem,  et  destruam,  et  disperdam  illud.  Si  poenitentiam  egerit  gens  illa  a 
malo  suo  quod  locutus  sum  adversus  eam,  agam  et  ego  poenitentiam  super  malo  quod 
oogitavi  ut  facerem  ei;  et  (Joel.  II.  13.  et  14.):  Convertimini  ad  Dominum  Deum 
vestrum , quia  benignus, et  misericors  est.  Quis  scit  si  convertatur  et  ignoscat  Deus? 

Haec  autem:  si  secundum  suam  superficiem  intelligantur,  ad  inconveniens 
ducunt.  Sequitur  enim  primo  quod  voluntas  Dei  sit  mutabilis:  item  quod 
aliquid  cx  tempore  Deo  adveniat,  et  ulterius  quod  aliqua  quae  temporaliter 
in  creaturis  sunt,  sint  causa  alicujus  exsistentis  in  Deo,  quae  sunt  manifeste 
impossibilia,  sicut  ex  superioribus  patet. 

Adversantur  etiam  auctoritatibus  sacrae  Scripturae,  quae  infallibilem  con- 

tinet  veritatem  et  expressam.  Dicitur  enim  (Num.  XXIII.  19.) : Non  est  Deus- 
quasi  homo,  ut  mentiatur,  nec  ut  fllius  hominis,  ut  mutetur.  Dixit  ergo,  et  non 
faciet?  locutus  est,  et  non  implebit?  et  (I.  Reg.  XV.  29.):  Triumphator  in  Israel 
non  parcet,  et  poenitudine  non  flectetur:  neque  enim  homo  est , ut  agat  poeniten- 
tiam; et  (Malach.  III.  6.):  Eg.<  Dominus,  et  non  mutor. 

Si  quis  autem  diligenter  consideret  circa  praedicta,  inveniet  quod  omnis 
error  qui  in  his  accidit,  ex  hoc  provenit  quod  non  consideratur  differentia, 
inter  universalem  ordinem  et  particularem.  Cum  enim  omnes  effectus  ordi- 
nem ad  invicem  habeant,  secundum  quod  in  una  causa  conveniunt,  oportet: 
tanto  communiorem  ordinem  esse,  quanto  est  universalior  causa;  unde  ab 
universali  causa,  quae  Deus  est,  ordo  proveniens  necesse  est  quod  omnia, 
complectatur.  Nihil  igitur  prohibet  aliquem  particularem  ordinem,  vel  per 
orationem,  vel  per  aliquem  alium  modum  immutari.  Est  enim  extra  illum 
ordinem  aliud  quod  possit  ipsum  immutare ; propter  quod  non  est  mirum  si 
Aegyptii,  reducentes  rerum  humanarum  ordinem  in  corpora  coelestia,  po- 
suerunt fatum  ex  stellis  proveniens  aliquibus  orationibus  et  ritibus  posse  im- 
mutari : nam  extra  coelestia  corpora,  et  supra  ea  est  Deus,  qui  potest  im- 
pedire coelestium  corporum  effectum,  qui  in  istis  inferioribus  ex  illorum 
impressione  secuturus  erat.  Sed  extra  ordinem  complectentem  omnia  non 
potest  poni  aliquid  per  quod  possit  ordo  ab  universali  causa  dependens  everti: 
propter  quod  Stoici,  qui  in  Deum  sicut  in  causam  universalem  omnium  or- 
dinis rerum  reductionem  considerabant,  ponebant  quod  ordo  institutus  a. 
Deo  nulla  ratione  potest  immutari.  Sed  in  hoc  iterum  a consideratione  uni- 
versalis ordinis  recedebant,  quod  ponebant  orationes  ad  nihil  utiles  esse, 
tamquam  arbitrarentur  voluntates  hominum,  et  eorum  desideria,  ex  quibus- 
orationes  procedunt,  sub  illo  universali  ordine  non  comprehendi.  Cum  enim 
dicunt,  quod  sive  orationes  fiant,  cive  non,  nihilominus  idem  effectus  sequitur 
in  rebus  ex  universali  ordine  rerum,  manifeste  ab  illo  universali  ordine  vota 
orantium  sequestrant;  si  enim  haec  sub  illo  ordine  comprehendantur,  sicut. 
per  alias  causas,  ita  per  haec  ex  divina  ordinatione  aliqui  effectus  sequuntur^ 
Idem  ergo  erit  excludere  orationis  effectum,  et  communium  aliarum  causa- 
rum. Quod  si  aliis  causis  immobilitas  divini  ordinis  effectus  non  subtrahit,, 
neque  orationum  efficaciam  tollit. 

Valent  igitur  orationes  non  quasi  ordinem  aeternae  dispositionis  immu- 
tantes, sed  quasi  sub  tali  ordine  et  ipsae  exsistentes.  Nihil  autem  prohibet 
per  orationum  efficaciam  aliquem  particularem  ordinem  alicujus  inferioris 
causae  immutari,  Deo  faciente,  qui  omnes  supergreditur  causas.  Unde  sub 
nulla  necessitate  ordinis  alicujus  causae  continetur,  sed  e converso  omnis 
necessitas  ordinis  inferioris  causae  continetur  sub  ipso,  quasi  ab  eo  institutus. 
In  quantum  ergo  per  orationem  immutatur  aliquid  de  ordine  inferiorum 
causarum  instituto  a Deo  propter  orationes  piorum,  dicitur  Deus  converti,, 
vel  poenitere,  non  quod  aeterna  ejus  dispositio  mutetur,  sed  quia  mutatur 
aliquis  ejus  effectus.  Unde  et  Gregorius  dicit,  quod  non  mutat  Deus  consi- 
lium, etsi  quandoque  mutet  sententiam,  non  in  quantum  illam  quae  exprimit 
dispositionem  aeternam,  sed  illam  sententiam  quae  exprimit  ordinem  infe- 
riorum causarum,  secundum  quam  Ezechias  erat  moriturus,  vel  gens  aliqua 
pro  peccatis  suis  punienda.  Talis  autem  sententiae  immutatio  dicitur  tran- 
sumptiva locutione  poenitentia,  in  quantum  Deus  ad  similitudinem  poeni- 
tentis  se  habet,  cujus  est  mutare  quod  fecerat;  per  quem  modum  dicitur 
etiam  metaphorice  irasci,  in  quantum,  puniendo  facit  irascentis  effectum. 

CAPUT  XCVII. 

QUOMODO  DISPOSITIO  PROVIDENTIAE  HABEAT  RATIONEM. 

Ex  his  autem  quae  praemissa  sunt,  manifeste  videri  potest  quod  ea  quae 
sunt  per  divinam  providentiam  dispensata  sequuntur  aliquam  rationem. 
Ostensum  est  enim  (c.  91.)  quod  Deus  per  suam  providentiam  omnia  or- 
dinat in  divinam  bonitatem  sicut  in  finem ; non  autem  hoc  modo  quod  suae 
bonitati  aliquid  per  ea  quae  fiunt  accrescat,  sed  ut  similitudo  suae  bonitatis, 
quantum  possibile  est,  imprimatur  in  rebus.  Quia  vero  omnem  creatam  sub- 
stantiam a perfectione  divinae  bonitatis  deficere  necesse  est,  ut  perfectius 
divinae  bonitatis  similitudo  rebus  communicaretur,  oportuit  esse  diversitatem 
in  rebus,  ut  quod  perfecte  ab  uno  aliquo  repraesentari  non  potest,  per  diversa 
diversimode  perfectiori  modo  repraesentaretur:  nam  et  homo  cum  mentis 
conceptum  uno  vocali  verbo  videt  sufficienter  exprimi  non  posse,  verba  di- 
versimode multiplicat  ad  exprimendam  per  diversa  suae  mentis  conceptio- 
nem. Et  in  hoc  etiam  divinae  perfectionis  eminentia  considerari  potest,  quod 
perfecta  bonitas,  quae  in  Deo  est  unite  et  simpliciter,  in  creaturis  esse  non 
potest  nisi  secundum  modum  diversum,  et  per  plura.  Res  autem  per  hoc 
diversae  sunt,  quod  formas  habent  diversas,  a quibus  speciem  sortiuntur.  Sic 
igitur  ex  fine  sumitur  ratio  diversitatis  formarum  in  rebus. 

Ex  diversitate  autem  formarum  sumitur  ratio  ordinis  rerum.  Cum  enim 
forma  sit  secundum  quam  res  habet  esse:  res  autem  quaelibet,  secundum 
quod  habet  esse,  accedat  ad  similitudinem  Dei,  qui  est  ipsum  suum  esse 
simplex;  necesse  est  quod  forma  nihil  sit  aliud  quam  divina  similitudo  par- 
ticipata in  rebus.  Unde  convenienter  Aristoteles  in  primo  Physic.  (t.  c.  81.), 
de  forma  loquens,  dicit  quod  est  divinum  quoddam,  et  appetibile.  Similitudo 
autem  ad  unum  simplex  considerata,  diversificari  non  potest  nisi  secundum 
quod  magis  vel  minus  similitudo  est  propinqua,  vel  remota.  Quanto  autem 
aliquid  propinquius  ad  divinam  similitudinem  accedit,  perfectius  est:  unde  in 
formis  differentia  esse  non  potest  nisi  secundum  quod  una  perfectior  exsistit 
quam  alia:  propter  quod  Aristoteles  in  octavo  Metaph.  (t.  c.  10.)  diffini- 
tiones, per  quas  natura  rerum  et  formae  significantur,  assimilat  numeris, 
in  quibus  species  variatur  per  additionem  vel  subtractionem  unitatis,  ut  ex 
hoc  detur  intelligi  quod  formarum  diversitas  diversum  gradum  perfectionis 
requirit.  Et  hoc  evidenter  apparet  naturas  rerum  speculanti.  Inveniet  enim, 
si  quis  diligenter  consideret,  gradatim  rerum  diversitatem  compleri;  nam 
supra  inanimata  corpora  inveniet  plantas,  et  super  has  irrationabilia  ani- 
malia, et  super  haec  intellectuales  substantias,  et  in  singulis  horum  inveniet 
diversitatem,  secundum  quod  quaedam  sunt  aliis  perfectiora,  in  tantum  quod 
ea  quae  sunt  suprema  inferioris  generis  videntur  propinqua  superiori  generi, 
. et  e converso,  sicut  animalia  immobilia  sunt  similia  plantis.  Unde  et  Diony- 
sius dicit  (VII.  cap.  De  divin.  nomin.)  quod  divina  Sapientia  conjungit  fines 
primorum  principiis  secundorum.  Unde  patet  quod  rerum  diversitas  exigit 
quod  non  sint  omnia  aequalia,  sed  sit  ordo  in  rebus  et  gradus. 

Ex  diversitate  autem  formarum,  secundum  quas  rerum  species  diversifi- 
cantur,  sequitur  et  operationum  differentia.  Cum  enim  unumquodque  agat 
secundum  quod  est  actu;  quae  enim  sunt  in  potentia,  secundum  quod  hujus- 
modi, inveniuntur  actionis  expertia ; est  autem  unumquodque  ens  actu  per 

formam ; oportet  quod  operatio  rei  sequatur  formam  ipsius.  Oportet  igitur, 
si  sint  diversae  formae,  quod  habeant  diversas  operationes. 

Quia  vero  per  propriam  actionem  res  quaelibet  ad  proprium  finem  per- 
tingit, necesse  est  etiam  proprios  fines  diversificafi  in  rebus,  quamvis  sit  finis 
ultimus  omnibus  communis, 

Sequitur  etiam  ex  diversitate  formarum  diversa  habitudo  materiae  ad  res. 
Cum  enim  formae  diversae  sint  secundum  quod  quaedam  sunt  aliis  per- 
fectiores, sunt  inter  eas  aliquae  in  tantum  perfectae,  quod  sunt  per  se  sub- 
sistentes et  perfectae,  ad  nihil  indigentes  materiae  fulcimento ; quaedam  vero 
per  se  perfecte  subsistere  non  possunt,  sed  materiam  pro  fundamento  requi- 
runt, ut  sic  illud  quod  subsistit  non  sit  forma  tantum,  neque  materia  tan- 
tum, quae  per  se  non  est  ens  actu,  sed  compositum  ex  utroque.  Non  autem 
possent  materia  et  forma  ad  aliquid  unum  constituendum  convenire,  nisi 
esset  aliqua  proportio  inter  ea.  Si  autem  proportionata  oportet  ea  esse,  ne- 
cesse est  quod  diversis  formis  diversae  materiae  respondeant:  unde  fit  ut 
quaedam  formae  requirant  materiam  simplicem,  quaedam  vero  materiam 
compositam,  et  secundum  diversas  formas  diversam  partium  compositionem 
oportet  esse  congruentem  ad  speciem  formae,  et  ad  operationem  ipsius. 

Ex  diversa  autem  habitudine  ad  materiam  sequitur  diversitas  agentium, 
et  patientium.  Cum  enim  agat  unumquodque  ratione  formae,  patiatur  vero, 
et  moveatur  ratione  materiae,  oportet  quod  illa  quorum  formae  sunt  perfe- 
ctiores et  minus  materiales  agant  in  illa  quae  sunt  magis  materialia,  et^quo- 
rum  formae  sunt  imperfectiores. 

Ex  diversitate  autem  formarum,  et  materiarum,  et  agentium  sequitur 
diversitas  proprietatum  et  accidentium.  Cum  enim  substantia  sit  causa  ac- 
cidentis, sicut  perfectum  imperfecti,  oportet  quod  ex  diversis  principiis  sub- 
stantialibus diversa  accidentia  propria  consequantur.  Rursus,  cun  ex  diversis 
agentibus  sint  diversae  impressiones  in  patientibus,  oportet  quod  per  diversa 
agentia  diversa  sint  accidentia  quae  ab  agentibus  imprimuntur. 

Patet  ergo  ex  dictis,  quod  cum  per  divinam  providentiam  rebus  creatis 
diversa  accidentia,  et  actiones,  et  passiones,  et  collocationes  distribuantur, 
non  hoc  absque  ratione  accidit.  Hinc  est  quod  sacra  Scriptura  rerum  pro- 
ductionem et  gubernationem  sapientiae,  et  providentiae  divinae  attribuit; 
dicitur  enim  (Prov.  III.  19.  et  20.):  Dominus  sapientia  fundavit  terram,  sta- 
bilivit coelos  prudentia:  sapientia  illius  eruperunt  abyssi,  et  nubes  rore  concrescunt ; 
et  (Sap.  VIII.  1.)  dicitur  de  Dei  sapientia,  quod  attingit  ajine  usque  ad  finem 
fortiter,  et  disponit  omnia  suaviter:  et  (XI.  21.)  ejusdem  dicitur:  Omnia  in 
mensura,  numero  et  pondere  distribuisti ; ut  per  mensuram,  quantitatem,  sive 
modum,  aut  gradum  perfectionis  uniuscujusque  rei  intelligamus ; per  nume- 
rum vero,  pulcritudinem,  et  diversitatem  specierum  consequentem  ex  diver- 
sis perfectionis  gradibus;  per  pondus  vero  inclinationes  diversas  ad  proprios 
fines,  et  operationes,  et  agentia,  et  patientia,  et  accidentia,  quae  sequuntur 
distinctionem  specierum. 

In  praedicto  autem  ordine,  secundum  quem  ratio  divinae  providentiae 
attenditur,  primum  esse  diximus  divinam  bonitatem,  quasi  ultimum  finem, 
qui  est  primum  principium  in  agendis ; dein  vero  rerum  numerositatem,  au 
quam  constituendam  necesse  est  gradus  diversos  in  formis,  et  materiis,  et 
agentibus,  et  patientibus,  et  actionibus,  et  accidentibus  esse.  Sicut  ergo  summa 
ratio  divinae  providentiae  simpliciter  est  divina  bonitas,  ita  prima  ratio  in 
creaturis  est  eorum  numerositas,  ad  cujus  institutionem  et  conservationem 

omnia  alia  ordinari  videntur.  Et  secundum  hoc  rationabiliter  videtur  esse  a 
Boetio  dictum  in  primo  suae  Arithmeticae  (c.  2.),  quod  omnia  quaecumque 
a primaeva  rerum  natura  constituta  sunt,  ex  numerorum  videntur  ratione 
esse  formata. 

Est  autem  considerandum,  quod  operativa  ratio,  et  speculativa,  partim 
quidem  conveniunt,  partim  vero  differunt.  Conveniunt  quidem  in  hoc  quod 
sicut  ratio  speculativa  incipit  ab  aliquo  principio,  et  per  media  devenit  ad 
conclusionem  intentam,  ita  ratio  operativa  incipit  ab  aliquo  principio,  et 
per  aliqua  media  pervenit  ad  operationem,  vel  operatum  quod  intenditur. 
Principium  autem  in  speculativis  est  forma,  et  quod  quid  est;  in  operativis 
vero  finis,  quod  quandoque  quidem  est  forma,  quandoque  aliquid  aliud. 
Principium  etiam  in  speculativis  semper  oportet  esse  necessarium ; in  ope- 
rativis autem  quandoque  est  necessarium,  quandoque  autem  non:  necessa- 
rium enim  est  hominem  velle  felicitatem  ut  finem;  non  necessarium  autem 
velle  domus  aedificationem.  Similiter  in  demonstrativis  semper  posteriora 
ad  priora  de  necessitate  sequuntur : non  autem  in  operativis  semper,  sed  tunc 
solum  quando  ad  finem  non  nisi  per  hanc  viam  perveniri  potest;  sicut  ne- 
cessarium est  volenti  aedificare  domum  quod  quaerat  ligna;  sed  quod  quaerat 
ligna  abietina,  hoc  ex  simplici  voluntate  ipsius  dependet,  non  autem  ex 
ratione  domus  aedificandae.  Si  igitur  quod  Deus  suam  bonitatem  amet,  hoc 
necessarium  est;  sed  hoc  non  necessaricf sequitur  quod  per  creaturas  reprae- 
sentetur, cum  sine  hoc  divina  bonitas  sit  perfecta.  Unde  quod  creaturae  in 
esse  producantur,  etsi  ex  ratione  divinae  bonitatis  originem  habeat,  tamen 
ex  simplici  Dei  voluntate  dependet.  Supposito  autem  quod  Deus  creaturis 
suam  bonitatem  communicare,  secundum  quod  est  possibile,  velit  per  simi- 
litudinis modum,  ex  hoc  rationem  accipit  quod  sint  creaturae  diversae ; non 
autem  ex  necessitate  sequitur  quod  secundum  hanc  vel  illam  perfectionis 
mensuram,  aut  secundum  hunc  vel  illum  numerum  rerum.  Supposito  autem 
ex  divina  voluntate  quod  hunc  numerum  in  rebus  statuere  velit,  et  hanc 
unicuique  rei  perfectionis  mensuram,  ex  hoc  rationem  accipit  quod  habeat 
formam  talem,  et  materiam  talem;  et  similiter  in  consequentibus  patet.  Ma- 
nifestum igitur  fit  quod  providentia  secundum  rationem  quamdam  res  dispen- 
sat, et  tamen  haec  ratio  sumitur  ex  suppositione  voluntatis  divinae. 

Sic  igitur  per  praemissa  duplex  error  excluditur,  eorum  scilicet  qui  cre- 
dunt quod  omnia  simplicem  voluntatem  sequantur  absque  ratione;  qui  est 
error loquentium  in  lege  Saracenorum,  ut  Rabbi  Moyses  dicit:  secundum 
quos  nulla  differentia  est  quod  ignis  calefaciat  et  infrigidet,  nisi  quia  Deus 
ita  vult.  Excluditur  etiam  error  eorum  qui  dicunt,  causarum  ordinem  ex 
divina  providentia  per  modum  necessitatis  provenire.  Quorum  utrumque 
patet  esse  falsum  ex  dictis. 

Sunt  autem  quaedam  verba  sacrae  Scripturae  quae  videntur  simplici  vo- 
luntati divinae  omnia  attribuere : quae  non  dicuntur  ad  hoc  ut  ratio  tollatur 
a providentiae  dispensatione,  sed  ut  omnium  primum  principium  Dei  vo- 
luntas ostendatur,  sicut  jam  supra  dictum  est,  sicut  est  (Psal.  CXXXIV.  6.): 
Omnia  quaecumque  voluit,  Dominus  fecit ; et  (Job  IX.  12.):  Quis  ei  dicere  potest, 
curita  facis?  et  (Rom.  IX.  19.):  Voluntati  ejus  qui  resistit?  et  Augustinus  dicit 
in  tertio  De  Trinitate:  Non  nisi  Dei  voluntas  causa  prima  sanitatis  et  aegri- 
tudinis, praemiorum  et  poenarum,  gratiarum  atque  retributionum. 

Sic  ergo  cum  quaeritur  propter  quid  de  aliquo  naturali  effectu,  possumus 
reddere  rationem  ex  aliqua  proxima  causa;  dum  tamen  sicut  in  primam 

causam  reducamus  omnia  in  voluntatem  divinam:  sicut  si  quaeratur,  quare 
lignum  est  calefactum  ad  praesentiam  ignis,  dicitur  quod  calefactio  est  na- 
turalis actio  ignis;  hoc  autem,  quia  calor  est  proprium  accidens  ejus;  hoc 
autem  consequitur  propriam  formam  ejus;  et  sic  inde  quousque  perveniatur 
ad  divinam  voluntatem.  Unde  si  quis  respondet  quaerenti,  quare  lignum 
calefactum  est:  quia  Deus  voluit,  convenienter  quidem  respondet,  si  intendit 
reducere  questionem  in  primam  causam;  inconvenienter  vero,  si  intendit 
omnes  alias  excludere  causas. 


CAPUT  XCVII L 

QUOMODO  DEUS  POSSIT  FACERE 
PRAETER  ORDINEM  SUAE  PROVIDENTIAE, 

ET  QUOMODO  NON. 

Ex  praemissis  autem  accipi  potest  duplicis  ordinis  consideratio.  Quorum 
unus  quidem  dependet  ex  prima  omnium  causa,  unde  et  omnia  complectitur; 
alius  particularis,  qui  ex  aliqua  causa  creata  dependet,  et  continet  illa  quae 
causae  illi  subduntur:  et  hic  quidem  multiplex  est,  secundum  diversitatem 
causarum  quae  inter  creaturas  inveniuntur.  Unus  tamen  eorum  sub  altero 
continetur,  sicut  et  causarum  una  sub  altera  exsistit:  unde  oportet  quod 
omnes  particulares  ordines  sub  illo  ordine  contineantur,  et  ab  illo  descen- 
dant, qui  inveniuntur  in  rebus,  secundum  quod  a prima  causa  dependent. 
Hujusmodi  exemplum  in  politicis  considerari  potest.  Nam  omnes  domestici 
unius  patrisfamilias  ordinem  quemdam  ad  invicem  habent,  secur.dum  quod 
ei  subduntur.  Rursus  autem  tam  ipse  paterfamilias,  quam  omnes  alii  qui 
sunt  suae  civitatis,  ordinem  quemdam  ad  invicem  habent,  et  ad  principem 
civitatis,  qui  iterum  cum  omnibus  qui  sunt  in  regno  aliquem  ordinem  habent 
ad  regem. 

Ordinem  autem  universalem,  secundum  quem  omnia  ex  divina  provi- 
dentia ordinantur,  possumus  considerare  dupliciter,  scilicet  quantum  ad  res 
quae  subduntur  ordini,  et  quantum  ad  ordinis  rationem,  quae  ex  principio 
ordinis  dependet.  Ostensum  est  autem  in  secundo  (c.  23.),  quod  res  ipsae 
quae  a Deo  sub  ordine  ponuntur,  proveniunt  ab  ipso  non  sicut  ah  agente 
per  necessitatem  naturae,  vel  cujuscumque  alterius,  sed  ex  simplici  volun- 
tate, maxime  quantum  ad  primam  rerum  institutionem.  Relinquitur  ergo 
quod  praeter  ea  quae  sub  ordinem  divinae  providentiae  cadunt,  Deus  aliqua 
facere  potest;  non  enim  est  ejus  virtus  ad  has  res  obligata.  Si  autem  con- 
sideremus praedictum  ordinem  quantum  ad  rationem  a principio  dependen- 
tem, sic  praeter  ordinem  illum  Deus  facere  non  potest;  ordo  enim  ille  pro- 
cedit, ut  ostensum  est  (c.  praec.),  ex  scientia  et  voluntate  Dei  omnia  ordinante 
in  suam  bonitatem  sicut  in  finem.  Non  est  autem  possibile  quod  Deus  ali- 
quid faciat  quod  non  sit  ab  eo  volitum,  cum  creaturae  ab  ipso  non  procedant 
naturaliter,  sed  per  voluntatem,  ut  ostensum  est  (Lib.  II.  c.  23.).  Neque  etiam 
est  possibile  ab  eo  aliquid  fieri  quod  ejus  scientia  non  comprehendatur,  cum 
voluntas  esse  non  possit  nisi  de  aliquo  noto.  Neque  iterum  est  possibile  quod 
in  creaturis  aliquid  faciat  quod  in  suam  bonitatem  non  sit  ordinatum  sicut 
in  finem,  cum  sua  bonitas  sit  proprium  objectum  voluntatis  ipsius.  Similiter 
autem,  cum  Deus  sit  omnino  immutabilis,  impossibile  est  quod  aliquid  velit 

cum  prius  noluerit,  aut  aliquid  de  novo  incipiat  scire,  vel  in  suam  ordinet 
bonitatem.  Nihil  igitur  Deus  facere  potest  quin  sub  ordine  suae  providentiae 
cadat,  sicut  non  potest  aliquid  facere  quod  ejus  operationi  non  subdatur; 
potest  tamen  alia  facere  quam  ea  quae  subduntur  ejus  providentiae,  vel 
operationi,  si  absolute  consideretur  ejus  potestas ; sed  non  potest  facere  aliqua 
<juae  sub  ordine  providentiae  ipsius  ab  aeterno  non  fuerunt,  eo  quod  muta- 
bilis esse  non  potest. 

Hanc  autem  distinctionem  quidam  non  considerantes  in  diversos  errores 
inciderunt.  Quidam  enim  immobilitatem  divini  ordinis  ad  res  ipsas  quae 
■ordini  subdundur  extendere  conati  sunt,  dicentes,  quod  omnia  necesse  est 
-esse  sicut  sunt,  in  tantum  quod  quidam  dixerunt,  quod  Deus  non  potest  alia 
facere  quam  quae  facit;  contra  quod  est  quod  habetur  (Matth.  XXVI.  53.) : 
u in  non  possum  rogare  Patrem  meum,  et  exhibebit  mihi  plusquam  duodecim  le- 
giones angelorum?  Quidam  autem,  e converso,  mutabilitatem  rerum  quae  di- 
vinae providentiae  subjiciuntur,  in  mutabilitatem  divinae  providentiae  transtu- 
lerunt, de  Deo  carnaliter  sentientes,  quod  Deus  admodum  carnalis  hominis  sit 
in  sua  voluntate  mutabilis,  contra  quod  dicitur  (Num.  XXIII.  19 ,):Nonest  Deus 
.ut  homo,  ul  mentiatur,  nec  quasi  filius  hominis,  ut  mutetur.  Alii  vero  contingen- 
tiam  divinae  providentiae  subtraxerunt,  contra  quod  dicitur  (Thren.  III.  37.): 
: Quis  est  iste  qui  dixit  ut  fieret  aliquid.  Domino  non  jubente  ? 

CAPUT  XCIX. 

QUOD  DEUS  POTEST  OPERARI  PRAETER  ORDINEM  REBUS  INDITUM 
PRODUCENDO  EFFECTUS  ABSQUE  CAUSIS  PROXIMIS. 

Restat  autem  ostendere  quod  praeter  ordinem  ab  ipso  rebus  inditum 
agere  possit.  Est  enim  ordo  divinus  institutus  in  rebus,  ut  inferiora  per  su- 
periora moveantur  a Deo,  ut  supra  (c.  77-82.)  dictum  est.  Potest  autem 
Deus  hunc  ordinem  facere,  ut  scilicet  ipse  effectum  aliquem  in  inferioribus 
operetur,  nihil  ad  hoc  agente  superiori  agente.  In  hoc  enim  differt  agens 
■secundum  necessitatem  naturae,  ab  agente  secundum  voluntatem,  quod  ab 
agente  secundum  necessitatem  naturae  effectus-  non  potest  sequi  nisi  secun- 
dum modum  virtutis  activae  : unde  agens  quod  est  maximae  virtutis  non 
potest  immediate  producere  effectum  aliquem  parvum,  sed  producit  effectum 
-suae  virtuti  proportionatum;  in  quo  tamen  invenitur  quandoque  minor  virtus 
.quam  in  causa;  et  sic  per  multa  media  tendens  a causa  suprema  provenit 
aliquis  parvus  effectus.  In  agente  autem  per  voluntatem  non  est  sic : nam 
agens  per  voluntatem  statim  sine  medio  potest  producere  quemcumque  ef- 
fectum qui  suam  non  excedat  virtutem;  artifex  enim  perfectissimus  potest 
facere  opus  quale  faciat  artifex  imperfectus.  Deus  autem  operatur  per  vo- 
luntatem, et  non  per  necessitatem  naturae,  ut  supra  (Lib.  II.  c.  23.)  osten- 
sum est.  Igitur  minores  effectus,  qui  fiunt  per  causas  inferiores,  potest  facere 
immediate  absque  secundis  causis. 

Adhuc:  virtus  divina  comparatur  ad  omnes  virtutes  activas,  sicut  virtus 
universalis  ad  virtutes  particulares,  sicut  per  supradicta  (c.  67.  et  seq.)  patet. 
Virtus  autem  activa  universalis  ad  particularem  effectum  producendum  de- 
terminari potest  dupliciter.  Uno  modo  per  causam  mediam  particularem, 
sicut  virtus  activa  coelestis  corporis  determinatur  ad  effectum  generationis 
humanae  per  virtutem  particularem,  quae  est  in  semine,  sicut  in  syllogismis 

virtus  propositionis  universalis  determinatur  ad  conclusionem  particularem, 
per  assumptionem  particularem.  Alio  modo  per  intellectum,  qui  determina- 
tam formam  apprehendit,  et  eam  in  effectum  producit.  Divinus  autem  inr 
tellectus  non  solum  est  cognoscitivus  suae  essentiae,  quae  est  quasi  univer- 
salis virtus  activa;  neque  etiam  tantum  universalium,  et  primarum  causarum 
sed  omnium  particularium,  sicut  per  supradicta  (c.  76.)  patet.  Potest  igitur 
producere  immediate  omnem  effectum,  quem  producit  quodcumque  parti- 
culare agens. 

Amplius  : cum  accidentia  consequantur  principia  substantialia  rei,  oportet 
quod  ille  qui  immediate  substantiam  rei  producit,  possit  immediate  circa, 
ipsam  rem  operari  quaecumque  ad  substantiam  ipsius  consequuntur;  gene- 
rans enim  quod  dat  formam  dat  omnes  proprietates,  et  motus  consequentes». 
Ostensum  est  autem  supra  (Lib.  II.  c.  21.)  quod  Deus  in  prima  rerum  insti- 
tutione omnes  res  per  creationem  immediate  in  esse  produxit.  Potest  igitur 
immediate  unamquamque  rem  producere,  sive  movere  ad  aliquem  effectum 
absque  mediis  causis. 

Item : ordo  rerum  profluit  a Deo  in  res,  secundum  quod  praeexcogitatus 
in  intellectu  ipsius;  sicut  videmus  in  rebus  humanis  quod  princeps  civitatis 
ordinem  apud  se  praemeditatum  omnibus  imponit.  Intellectus  autem  divinus 
nrw»'  ^st  determinatus  ad  hunc  ordinem  ex  necessitate,  ut  nullum  alium  or- 
uinem  intelligere  possit,  cum  et  nos  alium  ordinem  per  intellectum  apprehen- 
dere possimus.  Potest  enim  intelligi  a nobis  quod  Deus  hominem  absque 
semine  ex  terra  formet.  Potest  igitur  Deus  praeter  inferiores  causas  effectum 
illis  causis  proprium  operari. 

Praeterea:  licet  ordo  rebus  inditus  a providentia  divina  bonitatem  suo 
modo  repraesentet,  non  tamen  ipsam  repraesentat  perfecte,  cum  non  per- 
tingat bonitas  creaturae  ad  aequalitatem  bonitatis  divinae.  Quod  autem  non 
repraesentatur  perfecte  per  aliquod  exemplatum,  potest  iterum,  praeter  hoc, 
alio  modo  repraesentari.  Repraesentatio  autem  divinae  bonitatis  in  rebus  est 
finis  productionis  rerum  a Deo,  ut  supra  (c.  20.)  ostensum  est.  Non  est  igitur 
voluntas  divina  determinata  ad  hunc  ordinem  causarum  et  effectuum,  ut. 
non  possit  velle  effectum  aliquem  in  inferioribus  producere  immediate  absque 
aliis  causis. 

Adhuc:  universa  creatura  magis  est  Deo  subdita  quam  corpus  humanum 
sit  subditum  animae  ejus  : nam  anima  est  corpori  proportionata  ut  forma 
ipsius;  Deus  autem  omnem  proportionem  creaturae  excedit.  Ex  hoc  autem 
quod  anima  imaginatur  aliquid,  et  venemcnter  afficitur  ad  illud,  sequitur 
aliquando  immutatio  in  corpore  ad  sanitatem,  vel  aegritudinem  absque  actione 
principiorum  corporeorum,  quae  sunt  nata  in  corpore  aegritudinem,  vel  sa- 
nitatem causare.  Multo  igitur  magis  ex  voluntate  divina  potest  effectus  aliquis 
sequi  in  creaturis  absque  causis  quae  natae  sunt  secundum  naturam  illum, 
effectum  producere. 

Praeterea:  secundum  naturae  ordinem  virtutes  activae  elementorum  sub 
virtutibus  activis  corporum  coelestium  ordinantur.  Proprium  autem  effectum: 
virtutum  elementorum  interdum  virtus  coelestis  efficit  absque  actione  ele- 
menti, sicut  patet  cum  sol  calefacit  absque  ignis  actione.  Multo  igitur  magis 
et  divina  virtus  absque  actione  causarum  creatarum  potest  producere  pro- 
prios effectus  earum. 

Si  autem  quis  dicat,  quod  cum  ordinem  istum  rebus  Deus  indiderit,  non 
potest  esse  absque  mutatione  ipsius,  ut  praeter  ordinem  ab  ipso  institutum 

operetur  in  rebus  effectus  absque  propriis  causis  producendo,  ex  ipsa  rerum 
natura  refelli  potest.  Ordo  enim  inditus  rebus  a Deo,  secundum  id  est  quod 
in  rebus  frequenter  accidere  solet,  non  autem  ubique,  vel  secundum  id  quod 
est  semper.  Multa  enim  naturalium  causarum  effectus  suos  producunt  eo- 
dem modo  ut  frequenter,  non  autem  ut  semper,  nam  quandoque,  licet  ut 
in  paucioribus,  aliter  accidit,  vel  propter  defectum  virtutis  agentis,  vel  pro- 
pter materiae  indispositionem,  vel  propter  aliquod  fortius  agens : sicut  cum 
natura  in  homine  generat  digitum  sextum.  Non  autem  propter  hoc  deficit*, 
aut  mutatur  providentiae  ordo:  nam  et  hoc  ipsum  quod  naturalis  ordo  in- 
stitutus secundum  ea  quae  sunt  frequenter  quandoque  deficiat,  providentiae- 
subest  divinae.  Si  ergo  per  aliquam  virtutem  creatam  fieri  potest  ut  ordo  na- 
turalis mutetur  ab  eo  quod  est  frequenter  ad  id  quod  est  raro,  absque  mu- 
tatione providentiae  divinae;  multo  magis  divina  virtus  quandoque  aliquid 
facere  potest  sine  suae  providentiae  praejudicio,  praeter  ordinem  naturalibus- 
inditum  rebus  a Deo.  Hoc  enim  ipsum  ad  suae  virtutis  manifestationem  facit 
interdum:  nullo  enim  modo  melius  manifestari  potest  quod  tota  natura  di- 
vinae subjecta  est  voluntati,  quam  ex  hoc  quod  quandoque  ipse  praeter  na- 
turae ordinem  aliquid  operatur.  Ex  hoc  enim  apparet  quod  ordo  rerum  pro- 
cessit ab  eo,  et  non  per  necessitatem  naturae,  sed  per  liberam  voluntatem^ 
Nec  debet  haec  ratio  frivola  reputari,  quod  Deus  aliquid  faciat  in  natura 
ad  hoc  quod  se  mentibus  humanis  manifestet,  cum  supra  (c.  17.)  ostensum 
sit,  quod  omnes  creaturae  corporales  ad  naturam  intellectualem  ordinentur 
quodammodo  sicut  in  finem.  Ipsius  autem  intellectualis  naturae  finis  est  di- 
vina cognitio,  ut ‘in  superioribus  est  ostensum.  Non  est  ergo  mirum  si  ad 
cognitionem  de  Deo  intellectuali  naturae  praebendam  fit  aliqua  immutatio 
in  substantia  corporali. 


CAPUT  C. 

QUOD  EA  QUAE  DEUS  FACIT  PRAETER  NATURAE  ORDINEM 
NON  SUNT  CONTRA  NATURAM. 

Considerandum  tamen  videtur,  quod,  licet  Deus  interdum  praeter  ordi- 
nem rebus  inditum  aliquid  operetur,  nihil  tamen  facit  contra  naturam.  Cum 
enim  Deus  sit  actus  purus,  omnia  vero  alia  habeant  aliquid  de  potentia 
admixtum,  oportet  quod  Deus  comparetur  ad  omnia  sicut  movens  ad  mo- 
tum, et  activum  ad  id  quod  est  in  potentia.  Quod  autem  est  in  potentia  se- 
cundum ordinem  naturalem  respectu  alicujus  agentis,  si  aliquid  imprimatur 
in  ipsum  ab  illo  agente,  non  est  contra  naturam  simpliciter,  etsi  sit  ali- 
quando contrarium  particulari  formae  quae  corrumpitur  per  hujusmodi  actio- 
nem: cum  enim  generatur  ignis,  et  corrumpitur  aer  igne  agente,  est  gene- 
ratio et  corruptio  naturalis.  Quidquid  igitur  a Deo  fit  in  rebus  creatis,  non 
est  contra  naturam,  etsi  videatur  esse  contra  ordinem  proprium  alicujus 
naturae. 

Adhuc:  cum  Deus  sit  primum  agens,  ut  supra  (Lib.  I.  c.  13.  et  II.  c.  6.) 
ostensum  est,  omnia  quae  sunt  post  ipsum  sunt  quasi  quaedam  instrumenta 
ipsius.  Ad  hoc  autem  sunt  instrumenta  instituta,  ut  deserviant  actioni  prin- 
cipalis agentis,  dum  moventur  ab  ipso;  unde  talis  instrumenti  materia  et 
forma  esse  debet,  ut  sit  competens  actioni  quam  intendit  principale  agens:, 
et  propter  hoc  non  est  contra  naturam  instrumenti  ut  moveatur  a principali 

.agente,  sed  est  ei  maxime  conveniens.  Neque  ergo  est  contra  naturam,  cum 
res  creatae  moventur  qualitercumque  a Deo;  sic  enim  institutae  sunt,  ut  ei 
-deserviant. 

Praeterea:  in  agentibus  etiam  corporalibus  hoc  videtur,  quod  motus  qui 
sunt  in  istis  inferioribus  corporibus  ex  impressione  superiorum,  non  sunt 
-violenti,  neque  contra  naturam,  quamvis  non  videantur  convenientes  motui 
-naturali,  quem  corpus  inferius  habet  secundum  proprietatem  suae  formae. 
“Non  enim  dicimus  quod  fluxus  et  refluxus  maris  sit  motus  violentus,  cum 
sit  ex  impressione  coelestis  corporis;  licet  naturalis  motus  aquae  sit  solum 
ad  unam  partem,  scilicet  ad  medium.  Multo  igitur  magis  quidquid  a Deo 
fit  in  qualibet  creatura,  non  potest  dici  violentum,  aut  contra  naturam. 

Item:  prima  mensura  essentiae,  et  naturae  cujuscumque  rei  est  Deus,  si- 
cut primum  ens,  quod  est  omnibus  causa  essendi.  Cum  autem  per  mensu- 
ram de  unaquaque  re  sumatur  judicium,  oportet  hoc  dici  naturale  unicuique 
rei  per  quod  xonformatur  suae  mensurae.  Hoc  igitur  erit  naturale  unicuique 
rei  quod  ei  a Deo  inditum  est.  Ergo,  etsi  adhuc  eidem  rei  a Deo  aliquid 
aliter  imprimatur,  non  est  contra  naturam. 

Amplius:  omnes  creaturae  comparantur  ad  Deum  sicut  artificiata  ad  arti- 
ficem, ut  ex  praemissis  (Lib.  II.  c.  24.)  patet:  unde  tota  natura  est  sicut  quod- 
dam artificiatum  divinae  artis.  Non  est  autem  contra  rationem  artificii,  si 
artifex  aliter  aliquid  operetur  in  suo  artificio,  etiam  postquam  ei  primam 
formam  dedit.  Neque  ergo  est  contra  naturam,  si  Deus  in  rebus  naturalibus 
aliquid  operetur  aliter,  quam  consuetus  cursus  naturae  habet. 

Hinc  est  quod  Augustinus  dicit:  Deus  creator  et  conditor  omnium  na- 
turarum nihil  contra  naturam  facit,  quia  id  est  naturale  cuique  rei  quod 
facit,  a quo  est  omnis  modus,  numerus,  et  ordo  naturae. 

CAPUT  CI. 

DE  MIRACULIS. 

(I.  part.  quaest.  CV.  art.  8.). 

Haec  autem  quae  praeter  ordinem  communiter  in  rebus  statutum  quan- 
doque divinitus  fiunt,  miracula  dici  solent.  Admiramur  enim  aliquid,  cum  ef- 
fectum videntes,  causam  ignoramus.  Et  quia  causa  una  et  eadem  a quibus- 
dam interdum  est  cognita,  et  a quibusdam  ignota,  inde  contingit  quod  vi- 
dentium simul  aliquem  effectum  aliqui  mirantur,  et  aliqui  non  mirantur: 
astrologus  enim  non  miratur  videns  eclipsym  solis,  quia  cognoscit  causam ; 
ignarus  autem  hujus  scientiae  necesse  habet  admirari,  causam  ignorans.  Sic 
igitur  est  aliquid  mirum  quoad  hunc,  non  autem  quoad  illum.  Illud  ergo 
■simpliciter  mirum  est,  quod  habet  causam  simpliciter  occultam,  et  hoc  sonat 
■nomen  miraculi,  ut  scilicet  sit  de  se  admiratione  plenum,  non  quoad  hunc, 
vel  illum  tantum.  Causa  autem  simpliciter  occulta  omni  homini  est  Deus. 
Probatum  est  enim  supra  (c.  47.),  quod  ejus  essentiam  nullus  homo  in  statu 
hujus  vitae  intellectu  capere  potest.  Illa  igitur  proprie  miracula  dicenda  sunt 
quae  divinitus  fiunt  praeter  ordinem  communiter  observatum  in  rebus. 

Horum  autem  miraculorum  diversi  sunt  gradus  et  ordines.  Nam  summum 
gradum  inter  miracula  illa  tenent  in  quibus  aliquid  fit  a Deo  quod  natura  nun- 
quam facere  potest,  sicut  quod  duo  corpora  sint  simul,  quod  sol  retrocedat. 

^aut  stet,  quod  mare  divisum  transeuntibus  iter  praebeat;  et  inter  haec  etiam 
ordo  attenditur:  nam  quanto  majora  sunt  illa  quae  Deus  operatur,  et  quanto 
magis  sunt  remota  a facultate  naturae,  tanto  miraculum  majus  est,  sicut 
-majus  est  miraculum  quod  sol  retrocedat,  quam  quod  mare  dividatur. 

Secundum  autem  gradum  in  miraculis  tenent  illa  in  quibus  Deus  aliquid 
facit  quod  natura  facere  potest,  sed  non  per  illum  ordinem.  Opus  enim  na- 
turae est  quod  aliquod  animal  vivat,  videat,  et  ambulet;  sed  quod  post  mor- 
tem vivat,  post  caecitatem  videat,  post  debilitatem  claudus  ambulet,  haec 
natura  facere  non  potest,  sed  Deus  interdum  miraculose  operatur.  Inter  haec 
etiam  miracula  gradus  attenditur,  secundum  quod  id  quod  fit  magis  est  a 
facultate  naturae  remotum. 

Tertius  autem  gradus  miraculorum  est  cum  Deus  facit  quod  consuetum 
■est  fieri  operatione  naturae,  tamen  absque  principiis  naturae  operantibus, 
sicut  cum  aliquis  a febre  curabili  per  naturam  divina  virtute  curatur,  ut  cum 
pluit  sine  operatione  principiorum  naturae. 

CAPUT  CII. 

QUOD  SOLUS  DEUS  FACIT  MIRACULA. 

(I.  purt.  quaest.  CX.  ari.  4.). 

Hx  praemissis  autem  ostendi  potest,  quod  miracula  facere  solus  Deus  po- 
test. Quod  enim  est  sub  ordine  totaliter  constitutum  non  potest  praeter  or- 
dinem illum  operari.  Omnis  autem  creatura  constituta  est  sub  ordine  quem 
Deus  in  rebus  statuit.  Nulla  ergo  creatura  potest  supra  hunc  ordinem  ope- 
rari : quod  est  miracula  facere. 

Item:  quando  aliqua  virtus  finita  proprium  effectum  operatur  ad  quem 
determinatur,  non  est  miraculum,  licet  possit  esse  mirum  alicui  qui  illam 
virtutem  non  comprehendit,  sicut  mirum  videtur  ignaris  quod  magnes  trahit 
ferrum,  vel  quod  aliquis  parvus  piscis  sit  retinens  navem.  Omnis  autem 
creaturae  potentia  est  limitata  ad  aliquem  determinatum  effectum,  vel  ad  ali- 
quos. Quidquid  igitur  virtute  cujuscumque  creaturae  fiat,  non  potest  dici  mi- 
raculum proprium,  etsi  sit  mirum  virtutem  illius  creaturae  non  comprehen- 
denti. Quod  autem  fit  virtute  divina,  quae,  cum  sit  infinita,  de  se  incompre- 
hensibilis est,  vere  miraculum  est. 

Amplius:  omnis  creatura  in  sua  actione  requirit  subjectum  aliquod  in 
quod  agat;  solius  enim  Dei  est  ex  nihilo  aliquid  facere,  ut  supra  ostensum 
■est  (Lib.  II.  c.  21.).  Nihil  autem  quod  requirat  in  sua  actione  subjectum 
potest  agere,  nisi  in  illa  ad  quae  subjectum  illud  est  in  potentia : hoc  enim 
.agens  in  subjectum  aliquod  operatur  ut  educat  illud  de  potentia  in  actum. 
Nulla  igitur  creatura  sicut  nec  creare  potest,  ita  nec  agere  in  aliqua  re,  nisi 
quod  est  in  potentia  illius  rei.  Fiunt  autem  multa  miracula  divinitus,  dum 
in  re  aliqua  fit  divina  virtute  quod  non  est  in  potentia  illius  rei,  sicut  quod 
mortuus  reviviscat,  quod  sol  retrocedat,  quod  duo  corpora  sint  simul.  Haec 
igitur  miracula  nulla  virtute  creata  fieri  possunt. 

Adhuc:  subjectum  in  quod  agitur  ordinem  habet  et  ad  agens  quod  reducit 
ipsum  de  potentia  in  actum,  et  ad  actum  in  quem  reducitur.  Sicut  ergo  sub- 
jectum aliquod  est  in  potentia  ad  aliquem  determinatum  actum,  et  non  ad 
quemlibet,  ita  non  potest  reduci  de  potentia  in  actum  determinatum  nisi  per 

agens  aliquod  determinatum.  Requiritur  enim  agens  diversimode  ad  redu- 
cendum in  diversum  actum:  nam  cum  aer  sit  in  potentia  ignis,  et  aqua,  alio 
agente  fit  actu  ignis,  et  alio  aqua.  Similiter  etiam  patet  quod  materia  cor- 
poralis in  actum  aliquem  perfectum  non  reducitur  a sola  virtute  universaliter 
agente,  sed  oportet  esse  aliquod  agens  proprium  per  quod  determinetur  im- 
pressio universalis  virtutis  ad  determinatum  effectum.  In  actum  autem  minus 
perfectum  potest  reduci  materia  corporalis  sola  virtute  universali,  absque  par- 
ticulari agente.  Animalia  enim  perfecta  non  generantur  ex  sola  virtute  coe- 
lesti, sed  requiritur  determinatum  semen  ; ad  generationem  vero  quorumdam 
imperfectorum  animalium  sola  virtus  coelestis  sufficit  sine  semine.  Effectus 
igitur  qui  in  his  inferioribus  fiunt,  si  sint  nati  fieri  a causis  superioribus  uni- 
versalibus, sine  operatione  causarum  particularium  inferiorum,  non  est  mi- 
raculum si  sic  fiant,  sicut  non  est  miraculum  quod  animalia  ex  putrefactione 
sine  semine  nascantur.  Si  autem  non  sint  nati  fieri  per  solas  causas  supe- 
riores, requiruntur  ad  eorum  complementum  causae  inferiores  particulares^ 
Cum  autem  aliquis  effectus  producitur  ab  aliqua  causa  superiori  mediantibus 
propriis  principiis,  non  est  miraculum.  Nullo  igitur  modo  virtute  superiorum, 
creaturarum  aliqua  miracula  fieri  possunt. 

Amplius:  ejusdem  rationis  esse  videtur  quod  aliquid  operetur  ex  subjecto, 
et  quod  operetur  id  ad  quod  est  in  potentia  subjectum,  et  quod  ordinate  ope- 
ratur per  determinata  media.  Nam  subjectum  non  fit  in  propinqua  potentia 
ad  ultimum,  nisi  cum  fuerit  actu  in  medio,  sicut  cibus  non  est  statim  in  po- 
tentia caro,  sed  cum  fuerit  conversus  in  sanguinem.  Omnis  autem  creatura 
necesse  habet  uti  subjecto  ad  hoc  quod  aliquid  faciat ; nec  potest  facere  nisi 
ad  quod  subjectum  est  in  potentia,  ut  ostensum  est  (Lib.  II.  c.  21.).  Ergo 
non  potest  facere  aliquid,  nisi  subjectum  reducat  in  actum  per  determinata 
media.  Miracula  igitur,  quae  fiunt  ex  hoc  quod  aliquis  effectus  producitur  norr. 
illo  ordine  quo  naturaliter  fieri  potest,  virtute  creaturae  fieri  non  possunt. 

Adhuc:  inter  species  motus  ordo  quidam  naturalis  attenditur.  Nam  primus 
motuum  est  motus  localis,  unde  et  causa  aliorum  exsistit.  Primum  enim  in 
quolibet  genere  causa  invenitur  eorum  quae  in  illo  genere  consequuntur. 
Omnis  autem  effectus  qui  in  his  inferioribus  producitur,  per  aliquam  gene- 
rationem, vel  alterationem  necesse  est  ut  producatur.  Oportet  igitur  quod 
per  aliquid  localiter  motum  hoc  proveniat,  si  fiat  ab  aliquo  agente  incorpo- 
rali, quod  proprie  localiter  moveri  non  possit.  Effectus  autem  qui  fiunt  a 
substantiis  incorporeis  per  corporea  instrumenta  non  sunt  miraculosi : cor- 
pora enim  non  operantur  nisi  naturaliter.  Non  igitur  substantiae  creatae  .in- 
corporeae possunt  aliqua  miracula  facere  propria  virtute,  et  multo  minus 
substantiae  corporeae,  quarum  omnis  actio  naturalis  est.  Solius  igitur  Dei  est 
miracula  facere:  ipse  enim  est  superior  ordine  quo  universa  continentur,  sicut 
a cujus  providentia  totus  hic  ordo  fluit.  Ejus  etiam  virtus,  cum  sit  omnino 
t infinita,  non  determinatur  ad  aliquem  specialem  effectum,  neque  ad  hoc  quod 
effectus  ipsius  producatur  aliquo  determinato' modo  vel  ordine. 

Hinc  est  quod  (Psal.  CXXXV.  4.)  dicitur  de  Deo:  Qui  facit  mirabilia  magna 
solus. 

CAPUT  CIII. 

QUOMODO  SUBSTANTIAE  SPIRITUALES  ALIQUA  MIRACULA  OPERENTUR 
QUAE  TAMEN  NON  SUNT  VERE  MIRACULA. 

(I.  part.  quaest.  CX.  art.  4.). 

Fuit  autem  positio  Avicennae  (De  anima,  sexto  c.  2.  et  octavo  c.  ult.) 
-quod  substantiis  separatis  multo  magis  obedit  materia  ad  productionem  ali- 
•cujus  effectus,  quam  contrariis  agentibus  in  natura : unde  ponit  quod  ad  ap- 
prehensionem praedictarum  substantiarum  sequitur  interdum  effectus  aliquis 
'in  istis  inferioribus,  vel  pluviarum,  vel  sanitatis  alicujus  infirmi,  absque  aliquo 
-corporeo  agente  medio.  Cujus  quidem  signum  ab  anima  nostra  accipit,  quae 
cum  fuerit  fortis  in  sua  imaginatione,  ad  solam  apprehensionem  immutatur 
-corpus;  sicut  cum  quis  ambulans  super  trabem  in  alto  positam  cadit  de 
facili,  quia  imaginatur  casum  ex  timore;  non  autem  caderet,  si  esset  trabes 
illa  posita  super  terram,  unde  casum  timere  non  posset.  Manifestum  est 
-etiam  quod  ad  solam  apprehensionem  animae  calescit  corpus,  sicut  accidit 
in  concupiscentibus,  vel  iratis  ; aut  etiam  infrigidatur,  sicut  accidit  in  timen- 
tibus. Quandoque  etiam  immutatur  ex  forti  apprehensione  ad  aliquam  ae- 
gritudinem, puta  febrem,  vel  etiam  lepram.  Et  per  hunc  modum  dicit,  quod 
-si  anima  sit  pura,  non  subjecta  corporalibus  passionibus,  et  fortis  iij  sua 
.apprehensione,  obedit  apprehensioni  ejus  non  solum  corpus  proprium,  sed 
•etiam  exteriora  corpora;  adeo  quod  ad  ejus  apprehensionem  sanetur  ali- 
quis infirmus,  vel  aliquid  hujusmodi  aliud  accidat,  et  hoc  ponit  esse  cau- 
dam fascinationis,  quia  si  anima  alicujus  vehementer  affecta  in  malevo- 
lentia habet  impressionem  nocumenti  in  aliquem,  maxime  puerum,  qui 
propter  corporis  teneritudinem  est  facile  susceptivus  impressionis.  Unde  vult 
quod  multo  amplius  ad  apprehensionem  substantiarum  separatarum,  quas 
ponit  animas,  vel  motores  orbium,  sequatur  aliquis  effectus  in  istis  infe- 
rioribus absque  act:one  alicujus  corporalis  agentis. 

Haec  autem  positio  satis  consona  est  aliis  suis  positionibus.  Ponit  enim 
quod  omnes  formae  substantiales  effluant  in  haec  inferiora  a substantia  sepa- 
rata, et  quod  corporalia  agentia  non  sint  nisi  disponentia  materiam  ad  su* 
* scipiendam  impressionem  agentis  separati.  Quod  quidem  non  est  verum, 
-secundum  Aristotelis  doctrinam,  qui  probat  in  septimo  Metaph.  (t.  c.  28. 
et  seq.)  quod  formae  quae  sunt  in  materia  non  sunt  a formis  separatis,  sed 
a formis  quae  sunt  in  materia:  sic  enim  invenitur  similitudo  inter  faciens 
et  factum. 

Exemplum  etiam,  quod  sumitur  de  impressione  animae  in  corpus,  non 
multum  adjuvat  ejus  intentionem.  Non  enim  ex  apprehensione  sequitur 
aliqua  immutatio  corporis,  nisi  apprehensioni  adjuncta  fuerit  affectio  aliqua, 
ut  gaudii,  vel  timoris,  aut  concupiscentiae,  aut  alterius  passionis.  Hujus- 
modi autem  passiones  accidunt  cum  aliquo  determinato  motu  cordis,  ex 
quo  consequitur  ulterius  immutatio  totius  corporis,  vel  secundum  motum 
localem,  vel  secundum  alterationem  aliquam  : unde  adhuc  remanet  quod 
apprehensio  substantiae  spiritualis  non  alterat  corpus  nisi  mediante  motu 
locali. 

Quod  autem  de  fascinatione  inducit,  non  ob  hoc  accidit,  quia  appre- 
hensio unius  immediate  immutat  corpus  alterius,  sed  quia  mediante  motit 
cordis  immutat  corpus  conjunctum,  cujus  immutatio  pervenit  ad  oculum,, 
a quo  infici  potest  aliquid  extrinsecum,  praecipue  si  sit  facile  immutabile^ 
sicut  etiam  oculus  menstruatae  inficit  speculum. 

Substantia  igitur  spiritualis  creata  propria  virtute  nullam  formam  indu- 
cere potest  in  materiam  corporalem,  quasi  materia  ad  hoc  sibi  obediente,. 
ut  exeat  in  actum  alicujus  formae,  nisi  per  motum  localem  alicujus  cor* 
poris.  Est  enim  hoc  in  virtute  substantiae  spiritualis  creatae,  ut  corpus  obe- 
diat  sibi  ad  motum  localem ; movendo  autem  localiter  aliquod  corpus,  adhi- 
bere potest  aliqua  naturaliter  activa  ad  effectus  aliquos  producendos,  sicut 
ars  fabrilis  adhibet  ignem  ad  molliiicationem  ferri.  Hoc  autem  non  est 
miraculosum  proprie  loquendo.  Unde  relinquitur  quod  substantiae  spiri- 
tuales creatae  non  faciant  miracula  propria  virtute. 

Dico  autem  propria  virtute,  quia  nihil  prohibet  hujusmodi  substantias, 
in  quantum  agunt  in  virtute  divina,  miracula  facere : quod  etiam  ex  hoc 
videtur  quod  unus  ordo  angelorum  specialiter  deputatur,  ut  Gregorius  dicite 
ad  miracula  facienda,  qui  etiam  dicit,  quod  quidam  sancti  miracula  inter- 
dum faciunt  ex  potestate,  non  solum  ex  intercessione. 

Considerandum  tamen  est,  quod  cum  res  aliquas  naturales,  vel  angeli* 
vel  daemones  adhibeant  ad  aliquos  determinatos  effectus,  utuntur  eis  quasi 
instrumentis  quibusdam,  sicut  medicus  utitur  ut  instrumentis  aliquibus  herbis 
ad  sanandum.  Ex  instrumento  autem  procedit  non  solum  suae  virtuti  cor- 
respondens  effectus,  sed  etiam  aliquid  ultra  propriam  virtutem,  in  quantum 
agit  in  virtute  principalis  agentis : serra  enim,  aut  securis  non  potest  fa- 
cere lectum,  nisi  in  quantum  agunt  ut  motae  ab  arte  ad  talem  effectum, 
nec  calor  naturalis  posset  carnem  generare  nisi  virtute  animae  vegetabilis, 
quae  utitur  ipso  quasi  quodam  instrumento.  Conveniens  est  igitur  quod  ex 
ipsis  rebus  naturalibus  proveniant  aliqui  altiores  effectus  ex  hoc  quod  spi- 
rituales substantiae  eis  utuntur  quasi  instrumentis  quibusdam. 

Sic  ergo,  licet  tales  effectus  simpliciter  miracula  dici  non  possint,  quia 
ex  naturalibus  causis  proveniunt,  mirabiles  tamen  nobis  redduntur  dupli- 
citer. Uno  modo,  ex  hoc  quod  per  spirituales  substantias  tales  causae  modo* 
nobis  inconsueto  ad  effectus  proprios  apponuntur : unde  ingeniosorum  arti-  1 
ficum  opera  mira  redduntur,  cum  ab  aliis  non  percipitur  qualiter  operantur. 

Alio  modo,  ex  hoc  quod  causae  naturales  appositae  ad  effectus  aliquos  pro- 
ducendos, aliquid  virtutis  sortiuntur  ex  hoc  quod  sunt  instrumenta  spiritua- 
lium substantiarum:  et  hoc  magis  accedit  ad  rationem  miraculi. 

CAPUT  CIV. 

QUOD  OPERA  MAGORUM  NON  SUNT  SOLUM  EX  IMPRESSIONE 
COELESTIUM  CORPORUM. 

Fuerunt  autem  quidam  dicentes,  quod  hujusmodi  opera  nobis  mirabilia,.  ] 
quae  per  artes  magicas  fiunt,  non  ab  aliquibus  spiritualibus  substantiis  fiunt, 
sed  ex  virtute  coelestium  corporum.  Cujus  signum  videtur  quod  ab  exer- 
centibus hujusmodi  opera  stellarum  certus  situs  consideratur.  Adhibentur  1 
etiam  quaedam  herbarum,  et  aliarum  corporalium  rerum  auxilia,  quasi  ad  : 

praeparandam  inferiorem  materiam  ad  suscipiendam  influentiam  virtutis 

coelestis. 

Hoc  autem  expresse  apparentibus  adversatur.  Cum  enim  non  sit  possi- 
bile ex  aliquibus  corporeis  principiis  intellectum  causari,  ut  supra  (c.  84.)- 
probatum  est,  impossibile  est  quod  effectus  qui  sunt  proprii  intellectualis- 
naturae  ex  virtute  coelestis  corporis  causentur.  In  hujusmodi  autem  ope- 
rationibus magorum  apparent  quaedam  quae  sunt  propria  rationalis  naturae 
opera.  Redduntur  enim  responsa  de  furtis  sublatis,  et  de  aliis  hujusmodi;, 
quod  non  posset  fieri  nisi  per  intellectum.  Non  est  igitur  verum  omnes- 
hujusmodi  effectus  ex  sola  virtute  coelestium  corporum  causari. 

Praeterea:  ipsa  loquela  proprius  actus  est  rationalis  creaturae.  Apparent 
autem  aliqui  colloquentes  hominibus  in  praedictis  operationibus,  et  ratioci- 
nantes  de  diversis.  Non  est  igitur  possibile  quod  hujusmodi  fiant  sola  vir- 
tude  coelestium  corporum. 

Si  quis  autem  dicat,  quod  hujusmodi  apparentiae  non  sunt  secundum 
sensum  exteriorem,  sed  secundum  imaginationem  tantum,  hoc  quidem  primo- 
non  videtur  manifestum.  Non  enim  alicui  apparent  formae  imaginatae  quasi 
res  verae,  nisi  fiat  alienatio  ab  exterioribus  speciebus,  quia  non  potest  esse 
quod  similitudinibus  intendatur  tamquam  rebus  nisi  ligato  naturali  judicatorio 
sensu.  Hujusmodi  autem  collocutiones,  et  apparitiones  fiunt  ad  homines  qui 
utuntur  libere  sensibus  exterioribus.  Non  est  igitur  possibile  quod  hujusmodi 
visa,  vel  audita  sint  secundum  imaginationem  tantum. 

Deinde:  ex  quibusdam  formis  imaginatis  non  potest  alicui  provenire  in- 
tellectualis cognitio  ultra  facultatem  naturalem  vel  acquisitam  sui  intellectus; 
quod  etiam  in  somniis  patet,  in  quibus  etsi  sit  aliqua  praefiguratio  futurorum, 
non  tamen  quicumque  videns  somnia  eorum  significata  intelligit.  Per  hujus- 
modi autem  visa,  vel  audita,  quae  apparent  in  operibus  magorum,  plerumque 
advenit  alicui  intellectualis  cognitio  aliquorum  quae  sui  intellectus  facultatem 
excedunt,  sicut  revelatio  occultorum  thesaurorum,  manifestatio  futurorum ; 
et  quandoque  etiam  de  aliquibus  documentis  scientiae  alicujus  vera  respon- 
dentur. Oportet  ergo  quod  vel  illi  apparentes,  et  colloquentes  non  videant 
secundum  imaginationem  tantum,  vel  saltem  quod  hoc  fiat  virtute  alicujus 
intellectus  superioris,  quod  homo  per  hujusmodi  imaginationes  in  cognitionem 
talium  adducatur,  et  non  fiat  hoc  virtute  solum  coelestium  corporum. 

Adhuc:  quod  virtute  coelestium  corporum  fit,  est  effectus  naturalis:  nam 
formae  naturales  sunt  quae  in  inferioribus  causantur  ex  virtute  coelestium 
corporum.  Quod  igitur  nulli  rei  potest  esse  naturale,  no.n  potest  fieri  virtute 
coelestium  corporum.  Quaedam  autem  talia  fieri  dicuntur  per  operationes 
praedictas,  sicut  quod  ad  praesentiam  alicujus,  quaecumqne  sera  ei  pandatur,, 
quod  aliquis  invisibilis  reddatur,  et  multa  hujusmodi  quae  narrantur.  Non 
est  igitur  possibile  hoc  fieri  virtute  coelestium  corporum. 

Amplius:  cuicumque  virtute  coelestium  corporum  confertur  quod  po- 
sterius est,  confertur  etiam  ei  quod  prius  est.  Moveri  autem  ex  se  consequitur 
ad  habere  animam;  animatorum  enim  proprium  est  quod  moveant  seipsa. 
Impossibile  est  igitur  fieri  virtute  coeiestium  corporum  quod  aliquod  inani- 
matum per  se  moveatur.  Fieri  autem  hoc  per  magicas  artes  dicitur,  quod 
aliqua  statua  per  se  moveatur,  aut  vocem  emittat.  Non  est  ergo  possibile 
quod  effectus  magicarum  artium  fiat  virtute  coelesti. 

Si  autem  dicatur,  quod  statua  illa  sortitur  aliquod  principium  vitae  vir- 
tute coelestium  corporum,  hoc  est  impossibile.  Principium  enim  vitae  in  om~ 

ilibus  viventibus  est  forma  substantialis.  Vivere  enim  est  esse  viventibus,  ut 
Philosophus  dicit  in  secundo  De  anima.  Impossibile  est  autem  quod  aliquid 
recipiat  aliquam  formam  substantialem  de  novo,  nisi  amittat  formam  quam 
prius  habuit:  generatio  enim  unius  est  corruptio  alterius.  In  fabricatione 
autem  alicujus  statuae  non  adjicitur  aliqua  forma  substantialis,  sed  fit  trans- 
mutatio solum  secundum  figuram,  quae  est  accidens : manet  enim  forma 
cupri,  vel  alicujus  hujusmodi.  Non  est  igitur  possibile  quod  hujusmodi  sta- 
tuae sortiantur  aliquod  principium  vitae. 

Adhuc:  si  aliquid  per  principium  vitae  moveatur,  necesse  est  quod  habeat 
sensum.  Vivens  enim  est  sensus,  vel  intellectus.  Intellectus  autem  in  gene- 
rabilibus et  corruptibilibus  non  est  sine  sensu;  sensus  autem  non  potest  esse 
ubi  non  est  tactus:  nec  tactus  sine  organo  medie  temperato:  talis  autem 
temperies  non  invenitur  in  lapide,  vel  cera,  vel  metallo  ex  quo  fit  statua.  Non 
est  igitur  possibile  quod  hujusmodi  statuae  moveantur  per  principium  vitae. 

Amplius:  viventia  perfecta  non  solum  generantur  virtute  coelesti,  sed 
etiam  ex  semine:  homo  enim  generat  hominem,  et  sol.  Quae  vero  virtute 
coelesti  sine  semine  generantur  sunt  animalia  generata  ex  putrefactione, 
quae  inter  alia  ignobiliora  sunt.  Si  igitur  per  virtutem  coelestem  solam  hujus- 
modi statuae  sortiuntur  principium  vitae,  per  quod  moveant  seipsas;  oportet 
eas  esse  ignobilissima  inter  animalia;  quod  tamen  esset  falsum,  si  per  princi- 
pium vitae  intrinsecum  operarentur:  nam  in  earum  actibus  apparent  nobiles 
operationes  cum  respondeant  de  occultis.  Non  est  igitur  possibile  quod  ope- 
rentur, vel  moveantur  per  principium  vitae. 

Item:  effectum  naturalem  virtute  coelestium  corporum  productum  con- 
tingit inveniri  absque  artis  operatione.  Etsi  enim  aliquo  artificio  ars  operetur 
ad  generationem  ranarum,  vel  aliquorum  hujusmodi,  contingit  tamen  gene- 
rari ranas  absque  omni  artificio.  Si  ergo  virtute  coelestium  corporum  hujus- 
modi statuae  quae  per  artem  necromanticam  fiunt  sortiantur  principium  vitae, 
^rit  invenire  generationem  talium  absque  hujusmodi  arte.  Hoc  autem  non 
invenitur.  Manifestum  est  igitur  quod  hujusmodi  statuae  non  habent  princi- 
pium vitae,  neque  moventur  virtute  coelestis  corporis. 

Per  hoc  autem  excluditur  positio  Hermetis,  qui  sic  dixit,  ut  Augustinus 
refert  in  octavo  De  civit.  Dei  (c.  23.):  « Deus  sicut  effector  est  deorum  coe- 
lestium, ita  homo  fictor  est  deorum  qut  in  templis  sunt  humana  proximitate 
contenti;  statuas  dico  animatas  sensu  et  spiritu  plenas,  tantaque  facientes  et 
talia,  statuas  futurorum  praescias  easque  de  somniis  et  multis  aliis  rebus 
praedicentes,  imbecillitates  hominibus  facientes,  eosque  curantes,  tristitiam, 
.laetitiamque  dantes  pro  meritis  ». 

Haec  autem  positio  auctoritate  divina  destruitur.  Dicitur  enim  (Psal.  CXIII. 
.4.  et  5.):  Simulacra  gentium,  argentum  et  aurum,  opera  manuum  hominum:  os 
habent  et  non  loquentur ; et  (CXXXIV.  17.) : Neque  enim  est  spiritus  in  ore  ipsorum. 

Non  videtur  autem  omnino  negandum  quin  in  praedictis  ex  virtute  coe- 
lestium corporum  aliquid  virtutis  esse  possit,  ad  illos  tamen  solos  effectus 
.quos  virtute  coelestium  corporum  aliqua  inferiora  corpora  producere  possunt. 

CAPUT  CV. 

UNDE  MAGORUM  OPERATIONES  EFFICACIAM  HABEANT. 

Investigandam  autem  relinquitur  unde  artes  magicae  efficaciam  habeant, 
<quod  quidem  facile  perpendi  potest,  si  modus  operationis  earum  attendatur. 
In  suis  enim  operationibus  utuntur  vocibus  quibusdam  significativis  ad  de- 
terminatos effectus  producendos.  Vox  autem,  in  quantum  est  significativa, 
non  habet  virtutem  nisi  ex  aliquo  intellectu,  vel  ex  intellectu  proferentis,  vel 
ex  intellectu  ejus  ad  quem  profertur.  Ex  proferentis  quidem  intellectu,  sicut 
si  aliquis  intellectus  sit  tantae  virtutis,  quod  sua  conceptione  res  possit  cau- 
sare; quam  quidem  conceptionem  vocis  officio  producendis  effectibus  quo- 
dammodo praesentat.  Ex  intellectu  autem  eius  ad  quem  sermo  dirigitur, 
sicut  cum  per  significationem  vocis  in  intellectum  receptam  audiens  indu- 
citur ad  aliquid  faciendum.  Non  autem  potest  dici  quod  voces  illae  significa- 
tivae a magis  prolatae  efficaciam  habeant  ex  intellectu  proferentis.  Cum 
enim  virtus  essentiam  consequatur,  virtutis  diversitas  essentialium  principio- 
rum diversitatem  ostendit.  Intellectus  autem  communiter  hominum  hujus 
dispositionis  invenitur,  quod  ejus  cognitio  ex  rebus  causetur  magis  quam  sua 
conceptione  res  causare  possit.  Si  igitur  sint  aliqui  homines  qui  verbis  con- 
ceptionem sui  intellectus  exprimentibus  res  possint  transmutare  propria  vir- 
tute, erunt  alterius  speciei,  et  dicentur  aequivoce  homines. 

Amplius:  virtus  faciendi  non  acquiritur  per  disciplinam,  sed  solum  co- 
gnitio aliquid  faciendi.  Per  disciplinam  autem  aliqui  acquirunt  quod  hujus- 
modi operationes  magicas  efficiant.  Non  igitur  est  in  eis  ad  hujusmodi  effecus 
producendos  virtus  aliqua,  sed  cognitio  sola.  - 

Si  quis  autem  dicat,  quod  ' hujusmodi  homines  a sua  nativitate  ex  vir- 
tute, stellarum  sortiuntur  prae  ceteris  virtutem  praedictam,  ita  quod  quan- 
tumcumque  alii  instruantur  qui  hoc  ex  nativitate  non  habent,  efficaces  in 
hujusmodi  operibus  esse  non  possunt : primo  quidem  dicendam  est,  quod  cor- 
pora coelestia  super  intellectum  imprimere  non  possunt,  ut  supra  (c.  84.) 
ostensum  est.  Non  igitur  ex  virtute  stellarum  sortiri  potest  intellectus  alieujus 
hanc  virtutem,  quod  repraesentatio  suae  conceptionis  per  vocem  sit  alieujus 
effectiva. 

Si  autem  dicatur,  quod  etiam  imaginatio  aliquid  in  prolatione  vocum  si- 
gnificativarum operatur,  super  quam  possunt  corpora  coelestia  imprimere, 
cum  hujusmodi  operatio  sit  per  organum  corporale;  hoc  non  potest  esse 
quantum  ad  omnes  effectus  qui  per  hujusmodi  artes  fiunt : ostensum  est  enim 
quod  non  possunt  omnes  hujusmodi  effectus  virtute  stellarum  produci.  Ergo 
neque  ex  virtute  stellarum  aliquis  sortiri  potest  hanc  virtutem,  ut  eosdem 
effectus  producat. 

Relinquitur  igitur  quod  nujusmodi  effetus  compleantur  per  aliquem  intel- 
lectum, ad  quem  sermo  proferentis  hujusmodi  voces  dirigitur. 

Hujus  autem  signum  est,  nam  hujusmodi  significativae  voces,  quibus  magi 
utuntur,  invocationes  sunt,  supplicationes,  adjurationes,  aut  etiam  imperia 
quasi  ad  alterum  colloquentis. 

Item:  in  observationibus  hujus  artis  utuntur  quibusdam  caracteribus,  et 
figuris  determinatis.  Figura  autem-  nullius  actionis  principium  est,  neque  pas- 
sionis; alias  mathematica  corpora  essent  activa  et  passiva.  Non  ergo  potest 

per  figuras  determinatas  disponi  materia  ad  aliquem  effectum  naturalem 
suscipiendum.  Non  ergo  utuntur  magi  signis  aliquibus  quasi  dispositionibus. 
Relinquitur  ergo  quod  utuntur  eis  quasi  signis : neque  enim  est  aliud  deter- 
minatum dare.  Signis  autem  non  utimur  nisi  ad  alios  intelligentes.  Habent 
igitur  magicae  artes  efficaciam  ab  alio  ingelligente  ad  quem  sermo  magi 
dirigitur. 

Si  quis  autem  dicat,  quod  figurae  aliquae  appropriantur  aliquibus  coele 
stium  corporum,  et  ita  corpora  inferiora  determinantur  per  aliquas  figuras, 
ad  aliquorum  coelestium  corporum  impressiones  suscipiendas,  videtur  non 
rationabiliter  dici.  Non  enim  ordinatur  aliquod  patiens  ad  suscipiendam  im- 
pressionem agentis,  nisi  per  hoc  quod  est  in  potentia.  Illa  ergo  tantum  de- 
terminant ipsum  ad  specialem  impressionem  suscipiendam,  per  quae  in  po- 
tentia fit  quodammodo.  Per  figuras  autem  non  disponitur  materia  ut  sit  in 
potentia  ad  aliquam  formam,  quia  figura  abstrahit  secundum  suam  rationem 
ab  omni  materia,  et  forma  sensibili,  cum  sit  quoddam  mathematicum  Non 
ergo  per  figuras,  et  caracteres  determinatur  aliquod  corpus  ad  suscipiendam 
aliquam  influentiam  coelestis  corporis. 

Praeterea:  figurae  aliquae  appropriantur  corporibus  coelestibus  ut  effectus 
ipsorum : nam  figurae  inferiorum  corporum  causantur  a corporibus  coele- 
stibus. Praedictae  autem  artes  non  utuntur  caracteribus,  aut  figuris  quasi  ef- 
fectibus coelestium  corporum,  sed  sunt  effectus  hominis  operantis  per  artem. 
Appropriatio  igitur  figurarum  ad  aliqua  coelestia  corpora  nihil  ad  propositum 
facere  videtur. 

Item : per  figuras  non  disponitur  aliqualiter  materia  naturalis  ad  formam,, 
ut  ostensum  est.  Corpora  igitur  in  quibus  sunt  impressae  hujusmodi  figurae 
sunt  ejusdem  habilitatis  ad  recipiendam  influentiam  coelestem  cum  aliis  cor- 
poribus ejusdem  speciei.  Quod  autem  aliquid  agat  in  unum  eorum  quae  sunt 
aequaliter  disposita  propter  aliquid  sibi  appropriatum  ibi  inventum,  et  non 
in  aliud,  non  est  operantis  per  necessitatem  naturae,  sed  per  electionem. 
Patet  ergo  quod  hujusmodi  artes  figuris  utentes  ad  effectus  aliquos  produ- 
cendos non  habent  efficaciam  ab  aliquo  agente  per  naturam,  sed  ab  aliqua 
intellectuali  substantia  per  intellectum  agente. 

Hoc  etiam  demonstrat  et  ipsum  nomen  quod  talibus  figuris  imponunt* 
caracteres  eos  dicentes.  Caracter  enim  signum  est,  in  quo  datur  intelligi 
quod  figuris  hujusmodi  non  utuntur  nisi  ut  signis  exhibitis  alicui  intellectuali 
naturae.  Quia  vero  figurae  in  artificialibus  sunt  quasi  formae  specificae, 
nihil  prohibet  quin  etiam  constitutionem  figurae,  quae  dat  speciem  imagini, 
possit  aliquis  dicere  quod  consequatur  aliqua  virtus  ex  influentia  coelesti, 
non  secundum  quod  figura  est,  sed  secundum  quod  causat  speciem  artifi- 
ciati,  quod  adipiscitur  virtutem  ex  stellis.  Sed  de  litteris  quibus  inscribitur 
aliquid  in  imagine,  et  aliis  caracteribus,  nihil  aliud  potest  dici,  quam  quod 
signa  sunt:  unde  non  habent  ordinem  nisi  ad  aliquem  intellectum. 

Quod  etiam  ostenditur  per  sacrificia,  prostrationes,  et  alia  hujusmodi, 
quibus  utuntur ; quae  non  possunt  esse  nisi  signa  reverentiae  exhibitae  alicui 
intellectuali  naturae. 

CAPUT  CVI. 

QUOD  SUBSTANTIA  INTELLECTUALIS 
QUAE  PRAESTAT  EFFICACIAM  MAGICIS  OPERIBUS 
NON  EST  BONA  SECUNDUM  UTRUMQUE  ESSE. 

Est  autem  ulterius  inquirendum,  quae  sit  haec  intellectualis  natura  cujus 
virtute  tales  operationes  fiunt.  Et  primo  quidem  apparet  quod  non  sit  bona, 
et  laudabilis.  Praestare  enim  patrocinium  aliquibus  quae  sunt  contraria  vir- 
tuti non  est  alicujus  intellectus  bene  dispositi.  Hoc  autem  fit  ex  hujusmodi 
artibus;  fiunt  enim  plerumque  adulteria,  furta,  homicidia,  et  alia  hujusmodi 
maleficia  procurando.  Unde  utentes  his  artibus  malefici  vocantur.  Non  est 
ergo  bene  disposita  secundum  virtutem  intellectualis  natura  cujus  auxilio 
hujusmodi  artes  innituntur. 

Item:  non  est  intellectus  bene  dispositi  secundum  virtutem,  familiarem 
esse,  et  patrocinium  exhibere  sceleratis,  et  non  quibuslibet  optimis  viris. 
Hujusmodi  autem  artibus  utuntur  plerumque  homines  scelerati.  Non  est  igitur 
intellectualis  natura,  cujus  auxilio  haec  artes  efficaciam  habent,  bene  dispo- 
sita secundum  virtutem. 

Adhuc:  intellectus  bene  dispositi  est  reducere  homines  in  ea  quae  sunt 
hominis  propria  bona,  quae  sunt  bona  rationis;  abducere  igitur  ab  istis,  per- 
trahendo ad  aliqua  minima  bona,  est  intellectus  indecenter  dispositi.  Per 
hujusmodi  autem  artes  non  adipiscuntur  homines  aliquem  profectum  in  bonis 
rationis,  quae  sunt  scientiae,  et  virtutes,  sed  in  quibusdam  minimis,  sicut  in 
inventione  furtorum,  et  deprehensione  latronum,  et  his  similibus.  Non  igitur 
substantiae  intellectivae  quarum  auxilio  hae  artes  utuntur  sunt  bene  dispo- 
sitae secundum  virtutem. 

Amplius:  in  operationibus  praedictarum  artium  illusio  quaedam  videtur 
et  irrationabilitas.  Requirunt  enim  hujusmodi  artes  hominem  re  venerea  non 
attrectatum,  cum  tamen  plerumque  adhibeatur  ad  illicitos  concubitus  conci- 
liandos. In  operationibus  autem  intellectus  'bene  dispositi  nihil  irrationabile, 
et  sibi  diversum  apparet.  Non  igitur  hujusmodi  artes  utuntur  patrocinio  in- 
tellectus bene  dispositi  secundum  virtutem. 

Praeterea:  non  est  bene  dispositus  secundum  intellectum  qui  per  aliqua 
scelera  commissa  provocatur  ad  auxilium  alicui  ferendum.  Hoc  autem  fit 
in  istis  artibus : nam  aliqui  in  exsecutione  harum  leguntur  innocentes  pueros 
occidisse.  Non  igitur  sunt  boni  intellectus  quorum  auxilio  ista  fiunt. 

Item:  bonum  proprium  intellectus  est  veritas.  Cum  igitur  boni  sit  bo- 
num adducere,  cujuslibet  intellectus  bene  dispositi  esse  videtur  alios  perdu- 
cere ad  veritatem.  In  operibus  autem  magorum  pleraque  fiunt  quibus  ludi- 
ficentur homines,  et  decipiantur.  Intellectus  igitur  cujus  auxilio  utuntur  non 
est  bene  dispositus  secundum  morem. 

Adhuc:  intellectus  bene  dispositus  veritate  allicitur,  in  qua  delectatur,  non 
autem  mendaciis.  Magi  autem  in  suis  invocationibus  utuntur  quibusdam 
mendaciis,  quibus  allidant  eos  quorum  auxilio  utuntur;  comminantur  enim 
quaedam  impossibilia,  sicut  quod  nisi  ille  qui  invocatur  opem  ferat,  invocans 
coelum  comminuet,  aut  sidera  deponet,  ut  narrat  Porphyrius  in  epistola  ad 
Anebontem  (ap.  S.  Aug.  decimo  De  civ.  Dei  c.  it.)  ’gitur  intellectuales 

substantiae,  quibus  adjuvantibus  operationes  magorum  perficiuntur,  non  vi- 
dentur bene  dispositae  secundum  intellectum. 

Amplius:  non  videtur  esse  habentis  intellectum  bene  dispositum,  ut  si 
sit  superior,  imperanti  sibi  subdatur  sicut  inferiori ; aut  si  sit  inferior,  ut  sibi 
ab  eo  quasi  superiori  supplicari  patiatur.  Magi  autem  invocant  eos,  quorum 
auxilio  utuntur,  suppliciter,  quasi  superiores;  cum  autem  advenerint,  impe- 
rant eis,  quasi  inferioribus.  Nullo  igitur  modo  videtur  quod  sint  bene  dispo- 
siti secundum  intellectum. 

Per  hoc  autem  excluditur  Gentilium  error,  qui  hujusmodi  operationes 
diis  tribuebant. 


CAPUT  CVII. 

QUOD  SUBSTANTIA  INTELLECTUALIS 
CUJUS  AUXILIO  MAGICAE  ARTES  UTUNTUR 
NON  EST  MALA  SECUNDUM  SUAM  NATURAM. 

Non  est  autem  possibile  quod  sit  naturalis  malitia  in  substantiis  intelli- 
gentibus  quarum  auxilio  magicae  artes  operantur.  In  illud  enim  in  quod 
aliquid  tendit  secundum  suam  naturam,  non  tendit  per  accidens,  sed  per  se, 
sicut  grave  deorsum.  Sed  si  hujusmodi  intellectuales  substantiae  essent  se- 
cundum suam  naturam  malae,  naturaliter  in  malum  tenderent.  Non  igitur 
per  accidens,  sed  per  se  tenderent  ad  malum;  hoc  autem  est  impossibile: 
ostensum  est  enim  supra  (c.  16.),  quod  omnia  per  se  tendunt  ad  bonum,  et 
nihil  tendit  ad  malum  nisi  per  accidens.  Non  igitur  hujusmodi  intellectuales 
substantiae  surit  secundum  suam  naturam  malae. 

Adhuc:  quidquid  est  in  rebus,  oportet  quod  causa  vel  causatum  sit;alio- 
quin  ad  alia  ordinem  non  haberent.  Aut  igitur  hujusmodi  substantiae  sunt 
causae  tantum,  aut  etiam  causata.  Si  tantum  causae,  malum  non  potest  esse 
causa  alicujus,  nisi  per  accidens,  ut  supra  (c.  14.)  ostensum  est;  omne  au- 
tem quod  est  per  accidens,  oportet  reduci  ad  id  quod  per  se  est;  oportet 
igitur  quod  in  eis  sit  aliquid  prius  quam  eorum  malitia,  per  quod  sint  causae. 
Prius  autem  in  unoquoqne  est  ejus  natura  et  essentia.  Non  igitur  secundum 
suam  naturam  sunt  malae  hujusmodi  substantiae.  Idem  etiam  sequitur  si 
sint  causata.  Nam  nullum  agens  agit  nisi- intendens  ad  bonum.  Malum  ergo 
non  potest  esse  effectus  alicujus  causae,  nisi  per  accidens.  Quod  autem  cau- 
satur per  accidens  tantum  non  potest  esse  secundum  naturam,  cum  omnis 
natura  determinatum  modum  habeat  quo  procedit  in  esse.  Non  est  igitur 
possibile  quod  hujusmodi  substantiae  sint  malae  secundum  suam  naturam. 

Amplius:  unumquodque  entium  habet  proprium  esse  secundum  modum 
suae  naturae.  Esse  autem,  in  quantum  hujusmodi,  est  bonum;  cujus  signum 
est  quod  omnia  esse  appetunt.  Si  igitur  hujusmodi  substantiae  secundum 
suam  naturam  essent  malae,  nullum  esse  haberent. 

Item:  ostensum  est  supra  (Lib.  II.  c.  15.)  quod  nihil  potest  esse  quin  a 
primo  ente  esse  habeat,  et  quod  primum  ens  est  summum  bonum.  Cum 
autem  omne  agens,  in  quantum  hujusmodi,  agat  sibi  simile,  oportet  quod 
ea  quae  a primo  ente  sunt,  bona  sint.  Praedictae  igitur  substantiae,  secun- 
dum quod  sunt,  et  naturam  aliquam  habent,  non  possunt  esse  malae.  - 

Adhuc:  impossibile  est  aliquid  esse  quod  sit  universaliter  privatum  par- 
ticipatione boni.  Cum  enim  idem  sit  appetibile  et  bonum,  si  aliquid  esset 

omnino  expers  boni,  nihil  haberet  in  se  appetibile.  Unicuique  autem  est 
appetibile  suum  esse.  Oportet  igitur  quod  si  aliquid  secundum  suam  natu- 
ram dicatur  malum,  quod  hoc  non  sit  quasi  simpliciter  malum,  sed  quia  est 
malum  huic,  vel  quantum  ad  hoc ; sicut  venenum  non  est  simpliciter  -ma- 
lum, sed  huic  cui  est  nocivum : unde  quod  est  alii  venenum,  est  alteri  cibus. 
Hoc  autem  contingit  ex  eo  quod  bonum  particulare,  quod  est  proprium 
hujus,  est  contrarium  bono  particulari,  quod  est  proprium  alterius;  sicut 
calor,  qui  est  bonum  ignis,  est  contrarius  frigori  quod  est  bonum  aquae,  et 
destruit  ipsum.  Illud  igitur  quod  secundum  suam  naturam  ordinatur  in  bo- 
num non  particulare,  sed  simpliciter,  impossibile  est  quod  neque  secundum 
hunc  modum  possit  naturaliter  dici  malum.  Tale  autem  est  omnis  intel- 
lectus: nam  ejus  bonum  est  in  propria  operatione,  quae  est  universalium  et 
eorum  quae  sunt  simpliciter.  Non  est  igitur  possibile  quod  aliquis  intellectus 
sit  secundum  suam  naturam  malus,  non  solum  simpliciter,  sed  nec  secun- 
dum quid. 

Item:  in  unoquoque  habente  intellectum  naturali  ordine  intellectus  movet 
appetitum:  proprium  enim  objectum  voluntatis  est  bonum  intellectum;  bo- 
num autem  voluntatis  est  in  eo  quod  sequitur  intellectum ; sicut  in  nobis 
bonum  est  quod  est  secundum  rationem ; quod  autem  est  praeter  hoc,  ma- 
lum est.  Naturali  igitur  ordine  substantia  intellectualis  vult  bonum.  Impos- 
sibile est  igitur  quod  illae  substantiae  intellectuales,  quarum  auxilio  magicae 
artes  utuntur,  sint  naturaliter  malae. 

Praeterea  : cum  voluntas  tendat  in  bonum  intellectum  naturaliter  sicut 
in  proprium  objectum,  et  finem,  impossibile  est  quod  aliqua  intellectualis 
substantia  malam  secundum  naturam  habeat  voluntatem,  nisi  intellectus  ejus 
naturaliter  erret  circa  judicium  boni.  Nullus  autem  intellectus  talis  potest 
esse  : falsa  enim  judicia  in  operationibus  intellectus  sunt  sicut  monstra  in 
rebus  naturalibus,  quae  non  sunt  secundum  naturam,  sed  praeter  naturam , 
nam  bonum  intellectus,  et  ejus  finis  naturalis,  est  cognitio  veritatis.  Impos- 
sibile est  igitur  quod  aliquis  intellectus  sit  qui  naturaliter  in  judicio  veri 
decipiatur.  Neque  igitur  possibile  est  quod  sit  aliqua  substantia  intellectualis 
habens  naturaliter  malam  voluntatem. 

Adhuc:  nulla  potentia  cognoscitiva  deficit  a cognitione  sui  objecti,  nisi 
propter  aliquem  defectum, aut  corruptionem  suam;  cum  secundum  propriam 
rationem  ad  cognitionem  talis  objecti  ordinetur : sicut  visus  non  deficit  a 
cognitione  coloris,  nisi  aliqua  corruptione  circa  ipsum  exsistente.  Omnis  au- 
tem defectus  et  corruptio  est  praeter  naturam,  quia  natura  intendit  esse  ad 
perfectionem  rei.  Impossibile  est  igitur  quod  sit  aliqua  virtus  cognoscitiva 
quae  naturaliter  deficiat  a recto  judicio  sui  objecti.  Proprium  autem  objec- 
tum intellectus  est  verum.  Impossibile  est  igitur  quod  sit  aliquis  intellectus 
naturaliter  circa  cognitionem  veri 'oberrans.  Neque  igitur  voluntas  aliqua 
naturaliter  potest  a bono  deficere. 

Hoc  etiam  auctoritate  sacrae  Scripturae  confirmatur ; dicitur  enim(I.Ti- 
moth.  IV.  4.):  Omnis  creatura  bona:  unde  (Gen.  I.  31.):  Vidit  Deus  cuncta 
quae  fecerat,  et  erant  valde  bona. 

Per  hoc  autem  excluditur  error  Manichaeorum  ponentium  hujusmodi 
substantias  intellectuales,  quas  daemones  consueto  nomine  dicimus  vel  dia- 
bolos, esse  naturaliter  malas.  Excluditur  etiam  opinio  quam  Porphyrius 
narrat  in  epistola  ad  Anebontem,  dicens,  quosdam  opinari  esse  quoddam 
spiritum  genus,  cui  exaudire  magos  sit  proprium,  natura  fallax,  omniforme. 

simulans  deos,  et  homines,  et  animas  defunctorum : et  hoc  est  quod  efficiat 
haec  omnia  quae  videntur  esse  vel  bona,  vel  prava,  ceterumque  circa  ea 
quae  vere  sunt  bona  nihil  opitulari ; immo  vero  ista  nec  nosse,  sed  et  mala 
consiliare,  et  insimulare,  atque  impedire,  et  invidere  virtutis  sedulos  secta- 
tores, et  plenum  esse  temeritatis  et  fastus;  gaudere  nidoribus  adulationibus 
capi. 

Haec  quidem  Porphyrii  verba  malitiam  daemonum,  quorum  auxilio  artes 
magicae  utuntur,  satis  aperte  declarant.  In  hoc  autem  solo  reprehensibilia 
sunt,  quod  hanc  malitiam  naturaliter  eis  dicit  inesse. 

CAPUT  CVIII. 

RATIONES  QUIBUS  PROBARI  VIDETUR  QUOD  IN  DAEMONIBUS 
NON  POSSIT  ESSE  PECCATUM. 

Si  autem  in  daemonibus  non  est  naturalis  malitia;  ostensum  autem  est 
(c.  106.)  eos  esse  malos ; necessario  relinquitur  quod  sint  voluntate  mali.  Oportet 
igitur  inquirere  quomodo  hoc  possibile  sit;  videtur  enim  omnino  hoc  impossi- 
bile esse.  Ostensum  est  in  secundo  (c.  70.  et  90.)  nullam  substantiam  intellec- 
tualem esse  corpori  naturaliter  unitam  nisi  animam  humanam,  vel  secun- 
dum quosdam,  animas  corporum  coelestium,  de  quibus  inconveniens  est 
aestimare  quod  sint  malae,  cum  motus  coelestium  corporum  sit  ordinatissi- 
simus,  et  totius  ordinis  naturalis  quodam  modo  principium.  Omnis  autem 
alia  cognoscitiva  potentia  praeter  intellectum  utitur  organis  corporalibus 
animatis.  Non  est  ergo  possibile  quod  in  hujusmodi  substantiis  sit  aliqua 
virtus  cognoscitiva  nisi  intellectus.  Quidquid  igitur  cognoscunt,  intelligunt. 
In  eo  autem  quod  quis  intelligit,  non  errat;  ex  defectu  enim  intelligendi 
provenit  omnis  error.  Non  potest  igitur  esse  aliquis  error  in  cognitione  sub- 
stantiarum talium.  Nullum  autem  voluntatis  peccatum  potest  esse  absque 
errore,  quia  voluntas  semper  tendit  in  bonum  apprehensum;  unde  nisi  in 
apprehensione  boni  erretur,  non  potest  esse  in  voluntate  peccatum.  Videtur 
igitur  quod  in  hujusmodi  substantiis  non  possit  esse  voluntatis  peccatum. 

Adhuc:  in  nobis  peccatum  voluntatis  accidit  circa  ea  de  quibus  in  uni- 
versali scientiam  veram  habemus,  per  hoc  quod  in  particulari  impeditur  judi- 
cium rationis  ex  aliqua  passione  rationem  ligante.  Hae  autem  passiones  in 
daemonibus  esse  non  possunt,  quia  hae  passiones  sunt  partis  sensitivae,  quae 
nullam  habet  operationem  sine  organo  corporali.  Si  igitur  hujusmodi  sub- 
stantiae separatae  habent  rectam  scientiam  in  universali,  impossibile  est  quod 
per  defectum  cognitionis  in  particulari  voluntas  in  malum  tendat. 

Amplius:  nulla  virtus  cognoscitiva  circa  proprium  objectum  decipitur,  sed 
solum  circa  extraneum:  visus  enim  non  decipitur  in  judicio  colorum;  sed 
dum  homo  per  visum  judicat  de  sapore,  vel  de  specie  rei,  in  hoc  deceptio 
accidit.  Proprium  autem  objectum  intellectus  est  quidditas  rei.  In  cognitione 
igitur  intellectus  deceptio  accidere  non  potest,  si  puras  rerum  quidditates 
apprehendat;  sed  omnis  deceptio  intellectus  accidere  videtur  ex  hoc  quod 
apprehendat  formas  rerum  permixtas  phantasmatibus,  ut  in  nobis  accidit. 
Talis  autem  modus  cognoscendi  non  est  in  substantiis  intellectualibus  cor- 
pori non  unitis,  quia  phantasmata  non  possunt  esse  absque  corpore.  Non  est 
igitur  possibile  quod  in  substantiis  separatis  accidat  error  in  cognitione:  ergo 
neque  peccatum  voluntatis. 

nem : in  nobis  falsitas  accidit  ex  operatione  intellectus  componentis  et 
dividentis,  ex  hoc  quod  non  absolute  rei  quidditatem  apprehendit,  sed  rei 
apprehensae  aliquid  componit.  In  operatione  autem  intellectus,  qua  appre- 
hendit quod  quid  est,  non  accidit  falsum  nisi  per  accidens,  secundum  quod 
in  hac  etiam  operatione  permiscetur  aliquid  de  operatione  intellectus  com- 
ponentis et  dividentis.  Quod  quidem  contingit  in  quantum  intellectus  noster 
non  statim,  sed  cum  quodam  informationis  ordine  ad  cognoscendam  quid- 
ditatem alicujus  rei  pertingit;  sicut  cum  primum  apprehendimus  animal,  et 
dividentes  per  oppositas  differentias,  altera  relicta,  unam  generi  opponimus, 
•quousque  perveniamus  ad  diffinitionem  speciei:  in  quo  quidem  processu  po- 
test falsitas  accidere,  si  accipiatur  ut  differentia  generis,  quod  non  est  generis 
differentia.  Sic  autem  procedere  ad  cognoscendum  de  aliquo  quid  est,  est 
intellectus  ratiocinando  discurrentis  de  uno  ad  aliud:  quod  non  competit 
substantiis  intellectualibus  separatis,  ut  supra  (Lib.  II.  c.  ioi.)  ostensum 
est.  Non  videtur  igitur  quod  possit  aliquis  error  accidere  in  cognitione  hu- 
jusmodi substantiarum:  unde  nec  in  voluntate  earum  peccatum  accidere 
potest. 

Praeterea : cum  nullius  rei  appetitus  tendat  nisi  in  proprium  bonum,  impos- 
sibile videtur  id  cujus  est  singulariter  unum  solum  bonum,  quod  in  appetitu 
erret;  et  propter  hoc,  etsi  peccatum  accidat  in  rebus  naturalibus  propter  de- 
fectum contingentem  in  exsecutione  appetitus,  nunquam  peccatum  accidit  in 
appetitu  naturali:  semper  enim  lapis  tendit  deorsum,  sive  perveniat,  sive  im- 
pediatur. In  nobis  autem  peccatum  accidit  in  appetendo,  quia  cum  sit  natura 
nostra  composita  ex  spirituali,  et  corporali,  sunt  in  nobis  plura  bona.  Aliud 
enim  est  bonum  nostrum  secundum  intellectum,  et  aliud  secundum  sensum, 
vel  etiam  secundum  corpus.  Horum  autem  diversorum  quae  sunt  hominis 
bona  ordo  quidam  est,  secundum  quod  id  quod  est  minus  principale,  ad  prin- 
cipalius referendum  est : unde  peccatum  voluntatis  in  nobis  accidit  cum  tali 
ordine  non  servato  appetimus  id  quod  est  nobis  bonum  secundum  quid, 
contra  id  quod  est  bonum  simpliciter.  Talis  autem  compositio  et  diversitas 
bonorum  non  est  in  substantiis  separatis;  quin  immo  omne  eorum  bonum 
«st  secundum  intellectum.  Non  est  igitur  in  eis  possibile  quod  sit  peccatum 
voluntatis,  ut  videtur. 

Adhuc:  in  nobis  peccatum  voluntatis  accidit  ex  superabundantia,  vel  ex 
defectu,  in  quorum  medio  virtus  consistit.  Unde  in  his  in  quibus  non  est  ac- 
cipere superabundantiam  et  defectum,  sed  solum  medium,  non  contingit 
voluntatem  peccare:  nullus  enim  peccare  potest  in  appetendo  justitiam,  nam 
ipsa  justitia  medium  quoddam  est.  Substantiae  autem  intellectuales  separatae 
non  possunt  appetere  nisi  bona  intellectualia.  Ridiculum  enim  est  dicere, 
quod  bona  corporalia  appetant  qui  secundum  suam  naturam  incorporei  sunt, 
aut  bona  sensibilia,  quibus  non  est  sensus.  In  bonis  autem  intellectualibus 
non  est  accipere  superabundantiam,  nam  secundum  se  media  sunt  superabun- 
dantiae et  defectus,  sicut  verum  medium  est  inter  duos  errores,  quorum  unus 
est  secundum  plus,  alter  secundum  minus : unde  sensibilia  et  corporalia  bona 
in  medio  sunt,  prout  secundum  rationem  sunt.  Non  videtur  igitur  quod  sub- 
stantiae intellectuales  separatae  secundum  voluntatem  peccare  possint. 

Amplius:  magis  a defectibus  remota  videtur  substantia  incorporea,  quam 
corporalis.  In  substantiis  autem  corporeis,  quae  sunt  a contrarietate  remotae, 
nullus  defectus  accidere  potest,  scilicet  in  corporibus  coelestibus ; multo  igitur 
minus  in  substantiis  separatis,  et  a contrarietate  remotis,  et  a materia,  et  a 

motu,  ex  quibus  videtur  defectus  aliquis  posse  contingere,  aliquod  peccatum 
contingere  potest. 


CAPUT  CIX. 

QUOD  IN  DAEMONIBUS  POSSIT  ESSE  PECCATUM  ET  QUALITER. 

Quod  autem  in  daemonibus  sit  peccatum  voluntatis,  manifestum  est  ex 
auctoritate  sacrae  Scripturae:  dicitur  enim  (I.  Joan.  III.  8.)  quod  diabolus  ab 
inhio  peccat;  et  (Joan.  VIII.  44.)  de  diabolo  dicitur  quod  est  mendax,  et  pater 
mendacii,  et  quod  homicida  erat  ab  initio ; et  (Sapient.  II.  24.)  dicitur,  quod 
invidia  diaboli  mors  intravit  in  orbem  terrarum. 

Si  quis  autem  sequi  vellet  Platonicorum  positiones,  facilis  esset  via  ad 
solvendum  praedicta.  Dicunt  enim,  daemones  esse  animalia  corpore  aerea,, 
et  sic  cum  habeant  sibi  corpora  unita,  potest  in  eis  etiam  esse  pars  sensi* 
tiva;  unde  et  passiones  quae  nobis  sunt  causa  peccati,  eis  attribuunt,  scilicet 
iram,  et  odium,  et  alia  hujusmodi:  propter  quod  dicit  Apulejus  (ap.  S.  Aug^ 
octavo  De  civ.  Dei  c.  19.)  quod  sunt  animo  passiva. 

Propter  hoc  etiam  quod  uniti  corporibus  esse  perhibentur  secundum  po- 
sitiones Platonis,  forte  posset  in  eis  aliud  genus  cognitionis  poni  quam  intel- 
lectus: nam,  secundum  Platonem  (De  legib.),  etiam  anima  sensitiva  incor- 
ruptibilis est:  unde  oportet  quod  habeat  operationem  cui  non  communicet 
corpus;  et  sic  nihil  prohibet  operationem  sensitivae  animae  inveniri  in  sub- 
stantia aliqua  intellectuali,  quamvis  corpori  non  unita,  et  per  consequens 
passiones;  et  sic  manet  in  eis  eadem  radix  peccandi  quae  est  in  nobis. 

Sed  utrumque  praemissorum  est  impossibile.  Quod  enim  non  sint  aliquae 
aliae  substantiae  intellectuales  unitae  corporibus  praeter  animas  humanas* 
ostensum  est  supra  (Lib.  II.  c.  91.)  Quod  autem  operationes  sensitivae  ani- 
mae non  possint  esse  sine  corpore,  hinc  apparet  quod,  corrupto  aliquo  or- 
gano sentiendi,  corrumpitur  operatio  una  sensus,  sicut  corrupto  oculo,  visio 
deficit:  propter  quod  corrupto  organo  tactus,  sine  quo  non  potest  esse  ani- 
mal, oportet  quod  animal  moriatur.  Ad  evidentiam  autem  praemissae  dubi- 
tationis considerandum  est  quod,  sicut  est  ordo  in  causis  agentibus,  ita  etiam 
in  causis  finalibus,  ut  scilicet  secundarius  finis  a principali  dependeat,  sicut 
secundarium  agens  a principali  dependet.  Accidit  autem  peccatum  in  causis 
agentibus  quando  secundarium  agens  exit  ab  ordine  principalis  agentis;  sicut 
quum  tibia  deficit  propter  suam  curvitatem  ab  exsecutione  motus  quem  virtus 
appetitiva  imperabat,  sequitur  claudicatio.  Sic  igitur  et  in  causis  finalibus* 
quum  finis  secundarius  non  continetur  sub  ordine  principalis  finis,  est  pecca- 
tum voluntatis,  cujus  objectum  est  bonum  ut  finis.  Quaelibet  autem  voluntas 
naturaliter  vult  illud  quod  est  proprium  volentis  bonum,  scilicet  ipsum  esse 
perfectum,  et  non  potest  contrarium  hujus  velle.  In  illo  igitur  volente  nullum 
potest  peccatum  voluntatis  accidere  cujus  bonum  est  ultimus  finis;  quod  non 
continetur  sub  alterius  finis  ordine,  sed  sub  ejus  ordine  omnes  alii  fines  con- 
tinentur. Hujusmodi  autem  volens  est  Deus,  cujus  esse  est  summa  bonitas,  quae 
est  ultimus  finis.  In  Deo  igitur  peccatum  voluntatis  esse  non  potest.  In  quocum- 
que autem  alio  volente,  cujus  proprium  bonum  necesse  est  sub  ordine  alterius 
boni  contineri,  potest  peccatum  accidere  voluntatis,  si  in  sua  natura  considere- 
tur. Licet  enim  naturalis  inclinatio  voluntatis  insit  unicuique  volenti  ad  volen- 
dum et  amandum  sui  ipsius  perfectionem,  ita  quod  contrarium  hujus  velle  not* 

possit, non  tamen  sic  est  ei  inditum  naturaliter  ut  ita  ordinet  suam  perfectionem 
in  alium  finem,  quod  ab  eo  deficere  non  possit,  quum  finis  superior  non  sit  suae 
naturae  proprius,  sed  superioris  naturae.  Relinquitur  igitur  suo  arbitrio  quod 
propriam  perfectionem  in  superiorem  ordinet  finem.  In  hoc  enim  differunt 
voluntatem  habentia  ab  his  quae  voluntate  carent,  quod  habentia  voluntatem 
ordinant  se  et  sua  in  finem,  unde  et  liberi  arbitrii  esse  dicuntur;  quae  autem 
voluntate  carent  non  ordinant  se  in  finem,  sed  ordinantur  a superiori  agente» 
quasi  ab  alio  acta  in  finem,  non  autem  seipsis.  Potuit  igitur  in  voluntate  sub- 
stantiae separatae  esse  peccatum  ex  hoc  quod  proprium  bonum  et  perfectio- 
nem in  ultimum  finem  non  ordinavit,  sed  inhaesit  proprio  bono  ut  fini;  et, 
quia  ex  fine  necesse  est  ut  regulae  actionis  sumantur,  necesse  est  ut  ex  seipsa 
(in  qua  finem  constituit)  alia  regulariter  disponeret  et  ut  ejus  voluntas  ab 
alio  superiori  non  regularetur;  hoc  autem  soli  Deo  debetur.  Et  secundum 
hoc  intelligendum  est  quod  appetit  Dei  aequalitatem ; non  quidem  ut  bonum 
suum  esset  divino  bono  aequale;  hoc  enim  in  intellectu  ejus  cadere  non 
poterat,  et  hoc  appetendo,  appeteret  se  non  esse,  quum  distinctio  specierum 
secundum  diversos  gradus  rerum  proveniat,  ut  ex  supradictis  (Lib.  II.  c.  39.. 
et  40.)  apparet.  Velle  autem  alios  regulare,  et  voluntatem  suam  a superiori 
non  regulari  est  velle  praeesse,  et  quodammodo  non  subjici,  quod  est  pec- 
catum superbiae;  unde  convenienter  dicitur  quod  primum  peccatum  dae- 
monis fuit  superbia.  Sed,  quia  ex  uno  errore  circa  principium  varius  et 
multiplex  error  consequitur,  ideo  ex  prima  inordinatione  voluntatis  quae  fuit 
in  daemone  consecutum  est  multiplex  peccatum  in  voluntate  ipsius,  et  odii 
ipsius  ad  Deum,  ut  resistentem  suae  superbiae  et  punientem  justissime  suam 
culpam,  et  invidiae  ad  hominem,  et  multa  alia  hujusmodi. 

Considerandum  est  etiam  quod,  quum  proprium  alicujus  bonum  habet 
ordinem  ad  plura  superiora,  liberum  est  volenti  ut  ab  ordine  alicujus  supe- 
riorum recedat  et  alterius  ordinem  non  derelinquat,  sive  sit  superior,  sive 
sit  inferior ; sicut  miles,  qui  ordinatur  sub  rege  et  sub  duce  exercitus,  potest 
voluntatem  suam  ordinare  in  bonum  ducis  et  non  regis,  aut  e converso ; sed» 
si  dux  ab  ordine  regis  recedat,  bona  erit  voluntas  militis  recedentis  a volun- 
tate ducis  et  dirigentis  voluntatem  suam  in  regem,  mala  autem  voluntas  mi- 
litis sequentis  voluntatem  ducis  contra  voluntatem  regis;  ordo  enim  infe- 
rioris principii  dependet  ab  ordine  superioris.  Substantiae  autem  separatae 
non  solum  ordinantur  sub  Deo,  sed  una  etiam  earum  ordinatur  sub  alia,  a 
prima  usque  ad  ultimam,  ut  ostensum  est  (Lib.  II.  c.  95.);  et,  quia  in  quo- 
libet volente  sub  Deo  potest  esse  peccatum  voluntatis,  si  in  sua  natura  con- 
sideretur, possibile  fuit  quod  aliqua  de  superioribus  aut  etiam  suprema  inter 
omnes  peccaret  secundum  voluntatem.  Et  hoc  quidem  satis  probabile  est; 
non  enim  in  suo  bono  quievisset  sicut  in  fine,  nisi  suum  bonum  valde  perfe- 
ctum esset.  Potuit'  igitur  fieri  quod  de  inferioribus  aliquae  per  propriam 
voluntatem  bonum  suum  ordinarent  in  ipsam,  recedentes  a divino  ordine, 
quae  similiter  peccaverunt;  aliae  vero,  servantes  in  motu  suae  voluntatis 
divinum  ordinem,  ab  ordine  peccantis,  quamvis  superioris  secundum  naturae 
ordinem,  recte  recederent.  Quomodo  vero  in  bonitate  vel  malitia  immobili- 
ter utrorumque  voluntas  perseverat,  ostendetur  (Lib.  IV.  c.  92.  et  93.);  hoc 
enim  pertinet  ad  poenas  vel  praemia  bonorum  vel  malorum. 

Hoc  autem  differt  inter  hominem  et  substantiam  separatam  quod,  in  uno 
homine,  sunt  piures  appetitivae  virtutes,  quarum  una  sub  altera  ordinatur; 
quod  quidem  in  substantiis  separatis  non  contingit;  una  tamen  earum  est  sub 

altera,  reccatum  autem  in  voluntate  contingit,  qualitercumque  appetitus  in- 
ferior deflectatur.  Sicut  igitur  peccatum  in  substantiis  separatis  esset  per  hoc 
quod  aliqua  earum  inferior  deflecteretur  ab  ordine  alicujus  superioris  sub 
ordine  divino  manentis,  ita  in  homine  uno  contingit  peccatum  dupliciter: 
uno  modo,  per  hoc  quod  voluntas  humana  bonum  proprium  non  ordinat 
in  Deum,  quod  quidem  peccatum  est  commune  sibi  et  substantiae  separatae; 
alio  modo,  per  hoc  quod  bonum  inferioris  appetitus  non  regulatur  secun- 
dum superiorem,  puta  quando  delectabilia  carnis,  in  quae  concupiscibilis 
tendit,  volumus  non  secundum  ordinem  rationis ; hujusmodi  autem  pecca- 
tum non  contingit  in  substantiis  separatis  esse. 

CAPUT  CX. 

SOLUTIO  PRAEMISSARUM  RATIONUM. 

Sic  ergo  haec  quae  objecta  sunt  non  difficile  est  solvere.  Non  enim  co- 
gimur dicere,  quod  error  fuit  in  intellectu  substantiae  separatae,  judicando 
aliquid  bonum  quod  bonum  non  sit ; sed  non  considerando  bonum  superius, 
•ad  quod  proprium  bonum  referendum  erat;  cujus  quidem  considerationis 
ratio  esse  potuit  voluntas  in  proprium  bonum  intrinsece  conversa : est  enim 
liberum  voluntati  in  hoc  vel  in  illud  magis  vel  minus  converti. 

Patet  etiam  quod  non  appetiit  aliquod  bonum  nisi  unum  quod  est  sibi 
proprium;  sed  in  hoc  fuit  peccatum  quod  praetermisit  superius  bonum,  in 
quod  debuit  ordinari;  sicut  enim  in  nobis  peccatum  est  ex  hoc  quod  bona 
inferiora,  scilicet  corporis,  appetimus  absque  ordine  rationis,  ita  etiam  dia- 
bolo peccatum  fuit  in  hoc  quod  proprium  bonum  non  retulit  ad  divinum 
bonum. 

Patet  etiam  quod  medium  virtutis  praetermisit,  in  quantum  se  superiori 
■ordini  non  subdidit;  et  sic  sibi  plus  dedit  quam  debuit,  Deo  autem  minus 
quam  ei  deberetur,  cui  omnia  debent  esse  subjecta  ut  primae  regulae  ordi- 
nanti. Manifestum  enim  est  quod  in  peccato  illo  non  est  praetermissum  me- 
dium per  superabundantiam  passionis,  sed  solum  per  inaequalitatem  justitiae, 
quae  est  circa  operationes.  In  substantiis  enim  separatis  operationes  esse  pos- 
sunt, passiones  vero  nequaquam. 

Nec  etiam  oportet  quod  si  in  superioribus  corporibus  nullus  potest  esse 
defectus,  quod  propter  hoc  in  substantiis  separatis  peccatum  esse  non  possit. 
Corpora  enim,  et  omnia  quae  ratione  carent,  aguntur  tantum,  et  non  agunt 
seipsa;  non  enim  sui  actus  dominium  habent:  unde  non  possunt  exire  a re- 
gula primi  ipsa  agentis  et  moventis,  nisi  per  hoc  quod  rectitudinem  primae 
regulae  sufficienter  suscipere  non  possunt;  quod  quidem  contingit  ex  indis- 
positione  materiae ; et  propter  hoc  superiora  corpora,  in  quibus  indispositio 
materiae  locum  non  habet,  nunquam  a rectitudine  primae  regulae  deficere 
possunt.  Substantiae  vero  rationales,  sive  intellectuales  non  tantum  aguntur, 
sed  etiam  agunt  se  ad  proprios  actus;  quod  quidem  tanto  magis  invenitur 
in  eis,  quanto  perfectior  est  ipsarum  natura : quorum  enim  natura  perfectior, 
est  et  perfectior  virtus  in  agendo : unde  naturae  perfectio  non  impedit  quin 
peccatum  in  eis  accidere  possit  modo  praedicto,  ex  hoc  scilicet  quod  seipsis 
inhaerent,  ordinem  superioris  agentis  non  attendentes. 

CAPUT  CXI. 

QUOD  SPECIALI  RATIONE  CREATURAE  RATIONALES 
DIVINAE  PROVIDENTIAE  SUBDUNTUR. 

Ex  his  quidem  quae  supra  determinata  sunt,  manifestum  est  quod  divina 
providentia  ad  omnia  se  extendit.  Oportet  tamen  aliquam  rationem  provi- 
dentiae specialem  observari  circa  intellectuales  et  rationales  naturas  prae  aliis 
creaturis:  praecellunt  enim  alias  creaturas  et  in  perfectione  naturae,  et  in 
dignitate  finis.  In  perfectione  quidem  naturae,  quia  sola  creatura  rationalis 
habet  dominium  sui  actus,  libere  se  agens  ad  operandum ; ceterae  vero  crea- 
turae ad  opera  propria  magis  aguntur  quam  agant,  ut  ex  supradictis  (c.  i io.) 
patet.  In  dignitate  autem  finis,  quia  sola  creatura  intellectualis  ad  ipsum  finem 
ultimum  universi  sua  operatione  pertingit,  scilicet  cognoscendo  et  amando 
Deum;  aliae  vero  creaturae  ad  finem  ultimum  pertingere  non  possunt  nisi 
per  aliqualem  similitudinis  ipsius  participationem.  Omnis  autem  ratio  ope- 
rationis variatur  secundum  diversitatem  finis,  et  eorum  quae  operationi  sub- 
jiciuntur; sicut  ratio  operandi  per  artem  diversa  est  secundum  diversitatem 
finis  et  materiae.  Aliter  enim  operatur  medicus  ad  aegritudinem  pellendam, 
et  ad  sanitatem  conservandam,  atque  aliter  in  corporibus  diversimode  com- 
plexionatis : et  similiter  oportet  in  regimine  civitatis  diversam  rationem  or- 
dinis observari  secundum  diversas  conditiones  eorum  qui  subjiciuntur  regi- 
mini, et  secundum  diversa  ad  quae  ordinantur:  oportet  enim  aliter  disponi 
milites  ut  sint  praeparati  ad  pugnam,  et  artifices  ut  bene  se  habeant  circa 
sua  opera.  Sic  igitur  et  alia  est  ordinis  ratio  secundum  quam  creaturae  ra- 
tionales providentiae  divinae  subduntur,  et  alia  secundum  quam  ordinantur 
ceterae  creaturae. 


CAPUT  CXII. 

QUOD  CREATURAE  RATIONALES  GUBERNANTUR  PROPTER  SEIPSAS, 
ALIAE  VERO  IN  ORDINE  AD  EAS. 

Primum  igitur  ipsa  cognitio  intellectualis  naturae,  secundum  quam  est 
domina  sui  actus,  providentiae  curam  requirit,  qua  sibi  propter  se  providea- 
tur: aliorum  vero  conditio,  quae  non  habet  dominium  sui  actus,  hoc  indicat 
quod  eis  non  propter  ipsa  cura  impendatur,  sed  velut  ad  alia  ordinatis.  Quod 
enim  ab  dltero  tantum  agitur,  rationem  instrumenti  habet;  quod  vero  per 
se  agit,  habet  rationem  principalis  agentis.  Instrumentum  autem  non  quae- 
ritur propter  seipsum,  sed  ut  eo  principale  agens  utatur;  unde  oportet  quod 
omnis  operationis  diligentia,  quae  circa  insrumenta  adhibetur,  ad  principale 
agens  referatur  sicut  ad  finem.  Quod  autem  circa  principale  agens,  vel  ab 
ipso,  vel  ab  alio  adhibetur,  in  quantum  est  principale  agens,  propter  ipsum 
est.  Disponuntur  ergo  a Deo  intellectuales  creaturae  quasi  propter  se  pro- 
curatae, creaturae  vero  aliae  quasi  ad  rationales  creaturas  ordinatae. 

Adhuc:  quod  dominium  sui  actus  habet,  liberum  est  in  agendo.  Liber 
enim  est  qui  sui  causa  est;  quod  autem  quadam  necessitate  ad  alio  agitur 
ad  operandum,  servituti  subjectus  est.  Omnis  igitur  alia  creatura  naturaliter 
servituti  subjecta  est ; sola  vero  intellectualis  natura  libera  est.  In  auolibet 

autem  regimine  liberis  providetur  propter  seipsos,  servis  autem  ut  sint  in 
usum  liberorum.  Sic  igitur  per  divinam  providentiam  intellectualibus  crea- 
turis providetur  propter  se,  ceteris  autem  creaturis  propter  ipsas. 

Amplius:  quandocumque  sunt  aliqua  ordinata  ad  finem  aliquem,  si  qua 
inter  illa  ad  finem  pertingere  non  possunt  per  seipsa,  oportet  ea  ordinari 
ad  illa  quae  finem  consequuntur,  quae  propter  se  ordinantur  in  finem ; sicut 
finis  exercitus  est  victoria,  quam  milites  consequuntur  per  proprium  actum 
pugnando,  qui  soli  propter  se  in  exercitu  quaeruntur;  omnes  autem  alii  ad 
alia  officia  deputati,  puta  ad  custodiendos  equos,  ad  parandum  arma,  propter 
milites  in  exercitu  quaeruntur.  Constat  autem  ex  praemissis  finem  ultimum 
universi  Deum  esse,  quem  sola  intellectualis  natura  consequitur  in  seipso* 
eum  scilicet  cognoscendo  et  amando,  ut  ex  dictis  (c.  25.)  patet.  Sola  igitur 
intellectualis  natura  est  propter  se  quaesita  in  universo,  alia  autem  omnia 
propter  ipsam. 

Item : in  quolibet  toto  partes  principales  propter  se  exiguntur  ad  consti- 
tutionem totius,  aliae  vero  ad  conservationem,  vel  ad  aliquam  meliorationem 
earum.  Inter  omnes  autem  partes  universi  nobiliores  sunt  intellectuales  crea- 
turae, quia  magis  ad  similitudinem  divinam  accedunt.  Naturae  ergo  intel- 
lectuales sunt  per  se  ad  divinam  providentiam  procuratae,  alia  vero  omnia 
propter  ipsas. 

Praeterea : manifestum  est  partes  omnes  ordinari  ad  perfectionem  totius  -y 
non  enim  est  totum  propter  partes,  sed  partes  propter  totum  sunt.  Naturae 
autem  intellectuales  majorem  habent  affinitatem  ad  totum  quam  aliae  na- 
turae ; nam  unaquaeque  intellectualis  substantia  est  quodammodo  omnia,  in 
quantum  totius  entis  comprehensiva  est  suo  intellectu;  quaelibet  autem  alia 
substantia  particularem  solam  entis  participationeta  habet.  Convenienter 
igitur  alia  propter  substantias  intellectuales  providentur  a Deo. 

Adhuc : sicut  agitur  unumquodque  cursu  naturae,  ita  natum  est  agi.  Sic  au- 
tem videmus  res  cursu  naturae  currere,  quod  substantia  intellectualis  omnibus 
aliis  utitur  propter  se : vel  ad  intellectus  perfectionem,  quia  in  eis  veritatem 
speculatur,  vel  ad  suae  virtutis  exsecutionem  et  scientiae  explicationem  ad  mo- 
dum quo  artifex  explicat  artis  suae  conceptionem  in  materia  corporali;  vel 
etiam  ad  corporis  sustentationem,  quod  est  unitum  animae  intellectuali,  sicut 
in  hominibus  patet.  Manifestum  est  ergo  quod  propter  substantias  intellec- 
tuales omnia  alia  divinitus  providentur. 

Amplius:  quod  aliquis  propter  se  quaerit,  semper  illud  quaerit;  quod 
enim  propter  se  est,  semper  est:  quod  vero  aliquis  propter  aliud  quaerit, 
non  oportet  quod  semper  illud  quaerat,  sed  secundum  quod  competit  ei 
propter  quod  quaeritur.  Esse  autem  rerum  ex  divina  voluntate  profluxit,  ut 
ex  superioribus  (Lib.  II.  c.  23.)  est  manifestum.  Quae  igitur  semper  sunt  in 
entibus,  sunt  propter  se  a Deo  volita;  quae  autem  non  semper,  non  propter 
se,  sed  propter  aliud.  Substantiae  autem  intellectuales  incorruptibiles  maxime 
accedunt  ad  hoc  quod  sint  semper,  quia  sunt  incorruptibiles;  non  sunt  autem 
mutabiles  nisi  secundum  electionem.  Ergo  substantiae  intellectuales  guber- 
nantur propter  se,  aliae  vero  propter  ipsas. 

Non  est  autem  ei  quod  praemissis  rationibus  est  ostensum  contrarium, 
quod  omnes  partes  universi  ad  perfectionem  totius  ordinantur.  Sic  enim  ad 
perfectionem  totius  omnes  partes  ordinantur,  in  quantum  una  deservit  alteri, 
sicut  in  corpore  humano  apparet  quod  pulmo  in  hoc  est  de  perfectione  cor- 
poris quod  deservit  cordi.  Unde  non  est  contrarium  pulmonem  esse  propter 

cor,  et  propter  totum  animal;  et  similiter  non  est  contrarium  alias  naturas 
esse  propter  intellectuales  et  propter  perfectionem  universi:  si  enim  deessent 
, ea  quae  requirit  substantiae  intellectualis  perfectio,  non  esset  universum 
'^completum. 

Similiter  etiam  praedictis,  non  obviat  quod  individua  sunt  propter  pro- 
prias species.  Per  hoc  enim  quod  ad  suas  species  ordinantur,  ordinem  ha- 
hent  ulterius  ad  intellectualem  naturam.  Non  enim  aliquid  corruptibilium 
ordinatur  ad  hominem  propter  unum  individuum  hominis  tantum,  sed  propter 
totam  humanam  speciem.  Toti  autem  humanae  speciei  non  potest  aliquod 
corruptibilium  deservire,  nisi  secundum  suam  speciem  totam.  Ordo  igitur 
quo  corruptibilia  ordinantur  ad  hominem  requirit  quod  individua  ordinentur 
ad  speciem. 

Per  hoc  autem  quod  dicimus  substantias  intellectuales  propter  se  a di- 
vina providentia  ordinari,  non  intelligimus  quod  ipsae  ulterius  non  referantur 
in  Deum,  et  ad  perfectionem  universi.  Sic  igitur  propter  se  procurari  di- 
cuntur, et  alia  propter  ipsas,  quia  bona  quae  propter  divinam  providentiam 
sortiuntur,  non  eis  sunt  data  propter  alterius  utilitatem ; quae  vero  aliis  dantur, 
in  earum  usum  ex  divina  ordinatione  cedunt. 

Hinc  est  quod  dicitur  (Deut.  IV.  19.):  Ne  videas  solem , et  lunam , et  ce - 
tera  astra,  et  errore  deceptus  adores  ea  quae  creavit  Dominus  Deus  tuus  in  mi - 
nisterium  cunctis  gentibus  quae  sub  coelo  sunt;  et  (Psal.  VIII.  8.)  dicitur:  Omnia 
subjecisti  sub  pedibus  ejus,  oves  et  boves  universas,  insuper  et  pecora  campi;  et 
(Sap.  XII.  18.)  dicitur:  Tu  autem  dominator  virtutis  cum  tranquillitate  judicas, 
et  cum  magna  reverentia  disponis  nos. 

Per  hoc  autem  excluditur  error  ponentium  homini  esse  peccatum  si  ani- 
malia bruta  occidat.  Ex  divina  enim  providentia  naturali  ordine  in  usum 
hominis  ordinantur,  unde  absque  injuria  eis  utitur  homo  vel  occidendo,  vel 
quolibet  alio  modo;  propter  quod  et  Dominus  dixit  ad  Noe  (Gen.  IX.  3.): 
Sicut  olera  virentia  dedi  vobis  omnem  carnem. 

Si  qua  vero  in  sacra  Scriptura  inveniantur  prohibentia  aliquid  crudeli- 
tatis in  animalia  bruta  committi,  sicut  de  ave  cum  pullis  non  occidendo, 
hoc  fit  vel  ad  removendum  hominis  animum  a crudelitate  in  homines  exer- 
cenda, ne  aliquis  exercendo  crudelia  circa  bruta,  ex  hoc  procedat  ad  ho- 
mines; vel  quia  intemporale  damnum  hominis  provenit  animalibus  illata 
laesio,  sive  inferentis,  sive  alterius;  vel  propter  aliquam  significationem,  sicut 
Apostolus  (I.  Cor.  IX.)  exponit  illud  de  non  ligando  ore  bovis  triturantis. 

CAPUT  CXIII. 

QUOD  KATIONALIi)  CREATURA  DIRIGITUR  A DEO  AD  SUOS  ACTUS, 
NON  SOLUM  SECUNDUM  ORDINEM  AD  SPECIEM, 

SED  SECUNDUM  QUOD  CONGRUIT  INDIVIDUO. 

Ex  hoc  autem  apparet  quod  sola  rationalis  creatura  dirigitur  a Deo  ad 
suos  actus,  non  solum  secundum  congruentiam  speciei,  sed  etiam  secundum 
congruentiam  individui. 

Omnis  enim  res  propter  suam  operationem  esse  videtur;  operatio  enim 
est  ultima  perfectio  rei.  Sic  igitur  unumquodque  a Deo  ad  suum  actum 
ordinatur,  secundum  quod  divinae  providentiae  substat.  Creatura  autem 
rationalis  divinae  providentiae,  substat  sicut  secundum  se  gubernata  et  pro- 

visa,  non  solum  propter  speciem,  ut  aliae  corruptibiles  creaturae,  quia  in- 
dividuum quod  gubernatur  solum  propter  speciem  non  gubernatur  propter 
seipsum;  creatura  autem  rationalis  propter  seipsam  gubernatur,  ut  ex  dictis: 
manifestum  est.  Sic  igitur  solae  rationales  creaturae  directionem  a Deo  ad 
suos  actus  accipiunt,  non  solum  propter  specietn,  sed  etiam  secundum  indi- 
viduum. 

Adhuc:  quaecumque  directionem  habent  in  suis  actibus  solum  secundum 
quod  pertinet  ad  speciem,  non  est  in  istis  agere  vel  non  agere  ; quae  enim 
consequuntur  speciem  sunt  communia  et  naturalia  omnibus  individuis  sub 
specie  contentis ; naturalia  autem  non  sunt  in  nobis.  Si  igitur  homo  haberet 
directionem  in  suis  actibus  s )lum  secundum  congruentiam  speciei,  non  esset 
in  ipso  agere  vel  non  agere,  sed  oporteret  quod  sequeretur  inclinationem 
naturalem  toti  speciei  communem,  ut  contingit  in  omnibus  irrationalibus- 
creaturis.  Manifestum  est  igitur  quod  rationales  creaturae  actus  directionem 
habent,  non  solum  secundum  speciem,  sed  etiam  secundum  individuum. 

Amplius:  sicut  supra  (c.  76.)  ostensum  est,  divina  providentia  ad  omnia 
singularia  se  extendit,  etiam  minima.  Quibuscumque  igitur  sunt  aliquae 
actiones  praeter  inclinationem  speciei,  oportet  quod  per  divinam  providen- 
tiam regulentur  in  suis  actibus  praeter  directionem  quae  pertinet  ad  speciem.. 
Sed  in  rationali  creatura  apparent  multae  actiones  ad  quas  non  sufficit  in- 
clinatio speciei;  cujus  signum  est  quod  non  similes  sunt  in  omnibus,  sed 
variae  in  diversis.  Oportet  igitur  quod  rationalis  creatura  dirigatur  a Deo 
ad  suos  actus,  non  solum  secundum  speciem,  sed  etiam  secundum  individuum. 

Item:  Deus  unicuique  naturae  providit  secundum  ipsius  capacitatem; 
rales  enim  singulas  creaturas  condidit,  quales  aptas  esse  cognovit,  ut  per 
suam  gubernationem  pervenirent  ad  finem.  Sola  autem  creatura  rationalis 
est  capax  directionis  qua  dirigitur  ad  suos  actus,  non  solum  secundum  spe- 
ciem, sed  etiam  secundum  individuum ; habet  enim  intellectum  et  rationem, 
unde  percipere  possit  quomodo  diversimode  sit  aliquid  bonum  vel  malum, 
secundum  quod  congruit  diversis  individuis,  temporibus,  et  locis.  Sola  igitur 
creatura  rationalis  dirigitur  a Deo  ad  suos  actus,  non  solum  secundum  spe- 
ciem, sed  etiam  secundum  individuum. 

Praeterea:  creatura  rationalis  sic  divinae  providentiae  subjacet,  quod 
non  solum  ab  ea  gubernatur,  sed  etiam  rationem  providentiae  utcumque  co- 
gnoscere potest;  unde  sibi  competit  etiam  aliis  providentiam  et  gubernatio- 
nem exhibere;  quod  non  contingit  in  ceteris  creaturis,  quae  solum  provi- 
dentiam participant  in  quantum  providentiae  subduntur.  Per  hoc  autem  quod 
aliquis  facultatem  providendi  habet,  potest  etiam  suos  actus  dirigere  et 
gubernare.  Participat  igitur  rationalis  creatura  divinam  providentiam,  non 
solum  secundum  gubernari,  sed  etiam  secundum  gubernare;  gubernat  enim 
se  suis  actibus  propriis,  et  etiam  alia.  Omnis  autem  inferior  providentia 
divinae  providentiae  subditur  quasi  supremae.  Gubernatio  igitur  actuum  ra- 
tionalis creaturae,  in  quantum  sunt  actus  personales,  ad  divinam  providen- 
tiam pertinet. 

Item:  actus  personales  rationalis  creaturae  sunt  proprie  actus  qui  sunt 
ab  anima  rationali.  Anima  autem  rationalis  non  solum  secundum  speciem 
est  perpetuitatis  capax,  sicut  aliae  creaturae,  sed  etiam  secundum  indivi- 
duum. Actus  ergo  rationalis  creaturae  a divina  providentia  diriguntur,  non 
solum  ea  ratione  qua  ad  speciem  pertinent,  sed  etiam  in  quantum  sunt  per- 
sonales actus. 

Hinc  est  quod,  licet  divinae  providentiae  omnia  subdantur,  tamen  in 
Scripturis  sacris  specialiter  ei  hominum  cura  attribuitur,  secundum  illud 
(Psal.  VIII.  5.):  Quid  est  homo,  quod  memor  es  ejus  aut  filius  hominis,  quo- 
niam visitas  eum?  et  (I.  Cor.  IX.  9.):  Numquid  de  bobus  cura  est  Deo?  Quae 
quidem  ideo  dicuntur,  quia  de  humanis  actibus  Deus  curam  habet,  non 
solum  prout  ad  speciem  pertinent,  sed  etiam  secundum  quod  sunt  actus  per- 
sonales. 


CAPUT  CXIV. 

QUOD  DIVINITUS  HOMINIBUS  LEGES  DANTUR. 

Ex  hoc  autem  apparet  quod  necessarium  fuit  homini  divinitus  legem  dari. 

Sicut  enim  actus  irrationalium  creaturarum  diriguntur  a Deo,  ea  ratione 
qua  ad  speciem  pertinent,  ita  actus  hominum  diriguntur  a Deo,  secundum 
quod  ad  individuum  pertinent,  ut  supra  ostensum  est  (c.  1 1 3.).  Sed  actus 
creaturarum  irrationalium,  prout  ad  speciem  pertinent,  diriguntur  a Deo 
quadam  naturali  inclinatione,  quae  naturam  speciei  consequitur.  Ergo  supra 
hoc  dandum  est  aliquid  hominibus  quo  in  suis  personalibus  actibus  dirigan- 
tur; et  hoc  dicimus  legem. 

Adhuc : rationalis  creatura,  ut  dictum  est,  sic  divinae  providentiae  sub- 
ditur, quod  etiam  similitudinem  quamdam  divinae  providentiae  participat, 
in  quantum  se  insuis  actibus  et  alia  gubernare  potest.  Id  autem  quo  aliquo- 
rum actus  gubernantur,  dicitur  lex.  Conveniens  igitur  fuit  a Deo  hominibus 
legem  dari. 

Item:  quum  lex  nihil  aliud  sit  quam  quaedam  ratio  et  regula  operandi, 
illis  solum  convenit  dari  legem  qui  sui  operis  rationem  cognoscunt.  Hoc 
autem  convenit  solum  rationali  creaturae.  Soli  igitur  rationali  creaturae  fuit 
conveniens  dari  legem. 

Praeterea:  illis  danda  est  lex  in  quibus  est  agere  et  non  agere.  Hoc  autem 
convenit  soli  rationali  creaturae.  Sola  igitur  rationalis  creaturae  est  susceptiv» 
legis. 

Amplius:  quum  lex  nihil  aliud' sit  quam  ratio  operis,  cujuslibet  autem 
operis  ratio  a fine  sumatur,  ab  eo  unusquisque  legis  capax  suscipit  legem  a 
quo  ad  finem  perducitur,  sicut  inferior  artifex  ab  architectone,  et  miles  a 
duce  exercitus.  Sed  creatura  rationalis  finem  suum  ultimum  in  Deo  et  a Deo 
consequitur,  ut  ex  superioribus  patet.  Fuit  igitur  conveniens  a Deo  legem 
hominibus  dari. 

Hinc  est  quod  dicitur  (Hier.  XXX.  33.):  Dabo  legem  meam  in  insceribus 
eorum  1 et  (Oseae  VIII.  12.):  Scribam  ei  multiplices  leges  meas. 


CAPUT  CXV. 

QUOD  LEX  DIVINA  PRINCIPALITER  ORDINAT  HOMINEM  IN  DEUM. 

Exhoc  autem  sumi  potest  ad  quid  lex  divinitus  data  principaliter  tendat. 
Manifestum  est  enim  quod  unusquisque  legislator  ad  suum  finem  prin- 
cipaliter per  leges  homines  dirigere  intendit,  sicut  dux  exercitus  ad  victo- 
riam. et  rector  civitatis  ad  oacem.  Finis  autem  ouem  Deus  intendit  est  inc#^ 

met  Deus.  Lex  igitur  divina  hominem  principaliter  in  Deum  ordinare 
Intendit. 

Adhuc:  lex,  sicut  dictum  est  quaedam  ratio  divinae  providentiae 
gubernantis,  rationali  creaturae  proposita.  Sed  gubernatio  providentis  Dei 
singula  ad  proprios  fines  ducit.  Per  legem  igitur  divinitus  datam  homo  ad 
suum  finem  praecipue  ordinatur.  Finis  autem  humanae  creaturae  est  adhae- 
rere Deo;  in  hoc  enim  felicitas  ejus  consistit,  ut  supra  (c.  37.)  ostensum 
est.  Ad  hoc  igitur  principaliter  lex  divina  hominem  dirigit,  ut  Deo  adhaereat. 

Amplius:  intentio  cujuslibet  legislatoris  est  eos  quibus  legem  dat  facere 
bonos;  unde  praecepta  legis  debent  esse  de  actibus  virtutum.  Illi  igitur  actus 
a lege  divina  praecipue  intenduntur  qui  sunt  optimi.  Sed,  inter  omnes  hu- 
manos actus,  illi  sunt  optimi  quibus  homo  adhaeret  Deo,  utpote  fini  pro- 
pinquiores. Ergo  ad  hos  actus  praecipue  lex  divina  ordinat  homines. 

Item  : illud  praecipuum  debet  esse  in  lege,  ex  quo  lex  efficaciam  habet. 
Sed  lex  divinitus  data  ex  hoc  apud  homines  efficaciam  habet,  quod  homo 
subditur  Deo;  non  enim  aliquis  alicujus  regis  lege  arctatur  qui  ei  subditus 
non  est.  Hoc  igitur  praecipuum  in  divina  lege  esse  debet,  ut  mens  humana 
Deo  adhaereat. 

Hinc  est  quod  dicitur  (Deuter.  X.  12.):  Et  nunc,  Israel , quid  Dominus  Deus 
tuus  petit  a te,  nisi  ut  timeas  Dominum  Deum  tuum,  et  ambules  in  viis  ejus,  et 
diligas  eum,  ac  servias  Domino  Deo  tuo  in  toto  corde  tuo,  et  in  tota  anima  tua  ? 

CAPUT  CXVI. 

QUOD  FINIS  LEGIS  DIVINAE  EST  DILECTIO  DEI. 

Quia  vero  intentio  divinae  legis  ad  hoc  principaliter  est  ut  ’*omo  Deo 
Adhaereat,  homo  autem  potissime  adhaeret  Deo  per  amorem,  necesse  est 
quod  incentio  divinae  legis  principaliter  ordinetur  ad  amandum.  Quod  autem 
per  amorem  homo  maxime  Deo  adhaeret,  manifestum  est.  Duo  enim  sunt 
in  homine  quibus  Deo  potest  adhaerere,  intellectus  scilicet, et  voluntas;  nam 
secundum  inferiores  animae  partes  Deo  adhaerere  non  potest,  sed  inferio- 
ribus rebus.  A dhaesio  autem  quae  est  per  intellectum  completionem  recipit 
per  eam  quae  est  voluntatis,  quia  per  voluntatem  homo  quodammodo  quie- 
scit in  eo  quod  intellectus  apprehendit.  Voluntas  autem  adhaeret  alicui  rei 
vel  propter  amorem,  vel  propter  timorem,  sed  differenter;  nam  ei  quidem 
cui  inhaeret  propter  timorem,  inhaeret  propter  aliud,  ut  scilicet  evitet  ma- 
lum, quod,  si  non  adhaereat  ei,  imminet ; ei  vero  cui  adhaeret  propter 
amorem,  adhaeret  propter  seipsum.  Quod  autem  est  propter  se  principa- 
lius est  eo  quod  est  propter  aliud.  Adhaesio  igitur  amoris  ad  Deum  est  po- 
tissimus modus  ei  adhaerendi.  Hoc  igitur  est  potissime  intentum  in  di 
vina  lege. 

Item : finis  cujuslibet  legis,  et  praecipue  divinae,  est  homines  facere 
bonos.  Homo  autem  dicitur  bonus  ex  eo  quod  habet  voluntatem  bonam, 
per  quam  reducit  in  actum  quidquid  boni  in  ipso  est;  voluntas  autem  bona 
est  ex  eo  quod  vult  bonum,  et  praecipue  maximum  bonum,  quod  est  finis; 
quanto  igitur  hujusmodi  bonum  magis  voluntas  vult,  tanto  magis  homo 
est  bonus.  Sed  magis  vult  homo  id  quod  vult  propter  amorem,  quam  id 
quod  vult  propter  timorem  tantum;  nam  quod  vult  propter  timorem  tan- 
tum, dicitur  mixtum  involuntario,  sicut  aliquis  vult  in  mari  projectionem 


LIBER  III.  CAP.  CXVI.  465 

mercium  propter  timorem.  Ergo  amor  summi  boni,  scilicet  Dei,  maxime 
facit  bonos,  et  est  maxime  intentum  in  divina  lege. 

Praeterea:  bonitas  hominis  est  per  virtutem;  virtus  enim  est  quae  bonum 
facit  habentem;  unde  et  lex  intendit  homines  facere  virtuosos,  et  praecepta 
legis  sunt  de  actibus  virtutum.  Sed  de  conditione  virtutis  est  ut  virtuosus 
ct  firmiter,  et  delectabiliter  operetur.  Hoc  autem  facit  maxime  amor;  nam 
ex  amore  aliquid  firmiter  et  delectabiliter  facimus.  Amor  igitur  boni  est 
ultimum  intentum  in  lege  divina. 

Adhuc : legislatores  imperio  legis  editae  movent  eos  quibus  lex  datur. 
In  omnibus  autem  quae  moventur  ab  aliquo  primo  movente,  tanto  aliquid 
perfectius  movetur,  quanto  magis  participat  de  motione  primi  moventis  et 
de  similitudine  ipsius.  Deus  autem,  qui  est  legis  divinae  dator,  omnia  facit 
propter  suum  amorem.  Qui  igitur  hoc  modo  tendit  in  ipsum,  scilicet  amando, 
perfectissime  movetur  in  ipsum.  Omne  autem  agens  intendit  perfectionem 
in  eo  quod  agit.  Hic  igitur  est  finis  totius  legislatoris,  ut  homo  Deum  amet. 

Hinc  est  quod  dicitur  (I.  Tim.  I.  5.):  Finis  praecepti  est  caritas;  et  di- 
citur quod  maximum  ei  primum  mandatum,  in  lege,  est  (Matth.  XXII.  37. 
et  38.):  Diliges  Dominum  Deum  tuum.  Inde  est  quod  lex  nova,  tamquam  per- 
fectior, dicitur  lex  amoris;  lex  autem  vetus,  tamquam  imperfectior,  dicitur 
lex  timoris. 


CAPUT  CXVII. 

QUOD  DIVINA  LEGE  ORDINAMUR  AD  DILECTIONEM  PROXIMI. 

Ex  hoc  autem  sequitur  quod  divina  lex  dilectionem  proximi  intendat. 

Oportet  enim  unionem  esse  affectus  inter  eos  quibus  est  unus  finis  com- 
munis. Communicant  autem  homines  in  uno  ultimo  fine  beatitudinis,  ad 
quem  divinitus  ordinantur.  Oportet  igitur  quod  uniantur  homines  ad  invi- 
cem mutua  dilectione. 

Adhuc:  quicumque  diligit  aliquem,  consequens  est  ut  etiam  diligat  di- 
lectos ab  eo,  et  eos  qui  conjuncti  sunt  ei.  Homines  autem  dilecti  sunt  a 
Deo  quibus  suipsius  fruitionem  quasi  ultimum  finem  praedisposuit.  Oportet 
igitur  ut,  sicut  aliquis  fit  dilector  Dei,  ita  etiam  fiat  dilector  proximi. 

Amplius:  quum  homo  sit  naturaliter  animal  sociale,  indiget  ab  aliis  ho- 
minibus adjuvari  ad  consequendum  proprium  finem;  quod  convenientissime 
fit  dilectione  mutua  inter  homines  exsistente.  Ex  lege  igitur  Dei,  quae  ho- 
mines in  ultimum  finem  dirigit,  praecipitur  in  nobis  mutua  dilectio. 

Item:  ad  hoc  quod  homo  divinis  vacet,  indiget  tranquillitate  et  pace. 
Ea  vero  quae  pacem  perturbare  possunt  praecipue  per  dilectionem  mu- 
tuam tolluntur.  Quum  igitur  lex  divina  ad  hoc  ordinet  homines,  ut  divinis 
vacent,  necessarium  est  quod  ex  lege  divina  in  hominibus  mutua  dilectio 
procedat. 

Praeterea:  lex  divina  profertur  homini  in  auxilium  legis  naturalis.  Est 
autem  omnibus  hominibus  naturale  ut  se  invicem  diligant ; cujus  signum 
est  quod,  quodam  naturali  instinctu,  homo  cuilibet  homini  etiam  ignoto 
subvenit  in  necessitate,  puta  revocando  ab  errore  viae,  erigendo  a casu,  et 
aliis  hujusmodi,  ac  si  omnis  homo  omni  homini  esset  familiaris,  et  amicus. 
Igitur  ex  divina  lege  mutua  dilectio  hominibus  praecipitur. 

Hinc  est  quod  dicitur  (Joan.  XV.  12.):  Hoc  est  praeceptum  meum,  ut  di - 

ligatis  invicem;  et  (I.  Joan.  IV.  21.):  Hoc  mandatum  habemus  a Deo,  ut  qui 
diligit  Deum,  diligat  et  fratrem  suum ; et  (Matth.  XXII.  39.)  dicitur  quod 
secundum  mandatum  est:  Diliges  proximum  tuum  sicut  teipsum. 

CAPUT  CXVIII. 

QUOD  PER  DIVINAM  LEGEM  HOMINES  AD  RECTAM  FIDEM  OBLIGANTUR. 

Ex  hoc  autem  apparet  quod  per  divinam  legem  homines  ad  rectam  fidem 
obligantur. 

Sicut  enim  amationis  'corporalis  principium  est  visio,  quae  est  per  ocu- 
lum corporalem,  ita  etiam  dilectionis  spiritualis  initium  esse  oportet  visio- 
nem intelligibilem  diligibilis  spiritualis.  Visio  autem  illius  intelligibilis  spi- 
ritualis, quod  est  Deus,  in  praesenti  haberi  non  potest  a nobis  nisi  per 
fidem,  eo  quod  naturalem  rationem  excedit ; et  praecipue  secundum  quod 
mi  ejus  fruitione  nostra  beatitudo  consistit.  Igitur  ex  lege  divina  in  fidem 
rectam  inducimur. 

Item:  lex  divina  ad  hoc  ordinat  hominem,  ut  sit  totaliter  subditus  Deo. 
Sed,  sicut  homo  subditur  Deo  amando,  quantum  ad  voluntatem,  ita  sub- 
ditur Deo  credendo,  quantum  ad  intellectum;  non  autem  credendo  aliquid 
falsum,  quia  a Deo,  qui  est  veritas,  nullum  falsum  homini  proponi  potest ; 
unde  qui  credit  aliquod  falsum  non  credit  Deo.  Ex  lege  igitur  divina  or- 
dinantur homines  ad  fidem  rectam. 

Adhuc:  quicumque  errat  circa  aliquod,  quod  est  de  essentia  rei,  non 
cognoscit  illam  rem,  sicut  si  aliquis  apprehenderet  animal  irrationale,  aesti- 
mans hoc  esse  hominem,  non  cognosceret  hominem;  secus  autem  esset, 
si  erraret  circa  aliquod  accidentium  ejus.  Sed,  in  compositis,  qui  errat  circa 
aliquod  principiorum  essentialium,  etsi  non  cognoscat  rem  simpliciter,  ta- 
men cognoscit  eam  secundum  quid,  sicut  qui  existimat  hominem  esse 
animal  irrationale  cognoscit  eum  secundum  genus  suum;  in  simplicibus 
autem,  hoc  non  potest  accidere,  sed  quilibet  error  totaliter  excludit  cogni- 
tionem rei.  Deus  autem  est  maxime  simplex.  Ergo  quicumque  errat  circa 
Deum  non  cognoscit  Deum,  sicut  qui  credit  Deum  esse  corpus  nullo  modo 
cognoscit  Deum,  sed  apprehendit  aliquid  aliud  loco  Dei.  Secundum  autem 
quod  aliquid  cognoscitur,  secundum  hoc  amatur  et  desideratur.  Qui  ergo 
errat  circa  Deum,  nec  amare  potest  Deum,  nec  desiderare  ipsum  ut  finem. 
Quum  igitur  lex  divina  ad  hoc  tendat,  ut  homines  ament  et  desiderent 
Deum,  oportet  quod  lege  divina  homines  obligentur  ad  rectam  fidem  ha- 
bendam de  Deo. 

Amplius:  falsa  opinio  ita  se  habet  in  intelligibilibus  sicut  vitium  virtuti 
oppositum  in  moralibus;  nam  bonum  intellectus  est  verum.  Sed  ad  legem 
divinam  pertinet  vitia  prohibere.  Ergo  ad  eam  etiam  pertinet  falsas  opinio- 
nes de  Deo  et  de  his  quae  sunt  Dei  excludere. 

Hinc  est  quod,  dicitur  (Hebr.  XI.  6.):  Sine  fide  impossibile  est  placere  Deo; 
et  (Deuter.  VI.  4.)  antequam  alia  praecepta  legis  ponantur,  praestituitur  recta 
fides  de  Deo,  quum  dicitur:  Audi,  Israel : Dominus  Deus  tuus  Domitius  unus  est. 

Per  hoc  autem  excluditur  error  quorumdam  dicentium  quod  nihil  refert- 
ad  salutem  hominis  cum  quacumque  fide  serviat  Deo. 

CAPUT  CXIX. 

QUOD  PER  QUAEDAM  SENSIBILIA  MENS  NOSTRA 
DIRIGITUR  IN  DEUM. 

Quod  vero  connaturale  est  homini,  ut  per  sensus  cognitionem  accipiat, 
et  difficillimum  est  sensibilia  transcendere ; provisum  est  divinitus  homini  ut 
etiam  in  sensibilibus  rebus  divinorum  ei  commemoratio  fieret,  ut  per  hoc 
hominis  intentio  magis  revocaretur  ad  divina:  etiam  ille  cujus  mens  non 
est  valida  ad  divina  in  seipsis  contemplanda;  et  propter  hoc  instituta  sunt 
sensibilia  sacrificia  quae  homo  Deo  offert,  non  propter  hoc  quod  Deus  eis 
indigeat,  sed  ut  repraesentetur  honiini  quod  seipsum,  et  omnia  sua  debet  re- 
ferre in  ipsum  sicut  in  finem,  et  sicut  in  creatorem,  et  gubernatorem,  et 
Dominum  universorum. 

Adhibentur  etiam  homini  quaedam  sanctificationes  per  quasdam  res  sen- 
sibiles, quibus  homo  lavatur,  aut  ungitur,  aut  pascitur,  vel  potatur  cum  sen- 
sibilium verborum  probatione,  ut  homini  repraesentetur  per  sensibilia  intel- 
ligibilium  donorum  processum  in  ipso  ab  extrinseco  fieri  et  a Deo,  cujus 
nomen  sensibilibus  vocibus  exprimitur. 

Exercentur  etiam  ab  hominibus  quaedam  sensibilia  opera,  non  quibus 
Deum  excitent,  sed  quibus  seipsos  provocent  in  divina,  sicut  prostrationes, 
genuflexiones,  vocales  clamores  et  cantus;  quae  non  fiunt  quasi  Deus  his  in- 
digeat, qui  omnia  novit,  et  cujus  voluntas  est  immutabilis,  et  affectum  mentis, 
et  etiam  motum  corporis  propter  se  non  acceptat;  sed  ea  propter  nos  faci- 
musj  ut  per  haec  sensibilia  opera  intentio  nostra  dirigatur  in  Deum,  et  af- 
fectio accendatur.  Simul  etiam  per  hoc  Deum  profitemur  animae  et  corporis 
nostri  auctorem,  cui  spiritualia  et  corporalia  obsequia  exhibemus. 

Propter  hoc  non  est  mirari,  si  haeretici,  qui  corporis  nostri  Deum  esse 
auctorem  negant,  haec  corporalia  obsequia  Deo  exhibita  reprehendant.  In 
quo  etiam  apparet  quod  se  homines  esse  non  meminerunt  dum  sensibilium 
sibi  repraesentationem  necessariam  non  vident  ad  interiorem  cognitionem 
et  affectionem.  Nam  experimento  apparet  quod  per  corporales  actus  anima 
excitatur  ad  aliquam  cogitationem,-  vel  affectionem.  Unde  manifestum  est 
convenienter  etiam  corporalibus  quibusdam  nos  uti  ad  mentis  nostrae  eleva- 
tionem in  Deum. 

In  his  autem  corporalibus  Deo  exhibendis  cultus  Dei  consistere  dicitur. 
Illa  enim  colere  dicimur  quibus  per  nostra  opera  studium  adhibemus.  Circa 
Deum  autem  adhibemus  studium  nostro  actu,  non  quidem  ut  proficiamus 
ei,  sicut  cum  alias  res  nostris  operibus  colere  dicimur,  sed  quia  per  hujus- 
modi actus  proficimus  in  Deum.  Et  quia  per  interiores  actus  directe  in  Deum 
tendimus,  ideo  interioribus  actibus  proprie  Deum  colimus;  sed  tamen  et  exte- 
riores actus  ad  cultum  Dei  pertinent,  in  quantum  per  hujusmodi  actus  mens 
nostra  elevatur  in  Deum,  ut  dictum  est. 

Hinc  etiam  Dei  cultus  religio  nominatur,  quia  hujusmodi  actibus  quo- 
dammodo se  homo  ligat,  ut  ab  eo  non  evagetur,  et  quia  etiam  quodam  na- 
turali instinctu  se  obligatum  sentit  Deo,  ut  suo  modo  reverentiam  ei  im- 
pendat a quo  est  sui  esse  et  omnis  boni  principium. 

Hinc  etiam  est  quod  religio  nomen  accepit  pietatis;  nam  pietas  est  per 
quam  honorem  debitum  parentibus  impendimus:  unde  convenienter  quod 

Deo  parenti  omnium  honor  exhibeatur,  pietatis  esse  videtur;  propter  quod 
qui  his  quae  ad  divinum  cultum  pertinent  adversantur  impii  dicuntur. 

Quia  vero  Deus  non  solum  est  nostri  esse  causa  et  principium,  sed  to- 
tum nostrum  esse  in  potestate  ipsius  est,  et  totum  quod  in  nobis  est  ipsi  de- 
bemus, ac  per  hoc  quod  vere  dominus  noster  est,  id  quod  in  honorem  Dei 
exhibemus,  servitium  dicitur.  Est  autem  Deus  dominus  non  per  accidens, 
sicut  hominis  homo,  sed  per  naturam ; et  ideo  aliter  debetur  servitium  Deo, 
et  aliter  homini  cui  per  accidens  subdimur,  et  qui  h&bet  aliquod  particulare 
in  rebus  dominium,  et  id  a Deo  derivatum:  unde  servitium  quod  Deo  de- 
betur specialiter  apud  Graecos  latria  vocatur. 

CAPUT  CXX. 

QUOD  LATRIAE  CULTUS  SOLI  DEO  EST  EXHIBENDUS. 

Fuerunt  autem  aliqui  qui  latriae  cultum  non  solum  primo  rerum  principio 
exhibendum  existimaverunt,  sed  omnibus  etiam  creaturis  quae  supra  homines 
sunt.  Unde  quidam,  licet  opinarentur  Deum  esse  unum  primum  et  univer- 
sale rerum  principium,  latriam  tamen  exhibendam  aestimaverunt  primo  qui- 
dem post  Deum  substantiis  intellectualibus  coelestibus,  quas  deos  etiam  vo- 
cabant, sive  essent  substantiae  omnino  a corporibus  separatae,  sive  essent 
animae  orbium  aut  stellarum.  Secundo  etiam  quibusdam  substantiis  intellec- 
tualibus, quas  unitas  credebant  corporibus  aereis,  scilicet  quos  daemones 
esse  dicebant;  et  tamen  quia  supra  homines  eos  esse  credebant,  sicut  corpus 
aereum  est  supra  terrestre,  hujusmodi  etiam  substantias  colendas  divino  cultu 
ab  hominibus  ponebant,  et  in  comparatione  ad  homines  deos  illos  esse  di- 
cebant, quasi  medios  inter  homines  et  deos.  Et  quia  animas  bonorum  per 
hoc  quod  a corpore  separentur,  in  statum  altiorem  quam  sit  status  praesentis 
vitae  transire  credebant,  etiam  animabus  mortuorum,  quas  heroas  aut  manes 
vocabant,  divinum  cultum  exhibendum  esse  opinabantur. 

Quidam  vero  Deum  esse  animam  mundi  aestimantes,  crediderunt  quod 
soli  mundo  et  singulis  ejus  partibus  esset  cultus  divinitatis  exhibendus ; non 
tamen  propter  corpus,  sed  propter  animam,  quam  Deum  esse  dicebant;  sicut 
et  homini  sapienti  honor  exhibetur,  non  propter  corpus,  sed  propter  animam. 

Quidam  vero  etiam  ea  quae  intra  hominem  sunt  secundum  naturam,  ho- 
mini tamen  colenda  esse  dicebant  divino  cultu,  in  quantum  iu  eis  participatur 
aliquid  virtutis  superioris  naturae.  Unde  cum  quasdam  imagines  per  homines 
factas  sortiri  crederent  aliquam  virtutem  supernaturalem,  vel  ex  influentia 
coelestium  corporum,  vel  ex  praesentia  aliquorum  spirituum,  dicebant  hujus- 
modi imaginibus  divinum  cultum  esse  exhibendum,  quas  etiam  imagines  deos 
vocabant,  propter  quod  et  idololatrae  sunt  dicti,  quia  latriae  -cultum  idolis 
et  imaginibus  impendebant. 

Est  autem  irrationabile  ponentibus  unum  tantum  primum  principium  se- 
paratum, cultum  divinum  alteri  exhibere.  Cultum  enim  Deo  exhibemus,  ut 
: dictum  est  (c.  119.),  non  quia  ipse  hoc  indigeat,  sed  ut  in  nobis  firmetur 
etiam  per  sensibilia  opinio  vera  de  Deo.  Opinio  autem  de  hoc  quod  Deus 
sit  unus  super  omnia  exaltatus,  per  sensibilia  firmari  non  potest  in  nobis, 
nisi  per  hoc  quod  ei  aliquid  separatim  exhibemus,  quod  dicimus  cultum  di- 
vinum. Patet  ergo  quod  vera  opinio  de  uno  principio  debilitatur,  si  cultus 
divinus  pluribus  exhibeatur. 

Praeterea:  sicut  dicum  est  supra  (c.  1 19.),  hujusmodi  cultus  exterior  homini 
necessarius  est  ad  hoc  quod  anima  hominis  excitetur  in  spiritualem  reveren- 
tiam Dei.  Ad  hoc  autem  quod  animus  hominis  ad  aliquid  moveatur,  multum 
operatur  consuetudo , nam  ad  consueta  facilius  movemur.  Habet  autem  hoc 
humana  consuetudo,  quod  honor  qui  exhibetur  ei  qui  summum  locum  in 
republica  tenet,  puta  regi,  vel  imperatori,  nulli  alii  exhibetur.  Est  igitur  ani- 
mus hominis  excitandus  ad  hoc  quod  aestimet  esse  unum  suum  rerum  prin- 
cipium, per  hoc  quod  ei  aliquid  exhibeat  quod  nulli  alteri  exhibeatur:  et 
hoc  dicimus  latriae  cultum. 

Item : si  cultus  latriae  alicui  debetur,  quia  est  superior,  et  non  quia 
summus,  cum  fiominum  unus  alio  sit  superior,  et  etiam  angelorum,  seque- 
retur quod  unus  homo  exhibere  latriam  alteri  deberet,  et  angelo  angelus; 
et  cum  ille  inter  homines  qui  superior  est  quantum  ad  unum  sit  inferior 
quantum  ad  alterum,  sequeretur  quod  mutuo  sibi  homines  latriam  exhibe- 
rent, quod  est  inconveniens. 

Adhuc : secundum  hominum  consuetudinem,  pro  speciali  beneficio  spe- 
cialis retributio  debetur.  Est  autem  quoddam  speciale  beneficium  quod  homo 
a Deo  summo  percipit,  scilicet  creationis  suae.  Ostensum  est  enim  in  se- 
cundo (c.  21.),  quod  solus  Deus  creator  est.  Debet  ergo  homo  aliquid 
Deo  speciale  reddere  in  recognitionem  beneficii  specialis ; et  hoc  est  latriae 
cultus. 

Amplius  : latria  servitium  dicitur.  Servitium  autem  domino  debetur.  Do- 
minus autem  est  proprie  et  vere  qui  aliis  praecepta  operandi  dispensat,  et  a 
nullo  regulam  operandi  sumit:  qui  enim  exsequitur  quod  a superiori  fuerit 
dispositum,  magis  est  minister  quam  .dominus;  Deus  autem,  qui  est  sum- 
mum rerum  principium,  per  suam  providentiam  omnia  ad  debitas  actiones 
disponit,  ut  supra  (c.  64.)  ostensum  est:  unde  et  in  sacra  Scriptura,  et  an- 
geli, et  superiora  corpora  ministrare  dicuntur  et  Deo,  cujus  ordinationem 
exsequuntur,  et  nobis,  in  quorum  utilitatem  actiones  eorum  proveniunt.  Non 
est  igitur  cultus  latriae,  qui  summo  debetur  domino,  exhibendus,  nisi  summo 
rerum  principio. 

Item : inter  alia  quae  ad  latriam  pertinent,  singulare  videtur  esse  sacrifi- 
cium: nam  genuflexiones,  prostrationes,  et  alia  hujusmodi  honoris  indicia 
etiam  hominibus  exhiberi  possunt,  licet  alia  intentione  quam  Deo:  sa- 
crificium autem  nullus  offerendum  censuit  alicui , nisi  quia  eum  Deum 
aestimavit,  aut  aestimare  se  finxit.  Exterius  autem  sacrificium  repraesenta- 
tivum  est  interioris  veri  sacrificii,  secundum  quod  mens  humana  seipsam 
Deo  offert;  offert  autem  se  mens  nostra  Deo,  quasi  suae  creationis  principio, 
quasi  suae  operationis  auctori,  quasi  suae  beatitudinis  fini;  quae  quidem 
conveniunt  soli  summo  rerum  principio.  Ostensum  est  enim  supra  (Lib.  II. 
c.  87.)  quod  animae  rationalis  causa  creatrix  solus  Deus  summus  est : ipse 
enim  solus  voluntatem  hominis  potes  inclinare  ad  quodcumque  voluerit, 
ut  supra  ostensum  eSt  (c.  80.  et  90.).  Patet  etiam  ex  superioribus  quod  in 
ejus  solius  fruitione,  ultima  hominis  consistit  felicitas.  Soli  igitur  summo 
Deo  homo  sacrificium,  et  latriae  cultum  offerre  debet,  non  autem  substantiis 
quibuscumque  spiritualibus. 

Licet  autem  positio  quae  ponit  Deum  summum  non  esse  aliud  quam  ani- 
mam mundi,  magis  e veritate  recedat,  ut  supra  ostensum  est;  illa  vero  quae 
ponit  Deum  esse  separatum,  et  ab  ipso  exsistere  omnes  alias  intellectuales 
substantias,  sive  separatas,  sive  corpori  conjunctas,  sit  vera;  haec  tamen 

positio  rationalibus  movetur  ad  exhibendum  latriae  cultum  rebus  diversis. 
Exibendo  enim  diversis  rebus  latriae  cultum,  videntur  uni  summo  Deo  la- 
triam  exhibere,  ad  quem,  secundum  eorum  positionem,  diversae  partes  mundi 
comparantur,  sicut  ad  animam  hominis  diversa  corporis  membra. 

Sed  etiam  ei  ratio  obviat.  Dicunt  enim  mundo  non  esse  exhibendum  la- 
triae cultum  ratione  corporis,  sed  ratione  animae,  quam  Deum  esse  dicunt. 
Licet  autem  corpus  mundi  divisibile  sit  in  partes  diversas,  anima  tamen  in- 
divisibilis est.  Non  est  igitur  divinitatis  cultus  diversis  rebus  exhibendus,  sed 
uni  tantum. 

Adhuc  : si  mundus  ponitur  animam  habere  quae  totum  animet,  et  omnes 
partes  ipsius,  non  potest  hoc  intelligi  de  anima  nutritiva,  vel  sensitiva,  quia 
harum  partium  animae  operationes  non  competunt  omnibus  partibus  uni- 
versi. Dato  etiam  quod  haberet  mundus  animam  sensitivam,  non  propter 
hujusmodi  animas  deberetur  ei  latriae  cultus,  sicut  nec  brutis  animalibus, 
nec  plantis.  Relinquitur  ergo  quod  hoc  quod  dicunt,  Deum,  cui  debetur 
latria,  esse  animam  mundi,  intelligatur  de  anima  intellectuali ; quae  quidem 
anima  non  est  perfectio  determinatarum  partium  corporis,  sed  aliquo  modo 
respicit  totum:  quod  etiam  in  nostra  anima,  quae  est  ignobilior, patet.  Non 
enim  intellectus  habet  aliquod  organum  corporale,  ut  probatur  in  tertio  de 
Anima  (t.  c.  6.).  Non  igitur  exibendus  esset  cultus  divinitatis  diversis  par- 
tibus mundi,  sed  toti  mundo,  propter  animam  ejus,  secundum  eorum  radicem. 

Amplius:  si  secundum  eorum  positionem  una  tantum  sit  anima  quae 
totum  mundum  animat,  et  partes  omnes  ipsius ; mundus  autem  non  dicitur 
Deus  nisi  propter  animam;  erit  ergo  unus  tantum  Deus,  et  sic  cultus  divi- 
nitatis non  debetur  nisi  uni. 

Si  vero  sit  una  anima  totius,  et  diversae  partes  iterum  habeant  diversas 
animas , oportet  eos  dicere,  quod  animae  partium  sub  anima  totius  ordi- 
nentur. Eadem  enim  est  proportio  perfectionum  et  perfectibilium.  Exsisten- 
tibus autem  pluribus  substantiis  intellectualibus  ordinatis,  illi  tantum  debetur 
latriae  cultus  quae  summum  locum  in  eis  tenet,  ut  supra  ostensum  est 
contra  aliam  positionem.  Non  erit  igitur  exhibendus  latriae  cultus  partibus 
mundi,  sed  solum  toti. 

Praeterea:  manifestum  est  quasdam  partes  mundi  non  habere  animam 
propriam.  Eis  igitur  non  erit  exhibendus  cultus;  et  tamen  ipsi  colebant  animas 
et  mundi  elementa,  scilicet  terram,  aquam,  ignem,  et  alia  hujusmodi  inani- 
mata corpora. 

Item:  manifestum  est  quod  superius  non  debet  inferiori  latriae  cultum. 
Homo  autem  superior  est  ordine  naturae  ad  minus  omnibus  inferioribus 
corporibus,  quanto  perfectiorem  habet  formam.  Non  igitur  ab  homine  esset 
latriae  cultus  exhibendus  inferioribus  corporibus,  si  propter  proprias  eorum 
animas  eis  cultus  deberetur. 

Eadem  autem  inconvenientia  sequi  necesse  est,  si  quis  dicat,  quod  sin 
gulae  partes  mundi  habent  proprias  animas,  non  habent  totum  autem  aliquam 
animam  communem.  Oportebit  enim  quod  suprema  pars  mundi  habeat  ani- 
mam nobiliorem,  cui  soli  secundum  praemissa  debetur  latriae  cultus. 

His  autem  positionibus  irrationabilior  est  illa  quae  dicit  imaginibus  esse 
latriae  cultum  exhibendum.  Si  enim  hujusmodi  imagines  habent  virtutem, 
aut  aliquam  dignitatem  ex  corporibus  coelestibus,  non  propter  hoc  eis  de- 
betur latriae  cultus,  cum  nec  ipsis  corporibus  coelestibus  debeatur,  nisi  forte 
propter  eorum  animas,  ut  quidam  posuerunt.  Haec  autem  imagines  ponun- 

tur  virtutem  aliquam  consequi  ex  corporibus  coelestibus  secundum  eorum 
corporalem  virtutem.  / t 

Praeterea : manifestum  est  quod  non  consequuntur  ex  corporibus  coe- 
lestibus tam  nobilem  perfectionem,  sicut  est  anima  rationalis.  Sunt  ergo  infra  ' 
gradum  dignitatis  cujuslibet  hominis.  Non  igitur  ab  homine  debetur  eis  ali- 
quis cultus. 

Amplius  : causa  potior  est  effectu.  Horum  autem  imaginum  factores  sun 
homines.  Non  igitur  homo  debet  eis  aliquem  cultum.  . * 

Si  autem  dicatur  quod  hujusmodi  imagines  habent  aliquam  virtutem,  aut 
dignitatem  ex  hoc  quod  eis  adhaerent  aliquae  spirituales  substantiae,  hoc 
etiam  non  sufficit,  cum  nulli  spirituali  substantiae  debeatur  latriae  cultus, 
nisi  soli  summae. 

Praeterea:  nobiliori  modo  anima  rationalis  adhaeret  corpori  hominis 
quam  aliqua  spiritualis  substantia  adhaereat  praedictis  imaginibus.  Adhuc 
igitur  homo  remanet  in  majori  dignitate  quam  praedictae  imagines. 

Adhuc:  cum  hujusmodi  imagines  interdum  ad  aliquos  noxios  effectus 
fiant,  manifestum  est  quod,  si  per  aliquas  spirituales  substantias  effectum 
sortiantur,  quod  illae  spirituales  substantiae  sint  vitiosae ; quod  etiam  ma- 
nifestius .probatur  per  hoc  quod  responsionibus  decipiunt,  et  aliqua  contraria 
virtuti  exigunt  a suis  cultoribus ; et  sic  sunt  bonis  hominibus  inferiores.  Non 
ergo  eis  debetur  latriae  cultus. 

Manifestum  est  ergo  ex  dictis  quod  latriae  cultus  soli  uni  summo  Deo 
debetur.  Hinc  est  quod  dicitur  (Exod.  XXII.  20.) : Qui  immolat  diis  occidetur, 
praeterquam  Domino  soli ; et  (Deuter.  VI.  13.):  Dominum  Deum  tuum  adorabis, 
et  illi  soli  servies;  et  (Rom.  I.  22.  et  23.)  dicitur  de  Gentilibus:  Dicentes  enim 
se  esse  sapientes,  stulti  facti  sunt ; et  mutaverunt  gloriam  incorruptibilis  Dei  in  si- 
militudinem imaginis  corruptibilis  hominis  et  volucrum  et  quadrupedum  et  serpen- 
tum;  et  (infra  25.):  Qui  commutaverunt  veritatem  Dei  in  mendacium,  et  coluerunt 
et  servierunt  creaturae  potius  quam  Creatori,  qui  est  super  omnia  Deus  benedictus. 

Quia  ergo  indebitum  est  quod  latriae  cultus  alteri  exhibeatur  quam  primo 
rerum  principio,  ad  indebita  autem  incitare  non  est  nisi  rationalis  creaturae 
male  dispositae,  manifestum  est  quod  ad  praedictas  indebitas  culturas  instinctu 
daemonum  homines  provocati  fuerunt,  qui  se  etiam  loco  Dei  hominibus 
colendos  exibuerunt,  divinum  appetentes  honorem.  Hinc  est  quod  dicitur 
(Psal.  XCV.  5.):  Omnes  dii  gentium  daemonia;  et  (I.  Cor.  X.  20.):  Quae  im- 
molant gentes,  daemoniis  immolant,  et  non  Deo. 

Quia  igitur  est  principalis  legis  divinae  intentio  ut  homo  Deo  subdatur, 
et  ei  singularem  reverentiam  exibeat,  non  solum  corde,  sed  etiam  ore  et 
opere  corporali,  ideo  primitus  in  Exod.  (XX.  3.  et  4.),  ubi  lex  divina  propo- 
nitur, interdicitur  cultus  plurium  deorum,  ubi  dicitur : Non  habebis  deos  alienos 
coram  me.  Non  facies  tibi  sculptibile  neque  omnem  similitudinem.  Secundo  indi- 
citur homini  ne  irreverentes  divinum  nomen  ore  pronuntient,  ad  confirmatio- 
nem scilicet  alicujus  falsi;  et  hoc  est  quod  dicitur  (Exod.  XX.  7.):  Non  as- 
sumes nomen  Domini  Dei  tui  in  vanum.  Tertio  indicitur  requies  secundum  ali- 
quod tempus  ab  exterioribus  exercitiis,  ut  mens  divinae  contemplationi  vacet  , 
et  ideo  dicitur  (Exod.  XX.  8.) : Memento  ut  diem  sabbati  sanctifices . 

CAPUT  CXXI. 

QUOD  DIVINA  LEX  ORDINAT  HOMINEM  SECUNDUM  RATIONEM 
CIRCA  CORPORALIA  ET  SENSIBILIA. 

Sicut  autem  per  corporalia  et*sensibilia  mens  hominis  elevari  potest  in 
Deum,  si  quis  eis  in  reverentiam  Dei  debito  modo  utatur,  ita  etiam  eorum 
indebitus  usus  vel  mentem  a Deo  totaliter  abstrahit,  dum  in  inferioribus  rebus 
constituitur  voluntatis  finis,  vel  mentis  intentionem  a Deo  retardat,  dum  ultra 
quam  necesse  sit  ad  hujusmodi  res  afficimur.  Est  autem  divina  lex  ad  hoc  prin- 
cipaliter data,  ut  homo  adhaereat  Deo.  Pertinet  igitur  ad  legem  divinam  or- 
dinare hominem  circa  corporalium  et  sensibilium  affectionem  et  usum. 

Adhuc:  sicut  mens  hominis  ordinatur  sub  Deo,  ita  corpus  sub  anima 
ordinatur,  et  inferiores  vires  sub  ratione.  Pertinet  autem  ad  divinam  provi- 
dentiam, cujus  quidem  ratio,  homini  a Deo  proposita,  divina  lex  est,  ut  sin 
gula  suum  ordinem  teneant.  Est  igitur  sic  homo  ordinandus  lege  divina,  ut 
inferiores  vires  rationi  subdantur,  et  corpus  animae,  et  exteriores  res  ad  ne- 
cessitatem homini  deserviant. 

Amplius : quaelibet  lex  recte  proposita  inducit  ad  virtutem.  Virtus  autem 
in  hoc  consistit  quod  tam  interiores  affectiones  quam  corporalium  rerum  usus 
ratione  regulentur.  Est  igitur  hoc  lege  divina  statuendum. 

Praeterea : ad  unumquemque  legislatorem  pertinet  lege  statuere  ea  sine 
quibus  lex  observari  non  potest.  Quum  autem  lex  rationi  proponatur,  horna 
legem  non  sequeretur  nisi  alia  omnia  quae  pertinent  ad  hominem  rationi 
subderentur.  Pertinet  igitur  ad  legem  divinam  praecipere  ut  omnia  quae  sunt 
hominis  rationi  subdantur. 

Hinc  est  quod  dicitur  (Rom.  XII.  i.):  Rationabile  obsequium  vestrum;  et 
(I.  Thess.  IV.  9.) : Haec  est  voluntas  Dei , sanctificatio  vestra. 

Per  hoc  autem  excluditur  quorumdam  error  dicentium  illa  solum  esse  pec- 
cata quibus  proximus  aut  offenditur  aut  scandalizatur. 

CAPUT  CXXII. 

QUA  RATIONE  FORNICATIO  SIMPLEX  SIT  PECCATUM 
SECUNDUM  LEGEM  DIVINAM 
ET  QUOD  MATRIMONIUM  SIT  NATURALE. 

Ex  hoc  autem  apparet  vanam  esse  assertionem  quorumdam  dicentium, 
fornicationem  simplicem  non  esse  peccatum.  Dicunt  enim : si  sit  aliqua  mu- 
lier a viro  soluta,  quae  sub  nullius  potestate,  ut  patris,  vel  alicujus  alterius 
exsistat,  si  quis  ad  eam  accedat  ea  volente,  non  facit  illi  injuriam,  quia  sibi 
placet,  et  sui  corporis  habet  potestatem;  alteri  non  facit  injuriam,  quia  sub 
nullius  potestate  ponitur  esse.  Non  videtur  igitur  esse  peccatum. 

Non  videtur  autem  esse  responsio  sufficiens,  si  quis  dicat,  quod  facit  in- 
juriam Deo.  Non  enim  Deus  a nobis  offenditur  nisi  ex  eo  quod  contra  no- 
strum bonum  agimus,  ut  dictum  est  (c.  121.).  Hoc  autem  non  apparet  esse 
contra  hominis  bonum,  unde  ex  hoc  non  videtur  Deo  aliqua  injuria  fieri. 

Similiter  etiam  non  videtur  sufficiens  responsio,  quod  per  hoc  fiat  injuria 
proximo  qui  scandalizatur.  Contingit  enim  de  aliquo  quod  secundum  se  non 

est  peccatum,  aliquem  scandalizari,  et  sic  sit  peccatum  per  accidens.  Nunc 
autem  non  agimus,  an  fornicatio  simplex  sit  peccatum  per  accidens,  sed 
per  se. 

Oportet  igitur  ex  superioribus  solutionem  inquirere : dictum  est(c.  6.  et  16.) 
quod  Deus  uniuscujusque  curam  habet  secundum  id  quod  est  ei  bonum.  Est 
autem  bonum  uniuscujusque  quod  finem  suum  consequatur,  malum  autem 
ejus  est  quod  a debito  fine  divertat.  Sicut  autem  in  toto,  ita  et  in  partibus, 
hoc  considerari  oportet,  ut  scilicet  unaquaeque  pars  hominis  et  quilibet  actus 
ejus  finem  debitum  sortiatur.  Semen  autem,  etsi  sit  superfluum  quantum  ad 
individui  conservatiqnem,  est  ei  necessarium  quantum  ad  propagationem  spe- 
ciei;  alia  vero  superflua,  ut  egestio,  urina,  sudor,  et  similia  ad  nihil  neces- 
saria sunt,  unde  ad  bonum  hominis  pertinet  solum  quod  emittantur.  Non 
autem  hoc  solum  quaeritur  in  semine,  sed  ut  emittatur  ad  generationis  uti- 
litatem, ad  quam  coitus  ordinatur.  Frustra  autem  esset  hominis  generatio, 
nisi  et  debita  nutritio  sequeretur,  quia  generatum  non  permaneret,  debita  nu- 
tritione  subtracta.  Sic  igitur  ordinata  esse  seminis  debet  emissio,  ut  sequi 
possit  et  generatio  conveniens,  et  geniti  educatio. 

Ex  quo  patet  quod  contra  bonum  hominis  est  omnis  emissio  seminis  tali 
modo  quod  generatio  sequi  non  possit ; et  si  ex  proposito  hoc  agatur,  oportet 
esse  peccatum.  Dico  autem  modum  ex  quo  generatio  sequi  non  potest  se- 
cundum se,  sicut  omnis  emissio  seminis  sine  naturali  commixtione  maris  et 
feminae:  propter  quod  hujusmodi  peccata  contra  naturam  dicuntur.  Si  autem 
per  accidens  generatio  ex  emissione  seminis  sequi  non  possit,  non  propter 
hoc  est  contra  naturam,  nec  peccatum,  sicut  si  contingat  mulierem  steri- 
lem esse. 

Similiter  etiam  oportet  contra  bonum  hominis  esse,  si  semen  taliter  emit- 
tatur quod  generatio  sequi  possit,  sed  conveniens  educatio  impediatur.  Est 
enim  considerandum  quod  in  animalibus  in  quibus  sola  femina  sufficit  ad 
prolis  educationem,  mas  et  femina  post  coitum  nullo  tempore  commanent, 
sicut  patet  in  canibus.  Quaecumque  vero  animalia  sunt  in  quibus  femina 
non  sufficit  ad  educationem  prolis,  mas  et  femina  simul  post  coitum  comma- 
nent, quosque  necessarium  est  ad  prolis  educationem,  et  instructionem,  sicut 
patet  in  quibusdam  avibus,  quarum  pulli  non  statim  postquam  nati  sunt  possunt 
sibi  cibum  quaerere : cum  enim  avis  non  nutriat  lacte  pullos,  quod  in  promptu 
est  velut  a natura  praeparatum,  sicut  in  quadrupedibus  accidit,  sed  oporteat 
quod  cibum  alienum  pullis  quaerat,  et  propter  hoc  in  cibando  eos  foveat; 
non  sufficeret  ad  hoc  sola  femella ; unde  ex  divina  providentia  est  naturaliter 
inditum  mari  in  talibus  animalibus  ut  commaneat  femellae  ad  educationem 
foetus;  manifestum  est  autem  quod  in  specie  humana,  femina  minime  suf- 
ficeret sola  ad  prolis  educationem,  cum  necessitas  humanae  vitae  multa  re- 
quirat, quae  per  unum  solum  parari  non  possunt.  Est  igitur  conveniens,  se- 
cundum naturam  humanam,  ut  homo ‘post  coitum  mulieri  commaneat,  et 
non  statim  abscedat,  indifferenter  ad  quamcumque  accedens,  sicut  apud  for- 
nicatores  accidit. 

Non  autem  huic  rationi  obstat  quod  aliqua  mulier  suis  divitiis  potens 
est  ut  sola  nutriat  foetum,  quia  rectitudo  naturalis  in  humanis  actibus  non 
est  secundum  ea  quae  per  accidens  contingunt  in  uno  individuo,  sed  secun- 
dum ea  quae  totam  speciem  consequuntur. 

Rursus  considerandum  est,  quod  in  specie  humana,  proles  non  indiget 
sola  nutritione  quantum  ad  corpus,  ut  in  animalibus,  sed  etiam  instructione 

•quantum  ad  animam:  nam  alia  animalia  naturaliter  habent  suas  prudentias, 
quibus  sibi  providere  possint;  homo  autem  ratione  vivit,  quem  per  longi 
temporis  experimentum  ad  prudentiam  pervenire  oportet:  unde  necesse  est 
ut  filii  a parentibus  quasi  jam  expertis  instruantur,  nec  hujus  instructionis 
sunt  capaces  mox  geniti,  sed  post  longum  tempus,  et  praecipue  cum  ad 
annos  discretionis  pervenerint.  Ad  hanc  etiam  instructionem  longum  tempus 
requiritur;  et  tunc  etiam  propter  impetus  passionum,  quibus  corrumpitur  ae- 
stimatio prudentiae,  indiget  non  solum  instructione,  sed  etiam  repressione. 
Ad  hoc  autem  mulier  sola  non  sufficit,  sed  magis  in  hoc  requiritur  opus 
maris,  in  quo  est  et  ratio  perfectior  ad  instruendum,  et  virtus  potentior  ad 
castigandum.  Oportet  igitur  in  specie  humana  non  parvum  tempus  insistere 
promotioni  prolis,  sicut  in  avibus,  sed  per  magnum  spatium  vitae.  Unde 
cum  necessarium  sit  marem  feminae  commanere  in  omnibus  animalibus 
quousque  opus  patris  necessarium  est  proli,  naturale  est  homini  quod  non 
ad  modicum  tempus,  sed  diuturnam  societatem  habeat  vir  ad  determinatam 
mulierem.  Hanc  autem  societatem  matrimonium  vocamus.  Est  igitur  matri- 
monium homini  naturale,  et  fornicarius  coitus,  qui  est  praeter  matrimonium, 
est  contra  hominis  bonum:  et  propter  hoc  oportet  ipsum  esse  peccatum. 

Nec  tamen  oportet  reputari  leve  peccatum  esse,  si  quis  seminis  emis- 
sionem procuret  praeter  debitum  generationis  et  educationis  finem,  propter 
hoc  quod  aut  leve,  aut  nullum  peccatum  est  si  quis  aliqua  sui  corporis 
parte  utatur  ad  alium  usum  quam  ad  eum  ad  quem  sit  ordinata  secundum 
naturam,  ut  si  quis,  verbi  gratia,  manibus  ambulet,  aut  pedibus  aliquid  ope- 
retur manibus  operandum;  quia  per  hujusmodi  inordinatos  usus  bonum  ho- 
minis non  multum  impeditur;  inordinata  vero  seminis  emissio  repugnat  bono 
naturae,  quod  est  conservatio  speciei:  unde  post  peccatum  homicidii,  quo 
natura  humana  jam  in  actu  exsistens  destruitur,  hujusmodi  genus  peccati 
videtur  secundum  locum  tenere,  quo  impeditur  generatio  humanae  naturae. 

Haec  autem  quae  praemissa  sunt  divina  auctoritate  firmantur.  Quod  enim 
emissio  seminis  ex  qua  proles  sequi  non  potest  sit  illicita  patet:  dicitur 
enim  (Levit.  XVIII.  22.  et  23.):  Cum  masculo  non  commiscearis  coitu  femineo , 
et  cum  omni  pecore  non  coibis;  et  (I.  Corinth.  VI.  10.):  Neque  molles,  neque 
masculorum  concubitores  regnum  Dei  possidebunt. 

Quod  etiam  fornicatio  et  omnis  coitus  praeter  propriam  uxorem  sit  illi- 
citus patet:  dicitur  enim  (Deuter.  XXIII.  17.):  Non  erit  meretrix  de  filiabus 
Israel,  nec  scortator  de  filiis  Israel;  et  (Tob.  IV.  13.):  Attende  tibi  ab  omni  for~ 
nicatione,  et  praeter  uxorem  tuam  non  patiaris  crimen  scire;  et  (I.  Cor.  VI.  18.): 
Fugite  fornicationem. 

Per  hoc  autem  excluditur  error  dicentium  in  emissione  seminis  non  esse 
majus  peccatum  quam  in  aliarum  superfluitatum  emissione,  et  dicentium 
fornicationem  non  esse  peccatum. 

CAPUT  CXXIII. 

QUOD  MATRIMONIUM  DEBEAT  ESSE  INDIVISIBILE. 

(I.  Sent.  dist.  jj.  quaest.  XI.  art.  1.). 

Si  quis  autem  recte  consideret,  praedicta  ratio  non  solum  ad  hoc  per- 
ducere videtur,  ut  societas  maris  et  feminae  in  humana  natura,  quam  mi- 

trimonium  appellamus,  sit  diuturna,  sed  etiam  sit  per  totam  vitam.  Posses* 
siones  enim  ad  conservationem  naturalis  vitae  ordinantur;  et  quia  naturalis 
vita,  quae  conservari  non  potest  in  patre  perpetuo,  quasi  quadam  succes- 
sione secundum  speciei  similitudinem,  conservatur  in  filio  secundum  natu- 
ram ; est  conveniens  ut  in  his  quae  sunt  patris  succedat  et  filius.  Naturale 
est  igitur  ut  sollicitudo  patris  ad  filium  maneat  usque  ad  finem  vitae  suae ; 
si  igitur  sollicitudo  patris  de  filio  causat  etiam  in  avibus  convenientiam  maris 
et  feminae,  ordo  naturalis  requirit  quod  usque  ad  finem  vitae  in  humana 
specie  pater  et  mater  simul  commaneant. 

Videtur  etiam  aequitati  repugnare  si  praedicta  societas  dissolvatur:  fe- 
mina enim  indiget  mare  non  solum  propter  generationem,  sicut  in  aliis  ani- 
malibus, sed  etiam  propter  gubernationem,  quia  mas  est  et  ratione  perfectior, 
•et  virtute  fortior:  mulier  vero  ad  viri  societatem  assumitur  propter  neces- 
sitatem generationis;  cessante  igitur  fecunditate  mulieris  et  decore,  impeditur 
ne  ab  alio  assumatur.  Si  quis  igitur  mulierem  assumens  tempore  juventutis, 
quo  et  decor  et  fecunditas  ei  assimt,  eam  dimittere  posset  postquam  aetate 
provecta  fuerit,  damnum  inferret  mulieri  contra  naturalem  aequitatem. 

Item : manifeste  apparet  inconveniens  esse  si  mulier  virum  dimittere 
possit,  cum  mulier  naturaliter  viro  subjecta  sit  tamquam  gubernatori.  Non 
est  autem  in  potestate  ejus  qui  alteri  subjicitur,  ut  ab  ejus  regimine  discedat. 
Contra  naturalem  igitur  ordinem  esset,  si  mulier  virum  deserere  posset.  Si 
ergo  vir  deserere  posset  mulierem,  non  esset  aequa  societas  viri  ad  mulie- 
rem, sed  servitus  quaedam  ex  parte  mulieris. 

Praeterea:  hominibus  naturalis  quaedam  sollicitudo  inest  de  certitudine 
prolis;  quod  propter  hoc  necessarium  est,  quia  filius  diuturna  patris  guber- 
natione indiget.  Quaecumque  igitur  certitudinem  prolis  impediunt,  sunt  contra 
naturalem  instinctum  humanae  speciei.  Si  autem  vir  posset  etiam  mulierem 
dimittere,  vel  mulier  virum,  et  alteri  copulari,  impediretur  certitudo  prolis, 
dum  mulier  a primo  cognita,  postmodum  a secundo  cognosceretur.  Est  igitur 
contra  naturalem  instinctum  speciei  humanae  quod  mulier  a viro  separetur. 
Sic  igitur  non  solum  diuturnam,  sed  individuam  oportet  esse  in  humana 
specie  maris  et  feminae  conjunctionem. 

Amplius:  amicitia  quanto  major  est,  tanto  debet  esse  firmior  et  diutur- 
nior. Inter  virum  autem  et  mulierem  maxima  amicitia  esse  videtur;  adu- 
nantur enim  non  solum  in  actu  carnalis  copulae,  quae  etiam  inter  bestias 
quamdam  suavem  societatem  facit,  sed  etiam  ad  totius  domesticae  conver- 
sationis consortium;  unde,  in  signum  hujus,  homo  propter  uxorem  etiam 
patrem  et  matrem  dimittit,  ut  dicitur  (Gen.  II.  24.).  Conveniens  igitur  est 
quod  matrimonium  sit  omnino  indissolubile. 

Ulterius  autem  considerandum,  quod  inter  naturales  actus  sola  generatio 
ad  bonum  naturae  ordinatur  : nam  comestio,  et  aliarum  superfluitatum  emissio 
ad  individuum  pertinent,  generatio  vero  ad  conservationem  speciei.  Unde 
cum  lex  instituatur  ad  bonum  commune,  ea  quae  pertinent  ad  generationem 
prolis  oportet  legibus  ordinari  et  divinis  et  humanis.  Leges  autem  positae 
oportet  quod  ex  naturali  instinctu  procedant,  si  humanae  sunt,  sicut  etiam 
in  scientiis  demonstrativis  omnis  humana  inventio  ex  principiis  naturaliter 
cognitis  initium  sumit:  si  autem  divinae  sunt,  non  solum  instinctum  naturae 
explicant,  sed  etiam  defectum  naturalis  instinctus  supplent,  sicut  ea  quae 
divinitus  revelantur  superant  naturalis  rationis  capacitatem.  Cum  igitur  in- 
stinctus naturalis  sit  in  specie  humana  ad  hoc  quod  conjunctio  maris  et 

feminae  sit  individua,  et  quod  sit  una  unius,  oportuit  hoc  lege  humana 
ordinatum  esse.  Lex  autem  divina  supernaturalem  quamdam  rationem  apponit 
ex  significatione  inseparabilis  conjunctionis  Christi  et  Ecclesiae,  quae  est  una 
ac  unus.  Sic  igitur  inordinationes  circa  actum  generationis  non  solum  in- 
stinctui naturali  repugnant,  sed  etiam  leges  divinas  et  humanas  transgre- 
diuntur : unde  circa  hoc  magis  ex  inordinatione  peccatur  quam  circa  super- 
fluitatem cibi,  aut  alterius  hujusmodi.  Quia  necesse  est  ad  id  quod  est  optimum 
in  homine,  alia  omnia  ordinari,  conjunctio  maris  et  feminae  non  solum 
sic  ordinata  est  legibus  secundum  quod  ad  prolem  generandam  pertinet,  ut 
est  in  aliis  animalibus,  sed  etiam  secundum  quod  convenit  ad  bonos  mores,, 
quos  ratio  recta  disponit  vel  quantum  ad  hominem  secundum  se,  vel  secun- 
dum quod  homo  est  pars  domesticae  familiae,  aut  civilis  societatis.  Ad  quos 
quidem  bonos  mores  pertinet  individua  conjunctio  maris  et  feminae:  sic 
enim  erit  fidelior  amor  unius  ad  alterum,  dum  cognoscunt  se  indivisibiliter 
conjunctos.  Erit  etiam  utriusque  sollicitior  cura  in  rebus  domesticis,  dum  se 
perpetuo  commansuros  in  earumdem  rerum  possessione  existimant : sub- 
trahuntur etiam  ex  hoc  discordiarum  origines,  quas  oporteret  accidere,  si 
vir  uxorem  dimitteret,  inter  eum  et  propinquos  uxoris ; et  fit  firmior  inter 
affines  dilectio:  tolluntur  etiam  adulteriorum  occasiones,  quae  darentur,  si 
vir  uxorem  dimittere  posset,  aut  e converso.  Per  hoc  enim  daretur  via  fa- 
cilior sollicitandi  matrimonia  aliena. 

Hinc  est  quod  dicitur  (Matth.  V.  32.  et  XIX.  9.  et  I.  Corinth.  VII.  10.): 
Ego  autem  dico  vobis  uxorem  ad  libitum  a viro  non  discedere. 

Per  hoc  autem  excluditur  consuetudo  dimittentium  uxores,  quod  tamen 
in  veteri  lege  permissum  fuit  Judaeis  propter  eorum  duritiam,  quia  scilicet 
proni  erant  ad  occisionem  uxorum.  Permissum  ergo  fuit  minus  malum  ad 
excludendum  majus  malum. 

CAPUT  CXXIV. 

QUOD  MATRIMONIUM  DEBEAT  ESSE  UNIUS  AD  UNAM. 

Considerandum  autem  videtur  quod  innatum  est  mentibus  omnium  ani- 
malium quae  coitu  utuntur,  quod  consortium  in  compari  non  patiuntur ; unde 
propter  coitum  pugnae  in  animalibus  exsistunt.  Et  quidem  quantum  ad  omnia 
animalia  est  una  conveniens  ratio,  quia  quodlibet  animal  desiderat  libere 
frui  voluptate  coitus,  sicut  etiam  voluptate  cibi : quae  quidem  libertas  im- 
peditur per  hoc  quod  ad  unam  plures  accedunt,  aut  e converso ; sicut  in  li- 
bertate fruendi  cibo  impeditur  aliquod  animal,  si  cibum  quem  ipsum  sumere 
cupit  aliud  animal  usurpet;  et  ideo  similiter  propter  cibum,  et  propter  coi- 
tum animalia  pugnant.  In  hominibus  autem  est  ratio  specialis,  quia,  ut  dictum 
est,  homo  naturaliter  desiderat  certus  esse  de  prole;  quae  quidem  certitudo 
omnino  tolleretur  si  plures  essent  unius.  Ex  naturali  igitur  instinctu  procedit 
quod  sit  una  unius. 

Sed  in  hoc  differentia  consideranda  est.  Quantum  enim  ad  hoc  quod  una 
femina  a pluribus  maribus  non  cognoscatur,  utraque  praedictarum  ratio- 
num concurrit;  sed  quantum  ad  hoc  quod  unus  mas  plures  feminas  non 
cognoscat,  non  facit  ratio  secunda.  Non  enim  certitudo  prolis  impeditur  si 
unus  mas  plures  feminas  cognoscat;  facit  autem  contra  hoc  ratio  prima. 
Nam  sicut  libertas  utendi  femina  a mare  tollitur  si  femina  habeat  alium. 

ita  etiam  eadem  libertas  a femina  tollitur  si  mas.  habeat  plures;  et  ideo 
•quia  certitudo  prolis  est  principale  bonum  quod  ex  matrimonio  quaeritur, 
nulla  lex,  aut  consuetudo  humana  permittit  quod  una  esset  plurium  uxor. 
Fuit  etiam  hoc  inconveniens  reputatum  apud  antiquos  Romanos,  de  quibus 
refert  Maximus  Valerius  (secundo  De  memorab.  dictis  c.  i.),  quod  credebant 
nec  propter  sterilitatem  conjugalem  fidem  debere  dissolvi. 

Item : in  omni  animalis  specie  in  quo  patri  inest  aliqua  sollicitudo  de 
prole,  unus  mas  non  habet  nisi  unam  feminam,  sicut  patet  in  omnibus  avibus, 
qui  simul  nutriunt  pullos.  Non  enim  sufficeret  unus  mas  auxilium  praestare 
in  educatione  prolis  pluribus  feminis.  In  animalibus  autem  in  quibus  ma- 
ribus nulla  est  sollicitudo  de  prole,  indifferenter  mas  habet  plures  feminas, 
•et  femina  plures  mares,  sicut  in  canibus,  gallinis,  et  hujusmodi.  Cum  autem 
masculo  inter  omnia  animalia  major  sit  cura  de  prole  in  specie  humana, 
manifestum  est  quod  naturale  est  homini  quod  unus  mas  unam  feminam 
habeat,  et  e converso. 

Adhuc : amicitia  in  quadam  aequalitate  consistit.  Igitur  mulieri  non  licet 
habere  plures  viros,  quia  hoc  contra  certitudinem  prolis.  Liceret  autem  viro 
habere  plures  uxores  si  non  esset  liberalis  amicitia  uxoris  ad  virum,  sed 
quasi  servilis.  Et  hdc  etiam  experimento  comprobatur:  quia  apud  viros  ha- 
bentes plures  uxores,  uxores  quasi  ancillae  habentur. 

Praeterea:  amicitia  intensa  non  habetur  ad  multas,  ut  patet  per  Philoso- 
phum in  octavo  Ethic.  (c.  5.).  Si  igitur  uxor  habet  unum  virum  tantum,  vir 
autem  habet  plures  uxores,  non  erit  aequalis  amicitia  ex  utraque  parte.  Non 
igitur  erit  amicitia  liberalis,  sed  quodammodo  servilis. 

Amplius:  sicut  dictum  est,  matrimonium  in  hominibus  oportet  ordinari 
secundum  quod  competit  ad  bonos  mores.  Est  autem  contra  bonos  mores 
quod  unus  habeat  plures  uxores:  quia  ex  hoc  consequitur  discordia  in  dome- 
stica familia,  ut  experimento  patet.  Non  est  igitur  conveniens  quod  unus 
homo  habeat  plures  uxores. 

Hinc  est  quod  dicitur  (Gen.  II.  24.):  Erunt  duo  in  carne  una. 

Per  hoc  autem  excluditur  consuetudo  habentium  plures  uxores,  et  opinio 
Platonis,  qui  posuit  uxores  debere  esse  communes,  quem  in  nova  lege  secu- 
r.us  est  Nicolaus,  unus  ex  septem  diaconibus. 

CAPUT  CXXV. 

QUOD  MATRIMONIUM  NON  DEBET  FIERI  INTER  PROPINQUOS. 

Propter  hujusmodi  etiam  causas  rationabiles  ordinatum  est  legibus  quod 
certae  personae  a matrimonio  excludantur  quae  sunt  secundum  originem 
conjunctae.  Nam  cum  in  matrimonio  sit  diversarum  personarum  conjunctio, 
illae  personae  quae  se  debent  reputare  quasi  unum  propter  eamdem  originem, 
convenienter  a matrimonio  excluduntur,  ut  dum  se  per  hoc  unum  esse  reco- 
gnoscunt, ferventius  se  diligant. 

Item:  cum  ea  quae  inter  virum  et  uxorem  aguntur  quamdam  naturalem 
verecundiam  habeant,  ab  his  mutuo  agendis  illas  personas  prohiberi  oportuit 
quibus  propter  conjunctionem  sanguinis  reverentia  debetur.  Quae  quidem 
ratio  videtur  in  veteri  lege  inducta,  per  hoc  quod  dicitur  (Levit.  XVIII.  9.): 
Turpitudinem  sororis  tuae  ne  discooperias ; et  similiter  de  aliis. 

Praeterea : ad  corruptionem  bonorum  morum  pertinet  quod  homines 
sint  nimis  dediti  ad  voluptatem  coitus:  quia  cum  haec  voluptas  maxime 
mentem  absorbeat,  impediretur  ratio  ab  his  quae  recte  agenda  essent.  Se- 
queretur autem  nimius  voluptatis  usus,  si  liceret  homini  per  coitum  conjungi 
illis  personis  quibus  commorandi  habet  necessitatem,  sicut  sororibus  et  aliis 
propinquis,  quia  talibus  occasio  coitus  subtrahi  non  posset.  Conveniens  igitur 
fuit  bonis  moribus  ut  talis  conjunctio  legibus  inhiberetur. 

Adhuc : delectatio  coitus  maxime  corrumpit  aestimationem  prudentiae. 
Multiplicatio  igitur  talis  delectationis  repugnat  bonis  moribus.  Talis  autem 
delectatio  augetur  per  amorem  personarum  quae  conjunguntur.  Esset  igitur 
contrarium  bonis  moribus  propinquis  conjungi,  quia  in  eis  conjungeretur 
amor  qui  est  ex  communione  originis  et  connutritione  amori  concupiscen-  t 
liae.  Et  multiplicato  amore,  necesse  est  animam  magis  delectationibus  subdi. 

Amplius:  in  societate  humana  hoc  est  maxime  necessarium,  ut  sit  ami- 
citia inter  multos.  Multiplicatur  autem  amicitia  inter  homines,  dum  personae 
extraneae  per  matrimonium  colligantur.  Conveniens  igitur  fuit  legibus  ordi- 
nari quod  matrimonia  contraherentur  cum  extraneis  personis,  et  non  cum 
propinquis. 

Adhuc:  inconveniens  est  ut  illis  personis  aliquis  socialiter  jungatur  quibus 
naturaliter  debet  esse  subditus.  Naturale  autem  est  quod  aliquis  parentibus 
sit  subjectus.  Ergo  inconveniens  esset  quod  c-um  parentibus  aliquis  matrimo- 
nium contraheret,  cum  in  matrimonio  sit  quaedam  conjunctio  socialis. 

Hinc  est  quod  dicitur  (Levit.  XVIII.  6.):  Omnis  homo  ad  proximam  san- 
guinis sui  non  accedat.  Per  hoc  autem  excluditur  consuetudo  eorum  qui  pro- 
pinquis suis  se  carnaliter  commiscent. 

Sciendum  est  autem,  quod  sicut  naturalis  inclinatio  est  ad  ea  quae  sunt 
ut  in  pluribus,  ita  etiam  lex  posita  est  secundum  id  quod  in  pluribus  accidit. 
Non  est  autem  praedictis  rationibus  contrarium,  si  in  aliquo  aliter  possit  ac- 
cidere: non  enim  propter  bonum  unius  debet  praetermitti  bonum  multorum, 
cum  bonum  multitudinis  semper  sit  divinius  qua^n  bonum  unius.  Ne  tamen 
defectus  qui  in  aliquo  posset  accidere  omnino  absque  medela  remaneat,  re- 
sidet apud  legislatores,  et  eis  similes  auctoritas  dispensandi  in  eo  quod  com- 
muniter est  statutum,  secundum  quod  est  necessarium  in  aliquo  casu  parti- 
culari. Et  siquidem  lex  sit  humana,  per  homines  similem  potestatem  habentes 
dispensari ‘potest.  Si  autem  lex  sit  divinitus  posita,  auctoritate  divina  dispen- 
satio fieri  potest;  sicut  in  veteri  lege  ex  dispensatione  indultum  videtur  uxores 
plures  habere,  et  concubinas,  et  uxoris  repudium. 

CAPUT  CXXVI. 

QUOD  NON  OMNIS  CARNALIS  COMMIXTIO  SIT  PECCATUM. 

Sicut  autem  contra  rationem  est  ut  aliquis  carnali  conjunctione  utatur 
contra  id  quod  convenit  proli  generandae  et  educandae,  ita  etiam  secundum 
rationem  est  quod  aliquis  carnali  conjunctione  utatur  secundum  quod  con- 
gruit ad  generationem  ed  educationem  prolis.  Lege  autem  divina  haec  solum 
prohibita  sunt  quae  rationi  adversantur,  ut  ex  supradictis  patet.  Inconveniens 
est  igitur  dicere  quod  omnis  carnalis  conjunctio  sit  peccatum. 

Adhuc:  quum  membra  corporis  sint  quaedam  animae  instrumenta,  cujus- 
libet  membri  finis  est  usus  ejus,  sicut  et  cujuslibet  alterius  instrumenti.  Quo- 

rumdam  autem*  membrorum  corporis  usus  est  carnalis  commixtio.  Carnalis 
igitur  commixtio  est  finis  quorumdam  membrorum  corporis.  Id  autem  quod 
est  finis  aliauarpm  naturalium  rerum  non  potest  esse  secundum  se  malum, 
quia  ea  quae  naturaliter  sunt,  ex  divina  providentia  ordinantur  ad  finem,  ut 
ex  supradictis  patet.  Impossibile  est  igitur  quod  carnalis  commixtio  sit  se- 
cundum se  mala. 

Amplius:  naturales  inclinationes  insunt  rebus  a Deo,  qui  cuncta  movet. 
Impossibile  est  igitur  quod  naturalis  inclinatio  alicujus  speciei  sit  ad  id  quod 
est  sec.undum  se  malum.  Sed  omnibus  animalibus  perfectis  inest  naturalis 
inclinatio  ad  conjunctionem  carnalem.  Impossibile  est  igitur  quod  carnalis 
commixtio  sit  secundum  se  mala. 

Item : illud  sine  quo  non  potest  esse  aliquid  quod  est  bonum  et  optimum,  • 
non  est  secundum  se  malum.  Sed  perpetuitas  speciei  non  conservatur  in  ani- 
malibus nisi  per  generationem,  quae  est  ex  commixtione  carnali.  Impossibile 
.est  igitur  quod  commixtio  carnalis  sit  secundum  se  mala. 

Hinc  est  quod  dicitur  (I.  Corinth.  VII.  3 6.):  Mulier  non  peccat , si  nubat.  . 

Per  hoc  autem  excluditur  error  quorumdam  dicentium  omnem  carnalem 
conjunctionem  esse  illicitam ; unde  totaliter  matrimonium  et  nuptias  damnaut; 
qucrum  quidam  hoc  ideo  dicunt,  quia -credunt  temporalia,  non  a bono,  sed 
a malo  principio  esse. 


CAPUT  CXXVII. 

QUOD  NULLIUS  CIBI  USUS  EST  PECCATUM  SECUNDUM  SE. 

Sicut  autem  venereorum  usus  absque  peccato  est,  si  secundum  rationem 
fiat,  ita  etiam  et  usus  ciborum.  Fit  autem  unumquodque  secundum  rationem 
quando  ordinatur  secundum  quod  congruit  debito  fini.  Finis  autem  debitus 
sumptionis  ciborum  est  conservatio  corporis  per  nutrimentum.  Quicumque 
igitur  cibus  hoc  facere  potest,  absque  peccato  potest  sumi.  Nullius  igitur  cibi 
sumptio  secundum  se  est  peccatum. 

Adhuc : nullius  rei  usus  secundum  se  malus  est,  nisi  res  ipsa  secundum 
se  mala  sit.  Nullus  amem  cibus  secundum  naturam  malus  est,  quia  omnis 
res  secundum  suam  naturam  bona  est,  ut  supra  ostensum  est ; potest  autem 
aliquis  cibus  esse  alicui  malus,  in  quantum  contrariatur  salubritati  ipsius  se- 
cundum corpus.  Nullius  igitur  cibi  sumptio,  secundum  quod  est  talis  res,  est 
peccatum  secundum  se ; sed  potest  esse  peccatum,  si  praeter  rationem  aliquis 
ipso  utatur  secundum  suam  salutem. 

Amplius:  uti  rebus  ad  hoc  ad  quod  sunt  non  est  secundum  se  malum. 
Sunt  autem  plantae  propter  animalia,  animalium  vero  quaedam  propter  alia, 
et  omnia  propter  hominem,  sicut  ex  superioribus  patet.  Uti  igitur  vel  plantis 
vel  animalium  carnibus,  vel  ad  esum  vel  ad  quidquid  aliud  sunt  homini  utilia, 
non  est  secundum  se  peccatum. 

Item:  defectus  peccati  ab  anima  derivatur  ad  corpus,  et  non  e converso; 
peccatum  enim  dicimus  secundum  quod  deordinatur  voluntas.  Cibi  autem 
immediate  ad  corpus  pertinent,  non  ad  animam.  Non  igitur  ciborum  sumptio 
secundum  se  potest  esse  peccatum,  nisi  quatenus  repugnat  rectitudini  volun- 
tatis. Quod  quidem  contingit:  uno  modo, propter  repugnantiam  ad  proprium 
finem  ciborum,  sicut  quum  aliquis,  propter  delectationem  quae  est  in  cibis, 
utitur  cibis  contrariantibus  corporis  saluti,  vel  secundum  speciem  ciborum, 

vel  secundum  quantitatem ; alio  modo,  secundum  quod  repugnat  conditioni 
€jus  qui  utitur  cibis,  vel  eorum  cum  quibus  conversatur,  puta  quum  quis  ac- 
curatius cibis  utitur  quam  sua  facultas  sustineat,  et  aliter  quam  eorum  mores 
habeant  cum  quibus  convivit;  tertio  modo,  secundum  quod  cibi  sunt  aliqua 
lege  prohibiti,  propter  aliquam  causam  specialem  (puta,  in  veteri  lege,  quidam 
cibi  prohibebantur  propter  significationem;  in  Aegypto  prohibebatur  anti- 
quitus comestio  carnis  bovinae,  ne  agricultura  impediretur),  Vel  etiam  se- 
cundum quod  aliquae  regulae  prohibent  aliquibus  cibis  uti,  ad  concupiscen- 
tiam refrenandam. 

Hinc  est  quod  Dominus  dicit  (Matth.  XV.  1 1 .) : Non  quod  intrat  in  os 
coinquinat  hominem ; et  dicitur  (I.  Corinth.  X.  25.):  Omne  quod  in  macello 
venit  manducate,  nihil  interrogantes  propter  conscientiam ; et  dicitur  (I.  Tim.  IV.  4.) : 
Omnis  creatura  Dei  bona  est,  et  nihil  rejiciendum  quod  cum  gratiarum  actione  per- 
cipitur. 

Per  hoc  autem  excluditur  quorumdam  error  qui  usum  quorumdam  cibo- 
rum secundum  se  dicunt  esse  illicitum ; de  quibus  Apostolus  dicit  ibidem 
(I.  Tim.  IV.  1-3.):  In  novissimis  temporibus,  discedent  quidam  a fide,  attendentes 
spiritibus  erroris  et  doctrinis  daemoniorum  prohibentium  nubere , abstinere  a cibis 
quos  Deus  creavit  ad  percipiendum  cum  gratiarum  actione. 

Quia  vero  usus  ciborum  et  venereorum  non  est  secundum  se  illicitus, 
sed  solum  secundum  quod  exit  ab  ordine  rationis  illicitus  esse  potest,  ea  vero 
quae  exterius  possidentur  necessaria  sunt  ad  sumptionem  ciborum,  ad  edu- 
cationem prolis  et  sustentationem  familiae,  et  ad  alias  corporis  necessitates, 
consequens  est  quod  n,ec  secundum  se  etiam  divitiarum  possessio  est  illicita, 
si  ordo  rationis  servetur,  ita  scilicet  quod  juste  homo  possideat  quae  habet, 
et  quod  in  eis  finem  voluntatis  suae  non  constituat,  et  quod  eis  debito  modo 
utatur  ad  suam  et  aliorum  utilitatem. 

Hinc  est  quod  Apostolus  (I.  Timoth.  VI.  17.  et  18.)  divites  non  con- 
demnat, sed  eis  certam  regulam  divitiis  utendi  tradit,  dicens:  Divitibus  hujus 
saeculi  praecipe  non  sublime  sapere,  neque  sperare  in-incerto  divitiarum,  sed  in  Deo 
vivo  (qui  praestat  nobis  omnia  abunde  ad  f ruendum),  bene  agere,  divites  Jieri  in 
bonis  operibus,  facile  tribuere,  communicare;  et  (Eccli.  XXXI.  8.):  Beatus  dives 
qui  inventus  est  sine  macula;  et  qui  post  aurum  non  abiit,  nec  speravit  in  pecunia 
et  thesauris. 

Per  hoc  etiam  excluditur  quorumdam  error,  qui,  ut  Augustinus  dicit  in 
libro  De  haeresib.  (c.  40.):  « Apostolicos  se  arrogantissime  vocaverunt,  eo 
quod  in  suam  communionem  non  acciperent  utentes  conjugibus  et  res  pro- 
prias possidentes,  quales  habet  catholica  Ecclesia  et  monachos  et  clericos 
plurimos ; sed  ideo  isti  haeretici  sunt,  quoniam,  se  ab  Ecclesia  separantes, 
nullam  spem  putant  eos  habere  qui  utuntur  his  rebus  quibus  ipsi  carent  ». 

CAPUT  CXXVIII. 

QUOMODO  SECUNDUM  LEGEM  DEI  HOMO  AD  PROXIMUM  ORDINATUR. 

Ex  his  ergo  quae  dicta  sunt  manifestum  est  quod  secundum  legem  di- 
vinam homo  inducitur  ut  ordinem  rationis  servet  in  omnibus  quae  in  ejus 
usum  venire  possunt.  Inter  omnia  autem  quae  in  usum  hominis  veniunt,  prae- 
cipua sunt  etiam  alii  homines.  Homo  autem  naturaliter  animal  sociale  est; 
indiget  enim  multis  quae  Der  unum  solum  parari  non  possunt.  Oportet  igitur 

■quod  ex  lege  divina  instituatur  homo  ut  secundum  ordinem  rationis  se  ha* 
■beat  ad  alios  homines. 

Adhuc:  finis  divinae  legis  est  ut  homo  Deo  adhaereat.  Juvatur  autem 
unus  homo  in  hoc  ex  alio,  tam  quantum  ad  cognitionem  quam  etiam  quan- 
lum  ad  affectionem ; juvant  enim  se  homines  mutuo  in  cognitione  veritatis, 
et  unus  alium  provocat  ad  bonum  et  retrahit  a malo ; unde  (Prov.  XXVII.  17.) 
dicitur:  Ferrum  ferro  exacuitur,  et  homo  exacuit  faciem  amici  sui;  et  (Eccle.  IV. 
9-12.):  Melius  est  duos  esse  simul  quam  unum;  habent  enim  emolumentum  socie - 
tatis  suae,  si  unus  ceciderit,  ab  altero  fulcietur.  Vae  soli,  quia,  quum  ceciderit,  non 
habet  sublevantem  se.  Et  si  dormierint  duo,  fovebuntur  mutuo ; unus  quomodo  ca- 
lefiet? Et  si  quispiam  praevaluerit  contra  unum,  duo  resistunt  ei.  Oportuit  igitur 
lege  divina  ordinari  societatem  hominum  ad  invicem. 

Amplius:  lex  divina  est  quaedam  ratio  divinae  providentiae  ad  homines 
gubernandos.  Ad  divinam  autem  providentiam  pertinet  singula  quae  ei  sub- 
sunt sub  debito  ordine  continere,  ut  scilicet  suum  locum  et  gradum  teneat 
unumquodque.  Lex  igitur  divina  sic  homines  ad  invicem  ordinat,  ut  unus- 
quisque suum  ordinem  teneat;  quod  est  homines  pacem  habere  ad  invicem; 
pax  enim  hominum  nihil  aliud  est  quam  ordinata  concordia,  ut  Augustinus 
(decimonono  De  civ.  Dei,  c.  13.)  dicit. 

Item:  quandocumque  aliqua  ordinantur  sub  aliquo,  oportet  illa  concor- 
diter esse  ordinata  ad  invicem ; alias,  se  invicem  impedirent  in  consecutione 
finis  communis,  sicut  patet  in  exercitu,  qui  concorditer  ordinatur  ad  victo- 
riam, quae  est  finis  ducis.  Unusquisque  autem  homo  per  legem  divinam  ordi- 
natur ad  Deum.  Oportuit  igitur  per  legem  divinam  inter  homines,  ne  se  in- 
vicem impedirent,  ordinatam  concordiam  esse,  quae  est  pax.  Hinc  est  quod 
(Psal.  CXLVII.  14.)  dicitur:  Qui  posuit  fines  tuos  pacem;  et  Dominus  dicit 
(Joan.  XVI.  33.):  Haec  locutus  sum  vobis,  ut  in  me  pacem  habeatis. 

Tunc  autem  ordinata  concordia  inter  homines  servatur,  quando  unicuique 
quod  suum  est  redditur,  quod  est  justitiae;  et  ideo  dicitur  (Isa.  XXXII.  17.): 
Opus  justitiae  pax.  Oportuit  igitur  per  legem  divinam  justitiae  praecepta  dari, 
ut  unusquisque  alteri  redderet  quod  suum  est,  et  abstineret  a nocumentis  ei 
inferendis.  Inter  homines  autem  maxime  est  aliquis  parentibus  debitor;  et 
ideo,  inter  praecepta  legis,  quae  nos  ad  proximum  ordinant  (Exod.  XX.  12.), 
ponitur:  Honora  patrem  tuum  et  matrem  tuam;  in  quo  intelligitur  praecipi  ut 
tam  parentibus  quam  etiam  aliis  unusquisque  reddat  quod  debet,  secundum 
illud  (Rom.  XIII.  7.):  Reddite  omnibus  debita.  Deinde  ponuntur  praecepta 
quibus  praecipitur  abstinendum  esse  a nocumentis  proximo  inferendis,  utneque 
factis  eum  offendamus  in  persona  propria,  quia  dictum  est  (Exod.  XX.  13.): 
Non  occides;  neque  in  persona  conjuncta,  quia  scriptum  est  (ib :d.  14.):  Non 
moechaberis ; neque  etiam  in  exterioribus  rebus,  quia  scriptum  est  (ibid.  13.): 
Non  furtum  facies;  prohibemur  etiam  ne  contra  justitiam  proximum  verbo 
offendamus,  quia  scriptum  est  (ibid.  16.):  Non  loqueris  contra  proximum  tuum 
falsum  testimonium.  Et,  quia  Deus  etiam  cordium  judex  est,  prohibemur  ne 
xorde  proximum  offendamus,  concupiscendo  scilicet  uxorem  aut  aliquam 
rem  ejps.  v 

Ad  hujusmodi  autem  justitiam  observandam,  quae  lege  divina  statuitur, 
dupliciter  homo  inclinatur:  uno  modo,  ab  interiori;  alio  modo,  ab  exteriori. 
Ab  interiori  quidem,  dum  homo  voluntarius  est  ad  observandum  ea  quae 
praecipit  lex  divina ; quod  quidem  fit  per  amorem  hominis  ad  Deum  et 
proximum;  qui  enim  diligit  aliquem,  sponte  et  delectabiliter  ei  reddit  quod 

debet,  et  etiam  liberaliter  superaddit;  unde  tota  legis  impletio  ex  dilectione 
dependet,  secundum  illud  Apostoli  (Rom.  XIII.  10.) : Plenitudo  legis  est  dile- 
ctio; et  Dominus  dicit  (Matth.  XXII.  40.)  quod  in  his  duobus  mandatis,  scilicet 
in  dilectione  Dei,  et  proximi,  universale: c pendet.  Sed,  quia  aliqui  interius  non 
sunt  sic  dispositi  ut  ex  seipsis  sponte  faciant  quod  lex  jubet,  ab  exteriori  trahendi 
sunt  ad  justitiam  legis  implendam;  quod  quidem  fit  dum  timore  poenarum, 
non  liberaliter,  sed  serviliter  legem  implent;  unde  dicitur  (Isa.  XXVI.  9.): 
Quum  feceris  judicia  tua  in  terra,  scilicet  puniendo  malos,  justitiam  discent  habi- 
tatores orbis.  Alii  vero  sic  sunt  dispositi  ut  ex  seipsis  sponte  faciant  quod  lex 
jubet.  Secundi  igitur  sibi  ipsi  sunt  lex,  habentes  caritatem,  quae  eos  loco  legis 
inclinat  et  liberaliter  operari  facit.  Lex  igitur  exterior  non  fuit  necessarium 
quod  propter  eos  poneretur;  sed  propter  illos  qui  ex  seipsis  non  inclinantur 
ad  bonum;  unde  dicitur  (I.  Tim.  I.  9.):  Lex  justo  non  est  posita,  sed  injustis  ; 
quod  non  est  sic  intelligendum  quasi  justi  non  teneantur  ad  legem  implendam,, 
ut  quidam  male  intellexerunt,  sed  quia  isti  inclinantur  ex  seipsis  ad  justitiam 
faciendam,  etiam  sine  lege. 

CAPUT  CXXIX. 

QUOD  IN  HUMANIS  ACTIBUS  SUNT  ALIQUA  RECTA  SECUNDUM  NATURAM^ 
ET  NON  SOLUM  QUASI  LEGE  POSITA. 

Ex  praemissis  autem  apparet  quod  ea  quae  divina  lege  praecipiuntur 
rectitudinem  habent,  non  solum  quia  sunt  i.ege  posita,  s^d  etiam  secundum 
naturam. 

Ex  praeceptis  enim  legis  divinae  mens  hominis  ordinatur  sub  Deo,  et 
omnia  alia  quae  sunt  in  homine  sub  ratione.  Hoc  autem  naturalis  ordo  re- 
quirit quod  inferiora  superioribus  subdantur.  Sunt  igitur  ea  quae  lege  divina 
praecipiuntur  secundum  se  naturaliter  recta. 

Praeterea:  homines  ex  divina  providentia  sortiuntur  naturale  judicatorium 
rationis,  ut  principium  propriarum  operationum.  Naturalia  autem  principia 
ad  ea  ordinantur  quae  sunt  naturaliter.  Sunt  igitur  aliquae  operationes  na- 
turaliter homini  convenientes,  quae  sunt  secundum  se  rectae,  et  non  solurm 
quasi  lege  positae. 

Praeterea:  quorumcumque  est  natura  determinata,  oportet  esse  opera- 
tiones determinatas  quae  illi  naturae  conveniant:  propria  enim  operatio  unius- 
cujusque naturam  ipsius  sequitur.  Constat  autem  hominum  naturam  esse 
determinatam.  Oportet  igitur  esse  aliquas  operationes  secundum  se  homini- 
convenientes. 

Adhuc:  cuicumque  est  aliquid  naturale,  oportet  esse  naturale  id  sine  quo 
illud  haberi  non  potest;  natura  enim  non  deficit  in  necessariis.  Est  autem 
homini  naturale  quod  sit  animal  sociale;  quod  ex  hoc  ostenditur  quia  unus 
homo  solus  non  sufficit  ad  omnia  quae  sunt  humanae  vitae  necessaria.  Ea 
igitur  sine  quibus  societas  humana  conservari  non  potest,  sunt  homini  natu- 
raliter convenientia.  Hujusmodi  autem  sunt  unicuique  quod  suum  est  con- 
servare, et  ab  injuriis  abstinere.  Sunt  igitur  aliqua  in  humanis  actibus  natu- 
raliter recta. 

Amplius : supra  ostensum  est  quod  homo  naturaliter  hoc  habet  quod 
utatur  rebus  inferioribus  ad  suae  vitae  necessitatem;  est  autem  aliqua  men- 
sura determinata  secundum  quam  usus  praedictarum  rerum  humanae  vitae 

est  conveniens;  quae  quidem  mensura  si  praetermittatur,  fit  homini  noci- 
vum, sicut  apparet  in  sumptione  inordinata  ciborum.  Sunt  igitur  aliqui  actus 
humani  naturaliter  convenientes,  et  aliqui  naturaliter  inconvenientes. 

Item:  secundum  naturalem  ordinem  corpus  hominis  est  propter  animam, 
et  inferiores  vires  animae  propter  rationem,  sicut  etiam  in  aliis  rebus  ma- 
teria est  propter  formam,  et  instrumenta  propter  principalem  agentem.  Ex 
eo  autem  quod  est  ad  aliud  ordinatum,  dicitur  ei  auxilium  provenire,  non 
autem  aliquod  impedimentum.  Est  igitur  naturale  rectum  quod  sic  procu- 
retur ab  homine  corpus,  et  inferiores  vires  animae,  ut  ex  hoc  et  actus  ratio- 
nis, et  bonum  ipsius  minime  impediatur,  magis  autem  juvetur.  Si  autem  secus 
accideret,  erit  naturaliter  peccatum.  Vinolentiae  igitur,  et  comessationes,  et 
inordinatus  venereorum  usus,  per  quae  actus  rationis  impeditur  et  subditur 
passionibus,  quae  liberum  judicium  rationis  esse  non  sinunt,  sunt  naturali- 
ter mala. 

Praeterea:  unicuique  naturaliter  conveniunt  ea  quibus  tendit  in  suum  finem 
naturalem ; quae  autem  e contrario  se  habent,  sunt  naturaliter  inconvenientia 
Ostensum  est  autem  supra  (c.  11 5.)  quod  homo  naturaliter  ordinatur  in  Deum 
sicut  in  finem.  Ea  igitur  quibus  homo  inducitur  in  cognitionem  et  amorem 
Dei  sunt  naturaliter  recta  : quae  autem  e contrario,  sunt  naturaliter  homini 
mala.  Patet  igitur  quod  bonum  et  malum  in  humanis  actibus  non  solum 
sunt  secundum  legis  positionem,  sed  secundum  naturalem  ordinem. 

Hinc  est  quod  (Psal.  XVIII.  10.)  dicitur,  quod  judicia  Dei  sunt  vera,  ei 
justijicata  in  semeiipsis. 

Per  hoc  autem  excluditur  positio  dicentium  quod  justa  et  recta  sum  se- 
cundum legem  posita. 


CAPUT  CXXX. 

_QUOD  DIVINUM  RKGIMEN  AD  HOMINES  EST 
SICUT  REGIMEN  PATERNUM. 

Videtur  autem  paternum  regimen  aliquam  similitudinem  habere  cum  di- 
vino regimine.  Nam  etiam  pater  curam  habet  de  filio,  non  solum  quantum 
ad  ea  in  quibus  ordinatur  ad  alios,  sicut  rex,  sed  etiam  quantum  ad  ea  quae 
pertinent  ad  ipsum  secundum  se,  quod  de  Deo  etiam  supra  (Lib.  III.  c.  95.) 
ostensum  est:  et  hoc  rationaliter  accidit;  nam  sicut  Deus,  ita  et  pater  natu- 
ralem originem  homini  praestat.  Unde  divinum  regimen  et  paternum  ad 
aliquem  hominem  extenditur,  non  solum  secundum  quod  politicus  est,  sed 
etiam  secundum  quod  in  sua  natura  subsistit. 

In  hoc  tamen  utrumque  regimen  differt,  quod  paternum  regimen  ad  illa 
tantum  se  extendere  potest  quae  in  homine  apparent  exterius;  divinum  autem 
regimen  etiam  ad  ea  quae  interius  sunt.  Cura  enim  alicujus  non  potest  esse 
de- his  quae  ipsum  latent;  homines  autem  occulta  cordium  latent  quae  Deo 
sunt  manifesta,  ut  ex  superioribus  (Lib.  I.  c.  59.)  patet.  Requirit  igitur  Deus 
ab  homine  non  solum  quod  exterius  agat,  sed  etiam  qualiter  exterius  affi- 
ciatur, et  quid  facere  velit,  et  quid  ex  his  quae  facit  intendat.  Circa  haec 
autem  hominis  cura  esse  non  potest,  nisi  quatenus  per  exteriores  actus  in- 
terior dispositio  explicatur. 

Unusquisque  autem  curam  habet  aliquorum  secundum  quod  ad  ipsum 
pertinent;  nam  quod  de  his  quae  ad  ipsum  non  pertinent  curam  gerat,  ut 

curiosus  vituperatur.  Alio  vero  ordine  unus  homo  est  pertinens  ad  alterum, 
alio  autem  ad  Deum.  Unus  enim  homo  ad  alterum  pertinet,  vel  secundum 
naturalem  originem  quae  per  corporis  traductionem  fit,  vel  per  aliquam  ope- 
rum exteriorum  conjunctionem:  secundum  interiores  enim  actus  homo  non 
potest  alteri  communicare,  nisi  mediantibus  actibus  exterioribus.  Homo  autem 
pertinet  ad  Deum  secundum  quod  ab  ipso  originem  habet,  cujus  quidem 
originis  ratio  et  ordo  attendi  potest  secundum  similitudinem  hominis  ad 
Deum:  unumquodque  enim  agit  sibi  simile.  Magis  autem  accedit  homo  ad 
Dei  similitudinem  secundum  animam  quam  secundum  corpus;  maxime  autem 
secundum  mentem.  Unde  manifestum  est  quod  in  origine  hominis,  secundum 
quod  a Deo  procedit,  principale  intentum  est  mens,  et  propter  eam  produ- 
cuntur a Deo  aliae  partes  animae ; et  propter  animam  producitur  corpus:  sic 
igitur  Deo  praecipue  cura  est  de  mente  hominis.  Consequenter  autem  de 
aliis  partibus  animae,  et  post  has  de  corpore:  et  hinc  est  quod  per  mentem 
homo  ultimum  finem  attingit,  qui  est  humana  felicitas,  ut  supra  (Lib.  III. 
c.  37.)  ostensum  est.  Alia  vero  quae  sunt  in  homine  organice  deserviunt  ad 
beatitudinem  percipiendam. 

Ex  his  igitur  apparet  quod  hominum  regimen  curam  habet  de  interioribus 
secundum  quod  ordinantur  ad  exteriora,  et  per  ea  explicantur:  Deus  autem 
e converso  curam  habet  de  exterioribus  secundum  quod  ordinantur  ad  in- 
teriora, maxime  quantum  ad  mentem,  per  quam  homo  est  capax  felicitatis: 
felicitas  autem  humana  consistit  in  fruitione  Dei,  sicut  supra  (ibid.)  osten- 
sum est.  Ad  hoc  igitur  ordinatur  tota  cura  quam  habet  Deus  de  homine,  ut 
mens  ejus  praeparetur  ad  divinam  fruitionem,  ad  quam  praeparatur  fide,  spe, 
et  caritate.  Per  fidem  enim  disponitur  mens  hominis  ut  cognoscat  Deum 
aliquid  supra  se  esse ; per  spem  autem  confortatur  ut  tendat  in  ipsum,  tam- 
quam in  suum  bonum;  per  caritatem  figitur  in  ipso  ut  immobiliter  ei  adhae- 
reat: omnia  igitur- quae  Deus  ab  homine  requirit  in  hac  vita,  ad  ista  ordi- 
nantur. 

Hinc  est  quod  dicitur  (Deuter.  X.  12.):  Et  nunc,  Israel,  quid  Dominus  Deus 
tuus  petit  a te,  nisi  ut  timeas  Dominum  Deum  tuum  et  ambules  in  viis  ejus  ? ei 
(I.  Corinth.  XIII.  13.):  Nunc  autem  manent  fides,  spes  ei  caritas,  tria  haec. 

Quia  vero  humana  mens  secundum  suam  naturam  inter  ceteras  intel- 
lectuales naturas  etiam  perlectior  est : quanto  autem  aliquid  est  perfectius, 
tanto  est  virtuosius  ad  tendendum  in  suum  finem ; manifestum  est  quod  mens 
humana  infirmior  est  secundum  suam  naturam  ad  tendendum  in  Deum,  qui 
est  finis  omnium  entium,  quam  superiores  angelorum  mentes:  et  haec  qui- 
dem infirmitas  quantum  ad  duo  potest  attendi.  Primo  quidem  quantum  ad 
debilitatem  virtutis  intellectivae  quae  est  in  anima  humana,  in  comparatione 
ad  superiores  intellectuales  substantias : non  enim  potest  immediate  in  ipsam 
intelligibilem  veritatem  tendere,  sed  oportet  quod  eam  ex  sensibilibus  col- 
ligat, ut  ex  superioribus  (Lib.  III.  c.  41.  et  1 19.)  patet.  Secundo  vero  quan- 
tum ad  impedimenta  quibus  retrahitur,  ne  totaliter  possit  in  Deum  ferri;  quae 
quidem  impedimenta  ex  parte  corporis  sunt,  cujus  sustentationi  et  quieti 
curam  impendere  oportet,  et  ex  parte  inferiorum  virium  animae.  Nam  com- 
motiones phantasmatum  et  perturbationes  passionum  perturbant  quietem 
mentis,  quae  est  necessaria  ad  hoc  quod  mens  libere  feratur  in  Deum.  Et 
haec  quidem  impedimenta  totaliter  ab  homine  tolli  non  possunt,  quamdiu 
in  mortali  corpore  vivit:  oportet  enim  quod  ad  ea  quae  sunt  necessaria  mor- 
tali vitae  intendat;  per  quod  impeditur  ne  actu  in  Deum  semper  tendere 

possit.  Sic  autem  moderari  oportet  impedimenta  praedicta,  ut  saltem  intentio 
quae  est  ad  Deum  mente  hominis  non  rumpatur;  et  quanto  plus  heri  potest 
quod  etiam  actu  mens  feratur  in  Deum,  tanto  vita  hominis  perfectior  erit, 
utpote  fini  intimior.  Et  per  hoc  etiam,  quod  actu  fertur  mens  in  Deum,  ro- 
boratur intensio  ejus  ad  ipsum  ; quae  necesse  esset  annullari,  nisi  aliquando 
actu  ferretur  mens  in  eum  ipsum.  Ad  hoc  igitur  omnia  divinae  legis  prae- 
cepta et  consilia  ordinantur,  ut  homini  praebeantur  auxilia  quibus  mens  ejus 
feratur  in  Deum,  et  ut  impedimenta  tollantur. 

Quantum  autem  ad  utrumque  horum,  indiget  homo  pace  et  concordia 
cum  aliis  hominibus.  Indiget  enim  unus  homo  juvari  ab  alio;  et  in  his  quae 
ad  sustentationem  vitae  et  incolumitatem  pertinent;  et  ad  hoc  quod  unus 
alium  accendat,  et  provocet,  et  instruat  ad  hoc  quod  feratur  in  Deum.  Pace 
enim  et  concordia  sublata,  per  contentiones  et  pugnas  oportet  inquietari  men- 
tem hominis,  et  sic  ab  illo  motu  in  Deum  impediri.  Et  ideo  lex  divina  ea 
providit  circa  homines  per  quae  pax  et  concordia  inter  eos  conservari  possit: 
conservatur  autem  pax  et  concordia  per  justitiam,  quae  consistit  in  hoc  quod 
unicuique  reddantur  et  conserventur  quae  sibi  debentur.  Cum  enim  natu- 
raliter non  solum  unaquaelibet  res  bonum  suum  velit  acquirere  et  conser- 
vare, sequitur  ex  necessitate  discordia  voluntatum,  ubi  unus  hoc  alterum 
privet ; ex  quo  ulterius  procedunt  contentiones  et  pugnae.  Praecipit  igitur 
lex  divina  ut  homini  reddatur  quod  sibi  debetur,  sicut  parentibus  honor ; 
et  eadem  ratione  unicuique  quod  sibi  competit:  praecipit  etiam  ut  nulli  in 
suo  bono  nocumentum  aut  impedimentum  inferatur;  neque  verbo,  dum  pro- 
hibuit falsum  testimonium  ; neque  facto  circa  propriam  personam,  dum  pro- 
hibuit homicidium;  neque  circa  personam  conjunctam,  dum  prohibuit  adul- 
terium; neque  circa  res,  dum  prohibuit  furtum.  Et  quia  Deus  non  solum 
quantum  ad  exteriora,  sed  etiam  quantum  ad  interiora  hominum  curam 
habet,  incuriam  uxoris,  servorum  et  ceterarum  aliarum  rerum  lex  divina 
prohibuit : quod  ad  legem  humanam  non  pertinet. 

Non  autem  sufficit  pacem  et  concordiam  inter  homines  per  justitiae 
oraecepta  conservari,  nisi  ulterius  inter  eos  fundetur  dilectio.  Per  justitiam 
sufficienter  hominibus  providetur,  ut  unus  alteri  non  inferat  impedimentum: 
no  autem  ad  hoc,  quod  uni  ab  aliis  inferatur  auxilium  in  his  quibus  indiget. 
Quia  forte  aliquis  indiget  auxilio  alterius  in  his  in  quibus  nullus  ei  tenetur 
per  justitiae  debitum;  aut  si  forte  aliquis  ei  tenetur,  non  reddit.  Oportuit 
igitur  ad  hoc,  quod  se  invicem  homines  adjuvarent,  etiam  praeceptum  mu- 
tuae dilectionis  hominibus  superinduci,  per  quam  unus  alio  auxilium  ferat, 
etiam  in  his  in  quibus  ei  non  tenetur  secundum  justitiae  debitum. 

Praeterea:  quod  ex  debito  justitiae  fit,  quamdam  necessitatem  habet: 
quod  autem  ex  dilectione  fit,  liberaliter  exhibetur.  Ad  hoc  igitur,  quod 
cum  quadam  promptitudine  etiam  operatio  justitiae  impleatur,  necessarium 
fuit  praeceptum  mutuae  dilectionis. 

Adhuc:  lex  data,  sive  divinitus  sive  humanitus,  inclinationi  naturali  re- 
spondet, et  tam  perficit,  sicut  sd]>ra  dictum  est.  Inest  autem  homini  natu- 
ralis inclinatio  ad  omnium  hominum  dilectionem.  Hoc  autem  monstrat 
quod  homo  exhibebit  in  periculis,  etiam  ignotis,  auxilium,  et  in  erroribus 
viarum  directionem ; necessarium  igitur  fuit  lege  divina  praeceptum  dile- 
cti nis  dari,  quod  ad  omnes  homines  extenderetur. 

Item:  mentem  hominis  necesse  est  in  divina  dilectione  fundari,  ut  supra 
dictum  est.  Ex  divina  autem  dilectione,  ex  necessitate  in  homine  sequitur 

hominum  dilectio:  nam  qui  vere  diligit  aliquem,  diligit  ea  quae  sunt  e^is: 
omnis  autem  homo  est  alteri  quasi  quaedam  imago  ejus,  et  valde  potens 
ipso  frui.  Oportet  igitur  ut  qui  diligit  Deum,  diligat  etiam  proximum. 

Amplius:  oportet  amicos  in  voluntate  concordare.  Deus  autem  homines 
diligit  sicut  sua  opera,  in  quibus  seipsum  praebet  fruendum:  dilectio  igitur 
Dei  etiam  hominis  dilectionem  requirit. 

Hinc  est  quod  dicitur  (I.  Joan.  IV.  21.):  Hoc  mandatum  habemus,  ut  qui 
diligit  Deum,  diligat  et  fratrem  suum;  et  (Joan.  XV.  12.):  Hoc  est  praeceptum 
meum,  ut  diligatis  invicem,  sicut  dilexi  vos. 

Patet  autem  ex  praedictis,  quod  dilectio  sufficit  .ad  opera  justitiae  fa- 
cienda. Unde  omnia  praecepta  legis,  quae  ordinantur  ad  justitiam,  ordi- 
nantur etiam  ad  dilectionem,  propter  quod  dicitur  (I.  Tim.  I.  5.):  Finis 
praecepti  caritas  est. 

Facit  autem  aliquis  amplius  dilectio,  quam  justitiae  debitum,  et  quan- 
tum ad  hoc,  quod  instigat  ad  promptius  operandum,  et  quantum  ad  hoc 
quod  inducit  ad  subveniendum  illis,  quibus  non  tenemur  ex  justitiae  de- 
bito ; et  etiam  in  quibus  eis  non  tenemur,  licet  sit  nobis  ad  eos  aliqua  con- 
junctio; et  ulterius  in  quantum  ad  hoc,  quod  se  extendit  ad  illos  cum  quibus 
nulla  est  nobis  in  vita  conjunctio;  immo  etiam  ad  illos  qui  contrarii  nobis 
sunt,  in  quantum  fundatur  in  dilectione  divina,  quae  ad  omnes  homines  est. 

Et  inde  est,  quod  dicitur  (Rom.  XIII.  10.)  quod  plenitudo  legis  est  dile- 
ctio ; ad  quam  plenitudinem  insinuandam  dantur  nobis  a Deo  praecepta  et 
consilia  de  operibus  misericordiae,  de  dilectione  inimicorum,  et  subven- 
tione eorum,  et  de  aliis  hujusmodi  quae  supra  justitiam  abundant. 

Quia  vero  praecepta  justitiae  quae  sunt  supra  posita  dilectionem  proximi 
requirunt,  quae  ex  dilectione  Dei  dependet,  sine  qua,  recedente  fide  et  spe, 
non  potest  mens  humana  debito  modo  in  Deum  tendere;  manifestum  est 
quod  praemissa  de  necessitate  ab  homine  requiruntur  ita  quod,  eis  praeter- 
missis, homo  ab  ordine,  qui  est  ad  Deum,  totaliter  separetur.  Vita  autem 
hominis  dicitur  esse  secundum  finem  ad  quem  ordinatur.  Nam  qui  finem 
vitae  suae  in  voluptatibus  constituunt,  dicuntur  agere  vitam  voluptuosam : 
qui  autem  finem  suum  in  contemplatione  veritatis  constituunt,  dicuntur 
sequi  vitam  contemplativam  : unde  et  qui  finem  suum  in  fruitione  divina 
constituunt,  vita  eorum  est  Deo  adhaerere.  Haec  autem  est  simpliciter  vita 
hominis:  nam  ad  hunc  finem  homo  naturaliter  ordinatur,  ut  supra  osten- 
sum est  (Lib.  III.  c.  37.).  Ex  aliis  autem  finibus  dependet  vita  hominis  se- 
cundum quid ; in  quantum  alii  fines  non  sunt  homini  impositi  ex  natura, 
sed  ex  electione.  Cum  igitur  mors  vitae  opponatur,  mors  quaedam  ho- 
minis est,  cum  ab  ordine  qui  est  ad  Deum  separatur.  Unde  et  peccata  quibus 
homo  a tali  ordine  deficit,  dicuntur  peccata  mortalia  ; et  illa  legis  documenta, 
quibus  ad  promissa  justitiae,  caritatis,  spei  et  fidei  homines  obligantur,  dicun- 
tur praecepta  vel  prohibitiones,  quia  sunt  de  necessitate  observanda. 

Sicut  autem  ad  hoc  quod  mens  feratur  in  Deum  necessaria  est  pax  quae 
est  ad  proximos  cum  quibus  homo  debet  convivere  et  ab  eis  juvari,  ita  ne- 
cessaria est  ad  hoc  pax  homini  quantum  ad  ea  quae  sunt  in  seipso.  Unde 
consequenter  considerandum  videtur  homini  qualiter  mentis  quies  seu  tran- 
quillitas impediatur,  et  qualiter  divina  lege  impedimenta  removeantur. 

Est  autem  considerandum,  quod  mens  impeditur  quominus  libere  feratur 
in  Deum  dupliciter.  Uno  modo,  per  hoc  quod  aliae  potentiae  inferiores  in 
suis  actibus  intenduntur.  Cum  enim  una  potentia  in  suo  actu  roboretur. 

trahit  ad  se  intentionem  hominis,  quae  non  potest  simul  ad  plura  dispergi : 
unde  necesse  est  quod  alia  potentia,  vel  totaliter  impediatur  in  suo  actu,  vel 
quod  ejus  actus  diminuatur.  Inferiores  autem  vires,  dico  vires  sensitivas, 
tam  apprehensivas,  ut  quoscumque  sensus  exteriores  et  interiores,  ut  phan- 
tasiam et  alia  vires  consequentes,  quam  etiam  appetitivas,  ut  irascibilem  et 
concupiscibilem.  Unde  cum  fuerit  fortis  delectatio  in  sensu  aut  multi  motus 
in  phantasia,  vel  in  venereis  inclinatio  concupiscibilis,  aut  irascibilis  in  aliud, 
nccesse  est  quod  mens  in  suo  actu  impediatur  quominus  feratur  in  Deum ; 
alio  modo,  ex  parte  ipsius  mentis,  per  hoc  quod  circa  aliqua  alia  occupetur. 
Non  enim  una  potentia  in  plura  objecta  potest  simul  perfecte  moveri. 

Sed  quia  mens  utitur  inferioribus  viribus  quasi  instrumentis,  cum  ei  obe- 
-diunt,  et  circa  diversa  occupari  potest  in  ordine  ad  unum,  ad  cujus  appre- 
hensionem per  illa  juvatur ; intelligendum  est  eatenus  mentem  per  infe- 
riores vires  aut  per  occupationem  ejus  circa  alias  impediri  quominus  feratur 
in  Deum,  in  quantum  illa  ad  motum  mentis  in  Deum  non  ordinantur  : alio- 
<juin,  per  praedicta,  mens  hominis  ab  hoc  quod  feratur  libere  in  Deum  non 
impeditur,  sed  magis  juvatur. 

Siquidem  occupationem  mentis  circa  alia  homo  non  potest  omnino  vi- 
tare, per  hoc  quod  oportet  eum  sollicitari  circa  ea  quae  sunt  necessaria  vitae 
corporali;  sunt  tamen  hujus  sollicitudinis  in  hominibus  gradus  varii, quorum 
quidem  primus  consistit  in  hoc,  'quod  homo  sollicitatur  circa  ea  quae  'sunt 
vitae  corporalis,  quantum  communis  modus  humanae  vitae  requirit,  ut  sci- 
licet provideat  in  necessariis  sibi,  uxori,  filiis,  et  aliis  personis  ad  eum  per- 
tinentibus secundum  statum  suum:  et  hic  quidem  sollicitudinis  gradus  licitus 
est,  et  quasi  homini  connaturalis. 

Secundum  autem  gradus  est  cum  homo  amplius  sollicitatur  circa  prae- 
dicta, quam  communis  modus  humanae  vitae  requirat  secundum  statum 
proprium ; non  tamen  haec  sollicitudo  in  tantum  procedit,  quod  homo 
propter  ipsam  ab  ordine  qui  est  in  Deum  recedat,  transgrediendo  praecepta 
justitiae  et  caritatis. -In  hoc  quidem  peccatum  manifestum  est,  cum  propriam 
mensuram  homo  excedat ; non  tamen  mortale,  quia  contra  praecepta  justi- 
tiae et  caritatis  nihil  molitur.  Dicitur  autem  peccatum  veniale,  quasi  facile 
remissibile,  tum  quia,  manenti  in  ordine  ad  finem  si  error  aliquis  accidat, 
de  facili  patet  via  dirigendi;  sicut  in  scientiis  speculativis,  si  aliquis  habet 
veram  conceptionem  de  principiis,  de  facili  potest  per  ea  corrigere  si  quos 
■errores  circa  conclusiones  patiatur.  Finis  autem  in  activis  est  sicut  princi- 
pium in  speculativis  : tum  etiam  quia  in  amicitia  manenti  de  facili  remit- 
titur si  quid  deliquit:  tum  etiam  quia  non  est  facile  omnino  modum  te- 
nere et  in  nullo  excedere.  Unde  qui  regulam  rationis,  quae  sumitur  ex  fine, 
a corde  suo  non  abjicit,  licet  in  his  quae  regulanda  sunt  non  omnimode  re- 
ctitudinem servet,  non  est  multum  culpandus,  sed  venia  dignus. 

Tertius  autem  gradus  est,  cum  sollicitudo  praemissa  in  tantum  excrescit, 
■quod  anima  omnino  ab  ordine  qui  est  in  Deum  recedit,  transgrediendo  prae- 
cepta justitiae  et  caritatis,  fidei  et  spei,  sine  quibus  mens  hominis  non  potest 
ordinari  in  Deum : et  hoc  manifeste  peccatum  mortale  est. 

Quartus  autem  gradus  est,  quando  e contrario  sollicitudo  hominis  sistit 
infra  communem  modum  humanae  vitae;  quod  quidem  si  ex  remissione  animi, 
aut  ex  aliqua  indebita  intentione  fiat,  ad  ignaviam  reputatur.  Utrumque  enim 
transgrediendi  medium  culpabile  est.  Si  autem  ad  hoc,  ut  rebus  melioribus 
/acetur,  scilicet  ut  mens  feratur  libere  ad  divina,  perfectius  est  humana  vir- 

tute:  ad  quam  quidem  perfectionem  sic  tradendam  homini  praecepta  dat* 
non  fuerunt,  sed  magis  consilia  ad  provocandum. 


CAPUT  CXXXI. 

DE  CONSILIIS  QUAE  DANTUR  IN  LEGE  DIVINA. 

(I.  pari,  quaest.  CVIII.  ari.  4.). 

Quia  vero  optimum  hominis  est  ut  mente  Deo  adhaereat  et  rebus  divinis* 
impossibile  autem  est  quod  homo  intense  circa  diversa  occupetur,  ad  hoc 
quod  liberius  feratur  in  Deum  mens  hominis  dantur  in  divina  lege  consilia* 
quibus  homines  ab  occupationibus  praesentis  vitae,  quantum  possibile  est* 
retrahantur,  terrenam  vitam  agentes.  Hoc  autem  non  est  ita  necessarium 
homini  ad  justitiam,  ut  sine  eo  justitia  esse  non  possit.  Non  enim  virtus  et 
justitia  tollitur  si  homo  secundum  ordinem  rationis  corporalibus  et  terrenis 
rebus  utatur,  et  ideo  hujusmodi  divina  legis  admonitiones  dicuntur  consilia,, 
et  non  praecepta,  in  quantum  suadent  homini  ut  propter  meliora  minus  bona 
praetermittat. 

Occupatur  autem  humana  sollicitudo  secundum  communem  modum  hu- 
manae vitae  circa  tria.  Primo  quidem  circa  propriam  personam,  quid  agat, 
aut  ubi  conversetur;  secundo  autem  circa  personas  sibi  conjunctas,  praecipue 
uxorem  et  filios;  tertio  circa  res  exteriores  procurandas,  quibus  homo  indiget 
ad  sustentationem  vitae. 

Ad  amputandam  igitur  sollicitudinem  circa  res  exteriores  datur  in  lege 
divina  consilium  paupertatis,  ut  scilicet  res  hujus  mundi  abjiciet,  quibus  ani- 
mus ejus  sollicitudine  aliqua  implicari  posset:  hinc  est  quod  Dominus  dicit 
(Matth.  XIX.  21.):  Si  vis  perfectus  esse,  vade,  vende  omnia  quae  habes,  et  da  pau- 
peribus, et  veni , sequere  me. 

Ad  amputandam  autem  sollicitudinem  uxoris  et  filiorum  datur  homini 
consilium  de  virginitate,  vel  continentia : hinc  est  quod  dicitur  (I.  Cor.  VII.  25.): 
De  virginibus  autem  praeceptum  homini  non  habeo;  consilium  autem  do ; et  hujus 
consilii  rationem  assignans,  subdit  (ib.32.  et  33.):  Qui  sine  uxore  est,  sollicitus 
est  quae  sunt  Domini,  quomodo  placeat  Deo : qui  autem  cum  uxore  'est,  sollicitus 
est  quae  sunt  mundi,  quomodo  placeat  uxori,  et  divisus  est. 

Ad  amputandam  autem  sollicitudinem  hominis  etiam  circa  seipsum, 
datur  consilium  obedientiae,  per  quam  homo  dispositionem  suorum  actuum 
superiori  committit:  propter  quod  dicitur  (Hebr.  ultimo  17.):  Obedite  praepo- 
sitis vestris,  et  subjacete  eis:  ipsi  enim  pervigilant , quasi  rationem  reddituri  pro 
animabus  vestris. 

Quia  summa  perfectio  humanae  vitae  in  hoc  consistit  quod  mens  hominis 
Deo  vacet;  ad  hanc  autem  mentis  vacationem  praedicta  tria  maxime  videntur 
disponere : convenienter  ad  perfectionis  statum  pertinere  videntur,  non  quasi 
ipsae  sint  perfectiones,  sed  quia  sunt  dispositiones  quaedam  ad  perfectionem, 
quae  consistit  in  hoc  quod  Deo  vacetur.  Et  hoc  expresse  ostendunt  verba 
Domini  paupertatem  suadentis,  cum  dicit  (Matth.  XIX.  21.):  Si  vis  perfectus 
czse,  vade,  et  vende  omnia  quae  habes,  et  da  pauperibus , et  sequere  me ; quasi  in 
sua  sequela  perfectionem  vitae  constituens. 

Possunt  etiam  dici  perfectionis  effectu*  et  signa.  Cum  enim  mens  vehe- 
menter amore  et  desiderio  alicujus  rei  afficiatur,  consequens  est  quod  alia 

postponat.  Ex  hoc  igitur  quod  mens  hominis  amore  et  desiderio  ferventer 
in  divina  fertur,  in  quo  perfectionem  constare  manifestum  est,  consequitur 
quod  omnia  quae  ipsum  possunt  retardare  quominus  feratur  in  Deum,  abji- 
ciat, non  solum  rerum  curam,  et  uxoris,  et  prolis  affectum,  sed  etiam  sui 
ipsius:  et  hoc  significant  verba  Scripturae:  dicitur  enim  (Cantic.  VIII.  7.): 
Si  dederit  homo  omnem  substantiam  domus  suae  ad  mercandum  dilectionem,  quasi 
nihil  computabit  eam;  et  (Matth.  XIII.  45.  et  46.):  Simile  est  regnum  coelorum 
homini  negotiatori  quaerenti  bonas  margaritas.  Inventa  autem  una  praetiosa  mar- 
garita, abiit,  et  vendidit  omnia  quae  habuit,  et  comparavit  eam ; et  (Philipp.  III. 
7.  et  8.) : Quae  mihi  aliquando  fuerunt  lucra,  arbitratus  sum  ut  stercora,  ut 
Christum  lucrifacerem. 

Quia  igitur  praedicta  tria  dispositiones  ad  perfectionem  sunt,  et  perfe- 
ctionis effectus,  et  signa,  convenienter  qui  praedicta  tria  Deo  vovent  in  statu 
perfectionis  esse  dicuntur.  Perfectio  autem  ad  quam  praedicta  disponunt  in 
vacatione  mentis  circa  Deum  consistit:  unde  et  praedictorum  professores, 
religiosi  dicuntur,  quasi  se  Deo  et  sua  in  modum  cujusdam  sacrificii  dedi- 
cantes, et  quantum  ad  res  per  paupertatem,  et  quantum  ad  corpus  per  con- 
tinentiam, et  quantum  ad  voluntatem  per  obedientiam.  Religio  enim  in  cultu 
divino  consistit,  ut  supra  dictum  est. 

CAPUT  CXXXII. 

DE  ERRORE  IMPUGNANTIUM  VOLUNTARIAM  PAUPERTATEM. 

Fuerunt  autem  aliqui  paupertatis  propositum  improbantes,  contra  evan» 
gelicam  doctrinam:  quorum  primus  Vigilantius  invenitur;  quem  tamen  post» 
modum  aliqui  sunt  secuti,  dicentes  se  esse  legis  doctores,  non  intelligentes 
neque  quae  loquuntur,  neque  de  quibus  affirmant  (I.  Tim.  I.  7.),  qui  ad  hoc  his 
et  similibus  rationibus  sunt  inducti.  Naturalis  enim  appetitus  requirit  ut  unum- 
quodque animal  sibi  provideat  in  necessariis  suae  vitae  : unde  animalia  quae 
non  quolibet  tempore  anni  necessaria  vitae  invenire  possunt,  quodam  na- 
turali instinctu  ea  quae  sunt  vitae  suae  necessaria  congregant  illo  tempore 
quo  inveniri  possunt,  et  ea  conservant,  sicut  patet  de  apibus  et  formicis. 
Homines  autem  ad  suae  vitae  conservationem  multis  indigent,  quae  non  omni 
tempore  inveniri  possunt.  Inest  igitur  naturaliter  homini  quod  congreget,  et 
conservet  ea  quae  sunt  sibi  necessaria.  Est  igitur  contra  legem  naturalem 
omnia  congregata  dispergere  per  paupertatem. 

Adhuc : naturalem  affectum  habent  omnia  ad  ea  quibus  esse  suum  con- 
servatur, in  quantum  omnia  esse  appetunt.  Sed  per  substantiam  exteriorum 
bonorum  vita  hominis  conservatur.  Sicut  igitur  ex  naturali  lege  unusquisque 
suam  vitam  conservare  tenetur,  ita  et  exteriorem  substantiam.  Sicut  igitur 
est  contra  legem  naturae  quod  aliquis  sibi  manum  injiciat,  ita  et  quod  ali- 
quis necessaria  vitae  sibi  subtrahat  per  voluntariam  paupertatem. 

Amplius:  homo  naturaliter  est  animal  sociale,  ut  supra  dictum  est.  So- 
cietas autem  inter  homines  conservari  non  posset  nisi  unus  alium  juvaret. 
Est  igitur  naturale  hominibus  quod  unus  alium  in  necessitatibus  juvet.  Ad 
hoc  autem  auxilio  ferendo  se  faciunt  impotentes,  qui  exteriorem  substantiam 
abjiciunt,  per  quam  plurimum  aliis  auxilium  fertur.  Est  igitur  contra  natu- 
ralem instinctum,  et  contra  amicitiae,  et  caritatis  bonum,  quod  homo  per 
voluntariam  paupertatem  omnem  substantiam  mundi  abjiciat. 

Item:  si  habere  substantiam  hujus  mundi  malum  est.;  bonu  n est  autem 
proximos  liberare  a malo,  malum  autem  eos  in  malum  inducere;  consequens 
tst  quod  dare  alicui  indigenti  substantiam  hujus  mundi  sit  malum  ; auferre 
•autem  habenti  sit  bonum;  quod  inconveniens  est.  Est  igitur  bonum  habere 
substantiam  hujus  mundi:  eam  igitur  per  voluntariam  paupertatem  totaliter 
abjicere  malum  est. 

Praeterea:  occasiones  malorum  vitandae  sunt.  Est  autem  paupertas  oc- 
casio mali,  quia  propter  eam  ad  furta,  adulationes,  perjuria,  et  his  similia  ali- 
qui inducuntur.  Non  est  igitur  paupertas  voluntarie  assumenda,  sed  magis 
ne  adveniat  vitanda. 

Adhuc : cum  virtus  consistat  in  medio,  utroque  extremo  corrumpitur.  Est 
autem  virtus  liberalitas  quaedam  quae  dat  danda,  et  retinet  retinenda;  vitium 
autem  est  in  minus  illiberalitas,  quae  retinet  retinenda,  et  non  retinenda;  est 
igitur  et  vitium  in  plus  quod  omnia  dentur;  quod  faciunt  qui  voluntariam 
paupertatem  assumunt.  Est  ergo  hoc  vitiosum  et  prodigalitati  simile. 

Hae  autem  rationes  etiam  auctoritate  Scripturae  confirmari  videntur:  di- 
citur enim  (Prov.  XXX. 18.  et  9.):  Mendicitatem  et  divitias  ne  dederis  mihi;  tribue 
tantum  victui  meo  necessaria;  ne  forte  satiatus  illiciar  ad  negandum,  et  dicam: 
Quis  est  Dominus?  aut  egestate  compulsus  furer,  et  per  jurem  nomen  Dei  mei. 

CAPUT  CXXXIII. 

DE  MODIS  VIVENDI  EORUM  QUI  SEQUUNTUR 
VOLUNTARIAM  PAUPERTATEM. 

Videtur  autem  haec  quaestio  magis  urgere,  si  quis  specialius  exsequatur 
modos  quibus  necesse  est  vivere  eos  qui  voluntariam  paupertatem  sectantur. 
Est  enim  unus  modus  vivendi  quod  possessiones  singulorum  vendantur,  et 
de  pretio  omnes  communiter  vivant : quod  quidem  sub  Apostolis  servatum 
videtur  Hierusalem:  dicitur  enim  (Act.  IV.  34.  et  35.).  Quotquot  possessores 
- agrorum , aut  domorum  erant,  vendentes  offerebant  pretia  eorum  quae  vendebant,  et 
ponebant  ante  pedes  apostolorum,  et  dividebatur  singulis  prout  cuique  opus  erat. 

Hic  autem  modus  non  videtur  efficaciter  providere  humanae  vitae.  Primo 
quidem,  quia  non  est  facile  quod  plures  habentes  magnas  possessiones  hanc 
vitam  assumant ; et  si  conferatur  inter  multos  pretium  quod  ex  possessio- 
nibus paucorum  divitum  assumptum  est,  non  sufficiet  in  multum  tempus. 
Deinde  quia  possibile  et  facile  est  hujusmodi  pretium  vel  fraude  dispensato- 
rum, vel  furto,  aut  rapina  deperire.  Remanebunt  igitur  illi  qui  talem  pauper- 
tatem sectantur  absque  sustentatione  vitae. 

Item:  multa  accidentia  sunt  quibus  homines  coguntur  locum  mutare.  Non 
igitur  erit  facile  providere  his  quos  oportet  forte  per  diversa  loca  dispergi  de 
pretio  assumpto  ex  possessionibus  in  commune  relicto. 

Est  autem  alius  modus  vivendi  ut  possessiones  habeant  communes,  ex 
quibus  singulis  provideatur  prout  eis  opus  fuerit,  sicut  in  monasteriis  pluri- 
mis observatur. 

Sed  nec  hic  modus  videtur  conveniens.  Possessiones  enim  terrenae  sol- 
licitudinem afferunt,  et  propter  procurationem  fructuum,  et  propter  defensio- 
nem earum  contra  fraudes  et  violentias ; et  tanto  majorem,  et  a pluribus 
oportet  haberi  sollicitudinem,  quanto  majores  possessiones  esse  oportet  quae 
sufficiant  ad  plurium  sustentationem.  Deperit  igitur  hoc  modo  finis  volun- 


LIBER  III.  CAP.  CXXXIIL  491 

tariae  paupertatis,  ad  minus  quantum  ad  multos  quos  oportet  circa  procu- 
r. indas  possessiones  esse  sollicitos. 

Item : communis  possessio  solet  esse  causa  discordiae : non  enim  viden- 
tur litigare  qui  nihil  habent  commune,  ut  Hispani  et  Persae,  sed  qui  sim.il 
aliquid  habent  commune;  propter  quod  etiam  inter  fratres  sunt  jurgia.  Dis- 
cordia autem  maxime  impedit  vacationem  mentis  circa  divina,  ut  supra  (c.  1 28.) 
dictum  est.  Videtur  igitur  modus  iste  vivendi  impedire  finem  voluntariae  pau- 
pertatis. 

Adhuc  autem  est  tertius  modus  vivendi,  ut  de  laboribus  manuum  suarum 
vivant  qui  voluntariam  paupertatem  sectantur ; quem  quidem  vivendi  mo- 
dum Paulus  apostolus  sequebatur,  et  aliis  observandum  suo  exemplo  et  in- 
stitutione dimisit : dicitur  enim  (II.  Thess.  III.  8-10.):  Non  gratis  pqnem  man- 
ducavimus ab  aliquo , sed  in  labore  et  fatigatione,  nocte  et  die  operantes , ne  quem 
vestrum  gravaremus : non  quasi  non  habuerimus  potestatem,  sed  ut  nosmetipsos  for- 
mam daremus  vobis  ad  imitandum  nos.  Nam  et  cum  essemus  apud  vos,  hoc  denun- 
tiabamus vobis,  quoniam,  si  quis  non  vult  operari,  nec  manducet. 

Sed  nec  iste  modus  vivendi  videtur  esse  conveniens.  Labor  enim  manualis 
necessarius  est  ad  sustentationem  vitae,  secundum  quod  per  ipsum  aliquid 
acquiritur.  Vanum  autem  videtur  quod  quis  relinquens  illud  quod  necessa- 
rium est,  iterum  acquirere  laboret.  Si  igitur  post  voluntariam  paupertatem 
necessarium  est  iterum  acquirere  unde  aliquis  sustentetur  per  laborem  ma- 
nualem, vanum  fuit  illa  dimittere  omnia  quae  quis  habebat  ad  sustentatio- 
nem vitae. 

Adhuc:  voluntaria  paupertas  ad  hoc  consulitur,  ut  per  eam  aliquis  dis- 
ponatur ad  expeditius  sequendum  Christum,  per  hoc  quod  a sollicitudinibus 
saecularibus  liberatur.  Majorem  autem  sollicitudinem  requirere  videtur  quod 
aliquis  proprio  labore  victum  acquirat,  quam  quod  his  quae  habuit  utatur 
ad  sustentationem  vitae,  et  praecipue  si  habuit  possessiones  moderatas,  aut 
etiam  aliqua  mobilia  ex  quibus  in  promptu  erat  ut  sumeret  victus  necessaria. 
Non  igitur  vivere  de  laboribus  manuum  videtur  esse  conveniens  proposito 
assumentium  voluntariam  paupertatem. 

Ad  hoc  autem  accedit  quod  Dominus  sollicitudinem  terrenorum  a disci- 
pulis removens,  sub  similitudine  volucrum  et  liliorum  agri  videtur  eis  labo- 
rem interdicere  manualem;  dicit  enim  (Matth.  Vi.  26.):  Respicite  volatilia 
toeli,  quoniam  neque  serunt,  neque  metunt,  neque  congregant  in  horrea;  et  ite- 
rum (ib.  28.) : Considerate  lilia  agri  quomodo  crescunt,  non  laborant,  neque  nent. 

Videtur  etiam  hic  modus  vivendi  insufficiens.  Nam  multi  sunt  perfectio- 
nem vitae  desiderantes  quibus  non  suppetit  facultas,  aut  ars,  ut  possint  labore 
manuum  vitam  transigere,  quia  non  sunt  in  his  nutriti,  nec  instructi.  Sic 
enim  melioris  conditionis  essent  ad  perfectionem  vitae  capessendam  rustici 
et  opifices,  quam  qui  sapientiae  studio  vacaverunt,  et  in  divitiis,  et  in  deliciis, 
quas  propter  Christum  deserunt,  sunt  nutriti.  Contingit  etiam  aliquos  volun- 
tariam paupertatem  assumentes  infirmari,  aut  alias  impediri  quominus  ope- 
rari possint.  Sic  ergo  remanerent  destituti  necessariis  vitae. 

Item:  non  modici  temporis  labor  sufficit  ad  necessaria  vitae  quaerenda: 
quod  patet  in  multis  qui  totum  tempus  ad  hoc  expendunt,  vix  tamen  suffi- 
cientem sustentationem  acquirere  possunt.  Si  autem  voluntariam  pauperta- 
tem sectantes  oporteret  labore  manuali  victum  acquirere,  sequeretur  quod 
circa  hujusmodi  laborem  majus  tempus  suae  vitae  consumerent,  et  per  con- 
sequens impedirentur  ab  aliis  magis  necessariis  actionibus,  quae  etiam  ma- 

gnum  tempus  requirunt,  sicut  sunt  studium  sapientiae,  et  doctrina,  et  alia 
hujusmodi  spiritualia  exercitia:  et  sic  paupertas  voluntaria  magis  impedirer 
perfectionem  vitae,  quam  ad  ipsam  disponeret. 

Si  quis  autem  dicat,  quod  labor  manualis  necessarius  est  ad  tollendum 
otium,  hoc  non  sufficit  ad  propositum.  Melius  enim  esset  tollere  otium  per 
occupationes  in  virtutibus  moralibus  quibus  deserviunt  organice  divitiae,  puta 
in  eleemosynis  faciendis,  et  aliis  hujusmodi,  quam  per  laborem  manualem. 

Praeterea  : vanum  esset  dare  consilium  de  paupertate  ad  hoc  solum  quod 
homines  pauperes  facti  abstinerent  ab  otio,  vitam  suam  laboribus  manuali- 
bus occupantes,  msi  ad  hoc  daretur  quod  nobilioribus  exercitiis  vacarent, 
quam  illis  quae  sunt  secundum  vitam  hominum  communem. 

Si  vero  aliquis  dicat,  quod  necessarius  est  labor  manualis  ad  carnis  con- 
cupiscentias domandas,  hoc  non  est  ad  propositum : quaerimus  enim  utrum 
sit  necessarium  quod  victum  per  manualem  laborem  voluntariam  pauperta- 
tem sectantes  acquirant. 

Praeterea:  possibile  est  multis  aliis  modis  concupiscentias  carnis  domare,, 
scilicet  per  jejunia,  vigilias,  et  alia  hujusmodi.  Labore  etiam  manuali  ad  hunc 
finem  uti  possent  etiam  divites,  qui  non  habent  necesse  laborare  propter 
victum  quaerendum. 

Invenitur  autem  et  alius  modus  vivendi,  ut  scilicet  voluntariam  pauper* 
tatem  sectantes  vivant  de  his  quae  ab  eo  aliis  inferuntur,  qui  ad  hanc  per- 
fectionem voluntariae  paupertatis  proficere  volunt,  divitias  retinentes.  Et 
hunc  modum  videtur  Dominus  cum  suis  discipulis  observasse:  legitur  enim 
(Luc.  VIII.  3.)  quod  mulieres  quaedam  sequebantur  Christum,  et  ministra - 
lant  illi  de  facultatibus  suis. 

Sed  iste  etiam  modus  vivendi  non  videtur  conveniens.  Non  enim  videtur 
rationabile  quod  aliquis  dimittat  sua,  ct  vivat  de  alieno. 

Praeterea:  inconveniens  videtur  quod  aliquis  ab  aliquo  accipiat,  et  nihil 
ei  rependat;  in  dando  enim  et  recipiendo  aequalitas  justitiae  servatur.  Po- 
test autem  sustineri,  quod  illi  de  his  quae  ab  aliis  inferuntur,  vivant,  qui 
eis  serviunt  in  aliquo  officio:  propter  quod  et  ministri  altaris,  et  praedica- 
tores, qui  doctrinam,  et  alia  divina  populo  dant,  non  inconvenienter  videntur 
ab  eis  sustentationem  vitae  accipere:  Dignus  est  enim  operarius  cibo  suo,  ut 
Dominus  dicit  (Matth.  X.  10:);  propter  quod  Apostolus  dicit  (I.  Corinth  IX  14.) 
quod  Dominus  ordinavit  bis  qui  Evangelium  denuntiant,  ut  de  Evangelio  vivant; 
sicut  et  (ibid.  13.)  qui  altari  deserviunt,  cum  altari  comparticipant.  Illi  ergo  qui 
in  nullo  officio  populo  ministrant,  inconveniens  videtur,  si  a populo  neces- 
saria vitae  accipiant. 

Item : iste  modus  vivendi  videtur  esse  aliis  damnosus.  Sunt  enim  quidam 
quos  ex  necessitate  oportet  aliorum  beneficiis  sustentari,  qui  propter  pau- 
pertatem et  infirmitatem  sibi  non  possunt  sufficere;  quorum  beneficia  oportet 
quod  minuantur,  si  ili*  qui  voluntarie  paupertatem  assumunt  ex  his  quae 
ab  aliis  dantur  debeant  sustentari,  cum  homines  non  sufficiant,  nec  sint 
prompti  ad  subveniendum  magnae  multitudini  pauperum:  unde  et  Apostolus 
(I.  Timoth.  IV.  in  Vulg.  V.  16.)  mandat,  quod  si  aliquis  habet  viduam  ad  se 
pertinentem,  eam  sustentet,  ut  Ecclesia  sufficiat  his  quae  vere  viduae  sunt. 
Est  igitur  inconveniens,  ut  homines  paupertatem  eligentes,  hunc  modum 
vivendi  assumant. 

Adhuc:  ad  perfectionem  virtutis  maxime  requiritur  animi  libertas;  hac 
enim  sublata,  de  faciii  homines  alienis  peccatis  communicant,  vel  expresse 

consentiendo,  aut  per  adulationem  leniendo,  vel  saltem  dissimu’ando.  Huic 
.autem  libertati  magnum  praejudicium  generatur  ex  praedicto  modo  vivendi: 
non  enim  potest  esse  quin  homo  vereatur  offendere  eum  cujus  beneficiis 
vivit.  Praedictus  igitur  modus  vivendi  impedit  perfectionem  virtutis,  quae 
est  finis  voluntariae  paupertatis:  et  ita  non  videtur  competere  voluntarie 
pauperibus. 

Amplium:  ejus  quod  ex  alterius  voluntate  dependet,  facultatem  non  ha- 
bemus. Sed  ex  voluntate  dantis  dependet  quod  ex  propriis  det.  Non  igitur 
sufficienter  providetur  in  facultate  sustentationis  vitae  voluntariis  pauperibus 
per  hunc  modum  vivendi. 

Praeterea:  necesse  est  quod  pauperes  qui  ex  his'quae  aliis  dantur  susten- 
tari debeant,  necessitates  suas  aliis  exponant,  et  necessaria  petant.  Hujusmodi 
autem  necessitas  reddit  contemptibiles  mendicantes,  et  etiam  graves : ho- 
mines enim  superiores  se  aestimant  illis  qui  per  eos  sustentari  necesse  ha- 
bent, et  cum  difficultate  dant  plurimi.  Oportet  autem  eos  qui  perfectionem 
vitae  assumunt  in  reverentia  haberi,  et  diligi,  ut  sic  homines  eos  facilius 
imitentur  et  virtutis  statum  aemulentur;  si  autem  contrarium  accidat,  etiam 
virtus  ipsa  contemnitur.  Est  igitur  nocivus  modus  ex  mendicitate  vivendi  in 
his  qui  propter  perfectionem  virtutis  voluntariam  paupertatem  assumunt. 

Praeterea:  perfectis  viris  non  solum  sunt  vitanda  mala,  sed  etiam  ea  quae 
mali  speciem  habent:  nam  Apostolus  dicit  (I.  Thess.  V.  22.):  Ab  omni  specie 
viali  abstinete  vos ; et  Philosophus  dicit,  quod  virtuosus  non  solum  debet  fu- 
gere turpia,  sed  etiam  ea  quae  turpia  videntur.  Mendicitas  autem  habet  spe- 
ciem mali,  cum  multi  propter  quaestum  mendicent.  Non  est  igitur  hic  modus 
vivendi  perfectis  viris  assumendus. 

Item:  ad  hoc  datur  consilium  de  paupertate  voluntaria,  ut  mens  hominis 
a sollicitudine  terrenorum  remota,  liberius  Deo  vacet.  Hic  autem  modus  ex 
mendicitate  vivendi  habet  plurimam  sollicitudinem:  majoris  enim  sollicitu 
dinis  esse  videtur  quaerere  aliena,  quam  propriis  uti.  Non  ergo  videtur  esse 
conveniens  hic  modus  vivendi  paupertatem  voluntariam  assumentibus. 

Si  quis  autem  mendicitatem  laudare  velit  propter  humilitatem,  videtur 
omnino  irrationabiliter  loqui.  Laudatur  enim  humilitas  secundum  quod  con- 
temnitur terrena  altitudo,  quae  consistit  in  divitiis,  honoribus,  fama,  et  hujus- 
modi; non  autem  secundum  quod  contemnitur  altitudo  virtutis,  respectu 
cujus  oportet  nos  magnanimos  esse.  Esset  igitur  vituperanda  humilitas,  si 
quis  propter  humilitatem  aliquid  faceret  quod  altitudini  virtutis  derogaret. 
Derogat  autem  ei  mendicitas,  tum  quia  virtuosius  est  dare  quam  accipere, 
tum  quia  habet  speciem  turpis  lucri,  ut  dictum  est.  Non  est  igitur  propter 
humilitatem  mendicitas  laudanda. 

Fuerunt  etiam  aliqui,  qui  perfectionem  vitae  sectantibus  dicebant  nullam 
sollicitudinem  esse  habendam,  neque  mendicando,  neque  laborando,  neque 
sibi  aliquid  reservando;  sed  oportere  eos  a solo  Deo  sustentationem  vitae 
exspectare;  propter  hoc  quod  dicitur  (Matth.  VI.  25.):  Nolite  solliciti  esse  ani- 
mae vestrae  quid  manducetis,  aut  quid  bibatis , aut  corpori  vestro  quid  induamini; 
et  iterum  (ib.  34.):  Nolite  in  crastinum  cogitare. 

Hoc  autem  videtur  omnino  irrationabile.  Stultum  enim  est  velle  finem, 
et  praetermittere  ea  quae  sunt  ordinata  ad  finem.  Ad  finem  autem  come- 
stionis ordinatur  sollicitudo  humana,  per  quam  sibi  victum  procurat.  Qui 
igitur  absque  comestione  vivere  non  possunt,  aliquam  sollicitudinem  de  victu 
«quaerendo  debent  habere. 

Praeterea : sollicitudo  terrenorum  non  est  vitanda,  nisi  quia  impedit  con- 
templationem aeternorum.  Non  potest  autem  homo  mortalem  carnem  ge- 
rens vivere  quin  multa  agat  quibus  contemplatio  interrumpatur,  sicut  dor- 
miendo, comedendo,  et  alia  hujusmodi  faciendo.  Neque  igitur  praetermittenda 
est  sollicitudo  eorum  quae  sunt  necessaria  ad  vitam,  propter  impedimentum 
contemplationis. 

Sequitur  etiam  mira  absurditas.  Pari  enim  ratione  potest  dicere,  quod 
non  velit  ambulare,  aut  aperire  os  ad  edendum,  aut  fugere  lapidem  caden- 
tem, aut  glaudium  irruentem;  sed  exspectare  quod  Deus  operetur,  quod  est 
Deum  tentare.  Non  est  igitur  sollicitudo  victus  totaliter  abjicienda. 


CAPUT  CXXXIV. 

QUOMODO  PAUPERTAS  SIT  BONA. 

Ut  autem  praemissorum  veritas  manifestetur,  quid  de  paupertate  sen- 
tiendum sit,  ex  divitiis  consideremus.  Exteriores  quidem  divitiae  sunt  neces- 
sariae ad  bonum  virtutis,  cum  per  eas  sustentemus  corpus,  et  aliis  subveniamus. 
Oportet  autem  quod  ea  quae  sunt  ad  finem,  ex  fine  bonitatem  accipiant. 
Necesse  ergo  est  quod  exteriores  divitiae  sint  aliquod  bonum  hominis,  non 
tamen  principale,  sed  quasi  secundarium:  nam  finis  principaliter  bonum  est, 
alia  vero  secundum  quod  ordinantur  in  finem.  Propter  hoc  quibusdam  visum 
est  quod  virtutes  sint  maxima  bona  hominis,  exteriores  autem  divitiae  quae- 
dam minima  bona. 

Oportet  autem  quod  ea  quae  sunt  ad  finem  modum  accipiant  secundum 
exigentiam  finis.  In  tantum  igitur  divitiae  bona  sunt,  in  quantum  proficiunt 
ad  usum  virtutis.  Si  vero  iste  modus  excedatur,  ut  per  eas  impediatur  usus 
virtutis,  non  jam  inter  bona  sunt  computandae,  sed  inter  mala.  Unde  accidit 
quibusdam  bonum  esse  habere  divitias,  qui  eis  utuntur  ad  virtutem ; quibusdam 
vero  malum  esse  eas  habere,  qui  per  eas  a virtute  retrahuntur,  vel  nimia  sol- 
licitudine, vel  nimia  affectione  ad  ipsas,  vel  etiam  mentis  elatione  ex  eis 
consurgente. 

Sed  cum  sint  virtutes  activae  vitae  et  contemplativae,  aliter  utraeque  di- 
vitiis exterioribus  indigent.  Nam  virtutes  contemplativae  indigent  ad  solarr 
sustentationem  naturae ; virtutes  autem  activae  indigent  ad  hoc,  et  ad  subve- 
niendum aliis  cum  quibus  convivendum  est.  Unde  et  contemplativa  vita  etiam 
in  hoc  perfectior  est,  quod  paucioribus  indiget.  Ad  quam  quidem  vitam  per- 
tinere videtur  quod  totaliter  homo  divinis  rebus  vacet : quam  quidem  perfe- 
ctionem doctrina  Christi  homini  suadet.  Unde  hanc  perfectionem  sectantibus 
minimum  de  exterioribus  divitiis  sufficit,  quantum  scilicet  necesse  est  ad  su- 
stentationem naturae:  unde  et  Apostolus  dicit  (I.  Tim.  VI.  8.):  Habentes  ali - 
menta,  et  quibus  tegamur,  his  contenti  simus. 

Paupertas  igitur  laudabilis  est,  in  quantum  hominem  liberat  ab  his  vitiis 
quibus  aliqui  per  divitias  implicantur:  in  quantum  autem  sollicitudinem  tollit 
quae  ex  divitiis  consurgit,  est  utilis  quibusdam,  qui  scilicet  sunt  ita  dispositi, 
ut  circa  meliora  occupentur;  quibusdam  vero  nociva,  qui  ab  hac  sollicitu- 
dine liberati,  in  pejores  occupationes  cadunt.  Unde  Gregorius  dicit  in  sexto 
Moral.:  Saepe  qui  occupati  bene  humanis  usibus  viverent,  gladio  suae  quietis 
exstincti  sunt;  in  quantum  vero  paupertas  aufert  bonum  quod  ex  divitiis  pro- 
venit scilicet  subventionem  aliorum,  et  sustentationem  propriam  impedit. 

simpliciter  malum  est ; nisi  in  quantum  subventio  qua  in  temporalibus  proxi- 
mis subvenitur,  per  majus  bonum  potest  recompensari,  scilicet  per  hoc  quod 
homo  divitiis  carens  liberius  potest  divinis  et  spiritualibus  vacare.  Bonum 
.autem  sustentationis  propriae  adeo  necessarium  est,  quod  nullo  alio  bono 
recompensari  potest:  nullius  enim  boni  obtentu  debet  homo  sibi  sustenta- 
tionem vitae  subtrahere.  Paupertas  igitur  talis  laudabilis  est  cum  homo  per 
eam  a sollicitudinibus  terrenis  liberatus,  liberius  divinis  et  spiritualibus  vacat; 
ita  tamen  quod  cum  ea  remaneat  facultas  homini  per  licitum  modum  su- 
stentandi seipsum,  ad  quod  non  multa  requiruntur;  et  quanto  modus  vivendi 
in  paupertate  minorem  sollicitudinem  exigit,  tanto  paupertas  est  laudabilior* 
non  autem  quanto  paupertas  fuerit  major;  non  enim  paupertas  secundum 
se  bona  est,  sed  in  quantum  liberat  ab  illis  quibus  homo  impeditur  quominus 
spiritualibus  intendat:  unde  secundum  modum  quo  homo  per  eam  liberatur 
ab  impedimentis  praedictis,  est  mensura  bonitatis  ejus.  Et  hoc  est  commune 
in  omnibus  exsistentibus,  quae  in  tantum  bona  sunt,  in  quantum  proficiunt 
ad  virtutem,  non  autem  secundum  seipsa. 

CAPUT  CXXXV. 

SOLUTIO  RATIONUM  SUPRA  INDUCTARUM  CONTRA  PAUPERTATEM. 

His  autem  visis,  rationes  praemissas,  quibus  paupertas  impugnatur,  dis- 
solvere non  difficile  est.  Quamvis  enim  homini  naturaliter  insit  appetitus, 
congregandi  ea  quae  sunt  necessaria  ad  vitam,  ut  prima  ratio  proponebat; 
non  tamen  hoc  modo  quod  oporteat  quemlibet  circa  hoc  opus  occupari:  nec 
enim  in  apibus  omnes  eidem  vacant  officio,  sed  quaedam  colligunt  mei, 
quaedam  ex  cera  domus  construunt;  reges  etiam  circa  haec  opera  non  oc- 
cupantur. Et  similiter  necesse  est  in  hominibus  esse.  Quia  enim  multa  ne- 
cessaria sunt  ad  hominis  vitam,  ad  quae  unus  homo  per  se  sufficere  non 
posset;  necessarium  est  per  diversos  diversa  fieri,  puta  ut  quidam  sint  agri- 
cultores, quidam  animalium  custodes,  quidam  aedificatores,  et  sic  de  aliis  t 
et  quia  vita  hominum  non  solum  indiget  corporalibus,  sed  magis  spiritualibus, 
necessarium  est  ut  quidam  vacent  spiritualibus  rebus  ad  meliorationem  alio- 
rum, quos  oportet  a cura  temporalium  absolutos  esse.  Haec'  autem  distributio 
diversorum  officiorum  in  diversas  personas  fit  divina  providentia,  secundum 
quod  qqidam  magis  inclinantur  ad  hoc  officium,  quam  ad  alia. 

Sic  ergo  patet  quod  qui  temporalia  relinquunt,  non  sibi  subtrahunt  su- 
stentationem vitae,  ut  secunda  ratio  procedebat:  remanet  enim  omnis  spes, 
probabilis  suae  vitae  sustentandae;  vel  ex  labore  proprio,  vel  ex  aliorum  be- 
neficiis; sive  accipiant  ea  in  possessionibus  communibus,  sive  in  victu  quo- 
tidiano. Sicut  enim  quod  peramicos  possumus,  per  nos  aliqualiter  possumus, 
ut  Philosophus  dicit  (octavo  Ethic.  c.  1 1.) , ita  quod  ab  amicis  habetur,  a 
nobis  aliqualiter  habetur.  Oportet  autem  inter  homines  ad  invicem  esse  ami- 
citiam secundum  quod  sibi  invicem  subveniunt  vel  in  spiritualibus  vel  ter- 
renis officiis. 

Est  autem  majus  subvenire  alteri  in  spiritualibus  quam  in  temporalibus, 
quan.o  spiritualia  sunt  temporalibus  potiora,  et  magis  necessaria  ad  finem 
beatitudinis  consequendum.  Unde  qui  subtrahit  sibi  facultatem  subveniendi 
aliis  in  temporalibus  per  voluntariam  paupertatem,  ut  acquirat  spiritualia.. 

per  quae  utilius  potest  aliis  subvenire,  non  facit  contra  bonum  societatis  hu- 
manae, ut  tertia  ratio  concludebat. 

Patet  autem  ex  praedictis  quod  divitiae  quoddam  bonum  hominis  sunt, 
secundum  quod  ordinantur  ad  bonum  rationis,  non  autem  secundum  se: 
unde  nihil  prohibet  paupertatem  melius  esse,  si  per  eam  ad  perfectius  bonum 
aliquis  ordinetur:  et  sic  solvitur  ratio  quarta. 

Et  quia  neque  divitiae,  neque  paupertas,  neque  aliud  exteriorum  est  se- 
cundum se  hominis  bonum,  sed  solum  secundum  quod  ordinantur  ad  bonum 
rationis,  nihil  prohibet  ex  quolibet  eorum  aliquod  vitium  oriri,  quando  non 
veniunt  in  usum  hominis  secundum  regulam  rationis;  nec  tamen  propter 
hoc  sunt  simpliciter  mala  judicanda,  sed  malus  usus  eorum;  et  sic  neque 
paupertas  est  .abjicienda  propter  aliqua  vitia  quae  accidentaliter  ex  ea  quan- 
doque procedunt,  ut  quinta  ratio  ostendere  nitebatur. 

Hinc  etiam  considerandum  est,  quod  medium  virtutis  non  accipitur  se- 
cundum quantitatem  exteriorum,  quae  in  usum  veniunt,  sed  secundum  re- 
gulam rationis:  unde  quandoque  contingit  quod  illud  quod  est  extremum 
•secundum  quantitatem  rei  exterioris,  secundum  regulam  rationis  est  medium. 
Neque  enim  est  aliquis  qui  ad  majora  tendat  quam  magnanimus,  vel  qui  in 
sumptibus  magnificum  magnitudine  superet.  Medium  ergo  terminatur  non 
quantitate  sumptus,  aut  alicujus  hujusmodi,  sed  in  quantum  non  transcendit 
regulam  rationis,  nec  ab  ea  deficit:  quae  quidem  regula  non  solum  metitur 
quantitatem  rei  quae  in  usum  venit,  sed  conditionem  personae,  et  intentio- 
nem ejus,  opportunitatem  loci,  et  temporis,  et  alia  hujusmodi,  quae  in  actibus 
virtutum  requiruntur.  Non  igitur  aliquis  per  voluntariam  paupertatem  con- 
trariatur  virtuti,  quamvis  omnia  deserat.  Nec  hoc  prodigaliter  facit,  cum  hoc 
faciat  debito  fine,  et  aliis  debitis  conditionibus  servatis.  Plus  enim  est  seipsum 
morti  exponere,  quod  tamen  aliquis  per  virtutem  fortitudinis  operatur  debitas 
circumstantias  servans,  quam  omnia  sua  relinquere  debito  fine:  et  sic  sol- 
vitur ratio  sexta. 

Quod  autem  ex  verbis  Salomonis  inducitur,  non  est  contrarium.  Mani- 
festum est  enim  quod  Salomon  loquitur  de  coacta  paupertate,  quae  furandi 
solet  esse  occasio. 


CAPUT  CXXXVI. 

SOLUTIO  EORUM  QUAE  OBJICIEBANTUR 
CONTRA  DIVERSOS  MODOS  VIVENDI  EORUM 
QUI  ASSUMUNT  VOLUNTARIAM  PAUPERTATEM. 

Post  haec  autem  considerandum  est  de  modis  quibus  oportet  vivere  eos 
qui  paupertatem  voluntariam  sectantur.  Et  quidem  primus  modus,  scilicet 
quod  de  pretio  possessionum  venditarum  omnes  communiter  vivant,  suffi- 
ciens est,  non  tamen  ad  longum  tempus ; et  ideo  Apostoli  hunc  modum  vi- 
vendi fidelibus  in  Hierusalem  instituebant,  quia  praevidebant  per  Spiritum 
Sanctum  quod  non  diu  in  Hierusalem  simul  commorari  deberent,  tum  propter 
persecutiones  et  injurias  eis  inferendas  a Judaeis,  tum  etiam  propter  instantem 
destructionem  civitatis  et  gentis.  Unde  non  fuit  necessarium  nisi  ad  modicum 
tempus  fidelibus  providere.  Et  propter  hoc  transeuntes  ad  gentes  in  quibus 
firmanda  et  perduratura  erat  Ecclesia,  hunc  modum  vivendi  non  leguntur 
instituisse. 

Non  est  autem  contra  hunc  modum  vivendi  fraus  quae  potest  per  dispen- 
satores committi:  hoc  enim  est  commune  in  omni  modo  vivendi,  in  quibus 
aliqui  ad  invicem  convivunt;  in  hoc  autem  tanto  minus,  quanto  difficilius 
contingere  videtur  quod  perfectionem  vitae  sectantes  fraudem  committant. 
Adhibetur  etiam  contra  hoc  remedium  per  providam  fidelium  dispensatorum 
institutionem : unde  sub  Apostolis  electi  sunt  Stephanus,  et  alii  qui  'ad  hoc 
^officium  idonei  reputabantur. 

Est  autem  et  secundus  modus  vivendi  conveniens  paupertatem  volunta- 
riam assumentibus,  ut  scilicet  de  possessionibus  communibus  vivant.  Nec  per 
hunc  modum  aliquid  deperit  perfectionis  ad  quam  tendunt  paupertatem  vo- 
luntariam assumentes.  Potest  enim  fieri  per  unius  eorum,  vel  paucorum  sol- 
licitudinem ut  possessiones  modo  debito  procurentur;  et  sic  alii  absque  tem- 
poralium sollicitudine  remanentes,  libere  possunt  spiritualibus  vacare:  quod 
est  fructus  voluntariae  paupertatis.  Nec  etiam  illis  deperit  aliquid  de  perfe- 
ctione vitae  qui  hanc  sollicitudinem  pro  aliis  assumunt:  quod  enim  amittere 
videntur  in  defectu  quietis,  recuperant  in  obsequio  caritatis,  in  quo  etiam 
perfectio  vitae  consistit. 

Nec  etiam  per  hunc  modum  vivendi,  concordia  tollitur  occasione  com- 
munium possessionum.  Tales  enim  debent  paupertatem  voluntariam  assu- 
mere qui  temporalia  contemnunt,  et  tales  pro  temporalibus  communibus 
discordare  non  possunt;  praesertim  cum  ex  temporalibus  nihil  praeter  ne- 
cessitatem vitae  debeant  exspectare ; et  cum  dispensatores  oporteat  esse  fi- 
deles. Nec  propter  hoc  quod  aliqui  hoc  modo  vivendi  abutantur,  hic  modus 
vivendi  potest  improbari;  cum  etiam  bonis  male  utantur  mali,  sicut  etiam 
malis  bene  utuntur  boni. 

Tertius  etiam  modus  vivendi  paupertatem  voluntariam  assumentibus  con- 
venit, ut  scilicet  de  labore  manuum  vivant.  Non  enim  vanum  est  temporalia 
dimittere,  ut  iterum  acquirantur  per  laborem  manuum,  sicut  prima  ratio  in 
contrarium  proponebat,  quia  divitiarum  possessio  et  sollicitudinem  requirebat 
in  procurando,  vel  saltem  custodiendo,  et  affectum  hominis  ad  se  trahebat; 
-quod  non  accidit  dum  dliquis  per  laborem  manuum  quotidianum  victum 
acquirere  studet. 

Patet  autem,  quod  ad  acquirendum  per  laborem  manuum  victum  quan- 
tum sufficit  ad  naturae  sustentationem  modicum  tempus  sufficit,  et  modica 
sollicitudo  necessaria  est ; sed  ad  divitias  congregandas,  vel  superfluum  victum 
quaerendum  per  laborem  manuum,  sicut  saeculares  artifices  intendunt,  oportet 
multum  tempus  impendere,  et  magnam  sollicitudinem  adhibere;  in  quo  patet 
solutio  secundae  rationis. 

Considerandum  autem,  quod  Dominus  in  Evangelio  non  laborem  prohi- 
buit, sed  sollicitudinem  mentis  pro  necessariis  vitae.  Non  enim  dixit:  Nolite 
laborare,  sed : Nolite  solliciti  esse,  quod  a minori  probat.  Si  enim  ex  divina  pro- 
videntia sustentantur  aves,  et  lilia,  quae  inferioris  conditionis  sunt,  et  nor 
possunt  laborare  illis  operibus  quibus  homines  sibi  victum  acquirunt ; multo 
magis  providebit  hominibus,  qui  sunt  dignioris  conditionis,  et  quibus  dedi 
facultatem  per  proprios  labores  victum  quaerendi;  ut  sic  non  oporteat  anxia 
sollicitudine  de  necessariis  hujus  vitae  affligi.  Unde  patet  quod  per  verba 
Domini  quae  inducebantur  huic  modo  vivendi  non  derogatur. 

Nec  etiam  iste  modus  vivendi  potest  reprobari  propter  hoc  quod  non 
-sufficiat,  quia  hoc  ut  in  paucioribus  accidit  quod  aliquis  non  possit  tantum 
labore  manuum  acquirere  quod  sufficiat  ad  victum  necessarium,  vel  propter 

infirmitatem,  vel  propter  aliquid  hujusmodi.  Non  est  autem  propter  defectum? 
qui  in  paucioribus  accidit,  aliqua  ordinatio  repudianda.  Hoc  enim  et  in  na- 
turalibus, et  etiam  in  voluntariis  ordinationibus  accidit,  nec  est  aliquis  modus- 
vivendi  per  quem  ita  provideatur  homini  quin  quandoque  possit  deficere 
Nam  et  divitiae  furto  aut  rapina  possunt  auferri;  sicut  et  qui  de  labore  ma- 
nuum vivit  potest  debilitari.  Remanet  tamen  aliquod  remedium  circa  dictum 
modum  vivendi,  ut  scilitet  ei,  cui  labor  ad  proprium  victum  non  sufficit,  sub- 
veniatur vel  per  alios  ejusdem  societatis,  qui  plus  possunt  laborare  quam  eis 
necessarium  sit,  vel  etiam  per  eos  qui  divitias  possident,  secundum  legem 
caritatis  et  amicitiae  naturalis,  qua  unus  homo  alteri  subvenit  indigenti- 
Unde  cum  Apostolus  dixisset  (II.  Thess.  III.  10.):  Qui  non  vult  operari,  nec 
manducet:  propter  illos  qui  sibi  non  sufficiunt  ad  victum  quaerendum  proprio 
labore,  subdit  admonitionem  ad  alios,  dicens  (ibid.  13.):  Vos  autem  nolite  de- 
ficere benefacientes. 

Cum  etiam  nd  victum  necessarium  pauca  sufficiant,  non  oportet  eos  qut 
modicis  sunt  contenti  magnum  tempus  occupare  in  necessariis  quaerendis- 
labore  manuum ; et  ita  non  impediuntur  multum  ab  aliis  operibus  spiritua- 
libus, propter  quae  paupertatem  voluntariam  assumpserunt;  et  praecipue  cnm 
manibus  operando  possint  de  Deo  cogitare,  et  eum  laudare,  et  alia  hujusmodi, 
facere,  quae  singulariter  sibi  viventes  observare  oportet.  Sed  ne  omnino  in 
spiritualibus  operibus  impediantur,  possunt  etiam  aliorum  fidelium  beneficiis- 
adjuvari. 

Licet  autem  voluntaria  paupertas  non  assumatur  propter  otium  tollendum*, 
aut  carnem  macerandam  opere  manuali,  quia  hoc  et  divitias  possidentes  fa- 
cere possent;  non  est  tamen  dubium  quin  labor  manualis  ad  praedicta  valeat,, 
etiam  sub  modica  victus  necessitate.  Tamen  otium  per  alias  occupationes 
utiliores  potest  auferri,  et  carnis  concupiscentia  validioribus  remediis . edo- 
mari : unde  propter  hujusmodi  causas  non  imminet  necessitas  laborandi  his 
qui  alias  habent,  vel  habere  possunt,  unde  licite  vivant.  Sola  enim  necessitas 
victus  cogit  manibus  operari;  unde  et  Apostolus  dicit  (II.  Thess.  III.  10.): 
Qui  non  vult  operari,  nec  manducet. 

Quartus  etiam  modus  vivendi  de  his  quae  ab  aliis  inferuntur  est  conve- 
niens illis  qui  paupertatem  voluntariam  assumunt.  Non  enim  hoc  est  incon- 
veniens, ut  qui  sua  dimisit  propter  aliquid  quod  in  utilitatem  aliorum  vergit,, 
de  his  quae  ab  aliis  dantur  sustentetur.  Nisi  enim  hoc  esset,  societas  humana 
permanere  non  posset.  Si  enim  aliquis  circa  sua  propria  tantum  sollicitudi- 
nem gereret,  non  esset  qui  communi  utilitati  deserviret.  Optimum  est  igitur 
bonorum  societati  quod  illi  qui,  praetermissa  propriorum  cura,  utilitati  com- 
muni deserviunt,  ab  his  quorum  utilitati  deserviunt  sustententur.  Propter  hoc 
enim  et  milites  de  stipendiis  aliorum  vivunt,  et  rectoribus  reipublicae  de 
communi  providetur.  Qui  autem  voluntariam  paupertatem  assumunt,  ut 
Christum  sequantur,  ad  hoc  utique  dimittunt,  ut  communi  utilitati  deserviant,, 
sapientia,  eruditione,  et  exemplis  populum  illustrantes,  vel  oratione  et  inter- 
cessione sustentantes. 

Ex  quo  etiam  patet  quod  non  turpiter  vivunt  de  his  quae  ab  aliis  dantur, 
ex  quo  ipsi  majora  rependunt,  ad  sustentationem  temporalia  accipientes,  et  in 
spiritualibus  aliis  proficientes.  Unde  et  Apostolus  dicit  (II.  Corinth.  VIII.  14.): 
Vestra  abundantia,  scilicet  in  temporalibus,  illorum  inopiam  suppleat;  et  in 
eadem : Ut  et  illorum  abundantia,  scilicet  in  spiritualibus,  vestrae  inopiae  sit  supple- 
mentum. Qui  enim  alterum  juvat,  particeps  fit  operis  ejus  in  bono  et  in  malo- 

Dum  autem  exemplis  suis  alios  provocant  ad  virtutem,  fit  ut  h:  qui  eo- 
rum exemplis  proficiunt,  minus  ad  divitias  afficiantur,  dum  vident  alios  pro- 
pter perfectionem  vitae  divitias  omnino  deserere.  Quanto  autem  aliquis  minus 
divitias  amat,  et  est  virtuti  magis  intentus,  tanto  facilius  divitias  in  aliorum 
etiam  necessitate  distribuit : unde  qui  paupertatem  voluntariam  assumentes 
de  his  quae  ab  aliis  dantur  vivunt,  magis  fiunt  aliis  pauperibus  utiles,  alios 
ad  misericordiae  opera  verbis  et  exemplis  provocando,  quam  fiunt  damnosi 
ad  sustentationem  vitae  aliorum  beneficia  accipientes. 

Patet  etiam  quod  homines  in  virtute  perfecti,  quales  esse  oportet  qui  vo- 
luntariam paupertatem  sectantur,  divitias  contemnentes,  libertatem  animi 
non  perdunt  propter  aliqua  modica  quae  ad  sustentationem  vitae  ab  aliis 
accipiunt;  cum  homo  libertatem  animi  non  perdat  nisi  propter  ea  quae  in 
affectu  suo  dominantur.  Unde  propter  ea  quae  homo  contemnit,  si  sibi  dentur, 
libertatem  non  perdit. 

Licet  autem  sustentatio  eorum,  qui  vivunt  de  his  quae  ab  aliis  dantur,  ex 
voluntate  dantium  dependeat,  non  tamen  propter  hoc  insufficiens  est  ad 
sustentandam  vitam  pauperum  Christi:  non  enim  dependet  ex  voluntate 
unius,  sed  ex  voluntate  multorum.  Non  est  autem  probabile  quod  in  multi- 
tudine fidelis  populi  non  sint  multi  qui  prompto  animo  subveniant  necessi 
tatibus  eorum  quos  in  reverentia  habent  propter  perfectionem  virtutis. 

Non  est  autem  inconveniens,  si  etiam  necessitates,  suas  exponant,  et  ne- 
cessaria petant,  vel  pro  aliis,  vel  pro  se.  Hoc  enim  Apostoli  fecisse  leguntur, 
non  solum  ab  illis  quibus  praedicabant,  necessaria  accipientes,  quod  magis 
potestatis  erat  quam  mendicitatis,  propter  ordinationem  Domini,  ut  qui  Evan- 
gelio  deserviunt,  de  Evangelio  vivant ; sed  etiam  pro  pauperibus  qui  erant 
in  Hierusalem,  qui  sua  dimittentes,  in  paupertate  vivebant ; nec  tamen  gen- 
tibus praedicabant,  sed  eorum  spiritualis  conversatio  poterat  illis  valere  a 
quibus  sustentabantur.  Unde  Apostolus  talibus  non  ex  necessitate,  sed  ex 
voluntate  dantium  persuadet  eleemosynis  subveniendum;  quod  nihil  est  aliud 
quam  mendicare.  Haec  autem  mendicitas  non  reddit  homines  contemnibiles, 
si  moderate  fiat  ad  necessitatem,  non  ad  superfluitatem,  et  sine  importunitate, 
considerata  conditione  personarum  a quibus  petitur,  et  loci,  et  temporis,  quod 
necesse  est  observari  ab  his  qui  perfectionem  vitae  sectantur. 

Ex  quo  etiam  patet  quod  talis  mendicitas  non  habet  aliquam  speciem 
turpitudinis,  quam  haberet,  si  cum  importunitate,  et  indiscrete  fieret  ad  vo- 
luptatem, vel  superfluitatem. 

Manifestum  est  autem  quod  mendicitas  cum  quadam  abjectione  est:  sicut 
enim  pati  ignobilius  est  quam  agere,  ita  accipere  quam  dare,  et  regi  obe- 
dire  quam  gubernare  et  imperare  ; quamvis  propter  aliquid  adjunctum  possit 
recompensatio  fieri.  Ea  vero,  quae  abjectionis  sunt,  sponte  assumere,  ad  hu- 
militatem pertinet,  non  quidem  simpliciter,  sed  secundum  quod  necessarium 
est.  Cum  enim  humilitas  sit  virtus,  nihil  indiscrete  operatur.  Non  est  igitur 
humilitatis,  sed  stultitiae,  si  quis  quodcumque  abjectum  assumpserit ; sed  si 
id  quod  necessarium  est  fieri  propter  virtutem,  aliquis  propter  abjectionem 
non  recusat,  puta  si  caritas  exigit  quod  proximis  aliquid  abjectum  officium 
impendatur,  hoc  propter  humilitatem  aliquis  non  recuset.  Si  igitur  necessu 
rium  est  ad  perfectionem  pauperis  vitae  sectandum,  quod  aliquis  mendicet, 
hanc  abjectionem  ferre  humilitatis  est.  Quandoque  etiam  abjecta  assumere 
virtutis  est,  etsi  nostrum  hoc  officium  non  requirat,  ut  alios  nostro  exemplo 
provocemus,  quibus  incumbit  ut  id  facilius  ferant:  nam  et  dux  interdum  mi 

litis  officio  fungitur,  ut  alios  provocet.  Quandoque  etiam  abjectis  utimur 
per  virtutem  ut  medicina  quadam;  puta  si  alicujus  animus  ad  immoderatam 
excellentiam  sit  pronus,  utiliter  debita  moderatione  servata  abjectis  utitur, 
vel  sponte,  vel  ab  aliis  impositis,  ad  elationem  animi  comprimendam,  dum 
per  haec  quae  gerit  sibi  ipsi  quodammodo  parificat  etiam  infimos  homines 
qui  circa  vilia  officia  occupantur. 

Est  autem  omnino  irrationabilis  error  illorum  qui  putant  omnem  sibi 
sollicitudinem  a Domino  interdictam  devictu  quaerendo.  Omnis  enim  actus 
sollicitudinem  requirit.  Si  igitur  homo  nullam  sollicitudinem  de  rebus  tem- 
poralibus habere  debet,  sequitur  quod  nihil  temporale  agere  debeat:  quod 
neque  possibile,  neque  rationabile  est  observari.  Deus  enim  unicuique  rei 
ordinavit  actiones  secundum  proprietatem  suae  naturae.  Homo  autem  ex 
spirituali  et  corporali  natura  conditus  est;  necessarium  est  igitur  secundum 
divinam  ordinationem,  ut  et  corporales  actiones  exerceat,  et  spiritualibus 
intendat:  et  tanto  perfectior  est,  quanto  plus  spiritualibus  intendit.  Non  est 
tamen  hic  modus  perfectionis  humanae  quod  nihil  corporale  agatur;  quia 
cum  corporales  actiones  ordinentur  ad  ea  quae  sunt  necessaria  ad  conser- 
vationem vitae,  si  quis  eas  praetermittit,  vitam  suam  negligit,  quam  quilibet 
conservare  tenetur.  Exspectare  autem  a Deo  subsidium  in  his  in  quibus  aliquis 
se  potest  per  propriam  actionem  juvare,  praetermissa  propria  actione,  est 
insipientis  et  Deum  tentantis  Hoc  enim  ad  divinam  bonitatem  pertinet,  ut 
rebus  provideat,  non  immediate  omnia  faciendo,  sed  alia  movendo  ad  pro- 
prias actiones,  ut  supra  ostensum  est.  Non  ergo  exspectandum  a Deo  ut  omni 
actione  propria,  qua  sibi  aliquis  subvenire  potest,  praetermissa,  Deus  ei  sub- 
veniat: hoc  enim  divinae  ordinationi  repugnat,  et  bonitati  ipsius. 

Sed  quia,  licet  in  nobis  sit  agere,  non  tamen  in  nobis  est  ut  actiones 
nostrae  debitum  finem  sortiantur,  propter  impedimenta  quae  possunt  contin- 
gere; hoc  dispositioni  divinae  subjacet,  quid  cuique  ex  actione  sua  prove- 
niat. Praecipit  ergo  Dominus  nos  non  debere  esse  sollicitos  de  eo  quod  ad 
nos  non  pertinet,  scilicet  de  eventibus  nostrarum  actionum;  non  autem 
prohibuit  nos  esse  sollicitos  de  eo  quod  ad  nos  pertinet,  scilicet  de  nostro 
opere.  Non  igitur  contra  praeceptum  Domini  agit  qui  de  iis  quae  ab  ipso 
agenda  sunt  sollicitudinem  habet,  sed  ille  qui  sollicitudinem  de  his  quae 
possunt  emergere,  et  jam  si  ipse  proprias  actiones  exsequatur*  ita  quod  de- 
bitas actiones  praetermittat  ad  obviandum  hujusmodi  eventibus,  contra  quos 
debemus  in  Dei  providentia  sperare,  per  quam  etiam  aves  et  herbae  susten- 
tantur. Talem  enim  sollicitudinem  habere,  videtur  pertinere  ad  errorem  Gen- 
tilium, qui  divinam  providentiam  negant.  Propter  quod  Dominus  concludit 
quod  non  simus  solliciti  in  crastinum  (Matth.  VI.  34.);  per  quod  non  prohi- 
buit quin  conservemus  ea  quae  sunt  nobis  in  crastinum  necessaria  suo  tem- 
pore, sed  ne  de  futuris  eventibus  sollicitemur  cum  quadam  desperatione  divini 
auxilii;  vel  ne  male  occupet  hodie  sollicitudinem  quae  erit  habenda  in  cra- 
stino, quia  quilibet  dies  suam  sollicitudinem  habet;  unde  subditur:  Sufficit 
diei  malitia  sua  (ibid.). 

Sic  igitur  patet  quod  diversis  modis  convenientibus  vivere  possunt  qui 
voluntariam  paupertatem  sectantur;  inter  quos  tanto  aliquis  laudabilior  est, 
quanto  magis  a sollicitudine  temporalium,  et  occupatione  circa  ea  hominis 
animum  reddit  immunem. 

CAPUT  CXXXVII. 

DE  ERRORE  EORUM  QUI  PERPETUAM  CONTINENTIAM  IMPUGNANT. 

Sicut  autem  contra  paupertatis  perfectionem,  ita  et  contra  continentiae 
bonum  quidam  perversi  sensus  homines  sunt  locuti,  quorum  quidam  bonum 
continentiae  his  et  similibus  rationibus  excludere  nituntur.  Viri  enim  et  mu- 
lieris conjunctio  ad  bonum  speciei  ordinatur.  Divinius  autem  est  bonum 
speciei  quam  bonum  individui.  Magis  ergo  peccat  qui  omnino  abstinet  ab 
actu  quo  conservatur  species,  quam  peccaret,  si  abstineret  ab  actu  quo  con- 
servatur individuum,  sicut  sunt  comestio,  et  potus,  et  alia  hujusmodi. 

Adhuc:  ex  divina  ordinatione  dantur  homini  membra  ad  generationem 
apta,  et  etiam  vis  concupiscibilis  et  incitans,  et  alia  hujusmodi  ad  hoc  ordi- 
nata. Videtur  igitur  contra  divinam  ordinationem  agere  qui  omnino  ab  actu 
generationis  abstinet. 

Item : si  bonum  est  quod  unus  contineat,  melius  est  quod  multi,  optimum 
autem  quod  omnes.  Sed  ex  hoc  sequitur  quod  genus  humanum  deficiat.  Non 
igitur  bonum  est  quod  aliquis  homo  omnino  contineat. 

Amplius:  castitas,  sicut  et  aliae  virtutes,  in  mediocritate  consistunt.  Sicut 
igitur  contra  virtutem  agit  qui  omnino  concupiscentias  insequitur,  et  intem- 
peratus est,  ita  contra  virtutem  agit  qui  omnino  concupiscentiis  abstinet,  et 
insensibilis  est. 

Praeterea : non  est  possibile  quin-  in  homine  concupiscentiae  venereorum 
aliquae  oriantur,  cum  naturales  sint.  Resistere  autem  omnino  concupiscen- 
tiis, et  quasi  continuam  pugnam  habere,  majorem  inquietudinem  animo  tri- 
buit, quam  si  aliquis  moderate  concupiscentiis  uteretur.  Cum  igitur  inquie- 
tudo animi  maxime  perfectioni  virtutis  repugnat,  videtur  perfectioni  virtutis 
adversari  quod  aliquis  perpetuam  continentiam  servet. 

Haec  igitur  contra  perpetuam  continentiam  objici  videntur,  quibus  etiam 
adjungi  potest  praeceptum  Domini,  quod  primis  parentibus  legitur  esse  da- 
tum (Gen.  I.  28.  et  IX.  7.):  Crescite  et  multiplicamini,  et  replete  terram ; quod 
non  est  remotum,  sed  magis  videtur  esse  a Domino  in  Evangelio  confirma- 
tum (Matth.  XIX.  6.),  ubi  dicitur:  Quod  Deus  conjunxit,  homo  non  separet, 
de  conjunctione  matrimonii  loquens.  Contra  hoc  autem  praeceptum  expresse 
faciunt  qui  perpetuam  continentiam  servant.  Videtur  igitur  esse  illicitum  per- 
petuam continentiam  servare. 

Hoc  autem  non  difficile  est  solvere  secundum  ea  quae  praemissa  sunt. 
Considerandum  est  enim,  quod  alia  ratio  est  habenda  in  his  quae  ad  neces- 
sitatem uniuscujusque  hominis  pertinent,  atque  alia  in  his  quae  pertinent  ad 
multitudinis  necessitatem.  In  his  enim  quae  ad  uniuscujusque  hominis  ne- 
cessitatem pertinent,  oportet  quod  cuilibet  provideatur:  hujusmodi  autem 
sunt  cibus,  et  potus,  et  alia,  quae  ad  sustentationem  individui  pertinent:  unde 
necessarium  est  quod  quilibet  cibo  et  potu  utatur.  In  his  autem  quae  neces- 
saria sunt  multitudini,  non  oportet  quod  cuilibet  de  multitudine  attribuatur, 
neque  etiam  est  possibile.  Patet  enim  multa  esse  necessaria  multitudini  ho- 
minum, ut  cibus,  potus,  vestimentum,  domus,  et  alia  hujusmodi,  quae  im- 
possibile est  quod  per  unum  procurentur,  et  ideo  oportet  diversorum  esse 
diversa  officia,  sicut  etiam  in  corpore  diversa  membra  ad  diversos  actus  or- 
dinantur. Quia  ergo  generatio  non  est  de  necessitate  individui,  sed  de  neces- 

sitate  speciei,  non  est  necessarium  quod  omnes  homines  actibus  generatio 
nis  vacent;  sed  quidam  ab  his  actibus  abstinentes  aliis  officiis  mancipentur, 
puta  militiae,  vel  contemplationi. 

Ex  quo  patet  solutio  ad  secundum.  Ex  divina  enim  providentia  dantur 
homini  ea  quae  sunt  toti  speciei  necessaria,  nec  tamen  oportet  quod  quilibet 
homo  quolibet  illorum  utatur.  Data  est  enim  homini  industria  aedificandi, 
et  virtus  ad  pugnandum,  nec  tamen  oportet  quod  omnes  sint  aedificatores, 
aut  milites.  Similiter,  licet  sit  homini  divinitus  provisa  virtus  generativa,  et 
ea  quae  ad  actum  ejus  ordinantur,  non  tamen  oportet  quod  quilibet  actui 
generationis  intendat. 

Unde  etiam  patet  solutio  ad  tertium.  Ab  his  enim  quae  multitudini  sunt 
necessaria,  quamvis  quantum  ad  singulos  melius  sit  quod  abstineat,  meliori- 
bus deditus,  non  tamen  est  bonum  quod  omnes  abstineant,  sicut  et  in  ordine 
universi  apparet:  quamvis  enim  substantia  spiritualis  sit  melior  quam  corpo- 
ralis, non  tamen  esset  melius  universum  in  quo  essent  solae  substantiae  spi- 
rituales, sed  imperfectius : et  quamvis  sit  melior  oculus  pede  in  corpore  ani- 
malis, non  tamen  esset  perfectum  animal,  nisi  haberet  et  oculum  et  pedem. 
Ita  etiam  nec  multitudo  humani  generis  haberet  statum  perfectum,  nisi  essent 
aliqui  intendentes  generationis  actibus,  et  aliqui  ab  his  abstinentes,  et  con- 
templationi vacantes. 

Quod  autem  quarto  objicitur,  quod  necesse  est  virtutem  in  medio  esse, 
solvitur  per  id  quod  supra  jam  de  paupertate  dictum  est.  Medium  enim  vir- 
tutis non  accipitur  semper  secundum  quantitatem  rei  quae  ordinatur  ratione, 
sed  secundum  regulam  rationis,  quae  debitum  finem  attingit,  et  circumstan- 
tias convenientes  metitur.  Et  sic  ab  omnibus  venereorum  delectationibus 
abstinere  praeter  rationem,  vitium  insensibilitatis  dicitur;  si  autem  secundum 
rationem  fiat,  virtus  est  quae  etiam  communem  hominis  modum  excedit: 
facit  enim  homines  esse  in  quadam  divinae  similitudinis  participatione.  Unde 
virginitas  angelis  dicitur  esse  cognata. 

Ad  quintum  dicendum,  quod  sollicitudo  et  occupatio  quam  habent  hi  qui 
conjugio  utuntur  de  uxoribus,  filiis,  et  necessariis  vitae  acquirendis,  est  con- 
tinua; inquietatio  autem  quam  homo  patitur  ex  pugna  concupiscentiarum, 
est  ad  aliquam  horam,  quae  etiam  minoratur  per  hoc  quod  ei  aliquis  non 
consentit;  nam  quanto  aliquis  magis  delectationibus  utitur,  tanto  magis  cre- 
scit in  eo  delectabilis  appetitus.  Debilitatur  etiam  concupiscentia  per  absti- 
nentias et  alia  exercitia  corporalia,  quae  conveniunt  his  qui  concupiscentiae 
propensionem  habent.  Usus  etiam  corporalium  delectabilium  magis  abducit 
mentem  a sua  altitudine,  et  impedit  a contemplatione  spiritualium,  quam  in- 
quietudo quae  provenit  ex  resistendo  concupiscentiis  horum  delectabilium; 
quia  per  usum  delectabilium,  et  maxime  venereorum,  mens  maxime  carna- 
libus inhaeret,  cum  delectatio  faciat  quiescere  appetitum  in  re  delectabili ; et 
ideo  his  qui  ad  contemplationem  divinorum,  et  cujuscumque  veritatis  inten- 
dunt, maxime  nocivum  est  venereis  deditos  esse,  et  maxime  utile  ab  eis  abs- 
tinere. 

Nihil  autem  prohibet,  quamvis  universaliter  dicatur  uni  homini  melius 
esse  continentiam  servare  quam  matrimonio  uti,  quin  alicui  illud  melius  sit. 
Unde  Dominus,  facta  de  continentia  mentione,  dicit  (Matth.  XIX.  11.  et  12.): 
Non  omnes  capiunt  verbum  hoc,  sed  qui  potest  capere  capiat. 

Ad  id  etiam  quod  de  praecepto  primis  parentibus  dato,  ultimo  positum 
est,  patet  responsio  per  ea  quae  dicta  sunt.  Praeceptum  enim  illud  respicit 

unclinationem  naturalem  quae  inest  hominibus  ad  conservandam  speciem  per 
actum  generationis;  quod  tamen  non  est  necessarium  per  omnes  exsequi,  sed 
per  aliquos,  ut  dictum  est. 

Sicut  autem  non  expedit  cuilibet  omni  tempore  actui  generationis  vacare, 
ita  etiam  nec  expedit  ab  eo  omni  tempore  abstinere,  quando  necessaria  est 
multiplicatio  generationis,  vel  propter  hominum  paucitatem,  sicut  in  prin- 
cipio, quando  hominum  genus  coepit  multiplicari;  sive  propter  paucitatem 
fidelis  populi,  quando  oportebat  ipsum  per  carnalem  generationem  multipli- 
cari, ut  fuit  in  Veteri  Testamento.  Et  ideo  consilium  de  continentia  perpetuo 
observanda  reservatum  est  temporibus  Novi  Testamenti,  quando  fidelis  popu- 
lus per  spiritualem  generationem  multiplicatur. 

CAPUT  CXXXVIII. 

CONTRA  EOS  QUI  MATRIMONIUM  VIRGINITATI  AEQUABANT. 

Fuerunt  autem  et  alii  qui,  licet  continentiam  perpetuam  non  improba- 
rent, tamen  ei  statum  matrimonii  adaequabant;  quae  est  haeresis  Joviniani; 
-sed  hujus  erroris  falsitas  satis  ex  praedictis  apparet,  cum  per  continentiam 
homo  reddatur  habilior  ad  mentis  elevationem  in  spiritualia,  et  divina,  et 
quodammodo  supra  statum  hominis  ponatur  in  quadam  similitudine  ange- 
lorum. 

Nec  obstat  quod  aliqui  perfectissimae  virtutis  viri  matrimonio  usi  sunt, 
ut  Abraham,  Isaac,  et  Jacob  (Quia  quanto  virtus  mentis  est  fortior,  tanto 
minus  potest  per  quaecumque  a sua  altitudine  dejici.  Nec  tamen  quia  ipsi 
-matrimonio  usi  sunt,  minus  contemplationem  veritatis  et  divinorum  ama- 
verunt; sed,  secundum  quod  conditio  temporis  requirebat,  matrimonio  ute- 
bantur ad  multiplicationem  populi  fidelis.  Nec  tamen  perfectio  alicujus 
personae  est  sufficiens  argumentum  ad  perfectionem  status,  cum  aliquis  per- 
fectiori mente  possit  uti  minori  bono  quam  alius  majori  bono  imperfectiori 
mente.  Non  igitur  quia  Abraham,  vel  Moyses  perfectior  fuit  multis  qui  con- 
tinentiam servant,  propter  hoc  status  matrimonii  est  perfectior  quam  status 
continentiae,  vel  ei  aequalis. 

CAPUT  CXXXIX. 

CONTRA  EOS  QUI  VOTA  IMPUGNANT. 

Quibusdam  autem  visum  est  stultum  esse  obligare  se  voto  ad  obediendum 
:alicui,  aut  ad  quodcumque  servandum.  Unumquodque  enim  bonum  quanto 
liberius  agitur,  tanto  virtuosius  esse  videtur.  Quanto  autem  majori  neces- 
sitate quis  ad  aliquid  observandum  astringitur,  tanto  minus  libere  id  agere 
videtur.  Videtur  igitur  derogari  laudabilitati  virtuosorum  actuum  per  hoc 
quod  ex  necessitate  obedientiae  vel  voti  fiunt. 

Videntur  autem  hujusmodi  homines  necessitatis  rationem  ignorare.  Est 
enim  duplex  necessitas  quaedam  coactionis,  et  haec  laudem  virtuosorum 
actuum  minuit,  quia  voluntario  contrariatur : coactum  enim  est  quod  est 
voluntati  contrarium.  Est  autem  quaedam  necessitas  ex  interiori  inclinatione 
proveniens;  et  haec  laudem  virtuosi  actus  non  minuit,  sed  auget:  facit  enim 
voluntatem  magis  intense  tendere  in  actum  virtutis.  Patet  enim  quod  ha- 

bitus  virtutis  quanto  fuerit  perfectior,  tanto  vehementius  facit  voluntatem*, 
tendere  in  bonum  virtutis,  et  minus ‘ab  eo  deficere;  quod  si  ad  finem  per- 
fectionis devenerit,  quamdam  necessitatem  infert  ad  bene  agendum,  sicut  est 
in  beatis,  qui  peccare  non  possunt,  ut  infra  patebit  (Lib.  IV.  c.  92.) ; nec. 
tamen  propter  hoc  aut  libertati  voluntatis  aliquid  deperit,  aut  actus  bonitati. 
Est  autem  et  alia  necessitas  ex  fine,  sicut  cum  dicitur  alicui  necesse  esse- 
habere  navem  ut  transeat  mare.  Patet  autem  quod  nec  haec  necessitas  liber- 
tatem voluntatis  diminuit,  nec  actuum  bonitatem ; quin  potius  quod  quis  agit 
quasi  necessarium  ad  finem,  ex  hoc  ipso  laudabile  est,  et  tanto  laudabilius,, 
quanto  finis  fuerit  melior;  patet  autem  quod  necessitas  observandi  quae  quis- 
vovit,  aut  obediendi  ei  cui  se  supposuit,  non  est  necessitas  coactionis;  nec 
etiam  ex  interiori  inclinatione  proveniens,  sed  ex  ordine  ad  finem : est  enim- 
necessarium  voventi  hoc  vel  illud  agere,  si  debet  votum  impleri,  aut  obe- 
dientia  servari.  Cum  igitur  hi  fines  laudabiles  sint,  utpote  quibus  homo  Deo 
se  subjicit,  necessitas  praedicta  diminuit  nihil  de  laude  virtutis. 

Est  autem  ulterius  considerandum,  quod  dum  implentur  aliqua  quae  quis-, 
vovit,  vel  quae  sibi  praecipiuntur  ab  eo  cui  se  subdidit,  propter  Deum,  majori 
laude  et  remuneratione  sunt  digna.  Contingit  enim  unum  actum  duorum 
vitiorum  esse,  dum  actus  unius  vitii  ad  finem  alterius  vitii  ordinatur;  ut  cum 
quis  furatur  ut  fornicetur;  actus  quidem  secundum  speciem  suam  est  ava- 
ritiae, secundum  intentionem  vero  luxuriae.  Eodem  autem  modo  et  virtutibus* 
contingit  quod  actus  unius  virtutis  ad  aliam  virtutem  ordinatur;  sicut  cum 
quis  sua  donat  ut  cum  altero  amicitiam  habeat  caritatis;  actus  quidem  ex 
sua  specie  est  liberalitatis,  ex  fine  autem  caritatis.  Hujusmodi  autem  actus- 
majorem  laudem  habet  ex  majore  virtute,  scilicet  ex  caritate,  quam  ex  libe- 
ralitate;  unde  etsi  remittatur  in  eo  quod  liberalitatis  est,  ex  eo  quod  ad  cari- 
tatem ordinatur,  laudabilior,  et  majori  mercede  dignus  erit  quam  si  liberalius- 
ageret  non  in  ordine  ad  caritatem.  Ponamus  ergo  aliquem  opus  aliquod  vir- 
tutis agentem,  puta  jejunantem,  vel  continentem  se  a venereis;  et  quidem 
si  absque  voto  hoc  faciat,  erit  actus  vel  castitatis,  vel  abstinentiae;  si  autem 
ex  voto,  refertur  ulterius  ad  aliam  virtutem,  cujus  est  Deo  aliquid  vovere,, 
scilicet  ad  religionem,  quae  potior  est  castitate,  vel  abstinentia,  utpote  faciens 
nos  recte  habere  ad  Deum.  Erit  ergo  actus  abstinentiae,  vel  continentiae  lau- 
dabilior in  eo  quod  ex  voto  facit,  etiamsi  non  ita  delectetur  in  abstinentia,, 
vel  continentia,  ex  eo  quod  delectatur  in  potiori  virtute,  quae  est  religio. 

Item:  id  quod  potissimum  est  in  virtute,  est  debitus  finis:  et  ideo  ex 
fine  principaliter  ratio  boni  manat.  Si  ergo  finis  fuerit  emirientior,  etiamsi 
inactu  aliquis  se  remissius  habet,  erit  ejus  actus  virtuosior;  sicut  si  aliquis- 
proponat  propter  bonum  virtutis  longam  viam  agere,  alius  autem  brevem,, 
laudabilior  erit  qui  majus  aliquid  propter  virtutem  intendit,  licet  in  progressu 
viae  lentus  procedat.  Si  autem  aliquis  facit  aliquid  propter  Deum,  illum  actum 
Deo  offert;  sed  si  ex  voto  hoc  facit,  non  solum  actum,  sed  etiam  potentiam 
offert  Deo : et  sic  patet  quod  propositum  suum  est  ad  aliquid  majus  Deo  exhi- 
bendum. Erit  ergo  actus  ejus  virtuosior  ratione  majoris  boni  intenti,  etsi  in 
exsecutione  alius  videatur  ferventior. 

Praeterea:  voluntas  praecedens  actum  manet  virtute  in  tota  consecutione 
actus,  et  ipsum  laudabilem  reddit,  etiam  quando  de  proposito  voluntatis, 
propter  quod  actum  incipit,  in  exsecutione  operis  non  cogitabat : non  enim 
oportet  ut  qui  propter  Deum  aliquod  iter  arripuit,  in  qualibet  parte  itineris 
de  Deo  cogitet  actu.  Patet  autem  quod  ille  qui  vovit  se  aliquid  facturum,  in- 

tensius  illud  voluit  quam  qui  simpliciter  facere  disponit;  quia  non  solum  fa- 
cere voluit,  sed  voluit  se  firmare  ut  non  deficeret  a faciendo.  Ex  hac  igitur 
voluntatis  intensione  redditur  exsecutio  voti  cum  intensione  quadam  lauda- 
bilis, etiam  quando  voluntas  vel  non  actu  fertur  in  opus,  vel  fertur  remisse. 
Sic  ergo  laudabilius  fit  quod  ex  voto  fit,  quam  quod  fit  sine  voto,  ceteris 
tamen  paribus. 


CAPUT  CXL. 

QUOD  NEQUE  MERITA  NEQUE  PECCATA  SUNT  PARIA. 

(1-11.  quaest.  LXXIII.  art.  2.). 

Ex  his  autem  manitestum  est  quod  neque  omnia  bona  opera  neque  omnia 
peccata  sunt  paria. 

Consilium  enim  non  datur  nisi  de  meliori  bono.  Dantur  autem  consilia*, 
in  lege  divina,  de  paupertate,  continentia,  et  aliis  hujusmodi,  ut  supra  (c.  1 3 1.> 
dictum  est.  Haec  igitur  meliora  sunt  quam  matrimonio  uti  et  temporalia 
possidere,  secundum  quae  tamen  contingit  virtuose  agere,  ordine  rationis 
servato,  ut  supra  (c.  135.)  ostensum  est.  Non  igitur  omnes  actus  virtutum 
sunt  pares. 

Adhuc:  actus  speciem  recipiunt  ex  objectis.  Quanto  igitur  objectum  est 
melius,  tanto  et  actus  erit  virtuosior  secundum  speciem  suam.  Finis  autem 
melior  est  his  quae  sunt  ad  finem ; quorum  tanto  aliquid  melius  est  quanto^ 
est  fini  propinquius.  Inter  actus  igitur  humanos  ille  est  optimus  qui  in  ultimum 
finem,  scilicet  Deum,  immediate  fertur;  post  quem  tanto  actus  melior  est 
secundum  suam  speciem  quanto  objectum  est  Deo  propinquius. 

Amplius : bonum  in  actibus  humanis  est  secundum  quod  ratione  regu- 
lantur. Contingit  autem  aliquos  aliis  ad  rationem  magis  accedere,  quando 
actus  qui  sunt  ipsius  rationis  magis  habent  de  bono  rationis,  quam  actus  in- 
feriorum virium,  quibus  ratio  imperat.  Sunt  igitur  inter  actus  humanos  aliqui 
aliis  meliores. 

Item:  praecepta  legis  optime  ex  dilectione  implentur,  ut  supra  (c.  128.)' 
dictum  est.  Contingit  autem  aliquem  alio  ex  majori  dilectione  quod  facien- 
dum est  facere.  Erit  igitur  virtuosorum  actuum  unus  alio  melior. 

Praeterea:  si  ex  virtute  actus  hominis  boni  redduntur,  contingit  autem 
intentionem  etiam  eamdem  majorem  esse  in  uno  quam  in  alio,  oportet  ergo- 
quod  humanorum  actuum  sit  unus  alio  melior. 

Item : si  ex  virtutibus  actus  humani  boni  redduntur,  oportet  meliorem 
esse  actum  qui  est  melioris  virtutis.  Contingit  autem  virtutem  unam  altera 
meliorem  esse,  puta  magnificentiam  liberalitate,  et  magnanimitatem  mode- 
rantia. Erit  igitur  humanorum  actuum  unus  alio  melior. 

Hinc  est  quod  dicitur  (I.  Cor.  VII.  38.):  Qui  matrimonio  jungit  virginem 
suam,  bene  jacit;  et  qui  non  jungit , melius  facit. 

Et  eisdem  etiam  rationibus  apparet  quod  non  omnia  peccata  sunt  paria,, 
quum  per  unum  peccatum  magis  discedatur  a fine  quam  per  aliud,  et  magis 
pervertatur  ordo  rationis,  et  majus  nocumentum  proximo  inferatur.  Hinc  est 
quod  dicitur  (Ezech.  XVI.  47.) : Sceleratiora  fecisti  illis  in  omnibus  viis  tuis. 

Per  hoc  autem  excluditur  quorumdam  error  dicentium  omnia  merita  e: 
peccata  esse  paria. 


LIBER  III.  CAP.  CXL. 


506 

Quod  tamen  omnes  virtuosi  actus  sint  aequales,  ex  hoc  videbatur  aliquam 
«ationem  habere,  quia  omnis  actus  virtuosus  est  ex  fine  boni ; unde,  si  omnium 
oonorum  actuum  est  idem  finis  boni,  oportet  omnes  aequaliter  bonos  esse. 

Licet  .autem  sit  unus  finis  ultimus  boni,  actus  tamen  qui  ex  illo  bonitatem 
rabent,  diversum  «bonitatis  gradum  accipiunt;  est  enim  in  his  bonis  quae  ad 
ultimum  finem  ordinantur  differentia  graduum,  secundum  quod  quaedam 
sunt  aliis  meliora  et  fini  ultimo  propinquiora.  Unde,  in  voluntate  et  actibus 
•ejus,  gradus  bonitatis  erit  secundum  diversitatem  bonorum  ad  quae  termi- 
natur voluntas  et  ejus  actus,  licet  ultimus  finis  sit  idem. 

Similiter  etiam,  quod  omnia  peccata  sunt  paria,  videtur  ex  hoc  habere 
rationem  quia  peccatum  in  actibus  humanis  accidit  ex  hoc  solo  quod  aliquis 
praeterit  regulam  rationis ; ita  autem  praeterit  regulam  rationis  qui  in  mo- 
dico a ratione  recedit  sicut  qui  in  magno;  videtur  igitur  peccatum  aequale, 
sive  in  modico  sive  in  magno  peccetur.  Huic  autem  rationi  videtur  suffragari 
■quod  in  humanis  judiciis  agitur.  Nam,  si  alicui  statuatur  limes  quem  non 
transgrediatur,  nihil  refert  apud  judicem  sive  multum  sive  modicum  sit  tran- 
sgressus, sicut  non  refert,  ex  quo  pugil  limites  campi  exivit,  utrum  parum 
an  longius  progrediatur;  ex  quo  igitur  regulam  rationis  pertransiit,  non  refert 
utrum  in  modico  vel  in  magno  ipsam  transiverit. 

Sed  si  quis  diligenter  inspiciat,  in  omnibus  quorum  perfectio  et  bonum 
in  quadam  commensuratione  consistit,  quanto  magis  a debita  commensura- 
tione  receditur,  tanto  majus  erit  malum;  sicut  sanitas  consistit  in  debita  com- 
mensuratione humorum  et  pulcritudo  in  debita  proportione  membrorum, 
veritas  autem  in  commensuratione  intellectus  vel  sermonis  ad  rem.  Patet 
autem  quod  quanto  est  major  inaequalitas  in  humoribus,  tanto  est  major  in- 
firmitas ; et  quanto  est  major  inordinatio  in  membris,  tanto  est  major  turpi- 
tudo ; et  quanto  magis  a veritate  receditur,  tanto  est  major  falsitas;  non  enim 
-est  tam  magna  falsitas  aestimantis  tria  esse  quinque  sicut  ejus  qui  aestimat 
tria  esse  centum.  Bonum  autem  virtutis  in  quadam  commensuratione  con- 
sistit; est  enim  medium,  secundum  debitam  limitationem  circumstantiarum, 
inter  contraria  vitia  constitutum.  Quanto  igitur  magis  ab  hac  harmonia  rece- 
ditur, tanto  est  major  malitia. 

Non  est  autem  simile  virtutem  transgredi  et  terminos  a judice  positos 
transire.  Nam  virtus  est  secundum  se  bonum,  unde  virtutem  transgredi  est 
-secundum  se  malum;  et  ideo  oportet  quod  magis  a virtute  recedere  sit  majus 
malum.  Transgredi  autem  terminum  a judice  positum  non  est  secundum  se 
maliim,  sed  per  accidens,  in  quantum  scilicet  est  prohibitum.  In  his  autem 
quae  sunt  per  accidens,  non  est  necessarium  quod,  si  simpliciter  sequitur  ad 
simpliciter,  et  magis  sequatur  ad  magis,  sed  solum  in  his  quae  sunt  per  se ; 
-non  enim  sequitur,  si  album  est  musicum,  quod  magis  album  sit  magis  mu- 
ricum; sequitur  autem,  si  album  est  disgregativum  visus,  quod  magis  album 
sit  magis  disgregativum  visus. 

Est  autem  hoc  inter  peccatorum  differentias  attendendum  quod  quoddam 
'est  mortale  et  quoddam  veniale.  Mortale  autem  est  quod  animam  spirituali 
vita  privat;  cujus  quidem  vitae  ratio  ex  duobus  sumi  potest,  secundum  simi- 
litudinem vitae  naturalis.  Vivit  enim  corpus  naturaliter  per  hoc  quod  animae 
unitur,  quae  est  ei  principium  vitae ; corpus  autem  vivificatum  per  animam 
•ex  seipso  movetur,  sed  corpus  mortuum  vel  immobile  manet,  vel  ab  extariori 
tantum  movetur.  Sic  igitur  et  voluntas  hominis,  quum  per  rectam  intentionem 
ultimo  fini  conjungitur,  quod  est  ejus  objectum  et  quodammodo  forma,  viva 

est;  et  quum  per  dilectionem  Deo  et  proximo  inhaeret,  ex  interiori  principio 
movetur  ad  agendem.  Recta  autem  intentione  ultimi  finis  et  dilectione  re- 
mota, fit  anima  velut  mortua,  et  non  movetur  ex  seipsa  ad  agendum  recta; 
sed  vel  omnino  ab  eis  agendis  desistit,  vel  ad  ea  agendum  solum  ab  exteriori 
inducitur,  scilicet  metu  poenarum.  Quaecumque  igitur  peccata  intentioni  ul- 
timi finis  et  dilectioni  opponuntur  mortalia  sunt ; si  vero,  his  salvis,  aliquis 
in  aliquo  recto  ordine  rationis  deficiat,  non  erit  mortale  peccatum,  sed  veniale. 

CAPUT  CXLI. 

QUOD  ACTUS  HOMINIS  PUNIUNTUR  ET  PRAEMIANTUR  A DEO. 

Ex  praemissis  autem  manifestum  est  quod  actus  hominis  puniuntur  vel 
praemiantur  a Deo. 

Ejus  enim  est  punire  vel  praemiare  cujus  est  legem  imponere;  legis  enim 
latores  per  praemia  et  poenas  observantiam  legis  inducunt.  Sed  ad  divinam 
providentiam  pertinet  ut  legem  hominibus  ponat,  ut  ex  supra  dictis  (c.  1 14.) 
patet.  Ergo  ad  Deum  pertinet  homines  punire  vel  praemiare. 

Praeterea:  ubicumque  est  aliquis  debitus  ordo  ad  finem,  oportet  quod 
ordo  ille  ad  finem  ducat,  recessus  autem  ab  ordine  finem  excludat ; ea  enim 
quae  sunt  ex  fine  necessitatem  sortiuntur  ex  fine,  ut  scilicet  ea  necesse  sit 
esse,  si  finis  debeat  sequi,  et,  eis  absque  impedimento  exsistentibus,  finis  con- 
sequatur. Deus  autem  imposuit  actibus  hominum  ordinem  aliquem  in  re- 
spectu ad  finem  boni,  ut  ex  praedictis  patet.  Oportet  igitur  quod,  si  ordo  ille 
recte  positus  est,  incedentes  per  illum  ordinem  finem  boni  consequantur, 
quod  est  praemiari;  recedentes  autem  ab  illo  ordine  per  peccatum  a fine 
boni  excludi,  quod  est  puniri. 

Adhuc : sicut  res  naturales  ordini  divinae  providentiae  subduntur,  ita  et 
actus  humani,  ut  ex  praedictis  (c.  90.)  patet.  Utrobique  autem  convenit  de- 
bitum ordinem  servari,  vel  etiam  praetermitti ; hoc  tamen  interest  quod  ob- 
servatio vel  transgressio  debiti  ordinis  est  in  potestate  humanae  voluntatis 
constituta,  non  autem  in  potestate  naturalium  rerum  est  quod  a debito  or- 
dine deficiant  vel  ipsum  sequantur.  Oportet  autem  effectus  causis  per  conve- 
nientiam respondere.  Sicut  igitur  res  naturales,  quum  in  eis  debitus  ordo 
naturalium  principiorum  et  actionum  servatur,  sequitur  ex  necessitate  naturae 
conservatio  et  bonum  in  ipsis,  corruptio  autem  et  malum,  quum  e debito  et 
naturali  ordine  receditur,  ita  etiam  in  rebus  humanis  oportet  quod,  quum 
homo  voluntarie  servat  ordinem  legis  divinitus  impositae,  consequatur  bo- 
num, non  velut  ex  necessitate,  sed  ex  dispensatione  gubernantis,  quod  est 
praemiari,  et  e converso  malum,  quum  ordo  legis  fuerit  praetermissus,  et 
hoc  est  puniri. 

Amplius:  ad  perfectam  Dei  bonitatem  pertinet  quod  nihil  inordinatum  in 
rebus  relinquat;  unde,  iri  rebus  naturalibus  videmus  contingere  quod  omne 
malum  sub  ordine  alicujus  boni  concluditur;  sicut  corruptio  aeris  est  ignis 
generatio,  et  occisio  ovis  est  pastus  lupi.  Quum  igitur  actus  humani  divinae 
providentiae  subdantur,  sicut  et  res  naturales,  oportet  malum  quod  accidit 
in  humanis  actibus  sub  ordine  alicujus  boni  concludi.  Hoc  autem  convenien- 
tissime fit  per  hoc  quod  peccata  puniuntur;  sic  enim  sub  ordine  justitiae, 
quae  ad  aequalitatem  reducit,  comprehendutur  ea  quae  debitam  quantitatem 
excedunt.  Excedit  autem  homo  debitum  suae  quantitatis  gradum,  dum  volun- 

tatem  suam  divinae  voluntati  praefert,  satisfaciendo  ei  contra  ordinem  Dei; 
quae  quidem  inaequalitas  tollitur,  dum  contra  voluntatem  suam  homo  ali- 
quid pati  cogitur  secundum  ordinationem.  Oportet  igitur  quod  peccata  hu- 
mana puniantur  divinitus,  et  eadem  ratione  bona  facta  renumerationem  ac- 
cipiant. 

Item:  divina  providentia  non  Solum  disponit  rerum  ordinem,  sed  etiam, 
movet  omnia  ad  ordinis  ab  ea  dispositi  exsecutionem,  ut  supra  ostensum  est. 
Voluntas  autem  a suo  objecto  movetur,  quod  est  bonum  vel  malum.  Ad  di- 
vinam igitur  providentiam  pertinet  quod  hominibus  bona  proponat  in  prae- 
mium, ut  voluntas  ad  recte  volendum  moveatur,  et  mala  proponat  in  poe- 
nam, ad  hoc  quod  inordinationem  vitet. 

Praeterea:  divina  providentia  hoc  modo  res  ordinavit,  quod  una  alteri 
prosit.  Convenientissime  autem  homo  proficit  ad  finem  boni,  tam  ex  bono 
alterius  hominis,  quam  ex  malo,  dum  excitatur  ad  bene  agendum  per  hoc 
quod  videt  bene  operantes  praemiari,  et  dum  revocatur  a male  agendo  per 
hoc  quod  videt  male  agentes  puniri.  Ad  divinam  igitur  providentiam  pertinet 
quod  mali  puniantur,  et  boni  praemientur. 

Hinc  est  quod  dicitur  (Exod.  XX.  5.  et  6.)  : Ego  sum  Dominus  Deus  tuus.... , 

visitans  iniquitatem  patrum  in  filios , et  faciens  misericordiam  in  millia  his  qui 

diligunt  me  et  custodiunt  praecepta  mea;  et  (Psal.  LXI.  13.):  Reddes  unicuique 
juxta  opera  sua;  et  (Rom.  II.  6-8.):  Reddet  unicuique  secundum  opera  ejus;  iis 
quidem  qui,  secundum  patientiam  boni  operis,  gloriam , et  honorem,  et  incorruptio- 

nem  quaerunt,  vitam  aeternam : iis  autem  qui non  acquiescunt  veritati,  credunt 

autem  iniquitati,  ira  et  indignatio. 

Per  hoc  autem  excluditur  error  quorumdam  dicentium  quod  Deus  non 
punit;  dicebant  enim  Marcion  et  Valentinus  alium  esse  Deum  bonum,  et  alium 
esse  Deum  justum  qui  punit. 

CAPUT  CXLir. 

DE  DIFFERENTIA  ET  ORDINE  POENARUM* 

Quia  vero,  sicut  ex  praedictis  patet,  praemium  est  quod  voluntati  propo- 
nitur quasi  finis  quo  excitatur  ad  bene  agendum,  e contrario  poena  volun- 
tati proponitur  ut  a malo  retrahatur,  quasi  aliquid  fugiendum  et  malum,  sicut 
de  ratione  praemii  est  quod  sit  bonum  et  voluntati  consonum,  ita  de  ratione 
poenae  est  quod  sit  malum  et  contrarium  voluntati. 

Malum  autem  est  privatio  boni;  unde  oportet  quod  secundum  differen- 
tiam et  ordinem  bonorum  sit  etiam  ordo  et  differentia  poenarum.  Est  autem 
summum  bonum  hominis  felicitas,  quae  est  ultimus  finis  ejus;  quanto  ergo 
aliquid  est  huic  fini  propinquius,  tanto  praeeminet  magis  hominis  bonum.  Huic 
autem  propinquissimum  est  virtus,  et  si  quid  aliud  est  quod  ad  bonam  ope- 
rationem hominum  proficiat,  qua  pervenitur  ad  beatitudinem;  consequitur 
autem  et  debita  dispositio  rationis  et  virium  ei  subjectarum ; post  hoc  autem, 
:t  corporis  incolumitas,  quae  necessaria  est  ad  expeditam  operationem;  de- 
mum autem,  ea  quae  exterius  sunt,  quibus  quasi  adminiculantibus  utimur  ad 
v- -tutem.  Erit  igitur  maxima  poena  hominem  a beatitudine  excludi;  post  hanc 
autem,  virtute  privari  et  perfectione  quacumque  naturalium  virtutum  animae 
ad  bene  agendum;  dehinc  naturalium  potentiarum  animae  deordinatio;  post 

hoc  autem,  corporis  nocumentum ; demum  autem,  exteriorum  bonorum  su- 
datio. 

Sed,  quia  de  ratione  poenae  est,  non  solum  quod  sit  privativa  boni, 
sed  etiam  quod  sit  contraria  voluntati,  non  autem  cujuslibet  hominis  vo- 
luntas existimat  bona  secundum  quod  sunt,  contingit  interdum  quod  id  quod 
est  majoris  boni  privativum  est  minus  contrarium  voluntati,  et,  propter  hoc, 
minus  poenale  esse  videtur ; et  inde  est  quod  plures  homines,  qui  bona 
sensibilia  et  corporalia  magis  aestimant  et  cognoscunt  quam  intelligibilia 
et  spiritualia,  plus  timent  corporales  poenas  quam  spirituales;  secundum 
•quorum  aestimationem  contrarius  ordo  videtur  poenarum  ordini  supradicto. 
Apud  hos  enim  maxima  poena  aestimantur  laesiones  corporis  et  damna 
rerum  exteriorum;  deordinatio  autem  animae,  et  damnum  virtutis,  et  amis- 
sio fruitionis  divinae,  in  qua  consistit  ultima  hominis  felicitas,  aut  modicum, 
aut  nihil  reputatur  ab  eis.  Hinc  autem  procedit  quod  hominum  peccata  a 
Deo  puniri  non  aestimant,  quia  vident  plerumque  peccatores  incolumitate 
corporis  vigere  et  exteriori  fortuna  potiri,  quibus  interdum  homines  vir- 
tuosi  privantur;  quod  recte  considerantibus  mirum  videri  non  debet.  Quum 
enim  omnia  exteriora  ad  interiora  ordinentur,  corpus  autem  ad  animam, 
in  tantum  exteriora  et  corporalia  bona  sunt  homini  bona  in  quantum  ad 
bonum  rationis  proficiunt : secundum  vero  quod  bonum  rationis  impediunt, 
homini  vertuntur  in  malum.  Novit  autem  rerum  dispositor  Deus  mensuram 
virtutis  humanae;  unde  interdum  homini  virtuoso  corporalia  et  exteriora 
bona  ministrat  in  adjutorium  virtutis,  et  in  hoc  ei  beneficium  praestat,  in- 
terdum vero  ei  praedicta  subtrahit,  eo  quod  considerat  homini  illi  esse  ad 
impedimentum  virtutis  et  fruitionis  divinae.  Ex  hoc  autem  exteriora  bona 
vertuntur  homini  in  malum,  ut  dictum  est;  unde  et  eorum  amissio,  eadem 
ratione,  homini  vertitur  in  bonum.  Si  igitur  omnis  poena  malum  est,  non 
tiutem  malum  hominem  exterioribus  et  corporalibus  bonis  privari,  secun- 
dum quod  expedit  ad  profectum  virtutis,  non  erit  hoc  homini  virtuoso 
poena  si  privetur  exterioribus  bonis  in  adjumentum  virtutis;  e contrario 
autem  erit  malis  in  poenam  si  eis  exteriora  bona  conceduntur,  quibus  pro- 
vocantur ad  malum.  Unde  (Sap.  XIV.  11.)  dicitur  quod  creaturae  Dei  in 
odium  factae  sunt,  et  in  tentationem  animabus  hominum,  et  in  muscipulam  pe- 
dibus insipientium. 

Quia  vero  de  ratione  poenae  est  non  solum  quod  sit  malum,  sed  etiam 
quod  sit  contrarium  voluntati,  amissio  corporalium  et  exteriorum  bonorum, 
etiam  quando  est  homini  in  profectum  virtutis  et  non  in  malum,  dicitur 
poena,  abusive,  ex  eo  quod  est  contra  voluntatem.  Ex  inordinatione  autem 
hominis  contingit  quod  homo  non  aestimet  res  secundum  quod  sunt,  sed 
corporalia  spiritualibus  praeferat.  Inordinatio  autem  talis  aut  est  culpa  aut 
ex  aliqua  culpa  praecedente  procedens.  Unde  consequenter  patet  quod  poena 
non  sit  in  homine,  etiam  secundum  quod  est  contra  voluntatem,  nisi  culpa 
praecedente. 

Hoc  etiam  ex  alio  patet,  quia  ea  quae  sunt  secundum  se  bona  non  ver- 
terentur homini  in  malum  per  abusum,  nisi  aliqua  inordinatione  in  homine 
exsistente. 

Item:  quod  oporteat  ea  quae  voluntas  acceptat,  eo  quod  sunt  natura- 
liter bona,  homini  subtrahi  ad  profectum  virtutis,  provenit  ex  aliqua  ho- 
minis deordinatione,  quae  vel  est  culpa,  vel  sequitur  culpam.  Manifestum 
«st  enim  quod  per  peccatum  praecedens  fit  quaedam  inordinatio  in  affect» 

humano,  ut  facilius  postmodum  ad  peccatum  inclinetur.  Non  ergo  est  absque: 
culpa  etiam  quod  oportet  hominem  adjuvari  ad  bonum  virtutis  per  id  quod 
est  ei  quodammodo  poenale,  id  est  in  quantum  est  absolute  contra  volun- 
tatem ipsius,  licet  quandoque  sit  volitum  secundum  quod  ratio  respicit 
finem. 

Sed  de  hac  inordinatione,  in  natura  humana  exsistente  ex  peccato  ori- 
ginali, posterius  dicetur;  nunc  autem  id  tantum  manifestum  sit,  quod  Deusi 
punit  homines  pro  peccatis,  et  quod  non  punit  absque  culpa. 

CAPUT  CXLIII. 

QJJOD  NEC  OMNES  POENAE  NEC  OMNIA  PRAEMIA  SUNT  AEQUALIA.. 

Quum  autem  divina  justitia  id  exigat  quod,  ad  aequalitatem  in  rebus^ 
servandam,  pro  culpis  poenae  reddantur,  et  pro  bonis  actibus  praemia,  opor- 
tet, si  est  gradus  in  virtuosis  actibus  et  in  peccatis,  ut  ostensum  est  (c.  140.),' 
quod  sit  etiam  gradus  praemiorum  et  poenarum.  Aliter  enim,  non  servaretur 
aequalitas,  si  non  plus  peccanti  major  poena  aut  melius  agenti  majus  prae* 
mium  redderetur.  Ejusdem  enim  rationis  esse  videtur  quod  differenter  re- 
tribuatur secundum  differentiam  boni  et  mali,  et  secundum  differentiam 
boni  et  melioris,  vel  mali  et  pejoris. 

Praeterea : talis  est  aequalitas  distributivae  justitiae  ut  inaequalia  inae- 
qualibus reddantur.  Non  ergo  esset  justa  recompensatio  per  poenas  et  prae- 
mia, si  omnia  praemia  et  omnes  poenae  essent  aequales. 

Adhuc  : praemia  et  poenae  a legislatore  proponuntur  ut  homines  a malis 
ad  bona  trahantur,  ut  ex  supradictis  patet.  Oportet  autem  homines  non  so- 
lum trahi  ad  bona  et  retrahi  a malis,  sed  etiam  'bonos  allici  ad  meliora 
et  malos  retrahi  a pejoribus;  quod  non  fieret,  si  praemia  et  poenae  es- 
sent aequalia.  Oportet  igitur  et  poenas  et  praemia  inaequalia  esse. 

Amplius : sicut  per  dispositiones  naturales  aliquis  disponitur  ad  formam, 
ita  per  opera  bona  et  mala  aliquis  disponitur  ad  poenas  et  praemia.  Sed  hoc 
habet  ordo  quem  divina  providentia  statuit  in  rebus  quod  magis  disposita  per- 
fectiorem formam  consequuntur.  Ergo,  secundum  diversitatem  bonorum  ope- 
rum vel  malorum,  oportet  quod  sit  diversitas  poenarum  et  praemiorum. 

Item:  contingit  excessum  esse  in  operibus  bonis  et  malis  dupliciter:  uno 
modo,  secundum  numerum,  prout  unus  alio  habet  opera  plura,  bona  vel 
mala ; alio  modo,  secundum  qualitatem  operum,  prout  unus  alio  vel  melius 
vel  pejus  opus  habet.  Oportet  autem  quod  excessui  qui  est  secundum  nu- 
merum operum  respondeat  excessus  praemiorum  vel  poenarum;  alias,  non 
fieret  recompensatio  in  divino  judicio  pro  omnibus  quae  quis  agit,  si  aliqua 
mala  remanerent  impunita  et  aliqua  bona  irremunerata.  Pari  ergo  ratione, 
excessui  qui  est  secundum  inaequalitatem  operum  inaequalitas  praemiorum 
et  poenarum  respondet. 

Hinc  est  quod  dicitur  (Deuter.  XXV.  2.):  Pro  mensura  peccati  erit  et 
plagarum  modus ; et  (Isa.  XXVII.  8.):  In  mensura  contra  mensuram,  quum 
abjecta  fuerit , judicabis  eam. 

Per  hoc  autem  excluditur  error  quorumdam  dicentium  in  luturo  omnia- 
praemia  et  poenas  esse  aequalia. 

CAPUT  CXLIV. 

DE  POENA  QUAE  DEBETUR  PECCATO  MORTALI  ET  VENIALI, 

PER  RESPECTUM  AD  ULTIMUM  FINEM. 

Est  autem  ex  praedictis  manifestum  quod  dupliciter  contingit  peccarem 
uno  modo  sic  quod  totaliter  intentio  mentis  avertatur  ab  ordine  ad  Deum* 
qui  est  ultimus  finis  bonorum,  et  hoc  est  peccatum  mortale ; alio  modo 
sic  quod,  manente  ordine  humanae  mentis  ad  ultimum  finem,  impedimen- 
tum aliquod  afferatur,  quo  retardatur  ne  libere  tendat  in  finem,  et  hoc  di- 
citur peccatum  veniale.  Si  ergo  secundum  differentiam  peccatorum  oportet 
esse  differentiam  poenarum,  consequens  est  quod  ille  qui  mortaliter  peccat 
sit  puniendus  sic  quod  excidat  ab  hominis  fine ; qui  autem  peccat  venia- 
liter,  non  ita  quod  excidat,  sed  ita  quod  retardetur  aut  difficultatem  patiatur 
in  adipiscendo  finem  ; sic  enim  justitiae  servatur  aequalitas  ut,  quomodo  homo 
peccando  voluntarie  a fine  se  divertit,  ita  poenaliter  contra  suam  volunta- 
tem in  finis  adeptione  impediatur. 

Adhuc  : sicut  est  voluntas  in  hominibus,  ita  est  inclinatio  naturalis  in 
rebus  naturalibus.  Si  autem  ab  aliqua  re  naturali  tollatur  inclinatio  ejus  ad 
finem,  omnino  finem  illum  consequi  non  potest ; sicut  corpus  grave,  quum 
gravitatem  amiserit  per  corruptionem  et  factum  fuerit  leve,  non  perveniet 
ad  medium ; si  autem  fuerit  in  suo  motu  impeditum,  inclinatione  ad  finetn 
manente,  remoto  prohibente,  perveniet  ad  finem.  In  eo  autem  qui  peccat 
mortaliter,  omnino  avertitur  intentio  voluntatis  a fine  ultimo ; in  illo  autem 
qui  venialiter  peccat,  manet  intentio  conversa  ad  finem,  sed  aliqualiter  im- 
peditur ex  hoc  quod  plus  debito  inhaeret  his  quae  sunt  ad  finem.  Igitur  ei 
qui  peccat  mortaliter  haec  poena  debetur  ut  omnino  excludatur  a consecu- 
tione finis;  ei  autem  qui  peccat  venialiter,  quod  difficultatem  aliquam  pa- 
tiatur antequam  ad  finem  perveniat. 

Amplius:  quum  aliquis  consequitur  aliquod  bonum  quod  non  intendebat,, 
est  a fortuna  et  casu.  Si  igitur  ille  cujus  intentio  est  aversa  a fine  ultimo 
finem  ultimum  assequatur,  erit  hoc  a fortuna  et  casu.  Hoc  autem  inconve- 
niens est,  quia  ultimus  finis  est  bonum  intellectus ; fortuna  autem  intellectui 
repugnat, quia  fortuita  absque  ordinatione  intellectus  proveniunt;  inconveniens 
autem  est  quod  intellectus  suum  finem  consequatur  non  per  viam  intelligibi- 
lem.  Non  ergo  consequetur  finem  ultimum  qui  peccans  mortaliter  habet  in- 
tentionem aversam  ab  ultimo  fine. 

Item:  materia  non  consequitur  formam  ab  agente,  nisi  fuerit  ad  formam 
disposita  convenienter.  Finis  autem  et  bonum  est  perfectio  voluntatis,  sicut 
forma  materiae.  Voluntas  igitur  non  consequetur  ultimum  finem,  nisi  fuerit 
disposita  convenienter.  Disponitur  autem  ad  finem  voluntas  per  intentionem 
et  desiderium  finis.  Non  igitur  consequetur  finem  cujus  intentio  a fine  aver- 
titur. 

Praeterea:  in  his  quae  sunt  ordinata  ad  finem,  talis  habitudo  invenitur 
quod,  si  finis  est  vel  erit,  necesse  est  ea  quae  sunt  ad  finem  fore;  si  autem 
ea  quae  sunt  ad  finem  non  sunt,  nec  finis  erit ; si  enim  finis  esse  potest,  etiam 
non  exsistentibus  illis  quae  sunt  ad  finem,  frustra  per  hujusmodi  media  quae- 
ritur finis.  Ostensum  est  autem  apud  omnes  quod  homo  per  opera  virtutum* 
in  quibus  praecipuum  est  intentio  finis  debiti,  consequitur  suum  ultimum 

•finem,  qui  est  felicitas.  Si  ergo  aliquis  contra  virtutem  agat,  ab  intentione 
ultimi  finis  aversus,  conveniens  est  quod  ultimo  fine  privetur. 

Hinc  est  quod  dicitur  (Psal.  VI.  9.  et  Matth.  VII.  23.):  Discedite  a me, 

amnes  qui  operamini  iniquitatem. 

CAPUT  CXLV. 

QUOD  PER  PECCATUM  MORTALE  ULTIMO  FINE 
ALIQUIS  IN  AETERNUM  PRIVATUR. 

Oportet  autem  hanc  poenam  qua  quis  privatur  ultimo  fine  esse  intermi- 
nabilem. 

Privatio  enim  alicujus  non  est  nisi  quando  natum  est  haberi;  non  enim 
•catulus  mox  natus  dicitur  visu  privatus.  Ultimum  autem  finem  non  est  homo 
aptus  natus  consequi  in  hac  vita,  ut  probatum  est  (c.  48.).  Privatio  ergo 
hujusmodi  finis  oportet  quod  sit  poqna  post  hanc  vitam.  Sed  post  hanc  vitam 
non  remanet  homini  facultas  adipiscendi  ultimum  finem ; anima  enim  indiget 
corpore  ad  consecutionem  sui  finis,  in  quantum  per  corpus  perfectionem 
acquirit,  et  in  scientia  et  in  virtute;  anima  autem,  postquam  fuerit  a corpore 
separata,  non  redit  iterum  ad  hunc  statum  quod  per  corpus  perfectionem  ac- 
cipiat, sicut  dicebant  transcorporationem  ponentes,  contra  quos  superius 
disputatum  est.  Necesse  est  igitur  quod  ille  qui  hac  poena  punitur,  ultimo 
fine  privetur  et  in  aeternum  privatus  remaneat. 

Adhuc:  si  quis  privatur  eo  quod  est  in  natura  ejus  ut  habeatur,  impossi- 
bile est  illud  reparari,  nisi  fiat  resolutio  in  praejacentem  materiam,  ut  iterum 
aliud  de  novo  generetur,  sicut  quum  animal  amittit  visum  aut  alium  sensum. 
Impossibile  est  autem  quod  id  quod  jam  generatum  est,  iterum  generetur, 
nisi  primum  corrumpatur;  et  tunc  ex  eadem  materia  poterit  aliud  iterum  ge- 
nerari, non  idem  numero,  sed  specie.  Res  autem  spiritualis,  ut  anima  vel 
angelus,  non  potest  resolvi  per  corruptionem  in  aliquam  praejacentem  ma- 
teriam, ut  iterum  generetur  illud  idem  specie.  Si  igitur  privetur  eo  quod  est 
in  natura  ipsius  ut  habeat,  oportet  quod  in  perpetuum  maneat  talis  privatio. 
Est  autem  in  natura  animae  et  angeli  ordo  ad  ultimum  finem,  qui  est  Deus. 
Si  ergo  ab  hoc  ordine  decidat  per  aliquam  poenam,  in  perpetuum  tali  poena 
manebit. 

Item:  naturalis  aequitas  hoc  habere  videtur  quod  unusquisque  privetur 
bono  contra  quod  agit;  ex  hoc  enim  reddit  se  tali  bono  indignum;  et  inde 
est  quod,  secundum  civilem  justitiam,  qui  contra  rempublicam  peccat  socie- 
tate reipublicae  privatur  omnino,  vel  per  mortem,  vel  per  exsilium  perpetuum; 
nec  attenditur  quanta  fuerit  mora  temporis  in  peccando,  sed  quid  sit  contra 
quod  peccavit.  Eadem  autem  est  comparatio  totius  vitae  praesentis  ad  rem- 
publicam terrenam,  et  totius  aeternitatis  ad  societatem  beatorum,  qui,  ut 
supra  (c.  62.)  ostensum  est,  ultimo  fine  aeternaliter  potiuntur.  Qui  ergo 
contra  ultimum  finem  peccat  et  contra  caritatem,  per  quam  est  societas 
beatorum  et  tendentium  in  beatitudinem,  in  aeternum  debet  puniri,  quamvis 
aliqua  brevi  temporis  mora  peccaverit. 

Praeterea:  apud  divinum  judicium  voluntas  pro  facto  computatur ; quia, 
sicut  homines  vident  ea  quae  exterius  aguntur,  ita  Deus  inspicit  hominum 
corda.  Qui  autem  propter  aliquod  temporale  bonum  aversus  est  ab  ultimo 
fine,  qui  in  aeternum  possidetur,  praeposuit  fruitionem  temporalem  illius 

•fioni  temporalis  aeternae  fruitioni  ultimi  finis;  unde  patet  quod  multo  magis 
voluisset  in  aeternum  illo  bono  temporali  frui.  Ergo,  secundum  divinum 
judicium,  ita  puniri  debet  ac  si  aeternaliter  peccasset.  Nulli  autem  dubium 
est  quin  pro  aeterno  peccato  aeterna  poena  debeatur.  Debetur  igitur  ei  qui 
ab  ultimo  fine  avertitur  poena  aeterna. 

Adhuc:  eadem  justitiae  ratione  poena  peccatis  redditur  et  bonis  actibus 
praemium.  Praemium  autem  virtutis  est  beatitudo,  quae  quidem  est  aeterna, 
ut  supra  ostensum  est.  Ergo  et  poena  qua  quis  a beatitudine  excluditur  debet 
esse  aeterna. 

Hinc  est  quod  dicitur  (Matth.  XXV.  46.):  Ibunt  hi  vn  supplicium  aeternum, 
justi  autem  in  vitam  aeternam. 

Per  hoc  autem  excluditur  error  dicentium  poenas  malorum  quandoque 
esse  terminandas.  Quae  quidem  positio  ortum  habuisse  videtur  a positione- 
quorumdam  philosophorum,  qui  dicebant  omnes  poenas  purgatorias  esse,  et 
ita  quandoque  terminandas.  Videbatur  autem  hoc  persuasibile : tum  ex  hu- 
mana consuetudine ; poenae  enim  humanis  legibus  inferuntur  ad  emendatio- 
rem vitiorum:  unde  sicut  medicinae  quaedam  sunt;  tum  etiam  ratione; 
si  enim  poena  non  propter  aliud  inferretur  a puniente,  sed  propter  se  tantum, 
sequeretur  quod  in  poenis  prop  er  se  delectaretur;  quod  bonitati  divinae  non 
congruit;  oportet  igitur  poenas  propter  aliud  inferri,  nec  videtur  alius  con- 
venientior  finis  quam  emendatio  vitiorum.  Videtur  igitur  convenienter  dici 
omnes  poenas  purgatorias  esse,  et  per  consequens  quandoque  terminandas, 
quum  etiam  illud  quod  est  purgabile  accidentale  sit  ratione  creaturae,  et  possit 
removeri  absque  consumptione  substantiae. 

Esc  autem  concedendum  quod  poenae  inferuntur  a Deo,  non  propter  se, 
quasi  Deus  in  ipsis  delectetur,  sed  propter  aliud,  scilicet  propter  ordinem 
imponendum  creaturis,  in  quo  bonum  universi  consistit.  Exigit  autem  hoc 
ordo  rerum  ut  proportionaliter  omnia  divinitus  dispensentur;  propter  quod 
dicitur  (Sap.  XI.  21.)  quod  Deus  omnia  facit  in  pondere,  numero  et  mensura. 
Sicut  autem  praemia  proportionaliter  respondent  actibus  virtuosis,  ita  poena 
peccatis;  et  quibusdam  peccatis  proportionantur  poenae  sempiternae,  ut 
ostensum  est.  Infligit  igitur  Deus  pro  quibusdam  peccatis  poenas  aeternas, 
ut  debitus  ordo  servetur  in  rebus,  qui  ejus  sapientiam  demonstrat. 

Si  quis  tamen  concedat  omnes  poenas  ad  emendationem  vitiorum  induci 
ec  non  propter  aliud,  non  tamen  propter  hoc  co  gitur  ponere  omnes  poenas 
purgatorias  et  terminabiles  esse.  Nam  et  secundum  leges  humanas  aliqui 
morte  puniuntur  non  quidem  ad  emendationem  sui,  sed  aliorum;  hinc  est 
quod  dicitur  (Prov.  XIX.  25.):  Pestilente  flagellato , stultus  sapientior  erit.  Qui- 
dam etiam  secundum  humanas  leges  a civitate  perpetuo  exsilio  excluduntur, 
ut,  eis  subtractis,  civitas  purior  reddatur:  unde  dicitur  (Prov.  XXII.  10.): 
Ejice  derisorem,  et  exibit  cum  eo  jurgium , cessabuntque  causae  et  contumeliae. 
Nihil  igitur  prohibet,  etiam  si  poenae  nonnisi  ad  emendationem  morum  adhi- 
beantur, quin  secundum  divinum  judicium  aliqui  debeant  a societate  bono- 
rum perpetuo  separari  et  in  aeternum  puniri,  ut  ex  perpetuae  poenae  timore 
homines  peccare  desistant,  et  bonorum  societas  purior  ex  eorum  separatione 
reddatur,  sicut  dicitur  (Apoc.  XXI.  27.):  Non  intrabit  in  eam,  id  est  in  Jeru- 
salem  coelestem,  per  quam  designatur  societas  bonorum,  aliquod  coinqui - 
natum,  aut  abominationem  faciens  et  mendacium. 


S.  Thomae  Summa  contra  Gentiles. 

CAPUT  CXLVI. 

QUOD  PECCATA  PUNIUNTUR  ETIAM  PER  EXPERIENTIAM 
ALICUJUS  NOCIVI. 

Non  solum  autem  qui  contra  Deum  peccant  puniendi  sunt  per  hoc  quod 
a beatitudine  perpetuo  excludantur,  sed  etiam  per  experimentum  alicujus 
nocivi. 

Poena  enim  debet  proportionaliter  culpae  respondere,  ut  supra  (c.  145.) 
ostensum  est.  In  culpa  autem  non  solum  avertitur  mens  ab  ultimo  fine,  sed 
etiam  indebite  convertitur  in  alia  quasi  in  fines.  Non  solum  ergo  puniendus 
est  qui  peccat  per  hoc  quod  excludatur  a fine,  sed  etiam  per  hoc  quod  ex 
aliis  rebus  sentiat  nocumentum. 

Amplius:  poenae  inferuntur  pro  culpis,  ut  timore  poenarum  homines  a 
peccatis  retrahantur,  ut  supra  (ibid.)  dictura  est.  Nullus  autem  timet  amittere 
id  quod  non  desiderat  adipisci ; qui  ergo  habent  voluntatem  aversam  ab  ul- 
timo fine  non  timent  excludi  ab  illo.  Non  ergo  per  solam  exclusionem  ab 
ultimo  fine  a peccando  revocarentur.  Oportet  igitur  peccantibus  aliam  poe- 
nam adhiberi,  quam  timeant  peccantes. 

Item:  si  quis  eo  quod  est  ad  finem  inordinate  utitur,  non  solum  fine  pri- 
vatur, sed  etiam  aliud  nocumentum  incurrit,  ut  patet  in  cibo  inordinate  as- 
sumpto, qui  non  solum  sanitatem  non  affert,  sed  etiam  aegritudinem  inducit. 
Qui  autem  in  rebus  creatis  finem  constituit  eis  non  utitur  secundum  quod 
debet,  referendo  scilicet  ad  ultimum  finem.  Non  ergo  solum  debet  puniri  per 
hoc  quod  beatitudine  careat,  sed  etiam  per  hoc  quod  aliquod  nocumentum 
ab  ipsis  experiatur. 

Praeterea:  sicut  recte  agentibus  debentur  bona,  ita  perverse  agentibus 
debentur  mala.  Sed-  illi  qui  recte  agunt  in  fine  ab  eis  intento  percipiunt  per- 
fectionem et  gaudium.  E contrario  ergo  debetur  haec  poena  peccantibus  ut 
ex  his  in  quibus  sibi  finem  constituunt  afflictionem  accipiant  et  nocumentum. 

Hinc  est  quod  divina  Scriptura  peccatoribus  comminatur,  non  solum 
exclusionem  a gloria,  sed  etiam  afflictionem  ex  aliis  rebus;  dicitur  enim 
(Matth.  XXV.  41.):  Discedite  a me,  maledicti  in  ignem  aeternum,  qui  paratus 
est  diabolo  et  angelis  ejus;  et  (Psal.  X.  7.):  Pluet  super  peccatores  laqueos;  ignis , 
et  sulphur,  et  spiritus  procellarum,  pars  calicis  eorum. 

Per  hoc  autem  excluditur  opinio  Algazelis,  qui  posuit  quod  peccatoribus 
haec  sola  poena  reddetur  quod  affligentur  pro  amissione  ultimi  finis. 


CAPUT  CXLVII. 

QUOD  JUDICIBUS  LICET  POENAS  INFERRE. 

(1I-II.  quaest.  LXIV.  ari.  2.  et  $.). 

Quia  vero  poenas  a Deo  inflictas  aliqui  parvipendunt,  propter  hoc  quod, 
sensibilibus  dediti,  solum  ea  quae  videntur  curant,  ideo  per  divinam  provi 
dentiam  ordinatum  est  ut  in  terris  sint  homines  qui,  per  poenas  sensibiles, 
et  praesentes,  alios  ad  observantiam  justitiae  cogant ; quos  manifestum  est 
non  peccate,  dum  malos  puniunt. 

Nullus  enim  peccat  ex  hoc  quod  justitiam  facit.  Justum  autem  est  malos 
puniri,  quia  per  poenam  culpa  ordinatur,  ut  ex  supradictis  (c.  141.)  patet. 
Non  igitur  judices  peccant  malos  puniendo. 

Adhuc : homines  qui  in  terris  super  alios  constituuntur,  sunt  quasi  divinae 
providentiae  exsecutores;  Deus  enim,  per  suae  providentiae  ordinem,  per 
superiora  inferiora  exsequitur,  ut  ex  supradictis  (c.  78.  et  79.)  patet.  Nullus 
autem,  ex  hoc  quod  exsequitur  ordinem  divinae  providentiae,  peccat ; habet 
autem  hoc  ordo  providentiae  ut  boni  praemientur,  et  mali  puniantur,  ut  ex 
supradictis  patet.  Non  igitur  homines  qui  aliis  praesunt  peccant  ex  hoc  quod 
bonos  remunerant  et  puniunt  malos. 

Amplius:  bonum  non  indiget  malo,  sed  e converso.  Illud  igitur  quod  est 
necessarium  ad  conservationem  boni  non  potest  esse  secundum  se  malum. 
Ad  conservationem  autem  concordiae  inter  homines  necessarium  est  quod 
poenae  malis  infligantur.  Punire  igitur  malos  non  est  secundum  se  malum. 

Item : bonum  commune  melius  est  quam  bonum  particulare  unius.  Sub- 
trahendum est  igitur  bonum  particulare,  ut  conservetur  bonum  commune. 
Vita  autem  quorumdam  pestiferorum  impedit  commune  bonum,  quod  est 
concordia  societatis  humanae.  Subtrahendi  igitur  sunt  hujusmodi  homines 
per  mortem  ab  hominum  societate. 

Praeterea : sicut  medicus  in  sua  operatione  intendit  sanitatem,  quae  con- 
sistit in  ordinata  concordia  humorum,  ita  rector  civitatis  intendit  in  sua  ope- 
ratione pacem,  quae  consistit  in  civium  ordinata  concordia.  Medicus  autem 
abscindit  membrum  putridum  bene  et  utiliter,  si  per  ipsum  immineat  cor- 
ruptio corporis.  Juste  igitur  et  absque  peccato  rector  civitatis  homines  pesti- 
feros occidit,  ne  pax  civitatis  turbetur. 

Hinc  est  quod  dicit  Apostolus  (I.  Cor.  V.  6.) : Nescitis  quia  modicum  fer- 
mentum  totam  massam  corrumpit?  Et  post  pauca  subdit  (15.):  Auferte  malum 
ex  vobis  ipsis;  et  (Rom.  XIII.  4.)  dicitur  de  potestate  terrena  quod  non  sine 
causa  gladium  portat.  Dei  enim  minister  est,  vindex  in  iram  ei  qui  malum  agit; 
et  (I.  Petr.  II.  13.  et  14.)  dicitur:  Subjecti  estote  omni  humanae  creaturae  propter 
Deum,  sive  regi,  quasi  praeeccellenti,  sive  ducibus,  tamquam  ab  eo  missis  ad  vin- 
dictam malefactorum,  laudem  vero  bonorum. 

Per  hoc  autem  excluditur  error  quorumdam  dicentium  vindictas  corpo- 
rales non  licere  fieri,  qui  ad  sui  fulcimentum  erroris  inducunt  quod  dicitur 
(Exod.  XX.  13.):  Non  occides.  Inducunt  etiam  quod  dicitur  quod  Dominus  mini- 
stris volentibus  zizania  colligere  de  medio  tritici  respondit  (Matth.  XIII.  30.) : 
Sinite  utraque  crescere  usque  ad  messem.  Per  zizania  autem  filii  nequam  in- 
telliguntur ; per  messem  autem,  saeculi  finis,  ut  ibidem  dicitur.  Non  igitur  mali 
subtrahendi  sunt  de  medio  bonorum  per  occisionem.  Inducunt  etiam  quod 
homo,  quamdiu  in  mundo  est,  potest  in  melius  transmutari.  Non  ergo  est 
per  occisionem  subtrahendus  a mundo,  sed  ad  poenitentiam  reservandus. 

Haec  autem  frivola  sunt.  Nam  in  lege  quae  dicit  (Exod.  XXII.  18.):  Non 
occides,  postmodum  subditur:  Maleficos  non  patieris  vivere;  ex  quo  ddtur  in- 
ielligi  occisionem  hominum  injustam  prohibitam  esse;  quod  etiam  ex  verbis 
Domini  apparet  (Matth.  V.  21.  et  22.);  nam,  quum  dixisset:  Audistis  quia 
dictum  est  antiquis:  Non  occides,  subjunxit:  Ego  autem  dico  vobis:  Quia  omnis 
qui  irascitur  fratri  suo,  reus  erit  judicio,  etc.  Ex  quo  dat  intelligere  illam  occi- 
sionetn  esse  prohibitam  quae  procedit  ex  ira,  non  autem  illam  quae  procedi* 
ex  zelo  justitiae.  Quod  etiam  Dominus  dicit  (Matth.  XIII.  29.):  Sinite  utraque 
crescere  usque  ad  messem,  qualiter  intelligendum  sit  apparet  per  illud  quod 

sequitur:  Ne  forti  colligentes  %i%ania,  eradicetis  simul  cum  eis  et  triticum.  Ibi 
ergo  interdicitur  malorum  occisio  ubi  hoc  sine  periculo  bonorum  fieri  non 
potest;  quod  plerumque  contingit  quando  mali  nondum  discernuntur  a bonis 
per  manifesta  peccata,  vel  quando  timetur  periculum  ne  mali  multos  bonos 
post  se  trahant.  Quod  vero  mali,  quamdiu  vivunt,  emendari  possunt,  non 
prohibet  quin  juste  possint  occidi;  quia  periculum  quod  de  eorum  vita  im- 
minet est  majus  et  certius  quam  bonum  quod  de  eorum  emendatione  expe- 
ctatur.  Habent  etiam  in  ipso  mortis  articulo  facultatem  ut  per  poenitentiam 
convertantur  ad  Deum.  Quod  si  adeo  sunt  obstinati  quod  etiam  in  mortis 
articulo  cor  eorum  a malitia  non  recedat,  satis  probabiliter  aestimari  potest 
quod  nunquam  a malitia  resipiscant. 


CAPUT  CXLVIII. 

QUOD  HOMO  INDIGET  DIVINO  AUXILIO 
AD  BEATITUDINEM  CONSEQUENDAM. 

(I-II.  quaesi.  III.  art.  j.). 

Quia  vero  ex  superioribus  manifestum  est  quod  divina  providentia  aliter 
disponit  creaturas  rationales  quam  res  alias,  secundum  quod  in  conditione 
naturae  propriae  ab  aliis  differunt,  restat  ostendendum  quod,  etiam  ex  digni- 
tate finis,  altioris  gubernationis  modus  a divina  providentia  eis  adhibetur. 

Manifestum  est  autem  quod,  secundum  convenientiam  suae  naturae,  ad 
altiorem  participationem  finis  perveniunt.  Quia  enim  intellectualis  naturae 
sunt,  per  suam  operationem  intelligibilem  veritatem  attingere  possunt;  quod 
aliis  rebus  non  competit  quae  intellectu  carent.  Et  secundum  quod  ad  intel- 
ligibilem veritatem  naturali  operatione  perveniunt,  manifestum  est  eis  aliter 
provideri  divinitus  quam  aliis  rebus,  in  quantum  homini  datus  est  intellectus 
et  ratio,  per  quae  veritatem  et  discernere  et  investigare  possit.  Datae  sunt 
etiam  ei  vires  sensitivae,  et  interiores  et  exteriores,  quibus  ad  investigandam 
veritatem  adjuvetur.  Datus  est  etiam  ei  loquelae  usus*  per  cujus  officium  ve- 
ritatem quam  aliquis  mente  concipit  alteri  manifestare  possit;  ut  sic  homines 
seipsos  juvent  in  cognitione  veritatis,  sicut  et  in  aliis  rebus  necessariis  vitae, 
quum  sit  homo  animal  naturaliter  sociale.  Sed  ulterius  ultimus  finis  hominis 
in  quadam  veritatis  cognitione  constitutus  est,  quae  naturalem  facultatem 
ipsius  excedit,  ut  scilicet  ipsam  primam  veritatem  videat  in  seipsa,  sicut  supra 
ostensum  est.  Hoc  autem  inferioribus  creaturis  non  competit,  ut  scilicet  ad 
finem  pervenire  possint  qui  eorum  facultatem  naturalem  excedat.  Oportet 
igitur  ut  etiam  ex  hoc  fine  attendatur  diversus  gubernationis  modus  circa 
homines  et  alias  inferiores  creaturas.  Ea  enim  quae  sunt  ad  finem  necesse 
est  fini  esse  proportionata.  Si  igitur  homo  ordiuatur  in  finem  qui  ejus  facul- 
tatem naturalem  excedit,  necesse  est  ei  aliquod  auxilium  divinitus  adhiberi 
‘ supernaturale  per  quod  tendat  in  finem. 

Adhuc:  res  inferioris  naturae  in  id  quod  est  proprium  superioris  naturae 
non  potest  perduci  nisi  virtute  illius  superioris  naturae,  sicut  luna,  quae  ex 
se  non  lucet,  fit  lucida  virtute  et  actione  solis;  et  aqua,  quae  per  se  non 
calet,  fit  calida  virtute  et  actione  ignis.  Videre  autem  ipsam  primam  veri- 
tatem in  seipsa  ita  transcendit  facultatem  humanae  naturae,  quod  est  pro- 

prium  solius  Dei,  ut  supra  (c.  '52.)  ostensum  est.  Indiget  igitur  homo  auxilio 
divino  ad  hoc  quod  in  dictum  finem  perveniat. 

Item:  unaquaeque  res  per  operationem  suam  ultimum  finem  consequitur. 
Operatio  autem  virtutem  sortitur  ex  principio  operante ; unde  per  actionem 
seminis  generatur  aliquid  in  determinata  specie,  cujus  virtus  in  semine 
praeexsistit.  Non  potest  igitur  homo  per  operationem  suam  pervenire  in 
ultimum  finem  suum,  qui  transcendit  facultatem  naturalium  potentiarum, 
nisi  ejus  operatio  ex  divina  vitute  efficaciam  capiat  ad  finem  praedictum. 

Amplius:  nullum  instrumentum  secundum  virtutem  propriae  formae  po- 
test ad  ultimam  perducere  perfectionem,  sed  solum  secundum  virtutem  prin- 
cipalis agentis,  quamvis  secundum  propriam  virtutem  aliquam  dispositionem 
facere  possit  ad  ultimam  perfectionem;  a serra  enim,  secundum  rationem 
propriae  formae,  est  sectio  ligni,  sed  forma  scamni  est  ab  arte,  quae  utitur 
instrumento;  similiter  resolutio  et  consumptio  in  corpore  animalis  est  a ca- 
lore ignis,  sed  generatio  carnis  et  determinatio  augmenti  et  alia  hujusmodi 
sunt  ab  anima  vegetabili,  quae  utitur  calore  igneo  sicut  instrumento.  Sub 
Deo  autem,  qui  est  primus  intellectus  et  volens,  ordinantur  omnes  intelle- 
ctus et  voluntates  sicut  instumenta  sub  principali  agente.  Oportet  igitur  quod 
eorum  operationes  efficaciam  non  habeant  respectu  ultimae  perfectionis, 
quae  est  adeptio  finalis  beatitudinis,  nisi  per  virtutem  divinam.  Indiget  igitur 
rationalis  natura  divino  auxilio  ad  consequendum  ultimum  finem. 

Praeterea:  homini  sunt  impedimenta  plurima  perveniendi  ad  finem.  Im- 
peditur enim  debilitate  rationis,  quae  de  facili  trahitur  in  errorem,  per  quem 
a recta  via  perveniendi  in  finem  excluditur.  Impeditur  etiam  ex  passionibus 
partis  sensitivae  et  ex  affectionibus  quibus  ad  sensibilia  et  inferiora  trahitur; 
quibus  quanto  magis  inhaeret,  longius  ab  ultimo  fine  distat ; haec  enim  infra 
hominem  sunt,  finis  autem  superior  eo  exsistit.  Impeditur  etiam  plerumque 
corporis  infirmitate  ab  exsecutione  virtuosorum  actuum,  quibus  ad  beatitu- 
dinem  tenditur.  Indiget  igitur  auxilio  divino  homo  ne  per  hujusmodi  impe- 
dimenta totaliter  ab  ultimo  fine  deficiat. 

Hinc  est  quod  dicitur  (Joann.  VI.  44.):  Nemo  potest  venire  ad  me,  nisi  Pater , 
qui  misit  me,  traxerit  illum ; et  (Joann.  XV.  4.) : Sicut  palmes  non  potest  ferre 
fructum  a semetipso , nisi  manserit  in  vit$,  sic  nec  vos  nisi  in  me  manseritis. 

Per  hoc  autem  excluditur  error  Pelagianorum,  qui  dixerunt  quod  per  so- 
lum liberum  arbitrium  homo  poterat  Dei  gloriam  promereri. 

CAPUT  CXLIX. 

QUOD  PER  AUXILIUM  DIVINAE  GRATIAE  HOMO  NON  COGITUR 
AD  VIRTUTEM. 

Posset  autem  videri  alicui  quod  per  divinum  auxilium  aliqua  coactio  ho- 
mini inferatur  ad  bene  agendum,  ex  hoc  quod  dictum  est  (Joann.  VI.  44.): 
Nemo  venit  ad  me,  nisi  Pater,  qui  misit  me,  traxerit  eum ; et  ex  hoc  quod  di- 
citur (Rom.  VIII.  14.):  Qui  spiritu  Dei  aguntur,  hi  filii  Dei  sunt ; et  (II.  Cor. 
V.  14.):  Caritas  Christi  urget  nos;  trahi  enim,  et  agi,  et  urgeri  coactionem 
importare  videntur.  Hoc  autem  non  esse  verum  manifeste  ostenditur 

Divina  enim  providentia  rebus  omnibus  providet  secundum  modum  ea- 
rum, ut  supra  ostensum  est.  Est  autem  proprium  homini  et  omni  rationali 
creaturae  quod  voluntarie  agat  et  suis  ac*;Kus  Nominetur,  ut  ex  supradictis 

patet ; huic  autem  coactio  contrariatur.  Non  igitur  Deus  suo  auxilio  homi- 
nem cogit  ad  recte  agendum 

Adhuc:  divinum  auxilium  sic  intelligitur  ad  bene  agendum  homini  adhi- 
oen  quod  in  nobis  nostra  opera  operatur  sicut  causa  prima  operatur  opera- 
tiones causarum  secundarum,  et  agens  principale  operatur  actionem  instru- 
menti; unde  dicitur  (Isa.  XXVI.  12.)  : Omnia  opera  nostra  operatus  es  in  nobis , 
Domine.  Causa  autem  prima  causat  operationem  causae  secundae  secundum 
modum  ipsius.  Ergo  et  Deus  causat  in  nobis  nostra  opera  secundum  mo- 
dum nostrum,  qui  est  ut  voluntarie,  et  non  coacte  agamus.  Non  igitur  divino 
auxilio  aliquis  cogitur  ad  recte  agendum. 

Amplius:  homo  per  voluntatem  ordinatur  in  finem;  objectum  enim  vo- 
luntatis est  bonum  et  finis.  Auxilium  autem  divinum  nobis  ad  hoc  praecipue 
impenditur  ut  consequamur  finem.  Ejus  ergo  auxilium  non  excludit  a nobis 
actum  voluntatis,  sed  ipsum  praecipue  in  nobis  facit ; unde  et  Apostolus  dicit 
(Philipp.  II.  i>.):  Deus  est  qui  operatur  in  nobis  et  velle  ei  perficere  pro  bona 
voluntate.  Coactio  autem  excludit  in  nobis  actum  voluntatis;  coacte  enim 
agimus  cujus  contrarium  volumus.  Non  ergo  Deus  suo  auxilio  nos  cogit  ad 
recte  agendum. 

Item : homo  pervenit  ad  ultimum  suum  finem  per  actus  virtutum ; fe- 
licitas enim  virtutis  praemium  ponitur.  Actus  autem  coacti  non  sunt  actus 
virtutum;  nam  in  virtute  praecipuum  est  electio,  quae  sine  voluntario  esse 
non  potest,  cui  violentum  contrarium  est.  Non  igitur  divinitus  homo  cogitur 
ad  recte  agendum. 

Praeterea:  ea  quae  sunt  ad  finem  debent  esse  fini  proportionata.  Finis 
autem  ultimus,  qui  est  felicitas,  non  competit  nisi  voluntarie  agentibus,  qui 
sunt  domini  sui  actus;  unde  neque  inanimata  neque  bruta  animalia  felicia 
dicimus,  sicut  nec  fortunata  aut  infortunata,  nisi  secundum  metaphoram. 
Auxilium  igitur  quod  homini  datur  divinitus  ad  felicitatem  consequendam 
non  est  coactivum. 

Hinc  est  quod  dicitur  (Deuter.  XXX.  15-18.):  Considera  quod  hodie  pro- 
posuerit Dominus  in  conspectu  tuo  vitam  et  bonum,  et  e converso  mortem  et  ma- 
lum, ut  diligas  Dominum  Deum  tuum,  et  ambules  in  viis  ejus ...  Si  autem  aversum 
fuet  d cor  tuum,  et  audire  nolueris . . . praedico  tibi  hodie  quod  pereas,  etc. ; et 
(Eccli.  XV.  18.)  dicitur:  Ante  hominem  est  vita  et  mors,  bonum  et  malum;  quod 
placuerit  ei,  dabitur  illi. 


CAPUT  CL. 

QUOD  PRAEDICTUM  AUXILIUM  HOMO  PROMERERI  NON  POTEST. 

! (1-11.  quaest.  CXIV.  art.  ;.J. 

Ex  praedictis  autem  manifeste  ostenditur  quod  auxilium  divinum  homc 
promereri  non  potest. 

Quaelibet  enim  res  ad  id  quod  supra  ipsam  est  materialiter  se  habet. 
Materia  autem  non  movet  seipsam  ad  suam  perfectionem,  sed  oportet  quod 
ab  alio  moveatur.  Homo  igitur  non  movet  seipsum  ad  hoc  quod  adipiscatur 
divinum  auxilium,  quod  supra  ipsum  est,  sed  potius  ad  hoc  adipiscendum  a 
Deo  movetur.  Motio  autem  moventis  praecedit  motum  mobilis,  ratione  et 
causa.  Non  igitur  propter  hoc  datur  nobis  auxilium  divinum  quia  nos  ad 

illud  per  bona  opera  promovemur,  sed  potius  nos  ideo  per  bona  opera  pro- 
^cimus,  quia  divino  auxilio  praevenimur. 

Adhuc:  agens  instrumentale  non  disponit  ad  perfectionem  inducendam 
a principali  agente,  nisi  secundum  quod  agit  ex  virtute  principalis  agentis ; 
sicut  calor  ignis  non  magis  praeparat  materiam  ad  formam  carnis  quam  ad 
aliam  formam,  nisi  in  quantum  agit  in  virtute  animae.  Sed  anima  nostra 
operatur  sub  Deo  sicut  agens  instrumentale  sub  principali  agente.  Non 
igitur  potest  se  anima  praeparare  ad  suscipiendum  effectum  divini  auxilii, 
nisi  secundum  quod  agit  ex  virtute  divina.  Praevenitur  igitur  divino  auxilio 
ad  bene  operandum  magis  quam  divinum  auxilium  praeveniat,  quasi  me- 
rendo illud,  vel  se  praeparando  ad  illud. 

Amplius : nullum  agens  particulare  potest  universaliter  praevenire  actio- 
nem primi  universalis  agentis,  eo  quod  omnis  actio  particularis  agentis  ori- 
ginem habeat  ab  universali  agente,  sicut  in  istis  inferioribus  omnis  motus 
praevenitur  a motu  coelesti.  Sed  anima  humana  ordinatur  sub  Deo  sicut 
particulare  agens  sub  universali.  Impossibile  est  ergo  esse  aliquem  rectum 
motum  in  ipsa  quem  non  praeveniat  actio  divina;  unde  et  (Joann.  XV.  5.) 
Dominus  dicit:  Sine  me  nihil  potestis  facere. 

Item:  merces  proportionatur  merito,  quum  in  retributione  mercedis  ae- 
qualitas justitiae  observetur.  Effectus  autem  divini  auxilii,  qui  facultatem 
naturae  excedit,  non  est  proportionatus  actibus  quos  homo  ex  naturali  fa- 
cultate producit.  Non  igitur  per  hujusmodi  actus  potest  homo  praedictum 
.auxilium  mereri. 

Praeterea:  cognitio  praecedit  voluntatis  motum.  Cognitio  autem  super- 
naturalis  finis  est  homini  a Deo,  quum  per  rationem  naturalem  in  ipsum 
attingere  homo  non  possit,  eo  quod  facultatem  naturalem  excedat.  Oportet 
^rgo  quod  motus  voluntatis  nostrae  in  ultimum  finem  auxilium  divinum 
praeveniat. 

Hinc  est  quod  dicitur  (Tit.  III.  5.):  Non  ex  operibus  justitiae  quae  feci- 
mus nos,  sed  secundum  suam  misericordiam  salvos  nos  fecit ; et  (Rom.  IX.  16.): 
Non  est  volentis , scilicet  velle,  nec  currentis , scilicet  currere,  sed  miserentis  Dei, 
quia  scilicet  oportet  quod  ad  bene  volendum  et  operandum  homo  divino 
praeveniatur  auxilio,  sicut  consuetum  est  quod  effectus  aliquis  non  attri- 
buitur proximo  operanti,  sed  primo  moventi;  attribuitur  enim  victoria  duci, 
quae  labore  militum  perpetratur;  non  ergo  per  hujusmodi  verba  excluditur 
liberum  voluntatis  arbitrium,  sicut  quidam  male  intellexerunt,  quasi  homo 
non  sit  dominus  suorum  actuum  interiorum  et  exteriorum,  sed  ostenditur 
Deo  esse  subjectum.  Et  (Thren.  V.  21.)  dicitur:  Converte  nos , Domine , ad 
te,  et  convertemur ; per  quod  patet  quod  conversio  nostra  ad  Deum  praeve- 
nitur auxilio  Dei  nos  convertentis.  Legitur  tamen  (Zach.  I.  3.)  ex  persona 
Dei  dictum:  Convertimini  ad  me,  et  convertar  ad  vos;  non  quin  Dei  operatio 
nostram  conversionem  praeveniat,  ut  dictum  est,  sed  quia  conversionem 
nostram  qua  ad  ipsum  convertimur  adjuvat  subsequenter,  eam  roborando 
ut  ad  effectum  perveniat  et  stabiliendo  ut  finem  debitum  consequatur. 

Per  hoc  autem  excluditur  error  Pelagianorum,  qui  dicebant  hujusmodi 
auxilium  propter  merita  nobis  dari,  et  quod  justificationis  nostrae  initium  ex 
nobis  sit,  consummatio  autem  a Deo 

CAPUT  CLI. 

QUOD  PRAEDICTUM  AUXILIUM  GRATIA  NOMINATUR. 

ET  QUID  SIT  GRATIA  GRATUM  FACIENS. 

Quia  vero  hoc  quod  datur  alicui  absque  suis  meritis  praecedentibus  gratis- 
ei  dicitur  dari,  quum  divinum  auxilium  homini  exhibitum  omne  merituri* 
humanum  praeveniat,  ut  ostensum  est,  consequitur  quod  hoc  auxilium  ho- 
mini gratis  impendatur  et  ex  hoc  convenienter  gratiae  nomen  acceperit^ 
unde  et  Apostolus  dicit  (Rom.  XI.  6.):  Si  gratia , jam  non  ex  operibus;  alio- 
qmn,  gratia  jam  non  est  gratia. 

Est  autem  et  alia  ratio  propter  quam  praedictum  Dei  auxilium  gratiae 
nomen  accepit.  Dicitur  enim  aliquis  alicui  esse  gratus,  quia  est  ei  dilectus ; 
unde  et  qui  ab  aliquo  diligitur  dicitur  gratiam  ejus  habere.  Est  autem  de: 
ratione  dilectionis  ut  diligens  bonum  velit  ei  quem  diligit  et  operetur,  et 
quidem  Deus  bona  vult  et  operatur  circa  omnem  creaturam;  ipsum  enim 
esse  creaturae  et  omnis  ejus  perfectio  est  a Deo  volente  et  operante,  ut  su- 
pra (Lib.  I.  c.  29.  et  30.  Lib.  II.  c.  15.)  ostensum  est;  unde  dicitur  (Sap.  XI.  25.): 
Diligis  omnia  quae  sunt,  et  nihil  odisti  eorum  quae  fecisti.  Sed  spegialis  ratio 
divinae  dilectionis  ad  illos  consideratur  quibus  auxilium  praebet  ad  hoc  quod 
consequantur  bonum  quod  ordinem  naturae  eorum  excedit,  scilicet  perfe- 
ctam fruitionem  non  alicujus  boni  creati  sed  sui  ipsius.  Hoc  igitur  auxilium 
convenienter  dicitur  gratia,  non  solum  quia  gratis  datur,  ut  ostensum  est,, 
sed  etiam  quia  hoc  auxilio  homo,  speciali  quadam  praerogativa,  redditur 
Deo  gratus;  unde  et  Apostolus  dicit  (Ephes.  I.  5.):  Praedestinavit  nos  in  ado- 
ptionem filiorum...,  secundum  propositum  voluntatis  suae,  in  laudem  gloriae  gra- 
tiae suae , in  qua  gratificavit  nos  in  dilecto  Filio  suo. 

Oportet  autem  hanc  gratian  aliquid  in  homine  gratificato  esse,  quasi 
quamdam  formam  et  perfectionem  ipsius. 

Quod  enim  in  aliquem  finem  dirigitur  oportet  quod  habeat  continuum 
ordinem  in  ipsum;  nam  movens  continue  mutat  quousque  mobile  per  mo- 
tum finem  sortiatur.  Quum  igitur  auxilio  divinae  gratiae  homo  dirigatur  in 
ultimum  finem,  ut  ostensum  est  (c.  148.),  oportet  quod  continue  homo  isto 
auxilio  potiatur  quousque  ad  finem  perveniat.  Hoc  autem  non  esset,  si  prae- 
dictum auxilium  participaret  homo  secundum  aliquem  motum  aut  passio- 
nem, et  non  secundum  aliquam  formam  manentem  et  quasi  quiescentem  in 
ipso ; motus  enim  et  passio  talis  non  esset  in  homine  nisi  quando  actu  con- 
verteretur in  finem,  quod  non  continue  ab  homine  agitur,  ut  praecipue  patet 
in  dormientibus.  Est  ergo  gratia  gratum  faciens  aliqua  forma  et  perfectio* 
in  homine  manens,  etiam  quando  non  operatur. 

Adhuc:  dilectio  Dei  est  causativa  boni  quod  in  nobis  est,  sicut  dilectio 
hominis  provocatur  et  causatur  ex  aliquo  bono  quod  in  dilecto  est.  Sed 
homo  provocatur  ad  specialiter  aliquem  diligendum  propter  aliquod  speciale 
bonum  in  dilecto  praeexsistens.  Ergo,  ubi  ponitur  specialis  dilectio  Dei  ad 
hominem,  oportet  quod  consequenter  ponatur  aliquod  speciale  bonum  ho*  ' 
mini  a Deo  collatum.  Quum  igitur,  secundum  praedicta,  gratia  gratum  fa- 
ciens designat  specialem  dilectionem  Dei  ad  hominem,  oportet  quod  aliqua 
specialis  bonitas  et  perfectio  per  hoc  homini  inesse  designetur. 

Amplius:  unumquodque  ordinatur  in  finem  sibi  convenientem  secundum 
utionem  suae  formae;  diversarum  enim  specierum  diversi  sunt  fines.  Sed 
nnis  in  quem  homo  dirigitur  per  auxilium  divinae  gratiae  est  supra  naturam 
numanam.  Ergo  oportet  quod  homini  superaddatur  aliqua  supernaturalis- 
forma  et  perfectio,  per  quam  convenienter  ordinetur  in  finem  praedictum. 

Item:  oportet  quod  homo  ad  ultimum  finem  per  proprias  operationes 
perveniat.  Unumquodque  autem  operatur  secundum  propriam  formam.  Opor- 
tet igitur,  ad  hoc  quod  homo  perducatur  in  ultimum  finem  per  proprias  ope- 
rationes, quod  superaddatur  ei  aliqua  forma,  ex  qua  ejus  operationes  aliquam, 
efficaciam  accipiant  promerendi  ultimum  finem. 

Praeterea:  divina  providentia  omnibus  providet  secundum  modum  suae’ 
naturae,  ut  ex  supradictis  ,(c.  73.)  patet.  Est  autem  hic  modus  proprius  ho- 
minibus quod  ad  perfectionem  suarum  operationum  oportet  eis  inesse,  super 
naturales  potentias,  quasdam  perfectiones  et  habitus,  quibus  quasi  connatu- 
raliter,  et  faciliter,  et  delectabiliter  bonum  et  bene  operentur.  Igitur  auxi- 
lium gratiae,  quod  homo  a Deo  consequitur  ad  perveniendum  in  ultimum 
finem,  aliquam  formam  et  perfectionem  homini  inesse  designat. 

Hinc  est  quod- gratia  Dei  in  Scriptura  quasi  lux  quaedam  designatur;  dicit 
enim  Apostolus  (Ephes.  V.  8.):  Eratis  aliquando  tenebrae ; nunc  autem  lux  in 
Domino.  Decenter  autem  perfectio  per  quam  homo  promovetur  in  ultimum 
finem,  quae  in  Dei  visione  consistit,  dicitur  lux,  quae  est  principium  videndi- 

Per  hoc  autem  excluditur  opinio  quorumdam  dicentium  quod  gratia  Dei 
nihil  in  homine  ponit,  sicut  nihil  in  aliquo  ponitur  ex  hoc  quod  dicitur  gra- 
tiam regis  habere,  sed  solum  in  rege  diligente.  Patet  ergo  eos  fuisse  dece- 
ptos ex  hoc  quod  non  attenderunt  differentiam  inter  dilectionem  divinam 
et  humanam ; divina  enim  dilectio  est  causativa  boni  quod  in  aliquo  diligit* 
non  semper  autem  humana. 


CAPUT  CLII. 

QUOD  GRATIA  GRATUM  FACIENS  CAUSAT  IN  NOBIS  DILECTIONEM  DEU 

Ex  praemissis  autem  manifestum  fit,  quod,  per  auxilium  gratiae  divinae 
gratum  facientis,  hoc  homo  consequitur  quod  Deum  diligat. 

Gratia  enim  gratum  faciens  est  in  homine  divinae  dilectionis  effectus. 
Proprius  autem  divinae  dilectionis  effectus  in  homine  esse  videtur  quod 
Deum  diligat;  hoc  enim  est  principium  in  intentione  diligentis  ut  a dilecto* 
redametur;  ad  hoc  enim  praecipue  studium  diligentis  tendit  ut  ad  sui  amo- 
rem dilectum  attrahat,  et,  nisi  hoc  accidat,  oportet  dilectionem  dissolvi. 
Igitur  ex  gratia  gratum  faciente  hoc  in  homine  consequitur  quod  Deum 
diligat. 

Adhuc:  eorum  quorum  est  unus  finis,  oportet  aliquam  unionem  esse,  in 
quantum  ordinantur  ad  finem;  unde  et  in  civitate  homines  per  quamdam 
concordiam  adunantur,  ut  possint  consequi  reipublicae  bonum,  et  milites  in 
icie  oportet  uniri  et  concorditer  agere  ad  hoc  quod  victoriam,  quae  est  com 
munis  finis,  consequantur.  Finis  autem  ultimus,  ad  quem  homo  per  auxi- 
lium divinae  gratiae  perducitur,  est  visio  Dei  per  essentiam,  quae  propria 
est  ipsius  Dei;  et  sic  hoc  finale  bonum  communicatur  homini  a Deo.  Non 
potest  igitur  homo  ad  hunc  finem  perduci,  nisi  uniatur  Deo  per  conformi- 
tatem  voluntatis,  qui  est  proprius  effectus  dilectionis;  nam  amicorum  pro- 

.prium  est  idem  velle  et  nolle,  et  de  eisdem  gaudere  et  dolere.  Per  gratiam 
ergo  gratum  facientem  homo  constituitur  Dei  dilector,  quum  per  eam  homo 
dirigatur  in  finem  ei  communicatum  a Deo. 

Amplius:  quum  finis  et  bonum  sit  proprium  objectum  appetitus  sive  af 
fectus,  oportet  quod  per  gratiam  gratum  facientem,  quae  hominem  dirigit 
in  ultimum  finem,  affectus  hominis  principaliter  perficiatur.  Principalis  autem 
perfectio  affectus  est  dilectio;  cujus  signum  est  quod  omnis  motus  affectus 
ab  amore  derivatur;  nullus  enim  desiderat,  aut  sperat,  aut  gaudet,  nisi  pro- 
pter bonum  amatum ; similiter  autem  neque  aliquis  refugit,  aut  timet,  aut 
tristatur,  aut  irascitur,  nisi  propter  id  quod  contrariatur  bono  amato.  Princi- 
palis ergo  effectus  gratiae  gratum  facientis  est  ut  homo  Deum  diligat. 

Item:  forma  per  quam  res  ordinatur  in  aliquem  finem  assimilat  quo- 
dammodo rem  illam  fini;  sicut  corpus  per  formam  gravitatis  acquirit  simi- 
litudinem et  conformitatem  ad  locum  ad  quem  naturaliter  movetur.  Osten- 
sum est  autem  quod  gratia  gnatum  faciens  est  quaedam  forma  in  homine, 
per  quam  ordinatur  ad  ultimum  finem,  qui  Deus  est.  Per  gratiam  ergo  homo 
Dei  similitudinem  consequitur.  Similitudo  autem  est  dilectionis  causa;  omne 
enim  simile  diligit  sibi  simile.  Per  gratiam  ergo  homo  efficitur  Dei  dilector. 

Praeterea:  ad  perfectiones  operationis  requiritur  quod  aliquis  constanter 
et  prompte  operetur.  Hoc  autem  praecipue  facit  amor,  propter  quem  etiam 
-difficilia  et  gravia  levia  videntur.  Quum  igitur  ex  gratia  gratum  faciente 
oporteat  hominis  operationes  perfectas  fieri,  ut  ex  dictis  patet,  necessarium 
est  quod  per  eamdem  gratiam  Dei  dilectio  constituatur  in  nobis. 

Hinc  est  quod  dicit  Apostolus  (Rom.  V.  5.):  Caritas  Dei  diffusa  est  in 
cordibus  nostris  per  Spiritum  Sanctum , qui  datus  est  nobis.  Dominus  autem  di- 
lectoribus suis  visionem  suam  repromittit,  dicens  (Joann.  XIV.  21.):  Qui 
diligit  me,  diligitur  a Patre  meo : et  ego  diligam  eum , et  manifestabo  ei  meipsum. 
Unde  patet  quod  gratia,  quae  ad  finem  divinae  visionis  dirigit,  dilectionem 
Dei  causat  in  nobis. 

CAPUT  CLIIL 

QUOD  DIVINA  GRATIA  CAUSAT  IN  NOBIS  FIDEM. 

Ex  hoc  autem  quod  divina  gratia  caritatem  in  nobis  causat,  necessa- 
rium est  quod  etiam  in  nobis  fides  per  gratiam  causetur. 

Motus  enim  quo  per  gratiam  in  ultimum  finem  dirigimur  est  voluntarius, 
non  violentus,  ut  supra  (c.  149.)  ostensum  est.  Voluntarius  autem  motus  in  ali- 
quid esse  non  potest,  nisi  sit  cognitum.  Oportet  igitur  quod  per  gratiam  in  nobis 
cognitio  ultimi  finis  praestituatur  ad  hoc  quod  voluntarie  dirigamur  in  ipsum. 
Haec  autem  cognitio  non  potest  esse  secundum  apertam  visionem  in  statu 
isto,  ut  supra  (c.  48.)  probatum  est.  Oportet  igitur  quod  sit  cognitio  per  fidem. 

Amplius:  in  quolibet  cognoscente,  modus  cognitionis  consequitur  modum 
propriae  naturae;  unde  alius  modus  cognitionis  est  angeli,  hominis,  et  bruti 
anmialis,  secundum  quod  eorum  naturae  diversae  sunt,  ut  ex  praemissis 
patet.  Sed  homini,  ad  consequendum  ultimum  finem,  additur  aliqua  perfe- 
ctio super  propriam  naturam,  scilicet  gratia,  ut  ostensum  est(c.  148.)  Oportet 
igitur  quod  etiam  super  cognitionem  naturalem  hominis  addatur  in  eo  aliqua 
cognitio  quae  rationem  naturalem  excedat;  et  haec  est  cognitio  fidei,  quae 
est  de  his  quae  non  videntur  per  rationem  naturalem. 

Item  : quandocumque  ab  aliquo  agente  movetur  aliquid  ad  id  quod  est 
proprium  illi  agenti,  oportet  quod  a principio  ipsum  mobile  subdatur  im- 
pressionibus agentis  imperfecte,  quasi  alienis  et  non  propriis  sibi,  quousque 
fiant  ei  propriae  in  termino  motus;  sicut  lignum  ab  igne  primo  calefit,  et 
Ule  calor  non  est  proprius  ligno,  sed  praeter  naturam  ipsius;  in  fine  autem, 
quando  jam  lignum  ignitum  est,  fit  ei  calor  proprius  et  connaturalis;  et  si- 
militer, quum  aliquis  a magistro  docetur,  oportet  quod  a principio  conceptio- 
nes magistri  recipiat,  non  quasi  eas  per  se  intelligens,  sed  per  modum  cre- 
dulitatis, quasi  supra  suatn  capacitatem  exsistentes;  in  fine  autem,  quando  jam 
■edoctus  fuerit,  eas  poterit  intelligere.  Sicut  autem  ex  dictis  patet,  auxilio  di- 
vinae gratiae  dirigimur  in  ultimum  finem ; ultimus  autem  finis  est  manifesta 
visio  primae  veritatis  in  seipsa,  ut  supra  (ibid.)  ostensum  est.  Oportet  igitur 
quod,  antequam  ad  istum  finem  veniatur,  intellectus  hominis  Deo  subdatur 
per  modum  credulitatis,  divina  gratia  hoc  faciente. 

Praeterea : in  principio  hujus  operis  positae  sunt  utilitates  propter  quas 
•necessarium  fuit  divinam  veritatem  hominibus  per  modum  credulitatis  pro- 
poni. Ex  quibus  etiam  concludi  potest  quod  necessarium  fuit  fidem  esse  di- 
vinae gratiae  effectum  in  nobis. 

Hinc  est  quod  Apostolus  dicit  (Ephes.  II.  8.) : Gratia  salvati  estis  per  fidem, 
et  hoc  non  ex  vobis;  Dei  enim  donum  est. 

Per  hoc  autem  excluditur  error  Pelagianorum,  qui  dicebant  quod  initium 
fidei  in  nobis  non  erat  a Deo,  sed  a nobis. 


CAPUT  CLIV. 

QUOD  DIVINA  GRATIA  CAUSAT  IN  NOBIS  SPEM  FUTURAE  BEATITUDINIS. 

Ex  eisdem  etiam  ostendi  potest  quod  oportet  in  nobis  per  gratiam  spem 
futurae  beatitudinis  causari. 

Dilectio  enim  quae  est  ad  alios  provenit  in  homine  ex  dilectione  hominis 
-ad  seipsum,  in  quantum  ad  amicum  aliquis  se  habet  sicut  ad  se.  Diligit  autem 
aliquis  seipsum  in  quantum  vult  sibi  bonum,  sicut  alium  diligit  in  quantum 
vult  ei  bonum.  Oportet  ergo  quod  homo,  per  hoc  quod  circa  proprium  bonum 
afficitur,  perducatur  ad  hoc  quod  afficiatur  circa  bonum  alterius.  Per  hoc  igitur 
quod  aliquis  ab  alio  sperat  bonum,  fit  homini  via  ut  illum  diligat  a quo  bonum 
sperat  secundum  seipsum,  quando  diligens  bonum  ejus  vult,  etiam  si  nihil  ei 
inde  proveniat.  Quum  igitur  per  gratiam  gratum  facientem  causetur  in  homine 
quod  Deum  propter  se  diligat,  consequens  fuit  ut  etiam  per  gratiam  homo 
spem  de  Deo  adipisceretur.  Amicitia  vero  qua  quis  alium  secundum  se  diligit, 
etsi  non  sit  propter  promiam  utilitatem,  habet  tamen  multas  utilitates  conse- 
quentes, secundum  quod  unus  amicorum  alteri  subvenit  ut  sibi  ipsi;  unde  opor- 
tet quod,  quum  aliquis  alium  diligit,  et  cornescit  se  ab  eo  diligi,  quod  de  eo 
spem  habeat.  Per  gratiam  autem  ita  constituitur  homo  Dei  dilector,  secun- 
dum caritatis  affectum,  quod  etiam  instruitur  per  fidem  quod  a Deo  prae- 
diligatur  secundum  illud  quod  habetur  (I.  Joann.  IV.  10.):  In  hoc  est  caritas 
non  quasi  nos  dihxerimus  Deum,  sed  quoniam  ipse  prior  dilexit  nos.  Consequitur 
igitur  ex  dono  gratiae  quod  homo  de  Deo  spem  habeat.  Ex  quo  etiam  patet 
quod,  sicut  spes  est  praeparatio  hominis  ad  veram  Dei  dilectionem,  ita  et  e 
converso  ex  caritate  homo  in  spe  confirmatur. 

Amplius:  in  omni  diligente  causatur  desiderium  ut  uniatur  suo  dilecto* 
in  quantum  possibiie  est;  et  hinc  est,  quod  delectabilissimum  est  amicis  con- 
vivere.  Si  ergo  per  gratiam  homo  Dei  dilector  constituitur,  oportet  quod  in 
eo  causetur  desiderium  unionis  ad  Deum,  secundum  quod  possibile  est.  Fides 
autem,  quae  causatur  ex  gratia,  declarat  possibilem  esse  unionem  hominis  ad 
Deum  secundum  perfectam  fruitionem,  in  qua  beatitudo  consistit.  Hujus  igitur 
fruitionis  desiderium  in  homine  consequitur  ex  Dei  dilectione.  Sed  deside- 
rium rei  alicujus  molestat  animam  desiderantis,  nisi  adsit  spes  de  conse- 
quendo. Conveniens  igitur  fuit  ut  in  hominibus,  in  quibus  Dei  dilectio  et  fides 
causatur  per  gratiam,  quod  etiam  causetur  spes  futurae  beatitudinis  adipi- 
scendae. 

Item:  in  his  quae  ordinantur  ad  aliquem  finem  desideratum,  si  aliqua 
difficultas  emerserit,  solatium  affert  spes  de  fine  consequendo,  sicut  amari- 
tudinem medicinae  aliquis  leviter  fert  propter  spem  sanitatis.  In  processi* 
autem  quo  in  beatitudinem  tendimus,  quae  est  finis  omnium  desideriorum* 
multa  difficilia  imminent  sustinenda ; nam  virtus,  per  quam  ad  beatitudinem 
itur,  circa  difficilia  est.  Ad  hoc  igitur  ut  levius  et  promptius  homo  in  beati- 
tudinem tenderet,  necessarium  fuit  ei  spem  de  obtinenda  beatitudine  adhibere. 

Praeterea:  nullus  movetur  ad  finem  ad  quem  aestimat  esse  impossibile 
pervenire.  Ad  hoc  ergo  quod  aliquis  pergat  in  finem  aliquem,  oportet  quod 
afficiatur  ad  finem  illum  tamquam  possibilem  haberi;  et  hic  est  affectus  spei. 
Quum  igitur  per  gratiam  homo  dirigatur  in  ultimum  finem  beatitudinis,  ne- 
cessarium fuit  ut  per  gratiam  imprimeretur  humano  affectui  spes  de  beati- 
tudine consequenda. 

Hinc  est  quod  dicitur  (I.  Petr.  I.  3.  et  4.):  Regeneravit  nos  in  spem  vivam 
in  haereditatem . . . immarcescibilem,  conservatam  in  coelis  ; et  (Rom.  VIII.  24.)  di- 
citur: Spe  salvi  facti  sumus. 


CAPUT  CLV. 

DE  DONIS  GRATIAE  GRATIS  DATAE; 

IN  QUO  ET  DE  DIVINATIONIBUS  DAEMONUM. 

(7-1/.  quaest.  CXI.  art.  4.). 

Quia  vero  ea  quae  homo  per  se  non  videt  cognoscere  non  potest,  nisi  ea 
recipiat  ab  eo  qui  videt,  fides  autem  est  de  his  quae  non  videmus,  oportet 
cognitionem  eorum  de  quibus  est  fides  ab  eo  derivari  qui  ea  per  se  videt.  Hic 
autem  Deus  est,  qui  seipsum  perfecte  comprehendit  et  naturaliter  suam  es- 
sentiam videt:  de  Deo  enim  fidem  habemus.  Oportet  igitur  ea  quae  per 
fidem  tenemus  a Deo  in  nos  pervenire.  Quum  autem  quae  a Deo  sunt 
ordine  quodam  agantur,  ut  supra  (c.  77—83.)  ostensum  est,  in  manife- 
statione eorum  quae  sunt  fidei  ordinem  quemdam  observari  oportuit,  sci- 
licet ut  quidam  immediate  a Deo  reciperent,  alii  vero  ab  his,  et  sic  per 
ordinem  usque  ad  ultimos.  In  quibuscumque  autem  est  aliquis  ordo,  opor- 
tet quod,  quanto  aliquid  est  propinquius  primo  principio,  tanto  virtuosius 
inveniatur;  quod  in  hoc  ordine  manifestationis  divinae  apparet:  invisibilia 
enim,  quorum  visio  beatos  facit,  de  quibus  fides  est,  primo  a Deo  revelantur 
angelis  beatis  per  apertam  visionem,  ut  ex  supradictis  (c.  80.)  patet;  deinde* 
angelorum  interveniente  officio,  manifestantur  quibusdam  hominibus,  non 


LIBER  III.  CAP.  CLV. 


525 

quidem  per  apertam  visionem,  sed  per  quamdam  certitudinem  provenientem 

revelatione  divina.  Quae  quidem  revelatio  fit  quodam  interiori  et  intelli- 
.^ibili  lumine  mentem  elevante  ad  percipiendum  ea  ad  quae  per  lumen  natu- 
rale intellectus  pertingere  non  potest;  sicut  enim  per  lumen  naturale  intel- 
lectus redditur  certus  de  his  quae  lumine  illo  cognoscit,  ut  de  primis  principiis, 
ita  de  his  quae  supematurali  lumine  apprehendit  certitudinem  habet.  Haec 
autem  certitudo  necessaria  est  ad  hoc  quod  aliis  proponi  possint  ea  quae 
-divina  revelatione  percipiuntur ; non  enim  cum  securitate  aliis  proferimus  de 
«quibus  certitudinem  non  habemus.  Cum  praedicto  autem  lumine  mentem  in- 
terius illustrante  adsunt  aliquando  in  divina  revelatione  aliqua  exteriora  vel 
interiora  cognitionis  auxilia,  utpote  aliquis  sermo  exterius  sensibiliter  auditus, 
-qui  divina  virtute  formetur,  aut  per  imaginationem  interius  Deo  faciente  per- 
ceptus, sive  etiam  aliqua  corporaliter  visa  exterius  a Deo  formata,  vel  etiam 
anterius  in  imaginatione  descripta,  ex  quibus  homo  per  lumen  interius  menti 
impressum  cognitionem  accipit  divinorum;  unde  hujusmodi  auxilia  sine  in- 
teriori lumine  ad  cognitionem  divinorum  non  sufficiunt,  lumen  autem  interius 
-sufficit  sine  istis.  Haec  autem  invisibilium  Dei  revelatio  ad  sapientiam  per- 
tinet, quae  proprie  est  cognitio  divinorum;  et  ideo  dicitur  (Sap.  VII. 27.  et  28.) 
quod  sapientia  Dei  per  nationes  in  animas  sanctas  se  transfert...;  neminem  enim 
diligit  Deus,  nisi  eum  qui  cum  sapientia  inhabitat;  et  (Eccli.  XV.  5.)  dicitur: 
Implevit  illum  Dominus  spiritu  sapientiae  et  intellectus. 

Sed  quia  invisibilia  Dei ....  per  ea  quae  facta  sunt,  intellecta , conspiciuntur 
c(Rom.  I.  20.),  per  divinam  gratiam  non  solum  revelantur  hominibus  divina, 
sed  etiam  aliqua  de  rebus  creatis;  quod  ad  scientiam  pertinere  videtur;  unde 
-dicitur  (Sap.  VII.  17.):  Ipse  dedit  mihi  horum  quae  sunt  scientiam  veram,  ut 
sciam  dispositionem  orbis  terrarum  et  virtutes  elementorum ; et  (II.  Paralip.  I.  12.) 
Dominus  dixit  ad  Salomonem : Sapientia  et  scientia  data  sunt  tibi. 

Ea  vero  quae  homo  cognoscit  in  notitiam  alterius  procedere  convenien- 
ter non  potest  nisi  per  sermonem.  Quia  igitur  illi  qui  a Deo  revelationem 
accipiunt,  secundum  ordinem  divinitus  institutum,  aliquos  instruere  debent, 
mecessarium  fuit  ut  etiam  his  gratia  locutionis  daretur,  secundum  quod  exi- 
geret utilitas  eorum  qui  erant  instruendi.  Unde  dicitur  (Isa.  L.  4.):  Dominus 
.dedit  mihi  linguam  eruditam,  ut  sciam  sustentare  eum , qui  lapsus  est,  verbo ; et 
Dominus  discipulis  dicit  (Luc.  XXI.  15.):  Ego  dabo  vobis  os  et  sapientiam,  cui 
non  poterunt  resistere,  et  contradicere  omnes  adversarii  vestri.  Unde  et  propter 
hoc,  etiam  quando  oportuit  per  paucos  virtutem  fidei  in  diversis  gentibus 
praedicari,  instructi  sunt  quidam  divinitus  ut  linguis  variis  loquerentur,  sicut 
•dicitur  (Act.  II.  4.) : Repleti  sunt  omnes  Spiritu  Sancto,  et  coeperunt  loqui  variis 
linguis,  prout  Spiritus  Sanctus  dabat  eloqui  illis. 

Sed,  quia  sermo  propositus  confirmatione  indiget  ad  hoc  quod  recipia- 
tur, nisi  sit  per  se  manifestus,  ea  autem  quae  sunt  fidei  sunt  humanae  rationi 
immanifesta,  necessarium  fuit  aliquid  adhiberi  quo  confirmaretur  sermo  prae- 
dicantium fidem.  Non  autem  confirmari  poterat  per  aliqua  principia  rationis 
per  modum  demonstrationis,  quum  ea  quae  sunt  fidei  rationem  excedant.  Opor- 
tuit igitur  aliquibus  indiciis  confirmari  praedicantium  sermonem,  quibus 
manifeste  ostenderetur  hujusmodi  sermonem  processisse  a Deo,  dum  prae- 
dicantes talia  operarentur,  sanando  infirmos,  et  alias  virtutes  operando,  quae 
non  possit  facere  alius  nisi  Deus.  Unde  Dominus,  discipulos  ad  praedican- 
dum mittens,  dixit  (Matth.  X.  8.):  Infirmos  curate,  mortuos  suscitate , leprosos 
■mundate,  daemones  ejicite:  et  dicitur  (Mare.  XVI.  20.):  Illi  autem  profecti, 

praedicaverunt  ubique,  Domino  cooperante,  et  sermonem  confirmante , sequentibus 
signis. 

Fuit  autem  et  alius  confirmationis  modus,  ut,  dum  praedicatores  veritatis- 
vera  invenirentur  dicere  de  occultis  quae  postmodum  manifestari  possunt,  eis- 
crederetur  vera  dicentibus  de  his  quae  homines  experiri  non  possunt:  unde- 
necessarium  fuit  donum  prophetiae,  per  quod  futura,  et  ea  quae  communiter 
homines  latent,  Deo  revelante,  possent  homines  cognoscere  et  aliis  indicare 
ut  sic,  dum  in  his  invenirentur  vera  dicere,  in  his  quae  sunt  fidei  eis  crede- 
retur. Unde  Apostolus  dicit  (I.  Cor.  XIV.  24.):  Si  autem  omnes  prophetent r 
intret  autem  quis  infidelis  vel  idiota,  convincitur  ab  omnibus,  dijudicatur  ad  omni- 
bus; occulta  cordis  ejus  manifesta  fiunt,  et  ita  cadens  in  faciem  adorabit  Deum,, 
pronuntians  quod  vere  Deus  in  vobis  sit. 

Non  autem  per  hoc  prophetiae  donum  sufficiens  testimonium  fidei  adhi- 
beretur, nisi  esset  de  his  quae  a solo  Deo  cognosci  possunt;  sicut  et  mira- 
cula talia  sunt  quod  solus  Deus  ea  potest  operari.  Hujusmodi  autem  praecipue  . 
sunt  in  rebus  inferioribus  occulta  cordium,  quae  solus  Deus  cognoscere 
potest,  ut  supra  (Lib.  I.  c.  68.)  ostensum  est,  et  futura  contingentia,  quae- 
etiam  soli  divinae  cognitioni  subsunt,  quia  ea  in  seipsis  videt,  quum  sint  ei 
praesentia  ratione  suae  aeternitatis,  ut  supra  (Lib.  I.  c.  67.)  ostensum  est. 
Possunt  tamen  aliqua  futura  contingentia  etiam  ab  hominibus  praecognosci,, 
non  quidem  in  quantum  futura  sunt,  sed  in  quantum  in  causis  suis  praeex- 
sistunt; quibus  cognitis  vel  secundum  seipsa  vel  per  aliquos  effectus  earum, 
manifestos,  quae  signa  dicuntur,  de  aliquibus  effectibus  futuris  potest  ab  ho- 
mine praecognitio  haberi;  sicut  medicus  praecognoscit  mortem  vel  sanitatem 
futuram  ex  statu  virtutis  naturalis,  quam  cognoscit  pulsu,  urina,  et  hujusmodi 
signis.  Hujusmodi  autem  cognitio  futurorum  partim  quidem  certa  est,  partim 
quidem  incerta ; sunt  enim  quaedam  causae  praeexsistentes  ex  quibus  futuri 
effectus  ex  necessitate  consequuntur,  sicut,  praeexsistente  compositione  ex 
contrariis  in  animali,  ex  necessitate  sequitur  mors;  quibusdam  vero  causis 
praeexsistentibus,  sequuntur  futuri  effectus,  non  ex  necessitate,  sed  ut  frequen- 
ter, sicut  ex  semine  hominis  in  matricem  projecto  ut  in  pluribus  sequitur 
homo  perfectus,  quandoque  tamen  monstra  generantur,  propter  aliquod  im- 
pedimentum superveniens  operationi  naturalis  virtutis;  primorum  igitur  ef- 
fectuum praecognitio  infallibiliter  certa  habetur,  horum  autem  quae  posterius- 
dicta  sunt  non  est  praecognitio  infallibiliter  certa.  Cognitio  autem  quae  de 
futuris  habetur  ex  revelatione  divina  secundum  gratiam  prophetalem  est 
omnino  certa,  sicut  et  divina  praecognitio  est  certa;  non  enim  Deus  prae- 
cognoscit futura  solum  prout  sunt  in  suis  causis,  sed  infallibiliter  secundum 
quod  sunt  in  seipsis,  sicut  superius  (Lib.  I.  c.  67.)  ostensum  est;  unde  et 
cognitio  prophetica  per  eumdem  modum  datur  homini  de  futuris  cum  cer- 
titudine perfecta;  nec  tamen  haec  certitudo  repugnat  contingendae  futuro- 
rum, sicut  nec  certitudo  scientiae  divinae,  ut  supra  (ibid.)  ostensum  est. 
Revelantur  tamen  aliquando  aliqui  futuri  effectus  prophetis,  non  secundum 
quod  sunt  in  seipsis,  sed  secundum  quod  sunt  in  causis  suis;  et  tunc  nihil 
prohibet,  si  causae  impediantur  ne  perveniant  ad  suos  effectus,  quod  etiam 
prophetae  praenuntiado  immutetur;  sicut  Isaias  (XXXVIII.  1.)  prophetavit 
Ezechiae  aegrotanti:  Dispone  domui  tuae,  quia  morieris , et  non  vives,  qui  tamen 
sanatus  est;  et  Jonas  propheta  praenundavit  quod  post  quadraginta  dies 
Ninive  subverteretur  (Jon.  III.),  nec  tamen  est  subversa ; praenuntiavit  enim 
Isaias  mortem  futuram  Ezechiae  secundum  ordinem  dispositionis  corporis 

et  aliarum  causarum  inferiorum  ad  istum  effectum,  et  Jonas  subversionem 
Ninive  secundum  exigentiam  meritorum;  utrobique  tamen  aliter  evenit  se- 
cundum operationem  Dei  liberantis  et  sanantis.  Sic  igitur  prophetica  denun- 
tiatio de  futuris  sufficiens  est  fidei  argumentum,  quia,  licet  homines  aliqua, 
de  futuris  praecognoscant,  non  tamen  de  futuris  contingentibus  est  prae- 
cognitio cum  certitudine,  sicut  est  praecognitio  prophetiae ; etsi  enim  ali- 
quando fiat  prophetae  revelatio  secundum  ordinem  causarum  ad  aliquem 
effectum,  simul  tamen  vel  postea  fit  eidem  revelatio  de  eventu  futuri  effectus 
qualiter  sit  immutandus:  sicut  Isaiae  revelata  fuit  sanatio  Ezechiae  et  Jonae 
liberatio  Ninivitarum. 

Maligni  autem  spiritus,  veritatem  fidei  corrumpere  molientes,  sicut  abu- 
tuntur operatione  miraculorum  ut  errorem  inducant  et  argumentum  verae 
fidei  debilitent,  tamen  non  vere  miracula  faciendo,  sed  ea  quae  hominibus 
miraculosa  apparent,  ut  supra  (c.  103.)  ostensum  est,  ita  etiam  abutuntur  pro- 
phetica praenuntiatione,  non  quidem  vere  prophetando,  sed  praenuntiando 
aliqua  secundum  ordinem  causarum  homini  occultarum,  ut  videantur  futura 
praecognoscere  in  seipsis ; et,  licet  ex  causis  naturalibus  effectus  contingentes 
proveniant,  praedicti  tamen  spiritus  subtilitate  intellectus  sui  magis  possunt 
cognoscere  quam  homines,  quia  cognoscunt  quando  et  qualiter  effectus  na- 
turalium causarum  impediri  possint;  et  ideo  in  praenuntiando  futura  mira- 
biliores et  veraciores  apparent  quam  homines  quantumcumque  scientes.  Inter 
causas  autem  naturales,  supremae  et  a cognitione  nostra  magis  remotae  sunt 
vires  coelestium  corporum,  quas  praedictis  spiritibus  cognitas  esse  secundum 
proprietatem  suae  naturae  ex  superioribus  (Lib.  II.  c.  99.)  patet.  Quum  ergo 
omnia  inferiora  corpora  secundum  vires  et  motum  superiorum  corporum 
disponantur,  possunt  praedicti  spiritus  multo  magis  quam  aliquis  astrologus 
praenuntiare  ventos  et  tempestates  futuras,  corruptiones  aeris,  et  alia  hujus- 
modi quae  circa  mutationes  inferiorum  corporum  accidunt  ex  motu  supe- 
riorum corporum  causata.  Et,  licet  coelestia  corpora  super  partem  intelle- 
ctivam animae  directe  non  possint  imprimere,  ut  supra  (c.  84.)  ostensum  est, 
plurimi  tamen  sequuntur  impetus  passionum  et  inclinationes  corporales,  in 
quas  efficaciam  habere  coelestia  corpora  manifestum  est;  solum  enim  sa- 
pientum,  quorum  est  parvus  numerus,  est  hujusmodi  passionibus  obviare.  Et 
inde  est  quod  etiam  de  actibus  hominum  multa  praedicere  possunt,  licet, 
quandoque  et  ipsi  in  praenuntiando  deficiant  propter  arbitrii  libertatem.  Ea 
vero  quae  praecognoscunt  praenuntiant  quidem,  non  mentem  illustrando,, 
sicut  in  revelatione  divina ; non  enim  eorum  intentio  est  ut  mens  humana 
perficiatur  ad  veritatem  cognoscendam,  sed  magis  quod  a veritate  avertatur. 
Praenuntiant  autem  quandoque  quidem  secundum  imaginationis  immutatio- 
nem, vel  in  dormiendo,  sicut  quum  per  somnia  aliquorum  futurorum  indicia 
monstrant,  sive  etiam  vigilando,  sicut  in  arreptitiis  et  phreneticis  patet,  qui 
aliqua  futura  praenuntiant,  aliquando  vero  per  aliqua  exteriora  indicia,  sicut 
per  motus  et  garritus  avium  et  per  ea  quae  apparent  in  extis  animalium,  et 
in  punctorum  quorumdam  descriptione,  et  in  similibus  quae  sorte  quadam 
fieri  videntur;  aliquando  autem,  visibiliter  apparendo  et  sermone  sensibili 
praenuntiando  futura.  Et,  licet  horum  ultimum  manifeste  per  malignos  spi- 
ritus fiat,  tamen  alia  quidam  reducere  conantur  in  aliquas  causas  naturales. 
Dicunt  enim  quod,  quum  corpus  coeleste  moveat  ad  aliquos  effectus  in  istis 
inferioribus,  ex  ejusdem  corporis  impressione  in  aliquibus  rebus  illiu^ffectu.® 
signa  quaedam  apparent;  coelestem  enim  impressionem  diversae  res  diver- 

simode  recipiunt.  Secundum  hoc  ergo  dicunt  quod  immutatio  quae  fit  a cor- 
pore coelesti  in  aliqua  re  potest  accipi  ut  signum  immutationis  alterius  rei; 
qt  ideo  dicunt  quod  motus  qui  sunt  praeter  deliberationem  rationis,  ut  visa 
somniantium  et  eorum  qui  sunt  mente  capti,  et  motus  et  garritus  avium,  et 
descriptiones  punctorum,  quum  quis  non  deliberat  quot  puncta  debeat  scri- 
bere, sequuntur  impressionem  corporis  coelestis ; et  ideo  dicunt  quod  hujus- 
modi possunt  esse  signa  effectuum  futurorum  qui  ex  motu  coelesti  causantur. 
Sed,  quia  hoc  modicam  rationem  habet,  magis  aestimandum  est  quod  prae- 
nuntiationes quae  ex  hujusmodi  signis  fiunt  ab  aliqua  intellectuali  substantia 
originem  habeant,  cujus  virtute  disponuntur  praedicti  motus  praeter  delibe- 
rationem exsistentes,  secundum  quod  congruit  observationi  futurorum.  Et, 
licet  quandoque  haec  disponantur  voluntate  divina  ministerio  bonorum  spi- 
rituum, quia  et  a Deo  multa  per  somnia  revelantur,  sicut  Pharaoni  (Gene- 
sis XLI.)  et  Nabuchodonosor  (Daniel.  II.  et  IV.),  et  sortes  quae  mittuntur 
in  sinum;  quandoque  etiam  a Domino  temperantur , ut  Salomon  dicit  (Proverb. 
XVI.  33.),  tamen  plerumque  ex  operatione  spirituum  malignorum  accidunt, 
ut  et  sancti  doctores  dicunt  et  etiam  ipsi  Gentiles  censuerunt.  Dicit  enim 
Maximus  Valerius  (primo  c.  I.)  quod  observatio  auguriorum  et  somniorum 
^et  hujusmodi  ad  religionem  pertinent,  qua  idola  colebantur.  Et  ideo  in  veteri 
lege  simul  cum  idololatria  haec  omnia  prohibebantur ; dicitur  enim  (Deuter. 
XVIII.  9.  10.  et  11.):  Cave  ne  imitari  velis  abominationes  illarum  gentium,  quae 
scilicet  idolis  serviebant;  nec  inveniatur  in  te  qui  lustret  filium  suum,  aut  filiam, 
ducens  per  ignem;  aut  qui  ariolos  sciscitetur,  et  observet  somnia  atque  auguria,  nec 
sit  maleficus,  nec  incantator,  neque  pythones  consulat,  nec  divinos,  aut  quaerat  a 
mortuis  veritatem. 

Attestatur  autem  praedicatione  fidei  prophetia  per  alium  modum,  in  quan- 
tum scilicet  aliqua  fide  tenenda  praedicantur  quae  temporaliter  aguntur,  sicut 
nativitas  Christi,  passio  et  resurrectio,  et  hujusmodi.  Et,  ne  hujusmodi  ficta 
a praedicantibus  esse  credantur  aut  casualiter  evenisse,  ostenduntur  longe 
ante  per  prophetas  praedicta;  unde  Apostolus  dicit  (Rom.  I.  1-3.):  Paulus, 
servus  Jesu  Christi,  vocatus  Apostolus,  segregatus  in  Evangelium  Dei,  quod  ante 
promiserat,  per  prophetas  suos  in  Scripturis  sanctis,  de  Filio  suo,  qui  factus  est  ei 
tx  semine  David  secundum  carnem. 

Post  gradum  autem  illorum  qui  immediate  revelationem  a Deo  recipiant, 
est  necessarius  alius  gratiae  gradus.  Quia  enim  homines  revelationem  a Deo 
-accipiunt,  non  solum  pro  praesenti  tempore,  sed  etiam  ad  instructionem 
-omnium  futurorum,  necessarium  fuit  ut  non  solum  ea  quae  ipsis  revelantur 
sermone  narrarentur  praesentibus,  sed  etiam  scriberentur  ad  instructionem 
futurorum;  unde  et  oportuit  aliquos  esse  qui  hujusmodi  scripta  interpreta- 
rentur ; quod  divina  gratia  esse  oportet,  sicut  et  ipsa  revelatio  per  gratiam 
Dei  fuit.  Jnde  et  (Gen.  XL.  8.)  dicitur:  Numquid  non  Dei  est  interpretatio  ? 

Sequitur  autem  ultimus  gradus,  eorum  scilicet  qui  ea  quae  aliis  sunt  re- 
velata et  per  alios  interpretata  fideliter  credunt.  Hoc  autem  Dei  donum  esse 
superius  (c.  153.)  ostensum  est.  Quia  vero  per  malignos  spiritus  aliqua  si- 
milia fiunt  his  quibus  fides  confirmatur,  tam  in  signorum  operatione  quam 
in  futurorum  revelatione,  ut  supra  dictum  est,  ne  per  hujusmodi  homines 
decepti  mendacio  credant,  necessarium  est  ut  adjutorio  divinae  gratiae  in- 
struantur de  hujusmodi  spiritibus  discernendis,  secundum  quod  dicitur  (I.  Joann. 
IV.  1.):  Nolite  omni  spiritui  credere ; sed  probate  spiritus,  si  ex  Deo  sunt. 

Hos  autem  gratiae  effectus  ad  instructionem  et  confirmationem  fidei  or- 

dinatos  Apostolus  enumerat  (I.  Corinth.  XII.  8-10.)  dicens:  Alii  per  Spiritum 
datur  sermo  sapientiae , alii  autem  sermo  scientiae  secundum  eumdem  Spiritum ; 
alteri  fides  in  eodem  Spiritu  ; alii  gratia  sanitatum  in  uno  Spiritu;  alii  operatio  vir- 
tutum, alii  prophetia,  alii  discretio  spirituum ; alii  genera  linguarum,  alii  inter- 
pretatio sermonum. 

Per  hoc  autem  excluditur  error  quorumdam  Manichaeorum,  qui  dicunt 
corporalia  miracula  non  esse  a Deo  facta.  Simul  etiam  excluditur  eorum 
error,  quantum  ad  hoc  quod  dicunt  prophetas  non  esse  de  spiritu  Dei  lo- 
cutos. Excluditur  etiam  error  Priscillae  (Euseb.  quinto  Hist.  c.  13.)  et  Mon- 
tani (Epiphan.  primo,  t.  III.  haer.  48.),  qui  dicebant  prophetas  tamquam  ar- 
reptitios  non  intellexisse  quae  loquebantur,  quod  divinae  revelationi  non  con 
gruit,  secundum  quam  mens  principalius  illuminatur. 

In  praemissis  autem  gratiae  effectibus  consideranda  est  quaedam  diffe- 
rentia. Nam,  etsi  omnibus  gratiae  nomen  competat,  quia  gratis  absque  prae- 
cedenti merito  conferuntur,  solus  tamen  dilectionis  effectus  ulterius  nomen 
gratiae  meretur  ex  hoc  quod  gratum  Deo  facit ; dicitur  enim  (Prov.  VIII.  17.): 
Ego  diligentes  me  diligo.  Unde  fides,  et  spes,  et  alia  quae  ad  finem  ordinantur 
possunt  esse  in  peccatoribus,  qui  non  sunt  Deo  grati;  sola  autem  dilectio  est 
proprium  donum  justorum,  quia  qui  manet  in  caritate,  in  Deo  manet,  et  Deus  in 
eo,  ut  dicitur  (I.  Joann.  IV.  16.). 

Est  autem  et  alia  differentia  in  praedictis  effectibus  gratiae  consideranda. 
Nam  quidam  eorum  sunt  ad  totam  vitam  hominis  necessarii,  utpote  sine 
quibus  salus  esse  non  potest,  sicut  credere,  sperare,  diligere,  et  praeceptis  Dei 
obedire;  et  ad  hos  effectus  necesse  est  habituales  quasdam  perfectiones  ho- 
minibus inesse,  ut  secundum  eas  agere  possint  quum  fuerit  tempus.  Alii  vero 
effectus  sunt  necessarii,  non  per  totam  vitam,  sed  certis  temporibus  et  locis, 
sicut  facere  miracula,  praenuntiare  futura,  et  hujusmodi ; et  ad  hos  non  dantur 
habituales  perfectiones,  sed  impressiones  quaedam  fiunt  a Deo,  quae  cessant, 
actu  cessante ; et  eas  oportet  iterari  quum  actus  iterari  fuerit  opportunum ; 
sicut  prophetae,  in  qualibet  revelatione,  novo  lumine  illustrantur,  et,  in  qua- 
libet miraculorum  operatione,  oportet  adesse  novam  efficaciam  divinae  virtutis. 


CAPUT  CLVI. 

QUOD  HOMO  INDIGET  DIVINO  AUXILIO  AD  PERSEVERANDUM  IN  BONO. 

(I-II.  quaest.  CIX  art.  10.). 

Indiget  etiam  homo  divinae  gratiae  auxilio  ad  hoc  quod  perseveret  in  bono. 

Omne  enim  quod  de  se  est  variabile,  ad  hoc  quod  figatur  in  uno,  indiget 
auxilio  alicujus  moventis  immobilis.  Homo  autem  variabilis  est,  et  de  malo 
in  bonum,  et  de  bono  in  malum.  Ad  hoc  igitur  quod  immobiliter  perseveret 
in  bono,  quod  est  perseverare,  indiget  auxilio  divino. 

Adhuc:  ad  illud  quod  excedit  vires  liberi  arbitrii  indiget  homo  auxilio 
divinae  gratiae.  Sed  virtus  liberi  arbitrii  non  se  extendit  ad  hunc  effectum 
qui  est  perseverare  finaliter  in  bono;  quod  sic  patet:  Potestas  enim  liberi 
arbitrii  est  respectu  eorum  quae  sub  electione  cadunt;  quod  autem  eligitur 
est  aliquod  particulare  operabile,  particulare  autem  operabile  est  quod  est 
hic  et  nunc ; quod  igitur  cadit  sub  potestate  liberi  arbitrii  est  aliquid  ut  nunc 
operandum;  perseverare  autem  non  dicit  aliquid  ut  nunc  operabile,  sed  con- 

tinuationem  operationis  per  totum  tempus ; iste  igitur  effectus  qui  est  perse- 
verare in  bono  est  supra  potestatem  liberi  arbitrii.  Indiget  igitur  homo,  ad 
perseverandum  in  bono,  auxilio  divinae  gratiae. 

Amplius:  licet  homo  per  voluntatem  et  liberum  arbitrium  sit  dominus 
sui  actus,  non  tamen  est  dominus  suarum  naturalium  potentiarum;  et  ideo, 
licet  liber  sit  ad  volendum,  vel  ad  non  volendum  aliquid,  non  tamen  volenda 
facere  potest  quod  voluntas,  in  eo  quod  vult,  ad  id  quod  vult  vel  eligit  im- 
mobiliter se  habeat.  Hoc  autem  requiritur  ad  perseverantiam,  ut  scilicet  vo- 
luntas in  bono  immobiliter  permaneat.  Perseverantia  igkur  non  est  in  pote- 
state liberi  arbitrii.  Oportet  igitur  adesse  homini  auxilium  divinae  gratiae- 
ad  hoc  ut  perseveret. 

Praeterea:  si  sunt  plura  agentia  successive,  quorum  scilicet  unum  agat 
post  actionem  alterius,  continuitas  actionis  istorum  non  potest  causari  ex 
aliquo  uno  istorum,  quia  nullum  eorum  semper  agit;  nec  ex  omnibus,  quia 
non  simul  agunt;  unde  oportet  quod  causetur  ab  aliquo  superiori  quod  sem- 
per agat,  sicut  Philosophus  probat  in  octavo  Physic.  (t.  c.  49.  et  infra)  quod 
continuitas  generationis  in  animalibus  causatur  ab  aliqup  superiori  sempi- 
terno. Ponamus  autem  aliquem  perseverantem  in  bono.  In  eo  igitur  sunt 
multi  motus  liberi  arbitrii  in  bonum  tendentes,  sibi  invicem  succedentes  usque 
ad  finem.  Hujus  igitur  continuationis  boni,  quod  est  perseverantia,  non  potest 
esse  causa  aliquis  istorum  motuum,  quia  qullus  eorum  semper  durat;  nec 
omnes  simul,  quia,  quum  non  simul  sint,  non  possunt  simul  aliquid  causare. 
Relinquitur  ergo  quod  ista  continuatio  causetur  ab  aliquo  superiori.  Indiget 
igitur  homo  auxilio  superioris  gratiae  ad  perseverandum  in  bono. 

Item:  si  sint  multa  ordinata  ad  unum  finem,  totus  ordo  eorum,  quousque 
pervenerint  ad  finem,  est  a primo  agente  dirigente  in  finem.  In  eo  autem  qui 
perseverat  in  bono  sunt  multi  motus  et  multae  actiones  pertingentes  ad  unum 
finem.  Oportet  igitur  quod  totus  ordo  istorum  motuum  et  actionum  causetur 
a primo  dirigente  in  finem.  Ostensum  est  autem  (c.  148.)  quod  per  auxilium 
divinae  gratiae  diriguntur  in  ultimum  finem.  Igitur  per  auxilium  divinae  gra- 
tiae est  totus  ordo  et  continuatio  bonorum  operum  in  eo  qui  perseverat 
in  bono. 

Hinc  est  quod  dicitur  (Philipp.  I.  6.):  Qui' coepit  in  vobis  opus  bonum, per» 
ficiet  usque  in  diem  Jesu  Christi;  et  (I.  Petr.  10.):  Deus  omnis  gratiae,  qui  voca - 
vit  nos  in  aeternam  gloriam  suam  in  Christo  Jesu,  modicum  passos  ipse  perficiet , 
confirmabit  solidabitque.  Inveniuntur  etiam  in  sacra  Scriptura  multae  orationes 
quibus  a Deo  petitur  perseverantia,  sicut  (Psalm.  XVI.  5.):  Perfice  gressus  meos 
in  semitis  tuis  ut  non  moveantur  vestigia  mea  ; et  (II.  Thessal.  II.  17.):  Deus  Pater 

noster , exhortetur  corda  vestra  et  confirmet  in  omni  opere  et  sermone  bono. 

Hoc  etiam  ipsum  in  oratione  Dominica  petitur,  maxime  quum  dicitur:  Adve- 
niat regnum  tuum ; non  enim  nobis  adveniet  regnum  Dei,  nisi  in  bono  fueri- 
mus perseverantes.  Derisorium  autem  esset  aliquid  a Deo  petere  cujus  ipse 
dator  non  esset.  Est  igitur  perseverantia  hominis  a Deo. 

Per  hoc  autem  excluditur  error  Pelagianorum,  qui  dixerunt  quod,  ad  per- 
severandum in  bono,  sufficit  homini  liberum  arbitrium,  nec  ad  hoc  indiget 
auxilio  gratiae. 

Sciendum  tamen  est  quod,  quum  ille  qui  gratiam  habet  petat  a Deo  ut 
perseveret  in  bono,  sicut  liberum  arbitrium  non  sufficit  ad  istum  effectum  qui 
est  perseverare  in  bono  sine  exteriori  Dei  auxilio,  ita  nec  ad  hoc  sufficit  ali- 
quis habitus  nobis  infusus.  Habitus  enim  qui  nobis  infunduntur  divinitus,  se- 

eundum  statum  praesentis  vitae,  non  auferunt  a libero  arbitrio  totaliter  mo- 
bilitatem ad  malum,  licet  per  eos  liberum  arbitrium  aliqualiter  stabiliatur  in 
bono.  Et  ideo,  quum  dicimus  hominem  indigere,  ad  perseverandum  finaliter, 
auxilio  gratiae,  non  intelligimus  quod,  super  gratiam  habitualem  prius  infu- 
sam ad  bene  operandum,  alia  desuper  infundatur  ad  perseverandum ; sed  in- 
telligimus quod,  habitis  omnibus  habitibus  gratuitis,  adhuc  indiget  homo  divinae 
providentiae  auxilio  exterius  gubernantis. 


CAPUT  CLVII. 

QUOD  ILLE  QUI  DECIDIT  A GRATIA  PER  PECCATUM 
POTEST  ITERUM  PER  GRATIAM  REPARARI. 

(I-1I.  quaest.  CIX.  art. 

Ex  his  autem  apparet  quod  per  auxilium  gratiae  homo,  etiam  si  non  per- 
severaverit, sed  in  peccatum  ceciderit,  potest  reparari  «ad  bonum. 

Ejusdem  enim  virtutis  est  continuare  salutem  alicujus  et  interruptam  re- 
parare ; sicut  enim  per  virtutem  naturalem  continuatur  sanitas  in  corpore,  ita 
per  eamdem  virtutem  naturalem  sanitas  interrupta  reparatur.  Homo  autem 
perseverat  in  bono,  auxilio  divinae  gratiae,  ut  (c.  praec.)  ostejisum  est.  Igitur, 
si  per  peccatum  lapsus  fuerit,  ejusdem  gratiae  auxilio  poterit  reparari. 

Adhuc:  agens  quod  non  requirit  dispositionem  in  subjecto  potest  suum 
effectum  imprimere  in  subjectum  qualitercumque  dispositum;  et  propter  hoc 
Deus,  qui  in  agendo  non  requirit  subjectum  dispositum,  potest  absque  dispo- 
sitione subjecti  formam  naturalem  inducere,  utpote  dum  caecum  illuminat 
et  mortuum  vivificat,  et  sic’  de  similibus.  Sed,  sicut  non  requirit  dispositio- 
nem naturalem  in  subjecto  corporeo,  ita  non  requirit  meritum  in  voluntate 
ad  gratiam  conferendam,  quia  sine  meritis  datur,  ut  ostensum  est  (c.  149.). 
Ergo  gratiam  gratum  facientem,  per  quam  peccata  tolluntur,  Deus  alicui 
conferre  potest,  etiam  postquam  a gratia  cecidit  per  peccatum. 

Amplius  : ea  sola  homo  recuperare  amissa  non  potest  quae  per  genera- 
tionem ei  adveniunt,  sicut  potentias  naturales  et  membra,  eo  quod  homo  non 
potest  iterum  generari.  Auxilium,  autem  gratiae  datur  homini,  non  per  gene- 
rationem, sed  postquam  jam  est.  Potest  igitur,  post  amissionem  gratiae  per 
peccatum,  iterum  reparari  ad  peccata  delenda. 

Item:  gratia  est  quaedam  habitualis  dispositio  in  anima,  ut  ostensum 
est  (c.  150.).  Sed  habitus  acquisiti  per  actus,  si  amittantur,  possunt  iterum 
reacquiri  per  actus -per  quos  acquisiti  sunt.  Multo  igitur  magis  gratia  Deo 
conjungens  et  a peccato  liberans,  si  amittatur,  divina  operatione  reparari 
potest. 

Praeterea:  in  operibus  Dei  non  est  aliquid  frustra,  sicut  nec  in  operibus 
naturae;  hoc  enim  et  natura  habet  a Deo.  Frustra  autem  aliquid  moveretur, 
nisi  posset  pervenire  ad  finem  motus.  Necessarium  est  ergo  quod  id  quod 
natum  est  moveri  ad  aliquem  finem  sit  possibile  venire  in  illum  finem.  Sed 
homo  postquam  in  peccatum  cecidit,  quamdiu  status  hujus  vitae  durat,  re- 
manet in  eo  aptitudo  ut  moveatur  ad  bonum ; cujus  signa  sunt  desiderium 
de  bono  et  dolor  de  malo,  quae  adhuc  in  homine  remanent  post  peccatum. 
Est  igitur  possibile  hominem  post  peccatum  iterum  redire  ab  bonum  quod 
grntia  in  hnmine  operatur. 

Amplius:  nulla  potentia  passiva  invenitur  in  rerun.  natura  quae  non  pos- 
sit reduci  in  actum  per  aliquam  potentiam  activam  naturalem.  Multo  igitur 
minus  est  aliqua  potentia  in  anima  humana  quae  non  sit  reducibilis  in  actum 
per  potentiam  activam  divinam.  Manet  autem  in  anima  humana,  etiam  post 
peccatum,  potentia  ad  bonum,  -quia  per  peccatum  non  tolluntur  potentiae 
naturales  quibus  anima  ordinatur  ad  suum  bonum.  Potest  igitur  per  divinam 
potentiam  reparari  in  bono,  et  sic  auxilio  gratiae  homo  potest  consequi  remis 
sionem  peccatorum. 

Hinc  est  quod  dicitur  (Isa.  I.  18.):  Si  fuerint  peccata  vestra  ut  coccinum, 
quasi  nix  dealbabuntur : et  (Proverb.  X.  12.):  Universa  delicta  operit  caritas. 
Hoc  etiam  quotidie  a Domino  non  frustra  petimus,  dicentes:  Dimitte  nobis 
debita  nostra. 

Per  hoc  autem  excluditur  error  Novatianorum  (Philastr.  lib.  de  haeres. - 
Epiphan.  secundo  haer.  59.),  qui  dixerunt  quod  de  peccatis  quibus  post  ba- 
ptismum peccat  homo  veniam  consequi  non  potest. 


CAPUT  CLVIII. 

QUOD  HOMO  A PECCATO  LIBERARI  NON  POTEST  NISI  PER  GRATIAM. 

(7-/7.  quaest.  CIII.  art.  7.). 

Ex  eisdem  etiam  ostendi  potest  quod  homo  a peccato  mortali  resurgere 
non  potest  nisi  per  gratiam. 

Per  peccatum  enim  mortale  homo  ab  ultimo  fine  avertitur.  In  ultimum 
autem  finem  homo  non  ordinatur  nisi  per  gratiam.  Per  solam  igitur  gra- 
tiam homo  potest  a peccato  resurgere. 

Adhuc : offensa  non  nisi  per  dilectionem  tollitur.  Sed  per  peccatum  mor- 
tale homo  offensam  Dei  incurrit;  dicitur  enim  quod  Deus  peccatores  odit, 
in  quantum  vult  eos  privare  ultimo  fine  quem  his  quos  diligit  praeparat. 
Non  ergo  homo  potest  a mortali  peccato  resurgere  nisi  per  gratiam,  per 
quam  fit  quaedam  amicitia  inter  Deum  et  hominem. 

Adhuc:  etiam  induci  possunt  omnes  rationes  superius  (c.  148.)  positae 
de  gratiae  necessitate. 

Hinc  est  quod  dicitur  (Isa.  XLIII.  25.):  Ego  sum  ipse  qui  deleo  iniquitates 
tuas  propter  me;  et  (Psalm.  LXXXIY.  3.):  Remisisti  iniquitatem  plebis  tuae, 
operuisti  omnia  peccata  eorum. 

Per  hoc  autem  excluditur  error  Pelagianorum,  qui  dixerunt  hominem 
posse  a peccato  resurgere  per  liberum  arbitrium. 

CAPUT  CLIX. 

QUALITER  HOMO  A PECCATO  LIBERATUR. 

Quia  vero  homo  non  potest  ad  unum  oppositorum  redire  nisi,  recedat 
ab  alio,  ad  hoc  quod  homo  auxilio  gratiae  ad  statum  rectitudinis  redeat, 
necessarium  est  quod  a peccato,  per  quod  a rectitudine  declinaverat,  recedat. 
Et  quia  homo  in  ultimum  finem  dirigitur  et  ab  eo  avertitur  praecipue  per 
voluntatem,  non  solum  necessarium  est  quod  homo  exteriori  actu  a pec- 
cato recedat,  peccare  desinens,  sed  etiam  quod  recedat  voluntate  ad  hoc 

quod  per  gratiam  a peccato  resurgat.  Voluntate  autem  homo  a peccato  re- 
cedit dum  et  de  praeterito  poenitet,  et  futurum  vitare  proponit.  Necessarium 
est  igitur  quod  homo  a peccato  resurgens  et  de  peccato  praeterito  poeni- 
teat,  et  futura  vitare  proponat.  Si  enim  homo  non  proponeret  desistere  a 
peccato,  non  esset  peccatum  secundum  se  contrarium  voluntati;  si  vero 
vellet  desistere  a peccato,  non  tamen  doleret  de  peccato  praeterito,  non  esset 
illud  idem  peccatum  quod  fecit  contrarium  voluntati.  Est  autem  contrarius 
motus  quo  ab  aliquo  receditur  motui  quo  ad  illud  pervenitur,  sicut  deal- 
batio contraria  est  denigrationi.  Unde  oportet  quod  per  contraria  voluntas 
recedat  a peccato  his  per  quae  in  peccatum  inclinata  fuit.  Fuit  autem  in- 
clinata in  peccatum  per  appetitum  et  delectationem,  circa  res  inferiores. 
Oportet  igitur  quod  a peccato  recedat  per  aliqua  poenalia,  quibus  affligatur 
propter  hoc  quod  peccavit : sicut  enim  per  delectationem  tracta  fuit  vo- 
luntas ad  consensum  peccati,  sic  per  poenas  confirmatur  in  abominatione 
peccati. 

Item:  videmus  quod  etiam  bruta  animalia  a maximis  voluptatibus  re- 
trahuntur per  dolores  verberum.  Oportet  autem  eum  qui  de  peccato  resurgit 
non  solum  detestari  peccatum  praeteritum,  sed  etiam  vitare  futurum.  Est 
igitur  conveniens  ut  affligatur  pro  peccato,  ut  sic  magis  confirmetur  in  pro- 
posito vitandi  peccata. 

Praeterea  : ea  quae  cum  labore  et  poena  acquirimus  magis  amamus  et 
diligentius  conservamus;  unde  illi  qui  per  proprium  laborem  acquirunt  pe- 
cunias, minus  eas  exspendunt  quam  qui  sine  labore  accipiunt,  vel  a paren- 
tibus, vel  quocumque  alio  modo.  Sed  homini  resurgenti  a peccato  hoc 
maxime  necessarium  est,  ut  statum  gratiae  et  Dei  amorem  diligenter  con- 
servet, quem  negligenter  per  peccatum  amisit.  Est  ergo  conveniens  ut  la- 
borem et  poenam  sustineat  pro  peccatis  commissis. 

Adhuc : ordo  justitiae  hoc  requirit,  ut  peccato  poena  reddatur.  Ex  hoc 
autem  quod  ordo  servatur  in  rebus,  sapientiae  Dei  gubernantis  apparet.  Per- 
tinet igitur  ad  manifestationem  divinae  bonitatis  et  Dei  gloriam  quod  pro 
peccato  poena  reddatur.  Sed  peccator  peccando,  contra  ordinem  divinitus 
institutum  facit,  leges  Dei  praetergrediendo.  Est  igitur  conveniens  ut  hoc 
recompenset  iri  seipso  puniendo  quod  prius  peccaverat;  sic  enim  totaliter 
extra  inordinationem  constituetur. 

Per  hoc,  ergo  patet  quod  postquam  homo  per  gratiam  remissionem  pec- 
cati consecutus  est,  et  ad  statum  gratiae  reductus,  remanet  obligatus  ex  Dei 
justitia  ad,  aliquam  poenam  pro  peccato  commisso.  Quam  quidem  poenam 
si  propria  voluntate  a se  exegerit,  per  hoc  Deo  satisfacere  dicitur,  in  quan- 
tum cum  labore  et  poena  ordinem  divinitus  institutum  exsequitur,  pro  pec- 
cato se  puniendo,  quem  peccando  transgressus  fuerat,  propriam  voluntatem 
sequendo.  Si  autem  a se  hanc  poenam  non  exigat,,  quum  ea  quae  divinae 
providentiae  subjacent  inordinata  remanere  non  possint,  haec  poena  infligetur 
ei  a Deo ; nec  talis  poena  satisfactoria  dicetur,  quum  non  fuerit  ex  electione 
patientis,  sed  dicetur  purgatoria,  quia  alio  puniente  quasi  purgabitur,  dum 
quidquid  inordinatum  fuit  in  eo  ad  debitum  ordinem  reducetur.  Hinc  est 
quod  Apostolus  dicit  (L  Corinth.  XI.  31.):  Si  nosmetipsos  dijudicaremus,  non 
utique  judicaremur.  Dum  judicamur  autem,  a Domino  corripimur,  ut  non  cum  hoc 
mundo  damnemur. 

Considerandum  tamen  quod,  quum  mens  a peccato  avertitur,  tam  vehe- 
mens potest  esse  peccati  displicentia  et  inhaesio  mentis  ad  Deum  quod  non 

remanebit  obligatio  ad  aliquam  poenam.  Nam,  ut  ex  praedictis  colligi  po- 
test, poena  quam  quis  patitur  post  peccati  remissionem  ad  hoc  necessaria 
est  ut  mens  firmius  bono  inhaereat,  homine  per  poenas  castigato,  poenae 
enim  medicinae  quaedam  sunt,  et  ut  etiam  ordo  justitiae  servetur,  dum  qui 
peccavit  sustinet  poenam.  Dilectio  autem  ad  Deum  sufficit  mentem  hominis 
firmare  in  bono,  praecipue  si  vehemens  fuerit;  displicentia  autem  culpae 
praeteritae,  quum  fuerit  intensa,  magnum  affert  dolorem.  Unde  per  vehe- 
mentiam dilectionis  Dei  et  odii  peccati  praeteriti  excluditur  necessitas  satis- 
factoriae  vel  purgatoriae  poenae;  et  si  non  sit  tanta  vehementia  quod  to- 
taliter poenam  excludat,  tamen,  quanto  vehementior  fuerit,  tanto  minus  de 
poena  sufficiet. 

Quod  vero  per  amicos  facimus,  per  nos  ipsos  facere  videmur,  quia  ami- 
citia ex  duobus  facit  unum  per  affectum,  et  praecipue  dilectio  caritatis ; et 
ideo,  sicut  per  seipsum,  ita  et  per  alium  potest  aliquis  satisfacere  Deo,  prae- 
cipue quum  necessitas  fuerit;  nam  et  poenam  quam  amicus  propter  ipsum 
patitur,  reputat  aliquis  ac  si  ipse  pateretur:  et  sic  poena  ei  non  deest  dum 
patienti  amico  compatitur,  et  tanto  amplius  quanto  ipse  est  ei  causa  patiendi. 
Et  iterum  affectio  caritatis  in  eo  qui  pro  amico  patitur  facit  magis  satisfa- 
ctionem Deo  acceptam  quam  si  pro  se  pateretur:  hoc  enim  est  promptae 
caritatis,  illud  autem  est  necessitatis.  Ex  quo  accipitur  quod  unus  pro  alio 
satisfacere  potest  dummodo  uterque  in  caritate  fuerit.  Hinc  est  quod  Apo- 
stolus dicit  (Galat.  VI.  2.) : Alter  alterius  onera  portate,  et  sic  adimplebitis  legem 
Christi. 


CAPUT  CLX. 

QUOD  RATIONABILITER  HOMINI  IMPUTATUR 
SI  AD  DEUM  NON  CONVERTATUR, 

QIJAMVIS  HOC  SINE  GRATIA  NON  POSSIT. 

Quum  autem,  sicut  ex  praemissis  habetur,  in  finem  ultimum  aliquis  di- 
rigi non  possit  nisi  auxilio  divinae  gratiae,  sine  qua  etiam  nullus  potest  ha- 
bere ea  quae  sunt  necessaria  ad  tendendum  in  ultimum  finem,  sicut  est  fides, 
spes,  dilectio,  et  perseverantia,  potest  alicui  videri  quod  non  sit  homini  im- 
putandum si  praedictis  careat,  praecipue  quum  auxilium  divinae  gratiae  me- 
reri non  possit,  nec  ad  Deum  converti,  nisi  Deus  eum  convertat;  nulli  enim 
imputatur  quod  ab  alio  dependet. 

Quod  si  hoc  concedatur,  plura  inconvenientia  consequi  manifestum  est. 
Sequetur  enim  quod  ille  qui  fidem  non  habet,  nec  spem,  nec  dilectionem 
Dei,  nec  perseverantiam  in  bono,  non  sit  poena  dignus,  quum  expresse  di- 
catur (Joann.  III.  36.):  Qui  incredulus  est  Filio  non  videbit  vitam,  sed  ira  Dei 
manet  super  eum.  Et  quum  nullus  ad  beatitudinis  finem  sine  praemissis  per- 
veniat, sequetur  ulterius  quod  aliqui  homines  sint  qui  nec  beatitudinem  con- 
sequantur, nec  poenam  patiantur  a Deo;  cujus  contrarium  ostenditur  ex  eo 
quod  dicitur  (Matth.  XXV.  34-41.)  quod  omnibus  in  divino  judicio  exsisten- 
tibus dicetur:  Venite...,  possidete  paratum  vobis  regnum...,  vel:  Discedite... 
in  ignem  aeternum. 

Ad  hujus  dubitationis  solutionem  considerandum  est  quod,  licet  aliquis 
per  motum  liberi  arbitrii  divinam  gratiam  nec  promereri  nec  acquirere  possit, 
potest  tamen  seipsum  impedire  ne  eam  recipiat;  dicitur  enim  de  quibusdam 

(Job  XXI.  14.):  Dixerunt  Deo:  Recede  a nobis , et  scientiam  viarum  tuirum  no- 
lumus: et  (Job  XXIV.  13.):  Ipsi  fuerunt  rebelles  lumini.  Et  quum  hoc  sit  in 
potestate  liberi  arbitrii,  impedire  divinae  gratiae  receptionem  vel  non  impe- 
dire, non  immerito  in  culpam  imputatur  ei  qui  impedimentum  praestat  gra 
tiae  receptioni.  Deus  enim,  quantum  in  se  est,  paratus  est  omnibus  gratiam 
dare ; omnes  enim  homines  vult  salvos  fieri,  et  ad  cognitionem  veritatis  venire, 
ut  dicitur  (I.  Tim.  II.  4.).  Sed  illi  soli  gratia  privantur  qui  in  seipsis  gratiae 
impedimentum  praestat;  sicut,  sole  mundum  illuminante,  in  culpam  impu- 
tatur ei  qui  oculos  claudit  si  ex  hoc  aliquod  malum  sequatur,  licet  videre 
non  possit  nisi  lumine  solis  praeveniatur. 

CAPUT  CLXI. 

QUOD  HOMO  IN  PECCATO  EXSISTENS, 

SINE  GRATIA  PECCATUM  VITARE  NON  POTEST. 

Quod  autem  dictum  est,  in  potestate  liberi  arbitrii  esse  ne  impedimen- 
tum gratiae  praestet,  competit  his  in  quibus  naturalis  potentia  integra  fuerit. 
Si  autem  per  inordinationem  praecedentem  declinaverit  ad  malum,  non  erit 
omnino  in  potestate  ejus  nullum  impedimentum  gratiae  praestare.  Etsi  enim 
ad  aliquod  momentum  ab  aliquo  peccati  actu  particulari  possit  abstinere 
propria  potestate,  si  tamen  diu  sibi  relinquitur,  in  peccatum  cadet,  per 
quod  gratiae  impedimentum  praestatur. 

Quum  enim  mens  hominis  a statu  rectitudinis  declinaverit,  manifestum 
est  quod  recessit  ab  ordine  debiti  finis.  Illud  igitur  quod  deberet  esse  in 
affectu  praecipuum  tamquam  ultimus  finis,  efficitur  minus  dilectum  illo  ad 
quod  mens  inordinate  conversa  est  sicut  in  ultimum  finem.  Quandocumque 
igitur  occurrerit  aliquid  conveniens  inordinato  fini,  repugnans  fini  debito, 
eligetur,  nisi  reducatur  ad  debitum  ordinem,  ut  finem  debitum  omnibus 
praeferat,  quod  est  gratiae  effectus.  Dum  autem  eligitur  aliquid  quod  repu- 
-gnat  ultimo  fini,  impedimentum  praestat  gratiae,  quae  dirigit  in  finem.  Unde 
manifestum  est  quod  post  peccatum  non  potest  homo  abstinere  ab  omni 
peccato,  antequam  per  gratiam  ad  debitum  crdinem  reducatur. 

Praeterea:  quum  mens  inclinata  fuerit  ad  aliquid,  non  se  jam  habet 
aequaliter  ad  utrumque  oppositorum,  sed  magis  ad  illud  ad  quod  est  in- 
clinata. Illud  autem  ad  quod  mens  magis  se  habet  eligit,  nisi  per  rationis 
discussionem  ab  eo  quadam  sollicitudine  abducatur;  unde  et  in  repentinis 
signum  interioris  habitus  praecipue  accipi  potest.  Non  est  autem  possibile 
mentem  hominis  continue  in  ea  vigilantia  esse  ut  per  rationem  discutiat 
quidquid  debet  velle  vel  agere.  Unde  consequitur  quod  mens  aliquando 
eligat  id  ad  quod  est  inclinata  inclinatione  manente ; et  ita,  si  inclinata  fuerit 
in  peccatum,  non  stabit  diu  quin  peccet,  impedimentum  gratiae  praestans,  j 
nisi  ad  statum  rectitudinis  reducatur. 

Adhuc  etiam  operantur  impetus  corporalium  passionum  et  appetibilia 
secundum  sensum,  et  plurimae  passiones,  et  occasiones  male  agendi,  quibus 
de  facili  homo  provocatur  ad  peccandum,  nisi  retrahatur  per  firmam  inhae- 
sionem  ad  ultimum  finem,  quam  gratia  facit. 

Unde  apparet  stulta  Pelagianorum  opinio,  qui  dicebant  hominem  in  pec- 
cato exsistentem  sine  gratia  posse  vitare  peccata.  Cujus  contrarium  apparet 
ex  hoc  quod  Psalmista  petit  fPsalm.  LXX.  9.) : Quum  defecerit  virtus  mea,  ne  de? 

relinquas  me;  et  Dominus  orare  nos  docet:  Et  ne  nos  inducas  in  tentationem „ 
sed  libera  nos  a malo. 

Quamvis  autem  illi  qui  in  peccato  sunt  vitare  non  possint  per  propriam, 
potestatem  quin  impedimentum  gratiae  praestent  vel  ponant,  ut  ostensum 
est  (c.  praec.),  nisi  auxilio  gratiae  praeveniantur,  nihilominus  tamen  hoc 
eis  imputatur  ad  culpam,  quia  hic  defectus  ex  culpa  praecedente  in  eis  re- 
linquitur: sicut  ebrius  ab  homicidio  non  excusatur  quod  per  ebrietatem 
committit,  quam  sua  culpa  incurrit.  Praeterea,  licet  ille  qui  est  in  peccato- 
non  habeat  hoc  in  propria  potestate  quod  omnino  vitet  peccatum,  habet: 
tamen  potestatem  nunc  vitare  hoc  vel  illud  peccatum,  ut  dictum  est  (c.  156.);, 
unde  quodcumque  committit  voluntarie  committit,  et  ita  non  immerito  ei  i™ 
putatur  ad  culpam. 


CAPUT  CLXII. 

QUOD  DEUS  ALIQUOS  A PECCATO  LIBERAT 
ET  ALIQUOS  IN  PECCATO  RELINQUIT. 

Licet  autem  ille  qui  peccat  impedimentum  gratiae  praestet,  et  in  quan- 
tum ordo  rerum  exigit,  gratiam  non  deberet  recipere,  tamen,  quia  Deus 
praeter  ordinem  rebus  inditum  operari  potest,  sicut  quum  caecum  illuminat 
vel  mortuum  resuscitat,  interdum  ex  abundantia  bonitatis  suae  etiam  eos 
qui  impedimentum  gratiae  praestant  auxilio  suo  praevenit,  avertens  eos  a 
malo  et  convertens  ad  bonum;  et,  sicut  non. omnes  caecos  illuminat,  nec 
omnes  languidos  sanat,  ut  et  in  illis  quos  curat  opus  virtutis  ejus  appareat, 
et  in  aliis  ordo  naturae  servetur,  ita  non  omnes  qui  gratiam  impediunt 
auxilio  suo  praevenit  ut  avertantur  a malo  et  convertantur  ad  bonum,  sed 
aliquos,  in  quibus  vult  suam  misericordiam  apparere,  ita  quod  in  aliis  ju- 
stitiae ordo  manifestetur.  Hinc  est  quod  Apostolus  dicit  (Rom.  IX.  22.): 
Deus  volens  ostendere  iram  et  notam  facere  potentiam  suam , sustinuit  in  multa 
patientia  vasa  irae  apta  in  interitum,  ut  ostenderet  divitias  gloriae  suae  in  vasa 
misericordiae,  quae  praeparavit  in  gloriam. 

Quum  autem  Deus  hominum  qui  in  eisdem  peccatis  detinentur  hos  qui- 
dem praeveniens  convertat,  illos  autem  sustineat  sive  permittat  secundum 
ordinem  rerum  procedere,  non  est  ratio  inquirenda  quare  hos  convertat  et 
non  illos ; hoc  enim  ex  simplici  ejus  voluntate  dependet,  sicut  ex  simplici 
ejus  voluntate  processit,  quod,  quum  omnia  fierent  ex  nihilo,  quaedam  facta 
sunt  aliis  digniora,  et  sicut  ex  simplici  voluntate  procedit  artificis  ut  ex 
eadem  materia  similiter  disposita  quaedam  vasa  format  ad  nobiles  usus  et 
quaedam  ad  ignobiles.  Hinc  est  quod  Apostolus  dicit  (Rom.  IX.  21.):  An 
non  habet  potestatem  fi?ulus  luti  ex  eadem  massa  facere  aliud  quidem  vas  in  ho- 
norem, aliud  vero  in  contumeliam  ? 

Per  hoc  autem  excluditur  error  Origenis  (Orig.  de  quo  supra,  secundo 
c.  44.),  qui  dicebat  hos  ad  Deum  converti  et  non  alios,  propter  aliqua  opera 
quae  animae  eorum  fecerant  anteqdam  corporibus  unirentur;  quae  quidem 
positio  improbata  est  (c.  83.  et  84.). 

CAPUT  CLXIII. 

QUOD  DEUS  NEMINI  EST  CAUSA  PECCANDI. 

Quamvis  autem  quosdam  peccatores  Deus  ad  se  non  convertat,  sed  ity 
peccatis  secundum  eorum  merita  eos  relinquat,  non  tamen  eos  ad  peccan- 
dum  inducit. 

Homines  enim  peccant  per  hoc  quod  deviant  ab  ipso,  qui  est  ultimus, 
finis,  ut  ex  superioribus  (c.  144.  et  158.)  patet.  Quum  autem  omne  agens 
agat  ad  proprium  finem  et  sibi  convenientem,  impossibile  est  quod,  Dea- 
agente,  aliqui  avertantur  ab  ultimo  fine,  qui  Deus  est.  Impossibile  igitut 
est  quod  Deus  aliquos  peccare  faciat. 

Item:  bonum  causa  mali  esse  non  potest.  Sed  peccatum  est  hominis 
malum;  contrariatur  enim  proprio  hominis  bono,  quod  est  vivere  secun- 
dum rationem.  Impossibile  est  igitur  quod  Deus  sit  alicui  causa  peccandi. 

Praeterea:  omnis  sapientia  et  bonitas  hominis  derivatur  a sapientia  et 
bonitate  divina,  sicut  quaedam  similitudo  ipsius.  Repugnat  autem  sapientiae 
et  bonitati  humanae  quod  aliquem  peccare  faciat.  Igitur-multo  magis  divinae. 

Adhuc : peccatum  omne  ex  aliquo  defectu  provenit  proximi  agentis,  non. 
autem  ex  influentia  primi  agentis;  sicut  peccatum  claudicationis  provenit  ex 
dispositione  tibiae,  non  autem  ex  virtute  motiva,  quum  tamen  ex  ea  sit  quid- 
quid de  perfectione  motus  in  claudicatione  apparet.  Proximum  autem  agens, 
peccati  humani  est  voluntas.  Est  igitur  defectus  peccati  ex  voluntate  ho- 
minis, non  autem  ex  Deo,  qui  est  primus  agens,  a quo  tamen  est  quidquid 
ad  perfectionem  actionis  pertinet  in  actu  peccati. 

Hinc  est  quod  dicitur  (Eccli.  XV.  12.):  Non  dicas:  IUe  me  implanavit; 
non  enim  necessarii  sunt  ei  homines  impii;  et  infra  (ib.  21):  Nemini  mandavit 
impie  agere,  et  nemini  dedit  spatium  peccandi;  et  (Jacob.  I.  13.)  dicitur:  Nemo,, 
quum  tentatur,  dicat  quoniam  a Deo  tentetur;  Deus  enim  intentator  malorum  est. 

Inveniuntur  tamen  quaedam  in  Scripturis,  ex  quibus  videtur  quod  Deus 
sit  aliquibus  causa  peccandi;  dicitur  enim  (Exod  X.  1.):  Ego  induravi  cor 
ejus  (Pharaonis)  et  servorum  illius;  et  (Isa.  VI.  10):  Excaeca  cor  populi  hujus, 
et  aures  ejus  aggrava , et  oculos  ejus  claude,  ne  forte  videat  oculis  suis....,  et  con- 
vertatur, et  sanem  eum;  et  (Isa.  LXIII.  17.):  Errore  nos  fecisti  de  viis  tuis; 
indurasti  cor  nostrum , ne  timeremus  te;  et  (Rom.  I.  28.)» dicitur : Tradidit 
illos  Deus  in  reprobum  sensum,  ut  faciant  ea  quae  non  conveniunt.  Quae  omnia 
secundum  hoc  intelligenda  sunt,  quod  Deus  aliquibus  non  confert  auxilium 
ad  vitandum  peccatum,  quod  aliis  quibusdam  confert. 

Hoc  autem  auxilium  est  non  solum  infusio  gratiae,  sed  etiam  exterior 
custodia,  per  quam  occasiones  peccandi  homini  ex  divina  providentia  tol- 
luntur et  provocantia  ad  peccatum  comprimuntur;  adjuvat  etiam  Deus  ho- 
minem contra  peccatum  per  naturale  lumen  rationis  et  alia  naturalia  bona 
quae  homini  confert.  Quum  ergo  haec  auxilia  aliquibus  subtrahit  pro  me- 
rito suae  actionis,  secundum  quod  ejus  justitia  exigit,  dicitur  eos  obdurare* 
vel  excaecare,  vel  aliquid  eorum  quae  dicta  sunt. 

CAPUT  CLXIV. 

DE  PRAEDESTINATIONE,  REPROBATIONE  ET  ELECTIONE  DIVINA. 

Quia  vero  ostensum  est  quod  divina  operatione  aliqui  diriguntur  in  ul- 
timum finem  per  gratiam  adjuti,  aliqui  vero  eodem  auxilio  gratiae  deserti 
-ab  ultimo  fine  decidunt,  omnia  autem  quae  a Deo  aguntur  ab  aeterno  per 
ejus  sapientiam  provisa  et  ordinata  sunt,  ut  supra  ostensum  est,  necesse  est 
praedictam  hominum  distinctionem  ab  aeterno  a Deo  esse  ordinatam.  Secun- 
dum ergo  quod  quosdam  ab  aeterno  praeordinavit  ut  dirigendos  in  ultimum 
finem,  dicitur  eos  praedestinasse;  unde  Apostolus  dicit  (Ephes.  I.  5.):  Qui 
praedestinavit  nos  in  adoptionem  filiorum  . . . , secundum  propositum  voluntatis 
suae.  Illos  autem  quibus  ab  aeterno  disposuit  se  gratiam  non  daturum,  dicitur 
reprobasse  vel  odio  habuisse,  secundum  illud  quod  habetur  (Malach.  I.  2.) : Di- 
lexi  Jacob,  Esau  autem  odio  habui.  Ratione  vero  ipsius  distinctionis,  secundum 
quod  quosdam  reprobavit  et  quosdam  praedestinavit,  attenditur  divina  electio, 
de  qua  dicitur  (Ephes.  I.  4.) : Elegit  nos  in  ipso  ante  mundi  constitutionem. 

Sic  igitur  patet  quod  praedestinatio,  et  electio,  et  reprobatio  est  quaedam 
pars  divinae  providentiae,  secundum  quod  homines  ex  divina  providentia 
ordinantur  in  ultimum  finem ; unde  per  eadem  manifestum  esse  potest  quod 
praedestinatio  et  electio  necessitatem  non  inducunt,  quibus  et  supra  (c.  72.) 
ostensum  est  quod  divina  providentia  contingentiam  a rebus  non  aufert. 

Qjuod  autem  praedestinatio  et  electio  causam  non  habeant  ex  aliquibus 
humanis  meritis,  potest  fieri  manifestum,  non  solum  ex  hoc  quod  gratia  Dei, 
quae  est  praedestinationis  effectus,  meritis  non  praevenitur,  sed  omnia  me- 
rita praecedit  humana,  ut  ostensum  est;  sed  etiam  manifestari  potest  ex  hoc 
quod  divina  voluntas  et  providentia  est  prima  causa  eorum  quae  fiunt.  Nil 
autem  potest  esse  causa*  voluntatis  et  providentiae  divinae,  licet  effectum 
providentiae  et  similiter  praedestinationis  unus  posit  alterius  esse  causa.  Quis 
enim,  ut  Apostolus  dicit  (Rom.  XI.  3 5. ), prior  dedit  illi,  et  retribuetur  ei ? Quo- 
niam ex  ipso  ei  per  ipsum  et  in  ipso  sunt  omnia;  ipsi  gloria  in  saecula  saeculorum, 
^imen. 

CAPUT  I. 

PROOEMIUM. 

Ecce,  haec  ex  parte  dicta  sunt  viarum  ejus;  et  quum  vix  parvam  stillam  ser- 
monis ejus  audierimus,  quis  poterit  tonitruum  magnitudinis  illius  intueri ? (Job 
XXVI.  14.). 

Intellectus  humanus,  a rebus  sensibilibus  connaturaliter  sibi  scientiam 
•capiens,  ad  intuendam  divinam  substantiam  in  seipsa,  quae  super  omnia  sen-  'w  7°^ 
sibilia,  immo  super  omnia  alia  entia,  improportionabiliter  elevatur,  pertin- 
gere per  seipsum  non  valet. 

Sed  quia  perfectum  hominis  bonum  est  ut  quoquo  modo  Deum  cognoscat,  ■ 
ne  tam  nobilis  creatura  omnino  in  vanum  esse  videretur,  velut  finem  pro-  * 
prium  attingere  non  valens,  datur  homini  quaedam  via  per  quam  in  Dei 
cognitionem  ascendere  possit,  ut  scilicet,  quia  omnes  rerum  perfectiones 
quodam  ordine  a summo  rerum  vertice  Deo  descendunt,  ipse  ab  inferioribus 
incipiens  et  gradatim  ascendens  in  Dei  cognitionem  proficiat;  nam  et  in 
corporalibus  motibus  eadem  est  via  qua  descenditur  et  ascenditur,  ratione 
principii  et  finis  distincta.j  Praedicti  autem  descensus  perfectionum  a Deo 
uuplex  est  ratio!  Una~quHem,  ex  parte  primae  rerum  originis;  nam  divina 
Sapientia,  ut  perfectio  esset  in  rebus,  res  produxit  in  ordine,  ut  creaturarum 
universitas  ex  summis  rerum  et  infimis  compleretur.  Alia  vero  ratio  ex  ipsis 
rebus  procedit;  nam,  quum  causae  sint  nobiliores  effectibus,  primo  quidem 
causata  deficiunt  a prima  causa,  quae  Deus  est,  quae  tamen  suis  effectibus 
praeeminent,  et  sic  deinceps  quousque  ad  ultima  rerum  perveniatur.  Et  quia 
in  summo  rerum  vertice  Deo  perfectissima  unitas  invenitur,  et  unumquod- 
que, quanto  est  magis  unum,  tanto  est  magis  virtuosum  et  dignius,  conse- 
quens est  ut,  quantum  a primo  principio  receditur,  tanto  major  diversitas 
et  variatio  inveniatur  in  rebus.  Oportet  igitur  processum  emanationis  a Deo 
uniri  quidem  in  ipso  principio,  multiplicari  autem  secundum  res  infimas  ad 
quas  terminatur.  Et  ita  secundum  diversitatem  rerum  apparet  viarum  diver- 
sitas, quasi  ab  uno  principio  inchoatarum  et  terminatarum  ad  diversa. 

Fer  has  igitur  viasintellectus  noster  in  Dei  cognitionem  ascendere  potest; 

sed,  propter  debilitatem  intellectus  nostri,  nec  ipsas  vias  perfecte  cognoscere 
possumus.  Nam  quum  sensus,  unde  nostra  cognitio  incipit,  circa  exteriora 
accidentia  versetur,  quae  sunt  secundum  se  sensibilia,  ut  color,  et  odor,  et 
hujusmodi,  intellectus  vix  per  hujusmodi  exteriora  potest  ad  interiorem  no- 
titiam pervenire,  etiam  illarum  rerum  quarum  accidentia  sensu  perfecte  com- 

prehendit.  Multo  igitur  minus  pertingere  poterit  ad  comprehendendum  na- 
turas illarum  rerum  quarum  pauca  accidentia  capimus  sensu,  et  adhuc  minus 
illarum  quarum  accidentia  capi  non  possunt,  etsi  per  quosdam  deficientes 
effectus  participetur.  Sed  et  si  ipsae  naturae  rerum  essent  nobis  cognitae,, 
ordo  tamen  earum,  secundum  quod  a divina  providentia  et  ad  invicem  di- 
sponuntur et  diriguntur  in  finem,  tenuiter  nobis  notus  esse  posset,  quum  ad 
cognoscendam  rationem  divinae  providentiae  non  pertingamus. 

Si  igitur  ipsae  viae  imperfecte  cognoscuntur  a nobis,  quomodo  per  eas 
ad  perfecte  cognoscendum  ipsarum  viarum  principium  poterimus  pervenire,, 
quod  sine  proportione  excedit  vias  praedictas  ? Etiamsi  vias  ipsas  cognosce- 
remus perfecte,  nondum  tamen  perfecta  principii  cognitio  nobis  adesset. 

Quia  igitur  debilis  erat  Dei  cognitio  ad  quam  homo  J)er  vias”  praedictas 
intellectuali  quodam  quasi  intuitu  pertingere  poterat,  ex  superabundanti  bo- 
nitate, ut  firmior  esset  hominis  de  Deo  cognitio,  quaedam  de  seipso  homi- 
nibus revelavit,  quae  intellectum  humanum  excedunt;  in  qua  quidem  reve- 
latione secundum  congruentiam  hominis  quidam  ordo  servatur,  ut  paulatim 
de  imperfecto  veniat  ad  perfectum,  sicut  in  ceteris  rebus  mobilibus  accidit. 

Primo  igitur  sic  homini  revelantur  ut  tamen  non  intelligantur,  sed  sola 
quasi  audita  credantur,  quia  intellectus  hominis,  secundum  hunc  statum  quo 
sensibilibus  est  connexus,  ad  ea  intuenda  quae  omnes  proportiones  sensus 
excedunt  omnino  elevari  non  potest;  sed,  quum  a sensibilium  connexione 
fuerit  liberatus,  tunc  elevabitur  ad  ea  quae  revelantur  intuenda.  __ 

? Est  igitur  triplex  cognitio  Eommis  de  divinis.  Quarum  prima  est  secun- 
dum  quod  homo  naturali  lumine  rationis  per  creaturas  in  Dei  cognitionem 
I ascendit;  secunda  est  prout  divina  veritas,  intellectum  humanum  excedens*. 

| per  modum  revelationis  in  nos  descendit,  non  tamen  quasi  demonstrata  ad 
j videndum,  sed  quasi  sermone  prolata  ad  credendum;  tertia  est  secundum 
quod  mens  humana  .elevatur  ad  ea  quae  sunt  revelata  perfecte  intuenda. 

~Hanc  igitur  triplicem  cognitionem  Job  in  verbis  propositis  insinuat.  Quod 
enim  dicit : Ecce,  haec  ex  parte  dicta  sunt  viarum  ejus,  ad  illam  cognitionem 
pertinet  qua  per  viam  creaturarum  in  Dei  cognitionem  noster  intellectus 
ascendit.  Et  quia  has  vias  imperfecte  cognoscimus,  recte  adjunxit:  exbarte ; 
ex  parte  enim  cognoscimus,  sicut  Apostolus  dicit  (I.  Corinth.  XIII.  y.)J  Qubcf~^ 
" vero  subdit:  Et  quum  vix  parvam  stillam  'sermoms  ejus  audierimus,  adT secun- 
dam  cognitionem  pertinet,  prout  divina  nobis  credenda  per  modum  locutionis 
r-evelantur;  fides  enim,  ut  dicitur  (Rom.  X.  17.),  est  ex  auditu,  auditus  autem 
per  verbum  Christi,  de  quo  etiam  dicitur  (Joann.  XVII.  17.):  Sanctifica  eos 
in  veritate.  Sermo  . tuus  veritas  est.  Sic  igitur,  quia  revelata  veritas  de  divinis 
non  videnda,  sed  credenda  proponitur,  recte  dicit:  audierimus.  Quia  vero  haec 
imperfecta  cognitio  effluit  ab  illa  perfecta  cognitione  qua  divina  veritas  in 
seipsa  videtur,  dum  a Deo,  mediantibus  angelis,  revelatur,  qui  vident  faciem 
Patris,  recte  nominat  stillam;  unde  et  (Joel.  III.  18.)  dicitur:  In  die  illa  stil- 
labunt montes  dulcedinem.  Sed  quia  non  omnia  mysteria  quae  in  prima  veritate 
visa  angeli  et  alii  beati  cognoscunt,  sed  quaedam  pauca  nobis  revelantur, 
signanter  addidit:  parvum:  dicitur  enim  (Eccli.  XLIII.  35.):  Quis  magnificabit 
eum  sicut  est  ab  initio  ? Multa  abscondita  sunt  majora  his;  pauca  enim  vidimus 
operum  ejus;  et  Dominus  discipulis  dicit  (Joann.  XVI.  12.):  Multa  habeo  vobis 
dicere ; sed  non  potestis  portare  modo.  Haec  etiam  pauca  quae  nobis  revelantur, 
sub  quibusdam  similitudinibus  et  obscuritatibus  verborum  nobis  proponuntur, 
ut  ad  ea  quonue  capienda  soli  studiosi  perveniant,  alii  vero  quasi  occulta 

venerentur,  et  increduli  lacerare  non  possint;  unde  dicit  Apostolus  (I.  Corinth 

XIII.  12.):  Videmus  nunc  per  speculum  in  aenigmate;  signanter  igitur  addidit 

vix,  ut  difficultas  ostenderetur./  Quod  vero  subdidit:  Ouis  poterit  tomtruun , 
magnitudinis  illius  intueri  ? ad  tertiam  cognitionem  pertinet,  qua  prima  veritas 
•cognoscetur,  non  sicut  credita,  sed  sicut  visa : Videbimus  enint  eum  sicuti  est, 
ut  dicitur  (I.  Joann.  III.  2.);  unde  dicit:  intueri.  Nec  aliquid  modicum  de  di- 
vinis mysteriis  percipietur,  sed  ipsa  majestas  divina  videbitur  et  omnis  co- 
norum perfectio;  unde  Dominus  ad  Moysen  dixit  (Exod.  XXXIII.  19.):  Ego 
ostendam  tibi  omne  bonum,  recte  ergo  dicit:  magnitudinis.  Non  autem  propo- 
netur veritas  homini  aliquibus  velaminibus  occultata,  sed  omnino  manifesta ; 
unde  Dominus  discipulis  suis  dicit  (Joann.  XVI.  25.):  Venit  hora,  quum  jam 
non  in  proverbiis  loquar  vobis,  sed  palam  de  Patre  meo  annuntiabo  vobis;  si- 
gnanter ergo  dicit:  tonitruum,  ad  manifestationem  insinuandam.  - ~ 

' Competunt  autem  verba  praemissa  nostro  proposito;  nam  in  praeceden- 
tibus de  divinis  sermo  est  habitus,  secundum  quod  ad  cognitionem  divinorum 
naturalis  ratio  per  creaturas  pervenire  potest;  imperfecte  tamen  et  secundum 
proprii  possibilitatem  ingenii,  ut  sic  possimus  dicere  cum  Job : Ecce,  haec  ex 
parte  dicta  sunt  viarum  ejus. 

Restat  autem  sermo  habendus  de  his  quae  nobis  revelata  sunt  divinitus 
ut  credenda,  excedentia  intellectum  humanum.  — 

Circa  quae  qualiter  procedendum  sit  praemissa  verba  nos  docent.  Quum 
enim  veritatem  vix  audierimus  in  sermonibus  sacrae  Scripturae,  quasi  stilla 
parva  ad  nos  descendente,  nec  possit  aliquis  in  hujus  vitae  statu  tonitruum 
magnitudinis  intueri,  erit  hic  modus  servandus  ut  ea  quae  in  sermonibus 
sacrae  Scripturae  sunt  tradita  quasi  principia  sumantur,  et  sic  ea  quae  in 
sermonibus  praedictis  occulte  nobis  traduntur  studeamus  utcumque  mente 
capere,  a laceratione  infidelium  defendendo ; ut  tamen  praesumptio  perfecte 
•cognoscendi  non  adsit.  Probanda  enim  sunt  hujusmodi  auctoritate  sacrae 
Scripturae,  non  autem  ratione  naturali;  sed  tamen  ostendendum  est  quod  A 
rationi  naturali  non  sunt  opposita,  ut  ab  impugnatione  mficfeiium  defendantur,  7^i 
qui  etiam  modus  in  principio  hujus  operis  praedeterminatus  est.  \Quia  vero 
naturalis  ratio  per  cre2Tnra5'fiii  Dei  cognitionem  ascendit,  fidei  vero  cognitio 
a Deo  in  nos  e converso  divina  revelatione  descendit,  est  autem  eadem  via 
ascensus  et  descensus,  oportet  eadem  via  procedere  in  his  quae  supra  ratio- 
nem creduntur,  qua  in  superioribus  processum  est  circa  ea  quae  ratione  in- 
vestigantur de  Deo : 

Ut  prirrio  scilicet  ea  tractentur  quae  de  ipso  Deo  supra  rationem  credenda 
proponuntur,  sicut  est  confessio  Trinitatis. 

Secundo  autem,  de  his  quae  supra  rationem  a Deo  sunt  facta,  sicut  opus 
incarnationis  et  quae  sequuntur  ad  ipsam  (c.  27.).  ~ «A  C>oC 

Tertio  vero,  ea  quae  supra  rationem  in  ultimo  hominum  fine  expectantur, 
sicut  resurrectio  et  glorificatio  corporum,  perpetua  beatitudo  animarum,  et 
•quae  his  connectuntur  (c.  79.). 

CAPUT  II. 

QUOD  SIT  GENERATIO,  PATERNITAS  ET  FILIATIO  IN  DiVINlS. 

(I.  part.  quaesi.  XXVII.  art.  2.  et  I.  Sent.  dist.  4.  quaesi.  I.). 

I rincipium  autem  considerationis  a secreto  divinae  generationis  sumentes, 
quid  de  ea  secundum  sacrae  Scripturae  documenta  teneri  debeat  praemitta- 
mus; dehinc  vero  ea  quae  contra  veritatem  fidei  infidelitas  adinvenit  argu- 
menta ponamus : quorum  solutione  subjecta  hujus  considerationis  propositum 
consequemur. . — : 

Tradit  igitur  nobis  sacra  Scriptura  in  divinis  paternitatis  et  filiationis  no- 
mina, Jesum  Christum  Filium  Dei  contestans,  quod  in  scriptura  Novi  Testa- 
menti frequentissime  invenitur.  Dicitur  enim  (Matth.  XI.  27.):  Nemo  novit 
Filiutn  nisi  Pater,  neque  Patrem  quis  novit,  nisi  Filius.  Adhuc  Marcus  suum 
Evangelium  incipit,  dicens:  Initium  Evangelii  Jesu  Christi,  Filii  Dei.  Joannes 
etiam  evangelista  hoc  frequenter  ostendit;  dicitur  enim  (Joann.  III.  35.): 
Pater  diligit  Filium;  et  omnia  dedit  in  manu  ejus ; et  (Joann.  V.  21:):  Sicut 
Pater  suscitat  mortuos  et  vivificat,  sic  et  Filius  quos  vult  vivificat.  Paulus  etiam 
apostolus  haec  verba  frequenter  interserit;  dicit  enim  (Rom.  I.  1.):  Segre- 
gatus in  Evangelium  Dei,  quod  ante  promiserat  per  prophetas  suos  in  Scripturis, 
sanctis , de  Filio  suo;  et  (Hebr.  I.  1.):  Multifariam  multisque  modis  olim  Deus 
loquens  patribus  in  prophetis,  novissime  diebus  istis  locutus  est  nobis  in  Filio]  Hoc 
etiam  traditur,  licet  rarius^  in  scripturis  Veteri JPestamenti;  dicitur"- enim 
(Prov.  XXX.  4.):  Quod  nomen  est  ejus,  et  quod  nomen  Filii  ejus,  si  nosti ? In 
Psalm.  (II.  7.)  legitur:  Dominus  dixit  ad  me:  Filius  meus  es  tu;  et  iterum 
(Psal.JLXX.XVUI.  27.) : Ipse  invocabit  me : Pater  meus  es  /aJEt  quamvis  haec 
duo  ultima  verba  aliqui  vellent  ad  sensum  alium  retorquere,  ut  quod  dicitur : 
Dominus  dixit  ad  me : Filius  meus  es  tu,  ad  ipsum  David  referatur,  quod  vero- 
dicitur:  Ipse  invocabit  me:  Pater  meus  es  tu,  Salomoni  attribuatur;  tamen  ea 
quae  conjunguntur  utrique  hoc  omnino  non  ita  esse  ostendunt.  Neque  enim 
David  potest  competere  quod  additur:  Ego  hodie  genui  te,  et  quod  subditur: 
Dabo  tibi  gentes  haereditatem  tuam,  et  possessionem  tuam  terminos  terrae,  quum 
ejus  regnum  non  usque  ad  terminos  terrae  fuerit  dilatatum,  ut  historia  libri 
Regum  declarat;  neque  etiam  Salomoni  potest  omnino  competere  quod  di- 
citur: Ipse  invocabit  me:  Pater  meus  es  tu,  quum  subdatur:  Ponam  saeculum 
saeculi  semen  ejus,  et  thronum  ejus  sicut  dies  coeli.  Unde  datur  intelligi  quod,, 
quia  quaedam  praemissis  verbis’  annexa  Davidi  vel  Salomoni  possint  con- 
gruere, quaedam  vero  nequaquam,  de  David  et  Salomone  haec  verba  di- 
cantur, secundum  morem  Scripturae,  in  alterius  figuram,  in  quo  universa 
compleantur. — — - — 

Quia  vero  nomina  Patris  et  Filii  generationem  aliquam  consequuntur, 
etiam  divinae  generationis  nomen  Scriptura  non  tacuit.  Nam  et  in  Psalm.,  ut 
dictum  est,  legitur:  Ego  hodie  genui  te;  et  (Proverb.  VIII.  24.  et  25.)  dicitur: 
Nondum  erant  abyssi,  et  ego  jam  concepta  eram;  ante  omnes  colles  ego  partu- 
riebar, vel,  secundum  aliam  litteram : Ante  omnes  colles  generavit  me  Dominus . 
Dicitur  etiam  (Isa.  LXVI.  9.):  Numquid  ego,  qui  alios  parere  facio,  ipse  non  pa- 
riam  ? dicit  Dominus.  Si  ego,  qui  generationem  caeteris  tribuo,  sterilis  ero  ? ait 
Dominus  Deus  tuus.  Et  licet  dici  possit  hoc  esse  referendum  ad  multiplica- 

donem  filiorum  Israel  de  captivitate  revertentium  in  terram  suam,  quia  prae- 
mittitur : Parturivit  et  peperit  Sion  filios  suos,  tamen  hoc  proposito  non  obsistit 
Ad  quodcumque  enim  ratioaptetur,  ipsa  tamen  ratio  quae  exDei  ore  inducitur 
firma  et  stabilis  manet,  ut,  si  ipse  aliis  generationem  tribuat,  sterilis  non 
sit.  Nec  esset  conveniens  ut  qui  alios  vere  generare  facit,  ipse  non  vere,  sed 
per  similitudinem  generet;  quum  oporteat  nobilius  esse  aliquid  in  causa  quam 
in  causatis,  ut  ostensum  est  (Lib.  I.  c.  23.).  Dicitur  etiam  (Joann.  I.  14.): 
Vidimus  gloriam  ejus , gloriam  quasi  Unigeniti  a Patre ; et  iterum  (ib.  18.):  Uni- 
genitus Filius,  qui  est  in  sinu  Patris,  ipse  enarravit;  et  Paulus  dicit  (Hebr.  I.  6.)  : 
Et  quum  iterum  introducit  primogenitum  in  orbem  terrae,  dicit : Et  adorent  eum 
omnes  angeli  Dei. 


CAPUT  III. 

QUOD  FILIUS  DEI  SIT  DEUS. 

Considerandum  tamen  quod  praedictis  nominibus  divina  Scriptura  utitur 
etiam  ad  creationem  rerum  ostendendam;  dicitur  enim  (Job  XXXVIII.  28.): 
Quis  est  pluviae  pater,  vel  quis  genuit  stillas  roris?  De  cujus  utero  egressa  est 
glacies,  et  gelu  de  coelo  quis  genuit?  Ne  igitur  nihil  aliud  ex  paternitatis,  filia- 
tionis et  generationis  vocabulis  intelligeretur  quam  creationis  efficacia,  addidit 
Scripturae  auctoritas  ut  eum  quem  filium  et  genitum  nominabat  etiam  Deum 
esse  non  taceret,  ut  sic  praedicta  generatio  aliquid  amplius  quam  creatio. 
intelligeretur;  dicitur  enim  (Joann.  I.  1 In  principio  erat  Verbum,  et  Verbum 
erat  apud  Deum,  et  Deus  erat  Verbum.  Et  quod  Verbi  nomine  Filius  intelligatur, 
ex  consequentibus  ostenditur;  nam  subdit:  Verbum  caro  factum  est  et  habitavit 
in  nobis;  et  vidimus’ gloriam  ejus,  gloriam  quasi  Unigeniti  a Patre.  Et  Paulus 
dicit  (Tit.  III.  11.V.  Abbaruit  benignitas  et  humanitas  Salvatoris  nostri  Dei\ Hoc 
" etiam  Veteri  Testamenti  scriptura  non  tacuit,  ChrisTUm  Deum~hominans: 
dicitur  enim  (Psal.  XLIV.  7.):  Sedes  tua , Deus,  in  saeculum  saeculi ; virga  dirc-- 
ctionis  virga  regni  tui* Dilexisti  justitiam  et  odisti  iniquitatem ; et  quod  ad  Chre- 
stum dicatur  patet  per  id  quod  subditur:  Propterea  unxit  te  Deus,  Deus  tuus,, 
oleo  laetitiae  prae  consortibus  tuis;  et  (Isa.  IX.  6.)  dicitur:  Parvulus  natus 
est  nobis  et  filius  datus  est  nobis ; et  factus  est  principatus  super  humerum  ejus;  et 
vocabitur  nomen  ejus  Admirabilis,  Consiliarius.  Deus,  Fortis,  Pater  futuri  saeculi, 
P 'ncets  bacis 1 Sic  igitur  ex  sacra  Scriptura  docemur  Filium  Dei,  aT5eo  ge^~ 
nitum,  Deum  esse.  Filium  autem  Dei  Jesum  Christum  Petrus  confessus  est, 
eTdicens  (Matth.  XVI.  16.):  Tu  es  Christus  Filius  Dei  vivi.  Ipse  igitur  et  uni- 
genitus est  et  Deus  est. 


CAPUT  IV. 

QUID  OPINATUS  SIT  PHOTINUS  DE  FILIO  DEI, 

ET  EJUS  IMPROBATIO. 

Hujus  autem  doctrinae  veritatem  qu:dam  perversi  homines  (Photin.  teste 
Eus.  quinto  Hist.  Eccl.  c.  5.  - S.  August.  haer.  45.)  suo  sensu  metiri  prae- 
sumentes,  de  praemissis  vanas  et  varias  opiniones  conceperunt. j (Quorum 
quidam  consideraverunt  hanc  esse  Scripturae  consuetudinem,  eos  qui  divina 
gratia  justificantur  filios  Dei  dici,  secundum  illud  (Joann.  I.  12.):  Dedit  en 

.potestatem  filios  Dei  fieri , his  qui  credunt  in  nomine  ejus ; et  (Rom.  VIII.  16.): 
Ipse  enim  Spiritus  testimonium  reddit  spiritui  nostro  quod  sumus  filii  Dei ; et 
«(I.  Joann.  III.  i.):  Videte  qualem  caritatem  dedit  nobis  Pater,  ut  filii  Dei  nomi- 
nemur et  simus.  Quos  etiam  a Deo  genitos  esse  Scriptura  non  tacet:  dicitur 
enim  (Jacob.  I.  15.):  Voluntarie  enim  genuit  nos  verbo  veritatis ; et  (I.  Joann. 
III.  9.)  dicitur:  Omnis  qui  natus  est  ex  Deo,  peccatum  non  facit;  quoniam  semen 
ipsius  in  eo  manet.  Et  quod  est  mirabilius,  eisdem  nomen  divinitatis  adscribitur 
(Exod.  VII.  1.):  Dominus  enim  dixit  ad  Moysen:  Ecce  constitui  te  Deum  Pha- 
raonis;  et  (Psal.  CXXXI.  6.)  : Ego  dixi:  Dii  estis,  et  filii  excelsi  omnes ; et,  sicut 
Dominus  dicit  (Joann.  X.  35.):  Illos  dixit,  deos  ad  quos  sermo  Dei  fiactus  est. i Per 
hunc  modum,  hdiifantes^esum~Christuhr  purum  hominen  esse  et  ex  Maria 
Virgine  initium  sumpsisse,  et  per  beatae  vitae  meritum  divinitatis  honorem 
"prae  ceteris  fuisse  adeptum,  existimaverunt  enim  similiter  aliis  hominibus  per 
adoptionis  spiritum  Dei  filium,  et  per  gratiam  ab  eo  genitum,  et  per  quam- 
dam assimilationem  ad  Deum  in  Scripturis  dici  Deum,  non  per  naturam, 
sed  per  consortium  quoddam  divinae  bonitatis;  sicut  et  de  sanctis  dicitur 
(II.  Petr.  I.  4.)  : Ut  efficiamini  divinae  consortes  naturae,  fiugientes  ejus  quae  in 
mundo  est  concupiscentiae  corruptionem. 


L 


lanc  autem  positionem  sacrae  Scripturae  auctoritate  confirmare  niteban- 
tur.  Dicit  enim  Dominus  (Matth.  XXVIII.  18.):  Data  est  mihi  omnis  potestas 
in  coelo  et  in  terra.  Quod  si  ante  tempora  Deus  esset,  potestatem  ex  tempore 

non  accepisset. — , 

Item  (Rom.  I.  3.)  dicitur  de  Filio  quod  factus  est  ei,  scilicet  Deo,  ex  se- 
mine David  secundum  carnem,  et  quod  praedestinatus  est  Filius  Dei  in  virtute. 

Quod  praedestinatur  et  factum  est  videtur  non  esse  aeternum. . 

Item  Apostolus  dicit  (Philipp.  II.  8.) : Factus  est  obediens  usque  ad  mortem , 
mortem  autem  crucis ; propter  quod  et  Deus  exaltavit  illum,  et  dedit  illi  nomen 
quod  est  super  omne  nomen.  Ex  quo  videtur  ostendi  quod,  propfer  obedientiae 
et  passionis  meritum,  divino  sit  honore  donatus,  et  super  omnia,  exaltatus. 

Petrus  etiam  dicit  (Act.  liryfi.):  CefFssxme  ergo  sciat  omnis  domus  Israel 
quia  Dominum  eum  et  Christum  fecit  Deus  hunc  Jesum ] quem  vos  crucifixistis. 
Videtur_ igitur  ex  tempore  Deus  esse  factus,  non  ante  tempora  natus. 


Adducunt  etiam  in  fulcimentum  suae  opinionis  "ea  quae  in”  Scripturis  de 
Christo  ad  defectum  pertinere  videntur,  sicut  quod  femineo  portatur  utero 
et  profectum  aetatis  accipit,  esuriem  passus  est  et  lassitudine  fatigatus,  et 
morti  subjectus,  quod  semper  profecit,  judicii  se  nescire  diem  confessus 
est  et  mortis  terrore  concussus  est,  et  alia  hujusmodi  quae  Deo  per  naturam 
exsistenti  convenire  non  possent.  Unde  concludunt  quod  per  meritum  hono- 
rem divinum  adeptus  est  per  gratiam,  non  quod  esset  naturae  divinae. 

FTahc~lufrem  positionem  primo  adin venerunt  quidam  antiqui  haeretici, 
Cerinthus  et  Ebion,  quam  postea  Paulus  Samosatenus  instauravit,  et  postea 
a Photino  est  confirmata,  ut  qui  haec  dogmatizant  Photiniani  nuncupentur. 

Diligenter  autem  verba  sacrae  Scripturae  considerantibus- apparet  non 

hqnc  sensum  in  ea  contineri  quem  praedicti  homines  sua  opinione  conce- 
perunt. 

Nam,  quum  Salomon  dicat  (Proverb.  VIII.  24.) : Nondum  erant  abyssi,  et 
ego  jam  concepta  eram,  satis  ostendit  hanc  generationem  ante  omnia  corpo- 
ralia exstitisse.  Unde  reliquitur  quod  Filius  a Deo  genitus  initium  essendi 
a Maria  non  sumpsit.  Et,  licet  haec  et  alia  similia  testimonia  depravare  co- 
nati fuerint  perversa  expositione,  dicentes  haec  secundum  praedestinationem 

debere  intelligi,  quia  scilicet  ante  mundi  constitutionem  dispositum  fuit  ut 
ex  M ria  Virgine  Dei  Filius  nasceretur,  non  quod  ejus  filius  fuerit  ante  mun- 
dum; per  ea  tamen  quae  sequuntur  patet  quod,  non  solum  in  praedestina- 
, tione,  sed  etiam  realiter,  fuerit  ante  Mariam.  Nam  post  praemissa  verba  Sa 
lomon  is  subjungitur:  Quando  appendebat  fundamenta  terrae,  cum  eo  eram  cuncta 
compotiens ; si  autem  in  sola  praedestinatione  fuisset,  nihil  agere  potuisset.  Hoc 
etiam  ex  verbis  Joannis  evangelistae  habetur;  nam,  quum  praemisisset:  Iti 
principio  erat  Verbum,  quo  nomine  Filius  Dei  intelligitur,  ut  ostensum  est,  ne 
quis  hoc  secundum  praedestinationem  accipere  posset,  subdit:  Omnia  per 
ipsum  facta  sunt:  et  sine  ipso  facium  est  nihil;  quod  verum  esse  non  posset, 
nisi  realiter  ante  mundum  exstitisset. 

Item:  de  Filio  Dei  dicitur  (Joann.  III.  13.):  Nemo  ascendit  in  coelum,  nisi 
■qui  desc  ndit  de  coelo,  Filius  hominis,  qui  est  in  coelo ; et  iterum  (Joann.  VI.  38.): 
Descendi  de  coelo,  non  ut  faciam  voluntatem  meam,  sed  voluntatem  ejus  qui  misit 

me.  Apparet  ergo  eum  fuisse  antequam  de  coelo  descenderet.  

Praeterea:  secundum  praedictam  positionem,  homo  per  vitae  meritum 
profecit  in  Deum.  Apostolus  autem  e converso  ostendit  quod  quum  Deus 
esset,  factus  est  homo:  dicit  enim  (Philipp.  II.  6.):  Quum  in  forma  Dei  esset , 
non  rapinam  arbitratus  est  esse  se  aequalem  Deo , sed  semetipsum  exinanivit,  for- 
viam  servi  accipiens,  in  similitudinem  hominum  factus  et  habitu  inventus  ut  homo. 

Repugnat  igitur  praedicta  positio  apostolicae  sententiae. 

~~Xdhuc:  inter  ceteros  qui  Dei  gratiam  habuerunt,  Moyses  habuit  eara 
copiose,  de  quo  dicitur  (Exod.  XXXIII.  1 1 .)  quod  loquebatur  Dominus  ad  Moysen 
facie  ad  faciem,  sicut  solet  loqui  homo  ad  amicum  suum.  Si  igitur  Jesus  Christus 
non  diceretur  Dei  Filius  nisi  propter  gratiam  adoptionis,  sicut  alii  sancti,  eadem 
ratione  Moyses  filius  Dei  diceretur  qua  et  Christus,  licet  etiam  abundantiori 
gratia  Christus  fuerit  dotatus ; nam  et  inter  alios  sanctos  unus  alio  majori  gratia 
repletur,  et  tamenjJ'  omnes  eadem  ratione  filii  Dei  dicuntur.  Moyses  autem 
non  eadem  ratione  dicitur  filius  qua  et  Christus;  distinguit  enim  Apostolus 
Christum  a Moyse  sicut  filium  a servo;  dicitur  enim  (Hebr.  III.  5.):  Moyses 
■quidem  fidelis  erat  in  tota  domo  ejus,  tamquam  famulus,  in  testimonium  eorum  quae 
dicenda  erant;  Christus  vero  tamquam  Filius  in  domo  sua.  Manifestum  est  ergo 
quod  Christus  non  dicitur  Dei  Filius  per  adoptionisjgratiam.  sicut  alii  sanctL 
nilis  pjiam  £atio  ex  pluribus  aliis  Scripturae  locis  colligi  potest,  quae 
-quodam  singulari  mo3o  Christum  prae  aliis  Dei  Filium  nominat:  quandoque 
quidem,  absque  aliis  singulariter  eum  Filium  nominans,  sicut  quum  vox  Pa- 
tris intonuit  in  baptismo  (Matth.  III.  17.):  Hic  est  Filius  meus  dilectus,  in  quo 
■mihi  complacui:  quandoque  eum  Unigenitum  nominans,  sicut  (Joann.  I.  14.): 
Vidimus  eum  quasi  Unigenitum  a Patre ; et  iterum  (ib.  1 8.) : Unigenitus  Filius , qui 
■est  in  s'inu  Patris,  ipse  enarravit:  si  autem  communi  modo,  sicut  et  alii,  filius 
diceretur,  unigenitus  dici  non  posset;  quandoque  etiam  et  primogenitus  no- 
minatu , ut  quaedam  derivatio  filiationis  ab  eo  in  aliis  ostendatur,  secundum 
illud  (Rom.  VIII.  29.):  Quos  praescivit  et  praedestinavit  conformes  fieri  imaginis 
Filii  sui,  ut  sit  ipse  primogenitus  in  multis  fratribus ; et  (Galat.  IV.  4.)  dicitur: 
Misit  Deus  Filium  suum , ut  adoptionem  liliorum  reciperemus : alia  ergo  ra- 
tione ipse  est  Filius  per  cujus  filiationis  similitudinem  alii  _filii.dicnnt.uf 

Amplius:  quaedam  opera  in  Scripturis  sacris  ita  Deo  proprie  attribuuntur 
-quod  alteri  convenire  non  possunt,  sicut  sanctificatio  animarum  et  remissio 
peccatorum;  dicitur  enim  (Levit.  XX.  8.):  Ego  Dominus  qui  sanctifico  vos,  et 
»(Isa.  XLIII.  25.):  Ego  sum  ipse  qui  deleo  iniquitates  tuas  propter  me.  Utrum 

autem  horum  Christo  Scriptura  attribuit;  dicitur  enim  (Hebr.  II.  1 1.) : Quv 
sanctificat,  et  qui  sanctificantur,  ex  uno  omnes ; et  (Hebr.  XIII.  12.):  J esus,  ut  sancti- 
ficaret  per  suum  sanguinem  populum,  extra  portam  passus  est.  Ipse  etiam  Dominus- 
de  se  protestatus  est  quod  haberet  potestatem  remittendi  peccata,  et  mira- 
culo confirmavit,  ut  habetur  (Matth.  IX.),  et  hoc  etiam  angelus  de  ipso  praenun- 
tiavit, Ipse,  inquiens , salvum  faciet  populum  suum  a peccatis  eorum  (Matth.  I.  2i.)_ 
Non  igitur  Christus,  et  sanctificans  et  peccata  remittens,  sic  dicitur  Deus  sicut 
dicuntur  dii  hi  qui  sanctificantur  et  quorum  peccata  remittuntur,  sed  sicut  vir- 

tutem  et  naturam  divinitatis  habens. . 

Illa  vero  Scripturae  testimonia  quibus  ostendere  nitebantur  quod  Christus 
non  esset  Deus  per  naturam,  efficacia  non  sunt  ad  eorum  propositum  osten- 
dendum. Confitemur  enim  in  Christo  Dei  Filio  post  incarnatlohTs  mysterium 
duaTnaturas,  humanam  scilicet  et  divinam;  unde  de  eo  dicuntur  et  quae  Dei 
sunt  propria,  ratione  divinae  naturae,  et  quae  ad  defectum  pertinere  viden- 
tur, ratione  humanae  naturae,  ut  infra  (c.  27.  etc.)  plenius  explanabitur.  Nunc 
autem,  ad  praesentem  considerationem  de  divina  generatione,  hoc  sufficiat 
monstratum  esse,  secundum  Scripturas,  quod  Christus  Dei  Filius  et  Deus- 
dicitur,  non  solum  sicuTpurus  homo  per  gratiam  adoptionis,  sed  propter  di- 
vinitatis naturam. 

CAPUT  V. 

OPINIO  SABELLII  DE  FILIO  DEI,  ET  EJUS  IMPROBATIO. 

Quia  vero  omnium  de  Deo  recte  sentientium  haec  est  fixa  mentis  con- 
ceptio quod  non  possit  esse  nisi  unus  naturaliter  Deus,  quidam  (Epiphanius^. 
secundo  haer.  42.  - S.  August  haer.41.),  ex  Scripturis  concipientes  quod  Chri- 
stus  sit  vere  et  naturaliter  Deus  ac  DerThhuIThinum  Deum  esse  confessi 
sunt  Christum  Dei  Filium  et  Deum  Patrem,  nec  tamen  quod  Deus  Filius  di- 
catur secundum  suam  naturam  aut  ab  aeterno,  sed  ex  tunc  filiationis  nomen 
accepit  ex  quo  de  Maria  Virgine  natus  est  per  incarnationis  mysterium;  et 
sic  omnia  quae  Christus  secundum  carnem  sustinuit  Deo  Patri  attribuebant, 
puta  esse  filium  virginis,  conceptum  et  natum  esse  ex  ipsa,  passum,  mor- 
tuum, et  resurrexisse,  et  alia  omnia  quae  Scripturae  de  Christo  secundum 

carnem  loquuntur.  - — - — — — 

Hanc  autem  positionem  confirmare  nitebantur  Scripturae  auctoritatibus. 
DicituTenim  (Deut.  VL  4.):  Audi,  Israel,  Dominus  Deus  ~tuusf Deus  unus  est ; 
et  (Deuter.  XXXII.  39.) : Videte  quod  ego  sim  solus,  et  non  sit  alius  Deus  praeter 
me;  et  (Joann.  XIV.  10.):  Pater  in  me  manens  ipse  facit  opera;  et  qui  videt  me 
videt  et  Patrem : et  ego  in  Patre,  et  Pater  in  me  est.  Ex  quibus  omnibus  con- 
cipiebant Deum  Patrem  ipsum  Filium  dici,  ex  virgine  incarnatum. 

TTaec  autem  fuit  opiruirSabellianorum,  qui  et  Patripassiani  dicti  sunt,  eo 
quod  Patrem  passum  esse  confitentur,  asserentes  ipsum  Patrem  esse  Christum. 

~ Haec  autem_j2Qsitio  etsi  a praedicta  difrerat  quantum^aH  Christi  divini- 
tatem, nam  haec  Christum  verum  et  naturalem  Deum  esse  confitetur,  quod 
prima  negabat,  tamen  quantum  ad  generationem  et  filiationem  utraque  est 
conformis  opinio.  Nam,  sicut  prima  positio  asserit  filiationem  et  generatio- 
nem, qua  Christus  filius  dicitur,  non  fuisse  ante  Mariam,  ita  et  haec  opinio^ 
confitetur.  Neutra  igitur  positio  generationem  et  filiationem  ad  divinam  na 
turam  refert,  sed  solum  ad  naturam  humanam. 

Habet  etiam  et  hoc  proprium  ista  positio,  quod,  quum  dicitur  Filius  Dei, 
non  designatur  aliqua  subsistens  persona,  sed  quaedam  proprietas  superve- 
niens praeexsistenti  personae.  Nam  ipse  Pater,  secundum  quod  carnem  sumpsit 
ex  virgine,  Filii  nomen  accepit,  non  quasi  Filius  sit  aliqua  subsistens  persona 
a persona  Patris  distincta. 


T-Iujus  autem  positionis  falsitas  manifeste  ostenditur  auctoritate  Scripturae. 

Nam  Christus  non  solum  virginis  filius  dicitur  in  Scripturis,  sect etiam 
Filius  Dei,  ut  ex  superioribus  patet.  Hoc  autem  esse  non  potest,  ut  idem  sit 
filius  sui  ipsius;  quum  enim  filius  generetur  a patre,  generans  autem  det  esse 
genito,  sequeretur  quod  idem  esset  dans  et  accipiens  esse ; quod  omnino  esse 
non  potest.  Non  est  igitur  Deus  Pater  ipse  Filius,  sed  alius  est  Filius  et  alius 
Pater.  


Item  : Dominus  dicit  (Joann.  VI.  38.):  Descendi  de  coelo,  non  ut  faciam  vo- 
luntatem meam,  sed  voluntatem  ejus  qui  misit  me;  et  (XVII.  5.):  Clarifica  me  tu. 
Pater,  apud  temetipsum.  Ex  quibus  omnibus  et  similibus  ostenditur  Filius  esse 
alius  a Patre.  — 


"Potest  autem  dici,  secundum  hanc  positionem,  quod  Christus  dicitur  Fi- 
lius Dei  Patris  solum  secundum  humanam  naturam,  quia  scilicet  ipse  Deus 
Pater  humanam  naturam  quam  assumpsit  creavit  et  sanctificavit.  Sic  igitur 
ipse  secundum  divinitatem  sui  ipsius  secundum  humanitatem  dicitur  Pater; 
et  ita  etiam  nihil  prohibet  eumdem  secundum  humanitatem  distinctum  esse 
a seipso  secundum  divinitatem 

SecTsecundum  hoc  sequeretur  quod  Christus  dicatur  Filius  Dei  si<;ut  et 
alii  homines,  vel  ratione  creationis,  vel  ratione  sanctificationis.  Ostensum  est 
autem  quod  alia  ratione  Christus  dicitur  Dei  Flius  quam  alii  sancti.  Non 
igitur  modo  praedicto  potest  intelligi  quod  ipse  pater  sit  Christus  et  filius 
sui  ipsius. , ' 

Praeterea : ubi  est  unum  suppositum  subsistens,  pluralis  praedicatio  non 
recipitur.  Christus  autem  de  se  et  de  Patre  pluraliter  loquitur,  dicens:  Ego  et 
Pater  unum  sumus  (Joann.  X.  30.).  Non  est  ergo  Filius  ipse  Pater. 

Adhuc : si  Filius  a "Patre  non  distinguitur  nisi  per  incarnationis  myste- 

rium, ante  incarnationem  omnino  nulla  distinctio  erat.  Invenitur  autem  ex 
Scriptura,  etiam  ante  incarnationem,  Filius  a Patre  fuisse  distinctus.  Dicitur 
enim  (Joann.  I.  1.) : In  principio  erat  Verbum,  et  Verbum  erat  apud  Deum,  et  Deus 
erat  Verbum.  Verbum  igitur,  quod  apud  Deum  erat,  aliquam  distinctionem 
ab  ipso  habebat;  habet  enim  hoc  consuetudo  loquendi  ut  alius  apud  alium 
esse  dicatur.  Similiter  etiam  (Prov.  VIII.  30.)  genitus  a Deo  dicitur:  Cum  eo 
eram  componens  omnia;  in  quo  rursus  associatio  et  quaedam  distinctio  designa- 
tur. Dicitur  etiam  (Oseae  I.) : Domui  Jicda  miserebor  et  salvabo  eos  in  Domino  Deo 
suo;  ubi  Deus  Pater  de  salvandis  in  Deo  Filio  populis  loquitur,  quasi  de  per- 
sona a se  distincta,  quae  Dei  nomine  digna  habetur.  Dicitur  etiam  (Gen.  1. 26.): 
Faciamus  hominem  ad  imaginem  et  similitudinem  nostram;  in  quo  expresse  plu- 
ralitas et  distinctio  facientium  hominem  designatur;  homo  autem  per  Scri- 
pturas a solo  Deo  conditus  esse  docetur.  Et  sic  Dei  Patris  et  Dei  Filii  plu- 
ralitas et  distinctio  fuit  etiam  ante  Christi  incarnationem.  Non  igitur  ipse 
Pater  Filius  dicitur  propter  incarnationis  mysterium.  

Amplius : vera  filiatio  ad  ipsum  suppositum  pertinet  ejus  qui  elicitur  filius; 
non  enim  manus  vel  pes  hominis  filiationis  nomen  proprie  accipit,  sed  ipse 
homo,  cujus  ista  sunt  partes.  Pa.ernitatis  autem  et  filiationis  nomina  distin- 
ctionem requirunt  in  illis  de  quibus  dicuntur,  sicut  et  generans  et  genitum. 

Oportet  igitur,  si  aliquis  vere  dicitur  filius,  quod  supposito  a patre  distin- 
guatur. Christus  autem  vere  est  Dei  Filius;  dicitur  enim  (I.  Joann.  V.  20.): 
Ut  simus  in  vero  Filio  ejus  Jesu  Christo.  Oportet  igitur  quod  Christus  sit  sup- 
posito distinctus  a Patre;  non  igitur  ipse  Pater  est  Filius. 

Adhuc:  post  incarnationis  mysterium  Pater  de  Filio  protestatur:  Hic  est 
Filius  meus  dilectus  (Matth.  III.  17.).  Haec  autem  demonstratio  ad  suppositum 
refertur.  Christus  igitur  secundum  suppositum  est  alius  a Patre. 

EiTvero  quibus  Sabellius  suam  positionem  nititur  confirrtidfeTiH^quod 

intendit  non  ostendunt^  ut  infra  (c.  9.)  plenius  ostendetur.  Non  enim,  per  hoc 
quod  Deus  est  unus,  vel  quod  Pater  est  in  Filio  et  Filius  in  Patre,  habetur 
quod  Filius  et  Pater  sint  unum  supposito;  potest  enim  et  duorum  supposito 
distinctorum  aliqua  unitas  esse. 


CAPUT  VI. 


DE  OPINIONE  ARII  CIRCA  FILIUM  DEI. 

Quum  autem  doctrinae  sacrae  non  congruat  quod  Filius  Dei  a Maria 
initium  sumpserit,  tft  Photinus  dicebat,  neque  ut  is  qui  ab  aeterno  Deus  fuit 
et  Pater  est  per  carnis  assumptionem  Filium  esse  coeperit,  ut  Sabellius  dixerat, 
fuerunt  alii  hanc  de  divina  generatione  quam  Scriptura  tradit  opinionem 
sumentes,  quod  FilTusT)ei  ante  incarnationis  mysterium  exstiterit  et  etiam 
ante  mundi  conditionem.  Et,  quia  iste  Fiulius  a Deo  Patre  est  alius,  aestima- 
verunt eum  non  esse  ejusdem  naturae  cum  Deo  Patre : non  enim  intelligere 
poterant,  nec  credere  volebant  quod  aliqui  duo,  secundum  personam  distincti, 
habeant  unam  essentiam  et  naturam.  Et  quia  sola  natura  Dei  Patris  secun- 
dum fidei  doctrinam  aeterna  creditur,  crediderunt  naturam  Filii  non  ab  ae- 
terno exstitisse,  licet  fuerit  Filius  ante  alias  creaturas.  Et  quia  omne  quod 
non  est  aeternum  ex  nihilo  factum  est  et  a Deo  creatum,  Filium  Dei  ex 
nihilo  factum  esse  et  creaturam  praedicabant. 

Sed  quia  auctoritate  Scripturae  cogebantur  ut  etiam  Filium  Deum  no- 
minarent, 'sicut  in  superioribus  est  expressum,"  3icebant  eum  unum  cum  Deo 
Patre,  non  quidem  per  naturam,  sed  per  quamdam  consensus  unionem  et 
per  divinae  similitudinis  participationem  super  ceteras  creaturas:  unde,  quum 
supremae  creaturae,  quas  angelos  dicimus,  in  Scripturis  et  dii  et  filii  Dei 
nominentur,  secundum  illud  (Job  XXXVIII.  4-7.):  Ubi  eras....,  quum  me 
laudarent  astra  matutina,  et  jubilarent  omnes  Jilii  Dei  ? et  (Psal.  LXXXI.  1.): 
Deus  stetit  in  synagoga  deorum,  hunc  Dei  Filium  et  Deum  prae  aliis  dici  opor- 
tebat, utpote  nobiliorem  inter  ceteras  creaturas,  in  tantum  quod  per  eum 
Deus  Pater  omnem  aliam  condiderit  creaturam.  


3 


Hanc  autem  positionem  confirmare  nitebantur  sacrae  Scripturae  docu- 
meri^is^  Dicit  enim  Pilius7~acT  Patrem  laqir€ns*^Jbann.  XVII.  3.):  Haec  est 
vita  aeterna,  ut  cognoscant  te  solum  Deum  verum.  Solus  ergo  Pater  Deus  verus 
est.  Quum  ergo  Filius  non  sit  Pater,  Filius  Deus  verus  esse  non  potest. 

Item  :~Apostolus  dicit  ^1.  'lim.  VI.  14.):  Serves  mandatum  sine  macula,  ir- 
reprehensibile usque  ad  adventum  Domini  nostri  Jesu  Christi;  quem  suis  temporibus 
ostendet  beatus  et  solus  potens,  Rex  regum,  et  Dominus  dominantium;  qui  solus 
habet  immortalitatem , et  lucem  habitat  inaccessibilem.  In  quibus  verbis  ostenditur 
distinctio  Dei  Patris  ostendentis  ad  Christum  ostensum.  Solus  ergo  Deus 
Pater  ostendens  est  potens,  Rex  regum  et  Dominus  dominantium,  et  solus 

nabet  immortalitatem  et  lucem  habitat  inaccessibilem.  Solus  eigo  Pater  Deus 
verus  est;  non  ergo  Filius. 

' Praeterea:  Dominus  dicit  (Joann.  XIV.  28.):  Pater  major  me  est;  et  Apo- 
stolus dicit  Filium  Patri  esse  subjectum  (I.  Cor.  XV.  28.):  Quum  subjecta 
fuerint  illi  omnia , * tunc  et  ipse  Filius  subjectus  erit  ei,  scilicet  Patri,  qui  subjecit 
sibi  omnia.  Si  autem  esset  una  natura  Patris  et  Filii,  esset  etiam  una  magni- 
tudo et  una  majestas;  non  enim  Filius  esset  minor  Patre  nec  Patri  subje- 
ctus. Relinquitur  ergo  ex  Scripturis  quod  Filius  non  sit  ejusdem  naturae  Cum 

Patre,  ut  credebant. 

Adhuc  : natura  Patris  non  patitur  indigentiam.  In  Filio  autem  indigentia 
invenitur;  ostenditur  enim  ex  Scripturis  quod  a Patre  recipit:  recipere  autem 
indigentis  est;  dicitur  enim  (Matth.  XI.  27.):  Omnia  mihi  tradita  sunt  a Patre 
meo;  et  (Joann.  III.  35.):  Pater  diligit  Filium,  et  omnia  dedit  in  manu  ejus.Nx- 

detur  igitur  Filius  non  esse  ejusdem  naturae  cum  Patre^ — 

‘ Amplius:  doceri  et  adjuvari  indigentis  est.  Filius  autem  a Patre  docetur 
et  juvatur;  dicitur  enim  (Joann.  V.  19.):  Non  potest  Filius  a se  facere  qiddquam, 
nisi  quod  viderit  Patrem  facientem ; et  ita:  Pater  diligit  Filium,  et  omnia  demon- 
strat ei  quae  ipse  facit ; et  Filius  dicit  discipulis  (Joann.  XV.  15.):  Omnia  quae- 
cumque audivi  a Patre  meo,  nota  feci  vobis.  Non  igitur  videtur  esse  ejusdem 

naturae  Filius  cum  Patre. — — — 

' Praeterea:  praeceptum  recipere,  obedire,  orare,  et  mitti  inferioris  esse 
videtur.  Haec  autem  de  Filio  leguntur;  dicit  enim  Filius  (Joann.  XIV.  31.): 
Sicut  mandatum  dedit  mihi  Pater,  sic  facio;  et  (Philipp.  II.  8.):  Factus  est  obedtens 
Patri  usque  ad  mortem;  et  (Joann.  XIV.  16.):  Ego  rogabo  Patrem,  et  alium 
Paracletum  dabit  vobis;  et  (Galat.  IV.  4.)  dicit  Apostolus:  Ubi  venit  plenitudo 
temporis,  misit  Deus  Filium  suum.  Est  ergo  Filius  minor  Patre  et  ei  subjectus. 

Item:  Filius  clarificatur  a Patre,  sicut  ipse  dicit  (Joann.  XII.  28.):  Pater, 
clarifica  nomen  tuum ; et  sequitur : Venit  vox  de  coelo : Et  clarificavi,  et  iterum 
clarificabo.  Apostolus  etiam  dicit  (Rom.  VIII.  11.)  quod  Deus  suscitavit  Jesum 
Christum  a mortuis ; et  Petrus  dicit  (Act.  II.  33.)  quod  est  dextera  Dei  exal- 

talus.  Ex  quibus  videtur  quod  sit  Patre  inferior. 

Praeterea:  in  natura  Patris  nullus  defectus  esse  potest.  In  Filio  autem 
invenitur  defectus  potestatis;  dicitur  enim  (Matth.  XX.  23.):  Sedere  ad  dexte- 
ram meam  vel  sinistram  non  est  meum  dare  vobis,  sed  quibus  paratum  est  a Patre 
meo;  defectus  etiam  scientiae;  dicit  enim  ipse  (Matth.  XXIV.  3 6.):  De  die 
autem  illa  et  hora  nemo  scit,  neque  angeli  in  coelo,  neque  Filius,  nisi  Pater ; inve- 
nitur etiam  in  eo  defectus  quietae  affectionis,  quum  in  eo  Scriptura  asserat 
tristitiam  fuisse,  et  iram,  et  alias  hujusmodi  passiones.  Non  igitur  videtur 

Filius  esse  ejusdem  naturae  cum  Patre. — 

Adhuc-:  expresse  in  Scripturis  invenitur  quod  Filius  Dei  sit  creatura ; 
dicitur  enim  (Eccli.  XXIV.  12.):  Dixit  mihi  creator  omnium;  et  qui  creavit  me 
requievit  in  tabernaculo  meo;  et  iterum:  Ab  initio,  et  ante  saecula  creata  sum.  Est 
igitur  Filius  creatura.  _ — 

Praeterea:  Filius  creaturis  connumeratur;  dicitur  enim  (Eccli.  XXIV.  5.) 
ex  persona  Sapientiae:  Ego  Ac  ore  Altissimi  prodivi  primogenita  ante  omnem  \ 
creaturam;  et  Apostolus  (Coloss.  I.  15.)  dicit  de  Filio  quod  est  primogenitus 
creaturae.  Videtur  ergo  quod  Filius  ordinem  cum  creaturis  habeat,  quasi 
primum  inter  eas  obtinens  gradum. 


W 


Amplius:  Filius  dicit  (Joann.  XVII.  22.),  pro  discipulis  ad  Patrem  orans' 
Ego  claritatem  quam  dedisti  mihi,  dedi  eis,  ut  sint  unum,  sicut  et  nos  unum  sumus. 

Sicut  igitur  Pater  et  Filius  unum  sunt,  sic  discipulos  unum  esse  volebat.  Non 
autem  volebat  discipulos  esse  per  essentiam  unum.  Non  ergo  Pater  et  Filius 
sunt  per  essentiam  unum;  et  sic  sequitur  quod  sit  creatura  et  Patri  subjectus. 

Est  autem  Tiaec  positio  Anret  Euno~mir~CEpTphanius,  tertio  haer.  76.),  et 
videtur  a Platonicorum  (primo  de  LegTeTepist.  II.  ad  Dionys.  et  Philip.) 
dictis  exorta,  qui  ponebant  summum  Deum  patrem  et  creatorem  omnium 
rerum,  a quo  primitus  effluxisse  dicebant  quamdam  mentem,  in  qua  essent 
omnium  rerum  formae,  superiorem  omnibus  aliis  rebus,  quam  paternum 
intellectum  nominabant,  et  post  hanc,  animam  mundi;  et  deinde  alias  crea 
turas;  quod  ergo  in  Scripturis  sacris  de  Dei  Filio  dicitur,  hoc  de  mente  prae- 
dictaintelligebant,  et  praecipue  quia  sacra  Scriptura  Dei  Filium  Dei  Sapien- 
tianVnomrnatTeF  Verbum  Dei.  Cui  etiam  opinioni  consonat  positio  Avicennae 
(nono  Metaphys.  c.  4.),  qui  supra  animam  primi  coeli  ponit  intelligentiam 
primam  moventem  primum  coelum,  supra  quam  ulterius  Deum  in  summo 
ponebat.\5Tc  Igitur  Ariani  de  Del  Filio  suspicati  sunt  quod  esset  quaedam 
creatura  supereminens  omnibus  aliis  creaturis,  qua  mediante  Deus  omnia 
creasset;  praecipue  etiam  quum  quidam  philosophi  posuerint  quodam  ordine 
res  a primo  principio  processisse,  ita  quod  per  primum  creatum  omnia  alia 
sint  creata. 


CAPUT  VII. 

IMPROBATIO  POSITIONIS  ARII. 

Hanc  autem  positionem  divinae Jacnpturae  repugnare  manifeste  potest 
( percipere,  si  quis  sacrarum  Scripturarum  dicta  diligenter  considerat. 

Cjuum  enim  Scriptura  divirfa  eT  Christum  Dei  filium  et~  angelos  Dei  fi- 
lios nominat,  alia  tamen  et  alia  ratione;  unde  Apostolus  (Hebr.  I.  5.)  dicit: 
Cui  dixit  aliquando  angelorum : Filius  meus  es  tu,  ego  hodie  genui  te  ? quod  ad 
Christum  asserit  esse  dictum.  Secundum  autem  positionem  praedictam,  ea- 
dem ratione  angeli  filii  Dei  dicerentur  et  Christus;  utrisque  enim  unum  no- 
men filiationis  competeret  secundum  quamdam  sublimitatem  naturaexin  qua 
creati  sunt  a Deo , jiec  obstat  si  Christus  sit  excellentioris  naturae  prae  aliis 
angelis,  quia  etiam  inter  angelos  ordines  diversi  inveniuntur,  ut  ex  superio- 
ribus (Lib.  III.  c.  79.)  patet,  et  tamen  omnibus  eadem  filiationis  ratio  com- 
petit. Non  igitur  Christus  Filius  Dei  dicitur  secundum  quod  asserit  praedicta 
positio.  — 

Item : quum  ratione  creationis  nomen  filiationis  divinae  multis  conveniat, 
quia  omnibus  angelis  et  sanctis,  si  etiam  eadem  ratione  Christus  Filius  di- 
ceretur, non  esset  unigenitus,  licet  per  excellentiam  sue  naturae  inter  ce- 
teros primogenitus  posset  dici.  Asserit  autem  eum  Scriptura  esse  unigeni- 
tum (Joann.  I.  14.):  Vidimus  eum  quasi  Unigenitum  a Patre.  Non  igitur  ratione 
creationis  Dei  Filius  dicitur. 

XmpliuT:  nomen  filiationis  proprie  et  vere  generationem  viventium  con- 
sequitur, in  quibus  genitum  ex  substantia  generantis  procedit;  alias  enim 
nomen  filiationis,  non  secundum  veritatem,  sed  potius  secundum  similitu- 
dinem accipitur,  quum  filios  dicimus,  aut  discipulos,  aut  hos  quorum  geri- 
mus curam.  Si  igitur  Christus  non  diceretur  filius  nisi  ratione  creationis, 
quum  id  quod  creatur  a Deo  non  ex  substantia  Dei  derivetur,  Christus  vere 
filius  dici  non  posset.  Dicitur  autem  (I.  Joann.  V.  20.)  verus  Filius : Ut  si - 

imus,  inquit,  in  vero  Filio  ejus  Jesu  Christo.  Non  igitur  Dei  Filius  dicitur  quasi 
^a  Deo  creatus  in  quantacumque  naturae  excellentia,  sed  quasi  ex  Dei  sub- 
stantia genitus.  

PraetereaTsTChristus  ratione  creationis  Filius  dicitur,  nec  erit  verus 
Deus ; nihil  enim  creatum  Deus  potest  dici,  nisi  per  quamdam  similitudinem 
r .ad  Deum.  Ipse  autem  Jesus  Christus  est  verus  Deus:  quum  enim  Joannes 
-dixisset:  Ut  simus  in  vero  Filio  ejus , subdidit  (loc.  cit.):  Hic  est  verus  Deus , 
et  vita  aeterna.  Non  igitur  Christus  Filius  Dei  dicitur  ratione  creationis. 

Amplius:  Apostolus  (Rom.  IX.  5 ) dicit:  Ex  quibus  esT~Chftsluslfcundum 
carnem,  qui  est  supra  omnia  Deus  benedictus  in  saecula,  amen:  et  (Tit.  II.  13.): 
Ex  pedantes  beatam  spem , et  adventum  gloriae  magni  Dei,  et  Salvatoris  nostri 
fesu  Christi:  et  (Jerem.  XXIII.  5.):  Suscitabo  David  germen  justum:  et  postea 
-subditur:  Et  hoc  est  nomen  quod  vocabunt  eum,  Dominus  justus  nosier;  ubi  in 
Hebraeo  habetur  nomen  tetragrammaton,  quod  de  solo  Deo  certum  est  dici. 
'Ex  quibus  apparet  quod  FiliusJDd  est  verus,  Deus^  . 

'Praeterea:  si  Christus  verus  est  filius,  de  necessitate  sequitur  quod  sit 
-verus  Deus;  non  enim  vere  filius  potest  dici  quod  ab  alio  gignitur,  etiam 
-si  de  substantia  generantis  nascatur,  nisi  in  similem  speciem  generantis  pro- 
cedat; oportet  enim  quod  filius  hominis  homo  sit.  Si  igitur  Christus  est 
verus  Filius  Dei,  oportet  quod  sit  verus  Deus;  non  est  igitur  aliquod  creatum. 

TtemT  nulla  creatuf2Trecip it'  tota m'~pTemfudinern  dIvinae  "bonitatis,  quia, 
-sicut  ex  superioribus  patet,  perfectiones  a Deo  in  creaturas  per  modum  cujus- 
dam  descensus  procedunt.  Christus  autem  habet  in  se  totam  plenitudinem 
divinae  bonitatis;  dicit  enim  Apostolus  (Coloss.  II.  9.):  In  ipso  habitat  omnis 

plenitudo  divinitatis.  Christus  ergo  non  est  creatura.  — ! — — 

Adhuc:  licet  intellectus  angeli  perfectiorem  cognitionem  habeat  quam  in- 
tellectus hominis,  tamen  multum  deficit  ab  intellectu  divino.  Intellectus  au- 
tem Christi  non  deficit  in  cognitione  ab  intellectu  divino ; dicit  enim  Apo- 
stolus (Coloss.  II.  3.)  quod  in  Christo  sunt  omnes  thesauri  sapientiae  et  scien- 
tiae absconditi.  Non  est  igitur  Christus,  Filius  Dei,  creatura.  

Amplius:  quidquid  Deus  habet  in  seipso  est  ejus  essentia,  ut  in  primo 
(c.  21.  et  22.)  ostensum  est.  Omnia  autem  quae  habet  Pater  sunt  Filii;  dicit 
enim  ipse  Filius  (Joann.  XVI.  15.):  Omnia  quae  habet  Pater  mea  sunt;  et 
(Joann.  XVII.  10  ),  ad  Patrem  loquens,  ait:  Mea  omnia  tua  sunt,  et  tua  mea 
sunt.  Est  ergo  eadem  essentia  et  natura  Patris  et  Filii;  non  est  igitur  Filius 

«creatura. — ' 

Praeterea:  Apostolus  dicit  (Philipp.  II.)  quod  Filius,  antequam  exinani- 
ret semetipsum  formam  servi  accipiens,  in  forma  Dei  erat.  Per  formam  autem 
Dei  non  aliud  intelligitur  quam  natura  divina,  sicut  per  formam  servi  non 
intelligitur  aliud  quam  humana  natura.  Est  ergo  Filius  in  natura  divina;  non 

est  igitur  creatura. 

* Hem  : niHTl  creatum  potest  esse  Deo  aequale.  Filius  autem  est  Patri  ae- 
qualis; dicitur  enim  (Joann.  V.  18.):  Quaerebant  eum  Judaei  interficere,  quia 
non  solum  solvebat  sabbatum,  sed  et  Patrem  suum  dicebat  Deum,  aequalem  se  Deo 
faciens ; haec  est  ergo  evangelistae  narratio,  cujus  testimonium  verum  est, 
quod  Christus  Filium  Dei  se  dicebat  et  Deo  aequalem,  et  propterea  eum 
Judaei  persequebantur;  nec  dubium  est  alicui  Christiano  quin  et  illud  quod 
Christus  de  se  dixit  verum  sit,  quum  et  Apostolus  dicat  (Philipp.  II.)  hoc 
non  fuisse  rapinam  quod  aequalem  se  esse  Patri  arbitratus  est:  est  ergo  Fi- 
lius aequalis  Patri  ^on  est  igitur  creatura. 

Amplius:  in  Psal.  XXXVIII.  7.  legitur  non  esse  similitudinem  alicuju^ 
ad  Deum,  etiam  inter  angelos,  qui  filii  Dei  dicuntur:  Quis , inquit  Psal- 

mista, similis  erit  Deo  in  filiis  Dei  ? et  alibi  (LXXXII.  1.):  Deus,  quis  similis 
erit  tibi?  quod  de  perfecta  similitudine  accipi  oportet,  quod  patet  ex  his  quae 
in  primo  tractata  sunt.  Christus  auternpertectam  sui  similitudinem  ad  Pa- 
trem ostendit,  etiam  in  vivendo;  dicitur  enim  (Joann.  V.  26.):  Sicut  Puter 
habet  vitam  in  semetipso,  sic  dedit  et  Filio  habere  vitam  in  semetipso.  Non  est 
igitur  Christus  computandus  inter  filios  Dei  creatos. 

Adhuc:  nulla  substantia  creata  repbaesentat  Deum  quantum  ad  ejus  sub- 
stantiam ; quidquid  enim  ex  perfectione  cujuscumque  creaturae  apparet  mi- 
nus est  quam  quod  Deus  est;  unde  per  nullam  creaturam  sciri  potest  de 
Deo  quid  est;  Filius  autem  repraesentat  Patrem;  dicit  enim  de  eo  Apostolus 
(Coloss.  I.  25.)  quod  est  imago  Dei  invisibilis;  et,  ne  aestimetur  esse  imago 
deficiens,  essentiam  Dei  non  repraesentans,  per  quam  non  possit  cognosci 
de  Deo  quid  est,  sicut  vir  dicitur  imago  Dei  (I.  Corinth.  XI.),  ostenditur 
perfecta  esse  imago,  ipsam  Dei  substantiam  repraesentans  (Hebr.  I.  3.),  di- 
cente Apostolo : Quum  sit  splendor  gloriae,  et  figura  substantiae  ejus.  Non  est 
igitur  Filius  Dei  creatura. 

Praeterea:  nihil  quod  est  in  aliquo  genere  est  universalis  causa  eorum 
quae  sunt  in  genere  illo ; sicut  universalis  causa  hominum  non  est  aliquis 
homo,  nihil  enim  sui  ipsius  est  causa ; sed  sqI,  qui  est  extra  genus  humanum, 
est  universalis  causa  generationis  humanae,  et  ulterius  Deus.  Filius  autem 
est  universalis  causa  creaturarum;  dicitur  enim  (Joann.  I.  3.):  Omnia  per 
ipsum  facta  sunt ; et  (Proverb.  VIII.  30.)  dicit  Sapientia  genita:  Cum  eo  eram 
cuncta  componens;  et  Apostolus  dicit  (Coloss.  I.  16.):  In  ipso  condita  sunt  uni- 
versa in  coelo,  et  in  terra.  Ipse  igitur  non  est  de  genere  creaturarum. 

Item:  ex  ostensis  in  secundo  manifestum  est  quod  substantiae  incor- 
poreae, quas  angelos  dicimus,  non  possunt  aliter  fieri  quam  per  creationem; 
et  etiam  ostensum  est  quod  nulla  substantia  potest  creare,  sed  solus  Deus. 
Sed  Dei  Filius  Jesus  Christus  est  causa  angelorum,  eos  in  esse  producens ; 
dicit  enim  Apostolus  (Coloss.  I.  16.):  Sive  throni,  sive  dominationes,  sive  prin- 
cipatus, sive  potestates,  omnia  per  ipsum  xt  in  ipso  creata  sunt.  Jpse  igitur  Fi- 
lius non  est  creatura. 

Praeterea:  quum  propria  actio  cujuslibet  rei  sequatur  naturam  ipsius* 
nulli  competit  propria  actio  alicujus  rei  cui  non  competit  illius  rei  natura* 
quod  enim  non  habet  humanam  speciem,  nec  actionem  humanam  habere 
potest.  Propriae  autem  actiones  Dei  conveniunt  Filio,  sicut  creare,  ut  jam 
ostensum  est,  continere  et  conservare  omnia  in  esse,  et  peccata  purgare* 
quod  est  proprium  ipsius  Dei,  ut  ex  superioribus  patet;  dicitur  autem  de 
Filio  (Coloss.  I.  17.)  quod  omnia  in  ipso  constant;  et  (Hebr.  I.  3.)  dicitur: 
Portans  omnia  verbo  virtutis  suae,  purgationem  peccatorum  faciens.  Filius  igitur 
Dei  est  naturae  divinae,  et  non  est  creatura.  ' 

SedfquTa  pnsse.r  A rianus  dicere  quod  hoc  Filius  facit,  non  tamquam  prin- 
cipalelTgens,  sed  sicut  instrumentum  principalis  agentis,  quod  per  propriam 
virtutem  non  agit,  sed  solum  per  virtutem  principalis  agentis,  hanc  positio- 
nem Dominus  excludit,  dicens  (Joann.  V.  19.):  Quaecumque  enim  ille  fecerit,, 
haec  et  Filius  similiter  facit.  Sicut  igitur  Pater  per  se  operatur  et  propria  vir- 
tute.  ita  et  Filius. ■ 

Ulterius  etiam  ex  hoc  verbo  concluditur  quod  sit  eadem  virtus  et  potestas- 
Filii  et  Patris.  Non  solum  enim  dicit  quod  Filius  similiter  operatur  sicut  et 

Pater,  sed  quod  eadem  et  similiter.  Idem  autem  non  potest  esse  operatum- 
eodem  modo  a duobus  agentibus,  nisi  dissimiliter,  sicut  idem  fit  a principali 
agente  et  instrumento,  vel  similiter,  et  tunc  oportet  quod  conveniant  in  una 
virtute;  quae  quidem  virtus  quandoque  congregatur  ex  diversis  virtutibus  in 
diversis  agentibus  inventis,  sicut  patet  in  multis  trahentibus  navem ; omnes 
enim  similiter  trahunt,  et  quia  virtus  cujuslibet  imperfecta  est  et  insufficiens 
ad  istum  effectum,  ex  diversis  virtutibus  congregatur  una  virtus  omnium,, 
quae  sufficit  ad  trahendum  navem.  Hoc  autem  non  potest  dici  in  Patre  et. 
Filio : virtus  enim  Dei  Patris  non  est  imperfecta,  sed  infinita,  ut  in  primo  (c.  43.) 
ostensum  est.  Oportet  igitur  quod  eadem  numero  sit  virtus  Patris  et  Filii.  Et 
quum  virtus  sequatur  naturam  rei,  oportet  quod  eadem  numero  sit  natura  et 
essentia  Patris  et  Filii.  Quod  etiam  ex  praecedentibus  concludi  potest;  nam, 
si  in  Filio  est  natura  divina,  ut  multipliciter  ostensum  est,  quum  natura  di- 
vina multiplicari  non  possit,  ut  in  primo  (c.  42.)  ostensum  est,  sequitur  de- 
necessitate  quod  sit  eadem  numero  natura  et  essentia  in  Patre  et  Filio. 

Item:  iiltiiirarTiostfirffieatitudo  in  solo  Deo  est,  in  quo  etiam  solo  spes 
hominis  debet  poni,  et  cui  soli  est  honor  latriae  exhibendus,  ut  in  tertio 
(c.  120.)  est  ostensum.  Beatitudo  autem  nostra  in  Dei  Filio  est;  dicit  enim 
(Joann.  XVII.  3.):  Haec  est  vita  aeterna,  ut  cognoscant  te,  scilicet  Patrem  et 
quem  misisti  Jesum  Christum ; et  (I.  Joann.  XXI.  20.)  dicitur  de  Filio  quod  est 
verus  Deus  et  vita  aeterna . Certum  est  autem  nomine  vitae  aeternae  in  Scripturis 
sacris  ultimam  beatitudinem  significari;  dicit  enim  Isaias  de  Filio,  ut  Apo- 
stolus inducit  (Rom.  XV.  12.):  Erit  radix  Jesse,  et  qui  exsurget  regere  gentes; 
in  eo  gentes  sperabunt ; dicitur  etiam  (Psalm.  LXXI.  1 1.) : Et  adorabunt  eum 
omnes  reges  terrae,  omnes  gentes  servient  ei;  et  (Joann.  V.  23.)  dicitur:  Omnes 
honorificent  Filium,  sicut  honorificant  Patrem;  et  iterum  (Psalm.  XCVI.  8.) 
dicitur:  Adorate  eum,  omnes  angeli  ejus,  quod  de  Filio  Apostolus  introducit 
(Hebr.  I.).  Manifestum  est  igitur  Filium  Dei  verum  Deum_esse. — 

Ad  hoc~  etiam  ostendendum  valent  ea  quae  superius  contra  Photinum  in- 
ducta sunt  ad  ostendendum  Christum  Deum  esse,  non  factum,  sed  verum. 

Ex  praemissis  igitur  et  consimilibus  sacrae  Scripturae  documentis  Ec- 
clesia catholica  edocta,  Christum  verum  et  naturalem  Dei  Filium  confitetur 
coaeternum  Patri  et  aequalem,  et  verum  Deuir^ejusdem  essentiae  et  naturae 
m Patre,  genitum,  non  creatum  nec  factum.  }On'de  pateTquod  sola  EccTe^" 
siaeTatholicaeffides  vere  confitetur  ge'nerationern  in  Deo,  dum  ipsam  gene- 
rationem Filii  ad  hoc  refert  quod  Filius  accepit  divinam  naturam  a Patre^ 
Alii  vero,  haeretici,  ad  aliquam  extraneam  naturam  hanc  generationem  re- 
ferunt; Photinus  quidem  et  Sabellius  ad  humanam,  Arius  autem,  non  ad 
humanam,  sed  ad  quamdam  naturam  creatam,  digniorem  caeteris  creaturis. 
Differt  etiam  Arius  a Sabellio  et  Photino,  quod  hujusmodi  generationem 
praedictam  asserit  ante  mundum  fuisse,  illi  vero  eam  fuisse  negant  ante  na- 
tivitatem ex  Virgine.  Sabellius  tamen  a Photino  differt  in  hoc  quod  Sabellius 
Christum  verum  Deum  confitetur  et  naturalem,  non  autem  Photinus,  sed 
neque  Arius;  sed  Photinus“purum  hominem,  Arius  autem  quasi  commixtum 
ex  quadam  excellentissima  creatura,  divina  et  humana.  Hi  aliam  esse  perso- 
nam Patris  et  Filii  confitentur;  quod  Sabellius  negat.JTmJes  ergo  catholica, 
media  via  incedens,  confitetur,  cum  ArTo~et  Photino Yon(rTsabellium,  afiam 
personam  Patris  et  fuTii,  et  filium  genitum,  Patrem  vero  omnino  ingenitum; 
cum  Sabellio  vero  contra  Photinum  et  Arium,  Christum  verum  et  naturalem 
Deum,  et  ejusdem  naturae  cum  Patre,  licet  non  ejusdem  personae.  Ex  quo 

«etiam  judicium  veritatis  catholicae  sumi  potest ; nam  vero,  ut  Philosophus 
•dicit,  etiam  falsa  testantur  ; falsa  vero' norTsoIum  a veris,  sed  etiam  ab  in- 
-vicem  distant. 


CAPUT  VIII. 

SOLUTIO  AD  AUCTORITATES  QUAS  ARIUS  PRO  SE  INDUCEBAT. 

Quia  vero  veritas  veritati  contraria  esse  non  potest,  manifestum  est  ea 
quae  ex  Scripturis  veritatis  ab  Arianis  introducta  sunt  ad  suum  errorem  con- 
firmandum, eorum  sententiae  accommoda  non  esse.  Quum  enim  ex  Scripturis 
•divinis  ostensumsit  Patris  er  F ilii'  e ani  dem  numero  essentiam  esse  et  natu- 
Tam  divinam  secundum  quam  uterque  verus  dicitur  Deus,  oportet  Patrem  et 
Filium,  non  duos  deos,  sed  unum  Deum  esse.  Si  enim  plures  dii  essent, 
oporteret  per  consequens  divinitatis  essentiam  in  utroque  partitam  esse,  sicut 
in  duobus  hominibus  est  alia  et  alia  humanitas  numero;  et  praecipue  quum 
-non  sit  aliud  divina  natura  et  aliud  ipse  Deus,  ut  supra  ostensum  est;  ex  quo 
de  necessitate  consequitur  quod,  exsistente  una  natura  divina  in  Patre  et  Filio, 
sint  Pater  et  Filius  unus  Deus.  Licet  ergo  et  Patrem  confiteamur  Deum  et 
Filium  Deum,  non  tamen  recedimus  a sententia  qua  ponitur  unus  solus  Deus, 
quam  in  primo  et  rationibus  et  auctoritatibus  firmavimus;  unde,  etsi  sit  unus 
solus  verus  Deus, ‘‘Tamen  hoc  et  de  Patre  et  de  Filio  praedicari  confitemur. 

Quum  ergo  Dominus,  ad  Patrem  loquens,  dicit  (Joann.  XVII  3,):  Ut 
cognoscant  te,  solum  Deum  verum , non  sic  intelligendum  est  quod  solus  Pater 
sit  verus  Deus,  quasi  Filius  non  sit  verus  Deus  (quod  tamen  manifeste  Scriptu- 
rae testimonio  probatur),  sed  quod  illa  quae  est  una  sola  vera  deitas  Patri 
conveniat,  ita  tamen  quod  non  excludatur  inde  et  Filius  Unde  signanter  non 
dixit  Dominus:  Ut  cognoscant  te  solum  Deum  verum,  quasi  solus  ipse  sit  Deus; 
sed  dixit:  Ut  cognoscant  te,  et  addidit:  solum  Deum  verum , ut  ostenderet  Pa- 
trem, cujus  se  Filium  protestabatur,  esse  Deum,  in  quo  invenitur  illa  quae 
sola  est  vera  divinitas.  Et  quia  oportet  verum  Filium  ejusdem  naturae  esse 
cum  Patre,  magis  sequitur  quod  illa  quae  sola  est  vera  divinitas  Filio  con- 
veniat, quam  ab  ea  Filius  excludatur;  unde  et  Joannes  quasi  haec  verba  Do- 
mini exponens,  utrumque  istorum  vero  Filio  attribuit  quae  hic  Dominus 
dicit  de  Patre,  scilicet  quod  sit  verus  Deus  et  quod  in  eo  sit  vita  aeterna, 
dicens  (I.  Joann.  V.  20.):  Ut  cognoscamus  verum  Deum,  et  simus  in  vero  Filio 
ejus.  Hic  est  verus  Deus  et  vita  aeterna.  Si  tamen  confessus  esset  Filius  quod 
solus  Pater  esset  verus  Deus,  non  propter  hoc  a vera  divinitate  Filius  excludi 
-intelligendus  esset;  nam,  quia  Pater  et  Filius  sunt  unus  Deus,  ut  ostensum 
est,  quidquid  ratione  divinitatis  de  Patre  dicitur,  idem  est  ac  si  de  Filio  di- 
ceretur, et  e converso.  Non  enim  propter  hoc  quod  Dominus  dicit:  Nemo 
novit  Filium , nisi  Pater,  neque  Patrem  quis  novit,  nisi  Filius  (Matth.  XI.  27.), 
antelligitur  vel  Pater  a sui  cognitione  excludi,  vel  Filius.  - 

' Ex  quo  etiam  patet~quod~vera  Filii  divinitas  non  excluditur  ex  verbis 
Apostoli  quibus  dicit  (I  Tim.  VI.  13.):  Quem  suis  temporibus  ostendet  beatus 
•et  solus  potens  Rex  regum,  et  Dominus  dominantium.  Non  enim  in  his  verbis 
Pater  nominatur,  sed  id  quod  est  commune  Patri  et  Filio.  Nara  quod  et  Filius 
•sit  Rex  regum  et  Dominus  dominantium  manifeste  ostenditur  (Apocal. 
^XIX.  13.),  ubi  dicitur:  Vestitus  erat  veste  aspersa  sanguine,  et  vocabatur  nomen 
crj.is,  Verbum  Dei;  et  postea  subditur:  Et  habet  in  vestimento  et  in  femore  suo  i 

* scriptum : Rex  regunt,  et  Dominus  dominantium.  Nec  ab  hoc  quod  subditur:  Qui  ’ 
solus  habet  immortalitatem,  excluditur  Filius,  quum  et  sibi  credentibus  immor- 
talitatem conferat;  unde  dicitur  (Joann.  XI.  26.):  Qui  credit  in  me  non  mo- 
rietur in  aeternum.  Sed  et  hoc  quod  subditur  (I.  Tim.  VI.  16.):  Quem  nullus 
hominum  vidit,  sed  nec  videre  potest,  certum  est  Filio  convenire,  quum  Domi-  , 
nus  dicat  (Matth.  XI.  27.):  Nemo  novit  Filium,  nisi  Pater.  Cui  non  obstat  quod  i 
"visibilis  apparuit;  hoc  enim  secundum  carnem  est  factum;  est  autem  invisi- 
bilis secundum  deitatem,  sicut  et  Pater;  unde  Apostolus  in  eadem  Epistola 
<(1.  Tim.  III.  16.)  dicit:  Manifeste  magnum  est  pietatis  sacramentum,  quod  mani 
festatum  est  in  carne.  Nec  cogit  quod  haec  de  solo  Patre  dicta  intelligamus, 
•quia  dicitur  quasi  oporteat  alium  esse  ostendentem  et  alium  ostensum ; nam 
et  Filius  seipsum  ostendit;  dicit  enim  ipse  (Joann.  XIV.  21.):  Qui  diligit  me 
- diligetur  a Patre  meo ; et  ego  diligam  eum,  et  manifestabo  ei  meipsum ; unde  et  ei 
.dicimus  (Psalm.  LXXIX.  20.) : Ostende  faciem  tuam  ei  salvi  erimus. 

Quod  autem  Dominus  dicit  (Joann.  XIV.  28.):  Pater  major  me  est,  qua- 
liter sit  intelligendum  Apostolus  docet.  Quum  enim  majus  referatur  ad  minus, 
•oportet~Tntelligi  hoc  3ici  de  Filio  secundum  quod  est  minoratus.  Ostendit 
autem  Apostolus  eum  esse  minoratum  secundum  assumptionem  formae  ser- 
vilis, ita  tamen  quod  Deo  Patri  aequalis  exsistat  secundum  formam  divinam ; 
-dicit  enim  (Philipp.  II.  6.):  Quum  in  forma  Dei  esset,  non  rapinam  arbitratus 
jst  esse  se  aequalem  Deo ; sed  semetipsum  exinanivit  formam  servi  accipiens.  Nec 
.est  mirum  si  ex  hoc  Pater  eo  major  dicatur,  quum  etiam  ab  angelis  eum  mi- 
noratum Apostolus  dicat  (Hebr.  II.  9.):  Eum,  inquit,  qui  modico  quam  angeli 
minoratus  est,  vidimus  Jesum  propter  passionem  mortis,  gloria  ei  honore  coronatum. 

Ex  quo  etiam  patet  quod  secundum  eamden  rationem  dicitur  Filius  esse 
Patri  subjectus,  scilicet  secundum  humanam  naturam ; quod  ex  ipsa  circum- 
stantia litterae  apparet.  Praemiserat  enim  Apostolus  (I.  Corinth.  XV.  28.) : 
Per  hominem  mors,  et  per  hominem  resurrectio  mortuorum ; et  postea  subjunxerat 
•quod  unusquisque  resurget  in  suo  ordine,  primum  Christus,  deinde  ii  qui  sunt 
Christi ; et  postea  addit : Deinde  finis,  quum  tradiderit  regnum  Deo  et  Patri;  et, 
ostenso  quale  sit  hoc  regnum,  quia  scilicet  oportet  ei  omnia  esse  subjecta, 
consequenter  subjungit : Quum  subjecta  illi  fuerint  omnia,  tunc  et  ipse  Filius  subje- 
ctus erit  illi  qui  subjecit  sibi  omnia.  Ipse  ergo  contextus  litterae  ostendit  hoc  de 
Christo  debere  intelligi  secundum  quod  est  homo;  sic  enim  mortuus  est 
•et  resurrexit;  nam,  secundum  divinitatem,  quum  omnia  faciat  quae  facit 
Pater,  ut  ostensum  est,  etiam  ipse  sibi  subjecit  omnia;  unde  Apostolus 
dicit  (Philipp.  III.  20.) : Salvatorem  exspectamus  Dominum  jaum  Christum,  qui 
reformabit  corpus  humilitatis  nostrae,  configuratum  corpori  claritatis  suae,  secun- 
dum operationem  qua  etiam  possit  sibi  subjicere  omnia. 

Ex  eo  autem  quod  Pater  filio  dare  dicitur  in  Scripturis,  ex  quo  per  Scri- 
pturam sequitur  ipsum  recipere,  non  potest  ostendi  aliqua  indigentia  esse  in 
ipso;  sed  hoc  requiritur  ad  hoc  quod  Filius  sit;  non  enim  Filius  dici  posset, 
nisi  a Patre  genitus  esset ; omne  autem  genitum  a generante  naturam  recipit 
generantis.  Per  hoc  ergo  quod  Pater  Filio  dare  dicitur,  nihil  aliud  intelligitur 
quam  Filii  generatio,  secundum  quam  Pater  dedit  Filio  suam  naturam.  Et 
hoc  ipsum  ex  eo  quod  datur  intelligi  potest ; dicit  enim  Dominus  (Joann.  X.  29.) : 
Pater  quod  dedit  mihi,  majus  omnibufesV;  id  autem  quod  majus  omnibus  est, 
divina  natura  est,  in  qua  Filius  est  Patri  aequalis;  quod  ipsa  verba  Domini 
ostendunt;  praemiserat  enim  quod  oves  suas  nullus  de  manu  ejus  rapere  pos- 
tsCfpad~cujus  probationem  inducit  verbum  propositum,  scilicet  quod  id  quod 


LIBER  IV.  CAP.  VIII* 


G 

* 


f 


55* 

est  sibi  a Patre  datum  majus  omnibus-sii.  Evquia  de  manu  Patris,  ut  sub- 
jungit, nemo  rapere  potest,  ex  hoc  sequitur  quod  nec  de  manu  Filii;  non 
autem  sequeretur,  nisi  per  id  quod  est  sibi  a Patre  datum  esset  Patri  aequalis  ; 
unde,  ad  hoc  clarius  explicandum,  subdit  ( Joann.  X.  30.) : Ego  et  Puter  unum 
sumus.  Similiter  etiam  Apostolus  (Philipp.  II.  9.) : Et  donavit  illi  nomen  quod 
est  super  omne  nomen,  ut  in  nomine  Jesu  omne  genuflectatur , coelestium,  terrestrium 
et  infernorum;  nomen  autem  omnibus  nominibus  altius,  quod  omnis  creatura 
veneratur,  non  est  aliud  quam  nomen  divinitatis.  Ex  hac  ergo  generationis 
datione  generatio  ipsa  intelligitur  secundum  quam  Pater  Filio  veram  deitatem 
dedit.  Idem  etianf  ostenditur  ex  hoc  quod  omnia  sibi  dicuntur  esse  data  a 
Patre;  non  autem  essent  sibi  data  omnia,  nisi  omnis  plenitudo  divinitatis 
quae  est  in  Patre  esset  in  Filio. /Sic  igitur,  ex  hoc  quod  sibi  Patrem~dedisse 
asserit,  se~verum  Filium  comitetur,  contra  Sabellium;  ex  magnitudine  vero 
ejus  quod  datur,  Patri  se  confitetur  esse  aequalem,  ut  Arius  confundatur. 

Patet  igitur  quod  talis  donatio  indigentiam  in  Filio  non  designat;  non 
enim  ante  fuit  Filius  quam  sibi  daretur,  quum  generatio  ejus  sit  ipsa  donatio  ; 
neque  plenitudo  dati  hoc  patitur  ut  indigere  possit  ille  cui  constat  esse  dona- 
tum.  Nec  obviat  praedictis  quod  ex  tempore  Filio  Pater  dedisse  legitur  in  Scri- 
pturis, sicut  Dominus  post  resurrectionem  dicit  discipulis  (Matth.  XXVIII.  18.): 
Data  est  mihi  omnis  potestas  in  coelo  et  in  terra;  et  Apostolus  (Philipp.  II.  9.) 
dicit,  quod  propter  hoc  Deus  exaltavit  illum,  et  donavit  illi  nomen  quod  est  super 
omne  nomen,  quia  factus  fuit  obediens  usque  ad  mortem ; quasi  hoc  nomen  non 
habuerit  ab  aeterno.  Est  enim  consuetus  Scripturae  modus  ut  aliqua  dicantur 
esse  vel  fieri,  quando  innotescunt.  Hoc  autem  quod  Filius  ab  aeterno  univer- 
salem potestatem  et  nomen  divinum  acceperit,  post  resurrectionem  praedi- 
cantibus discipulis  mundo  est  manifestatum ; et  hoc  etiam  verba  Dei  osten- 
dunt; dicit  enim  Dominus  (Joann.  XVII.  5.);  Clarifica  me,  Pater,  apud  teme- 
tipsum,  claritate  quam  habui  priusquam  mundus  fieret ; petit  enim  ut  sua  gloria, 
quam  ab  aeterno  a Patre  recepit  ut  Deus,  in  eo  jam  homine  facto  esse  de- 

Ex  hoc  autem  manifestum  est  quomodo  Filius  doceatur,  quum  non  sit 
ignorans.  Ostensum  est  enim  in  primo  (c.  45.)  quod  intelligere  et  esse  in  Deo 
idem  sunt.  Unde  communicatio  divinae  naturae  est  etiam  intelligentiae  com- 
municatio. Communicatio  aijrpm  intpllifrpntiae  demonstratio,  vel  locutio,  sive 
doctrina  potest  dici.  Per  hoc  ergo  quod  Filius  sua  nativitate  a Patre  natu- 
ram divinam  acceperit,  dicitur  vel  a Patre  audivisse,  vel  Pater  ei  demonstrasse, 
vel  si  quid  aliud  simile  legitur  in  Scripturis;  non  quod  prius  Filius  ignorans 
aut  nesciens  fuerit,  et  postmodum  eum  Pater  docuerit;  confitetur  enim  Aposto- 
lus (I.  Corinth.  I.  24.)  Christum  Dei  virtutem  et  Dei  sapientiam;  non  est  autem 
possibile  quod  sapientia  sit  ignorans,  neque  quod  virtus  infirmetur. 

Ideo  etiam  quod  dicitur  (Joann.  V.  19.):  Non  potest  Filius  a se  facere  quid- 
quam, nullam  infirmitatem  agendi  demonstrat  in  Filio,  sed,  quia  quum  Deo 
non  sit  aliud  agere  quam  esse,  nec  sua  actio  sit  aliud  quam  sua  essentia,  ut 
supra  (Lib‘.  I.  c.  45.),  probatum  est,  ita  dicitur  quod  Filius  non  possit  a se 
agere,  sed  agat  a Patre,  sicut  quod  non  potest  a se  esse,  sed  solum  a Patre. 
Si  enim  a se  esset,  jam  Filius  non  esset;  sicut  ergo  Filius  non  potest  non 
esse  Filius,  ita  a se  agere  non  potest.  Quia  vero  eamdem  naturam  accipit 
Filius  quam  habet  Pater  et  ex  consequenti  eamden  virtutem,  licet  Filius  a 
se  non  sit  nec  a se  operetur,  tamen  est  per  se  et  per  se  operatur;  quia,  sicut 
est  per  propriam  naturam  quam  accepit  a Patre,  ita  per  propriam  naturam 


LIBER  IV.  CAP.  VIII. 


557 

a Patre  acceptam  operatur.  Unde,  postquam  Dominus  dixerat:  Non  potest 
Filius  a se  facere  quidquam,  ut  ostenderet  quod,  licet  non  a se,  tamen  per  se 
Filius  operatur,  subjungit  (Joann.  V.  19.):  Quaecumque  ille  fecerit,  scilicet 
Pater,  haec  et  Filius  similiter  facit.  — - 

Ex  praemissis  etiam  apparet  qualiter  Pater  praecipiat  Filio,  et  Filius  obe- 
diat  Patri,  aut  Patrem  oret,  aut  mittatur  a Patre;  haec  enim  omnia  Filio 
conveniunt  secundum  quod  est  Patri  subjectus,  quod  non  est  nisi  secundum 
humanitatem  assumptam,  ut  ostensum  est ; Pater  ergo  Filio  praecipit  ut  sub- 
jecto sibi  secundum  humanam  naturam.  Et  hoc  etiam  verba  Domini  mani- 
festant. Nam,  quum  Dominus  dicat  (Joann.  XIV.  31.):  Ut  cognoscat  mundus 
quia  diligo  Patrem,  et  sicut  mandatum  dedit  mihi  Pater,  sic  facio,  quod  sit  istud 
mandatum,  ostenditur  per  id  quod  subditur:  Surgite,  eamus  hinc;  hoc  enim 
dixit  ad  passionem  accedens.  Mandatum  autem  patiendi  manifestum  est 
Filio  non  competere,  nisi  secundum  humanam  naturam.  Similiter,  ubi  ait 
(Joann.  XV.  10.):  Si  praecepta  mea  servaveritis,  manebitis  in  dilectione  mea,  sicut 
■et  ego  Patris  mei  praecepta  servavi,  et  maneo  in  ejus  dilectione,  manifestum  est 
haec  praecepta  ad  Filium  pertinere  prout  a Patre  diligebatur  ut  homo,  sicut 
ipse  discipulos  ut  homines  diligebat.  Et  quod  praecepta  Patris  ad  Filium  ac- 
cipienda sint  secundum  humanam  naturam  a Filio  assumptam,  Apostolus 
ostendit,  docens  Filium  obedientem  Patri  fuisse  in  his  quae  pertinent  ad 
humanam  naturam;  dicit  enim  (Philipp.  II.  8.).  Factus  est  obediens  Patri 
usque  ad  mortem.  Ostendit  etiam  Apostolus  quod  orare  Filio  conveniat  se- 
cundum humanam  naturam;  dicit  enim  (Hebr.  V.  7.)  quod,  in  diebus  carnis 
suae,  preces  supplicationesque  ad  eum  qui  possif  illum  salvum  a morte  facere,  cum 
clamore  valido  et  lacrymis  offerens,  exauditus  est  pro  sua  reverentia.  Secundum 
quid  etiam  missus  a Patre  dicatur,  Apostolus  ostendit,  dicens  (Galat.  IV.  4.) : 
Misit  Deus  Filium  suum,  factum  ex  muliere;  eo  ergo  dicitur  missus  quo  est 
factus  ex  muliere;  quod  quidem  secundum  carnem  assumptam  certum  est 
sibi  convenire. 

Patet  igitur  'quod  per  haec  omnia  non  potest  ostendi  Filius  Patri  esse 
subjectus,  nisi  secundum  humanam  naturam. 

Sed  tamen  sciendum  est  quod  Filius  mitti  a Patre  dicitur  etiam  invisibi- 
liter in  quantum  Deus,  sine  praejudicio  aequalitatis  quam  habet  ad  Patrem, 
Mt  infra  (c.  23.)  ostendar,  qm,na  agetur  Hp  missione  Spiritus  SanctL 

Similiter  etiam  patet  quod,  per  hoc  quod  Filius  a Patre  clarificatur,  vel 
suscitatur,  vel  exaltatur,  non  potest  ostendi  quod  Filius  sit  minor  Patre,  nisi 
-secundum  humanam  naturam.  Non  enim  Filius  clarificatione  indiget  quasi 
de  novo  claritatem  accipiens,  quum  eam  profiteatur  se  ante  mundum  habuisse; 
^ed  oportebat  quod  sua  claritas,  quae  sub  infirmitate  carnis  erat  occultata, 
per  carnis  glorificationem  et  miraculorum  operationem  manifestaretur  in  fide 
credentium  populorum;  unde  de  ejus  occultatione  dicitur  (lsa.  LIII.  3.):  Vere 
■absconditus  est  vultus  ejus  — .;  unde  nec  reputavimus  eum.  Similiter  autem,  se- 
cundum hoc  Christus  suscitatus  est  quod  est  passus  et  mortuus,  id  est  se- 
cundum carnem;  dicitur  enim  (I.  Petr.  IV.  1 .) : Christo  passo  in  carne,  et  vos 
eadem  cogitatione  armamini.  Exaltari  etiam  eum  oportuit  secundum  hoc  quod 
fuit  humiliatus ; nam  et  Apostolus  dicit  (Philipp.  II.  8.) : Humiliavit  semetipsum 
factus  obediens  usque  ad  mortem  . , propter  .quod  et  Deus  exaltavit  illumX  Sic 
<rgo,  per  hoc  quod  Pater  CfafflicatFilium,  suscitat  et  exaltat,  Filius  non 
ostenditur  minor  Patre,  nisi  secundum  humanam  naturam;  nam,  secundum 
<divinam  naturam,  quae  est  Patri  aequalis,  est  eadem  virtus  Patris  et  Filii  e* 

eadem  operatio ; unde  et  ipse  Filius  propria  virtute  se  exaltat,  secundum  illud 
Psalmistae  (Psal.  XX.  14.):  Exaltare,  Domine,  in  virtute  tua;  ipse  seipsum  su- 
scitat, quod  de  se  dicit  (Joann.  X.  18.):  Potestatem  habeo  ponendi  animam  meam,, 
et ... . iterum  sumere  eam;  ipse  etiam  non  solum  seipsum  clarificat,  sed  etiam 
Patrem;  dicit  enim  (Joann.  XVlI.  1.):  Clarifica  Filium  tuum,  ut  et  Filius  tuus 
clarificet  te;  non  quod  Pater  velamine  carnis  assumptae  sit  occultatus,  sed 
suae  invisibilitate  naturae;  quo  etiam  modo  Filius  est  occultus  secundum  divi- 
nam naturam;  nam  Patri  et  Filio  commune  est  quod  dicitur  (Is a.  XLV.  15.): 
Vere  tu  es  Deus  absconditus,  sanctus  Israel  Salvator.  Filius  autem  Patrem  cla- 
rificat, non  claritatem  ei  dando,  sed  eum  mundo  manifestando ; nam  et  ipse 
ibidem  dicit  (Joann.  XVII.  6.):  Manifestavi  nomen  tuum  hominibus. 

Nonlsst  autem  credendum  quod  in  Dei  Filio  sit  aliquis  potestatis  defectus* 
quum  ipse  dicat  (Matth.  XXVIII.  18.):  Data  est  mihi  omnis  potestas  in  coelo 
et  in  terra.  Unde  quod  ipse  dicit  (Matth.  XX.  23.):  Sedere  ad  dexteram  meam 
vel  sinistram  non  est  meum  dare  vobis,  sed  quibus  paratum  est  a Patre  meo,  non 
ostendit  quod  Filius  distribuendarum  coelestium  sedium  potestatem  non 
habeat,  quum  per  hujusmodi  sessionem  participatio  vitae  aeternae  intelli- 
gatur,  cujus  collationem  ad  se  pertinere  ostendit  quum  dicit  (Joann.  X.  27 .)T 
'Oves'  meae  vocem  meam  audiunt;  et  ego  cognosco  eas,  et  sequuntur  me;  et  ego 
vitam  aeternam  do  eis;  dicitur  etiam  (Joann.  V.  22.)  quod  Pater  omne  judicium 
dedit  Filio ; ad  judicium  autem  pertinet  ut  pro  meritis  aliqui  in  coelesti  gloria 
collocentur;  unde  et  (Matth.  XXV.  3 3.)  dicitur  quod  Filius  hominis  statuet  oves 
a dextris  suis,  haedos  autem  a sinistris;  pertinet  ergo  ad  potestatem  Filii  sta- 
tuere aliquem  vel  a dextris  vel  a sinistris,  sive  utrumque  referatur  ad  diffe- 
rentem gloriae  participationem,  sive  unum  referatur  ad  gloriam  et  alterum 
referatur  ad  poenam.  Oportet  igitur  ut  verbi  propositi  sensus  ex  praemissis 
sumatur.  Praemittitur  namque  (Matth.  XX.)  quod  mater  filiorum  Zebedaei 
accesserat  ad  Jesum,  petens  ut  unus  filiorum  ejus  sederet  ad  dexteram  ejus 
et  alius  ad  sinistram ; et  ad  hoc  petendum  mota  videbatur  ex  quadam  fiducia 
propinquitatis  carnalis  quam  habebat  ad  hominem  Christum.  Dominus  ergo 
sua  responsione  non  dixit  quod  ad  ejus  potestatem  non  pertineret  dare  quod 
petebatur,  sed  quod  ad  eum  non  pertinebat  illis  dare  pro  quibus  rogabatur. 
Non  enim  dixit:  Sedere  ad  dexteram  meam  vel  sinistram  non  est  meum  dare 
alicui ; quin  potius  ostendit  quod  suum  erat  hoc  dare  illis  quibus  erat  para» 
tum  a Patre  suo.  Non  enim  hoc  dare  ad  eum  pertinebat  secundum  quod  erat 
filius  Virginis,  sed  secundum  quod  erat  Filius  Dei;  et  ideo  non  erat  suum 
hoc  dare  aliquibus,  propter  hoc  quod  ad  eum  pertinebat  secundum  quod  erat 
filius  Virginis,  secundum  propinquitatem  carnalem,  sed  propter  hoc  perti- 
nebat ad  eum  secundum  quod  erat  Filius  Dei,  quibus  scilicet  paratum  erat 
a Patre  per  praedestinationem  aeternam.  Sed  quod  etiam  haec  praeparatio 
ad  potestatem  Filii  Dei  pertineat,  ipse  Dominus  confitetur  (Joann.  XIV.  2.)*. 
dicens:  In  domo  Patris  mei  mansiones  mullae  sunt;  si  quo  minus,  dixissem  vobis, 
quia  vado  parare  vobis  locum.  Mansiones  autem  multae  sunt  diversi  gradus 
participandae  beatitudinis,  qui  ab  aeterno  a Deo  in  praedestinatione  praepa- 
rati sunt.  Quum  ergo  Dominus  dicit  quod  si  in  aliquo  minus  esset,  id  est  si 
deficerent  praeparatae  mansiones  hominibus  ad  beatitudinem  introducendis*. 
et  subdit:  Dj&issun  vobis  qtjia  vado  harare  vobis  locum,  ostendit  hujusmodi 
praeparationem  adjsuam  poTestatenT^ertinere.  _______ 

N"equc  etiamjjotest  intelligi  quod  Filius  horam  adventus  sui  ignoret,  quum 
in  eo  sint  omnes  thesauri  sapientiae  et  scientiae  absconditi,  ut  Apostolus  dici:. 

(Coloss.  II.),  et  quum  id  quod  majus  est  perfecte  cognoscat,  scilicet  Patrem ;. 
jtec^hoc  intelligendum  est  quia  Filius,  inter  homines  homo  constitutus,  ad 
modum  ignorantis  se  habuit,  dum  discipulis  non  revelavit.  Est  enim  con- 
suetus modus  loquendi  in  Scripturis  ut  Deus  dicatur  aliquid  cognoscere  si 
illud  cognoscere  facit;  sicut  habetur  (Gen.  XXII.  12.):  Nunc  cognovi  quod, 
timeas  Dominum,  id  est  nunc  cognoscere  feci;  et  sic  per  oppositum  Filius 
nescire  dicitur  quod  non  facit  nos  scire. 

Tristitia  vero,  timor,  et  alia  hujusmodi  manifestum  est  quod  ad  Christum 
pertineant  secundum  quod  homo;  unde  et  per  hoc  nulla  minoratio  potest 

in. divinitate  Filii  deprehendi. — - — — - — — — — — 

: Quod  autem  dicitur  sapientiam  esse  creatam,  primo  quidem  potest  in- 
elligi  non  de  sapientia  quae  est  Filius  Dei,  sed  de  sapientia  quam  Deus  in- 
idit  creaturis;  dicitur  enim  (Eccli.  I.  9.):  Ipse  creavit  eam  (scilicet  sapientiam) 

in  Spiritu  Sancto , et  effudit  illam  super  omnia  opera  sua.  Potest  etiam  referri 

ad  naturam  creatam  assumptam  a Filio,  ut  sit  sensus  (Eccli.  XXIV.  14.): 
Ab  initio  et  ante  saecula  creata  sum,  id  est  praevisa  sum  creaturae  uniri.  Vel, 
per  hoc  quod  sapientia  et  creata  et  genita  nuncupatur,  modus  divinae  gene- 
rationis nobis  insinuatur.  In  generatione  enim,  quod  generatur  accipit  natu- 
ram generantis,  quod  perfectionis  est;  sed,  in  generationibus  quaesunt  apud 
nos,  generans  ipse  mutatur,  quod  imperfectionis  est ; in  creatione  vero  creans 
non  mutatur,  sed  creatum  non  recipit  naturam  creantis.  Dicitur  ergo  simul 
Filius  creatus  et  genitus,  ut  ex  creatione,  accipiatur  immutabilitas  Patris,  ex 
generatione  unitas  naturae  in  Patre  et  Filio ; et  sic  hujusmodi  Scripturae  in- 
tellectum synodus  exposuit,  ut  per  Hilarium  patet — 

Quod  vero  Filius  dicitur  primogenitus  creaturae  non  ex  hoc  est  quod 
Filius  sit  in  ordinatione  creaturarum,  sed  quia  Filius  est  a Patre  et  a Patre 
accipit,  a quo  sunt  et  accipiunt  creaturae;  sed  Filius  accipit  a Patre  eamdem 
naturam,  non  autem  creaturae;  unde  et  Filius  non  solum  primogenitus  di- 

citur,  sed  etiam  unigenitus,  propter  singularem  modum  accipiendi.  

' Per  hoc  autem  quod  Dominus  ad  Patrem  dicit  de  discipulis  (Joann. 
XVII.  22.) : Ut  sint  unum,  sicut  et  nos  unum  sumus,  ostenditur  quidem  quod 
Pater  et  Filius  sunt  unum  eo  modo  quo  discipulos  unum  esse  oportet,  sci- 
licet per  amorem.  Hic  tamen  unionis  modus  non  excludit  essentiae  unitatem, 
sed  magis  eam  demonstrat;  dicitur  enim  (Joann.  III.  35.):  Pater  diligit  Filium, 
et  omnia  dedit  in  manu  ejus;  per  quod  plenitudo  divinitatis  ostenditur  esse  in 


lia  Scripturarum  quae  Ariani  pro  se  assu- 
mebant, non  repugnant  veritati  quam  fides  catholica  confitetur. 


•ilio,  ut  dictum  est. . _ 
Sic  igitur  patet  quod 


CAPUT  IX. 

SOLUTIO  AD  AUCTORITATES  PHOTINI  ET  SABELLII. 

Ex  his  autem  consideratis  apparet  quod  nec  ea  quae  Photinus  et  Sabel- 
lius  pro  suis  opinionibus  ex  sacris  Scripturis  adducebant  eorum  errores  con- 
firmare possunt. 

Namquoa  Dominus  post- resurrectionem  dicit  (Matth.  XXVIII.  18.); 
Data  est  mihi  omnis  potestas  in  coelo  et  in  terra,  non  ideo  dicitur  quasi  tunc  de 
novo  hanc  potestatem  acceperit,  sed  quia  potestas,  quam  Filius  Dei  ab  ae~ 

terno  acceperat,  in  eodem  homine  lacto  apparere  inceperat  per  victoriam 
-quam  de  morte  habuerat  resurgendo. 

■QjdOd  vero  Apostolus  dicit  (Rom.  I.  3.),  de  Filio  loquens : Qui  factus  es. 
ei  ex  semine  David,  manifeste  ostenditur  qualiter  sit  intelligendum  ex  eo  quod 
additur:  secundum  carnem.  Non  enim  dixit  quod  Filius  Dei  esset  simpliciter 
factus,  sed  quod  factus  esset  ex  semine  David  secundum  carnem,  per  as- 
sumptionem humanae  naturae:  sicut  et  (Joann.  I.  14.)  dicitur:  Verbum  caro 
facium  est.  Unde  etiam  patet  quod  hoc  quod  sequitur  (Rom.  I.  4.):  Qui  prae- 
destinatus est  Filius  Dei  in  virtute,  secundum  humanam  naturam  ad  Filium 
pertinet.  Quod  enim  humana  natura  Filio  Dei  uniretur,  ut  sic  homo  posset 
-dici  Filius  Dei,  non  fuit  ex  humanis  meritis,  sed  ex  gratia  Dei  .praedestinantis. 

Similiter  etiam,  quod~I3em  Apostolus  (Philipp.  II.  8.)  dicit,  quod  Deus 
■Christum  propter  passionis  meritum  exaltavit,  ad  humanam  naturam  refe- 
rendum est,  in  qua  fuerat  humilitas  passionis;  unde  et  quod  subditur:  Do- 
navit illi  nomen  quod  est  super  omne  nomen,  ad  hoc  referendum  est  quod  no- 
men conveniens  Filio  ex  nativitate  aeterna  manifestandum  esset,  in  fide 

populorum,_hoc  convenire  Filio  incarnato.  

"“""Fer  quod  et  manifestum  estquocTId  quod  dicit  Petrus,  quod  Deus  Jesum 
Christum  et  Dominum  fecit,  ad  Filium  referendum  est  secundum  humanam 
maturam,  in  qua  incepit  id  habere  ex  tempore  quod  in  natura  divinitatis  ha- 
buit ab  aeterno.  _ 


Quod  etiam  Sabellius  introducit  de  unitate  deitatis  (Deuter.  VI.  4.):  Audi, 
Jsrael:  Dominus  Deus  noster,  Dominus  unus  est,  et  (ibid.  XXXII.  39.):  Videte 
■quod  ego  sim  solus,  et  non  sit  alius  Deus  praeter  me,  sententiae  catholicae  fidei 
non  repugnat,  quae  Patrem  et  Filium  non  duos  deos,  sed  unum  Deum  esse 
confitetur,  ut  dictum  est.  _ — 


Mmiliter  etiam,  quod  dicitur  (Joann.  XIV.  10.):  Pater  in  me  manens  ipse 
facit  opera , ei  ego  in  Patre  et  Pater  in  me  est,  non  ostendit  unitatem  personae, 
ut  volebat  Sabellius,  sed  unitatem  essentiae,  quam  Arius  negabat.  Si  enim 
esset  una  persona  Patris  et  Filii,  non  congrue  diceretur  Pater  esse  in  Filio 
et  Filius  in  Patre,  quum  non  dicatur  proprie  idem  suppositum  in  seipso  esse, 
sed  solum  ratione  partium.  Quia  enim  partes  in  toto  sunt  ct  quod  convenit 
partibus  solet  attribui  toti,  quandoque  dicitur  aliquod  totum  esse  in  seipso. 

Hic  autem  modus  loquendi  non  competit  in  divinis,  in  quibus  partes  esse 
non  possunt,  ut  in  primo  (c.  20.)  ostensum  est.  Relinquitur  igitur,  quum 
Pater  in  Filio  et  Filius  in  Patre  esse  dicatur,  quod  Pater  et  Filius  non  sint 
idem  supposito.  Sed  ex  hoc  ostenditur  quod  Patris  et  Filii  sit  essentia  una. 
Hoc  enim  posito,  manifeste  apparet  qualiter  Pater  est  in  Filio  et  Filius  in 
-Patre.  Nam,  quum  Pater  sit  sua  essentia,  quia  in  Deo  non  est  aliud  esse  et 
•essentiam  habens,  ut  in  primo*(c.  22.)  est  ostensum,  relinquitur  quod  in  quo- 
cumque sit  essentia  Patris  sit  Pater;  et,  eadem  ratione,  in  quocumque  est 
•essentia  Filii  est  Filius.  Unde,  quum  essentia  Patris  sit  in  Filio  et  essentia 
Filii  in  Patre,  eo  quod  una  est  essentia  utriusque,  ut  fides  catholica  docet, 
sequitur  manifeste  quod  Pater  sit  in  Filio  et  Filius  sit  in  Patre.  Et  sic  eodem ) 
4’erbo  et  Sabelli  i et  Arii  error  confutatur  ( c f 

CAPUT  X. 


RATIONES  CONTRA  GENERATIONEM  ET  PROCESSIONEM  DIVINAM. 

Omnibus  igitur  diligenter  consideratis,  manifeste  apparet  hoc  nobis  de 
generatione  divina  in  sacris  Scripturis  proponi  credendum  quod  Pater  et 
Filius,  etsi  personis  distinguantur,  sunt  tamen  unus  Deus  et  unam  habent 
-essentiam  seu  naturam.  Quia  vero  a creaturarum  natura  hoc  invenitur  valde 
remotum  ut  aliqua  duo  supposito  distinguantur  et  tamen  eorum  sit  una  es- 
sentia, humana  ratio,  ex  creaturarum  proprietatibus  procedens,  multiplicem 
in  hoc  secreto  divinae  generationis  patitur  difficultatem.'-- 

Nam,  quum  generatio”nobis  nota  mutatio  quaedam  sit,  cui  opponitur 
•corruptio,  difficile  videtur  in  Deo  generationem  ponere,  qui  est  immutabilis, 
incorruptibilis  et  aeternus,  ut  ex  superioribus  (Lib.  L c.  n.  et  ifA  patet. 

Amplius:  si  generatio  mutatio  est,  oportet  omne  quod  generatur  muta- 
hile  esse.  Quod  autem  mutatur  exit  de  potentia  in  actum ; nam  motus  est 
actus  exsistentis  in  potentia  secundum  quod  hujusmodi.  Si  igitur  Filius  Dei 
est  genitus,  videtur  quod  neque  aeternus  sit,  tamquam  de  potentia  in  actum 
exiens,  neque  verus  Deus,  ex  quo  non  est  actus  purus,  sed  aliquid  poten- 

tin litatis  habens. — ■ — " 

Adhuc:  genitum  naturam  accipit  a generante.  Si  ergo  Filius  genitus  est 
a Deo  Patre,  oportet  quod  naturam  quam  habet  a Patre  acceperit.  Non  est 
autem  possibile  quod  acceperit  a Patre  aliam  naturam  numero  quam  Pater 
habet  et  similem  specie,  sicut  fit  in  generationibus  univocis,  ut  quum  homo 
generat  hominem  et  ignis  ignem ; supra  enim  ostensum  est  (Lib.  I.  c.  42. 
et  IV.  c.  9.)  quod  impossibile  est  esse  plures  numero  deitates.  Videtur  etiam 
•esse  impossibile  quod  receperit  eam  dem  naturam  numero  quam  Pater  habet: 
•quia,  si  recipit  partem  ejus,  sequitur  divinam  naturam  esse  divisibilem;  si 
^utem  totam,  videtur  sequi  quod  natura  divina,  si  sit  tota  transfusa  in  Fi- 
lium, desinat  esse  in  Patre,  et  sic  Pater  generando  corrumpitur.  Neque  ite- 
rum potest  dici  quod  natura  divina  per  quamdam  exuberantiam  effluat  a 
Patre  in  Filium,  sicut  aqua  fontis  effluit  in  rivum,  et  fons  non  evacuatur: 
quia  natura  divina  sicut  non  potest  dividi,  ita  nec  augeri.  Videtur  ergo  re- 
liquum esse  quod  Filius  naturam  a Patre  acceperit,  non  eamdem  numero 
nec  specie  quam  Pater  habet,  sed  omnino  alterius  generis;  sicut  accidit  in 
generatione  aequivoca,  ut  quum  animalia  ex  putrefactione  nata  virtute  solis 
generantur,  ad  cujus  speciem  non  attingunt.  Sequitur  ergo  quod  Dei  Filius 
neque  verus  Filius  sit,  quum  non  habeat  speciem  Patris,  neque  verus  Deus, 

quum  non  recipiat  divinam  naturam.  

Item:  si  Filius  recipITnaturam  a Deo  Patre,  oportet  quod  in  eo  aliud  sit 
recipiens  et  aliud  natura  recepta;  nihil  enim  recipit  seipsum;  Filius  igitur 
non  est  sua  essentia  vel  natura;  non  est  igitur  verus  Deus. 

Praeterea:  si  Filius  Dei  non  est  aliud  quam  essentia  divina,  quum  es- 
sentia divina  sit  subsistens,  ut  in  primo  (c.  22.)  probatum  est,  constat  autem 
quod  etiam  Pater  est  ipsa  essentia  divina,  videtur  relinqui  quod  Pater  et  Fi- 
lius conveniant  in  eadem  re  subsistente.  Res  autem  subsistens  in  intellectua- 
libus naturis  vocatur  persona.  Sequitur  ergo,  si  Filius  est  ipsa  divina  essentia, 
quod  Pater  et  Filius  conveniant  in  persona.  Si  autem  Filius  non  est  ipsa  di- 
vina essentia,  non  est  verus  Deus;  hoc  enim  de  Deo  probatum  est  in  primo 

36 

(c.  21.).  Videtur  igitur  quod  vel  Filius  non  sit  verus  Deus,  ut  dicebat  Arius,, 
vel  non  sit  alius  personaliter  a Patre,  ut  Sabellius  asserebat. 

Adhuc:  illud  quod  est  principium  individuationis  in  unoquoque  modo,, 
impossibile  est  inesse  alteri  quod  supposito  distinguatur  ab  eo:  quod  enim 
in  multis  est  non  est  individuationis  principium.  Ipsa  autem  essentia  Dei 
est  per  quam  Deus  individuatur ; non  enim  essentia. Dei  est  forma  in  ma- 
teria, ut  per  materiam  individuari  posset;  non  est  igitur  aliud  in  Deo  Patre 
per  quod  individuetur  quam  sua  essentia.  Ejus  igitur  essentia  in  nullo  alio- 
supposito  esse  potest.  Aut  igitur  non  est  in  Filio,  et  sic  Filius  non  est  verus 
Deus,  secundum  Arium;  aut  Filius  non  est  alius  supposito  a Patre,  et  sic 
est  eadem  persona  utriusque  secundum  Sabellium. 

"Amplius:  si  Pater  et  Filius  sunt  duo  'supposita' sive  duae  “personae  et 
tamen  sunt  in  essentia  unum,  oportet  in  eis  esse  aliquid  praeter  essentiam 
per  quod  distinguantur;  nam  essentia  communis  utrique  ponitur;  quod  au- 
tem commune  est  non  potest  esse  distinctionis  principium ; oportet  igitur  id 
quo  distinguuntur  Pater  et  Filius  esse  aliud  ab  essentia  divina.  Est  ergo- 
persona  Filii  composita  ex  duobus,  et  similiter  persona  Patris,  scilicet  ex. 
essentia  communi  et  ex  principio  distinguente.  Uterque  igitur  est  compo- 
situs; neuter  ergo  est  verus  Deus. 

Si  quis,  autem  dicat  quod  distinguuntur  sola  relatione,  prout  unus  esr 
Pater,  alius  est  Filius,  quae  autem  relative  praedicantur  non  aliud  videntur 
praedicare  in  eo  de  quo  dicuntur,  sed  magis  ad  aliud,  et  sic  per  hoc  com- 
positio non  inducitur,  videtur  quod  haec  responsio  non  sit  sufficiens  ad 
praedicta  inconvenientia  vitanda. 

Nam  relatio  non  potest  esse  absque  aliquo  absoluto:  in  quolibet  enim 
relativo  oportet  intelligi  quod  ad  se  dicitur  praeter  id  quod  ad  aliud  dicitur; 
sicut  servus  ad  aliquid  est  absolute  praeter  id  quod  ad  dominum  dicitur.  Re- 
latio igitur  illa  per  quam  Pater  et  Filius  distinguuntur,  oportet  quod  habeat 
aliquod  absolutum  in  quo  fundetur.  Aut  igitur  illud  absolutum  est  unum 
tantum,  aut  sunt  duo  absoluta.  Si  est  unum  tantum,  in  eo  non  potest  fun- 
dari duplex  relatio,  nisi  forte  sit  relatio  identitatis,  quae  distinctionem  ope- 
rari non  potest,  sicut  dicitur  idem  eidem  idem.  Si  ergo  sit  talis  relatio  quod 
distinctionem  requirat,  oportet  quod  primo  intelligatur  absolutorum  distin- 
ctio. Non  ergo  videtur  possibile  quod  personae^Patns  et  Filii  solis  relatio- 
nibus  distinguantur. ______ - — 

- Praeterea : oportet  dicere  quod  relatio  illa  quae  Filium  distinguit  a Patre 
aut  sit  res  aliqua,  aut  sit  in  solo  intellectu.  Si  autem  sit  res  aliqua,  non  vi- 
detur esse  illa  res  quae  est  divina  essentia,  quia  divina  essentia  communis 
est  Patri  et  Filio;  erit  ergo  in  Filio  aliqua  res  quae  non  est  ejus  essentia, 
et  sic  non  est  verus  Deus;  ostensum  est  enim  in  primo  (c.  23.)  quod  nihil 
est  in  Deo  quod  non  sit  sua  essentia.  Si  autem  illa  relatio  sit  in  intellectum 
cantum,  non  potest  personaliter  distinguere  Filium  a Patre ; quae  enim  per- 
sonaliter distinguuntur  realiter  oportet  distingui. 

Item:  omne  relativum  dependet  a suo  correlativo.  Quod  autem  dependet 
ab  altero  non  est  verus  Deus.  Si  igitur  persona  Patris  et  Filii  relationibus- 

distinguantur,  neuter  erit  verus  Deus. 

Adhuc:  si  Pater  est  Deus  et  Filius  est  Deus,  oportet  quod  hoc  nomen,. 

Deus,  de  Patre  et  Filio  substantialiter  praedicetur,  quum  divinitas  accidens- 
esse  non  possit.  Praedicatum  autem  substantiale  est  quod  vere  est  ipsum  de 
quo  praedicatur;  nam,  quum  dicitur:  Homo  est  animal,  quod  vere  homo- 

est,  animal  est;  et  similiter,  quum  dicitur:  Socrates  est  homo,  quod  vere  So- 
crates est,  homo  est.  Ex  quo  videtur  sequi  quod  impossibile  sit  ex  parte 
subjectorum  inveniri  pluralitatem,  quum  unitas  sit  ex  parte  substantialis  prae- 
dicati; non  enim  Socrates  et  Plato  sunt  unus  homo,  licet  sint  unum  m hu- 
manitate, neque  homo  et  asinus  sunt  unum  animal,  licet  sint  unum  in  ani- 
mali. Si  ergo  Pater  et  Filius  sunt  duae  personae,  impossibile  videtur  quod 
sint  unus  Deus.  


Amplius:  opposita  praedicata  pluralitatem  ostendunt  in  eo  de  quo  prae- 
dicantur. De  Deo  autem  Patre  et  de  Deo  Filio  opposita  praedicantur;  nam 
Pater  est  Deus  ingenitus  et  generans,  Filius  autem  est  Deus  genitus.  Non 
igitur  videtur  esse  possibile  quod  Pater  et  Filius  sint  unus  Deus. 

— HaecTTgitur  et  similia  sunt  ex  quibus  aliqui  divinorum  mysteria  propria 
ratione  metiri  volentes,  divinam  generationem  impugnare  nituntur.  Sed, 
quia  veritas  in  seipsa  forftsjest  et  nulla  impugnatione  convellitur,  'ot 

intendere  ad  ostendendum  quod  veritas  fidei  ratione  superari  non  possit. 


CAPUT  XI. 

QUOMODO  ACCIPIENDA  SIT  GENERATIO  IN  DIVINIS 
ET  QUAE  DE  FILIO  DEI  DICUNTUR  IN  SCRIPTURIS. 

Principium  autem  hujus  intentionis  hinc  sumere  oportet,  quod  secundum 
diversitatem  naturarum,  diversus  emanationis  modus  invenitur  in  rebus;  et 
quanto  aliqua  natura  est  altior,  tanto  id  quod  ex  ea  emanat  magis  est  inti- 
mum, jln  rebus  enim  omnibus  inanimata  corpora  infimum  locum  tenent;  in 
'quibus  emanationes  aliter  esse  non  possunt  nisi  per  actionem  unius  eorum 
in  aliquod  alterum;  sic  enim  ex  igne  generatur  ignis,  dum  ab  igne_CQlf^is- 
extraneum  alteratur  et  ad  qualitatem  et  speciem  ignis  perducitur.  Post  ina- 
nimata vero  corpora,  proximum  locum  tenent  plantae,  in  quibus  jam  ema- 
natio ex  interiori  procedit,  in  quantum  scilicet  humor  plantae  intraneus  in 
semen  convertitur  et  illud  semen  terrae  mandatum  crescit  in  plantam.  Jam 
ergo  hic  primus  gradus  vitae  invenitur;  nam  viventia  sunt  quae  seipsa  mo- 
vent ad  agendum,  illa  vero  quae  non  nisi  exteriora  movere  possunt,  omnino 
sunt  vita  carentia;  in  plantis  vero  hoc  indicium  vitae  est  quod  id  quod  in 
ipsis  est  movet  aliquam  formam.  Est  tamen  vita  plantarum  imperfecta,  quia, 
emanatio  in  eis  licet  ab  interiori  procedat,  tamen  paulatim  ab  interioribus 
exiens  quod  emanat,  finaliter  omnino  extrinsecum  invenitur;  humor  enim 
arboris  primo  ab  arbore  egrediens  fit  flos  et  tandem  fructus  ab  arboris  cor- 
tice discretus,  sed  ei  colligatus;  perfecto  autem  fructu,  omnino  ab  arbore  se- 
paratur, et,  in  terram  cadens,  sementina  virtute  producit  aliam  plantam.  Si 
quis  etiam  diligenter  consideret,  primum  hujus  emanationis  principium  ab 
exteriori  sumitur;  nam  humor  intrinsecus  arboris  per  radicem  a terra  su- 
mitur, de  qua  planta  suscipit  nutrimentum.  jUltra  plantarum  vero  vitam,  al- 
tior  gradus  vitae  invenitur,  quae  est  secundum  animam  sensitivam,  cujus 
emanatio  propria,  etsi  ab  exteriori  incipiat,  in  interiori  tamen  terminatur ; et, 
quanto  emanatio  magis  incesserit,  tanto  magis  ad  intima  devenitur;  sensibile 
enim  exterius  formam  suam  exterioribus  sensibus  ingerit,  a quibus  procedit 
in  imaginationem,  et  ulterius  in  memoriae  thesaurum.  In  quolibet  tamen 
hujus  emanationis  processu,  principium  et  terminus  pertinent  ad  diversa ; non 
enim  aliqua  potentia  sensitiva  in  seipsam  reflectitur.  Est  ergo  hic  gradus 

vitae  tanto  altior  quam  vita  plantarum  quanto  operatio  hujus  citae  magis  in 
intimis  continetur;  non  tamen  est  omnino  vita  perfecta,  quum  emanatio  sem- 
per  fiat  ex  uno  in  alterum)  Est  igitur  supremus  et  perfectus  gradus  vitae,  qui 


est  secundum  intellectum ; nam  intellectus  in  seipsum  reflectitur,  et  seipsum 
intelllgere  potest.  Sed  et  in  intellectuali  vita  diversi  gradus  inveniuntur;  nam 
intellectus  humanus,  etsi  seipsum  cognoscere  possit,  tamen  primum  suae 
cognitionis  initium  ab  extrinseco  sumit;  quia  non  est  intelligere  sine  phan- 
tasmate, ut  ex  superioribus  patet  (Lib.  II.  c.  60.).  Perfectior  igitur  est  intel- 
lectualis vita  in  angelis,  in  quibus  intellectus  ad  sui  cognitionem  non  pro- 
cedit ex  aliquo  exteriori,  sed  per  se  cognoscit  seipsum;  nondum  tamen  ad 
ultimam  perfectionem  vita  ipsorum  pertingit,  quia,  licet  intentio  intellecta 
sit  eis  omnino  intrinseca,  non  tamen  ipsa  intentio  intellecta  est  eorum  sub- 
stantia, quia  non  est  idem  in  eis  intelligere  et  esse,  ut  ex  superioribus  patet. 
Ultima  igitur  perfectio  vitae  competit  Deo,  in  quo  non  est  aliud  intelligere 
et  aliud  esse,  ut  supra  ostensum  est ; et  ita  oportet  quod  intentio  intel- 
lecta  in  Deo  sit  ipsa  divina  essentia. [Dico  autem  intentionem  intellectam  id 
quocTintellectus  in  seipso~concipit  de  re  intellecta.  Quae  quidem  in  nobis 
neque  est  ipsa  res  quae  intelligitur,  neque  est  ipsa  substantia  intellectus,  sed 
est  quaedam  similitudo  concepta  intellectu  de  re  intellecta,  quam  voces  exte- 
riores significant;  unde  et  ipsa  intentio  verbum  interius  nominatur,  quod  est 
exteriori  verbo  significatum.  Et  quidem  quod  praedicta  intentio  non  sit  in 
nobis  res  intellecta,  inde  apparet  quod  aliud  est  intelligere  rem  et  .aliud  est 
intelligere  ipsam  intentionem  intellectam,  quod  intellectus  facit  dum  super 
suum  opus  reflectitur;  unde  et  aliae  scientiae  sunt  de  rebus  et  aliae  de  inten- 
tionibus intellectis.  Quod  autem  intentio  intellecta  non  sit  ipse  intellectus  in 
nobis,  ex  hoc  patet  quod  esse  intentionis  intellectae  etiam  in  ipso  intellectu 
consistit,  non  autem  esse  intellectus  nostri,  cujus  esse  non  est  suum  intelli- 
gere.i  Quum  ergo  in  Deo  sit  idem  esse  et  intelligere,  intentio  intellecta  in 
ipso  est  ejus  intellectus ; et,  quia  intellectus  in  eo  est  res  intellecta,  intelligendo 
enim  se,  intelligit  omnia  alia,  ut  in  primo  (c.  49.)  ostensum  est,  relinquitur 
quod  in  Deo  intelligente  seipsum  sit  idem  intellectus  et  res  quae  intelligitur 
et  intentio  intellecta.  — . 

Ffis  igitur  consideratis,  utcumque  concipere  possumus  qualiter  sit  divina 
generatio  accipIendaT  Patet  enim  quocTnonest  possibile  sic  accipi  genera- 
tionem divinam  situt  in  rebus  inanimatis  generatio  invenitur,  in  quibus  ge- 
nerans imprimit  suam  speciem  in  exteriorem  materiam;  oportet  enim, 'se- 
cundum pbsitionem  fidei,  quod  Filius  a Deo  genitus  veram  habeat  deitatem 
ct  sit  verus  Deus;  ipsa  autem  deitas  non  est  forma  materiae  inhaerens,  neque 
Deus  est  ex  materia  exsistens,  ut  probatum  est  in  primo  (c.  17.).  Similiter 
autem  non  potest  accipi  divina  generatio  ad  modum  generationis  quae  in 
plantis  invenitur,  et  etiam  in  animalibus,  quae  communicant  cum  plantis  in 
nutritiva  et  generativa  virtute ; separatur  enim  aliquid  quod  erat  in  planta  vel 
animali  ad  generationem  similis  in  specie,  quod  in  fine  generationis  est 
omnino  extra  generantem;  a Deo  autem,  quum  indivisibilis  sit,  non  potest 
aliquid  separari;  ipse  etiam  Filius  a Deo  genitus  non  est  extra  Patrem  gene- 
rantem, sed  in  eo,  sicut  ex  superioribus  auctoritatibus  patet.  Neque  etiam  po- 
test divina  generatio  intelligi  secundum  modum  emanationis  quae  invenitur 
in  anima  sensitiva;  non  enim  Deus  ab  aliquo  exteriori  accipit  ut  in  alterum 
influere  possit;  non  enim  esset  primum  agens;  operationes  etiam  animae  sen- 
sitivae non  complentur  sine  corporalibus  instrumentis:  Deum  autem  mani- 

festum  est  incorporeum  esse.  Relinquitur  igitur  quod  generatio  divina  secun- 
dum  intellectualem  emanationem  sit  intelligcnda/Hoc  autem  sic  manifestari 
oportet.  ~ 

Manifestum  est  enim,  ex  his  quae  in  primo  (c.  47.)  declarata  sunt,  quod 
Deus  seipsum  intelligit.  Omne  autem  intellectum,  in  quantum  intellectum, 
oportet  esse  in  intelligeftte ; significat  enim  ipsum  intelligere  apprehensionem 
ejus  quod  intelligitur  per  intellectum ; unde  etiam  intellectus  noster,  seipsum 
intelligens,  est  in  seipso,  non  solum  ut  idem  sibi  per  essentiam,  sed  etiam 
ut  a se  apprehensum  intelligendo.  Oportet  igitur  quod  Deus  in  seipso  sit  ut 
intellectum  in  intelligente.  Intellectum  autem  in  intelligente  est  intentio  intel- 
lecta et  verbum.  Est  igitur  in  Deo  intelligente  seipsum  verbum  Dei  quasi 
Deus  intellectus,  sicut  verbum  lapidis  in  intellectu  est  lapis  intellectus.  Hinc  est 
quod  (Joann.  I.  1.)  dicitur:  Verbum  erat  apud  Deurn^Q juia  vero  intellectus  di- 
- — vinus  non  exit  de  potentia  in  actum,  sed  semper  estTactus  exsistens,  ut  in  primo 
(c.  56.)  probatum  est,  ex  necessitate  oportet  quod  semper  seipsum  intellexerit. 
Ex  hoc  autem  quod  seipsum  intelligit,  oportet  quod  verbum  ipsius  in  ipso  sit,  ut 
ostensum  est.Necesseest  igitur  semper  Verbum  ejus  in  Deo  exstitisse.  Est  igitur 
coaeternum  Deo  Verbum  ipsius,  nec  accedit  ei  ex  tempore,  sicut  intellectui  no- 
stro accedit  ex  tempore  verbum  interius  conceptum,  quod  est  intentio  intel- 
lecta. Hinc  est  quod  (Joann.  f.  1.)  dicitur:  In  principio  erat  Verbum.  QuumlfuTenf 
' “Tntellecra5~rtivinus  non  solum  sit  semper  in  actu,  sed  etiahrsTf  lps"^  actus  purus, 
ut  in  primo  (c.  16.)  probatum  est,  oportet  quod  substantia  intellectus  divini 
sit  ipsum  suum  intelligere,  quod  est  actus  intellectus.  Esse  autem  verbi  inte- 
rius concepti  sive  intentionis  intellectae  est  ipsum  suum  intelligi.  Idem  ergo 
esse  est  Verbi  divini  et  intellectus  divini,  et  per  consequens  ipsius  Dei,  qui 
est  suus  intellectus.  Esse  autem  Dei  est  ejus  essentia  vel  natura,  quae  idem 
est  quod  ipse  Deus,  ut  in  primo  (c.  22.)  ostensum  est.  Verbum  igitur  Dei  est 
ipsum  esse  divinum,  et  essentia  ejus,  et  ipse  verus  Deus. 

Non  autem  sic  est  de  verbo  intellectus  humani.  Quum  enim  intellectus 
noster  seipsum  intelligit,  aliud  est  esse  intellectus,  et  aliud  ipsum»ejus  intel- 
ligere; substantia  enim  intellectus  erat  in  potentia  intelligens  antequam  in- 
lelligeret  actu.  Sequitur  ergo  quod  aliud  sit  esse  intentionis  intellectae,  et 
aliud  intellectus  ipsius,  quum  intentionis  intellectae  esse  sit  ipsum  intelligi. 
Unde  oportet  quod  in  homini  intelligente  seipsum,  verbum  interius  conce- 
ptum non  sit  homo  verus,  naturale  hominis  esse  habens,  sed  sit  homo  in- 
tellectus tantum,  quasi  quaedam  similitudo  hominis  veri  ab  intellectu  appre- 
hensa. Ipsum  vero  Verbum  Dei,  ex  hoc  ipso  quod  est  Deus  intellectus,  est 
verus  Deus  habens  naturaliter  esse  divinum,  eo  quod  non  est  aliud  naturale 
esse  Dei,  et  aliud  ejus  intelligere,  ut  dictum  est.  Hinc  est  quod  (Joann.  I.  2.) 
dicitur:  Deus  erat  Verbum;  quod,  quia  absolute  dicitur,  demonstrat  Verbum 
Dei  verum  Deum  debere  intelligi.  Verbum  enim  hominis  non  posset  dici 
simpliciter  et  absolute  homo,  sed  secundum  quid,  scilicet  homo  intellectus; 
unde  haec  falsa  esset:  Homo  est  verbum;  sed  haec  potest  esse  vera:  Homo 
intellectus  est  verbum.  Quum  ergo  dicitur:  Deus  erat  Verbum , ostenditur 
Verbum  divinum  non  solum  esse  intentionem  intellectam,  sicut  verbum  no- 
strum, sed  etiam  rem  in  natura  exsistentem  et  subsistentem ; Deus  enim  verus 
res  subsistens  estT  quum  maxime  sit  per  se  ens. 

Non  sic  autem  natura  Dei  est  in  Verbo  ut  sit  una  specie  et  numero  diffe- 
rens. Sic  enim  Verbum  habet  naturam  Dei  sicut  intelligere  Dei  est  ipsum  esse 
ejus,  ut  dictum  est.  Intelligere  autem  est  ipsum  esse  divinum.  Verbum  igitur 

habet  ipsam  essentiam  divinam,  non  solum  specie,  sed  etiam  numero  eamdem. 
Ita  natura  quae  est  una  secundum  speciem,  non  dividitur  in  plura  secundum 
numerum  nisi  propter  materiam.  Divina  autem  natura  omnino  immaterialis 
est.  Impossibile  est  igitur  quod  natura  divina  sit  una  specie  et  numero  differens. 
Verbum  igitur  Dei  in  eadem  natura  numero  communicat  cum  Deo;  propter 
quod  Verbum  Dei  et  Deus  cujus  est  Verbum  non  sunt  duo  dii,  sed  unus 
Deus.  Nam  quod  apud  nos  duo  habentes  humanam  naturam  sint  duo  ho- 
mines, ex  hoc  contingit  quod  natura  humana  numero  dividitur  in  duobus. 
Ostensum  est  autem  in  primo  (c.  31.)  quod  ea  quae  in  creaturis  divisa  sunt 
in  Deo  simpliciter  unum  esse,  sicut  in  creatura  aliud  est  essentia  et  esse, 
et  in  quibusdam  est  etiam  aliud  quod  subsistit  in  sua  essentia  et  ejus  essentia 
sive  natura;  nam  hic  homo  non  est  sua  humanitas  nec  suum  esse,  sed  Deus 
est  sua  essentia  et  suum  esse,1  Et  quamvis  haec  in  Deo  unum  sint  verissime, 
tamenln  Deo  esEquidquid  pertinet  ad  rationem  vel  subsistentiae,  vel  essen- 
tiae, vel  ipsius  esse ; convenit  enim  ei  non  esse  in  aliis,  in  quantum  est  sub- 
sistens; esse  quid,  in  quantum  est  essentia,  et  esse  in  actu,  ratione  ipsius 
esse.  Oportet  igitur,  quum  in  Deo  sit  idem  intelligens  et  intelligere  et  in- 
tentio intellecta,  quod  est  Verbum  ipsius,  quod  verissime  in  Deo  sit  et  quod 
pertinet  ad  rationem  intelligentis,  et  quod  pertinet  ad  rationem  ejus  quod 
est  intelligere,  et  quod  pertinet  ad  orationem  intentionis  intellectae,  sive  verbi. 
Est  autem  de  ratione  interioris  verbi,  quod  est  intentio  intellecta,  quod  pro- 
cedat ab  intelligente  secundum  suum  intelligere,  quum  sit  quasi  terminus 
intellectualis  operationis;  intellectus  enim  intelligendo  concipit  et  format 
intentionem  sive  rationem  intellectam,  quae  est  interius  verbum.  Oportet 
igitur  quod  a Deo  secuhdum  ipsum  suum  intelligere  procedat  Verbum  ipsius. 
Comparatur  igitur  Verbum  Dei  ad  Deum  intelligentem,  cujus  est  Verbum, 
sicut  ad  eum  a quo  est ; hoc  enim  est  de  ratione  verbi.  Quum  igitur  in  Deo 
intelligens,  intelligere  et  intentio  intellecta  sive  verbum  sint  per  essentiam 
unum  et  per  hoc  necesse  sit  quod  quodlibet  horum  sit  Deus,  remanet  sola 
distinctio  lelationis,  prout  Verbum  refertur  ad  concipientem  ut  a quo  est. 
Hinc  est  quod  Joannes  evangelista,  quia  dixerat  (I.  1.):  Deus  erat  Verbum , 
ne  omnino  distinctio  sublata  intelligeretur  Verbi  a Deo  dicente  sive  conci- 
piente Verbum,  subjunxit:  Hoc  erat  in  principio  apud  Deum,  quasi  dicat:  Hoc 
Verbum,  quod  Deum  esse  dixi,  aliquo  modo  distinctum  est  a Deo  dicente, 
et  sic  posset  dici  apud  Deum  essej  Verbum  autem  interius  conceptum  est 
quaedam  ratio  et  similitudo  rei  Intellectae ; similitudo  enim  alicujus  in  altero 
exsistens  vel  habet  rationem  exemplaris,  si  se  habeat  ut  principium,  vel  habet 
potius  rationem  imaginis,  si  se  habeat  ad  id  cujus  est  similitudo  sicut  ad 
principium.  Utriusque  autem  exemplum  in  nostro  intellectu  perspicitur;  quia 
enim  similitudo  artificiati  exsistens  in  mente  artificis  est  principium  opera- 
tionis per  quam  artificiatum  est,  comparatur  ad  artificiatum  ut  exemplar  ad 
exemplatum ; sed  similitudo  rei  naturalis,  in  nostro  intellectu  concepta,  com- 
paratur ad  rem  cujus  similitudo  exsistit  ut  ad  suum  principium,  quia  nostrum 
intelligere  a sensibus  principium  accipit,  qui  per  res  naturales  immutantur. 
Quum  autem  Deus  et  seipsum  intelligat  et  alia,  ut  in  pnmo  (c.  49.)  ostensum 
est,  ejus  intelligere  principium  est  rerum  intellectarum  ab  ipso,  quum  ab  eo 
causentur  per  intellectum  et  voluntatem;  sed  ad  intelligibiie,  quod  est  ipse, 
comparatur  ut  ad  principium ; est  enim  hoc  intelligibiie  idem  cum  intellectu 
intelligente,  cujus  quaedam  emanatio  est  verbum  conceptum.  Oportet  igitur 
quod  Verbum  Dei  comoaretur  *d  res  alias  intellectas  a Deo  sicut  exemplar 

ad  ipsum  Deum,  cujus  est  Verbum,  sicut  ejus  imago.  Hinc  est  quod  de  Verbo 
Dei  dicitur  (Coloss.I.  15.)  quod  est  imago  invisibilis  Dei.  _____ — — - 

Est  autem  differentialnter  intellectum  et  sensum;  nam  sensus  appre- 
hendit rem  quantum  ad  exteriora  ejus  accidentia,  quae  sunt  color,  sapor, 
•quantitds,  et  alia  hujusmodi,  sed  intellectus  ingreditur  ad -interiora  rei;  et,  quia 
-omnis  cognitio  perficitur  secundum  similitudinem  quae  est  inter  cognoscens  et 
cognitum,  oportet  quod  in  sensu  sit  similitudo  rei  sensibilis  quantum  ad  ejus 
accidentia,  in  intellectu  vero  sit  similitudo  rei  intellectae  quantum  ad  ejus 
•essentiam.  Verbum  igitur  in  intellectu  conceptum  est  imago  vel  exemplar 
substantiae  rei  intellectae.  Quum  ergo  Verbum  Dei  sit  imago  Dei,  ut  osten- 
sum est,  necesse  est  quod  sit  imago  Dei  quantum  ad  ejus  essentiam.  Hinc 
est  quod  Apostolus  dicit  (Hebr.  I.)  quod  est  figura  substantiae  Dei^  Imago 
autenTalicujus  rei  estHiiplex.  Est  enim  aliqua  imago  quae  non  communicat 
in  natura  cum  eo  cujus  est  imago:  sive  sit  imago  ejus  quantum  ad  exteriora 
.accidentia,  sicut  statua  aenea  est  imago  hominis  nec  tamen  est  homo ; sive 
sit  imago  quantum  ad  substantiam  rei ; ratio  enim  hominis  in  intellectu  non 
est  homo;  nam  et  Philosophus  (tertio  De  anima  t.  c.  38.)  dicit:  « Lapis  non 
est  in  anima,  sed  quod  species  lapidis  ».  Imago  autem  alicujus  rei  quae 
eamdem  naturam  habet  cum  re  cujus  est  imago,  est  sicut  filius  regis,  in  quo 
imago  patris  apparet  et  est  ejusdem  naturae  cum  ipso.  Ostensum  est  autem 
quod  Verbum  Dei  est  imago  dicentis  quantum  ad  ipsam  ejus  essentiam, 
•et  quod  in  eadem  natura  cum  dicente  communicat.  Relinquitur  ergo  quod 
Verbum  Dei  non  solum  sit  imago,  sed  etiam  filius;  non  enim  sic  esse  ima- 
ginem alicujus  ut  ejusdem  naturae  cum  illo  sit,  in  aliquo  invenitur  qui  filius 
dici  -non  possit,  dummodo  hic  in  viventibus  accipiatur;  nam  quod  procedit 
«x  aliquo  vivente  in  similitudinem  speciei  dicitur  filius  ejus.  Hinc  est  quod 
{Psalm.  II.  7.)  dicitur:  Dominus  dixit  ad  me:  Filius  meus  es  tu. 

’ Rursus  considerandum  est  quod,  quum  in  qualibet  natura  processio  filii 
a patre  sit  naturalis,  ex  quo  Verbum  Dei  Filius  Dei  dicitur,  oportet  quod 
naturaliter  generetur  et  a Patre  procedat;  et  hoc  quidem  supradictis  convenit, 
ut  ex  his  quae  in  intellectu  nostro  accidunt  perspici  potest.  Intellectus  enim 
noster  aliqua  naturaliter  cognoscit,  sicut  prima  intelligibilium  principia,  quo- 
rum intelligibiles  conceptiones,  quae  verba  interiora  dicuntur,  naturaliter  in 
ipso  exsistunt  et  ex  eo  procedunt;  sunt  etiam  quaedam  intelligibilia  quae  non 
naturaliter  intellectus  noster  cognoscit,  sed  in  eorum  cognitionem  ratioci- 
nando pertingit,  et  horum  conceptiones  in  intellectu  nostro  naturaliter  non 
exsistunt,  sed  cum  studio  quaeruntur.  Manifestum  est  autem  quod  Deus 
seipsum  naturaliter  intelligit  sicut  et  naturaliter  est;  suum  enim  intelljgere 
est  suum  esse,  ut  in  primo  (c.  45.)  probatum  est.  Verbum  igitur  Dei  seipsum 
intelligentis  naturaliter  ab  ipso  procedit;  et,  quum  Verbum  Dei  sit  ejusdem 
naturae  cum  Deo  dicente,  et  sit  similitudo  ipsius,  sequitur  quod  hic  naturalis 
processus  sit  in  similitudinem  ejus  a quo  est  processio  cum  identitate  na- 
turae. Haec  est  autem  verae  generationis  ratio  in  rebus  viventibus  quod  id 
quod  generatur,  a generante  procedat  ut  similitudo  ipsius  et  ejusdem  naturae 
cum  ipso.  Est  ergo  Verbum  Dei  genitum  vere  a Deo  dicente;  et  ejus  pro- 
cessio generatio  vel  nativitas  dici  potest.  Hinc  est  quod  (Psalm.  II.  7.)  dicittir: 
Ego  hodie  genui  te,  id  est  in  aeternitate,  quae  semper  est  praesens,  et  nulla 
est  in  ea  ratio  praeteriti  et  futuri. 

Unde  patet  falsum  esse  quod  Ariani  dixerunt,  quod  Pater  genuit  Filium 
voluntate;  quae  enim  voluntarie  fiunt  non  naturalia  sunt. |Quia“~vero'  non 

minus  est  quod  Deus  de  seipso  intelligit,  quam  quod  in  ipso  est  (alias  non 
intelligeret  seipsum  perfecte,  nec  suum  esse  esset  suum  intelligere),  oportet 
Verbum  Dei  Deo  esse  essentiale.  Hoc  autem  est  Filius  Dei.  Est  igitur  Filius 
Dei  Patri  essentialis.  Hoc  etiam  hinc  manifestum  est  quod  Filius  Dei,  quum 
sit  verus  filius,  habet  speciem  et  naturam  Patris.  Cuilibet  autem*  naturae  de- 
terminata quantitas  debetur;  unde  etiam  apud  nos  filius  ad  aequalitatem 
patris  perducitur  in  fine  generationis  ed  augmenti,  nisi  aliquis  defectus  ap- 
pareat propter  materiam  indispositam  et  propter  debilitatem  virtutis  activae 
in  generatione  ; et  quidem  quod  a principio  filius  nascatur  minor  patre,  con- 
tingit ex  hoc  quod  animalis  generatio  procedit  de  potentia  ad  actum,  et  pau- 
latim  ducitur  de  imperfectione  ad  perfectionem.  Nihil  autem  horum  est  pos- 
sibile in  divina  generatione  accidere,  quia  generatio  divina  non  est  ex  materia 
nec  per  exitum  de  potentia  in  actum,  nec  virtus  Dei  generantis  potest  esse  • 
deficiens,  quum  sit  infinita.  Oportet  igitur  Filium  Dei  Patri  esse  aequalem. 
Item,  si  Filius  sit  Patri  inaequalis,  oportet  aliam  numero  esse  magnitudinem 
Patris  et  Filii;  nam  eadem  numero  quantitas  non  potest  seipsa  esse  major 
et  minor.  Divina  autem  magnitudo  non  est  aliud  quam  ejus  essentia,  ut  ex 
primo  (c.  22.  et  23.)  apparet.  Erit  igitur  alia  numero  essentia  Patris  et  Filii; 
cujus  contrarium  supra  ostensum  est.  Oportet  igitur  dicere  Filium  Patri  esse 
aequalem.  Hinc  est  quod  (Joann.  V.  18.)  dicitur  quod  Jesus  Patrem  suum  di- 
cebat Deum,  aequalem  se  Deo  faciens ; et  (Philipp.  II.  6.)  dicitur  quod  non  rapi^ 
nam  arbitratus  est  esse  se  aequalem  De(h : 


(T 


Considerandum  etiam  quod  id  quod  generatur,  quamdiu  in  generante 
manet,  dicitur  esse  conceptum.  Verbum  autem  Dei  ita  est  a Deo  genitum 
quod  tamen  ab  ipso  non  recedit,  sed  in  eo  manet,  ut  ex  superioribus  patet. 
Recte  ergo  Verbum  Dei  potest  dici  a Deo  conceptum.  Hinc  est  quod 
(Proverb.  VIII.  24.)  Dei  Sapientia  dicit:  Nondum  erant  abyssi,  et  ego  jam  con- 
cepta eram. 

Est  autem  differentia  inter  conceptionem  Verbi  Dei  et  materialem  con- 
ceptionem quae  apud  nos  in  animalibus  invenitur.  Nam  proles,  quamdiu  con- 
cepta est  et  in  utero  clauditur,  nondum  habet  ultimam  perfectionem  ut  per 
se  subsistat,  a generante  secundum  locum  diversa;  unde  oportet  quod,  in 
corporali  generatione  animalium,  aliud  sit  genitae  prolis  conceptio  atque 
aliud  partus  ipsius,  secundum  quem  etiam  loco  separatur  proles  genita  a 
generante,  ab  utero  generantis  egrediens.  Verbum  autem  Dei,  in  ipso  Dea 
dicente  exsistens,  est  perfectum  in  se  subsistens,  distinctum  a Deo  dicente; 
non  enim  exspectatur  ibi  localis  distinctio,  shsola  relatione  distinguuntur,  ut 
dictum  est.  Idem  est  ergo  in  generatione  Verbi  Dei  et  conceptio  et  partus; 
et  ideo,  postquam  ex  ore  Sapientiae  dictum  est  (Proverb.  VIII.  ibid.) : Ego 
jam  concepta  eram,  post  pauca  subditur : Ante  colles  £go  parturiebar.  Sed,  quia 
conceptio  et  partus  in  rebus  corporalibus  cum  motu  sunt,  et  ideo  oportet  in 
eis  quamdam  successionem  esse,  quum  conceptionis  terminus  sit  esse  con- 
cepti in  concipiente,  terminus  autem  partus  sit  esse  ejus  qui  parturitur,  di- 
stinctum a pariente,  necesse  est  igitur  in  corporalibus  quod  id  quod  concipitur 
nondum  sit,  et  id  quod  parturitur  in  parturiendo  non  sit  a parturiente  di- 
stinctum. Conceptio  autem  et  partus  intelligibilis  verbi  non  est  cum  motu 
nec  cum  successione ; unde,  simul  dum  concipitur,  est,  et  simul  dum  partu- 
ritur, distinctum  est;  sicut  quod  illuminatur,  simul  dum  illuminatur,  illumi- 
natum est,  eo  quod  in  illuminationg.  nulla  successio  est.  Et,  quum  hoc  inve- 
niatur in  intelligibili  verbo  nostrd;  multo  magis  competit  Verbo  Dei,  no»; 

solum  qu’a  intelligibilis  conceptio  et  partus  est,  sed  quia  in  aeternitate  exsistit 
utrumque,  in  qua  prius  et  posterius  esse  non  possunt.  Hinc  est  quod,  post- 
quam ex  ore  Sapientiae  dictum  est:  Ante  colles  parturiebar,  ne  intelligeretur 
quod,  dum  parturiretur,  non  esset,  subditur:  Quando  praeparabat  coelos,  ade- 
ram; ut  sic,  quum  in  generatione  carnali  animalium  prius  aliquid  concipiatur, 
deinde  parturiatur,  et  deinde  conveniat  sibi  adesse  parturienti  quasi  sibi  con- 
sociatum nec  ab  eo  distinctum,  haec  omnia  in  divina  generatione  simul  esse 
intelligantur ; nam  Verbum  Dei  simul  concipitur,  parturitur  et  adest.  Et  quia 
quod  parturitur  ex  utero  procedit,  sicut  generatio  Verbi  Dei,  ad  insinuandam 
perfectam  distinctionem  ejus  a generante,  dicitur  partus,  simili  ratione  dicitur 
generatio  ex  utero,  secundum  illud  (Psalm.  CIX.  3 Ex  utero  ante  luciferum 
genui  te.  Quia  tamen  non  est  talis  distinctio  verbi  a dicente  quae  impediat 
verbum  esse  in  dicente,  ut  ex  dictis  patet,  sicut  ad  insinuandam  distinctio- 
nem verbi  dicitur  parturiri  vel  ex  utero  genitum  esse,  ita  ad  ostendendum  quod 
talis  distinctio  non  excludit  verbum  esse  in  dicente,  dicitur  (Joann.  I.)  quod 
est  in  sinu  Patris.’  . — — 

'Attendendum  autem  quod  generatio  carnalis  animalium  perficitur  per 
virtutem  activam  et  passivam;  et  ab  activa  quidem  virtute  dicitur  pater,  a 
passiva  vero  dicitur  mater;  unde  eorum  quae  ad  generationem  prolis  requi- 
runtur, quaedam  conveniunt  patri  et  quaedam  conveniunt  matri;  dare  enim 
naturam  et  speciem  proli  competit  patri ; concipere  autem  et  parturire  com- 
petit matri,  tamquam  patienti  et  recipienti.  Quum  autem  processio  Verbi  se- 
cundum hoc  dicta  sit  esse  quod  Deus  seipsum  intelligit;  ipsum  autem  divi- 
num intelligere  non  est  per  aliquam  virtutem  passivam,  sed  quasi  activam, 
quia  intellectus  divinus  non  est  in  potentia,  sed  in  actu  tantum,  ideo  in  ge- 
neratione Verbi  Dei  non  competit  hoc  Atione  matris,  sed  solum  patris.  Unde 
quae  in  generatione  carnali  distinctim  patri  et  matri  conveniunt,  omnia  in 
generatione  Verbi  Patri  attribuuntur  in  sacris  Scripturis;  dicitur  enim  Pater 
et  dare  Rlio  vitam,  et  concipere,  et  parturire. 

CAPUT  XII. 

QUOMODO  FILIUS  DEI  DICATUR  DEI  SAPIENTIA. 

Quia  vero  ea  quae  de  sapientia  divina  dicuntur  ad  generationem  Verbi 
adduximus,  consequens  est  ostendere  quod  per  divinam  sapientiam,  ex  cujus 
persona jjraemissa  verba  proponuntur,  Verbum  Dei  intelligi  possit AEt  ut  a 
rebus  humanis  ad  divinoTUTn  cognitionem  perveniamus,  considerare  oportet 
quod  sapientia  in  homine  dicitur  habitus  quidam  quo  mens  nostra  perficitur 
in  cognitione  altissimorum,  et  hujusmodi  sunt  divina.  Quum  vero,  secundum 
sapientiae  habitum,  in  intellectu  nostro  aliqua  formatur  conceptio  de  divinis, 
ipsa  conceptio  intellectus,  quae  est  interius  verbum,  sapientiae  nomen  acci- 
pere solet,  secundum  illum  modum  loquendi  quo  actus  et  species  nominibus 
habituum  a quibus  procedunt  nominantur;  quod  enim  juste  fit  interdum 
justitia  dicitur,  et  quod  fit  fortiter  fortitudo,  et  generaliter  quod  virtuose  fit 
virtus  dicitur;  et,  per  hunc  modum,  jquod  sapienter  excogitatur  dicitur  sa- 
pientia alicujus.  |Tn  Deo  autem~ sapientia  quidem  oportet  dici  ex  eo  quod 
seipsum  cognoscit.  Sed,  quia  non  cognoscit  se  per  aliquam  speciem  nisi  per 
essentiam,  quin  immo  et  ipsum  ejus  intelligere  est  ejus  essentia,  sapientia 
Dei  habitus  esse  non  potest,  sed  est  ipsa  Dei  essentia.  Manifestum  est  autem 

ex  dictis  quod  Dei  Filius  est  Verbum  et  conceptio  Dei  intelligentis  seipsum. 
Sequitur  igitur  quod  ipsum  Dei  Verbum,  tamquam  sapienter  mente  divina 
conceptum,  proprie  concepta  seu  genita  sapientia  dicatur;  unde  Apostolus 
Christum  Dei  sapientiam  nominat  (I.  Connth.  I.)flpsum  autem  sapientiae 
Acerbum  mente  conceptum  est  quaedam  manifestatio  sapientiae  intelligentis, 
sicut  et  in  nobis  omnes  habitus  per  actus  manifestantur.  Quia  ergo  divina 
sapientia  lux  dicitur,  prout  in  puro  actu  cognitionis  consistit,  lucis  autem 
manifestatio  splendor  ipsius  est,  ab  ea  procedens,  convenienter  et  Verbum 
divinae  sapientiae  splendor  lucis  nominatur,  secundum  illud  Apostoli,  de 
Filio  dicentis  (Hebr.  I.  3.):  Quum  sit  splendor  gloriae ; unde  et  Filius  mani- 
festationem Patris  sibi  adscribit  Qoann.  XVII.  6.),  dicens:  Pater , ma- 

nifestavi  nomen  tuum  hominibus.  jSeTTamen  licet  Filius,  qui  est  Dei  Verbum, 
proprie  sapientia  concepta  dicatur,  nomen  tamen  sapientiae  absolute  dictum 
oportet  esse  commune  Patri  et  Filio,  quum  sapientia  quae  per  Verbum  re- 
splendet sit  Patris  essentia,  ut  dictum  est,  essentia  vero  Patris  sit  sibi  et 
Filio  communis. 

QUOD  NON  EST  NISI  UNUS  FILIUS  IN  DIVINIS. 

Quia  vero  Deus,  intelligendo  seipsum,  omnia  alia  intelligit,  ut  in  primo 
ostensum  est,  seipsum  autem  uno  et  simplici  intuitu  intelligit,  quum  suum 
intelligere  sit  suum  esse,  necesse  est  Verbum  Dei  esse  unicum  tantum.  Quum 
autem  in  divinis  nihil  aliud  sit  Filii  generatio  quam  Verbi  conceptio,  sequitur 
quod  una  sola  sit  generatio  in  divinis  et  unicus  Filius  solus  a Patre  genitus. 
Unde  (Joann.  I.  14.)  dicitur:  Vidimus  eum  quasi  Unigenitum  a Patre;  et  ite- 
rum (ib.  1 8.) : Unigenitus , qui  est  in  sinu  Patris,  ipse  nobis  enarravit. 

' Videtur  tamen  ex  praemissis  sequT  quod  etverBT divini  sit  aliud  ver- 
bum, et  Filii  sit  alius  filius.  Ostensum  est  enim  quod  Verbum  Dei  sit  Deus 
verus;  oportet  igitur  omnia  quae  Deo  conveniunt  Verbo  Dei  convenire. 
Deus  autem  ex  necessitate  seipsum  intelligit;  et  Verbum  igitur  Dei  se- 
ipsum intelligit.  Si  igitur,  ex  hoc  quod  Deus  seipsum  intelligit,  Verbum  ab 
eo  genitum  in  Deo  ponitur,  consequi  videtur  quod  etiam  et  Verbo,  in  quan- 
tum seipsum  intelligit,  aliud  verbum  attribuatur;  et  sic  Verbi  erit  verbum 
et  Filii  filius.  Et  illud  verbum,  si  Deus  est,  iterum  seipsum  intelliget  et  ha- 
bebit  aliud  verbum ; et  sic  in  infinitum  generatio  divina  procedet. 

Hujus  autem  solutio  ex  praemissis  haberi  potest.  Quum  enim  ostensum 
sit  quod  Verbum  Dei  sit  Deus,  ostensum  tamen  est  quod  non  est  alius  Deus 
a Deo  cujus  est  verbum,  sed  unus  omnino,  hoc  solo  ab  eo  distinctum  quod 
ab  eo  est  ut  verbum  procedens.  Sicut  autem  Verbum  non  est  alius  Deus, 
ita  nec  est  alius  intellectus,  et  per  consequens  nec  aliud  intelligere;  unde 
nec  aliud  verbum.  Nec  tamen  sequitur  quod  sit  verbum  sui  ipsius  secundum 
quod  Verbum  seipsum  intelligit;  nam  in  hoc  solo  verbum  a dicente  distin- 
guitur, ut  dictum  est,  quod  est  ab  ipso;  omnia  ergo  alia  communiter  at- 
tribuenda sunt  Deo  dicenti,  qui  est  Pater,  et  Verbo,  quod  est  Filius,  propter 
hoc  quod  etiam  Verbum  est  Deus;  sed  hoc  solum  ut  ab  eo  sit  verbum, 
adscribendum  est  proprie  Patri,  et  hoc  quod  est  esse  a Deo  dicente  attri- 
buendum est  proprie  Filio.  (Ex  quo  etiam  patet  quod  Filius  non  est  impo- 
nens, etsi  generare  filium  non  possit,  quum  tamen  Pater  generet  Filium; 

•nam  eadem  potentia  est  Patris  et  Filii,  sicut  et  eadem  divinitas.  Et,  quum 
generatio  in  divinis  sit  intelligibilis  verbi  conceptio,  secundum  scilicet  quod 
Deus  intelligit  seipsum,  oportet  quod  potentia  ad  generandum  in  Deo  sit 
sicut  potentia  ad  intelligendum  seipsum.  Et,  quum  intelligere  seipsum  in 
Deo  sit  unum  et  simplex,  oportet  et  potentiam  intelligendi  seipsum,  quae 
non  est  aliud  quam  suus  actus,  esse  unam  tantum.  Ex  eadem  ergo  potentia 
est  et  quod  Verbum  concipiatur  et  quod  dicens  Verbum  concipiat;  unde 
ex  eadem  potentia  est  quod  Pater  generet  et  quod  Filius  generetur.  Nullam 
ergo  potentiam  habet  Pater  quam  non  habeat  Filius ; sed  Pater  habet  ad 
generare  generativam  potentiam,  Filius  autem  ad  generari ; quae  sola  re- 
latione differre  ex  dictis  patet. - — j 

SeH,  quia  Apostolus  Filium  Dei  dicit  verbum  habere,  ex  quo  sequi  vi- 
detur quod  Filii  sit  filius  et  Verbi  verbum,  considerandum  est  qualiter  verba 
Apostoli  hoc  dicentis  sint  intelligenda.  Dicit  enim  (Hebr.  1.2.):  Diebus  istis 
locutus  est  nobis  in  Filio , et  postea:  Qui , quum  sit  splendor  gloriae  et  figura 
substantiae  ejus,  portans  omnia  verbo  virtutis  suae,  etc.  Hujusmodi  autem  in- 
tellectum sumere  oportet  ex  his  quae  jam  dicta  sunt.  Dictum  est  enim  quod 
■conceptio  sapientiae,  quae  est  Verbum,  sapientiae  sibi  vindicat  nomen.  Ul- 
terius autem  procedentibus  apparet  quod  etiam  exterior  effectus  e conce- 
ptione sapientiae  proveniens  sapientia  dici  potest,  per  modum  quo  effectus 
nomen  causae  sibi  assumit;  dicitur  enim  sapientia  alicujus  esse  non  solum 
id  quod  sapienter  excogitat,  sed  etiam  id  quod  sapienter  facit;  ex  quo  con- 
tingit ut  etiam  explicatio  divinae  sapientiae  per  opus  in  rebus  creatis  Dei  sapien- 
tia dicatur,  secundum  illud  (Eccli.  I.  9.)  : Ipse  creavit  illam,  scilicet  sapientiam, 
in  Spiritu  Sancio;  et  postea  dicit:  Et  cjfudit  illam  super  omnia  opera  sua.  Sic 
igitur  et  id  quod  ex  Verbo  efficitur  verbi  nomen  accepit;  nam  et  in  nbiso 
expressio  interioris  verbi  per  vocem  dicitur  verbum,  quasi  sit  verbum  verbi, 
quia  est  interioris  verbi  ostensivum.  Sic  igitur  non  solum  divini  intellectus 
conceptio  dicitur  Verbum,  quod  est  Filius,  sed  etiam  explicatio  divini  con- 
ceptus per  opera  exteriora  verbum  Verbi  nominatur.  Et  sic  oportet  intelligi 
■quod  Filius  portet  omnia  verbo  virtutis  suae,  sicut  et  id  quod  (Ps.  CXLVI1.  8.) 
legitur : Ignis,  grando,  nix,  glacies,  spiritus  procellarum  quae  faciunt  verbum  ejus, 
quia  scilicet  per  virtutes  creaturarum  explicantur  divinae  conceptionis  ef- 
fectus in  rebus.  ~ ~ 

Qcmm  vcro~~Deus,  intelligendo  seipsum,  omnia  alia  intelligat,  ut  dictum 
est,  oportet  quod  Verbum  in  Deo  conceptum,  ex  eo  quod  seipsum  intelligit, 
sit  etiam  verbum  unum  et  idem  omnium  rerum.  Non  tamen  eodem  modo 
est  Verbum  Dei  et  aliarum  rerum;  nam  Dei  quidem  Verbum  est  sicut  ab 
eo  procedens,  aliarum  autem  rerum  non  sicut  ex  eis  procedens ; non  enim 
Deus  a rebus  scientiam  sumit,  sed  magis  per  suam  scientiam  res  in  esse 
producit,  ut  stfpra  ostensum  est.  Oportet  igitur  quod  Verbum  Dei  omnium 
quae  facta  sunt  ratio  perfecta  exsistat.  Qualiter  autem  singulorum  propria 
ratio  esse  possit,  ex  his  quae  in  primo  libro  tractata  sunt  manifestum  est, 
ubi  ostensum  est  quod  Deus  omnium  propriam  cognitionem  habet.)QuP~ 
curflqut;  auitnFlaclt  aliquid  per  intellectum,  operatur"per"  ratiori efiT rerum 

factarum  quam  apud  se  habet;  domus  enim,  quae  est  in  materia,  fit  ab 
aedificatore  per  domus  rationem  quam  habet  in  mente.  Ostensum  est  autem 
supra  quod  Deus  res  in  esse  producit,  non  naturali  necessitate,  sed  quasi 
per  intellectum  et  voluntatem  agens.  Fecit  igitur  Deus  omnia  per  Verbum 
suum,  quod  est  ratio  rerum  factarum  ab  ipso.  Hinc  est  quod  dicitur:  Omnia  per 

ipsum  facta  sunt  Qoann.  I.  3.);  cui  consonat  quod  Moyses  (Gen.  I.),  mundi 
originem  describens,  in  singulis  operibus  tali  utitur  modo  loquendi:  Dixit 

Deus : Fiat  lux , et  facta  est  lux; Dixit  Deus:  Fiat  firmamentum ; et  sic 

de  aliis.  Quae  omnia  Psalmista  comprehendit,  dicens  (Psalm.  CXCVIII.  5.): 
Dixit;  et  facta  sunt.  Dicere  enim  est  verbo  producere.  Sic  ergo  intelligendum 
est  quod  Deus  dixit,  et  facta  sunt , quia  Verbum  produxit,  per  quod  res  in 
esse  produxit  sicut  per  earum  rationem  perfectam  JSed,  quia  idem  'est  causa 
conservationis  rerum  et  productionis  ipsarum,  sicut  omnia  per  Verbum  facta 
sunt,  ita  per  Dei  Verbum  conservantur  in  esse;  unde  Psalmista  dicit:  Verbo 
Domini  coeli  firmati  sunt  (Ps.  XXXII.  6.);  et  Apostolus  dicit  (Hebr.  I.  3.} 
de  Filio  quod  portat  omnia  verbo  virtutis  suae ; quod  quidem  oualiter  accipi 

oporteat  jam  dictum  est. __ 

Sciendum  tamen  quod  Verbum 'Del  in  hoc  differt  a~  ratione  quae  est 
in  mente  artificis,  quia  Verbum  Dei  Deus  subsistens  est,  ratio  autem  arti- 
ficiati  in  mente  artificis  non  est  res  subsistens,  sed  solum  intelligibilis  forma. 
Formae  autem  non  subsistenti  non  competit  proprie  ut  agat,  agere  enim  rei 
perfectae  et  subsistentis  est,  sed  est  ejus  ut  ea  agatur,  est  enim  forma  prin- 
cipium actionis  quo  agens  agit.  Ratio  igitur  domus  in  mente  artificis  non 
agit  domum,  sed  artifex  per  eam  domum  facit;  Verbum  autem  Dei,  quod 
est  ratio  rerum  factarum  a Deo,  quum  sit  subsistens,  agit,  non  solum  per 
ipsum  aliquid  agitur;  et  ideo  Dei  Sapientia  loquitur  (Proverb.  VIII.  30.): 
Cum  eo  eram  cuncta  componens;  et  Qoann.  V.  17.)  Dominus  dicit:  Pater 

meus  operatur,  et  ego  operor. , 

Considerandum  est  etiam~quod  res  facta~per  intellectum  praeexsistit 
in  ratione  intellectus,  ante  etiam  quam  sit  in  seipsa ; prius  enim  domus 
est  in  ratione  artificis  quam  perducatur  in  actum.  Verbum  autem  Dei  est' 
ratio  omnium  eorum  quae  a Deo  sunt  facta,  ut  ostensum  est.  Oportet  igitur 
quod  omnia  quae  sunt  facta  a Deo,  praeexstiterint  in  Verbo  Dei)  antequam 
sint  etiam  in  propria  natura.  Quod  autem  est  in  aliquo  est  in  eo  per  modum 
ejus  in  quo  est,  et  non  per  proprium  modum ; domus  enim  in  mente  arti- 
ficis intelligibiliter  et  immaterialiter  exsistit.  Res  igitur  intelligendae  sunt  in 
Verbo  Dei  praeexstitisse  secundum  modum  Verbi  ipsius.  Est  autem  modus 
Verbi  ipsius  quod  sit  unum,  simplex,  immateriale,  et  non  solum  vivens,  sed 
etiam  vita,  quum  sit  suum  esse.  Oportet  igitur  quod  res  factae  a Dea 
praeexstiterint  in  Verbo  Dei  ab  aeterno  immaterialiter  et  absque  omni  com- 
positione, et  quod  nihil  aliud  in  eo  sint  quam  ipsum  Verbum,  quod  est 
vita;  propter  _quodjiicitur  Qoann.  I.  3.):  Quod  factum  est  in  ipso  vita  erat;  id 
est  in  Verbo. ‘Sicut  autem  operans  per  intellectum  et  per  rationem  quam  apud 
~ se  habet  res  in  esse  producit,  ita  etiam  qui  alium  docet  per  rationem  quam 
apud  se  habet  scientiam  causat  in  illo,  quum  scientia  discipuli  sit  deducta  ?. 
scientia  docentis,  sicut  imago  quaedam  ipsius.  Deus  autem  non  solum  est 
causa  per  intellectum  suum  omnium  quae  naturaliter  subsistunt,  sed  etiam 
omnis  intellectualis  cognitio  ab  intellectu  divino  derivatur,  sicut  ex  superio- 
ribus (Lib.  III.  c.  76.)  patet.  Oportet  igitur  quod  per  Verbum  Dei,  quod  est 
ratio  intellectus  divini,  causetur  omnis  intellectualis  cognitio ; propter  quod 
dicitur  Qoann.  I.  4.):  Vita  erat  lux  hominum , quia  scilicet  ipsum  Verbum,  quod 
vita  est,  in  quo  omnia  vita  sunt,  manifestat,  ut  lux  quaedam,  mentibus  ho- 
minum veritatem.  Nec  est  ex  defectu  Verbi  quod  non  omnes  homines  ad 
veritatis  cognitionem  perveniunt,  sed  aliqui  tenebrosi  exsistunt.  Provenit 
autem  hoc  ex  defectu  hominum  nui  ad  Verbum  non  convertutur  nec  eum 

plene  capere  possunt;  unde  adhuc  in  hominibus  tenebrae  remanent,  vel  ma- 
cores vel  minores,  secundum  quod  magis  et  minus  convertuntur  ad  Verbum 
^t  capiunt  ipsum.  Unde  Joannes,  ut  omnem  defectum  a manifestativa  Verbi 
virtute  excludat,  quum  dixisset  quod  vita  est  lux  hominum,  subjungit  quod  lucet 
in  tenebris,  et  tenebrae  eam  non  comprehenderunt ; non  enim  tenebrae  sunt  ex 
hoc  quod  aliqui  lucem  Verbi  non  capiunt;  sicut,  luce  corporei  solis  per 
orbem  diffusa,  tenebrae  non  sunt  nisi  ei  qui  oculos  clausos  vel  debiles  habet.^ 
Haec  igitur  sunt  quae  de  generatione  divina  et  de  virtute  Unigeniti  Filii 
Dei,  ex  sacris  Scripturis  edocti,  utcumque  concipere  possumus. 

CAPUT  XIV. 

SOLUTIO  AD  RATIONES  SUPRA  INDUCTAS 
CONTRA  GENERATIONEM  DIVINAM. 

Quia  vero  veritas  omnem  falsitatem  excludit  et  dubietatem  dissolvit,  in 
promptu  jam  fit  ea  dissolvere  quae  circa  generationem  divinam  difficultatem 

afferre  videbantur. 

Jam  enim  ex  dictis  patet  quod  in  Deo  generationem  intelligibilem  poni- 
mus, non  autem  talem  qualis  est  in  materialibus  rebus,  quarum  generatio 
mutatio  quaedam  est,  corruptioni  opposita ; quia  neque  verbum  in  intellectu 
nostro  cum  aliqua  mutatione  concipitur,  nec  habet  oppositam  corruptionem , 
■cui  quidem  conceptioni  similem  esse  Filii  Dei  generationem  jam  patet  ex 
dictis.  [Similiter  etiam  verbum  quod  in  mente  nostra  concipitur  noriTexit  de 
potentia  in  actum,  nisi  quatenus  intellectus  noster  procedit  de  potentia  in 
actum ; nec  tamen  verbum  oritur  ex  intellectu  nostro,  nisi  prout  exsistit  in 
actu ; simul  autem  quum  in  actu  exsistit,  est  in  eo  verbum  conceptum.  Intel- 
lectus autem  divinus  nunquam  est  in  potentia,  sed  solum  in  actu,  ut  supra 
ostensum  est.  Generatio  igitur  Verbi  ipsius  non  est  secundum  exitum  de  po- 
tentia in  actum,  sed  sicut  oritur  ex  actu  actus,  ut  splendor  ex  luce  et  ratio 
intellecta  ex  intellectu  in  actu.  Unde  etiam  apparet  quod  generatio  non  pro- 
hibet Dei  Filium  esse  verum  Deum  aut  ipsum  esse  aeternum;  quin  magis 
necesse  est  ipsum  esse  coaeternum  Deo,  cujus  est  Verbum,  quia  intellectus 

iri  actu  nunquam  est  sine  verbo. ' — 

Et  quia  Filii  Dei  generatio  non  est  materialis,  sed  intelligibilis,  stulte  jam 
dubitatur  si  Pater  totam  naturam  dedit  aut  partem.  Manifestum  est  enim  quod, 
si  Deus  se  intelligit,  oportet  quod  tota  plenitudo  ipsius  contineatur  in  Verbo. 
Nec  tamen  substantia  Filio  data  desinit  esse  in  Patre,  quia  nec  etiam  apud 
nos  desinit  esse  propria  natura  in  re  quae  intelligitur,  ex  hoc  quod  verbum 
nostri  intellectus  ex  ipsa  re  intellecta  habet  ut  intelligibiliter  eamdem  naturam 

numero  contineat.  

Ex"  hoc  autem  quod  divina  generatio  non  est  materialis,  manifestum  est 
quod  non  oportet  in  Filio  Dei  esse  aliud  recipiens  et  aliud  naturam  receptam. 
Hoc  enim  in  materialibus  generationibus  accidere  necesse  est,  in  quantum 
materia  generati  recipit  formam  generantis.  In  generatione  autem  intelligi- 
bili  non  sic  est;  non  enim  sic  verbum  ab  intellectu  exoritur  quod  pars  ejus 
praeintelligatur  ut  recipiens,  et  pars  ejus  ab  intellectu  effluat,  sed  totaliter 
verbum  ab  intellectu  originem  habet,  sicut  et  in  nobis  totaliter  unum  verbum 
ex  alio  oritur  ut  conclusio  ex  principiis.  Ubi  autem  totaliter  aliquid  ex  alio 

oritur,  non  est  assignare  recipiens  et  receptum,  sed  totum  quod  exoritur  ab 

eo  est  a quo  oritur. 

'Similiter  etiam  patet  quod  non  excluditur  divinae  generationis  unitas  ex 
hoc  quod  in  Deo  plurium  subsistentium  distinctio  esse  non  possit.  Essentia 
enim  divina,  etsi  subsistens  sit,  non  tamen  potest  separari  a relatione  quam 
oportet  in  Deo  intelligi  ex  hoc  quod  verbum  conceptum  divinae  mentis  est 
ab  ipso  Deo  dicente;  nam  et  Verbum  est  divina  essentia,  ut  ostensum  est,, 
et  Deus  dicens,  a quo  est  Verbum,  est  etiam  divina  essentia,  non  alia  et 
alia,  sed  eadem  numero.  Hujusmodi  autem  relationes  non  sunt  accidentia  in 
Deo,  sed  res  subsistentes;  Deo  enim  nihil  accidere  potest,  ut  supra  proba- 
tum est.  Sunt  igitur  plures  res  subsistentes,  si  relationes  considerentur;  est 
autem  una  res  subsistens,  si  consideretur  essentia.  Et  propter  hoc  dicimus 
unum  Deum  esse,  quia  est  una  essentia  subsistens,  et  plures  personas,  propter 
distinctionem  subsistentium  relationum;  personarum  enim  distinctio  etiam 
in  rebus  humanis  non  attenditur  secundum  essentiam  speciei,  sed  secundum 
ea  quae  sunt  naturae  speciei  adjuncta ; in  omnibus  enim  personis  hominum 
est  una  speciei  natura,  sunt  tamen  plures  personae,  propter  hoc  quod  distin- 
guuntur homines  in  his  quae  sunt  adjuncta  naturae.  Non  ergo  in  divinis  di- 
cenda est  una  persona  propter  unitatem  essentiae  subsistentis,  sed  plures 

propter  relationes. 

Ex  hoc  autem  patet  quod  id  quod  est  quasi  individuationis  principium 
non  sequitur  esse  in  alio;  nam  neque  essentia  divina  est  in  alio  Deo,  neque 
paternitas  est  in  Filio.  "Quamvis  autem  duae  personae,  Patris  scilicet  et 
Filii,  non  distinguantur  essentia,  sed  relatione,  non  tamen  relatio  est  aliud 
quam  essentia  secundum  rem,  quum  relatio  in  Deo  accidens  esse  non  possit. 
Nec  hoc  impossibile  reputabitur,  si  quis  diligenter  consideret  ea  quae  in 
primo  determinata  sunt,  ubi  ostensum  est  quod  in  Deo  sunt  omnium  en- 
tium perfectiones,  non  secundum  compositionem  aliquam,  sed  secundum 
simplicis  essentiae  unitatem.  Nam  diversae  perfectiones,  quas  res  creata  per 
multas  obtinet  formas,  Deo  competunt  secundum  unam  et  simplicem  ejus 
essentiam ; homo  enim  quod  est  animal  per  aliam  formam  vivit  et  per  aliam 
est  sapiens  et  per  aliam  est  justus;  quae  omnia  Deo  per  essentiam  suam 
conveniunt.  Sicut  igitur  sapientia  et  justitia  in  homine  quidem  sunt  acciden- 
tia, in  Deo  autem  sunt  idem  quod  divina  essentia,  sic  aliqua  relatio,  puta 
paternitatis  et  filiationis,  etsi  in  hominibus  sit  accidens,  in  Deo  est  divina 
essentia,/ Non  autem  ideo  dicitur  quod  divina  sapientia  sIFejus  essentia,  quum 
7rT  nobis  sapientia  super  essentiam  addat,  quasi  divina  sapientia  a nostra  sa- 
pientia deficiat,  sed  quia  ejus  essentia  nostram  essentiam  excedit,  ita  quod 
id  ad  quod  essentia  nostra  non  sufficit,  scilicet  scire  et  justum  esse,  Deus 
secundum  suam  essentiam  habet  perfecte.  Oportet  igitur  quod  quidquid 
nobis 'convenit  secundum  essentiam  et  sapientiam  distinctim,  simul  Deo  se- 
cundum essentiam  suam  attribuatur.  Et  similis  ratio  in  aliis  est  observanda. 
Quum  igitur  divina  essentia  sit  ipsa  paternitatis  vel  filiationis  relatio,  oportet 
quod  quidquid  est  paternitatis  proprium  Deo  conveniat,  licet  paternitas  sit 
in  ipsa  essentia.  Est  autem  hoc  proprium  paternitatis  ut  a filiatione  distin- 
guatur; dicitur  enim  pater  ad  filium  quasi  ad  alium,  et  haec  est  ratio  patris 
ut  sit  filii  pater.  Licet  ergo  Deus  Pater  sit  divina  essentia  et  similiter  Deus 
Filius,  ex  hoc  tamen  quod  est  Pater,  distinguitur  a Filio,  licet  sit  unum  ex 

hoc  quod  uterque  est  divina  essentia — 

Ex  hoc  etiam  patet  quod  relatio  in  divinis  non  est  absque  absoluto,  aliter 

tamen  comparatur  ad  absolutum  in  Deo  quam  in  rebus  creatis.  Nam  in  re- 
bus creatis  comparatur  relatio  ad  absolutum  sicut  accidens  ad  subjectum; 
non  autem  in  Deo  sic,  sed  per  modum  identitatis,  sicut  est  de  aliis  quae  de 
Deo  dicuntur.  Idem  autem  subjectum  non  potest  oppositas  relationes  in  se 
habere,  ut  sit  idem  homo  pater  et  filius  secundum  idem ; sed  essentia  di- 
vina, propter  omnimodam  ejus  perfectionem,  idem  est  et  sapientiae,  et  justi- 
tiae, et  aliis  hujusmodi  quae  apud  nos  in  diversis  generibus  continentur.  Et 
sic  nihil  prohibet  unam  essentiam  esse  idem  et  paternitati  et  filiationi,-  et 
Patrem  et  Filium  unum  Deum  esse,  licet  Pater  non  sit  Filius;  eadem  enim 
essentia  est  quae  est  res  habens  esse  naturaliter  et  verbum  intelligibile 

sui  ipsius.  ^ * 

Ex  his  etiam  quae  dicta  sunt  potest  esse  manifestum  quod  relationes  in 
Deo  sunt  secundum  rem,  et  non  solo  intellectu.  Omnis  enim  relatio  quae  con- 
sequitur propriam  operationem  alicujus  rei  aut  potentiam,  aut  quantitatem, 
aut  aliquid  hujusmodi,  realiter  in  eo  exsistit;  aliter  enim  esset  in  eo,  solo 
intellectu,  sicut  apparet  de  scientia  et  scibili;  relatio  enim  scientiae  ad  sci- 
bile consequitur  actionem  scientis,  non  autem  actionem  scibilis ; scibile  enim 
eodem  modo  se  habet,  quantum  in  se  est,  et  quando  intelligitur  et  quando 
non  intelligitur;  et  ideo  relatio  in  sciente  realiter  est,  in  scibili  autem  secun- 
dum intellectum  tantum;  dicitur  enim  quod  intelligitur  scibile  ad  scientiam 
relative,  ex  eo  quod  scientia  refertur  ad  ipsum.  Simile  quoque  apparet  in 
dextro  et  sinistro ; in  animalibus  enim  sunt  distinctae  virtutes  ex  quibus  re- 
latio dextri  et  sinistri  consurgit;  propter  quod  talis  relatio  vere  et  realiter 
in  animali  consistit;  unde,  qualitercumque  vertatur  animal,  semper  relatio 
eodem  modo  manet;  nunquam  enim  pars  dextra  sinistra  dicetur.  Res  vero 
inanimatae,  quae  praedictis  virtutibus  carent,  non  habent  in  se  hujusmodi 
relationem  realiter  exsistentem,  sed  nominantur  secundum  relationem  dextri 
aut  sinistri  ex  eo  quod  animalia  aliquo  modo  se  habent  ad  ipsum;  unde 
eadem  columna  nunc  dextra  nunc  sinistra  dicitur,  secundum  quod  animal 
ex  diverso  situ  ei  comparatur.  Relatio  autem  Verbi  ad  Deum  dicentem, 
cujus  est  Verbum,  in  Deo  ponitur  ex  hoc  quod  Deus  seipsum  intelligit; 
quae  quidem  operatio  in  Deo  est,  vel  magis  est  ipse  Deus,  ut  supra  osten- 
sum est.  Relinquitur  igitur  praedictas  relationes  in  Deo  esse  vere  et  realiter, 

non  solum  secundum  intellectum  nostrum.  

Quamvis  autem  in  Deo  ponatur  esse  relatio,  non  tamen  sequitur  quod 
in  Deo  sit  aliquid  habens  esse  dependens.  In  nobis  enim  relationes  habent 
esse  dependens,  quia  earum  esse  est  aliud  ab  esse  substantiae,  unde  habent 
proprium  modum  essendi  secundum  propriam  rationem,  sicut  et  in  aliis  ac- 
cidentibus contingit;  quia  enim  omnia  accidentia  sunt  formae  quaedam 
substantiae  superadditae  et  a principiis  substantiae  causatae,  oportet  quod 
eorum  esse  sit  superadditum  supra  esse  substantiae  et  ab  ipso  dependens ; 
et  "tanto  uniuscujusque  eorum  esse  est  prius  vel  posterius,  quanto  forma  ac- 
cidentalis secundum  propriam  rationem  fuerit  propinquior  substantiae  vel 
magis  perfecta.  Propter  quod  et  relatio  realiter  substantiae  adveniens  et 
postremum  et  imperfectissimum  esse  habet:  postremum  quidem,  quia  non 
solum  praeexigit  esse  substantiae,  sed  etiam  esse  aliorum  accidentium,  ex 
quibus  causatur  relatio,  sicut  unum  in  qpantitate  causat  aequalitatem  et  unum 
in  qualitate  similitudinem;  imperfectissimum  autem,  quia  propria  relationis 
ratio  consistit  in  eo  quod  est  ad  alterum;  unde  esse  ejus  proprium  quod 
substantiae  superaddit,  non  solum  dependet  ab  esse  substantiae,  sed  etiam  ab 

esse  alicujus  exterioris.  Hoc  autem  in  divinis  locum  non  habet,  quia  non  es! 
in  Deo  aliquid  aliud  esse  quam  substantia;  quidquid  enim  in  Deo  est,  sub- 
stantia est.  Sicut  igitur  esse  sapientiae  in  Deo  non  est  esse  dependens  a sub- 
stantia, quia  esse  sapientiae  est  esse  substantia,  ita  nec  esse  relationis  est  esse 
dependens  neque  a substantia  neque  ab  aliquo  exteriori,  quia  etiam  esse  re- 
lationis est  esse  substantiae.  Non  igitur,  per  hoc  quod  relatio  in  Deo  ponitur, 
sequitur  quod  sit  in  eo  aliquod  esse  dependens,  sed  solum  quod  in  Deo  sit 
respectus  aliquis,  in  quo  ratio  relationis  consistit;  sicut  ex  hoc  quod  sapien- 
tia in  Deo  ponitur,  non  sequitur  quod  sit  in  eo  aliquid  accidentale,  sed  so- 
lum perfectio  quaedam,  in  qua  ratio  sapientiae  consistit.  

Ter  quod  etiam  patet  quod,  ex  imperfectione  quae  in  relationibus  creatis 
esse  videtur,  non  sequitur  quod  personae  divinae  sint  imperfectae,  quae  re- 
lationibus distinguuntur,  sed  sequitur  quod  divinarum  personarum  minima 

sit  distinctio. _ _ 

Patet  etiam  ex  praedictis  quod,  licet  Deus  de  Patre  et  Filio  substantia- 
liter praedicetur,  non  tamen  sequitur,  si  Pater  et  Filius  sint  plures  perso- 
nae, quod  sint  plures  dii;  sunt  enim  plures  propter  distinctionem  subsisten- 
tium relationum,  sed  tamen  sunt  unus  Deus  propter  unitatem  essentiae 
subsistentis.  Hoc  autem  in  hominibus  non  contingit  ut  plures  aliqui  sint  unus 
homo,  quia  essentia  humanitatis  non  est  una  numero  in  utroque,  neque  es* 

sentia  humanitatis  est  subsistens  ut  humanitas  sit  homo. — 

Ex  hoc  autem  quod  Tn  Deo  esTessentiae  unitas  et  relationum  distinctio, 
manifestum  fit  quod  nihil  prohibet  in  uno  Deo  opposita  quaedam  inveniri, 
illa  dumtaxat  opposita  quae  relationis  distinctionem  consequuntnr,  ut  gene- 
rans et  genitum,  quae  opponuntur  relative,  et  genitum  et  ingenitum,  quae 
opponuntur  ut  affirmatio  et  negatio.  Ubicumque  enim  est  aliqua  distinctio, 
oportet  invenire  negationis  et  affirmationis  oppositionem;  quae  enim  secun- 
dum nullam  affirmationem  et  negationem  differunt  penitus  indistincta  sum; 
oportet  enim  quod  quantum  ad  omnia  unum  esset  quod  est  alterum,  et  sic 

essent  penitus  idem  et  nullo  modo  distincta.  

Haec  igitur  de  generatione  divina  dicta  sufficiant. 

CAPUT  XV. 

DE  SPIRITU  SANCTO,  QUOD  SIT  IN  DIVINIS. 

Divinae  autem  Scripturae  auctoritas  non  solum  nobis  in  divinis  Patrem 
et  Filium  annuntiat,  sed  his  duobus  Spiritum  Sanctum  connumerat;  dicit 
enim  Dominus  (Matth.  XXVIII.  19.):  Euntes  docete  omnes  gentes,  baptizantes 
eos  in  nojnine  Patris  et  Filii,  et  Spiritus  Sancti;  et  (I.  Joann.  V.  7.):  Tres  sunt 
qui  testimonium  dant  in  coelo:  Pater,  Verbum  et  Spiritus  Sanctus.  Hujus  etiam 
Spiritus  Sancti  processionem  quamdam  sacra  Scriptura  commemorat;  dicit 
enim  (Joann.  XV.  26.):  Ouum  venerit  Paraclytus,  quem  ego  mittam  vobis  a 
Patre,  Spiritum  veritatis , qui  a Patre  procedit,  ille  testimonium  berhibebit  de  me 

CAPUT  XVI. 

RATIONES  EX  QUIBUS  ALIQUI  SPIRITUM  SANCTUM 
EXISTIMAVERUNT  ESSE  CREATURAM. 

Opinati  sum  autem  quidam  Spiritum  Sanctum  creaturam  esse,  aliis  crea 
turis  celsiorem;  ad  cujus  assertionem  sacrae  Sripturae  testimoniis  utebantur. 

Dicitur  enim  ( AmdTTV.  TfTsecundum  litteram  Septuaginta):  E c ce  for  - 
vians  montes  et  creans  spiritum,  et  annuntians  homini  verbum  ejus ; et  (Zachar. 
XII.  i.).  Dicit  Dominus , extendens  coelum  et  fundans  terram,  et  fingens  spiritum 
hominis  in  eo.  Videtur  igitur  quod , Sjzkltug-  Sanctus. , sit,  creatura. 

— ' — AdhtnrrrlfcirD^mmus  (joann.  XVI.  13.),  de  Spiritu  Sancto  loquens: 
Non  loquetur  a semetipso ; sed  quaecumque  audiet,  loquetur.  Ex  quo  videtur  quod 
nihil  ultroneae  potestatis  auctoritate  loquatur,  sed  jubenti  per  ministerium 
famuletur;  loqui  enim  quae  quis  audit,  famulantis  esse  videtur.  Videtur  igitur 

Spiritus  Sanctus  esse  creatura  Deo  subjecta.  _ — : 

""Item:  mitti  inferioris  esse  videtur,  quum  in  mittente  importetur  aucto- 
ritas. Spiritus  autem  Sanctus  a Patre  et  Filio  mittitur;  dicit  enim  Dominus 
{Joann.  XIV.  26.):  Paraclytus  Spiritus  Sanctus,  quem  mittet  Pater  in  nomine 
tueo,  ille  vos  docebit  omnia;  et  (Joann.  XV.  26.):  Quum  venerit  Paraclytus, 
quem  ego  mittam  vobis  a Patre.  Spiritus  ergo  Sanctus  et  Patre  et  Filio  minor 
esse  videtur. 

AdHucT Scriptura  divina,  Filium  Patri  associans  in  his  quae  divinitatis  esse 
videntur,  de  Spiritu  Sancto  mentionem  non  facit,  ut  patet  (Matth.  XI.  27.) 
quum  Dominus  dicit:  Nemo  novit  Filium,  nisi  Pater ; neque  Patrem  quis  novit, 
nisi  Filius?  de  Spiritu  Sancto  mentione  non  facta;  et  (Joann.  XVII.  3.)  di- 
citur: Haec  est  vita  aeterna,  ut  cognoscant  te  solum  Deum  verum,  et  quem  mi- 
sisti fesum  Christum,  ubi  etiam  de  Spiritu  Sancto  mentio  non  fit;  Apostolus 
etiam  (Rom.  I.  7.)  dicit:  Gratia  vobis,  et  pax  a Deo  Patre  nostro,  et  Domino 
Jesu  Christo;  et  (I.  Corinth.  VIII.  6.):  Nobis  unus  Deus,  Pater,  ex  quo  omnia, 
et  nos  in  illo  ; et  unus  Dominus  festis  Christus,  per  quem  omnia,  et  nos  per  ipsum. 
In  quibus  etiam  nihil  de  Spiritu  Sancto  dicitur.  Videtur  igitur  Spiritus  San- 

ctus  Deus  non  esse. _ 

"'"'Amplius:  omne  quod  movetur  creatum  est ; ostensum  est  enim  in  primo 
Deum  immobilem  esse.  Spiritui  autem  Sancto  Scriptura  divina  motum  attri- 
buit; dicitur  enim  (Gen.  I.  2.) : Spiritus  Domini  ferebatur  super  aquas;  et  (Joel. 
II.  28.) : Effundam  de  spiritu  meo  super  omnem  carnem.  Videtur  igitur  Spiritus 

Sanctus  creatura  esse. ' - : 

~ "*  Pr aeterea : omne  quod  potest  augeri  vel  dividi  mutabile  est  et  creatum. 

Hoc  autem  Spiritui  Sancto  in  Scripturis  sacris  attribui  videtur;  dicit  enim 
Dominus  (Num.  XI.  16.)  ad  Moysen : Congrega  mihi  septuaginta  viros  de  se- 
nibus Israel....,  et  auferam  de  spiritu  tuo,  tradamque  eis;  et  (IV.  Reg.  II.  10.) 
dicitur  quod  Elisaeus  ab  Elia  petiit:  Obsecro  ut  jiat  in  me  duplex  spiritus  tuus, 
et  Elias  respondit:  Si  videris  quando  tollar  a te,  erit  quod  petisti.  Videtur  ergo 
Spiritus  Sanctus  esse  mutabilis  et  non  es9e  Deus. 

item  : m Deum  tristitia  cadere  non  potest,  quum  tristitia  passio  quaedam 
sit ; Deus  autem  impassibilis  est.  Cadit  autem  tristitia  in  Spiritum  Sanctum  , 
unde  Apostolus  dicit  (Ephes.  IV.  30.):  Nolite  contristare  Spiritum  Sanctum 

Dei;  et  (Isa.  LXIII.  10.)  dicitur:  Ipsi  ad  iracundiam  provocaverunt,  et  afflixe- 
runt Spiritum  Sanctum  ejus.  Videtur  igitur  Spiritus  Sanctus  Deus  non  esse. 

Adhuc  TETeo  non  convenit  orare,  sed  magis  orari.  Spiritum  autem  San- 
ctum orare  convenit;  dicitur  enim  (Rom.  VIII.  26.):  Ipse  Spiritus  postulat 
pro  nobis  gemitibus  inenarrabilibus.  Spiritus  ergo  Sanctus  non  esse  Deus  vi- 
detur. __  . „ 

Amplius:  nullus  congrue  donat  nisi  id  cujus  habet  dominium.  Sed  Deus 
Pater  dat  Spiritum  Sanctum,  et  similiter  Filius;  dicit  enim  Dominus  (Luc 
XI.  13.):  Pater  vester  de  coelo  dabit  spiritum  bonum  petentibus  se;  et  (Act.  V.  32.) 
Petrus  dicit  quod  Deus  Spiritum  Sanctum  dedit  obedientibus  sibinl\  his igitur 
videtur  quod  Spiritus  Sanctus  Deus  non  sit.  * 

Item:  si  Spiritus  Sanctus  verus  Deus  est,  oportet  quod  naturam  divinam 
habeat;  et  sic,  quum  Spiritus  Sanctus  a Patre  procedat,  ut  dicitur  (Joann.  XV.)r 
necesse  est  quod  ab  eo  naturam  divinam  accipiat.  Quod  autem  accipit  na- 
turam ejus  a quo  producitur,  ab  eo  generatur;  proprium  enim  est  geniti  ut 
in  similem  speciem  sui  principii  producatur.  Spiritus  ergo  Sanctus  genitus 
erit  et  per  consequens  Filius;  quod  sane  fidei  repugnat. 

Praeterea  'f  si  Spiritus  Sanctus  naturam  divinam  a Patre  accipit  et  non 
quasi  genitus,  oportet  divinam  naturam  duobus  modis  communicari,  scilicet 
per  modum  generationis  quo  procedit  Filius,  et  per  illum  modum  quo  pro- 
cedit Spiritus  Sanctus.  Hoc  autem  uni  naturae  competere  non  videtur  ut 
duobus  modis  communicetur,  si  quis  universas  naturas  inspiciat.  Oportet 
igitur,  ut  videtur,  quum  Spiritus  Sanctus  naturam  per  generationem  non 
accipiat,  quod  nullo  modo  accipiat  eam;  et  sic  videtur  non  esse  verus  Deus. 

Fuit  autem  haec  positio  Arii,  qui  Filium  et  Spiritum  banctum  dixit  esse 
creaturas,  Filium  tamen  majorem  Spiritu  Sancto,  et  Spiritum  Sanctum  ejus 
ministrum,  sicut  et  Filium  minorem  Patre  esse  dicebat.  Quem  etiam,  quan- 
tum ad  Spiritum  Sanctum,  secutus  est  Macedonius,  qui  de  Patre  et  Filio 
recte  sensit  quod  unius  et  ejusdem  substantiae  sint,  sed  hoc  de  Spiritu  Sancta 
credere  noluit,  creaturam  eum  esse  dicens.  Unde  quidam  Macedonianos  Se- 
miarianos  vocant,  eo  quod  cum  Arianis  in  parte  conveniunt,  et  in  parte  diiie- 
runt  ab  iisdem. 


CAPUT  XVII. 

QUOD  SPIRITUS  SANCTUS  SIT  VERUS  DEUS. 

Ostenditur  autem  evidentibus  Scripturae  testimoniis  quod  Spiritus  Sanctus 
sit  Deus. 

Nulli  enim  templum  consecratur  nisi  Deo;  unde  (Psalm.  X.  5.)  dicitur: 
Dominus  in  templo  sancto  suo.  Deputatur  autem  templum  Spiritui  6ancto; 
dicit  enim  Apostolus  (I.  Corinth.  VI.  19.):  An  nescitis  quoniam  membra  vestra 
templum  sunt  Spiritus  Sancti  ? Spiritus  ergo  Sanctus  Deus  est,  et  praecipue 
quum  membra  nostra,  quae  templum  Spiritus  Sancti  esse  dicit,  sint  membra 
Christi ; nam  supra  praemiserat  (ib.  15.):  Nescitis  quoniam  corpora  vestra  membra 
sunt  Christi  ? Inconveniens  autem  esset,  quum  Christus  sit  verus  Deus,  ut  ex 
superioribus  patet,  quod  membra  Christi  templum  Spiritus  Sancti  essent,  nisi 
Spiritus  Sanctus  Deus  esset. 

Item:  a sanctis  Iatriae, servitus  nonnisi  vero  Deo  exhibetur;  dicitur  enim 
(Deuter.  VI.  13.).  Dominum  Deum  tuum  timebis,  et  illi  soli  servies.  Serviunt 

autem  sancti  Spiritui  Sancto;  dicit  enim  Apostolus  (Philipp.  III.  3.):  Nos 
sumus  circumcisio,  qui  Spiritui  Deo  servimus ; et,  licet  quidam  libri  habeant: 
Qui  spiritu  Domini  servimus , tamen  graeci  libri,  et  antiquiores  latini  habent: 
Oui  Spiritui  Deo  servimus;  et  ex  ipso  graeco  apparet  quod  hoc  de  servitute 
latriae  intelligendum  est,  quae  soli  Deo  debetur.  Est  igitur  Spiritus  Sanctus 
verus  Deus,  cui  1 atria  debetur.  -- — - — — 

Adhuc:  sanctificare  homines  proprium  Dei  opus  est ; dicitur  enim  (Levit. 
XXII.  9.):  Ego  Dominus,  qui  sanctifico  vos.  Est  autem  Spiritus  Sanctus  qui 
sanctificat;  dicit  enim  Apostolus  (I.  Corinth.  VI.  11.):  Abluti  et  sanctificati 
estis,  justificati  estis,  in  nomine  Domini  nostri  Jesu  Christi,  et  in  Spiritu  Dei  nostri; 
et  (II.  Thessal.  II.  13.)  dicitur:  Elegit  nos  Deus  primitias  in  salutem,  in  sanctu 
fi catio ne  spiritus  et  fide  veritatis.  Oportet  igitur  Spiritum  SanctnmJDeum  esse 
" Amplius:  sicut  vita  naturae  corporis  est  per  animam,  ita  vita  justitiae 
ipsius  animae  est  per  Deum;  unde  Dominus  dicit  (Joann.  VI.  58.):  Sicut 
misit  me  vivens  Pater,  et  ego  vivo  propter  Patrem;  et  qui  manducat  me,  et  ipse 
vivet  propter  me.  Hujusmodi  autem  vita  est  per  Spiritum  Sanctum:  unde  ibi- 
dem subditur:  Spiritus  est,  qui  vivificat;  et  (Rom.  VIII.  18.)  dicit  Apostolus: 
Si  spiritu  facta  carnis  mortificaveritis,  vivetis.  Spiritus  ergo  Sanctus  divinae 
naturae  est.  

Praeterea:  Dominus  in  argumentum  suae  divinitatis  contra  Judaeos,  qui 
sustinere  non  poterant  ut  se  aequalem  Deo  faceret,  asserit  in  se  esse  resu- 
scitandi virtutem,  dicens  (Joann.  V.  21.):  Sicut  Pater  suscitat  mortuos  et  vivi- 
ficat, sic  et  Filius  quos  vult  vivificat.  Virtus  autem  resuscitativa  ad  Spiritum 
Sanctum  pertinet;  dicit  enim  Apostolus  (Rom.  VIII.  11.):  Si  spiritus  ejus,  qui 
suscitavit  Jesurn  Christum  a mortuis,  habitat  in  vobis,  qui  suscitavit  Jesum  Chri- 
stum a mortuis  vivificabit  et  mortalia  corpora  vestra,  propter  inhabitantem  Spi- 
ritum ejus  in  vobis.  Spiritus  ergo  Sanctus  est  divinae  naturae. 

Item:  creatio  solius  Dei  opus  est,  ut  supra  ostensum  est  (Lib.  II.  c.  21.). 
Pertinet  autem  creatio  ad  Spiritum  Sanctum;  dicitur  enim  (Psalm.  CIII.  30.): 
Emitte  Spiritum  tuum,  et  creabuntur;  et  (Job  XXXIII.  4.)  dicitur:  Spiritus 
Dei  fecit  me;  et  (Eccli.  I.  9.)  dicitur  de  Deo:  Ipse  creavit  illam,  scilicet  sa- 
piQnuamyjSpiriiu^SawslQ.  Est  ergo  Spiritus  Sanctus  divinae  naturae. 

Adhuc : Apostolus  dicit  (I.  Corinth.  II.  10.)  : Spiritus  omnia  scrutatur,  etiam 
profunda  Dei.  Quis  enim  hominum  scit  quae  sunt  hominis,  nisi  spiritus  hominis 
qui  in  ipso  est  ? Ita  et  quae  Dei  sunt  memo  cognovit,  nisi  Spiritus  Dei.  Compre- 
hendere autem  omnia  profunda  Dei  non  est  alicujus  creaturae : quod  patet 
ex  hoc  quod  Dominus  dicit  (Matth.  XI.  27.):  Nemo  novit  Filium  nisi  Pater; 
neque  Patrem  quis  novit,  nisi  Filius?  et  (Isa.  XXIV.  16.)  ex  persona  Dei  di- 
citur : Secretum  meum  mihi.  Ergo  Spiritus  Sanctus  non  est  creatura. 

•*  Praeterea:  secundum  praedictam  Apostoli  comparationem,  Spiritus  San- 
ctus se  habet  ad  Deum  sicut  spiritus  hominis  ad  hominem.  Spiritus  autem 
hominis  intrinsecus  est  homini,  et  non  est  extraneae  naturae  ab  ipso,  sed 
est  aliquid  ejus.  Igitur  et  Spiritus  Sanctus  non  est  naturae  extraneae^ 
a Deo.  — — “ 

Amplius:  si  quis  conferat  verba  Apostoli  praemissa  verbis  Isaiae  pro- 
phetae, manifeste  percipiet  Spiritum  Sanctum  Deum  esse.  Dicitur  enim  (Isa. 
LXIV.  4.):  Oculus  non  vidit,  Deus,  absque  te,  quae  praeparasti  exspectantibus  te; 
quae  quidem  verba  Apostolus  quum- introduxisset,  subjungit  verba  praemissa, 
scilicet  quod  Spiritus  scrutatur  profunda  Dei.  Unde  manifestum  est  quod 
Spiritus  Sanctus  illa  profunda  Dei  cognoscit  quae  praeparavit  exspectantibus 


eum.  Si  ergo  haec  nullus  vidit  praeter  Deum,  ut  Isaias  dicit,  manifestum  est 
Spiritum  Sanctum  Deum  esse/ ] ___ 

Item  : (Isa.  VI.  8.)  dicitur:  Audivi  vocem  Dei  dicentis:  Ovem  mittam,  et 
quis  ibit  nobis  ? Et  dixi:  Ecce  ego,  mitte  me.  Et  dixit : Vade,  et  dices  populo  huic: 
Audite  audientes  et  nolite  intelligere.  Haec  autem  verba  Paulus  Spiritui  Sancto 
attribuit;  unde  dicitur  (Act.  XXVIII.  25.)  quod  Paulus  dixit  Judaeis : Bene 
Spiritus  Sanctus  locutus  est  per  Isaiatn  prophetam  dicens:  Vade  ad  populum  istum , 
et  dic  ad  eos:  Aure  audietis , et  non  intelligetis.  Manifestum  est  ergo  Spiritum 
Sanctum  Deum  esse.  ' 

Adhuc:  ex  sacris  Scripturis  apparet  Deum  esse  qui  locutus  est  per  pro- 
phetas; dicitur  enim  (Num.  XII.  6.)  ex  ore  Dei:  Si  quis  fuerit  inter  vos  pro- 
pheta Domini,  in  visione  apparebo  ei,  vel  per  somnium,  id  est  per  Spiritum  meum, 
loquar  ad  illum;  et  (Psalm.  LXXXIV.  9.)  dicitur:  Audiam  quid  loquatur  in  me 
Dominus  Deus.  Manifeste  autem  ostenditur  Spiritum  Sanctum  locutum  dsse 
in  prophetis ; dicitur  enim  (Act.  I.  16.):  Oportet  enim  impleri  scripturam  quam 
praedixit  Spiritus  Sanctus  per  os  David;  et  (Matth.  XXII.  43.)  Dominus  dicit: 
Quomodo  dicunt  Scribae  Christum  filium  David  esse  ? ipse  enim  dicebat  in 
Spiritu  Sancto:  Dixit  Dominus  Domino  meo:  sede  a dextris  meis;  et  (II.  Petr. 

I.  21.)  dicitur:  Non  enim  voluntate  humana  allata  est  aliquando  prophetia;  sed 

Spiritu  Sancto  inspirati,  locuti  sunt  sancti  Dei  homines.  Manifeste  ergo  in  Scri- 
pturis  colligitur  Spiritum  Sanctum  Deum  esse. > — 

Item:  revelatio  mysteriorum  proprium  opus  Dei  ostenditur  in  Scripturis; 
dicitur  enim  (Dan.  II.  28.):  Est  Deus  in  coelo  revelans  mysteria.  Mysteriorum 
autem  revelatio  opus  Spiritus  Sancti  ostenditur:  dicitur  enim  (I.  Corinth. 

II.  10.):  Nobis  revelavit  Deus  per  Spiritum  suum ; et  (ib.  XIV.  2.)  : dicitur:  Spi- 


ritus loquitur  mysteria.  Spiritus  ergo  Sanctus  Deus  est. 

Praeterea:  interius  docere  proprium  opus  Dei  est;  dicitur  enim  (Psalm. 
XCIII.  10.)  de  Deo:  Qui  docet  hominem  scientiam;  et  (Dan.  II.  21.):  Dat  sa- 
pientiam sapientibus  et  scientiam  iutelligentibus  disciplinam.  Hoc  autem  proprium 
opus  Spiritus  Sancti  esse  manifestum  est;  dicit  enim  Dominus  (Joann. 
XIV.  26.):  Paraclytus  Spiritus  Sanctus,  quem  mittet  Pater  in  nomine  meo,  ille  vos 
docebit  omnia.  Spiritus  ergo  Sanctus  est  divinae  naturae.  . 

Adhuc:  quorum  est  eadem  operatio  oportet  esse  eamdem  naturam.  Est 
autem  eadem  operatio  Filii  et  Spiritus  Sancti;  quod  enim  Christus  in  san- 
ctis loquatur,  Apostolus  ostendit  (II.  Corinth.  XIII.  3.)  dicens:  An  experi- 
mentum quaeritis  ejus  qui  in  me  loquitur  Christus  ? Hoc  etiam  opus  Spiritus 
Sancti  esse  manifeste  apparet;  dicitur  enim  (Matth.  X.  20.):  Noti  vos  estis  qui 
loquimini,  sed  Spiritus  Patris  vestri  qui  loquitur  in  vobis.  Est  ergo  eadem  natura 
Filii  et  Spiritus  Sancti,  et  per  consequens  Patris,  quum  ostensum  sit  Patrem 
■et  Filium  unam  naturam  habere.  


Amplius:  inhabitare  mentes  sanctorum  proprium  Dei  est;  unde  Apostolus 
■dicit  (II.  Cor.  VI.  16.):  Vos  estis  templum  Dei  vivi,  sicut  dicit  Dominus : Quo- 
niam inhabitabo  in  illis.  Hoc  autem  idem  Apostolus  Spiritui  Sancto  attribuit; 
■dicit  enim  (I.  Corinth.  III.  16.):  Nescitis  quia,  templum  Dei  estis,  et  Spiritus  San 

xtus  habitat  in  vobis?  Est  ergo  Spiritus  Sanctus  Deus.  — 

Item:  esse  ubique  proprium  Dei  est,  qui  dicit  (Jerem.  XXIII.  24.):  Coe- 
lum et  terram  ego  impleo.  Et  hoc  Spiritui  Sancto  convenit ; dicitur  enim  (Sap.  1. 7.): 
Spiritus  Domitii  replevit  orbem  terrarum;  et  (Psal.  CXXXVIII.  7.):  Quo  ibo  a 
spiritu  tuo  ? et  quo  a facie  tua  fugiam  ? et : Si  ascendero  in  coelum,  tu  illic  es,  etc.  * 
Dominus  etiam  discipulis  dicit  (Act.  I.  8.):  Accipietis  virtutem  supervenientis 


LIBER  IV.  CAP.  XVII. 


j8i 

Spiritus  Sancti  in  vos,  et  eritis  mihi  testes  in  Jerusalem,  et  in  omni  Judaea,  et  Sa- 
maria, et  usque  ad  ultimum  terrae,  ex  quo  patet  quod  Spiritus  Sanctus  ubique 
est,  qui  ubique  et  ubicumque  exsistens  inhabitat.  Spiritus  ergo  Sanctus  Deus  est. 

Praeterea:  expresse  in  Scriptura  Spiritus  Sanctus  nominatur;  dicit  enim 
Petrus  (Act.  V.  3.):  Anania,  cur  lentavit  Satanas  cor  tuum,  mentiri  te  Spiritui 
Sancto?  et  postea  subdit:  Non  es  mentitus  hominibus,  sed  Deo.  Spiritus  ergo  San- 
ctus est  Deus.  . 

Item : (I.  Corinth.  XIV.  2.)  dicitur : Qui  loquitur  lingua,  non  hominibus  lo- 
quitur, sed  Deo ; nemo  enim  audit;  Spiritus  autem  loquitur  mysteria;  ex  quo  dat 
intelligere  quod  Spiritus  loquebatur  in  his  qui  variis  linguis  loquebantur.  Post- 
modum  autem  dicit : In  lege  scriptum  est:  Quoniam  in  aliis  linguis  et  labiis  aliis 
loquar  populo  huic;  et  nec  sic  exaudient  me,  dicit  Dominus.  Spiritus  ergo  San- 
ctus, qui  loquitur  mysteria  diversis  labiis  et  linguis,  Deus  est. 

Adhuc : post  pauca  subditur  (ib.  24.):  Si  omnes  prophetent,  intret  autem  quis 
infidelis,  vel  idiota,  convincitur  ab  omnibus,  dijudicatur  ab  omnibus;  occulta  cordis 
ejus  manifesta  fiunt,  et  ita  cadens  in  faciem  adorabit  Deum,  pronuntians  quod  vere 
Deus  in  vobis  sit.  Patet  autem,  per  id  quod  praemisit  quod  Spiritus  loquitur 
mysteria,  quod  manifestatio  occultorum  cordis  a Spiritu  Sancto  fit;  quod  est 
proprium  divinitatis  signum;  dicit  enim  (Jerem.  XVII.  9.):  Pravum  est  cor 
hominis,  et  inscrutabile : quis  cognoscet  illud?  Ego  Dominus  scrutans  corda  et  pro- 
bans renes ; unde  ex  hoc  judicio  etiam  infidelis  perpendere  dicitur  quod  ille 
qu;  haec  occulta  cordium  loquitur  sit  Deus.  Ergo  Spiritus  Sanctus  Deus  est. 

Item : parum  post  dicit:  Spiritus  prophetarum  prophetis  subjecti  sunt.  Non  enim 
esi  dissensionis  Deus,  sed  pacis.  Gratiae  autem  prophetarum,  quas  spiritus  pro- 
phetarum nominaverat,  a Spiritu  Sancto  sunt.  Spiritus  ergo  Sanctus,  qui 
hujusmodi  gratias  sic  distribuit  ut  ex  eis  non  sit  dissensio,  sed  pax  sequatur, 

Deus  esse  ostenditur  in  hoc  quod  dicit:  Non  est  dissensionis  Deust  sed  pacis. 

Amplius : "adoptare  in  filios  Dei  non  potest  esse  opus  alterius  nisi  Dei, 
nulla  enim  creatura  spiritualis  dicitur  filius  Dei  per  naturam,  sed  per  ado- 
ptionis gratiam;  unde  et  hoc  opus  Filio  Dei,  qui  verus  Deus  est.  Apostolus 

attribuit  (Galat.  IV.  4.)  dicens:  Misit  Deus  Filium  suum ut  adoptionem 

filiorum  reciperemus.  Spiritus  autem  Sanctus  est  adoptionis  causa;  dicit  enim 
Apostolus  (Rom.  VIII.  15.):  Accepisti  spiritum  adoptionis  filiorun,  in  quo  cla- 
mamus:  Abba,  Pater.  Ergo  Spiritus  Sanctus  non  est  creatura,  sed  Deus. 

Item : si  Spiritus  Sanctus  non  est  Deus,  oportet  quod  sit  aliqua  creatura. 
Planum  est  autem  quod  non  est  creatura  corporalis,  nec  etiam  spiritualis; 
nulla  enim  creatura  spirituali  creaturae  infunditur,  quum  creatura  non  sit 
participabilis,  sed  magis  participans;  Spiritus  autem  Sanctus  infunditur  san- 
ctorum mentibus,  quasi  ab  eis  participatus;  legitur  enim  et  Christus  plenus 
fuisse,  et  etiam  Apostoli.  Non  est  ergo  Spiritus  Sanctus  creatura,  sed  Deus. 

Si  quis  autem  dicat  praedicta  opera  quae  sunt  Dei  Spiritui  Sancto  attribui, 
non  per  auctoritatem,  ut  Deo,  sed  per  ministerium,  quasi  creaturae,  expresse 
hoc  esse  falsum  apparet  ex  his  quae  Apostolus  dicit  (I.  Corinth.  XII.  6.), 
dicens:  Divisiones  operationum  sunt,  idem  vero  Deus  qui  operatur  omnia  in  omni- 
bus ; et  postea,  connumeratis  diversis  donis  Dei,  subdit : Haec  omnia  operatur 
unus  atque  idem  Spiritus,  dividens  singulis  prout  vult,  ubi  manifeste  expressit  > 
Spiritum  Sanctum  Deum  esse;  tum  ex  eo  quod  Spiritum  Sanctum  operari 
dicit  quae  supra  dixerat  Deum  operari,  tun?  ex  hcc  quod  eum  uro  suae  vo- 
luntatis arbitrio  operari  coxfi.ctur.  Manifestum  est  igitur  Spiritum  Sanctum 
Deum  esse. 

CAPUT  XVIII. 

QUOD  SPIRITUS  SANCTUS  SIT  SUBSISTENS  PERSONA. 

Sed,  quia  quidam  Spiritum  Sanctum  asserunt  non  esse  personam  subsi- 
stentem, sed  vel  ipsam  divinitatem  Patris  et  Filii,  ut  quidam  Macedoniani 
dixisse  perhibentur  (Cf.  S.  Aug.  lib.  de  haer.  n.  52.),  vel  etiam  aliquam  ac- 
cidentalem perfectionem  mentis  a Deo  nobis  donatam,  puta  sapientiam,  vel 
caritatem,  vel  aliquid  hujusmodi,  quae  participantur  a nobis  sicut  quaedam 
accidentia  creata : contra  hoc  ostendendum  est  Spiritum  Sanctum  non  esse 

aliquid  hujusmodi. * — 

Non  enim  formae  accidentales  proprie  operantur,  sed  magis  habens  eas, 
pro  suae  arbitrio  voluntatis ; homo  enim  sapiens  utitur  sapientia  quum  vult. 
Sed  Spiritus  Sanctus  operatur  pro  suae  arbitrio  voluntatis,  ut  ostensum  est 
(c.  praec.).  Non  igitur  est  aestimandus  Spiritus  Sanctus  velut  aliqua  acciden- 
talis perfectio  mentis^ _ _ — — " 

Item  : Spiritus  Sanctus,  ut  ex  Scripturis  docemur,  causa  est  omnium  per- 
fectionum humanae  mentis;  dicit  enim  Apostolus  (Rom.  V.  5.):  Caritas  De t 
diffusa  est  in  cordibus  nostris  per  Spiritum  Sanctum,  qui  datus  est  nobis;  et  (I.  Co- 
rinth.  XII.  8.):  Alii  per  Spiritum  datur  sermo  sapientiae,  alii  sermo  scientiae  se- 
cundum eumdem  Spiritum;  et  sic  de  aliis.  Non  ergo  Spiritus  Sanctus  est  aesti- 
mandus quasi  aliqua  accidentalis  perfectio  mentis  humanae,  quum  ipse  omnium 

hujusmodi  perfectionum  causa  exsistat.  _ _ 

Quod  autem  in  nomine  Spiritus  Sancti  designetur  essentia  Patris  et  Filii, 
et  sic  a neutro  personaliter  distinguatur,  repugnat  his  quae  divina  Scriptura 
de  Spiritu  Sancto  tradidit. 

Dicitur  enim  (Joann.  XV.)  quod  Spiritus  Sanctus  procedit  a Patre,  et 
(Joann.  XVI.)  quod  accipit  a Filio;  quod  non  potest  de  divina  essentia  in- 
telligi,  quum  essentia  divina  a Patre  non  procedat  nec  a Filio  accipiat.  Oportet 
igitur  dicere  quod  Spiritus  Sanctus  sit  subsistens  persona. 

Item : sacra  Scriptura  manifeste  de  Spiritu  Sancto  loquitur  tamquam  de 
persona  divina  subsistente  ; dicitur  enim  (Act.  XIII.  2.):  Ministrantibus  illis  Do- 
tnino  et  jejunantibus,  dicit  illis  Spiritus  Sanctus : Segregate  mihi  Barnabam  et  Sau- 
luin,  in  opus  ad  quod  assumpsi  eos;  et  infra : Et  ipsi  quidem  missi  a Spiritu  Sancto, 
abierunt;  et  (Act.  XV.  28.)  dicitur:  Dicunt  Apostoli : Visum  est  Spiritui  Sancto 
et  nobis  nihil  ultra  imponere  vobis  oneris,  etc. ; quae  de  Spiritu  Sancto  non  dice- 
rentur, nisi  esset  subsistens  persona.  Est  igitur  Spiritus  Sanctus  subsistens 

persona.  — 

Amplius:  quum  Pater  et  Filius  sint  personae  subsistentes  et  divinae  na- 
turae, Spiritus  Sanctus  non  connumeraretur  eisdem,  nisi  ipse  esset  persona 
subsistens  in  divina  natura.  Connumeratur  autem  eisdem,  ut  patet  (Mat- 
thaei XXVIII.  19.),  dicente  Domino  discipulis:  Euntes  docete  omnes  gentes,  ba- 
ptizantes eos  in  nomine  Patris,  et  Filii , et  Spiritus  Sancti ; et  (II.  Corinth.  XIII.  1 3): 
Gratia  Domini  nostri  Jesu  Christi,  et  caritas  Dei,  et  communicatio  Sancti  Spiritus 
sit  semper  cum  omnibus  vobis ; et  (I.  Joann.  V.  7.):  Tres  sunt  qui  testimonium 
dant  in  coelo:  Pater,  Verbum,  et  Spiritus  Sanctus ; et  hi  tres  unum  sunt.  Ex  quo 
manifeste  ostenditur  quod  non  solum  sit  persona  subsistens,  sicut  Pater  et 
Filius,  sed  etiam  cum  eis  essentiae  habeat  unitatem. 

Posset  autem  aliquis  contra  praedicta  calumniari  dicens,  aliud  esse  Spi- 
ritum Dei  et  alium  Spiritum  Sanctum ; nam  in  quibusdam  praemissarum 
.auctoritatum  nominatur  Spiritus  Dei,  in  quibusdam  vero  Spiritus  Sanctus. 

Sed  quod  idem  sit  Spiritus  Dei  et  Spiritus  Sanctus,  manifeste  ostenditur 
■ex  verbis  Apostoli  dicentis  in  I.  Corinth.  II.,  ubi,  quum  praemisisset:  Nobis 
revelavit  Deus  per  Spiritum  Sanctum,  ad  hujus  confirmationem  inducit : Spiritus 
■enim  omnia  scrutatur,  etiam  profunda  Dei;  et  postea  concludit:  Ita  et  quae  sunt 
Dei  nemo  novit  nisi  Spiritus  Dei.  Ex  quo  manifeste  apparet  quod  idem  sunt 

Spiritus  Sanctus  et  Spiritus  Dei. ITT-V — " 

Item:  apparet  ex  hoc  quod  (Matth.  v.  20T)  Dominus  dicit:  Non  estis  vos 
qui  loquimini,  sed  Spiritus  Patris  vestri  qui  loquitur  in  vobis.  Loco  autem  isto- 
rum verborum,  Marcus  dicit  (XIII.  11.):  Non  estis  vos  loquentes,  sed  Spiritus 
Sanctus.  Manifestum  est  igitur  idem  esse  Spiritum  Sanctum  et  Spiritum  DeL 
Si  ergo,  quum  ex  praemissis  auctoritatTbuilnultTpIicTter  appareat  Spiritum 
Sanctum  non  esse  creaturam,  sed  verum  Deum,  manifestum  est  quod  non 
cogimur  dicere  eodem  modo  esse  intelligendum  quod  Spiritus  Sanctus  mentes 
sanctorum  impleat  et  eos  inhabitet  sicut  diabolus  aliquos  implere  vel  inha- 
bitare dicitur;  habetur  enim  (Joann.  XIII.)  de  Juda  quod  post  buccellam  introivit 
in  eum  Satanas;  et  (Act.  V.  3.)  dicit  Petrus,  ut  quidam  libri  habent:  Anania, 
cur  implevit  Satanas  cor  tuum ? Quum  enim  diabolus  creatura  sit,  ut  ex  supe- 
rioribus (Lib.  III.  c.  10.)  est  manifestum,  non  implet  aliquem  participatione 
sui,  neque  potest  mentem  inhabitare  sua  participatione  vel  per  suam  substan- 
tiam, sed  dicitur  aliquos  implere  per  effectum  suae  malitiae ; unde  et  Paulus 
■dicit  ad  quemdam  (Act.  XIII.  10):  O plene  omni  dolo  et  omni  fallacia.  Spi- 
ritus autem  Sanctus,  quum  Deus  sit,  per  suam  substantiam  mentem  inhabitat 
et  sui  participatione  bonos  facit ; ipse  est  enim  sua  bonitas,  quum  sit  Deus ; 
■quod  de  nulla  creatura  verum  esse  potest.  Nec  tamen  per  hoc  removetur 
quin  per  effectum  suae  virtutis  sanctorum  impleat  mente?. 


CAPUT  XIX. 

QUOMODO  INTELLIGENDA  SUNT  QUAE  DE  SPIRITU  SANCTO  DICUNTUR. 

Sanctarum  igitur  Scripturarum  testimoniis  edocti,  hoc  firmiter  de  Spiritu 
Sancto  tenemus  quod  verus  sit  Deus  subsistens  et  personaliter  distinctus  a 
Patre  et  Filio.  Oportet  autem  considerare  qualiter  hujusmodi  veritas  utrinque 
accipi  debeat,  ut  ab  impugnationibus  infidelium  defendatur.. 

Ad  cujus  evidentiam,  praemitti  oportet  quod  in  qualibet  intellectuale 
natura  oportet  inveniri  voluntatem.  Intellectus  enim  fit  in  actu  per  formam 
intelligibilem,  in  quantum  est  intelligens,  sicut  res  naturalis  fit  actu  in  esse 
naturali  per  propriam  formam.  Res  autem  naturalis  per  formam  qua  perfi- 
citur in  sua  specie  habet  inclinationem  in  proprias  operationes  et  proprium 
finem,  quem  per  operationes  consequitur;  quale  enim  est  unumquodque,  talia 
■operatur  et  in  sibi  convenientia  tendit.  Unde  etiam  oportet  quod  ex  forma 
intelligibili  consequatur  in  intelligente  inclinatio  ad  proprias  operationes  et 
proprium  finem.  Haec  autem  inclinatio  in  intellectuali  natura  voluntas  est, 
quae  est  principium  operationum  quae  in  nobis  sunt,  quibus  intellectus  pro- 
pter finem  operatur;  finis  enim  et  bonum  est  voluntatis  objectum.  Oportet 
igitur  in  quolibet  intelligente  inveniri  etiam  et  voluntatem. 

Quum  auteimad  voluntatem  plures  actus  pertinere  videantur,  ut  deside- 
rare, delectari,  odire,  et  hujusmodi,  omnium  tamen  amor  et  unum  principium 
et  communis  radix  invenitur.  Quod  ex  his  accipi  potest:  Voluntas  enim,  ut 
dictum  est  (Lib.  III.  c.  88.),  sic  se  habet  in  rebus  intellectualibus  sicut  natu- 
ralis inclinatio  in  rebus  naturalibus,  quae  et  naturalis  appetitus  dicitur.  Ex  hoc 
autem  oritur  inclinatio  naturalis  quod  res  naturalis  habet  affinitatem  et  con- 
venientiam secundum  formam,  quam  diximus  esse  inclinationis  principium, 
cum  eo  ad  quod  movetur,  sicut  grave  cum  loco  inferiori.  Unde  etiam  hinc 
oritur  omnis  inclinatio  voluntatis,  eo  quod  per  formam  intelligibilem  aliquid 
apprehenditur  ut  conveniens  vel  afficiens.  Affici  autem  ad  aliquid,  in  quantum 
hujusmodi,  est  amare  ipsum.  Omnis  igitur  inclinatio  voluntatis  et  etiam  ap- 
petitus sensibilis  ex  amore  originem  habet.  Ex  hoc  enim  quod  aliquid  ama- 
mus, desideramus  illud,  si  absit;  gaudemus  autem,  quum  adest;  et  tristamur, 
quum  ab  eo  impedimur;  et  odimus  quae  nos  ab  amato  impediunt  et  irascimur 
contra  ea.',  Sic  igitur  quod  amatur  non  solum  est  in  intellectu  amantis,  sed 
etiam  in  voluntate  ipsius;  aliter  tamen  et  aliter.  In  intellectu  enim  est  secun- 
dum similitudinem  suae  speciei;  in  voluntate  autem  amantis,  est  sicut  ter- 
minus motus  in  principio  motivo  proportionato  per  convenientiam  et  pro- 
portionem quam  habet  ad  ipsum;  sicut  in  igne  quodammodo  est  locus  sur- 
sum, ratione  levitatis,  secundum  quam  habet  proportionem  et  convenientiam 
ad  talem  locum ; ignis  vero  generatus  est  in  igne  generante  per  similitudinem 

suae  formae.  - . 

Quia  igitur  ostensum  est  quod  in  omni  natura  intellectuali  est  voluntas, 
Deus  autem  intelligens  est,  ut  in  primo  (c.  44.)  ostensum  est,  oportet  quod 
in  ipso  sit  voluntas;  non  quidem  quod  voluntas  Dei  sit  aliquid  ejus  essentiae 
superveniens,  sicut  nec  intellectus,  ut  supra  ostensum  est,  sed  voluntas  Dei 
est  ipsa  ejus  substantia : et,  quum  intellectus  etiam  Dei  sit  ipsa  ejus  substantia, 
sequitur  quod  una  res  sint  in  Deo  intellectus  et  voluntas. 

Qualiter  autem  haec  quae  in  aliis  rebus  plures  res  sunt,  in  Deo  sint  una 
res,  ex  his  quae  in  primo  dicta  sunt  potest  esse  manifestum.  

Jtt,  quia  ostensum  est  in  primo  (c.  3 iT^  quod  operatio  Dei  sit  ipsa  ejus 
essentia,  et  essentia  sit  ejus  voluntas,  sequitur  quod  in  Deo  non  est  voluntas 
secundum  potentiam  vel  habitum,  sed  secundum  actum.  Ostensum  est  autem 
quod  omnis  actus  voluntatis  in  amore  radicatur.  Unde  oportet  quod  in  Dea 
sit  amor, - — _ 

Et  quia,  ut  in  primo  ostensum  est,  proprium  objectum  divinae  voluntatis 
est  ejus  bonitas,  necesse  est  quod  Deus  primo  et  principaliter  suam  bonitatem 
et  seipsum  amet.  Quum  autem  ostensum  sit  quod  amatum  necesse  est  ali- 
qualiter esse  in  voluntate  amantis,  ipse  autem  Deum  seipsum  amat,  necesse 
est  quod  ipse  Deus  sit  in  sua  voluntate  ut  amatum  in  amante.  Est  autem 
amatum  in  amante  secundum  quod  amatur;  amare  autem  quoddam  velle 
est;  velle  autem  Dei  est  ejus  esse,  sicut  et  voluntas  ejus  est  ejus  esse.  Esse 
igitur  Dei  in  voluntate  sua  per  modum  amoris  non  est  esse  accidentale,  sicut 
in  nobis,  sed  essentiale.  Unde  oportet  quod  Deus,  secundum  quod  conside- 
ratur ut  in  sua  voluntate  exsistens,  sit  vere  et  substantialiter  Deus. 

Quod  autem^aliquIcFsir  in  voluntate  ut  amatum  in  amante,  ordinem 
quemdam  habet  ad  conceptionem  qua  ab  intellectu  concipitur  et  ad  ipsam 
rem  cujus  intellectualis  conceptio  dicitur  verbum,  non  enim  amaretur  ali- 
quid, nisi  aliquo  modo  cognosceretur  ; nec  solum  amati  cognitio  amatur,  sed 
secundum  quod  in  se  bonum  est.  Necesse  est  igitur  quod  amor  quo  Deus 

est  in  voluntate  divina  ut  amatum  in  amante,  et  a Verbo  Dei  et  a Deo  cujus. 

est  verbum  procedat.  

Quum  autem  ostensum  sit  quod  amatum  in  amante  non  est  secundum 
similitudinem  speciei,  sicut  intellectum  in  intelligente,  omne  autem  quod 
procedit  ab  altero  per  modum  geniti  procedit  secundum  similitudinem  spe- 
ciei a generante,  relinquitur  quod  processus  rei  ad  hoc  quod  sit  in  voluntate 
sicut  amatum  in  amante  non  sit  per  modum  generationis  sicut  processus  rei 
ad  hoc  quod  sit  in  intellectu,  habet  rationem  generationis,  ut  supra  ostensum 
est.  Deus  igitur,  procedens  per  modum  amoris,  non  procedit  ut  genitus.  Neque 
igitur  filius  dici  potest.  $ed,  qu'a  amatum  in  voluntate  exsistit  ut  inclinans, 
et  quodammodo  impellens  intrinsecus  amantem  in  ipsam  rem  arnatam,  im- 
pulsus autem  rei  viventis  ab  interiori  ad  spiritum  pertinet,  convenit  Deo  per 
modum  amoris  procedenti  ut  Spiritus  dicatur,  ejus  spiratione  quasi  quadam 

aspiratione  exsistente.  ?Hinc  est  quod  Apostolus  spiritui  et  amori  impulsum 

quemdam  attribuit;  dicitur  enim  (Rom.  VIII.  14.):  Qui  spiritu  Dei  aguntur,  lh 
filii  Dei  sunt:  et  (II.  Cor.  V.  14):  Caritas  Christi  urget  nos. [Quia  vero  omnis- 
intellectualis  motus  a~TermTno  denominatur, Hamor  autem  praedictus  est  quo 
Deus  ipse  amatur,  convenienter  Deus  per 'modum  amoris  procedens  dicitur 
Spiritus  Sanctus;  ea  enim  quae  Deo  dicata  sunt,  sancta  dici  consueverunt- 

CAPUT  XX. 

DE  EFFECTIBUS  ATTRIBUTIS  SPIRITUI  SANCTO  IN  SCRIPTURIS, 
RESPECTU  TOTIUS  CREATURAE. 

Oportet  autem,  secundum  convenientiam  praedictorum,  considerare  ef- 
fectus  quos  Spiritui  Sancto  sacra  Scriptura  attribuit-  — — 

Ostensum  est  enim  In  superioribus  (Lib.  I.  c.  86.)  quod  bonitas  Dei  est 
ratio  volendi  quod  alia  sint  et  per  suam  voluntatem  res  in  esse  producit- 
Amor  igitur  quo  suam  bonitatem  amat  est  causa  creationis  rerum;  unde 
et  quidam  antiqui  philosophi  amorem  deorum  causam  omnium  esse  posue* 
runt,  ut  patet  in  primo  Metaphyisicor. ; et  Dionysius  dicit  in  quarto  De  divin.. 
nomin.  quod  divinus  amor  non  permisit  ipsum  sine  germine  esse.  Habitum 
est  autem  ex  praemissis  quod  Spiritus  Sanctus  procedit  per  modum  amoris, 
quo  Deus  amat  seipsum.  Igitur  Spiritus  Sanctus  est  principium  creationis  re* 
rum;  etjioc  significatur  in  Psal.  CIII.  30. : Emitte  Spiritum  tuum,  et  crea - 

buuturj Ex  hoc  etiam  quod  Spiritus  Sanctus  per  modum  amorhTprocedit,  amor 

autem  vim  quamdam  impulsivam  et  motivam  habet,  motus  qui  est  a Deo  in 
rebus  Spiritui  Sancto  proprie  attribui  videtur.  Prima  autem  mutatio  in  rebus 
a Deo  exsistens  intelligitur  secundum  quod  ex  materia  creata  informi  species, 
diversas  produxit.  Unde  hoc  opus  Spiritui  Sancto  sacra  Scriptura  attribuit;, 
dicitur  enim  (Gen.  I.  2.):  Spiritus  Dei  ferebatur  super  aquas;  vult  enim  Au* 
> gustinus  per  aquas  intelligi  materiam  primam,  super  quam  spiritum  Domini- 
ferri  dicitur,  non  quasi  ipse  moveatur,  sed  quia  est  motionis  principium. 

Rursus:  rerum  gubernatio  a Deo  secundum  quamdam  motionem  esse 
intelligitur,  secundum  quod  Deus  omnia  dirigit  et  movet  in  proprios  fines- 
8Si  igitur  impulsus  et  motio  ad  Spiritum  Sanctum,  ratione  amoris,  pertinet, 
convenienter  rerum  gubernatio  et  propagatio  Spiritui  Sancto  attribuitur.  Unde 
(Job  XXXIII.  4.)  dicitur:  Spiritus  Domini  fecit  me;  et  (Psalm.  CXLII.  10.): 
Spiritus  tuus  bonus  deducet  me  in  terram  rectam.  J Et,  quia  gubernare  subditos 

proprius  actus  domini  est,  convenienter  Spiritui  Sancto  dominium  attribui- 
tur; dicit  enim  Apostolus  (II.  Corinth.  III.  17.):  Spiritus  autem  Dominus  est; 

■et  in  symbolo  fidei  dicitur:  Credo  in  Spiritum  Sanctum  Dominum. 

Item:  vita  maxime  in  motu  manifestatur ; moventia  enim  seipsa  vivere 
•dicimus,  et  universaliter  quaecumque  a seipsis  aguntur  ad  operandum.  Si 
igitur,  ratione  amoris,  Spiritui  Sancto  impulsio  et  motio  competit,  conve- 
nienter etiam  sibi  attribuitur  vita;  dicitur  enim  (Joann.  VI.  64.):  Spiritus  est 
qui  vivificat;  et  (Ezech.  XXXVII., 6.):  Dabo  vobis  spiritum,  et  vivetis;  et  in 
■symbolo  fidei  nos  in  Spiritum  Sanctum  vivificantem  credere  profitemur. 
Quod  etiam  et  nomini  spiritus  consonat;  nam  etiam  corporalis  vita  anima- 
lium est  per  spiritum  vitalem  a principio  vitae  in  cetera  membra  diffusum. 

CAPUT  XXI. 

DE  EFFECTIBUS  ATTRIBUTIS  SPIRITUI  SANCTO  IN  SACRA  SCRIPTURA, 
RESPECTU  RATIONALIS  CREATURAE, 

QUANTUM  AD  EA  QUAE  DEUS  NOBIS  ELARGITUR. 

Considerandum  est  etiam,  quantum  ad  effectus  quos  proprie  in  natura 
rationali  facit,  quod,  ex  hoc  quod  divinae  perfectioni  utcumque  assimilamur, 
'hujusmodi  perfectio  a Deo  nobis  dari  dicitur;  sicut  sapientia  a Deo  nobis 
donatur  secundum  quod  divinae  sapientiae  utcumque  assimilamur.  Quum  igi- 
tur Spiritus  Sanctus  procedat  per  modum  amoris  quo  Deus  seipsum  amat, 
ut  ostensum  est  (c.  16.),  ex  hoc  quod  huic  amori  assimilamur,  Deum  amantes. 
Spiritus  Sanctus  a Deo  nobis  dari  dicitur.  Unde  Apostolus  dicit  (Rom.  V.  5.) : 
Caritas  Dei  difiusa  est  in  cordibus  nostris  per  Spiritum  Sanctum,  qui  datus  est 

nobis.  _ _ — - — ■ 

Sciendum  tamen  est  quod  ea  quae  a Deo  in  nobis  sunt,  reducuntur  in 
Deum  sicut  in  causam  efficientem  et  exemplarem:  in  causam  quidem  efficien- 
tem, in  quantum  virtute  operativa  divina  aliquid  in  nobis  efficitur  ; in  cau- 
sam vero  exemplarem,  secundum  quod  id  quod  in  nobis  a Deo  est  aliquo 
modo  Deum  imitatur.  Quum  ergo  eadem  virtus  sit  Patris  et  Filii  et  Spiritus 
Sancti,  sicut  et  eadem  essentia,  oportet  quod  omne  id  quod  Deus  in  nobis 
■efficit,  sit,  sicut  a causa  efficiente,  simul  a Patre  et  Filio  et  Spiritu  Sancto; 
verbum  tamen  sapientiae,  quo  Deum  cognoscimus,  nobis  a Deo  immissum, 
■est  proprie  repraesentativum  Filii;  et  similiter  amor,  quo  Deum  diligimus, 
est  proprium  repraesentativum  Spiritus  Sancti.  Et  sic  caritas  quae  in  nobis  est, 
licet  sit  effectus  Patris  et  Filii  et  Spiritus  Sancti,  tamen  quadam  speciali  . 

ratione  dicitur  esse  in  nobis  per  Spiritum  Sanctum. • 

Quia  vero  effectus  divini  non  solum  divina  operatione  esse  incipiunt,  sed 
etiam  per  eam  tenentur  in  esse,  ut  ex  superioribus  patet,  nihil  autem  ope- 
rari potest  ubi  non  est  (oportet  enim  operans  et  operatum  in  actu  esse  simul, 
sicut  movens  et  motum),  necesse  est  ut,  ubicumque  est  aliquis  effectus  Dei, 
ibi  sit  et  ipse  Deus  effector.  Unde,  quum  caritas,  qua  Deum  diligimus,  sit 
in  nobis  per  Spiritum  Sanctum,  oportet  quod  ipse  etiam  Spiritus  Sanctus  in 
nobis  sit,  quamdiu  caritas  in  nobis  est.  Unde  Apostolus  dicit  (I.  Cor.  III.  16.): 
Nescitis  quoniam  templum  DA  estis,  et  Spiritus  Sanctus  habitat  in  vobis ? Quum 
igitur  per  Spiritum  Sanctum  Dei  amatores  efficiamur,  omne  autem  ama- 
tum in  amante  est,  in  quantum  hujusmodi,  necesse  est  quod  per  Spiri- 
tum Sanctum  Pater  etiam  et  Filius  in  nobis  habitent.  Unde  Dominus  dicit 

{Joann.  XIV.  25.):  Ad  eum  veniemus,  scilicet  diligentem  Deum,  et  mansionem 
apud  eum  faciemus ; et  (Joann.  III.  23.)  dicitur:  In  hoc  scimus  quoniam  manet 

in  nobis  de  spiritu  quem  dedit  nobis, 

"'ilurstrs : manifestum  est  quod  Deus  maxime  amat  illos  quos  sui  ama- 
tores per  Spiritum  Sanctum  constituit;  non  enim  tantum  bonum  nisi  amando 
conferret.  Unde  (Proverb.  VIII.  17.)  dicitur  ex  persona  Domini:  Ego  dili- 
gentes me  diligo;  non  quasi  nos  prius  dilexerimus  Deum,  sed  quoniam  ipse  prior 
dilexil  nos,  ut  dicitur  (I.  Joann.  IV.  10.).  Omne  autem  amatum  in  amante 
est.  Necesse  est  igitur  quod  per  Spiritum  Sanctum  non  solum  Deus  sit  in 
nobis,  sed  etiam  nos  in  Deo.  Unde  dicitur  (I.  Joann.  IV.  16.):  Qui  manet  in 
caritate , in  Deo  manet,  et  Deus  in  eo;  et  iterum  (ib.  1 3.):  In  hoc  intelligimus  quo- 
niam in  eo  manemus,  et  ipse  in  nobis,  quoniam  de  Spiritu  suo  dedit  nobis. 

EsTautem  hoc  amicitiae  proprium  quod  amico  aliquis  sua  secreta  revelet ; 
quum  enim  amicitia  conjungat  affectus  et  duorum  faciat  quasi  cor  unum, 
non  videtur  extra  cor  suum  aliquis  illud  protulisse  quod  amico  revelat;  unde, 
et  Dominus  dicit  discipulis  (Joann.  XV.  15.):  Jam  non  dicam  vos  servos  sed 
amicos  meos;  quia  omnia  quae  audivi  a Patre  meo,  nota  feci  vobis.  Quia  igitur 
per  Spiritum  Sanctum  amici  Dei  constituimur,  convenienter  per  Spiritum 
Sanctum  hominibus  dicuntur  revelari  divina  mysteria;  unde  Apostolus  dicit 
(I.  Corinth.  II.  9.) : Scriptum  est , quod  oculus  non  vidit,  nec  auris  audivit,  nec  in 
cor  hominis  ascendit,  quae  praeparavit  Deus  diligentibus  se:  nobis  autem  revelavit 
Deus  per  Spiritum  Sanctum f etc.  — — — ; 

Et  quia  ex  his  quae  homo  novit  formatur  ejus  loquela,  convenienter  etiam 
per  Spiritum  Sanctum  homo  loquitur  divina  mysteria,  secundum  illud  (I.  Co- 
rinth. XIV.  2.):  Spiritus  est  qui  loquitur  mysteria ; et  (Matth.  X.  20.) : Non  enim 
■vos  estis  qui  loquimini,  sed  Spiritus  Patris  vestri  qui  loquitur  in  vobis ; et  de  pro- 
phetis dicitur  (II.  Petr.  I.  21.)  quod,  Spiritu  Sancto  inspirati,  locuti  sunt  sancti 
Dei  homines;  unde  etiam  in  symbolo  fidei  dicitur  de  Spiritu  Sancto:  Qui 
lociitus  est  per  prophetas. — 

Non  solum  autem  est  proprium  amicitiae  quod  amico  aliquis  revelet  sua 
secreta  propter  unitatem  affectus,  sed  eadem  unitas  requirit  quod  etiam  ea 
quae  habet  amico  communicet ; quia  quum  homo  amicum  habeat  ut  alterum 
se,  necesse  est  quod  ei  subveniat  sicut  et  sibi,  sua  ei  communicans;  unde 
•et  proprium  amicitiae  esse  ponitur  velle  et  facere  bonum  amico,  secundum 
illud  (I.  Joann.  III.  17.):  Qui  habuerit  substantiam  hujus  mundi , et  viderit  fra 
trem  suum  necessitatem  habentem , et  clauserit  viscera  sua  ab  eo,  quomodo  caritas 
Dei  manet  in  eo?  Hoc  autem  maxime  in  Deo  habet  locum,  cujus  velle  est 
efficax  ad  effectum;  et  ideo  convenienter  omnia  dona  Dei  per  Spiritum  San- 
ctum nobis  donari  dicuntur,  secundum  illud  (I.  Corinth.  XII.  8.):  Alii  datur 
per  Spiritum  sermo  sapientiae,  alii  autem  sermo  scientiae  secundum  eumdem  Spi- 
ritum; et  postea,  multis  enumeratis,  ait:  Haec  omnia  operatur  unus  atque  idem 
Spiritus,  dividens  singulis  prout  vult.  — 

Manifestum  est  autem  quod  sicut  ad  hoc  quod  corpus  aliquod  ad  locum 
ignis  perveniat,  oportet  quod  igni  assimiletur,  levitatem  acquirens,  ex  qua 
motu  ignis  proprio  moveatur,  ita,  ad  hoc  quod  homo  ad  divinae  fruitionis 
beatitudinem,  quae  Deo  propria  est,  secundum  suam  naturam  perveniat,  ne- 
cesse est  primo  quidem  quod  per  spirituales  perfectiones  Deo  assimiletur, 
et  deinde  secundum  eas  operetur,  et  sic  tandem  praedictam  beatitudinem 
consequetur.  Dona  autem  spiritualia  nobis  per  Spiritum  Sanctum  dantur,  ut 
ostensum  est;  et  sic  per  Spiritum  Sanctum  Deo  configuramur,  et  per  ipsum 

ad  bene  operandum  habiles  reddimur,  et  per  eamdem  ad  beatitudinem  nobis 
via  praeparatur.  Quae  tria  Apostolus  insinuat  nobis  (II.  Corinth.  I.  21.)  di* 
cens:  Unxit  nos  Deus,  et  signavit  nos,  et  dedit  pignus  Spiritus  in  cordibus  nostris; 
et  (Ephes.  I.  13.):  Signati  estis  Spiritu  promissionis  Sancto,  qui  est  pignus  here- 
ditatis nostrae.  Signatio  enim  ad  similitudinem  configurationis  pertinere  vi- 
detur; unctio  autem  ad  habilitationem  hominis  ad  perfectas  operationes; 
pignus  autem  ad  spem  qua  ordinamur  in  coelestem  hereditatem,  quae  est 

beatitudo  perfecta.  

Et,  quia  ex  benevolentia  quam  quis  habet  ad  aliquem  contingit  quod 
eum  sibi  adoptat  in  filium,  ut  sic  ad  eum  hereditas  adoptantis  pertineat,  con- 
venienter Spiritui  Sancto  adoptio  filiorum  Dei  attribuitur,  secundum  illud 
(Rom.  VIII.  15.):  Accepistis  spiritum  adoptionis  filiorum,  in  quo  clamamus : Abba, 

Pater. 1 __ - - — 

Per  hoc  autem  quod  aliquis  alterius  amicus  constituitur,  omnis  offensa 
removetur:  amicitia  enim  offensae  contrariatur ; unde  dicitur  (Prov.  X.  12.): 
Universa  delicta  operit  caritas . Quum  igitur  per  Spiritum  Sanctum  Dei  amici 
constituamur,  consequens  est  quod  per  ipsum  nobis  a Deo  remittantur  pec- 
cata; et  ideo  Dominus  dicit  discipulis  (Joann.  XX.  22.):  Accipite  Spiritum 
Sanctum;  quorum  remiseritis  peccata,  remittentur  eis ; et  ideo  (Matth.  XII.) 
blasphemantibus  Spiritum  Sanctum  peccatorum  remissio  denegatur,  quasi  non 
habentibus  illud  per  quod  homo  remissionem  consequitur  peccatorum  .finde 
etiam  est  quod  per  Spiritum  SanctumTIIcImuf’* renovari  et  purgari  sive  lavari, 
secundum  illud  (Psalm.  CIII.  30.):  Emitte  Spiritum  tuum,  et  creabuntur,  et 
renovabis  faciem  terrae;  et  (Ephes.  IV.  23.):  Renovamini  spiritu  mentis  vestrae; 
et  (Isa.  IV.  4.):  Si  abluerit  Dominus  sordes  filiorum  Sion,  et  sanguinem  filiarum 
laverit  de  medio  ejus,  in  spiritu  judicii  et  spiritu  ardoris. 


CAPUT  XXII. 


DE  EFFECTIBUS  ATTRIBUTIS  SPIRITUI  SANCTO, 
SECUNDUM  QUOD  MOVET  CREATURAM  IN  DEUM. 


( 

Z- 


His  igitur  consideratis  quae  per  Spiritum  Sanctum  in  sacris  Scripturis  nobis 
a Deo  fieri  dicuntur,  oportet  considerare  quomodo  per  Spiritum  Sanctum 

moveamur  in  Deum.  — — r“  r 

Et  primo  quidem  hoc  videtur  esse  amicitiae  maxime  proprium  simul 
conversari  ad  amicum.  Conversatio  autem  hominis  ad  Deum  est  per  con- 
templationem ipsius,  sicut  et  Apostolus  dicebat  (Phiiipp.  III.  20.):  Nostra 
conversatio  in  coelis  est.  Quia  igitur  Spiritus  Sanctus  nos  amatores  Dei  facit, 
consequens  est  quod  per  Spiritum  Sanctum  Dei  contemplatores  constitua- 
mur; unde  Apostolus  dicit  (II.  Corinth.  III.  18.):  Nos  autem  omnes  revelata 
jacie  gloriam  Dei  speculanles,  in  eamdem  imaginem  transformamur  a claritate  in 

claritatem  tamquam  a Domini  spiritu. — — r 

Est  autem  et  amicitiae  proprium  quod  aliquis  in  praesentia  amici  de- 
lectetur, et  in  ejus  verbis  et  factis  gaudeat,  et  in  eo  consolationem  contra 
omnes  anxietates  inveniat:  unde  in  tristitiis  maxime  ad  amicos  consolationis 
causa  confugimus.  Quia  igitur  Spiritus  Sanctus  Dei  nos  amicos  constituit  et 
eum  in  nobis  habitare  facit  et  nos  in  ipso,  ut  ostensum  est,  consequens  est 
ut  per  Spiritum  Sanctum  gaudium  de  Deo  et  consolationem  habeamus  contra 
omnes  mundi  adversitates  et  impugnationes;  unde  et  (Psalm.  L.  14.)  di- 

citui *.  Redde  mihi  laetitiam  salutaris  tui,  et  spiritu  principali  confirma  rr.e;  et 
{Rom.  XIV.  17.):  Regnum  Dei  est  justitia,  et  pax,  et  gaudium  in  Spiritu  Sancto; 
et(Act.  IX.  31.)  dicitur : Ecclesia .. . habebat  pacem,  et  aedificabatur  ambulans  in 
timore  Domim,  et  consolatione  Sancti  Spiritus  replebatur.  Et  ideo  Dominus  Spi- 
ritum Sanctum  Paraclytum,  id  est  consolatorem,  nominat  (Joann.  XIV.  26.): 

_Paraclytus  autem  Spiritus  Sanctus,  etc. - 

STmiltter  -atrtem"et  amicitiae  proprium  est  consentire  amico  in  his  quae 
vult.  Voluntas  autem  Dei  nobis  per  praecepta  ipsius  explicatur.  Pertinet  igitur 
ad  amorem  quo  Deum  diligimus  ut  ejus  mandata  impleamus,  secundum  illud 
{Joann.  XIV.  15.):  Si  diligitis  me,  mandata  mea  servate.  Unde,  quum  per  Spiri- 
tum Sanctum  Dei  amatores  constituamur,  per  ipsum  etiam  quodammodo  agi- 
mur ut  praecepta  Dei  impleamus,  secundum  illud  Apostoli  (Rom.  VIII.  14.): 

Qui  Spiritu  Dei  aguntur,  hi  filii  Dei  sunt. „ _ — — 

Considerandum  tamen  est  quod  a Spiritu  Sancto  filii  Dei  aguntur,  non 
sicut  servi,  sed  sicut  liberi.  Quum  enim  liber  sit  qui  sui  causa  est,  illud  li- 
bere agimus  quod  ex  nobis  ipsis  agimus;  hoc  vero  est  quod  ex  voluntate 
agimus;  quod  autem  agimus  contra  voluntatem,  non  libere,  sed  serviliter 
agimus;  sive  sit  violentia  absoluta,  ut  quando  totum  principium  est  extra, 
nihil  conferente  vim  passo,  puta  quum  aliquis  vi  impellitur  ad  motum,  sive 
sit  violentia  voluntario  mixta,  ut  quum  aliquis  vult  facere  vel  pati  quod  minus 
est  contrarium  voluntati,  ut  evadat,  quod  magis  voluntati  contradatur.  Spi- 
ritus autem  Sanctus  sic  nos  ad  agendum  inclinat  ut  nos  voluntarie  agere  fa- 
ciat, in  quantum  nos  amatores  Dei  constituit.  Filii  igitur  Dei  libere  a Spi- 
ritu Sancto  aguntur  ex  amore,  non  serviliter  ex  timore;  unde  Apostolus 
{Rom.  VIII.  15.)  dicit:  Non  accepistis  spiritum  servitutis  iterum  in  timore,  sed 

spiritum  adoptionis  filiorum. _ — 

Quum  autem  voluntas  ordinetur  in  id  quod  est  vere  bonum,  quando, 
sive  propter  passionem  sive  propter  malum  habitum  aut  dispositionem,  homo 
ab  eo  quod  est  vere  bonum  avertitur,  serviliter  agit,  in  quantum  a quodam 
-extraneo  inclinatur,  si  consideretur  ipse  ordo  naturalis  voluntatis;  sed  si  con- 
sideretur actus  voluntatis  ut  inclinatae  in  apparens  bonum,  libere  agit  quum 
sequitur  passionem  aut  habitum  corruptum,  serviliter  autem  agit  si,  tali  vo- 
luntate manente,  propter  timorem  legis  in  contrarium  positae  abstinet  ab  eo 
quod  vult.  Quum  igitur  Spiritus  Sanctus  per  amorem  voluntatem  inclinet  in 
verum  bonum,  in  quod  naturaliter  ordinatur,  tollit  et  servitutem  qua,  servus 
passionis  et  peccati  effectus,  contra  ordinem  voluntatis  agit,  et  servitutem 
qua  contra  motum  suae  voluntatis  secundum  legem  agit,  quasi  legis  servus, 
non  amicus.  Propter  quod  Apostolus  dicit  (II.  Corinth.  III.  17.):  Ubi  Spiritus 
Domini,  ipi  libertas;  qt;  (Galat.  V.  18.):  Si  spiritu  ducimini,  non  estis  sub  le^e. 
Hinc  est  quod  Spiritus  Sanctus  facta  carnis  mortificare  dicitur,  secundum 
quod  per  passionem  carnis  a vero  bono  non  avertimur,  in  quod  Spiritus 
Sanctus  per  amorem  nos  ordinat,  secundum  illud  (Rom.  VIII.  13.):  Si  Spi- 
ritu facta  carnis  mortificav erilis,  vivetis. 

CAPUT  XXIII. 

SOLUTIO  RATIONUM  SUPRA  (c.  l6.)  INDUCTARUM 
CONTRA  DIVINITATEM  SPIRITUS  SANCTI. 

Restat  autem  solvere  supra  positas  rationes,  quibus  concludi  videbatur 

quod  Spiritus  Sanctus  sit  creatura.,  et  non  Deus.  - 

Circa  quod  considerandum  est  primo  quod  nomen  spiritus  a respiratione 
animalium  sumptum  videtur,  in  quo  aer  cum  quodam  motu  infertur  et  emit- 
titur; unde  nomen  spiritus  ad  omnem  impulsum  et  motum  vel  cujuscum- 
que  aerei  corporis  trahitur;  et  sic  ventus  dicitur  spiritus,  secundum  illud 
(Psalm.  CXLVIII.  8.) : Ignis,  grando,  nix,  glacies,  et  spiritus  procellarum,  quae 
faciunt  verbum  ejus;  sic  etiam  vapor  tenuis  diffusus  per  membra  ad  eorum 
motus  spiritus  vocatur.  Rursus,  quia  aer  invisibilis  est,  translatum  est  ulte- 
rius spiritus  nomen  ad  omnes  virtutes  et  substantias  invisibiles  et  motivas; 
et  propter  hoc  et  anima  sensibilis,  et  anima  rationalis,  et  angeli,  et  Deus  spi- 
ritus dicuntur ; et  proprie  Deus  per  modum  amoris  procedens,  quia  amor 
virtutem  quamdam  motivam  insinuat.  Sic  igitur  quod  Amos  (IV.  13.)  dicit: 
Creans  spiritum,  de  vento  intelligit,  ut  nostra  translatio  expressius  habet:  quod 
etiam  consonat  ei  quod  praemittitur:  Formans  montes.  Quod  vero  Zacharias 
(XII.  1.)  de  Deo  dicit,  quod  est  creans  vel  fingens  spiritum  hominis  in  eo,  de 
anima  humana  intelligit:  unde  concludi  non  potest  quod  Spiritus  Sanctus  sit 

_creatiira.  ' . — — 

Similiter  autem,  nec  ex  hoc  quod  Dominus  dicit  de  Spiritu  Sancto 
(Joann.  XVI.  13.):  Non  loquetur  a semeiipso,  sed  quaecumque  audiet,  loqueiurr 
concludi  potest  quod  sit  creatura.  Ostensum  est  enim  quod  Spiritus  Sanctus 
est  Deus  de  Deo  procedens;  unde  oportet  quod  essentiam  suam  ab  alio 
habeat,  sicut  et  de  Filio  Dei  dictum  est  supra  (c.  14.);  et  sic,  quum  in  Deo 
et  scientia  et  virtus  et  operatio  Dei  sit  ejus  essentia,  omnis  Filii  et  Spiritus 
Sancti  scientia  et  virtus  et  operatio  est  ab  alio,  sed  Filii  a Patre  tantum,  Spi- 
ritus autem  Sancti  a Patre  et  Filio.  Quia  igitur  una  de  operationibus  Spiritus 
Sancti  est  quod  loquatur  in  sanctis  viris,  ut  ostensum  est,  propter  hoc  dicitur 
quod  non  loquitur  a semetipso,  quia  a se  non  operatur.  Audire  autem  ipsius 
est  accipere  scientiam,  sicut  et  essentiam,  a Patre  et  Filio,  eo  quod  nos  per 
auditum  scientiam  accipimus;  est  enim  consuetum  in  Scriptura  ut  divina 
per  modum  humanorum  tradantur.  Nec  movere  oportet  quod  dicit  audiet , 
quasi  de  futuro  loquens,  quum  accipere  Spiritum  Sanctum  sit  aeternum; 
nam  aeterno  verba  cujuslibet  temporis  aptari  possunt,  eo  quod  aeternitas 

totum  tempus  complectitur.  • ■ : 

Secundum  eadem  etiam  apparet  quod,  missio  qua  Spiritus  Sanctus  mitti 
dicitur  a Patre  et  Filio  non  potest  concludere  eum  esse  creaturam.  Dictum 
est  enim  supra  quod  Filius  Dei  secundum  hoc  missus  fuisse  dicitur  qqod  in 
carne  visibili  hominibus  apparuit;  et  sic  novo  quodam  modo  fuit  in  mundo 
quo  prius  non  fuerat,  scilicet  visibiliter,  in  quo  tamen  semper  fuerat,  invisi- 
biliter ut  Deus.  Quod  autem  hoc  Filius  ageret,  ei  a Patre  fuit;  unde  et 
secundum  hoc  a Patre  dicitur  missus.  Sic  autem  et  Spiritus  Sanctus  visi- 
biliter apparuit  et  in  specie  columbae  super  Christum  in  baptismo,  et  in 
linguis  igneis  super  Apostolos;  et,  licet  non  fuerit  factus  columba  vel  ignis, 
sicut  Filius  factus  est  homo,  tamen,  sicut  in  signis  quibusdam  ipsius,  n 

hujusmodi  visibilibus  speciebus  apparuit.  Et  sic  etiam  ipse  quodam  novo- 
modo,  scilicet  visibiliter,  in  mundo  fuit;  ed  hoc  ei  fuit  a Patre  et  Filio,  unde 
et  ipse  a Patre  et  Filio  dicitur  missus;  quod  non  minorationem  in  ipso, 
sed  processionem  ostendit./ Est  tamerfef  alius  modus  quo  tam  Filius  quam 
Spiritus  Sanctus  invisibiliter  mitti  dicuntur.  Patet  enim  ex  dictis  quod  Filius 
procedit  a Patre  per  modum  notitiae  qua  Deus  cognoscit  seipsum,  et  Spi- 
ritus Sanctus  procedit  a Patre  et  Filio  per  modum  amoris  quo  Deus  amat 
seipsum;  unde,  sicut  dictum  est,  quum  aliquis  per  Spiritum  Sanctum  amator 
Dei  efficitur,  Spiritus  Sanctus  est  inhabitator  ipsius;  et  sic  quodam  nova 
modo  in  homine  est,  scilicet  secundum  novum  proprium  effectum  ipsum 
inhabitans.  Et  quod  hunc  effectum  in  homine  faciat  Spiritus  Sanctus,  est  ei 
a Patre  et  Filio;  et  propter  hoc  a Patre  et  Filio  invisibiliter  dicitur  mitti; 
et  pari  ratione  in  mente  hominis  Filius  dicitur  mitti  invisibiliter,  quum 
aliquis  sic  in  divina  cognitione  constituitur  quod  ex  tali  cognitione  Dei  amor 
procedat  in  homine.  Unde  patet  quod  nec  iste  etiam  modus  missionis  in  Filia 
a Spiritu  Sancto  minorationem  inducit,  sed  solum  processionem  ab  alio. 

Similiter  etiam,  nec  Spiritum  Sanctum  a divinitate  excludit  quod  Pater 
et  Filius  interdum  connumerantur,  non  facta  mentione  de  Spiritu  Sancto* 
sicut  nec  Filium  a divinitate  excludit  quod  interdum  fit  mentio  de  Patre,  non 
facta  mentione  de  Filio;  per  hoc  enim  tacite  Scriptura  insinuat  quod  quid- 
quid ad  divinitatem  pertinens  de  uno  trium  dicitur  de  omnibus  est  intelligen- 
dum,  eo  quod  sunt  unus  Deus.  Nec  etiam  potest  Deus  Pater  sine  verbo  et 
amore  intelligi,  nec  e converso ; et  propter  hoc  in  uno  trium  omnes  tres  in- 
telliguntur;  unde  et  interdum  fit  mentio  de  solo  Filio,  in  eo  quod  commune 
est  tribus,  sicut  est  illud  (Matth.  XI.  27.):  Neque  Patrem  quis  novit,  nisi  Filius? 
quum  tamen  et  Pater  et  Spiritus  Sanctus  Patrem  cognoscant;  similiter  etiam 
de  Spiritu  Sancto  dicitur  (I.  Corinth.  II.  11.)  : Quae  sunt  Dei,  nemo  novit  nisi 
Spiritus  Dei , quum  tamen  certum  sit  quod  ab  hac  cognitione  divinorum  neque 

Pater  neque  Filius  excludantur.  . — — 

Patet  etiam  quod  norT~potest  ostendi  Spiritus  Sanctus  esse  creatura  per 
hoc  quod  de  ipso  in  Scriptura  sacra  aliqua  ad  motum  pertinentia  dicta  in- 
veniuntur ; sunt  enim  accipienda  metaphorice;  sic  enim  et  Deo  aliquando 
Scriptura  sacra  motum  attribuit,  ut  est  illud  (Gen.  III.  8.) : Quum  audissent 
vocem  Domini  DA  deambula?itis  in  paradiso;  et  (Gen.  XVIII.  21.):  Descendam y 

et  videbo  utrum  clamorem opere  compleverint.  Quod  ergo  dicitur  (Gen.  I.  2.): 

'Spiritus  Domini  ferebatur  super  aquas,  intelligendum  est  eo  modo  quo  dictum 
est,  sicut  dicitur  quod  voluntas  fertur  in  volitum  et  amor  in  amatum;  quam- 
vis et  hoc  quidam  non  de  Spiritu  Sancto,  sed  de  aere  intelligere  velint,  qui 
habet  naturalem  locum  super  aquam ; unde,  ad  ejus  multimodas  transmuta- 
tiones significandas,  dictum  est  quod  ferebatur  super  aquas.  Quod  etiam  dici- 
tur (Joel.  II.  28.) : Effundam  de  spiritu  meo  super  omnem  carnem,  ea  ratione  di- 
ctum esse  oportet  intelligi  qua  Spiritus  Sanctus  dicitur  mitti  hominibus  a Patre 
vel  Filio,  ut  dictum  est;  verbo  autem  effusionis  abundantia  effectus  Spiritus 
Sancti  intelligitur,  et  quod  non  stabit  in  uno,  sed  ad  plures  deveniet,  a quibus 
etiam  quodammodo  in  alios  derivetur,  sicut  patet  in  his  quae  corporaliter 

^effunduntur.  — — 

Similiter  autem,  quod  dicitur  (Num.  XI.  17.)'-  Auferam  de  spiritu  tuo,  tra- 
damque  eis , non  ad  ipsam  essentiam  seu  personam  Spiritus  Sancti  referendum 
est,  quum  indivisibilis  sit,  sed  ad  ipsius  effectus,  secundum  quos  in  nobis 
habitat,  qui  in  homine  possunt  augeri  et  minui ; non  tamen  ita  quod  id  quod 

•subtrahitur  uni,  idem  numero  alteri  conferatur,  sicut  in  rebus  corporalibus 
-accidit,  sed  quia  aliquid  simile  potest  accrescere  uni,  in  quo  alii  decrescit. 
Nec  tamen  requiritur  ad  hoc  ut  accrescat  uni  quod  alteri  subtrahatur,  .quia 
res  spiritualis  potest  simul,  absque  detrimento  cujuslibet,  a pluribus  possideri. 
Unde  nec  intelligendum  est  quod  de  donis  spiritualibus  oportuerit  aliquid 
•subtrahi  Moysi  ad  hoc  quod  aliis  conferretur,  sed  ad  actum,  sive  ad  officium 
referendum  est,  quia  quod  Spiritus  Sanctus  prius  per  solum  Moysen  effecerat, 
postea  per  plures  implevit.  Sic  etiam  nec  Elisaeus  petiit  ut  Spiritus  Sancti 
essentia  seu  persona  duplicata  augeretur,  sed  ut  duo  effectus  Spiritus  Sancti 
qui  fuerant  in  Elia,  scilicet  prophetia  et  operatio  miraculorum,  essent  etiam 
in  ipso ; quamvis  etiam  non  sit  inconveniens  quod  effectibus  Spiritus  Sancti 
unus  alio  abundantius  participet,  secundum  duplam  vel  quantamcumque  aliam 
proportionem,  quum  mensurata  sit  virtus  uniuscujusque  atque  finita,  non 
tamen  hoc  praesumpsisset  Elisaeus  petere  ut  in  effectu  spirituali  superare: 

magistrum. — — 

' Patet  etiam,  ex  consuetudine  sacrae  Scripturae,  quod,  per  quamdam  simi- 
litudinem, humani  animi  passiones  transferuntur  in  Deum;  sicut  dicitur 
•{Psalm.  CV.  40.)  : Iratus  est  furore  Dominus  in  populum  suum;  dicitur  enim 
Deus  iratus  per  similitudinem  effectus ; punit  enim,  quod  et  irati  faciunt;  unde 
•et  ibidem  subditur:  Et  tradidit  eos  in  manus  gentium.  Sic  et  Spiritus  Sanctus 
contristari  dicitur  per  similitudinem  effectus : deserit  enim  peccatores,  sicut 

■rnnirj, stati  deserunt  contristantes.  , • 

Est  etiam  consuetus  modus  loquendi  in  sacra  Scriptura  ut  illud  Deo  attri- 
buatur quod  in  homine  facit,  secundum  illud  (Gen.  XXII.  12 .j:Nunc  cognovi 
quod  timeas  Dominum,  id  est  nunc  cognoscere  feci;  et  hoc  modo  dicitur  quod 
Spiritus  Sanctus  postulat,  quia  postulantes  facit;  facit  enim  amorem  Dei  in 
cordibus  nostris,  ex  quo  desideramus  ipso  frui  et  desiderantes  postulamus. 

Quum  autem  Spiritus  Sanctus  procedat  per  modum  amoris  quo  seipsum 
Deus  amat,  eodem  autem  amore  Deus  se  et  alia  propter  suam  bonitatem 
amat,  manifestum  est  quod  ad  Spiritum  Sanctum  pertinet  amor  quo  Deus  nos 
amat;  similiter  etiam  amor  quo  nos  Deum  amamus,  quum  nos  Dei  faciat 
amatores,  ut  ex  dictis  patet;  et,  quantum  ad  utrumque,  Spiritui  Sancto  com- 
petit donari : ratione  quidem  amoris  quo  Deus  nos  amat,  eo  modo  loquendi 
quo  unusquisque  dicitur  dare  amorem  suum  alicui,  quum  eum  amare  incipit, 
quamvis  Deus  neminem  ex  tempore  amare  incipiat,  si  respiciatur  ad  volun- 
tatem divinam  qua  nos  amat;  effectus  tamen  sui  amoris  ex  tempore  causatur 
in  aliquo,  quum  eum  ad  se  trahit;  ratione  autem  amoris  quo  nos  Deum  ama- 
mus, quia  hunc  amorem  Spiritus  Sanctus  facit  in  nobis;  unde  secundum  hunc 
amorem  in  nobis  habitat,  ut  ex  dictis  patet,  et  sic  eum  habemus  ut  cujus  ope 
fruimur.  Et,  quia  hoc  est  Spiritui  Sancto  a Patre  et  Filio  quod  per  amorem 
quem  in  nobis  causat,  in  nobis  sit  et  habeatur  a nobis,  convenienter  dicitur 
a Patre  et  Filio  nobis  dari.  Nec  per  hoc  Patre  et  Filio  minor  ostenditur,  sed 
ab  ipsis  habere  originem.  Dicitur  etiam  et  a seipso  dari  nobis,  in  quantum 
amorem,  secundum  quem  nos  inhabitat,  simul  cum  Patre  et  Filio  in  nobis 

causat. 

Quamvis  autem  Spiritus  Sanctus  verus  sit  Deus  et  veram  naturam  divi- 
nam habeat  a Patre  et  Filio,  non  tamen  oportet  quod  filius  sit.  Filius  enim 
•dicitur  aliquis  ex  eo  quod  genitus  est;  unde,  si  res  aliqua  naturam  alterius 
ab  eo  acciperet,  non  per  genituram,  sed  per  alium  quemcumque  modum,  ra- 
tione filiationis  careret;  ut  puta  si  aliquis  homo,  virtute  sibi  divinitus  ad  hoc 

concessa,  hominem  faceret  ex  aliqua  sui  corporis  parce  vel  etiam  exteriori 
modo,  sicut  facit  artificiata,  productus  homo  producentis  filius  non  diceretur, 
quia  non  procederet  ab  eo  ut  natus.  Processio  autem  Spiritus  Sancti  rationem 
nativitatis  non  habet,  ut  supra  ostensum  est.  Unde  Spiritus  Sanctus,  licet  a 
Patre  et  Filio  divinam  naturam  habeat,  non  tamen  eorum  filius  dici  potest. 

Quod  autemHnToIa  natura  divina  pluribus  modis  natura  communicatur, 
rationabile  est,  quia  in  solo  Deo  ejus  operatio  est  suum  esse.  Unde,  quum 
in  eo,  sicut  et  in  qualibet  intellectuali  natura,  sit  intelligere  et  velle,  id  quod 
procedit  in  eo  per  modum  intellectus,  ut  verbum,  aut  amoris  et  voluntatis, 
ut  amor,  oportet  quod  habeat  esse  divinum,  et  sit  Deus ; et  sic  tam  Filius 

_guam  Spiritus  Sanctus  est  verus  Deus. — 

Haec  igitur  de  Spiritus  Sancti  divinitate  dicta  sint;  alia  vero  quae  circa 
«jus  processionem  difficultatem  habent,  ex  his  quae  de  nativitate  Filii  dicta 
sunt,  considerare  oportet. 


CAPUT  XXIV. 

QUOD  SPIRITUS  SANCTUS  PROCEDAT  A FILIO. 

(1.  part.  quaest.  XXXVI.  art.  2.  et  De  pot.  quaest.  X.  art.  4.). 

Quidam  vero  circa  Spiritus  Sancti  processionem  errare  inveniuntur,  di- 
centes Spiritum  Sanctum  a Filio  non  procedere;  et  ideo  ostendendum  est 

Spiritum  Sanctum  a Filio  procedere 

Manifestum  est  enim  ex  sacra  Scriptura  quod  Spiritus  Sanctus  est  spiritus 
Filii;  dicitur  enim  (Rom.  VIII.  9.):  Si  quis  Spiritum  Christi  non  habet,  hic  noti 
est  ejus.  Sed,  ne  aliquis  posset  dicere  quod  alius  sit  spiritus  qui  procedit  a Patre, 
et  alius  qui  est  Filii,  ostenditur  ex  verbis  ejusdem  Apostoli  quod  idem  Spi- 
ritus Sanctus  sit  Patris  et  Filii;  nam  hoc  quod  inductum  est:  Si  quis  Spiritum 
Christi  non  habet,  hic  non  est  ejus,  subjunxit  postquam  dixerat:  Si  Spiritus  Dei 
habitat  in  vobis,  etc.  Non  autem  potest  dici  Spiritus  Sanctus  esse  spiritus  Christi 
ex  hoc  solo  quod  eum  habuit  tamquam  homo,  secundum  illud  (Luc.  IV.  3.): 
Jesus  plenus  Spiritu  Sancto  regressus  est  a Jordane;  dicitur  enim  (Galat.  IV.  6.): 
Quoniam  estir  filii,  misit  Deus  spiritum  Filii  sui  in  corda  vestra  clamantem  : Abba, 
Pater.  Ex  hoc  ergo  Spiritus  Sanctus  nos  facit  filios  Dei  in  quantum  est  spi- 
ritus Filii  Dei.  Efficimur  autem  filii  Dei  adoptivi  per  assimilationem  ad 
Filium  Dei  naturalem,  secundum  illud  (Rom.  VIII.  29.):  Quos  praescivit  et 
praedestinavit  Jieri  conjormes  imaginis  Filii  ejus,  ut  sit  ipse  primogenitus  in  multis 
fratribus.  Sic  igitur  est  Spiritus  Sanctus  spiritus  Christi,  in  quantum  est  Filius 
Dei  naturalis.  Non  potest  autem  secundum  aliam  habitudinem  Spiritus  San- 
ctus dici  spiritus  Filii  Dei  nisi  secundum  aliquam  originem,  quia  haec  sola 
distinctio  in  divinis  invenitur.  Necesse  est  igitur  dicere  quod  Spiritus  Sanctus 

sic  sit  Filii  quod  ab  eo  procedat. 

Item:  Spiritus  Sanctus  a Filio  mittitur,  secundum  illud  (Joann.  XV.  26.): 
Quum  venerit  Paraclytus,  quem  ego  mittam  vobis  a Patre.  Mittens  autem  aucto- 
ritatem aliquam  habet  in  missum.  Oportet  igitur  dicere  quod  Filius  habeat 
aliquam  auctoritatem  respectu  Spiritus  Sancti;  non  autem  dominii  vel  majo- 
ritatis,  sed  secundum  solam  originem.  Sic  igitur  Spiritus  Sanctus  est  a Filio. 
Si  quis  autem  dicat  quod  etiam  Filius  mittitur  a Spiritu  Sancto,  quia  dicitur 
(Luc.  IV.  18.)  quod  Dominus  dixit  in  se  impletum  illud  Isaiae:  Spiritus  Do- 

mini  super  me;  evangeli\are  pauperibus  misit  me,  considerandum  est  quod  Fi 
lius  a Spiritu  Sancto  mittitur  secundum  naturam  assumptam.  Spiritus  autem 
Sanctus  non  assumpsit  naturam  creatam,  ut  secundum  eam  possit  dici  missus 
a Filio,  vel  Filius  habere  auctoritatem  respectu  ipsius.  Relinquitur  igitur  quod,, 
respectu  personae  aeternae,  Filius  super  Spiritum  Sanctum  auctoritatem 
habeat.  — — 


Amplius  (Joann.  XVI.  14.)  dicit  Filius  de  Spiritu  Sancto:  Ille  me  clarifi- 
cabit, quid  de  meo  accipiet,  et  annuntiabit  vobis.  Non  autem  potest  dici  quod 
accipiat  id  quod  est  Filii,  non  tamen  accipiat  a Filio,  ut  puta  si  dicatur  quod 
accipiat  essentiam  divinam,  quae  est  Filii,  a Patre;  unde  et  subditur:  Omnia 
quaecumque  habet  Pater , mea  sunt;  propterea  dixi  vobis  quia  de  meo  accipiet ; 
si  enim  omnia  quae  Patris  sunt  et  Filii  sunt,  oportet  quod  auctoritas  Patris, 
secundum  quam  est  principium  Spiritus  Sancti,  sit  et  Filii.  Sicut  ergo  et 
Spiritus  Sanctus  accipit  de  eo  quod  est  Patris  a Patre,  ita  accipit  de  eo  quod 

est  Filii  a Filio. — 

‘“"Adhuc : etiam  induci  possunt  auctoritates  doctorum  Ecclesiae,  etiam 
Graecorum.  Dicit  enim  Athanasius : « Spiritus  Sanctus  a Patre  et  Filio,  non 
factus,  nec  creatus,  nec  genitus,  sed  procedens  ».  Cyrillus  etiam  in  epistola 
sua,  quam  synodus  Chalcedonensis  recepit,  dicit:  « Spiritus  veritatis  nbmi- 
minatur,  et  est  Spiritus  veritatis,  et  profluit  ab  eo,  sicut  denique  et  ex  Deo 
Patre  ».  Didymus  etiam  dicit,  in  libro  de  Spiritu  Sancto:  « Neque  quid  est 
aliud  Filius  exceptis  his  quae  ei  dantur  a Patre;  neque  alia  est  Spiritus  Sancti 
£ — substantia  praeter  . id  quod  quidam  concedunt  »,  videlicet  Spiritum  Sanctum 

esse  a Filio  et  profluere  ab  ipso.  Verbum  enim  processionis,  inter  omnia  quae 
ad  originem  pertinent,  magis 'invenitur  esse  commune;  quidquid  enim  quo- 
cumque modo  est  ab  aliquo,  ab  ipso  procedere  dicimus ; et,  quia  disdna  melius 
per  communia  quam  per  specialia  designantur,  verbum  processionis  in  ori- 
gine divinarum  personarum  maxime  est  attendendum.  Unde,  si  concedatur 
quod  Spiritus  Sanctus  sit  a Filio  vel  profluat  ab  eo,  sequitur  quod  ab  eo 
procedat, — — — - — . — i. — . . 

Item : habetur  in  determinatione  quinti  Concilii : « Sequimur  per  omnia 
sanctos  Patres  et  doctores  Ecclesiae,  Athanasium,  Hilarium,  Basilium,  Gre- 
gorium  theologum,  Gregorium  Nyssenum,  Ambrosium,  Augustinum,  Theo- 
philum,  Joannem  Constantinopolitanum,  Cyrillum,  Leonem,  Probum;  et 
suscipimus  omnia  quae  de  recta  fide  et  damnatione  haereticorum  exposue- 
runt ».  Manifestum  autem  ex  multis  auctoritatibus  Augustini,  et  praecipue  in 
libro  De  Trinit.  et  super  Joannem,  quod  Spiritus  Sanctus  sit  a Filio.  Oportet 
igitur  concedi  quod  Spiritus  Sanctus  sit  a Filio..?  cV-  a PtfaVC* 

Hoc  etiam  evidentibus  rationibus  apparet. 

In  rebus  enim,  remota  materiali  distinctione,  quae  in  divinis  personis 
locum  habere  non  potest,  non  inveniuntur  aliqua  distingui  nisi  per  aliquam 
oppositionem  ; quae  enim  nullam  oppositionem  habent  ad  invicem  simul  esse 
possunt  in  eodem,  unde  per  ea  distinctio  causari  non  potest ; album  enim 
et  triangulare,  licet  diversa  sint,  quia  tamen  non  opponuntur,  in  eodem^esse 
fi  contingit.  Oportet  autem  supponere,  secundum  fidei  catholicae  documenta, 
i quod  Spintus  SancrQs~a^Filio  distinguatur;  aliter  ^nlm  non  esset  trinitas, 
sed  dualitasin  personis.  Oportet  igitur  hujusmodi  distinctionem  per  aliquam 
^oppositionem  fieri.  Non  autem  oppositione  affirmationis  et  negationis,  quia 
sic  distinguuntur  entia  a non  entibus;  nec  etiam  oppositione  privationis  et 
habitus,  quia  sic  distinguuntur  perfecta  ab  imperfectis  ; neque  etiam  opposi- 

tione  contrarietatis,  quia  sic  distinguuntur  quae  sunt  secundum  formam  di- 
versa; nam  contrarietas,  ut  philosophi  docent,  est  differentia  secundum  for- 
mam, quae  quidem  differentia  divinis  personis  non  convenit,  quum  earum 
sit  una  forma,  sicut  una  essentia,  secundum  illud  Apostoli  (Philipp.  II.  6.), 
de  Filio  dicentis : Qui  quum  in  forma  Dei  esset , scilicet  Patris.  Relinquitur 
igitur  unam  personam  divinam  ab  alia  non  distingui  nisi  oppositione  rela- 
tionis; sic  enim  Filius  a Patre  distinguitur  secundum  oppositionem  relativam 
patris  et  filii.  Non  enim  in  divinis  personis  alia  relativa  oppositio  esse  potest, 
nisi  secundum  originem.  Nam  relative  opposita  vel  super  quantitatem  fun- 
dantur, ut  duplum  et  dimidium,  vel  super  actionem  et  passionem,  ut  dominus 
et  servus,  movens  et  motum,  pater  et  filius.  Rursus,  relativorum  quae  super 
quantitatem  fundantur,  quaedam  fundantur  super  diversam  quantitatem,  ut 
duplum  et  dimidium,  majus  et  minus;  quaedam  super  ipsam  unitatem,  ut 
idem,  quod  significat  unum  in  substantia,  et  aequale,  quod  significat  unum 
in  quantitate,  et  simile,  quod  significat  unum  in  qualitate.  Divinae  igitur 
personae  distingui  non  possunt  relationibus  fundatis  super  diversitatem  quan- 
titatis, quia  sic  tolleretur  trium  personarum  aequalitas;  neque  iterum  rela- 
tionibus quae  fundantur  super  unum;  hujusmodi  enim  relationes  distinctio- 
nem non  causant,  immo  magis  ad  convenientiam  pertinere  inveniuntur,  etsi 
forte  aliqua  eorum  distinctionem  praesupponant.  In  relationibus  vero  omnibus 
super  actione  vel  passione  fundatis,  semper  alterum  est  ut  subjectum  et  inae- 
quale secundum  virtutem,  nisi  solum  in  relationibus  originis,  in  quibus  nulla 
minoratio  designatur,  eo  quod  invenitur  aliquid  producere  sibi  simile  et 
aequale,  secundum  naturam  et  virtutem.  Relinquitur  igitur  quod  divinae  per- 
sonae distingui  non  possunt  nisi  oppositione  relativa  secundum  originem. 
Oportet  igitur,  si  Spiritus  Sanctus  a Filio  distinguitur,  quod  sit  ab  eo;  non 
enim  est  dicere  quod  Filius  sit  a Spiritu  Sancto,  quum  Spiritus  Sanctus  magis 

Filii  esse  dicatur  et  a Filio  detur. 

ItemTaT Patre  est  et  Filius  et  Spiritus  Sanctus.  Oportet  igitur  Patrem  re- 
ferri et  ad  Filium  et  ad  Spiritum  Sanctum,  ut  principium  ad  id  quod  est  a 
principio.  Refertur  autem  ad  Filium  ratione  paternitatis,  non  autem  ad  Spi- 
ritum Sanctum,  quia  tunc  Spiritus  Sanctus  esset  Filius ; paternitas  enim  non 
dicitur  nisi  ad  filium.  Oportet  igitur  in  Patre  esse  aliam  relationem,  qua  re- 
feratur ad  Spiritum  Sanctum,  et  vocetur  spiratio.  Similiter,  cum  in  Filio  sit 
quaedam  relatio  qua  refertur  ad  Patrem,  quae  dicitur  filiatio,  oportet  quod 
in  Spiritu  Sancto  sit  etiam  alia  relatio  qua  referatur  ad  Patrem,  et  dicatur 
processio.  Et  sic  secundum  originem  Filii  a Patre  sunt  duae  relationes,  una 
in  originante,  alia  in  originato,  scilicet  paternitas  et  filiatio  ; et  aliae  duae  ex 
parte  originis  Spiritus  Sancti,  scilicet  spiratio  et  processio. -Paternitas  igitur 
et  spiratio  non  constituunt  duas  personas,  sed  ad  unam  personam  Patris  per- 
tinent, quia  non  habent  oppositionem  ad  invicem.  Neque  igitur  filiatio  et 
processio  duas  personas  constituerent,  sed  ad  unam  pertinerent,  nisi  haberent 
oppositionem  ad  invicem.  Non  est  autem  dare  aliam  oppositionem  nisi  se- 
cundum originem.  Oportet  igitur  quod  sit  oppositio  originis  inter  Filium  et 

Spiritum  Sanctum,  ita  quod  unus  sit  ab  alio.  — 

"Adhuc : quaecumque  conveniunt  in  aliquo  communi,  si  distinguantur  ab 
invicem,  oportet  quod  distinguantur  secundum  aliquas  differentias  per  se  et 
non  per  accidens  pertinentes  ad  illud  commune;  sicut  homo  et  equus  con- 
veniunt in  animali  et  distinguuntur  ab  invicem,  non  per  album  et  nigrum, 
quae  se  habent  per  accidens  ad  animal,  sed  per  rationale  et  irrationale,  quae 

per  se  ad  animal  pertinent,  quia,  quum  animal  sit  habens  animam,  oportet 
quod  hoc  distinguatur  per  hoc  quod  est  habere  animam  talem  vel  talem,  ut 
puta  rationalem  vel  irrationalem.  Manifestum  est  autem  quod  Filius  et  Spi- 
ritus Sanctus  conveniunt  in  hoc  quod  est  esse  ab  alio,  quia  uterque  est  a 
Patre;  et  secundum  hoc  Pater  convenienter  differt  ab  utroque,  in  quantum 
est  innascibilis.  Si  igitur  Spiritus  Sanctus  distinguatur  a Filio,  oportet  quod 
hoc  sit  per  differentias  quae  per  se  dividant  hoc  quod  est  esse  ab  alio  ;quae 
quidem  non  possunt  esse  nisi  differentiae  ejusdem  generis,  scilicet  ad  origi- 
nem pertinentes,  ut  unum  eorum  sit  ab  alio.  Relinquitur'  ergo  quod,  ad  hoc 

_ut_Spiritus  Sanctus  distinguatur  aJilio.  necesse  est  quod  sit  a Filio._ 

Amplius:  si  quis  dicat  Spiritum  Sanctum  distingui  a Filio,  non  quia  sit 
a Filio,  sed  propter  diversam  originem  utriusque  a Patre,  in  idem  hoc  rea- 
liter  redire  necesse  est.  Si  enim  Spiritus  Sanctus  est  alius  a Filio,  oportet 
quod  alia  sit  origo  vel  processio  utriusque.  Duae  autem  origines  non  pos- 
sunt distingui  nisi  per  terminum,  vel  principium,  vel  subjectum;  sicut  origo 
equi  differt  ab  origine  bovis:  ex  parte  termini,  secundum  quod  hae  duae 
origines  terminantur  ad  naturas  specie  diversas;  ex  parte  autem  principii,  ut 
si  supponamus,  in  eadem  specie  animalis,  quaedam  generari  ex  virtute  activa 
solis  tantum,  quaedam  autem  cum  hac  simul  ex  virtute  activa  seminis  ; ex 
parte  vero  subjecti,  differt  generatio  hujus  equiet  illius,  secundum  quod  na- 
tura speciei- in  diversa  materia  recipitur.  Haec  autem  distinctio,  quae  est  ex 
parte  subjecti,  in  divinis  personis  locum  habere  non  potest,  quum  sint  omnino 
immateriales;  similiter  etiam  ex  parte  termini,, ut  ita  liceat  loqui,  non  potest 
esse  processionum  distinctio*,  quia  unam  et  eamdem  divinam  naturam,  quam 
accipit  Filius  nascendo,  accipit  Spiritus  Sanctus  procedendo.  Relinquitur  igitur 
quod  utriusque  originis  distinctio  non  potest  esse  nisi  ex  parte  principii.  Ma- 
nifestum est  autem  quod  principium  originis  Filii  est  Pater  solus.  Si  igitur 
processionis  Spiritus  Sancti  principium  sit  solus  Pater,  non  erit  alia  processio 
Spiritus  Sancti  a generatione  Filii,  et  sic  nec  Spiritus  Sanctus  distinctus  a 
Filio.  Ad  hoc  igitur  quod  sint  aliae  processiones  et  alii  procedentes,  necesse 
est  dicer^  quod  Spiritus  SLanctus  non  sit  a solo  Patre,  sed  a Patre  et  Filio. 

Si  quis  vero  iterum  dicat  quod  differunt  processiones  secundum  princi- 
pium, in  quantum  Pater  producit  Filium  per  modum  intellectus,  ut  verbum, 
Spiritum  autem  Sanctum  per  modum  voluntatis,  quasi  amorem,  secundum 
hoc  oportebit  dici  quod  secundum  differentiam  voluntatis  et  intellectus 
in  Deo  Patre  distinguantur  duae  processiones  et  duo  procedentes.  Sed  vo- 
luntas et  intellectus  in  Deo  Patre  non  distinguuntur  secundum  rem,  sed  so- 
lum secundum  rationem,  ut  in  primo  (c.  45.  et  73.)  ostensum  est.  Sequetur 
igitur  quod  duae. processiones  et  duo  procedentes  differant  solum  ratione. 
Ea  vero  quae  solum  ratione  differunt  de  se  invicem  praedicantur;  verum 
enim  est  dicere  quod  divina  voluntas  est  intellectus  ejus,  et  e converso.  Ve- 
rum ergo  erit  dicere  quod  Spiritus  Sanctus  est  Filius,  et  e converso;  quod 
est  Sabellianae  impietatis.  Non  igitur  sufficit,  ad  distinctionem  Spiritus  Sancti 
et  Filii,  dicere  quod  Filius  procedat  per  modum  intellectus,  et  Spiritus  San- 
ctus per  modum  voluntatis,  nisi  cum  hoc  dicatur  etiam  quod  Spiritus  San- 
et ussitaFilio^___ _ 

Praeterea:  exhoc  ipso  quod  dicitur  quod  Spiritus  Sanctus  procedit  per 
modum  voluntatis  et  Filius  per  modum  intellectus,  sequitur  quod  Spiritus 
Sanctus  sit  a Filio;  nam  amor  procedit  a Verbo,  eo  quod  nihil  amare  pos- 
sumus, nisi  verbo  cordis  illud  concipiamus. 

' Item  : si  quis  diversas  species  rerum  consideret,  in  eis  quidam  ordo  osten- 
ditur, prout  viventia  sunt  supra  non  viventia,  et  animalia  supra  plantas,,  et 
homo  super  alia  animalia,  quum  in  singulis  horum  diversi  gradus  inveniantur 
secundum  diversas  species ; unde  et  Plato  species  rerum  dixit  esse  numeros, 
qui  specie  variantur  per  additionem  vel  subtractionem  unitatis.  Unde,  in 
substantiis  immaterialibus,  non  potest  esse  distinctio  nisi  secundum  ordinem. 
In  divinis  autem  personis,  quae  sunt  omnino  immateriales,  non  potest  esse 
alius  ordo  nisi  originis.  Non  igitur  sunt  duae  personae  ab  una  procedentes, 
nisi  una  earum  procedat  ab  altera ; et  sic  oportet  Spiritum  Sanctum  proce- 
dere  a Filio. 

Adhuc:  Pater  et  Filius,  quantum  ad  unitatem  essentiae,  non  differunt 
nisi  in  hoc  quod  hic  est  pater  et  hic  est  filius.  Quidquid  igitur  praeter  hoc 
est,  commune  est  Patri  et  Filio.  Esse  autem  principium  Spiritus  Sancti  est 
praeter  rationem  paternitatis  et  filiationis ; nam  alia  relatio  est  qua  Pater  est 
pater,  et  qua  Pater  est  principium  Spiritus  Sancti,  ut  supra  dictum  est.  Esse 
igitur  principium  Spiritus  Sancti  est  commune  Patri  et  Filio. 

Amplius : quidquid~hon  est  contra  rationem  alicujus  non  est  impossibile 
ei  convenire,  nisi  forte  per  accidens.  Esse  autem  principium  Spiritus  Sancti 
non  est  contra  rationem  Filii,  neque  in  quantum  est  Deus,  quia  Pater,  qui 
est  Deus,  est  principium  Spiritus  Sancti,  neque  in  quantum  est  filius,  eo  quod 
alia  est  processio  Spiritus  Sancti  et  alia  Filii;  non  est  autem  repugnans  id 
quod  est  a principio  secundum  unam  processionem,  esse  principium  proces- 
sionis alterius.  Relinquitur  igitur  quod  non  sit  impossibile  Filium  esse  prin- 
cipium Spiritus  Sancti.  Quod  auterr  non  est  impossibile,  potest  esse.  In  di- 
vinis autem  non  differt  esse  et  posse.  Ergo  Filius  est  principium  Spiritus 
Sancti. 


CAPUT  XXV. 

RATIONES  OSTENDERE  VOLENTIUM 
QUOD  SPIRITUS  SANCTUS  NON  PROCEDAT  A FILIO 
ET  SOLUTIO  IPSARUM. 

Quidam  vero,  pertinaciter  veritati  resistere  volentes,  quaedam  in  contra- 
rium inducunt,  quae  vix  responsione  sunt  digna. 

Dicunt  enim  quod  Dominus,  de  processione  Spiritus  Sancti  loquens,  eum 
a Patre  procedere  dixit,  nulla  mentione  facta  de  Filio,  ut  patet  (Joann.  XV,  26.) 
ubi  dicitur  : Quum  venerit  Paraclytus,  quem  ego  mittam  vobis  a Patre,  spiritum 
veritatis,  qui  a Patre  procedit.  Unde,  quum  de  Deo  nihil  sit  sentiendum  nisi 
quod  Scriptura  tradit,  non  est  dicendum,  quod  Spiritus  Sanctus  procedat 
a Filio.  — — 

Sed  hoc  omnino  frivolum  est.  Nam,  propter  unitatem  essentiae,  quod 
in  Scripturis  de  una  persona  dicitur  et  de  alia  oportet  intelligi,  nisi  repu- 
gnet proprietati  personali  ipsius,  etiamsi  dictio  exclusiva  adderetur;  licet  enim 
dicatur  (Matth.  XI.  27.)  quod  nemo  novit  Filium,  nisi  Pater,  non  tamen  a co- 
gnitione Filii  vel  ipse  Filius  vel  Spiritus  Sanctus  excluditur.  Unde,  etiamsi 
diceretur  in  Evangelio  quod  Spiritus  Sanctus  non  procedit  nisi  a Patre,  non 
per  hoc  removeretur  quin  procederet  a Filio,  quum  hoc  proprietati  Filii  non 
repugnet,  ut  ostensum  est  (c.  praec.).  Nec  est  mirum  si  Dominus  Spiritum 
Sanctum  a Patre  procedere  dixit,  de' se  mentione  non  facta,  quia  omnia  ad  Pa 

trem  referre  solet,  a quo  habet  quidquid  habet ; sicut  quum  dicit  (Joann.VII.  16.) : 
Mea  doctrina  non  est  mea,  sed  ejus  qui  misit  me,  Patris;  et  multa  hujusmodi  in 
verbis  Domini  inveniuntur  ad  commendandam  in  Patre  auctoritatem  prin- 
cipii. Nec  tamen  in  auctoritate  praemissa  omnino  obticuit  se  esse  Spiritus 
Sancti  principium,  quum  dixit  eum  spiritum  veritatis ; se  autem  prius  dixerat 
veritatem. ___ 

Objiciunt  etiam  quod  in  quibusdam  Conciliis  invenitur  sub  intermina- 
tione anathematis  prohibitum  ne  aliquid  addatur  in  symbolo  in  Conciliis  or- 
dinato, in  quo  tamen  de  processione  Spiritus  Sancti  a Filio  mentio  non  ha- 
betur jjmd^arguuntXatinflS-^ll^  symbolo  addiderunt. 

Sed  haec  efficaciam  non  habent.  Nam  in  determinatione  synodi  Chalce- 
donensis  dicitur,  quod  Patres  apud  Constantinopolim  congregati  doctrinam 
Nicaenae  synodi  corroboraverunt,  non  quasi  aliquid  minus  esset  inferentes; 
sed  de  Spiritu  Sancto  intellectum  eorum,  adversus  eos  qui  Dominum  eum 
respuere  tent&verunt,  Scripturarum  testimoniis  declarantes.  Et  similiter  di- 
cendum est  quod  processio  Spiritus  Sancti  a Filio  implicite  continetur  in 
Constantinopolitano  symbolo,  in  hoc  quod  ibi  dicitur,  quod  procedit;  quia 
quod  de  Patre  intelligitur  oportet  et  de  Filio  intelligi,  ut  dictum  est.  Et  ad 
hoc  addendum  sufficit  auctoritas  Romani  Pontificis,  per  quam  etiam  inve- 
niuntur  antiqua  Concilia  esse  confirmata. ; — 

Inducunt  etiam  quod  Spiritus  Sanctus,  quum  sit  simplex,  non  potest  esse 
a duobus,  et  quod  Spiritus  Sanctus,  si  perfecte  procedat  a Patre,  non  procedit 
a Filio,  et  alia  hujusmodi,  quae  facile  est  solvere  etiam  parum  in  theologia 
exercitatis. 

Nam  Pater  et  Filius  sunt  unum  principium  Spiritus  Sancti  propter  uni- 
tatem divinae  virtutis,  et  una  productione  producunt  Spiritum  Sanctum ; sicut 
etiam  tres  personae  sunt  unum  principium  creaturae,  et  una  actione  creatu- 
ram producunt. 

CAPUT  XXVI. 

QUOD  NON  SUNT  NISI  TRES  PERSONAE  IN  DIVINIS, 
SCILICET  PATER,  FILIUS  ET  SPIRITUS  SANCTUS. 

Ex  his  igitur  quae  dicta  sunt  accipere  oportet  quod  in  divina  natura  tres 
personae  subsistunt,  Pater  et  Filius  et  Spiritus  Sanctus,  et  quod  hi  tres  sunt 
unus  Deus,  solis  relationibus  ab  invicem  distincti.  Pater  enim  a Filio  distin- 
guitur paternitatis  relatione  et  innascibilitate ; Filius  autem  a Patre,  relatione 
filiationis;  Pater  autem  et  Filius  a Spiritu  Sancto,  spiratione,  ut  ita  dicatur; 
Spiritus  autem  Sanctus  a Patre  et  Filio,  processione  amoris,  qua  ab  utroque 
procedit. — 

Praeter  has  tres  personas  non  est  quartam  in  divina  natura  ponere. 

Personae  enim  divinae,  q.uum  in  essentia  conveniant,  non  possunt  distin- 
gui, nisi  per  relationem  originis,  ut  ex  dictis  (c.  24.)  patet.  Has  autem  ori- 
ginis relationes  accipere  oportet  non  secundum  processionem  in  exteriora 
tendentem,  sic  enim  procedens  non  esset  coessentiale  suo  principio,  sed 
oportet  quod  processio  interius  consistat.  Quod  autem  aliquid  procedat, 
manens  intra  suum  principium,  invenitur  solum  in  operatione  intellectus  et 
voluntatis,  ut  ex  dictis  patet.  Unde  personae  divinae  multiplicari  non  possunt, 
nisi  secundum  quod  1 xigit  processio  intellectus  et  voluntatis  in  Deo.  Non 

est  autem  possibile  quod  in  Deo  sit  nisi  una  processio  secundum  intelle- 
ctum, eo  quod  suum  intelligere  est  unum  et  simplex  et  perfectum,  quia, 
intelligendo  se,  intelligit  omnia  alia ; et  sic  non  potest  esse  in  Deo  nisi  una 
verbi  processio.  Similiter  autem  oportet  et  processionem  amoris  esse  unam 
tantum,  quia  etiam  divinum  velle  est  unum  tantum  et  simplex ; amando  enim 
se,  amat  omnia  alia.  Non  est  igitur  possibile  quod  sint  in  Deo  nisi  duae  per- 
sonae procedentes:  una  per  modum  intellectus,  ut  verbum,  scilicet  Filius; 
ct  alia  per  modum  amoris,  scilicet  ut  Spiritus  Sanctus;  est  etiam  et  una  per- 
sona non  procedens,  scilicet  Pater.  Solum  igitur  tres  personae  in  Trinitate 

-esse  possunt.  — — — 

Item:  si  secundum  processionem  oportet  personas  divinas  distingui,  mo- 
dus autem  personae,  quantum  ad  processiones,  non  potest  esse  nisi  triplex, 
ut  scilicet  sit  aut  omnino  non  procedens,  quod  Patris  est,  aut  a non  proce- 
dente procedens,  quod  Filii  est,  aut  a procedente  procedens,  quod  Spiritus 
Sancti  est,  impossibile  est  igitur  ponere  plures  quam  tres  personas.|  Licet~ 
autem  in  aliis  viventibus  possint  relationes  originis  multiplicari,  ut  scilicet 
sint  in  natura  humana  plures  patres  et  plures  filii,  in  divina  tamen  natura 
hoc  omnino  impossibile  est  esse;  nam  filiatio,  quum  in  una  natura  sit  unius 
speciei,  non  potest  multiplicari  nisi  secundum  materiam  ad  subjectum,  sicut 
«st  etiam  de  aliis  formis.  Unde,  quum  in  Deo  non  sit  materia  aut  subjectum, 
€t  ipsae  relationes,  sint  subsistentes,  ut  ex  supradictis  patet,  impossibile  est 
quod  in  Deo  sint  plures  filiationes;  et  eadem  ratio  est  de  aliis;  et  sic  in  Deo 

sunt  solum  tres  personae.  — ' ” 

Si  quis  autem  objiciens  dicat  quod  in  Filio,  quum  sit  perfectus  Deus,  est 
virtus  intellectiva  perfecta  et  sic  potest  producere  verbum,  et  similiter,  quum 
in  Spiritu  Sancto  sit  bonitas  infinita,  quae  est  communicationis  principium, 
poterit  alteri  divinae  personae  naturam  divinam  communicare,  considerare 
debet  quod  Filius  est  Deus  ut  genitus,  non  ut  generans;  unde  virtus  intel- 
lectiva est  in  eo  ut  in  procedente  per  modum  verbi,  non  ut  in  producente 
verbum,  et  similiter,  quum  Spiritus  Sanctus  sit  Deus  ut  procedens,  est  in  eo 
bonitas  infinita  ut  in  persona  accipiente,  non  ut  in  communicante  alteri  bo- 
nitatem infinitam;  non  enim  distinguuntur  ab  invicem  nisi  solis  relationibus, 
ut  ex  supradictis  patet.  Tota  igitur  plenitudo  divinitatis  est  in  Filio,  et  eadem 
numero  quae  est  in  Patre,  sed  cum  relatione  nativitatis  sicut  in  Patre  cum 
relatione  generationis  activae;  unde,  si  relatio  Patris  attribueretur  Filio, 
omnis  distinctio  tolleretur;  et  eadem  ratio  est  de  Spiritu  Sancto. 


Bujusteedi  autem  divinae  Trinitatis  similitudinem  in  mente  humana  pos- 
sumus considerare.  Ipsa  enim  mens,  ex  hoc  quod  se  actu  intelligit,  verbum 
-uum  concipit  in  seipsa;  quod  nihil  aliud  est  quam  ipsa  intentio  intelligibilis 
mentis,  quae  et  intentio  intellecta  dicitur,  in  mente  exsistens;  quae,  dum  ul- 
terius seipsam  amat,  seipsam  producit  in  voluntate  ut  amatum.  Ulterius  autem 
non  procedit  intra  se,  sed  concluditur  circulo,  dum  per  amorem  redit  ad 
ipsam  substantiam,  a qua  processio  inceperat  per  intentionem  intellectam : 
sed  fit  processio  ad  exteriores  effectus,  dum  ex  amore  sui  procedit  ad  aliquid 
faciendum.  Et  sic  tria  in  mente  inveniuntur:  mens  ipsa,  quae  est  processionis 
principium  in  sua  natura  exsistens,  et  mens  concepta  in  intellectu,  et  mens 
amata  in  voluntate.  Non  tamen  haec  tria  sunt  una  natura,  quia  intelligere 
mentis  non  est  ejus  esse,  nec  ejus  velle  est  ejus  esse  aut  intelligere;  et  pro- 
pter hoc  etiam  mens  intellecta  et  mens  amata  non  sunt  personae,  quum 
non  sint  subsistentes;  mens  etiam  ipsa  in  sua  natura  exsistens  non  est  per- 

sona,  quum  non  sit  totum  quod  subsistit,  sed  pars  subsistentis,  scilicet  ho- 
jmnisjln  mente  igitur  nostra  invenitur  similitudo  'rrimtatfs  divinae  quantum 
ad  processionem  quae  multiplicat  Trinitatem,  quum  ex  dictis  manifestum 
sit  esse  in  divina  natura  Deum  ingenitum,  qui  est  totius  divinae  processionis 
principium,  scilicet  Patrem,  et  Deum  genitum  per  modum  verbi  in  intellectu 
concepti,  scilicet  Filium,  et  Deum  per  modum  amoris  procedentem,  scilicet 
Spiritum  Sanctum;  ulterius  autem  intra  divinam  naturam  nulla  processio 
invenitur,  sed  solum  processio  in  exteriores  effectus.  In  hoc  autem  deficit 
a repraesentatione  divinae  Trinitatis  quod  Pater  et  Filius  et  Spiritus  Sanctus 
sunt  unius  naturae,  et  singulus  horum  est  persona  perfecta,  eo  quod  intel- 
ligere  et  velle  sunt  ipsum  esse  divinum,  ut  ostensum  est.  Et  propter  hoc  sic 
consideratur  divina  similitudo  in  homine  sicut  similitudo  Herculis  in  lapide* 
quantum  ad  repraesentationem  formae,  non  quantum  ad  convenientiam  na- 
turae; unde  et  in  mente  hominis  dicitur  esse  imago  Dei,  secundum  illud 
(Gen.  I.  2 6.):  Faciamus  hominem  ad  imaginem  et  similitudinem  nostram. 

Invenitur  etiam  in  aliis  rebus  divinae  Trinitatis  similitudo,  prout  quaelibet 
res  in  sua  substantia  una  est,  et  specie  quadam  formatur,  et  ordinem  ali- 
quem habet.  Sicut  autem  ex  dictis  patet,  conceptio  intellectus  in  esse  intelli- 
gibili  est  sicuir  informatio  speciei  in  esse  naturali,  amor  autem  est  sicut  in- 
clinatio vel  ordo  in  re  naturali;  unde  et  species  naturalium  rerum  a remotis 
repraesentat  Filium,  ordo  autem  Spiritum  Sanctum.  Et  ideo,  propter  remo- 
tam repraesentationem  et  obscuram  in  irrationalibus  rebus,  dicitur  in  eis  esse 
Trinitatis  vestigium,  non  imago,  secundum  illud  (Job  XI.  7.):  Numquid  vesti- 
jia  Dei  comprehendes,  et  usque  ad  perfectum  Ovtr,  i potentem  reperiesl 

Et  haec  de  divina  Trinitate  ad  praesens  dicta  sufficiant. 

CAPUT  XXVII. 

DE  INCARNATIONE  VERBI,  SECUNDUM  TRADITIONEM 
SACRAE  SCRIPTURAE. 

Quoniam  autem  supra,  quum  de  divina  generatione  ageretur,  dictum  est 
Dei  Filio  Domino  Jesu  Christo  quaedam  secundum  divinam  naturam,  quae- 
dam secundum  humanam  convenire,  quam  ex  tempore  assumendo  Dei  ae- 
ternus Filius  voluit  incarnari,  de  ipso  nunc  incarnationis  mysterio  restat 
dicendum.  Quod  quidem  inter  divina  opera  maxime  .rationem  excedit;  nihil 
enim  mirabilius  excogitari  potest  divinitus  factum  quam  quod  verus  Deus 
Dei  Filius  fieret  homo  verus.  Et,  quia  inter  omnia  mirabilissimum  est,  con- 
sequitur quod  ad  hujus  maxime  mirabilis  fidem  omnia  alia  mirabilia  ordi- 
nentur, quum  id  quod  est  in  unoquoque  maximum  causa  aliorum  esse  vi- 
deatur. 

Hanc  autem  Dei  incarnationem  mirabilem,  auctoritate  divina  tradente, 
confitemur.  Dicitur  enim  (Joann.  I 14.):  Verbum  caro  Jactum  est,  et  habitavit 
in  nobis;  et  Apostolus  (Philipp.  II.  6.)  dicit,  de  Filio  Dei  loquens:  Quum  iit 
forma  Dei  esset,  non  rapinam  arbitratus  est  esse  se  aequalem  Deo;  sed  semetipsum 
exinanivit,  formam  servi  accipiens,  in  similitudinem  hominum  factus  et  habitu 
inventus  ut  homo.  Hoc  etiam  ipsius  Domini  Jesu  Christi  verba  manifeste 
ostendunt,  quum  de  se  quandoque  loquatur  humilia  et  humana,  ut  est  illud 
) Joann.  XIV.  28.):  Pater  major  me  esi,  et  (Mattii.  XXVI.  38.):  Tristis  est  anima, 
mea  usque  ad  mortem,  quae  ei  secundum  humanitatem  assumptam  conve- 

niunt;  quandoque  vero  sublimia  et  divina,  ut  est  illud  (Joann.  X.  30.):  Ego 
ct  Pater  unum  sumus , et  (XVI.  15.)  : Omnia  quae  habet  Paler , mea  sunt,  quae 
certum  est  ei  secundum  naturam  divinam  competere.  Ostendunt  etiam  hoc 
ipsius  Domini  facta  q.uae  de  ipso  leguntur.  Quod  enim  timuit,  tristatus  est, 
esuriit,  mortuus  est,  pertinet  ad  humanam  naturam ; quod  propria  potestate 
infirmos  sanavit,  quod  mortuos  suscitavit  et  elementis  mundi  efficaciter  im- 
peravit, quod  daemones  expulit,  quod  peccata  dimisit,  quod  a mortuis  quum 
voluit  resurrexit,  quod  denique  coelos  ascendit,  divinam  in  eo  virtutem  de- 
monstrant. 


CAPUT  XXVIII. 

DE  ERRORE  PHOTINI  CIRCA  INCARNATIONEM. 

Quidam  autem,  Scripturarum  sensum  depravantes,  circa  Domini  nostri 
Jesu  Christi  divinitatem  et  humanitatem  perversum  sensum  conceperunt. 

Fuerunt  enim  quidam,  ut  Ebion  et  Cerinthus,  et  postea  Paulus  Samosa- 
tenus  et  Photinus,  qui  in  Christo  solum  naturam  humanam  confitentur;  di- 
vinitatem vero,  non  per  naturam,  sed  per  quamdam  excellentem  divinae 
gloriae  participationem,  quam  per  opera  meruerat,  in  eo  fuisse  confingunt, 
ut  superius  (c.  4.)  dictum  est.  Sed,  ut  alia  praetermittamus  quae  contra  po- 
sitionem hujusmodi  dicta  sunt  superius,  haec  positio  incarnationis  mysterium 
tollit. 

Non  enim,  secundum  positionem  hujusmodi,  Deus  carnem  assumpsisset 
ut  fieret  homo,  sed  magis  homo  carnalis  Deus  factus  fuisset ; et  sic  non 
verum  esset  quod  Joannes  dicit  (I.  14.):  Verbum  caro  factum  est , sed  magis 
e converso  caro  Verbum  facta  fuisset.  Similiter  etiam  non  convenirent  Dei 
Filio  exinanitio  aut  descensio,  sed  magis  homini  glorificatio  et  ascensio  ; et 
sic  non  verum  esset  quod  Apostolus  dicit  (Philipp.  II.  6.):  Qui,  quum  in 
forma  Dei  esset ....  exinanivit  semeiipsum , formam  servi  accipiens , sed  sola 
exaltatio  hominis  in  divinam  gloriam,  de  qua  postmodum  subditur:  Propter 
quod  et  Deus  exaltavit  illum.  Neque  verum  esset  quod  Dominus  dicit  (Joann. 
VI.  38.):  Descendi  de  coelo,  sed  solum  quod  ait  (Joann.  XX.  17.):  Ascendo  ad 
Patrem  meum , quum  tamen  utrumque  Scriptura  conjungat;  dicit  enim  Do- 
minus (Joann.  III.  13.):  Nemo  ascendit  in  coelum  nisi  qui  de  coelo  descendit, 
Filius  hominis,  qui  est  in  coelo ; et  (Ephes.  IV.  10.):  Qui  descendit,  ipse  est  et 
qui  ascendit  super  omnes  coelos.  Sic  etiam  non  conveniret  Filio  quod  missus 
esset  a Patre,  neque  quod  a Patre  exiverit  ut  veniret  in  mundum,  sed  solum 
quod  ad  Patrem  iret,  quum  tamen  ipse  utrumque  coniungat,  dicens  (Joann. 
XVI.  5.):  Vado  ad  eum  qui  missit  me;  et  iterum:  Exivi  a Patre,  et  veni  in 
mundum;  et  iterum  relinquo  mundum  et  vado  ad  Patrem ; in  quorum  utroque 
et  humanitas  et  divinitas  comprobatur. 

CAPUT  XXIX. 

DE  ERRORE  MANICHAEORUM  CIRCA  INCARNATIONEM. 

Fuerunt  autem  et  alii  qui,  veritate  incarnationis  negata,  quamdam  ficti- 
tiam  incarnationis  similitudinem  introduxerunt.  Dixerunt  enim  Manichaei 
Dei  Filium  non  verum  corpus,  sed  phantasticum  assumpsisse;  unde  nec  verus 

homo  esse  potuit,  sed  apparens;  neque  ea  quae  secundum  hominem  gessit, 
sicut  quod  natus  est,  quod  comedit,  bibit,  ambulavit,  passus  est  et  sepultus, 
in  veritate  fuisse,  sed  in  quadam  assimilatione  consequitur.  Et  sic  patet  quod 
totum  incarnationis  mysterium  ad  quamdam  fictionem  deducunt. 

Haec  autem  positio  primo  quidem  Scripturae  auctoritatem  evacuat.  Quum 
enim  carnis  similitudo  caro  non  sit,  neque  similitudo  ambulationis  ambu- 
latio, et  in  caeteris  similiter,  mentitur  Scriptura  dicens:  Verbum  caro  factum 
est,  si  solum  phantastica  caro  fuit;  mentitur  etiam  dicens  Jesum  Christum 
ambulasse,  comedisse,  mortuum  luisse  et  sepultum,  si  haec  in  sola  phanta- 
stica apparitione  contigerunt.  Si  autem  vel  in  modico  auctoritati  sacrae 
Scripturae  derogetur,  jam  nihil  fixum  in  fide  nostra  esse  poterit,  quae  sacris 
Scripturis  innititur,  secundum  illud  (Joann.  XX.  51.):  Haec  scripta  sunt , ut 
credatis. 

Potest  autem  aliquis  dicere  Scripturae  quidem  sacrae  veritatem  non  deesse, 
dum  id  quod  apparuit  refert  ac  si  factum  fuisset,  quia  rerum  similitudines 
aequivoce  ac  figurate  ipsarum  rerum  nominibus  nuncupantur,  sicut  homo 
pictus  aequivoce  dicitur  homo ; et  ipsa  sacra  Scriptura  consuevit  hoc  modo 
• loquendi  uti,  ut  est  illud  (I.  Corinth.  X.  4.) : Petra  autem  erat  Christus;  plu- 
rima autem  corporalia  in  Scripturis  de  Deo  inveniuntur  dici  propter  simili- 
tudinem solam,  sicut  quod  nominatur  agnus,  vel  leo,  vel  aliquid  hujusmodi 

Sed,  licet  rerum  similitudines  aequivoce  rerum  sibi  nomina  interdum 
assumant,  non  tamen  competit  sacrae  Scripturae  ut  narrationem  unius  facti 
totam  sub  tali  aequivocatione  proponat,  ita  quod  ex  aliis  Scripturae  locis 
manifesta  veritas  haberi  non  possit,  quia  ex  hoc  non  eruditio  hominum,  sed 
magis  deceptio  sequeretur ; quum  tamen  Apostolus  dicat  (Rom.  XV.  4.)  quod 
quaecumque  scripta  sunt,  ad  nostram  doctrinam  scripta  sunt;  et  (II.  Tim.  III.  16.) : 
Omnis  Scriptura  divinitus  inspirata  utilis  est  ad  docendum ...  et  erudiendum. 
Esset  praeterea  tota  evangelica  narratio  poetica  et  fabularis,  si  rerum  simi- 
litudines apparentes  quasi  res  ipsas  narraret,  quum  tamen  dicatur  (II.  Petr. 
I.  16.):  Non  enim  doctas  fabulas  secuti , notam  fecimus  vobis  Domini  nostri  Jesu 
Christi  virtutem. 

Sicubi  vero  Scriptura  narrat  quod  aliqua  apparentiam  et  non  rerum  exsi- 
stentiam habuerunt,  ex  ipso  more  narrationis  hoc  intelligere  facit ; dicitur 
enim  (Gen.  XVIII.  2.):  Quumque  elevasset  oculos,  Abraham  scilicet,  apparue- 
runt tres  viri ; ex  quo  datur  intelligi  quod  secundum  apparentiam  viri  fue- 
runt; unde  et  in  eis  Deum  adoravit  et  deitatem  confessus  est,  dicens:  Loquar 
ad  Dominum  meum,  quum  sim  pulvis  et  cinis ; et  iterum : Non  est  tuum  hoc,  qui 
judicas  omnem  terram.  Quod  vero  Isaias  et  Ezeehiel  et  alii  prophetae  aliqua 
alia  descripserunt  quae  imaginarie  visa  sunt,  errorem  non  generat,  quia 
hujusmodi  ponunt  non  in  narratione  historiae,  sed  in  descriptione  prophetiae, 
et  tamen  semper  aliquid  addunt  per  quod  apparitio  designatur,  sicut  (Isa. 
VI.  1 .) : Vidi  Dominum  sedentem  super  solium  excelsum ; (Ezech.  I.  4.) : Facta 
est  super  me  manus  Domini,  et  vidi,  et  ecce  ventus  turbinis  veniebat  ab  aquilone.; 
et  (Ezech.  VIII.  3.)  : Emissa  similitudo  manus  apprehendit  me .... , et  adduxit, 
et  veni  in  Jerusalem  in  visione  Dei. 

Quod  etiam  aliqua  in  Scripturis  de  rebus  divinis  per  similitudinem  di- 
cuntur, errorem  generare  non  potest:  tum  quia  similitudines  sumuntur  a 
rebus  tam  vilibus  ut  notum  sit  hoc,  quod  secundum  similitudinem,  et  non 
secundum  rerum  exsistentiam,  dicuntur;  tum  quia  inveniuntur  aliqua  proprie 
dicta  in  Scripturis,  per  quae  sub  similitudinibus  in  locis  aliis  occultantur. 

Quod  quidem  in  proposito  non  accidit.  Nam  nulla  Scripturae  auctoritas  ve- 
ritatem eorum,  quae  de  humanitate  Christi  leguntur,  excludit. 

Forte  autem  quis  dicat  quod  hoc  datur  intelligi  per  hoc  quod  Apostolus 
•dicit  (Rom.  VIII.  3.):  Misit  Deus  Filium  suum  in  similitudinem  carnis  peccati, 
vel  per  hoc  quod  dicit  (Philipp.  II.  7.) : In  similitudinem  hominum  factus,  et 
habitu  inventus  ut  homo.  Hic  autem  sensus  per  ea  quae  hic  adduntur  exclu- 
ditur. Non  enim  dicit  solum  in  similitudinem  carnis , sed  addit  peccati,  quia 
Christus  veram  quidem  carnem  habuit,  sed  non  carnem  peccati,  quia  in  eo 
peccatum  non  fuit;  sed  similem  carni  peccati,  quia  carnem  passibilem  habuit, 
qualis  est  facta  caro  hominis  ex  peccato.  Similiter,  fictionis  intellectus  exclu- 
ditur ab  hoc  quod  dicit:  In  similitudinem  hominum  factus,  per  hoc  quod  di- 
citur: Formam  servi  accipiens  ; manifestum  est  autem  formam  pro  natura  poni, 
et  non  pro  similitudine,  ex  hoc  quod  dixerat : Qui  quum  in  forma  Dei  esset, 
ubi  pro  natura  ponitur  forma;  non  enim  ponitur  quod  Christus  fuerit  simi- 
litudinarie  Deus.  Excluditur  etiam  fictionis  intellectus  per  hoc  quod  subdit: 
Factus  obediens  usque  ad  mortem.  Non  igitur  similitudo  accipitur  pro  similitu- 
dine apparentiae,  sed  pro  vera  similitudine  speciei,  sicut  omnes  homines  si- 
miles specie  dicuntur. 

Magis  autem  sacra  Scriptura  expresse  phantasmatis  suspicionem  excludit. 
Dicitur  enim  (Matth.  XIV.  26.)  quod  discipuli,  Jesum  videntes  ambulantem 
supra  mare,  turbati  sunt,  dicentes  quia  phantasma  est;  et  prae  timore  clamave- 
runt; quam  quidem  eorum  suspicionem  Dominus  convenienter  removit; 
«<nde  subditur:  Statimque  fesus  locutus  est  eis,  dicens : Habete  fiduciam,  ego  sum, 
nolite  timere;  quamvis  non  rationabile  videatur  quod  aut  discipulos  lateret 
quod  nonnisi  corpus  phantasticum  assumpsisset,  quum  eos  ad  hoc  elegerit 
ut  de  eo  testimonium  perhiberent  vefitatis  ex  his  quae  viderant  et  audierant; 
aut,  si  eos  non  latebat,  aestimatio  phantasmatis  non  incussisset  tunc  eis  ti- 
morem. 

Adhuc  autem  expressius  suspicionem  phantastici  corporis  a mentibus 
''iscipulorum  removit  Dominus  post  resurrectionem.  Dicitur  enim  quod  disci- 
Juli  (Luc.  XXIV.  37.)  conturbati  et  conterriti  existimabant  se  spiritum  videre,  dum 
cilicet  viderunt  Jesum,  et  dixit  eis : Quid  turbati  estis,  et  cogitationes  ascendunt 
in  corda  vestra  ? Videte  manus  meas  et  pedes  meos,  quia  ego  ipse  sum ; palpate  et 
videte,  quia  spiritus  carnem  et  ossa  non  habet,  sicut  me  videtis  habere.  Frustra 
enim  se  palpandum  praebuisset,  si  nonnisi  corpus  phantasticum  habuisset. 

Item  : Apostoli  seipsos  idoneos  Christi  testes  ostendunt;  dicit  enim  Pe- 
trus (Act.  X.  40.):  Hunc , scilicet  Jesum,  Deus  suscitavit  tertia  die,  et  dedit  eum 
manifestum  feri  non  omni  populo,  sed  testibus  praeordinatis  a Deo,  nobis,  qui  man- 
ducavimus et  bibimus  cum  illo, postquam  resurrexit  a mortuis ; etjoannes  apostolus, 
in  principio  suae  Epistolae  dicit:  Quod  vidimus  oculis  nostris , quod  perspeximus, 
ei  manus  nostrae  contrectaverunt  de  verbo  vitae hoc  testamur.  Non  potest 
autem  efficax  sumi  testimonium  veritatis  per  ea  quae,  non  in  rei  exsistentia, 
sed  solum  in  apparentia  sunt  gesta.  Si  igitur  corpus  Christi  fuit  phantasticum 
et  non  vere  manducavit  et  bibit,  neque  vere  visus  est  et  palpatus  est,  sed 
phantastice  tantum,  invenitur  non  esse  idoneum  testimonium  Apostolorum 
de  Christo  ; et  sic  inanis  esi  eorum  praedicatio,  inanis  est  et  fides  nostra,  ut  dicit 
°aulus  (I.  Corinth.  XV.). 

Amplius  autem,  si  Christus  verum  corpus  non  habuit,  non  vere  mortuus 
est.  Ego  nec  vere  resurrexit.  Sunt  igitur  Apostoli  falsi  testes  Christi,  praedi- 
cantes mundo  ipsum  resurrexisse;  unde  Apostolus  dicit  (ib.  15.):  Invenimur 

autem  et  falsi  testes  Dei;  quoniam  testimonium  diximus  adversus  Deum,  quod  susci- 
taverit Christum  quem  non  suscitavit. 

Praeterea:  falsitas  non  est  idonea  via  ad  veritatem,  secundum  illud  (Ec- 
cli.  XXXIV.  4.):  A mendace  quid  verum  dicetur?  Adventus  autem  Christi  in 
mundum  ad  veritatis  manifestationem  fuit;  dicit  enim  ipse(Joann.  XVIII.  37.): 
Ego  autem  in  hoc  natus  sum,  et  ad  hoc  veni  in  mundum,  ut  testimonium  perhi- 
beam veritati.  Non  igitur  in  Christo  fuit  aliqua  falsitas.  Fuisset  autem,  si  ea 
quae  dicuntur  de  ipso  in  apparentia  tantum  fuissent;  riam  falsum  est  quod  non 
est  ut  videtur.  Omnia  igitur  quae  de  Christo  dicuntur,  secundum  rei  exsisten- 
tiam fuerunt. 

Adhuc:  (Rom.  III.)  dicitur  quod  justificati  sumus  in  sanguine  Christi;  et 
(Apoc.  V.  9.)  dicitur:  Redemisti  nos,  Domine,  in  sanguine  tuo.  Si  igitur  Christus 
non  habuit  verum  sanguinem  neque  vere  pro  nobis  ipsum  fudit,  neque  igitur 
vere  justificati  neque  vere  redempti  sumus.  Ad  nihil  igitur  utile  est  esse  in 
Christo. 

Item  : si  nonnisi  phantasia  intelligendus  est  adventus  Christi  in  mundum,, 
nihil  novum  in  Christi  adventu  accidit;  nam  et  in  Veteri  Testamento  Deus 
apparuit  Moysi  et  prophetis  secundum  multiplices  figuras,  ut  etiam  scriptura 
Novi  Testamenti  testatur.  Hoc  autem  totam  doctrinam  Novi  Testamenti 
evacuat.  Non  igitur  corpus  phantasticum,  sed  verum,  Filius  Dei  assumpsit. 

CAPUT  XXX. 

DE  ERRORE  VALENTINI  CIRCA  INCARNATIONEM. 

His  autem 'et  Valentinus  propinque  de  mysterio  incarnationis  sensit;  dixit 
enim  quod  Christus  non  terrenum  corpus  habuit,  sed  de  coelo  apportavit, 
et  quod  nihil  de  Virgine  matre  accepit,  sed  per  eam  quasi  per  aquaeductum 
transivit  (teste  Aug.  lib.  haer.  n.  11.). 

Occasionem  autem  sui  erroris  ex  quibusdam  verbis  sacrae  Scripturae  ac- 
cepisse videtur.  Dicitur  enim  (Joann.  III.  13.):  Nemo  ascendit  in  coelum  nisi  qui 
de  coelo  descendit  Filius  hominis,  qui  est  in  coelo  ....  Qui  de  coelo  venit,  super 
omnes  est;  et  (Joann.  VI.  38.)  dicit  Dominus:  Descendi  de  coelo,  non  ut  faciam 
voluntatem  meam,  sed  voluntatem  ejus  qui  misit  me ; et  ^1.  Corinth.  XV.  47.) : 
Primus  homo  de  terra,  terrenus;  secundus  homo  de  coelo,  coelestis.  Quae  omnia 
sic  intelligi  volunt  ut  Christus  de  coelo  etiam  secundum  corpus  descendisse 
credatur. 

Procedit  autem  tam  haec  Valentini  positio,  quam  Manichaeorum  prae- 
missa ex  una  falsa  radice,  quia  credebant  quod  haec  omnia  terrena  a diabolo 
sint  creata.  Unde,  quum  Filius  Dei  in  hoc  apparuerit  ut  dissolvat  opera  diaboli, 
sicut  dicitur  (I.  Joann.  III.),  non  ei  competebat  ut  de  creatura  diaboli  corpus 
assumeret,  quum  etiam  Paulus  dicat  (II.  Corinth.  VI.  14.) : Quae  societas  lucis 
ad  tenebras?  quae  autem  conventio  Christi  ad  Belial?  Et,  quia  quae  ab  eadem 
radice  procedunt  similes  fructus  producunt,  in  idem  falsitatis  inconveniens 
relabitur  haec  positio  cum  praedicta. 

Uniuscujusque  enim  speciei  sunt  determinata  essentialia  principia,  ma- 
teriam dico  et  formam,  ex  quibus  constituitur  ratio  speciei  in  his  quae  sunt 
ex  materia  et  forma  composita.  Sed,  sicut  caro  humana,  et  os,  et  hujusmodi 
sunt  materia  propria  hominis,  ita  ignis,  aer,  aqua,  et  terra,  et  hujusmodi, 
qualia  sentimus,  sunt  materia  carnis,  et  ossis,  et  hujusmodi  partium.  Si  igitur 

corpus  Christi  non  fuit  terrenum,  nec  in  ipso  fuit  vera  caro  et  verum  os,  sed 
omnia  secundum  apparentiam  tantum,  et  ita  etiam  non ‘fuit  verus  homo,  sed 
apparens;  quum  tamen,  ut  dictum  est,  ipse  dicat  (Luc.  XXIV.  39.):  Spiritus 
carnem  et  ossa  non  habet,  sicut  me  videtis  habere. 

Adhuc : corpus  coeleste  secundum  suam  naturam  est  incorruptibile  et 
inalterabile,  et  extra  suum  ubi  non  potest  transferri.  Non  autem  decuit  quod 
Dei  Filius  dignitati  naturae  assumptae  aliquid  detraheret,  sed  magis  quod 
eam  exaltaret.  Non  igitur  corpus  coeleste  aut  incorruptibile  ad  inferiora  por- 
tavit, sed  magis  assumptum  terrenum  corpus  et  passibile,  incorruptibile  red- 
didit et  coeleste. 

Item:  Apostolus  dicit  (Rom.  I.  3.)  de  Filio  Dei  quod  factus  est  ex  semine 
David  secundum  carnem.  Sed  corpus  David  terrenum  fuit.  Ergo  et  corptis 

Christi. 

Amplius:  idem  Apostolus  dicit  (Galat.  IV.  4.)  quod  Deus  misit  Filium 
suum  natum  ex  muliere;  et  (Matth.  I.  16.)  quod  Jacob  genuit  Joseph  virum  Ma- 
riae, ex  qua  natus  est  Jesus,  qui  vocatur  Christus.  Non  autem  vel  ex  ea  factus, 
vel  ex  ea  natus  diceretur,  si  solum  per  eam  sicut  per  fistulam  transisset,  nihil 
ex  ea  assumens.  Ex  ea  igitur  corpus  assumpsit. 

Praeterea : non  posset  dici  mater  Jesu  Maria,  quod  Evangelista  testatur, 
nisi  ex  ea  aliquid  accepisset. 

Adhuc:  Apostolus  dicit  (Hebr.  II.  11.):  Qui  sanctificat,  scilicet  Christus, 
et  qui  sanctificantur , silicet  fideles  Christi,  ex  uno  omnes:  propter  quam  causam 
non  confunditur  eos  vocare  fratres,  dicens  (Psalm.  XXI.  23.):  Narrabo  nomen 
tuum  fratribus  meis;  et  infra:  Quia  ergo  pueri  communicaverunt  carni  et  san- 
guini, et  ipse  similiter  participavit  eisdem.  Si  autem  Christus  corpus  coeleste 
solum  habuit,  manifestum  est,  quum  nos  corpus  terrenum  habeamus,  quod 
non  sumus  ex  uno  cum  ipso,  et  per  consequens  neque  fratres  ejus  possumus 
dici,  neque  etiam  ipse  participavit  carni  et  sanguini;  nam  notum  est  quod 
caro  et  sanguis  ex  elementis  inferioribus  componuntur  et  non  sunt  naturae 
coelestis.  Patet  igitur  contra  apostolicam  sententiam  praedictam  positionem 
esse. 

Ea  vero  quibus  innituntur  manifestum  est  frivola  esse.  Non  enim  Christus 
descendit  de  coelo  secundum  corpus  aut  animam,  sed  secundum  quod  Deus; 
et  hoc  ex  ipsis  verbis  Domini  accipi  potest.  Quum  enim  diceret  (Joann.  III.  1 3 .): 
Nemo  ascendit  in  coelum,  nisi  qui  descendit  de  coelo,  adjunxit:  Filius  hominis,  qui 
est  in  coelo ; in  quo  ostendit  se  ita  descendisse  de  coelo  quod  tamen  in  coelo 
esse  non  desierit.  Hoc  autem  proprium  deitatis  est  ut  ita  in  terris  sit  quod 
et  coelum  impleat,  secundum  illud  (Jerem.  XXIII.  24.):  Coelum  ei  terram 
ego  impleo.  Non  ergo  Filio  Dei,  in  quantum  Deus  est,  descendere  de  coelo 
competit  secundum  motum  localem;  nam  quod  localiter  movetur  sic  ad 
unum  locum  accedit  quod  ab  altero  recedit.  Dicitur  igitur  Filius  Dei  descen- 
disse secundum  hoc  quod  terrenam  substantiam  sibi  copulavit,  sicut  et  Apo- 
stolus eum  exinanitum  dixit,  in  quantum  formam  servi  accepit,  ita  tamen 
quod  divinitatis  naturam  non  perdidit. 

Id  vero  quod  pro  radice  hujus  positionis  assumunt,  ex  superioribus  patet 
esse  falsum;  ostensum  est  enim  in  secundo  (c.  6.  et  15.)  quod  ista  corporalia 
non  a diabolo,  sed  a Deo  sunt  facta. 

CAPUT  XXXI. 

DE  ERRORE  APOLLINARIS  CIRCA  CORPUS  CHRISTI. 

Irrationabilius  autem  his  circa  incarnationis  mysterium  Apollinaris  er- 
ravit (teste  Aug.  lib.  haer.  n.  55.),  in  hoc  tamen  praedictis  concordans < 
quod  corpus  Christi  non  fuit  de  Virgine  assumptum,  sed,  quod  esi  magis 
impium,  aliquid  Verbi  dicit  in  carnem  Christi  fuisse  conversum,  occasionem 
erroris  sumens  ex  eo  quod  dicitur  (Joann.  I.  14.):  Verbum  caro  factum  est; 
quod  sic  intelligendum  putavit  quasi  ipsum  Verbum  sit  conversum  in  car- 
nem, sicut  et  intelligitur  illud  quod  legitur  (Joann.  II.  9.) : Ut  gustavit  ar- 
chitriclinus aquam  vinum  factam,  quod  ea  ratione  dicitur  quia  conversa  est 
aqua  in  vinum. 

Hujus  autem  erroris  impossibilitatem  ex  his  quae  supra  (Lib.  I.  c.  13. 
et  19.)  ostensa  sunt  facile  est  deprehendere. 

Ostensum  est  enim  supra  quod  Deus  omnino  immutabilis  est.  Omne 
autem  quod  in  aliud  convertitur  manifestum  est  in  illud  mutari.  Quum  igitur 
Verbum  Dei  sit  verus  Deus,  ut  ostensum  est,  impossibile  est  quod  Verbum 
Dei  fuerit  in  carnem  mutatum. 

Item  : Verbum  Dei,  quum  sit  Deus,  simplex  est;  ostensum  est  enim  supra 
(Lib.  I.  c.  28.)  in  Deo  compositionem  non  esse.  Si  igitur  aliquid  Verbi  Dei 
est  conversum  in  carnem,  oportet  totum  Verbum  conversum  esse.  Quod 
autem  in  aliud  convertitur  desinit  esse  id  quod  prius  fuit;  aqua  enim  con- 
versa in  vinum  jam  non  est  aqua,  sed  virium.  Igitur,  post  incarnationem,  se- 
cundum positionem  praedictam,  Verbum  Dei  penitus  non  erit;  quod  apparet 
impossibile,  tum  ex  hoc  quod  Verbum  Dei  est  aeternum,  secundum  illud 
(Joann.  I.  1.):  In  principio  erat  Verbum;  tum  quia  post  incarnationem  Christus 
Verbum  dicitur,  secundum  illud  (Apoc.  XIX.  18.):  Vestitus  erat  veste  aspersa 
sanguine;  et  vocabatur  nomen  ejus  Verbum  Dei. 

Amplius:  eorum  quae  non  communicant  in  materia  et  in  genere  uno, 
impossibile  est  fieri  conversionem  in  invicem;  non  enim  ex  linea  fit  albedo, 
quia  sunt  diversorum  generum ; neque  corpus  elementare  potest  converti  in 
aliquod  corporum  coelestium  vel  in  aliquam  incorpoream  substantiam,  aut 
e converso,  quum  non  conveniant  in  materia.  Verbum  autem  Dei,  quum  sit 
Deus,  non  convenit  neque  in  genere  neque  in  materia  cum  quocumque  alio, 
eo  quod  Deus  in  genere  non  est  neque  materiam  habet.  Impossibile  est  igitur 
Verbum  Dei  fuisse  in  carnem  conversum  vel  in  quodcumque  aliud. 

Praeterea:  de  ratione  carnis,  ossium  et  sanguinis  et  hujusmodi  partium 
est  quod  sit  ex  determinata  materia.  Si  igitur  Verbum  Dei  sit  in  carnem 
conversum,  secundum  positionem  praedictam,  sequetur  quod  in  Christo  non 
fuerit  vera  caro  nec  aliquid  aliud  hujusmodi;  et  sic  etiam  non  erit  verus 
homo,  sed  apparens  tantum,  et  alia  hujusmodi:  quae  supra  (c.  30.)  contra 
Valentinum  posuimus.. 

Patet  igitur  hoc  quod  Joannes  dicit:  Verbum  caro  fastum  est , non  sic  in- 
telligendum esse  quasi  Verbum  sit  conversum  in  carnem,  sed  quia  carnem 
assumpsit,  ut  cum  hominibus  conversaretur  et  eis  visibilis  appareret;  unde 
et  subditur:  Et  habitavit  in  nobis,  ei  vidimus  gloriam  ejus,  etc.,  sicut  (Baruch 
III.  38.)  de  Deo  dicitur  quod  in  terris  visus  est  et  cum  hominibus  conversatus  esL 

CAPUT  XXXII. 

DE  ERRORE  ARII  ET  APOLLINARIS  CIRCA  ANIMAM  CHRISTI. 

Non  solum  autem  circa  corpus  Christi,  sed  etiam  circa  ejus  animam 
aliqui  male  sensisse  inveniuntur. 

Posuit  enim  Arius  (teste  Aug.  lib.  haer.  n.  11.)  quod  in  Christo  non 
fuit  anima,  sed  quod  solum  carnem  assumpsit,  cui  divinitas  loco  animae 
fuit ; et  ad  hoc  ponendum  necessitate  quadam  videtur  fuisse  inductus.  Quum 
enim  vellet  asserere  quod  Filius  Dei  sit  creatura  et  minor  Patre,  ad  hoc  pro- 
bandum illa  Scripturarum  assumpsit  testimonia  quae  infirmitatem  humanam 
ostendunt  in  Christo ; et  ne  aliquis  ejus  probationem  refelleret,  dicendo  as- 
sumpta ab  eo  testimonia,  Christo  non  secundum  divinam  naturam,  sed  hu- 
manam convenire,  nequiter  animam  removit  a Christo,  ut,  quum  quaedam 
corpori  humano  convenire  non  possint,  sicut  quod  miratus  est,  quod  timuit, 
quod  oraverit,  necessarium  fiat  hujusmodi  in  Filium  Dei  minorationem  in- 
ferre. Assumpsit  autem  in  suae  positionis  assertionem  praemissum  Verbum 
Joannis  dicentis:  Verbum  caro  factum  est;  ex  quo  accipere  volebat  quod  solam 
carnem  Verbum  assumpserit,  non  autem  animam.  In  hac  positione  etiam 
Apollinaris  (teste  Aug.  ubi  supra,  n.  55.)  eum  secutus  est. 

Manifestum  est  autem  ex  praemissis  hanc  positionem  impossibilem  esse. 

Ostensum  est  enim  supra  (Lib.  I.  c.  27.)  quod  Deus  forma  corporis  esse 
non  potest.  Quum  igitur  Verbum  Dei  sit  Deus,  ut  ostensum  est  (c.  3.  11. 
et  14.),  impossibile  est  quod  Verbum  Dei  sit  forma  corporis,  ut  sic  carni  pro 
anima  esse  possit.  Utilis  autem  est  haec  ratio  contra  Apollinarem,  qui  Ver- 
bum Dei  verum  Deum  esse  confitebatur;  et,  licet  hoc  Arius  negaret,  tamen 
etiam  contra  eum  praedicta  procedit  ratio,  quia  non  solum  Deus  non  potest 
esse  forma  corporis,  sed  nec  etiam  aliquis  supercoelestium  spirituum,  inter 
quos  supremum  Filium  Dei  Arius  ponebat;  nisi  forte  secundum  positionem 
Origenis,  qui  posuit  animas  humanas  ejusdem  speciei  et  naturae  cum  super- 
coelestibus  spiritibus  esse;  cujus  opinionis  falsitatem  supra  (Lib.  II.  c.  95.) 
ostendimus. 

Item:  subtracto  eo  quod  est  de  ratione  hominis,  verus  homo  esse  non 
potest.  Manifestum  est  autem  animam  principaliter  de  ratione  hominis  esse, 
quum  sit  ejus  forma.  Si  igitur  Christus  animam  non  habuit,  verus  homo  non 
fuit;  quum  tamen  eum  hominem  Apostolus  asserat,  dicens  (I.  Tim.  II.  5.): 
Unus  est  mediator  Dei  et  hominum,  homo  Christus  Jesus. 

Adhuc : ex  anima  non  solum  ratio  hominis,  sed  et  singularum  partium 
ejus  dependet;  unde,  remota  anima,  oculus,  caro  et  os  hominis  mortui  aequi- 
voce  dicuntur*  sicut  oculus  pictus  aut  lapideus.  Si  igitur  in  Christo  non  fuit 
anima,  necesse  est  quod  nec  vera  caro  in  eo  fuerit,  nec  aliqua  alia  partium 
hominis ; quum  tamen  hoc  Dominus  in  se  esse  perhibeat,  dicens  (Luc. 
XXIV.  39.):  Spiritus  carnem  et  ossa  non  habet,  sicut  me  videtis  habere. 

Amplius:  quod  generatur  ex  aliquo  vivente  filius  ejus  dici  non  potest, 
nisi  in  eadem  specie  procedat;  non  enim  vermis  dicitur  filius  animalis  ex 
quo  generatur.  Sed,  si  Christus  animam  non  haberet,  non  esset  ejusdem 
speciei  cum  aliis  hominibus;  quae  enim  secundum  formam  differunt,  ejusdem 
speciei  esse  non  possunt.  Non  igitur  'hei  poterit  quod  Christus  sit  filius  Ma- 

rue  Virginis,  aut  quod  illa  sit  mater  ejus;  quod  tamen  in  evangelica  Scri- 
ptura asseritur. 

Praeterea:  in  Evangelio  expresse  dicitur  quod  Christus  animam  habuit, 
sicut  est  illud  (Matth.  XXVI.  38.):  Tristis  est  anima  mea  usque  ad  mortem;  et 
(Joann.  XII.  27.):  Nunc  anima  mea  turbata  est.  Et  ne  forte  dicant  ipsum  Filium 
Dei  animam  dici,  eo  quod  secundum  eorum  positionem  loco  animae  et  carnis 
sit,  sumendum  est  quod  Dominus  dicit  (Joann.  X.  18.):  Potestatem  habeo  po- 
nendi animam  meam  et  iterum  sumendi  eam;  ex  quo  intelligitur  aliud  quam 
animam  esse  in  Christo  quod  habuit  potestatem  ponendi  animam  suam  et 
sumendi.  Non  autem  fuit  in  potestate  corporis  quod  uniretur  Filio  Dei  vel 
separaretur  a Deo,  quum  hoc  etiam  naturae  potestatem  excedat.  Oportet 
igitur  intelligi  in  Christo  aliud  fuisse  animam  et  aliud  divinitatem  Filii  Dei, 
cui  merito  talis  potestas  tribuitur. 

Item:  tristitia,  ira  et  hujusmodi  passiones  sunt  animae  sensitivae,  ut  patet 
per  Philosophum  in  septimo  Physic.  (t.  c.  19.).  Haec  autem  in  Christo  fuisse 
ex  Evangeliis  comprobatur.  Oportet  igitur  in  Christo  fuisse  animam  sensi- 
tivam, de  qua  planum  est  quod  differt  a natura  divina  Filii  Dei. 

Sed  quia  potest  dici  humana  in  Evangeliis  metaphorice  dici  de  Christo, 
sicut  de  Deo  in  plerisque  locis  sacra  Scriptura  loquitur,  accipiendum  est 
aliquid  quod  necesse  sit  ut  proprie  dictum  intelligatur.  Sicut  enim  alia  cor- 
poralia, quae  de  Christo  Evangelistae  narrant,  proprie  intelliguntur  et  non 
metaphorice;  ita  oportet  non  metaphorice  de  ipso  intelligi  quod  manduca- 
verit, et  per  consequens  quod  esurierit.  Esurire  autem  non  est  nisi  habentis 
animam  sensitivam,  quum  esuries  sit  appetitus  cibi'.  Oportet  igitur  quod 
Christus  habuerit  animam  sensitivam. 


CAPUT  XXXIII.’ 

DE  ERRORE  APOLLINARIS 

DICENTIS  ANIMAM  RATIONALEM  NON  FUISSE  IN  CHRISTO, 
ET  DE  ERRORE  ORIGENIS 

DICENTIS  ANIMAM  CHRISTI  ANTE  MUNDUM  FUISSE  CREATAM. 

His  autem  testimoniis  evangelicis  Apollinaris  convictus  (teste  Aug.  lib. 
haer.  n.  55.),  confessus  est  in  Christo  animam  sensitivam  fuisse,  tamen  sine 
mente  et  intellectu,  ita  quod  Verbum  Dei  fuerit  illi  animae  loco  intellectus 
et  mentis.  Sed  nec  hoc  sufficit  ad  inconvenientia  praedicta  vitanda. 

Homo  enim  speciem  sortitur  humanam  ex  hoc  quod  mentem  humanam 
et  rationem  habet.  Si  igitur  Christus  hoc  non  habuit,  verus  homo  non  fuit 
nec  ejusdem  speciei  nobiscum.  Anima  autem  ratione  carens  ad  aliam  spe- 
ciem pertinet  quam  anima  rationem  habens;  etenim,  secundum  Philosophum 
in  octavo  Metaphys.  (t.  c.  10.),  dicitur  quod,  in  diffinitionibus  et  speciebus, 
quaelibet  differentia  essentialis  addita  vel  subtracta  variat  speciem,  sicut  in 
numeris  unitas.  Rationale  autem  est  differentia  specifica.  Si  igitur  in  Christo 
fuit  anima  sensitiva  sine  ratione,  non  fuit  ejusdem  speciei  cum  anima  nostra, 
quae  est  rationem  habens.  Nec  ipse  igitur  Christus  fuit  ejusdem  speciei  no- 
biscum. 

Adhuc:  inter  ipsas  animas  sensitivas  ratione  carentes  diversitas  secun- 
dum speciem  exsistit;  quod  patet  ex  animalibus  irrationalibus,  quae  ab  in. 

■cicem  specie  differunt,  quorum  tamen  unumquodque  secundum  propriam 
.animam  speciem  habet.  Sic  igitur  anima  sensitiva  ratione  carens  est  quasi 
unum  genus  sub  se  plures  species  comprehendens.  Nihil  autem  est  in  ge- 
mere quod  non  sit  in  aliqua  ejus  specie.  Si  igitur  anima  Christi  fuit  in  ge- 
nere animae  sensitivae  ratione  carentis,  oporteret  quod  contineretur  sub 
aliqua  specierum  ejus,  utpote  quod  fuerit  in  specie  animae  leonis,  vel  equi» 
aut  alicujus  alterius  belluae;  quod  est  omnino  absurdum. 

Amplius:  corpus  comparatur  ad  animam  sicut  materia  ad  formam,  et 
Tsicut  instrumentum  ad  principale  agens.  Oportet  autem  materiam  propor 
donatam  esse  formae,  et  instrumentum  principali  agenti.  Ergo  secundum 
-diversitatem  animarum  oportet  et  corporum  diversitatem  esse;  quod  et  se- 
cundum sensum  apparet;  nam  in  diversis  animalibus  inveniuntur  diversae 
dispositiones  membrorum,  secundum  quod  conveniunt  diversis  dispositio- 
nibus animarum.  Si  ergo  in  Christo  non  fuit  anima  qualis  est  anima 
nostra,  nec  membra  habuisset  sicut  sunt  membra  humana. 

Praeterea:  quum,  secundum  Apollinarem,  Verbum  Dei  sit  verus  Deus, 
ei  admiratio  competere  non  potest;  nam  ea  admiramur  quorum  causam 
ignoramus.  Similiter  autem  nec  admiratio  animae  sensitivae  competeret, 
-quum  ad  animari  sensitivam  non  pertineat  sollicitari  de  cognitione  causa- 
rum. In  Christo  autem  admiratio  fuit,  sicut  ex  Evangeliis  probatur;  dicitur 
onim  (Matth.  VIII.  10.)  quod  auditus  Jesus  verba  Centurionis,  miratus  est. 
Oportet  igitur,  praeter  divinitatem  Verbi  et  animam  sensitivam,  in  Christo 
aliquid  ponere  secundum  quod  admiratio  ei  competere  possit,  scilicet  men- 
tem humanan.  Manifestum  est  igitur  ex  praedictis  quod  in  Christo  verum 
corpus  humanum  et  vera  anima  humana  fuit. 

Sic  igitur  quod  Joannes  dicit:  Et  Verbum  caro  factum  est , non  sic  intel- 
ligitur  quasi  Verbum  sit  in  carnem  conversum,  neque  sic  quod  Verbum 
carnem  solam  assumpserit  aut  animam  sensitivam  sine  mente;  sed,  secun- 
dum consuetum  Scripturae  modum,  ponitur  pars  pro  toto,  ut  sic  dictum 
sit : Verbum  caro  factum  est,  ac  si  diceretur:  Verbum  homo  factum  est:  nam 
-et  anima  interdum  ponitur  pro  homine  in  Scriptura ; dicitur  enim  (Exod.  1. 5.): 
Erant  omnes  animae  eorum  qui  egressi  sunt  de  femore  facob  septuaginta ; simi- 
liter etiam  et  caro  pro  toto  homine  ponitur;  dicitur  enim  (Isa.  XL.  5.): 
Videbit  omnis  caro  pariter  quod  os  Domini  locutum  est.  Sic  igitur  et  hic  caro 
pro  toto  homine  ponitur  ad  exprimendam  humanae  naturae  infirmitatem, 
-quam  Verbum  assumpsit. 

Si  autem  Christus  humanam  carnem  et  humanam  animam  habuit,  ut 
ostensum  est,  manifestum  est  animam  Christi  non  fuisse  ante  corporis  ejus 
-conceptionem.  Ostensum  est  enim  (Lib.  II.  c.  83.)  quod  humanae  animae 
propriis  corporibus  non  praeexsistunt.  Unde  patet  falsum  esse  Origenis  dogma 
dicentis  animam  Christi  ab  initio  ante  corporales  creaturas  cum  omnibus 
-aliis  creaturis  spiritualibus  creatam,  et  a Verbo  Dei  assumptam,  et  demum 
circa  finem  saeculorum  prh  salute  hominum  carne  fuisse  iudutam. 


S.  Thomae  Summa  contra'  OentitM. 

CAPUT  XXXIV. 

DE  ERRORE  THEODORI  MOPSUESTENI 
CIRCA  UNIONEM  VERBI  AD  HOMINEM. 

Ex  praemissis  igitur  apparet  quod  Christo  nec  divina  natura  defuit,  ut 
Ebion,  Cerinthus  et  Photinus  dixerunt,  nec  verum  corpus  humanum,  secun- 
dum errorem  Manichaei  atque  Valentini;  nec  etiam  humana  anima,  sicut 
posuerunt  Arius  et  Apollinaris.  His  igitur  tribus  substantiis  in  Christo  con- 
venientibus, scilicet  divinitate,  anima  humana  et  vero  humano  corpore,  circa 
horum  unionem  quid  sentiendum  sit,  secundum  Scripturarum  documenta, 
inquirendum  restat. 

Theodorus  igitur  Mopsuestenus  (de  quo  in  Syn.  Constant,  a.  4.)  et  Ne- 
storius  (de  quo  in  eod.  S.  August.  lib.  haer.  n.  89.)  ejus  sectator  talem  sen- 
tentiam de  praedicta  unione  protulerunt.  Dixerunt  enim  quod  anima  humana 
et  corpus  humanum  naturali  unione  convenerunt  in  Christo  ad  constitutio- 
nem unius  hominis  ejusdem  speciei  et  naturae  cum  aliis  hominibus,  et  quod 
in  hoc  homine  Deus  habitavit  sicut  in  templo  suo,  scilicet  per  gratiam,  sicut  et 
in  aliis  hominibus  sanctis;  unde  illud  quod  ipse  Judaeis  (Joann.  II.  19.)  dixit:. 
Solvite  templum  hoc f et  in  tribus  diebus  excitabo  illud;  et  postea  Evangelista, 
quasi  exponens , subdit : Ille  autem  dicebat  de  templo  corporis  sui  ; et  Apostolus 
(Coloss.  I.  19.)  quod  in  ipso  complacuit  omnem  plenitudinem  inhabitare.  Et  ex 
hoc  consecuta  est  ulterius  quaedam  affectualis  unio  inter  hominem  illum  et 
Deum,  dum  et  homo  ille  bona  sua  voluntate  Deo  inhaesit,  et  Deus  sua  vo- 
luntate illum  acceptavit,  secundum  illud  (Joann.  VIII.  29.) : Qui  me  misit>. 
mecum  est;  et  non  reliquit  me  solum,  quia  ego,  quae  placita  sunt  ei,  facio  semper ; 
ut  sic  intelligatur  talis  esse  unio  hominis  illius  ad  Deum,  qualis  est  unio  de 
qua  Apostolus  dicit  (I.  Corinth.  VI.  17.):  Qui  adhaeret  Deo,  unus  spiritus  est. 
Et,  sicut  ex  hac  unione  nomina  quae  proprie  Deo  conveniunt  ad  homines 
transferuntur,  ut  dicantur  dii,  et  lilii  Dei,  et  domini,  et  sancti,  et  christi, 
sicut  ex  diversis  locis  Scripturae  patet:  ita  et  nomina  divina  homini  illi  con- 
veniunt, ut  propter  Dei  inhabitationem  et  unionem  affectus,  dicatur  et  Deus,, 
et  Dei  Filius,  et  Dominus,  et  Sanctus,  et  Christus.  Sed  tamen,  quia  in  illo 
homine  major  plenitudo  gratiae  fuit  quam  in  aliis  hominibus  sanctis,  fuit 
prae  ceteris  templum  Dei,  et  arctius  Deo  secundum  affectum  unitus,  et  sin- 
gulari quodam  privilegio  divina  nomina  participavit;  et  propter  hanc  excel- 
lentiam gratiae  constitutus  est  in  participatione  divinae  dignitatis  et  honoris,, 
ut  scilicet  coadoretur  Deo. 

Et  sic,  secundum  praedicta,  oportet  quod  alia  sit  persona  Verbi  Dei  et. 
alia  persona  illius  hominis  qui  V^rbo  Dei  coadoratur.  Et,  si  dicatur  una 
persona  utriusque,  hoc  erit  propter  unionem  affectualem  praedictam,  ut  sic 
dicatur  homo  ille  et  Dei  Verbum,  una  persona,  sicut  dicitur  de  viro  et  mu- 
liere quod  jam  non  sunt  duo,  sed  una  caro.  Et,  quia  talis  unio  non  facit  ut 
quod  de  uno  dicitur  de  altero  dici  possit  (non  enim  quidquid  convenit  viro 
verum  est  de  muliere,  aut  e converso),  ideo  in  unione  Verbi  et  illius  homi- 
nis hoc  observandum  putant  quod  ea  quae  sunt  propria  illius  hominis,  ad. 
humanam  naturam  pertinentia,  de  Verbo  Dei,  aut  de  Deo  convenienter  dici 
non  possunt;  sicut  homini  illi  convenit  quod  sit  natus  de  Virgine,  quod  passus.. 

nortuus  et  sepultus,  et  hujusmodi;  quae  omnia  asserunt  de  Deo  vel  de  Dei 
Verbo  dici  non  debere. 

Sed,  quia  sunt  quaedam  nomina  quae,  etsi  Deo  principaliter  conveniant, 
communicantur  tamen  hominibus  per  aliquem  modum,  sicut  Christus,  Do- 
minus, Sanctus  et  etiam  Filius  Dei,  de  hujusmodi  nominibus,  secundum 
eos,  nihil  prohibet  praedicta  praedicari.  Convenienter  enim  dicitur,  secun- 
dum eos,  quod  Christus,  Dominus  gloriae,  vel  Sanctus  sanctorum,  vel  Dei 
Filius,  sit  natus  de  Virgine,  passus,  mortuus  et  sepultus;  unde  et  Beatam 
Virginem,  non  matrem  Dei  vel  Verbi  Dei,  sed  matrem  Christi  nominandam 
esse  dicunt. 

Sed,  si  quis  diligenter  consideret,  praedicta  positio  veritatem  incarna- 
tionis excludit.  Non  enim,  secundum  praedicta,  Verbum  Dei  fuit  homini  ilii 
unitum,  nisi  secundum  inhabitationem  per  gratiam,  ex  qua  consequitur  unio 
voluntatum.  Inhabitatio  autem  Verbi  Dei  in  homine  non  est  Verbum  Dei 
incarnatum;  habitavit  enim  Verbum  Dei,  et  Deus  ipse  in  omnibus  sanctis  a 
constitutione  mundi,  secundum  illud  Apostoli  (II.  Corinth.  VI.  16.) : Vos 
estis  templum  Dei  vivi , sicut  dicit  Dominus;  quoniam  inhabitabo  in  illis;  quae 
tamen  inhabitatio  incarnatio  dici  non  potest;  alioquin  frequenter  ab  initio 
mundi  Deus  incarnatus  fuisset. 

Nec  etiam  ad  incarnationis  rationem  sufficit  si  Verbum  Dei  aut  Deus 
pleniori  gratia  habitavit  in  illo  homine,  quia  magis  et  minus  speciem  non 
diversificant  unionis.  Quum  igitur  Christiana  religio  in  fide  incarnationis 
fundetur,  evidenter  apparet  quod  praedicta  positio  fundamentum  Christianae 
religionis  tollit. 

Praeterea: -ex  ipso  modo  loquendi  Scripturarum,  falsitas  praedictae  po- 
sitionis apparet.  Inhabitionem  enim  Verbi  Dei  in  sanctis  hominibus  consue- 
vit sacra  Scriptura  hic  modis  significare:  Locutus  est  Dominus  ad  Moyseu,  vel: 
Dicit  Dominus  ad  Moysen : Factum  est  verbum  Domini  ad  Jeremiam,  aut  ad 
aliquem  aliorum  prophetarum : Factum  est  verbum  Domini  in  manu  Aggaei 
prophetae.  Nunquam  autem  legitur  quod  Verbum  Domini  factum  sit  vel 
Moyses,  vel  Jeremias,  vel  aliquis  aliorum.  Hoc  autem  modo  singulariter 
unionem  Dei  Verbi  ad  carnem  Christi  designat  Evangelista,'  dicens  (Joann. 
I.  14.):  Et  Verbum  caro  factum  est,  ut  supra  expositum  est.  Manifestum  est 
igitur  quod  non  solum  per  modum  inhabitationis  Verbum  Dei  in  homine 
Christo  fuit,  secundum  traditiones  Scripturae. 

Item  : omne  quod  factum  est  aliquid,  est  illud  quod  factum  est,  sicut 
quod  factum  est  homo,  est  homo,  et  quod  factum  est  album,  est  album.  Sed 
Verbum  Dei  factum  est  homo,  ut  ex  praemissis  habetur.  Igitur  Verbum 
Dei  est  homo.  Impossibile  est  autem  ut  duorum  differentium  persona,  aut 
hypostasi,  vel  supposito  unum  de  altero  praedicetur ; quum  enim  dicitur  : 
Homo  est  animal,  idipsum  quod  animal  est  homo  est ; et  quum  dicitur : Homo 
est  albus,  ipse  homo  albus  esse  signatur,  licet  albedo  sit  extra  rationem  huma- 
nitatis; et  ideo  nullo  modo  dici  potest  quod  Socrates  sit  Plato  vel  aliquod 
aliud  singularium  ejusdem,  vel  alterius  speciei.  Si  igitur  Verbum  caro  fa- 
ctum est,  id  est  homo,  ut  Evangelista  testatur,  impossibile  est  quod  Verbi 
Dei  et  illius  hominis  sint  duae  personae,  vel  duae  hypostases,  vel  duo  sup 
posita. 

Adhuc : pronomina  demonstrativa  ad  personam  referuntur  vel  hyposta 
sim  vel  suppositum;  nemo  enim  diceret : Ergo  curro,  alio  currente,  nisi  fort 
figurative,  utpote  quod  alius  loco  ejus  curreret.  Sed  ille  homo  qui  dictus  esc 

Jesus  dicit  de  se  (Joann.  VIII.  58.):  Antequam  Abraham  fieret,  ego  sum;  et 
(Joann.  X.  30.):  Ego  et  Pater  unum  sumus , et  plura  alia,  quae  manifeste  ad 
divinitatem  Verbi  pertinent.  Ergo  manifestum  est  quod  persona  illius  ho- 
minis loquentis  et  hypostasis  est  ipsa  persona  Filii  Dei. 

Amplius:  ex  superioribus  patet  quod  neque  corpus  Christi  de  coelo  de- 
scendit, secundum  errorem  Valentini,  neque  anima,  secundum  errorem  Ori- 
genis;  unde  restat  quod  ad  Verbum  Dei  pertineat  quod  dicitur  descendisse, 
non  motu  locali,  sed  ratione  unionis  ad  inferiorem  naturam,  ut  supra  di- 
ctum est.  Sed  ille  homo,  ex  persona  sua  loquens,  dicit  se  descendisse  de 
coelo  (Joann.  VI.  51.)  : Ego  sum  panis  vivus,  qui  de  coelo  descendi.  Necesse  est 
igitur  personam  et  hypostasim  illius  hominis  esse  personam  Verbi  Dei. 

Item:  manifestum  est  quod  ascendere  in  coelum  Christo  homini  con- 
venit, qui,  videntibus  apostolis,  elevatus  est,  ut  dicitur  (Act.  I.  9.).  Descendere 
autem  de  coelo  Verbo  Dei  convenit.  Sed  Apostolus  dicit  (Ephes.  IV.  10.): 
Qui  descendit,  ipse  est  qui  ascendit.  Ipsa  igitur  est  persona  et  hypostasis  illius 
hominis  quae  est  persona  et  hypostasis  Verbi  Dei. 

Adhuc : ei  qui  originem  habet  ex  mundo  et  non  fuit  antequam  esset  in 
mundo  non  convenit  venire  in  mundum.  Sed  homo  Christus  secundum  car- 
nem originem  habet  ex  mundo,  quia  verum  corpus  humanum  et  terrenum 
habuit,  ut  ostensum  est  (c.  27.)  ; secundum  animam  vero  non  fuit  antequam 
esset  in  mundo ; habuit  enim  veram  animam  humanam,  de  cujus  natura  est 
ut  non  sit  antequam  corpori  uniatur.  Relinquitur  igitur  quod  homini  illi  ex 
sua  bonitate  non  conveniat  venire  in  mundum.  Ipse  autem  se  dicit  venisse 
in  mundum  (Joann.  XVI.  28.) : Exivi,  inquit,  a Patre,  et  veni  in  mundum.  Ma- 
nifestum est  igitur  quod  id  quod  Verbo  Dei  convenit  de  homine  illo  di- 
citur vere;  nam  quod  Verbo  Dei  conveniat  venire  in  mundum,  manifeste 
ostendit  Joannes  Evangelista,  dicens  (Joann.  I.  10.)  : In  mundo  erat , et  mundus 
per  ipsum  jactus  est,  et  mundus  eum  non  cognovit.  In  propria  venit,  etc.  Oportet 
igitur  personam  et  hypostasim  illius  hominis  loquentis  esse  personam  et  hy- 
postasim Verbi  Dei. 

Item:  Apostolus  dicit  (Hebr.  X.  5.):  Ingrediens  mundum  dicit:  Hostiam  et 
oblationem  noluisti;  corpus  autem  aptasti  mihi.  Ingrediens  autem  mundum  Ver- 
bum Dei  est,  ut  ostensum  est.  Ipsi  ergo  Dei  Verbo  corpus  aptatur,  ut  sci- 
licet sit  proprium  corpus  ejus;  quod  dici  non  posset,  nisi  esset  eadem  hy- 
postasis Verbi  Dei  et  illius  hominis.  Oportet  igitur  esse  eamdem  hyposta- 
sim Dei  Verbi  et  illius  hominis. 

Amplius:  omnis  mutatio,  vel  passio  conveniens  corpori  alicujus  potest 
attribui  ei  cujus  est  corpus;  si  enim  corpus  Petri  vulneretur,  flagelletur,  aiJt 
moriatur,  potest  dici  quod  Petrus  vulneratur,  flagellatur,  aut  moritur.  Sed 
corpus  illius  hominis  fuit  corpus  Verbi  Dei,  ut  ostensum  est.  Ergo  omnis 
passio  quae  in  corpore  illius  hominis  facta  fuit,  potest  Verbo  Dei  attribui. 
Recte  igitur  potest  dici  quod  Verbum  Dei  et  Deus  est  passus,  crucifixus, 
mortuus  et  sepultus;  quod  ipsi  negabant. 

Item:  Apostolus  dicit  (Hebr.  II.  10.):  Decebat  eum,  propter  quem  omnia, 
et  per  quem  omnia,  qui  multos  filios  in  gloriam  adduxerat  auctorem  salutis  eorum 
per  passionem  consummari.  Ex  quo  habetur  quod  ille  propter  quem  sunt  omnia 
et  qui  homines  in  gloriam  adducit,  et  qui  est  auctor  salutis  humanae  passus 
est  et  mortuus.  Sed  haec  quatuor  singulariter  sunt  Dei,  et  nulli  alii  attri- 
buuntur; dicitur  enim  (Prov.  XVI.  4.):  Universa  propter  szmetipsum  operatus 
est  Dominus;  et  de  Verbo  Dei  dicitur  (Joann.  I.  3.):  Omnia  per  ipsum  facta 

sunt;  et  (Psalm.  LXXXIII.  12.):  Gratiam  et  gloriam  dabit  Dominus ; et  alibi 
(Ps.  XXXVI.  39.):  Salus  autem  justorum  a Domino.  Manifestum  est  igitur 
recte  dici  Deum,  Dei  Verbum,  esse  passum  et  mortuum. 

Praeterea:  licet  aliquis  homo  participatione  divini  dominii  dominus  dici 
possit,  nullus  homo  tamen  neque  creatura  aliqua  potest  dici  Dominus  glo- 
riae ; quia  gloriam  futurae  beatitudinis  solus  Deus  ex  natura  possidet,  alii 
vero  per  donum  gratiae;  unde  et  (Psalm.  XXIII.  10.)  dicitur:  Dominus  vir- 
tutum ipse  est  Rex  gloriae.  Sed  Apostolus  (I.  Corinth.  II.  8.)  dicit  Dominum 
gloriae  esse  crucifixum : Si  enim  cognovissent , nunquam  Dominum  gloriae  cru- 
cifixissent. Vere  igitur  dici  potest  quod  Deus  sit  crucifixus. 

Adhuc:  Verbum  Dei  dicitur  Dei  Filius  per  naturam,  ut  ex  supradictis 
(c.  11.  et  14.)  patet;  homo  autem,  propter  inhabitationem  Dei,  dicitur  Dei 
filius  per  gratiam  adoptionis.  Sic  igitur  in  Domino  Jesu  Christo,  secundum 
positionem  praedictam,  est  accipere  utrumque  filiationis  modOm;  nam  Ver- 
bum inhabitans  est  Dei  Filius  per  naturam,  homo  inhabitatus  est  Dei  filius 
per  gratiam  adoptionis.  Unde  homo  ille  non  potest  dici  proprius  vel  unige- 
nitus Dei  Filius,  sed  solum  Dei  Verbum,  quod  secundum  proprietatem  na- 
tivitatis singulariter  a Patre  genitum  est.  Attribuit  autem  Scriptura  proprio 
et  unigenito  Dei  Filio  passionem  et  mortem  ; dicit  enim  Apostolus  (Rom. 
VIII.  32.):  Proprio  Filio  suo  non  pepercit,  sed  pro  nobis  omnibus  tradidit  illum ; 
et  (Joann.  III.  16.):  Sic  Deus  dilexit  mundum,  ut  Filium  suum  unigenitum  daret, 
ut  omnis  qui  credit  in  illum  non  pereat,  sed  habeat  vitam  aeternam.  Et  quod  lo- 
quitur de  traditione  ad  mortem,  patet  per  id  quod  eadem  verba  supra  prae- 
miserat, de  Filio  hominis  crucifixo  dicens : Sicut  Moyses  exaltavit  serpentem 
in  deserto,  ita  oportet  exaltari  Filium  hominis,  ut  omnis  qui  credit  in  illum,  non 
pereat,  sed  habeat  vitam  aeternam.  Et  Apostolus  mortem  Christi  indicium  di- 
vinae dilectionis  ad  mundum  esse  ostendit,  dicens  (Rom.  V.  8.):  Commendat 
suam  caritatem  Deus  in  nobis,  quoniam  quum  adhuc  inimici  essemus,  Christus 
pro  nobis  mortuus  est.  Recte  igitur  dici  potest  quod  Verbum  Dei  Deus  sit  pas- 
sus et  mortuus. 

Item:  ex  hoc  dicitur  aliquis  filius  alicujus  matris,  quia  corpus  ejus  ex 
ea  sumitur,  licet  anima  non  sumatur  ex  matre,  sed  ab  exteriori  sit.  Corpus 
autem  illius  hominis  ex  virgine  matre  sumptum  est ; ostensum  est  autem 
corpus  illius  hominis  esse  corpus  Filii  Dei  naturalis,  id  est  Verbi  Dei.  Con- 
venienter igitur  dicitur  quod  Beata  Virgo  sit  mater  Verbi  Dei,  et  etiam  Dei, 
licet  divinitas  Verbi  a matre  non  sumatur;  non  enim  oportet  quod  filius  to- 
tum quod  est  de  sua  substantia  a matre  sumat,  sed  solum  corpus. 

Amplius : Apostolus  dicit  (Galat.  IV.  4.) : Misit  Deus  Filium  suum  factum 
ex  muliere;  ex  quibus  verbis  ostenditur  qualiter  missio  Filii  Dei  sit  intelligenda. 
Eo  enim  dicitur  missus,  quo  factus  est  ex  muliere,  quod  quidem  verum  esse 
non  posset,  nisi  Filius  Dei  ante  fuisset  quam  factus  esset  ex  muliere ; quod 
enim  in  aliquid  mittitur  prius  esse  intelligitur  quam  sit  in  eo  in  quod  mitti- 
tur. Sed  homo  ille  qui  est  filius  adoptivus,  secundum  Nestorium,  non  fuit 
antequam  natus  esset  ex  muliere.  Quod  ergo  dicit : Misit  Deus  Filiam  suum , 
non  potest  intelligi  de  filio  adoptivo,  sed  oportet  quod  intelligatur  de  filio 
naturali,  id  est  de  Deo  Dei  Verbo.  Sed  ex  hoc  quod  aliquis  factus  est  ex 
muliere  dicitur  filius  mulieris.  Deus  ergo  Dei  Verbum  est  filius  mulieris. 
Sed  forte  diceret  aliquis  non  debere  verbum  Apostoli  sic  intelligi  quod  Dei 
Filius  ad  hoc  sit  missus,  ut  sic  factus  ex  muliere,  sed  ita  quod  Dei  Filius, 
qui  est  factus  ex  muliere  et  sub  lege,  ad  hoc  sit  missus  ut  eos  qui  sub  lege 

erant,  redimeret,  et  secundum  hoc,  quod  dicit:  Filium  suum,  non  oportebit  : 
intelligi  de  filio  naturali,  sed  de  homine  illo  qui  est  filius  adoptionis.  Sed 
hic  sensus  excluditur  ex  ipsis  Apostoli  verbis.  Non  enim  a lege  potest  ab- 
solvere nisi  ille  qui  super  legem  exsistit,  qui  est  auctor  legis.  Lex  autem  . 
a Deo  posita  est.  Solius  igitur  Dei  est  a servitute  legis  eripere.  Hoc  autem  . 
attribuit  Apostolus  Filio  Dei,  de  quo  loquitur.  Filius  ergo  Dei,  de  quo  lo-? 
quitur,  est  filius  naturalis.  Verum  ergo  est  dicere  quod  naturalis  Dei  Filius,! 
id  est  Deus  Dei  Verbum,  est  factus  ex  muliere. 

Praeterea:  idem  patet  per  hoc  quod  redemptio  humani  generis  ipsi  Deo 
attribuitur  (Psalm.  XXX.  6.) : Redemisti  me,  Domine,  Deus  veritatis. 

Adhuc : adoptio  filiorum  Dei  fit  per  Spiritum  Sanctum,  secundum  illud 
(Rom.  VIII.  15.):  Accepistis  spiritum  adoptionis  filiorum.  Spiritus  autem  San- 
ctus non  est  donum  hominis,  sed  adoptio.  Ergo  filiorum  adoptio  non  cau- 
satur ab  homine,  sed  a Deo.  Causatur  autem  a Filio  Dei,  misso  a Deo  et 
facto  ex  muliere ; quod  patet  per  id  quod  Apostolus  subdit : Ut  adoptionem 
filiorum  reciperemus.  Opprtet  igitur  verhum  Apostoli  intelligi  de  Filio  Dei  na- 
turali. Deus  igitur  Dei  Verbum  factus  est  ex  muliere,  id  est  ex  Virgine  matre. 

Item:  Joannes  dicit  (I.  14.):  Verbum  caro  factum  est.  Non  autem  habet 
carnem  nisi  ex  muliere.  Verbum  igitur  factum  est  ex  muliere,  id  est  ex  Vir- 
gine matre:, Virgo  enim  est  mater  Dei  Verbi. 

Amplius:  Apostolus  dicit  (Rom.  IX.  5.)  quod  Christus  est  ex  patribus  se- 
cundum carnem , qui  est  super  omnia  Deus  benedictus  in  saecula.  Non  autem  ex 
patribus  nisi  mediante  Virgine.  Deus  igitur,  qui  est  super  omnia,  est  ex  Vir- 
gine secundum  carnem.  Virgo  igitur  est  mater  Dei  secundum  carnem. 

Adhuc:  Apostolus  dicit  (Philipp.  II.  6.)  de  Christo  Jesu:  Qui,  quum  in 
forma  Dei  esset . ... , semetipsum  exinanivit,  formam  servi  accipiens,  in  similitu- 
dinem hominum  factus ; ubi  manifestum  est,  si,  secundum  Nestorium,  Chri- 
stum dividamus  in  duos,  scilicet  in  hominem  illum  qui  est  filius  adoptivus 
et  in  filium  Dei  naturalem  qui  est  Verbum  Dei,  quod  non  potest  intelligi  de 
homine  illo.  Ille  enim  homo,  si  purus  homo  sit,  non  prius  fuit  in  forma  Dei 
ut  postmodum  in  similitudinem  hominum  fieret,  sed  magis  e converso  homo 
exsistens  divinitatis  particeps  factus  est,  in  quo  non  fuit  exinanitus,  sed  exal- 
tatus. Oportet  igitut  quod  intelligatur  de  Verbo  Dei  quod  prius  fuerit  ab 
aeterno  in  forma  Dei,  id  est  in  natura  Dei,  et  postmodum  exinanivit  seme- 
tipsum in  similitudinem  hominum  factus.  Non  potest  autem  intelligi  ista 
exinanitio  per  solam  inhabitationem  Verbi  Dei  in  homine  Jesu  Christp.  Nam 
Verbum  Dei  in  omnibus  sanctis  a principio  mundi  habitavit  per  gratiam,  nec 
tamen  dicitur  exinanitum ; quia  Deus  sic  suam  bonitatem  creaturis  commu- 
nicat, quod  nihil  ei  subtrahitur,  sed  magis  quodammodo  exaltatur,  secundum 
quod  ejus  sublimitas  exbonitate  creaturarum  apparet,  et  tanto  amplius  quanto 
creaturae  fuerint  meliores.  Unde,  si  Verbum  Dei  plenius  habitavit  in  homine 
Christo  quam  in  aliis  sanctis,  minus  in  hoc  quam  in  aliis  convenit  exinanitio 
Verbi.  Manifestum  est  igitur  quod  unio  Verbi  ad  humanam  naturam  non  est 
intelligenda  secundum  solam  inhabitationem  Verbi  Dei  in  homine  illo,  ut 
Nestorius  dicebat,  sed  secundum  quod  Verbum  Dei  vere  factum  est  homo. 
Sic  enim  solum  habebit  locum  exinanitio,  ut  scilicet  dicatur  Verbum  Del 
exinanitum,  id  est  parvum  factum,  non  amissione  propriae  magnitudinis,  sed 
assumptione  humanae  parvitatis;  sicut  si  anima  praeexsisteret  corpori  et  di- 
ceretur fieri  substantia  corporea  quae  est  homo,  non  mutatione  propriae  na- 
turae. sed  assumptione  naturae  corporeae. 

Praeterea:  manifestum  est  quod  Spiritus  Sanctus  in  homine  Christo  ha- 
bitavit; dicitur  enim  (Luc.  IV.  1.)  quod  Jesus  plenus  Spiritu  Sancto  regressus 
£St  a Jordane.  Si  igitur  incarnatio  Verbi  secundum  hoc  solum  intelligenda 
est  quod  Verbum  Dei  in  homine  illo  plenissime  habitavit,  necesse  erit  dicere 
quod  etiam  Spiritus  Sanctus  erit  incarnatus;  quod  est  omnino  alienum  a 
doctrina  fidei. 

Adhuc:  manifestum  est  Verbum  Dei  in  sanctis  angelis  habitare,  qui  par- 
ticipatione Verbi  intelligentia  replentur ; dicit  enim  Apostolus  (Hebr.  II.  16.) : 
.Nusquam  angelos  apprehendit,  sed  semen  Abrahae  apprehendit.  Manifestum  est 
igitur  quod  assumptio  humanae  naturae  a Verbo  non  est  secundum  solam 
inhabitationem  accipienda. 

Adhuc:  si,  secundum  positionem  Nestorii,  Christus  separetur  in  duos  se 
eundum  hypostasim  differentes,  id  est  in  Verbum  Dei  et  hominem  illum, 
impossibile  est  quod  Verbum  Dei  Christus  dicatur;  quod  patet  tum  ex  modo 
loquendi  Scripturae,  quae  nunquam  ante  incarnationem  Domini  Deum  aut 
Dei  Verbum  nominat  Christum,  tum  etiam  ex  ipsa  nominis  ratione.  Dicitur 
eriim  Christus  quasi  unctus ; unctus  autem  intelligitur  oleo  exsultationis,  id 
est  Spiritu  Sancto,  ut  Petrus  exponit  (Act.  X.  38.).  Non  autem  potest  dici 
-quod  Verbum  Dei  sit  unctum  Spiritu  Sancto,  quia  sic  Spiritus  Sanctus  esset 
major  Filio,  ut  sanctificans  sanctificato.  Oportebit  igitur  quod  hoc  nomen, 
Christus,  solum  pro  homine  illo  possit  intelligi.  Quod  ergo  dicit  Apostolus 
(Philipp.  II.  5.):  Hoc  sentite  in  vobis  quod  et  in  Christo  Jesu,  ad  hominem  illum 
referendum  est.  Subdit  autem : Qui  quum  in  forma  Dei  esset,  non  rapinam  ar- 
bitratus est  esse  se  aequalem  Deo.  Verum  igitur  est  dicere  quod  homo  ille  est 
in  forma,  id  est  in  natura  Dei,  et  aequalis  Deo.  Licet  autem  homines  di- 
cantur dii  vel  filii  Dei  propter  inhabitantem  Deum,  nunquam  tamen  dicitur 
quod  sint  aequales  Deo.  Patet  igitur  quod  homo  Christus  non  per  solam 
inhabitationem  dicitur  Deus. 

Item  : licet  nomen  Dei  ad  sanctos  homines  transferatur  propter  inhabi- 
tationem gratiae,  nunquam  tamen  omnia  quae  sunt  solius  Dei,  sicut  creare 
coelum  et  terram,  aut  aliquid  hujusmodi,  de  aliquo  sanctorum  propter  inha- 
bitationem gratiae  dicitur.  Christo  autem  homini  attribuitur  omnium  creatio. 
Dicitur  enim  (Hebr.  III.  1.):  Considerate  Apostolum  et  Pontificem  confessionis 
nostrae  Jesum  Christum,  qui  fidelis  est  ei  qui  praefecit  illum,  sicut  et  Moyses  in 
omni  domo  illius;  quod  oportet  de  homine  illo  et  non  de  Dei  Verbo  intelligi, 
tum  quia  ostensum  est  quod,  secundum  positionem  Nestorii,  Verbum  Dei 
Christus  dici  non  potest,  tum  quia  Verbum  Dei  non  est  factum,  sed  genitum. 
Addit  autem  Apostolus : Ampliori  gloria  iste  prae  Moyse  dignus  habitus  est 
quanto  ampliorem  honorem  habet  domus,  qui  fabricavit  illam.  Homo  igitur  Chri- 
stus fabricavit  domum  Dei;  quod  consequenter  Apostolus  probat,  subdens: 
Omnis  namque  domus  fabricatur  ab  aliquo ; qui  autem  omnia  creavit,  Deus  est. 
Sic  igitur  Apostolus  probat  quod  homo  Christus  fabricavit  domum  Dei,  per 
noc  quod  Deus  creavit  omnia;  quae  probatio  nulla  esset,  nisi  Christus  esset 
Deus  creans  omnia.  Sic  igitur  homini  illi  attribuitur  creatio  universorum, 
quod  est  proprium  opus  Dei.  Est  igitur  homo  Christus  ipse  Deus  secundum 
aypostasim,  et  non  ratione  inhabitationis  tantum. 

Amplius:  manifestum  est  quod  homo  Christus,  loquens  de  se,  multa  di- 
vina dicit  et  supernaturalia',  ut  est  illud  (Joann.  VI.  40.):  Ego  resuscitabo  illum 
in  novissimo  die;  et  (Joann.  X.  28.):  Ego  vitam  aeternam  do  eis.  Quod  quidem 
-esset  summae  superbiae,  si  ille  homo  loquens  non  esset  secundum  byposta- 

sim  ipse  Deus,  sed  solum  haberet  Deum  inhabitantem.  Hoc  autem  homini 
Christo  non  competit,  qui  de  se  dicit  (Matth.  XI.  29.):  Discite  a me,  inia 
mitis  sum  et  humilis  corde.  Est  igitur  eadem  persona  hominis  illius  et  Dei. 

Praeterea:  sicut  legitur  in  Scripturis  quod  homo  ille  est  exaltatus,  dicitur 
enim  (Act.  II.  33.):  Dextera  Dei  exaltatus,  etc.,'ita  legitur  quod  Deus  sit  exi- 
nanitus (Philipp.  II.  7.):  Exinanivit  semetipsum,  etc.  Sicut  igitur  sublimia  pos- 
sunt dici  de  homine  illo  ratione  unionis,  ut  quod  sit  Deus,  quod  resuscitet 
mortuos  et  alia  hujusmodi,  ita  de  Deo  possunt  dici  humilia,  ut  quod  sit  natus 
de  Virgine,  passus,  mortuus  et  sepultus. 

Adhuc:  relativa  tam  verba  quam  pronomina  idem  suppositum  referunt; 
dicit  enim  Apostolus  (Coloss.  I.  16.),  loquens  de  Filio  Dei:  In  ipso  condita 
sunt  universa  in  coelis , et  in  terra,  visibilia  et  invisibilia;  et  postea  subdit:  Et 
ipse  est  caput  corporis  Ecclesiae,  qui  est  principium,  primogenitus  ex  mortuis.  Ma- 
nifestum est  autem  quod  hoc  quod  dicitur:  In  ipso  condita  sunt  universa,  ad 
Verbum  Dei  pertinet;  quod  autem  dicitur:  Primogenitus  ex  mortuis,  homini 
Christo  competit.  Sic  igitur  Dei  Verbum  et  homo  Christus  sunt  unum  sup- 
positum et  per  consequens  una  persona ; et  oportet  quod  quidquid  dicitur  de 
homine  illo,  dicatur  de  Verbo  Dei,  et  e converso. 

Item:  Apostolus  dicit  (I.  Cor.  VIII.  6.):  Unus  est  Dominus  Jesus  Christus,, 
per  quem  omnia.  Manifestum  est  autem  quod  Jesus  Christus,  nomen  illius  ho- 
minis per  quem  omnia,  convenit  Verbo  Dei.  Sic  igitur  Verbum  Dei  et  homo 
ille  sunt  unus  Dominus,  nec  duo  domini,  nec  duo  filii,  ut  Nestorius  dicebat; 
et  ex  hoc  ulterius  sequitur  quod  Verbi  Dei  et  hominis  sit  una  persona. 

Si  quis  autem  diligenter  consideret,  haec  Nestorii  opinio  quantum  ad 
incarnationis  mysterium  parum  differt  ab  opinione  Photini,  quia  uterque 
hominem  illum  Deum  asserebat  ..solum  propter  inhabitationem  gratiae 
quamvis  Photinus  dixerit  quod  ille  homo  nomen  divinitatis  et  gloriam  per 
passionem  et  bona  opera  meruit.  Nestorius  autem  confessus  est  quod  a prin- 
cipio suae  conceptionis  hujusmodi  nomen  et  gloriam  habuit  propter  plenis- 
simam habitationem  Dei  in  ipso.  Circa  generationem  autem  aeternam  Verbi, 
multum  differebant;  nam  Nestorius  eam  confitebatur,  Photinus  vero  negabat 
omnino. 


CAPUT  XXXV. 

CONTRA  ERROREM  EUTYCHETIS. 

Quia  ergo,  sicut  multipliciter  ostensum  est,  ita  oportet  mysterium  incar- 
nationis intelligi  quod  Verbi  Dei  et  hominis  sit  una  eademque  persona,  re- 
linquitur tamen  quaedam  circa  hujus  veritatis  considerationem  difficultas. 
Naturam  enim  divinam  necesse  est  ut  sua  personalitas  consequatur.  Similiter 
autem  videtur  et  de  humana  natura;  nam  omne  quod  subsistit  in  intellectuale 
vel  rationali  natura  habet  rationem  personae.  Unde  non  videtur  esse  possi- 
bile quod  sit  una  persona  et  sint  duae  naturae,  divina  et  humana. 

Ad  hujus  autem  difficultatis  solutionem  diversi  diversas  positiones  attu- 
lerunt. Eutyches  (teste  Aug.  lib.  haer.  n.  90.  et  Synod.  Chal.  act.  1.)  enim, 
ut  unitatem  personae  contra  Nestorium  servaret  in  Christo,  dicit  in  Christo 
esse  etiam  unam  naturam,  ita  quod,  quamvis  ante  unionem  essent  duae  na- 
turae distinctae,  divina  et  humana,  in  unione  tamen  coierunt  in  unam  natu- 
ram ; et  sic  dicebat  Christi  personam  ex  duabus  naturis  esse,  non  autem  in 

duabus  naturis  subsistere,  propter  quod  in  Chalcedonensi  synodo  est  con- 
demnatus. 

Hujus  autem  positionis  falsitas  ex  multis  apparet. 

Ostensum  enim  est  supra,  quod  in  Christo  Jesu  et  corpus  fuit,  et  animas 
ationalis,  et  divinitas.  Et  manifestum  est  quod  corpus  Christi,  etiam  post- 
unionem,  non  fuit  ipsa  Verbi  divinitas;  nam  corpus  Christi,  etiam  post, 
unionem,  passibile  fuit,  et  corporeis  oculis  visibile  et  lineamentis  membro- 
.*um  distinctum;  quae  omnia  aliena  sunt  a divinitate  Verbi,  ut  ex  superioribus 
(Lib.  I.  c.  20.)  patet.  Similiter  etiam  anima  Christi  post  unionem  aliud  fuit 
a divinitate  Verbi,  quia  anima  Christi,  etiam  post  unionem,  passionibus  tri- 
stitiae et  doloris  et  irae  affecta  fuit;  quae  etiam  divinitati  Verbi  nullo  modo* 
convenire  possunt,  ut  ex  praemissis  patet.  Anima  autem  humana  et  corpus- 
constituunt  humanam  naturam.  Sic  igitur,  etiam  post  unionem,  humana 
natura  in  Christo  fuit  aliud  a divinitate  Verbi,  quae  est  natura  divina.  Sunt 
igitur  in  Christo,  etiam  post  unionem,  duae  naturae. 

Item:  natura  est  secundum  quam  res  aliqua  dicitur  res  naturalis.  Dicitur 
autem  res  naturalis  ex  hoc  quod  habet  formam,  sicut  et  res  artificialis ; non 
enim  dicitur  domus  antequam  habeat  formam  artis,  et  similiter  non  dicitur 
equus  antequam  habeat  formam  naturae  suae.  Forma  igitur  rei  naturalis  est 
ejus  natura.  Oportet  ergo  dicere  quod  in  Christo  sint  duae  formae  etiam 
post  unionem.  Dicit  enim  Apostolus  (Philipp.  II.)  de  Christo  Jesu  quod, 
quum  in  forma  Dei  esset,  formam  servi  accepit.  Non  autem  potest  dici  quod  sit 
eadem  forma  Dei  et  forma  servi;  nihil  enim  accipit  quod  jam  habet;  et  sic, 
si  eadem  est  forma  Dei  et  forma  servi,  quum  jam  formam  Dei  habuisset,, 
non  accepisset  formam  servi.  Neque  iterum  potest  dici  quod  forma  Dei  in 
Christo  per  unionem  sit  corrupta,  quia  sic  Christus  post  unionem  non  esset 
Deus.  Neque  iterum  potest  dici  quod  forma  servi  sit  corrupta  in  unione,, 
quia  sic  non  accepisset  formam  servi.  Sed  nec  dici  potest,  quod  forma  servf 
sit  permixta  formae  Dei,  quia  quae  permiscentur  non  manent  integra,  sed 
partim  utrumque  corrumpitur ; unde  non  diceret  quod  accepisset  formam  servi, 
sed  aliquid  ejus.  Et  sic  oportet  dici,  secundum  verba  Apostoli,  qnod  in  Chri- 
sto, etiam  post  unionem,'  fuerunt  duae  formae,  ergo  duae  naturae. 

Amplius:  nomen  naturae  primo  impositum  est  ad  significandum  ipsam- 
generationem  nascentium,  et  exinde  translatum  est  ad  significandum  princi- 
pium generationis  hujusmodi,  et  inde  ad  significandum  principium  motus 
intrinsecum  mobili;  et,  quia  hujusmodi  principium  est  materia  vel  formar 
ulterius  natura  dicitur  forma,  vel  materia  rei  naturalis  habentis  in  se  prin- 
cipium motus;  et,  quia  forma  et  materia  constituunt  essentiam  rei  naturalis, 
extensum  est  nomen  naturae  ad  significandum  essentiam  cujuscumque  rei 
in  natura  exsistentis,  ut  sic  natura  alicujus  rei  dicatur  essentia  quam  significat 
diffinitio;  et  hoc  modo  hic  de  natura  est  quaestio;  sic  enim  dicimus  huma- 
nam naturam  esse  in  Christo  et  divinam.  Si  igitur,  ut  Eutyches  posuit,  hu- 
mana natura  et  divina  fuerunt  duae  ante  unionem,  sed  ex  eis  in  unione  con- 
flata est  una  natura,  oportet  hoc  esse  aliquo  eorum  modorum  secundum 
quos  ex  multis  natum  est  unum  fieri.  Fit  autem  unum  ex  multis:  uno  quidem 
modo,  secundum  ordinem  tantum,  sicut  ex  multis  domibus  fit  civitas,  et  ex 
multis  militibus  fit  exercitus;  alio  modo,  ordine  et  compositione,  sicut  ex 
partibus  domtf>'  conjunctis,  et  per  contactum,  et  per  colligationem  domus 
it.  Sed  hi  duo  modi  non  competunt  ad  constitutionem  unius  naturae  ex 
Dluribus.  Ea  igitur  quorum  forma  est  ordo  vel  compositio  non  sunt  res  na- 

turales,  ut  sic  eorum  unitas  possit  dici  unitas  naturae.  Tertio  modo,  ex  plu- 
ribus fit  unum  per  commixtionem,  sicut  ex  quatuor  elementis  fit  corpus 
mixtum.  Hic  etiam  modus  nullo  modo  competit  ad  propositum:  primo  qui- 
dem, quia  mixtio  non  est  nisi  eorum  quae  communicant  in  materia,  et  quae 
agere  et  pati  ad  invicem  nata  sunt;  quod  quidem  hic  esse  non  potest;  osten- 
sum est  enim  in  primo  (c.  16.  et  17.)  quod  Deus  immaterialis  et  omnino 
impassibilis  est;  secundo,  quia  ex  his  quorum  unum  multum  excedit  aliud 
mixtio  fieri  non  potest;  si  quis  enim  guttam  vini  mittat  in  mille  amphoras 
.aquae,  non  erit  mixtio,  sed  corruptio  vini,  propter  quod  etiam  nec  ligna  in 
fornacem  ignis  missa  dicimus  misceri  igni,  sed  ab  igne  consumi,  propter 
excellentem  ignis  virtutem;  divina  autem  natura  in  infinitum  humanam  exce- 
dit, quum  virtus  Dei  sit  infinita,  ut  ostensum  est(Lib.  I.  c.  43.);  nullo  igitur 
modo  posset  fieri  mixtio  utriusque  naturae;  tertio,  quia  dato  quod  fieret 
mixtiQ,  neutra  natura  remaneret  salva ; miscibilia  enim  in  mixto  non  salvan- 
tur, si  sit  vera  mixtio.  Facta  igitur  permixtione  utriusque  naturae,  divinae 
scilicet  et  humanae,  neutra  natura  remaneret,  sed  aliquid  tertium;  et  sic 
Christus  non  esset  Deus,  neque  homo.  Non  igitur  sic  potest  intelligi  quod 
Eutyches  dixit,  ante  unionem  fuisse  duas  naturas,  post  unionem  vero  unam 
in  Domino  Jesu  Christo,  quasi  ex  duabus  naturis  sit  constituta  una  natura 
Relinquitur  ergo  quod  hoc  intelligatur  hoc  modo  quod  altera  tantum  earum 
post  unionem  remanserit.  Aut  igitur  fuit  in  Christo  sola  natura  divina,  et 
id  quod  videbatur  in  eo  humanum  fuit  phantasticum,  ut  Manichaeus  dixit; 
aut  divina  natura  conversa  est  in  humanam  naturam,  ut  Apollinaris  dixit; 
contra  quos  supra  disputavimus.  Relinquitur  igitur  hoc  esse  impossibile,  ante 
unionem  fuisse  duas  naturas  in  Christo,  post  unionem  vero  unam. 

Amplius:  nunquam  invenitur  ex  duabus  naturis  manentibus  fieri  unam, 
-eo  quod  quaelibet  natura  est  quoddam  totum,  ea  vero  ex  quibus  aliquid  con- 
stituitur cadunt  in  ratione  partis.  Unde,  quum  ex  anima  et  corpore  fiat  unum, 
neque  corpus  neque  anima  natura  dici  potest,  sicut  nunc  loquimur  de  natura, 
quia  neutrum  habet  speciem  completam,  sed  utrumque  est  pars  unius  na- 
turae. Quum  igitur  natura  humana  sit  quedam  natura  completa,  et  similiter 
natura  divina,  impossibile  est  quod  concurrant  in  unam  naturam,  nisi  vel 
utraque,  vel  alia  corrumpatur;  quod  esse  non  potest,  quum  ex  supradictis 
pateat  unum  Christum  et  verum  Deum  et  verum  hominem  esse.  Impossibile 
est  igitur  in  Christo  unam  esse  tantum  naturam. 

Item:  ex  duobus  manentibus  una  natura  constituitur:  vel  sicut  ex  par- 
tibus corporalibus,  sicut  ex  membris  constituitur  animal,  qtiod  hic  dici  non 
potest,  quum  divina  natura  non  sit  aliquid  corporeum ; vel  sicut  ex  materia 
et  forma  constituitur  aliquid  unum,  sicut  ex  anima  et  corpore  animal;  quod 
•etiam  non  potest  in  proposito  dici:  ostensum  est  enim  in  primo  (c.  17.  et  27.) 
■quod  Deus  neque  materia  est,  neque  alicujus  forma  esse  potest.  Si  igitur 
Christus  est  verus  Deus  et  verus  homo,  ut  ostensum  est,  impossibile  est 
quod  in  eo  sit  una  natura  tantum. 

Adhuc:  subtractio  vel  additio  alicujus  essentialis  principii  variat  speciem 
“ei,  et  per  consequens  mutat  naturam,  quae  nihil  est  aliud  quam  essenti? 
•quam  significat  diffinitio,  ut  dictum  est  (c.  33.);  et  propter  hoc  videmus  quod 
differentia  specifica  addita,  vel  subtracta  diffinitioni  facit  differre  secundum 
speciem,  sicut  animal  rationale  et  ratione  carens  specie  differunt,  et  sicu». 
in  numeris  unitas  addita  vel  subtracta  facit  aliam  et  aliam  speciem  numeri. 
Forma  autem  est  essentiale  principium.  Omnis  igitur  formae  additio  facit 

sdiam  speciem  et  aliam  naturam,  sicut  nunc  loquimur  de  natura.  Si  igitu; 
^divinitas  Verbi  addatur  humanae  naturae,  sicut  forma,  faciet  aliam  naturam; 
et  sic  Christus  non  erit  humanae  naturae,  sed  cujusdam  alterius,  sicut  corpu' 
.animatum  est  alterius  naturae  quam  id  quod  est  corpus  tantum. 

Adhuc : ea  quae  non  conveniunt  in  natura  non  sunt  similia  secundum 
speciem,  ut  homo  et  equus.  Si  autem  natura  Christi  sit  composita  ex  divina 
et  humana,  manifestum  est  quod  non  erit  natura  Christi  in  aliis  hominibus. 
Ergo  non  erit  similis  nobis  secundum  speciem ; quod  est  contra  Apostolum 
«dicentem  (Hebr.  II.  17.)  quod  debuit  per  omnia  fratribus  assimilari. 

Praeterea:  ex  forma  et  materia  semper  constituitur  una  species,  quae 
<est  praedicabilis  de  pluribus  actu,  vel  potentia,  quantum  est  de  ratione  speciei. 
Si  igitur  humanae  naturae  divina  natura  quasi  forma  adveniat,  oportebit  quod 
ex  commixtione  utriusque  quaedam  communis  species  resultet,  quae  sit  a 
multis  participabilis ; quod  patet  esse  falsum;  non  enim  est  nisi  unusjesus 
Christus,  Deus  et  homo.  Non  igitur  divina  et  humana  natura  in  Christo 
constituerunt  unam  naturam. 

Amplius : hoc  etiam  videtur  a fide  alienum  esse  quod  Eutyches  dixit,  ante 
unionem  in  Christo  fuisse  duas  naturas.  Quum  enim  humana  natura  ex 
anima  et  corpore  constituatur,  sequitur  quod  vel  anima  vel  corpus  aut  utrum- 
que ante  Christi  incarnationem  fuerit;  quod*per  supradicta  patet  esse  falsum. 
Est  igitur  fidei  contrarium  dicere  quod,  ante  Timonem,  fuerint  duae  naturae 
Christi,  et,  post  unionem,  una. 

CAPUT  XXXVI. 

DE  ERRORE  MACARII  ANTIOCHENI, 

PONENTIS  UNAM  TANTUM  VOLUNTATEM  IN  CHRISTO. 

Fere  autem  in  idem  redire  videtur  et  Macarii  Antiocheni  positio  (sexto 
Syn.  Constant,  act.  8.),  dicentis  in  Christo  esse  unam  tantum  operationem 
et  voluntatem. 

Cujuslibet  enim  naturae  est  aliqua  operatio  propria;  nam  forma  est  ope- 
rationis principium,  secundum  quam  unaquaeque  natura  habet  propriam 
speciem;  unde  oportet  quod,  sicut  diversarum  naturarum  sunt  diversae  for- 
mae, ita  sint  et  diversae  actiones.  Si  igitur  in  Christo  sit  una  tantum  actio, 
'sequitur  quod  in  eo  sit  una  tantum  natura;  quod  est  Eutychianae  haeresis. 
Relinquitur  igitur  falsum  esse  quod  in  Christo  sit  una  tantum  operatio. 

Item:  in  Christo  est  divina  natura  perfecta,  per  quam  consubstantialis 
est  Patri,  et  humana  natura  perfecta,  secundum  quam  est  unius  speciei  no- 
biscum.  Sed  de  perfectione  divinae  naturae  est  voluntatem  habere,  ut  osten- 
| sum  est  in  primo  (c.  72.);  similiter  etiam  de  perfectione  humanae  naturae 
f est  quod  habeat  voluntatem,  per  quam  est  homo  liberi  arbitrii.  Oportet  igitur 
lin  Christo  esse  duas  voluntates. 

Adhuc : voluntas  est  una  pars  potentialis  animae  humanae,  sicut  et  in- 
tellectus. Si  igitur  in  Christo  non  fuit  alia  voluntas  praeter  voluntatem  Verbi, 
pari  ratione  nec  fuit  'p  eo  intellectus  praeter  intellectum  Verbi;  et  sic  re- 
dibit positio  Apollinaris. 

Amplius:  si  in  Christo  fuit  tantum  una  voluntas,  oportet  quod  in  eo 
fui  rit  solum  voluntas  divina;  non  enim  Verbum  voluntatem  divinam,  quam 
■ab  aeterno  habuit,  amittere  potuit.  Ad  voluntatem  autem  divinam  non  per 

tinet  mereri,  quia  meritum  est  alicujus  in  perfectionem  tendentis.  Sic  igitur 
Christus  neque  sibi  neque  nobis  sua  passione  meruisset;  cujus  contrarium 
docet  Apostolus  (Philipp.  II.  8.  et  9.)  dicens:  Factus  est  obediens  Patri  usque 
ad  mortem;  propter  quod  ei  Deus  exaltavit  illum. 

Praeterea : si  in  Christo  voluntas  humana  non  fuit,  sequitur  quod  neque 
secundum  naturam  assumptam  liberi  arbitrii  fuit;  nam  secundum  voluntatem 
est  homo  liberi  arbitrii.  Sic  igitur  non  agebat  Christus  homo  ad  modum 
hominis,  sed  ad  modum  aliorum  animalium,  quae  libero  arbitrio  carent.. 
Nihil  igitur  in  ejus  actibus  virtuosum  et  laudabile  aut  nobis  imitandum  fuit.. 
Frustra  igitur  dicit  (Matth.  XI.  29.):  Discite  a me , quia  mitis  sum  et  humilis 
corde;  et  (Joann.  XIII.  15.):  Exemplum  dedi  vobis,  ut  quemadmodum  ego  fecir 
ita  et  vos  faciatis. 

Adhuc:  in  uno  homine  puro,  quamvis  sit  supposito  unus,  sunt  tameir 
plures  et  appetitus  et  operationes*secundum  diversa  naturalia  principia.  Nam, 
secundum  rationalem  partem  inest  ei  voluntas  ; secundum  sensitivam  inest 
ei  irascibilis  et  concupiscibilis,  et  rursus  naturalis  appetitus  consequens  vires- 
naturales.  Similiter  autem  et  secundum  oculum  videt,  secundum  aurem  audit, 
pede  ambulat,  lingua  loquitur  et  mente  intelligit ; quae  sunt  operationes  di- 
versae. Et  hoc  ideo  est,  quia  operationes  non  multiplicantur  solum  secundum 
diversa  subjecta  operativa,  sed  etiam  secundum  diversa  principia,  quibus 
unum  et  idem  subjectum  operatur,  a quibus  etiam  operationes  speciem  tra- 
hunt. Divina  vero  natura  multo  plus  distat  ab  humana  quam  naturalia  prin- 
cipia humanae  naturae  ab  invicem.  Est  igitur  alia  et  alia  voluntas  et  ope- 
ratio divinae  et  humanae  naturae  in  Christo,  licet  ipse  Christyis  sit  in  utraque 
natura  unus. 

Item:  ex  auctoritate  Scripturae  manifeste  ostenditur  in  Christo  duas  vo- 
luntates fuisse.  Dicit  enim  ipse  (Joann.  VI.  38.):  Descendi  de  coelo , non  ut 
faciam  voluntatem  meam,  sed  voluntatem  ejus  qui  misit  me;  et  (Luc.  XXII.  42.}: 
Non  mea  voluntas,  sed  tua  fiat.  Ex  quibus  patet  quod  in  Christo  fuit  quaedam 
voluntas  propria  ejus,  praeter  voluntatem  Patris.  Manifestum  est  autem  quod 
in  eo  fuit  voluntas  quaedam  communis  sibi  et  Patri;  Patris  enim  et  Filii 
sicut  est  una  natura,  ita  etiam  est  una  voluntas.  Sunt  igitur  in  Christo  duae 
voluntates. 

Idem  autem  et  de  operationibus  patet.  Fuit  enim  in  Christo  una  ope- 
ratio sibi  et  Patri  communis,  quum  ipse  dicat  (Joann.  V.  19.):  Ouaecumque 
Pater  fecerit,  et  haec  similiter  Filius  facit.  Est  autem  in  eo  et  alia  operatio  quae 
non  convenit  Patri,  ut  dormire,  esurire,  comedere,  et  alia  hujusmodi,  quae 
Christus  humanitus  fecit  vel  passus  est,  ut  Evangelistae  tradunt.  Non  igitur 
fuit  in  Christo  una  tantum  operatio. 

Videtur  autem  haec  positio  ortum  habuisse  ex  hoc  quod  ejus  auctores: 
nescierunt  distinguere  inter  id  quod  est  simpliciter  unum  et  ordine  unum. 
Viderunt  enim  voluntatem  humanam  in  Christo  omnino-  sub  voluntate  di- 
vina ordinatam  fuisse,  ita  quod  nihil  voluntate  humana  Christus  voluit  nisi 
secundum  quod  eum  velle  voluntas  divina  disposuit.  Similiter  etiam  nihil 
Christus  secundum  humanam  naturam  operatus  est,  vel  agendo  vel  patiendo, 
nisi  quod  voluntas  divina  disposuit,  secundum  illud  (Joann.  VIII.  29.):  Quae- 
placita  sunt  ei,  facio  semper.  Humana  etiam  operatio  Christi  quamdam  effica- 
ciam divinam  ex  unione  divinitatis  consequebatur,  sicut  actio  secundarii 
agentis  consequitur  efficaciam  quamdam  ex  principali  agente ; ex  quo  con 
tingit  quod  quaelibet  ejus  actio  vel  passio  fuit  salubris;  propter  quod  Dio- 

■nvsius  (De  div.  nomin.  c.  II.)  humanam  Christi  operationem  vocat  thean- 
dricatn,  id  est  dei  virilem,  et  etiam  quia  est  Dei  et  hominis.  Videntes  igitur 
humanam  voluntatem  et  operationem  Christi  sub  divina  ordinari,  infallibili 
xjrdine,  judicaverunt  in  Christo  esse  tantum  voluntatem  et  operationem  unam ; 
•quamvis  non  sit  idem,  ut  dictum  est,  unum  ordine  et  unum  simpliciter. 


CAPUT  XXXVII. 

CONTRA  EOS  QUI  DIXERUNT  EX  ANIMA  ET  CORPORE 
NON  ESSE  ALIQUID  UNUM  CONSTITUTUM  IN  CHRISTO. 

Ex  praemissis  (c.  34.  et  35.)  igitur  manifestum  est  quod  in  Christo  est 
tantum  una  persona,  secundum  fidei  assertionem,  et  duae  naturae,  contra  id 
•quod  Nestorius  et  Eutyches  posuerunt. 

Sed,  quia  hoc  alienum  videtur  ab  his  quae  naturalis  ratio  experitur,  fue- 
runt quidam  posteriores  (horum  meminit  magist.  tertio  Sent.  dist.  6.),  talem 
de  unione  positionem  asserentes : Quia  enim  ex  unione  animae  et  corporis 
constituitur  homo,  sed  ex  hac  anima  et  ex  hoc  cprpore  hic  homo  (quod, 
praeter  hypostasim  vel  personam,  hypostasim  et  personam  designat);  vo- 
lentes evitare  ne  cogerentur  in  Christo  ponere  aliquam  hypostasim  vel  per- 
sonam Verbi,  dixerunt  quod  anima  et  corpus  non  fuerunt  unita  in  Christo, 
nec  ex  eis  aliqua  substantia  facta  est;  et  per  hoc  Nestorii  haeresim  vitare 
volebant.  Rursus,  quia  hoc  impossibile  videtur  quod  aliquid  sit  substantiale 
alicui,  et  non  sit  de  natura  ejus  quam  prius  habuit,  absque  mutatione  ipsius ; 
Verbum  autem  omnino  immutabile  est,  ne  cogerentur  ponere  animam  et 
corpus  assumpta  pertinere  ad  naturam  Verbi,  quam  habuit  ab  aeterno,  po- 
suerunt quod  Verbum  assumpsit  animam  humaqam  et  corpus  modo  acci- 
dentali, sicut  homo  assumit  indumentum,  per  hoc  errorem  Eutychetis  exclu- 
dere volentes.  Sed  haec  positio  omnino  doctrinae  fidei  repugnat. 

Anima  enim  et  corpus  sua  unione  hominem  constituunt;  forma  enim, 
materiae  adveniens,  speciem  constituit.  Si  igitur  anima  et  corpus  non  fuerint 
in  Christo  unita,  Christus  non  fuit  homo,  contra  Apostolum  dicentem  (I.  Tim. 
II.  5.):  Mediator  Dei  et  hominum  homo  Christus  Jesus. 

Item : unusquisque  nostrum  ea  ratione  homo  dicitur,  quia  est  ex  anima 
rationali  constitutus.  Si  igitur  Christus  non  ea  ratione  dicitur  homo,  sed 
^olum  quia  habuit  animam  et  corpus,  licet  non  unita,  aequivoce  dicetur 
homo,  et  non  erit  ejusdem  speciei  nobiscum,  contra  Apostolum  dicentem 
(Hebr.  II.  17.)  quod  debuit  per  omnia  fratribus  assimilari. 

Adhuc:  non  omne  corpus  pertinet  ad  humanam  naturam,  sed  solum  corpus 
humanum.  Non  autem  est  corpus  humanum  nisi  quod  est  per  unionem  ani- 
mae rationalis  vivificatum;  neque  enim  oculus,  aut  manus,  aut  pes,  vel  caro 
et  os,  anima  separata,  dicuntur  nisi  aequivoce.  Non  igitur  poterit  dici  quod 
Verbum  assumpsit  naturam  humanam,  si  corpus  animae  non  unitum  as- 
sumpsit. • 

Amplius:  anima  humana  naturaliter  unibilis  est  corpori.  Anima  igitur 
quae  nunquam  corpori  unitur  ad  aliquid  constituendum  non  est  anima  hu- 
mana; quia  (juod  est  praeter  naturam  non  potest  esse  semper.  Si  igitur 
-anima  Christi  non  est  unita  corpori  ejus  ad  aliquid  constituendum,  relin- 
quitur quod  non  sit  anima  humana;  et  sic  in  Christo  non  fuit  humana  natura. 

Praeterea:  si  Verbum  unitum  est  animae  et  corpori  accidentaliter,  sicut 
indumento,  natura  humana  non  fuit  natura  Verbi.  Verbum  igitur  post  unio- 
nem non  fuit  subsistens  in  duabus  naturis,  sicut  neque  homo  indutus  di- 
citur in  duabus  naturis  subsistere;  quod  quia  Eutyches  dixit,  in  Chalcedo- 
nensi  synodo  est  damnatus. 

Item : indumenti  passio  non  refertur  ad  indutum ; non  enim  dicitur  homo* 
nasci  quando  induitur,  neque  vulnerari  si  vestimentum  laceretur.  Si  igitur 
Verbum  assumpsit  animam  et  corpus  sicut  homo  indumentum,  non  poterit 
dici  quod’ Deus  sit  natus  aut  passus  propter  corpus  assumptum. 

Adhuc:  si  Verbum  assumpsit  humanam  naturam  solum  ut  indumentum 
quo  posset  Fiominum  oculis  apparere,  frustra  animam  assumpsisset,  quae 
secundum  suam  naturam  invisibilis  est. 

Amplius:  secundum  hoc  non  aliter  assumpsisset  Filius  carnem  humanam 
quam  Spiritus  Sanctus  columbae  speciem  in  qua  apparuit ; quod  patet  esse 
falsum;  nam  Spiritus  Sanctus  non  dicitur  factus  columba,  neque  minor  Patre 
secundum  naturam  assumptam. 

Item  : si  quis  dilingenter  consideret,  ad  hanc  positionem  diversarum  hae- 
resium  inconvenientia  sequuntur.  Ex  eo  enim  quod  dicit  Filium  Dei  unitum, 
animae  et  carni  accidentali  modo,  sicut  hominem  vestimento,  convenit  opi- 
nioni Nestorii,  qui  secundum  inhabitationem  Verbi  Dei  hanc  in  homine 
unionem  esse  factam  asseruit;  non  enim  Deum  esse  indutum  potest  intel- 
ligi  per  tactum  corporeum,  sed  solum  per  gratiam  inhabitantem.  Ex  hoc 
etiam  quod  dixit  accidentalem  unionem  Verbi  ad  animam  et  carnem  huma- 
nam, sequitur  quod  Verbum  post  unionem  non  fuit  subsistens  in  duabus  na- 
turis, quod  Eutyches  dixit;  nihil  enim  subsistit  in  eo  quod  sibi  accidenta- 
liter unitur.  Ex  eo  vero  quod  dicit  animam  et  carnem  non  uniri  ad  aliquid 
constituendum,  convenit  partim  quidem  cum  Ario  et  Apollinari,  qui  posue- 
runt corpus  Christi  non  animatum  anima  rationali,  er  partim  cum  Mani- 
chaeo,  qui  posuit  Christum  non  verum  hominem,  sed  phantasticum  fuisse;, 
si  enim  anima  non  est  unita  cami  ad  alicujus  constitutionem,  phantasticum 
erat  quod  videbatur  in  Christo  similiter  aliis  hominibus  ex  unione  animae- 
et  corporis  constitutis. 

Sumpsit  autem  haec  positio  occasionem  ex  verbo  Apostoli  (Philipp.  II.  7»> 
dicentis;  Habitu  inventus  ut  homo.  Non  enim  intellexerunt  hoc  secundum 
metaphoram  dici:  quae  autem  metaphorice  dicuntur  non  oportet  secundum 
omnia  similia  esse.  Habet  igitur  natura  humana  assumpta  quamdam  indu- 
menti similitudinem,  in  quantum  Verbum  per  carnem  visibilem  videbatur, 
sicut  homo  videtur  per  indumentum;  non  autem  quantum  ad  hoc  quod  unio 
verbi  ad  humanam  naturam  in  Christo  fuerit  modo  accidentali. 

CAPUT  XXXVIII. 

CONTRA  EOS  QUI  PONUNT  DUAS  HYPOSTASES  VEL  DUO  SUPPOSITA 
IN  UNA  PERSONA  CHRISTI. 

Hanc  igitur  positionem  propter  praedicta  convenientia  alii  (hujus  erroris, 
meminit  magist.  tertio  Sent.  dist.  6.  innominatis  actor.)  quidem  vitantes  po- 
suerunt ex  anima  et  carne  in  Domino  Jesu  Christo  unam  substantiam  con- 
stitutam esse,  scilicet  hominem  quemdam  ejusdem  speciei  aliis  hominibus.;, 
quem  quidem  hominem  unitum  dicunt  Verbo  Dei,  non  quidem  in  natura*. 

sed  in  persona,  ut  scilicet  sit  una  persona  Verbi  Dei  et  illius  hominis.  Sed,, 
quia  homo  ille  quaedam  individua  substantia  est,  quod  est  esse  hypostasini 
et  suppositum,  dicunt  quidem  in  Christo  esse  aliam  hypostasim  illius  ho- 
minis et  Verbi  Dei,  sed  unam  personam  utriusque;  ratione  cujus  unitatis  di- 
cunt Verbum  Dei  de  homine  illo  praedicari,  et  hominem  illum  de  Verbo* 
Dei,  ut  sit  sensus:  Verbum  Dei  est  homo,  id  est  persona  Verbi  Dei  est  per- 
sona hominis,  et  e converso.  Et  hac  ratrone  quidquid  de  Verbo  Dei  praedi- 
catur dicunt  de  homine  illo  posse  praedicari,  et  e converso:  cum  quadam  ta- 
men replicatione,  ut,  quum  dicitur:  Deus  est  passus,  sit  sensus:  Homo  qui  est 
Deus,  propter  unitatem  personae,  est  passus,  et:  Homo  creavit  stellas,  id 
est  ille  qui  est  homo. 

Sed  haec  positio  de  necessitate  in  errorem  Nestorii  dilabitur. 

Si  enim  differentia  personae  et  hypostasis  attendatur,  invenitur  persona 
esse  non  alienum  ab  hypostasi,  sed  quaedam  pars  ejus;  nihil  enim  aliud  est 
persona  quam  hypostasis  talis  naturae,  scilicet  rationalis,  quod  patet  ex  dif- 
finitione Boetii  dicentis  (lib.  De  duabus  nat.  et  una  pers.  Christi.)  quod  « per- 
sona est  rationalis  naturae  individua  substantia  ».  Ex  quo  patet  quod,  licet 
non  omnis  hypostasis  sit  persona,  omnis  tamen  hypostasis  humanae  naturae 
persona  est.  Si  igitur  ex  sola  unione  animae  et  corporis  constituta  est  ia 
Christo  quaedam  substantia  particularis,  quae  est  hypostasis,  scilicet  ille 
homo,  sequitur  quod  ex  eadem  unione  sit  constituta  persona.  Sic  igitur  ia 
Christo  erunt  duae  personae,  una  illius  hominis  de  novo  constituta,  et  alia 
aeterna  Verbi  Dei;  quod  est  Nestorianae  impietatis. 

Item : etsi  hypostasis  illius  hominis  non  posset  dici  persona,  tamen  idem 
est  hypostasis  Verbi  Dei  quod  persona.  Si  igitur  hypostasis  Verbi  Dei  non 
est  illius  hominis,  neque  etiam  persona  Verbi  Dei  erit  persona  illius  ho- 
minis; et  sic  falsum  erit  quod  dicunt,  quod  persona  illius  hominis  est  per- 
sona Verbi  Dei. 

Adhuc:  dato  quod  persona  esset  aliud  ab  hypostasi  Verbi  Dei  vel  ho- 
minis, non  posset  alia  differentia  inveniri,  nisi  quod  persona  supra  hyposta- 
sim addit  proprietatem  aliquam:  nihil  enim  ad  genus  substantiae  pertinens 
addere  potest,  quum  hypostasis  sit  completissimum  in  genere  substantiae, 
quod  dicitur  substantia  prima.  Si  igitur  unio  facta  est  secundum  personam, 
et  non  secundum  hypostasim,  sequitur  quod  non  sit  facta  unio  nisi  secun- 
dum aliquam  proprietatem  accidentalem;  quod  iterum  redit  in  errorem 
Nestorii. 

Amplius:  Cyrillus  dicit,  in  epistola  ad  Nestorium,  quae  est  in  Ephesina 
synodo  approbata:  « Si  quis  non  confitetur  carni  secundum  subsistentiam 
unitum  ex  Deo  Patre  Verbum,  unumque  esse  Christum  cum  sua  came, 
eumdem  videlicet  Deum  simul  et  hominem,  anathema  sit  » ; et  fere  ubique, 
in  synodalibus  scriptis,  hoc  errori  Nestorii  deputatur,  qui  posuit  duas  in 
Christo  hypostases. 

_ Praeterea:  Damascenus  in  tertio  (c.  12.)  dicit:  « Ex  duabus  naturis  per- 
fectis dicimus  esse  factam  unionem,  non  secundum  prosopon,  id  est  perso- 
nam, ut  Dei  inimicus  dicit  Nestorius,  sed  secundum  hypostasim  *.  Unde 
patet  expresse  quod  haec  fuit  positio  Nestorii,  confiteri  unam  personam  et 
luas  hypostases. 

Item:  hypostasis  et  suppositum  oportet  idem  esse;  nam  de  prima  sub- 
stantia, quae  est  hypostasis,  omnia  alia  praedicantur,  scilicet  et  universalia. 
in  genere  substantiae ‘e*  accidentia,  secundum  Philosophum  in  Praedicam. 

<(c.  de  substant.)-  Si  igitur  in  Christo  sint  duae  hypostases,  per  consequens 
<et  duo  supposita. 

Adhuc:  si  Verbum  et  homo  ille  supposito  differunt,  oportet  quod,  sup- 
posito homine  illo,  non  supponatur  Verbum  Dei,  nec  e converso.  Sed  di- 
stinctis suppositis,  necesse  est  et  ea  quae  de  ipsis  dicuntur  distingui;  nam 
•supposito  hominis  non  subveniunt  praedicta  praedicata  divina,  nisi  propter 
Verbum,  neque  e converso.  Separatim  igitur  accipienda  erunt  quae  de  Christo 
in  Scripturis  dicuntur,  divina  scilicet  et  humana,  quod  est  contra  sententiam 
Cyrilli,  in  synodo  confirmatam,  dicentis:  « Si  quis  personis  duabus,  vel  sub- 
sistentiis, vel  eas  quae  sunt  in  evangelicis  et  apostolicis  Scripturis  impartit 
voces,  aut  de  Christo  a sanctis  dictas,  aut  ab  ipso  de  se,  et  quasdam  quidem 
-velut  homini,  praeter  illud  ex  Deo  Verbum,  specialiter  intellecto  applicat, 
-quasdam  vero  velut  Deo  decibiles  soli  ex  Deo  Patre  Verbo,  anathema  sit». 

Amplius-  secundum  positionem  praedictam,  ea  quae  Verbo  Dei  conve- 
•niunt  per  naturam,  de  illo  homine  non  dicerentur  nisi  per  quamdam  asso- 
ciationem in  una  persona;  hoc  enim  significat  replicatio  interposita,  quum 
sic  exponunt:  Homo  ille  creavit  stellas,  id  est  Filius  Dei,  qui  est  homo  ille; 
et  sic  de  aliis  hujusmodi;  unde,  quum  dicitur:  Homo  ille  est  Deus,  sic  in 
telligitur:  Verbum  Dei,  qui  est  homo  ille,  Deus  exsistit.  Hujusmodi  autem 
locutiones  condemnat  Cyrillus,  dicens:  « Si  quis  audet  dicere  assumptum 
hominem  adorari  oportere,  Dei  Verbo  conglorificari  et  coappellari  Deum 
quasi  alterum  alterius  (id  enim  quod  est  semper,  quoties  additur,  hoc  intel- 
ligi  cogit),  et  non  magis  una  adoratione  honorificat  Emmanuelem  et  unam 
ei  glorificationem  adhibet  secundum  quod  factum  est  caro  Verbum,  ana- 
thema sit  ». 

Praeterea:  si  homo  ille,  supposito,  est  aliud  a Dei  Verbo,  non  potest  ad 
personam  Verbi  pertinere  nisi  per  assumptionem  qua  assumptus  est  a Verbo. 
Sed  hoc  est  alienum  a recto  sensu  fidei;  dicitur  enim  in  Ephesina  synodo, 
ex  verbis  Felicis  papae  et  martyris:  «Credimus  in  Deum  nostrum  Jesum,  de 
virgine  Maria  natum,  quia  ipse  est  Dei  sempiternus  Filius,  et  Verbum,  et  non 
homo  a Deo  assumptus,  ut  alter  sit  praeter  illum;  neque  enim  hominem  as- 
sumpsit Dei  Filius,  ut  sit  alter  praeter  ipsum;  sed  Deus  exsistens  perfectus, 
factus  simul  et  homo  perfectus,  incarnatus  est  de  Virgine  ». 

Item:  quae  sunt  plura  supposito,  simpliciter  plura  sunt,  nec  sunt  unum 
nisi  secundum  quid.  Si  igitur  in  Christo  sunt  duo  supposita,  sequitur  quod 
sit  simpliciter  duo,  et  non  sit  unum  nisi  secundum  quid;  quod  est  tollere 
Jesum,  quia  unumquodque  in  tantum  est  in  quantum  unum  est;  quod  igitur 
non  est  simpliciter  unum,  non  est  simpliciter  ens. 


CAPUT  XXXIX. 

QUID  CATHOLICA  FIDES  SENTIAT  DE  INCARNATIONE  CHRISTI. 

Ex  supradictis  igitur  manifestum  est  quod,  secundum  catholicae  fidei  tra- 
ditionem, oportet  dicere  quod  in  Christo  sit  una  natura  divina  perfecta  et 
humana  natura  perfecta,  ex  anima  scilicet  rationali  et  humana  carne  consti- 
tuta ; et  quod  hae  duae  naturae  unitae  sunt  in  Christo,  non  per  solam  inha- 
bitationem, neque  accidentali  modo,  ut  homo  unitur  vestimento  ; neque  in 
sola  personali  habitudine  et  proprietate,  sed  secundum  unam  nypostasim  er 

■suppositum  unum.  Hoc  enim  solummodo  salvari  possunt  ea  quae  in  Seri 
pturis  circa  incarnationem  traduntur. 

Quum  enim  Scriptura  sacra  indistincte  quae  sunt  Dei  homini  illi  attri- 
buat et  quae  sunt  illius  hominis  Deo,  ut  ex  praemissis,  patet,  oportet  unum 
et  eumdem  esse  de  quo  utraque  dicantur.  Sed,  quia  opposita  de  eodem  se- 
cundum idem  dici  vere  non  possunt,  divina  autem  et  humana  quae  de  Christo 
dicuntur  oppositionem  habent,  utpote  passum  et  impassibile,  mortuum  et  im- 
mortale, et  cetera  hujusmodi,  necesse  est  quod,  secundum  aliud  et  aliud, 
divina  et  humana  praedicentur  de  Christo.  Sic  igitur,  quantum  ad  id  de  quo 
utraque  praedicantur,  non  est  distinctio  facienda,  sed  invenitur  unitas;  quan- 
tum  autem  ad  id  secundum  quod  praedicantur,  distinctio  est  facienda.  Natu- 
rales autem  proprietates  praedicantur  de  unoquoque  secundum  ejus  naturam, 
-sicut  de  hoc  lapide  ferri  deorsum  secundum  naturam  gravitatis.  Quum  igitur 
aliud  et  aliud  sit  secundum  quod  divina  et  humana  praedicantur  de  Christo, 
necesse  est  dicere  in  Christo  esse  duas  naturas  inconfusas  et  impermixtas. 
Id  autem  de  quo  praedicantur  proprietates  naturales,  secundum  naturam  pro- 
priam ad  genus  substantiae  pertinentem,  est  hypostasis  et  suppositum  illius 
naturae.  Quia  igitur  indistinctum  est  et  unum  id  de  quo  humana  et  divina 
praedicantur  circa  Christum,  necesse  est  dicere  Christum  esse  unam  hypo- 
stasim  et  unum  suppositum  humanae  et  divinae  naturae.  Sic  enim  vere  et 
proprie  de  homine  illo  praedicabuntur  divina,  secundum  hoc  quod  homo  i!le 
importat  suppositum,  non  solum  humanae  naturae,  sed  divinae;  et  e converso 
•de  Verbo  Dei  praedicantur  humana,  in  quantum  est  suppositum  humanae 
naturae. 

Ex  quo  etiam  patet  quod,  licet  Filius  sit  incarnatus,  non  tamen  oportet 
Patrem  vel  Spiritum  Sanctum  esse  incarnatum,  quum  incarnatio  non  sit  facta 
secundum  unionem  in  natura  in  qua  tres  personae  divinae  conveniunt,  sed 
secundum  hvpostasim  et  suppositum,  prout  tres  personae  distinguuntur ; et 
sic,  sicut  in  Trinitate  sunt  plures  personae  subsistentes  in  una  natura,  ita  in 
mysterio  incarnationis  est  una  persona  subsistens  in  pluribus  naturis. 

CAPUT  XL. 

OBJECTIONES  CONTRA  FIDEM  INCARNATIONIS. 

Sed  contra  hanc  catholicae  fidei  sententiam  plures  difficultates  concur- 
Tunt,  propter  quas  adversarii  fidei  incarnationem  impugnant. 

Ostensum  est  enim  in  primo  (c.  20.)  quod  Deus  neque  corpus  est, neque 
virtus  in  corpore.  Si  autem  carnem  assumpsit,  sequitur  quod  vel  sit  mutatus 
in  corpus,  vel  quod  sit  virtus  in  corpore  post  incarnationerft.  Impossibile 
igitur  videtur  Deum  fuisse  incarnatum. 

Item:  omne  quod  acquirit  novam  naturam  est  substantiali  mutationi  sub- 
jectum ; secundum  hoc  enim  aliquid  generatur  quod  naturam  aliquam  acquirit. 
Si  igitur  hypostasis  Filii  Dei  fiat  de  novo  subsistens  in  natura  humana,  videtur 
quod  esset  substantialiter  mutata. 

Adhuc  : nulla  hypostasis  alicujus  naturae  extenditur  extra  naturam  illam  ; 
quin  potius  natura  invenitur  extra  hypostasim,  utpote  multas  hypostases  sub 
se  habens.  Si  igitur  hypostasis  Filii  Dei  sit  per  incarnationem  facta  hypostasis 
humanae  naturae,  sequitur  quod  Filius  Dei  non  sit  ubique  post  incarnatio- 
nem, quum  humana  natura  ubique  non  sit. 


S.  Thomae  Summa  contra  Gentiles. 

Amplius:  rei  unius  et  ejusdem  non  est  nisi  unum  quod  quid  est;  hoc  enim 
significat  substantiam  rei,  quae  unius  una  est.  Sed  natura  cujuslibet  rei  est 
quod  quid  est  ejus;  natura  enim  rei  est  quam  significat  diffinitio  Impossibile 
est  igitur,  ut  videtur,  quod  una  hypostasis  in  duabus  naturis  subsistat. 

Praeterea:  in  his  quae  sunt  sine  materia,  non  potest  esse  aliud  quidditas 
rei,  et  aliud  res,  ut  supra  (Lib.  I.  c.  21.  et  22.)  ostensum  est;  et  hoc  prae- 
cipue est  in  Deo,  qui  non  est  solum  sua  quidditas,  sed  etiam  suum  esse.  Sed 
humana  natura  non  potest  esse  idem  quod  divina  hypostasis.  Ergo  impossi- 
bile esse  videtur  quod  divina  hypostasis  subsistat  in  humana  natura. 

Item:  natura  est  simplicior  et  formalior  hypostasi  quae  in  ea  subsistit;., 
nam  per  additionem  alicujus  materialis,  natura  communis  individuatur  ad 
hanc  hypostasim.  Si  igitur  divina  hypostasis  subsistat  in  humana  natura,  vi- 
detur sequi  quod  humana  natura  sit  simplicior  et  formalior  quam  divina  hypo- 
stasis; quod  est  omnino  impossibile. 

Adhuc:  in  his  solum  quae  sunt  ex  materia  et  forma  composita,  differre 
invenitur  singulare,  et  quidditas  ejus,  ex  eo  quod  singulare  est  individuatum 
per'  materiam  designatam,  quae  in  quidditate  et  natura  speciei  non  includitur; 
in  signatione  enim  Socratis  includitur  haec  materia,  non  autem  in  ratione 
humanae  naturae.  Omnis  igitur  hypostasis  in  natura  humana  subsistens  est 
constituta  per  materiam  signatam;  quod  de  divina  hypostasi  dici  non  potest. 
Non  est  igitur  possibile,  ut  videtur,  quod  hypostasis  Verbi  Dei  subsistat  ia 
humana  natura. 

Amplius : anima  et  corpus  in  Christo  non  fuerunt  minoris  virtutis  quam 
in  aliis  hominibus.  Sed  in  aliis  hominibus  ex  sua  unione  constituunt  suppo- 
situm, hypostasim,  et  personam.  Igitur  et  in  Christo  ex  unione  animae  et 
corporis  constituitur  suppositum,  hypostasis,  et  persona.  Non  autem  suppo- 
situm, hypostasis,  et  persona  Verbi  Dei,  quae  est  aeterna.  Igitur  in  Christo 
est  aliud  suppositum,  hypostasis,  et  persona,  praeter  suppositum,  hypostasim, 
et  personam  Verbi  Dei,  ut  videtur. 

Praeterea:  sicut  ex  anima  et  corpore  constituitur  humana  natura  in  com- 
muni, ita  ex  hac  anima  et  ex  hoc  corpore  constituitur  hic  homo,  quod  est 
hypostasis  hominis.  Sed  in  Christo  fuit  haec  anima  et  hoc  corpus.  Igitur  ex 
eorum  unione  constituta  est  hypostasis,  ut  videtur;  et  sic  idem  quod  prius. 

Item : hic  homo  qui  est  Christus,  prout  consideratur  ex  anima  solum  et 
carne  consistens,  est  quaedam  substantia.  Non  autem  universalis.  Ergo  parti- 
cularis; ergo  est  hypostasis. 

Adhuc : si  idem  est  suppositum  humanae  et  divinae  naturae  in  Christo, 
oportet  quod  de  intellectu  hominis  qui  est  Christus  sit  hypostasis  divina.  Non 
autem  est  de  intellectu  aliorum  hominum.  Homo  igitur  aequivoce  de  Christn 
dicetur  et  aliis;  et  sic  non  erit  ejusdem  speciei  nobiscum. 

Amplius : in  Christo  tria  inveniuntur,  ut  ex  dictis  (c.  28.)  paiet,  scilicet 
corpus,  anima,  et  divinitas.  Anima  autem,  quum  sit  nobilior  corpore,  non  est 
suppositum  corporis,  sed  magis  forma  ejus.  Neque  igitur  id  quod  est  divinum 
est  suppositum  humanae  naturae,  sed  magis  formaliter  se  habens  ad  ipsam. 

Praeterea:  omne  quod  advenit  alicui  post  esse  completum,  advenit  ei 
accidentaliter.  Sed,  quum  Verbum  Dei  sit  ab  aeterno,  manifestum  est  quod 
caro  assumpta  advenit  ei  post  esse  completum.  Igitur  advenit  ei  accidentaliter,- 

CAPUT  XLI. 

QUOMODO  OPORTEAT  INCARNATIONEM  FILII  DET  INTELLIGERE. 

Ad  horum  igitur  solutionem  considerandam,  paulo  altius  inchoandum 
est.  Quum  enim  Eutyches  unionem  Dei  et  hominis  factam  esse  posuerit  in 
natura,  Nestorius  autem  nec  in  natura  nec  in  persona,  fides  autem  catholica 
hoc  teneat  quod  sit  facta  unio  in  persona,  non  in  natura;  necessarium  vi- 
detur praecognoscere  quid  sit  uniri  in  natura  et  quid  sit  uniri  in  persona. 

Natura  igitur  multis  modis  dicitur.  Nam  et  generatio  viventium  et  prin- 
cipium generationis  et  motus  et  materia  et  forma  natura,  dicuntur ; item  et 
aliquando  natura  dicitur  quod  quid  rei,  continens  ea  quae  ad  speciei  perti- 
nent integritatem,  sicut  dicimus  naturam  humanam  communem  esse  omnibus 
hominibus,  similiter  in  ceteris.  Illa  ergo  uniuntur  in  natura,  ex  quibus  consti- 
tuitur integritas  speciei  alicujus ; sicut  anima  et  corpus  humanum  uniuntur 
ad  constituendam  speciem  animalis,  et  universaliter  quaecumque  sunt  partes 
speciei.  Est  autem  impossibile  quod  alicui  speciei  in  sua  integritate  jam  con- 
stitutae aliquid  extraneum  uniatur  in  unitatem  naturae,  nisi  species  solvatur. 
Quum  enim  species  sint  sicut  numeri,  in  quibus  quaelibet  unitas  addita  vel 
subtracta  variat  speciem,  si  quid  ad  speciem  jam  perfectam  addatur,  necesse 
est  jam  aliam  speciem  esse;  sicut,  si  substantiae  animatae  tantum  addatur 
sensibile,  erit  jam  alia  species;  nam  animal  et  planta  diversae  species  sunt. 
Contingit  tamen  id  quod  non  est  de  integritate  speciei  in  aliquo  individuo 
sub  alia  specie  contento  reperiri;  sicut  album  et  vestitum  in  Socrate  vel  Pla- 
tone, aut  digitus  sextus,  vel  aliquid  hujusmodi.  Unde  nihil  prohibet  aliqua 
uniri  in  individuo  quae  non  uniuntur  in  una  integritate  speciei ; sicut  humana 
natura  et  albedo  et  musica  in  Socrate,  et  hujusmodi  quae  dicuntur  esse  unum 
subjecto.  Et  quia  individuum  in  genere  substantiae  dicitur  hypostasis,  in  sub- 
stantiis autem  rationalibus  dicitur  etiam  persona,  convenienter  omnia  hujus- 
modi dicuntur  uniri  secundum  hypostasim,  vel  etiam  secundum  personam. 
Sic  igitur  patet  quod  nihil  prohibet  aliqua  non  unita  esse  secundum  natu- 
ram, uniri  autem  secundum  hypostasim  vel  personam. 

Audientes  autem  haeretici  in  Christo  unionem  Dei  et  hominis  esse  fa- 
ctam, contrariis  viis  incesserunt  ad  hoc  expendendum,  praetermisso  tramite 
veritatis. 

Aliqui  enim  hanc  unionem  aestimaverunt  ad  modum  eorum  quae  uniuntur 
in  unam  naturam:  sicut  Arius  et  Apollinaris,  ponentes  quod  Verbum  erat 
corpori  Christi  pro  anima,  sive  pro  mente;  et  sicut  Eutyches,  qui  posuit 
ante  incarnationem  duas  naturas,  Dei  et  hominis,  post  incarnationem  vero 
unam. 

Sed  eorum  dictum  omnino  impossibilitatem  continet.  Manifestum  es: 
enim  naturam  Verbi  ab  aeterno  in  sua  integritate  perfectissimam  esse,  ne<: 
omnino  corrumpi  aut  mutari  posse;  unde  impossibile  est  aliquid  extrinsecum 
a natura  divina,  utpote  naturam  humanam  vel  aliquam  partem  ejus,  in  uni- 
tatem naturae  ei  advenire. 

Alii  vero,  hujus  positionis  impossibilitatem  videntes,  in  viam  contrariam 
diverterunt.  Ea  enim  quae  habenti  aliquam  naturam  adveniunt  nec  tamen 
pertinent  ad  integritatem  naturae  illius,  vel  accidentia  esse  videntur,  ut  al- 
bedo et  musica,  vel  accidentaliter  se  habere  ad  ipsum,  sicut  annulus,  vesti- 

mentum,  domus,  et  similia.  Considerantes  autem  quod,  quum  humana  na- 
tura Verbo  Dei  adveniat,  nec  ad  ejus  naturae  integritatem  pertineat,  necesse 
esse  putaverunt  quod  humana  natura  accidentalem  unionem  haberet  ad  Ver- 
bum. Et  quia  manifestum  est  quod  non  potest  inesse  Verbo  ut  accidens,  tum 
quia  Deus  non  est  susceptivum  accidentis,  ut  supra  (Lib.  I.  c.  23.)  probatum 
est,  tum  quia  humana  natura,  quum  sit  de  genere  substantiae,  nullius  accidens 
esse  potest,  relinqui  videbatur  quod  humana  natura  adveniret  Verbo,  non 
sicut  accidens,  sed  sicut  accidentaliter  se  habens  ad  ipsum.  Posuit  igitur  Ne- 
storius  quod  humana  natura  Christi  se  habebat  ad  Verbum  sicut  templum 
quoddam,  ita  quod  secundum  solam  inhabitationem  erat  intelligenda  unio 
Verbi  ad  humanam  naturam.  Et,  quia  templum  seorsum  habet  suam  indivi- 
duationem  ab  eo  qui  inhabitat  templum,  individuatio  autem  conveniens  hu- 
manae naturae  est  personalitas,  reliquum  erat  quod  alia  esset  personalitas 
humanae  naturae  et  alia  Verbi;  et  sic  Verbum  et  il}e  homo  erant  duae  per- 
sonae. 

Quod  quidem  inconveniens  alii  vitare  volentes,  circa  humanam  naturam 
talem  dispositionem  introduxerunt,  ut  ei  personalitas  proprie  convenire  non 
possit,  dicentes,  animam  et  corpus,  in  quibus  integritas  humanae  naturae 
consistit,  a Verbo  sic  esse  assumpta  ut  corpori  anima  non  esset  unita  ad  ali- 
quam substantiam  constituendam,  ne  cogerentur  dicere  illam  substantiam 
sic  constitutam  rationem  personae  habere;  unionem  vero  Verbi  ad  animam 
et  corpus  posuerunt  sicut  ad  ea  quae  accidentaliter  se  habent,  puta  induti  ad 
indumentum,  in  hoc  quodammodo  Nestorium  imitantes. 

His  igitur  remotis  per  supradicta,  necessarium  est  ponere  talem  fuisse 
unionem  Verbi  et  hominis  ut  neque  ex  duabus  una  natura  conflata  sit,  neque 
Verbi  ad  humanam  naturam  talis  fuerit  unio  sicut  est  alicujus  substantiae, 
puta  hominis,  ad  exteriora,  quae  accidentaliter  se  habent  ad  ipsum,  ut  domus 
et  vestimentum;  sed  Verbum  in  humana  natura  sicut  in  sibi  propria  facta 
per  incarnationem  subsistere  ponatur,  ut  et  corpus  illud  vere  sit  corpus  Verbi 
Dei,  et  similiter  anima,  et  Verbum  Dei  vere  sit  homo.  Et,  quamvis  haec 
unio  perfecte  ab  homine  non  valeat  explicari,  tamen  secundum  modum  et 
facultatem  nostram  conabimur  aliquid  dicere  ad  aedificationem  fidei,  ut  circa 
hoc  mysterium  fides  catholica  ab  infidelibus  defendatur. 

In  omnibus  autem  rebus  creatis  nihil  invenitur  huic  unioni  tam  simile 
sicut  unio  animae  ad  corpus;  et  major  esset  similitudo,  ut  etiam  Augustinus 
dicit  contra  Felicianum,  si  esset  unus  intellectus  in  omnibus  hominibus,  ut 
quidam  (Averr.  tertio  De  anima,  com.  5.)  posuerunt;  secundum  quos 
oporteret  dicere  quod  intellectus  praeexsistens  hoc  modo  de  novo  conceptui 
hominis  uniatur  ut  ex  utroque  fiat  una  persona,  sicut  ponimus  Verbum 
praeexsistens  humanae  naturae  in  personam  unam  uniri.  Unde  propter  hanc 
similitudinem  utriusque  unionis,  Athanasius  dicit  in  symbolo  quod,  « sicut 
anima  rationalis  et  caro  unus  est  homo,  ita  Deus  et  homo,  unus  est  Chri- 
stus ».  Sed,  quum  anima  rationalis  uniatur  corpori  et  sicut  materiae  et  sicut 
instrumento,  non  potest  esse  similitudo  quantum  ad  primum  modum  unionis; 
sic  enim  ex  Deo  et  homine  fieret  una  natura,  quum  materia  et  forma  proprie 
naturam  constituant  speciei.  Relinquitur  ergo  ut  attendatur  similitudo  secun- 
dum quod  anima  unitur  corpori  ut  instrumento;  ad  quod  etiam  dicta  anti- 
quorum doctorum  concordant,  qui  humanam  naturam  in  Christo  organum 
quoddam  divinitatis  posuerunt,  sicut  et  ponitur  corpus  organum  animae  - 
Aliter  enim  est  animae  organum  corpus  et  ejus  partes,  et  aliter  exteriora 


LIBER  IV.  CAP.  XLI. 


6 29 

instrumenta ; haec  enim  dolabra  non  est  proprium  instrumentum,  sicut  haec 
manus;  per  dolabram  enim  multi  possunt  operari,  sed  haec  manus  ad  pro- 
priam operationem  hujus  animae  deputatur;  propter  quod  manus  est  orga- 
num unitum  et  proprium,  dolabra  autem  instrumentum  extrinsecum  et  com- 
mune. Sic  igitur  et  in  unione  Dei  et  hominis  considerari  potest.  Omnes  enim 
homines  comparantur  ad  Deum  ut  quaedam  instrumenta  quibus  operatur: 
Jpse  enim  est  qui  operatur  in  nobis  velle  et  perficere  pro  bona  voluntate,  secun- 
dum Apostolum  (Philipp.  II.  13.).  Sed  alii  homines  comparantur  ad  Deum 
quasi  instrumenta  extrinseca  et  separata;  moventur  enim  a Deo,  non  ad  ope- 
rationes proprias  sibi  tantum,  sed  ad  operationes  communes  omni  rationali 
naturae,  ut  est  intelligere  veritatem,  diligere  bona,  et  operari  justa.  Sed  hu- 
mana nafcura  in  Christo  assumpta  est  ut  instrumentaliter  operetur  ea  quae 
sunt  operationes  propriae  solius  Dei,  sicut  est  mundare  peccata,  illuminare 
mentes  per  gratian:,  et  introducere  in  perfectionem  vitae  aeternae.  Compa- 
ratur igitur  humana  natura  Christi  ad  Deum  sicut  instrumentum  proprium 
et  conjunctum,  ut  manus  ad  animam. 

Nec  discrepat  a rerum  naturalium  consuetudine  quod  aliquid  sit  natura- 
liter proprium  instrumentum  alicujus  quod  tamen  non  sit  forma  ipsius.  Nam 
lingua,  prout  est  instrumentum  locutionis,  est  proprium  organum  intellectus ; 
qui  tamen,  ut  Philosophus  probat  (tertio  De  anima,  t.  c.  6.),  nullius  partis 
corporis  actus  est.  Similiter  etiam  invenitur  aliquod  instrumentum  quod  ad 
naturam  speciei  non  pertinet:  et  tamen  ex  parte  materiae  competit  huic  in- 
dividuo, ut  sextus  digitus  vel  al;quid  hujusmodi.  Nihil  igitur  prohibet  secun- 
dum hunc  modum  ponere  unionem  humanae  naturae  ad  Verbum  quod  humana 
natura  sit  quasi  Verbi  instrumentum,  non  separatum,  sed  conjunctum;  nec 
tamen  humana  natura  ad  naturam  Verbi  pertinet,  nec  Verbum  est  ejus 
forma;  pertinet  tamen  ad  ejus  personam. 

Praedicta  tamen  exempla  non  sic  posita  sunt  ut  omnimoda  similitudo  sit 
in  his  requirenda;  intelligendum  est  enim  Verbum  Dei  multo  sublimius  et 
intimius  humanae  naturae  potuisse  uniri  quam  anima  qualicumque  proprio 
instrumento;  praecipue  quum  toti  humanae  naturae,  mediante  intellectu, 
conjunctum  dicatur.  Et  licet  Verbum  Dei  sua  virtute  penetret  omnia,  utpote 
omnia  conservans  et  portans;  creaturis  tamen  intellectualibus,  quae  proprie 
Verbo  perfrui  possunt  et  ejus  participes  esse,  ex  quadam  similitudinis  affinitate 
tt  eminentius  et  ineffabilius  potest  uniri. 


CAPUT  XLII. 

QUOD  ASSUMPTIO  HUMANAE  NATURAE 
MAXIME  COMPETAT  VERBO  DEI. 

(111.  Seni.  dist.  1.  q.  XI.  art.  2.). 

Ex  hoc  etiam  patet  quod  humanae  naturae  assumptio  potissime  competit 
personae  Verbi. 

Nam,  si  assumptio  naturae  humanae  ad  salutem  hominum  ordinatur, 
ultima  autem  salus  hominis  est  ut  secundum  intellectivam  partem  perficiatur 
contemplatione  veritatis  primae,  oportuit  per  Verbum,  quod  secundum  ema- 
nationem intellectualem  a Patre  procedit,  humanam  naturam  assumi. 

Rursus:  affinitas  quaedam  videtur  maxime  Verbi  ad  humanam  naturam; 
•homo  enim  propriam  speciem  sortitur  secundum  quod  rationalis  est;  Verbum 
autem  rationi  affine  est;  unde  apud  Graecos  Ao-jo;  Verbum  et  ratio  dicitur. 
Convenientissime  igitur  Verbum  rationali  naturae  unitum  est;  nam  et 
propter  affinitatem  praedictam  divina  Scriptura  nomen  imaginis  et  Verbo 
attribuit  et  homini;  dicit  enim  Apostolus  (Coloss.  I.  15.)  de  Verbo  quod  est 
imago  invisibilis  Dei,  et  idem  de  homine  dicit  (I.  Corinth.  XI.  7.)  quod  vir 
est  imago  Dei. 

Habet  etiam  Verbum,  non  solum  ad  rationalem  naturam,  sed  etiam  uni- 
versaliter ad  omnem  creaturam,  quamdam  affinitatis  rationem;  quum  Ver- 
bum contineat  rationes  omnium  creatorum  a Deo,  sicut  artifex  homo  con- 
ceptione sui  intellectus  rationes  artificiatorum  comprehendit.  Sic  igi;ur  omnes 
creaturae  nihil  aliud  sunt  quam  realis  quaedam  expressio  et  repraesentatio 
eorum  quae  in  conceptione  divini  Verbi  comprehenduntur,  propter  quod  et 
omnia  per  Verbum  facta  esse  dicuntur.  Convenienter  igitur  Verbum  creatu 
rae,  scilicet  humanae  naturae,  unitum  est. 

CAPUT  XLIII. 

QUOD  HUMANA  NATURA  ASSUMPTA  A VERBO 
NON  PRAEEXSTITIT  ASSUMPTIONI,  SED  FUIT  ASSUMPTA  A VERBO  DEI 
IN  IPSA  CONCEPTIONE. 

Quum  autem  Verbum  humanam  naturam  assumpsit  in  unitatem  perso- 
nae, ut  ex  dictis  (c.  41.)  jam  patet,  oportuit  humanam  naturam  non  praeexsi- 
stere antequam  Verbo  uniretur. 

Si  enim  praeexsisteret,  quum  natura  praeexsistere  non  possit  nisi  in  in- 
dividuo, oportuisset  esse  aliquod  individuum  illius  humanae  naturae  prae- 
existentis ante  unionem.  Individuum  autem  humanae  naturae  est  hypostasis 
et  persona.  Erit  igitur  dicere  quod  humana  natura  assumenda  a Verbo  in 
aliqua  hypostasi  vel  persona  praeexstitisset.  Si  igitur  natura  illa  assumpta 
fuisset,  manente  priori  hypostasi,  vel  persona,  remansissent  tunc  post  unio- 
nem duae  hypostases,  vel  personae,  una  Verbi  et  alia  hominis;  et  sic  non 
esset  facta  unio  in  hypostasi  vel  persona;  quod  est  contra  sententiam  fidei. 
Si  vero  hypostasis  vel  persona  illa  non  rei  maneret  in  ea  natura  in  qua  assu- 
menda a Verbo  praeexstitisset,  hoc  sine  corruptione  accidere  non  potuisset; 
nullum  enim  singulare  desinit  esse  hoc  quod  est,  nisi  per  corruptionem.  Sic 
igitur  oportuisset  illum  hominem  corrumpi  qui  unioni  praeexstitisset,  et  per 
consequens  humanam  naturam  in  eo  exsistentem:  impossibile  igitur  fuit 
quod  Verbum  assumeret  in  unitatem  personae  aliquem  hominem  praeexsi- 
stentem. 

Simul  autem  et  derogaretur  perfectioni  incarnationis  Dei  Verbi,  si  aliquid 
eorum  quae  naturalia  sunt  homini  ei  deesset.  Est  autem  naturale  homini  ut 
nascatur  nativitate  humana.  Hoc  autem  Verbum  Dei  non  haberet,  si  homi- 
nem praeexsistentem  assumpsisset;  nam  ille  homo  in  sua  nativitate  purus 
homo  exstitisset ; unde  ejus  nativitas  Verbo  non  posset  attribui,  nec  Beata 
Virgo  mater  Verbi  dici  posset.  Fides  autem  per  omnia  sine  peccato  similem 
eum  nobis  in  naturalibus  confitetur,  dicens  Filium  Dei,  secundum  Aposto- 

Ium,  factum  ex  muliere  et  natum,  et  Virginem  matrem  Dei.  Non  igitur  hoc 
-decuit  ut  praeexsistentem  hominem  assumeret. 

Hinc  etiam  apparet  quod,  ab  ipso  conceptionis  principio,  naturam  huma- 
nam sibi  univic.  Quia,  sicut  humanatio  Dei  Verbi  requirit  quod  Verbum  Dei 
sit  natum  nativitate  humana,  ad  hoc  quod  sit  verus  homo  et  naturalis,  per 
omnia  in  naturalibus  nobis  conformis;  ita  requirit  quod  Dei  Verbum  sit 
-conceptum  conceptione  humana.  Non  enim,  secundum  naturae  ordinem, 
homo  nascitur  nisi  prius  concipiatur.  Si  autem  natura  humana  assumenda 
prius  in  qualicumque  statu  fuisset  quam  Verbo  uniretur,  illa  conceptio  Verbo 
Dei  attribui  non  posset,  ut  diceretur  conceptum  conceptione  humana.  Opor- 
tuit igitur  quod,  ab  ipso  conceptionis  principio,  Verbum  Dei  humanae  na- 
turae uniretur. 

Rursum : in  generatione  humana,  virtus  activa  agit  ad  complementum 
humanae  naturae  in  aliquo  determinato  individuo.  Si  autem  Verbum  Dei 
non  a principio  conceptionis  humanam  naturam  assumpsisset,  virtus  activa 
in  generatione,  ante  unionem,  suam  actionem  ordinasset  ad  aliud  individuum 
humanae  naturae,  quod  est  hypostasis  vel  persona  humana;  post  unionem 
autem  ordinasset  totam  generationem  ad  aliam  hypostasim  vel  personam, 
scilicet  Dei  Verbum,  quod  nascebatur  in  humana  natura.  Sic  igitur  non 
fuisset  una  numero  generatio,  utpote  ad  duas  personas  ordinata ; nec  fuisset 
uniformis  secundum  totum,  quod  a naturae  ordine  videtur  alienum.  Non 
igitur  fuit  conveniens  quod  Verbum  Dei,  post  conceptionem,  humanam  na- 
turam assumeret,  sed  simul  in  ipsa  conceptione. 

Item : hoc  videtur  generationis  humanae  ordo  requirere,  ut  qui  concipitur 
ipse  idem  nascatur,  et  non  alius;  quum  conceptio  ad  nativitatem  ordinetur. 
Unde,  si  Filius  Dei  natus  est  nativitate  humana,  oportet  etiam  quod  Filius 
Dei  sit  conceptione  humana  conceptus,  et  non  purus  homo. 


CAPUT  XLIV. 

QUOD  NATURA  HUMANA  ASSUMPTA  A VERBO  IN  IPSA  CONCEPTIONE 
FUIT  PERFECTA  QUANTUM  AD  ANIMAM  ET  CORPUS. 

Ulterius  autem  ex  hoc  manifestum  est  quod  in  ipso  conceptionis  prin- 
cipio anima  rationalis  corpori  fuit  unita. 

Verbum  enim  Dei,  mediante  anima  rationali,  corpus  assumpsit;  corpus 
-enim  hominis  non  magis  assumptibile  est  a Deo  quam  alia  corpora,  nisi 
propter  animam  rationalem.  Non  igitur  Verbum  Dei  assumpsit  corpus  absque 
anima  rationali.  Quum  igitur  Verbum  Dei  assumpserit  corpus  ab  ipso  con- 
ceptionis principio,  oportuit  quod  in  ipso  conceptionis  principio  anima  ra- 
tionalis corpori  uniretur. 

Item : posito  eo  quod  est  posterius  in  generatione,  necesse  est  et  id  quod 
prius  est  secundum  generationis  ordinem  poni.  Posterius  autem  in  genera- 
tione est  id  quod  est  perfectissimum ; perfectissimum  autem  est  ipsum  indi- 
viduum generatum,  quod  in  generatione  humana  est  hypostasis  vel  persona» 
ad  cujus  constitutionem  ordinantur  et  anima  et  corpus.  Posita  igitur  perso- 
nalitate hominis  generati,  necesse  est  quidem  exsistere  et  corpus  et  animam 
rationalem.  Personalitas  autem  hominis  Christi  non  est  alia  quam  persona- 
litas Verbi  Dei;  Verbum  autem  Dei  in  ipsa  conceptione  univit  sibi  corpus 

humanum.  Fuit  igitur  ibi  personalitas  illius  hominis;  ergo  oportuit  quod  et 
anima  rationalis  adesset. 

Inconveniens  etiam  fuisset  ut  Verbum,  quod  est  fons  et  origo  omnium 
perfectionum  et  formarum,  alicui  rei  informi  et  nondum  perfectionem  na- 
turae habenti  uniretur.  Quidquid  autem  fit  corporeum,  ante  animationem  est 
informe  et  nondum  perfectionem  naturae  habens.  Non  igitur  fuit  conveniens 
ut  Verbum  Dei  uniretur  corpori  nondum  animato;  et  sic,  a principio  con- 
ceptionis, oportuit  animam  illam  corpori  uniri. 

Ex  hoc  etiam  apparet  quod  corpus  illud  assumptum  a principio  conce- 
ptionis fuit  formatum,  quia  nihil  informe  Dei  Verbum  assumere  debuit.  Simul 
autem  anima  requirit  propriam  materiam,  sicut  et  quaelibet  alia  forma  na- 
turalis. Est  autem  propria  materia  animae  corpus  organizatum;  est  enim 
anima  entelechia  corporis  organici  physici  potentia  vitam  habentis.  Si  igitur 
anima  a principio  conceptionis  corpori  sit  unita,  ut  ostensum  est,  necessarium- 
fuit  ut  corpus  a principio  conceptionis  organizatum  et  formatum  esset  Et 
etiam  organizatio  corporis  ordine  generationis  praecedit  animae  rationalis- 
introductionem;  unde,  posito  posteriori,  necesse  fuit  ponere  et  prius.  Cre- 
mentum autem  quantitatis  usque  ad  debitam  mensuram  nihil  prohibet  sequi 
corporis  animationem.  Sic  igitur  circa  conceptionem  hominis  assumpti  sen- 
tiendum est  quod,  in  ipso  conceptionis  principio,  fuit  corpus  organizatum 
et  formatum,  sed  nondum  habens  debitam  quantitatem. 


CAPUT  XLV. 

QUOD  CHRISTUS  DECUIT  NASCI  EX  VIRGINE. 

(III.  part.  quac.il.  XXVIII.  ari.  1.  et  2.). 

Per  hoc  autem  patet  quod  necesse  fuit  hominem  illum  ex  virgine  matre 
nasci,  absque  naturali  semine. 

Semen  enim  viri  requiritur  in  generatione  humana  tamquam  phncipiurii 
activum,  propter  virtutem  activam  quae  in  ipso  est.  Sed  virtus  activa  in  ge- 
neratione corporis  Christi  non  potuit  esse  naturalis,  secundum  praedicta; 
quia  virtus  naturalis  non  subito  perficit  totam  corporis  formationem,  sed 
ad  hoc  indiget  tempore;  corpus  autem  Christi,  in  ipso  principio  suae  con- 
ceptionis, fuit  formatum  et  organizatum,  ut  ostensum  est  (c.  praec.).  Re- 
linquitur igitur  quod  generatio  Christi  humana  fuit  absque  naturali  semine. 

Item:  semen  maris  in  generatione  animalis  cujuscuraque  trahit  ad  se 
materiam  quam  mater  ministrat,  quasi  virtus  quae  est  in  semine  maris  in-, 
tendat  sui  ipsius  complementum  ut  finem  totius  generationis ; unde,  et  com- 
pleta generatione  ipsum  semen  immutatum  et  completum  est  proles  quae 
nascitur.  Sed  in  generatione  humana  Christi  fuit  ultimus  generationis  ter- 
minus unio  ad  personam  divinam,  non  autem  aliqua  persona  seu  hypostasis 
humana  constituenda,  ut  ex  dictis  (c.  41.)  patet.  Non  igitur  in  hac  generatione 
potuit  esse  activum  principium  semen  viri,  sed  sola  virtus  divina ; ut,  sicut 
semen  viri  in  generatione  communi  hominum  in  suam  substantiam  trahit  ma- 
teriam a matre  ministratam,  ita  eamdem  materiam  in  generatione  Christi 
Verbum  Dei  ad  suam  unionem  assumpsit. 

Similiter  autem  manifestum  est  quod  conveniens  erat  ut  ipsa  generatione 
humana  Verbi  D.ei  aliqua  proprietas  spiritualis  generationis  Verbi  reluceret- 

Verbum  autem,  secundum  quod  a dicente  progreditur,  sive  interius  conce- 
ptum, sive  exterius  prolatum,  corruptionem  dicenti  non  affert,  sed  magis  per- 
fectionis plenitudo  per  verbum  attenditur  in  dicente.  Conveniens  igitur  fuit 
ut  sic  Verbum  Dei  secundum  humanam  generationem  conciperetur  et  nasce- 
retur ut  matris  integritas  non  corrumperetur.  Quum  hoc  etiam  manifestum 
est  quod  Verbum  Dei,  quo  omnia  constituta  sunt  et  quo  omnia  in  sua  inte- 
gritate conservantur,  sic  nasci  decuit  ut  per  omnia  matris  integritatem  ser- 
varet, conveniens  igitur  fuit  hanc  generationem  fuisse  ex  virgine. 

Neque  tamen  hic  generationis  modus  verae  et  naturali  humanitati  Christi 
derogat,  licet  aliter  quam  alii  homines  generatus  sit.  Manifestum  est  enim,, 
quum  virtus  divina  infinita  sit,  ut  supra  (Lib.  I.  c.  43.)  probatum  est,  et  per 
eam  omnes  causae  virtutem  producendi  effectum  sortiantur,  quod  quicumque 
effectus  per  quamcumque  causam  producitur,  potest  per  Deum  absque  illius 
causae  adminiculo  produci  ejusdem  speciei  et  naturae.  Sicut  igitur  virtus 
naturalis  quae  est  in  humano  semine  producit  hominem  verum,  speciem  et 
humanam  naturam  habentem,  ita  virtus  divina,  quae  talem  virtutem  semini 
dedit,  absque  hujusmodi  virtute  potest  effectus  illius  virtutis  producere,  con- 
stituendo verum  hominem,  speciem  et  naturam  humanam  habentem. 

Si  vero  aliquis  dicat  quod,  quum  homo  naturaliter  generatus  habeat  corpus 
naturaliter  constitutum  ex  semine  maris,  et  eo  quod  femina  subministrat* 
quidquid  sit  illud,  corpus  Christi  non  fuit  ejusdem  naturae  cum  nostro,  si 
non  est  ex  maris  semine  generatum:  ad  hoc  manifesta  responsio  est  secun- 
dum Aristotelis  positionem,  dicentis  (secundo  De  generat,  animal,  c.  4.),. 
quod  semen  maris  non  intrat  materialiter  in  constitutionem  concepti,  sed  est 
solum  activum  principium;  materia  vero  corporis  tota  ministratura  matre; 
et  sic,  quantum  ad  materiam,  corpus  Christi  non  differt  a corpore  nostro; 
nam  etiam  corpora  nostra  materialiter  constituta  sunt  ex  eo  quod  est  sumptum 
ex  matre. 

Si  vero  aliquis  praedictae  positioni  Aristotelis  repugnet,  adhuc  praedicta 
objectio  efficaciam  non  babet.  Similitudo  enim  aliquorum  aut  dissimilitudo* 
in  materia  non  attenditur  secundum  statum  materiae  in  principio  generatio- 
nis, sed  secundum  conditionem  materiae  jam  praeparatae,  prout  est  in  ter- 
mino generationis.  Non  enim  differt  secundum  materiam  aer  ex  terra,  vel 
ex  aqua  generatus,  quia,  licet  aqua  et  terra  in  principio  generationis  dif- 
ferentia sint,  tamen  per  actionem  generantis  ad  unam  dispositionem  redu- 
cuntur. Sic  igitur  divina  virtute  materia  quae  solum  ex  muliere  sumitur 
potest  reduci,  in  fine  genera.ionis,  ad  eamdem  dispositionem  quam  habet 
materia,  si  sumatur  simul  ex  mare  et  femina.  Unde  non  erit  aliqua  dissimi- 
litudo, propter  diversitatem  materiae,  inter  corpus  Christi,  quod  divina  vir- 
tute formatum  est  ex  materia  a sola  matre  assumpta,  et  corpora  nostra,  quae 
virtute  naturae  formantur  ex  materia,  etiamsi  ab  utroque  parente  assumantur. 
Manifestum  est  enim  quod  plus  differt  a materia  quae  ex  viro  et  mul:ere 
simul  assumitur,  limus  terrae,  de  quo  Deus  primum  humanum  hominem 
formavit  (quae  utique  constat  fuisse  verum  hominem  et  nobis  per  omnia 
similem),  quam  materia  sumpta  solum  ex  femina,  ex  qua  corpus  Christi 
formatum  est. 

Unde  nativitas  Christi  ex  virgine  nihil  derogat  veritati  humanitatis  ipsius* 
nec  similitudini  ejus  ad  nos.  Licet  enim  virtus  naturalis  requirat  determi- 
natam materiam  ad  determinatum  effectum  ex  ea  producendum,  virtus  tamen 
divina,  auae  potest  ex  nihilo  cuncta  producere,  in  agendo,  ad  materiam  de- 

terminatam  non  coarctatur.  Similiter  etiam  nec  per  hoc  aliquid  deperit  di- 
gnitati matris  Christi,  quod  virgo  concepit  et  peperit,  quin  vera  et  naturalis 
mater  Filii  Dei  dicatur;  virtute  enim  divina  faciente  materiam  naturalem 
ad  generationem  corporis  Christi  ministravit,  quod  solum  ex  parte  matris 
requiritur;  ea  vero  quae  in  aliis  matribus  ad  corruptionem  virginitatis  faciunt 
non  ordinantur  ad  id  quod  matris  est,  sed  solum  ad  id  quod  patris  est,  ut 
semen  maris  ad  locum  generationis  perveniat. 

CAPUT  XLVI. 

QUOD  CHRISTUS  NATUS  EST  DE  SPIRITU  SANCTO. 

Quamvis  autem  omnis  divina  operatio  qua  aliquid  in  creaturis  agitur  sit 
toti  Trinitati  communis,  ut  ex  supra  habitis  ostensum  est,  formatio  tamen 
corporis  Christi,  quae  divina  virtute  perfecta  est,  convenienter  Spiritui  Sancto 
attribuitur,  licet  sit  toti  Trinitati  communis. 

Hoc  enim  congruere  videtur  incarnationi  Verbi.  Nam-  sicut  verbum  no- 
strum in  mente  conceptum  invisibile  est,  exterius  autem  voce  prolatum  sen- 
sibile fit,  ita  Verbum  Dei  secundum  generationem  aeternam  in  corde  Patris 
invisibiliter  exsistit,  per  incarnationem  autem  nobis  visibile  factum  est;  unde 
Verbi  Dei  incarnatio  est  sicut  vocalis  verbi  nostti  expressio.  Expressio  autem 
vocalis  verbi  nostri  fit  per  spiritum  nostrum,  per  quem  vox  verbi  nostri 
formatur.  Convenienter  igitur  et  per  Spiritum  Filii  Dei  ejus  carnis  formatio 
■dicitur  facta. 

Convenit  etiam  hoc  et  generationi  humanae.  Virtus  enim  activa  quae 
•est  in  semine  humano,  ad  se  trahens  materiam  quae  fuerit  a matre,  per 
spiritum  operatur;  fundatur  enim  hujusmodi  virtus  in  spiritu,  propter  cujus 
•continentiam  semen  spumosum  oportet  esse  et  album.  Verbum  igitur  Dei, 
sibi  carnem  assumens  ex  virgine,  convenienter  hoc  per  Spiritum  Sanctum 
debet,  carnem  assumendo,  formare. 

Convenit  etiam  hoc  ad  insinuandam  causam  ad  incarnationem  Verbi 
moventem ; quae  quidem  nnlla  alia  esse  potuit  nisi  amor  Dei  ad  hominem, 
cujus  naturam  sibi  voluit  in  unitate  personae  copulare.  In  divinis  autem  Spi- 
ritus Sanctus  est  qui  procedit  ut  amor,  ut  supra  dictum  est.  Conveniens  igitar 
fuit  ut  incarnationis  opus  Spiritui  Sancto  attribuatur. 

Solet  etiam  in  sacra  Scriptura  omnis  gratia  Spiritui  Sancto  attribui,  quia 
•quod  gratis  datur  ex  amore  donantis  videtur  esse  collatum.  Nulla  autem 
major  est  gratia  homini  collata  quam  quod  Deo  in  persona  uniretur.  Con- 
venienter igitur  hoc  opus  Spiritui  Sancto  appropriatur. 


CAPUT  XLVII. 

QUOD  CHRISTUS  NON  FUIT  FILIUS  SPIRITUS  SANCTI 
SECUNDUM  CARNEM. 

Quamvis  autem  Christus  de  Spiritu  Sancto  ct  Virgine  conceptus  dica- 
tur, non  potest  tamen  dici  Spiritus  Sanctus  pater  Christi  secundum  genera- 
tionem humanam,  sicut  Virgo  dicitur  mater  ejus. 

Spiritus  enim  Sanctus  non  produxit  humanam  naturam  in  Christo  ex  sua 

substantia,  sed  sola  sua  virtute  operatus  est  ad  ejus  productionem.  Non  igitur 
potest  dici  Spiritus  Sanctus  pater  Christi  secundum  humanam  generationem. 

Esset  etiam  inductivum  in  errorem  si  Christus  Spiritus  Sancti  filius  dice- 
retur. Manifestum  est  enim  quod  Verbum  Dei  secundum  hoc  habet  personam 
distinctam,  quod  est  Filius  Dei  Patris.  Si  igitur  secundum  humanam  naturam 
Spiritus  Sancti  filius  diceretur,  daretur  intelligi  quod  Christus  esset  duo  filii; 
nam  Verbum  Dei  Spiritus  Sancti  filius  esse  non  potest;  et  sic,  quum  filia- 
tionis nomen  ad  personam  pertineat,  non  ad  naturam,  sequeretur  quod  in 
Christo  essent  duae  personae;  quod  est  a fide  catholica  alienum.  Inconve- 
niens enim  esset  ut  auctoritas. Patris  et  nomen  ad  personam  aliam  transfer- 
cetur;  quod  contingeret,  si  Spiritus  Sanctus  pater  Christi  diceretur. 

CAPUT  XLVIII. 

QUOD  NON  EST  DICENDUM  I CHRISTUS  EST  CREATURA. 

Ulterius  etiam  manifestum  est  quod,  quamvis  humana  natura  a Verbo 
assumpta  sit  aliqua  creatura,  non  tamen  potest  simpliciter  enuntjri  Chri- 
stum esse  creaturam. 

Creari  enim  est  fieri  quoddam.  Quum  autem  fieri  terminetur  ad  esse 
simpliciter,  ejus  est  fieri  quod  habet  esse  subsistens,  et  hujusmodi  est  indi- 
viduum completum  in  genere  substantiae;  quod  quidem  in  natura  intel- 
lectuali dicitur  persona  aut  etiam  hypostasis.  Formae  vero  et  accidentia,  et 
etiam  partes  non  dicuntur  fieri  nisi  secundum  quid,  quum  et  esse  non  ha- 
beant in  se  subsistens,  sed  subsistant  in  alio;  unde,  quum  aliquis  fit  albus, 
•non  dicitur  fieri  simpliciter,  sed  secundum  quid.  In  Christo  autem  non  est 
alia  hypostasis  vel  persona  nisi  Verbi  Dei,  quae  est  increata,  ut  ex  prae- 
missis manifestum  est.  Non  igitur  simpliciter  potest  enuntiari  quod  Christus 
■sit  creatura,  licet  cum  additione  possit  hoc  dici,  ut  dicatur  creatura  se- 
cundum quod  homo,  vel  secundum  humanam  naturam.  Licet  autem  de 
subjecto,  quod  est  individuum  in  genere  substantiae,  non  simpliciter  dicatur 
deri  quod  est  proprium  ejus,  propter  accidentia  vel  partes,  sed  solum  se- 
cundum quid;  tamen  simpliciter  praedicantur  de  subjecto  quaecumque  con- 
sequuntur naturaliter  ad  accidentia,  vel  ad  partes  secundum  propriam  ratio- 
nem; dicitur  enim  simpliciter  homo  esse  videns,  quia  hoc  consequitur  ad 
oculum,  et  crispus  propter  capillos,  et  visibilis  propter  colorem.  Sic  igitur 
•et  ea  quae  consequuntur  proprie  ad  humanam  naturam  simpliciter  possunt 
enuntiari  de  Christo,  sicut  quod  est  homo,  quod  est  visibilis,  quod  ambu- 
lavit, et  omnia  hujusmodi;  quod  autem  est  personae  proprium  de  Christo 
■non  enuntiatur  ratione  humanae  naturae,  nisi  cum  aliqua  additione  expressa 
vel  subintellecta. 

CAPUT  XLIX. 

SOLUTIO  RATIONUM  CONTRA  INCARNATIONEM  SUPERIUS  POSITARUM* 

His  igitur  habitis,  ea  quae  contra  incarnationis  fidem  supra  posita  sunt 
facile  solvuntur. 

Ostensum  est  enim  incarnationem  Verbi  non  sic  esse  intelligendam  quod 
Verbum  sit  in  carnem  conversum,  aut  sit  corpori  unitum  ut  forma;  unde  noc 

est  consequens,  ex  hoc  quod  Verbum  est  incarnatum,  quod  vere  Deus  sit 
corpus  vel  virtus  in  corpore,  ut  prima  ratio  procedebat. 

Similiter  etiam  non  sequitur  quod  Verbum  sit  substantialiter  mutatum,  per 
hoc  quod  naturam  humanam  assumpsit.  Nulla  enim  mutatio  in  ipso  Verbo 
Dei  facta  est,  sed  solum  in  humana  natura  quae  est  a Verbo  assumpta,  se- 
cundum quam  competit  Verbo  et  generatum  esse  temporaliter  et  natum,  non 
autem  secundum  seipsum. 

Quod  etiam  tertio  proponitur,  necessitatem  non  habet.  Hypostasis  enim 
non  extenditur  extra  terminos  illius  naturae  ex  qua  subsistentiam  habet.  Non 
autem  Verbum  Dei  subsistentiam  habet  ex  natura  humana,  sed  magis  natu- 
ram humanam  ad  suam  subsistentiam  vel  personalitatem  trahit;  non  enim 
per  illam,  sed  in  illa  subsistit.  Unde  nihil  prohibet  Verbum  Dei  esse  ubique* 
licet  humana  natura  a Verbo  Dei  assumpta  ubique  non  sit. 

Ex  hoc  etiam  solvitur  quartum.  Cujuslibet  enim  rei  subsistentis  oportet 
esse  unam  naturam  tantum,  per  quam  simpliciter  esse  habeat ; et  sic  Verbum 
Dei  per  solam  naturam  divinam  simpliciter  esse  habet,  non  autem  per  hu- 
manam naturam,  sed  per  eam  habet  quod  sit  hoc,  scilicet  quod  sit  homo. 

Quintum  etiam  solvitur  per  hoc  idem.  Impossibile  est  enim  quod  natura 
per  quam  Verbum  subsistit  sit  aliud  quam  ipsa  persona  Verbi.  Subsistit  autem 
per  naturam  divinam,  non  autem  per  naturam  humanam ; sed  eam  ad  suam 
subsistentiam  trahit,  ut  in  ea  subsistat,  ut  dictum  est.  Unde  non  oportet  quod 
natura  humana  sit  idem  quod  persona  Verbi. 

Hinc  etiam  excluditur  id  quod  sexto  objiciebatur,  hypostasis  enim  est 
minus  simplex  vel  re,  vel  intellectu,  quam  natura  per  quam  constituitur  in 
esse : re  quidem,  quum  hypostasis  non  sit  sua  natura ; intellectu  autem  solo* 
in  illis  in  quibus  idem  est  hypostasis  et  natura.  Hypostasis  autem,  Verbi  non 
constituitur  simpliciter  per  humanam  naturam,  ut  per  eam  sit ; sed  per  eam 
solum  habet  Verbum  quod  sit  homo..  Non  igitur  oportet  quod  natura  hu- 
mana sit  simplicior  quam  Verbum,  in  quantum  est  Verbum,  sed  solum  in 
quantum  est  hic  homo. 

Ex  quo  etiam  patet  solutio  ad  id  quod  septimo  objicitur.  Non  enim  oportet 
quod  hypostasis  Dei  Verbi  simpliciter  sit  constituta  per  materiam  signatam* 
sed  solum  in  quantum  est  hic  homo;  sic  enim  solum  per  humanam  natu- 
ram constituitur,  ut  dictum  est. 

Quod  autem  anima  humana  et  corpus  in  Christo  ad  personalitatem  Verbi 
trahuntur,  non  constituentia  aliquam  personam  praeter  personam  Verbi,  non 
pertinet  ad  minorationem  virtutis,  ut  octava  ratio  procedebat,  sed  ad  digni- 
tatem majorem.  Unumquodque  enim  melius  esse  habet,  quum  suo  digniori 
unitur,  quam  quum  per  se  exsistit,  sicut  anima  sensibilis  nobilius  esse  habet 
in  homine  quam  in  aliis  ahimalibus,  in  quibus  est  forma  principalis,  non 
tamen  in  homine. 

Hinc  etiam  solvitur  quod  nono  objiciebatur.  In  Christo  enim  vere  fuit 
haec  anima  et  hoc  corpus,  non  tamen  ex  eis  constituta  est  persona  aliqua 
praeter  personam  Verbi  Dei,  quia  sunt  ad  personalitatem  Dei  Verbi  assumpta  ; 
sicut  et  corpus,  quum  est  sine  anima,  propriam  speciem  habet,  sed,  quum 
unitur  animae,  ab  ea  speciem  sortitur. 

Ex  hoc  etiam  solvitur  quod  decimo  proponebatur.  Manifestum  est  enim 
quod  hic  homo,  qui  est  Christus,  substantia  quaedam  est,  non  universalis* 
sed  particularis;  et  hypostasis  quaedam  est,  non  tamen  alia  hypostasis  quam 
hypostasis  Verbi;  quia  humana  natura  ab  hypostasi  Verbi  assumpta  est,  ut 

Verbum  subsistat  tam  in  humana  natura,  quam  in  divina;  id  satem  quod  in 
humana  natura  'subsistit  est  hic  homo ; unde  ipsum  Verbum  supponitur,  quum 
dicitur  hic  homo.  Sed,  si  quis  eamdem  objectionem  ad  humanam  naturam 
transferat,  dicens  eam  esse  substantiam  quamdam,  non  universalem,  sed 
particularem,  et  per  consequens  hypostasim,  manifeste  decipitur.  Nam  hu- 
mana natura,  etiam  in  Socrate  vel  Platone,  non  est  hypostasis,  sed  id  quod 
in  ea  subsistit,  hypostasis  est.  Quod  autem  substantia  sit,  et  particularis,  non 
■secundum  illam  significationem  dicitur  qua  hypostasis  est  particularis  sub- 
stantia. Substantia  enim,  secundum  Philosophum,  dicitur  dupliciter,  scilicet 
de  subjecto  in  genere  substantiae,  quod  dicitur  hypostasis,  et  de  eo  quod 
quid  est,  quod  est  natura  rei.  Sed  neque  partes  alicujus  substantiae  sic  di- 
cuntur particulares  substantiae,  quasi  sint  per  se  subsistentens,  sed  subsistunt 
in  toto ; unde  nec  hypostases  possunt  dici,  quum  nulla  earum  sit  substantia 
completa ; alias  sequeretur  quod  in  uno  homine  tot  essent  hypostases  quot 
sunt  partes. 

Quod  vero  undecimo  oppositum  fuit  ex  eo  solvitur  quod  aequivocatio 
inducitur  ex  diversa  forma  significata  per  nomen,  non  autem  ex  diversitate 
suppositionis.  Non  enim  hoc  nomen,  homo,  aequivoce  sumitur  ex  eo  quod 
quandoque  supponit  pro  Platone,  quandoque  pro  Socrate.  Hoc  igitur  nomen, 
homo,  de  Christo  et  de  aliis  hominibus  dictum,  semper  eamdem  formam 
significat,  scilicet  naturam  humanam;  unde  univoce  praedicatur  de  eis;  sed 
suppositio  tantum  variatur  in  hoc  quod,  secundum  quod  pro  Christo  sumi- 
tur, supponit  hypostasim  increatam;  secundum  vero  quod  pro  aliis  sumitur, 
supponit  hypostasim  creatam. 

Neque  autem  hypostasis  Verbi  dicitur  esse  suppositum  humanae  naturae 
quasi  subjiciatur  ei  ut  formaliori,  sicut  duodecima  ratio  proponebat.  Hoc 
enim  esset  necessarium,  si  hypostasis  Verbi  per  naturam  humanam  simpli- 
citer constitueretur  in  esse,  quod  patet  esse  falsum ; dicitur  enim  hypostasis 
Verbi  humanae  naturae  supponi,  prout  eam  ad  suam  subsistentiam  trahit, 
sicut  aliquid  trahitur  ad  alterum  nobilius  cui  unitur. 

Non  tamen  sequitur  quod  humana  natura  accidentaliter  Verbo  adveniat, 
ex  hoc  quod  Verbum  ab  aeterno  praeexstitit,  sicut  ultima  ratio  concludebat. 
Sic  enim  Verbum  humanam  naturam  assumpsit  ut  vere  sit  homo.  Esse  au- 
tem hominem  est  esse  in  genere  substantiae.  Quia  igitur  ex  unione  naturae 
humanae  hypostasis  Verbi  habet  quod  sit  homo,  non  advenit  ei  accidenta- 
liter; nam  accidentia  esse  substantiale  non  conferunt. 


CAPUT  L. 

QUOD  PECCATUM  ORIGINALE  TRADUCATUR 
A PRIMO  PARENTE  IN  POSTEROS. 

(De  malo,  quaest.  IV.  art.  6.). 

Ostensum  est  igitur  ex  praemissis,  non  esse  impossibile  quod  fides  ca- 
tholica de  incarnatione  Filii  Dei  praedicat;  consequens  autem  est  ostendere 
quod  conveniens  fuit  Filium  Dei  naturam  assumere  humanam.  Hujus  autem 
convenientiae  rationem  Apostolus  assignare  videtur  ex  peccato  originali, 
quod  in  omnes  pertransiit;  dicit  enim  (Rom.  V.  19.):  Sicut,  per  inobedien - 


LIBER  iV.  CAF.  L. 


6 58 

tiam  unius  hominis,  peccatores  constituti  sunt  inulti:  ita  et  per  unius  hominis  obe* 
dientiam,  justi  constituentur  inulti. 

Sed  quia  Pelagiani  haeretici  peccatum  originale  negaverunt,  ostenden 
dum  est  homines  cum  peccato  originali  nasci. 

Et  primo  quidem  assumendum  est  quod  dicitur  (Gen.  II.  15.  17.)  : Tulit 
Dominus  Deus  hominem , et  posuit  eum  in  paradiso  ....  praecepitque  ei  dicens  r 
Ex  omni  ligno  paradisi  comede,  de  ligna  autem  scientae  boni  et  mali  ne  comedas  r 
in  quacumque  autem  die  comederis  ex  eo,  morte  morieris.  Sed,  quia  Adam  nec 
eo  die  quo  comedit  actu  mortuus  est,  oportet  sic  intelligi  quod  dicitur  : Morte 
morieris,  id  est  necessitati  mortis  eris  addictus;  quod  quidem  frustra  dicere- 
tur, si  homo  ex  institutione  suae  naturae  necessitatem  moriendi  haberet. 
Oportet  igitur  dicere  quod  mors  et  necessitas  moriendi  sit  poena  homini  pro 
peccato  inflicta.  Poena  autem  non  infligitur  juste  nisi  pro  culpa.  In  quibus- 
cumque igitur  invenitur  haec  poena,  necesse  est  ut  in  eis  inveniatur  aliqua 
culpa.  Sed  in  omni  homine  invenitur  haec  poena,  etiam  a principio  suae 
nativitatis  ; ex  tunc  enim  nascitur  necessitati  mortis  addictus ; unde  et  ali* 
qui  mox  post  nativitatem  moriuntur,  de  utero  translati  ad  tumulum.  Ergo 
in  eis  est  aliquod  peccatum.  Sed  non  peccatum  actuale,  quia  non  habent 
pueri  usum  liberi  arbitrii,  sine  quo  nihil  imputatur  homini  ad  peccatum,  ut 
ex  his  quae  dicta  sunt  in  tertio  apparet.  Necesse  est  igitur  dicere  quod  in 
eis  sit  peccatum  per  originem  traductum. 

Hoc  etiam  expresse  apparet  ex  verbis  Apostoli  (Rom.  V.  12.):  Sicut  per 
unum  hominem  peccatum  in  hunc  mundum  intravit  et  per  peccatum  mors , ita  et 
in  omnes  homines  mors  pertransiit,  in  quo  omnes  peccaverunt.  Non  potest  autem 
dici  quod  per  unum  hominem  in  mundum  peccatum  intravit  per  modum 
imitationis,  quia  sic  peccatum  non  pervenisset  nisi  ad  eos  qui  peccando  pri- 
mum hominem  imitantur;  et,  quum  mors  per  peccatum  in  mundum  intra- 
verit, non  perveniret  mors  nisi  ad  eos  qui  peccant  in  similitudinem  primi 
hominis  peccantis.  Sed  ad  hoc  excludendum  Aposlolus  subdit  quod  regnavit 
mors  ab  Adam  usque  ad  Moysen  etiam  in  eos  qui  non  peccaverunt  in  similitudi- 
nem praevaricationis  Adae.  Non  ergo  intellexit  Apostolus,  quod  per  unum 
hominem  peccatum  in  mundum  intraverit  per  modum  imitationis,  sed  per 
modum  originis. 

Praeterea  : si  tantum  secundum  imitationem  Apostolus  loqueretur  de 
introitu  peccati  in  mundum,  potius  dixisset  per  diabolum  peccatum  intrasse 
in  mundum  quam  per  unum  hominem,  sicut  expresse  dicitur  (Sap.  II.  24.) 
Invidia  diaboli  mors  introivit  in  orbem  terrarum:  imitantur  autem  illum  qui 
sunt  ex  parte  illius. 

Adhuc : (Psalm.  L.  7.)  David  dicit : Ecce  in  iniquitatibus  conceptus  sum , 
et  in  peccatis  concepit  me  mater  mea;  quod  non  potest  intelligi  de  peccato 
actuali,  quum  David  ex  legitimo  matrimonio  conceptus  et  natus  dicatur. 
Oportet  igitur  ut  hoc  ad  peccatum  originale  referatur. 

Amplius : (Job  XIV.  4.)  dicitur : Quis  potest  facere  mundum  de  immundo 
conceptum  semine?  nonne  tu  qui  solus  es?  Ex  quo  manifeste  accipi  potest  quod  ^ 
ex  immunditia  humani  seminis  aliqua  immunditia  ad  hominem  ex  semine' 
conceptum  perveniat;  quod  oportet  intelligi  de  immunditia  peccati,  pro  qua 
sola  homo  in  judicium  deducitur;  praemittitur  enim:  Et  dignum  ducis  super 
hujuscemodi  aperire  oculos  tuos,  et  adducere  eum  tecum  in  judicium  ? Sic  igitur 
aliquod  peccatum  est  quod  homo  contrahit  ab  ipsa  sui  origine,  quod  origi- 
nale dicitur. 

Item : baptismus  et  alia  sacramenta  Ecclesiae  sunt  quaedam  remedia 
contra  peccatum,  ut  infra  patebit.  Exhibetur  autem  baptismus,  secundum 
communem  Ecclesiae  consuetudinem,  pueris  recenter  natis.  Frustra  igitur 
^xiberetur,  nisi  in  eis  esset  aliquod  peccatum.  Non  est  autem  in  eis  peccatum 
actuale,  quia  carent  usu  liberi  arbitrii,  sine  quo  nullus  actus  homini  in  cul- 
pam imputatur.  Oportet  igitur  dicere  in  eis  esse  peccatum  per  originem  tra- 
ductum, quum  in  operibus  Dei  et  Ecclesiae  nihil  sit  vanum  et  frustra. 

Si  autem  dicatur,  quod  baptismus  infantibus  datur,  non  ut  a peccaro 
mundentur,  sed  ut  ad  regnum  Dei  perveniant,  quo  perveniri  non  potest  sine 
baptismo,  quum  Dominus  dicat  (Joann.  III.  5.):  Nisi  quis  renatus  fuerit  ex 
aqua  et  Spiritu  Saucio,  non  potest  introire  in  regnum  Dei;  hoc  vanum  est. 
Nullus  enim  a regno  Dei  excluditur  nisi  propter  aliquam  culpam.  Finis  enim 
omnis  rationalis  creaturae  est  ut  ad  beatitudinem  perveniat,  quae  esse  non 
potest  nisi  in  regno  Dei;  quod  quidem  nihil  est  aliud  quam  ordinata  societas 
eorum  qui  divina  visione  fruuntur,  in  qua  vera  beatitudo  consistit,  ut  patet 
ex  his  quae  in  tertio  sunt  ostensa.  Nihil  autem  a fine  suo  deficit  nisi  propter 
aliquod  peccatum.  Sj  igitur  pueri  nondum  baptizati  ad  regnum  Dei  perve- 
nire non  possunt,  oportet  dicere  esse  in  eis  aliquod  peccatum.  Sic  igitur,, 
secundum  catholicae  fidei  traditionem,  tenendum  est  homines  nasci  cum  pec- 
cato originali 


CAPUT  LI. 

OBJECTIONES  CONTRA  PECCATUM  ORIGINALE. 

Sun  autem  quaedam  adhuc  quae  veritati  adversari  videntur. 

Peccatum  enim  unius  aliis  non  imputatur  ad  culpam ; unde  (Ezectu 
XVIII.  19.)  dicitur  quod  filius  non  portat  iniquitatem  patris;  et  hujus  ratio  est 
quia  non  laudamur  neque  vituperamur  nisi  ex  his  quae  in  nobis  sunt.  Haec 
autem  sunt  quae  nostra  voluntate  committimus.  Non  igitur  peccatum  primi 
hominis  toti  humano  generi  imputatur. 

Si  vero  quis  dicat  quod,  uno  peccante  omnes  peccaverunt  in  ipso,  ut 
Apostolus  dicere  videtur,  et  sic  uni  non  imputatur  peccatum  alterius,  sed 
suum  peccatum,  hoc  etiam,  ut  videtur,  stare  non  potest;  quia  illi  qui  ex 
Adam  nati  sunt,  quando  Adam  peccavit,  in  eo  nondum  erant  actu,  sed  vir- 
tute tantum,  sicut  in  prima  origine;  peccare  autem,  quum  sit  agere,  non 
competit  nisi  exsistenti  in  actu ; non  igitur  in  Adam  omnes  peccavimus. 

Si  autem  ita  dicatur  nos  in  Adam  peccasse  quasi  originaliter  ab  eo  in 
nos  peccatum  proveniat  simul  cum  natura,  hoc  etiam  impossibile  videtur. 
Accidens  enim,  quum  de  subjecto  ad  subjectum  non  transeat,  non  potest 
traduci,  nisi  subjectum  traducatur.  Subjectum  autem  peccati  anima  ratio- 
nalis est,  quae  non  traducitur  in  nos  ex  primo  parente,  sed  a Deo  sigillatim 
creator  in  unoquoque,  ut  in  secundo  (c.  86.)  ostensum  est.  Non  igitur  per 
originem  peccatum  ad  nos  ab  Adam  derivari  potest. 

Adhuc  : si  peccatum  a primo  parente  in  alios  derivatur,  quia  ab  eo  ori- 
ginem trahunt,  quum  Christus  a primo  parente  originem  duxerit,  videtur 
quod  ipse  etiam  peccato  originali  subjectus  fuerit ; quod  est  alienus  a fide. 

Praeterea : quod  consequitur  aliquid  secundum  suam  originem  naturalem, 
est  ei  naturale.  Quod  est  alicui  naturale  non  est  peccatum  in  ipso,  sicut  in 

a lpa  non  est  peccatum  quod  visa  caret.  Non  igitur  per  originem  a primo 
'homine  peccatum  ad  alios  potuit  derivari. 

Si  autem  dicatur  quod  peccatum  a primo  parente  in  posteros  derivatur 
per  originem,  non  in  quantum  est  naturalis,  sed  in  quantum  est  vitiata,  hoc 
etiam,  ut  videtur,  stare  non  potest.  Defectus  enim  in  opere  naturae  non  ac- 
cidit nisi  per  defectum  alicujus  naturalis  principii,  sicut  per  corruptionem 
aliquam  quae  est  in  semine  causantur  monstruosi  partus  animalium.  Non 
•est  autem  dare  alicujus  naturalis  principii  corruptionem  in  humano  semine. 
Non  videtur  igitur  quod  aliquod  peccatum  ex  vitiata  origine  derivetur  in 
posteros  a primo  parente. 

Item:  peccata  quae  proveniunt  in  operibus  naturae  per  corruptionem  ali- 
cujus principii  non  fiunt  semper  vel  frequenter,  sed  ut  in  paucioribus.  Si 
igitur  per  vitiatam  originem  peccatum  a primo  parente  in  posteros  derive- 
mur, non  derivatur  in  omnes,  sed  in  aliquos  paucos. 

Praeterea:  si  per  vitiatam  originem  aliquis  defectus  in  prole  proveniat, 
ejusdem  generis  oportet  esse  illum  defectum  cum  vitio  qui  est  in  origine, 
quia  effectus  sunt  conformes  suis  causis.  Origo  autem  sive  generatio  humana, 
quum  sit  actus  potentiae  generativae,  quae  nullo  modo  participat  rationem, 
non  potest  habere  in  se  vitium  quod  pertineat  ad  genus  culpae ; quia  in  his 
solis  actibus  potest  esse  virtus  vel  vitium  qui  subduntur  aliqualiter  rationi; 
unde  non  imputatur  homini  ad  culpam  si  propter  vitiatam  originem  nascatur 
leprosus  vel  caecus.  Nullo  igitur  modo  defectus  culpabilis  provenire  potest 
a primo  parente  in  posteros  per  vitiatam  originem. 

Adhuc:  naturae  bonum  per  peccatum  non  tollitur;  unde  etiam  in  dae- 
monibus manent  naturalia  bona,  ut  Dionysius  dicit  (De  div.  nomin.  c.  IV.). 
<jeneratio  autem  est  actus  naturae.  Non  igitur  per  peccatum  primi  hominis 
vitiari  potuit  humanae  generationis  origo,  ut  sic  peccatum  primi  hominis 
ad  posteros  derivaretur. 

Amplius:  homo  generat  sibi  similem  secundum  speciem.  In  his  ergo 
•quae  non  pertinent  ad  generationem  speciei,  non  oportet  filium  assimilari 
parentibus.  Peccatum  autem  non  potest  pertinere  ad  rationem  speciei,  quia 
peccatum  non  est  eorum  quae  sunt  secundum  naturam,  sed  magis  corruptio 
naturalis  ordinis.  Non  igitur  oportet  quod  ex  primo  homine  peccante  alii 
peccatores  nascantur. 

Praeterea:  filii  magis  assimilantur  proximis  parentibus  quam  remotis. 
Contingit  autem  quod  proximi  parentes  sunt  sine  peccato,  et  in  actu  gene- 
rationis nullum  peccatum  committitur.  Non  igitur  propter  peccatum  primi 
parentis  peccatores  omnes  nascuntur. 

Deinde:  si  peccatum  a primo  homine  in  aliis  derivatum  est,  majoris 
autem  virtutis  in  agendo  est  bonum  quam  malum,  ut  supra  (Lib.  III.  c.  12.) 
•ostensum  est,  multo  magis  satisfactio  Adae  et  justitia  ejus  per  eum  ad  alios 
transivit. 

Adhuc : si  peccatum  primi  hominis  per  originem  propagatur  in  posteros, 
pari  etiam  ratione  peccata  aliorum  parentum  ad  posteros  deveniunt  ; et  sic 
semper  posteriores  essent  magis  onerati  peccatis  quam  priores,  quod  prae- 
cipue ex  hoc  sequi  necesse  est,  si  peccatum  transit  a parente  in  prolem  et 
satisfactio  transire  non  potest. 

CAPUT  LII. 

SOLUTIO  OBJECTIONUM  POSITARUM. 

Ad  horum  igitur  solutionem  praemittendum  est  quod  peccati  originalis 
\n  humano  genere  probabiliter  quaedam  signa  apparent.  Quum  enim  Deus 
humanorum  actuum  sic  curam  gerat  ut  bonis  operibus  praemium  et  malis 
poenam  retribuat,  ut  in  superioribus  est  ostensum,  ex  ipsa  poena  possumus 
certificari  de  culpa.  Patitur  autem  communiter  humanum  genus  diversas 
poenas,  et  corporales  et  spirituales.  Inter  corporales  potissima  est  mors,  ad 
•quam  omnes  aliae  tendunt  et  ordinantur,  scilicet  fames,  sitis,  et  alia  hujus- 
modi. Inter  spirituales  autem  est  potissima  debilitas  rationis,  ex  qua  contingit 
quod  homo  difficulter  pervenit  ad  veri  cognitionem,  et  de  facili  labitur  in 
errorem,  et  appetitus  bestiales  omnino  superare  non  potest,  sed  multoties 
obnubilatur  ab  eis. 

Posset  tamen  aliquis  dicere,  hujusmodi  defectus,  tam  corporales  quam 
spirituales,  non  esse  poenales,  sed  naturales  defectus  ex  necessitate  materiae 
;onsequentes.  Necesse  est  enim  corpus  humanum,  quum  sit  ex  contrariis 
compositum,  corruptibile  esse,  et  sensibilem  appetitum  in  ea  quae  sunt  se- 
cundum sensum  delectabilia  moveri,  quae  interdum  sunt  contraria  rationi, 
et  intellectum  possibilem,  quum  sit  in  potentia  ad  omnia  intelligibilia,  nullum 
eorum  habens  in  actu,  sed  ex  sensibus  natum  ea  acquirere,  difficulter  ad 
scientiam  veritatis  pertingere,  et  de  facili  propter  phantasmata  a vero  deviare. 

Sed  tamen,  si  quis  recte  consideret,  satis  probabiliter  poterit  aestimare, 
divina  providentia  supposita,  quae  singulis  perfectionibus  congrua  perfecti- 
bilia  coaptavit,  quod  Deus  superiorem  naturam  inferiori  ad  hoc  conjunxit 
ut  ei  dominaretur,  et,  si  quod  hujus  dominii  impedimentum  ex  defectu  na- 
turae contingeret,  ejus  speciali  et  supernaturali  beneficio  tolleretur;  ut  sci- 
licet, quum  anima  rationalis  sit  altioris  naturae  quam  corpus,  tali  conditione 
credatur  corpori  esse  conjuncta  quod  in  corpore  aliquid  esse  non  possit  con- 
trarium animae,  per  quam  corpus  vivit;  et  similiter,  si  ratio  in  homine  ap- 
petitui sensilali  conjungitur  et  aliis  sensitivis  potentiis,  quod  ratio  a sensitivis 
potentiis  non  impediatur,  sed  magis  eis  dominetur.  Sic  igitur,  secundum 
doctrinam  fidei,  ponimus  hominem  a principio  taliter  esse  institutum  quod, 
quamdiu  ratio  hominis  Deo  esset  subjecta,  et  inferiores  vires  ei  sine  impe- 
dimento deservirent,  et  corpus  ab  ejus  subjectione  impediri  non  posset  per 
aliquod  impedimentum  corporale,  Deo,  et  sua  gratia  supplente  quod  ad  hoc 
perficiendum  natura  minus  habebat;  ratione  autem  aversa  a Deo,  et  infe- 
riores vires  a ratione  repugnarent  et  corpus  vitae,  quae  est  per  animam,  con- 
trarias passiones  susciperet.  Sic  igitur,  hujusmodi  defectus,  quamvis  naturales 
homini  videantur  absolute,  considerando  humanam  naturam  ex  parte  ejus 
quod  est  in  ea  inferius,  tamen,  considerando  divinam  providentiam  et  digni- 
tatem superioris  partis  humanae  naturae,  satis  probabiliter  probari  potest 
hujusmodi  defectus  esse  poenales ; et  sic  colligi  potest  humanum  genus  pec- 
cato aliquo  originaliter  esse  infectum. 

His  igitur  visis,  respondendum  est  ad  ea  quae  in  contrarium  sunt  objecta. 

Non  enim  est  inconveniens  quod,  uno  peccante,  peccatum  in  omnes  di 
cimus  per  originem  esse  propagatum,  quamvis  unusquisque  ex  proprio  actu 
laudetur  vel  vituperetur,  ut  prima  ratio  procedebat.  Aliter  enim  est  in  his 

quae  sunt  unius  individui,  et  aliter  in  his  quae  sunt  totius  naturae  speciei; 
nam  participatione  speciei  sunt  plures  homines  velut  unus  homo,  ut  Porphy- 
rius  dicit.  Peccatum  igitur  quod  ad  aliquod  individuum  sive  personam  homi- 
nis pertinet,  alteri  non  imputatur  ad  culpam  nisi  peccanti,  eo  quod  perso- 
naliter unus  ab  alio  divisus  est.  Si  quod  autem  peccatum  est  quod  ipsam 
naturam  speciei  respiciat,  non  est  inconveniens  quod  ex  uno  propagetur  in 
alterum,  sicut  et  natura  speciei  per  unum  aliis  communicatur.  Quum  autem 
peccatum  malum  quoddam  sit  rationalis  naturae,  malum  autem  sit  privatio 
boni,  secundum  illud  bonum  quod  privatur,  judicandum  est  peccatum  ali- 
quod ad  naturam  communem  vel  ad  aliquam  personam  propriam  pertinere. 
Peccata  igitur  actualia,  quae  communiter  ab  hominibus  aguntur,  adimunt 
aliquod  bonum  personae  peccantis,  puta  gratiam  et  ordinem  debitum  par- 
tium animae ; unde  personalia  sunt,  nec,  uno  peccante,  alteri  imputantur.  Pri- 
mum autem  peccatum  primi  hominis  non  solum  peccantem  destituit  proprie) 
et  personali  bono,  scilicet  gratia,  et  debito  ordine  animae,  sed  etiam  bono 
ad  naturam  communem  pertinente.  Ut  enim  supra  dictum  est,  sic  natura 
humana  fuit  instituta  in  sui  primordio  quod  inferiores' vires  perfecte  rationi 
subjicerentur,  ratio  Deo,  et  animae  corpus,  Deo  per  gratiam  supplente  id 
quod  ad  hoc  deerat  per  naturam.  Hujusmodi  autem  beneficium,  quod  a qui- 
busdam originalis  justitia  dicitur,  sic  primo  homini  collatum  fuit,  ut  ab  eo 
simul  cum  natura  humana  propagaretur  in  posteros.  Ratione  autem  per  pec- 
catum primi  hominis  se  subtrahente  a subjectione  divina,  subsecutum  est 
quod  nec  inferiores  vires  perfecte  rationi  subjiciantur,  nec  animae  corpus; 
et  hoc  non  tantum  in  primo  peccante,  sed  idem  defectus  communis  pervenit 
ad  posteros,  ad  quos  etiam  dicta  originalis  justitia  perventura  erat.  Sic  igitur 
peccatum  primi  hominis,  a quo  omnes  alii,  secundum  doctrinam  fidei,  sunt 
derivati,  et  personale  fuit,  in  quantum  ipsum  primum  hominem  proprio  bono 
privavit,  et  naturale,  in  quantum  abstulit  sibi  et  suis  posteris  consequenter 
beneficium  collatum  toti  humanae  naturae.  Sic  igitur  hujusmodi  defectus* 
in  aliis  consequens  ex  primo  parente,  etiam  :n  aliis  rationem  culpae  habet* 
prout  omnes  homines  computantur  unus  homo  per  participationem  naturae 
communis.  Sic  enim  invenitur  voluntarium  hujusmodi  peccatum  voluntate 
primi  parentis,  quemadmodum  et  actio  manus  rationem  culpae  habet  ex  vo- 
luntate primi  moventis,  quod  est  ratio ; ut  sic  aestimentur  in  peccato  naturae 
diversi  homines  quasi  naturae  communis  partes,  sicut  in  peccato  personali  di- 
versae unius  hominis  partes. 

Secundum  hoc  igitur  verum  est  dicere  quod,  uno  peccante,  omnes  pec- 
caverunt in  ipso,  ut  Apostolus  dicit  (Rom.  V.),  secundum  quod  secunda  ratio- 
proponebat,  non  quod  essent  actu  in  ipso  «ilii  homines,  sed  virtute,  sicut  in 
originali  principio;  nec  dicuntur  peccasse  in  eo  quasi  aliquem  actum  exer- 
centes, sed  in  quantum  pertinent  ad  naturam  ipsius,  quae  per  peccatum  cor- 
rupta est. 

Nec  tamen  sequitur,  si  peccatum  a primo  parente  propagatur  in  posteros* 
quum  subjectum  peccati  sit  anima  rationalis,  quod  anima  rationalis  simul 
cum  semine  propagetur  secundum  processum  tertiae  rationis.  Hoc  enim  modo 
propagatur  hoc  peccatum  naturae,  quod  originale  dicitur,  sicut  et  ipsa  natura 
speciei,  quae,  quamvis  per  animam  rationalem  perficiatur,  non  tamen  pro- 
pagatur cum  semine,  sed  solum  corpus  ad  susceptionem  talis  animae  aptum 
natum,  ut  in  secundo  (c.  86.)  ostensum  est. 

Et  licet  Christus  a primo  parente  secundum  carnem  descenderit,  non 

tamen  inquinationem  originalis  peccati  incurrit,  ut  quarta  ratio  concludebat; 
quia  materiam  humani  corporis  solum  a primo  parente  suscepit;  virtus  autem 
formativa  corporis  ejus  non  fuit  a primo  parente  derivata,  sed  fuit  virtus 
Spiritus  Sancti,  ut' supra  (c.  46.)  ostensum  est;  unde  naturam  humanam  non 
ab  Adam  accepit  sicut  ab  agente,  licet  eam  de  Adam  susceperit  sicut  de 
materiali  principio. 

Considerandum  est  etiam  quod  praedicti  defectus  per  naturalem  originem 
traducuntur,  ex  eo  quod  natura  destituta  est  auxilio  gratiae,  quod  ei  fuerat 
in  primo  parente  collatum,  ad  posteros  simul  cum  natura  derivandum ; et 
quia  haec  destitutio  ex  voluntario  peccato  processit,  defectus  consequens 
suscipit  culpae  rationem.  Sic  igitur  defectus  hujusmodi  et  culpabiles  sunt 
per  comparationem  ad  primum  principium,  quod  est  peccatum  Adae,  et  na- 
turales sunt  per  comparationem  ad  naturam  jam  destitutam;  unde  et  Apo- 
stolus dicit  (Ephes.  II.  3.):  Eramus  natilra  filii  irae.  Et  per  hoc  solvitur  ratio 
quinta. 

Patet  igitur  secundum  praedicta  quod  vitium  originis,  ex  quo  peccatum 
originale  causatur,  provenit  ex  defectu  alicujus  principii,  scilicet  gratuiti  doni 
tjuod  naturae  humanae  in  sui  institutione  fuit  collatum;  quod  quidem  donum 
quodammodo  fuit  naturale,  non  quasi  ex  principiis  naturae  causatum,  sed 
quia  sic  fuit  homini  datum  ut  simul  cum  natura  propagaretur.  Objectio  autem 
sexta  procedebat  secundum  quod  naturale  dicitur  quod  ex  principiis  naturae 
causatur. 

Procedit  etiam  septima  ratio  per  modum  eumdem  de  defectu  principii 
naturalis  quod  pertinet  ad  naturam  speciei.  Quod  enim  ex  defectu  hujus  na- 
turalis principii  provenit,  accidit  ut  in  paucioribus;  sed  defectus  originalis 
peccati  provenit  ex  defectu  principii  superadditi  principio  speciei,  ut  di- 
ctum est. 

Sciendum  est  etiam  quod  in  actu  generativae  virtutis  non  potest  esse  vi- 
tium de  genere  actualis  peccati,  quod  ex  voluntate  singularis  personae  de- 
pendet, eo  quod  actus  generativae  virtutis  non  obedit  rationi  vel  voluntati, 
ut  octava  ratio  procedebat;  sed  vitium  originalis  culpae,  quae  ad  naturam 
pertinet,  nihil  prohibet  in  actu  generativae  potentiae  inveniri,  quum  et  actus 
generativae  potentiae  naturales  dicantur. 

Quod  vero  nono  objicitur  de  facili  solvi  potest  secundum  praemissa.  Per 
peccatum  enim  non  tollitur  homini  bonum  naturae  quod  ad  speciem  naturae 
pertinet;  sed  bonum  naturae,  quod  per  gratiam  superadditum  fuit,  potuit  per 
peccatum  primi  parentis  auferri,  ut  supra  dictum  est. 

Patet  etiam  ex  eisdem  de  facili  solutio  ad  decimam  rationem,  quia,  quum 
privatio  et  defectus  sibi  invicem  correspondeant,  ea  ratione  in  peccato  ori- 
ginali filii  parentibus  similantur,  qua  etiam  donum  a principio  naturae  prae- 
stitum fuisset  a parentibus  in  posteros  propagatum ; quia,  licet  ad  rationem 
speciei  non  pertineret,  tamen  ex  divina  gratia  datum  fuit  primo  homini  ut 
ab  eo  in  totam  speciem  derivandum ; similiter  peccatum  per  quod  illud  bonum 
privatur  in  totam  speciem  derivatur. 

Considerandum  est  etiam  quod,  licet  aliquis  per  gratiae  sacramenta  sic 
ab  originali  peccato  mundetur  ut  ei  non  imputetur  ad  culpam,  quod  est  per- 
sonaliter ipsum  a peccato  originali  liberari,  non  tamen  totaliter  sanatur ; et 
ideo  secundum  actum  naturae  peccatum  originale  transmittitur  in  posteros. 
Sic  igitur  in  homine  generante,  in  quantum  est  persona  quaedam,  non  est 
originale  peccatum,  et  contingit  etiam  in  actu  generationis  nullum  esse 

actuale  peccatum,  ut  undecima  ratio  proponebat;  sed,  in  quantum  homo 
generans  est  naturale  generationis  principium,  infectio  originalis  peccati,  quod 
maturam  respicit,  in  eo  manet  et  in  actu  generationis  ipsius. 

Sciendum  etiam  est  quod  peccatum  actuale  primi  hominis  in  naturam 
transivit,  quia  natura  in  eo  erat,  beneficio  naturae  praestito,  adhuc  perfecta; 
sed,  per  peccatum  ipsius  natura  hoc  beneficio  destituta  actus  eius  simpliciter 
naturalis  fuit ; unde  non  potuit  satisfacere  pro  tota  natura  neque  bonum  na- 
turae reintegrare  per  suum  actum;  sed  solum  satisfacere  aliquatenus  potuit 
pro  eo  quod  ad  ipsius  personam  spectabat.  Ex  quo  patet  solutio  ad  duode- 
cimam rationem. 

Similiter  autem  ut  ad  tertiam  decimam,  quia  peccata  posteriorum  pa- 
rentum inveniunt  naturam  destitutam  beneficio  primitus  ipsi  naturae  con- 
cesso ; unde  ex  eis  non  sequitur  aliquis  defectus  qui  propagetur  in  posteros, 
sed  solum  qui  personam  peccantis  inficiat. 

Sic  igitur  non  est  inconveniens  neque  contra  rationem  peccatum  origi- 
nale in  hominibus  esse,  ut  Pelagianorum  haeresis  confundatur,  quae  pecca- 
tum originale  negavit. 


CAPUT  L I 1 1. 

RATIONES  QUIBUS  VIDETUR  PROBARI  QUOD  NON  FUIT  CONVENIENS 
DEUM  INCARNARI. 

Quia  vero  incarnationis  fides  ab  infidelibus  stult  tia  reputatur,  secundum 
illud  Apostoli  (I.  Cor.  I.  21.):  Placuit  Deo  per  stultitiam  praedicationis  salvos 
facere  credentes,  stultum  autem  videtur  aliquid  praedicari,  non  solum  quia 
est  impossibile,  sed  etiam  quia  est  indecens;  insistunt  infideles  ad  incarna- 
tionis impugnationem,  non  solum  nitentes  ostendere  esse  impossibile  quod 
fides  catholica  praedicat,  sed  etiam  incongruum  esse  et  divinam  bonitatem 
non  decere. 

Est  enim  divinae  bonitati  conveniens  ut  omnia  suum  ordinem  teneant. 
Est  autem  hic  ordo  rerum  ut  Deus  sit  super  omnia  exaltatus,  homo  autem 
inter  infimas  creaturas  contineatur.  Non  igitur  decet  divinam  majestatem 
humanae  naturae  uniri. 

Item : si  conveniens  fuit  Deum  hominem  fieri,  oportuit  hoc  esse  propter 
aliquam  utilitatem  inde  provenientem.  Sed  quaecumque  utilitas  detur,  quum 
Deus  omnipotens  sit,  hanc  utilitatem  producere  potuit  sola  sua  voluntate. 
Quum  igitur  unumquodque  fieri  conveniat,  quam  brevissime  potest,  non 
oportuit  quod  Deus,  propter  hujusmodi  utilitatem,  humanam  naturam  sibi 
«uniret. 

Adhuc : quum  Deus  sit  universalis  omnium  causa,  ad  utilitatem  totius 
universitatis  rerum  eum  praecipue  intendere  oportet.  Sed  assumptio  humanae 
naturae  solum  ad  utilitatem  hominis  pertinet.  Non  igitur  fuit  conveniens 
quod,  si  alienam  naturam  Deus  assumere  debuerit,  solum  naturam  humanam 
assumpserit 

Amphus:  quanto  aliquid  est  alicui  magis  simile,  tanto  ei  convenientius 
unitur.  Deo  autem  similior  et  propinquior  est  angelica  natura  quam  humana. 
"Non  igitur  conveniens  fuit  assumere  naturam  humanam,  angelica  praeter 
irissa 

Item : id  quod  est  principium  in  homine  est  intelligentia  veritatis,  in  quo 
videtur  homini  impedimentum  praestari,  si  Deus  humanam  naturam  as- 
sumpsit; datur  enim  ei  ex  hoc  erroris  occasio,  ut  consentiat  his  qui  posue- 
runt Deum  non  esse  super  omnia  corpora  exaltatum.  Non  igitur  hoc  ad 
humanae  naturae  utilitatem  conveniebat,  quod  Deus  humanam  naturam  as- 
sumeret. 

Item : experimento  discere  possumus  quod  circa  incarnationem  Dei  plu- 
rimi errores  sunt  exorti.  Videtur  igitur  humanae  saluti  conveniens  non  fuisse 
quod  Deus  incarnaretur. 

Adhuc:  inter  omnia  quae  Deus  fecit,  istud  videtur  esse  maximum  quod 
ipsemet  carnem  assumpserit.  Ex  maximo  autem  opere  maxima  debet  exspe- 
ctari utilitas.  Si  igitur  incarnatio  Dei  ad  salutem  omnium  ordinatur,  videtur 
fuisse  conveniens  quod  ipse  totum  humanum  genus  salvasset ; quum  etiam 
omnium  hominum  salus  videatur  esse  competens  utilitas  pro  qua  tantum 
opus  fieri  debuisset. 

Amplius:  si  Deus  propter  salutem  hominum  humanam  naturam  assum- 
psit, videtur  fuisse  conveniens  ut  ejus  divinitas  hominibus  per  sufficientia 
indicia  manifestaretur.  Hoc  autem  non  videtur  contigisse ; nam  per  aliquos 
alios  homines,  solo  auxilio  divinae  virtutis,  absque  unione  Dei  ad  eorum  na- 
turam, inveniuntur  similia  miracula  esse  facta,  vel  etiam  majora  quam  fecerit 
Christus.  Non  igitur  videtur  Dei  incarnatio  sufficienter  procurata  fuisse  ad 
humanam  salutem. 

Praeterea:  si  hoc  necessarium  fuit  humanae  saluti  quod  Deus  carnem 
assumeret,  quum  a principio  mundi  homines  fuerint,  videtur  quod  a principio 
mundi  humanam  naturam  assumere  debuit,  et  non  quasi  in  fine  temporum; 
videtur  enim  omnium  praecedentium  hominum  salus  praetermissa  fuisse. 

Item:  pari  ratione,  usque  ad  finem  mundi  debuisset  cum  hominibus  con- 
versari, ut  homines  sua  praesentia  erudiret  et  gubernaret. 

Adhuc:  hoc  maxime  hominibus  utile  est  ut  futurae  beatitudinis  in  eis 
spes  fundetur.  Hanc  autem  spem  magis  ex  Deo  incarnato  concepissent,  si 
carnem  immortalem  et  impassibilem  et  gloriosam  assumpsisset,  et  omnibus 
ostendisset.  Non  igitur  videtur  fuisse  conveniens  quod  carnem  mortalem,  et 
etiam  infirmam  assumpserit. 

Amplius:  videtur  fuisse  conveniens  ad  ostendendum  quod  omnia  quae 
in  mundo  sunt,  sint  a Deo,  quod  ipse  abundantia  rerum  mundanarum  usus 
fuisset,  in  divitiis  et  in  maximis  honoribus  vivens;  cujus  contraria  de  ipso 
leguntur,  videlicet  quod  pauperem  et  abjectam  vitam  duxit,  et  probrosam 
mortem  sustinuit.  Non  igitur  videtur  esse  conveniens  quod  fides  de  Deo  in- 
carnato praedicat. 

Praeterea:  ex  hoc  quod  ipse  abjecta  passus  est,  ejus  divinitas  maxime 
fuit  occultata;  quum  tamen  hoc  maxime  necessarium  fuerit  hominibus  ut 
ejus  divinitatem  cognoscerent,  si  ipse  fuit  Deus  incarnatus.  Non  igitur  vi- 
detur quod  fides  praedicat  humanae  saluti  convenire. 

Si  quis  autem  dicat  quod  propter  obedientiam  Patris  Filius  Dei  mortem 
sustinuit,  hoc  non  videtur  rationabile. 

Obedientia  enim  impletur  per  hoc  quod  obediens  se  conformat  voluntati 
praecipientis.  Voluntas  autem  Dei  Patris  irrationabilis  esse  non  potest.  Si 
igitur  non  fuit  conveniens  Deum  hominem  factum  mortem  pati,  quia  mors 
contraria  esse  videtur  divinitati,  quae  vita  est,  hujus  rei  ratio  ex  obedientia 
ad  Patrem  convenienter  assignari  non  potest. 

Praeterea  : voluntas  Dei  non  est  ad  mortem  hominum,  etiam  peccato- 
rum, sed  magis  ad  vitam,  secundum  illud  (Ezech.  XXXIII.  11.):  Nolo  mor- 
tem peccatoris,  sed  ut  magis  convertatur  et  vivat.  Multo  igitur  minus  potuit 
esse  voluntas  Dei  Patris  ut  homo  perfectissimus  morti  subjiceretur. 

Amplius:  impium  et  crudele  videtur  innocentem  praecepto  ad  mortem 
inducere,  et  praecipue  pro  impiis,  qui  morte  sunt  digni.  Homo  autem  Chri- 
stus Jesus  innocens  fuit.  Impium  igitur  fuisset,  si  praecepto  Dei  Patris  mor- 
tem subiisset. 

Si  vero  aliquis  dicat  hoc  necessarium  fuisse  propter  humilitatem  demon- 
strandam, sicut  Apostolus  videtur  dicere  (Philipp.  II.  8.)  quod  humiliavit 
semetipsum,  factus  obediens  usque  ad  mortem , nec  haec  quidem  ratio  conve- 
niens videtur. 

Primum  quidem,  quia  in  eo  commendanda  est  humilitas  qui  habet  su- 
periorem cui  subjici  possit ; quod  de  Deo  dici  non  potest.  Non  igitur  con- 
veniens fuit  Dei  Verbum  humiliari  usque  ad  mortem. 

Item : satis  homines  ad  humilitatem  informari  poterant  verbis  divinis, 
quibus  est  fides  omnimoda  adhibenda,  et  exemplis  humanis.  Non  igitur  ad 
demonstrandum  humilitatis  exemplum  necessarium  fuit  Verbum  Dei  aut  car- 
nem sumere  aut  mortem  subire. 

Si  quis  autem  dicat,  quod  propter  peccatorum  nostrorum  purgationem, 
necessarium  fuit  Christum  mortem  subire  et  alia  quae  videntur  esse  abje- 
cta, sicut  Apostolus  dicit  (Rom.  IV.  25.),  quod  traditus  est  propter  peccata 
nostra,  et  iterum  (Hebr.  IX.  28.)  : Mortuus  est  ad  multorum  exhaurienda  pec- 
cata, nec  hoc  videtur  esse  conveniens: 

Primo  quidem,  quia  per  solam  Dei  gratiam  hominum  peccata  purgantur; 

Deinde,  quia,  si  aliqua  satisfactio  requirebatur,  conveniens  fuit  ut  ille  sa- 
tisfaceret qui  peccavit;  quia,  in  justo  Dei  judicio,  unusquisque  onus  suum 
debet  portare. 

Item:  si  conveniens  fuit  ut  aliquis  homine  puro  major  pro  homine  sa- 
tisfaceret, sufficiens  videtur  fuisse  si  angelus,  carne  assumpta,  hujusmodi 
satisfactionem  impltsset,  quum  angelus  naturaliter  sit  superior  homine. 

Praeterea:  peccatum  non  expiatur  peccato,  sed  magis  augetur.  Si  igitur 
per  mortem  Christus  satisfacere  debuit,  talis  debuit  ejus  mors  esse  in  qua 
nullus  peccaret,  ut  scilicet  non  violenta  morte,  sed  naturaliter  moreretur. 

Adhuc : si  pro  peccatis  hominum  Christum  mori  oportuit,  quum  fre- 
quenter homines  peccent,  oportuisset  eum  frequentem  mortem  subire. 

Si  quis  autem  dicat,  quod  specialiter  propter  peccatum  originale  neces- 
sarium fuit  Christum  nasci  et  pati,  quod  quidem  totam  naturam  humanam 
infecerat  homine  primo  peccante,  hoc  impossibile  videtur. 

Si  enim  alii  homines  ad  satisfaciendum  pro  peccato  originali  sufficientes 
non  sunt,  nec  mors  Christi  pro  peccatis  humani  generis  satisfactoria  fuisse 
videtur,  quia  et  ipse  secundum  humanam  naturam  mortuus  est,  non  secun- 
dum divinam. 

Praeterea : si  Christus  pro  peccatis  humani  generis  sufficienter  satisfecit, 
injustum  videtur  quidem  esse  quod  homines  adhuc  poenas  patiantur,  quas 
pro  peccato  divina  Scriptura  inductas  esse  commemorat. 

Adhuc:  si  Chistus  sufficienter  pro  peccatis  humani  generis  satisfecit,  non 
essent  ultra  remedia  pro  absolutione  peccatorum  quaerenda.  Quaeruntur  au- 
tem ab  omnibus  qui  suae  salutis  curam  habent.  Non  igitur  videtur  sufficienter 
Christum  peccata  hominum  abstulisse. 


LIBER  IV.  CAP.  LIII* 


6 47 

Haec  igitur  sunt  et  similia  ex  quibus  alicui  videri  potest  ea  quae  de 
mcarnatione  fides  catholica  praedicat  divinae  majestati  et  sapientiae  conve- 
nientia non  fuisse. 


CAPUT  LIV. 

QUOD  CONVENIENS  FUIT  DEUM  INCARNARI. 

(III.  part.  quaest.  I.  art.  i.  et  III.  Sent.  dist . i.  quaesi.  1.  art.  2.). 

Si  quis  autem  diligenter  et  pie  incarnationis  mysteria  consideret,  inve- 
niet tantam  sapientiae  profunditatem,  quod  omnem  humanam  cognitionem 
^excedat,  secundum  illud  Apostoli  (I.  Cor.  I.  25.):  Quod  stultum  est  Dei , sa- 
pientius est  hominibus.  Unde  fit  ut  pie  consideranti  semper  magis  ac  magis 
admirabiles  rationes  hujusmodi  mysterii  manifestentur. 

Primum  igitur  hoc  considerandum  est,  quod  incarnatio  Dei  efficacissi- 
mum  fuit  auxilium  homini  ad  beatitudinem  tendenti.  Ostensum  est  enim  in 
tertio  (c.  57.),  quod  perfecta  beatitudo  hominis  in  immediata  Dei  visione  con- 
sistit. Posset  autem  alicui  videri  quod  homo  ad  hunc  statum  nunquam  possit 
pertingere  quod  intellectus  humanus  immediate  ipsi  divinae  essentiae  unire- 
tur, ut  intellectus  intelligibili,  propter  immensam  distantiam  naturarum ; et 
sic  circa  inquisitionem  beatitudinis  homo  tepesceret,  ipsa  desperatione  de- 
tentus. Per  hoc  autem  quod  Deus  humanam  naturam  sibi  unire  voluit  in 
persona,  evidentissime  hominibus  demonstratur  quod  homo  per  intellectum 
Deo  potest  uniri,  ipsum  immediate  videndo.  Fuit  igitur  convenientissimum 
quod  Deus  humanam  naturam  assumeret  ad  spem  hominis  in  beatitudinem 
sublevandam  ; unde,  post  incarnationem  Christi,  homines  coeperunt  magis 
ad  coelestem  beatitudinem  aspirare,  secundum  quod  ipse  dicit  (Joann.X.  10.): 
Ego  veni  ut  vitam  habeant,  et  abundantius  habeant. 

Simul  etiam  per  hoc  homini  auferuntur  impedimenta  beatitudinem  adi- 
piscendi. Quum  enim  perfecta  hominis  beatitudo  in  sola  Dei  fruitione  con- 
sistat, ut  supra  ostensum  est,  necessarium  est  quod  quicumque  his,  quae 
infra  Deum  sunt,  inhaeret  finaliter  a verae  beatitudinis  participatione  im- 
pediatur. Ad  hoc  autem  homo  deduci  poterat  quod  rebus  infra  Deum  exsi- 
stentibus inhaereret  ut  fini,  ignorando  suae  naturae  dignitatem.  Ex  hoc  enim 
contingit  quod  quidam,  considerantes  se  secundum  naturam  corpoream  et 
sensitivam,  quam  cum  aliis  animalibus  habent  communem,  in  rebus  cor- 
poralibus et  delectationibus  carnis  quamdam  beatitudinem  bestialem  requi- 
runt (tertio  Epie,  teste  Aug.  contra  Acad.  et  tract  contra  Epie.).  Quidam 
vero  (de  ceteris  vide  Lib.  II.  c.  3.),  considerantes  quarumdam  creaturarum  ex- 
cellentiam  super  homines,  quantum  ad  aliqua,  eorum  cultui  se  adstrinxe- 
runt,  colentes  mundum  et  partes  ejus,  propter  magnitudinem  quantitatis  et 
temporis  diuturnitatem;  vel  spirituales  substantias,  angelos  et  daemones, 
propter  hoc  quod  hominem  excedere  inveniuntur,  tam  in  immortalitate, 
quam  in  acumine  intellectus;  aestimantes  in  his,  ut  puta  supra  se  exsisten- 
tibus, hominis  beatitudinem  esse  quaerendam.  Quamvis  autem,  quantum  ad 
aliquas  conditiones,  homo  aliquibus  creaturis  exsistat  inferior,  ac  etiam  in- 
fimis creaturis  in  quibusdam  assimiletur,  tamen  secundum  ordinem  finis  nihil 
homine  exsistit  altius,  nisi  solus  Deus,  in  quo  solo  perfecta  hominis  beati- 
tudo consistit.  Hanc  igitur  hominis  dignitatem,  quod  scilicet  in  immediata 

Dei  visione  beatificandus  sit,  convenientissime  Deus  ostendit  per  hoc  quod 
ipse  immediate  naturam  humanam  assumpsit;  unde  ex  incarnatione  Dei 
hoc  consecutum  videmus  quod  magna  pars  hominum,  cultu  angelorum* 
daemonum  et  quarumcumque  creaturarum  praetermisso,  spretis  etiam  vo- 
luptatibus carnis  et  coporalibus  omnibus,  ad  solum  Deum  colendum  se  de- 
dicaverunt; in  quo  solo  beatitudinis  complementum  exspectant,  secun- 
dum quod  Apostolus  monet  (Coloss.  III.  1.):  Ouae  sursum  sunt  quaerite,  ubi 
Clrristus  est  in  dextera  Dei  sedens;  quae  sursum  sunt  sapite,  non  quae  super 
terram. 

Adhuc:  quia  beatitudo  perfecta  hominis  in  tali  cognitione  Dei  consistit 
quae  facultatem  omnis  intellectus  creati  excedit,  ut  in  tertio  ostensum  est* 
necessarium  fuit  quamdam  hujusmodi  cognitionis  praelibationem  in  homine 
esse,  qua  dirigeretur  in  illam  plenitudinem  cognitionis  beatae;  quod  quidem 
fit  per  fidem,  ut  ostensum  est  in  tertio  (c.  40.).  Cognitionem  autem  qua  homo 
in  ultimum  finem  dirigitur,  oportet  esse  certissimam,  eo  quod  est  principium 
omnium  quae  ordinantur  in  ultimum  finem,  sicut  et  principia  naturaliter 
nota  certissima  sunt.  Certissima  autem  cognitio  alicujus  esse  non  potest, 
nisi  vel  illud  sit  per  se  notum,  sicut  prima  demonstrationis  principia,  vel 
in  ea  quae  per  se  nota  sunt  resolvatur,  qualiter  nobis  certissima  est  demon- 
strationis conclusio.  Id  autem  quod  de  Deo  nobis  per  fidem  tenendum  pro- 
ponitur non  potest  esse  homini  per  se  notum,  quum  facultatem  humani  in- 
tellectus excedat.  Oportuit  igitur  hoc  homini  manifestari  per  eum  cui  sit 
per  se  notum.  Et  quamvis  omnibus  divinam  essentiam  videntibus  sit  quo- 
dammodo per  se  notum,  tamen  ad  certissimam  cognitionem  habendam  opor- 
tuit reductionem  fieri  in  primum  hujus  cognitionis  principium,  scilicet  in 
Deum,  cui  est  naturaliter  per  se  notum,  et  a quo  omnibus  innotescit;  sicut 
et  certitudo  scientiae  non  habetur  nisi  per  resolutionem  in  prima  principia 
indemonstrabilia.  Oportuit  igitur  hominem,  ad  perfectam  certitudinem  con- 
sequendam de  fidei  veritate,  ab  ipso  Deo  instrui  homine  facto,  ut  homo  se- 
cundum modum  humanum  divinam  instructionem  perciperet;  et  hoc  est  quod 
dicitur  (Joann.  I.  18.):  Deum  nemo  vidit  unquam:  Unigenitus  Filius,  qui  est  in 
sinu  Patris , ipse  enarravit;  et  ipse  Dominus  dicit  (Joann.  XVIII.  37.):  Ego  in 
hoc  natus  sum,  et  veni  in  mundum  ut  testimonium  perhibeam  veritati;  propter 
quod  videmus,  post  Christi  incarnationem,  evidentius  et  certius  homines  in 
divina  cognitione  esse  instructos,  secundum  illud  (Isa.  XI.  9.) : Repleta  est 
terra  scientia  Domini. 

Item  : quum  beatitudo  hominis  perfecta  in  divina  fruitione  consistat,  opor- 
tuit affectum  hominis  ad  desiderium  divinae  fruitionis  disponi,  sicut  videmus 
homini  beatitudinis  desiderium  naturaliter  inesse.  Desiderium  autem  frui- 
tionis alicujus  rei  ex  amore  illius  rei  causatur.  Necessarium  igitur  fuit  ho- 
minem, ad  perfectam  beatitudinem  tendentem,  ad  amorem  divinum  induci. 
Nihil  autem  sic  ad  amorem  alicujus  nos  inducit  sicut  experimentum  amoris 
illius  ad  nos.  Amor  autem  Dei  ad  homines  nullo  modo  efficacius  homini 
potuit  demonstrari  quam  per  hoc  quod  homini  uniri  voluit  in  persona ; est 
enim  proprium  amoris  unire  amantem  cum  amato,  in  quantum  possibile  est. 
Necessarium  igitur  fuit  homini,  ad  beatitudinem  perfectam  tendenti,  quod 
Deus  fieret  homo. 

Amplius:  quum  amicitia  in  quadam  aequalitate  consistat,  ea  qua  multum 
inaequalia  sunt  in  amicitia  copulari  non  posse  videntur.  Ad  hoc  igitur  quod 
familiarior  amicitia  esset  inter  hominem  et  Deum,  expediens  fuit  homini 

quod  Deus  fieret  homo,  quia  etiam  naturaliter  homo  homini  amicus  est,  ut 
sic,  dum  visibiliter  Deum  cognoscimus,  in  invisibilium  amorem  rapiamur. 

Similiter  etiam  manifestum  est  quod  beatitudo  virtutis  est  praemium. 
Oportet  igitur  ad  beatitudinem  tendentes  secundum  virtutem  disponi.  Ad 
virtutem  autem  et  verbis  et  exemplis  provocamur;  exempla  autem  alicujus. 
et  verba  tanto  efficacius  ad  virtutem  inducunt  quanto  de  eo  firmior  bonitatis 
habetur  opinio.  De  nullo  autem  homine  puro  infallibilis  opinio  bonitatis 
haberi  poterat,  quia  etiam  sanctissimi  viri  in  aliquibus  inveniuntur  defecisse. 
Unde  necessarium  fuit  homini,  ad  hoc  quod  in  virtute  firmaretur,  quod  a 
Deo  humanato  doctrinam  et  exempla  virtutis  acciperet;  propter  quod  ipse 
Dominus  dicit  (Joann.  XIII.  15.).  Exemplum  dedi  vobis,  ut  quemadmodum  egO' 
feci,  ita  et  vos  faciatis. 

Item:  sicut  virtutibus  homo  ad  beatitudinem  disponitur,  ita  et  peccatis 
impeditur.  Peccatum  autem,  virtuti  contrarium,  impedimentum  affert  beati- 
tudini,  non  solum  inordinationem  quamdam  animae  inducens,  secundum 
quod  eam  ab  ordine  debiti  finis  abducit,  sed  etiam  Deum  offendens,  a quo- 
beatitudinis  praemium  exspectatur,  secundum  quod  Deus  humanorum  actuum 
curam  habet ; et  peccatum  contrarium  est  caritati  divinae,  ut  plenius  osten- 
sum est  in  tertio  (c.  156.  et  seq.);  et  insuper,  hujus  offensae  homo  conscien- 
tiam habens,  per  peccatum  fiduciam  accedendi  ac i Deum  amittit,  quae  ne- 
cessaria est  ad  beatitudinem  consequendam.  Necessarium  est  igitur  humano 
generi,  quod  peccatis  abundat,  ut  ei  remedium  al-quod  adhibeatur  contra, 
peccata.  Hoc  autem  remedium  adhiberi  non  potest  nisi  per  Deum,  qui  et  vo- 
luntatem hominis  movere  potest  in  bonum  ut  eam  ad  debitum  ordinem  re- 
ducat, et  offensam  in  se  commissam  potest  remittere ; offensa  enim  non  re- 
mittitur nisi  per  eum  in  quem  offensa  committitur.  Ad  hoc  autem  quod  homo 
a conscientia  offensae  praeteritae  liberetur,  oportet  quod  sibi  de  remissione 
offensae  per  Deum  constet.  Non  autem  per  certitudinem  ei  constare  potest,, 
nisi  a Deo  de  hoc  certificetur.  Conveniens  igitur  fuit  et  humano  generi  ad 
beatitudinem  consequendam  expediens  quod  Deus  fieret  homo,  ut  sic  et  re- 
missionem peccatorum  consequeretur  per  Deum,  et  hujus  remissionis  certi- 
tudinem haberet  per  hominem  Deum.  Unde  et  ipse  Dominus  dicit  (Mat- 
thaei IX.  6.) : Ut  autem  sciatis  quia  Filius  hominis  potestatem  habet  dimittendi 

peccata,  etc. ; et  Apostolus  (Hebr.  IX.  14.)  dicit  quod  Sanguis  Christi 

emundabit  conscientias  nostras  ab  operibus  mortuis , ad  serviendum  Deo  viventi. 

Adhuc:  ex  traditione  Ecclesiae  docemur  totum  humanum  genus  peccato 
esse  infectum.  Habet  autem  hoc  ordo  divinae  justitiae,  ut  ex  superioribus 
(Lib.  III.  c.  158.)  patet,  quod  peccatum  sine  satisfactione  non  remittatur  a 
Deo.  Satisfacere  autem  pro  peccato  totius  humani  generis  nullus  homo  purus 
poterat,  quia  quilibet  homo  purus  aliquid  minus  est  tota  generis  humani  uni- 
versitate. Oportuit  igitur,  ad  hoc  quod  humanum  genus  a peccato  communi 
liberaretur,  quod  aliquis  satisfaceret  qui  et  homo  esset,  cui  satisfactio  com- 
peteret, et  aliquid  supra  hominem,  ut  ejus  meritum  sufficiens  esset  ad  satisfa- 
ciendum pro  peccato  totius  humani  generis.  Majus  autem  homine  quantum 
ad  ordinem  beatitudinis  nihil  est  nisi  solus  Deus ; nam  angeli,  licet  sint  su- 
periores quantum  ad  conditionem  naturae,  non  tamen  quantum  ad  ordinem 
finis,  quia  eodem  beatificantur.  Necessarium  igitur  fuit  homini,  ad  beatitu- 
dinem consequendam,  quod  Deus  homo  fieret  ad  peccatum  humani  generis, 
tollendum.  Et  hoc  est  quod  Joannes  Baptista  dixit  de  Christo  (Joann.  I.  29.) : 
Ecce  Agnus  Dei,  ecce  qui  tollit  peccatum  mundi;  et  Apostolus  (Rom.  V.  18.) 

dicit:  Si  peccatum  ex  uno  in  omne:  in  condemnationem , ita  gratia  ex  uno  in  omnet 
ad  justificationem. 

Haec  igitur  sunt  et  similia  ex  quibus  aliquis  concipere  potest  non  fuisse 
incongruum  bonitati  divinae  Deum  hominem  fieri,  sed  expedientissimum 
fuisse  humanae  saluti. 

CAPUT  LV. 

SOLUTIO  RATIONUM  SUPRA  POSITARUM 
CONTRA  CONVENIENTIAM  INCARNATIONIS. 

Ea  vero  quae  contra  hoc  superius  sunt  opposita  non  difficile  est  solvere. 

Non  enim  est  contrarium  ordini  rerum  Deum  hominem  fieri,  ut  prima 
ratio  procedebat;  quia,  quamvis  natura  divina  in  infinitum  naturam  huma- 
nam excedat,  tamen  homo  secundum  ordinem  suae  naturae  habet  ipsum 
Deum  pro  fine,  et  natus  est  ei  per  intellectum  uniri ; cujus  unionis  exemplum 
et  documentum  quoddam  fuit  unio  Dei  ad  hominem  in  persona,  servata  ta- 
men proprietate  utriusque  naturae,  ut  nec  excellentiae  divinae  naturae  ali- 
quid deperiret,  nec  humana  natura  per  exaltationem  aliquam  extra  terminos 
suae  speciei  traheretur.  Considerandum  est  etiam  quod,  propter  perfectionem 
•et  immobilitatem  divinae  bonitatis,  nihil  dignitatis  Deo  deperit  ex  hoc  quod 
aliqua  creatura  quantumcumque  ei  appropinquat,  etsi  hoc  creaturae  accre- 
scat; sic  enim  ipsis  creaturis  suam  bonitatem  communicat,  quod  ex  hoc  ipse 
nullum  patitur  detrimentum. 

Similiter  etiam,  licet  ad  omnia  facienda  Dei  voluntas  sufficiat,  tamen 
divina  sapientia  exigit  ut  rebus  singulis,  secundum  earum  congruentiam,  pro- 
videatur a Deo;  rebus  enim  singulis  proprias  causas  convenienter  instituit. 


utilitates  quas  ex  Dei  incarnatione  dicimus  provenisse,  ut  secunda  ratio  pro- 
ponebat, tamen  congruebat  humanae  naturae  ut  hujusmodi  utilitates  indu- 
cerentur per  Deum  hominem  factum,  sicut  ex  inductis  (c.  praec.)  rationibus 
aliquatenus  apparere  potest. 

Ad  tertiam  etiam  rationem  patet  responsio.  Homo  enim  quum  sit  consti- 
tutus ex  spirituali  et  corporali  natura,  quasi  quoddam  confinium  tenens  utrius- 
que naturae,  ad  totam  creaturam  pertinere  videtur  quod  fit  pro  hominis  sa- 
lute ; nam  inferiores  creaturae  corporales  in  usum  hominis  cedere  videntur, 
•et  ei  quodammodo  esse  subjectae ; superior  autem  creatura  spiritualis,  scilicet 
angelica,  commune  habet  cum  homine  ultimi  finis  consecutionem,  ut  ex  su- 
perioribus patet  (Lib.  III.  c.  47.  et  seq.).  Et  sic  conveniens  videtur  ut  univer- 
salis omnium  causa  illam  creaturam  in  unitatem  personae  assumeret  in  qua 
magis  communicat  cum  omnibus  creaturis. 

Considerandum  est  etiam  quod  solius  rationalis  naturae  est  perse  agere; 
creaturae  enim  irrationales  magis  aguntur  naturali  impetu,  quam  agant  per 
seipsas ; unde  magis  sunt  in  ordine  instrumentalium  causarum  quam  se  habeant 
per  modum  principalis  agentis.  Assumptionem  autem  talis  creaturae  a Deo 
oportuit  esse  quae  per  se  agere  posset,  tamquam  agens  principale;  nam  ea 
quae  agunt  sicut  instrumenta  agunt  in  quantum  sunt  mota  ad  agendum,  prin- 
cipale vero  agens  ipsum  per  se  agit;  si  quid  igitur  agendum  fuit  divinitus  per 
aliquam  irrationalem  creaturam,  sufficit,  secundum  hujusmodi  creaturae  con- 
ditionem, quod  solum  moveretur  a Deo,  non  autem  quod  assumeretur  in 

persona  ut  ipsamet  ageret,  quia  hoc  ejus  naturalis  conditio  non  recipit,  sed 
solum  conditio  rationalis  naturae.  Non  igitur  fuit  conveniens  quod  Deus  ali- 
quam irrationalem  creaturam  assumeret,  sed  lationalem,  scilicet  angelicam 
vel  humanam.  Et  quamvis  angelica  natura,  quantum  ad  naturales  'proprie- 
tates, inveniatur  excellentior  quam  humana  natura,  ut  quarta  ratio  propo- 
nebat, tamen  humana  congruentius  fuit  assumpta: 

Primo  quidem,  quia  in  homine  peccatum  expiabile  esse  potest,  eo  quod 
«jus  electio  non  immobiliter  fertur  in  aliquid,  sed  a bono  potest  perverti  in 
malum,  et  a malo  reduci  in  bonum,  sicut  etiam  in  hominis  ratione  contingit, 
quae,  quia  ex  sensibilibus,  et  per  signa  quaedam  colligit  veritatem,  viam  habet 
ad  utrumque  oppositorum.  Angelus  autem,  sicut  habet  immobilem  apprehen- 
sionem, quia  per  simplicem  intellectum  immobiliter  cognoscit,  ita  etiam  habet 
immobilem  electionem ; unde  vel  in  malum  omnino  non  fertur,  vel,  si  in 
malum  ieratur,  immobiliter  fertur;  unde  ejus  peccatum  expiabile  esse  non 
potest.  Quum  igitur  praecipua  causa  videatur  divinae  incarnationis  expiatio 
peccatorum,  ut  ex  Scripturis  divinis  docemur,  congruentius  fuit  humanam 
naturam  quam  angelicam  assumi  a Deo.  Secundo,  quia  assumptio  creaturae 
a Deo  est  in  persona,  non  in  natura,  ut  ex  superioribus  patet.  Convenientius 
igitur  assumpta  est  hominis  natura  quam  angelica,  quia  in  homine  aliud  est 
natura  et  aliud  persona,  quum  sit  ex  materia  et  forma  compositus ; non  autem 
in  angelo,  qui  immaterialis  est.  Tertio,  quia  angelus,  secundum  proprietatem 
suae  naturae,  propinquior  erat  ad  Deum  cognoscendum  quam  homo,  cujus 
cognitio  a sensu  oritur.  Sufficiebat  igitur  quod  angelus  a Deo  intelligibiliter 
instrueretur  de  veritate  divina;  sed  conditio  hominis  requirebat  ut  Deus  sen- 
sibiliter hominem  de  seipso  homine  instrueret ; quod  per  incarnationem  est 
factum.  Ipsa  etiam  distantia  hominis  a Deo  magis  repugnare  videbatur  frui- 
tioni divinae;  et  ideo  magis  indiguit  homo  quam  angelus  assumi  a Deo  ad 
spem  de  beatitudine  concipiendam.  Homo  etiam,  quum  sit  creaturarum  ter- 
minus, quasi  omnes  alias  creaturas  naturali  generationis  ordine  praesuppo- 
nens,  convenienter  primo  rerum  principio  unitur,  etiam  ut  quadam  circula- 
tione perfectio  rerum  concludatur. 

Ex  hoc  etiam  quod  Deus  humanam  naturam  assumpsit  non  datur  erro- 
ris occasio,  ut  quinta  ratio  proponebat;  quia  assumptio  humanitatis,  ut  su- 
pra (c.  41.)  habitum  est,  facta  est  in  unitatem  personae,  non  in  unitatem  na- 
turae; ut  sic  non  oporteat  nos  consentire  his  qui  posuerunt  (Varro,  teste 
S.  Aug.  septimo  De  civ.  Dei,  c.  6.)  Deum  non  esse  super  omnia  exaltatum, 
dicentes  Deum  esse  animam  mundi,  vel  aliquid  hujusmodi. 

Licet  autem  circa  incarnationem  Dei  sint  aliqui  errores  exorti,  ut  sexto 
objiciebatur,  tamen  manifestum  est  multo  plures  errores  post  incarnationem 
fuisse  sublatos.  Sicut  enim  ex  creatione  rerum  a divina  bonitate  procedente 
aliqua  mala  sunt  consecuta,  quod  competebat  conditioni  creaturarum,  quae 
deficere  possunt:  ita  etiam  non  est  mirum  si,  manifestata  divina  veritate,  sunt 
aliqui  errores  exorti  ex  defectu  mentium  humanarum  ; qui  tamen  errores 
exercuerunt  fidelium  ingenia  ad  diligentius  divinorum  veritatem  exquirendam 
et  intelligendam,  sicut  et  mala  quae  in  creaturis  accidunt  ordinat  D£us  ad 
aliquod  bonum. 

Quamvis  autem  bonum  omne  creatum  divinae  bonitati  comparatum  exi- 
guum inveniatur,  tamen  quia  in  rebus  creatis  nihil  potest  esse  majus  quam 
salus  rationalis  creaturae,  quae  consistit  in  fruitione  ipsius  bonitatis  divinae ; 
quum  ex  incarnatione  divina  consecuta  sit  salus  humana,  non  parum  utili- 

tatis  praedicta  incarnatio  attulit  mundo,  ut  septima  ratio  procedebat.  Nec 
oportuit  propter  hoc  quod  ex  incarnatione  divina  omnes  homines  salvaren- 
tur, sed  tantum  illi  qui  praedictae  incarnationi  adhaererent  per  fidem  et  fidei 
sacramenta. 

Est  siquidem  incarnationis  divinae  virtus  sufficiens  ad  omnium  hominum 
salutem;  sed  quod  non  omnes  ex  hoc  salvantur  ex  eorum  indispositione  con- 
tingit, quod  incarnationis  fructum  in  se  suscipere  nolunt,  incarnato  Deo  per 
fidem  et  amorem  non  inhaerendo.  Non  enim  erat  hominibus  subtrahenda 
libertas  arbitrii,  per  quam  possunt  vel  inhaerere  vel  non  inhaerere  Deo  in- 
carnato, ne  bonum  hominis  coactum  esset,  et  propter  hoc  absque  merito  et 
illaudabile  redderetur. 

Praedicta  etiam  Dei  incarnatio  sufficientibus  indiciis  hominibus  mani- 
festata est.  Divinitas  enim  nullo  modo  convenientius  manifestari  potest  quam 
per  ea  quae  sunt  propria  Dei.  Est  autem  Dei  proprium  quod  naturae  leges- 
immutare  possit,  supra  naturam  aliquid  operando,  cujus  ipse  est  auctor.  Con- 
venientissime igitur  probatur  aliquid  esse  divinum  per  opera  quae  supra  leges 
naturae  fiunt,  sicut  quod  caeci  illuminentur,  leprosi  mundentur,  mortui  su- 
scitentur. Hujusmodi  quidem  opera  Christus  effecit;  unde  et  ipse  per  haec 
opera  quaerentibus:  Tu  es  qui  venturus  es,  an  alium  exspectamus ? suam  divi- 
nitatem demonstravit,  dicens  (Luc.  VII.  22.)  : Caeci  vident,  claudi  ambulant y 
leprosi  mundantur,  surdi  audiunt,  mortui  resurgunt,  etc.  Alium  autem  mundum 
creare  necesse  non  erat,  nec  ratio  divinae  sapientiae,  nec  rerum  natura  hoc 
habebat.  Si  autem  dicatur,  ut  octava  ratio  proponebat,  quod  hujusmodi  mi- 
racula etiam  per  alios  esse  facta  leguntur,  tamen  considerandum  est  quod 
multo  differentius  et  divinius  Christus  ea  effecit.  Nam  alii  orando  haec  fecisse 
leguntur,  Christus  autem  imperando,  quasi  ex  propria  potestate ; et  non  so- 
lum ipse  haec  fecit,  sed  et  aliis  eadem  et  majora  faciendi  tribuit  potesta- 
tem, qui,  ad  solam  invocationem  nominis  Christi,  hujusmodi  miracula  fa- 
ciebant. Et  non  solum  corporalia  miracula  per  Christum  facta  sunt,  sed 
etiam  spiritualia,  quae  sunt  multo  majora,  scilicet  quod,  per  Christum  et 
ad  invocationem  nominis  ejus,  Spiritus  Sanctus  daretur,  quo  accenderen- 
tur corda  caritatis  divinae  affectu,  et  mentes  instruerentur  subito  in  scientia 
divinorum,  et  linguae  simplicium  redderentur  disertae  ad  divinam  veritatem, 
hominibus  proponendam.  Hujusmodi  autem  opera  indicia  sunt  expressa  di- 
vinitatis Christi,  quae  nullus  purus  homo  facere  potuit.  Unde  Apostolus 
(Hebr.  II.  3.  et  4.)  dicit  quod  salus  hominum,  quum  initium  accepisset  enar- 
rari per  Dominum  per  eos  qui  audierunt , in  nos  confirmata  est , attestante  Deo 
signis  et  virtutibus,  et  variis  Spiritus  Sancti  distributionibus. 

Licet  autem  saluti  totius  humani  generis  Dei  incarnatio  necessaria  foret, 
non  tamen  oportuit  quod  Deus  a principio  mundi  incarnaretur,  ut  nono  obji- 
ciebatur. 

Primo  quidem,  quia  per  Deum  incarnatum  oportebat  hhminibus  medi- 
cinam afferri  contra  peccata,  ut  superius  (c.  54.)  habitum  est.  Contra  pec- 
catum autem  alicui  convenienter  medicina  non  affertur  nisi  prius  suum 
defectum  recognoscat,  ut  sic  per  humilitatem  homo  de  seipso  non  prae- 
sumens jactet  spem  suam  in  Deum,  a quo  solo  potest  sanari  peccatum,  ut 
supra  (ibid.)  habitum  est.  Poterat  autem  homo  de  seipso  praesumere  et  quan- 
tum ad  scientiam,  et  quantum  ad  virtutem.  Relinquendus  igitur  aliquando 
fuit  sibi,  ut  experiretur  quod  ipse  sibi  non  sufficeret  ad  salutem,  neque  per 
scientiam  naturalem,  quia  ante  tempus  legis  scriptae  homo  legem  naturae 

transgressus  est,  neque  per  virtutem  propriam,  quia,  data  sibi  cognitione  pec- 
cati per  legem,  adhuc  ex  infirmitate  peccavit;  et  sic  oportuit  ut  demum  ho- 
mini, neque  de  scientia  neque  de  virtute  praesumenti,  daretur  efficax  auxilium 
contra  peccatum  per  Christi  incarnationem,  scilicet  gratia  Christi,  per  quam 
et  instrueretur  in  dubiis,  ne  in  cognitione  deficeret,  et  roboraretur  contra 
tentationum  insultus,  ne  per  infirmitatem  deficeret.  Sic  igitur  factum  est  quod 
essent  tres  status  humani  generis : primus  ante  legem,  secundus  sub  lege, 
tertius  sub  gratia.  Deinde,  per  Deum  incarnatum  praecepta  et  documenta 
perfecta  hominibus  danda  erant.  Requirit  autem  hoc  conditio  humanae  na- 
turae quod  non  statim  ad  perfectum  ducatur,  sed  manuducatur  per  imper- 
fecta ut  ad  perfectionem  perveniat;  quod  et  in  instructione  puerorum  vide- 
mus, qui  primo  de  minimis  instruuntur,  nam  a principio  perfecta  capere  non 
valent.  Similiter  etiam,  si  alicui  multitudini  aliqua  inaudita  proponerentur  et 
magna,  non  statim  caperet,  nisi  ad  ea  assuesceret  prius  per  aliqua  minora. 
Sic  igitur  conveniens  fuit  a principio  ut  humanum  genus  instrueretur  de  his 
quae  pertinent  ad  suam  salutem  per  aliqua  levia  et  minora  documenta,  per 
patriarchas  et  legem  et  prophetas ; et  tandem,  in  consummatione  temporum 
perfecta  doctrina  Christi  proponeretur  in  terris,  secundum  quod  Apostolus 
dicit  (Galat.  IV.  4.) : At  ubi  venit  plenitudo  temporis,  misit  Deus  Filium  suum 
in  terras;  et  ibidem  dicitur  (V.  24.  et  25.)  quod  lex  paedagogus  noster  fuit  in 
Christo;  sed  jam  non  sumus  sub  paedagogo.  Simul  etiam  considerandum  est 
quod,  sicut  adventum  magni  regis  oportet  aliquos  nuntios  praecedere,  ut 
praeparentur  subditi  ad  eum  reverentius  suscipiendum,  ita  oportuit  adventum 
Dei  in  terras  multa  praecedere  quibus  homines  essent  parati  ad  Deum  in- 
carnatum suscipiendum ; quod  quidem  factum  est  dum  per  praecedentia  pro- 
missa et  documenta  hominum  mentes  dispositae  sunt  ut  facilius  ei  crede- 
rent qui  ante  praenuntiatus  erat,  et  desiderandus  susciperetur  propter  priora 
promissa. 

Et  licet  adventus  Dei  incarnati  in  mundum  esset  maxime  necessarius 
humanae  saluti,  tamen  non  fuit  necessarium  quod  usque  ad  finem  mundi  cum 
hominibus  conversaretur,  ut  decima  ratio  proponebat.  Hoc  enim  derogasset 
reverentiae  quam  homines  debebant  Deo  incarnato  exhibere,  dum,  videntes 
ipsum  carne  indutum  aliis  hominibus  similem,  nihil  de  eo  ultra  alios  homines 
aestimassent ; sed  eo,  post  mira  quae  gessit  in  terris,  suam  praesentiam  ho- 
minibus subtrahente,  magis  ipsum  revereri  coeperunt;  propter  quod  etiam 
sui  discipulis  plenitudinem  Spiritus  Sancti  non  dedit  quamdiu  cum  eis  con 
versatus  fuit,  quasi  per  ejus  absentiam  eorum  animis  ad  spiritualia  munera 
magis  praeparatis.  Unde  et  ipse  eis  dicebat  (Joann.  XVI.  7.) : Si  non  abiero 
Far  adytus  non  veniet  ad  vos ; si  autem  abiero,  mittam  eum  ad  vos. 

Non  oportuit  autem  Deum  carnem  impassibilem  bt  immortalem  suscipere, 
secundum  quod  undecima  ratio  proponebat,  sed  magis  passibilem  et  mor- 
talem : primo  quidem,  quia  necessarium  erat  hominibus  quod  beneficium 
incarnationis  cognoscerent,  ut  ex  hoc  ad  divinum  amorem  inflammarentur. 
Oportuit  autem,  ad  veritatem  incarnationis  manifestandam,  quod  carnem 
similem  aliis  hominibus  sumeret,  scilicet  passibilem  et  mortalem.  Si  enim 
impassibilem  et  immortalem  carnem  suscepisset,  visum  fuisset  hominibus, 
qui  talem  carnem  non  noverant,  quod  aliquod  phantasma  esset,  et  non  ve- 
ritas carnis.  Secundo,  quia  necessarium  fuit  Deum  carnem  assumere,  ut  pro 
peccato  humani  generis  satisfaceret.  Contingit  autem  unum  pro  alio  satis- 
facere, ut  ostensum  est  in  tertio  (c.  159.),  ita  tamen  quod  poenam  pro  pec- 

cato  alteri  debitam  ipse  sibi  non  debitam  voluntarie  assumat.  Poena  autem 
consequens  humani  generis  peccatum  est  mors  et  aliae  passibilitates  vitae 
praesentis,  sicut  supra  dictum  est;  unde  et  Apostolus  (Rom.  V.  12.)  dicit: 
Per  unum  hominem  peccatum  in  hunc  mundum  intravit , et  per  peccatum  mors. 
Oportuit  igitur  ut  carnem  passibilem  et  mortalem  Deus  assumeret  absque 
peccato,  ut  sic  patiendo  et  moriendo  pro  nobis  satisfaceret  et  peccatum 
auferret.  Et  hoc  est  quod  Apostolus  dicit  (Rom.  VIII.  3.)  quod  Deus  misit 
Filium  suum  in  similitudinem  carnis  peccati , id  est  habentem  carnem  similem 
peccatoribus,  scilicet  passibilem  et  mortalem;  et  subdit:  Ut  de  peccato  dam- 
naret peccatum  in  carne,  id  est,  ut  per  poenam  quam  in  carne  pro  peccata 
nostro  sustinuit,  peccatum  a nobis  auferret.  Tertio,  quia,  per  hoc  quod  car- 
nem passibilem  et  mortalem  habuit,  efficacius  dedit  nobis  exempla  virtutis,, 
passiones  carnis  fortiter  superando,  et  eis  virtuose  utendo.  Quarto,  quia  per 
hoc  magis  ad  spem  immortalitatis  erigimur,  quod  ipse  de  statu  carnis  pas- 
sibilis et  mortalis  mutatus  est  in  impassibilitatem  et  immortalitatem  carnis ; 
quod  etiam  de  nobis  sperare  possumus,  qui  carnem  gerimus  passibilem  et 
mortalem.  Si  vero  a principio  carnem  impassibilem  et  immortalem  assumpsis- 
set, nulla  daretur  occasio  immortalitatem  sperandi  his  qui  in  seipsis  morta- 
litatem et  corruptibilitatem  experiuntur. 

Hoc  etiam  mediatoris  officium  requirebat,  ut  communem  haberet  no- 
biscum  passibilem  carnem  et  mortalem,  cum  Deo  vero  virtutem  et  gloriam,, 
ut,  auferens  a nobis  quod  nobiscum  commune  habebat,  scilicet  passionem 
et  mortem,  ad  id  nos  duceret  quod  sibi  et  Deo  erat  commune;  fuit  enim 
mediator  ad  jungendum  nos  Deo. 

Similiter  etiam,  non  fuit  expediens  quod  Deus  incarnatus  vitam  in  hoc 
mundo  ageret  opulentam  et  honoribus  seu  dignitatibus  sublimem,  ut  duo- 
decima ratio  concludebat:  primo  quidem,  quia  ad  hoc  venerat  ut  mentes 
hominum  terrenis  deditas  a terrenis  abstraheret  et  ad  divina  elevaret;  unde 
oportuit  ut  suo  exemplo  homines  in  contemtum  divitiarum  et  aliorum  quae 
mundani  desiderant  traheret,  et  quod  inopem  et  privatam  vitam  ageret  in 
hoc  mundo.  Secundo,  quia,  si  divitiis  abundasset  et  in  aliqua  maxima  digni- 
tate constitutus  fuisset,  id  quod  divine  gessit  magis  potentiae  saeculari  quam 
virtuti  divinitatis  fuisset  attributum ; unde  efficacissimum  argumentum  suae 
divinitatis  fuit  quod,  absque  adminiculo  potentiae  saecularis,  totum  mundum 
in  melius  commutavit. 

Unde  patet  etiam  solutio  ad  id  quod  decimo  tertio  objiciebatur.  Non  est 
autem  procul  hoc  a vero  quod  Filius  Dei  incarnatus,  obediens  praecepta 
Patris,  mortem  sustinuit,  secundum  doctrinam  Apostoli.  Praeceptum  enim 
Dei  est  ad  homines  de  operibus  virtutum;  et  quanto  aliquis  perfectius  actum 
virtutis  exsequitur,  tanto  magis  Deo  obedit.  Inter  alias  autem  virtutes  prae- 
cipua caritas  est,  ad  quam  omnes  aliae  referuntur.  Christus  igitur,  dum  actum 
caritatis  perfectissime  implevit,  Deo  maxime  obediens  fuit;  nullus  enim  est 
actus  caritatis  perfectior  quam  quod  homo  pro  amore  alicujus  etiam  mortem 
sustineat,  secundum  quod  ipsemet  Dominus  dicit  (Joann.  XV.  13.):  Majorem 
caritatem  nemo  habet  ut  animam  suam  ponat  quis  pro  amicis  suis.  Sic  igitur  in- 
venitur Christus,  mortem  sustinens  pro  salute  hominum,  et  ad  gloriam  Dei 
Patris,  Deo  maxime  obediens  fuisse,  actum  caritatis  perfectum  exsequendo* 

Nec  hoc  repugnat  divinitati  ipsius,  ut  quarta  decima  ratio  procedebat.  Sic 
enim  facta  est  unio  in  persona  ut  proprietas  utriusque  naturae  maneret,  di- 
vinae scilicet  et  humanae,  ut  supra  (c.  41.  et  49.)  habitum  est;  et  ideo,  pa- 

tiente  Christo  etiam  mortem  et  alia  quae  humanitatis  sunt,  divinitas  impas- 
sibilis mansit,  quamvis,  propter  unitatem  personae,  dicamus  Deum  passum 
et  mortuum;  cujus  exemplum  aliqualiter  in  nobis  apparet,  quia,  morieme 
carne,  anima  remanet  immortalis. 

Sciendum  est  etiam  quod,  licet  voluntas  Dei  non  sit  ad  mortem  homi- 
num, ut  quinta  decima  ratio  proponebat,  est  tamen  ad  virtutem,  per  quam 
homo  mortem  fortiter  sustinet  et  ex  caritate  periculis  mortis  se  objicit;  et 
sic  voluntas  Dei  fuit  de  morte  Christi,  in  quantum  Christus  eam  ex  caritate 
suscepit  et  fortiter  sustinuit. 

Unde  patet  quod  non  fuit  impium  et  crudele  quod  Deus  Pater  Christum 
mori  voluit,  ut  sexta  decima  ratio  concludebat;  non  enim  coegit  invitum,, 
sed  complacuit  ei  voluntas  qua  ex  caritate  Christus  mortem  suscepit;  et 
hanc  etiam  caritatem  in  ejus  anima  operatus  est. 

Similiter  etiam  non  inconvenienter  dicitur  quod,  propter  humilitatem 
demonstrandam  Christus  mortem  crucis  voluit  pati.  Et  revera  quidem  hu- 
militas in  Deum  non  cadit,  ut  decima  septima  ratio  proponebat;  quia  virtus 
humilitatis  in  hoc  consistit  ut  aliquis  infra  suos  terminos  se  contineat,  ad 
ea  quae  supra  se  sunt  non  se  extendens,  sed  superiori  se  subjiciat:  unde 
patet  quod  Deo  humilitas  convenire  non  potest,  qui  superiorem  non  habet,, 
sed  ipse  super  omnia  exsistit.  Si  autem  aliquis  vel  aequali  vel  inferiori  se 
ex  humilitate  aliquando  subjiciat,  hoc  est  quia  secundum  aliquid  eum  qui 
simpliciter  aequalis  vel  inferior  est  superiorem  se  arbitratur.  Quamvis  igitur 
Christo,  secundum  divinam  naturam,  humilitatis  virtus  non  competat,  com- 
petit tamen  sibi,  secundum  humanam  naturam.  Et  ejus  humilitas  ex  ejus- 
divinitate  laudabilior  redditur;  dignitas  enim  personae  adjicit  ad  laudem 
humilitatis,  puta  quando  pro  aliqua  necessitate  expedit  aliquem  magnum 
aliqua  infima  pati;  nulla  autem  tanta  dignitas  esse  potest  hominis  quam 
quod  sit  Deus;  unde  hominis  Dei  humilitas  maxime  laudabilis  invenitur,, 
dum  abjecta  sustinuit  quae  pro  salute  hominum  ipsum  pati  expediebat.  Erant 
enim  homines,  propter  superbiam,  mundanae  gloriae  amatores.  Ut  igitur 
hominum  animos  ab  amore  mundanae  gloriae  in  amorem  divinae  gloriae 
transmutaret,  voluit  mortem  sustinere,  non  quaiemcumque,  sed  abjectissimam^ 
Sunt  enim  quidam  qui,  etsi  mortem  non  timeant,  abhorrent  tamen  mortem 
abjectam,  ad  quam  etiam  contemnendam  Dominus  homihes  animavit  suae 
mortis  exemplo. 

Et  licet  homines  ad  humilitatem  informari  potuerint  divinis  sermonibus, 
instructi,  ut  decima  octava  ratio  proponebat;  tamen  ad  agendum  magis 
provocant  facta  quam  verba,  et  tanto  efficacius  facta  movent,  quanto  cer- 
tior opinio  bonitatis  habetur  de  eo  qui  hujusmodi  operatur.  Unde,  licet  alio- 
rum hominum  multa  humilitatis  exempla  invenirentur,  tamen  expedientis- 
simum  fuit  ut  adhuc  hominis  Dei  provocarentur  exemplo,  quem  constat 
errare  non  potuisse,  et  cujus  humilitas  tanto  est  mirabilior  quanto  majestas 
sublimior. 

Manifestum  est  etiam  ex  praedictis  quod  oportuit  Christum  mortem  pati, 
non  solum  ut  exemplum  praeberet  mortem  contemnendi  propter  veritatis 
amorem,  sed  ut  etiam  aliorum  peccata  purgaret ; quod  quidem  factum  est 
dum  ipse,  qui  absque  peccato  erat,  mortem  peccato  debitam  pati  voluit,  ut 
in  se  poenam  aliis  debitam  pro  aliis  satisfaciendo  susciperet.  Et  quamvis 
sola  Dei  gratia  sufficiat  ad  remittendum  peccata,  ut  decima  nona  ratio  pro- 
ponebat, tamen  in  remissione  peccati  exigitur  etiam  aliquid  ex  parte  ejus 

cui  peccatum  remittitur,  ut  scilicet  satisfaciat  ei  quem  offendit.  Et  quia  alii 
nomines  pro  seipsis  hoc  facere  non  poterant,  Christus  pro  omnibus  hoc 
•fecit,  mortem  voluntariam  ex  caritate  patiendo. 

Et  quamvis  in  puniendo  peccata  oporteat  illum  puniri  qui  peccavit,  ut 
vigesima  ratio  proponebat;  tamen  in  satisfaciendo  unus  potest  alterius  poe- 
nam ferre,  quia,  dum  poena  pro  peccato  infligitur,  pensatur  ejus  qui  punitur 
iniquitas;  in  satisfactione  vero,  dum  quis,  ad  placandum  eum  quem  offendit, 
■voluntarie  poenam  assumit,  satisfacientis  caritas  et  benevolentia  aestimatur; 
quae  maxime  apparet  quum  quis  pro  alio  poenam  assumit;  et  ideo  Deus 
satisfactionem  unius  pro  alio  acceptat,  ut  in  tertio  (c.  1 59-)  etiam  osten- 
sum est. 

Satisfacere  autem  pro  toto  humano  genere,  ut  etiam  supra  (c.  54.)  osten- 
sum est,  nullus  homo  purus  poterat ; nec  ad  hoc  angelus  sufficiebat,  ut  vi- 
gesima prima  ratio  procedebat.  Angelus  enim,  licet  quantum  ad  aliquas 
proprietates  naturales  sit  homine  potior,  tamen  quantum  ad  beatitudinis 
participationem,  in  quam  per  satisfactionem  reducendus  erat,  est  ei  aequalis. 
Et  iterum  non  plene  redintegraretur  hominis  dignitas,  si  angelo  pro  homine 
satisfacienti  obnoxius  redderetur. 

Sciendum  autem  est  quod  mors  Christi  virtutem  satisfaciendi  habuit  ex 
caritate  ipsius  qua  voluntarie  mortem  sustinuit,  non  ex  iniquitate  occiden- 
tium, qui  eum  occidendo  peccaverunt;  quia  peccatum  non  deletur  peccato, 
ut  vigesima  secunda  ratio  proponebat. 

Et  quamvis  mors  Christi  pro  peccato  satisfactoria  fuerit,  non  tamen  toties 
eum  mori  oportuit  quoties  homines  peccant,  ut  vigesima  tertia  ratio  con- 
cludebat; quia  mors  Christi  sufficiens  fuit  ad  omnium  expianda  peccata, 
tum  propter  eximiam  caritatem  qua  mortem  sustinuit,  tum  propter  digni- 
tatem personae  satisfacientis,  quae  fuit  Deus  et  homo.  Manifestum  est  autem 
etiam  in  rebus  humanis  quod,  quanto  persona  est  altior,  tanto  poena  quam 
sustinet  pro  majori  computatur,  sive  ad  humilitatem  et  caritatem  patientis, 
sive  ad  culpam  inferentis. 

Ad  satisfaciendum  autem  pro  peccato  totius  humani  generis,  mors  Christi 
sufficiens  fuit;  quia,  quamvis  secundum  humanam  naturam  solum  mortuus 
fuerit,  ut  vigesima  quarta  ratio  proponebat;  tamen  ex  dignitate  personae 
patientis,  quae  est  persona  Filii  Dei,  mors  ejus  redditur  pretiosa;  quia,  ut 
^upra  dictum  est  (Lib.  III.  c.  143  ),  sicut  majoris  est  criminis  alicui  personae 
inferre  injuriam  quae  majoris  dignitatis  exsistit,  ita  virtuosius  est  et  ex  majori 
caritate  procedens  quod  major  persona  pro  aliis  se  subjeiat  voluntariae 
passioni. 

Quamvis  autem  Christus  pro  peccato  originali  sua  morte  sufficienter  sa- 
tisfecerit, non  est  tamen  inconveniens  quod  poenalitates  ex  peccato  originali 
consequentes  remaneant  adhuc  in  omnibus  qui  etiam  redemptionis  Christi 
participes  fiunt,  ut  vigesima  ouinta  ratio  procedebat.  Hoc  enim  congruenter 
et  utiliter  factum  est  ut  poena  remaneret,  etiam  culpa  sublata:  primo  quidem, 
ut  esset  conformitas  fidelium  ad  Christum,  sicut  membrorum  ad  caput: 
unde,  sicut  Christus  prius  multas  passiones  sustinuit  et  sic  ad  immortalitatis 
gloriam  pervenit;  sic  decuit  ut  fidele^  ejus  prius  subjacerent  passionibus,  et 
sic  ad  immortalitatem  pervenirent,  quasi  portantes  in  seipsis  insignia  pas 
sionis  Christi,  ut. similitudinem  gloriae  ejus  consequerentur,  sicut  Apostolus 
{Rom.  VIII.  17.)  dicit:  Heredes  quidem  Dei,  coheredes  autem  Christi . Si  tamen 
<6inpatimur,  ut  et  conglorificemur.  Secundo,  quia,  si  homines  venientes  ad 

Christum  statim  immortalitatem  impassibilitatemque  consequerentur,  plures 
homines  ad  Christum  accederent  magis  propter  haec  corporalia  beneficia 
quam  propter  spiritualia  bona ; quod  est  contra  intentionem  Christi,  ve- 
nientis in  mundum  ut  homines  ab  amore  corporalium  ad  spiritualia  trans- 
ferret. Tertio,  quia,  si  accedentes  ad  Christum  statim  impassibiles  et  im- 
mortales redderentur,  hoc  quodammodo  compelleret  homines  ad  fidem 
Christi  suscipiendam;  et  sic  meritum  fidei  minueretur. 

Quamvis  autem  sufficienter  pro  peccatis  humani  generis  sua  morte  sa- 
tisfecerit, ut  vigesima  sexta  ratio  proponebat,  sunt  tamen  unicuique  remedia 
propriae  salutis  quaerenda.  Mors  enim  Christi  est  quasi  quaedam  univer- 
salis causa  salutis,  sicut  peccatum  primi  hominis  fuit  quasi  universalis  causa 
damnationis.  Oportet  autem  universalem  causam  applicari  ad  unumquodque 
specialiter,  ut  effectum  universalis  causae  participet.  Effectus  igitur  peccati 
primi  parentis  pervenit  ad  unumquemque  per  carnis  originem ; effectus  au- 
tem mortis  Christi  pertingit  ad  unumquemque  per  spiritualem  regeneratio- 
nem, per  quam  homo  Christo  quodammodo  conjungitur  et  incorporatur ; 
et  ideo  oportet  quod  unusquisque  quaerat  regenerari  per  Christum  et  alia 
suscipere  in  quibus  virtus  mortis  Christi  operatur. 

Ex  quo  patet  quod  effluxus  salutis  a Christo  in  homines  non  est  per 
naturae  propaginem,  sed  per  studium  bonae  voluntatis  qua  homo  Christo 
adhaeret;  et  sic  quod  a Christo  unusquisque  consequitur,  est  personale 
bonum;  unde  non  derivatur  ad  posteros,  sicut  peccatum  primi  parentis, 
quod  cum  naturae  propagine  producitur.  Et  inde  est  quod,  licet  parentes 
sint  a peccato  originali  mundati  per  Christum,  non  tamen  est  inconveniens 
quod  eorum  filii  cum  peccato  originali  nascantur  et  sacramentis  salutis  indi- 
geant, ut  vigesima  septima  ratio  concludebat. 

Sic  igitur  ex  praemissis  aliquatenus  patet  quod  ea  quae  circa  mysterium 
incarnationis  fides  catholica  praedicat  neque  impossibilia  neque  incongrua 
inveniuntur. 


CAPIJT  LVI. 

DE  NECESSITATE  SACRAMENTORUM. 

(III.  part.  quaest.  LXI.  ari.  1.  et  IV.  Sent.  dist.  1.  quaest.  I.  art.  2.). 

Quia  vero,  sicut  jam  dictum  est,  mors  Christi  est  quasi  universalis  ^ausa 
humanae  salutis;  universalem  autem  causam  oportet  applicari  ad  unum- 
quemque effectum,  necessarium  fuit  exhiberi  hominibus  quaedam  remedia 
per  quae  eis  beneficium  mortis  Christi  quodammodo  conjungeretur.  Huius- 
modi  autem  esse  dicuntur  Ecclesiae  sacramenta.  Hujusmodi  autem  remedia 
oportuit  cum  aliquibus  visibilibus  signis  tradi. 

Primo  quidem,  quia,  • sicut  ceteris  rebus,  ita  etiam  homini  Deus  pro- 
videt secundum  ejus  conditionem.  Est  autem  talis  hominis  conditio  quod 
ad  spiritualia  et  intelligibilia  capienda  naturaliter  per  sensibilia  deducatur. 
Oportuit  igitur  spiritualia  remedia  hominibus  sub  signis  sensibilibus  dari. 

Secundo,  quia  instrumenta  oportet  esse  primae  causae  proportionata. 
Prima  autem  et  universalis  causa  humanae  salutis  est  Verbum  incarnatum, 
ut  ex  praemissis  apparet.  Congruum  igitur  fuit  ut  remedia  auibus  universalis 

causae  virtus  pertingit  ad  homines  illius  causae  similitudinem  haberent,  ut 
scilicet  in  eis  virtus  divina  invisibiliter  operaretur  sub  visibilibus  signis. 

Tertio,  quia  homo  in  peccatum  lapsus  erat,  rebus  visibilibus  indebite 
inhaerendo.  Ne  igitur  crederetur  visibilia  ex  sui  natura  mala  esse,  et  propter 
hoc  ei  inhaerentes  peccasse,  per  ipsa  visibilia  congruum  fuit  quod  hominibus 
remedia  salutis  adhiberentur ; ut  sic  appareret  ipsa  visibilia  ex  sui  natura 
bona  esse,  velut  a Deo  creata,  sed  hominibus  noxia  fieri,  secundum  quod 
eis  inordinate  inhaerent ; salutifera  vero,  secundum  quod  ordinate  eis  utuntur. 

Ex  hoc  autem  excluditur  error  ^quorumdam  haereticorum,  qui  omnia 
hujusmodi  visibilia  a sacramentis  Ecclesiae  volunt  esse  removenda.  Nec 
mirum,  quia  ipsi  opinantur  omnia  visibilia  ex  sui  natura  mala  esse  et  ex 
malo  auctore  producta,  quod  in  secundo  reprobavimus. 

Nec  est  inconveniens  quod  per  res  visibiles  et  corporales  spiritualis  salus 
ministretur;  quia  hujusmodi  visibilia  sunt  quasi  quaedam  instrumenta  Dei 
incarnati  et  passi.  Instrumentum  autem  non  operatur  ex  virtute  suae  naturae,, 
sed  ex  virtute  principalis  agentis,  a quo  applicatur  ad  operandum.  Sic  igitur 
et  hujusmodi  res  visibiles  salutem  spiritualem  operantur,  non  ex  proprietate 
suae  naturae,  sed  ex  institutione  ipsius  Christi,  ex  qua  virtutem  instrumen- 
talem  consequuntur. 


CAPUT  JLVII. 

DE  DISTINCTIONE  SACRAMENTORUM  VETERIS  ET  NOVAE  LEGIS. 

(III.  part.  quucji.  LXII.  art.  6.). 

Deinde  considerandum  est  quod,  quum  hujusmodi  visibilia  sacramenta- 
ex  passione  Christi  efficaciam  habeant  et  ipsam  quodammodo  repraesentent, 
talia  esse  oportet  ut  congruant  saluti  fecfae  per  Christum.  Haec  autem  salus, 
ante  Christi  incarnationem  et  mortem,  erat  quidem  promissa,  sed  non  exhi- 
bita; sed  Verbum  incarnatum  et  passum  est  salutem  hujusmodi  operatum. 
Sacramenta  igitur  quae  incarnationem  Christi  praecesserunt  talia  esset>por- 
tuit  ut  significarent  e£  quodammodo  repromitterent  salutem ; sacramenta 
autem  quae  Christi  passionem  consequuntur  talia  esse  oportet  ut  salutem 
hominibus  exhibeant,  et  non  solum  signando  demonstrent. 

Per  hoc  autem  evitatur  Judaeorum  opinio,  qui  credunt  sacramenta  le- 
galia, propter  hoc  quod  a Deo  sunt  instituta,  in  perpetuum  esse  servanda, 
quum  Deus  non  poeniteat,  neque  mutetur.  Fit  autem  absque  mutatione  di- 
sponentis vel  poenitentia  quod  diversa  disponat  secundum  congruentiam 
temporum  diversorum;  sicut  paterfamilias  alia  praecepta  tradit  filio  parvulo 
et  alia  jam  adulto;  sic  et  Deus  congruenter  alia  sacramenta  et  praecepta 
ante  incarnationem  tradit  ad  significandum  futura,  ajia  post  incarnationem 
ad  exhibendum  praesentia  et  rememorandum  praeterita. 

Magis  autem  irrationabilis  est  Nazaraeorum  et  Helonitarum  error  (S.  Aug~ 
lib.  haeres,  n.  9.  - Primo  Philo  et  S.  Epiphan.),  qui  sacramenta  legalia  si- 
mul cum  Evangelio  dicebant  esse  servanda,  quia  hujusmodi  error  quasi  con- 
traria implicat:  dum  enim  servant  evangelica  sacramenta,  profitentur  incar- 
nationem et  alia  Christi  mysteria  jam  esse  perfecta;  dum  autem  etiam; 
sacramenta  legalia  servant,  profitentur  ea  esse  futura. 

CAPUT  LVIII. 

DE  NUMERO  SACRAMENTORUM  NOVAE  LEGIS. 

(III.  part.  quaest.  LXV.  art.  i.). 

Quia  vero,  ut  dictum  est  (c.  56.),  remedia  spiritualis  salutis  sub  signis 
sensibilibus  sunt  hominibus  tradita,  consequens  etiam  fuit  ut  distinguerentur 
remedia  quibus  provideretur  spirituali  vitae,  secundum  similitudinem  vitae 
corporalis.  In  vita  autem  corporali  duplicem  ordinem  invenimus.  Sunt  enim 
propagatores  et  ordinatores  corporalis  vitae  in  aliis,  et  sunt  qui  propagantur 
et  ordinantur  secundum  corporalem  vitam.  Vitae  autem  corporali  et  natu- 
rali tria  sunt  per  se  necessaria,  et  quartum  per  accidens.  Oportet  enim  primo 
quod,  per  generationem  seu  nativitatem,  res  aliqua  vitam  accipiat;  secundo, 
quod  per  augmentum  ad  debitam  quantitatem  et  robur  perveniat;  tertio,  ad 
conservationem  vitae  per  generationem  adeptae  et  ad  augmentum  productae 
est  necessarium  nutrimentum;  et  haec  quidem  sunt  per  se  necessaria  natu- 
rali vitae,  quia  sine  his  vita  corporalis  perfici  non  potest;  unde  et  animae 
vegetativae,  quae  est  vivendi  principium,  tres  vires  naturales  assignantur, 
scilicet  generativa,  augmentadva,  et  nutritiva.  Sed  quia  contingit  aliquod  im- 
pedimentum circa  vitam  corporalem,  ex  quo  res  viva  infirmatur,  per  acci- 
dens necessarium  est  quartum,  quod  est  sanatio  rei  viventis  aegrotae.  Sic 
igitur  et  in  vita  spirituali  primum  est  spiritualis  generatio  per  baptismum; 
secundum  est  spirituale  augmentum  perducens  ad  robur  perfectum  per  sa- 
cramentum confirmationis;  tertium  est  spirituale  nutrimentum  per  Euchari- 
stiae sacramentum ; restat  quartum,  quod  est  spiritualis  sanatio,  quae  fit  vel 
in  anima  tantum,  per  poenitentiae  sacramentum,  vel  ex  anima  derivatur  ad 
corpus,  quando  fuerit  opportunum,  per  extremam  unctionem.  Haec  igitur 
pertinent  ad  eos  qui  in  vita  spirituali  propagantur  et  conservantur.  Propaga- 
tores autem  et  ordinatores  corporalis  vitae  secundum  duo  attenduntur,  sci- 
licet secundum  originem  naturalem,  quod  ad  parentes  pertinet,  et  secundum 
regimen  politicum,  per  quod  vita  hominis  pacifica  conservatur;  et  hoc  per- 
tinet ad  reges  et  principes.  Sic  igitur  est  in  spirituali  vita.  Sunt  enim  qui- 
dam propagatores  et  conservatores  spiritualis  vitae  secundum  spirituale  mi- 
nisterium tantum,  ad  quod  pertinet  ordinis  sacramentum ; quidam  vero 
secundum  corporalem  et  spiritualem  simul,  quod  fit  per  sacramentum  ma- 
trimonii, quo  vir  et  mulier  conveniunt  ad  prolem  generandam  et  educandam 
ad  cultum  divinum. 


CAPUT  LIX. 

DE  BAPTISMO. 

(III.  part.  quaest.  LXVI.). 

Secundum  hoc  igitur  apparere  potest,  circa  sacramenta  singula,  et  ef- 
fectus proprius  uniuscujusque  et  materia  conveniens;  et  primo  quidem  circa 
spiritualem  generationem,  quae  per  baptismum  fit. 

Considerandum  est  igitur  quod  generatio  rei  v:w*ntis  est  mutatio  quae- 

dam  de  non  vivente  ad  vitam.  Vita  autem  spirituali  privatus  est  nomo  in 
sua  origine  per  peccatum  originale,  ut  supra  (c.  50.)  dictum  est;  et  ad  hoc 
quaecumque  peccata  sunt  addita,  abducunt  a vita.  Oportuit  igitur  baptismum, 
qui  est  spiritlialis  generatio,  talem  virtutem  habere  quod  etiam  peccatum 
originale  et  omnia  actualia  peccata  commissa  tollat.  Et  quia  signum  sacra- 
menti sensibile  congruum  debet  esse  ad  repraesentandum  spiritualem  sacra- 
menti effectum,  foeditatis  autem  ablutio  in  rebus  corporalibus  facilius  et 
convenientius  fit  per  aquam,  idcirco  baptismus  convenienter  in  aqua  con- 
fertur per  Verbum  Dei  sanctificata.  Et  quia  generatio  unius  est  alterius  cor- 
ruptio, et  quod  generatur  priorem  formam  amittit  et  proprietates  ipsam  con- 
sequentes, necesse  est  quod  per  baptismum,  qui  est  spiritualis  generatio,  non 
solum  peccata  tollantur,  quae  sunt  spirituali  vitae  contraria,  sed  etiam  omnes 
peccatorum  reatus;  et  propter  hoc  baptismus  non  solum  a culpa  abluit,  sed 
etiam  ab  omni  reatu  poenae  absolvit;  unde  baptizatis  satisfactio  non  injun- 
gitur pro  peccatis. 

Item : quum  per  generationem  res  formam  acquirat,  simul  acquirit  et  opera 
tionem  consequentem  formam  et  locum  ei  congruentem ; ignis  enim  mox  ge- 
neratus tendit  sursum  sicut  in  proprium  locum.  Et  ideo,  quum  baptismus  sit 
spiritualis  generatio,  statim  baptizati  idonei  sunt  ad  spirituales  actiones,  sicut 
ad  susceptionem  aliorum  sacramentorum,  et  ad  alia  hujusmodi;  et  statim 
eis  debetur  locus  congruus  spirituali  vitae,  qui  est.  beatitudo  aeterna;  et 
propter  hoc  baptizati,  si  decedant,  statim  in  beatitudine  recipiuntur;  unde 
dicitur  quod  baptismus  aperit  januam  coeli. 

Considerandum  est  etiam  quod  unius  rei  est  tantum  una  generatio ; unde, 
quum  baptismus  sit  spiritualis  generatio,  unus  homo  est  semel  tantum  bap 
tizandus.  Manifestum  est  etiam  quod  infectio,  quae  per  Adam  in  mundum 
intravit,  semel  tantum  hominem  inquinat;  unde  et  baptismus,  qui  contra 
eam  principaliter  ordinatur,  iterari  non  debet.  Hoc  etiam  commune  est  quod, 
ex  quo  res  aliqua  semel  consecrata  est,  quamdiu  manet,  ulterius  consecrari 
non  debet,  ne  consecratio  inefficax  videatur;  unde,  quum  baptismus  sit  quae- 
dam consecratio  hominis  baptizati,  non  est  iterandum  baptisma.  Per  quod  ex 
eluditur  error  Donatistarum  vel  Rebaptizantium  (teste  Aug.  lib.  haeres,  n.  69.). 


. CAPUT  LX. 

DE  CONFIRMATIONE. 

(III.  part.  qiuiest.  LXXII.  et  VI.  Sent.  dist.  J.). 

Perfectio  autem  spiritualis  roboris  in  hoc  proprie  consistit  quod  homo 
fidem  Christi  confiteri  audeat  coram  quibuscumque,  nec  inde  retrahatur 
propter  confusionem  aliquam  vel  terrorem;  fortitudo  enim  inordinatum  ti- 
morem repellit.  Sacramentum  igitur  quo  spirituale  robur  regenerato  con- 
fertur, eum  quodammodo  instituit  pro  fide  Christi  propugnatorem.  Et  quia 
pugnantes  sub  aliquo  principe  ejus  insignia  deferunt,  hi  qui  confirmationis 
sacramentum  suscipiunt  signo  Christi  insigniuntur,  videlicet  signo  crucis, 
quo  pugnavit  et  vicit.  Hoc  autem  signum  in  fronte  suscipiunt,  in  signum  quod 
publice  fidem  Christi  confiteri  non  erubescant.  Haec  autem  insignitio  fit  ex 
confectione  olei  et  balsami,  quae  chrisma  vocatur,  non  irrationabiliter.  Nam 
per  oleum  Spiritus  Sancti  virtus  designatur,  quo  Christus  unctus  nominatur: 

ut  sic  a Christo  Christiani  dicantur,  quasi  sub  ipso  militantes:  in  balsamo 
autem  propter  odorem  bona  fama  ostenditur,  quam  necesse  est  habere  eos 
qui  inter  mundanos  conversantur,  ad  fidem  Christi  publice  confitendam, 
quasi  in  campum  certaminis  de  secretis  Ecclesiae  finibus  producti.  Conve- 
nienter etiam  hoc  sacramentum  a solis  pontificibus  confertur,  qui  sunt  quo- 
dammodo duces  exercitus  Christiani ; nam  et  apud  saecularem  militiam  ad 
ducem  exercitus  pertinet  ad  militiam  eligendo  quosdam  adscribere;  ut  sic 
qui  hoc  sacramentum  suscipiunt  ad  spiritualem  militiam  quodammodo  vi- 
deantur adscripti;  unde  et  eis  manus  imponitur  ad  designandam  derivatio- 
nem virtutis  a Christo. 


CAPUT  LXI. 

DE  EUCHARISTIA. 

(III.  part.  quaest.  LXX1I1.  et  seqq.  et  IV.  Serit,  dist.  8.  et  seqq.). 

Sicut  autem  corporalis  vita  materiali  alimento  indiget,  non  solum  ad 
quantitatis  augmentum,  sed  etiam  ad  naturam  corporis  sustentandam,  ne 
propter  resolutiones  continuas  dissolvatur  et  ejus  virtus  depereat;  ita  neces- 
sarium fuit  in  spirituali  vita  spirituale  alimentum  habere,  quo  regenerati  et 
irt  virtutibus  conserventur  et  crescant.  Et  quia  spirituales  effectus  sub  simi- 
litudine visibilium  fiunt,  congruum  fuit  nobis  tradi,  ut  dictum  est,  hujusmodi 
spiritualem  alimentum  sub  speciebus  illarum  rerum  quibus  homines  commu- 
nius ad  corporale  alimentum  utuntur.  Hujusmodi  autem  sunt  panis  et  vinumj; 
et  ideo  sub  speciebus  panis  et  vini  hoc  traditur  sacramentum. 

Sed  considerandum  est  quod  aliter  generans  generato  conjungitur,  et 
aliter  nutrimentum  nutrito  in  corporalibus  rebus.  Generans  enim  non  oportet 
secundum  substantiam  generato  conjungi,  sed  solum  secundum  similitudinem 
et  virtutem;  sed  alimentum  oportet  nutrito  secundum  substantiam  conjungi. 
Unde,  ut  corporalibus  signis  spirituales  effectus  respondeant,  mysterium 
Verbi  incarnati  'aliter  nobis  conjungitur  in  baptismo,  qui  est  spiritualis  rege- 
neratio, atque  aliter  in  hoc  Eucharistiae  sacramento,  quod  est  spirituale  ali- 
mentum; in  baptismo  enim  continetur  Verbum  incarnatum  solum  secundum 
virtutem,  sed  Eucharistiae  sacramento  confitemur  ipsum  secundum  sub- 
stantiam contineri.  Et  quia  complementum  nostrae  salutis  factum  est  per 
passionem  Christi  et  mortem,  per  quam  ejus  sanguis  a carne  separatus  est, 
separatim  nobis  traditur  sacramentum  corporis  ejus  sub  specie  panis,  et  san- 
guis sub  specie  vini;  ut  sic  in  hoc  sacramento  passionis  Dominicae  memoria 
et  repraesentatio  habeatur.  Et  secundum  hoc  impletur  quod  Dominus  dixit 
(Joann.  VI.  56.):  Caro  mea  vere  est  cibus,  et  sanguis  meus  vere  est  potus. 

CAPUT  LXII. 

DE  ERRORE  INFIDELIUM  CIRCA  EUCHARISTIAE  SACRAMENTUM. 

Sicut  autem,  Christo  proferente  haec  verba,  quidam  discipulorum  turbati 
sunt,  dicentes  (Joann.  VI.  61.):  Durus  est  hic  sermo:  quis  potest  cum  audire? 
ta  et  contra  doctrinam  Ecclesiae  insurrexerunt  haeretici,  veritatem  hujus 
negantes  (Berengar.  de  quo  in  primo  Decr.  d.  2.  de  Consec.  c.  Ego  Bereng 

Dicunt  enim  in  hoc  sacramento  non  realiter  esse  corpus  et  sanguinem  Christi, 
sed  significative  tantum;  ut  sic  intelligatur  quod  Christus  dixit,  demonstrato 
pane:  Hoc  est  corpus  meum,  ac  si  diceret:  Hoc  est  signum  vel  figura  corporis 
mei  ; secundum  quem  modum  et  Apostolus  dixit  (I.  Corinth.  X.  4.) : Petra 
autet  1 erat  Christus,  id  est  Christi  figura.  Et  ad  hunc  intellectum  referunt 
quidquid  in  Scripturis  invenitur  similiter  dici. 

Hujus  autem  ppinionis  occasionem  assumunt  ex  verbis  Domini,  qui,  de 
sui  orporis  comestione  et  sanguinis  potatione,  ut  scandalum  discipulorum, 
quo  1 ortum  fuerat,  sopiretur,  quasi  seipsum  exponens,  dixit  (Joann.  VI.  64.)  : 
Verba  quae  ego  locutus  sum  vobis,  spiritus  et  vita  sunt,  quasi  ea  quae  dixerat 
non  ad  litteram,  sed  secundum  spiritualem'  sensum  intelligenda  essent. 

Inducuntur  etiam  ad  dissentiendum  ex  multis  difficultatibus  quae  ad  hanc 
Ecclesiae  doctrinam  sequi  videntur,  propter  quas  hic  sermo  Christi  et  Eccle- 
siae durus  eis  apparet. 

Et  primo  quidem  difficile  videtur  quomodo  verum  corpus  Christi  in  al- 
tari esse  incipiat.  Aliquid  enim  incipit  esse  ubi  prius  non  fuit,  dupliciter : vel 
per  motum  localem,  vel  per  conversionem  alterius  in  ipsum;  ut  patet  in 
igne,  qui  alicubi  esse  incipit,  vel  quia  ibi  de  novo  accenditur,  vel  quia  illuc 
de  novo  apportatur.  Manifestum  est  autem  verum  corpus  Christi  non  semper 
tn  hoc  altari  fuisse;  confitetur  enim  Ecclesia  Christum  in  suo  corpore  ascen- 
disse in  coelum.  Videtur  autem  impossibile  dici  quod  aliquid  hic  de  novo 
convertatur  in  corpus  Christi:  nihil  enim  videtur  converti  in  praeexsistens, 
quum  id  in  quod  aliquid  convertitur  per  hujus  conversionem  esse  incipiat. 
Manifestum  est  autem  corpus  Christi  praeexstitisse,  utpote  in  utero  virginali 
conceptum.  Non  igitur  videtur  esse  possibile  quod  in  altari  de  novo  esse 
incipiat  per  conversionem  alterius  in  ipsum.  Similiter  autem  nec  per  muta- 
tionem loci,  quia  omne  quod  localiter  movetur  sic  incipit  esse  in  uno  loco 
quod  desinit- esse  in  alio,  in  quo  prius  fuit.  Oportebit  igitur  dicere  quod, 
quum  Christus  incipit  esse  in  hoc  altari,  in  quo  hoc  sacramentum  peragitur, 
desinat  esse  in  coelo,  quo  ascendendo  pervenerat.  Amplius,  nullus  motus 
localis  terminatur  simul  ad  duo  loca.  Manifestum  est  autem  hoc  sacramen- 
tum simul  in  diversis  altaribus  celebrari.  Non  est  ergo  possibile  quod  per 
motum  localem  corpus  Christi  ibi  esse  incipiat. 

Secunda  difficultas  ex  loco  accidit.  Non  enim  semotim  partes  alicujus  in 
diversis  locis  continentur,  ipso  integro  permanente.  Manifestum  est  autem 
in  hoc  sacramento  seorsum  esse  panem  et  vinum  in  locis  separatis.  Si  igitur 
caro  Christi  sit  sub  specie  panis  et  sanguis  sub  specie  vini,  videtur  sequi 
quod  Christus  non  remaneat  integer,  sed  semper,  quum  hoc  sacramentum 
agitur,  ejus  sanguis  a corpore  separetur.  Adhuc,  impossibile  videtur  quod 
majus  corpus  in  loco  minoris  includatur.  Manifestum  est  autem  verum  corpus 
Christi  esse  majoris  quantitatis  quam  panis  qui  in  altari  offertur.  Impossibile 
igitu  r videtur  quod  verum  corpus  Christi  totum  et  integrum  sit  ubi  videtur 
esse  panis.  Si  autem  ibi  est  non  totum,  sed  aliqua  pars  ejus,  redibit  primum 
inc  onveniens,  quod>  semper,  quum  hoc  sacramentum  agitur,  corpus  Christi 
er  partes  discerpatur.  Amplius,  impossibile  est  unum  corpus  in  pluribus 
locis  exsistere.  Manifestum  est  autem  hoc  sacramentum  in  pluribus  locis 
celebrari.  Impossibile  igitur  videtur  quod  corpus  Christi  veraciter  in  hoc 
sacramento  contineatur ; nisi  forte  quis  dicat  quod  secundum  aliquam  par- 
ticulam est  hic,* et  secundum  aliam  alibi.  Ad  quod  iterum  sequitur  quod  per 
celebrationem  hujusmodi  sacramenti  cornus  Chri«*;  dividatur  in  partes,  quum 

xaraen  nec  quantitas  corporis  Christi  sufficere  videatur  ad  tot  particulas  es 
^0  dividendas  in  quot  locis  hoc  sacramentum  peragitur. 

Tertia  difficultas  est  ex  his  quae  in  hoc  sacramento  sensu  percipimus. 
Sentimus  enim  manifeste  et  post  consecrationem  in  hoc  sacramento  omnia 
accidentia  panis  et  vini,  scilicet  colorem,  saporem,  odorem,  figuram,  quan- 
titatem et  pondus,  circa  quae  decipi  non  possumus,  quia  sensus  circa  propria 
•sensibilia  non  decipitur.  Hujusmodi  autem  accidentia  in  corpore  Christi  esse 
non  possunt  sicut  in  subjecto,  similiter  etiam  nec  in  aere  adjacenti;  quia, 
quum  plurima  eorum  sint  accidentia  naturalia,  requirunt  subjectum  deter- 
minatae naturae,  non  qualis  est  natura  corporis  humani  vel  aeris.  Nec  dtiam 
possunt  per  se  subsistere,  quum  accidentis  esse  sit  inesse;  accidentia  autem, 
quum  sint  formae,  individuari  non  possunt  nisi  per  subjectum  ; unde,  remoto 
subjecto,  essent  formae  universales.  Relinquitur  igitur  hujusmodi  accidentia 
-esse  in  suis  determinatis  subjectis,  scilicet  in  substantia  panis  et  vini.  Est 
igitur  ibi  substantia  panis  et  vini,  et  non  substantia  corporis  Christi,  quum 
impossibile  videatur  duo  corpora  esse  simul. 

Quarta  difficultas  accidit  ex  passionibus  et  actionibus,  quae  apparent  in 
pane  et  vino  post  consecrationem  sicut  et  ante.  Nam  vinum,  si  in  magna 
quantitate  sumeretur,  calefaceret  et  inebriaret,  panis  autem  et  confortaret  et 
nutriret ; videntur  etiam,  si  diu  et  incaute  serventur,  putrefieri  et  a muribus 
comedi;  comburi  etiam  possunt  et  in  cinerem  redigi  et  vaporem;  quae  omnia 
corpori  Christi  convenire  non  possunt,  quum  fides  ipsum  impassibilem  prae 
dicet.  Impossibile  igitur  videtur  quod  corpus  Christi  in  hoc  sacramento  sub- 
stantialiter contineatur. 

Quinta  difficultas  videtur  specialiter  accidere  ex  fractione  panis,  quae 
quidem  sensibiliter  apparet,  nec  sine  subjecto  esse  potest.  Absurdum  etiam 
videtur  dicere  quod  illius  fractionis  subjectum  sit  corpus  Christi.  Non  igitur 
videtur  ibi  esse  corpus  Christi,  sed  solum  substantia  panis  et  vini. 

Haec  igitur  et  hujusmodi  sunt  propter  quae  doctrina  Christi  et  Ecclesiae 
circa  hoc  sacramentum  dura  esse  videtur. 


CAPUT  LXIII. 

SOLUTIO  PRAEMISSARUM  DIFFICULTATUM, 

ET  PRIMO  QUOAD  CONVERSIONEM  PANIS  IN  CORPUS  CHRISTI. 

Licet  autem  divina  virtus  sublimius  et  secretius  in  hoc  sacramento  ope- 
Tetur  quam  ab  homine  perquiri  possit,  ne  tamen  doctrina  Ecclesiae  circa  hoc 
sacramentum  infidelibus  impossibilis  videatur,  conandum  est  ad  hoc  quod 
omnis  impossibilitas  excludatur. 

Prima  igitur  occurrit  consideratio,  per  quem  modum  verum  Christi  cor- 
pus esse  sub  hoc  sacramento  incipiat.  Impossibile  autem  est  quod  hoc  fiat 
per  motum  localem  corporis  Christi:  tum  quia  sequeretur  quod  in  coelo  esse 
desineret,  quandocumque  hoc  agitur  sacramentum;  tum  quia  non  posset 
simul  hoc  sacramentum  agi  nisi  in  uno  loco,  quum  unus  motus  localis  non- 
nisi ad  unum  terminum  finiatur ; tum  etiam  quia  motus  localis  instantaneus 
esse  non  potest,  sed  tempore  indiget;  consecratio  autem  perficitur  in  ultimo 
instanti  prolationis  verborum.  Relinquitur  ergo  dicendum  quod  verum  corpus 
Christi  esse  incipiat  in  hoc  sacramento  per  hoc  apoA  substantia  panis  con- 


66 4 LIBER  IV.  CAP.  LXIII. 

vertitur  in  substantiam  corporis  Christi  et  substantia  vini  in  substantiam  san- 
guinis ejus. 

Ex  hoc  autem  apparet  falsam  esse  opinionem  tam  eorum  (quarto  apud 
magist.  Sent.  dist.  1 1.)  qui  dicunt  substantiam  panis  simul  cum  substantia  cor- 
poris Christi  in  hoc  sacramento  exsistere,  quam  etiam  eorum  qui  ponunt 
substantiam  panis  in  nihilum  redigi  vel  in  primam  materiam  resolvi.  Ad 
utrumque  enim  sequitur  quod  corpus  Christi  in  hoc  sacramento  esse  incipere 
non  possit  nisi  per  motum  localem ; quod  est  impossibile,  ut  ostensum  est. 

Praeterea:  si  substantia  panis  simul  est  in  hoc  sacramento  cum  vero  cor- 
pore Christi,  potiufc  Christo  dicendum  fuit:  Hic  est  corpus  meum,  quam:  Hoc 
est  corpus  meum;  quum  per  hic  demonstretur  substantia  quae  videtur,  quae 
quidem  est  substantia  panis,  si  in  sacramento  cum  corpore  Christi  remaneat. 

Similiter  impossibile  videtur  esse  quod  substantia  panis  omnino  in  nihilum 
redeat.  Multum  enim  de  natura  corporea  primo  creata  jam  in  nihilum  rediisset 
ex  frequentatione  hujusmodi  mysterii.  Nec  est  decens  ut  in  sacramento  sa- 
lutis divina  virtute  aliquid  in  nihilum  redigatur. 

Neque  etiam  in  primam  materiam  substantiam  panis  est  possibile  resolvi,, 
quum  materia  prima  sine  forma  esse  non  possit,  nisi  forte  per  materiam 
primam  prima  elementa  corporea  intelligantur ; in  quae  quidem  si  substantia 
panis  resolveretur,  necesse  esset  hoc  ipsum  percipi  sensu,  quum  elementa 
corporea  sensibilia  sint.  Esset  enim  ibi  localis  transmutatio  et  corporalis 
alteratio  contrariorum,  quae  instantanea  esse  non  possunt. 

Sciendum  tamen  est,  quod  praedicta  conversio  panis  in  corpus  Christi 
alterius  modi  est  ab  omnibus  conversionibus  naturalibus.  Nam  in  qualibet 
conversione  naturali  manet  subjectum,  in  quo  succedunt  sibi  diversae  for- 
mae, vel  accidentales,  sicut  quum  album  in  nigrum  convertitur,  vel  substan- 
tiales, sicut  quum  aer  in  ignem;  unde  conversiones  formales  nominantur 
Sed  in  conversione  praedicta  subjectum  transit  in  subjectum  et  accidentia 
manent;  unde  haec  conversio  substantialis  nominatur.  Et  quidem  qualiter 
accidentia  maneant  et  quare,  posterius  perscrutandum  est.  Nunc  autem  con- 
siderare oportet  quomodo  subjectum  in  subjectum  vertatur;  quod  quidem 
natura  facere  non  potest.  Omnis  enim  naturae  operatio  materiam  praesup- 
ponit,  per  quam  subjecta  individuantur;  unde  natura  facere  non  potest  quod 
haec  substantia  fiat  illa,  sicut  quod  hic  digitus  fiat  ille  digitus.  Sud  materia 
subjecta  est  virtuti  divinae,  quum  per  ipsam  producatur  in  esse;  unde  divina 
virtute  fieri  potest  quod  haec  individua-  substantia  in  illam  praeexsistentem 
convertatur.  Sicut  enim  virtute  naturalis  agentis,  cujus  operatio  se  extendit 
tantum  ad  immutationem  formae,  et  exsistentia  subjecti  supposita,  hoc  totum 
in  illud  totum  convertitur  secundum  variationem  speciei  et  formae,  utpote 
hic  aer  in  hunc  ignem  generatum,  ita  virtute  divina,  quae  materiam  non 
praesupponit,  sed  eam  producit,  haec  materia  convertitur  in  illam  et  per 
consequens  hoc  individuum  in  illud ; individuationis  enim  principium  ma- 
teria est,  sicut  forma  est  principium  speciei.  Hinc  autem  manifestum  est 
quod  in  conversione  praedicta  panis  in  corpus  Christi  non  est  aliquod  subje- 
ctum commune  permanens  post  conversionem,  quum  transmutatio  fiat  se- 
cundum primum  subjectum,  quod  est  individuationis  principium  : necesse  est 
tamen  aliquid  remanere,  ut  verum  sit  quod  dicitur:  Hoc  est  corpus  meum : 
quae  quidem  verba  sunt  hujus  conversionis  significativa  et  factiva.  Et  quia 
substantia  panis  non  manet,  nec  aliqua  prior  materia,  ut  ostensum  est,  ne- 
cesse est  dicere  quod  maneat  id  quod  est  praeter  substantiam  panis.  Hujusmodi 

autem  est  accidens  panis.  Remanent  igitur  accidentia  panis  etiam  post  con- 
versionem praedictam. 

Inter  accidentia,  vero  quidam  ordo  considerandus  est.  Nam  inter  omnia 
accidentia  propinquius  inhaeret  substantiae  quantitas  dimensiva ; deinde  qua- 
litates in  substantia  recipiuntur  quantitate  mediante,  sicut  color  mediante 
superficie;  unde  et  per  divisionem  quantitatis  per  accidens  alia  accidentia 
dividuntur;  ulterius  autem  qualitates  sunt  actionum  et  passionum  principia 
et  relationum  quarumdam,  ut  sunt  pater  et  filius,  et  dominus  et  servus,  et 
alia  hujusmodi;  quaedam  vero  relationes  immediate  ad  quantitates  sequun- 
tur, ut  majus  et  minus,  duplum  et  dimidium,  et  similia.  Sic  igitur  accidentia 
panis  post  conversionem  praedictam  remanere  ponendum  est,  ut  sola  quan- 
titas dimensiva  sine  subjecto  subsistat  et  in  ipsa  qualitates  fundentur  sicut 
in  subjecto,  et  per  consequens  actiones,  passiones,  et  relationes.  Accidit  igitur 
in  hac  conversione  contrarium  ei  quod  in  naturalibus  mutationibus  accidere 
solet,  in  quibus  substantia  manet  ut  mutationis  ‘subjectum,  accidentia  vero 
variantur;  hic  autem  e converso  accidens  manet  et  substantia  transit.  Hujus- 
modi enim  conversio  non  potest  proprie  dici  motus,  sicut  a naturali  con- 
sideratur, ut  subjectum  requirit;  sed  est  quaedam  substantialis  successio, 
sicut  in  creatione  est  successio  esse  et  non  esse,  ut  in  secundo  (c.  19.)  di- 
ctum est. 

Haec  igitur  est  una  ratio  quare  accidens  panis  remanere  oportet  ut  inve- 
niatur aliquod  manens  in  conversione  praedicta.  Est  autem  et  ptaeter  hoc 
diud  necessarium.  Si  enim  substantia  panis  in  corpus  Christi  converteretur 
et  panis  accidentia  transirent,  ex  tali  conversione  non  sequeretur  quod  corpus 
Christi,  secundum  suam  substantiam,  esset  ubi  prius  fuit  panis ; nulla  enim 
relinqueretur  habitudo  corporis  Christi  ad  locum  praedictum.  Sed  quum  quan- 
titas dimensiva  panis  remanet  post  conversionem,  perquam  panis  hunc  locum 
sortiebatur,  substantia  panis,  in  corpus  Christi  mutata,  fit  corpus  Christi  sub 
quantitate  dimensiva  panis,  et  per  consequens  locum  panis  quodammodo 
sortitur,  mediantibus  tamen  dimensionibus  panis. 

Possunt  et  aliae  rationes  assignari,  et  quantum  ad  fidei  rationem,  quae 
de  invisibilibus  est,  et  quantum  ad  meritum,  quod  circa  hoc  sacramentum 
tanto  majus  est  quanto  invisibilius  agitur,  corpore  Christi  sub  panis  acciden- 
tibus occultato,  propter  commodiorem  et  honestiorem  usum  sacramenti; 
esset  enim  horrori  sumentibus  et  abominationi  videntibus,  si  corpus  Christi 
in  sua  specie  a fidelibus  sumeretur.  Unde,  sub  specie  panis  et  vini,  quibus 
homines  communius  utuntur  ad  esum  et  potum,  corpus  Christi  proponitur 
ad  manducandum  et  sanguis  potandus. 


CAPUT  LXIV. 

SOLUTIO  EORUM  QUAE  OBJICIEBANTUR  EX  PARTE  LOCI. 

His  igitur  consideratis  circa  modum  conversionis,  ad  alia  solvenda  nobis 
aliquatenus  via  patet.  Dictum  est  enim  quod  locus  in  quo  hoc  agitur  sacra- 
mentum attribuitur  corpori  Christi,  ratione  dimensionum  panis  remanentium 
post  conversionem  substantiae  panis  in  corpus  Christi.  Secundum  hoc  igitur 
ea  quae  Christi  sunt  necesse  est  esse  in  loco  praedicto,  secundum  quod  exigit 
ratio  conversionis  praedictae. 

Considerandum  est  igitur  in  hoc  sacramento  aliquid  esse  ex  vi  conver- 
sionis, aliquid  autem  ex  naturali  concomitantia.  Ex  vi  quidem  conversionis 
est  in  hoc  sacramento  illud  ad  quod  directe  conversio  terminatur;  sicut  sub 
speciebus  panis  corpus  Christi,  in  quod  substantia  panis  convertitur,  ut  per 
verba  consecrationis  patet,  quum  dicitur : Hoc  est  corpus  meum ; et  similiter 
sub  specie  vini  est  sanguis  Christi,  quum  dicitur : Hic  est  calix  sanguinis  mei,  etc. 
Sed  ex  naturali  concomitantia  sunt  ibi  omnia  alia,  ad  quae  conversio  non 
terminatur,  sed  tamen  ei  in  quod  terminatur  sunt  realiter  conjuncta.  Mani- 
festum est  enim  quod  conversio  panis  non  terminatur  in  divinitatem  Christi, 
neque  in  ejus  animam;  sed  tamen  sub  sjjecie  panis  est  anima  Christi  et  ejus 
divinitas,  propter  unionem  utriusque  ad  corpus  Christi.  Si  vero  in  triduo 
mortis  Christi  hoc  sacramentum  celebratum  fuisset,  non  fuisset  sub  specie 
panis  anima  Christi,  quia  realiter  non  erat  corpori  ejus  unita;  et  similiter 
nec  sub  specie  panis  fuisset  sanguis,  nec  sub  specie  vini  corpus,  propter  se- 
parationem utriusque  in  morte.  Nunc  autem,  quia  corpus  Christi  in  sua  na- 
tura non  est  sine  sanguine,  sub  utraque  specie  continetur  corpus  et  sanguis; 
sed  sub  specie  panis  continetur  corpus  ex  vi  conversionis,  sanguis  autem  ex 
naturali  concomitantia,  sub  specie  autem  vini,  e converso. 

Per  eadem  etiam  patet  solutio  ad  id  quod  objiciebatur  de  inaequalitate 
corporis  Christi  ad  locum  panis.  Substantia  enim  panis  directe  convertitur 
in  substantiam  corporis  Christi;  dimensiones  autem  corporis  Christi  sunt  in 
sacramento  ex  naturali  concomitantia,  non  autem  ex  vi  conversionis,  quum 
dimensiones  panis  remaneant.  Sic  igitur  corpus  Christi  non  comparatur  ad 
hunc  locum  mediantibus  dimensionibus  propriis,  ut  eis  oporteat  adaequari 
locum,  sed  mediantibus  dimensionibus  panis  remanentibus,  quibus  locus 
adaequatur. 

Inde  etiam  patet  solutio  ad  id  quod  objiciebatur  de  pluralitate  locorum. 
Corpus  enim  Christi  per  suas  proprias  dimensiones  in  uno  tantum  loco  ex- 
sistit, sed,  mediantibus  dimensionibus  panis  in  ipsum  transeuntis,  in  tot  locis 
est,  in  quot  hujusmodi  conversio  fuerit  celebrata,  non  quidem  divisum  per 
partes,  sed  integrum  in  unoquoque:  nam  quilibet  panis  consecratus  in  inte- 
grum corpus  Christi  convertitur. 

CAPUT  LXV. 

SOLUTIO  EORUM  QUAE  OBJICIEBANTUR  EX  PARTE  ACCIDENTIUM. 

Sic  igitur  difficultate  soluta  quae  ex  loco  accidit,  inspiciendum  est  de 
ea  quae  ex  accidentibus  remanentibus  esse  videtur.  Non  enim  negari  potest 
accidentia  panis  et  vini  remanere,  quum  sensus  hoc  infallibiliter  demonstret; 
neque  his  corpus  Christi  aut  sanguis  afficitur,  quia  hoc  sine  ejus  alteratione 
esse  non  posset,  nec  talium  accidentium  capax  est;  similiter  autem  et  sub- 
stantia aeris.  Unde  relinquitur  quod  sint  sine  subjecto,  tamen  per  modum 
praedictum,  ut  scilicet  sola  quantitas  dimensiva  sine  subjecto  subsistat,  et 
ipsa  aliis  accidentibus  praebeat  sustentamentum.  Nec  est  impossibile  quod 
accidens,  virtute  divina,  subsistere  possit  sine  subjecto.  Idem  enim  est  judi- 
candum de  productione  rerum  et  de  conservatione  earum  in  esse.  Divina 
autem  virtus  potest  producere  effectus  quarumcumque  causarum  secundarum 
sine  ipsis  causis  secundis,  sicut  potuit  formare  hominem  sine  semine,  et  sa- 
nare febrem  sine  operatione  naturae;  quod  accidit  propter  infinitatem  vir 

tutis  ejus,  et  quia  omnibus  causis  secundis  largitur  virtutem  agendi;  unde 
et  effectus  causarum  secundarum  conservare  potest  in  esse  $ine  causis  se- 
cundis. Et  hoc  modo,  in  hoc  sacramento,  accidens  conservat  in  esse,  sublata 
substantia  quae  ipsum- conservabat;  quod  quidem  praecipue  dici  potest  de 
quantitatibus  dimensivis,  quas  etiam  Platonici  posuerunt  per  se  subsistere, 
propter  hoc  quod  secundum  intellectum  separantur.  Manifestum  est  autem 
quod  plus  potest  Deus  in  operando  quam  intellectus  in  apprehendendo.  Habet 
autem  et  hoc  proprium  quantitas  dimensiva,  inter  accidentia  reliqua,  quod 
ipsa  secundum  se  individuatur ; quod  ideo  est  quia  positio,  quae  est  ordo 
partium  in  toto,  in  ejus  ratione  includitur;  est  enim  quantitas  positionem 
habens.  Ubicumque  autem  intelligitur  diversitas  partium  ejusdem  speciei 
necesse  est  intelligi  individuationem ; nam  quae  sunt  unius  speciei  non  mul 
tiplicantur  nisi  secundum  individuum;  et  inde  est  quod  non  possunt  appre- 
hendi multae  albedines,  nisi  secundum  quod  sunt  in  diversis  subjectis;  pos- 
sunt autem  apprehendi  multae  lineae,  etiamsi  secundum  se  considerentur, 
diversus  enim  situs,  qui  per  se  lineae  inest,  ad  pluralitatem  linearum  suffi 
ciens  est.  Et  quia  sola  quantitas  dimensiva  de  sui  ratione  habet  unde  multi 
plicatio  individuorum  in  eadem  specie  possit  accidere,  prima  radix  hujusmodi 
multiplicationis  ex  dimensione  esse  videtur;  quia  et  in  genere  substantiae 
multiplicatio  fit  secundum  dimensionem  materiae ; quae  nec  intelligi  posset 
nisi  secundum  quod  materia  sub  dimensionibus  consideratur;  nam,  remota 
quantitate,  substantia  omnis  indivisibilis  est,  ut  patet  per  Philosophum  in  primo 
Physic.  (t.  c.  15.).  Manifestum  est  autem  quod,  in  aliis  generibus  acciden 
tium,  multiplicantur  individua  ejusdem  speciei  ex  parte  subjecti.  Et  sic  relin 
quitur  quod,  quum  in  hujusmodi  sacramento  ponamus  dimensiones  per  se 
subsistere,  et  alia  accidentia  in  eis  sicut  in  subjecto  fundari,  non  oportet  nos 
dicere  quod  accidentia  hujusmodi  individuata  non  sint;  remanet  enim  in 
ipsis  dimensionibus  individuationis  radix. 

CAPUT  LXVI . 

SOLUTIO  EORy.U  QUAE  OBJICIEBANTUR  EX  PARTE  ACTIONIS 
ET  PASSIONIS. 

His  autem  consideratis,  quae  ad  quartam  difficultatem  pertinent  conside 
randa  sunt;  circa  quae  aliquid  est  quod  ne  facili  expediri  potest,  aliquid 
autem  quod  majorem  difficultatem  praetendit. 

Quod  enim  in  sacramento  eaedem  actiones  appareant  quae  prius  in  sub- 
stantia panis  et  vini  apparebant,  puta  quod  similiter  immutent  sensum,  si- 
militer etiam  alterent  aerem  circumstantem  vel  quodlibet  aliud  odore  aut 
colore,  satis  conveniens  videtur  ex  his  quae  posita  sunt.  Dictum  est  enim 
(c.  63.)  quod  in  hoc  sacramento  remanent  accidentia  panis  et  vini,  intei 
i quae  sunt  qualitates  sensibiles,  quae  sunt  hujusmodi  actionum  principia 
' Rursus,  circa  passiones  aliquas,  puta  quae  fiunt  secundum  alterationes  hujus- 
modi accidentium,  non  magna  etiam  difficultas  accidit,  si  praemissa  suppo- 
nantur. Quum  enim  praemissum  sit  quod  alia  accidentia  in  dimensionibus 
fundantur  sicut  in  subjecto,  per  eumdem  modum  circa  hujusmodi  subjectum 
alteratio  aliorum  accidentium  considerari  potest  sicut  si  esset  ibi  substantia; 
ut  puta  si  vinum  esset  calefactum,  et  infrigidaretur,  aut  mutaret  saporem,  aut 
aliquid  hujusmodi. 

Sed  maxima  difficultas  apparet  circa  generationem  et  corruptionem,  quae 
in  hoc  sacramento  videntur  accidere.  Nam,  si  quis  in  magna  quantitate  hoc 
sacramentali  cibo  uteretur,  sustentari  posset,  et  vino  etiam  inebriari,  secun- 
dum illud  Apostoli  (I.  Corinth.  XI.  21.):  Alius  esurit,  alius  autem  ebrius  est. 
Quae  quidem  accidere  non  possent,  nisi  ex  hoc  sacramento  caro  et  sanguis 
generaretur;  nam  nutrimentum  convertitur  in  substantiam  nutriti;  quamvis 
quidam  dicant  hominem  hoc  sacramentali  cibo  non  posse  nutriri,  sed  solum 
confortari  et  refocillari,  sicut  quum  ad  odorem  vini  confortatur.  Sed  haec 
quidem  confortatio  ad  horam  accidere  potest ; non  autem  sufficit  ad  susten- 
tandum hominem,  si  diu  sine  cibo  permaneat;  experimento  autem  de  facili 
inveniretur  hominem  diu  sacramentali  cibo  sustentari  posse.  Mirandum  etiam 
videtur  cur  negent  hominem  hoc  sacramentali  cibo  posse  nutriri,  refugientes 
hoc  sacramentum  in  carnem  et  sanguinem  posse  converti,  quum  ad  sensum 
appareat  quod  per  putrefactionem  vel  combustionem  in  aliam  substantiam, 
scilicet 'cineris  et  pulveris,  convertatur ; quod  quidem  difficile  tamen  videtur, 
eo  quod  nec  videatur  possibile  quod  ex  accidentibus  fiat  substantia,  nec  credi 
fas  sit  quod  substantia  corporis  Christi,  quae  est  impassibilis,  in  aliam  sub- 
stantiam convertatur. 

Si  quis  autem  dicere  velit  quod,  sicut  miraculose  panis  in  corpus  Christi 
convertitur,  ita  miraculose  accidentia  in  substantiam  convertuntur,  primum 
quidem  hoc  non  videtur  miraculo  esse  conveniens,  quod  hoc  sacramentum 
putrescat  vel  per  combustionem  dissolvatur ; deinde,  quia  putrefactio  et  com- 
bustio, consueto  naturae  ordine,  huic  sacramento  accidere  inveniuntur ; quod 
non  solet  esse  in  his  quae  miraculose  fiunt. 

Ad  hanc  dubitationem  tollendam  quaedam  famosa  positio  est  adinventa, 
quae  a multis  tenetur.  Dicunt  enim  quod,  quum  contingit  hoc  sacramentum 
in  carnem  converti  aut  sanguinem  per  nutrimentum,  vel  in  cinerem  per  com- 
bustionem aut  putrefactionem,  non  convertuntur  accidentia  in  substantiam, 
neque  substantia  corporis  Christi,  sed  redit  divino  miraculo  substantia  panis 
quae  prius  fuerat,  et  ex  ea  generantur  illa  in  quae  hoc  sacramentum  con- 
verti invenitur.  Sed  hoc  quidem  omnino  stare  non  potest. 

Ostensum  est  enim  supra  quod  substantia  panis  in  substantiam  corporis 
Christi  convertitur;  quod  autem  in  aliquid  conversum  est  redire  non  potest, 
nisi  e converso  illud  reconvertatur  in  ipsum.  Si  igitur  substantia  panis  redit, 
sequitur  quod  substantia  corporis  Christi  reconvertitur  in  panem,  quod  est 
absurdum. 

Adhuc : si  substantia  panis  redit,  necesse  est  quod  vel  redeat  speciebus 
panis  manentibus  vel  speciebus  panis  jam  destructis.  Speciebus  quidem  panis 
durantibus  substantia  panis  redire  non  potest;  quia,  quamdiu  species  manent, 
manet  sub  eis  substantia  corporis  Christi;  sequeretur  ergo  quod  simul  esset 
ibi  substantia  panis  et  substantia  corporis  Christi.  Similiter  etiam  neque  cor- 
ruptis speciebus  panis,  substantia  panis  redire  potest,  tum  quia  substantia  panis 
non  est  sine  propriis  speciebus,  tum  quia,  destructis  speciebus  panis,  jam  ge- 
nerata est  alia  substantia,  ad  cujus  generationem  ponebatur  quod  substantia 
panis  rediret. 

Melius  igitur  dicendum  videtur  quod  in  ipsa  consecratione,  sicut  substantia 
panis  in  corpus  Christi  miraculose  convertitur,  ita  miraculose  accidentibus 
confertur  quod  subsistant,  quod  est  proprium  substantiae ; et  per  consequens 
quod  omnia  possint  facere  et  pati  quae  substantia  posset  facere  et  pati,  si 
substantia  adesset;  unde,  sine  novo  miraculo,  et  inebriare  et  nutrire  et  inci* 

nerari  et  putrefieri  possunt,  eodem  modo  et  ordine  ac  si  substantia  panis  et 
vini  adesset. 


CAPUT  LXVII. 

SOLUTIO  EORUM  QUAE  OBJICIEBANTUR  EX  PARTE  FRACTIONIS. 

(III.  part.  quaesi.  LXXVIL  art.  y.). 

Restat  autem  ea  quae  ad  quintam  difficultatem  pertinent  speculari.  Ma- 
nifestum est  autem  secundum  praedicta  quod  fractionis  subjectum  ponere 
possumus  dimensiones  per  se  subsistentes;  nec  tamen,  hujusmodi  dimensio- 
nibus fractis,  frangitur  substantia  corporis  Christi,  eo  quod  totum  corpus 
Christi  sub  qualibet  portione  remaneat.  Quod  quidem,  etsi  difficile  videatur, 
tamen,  secundum  ea  quae  praemissa  sunt  (c.  64.),  exponi  habet.  Dictum  'est 
enim  supra  quod  corpus  Christi  est  in  hoc  sacramento  per  substantiam  suam 
ex  vi  sacramenti;  dimensiones  autem  corporis  Christi  sunt  ibi  ex  naturali 
concomitantia  quam  ad  substantiam  habent,  e contrario  ei  secundum  quod 
corpus  naturaliter  est  in  loco ; nam  corpus  naturaliter  est  in  loco,  median- 
tibus dimensionibus,  quibus  loco  commensuratur.  Alio  autem  modo  se  habet 
aliquid  substantiale  ad  id  in  quo  est,  et  alio  modo  aliquid  quantum;  nam 
quantum  totum  ita  est  in  aliquo  toto  quod  totum  non  est  in  parte ; sed  pars 
in  parte,  sicut  totum  in  toto;  unde  et  corpus  naturale  sic  est  in  toto  loco  to- 
tum, quod  non  est  totum  in  qualibet  parte  loci,  sed  partes  corporis  partibus 
loci  aptantur,  eo  quod  est  in  loco  mediantibus  dimensionibus.  Si  autem  ali- 
quod substantiale  sit  in  aliquo  toto  totum,  etiam  totum  est  in  qualibet  parte 
ejus,  sicut  tota  natura  et  species  aquae  in  qualibet  parte  aquae  est,  et  tota 
anima  est  in  qualibet  corporis  parte.  Quia  igitur  corpus  Christi  est  in  sacra- 
mento ratione  suae  substantiae,  in  quam  conversa  est  substantia  panis,  dimen- 
sionibus ejus  manentibus,  sicut  tota  species  panis  erat  sub  qualibet  parte  di- 
mensionum, ita  integrum  Christi  corpus  est  sub  qualibet  parte  earumdem. 
Non  igitur  fractio  illa  seu  divisio  attingit  ad  corpus  Christi,  ut  sit  in  illo  si- 
cut in  subjecto;  sed  subjectum  ejus  sunt  dimensiones  panis  vel  vini  rema- 
nentes, sicut  et  aliorum  accidentium  ibidem  remanentium  diximus  eas  esse 
subjectum. 


' CAPUT  LXVIII. 

SOLUTIO  AUCTORITATIS  SUPRA  INDUCTAE. 

His  igitur  difficultatibus  remotis,  manifestum  est  quod  id  quod  ecclesia- 
stica traditio  habet  circa  sacramentum  altaris  nihil  continet  impossibile  Deo, 
qui  omnia  potest.  Nec  etiam  contra  Ecclesiae  traditionem  est  verbum  Do- 
mini dicentis  (Joann.  VI.  63.)  ad  discipulos,  qui  de  hac  doctrina  scandalizari 
videbantur:  Verba  quae  ego  locutus  sum  vobis , spiritus,  et  vita  sunt.  Non  enim 
per  hoc  dedit  intelligere  quod  vera  caro  sua  in  hoc  sacramento  manducanda 
fidelibus  non  traderetur,  sed  quia  non  traditur  manducanda  carnaliter,  ut  sci- 
licet, sicut  alii  cibi  carnales,  in  propria  specie  dilacerata  sumeretur,  sed  quia 
quodam  spirituali  modo  sumitur  praeter  consuetudinem  aliorum  ciborum  car- 
nalium. 

EX  QUALI  PANE  ET  VINO  DEBET  CONFICI  HOC  SACRAMENTUM. 

Quia  vero,  ut  dictum  est,  ex  pane  et  vino  hoc  sacramentum  conficitur, 
necesse  est  eas  conditiones  servari  in  pane  et  vino,  ut  ex  eis  hoc  sacramen- 
tum confici  possit,  quae  sunt  de  ratione  panis  et  vini.  Vinum  autem  non  di- 
citur nisi  liquor  qui  ex  uvis  exprimitur;  nec  panis  dicitur  proprie  nisi  qui  ex 
granis  tritici  conficitur.  Alii  vero  qui  dicuntur  panes,  pro  defectu  panis  triticei, 
ad  ejus  supplementum  in  usum  venerunt;  et  similiter  alii  liquores  in  usum 
vini:  unde  nec  ex  alio  pane  nec  ex  alio  vino  hoc  sacramentum  confici  pos- 
set, neque  etiam  si  pani  et  vino  tanta  alienae  materiae  admixtio  fieret  quod 
species  solveretur.  Si  qua  vero  hujusmodi  pani  et  vino  accidunt,  quae  non 
sunt  de  ratione  panis  et  vipi,  manifestum  est  quod,  his  praetermissis,  potest 
verum  confici  sacramentum:  unde,  quum  esse  fermentatum  vel  azymum  non 
sit  de  ratione  panis,  sed,  utrolibet  exsistente,  species  panis  salvetur,  ex  utrolibet 
pane  potest  confici  sacramentum;  et  propter  hoc  diversae  Ecclesiae  diversum 
in  hoc  usum  habent,  et  utrumque  congruere  potest  significationi  sacramenti. 
Nam,  ut  Gregorius  dicit  in  Registro,  Romana  Ecclesia  offert  azymos  panes, 
propterea  quod  Dominus  sine  ulla  commixtione  carnem  suscepit;  sed  ce- 
terae Ecclesiae  offerunt  fermentatum,  pro  eo  quod  Verbum  Patris  indutum 
est  carne  et  est  verus  Deus  et  verus  homo,  sicut  et  fermentum  commisce- 
tur farinae. 

Congruit  tamen  magis  puritati  corporis  mystici,  id  est  Ecclesiae,  quae 
in  hoc  sacramento  configuratur,  usus  azymi  panis,  secundum  illud  ApostoL 
(I.  Corinth.  V.  7.  et  8.):  Pascha  nostrum  immolatus  est  Christus.  Itaque  epu- 
lemur ....  in  azymis  sinceritatis  et  veritatis. 

Per  hoc  autem  excluditur  error  quorumdam  haereticorum  (teste  S.  An- 
selm.  epist.  de  azymg  et  ferment.),  qui  dicunt  in  azymo  sacramentum  hoc 
celebrari  non  posse;  quod  etiam  evidenter  Evangelii  auctoritate  destruitur;, 
dicitnx  enim  (Matth.  XXVI.  Mare.  XIV.  et  Luc.  XXII.)  quod  Dominus 
prima  die  azymorum,  pascha  cum  discipulis  suis  comedit,  et  tunc  hoc  sa- 
cramentum instituit.  Quum  autem  non  esset  licitum,  secundum  legem,  quod, 
prima  die  azymorum,  fermentatum  in  domibus  Judaeorum  inveniretur,  ut 
patet  Exodi  XII.,  Dofninus  autem,  quamdiu  fuit  in  mundo,  legem  serva- 
verit, manifestum  est  quod  panem  azymum  in  corpus  suum  convertit  et 
discipulis  sumendum  dedit.  Stultum  est  igitur  improbare,  in  usu  Ecclesiae 
Latinorum,  quod  Dominus  in  ipsa  institutione  hujus  sacramenti  servavit. 

Sciendum  tamen  quod  quidam  dicunt  ipsum  praevenisse  diem  azymo- 
rum propter  passionem  imminentem,  et  tunc  fermentato  pane  eum  usum 
fuisse;  quod  quidem  ostendere  nituntur  ex  duobus:  primo,  ex  hoc  quod 
dicitur  (Joann.  XIII.  1.),  quod  ante  diem  festum  Paschae , Dominus  cum  di- 
scipulis coenam  celebravit  in  qua  corpus  suum  consecravit,  sicut  Apostolus 
tradit  (I.  Cor.  XI.  23.  et  seq.);  unde  videtur  quod  Christus  coenam  cele- 
bravit ante  diem  azymorum,  et  sic  in  consecratione  sui  corporis  usus  fuit 
pane  fermentato.  Hoc  etiam  confirmare  volunt  per  hoc  quod  habetur  (Joann. 
XVI1L  28.),  quod  sexta  feria,  qua  Christus  est  crucifixus,  Judaei  non  intra- 
verunt praetorium  Pilati , ut  non  contaminarentur,  sed  ut  manducarent  pascha ; 

pascha  autem  dicuntur  azyma;  ergo  concludunt  quod  coena  fuit  celebrata 
ante  azyma. 

Ad  hoc  autem  respondetur  quod,  sicut  Dominus  mandat  (Exod.  XII.)  fe- 
stum azymorum  septem  diebus  celebrabatur,  inter  quas  dies  prima  erat 
sancta  atque  solemnis  praecipue  inter  alias,  quod  erat  quinta  decima  die 
mensis;  sed  quia  apud  Judaeos  Solemnitates  a praecedenti  vespere  incipie- 
bant, ideo  quarta  decima  die  ad  vesperam  /incipiebant  comedere  azyma  et 
comedebant  per  septem  subsequentes  dies;  et  ideo  dicitur  in  eodem  (XII.  18. 
et  19.):  Prirrio  mense,  quarta  decima  die  mensis  ad  vesperam,  comedetis  a^ytna 
usque  ad  diem  vigesimam  primam  ejusdem  mensis  ad  vesperam.  Septem  diebus  fer- 
mentum non  invenietur  in  domibus  vestris;  et  eadem  quarta  decima  die  ad 
vesperas  immolabatur  agnus  paschalis.  Prima  ergo  die  azymorum  a tribus 
Evangelistis,  Matthaeo,  Marco,  Luca,  dicitur  quarta  decima  dies  mensis,  quia 
ad  vesperam  comedebant  azyma,  et  tunc  immolabatur  pascha,  id  est  agnus 
paschalis ; et  hoc  erat,  secundum  Joannem,  ante  diem  festum  paschae,  id  est 
ante  quintam  decimam  diem  mensis,  quae  erat  solemnior  inter  omnes,  in  qua 
Judaei  volebant  comedere  pascha,  id  est  panes  azymos  paschales,  non  autem 
agnum  paschalem.  Et  sic,  nulla  discordia  inter  Evangelistas  exsistente,  pla- 
num est  quod  Christus  ex  azymo  pane  corpus  suum  consecravit  in  coena. 
Unde  manifestum  fit  quod  Latinorum  Ecclesia  rationabiliter  pane  azymo  utitur 
in  hoc  sacramento. 

CAPUT  LXX. 

DE  SACRAMENTO  POENITENTIAE 

ET  PRIMO  QUOD  POST  GRATIAM  SACRAMENTALEM  ACCEPTAM 
HOMINES  PECCARE  POSSUNT. 

Quamvis  autem  per  praedicta  sacramenta  hominibus  gratia  conferatur, 
non  tamen  per  acceptam  gratiam  impeccabiles  fiunt. 

Gratuita  enim  dona  recipiuntur  in  anima  sicut  habituales  dispositiones; 
non  enim  homo  secundum  ea  semper  agit.  Nihil  autem  prohibet  eum  qui 
habitum  habet  agere  secundum  habitum  vel  contra  eum;  sicut  gramma- 
ticus potest  secundum  grammaticam  recte  loqui,  vel  etiam  contra  gram- 
maticam loqui  incongrue : et  ita  est  etiam  de  habitibus  virtutum  moralium ; 
potest  enim  qui  justitiae  habitum  habet  justa  agere,  et  potest  etiam  contra 
justitiam  agere;  quod  ideo  est  quia  usus  habituum  in  nobis  ex  voluntate  est; 
voluntas  autem  ad  utrumque  oppositorum  se  habet.  Manifestum  est  igitur 
quod  suscipiens  gratuita  dona  peccare  potest  contra  gratiam  agendo. 

Adhuc:  impeccabilitas  in  homine  esse  non  potest  sine  immutabilitate  vo- 
luntatis. Immutabilitas  autem  voluntatis  non  potest  homini  competere,  nisi 
secundum  quod  attingit  ultimum  finem ; ex  hoc  enim  voluntas  immutabilis 
redditur  quod  totaliter  impletur,  ita  quod  non  habet  quo  divertat  ab  eo  in 
quo  est  firmata.  Impletio  autem  voluntatis  non  competit  homini  nisi  ut  finem 
ultimum  attingenti ; quamdiu  enim  restat  aliquid  ad  desiderandum,  voluntas 
impleta  non  est.  Sic  igitur  homini  impeccabilitas  non  competit  antequam 
ad  ultimum  finem  perveniat,  quod  quidem  non  datur  homini  in  gratia  quae 
in  sacramentis  confertur,  quia  sacramenta  sunt  in  adjutorium  hominis  secun- 
dum quod  est  in  via  ad  finem.  Non  igitur  ex  gratia  in  sacramentis  percepta 
aliquis  impeccabilis  redditu»- 

Amplius:  omne  peccatum  ex  quadam  ignorantia  contingit;  unde  Philo- 
sophus dicit  (tertio Ethicor.  c.  1.),  quod  omnis  malus  est  ignorans;  et  (Prov. 
XIV.  22.)  dicitur:  Errant  qui  operantur  malum.  Tunc  igitur  solum  homo 
securus  potest  esse  a peccato  secundum  voluntatem,  quando  secundum  in- 
tellectum securus  est  ab  ignorantia  et  errore.  Manifestum  est  autem  quod 
homo  non  redditur  immunis  ab  omni  ignorantia  et  errore  per  gratiam  in 
sacramentis  perceptam ; hoc  enim  est  hominis  secundum  intellectum  illam 
veritatem  inspicientis  quae  est  certitudo  omnium  veritatum,  quae  quidem 
inspectio  est  ultimus  hominis  finis,  ut  in  tertio  (c.  51.)  ostensum  est.  Non 
igitur  per  gratiam  sacramentorum  homo  impeccabilis  redditur. 

Item : ad  alterationem  hominis  quae  est  secundum  malitiam  et  virtutem 
multum  operatur  alteratio  quae  est  secundum  animae  passiones;  nam,  ex 
eo  quod  ratione  passiones  animae  refrenantur,  homo  virtuosus  efficitur  et  in 
virtute  conservatur;  ex  ep  vero  quod  ratio  sequitur  passiones,  homo  red- 
ditur vitiosus.  Quamdiu  igitur  homo  est  alterabiiis  secundum  animae  pas- 
siones, est  etiam  alterabiiis  secundum  vitium  et  virtutem.  Alteratio  autem 
quae  est  secundum  animae  passiones  non  tollitur  per  gratiam  in  sacramentis 
collatam,  sed  manet  in  homine  quamdiu  anima  passibili  corpori  unitur.  Mani- 
festum est  igitur  quod  per  sacramentorum  gratiam  homo  impeccabilis  non 
redditur. 

Praeterea : superfluum  videtur  eos  admonere  ne  peccent  qui  peccare  non 
possunt.  Sed,  per  evangelicam  et  apostolicam  doctrinam,  admonentur  fideles 
jam  per  sacramenta  Spiritus  Sancti  gratiam  consecuti;  dicitur  enim  (Hebr. 

XII.  1 5.)  : Contemplantes  ne  quid  desit  gratiae  Dei,  neque  radix  amaritudinis  sur- 
sum germinans  impediat ; et  (Ephes.  IV.  30.):  Nolite  contristare  Spiritum  Sanctum 
Dei,  in  quo  signati  estis;  et  (Corinth.  X.  12.):  Qui  se  existimat  stare,  videat  ne 
cadat ; ipse  etiam  Apostolus  de  se  dicit  (I.  Corinth.  IX.  27.):  Castigo  corpus 
meum,  et  in  servitutem  redigo,  ne  forte,  quum  aliis  praedicaverim,  ipse  reprobus 
efficiar.  Non  igitur  per  gratiam  in  sacramentis  perceptam  homines  impecca- 
biles redduntur. 

Per  hoc  excluditur  quorumdam  haereticorum  error  (Joviniani  teste  Hieron. 
cont.  Jovin.  c.  31.),  qui  dicunt  quod  homo,  postquam  gratiam  Spiritus  Sancti 
percepit,  peccare  non  potest,  et,  si  peccat,  nunquam  gratiam  Spiritus  Sancti 
habuit. 

Assumunt  autem  in  fulcimentum  sui  erroris  quod  dicitur  (I.  Corinth. 

XIII.  8.) : Caritas  nunquam  excidit ; et  illud  (I . Joann.  III.  6.) : Omnis  qui  in  eo 
manet,  non  peccat ; et  omnis  qui  peccat,  non  vidit  eum,  nec  cognovit  eum ; et  infra 
expressius : Omnis  qui  est  ex  Deo,  peccatum  non  facit ; quoniam  semen  ipsius  in 
eo  manet,  et  non  potest  peccare,  quoniam  ex  Deo  natus  est. 

Sed  haec  ad  eorum  propositum  ostendendum  efficacia  non  sunt.  Non 
enim  dicitur  quod  caritas  nunquam  excidit  propter  hoc  quod  ille  qui  habet 
caritatem  eam  quandoque  non  amittat,  quum  dicatur  (Apocal.  II.  4.):  Habeo 
adversum  te  pauca,  quod  caritatem  tuam  primam  reliquisti;  sed  ideo  dictum  est 
quod  caritas  nunquam  excidit,  quia  quum  cetera  dona  Spiritus  Sancti  de 
sui  ratione  imperfectionem  habentia,  utpote  spiritus  prophetiae  eLhujusmodi, 
evacuentur  quum  venerit  quod  perfectum  est,  caritas  in  illo  perfectionis  statu 
remanebit.  Ea  vero  quae  ex  Epistola  Joannis  inducta  sunt  ideo  dicuntur  quia 
dona  Spiritus  Sancti  quibus  homo  adoptatur  in  filium  vel  renascitur  in  Filium 
Dei,  quantum  est  de  se,  tantam  habent  virtutem  quod  hominem  sine  pee- 
:ato  conservare  possunt;  nec  homo  peccare  o^est  secundum  ea  vivens;  po- 

test  tamen  contra  ea  agere,  et  ab  eis  discedendo  peccare.  Sic  enim  dictum 
est  (I.  Joann.  III.  9.):  Qui  natus  est  ex  Deo  non  potest  peccare,  sicut  si  diceretur 
quod  calidum  non  potest  infrigidare  (id  tamen  quod  est  calidum  potest  fieri 
frigidum,  et  sic  infrigidabit),  vel  sicut  si  diceretur:  Justus  injusta  non  agit, 
■scilicet  in  quantum  est  justus. 

CAPUT  LXXI. 

QUOD  HOMO  PECCANS  POST  SACRAMENTORUM  GRATIAM 
POTEST  AD  GRATIAM  CONVERTI. 

Ex  praemissis  autem  apparebit  ulterius  quod  homo  post  sacramentalem 
-gratiam  susceptam  in  peccatum  cadens,  iterum  reparari  potest  ad  gratiam. 

Ut  enim  ostensum  est,  quamdiu  hic  vivitur,  voluntas  mutabilis  est  se- 
cundum vitium  et  virtutem.  Sicut  igitur  post  acceptam  gratiam  potest  pec- 
care, ita  et  a peccato,  ut  videtur,  potest  ad  virtutem  redire. 

Item:  manifestum  est  bonum  esse  potentius  malo : nam  malum  non  agit 
nisi  virtute  boni,  ut  supra  in  tertio  (c.  14.)  est  ostensum.  Si  igitur  voluntas 
hominis  a statu  gratiae  per  peccatum  avertitur,  multo  magis  per  gratiam 
potest  a peccato  revocari. 

Adhuc : immobilitas  voluntatis  non  competit  alicui,  quamdiu  est  in  via. 
Sed,  quamdiu  hic  homo  vivit,  est  in  via  tendendi  in  ultimum  finem.  Non 
igitur  habet  immobilem  voluntatem  in  malo,  ut  non  possit  per  divinam  gra- 
tiam reverti  ad  bonum. 

Amplius:  manifestum  est  quod  a peccatis  quae  quis,  ante  gratiam  per- 
ceptam in  sacramentis,  commisit,  per  sacramentorum  gratiam  liberatur;  dicit 
•enim  Apostolus  (I.  Corinth.  VI.  9-1 1 .) : Neque  fornicarii,  neque  idolis  servientes, 
neque  adulteri,  etc.  regnum  Dei  possidebunt.  Et  haec  quidem  fuistis  aliquando ; 
sed  abluti  estis,  sed  sanctificati  estis,  sed  justificati  estis,  in  nomine  Domini  nostri 
Jesti  Christi,  et  in  Spiritu  Dei  nostri.  Manifestum  est  etiam  quod  gratia  in  sacra- 
mentis collata  naturae  bonum  non  minuit,  sed  auget.  Pertinet  autem  hoc  ad 
bonum  naturae  quod  a peccato  teducibilis  sit  in  statum  justitiae;  nam  po- 
tentia ad  bonum,  quoddam  bonum  est.  Igitur,  si  contingat  peccare  post  gra- 
tiam perceptam,  adhuc  homo  reducibilis  erit  ad  statum  justitiae. 

Adhuc : si  peccantes  post  baptismum  ad  gratiam  redire  non  possunt,  tol- 
litur eis  spes  salutis.  Desperatio  autem  est  via  ad  libere  peccandum ; dicitur 
enim  (Ephes.  IV.  19.)  de  quibusdam  quod  desperantes,  semetipsos  tradiderunt 
impudicitiae,  in  operationem  omnis  immunditiae  et  avaritiae.  Periculosissima  est 
igitur  haec  positio,  quae  in  tantam  sentinam  vitiorum  homines  inducit. 

Praeterea : ostensum  est  supra  (c.  praec.)  quod  gratia  in  sacramentis 
percepta  non  constituit  hominem  impeccabilem.  Si  igitur  post  gratiam  in 
sacramentis  perceptam  peccans  ad  statum  justitiae  redire  non  posset,  peri- 
culosum esset  sacramenta  percipere;  quod  patet  esse  inconveniens.  Non 
igitur  peccantibus  post  sacramenta  percepta  reditus  ad  justitiam  denegatur. 

Hoc  etiam  auctoritate  sacrae  Scripturae  confirmatur.  Dicitur  enim  (I.  Joann. 
II.  1.  et  2.) : Filioli  mei,  haec  scribo  vobis,  ut  non  peccetis.  Sed  et  si  quis  pecca- 
verit, advocatum  habemus  apud  Patrem,  Jesum  Christum  justum ; et  ipse  est  pro- 
pitiatio pro  peccatis  nostris ; quae  quidem  verba  manifestum  est  quod  fidelibus 
jam  renatis  proponebantur.  Paulus  etiam  de  Corinthio  fornicario  scribit 
<11.  Cor.  II.  6.  et  7.) : Sufficit  illi,  qui  ejusmodi  est,  objurgatio  haec  quae  iit  a 

pluribus,  ita  ut  e contrario  magis  donetis,  et  consolemini ; et  infra  "(VII.  9.)  dicit: 
Gaudeo,  non  quia  contristati  estis,  sed  quia  contristati  estis  ad  poenitentiam ; di- 
citur etiam  (Jerem.  III.  Tu  autem  fornicata  es  cum  amatoribus  multis ; 
tamen  revertere  ad  me,  dicit  Dominus ; et  (Thren.  IV.  21.):  Converte  no:.  Do- 
mine, ad  te,  et  convertemur ; innova  dies  nostros,  sicut  a principio.  Ex  quibus 
omnibus  apparet  quod,  si  fideles  post  gratiam  lapsi  fuerint,  iterum  patet  eis 
reditus  ad  salutem. 

Per  hoc  autem  excluditur  error  Novatianorum  (teste  Eus.  H.  E.  c.  33.), 
qui  peccantibus  post  baptismum  indulgentiam  denegabant.  Ponebant  autem 
sui  erroris  occasionem  ex  eo  quod  dicitur  (Hebr.  VI.  4.  et  6.) : Impossibile  est 
eos  qui  semel  sunt  illuminati,  et  gustaverunt  donum  coeleste,  et  participes  pacti  sunt 
Spiritus  Sancti,  gustaverunt  nihilominus  bonum  Dei  verbum,  virtutesque  saeculi 
venturi,  et  prolapsi  sunt,  rursus  renovari  ad  poenitentiam.  Sed  ex  quo  sensu  hoc 
Apostolus  dixerit  apparet  ex  hoc  quod  subditur  (ibid.  6.) : Rursum  crucifigentes . 
sibimetipsis  Filium  Dei,  et  ostentui  habentes.  Ea  igitur  ratione,  qua  prolapsi  sunt 
post  gratiam  perceptam,  renovari  rursus  ad  poenitentiam  non  possunt,  quia 
Filius  Dei  rursus  crucifigendus  non  est.  Denegatur  igitur  illa  renovatio  in 
poenitentiam  per  quam  homo  simul  crucifigitur  Christo,  quod  quidem  est 
per  baptismum;  dicitur  enim  (Rom.  VI.  3.):  Quicumque  igitur  bapti~ati sumus 
in  Christo  Jesu,  in  morte  ipsius  bapti^ati  sumus.  Sicut  igitur  Christus  non  est 
iterum  crucifigendus,  ita  qui  peccat  post  baptismum  non  est  rursus  baptizan- 
dus; potest  tamen  rursus  converti  ad  gratiam  per  poenitentiam;  unde  et  Apo- 
stolus non  dixit,  quod  impossibile  sit  eos  qui  semel  lapsi  sunt,  rursus  revo- 
cari, vel  converti  ad  poenitentiam,  sed  quod  impossibile  sit  renovari,  quod 
baptismo  attribuere  solet,  ut  patet  (Tit.  III.  5.):  Secundum  misericordiam  suam, 
salvos  nos  fecit,  per  lavacrum  regenerationis  et  renovationis  Spiritus  Sancti. 

CAPUT  LXXII. 

DE  NECESSITATE  POENITENTIAE  ET  PARTIUM  EJUS. 

Ex  hoc  igitur  apparet  quod,  si  aliquis  post  baptismum  peccet,  remedium 
sui  peccati  per  baptismum  habere  non  potest;  et,  quia  abundantia  divinae 
misericordiae  et  efficacia  gratiae  Christi  hoc  non  patitur  ut  absque  remedio- 
dimittatur,  institutum  est  aliud  sacramentale  remedium  quo  peccata  pur- 
gentur; et  hoc  est  poenitentiae  sacramentum,  quod  est  quaedam  velut  spi- 
ritualis sanatio.  Sicut  enim  qui  vitam  naturalem  per  generationem  adepti 
sunt,  si  aliquem  morbum  incurrant  qui  sit  contrarius  perfectioni  fitae,  a. 
morbo  curari  possunt,  non  quidem  sic  ut  iterato  nascantur,  sed  quadam  al- 
teratione  sanantur:  ita  baptismus,  qui  est  spiritualis  regeneratio,  non  reite- 
ratur contra  peccata  post  baptismum  commissa,  sed  poenitentia,  quasi  qua 
dam  spirituali  alteratione,  sanantur. 

Considerandum  est  autem,  quod  corporalis  sanatio  quandoque  quidem 
ab  intrinseco  totaliter  est,  sicut  quando  aliquis  sola  virtute  naturae  curatur, 
quandoque  autem  ab  intrinseco  et  extrinseco  simul,  ut  puta  quando  natura# 
operatio  juvatur  exteriori  beneficio  medicinae.  Quod  autem  totaliter  ab 
extrinseco  curetur  non  contingit;  habet  enim  adhuc  in  seipso  principia  vitae, 
ex  quibus  sanitas  in  ipso  causatur.  In  spirituali  vero  curatione  accidere  non 
potest  quod  totaliter  ab  intrinseco  fiat.  Ostensum  est  enim  in  tertio  (c.  137.) 
quod  a culpa  homo  liberari  non  potest  nisi  auxilio  gratiae.  Similiter  etiam 

neque  potest  esse  quod  spiritualis  curatio  sit  totaliter  ab  exteriori:  non  enim 
restitueretur  sanitas  mentis,  nisi  ordinati  motus  voluntatis  in  homine  causa- 
rentur. Oportet  igitur  in  poenitentiae  sacramento  spiritualem  salutem  et  ab 
interiori,  et  ab  exteriori  procedere.  Hoc  autem  sic  contingit. 

Ad  hoc  enim  quod  aliquis  a morbo  corporali  curetur  perfecte,  necesse 
est  quod  ab  omnibus  incommodis  liberetur  quae  per  morbum  incurrit;  sic 
et  spiritualis  curatio  poenitentiae  perfecta  non  esset,  nisi  homo  ab  omnibus 
detrimentis  sublevaretur  in  quae  inductus  est  per  peccatum.  Primum  autem 
detrimentum  quod  homo  ex  peccato  sustinet  est  deordinatio  mentis,  secun- 
dum quod  mens  avertitur  ab  incommutabili  bono,  scilicet  a Deo,  et  conver- 
titur ad  peccatum.  Secundum  autem  est  quod  reatum  poenae  incurrit : ut 
enim  in  tertio  (c.  140.  et  seq.)  ostensum  est,  a justissimo  rectore  Deo  pro 
qualibet  culpa  poena  debetur.  Tertium  est  quaedam  debilitatio  naturalis  boni, 
secundum  quod  homo  peccando  redditur  pronior  ad  peccandum,  et  tardior 
ad  bene  agendum. 

Primum  igitur  quod  in  poenitentia  requiritur,  est  ordinatio  mentis,  ut 
scilicet  mens  convertatur  ad  Deum,  et  avertatur  a peccato,  dolens  de  com- 
misso, et  proponens  non  committendum : quod  est  de  ratione  contritionis. 
Haec  vero  mentis  reordinatio  sine  gratia  esse  non  potest.  Nam  mens  nostra 
debite  ad  Deum  converti  non  potest  sine  caritate;  caritas  autem  sine  gratia 
haberi  non  potest,  ut  patet  ex  his  quae  in  tertio  (c.  151.)  dicta  sunt.  Sic  igitur 
per  contritionem  et  offensa  Dei  tollitur,  et  a reatu  poenae  aeternae  liberatur, 
qui  cum  gratia  et  caritate  esse  non  potest:  non  enim  aeterna  poena  est 
nisi  per  separationem  a Deo,  cui  gratia  et  caritate  homo  conjungitur.  Haec 
enim  mentis  reordinatio  quae  in  contritione  consistit,  ex  interiori  procedit, 
id  est  a libero  arbitrio  cum  adjutorio  divinae  gratiae.  Quia  vero  supra  (c.  55.) 
ostensum  est,  quod  meritum  Christi  pro  humano  genere  patientis  ad  expia- 
tionem omnium  peccatorum  operatur,  necesse  est  ad  hoc  quod  homo  de 
peccato  liberetur,  quod  non  solum  mente  Deo  adhaereat,  sed  etiam  media- 
tori Dei  et  hominum  Jesu  Christo,  in  quo  datur  remissio  omnium  peccato- 
rum. Nam  in  conversione  mentis  ad  Deum  salus  spiritualis  consistit : quam 
quidem  salutem  consequi  non  possumus  nisi  per  medicum  animarum  no- 
strarum Jesum  Christum,  qui  salvat  populum  suum  a peccatis  eorum:  cujus, 
quidem  meritum  sufficiens  est  ad  omnia  peccata  totaliter  tollenda:  ipse  est 
enim  qui  tollit  peccata  mundi,  ut  dicitur  (Joann.  I.  29.).  Sed  tamen  non  omnes 
effectum  remissionis  perfecte  consequuntur,  sed  unusquisque  in  tantum  con- 
sequitur, in  quantum  Christo  pro  peccatis  patienti  conjungitur.  Quia  igitur 
conjunctio  nostri  ad  Christum  in  baptismo  non  est  secundum  operationem 
nostram  quasi  ab  interiori,  quia  nulla  res  seipsam  generat  ut  sit,  sed  a. 
Christo,  qui  nos  regenerat  in  spem  vivam ; remissio  peccatorum  in  baptismo 
fit  secundum  potestatem  ipsius  Christi  nos  sibi  conjungentis  perfecte  et  in- 
tegre, ut  non -solum  impuritas  peccati  tollatur,  sed  etiam  solvatur  penitus, 
omnis  poenae  reatus,  nisi  forte  per  accidens  in  his  qui  non  consequuntur 
effectum  sacramenti  propter  hoc  quod  ficte  accedunt.  In  hac  vero  spirituali, 
sanatione  Christo  conjungimur  secundum  operationem  nostram  divina  gratia 
informatam:  unde  non  semper  totaliter,  i)ec  omnes  aequaliter  remissionis 
effectum  per  hanc  conjunctionem  consequuntur.  Potest  enim  esse  conversio 
mentis  in  Deum,  et  in  detestationem  peccati  tam  vehemens,  quod  perfecte 
remissionem  peccati  homo  consequitur  non  solum  quantum  ad  purgationem 
culpae,  sed  etiam  quantum  ad  remissionem  totius  poenae.  Hoc  autem  noo 

semper  contingit.  Unde  quandoque  per  contritionem  amota  culpa,  et  reatu 
poenae  aeternae  soluto,  ut  dictura  est,  remanet  obligatio  ad  aliquam  poenam 
temporalem,  ut  justitia  Dei  salvetur,  secundum  quam  culpa  ordinatur  per 
poenam. 

Quum  autem  subire  poenam  pro  culpa  judicium  quoddam  requirat, 
oportet  quod  poenitens,  qui  se  Christo  sanandum  commisit,  Christi  judicium 
in  taxatione  poenae  exspectet:  quod  quidem  per  suos  ministros  exhibet 
Christus,  sicut  et  cetera  sacramenta.  Nullus  autem  potest  judicare  de 
culpis  quas  ignorat.  Necessarium  igitur  fuit  confessionem  institui  quasi  se- 
cundam partem  hujusmodi  sacramenti,  ut  culpa  poenitentis  innotescat  Christi 
ministro.  Oportet  igitur  ministrum  cui  fit  confessio  judiciariam  potestatem 
habere  vice  Christi,  qui  constitutus  est  judex  vivorum  et  mortuorum.  Ad 
judiciariam  autem  potestatem  duo  requiruntur,  scilicet  auctoritas  cogno- 
scendi de  culpa,  et  potestas  absolvendi,  vel  condemnandi.  Et  haec  duo  di- 
cuntur duae  claves  Ecclesiae,  scilicet  scientia  discernendi,  et  potentia  ligandi 
et  solvendi,  quas  Dominus  Petro  commisit,  juxta  illud  (Matth.  XVI.  19.): 
Tibi  dabo  claves  regni  coelorum.  Non  autem  sic  intelligitur  Petro  commisisse 
ut  ipse  solus  haberet,  sed  ut  per  eum  derivarentur  ad  alios : alias  non  esset 
sufficienter  fidelium  saluti  provisum.  Hujusmodi  autem  claves  a passione 
Christi  efficaciam  habent,  per  quam  scilicet  Christus  nobis  aperuit  januam 
regni  coelestis.  Ideo  sicut  sine  baptismo,  in  quo  operatur  passio  Christi,  non 
potest  esse  salus  hominibus  ut  realiter  suscepto,  vel  secundum  propositum 
«desiderato,  quando  necessitas,  non  contemptus,  sacramentum  excludit;  ita 
peccantibus  post  baptismum  salus  esse  non  potest,  nisi  clavibus  Ecclesiae 
-se  subjiciant,  vel  actu  confitendo,  et  judicium  ministrorum  Ecclesiae  sub- 
eundo, vel  saltem  hujus  rei  propositum  habendo,  ut  impleatur  tempore  op- 
portuno: quia,  ut  dicit  Petrus  (Act.  IV.  12.),  non  est  aliud  nomen  datum 

hominibus,  in  quo  oporteat  nos  salvos  fieri,  nisi  in  nomine  Domini  nostri  Jesu 
Christi. 

Pei  hoc  autem  excluditur  quorumdam  error,  qui  db  erunt  hominem  posse 
peccatorum  veniam  consequi  sine  confessione,  et  proposito  confitendi ; vel 
quod  per  praelatos  Ecclesiae  dispensari  potest  quod  ad  confessionem  aliquis 
non  teneatur  (Aerius  teste  S.  Epiphan.  haer.  75.).  Non  enim  hoc  possunt 
praelati  Ecclesiae,  ut  claves  frustrentur  Ecclesiae,  in  quibus  tota  eorum  po- 
testas consistit,  neque  ut  sine  sacramento,  a passione  Christi  virtutem  ha- 
bente, aliquis  remissionem  peccatorum  consequatur:  hoc  enim  est  solius 
Christi,  qui  est  sacramentorum  institutor  et  auctor.  Sicut  igitur  dispensari 
non  potest  per  praelatos  Ecclesiae  ut  aliquis  sine  baptismo  salvetur,  ita  nec 
•quod  aliquis  remissionem  sine  confessione  et  absolutione  consequatur. 

Considerandum  tamen  est,  quod  sicut  baptismus  efficaciam  aliquam  habet 
ad  remissionem  peccati  etiam  antequam  actu  suscipiatur,  dum  est  in  propo- 
sito ipsum  suscipiendi,  licet  postmodum  pleniorenq  effectum  conferat  in 
adeptione  gratiae,  et  in  remissione  culpae  cum  actu  suscipitur;  et  quando- 
que in  ipsa  susceptione  baptismi  confertur  gratia,  et  remittitur  culpa  ei  cui 
prius  remissa  non  fuit;  sic  et  claves  Ecclesiae  efficaciam  habent  in  aliquo 
antequam  ei  se  actu  subjiciat;  si  tamen  habeat  propositum  ut  se  eis  subji- 
ciat. pleniorem  tamen  gratiam  et  remissionem  consequitur,  dum  se  eis  actu 
subjicit  confitendo,  et  absolutionem  percipiendo;  et  nihil  prohibet  quin  ali- 
quando virtute  clavium  alicui  confesso  in  ipsa  absolutione  gratia  conferatur, 
per  ,|uam  ei  culpa  dimittitur.  Quia  igitur  etiam  in  ipsa  confessione  et  abso- 

lutione  plenior  effectus  gratiae  et  remissionis  confertur  ei  qui  prius  propter 
bonum  propositum  utrum  que  obtinuit;  manifestum  est  quod  virtute  clavium 
minister  Ecclesiae,  absolvendo,  aliquid  de  poena  temporali  dimittit,  cujus 
debitor  remansit  poenitens  post  contritionem ; ad  residuum  vero  sua  injun- 
ctione obligat  poenitentem;  cujus  quidem  obligationis  impletio  satisfactio 
dicitur,  quae  est  tertia  poenitentiae  pars,  per  quam  homo  totaliter  a reatu 
poenae  liberatur,  dum  poenam  exsolvit  quam  debuit;  et  ulterius  debilitas  na- 
turalis boni  curatur,  dum  homo  a malis  abstinet,  et  bonis  assuescit,  Deo 
spiritum  subjiciendo  per  orationem,  carnem  vero  domando  per  jejunium, 
ut  sit  subjecta  spiritui,  et  rebus  exterioribus  per  eleemosynarum  largitionem 
proximos  sibi  adjungendo,  a quibus  fuit  separatus  per  culpam.  Sic  igitur  patet 
quod  minister  Ecclesiae  in  usu  clavium  judicium  quoddam  exercet.  Nulli  au- 
tem judicium  committitur  nisi  in  sibi  subjectos.  Unde  manifestum  est  quod 
non  quilibet  sacerdos  quemlibet  potest  absolvere  a peccato,  ut  quidam  men- 
tiuntur, sed  eum  tantum  in  quem  accipit  potestatem. 

CAPUT  LXXIII. 

DE  SACRAMENTO  EXTREMAE  UNCTIONIS. 

(IV.  Sent.  dist.  2}.). 

Quia  vero  corpus  est  animae  instrumentum,  instrumentum  autem  est  ad 
usum  principalis  agentis,  necesse  est  quod  talis  sit  dispositio  instrumenti  ut 
competat  principali  agenti : unde  et  corpus  disponitur  secundum  quod  con- 
gruit animae.  Ex  infirmitate  igitur  animae,  quae  est  peccatum,  interdum 
infirmitas  derivatur  ad  corpus,  hoc  divino  judicio  dispensante:  quae  quidem 
corporalis  infirmitas  interdum  utilis  est  ad  animae  sanitatem,  prout  homo 
infirmitatem  corporalem  sustinet  humiliter,  et  patienter,  et  ei  quasi  in  poe- 
nam satisfactoriam  computatur.  Est  etiam  quandoque  impeditiva  spiritualis 
salutis,  prout  ex  infirmitate  corporali  impediuntur  virtutes.  Conveniens  igitur 
fuit  ut  contra  peccatum  aliqua  spiritualis  medicina  adhiberetur,  secundum 
quod  ex  peccato  derivatur  infirmitas  corporalis,  per  quam  quidem  spiritua- 
lem medicinam  sanatur  infirmitas  corporalis  aliquando,  cum  scilicet  expedit 
ad  salutem:  et  ad  hoc  ordinatum  est  sacramentum  extremae  unctionis,  de 
'quo  dicitur  (Jacob.  V.  14.  et  15.):  Infirmatur  quis  in  volis?  Inducat  presby- 
teros Ecclesiae , et  orent  super  eum,  ungentes  eum  oleo  in  nomine  Domini : et  oratio 
dei  sanabit  infirmum.  Nec  praejudicat  virtuti  sacramenti,  si  aliquando  infirmi, 
quibus  hoc  sacramentum  confertur,  non  ex  toto  ab  infirmitate  corporali  cu 
rantur;  quia  quandoque  sanari  corporaliter  etiam  digne  hoc  sacramentum 
sumentibus  non  est  utile  ad  spiritualem  salutem.  Nec  tamen  inutiliter  su- 
munt, quamvis  corporalis  sanitas  non  sequatur.  Cum  enim  hoc  sacramen- 
tum sic  ordinetur  contra  infirmitatem  corporis,  in  quantum  consequitur  ex 
peccato,  manifestum  est  quod  contra  alias  sequelas  peccati  hoc  sacramentum 
ordinatvr  quae  sunt  pronitas  ad  malum,  et  difficultas  ad  bonum;  et  tanto 
magis,  quanto  hujusmodi  infirmitates  animae  sunt  propinquiores  peccato 
quam  infirmitas  corporalis.  Et  quidem  hujusmodi  infirmitates  spirituales  per 
poenitentiam  sunt  curandae,  prout  poenitens  per  opera  virtutis,  quibus  satis- 
faciendo utitur,  a malis  retrahitur,  et  ad  bonum  inclinatur.  Sed  quia  homo, 
vel  per  negligentiam,  aut  per  occupationes  varias  vitae,  aut  etiam  propter 

temporis  brevitatem,  propter  alia  hujusmodi,  praedictos  defectus  in  se  per- 
fecte non  curat,  salubriter  ei  providetur  ut  per  hoc  sacramentum  praedicta 
curatio  compleatur,  et  a reatu  poenae  temporalis  liberetur,  ut  sic  nihil  in 
eo  remaneat  quod  in  exitu  animae  a corpore  eam  possit  a perceptione  glo- 
riae impedire.  Et  ideo  Jacobus  addit : Et  alleviabil  eum  Dominus.  Contingit 
etiam  quod  homo  omnium  peccatorum  quae  commisit,  notitiam,  vel  me- 
moriam non  habet,  ut  possit  per  poenitentiam  singula  expurgare:  sunt  etiam 
quotidiana  peccata,  sine  quibus  praesens  vita  non  agitur,  a quibus  oportet 
hominem  in  suo  exitu  per  hoc  sacramentum  emendari,  ut  nihil  inveniatur 
in  eo  quod  perceptioni  gloriae  repugnet:  et  ideo  addit  Jacobus,  quod  si  in 
peccatis  sit , dimittentur  ei.  Unde  manifestum  est  quod  hoc  sacramentum  est 
ultimum,  et  quodammodo  consummativum  totius  spiritualis  curationis,  quo 
homo  quasi  ad  participandam  gloriam  praeparatur,  unde  et  extrema  unctio 
nuncupatur. 

Ex  quo  manifestum  est  quod  hoc  sacramentum  non  quibuscumque  in- 
firmantibus est  exhibendum,  sed  illis  tantum  qui  ex  infirmitate  videntur  morti 
propinquare:  qui  tamen  si  convaluerint;  iterato  potest  hoc  sacramentum  eis 
conferri,  si  ad  similem  statum  devenerint.  Non  enim  hujus  sacramenti  un- 
ctio est  ad  consecrandum,  sicut  unctio  confirmationis,  ablutio  baptismi,  et 
quaedam  aliae  unctiones,  quae  ideo  nunquam  iterantur,  quia  consecratio 
semper  manet  dum  res  consecrata  durat,  propter  efficaciam  divinae  virtutis 
consecrantis.  Ordinatur  autem  hujus  sacramenti  inunctio  ad  sanandum;  me- 
dicina autem  sanativa  toties  iterari  debet,  quoties  infirmitas  iteratur. 

Et  licet  aliqui  sint  in  statu  propinquo  morti  etiam  absque  infirmitate,  ut 
patet  in  his  qui  damnantur  ad  mortem,  qui  tamen  spiritualibus  effectibus 
hujus. sacramenti  indigerent,  noi  tamen  exhibendum  est  nisi  infirmanti,  quum 
sub  specie  corporalis  medicinae  exhibeatur,  quae  non  competit  nisi  corpora- 
liter infirmato.  Oportet  enim  in  sacramentis  significationem  servari.  Sicut 
igitur  requiritur  in  baptismo  ablutio  corpori  exhibita,  ita  in  hoc  sacramento 
requiritur  medicatio  infirmitati  corporali  apposita:  unde  etiam  oleum  est  spe- 
cialis materia  hujus  sacramenti,  quia  habet  efficaciam  ad  sanandum  corpo- 
raliter mitigando  dolores,  sicut  aqua,  quae  corporaliter  abluit,  est  materia 
sacramenti  in  quo  fit  spiritualis  ablutio. 

Inde  etiam  manifestum  est  quod  sicut  medicatio  corporalis  adhibenda 
est  ad  infirmitatis  originem,  ita  haec  unctio  illis  partibus  corporis  adhibetur 
ex  quibus  infirmitas  peccati  procedit,  sicut  sunt  instrumenta  sensuum,  et  ma- 
nus, et  pedes,  quibus  opera  peccati  exercentur,  et  secundum  quorumdam  con- 
suetudinem etiam  renes,  in  quibus  vis  libidinis  viget. 

Quia  vero  per  hoc  sacramentum  peccata  dimittuntur,  peccatum  autem 
non  dimittitur  nisi  per  gratiam,  manifestum  est  quod  in  hoc  sacramento 
gratia  confertur.  Ea  vero  in  quibus  gratia  illuminans  mentem  confertur,  ex- 
hibere solum  pertinet  ad  sacerdotes,  quorum  ordo  est  illuminativus,  ut  dicit 
Dionysius  (lib.  De  eccl.  hier.  c.  6.).  Nec  requiritur  ad  hoc  sacramentum  epi- 
scopus, cum  per  hoc  sacramentum  non  conferatur  excellentia  status,  sicut  in 
illis  quorum  est  minister  episcopus.  Quia  tamen  hoc  sacramentum  perfectae 
curationis  effectum  habet,  et  in  eo  requiritur  copia  gratiae,  competit  huic 
sacramento  quod  multi  sacerdotes  intersint,  et  quod  oratio  totius  Ecclesiae 
ad  effectum  hujus  sacramenti  coadjuvet:  unde  Jacobus  dicit:  Inducat  pre- 
sbyteros Ecclesiae:  et  oratio  fidei  sanabit  infirmum.  Si  tamen  unus  solus  pre- 
sbyter adsit,  intelligitur  hoc  sacramentum  perficere  in  virtute  totius  Eccle- 

=siae,  cujus  minister  exsistit,'  et  cujus  personam  gerit.  Impeditur  autem  hujus 
■sacramenti  effectus  per  fictionem  suscipientis,  sicut  contingit  et  in  aliis  sa- 
cramentis. 

CAPUT  LXXIV. 

DE  SACRAMENTO  ORDINIS. 

(IV.  Sent.  dist.  24.). 

Manifestum  est  autem  ex  praedictis  quod  in  omnibus  sacramentis,  de 
-quibus  jam  dictum  est,  spiritualis  confertur  gratia  sub  sacramento  visibi- 
lium rerum.  Omnis  autem  actio  debet  esse  proportionata  agenti.  Oportet 
igitur  quod  praedictorum  dispensatio  sacramentorum  fiat  per  homines  visi- 
biles spiritualem  virtutem  habentes:  non  enim  angelis  competit  sacramen- 
torum dispensatio,  sed  hominibus  visibili  carne  indutis : unde  et  Apostolus 
dicit  (Hebr.  V.  1.):  Omnis  pontifex  ex  hominibus  assumptus,  pro  hominibus  con- 
stituitur in  his  quae  sunt  ad  Deum. 

Hujus  autem  ratio  aliunde  sumi  potest.  Sacramentorum  enim  institutio 
et  virtus  a Christo  initium  habet:  de  ipso  enim  dicit  Apostolus  (Ephes.  V.  25. 
et  26.),  quod  Christus  dilexii  Ecclesiam,  et  seipsum  tradidit  pro  ea,  ut  illam 
sanctificaret,  inundans  eam  lavacro  aquae  in  verbo  vitae.  Manifestum  est  etiam 
quod  Christus  sacramentum  sui  corporis  et  sanguinis  in  coena  dedit,  et  fre- 
quentandum instituit,  quae  sunt  principalia  sacramenta.  Quia  igitur  Christus 
corporalem  sui  praesentiam  erat  Ecclesiae  subtracturus,  necessarium  fuit  ut 
alios  institueret  sibi  ministros,  qui  sacramenta  fidelibus  dispensarent,  secun- 
dum illud  Apostoli  (I.  Cor.  IV.  1.):  Sic  nos  existimet  homo  ut  ministros  Christi , 
ei  dispensatores  mysteriorum  Dei.  Unde  discipulis  consecrationem  sui  corporis 
et  sanguinis  commisit,  dicens  (Luc.  XXII.  19.):  Hoc  facite  in  meam  comme- 
morationem, eisdem  tribuit  potestatem  peccata  remittendi,  secundum  illud 
(Joann.  XX.  25.):  Ouorum  remiseritis  peccata,  remittuntur  eis;  eisdem  etiam  do- 
cendi et  baptizandi  injunxit  officium,  dicens  (Matth.  XXVIII.  19.):  Euntes,  do- 
cete omnes  gentes,  baptizantes  eos.  Minister  autem  comparatur  ad  dominum  sicut 
instrumentum  ad  principale  agens.  Sicut  enim  instrumentum  movetur  ab 
agente  ad  aliquid  effeiendum,  sic  minister  movetur  imperio  domini  ad  ali- 
quid exsequendum.  Oportet  autem  instrumentum  esse  proportionatum  agenti: 
unde  et  ministros  Christi  oportet  esse  ei  conformes.  Christus  autem  ut  Do- 
minus auctoritate  et  virtute  propria  nostram  salutem  operatus  est,  in  quan- 
tum fuit  Deus  et  homo;  ut  secundum  id  quod  homo  est,  ad  redemptionem 
nostram  pateretur,  secundum  autem  quod  Deus,  passio  ejus  nobis  fieret  sa- 
lutaris. Oportet  igitur  ministros  Christi  homines  esse,  et  aliquid  divinitatis 
ejus  participare  secundum  aliquam  spiritualem  potestatem  : nam  et  instru- 
mentum aliquid  participat  de  virtute  principalis  agentis.  De  hac  autem  po- 
testate dicit  Apostolus  (II.  Cor.  XIII.),  quod  potestatem  dedit  ei  Dominus 
in  aedificationem,  et  non  in  destructionem. 

Non  est  autem  dicendum,  quod  potestas  hujusmodi  sic  data  sit  Christi 
■discipulis  quod  per  eos  ad  alios  derivanda  non  esset:  data  est  enim  eis  ad 
Ecclesiae  aedificationem  secundum  Apostoli  dictum.  Tamdiu  igitur  oportet 
hanc  potestatem  perpetuari,  quamdiu  necesse  est  aedificari  Ecclesiam.  Hoc 
autem  necesse  est  post  mortem  discipulorum  Christi  usque  ad  saeculi  finem- 

Sic  igitur  data  fuit  discipulis  Christi  spiritualis  potestas,  ut  per  eos  deveniret 
ad  alios:  unde  et  Dominus  discipulos  in  persona  aliorum  fidelium  alloque- 
batur, ut  patet  per  id  quod  habetur  (Mare.  XIII.  37.):  Quod  vobis  dico,  om- 
nibus dico;  et  (Matth.  XXVII I.  20.)  Dominus  discipulis  dixit:  Ecce  ego  vo- 
biscum  sum  usque  ad  consummationem  saeculi. 

Quia  igitur  haec  spiritualis  potestas  a Christo  in  ministros  Ecclesiae  de- 
rivatur; spirituales  autem  effectus  in  nos  a Christo  derivati,  sub  quibusdam: 
sensibilibus  signis  explentur,  ut  ex  supradictis  (c.  56.)  patet:  oportuit  etiam 
quod  haec  spiritualis  potestas  sub  quibusdam  sensibilibus  signis  hominibus, 
traderetur.  Hujus  autem  sunt  certae  formae  verborum,  determinati  actus* 
puta  impositio  manuum,  inunctio,  et  porrectio  libri,  vel  calicis,  aut  alicujus. 
hujusmodi,  quod  ad  exsecutionem  spiritualis  pertinet  potestatis.  Quandocum- 
que  autem  aliquid  spirituale  sub  signo  corporali  traditur,  hoc  dicitur  sacra- 
mentum. Manifestum  est  igitur  quod  in  collatione  spiritualis  potestatis  quod- 
dam sacramentum  peragitur,  quod  dicitur  ordinis  sacramentum.  Ad  divinam 
autem  liberalitatem  pertinet  ut  cui  confertur  potestas  ad  aliquid  operandum* 
conferantur  etiam  ea  sine  quibus  hujusmodi  operatio  convenienter  exerceri- 
non  potest.  Administratio  autem  sacramentorum,  ad  quae  ordinatur  spiri- 
tualis potestas,  convenienter  non  fit  nisi  aliquis  ad  hoc  a divina  gratia  adju- 
vetur: et  ideo  in  hoc  sacramento  confertur  gratia,  sicut  et  in  aliis  sacra.- 
mentis. 

Quia  vero  potestas  ordinis  ad  dispensationem  sacramentorum  ordinatur; 
inter  sacramenta  autem  nobilissimum  et  consummativum  aliorum  est  Eu- 
charistiae sacramentum,  ut  ex  dictis  (c.  61.)  patet:  oportet  quod  potestas 
ordinis  consideretur  praecipue  secundum  comparationem  ad  hoc  sacramen- 
tum; nam  unumquodque  dominatur  a fine.  Ejusdem  autem  virtutis  esse  vi- 
detur aliquam  perfectionem  tribuere,  et  ad  susceptionem  illius  materiam 
praeparare;  sicut  ignis  virtutem  habet  ut  formam  suam  transfundat  in  alte» 
rum,  et  ut  materiam  disponat  ad  formae  susceptionem.  Quum  igitur  potestas 
ordinis  ad  hoc  se  extendat  ut  sacramentum  corporis  Christi  conficiat,  et  fi- 
delibus tradat,  oportet  quod  eadem  potestas  ad  hoc  se  extendat  quod  fideles 
aptos  reddat,  et  congruos  ad  hujus  sacramenti  perceptionem.  Redditur  autem 
aptus  et  congruus  fidelis  ad  hujus  sacramenti  perceptionem  per  hoc  quod 
est  a peccato  immunis : non  enim  potest  aliter  Christo  spiritualiter  uniri, 
cui  sacramentaliter  conjungitur,  hoc  sacramentum  percipiendo.  Oportet  igi 
tur  quod  potestas  ordinis  se  extendat  ad  remissionem  peccatorum  per  di 
spensationem  illorum  sacramentorum  quae  ordinantur  ad  peccati  remissio 
nem:  cujusmodi  sunt  baptismus,  et  poenitentia,  ut  ex  dictis  patet.  Unde,  ut 
dictum  est,  Dominus  discipulis,  quibus  commisit  sui  corporis  consecratio- 
nem, dedit  etiam  potestatem  remittendi  peccata : quae  quidem  potestas  per 
claves  intelligitur,  de  quibus  Dominus  Petro  (Matth.  XVI.  19.)  dixit:  Tibi 
dabo  claves  regni  coelorum.  Coelum  enim  unicuique  clauditur,  et  aperitur  per 
hoc  quod  peccato  subjacet,  vel  a peccato  purgatur:  unde  et  usus  harum  cla- 
vium dicitur  esse  ligare,  et  solvere,,  scilicet  a peccatis:  de  quibus  quidem 
clavibus  supra  dictum  est. 

CAPUT  LXXV. 

DE  DISTINCTIONE  ORDINUM. 

(IV.  Seni.  dist.  24.). 

Considerandum  est  autem  quod  potestas  quae  ordinatur  ad  aliquem  prin- 
cipalem effectum  nata  est  habere  sub  se  inferiores  potestates  sibi  deser- 
vientes: quod  manifeste  in  artibus  apparet.  Arti  enim  quae  formam  artifi- 
cialem inducit  deserviunt  artes  quae  disponunt  materiam ; et  illa  quae  for- 
mam inducit  deservit  arti  ad  quam  pertinet  artificiati  finis;  et  ulterius, 
quae  ordinatur  ad  anteriorem  finem  deservit  illi  ad  quam  pertinet  ultimus- 
finis,  sicut  ars,  quae  caedit  ligna,  deservit  navifactivae,  et  haec  guberna- 
toriae,  quae  iterum  deservit  oeconomicae,  vel  militari,  aut  alicui  hujus- 
modi, secundum  quod  navigatio  ad  diversos  fines  ordinari  potest.  Quia  igi- 
tur potestas  ordinis  principaliter  ordinatur  ad  corpus  Christi  consecrandum* 
et  fidelibus  dispensandum,  et  ad  fideles  a peccatis  purgandum,  oportet  esse 
aliquem  principalem  ordinem,  cujus  potestas  ad  hoc  principaliter  se  exten- 
dat; et  hic  est  ordo  sacerdotalis;  alios  autem  qui  eidem  serviant  aliqualiter* 
materiam  disponendo,  et  hi  sunt  ordines  ministrantium.  Quia  vero  sacer- 
dotalis potestas,  ut  dictum  est  (c.  praec.)  se  extendit  ad  duo,  scilicet  ad  cor- 
poris Christi  consecrationem,  et  ad  reddendum  fideles  idoneos  per  absolu- 
tionem a peccatis  ad  Eucharistiae  perceptionem;  oportet  quod  inferiores 
ordines  ei  deserviant  vel  in  utroque,  vel  in  altero  tantum:  et  manifestum  est 
quod  tanto  aliquis  inter  inferiores  ordines  superior  est,  quanto  sacerdotali 
deservit  in  pluribus,  vel  in  aliquo  digniori.  Infimi  igitur  ordines  deserviunt 
sacerdotali  ordini  solum  in  populi  praeparatione.  Ostiarii  quidem  arcendo- 
infideles  a coetu  fidelium;  lectores  autem  instruendo  catechumenos  de  fidei 
rudimentis,  unde  eis  Scriptura  Veteris  Testamenti  committitur  legendo ; exor- 
cistae autem  purgando  eos  qui  jam  instructi  sunt,  si  aliqualiter  a daemone 
impediuntur  a perceptione  sacramentorum;  superiores  vero  ordines  sacer- 
dotales deserviunt  et  in  praeparatione  populi,  et  ad  consummationem  sacra- 
menti; nam  acolythi  habent  ministerium  super  vasa  non  sacra,  in  quibus- 
sacramenti  materia  praeparatur,  unde  eis  urceoli  in  sua  ordinatione  tra- 
duntur; subdiaconi  autem  habent  ministerium  supra  vasa  sacra,  et  super  di- 
spositionem materiae  nondum  consacratae;  diaconi  autem  ulterius  habent 
aliquod  ministerium  super  materiam  jam  consecratam,  prout  sanguinem 
Christi  dispensat  fidelibus:  et  ideo  hi  tres  ordines,  scilicet  sacerdotum,  dia- 
conorum et  subdiaconorum,  sacri  dicuntur,  quia  accipiunt  ministerium  super 
aliqua  sacra.  Deserviunt  etiam  superiores  ordines  in  praeparatione  populi  * 
unde  et  diaconibus  committitur  evangelica  doctrina  populo  proponenda,  sub- 
diaconibus  apostolica,  acolythis  ut  circa  utrumque  exhibeant  quod  pertinet 
ad  solemnitatem  doctrinae,  ut  scilicet  luminaria  deferant,  et  alia  hujusmodi 
administrent. 

CAPUT  LXXVI. 

DE  EPISCOPALI  DIGNITATE,  ET  QUOD  IN  EA  UNUS  SIT  SUMMUS. 

Quia  vero  omnium  horum  ordinum  collatio  cum  quodam  sacramento» 
perficitur  ut  dictum  est  (c.  74.),  sacramenta  vero  Ecclesiae  sunt  per  aliquos 

ministros  Ecclesiae  dispensanda:  ideo  necesse  est  aliquam  superiorem  pote- 
■statem  esse  in  Ecclesia  alicujus  altioris  ministerii,  quae  ordinis  sacramentum 
dispenset:  et  haec  est  episcopalis  potestas,  quae,  etsi  quantum  quidem  ad 
consecrationem  corporis  Christi  non  excedat  sacerdotis  potestatem,  excedit 
tamen  eam  in  his  quae  pertinent  ad  fideles:  nam  et  ipsa  sacerdotalis  pote- 
stas ex  episcopali  derivatur,  et  quidquid  arduum  circa  populum  fidelem  est 
agendum,  episcopis  reservatur,  quorum  auctoritate  etiam  sacerdotes  possunt 
tpiod  eis  agendum  committitur:  unde  et  in  his  quae  sacerdotes  agunt,  utun- 
tur rebus  per  episcopum  consecratis,  ut  in  Eucharistiae  consecratione  utun- 
tur consecratis  per  episcopum  calice,  altari  et  pallis.  Sic  igitur  manifestum 
•est  quod  summa  potestas  regiminis  fidelis  populi  ad  episcopalem  pertinet 
dignitatem. 

Manifestum  est  autem  quod,  quamvis  populi  distinguantur  per  diversas 
-dioeceses  et  civitates,  tamen  sicut  est  una  Ecclesia,  ita  oportet  esse  unum 
populum  Christianum.  Sicut  igitur  in  spirituali  populo  unius  Ecclesiae  re- 
quiritur unus  episcopus,  qui  fit  totius  populi  caput ; ita  in  toto  populo  Chri- 
stiano requiritur  quod  unus  sit  totius  Ecclesiae  caput. 

Item  : ad  unitatem  Ecclesiae  requiritur  quod  omnes  fideles  in  fide  con- 
veniant. Circa  vero  ea  quae  fidei  sunt,  contingit  quaestiones  moveri ; per 
diversitatem  autem  sententiarum  divideretur  Ecclesia,  nisi  in  unitate  per 
unius  sententiam  conservaretur.  Exigitur  ergo  ad  unitatem  Ecclesiae  conser- 
vandam, quod  sit  unus  qui  toti  Ecclesiae  praesit.  Manifestum  est  autem  quod 
Christus  Ecclesiae  in  necessariis  non  deficit,  quam  dilexit,  et  pro  ea  sangui- 
nem suum  fudit,  cum  et  de  synagoga  dicatur  per  Dominum  (Isa.  V.  4.): 
Quid  ultra  debui  facere  vineae  meae,  et  non  feci?  Non  est  igitur  dubitandum 
quin  ex  ordinatione  Christi  unus  toti  Ecclesiae  praesit. 

Adhuc:  nulli  dubium  esse  debet  quin  Ecclesiae  regimen  sit  optime  ordi- 
natum, utpote  per  eum  dispositum  per  quem  reges  regnant,  et  legum  conditores 
justa  decernunt  (Prov.  VIII.  15.).  Optimum  autem  regimen  multitudinis  est 
ut  regatur  per  unum:  quod  patet  ex  fine  regiminis,  qui  est  pax:  pax  enim, 
et  unitas  subditorum  est  finis  regentis.  Unitatis  autem  congruentior  causa 
est  unus  quam  multi.  Manifestum  est  igitur  regimen  Ecclesiae  sic  esse  di- 
spositum ut  unus  toti  Ecclesiae  praesit. 

Amplius:  Ecclesia  militans  ex  triumphanti  Ecclesia  per  similitudinem 
derivatur : unde  et  Joannes  in  Apocalypsi  vidit  Jerusalem  descendentem  de 
coelo : et  Moysi  dictum  est,  quod  faceret  omnia  secundum  exemplar  ei  in 
monte  monstratum.  In  triumphanti  autem  Ecclesia  unus  praesidet,  qui  etiam 
praesidet  in  toto  universo,  scilicet  Deus:  dicitur  enim  (Apocal.  XXI.  3.) : Ipsi 
populus  ejus  erunt,  et  ipse  cum  eis  erit  eorum  Deus.  Ergo  et  in  Ecclesia  mili- 
tante unus  est  qui  praesidet  universis.  Hinc  est  quod  (Oseae  I.  11.)  dicitur: 
Congregabuntur  filii  Juda,  et  flii  Israel  pariter,  et  ponent  sibi  caput  unum ; et 
Dominus  dicit  (Joann.  X.  16.):  Fiet  unum  ovile,  et  unus  pastor. 

Si  quis  autem  dicat,  quod  unum  caput,  et  unus  pastor  est  Christus,  qui 
«st  unus  unius  Ecclesiae  sponsus,  non  sufficienter  respondet.  Manifestum  est 
enim  quod  ecclesiastica  sacramenta  ipse  Christus  perficit : ipse  enim  est  qui 
baptizat,  ipse  est  qui  peccata  remittit,  ipse  est  verus  sacerdos,  qui  se  obtulit 
in  ara  crucis,  et  cujus  virtute  corpus  ejus  in  altari  quotidie  consecratur;  et 
tamen,  quia  corporaliter  non  cum  omnibus  fidelibus  praesentialiter  erat  fu- 
turus, elegit  ministros,  per  quos  praedicta  fidelibus  dispensaret,  ut  supra  (c.  74.) 
■dictum  est.  Eadem  igitur  ratione,  quia  praesentiam  corporalem  erat  Eccle- 

siae  subtracturus,  oportuit  ut  alicui  committeret  qui  loco  sui  universalis  Ec- 
clesiae gereret  curam.  Hinc  est  quod  Petro  dixit  (Joann.  XXI.  17.)  ante 
ascensionem:  Pasce  oves  meas,  et  ante  passionem  (Luc.  XXII.  32.):  Tu  ite- 
rum conversus  conjirma  fratres  tuos,  et  ei  soli  promisit  (Matth.  XVI.  19.):  Tibi 
-dabo  claves  regni  coelorum:  ut  ostenderetur  potestas  clavium  per  eum  ad  alios 
derivanda  ad  conservandum  Ecclesiae  unitatem. 

Non  potest  autem  dici  quod,  etsi  Petro  hanc  dignitatem  dederit,  per  eum 
tamen  ad  alios  non  derivatur.  Manifestum  est  enim  quod  Christus  Eccle- 
siam sic  instituit  ut  esset  usque  ad  finem  saeculi  duratura,  secundum  illud 
(Isa.  IX.  7.):  Super  solium  David,  et  super  regnum  ejus  sedebit,  ut  confirmet 
illud,  et  corroboret  in  judicio  et  justitia  amodo  et  usque  in  sempiternum.  Manife- 
stum est  igitur  quod  ita  illos  qui  tunc  erant  in  ministerio  constituit,  ut  eorum 
potestas  derivaretur  ad  posteros  pro  utilitate  Ecclesiae  usque  ad  finem  sae- 
culi; praesertim  cum  ipse  dicat  (Matth.  XXVIII.  20.):  Ecce  ego  vobiscum  sum 
usque  ad  consummationem  saeculi. 

Per  hoc  autem  excluditur  quorumdam  praesumptuosus  error,  qui  se  sub- 
ducere nituntur  ab  obedientia  et  subjectione  Petri,  successorem  ejus  Roma 
num  Pontificem  universalis  Ecclesiae  pastorem  non  recognoscentes. 

CAPUT  LXXVII. 

QUOD  PER  MALOS  MINISTROS  SACRAMENTA  DISPENSARI  POSSUNT. 

Ex  his  quae  praemissa  sunt,  manifestum  est  quod  ministri  Ecclesiae  po- 
tentiam quamdam  in  ordinis  susceptione  divinitus  suscipiunt  ad  sacramenta 
fidelibus  dispensanda.  Quod  autem  alicui  rei  per  consecrationem  acquiritur, 
perpetuo  in  eo  manet:  unde  nihil  consecratum  iterato  consecratur.  Potestas 
igitur  ordinis  perpetuo  in  ministris  Ecclesiae  manet.  Non  ergo  tollitur  per 
peccatum.  Possunt  ergo  etiam  a peccatoribus  et  malis,  dummodo  ordinem 
habeant,  ecclesiastica  sacramenta  conferri. 

Item:  nihil  potest  in  id  quod  ejus  facultatem  excedit,  nisi  accepta  aliunde 
potestate:  quod  tam  in  naturalibus,  quam  in  civilibus  patet;  non  enim  aqua 
calefacere  potest  nisi  accipiat  virtutem  calefaciendi  ab  igne;  neque  balivus 
cives  coercere  potest  nisi  accepta  potestate  a rege.  Ea  autem  quae  in  sacra- 
mentis aguntur,  facultatem'  humanam  excedunt,  ut  ex  praemissis  (c.  74.) 
patet.  Erga  nullus  potest  sacramenta  dispensare,  quantumcumque  sit  bonus, 
nisi  potestatem  accipiat  dispensandi.  Bonitati  autem  hominis  malitia  opponi- 
tur, et  peccatum.  Ergo  nec  per  peccatum  ille  qui  potestatem  accepit  impe- 
ditur quominus  sacramenta  dispensare  possit. 

Adhuc:  homo  dicitur  bonus,  vel  malus  secundum  virtutem,  vel  vitium, 
quae  sunt  habitus  quidam.  Habitus  autem  a potentia  in  hoc  differt  quod  per 
potentiam  sumus  potentes  aliquid  facere;  per  habitum  autem  non  reddimur 
potentes  ad  aliquid  faciendum,  sed  habiles,  vel  inhabiles  ad  id  quod  possu- 
mus bene,  vel  male  agendum.  Per  habitum  igitur  non  datur,  neque  tollitur 
nobis  aliquid  posse;  sed  hoc  per  habitum  acquirimus  ut  bene,  vel  male  ali- 
quid agamus.  Non  igitur  ex  hoc  quod  aliquis  est  bonus,  vel  malus,  est  po- 
tens, vel  impotens  ad  dispensandum  sacramenta,  sed  idoneus,  vel  non  ido- 
neus ad  bene  dispensandum. 

Amplius:  quod  agit  in  virtute  alterius,  non  assimilat  sibi  patiens,  sed 
principali  agenti:  non  enim  domus  assimilatur  instrumentis  quibus  artifex 

utitur,  sed  arti  ipsius.  Ministri  autem  Ecclesiae  in  sacramentis  non  agunt  ir? 
virtute  propria,  sed  in  virtute  Christi,  de  quo  dicitur  (Joann.  I.  33.)  : Hic  est 
qui  baptizat:  unde  et  sicut  instrumentum  ministri  agere  dicuntur;  minister 
enim  est  sicut  instrumentum  animatum.  Non  igitur  malitia  ministrorum  im- 
pedit quin  fideles  salutem  per  sacramenta  consequantur  a Christo. 

Praeterea : de  bonitate,  vel  malitia  alterius  hominis  homo  judicare  non; 
potest:  hoc  enim  solius  Dei  est,  qui  occulta  cordis  rimatur.  Si  igitur  malitia 
ministri  impedire  posset  sacramenti  effectum,  non  posset  homo  habere  fidu- 
ciam certam  de  sua  salute ; nec  conscientia  ejus  remaneret  libera  a peccato- 
Inconveniens  igitur  videtur  quod  spem  suae  salutis  in  bonitate  puri  hominis 
quis  ponat:  dicitur  enim  (Jerem.  XVII.  5.):  Maledictus  homo  qui  confidit  in 
homine.  Si  autem  homo  salutem  consequi  per  sacramenta  non  speraret,  nisi 
a bono  ministro  dispensata,  videtur  spem  suae  salutis  aliqualiter  in  homine 
ponere.  Ut  ergc  spem  nostrae  salutis  in  Christo  ponamus,  qui  est  Deus,  et 
homo,  confitendum  est  quod  sacramenta  sunt  salutaria  ex  virtute  Christi, 
sive  per  bonos,  sive  per  malos  ministros  dispensentur. 

Hoc  etiam  apparet  per  hoc  quod  Dominus  etiam  malis  praelatis  obedire 
docet, quorum  tamen  non  sunt  opera  imitanda:  dicit  enim  (Matth.  XXIII.  2.): 
Super  cathedram  Moysi  sederunt  Scribae,  et  Pharisaei:  quaecumque  ergo  dixerint 
vobis , servate , et  facite;  secundum  autem  opera  eorum  nolite  facere.  Multo  au- 
tem magis  obediendum  est  aliquibus  propter  hoc  quod  suscipiunt  ministe- 
rium a Christo,  quam  propter  cathedram  Moysi.  Est  ergo  etiam  malis  mi- 
nistris obediendum  : quod  non  esset,  nisi  in  eis  ordinis  potestas  maneret, 
propter  quam  eis  obeditur.  Habent  ergo  potestatem  dispensandi  sacramenta 
etiam  mali. 

Per  hoc  autem  excluditur  quorumdam  error  dicentium,  quod  omnes  boni 
possunt  sacramenta  ministrare,  et  nulli  mali. 

CAPUT  LXXVIII. 

DE  SACRAMENTO  MATRIMONII. 

Quamvis  autem  homines  per  sacramenta  restaurentur  ad  gratiam,  non 
tamen  mox  restaurantur  ad  immortalitatem:  cujus  rationes  supra  (c.  52.) 
ostendimus.  Quaecumque  autem  corruptibilia  sunt,  perpetuari  non  possunt 
nisi  per  generationem.  Quia  igitur  populum  fidelium  perpetuari  oportebat 
usque  ad  mundi  finem,  necessarium  fuit  hoc  per  generationem  fieri,  per 
quam  etiam  humana  species  perpetuatur. 

Considerandum  est  autem  quod,  quando  aliquid  ad  diversos  fines  ordi- 
natur, indiget  habere  diversa  dirigentia  in  finem,  quia  finis  est  proportionatus 
agenti.  Generatio  autem  humana  ad  multa  ordinatur,  scilicet  ad  perpetui- 
tatem speciei,  et  ad  perpetuitatem  alicujus  boni  politici,  puta  populi  in  ali- 
qua civitate ; ordinatur  etiam  ad  perpetuitatem  Ecclesiae,  quae  in  fidelium 
collectione  consistit.  Unde  oportet  quod  hujusmodi  generatio  a diversis  di- 
rigatur. In  quantum  igitur  ordinatur  ad  bonum  naturae,  quod  est  perpetuitas 
speciei,  dirigitur  in  finem  a natura  inclinante  in  hunc  finem,  et  sic  dicitur 
esse  naturae  officium.  In  quantum  vero  ordinatur  ad  bonum  politicum,  sub- 
jacet ordinationi  civilis  legis.  In  quantum  autem  ordinatur  ad  bonum  Eccle- 
siae, oportet  quod  subjaceat  regimini  ecclesiastico.  Ea  autem  quae  populo 
per  ministros  Ecclesiae  dispensantur,  sacramenta  dicuntur  Matrimonium 

igitur  secundum  quod  consistit  in  conjunctione  maris  et  feminae  intenden- 
tium prolem  ad  cultum  Dei  generare,  et  educare,  est  Ecclesiae  sacramentum  : 
unde  et  quaedam  benedictio  nubentibus  per  ministros  Ecclesiae  adhibetur:  et 
sicut  in  aliis  sacramentis  per  ea  quae  exterius  aguntur,  spirituale  aliquid 
figuratur,  sic  et  in  hoc  sacramento  per  conjunctionem  maris  et  feminae  con- 
junctio Christi  et  Ecclesiae  figuratur,  secundum  illud  Apostoli  (Ephes.  V.  52.): 
Sacramentum  hoc  magnum  est:  eoo  autem  dico  in  Christo  et  Ecclesia.  Et  quia 
sacramenta  efficiunt  quod  figurant,  credendum  est  quod  nubentibus  per  hoc 
sacramentum  gratia  conferatur,  per  quam  ad  unionem  Christi  et  Ecclesiae 
pertineant:  quod  eis  maxime  necessarium  est,  ut  sic  carnalibus  et  terrenis 
intendant,  quod  a Christo  et  Ecclesia  non  disjunguntur. 

Quia  igitur  per  conjunctionem  maris  et  feminae,  Christi  et  Ecclesiae 
•conjunctio  designatur,  oportet  quod  figura  significato  respondeat.  Conjunctio 
autem  Christi  et  Ecclesiae  est  unius  ad  unam  perpetuo  habendam : est  enim 
una  Ecclesia,  secundum  illud  (Cant.  VI.  8.):  Una  est  columba  mea,  perfecta 
mea;  nec  unquam  Christus  a sua  Ecclesia  separabitur:  dicit  enim  ipse 
<Matth.  XXVIII.  20.):  Ecce  ego  vobiscum  sum....  usque  ad  consummationem 
saeculi;  et  ulterius  (I.  Thessal.  IV.  16.):  Semper  cum  Domino  erimus.  Necesse 
est  igitur  quod  matrimonium,  secundum  quod  est  Ecclesiae  sacramentum, 
-sit  unius  ad  unam  indivisibiliter  habendam:  et  hoc  pertinet  ad  fidem,  qua 
sibi  invicem  vir  et  uxor  obligantur. 

Sic  igitur  tria  sunt  bona  matrimonii,  secundum  quod  est  Ecclesiae  sa- 
cramentum; scilicet  proles  ad  cultum  Dei  suscipienda,  et  educanda;  fides, 
prout  unus  vir  uni  uxori  obligatur;  et  sacramentum,  secundum  quod  indi- 
-visibilitatem  habet  matrimonialis  conjunctio,  in  quantum  est  conjunctionis 
Christi  et  Ecclesiae  sacramentum.  Cetera  autem  quae  in  matrimonio  con- 
sideranda sunt,  supra  in  tertio  (c.  122.  et  seq.)  pertractavimus. 

CAPUT  LXXIX. 

QUOD  PER  CHRISTUM  RESURRECTIO  CORPORUM  SIT  FUTURA. 

Quia  vero  supra  ostensum  est,  quod  per  Christum  liberati  sumus  ab 
his  quae  per  peccatum  primi  hominis  incurrimus;  peccante  autem  primo 
homine,  non  solum  in  nos  peccatum  derivatum  est,  sed  etiam  mors,  quae 
est  poena  peccati,  secundum  illud  Apostoli  (Roman.  V.  12.):  Per  unum  ho- 
minem peccatum  in  hunc  mundum  intravit,  et  per  peccatum  mors:  necessarium 
■est  quod  per  Christum  ab  utroque  liberemur,  et  a culpa  scilicet,  et  a morte. 
Unde  et  ibidem  dicit  Apostolus : Si  enim  unius  delicto  mors  regnavit  per  unum, 
multo  magis  accipientes  abundantiam  donationis  et  justitiae,  in  vita  regnabunt  per 
unum  Jesum  Christum.  Ut  igitur  utrumque  nobis  in  seipso  demonstraret,  et 
mori,  et  resurgere  voluit.  Mori  quidem  voluit,  ut  nos  a peccato  purgaret: 
unde  Apostolus  dicit  (Hebr.  IX.  27.):  Quemadmodum  statutum  est  hominibus 
semel  mori....  sic  et  Christus  semel  oblatus  est  ad  multorum  exhaurienda  peccata. 
Resurgere  autem  voluit,  ut  nos  a morte  liberaret:  unde  Apostolus  (I.  Cor. 
XV.  20.):  Christus  resurrexit  a mortuis  primitiae  dormientium : quoniam  quidem 
per  hominem  mors,  et  per  hominem  resurrectio  mortuorum.  Effectum  igitur  mortis 
Christi  in  sacramentis  consequimur  quantum  ad  remissionem  culpae : dictum 
est  enim  supra  (c.  56.)  quod  sacramenta  in  virtute  passionis  Christi  operan- 
tur : effectum  autem  resurrectionis  Christi  quantum  ad  liberationem  a morte 


636 


LIBER  IV.  CAP.  LXXIX. 


in  fine  saeculi  consequemur,  quando  omnes  per  Christi  virtutem  resurgemus  t 
unde  dicit  Apostolus  (I.  Cor.  XV.  12.):  Si  Christus  praedicatur  quod  resurrexit 
a mortuis;  quomodo  quidam  dicunt  ex  vobis,  quoniam  resurrectio  mortuorum  non 
est,  neque  Christus  resurrexit  ? Si  autem  Christus  non  resurrexit,  manis  est  prae - 
dicatio  nostra,  inanis  est  et  fides  vestra.  Est  igitur  de  necessitate  fidei  credere 
resurrectionem  mortuorum  futuram. 

Quidam  vero  hoc  perverse  intelligentes,  resurrectionem  corporum  futu- 
ram non  credunt;  sed  quod  de  rerurrectione  legitur  in  Scripturis  ad  spiri- 
tualem resurrectionem  referre  conantur,  secundum  quod  aliqui  a morte  pec- 
cati resurgunt  per  gratiam. 

Hic  autem  error  ab  ipso  Apostolo  reprobatur:  dicit  enim  (II.  Tim.  U.  16.)  : 
Profana  et  vaniloquia  devita:  multum  enim  proficiunt  ad  impietatem,  et  sermo 
eorum  ut  cancer  serpit : ex  quibus  est  Hymenaeus , et  Philetus,  qui  a veritate  'dei 
exciderunt,  dicentes  resurrectionem  jam  factam  esse : quod  non  poterat  intelligi 
nisi  de  resurrectione  spirituali.  Est  ergo  contra  veritatem  fidei  ponere  resur- 
rectionem spiritualem,  et  negare  corporalem. 

Praeterea : manifestum  est  ex  his  quae  Apostolus  Corinthis  dicit,  quod 
praemissa  verba  de  resurrectione  corporali  sunt  intelligenda  ; nam  post  pauca 
subdit:  Seminatur  corpus  animale,  surget  corpus  spirituale ; ubi  manifeste  cor- 
poris rerurrectionem  tangit:  et  postmodum  subdit:  Oportet  corruptibile  hoc 
induere  incor ruptionem,  et  mortale  hoc  induere  immortalitatem.  Hoc  autem  cor- 
ruptibile, et  mortale,  est  corpus.  Corpus  igitur  est  quod  resui get. 

Adhuc:  Dominus  (Joann.  V.  25.)  utramque  resurrectionem  promittit: 
dicit  enim:  Arnen,  amen  dicc  vobis,  quia  venit  hora,  et  nunc  est,  quando  mortui 
audient  vocem  Filii  Dei,  et  qui  audierint,  vivent,  quod  ad  resurrectionem  spi- 
ritualem animarum  pertinere  videtur,  quae  tunc  jam  fieri  incipiebat,  dum- 
aliqui  per  fidem  Christo  adhaerebant;  sed  postmodum  corporalem  resur- 
rectionem exprimit  dicens : Venit  hora  in  qua  omnes  qui  in  monumentis  sunty 
audient  vocem  Filii  Dei.  Manifestum  est  enim  quod  animae  in  monumentis 
non  sunt,  sed  corpora.  Praedicitur  ergo  hic  corporum  resurrectio. 

Expresse  etiam  corporum  resurrectio  praenuntiatur  a Job:  dicitur  enim 
(Job  XIX.  25.):  Scio  quod  Redemptor  meus  vivit,  et  in  novissimo  die  de  terra, 
surrecturus  sum,  et  rursus  circumdabor  pelle  mea,  et  in  carne  mea  videbo  Deum . 

Ad  ostendendum  etiam  resurrectionem  carnis  futuram  evidens  ratio  suf- 
fragatur, suppositis  his  quae  in  superioribus  sunt  ostensa. 

Ostensum  est  enim  in  secundo  (c.  79.)  animas  hominum  immortales 
esse.  Remanent  igitur  post  corpora  a corporibus  absolutae.  Manifestum  est 
etiam  ex  his  quae  in  secundo  (c.  8;.  et  84.)  dicta  sunt,  quod  anima  corpori 
naturaliter  unitur;  est  enim  secundum  suam  essentiam  corporis  forma.  Est 
igitu-  contra  naturam  animae  absque  corpore  esse.  Nihil  autem  quod  est 
contra  naturam  potest  esse  perpetuum.  Non  igitur  perpetuo  erit  anima  absque 
corpore.  Quum  igitur  perpetuo  maneat,  oportet  eam  corpori  iterato  conjungi: 
quod  est  resurgere.  Immortalitas  igitur  animarum  exigere  videtur  resurrectio- 
nem corporum  futuram. 

Adhuc : ostensum  est  supra  in  tertio  (c.  24.)  naturale  hominis  desiderium 
ad  felicitatem  tendere.  Felicitas  autem  ultima  est  felicis  perfectio.  Cuicuraque 
igitur  deest  aliquid  ad  perfectionem  nondum  habet  felicitatem  perfectam, quia 
nondum  ejus  desiderium  totaliter  quietatur:  omne  enimim  perfectum  perfectio- 
nem consequi  naturaliter  cupit.  Anima  autem  a corpore  separata  est  aliquo 
modo  imperfecta,  sicut  omnis  pars  extra  suum  totum  exsistens:  anima  enim 

naturaliter  est  pars  humanae  naturae.  Non  igitur  homo  potest  ultimam  felici- 
tatem consequi,  nisi  anima  iterato  corpori  conjungatur;  praesertim  quum 
ostensum  sit,  quod  homo  in  hac  vita  non  potest  ad  felicitatem  ultimam  per- 
venire. 

Item:  sicut  in  tertio  (c.  136.)  ostensum  est,  ex  divina  providentia  peccan- 
tibus poena  debetur,  et  bene  agentibus  praemium.  In  hac  autem  vita  hominem 
ex  anima  et  corpore  compositi  peccant,  vel  recte  agunt.  Debetur  igitur  ho- 
minibus et  secundum  animam,  et  secundum  corpus  praemium,  vel  poena. 
Manifestum  est  autem  quod  in  hac  vita  praemium  ultimae  felicitatis  con- 
sequi non  possunt,  ex  his  quae  in  tertio  sunt  ostensa : multoties  etiam  pec- 
cata in  hac  vita  non  puniuntur;  quin  immo,  ut  dicitur  (Job  XXI.  7.):  Hic 
impii  vivunt > confortati  sunt>  sublimatique  divitiis.  Necessarium  igitur  est  po- 
nere iteratam  animae  ad  corpus  conjunctionem,  ut  homo  in  corpore  et  anima, 
praemiari  et  puniri  possit. 


CAPUT  LXXX. 

OBJECTIONES  CONTRA  RESURRECTIONEM. 

Sunt  autem  quaedam  quae  resurrectionis  fidem  impugnare  videntur. 

In  nulla  enim  naturalium  rerum  invenitur,  id  quod  corruptum  est,  idem 
numero  redire  in  esse,  sicut  nec  ab  aliqua  privatione  ad  habitum  videtur 
posse  rediri:  et  ideo,  quia  quae  corrumpuntur  eadem  numero  iterari  non  pos- 
sunt, natura  intendit  ut  id  quod  corrumpitur  idem  specie  per  generationem 
conservetur.  Cum  igitur  homines  per  mortem  corrumpantur,  ipsumque  corpus 
hominis  usque  ad  prima  elementa  resolvatur,  non  videtur  quod  idem  numero 
homo  possit  reparari  ad  vitam. 

Item:  impossibile  est  esse  idem  numero  cujus  aliquod  essentialium  prin- 
cipiorum idem  numero  esse  non  potest;  nam  essentiali  principio  variato,, 
semper  variatur  essentia  rei,  per  quam  res  sicut  est,  ita  et  una  est.  Quod 
autem  omnino  redit  in  nihilum,  idem  numero  resumi  non  potest:  potius 
enim  erit  novae  rei  creatio  quam  ejusdem  reparatio.  Videtur  autem  plura 
principiorum  essentialium  hominis  per  ejus  mortem  in  nihilum  redire.  Et 
primo  quidem  ipsa  corporeitas,  et  formae  mixtionis,  cum  corpus  manifeste 
dissolvatur.  Deinde  pars  animae  sensitiva,  et  nutritiva,  quae  sine  corporeis 
organis  esse  non  possunt.  Ulterius  autem  in  nihilum  videtur  redire  ipsa  hu- 
manitas, quae  dicitur  esse  forma  totius,  anima  a corpore  separata.  Impossi- 
bile igitur  videtur  quod  homo  idem  numero  resurgat. 

Adhuc : quod  non  est  continuum,  idem  numero  esse  non  videtur : quod 
quidem  non  solum  in  magnitudinibus,  et  motibus  manifestum  est,  sed  etiam 
in  qualitatibus,  et  formis:  si  enim  post  sanitatem  aliquis  infirmatus  iterato 
sanetur,  non  redibit  eadem  sanitas  numero.  Manifestum  est  autem  quod  per 
mortem  esse  hominis  aufertur;  quum  corruptio  sit  mutatio  de  esse  in  non 
esse.  Impossibile  est  igitur  quod  esse  hominis  idem  numero  reiteretur.  Neque 
igitur  erit  idem  homo  numero;  quae  enim  sunt  eadem  numero  secundum 
esse  sunt  idem. 

Amplius:  si  idem  hominis  corpus  reparatur  ad  vitam,  pari  ratione  oportet 
quod  quidquid  in  corpore  hominis  fuit,  eidem  restituatur.  Ad  hoc  autem 
maxima  indecentia  sequitur,  non  solum  propter  capillos,  et  ungues,  et  pilos, 
qui  manifeste  quotidiana  praecisione  tolluntur,  sed  etiam  propter  alias  partes 

corporis  quae  occulte  per  actionem  naturalis  caloris  resolvuntur:  quae  omnia 
si  restituantur  homini  resurgenti,  indecens  magnitudo  consurget.  Non  videtur 
igitur  quod  homo  sit  post  mortem  resurrecturus. 

Praeterea;  contingens  est  quandoque  aliquos 'homines  carnibus  humanis 
vesci,  et  solum  tali  nutrimento  nutriri,  et  sic  nutritos  filios  generare.  Caro 
igitur  eadem  in  pluribus  hominibus  invenitur.  Non  est  autem  possibile  quod 
in  pluribus  resurgat:  nec  aliter  videtur  esse  universalis  resurrectio,  et  integra, 
si  unicuique  non  restituatur  quod  hic  habuit.  Videtur  igitur  impossibile  quod 
sit  hominum  resurrectio  futura. 

Item:  illud  quod  est  commune  hominibus  exsistentibus  in  aliqua  specie, 
videtur  esse  naturale  illi  speciei.  Non  est  autem  hominis  resurrectio  natura- 
lis: non  enim  aliqua  virtus  naturalis  agentis  sufficit  ad  hoc  agendum,  ut 
communiter  omnes  homines  resurgant.  Non  igitur  communiter  omnes  ho- 
mines resurgent.  * 

Adhuc : si  per  Christum  liberamur  et  a culpa,  et  a morte,  quae  est  pec- 
cati effectus,  illi  soli  videntur  liberandi  esse  a morte  per  resurrectionem  qui 
fuerunt  participes  mysteriorum  Christi,  quibus  liberarentur  a culpa.  Hoc  au- 
tem non  est  omnium  hominum.  Non  igitur  omnes  homines  resurgent,  ut 
videtur. 

CAPUT  LXXXI. 

SOLUTIO  PRAEMISSARUM  OBJECTIONUM. 

Ad  horum  igitur  solutionem  considerandum  est,  quod  Deus,  sicut  supra 
>(c.  52.)  dictum  est,  in  constitutione  humanae  naturae  aliquid  corpori  humano 
attribuit  supra  id  quod  ei  ex  naturalibus  principiis  debebatur,  scilicet  incor- 
ruptibilitatem quamdam,  per  quam  convenienter  suae  formae  coaptaretur; 
ut  sicut  animae  vita  perpetua  est,  ita  corpus  per  animam  posset  perpetuo 
vivere : et  talis  quidem  incorruptibilitas  etiam  si  non  esset  naturalis  quantum 
ad  activum  principium,  erat  tamen  quodammodo  naturalis  ex  ordine  ad  finem, 
ut  scilicet  materia  proportionaretur  suae  naturali  formae,  quae  est  finis  ma- 
teriae. Animae  igitur  praeter  ordinem  suae  naturae  a Deo  aversae,  subtracta 
est  dispositio  quae  ejus  corpori  divinitus  indita  erat  ut  sibi  proportionaliter 
responderet;  et  secuta  est  mors.  Est  igitur  mors  quasi  per  accidens  super- 
veniens homini  per  peccatum,  considerata  institutione  humanae  naturae. 
Hoc  autem  accidens  sublatum  est  per  Christum,  qui  merito  suae  passionis 
mortem  moriendo  destruxit.  Ex  hoc  igitur  consequitur  quod  divina  virtute, 
<juae  corpori  incorruptionem  dedit,  iterato  corpus  de  morte  ad  vitam  re- 
paretur. 

Secundum  hoc  igitur  ad  primum  dicendum,  quod  virtus  naturae  deficiens 
est  a virtute  divina,  sicut  virtus  instrumenti  a virtute  principalis  agentis. 
Quamvis  igitur  operatione  naturae  hoc  fieri  non  possit  ut  corpus  corruptum 
'reparetur  ad  vitam,  tamen  virtute  divina  id  fieri  potest.  Nam  quod  natura 
hoc  facere  non  possit,  ideo  est,  quia  natura  semper  per  formam  aliquam 
operatur;  quod  autem  habet  formam,  jam  est:  unde  nihil  seipsum  generare 
potest,  sed  generat  aliquid  aliud  sibi  secundum  speciem  simile;  quum  vero 
corruptum  est,  formam  amisit,  quae  poterat  esse  actionis  principium : unde 
operatione  naturae,  quod  corruptum  est,  idem  numero  reparare  non  potest. 
"Sed  divina  virtus,  quae  res  produxit  in  esse,  sic  per  naturam  operatur  quod 

absque  ea  effectum  naturae  producere  potest,  ut  superius  (Lib.  ITI.  c.  99.) 
ostensum  est:  unde  cum  virtus  divina  maneat  eadem,  etiam  rebus  corruptis, 
potest  corrupta  in  integrum  reparare 

Quod  vero  secundo  objiciebatur,  impedire  non  potest  quin  homo  idem 
numero  resurgere  possit.  Nullum  enim  principiorum  essentialium  hominis 
per  mortem  omnino  cedit  in  nihilum:  nam  anima  rationalis,  quae  est  forma 
hominis,  manet  post  mortem,  ut  superius  (Lib.  II.  c.  79.)  est  ostensum:  ma- 
teria etiam  manet,  quae  tali  formae  fuit  subjecta,  sub  dimensionibus  eisdem, 
ex  quibus  habebat  ut  esset  individualis  materia.  Ex  conjunctione  igitur  ejus- 
dem animae  numero  ad  eamdem  materiam  numero,  homo  unus  numero 
reparabitur.  Corporeitas  autem  dupliciter  accipi  potest.  Uno  modo  secundum 
quod  est  forma  substantialis  corporis;  prout  in  genere  substantiae  collocatur: 
et  sic  corporeitas  cujuscumque  corporis  nihil  est  aliud  quam  forma  substan 
tialis  ejus  secundum  quam  in  genere  et  specie  collocatur;  ex  qua  debetur 
rei  corporali  quod  habeat  tres  dimensiones.  Non  enim  sunt  diversae  formae 
substantiales  in  uno  et  eodem,  per  quarum  unam  collocatur  in  genere  su- 
premo, puta  substantiae,  et  per  aliam  in  genere  proximo,  puta  in  genere  cor- 
poralis, vel  animalis,  et  per  aliam  in  specie,  puta  hominis,  aut  equi ; quia, 
si  prima  forma  faceret  esse  substantiam,  sequentes  formae  jam  advenirent 
«i  quod  est  hoc  aliquid  in  actu,  et  subsistens  in  natura;  et  sic  posteriores 
formae  non  facerent  hoc  aliquid,  sed  essent  in  subjecto,  quod  est  hoc  ali- 
quid, sicut  formae  accidentales.  Oportet  igitur  quod  corporeitas,  prout  est 
forma  substantialis  in  homine,  non  sit  aliud  quam  anima  rationalis,  quae 
in  sua  materia  hoc  requirit  quod  habeat  tres  dimensiones;  est  enim  actus 
corporis  alicujus.  Alio  modo  accipitur  corporeitas  prout  est  forma  acciden- 
talis, secundum  quam  dicitur  corpus  esse  in  genere  quantitatis;  et  sic  cor- 
poreitas nihil  aliud  est  quam  tres  dimensiones  quae  corporis  rationem  con- 
stituunt. Etsi  igitur  haec  corporeitas  in  nihilum  cedit,  corpore  humano 
corrupto,  tamen  impedire  non  potest  quin  idem  numero  resurgat,  eo  quod 
corporeitas  modo  primo  dicta  non  in  nihilum  cedit,  sed  eadem  manet.  Si- 
militer etiam  forma  mixti  dupliciter  accipi  potest.  Uno  modo  ut  per  formam 
mixti  intelligatur  forma  substantialis  corporis  mixti;  et  sic  cum  in  homine 
non  sit  alia  forma  substantialis  quam  anima  rationalis,  ut  ostensum  est 
(Lib.  II.  c.  57.),  nec  poterit  dici  quod  forma  mixti,  prout  est  forma  substan- 
tialis, homine  moriente  cedat  in  nihilum.  Alio  modo  dicitur  forma  mixti 
qualitas  quaedam  composita,  et  contemperata  ex  mixtione  simplicium  qua- 
litatum, quae  ita  se  habeat  ad  formam  substantialem  corporis  mixti  sicut  se 
habet  qualitas  simplex  ad  formam  substantialem  corporis  simplicis.  Unde 
si  forma  mixtionis  sic  dicta  in  nihilum  cedat,  non  praejudicat  unitati  cor- 
poris resurgentis.  Sic  etiam  dicendum  est  et  de  parte  nutritiva  et  sensitiva. 
Si  enim  per  partem  sensitivam  et  nutritivam  intelligantur  ipsae  potentiae, 
quae  sunt  proprietates  naturales  animae,  vel  magis  compositi,  corrupto  cor- 
pore corrumpuntur;  nec  tamen  per  hoc  impeditur  unitas  resurgentis.  Si  vero 
per  partes  praedictas  intelligatur  ipsa  substantia  animae  sensitivae  et  nutri- 
tivae,  utraque  earum  est  eadem  cum  anima  rationali:  non  enim  sunt  in  ho- 
mine tres  animae,  sed  una  tantum,  ut  in  secundo  ostensum  est.  De  huma- 
ni.ate  vero  non  est  intelligendum,  quod  sit  quaedam  forma  consurgens  ex 
conjunctione  formae  ad  materiam,  quasi  realiter  sit  alia  ab  utroque;  quia, 
quum  per  formam  materia  fiat  hoc  aliquid  actu,  ut  dicitur  secundo  De  anima 
(t.  c.  8.),  illa  tertia  forma  consequens  non  esset  substantialis,  sed  accideD- 

talis.  Dicunt  autem  quidam,  quod  forma  partis  eadem  est,  et  forma  totius  - 
sed  dicitur  forma  partis,  secundum  quod  facit  materiam  esse  in  actu;  forma 
vero  totius  dicitur  secundum  quod  complet  speciei  rationem : et  secundum  hoc 
humanitas  non  est  aliud  rcalitcr  quam  anima  rationalis.  Unde  patet  quod, 
corrupto  corpore,  non  cedit  in  nihilum.  Sed  quia  humanitas  est  essentia  homi- 
nis ; essentia  autem  rei  est  quam  signat  diffinitio : diffinitio  autem  rei  naturalis 
non  signat  tantum  formam,  sed  formam  et  materiam  ; necessarium  est  quod 
humanitas  aliquid  significet  compositum  ex  materia  et  forma,  sicut  et  homo, 
differenter  tamen.  Nam  humanitas  significat  principia  essentialia  speciei  tam 
formalia  quam  materialia,  cum  praecisione  principiorum  individualium : di- 
citur enim  humanitas  secundum  quam  aliquis  est  homo;  homo  autem  non 
est  aliquis  ex  hoc  quod  habet  principia  individualia,  sed  ex  hoc  solum  quod 
habet  principia  essentialia  speciei.  Humanitas  igitur  significat  sola  principia 
speciei  essentialia:  unde  significatur  per  modum  partis.  Homo  autem  signi- 
ficat quedam  principia  essentialia  speciei,  sed  non  excludit  principia  indivi- 
duantia  a sui  significatione:  nam  homo  dicitur  qui  habet  humanitatem,  ex 
quo  non  excluditur  quin  alia  habere  possit:  et  propter  hoc  homo  significat 
per  modum  totius;  significat  enim  principia  speciei  essentalia  in  actu,  indivi- 
duantia  vero  in  potentia ; Socrates  vero  significat  utraque  in  actu,  sicut  et 
differentiam  genus  habet  potestate,  species  vero  actu.  Unde  patet  quod  et 
homo  redit  idem  numero  in  resurrectione,  et  humanitas  eadem  numero 
propter  animae  rationalis  permanendam,  et  materiae  unitatem. 

Quod  vero  tertio  objicitur,  quod  esse  non  est  unum,  quia  non  est  conti- 
nuum, falso  innititur  fundamento.  Manifestum  est  enim  quod  materiae  et 
formae  unum  est  esse;  non  enim  materia  habet  esse  in  actu  nisi  per  formam. 
Differt  tamen  quantum  ad  hoc  anima  rationalis  ab  aliis  formis:  nam  esse 
aliarum  formarum  non  est  nisi  in  concretione  formarum  ad  materiam,  non 
enim  excedunt  materiam  neque  in  esse,  neque  in  operari;  anima  vero  ratio- 
nalis manifestum  est  quod  excedit  materiam  in  operari,  habet  enim  aliquam 
operationem  absque  participatione  organi  corporalis,  scilicet  intelligere : unde 
et  esse  suum  non  est  solum  in  concretione  ad  materiam.  Esse  igitur  ejus  quod 
erat  compositi  manet  ipso  corpore  dissoluto,  et  reparato  corpore  in  resur- 
rectione in  idem  esse  reducitur,  quod  remansit  in  anima. 

Quod  etiam  quarto  objicitur,  resurgentis  unitatem  non  tollit.  Quod  enim 
non  impedit  unitatem  secundum  numerum  in  homine  dum  continue  vivit,  ma- 
nifestum est  quod  non  potest  impedire  unitatem  resurgentis.  In  corpore  au- 
tem hominis,  qnamdiu  vivit,  non  semper  sunt  eaedem  partes  secundum  ma- 
teriam, sed  solum  secundum  speciem,  secundum  vero  materiam  partes  fluunt,, 
et  refluunt.  Nec  propter  hoc  impeditur  quin  homo  sit  unus  numero  a principio 
vitae  usque  in  finem : cujus  exemplum  accipi  potest  ex  igne,  qui  cum  continue 
ardet,  unus  numero  dicitur,  propter  hoc  quod  species  ejus  manet,  licet  ligna, 
consummantur,  et  de  novo  apponantur.  Sic  etiam  est  in  corpore  humano  : nam. 
forma  et  species  singularium  partium  ejus  continue  manet  per  totam  vitam,, 
sed  materia  partium  resolvitur  per  actionem  caloris  naturalis,  et  de  novo 
adgeneratur  per  alimentum.  Non  est  autem  alius  numero  homo  secundum 
diversas  partes  et  aetates,  quamvis  non  quidquid  materialiter  est  in  homine 
secundum  unum  statum  sit  in  eo  secundum  alium.  Sic  igitur  non  requiritur 
ad  hoc  quod  resurgat  homo  idem  numero,  quod  quidquid  fuit  materialiter 
ineo  secundum  totum  ternpus  vitae  suae  resumatur,  sed  tantum  ex  eo  quan- 
tum sufficit  ad  complementum  debitae  quantitatis,  et  praecipue  illud  resu- 

mendum  videtur  quod  perfectius  fuit  sub  forma  et  specie  humanitatis  consi- 
stens. Si  quid  vero  defuit  ad  complementum  debitae  quantitatis,  vel  quia  ali- 
quis praeventus  est  morte  antequam  natura  ipsum  ad  perfectam  quantitatem 
deduceret,  vel  quia  forte  aliquis  mutilatus  est  membro;  aliunde  hoc  divina 
supplebit  potentia.  Nec  tamen  hoc  impediet  resurgentis  corporis  unitatem; 
quia  etiam  opere  naturae  super  id  quod  puer  habet,  aliquid  additur  aliunde, 
ut  ad  perfectam  perveniat  quantitatem : nec  talis  additio  facit  alium  numero, 
idem  enim  numero  est  homo,  et  puer,  et  adultus. 

Ex  quo  etiam  patet  quod  nec  resurrectionis  fidem  impedire  potest,  etiamsi 
aliqui  carnibus  humanis  vescantur,  ut  quinto  objiciebatur.  Non  enim  est  ne- 
cessarium, ut  ostensum  est,  quod  quidquid  fuit  in  homine  materialiter,  re- 
surgat in  eo:  et  iterum  si  aliquid  deest,  suppleri  potest  per  potentiam  Dei. 
Caro  igitur  comesta  resurget  in  eo  in  quo  primo  fuit  anima  rationalis  per- 
fecta; in  secundo  vero,  si  non  solis  carnibus  humanis  est  pastus,  sed  et  aliis 
cibis,  resurgere  poterit  tantum  de  alio  quod  ei  materialiter  advenit,  quod  erit 
necessarium  ad  debitam  quantitatem  corporis  restaurandam.  Si  vero  solis 
humanis  carnibus  sit  pastus,  resurget  in  eo  quod  a generantibus  traxit ; et 
quod  defuerit,  supplebitur  omnipotentia  Creatoris.  Quod  etsi  parentes  ex 
solis  humanis  carnibus  pasti  fuerint,  ut  sic  et  eorum  semen,  quod  est  super- 
fluum alimenti,  ex  carnibus  alienis  generatum  sit,  resurget  quidem  semen  in 
eo  qui  est  natus  ex  semine,  loco  cujus  ei  cujus  carnes  comestae  sunt,  sup- 
plebitur aliunde.  Hoc  enim  in  resurrectione  servabitur,  quod  si  aliquid  ma- 
terialiter fuit  in  pluribus  hominibus,  resurget  in  eo  ad  cujus  perfectionem 
magis  pertinebat;  unde  si  fuit  in  uno  ut  radicale  semen,  ex  quo  est  generatus, 
in  alio  vero  sicut  superveniens  nutrimentum,  resurget  in  eo  qui  est  generatus 
ex  hoc  sicut  ex  semine.  Si  vero  in  uno  fuit  ut  pertinens  ad  perfectionem  in- 
dividui, in  alio  autem  ut  deputatum  ad  perfectionem  speciei,  resurget  in  eo 
ad  quem  pertinebat  secundum  perfectionem  individui:  unde  semen  resurget 
in  genito,  et  non  in  generante,  et  costa  Adae  resurget  in  Eva,  non  in  Adam, 
in  quo  fuit  sicut  im  naturae  principio.  Si  autem  secundum  eumdem  perfe- 
ctionis modum  fuit  in  utroque,  resurget  in  eo  in  quo  primitus  fuit. 

Ad  id  vero  quod  sexto  objectum  est,  ex  his  quae  dicta  sunt  jam  patet 
solutio.  Resurrectio  enim  tantum  ad  finem  naturalis  est,  in  quantum  naturale 
est  animae  esse  corpori  unitam;  sed  principium  ejus  activum  non  est  natu- 
rale, sed  sola  virtute  divina  causatur. 

Nec  etiam  negandum  est  omnium  resurrectionem  esse  futuram,  quamvis 
non  omnes  per  fidem  Christo  adhaereant,  nec  ejus  mysteriis  sint  imbuti.  Filius 
enim  Dei  propter  hoc  naturam  humanam  assumpsit  ut  eam  repararet.  Id 
igitur  quod  est  defectus  naturae,  in  omnibus  reparabitur:  unde  omnes  a morte 
redibunt  ad  vitam,  sed  defectus  perfecte  non  reparabitur  nisi  in  illis  qui  Christo 
adhaeserunt,  vel  per  proprium  actum  credendo  in  ipsum,  vel  saltem  per  fidei 
sacramentum. 


CAPUT  LXXXII. 

QUOD  HOMINES  RESURGENT  IMMORTALES. 

Ex  quo  etiam  patet  quod  in  futura  resurrectione  homines  non  sic  resur- 
gent ut  sint  iterum  morituri. 

Necessitas  enim  moriendi  est  defectus  in  natura  humana  ex  peccato  por- 

veniens.  Christus  autem  merito  suae  passionis  naturae  defectus  reparavit,  qui 
in  ipsum  ex  peccato  provenerunt:  ut  enim  dicit  Apostolus  (Rom.  V.  15.)*. 
Non  sicut  delictum , ita  et  donum.  Si  enim  unius  delicto  multi  mortui  sunt,  multo 
magis  gratia  Dei,  in  gratia  unius  hominis  Jesu  Christi  in  plures  abundavit.  Ex 
quo  habetur  quod  efficacius  est  meritum  Christi  ad  tollendum  mortem,  quam 
peccatum  Adae  ad  inducendum.  Illi  igitur  qui  per  meritum  Christi  resurgent, 
a morte  liberati,  mortem  ulterius  non  patientur. 

Praeterea : illud  quod  est  in  perpetuum  duraturum  non  est  destructum. 
Si  igitur  homines  resurgentes  adhuc  iterum  morientur,  us  sic  mors  in  per- 
petuum duret,  nullo  modo  mors  per  mortem  Christi  destructa  est.  Est  autem 
destructa  nunc  quidem  in  causa,  quod  Dominus  per  Osee  (XIII.  14.)  prae- 
dixerat dicens : Ero  mors  tua , 0 mors.  Ultimo  autem  destruetur  in  actu,  se- 
cundum illud  (I.  Cor.  XV.  26.):  Novissime  inimica  destruetur  mors.  Est  igitur 
secundum  fidem  Ecclesiae  hoc  tenendum,  quod  resurgentes  non  iterum  mo- 
rientur. 

Adhuc : 'effectus  similatur  suae  causae.  Resurrectio  autem  Christi  causa 
est  futurae  resurrectionis,  ut  dictum  est  (c.  79.):  sic  autem  rerurrexit  Chri- 
stus ut  non  ulterius  moreretur,  secundum  illud  (Rom.  VI.  9.):  Christus  re- 
surgens ex  mortuis,  jam  non  moritur.  Homines  igitur  sic  resurgent  ut  ulterius 
non  moriantur. 

Amplius : si  homines  resurgentes  iterum  moriantur,  aut  ab  illa  morte  ite- 
rato resurgent,  aut  non.  Si  non  resurgent,  remanebunt  perpetuo  animae 
separatae:  quod  est  inconveniens,  ut  supra  dictum  est;  ad  quod  evitandum 
ponuntur  post  resurgere.  Vel  si  post  secundam  mortem  non  resurgant,  nulla 
erit  causa  quare  post  primam  resurgant.  Si  autem  post  secundam  mortem 
iterato  resurgent,  aut  resurgent  iterum  morituri,  aut  non.  Si  non  iterum  mo- 
rituri, eadem  ratione  hoc  erit  ponendum  et  in  prima  resurrectione;  si  vero 
iterum  morituri,  procedet  in  infinitum  alternatio  mortis  et  vitae  in  eodem 
subjecto : quod  videtur  inconveniens.  Oportet  enim  quod  intentio  Dei  susci- 
tantis ad  aliquid  determinatum  feratur.  Ipsa  autem  mortis  et  vitae  alternatio 
successiva  est  quasi  quaedam  transmutatio,  quae  finis  esse  non  potest:  est 
enim  contra  rationem  motus  quod  sit  finis,  quum  omnis  motus  in  aliud  tendat. 

Praeterea:  intentio  inferioris  naturae  in  agendo  ad  perpetuitatem  fertur. 
Omnis  enim  naturae  inferioris  actio  ad  generationem  ordinatur,  cujus  quidem 
finis  est  ut  conservetur  esse  perpetuum  speciei ; unde  natura  non  intendit  hoc 
individuum  sicut  ultimum  finem,  sed  speciei  conservationem  in  ipso:  et  hoc 
habet  natura,  in  quantum  agit  in  virtute  Dei,  quae  est  prima  radix  perpe- 
tuitaits:  unde  etiam  finis  generationis  esse  ponitur  a Philosopho  (secundo 
De  generatione,  t.  c.  59.),  ut  generata  participent  esse  divinum  secundum 
perpetuitatem.  Multo  igitur  magis  actio  ipsius  Dei  ad  aliquid  perpetuum  ten- 
dit. Rerurrectio  autem  non  ordinatur  ad  perpetuitatem  speciei,  haec  enim 
per  generationem  poterat  conservari.  Oportet  igitur  quod  ordinetur  ad  per- 
petuitatem individui.  Non  autem  secundum  animam  tantum,  hoc  enim  jam 
anima  habebat  ante  resurrectionem.  Ergo  secundum  compositum.  Homo 
igitur  resurgens  perpetuo  vivet. 

Adhuc : anima  et  corpus  diverso  ordine  comparari  videntur  secundum 
primam  hominis  generationem,  et  resurrectionem  ejusdem.  Nam  secundum 
generationem  primam  creatio  animae  sequitur  generationem  corporis ; prae- 
parata enim  materia  corporali  per  virtutem  decisi  seminis,  Deus  animam 
creando  infundit:  in  resurrectione  autem  corpus  animae  praeexistenti  coapta- 

bitur.  Prima  autem  vita  quam  homo  per  generationem  adipiscitur,  sequitur 
conditionem  corruptibilis  corporis,  in  hoc  quod  per  mortem  privatur  vita. 
Vita  igitur  quam  homo  resurgendo  adipiscitur  erit  perpetua  secundum  con- 
ditionem incorruptibilis  animae. 

Item:  si  in  infinitum  succedant  sibi  in  eodem  vita  et  mors,  ipsa  alternatio 
vitae  et  mortis  habebit  speciem  circulationis  cujusdam.  Omnis  autem  circu- 
latio in  rebus  generabilibus  et  corruptibilibus  a prima  circulatione  incorrupti- 
bilium corporum  causatur:  nam  prima  circulatio  in  motu  locali  invenitur, 
et  secundum  ejus  similitudinem  ad  motus  alios  derivatur.  Causabitur  igitur 
alternatio  mortis,  et  vitae  a corpore  coelesti;  quod  esse  non  potest,  quia  re- 
paratio corporis  mortui  ad  vitam  facultatem  actionis  naturae  excedit.  Non 
igitur  est  ponenda  hujusmodi  alternatio  mortis  et  vitae,  nec  per  consequens 
quod  resurgentia  corpora  moriantur. 

Amplius:  quaecumque  succedunt  sibi  in  eodem  subjecto  habent  deter- 
minatam mensuram  suae  durationis  secundum  tempus.  Omnia  autem  hujus- 
modi subjecta  sunt  motui  coeli,  quem  tempus  consequitur:  anima  autem 
separata  non  est  subjecta  motui  coeli,  quia  excedit  totam  naturam  corpo- 
ralem. Alternatio  igitur  separationis  ejus, -et  unionis  ad  corpus  non  subjacet 
motui  coeli.  Non  igitur  est  talis  circulatio  in  alternatione  mortis  et  vitae, 
qualis  sequitur,  si  resurgentes  iterum  moriantur.  Resurgent  igitur  de  cetero 
non  morituri. 

Hinc  est  quod  dicitur  (Isa.  XXV.  8.):  Praecipitabit  Dominus  mortem  in 
sempiternum;  et  (Apoc.  XXI.  24.):  Mors  ultra  non  erit. 

Per  hoc  autem  excluditur  error  quorumdam  antiquorum  Gentilium,  qui 
credebant  eadem  temporum,  temporaliumque  rerum  volumina  repeti;  verbi- 
gratia  sicut  in  isto  saeculo  Plato  philosophus  in  urbe  Atheniensi,  et  in  eadem 
schola,  quae  Academica  dicta  est,  discipulos  docuit;  ita  per  innumerabilia 
retro  saecula  multis  quidem  prolixis  intervallis,  sed  tamen  certis  et  idem 
Plato,  et  eadem  civitas,  et  eadem  schola,  iidemque  discipuli  repetiti,  et  per 
innumerabilia  demum  saecula  repetendi  sunt,  ut  Augustinus  introducit  in  de- 
cimo secundo  De  civ.  Dei.  Ad  quod,  ut  ipse  ibidem  dicit,  quidam  referre  vo- 
lunt illud  quod  dicitur  (Eccl.  I.  9.):  Quid  est  quod  fuit?  Ipsum  quod  futurum 
esi.  Quid  est  quod  factum  est?  Ipsum, quod  faciendum  est.  Nihil  sub  sole  novum; 
nec  valet  quisquam  dicere : Ecce  hoc  recens  esi,  jam  enim  praecessit  in  saeculis  quae 
fuerunt  ante  nos.  Quod  quidem  non  sic  intelligendum  est  quod  eadem  nu- 
mero per  generationes  varias  repetantur,  sed  similia  specie,  ut  Augustinus 
ibidem  solvit : et  Aristoteles  in  fine  De  generatione  hoc  ipsum  docuit  contra 
praedictam  sectam  loquens. 

CAPUT  LXXXIII. 

QUOD  IN  RESURRECTIONE  NON  ERIT  USUS  CIBORUM 
ET  VENEREORUM. 

Ex  praemissis  autem  ostenditur  quod  apud  homines  resurgentes  non  erit 
venereorum  et  ciborum  usus. 

Remota  enim  vita  corruptibili,  necesse  est  removeri  ea  quae  corruptibili 
vitae  deserviunt.  Manifestum  est  autem  quod  ciborum  usus  corruptibili  vitae 
deservit;  ad  hoc  enim  cibos  assumimus  ut  corruptio,  quae  posset  accidere 
ex  consumptione  naturalis  humidi,  evitetur.  Est  etiam  in  praesenti  ciborum 

usus  necessarius  ad  augmentum,  quod  post  resurrectionem  in  hominibus  non 
erit,  quia  homines  in  debita  quantitate  resurgent,  ut  ex  dictis  (c.  81.)  patet. 
Similiter  commixtio  maris  et  feminae  corruptibili  vitae  deservit;  ordinatur 
enim  ad  generationem,  per  quam  quod  perpetuo  conservari  non  potest  se- 
cundum individuum,  in  specie  conservatur.  Ostensum  est  autem  (c.  praec.) 
quod  resurgentium  vita  incorruptibilis  erit.  Non  igitur  in  resurgentibus  erit 
ciborum  neque  Venereorum  usus. 

Adhuc:  vita  resurgentium  non  minus  ordinata  erit  quam  praesens  vita 
sed  magis;  quia  ad  illam  homo  perveniet  solo  Deo  agente,  hanc  autem  con- 
sequitur cooperante  natura.  Sed  in  hac  vita  ciborum  usus  ordinatur  ad  ali- 
quem finem;  ad  hoc  enim  cibus  assumitur  ut  per  digestionem  convertatur 
in  corpus.  Si  igitur  tunc  erit  ciborum  usus,  oportebit  quod  ad  hoc  sit  quod 
convertatur  in  corpus.  Cum  ergo  a corpore  nihil  resolvatur,  eo  quod  corpus 
erit  incorruptibile,  oportebit  dicere,  quod  totum  quod  convertitur  ex  alimento 
transeat  in  augmentum.  Resurget  autem  homo  in  debita  quantitate,  ut  supra 
(c.  81.)  dictum  est.  Ergo  perveniet  ad  immoderatam  quantitatem;  immode- 
rata est  enim  quantitas  quae  debitam  quantitatem  excedit. 

Amplius:  homo  resurgens  in  perpetuum  vivet.  Aut  igitur  semper  cibo 
utetur,  aut  non  semper,  sed  per  aliquod  determinatum  tempus.  Si  autem 
semper  cibo  utetur,  cum  cibus  in  corpus  conversus  sit,  quo  nihil  resolvitur, 
necesse  est  quod  augmentum  faciat  secundum  aliquam  dimensionem.  Opor- 
tebit ergo  dicere,  quod  corpus  hominis  resurgentis  in  infinitum  augeatur; 
quod  esse  non  potest,  quia  augmentum  est  motus  naturalis;  intentio  autem 
virtutis  naturalis  moventis  nunquam  est  ad  infinitum,  sed  semper  est  ad  ali- 
quid certum;  quia,  ut  dicitur  in  secundo  De  anima  (t.  c.  41.),  « omnium 
natura  constantium  terminus  est  magnitudinis  et  augmenti  ».  Si  autem  non 
semper  cibo  utetur  homo  resurgens,  semper  autem  vivet;  erit  aliquod  tempus 
dare  in  quo  cibo  non  utetur:  quare  hoc  a principio  faciendum  est.  Non  igitur 
homo  resurgens  cibo  utetur.  Si  autem  non  utetur  cibo,  sequitur  quod  neque 
venereorum  usum  habebit,  ad  quem  requiritur  decisio  seminis.  A corpore 
autem  resurgentis  semen  decidi  non  poterit  neque  ex  substantia  ejus;  tum 
quia  hoc  est  contra  rationem  seminis ; esset  enim  semen  in  corrumpi,  et  a 
natura  recedens,  et  sic  non  posset  esse  naturalis  actionis  principium,  ut  patet 
per  Philosophum  in  primo  De  gener,  animal,  (c.  18.);  tum  etiam  quia  a 
substantia  morum  corporum  incorruptibilium  exsistentium  nihil  resolvi  po- 
terit; nec  etiam  semen  esse  poterit  superfluum  alimenti,  si  resurgentes  cibis 
non  utuntur,  ut  ostensum  est.  Non  igitur  in  resurgentibus  erit  venereorum 
usus. 

Item:  venereorum  usus  ad  generationem  ordinatur.  Si  igitur  post  resur- 
rectionem erit  venereorum  usus,  nisi  sit  frustra,  sequitur  quod  tunc  etiam  erit 
hominum  generatio,  sicut  et  nunc.  Multi  igitur  homines  erunt  post  resur- 
rectionem qui  ante  resurrectionem  non  fuerunt.  Frustra  igitur  tantum  dif- 
fertur resurrectio  mortuorum,  ut  omnes  simul  vitam  accipiant  qui  eamdem 
habent  naturam. 

Amplius:  si  post  resurrectionem  erit  hominum  generatio,  aut  igitur  illi 
qui  generabuntur,  iterum  corrumpentur,  aut  incorruptibiles  erunt  et  im- 
mortales. Si  autem  erunt  incorruptibiles  et  immortales,  multa  inconvenientia 
sequuntur.  Primo  quidem  quia  oportebit  ponere,  quod  illi  homines  sine  pec- 
cato nascantur  originali,  quum  necessitas  moriendi  sit  poena  consequens 
peccatum  originale;  quod  est  contra  Apostolum  dicentem  (Rom.  V.  12.), 

•quod  per  unum  hominem  peccatum  in  omnes  homines  pertransiit,  et  per  peccatum 
mors  Deinde  sequitur  quod  non  omnes  indigeant  redemptione,  quae  est  a 
-Christo,  si  aliqui  sine  peccato  originale  et  necessitate  moriendi  nascantur; 
«et  sic  Christus  non  erit  omnium  hominum  caput;  quod  est  contra  senten- 
tiam Apostoli  dicentis  (I.  Corinth.  XV.  22.),  quod  sicut  in  Adam  omnes  mo- 
riuntur, ita  et  in  Christo  omnes  vivificabuntur.  Sequitur  etiam  et  aliud  inconve- 
niens, ut  quorum  est  similis  generatio,  non  sit  similis  generationis  terminus. 
Homines  enim  per  generationem,  quae  est  ex  semine,  nunc  quidem  conse- 
quuntur corruptibilem  vitam,  tunc  autem,  immortalem.  Si  autem  homines 
qui  tunc  nascentur  corruptibiles  erunt,  et  morientur ; si  iterato  non  resur- 
gunt, sequetur  quod  eorum  animae  perpetuo  remanebunt  a corporibus  se- 
paratae: quod  est  inconveniens,  cum  sint  ejusdem  speciei  cum  animabus  ho- 
minum resurgentium.  Si  autem  et  ipsi  resurgunt,  debuit  eorum  resurrectio 
.ab  aliis  exspectari,  ut  simul  omnibus  qui  unam  naturam  participant,  benefi- 
cium conferatur  resurrectionis,  quod  ad  naturae  reparationem  pertinet,  ut 
■ex  dictis  (c.  81.)  patet.  Et  praeterea  non  videtur  esse  aliqua  ratio  quare  aliqui 
-exspectentur  ad  simul  resurgendum,  si  non  omnes  exspectantur. 

Adhuc : si  homines  resurgentes  venereis  utentur  et  generabunt,  aut  hoc 
erit  semper,  aut  non  semper.  Si  semper,  sequetur  quod  multiplicatio  homi- 
num erit  in  infinitum.  Intentio  autem  naturae  generantis  post  resurrectionem 
non  poterit  esse  ad  alium  finem  quam  multiplicationem  hominum  ; non  enim 
erit  ad  conservationem  speciei  per  generationem,  quum  homines  incorrupti- 
biliter  sint  victuri.  Sequitur  igitur  quod  intentio  naturae  generantis  sit  ad  in- 
finitum; quod  est  impossibile.  Si  vero  non  semper  generabunt,  sed  ad  ali- 
quod determinatum  tempus,  post  illud  igitur  tempus  non  generabunt:  quare 
■et  a principio  hoc  eis  attribuendum  est  ut  venereis  non  utantur,  nec  ge- 
nerent. 

Si  quis  autem  dicat,  quod  in  resurgentibus  erit  usus  ciborum  et  Vene- 
reorum non  propter  conservationem  vel  augmentum  corporis,  neque  con- 
servationem speciei,  vel  multiplicationem  hominum,  sed  propter  solam  de- 
lectationem, quae  in  his  actibus  exsistit,  ne  aliqua  delectatio  hominibus  in 
■ultima  remuneratione  desit:  patet  quidem  multipliciter  haec  inconvenienter 
-dici. 

Primo  quidem  quia  vita  resurgentium  ordinatior  erit  quam  vita  nostra, 
ut  supra  dictum  est.*  In  hac  autem  vita  inordinatum  et  vitiosum  est,  si  quis 
cibis  et  venereis  utatur  propter  solam  delectationem,  et  non  propter  neces- 
sitatem sustentandi  corporis,  vel  prolis  educandae.  Et  hoc  rationabiliter:  nam 
delectationes  quae  sunt  in  praemissis  actionibus  non  sunt  fines  actionum, 
sed  magis  e converso : natura  enim  ad  hoc  ordinavit  delectationes  in  istis 
actibus,  ne  animalia  propter  laborem  ab  istis  actibus  necessariis  naturae  de- 
sisterent; quod  contingeret,  nisi  delectatione  provocarentur.  Est  ergo  ordo 
praeposterus  et  indicens,  si  operationes  propter  solas  delectationes  exer- 
ceantur. Nullo  igitur  modo  hoc  in  resurgentibus  erit,  quorum  vita  ordinatis- 
sima ponitur. 

Adhuc:  vita  resurgentium  ad  consequendam  perfectam  beatitudinem  or- 
dinatur. Perfecta  autem  beatitudo  et  felicitas  hominis  non  consistit  in  dele- 
ctationibus corporalibus;  quaesunt  delectationes  ciborum  et  venereorum,  ut 
in  tertio  (c.  27.)  ostensum  est.  Non  igitur  oportet  ponere  in  vita  resurgen- 
tium hujusmodi  delectationes  esse. 

Amplius:  actus  virtutum  ordmantur  ad  beatitudinem  sicut  ad  finem  Si 

igitur  in  statu  futurae  beatitudinis  essent  delectationes  ciborum  et  Venereo- 
rum quasi  ad  beatitudinem  pertinentes,  sequeretur  quod  in  intentione  eorum 
qui  virtuosa  agunt  essent  aliqualiter  delectationes  praedictae;  quod  rationem 
temperantiae  excludit:  est  enim  contra  temperantiae  rationem  ut  aliquis  a de- 
lectationibus nunc  abstineat  ut  postmodum  eis  frui  magis  possit.  Redderetur 
igitur  omnis  castitas  impudica,  et  omnis  abstinentia  gulosa.  Si  vero  praedictae 
delectationes  erunt,  non  tamen  quasi  ad  beatitudinem  pertinentes,  ut  oporteat 
eas  esse  intentas  ab  his  qui  virtuosa  agunt;  hoc  esse  non  potest;  quia  omne 
ouod  est,  vel  est  propter  alterum,  vel  propter  seipsum.  Praedictae  autem 
delectationes  non  erunt  propter  alterum  : non  enim  erunt  propter  actiones 
ordinatas  ad  finem  naturae,  ut  jam  ostensum  est.  Relinquitur  igitur  quod 
erunt  propter  seipsas.  Omne  autem  quod  est  hujusmodi,  vel  est  beatitudo» 
vel  pars  beatitudinis.  Oportet  igitur,  si  delectationes  praedictae  in  vita  resur- 
gentium erunt,  quod  ad  beatitudinem  eorum  pertineant:  quod  esse  non  po- 
test, ut  ostensum  est.  Nullo  igitur  modo  hujusmodi  delectationes  erunt  in 
futura  vita. 

Praeterea:  ridiculum  videtur  delectationes  quaerere  corporales,  ubi  quibus 
nobiscum  animalia  bruta  communicant,  ubi  expectantur  delectationes  altis- 
simae,  in  quibus  cum  angelis  communicamus,  quae  erunt  in  Dei  visione,, 
quae  nobis  et  angelis  erit  communis,  ut  in  tertio  (c.  51.)  ostensum  est.  Nisi 
forte  quis  dicere  velit  beatitudinem  angelorum  esse  imperfectam,  quia  desunt 
eis  delectationes  brutorum : quod  est  omnino  absurdum. 

Hinc  est  quod  Dominus  dicit  (Matth.  XXII.  30.),  quod  in  resurrectione  ne~ 
que  nubent,  neque  nubentur,  sed  erunt  sicut  angeli  Dei. 

Per  hoc  autem  excluditur  error  Judaeorum  et  Saracenorum,  qui  ponunt 
quod  in  resurrectione  homines  cibis  et  venereis  utentur,  sicut  et  nunc.  Quos 
etiam  quidam  Christiani  haeretici  sunt  secuti,  qui  ponentes  regnum  Christi 
futurum  in  terris  terrenum  per  mille  annos,  in  ipso  spatio  temporis  dicunt» 
eos  qui  tunc  resurrexerint,  immoderatissime  carnalibus  epulis  vacaturos,  in 
quibus  sit  cibus  tantus,  aut  potus,  ut  non  solum  nullam  modestiam  teneant, 
sed  modum  quoque  ipsius  credulitatis  excedant.  Nullo  autem  modo  ista  pos- 
sunt nisi  a carnalibus  credi.  Hi  autem  qui  spirituales  sunt,  istos  ista  credentes 
Chiliastas  appellant  graeco  vocabulo,  quod  verbum  e verbo  exprimentes,  nos 
possumus  Millenarios  nuncupare,  ut  Agustinus  dicit  (vigesimo  De  civit.  Dei). 

Sunt  autem  quaedam  quae  huic  opinioni  suffragari  videntur.  Et  primo 
quidem  quia  Adam  ante  peccatum  vitam  habuit  immortalem;  et  tamen  cibis 
et  venereis  uti  potuit  in  illo  statu,  quum  ante  peccatum  illi  sit  dictum  (Gen. 
I.  28.):  Crescite  et  multiplicamini ; et  iterum  (Gen.  II.  16.):  De  omni  ligno  quod 
est  in  paradiso , comedes. 

Deinde  ipse  Christus  post  resurrectionem  legitur  comedisse  et  bibisse» 
dicitur  enim  (Luc.  XXIV.  43.),  quod  quum  manducasset  coram  discipulis,  sumens 
reliquias  dedit  eis;  et  (Act.  X.  40.  et  41.)  dicit  Petrus:  Hunc,  scilicet  Jesum» 
Deus  suscitavit  tertia  die , et  dedit  eum  manifestum  fieri,  non  omni  populo,  sed 
testibus  praeordinatis  a Deo ; nobis,  qui  manducavimus  et  bibimus  cum  illo  postquam 
resurrexit  a mortuis. 

Sunt  etiam  quaedam  auctoritates  quae  ciborum  usum  in  hujusmodi  statu 
hominibus  repromittere  videntur.  Dicitur  enim  (Isa.  XXV.  6.) : Faciet  Do- 
minus exercituum  omnibus  populis  in  monte  boc  convivium  pinguium  medullatorum , 
vindemiae  defecatae;  et  quod  intelligatur  quantum  ad  statum  resurgentium, 
patet  ex  hoc  quod  postea  subditur:  Praecipitabit  mortem  in  sempiternum,  et 

auferet  Dominus  Deus  omnem  lacrimam  ab  omni  facie.  Dicitur  etiam  (Isa. 
LXV.  13.):  Ecce  servi  mei  comedent,  et  vos  esurietis;  ecte  servi  mei  bibent,  et  vos 
sitietis;  et  quod  hoc  referendum  sit  ad  statum  futurae  vitae,  patet  ex  eo  quod 
postea  subditur:  Ecce  ego  creabo  coelum  novum,  et  terram  novam,  etc.  Dominus- 
etiam  dicit  (Matth.  XXVI.  29.):  Non  bibam  amodo  de  hoc  genimine  vitis  usque 
in  diem  illum,  quum  illud  bibam  vobiscum  novum  in  regno  Patris  mei,  et  (Luc. 
XXII.  29.)  dicit : Ego  dispono  vobis,  sicut  disposuit  mihi  Pater  meus  regnum,  ut 
edatis,  et  bibatis  super  mensam  meam  in  regno  meo;  et  (Apoc.  XXII.  2.)  etiam 
dicitur,  quod  ex  utraque  parte  fluminis,  quod  erit  in  civitate  beatorum,  erit  lignum 
vitae  afferens  fructus  duodecim ; et  (XX.  4.)  dicitur : Vidi animas  decolla- 

torum propter  testamentum  J esu,  et  vixerunt,  et  regnaverunt  cum  Christo  mille  annis 
celeri  mortuorum  non  vixerunt  donec  consummarentur  mille  anni.  Ex  quibus 
omnibus  praedictorum  haereticorum  opinio  confirmari  videtur.  Haec  autem 
non  difficile  est  solvere. 

Quod  enim  primo  objicitur  de  Adam,  efficaciam  non  habet.  Adam  enim 
perfectionem  quamdam  habuit  personalem,  nondum  tamen  erat  natura  humana 
totaliter  perfecta,  nondum  multiplicato  humano  genere.  Institutus  ergo  fuit 
Adam  in  tali  perfectione  quae  competebat  principio  totius  humani  generis; 
et  ideo  oportuit  quod  generaret  ad  multiplicationem  humani  generis,  et  per 
consequens  quod  cibis  uteretur.  Sed  perfectio  resurgentium  erit,  natura  hu- 
mana  totaliter  ad  suam  perfectionem  perveniente,  numero  electorum  jam 
completo ; et  ideo  generatio  locum  non  habebit,  nec  alimenti  usus : propter 
quod  et  alia  erit  immortalitas  et  incorruptio  resurgentium,  et  alia  quae  fuit 
in  Adam.  Resurgentes  enim  sic  immortales  erunt,  et  incorruptibiles,  ut  mori 
non  possint,  nec  ex  eorum  corporibus  aliquid  resolvi ; Adam  autem  sic  fuit 
immortalis,  ut  posset  non  mori,  si  non  peccaret,  et  posset  mori,  si  peccaret; 
et  ejus  immortalitas  sic  conservari  poterat,  non  quod  nihil  resolveretur  ab 
ejus  corpore,  sed  ut  contra  resolutionem  humidi  naturalis  ei  subveniri  posset 
per  ciborum  assumptionem,  ne  ad  corruptionem  corpus  ejus  perveniret. 

De  Christo  autem  dicendum  est,  quod  post  resurrectionem  comedit,  non 
propter  necessitatem,  sed  ad  demonstrandam  suae  resurrectionis  veritatem: 
unde  cibus  ille  non  fuit  conversus  in  carnem,  sed  resolutus  in  praejacentem 
materiam.  Haec  autem  causa  comedendi  non  erit  in  resurrectione  communi. 

Auctoritates  vero,  quae  ciborum  usum  post  resurrectionem  repromittere 
videntur,  spiritualiter  inteiligendae  sunt.  Proponit  enim  nobis  divina  Scriptura 
intelligibilia  sub  similitudine  sensibilium,  ut  animus  noster  ex  his  quae  novit 
discar  incognita  amare;  et  secundum  hunc  modum  delectatio  quae  est  in 
contemplatione  sapientiae,  et  assumptio  veritatis  intelligibilis  in  intellectum 
nostrum,  per  usum  ciborum  in  sacra  Scriptura  consuevit  designari,  secun- 
dum illud  (Prov.  IX.  2.),  quod  de  Sapientia  dicitur:  Miscuit  vinum,  et  propo- 
suit mensam  suam et  insipientibus  locuta  est : Venite,  comedite  panem  meumy 

et  bibite  vinum  quod  miscui  vobis ; et  (Eccli.  XV.  3.)  dicitur:  Cibabit  illum 
Dominus  pane  vitae,  et  intellectus,  et  aqua  sapientiae  salutaris  potabit  illum.  De 
ipsa  etiam  Sapientia  dicitur  (Prov.  III.  18.):  Lignum  vitae  est  his  qui  apprehen- 
derint eam:  et  qui  tenuerit  eam,  beatus.  Non  igitur  praedictae  auctoritates  co- 
gunt dicere,  quod  resurgentes  cibis  utantur. 

Hoc  tamen  quod  propositum  est  de  verbis  Domini,  quae  habentur  Mat- 
thaei XXVI.,  potest  et  aliter  intelligi,  ut  referatur  ad  hoc  quod  ipse  cum  di- 
scipulis post  resurrectionem  comedit  et  bibit  novum  quidem  vinum,  id  est 
novo  modo,  scilicet  non  propter  necessitatem,  sed  propter  resurrectionis  de- 

monstrationem:  et  dicit:  In  regno  Patris  mei,  quia  in  resurrectione  Christi 
regnum  immortalitatis  demonstrari  incepit. 

Quod  vero  in  Apocalypsi  dicitur  de  mille  annis,  et  prima  resurrectione 
martyrum,  intelligendum  est  quod  prima  resurrectio  est  animarum,  prout  a 
peccatis  resurgunt,  secundum  illud  Apostoli  (Ephes.  V.  14.):  Exsurge  a mor- 
tuis, et  illumitiabit  te  Christus.  Per  mille  autem  annos  intelligitur  totum  tem- 
pus Ecclesiae,  in  quo  martyres  regnant  cum  Christo,  et  alii  sancti,  tam  in 
praesenti  Ecclesia,  quae  regnum  Dei  dicitur,  quam  etiam  in  coelesti  patria 
quantum  ad  animas  : millenarius  enim  numerus  perfectionem  significat,  quia 
«st  numerus  cubicus,  id  est  figura  solida,  et  radix  ejus  est  denarius,  qui  solet 
etiam  perfectionem  signare.  Sic  ergo  manifestum  fit  quod  resurgentes  non 
vacabunt  cibis,  et  potibus,  neque  venereis  actibus. 

Ex  quo  ultimo  haberi  potest,  quod  omnes  occupationes  activae  vitae  ces- 
sabunt, quae  ordinari  videntur  ad  usum  ciborum,  et  venereorum,  et  ad  alia 
quae  sunt  necessaria  corruptibili  vitae.  Sola  ergo  occupatio  contemplativae 
vitae  in  resurgentibus  remanebit:  propter  quod  (Luc.  X.  42.),  dicitur  de 
Maria  contemplante,  quod  optimam  partem  elegit,  quae  non  auferetur  ab  ea. 
Inde  est  etiam  quod  dicitur  (Job  VII.  9.):  Qui  descenderit  ad  inferos,  non 
ascenderet,  nec  revertetur  ultra  in  domum  suam,  neque  cognoscet  eum  amplius 
locus  ejus:  in  quibus  verbis  talem  resurrectionem  Job  negat,  qualem  quidam 
posuerunt,  dicentes  quod  post  resurrectionem  homo  redibit  ad  similes  occu- 
pationes quas  nunc  habet,  ut  scilicet  aedificet  domos,  et  alia  hujusmodi 
«xerceat  officia. 

CAPUT  LXXXIV. 

QUOD  CORPORA  RESURGENTIA  ERUNT  EJUSDEM  NATURAE 
SICUT  PRIUS. 

Occasione  autem  praemissorum  quidam  circa  conditiones  resurgentium 
erraverunt.  Quia  enim  corpus  ex  contrariis  compositum  videtur  ex  necessi- 
tate corrumpi,  fuerunt  aliqui  qui  dixerunt  homines  resurgentes  hujusmodi 
corpora  ex  contrariis  composita  non  habere : quorum  aliqui  posuerunt,  cor- 
pora nostra  non  in  natura  corporali  resurgere,  sed  transmutari  in  spiritum, 
moti  ex  eo  quod  Apostolus  dicit  (I.  Corinth.  XV.  44 .y.  Seminatur  corpus  ani- 
male, surget  spirituale.  Alii  vero  ex  eodem  verbo  sunt  moti,  ut  dicerent,  quod 
corpora  nostra  in  resurrectione  erunt  subtilia,  et  aeri  et  ventis  similia.  Nam 
et  spiritus  aer  dipitur,  ut  sic  spiritualia  aerea  intelligantur.  Alii  vero  dixerunt, 
quod  in  resurrectione  animae  resument  corpora,  non  quidem  terrena,  sed  coe- 
lestia, occasionem  accipientes  ex  eo  quod  Apostolus  dicit  (I.  Cor.  XV.  40), 
«de  resurrectione  loquens:  Sunt  corpora  coelestia,  et  corpora  terrestria.  Quibus 
omnibus  suffragari  videtur  quod  Apostolus  ibidem  (50.)  dicit,  quod  caro  et 
sanguis  regnum  Dei  non  possidebunt.  Et  sic  videtur  quod  corpora  resurgentium 
non  habebunt  carnem,  et  sanguinem,  et  per  consequens  nec  aliquos  humores. 
Sed  harum  opinionum  error  manifeste  apparet. 

Nostra  enim  resurrectio  conformis  erit  resurrectioni  Christi,  secundum 
illud  Apostoli  (Philipp.  III.  21.):  Reformabit  corpus  humilitatis  nostrae  configu- 
ratum corpori  claritatis  suae.  Christus  autem  post  resurrectionem  habuit  corpus 
palpabile,  ex  carnibus  et  ossibus  consistens:  quia,  ut  dicitur  (Luc.  XXIV.  39.), 
post  resurrectionem  discipulis  dixit:  Palpat. et  videte  quia  spiritus  carnem  et 

essa  non  habet,  sicut  me  videtis  habite.  Ergo  et  alii  homines  resurgentes  cor- 
pora palpabilia  habebunt  ex  carmons  et  ossibus  composita. 

Adhuc:  anima  unitur  corpori  sicut  forma  materiae.  Omnis  autem  forma 
habet  determinatam  materiam  : oportet  enim  esse  proportionem  actus  et  po- 
tentiae. Cum  igitur  anima  sit  eadem  secundum  speciem,  videtur  quod  habeat 
eamdem  materiam  secundum  speciem.  Erit  ergo  idem  corpus  secundum  spe- 
ciem post  resurrectionem,  et  ante ; et  sic  oportet  quod  sit  consistens  ex  car- 
nibus, et  ossibus,  et  aliis  hujusmodi  partibus. 

Amplius  : cum  in  diffinitione  rerum  naturalium,  quae  significat  essentiam 
speciei,  ponatur  materia,  necessarium  est  quod  variata  materia  secundum 
speciem,  varietur  species  rei  naturalis.  Homo  autem  res  naturalis  est.  Si 
igitur  post  resurrectionem  non  habebit  corpus  consistens  ex  carnibus,  et  os- 
sibus, et  hujusmodi  partibus,  sicut  nunc  habet,  non  erit  qui  resurget  ejusdem 
speciei,  sed  dicetur  homo  tantum  aequivoce. 

Item:  magis  distat  ab  anima  unius  hominis  corpus  alterius  speciei  quam 
corpus  humanum  alterius  hominis.  Sed  anima  non  potest  iterato  uniri  cor- 
pori alterius  hominis,  ut  in  secundo  (c.  83.)  ostensum  est.  Multo  igitur  minus 
poterit  in  resurrectione  uniri  corpori  alterius  speciei. 

Praeterea:  ad  hoc  quod  homo  idem  numero  resurgat,  necessarium  est 
quod  partes  ejus  essentiales  sint  eaedem  numero.  Si  igitur  corpus  hominis 
resurgentis  non  erit  ex  hi»  carnibus,  et  his  ossibus  ex  quibus  nunc  compo- 
nitur, non  erit  homo  resurgens  idem  numero. 

Has  autem  omnes  falsas  opiniones  manifestissime  Job  excludit  dicens 
(XIX.  26.) : Rursum  circumdabor  pelle  mea,  et  in  carne  mea  videbo  Deum : quem 
visurus  sum  ego  ipse,  et  non  alius. 

Habent  autem  et  singulae  praedictarum  opinionum  propria  inconve- 
nientia. Ponere  enim  corpus  transire  in  spiritum  est  omnino  impossibile. 
Non  enim  transeunt  invicem,  nisi  quae  in  materia  communicant.  Spiritua- 
lium autem,  et  corporalium  non  potest  esse  communicatio  in  materia,  cum 
substantiae  spirituales  sint  omnino  immateriales,  ut  in  secundo  (c.  49.  et  50.) 
ostensum  est.  Impossibile  est  igitur  quod  corpus  humanum  transeat  in  sub- 
stantiam spiritualem. 

Item:  si  transeat  in  substantiam  spiritualem  corpus  humanum,  aut  tran- 
sibit in  ipsam  spiritualem  substantiam  quae  est  anima,  aut  in  aliquam  aliam. 
Si  in  ipsam,  tunc  post  resurrectionem  non  esset  in  homine  nisi  anima;  sicut 
et  ante  resurrectionem.  Non  igitur  immutaretur  conditio  hominis  per  resur- 
rectionem. Si  autem  transibit  in  aliam  substantiam  spiritualem,  sequetur  quod 
ex  duabus  substantiis  spiritualibus  efficietur  aliquid  unum  in  natura;  quod  est 
omnino  impossibile,  quia  quaelibet  substantia  spiritualis  est  per  se  subsistens. 

Similiter  etiam  impossibile  est  quod  corpus  hominis  resurgentis  sit  quasi 
aereum,  et  ventis  simile.  Oportet  enim  corpus  hominis  et  cujuslibet  animalis 
habere  determinatam  figuram  in  toto  et  in  partibus.  Corpus  autem  habens 
determinatam  figuram  oportet  quod  sit  in  se  terminabile,  quia  figura  est 
quae  termino,  vel  terminis  comprehenditur ; aer  autem  non  est  in  se  termi- 
nabilis, sed  solum  termino  alieno  terminatur.  Non  est  ergo  possibile  quod 
corpus  hominis  resurgentis  sit  aereum,  vel  ventis  simile. 

Praeterea:  corpus  hominis  resurgentis  oportet  esse  tactivum,  quia  sine 
tactu  nullum  est  animal : oportet  autem  ut  resurgens  sit  animal,  si  sit  homo. 
Corpus  autem  aereum  non  potest  esse  tactivum,  sicut  nec  aliquod  corpus 
simplex,  quum  oporteat  corpus  per  quod  fit  tactus  esse  medium  inter  qua- 

litates  tangibiles,  ut  sit  quodammodo  in  potentia  ad  eas,  ut  Philosophus 
probat  in  secundo  De  anima  (t.  c.  m.  et  infra).  Impossibile  est  igitur  quoti 
corpus  hominis  resurgentis  sit  aereum,  et  simile  ventis. 

Ex  quo  etiam  apparet  quod  non  poterit  esse  corpus  coeleste.  Oportet 
enim  corpus  hominis  et  cujuslibet  animalis  esse  susceptivum  tangibilium 
qualitatum,  ut  jam  dictum  est.  Hoc  autem  corpori  coelesti  non  potest  con- 
venire, quia  non  est  neque  calidum,  neque  frigidum,  neque  humidum,  neque 
siccum,  neque  aliquid  hujusmodi  vel  actu,  vel  potentia,  ut  probatur  in  primo* 
De  coel.  (t.  c.  13.).  Corpus  igitur  hominis  resurgentis  non  erit  corpus  coeleste. 

Adhuc:  corpora  coelestia  sunt  incorruptibilia,  et  ita  transmutari  non 
possunt  a sua  naturali  dispositione.  Naturaliter  autem  eis  debetur  figura 
sphaerica,  ut  probatur  in  secundo  De  coelo  et  mundo  (t.  c.  2.).  Non  est 
igitur  possibile  quod  accipiant  figuram  quae  naturaliter  humano  corpori  de- 
betur. Impossibile  est  igitur  quod  corpora  resurgentium  sint  de  natura  coe- 
lestium corporum. 


CAPUT  LXXXV. 

QUOD  CORPORA  RESURGENTIUM  ERUNT  ALTERIUS  DISPOSITIONIS 

QUAM  ANTE. 

Quamvis  autem  corpora  resurgentium  sint  futura  ejusdem  speciei  cujus 
nunc  sunt  corpora  nostra,  tamen  aliam  dispositionem  habebunt. 

Et  primo  quidem  quantum  ad  hoc  quod  omnia  resurgentium  corpora* 
tam  bonorum  quam  malorum,  incorruptibilia  erunt:  cujus  quidem  ratio  tri- 
plex est. 

Una  quidem  sumitur  ex  fine  resurrectionis.  Ad  hoc  enim  resurgent  tam 
boni,  quam  mali,  ut  etiam  in  propriis  corporibus  praemium  consequantur* 
vel  poenam  pro  his  quae  gesserunt  dum  vixerunt  in  corpore.  Praemium  autem 
bonorum,  quod  est  felicitas,  erit  perpetuum : similiter  etiam  peccato  mortali 
debetur  poena  perpetua:  quorum  utrumque  patet  ex  his  quae  in  tertio  (c.  144.) 
determinata  sunt.  Oportet  igitur  quod  utrinque  corpus  incorruptibile  reci- 
piatur. 

Alia  ratio  potest  sumi  a causa  formali  resurgentium,  quae  est  anima. 
Dictum  est  enim  supra  (c.  79.)  quod,  ne  anima  in  perpetuum  remaneat  a 
corpore  separata,  iterato  per  resurrectionem  corpus  resumet.  Quia  igitur  in 
hoc  perfectioni  animae  providetur  quod  corpus  recipiat,  conveniens  erit  ut 
corpus,  secundum  quod  competit  animae,  disponatur.  Est  autem  anima  in- 
corruptibilis: unde  et  corpus  ei  incorruptibile  reddetur. 

Tertia  vero  ratio  sumi  potest  ex  causa  activa  resurrectionis.  Deus  enim, 
qui  corpora  jam  corrupta  reparabit  ad  vitam,  multo  fortius  hoc  corporibus 
praestare  poterit,  ut  recuperata  vita  in  eis  perpetuo  conservetur.  In  cujus  rei 
exemplum  etiam  corpora  corruptibilia,  cum  voluit,  a corruptione  servavit 
illaesa,  sicut  corpora  trium  puerorum  in  fornace. 

Sic  igitur  intelligenda  est  incorruptibilitas  futuri  status,  quia  hoc  corpus 
quod  nunc  corruptibile  est,  incorruptibile  divina  virtute  reddetur,  ita  quod 
anima  in  ipsum  perfecte  dominabitur  quantum  ad  hoc  quod  ipsum  vivificet; 
nec  talis  communicatio  vitae  a quocumque  alio  poterit  impediri:  unde  et 
Apostolus  dicit  (I.  Corinth.  XV.  53.):  Oportet  corruptibile  hoc  induere  incor- 
ruptionem,  et  mortale  hoc  induere  immortalitatem.  Non  igitur  per  hoc  horne 

resurgens  immortalis  erit,  quod  aliud  corpus  incorruptibile  resumat,  ut  prae- 
dictae opiniones  posuerunt;  sed  quia  hoc  ipsum  quod  nunc  est  corruptibile, 
incorruptibile  fiet.  Sic  igitur  intelligendum  est  quod  Apostolus  dicit:  Caro 
<et  sanguis  regnum  Dei  non  possidebunt,  quod  in  statu  resurgentium  corruptio 
tolletur  carnis  et  sanguinis,  substantia  tamen  carnis  et  sanguinis  remanente: 
nnde  subjungit : Neque  corruptio  incorruptelam  possidebit. 

CAPUT  LXXXVI. 

DE  QUALITATE  CORPORUM  GLORIFICATORUM. 

(IV.  Sent.  dist.  44.  quaest.  II.). 

Quamvis  autem,  merito  Christi,  defectus  naturae  in  resurrectione  tollatur 
ab  omnibus  communiter  tam  bonis,  quam  malis,  remanebit  tamen  differentia 
inter  bonos  et  malos  quantum  ad  ea  quae  personaliter  utrisque  conveniunt. 
Est  autem  de  ratione  naturae  quod  anima  humana  sit  corporis  forma,  ipsum 
vivificans,  et  in  esse  conservans;  sed  ex  personalibus  actibus  meretur  anima 
in  gloriam  divinae  visionis  elevari,  vel  ab  ordine  hujusmodi  gloriae  propter 
culpam  excludi.  Disponetur  igitur  corpus  communiter  omnium  secundum 
condecentiam  animae,  ut  scilicet  forma  incorruptibilis  esse  incorruptibile 
corpori  tribuat,  contrariorum  compositione  non  obstante,  eo  quod  materia 
corporis  humani,  divina  virtute,  animae  humanae  quantum  ad  hoc  subjicietur 
omnino;  sed  ex  claritate  et  virtute  animae  ad  divinam  visionem  elevatae 
corpus  sibi  unitum  aliquid  amplius  consequetur.  Erit  enim  totaliter  subje- 
ctum animae,  divina  virtute  hoc  faciente,  non  solum  quantum  ad  esse,  sed 
etiam  quantum  ad  actiones,  et  passiones,  et  motus,  et  corporeas  qualitates. 
Sicut  igitur  anima  divina  visione  fruens,  quadam  spirituali  claritate  reple- 
bitur, ita  per  quamdam  redundantiam  ex  anima  in  corpus,  ipsum  corpus  suo 
modo  claritatis  gloria  induetur:  unde  dicit  Apostolus  (I.  Cor.  XV.  43.):  Se- 
minatur corpus  in  ignobilitate,  surget  in  gloria : quia  cocpus  nostrum  nunc  est 
opacum,  tunc  autem  erit  clarum,  secundum  illud  (Matth.  XIII.  43.):  Fulge- 
bunt justi  sicut  sol  in  regno  Patris  mei. 

Anima  etiam  quae  divina  visione  fruetur,  ultimo  fini  conjuncta,  in  omni- 
bus experietur  suum  desiderium  adimpletum:  et  quia  ex  desiderio  animae 
•movetur  corpus,  consequens  erit  quod  corpus  omnino  spiritui  ad  motum 
obediet:  unde  corpora  resurgentium  beatorum  futura  erunt  agilia:  et  hoc  est 
-quod  Apostolus  dicit  ibidem : Seminatur  in  infirmitate,  surget  in  virtute.  Infir- 
mitatem enim  experimur  in  corpore,  quia  invalidum  invenitur  ad  satisfacien- 
dum desiderio  animae  in  motibus  et  actionibus,  quas  anima  imperat:  quae 
infirmitas  totaliter  tunc  tolletur  virtute  redundante  in  corpus  ex  anima  Deo 
conjuncta : propter  quod  etiam  (Sapient.  III.  7.),  dicitur  de  justis,  quod  tam- 
quam scintillae  in  arundineto  discurrent : non  quod  motus  sit  in  eis  propter  ne- 
cessitatem, quum  nullo  indigeant  qui  Deum  habent,  sed  ad  virtutis  demon- 
strationem. 

Sicut  autem  anima  Deo  fruens  habebit  desiderium  adimpletum  quantum 
ad  omnis  boni  adeptionem,  ita  etiam  ejus  desiderium  impletum  erit  quantum 
ad  remotionem  omnis  mali ; quia  cum  summo  bono  locum  non  habet  ali- 
quod malum.  Et  corpus  igitur  perfectum  per  animam  proportionaliter  animae 
immune  erit  ab  omni  malo  et  quantum  ad  actum,  et  quantum  ad  potenti?  1. 

Quantum  ad  actum  quidem,  quia  nulla  in  eis  erit  corruptio,  nulla  deformitas, 
nullus  defectus ; quantum  ad  potentiam  vero,  quia  non  poterunt  aliquid  pati 
quod  eis  sit  molestum,  et  propter  hoc  impassibilia  erunt;  quae  tamen  im- 
passibilitas  non  excludit  ab  eis  passionem  quae  est  de  ratione  sensus:  ut-entur 
enim  sensibus  ad  delectationem  Secundum  illa  quae  statui  incorruptionis  non 
repugnant.  Ad  hanc  igitur  eorum  impassibilitatem  ostendendam  Apostolus 
dicit:  Seminatur  in  corruptione,  surget  in  incorruptione. 

Rursus:  anima  Deo  fruens,  ipsi  perfectissime  adhaerebit,  et  ejus  bonita- 
tem participabit  in  summo  secundum  modum  suum.  Sic  igitur  et  corpus 
perfecte  subdetur  animae,  et  ejus  proprietates  participabit  quantum  possibile 
est  in  perspicuitate  sensuum,  in  ordinatione  corporei  appetitus,  et  in  omni- 
moda perfectione  naturae.  Tanto  enim  aliquid  perfectius  est  in  natura,  quanto 
ejus  materia  perfectius  subditur  formae,  et  propter  hoc  dicit  Apostolus:  Se- 
minatur corpus  animale,  surget  corpus  spirituale.  Spirituale  quidem  corpus  re- 
surgentis erit,  non  quia  sit  spiritus,  ut  quidam  male  intellexerunt,  sive  per 
spiritum  intelligatur  spiritualis  substantia,  sive  aer,  aut  ventus;  sed  quia  erit 
omnino  subjectum  spiritui ; sicut  et  nunc  dicitur  corpus  animale,  non  quia 
sit  animal,  sed  quia  animalibus  passionibus  subjacet,  et  alimonia  indiget. 

Patet  igitur  ex  praedictis  quod  sicut  anima  hominis  elevabitur  ad  gloriam 
spirituum  coelestium,  ut  Deum  per  essentiam  videat,  sicut  in  tertio  (c.  51.) 
est  ostensum;  ita  ejus  corpus  sublimabitur  ad  proprietates  coelestium  cor- 
porum, in  quantum  erit  clarum,  impassibile,  absque  difficultate  et  labore 
mobile,  et  perfectissime  sua  forma  perfectum : et  sic  propter  hoc  Apostolus 
dicit  resurgentium  corpora  esse  coelestia,  non  quantum  ad  naturam,  sed 
quantum  ad  gloriam.  Unde  cum  dixisset,  quod  sunt  corpora  coelestia,  et 
sunt  terrestria  corpora,  subjungit,  quod  alia  est  coelestium  gloria,  alia  ter- 
restrium. Sicut  autem  gloria,  in  quam  frumana  anima  sublevatur,  excedit 
naturalem  virtutem  coelestium  spirituum,  ut  in  tertio  (c.  53.)  ostensum  est;, 
ita  gloria  resurgentium  corporum  excedit  naturalem  perfectionem  coelestium 
corporum,  ut  sit  major  claritas,  impassibilitas  firmior,  agilitas  et  dignitas 
naturae  perfectior. 

CAPUT  LXXXVII. 

DE  LOCO  CORPORUM  GLORIFICATORUM. 

Quia  vero  locus  debet  proportionari  locato,  consequens  est  quod,  curo 
corpora  resurgentium  proprietatem  coelestium  corporum  consequantur,  etiam 
in  coelis  locum  habeant,  vel  magis  super  omnes  coelos,  ut  simul  cum  Christo 
sint,  cujus  virtute  ad  hanc  gloriam  perducentur:  de  quo  dicit  Apostolus 
(Ephes.  IV.  10.):  Qui  ascendit  super  omnes  coelos,  ut  adimpleret  omnia. 

Frivolum  autem  videtur  contra  hanc  divinam  promissionem  ex  naturali 
elementorum  positione  argumentari,  quasi  impossibile  sit  corpus  hominis* 
quum  sit  terrenum  et  secundum  suam  naturam  infimum  locum  habens,  supra 
elementa  levia  elevari.  Man  festum  est  enim  quod  ex  virtute  animae  est  quod 
corpus  ab  anima  perfectum  elementorum  inclinationes  non  sequatur.  Ipsa 
enim  anima  sua  virtute  etiam  continet  corpus  quamdiu  vivimus,  ne  ex  con- 
trarietate  elementorum  dissolvatur;  et  virtute  etiam  animae  motiva  corpus 
in  altum  elevatur,  et  tanto  amplius,  quanto  virtus  motiva  fortior  fuerit.  Ma- 
nifestum est  autem  quod  tunc  anima  perfectae  virtutis  erit  quando  Deo  per 

visionem  conjungetur.  Non  igitur  debet  grave  videri,  si  tunc  virtute  animae 
corpus  et  ab  omni  corruptione  servetur  immune,  et  supra  quaecumque  cor 
pora  elevetur. 

Neque  etiam  huic  promissioni  divinae  impossibilitatem  affert,  quod  cor- 
pora coelestia  frangi  non  possunt,  ut  super  ea  gloriosa  corpora  subleventur, 
quia  a virtute  divina  hoc  fiet,  ut  gloriosa  corpora  simul  cum  aliis  corporibus 
esse  possint;  cujus  rei  indicium  in  corpore  Christi  praecessit,  dum  ad  disci- 
pulos januis  clausis  intravit. 

CAPUT  LXXXVIII. 

DE  SEXU  ET  AETATE  RESURGENTIUM. 

(IV.  Sunt.  dist.  44.). 

Non  est  tamen  aestimandum  quod  in  corporibus  resurgentium  desit  sexus 
femineus,  ut  aliqui  putaverunt;  quia,  cum  per  resurrectionem  sint  reparandi 
defectus  naturae,  nihil  eorum  quae  ad  perfectionem  naturae  pertinent  a cor- 
poribus resurgentium  auferetur.  Sicut  autem  alia  corporis  membra  ad  inte- 
gritatem humani  corporis  pertinent,  ita  et  ea  quae  generationi  deserviunt  tam 
m maribus,  quam  in  feminis.  Resurgent  ergo  membra  hujusmodi  in  utrisque. 

Neque  tamen  huic  obviat  quod  usus  horum  membrorum  non  erit,  ut  supra 
(c.  83.)  ostensum  est;  quia,  si  propter  hoc  membra  in  resurgentibus  non 
erunt,  pari  ratione  nec  omnia  membra  quae  nutrimento  deserviunt  in  resur- 
gentibus essent,  quia  nec  ciborum  usus  post  resurrectionem  erit.  Sic  igitur 
magna  pars  membrorum  corpori  resurgentis  deesset.  Erunt  igitur  omnia 
membra  hujusmodi,  quamvis  eorum  usus  non  sit,  ad  integritatem  naturalis 
corporis  restituendam:  unde  frustra  non  erunt. 

Similiter  etiam  nec  infirmitas  feminei  sexus  perfectioni  resurgentium 
obviat.  Non  enim  est  infirmitas  per  recessum  a natura,  seda  natura  intenta; 
et  ipsa  etiam  naturae  distinctio  in  omnibus  perfectionem  naturae  demon- 
strabit, et  divinam  sapientiam  omnino  cum  quodam  ordine  disponentem  com- 
mendabit. 

Nec  etiam  cogit  ad  hoc  verbum  Apostoli  quod  dicit  (Ephes.  IV.  1 3 .)  t 
Donec  occurramus  omnes  in  unitatem  fidei,  et  agnitionis  Filii  Dei,  in  virum  per- 
fectum, in  mensuram  aetatis  plenitudinis  Christi.  Non  enim  hoc  ideo  dictum 
est  quod  quilibet  in  illo  occursu  quo  resurgentes  exibunt  obviam  Christo  in 
aera,  sit  sexum  virilem  habiturus;  sed  ad  designandam  perfectionem  Eccle- 
siae, et  virtutem:  tota  enim  Ecclesia  erit  quasi  vir  perfectus  Christo  occur- 
rens, ut  ex  praecedentibus  et  sequentibus  patet.  In  aetate  autem  Christi,  quae 
est  aetas  juvenilis,  oportet  omnes  resurgere  propter  perfectionem  naturae, 
quae  in  hac  sola  aetate  consistit:  puerilis  enim  aetas  nondum  perfectionem 
naturae  consecuta  est  per  augmentum;  senilis  vero  aetas  jam  ab  ea  recessit 
propter  decrementum. 

CAPUT  LXXXIX. 

DE  QUALITATE  CORPORUM  RESURGENTIUM  IN  DAMNATIS. 

(Ubi  supra). 

Ex  his  autem  rationabiliter  considerare  possumus,  qualis  futura  sit  con 
•ditio  corporum  resurgentium  in  damnandis.  Oportet  enim  illa  corpora  ani 
mabus  damnandorum  proportionata  esse.  Animae  autem  malorum  naturam 
quidem  bonam  habent,  utpote  a Deo  creatam ; sed  voluntatem  habebunt 
inordinatam,  et  a fine  proprio  deficientem.  Corpora  igitur  eorum,  quantum 
ad  id  quod  naturae  est,  integra  reparabuntur,  quia  videlicet  in  aetate  per- 
fecta resurgent  absque  omni  diminutione  membrorum,  et  absque  omni  de- 
fectu et  corruptione,  quem  error  naturae,  aut  infirmitas  introduxit.  Unde 
Apostolus  dicit  (I.  Cor.  XV.  52.):  Mortui  resurgent  incorrupti;  quod  mani- 
festum est  de  omnibus  debere  intelligi,  tam  bonis,  quam  malis,  ex  his  quae 
praecedunt  et  sequuntur  in  littera.  Quia  vero  anima  eorum  erit  secundum 
"voluntatem  a Deo  aversa,  et  fine  proprio  destituta,  eorum  corpora  non  erunt 
spiritualia,  quasi  spiritui  omnino  subjecta,  sed  magis  eorum  anima  per  ef- 
fectum erit  carnalis.  Nec  ipsa  corpora  erunt  agilia,  quasi  sine  difficultate 
animae  obedientia;  sed  magis  erunt  ponderosa,  et  gravia,  et  quodammodo 
animae  importabilia,  sicut  et  ipsae  animae  per  inobedientiam  a Deo  sunt 
aversae.  Remanebunt  etiam  passibilia  sicut  nunc,  vel  etiam  magis;  ita  tamen 
quod  patientur  quidem  a rebus  sensibilibus  afflictionem,  non  tamen  corru- 
ptionem; sicut  et  ipsorum  animae  torquebuntur  a naturali  desiderio  beatitu- 
dinis  frustrato.  Erunt  etiam  eorum  corpora  opaca,  et  tenebrosa,  sicut  et 
eorum  animae  a lumine  divinae  cognitionis  erunt  alienae;  et  hoc  est  quod 
Apostolus  dicit  (I.  Corinth.  XV.  51.),  quod  omnes  resurgemus , sed  non  omnes 
immutabimur : soli  enim  boni  immutabuntur  ad  gloriam ; malorum  vero  cor- 
pora absque  gloria  resurgent. 

Forte  autem  alicui  potest  impossibile  videri  quod  malorum  corpora  sint 
passibilia,  non  tamen  corruptibilia,  cum  omnis  passio  magis  facta  abjiciat 
a substantia:  videmus  enim  quod  si  corpus  diu  in  igne  permaneat,  finaliter 
consumetur;  dolor  etiam  si  sit  nimis  intensus,  anima  a corpore  separatur. 
Sed  hoc  totum  accidit  supposita  transmutabilitate  materiae  de  forma  in  for- 
mam. Corpus  autem  humanum  post  resurrectionem  non  erit  transmutabile 
de  forma  in  formam,  neque  in  bonis,  neque  in  malis,  quia  in  utriusque  to- 
taliter perficierur  ab  anima  quantum  ad  esse  naturae:  ita  ut  jam  non  sit 
possibile  hanc  formam  a tali  corpore  removeri,  neque  aliam  introduci,  di- 
vina virtute  corpus  animae  totaliter  subjiciente:  unde  et  potentia  quae  est 
in  prima  materia  ad  omnem  formam,  in  corpore  humano  remanebit  quo- 
dammodo ligata  per  virtutem  animae,  ne  possit  in  actum  alterius  formae 
reduci.  Sed  quia  damnatorum  corpora  quantum  ad  aliquas  conditiones  non 
erunt  animae  totaliter  subjecta,  affligentur  secundum  sensum  a contrarietate 
sensibilium:  affligentur  enim  ab  igne  corporeo,  in  quantum  qualitas  ignis 
propter  sui  excellentiam  contrariatur  aequalitati  complexionis,  et  harmoniae, 
•quae  est  sensui  connaturalis,  licet  eam  solvere  non  possit;  non  tamen  talis 
afflictio  animam  a corpore  poterit  separare,  quum  corpus  semper  sub  eadem 
forma  necesse  sit  remanere. 

Sicut  autem  corpora  beatorum  propter  innovationem  gloriae  supra  coe 
lestia  corpora  elevabuntur,  ita  et  locus  infimus,  et  tenebrosus,  et  poenalis 
proportionaliter  deputabitur  corporibus  damnatorum:  unde  et  (Ps.  LIV  ;6.) 
dicitur:  Veniat  mors  super  eos , et  descendant  in  infernum  viventes;  et  (Apo.i!. 
XX.  9.  et  io.)  dicitur,  quod  diabolus  qui  seducebat  eos,  missus  est  in  stagnum 
ignis,  et  sulphuris : ubi  et  bestia,  et  pseudoprophetae  cruciabuntur  die  ac  nocte  in 
saecula  saeculorum. 


CAPUT  XC. 

QUOMODO  SUBSTANTIAE  INCORPOREAE 
PATIANTUR  AB  IGNE  CORPOREO. 

Sed  potest  venire  in  dubium,  quomodo  diabolus,  qui  incorporeus  est,  et 
animae  damnatorum  ante  resurrectionem  ab  igne  corporali  possint  pati,  a 
quo  patientur  in  inferno  corpora  damnatorum,  sicut  et  Dominus  dicit  (Matth. 
XXV.  41.):  Ite,  maledicti,  in  ignem  aeternum,  qui  paratus  est  diabolo  et  angelis 
ejus. 

Non  igitur  sic  aestimandum  est  quod  substantiae  incorporeae  ab  igne 
corporeo  pati  possint,  quod  earum  natura  corrumpatur  per  ignem,  vel  alte- 
retur, aut  qualitercumque  aliter  transmutetur,  sicut  nunc  nostra  corpora  cor- 
ruptibilia patiuntur  ab  igne;  substantiae  enim  incorporeae  non  habent  naturam 
corporalem,  ut  possint  a rebus  corporeis  immutari;  neque  etiam  formarum 
sensibilium  susceptivae  sunt,  nisi  intelligibiliter;  talis  autem  susceptio  non 
est  poenalis,  sed  magis  perfectiva  et  delectabilis.  Neque  etiam  potest  dici, 
quod  patiantur  ab  igne  corporeo  afflictionem  ratione  alicujus  contrarietatis, 
sicut  corpora  post  resurrectionem  patientur  ; quia  substantiae  incorporeae  or- 
gana sensuum  non  habent,  neque  potentiis  sensitivis  utuntur.  Patiuntur  igitur 
ab  igne  corporeo  substantiae  incorporeae  per  modum  alligationis  cujus- 
dam.  Possunt  enim  alligari  spiritus  corporibus  vel  per  modum  formae,  sicut 
anima  corpori  humano  alligatur,  ut  det  ei  vitam;  vel  etiam  absque  hoc  quod 
sit  ejus  forma,  sicut  necromantici  virtute  daemonum-- spiritus  alligant  imagi- 
nibus, aut  hujusmodi  rebus.  Multo  igitur  magis  virtute  divina  spiritus  dam- 
nandi igni  corporeo  alligari  possunt ; et  hoc  ipsum  est  eis  in  afflictionem 
quod  sciunt  se  rebus  infimis  alligatos  in  poenam. 

Est  etiam  conveniens  quod  damnati  spiritus  poenis  corporalibus  puniantur. 
Omne  enim  peccatum  rationalis  creaturae  ex  hoc  est  quod  Deo  obediendo 
non  subditur.  Poena  autem  proportionaliter  debet  culpae  respondere,  ut  vo- 
luntas per  poenam,  in  contrario  ejus  affligatur  quod  diligendo  peccavit.  Est 
igitur  conveniens  poena  naturae  rationali  peccanti  ut  rebus  se  inferioribus, 
scilicet  corporalibus,  quodammodo  alligata  subdatur. 

Item:  peccato  quod  in  Deum  committitur  non  solum  poena  damni,  sed 
etiam  poena  sensus  debetur,  ut  in  tertio  (c.  145.)  ostensum  est:  poena  enim 
sensus  respondet  culpae  quantum  ad  conversionem  inordinatam  ad  com 
mutabilem  bonum,  sicut  poena  damni  respondet  culpae  quantum  ad  aver 
sionem  ab  incommutabili  bono.  Creatura  autem  rationalis,  et  praecipue  hu- 
mana anima,  peccat,  inordinate  se  ad  corporalia  convertendo.  Ergo  conveniem 
poena  est  ut  per  corporalia  affligatur. 

Praeterea:  si. poena  afflictiva  peccato  debetur,  quam  dicimus  poenam  scn 
sns,  in  ut  tertio  (ibid.)  ostensum  est,  oportet  quod  ex  illo  h^c  poenae  prov- 

niat  quod  potest  afflictionem  inferre.  Nihil  autem  afflictionem  infert,  nisi  in 
quantum  est  contrarium  voluntati.  Non  est  autem  contrarium  naturali  vo- 
luntati rationalis  naturae  quod  spirituali  substantiae  conjungatur,  quin  immo 
hoc  est  delectabile  ei,  et  ad  ejus  perfectionem  pertinens : est  enim  conjun- 
ctio similis  ad  simile,  et  intelligibilis  ad  intellectum ; nam  omnis  substantia 
spiritualis  secundum  se  intelligibilis  est.  Est  autem  contrarium  naturali  vo- 
luntati spiritualis  substantiae  ut  corpori  subdatur,  a quo  secundum  ordinem 
suae  naturae  libera  esse  debet.  Conveniens  igitur  est  ut  substantia  spiritualis 
per  corporalia  pu  liatur. 

Hinc  etiam  apparet  quod,  licet  corporalia,  quae  de  praemiis  beatorum  in 
Scripturis  leguntur,  spiritualiter  intelliguntur,  sicut  dictum  est  de  promis- 
sione ciborum  et  potuum;  quaedam  tamen  corporalia  quae  Scriptura  pec- 
cantibus comminatur  in  poenam,  corporaliter  sunt  intelligcnda,  et  quasi 
proprie  dicta.  Non  enim  est  conveniens  quod  natura  superior  per  usum  in- 
ferioris praemietur,  sed  magis  per  hoc  quod  superiori  conjungitur;  punitur 
autem  convenienter  natura  superior  per  hoc  quod  cum  inferioribus  deputa- 
tur. Nihil  tamen  prohibet  quaedam  etiam  quae  de  damnatorum  poenis  in 
Scripturis  dicta  corporaliter  leguntur,  spiritualiter  accipi,  et  velut  pef  simi- 
litudinem dicta:  sicut  dicitur  (Isa.  LXVI.  24.):  Vermis  eorum  non  morietur : 

■ potest  enim  per  vermem  intelligi  conscientiae  remorsus,  quo  etiam  impii 
torquebuntur.  Non  enim  est  possibile  quod  corporeus  vermis  spiritualem 
corrodat  substantiam,  neque  etiam  corpora  damnatorum,  quae  incorrupti- 
bilia erunt.  Fletus  etiam  et  stridor  dentium  in  spiritualibus  substantiis  non 
nisi  metaphorice  intelligi  possunt;  quamvis  in  corporibus  damnatorum  post 
resurrectionem  nihil  prohibeat  corporaliter  ea  intelligi;  ita  tamen  quod  per 
fletum  non  inteiligatur  lacrimarum  deductio,  quia  ab  illis  corporibus  nulla 
resolutio  fleri  potest;  sed  solum  dolor  cordis,  conturbatio  oculorum  et  ca- 
pitis, prout  in  fletibus  esse  solet. 

CAPUT  XCI. 

QUOD  ANIMAE  STATIM  POST  SEPARATIONEM  A CORPORE 
POENAM  VEL  PRAEMIUM  CONSEQUUNTUR. 

Ex  his  autem  accipere  possufnus  quod’  statim  post  mortem  animae  ho 
minum  recipiunt  pro  meritis  vel  poenam,  vel  praemium.  Sunt  enim  animae 
separate  susceptibiles  poenarum  non  solum  spiritualium,  sed  etiam  corpora- 
lium, ut  ostensum  est  (c.  praec.).  Quod  autem  sint  susceptibiles  gloriae,  ma- 
nifestum est  ex  his  quae  in  tertio  sunt  tractata. 

Ex  hoc  enim  quod  anima  separatur  a corpore,  fit  capax  visionis  divinae; 
ad  quam  dum  esset  conjuncta  corruptibili  corpori  pervenire  non  poterat.  In 
visione  autem  Dei,  ultima  hominis  beatitudo  consistit,  quae  est  virtutis  prae- 
mium. Nulla  autem  ratio  esset  quare  differretur  poena,  et  praemium,  ex  quo 
utriusque  anima  particeps  esse  potest.  Statim  igitur  cum  anima  separatur 
a corpore,  praemium  vel  poenam  recipit  pro  his  quae  in  corpore  gessit. 

Adhuc:  in  vita  ista  est  status  merendi,  vel  demerendi:  unde  comparatur 
militiae,  et  diebus  mercenarii,  ut  patet  (Job  VII.  1.);  Militia  est  vita  hominis 
>uper  terram : et  sicut  mercenarii  dies  ejus.  Sed  post  statum  militiae,  ct  labo- 
rem mercenarii,  statim  debetur  praemium  vel  poena,  bene  vel  male  cei  tan 
tibus:  unde  et  (Levit.  XIX.  13.)  dicitur:  Non  morabitur  opus  mercenarii  tui . 

apud  te  usque  mane;  Dominus  etiam  dicit  (Joel.  III.  4.):  Cito  velociter  reddam 
vicissitudinem  vobis  super  caput  vestrum.  Statim  igitur  post  mortem,  animae 
vel  praemium  consequuntur  vel  poenam. 

Amplius:  secundum  ordinem  culpae,  et  meriti  convenienter  est  ordo  in 
poena,  et  praemio.  Meritum  autem,  et  culpa  non  competit  corpori  nisi  per 
animam  : nihil  enim  habet  rationem  meriti,  vel  demeriti,  nisi  in  quantum 
«st  voluntarium.  Igitur  tam  praemium,  quam  poena  convenienter  ab  anima 
derivatur  ad  corpus;  non  autem  animae  convenit  propter 'corpus.  Nulla  igi- 
tur ratio  est  quare  in  punitione,  vel  praemiatione  animarum  exspectetur  re- 
sumptio corporum;  quin  magis  conveniens  videtur  ut  animae,  in  quibus  per 
prius  fuit  culpa  et  meritum,  prius  .etiam  puniantur,  vel  praemientur. 

Item:  eadem  Dei  providentia  creaturis  rationalibus  praemia  debentur,  e! 
poenae,  quae  rebus  naturalibus  perfectiones  eis  debitae  adhibentur.  Sic  est 
-autem  in  rebus  naturalibus  quod  unumquodque  statim  recipit  perfectionem 
•cujus  est  capax,  nisi  sit  impedimentum  vel  ex  parte  recipientis,  vel  ex  parte 
agentis.  Quum  igitur  animae  statim  quum  fuerint  separatae  a corpore  sint 
capaces  et  gloriae,  et  poenae,  statim  utrumque  recipient : nec  differtur  vel 
bonorum  praemium,  vel  malorum  poena  quousque  animae  corpora  reassumant. 

Considerandum  tamen  est,  quod  ex  parte  bonorum  aliquod  impedimen- 
tum esse  potest,  ne  animae  statim  a corpore  absolutae  ultimam  mercedem 
recipiant,  quae  in  Dei  visione  consistit.  Ad  illam  enim  visionem  creatura 
rationalis  elevari  non  potest,  nisi  totaliter  fuerit  depurata;  cum  illa  visio 
totam  facultatem  naturalem  creaturae  excedat:  unde  (Sap.  VII.  25.)  dicitur 
•de  Sapientia,  quod  nihil  inquinatum  in  illam  incurrit;  et  (Isa.  XXXV.  8.) 
dicitur:  Non  pertransibit  per  eam  pollutus.  Polluitur  autem  anima  per  pecca- 
tum in  quantum  rebus  inferioribus  inordinate  conjungitur:  a qua  quidem 
pollutione  purificatur  in  hac  vita  per  poenitentiam,  et  alia  sacramenta,  ut 
supra  dictum  est.  Quandoque  vero  contingit  quod  purificatio  talis  non  to- 
taliter perficitur  in  hac  vita,  sed  remanet  adhuc  debitor  poenae,  vel  propter 
negligentiam  aliquam,  aut  occupationem,  aut  etiam  quia  debitor  poenae 
morte  praevenitur:  nec  tamen  propter  hoc  meretur  totaliter  excludi  a prae- 
mio; quia  haec  absque  peccato  mortali  contingere  possunt,  per  quod  solum 
tollitur  caritas,  cui  praemium  vitae  aeternae  debetur,  ut  apparet  ex  his  quae 
in  tertio  dicta  sunt.  Oportet  igitur  quod  post  hanc  vitam  purgentur,  ante- 
quam finale  praemium  consequantur.  Purgatio  autem  haec  fit  per  poenas, 
sicut  .etiam  in  hac  vita  per  poenas  satisfactorias  purgatio  completa  fuisset: 
alioquin  melioris  conditionis  essent  negligentes  quam  solliciti,-  si  poenam 
quam  hic  pro  peccatis  non  implent,  non  sustineant  in  futuro.  Retardantur 
igitur  animae  bonorum  qui  habent  aliquid  purgabile  in  hoc  mundo  a prae- 
mii consecutione,  quousque  poenas  purgatorias  sustineant.  Et  haec  est  ratio 
quare  purgatorium  ponimus. 

Huic  autem  positioni  suffragatur  dictum  Apostoli  (I.  Corinth.  III.  15.). 
Si  cujus  opus  arserit,  detrimentum  patietur;  ipse  autem  salvus  erit,  sic  tamen  quasi 
per  ignem.  Ad  hoc  etiam  est  consuetudo  Ecclesiae  universalis,  quae  pro  de- 
functis orat:  quae  quidem  oratio  inutilis  esset,  si  purgatorium  post  mortem 
non  ponatur:  non  enim  orat  Ecclesia  pro  his  qui  jam  sunt  in  termino  boni 
vel  mali;  sed  pro  his  qui  nondum  ad  terminum  pervenerunt. 

Quod  autem,  statim  post  mortem,  animae  consequantur  poenam  vel  prae- 
mium, si  imped'mentum  non  sit,  auctoritatibus  Scripturae  confirmatur.  Di- 
citur enim  (Job  XXI.  13.)  de  malis:  Ducunt  in  bonis  dies  suos,  et  in  puncto 
S.  Thomae  Summa  (ontra  Gentiles.  4S* 

ad  inferna  descendunt;  et  (Luc.  XVI.  22.):  Mortuus  est  dives,  et  sepultus  est  in. 
inferno.  Infernus  autem  est  locus  ubi  animae  puniuntur.  Similiter  etiam  et 
de  bonis  patet.  Ut  enim  habetur  (Luc.  XXIII.  43.)»  Dominus  in  cruce' pen- 
dens latroni  dixit:  Hodie  rnecum  eris  in  paradiso.  Per  paradisum  autem  in- 
telligitur  praemium  quod  repromittitur  bonis,  secundum  illud  (Apocal.  II.  7.): 
Vincenti  dabo  edere  de  ligno  vitae,  quod  est  in  paradiso  Dei  mei. 

Dicunt  autem  quidam,  quod  per  paradisum  non  intelligitur  ultima  remu- 
neratio,  quae  erit  in  coelis,  secundum  illud  (Matth.  V.  12.):  Gaudete,  et  exsul- 
tate, quoniam  merces  vestra  copiosa  esi  in  coelis;  sed  aliqualis  remuneratio  quae 
erit  in  terra.  Nam  paradisus  locus  quidam  terrenus  esse  videtur,  ex  hoc  quod 
dicitur  (Gen.  II.  8.),  quod  plantaverat  Dominus  Deus  paradisum  voluptatis,  in 
quo  posuit  hominem  quem  formaverat. 

Sed  si  quis  recte  verba  sacrae  Scripturae  consideret,  inveniet  quod  ipsa 
finalis  retributio,  quae  in  coelis  ^promittitur  sanctis,  statim  post  hanc  vitam 
datur.  Apostolus  enim  (II.  Corinth.  IV.  17.  et  18.),  cum  de  finali  gloria  lo- 
cutus fuisset,  dicens,  quod  id  quod  in  praesenti  est  tribulationis  nostrae  momen- 
taneum, et  leve,  supra  modum  in  sublimitate  aeternum  gloriae  pondus  operatur  in 
nobis,  non  contemplantibus  nobis  ea  quae  videntur,  sed  ea  quae  non  videntur : quae 
enim  videntur,  temporalia  sunt,  quae  autem  non  videntur,  aeterna:  quae  mani- 
festum est  de  finali  gloria  dici,  quae  est  in  coelis;  ut  ostenderet  quando,  et 
qualiter  haec  gloria  habeatur,  subjunxit  capitulo  sequenti:  Scimus  enim  quo- 
niam si  terrestris  domus  nostra  hujus  habitationis  dissolvatur,  quod  aedificationem 
ex  Deo  habemus,  domum  non  manuf actam,  sed  aeternam  in  coelis ; per  quod  ma- 
nifeste dat  intelligere  quod,  dissoluto  corpore,  anima  ad  aeternam,  et  coele- 
stem mansionem  perducitur,  quae  nihil  aliud  est  quam  fruitio  divinitatis,  sicut 
angeli  fruuntur  in  coelis. 

Si  quis  autem  contradicere  velit,  dicens  Apostolum  non  dixisse,  quod 
statim  dissoluto  corpore  domum  aeternam  habeamus  in  coelis  in  re,  sed 
solum  in  spe,  tandem  habituri  in  re,  manifeste  hoc  est  contra  intentionem 
Apostoli;  qaia  etiam,  dum  hic  vivimus,  habituri  sumus  coelestem  mansionem 
secundum  praedestinationem  divinam,  et  jam  eam  habemus  in  spe,  secun- 
dum illud  (Rom.  VIII.  24.):  Spe  enim  salvi  facti  sumus.  Frustra  igitur  addidit: 
Si  terrena  domus  nostra  hujus  habitationis  dissolvatur;  suffecisset  enim  dicere: 
Scimus  quod  aedificationem  habemus  ex  Deo,  etc.  Rursus  expressius  hoc  apparet 
ex  eo  quod  subditur:  Scientes  quoniam,  dum  sumus  in  hoc  corpore,  peregrinamur 
a Domino : per  fidem  enim  ambulamus,  et  non  per  speciem.  Audemus  autem,  et 
bonam  voluntatem  habemus  magis  peregrinari  a corpore,  et  praesentes  esse  ad  Do- 
minum. Frustra  autem  vellemus  peregrinari  a corpore,  scilicet  separari,  nisi, 
statim  essemus  praesentes  ad  Dominum.  Non  autem  sumus  praesentes  nisi 
quando  videmus  per  speciem : quamdiu  enim  ambulamus  per  fidem,  et  non 
per  speciem,  peregrinamur  a Domino, -ut  ibidem  dicitur.  Statim  igitur  quum 
anima  sancta  a corpore  separatur,  Deum  per  speciem  videt;  quod  est  ultima 
beatitudo,  ut  in  tertio  ostensum  est.  Hoc  autem  idem  ostendunt  et  verba 
ejusdem  Apostoli  (Philipp.  I.  23.):  Desiderium  habens  dissolvi,  et  cum  Christo 
esse.  Christus  autem  in  coelis  est.  Sperabat  igitur  Apostolus  statim  post  cor- 
poris dissolutionem  se  perventurum  ad  coelum. 

Per  hoc  autem  excluditur  error  quorumdam  Graecorum  (teste  S.  Cy- 
rillo  in  epist.  ad  Aug.  de  mirae.  Jeros.  inter  opp.  S.  Aug.  206.),  qui  pur- 
gatorium negant,  et  dicunt  animas  ante  corporum  resurrectionem  neque  ad 
coelum  ascendere,  neque  in  infernum  demergi. 

CAPUT  XCII. 

QUOD  ANIMAE  SANCTORUM  HABENT  POST  MORTEM 
VOLUNTATEM  IMMUTABILEM  IN  BONO. 

Ex  his  autem  apparet  quod  animae,  statim  quum  a corpore  fuerint  sepa 
ratae,  immobiles  secundum  voluntatem  redduntur,  ut  scilicet  ulterius  voluntas 
hominis  mutari  non  possit  neque  de  bono  in  maium,  neque  de  malo  in 

bonum. 

Quamdiu  enim  anima  de  bono  in  malum,  vel  de  malo  in  bonum  mutari 
potest,  est  in  statu  pugnae  et  militiae : oportet  enim  ut  sollicite  resistat  malo, 
ne  ab  ipso  vincatur,  vel  conetur  ut  ab  eo  liberetur.  Sed  statim  quum  anima 
a corpore  separatur,  non  erit  in  statu  militiae  vel  pugnae,  sed  recipiendi 
praemium  vel  poenam  pro  eo  quod  legitime,  vel  illegitime  certavit:  osten- 
sum est  enim  (c.  praec.)  quod  statim  vel  praemium,  vel  poenam  consequitur. 
Non  igitur  ulterius  anima  secundum  voluntatem  vel  de  bono  in  malum,  vel 
de  malo  in  bonum  mutari  potest. 

Item:  ostensum  est  in  tertio  (c.  51.  et  52.)  quod  beatitudo  quae  in  Dei 
risione  consistit,  perpetua  est:  et  similiter  in  eodem  (c.  144.)  ostensum  est, 
quod  pro  peccato  mortali  debetur  poena  aeterna.  Sed  anima  beata  esse  non 
potest,  si  voluntas  ejus  recta  non  fuerit:  desinit  enim  esse  recta  per  hoc  quod 
a fine  avertitur,  et  recta  est  per  hoc  quod  fine  fruitur.  Non  potest  autem  simul 
esse  quod  a fine  avertatur,  et  fine  fruatur.  Oportet  igitur  rectitudinem  vo- 
luntatis in  anima  beata  esse  perpetuam,  ut  non  possit  transmutari  de  bono 
in  malum. 

Amplius:  naturaliter  creatura  rationalis  appetit  esse  beata;  unde  non  po- 
test velle  non  esse  beata;  potest  tamen  per  voluntatem  deflecti  ab  eo  in  quo 
vera  beatitudo  consistit,  quod  est  voluntatem  esse  perversam;  et  hoc  quidem 
contingit,  quia  id  in  quo  vera  beatitudo  est,  non  apprehenditur  sub  ratione 
beatitudinis,  sed  aliquid  aliud,  in  quo  voluntas  inordinata  deflectitur  sicut  in 
finem;  puta,  qui  ponit  finem  suum  in  voluptatibus  corporalibus,  aestimat  eas 
ut  optimum,  quod  est  ratio  beatitudinis.  Sed  illi  qui  jam  beati  sunt  apprehen- 
dunt id  in  quo  vere  beatitudo  est,  sub  ratione  beatitudinis,  et  ultimi  finis ; alias 
in  hoc  non  quiesceret  appetitus,  et  per  consequens  non  essent  beati.  Qui- 
cumque igitur  beati  sunt  voluntatem  deflectere  non  possunt  ab  eo  in  quo 
est  vera  beatitudo.  Non  possunt  igitur  perversam  voluntatem  habere. 

Item:  cuicumque  sufficit  id  quod  habet,  non  quaerit  aliud  extra  ipsum. 
Sed  quicumque  est  beatus,  sufficit  ei  id  in  quo  est  vera  beatitudo;  alias  non 
impleretur  ejus  desiderium.  Ergo  quicumque  est  beatus  nihil  aliud  quaerit 
quod  non  pertineat  ad  id  in  quo  vera  beatitudo  consistit.  Nullus  autem  habet 
perversam  voluntatem  nisi  per  hoc  quod  vult  aliquid  quod  repugnat  ei  in 
quo  vera  beatitudo  consistit.  ^Nullius  igitur  beati  voluntas  potest  mutari  in 
malum. 

Praeterea:  peccatum  in  voluntate  non  accidit  sine  aliquali  ignorantia  in- 
tellectus: nihil  enim  volumus  nisi  bonum  verum,  vel  apparens:  propter  quod 
dicitur  (Proverb.  XIV.  22 Errant  qui  operantur  malum ; et  Philosophus  (ter- 
tio Ethicor.  c.  3.)  dicit'  quod  omnis  malus  est  ignorans.  Sed  anima,  quae 
est  vere  beata,  nullo  modo  potest  esse  ignorans,  cum  in  Deo  omnia  videat 
quae  pertinent  ad  suam  perfectionem.  Nullo  igitur  modo  potest  malam  vo- 

luntatem  habere,  praecipue  cum  illa  Dei  visio  semper  sit  in  netu,  ut  in  tertio 
est  ostensum. 

Adhuc:  intellectus  noster  circa  conclusiones  aliquas  errare  potest  ante- 
quam in  prima  principia  resolutio  fiat,  in  qua  resolutione  jam  facta  scientia 
de  conclusionibus  habetur,  quae  falsa  esse  non  potest.  Sicut  autem  nabet  se 
principium  demonstrationis  in  speculativis,  ita  se  habet  finis  in  appetitivis. 
Quamdiu  igitur  finem  ultimum  non  consequitur  voluntas  nostra,  potest  per- 
verti, non  autem  postquam  ad  fruitionem  ultimi  finis  pervenerit,  quod  est 
propter  seipsum  desiderabile,  sicut  prima  principia  demonstrationum  sunt 
per  se  nota. 

Amplius:  bonum,  in  quantum  hujusmodi,  diligibile  est.  Quod  igitur  ap- 
prehenditur ut  optimum,  est  maxime  diligibile.  Sed  substantia  rationalis  beata 
videns  Deum  apprehendit  ipsum  ut  optimum.  Ergo  maxime  ipsum  diligit. 
Hoc  autem  habet  ratio  amoris  quod  voluntates  se  amantium  sint  conformes. 
Voluntates  igitur  beatorum  sunt  maxime  conformes  Deo,  qui  facit  rectitudi- 
nem voluntatis,  cum  divina  voluntas  sit  prima  regula  omnium  voluntatum. 
Voluntates  igitur  Deum  videntium  non  possunt  fieri  perversae. 

Item:  quamdiu  aliquid  est  natum  moveri  ad  alterum,  nondum  habet  ul- 
timum finem.  Si  igitur  anima  beata  posset  adhuc  transmutari  de  bono  in 
malum,  nondum  esset  in  ultimo  fine,  quod  est  contra  beatitudinis  rationem. 
Manifestum  est  igitur  quod  animae  quae  statim  post  mortem  fiunt  beatae 
redduntur  immutabiles  secundum  voluntatem. 

CAPUT  XCIII. 

QUOD  ANIMAE  MALORUM  HABENT  POST  MORTEM 
VOLUNTATEM  IMMUTABILEM  IN  MALO. 

Similiter  etiam  et  animae  quae  statim  post  mortem  efficiuntur  in  poenis 
miserae,  redduntur  immutabiles  secundum  voluntatem. 

Ostensum  est  enim  in  tertio  (c.  145.),  quod  peccato  mortali  debetur  poena 
perpetua  animarum.  Non  autem  esset  perpetua  poena  animarum  quae  dam- 
nantur, si  possent  voluntatem  mutare  in  melius:  quia  iniquum  esset  quod 
ex  quo  bonam  voluntatem  haberent,  perpetuo  punirentur.  Voluntas  igitui 
animae  damnatae  non  potest  mutari  in  bonum. 

Praeterea:  ipsa  inordinatio  voluntatis  quaedam  poena  est,  et  maxime 
afflictiva,  quia  in  quantum  habet  inordinatam  voluntatem  aliquis,  displicent  ei 
quae  recte  fiunt ; et  damnatis  displicebit  quod  voluntas  Dei  impletur  in  omnibus, 
cui  peccando  restiterunt.  Igitur  inordinata  voluntas  nunquam  ab  eis  tolletur. 

Adhuc:  voluntatem  a peccato  mutari  in  bonum  non  contingit  nisi  per 
gratiam  Dei,  ut  patet  ex  his  quae  in  tertio  (c.  157.  et  158.)  dicta  sunt.  Sicut 
autem  bonorum  animae  admittuntur  ad  perfectam  participationem  divinae 
bonitatis,  ita  damnatorum  animae  a gratia  totaliter  excluduntur.  Non  igitur 
poterunt  animae  damnatae  in  melius  mutare  voluntatem. 

Praeterea:  sicut  boni  in  carne  viventes  omnium  suorjm  operum  et  de- 
sideriorum finem  constituunt  in  Deo,  ita  mali  in  aliquo  indebito  fine  aver- 
tente eos  a Deo.  Sed  animae  separatae  bonorum  immobiliter  inhaerebunt 
fini,  quem  in  hac  vita  sibi  praestituerunt,  scilicet  Deo.  Ergo  et  animae  ma- 
lorum immobiliter  inhaerebunt  fini  quem  sibi  elegerunt.  Sicut  igitur  bonorum 
voluntas  non  poterit  fieri  mala,  ita  nec  malorum  poterit  fieri  bona. 


LIBEK  IV.  CAE.  XCIV. 


711 


CAPUT  XCIV. 

DE  IMMUTABILITATE  VOLUNTATIS  IN  ANIMABUS 
IN  PURGATORIO  DETENTIS. 

Sed  quia  quaedam  animae  sunt  quae  statim  post  separationem  ad  beati- 
tudinem  non  perveniunt,  nec  tamen  sunt  damnatae,  sicut  illae  quae  secum 
aliquid  purgabile  deferunt,  ut  dictum  est  (c.  91.),  ostendendum  est  quod  nec 
etiam  hujusmodi  animae,  postquam  fuerint  a corpore  separatae,  possunt  se- 
cundum voluntatem  mutari.  Beatorum  enim,  et  damnatorum  animae  habent 
immobilem  voluntatem  ex  fine  cui  adhaeserunt,  ut  ex  dictis  patet.  Sed  animae 
quae  secum  aliquid  purgabile  deferunt,  in  fine  non  discrepant  ab  animabus 
beatis : decedunt  enim  cum  caritate,  per  quam  inhaeremus  Deo  ut  fini.  Ergo 
etiam  ipsaemet  immobilem  voluntatem  habebunt. 

CAPUT  XCV. 

DE  CAUSA  IMMUTABILITATIS  COMMUNITER  IN  OMNIBUS  ANIMABUS 
POST  SEPARATIONEM  A CORPORE. 

Quod  autem  ex  fine  in  omnibus  animabus  separatis  sequatur  immobilitas 
voluntatis,  sic  manifestum  esse  potest. 

Finis  enim,  ut  dictum  est  (c.  92.),  se  habet  in  appetitivis,  sicut  prima 
principia  demonstrationis  in  speculativis.  Hujusmodi  autem  principia  natu- 
raliter cognoscuntur,  et  error  qui  circa  hujusmodi  principia  accideret  ex 
corruptione  naturae  proveniret : unde  non  posset  homo  mutari  de  vera  ac- 
ceptione principiorum  in  falsam,  aut  e converso,  nisi  per  mutationem  na- 
turae. Non  tamen  qui  errant  circa  principia  revocari  possunt  per  aliqua 
certiora,  sicut  revocatur  homo  ab  errore  qui  est  circa  conclusiones:  et  si- 
militer nec  posset  aliquis  a vera  acceptione  principiorum  per  aliqua  magis 
apparentia  seduci.  Sic  igitur  et  se  habet  circa  finem;  quia  unusquisque  na- 
turaliter habet  desiderium  ultimi  finis,  et  hoc  sequitur  in  universali  naturam 
rationalem  ut  beatitudinem  appetat ; sed  quod  hoc  vel  illud  sub  ratione  bea- 
titudinis,  et  ultimi  finis  desideret,  ex  aliqua  speciali  dispositione  naturae 
contingit:  unde  Philosophus  dicit  in  primo  Ethic.  (c.  8.)  quod  qualis  unus- 
quisque est,  talis  et  finis  videtur  ei.  Si  igitur  dispositio  ista  per  quam  aliquid 
desideratur  ab  aliquo  ut  ultimus  finis  ab  eo  removeri  non  possit,  non  po- 
terit immutari  voluntas  ejus  quantum  ad  desiderium  finis  illius.  Hujusmodi 
autem  dispositiones  removeri  possunt  a nobis  quamdiu  est  anima  corpori 
conjuncta.  Quod  enim  aliquid  appetatur  a nobis  ut  ultimus  finis,  contingit 
quandoque  ex  eo  quod  sic  disponimur  aliqua  passione,  quae  cito  transit: 
unde  et  desiderium  finis  de  facili  removetur,  ut  in  contingentibus  apparet. 
Quandoque  autem  disponimur  ad  desiderium  finis  alicujus  boni,  vel  mali 
per  aliquem  habitum;  et  ista  dispositio  non  de  facili  tollitur:  unde  et  tale 
desiderium  finis  fortius  manet,  ut  in  temperatis  apparet:  et  tamen  dispositio 
habitus  in  hac  vita  auferri  potest.  Sic  igitur  manifestum  est  quod,  dispositione 
manente  qua  aliquid  desideratur  ut  ultimus  finis,  non  potest  illius  finis  desi- 
derium moveri,  quia  ultimus  finis  maxime  desideratur:  unde  non  potest  ali- 
quis a desiderio  ultimi  finis  revocari  per  aliquid  desiderabile  magis.  Anima 

autem  est  in  statu  mutabili  quamdiu  corpori  unitur,  non  autem  postquam 
fuerit  a corpore  separata:  dispositio  enim  animae  movetur  per  accidens  se- 
cundum aliquem  motum  corporis:  quum  enim  corpus  deservia*  animae  ad 
proprias  operationes,  ad  hoc  ei  naturaliter  datum  est  ut  in  ipso'  exsistens 
perficiatur  quasi  ad  perfectionem  mota.  Quando  igitur  erit  a corpore  sepa- 
rata, non  erit  in  statu  ut  moveatur  ad  finem,  sed  ut  in  fine  adepto  semper 
quiescat.  Immobilis  igitur  erit  voluntas  ejus  quantum  ad  desiderium  ultimi 
finis.  Ex  ultimo  autem  fine  dependet  tota  bonitas,  vel  malitia  voluntatis;  quia 
bona  quaecumque  aliquis  vult  in  ordine  ad  bonum  finem,  bene  vult;  male 
autem  quaecumque  in  ordine  ad  malum  finem.  Non  est  igitur  voluntas  ani- 
mae separatae  mutabilis  de  bono  in  malum,  licet  sit  mutabilis  de  uno  volito 
in  aliud  volitum,  servato  tamen  ordine  ad  eumdem  ultimum  finem. 

Ex  quo  apparet  quod  talis  immobilitas  voluntatis  libero  arbitrio  non  re- 
pugnat, cujus  actus  est  eligere.  Electio  enim  est  eorum  quae  sunt  ad  finem, 
non  autem  ultimi  finis.  Sicut  igitur  non  repugnat  libero  arbitrio  quod  immo- 
bili voluntate  desideramus  beatitudinem,  et  miseriam  fugimus  in  communi; 
ita  non  erit  contrarium  libero  arbitrio  quod  voluntas  immobibiliter  fertur  in 
aliquid. determinatum  sicut  in  ultimum  finem:  quia  sicut  nunc  immobiliter 
nobis  inhaeret  natura  communis,  per  quam  beatitudinem  appetimus  in  com- 
muni, ita  etiam  immobiliter  manebit  illa  specialis  dispositio  per  quam  hoc 
vel  illud  desideratur  ut  ultimus  finis.  Substantiae  autem  separatae,  scilicet 
angeli,  propinquiores  sunt  secundum  naturam  in  qua  creantur  ultimae  per- 
fectioni, quam  animae:  quia  non  indigent  acquirere  scientiam  ex  sensibus, 
neque  pervenire  ratiocinando  de  principiis  ad  conclusionem,  sicut  animae; 
sed  per  species  inditas  statim  possunt  in  contemplationem  veritatis  pervenire; 
et  ideo  statim  quod  debito  fini,  vel  indebito  adhaeserunt,  immobiliter  in  eo 
permanserunt. 

Non  est  tamen  aestimandum  quod  animae,  postquam  resument  corpora 
in  resurrectione,  immobilitatem  voluntatis  ammittant,  sed  in  ea  perseverant: 
quia,  ut  supra  (c.  86.)  dictum  est,  corpora  in  resurrectione  disponentur  se- 
cundum exigentiam  animae;  non  autem  animae  immutabuntur  per  corpora, 
sed  immobiliter  perseverabunt. 

CAPUT  XCVI. 

DE  FINALI  JUDICIO. 

(IV.  Sent.  dist.  7.  quaesi.  1.  art.  1.). 

Ex  praemissis  igitur  apparet,  quod  duplex  est  retributio  pro  iis  quae  homo 
in  vita  gessit:  una  secundum  animam,  quam  aliquis  percipit  statim  cum 
anima  fuerit  a corpore  separata;  alia  vero  retributio  erit  in  resumptione  cor- 
porum, secundum  quod  quidam  impassibilia,  et  gloriosa  corpora,  quidam 
vero  passibilia  resument,  et  ignobilia.  Et  prima  quidem  retributio  sigillatim 
fit  singulis,  secundum  quod  divisim  singuli  moriuntur;  secunda  autem  retri- 
butio simul  omnibus  fiet,  secundum  quod  omnes  simul  resurgent.  Omnis 
autem  retributio  qua  diversa  redduntur,  secundum  diversitatem  meritorum 
judicium  requirit.  Necesse  est  ergo  duplex  esse  judicium:  unum  quo  divisim 
singulis  quantum  ad  animam  redditur  poena  vel  praemium ; aliud  autem  est 
commune,  secundum  quod  quantum  ad  animam,  et  corpus  reddetur  omnibus 

•simul  quod  meruerunt.  Et  quia  Christus  sua  humanitate,  secundum  quam 
passus  est,  et  resurrexit,  nobis  et  resurrectionem,  et  vitam  aeternam  prome- 
ruit, sibi  competit  illud  commune  judicium  quo  resurgentes  vel  praemiantur, 
vel  puniuntur : propterea  de  eo  dicitur  (Joann.  V.  27.) : Potestatem  dedit  ei 
judicium  facere,  quia  Filius  hominis  est. 

Oportet  autem  judicium  proportionale  esse  his  de  quibus  judicatur;  et 
quia  finale  judicium  erit  de  praemio,  vel  poena  visibilium  corporum,  conve- 
niens est  ut  illud  judicium  visibiliter  agatur:  unde  etiam  Christus  in  forma 
humanitatis  judicabit,  quam  omnes  possunt  videre  tam  boni,  quam  mali. 
Visio  autem  Divinitatis  ejus  beatos  facit,  ut  in  tertio  (c.  51.)  ostensum  est: 
unde  a solis  bonis  videri  poterit.  Judicium  autem  animarum,  quia  de  invisi- 
bilibus est,  invisibiliter  agitur. 

Licet  autem  Christus  in  illo  finali  judicio  auctoritatem  habeat  judicandi, 
judicabunt  tamen  simul  cum  illo,  velut  judicis  assessores,  qui  ei  prae  ceteris 
adhaeserunt,  scilicet  Apostoli : quibus  dictum  est  (Matth.  XIX.  28.) : Vos,  qui 

secuti  estis  me sedebitis  super  sedes,  judicantes  duodecim  tribus  Israel : quae 

promissio  etiam  ad  illos  extenditur  qui  Apostolorum  vestigia  imitantur. 

CAPUT  XCVII. 

DE  STATU  MUNDI  POST  JUDICIUM. 

Peracto  igitur  finali  judicio,  natura  humana  totaliter  in  suo  termino  con- 
stituetur. Quia  vero  omnia  corporalia  facta  sunt  quodammodo  propter  homi- 
nem, ut  in  tertio  (c.  81.)  est  ostensum,  tunc  etiam  totius  creaturae  corporeae 
conveniens  est  ut  status  immutetur,  ut  congruat  statui  hominum  qui  tunc 
^runt:  et  quia  tunc  homines  incorruptibiles  erunt,  a tota  creatura  corporali 
tolletur  generationis  et  corruptionis  status:  et  hoc  est  quod  dicit  Apostolus 
(Rom.  VIII.  21.)  quod  ipsa  creatura  liberabitur  a servitute  corruptionis  in  libertatem 
gloriae  filiorum  Dei.  Generatio  autem,  et  corruptio  quae  est  in  inferioribus  corpo- 
ribus, ex  motu  coeli  causatur.  Ad  hoc  igitur  quod  in  inferioribus  cesset  gene- 
ratio, et  corruptio,  oportet  quod  etiam  motus  coeii  cesset:  et  propter  hoc  di- 
citur (Apocal.  X.),  quod  tempus  amplius  non  erit.  Non  debet  autem  impossibil*» 
videri  quod  motus  coeli  cesset:  non  enim  motus  coeli  sic  est  naturalis  sicut 
motus  gravium,  et  levium,  ut  ab  aliquo  interiori  activo  principio  inclinemur 
•nd  motum ; sed  dicitur  naturalis  in  quantum  habet  in  sua  natura  aptitudinem 
ad  talem  motum.  Principium  autem  illius  motus  est  aliquis  intellectus,  ut  in 
tertio  (c.  23.)  ostensum  est.  Movetur  igitur  coelum  sicut  ea  quae  a volun- 
tate moventur:  voluntas  autem  movet  propter  finem.  Finis  autem  motus 
coeli  non  potest  esse  ipsum  moveri;  motus  enim,  quum  semper  in  aliud 
tendat,  non  habet  rationem  ultimi  finis.  Nec  potest  dici,  quod  finis  coelestis 
motus  sit  ut  corpus  coeleste  reducatur  secundum  ubi  de  potentia  in  actum : 
quia  haec  potentia  nunquam  potest  tota  in  actum  reduci:  quia,  dum  corpus 
coeleste  est  actu  in  uno  ubi,  est  in  potentia  ad  aliud,  sicut  est  de  potentia 
materiae  primae  respectu  formarum.  Sicut  igitur  finis  naturae  in  generatione 
non  est  reducere  materiam  de  poteni ia  in  actum,  sed  aliquid  quod  ad  hoc 
consequitur,  scilicet  perpetuitas  rerum,  per  quam  ad  divinam  similitudinem 
accedunt;  ita  finis  motus  coelestis  non  est  reduci  de  potentia  in  actum,  sed 
aliquid  consequens  ad  hanc  reductionem,  scilicet  assimilari  Deo  in  causando. 
Omnia  autem  generabilia,  et  corruptibilia  quae  causantur  per  motum  coeli 

ad  hominem  ordinantur  quodammodo  sicut  in  finem,  ut  in  tertio  (c.  81.) 
ostensum  est.  Motus  igitur  coeli  praecipue  est  propter  generationem  homi- 
num: in  hoc  enim  maximam  divinam  similitudinem  consequitur  in  causando* 
quia  forma  hominis,  scilicet  anima  rationalis,  immediate  creatur  a Deo,  ut 
in  secundo  (c.  87.)  ostensum  est.  Non  autem  potest  esse  finis  multiplicatio- 
animarum  in  infinitum,  quia  infinitum  contrariatur  rationi  finis.  Nihil  igitur 
inconveniens  sequitur,  si  certo  numero  hominum  comoleto  ponamus  motum 
coeli  desistere. 

Cessante  tamen  motu  coeli,  et  generatione,  et 'corruptione  ab  elementis* 
eorum  substantia  remanebit  ex  immobilitate  divinae  bonitatis:  creavit  enim 
res  ut  essent:  unde  esse  rerum  quae  aptitudinem  habent,  ad  perpetuitatem 
in  perpetuum  remanebit.  Habent  autem  naturam  ut  sint  perpetua  secundum 
totum  et  partem  corpora  coelestia;  elementa  vero  secundum  totum,  licet  non 
secundum  partem,  quia  secundum  partem  corruptibilia  sunt;  homines  vero 
secundum  partem,  licet  non  secundum  totum:  nam  anima  rationalis  incor- 
ruptibilis est,  compositum  autem  corruptibile.  Haec  igitur  secundum  substan- 
tiam remanebunt  in  ultimo  illo  statu  mundi  quae  quoquo  modo  ad  perpe- 
tuitatem aptitudinem  habent,  Deo  supplente  sua  virtute  quod  eis  ex  propria 
infirmitate  deest ; alia  vero  animalia,  et  plantae,  et  corpora  mixta,  quae  to- 
taliter sunt  corruptibilia  et  secundum  totum,  et  partem,  nullo  modo  in  ipso 
incorruptionis  statu  remanebunt.  Sic  igitur  intelligendum  est  quod  Apostolus 
dicit  (I.  Corinth.  VII.  31.):  Praeterit  figura  hujus  mundi:  quia  haec  species 
mundi  quae  nunc  est,  cessabit,  substantia  vero  remanebit.  Sic  etiam  intelli- 
gitur  quod  dicitur  (Job  XIV.  12.):  Homo  quum  dormierit  non  resurget , donec 
atteratur  coelum,  id  est  donec  ista  dispositio  coeli  cesset,  qua  movetur,  et  in 
aliis  motum  causat. 

Quia  vero  inter  alia  elementa  maxime  activam  est  ignis,  et  corruptibilium 
consumptivum,  consumptio  eorum  quae  in  futuro  statu  remanere  non  de- 
bent, convenientissime  fiet  per  ignem:  et  ideo  secundum  fidem  ponitur  quod 
finaliter  mundus  per  ignem  purgabitur  non  solum  a corruptibilibus  corpo- 
ribus, sed  etiam  ab  infectione  quam  locus  iste  incurrit  ex  habitatione  pec- 
catorum: et  hoc  est  quod  dicitur  (II.  Petr.  III.  7.):  Coeli  qui  nunc  sunt,  et 
terra,  eodem  verbo  repositi,  sunt  igni  reservati  in  diem  judicii:  ut  per  coelos  non 
ipsum  firmamentum  intelligamus,  in  quo  sunt  sidera  sive  fixa,  sive  errantia; 
sed  istos  coelos  aereos  terrae  vicinos. 

Qui^  igitur  creatura  corporalis  finaliter  disponetur  per  congruentiam  ad 
hominis  statum,  homines  autem  non  solum  a corruptione  liberabuntur,  sed 
etiam  gloria  induentur,  ut  ex  dictis  (c.  86.)  patet;  oportebit  quod  etiam  crea- 
tura corporalis  quamdam  claritatis  gloriam  suo  modo  consequatur  : et  hinc 
est  quod  dicitur  (Apocal.  XXI.  1.):  Vidi  coelum  novum , et  terram  novam;  et 
(Isa.  LXV.  17.  et  18.):  Ego  creabo  coelos  novos,  et  terram  novam;  et  non  erunt 
in  memoria  priora,  et  non  ascendent  super  cor;  sed  gaudebitis,  et  exsultabitis  usque 
in  sempiternum.  Arnen. 

